
Imi  face  o  deosebită  plăcere  să  văd  această  carte  apărând,  elegant  ti¬ 
părită  de  o  distinsă  casă  editorială,  la  a  treia  sa  ediţie  revăzută. 

Două  observaţii  terminologice  ar  putea  fi  oportune. 

Mai  întâi,  că  am  întrebuinţat  termenul  „liberal”  în  accepţiunea  care 
i-a  fost  dată  pretutindeni  în  secolul  al  xix-lea  şi  pe  care  încă  o  mai 
are  în  ţările  din  Europa  continentală.  Această  întrebuinţare  se  impu¬ 
ne,  deoarece,  pur  şi  simplu,  nu  dispunem  de  un  alt  termen  pentru  a 
desemna  marea  mişcare  politică  şi  intelectuală  care  a  înlocuit  metode¬ 
le  precapitaliste  de  producţie  cu  libera  iniţiativă  şi  economia  de  piaţă, 
absolutismul  monarhic  şi  oligarhiile  cu  guvernarea  constituţională  şi 
reprezentativă,  iar  sclavia,  servitutea  şi  alte  forme  de  aservire  cu  liber¬ 
tatea  tuturor  indivizilor. 

In  al  doilea  rând,  în  cursul  ultimelor  zeci  de  ani,  semnificaţia  terme¬ 
nului  „psihologie”  a  fost  mai  mult  sau  mai  puţin  restricţionată  la  dome¬ 
niul  psihologiei  experimentale,  o  disciplină  care  apelează  la  metodele 
de  cercetare  ale  ştiinţelor  naturale.  Pe  de  altă  parte,  a  devenit  un  lucru 
obişnuit  ca  cercetările  care  în  trecut  se  numeau  psihologice  să  fie  date 
la  o  parte,  ca  fiind  „psihologie  literară”  şi  un  mod  neştiinţific  de  a  gân¬ 
di.  Ori  de  câte  ori  ne  referim  la  „psihologie”  în  cercetările  economice 
avem  în  vedere  tocmai  această  psihologie  literară  şi,  de  aceea,  pare  a  fi 
necesar  să  introducem  un  nou  termen  pentru  a  o  desemna.  In  cartea 
mea  Theory  andHistory  (New  Haven,  1957,  pp.  264-274)  am  sugerat 
adoptarea  termenului  „timologie”  şi  am  întrebuinţat  acest  termen  şi  în 
recent  apărutul  meu  eseu  The  JJltimate  Foundation  of  Economic  Science 
(Princeton,  1962).  Dar  nu  am  avut  intenţia  de  a  aplica  retroactiv  aceas¬ 
tă  sugestie,  în  sensul  de  a  modifica  în  cărţile  mele  anterioare  întrebu¬ 
inţarea  termenului  „psihologie”.  De  aceea,  în  această  nouă  ediţie  am 
întrebuinţat  vechiul  termen  în  acelaşi  sens  în  care  a  fost  întrebuinţat 
în  prima  ediţie. 

Au  fost  publicate  două  traduceri  ale  primei  ediţii  a  tratatului  Human 
Action:  una  în  limba  italiană,  datorată  domnului  Tullio  Bagiotti,  pro¬ 
fesor  la  Univesitatea  Bocconi  din  Milano,  apărută  sub  titlul  L’Azione 
Umana ,  Trattato  di  economia ,  în  1959,  la  Unione  Tipografico-Editrice 
Torinese;  şi  una  în  limba  spaniolă,  datorată  domnului  Joaquin  Reig 
Albiol,  sub  titlul  LaAccion  Humana  (Tratado  de  Economia) ,  apărută  în 

două  volume,  în  1960,  sub  egida  Fundacion  Ignacio  Villalonga,  din 
Valencia  (Spania). 

Sunt  îndatorat  multor  prieteni  buni  pentru  ajutorul  şi  sugestiile  pe 
care  mi  le-au  dat,  în  vederea  pregătirii  acestui  volum. 

Aş  dori,  mai  întâi,  să  îi  amintesc  pe  doi  savanţi  decedaţi,  Paul 
Mantoux  şi  William  E.  Rappard  care,  dându-mi  prilejul  de  a  preda 
la  faimosul  Institut  de  Studii  Internaţionale  Superioare  din  Geneva, 
Elveţia,  mi-au  oferit  timpul  si  motivaţia  necesare  ca  să  încep  lucrul  la 
acest  vechi  proiect. 

Doresc  să  îmi  exprim  mulţumirile  pentru  sugestiile  deosebit  de  va¬ 
loroase  si  folositoare  pe  care  mi  le-au  făcut  d-1  Arthur  Goddard,  d-1 
Percy  Greaves,  dr.  Henry  Hazlitt,  profesorul  Israel  M.  Kirzner,  d-1 
Leonard  E.  Read,  d-1  Joaquin  Reig  Albiol  şi  dr.  George  Reisman. 

Dar  cel  mai  mult  doresc  să  îi  mulţumesc  soţiei  mele,  pentru  încura¬ 
jarea  şi  ajutorul  ei  statornice. 


Ludwig  von  Mises 
New  York 
martie,  1966 

Nota  editorilor 

In  marginea  paginilor  se  găseşte,  între  acolade,  numerotarea  corespun¬ 
zătoare  ediţiei  în  limba  engleză  după  care  a  fost  făcută  această  tradu¬ 
cere.  Trimiterile  din  notele  de  subsol  fac  referire  la  această  numerotare. 


INTRODUCERE 


i .  Economie  şi  praxeologie 

Teoria  economică  este  cea  mai  tânără  dintre  toate  ştiinţele.  In  ul¬ 
timii  două  sute  de  ani,  este  adevărat,  din  disciplinele  cunoscute 
vechilor  greci  s-au  născut  numeroase  ştiinţe  noi.  Dar,  în  cazul  acestora, 
tot  ceea  ce  s-a  întâmplat  a  fost  că  anumite  părţi  ale  cunoaşterii,  care-şi 
găsiseră  deja  locul  în  complexul  vechiului  sistem  de  învăţare,  au  deve¬ 
nit  autonome.  Domeniul  tradiţional  de  studiu  a  fost  mai  atent  subdivi- 
zat  şi  a  fost  abordat  cu  ajutorul  unor  metode  noi;  în  cadrul  său  au  fost 
descoperite  subdomenii  de  studiu  care  trecuseră  înainte  neobservate, 
iar  oamenii  au  început  să  privească  lucrurile  din  perspective  diferite 
de  cele  ale  precursorilor  lor.  Domeniul  propriu-zis  de  studiu  nu  s-a 
extins.  Dar  teoria  economică  a  deschis  ştiinţele  umane  spre  un  dome¬ 
niu  până  atunci  inaccesibil  şi  nebănuit.  Descoperirea  unei  regularităţi 
în  secvenţa  şi  interdependenţa  fenomenelor  de  piaţă  trecea  dincolo  de 
limita  sistemului  tradiţional  de  învăţare.  Ea  furniza  cunoştinţe  care  nu 
puteau  fi  încadrate  nici  în  sfera  logicii,  nici  în  cea  a  matematicii,  nici  în 
cea  a  psihologiei,  nici  în  cea  a  fizicii,  nici  în  cea  a  biologiei. 

Filosofii  râvniseră  de  mult  să  afle  ţelurile  pe  care  Dumnezeu  sau 
Natura  încearcă  să  le  realizeze  pe  parcursul  istoriei  umane.  Ei  căuta- 
seră  legea  destinului  sau  a  evoluţiei  omenirii.  Dar  chiar  şi  acei  gândi¬ 
tori  a  căror  cercetare  era  liberă  de  orice  tendinţă  teologizantă  eşuaseră 
lamentabil  în  aceste  tentative,  deoarece  erau  prizonierii  unei  metode 
defectuoase.  Ei  analizau  omenirea  ca  pe  un  întreg,  sau  operau  cu  alte 
concepte  holiste,  cum  ar  fi  naţiunea,  rasa,  sau  biserica.  Ei  stabileau 
întru  totul  arbitrar  ţelurile  către  care  comportamentul  unor  asemenea 
întreguri  ar  urma  să  conducă  inevitabil.  Dar  nu  puteau  să  răspundă  în 
mod  satisfăcător  la  întrebarea  privitoare  la  factorii  care  i-ar  sili  pe  di¬ 
verşii  indivizi  care  acţionează  să  se  comporte  astfel  încât  ţelul  urmărit 
de  evoluţia  inexorabilă  a  întregului  să  fie  atins.  Filosofii  au  recurs  la  ar¬ 
tificii  disperate:  interferenţa  miraculoasă  a  Divinităţii,  fie  prin  revelaţie, 
sau  prin  delegare  de  profeţi  şi  lideri  consacraţi  trimişi  de  Dumnezeu, 
prin  armonie  prestabilită  sau  prin  predestinare,  fie  prin  lucrarea  unui 
mistic  şi  fabulos  „suflet  al  lumii”,  sau  „suflet  naţional”.  Alţii  vorbeau 
despre  o  „viclenie  a  naturii”,  care  sădeşte  în  om  impulsurile  necesare 

pentru  a-1  călăuzi,  pe  neştiute,  exact  pe  cărarea  care  i-a  fost  hărăzită 
{2}  de  natură. 

Alţi  filosofi  erau  mai  realişti.  Ei  nu  încercau  să  ghicească  planurile 
Naturii  sau  ale  lui  Dumnezeu.  Ei  priveau  chestiunile  omeneşti  din 
punctul  de  vedere  al  guvernării  politice.  Ei  aveau  intenţia  să  stabilească 
regulile  acţiunii  politice:  cum  s-ar  spune,  o  tehnică  a  guvernării  şi  a 
administraţiei  de  stat.  Minţi  îndrăzneţe  croiau  planuri  ambiţioase  de 
reformă  şi  de  reconstrucţie  din  temelii  a  societăţii.  Cei  mai  modeşti 
se  mulţumeau  să  colecteze  şi  să  sistematizeze  datele  provenite  din  ex¬ 
perienţa  istorică.  Insă  cu  toţii  erau  pe  deplin  convinşi  că  nu  există,  în 
cursul  evenimentelor  sociale,  nici  un  fel  de  regularitate  şi  invarianţă  a 
fenomenelor,  de  felul  celor  care  fuseseră  deja  identificate  în  funcţiona¬ 
rea  raţiunii  umane  şi  în  şirul  fenomenelor  naturale.  Ei  nu  căutau  legile 
cooperării  sociale,  deoarece  credeau  că  omul  poate  organiza  societatea 
după  plac.  Atunci  când  condiţiile  sociale  nu  îndeplineau  dorinţele  re¬ 
formatorilor,  atunci  când  utopiile  lor  se  dovedeau  irealizabile,  cauza 
era  atribuită  precarităţii  morale  a  omului.  Problemele  sociale  erau  con¬ 
siderate  probleme  etice.  Pentru  a  construi  societatea  ideală,  gândeau 
ei,  erau  necesari  prinţi  buni  şi  cetăţeni  virtuoşi.  Cu  oameni  drepţi  s-ar 
putea  realiza  orice  utopie. 

Descoperirea  interdependenţei  ineluctabile  a  fenomenelor  de  piaţă 
a  demonstrat  falsitatea  acestei  opinii.  Consternaţi,  oamenii  au  trebuit 
să  se  confrunte  cu  o  nouă  viziune  asupra  societăţii.  Ei  au  aflat  cu  stu¬ 
pefacţie  că  există  şi  o  altă  perspectivă  din  care  poate  fi  privită  acţiunea 
umană  decât  cea  a  binelui  şi  răului,  a  dreptăţii  şi  a  nedreptăţii,  a  ceea  ce 
este  just  şi  ceea  ce  este  injust.  în  cursul  evenimentelor  sociale  se  mani¬ 
festă  o  regularitate  a  fenomenelor,  la  care  omul  trebuie  să-şi  adapteze 
acţiunile  dacă  doreşte  ca  ele  să  fie  încununate  de  succes.  Este  zadarnic 
să  abordăm  faptele  sociale  cu  atitudinea  cenzorului,  care  aprobă  sau 
dezaprobă  din  punctul  de  vedere  al  unor  criterii  şi  judecăţi  subiecti¬ 
ve  de  valoare,  întru  totul  arbitrare.  Trebuie  să  analizăm  legile  acţiunii 
umane  şi  ale  cooperării  sociale  tot  astfel  precum  fizicianul  analizează 
legile  naturii.  Acţiunea  umană  şi  cooperarea  socială,  înţelese  ca  obiect 
al  unei  ştiinţe  a  relaţiilor  de  fapt,  şi  nu  ca  în  trecut,  ca  o  disciplină  nor¬ 
mativă  a  lucrurilor  care  ar  trebui  să  se  petreacă  -  aceasta  a  însemnat 
o  revoluţie  cu  enorme  implicaţii,  atât  în  domeniile  cunoaşterii  şi  al 
filosofiei,  cât  şi  pentru  acţiunea  socială. 

Vreme  de  peste  o  sută  de  ani,  însă,  efectele  acestei  modificări  ra¬ 
dicale  a  metodelor  de  gândire  au  fost  în  mare  parte  împiedicate,  de¬ 
oarece  oamenii  credeau  că  ele  sunt  aplicabile  numai  unui  segment 
îngust  din  întregul  câmp  al  acţiunii  umane,  anume  fenomenelor  de 

piaţă.  Economiştii  clasici  au  întâlnit  în  desfăşurarea  investigaţiilor  lor 
un  obstacol  pe  care  n-au  reuşit  să-l  îndepărteze:  aparenta  antinomie 
a  valorii.  Teoria  valorii  pe  care  o  profesau  ei  era  defectuoasă,  silindu-i 
să  restrângă  domeniul  ştiinţei  economice.  Până  către  finele  secolului  {3} 
al  xix-lea,  economia  politică  a  rămas  o  ştiinţă  a  aspectelor  „economice” 
ale  acţiunii  umane,  o  teorie  a  avuţiei  şi  a  egoismului.  Ea  analiza  acţiu¬ 
nea  umană  numai  în  măsura  în  care  aceasta  se  întemeia  pe  ceea  ce  -  în 
mod  foarte  nesatisfăcător  -  se  numea  motivaţia  profitului,  şi  afirma 
că  mai  există  în  plus  alte  tipuri  de  acţiune  umană,  a  căror  analiză  cade 
în  sarcina  altor  discipline.  Transformarea  gândirii  pe  care  o  iniţiaseră 
economiştii  clasici  nu  s-a  consumat  pe  deplin  decât  prin  apariţia  eco¬ 
nomiei  subiectiviste  moderne,  care  a  convertit  teoria  preţurilor  de  piaţă 
într-o  teorie  generală  a  opţiunii  umane. 

Multă  vreme  oamenii  n-au  înţeles  faptul  că  trecerea  de  la  teoria  cla¬ 
sică  a  valorii  la  teoria  subiectivă  a  valorii  însemna  mult  mai  mult  decât 
înlocuirea  unei  teorii  mai  puţin  satisfăcătoare  a  schimbului  de  piaţă 
cu  una  mai  satisfăcătoare.  Teoria  generală  a  opţiunilor  şi  a  preferin¬ 
ţelor  depăşeşte  cu  mult  orizontul  domeniului  problemelor  economice, 
aşa  cum  a  fost  el  circumscris  de  economişti,  de  la  Cantillon,  Hume  şi 
Adam  Smith,  până  la  John  Stuart  Mill.  Ea  este  cu  mult  mai  mult  decât 
doar  o  teorie  a  „laturii  economice”  a  preocupărilor  umane  şi  a  străda¬ 
niilor  omului  pentru  obţinerea  de  bunuri  şi  ameliorarea  bunăstării  sale 
materiale.  Ea  este  ştiinţa  tuturor  tipurilor  de  acţiune  umană.  Opţiunea 
determină  toate  deciziile  umane.  Atunci  când  optează,  omul  nu  alege 
doar  între  diferite  obiecte  şi  servicii  materiale.  Toate  valorile  umane  se 
oferă  spre  a  fi  alese.  Toate  ţelurile  şi  toate  mijloacele,  atât  chestiunile 
materiale  cât  şi  cele  ideale,  ceea  ce  este  sublim  şi  ceea  ce  este  josnic,  no¬ 
bilul  şi  ignobilul,  sunt  ordonate  într-o  singură  ierarhie  şi  sunt  supuse 
unei  decizii,  care  se  soldează  prin  reţinerea  unui  lucru  şi  lăsarea  de  o 
parte  a  altuia.  Nimic  din  ceea  ce  doresc  oamenii  să  realizeze  sau  să  evi¬ 
te  nu  rămâne  în  afara  acestui  aranjament,  alcătuit  dintr-o  unică  scală 
de  ierarhii  şi  preferinţe.  Teoria  modernă  a  valorii  lărgeşte  orizontul  şti¬ 
inţific  şi  extinde  domeniul  studiilor  economice.  Din  economia  politică 
a  şcolii  clasice  ia  naştere  teoria  generală  a  acţiunii  uman c,  praxeologia.1 
Problemele  economice  sau  catalactice2  sunt  cuprinse  într-o  ştiinţă  mai 
generală,  de  care  nu  mai  pot  fi  separate.  Nici  o  abordare  a  problemelor 

1.  Termenul  de  praxeologie  a  fost  întrebuinţat  pentru  prima  oară  în  1890,  de  către 
Espinas.  A  se  vedea  articolul  său  „Les  Origines  de  la  technologie”,  Revue  Philosophique, 
anul  xv,  xxx,  1 1 4- 1 1 5 ,  şi  cartea  sa  publicată  la  Paris  în  1897,  sub  acelaşi  titlu. 

2.  Termenul  de  Catallactics  or  the  Science  of  Exchanges  a  fost  întrebuinţat  pentru 
prima  oară  de  către  Whately.  A  se  vedea  cartea  sa  Introductory  Lectures  on  Politicul 
Economy,  Londra,  1 83 1 ,  p.  6. 


4 


Acţiunea  umană 


economice  propriu-zise  nu  poate  să  nu  pornească  de  la  acte  de  alegere; 
teoria  economică  devine  o  parte  -  e  drept,  până  în  prezent  cea  mai 
{4}  bine  elaborată  parte  -  a  unei  ştiinţe  mai  universale,  praxeologia. 

2.  Problema  epistemologică  a  unei  teorii 
generale  a  acţiunii  umane 

In  cadrul  noii  ştiinţe  totul  părea  să  fie  problematic.  Ea  reprezenta  un 
element  străin  în  sistemul  tradiţional  al  cunoaşterii;  oamenii  erau  per- 
plecşi  şi  nu  ştiau  cum  să  o  clasifice  şi  să-i  atribuie  locul  potrivit.  Dar, 
pe  de  altă  parte,  ei  erau  convinşi  că  includerea  teoriei  economice  în 
catalogul  cunoaşterii  nu  necesita  rearanjarea  sau  extinderea  schemei 
de  ansamblu.  Ei  considerau  că  sistemul  lor  de  catalogare  este  complet. 
Dacă  teoria  economică  nu  încăpea  în  acesta,  motivul  nu  putea  fi  decât 
abordarea  nesatisfăcătoare  de  către  economişti  a  problemelor  care-i 
preocupau. 

Descalificarea  controverselor  privitoare  la  esenţa,  domeniul  de  apli¬ 
cabilitate  şi  caracterul  logic  al  teoriei  economice  şi  calificarea  lor  drept 
ciorovăieli  scolastice  între  profesori  pedanţi  denotă  o  lipsă  totală  de 
înţelegere  a  semnificaţiei  lor.  Există  o  percepţie  greşită,  larg  răspândită, 
conform  căreia,  în  vreme  ce  amatorii  de  pedanterii  iroseau  inutil  vor¬ 
bărie  despre  cea  mai  adecvată  metodă  la  nivel  procedural,  teoria  eco¬ 
nomică  însăşi,  indiferentă  la  asemenea  dezbateri  sterile,  şi-ar  fi  văzut 
liniştită  de  drumul  său.  Dar,  în  cadrul  aşa  numitei  Methodenstreit,  care 
i-a  opus  pe  economiştii  austrieci  Şcolii  Istorice  prusace,  autointitulate 
„garda  de  corp  intelectuală  a  Casei  de  Hohenzollern”,  precum  şi  în  dis¬ 
cuţiile  dintre  John  Bates  Clark  şi  instituţionaliştii  americani,  miza  de¬ 
păşea  cu  mult  întrebarea  privitoare  la  ce  fel  de  procedură  este  cea  mai 
fructuoasă.  Adevărata  problemă  ţinea  de  fundamentele  epistemologice 
ale  ştiinţei  acţiunii  umane  şi  de  legitimitatea  ei  logică.  Pornind  de  la 
un  sistem  epistemologic  prin  raportare  la  care  gândirea  praxeologică 
era  o  ciudăţenie  şi  de  la  o  logică  ce  nu  recunoştea  drept  ştiinţifice  -  cu 
excepţia  logicii  şi  matematicii  -  decât  ştiinţele  naturale  empirice  şi 
istoria,  numeroşi  autori  au  încercat  să  nege  valoarea  şi  utilitatea  teoriei 
economice.  Istoricismul  urmărea  să-i  substituie  istoria  economică;  po¬ 
zitivismul  recomanda  substituirea  acestei  ştiinţe  sociale  iluzorii  prin- 
tr-una  care  să  adopte  structura,  logica  şi  tipul  de  abordare  ale  mecanicii 
newtoniene.  Aceste  şcoli  erau  deopotrivă  de  acord  asupra  necesităţii 
unei  respingeri  radicale  a  rezultatelor  gândirii  economice.  Confruntaţi 
cu  toate  aceste  atacuri  era  imposibil  ca  economiştii  să  păstreze  tăcerea. 

Radicalismul  acestei  condamnări  în  bloc  a  teoriei  economice  a  fost 

foarte  curând  depăşit  de  un  nihilism  încă  şi  mai  cuprinzător.  Din  vre¬ 
muri  imemoriale,  atunci  când  gândeau,  vorbeau  şi  acţionau,  oamenii 
luaseră  uniformitatea  şi  imutabilitatea  structurii  logice  a  minţii  uma¬ 
ne  drept  un  fapt  incontestabil.  întreaga  cercetare  ştiinţifică  se  baza 
pe  această  presupoziţie.  Cu  prilejul  discuţiilor  cu  privire  la  caracterul 
epistemologic  al  teoriei  economice,  scriitorii  au  negat  -  pentru  prima 
oară  în  istoria  omenirii  -  şi  această  propoziţie.  Marxismul  susţine  că 
gândirea  omului  este  determinată  de  afilierea  sa  de  clasă.  Fiecare  clasă 
socială  ar  fi  înzestrată  cu  o  logică  a  sa  proprie.  Produsele  gândirii  nu 
pot  fi  nimic  altceva  decât  „o  mască  ideologică”  a  intereselor  egoiste  de 
clasă  ale  gânditorului.  Demascarea  filosofiilor  şi  a  teoriilor  ştiinţifice 
şi  etalarea  sterilităţii  lor  „ideologice”  în  văzul  tuturor  cad  în  sarcina 
„sociologiei  cunoaşterii”.  Teoria  economică  n-ar  fi  decât  un  paleativ 
„burghez”,  iar  economiştii  -  „sicofanţi”  ai  capitalului.  Numai  societatea 
fără  clase,  din  utopia  socialistă,  va  aşeza  adevărul  în  locul  minciunilor 
„ideologice”. 

Polilogismul  acesta  a  fost  predat  ulterior  şi  în  diverse  alte  forme. 
Istoricismul  afirmă  că  structura  logică  a  gândirii  şi  a  acţiunii  uma¬ 
ne  este  supusă  schimbării  pe  parcursul  evoluţiei  istorice.  Polilogismul 
rasial  atribuie  fiecărei  rase  o  logică  a  sa  proprie.  în  fine,  mai  există  şi 
iraţionalismul,  care  susţine  că  raţiunea  ca  atare  nu  este  adecvată  pentru 
a  elucida  forţele  iraţionale  ce  determină  comportamentul  uman. 

Asemenea  doctrine  trec  mult  dincolo  de  domeniul  teoriei  econo¬ 
mice.  Ele  nu  pun  la  îndoială  doar  economia  şi  praxeologia,  ci  şi  toate 
celelalte  cunoştinţe  umane  şi  gândirea  umană  în  genere.  Ele  privesc 
matematica  şi  fizica  în  aceeaşi  măsură  ca  şi  teoria  economică.  Se  pare, 
de  aceea,  că  sarcina  respingerii  lor  nu-i  revine  unei  singure  ramuri  a 
cunoaşterii,  ci  epistemologiei  şi  filosofiei.  Această  împrejurare  justifică, 
aparent,  atitudinea  acelor  economişti  care  îşi  continuă  liniştiţi  studiile, 
fără  să  se  preocupe  de  probleme  epistemologice  şi  de  obiecţiile  avan¬ 
sate  de  polilogism  şi  de  iraţionalism.  Pe  fizician  nu-1  deranjează  dacă 
cineva  îi  stigmatizează  teoriile  numindu-le  burgheze,  occidentale  sau 
evreieşti;  tot  astfel,  economistul  ar  trebui  să  ignore  detractările  şi  ca¬ 
lomniile.  El  ar  trebui  să  lase  câinii  să  latre  şi  să  nu  acorde  nici  o  atenţie 
schelălăielilor.  S-ar  părea  că  lui  îi  este  dat  să-şi  amintească  dictonul  lui 
Spinoza:  Sane  sicut  lux  se  ipsam  et  tenebras  manifestat ,  sic  veritas  norma 
sni  et  falşi  est.  [într-adevăr,  aşa  cum  lumina  se  defineşte  atât  pe  ea  însăşi 
cât  şi  întunericul,  adevărul  stabileşte  etalonul  atât  pentru  el  însuşi  cât 
şi  pentru  falsitate.] 

Totuşi,  situaţia  nu  este,  în  ce  priveşte  teoria  economică,  întru  to¬ 
tul  aceeaşi  ca  şi  în  ceea  ce  priveşte  matematica  sau  ştiinţele  naturale. 

Polilogismul  şi  iraţionalismul  atacă  praxeologia  şi  teoria  economică. 
Deşi  îşi  formulează  afirmaţiile  într-un  mod  suficient  de  general  pen¬ 
tru  a  fi  aplicabile  la  toate  ramurile  cunoaşterii,  ceea  ce  vizează  ele  în 
realitate  sunt  ştiinţele  acţiunii  umane.  Ele  afirmă  că  este  o  iluzie  să  se 
creadă  că  cercetarea  ştiinţifică  ar  putea  furniza  rezultate  valide  pentru 
toate  popoarele,  aparţinând  tuturor  epocilor,  raselor  şi  claselor  socia¬ 
le  -  şi  se  delectează  cu  discreditarea  anumitor  teorii  fizice  şi  biologice, 
desemnându-le  drept  burgheze  sau  occidentale.  Insă,  dacă  soluţia  unor 
probleme  practice  necesită  aplicarea  acestor  doctrine  stigmatizate,  ele 
dau  uitării  propriile  lor  critici.  Tehnologia  Rusiei  sovietice  întrebuin- 
{6}  ţează  fără  scrupule  toate  rezultatele  fizicii  burgheze,  ale  chimiei  şi  ale 
biologiei,  exact  ca  şi  cum  ele  ar  fi  valide  pentru  toate  clasele.  Inginerii 
nazişti  şi  fizicienii  nu  se  dădeau  în  lături  de  la  a  utiliza  teoriile,  desco¬ 
peririle  şi  invenţiile  popoarelor  aparţinând  unor  rase  şi  naţiuni  „infe¬ 
rioare”.  Comportamentul  popoarelor  aparţinând  tuturor  raselor,  naţi¬ 
unilor,  religiilor,  grupurilor  lingvistice  şi  claselor  sociale  demonstrează 
limpede  că,  în  ce  priveşte  logica,  matematica  şi  ştiinţele  naturale,  ele  nu 
susţin  doctrinele  polilogismului  şi  iraţionalismului. 

Dar  lucrurile  stau  cu  totul  altfel  în  ce  priveşte  praxeologia  şi  te¬ 
oria  economică.  Principala  motivaţie  pentru  dezvoltarea  doctrinelor 
polilogismului,  istoricismului  şi  iraţionalismului  a  fost  de  a  furniza  o 
justificare  pentru  nesocotirea  învăţăturilor  teoriei  economice,  cu  pri¬ 
lejul  stabilirii  politicilor  economice.  Socialiştii,  rasiştii,  naţionaliştii  şi 
etatiştii  au  eşuat  în  tentativele  lor  de  a  respinge  teoriile  economiştilor 
şi  de  a  demonstra  corectitudinea  doctrinelor  lor  mistificatoare.  Tocmai 
această  frustrare  este  cea  care  i-a  stimulat  să  nege  principiile  logice  şi 
epistemologice  pe  care  se  bizuie  întreaga  gândire  umană,  atât  în  activi¬ 
tăţile  mundane  cât  şi  în  cercetarea  ştiinţifică. 

Nu  este  permis  să  respingem  aceste  obiecţii  numai  pe  baza  motiva¬ 
ţiilor  politice  care  le-au  inspirat.  Nici  un  om  de  ştiinţă  nu  are  dreptul 
să  postuleze  dintru  început  că  dezaprobarea  teoriilor  sale  trebuie  să  fie 
nefondată  deoarece  criticii  săi  sunt  animaţi  de  pasiuni  şi  prejudecăţi 
partizane.  El  are  datoria  să  răspundă  fiecărei  obiecţii,  neacordând  nici 
un  fel  de  importanţă  motivaţiilor  subiacente  ale  acesteia,  sau  fundalu¬ 
lui  pe  care  a  fost  ea  formulată.  Nu  este  mai  puţin  de  nepermis  să  păs¬ 
trăm  tăcerea  vis-â-vis  de  opinia  frecvent  avansată  după  care  teoremele 
ştiinţei  economice  ar  fi  valide  numai  în  anumite  condiţii  ipotetice,  care 
nu  se  realizează  niciodată  în  viaţa  de  zi  cu  zi  şi,  de  aceea,  ele  ar  fi  nefo¬ 
lositoare  pentru  desluşirea  mentală  a  realităţii.  Este  ciudat  că  anumite 
şcoli  par  să  accepte  această  opinie  şi,  cu  toate  acestea,  continuă  liniştite 
să-şi  deseneze  curbele  şi  să-şi  formuleze  ecuaţiile.  Ele  nu  se  preocupă 

de  semnificaţia  raţionamentelor  pe  care  le  efectuează,  sau  de  aplicabi¬ 
litatea  lor  la  lumea  vieţii  şi  a  acţiunii  reale. 

Aceasta  este,  desigur,  o  atitudine  inacceptabilă.  Cea  dintâi  sarcină  a 
oricărei  cercetări  ştiinţifice  este  descrierea  exhaustivă  şi  definirea  tutu¬ 
ror  condiţiilor  şi  presupoziţiilor  care  alcătuiesc  cadrul  în  care  diversele 
sale  rezultate  se  recomandă  drept  valide.  Luarea  fizicii  drept  model  şi 
exemplu  de  urmat  pentru  cercetarea  economică  este  o  eroare.  Dar  cei 
ce  comit  această  eroare  ar  trebui  să  fi  învăţat  măcar  un  lucru:  că  nici  un 
fizician  n-a  crezut  vreodată  că  lămurirea  unora  dintre  presupoziţiile  şi 
condiţiile  de  aplicabilitate  ale  teoremelor  din  fizică  se  află  în  afara  do¬ 
meniului  de  cercetare  al  fizicii.  întrebarea  de  căpătâi  la  care  teoria  eco¬ 
nomică  este  ţinută  să  răspundă  este:  care  este  relaţia  dintre  afirmaţiile 
sale  şi  realitatea  acţiunii  umane,  a  cărei  desluşire  mentală  constituie 
obiectivul  studiilor  economice. 

Iată  de  ce  cade  în  sarcina  teoriei  economice  să  analizeze  îndeaproa¬ 
pe  afirmaţia  că  validitatea  învăţămintelor  sale  ar  fi  circumscrisă  doar 
la  sistemul  capitalist  al  perioadei  liberale  relativ  scurte  şi  deja  apuse  a 
civilizaţiei  occidentale.  Sarcina  de  a  examina  toate  obiecţiile  avansate 
din  diverse  perspective  împotriva  utilităţii  afirmaţiilor  teoriei  econo¬ 
mice  pentru  elucidarea  problemelor  acţiunii  umane  nu-i  revine  nici 
unei  ramuri  a  ştiinţei,  alta  decât  teoria  economică.  Sistemul  gândirii 
economice  trebuie  astfel  clădit  încât  să  reziste  tuturor  criticilor  venite 
din  partea  iraţionalismului,  istoricismului,  panfizicalismului,  behavi- 
orismului  şi  tuturor  varietăţilor  de  polilogism.  Este  intolerabil  că,  în 
vreme  ce  zi  de  zi  apar  noi  argumente  menite  să  demonstreze  absurdi¬ 
tatea  şi  zădărnicia  raţionamentelor  economice,  economiştii  pretind  că 
ignoră  toate  lucrurile  acestea. 

Azi  nu  mai  este  suficient  să  abordăm  problemele  economice  în  ca¬ 
drul  lor  tradiţional.  Este  necesar  să  clădim  o  teorie  a  catalacticii  înte¬ 
meiată  pe  fundamentul  solid  al  unei  teorii  generale  a  acţiunii  umane, 
al  praxeologiei.  Această  procedură  nu  numai  că  o  va  feri  de  numeroase 
critici  eronate,  dar  va  clarifica  şi  numeroase  probleme  care  până  aici 
nici  măcar  nu  erau  sesizate  cum  se  cuvine,  cu  atât  mai  puţin  soluţio¬ 
nate  în  mod  satisfăcător.  Avem  în  vedere,  îndeosebi,  problema  funda¬ 
mentală  a  calculului  economic. 

3. Teoria  economică  şi  practica  acţiunii  umane. 

Mulţi  oameni  obişnuiesc  să  reproşeze  teoriei  economice  faptul  că  ar  fi 
înapoiată.  Este  desigur  întru  totul  evident  că  teoria  noastră  economică 
nu  este  perfectă.  Nimic  nu  este  perfect  în  domeniul  cunoaşterii  umane, 

după  cum,  de  altfel,  nimic  nu  este  perfect  nici  în  orice  alt  domeniu 
al  realizărilor  umane.  Omniscienţa  îi  este  refuzată  omului.  Cele  mai 
elaborate  teorii,  care  par  să  satisfacă  întru  totul  setea  noastră  de  cu¬ 
noaştere,  pot,  într-o  bună  zi,  să  fie  amendate  sau  înlocuite  de  noi  teorii. 
Ştiinţa  nu  ne  furnizează  certitudini  ultime  şi  absolute.  Ea  nu  ne  oferă 
garanţii  decât  în  limitele  capacităţilor  noastre  mentale  şi  ale  situaţiei 
curente  a  gândirii  ştiinţifice.  Un  sistem  ştiinţific  nu  este  decât  o  staţie 
pe  calea  fără  de  sfârşit  a  căutării  de  cunoaştere.  El  este  în  mod  necesar 
afectat  de  insuficienţa  inerentă  oricărui  efort  uman.  Dar  a  recunoaşte 
lucrurile  acestea  nu  înseamnă  a  spune  că  teoriile  economice  contem¬ 
porane  sunt  înapoiate.  înseamnă  doar  că  teoria  economică  este  vie  -  iar 
a  trăi  implică  atât  imperfecţiune  cât  şi  schimbare. 

Acuzaţia  de  pretinsă  înapoiere  este  îndreptată  împotriva  teoriei  eco¬ 
nomice  din  două  puncte  de  vedere  diferite. 

Există,  pe  de  o  parte,  anumiţi  naturalişti  şi  fizicieni  care  reproşează 
teoriei  economice  faptul  de  a  nu  fi  o  ştiinţă  naturală,  care  să  aplice  me¬ 
todele  şi  procedurile  de  laborator.  Una  din  sarcinile  acestui  tratat  este 
de  a  risipi  eroarea  implicată  în  aceste  idei.  Cu  prilejul  acestor  observaţii 
introductive,  va  fi  suficient  să  spunem  câteva  cuvinte  despre  fundalul 
lor  psihologic.  Se  întâmplă  adesea  ca  persoanele  limitate  să  analizeze 
fiecare  aspect  prin  care  alte  persoane  diferă  de  ele.  Cămila  din  fabulă 
se  arată  ofensată  faţă  de  toate  celelalte  animale  datorită  faptului  că 
acestea  sunt  lipsite  de  cocoaşă,  iar  ruritanul  îl  critică  pe  laputan  pentru 
faptul  de  a  nu  fi  ruritan.  Cercetătorul  de  laborator  consideră  că  singu¬ 
rul  cămin  demn  al  cercetării  este  laboratorul  şi  că  ecuaţiile  diferenţiale 
sunt  singura  metodă  corectă  de  exprimare  a  rezultatelor  gândirii  ştiin¬ 
ţifice.  El  este  pur  şi  simplu  incapabil  de  a  vedea  problemele  epistemo¬ 
logice  ale  acţiunii  umane.  Pentru  el,  teoria  economică  nu  poate  fi  nimic 
altceva  decât  un  fel  de  mecanică. 

Există,  pe  de  altă  parte,  persoane  care  afirmă  că  trebuie  să  fie  ceva  în 
neregulă  cu  ştiinţele  sociale,  deoarece  condiţiile  sociale  sunt  nesatisfă¬ 
cătoare.  Ştiinţele  naturale  au  atins  rezultate  uimitoare  în  ultimele  două 
sau  trei  sute  de  ani,  iar  utilizarea  practică  a  acestor  rezultate  a  reuşit  să 
ridice  nivelul  general  de  trai  într-o  măsură  fără  precedent.  Dar,  spun 
aceşti  critici,  ştiinţele  sociale  au  eşuat  lamentabil  în  sarcina  asigurării 
unor  condiţii  sociale  mai  satisfăcătoare.  Ele  n-au  eliminat  mizeria  şi 
inaniţia,  crizele  economice  şi  şomajul,  războiul  şi  tirania.  Sunt  sterile  şi 
n-au  contribuit  cu  nimic  la  promovarea  fericirii  şi  a  bunăstării  umane. 

Aceşti  nemulţumiţi  nu  realizează  faptul  că  extraordinarele  progre¬ 
se  înregistrate  de  metodele  tehnologice  de  producţie  şi  creşterea  co¬ 
respunzătoare  ale  avuţiei  şi  bunăstării  au  fost  posibile  numai  datorită 

adoptării  acelor  politici  liberale  care  sunt  aplicaţiile  practice  ale  învăţă¬ 
turilor  teoriei  economice.  Ideile  economiştilor  clasici  sunt  cele  care  au 
îndepărtat  barierele  impuse  de  legi,  cutume  şi  prejudecăţi  străvechi  în 
calea  avansurilor  tehnologice,  şi  care  au  eliberat  geniul  reformatorilor 
şi  al  inovatorilor  din  cămăşile  de  forţă  ale  ghildelor,  tutelei  guverna¬ 
mentale  şi  a  presiunilor  sociale  de  diverse  feluri.  Ele  sunt  cele  care  au 
redus  prestigiul  cuceritorilor  şi  al  expropriatorilor,  demonstrând  bene¬ 
ficiile  sociale  rezultate  din  activităţile  de  întreprindere.  Nici  una  din 
marile  invenţii  moderne  nu  ar  fi  fost  întrebuinţată  dacă  mentalitatea 
epocii  precapitaliste  n-ar  fi  fost  judicios  demolată  de  către  economişti. 

Ceea  ce  se  numeşte  îndeobşte  „revoluţia  industrială”  a  fost  produsul  re¬ 
voluţiei  ideologice  provocate  de  doctrinele  economiştilor.  Economiştii 
au  risipit  vechile  prejudecăţi:  că  este  nedrept  şi  injust  să-ţi  depăşeşti 
rivalul,  producând  mărfuri  mai  bune  şi  mai  ieftine;  că  este  o  ticăloşie  {9} 
să  te  îndepărtezi  de  la  metodele  tradiţionale  de  producţie;  că  uneltele 
sunt  un  rău,  deoarece  produc  şomaj;  că  una  din  sarcinile  guvernării 
civile  este  să-i  împiedice  pe  întreprinzătorii  eficienţi  de  a  se  îmbogăţi 
şi  să-i  păzească  pe  cei  mai  puţin  eficienţi  împotriva  competiţiei  celor 
mai  eficienţi;  că  a  limita  libertatea  antreprenorilor  prin  obligativitate 
guvernamentală  sau  prin  coerciţie  din  partea  altor  forţe  sociale  este 
un  mijloc  adecvat  de  promovare  a  bunăstării  unei  ţări.  Economia  po¬ 
litică  britanică  şi  fiziocraţia  franceză  au  fost  aducătoarele  de  pace  ale 
capitalismului  modern.  Ele  sunt  cele  care  au  făcut  cu  putinţă  progresul 
ştiinţelor  naturale  aplicate,  care  a  revărsat  beneficii  asupra  maselor. 

Problema  epocii  în  care  trăim  este  tocmai  ignoranţa  larg  răspândi¬ 
tă  cu  privire  la  rolul  pe  care  aceste  politici  de  liberalizare  economică 
l-au  jucat  în  evoluţia  tehnologică  survenită  în  ultimii  două  sute  de 
ani.  Oamenii  au  căzut  pradă  erorii  după  care  îmbunătăţirea  metodelor 
de  producţie  ar  fi  fost  numai  accidental  contemporană  cu  politicile 
de  laissez  faire.  Induşi  în  eroare  de  miturile  marxiste,  ei  consideră  că 
industrialismul  modern  este  un  rezultat  al  dezvoltării  unor  misterioase 
„forţe  de  producţie”,  care  nu  depind  în  nici  un  fel  de  factorii  ideologici. 
Economia  clasică,  cred  ei,  n-a  fost  un  factor  determinant  în  afirmarea 
capitalismului,  ci,  mai  curând,  produsul  său,  „suprastructura  sa  ideolo¬ 
gică”,  adică  o  doctrină  menită  să  ia  apărarea  pretenţiilor  nedrepte  ale 
exploatatorilor  capitalişti.  Astfel,  abolirea  capitalismului  şi  substituirea 
economiei  de  piaţă  şi  a  liberei  iniţiative  cu  totalitarismul  socialist,  n-ar 
dăuna  progresului  ulterior  al  tehnologiei.  Ba  dimpotrivă,  ar  stimula 
avansul  tehnologic,  prin  îndepărtarea  obstacolelor  ridicate  în  calea  sa 
de  interesele  egoiste  ale  capitaliştilor. 

Trăsătura  distinctivă  a  acestor  epoci  de  războaie  distrugătoare  şi  de 

dezintegrare  socială  este  revolta  împotriva  teoriei  economice.  Thomas 
Carlyle  a  desemnat  teoria  economică  drept  o  „ştiinţă  deprimantă”  ( a 
„ dismal Science”),  iar  Karl  Marx  i-a  stigmatizat  pe  economişti  numindu-i 
„sicofanţi  ai  burgheziei”.  Şarlatanii  -  care-şi  laudă  leacurile  şi  scurtătu¬ 
rile  brevetate  către  un  paradis  terestru  -  se  delectează  zeflemisind  te¬ 
oria  economică,  pe  care  o  etichetează  drept  „ortodoxă”  şi  „reacţionară”. 
Demagogii  se  mândresc  pentru  ceea  ce  numesc  ei  victoriile  pe  care  le- 
ar  fi  repurtat  împotriva  teoriei  economice.  Omul  „practic”  se  făleşte  cu 
dispreţul  său  faţă  de  teoria  economică  şi  cu  ignoranţa  sa  în  ce  priveşte 
învăţăturile  economiştilor  „rupţi  de  realitate”  („ armchair ”  economists). 
Politicile  economice  din  ultimele  zeci  de  ani  au  fost  rezultatul  men¬ 
talităţilor  care  iau  în  derâdere  orice  fel  de  teorie  economică  sănătoasă 
şi  glorifică  doctrinele  mistificatoare  ale  detractorilor  săi.  Aşa  numita 
teorie  economică  „ortodoxă”  este,  în  cele  mai  multe  ţări,  îndepărtată 
din  universităţi  şi  practic  necunoscută  celor  mai  influenţi  oameni  de 
stat,  politicieni  şi  scriitori.  Vina  pentru  situaţia  nesatisfăcătoare  a  ches¬ 
tiunilor  economice  nu  poate  fi,  în  nici  un  caz,  dată  pe  o  ştiinţă  pe  care 
atât  cârmuitorii  cât  şi  masele  o  dispreţuiesc  şi  o  ignoră. 

Trebuie  subliniat  faptul  că  destinul  civilizaţiei  moderne,  aşa  cum  a 
fost  el  croit  în  ultimele  două  sute  de  ani  de  către  popoarele  rasei  albe, 
este  inseparabil  legat  de  soarta  ştiinţei  economice.  Această  civiliza¬ 
ţie  a  fost  capabilă  să  se  afirme  deoarece  popoarele  erau  dominate  de 
idei  care  erau  aplicaţii  ale  învăţăturilor  teoriei  economice  la  politicile 
economice.  Ea  va  pieri  şi  trebuie  să  piară  dacă  naţiunile  continuă  să 
urmeze  calea  pe  care  au  apucat-o,  sub  hipnoza  doctrinelor  care  resping 
gândirea  economică. 

Este  adevărat  că  economia  este  o  ştiinţă  teoretică  şi  se  abţine,  ca 
atare,  de  la  orice  judecăţi  de  valoare.  Nu  este  sarcina  ei  să  le  comuni¬ 
ce  popoarelor  ce  obiective  ar  trebui  să-şi  propună.  Ea  este  o  ştiinţă  a 
mijloacelor  care  trebuie  aplicate  pentru  atingerea  scopurilor  alese  şi, 
desigur,  nu  o  ştiinţă  a  alegerii  scopurilor.  Deciziile  ultime,  evaluările 
şi  alegerea  scopurilor,  depăşesc  domeniul  oricărei  ştiinţe.  Ştiinţa  nu-i 
comunică  niciodată  omului  cum  trebuie  să  acţioneze;  ea  nu  face  decât 
să-i  arate  cum  să  acţioneze  dacă  doreşte  să  atingă  anumite  scopuri. 

Multora  li  se  pare  că  acest  lucru  înseamnă  într-adevăr  foarte  pu¬ 
ţin  şi  că  o  ştiinţă  restrânsă  la  investigarea  a  ceea  ce  este  şi  incapabilă 
să  exprime  o  judecată  de  valoare  cu  privire  la  ţelurile  ultime  şi  cele 
mai  înalte  este  lipsită  de  importanţă  din  perspectiva  vieţii  şi  a  acţiunii. 
Şi  aceasta  este  o  greşeală.  Insă  demontarea  acestei  greşeli  nu  cade  în 
sarcina  acestor  observaţii  introductive,  ci  este  unul  din  ţelurile  acestui 
tratat,  ca  atare. 

4.  Resume 

A  fost  necesar  să  facem  aceste  observaţii  preliminare  pentru  a  explica 
de  ce  acest  tratat  situează  chestiunile  economice  în  cadrul  larg  al  unei 
teorii  generale  a  acţiunii  umane.  în  stadiul  actual,  atât  al  gândirii  eco¬ 
nomice  cât  şi  al  discuţiilor  politice  privind  chestiunile  fundamentale 
ale  organizării  sociale,  nu  mai  este  posibil  să  izolăm  analiza  probleme¬ 
lor  catalactice  propriu-zise.  Aceste  probleme  nu  sunt  decât  un  segment 
al  ştiinţei  generale  a  acţiunii  umane  şi  trebuie  tratate  ca  atare. 


Partea  întâi 

I.  OMUL  CARE  ACŢIONEAZĂ 


i .  Acţiunea  îndreptată  către  un  ţel  şi  reacţiunea  animală 

Acţiunea  umană  este  comportamentul  îndreptat  către  un  ţel.  Sau, 
am  putea  spune:  acţiunea  este  voinţă  pusă  în  aplicaţie  şi  transfor¬ 
mată  într-un  factor  activ,  este  urmărirea  unor  ţeluri  şi  scopuri,  este  răs¬ 
punsul  înzestrat  cu  semnificaţie  al  sinelui,  dat  stimulilor  şi  condiţiilor 
mediului  său  înconjurător,  este  ajustarea  conştientă  a  unei  persoane  la 
configuraţia  universului  care  îi  determină  viaţa.  Asemenea  parafraze 
por  clarifica  definiţia  dată  şi  pot  preveni  posibile  interpretări  greşite. 
Dar  definiţia  în  sine  este  adecvată  şi  nu  are  nevoie  de  complemente 
sau  comentarii. 

Acţiunea  conştientă,  sau  îndreptată  către  un  ţel,  se  află  în  contrast 
vădit  cu  comportamentul  inconştient,  adică  cu  reflexele  şi  reacţiile 
involuntare  la  stimuli  ale  celulelor  şi  nervilor  organismului.  Oamenii 
sunt  uneori  gata  să  creadă  că  frontiera  dintre  comportamentul  con¬ 
ştient  şi  reacţiile  involuntare  ale  forţelor  care  lucrează  în  corpul  uman 
este  mai  mult  sau  mai  puţin  vagă.  Lucrul  acesta  este  corect  numai  în 
sensul  că  uneori  nu  este  uşor  de  stabilit  dacă  un  anumit  comporta¬ 
ment  trebuie  considerat  voluntar  sau  involuntar.  Dar  distincţia  dintre 
un  comportament  conştient  şi  unul  inconştient  este,  cu  toate  acestea, 
vădită  şi  poate  fi  clar  determinată. 

Comportamentul  inconştient  al  organelor  şi  celulelor  corpului  nu 
este,  pentru  şinele  activ,  un  dat  la  fel  cu  oricare  alt  fapt  aparţinând 
lumii  externe.  Omul  care  acţionează  trebuie  să  ia  în  calcul  tot  ce  se 
petrece  în  propriul  său  corp,  precum  şi  alte  date,  cum  ar  fi  vremea  sau 
atitudinile  vecinilor  săi.  Există,  desigur,  o  marjă  în  limitele  căreia  com¬ 
portamentul  deliberat  are  capacitatea  de  a  neutraliza  presiunea  facto¬ 
rilor  corporali.  Este  posibil,  în  anumite  limite,  să  ne  controlăm  corpul. 
Omul  poate  uneori  reuşi,  prin  puterea  voinţei  sale,  să  înfrângă  boala,  să 
compenseze  insuficienţele  înnăscute  sau  dobândite  ale  constituţiei  sale 
fizice,  sau  să-şi  suprime  reflexele.  In  măsura  în  care  toate  acestea  sunt 

posibile,  domeniul  acţiunii  deliberate  creşte.  Dacă  un  om  se  abţine  de 
la  a-şi  controla  reacţiile  involuntare  ale  celulelor  şi  centrilor  nervoşi, 
deşi  ar  fi  capabil  să  o  facă,  atunci  comportamentul  său  este,  din  punctul 
nostru  de  vedere,  deliberat. 

Domeniul  ştiinţei  noastre  este  acţiunea  umană,  nu  evenimentele 
psihologice  care  se  soldează  cu  acţiuni.  Tocmai  aceasta  distinge  teoria 
generală  a  acţiunii  umane,  praxeologia,  de  psihologie.  Domeniul  psi¬ 
hologiei  este  alcătuit  din  evenimentele  interne  care  se  soldează  sau  se 
pot  solda  cu  anumite  acţiuni.  Domeniul  praxeologiei  este  acţiunea  ca 
atare.  Astfel  se  lămureşte  şi  raportul  dintre  praxeologie  şi  conceptul 
psihanalitic  de  subconştient.  Psihanaliza  este  şi  ea  o  specie  a  psiho¬ 
logiei  şi  nu  analizează  acţiunea,  ci  forţele  şi  factorii  care  împing  omul 
spre  anumite  acţiuni.  Subconştientul  psihanalitic  este  o  categorie  psi¬ 
hologică  şi  nu  una  praxeologică.  Faptul  că  acţiunea  porneşte  de  la  o  de¬ 
liberare  limpede,  sau  din  amintirile  uitate  şi  dorinţele  suprimate,  care, 
pentru  a  ne  exprima  astfel,  dirijează  voinţa  din  regiuni  submersate,  nu 
influenţează  natura  acţiunii.  Asasinul  care  dintr-un  impuls  subcon¬ 
ştient  (aşa-numitul  Id )  se  îndreaptă  către  locul  unde  va  săvârşi  crima 
şi  nevroticul  al  cărui  comportament  aberant  pare  să  fie  pur  şi  simplu 
lipsit  de  orice  semnificaţie  pentru  observatorul  neexperimentat,  acţio¬ 
nează  şi  unul  şi  celălalt;  ca  toţi  ceilalţi,  ei  urmăresc  anumite  ţeluri.  Este 
meritul  psihanalizei  de  a  fi  demonstrat  că  până  şi  comportamentul 
nevroticilor  şi  psihopaţilor  este  înzestrat  cu  sens,  că  şi  ei  acţionează  şi 
urmăresc  scopuri,  deşi  noi,  cei  care  ne  considerăm  normali  şi  sănătoşi, 
numim  raţionamentele  care  determină  alegerea  ţelurilor  lor  lipsite  de 
sens,  iar  mijloacele  pe  care  le  aleg  pentru  atingerea  acelor  ţeluri,  ina¬ 
decvate. 

Termenul  de  „inconştient”,  aşa  cum  este  întrebuinţat  de  praxeolo¬ 
gie  şi  termenii  de  „subconştient”  şi  „inconştient”,  aşa  cum  se  aplică  în 
psihanaliză,  aparţin  unor  sisteme  diferite  de  gândire  şi  de  cercetare. 
Praxeologia,  nu  mai  puţin  decât  celelalte  ramuri  ale  cunoaşterii,  da¬ 
torează  mult  psihanalizei.  De  aceea  este  cu  atât  mai  necesar  să  luăm 
aminte  la  frontiera  care  desparte  praxeologia  de  psihanaliză. 

Acţiunea  nu  înseamnă  pur  şi  simplu  a  prefera.  Omul  are  preferinţe 
şi  în  situaţii  în  care  lucrurile  şi  evenimentele  sunt  inevitabile,  sau  sunt 
considerate  a  fi  astfel.  Astfel,  omul  poate  să  prefere  soarele  când  plouă 
şi  poate  să  dorească  risipirea  norilor  de  către  acesta.  Cel  ce  nu  face 
decât  să  dorească  şi  să  spere  nu  intervine  activ  în  cursul  evenimentelor 
şi  în  modelarea  propriului  său  destin.  Dar  omul  care  acţionează  alege, 
determină  şi  încearcă  să  atingă  un  ţel.  Din  două  lucruri  pe  care  nu  le 

poate  avea  deopotrivă,  el  alege  unul  şi  renunţă  la  celălalt.  Acţiunea 
implică  aşadar  întotdeauna  atât  a  lua  cât  şi  a  renunţa. 

Exprimarea  dorinţelor  şi  a  speranţelor  şi  anunţarea  acţiunilor  plani¬ 
ficate  pot  constitui  forme  de  acţiune,  în  măsura  în  care  ele  însele  sunt 
îndreptate  spre  realizarea  unui  anumit  scop.  Dar  ele  nu  trebuie  confun¬ 
date  cu  acţiunile  la  care  se  referă.  Ele  nu  sunt  identice  cu  acţiunea  pe 
care  o  anunţă,  o  recomandă  sau  o  resping.  Acţiunea  este  un  lucru  real. 
Ceea  ce  contează  este  comportamentul  total  al  unui  om  -  şi  nu  afir¬ 
maţiile  sale  despre  acţiuni  planificate  dar  nerealizate.  Pe  de  altă  parte, 
acţiunea  trebuie  clar  distinsă  de  exercitarea  muncii.  Acţiunea  înseamnă 
utilizarea  de  mijloace  pentru  atingerea  de  ţeluri.  De  regulă,  unul  din 
mijloacele  întrebuinţate  este  munca  omului  care  acţionează.  Dar  lu¬ 
crurile  nu  stau  aşa  întotdeauna.  In  anumite  condiţii  speciale  nu  este 
nevoie  decât  de  un  cuvânt.  Cel  ce  dă  ordine  sau  emite  interdicţii  poate 
să  acţioneze  fără  a  cheltui  muncă.  A  vorbi  sau  a  nu  vorbi,  a  zâmbi  sau 
a  rămâne  serios,  pot  constitui  acţiuni.  A  consuma  şi  a  savura  nu  sunt 
mai  puţin  acţiuni  decât  a  te  abţine  de  la  consumul  şi  savurarea  posibile. 

In  consecinţă,  praxeologia  nu  distinge  între  omul  „activ”  sau  energic 
şi  cel  „pasiv”  sau  indolent.  Omul  viguros,  care  se  străduie  sârguincios 
să-şi  îmbunătăţească  condiţiile  de  trai,  nu  acţionează  nici  mai  mult 
nici  mai  puţin  decât  omul  letargic,  care  ia  inert  lucrurile  aşa  cum  vin. 
Fiindcă  a  nu  face  nimic  şi  a  sta  degeaba  sunt  şi  ele  acţiuni,  care  de¬ 
termină  desfăşurarea  evenimentelor.  Ori  de  câte  ori  condiţiile  pentru 
intervenţia  omului  sunt  prezente,  omul  acţionează,  indiferent  dacă  in¬ 
tervine  sau  se  abţine  de  la  a  interveni.  Cel  ce  îndură  ceea  ce  ar  fi  putut 
schimba  acţionează  deopotrivă  cu  cel  care  intervine  pentru  a  atinge  un 
alt  rezultat.  Un  om  care  se  abţine  de  la  a  influenţa  funcţionarea  facto¬ 
rilor  psihologici  şi  instinctivi  pe  care  i-ar  fi  putut  influenţa,  acţionează 
de  asemenea.  Acţiunea  nu  înseamnă  doar  a  face  ci,  în  aceeaşi  măsură, 
omisiunea  de  a  face  ceea  ce  ar  fi  fost  posibil  să  fie  făcut. 

Putem  spune  că  acţiunea  este  manifestarea  voinţei  unui  om.  Dar 
prin  aceasta  nu  adăugăm  nimic  cunoaşterii  noastre.  Intr-adevăr,  ter¬ 
menul  de  voinţă ,  nu  înseamnă  nimic  altceva  decât  facultatea  unui  om 
de  a  alege  între  diferite  stări  de  lucruri,  de  a  prefera  una,  de  a  renunţa 
la  cealaltă  şi  de  a  acţiona  în  conformitate  cu  decizia  luată,  în  vederea 
atingerii  stării  alese  şi  renunţând  la  cealaltă. 

2.  Condiţiile  prealabile  ale  acţiunii  umane 

Numim  mulţumire  sau  satisfacţie  starea  unei  fiinţe  umane  care  nu  dă 
naştere  şi  nu  poate  da  naştere  nici  unei  acţiuni.  Omul  care  acţionea- 

ză  este  dornic  să  substituie  o  stare  de  lucruri  mai  satisfăcătoare  uneia 
mai  puţin  satisfăcătoare.  Mintea  sa  imaginează  condiţii  care-1  satisfac 
mai  mult,  iar  acţiunea  sa  urmăreşte  producerea  acestei  stări  prefera¬ 
te.  Incitativul  care  îl  împinge  pe  om  să  acţioneze  este  întotdeauna  un 
anumit  disconfort.1  Un  om  întru  totul  mulţumit  cu  starea  de  lucruri  în 
care  se  găseşte  n-ar  avea  nici  un  incitativ  să  schimbe  lucrurile.  El  n-ar 
avea  nici  aspiraţii,  nici  dorinţe;  ar  fi  întru  totul  fericit.  El  n-ar  acţiona; 
ar  trăi,  pur  şi  simplu,  fără  griji. 

Dar  pentru  a-1  determina  pe  un  om  să  acţioneze,  doar  disconfortul 
şi  imaginea  unei  stări  de  lucruri  mai  satisfăcătoare  n-ar  fi  suficiente. 
Mai  este  necesară  o  a  treia  condiţie:  anticiparea  faptului  că  un  compor¬ 
tament  deliberat  va  avea  puterea  să  îndepărteze,  sau  cel  puţin  să  reducă 
disconfortul  resimţit.  In  absenţa  acestei  condiţii  nici  o  acţiune  nu  este 
fezabilă.  Omul  trebuie  să  se  resemneze  în  faţa  inevitabilului.  El  trebuie 
să  se  supună  destinului. 

Acestea  sunt  condiţiile  generale  ale  acţiunii  umane.  Omul  este  fiinţa 
care  trăieşte  în  aceste  condiţii.  El  nu  este  doar  homo  sapiens,  ci  -  în 
aceeaşi  măsură  -  şi  homo  agens.  Fiinţele  ce  descind  din  oameni,  dar  care, 
fie  prin  naştere  fie  datorită  unor  defecte  dobândite,  sunt  iremediabil 
inapte  de  orice  acţiune  (în  accepţiunea  cea  mai  strictă  a  termenului  şi 
nu  doar  în  cea  legală),  nu  sunt  practic  fiinţe  umane.  Deşi  legislaţia  şi 
biologia  le  consideră  oameni,  lor  le  lipseşte  trăsătura  esenţială  a  omului. 
Nici  nou  născutul  nu  este  o  fiinţă  capabilă  de  acţiune.  El  nu  a  parcurs 
încă  întregul  drum  de  la  concepţie  la  dezvoltarea  deplină  a  calităţilor 
sale  umane.  Dar  la  sfârşitul  acestei  evoluţii  el  devine  o  fiinţă  care  ac¬ 
ţionează. 

Despre  fericire 

In  vorbirea  colocvială  spunem  despre  un  om  că  este  „fericit”  dacă  el  a  reuşit 
să-şi  atingă  ţelurile.  O  descriere  mai  adecvată  a  acestei  stări  ar  fi  că  el  este  mai 
fericit  decât  era  mai  înainte.  Dar  nu  există  nici  o  obiecţie  validă  împotriva 
uzanţei  de  a  defini  acţiunea  umană  ca  strădanie  de  a  dobândi  fericirea. 

Insă  trebuie  să  evităm  neînţelegerile  curente.  Ţelul  ultim  al  acţiunii  umane 
este  întotdeauna  satisfacerea  dorinţei  omului  care  acţionează.  Nu  există  alt 
criteriu  de  înregistrare  a  creşterii  sau  descreşterii  satisfacţiei  decât  judecăţile 
de  valoare  ale  individului,  care  diferă  de  la  un  om  la  altul  şi  de  la  un  moment  la 
altul  pentru  aceiaşi  oameni.  Ceea  ce  îl  face  pe  un  om  să  se  simtă  inconfortabil 
sau  mai  puţin  inconfortabil  stabileşte  el  însuşi,  apelând  la  criteriul  propri¬ 
ei  sale  voinţe  şi  judecăţi,  în  funcţie  de  evaluările  sale  personale  şi  subiective. 
Nimeni  nu  este  în  măsură  să  decreteze  ce  ar  face  pe  un  alt  om  mai  fericit. 

1.  Cf.  Locke,^«  Essay  Concerning  Human  Understanding,  Ed.  Fraser,  Oxford,  1894, 
!,  331-333;  Nouveaux  essais  sur  l’entendement  humain,  Ed.  Flammarion,  p.  1 19. 

Stabilirea  acestui  lucru  nu  are  nici  o  legătură  cu  antitezele  dintre  egoism 
şi  altruism,  dintre  materialism  şi  idealism,  dintre  individualism  şi  colectivism, 
dintre  ateism  şi  religiozitate.  Există  oameni  al  căror  singur  ţel  este  să  îmbu¬ 
nătăţească  situaţia  propriului  lor  ego.  Există  alte  persoane  cărora  perceperea 
necazurilor  semenilor  lor  le  cauzează  tot  atât  de  mult  disconfort,  sau  chiar 
mai  mult,  ca  şi  propriile  lor  dorinţe.  Există  persoane  care  nu  doresc  nimic 
altceva  decât  satisfacerea  apetitului  lor  pentru  relaţii  sexuale,  hrană,  băuturi, 
case  confortabile  şi  alte  lucruri  materiale.  Insă  alţi  oameni  ţin  mai  mult  la 
satisfacţiile  numite  îndeobşte  „înalte”,  sau  „ideale”.  Există  indivizi  dornici  să- 
şi  adapteze  acţiunile  la  necesităţile  cooperării  sociale;  există,  pe  de  altă  parte, 
persoane  refractare,  care  sfidează  regulile  vieţii  sociale.  Există  persoane  pentru 
care  ţelul  ultim  al  peregrinării  lor  terestre  este  pregătirea  pentru  o  viaţă  de 
beatitudine.  Există  alţi  oameni  care  nu  cred  în  învăţăturile  nici  unei  religii  şi 
nu  lasă  ca  acţiunile  lor  să  fie  influenţate  de  ele. 

Praxeologia  este  indiferentă  faţă  de  ţelurile  ultime  ale  acţiunii.  Rezultatele 
ei  sunt  valide  pentru  toate  tipurile  de  acţiune,  independent  de  ţelurile  vizate. 
Ea  este  o  ştiinţă  a  mijloacelor,  nu  a  scopurilor.  Ea  întrebuinţează  termenul 
de  fericire  într-un  sens  pur  formal.  In  terminologia  praxeologică,  propoziţia: 
unicul  ţel  al  omului  este  să  atingă  fericirea,  este  o  tautologie.  Ea  nu  implică 
nimic  referitor  la  starea  de  lucruri  de  la  care  omul  aşteaptă  fericirea. 

Ideea  că  incitativul  activităţii  umane  este  întotdeauna  un  anumit  discon¬ 
fort  şi  că  ţelul  ei  este  îndepărtarea  unui  asemenea  disconfort,  pe  cât  este  cu 
putinţă,  adică  de  a-1  face  pe  omul  care  acţionează  să  se  simtă  mai  fericit,  este 
esenţa  învăţăturilor  eudemonismului  şi  hedonismului.  Ataraxia  (ârapaţiu) 
epicureanismului  este  starea  de  mulţumire  şi  fericire  perfectă  pe  care  o  ur¬ 
măreşte  orice  activitate  umană,  fără  a  o  atinge  vreodată  pe  deplin.  Faţă  de 
grandoarea  a  acestei  învăţături,  este  prea  puţin  important  faptul  că  numeroşi 
reprezentanţi  ai  acestei  filosofii  n-au  reuşit  să  sesizeze  caracterul  pur  formal 
al  noţiunilor  de  durere  şi  plăcere  şi  le-au  atribuit  un  sens  material  şi  carnal. 
Şcolile  teologice,  mistice  şi  alte  şcoli  care  profesau  heteronomia  în  etică  n-au 
putut  zdruncina  fundamentele  epicureanismului,  deoarece  n-au  putut  ridica 
nici  un  fel  de  obiecţii,  altele  decât  că  acesta  neglija  plăcerile  mai  „înalte”  şi 
mai  „nobile”.  Este  adevărat  că  scrierile  multora  dintre  reprezentanţii  timpurii 
ai  eudemonismului,  hedonismului  şi  utilitarismului,  sunt  în  anumite  privinţe 
susceptibile  de  a  fi  greşit  interpretate.  Insă  terminologia  filosofilor  moderni  şi, 
într-o  măsură  şi  mai  mare  a  economiştilor  contemporani,  este  atât  de  precisă 
şi  de  lipsită  de  ocolişuri  încât  orice  neînţelegere  este  exclusă. 

Despre  instincte  şi  impulsuri 

înţelegerea  problemelor  fundamentale  ale  acţiunii  umane  nu  poate  spori  dacă 
apelăm  la  metodele  sociologiei  instinctelor.  Şcoala  aceasta  clasifică  diversele 
ţeluri  concrete  ale  acţiunii  umane  şi  atribuie  fiecărei  clase,  drept  motivaţie, 
câte  un  anumit  instinct.  Omul  pare  a  fi  mânat  de  diverse  instincte  şi  dispoziţii 
înnăscute.  Se  afirmă  că  această  explicaţie  a  demolat,  odată  pentru  totdeauna, 

toate  învăţămintele  odioase  ale  teoriei  economice  şi  ale  eticii  utilitariste.  Insă 
Feuerbach  a  observat  deja,  pe  bună  dreptate,  că  orice  instinct  este  un  instinct 
orientat  spre  fericire.2  Metoda  psihologiei  instinctelor  şi  a  sociologiei  instinc¬ 
telor  constă  într-o  clasificare  arbitrară  a  ţelurilor  imediate  ale  acţiunii  şi  într-o 
ipostaziere  a  fiecăruia.  în  vreme  ce  praxeologia  afirmă  că  ţelul  unei  acţiuni 
este  de  a  îndepărta  un  anumit  disconfort,  psihologia  instinctelor  afirmă  că  el  {16} 
este  satisfacerea  unei  necesităţi  instinctive. 

Mulţi  adepţi  ai  şcolii  instinctelor  sunt  convinşi  că  au  demonstrat  că  acţi¬ 
unea  nu  este  determinată  de  raţiune,  ci  izvorăşte  din  adâncurile  profunde  ale 
forţelor,  impulsurilor,  instinctelor  şi  dispoziţiilor  înnăscute,  care  nu  se  pre¬ 
tează  nici  unei  elucidări  raţionale.  Ei  sunt  siguri  că  au  reuşit  să  dea  în  vileag 
superficialitatea  raţionalismului  şi  să  discrediteze  teoria  economică,  ca  pe  „o 
ţesătură  de  concluzii  false  derivate  din  presupoziţii  psihologice  false”.3  însă 
raţionalismul,  praxeologia  şi  teoria  economică  nu  se  ocupă  cu  izvoarele  şi  ţe¬ 
lurile  ultime  ale  acţiunii,  ci  cu  mijloacele  întrebuinţate  pentru  atingerea  unui 
scop  urmărit.  Oricât  de  insondabile  ar  fi  adâncurile  din  care  se  naşte  un  im¬ 
puls  sau  un  instinct,  mijloacele  pe  care  le  alege  un  om  pentru  a-1  satisface  sunt 
determinate  de  o  cântărire  raţională  a  cheltuielii  şi  a  succesului.4 

Cel  ce  acţionează  mânat  de  un  impuls  emoţional  nu  acţionează  mai  puţin. 

Ceea  ce  distinge  o  acţiune  emoţională  de  alte  acţiuni  este  evaluarea  inputu- 
lui  şi  a  outputului.  Emoţiile  perturbă  evaluările.  înflăcărat  de  pasiune,  omul 
consideră  ţelul  mai  dezirabil  şi  preţul  pe  care  trebuie  să-l  suporte  pentru  el 
mai  puţin  împovărător  decât  dacă  ar  delibera  fără  patimă.  Oamenii  nu  s-au 
îndoit  niciodată  de  faptul  că  şi  în  stări  emoţionale  mijloacele  şi  scopurile  sunt 
cântărite  şi  că  este  posibil  să  influenţăm  rezultatul  acestei  deliberări  făcând 
mai  costisitoare  cedarea  în  faţa  impulsului  pasional.  Pedepsirea  mai  redusă  a 
actelor  criminale  comise  într-o  stare  de  excitare  emoţională  sau  de  ebrieta¬ 
te  decât  a  altor  acte  similare  echivalează  cu  încurajarea  acestui  tip  de  excese. 
Ameninţarea  cu  represalii  severe  nu  dă  greş  în  a  stăvili  până  şi  persoanele 
mânate  în  aparenţă  de  cele  mai  irezistibile  pasiuni. 

Interpretăm  comportamentul  animal  pe  baza  presupoziţiei  că  animalele 
cedează  impulsurilor  pe  care  le  resimt  în  momentul  respectiv.  Când  observăm 
că  animalul  se  hrăneşte,  coabitează  şi  atacă  alte  animale  sau  oameni,  vorbim 
despre  instinctele  lor  de  hrănire,  de  reproducere  şi  de  agresiune.  Presupunem 
că  asemenea  instincte  sunt  înnăscute  şi  cer  imperios  să  fie  satisfăcute. 

Dar  cu  omul  lucrurile  stau  altfel.  Omul  nu  este  o  fiinţă  condamnată  să 
cedeze  neajutorată  impulsului  care  cere  cel  mai  imperios  satisfacţie.  Omul 
este  o  fiinţa  capabilă  să-şi  domine  instinctele,  emoţiile  şi  impulsurile;  el  îşi 
poate  raţionaliza  comportamentul.  El  renunţă  la  satisfacerea  unui  impuls  ar¬ 
zător  pentru  a-şi  satisface  alte  dorinţe.  El  nu  este  marioneta  apetiturilor  sale. 

2.  Cf.  Feuerbach,  Sâmmtliche  Werke ,  Ed.  Bolin  und  Jodl,  Stuttgart,  1907, X,  231. 

3.  Cf.  William  McDougall,  An  Introduction  to  Social  Psychology,  14*  ed,  Boston, 

1921,  p.  11. 

4.  Cf.  Mises,  Epistemologicul  Problems  ofEconomics,  trans.  by  G.  Reisman,  New  York, 

1960,  pp.  52  ff. 

Un  bărbat  nu  apucă  orice  femeie  care-i  stârneşte  simţurile;  el  nu  devorează 
fiecare  bucată  de  hrană  care-1  ademeneşte;  el  nu  doboară  fiecare  semen  pe 
care  i-ar  place  să-l  ucidă.  El  îşi  dispune  aspiraţiile  şi  dorinţele  într-o  ierarhie 
şi  alege;  pe  scurt,  el  acţionează.  Ceea  ce  îl  distinge  pe  om  de  fiare  este  tocmai 
faptul  că  el  îşi  ajustează  comportamentul  în  mod  deliberat.  Omul  este  o  fiinţă 
înzestrată  cu  inhibiţii,  care-şi  poate  controla  impulsurile  şi  dorinţele,  căreia  îi 
stă  în  putere  să-şi  suprime  dorinţele  şi  impulsurile  instinctive. 

Se  poate  întâmpla  ca  un  impuls  să  se  manifeste  atât  de  vehement  încât 
nici  un  dezavantaj  pe  care  l-ar  putea  cauza  satisfacerea  sa  să  nu  pară  suficient 
de  mare  pentru  a  împiedica  individul  în  cauză  să-l  satisfacă.  Chiar  şi  în  cazul 
acesta  avem  de  a  face  cu  o  alegere.  Omul  decide  în  favoarea  cedării  în  faţa 
respectivei  dorinţe.5 

3 .  Acţiunea  umană  ca  dată  ultimă 

Din  vremuri  imemoriale  oamenii  s-au  arătat  dornici  să  cunoască  sursa 
primară,  cauza  întregii  existenţe  şi  a  întregii  schimbări,  substanţa  ul¬ 
timă  din  care  totul  izvorăşte  şi  care  îşi  este  sieşi  propria  cauză.  Ştiinţa 
este  mai  puţin  ambiţioasă.  Ea  este  conştientă  de  limitele  minţii  umane 
şi  ale  căutării  de  cunoaştere  a  oamenilor.  Ea  urmăreşte  să  reducă  fie¬ 
care  fenomen  la  cauza  sa.  Dar  ea  înţelege  că  aceste  strădanii  trebuie 
să  se  ciocnească,  în  mod  necesar,  de  oprelişti  insurmontabile.  Există 
fenomene  care  nu  pot  fi  analizate  şi  reduse  la  alte  fenomene.  Aceste 
fenomene  sunt  datele  ultime.  Progresul  cercetării  ştiinţifice  poate  re¬ 
uşi  să  demonstreze  că  un  lucru  considerat  în  prealabil  ca  fiind  o  dată 
ultimă  poate  fi  redus  la  componentele  sale.  Dar  vor  exista  întotdeauna 
anumite  fenomene  ireductibile  şi  neanalizabile,  anumite  date  ultime. 

Monismul  ne  învaţă  că  nu  există  decât  o  singură  substanţă  ultimă, 
dualismul  că  există  două,  pluralismul  că  există  mai  multe.  Nu  are  rost 
să  discutăm  critic  aceste  probleme.  Asemenea  dispute  metafizice  sunt 
interminabile.  Starea  actuală  a  cunoaşterii  noastre  nu  ne  furnizează 
mijloacele  de  a  le  soluţiona  printr-un  răspuns  pe  care  orice  om  rezona¬ 
bil  să  fie  nevoit  să-l  considere  satisfăcător. 

Monismul  materialist  afirmă  că  gândurile  şi  voliţiunile  umane  sunt 
produse  ale  funcţionării  organelor  corpului,  ale  celulelor  minţii  şi  ale 
nervilor.  Gândirea,  voinţa  şi  acţiunea  umană  nu  sunt  produse  decât  de 
procese  materiale  care  vor  fi,  într-o  zi,  în  întregime  explicate  cu  aju¬ 
torul  metodelor  de  cercetare  ale  fizicii  şi  ale  chimiei.  Şi  aceasta  este  o 
ipoteză  metafizică,  deşi  susţinătorii  ei  o  consideră  un  adevăr  ştiinţific 
de  neclintit  şi  incontestabil. 

5.  In  asemenea  cazuri  un  rol  important  îl  joacă  împrejurarea  că  cele  două  satisfacţii 
avute  în  vedere  -  cea  anticipată  de  pe  urma  cedării  în  faţa  impulsului  şi  cea  anticipată 
de  pe  urma  evitării  consecinţelor  sale  indezirabile  -  nu  sunt  simultane.  A  se  vedea  mai 
jos,pp.  479-49°- 

Diverse  doctrine  au  fost  avansate  pentru  a  explica  raportul  dintre  {18} 
minte  şi  trup.  Ele  nu  sunt  decât  ipoteze,  fără  nici  un  fel  de  legătură  cu 
faptele  observate.  Tot  ce  se  poate  afirma  cu  certitudine  este  că  există 
legături  între  procesele  mentale  şi  cele  fiziologice.  Referitor  la  natura  şi 
modul  de  funcţionare  al  acestor  conexiuni  ştim  puţin,  sau  chiar  nimic. 

Judecăţile  de  valoare  concrete  şi  acţiunile  umane  specifice  nu  se  pre¬ 
tează  la  a  fi  analizate  dincolo  de  ele  însele.  Putem  crede  sau  presupune 
foarte  bine  că  ele  sunt  absolut  dependente  şi  condiţionate  de  anumite 
cauze.  Dar  câtă  vreme  nu  cunoaştem  cum  produc  faptele  externe  -  fizi¬ 
ce  şi  fiziologice  -  anumite  gânduri  şi  voliţiuni  în  mintea  umană,  care  se 
soldează  cu  acte  concrete,  suntem  nevoiţi  să  ne  confruntăm  cu  un  du¬ 
alism  metodologic  insurmontabil.  In  starea  actuală  a  cunoaşterii,  afirma¬ 
ţiile  fundamentale  ale  pozitivismului,  monismului  şi  panfizicalismului 
sunt  simple  postulate  metafizice,  lipsite  de  orice  fundament  ştiinţific  şi 
deopotrivă  nesemnificative  şi  nefolositoare  pentru  cercetarea  ştiinţifică. 
Raţiunea  şi  experienţa  ne  arată  două  domenii  separate.  Lumea  externă 
a  fenomenelor  fizice,  chimice  şi  fiziologice  şi  cea  internă  a  gândirii, 
simţirii,  evaluării  şi  acţiunii  deliberate.  Nici  o  punte  nu  leagă  -  din 
câte  putem  şti  astăzi  -  aceste  două  sfere.  Evenimente  externe  identice 
produc  uneori  reacţii  umane  diferite,  iar  evenimente  externe  diferite 
produc  uneori  aceeaşi  reacţie  umană.  Nu  ştim  de  ce. 

Faţă  de  această  stare  de  lucruri  nu  putem  decât  să  ne  suspendăm 
judecata  privitoare  la  afirmaţiile  esenţiale  ale  monismului  şi  ale  materi¬ 
alismului.  Putem  crede  sau  nu  că  ştiinţele  naturale  vor  reuşi  într-o  zi  să 
explice  producerea  ideilor,  judecăţilor  de  valoare  şi  acţiunilor  specifice, 
tot  astfel  cum  explică  apariţia  unui  compus  chimic  ca  rezultat  necesar 
şi  inevitabil  al  unei  anumite  combinaţii  de  elemente.  Până  atunci  însă, 
suntem  nevoiţi  să  consimţim  la  dualismul  metodologic. 

Acţiunea  umană  este  unul  dintre  factorii  care  provoacă  schimbarea. 

Este  un  element  al  activităţii  şi  devenirii  cosmice.  De  aceea  este  un 
obiect  legitim  al  investigaţiilor  ştiinţifice.  Dat  fiind  că  -  cel  puţin  în 
condiţiile  actuale  -  ea  nu  poate  fi  redusă  la  cauzele  sale,  trebuie  să  o 
socotim  ca  fiind  o  dată  ultimă  şi  să  o  studiem  ca  atare. 

Este  adevărat  că  modificările  produse  de  acţiunea  umană  sunt  mi¬ 
nore  în  comparaţie  cu  efectele  manifestărilor  marilor  forţe  cosmice. 

Din  punctul  de  vedere  al  eternităţii  şi  al  universului  infinit  omul  este 
un  grăunte  infinitezimal.  însă  pentru  om,  acţiunea  şi  vicisitudinile  sale 
sunt  lucrurile  reale.  Acţiunea  este  esenţa  naturii  şi  existenţei  sale,  mij¬ 
locul  său  de  prezervare  a  vieţii  şi  de  ridicare  a  sa  deasupra  nivelului 
plantelor  şi  al  animalelor.  Oricât  de  perisabile  şi  de  evanescente  ar  fi  {19} 
toate  eforturile  umane,  pentru  om  şi  ştiinţa  umană  ele  au  o  importanţă 
capitală. 

4.  Raţionalitate  şi  iraţionalitate;  subiectivism  şi 
obiectivitate  în  cercetarea  praxeologică 

Acţiunea  umană  este  întotdeauna  în  mod  necesar  raţională.  Termenul 
de  „acţiune  raţională”  este  de  aceea  pleonastic  şi  trebuie  respins  ca  atare. 
Când  sunt  aplicaţi  ţelurilor  ultime  ale  acţiunii,  termenii  de  raţional  şi 
iraţional  sunt  inadecvati  şi  lipsiţi  de  semnificaţie.  Ţ elul  ultim  al  acţiu¬ 
nii  este  întotdeauna  satisfacerea  unor  dorinţe  ale  omului  care  acţionea¬ 
ză.  Deoarece  nimeni  nu  este  în  măsură  să-şi  substituie  propriile  jude¬ 
căţi  de  valoare  acelora  ale  individului  care  acţionează,  este  zadarnic  să 
formulăm  judecăţi  privitoare  la  aspiraţiile  şi  voliţiunile  altora.  Nici  un 
om  nu  este  în  măsură  să  declare  ce  l-ar  face  pe  un  altul  mai  fericit  şi 
mai  puţin  nefericit.  Criticul  fie  ne  comunică  la  ce  crede  el  că  ar  aspira 
dacă  s-ar  afla  în  locul  semenului  său  sau,  nesocotind  voios,  cu  aroganţă 
dictatorială,  voinţa  şi  aspiraţiile  semenului  său,  ne  comunică  ce  condiţii 
suportate  de  acest  al  doilea  om  l-ar  satisface  cel  mai  mult  pe  el,  criticul. 

O  acţiune  este  numită  adesea  iraţională  dacă  ea  urmăreşte,  pe  seama 
unor  avantaje  „materiale”  şi  tangibile,  atingerea  unor  satisfacţii  „ideale” 
sau  „mai  înalte”.  In  sensul  acesta,  oamenii  afirmă  de  pildă  -  uneori 
în  mod  aprobator,  alteori  în  mod  dezaprobator  -  că  cel  ce-şi  sacrifică 
viaţa,  sănătatea  sau  avuţia,  în  vederea  atingerii  unor  bunuri  „mai  înal¬ 
te”  -  cum  ar  fi  fidelitatea  faţă  de  convingerile  sale  religioase,  filosofice 
şi  politice,  sau  libertatea  şi  înflorirea  naţiunii  sale  -  este  motivat  de 
considerente  iraţionale.  Insă  aspiraţia  către  aceste  ţeluri  mai  înalte  nu 
este  nici  mai  raţională  nici  mai  iraţională  decât  aspiraţia  de  a  satisface 
orice  alte  ţeluri  umane.  Este  o  eroare  să  presupunem  că  dorinţa  de  a 
ne  procura  necesităţile  elementare  ale  vieţii  şi  sănătăţii  este  mai  raţio¬ 
nală,  naturală  sau  justificată  decât  strădania  de  a  dobândi  oricare  alte 
bunuri  sau  satisfacţii.  Este  adevărat  că  apetitul  pentru  hrană  şi  căldură 
este  împărtăşit  de  om  cu  alte  mamifere  şi  că,  de  regulă,  omul  căruia  îi 
lipsesc  hrana  şi  adăpostul  îşi  concentrează  eforturile  către  satisfacerea 
acestor  nevoi  urgente  şi  nu  se  îngrijeşte  mult  de  alte  lucruri.  Impulsul 
de  a  trăi,  de  a-ţi  prezerva  viaţa,  şi  de  a  profita  de  orice  posibilitate  de 
a-ţi  întări  forţele  vitale  este  o  trăsătură  primară  a  vieţii,  prezentă  în 
fiecare  fiinţă  umană.  Insă  a  ceda  acestui  impuls  nu  este  -  pentru  om  -  o 
necesitate  inevitabilă. 

In  vreme  ce  toate  celelalte  animale  sunt  necondiţionat  mânate  de 
impulsul  de  a-şi  prezerva  propriile  lor  vieţi  şi  de  cel  al  proliferării,  omul 
are  puterea  să-şi  stăpânească  chiar  şi  aceste  impulsuri.  El  îşi  poate  stă¬ 
pâni  atât  dorinţele  sexuale,  cât  şi  voinţa  de  a  trăi.  El  poate  renunţa  la 
viaţă  atunci  când  împrejurările  pe  care  ar  trebui  inevitabil  să  le  accepte 

pentru  a  şi-o  păstra  îi  par  intolerabile.  Omul  este  capabil  să  moară  {20} 
pentru  o  cauză  sau  să  se  sinucidă.  Viaţa  este,  pentru  om,  rezultatul  unei 
alegeri,  al  unei  judecăţi  de  valoare. 

Tot  astfel  stau  lucrurile  cu  dorinţa  de  a  trăi  în  belşug.  Chiar  exis¬ 
tenţa  asceţilor  şi  a  oamenilor  care  renunţă  la  câştigurile  materiale  de 
dragul  respectării  convingerilor  lor  şi  al  păstrării  demnităţii  şi  al  res¬ 
pectului  lor  de  sine  este  o  dovadă  că  strădania  de  a  obţine  satisfacţii 
mai  tangibile  nu  este  inevitabilă,  ci  este  mai  degrabă  rezultatul  unei 
alegeri.  Desigur,  imensa  majoritate  a  oamenilor  preferă  viaţa  mai  de¬ 
grabă  decât  moartea  şi  bogăţia  mai  degrabă  decât  sărăcia. 

Este  arbitrar  să  considerăm  doar  satisfacerea  nevoilor  fiziologice  ale 
trupului  drept  „naturală”  şi  deci  „raţională”  şi  tot  restul  drept  „artificial” 
şi  deci  „iraţional”.  Una  din  trăsăturile  caracteristice  ale  naturii  umane 
este  că  omul  nu  urmăreşte  doar  hrana,  adăpostul  şi  coabitarea  ca  toate 
celelalte  animale,  ci  şi  alte  feluri  de  satisfacţii.  Omul  are  dorinţe  şi 
nevoi  specific  umane,  pe  care  le  putem  numi  „mai  înalte”  decât  cele  pe 
care  le  are  în  comun  cu  toate  celelalte  mamifere.6 

Când  se  referă  la  mijloacele  alese  pentru  atingerea  unor  ţeluri,  ter¬ 
menii  de  raţional  şi  iraţional  implică  o  judecată  privitoare  la  eficacita¬ 
tea  şi  adecvarea  procedeului  întrebuinţat.  Criticul  aprobă  sau  dezapro¬ 
bă  metoda  din  punctul  de  vedere  al  adecvării  sau  inadecvării  ei  pentru 
atingerea  ţelului  în  chestiune.  Este  un  fapt  că  raţiunea  umană  nu  este 
infailibilă  şi  că  foarte  adesea  omul  dă  greş  în  alegerea  şi  aplicarea  mij¬ 
loacelor  sale.  O  acţiune  nepotrivită  ţelului  urmărit  va  înşela  aşteptările. 

Ea  este  contrară  scopului,  dar  este  raţională,  adică  este  rezultatul  unei 
deliberări  raţionale  -  deşi  greşite  -  şi  al  unei  tentative  -  deşi  nereu¬ 
şite  -  de  a  atinge  un  anumit  scop.  Medicii  care,  acum  o  sută  de  ani, 
întrebuinţau  anumite  metode  pe  care  medicii  noştri  contemporani  le 
resping,  pentru  tratamentul  cancerului,  erau  -  din  punctul  de  vedere 
al  patologiei  actuale  -  necorespunzător  instruiţi  şi,  de  aceea,  ineficienţi. 

Dar  ei  nu  acţionau  iraţional,  ci  făceau  tot  ce  le  stătea  în  putinţă.  Este 
probabil  că  peste  o  sută  de  ani  mai  mulţi  doctori  vor  dispune  de  meto¬ 
de  eficiente  pentru  tratamentul  acestei  boli.  Ei  vor  fi  mai  eficienţi,  dar 
nu  şi  mai  raţionali  decât  medicii  noştri  de  astăzi. 

Opusul  acţiunii  nu  este  comportamentul  iraţional ,  ci  un  răspuns  re¬ 
activ  la  stimuli  venit  din  partea  organelor  corpului  şi  a  instinctelor  ce 
nu  pot  fi  controlate  de  voliţiunea  persoanei  în  cauză.  La  aceeaşi  stimuli 
omul  poate  răspunde  uneori  atât  prin  comportamente  reactive  cât  şi 
prin  acţiune.  Dacă  un  om  absoarbe  otravă,  organele  reacţionează  pu-  {21} 

6.  Referitor  la  erorile  implicate  în  legea  de  fier  a  salariilor,  a  se  vedea  mai  jos,  pp. 

603  fi;  asupra  interpretării  greşite  a  teoriei  malthusiene  a  se  vedea  mai  jos,  pp.  667-672. 

nându-şi  în  funcţiune  resursele  de  apărare  generatoare  de  antidoturi; 
în  plus,  acţiunea  poate  interveni  prin  întrebuinţarea  de  contraotrăvuri. 

Referitor  la  problema  implicată  în  antiteza  dintre  raţional  şi  ira¬ 
ţional,  nu  există  nici  o  diferenţă  între  ştiinţele  naturale  şi  cele  sociale. 
Ştiinţa  este  şi  trebuie  să  fie  întotdeauna  raţională.  Ea  este  strădania  de 
a  desluşi  mental  fenomenele  universului,  prin  sistematizarea  întregu¬ 
lui  corpus  cognitiv  existent.  Dar,  aşa  cum  s-a  arătat  mai  sus,  analiza 
obiectelor,  prin  reducerea  lor  la  elemente  constituente,  trebuie  inevita¬ 
bil,  mai  devreme  sau  mai  târziu,  să  atingă  un  punct  dincolo  de  care  nu 
poate  trece.  Mintea  umană  nu  este  nici  măcar  capabilă  să  conceapă  un 
tip  de  cunoaştere  care  să  nu  fie  limitată  de  o  dată  ultimă,  inaccesibilă 
unor  demersuri  de  analiză  şi  reducere  adiţionale.  Metoda  ştiinţifică 
ce  călăuzeşte  mintea  omenească  până  în  acest  punct  este  în  întregime 
raţională.  Data  ultimă  poate  fi  numită  un  fapt  iraţional. 

Se  obişnuieşte  astăzi  să  li  se  reproşeze  ştiinţelor  sociale  faptul  de  a  fi 
pur  raţionale.  Cea  mai  răspândită  obiecţie  formulată  împotriva  teoriei 
economice  este  aceea  că  ea  n-ar  ţine  seama  de  iraţionalitatea  vieţii  şi 
a  realităţii  şi  că  încearcă  să  îndese  în  scheme  raţionale  şi  abstracţiuni 
uscate  infinita  varietate  a  fenomenelor.  Nici  un  reproş  n-ar  putea  fi  mai 
absurd.  Ca  orice  ramură  a  cunoaşterii,  economia  merge  până  unde  se 
poate  ajunge  cu  ajutorul  metodelor  raţionale.  Apoi  se  opreşte,  stabilind 
faptul  că  are  de  a  face  cu  o  dată  ultimă,  aşadar  cu  un  fenomen  care  nu 
poate  fi  -  cel  puţin  în  starea  actuală  a  cunoştinţelor  noastre  -  analizat 
în  continuare.7 

învăţăturile  praxeologiei  şi  ale  teoriei  economice  sunt  valide  pentru 
orice  acţiune  umană,  indiferent  de  motivaţiile,  cauzele  şi  scopurile  ei 
subiacente.  Judecăţile  ultime  de  valoare  şi  ţelurile  ultime  ale  acţiunii 
umane  constituie  date  pentru  orice  fel  de  cercetare  ştiinţifică;  ele  nu 
se  pretează  la  nici  un  fel  de  analiză  suplimentară.  Praxeologia  se  ocupă 
cu  mijloacele  şi  căile  alese  pentru  atingerea  de  astfel  de  scopuri  ultime. 
Mijloacele  şi  nu  ţelurile  formează  obiectul  ei  de  studiu. 

în  sensul  acesta  vorbim  despre  subiectivismul  ştiinţelor  generale 
ale  acţiunii  umane.  Acestea  privesc  drept  date  ţelurile  ultime  alese  de 
omul  care  acţionează,  rămân  în  întregime  neutre  faţă  de  ele  şi  se  abţin 
de  la  a  formula  orice  judecăţi  de  valoare.  Singurul  criteriu  pe  care-1  în¬ 
trebuinţează  este  acela  al  adecvării  sau  al  inadecvării  mijloacelor  alese 
pentru  atingerea  ţelurilor  urmărite.  Dacă  eudemonismul  vorbeşte  des¬ 
pre  fericire,  dacă  utilitarismul  şi  teoria  economică  vorbesc  despre  utili¬ 
tate,  trebuie  să  interpretăm  aceşti  termeni  în  sens  subiectiv,  ca  pe  acele 
scopuri  pe  care  le  urmăreşte  omul  deoarece  ele  sunt  dezirabile  în  ochii 

7.  Vom  vedea  mai  târziu  (pp.  49-58)  cum  abordează  ştiinţele  sociale  empirice  da¬ 
tele  ultime. 

săi.  Acesta  este  cadrul  formal  în  care  constă  progresul  semnificaţiei 
moderne  atribuite  eudemonismului,  hedonismului  şi  utilitarismului, 
prin  opoziţie  cu  înţelesul  material  mai  vechi,  precum  şi  progresul  teo¬ 
riei  subiectiviste  moderne  a  valorii,  prin  opoziţie  cu  teoria  obiectivistă 
a  valorii,  elaborată  de  economia  politică  clasică.  Totodată,  obiectivita¬ 
tea  ştiinţei  noastre  constă  tocmai  în  acest  subiectivism.  Deoarece  este 
subiectivistă  şi  ia  judecăţile  de  valoare  ale  oamenilor  care  acţionează 
drept  date  ultime,  care  nu  se  pretează  la  nici  un  fel  de  examen  critic  su¬ 
plimentar,  ea  însăşi  se  situează  deasupra  tuturor  controverselor  dintre 
partide  şi  facţiuni,  este  indiferentă  faţă  de  conflictele  tuturor  şcolilor 
dogmatice  şi  de  doctrine  etice,  este  liberă  de  evaluări,  judecăţi  şi  de 
idei  preconcepute,  este  universal  validă  şi  este  absolut  şi  în  întregime 
umană. 

5 .  Cauzalitatea  ca  o  condiţie  preliminară  a  acţiunii  umane 

Omul  este  în  măsură  să  acţioneze  deoarece  el  are  capacitatea  de  a  des¬ 
coperi  relaţii  cauzale,  care  determină  schimbarea  şi  devenirea  universu¬ 
lui.  Acţiunea  necesită  şi  presupune  categoria  de  cauzalitate.  Numai  un 
om  care  vede  lumea  în  lumina  cauzalităţii  este  în  măsură  să  acţioneze. 
In  sensul  acesta  putem  afirma  despre  cauzalitate  că  este  o  categorie  a 
acţiunii.  Categoria  mijloace  şi  scopuri  presupune  categoria  cauze  şi  efecte. 
Intr-o  lume  fără  cauzalitate  şi  regularitate  a  fenomenelor,  n-ar  exista 
nici  un  domeniu  al  deliberării  umane  şi  al  acţiunii  umane.  O  asemenea 
lume  ar  fi  un  haos,  în  care  omul  ar  fi  neputincios  să  găsească  orice  fel 
de  orientare  şi  îndrumare.  Omul  nu  este  nici  măcar  capabil  să-şi  ima¬ 
gineze  condiţiile  unui  asemenea  univers  haotic. 

Acolo  unde  omul  nu  vede  nici  un  fel  de  relaţie  cauzală  el  nu  poate 
acţiona.  Această  afirmaţie  nu  este  reversibilă.  Chiar  dacă  cunoaşte  re¬ 
laţia  cauzală  în  chestiune,  omul  încă  nu  poate  acţiona  dacă  nu  este  în 
măsură  să  influenţeze  cauza. 

Arhetipul  cercetării  cauzale  a  fost:  unde  şi  cum  trebuie  să  intervin 
pentru  a  modifica  mersul  evenimentelor  de  pe  calea  pe  care  ar  urma-o 
în  absenţa  intervenţiei  mele,  într-o  direcţie  care  se  potriveşte  mai  bine 
dorinţelor  mele.  In  sensul  acesta  ridică  omul  întrebarea:  cine  sau  ce  se 
află  la  originea  lucrurilor?  El  caută  regularitatea  şi  „legea”  deoarece  do¬ 
reşte  să  intervină.  Abia  mai  târziu  a  fost  această  cercetare  interpretată 
de  către  metafizică  mai  larg,  ca  o  căutare  a  cauzei  ultime  a  fiinţei  şi  a 
existenţei.  A  fost  nevoie  de  secole  pentru  a  readuce  aceste  idei  exagera¬ 
te  şi  extravagante  îndărăt,  la  întrebarea  mai  modestă:  unde  trebuie  sau 
ar  trebui  să  intervină  cineva  pentru  a-şi  atinge  ţelul? 

Tratamentul  acordat  problemei  cauzalităţii  în  ultimele  zeci  de  ani, 

datorită  unei  confuzii  provocate  de  anumiţi  fizicieni  eminenţi,  a  fost 
mai  degrabă  nesatisfăcător.  Putem  nădăjdui  că  acest  capitol  neplăcut 
{23}  din  istoria  filosofiei  va  servi  drept  avertisment  filosofilor  care  vor  urma. 

Există  modificări  ale  căror  cauze  sunt,  cel  puţin  în  momentul  actual, 
necunoscute.  Uneori  reuşim  să  dobândim  cunoştinţe  parţiale,  astfel  în¬ 
cât  suntem  în  măsură  să  spunem,  în  70%  din  toate  cazurile  A  are  drept 
consecinţă  pe  B,  iar  în  celelalte  cazuri  pe  C,  sau  chiar  pe  D,  E,  F,  şi 
aşa  mai  departe.  Pentru  a  substitui  aceste  informaţii  fragmentare  cu  o 
informaţie  mai  precisă,  ar  fi  necesar  să  divizăm  pe  A  în  elementele  sale 
componente.  Câtă  vreme  nu  putem  realiza  aceasta,  trebuie  să  ne  mul¬ 
ţumim  cu  ceea  ce  se  numeşte  o  lege  statistică.  Dar  aceasta  nu  afectează 
semnificaţia  praxeologică  a  cauzalităţii.  Ignoranţa  totală  sau  parţială  a 
anumitor  domenii  nu  anihilează  categoria  de  cauzalitate. 

Problemele  filosofice,  epistemologice  şi  metafizice  ale  cauzalităţii  şi 
ale  inducţiei  imperfecte  se  situează  în  afara  domeniului  praxeologiei. 
Noi  nu  trebuie  decât  să  stabilim  faptul  că,  pentru  a  acţiona,  omul  tre¬ 
buie  să  cunoască  relaţia  cauzală  dintre  evenimente,  procese,  sau  stări 
de  lucruri.  Şi  numai  în  măsura  în  care  el  cunoaşte  această  relaţie  poate 
acţiunea  sa  atinge  scopul  urmărit.  Suntem  pe  deplin  conştienţi  că  afir¬ 
mând  aceasta  ne  mişcăm  într-un  cerc,  deoarece  dovada  că  am  perceput 
corect  relaţia  cauzală  este  furnizată  numai  de  faptul  că  acţiunea  ghida¬ 
tă  de  această  cunoaştere  are  drept  consecinţă  rezultatul  anticipat.  Dar 
nu  putem  evita  acest  cerc  vicios,  tocmai  deoarece  cauzalitatea  este  o 
categorie  a  acţiunii.  Şi  pentru  că  este  o  asemenea  categorie,  praxeo- 
logia  nu  poate  evita  acordarea  unei  anumite  atenţii  acestei  probleme 
fundamentale  a  filosofiei. 


6.  Alter  ego-ul 

Dacă  suntem  pregătiţi  să  înţelegem  cauzalitatea  în  accepţiunea  ei  cea 
mai  largă,  atunci  teleologia  poate  fi  numită  o  varietate  a  cercetărilor 
asupra  cauzalităţii.  Cauzele  finale  sunt  cele  dintâi  dintre  toate  cauzele. 
Cauza  unui  eveniment  este  concepută  ca  o  acţiune  sau  ca  o  cvasi-acţi- 
une  îndreptată  către  un  anumit  scop. 

Atât  omul  primitiv  cât  şi  copilul,  adoptând  o  atitudine  antropomor- 
fică  naivă,  consideră  întru  totul  plauzibil  ca  fiecare  modificare  şi  eve¬ 
niment  să  fie  rezultatul  acţiunii  unei  fiinţe,  ce  acţionează  în  acelaşi  fel 
ca  şi  ei  înşişi.  Ei  cred  că  animalele,  plantele,  munţii,  râurile  şi  fântânile, 
ba  chiar  pietrele  şi  corpurile  cereşti  sunt,  asemenea  lor  înşişi,  fiinţe  care 
acţionează,  înzestrate  cu  simţire  şi  voinţă.  Numai  într-un  stadiu  mai 
târziu  al  dezvoltării  culturale  renunţă  omul  la  aceste  idei  animiste,  aşe- 

zând  în  locul  lor  o  concepţie  mecanicistă  asupra  lumii.  Mecanicismul 
se  dovedeşte  a  fi  un  principiu  de  activitate  atât  de  satisfăcător  încât 
oamenii  sfârşesc  prin  a-1  crede  capabil  de  a  rezolva  toate  probleme¬ 
le  gândirii  şi  ale  cercetării  ştiinţifice.  Materialismul  şi  panfizicalismul 
proclamă  mecanicismul  drept  esenţa  întregii  cunoaşteri  şi  metodele 
experimentale  ale  matematicii  şi  ale  ştiinţelor  naturale  drept  unicul 
mod  ştiinţific  de  gândire.  Toate  schimbările  ar  trebui  înţelese  ca  miş¬ 
cări  supuse  legilor  mecanicii. 

Campionilor  mecanicismului  nu  le  pasă  de  problemele  încă  nere¬ 
zolvate  ale  bazelor  logice  şi  epistemologice  ale  principiului  cauzalită¬ 
ţii  şi  ale  inducţiei  imperfecte.  în  ochii  lor  aceste  principii  sunt  valide 
deoarece  funcţionează.  Faptul  că  experimentele  de  laborator  produc 
rezultatele  anticipate  de  teorii  şi  că  maşinile  din  fabrici  funcţionează  în 
modul  anticipat  de  tehnologi  dovedeşte,  spun  ei,  validitatea  metodelor 
şi  a  descoperirilor  făcute  de  ştiinţele  naturale  moderne.  Admiţând  că 
ştiinţa  nu  ne  poate  furniza  adevărul  -  şi  cine  ştie  ce  înseamnă  de  fapt 
adevărul?  -  este  sigur  în  orice  caz  că  ea  funcţionează,  asigurându-ne 
succesul. 

Dar  sterilitatea  dogmei  panfizicaliste  devine  manifestă  tocmai  când 
acceptăm  punctul  acesta  pragmatic  de  vedere.  După  cum  am  arătat 
mai  sus,  ştiinţa  nu  a  reuşit  să  rezolve  problemele  legate  de  raporturile 
între  minte  şi  trup.  Panfizicaliştii  nu  pot  în  nici  un  caz  să  afirme  că 
procedeele  pe  care  le  recomandă  ei  au  funcţionat  vreodată  în  domeniul 
relaţiilor  interumane  şi  al  ştiinţelor  sociale.  Dar  este  neîndoielnic  că 
principiul  conform  căruia  un  Ego  priveşte  orice  fiinţă  umană  ca  şi  cum 
ea  ar  fi,  asemeni  sieşi,  o  fiinţă  gânditoare  şi  care  acţionează,  şi-a  dove¬ 
dit  utilitatea,  atât  în  viaţa  cotidiană  cât  şi  în  cercetarea  ştiinţifică.  Este 
incontestabil  că  acest  principiu  funcţionează. 

Este  indubitabil  că  practica  de  a-i  considera  pe  semeni  fiinţe  care 
gândesc  şi  acţionează  ca  şi  mine,  Ego-ul,  s-a  dovedit  folositoare;  pe 
de  altă  parte,  perspectiva  de  a  dobândi  o  verificare  pragmatică  simi¬ 
lară  a  postulatului  care  cere  ca  aceştia  să  fie  trataţi  în  acelaşi  fel  ca 
obiectele  ştiinţelor  naturale,  pare  lipsită  de  orice  speranţă.  Problemele 
epistemologice  pe  care  le  ridică  înţelegerea  comportamentului  altor 
persoane  nu  sunt  mai  puţin  complexe  decât  cele  ale  cauzalităţii  şi  cele 
ale  inducţiei  incomplete.  Putem  admite  că  este  imposibil  să  furnizăm 
probe  concludente  care  să  demonstreze  propoziţiile:  logica  mea  este 
logica  tuturor  oamenilor  şi,  în  orice  caz,  absolut  singura  logică  umană 
şi  categoriile  acţiunilor  mele  sunt  categoriile  acţiunilor  tuturor  celor¬ 
lalţi  oameni  şi,  în  orice  caz,  categoriile  absolut  oricărei  acţiuni  umane, 
însă  pragmatiştii  trebuie  să-şi  amintească  faptul  că  aceste  propoziţii 

funcţionează  atât  în  practică  cât  şi  în  ştiinţă,  iar  pozitiviştii  nu  trebuie 
să  treacă  cu  vederea  faptul  că,  atunci  când  se  adresează  semenilor  lor,  ei 
presupun  -  tacit  şi  implicit  -  validitatea  intersubiectivă  a  logicii  şi,  prin 
aceasta,  realitatea  domeniului  gândirii  şi  acţiunii  alter-Ego-ului,  adică 
a  caracterului  său  eminamente  uman.8 

Gândirea  şi  acţiunea  sunt  trăsăturile  specific  umane  ale  omului.  Ele 
sunt  atributele  tuturor  fiinţelor  umane.  Ele  sunt,  dincolo  de  apartenen¬ 
ţa  la  specia  zoologică  homo  sapiens,  semnul  caracteristic  al  omului  ca 
om.  Investigarea  raportului  dintre  gândire  şi  acţiune  nu  ţine  de  dome¬ 
niul  praxeologiei.  Pentru  praxeologie  este  suficient  să  stabilească  faptul 
că  există  o  singură  logică  inteligibilă  pentru  mintea  umană  şi  că  există 
un  singur  mod  de  acţiune  care  este  uman  şi  inteligibil  pentru  mintea 
omenească.  Existenţa  sau  posibilitatea  existenţei  undeva  a  altor  fiinţe 
-  supraumane  sau  subumane  -  care  gândesc  şi  acţionează  într-un  mod 
diferit,  este  dincolo  de  sfera  de  cuprindere  a  minţii  umane.  Trebuie  să 
ne  limităm  demersurile  la  studiul  acţiunii  umane. 

Această  acţiune  umană,  care  este  inextricabil  legată  de  gândirea 
umană,  este  condiţionată  de  necesităţi  logice.  Pentru  mintea  umană 
este  imposibil  să  conceapă  relaţii  logice  incompatibile  cu  structura  lo¬ 
gică  a  minţii  noastre.  Pentru  mintea  umană  este  imposibil  să  conceapă 
un  mod  de  acţiune  ale  cărei  categorii  să  difere  de  categoriile  care  de¬ 
termină  propriile  noastre  acţiuni. 

Nu  există  pentru  om  decât  două  principii  disponibile  în  vederea 
aprehendării  mentale  a  realităţii,  anume  cel  al  teleologiei  şi  cel  al  ca¬ 
uzalităţii.  Lucrurile  care  nu  pot  fi  subordonate  nici  uneia  din  aceste 
categorii  sunt,  pentru  mintea  umană,  absolut  ascunse.  Un  eveniment 
care  nu  se  pretează  la  a  fi  interpretat  cu  ajutorul  unuia  dintre  aceste 
două  principii  este,  pentru  om,  de  neconceput  şi  misterios.  Schimbarea 
poate  fi  concepută  ca  rezultat  fie  al  manifestării  cauzalităţii  mecanice 
fie  al  comportamentului  deliberat;  pentru  mintea  umană  nu  există  nici 
o  a  treia  cale  disponibilă.9  Este  adevărat,  după  cum  am  afirmat  deja,  că 
teleologia  poare  fi  privită  ca  o  varietate  a  cauzalităţii.  Insă  stabilirea 
acestui  fapt  nu  anulează  diferenţele  esenţiale  dintre  aceste  două  cate¬ 
gorii. 

Viziunea  panmecanicistă  asupra  lumii  este  tributară  unui  monism 
metodologic;  ea  nu  recunoaşte  decât  cauzalitatea  mecanicistă,  deoare¬ 
ce  nu-i  atribuie  decât  acesteia  o  valoare  cognitivă,  sau,  cel  puţin,  una 
superioară  valorii  cognitive  atribuite  teleologiei.  Aceasta  este  o  super- 

8.  Cf.  Alfred  Schiitz,  Der  Sinnhafte  Aufbau  der  Sozialen  Welt,  Viena,  1932,  p.  18. 

9.  Cf.  Karel  Englis,  Begriindung  der  Teleologie  ah  Form  des  empirischen  Erkennes, 
Briinn,  1930,  pp.  15  ff. 

stiţie  metafizică.  Ambele  principii  cognitive  -  cauzalitatea  şi  teleologia 
-  sunt,  datorită  limitelor  raţiunii  umane,  imperfecte  şi  nu  ne  furnizează 
cunoştinţe  ultime.  Cauzalitatea  duce  la  un  regressus  in  infinitum  pe  care 
raţiunea  nu-1  poate  epuiza  niciodată.  Teleologia  devine  deficientă  în¬ 
dată  ce  se  ridică  problema  ce  pune  în  mişcare  sursa  primară  a  mişcării. 
Ambele  metode  se  opresc  la  câte  o  dată  ultimă,  care  nu  mai  poate  fi 
analizată  şi  interpretată.  Raţionamentul  şi  cercetarea  ştiinţifică  nu  vor 
putea  nicicând  furniza  o  deplină  satisfacţie  a  minţii,  certitudine  apo¬ 
dictică  şi  cunoaşterea  perfectă  a  tuturor  lucrurilor.  Cei  ce  caută  lucru¬ 
rile  acestea  trebuie  să  apeleze  la  credinţă  şi  să  încerce  să-şi  liniştească 
conştiinţa  îmbrăţişând  un  crez  sau  o  doctrină  metafizică. 

Dacă  nu  transcendem  sfera  raţiunii  şi  a  experienţei  nu  putem  să  nu 
recunoaştem  că  semenii  noştri  acţionează.  Nu  avem  libertatea  să  neso¬ 
cotim  acest  fapt  de  dragul  unei  prejudecăţi  la  modă  şi  al  unei  opinii  ar¬ 
bitrare.  Experienţa  cotidiană  nu  demonstrează  numai  că  unica  metodă 
adecvată  de  studiu  al  condiţiilor  mediului  nostru  înconjurător  non- 
uman  ne  este  furnizată  de  categoria  cauzalităţii;  ea  demonstrează  la  fel 
de  convingător  şi  că  semenii  noştri  umani  sunt  fiinţe  care  acţionează, 
aşa  cum  suntem  şi  noi  înşine.  Pentru  înţelegerea  acţiunii  nu  există  de¬ 
cât  o  singură  metodă  de  interpretare  şi  analiză  disponibilă  şi  anume, 
cea  furnizată  de  cunoaşterea  şi  analiza  propriului  nostru  comporta¬ 
ment  deliberat.  Problema  studierii  şi  analizării  acţiunilor  altor  oameni 
nu  este  în  nici  un  fel  legată  de  existenţa  unui  suflet  sau  chiar  a  unui 
suflet  nemuritor.  In  măsura  în  care  obiecţiunile  venite  din  partea  empi¬ 
rismului,  behaviorismului  şi  pozitivismului  sunt  îndreptate  împotriva 
oricărei  varietăţi  a  teoriei  sufletului,  ele  sunt,  pentru  problema  noastră, 
irelevante.  Problema  de  care  trebuie  să  ne  ocupăm  este  dacă  e  posibil  să 
accedem  intelectual  la  înţelesul  acţiunii  umane  în  cazul  în  care  refuzăm 
să  o  înţelegem  ca  pe  un  comportament  deliberat  şi  cu  semnificaţie,  ori¬ 
entat  spre  atingerea  unor  anumite  scopuri.  Behaviorismul  şi  pozitivis¬ 
mul  doresc  să  abordeze  realitatea  acţiunii  umane  cu  metodele  ştiinţelor 
naturale  empirice.  Ele  o  interpretează  ca  pe  un  răspuns  la  stimuli.  Dar 
stimulii  aceştia  înşişi  nu  se  pretează  la  a  fi  descrişi  cu  ajutorul  metode¬ 
lor  ştiinţelor  naturale.  Orice  tentativă  de  a-i  descrie  trebuie  să  se  refere 
la  semnificaţia  pe  care  le-o  atribuie  omul  care  acţionează.  Putem  numi 
oferta  unei  anumite  mărfi  spre  vânzare  un  „stimul”.  Dar  ceea  ce  este 
esenţial  în  cazul  unei  asemenea  oferte  şi  o  distinge  de  toate  celelalte 
oferte  nu  poate  fi  descris  fără  a  invoca  semnificaţia  pe  care  o  atribuie 
părţile  situaţiei  respective.  Nici  un  artificiu  dialectic  nu  poate  face  să 
se  evapore  faptul  că  omul  este  mânat  de  dorinţa  de  a  atinge  anumite 
ţeluri.  Acest  comportament  deliberat  -  adică  acţiunea  -  este  domeniul 

de  studiu  al  ştiinţei  noastre.  Nu  ne  putem  apropia  de  subiectul  nostru 
dacă  nesocotim  semnificaţia  pe  care  omul  o  atribuie  atât  situaţiei,  adică 
stării  de  lucruri  date,  cât  şi  propriului  său  comportament  vis-â-vis  de 
această  situaţie. 

Nu  este  potrivit  ca  fizicianul  să  caute  cauze  finale,  deoarece  nu  dis¬ 
punem  de  nici  un  indiciu  că  evenimentele  care  formează  obiectul  de 
studiu  al  fizicii  trebuie  interpretate  ca  rezultate  ale  acţiunilor  unor  fi¬ 
inţe  care  urmăresc  ţeluri  într-un  mod  uman.  Tot  astfel,  nu  este  potrivit 
nici  ca  praxeologul  să  nesocotească  existenţa  voliţiunii  şi  a  intenţiona¬ 
lităţii  fiinţei  care  acţionează;  ele  sunt  indubitabil  fapte  date.  Dacă  le-ar 
nesocoti,  el  ar  înceta  de  a  mai  studia  acţiunea  umană.  Foarte  frecvent 
-  dar  nu  întotdeauna  -  evenimentele  investigate  pot  fi  analizate  atât 
{27}  din  punctul  de  vedere  al  praxeologiei,  cât  şi  din  cel  al  ştiinţelor  naturale. 
Dar  cel  ce  se  ocupă  cu  descărcarea  unei  arme  de  foc  din  punct  de  ve¬ 
dere  fizic  şi  chimic  nu  este  un  praxeolog.  El  lasă  deoparte  tocmai  pro¬ 
blema  pe  care  ştiinţa  acţiunii  umane  deliberate  urmăreşte  să  o  clarifice. 

Despre  efectul  benefic  al  instinctelor 

Dovada  faptului  că  cercetărilor  omului  nu  le  sunt  deschise  decât  două  căi, 
cauzalitatea  şi  teleologia,  este  furnizată  de  problemele  ridicate  în  legătură  cu 
efectul  benefic  al  instinctelor.  Există  tipuri  de  comportament  care  nu  pot  fi, 
pe  de  o  parte,  corespunzător  interpretate  cu  ajutorul  metodelor  cauzale  ale 
ştiinţelor  naturale,  dar  care,  pe  de  altă  parte,  nici  nu  pot  fi  considerate  acţi¬ 
uni  umane  deliberate.  Pentru  a  înţelege  un  asemenea  comportament  suntem 
nevoiţi  să  recurgem  la  un  artificiu.  Ii  atribuim  caracterul  de  cvasi-acţiune  şi 
vorbim  despre  instincte  benefice. 

Putem  observa  două  lucruri:  primul  este  tendinţa  inerentă  a  organisme¬ 
lor  vii  de  a  reacţiona  la  stimuli  conform  unei  scheme  repetitive,  iar  al  doilea 
este  că  acest  tip  de  comportament  are  efecte  favorabile  asupra  consolidării 
sau  prezervării  forţelor  vitale  ale  organismului.  Dacă  am  avea  posibilitatea  să 
interpretăm  asemenea  comportamente  ca  pe  rezultatele  urmăririi  deliberate 
ale  anumitor  scopuri,  atunci  le-am  numi  acţiuni  şi  le-am  analiza  conform 
metodelor  teleologice  ale  praxeologiei.  însă,  deoarece  nu  dispunem  de  nici 
un  indiciu  că  îndărătul  acestui  comportament  s-ar  afla  o  minte  conştientă, 
presupunem  că  a  intervenit  un  factor  necunoscut  -  pe  care-1  numim  instinct. 
Spunem  că  instinctul  dirijează  comportamentele  animale  cvasi-deliberate  şi 
reacţiile  inconştiente,  dar  cu  toate  acestea  benefice,  ale  musculaturii  şi  nervi¬ 
lor  omului.  Totuşi,  simplul  fapt  că  ipostaziem  elementul  neexplicat  din  acest 
comportament  ca  pe  o  forţă  şi  că  îl  numim  instinct  nu  lărgeşte  sfera  cunoş¬ 
tinţelor  noastre.  Nu  trebuie  nicicând  să  uităm  că  acest  cuvânt,  instinct,  nu  este 
decât  o  piatră  de  hotar  aşezată  pentru  a  indica  punctul  dincolo  de  care  am  fost 
incapabili,  cel  puţin  până  în  prezent,  să  ne  desfăşurăm  cercetările  ştiinţifice. 

Biologia  a  reuşit  să  descopere  explicaţii  „naturale”,  i.e.,  mecaniciste,  pen- 

tru  multe  din  procesele  care  au  fost  înainte  atribuite  funcţionării  instinctelor. 
Totuşi,  au  rămas  multe  altele  care  nu  pot  fi  interpretate  ca  reacţii  mecanice 
sau  chimice  la  stimuli  mecanici  sau  chimici.  Animalele  manifestă  atitudini 
care  nu  pot  fi  înţelese  altfel  decât  apelând  la  presupoziţia  că  a  intervenit  un 
factor  diriguitor. 

Ţelul  behaviorismului,  de  a  studia  acţiunea  umană  din  afară,  cu  ajutorul 
metodelor  psihologiei  animale,  este  iluzoriu.  In  măsura  în  care  comporta¬ 
mentele  animalelor  trec  dincolo  de  procesele  fiziologice,  cum  ar  fi  respiraţia 
şi  metabolismul,  ele  nu  pot  fi  investigate  decât  cu  ajutorul  conceptelor  axate 
pe  semnificaţie,  dezvoltate  de  praxeologie.  Behavioristul  abordează  obiectele 
investigaţiilor  sale  cu  noţiunile  umane  de  scop  şi  succes.  El  aplică  inconştient 
obiectului  său  de  cercetare  conceptele  umane  de  utilitate  şi  de  perniciozitate. 
El  se  amăgeşte  eliminând  toate  referinţele  verbale  la  comportamente  conşti¬ 
ente  şi  la  urmărirea  de  scopuri.  în  realitate,  mintea  sa  caută  pretutindeni  sco¬ 
puri  şi  măsoară  fiecare  atitudine  cu  etalonul  unei  noţiuni  confuze  de  utilitate. 
Ştiinţa  comportamentului  uman  -  în  măsura  în  care  nu  este  fiziologie,  nu 
poate  renunţa  la  a  se  referi  la  semnificaţii  şi  scopuri.  Ea  nu  poate  învăţa  nimic 
de  la  psihologia  animalelor  şi  de  la  observarea  reacţiilor  inconştiente  ale  nou 
născuţilor.  Dimpotrivă,  psihologia  animală  şi  cea  a  nou  născuţilor  sunt  cele  ce 
nu  pot  renunţa  la  ajutorul  furnizat  de  ştiinţa  acţiunii  umane.  Fără  categorii 
praxeologice  am  fi  lipsiţi  de  reperul  necesar  pentru  a  concepe  şi  a  înţelege  atât 
comportamentul  animalelor  cât  şi  pe  cel  al  copiilor  mici. 

Observaţia  comportamentelor  instinctive  ale  animalelor  îl  umple  pe  om 
de  uimire  şi  ridică  probleme  cărora  nimeni  nu  le  poate  răspunde  în  mod  sa¬ 
tisfăcător.  însă  faptul  că  animalele  şi  chiar  plantele  reacţionează  într-un  mod 
cvasi-deliberat,  nu  este  nici  mai  mult  nici  mai  puţin  miraculos  decât  faptul 
că  omul  gândeşte  şi  acţionează,  că  în  universul  anorganic  predomină  acele 
corespondenţe  funcţionale  pe  care  le  descrie  fizica  şi  că  în  cel  organic  se  des¬ 
făşoară  procese  biologice.  Toate  aceste  lucruri  sunt  miraculoase,  în  sensul  că 
reprezintă  date  ultime  pentru  mintea  noastră  cercetătoare. 

Tot  o  astfel  de  dată  ultimă  este  şi  ceea  ce  numim  instinct  animalic.  Ca  şi 
conceptele  de  mişcare,  forţă,  viaţă  şi  cunoştinţă,  şi  conceptul  de  instinct  este 
doar  un  termen  care  desemnează  o  dată  ultimă.  Desigur,  el  nici  nu  „explică” 
nimic,  nici  nu  indică  o  cauză  sau  o  cauză  ultimă.10 

Telul  absolut 

> 

Pentru  a  evita  orice  posibilă  neînţelegere  a  categoriilor  praxeologice,  pare  util 
să  accentuez  un  truism. 

Praxeologia,  asemenea  ştiinţelor  istorice  ale  acţiunii  umane,  se  ocupă  de 
acţiunea  umană  deliberată.  Dacă  ea  menţionează  ţelurile ,  ceea  ce  are  în  ve¬ 
dere  sunt  ţelurile  urmărite  de  oamenii  care  acţionează.  Dacă  vorbeşte  despre 

10.  „La  vie  est  une  cause  premiere  qui  nous  echappe  comme  toutes  Ies  causes  pre- 
mieres  et  dont  la  Science  experimentale  n’a  pas  â  se  preoccuper.”  Claude  Bernard,  La 
Science  experimentale,  Paris,  i878,p.  137. 

semnificaţie,  se  referă  la  semnificaţia  atribuită  acţiunilor  lor  de  oamenii  care 
acţionează. 

Praxeologia  şi  istoria  sunt  manifestări  ale  minţii  umane  şi,  ca  atare,  sunt 
condiţionate  de  capacităţile  intelectuale  ale  muritorilor.  Praxeologia  şi  istoria 
nu  pretind  să  cunoască  ceva  despre  intenţiile  unei  minţi  absolute  şi  obiecti¬ 
ve,  despre  semnificaţia  obiectivă  inerentă  cursului  evenimentelor  şi  evoluţiei 
istorice,  sau  despre  planurile  pe  care  Dumnezeu,  sau  Natura,  sau  Spiritul  lu¬ 
mii,  sau  Destinul  manifest,  urmăresc  să-l  realizeze  dirijând  universul  uman. 
Ele  nu  au  nimic  în  comun  cu  aşa  numita  filosofie  a  istoriei.  Spre  deosebire 
de  lucrările  unor  Hegel,  Comte,  Marx  şi  ale  unei  sumedenii  de  alţi  autori, 
praxeologia  şi  istoria  nu  pretind  că  revelează  informaţii  despre  semnificaţia 
adevărată,  obiectivă  şi  absolută  a  vieţii  şi  a  istoriei.11 

Omul  vegetativ 

Anumite  filosofii  îi  îndrumă  pe  oameni  să  caute,  ca  ţel  ultim  de  conduită, 
renunţarea  completă  la  orice  acţiune.  Ele  privesc  viaţa  ca  pe  un  rău  absolut, 
plin  de  durere,  suferinţe  şi  angoase  şi  neagă  apodictic  posibilitatea  ca  vreun 
efort  uman  să  o  facă  mai  tolerabilă.  Fericirea  poate  fi  atinsă  numai  odată  cu 
extincţia  completă  a  existenţei  conştiente,  a  voliţiunii  şi  a  vieţii.  Singura  cale 
spre  beatitudine  şi  mântuire  este  de  a  deveni  perfect  pasiv,  indiferent  şi  inert, 
asemenea  plantelor.  Binele  suveran  este  abandonul  gândirii  şi  al  acţiunii. 

Aceasta  este  esenţa  învăţăturilor  diferitelor  filosofii  indiene,  îndeosebi  a 
budismului,  şi  a  lui  Schopenhauer.  Praxeologia  nu  are  a  le  comenta.  Ea  este 
neutră  în  ce  priveşte  toate  judecăţile  de  valoare  şi  alegerea  ţelurilor  ultime. 
Sarcina  ei  nu  este  de  a  aproba  sau  de  a  dezaproba,  ci  de  a  descrie  ceea  ce  este. 

Obiectul  de  studiu  al  praxeologiei  este  acţiunea  umană.  Ea  se  ocupă  de 
omul  care  acţionează,  nu  de  omul  transformat  într-o  plantă  şi  redus  doar  la  o 
existenţă  vegetativă. 

1 1.  Referitor  la  filosofia  istoriei,  cf.  Mises,  Theory  and History,  New  Haven,  1957, 
pp.  159  ff. 

ŞTIINŢELOR  ACŢIUNII  UMANE 


i .  Praxeologie  şi  istorie 

Există  două  ramuri  principale  ale  ştiinţelor  acţiunii  umane:  praxe- 
ologia  şi  istoria. 

Istoria  constă  în  colectarea  şi  sistematizarea  tuturor  datelor  furniza¬ 
te  de  experienţă  privind  acţiunea  umană.  Domeniul  său  este  conţinutul 
concret  al  acţiunii  umane.  Ea  studiază  toate  preocupările  omeneşti,  în 
infinita  lor  multiplicitate  şi  varietate,  şi  toate  acţiunile  individuale,  cu 
implicaţiile  lor  accidentale,  speciale  şi  particulare.  Ea  scrutează  ideile 
care  ghidează  acţiunile  oamenilor  şi  rezultatele  acţiunilor  întreprinse 
de  ei,  îmbrăţişând  toate  aspectele  activităţilor  umane.  Există,  pe  de  o 
parte,  istoria  generală  şi,  pe  de  alta,  diverse  domenii  istorice  mai  spe¬ 
cializate,  cum  ar  fi  istoria  acţiunilor  politice  şi  militare,  a  ideilor  şi  a  fi¬ 
losofici,  a  activităţilor  economice,  a  tehnologiei,  a  literaturii,  a  artei  şi  a 
ştiinţei,  a  religiei,  a  obiceiurilor  şi  a  cutumelor  şi  a  multor  alte  sfere  ale 
vieţii  umane.  Există,  de  asemenea,  etnologia  şi  antropologia,  în  măsura 
în  care  ele  nu  reprezintă  o  parte  a  biologiei;  şi  există  psihologia,  în  mă¬ 
sura  în  care  ea  nu  este  nici  fiziologie,  nici  epistemologie,  nici  filosofie. 
Există,  în  fine,  lingvistica,  în  măsura  în  care  ea  nu  este  nici  logică,  nici 
fiziologie  a  comunicării.1 

Domeniul  de  studiu  al  tuturor  ştiinţelor  istorice  este  trecutul.  Ele  nu 
ne  pot  învăţa  nimic  care  să  fie  valid  în  cazul  tuturor  acţiunilor  umane, 
adică  şi  în  viitor.  Studiul  istoriei  îl  face  pe  om  înţelept  şi  socotit.  Dar 
numai  prin  el  însuşi,  acest  studiu  nu  furnizează  nici  un  fel  de  cunoştin¬ 
ţe,  sau  calificări  utilizabile  pentru  rezolvarea  unor  probleme  concrete. 

i.  Istoria  economică,  economia  descriptivă  şi  statistica  economică  fac  parte,  desigur, 
din  istorie.  Termenul  de  sociologie  este  întrebuinţat  în  două  sensuri  diferite.  Sociologia 
descriptivă  se  ocupă  cu  acele  fenomene  istorice  ale  acţiunii  umane  care  nu  privesc 
economia  descriptivă;  ea  interferează,  într-o  anumită  măsură,  cu  domeniul  de  studiu 
al  etnologiei  şi  al  antropologiei.  Sociologia  generală,  pe  de  altă  parte,  abordează  expe¬ 
rienţa  istorică  dintr-un  punct  de  vedere  mai  universal  decât  celelalte  ramuri  ale  istoriei. 
Istoria  propriu-zisă  studiază,  de  pildă,  un  anumit  oraş,  sau  oraşele  dintr-o  anumită  pe¬ 
rioadă,  sau  un  anumit  popor,  sau  o  anumită  arie  geografică.  Max  Weber,  în  principalul 
său  tratat  ( Wirtschaft  und  Gesellschaft, Tiibingen,  1922,  pp.  513-600)  analizează  oraşul 
în  general,  adică  întreaga  experienţă  istorică  privitoare  la  oraşe,  fără  nici  o  limitare 
dictată  de  perioadele  istorice,  regiunile  geografice  sau  popoarele,  naţiunile,  rasele  şi 
civilizaţiile  individuale. 

Ştiinţele  naturale  se  ocupă  şi  ele  de  evenimentele  din  trecut. 
Experienţa  este  experienţa  unor  lucruri  trecute;  nu  există  nici  o  ex¬ 
perienţă  a  lucrurilor  care  se  vor  întâmpla  în  viitor.  Dar  experienţa,  că¬ 
reia  ştiinţele  naturale  îi  datorează  întregul  lor  succes,  este  experienţa 
efectuării  unor  experimente  în  cursul  cărora  elementele  individuale  ale 
schimbării  pot  fi  observate  în  mod  separat.  Faptele  înregistrate  în  felul 
acesta  pot  fi  utilizate  ca  baze  pentru  inducţie  -  o  metodă  specifică  de 
inferenţă,  care  a  furnizat  dovezi  pragmatice  ale  utilităţii  sale,  deşi  ca¬ 
racterizarea  ei  epistemologică  satisfăcătoare  rămâne  încă  o  problemă 
nerezolvată. 

Experienţa  cu  care  trebuie  să  se  confrunte  ştiinţele  acţiunii  umane 
este  întotdeauna  o  experienţă  care  priveşte  fenomene  complexe.  In  do¬ 
meniul  acţiunii  umane  nu  pot  fi  efectuate  nici  un  fel  de  experimente 
de  laborator.  Nu  suntem  niciodată  în  situaţia  de  a  observa  modifica¬ 
rea  unui  singur  element,  în  vreme  ce  toate  celelalte  condiţii  ale  eveni¬ 
mentului  rămân  neschimbate.  Ca  experienţă  a  fenomenelor  complexe, 
experienţa  istorică  nu  ne  furnizează  fapte,  în  accepţiunea  în  care  este 
întrebuinţat  termenul  în  ştiinţele  naturale,  pentru  a  desemna  eveni¬ 
mente  izolate,  testate  experimental.  Informaţia  pe  care  ne-o  furnizea¬ 
ză  experienţa  istorică  nu  poate  fi  utilizată  ca  material  de  construcţie 
pentru  clădirea  de  teorii  şi  prezicerea  evenimentelor  viitoare.  Fiecare 
experienţă  istorică  se  pretează  la  diverse  interpretări  -  şi  este  efectiv 
interpretată  în  diverse  feluri. 

De  aceea,  postulatele  pozitivismului  şi  ale  şcolilor  de  metafizică  în¬ 
rudite  cu  acesta  sunt  iluzorii.  Este  imposibil  să  reformăm  ştiinţele  acţi¬ 
unii  umane  după  tiparul  fizicii  şi  al  altor  ştiinţe  naturale.  Nu  există  nici 
un  mijloc  de  a  stabili  o  teorie  aposteriori  a  comportamentului  uman  şi 
a  evenimentelor  sociale.  Istoria  nu  poate  nici  demonstra  nici  respin¬ 
ge  o  afirmaţie  generală,  în  felul  în  care  ştiinţele  naturale  acceptă  sau 
resping  ipoteze  pe  baza  experimentelor  de  laborator.  Nici  verificarea 
experimentală,  nici  falsificarea  experimentală  a  propoziţiilor  generale 
nu  sunt  posibile  în  domeniul  său. 

Fenomenele  complexe,  în  producerea  cărora  se  întrepătrund  diverse 
lanţuri  cauzale,  nu  pot  testa  nici  o  teorie.  Dimpotrivă,  asemenea  fe¬ 
nomene  nu  devin  inteligibile  decât  prin  mijlocirea  unei  interpretări 
în  termenii  unei  teorii  dezvoltate  în  prealabil,  din  surse  diferite.  In 
cazul  fenomenelor  naturale,  interpretarea  unui  fenomen  nu  trebuie 
să  contrazică  teoriile  verificate  experimental  într-o  măsură  satisfă¬ 
cătoare.  In  cazul  evenimentelor  istorice  nu  există  asemenea  restricţii. 
Comentatorii  ar  avea  libertatea  să  recurgă  la  explicaţii  oricât  de  arbi¬ 
trare.  Acolo  unde  există  ceva  de  explicat,  mintea  umană  n-a  întârziat 

niciodată  să  inventeze  unele  teorii  imaginare  ad  hoc,  lipsite  de  orice 
justificare  logică. 

In  domeniul  istoriei  umane,  o  constrângere  similară  celei  pe  care  te¬ 
oriile  testate  experimental  o  impun  în  cazul  tentativelor  de  a  interpreta 
şi  elucida  evenimente  individuale  de  natură  fizică,  chimică  şi  fiziolo¬ 
gică,  este  furnizată  de  praxeologie.  Praxeologia  este  o  ştiinţă  teoretică 
şi  sistematică,  nu  una  istorică.  Domeniul  ei  este  acţiunea  umană  ca 
atare,  indiferent  de  toate  circumstanţele  înconjurătoare,  accidentale  şi 
individuale  ale  actelor  concrete.  Tipul  de  cunoaştere  furnizat  de  ea  este 
pur  formal  şi  general,  independent  de  conţinutul  material  şi  trăsăturile 
particulare  ale  cazului  propriu-zis.  Ea  urmăreşte  dobândirea  de  cu¬ 
noaştere  validă  în  toate  situaţiile  în  care  condiţiile  corespund  cu  exac¬ 
titate  celor  implicate  în  presupoziţiile  şi  inferenţele  sale.  Afirmaţiile 
şi  propoziţiile  sale  nu  sunt  derivate  din  experienţă.  Ele  sunt,  ca  şi  cele 
ale  logicii  şi  matematicii,  a  priori.  Ele  nu  se  pretează  la  a  fi  verificate 
sau  falsificate  pe  baza  experienţei  şi  a  faptelor.  Ele  sunt,  atât  logic  cât 
şi  temporal,  antecedente  oricărei  comprehensiuni  a  faptelor  istorice. 
Sunt  o  condiţie  necesară  a  oricărei  desluşiri  intelectuale  a  evenimente¬ 
lor  istorice.  Fără  ele,  nu  am  fi  capabili  să  vedem  în  mersul  evenimente¬ 
lor  decât  modificări  caleidoscopice  şi  o  dezordine  haotică. 

2.  Caracterul  formal  şi  aprioric  al  praxeologiei 

O  tendinţă  la  modă  în  filosofia  contemporană  este  de  a  nega  existenţa 
oricărei  cunoaşteri  a  priori.  întreaga  cunoaştere  umană,  ni  se  spune, 
este  derivată  din  experienţă.  Această  atitudine  poate  fi  cu  uşurinţă  în¬ 
ţeleasă  ca  o  reacţie  excesivă  împotriva  extravaganţelor  teologiei  şi  a 
filosofiei  defectuoase  a  istoriei  şi  a  naturii.  Metafizicienii  erau  foarte 
dornici  să  descopere  cu  ajutorul  intuiţiei  precepte  morale,  semnificaţia 
evoluţiei  istorice,  proprietăţile  sufletului  şi  ale  materiei  şi  legile  care 
guvernează  evenimentele  fizice,  chimice  şi  fiziologice.  Speculaţiile 
lor  volatile  manifestau  o  desconsiderare  inocentă  faţă  de  cunoaşterea 
chestiunilor  concrete.  Convingerea  lor  era  că  raţiunea  poate  explica 
toate  fenomenele  şi  poate  răspunde  la  toate  întrebările,  fără  a  face  apel 
la  experienţă. 

Ştiinţele  naturale  moderne  îşi  datorează  succesul  metodei  observa¬ 
ţiei  şi  a  experimentului.  Este  neîndoielnic  că  empirismul  şi  pragmatis¬ 
mul  sunt  îndreptăţite,  în  măsura  în  care  nu  fac  decât  să  descrie  meto¬ 
dele  ştiinţelor  naturale.  Dar  nu  este  mai  puţin  sigur  că  ele  greşesc  întru 
totul  în  tentativele  lor  de  a  respinge  orice  fel  de  cunoaştere  apriori  şi  de 
a  caracteriza  logica,  matematica  şi  praxeologia  fie  drept  ştiinţe  empiri¬ 
ce  şi  discipline  experimentale,  fie  drept  simple  tautologii. 

Cu  privire  la  praxeologie,  erorile  filosofilor  trebuie  puse  pe  seama 
{33}  ignoranţei  lor  complete  în  materie  de  teorie  economică2  şi,  foarte  ade¬ 
sea,  a  cunoaşterii  lor  uimitor  de  insuficiente  în  materie  de  istorie.  în 
ochii  filosofului,  abordarea  chestiunilor  filosofice  este  o  vocaţie  nobilă 
şi  sublimă,  care  nu  trebuie  coborâtă  la  nivelul  scăzut  al  altor  îndelet¬ 
niciri  lucrative.  Profesorului  îi  repugnă  faptul  că  de  pe  urma  filosofării 
câştigă  un  venit;  el  este  ofensat  de  ideea  de  a  câştiga  bani,  ca  şi  artiza¬ 
nul  sau  muncitorul  agricol.  Chestiunile  monetare  sunt  lucruri  rele,  iar 
filosoful,  care  cercetează  problemele  de  importanţă  supremă,  a  adevă¬ 
rului  şi  a  valorilor  eterne  absolute,  n-ar  trebui  să-şi  mânjească  mintea 
acordând  atenţie  problemelor  economice. 

Problema  existenţei  sau  inexistenţei  unor  elemente  a  priori  ale 
gândirii  -  adică  a  unor  condiţii  necesare  şi  ineluctabile  pentru  gân¬ 
dire,  anterioare  oricărui  exerciţiu  al  facultăţilor  de  concepţie  şi  experi¬ 
mentare  -  nu  trebuie  confundată  cu  problema  genetică,  a  felului  cum 
şi-a  dobândit  omul  capacitatea  sa  mentală  caracteristic  umană.  Omul 
descinde  din  strămoşi  non-umani,  cărora  le  lipsea  această  capacita¬ 
te.  Aceşti  strămoşi  erau  înzestraţi  cu  un  anumit  potenţial,  care  de-a 
lungul  epocilor  de  evoluţie  i-a  transformat  în  fiinţe  înzestrate  cu  ra¬ 
ţiune.  Această  transformare  s-a  realizat  graţie  influenţei  unui  mediu 
cosmic  aflat  în  schimbare,  care  a  influenţat  generaţii  succesive.  De  aici, 
empiristul  conchide  că  principiile  fundamentale  ale  gândirii  sunt  un 
rezultat  al  experienţei  şi  reprezintă  o  adaptare  a  omului  la  condiţiile 
sale  de  mediu. 

Această  idee  conduce,  dacă  este  urmărită  în  mod  consecvent,  la  con¬ 
cluzia  suplimentară  că  între  înaintaşii  noştri  preumani  şi  homo  sapiens 
au  existat  diverse  stadii  intermediare.  Ar  fi  existat  fiinţe  care,  deşi  nu 
în  întregime  echipate  cu  facultatea  umană  de  a  raţiona,  erau  înzestrate 
cu  unele  posibilităţi  rudimentare  de  gândire  raţională.  Gândirea  lor 
n-ar  fi  fost  încă  structurată  logic,  ci  ar  fi  fost  o  minte  pre-logică  sau, 
mai  precis,  o  gândire  imperfect  structurată  logic.  Funcţiile  lor  logice 
incomplete  şi  defectuoase  ar  fi  evoluat,  pas  cu  pas,  de  la  stadiul  pre-lo- 
gic  către  cel  logic.  Raţiunea,  intelectul  şi  logica  ar  fi  fenomene  istorice. 
Există  o  istorie  a  logicii,  după  cum  există  şi  una  a  tehnologiei.  Nimic 
nu  sugerează  că  logica,  aşa  cum  o  cunoaştem  astăzi,  este  stadiul  ultim 

2.  Cu  greu  se  poate  numi  un  filosof  care  să  fi  fost  mai  complet  familiarizat  cu 
diversele  ramuri  ale  cunoaşterii  contemporane  decât  Bergson.  Totuşi,  o  observaţie 
marginală  din  ultima  sa  carte  importantă  demonstrează  clar  că  Bergson  era  complet 
ignorant  în  ce  priveşte  teorema  fundamentală  a  teoriei  moderne  a  valorii  şi  a  schimbu¬ 
lui.  Vorbind  despre  schimb,  el  notează:  „l’on  ne  peut  le  pratiquer  sans  setre  demande  si 
Ies  deux  objets  echanges  sont  bien  deux  meme  valeur,  cest-â-dire  echangeables  contre 
un  meme  troisieme.”  ( Les  Deux  Sources  de  la  morale  et  de  la  religion,  Paris,  1 93  2,  p.  68). 

şi  final  al  evoluţiei  intelectuale.  Logica  umană  reprezintă  o  fază  istorică, 
situată  între  non-logica  pre-umană,  pe  de  o  parte,  şi  o  logică  suprau¬ 
mană,  pe  de  alta.  Raţiunea  şi  intelectul,  cele  mai  eficiente  înzestrări 
ale  fiinţelor  umane,  în  lupta  lor  pentru  supravieţuire,  sunt  cuprinse 
în  fluxul  continuu  al  evenimentelor  zoologice.  Ele  nu  sunt  nici  eterne, 
nici  inalterabile,  ci  sunt  tranzitorii. 

Mai  mult,  nu  există  nici  un  dubiu  asupra  faptului  că  fiecare  fiinţă 
umană  repetă,  în  cursul  evoluţiei  sale  personale,  nu  doar  metamor¬ 
foza  fiziologică  care  transformă  o  simplă  celulă  într-un  organism  de 
mamifer  extrem  de  dezvoltat,  ci,  în  aceeaşi  măsură,  şi  metamorfoza 
spirituală  care  transformă  o  existenţă  pur  vegetativă  şi  animală  într-un 
intelect  înzestrat  cu  raţiune.  Această  transformare  nu  se  sfârşeşte  odată 
cu  viaţa  prenatală  a  embrionului,  ci  doar  mai  târziu,  când  nou  născutul 
se  trezeşte,  pas  cu  pas,  la  starea  de  conştienţă  umană.  Astfel,  fiecare  om, 
în  tinereţea  sa  timpurie,  porneşte  din  adâncurile  întunericului,  pentru 
a  trece  prin  diversele  stadii  ale  structurii  logice  a  minţii. 

Există  apoi  cazul  animalelor.  Suntem  pe  deplin  conştienţi  de  pră¬ 
pastia  de  netrecut  care  separă  gândirea  noastră  de  procesele  reactive  ale 
minţii  şi  ale  nervilor  acestora.  Dar,  în  acelaşi  timp,  ghicim  că  anumite 
forţe  se  luptă  cu  disperare  în  ele  pentru  a  înainta  către  lumina  înţelege¬ 
rii.  Ele  sunt  ca  nişte  prizonieri,  dornici  să  scape  de  blestemul  întuneri¬ 
cului  etern  şi  al  automatismelor  fără  ieşire.  Le  împărtăşim  sentimente¬ 
le,  deoarece  suntem  noi  înşine  într-o  poziţie  similară:  de  a  forţa  în  van 
limitele  aparatului  nostru  intelectual,  râvnind  zadarnic  la  inaccesibila 
cunoaştere  perfectă. 

Dar  problema  elementelor  a  priori  este  de  altă  natură.  Ea  nu  are 
legătură  cu  problema  felului  cum  au  apărut  conştiinţa  şi  raţiunea.  Ea 
se  referă  la  caracterul  esenţial  şi  necesar  al  structurii  logice  a  minţii 
umane. 

Relaţiile  logice  fundamentale  nu  se  pretează  la  a  fi  dovedite  sau  in¬ 
firmate.  Orice  tentativă  de  a  le  demonstra  trebuie  să  le  presupună  va¬ 
liditatea.  Ar  fi  imposibil  să  le  explicăm  unei  fiinţe  care  nu  le-ar  poseda 
şi  ea  în  mod  independent.  Eforturile  de  a  le  defini  conform  regulilor 
după  care  se  formulează  definiţii  sunt  sortite  eşecului.  Ele  sunt  pro¬ 
poziţii  primare,  antecedente  oricărei  definiţii  nominale  sau  reale.  Sunt 
categorii  ultime  şi  neanalizabile.  Mintea  umană  este  absolut  incapabilă 
să  imagineze  categorii  logice  incompatibile  cu  ele.  Indiferent  cum  le- 
ar  apărea  ele  unor  fiinţe  supraumane,  pentru  om  ele  sunt  inevitabile  şi 
absolut  necesare.  Ele  sunt  condiţia  preliminară  indispensabilă  a  per¬ 
cepţiei,  a  apercepţiei  şi  a  experienţei. 

De  asemenea,  ele  sunt  condiţia  prealabilă  la  fel  de  indispensabilă  a 

memoriei.  Există  o  tendinţă,  în  ştiinţele  naturale,  de  a  descrie  memoria 
ca  pe  un  caz  particular  al  unui  fenomen  mai  general.  Fiecare  organism 
viu  păstrează  efectele  stimulilor  la  care  a  fost  supus  mai  devreme,  iar 
configuraţia  prezentă  a  materiei  anorganice  este  modelată  de  efectele 
tuturor  influenţelor  cărora  le-a  fost  expusă  în  trecut.  Configuraţia  ac¬ 
tuală  a  universului  este  produsul  trecutului  său.  De  aceea  putem  spu¬ 
ne,  intr-un  sens  metaforic  nu  foarte  precis,  că  structura  geologică  a 
globului  terestru  păstrează  memoria  tuturor  modificărilor  cosmice  din 
trecut  şi  că  trupul  omului  este  sedimentarea  destinelor  şi  vicisitudinilor 
înaintaşilor  săi  şi  ale  sale  proprii.  Dar  memoria  este  ceva  în  întregime 
diferit  de  unitatea  structurală  şi  continuitatea  evoluţiei  cosmice.  Este 
un  fenomen  de  conştiinţă,  fiind  condiţionat  ca  atare  de  structurile  lo¬ 
gice  a  priori.  Psihologii  s-au  arătat  intrigaţi  de  faptul  că  omul  nu-şi 
aminteşte  nimic  din  vremea  existenţei  sale  ca  embrion  şi  ca  nou  născut. 
Freud  a  încercat  să  explice  absenţa  amintirilor  ca  pe  o  consecinţă  a  su¬ 
primării  aducerilor  aminte  nedorite.  Adevărul  este  că  nu  este  nimic  de 
memorat  din  stadiile  inconştiente.  Automatismele  animale  şi  reacţiile 
inconştiente  la  stimuli  fiziologici  nu  constituie  material  de  memorare, 
nici  pentru  embrioni  şi  nou  născuţi,  nici  pentru  adulţi.  Numai  stările 
conştiente  pot  fi  rememorate. 

Mintea  umană  nu  este  o  tabula  rasa ,  pe  care  evenimentele  exterioare 
să-şi  scrie  propria  lor  istorie.  Ea  este  echipată  cu  o  serie  de  instrumen¬ 
te  pentru  cunoaşterea  realităţii.  Omul  a  dobândit  aceste  instrumente, 
adică  structura  logică  a  minţii,  în  cursul  evoluţiei  sale  de  la  amibă  până 
în  stadiul  actual.  Dar  aceste  instrumente  sunt  anterioare  logic  oricărei 
experienţe. 

Omul  nu  este  doar  un  animal  în  întregime  supus  stimulilor  care-i 
determină  inevitabil  cursul  vieţii.  El  este  şi  o  fiinţă  care  acţionează.  Iar 
categoria  de  acţiune  precede  logic  orice  act  concret. 

Faptul  că  omul  nu  are  puterea  creatoare  de  a-şi  imagina  categorii 
incompatibile  cu  relaţiile  logice  fundamentale  şi  cu  principiile  cauzali¬ 
tăţii  şi  al  teleologiei  ne  constrânge  să  adoptăm  ceea  ce  s-ar  putea  numi 
un  apriorism  metodologic. 

Fiecare  om,  în  viaţa  sa  cotidiană,  este  în  mod  repetat  martorul  imu- 
tabilităţii  şi  universabilităţii  categoriilor  gândirii  şi  ale  acţiunii.  Cel 
ce  se  adresează  semenilor  săi,  dorind  să-i  informeze  şi  să-i  convingă, 
punând  întrebări  şi  răspunzând  la  întrebările  altor  oameni,  nu  poate 
proceda  astfel  decât  făcând  apel  la  ceva  ce  au  în  comun  toţi  oamenii 
-  anume,  la  structura  logică  a  gândirii  umane.  Ideea  că  A  ar  putea  fi 
în  acelaşi  timp  non-A,  sau  că  a  prefera  pe  A  lui  B  ar  putea  însemna  în 
acelaşi  timp  a  prefera  pe  B  lui  A  este,  pur  şi  simplu,  de  neconceput  şi 

absurdă  pentru  mintea  umană.  Noi  nu  avem  posibilitatea  de  a  înţelege 
vreo  formă  de  gândire  prelogică  sau  metalogică.  Noi  nu  putem  conce¬ 
pe  o  lume  fără  cauzalitate  şi  teleologie. 

Pentru  om  nu  contează  dacă  dincolo  de  sfera  accesibilă  minţii  uma¬ 
ne  există  alte  sfere,  în  care  se  găseşte  ceva  categoric  diferit  de  toată  gân¬ 
direa  şi  acţiunea  umană.  Nici  un  fel  de  cunoaştere  din  aceste  sfere  nu 
pătrunde  în  mintea  umană.  Este  inutil  să  ne  întrebăm  dacă  lucrurile  în 
sine  sunt  diferite  de  ceea  ce  ne  par  nouă  a  fi,  şi  dacă  există  lumi  pe  care 
nu  le  putem  ghici  şi  idei  pe  care  nu  le  putem  înţelege.  Acestea  sunt  pro¬ 
bleme  care  depăşesc  domeniul  cunoaşterii  umane.  Cunoaşterea  umană 
este  condiţionată  de  structura  minţii  umane.  Dacă  ea  alege  acţiunea 
umană  drept  obiect  al  cercetărilor  sale,  atunci  nu  poate  fi  vorba  decât 
despre  studiul  categoriilor  acţiunii,  care  sunt  proprii  minţii  umane  şi 
sunt  proiecţiile  acesteia  asupra  lumii  externe  a  devenirii  şi  a  schimbării. 
Toate  teoremele  praxeologiei  se  referă  exclusiv  la  aceste  categorii  ale 
acţiunii  şi  sunt  valide  exclusiv  în  sfera  lor  de  aplicabilitate.  Ele  nu  pre¬ 
tind  să  furnizeze  nici  un  fel  de  informaţii  despre  lumi  şi  relaţii  nicăieri 
visate  şi  inimaginabile. 

Astfel,  praxeologia  este  umană  într-un  dublu  sens.  Este  umană  de¬ 
oarece  ea  susţine  că  teoremele  sale,  în  cadrul  sferei  precis  delimitate  de 
presupoziţiile  lor  subiacente,  sunt  universal  valide  pentru  orice  acţiune 
umană.  De  asemenea,  ea  este  umană  deoarece  se  preocupă  exclusiv  de 
acţiunea  umană  şi  nu  aspiră  să  cunoască  nimic  despre  acţiunea  nonu- 
mană  -  fie  aceasta  subumană  sau  supraumană. 

Pretinsa  eterogenitate  logică  a  omului  primitiv 

O  eroare  general  răspândită  este  de  a  crede  că  scrierile  lui  Lucien  Levy-Bruhl 
sprijină  doctrina  după  care  structura  logică  a  minţii  omului  primitiv  era  şi  este 
categoric  diferită  de  cea  a  omului  civilizat.  Dimpotrivă,  ceea  ce  ne  comunică 
Levy-Bruhl  privitor  la  funcţiile  mentale  ale  omului  primitiv,  pe  baza  unui 
studiu  atent  al  întregului  material  etnologic  disponibil,  demonstrează  în  mod 
clar  că  relaţiile  şi  categoriile  logice  fundamentale  ale  gândirii  şi  ale  acţiunii 
joacă,  în  activităţile  intelectuale  ale  sălbaticilor,  acelaşi  rol  pe  care-1  joacă  şi 
în  propria  noastră  viaţă.  Conţinutul  gândirii  omului  primitiv  diferă  de  cel  al 
gândurilor  noastre,  dar  amândouă  au  în  comun  aceeaşi  structură  formală  şi 
logică. 

Este  adevărat  că  Levy-Bruhl  însuşi  susţine  că  mentalitatea  popoarelor  pri¬ 
mitive  are  un  caracter  esenţialmente  „mistic  şi  prelogic”;  reprezentările  co¬ 
lective  ale  omului  primitiv  sunt  reglementate  de  „legea  participării”  şi  sunt, 
în  consecinţă,  indiferente  faţă  de  legea  contradicţiei.  Dar  distincţia  lui  Levy- 
Bruhl  între  gândirea  prelogică  şi  cea  logică  se  referă  la  conţinutul  şi  nu  la 
forma  şi  structura  categorială  a  gândirii.  Intr-adevăr,  el  declară  că  şi  printre 

popoarele  noastre  există  idei  şi  relaţii  între  idei  guvernate  de  „legea  participă¬ 
rii”,  care  pot  fi  mai  mult  sau  mai  puţin  independente,  mai  mult  sau  mai  puţin 
estompate,  dar  cu  toate  acestea  sunt  ineradicabile  şi  învecinate  cu  cele  supuse 
{3  7}  legilor  raţiunii.  „Gândirea  prelogică  şi  cea  mistică  coexistă  cu  cea  logică.”3 

Levy-Bruhl  situează  învăţăturile  esenţiale  ale  creştinismului  în  sfera  gân¬ 
dirii  prelogice.4  Desigur,  numeroase  obiecţii  pot  fi  şi  au  fost  îndreptate  împo¬ 
triva  doctrinelor  creştine  şi  a  interpretărilor  lor  teologice.  Dar  nimeni  nu  s-a 
hazardat  vreodată  să  afirme  că  părinţii  bisericii  şi  filosofii  creştini  -  printre 
care  se  numără  Sf.  Augustin  şi  Sf.Toma  din  Aquino  -  erau  înzestraţi  cu  minţi 
ale  căror  structuri  logice  erau  categorial  diferite  de  cele  ale  contemporanilor 
noştri.  Disputa  dintre  un  om  care  crede  în  miracole  şi  un  altul  care  nu  crede  se 
referă  la  conţinutul  logic  al  gândirii,  nu  la  forma  sa  logică.  Omul  care  încearcă 
să  demonstreze  posibilitatea  şi  realitatea  miracolelor  poate  să  se  înşele.  Dar 
demascarea  erorii  sale  este  -  după  cum  arată  eseurile  strălucite  datorate  lui 
Hume  şi  Mill  -  cu  siguranţă  tot  atât  de  complexă,  din  punct  de  vedere  logic, 
ca  şi  respingerea  oricărei  alte  erori  filosofice  sau  economice. 

Exploratorii  şi  misionarii  relatează  că  în  Africa  şi  în  Polinezia  omul  pri¬ 
mitiv  se  opreşte  la  cea  dintâi  percepţie  a  lucrurilor  şi  nu  cercetează  niciodată 
dacă  există  vreo  cale  de  a  o  evita.5  Educatorii  europeni  şi  americani  relatează 
uneori  acelaşi  lucru  despre  studenţii  lor.  Privitor  la  populaţia  Mossi,  de  pe 
fluviul  Niger,  Levy-Bruhl  citează  observaţia  unui  misionar:  „Conversaţiile  cu 
ei  se  referă  exclusiv  la  femei,  hrană  şi  (în  sezonul  ploios)  la  recoltă.”6  Ce  alte 
subiecte  agreau  oare  mulţi  dintre  contemporanii  şi  vecinii  unor  Newton,  Kant 
şi  Levy-Bruhl? 

Concluzia  pe  care  trebuie  s-o  tragem  din  studiile  lui  Levy-Bruhl  este  re¬ 
dată  cel  mai  bine  în  propriile  sale  cuvinte:  „Gândirea  primitivă,  ca  şi  a  noastră, 
este  foarte  dornică  de  a  găsi  motivele  lucrurilor  care  se  întâmplă,  dar  ea  nu  le 
caută  în  aceeaşi  direcţie  ca  noi.”7 

Un  ţăran  dornic  să  obţină  o  recoltă  bogată  poate  alege  diverse  metode,  în 
conformitate  cu  conţinutul  ideilor  sale.  El  poate  celebra  anumite  rituri  magice, 
poate  face  un  pelerinaj,  poate  aşeza  o  lumânare  ca  ofrandă  în  faţa  imaginii 
sfântului  său  protector,  sau  poate  întrebuinţa  fertilizator  mai  mult  şi  mai  bun. 
Dar,  indiferent  ce  face,  este  întotdeauna  vorba  de  o  acţiune,  adică  de  utiliza¬ 
rea  de  mijloace  pentru  atingerea  anumitor  scopuri.  Magia  este,  într-un  sens 
mai  larg,  o  varietate  a  tehnologiei.  Exorcismul  este  o  acţiune  deliberată,  care 
urmăreşte  un  ţel,  bazată  pe  o  viziune  asupra  lumii  pe  care  majoritatea  con¬ 
temporanilor  noştri  o  resping  drept  superstiţioasă  şi,  de  aceea,  inadecvată.  Dar 
conceptul  de  acţiune  nu  implică  faptul  că  acţiunea  este  ghidată  de  o  teorie 
corectă  şi  de  o  tehnologie  care  garantează  succesul  şi  că  ea  îşi  atinge  scopul.  El 
implică  numai  că  cel  ce  efectuează  acţiunea  crede  că  mijloacele  întrebuinţate 
{38}  vor  produce  efectul  dorit. 

3.  Levy-Bruhl,  How  Natives  Think,  trad.  de  L.A.  Clare,  New  York,  1932,  p.  386. 

4.  Ibid.,  p.  377. 

5 .  Levy-Bruhl,  Primitive  Mentality,  trad.  de  L.A.  Clare,  New  York,  1923,  pp.  27-29. 

6.  Ibid.,  p.  27. 

7 -Ibid.,  p.  437. 

Nici  un  fel  de  fapte  furnizate  de  etnologie  sau  de  istorie  nu  contrazic  aser¬ 
ţiunea  că  structura  logică  a  minţii  este  uniformă  pentru  toţi  oamenii,  de  toate 
rasele,  pentru  toate  epocile  şi  în  toate  ţările.8 

3.  Structurile  apriori  şi  realitatea 

Raţionamentele  aprioriste  sunt  pur  conceptuale  şi  deductive.  Ele  nu 
pot  genera  decât  tautologii  şi  judecăţi  analitice.  Toate  implicaţiile  sunt 
derivate  logic  din  premise  şi  erau  dintru  început  conţinute  în  ele.  In 
consecinţă,  afirmă  o  obiecţie  foarte  populară,  ele  nu  pot  adăuga  nimic 
la  cunoaşterea  noastră. 

Toate  teoremele  geometrice  sunt  dintru  început  implicate  în  axiome. 
Conceptul  de  triunghi  dreptunghic  implică  deja  teorema  lui  Pitagora. 
Această  teoremă  este  o  tautologie,  iar  deducţia  sa  ne  furnizează  o  ju¬ 
decată  analitică.  Cu  toate  acestea,  nimeni  n-ar  susţine  că  geometria 
în  general  şi  teorema  lui  Pitagora,  în  particular,  nu  ne  lărgesc  sfera 
cunoaşterii.  Cunoaşterea  dobândită  prin  raţionamente  pur  deductive 
este  şi  ea  creatoare  şi  ne  deschide  drumul  gândirii  către  sfere  inaccesi¬ 
bile  în  prealabil.  Sarcina  semnificativă  a  gândirii  aprioriste  este,  pe  de  o 
parte,  de  a  aduce  la  lumină  tot  ce  se  află  implicat  în  categorii,  concepte 
şi  premise  şi,  pe  de  altă  parte,  de  a  ne  arăta  ce  nu  implică  ele.  Vocaţia 
sa  este  de  a  face  manifest  şi  evident  ceea  ce  în  prealabil  era  ascuns  şi 
necunoscut.9 

în  conceptul  de  bani  sunt  deja  implicate  toate  teoremele  teoriei  mo¬ 
netare.  Teoria  cantitativă  nu  adaugă  cunoaşterii  noastre  nimic  care  nu 
este  potenţial  conţinut  în  conceptul  de  bani.  Ea  transformă,  dezvoltă  şi 
desfăşoară;  ea  nu  analizează  şi  este,  de  aceea,  tautologică,  ca  şi  teorema 
lui  Pitagora  în  raport  cu  conceptul  de  triunghi  dreptunghic.  Cu  toate 
acestea,  nimeni  nu  ar  nega  valoarea  cognitivă  a  teoriei  cantitative.  Ea 
rămâne  necunoscută  unei  minţi  care  nu  a  fost  luminată  de  gândirea 
economică.  O  lungă  serie  de  încercări  nereuşite  de  a  soluţiona  proble¬ 
mele  la  care  ne  referim  arată  că  nu  a  fost  în  nici  un  caz  uşor  să  se  atingă 
stadiul  de  cunoaştere  actual. 

Faptul  că  nu  ne  furnizează  o  cunoaştere  deplină  a  realităţii  nu  este 
o  deficienţă  a  sistemului  ştiinţific  aprioristic.  Conceptele  şi  teoreme¬ 
le  sale  sunt  instrumente  mentale,  care  deschid  calea  unei  cuprinderi 
complete  a  realităţii;  desigur,  ele  nu  constituie  deja,  în  sine,  totalitatea 

8.  A  se  vedea  formulările  strălucite  datorate  lui  Ernst  Cassirer,  Philosophie  der  sym- 
bolischen  Formen,  Berlin,  1925, 11,  78. 

9.  Ştiinţa,  spune  Meyerson,  este  „l’acte  par  lequel  nous  ramenons  â  l’identique  ce 
qui  nous  a,  tout  d’abord,  păru  netre  pas  tel.”  (De  l’Explication  dans  Ies  Sciences,  Paris 
1927,  p.  154).  A  se  vedea  şi  Morris  R.  Cohen,  A  Preface  to  Logic,  New  York,  1944,  pp. 
1 1-14. 

cunoaşterii  factuale  despre  toate  lucrurile.  Teoria  şi  comprehensiunea 
{3  9}  realităţii  vii  şi  schimbătoare  nu  se  opun  una  alteia.  Fără  teorie,  adică 
fără  ştiinţa  aprioristă  generală  a  acţiunii  umane,  nu  poate  exista  com¬ 
prehensiune  a  realităţii  acţiunii  umane. 

Raportul  dintre  raţiune  şi  experienţă  este  de  multă  vreme  una  din 
problemele  filosofice  fundamentale.  Ca  şi  pe  toate  celelalte  probleme 
legate  de  critica  cunoaşterii,  filosofii  l-au  abordat  numai  din  perspectiva 
ştiinţelor  naturale.  Ei  au  ignorat  ştiinţele  acţiunii  umane.  Contribuţiile 
lor  sunt  inutile  pentru  praxeologie. 

Se  obişnuieşte  ca  pentru  analiza  problemelor  epistemologice  ale  te¬ 
oriei  economice  să  se  adopte  una  din  soluţiile  sugerate  pentru  ştiinţele 
naturale.  Unii  autori  recomandă  convenţionalismul  lui  Poincare.10  Ei 
consideră  premisele  raţionamentelor  economice  ca  fiind  o  chestiu¬ 
ne  de  lingvistică  şi  de  convenţie  axiomatică.11  Alţii  preferă  să  adopte 
ideile  avansate  de  Einstein.  Einstein  pune  întrebarea:  „Cum  este  cu 
putinţă  ca  matematica,  un  produs  al  raţiunii  umane  care  nu  depinde 
de  nici  un  fel  de  experienţă,  să  fie  atât  de  desăvârşit  adecvată  obiec¬ 
telor  realităţii?  Este  oare  gândirea  umană  capabilă  să  descopere,  fără 
sprijinul  experienţei,  prin  raţionament  pur,  însuşirile  lucrurilor  reale?” 
Iar  răspunsul  său  este:  „In  măsura  în  care  teoremele  de  matematică  se 
referă  la  realitate,  ele  nu  sunt  sigure,  iar  în  măsura  în  care  sunt  sigure, 
nu  se  referă  la  realitate.”12 

Insă  ştiinţele  acţiunii  umane  diferă  radical  de  ştiinţele  naturale.  Toţi 
autorii  care  se  grăbesc  să  construiască  un  sistem  epistemologic  al  şti¬ 
inţelor  acţiunii  umane  după  modelul  ştiinţelor  naturale  comit  o  eroare 
lamentabilă. 

Adevăratul  obiect  al  praxeologiei,  acţiunea  umană,  izvorăşte  din  ace¬ 
eaşi  sursă  ca  şi  gândirea  umană.  Acţiunea  şi  raţiunea  sunt  congenerice 
şi  omogene;  ele  pot  chiar  fi  considerate  două  aspecte  ale  aceluiaşi  lucru. 
Faptul  că  raţiunea  are  puterea  de  a  clarifica  trăsăturile  esenţiale  ale 
acţiunii  prin  pură  deducţie  argumentativă  este  o  consecinţă  a  faptului 
că  acţiunea  este  un  produs  al  raţiunii.  Teoremele  obţinute  prin  raţiona¬ 
mente  praxeologice  corecte  nu  sunt  doar  perfect  sigure  şi  incontestabi¬ 
le,  asemenea  teoremelor  corecte  de  matematică  ci  mai  mult,  ele  se  refe¬ 
ră  cu  întreaga  rigiditate  a  siguranţei  şi  incontestabilităţii  lor  apodictice 
la  realitatea  acţiunii,  aşa  cum  se  manifestă  aceasta  în  viaţă  şi  în  istorie. 
Praxeologia  furnizează  cunoştinţe  exacte  şi  precise  despre  lucruri  reale. 

Punctul  de  pornire  al  praxeologiei  nu  este  o  selecţie  de  axiome  şi  o 
decizie  referitoare  la  metodele  de  procedură,  ci  o  reflecţie  privitoare  la 

10.  Henri  Poincare,  La  Science  et  l'hypothese,  Paris,  1918,  p.  69. 

1 1.  Felix  Kaufmann,  Methodology  of  the  Social  Sciences,  Londra,  1944,  pp.  46-47. 

12.  Albert  Einstein,  Geometrie  und Erfahrung,  Berlin,  1923,  p.  3. 

esenţa  acţiunii.  Nu  există  nici  o  acţiune  în  care  categoriile  praxeologice 
să  nu  se  manifeste  deplin  şi  perfect.  Nu  există  nici  un  mod  de  acţiune  {40} 
imaginabil  în  care  mijloacele  şi  scopurile,  sau  costurile  şi  veniturile,  să 
nu  poată  fi  clar  distinse  şi  precis  separate.  Nu  există  nimic  care  să  co¬ 
respundă  numai  aproximativ  sau  incomplet  categoriei  economice  de 
schimb.  Există  numai  schimb  sau  nonschimb;  iar  cu  privire  la  orice 
schimb,  toate  teoremele  generale  referitoare  la  schimburi  sunt  valide, 
în  întreaga  lor  rigiditate  şi  cu  toate  implicaţiile  lor.  Nu  există  tranziţii 
de  la  schimb  la  nonschimb,  sau  de  la  schimb  direct  la  schimb  indirect. 

Nici  o  experienţă  efectuată  vreodată  nu  poate  contrazice  aceste  afir¬ 
maţii. 

O  asemenea  experienţă  ar  fi  imposibilă  în  primul  rând  datorită  mo¬ 
tivului  că  toate  experienţele  privitoare  la  acţiunea  umană  sunt  condiţi¬ 
onate  de  categoriile  praxeologice  şi  devin  posibile  numai  prin  aplicarea 
lor.  Dacă  nu  am  fi  înzestraţi,  în  mintea  noastră,  cu  schemele  furnizate 
de  raţionamentul  praxeologic,  n-am  fi  niciodată  în  măsură  să  discer¬ 
nem  sau  să  analizăm  vreo  acţiune.  Am  percepe  mişcări,  dar  n-am  per¬ 
cepe  nici  cumpărare  nici  vânzare,  nici  preţuri,  nici  rate  salariale,  rate 
ale  dobânzii,  şi  aşa  mai  departe.  Numai  datorită  utilizării  schemei 
praxeologice  suntem  în  măsură  să  experimentăm  ceva  referitor  la  un 
act  de  cumpărare  şi  vânzare,  dar  lucrul  acesta  nu  depinde  de  faptul  că 
simţurile  noastre  percep  concomitent  sau  nu  vreo  mişcare  a  oamenilor 
şi  elementelor  nonumane  din  lumea  externă.  Fără  ajutorul  cunoaşterii 
praxeologice  n-am  învăţa  niciodată  nimic  despre  mijloacele  de  efectu¬ 
are  a  schimburilor.  Dacă  am  aborda  monezile  fără  o  astfel  de  cunoaşte¬ 
re  prealabilă,  atunci  n-am  vedea  în  ele  decât  plăcuţe  rotunde  de  metal 
şi  nimic  mai  mult.  O  experienţă  privitoare  la  bani  presupune  existenţa 
unei  familiarităţi  cu  categoria  praxeologică  mijloc  de  schimb. 

Experienţa  privitoare  la  acţiunea  umană  diferă  de  cea  privitoare  la 
fenomenele  naturale  prin  aceea  că  necesită  şi  presupune  cunoaştere 
praxeologică.  Acesta  este  motivul  pentru  care  metodele  ştiinţelor  na¬ 
turale  sunt  inadecvate  pentru  studiul  praxeologiei,  teoriei  economice 
şi  istoriei. 

Afirmând  caracterul  aprioric  al  praxeologiei  nu  stabilim  un  plan  de 
dezvoltare  al  unei  viitoare  ştiinţe,  diferite  de  ştiinţele  tradiţionale  ale 
acţiunii  umane.  Nu  susţinem  că  ştiinţa  teoretică  a  acţiunii  umane  ar 
trebui  să  fie  aprioristă,  ci  că  ea  este  şi  a  fost  întotdeauna  astfel.  Orice 
tentativă  de  a  reflecta  la  problemele  legate  de  acţiunea  umană  este  in¬ 
evitabil  legată  de  gândirea  aprioristă.  In  această  privinţă  nu  este  nici 
o  diferenţă  dacă  persoanele  care  discută  o  problemă  sunt  teoreticieni, 
care  urmăresc  numai  dobândirea  unei  cunoaşteri  pure,  sau  oameni  de 

stat,  politicieni  şi  cetăţeni  obişnuiţi,  dornici  să  înţeleagă  schimbările 
care  survin  şi  să  înţeleagă  ce  fel  de  politici  publice  sau  măsuri  private 
le-ar  sluji  mai  bine  propriile  lor  interese.  Oamenii  pot  fi  în  dezacord 
cu  privire  la  semnificaţia  oricărei  experienţe  concrete,  însă  dezbaterile 
dintre  ei  se  îndepărtează  inevitabil  de  particularităţile  accidentale  şi  lo¬ 
cale  ale  evenimentelor  avute  în  vedere,  transformându-se  în  analize  ale 
principiilor  fundamentale,  care  abandonează  imperceptibil  orice  refe¬ 
rire  la  chestiunile  factuale  care  au  provocat  discuţiile.  Istoria  ştiinţelor 
naturale  reprezintă  o  listă  a  teoriilor  şi  ipotezelor  abandonate  deoarece 
au  fost  infirmate  de  experienţă.  Să  ne  reamintim  de  pildă  erorile  me¬ 
canicii  mai  vechi,  infirmate  de  Galilei,  sau  soarta  teoriei  flogistonului. 
Nici  un  astfel  de  caz  n-a  fost  înregistrat  de  istoria  gândirii  economice. 
Campionii  unor  teorii  logic  incompatibile  revendică  aceleaşi  eveni¬ 
mente  drept  dovezi  că  punctul  lor  de  vedere  a  fost  confirmat  de  ex¬ 
perienţă.  Adevărul  este  că  experienţa  unui  fenomen  complex  -  şi  nu 
există  nici  un  alt  fel  de  experienţe  în  domeniul  acţiunii  umane  -  poate 
fi  întotdeauna  interpretată  pe  baza  unor  teorii  antitetice  diferite.  Dacă 
interpretarea  este  considerată  satisfăcătoare  sau  nesatisfăcătoare  de¬ 
pinde  de  valoarea  teoriilor  în  chestiune,  apreciată  în  prealabil  pe  bază 
de  raţionamente  aprioriste.13 

Istoria  nu  ne  poate  învăţa  nici  o  regulă,  un  principiu  sau  o  lege  gene¬ 
rale.  Nu  există  nici  un  mijloc  de  a  extrage  dintr-o  experienţă  istorică  a 
posteriori  vreo  teorie  sau  teoremă  privind  conduita  şi  politicile  umane. 
Datele  istorice  n-ar  fi  decât  o  acumulare  stângace  de  fapte  lipsite  de 
legătură,  un  munte  de  confuzie,  dacă  n-ar  putea  fi  clarificate,  aranjate 
şi  interpretate  de  o  cunoaştere  praxeologică  sistematică. 

4.  Principiul  individualismului  metodologic 

Praxeologia  se  ocupă  cu  acţiunile  oamenilor  luaţi  în  mod  individu¬ 
al.  Numai  pe  parcursul  cercetărilor  sale  ulterioare  se  ia  cunoştinţă  de 
cooperarea  umană,  iar  acţiunea  socială  este  tratată  ca  un  caz  special  al 
categoriei  mai  universale  a  acţiunii  umane  ca  atare. 

Acest  individualism  metodologic  a  fost  atacat  vehement  de  diferi¬ 
te  şcoli  metafizice  şi  discreditat  sub  acuza  că  reprezintă  o  eroare  no¬ 
minalistă.  Noţiunea  de  individ,  spun  criticii,  este  o  abstracţie  sterilă. 
Omul  real  este  în  mod  necesar  întotdeauna  membru  al  unui  întreg 
social.  Este  chiar  imposibil  să  ne  imaginăm  existenţa  unui  om  separat 
de  restul  omenirii  şi  nelegat  de  societate.  Omul  ca  om  este  produsul 
unei  evoluţii  sociale.  însuşirea  sa  cea  mai  eminentă,  raţiunea,  nu  putea 


13.  Cf.  E.P.  Cheyney,  Law  in  History  and  Other Essays,  New  York,  1927^.  27. 

să  apară  decât  în  cadrul  mutualismului  social.  Nu  există  nici  un  mod 
de  gândire  care  să  nu  depindă  de  conceptele  şi  noţiunile  unui  limbaj. 
Dar  vorbirea  este  evident  un  fenomen  social.  Omul  a  fost  întotdeauna 
membrul  unui  colectiv.  Cum  întregul  îşi  precede  părţile  sau  compo¬ 
nentele,  atât  logic  cât  şi  temporal,  studiul  individului  este  posterior 
celui  al  societăţii.  Singura  metodă  adecvată  de  analiză  ştiinţifică  a  pro¬ 
blemelor  umane  este  cea  a  universalismului  sau  a  colectivismului. 

Totuşi,  controversa  cu  privire  la  precedenţa  logică  a  întregului  sau  a 
părţilor  sale  este  sterilă  din  punct  de  vedere  logic.  Noţiunile  de  întreg 
şi  de  părţi  ale  acestuia  sunt  corelative.  Ambele  sunt,  în  calitate  de  con¬ 
cepte  logice,  atemporale. 

Nu  mai  puţin  inadecvată  din  perspectiva  problemei  de  care  ne  ocu¬ 
păm  este  trimiterea  la  antagonismul  dintre  realism  şi  nominalism,  am¬ 
bii  termeni  fiind  înţeleşi  în  sensul  care  le-a  fost  atribuit  de  scolastica 
medievală.  Este  incontestabil  că  în  sfera  acţiunii  umane  entităţile  soci¬ 
ale  au  existenţă  reală.  Nimeni  nu  se  încumetă  să  nege  că  naţiunile,  sta¬ 
tele,  municipalităţile,  partidele  sau  comunităţile  religioase  sunt  ches¬ 
tiuni  reale,  care  determină  cursul  evenimentelor  umane.  Departe  de  a 
contesta  semnificaţia  unor  astfel  de  întreguri  colective,  individualismul 
metodologic  consideră  că  una  dintre  principalele  sale  sarcini  este  de  a 
le  analiza  devenirea  şi  dispariţia,  modificările  structurale  şi  modul  de 
funcţionare.  Şi  pentru  a  rezolva  această  problemă  în  mod  satisfăcător 
el  alege  singura  metodă  potrivită. 

In  primul  rând,  trebuie  să  realizăm  că  toate  acţiunile  sunt  între¬ 
prinse  de  indivizi.  Un  colectiv  acţionează  întotdeauna  prin  intermediul 
unuia  sau  mai  multor  indivizi,  ale  căror  acţiuni  se  raportează  la  colectiv 
ca  la  o  sursă  secundară.  Semnificaţia  pe  care  o  atribuie  acţiunii  indivizii 
care  acţionează  -  şi  toţi  cei  care  sunt  afectaţi  de  acţiunile  lor  -  este  cea 
care-i  determină  caracterul.  Semnificaţia  este  cea  care  defineşte  o  acţi¬ 
une  ca  fiind  acţiunea  unui  individ  şi  pe  o  alta  ca  fiind  acţiunea  unui  stat, 
sau  a  municipalităţii.  Călăul  -  şi  nu  statul  -  este  cel  care-1  execută  pe 
criminal.  Semnificaţia  atribuită  faptelor  de  către  cei  implicaţi  este  cea 
care  ne  permite  să  discernem  între  acţiunile  călăului  şi  acţiunile  statu¬ 
lui.  Un  grup  de  oameni  înarmaţi  ocupă  o  poziţie.  Semnificaţia  acţiunii 
lor  pentru  cei  implicaţi  este  cea  care  ne  permite  să  imputăm  aceas¬ 
tă  ocupare  nu  ofiţerilor  şi  soldaţilor  aflaţi  la  faţa  locului,  ci  naţiunilor. 
Dacă  cercetăm  semnificaţia  diverselor  acţiuni  întreprinse  de  indivizi, 
trebuie  inevitabil  să  aflăm  totul  despre  acţiunile  întregurilor  colective. 
Intr-adevăr,  un  colectiv  social  nu  posedă  nici  un  fel  de  rezistenţă  sau 
de  realitate  dincolo  de  acţiunile  membrilor  săi  individuali.  Viaţa  unui 
colectiv  este  trăită  prin  acţiunile  indivizilor  care  alcătuiesc  corpul  său. 

Nu  este  de  conceput  nici  un  colectiv  social  care  să  nu  se  manifeste  în 
acţiunile  unor  indivizi.  Realitatea  unui  întreg  social  constă  în  orienta¬ 
rea  şi  declanşarea  de  către  el  a  anumitor  acţiuni  specifice,  întreprinse 
de  indivizi.  Astfel,  calea  de  cunoaştere  a  întregurilor  colective  trece 
prin  analiza  acţiunilor  individuale. 

Ca  fiinţă  gânditoare  şi  activă,  când  omul  îşi  depăşeşte  existenţa 
preumană  el  este  deja  o  fiinţă  socială.  Evoluţia  raţiunii,  a  limbajului  şi 
a  cooperării  sunt  rezultatul  aceluiaşi  proces;  ele  s-au  aflat  într-o  rela¬ 
ţie  inseparabilă  şi  necesară  de  interdependenţă  mutuală.  Dar  procesul 
acesta  s-a  desfăşurat  înlăuntrul  indivizilor.  El  a  constat  din  schimbări 
survenite  în  comportamentul  lor.  In  afara  indivizilor  nu  există  nici  o 
altă  substanţă  în  care  el  să  se  fi  produs.  Nu  există  nici  un  substrat  al 
societăţii,  altul  decât  acţiunile  indivizilor. 

Faptul  că  există  naţiuni,  state  şi  biserici,  că  există  cooperare  socială 
în  cadrul  diviziunii  muncii,  devine  manifest  numai  în  acţiunile  unor 
indivizi.  Nimeni  nu  a  perceput  vreodată  o  naţiune  fără  să-i  perceapă 
pe  membrii  săi.  în  sensul  acesta,  putem  spune  că  un  colectiv  social  ia 
fiinţă  prin  intermediul  acţiunilor  unor  indivizi.  Aceasta  nu  înseamnă 
că  individul  îl  precede  temporal,  ci  numai  că  acţiuni  specifice  ale  indi¬ 
vizilor  constituie  colectivul. 

Nu  este  necesar  să  dezbatem  dacă  un  colectiv  este  suma  rezultată 
din  adunarea  elementelor  sale  sau  mai  mult  decât  atât,  dacă  el  este  o 
fiinţă  sui  generis,  sau  dacă  este  ori  nu  rezonabil  să  vorbim  despre  voinţa, 
planurile  şi  acţiunile  sale  şi  să-i  atribuim  un  „suflet”  distinct.  Asemenea 
pedanterii  sunt  sterile.  Un  întreg  colectiv  reprezintă  un  aspect  particu¬ 
lar  al  acţiunilor  diverselor  persoane  particulare  şi  este,  ca  atare,  un  lucru 
real,  care  determină  cursul  evenimentelor. 

Este  o  iluzie  să  ne  închipuim  că  avem  posibilitatea  să  vizualizăm 
întregurile  colective.  Ele  nu  sunt  niciodată  vizibile;  cunoaşterea  lor 
este  întotdeauna  rezultatul  înţelegerii  semnificaţiei  pe  care  o  atribuie 
actelor  lor  oamenii  care  acţionează.  Putem  vedea  o  mulţime,  adică  o 
multitudine  de  persoane.  Dacă  această  mulţime  este  o  simplă  adunare 
sau  o  masă  (în  accepţiunea  în  care  acest  termen  este  utilizat  în  psiho¬ 
logia  contemporană)  sau  un  corp  organizat,  sau  orice  alt  fel  de  entitate 
socială,  este  o  întrebare  la  care  nu  putem  răspunde  decât  înţelegând 
semnificaţia  pe  care  aceşti  oameni  înşişi  o  dau  prezenţei  lor  acolo.  Iar 
această  semnificaţie  este  întotdeauna  semnificaţia  acordată  de  persoa¬ 
ne  individuale.  Ceea  ce  ne  face  să  recunoaştem  entităţile  sociale  nu 
sunt  simţurile,  ci  înţelegerea  noastră,  un  proces  mental. 

Cei  care  doresc  să  înceapă  studiul  acţiunii  umane  pornind  de  la  uni¬ 
tăţi  colective  întâmpină  un  obstacol  insurmontabil,  prin  faptul  că  ace- 

laşi  individ  poate  aparţine  simultan  -  şi,  cu  excepţia  triburilor  celor  mai 
primitive,  aparţine  efectiv  -  unor  entităţi  colective  diverse.  Problemele 
ridicate  de  multiplicitatea  unităţilor  sociale  coexistente  şi  de  antago¬ 
nismele  lor  mutuale  nu  pot  fi  rezolvate  decât  cu  ajutorul  individualis¬ 
mului  metodologic.14 

Eu  şi  Noi 

Ego-n\  este  unitatea  fiinţei  care  acţionează.  El  este  indiscutabil  dat  şi 
nu  poate  fi  dizolvat  sau  ocolit  prin  nici  un  fel  de  raţionamente  sau 
artificii. 

Noi  reprezintă  întotdeauna  rezultatul  unei  sumari,  care  pune  laolaltă  două 
sau  mai  multe  Ego-m\.  Dacă  cineva  spune  Eu,  nu  mai  este  necesară  nici  un  fel 
de  investigaţie  suplimentară  pentru  a  stabili  semnificaţia  spusei  sale.  Acelaşi 
lucru  este  valabil  pentru  Tu  şi,  presupunând  că  persoana  în  cauză  este  indicată 
cu  precizie,  pentru  El.  Dar,  când  un  om  spune  Noi,  sunt  necesare  informaţii 
suplimentare  pentru  a  preciza  cine  sunt  Ego-urile  cuprinse  în  acest  Noi.  Cei 
care  spun  Noi  sunt  întotdeauna  persoane  individuale;  chiar  dacă  o  spun  în  cor, 
încă  este  vorba  despre  vorbirea  unor  anume  persoane  individuale. 

Numitul  Noi  nu  poate  acţiona  altminteri  decât  prin  acţiunile  fiecăruia  din¬ 
tre  ei,  pe  cont  propriu.  Este  posibil  fie  ca  ei  să  acţioneze  toţi  laolaltă  în  deplin 
acord,  fie  ca  unul  dintre  ei  să  acţioneze  pentru  toţi.  In  cazul  al  doilea,  coopera¬ 
rea  celorlalţi  constă  în  crearea  situaţiei  care  face  acţiunea  unui  om  folositoare 
şi  pentru  ei.  Numai  în  sensul  acesta  acţionează  reprezentantul  unei  entităţi 
sociale  pentru  un  întreg;  membrii  individuali  ai  corpului  colectiv  fie  fac  astfel 
încât  acţiunea  unui  singur  om  să-i  privească  şi  pe  ei,  fie  acceptă  acest  lucru. 

Strădaniile  psihologiei  de  a  dizolva  Ego-xA  şi  de  a-1  demasca,  sub  cuvânt  că 
este  o  iluzie,  sunt  sortite  eşecului.  Ego-u\  praxeologic  este  dincolo  de  orice  în¬ 
doială.  Indiferent  ce  a  fost  un  om  şi  ce  va  deveni  el  mai  târziu,  în  actul  efectiv 
al  alegerii  şi  al  acţiunii  el  este  un  Ego. 

Este  necesar  să  distingem  între pluralis  logicus  ( pluralis  majesticus  destinat 
exclusiv  întrebuinţărilor  ceremoniale)  şi  pluralis  gloriosus.  Dacă  un  canadian, 
care  n-a  încercat  niciodată  să  patineze,  spune  „Noi  suntem  cei  mai  buni  jucă¬ 
tori  de  hochei  din  lume”,  sau  dacă  un  ţărănoi  italian  afirmă  cu  mândrie  „Noi 
suntem  cei  mai  de  seamă  pictori  din  lume”,  ei  nu  induc  pe  nimeni  în  eroare. 
Dar,  cu  privire  la  chestiunile  politice  şi  economice,  sus -pomenitul  pluralis  glo¬ 
riosus  se  transformă  în  pluralis  imperialis  şi,  ca  atare,  joacă  un  rol  semnificativ 
în  netezirea  căii  spre  acceptarea  doctrinelor  care  determină  politicile  econo¬ 
mice  internaţionale. 

5 .  Principiul  singularismului  metodologic 

După  cum  praxeologia  porneşte  de  la  acţiunea  individului,  tot  astfel 
ea  îşi  începe  investigaţiile  de  la  acţiuni  individuale.  Ea  nu  se  ocupă  în 

14.  A  se  vedea  mai  jos,  pp.  145- 15  3,  critica  teoriei  colectiviste  a  societăţii. 

termeni  vagi  cu  acţiunea  umană  în  general,  ci  cu  acţiunea  concretă,  pe 
care  un  anumit  om  o  întreprinde,  la  o  anumită  dată  şi  într-un  anumit 
loc.  Desigur,  însă,  ea  nu  se  preocupă  de  caracteristicile  accidentale  şi 
locale  ale  acestei  acţiuni  şi  nici  de  ceea  ce  o  distinge  de  toate  celelalte 
acţiuni,  ci  numai  de  aspectele  necesare  şi  universale  implicate  în  exe¬ 
cutarea  ei. 

Filosofia  universalistă  a  blocat  din  vremuri  imemoriale  accesul  la 
înţelegerea  satisfăcătoare  a  problemelor  praxeologice,  iar  universaliş- 
tii  contemporani  continuă  să  fie  total  incapabili  de  a  găsi  o  cale  spre 
ele.  Universalismul,  colectivismul  şi  realismul  conceptual  nu  văd  decât 
întreguri  şi  universalii.  Ei  fac  speculaţii  despre  omenire,  naţiuni,  state, 
clase,  viciu  şi  virtute,  bine  şi  rău,  despre  clase  întregi  de  dorinţe  şi  de 
mărfuri.  Ei  întreabă,  de  pildă:  de  ce  este  valoarea  „aurului”  mai  mare 
decât  cea  a  „fierului”.  Astfel,  ei  nu  găsesc  niciodată  soluţii,  ci  numai 
antinomii  şi  paradoxuri.  Cel  mai  bine  cunoscut  este  paradoxul  valorii, 
care  a  subminat  până  şi  opera  economiştilor  clasici. 

Praxeologia  pune  întrebarea:  ce  se  întâmplă  când  omul  acţionează? 
Ce  înseamnă  afirmaţia  că  un  individ  acţionează  acum  şi  aici,  atunci  şi 
acolo,  la  orice  moment  şi  în  orice  loc?  Ce  se  întâmplă  dacă  el  alege  un 
lucru  şi  lasă  de  o  parte  altul? 

Actul  de  a  alege  reprezintă  întotdeauna  o  decizie,  o  opţiune  între 
diversele  posibilităţi  accesibile  individului  care  efectuează  alegerea. 
Omul  nu  alege  niciodată  între  virtute  şi  viciu,  ci  numai  între  două  mo¬ 
duri  de  acţiune,  pe  care  noi  le  numim,  dintr-un  punct  de  vedere  pe  care 
l-am  adoptat,  virtuoase  sau  vicioase.  Un  om  nu  alege  niciodată  între 
„aur”  şi  „fier”  în  general  ci,  întotdeauna,  numai  între  o  anumită  canti¬ 
tate  de  aur  şi  o  anumită  cantitate  de  fier.  Fiecare  acţiune  specifică  este 
strict  limitată  în  consecinţele  sale  imediate.  Dacă  dorim  să  ajungem  la 
concluzii  corecte,  trebuie  să  cercetăm  înainte  de  orice  aceste  limitări. 

Viaţă  umană  este  o  secvenţă  neîntreruptă  de  acţiuni  individuale.  Dar 
acţiunea  individuală  nu  este  nicidecum  izolată.  Ea  reprezintă  o  verigă 
într-un  lanţ  de  acţiuni  care,  împreună,  alcătuiesc  o  acţiune  pe  un  nivel 
superior,  îndreptată  către  un  ţel  mai  îndepărtat.  Fiecare  acţiune  are 
două  aspecte.  Pe  de  o  parte,  ea  este  o  acţiune  parţială,  încadrată  de  o 
acţiune  care  ţinteşte  mai  departe,  executarea  unei  fracţiuni  din  ţelurile 
stabilite  în  perspectiva  unei  acţiuni  cu  bătaie  mai  lungă.  Pe  de  altă  par¬ 
te,  în  raport  cu  acţiunile  urmărite  prin  executarea  propriilor  sale  părţi, 
ea  reprezintă  în  sine  un  întreg. 

In  funcţie  de  amploarea  proiectului  căruia  i  se  consacră  omul  care 
acţionează  în  momentul  respectiv  va  fi  pusă  în  relief  acţiunea  cu  bătaie 
mai  lungă,  sau  doar  o  acţiune  parţială,  îndreptată  spre  un  scop  mai 

imediat.  Nu  este  necesar  ca  praxeologia  să  pună  întrebări  de  tipul  celor 
pe  care  le  pune  psihologia  structurală  ( Gestaltpsychologie ).  Calea  către 
realizarea  unor  lucruri  mari  trebuie  întotdeauna  să  treacă  prin  realiza¬ 
rea  unor  obiective  parţiale.  O  catedrală  este  altceva  decât  o  grămadă  de 
pietre  potrivite  laolaltă.  Dar  singurul  procedeu  pentru  construirea  unei 
catedrale  este  de  a  aşeza  o  piatră  peste  alta.  Pentru  arhitect,  obiectivul 
principal  este  întregul  proiect.  Pentru  meşterul  zidar,  el  este  peretele 
luat  separat,  iar  pentru  ajutorul  acestuia,  fiecare  piatră  luată  în  parte. 
Ceea  ce  contează  pentru  praxeologie  este  faptul  că  singura  metodă  de 
a  realiza  proiecte  mai  ambiţioase  este  de  a  clădi  pas  cu  pas,  parte  cu 
parte,  pornind  de  la  fundamente. 

6.  Trăsăturile  individuale  şi  trăsăturile 
schimbătoare  ale  acţiunii  umane 

Conţinutul  acţiunii  umane,  adică  ţelurile  urmărite  şi  mijloacele  alese 
şi  întrebuinţate  pentru  atingerea  acestor  ţeluri,  este  determinat  de  în¬ 
suşirile  personale  ale  fiecărui  om  care  acţionează.  Fiecare  individ  este 
produsul  unei  lungi  descendenţe  zoologice  evolutive,  care  i-a  conturat 
moştenirea  fiziologică.  El  se  naşte  ca  urmaş  şi  ca  moştenitor  al  înain¬ 
taşilor  săi,  iar  patrimoniul  său  biologic  este  precipitatul  şi  sedimentul 
tuturor  împrejurărilor  la  care  au  fost  supuşi  strămoşii  săi.  Când  se  naş¬ 
te,  el  nu  pătrunde  pur  şi  simplu  în  lume,  la  modul  general,  ci  într-un 
mediu  anume.  Calităţile  biologice  înnăscute  şi  moştenite,  precum  şi 
toate  amprentele  pe  care  le  pune  viaţa  pe  un  om,  îl  fac  să  fie  ceea  ce 
este  în  fiecare  moment  al  peregrinajului  său.  Ele  sunt  soarta  şi  destinul 
său.  Voinţa  sa  nu  este  „liberă”,  în  sensul  metafizic  al  termenului.  Ea 
este  determinată  de  acest  fundal  şi  de  toate  influenţele  cărora  el  însuşi 
şi  înaintaşii  săi  le-au  fost  supuşi. 

Moştenirea  şi  mediul  orientează  acţiunile  omului.  Ele  îi  sugerează 
atât  scopuri  cât  şi  mijloace.  El  nu  trăieşte  doar  ca  om  in  abstracto\  el 
trăieşte  ca  fiu  al  familiei  sale,  al  rasei  sale,  al  poporului  său  şi  al  epocii 
sale,  ca  cetăţean  al  ţării  sale,  ca  membru  al  unui  anumit  grup  social, 
ca  practicant  al  unei  anumite  vocaţii,  ca  adept  al  unor  anumite  idei 
religioase,  metafizice,  filosofice  şi  politice,  ca  parte  implicată  în  diverse 
feude  şi  controverse.  Ideile  şi  criteriile  sale  valorice  nu  şi  le  creează  el 
însuşi,  ci  le  adoptă  de  la  alţi  oameni.  Ideologia  sa  este  cea  pe  care  i-o 
impune  mediul.  Foarte  puţini  sunt  oamenii  care  au  darul  de  a  gândi 
idei  noi  şi  originale  şi  de  a  schimba  corpul  tradiţional  de  crezuri  şi 
doctrine. 

Omul  de  rând  nu  se  lansează  în  speculaţii  despre  marile  probleme. 

Cu  privire  la  acestea  el  se  bizuie  pe  autoritatea  altora,  se  comportă  „aşa 
cum  trebuie  să  se  poarte  un  om  cumsecade”,  este  ca  o  oaie  în  turmă. 
Tocmai  această  inerţie  intelectuală  este  cea  care-1  defineşte  pe  om  ca 
om  de  rând.  Insă  şi  omul  de  rând  trebuie  să  aleagă.  El  alege  să  adopte 
modele  tradiţionale,  sau  modele  adoptate  de  alţii,  fiindcă  este  convins 
că  acest  procedeu  este  cel  mai  adecvat  pentru  a-i  asigura  propria  sa  bu¬ 
năstare;  şi  el  este  gata  să-şi  schimbe  ideologia  şi,  în  consecinţă,  modul 
de  acţiune,  ori  de  câte  ori  devine  convins  că  aceasta  ar  servi  mai  bine 
propriilor  sale  interese. 

Cea  mai  mare  parte  a  comportamentului  cotidian  al  omului  ţine  pur 
şi  simplu  de  rutină.  El  execută  anumite  acte  fără  a  le  acorda  o  atenţie 
deosebită.  El  face  multe  lucruri  deoarece  a  fost  învăţat  în  copilărie  să 
le  facă,  deoarece  alte  persoane  se  comportă  în  mod  similar  şi  deoarece 
aşa  este  obiceiul  în  mediul  în  care  trăieşte.  El  dobândeşte  obiceiuri  şi 
deprinde  reacţii  automate.  Dar  el  se  lasă  în  seama  acestor  obiceiuri  nu¬ 
mai  pentru  că  le  agreează  efectele.  îndată  ce  descoperă  că  urmând  calea 
obişnuită  ar  putea  să  dăuneze  atingerii  unor  ţeluri  pe  care  le  consideră 
mai  dezirabile,  el  îşi  modifică  atitudinea.  Un  om  crescut  într-o  regiune 
în  care  apa  este  curată  dobândeşte  obiceiul  de  a  bea  apă,  de  a  se  spăla 
şi  de  a  se  îmbăia  fără  a-şi  lua  precauţii.  Când  se  mută  într-un  loc  unde 
apa  este  poluată  cu  germeni  dăunători  sănătăţii,  el  va  da  cea  mai  mare 
atenţie  unor  proceduri  la  care  nici  nu  se  gândea  înainte.  El  se  va  supra¬ 
veghea  permanent  pe  sine,  pentru  a  nu-şi  face  singur  rău,  lăsându-se 
necugetat  în  seama  rutinei  tradiţionale  şi  a  reacţiilor  sale  automate. 
Faptul  că  o  acţiune  se  încadrează  în  mersul  obişnuit  al  lucrurilor,  fiind 
executată,  cum  s-ar  spune,  spontan,  nu  înseamnă  că  ea  nu  se  datorează 
unei  voliţiuni  conştiente  şi  unei  alegeri  deliberate.  A  te  lăsa  în  seama 
unei  rutine  care  ar  putea  fi  schimbată  este  o  acţiune. 

Praxeologia  nu  se  preocupă  de  conţinutul  schimbător  al  acţiunii,  ci 
cu  forma  ei  pură  şi  cu  structura  ei  categorială.  Studiul  trăsăturilor  acci¬ 
dentale  şi  locale  ale  acţiunii  umane  este  sarcina  istoriei. 

7.  Domeniul  şi  metoda  specifice  istoriei 

Studiul  tuturor  datelor  factuale  privitoare  la  acţiunea  umană  constituie 
domeniul  istoriei.  Istoricul  adună  şi  filtrează  critic  toate  documentele 
disponibile.  Pe  baza  acestor  materiale  îşi  abordează  el  sarcina  sa  spe¬ 
cifică. 

S-a  spus  că  sarcina  istoriei  este  de  a  arăta  cum  s-au  petrecut  efectiv 
evenimentele,  fără  a  impune  presupoziţii  şi  judecăţi  de  valoare  (aşadar 
rămânând  werţfrei,  adică  neutră  cu  privire  la  toate  judecăţile  de  valoa- 

re).  Relatarea  istoricului  ar  trebui  să  fie  o  imagine  fidelă  a  trecutului, 
o  fotografie  intelectuală,  cum  s-ar  spune,  care  să  furnizeze  descrierea 
completă  şi  nepărtinitoare  a  tuturor  faptelor.  Ea  ar  trebui  să  reproducă, 
pentru  ochiul  nostru  intelectual,  întregul  trecut,  cu  toate  particularită¬ 
ţile  sale. 

Desigur,  o  autentică  reproducere  a  trecutului  ar  necesita  o  duplicare 
ce  nu  este  omeneşte  posibilă.  Istoria  nu  este  o  reproducere  intelectu¬ 
ală,  ci  o  reprezentare  condensată  a  trecutului,  în  termeni  conceptuali. 
Istoricul  nu  lasă  evenimentele  să  vorbească  pur  şi  simplu  singure.  El  le 
ordonează  din  perspectiva  ideilor  subiacente  alcătuirii  noţiunilor  ge¬ 
nerale  pe  care  le  întrebuinţează  în  prezentarea  lor.  El  nu  relatează  fap¬ 
tele  aşa  cum  s-au  produs,  ci  numai  faptele  relevante.  El  nu  abordează 
documentele  fără  a  face  presupoziţii,  ci  echipat  cu  întregul  aparat  al  {48} 
cunoaşterii  ştiinţifice  din  epoca  sa,  aşadar  cu  toate  învăţăturile  logicii 
contemporane,  matematicii,  praxeologiei  şi  ale  ştiinţelor  naturale. 

Este  evident  că  istoricul  nu  trebuie  să  se  lase  influenţat  de  nici  un 
fel  de  prejudecăţi  şi  idei  partizane.  Acei  scriitori  care  consideră  eveni¬ 
mentele  istorice  un  arsenal  de  arme,  destinat  perpetuării  feudelor  lor 
partizane,  nu  sunt  istorici,  ci  propagandişti  şi  apologeţi.  Ei  nu  urmă¬ 
resc  să  dobândească  cunoaştere,  ci  să  justifice  programul  partidului  lor. 

Ei  luptă  pentru  dogmele  unei  doctrine  metafizice,  religioase,  naţionale, 
politice  sau  sociale.  Uzurpând  numele  istoriei  pentru  scrierile  lor,  ei  o 
întrebuinţează  ca  pe  un  paravan,  pentru  a-i  induce  în  eroare  pe  cei  cre¬ 
duli.  Istoricul  trebuie  să  urmărească,  înainte  de  orice,  cunoaşterea.  El 
trebuie  să  se  elibereze  de  orice  parţialitate.  In  sensul  acesta,  el  trebuie 
să  fie  neutru  cu  privire  la  orice  judecăţi  de  valoare. 

Postulatul  acesta  de  Wertfreiheit  poate  fi  cu  uşurinţă  satisfăcut  în 
sfera  ştiinţelor  aprioriste  -  logică,  matematici  şi  praxeologie  -  şi  în  cea 
a  ştiinţelor  naturale  experimentale.  Nu  este  dificil,  din  punct  de  vedere 
logic,  să  trasăm  o  linie  clară  de  demarcaţie  între  abordarea  ştiinţifică, 
lipsită  de  prejudecăţi,  a  acestor  discipline  şi  cea  distorsionată  de  super¬ 
stiţii,  idei  preconcepute  şi  pasiuni.  In  domeniul  istoriei  este  mult  mai 
dificil  să  satisfacem  cerinţele  neutralităţii  valorice,  deoarece  obiectul 
de  studiu  al  istoriei,  conţinutul  concret,  accidental  şi  local  al  acţiunii 
umane,  este  constituit  din  judecăţi  de  valoare  şi  din  proiecţiile  lor  asu¬ 
pra  realităţii  schimbătoare.  La  fiecare  pas  al  activităţilor  sale  istoricul 
se  confruntă  cu  judecăţi  de  valoare.  Judecăţile  de  valoare  ale  oamenilor 
ale  căror  acţiuni  le  relatează  alcătuiesc  substratul  investigaţiilor  sale. 

S-a  spus  că  istoricul  însuşi  nu  poate  evita  judecăţile  de  valoare.  Nici 
un  istoric  -  nici  măcar  cronicarul  naiv  sau  reporterul  de  ziar,  nu  înre¬ 
gistrează  faptele  aşa  cum  se  petrec  ele.  Istoricul  trebuie  să  discrimineze, 

să  selecteze  anumite  evenimente  pe  care  le  consideră  demne  de  a  fi 
reţinute  şi  peste  altele  să  treacă  în  tăcere.  Această  alegere,  se  spune, 
implică  deja  o  judecată  de  valoare.  Ea  este  în  mod  necesar  condiţionată 
de  viziunea  istoricului  asupra  lumii  şi,  în  acest  sens,  nu  este  imparţială, 
ci  rezultată  din  idei  preconcepute.  Istoria  nu  poate  fi  nicicând  altceva 
decât  o  distorsiune  a  faptelor;  ea  nu  poate  fi  niciodată  cu  adevărat  şti¬ 
inţifică,  adică  neutră  din  punct  de  vedere  valoric  şi  îndreptată  numai 
spre  descoperirea  adevărului. 

Este,  desigur,  incontestabil  că  discreţia  de  care  dispune  istoricul  în 
selectarea  faptelor  se  poate  preta  la  abuzuri.  Este  posibil  şi  chiar  se  în¬ 
tâmplă  ca  alegerea  istoricului  să  se  ghideze  după  criterii  partizane.  Insă 
problemele  care  se  ridică  sunt  cu  mult  mai  complexe  decât  ne  poate 
lăsa  să  credem  această  doctrină  populară.  Soluţia  lor  trebuie  căutată  în 
{49}  direcţia  unei  cercetări  mult  mai  riguroase  a  metodelor  istoriei. 

Când  abordează  o  problemă  istorică,  istoricul  întrebuinţează  în¬ 
treaga  cunoaştere  furnizată  de  logică,  matematică,  ştiinţele  naturale 
şi,  îndeosebi,  de  praxeologie.  Insă  instrumentele  mentale  furnizate  de 
aceste  discipline  non-istorice  nu  sunt  suficiente  pentru  ducerea  sarcinii 
sale  la  bun  sfârşit.  Ele  reprezintă  pentru  el  auxiliare  indispensabile  dar, 
prin  ele  însele,  nu-i  pot  furniza  un  răspuns  la  întrebările  pe  care  este 
chemat  să  le  elucideze. 

Cursul  istoriei  este  determinat  de  acţiunile  indivizilor  şi  de  efecte¬ 
le  acestor  acţiuni.  Acţiunile  sunt  determinate  de  judecăţile  de  valoare 
ale  indivizilor  care  acţionează,  adică  de  ţelurile  pe  care  doresc  ei  să  le 
atingă  şi  de  mijloacele  pe  care  le  întrebuinţează  pentru  atingerea  aces¬ 
tor  ţeluri.  Alegerea  mijloacelor  rezultă  din  întregul  corp  de  cunoştinţe 
tehnologice  ale  individului  care  acţionează.  De  multe  ori  este  posibil 
să  apreciem  efectele  mijloacelor  întrebuinţate  din  perspectiva  praxeo- 
logiei  sau  a  ştiinţelor  naturale.  Insă  rămân  foarte  multe  lucruri  pentru 
a  căror  elucidare  nu  dispunem  de  nici  un  astfel  de  sprijin. 

Sarcina  specifică  a  istoriei,  pentru  a  cărei  îndeplinire  istoria  între¬ 
buinţează  o  metodă  specifică,  este  studiul  acestor  judecăţi  de  valoare  şi 
al  efectelor  acţiunilor,  în  măsura  în  care  nu  pot  fi  analizate  cu  ajutorul 
mijloacelor  furnizate  de  toate  celelalte  ramuri  ale  cunoaşterii.  Sarcina 
specifică  a  istoricului  este,  întotdeauna,  de  a  interpreta  lucrurile  aşa 
cum  s-au  petrecut  ele.  Insă  el  nu  poate  rezolva  această  problemă  fă¬ 
când  apel  doar  la  teoremele  furnizate  de  toate  celelalte  ştiinţe.  La  ca¬ 
pătul  fiecăreia  dintre  problemele  sale  rămâne,  întotdeauna,  ceva  ce  se 
împotriveşte  elucidării  cu  ajutorul  învăţăturilor  acestea,  provenite  din 
alte  ştiinţe.  Acestea  sunt  caracteristicile  unice  şi  individuale  ale  fiecărui 
eveniment,  care  sunt  studiate  cu  mijloacele  înţelegerii. 

Unicitatea  sau  individualitatea  care  continuă  să  existe  la  originea 
fiecărui  fapt  istoric,  după  ce  toate  mijloacele  de  interpretare  furnizate 
de  logică,  matematică,  praxeologie  şi  ştiinţele  naturale  au  fost  epui¬ 
zate,  reprezintă  o  dată  ultimă.  Dar,  în  vreme  ce  ştiinţele  naturale  nu 
pot  spune  nimic  despre  datele  lor  ultime,  cu  excepţia  faptului  că  le 
numesc  astfel,  istoria  poate  încerca  să  facă  inteligibile  datele  ei  ulti¬ 
me.  Deşi  este  cu  neputinţă  să  le  reducă  la  cauzele  lor  -  ele  n-ar  mai 
fi  date  ultime  dacă  aceasta  ar  fi  posibil  -  istoricul  le  poate  înţelege, 
deoarece  este  el  însuşi  o  fiinţă  umană.  în  filosofia  lui  Bergson  această 
înţelegere  se  numeşte  intuiţie  şi  reprezintă  „la  sympathie  par  laquelle 
on  se  transporte  â  l’interieur  d’un  objet  pour  coincider  avec  ce  qu’il  a 
d’unique  et  par  cosequent  d’inexprimable”  [simpatia  cu  care  ne  trans¬ 
portăm  în  interiorul  unui  obiect  pentru  a  ne  identifica  cu  ceea  ce  are 
unic  şi  deci  inexplicabil].15  Epistemologia  germană  numeşte  acest  act 
das  spezifische  Verstehen  der  Geisteswissenschaften  [înţelegerea  specifică  [50] 
ştiinţelor  morale],  sau  pur  şi  simplu  Verstehen  [înţelegere].  Este  vorba 
despre  metoda  pe  care  o  întrebuinţează  întotdeauna  toţi  istoricii  şi 
toţi  ceilalţi  oameni,  când  comentează  evenimentele  umane  din  trecut 
şi  anticipează  evenimente  viitoare.  Descoperirea  şi  delimitarea  actului 
de  înţelegere  a  fost  una  dintre  contribuţiile  cele  mai  importante  ale 
epistemologiei  moderne.  Nu  este  vorba,  desigur,  nici  de  un  proiect  al 
unei  noi  ştiinţe,  care  încă  nu  există  şi  trebuie  întemeiată,  nici  de  reco¬ 
mandarea  unei  noi  metode  de  abordare  pentru  vreuna  din  ştiinţele  deja 
existente. 

înţelegerea  nu  trebuie  confundată  cu  aprobarea,  fie  aceasta  şi  condi¬ 
ţionată  şi  circumstanţială.  Istoricul,  etnologul  şi  psihologul  înregistrea¬ 
ză  uneori  acţiuni  pur  şi  simplu  respingătoare  şi  dezgustătoare  pentru 
sentimentele  lor;  ei  le  înţeleg  numai  ca  acţiuni,  adică  stabilesc  ţelurile 
lor  subiacente  şi  metodele  tehnologice  şi  praxeologice  întrebuinţate 
în  vederea  executării  lor.  A  înţelege  un  caz  individual  nu  înseamnă  a-1 
justifica  sau  a-1  scuza. 

De  asemenea,  înţelegerea  nu  trebuie  confundată  nici  cu  actul  apreci¬ 
erii  estetice  a  unui  fenomen.  Empatia  ( Einfuhlung )  şi  înţelegerea  sunt 
două  atitudini  radical  diferite.  Este  altceva,  pe  de  o  parte,  să  înţelegem 
o  lucrare  de  artă  din  punct  de  vedere  istoric,  să-i  stabilim  locul,  sem¬ 
nificaţia  şi  importanţa  în  fluxul  evenimentelor  şi,  pe  de  altă  parte,  să 
o  apreciem  emoţional,  ca  pe  o  operă  de  artă.  Putem  privi  o  catedrală 
cu  ochii  istoricului.  Dar  putem  privi  aceeaşi  catedrală  fie  ca  admirato¬ 
rul  entuziast,  fie  ca  turistul  indiferent  şi  neimplicat.  Aceleaşi  persoane 
sunt  capabile  de  ambele  reacţii,  adică  de  apreciere  estetică  şi  de  cuprin¬ 
dere  ştiinţifică  mijlocită  de  înţelegere. 

15.  Henri  Bergson,  La  Pense'e  et  le  mouvant,  ed.  a  patra,  Paris,  1934,  p.  205. 

Prin  înţelegere  se  stabileşte  faptul  că  un  individ  sau  un  grup  de  indi¬ 
vizi  s-au  angajat  într-o  anumită  acţiune,  rezultată  din  anumite  judecăţi 
de  valoare  şi  alegeri  şi  îndreptată  spre  anumite  ţeluri  -  şi  că  ei  au  între¬ 
buinţat  pentru  atingerea  acestor  ţeluri  anumite  mijloace,  sugerate  de 
anumite  doctrine  tehnologice,  terapeutice  şi  praxeologice.  Se  încearcă, 
în  plus,  o  apreciere  a  efectelor  şi  a  intensităţii  efectelor  provocate  de 
o  acţiune;  se  urmăreşte  ca  fiecărei  acţiuni  să  i  se  atribuie  relevanţa  ei, 
adică  impactul  ei  asupra  desfăşurării  evenimentelor. 

Obiectivul  înţelegerii  este  cuprinderea  mentală  a  fenomenelor  care 
nu  pot  fi  în  întregime  elucidate  de  logică,  matematică,  praxeologie  şi 
ştiinţele  naturale,  în  măsura  în  care  ele  nu  pot  fi  lămurite  de  ansamblul 
acestor  ştiinţe.  înţelegerea  nu  trebuie  niciodată  să  contrazică  învăţătu¬ 
rile  acestor  ramuri  diferite  ale  cunoaşterii.16  Existenţa  reală  şi  corporală 
a  diavolului  este  atestată  de  nenumărate  documente  istorice,  care  sunt 
mai  degrabă  demne  de  încredere  în  toate  celelalte  privinţe.  Numeroase 
tribunale  au  stabilit,  în  cursul  unor  procese  legale  desfăşurate  după  cu¬ 
viinţă,  pe  baza  mărturiilor  martorilor  şi  a  confesiunilor  acuzaţilor,  că 
diavolul  a  întreţinut  legături  carnale  cu  anumite  vrăjitoare.  Cu  toate 
acestea,  nici  un  apel  la  înţelegere  n-ar  putea  justifica  tentativa  unui 
istoric  de  a  susţine  că  diavolul  există  într-adevăr  şi  că  el  se  amestecă  în 
evenimentele  umane,  altfel  decât  în  viziunile  minţilor  exaltate. 

Deşi  lucrul  acesta  este  în  general  recunoscut  cu  privire  la  ştiinţele 
naturale,  există  unii  istorici  care  adoptă  o  altă  atitudine  în  ce  priveşte 
teoria  economică.  Ei  încearcă  să  contrapună  teoremelor  acestora  din 
urmă  invocarea  unor  documente  care  ar  dovedi,  chipurile,  lucruri  in¬ 
compatibile  cu  aceste  teoreme.  Ei  nu  realizează  faptul  că  fenomenele 
complexe  nici  nu  dovedesc  nici  nu  infirmă  vreo  teoremă  şi,  de  aceea, 
nu  pot  sta  mărturie  împotriva  nici  unei  afirmaţii  teoretice.  Istoria  eco¬ 
nomică  nu  este  posibilă  decât  datorită  faptului  că  există  o  teorie  econo¬ 
mică,  în  măsură  să  arunce  o  lumină  asupra  acţiunilor  economice.  Dacă 
n-ar  exista  o  asemenea  teorie,  relatările  privitoare  la  faptele  economice 
n-ar  fi  decât  o  colecţie  de  date  disparate,  pasibile  de  orice  interpretare 
arbitrară. 


8.  Concepţie  şi  înţelegere 

Sarcina  ştiinţelor  acţiunii  umane  este  comprehensiunea  semnificaţiei 
şi  relevanţei  acesteia.  In  acest  scop,  ele  întrebuinţează  două  procedee 
epistemologice  diferite:  concepţia  şi  înţelegerea.  Concepţia  este  in- 


16.  Cf.  Ch.  V.  Langlois  şi  Ch.  Seignobos,  Introduction  to  the  Study  of  History,  trad. 
de  G.G.  Berry,  London,  1925,  pp.  205-208. 

strumentul  mental  al  praxeologiei;  înţelegerea  este  instrumentul  men¬ 
tal  specific  al  istoriei. 

Cunoaşterea  praxeologică  este  o  cunoaştere  conceptuală.  Ea  se  re¬ 
feră  la  ceea  ce  este  necesar  în  acţiunea  umană.  Este  o  cunoaştere  a 
universaliilor  şi  a  categoriilor. 

Cunoaşterea  istorică  se  referă  la  ceea  ce  este  unic  şi  individual  în 
fiecare  eveniment  sau  clasă  de  evenimente.  Ea  începe  prin  a  analiza 
fiecare  obiect  al  studiilor  sale,  cu  ajutorul  instrumentelor  mentale  fur¬ 
nizate  de  toate  celelalte  ştiinţe.  Odată  depăşit  acest  stadiu  preliminar, 
ea  se  confruntă  cu  propria  sa  problemă  specifică:  elucidarea  trăsăturilor 
unice  şi  individuale  ale  împrejurării,  cu  mijloacele  înţelegerii. 

După  cum  am  spus  mai  sus,  s-a  afirmat  că  istoria  nu  poate  fi  nici¬ 
când  ştiinţifică,  deoarece  înţelegerea  istoriei  depinde  de  judecăţile  su¬ 
biective  de  valoare  ale  istoricului.  înţelegerea,  se  afirmă,  nu  este  decât 
un  eufemism  pentru  arbitrar.  Scrierile  istoricilor  sunt,  fără  excepţie, 
parţiale  şi  părtinitoare;  ei  nu  relatează  fapte,  ci  le  distorsionează. 

Este,  desigur,  adevărat  că  există  cărţi  de  istorie  scrise  din  diverse 
puncte  de  vedere.  Există  istorii  ale  reformei  scrise  din  punct  de  vedere 
catolic  şi  altele  scrise  din  punctul  de  vedere  protestant.  Există  istorii 
„proletare”  şi  istorii  „burgheze”,  istorici  tory  şi  istorici  whig;  fiecare  na¬ 
ţiune,  partid  şi  grup  lingvistic  are  proprii  săi  istorici  şi  propriile  sale 
idei  cu  privire  la  istorie. 

Dar  problemele  pe  care  le  ridică  aceste  diferenţe  de  interpretare 
nu  trebuie  confundate  cu  distorsiunea  deliberată  a  faptelor,  de  către 
propagandişti  şi  apologeţi  care  se  dau  drept  istorici.  Faptele  care  pot 
fi  stabilite  în  mod  indubitabil,  pe  baza  materialului  furnizat  de  sur¬ 
sele  disponibile,  trebuie  consemnate.  Aceasta  este  sarcina  prelimina¬ 
ră  a  istoricului  şi  ea  nu  ţine  de  domeniul  înţelegerii.  Este  o  sarcină 
care  trebuie  îndeplinită  făcând  apel  la  instrumentele  furnizate  de  toate 
ştiinţele  nonistorice.  Fenomenele  sunt  consemnate  în  urma  cercetării 
critice  atente  a  documentelor  disponibile.  In  măsura  în  care  teoriile 
nonistorice  pe  care-şi  întemeiază  istoricul  cercetarea  critică  a  izvoa¬ 
relor  sunt  suficient  de  credibile  şi  de  sigure,  nu  poate  exista  nici  un 
dezacord  arbitrar  cu  privire  la  înregistrarea  fenomenelor  ca  atare.  Ceea 
ce  afirmă  istoricul  este  fie  corect,  fie  contrar  faptelor,  fie  dovedit,  fie 
infirmat  de  documentele  disponibile,  fie  vag,  deoarece  izvoarele  nu  ne 
furnizează  informaţii  suficiente.  Experţii  pot  fi  în  dezacord,  dar  numai 
în  limitele  unei  interpretări  rezonabile  a  probelor  existente.  Discuţiile 
lor  nu  permit  nici  un  fel  de  afirmaţii  arbitrare. 

Pe  de  altă  parte,  istoricii  sunt  foarte  adesea  în  dezacord  cu  privire 
la  învăţăturile  ştiinţelor  nonistorice.  De  aici  pot  apărea,  desigur,  con- 

troverse  privitoare  la  cercetarea  critică  a  documentelor  şi  la  concluziile 
care  trebuie  trase  din  ele.  Se  nasc  conflicte  insolubile.  Insă  cauza  lor  nu 
este  o  atitudine  arbitrară  faţă  de  fenomenul  istoric  concret.  Ele  provin 
din  controversele  nerezolvate  privitoare  la  ştiinţele  nonistorice. 

Un  istoric  chinez  din  antichitate  putea  să  relateze  cum  păcatul  îm¬ 
păratului  a  atras  după  sine  o  secetă  catastrofală  şi  cum  ploaia  a  reîn¬ 
ceput  să  cadă  când  stăpânul  şi-a  ispăşit  păcatul.  Nici  un  istoric  con¬ 
temporan  n-ar  accepta  o  asemenea  relatare.  Doctrina  meteorologică 
presupusă  de  ea  contravine  fundamentelor  necontestate  ale  ştiinţelor 
naturale  actuale.  Dar  în  privinţa  multor  chestiuni  teologice,  biologice 
şi  economice  nu  există  o  asemenea  unanimitate.  De  aceea,  istoricii  nu 
cad  de  acord. 

Un  adept  al  doctrinei  rasiale  a  arianismului  nordic  va  respinge  orice 
relatare  privitoare  la  realizările  intelectuale  şi  morale  ale  raselor  „in¬ 
ferioare”,  socotind-o  fabuloasă  şi  de-a  dreptul  incredibilă.  El  va  reac- 
{53}  ţiona  la  asemenea  relatări  aşa  cum  reacţionează  toţi  istoricii  moderni 
la  istoria  chinezească  de  mai  sus.  între  persoanele  care  consideră  că 
evangheliile  reprezintă  cuvântul  divin  şi  cele  în  ochii  cărora  acestea  nu 
sunt  decât  documente  de  provenienţă  umană  nu  se  poate  ajunge  la  nici 
un  acord  cu  privire  la  vreun  fenomen  din  istoria  creştinătăţii.  Istoricii 
catolici  şi  protestanţi  sunt  în  dezacord  cu  privire  la  multe  chestiuni 
factuale,  deoarece  pornesc  de  la  idei  teologice  diferite.  Un  mercantilist 
sau  un  neomercantilist  va  fi  în  mod  necesar  în  dezacord  cu  un  econo¬ 
mist.  O  relatare  a  istoriei  monetare  germane  din  perioada  1914- 1923 
este  condiţionată  de  doctrinele  monetare  ale  autorului.  Evenimentele 
Revoluţiei  Franceze  sunt  prezentate  în  maniere  întru  totul  diferite  de 
cei  care  cred  în  drepturile  sacre  ale  regelui  miruit  şi  de  adepţii  altor  idei. 

Dezacordurile  istoricilor  legate  de  asemenea  chestiuni  nu  privesc 
calitatea  lor  de  istorici,  ci  felul  cum  aplică  ei  ştiinţele  nonistorice  la 
obiectul  de  studiu  al  istoriei.  Dezacordul  lor  este  de  aceeaşi  natură  cu 
cel  referitor  la  miracolele  de  la  Lourdes,  existent  între  medicii  agnos¬ 
tici  şi  membrii  comitetului  medical  de  consemnare  a  acestor  miracole. 
Numai  aceia  care  cred  că  faptele  îşi  scriu  propria  lor  poveste  pe  tabula 
rasa  a  minţii  umane  îi  învinuiesc  pe  istorici  pentru  asemenea  diver¬ 
genţe  de  opinii.  Ei  nu  realizează  că  istoria  nu  poate  fi  nicicând  studi¬ 
ată  fără  presupoziţii  şi  că  disensiunile  privitoare  la  presupoziţii,  adică 
întregul  conţinut  al  ramurilor  nonistorice  ale  cunoaşterii,  trebuie  să 
afecteze  stabilirea  faptelor  istorice. 

Aceste  presupoziţii  determină  de  asemenea  şi  decizia  istoricului  în 
privinţa  selecţiei  faptelor  care  urmează  a  fi  menţionate  şi  a  celor  care 
urmează  a  fi  omise,  fiind  socotite  irelevante.  în  cercetarea  cauzelor 

pentru  care  o  vacă  nu  dă  lapte,  un  veterinar  modern  va  ignora  complet 
orice  relatări  privitoare  la  ochiul  rău  al  unei  vrăjitoare;  vederile  sale  ar 
fi  putut  fi  diferite  cu  trei  sute  de  ani  în  urmă.  Tot  astfel,  istoricul  reţine 
din  multitudinea  evenimentelor  petrecute  înaintea  faptului  de  care  se 
ocupă,  pe  acelea  care  ar  fi  putut  contribui  la  apariţia  -  sau  amânarea 
-  lui  şi  le  ignoră  pe  cele  care,  în  lumina  cunoştinţelor  sale  asupra  ştiin¬ 
ţelor  nonistorice,  nu  l-ar  fi  putut  influenţa. 

In  consecinţă,  doctrinele  ştiinţelor  nonistorice  atrag  cu  necesitate 
după  ele  rescrierea  istoriei.  Fiecare  generaţie  trebuie  să  reia  din  nou 
aceleaşi  probleme  istorice,  deoarece  ele  i  se  prezintă  într-o  lumină  di¬ 
ferită.  Viziunea  teologică  asupra  lumii,  din  vremurile  mai  îndepărtate, 
ducea  la  o  abordare  a  istoriei  diferită  de  cea  la  care  duc  teoremele  şti¬ 
inţelor  naturale  moderne.  Economia  subiectivistă  produce  lucrări  de 
istorie  foarte  diferite  de  cele  bazate  pe  doctrinele  mercantiliste.  In  mă¬ 
sura  în  care  divergenţele  din  lucrările  istoricilor  provin  din  aceste  dez¬ 
acorduri,  ele  nu  sunt  un  rezultat  al  pretinsei  inexactităţi  şi  precarităţi  a 
ştiinţelor  istorice.  Dimpotrivă,  ele  sunt  rezultatul  lipsei  de  unanimitate 
din  domeniul  acelor  ştiinţe  distincte  de  istorie,  numite  îndeobşte  certe 
şi  exacte. 

Pentru  a  evita  orice  posibilă  neînţelegere  este  bine  să  insistăm  asu¬ 
pra  câtorva  observaţii  suplimentare.  Divergenţele  discutate  mai  sus  nu 
trebuie  confundate: 

1 .  Cu  distorsiunile  deliberate  ale  faptelor,  făcute  din  rea  intenţie. 

2.  Cu  tentativele  de  justificare  sau  de  condamnare  a  acţiunilor  din 
punct  de  vedere  legal  sau  moral. 

3.  Cu  inserţiile  pur  ocazionale  ale  unor  observaţii  ce  exprimă  judecăţi 
de  valoare  în  cadrul  unei  reprezentări  strict  obiective  a  stării  de  lucruri. 
Un  tratat  de  bacteriologie  nu  pierde  din  obiectivitate  dacă  autorul  său, 
acceptând  punctul  de  vedere  uman,  consideră  prezervarea  vieţii  umane 
ca  fiind  un  ţel  ultim  şi,  adoptând  acest  criteriu,  etichetează  drept  bune 
metodele  de  combatere  a  germenilor  şi  drept  rele  pe  cele  care  nu  dau 
rezultate.  Dacă  o  asemenea  carte  ar  fi  scrisă  de  un  germen,  el  ar  inversa 
aceste  judecăţi,  dar  conţinutul  material  al  cărţii  nu  ar  diferi  de  cel  al 
bacteriologului  uman.  Tot  astfel,  un  istoric  european,  care  se  ocupă 
cu  invaziile  mongole  din  secolul  al  treisprezecelea,  poate  vorbi  despre 
evenimente  „favorabile”  sau  „defavorabile”,  deoarece  adoptă  punctul  de 
vedere  al  apărătorilor  europeni  ai  civilizaţiei  occidentale.  Dar  apro¬ 
barea  de  către  el  a  criteriului  valoric  al  uneia  din  părţile  implicate  nu 
afectează  în  mod  necesar  conţinutul  material  al  studiului.  Acesta  poate 
fi  -  din  punctul  de  vedere  al  cunoaşterii  contemporane  -  absolut  obiec¬ 
tiv.  Un  istoric  mongol  l-ar  putea  adopta  în  întregime,  excepţie  făcând 
numai  asemenea  observaţii  ocazionale. 

4.  Cu  reprezentarea  acţiunilor  uneia  din  părţile  implicate  în  acţi¬ 
uni  diplomatice  sau  în  conflicte  militare.  Ciocnirea  grupurilor  aflate  în 
conflict  poate  fi  analizată  din  punctul  de  vedere  al  ideilor,  motivaţiilor 
şi  scopurilor  care  animă  actele  fiecăreia  dintre  părţi.  Pentru  a  dobân¬ 
di  o  înţelegere  completă  asupra  evenimentelor  este  necesar  să  se  ţină 
seama  de  faptele  ambelor  părţi.  Urmările  sunt  rezultatul  interacţiunii 
amândurora.  Dar,  pentru  a  le  înţelege,  acţiunile  istoricul  trebuie  să  pri¬ 
vească  lucrurile  aşa  cum  le-au  apărut  ele  oamenilor  care  au  acţionat 
la  momentul  critic,  nu  numai  cum  le  vedem  noi  acum,  din  punctul 
de  vedere  al  cunoaşterii  noastre  actuale.  Istoria  politicilor  adoptate  de 
Lincoln  în  perioada  săptămânilor  şi  lunilor  care  au  precedat  izbucnirea 
Războiului  Civil  este,  desigur,  incompletă.  Dar  nici  un  studiu  istoric 
nu  este  complet.  Indiferent  dacă  istoricul  simpatizează  cu  unioniştii 
sau  cu  confederaţii,  sau  dacă  este  absolut  neutru,  el  poate  analiza  în 
mod  obiectiv  politicile  lui  Lincoln  din  primăvara  lui  1861.  O  astfel  de 
investigaţie  reprezintă  un  preambul  indispensabil  pentru  a  răspunde  la 
întrebarea  mai  cuprinzătoare:  cum  a  izbucnit  Războiul  Civil? 

In  fine,  după  ce  am  lămurit  aceste  chestiuni,  este  acum  posibil  să 
abordăm  problema  centrală:  Există  vreun  element  subiectiv  în  actul 
înţelegerii  istorice?  Iar  în  caz  afirmativ,  cum  afectează  el  rezultatele 
studiilor  istorice? 

In  măsura  în  care  sarcina  înţelegerii  este  de  a  stabili  faptele  că  oame¬ 
nii  au  fost  motivaţi  de  anumite  judecăţi  de  valoare  şi  că  ei  au  urmărit 
anumite  scopuri,  nu  poate  exista  nici  un  fel  de  neînţelegere  printre 
istorici,  adică  printre  persoanele  care  urmăresc  cunoaşterea  evenimen¬ 
telor  din  trecut.  Poate  exista  incertitudine,  determinată  de  insuficienţa 
informaţiei  furnizate  de  izvoarele  disponibile.  Insă  lucrul  acesta  nu  are 
nimic  de  a  face  cu  înţelegerea.  El  se  referă  la  sarcinile  preliminare  de 
care  trebuie  să  se  achite  istoricul. 

Dar  înţelegerea  mai  are  o  sarcină  de  îndeplinit:  aceea  de  a  estima 
efectele  şi  intensitatea  efectelor  provocate  de  o  anumită  acţiune.  Ea 
trebuie  să  stabilească  relevanţa  fiecărei  motivaţii  şi  a  fiecărei  acţiuni. 

Ne  confruntăm  aici  cu  una  din  principalele  diferenţe  existente  în¬ 
tre  fizică  şi  chimie,  pe  de  o  parte,  şi  ştiinţele  acţiunii  umane,  pe  de 
alta.  In  domeniul  evenimentelor  fizice  şi  chimice  există  (sau,  cel  puţin, 
se  admite  în  general  că  există)  relaţii  constante  între  magnitudini,  iar 
omul  e  capabil  să  descopere  aceste  constante,  cu  un  grad  rezonabil  de 
acurateţe,  efectuând  experimente  de  laborator.  In  sfera  acţiunii  umane 
nu  există  nici  un  fel  de  relaţii  constante  ca  acestea,  în  afara  tehnologiei 
fizice  şi  chimice  şi  a  terapeuticii.  Pentru  câtva  timp,  economiştii  au 
crezut  că  descoperiseră  o  asemenea  relaţie  constantă,  care  să  exprime 

efectele  unei  schimbări  a  cantităţii  de  bani  asupra  preţurilor  mărfuri¬ 
lor.  Se  afirma  că  o  creştere  sau  o  scădere  a  cantităţii  de  monedă  aflată 
în  circulaţie  trebuie  să  ducă  la  modificări  proporţionale  ale  preţurilor 
mărfurilor.  Teoria  economică  modernă  a  demonstrat  limpede  şi  incon¬ 
testabil  caracterul  eronat  al  acestei  aserţiuni.17  Economiştii  care  doreau 
să  înlocuiască  „economia  calitativă”  cu  ceea  ce  numeau  ei  o  „economie 
cantitativă”  comiteau  o  eroare  gravă.  în  domeniul  teoriei  economice 
nu  există  relaţii  constante  şi,  de  aceea,  nu  este  posibilă  efectuarea  de 
măsurători.  Dacă  un  statistician  constată  că  o  creştere  de  10%  a  ofertei 
de  cartofi  în  Atlantis,  la  un  moment  dat,  a  fost  urmată  de  o  scădere  de 
8%  a  preţului  la  cartofi,  el  nu  a  demonstrat  nimic  privitor  la  ceea  ce  s-a 
întâmplat,  sau  ar  putea  să  se  întâmple,  în  urma  unei  schimbări  a  ofertei 
de  cartofi  în  altă  ţară  sau  în  alt  moment.  El  nu  a  măsurat  „elasticitatea  {5  6} 
cererii”  la  cartofi,  ci  a  stabilit  un  fapt  istoric  unic  şi  individual.  Nici  o 
persoană  inteligentă  nu  se  poate  îndoi  de  faptul  că  felul  de  a  se  purta  al 
oamenilor  în  ce  priveşte  cartofii,  sau  orice  altă  marfă,  este  schimbător. 

Diverşi  indivizi  preţuiesc  diferit  aceleaşi  lucruri,  iar  evaluările  aceloraşi 
indivizi  se  modifică  odată  cu  schimbarea  împrejurărilor.18 

în  afara  domeniului  istoriei  economice  nimeni  nu  s-a  aventurat 
vreodată  să  susţină  că  în  istoria  umană  se  manifestă  relaţii  constante. 

Este  drept  că  în  cursul  conflictelor  armate  din  trecut,  care  i-au  opus  pe 
europeni  popoarelor  înapoiate  de  alte  rase,  un  soldat  european  putea 
înfrunta,  de  regulă,  mai  mulţi  luptători  aborigeni.  Dar  nimeni  n-a  fost 
vreodată  suficient  de  necugetat  pentru  a  „măsura”  magnitudinea  supe¬ 
riorităţii  europene. 

Impracticabilitatea  măsurării  nu  se  datorează  absenţei  procedeelor 
tehnice  necesare  pentru  efectuarea  măsurătorii,  ci  absenţei  unor  relaţii 
constante.  Dacă  n-ar  fi  vorba  decât  de  insuficienţe  tehnice,  ar  fi  posi¬ 
bile  estimări  aproximative,  în  anumite  cazuri  cel  puţin.  Dar  problema 
principală  este  că  nu  există  relaţii  constante.  Contrar  afirmaţiei  repe¬ 
tate  fără  încetare  de  pozitiviştii  ignoranţi,  teoria  economică  nu  este 
înapoiată  fiindcă  nu  este  „cantitativă”.  Ea  nu  este  cantitativă  şi  nu  efec¬ 
tuează  măsurători  deoarece  nu  există  constante.  Cifrele  statistice  pri¬ 
vitoare  la  evenimentele  economice  sunt  date  istorice.  Ele  ne  comunică 
ce  s-a  întâmplat  într-o  împrejurare  istorică  irepetabilă.  Evenimentele 
fizice  pot  fi  interpretate  pe  baza  cunoaşterii  noastre  referitoare  la  re¬ 
laţiile  constante,  dobândite  experimental.  Evenimentele  istorice  nu  se 
pretează  la  o  astfel  de  interpretare. 

Istoricul  poate  enumera  toţi  factorii  care  au  contribuit  la  produce- 

17.  A  se  vedea  mai  jos,  pp.  41 2-414. 

1 8 .  A  se  vedea  mai  jos,  p.  3  5 1 . 

rea  unui  anumit  efect  cunoscut  şi  toţi  factorii  care  au  lucrat  împotri¬ 
va  celor  dintâi  şi  care  ar  fi  putut  determina  întârzierea  şi  diminuarea 
efectului  final.  Dar  el  nu  poate  coordona  decât  prin  înţelegere  diverşii 
factori  cauzali,  pentru  a-i  pune  într-un  raport  cantitativ  cu  efectele 
produse.  El  nu  poate  atribui  fiecăruia  din  cei  n  factori  rolul  lor  în  pro¬ 
ducerea  efectului  P,  decât  apelând  la  înţelegere.  înţelegerea  este,  aşa 
zicând,  echivalentul  în  domeniul  istoriei  al  analizelor  cantitative  şi  al 
măsurătorilor. 

Tehnologia  ne  poate  comunica  ce  grosime  trebuie  să  aibă  o  placă  de 
oţel  pentru  a  nu  fi  străpunsă  de  un  glonţ  tras  cu  o  puşcă  Winchester  de 
la  o  distanţă  de  300  de  yarzi.  Ea  ne  poate,  astfel,  răspunde  la  întrebarea 
de  ce  a  fost  sau  nu  a  fost  rănit  de  glonţ  un  om  adăpostit  îndărătul  unei 
plăci  de  oţel  de  o  grosime  dată.  Istoria  este  neputincioasă  să  explice  cu 
acelaşi  grad  de  certitudine  de  ce  s-a  produs  o  creştere  de  10%  a  preţului 
{5  7}  la  lapte  sau  de  ce  preşedintele  Roosevelt  l-a  înfrânt  pe  guvernatorul 
Dewey  în  alegerile  din  1944,  sau  de  ce  a  fost  guvernată  Franţa  între 
1 870  şi  1 940  după  o  constituţie  republicană.  Asemenea  chestiuni  nu  se 
pretează  la  nici  un  alt  fel  de  abordare  în  afara  celei  bazate  pe  înţelegere. 

înţelegerea  urmăreşte  să-i  atribuie  fiecărui  factor  istoric  relevanţa 
sa.  Nu  există  loc  pentru  arbitrar  sau  capricii  în  exerciţiul  înţelegerii. 
Libertatea  istoricului  este  limitată  de  strădania  lui  de  a  furniza  o  ex¬ 
plicaţie  satisfăcătoare  realităţii.  Steaua  sa  călăuzitoare  trebuie  să  fie  că¬ 
utarea  adevărului.  Dar  în  procesul  înţelegerii  este  inevitabil  implicat 
un  element  de  subiectivitate.  înţelegerea  istoricului  este  întotdeauna 
marcată  de  amprenta  personalităţii  sale.  Ea  reflectă  modul  de  a  gândi 
al  autorului. 

Ştiinţele  a  priori  -  logica,  matematica  şi  praxeologia  -  urmăresc 
dobândirea  de  cunoaştere  necondiţionat  validă,  pentru  toate  fiinţele 
înzestrate  cu  structura  logică  a  minţii  umane.  Ştiinţele  naturale  ur¬ 
măresc  dobândirea  unei  cunoaşteri  valide  pentru  toate  fiinţele  înzes¬ 
trate  nu  numai  cu  facultatea  raţiunii  umane,  ci  şi  cu  simţurile  umane. 
Uniformitatea  logicii  şi  a  senzaţiilor  umane  este  cea  care  asigură  aces¬ 
tei  ramuri  ale  cunoaşterii  caracterul  lor  de  validitate  universală.  Acesta 
este  în  orice  caz,  principiul  călăuzitor  al  studiilor  efectuate  de  fizicieni. 
Ei  au  început  să  întrevadă  limitele  demersurilor  lor  numai  în  anii  din 
urmă,  când,  abandonând  pretenţiile  excesive  ale  înaintaşilor  lor,  fizicie¬ 
nii  au  descoperit  „principiul  incertitudinii”.  Astăzi,  ei  realizează  faptul 
că  există  inobservabile  a  căror  inobservabilitate  este  o  chestiune  de 
principiu  epistemologic.19  înţelegerea  istorică  nu  poate  furniza  nici¬ 
odată  rezultate  care  să  trebuiască  acceptate  de  către  toţi  oamenii.  Doi 

19.  Cf.  A.  Eddington,  The  Philosophy  ofPhysical  Science,  New  York,  1939,  pp.  28-48. 

istorici  care  sunt  întru  totul  de  acord  asupra  învăţăturilor  ştiinţelor 
nonistorice  şi  asupra  faptelor,  în  măsura  în  care  acestea  pot  fi  stabilite 
fără  a  apela  la  înţelegerea  relevanţei  lor,  pot  fi  în  dezacord  cu  privire 
la  înţelegerea  relevanţei  acestor  fapte.  Ei  pot  fi  întru  totul  de  acord  în 
stabilirea  faptului  că  a,  b  şi  c  sunt  factorii  care  au  contribuit  împreună 
la  producerea  efectului  P;  totuşi,  între  ei  pot  subzista  dezacorduri  im¬ 
portante  cu  privire  la  relevanţa  contribuţiilor  specifice  ale  lui  a,b  şi  c  la 
producerea  efectului  final.  In  măsura  în  care  înţelegerea  urmăreşte  să 
atribuie  fiecărui  factor  relevanţa  sa,  ea  este  influenţabilă  de  judecăţi  su¬ 
biective.  Desigur,  acestea  nu  sunt  judecăţi  de  valoare,  ele  neexprimând 
preferinţele  istoricului.  Acestea  sunt  judecăţi  de  relevanţă.20 

Intre  istorici  pot  exista  dezacorduri  din  diverse  motive.  Ei  pot  ad¬ 
opta  puncte  de  vedere  diferite  cu  privire  la  rezultatele  ştiinţelor  nonis¬ 
torice;  îşi  pot  întemeia  raţionamentele  pe  o  familiaritate  mai  mult  sau 
mai  puţin  completă  cu  faptele;  pot  înţelege  în  mod  diferit  motivele  şi 
ţelurile  oamenilor  care  au  acţionat,  precum  şi  mijloacele  întrebuinţate 
de  aceştia.  Toate  aceste  divergenţe  sunt  susceptibile  de  a  fi  eliminate 
prin  argumente  „obiective”.  Dar,  în  măsura  în  care  istoricii  nu  sunt 
de  acord  în  privinţa  judecăţilor  de  relevanţă,  este  imposibil  de  găsit  o 
soluţie  pe  care  orice  om  aflat  în  deplinătatea  facultăţilor  mentale  să  fie 
nevoit  să  o  accepte. 

Intre  metodele  intelectuale  întrebuinţate  de  ştiinţe  şi  cele  utilizate 
de  omul  de  rând,  în  raţionamentele  sale  mundane  cotidiene,  nu  există 
o  diferenţa  de  natură.  Omul  de  ştiinţă  şi  nespecialistul  întrebuinţează 
aceleaşi  instrumente;  numai  că  cel  dintâi  le  întrebuinţează  cu  mai  mul¬ 
tă  pricepere  şi  precauţie.  înţelegerea  nu  este  un  privilegiu  al  istoricului. 
Ea  este  o  îndeletnicire  a  tuturor.  Când  urmăreşte  condiţiile  mediului 
său,  oricine  se  comportă  ca  un  istoric.  Cu  toţii  întrebuinţăm  înţelege¬ 
rea  atunci  când  ne  confruntăm  cu  incertitudinea  evenimentelor  viitoa¬ 
re,  la  care  trebuie  să  ne  adaptăm  propriile  acţiuni.  Demersul  intelectual 
caracteristic  speculatorului  constă  într-o  înţelegere  a  relevanţei  diver¬ 
şilor  factori  care  determină  evenimentele  viitoare;  şi  -  să  accentuăm 
încă  din  stadiul  acesta  timpuriu  al  investigaţiilor  noastre  -  acţiunea 
ţinteşte  întotdeauna,  în  mod  necesar,  către  viitor  şi  către  condiţii  care 
sunt  de  aceea  incerte,  ea  fiind  astfel  întotdeauna  o  speculaţie.  Omul 
care  acţionează  priveşte,  aşa-zicând,  cu  ochii  istoricului  în  viitor. 


20.  Deoarece  aceasta  nu  este  o  disertaţie  de  epistemologie  generală,  ci  o  expunere  a 
fundamentelor  indispensabile  unui  tratat  de  teorie  economică,  este  inutil  să  accentu¬ 
ăm  analogiile  existente  între  înţelegerea  relevanţei  istorice  şi  sarcinile  de  care  se  achi¬ 
tă  un  medic  în  punerea  diagnosticelor.  Epistemologia  biologiei  depăşeşte  domeniul 
acestui  studiu. 

Istorie  naturală  şi  istorie  umană 

Cosmogonia,  geologia  şi  istoria  transformărilor  biologice  sunt  discipline  is¬ 
torice,  care  se  ocupă  de  evenimentele  unice  din  trecut.  Totuşi,  ele  operează 
exclusiv  cu  metodele  epistemologice  ale  ştiinţelor  naturale  şi  nu  sunt  silite  să 
apeleze  la  înţelegere.  Uneori  trebuie  să  recurgă  la  estimări  ale  unor  magnitu¬ 
dini  care  nu  sunt  decât  aproximative.  Dar  astfel  de  estimări  nu  sunt  judecăţi 
de  relevanţă.  Ele  sunt  metode  de  determinare  a  relaţiilor  cantitative  mai  puţin 
perfecţionate  decât  măsurătorile  „exacte”.  întrebuinţarea  lor  nu  trebuie  con¬ 
fundată  cu  situaţia  existentă  în  domeniul  ştiinţelor  acţiunii  umane,  care  este 
caracterizat  de  absenţa  relaţiilor  constante. 

Dacă  vorbim  despre  istorie,  ne  referim  implicit  numai  la  istoria  acţiunii 
umane,  al  cărei  instrument  mental  specific  este  înţelegerea. 

Afirmaţia  că  ştiinţele  naturale  moderne  îşi  datorează  toate  realizările  me¬ 
todei  experimentale  este  uneori  pusă  la  îndoială,  cu  referire  la  astronomie, 
însă  astronomia  modernă  este,  în  esenţă,  o  aplicaţie  a  legilor  fizice,  descoperi¬ 
te  experimental  pe  pământ,  la  corpurile  cereşti.  în  vremurile  mai  îndepărtate, 
astronomia  se  baza  mai  ales  pe  ipoteza  că  mişcările  corpurilor  cereşti  nu  îşi 
schimbă  cursul.  Copernic  şi  Kepler  încercau,  pur  şi  simplu,  să  ghicească  ce 
curbă  descrie  traiectoria  pământului,  când  acesta  se  mişcă  în  jurul  soarelui. 
Cercul  fiind  considerat  „cea  mai  perfectă”  curbă,  Copernic  l-a  ales  pentru  tre¬ 
buinţele  teoriei  sale.  Ulterior,  procedând  de  asemenea  pe  ghicite,  Kepler  a 
înlocuit  cercul  cu  elipsa.  Numai  în  urma  descoperirilor  lui  Newton  a  devenit 
astronomia  o  ştiinţă  naturală  în  sens  strict. 

9.  Despre  tipurile  ideale 

Istoria  se  preocupă  de  fapte  unice  şi  irepetabile,  de  fluxul  ireversibil  al 
evenimentelor  umane.  Un  eveniment  istoric  nu  poate  fi  descris  fără  a 
face  referire  la  persoanele  implicate,  la  locul  şi  la  data  desfăşurării  sale. 
In  măsura  în  care  o  întâmplare  poate  fi  istorisită  fără  a  face  asemenea 
referiri,  ea  nu  este  un  eveniment  istoric,  ci  un  fapt  aparţinând  ştiinţe¬ 
lor  naturale.  Relatarea  faptului  că  profesorul  X  a  efectuat  un  anumit 
experiment  în  laboratorul  său,  pe  data  de  20  februarie  1945,  este  rela¬ 
tarea  unui  eveniment  istoric.  Fizicianul  se  consideră  îndreptăţit  să  facă 
abstracţie  de  persoana  experimentatorului,  ca  şi  de  data  şi  locul  expe¬ 
rimentului.  El  reţine  doar  acele  circumstanţe  care,  în  opinia  sa,  sunt 
relevante  pentru  producerea  rezultatului  obţinut  şi  care,  dacă  se  repetă, 
vor  produce  din  nou  acelaşi  rezultat.  El  transformă  evenimentul  istoric 
într-un  fapt  ce  aparţine  ştiinţelor  naturale  empirice.  El  ignoră  interfe¬ 
renţa  activă  a  experimentatorului,  încercând  să  şi-l  imagineze  ca  pe  un 
observator  indiferent  şi  un  raportor  al  realităţii  neadulterate.  Nu  cade 
în  sarcina  praxeologiei  de  a  se  ocupa  cu  problemele  epistemologice  ale 
acestei  filosofii. 

Deşi  sunt  unice  şi  irepetabile,  evenimentele  istorice  au  un  lucru  în 
comun:  ele  sunt  acţiuni  umane.  Istoria  le  înţelege  ca  acţiuni  umane; 
ea  le  concepe  semnificaţia  prin  mijlocirea  cogniţiei  praxeologice  şi 
le  înţelege  semnificaţia,  cercetându-le  trăsăturile  unice  şi  individuale. 
Pentru  istorie,  ceea  ce  contează  întotdeauna  sunt  semnificaţiile  atribu¬ 
ite  faptelor  de  către  persoanele  implicate:  semnificaţia  pe  care  o  atribu¬ 
ie  ei  stării  de  lucruri  pe  care  doresc  s-o  modifice,  cea  pe  care  o  atribuie 
acţiunilor  lor  şi  cea  pe  care  o  atribuie  efectelor  produse  de  acţiunile  lor. 

Perspectiva  din  care  istoria  aranjează  şi  asortează  multiplicitatea 
infinită  a  evenimentelor  este  aceea  a  semnificaţiilor  lor.  Singurul  prin¬ 
cipiu  utilizabil  pentru  sistematizarea  obiectelor  sale  -  oameni,  idei,  in¬ 
stituţii,  entităţi  sociale  şi  artefacte  -  este  afinitatea  semnificaţiilor.  în 
funcţie  de  afinitatea  semnificaţiilor,  ea  grupează  elementele  în  tipuri 
ideale. 

Tipurile  ideale  sunt  noţiunile  specifice  întrebuinţate  în  cercetarea 
istorică  şi  în  reprezentarea  rezultatelor  sale.  Ele  sunt  concepte  ale  în¬ 
ţelegerii.  Ca  atare,  ele  sunt  în  întregime  diferite  de  categoriile  şi  con¬ 
ceptele  praxeologice  şi  de  conceptele  ştiinţelor  naturale.  Un  tip  ideal 
nu  este  un  concept  de  clasă,  deoarece  descrierea  sa  nu  specifică  linii  de 
demarcaţie  a  căror  prezenţă  să  determine  cert  şi  inambiguu  apartenen¬ 
ţa  la  o  anumită  clasă.  Un  tip  ideal  nu  poate  fi  definit.  El  trebuie  carac¬ 
terizat  prin  enumerarea  acelor  trăsături  de  a  căror  prezenţă  depinde, 
în  linii  mari,  apartenenţa  sau  nonapartenenţa  unui  specimen  la  tipul 
ideal  în  cauză,  într-o  împrejurare  dată.  O  trăsătură  definitorie  pentru 
tipurile  ideale  este  că  nu  toate  caracteristicile  lor  trebuie  să  fie  prezente 
în  fiecare  exemplar  concret.  Dacă  absenţa  unei  anumite  caracteristici 
împiedică  sau  nu  includerea  unui  specimen  concret  în  tipul  ideal  re¬ 
spectiv  depinde  de  o  judecată  de  relevanţă,  care  apelează  la  înţelegere, 
însuşi  tipul  ideal  provine  din  înţelegerea  motivaţiilor,  ideilor  şi  ţeluri¬ 
lor  indivizilor  care  acţionează  şi  a  mijloacelor  întrebuinţate  de  ei. 

Un  tip  ideal  nu  are  absolut  nimic  de  a  face  cu  instrumentele  şi  me¬ 
diile  statistice.  Majoritatea  caracteristicilor  la  care  se  referă  tipurile 
ideale  nu  se  pretează  la  cuantificări  numerice;  fie  şi  numai  pentru  acest 
motiv,  ele  nu  ar  putea  fi  luate  în  calcul  prin  metode  statistice.  însă 
motivul  principal  pentru  care  aşa  stau  lucrurile  este  altul.  Mediile  sta¬ 
tistice  ilustrează  comportamentul  membrilor  unei  clase  sau  ai  unui  tip, 
delimitate  în  prealabil  cu  ajutorul  unei  definiţii  sau  caracterizări  care 
apelează  la  alte  criterii,  prin  raportare  la  trăsături  care  nu  intervin  în 
definiţie  sau  în  caracterizare.  Apartenenţa  la  o  clasă  sau  la  un  tip  trebu¬ 
ie  să  fie  cunoscută  înainte  ca  statisticianul  să  înceapă  investigarea  unor 
proprietăţi  speciale  şi  să  întrebuinţeze  rezultatul  investigaţiilor  sale 

pentru  construirea  unei  medii.  Putem  afla  media  de  vârstă  a  senatori¬ 
lor  Statelor  Unite  şi  putem  calcula  medii  privitoare  la  comportamentul 
unei  clase  de  vârstă  a  populaţiei  cu  privire  la  o  anumită  problemă.  Dar 
este  imposibil,  din  punct  de  vedere  logic,  să  definim  apartenenţa  la  o 
clasă  sau  la  un  tip  în  funcţie  de  o  medie. 

Nici  o  problemă  istorică  nu  poate  fi  elucidată  fără  a  recurge  la  tipuri 
ideale.  Chiar  atunci  când  istoricul  se  ocupă  de  o  persoană  individuală, 
sau  de  un  eveniment  singular,  el  nu  poate  evita  referirea  la  tipuri  ide¬ 
ale.  Când  vorbeşte  despre  Napoleon,  el  trebuie  să  întrebuinţeze  tipuri 
ideale  ca  acelea  de  comandant,  dictator,  sau  lider  revoluţionar;  iar  dacă 
se  referă  la  Revoluţia  Franceză,  el  trebuie  să  întrebuinţeze  tipuri  ide¬ 
ale  ca  acelea  de  revoluţie,  dezintegrarea  unui  regim  constituit,  anarhie. 
Este  posibil  ca  referirea  la  anumite  tipuri  ideale  să  nu  constea  decât  în 
respingerea  aplicabilităţii  lor  la  cazul  în  speţă,  însă  toate  evenimente¬ 
le  istorice  sunt  descrise  şi  interpretate  prin  invocarea  de  tipuri  ideale. 
Când  se  confruntă  cu  evenimente  trecute  sau  viitoare,  omul  de  rând 
trebuie  întotdeauna  să  recurgă  şi  el  la  tipuri  ideale  şi  o  face  întotdeauna 
în  mod  tacit. 

Dacă  întrebuinţarea  unui  anumit  tip  ideal  este  sau  nu  utilă  şi  faci¬ 
litează  cuprinderea  intelectuală  adecvată  a  fenomenelor,  nu  se  poate 
stabili  decât  prin  înţelegere.  Nu  tipul  ideal  e  cel  care  determină  modul 
de  înţelegere,  ci  modul  de  înţelegere  e  cel  ce  necesită  construcţia  şi 
întrebuinţarea  tipurilor  ideale  corespunzătoare. 

Tipurile  ideale  sunt  construite  cu  ajutorul  ideilor  şi  conceptelor 
dezvoltate  de  toate  ramurile  nonistorice  ale  cunoaşterii.  Fiecare  act 
de  cunoaştere  istorică  este,  desigur,  condiţionat  de  descoperirile  celor¬ 
lalte  ştiinţe,  de  care  este  dependent  şi  pe  care  nu  trebuie  niciodată  să 
le  contrazică.  Insă  cunoaşterea  istorică  are  un  alt  obiect  de  studiu  şi  o 
altă  metodă  decât  aceste  alte  ştiinţe,  iar  ele,  la  rândul  lor,  n-au  nevoie 
să  apeleze  la  înţelegere.  Astfel,  tipurile  ideale  nu  trebuie  confunda¬ 
te  cu  conceptele  proprii  ştiinţelor  nonistorice.  Acelaşi  lucru  se  poate 
spune  şi  cu  privire  la  categoriile  şi  conceptele  praxeologice.  Acestea 
furnizează,  desigur,  instrumentele  mentale  indispensabile  pentru  stu¬ 
diul  istoriei.  Dar  ele  nu  se  referă  la  înţelegerea  evenimentelor  unice  şi 
individuale  care  fac  obiectul  istoriei.  De  aceea,  un  tip  ideal  nu  poate 
consta  niciodată  din  simpla  adoptare  a  unui  concept  praxeologic. 

Se  întâmplă  adesea  ca  un  termen  întrebuinţat  de  praxeologie  pentru 
a  desemna  un  concept  praxeologic  să  fie  întrebuinţat  de  istoric  pen¬ 
tru  a  desemna  un  tip  ideal.  în  cazul  acesta,  istoricul  întrebuinţează  un 
singur  cuvânt  pentru  a  exprima  două  lucruri  diferite.  El  întrebuinţează 
uneori  termenul  cu  semnificaţia  sa  praxeologică,  dar,  cel  mai  adesea, 

îl  întrebuinţează  pentru  a  desemna  un  tip  ideal.  In  cazul  din  urmă 
istoricul  îi  atribuie  cuvântului  o  semnificaţie  diferită  de  semnificaţia 
sa  praxeologică;  el  îl  transformă,  transferându-1  intr-un  domeniu  di¬ 
ferit  de  studiu.  Conceptul  economic  de  „antreprenor”  aparţine  unui  alt 
nivel  decât  acela  al  tipului  ideal  de  „antreprenor”,  aşa  cum  este  acesta 
întrebuinţat  de  istoria  economică  şi  de  economia  descriptivă.  (Pe  un 
al  treilea  nivel  se  situează  termenul  legal  de  „antreprenor”.)  Termenul 
economic  de  „antreprenor”  este  un  concept  definit  cu  precizie,  care  în 
cadrul  teoriei  economiei  de  piaţă  desemnează  o  funcţie  riguros  inte¬ 
grată.21  Tipul  ideal  istoric  de  „antreprenor”  nu  include  aceiaşi  mem¬ 
bri.  Nimeni  nu  se  gândeşte,  atunci  când  îl  întrebuinţează,  la  lustragii, 
şoferi  de  taxiuri  care  sunt  proprietari  ai  maşinilor  lor,  mici  afacerişti  şi 
mici  fermieri.  Ceea  ce  stabileşte  teoria  economică  în  ce-i  priveşte  pe 
antreprenori  este  riguros  valid  pentru  toţi  membrii  acestei  clase,  fără 
nici  un  fel  de  raport  cu  situarea  lor  temporală  şi  geografică,  sau  cu  di¬ 
versele  lor  ramuri  de  activitate.  Rezultatele  pe  care  le  stabileşte  istoria 
economică  în  privinţa  tipurilor  sale  ideale  pot  să  varieze  în  funcţie  de 
circumstanţele  specifice  ale  diverselor  epoci,  ţări,  ramuri  de  activitate 
şi  numeroase  alte  împrejurări.  Istoria  întrebuinţează  puţin  tipul  ideal 
general  de  antreprenor.  Ea  se  preocupă  mai  mult  de  tipuri  ca  acelea  de 
antreprenor  american  din  vremea  lui  Jefferson,  industrii  grele  germa-  {62} 
ne  din  epoca  lui  Wilhelm  al  11-lea,  manufacturi  de  textile  din  Noua 
Anglie  din  ultimele  decenii  care  au  precedat  primul  Război  Mondial, 
aşa  numita  haute  finance  protestantă  din  Paris,  antreprenori  care  s-au 
afirmat  prin  forţe  proprii,  şi  aşa  mai  departe. 

Dacă  întrebuinţarea  unui  anumit  tip  ideal  este  recomandabilă  de¬ 
pinde  întru  totul  de  modul  de  înţelegere.  Astăzi  se  utilizează  foarte 
frecvent  două  tipuri  ideale:  partidele  de  stânga  (progresiste)  şi  cele 
de  dreapta  (fasciste).  Cel  dintâi  înglobează  democraţiile  occidentale, 
unele  dictaturi  latino-americane  şi  bolşevismul  rusesc;  cel  de-al  doilea, 
fascismul  italian  şi  nazismul  german.  Această  clasificare  este  rezultatul 
unui  anumit  mod  de  înţelegere.  Un  alt  mod  ar  reliefa  contrastul  dintre 
democraţie  şi  dictatură.  Bolşevismul  rus,  fascismul  italian  şi  nazismul 
german  aparţin  tipului  ideal  de  guvernare  dictatorială,  iar  sistemele 
occidentale  tipului  ideal  de  guvernare  democratică. 

Interpretarea  teoriei  economice  ca  pe  studiu  al  comportamentului 
unui  tip  ideal,  cel  de  homo  oeconomicus,  a  fost  una  din  erorile  fundamen¬ 
tale  comise  de  Şcoala  Istorică  de  Wirtschaftliche  Staatswissenschaften 
din  Germania  şi  de  cea  a  instituţionalismului  din  America.  Conform 
acestei  doctrine,  teoria  economică  tradiţională,  sau  ortodoxă,  nu  se 

21.  A  se  vedea  mai  jos,  pp.  25  1-255. 

preocupă  de  comportamentul  omului  aşa  cum  este  şi  acţionează  el 
în  realitate,  ci  de  o  imagine  ipotetică,  fictivă.  Ea  construieşte  o  fiinţă 
animată  exclusiv  de  motivaţii  „economice”,  adică  exclusiv  de  intenţia 
de  a  obţine  cel  mai  mare  profit  material  sau  monetar  cu  putinţă.  O 
asemenea  fiinţă,  spun  criticii  aceştia,  nu  are  şi  nu  a  avut  niciodată  un 
corespondent  în  realitate;  ea  este  fantoma  unei  filosofii  deficitare,  rup¬ 
te  de  realitate.  Nici  o  fiinţă  umană  nu  este  motivată  exclusiv  de  dorinţa 
de  a  deveni  cât  mai  bogată  cu  putinţă;  mulţi  oameni  nu  sunt  câtuşi  de 
puţin  influenţaţi  de  o  asemenea  patimă  josnică.  Când  studiem  viaţa  şi 
istoria  este  inutil  să  ne  preocupăm  de  un  asemenea  homuncul  iluzoriu. 

Chiar  dacă  aceasta  ar  fi  o  descriere  adecvată  a  semnificaţiei  econo¬ 
miei  clasice,  homo  oeconomicus  cu  siguranţă  n-ar  fi  un  tip  ideal.  Tipul 
ideal  nu  este  o  încorporare  a  unui  singur  aspect  al  diverselor  ţeluri  şi 
dorinţe  umane,  ci  este,  întotdeauna,  reprezentarea  fenomenelor  com¬ 
plexe  ale  realităţii,  fie  acestea  reprezentate  de  oameni,  instituţii  sau 
ideologii. 

Economiştii  clasici  căutau  să  explice  formarea  preţurilor.  Ei  erau  pe 
deplin  conştienţi  de  faptul  că  preţurile  nu  sunt  produsul  activităţii  unui 
anumit  grup  de  oameni,  ci  rezultatul  interacţiunii  tuturor  membrilor 
societăţii  de  piaţă.  Aceasta  este  semnificaţia  afirmaţiei  lor,  că  cererea 
şi  oferta  determină  formarea  preţurilor.  Insă  economiştii  clasici  au  dat 
greş  în  încercările  lor  de  a  furniza  o  teorie  satisfăcătoare  a  valorii.  Ei 
s-au  dovedit  incapabili  de  a  găsi  soluţia  aparentului  paradox  al  valorii. 
Ei  erau  intrigaţi  de  pretinsul  paradox  că  „aurul”  este  mai  preţuit  decât 
„fierul”,  deşi  cel  din  urmă  este  mai  „folositor”  decât  cel  dintâi.  Ei  n-au 
izbutit,  astfel,  să  clădească  o  teorie  generală  a  valorii  şi  să  urce  îndărăt, 
pe  firul  logic,  de  la  fenomenele  schimbului  de  piaţă  şi  al  producţiei, 
până  la  sursele  lor  ultime,  comportamentele  consumatorilor.  Această 
deficienţă  i-a  silit  să-şi  abandoneze  planul  ambiţios,  de  a  dezvolta  o 
teorie  generală  a  acţiunii  umane.  Ei  au  trebuit  să  se  mulţumească  cu 
o  teorie  care  explica  numai  activitatea  oamenilor  de  afaceri,  fără  a  pu¬ 
tea  urca  până  la  opţiunile  tuturor,  ca  determinanţi  ultimi  ai  acesteia. 
Ei  s-au  ocupat  exclusiv  de  acţiunile  oamenilor  de  afaceri,  dornici  să 
cumpere  de  pe  pieţele  cele  mai  ieftine  şi  să  vândă  pe  cele  mai  scumpe. 
Consumatorul  a  rămas  în  afara  câmpului  lor  teoretic.  Epigonii  mai 
târzii  ai  economiei  clasice  au  explicat  şi  justificat  insuficienţa  aceasta  ca 
pe  o  procedură  deliberată  şi  necesară  din  punct  de  vedere  metodologic. 
Limitarea  investigaţiilor  la  un  simplu  aspect  al  preocupărilor  umane 
-  anume  la  cel  „economic”  -  făcea  parte,  spuneau  ei,  dintr-un  plan  de¬ 
liberat  al  economiştilor.  Era  în  intenţia  lor  să  întrebuinţeze  o  imagine 
fictivă  a  omului  mânat  numai  de  motivaţii  economice  şi  să  le  neglijeze 

pe  toate  celelalte,  deşi  erau  pe  deplin  conştienţi  de  faptul  că,  în  realitate, 
oamenii  sunt  mânaţi  de  multe  alte  motivaţii  „noneconomice”.  Studiul 
acestor  motivaţii  diferite,  susţineau  o  parte  din  aceşti  interpreţi,  nu 
cade  în  sarcina  teoriei  economice,  ci  al  altor  ramuri  ale  cunoaşterii.  Un 
alt  grup  admitea  că  analiza  acestor  motivaţii  „noneconomice”  şi  influ¬ 
enţa  lor  asupra  formării  preţurilor  este  şi  o  sarcină  a  teoriei  economi¬ 
ce,  dar  considerau  că  ea  trebuie  lăsată  în  seama  generaţiilor  viitoare. 
Vom  arăta  într-un  stadiu  ulterior  al  cercetărilor  noastre  că  distincţia 
aceasta,  între  motivaţii  „economice”  şi  motivaţii  „noneconomice”  ale 
acţiunii  umane,  este  deficitară.22  Pentru  un  moment  nu  este  necesar 
decât  să  realizăm  faptul  că  această  doctrină,  a  laturii  „economice”  a 
acţiunii  umane,  deformează  grav  învăţătura  economiştilor  clasici,  care 
n-au  avut  niciodată  intenţia  pe  care  le-o  atribuie  această  doctrină.  Ei 
urmăreau  să  elucideze  formarea  reală  a  preţurilor  -  nu  a  unor  preţuri 
fictive,  care  ar  exista  dacă  oamenii  ar  acţiona  sub  imboldul  unor  condi¬ 
ţii  ipotetice,  diferite  de  cele  care  îi  influenţează  în  realitate.  Preţurile  pe 
care  încearcă  ei  să  le  explice  -  şi  le  explică  efectiv,  deşi  fără  a  le  deduce 
până  la  capăt  din  alegerile  consumatorilor  -  sunt  preţurile  reale  de 
piaţă.  Cererea  şi  oferta  de  care  vorbesc  ei  sunt  factori  reali,  determinaţi 
de  toate  motivaţiile  care-i  mână  pe  oameni  să  cumpere  sau  să  vândă. 
Insuficienţa  teoriei  lor  constă  în  faptul  că  n-au  urcat  până  la  cauzele 
ultime  ale  cererii,  pentru  a  o  deduce  din  alegerile  consumatorilor;  le 
lipsea  o  teorie  satisfăcătoare  a  cererii.  Dar  ideea  că  cererea,  aşa  cum 
întrebuinţau  ei  acest  concept  în  expunerile  lor,  era  determinată  exclu¬ 
siv  de  motivaţii  „economice”,  distincte  de  cele  „noneconomice”,  nu  le 
aparţine.  Deoarece  îşi  limitau  câmpul  de  studiu  la  acţiunile  oamenilor 
de  afaceri,  ei  nu  se  confruntau  cu  motivaţiile  consumatorilor  ultimi. 
Cu  toate  acestea,  teoria  preţurilor  pe  care  o  profesau  se  dorea  o  expli¬ 
caţie  a  preţurilor  reale,  indiferent  de  motivaţiile  şi  ideile  care-i  mână 
pe  consumatori. 

Economia  subiectivistă  modernă  porneşte  de  la  soluţia  aparentului 
paradox  al  valorii.  Ea  nici  nu-şi  limitează  teoremele  doar  la  acţiuni¬ 
le  oamenilor  de  afaceri,  nici  nu  analizează  un  homo  oeconomicus  fictiv. 
Ea  studiază  categoriile  inexorabile  ale  acţiunii  tuturor.  Teoremele  sale 
privitoare  la  preţurile  mărfurilor,  ratele  salariale  şi  cele  ale  dobânzilor 
se  referă  la  toate  aceste  fenomene,  fără  a  ţine  în  nici  un  fel  seama  de 
motivaţiile  care-i  determină  pe  oameni  să  cumpere  sau  să  vândă,  sau 
să  se  abţină  de  la  a  cumpăra  sau  a  vinde.  A  sosit  vremea  să  descalifi¬ 
căm  complet  orice  referire  la  tentativa  sortită  eşecului  de  a  justifica 
neajunsurile  mai  vechilor  economişti  făcând  apel  la  fantoma  lui  homo 
oeconomicus. 

22.  A  se  vedea  mai  jos,  pp.  232-234  şi  239-244. 

io.  Metoda  ştiinţelor  economice 

Scopul  praxeologiei  este  explicarea  categoriei  de  acţiune  umană.  Tot 
ce  este  necesar  pentru  deducţia  tuturor  teoremelor  praxeologice  este 
cunoaşterea  esenţei  acţiunii  umane.  Deţinem  această  cunoaştere  de¬ 
oarece  suntem  oameni;  ea  nu-i  lipseşte  nici  unei  fiinţe  care  descinde 
din  oameni  şi  pe  care  condiţiile  patologice  n-au  redus-o  la  o  existenţă 
doar  vegetativă.  Pentru  a  înţelege  aceste  teoreme  nu  este  necesară  nici 
un  fel  de  experienţă,  după  cum  nici  un  fel  de  experienţă,  fie  ea  oricât 
de  complexă,  nu  le-ar  putea  dezvălui  unei  fiinţe  care  nu  ar  şti  a  priori 
ce  este  acţiunea  umană.  Singura  cale  de  cogniţie  a  acestor  teoreme  este 
analiza  logică  a  cunoaşterii  noastre  inerente  referitoare  la  categoria  de 
acţiune.  Trebuie  să  ne  gândim  şi  să  reflectăm  la  structura  acţiunii  uma¬ 
ne.  Ca  şi  logica  şi  matematicile,  cunoaşterea  praxeologică  se  găseşte  în 
noi;  ea  nu  provine  din  afara  noastră. 

Toate  conceptele  şi  teoremele  praxeologiei  sunt  implicate  în  catego¬ 
ria  de  acţiune  umană.  Prima  noastră  sarcină  este  de  a  le  extrage  şi  a  le 
deduce,  de  a  le  explicita  implicaţiile  şi  de  a  defini  condiţiile  universale 
ale  acţiunii  ca  atare.  După  ce  vom  fi  arătat  care  sunt  condiţiile  implica¬ 
te  în  orice  acţiune,  va  trebui  să  avansăm  mai  departe  şi  să  definim  -  de¬ 
sigur,  într-un  sens  categorial  şi  formal  -  condiţiile  mai  puţin  generale 
necesare  pentru  moduri  speciale  de  acţiune.  Ar  fi  posibil  să  ne  achităm 
de  această  a  doua  sarcină  descriind  toate  condiţiile  imaginabile  şi  de¬ 
ducând  din  ele  toate  inferenţele  logic  permisibile.  Un  asemenea  sistem 
atotcuprinzător  ar  furniza  o  teorie  referitoare  nu  numai  la  acţiunea 
umană  aşa  cum  există  ea,  în  condiţiile  şi  circumstanţele  date  de  lumea 
[65}  reală,  în  care  trăieşte  şi  acţionează  omul.  Ea  s-ar  referi,  în  egală  măsură, 
la  acţiunea  ipotetică,  aşa  cum  s-ar  desfăşura  ea  în  condiţiile  irealizabile 
ale  lumilor  imaginare. 

Insă  ţelul  ştiinţei  este  cunoaşterea  realităţii.  Ea  nu  este  nici  gimnas¬ 
tică  mentală  nici  divertisment  logic.  De  aceea,  praxeologia  îşi  limitează 
cercetările  la  studiul  acţiunii  în  acele  condiţii  şi  pornind  de  la  acele 
presupoziţii  care  sunt  date  în  realitate.  Ea  studiază  acţiunea  în  condiţii 
ireale  şi  irealizabile  numai  în  două  împrejurări:  atunci  când  cercetează 
stările  de  lucruri  care,  deşi  nu  s-au  realizat  în  lumile  trecute  şi  prezentă, 
ar  putea  eventual  deveni  reale  în  viitor;  şi  atunci  când  examinează  con¬ 
diţii  ireale  şi  irealizabile,  deoarece  o  asemenea  cercetare  este  necesară 
pentru  o  cuprindere  satisfăcătoare  a  celor  ce  se  petrec  în  condiţiile 
realităţii  prezente. 

Dar  această  trimitere  la  experienţă  nu  ştirbeşte  caracterul  aprioric  al 
praxeologiei  şi  al  economiei.  Experienţa  nu  face  decât  să  ne  orienteze 

curiozitatea  către  anumite  probleme  şi  să  ne-o  îndepărteze  de  altele. 

Ea  ne  spune  ce  trebuie  să  explorăm,  dar  nu  ne  spune  cum  am  putea 
proceda  în  căutarea  noastră  de  cunoaştere.  Mai  mult,  nu  experienţa,  ci 
numai  gândirea  este  cea  care  ne  învaţă  că  este  necesar  să  investigăm 
anumite  condiţii  ipotetice  irealizabile,  pentru  a  înţelege  ce  se  petrece 
în  lumea  reală  -  şi  când  anume  apare  această  necesitate. 

Dezutilitatea  (sau  indezirabilitatea)  muncii  nu  are  un  caracter  cate¬ 
gorial  şi  aprioric.  Ne  putem  imagina  în  mod  necontradictoriu  o  lume 
în  care  munca  nu  cauzează  neplăcere,  şi  putem  descrie  starea  de  lucruri 
care  ar  exista  într-o  asemenea  lume.23  Insă  lumea  reală  este  condiţio¬ 
nată  de  dezutilitatea  muncii.  Numai  teoremele  bazate  pe  presupoziţia 
că  munca  este  un  factor  de  neplăcere  sunt  aplicabile  pentru  înţelegerea 
celor  ce  se  petrec  în  lumea  aceasta. 

Experienţa  ne  învaţă  că  există  dezutilitate  a  muncii.  Dar  nu  o  face 
direct.  Nici  un  fenomen  nu  se  recomandă  pe  sine  ca  fiind  dezutilitatea 
muncii.  Nu  există  decât  date  factuale  care,  pe  temeiul  cunoaşterii  apri¬ 
orice,  sunt  interpretate  ca  însemnând  că  oamenii  consideră  agrementul 
( leasure )  -  adică  absenţa  muncii  -  ceteris paribus,  ca  fiind  o  situaţie  mai 
dezirabilă  decât  cheltuirea  de  muncă.  Vedem  că  oamenii  renunţă  la 
avantaje  pe  care  le-ar  putea  dobândi  muncind  mai  mult  -  aşadar,  că 
ei  sunt  gata  să  facă  sacrificii  pentru  a  se  bucura  de  agrement.  Inferăm 
pornind  de  la  acest  fapt  că  agrementul  este  valorizat  ca  un  bun  şi  că 
munca  este  privită  ca  o  povară.  Fără  a  recurge  la  cogniţia  noastră  pra- 
xeologică  preliminară  n-am  fi  nicicând  în  măsură  să  atingem  această 
concluzie. 

O  teorie  a  schimbului  indirect  şi  toate  teoriile  ulterioare,  clădite  pe 
ea  -  cum  ar  fi  teoria  creditului  de  circulaţie  -  nu  sunt  aplicabile  decât 
în  vederea  interpretării  evenimentelor  dintr-o  lume  în  care  se  practică 
schimbul  indirect.  Intr-o  lume  de  schimburi  constând  numai  din  troc,  {66} 
ea  n-ar  fi  decât  un  joc  intelectual.  Este  improbabil  că  economiştii  din¬ 
tr-o  asemenea  lume,  presupunând  că  ştiinţa  economică  s-ar  fi  putut 
măcar  naşte  în  cadrul  ei,  ar  fi  acordat  vreo  atenţie  problemelor  schim¬ 
bului  indirect,  banilor  şi  tuturor  celorlalte.  în  lumea  noastră  actuală 
însă,  cercetările  de  felul  acesta  constituie  o  parte  esenţială  a  teoriei 
economice. 

Faptul  că  praxeologia,  păstrând  un  ochi  fixat  pe  înţelegerea  realităţii, 
se  concentrează  pe  investigarea  acelor  probleme  care  slujesc  scopului 
acesta,  nu  alterează  caracterul  aprioric  al  raţionamentelor  sale.  Dar  el 
caracterizează  modul  în  care  teoria  economică,  până  în  prezent  singura 
parte  elaborată  a  praxeologiei,  îşi  prezintă  rezultatele  şi  preocupările. 

23.  A  se  vedea  mai  jos,  pp.  131-133. 

Teoria  economică  nu  adoptă  metoda  logicii  şi  a  matematicii.  Ea  nu 
prezintă  un  sistem  integrat  de  raţionamente  pur  apriorice,  desprinse 
de  orice  referire  la  realitate.  Introducând  presupoziţii  în  raţionamen¬ 
tele  sale,  ea  beneficiază  de  faptul  că  analiza  respectivelor  presupoziţii 
poate  furniza  servicii  utile  pentru  înţelegerea  realităţii.  In  tratatele  şi 
monografiile  sale,  ea  nu  separă  strict  ştiinţa  pură  de  aplicaţiile  teore¬ 
melor  sale  la  soluţionarea  unor  probleme  istorice  şi  politice  concrete. 
Pentru  organizarea  prezentării  rezultatelor  sale,  ea  adoptă  o  formulă 
în  care  se  întreţes  teoria  apriorică  şi  interpretarea  fenomenelor  istorice. 

Este  limpede  că  felul  acesta  de  a  proceda  îi  este  impus  teoriei  econo¬ 
mice  de  însăşi  natura  şi  esenţa  obiectului  său  de  studiu.  El  şi-a  dovedit 
utilitatea.  Pe  de  altă  parte,  nu  trebuie  să  pierdem  din  vedere  faptul  că 
manevrarea  acestei  metode  aparte  şi  oarecum  ciudate  din  punct  de 
vedere  logic  necesită  prudenţă  şi  subtilitate,  şi  că  minţile  necritice  şi 
superficiale  s-au  rătăcit  în  mod  repetat,  confundând  cu  neatenţie  cele 
două  metode  epistemologice  diferite  implicate  aici. 

Nu  există  nimic  de  felul  unei  metode  istorice  de  abordare  a  teori¬ 
ei  economice,  sau  al  unei  discipline  a  teoriei  economice  instituţionale. 
Există  doar  teorie  economică  şi  istorie  economică.  Cele  două  nu  tre¬ 
buie  niciodată  confundate.  Toate  teoremele  teoriei  economice  sunt  în 
mod  necesar  valide,  în  toate  împrejurările  în  care  toate  presupoziţiile 
făcute  sunt  prezente.  Desigur,  ele  nu  au  nici  o  semnificaţie  practică  în 
situaţiile  în  care  aceste  condiţii  nu  sunt  prezente. Teoremele  referitoare 
la  schimbul  indirect  nu  sunt  aplicabile  la  condiţiile  în  care  nu  există 
decât  schimb  direct.  Dar  aceasta  nu  le  ştirbeşte  validitatea.24 

{67}  Faptul  acesta  a  fost  obliterat  de  strădania  guvernelor  şi  a  grupurilor 
puternice  de  presiune  de  a  discredita  teoria  economică  şi  de  a-i  defăi¬ 
ma  pe  economişti.  Despoţii  şi  majorităţile  democratice  sunt  îmbătaţi 
de  putere.  Ei  sunt  siliţi  să  admită,  cu  părere  de  rău,  că  sunt  supuşi  legi¬ 
lor  naturii.  Dar  ei  resping  fie  şi  numai  ideea  de  lege  economică.  Oare 
nu  sunt  ei  legislatorii  supremi?  Oare  nu  au  ei  puterea  să  zdrobească 
orice  adversar?  Nici  un  senior  războinic  nu  este  gata  să  admită  existen¬ 
ţa  vreunor  alte  limite  decât  cele  care-i  sunt  impuse  de  către  o  forţă  ar¬ 
mată  superioară.  Se  găsesc  întotdeauna  scribi  servili,  gata  să  hrănească 
această  complezenţă,  dezvoltând  doctrinele  adecvate.  Ei  îşi  intitulează 
prezumţiile  lor  denaturate  „economie  istorică”.  In  fapt,  istoria  econo¬ 
mică  este  un  lung  şir  de  politici  guvernamentale  care  au  eşuat,  deoarece 
au  fost  croite  cu  o  supremă  nepăsare  faţă  de  legile  economice. 

Este  imposibil  să  înţelegem  istoria  gândirii  economice  dacă  nu  ţi- 

24.  Cf.  F.H.  Knight,  The  Ethics  of  Competition  and  Other  Essays,  New  York,  1935, 
p.  139. 

nem  seama  de  faptul  că  teoria  economică  este,  ca  atare,  o  sfidare  a  vani¬ 
tăţii  celor  aflaţi  la  putere.  Un  economist  nu  poate  fi  niciodată  favoritul 
autocraţilor  şi  al  demagogilor.  în  ochii  lor,  el  este  întotdeauna  sămânţa 
discordiei  -  şi  cu  cât  sunt  mai  convinşi,  în  sinea  lor,  că  obiecţiile  lui 
sunt  fondate,  cu  atât  îl  urăsc  mai  mult. 

Confruntaţi  cu  toată  această  agitaţie  frenetică,  este  util  să  lămurim 
faptul  că  punctul  de  plecare  al  tuturor  raţionamentelor  praxeologice 
şi  economice,  categoria  de  acţiune  umană,  este  imun  la  toate  criticile 
şi  obiecţiunile.  Nici  un  fel  de  recurs  la  consideraţii  istorice  şi  empi¬ 
rice,  oricare  ar  fi  ele,  nu  poate  duce  la  descoperirea  vreunei  erori  în 
propoziţia  că  oamenii  urmăresc  deliberat  anumite  ţeluri  pe  care  şi  le 
aleg.  întreaga  vorbărie  despre  iraţionalitate,  adâncurile  insondabile  ale 
sufletului  uman,  spontaneitatea  fenomenelor  vii,  automatisme,  reflexe 
şi  tropisme,  nu  poate  invalida  aserţiunea  că  omul  îşi  întrebuinţează  ra¬ 
ţiunea  pentru  realizarea  ţelurilor  şi  dorinţelor  sale.  Pornind  de  la  fun¬ 
damentul  de  neclintit  al  categoriei  de  acţiune  umană,  praxeologia  şi 
teoria  economică  avansează,  pas  cu  pas,  folosindu-se  de  raţionamentul 
discursiv.  Definindu-şi  cu  precizie  presupoziţiile  şi  ipotezele,  ele  clă¬ 
desc  un  sistem  de  concepte  şi  explicitează  toate  inferenţele  implicate  în 
raţionamentele  logic  incontestabile.  Faţă  de  rezultatele  astfel  obţinute 
sunt  posibile  numai  două  atitudini:  fie  putem  identifica  erori  logice  în 
secvenţa  deducţiilor  care  conduc  la  aceste  rezultate,  fie  suntem  nevoiţi 
să  le  recunoaştem  corectitudinea  şi  validitatea. 

Este  zadarnic  să  se  obiecteze  că  viaţa  şi  realitatea  nu  sunt  logice. 

Viaţa  şi  realitatea  nu  sunt  nici  logice,  nici  ilogice;  ele  sunt  pur  şi  simplu 
date.  însă  logica  este  singurul  instrument  de  care  dispune  omul  pentru 
înţelegerea  amândurora.  Este  zadarnic  să  se  obiecteze  că  viaţa  şi  istoria 
sunt  inscrutabile  şi  inefabile,  şi  că  raţiunea  umană  nu  poate  nicicând 
accede  până  în  intimitatea  miezului  lor.  Criticii  se  contrazic  pe  ei  înşişi 
articulând  cuvinte  despre  inefabil  şi  dezvoltând  teorii  -  teorii  deficitare,  {68} 
desigur  -  despre  cele  de  nepătruns.  Multe  lucruri  sunt  situate  dincolo 
de  raza  de  acţiune  a  minţii  umane.  Dar,  în  măsura  în  care  omul  este 
capabil  să  dobândească  vreun  fel  de  cunoaştere,  fie  ea  oricât  de  limitată, 
el  nu  are  la  dispoziţie  decât  o  singură  cale  de  acces,  cea  deschisă  de 
raţiune. 

Nu  mai  puţin  iluzorii  sunt  tentativele  de  a  contrapune  înţelegerea 
teoremelor  economice.  Domeniul  înţelegerii  istorice  se  limitează  ex¬ 
clusiv  la  elucidarea  acelor  probleme  ce  nu  pot  fi  în  întregime  elucida¬ 
te  de  către  ştiinţele  non-istorice.  înţelegerea  nu  trebuie  să  contrazică 
niciodată  teoriile  dezvoltate  de  ştiinţele  non-istorice.  înţelegerea  nu 
poate  sluji  la  nimic  altceva  decât,  pe  de  o  parte,  la  stabilirea  faptului  că 


7° 


Acţiunea  umană 


anumiţi  oameni  motivaţi  de  anumite  idei  au  urmărit  anumite  scopuri 
şi  au  întrebuinţat  anumite  mijloace  pentru  atingerea  acestor  scopuri  şi, 
pe  de  altă  parte,  la  atribuirea  relevanţei  lor  specifice  diverşilor  factori 
istorici,  în  măsura  în  care  acest  lucru  nu  se  poate  face  numai  cu  aju¬ 
torul  ştiinţelor  non-istorice.  înţelegerea  nu-1  îndrituieşte  pe  istoricul 
contemporan  să  afirme  că  exorcismele  au  constituit  vreodată  metoda 
de  însănătoşire  a  vitelor  bolnave.  Tot  astfel,  ea  nu-i  permite  nici  să 
susţină  că  legile  economice  n-ar  fi  fost  valide  în  Roma  Antică,  sau  în 
Imperiul  Incaşilor. 

Omul  nu  este  infailibil.  El  caută  adevărul,  adică  cea  mai  adecvată  în¬ 
ţelegere  a  realităţii,  în  măsura  în  care  structura  minţii  şi  a  raţiunii  sale 
i-o  fac  accesibilă.  Omul  nu  poate  deveni  nicicând  atotştiutor.  El  nu 
poate  fi  nicicând  absolut  sigur  că  cercetările  sale  nu  l-au  atras  pe  cărări 
greşite  şi  că  ceea  ce  consideră  el  ca  fiind  cu  siguranţă  adevărat  nu  este 
cumva  o  eroare.  Tot  ce  poate  face  omul  este  să-şi  supună  iarăşi  şi  iarăşi 
teoriile  celor  mai  critice  demersuri  de  reexaminare.  In  cazul  economis¬ 
tului,  aceasta  înseamnă  să  parcurgă  îndărăt  tot  lanţul  deductiv  al  teore¬ 
melor,  până  la  fundamentul  lor  ultim,  cert  şi  indiscutabil,  categoria  de 
acţiune  umană  -  şi  să  verifice  cu  cea  mai  mare  grijă  toate  presupoziţiile 
şi  inferenţele  care  duc  de  la  acest  fundament  la  teorema  în  discuţie.  Nu 
se  poate  afirma  că  această  procedură  este  o  garanţie  împotriva  erorilor. 
Dar  ea  este,  neîndoielnic,  cea  mai  eficace  metodă  de  evitare  a  erorilor. 

Praxeologia  -  şi  teoria  economică  de  asemenea,  în  consecinţă  -  re¬ 
prezintă  un  sistem  deductiv.  Forţa  ei  se  bizuie  pe  punctul  de  plecare 
al  deducţiilor  sale,  categoria  de  acţiune  umană.  Nici  o  teoremă  eco¬ 
nomică  nu  poate  fi  considerată  validă  dacă  nu  este  solid  ancorată  de 
acest  fundament,  printr-un  lanţ  irefutabil  de  raţionamente  deductive. 
O  afirmaţie  făcută  în  absenţa  unei  asemenea  legături  este  arbitrară  şi 
pluteşte  în  vânt.  Este  imposibil  să  analizăm  un  segment  special  al  te¬ 
oriei  economice  fără  să-l  încadrăm  într-un  sistem  complet  al  acţiunii. 

Ştiinţele  empirice  pornesc  de  la  evenimente  singulare  şi  avansează 
de  la  cazul  unic  şi  individual  către  universal.  Dezvoltarea  lor  se  pre¬ 
tează  la  specializare.  Ele  se  pot  concentra  pe  anumite  segmente,  fără  a 
păstra  în  atenţie  întregul  domeniu  al  disciplinei.  Economistul  nu  tre¬ 
buie  niciodată  să  fie  un  specialist.  Orice  problemă  ar  analiza,  el  trebuie 
întotdeauna  să-şi  fixeze  privirea  asupra  întregului  sistem. 

Istoricii  păcătuiesc  adesea  în  această  privinţă,  ei  sunt  gata  să  inven¬ 
teze  teoreme  ad-hoc.  Uneori  ei  nu  înţeleg  că  este  imposibil  să  extra¬ 
gem  vreun  raport  de  cauzalitate  din  studiul  fenomenelor  complexe. 
Ambiţia  lor,  de  a  investiga  realitatea  fără  a  recurge  la  ideile  pe  care  ei 
le  desconsideră,  socotindu-le  preconcepute,  este  zadarnică.  în  fapt,  ei 

întrebuinţează  inconştient  doctrine  populare  al  căror  caracter  eronat  şi 
contradictoriu  a  fost  de  multă  vreme  demonstrat. 

1 1 .  Limitele  conceptelor  praxeologice 

Categoriile  şi  conceptele  praxeologice  sunt  elaborate  pentru  înţe¬ 
legerea  acţiunii  umane.  Ele  devin  contradictorii  şi  lipsite  de  sens  şi 
auto-contradictorii  îndată  ce  încercăm  să  le  aplicăm  la  analiza  unor 
condiţii  diferite  de  cele  ale  vieţii  umane.  Antropomorfismul  naiv  al 
religiilor  primitive  este  inacceptabil  pentru  filosofie.  Insă  tentativele 
filosofilor  de  a  defini,  întrebuinţând  concepte  praxeologice,  atributele 
unei  fiinţe  absolute,  libere  de  limitările  şi  slăbiciunile  existenţei  umane, 
nu  sunt  mai  puţin  îndoielnice. 

Filosofii  scolastici  şi  teologii,  precum  şi  teiştii  şi  deiştii  din  Epoca 
Raţiunii,  şi-au  imaginat  o  fiinţă  absolută  şi  perfectă,  neschimbătoare, 
omnipotentă  şi  atotştiutoare,  dar  cu  toate  acestea  capabilă  de  planifica¬ 
re  şi  de  acţiune,  de  urmărirea  unor  ţeluri  şi  de  întrebuinţarea  unor  mij¬ 
loace  pentru  atingerea  acestor  ţeluri.  Dar  acţiunea  nu  poate  fi  atribuită 
decât  unei  fiinţe  nemulţumite,  iar  acţiunea  repetată  numai  unei  fiinţe 
lipsite  de  puterea  de  a-şi  îndepărta  neplăcerile  odată  pentru  totdeauna, 
printr-un  singur  gest.  O  fiinţă  activă  este  nemulţumită  şi,  de  aceea,  nu 
este  atotputernică.  Dacă  ar  fi  mulţumită  n-ar  acţiona,  iar  dacă  ar  fi 
atotputernică  şi-ar  fi  îndepărtat  de  multă  vreme,  definitiv,  nemulţumi¬ 
rea.  Pentru  o  fiinţă  atotputernică  nu  există  nici  un  motiv  constrângător 
de  a  alege  între  diverse  stări  de  insatisfacţie;  ea  nu  este  silită  să  se  mul¬ 
ţumească  doar  cu  cel  mai  mic  rău.  Omnipotenţa  ar  însemna  puterea  de 
a  realiza  orice  şi  de  a  te  bucura  de  satisfacţie  deplină  fără  a  fi  constrâns 
de  nici  un  fel  de  limite.  Dar  această  stare  este  incompatibilă  cu  însuşi 
conceptul  de  acţiune  umană.  Pentru  o  fiinţă  atotputernică  nu  există 
categoriile  de  scopuri  şi  mijloace.  Ea  se  situează  deasupra  comprehen¬ 
siunii  umane,  a  conceptelor  şi  a  înţelegerii.  Pentru  fiinţa  atotputerni¬ 
că,  fiecare  „mijloc”  furnizează  servicii  nelimitate;  ea  poate  întrebuinţa 
orice  „mijloace”  pentru  atingerea  oricăror  ţeluri;  ea  poate  atinge  orice 
ţeluri  fără  utilizarea  nici  unui  mijloc.  închipuirea  conceptului  de  atot¬ 
puternicie  în  mod  consecvent,  până  la  ultimele  sale  consecinţe  logice, 
depăşeşte  facultăţile  minţii  umane.  Paradoxurile  sunt  insolubile.  Are 
fiinţa  atotputernică  puterea  de  a  realiza  ceva  care  să  fie  apoi  imun  la 
intervenţiile  sale  ulterioare?  în  caz  afirmativ,  rezultă  că  există  limite  ale 
puterii  sale  şi  încetează  de  a  mai  fi  atotputernică;  în  caz  contrar,  ea  nu 
este,  chiar  în  virtutea  acestui  fapt,  atotputernică. 

Sunt  omnipotenţa  şi  atotştiinţa  compatibile?  Atotştiinţa  presupune 

că  toate  cele  se  vor  întâmpla  în  viitor  sunt  deja  inalterabil  determinate. 
Dacă  există  omniştiinţă,  omnipotenţa  este  de  neconceput.  Impotenţa 
de  a  schimba  ceva  din  cursul  predeterminat  al  evenimentelor  ar  îngrădi 
puterea  oricărui  agent. 

Acţiunea  este  o  manifestare  a  unei  potenţe  şi  a  unui  control  care 
sunt  limitate.  Este  o  manifestare  a  omului,  care  este  constrâns  de  pu¬ 
terile  circumscrise  ale  intelectului  său,  de  natura  fiziologică  a  corpului 
său,  de  vicisitudinile  mediului  său  şi  de  raritatea  factorilor  externi  de 
care  depinde  bunăstarea  sa.  Este  zadarnic  să  enumerăm  imperfecţiu¬ 
nile  şi  slăbiciunile  vieţii  umane,  dacă  ceea  ce  urmărim  este  să  descri¬ 
em  ceva  absolut  perfect.  însăşi  ideea  de  perfecţiune  absolută  este,  sub 
toate  aspectele,  măcinată  de  contradicţii  interne.  Starea  de  perfecţiune 
absolută  trebuie  concepută  ca  fiind  completă,  finală  şi  ferită  de  orice 
schimbare.  Schimbarea  n-ar  putea  decât  să-i  ştirbească  perfecţiunea  şi 
s-o  reducă  la  o  stare  mai  puţin  perfectă;  însăşi  posibilitatea  ca  o  schim¬ 
bare  să  poată  surveni  este  incompatibilă  cu  conceptul  de  perfecţiune 
absolută.  însă  absenţa  schimbării  -  adică  imutabilitatea,  rigiditatea  şi 
imobilitatea  perfecte  -  este  echivalentă  cu  absenţa  vieţii.  Viaţa  şi  per¬ 
fecţiunea  sunt  incompatibile,  după  cum  sunt  şi  moartea  şi  perfecţiunea. 

Cel  ce  vieţuieşte  este  imperfect  deoarece  este  supus  schimbării;  cel 
mort  este  imperfect  deoarece  nu  trăieşte. 

Limbajul  oamenilor  vii  şi  activi  se  pretează  la  formarea  de  compa¬ 
rative  şi  superlative  pentru  a  compara  diverse  grade.  Dar  absolutul  nu 
este  un  grad;  el  este  o  noţiune  limită.  Absolutul  este  indeterminabil,  de 
negândit  şi  inefabil.  Este  o  concepţie  himerică.  Nu  există  nimic  de  fe¬ 
lul  unei  fericiri  perfecte,  unor  oameni  perfecţi,  unei  beatitudini  veşnice. 
Orice  tentativă  de  a  descrie  condiţiile  unui  tărâm  al  abundenţei,  sau 
ale  vieţii  îngerilor,  duc  la  paradoxuri.  Acolo  unde  există  condiţii,  există 
limite  şi  nu  perfecţiune;  există  tentative  de  a  depăşi  obstacole,  există 
frustrări  şi  nemulţumiri. 

După  ce  filosofii  au  abandonat  căutarea  absolutului,  ea  a  fost  pre¬ 
luată  de  utopişti.  Ei  ţes  vise  despre  o  stare  perfectă.  Ei  nu  realizează 
că  statul,  aparatul  social  de  constrângere  şi  coerciţie,  este  o  instituţie 
destinată  să  facă  faţă  imperfecţiunii  umane  şi  că  funcţia  sa  esenţială 
este  de  a  aplica  pedepse  minorităţilor,  în  scopul  protejării  majorită¬ 
ţilor  de  consecinţele  dăunătoare  ale  anumitor  acţiuni.  Dacă  oamenii 
a  fi  „perfecţi”  n-ar  fi  nevoie  de  nici  o  constrângere  sau  coerciţie.  însă 
utopiştii  nu  ţin  seama  de  natura  umană  şi  de  condiţiile  inalterabile  ale 
vieţii  umane.  Godwin  socotea  că  omul  ar  putea  deveni  nemuritor  în 
urma  abolirii  proprietăţii  private.25  Charles  Fourier  bolborosea  des- 

25.  William  Godwin,  An  Enquiry  Concerning  Politicul  Justice  and  Its  Injluence  on 
General  Virtue  and  Happiness,  Doublin,  1793,  n,pp.  393-403. 

pre  un  ocean  de  limonada  în  loc  de  apă  sărată.26  Sistemul  economic 
al  lui  Marx  nesocotea  cu  nonşalanţă  raritatea  factorilor  materiali  de 
producţie.  Troţky  visa  un  paradis  proletar  în  care  „tipul  omului  de  rând 
se  va  ridica  la  înălţimile  unor  Aristotel,  Goethe  sau  Marx.  Şi  deasupra 
acestor  culmi  se  vor  înălţa  noi  vârfuri.”27 

In  zilele  noastre,  himerele  cele  mai  populare  sunt  stabilizarea  şi  se¬ 
curitatea.  Vom  testa  soliditatea  acestor  sloganuri  mai  târziu. 

26.  Charles  Fourier,  Theorie  des  quatre  mouvements,  Oeuvres  completes,  ed.  a  3-a, 
Paris,  1846, 1,  p.  43. 

27.  Leon  Troţky,  Litemture  and Revolution,  trad.  de  R.  Strunsky,  Londra,  1925,  p. 
256. 

i .  Revolta  împotriva  raţiunii 

Este  adevărat  că  unii  filosofi  s-au  arătat  predispuşi  să  supraestimeze 
forţa  raţiunii  umane.  Ei  credeau  că  omul  poate  descoperi,  prin  ra¬ 
ţionamente,  cauzele  finale  ale  evenimentelor  cosmice,  ţelurile  inerente 
pe  care  le  urmăreşte  sursa  primară  atunci  când  zămisleşte  universul  şi 
stabileşte  cursul  evoluţiei  sale.  Ei  perorau  despre  „Absolut”  ca  şi  cum 
ar  fi  vorbit  despre  ceasul  lor  de  buzunar.  Ei  nu  se  dădeau  înapoi  de  la  a 
vesti  valori  eterne  absolute  şi  de  la  a  fixa  coduri  morale  cu  caracter  de 
obligativitate  necondiţionată  pentru  toţi  oamenii. 

Lor  li  s-a  adăugat  o  lungă  filieră  de  utopişti.  Aceştia  elaborau  sche¬ 
me  de  paradisuri  terestre,  în  care  era  ţinută  să  guverneze  doar  raţiunea 
pură.  Ei  nu  realizau  faptul  ca  ceea  ce  numeau  raţiune  pură  şi  adevăr 
manifest  era  plăsmuirea  propriei  lor  închipuiri.  Ei  îşi  arogau  cu  nonşa¬ 
lanţă  infailibilitatea  şi  susţineau  adesea  intoleranţa,  oprimarea  violentă 
a  tuturor  celor  cu  păreri  diferite  şi  a  ereticilor.  Ei  urmăreau  dobândirea 
de  puteri  dictatoriale,  fie  pentru  ei  înşişi,  fie  pentru  persoane  dispuse  să 
le  pună  planurile  în  aplicare  cu  acurateţe.  Nu  exista,  în  opinia  lor,  nici 
o  altă  cale  de  mântuire  pentru  omenirea  suferindă. 

Iată-1  pe  Hegel.  El  era  un  gânditor  profund  şi  scrierile  sale  reprezin¬ 
tă  un  tezaur  de  idei  stimulatoare.  Dar  era  urmărit  de  iluzia  aşa  numi¬ 
tului  Geist,  Absolutul  revelat  ca  atare  prin  cuvintele  sale.  Pentru  Hegel 
nu  exista  nimic  ascuns  în  univers.  Din  nefericire,  limbajul  lui  e  atât  de 
ambiguu  încât  a  putut  da  naştere  la  interpretări  diferite.  Hegelienii  de 
dreapta  i-au  interpretat  scrierile  ca  pe  o  preamărire  a  sistemului  de  gu¬ 
vernare  autocratică  prusac,  şi  a  dogmelor  bisericii  prusace.  Hegelienii 
de  stânga  au  extras  din  ele  ateism,  radicalism  revoluţionar  intransigent 
şi  doctrine  anarhiste. 

Iată-1  pe  Auguste  Comte.  El  ştia  cu  precizie  ce-i  rezervă  omeni¬ 
rii  viitorul  şi,  desigur,  se  considera  pe  sine  însuşi  legislatorul  suprem. 
Considera,  bunăoară,  că  anumite  studii  astronomice  sunt  inutile  şi  do¬ 
rea  să  le  interzică.  Plănuia  să  înlocuiască  creştinismul  cu  o  nouă  religie 
şi  desemnase  o  doamnă  pentru  a  o  înlocui,  în  această  nouă  biserică,  pe 
Sfânta  Fecioară.  Comte  ar  putea  fi  disculpat  sub  cuvânt  că  era  nebun, 

în  accepţiunea  cea  mai  deplină  pe  care  o  dă  patologia  acestui  termen. 
Dar  cum  rămâne  cu  adepţii  săi? 

Se  pot  enumera  multe  fapte  asemănătoare.  Dar  ele  nu  reprezintă  ar¬ 
gumente  împotriva  raţiunii,  a  raţionalismului  şi  a  raţionalităţii.  Visurile 
acestea  n-au  absolut  nimic  de-a  face  cu  întrebarea  dacă  raţiunea  este 
sau  nu  instrumentul  adecvat  şi  unic  pe  care-1  poate  întrebuinţa  omul 
în  strădania  sa  de  a  dobândi  atâta  cunoaştere  câtă  îi  este  accesibilă. 
Căutătorii  de  adevăr  oneşti  şi  conştiincioşi  n-au  pretins  niciodată  că 
raţiunea  şi  cercetarea  ştiinţifică  pot  răspunde  la  toate  întrebările.  Ei 
sunt  pe  deplin  conştienţi  de  limitele  inerente  minţii  umane.  Ei  nu  pot 
fi  ţinuţi  responsabili  pentru  vulgarităţile  filosofiei  lui  Haeckel  şi  simp¬ 
lismul  variilor  şcoli  materialiste. 

Filosofii  raţionalişti  s-au  străduit  întotdeauna  ei  înşişi  să  indice  atât 
limitele  teoriei  apriorice,  cât  şi  pe  cele  ale  cercetării  empirice.1  întâiul 
reprezentant  al  economiei  politice  britanice,  David  Hume,  utilitariş¬ 
tii  şi  pragmatiştii  americani  nu  sunt,  desigur,  vinovaţi  de  a  fi  exagerat 
puterea  omului  de  a  atinge  adevărul.  Filosofia  ultimelor  două  sute  de 
ani  ar  putea  fi  învinovăţită  cu  mai  multă  îndreptăţire  de  prea  mult 
agnosticism  şi  scepticism,  decât  de  un  exces  de  încredere  în  potenţialul 
minţii  umane. 

Revolta  împotriva  raţiunii,  atitudinea  mentală  caracteristică  a  epo¬ 
cii  noastre,  n-a  fost  cauzată  de  lipsa  de  modestie,  de  precauţie  şi  de 
autocenzura  filosofilor,  nici  de  nereuşitele  survenite  în  evoluţia  şti¬ 
inţelor  naturale  moderne.  Performanţele  uimitoare  ale  tehnologiei  şi 
terapeuticii  vorbesc  de  la  sine,  intr-un  limbaj  cu  neputinţă  de  ignorat. 
Atacurile  îndreptate  împotriva  ştiinţelor  moderne  sunt  sortite  eşecului, 
fie  ele  venite  din  partea  intuiţionismului  şi  a  misticismului,  sau  a  ori¬ 
cărui  alt  punct  de  vedere.  Revolta  împotriva  raţiunii  urmăreşte  însă  un 
alt  ţel.  Ea  nu  este  îndreptată  împotriva  ştiinţelor  naturale,  ci  împotriva 
teoriei  economice.  Atacul  împotriva  ştiinţelor  naturale  nu  este  decât 
consecinţa  logic  necesară  a  atacului  împotriva  teoriei  economice.  Era 
cu  neputinţă  ca  raţiunea  să  fie  detronată  doar  într-un  singur  domeniu 
şi  să  nu  fie  pusă  sub  semnul  întrebării  şi  în  alte  ramuri  ale  cunoaşterii. 

Marea  revoltă  s-a  născut  din  situaţia  istorică  existentă  la  jumăta¬ 
tea  secolului  al  xix-lea.  Economiştii  demolaseră  în  întregime  iluziile 
fantasmagorice  ale  utopiştilor  socialişti.  Deficienţele  sistemului  clasic 
nu  le  permiteau  să  înţeleagă  de  ce  orice  plan  socialist  este,  în  mod  ne¬ 
cesar,  irealizabil.  Dar  cunoştinţele  lor  erau  suficiente  pentru  a  demon¬ 
stra  zădărnicia  tuturor  schemelor  socialiste  produse  până  în  vremea  lor. 
Ideile  comuniste  erau  condamnate.  Socialiştii  erau  absolut  incapabili 

1.  Cf.,  de  pildă,  Louis  Rougier,  Les  Paralogismes  du  mtionalisme,  Paris,  1920. 

să  ridice  vreo  obiecţie  în  calea  criticilor  devastatoare  ale  schemelor  lor 
sau  să  avanseze  vreun  argument  pentru  acestea.  Totul  părea  să  indice 
că  socialismul  era  mort  pe  vecie. 

O  singură  manevră  îi  putea  scoate  pe  socialişti  din  acest  impas.  Ei 
trebuiau  să  atace  logica  şi  raţiunea  şi  să  substituie  raţionamentelor  in¬ 
tuiţia  mistică.  Rolul  istoric  de  a  fi  propus  această  soluţie  i-a  revenit  lui 
Karl  Marx.  Pe  baza  misticismului  dialectic  al  lui  Hegel,  el  şi-a  arogat 
cu  nonşalanţă  capacitatea  de  a  prezice  viitorul.  Hegel  pretindea  că  ştie 
că  Geist-ul,  în  făurirea  universului,  dorea  să  instituie  monarhia  prusacă 
a  lui  Frederic  Wilhelm  al  ni-lea.  Insă  Marx  era  mai  bine  informat  cu 
privire  la  planurile  Geist-ului.  El  ştia  că  resortul  ultim  al  evoluţiei  isto¬ 
rice  este  instaurarea  mileniului  socialist.  Socialismul  va  sosi  inevitabil, 
„cu  inexorabilitatea  legilor  naturii”.  Şi,  deoarece  după  Hegel  fiecare  nou 
stadiu  istoric  este  superior  şi  mai  bun  celui  precedent,  este  mai  pre¬ 
sus  de  orice  îndoială  că  socialismul,  stadiul  ultim  şi  final  al  evoluţiei 
omenirii,  va  fi  perfect  din  toate  punctele  de  vedere.  Este,  în  consecinţă, 
inutil  să  se  discute  detaliile  legate  de  modul  de  funcţionare  al  societăţii 
socialiste.  La  vremea  cuvenită,  istoria  se  va  îngriji  de  toate.  Ea  nu  are 
trebuinţă  de  sfaturile  muritorilor. 

Rămânea  însă  de  depăşit  principalul  obstacol:  criticile  devastatoa¬ 
re  ale  economiştilor.  Marx  avea  soluţia  la  îndemână.  Raţiunea  uma¬ 
nă,  a  spus  el,  este  constitutiv  inadecvată  pentru  a  descoperi  adevărul. 
Structura  logică  a  minţii  diferă  de  la  o  clasă  socială  la  alta.  Nu  există 
nimic  de  felul  unei  logici  cu  validitate  universală.  Ceea  ce  produce 
mintea  nu  poate  fi  decât  „ideologie”,  adică,  în  terminologia  marxistă, 
un  mănunchi  de  idei  îndărătul  cărora  se  ascund  interesele  egoiste  ale 
clasei  sociale  căreia  îi  aparţine  gânditorul.  în  consecinţă,  mintea  „bur¬ 
gheză”  a  economiştilor  este  cu  desăvârşire  incapabilă  de  a  produce  alt¬ 
ceva  decât  apologii  ale  capitalismului.  învăţăturile  ştiinţei  „burgheze”, 
produse  ale  logicii  „burgheze”,  nu  le  servesc  la  nimic  proletarilor,  clasa 
aflată  în  ascensiune  şi  destinată  să  abolească  toate  clasele  şi  să  transfor¬ 
me  pământul  într-o  Grădină  a  Edenului. 

însă,  desigur,  logica  proletarilor  nu  este  doar  o  logică  de  clasă.  „Ideile 
logicii  proletare  nu  sunt  idei  partizane,  ci  emanaţii  ale  logicii  pur  şi 
simplu.”2  Mai  mult,  graţie  unor  privilegii  speciale,  logica  anumitor 
burghezi  aleşi  nu  este  mânjită  de  păcatul  originar  de  a  fi  burghez.  Karl 
Marx,  fiul  unui  avocat  înstărit,  căsătorit  cu  fiica  unui  nobil  prusac,  pre¬ 
cum  şi  colaboratorul  său  Frederick  Engels,  un  manufacturier  înstărit 
de  textile,  nu  s-au  îndoit  niciodată  că  ei  înşişi  sunt  exceptaţi  de  la  lege 

2 .  Cf.  Joseph  Dietzgen,  Briefe  iiber  Logik,  speziell demokmtisch-proletarische  Logik,  ed. 
a  n-a,  Stuttgart,  1903,  p.i  12. 

şi,  indiferent  de  originea  lor  burgheză,  sunt  înzestraţi  cu  puterea  de 
descoperi  adevărul  absolut. 

Descrierea  condiţiilor  istorice  care  au  făcut  cu  putinţă  popularita¬ 
tea  unei  doctrine  atât  de  rudimentare  cade  în  sarcina  istoriei.  Teoria 
economică  are  o  altă  sarcină.  Ea  trebuie  să  analizeze  atât  polilogismul 
marxist,  cât  şi  alte  forme  de  polilogism,  modelate  după  acesta,  pentru 
a  le  da  în  vileag  erorile  şi  contradicţiile. 

2.  Aspectul  logic  al  polilogismului 

Polilogismul  marxist  afirmă  că  structura  logică  a  minţii  diferă  în  func¬ 
ţie  de  apartenenţa  la  diferite  clase  sociale.  Polilogismul  rasial  diferă  de 
cel  marxist  numai  în  măsura  în  care  el  atribuie  rasei  o  structură  spe¬ 
cifică  a  minţii  şi  susţine  că  membrii  unei  anumite  rase,  indiferent  de 
afilierea  lor  de  clasă,  sunt  înzestraţi  cu  această  structură  logică  specifică. 

Nu  este  necesar  să  criticăm  aici  conceptele  de  clasă  socială  şi  de  rasă, 
aşa  cum  intervin  ele  în  aceste  doctrine.  Nu  este  necesar  să-i  întrebăm 
pe  marxişti  când  şi  cum  îşi  schimbă  un  proletar,  care  izbuteşte  să  ac- 
ceadă  în  rândurile  burgheziei,  modul  său  proletar  de  a  gândi  într-unul 
burghez.  Este  zadarnic  să  le  cerem  rasiştilor  să  explice  care  logică  spe¬ 
cifică  anume  caracterizează  persoanele  care  nu  sunt  de  o  extracţie  rasi¬ 
ală  pură.  Există  obiecţiuni  mult  mai  serioase  de  avansat. 

Nici  marxiştii,  nici  rasiştii,  nici  adepţii  vreunui  altfel  de  polilogism 
nu  s-au  hazardat  vreodată  dincolo  de  a  declara  că  structura  logică  a 
minţii  diferă  în  funcţie  de  diversele  clase,  rase  şi  naţiuni.  Ei  nu  s-au 
avântat  niciodată  până  la  a  demonstra  cu  precizie  în  ce  fel  diferă  lo¬ 
gica  proletarilor  de  logica  burghezilor,  sau  logica  arienilor  de  cea  a 
non-arienilor,  sau  logica  germanilor  de  cele  a  francezilor  şi  a  britani¬ 
cilor.  In  opinia  marxiştilor,  teoria  ricardiană  a  costurilor  comparative 
este  nefondată  fiindcă  Ricardo  era  burghez.  Rasiştii  germani  condam¬ 
nă  aceeaşi  teorie  deoarece  Ricardo  era  evreu,  iar  naţionaliştii  germani 
fiindcă  era  englez.  Anumiţi  profesori  germani  au  avansat  împotriva 
validităţii  doctrinelor  lui  Ricardo  toate  aceste  trei  argumente  laolaltă. 
Insă  nu  este  suficient  să  respingi  o  teorie  în  întregime  dezvăluind  da¬ 
tele  biografice  personale  ale  autorului  ei.  Ceea  ce  se  urmăreşte  este,  în 
primul  rând,  clădirea  unui  sistem  logic  diferit  de  cel  aplicat  de  către 
autorul  criticat.  Apoi  ar  fi  necesar  un  examen  punct  cu  punct  al  teoriei 
contestate,  pentru  a  arăta  unde  anume  intervin,  în  desfăşurarea  raţio¬ 
namentelor  sale,  inferenţe  care  -  deşi  corecte  din  punctul  de  vedere  al 
logicii  autorului  -  sunt  invalide  din  punctul  de  vedere  al  logicii  pro¬ 
letare,  ariene  sau  germane.  Şi,  în  cele  din  urmă,  ar  trebui  să  se  explice 

la  ce  fel  de  concluzii  trebuie  să  ducă  înlocuirea  inferenţelor  viciate  ale 
autorului  cu  inferenţele  corecte,  derivate  din  logica  proprie  criticului. 

{76}  După  cum  ştim  cu  toţii,  aşa  ceva  nu  s-a  încercat  nicicând  şi  nici  nu  se 
va  încerca  vreodată  de  către  nimeni. 

Se  constată  apoi  faptul  că  există  dezacorduri  privitoare  la  probleme 
esenţiale  printre  persoanele  care  aparţin  aceleiaşi  clase,  rase  sau  naţiuni. 
Există  din  nefericire,  spun  naziştii,  germani  care  nu  gândesc  corect,  în 
accepţiunea  germană  a  termenului.  Dar  dacă  un  german  nu  gândeş¬ 
te,  în  mod  necesar,  întotdeauna  aşa  cum  ar  trebui,  ci  poate  gândi  în 
acelaşi  fel  cu  un  om  înzestrat  cu  o  logică  non-germană,  cine  va  stabili 
care  dintre  ideile  germane  sunt  într-adevăr  germane  şi  care  ne-germa- 
ne?  Profesorul  Franz  Oppenheimer  spunea:  „Individul  greşeşte  adesea 
în  urmărirea  intereselor  sale;  o  clasă  nu  greşeşte  niciodată  pe  termen 
lung.”3  Afirmaţia  sa  pare  să  sugereze  infailibilitatea  votului  majoritar. 
Insă  naziştii  au  respins  ideea  de  luare  a  deciziilor  prin  vot  majoritar, 
socotind-o  în  mod  vădit  ne-germană.  Marxiştii  elogiază  cu  ipocrizie 
principiul  democratic  al  votului  majoritar.4  Insă  ori  de  câte  ori  se  pune 
problema  de  a-1  testa  în  practică,  ei  preferă  domnia  minorităţii,  atâta 
vreme  cât  e  vorba  de  domnia  propriului  lor  partid.  Să  ne  amintim  că 
Lenin  a  dizolvat  cu  forţa  Adunarea  Constituantă  aleasă  sub  auspiciile 
propriei  sale  guvernări,  în  urma  votului  persoanelor  adulte,  deoarece 
numai  o  cincime  din  membrii  săi  erau  bolşevici. 

Un  adept  consecvent  al  polilogismului  ar  trebui  să  susţină  că  ideile 
sunt  corecte  în  măsura  în  care  autorul  lor  aparţine  clasei,  naţiunii,  sau 
rasei  corespunzătoare.  Insă  consecvenţa  nu  este  una  dintre  virtuţile 
adepţilor  polilogismului.  Astfel,  marxiştii  sunt  gata  să-i  atribuie  epi¬ 
tetul  de  „gânditor  proletar”  oricărei  persoane  ale  cărei  doctrine  le  sunt 
lor  pe  plac.  Pe  toţi  ceilalţi  îi  defăimează,  demascându-i,  fie  ca  inamici 
ai  clasei  din  care  fac  parte,  fie  ca  trădători  sociali.  Hitler  a  fost  chiar 
suficient  de  onest  pentru  a  admite  că  singura  metodă  care-i  stătea  la 
dispoziţie,  pentru  a-i  distinge  pe  adevăraţii  germani  de  corcituri  şi  de 
străini  era  să  enunţe  un  program  autentic  german  pentru  a  vedea  cine 
este  gata  să-l  susţină.5  Un  om  cu  părul  închis  la  culoare,  ale  cărui  tră¬ 
sături  fizice  nu  corespundeau  deloc  prototipului  rasei  ariene  de  stăpâ- 
nitori  blonzi,  îşi  aroga  darul  de  a  fi  descoperit  unica  doctrină  adecvată 
minţii  germane  şi  de  a-i  expulza  din  rândurile  germanilor  pe  toţi  cei  ce 

3.  Cf.  Franz  Oppenheimer,  System  der  Soziologie,]e.n,i,  1926,  n,p.  559. 

4.  Trebuie  să  reliefam  faptul  că  meritele  democraţiei  nu  se  bazează  pe  ipoteza  că 
majorităţile  au  întotdeauna  dreptate  şi,  cu  atât  mai  puţin,  că  sunt  infailibile.  A  se  vedea 
mai  jos,  pp.  149-15 1. 

5.  A  se  vedea  discursul  său  la  Congresul  Partidului  de  la  Niirenberg,  din  3  septem¬ 
brie  1933,  Frankfurter  Zeitung,  4  septembrie,  1933,  p.  2. 

nu  acceptau  această  doctrină,  oricare  ar  fi  fost  trăsăturile  lor  fizice.  Nu 
mai  este  nevoie  de  alte  dovezi  ale  nesincerităţii  întregii  doctrine. 

3 .  Aspectul  praxeologic  al  polilogismului 

O  ideologie,  în  accepţiunea  marxistă  a  termenului,  este  o  doctrină  care, 
deşi  eronată  din  punctul  de  vedere  al  logicii  corecte  a  proletariatu-  {77} 
lui,  este  benefică  pentru  interesele  egoiste  ale  clasei  care  a  elaborat-o. 

O  ideologie  este  în  mod  obiectiv  vicioasă,  dar  ea  serveşte  interesele 
clasei  gânditorului,  tocmai  datorită  caracterului  său  vicios.  Numeroşi 
marxişti  cred  că  au  demonstrat  această  afirmaţie  prin  sublinierea  fap¬ 
tului  că  oamenii  nu  tânjesc  după  cunoaştere  numai  de  dragul  cunoaş¬ 
terii.  Ţelul  omului  de  ştiinţă  este  de  a  deschide  calea  acţiunii  încunu¬ 
nate  de  succes.  Teoriile  sunt  întotdeauna  elaborate  ţinând  seama  de 
perspectivele  utilizării  lor  în  practică.  Nu  există  nimic  de  felul  ştiinţei 
pure  sau  al  căutării  dezinteresate  a  adevărului. 

Putem  admite,  de  dragul  discuţiei,  că  toate  eforturile  de  atingere  a 
adevărului  sunt  motivate  de  consideraţii  care  ţin  de  utilitatea  sa  prac¬ 
tică,  în  vederea  atingerii  vreunui  ţel.  Dar  aceasta  nu  ne  oferă  răspunsul 
la  întrebarea  de  ce  s-ar  dovedi  o  teorie  „ideologică”  -  adică  falsă,  mai 
capabilă  de  a  aduce  servicii  decât  una  corectă.  Faptul  că  aplicarea  prac¬ 
tică  a  unei  teorii  atrage  după  sine  rezultatele  prezise  pe  baza  teoriei 
este  considerat  pretutindeni  o  confirmare  a  corectitudinii  sale.  Este 
paradoxal  a  spune  că  o  teorie  viciată  este,  din  vreun  punct  de  vedere, 
mai  utilă  decât  una  corectă. 

Oamenii  întrebuinţează  arme  de  foc.  Pentru  îmbunătăţirea  acestor 
arme,  ei  au  elaborat  ştiinţa  balisticii.  De  bună  seamă  însă,  tocmai  fi¬ 
indcă  urmăreau  să  vâneze  sau  să  se  ucidă  unii  pe  alţii,  balistica  pe  care 
au  elaborat-o  este  una  corectă.  O  balistică  doar  „ideologică”  n-ar  fi  de 
nici  un  folos. 

In  ochii  marxiştilor,  ideea  că  oamenii  de  ştiinţă  trudesc  doar  de 
dragul  cunoaşterii  nu  este  decât  o  „vanitate  arogantă”  a  lor.  Astfel,  ei 
afirmă  că  Maxwell  a  fost  atras  spre  teoria  sa  a  undelor  electromagne¬ 
tice  de  lăcomia  afaceriştilor  pentru  telegrafia  fără  fir.6  Pentru  proble¬ 
ma  ideologiei  este  irelevant  dacă  teoria  aceasta  este  sau  nu  adevărată, 
întrebarea  este  dacă  presupusul  fapt  că  industrialismul  din  secolul  al 
xix-lea  considera  telegrafia  fără  fir  „piatra  filosofală  şi  elixirul  tine¬ 
reţii”7  l-a  condus  pe  Maxwell  la  formularea  unei  teorii  corecte  sau  a 
unei  suprastructuri  ideologice  a  intereselor  egoiste  de  clasă  ale  bur¬ 
gheziei.  Este  neîndoielnic  că  cercetarea  bacteriologică  a  fost  stimulată 

6.  Cf.  Lancelot  Hogben,  Science  for  the  Citizen,  New  York,  I938,pp.  726-728. 

7.  Ibid.,  p.  726. 

nu  numai  de  dorinţa  combaterii  bolilor  contagioase,  ci  şi  de  dorinţa 
producătorilor  de  vinuri  şi  brânzeturi  de  a-şi  ameliora  metodele  de 
producţie.  Insă  rezultatul  obţinut  nu  a  fost  în  nici  un  caz  „ideologic”, 
în  accepţiunea  marxistă  a  termenului. 

Ceea  ce  l-a  indus  pe  Marx  să  inventeze  doctrina  sa  a  ideologiilor  a 
fost  dorinţa  de  a  surpa  prestigiul  teoriei  economice.  El  era  pe  deplin 
conştient  de  incapacitatea  sa  de  a  respinge  obiecţiunile  avansate  de 
{78}  economişti  împotriva  practicabilităţii  schemelor  socialiste.  De  fapt,  era 
atât  de  fascinat  de  sistemul  teoretic  al  teoriei  economice  clasice  brita¬ 
nice,  încât  credea  cu  tărie  în  infailibilitatea  ei.  El  fie  nu  a  auzit  nicioda¬ 
tă  despre  îndoielile  pe  care  teoria  clasică  a  valorii  le  năşteau  în  mintea 
savanţilor  scrupuloşi,  fie,  dacă  a  auzit  vreodată  de  ele,  nu  le-a  înţeles 
importanţa.  Propriile  sale  idei  economice  abia  dacă  depăşesc  prin  ceva 
o  versiune  încâlcită  a  ricardianismului.  Când  Jevons  şi  Menger  inau¬ 
gurau  o  nouă  epocă  a  gândirii  economice,  cariera  sa  de  autor  de  scri¬ 
eri  economice  era  deja  sfârşită;  primul  volum  din  Das  Kapital  fusese 
deja  publicat  cu  câţiva  ani  înainte.  Singura  reacţie  a  lui  Marx  la  teoria 
marginală  a  valorii  a  fost  amânarea  publicării  volumelor  ulterioare  ale 
principalului  său  tratat.  Ele  au  devenit  accesibile  publicului  abia  după 
moartea  sa. 

Dezvoltând  doctrina  ideologiei,  Marx  ţinteşte  exclusiv  spre  teoria 
economică  şi  spre  filosofia  socială  utilitaristă.  Singura  sa  intenţie  este 
de  a  distruge  reputaţia  doctrinelor  economice,  pe  care  era  incapabil  să 
le  respingă  prin  mijloacele  logicii  şi  al  raţionamentelor.  El  a  dat  doctri¬ 
nei  sale  forma  de  lege  universală,  validă  pentru  întreaga  epocă  istorică 
a  claselor  sociale,  deoarece  o  afirmaţie  aplicabilă  doar  unui  individ  sau 
unei  împrejurări  istorice  individuale  n-ar  fi  putut  fi  considerată  o  lege. 
Din  aceleaşi  motive,  el  nu  i-a  restrâns  validitatea  doar  la  sfera  gândirii 
economice,  ci  a  inclus  sub  incidenţa  ei  toate  ramurile  cunoaşterii. 

Serviciul  pe  care  teoria  economică  burgheză  îl  făcea  burgheziei  era, 
în  viziunea  lui  Marx,  dublu.  Mai  întâi,  îi  ajuta  pe  burghezi  în  lupta 
lor  împotriva  feudalismului  şi  despotismului  monarhic,  iar  mai  apoi, 
din  nou,  în  lupta  lor  împotriva  clasei  proletare  pe  cale  de  afirmare.  Ea 
furniza  o  justificare  morală  şi  raţională  a  exploatării  capitaliste.  Era, 
pentru  a  întrebuinţa  o  expresie  apărută  după  dispariţia  lui  Marx,  o  raţi¬ 
onalizare  a  intereselor  capitaliştilor.8  Capitaliştii,  ruşinaţi  în  subconşti¬ 
entul  lor  de  lăcomia  josnică  ce  le  motivează  propria  conduită  şi  dornici 

8.  Deşi  termenul  de  raţionalizare  este  nou,  noţiunea  în  sine  este  cunoscută  de  multă 
vreme.  Cf.,  de  exemplu,  cuvintele  lui  Benjamin  Franklin:  „E  minunat  de  bine  să  fii  o  fi¬ 
inţă  raţională,  fiindcă  eşti  în  stare  să  găseşti  o  raţiune  oricărui  lucru  pe  care  ai  poftă  să-l 
faci Autobiography,  New  York,  1944,  p.  41 .  [Trad.  rom.  de  F.M.  Gâldău:  Autobiografie, 
Fundaţia  Regală  pentru  Literatură  şi  Artă,  Bucureşti,  1942,  p.  60.  -  n.tr.] 

să  evite  oprobriul  societăţii,  şi-ar  fi  încurajat  sicofanţii,  economiştii,  să 
proclame  doctrinele  care  i-ar  putea  reabilita  în  opinia  publică. 

Desigur,  recursul  la  noţiunea  de  raţionalizare  ne  furnizează  o  descri¬ 
ere  psihologică  a  incitativelor  care  au  impulsionat  un  om  sau  un  grup 
de  oameni  să  formuleze  o  teoremă,  sau  o  întreagă  teorie.  Dar  el  nu  ne 
spune  nimic  referitor  la  validitatea  sau  non-validitatea  teoriei  avansate. 
Dacă  se  demonstrează  că  teoria  în  chestiune  este  defectuoasă,  noţiunea 
de  raţionalizare  rămâne  o  interpretare  psihologică  a  cauzelor  care  i-au 
predispus  pe  autorii  lor  la  eroare.  Insă  dacă  nu  suntem  în  măsură  să 
detectăm  nici  o  greşeală  în  teoria  avansată,  nici  un  fel  de  apel  la  con¬ 
ceptul  de  raţionalizare  nu-i  poate  ştirbi  validitatea.  Dacă  ar  fi  adevărat 
că  economiştii  nu  urmăreau,  în  mod  subconştient,  decât  să  justifice 
interesele  nedrepte  ale  capitaliştilor,  teoriile  lor  încă  ar  putea  fi  întru 
totul  corecte.  Nu  există  nici  un  mijloc  de  a  demonta  o  teorie  eronată, 
altul  decât  de  a  o  respinge  prin  raţionament  discursiv  şi  de  a-i  substitui 
una  mai  bună.  Când  evaluăm  teorema  lui  Pitagora  sau  teoria  costurilor 
comparative,  nu  ne  interesează  factorii  psihologici  care  i-au  condus 
pe  Pitagora  şi  pe  Ricardo  să  elaboreze  aceste  teoreme,  deşi  lucrurile 
acestea  pot  fi  importante  în  ochii  istoricului  şi  ai  biografului.  Pentru 
ştiinţă,  singura  întrebare  relevantă  este  dacă  aceste  teoreme  rezistă  sau 
nu  probei  examinării  raţionale.  Datele  sociale  şi  rasiale  ale  autorilor  lor 
sunt  lipsite  de  relevanţă. 

Faptul  că  oamenii,  în  urmărirea  intereselor  lor  egoiste,  încearcă  să 
facă  uz  de  doctrine  mai  mult  sau  mai  puţin  universal  acceptate  de  opi¬ 
nia  publică  este  adevărat.  Mai  mult,  ei  sunt  dornici  să  inventeze  şi  să 
propage  doctrine  care  le-ar  putea  fi  de  folos  în  urmărirea  propriilor  lor 
interese.  Dar  aceasta  nu  explică  de  ce  asemenea  doctrine,  favorabile 
intereselor  unei  minorităţi  şi  contrare  intereselor  restului  populaţiei, 
sunt  acceptate  de  opinia  publică.  Indiferent  dacă  asemenea  doctrine 
„ideologice”  sunt  produsul  unei  „false  conştiinţe”,  care  forţează  omul  să 
gândească  necontrolat  într-un  mod  care  serveşte  intereselor  clasei  sale, 
sau  dacă  ele  sunt  produsul  unei  distorsionări  deliberate  a  adevărului, 
ele  trebuie  să  înfrunte  alte  ideologii,  ale  altor  clase,  şi  să  încerce  să  li  se 
substituie.  Se  manifestă,  aşadar,  o  competiţie  între  ideologii  antagonice. 
Marxiştii  explică  victoriile  şi  înfrângerile  suferite  în  asemenea  conflic¬ 
te  ca  pe  nişte  consecinţe  ale  intervenţiei  unei  providenţe  istorice.  Aşa 
numitul  Geist,  mitica  sursă  iniţială  a  mişcării,  lucrează  după  un  plan 
prestabilit.  El  călăuzeşte  omenirea,  printre  stadiile  preliminare,  către 
beatitudinea  finală  a  socialismului.  Fiecare  stadiu  este  produsul  unui 
anumit  nivel  de  dezvoltare  al  tehnologiei.  Celelalte  caracteristici  ale 
sale  se  epuizează  în  indispensabila  suprastructură  ideologică  a  acestui 

stadiu  tehnologic.  Geist-ul  îl  determină  pe  om  să  descopere  la  mo¬ 
mentul  oportun  ideile  tehnologice  adecvate  stadiului  în  care  trăieşte  şi 
să  le  pună  în  practică.  Tot  restul  este  o  excrescenţă  a  nivelului  tehnolo¬ 
gic.  Râşniţa  manuală  a  făcut  societatea  feudală;  râşniţa  cu  aburi  a  făcut 
capitalismul.9  Voinţa  şi  raţiunea  umană  joacă  numai  un  rol  secundar 
în  schimbările  acestea.  Legitatea  inexorabilă  a  dezvoltării  istorice  îi 
sileşte  pe  oameni  -  independent  de  voinţa  lor  -  să  gândească  şi  să  se 
comporte  în  felul  care  corespunde  bazei  materiale  a  epocii  în  care  tră¬ 
iesc.  Oamenii  se  amăgesc  închipuindu-şi  că  sunt  liberi  să  aleagă  între 
diverse  idei  şi  între  ceea  ce  numesc  ei  adevăr  şi  eroare.  Nu  ei  înşişi  gân¬ 
desc,  ci  providenţa  istorică  este  cea  care  se  manifestă  în  gândurile  lor. 

Aceasta  este  o  doctrină  în  întregime  mistică.  Singura  probă  avansată 
în  favoarea  ei  este  recursul  la  dialectica  hegeliană.  Proprietatea  privată 
capitalistă  este  cea  dintâi  negaţie  a  proprietăţii  private  individuale.  Ea 
atrage  după  sine,  cu  inexorabilitatea  legilor  naturii,  propria-i  negaţie, 
care  este  proprietatea  comună  asupra  mijloacelor  de  producţie.10  Insă 
o  doctrină  mistică  bazată  pe  intuiţie  nu  îşi  pierde  misticismul  prin 
invocarea  unei  alte  doctrine,  nu  mai  puţin  mistice.  Această  stratagemă 
nu  răspunde  nicidecum  la  întrebarea  de  ce  trebuie  un  gânditor  să  ela¬ 
boreze  în  mod  necesar  o  ideologie  adecvată  intereselor  clasei  sale.  De 
dragul  argumentaţiei,  putem  admite  că  gândurile  unui  om  trebuie  să 
dea  naştere  la  doctrine  favorabile  intereselor  sale.  Dar  sunt  interesele 
omului  în  mod  necesar  identice  cu  cele  ale  întregii  sale  clase?  însuşi 
Marx  a  fost  nevoit  să  admită  că  organizarea  proletarilor  într-o  clasă  şi, 
în  consecinţă,  într-un  partid  politic,  este  necontenit  repusă  în  discuţie 
de  rivalitatea  muncitorilor  între  ei  înşişi.11  Este  un  fapt  de  netăgăduit 
că  există  un  conflict  de  interese  ireconciliabil  între  acei  muncitori  care 
sunt  angajaţi  la  salariile  stabilite  de  sindicate  şi  cei  care  rămân  nean¬ 
gajaţi,  datorită  faptului  că  impunerea  ratelor  salariale  sindicale  împie¬ 
decă  cererea  şi  oferta  de  muncă  să-şi  găsească  preţul  la  care  ar  coincide. 
Nu  este  mai  puţin  adevărat  că  interesele  muncitorilor  din  ţările  relativ 
suprapopulate  şi  ale  celor  din  ţările  relativ  subpopulate  sunt  antagoni¬ 
ce,  în  ce  priveşte  problema  barierelor  împotriva  migraţiei.  Aserţiunea 
că  interesele  tuturor  proletarilor  implică  în  mod  uniform  substituirea 
capitalismului  cu  socialismul  este  un  postulat  arbitrar  al  lui  Marx  şi  al 
celorlalţi  socialişti.  Faptul  că  ideea  socialistă  ar  fi  o  emanaţie  a  gândirii 
proletare  şi  că  ar  fi,  de  aceea,  cu  siguranţă  benefică  pentru  interesele 

9.  „Le  moulin  â  bras  vous  donnera  la  societe  avec  le  souzerain;  le  moulin  â  vapeur, 
la  societe  avec  le  capitaliste  industriei.”  Marx,  Misere  de  la philosophie,  Paris  şi  Bruxelles, 
i847,p.  100. 

10.  Marx,  Das  Kapital ,  ediţia  a  7- a,  Hamburg,  1914, 1,  728  -  729. 

1 1 .  Manifestul  Comunist,  1. 

proletariatului  ca  atare,  nu  poate  fi  cu  siguranţă  demonstrat  prin  sim¬ 
plă  asertare. 

O  interpretare  populară  a  vicisitudinilor  politicilor  britanice  de 
comerţ  internaţional,  bazată  pe  ideile  unor  Sismondi,  Frederick  List, 

Marx  şi  ale  Şcolii  Istorice  Germane,  sună  astfel:  în  a  doua  parte  a 
secolului  al  xvm-lea  şi  în  cea  mai  mare  parte  a  secolului  al  xix-lea, 
interesele  de  clasă  ale  burgheziei  britanice  necesitau  politici  liber  {81} 
schimbiste.  De  aceea,  economia  politică  britanică  a  elaborat  doctrina 
liberului  schimb,  iar  manufacturierii  britanici  au  organizat  o  mişcare 
populară,  care  a  izbutit,  în  cele  din  urmă,  să  abolească  tarifele  protecţi- 
oniste.  Ulterior,  condiţiile  s-au  modificat.  Burghezia  britanică  nu  mai 
putea  face  faţă  competiţiei  manufacturierilor  străini  şi  avea  imperios 
nevoie  de  tarife  protecţioniste.  In  consecinţă,  economiştii  au  aşezat  o 
teorie  a  protecţiei  în  locul  ideologiei  depăşite  a  liberului  schimb,  iar 
Marea  Britanie  s-a  întors  la  protecţionism. 

Cea  dintâi  eroare  implicată  în  această  interpretare  este  că  ea  priveşte 
„burghezia”  ca  fiind  o  clasă  omogenă,  compusă  din  membri  ale  căror  in¬ 
terese  sunt  identice.  Un  om  de  afaceri  este  întotdeauna  silit  să-şi  adap¬ 
teze  mersul  afacerilor  la  condiţiile  instituţionale  din  ţara  sa.  Pe  termen 
lung,  în  calitatea  sa  de  antreprenor  şi  capitalist,  el  nu  este  nici  favorizat 
nici  vătămat  de  prezenţa  sau  absenţa  tarifelor  vamale.  El  se  va  orienta 
spre  producţia  acelor  mărfuri  pe  care,  în  situaţia  dată,  le  poate  produce 
în  modul  cel  mai  profitabil.  Ceea  ce  poate  să  dăuneze  sau  să  priască 
intereselor  sale  pe  termen  scurt  sunt  numai  modificările  aranjamentelor 
instituţionale.  Insă  asemenea  modificări  nu  afectează  diversele  ramuri 
de  afaceri  şi  diversele  întreprinderi  în  acelaşi  fel  şi  în  aceeaşi  măsură. 

O  măsură  care  prieşte  unei  ramuri  sau  întreprinderi  poate  fi  nepriel¬ 
nică  altor  ramuri  sau  întreprinderi.  Ceea  ce  contează  pentru  oamenii 
de  afaceri  este  numai  un  număr  limitat  de  articole  supuse  barierelor 
vamale.  Iar  cu  privire  la  aceste  articole  interesele  diverselor  ramuri  şi 
firme  de  afaceri  sunt  îndeobşte  antagonice. 

Interesele  fiecărei  ramuri  sau  firme  pot  fi  favorizate  de  tot  felul  de 
privilegii  acordate  de  către  guvern.  Dar  dacă  privilegiile  sunt  acordate 
în  aceeaşi  măsură  şi  celorlalte  ramuri  şi  firme,  atunci  fiecare  om  de 
afaceri  pierde  pe  de  o  parte  -  nu  numai  în  calitate  de  consumator,  ci  şi 
în  calitate  de  cumpărător  de  materii  prime,  produse  semifinite,  maşini 
şi  alte  echipamente  -  tot  ceea  ce  câştigă  pe  de  alta.  Interesele  egoiste 
de  grup  îl  pot  face  pe  un  om  să  solicite  protecţie  pentru  propria  sa 
ramură  sau  firmă  de  afaceri.  Ele  nu  îl  pot  nicicând  motiva  să  solicite 
o  protecţie  universală,  pentru  toate  ramurile  sau  firmele,  dacă  nu  este 

sigur  că  va  fi  protejat  într-o  măsură  mai  mare  decât  celelalte  industrii 
sau  întreprinderi. 

De  asemenea,  manufacturierii  britanici  nu  erau  interesaţi  de  abo¬ 
lirea  tarifelor  vamale  impuse  asupra  cerealelor  ( Corn  Laws ),  mai  mult 
decât  orice  alţi  cetăţeni  englezi.  Proprietarii  funciari  se  opuneau  abro¬ 
gării  acestor  legi,  deoarece  o  reducere  a  preţurilor  la  produsele  agricole 
implica  o  reducere  a  rentelor  percepute  pe  pământ.  Ideea  de  interes 
special  de  clasă  al  manufacturierilor  nu  poate  fi  susţinută  decât  pe  baza 
legii  de  fier  a  salariilor,  lege  de  mult  infirmată,  corelate  cu  doctrina  nu 
mai  puţin  greşită  conform  căreia  profiturile  ar  fi  o  consecinţă  a  exploa¬ 
tării  muncitorilor. 

Intr-o  lume  organizată  pe  baza  diviziunii  muncii,  fiecare  schimba¬ 
re  trebuie  să  afecteze,  într-un  fel  sau  altul,  interesele  pe  termen  scurt 
ale  unui  mare  număr  de  grupuri.  De  aceea,  este  întotdeauna  uşor  să 
se  afirme  că  orice  doctrină  favorabilă  modificării  condiţiilor  existente 
este  un  paravan  „ideologic”  al  intereselor  speciale  ale  unui  anumit  grup 
de  persoane.  Asemenea  demascări  constituie  preocuparea  principală 
a  multor  autori  contemporani.  Nu  Marx  a  inventat  această  procedură. 
Ea  era  bine  cunoscută  cu  mult  înaintea  lui.  Cea  mai  bizară  manifestare 
a  ei  a  constat  în  tentativele  unor  autori  din  secolul  al  xvm-lea  de  a 
explica  credinţele  religioase  ca  pe  nişte  înşelătorii  frauduloase,  puse 
la  cale  de  preoţii  avizi  de  putere  şi  avuţie,  atât  pentru  ei  înşişi,  cât  şi 
pentru  aliaţii  lor,  exploatatorii.  Marxiştii  şi-au  însuşit  această  poziţie, 
etichetând  religia  „opiul  maselor”.12  Adepţilor  acestor  doctrine  nu  le-a 
trecut  nici  o  clipă  prin  minte  că  acolo  unde  există  interese  egoiste  pro 
trebuie  să  existe,  cu  necesitate,  şi  interese  egoiste  contra.  Faptul  că  un 
eveniment  a  slujit  unei  anumite  clase  nu  constituie  nicidecum  o  expli¬ 
caţie  satisfăcătoare  a  sa.  întrebarea  la  care  trebuie  să  răspundem  este 
de  ce  restul  populaţiei,  ale  cărei  interese  erau  defavorizate,  n-a  reuşit  să 
stăvilească  tentativele  celor  favorizaţi  de  evenimentul  în  cauză. 

Fiecare  firmă  şi  fiecare  ramură  de  afaceri  este,  pe  termen  scurt,  in¬ 
teresată  în  sporirea  vânzării  produselor  sale.  Pe  termen  lung  însă,  pre¬ 
domină  o  tendinţă  de  egalizare  a  încasărilor  între  diferitele  ramuri  de 
producţie.  Dacă  cererea  pentru  produsele  unei  ramuri  creşte,  ridicând 
profiturile,  ramura  în  cauză  atrage  mai  mult  capital,  iar  rivalitatea  no¬ 
ilor  întreprinderi  reduce  profiturile.  încasările  nu  sunt  nicidecum  mai 
ridicate  în  domeniul  vânzării  de  articole  socialmente  dăunătoare,  decât 
în  vânzarea  de  articole  socialmente  benefice.  în  cazul  în  care  o  ramură 

1 2.  Semnificaţia  pe  care  o  atribuie  acestei  expresii  marxismul  contemporan,  anume 
că  drogul  religios  a  fost  administrat  deliberat  poporului,  poate  să  fi  fost  împărtăşită  şi 
de  Marx  însuşi.  Dar  ea  nu  era  implicată  în  fragmentul  prin  care  el  a  consacrat-o,  în 
1943.  Cf.  R.P.  Casey,  Religion  in  Russia,  New  York,  1946,  pp.  67-69. 

de  afaceri  este  scoasă  în  afara  legii  şi  cei  angajaţi  în  ea  riscă  să  fie  puşi 
sub  acuzaţie,  penalizaţi  şi  încarceraţi,  profiturile  lor  brute  trebuie  să  fie 
suficient  de  ridicate  pentru  a  compensa  riscurile  implicate.  Dar  aceasta 
nu  afectează  nivelul  încasărilor  nete. 

Cei  bogaţi,  aflaţi  deja  în  posesia  unităţilor  de  producţie  existente,  nu 
sunt  mânaţi  de  nici  un  interes  specific  de  clasă  să  menţină  libera  com¬ 
petiţie.  Ei  se  opun  confiscării  şi  exproprierii  averilor  lor,  însă  interesele 
lor  bine  conturate  sunt  mai  degrabă  favorabile  măsurilor  care-i  împie¬ 
decă  pe  noii  veniţi  să  le  pericliteze  poziţia.  Apărătorii  liberei  iniţiative 
şi  ai  liberei  competiţii  nu  apără  interesele  bogaţilor  de  astăzi.  Ceea  ce 
doresc  ei  este  să  li  se  dea  mână  liberă  necunoscuţilor  care  vor  fi  între¬ 
prinzătorii  de  mâine  şi  a  căror  ingeniozitate  va  face  viaţa  generaţiilor 
viitoare  mai  agreabilă.  Ei  cer  ca  drumul  să  rămână  deschis  pentru  noi 
îmbunătăţiri  economice.  Ei  sunt  apărătorii  progresului  material. 

Succesul  ideilor  liber  schimbiste  în  secolul  al  xix-lea  a  fost  repurtat 
sub  influenţa  teoriilor  economiei  clasice.  Prestigiul  ideilor  acestea  era 
atât  de  mare  încât  cei  ale  căror  interese  egoiste  de  clasă  erau  defavo¬ 
rizate  de  ele  n-au  fost  în  măsură  să  împiedice  acceptarea  lor  de  către 
opinia  publică  şi  realizarea  lor  prin  măsuri  legislative.  Ideile  sunt  cele 
care  fac  istoria,  nu  istoria  cea  care  face  ideile. 

Este  inutil  să  polemizăm  cu  misticii  şi  vizionarii.  Afirmaţiile  lor  se 
bazează  pe  intuiţie  şi  ei  nu  sunt  dispuşi  să  le  supună  unei  examinări  ra¬ 
ţionale.  Marxiştii  pretind  că  ceea  ce  proclamă  vocea  lor  interioară  este 
auto-revelaţia  istoriei.  Dacă  alte  persoane  nu  aud  această  voce,  aceasta 
nu  dovedeşte  decât  că  ele  nu  sunt  alese.  Este  o  insolenţă  dacă  cei  care 
bâjbâie  prin  întuneric  îndrăznesc  să-i  contrazică  pe  inspiraţi.  Decenţa 
ar  trebui  să-i  determine  să  se  târască  într-un  colţ  şi  să  păstreze  liniştea. 

Insă  ştiinţa  nu  se  poate  abţine  de  la  a  gândi,  deşi  este  limpede  că  ea 
nu  va  reuşi  niciodată  să-i  convingă  pe  cei  ce  neagă  supremaţia  raţiunii. 
Ştiinţa  trebuie  să  insiste  asupra  faptului  că  recursul  la  intuiţie  nu  poate 
tranşa  întrebarea  care  din  mai  multe  doctrine  antagoniste  este  cea  în¬ 
dreptăţită  şi  care  sunt  greşite.  Este  un  fapt  incontestabil  că  marxismul 
nu  este  singura  doctrină  propusă  în  zilele  noastre.  In  afara  marxismu¬ 
lui  mai  există  şi  alte  „ideologii”.  Marxiştii  susţin  că  aplicarea  acestor 
doctrine  alternative  ar  dăuna  intereselor  celor  mulţi.  Dar  susţinătorii 
doctrinelor  acestea  spun  exact  acelaşi  lucru  despre  marxism. 

Desigur,  marxiştii  consideră  că  o  doctrină  este  viciată  dacă  originea 
autorului  său  nu  este  proletară.  Dar  cine  este  proletar?  Doctorul  Marx, 
manufacturierul  şi  „exploatatorul”  Engels,  sau  Lenin,  vlăstarul  aristo¬ 
craţiei  ruseşti,  nu  erau  în  nici  un  caz  de  origine  proletară.  Insă  Hitler 
şi  Mussolini  erau  proletari  autentici,  care-şi  petrecuseră  tinereţea  în 

sărăcie.  Conflictul  dintre  bolşevici  şi  menşevici,  sau  cel  dintre  Stalin  şi 
Troţki  nu  pot  fi  prezentate  ca  fiind  conflicte  de  clasă.  Ele  erau  conflicte 
între  diverse  secte  de  fanatici,  care  se  numeau  unii  pe  alţii  trădători. 

Esenţa  filosofiei  marxiste  este  aceasta:  noi  avem  dreptate  deoarece 
suntem  purtătorii  de  cuvânt  ai  clasei  proletare,  aflate  pe  cale  de  afirma¬ 
re.  Raţionamentele  discursive  nu  ne  pot  invalida  doctrinele,  deoarece 
ele  sunt  inspirate  de  puterea  supremă  care  determină  destinele  omeni¬ 
rii.  Adversarii  noştri  se  înşală,  din  cauză  că  le  lipseşte  intuiţia  care  ne 
{84}  călăuzeşte  nouă  minţile.  Nu  este,  desigur,  vina  lor  că,  datorită  afilierii 
lor  de  clasă,  nu  sunt  echipaţi  cu  logica  autentic  proletară  şi  sunt  orbiţi 
de  ideologii.  Decretele  impenetrabile  ale  istoriei  sunt  cele  care  ne-au 
ales  pe  noi  şi  i-au  damnat  pe  ei.  Viitorul  ne  aparţine  nouă. 

4.  Polilogismul  rasial 

Polilogismul  marxist  este  o  stratagemă  eşuată  de  a  salva  doctrinele  de 
nesusţinut  ale  socialismului.  Tentativa  sa  de  a  substitui  intuiţia  raţio¬ 
namentelor  este  atrăgătoare  pentru  cei  înclinaţi  spre  superstiţiile  po¬ 
pulare.  Insă  tocmai  aceasta  este  atitudinea  care  situează  polilogismul 
marxist  şi  produsul  său,  „sociologia  cunoaşterii”  într-un  antagonism 
ireconciliabil  faţă  de  ştiinţă  şi  raţiune. 

Altfel  stau  lucrurile  cu  polilogismul  profesat  de  rasişti.  Tipul  acesta 
de  polilogism  este  compatibil  cu  tendinţele  la  modă,  deşi  greşite,  ale 
empirismului  contemporan.  Faptul  că  omenirea  se  împarte  în  diverse 
rase  este  incontestabil.  Rasele  diferă  prin  trăsături  fizice.  Filosofii  ma- 
terialişti  susţin  că  gândirea  este  o  secreţie  a  minţii,  tot  astfel  cum  fierea 
este  o  secreţie  a  vezicii  biliare.  Ar  fi  o  inconsistenţă  din  punctul  lor  de 
vedere  să  respingă  apriori  ipoteza  că  gândirea  secretată  de  diferite  rase 
poate  fi  diferită  sub  aspecte  esenţiale.  Faptul  că  anatomia  nu  a  reuşit 
până  astăzi  să  descopere  diferenţele  anatomice  dintre  celulele  minţii 
ale  diferitelor  rase  nu  poate  invalida  doctrina  după  care  structura  lo¬ 
gică  a  minţii  diferă  de  la  o  rasă  la  alta.  El  nu  exclude  posibilitatea  ca 
cercetări  ulterioare  să  scoată  la  iveală  asemenea  specificităţi  anatomice. 

Anumiţi  etnologi  ne  spun  că  este  o  greşeală  să  vorbim  despre  ci¬ 
vilizaţii  superioare  şi  inferioare  şi  despre  pretinsa  înapoiere  a  raselor 
exotice.  Civilizaţiile  diverselor  rase  sunt  diferite  de  cea  occidentală,  a 
popoarelor  de  extracţie  caucaziană,  dar  nu  îi  sunt  inferioare.  Fiecare 
rasă  are  propria  ei  mentalitate.  Este  greşit  să  evaluăm  civilizaţiile 
unora  întrebuinţând  criterii  croite  pe  măsura  realizărilor  altor  rase. 
Occidentalii  consideră  că  civilizaţia  chineză  este  o  civilizaţie  osificată 
şi  numesc  barbarism  primitiv  civilizaţia  locuitorilor  Noii  Guinee.  Insă 

chinezii  aceştia  şi  băştinaşii  din  Noua  Guinee  dispreţuiesc  civilizaţia 
noastră  nu  mai  puţin  decât  o  dispreţuim  noi  pe  a  lor.  Asemenea  es¬ 
timări  reprezintă  judecăţi  de  valoare  şi  sunt,  în  consecinţă,  arbitrare. 
Rasele  acestea  diferite  posedă  o  altă  structură  mentală.  Civilizaţiile  lor 
sunt  adecvate  structurilor  acestea,  după  cum  civilizaţia  noastră  este 
adecvată  structurii  noastre  mentale.  Noi  suntem  incapabili  să  înţele¬ 
gem  că  ceea  ce  numim  noi  înapoiere  nu  le  apare  tot  astfel  şi  lor.  Din 
punctul  de  vedere  al  logicii  lor,  este  vorba  de  metode  mai  adecvate  de 
a  da  răspunsuri  satisfăcătoare  condiţiilor  naturale  de  viaţă,  decât  ar  fi 
progresivismul  nostru. 

Etnologii  aceştia  insistă,  pe  bună  dreptate,  asupra  faptului  că  nu  este 
sarcina  istoricului  -  iar  etnologul  este  şi  el  un  istoric  -  să  rostească  ju¬ 
decăţi  de  valoare.  Dar  ei  se  înşală  amarnic  atunci  când  afirmă  că  aceste 
rase  diferite  au  fost  mânate,  în  activităţile  lor,  de  alte  motivaţii  decât 
cele  ce  au  călăuzit  rasa  albă.  Asiaticii  şi  africanii,  aidoma  popoarelor 
de  provenienţă  europeană,  au  încercat  să  lupte  cu  succes  pentru  supra¬ 
vieţuire  şi  să-şi  întrebuinţeze  raţiunea  ca  pe  cea  mai  de  preţ  armă,  în 
aceste  strădanii.  Ei  au  încercat  să  se  descotorosească  de  animalele  de 
pradă  şi  de  boli,  să  prevină  foametea  şi  să  ridice  productivitatea  muncii. 
Este  indubitabil  că,  în  urmărirea  acestor  ţeluri,  ei  au  fost  încununaţi  de 
mai  puţin  succes  decât  albii.  Dovada  acestui  fapt  este  aspiraţia  lor  de 
a  profita  de  toate  realizările  occidentului.  Etnologii  în  cauză  ar  avea 
dreptate  dacă  mongolii  sau  africanii,  loviţi  de  o  boală  necruţătoare,  ar 
renunţa  la  ajutorul  medicului  european,  deoarece  mentalitatea  sau  vi¬ 
ziunea  lor  asupra  lumii  i-ar  face  să  creadă  că  este  mai  bine  să  suferi 
decât  să  ţi  se  aline  suferinţa.  Mahatma  Gandhi  şi-a  abjurat  întreaga 
filosofie  în  momentul  în  care  a  intrat  într-un  spital  modern,  pentru  a 
se  opera  de  apendicită. 

Indienilor  nord-americani  le-a  lipsit  ingeniozitatea  necesară  pentru 
a  inventa  roata.  Locuitorii  munţilor  Alpi  n-au  fost  suficient  de  ageri 
pentru  a-şi  construi  schiuri,  care  ar  fi  făcut  viaţa  lor  grea  mult  mai 
agreabilă.  Asemenea  inconveniente  nu  se  datorează  unor  mentalităţi 
diferite  de  cele  ale  raselor  care  întrebuinţau  deja  de  multă  vreme  roata 
şi  schiurile;  acestea  au  fost  nereuşite,  chiar  dacă  le  judecăm  din  punc¬ 
tele  de  vedere  al  indienilor  şi  al  montaniarzilor  alpini. 

Pe  de  altă  parte,  aceste  consideraţii  privesc  exclusiv  motivaţiile  care 
determină  acţiuni  concrete,  lăsând  neatinsă  singura  problemă  relevan¬ 
tă,  care  este  de  a  şti  dacă  între  diferitele  rase  există  sau  nu  o  diferenţă  în 
structura  logică  a  minţii.  Tocmai  lucrul  acesta  îl  susţin  rasiştii.13 

Cu  privire  la  problemele  fundamentale  legate  de  structura  logică  a 

13.  Cf.  L.G.Tirala,  Rasse,  Geist  und See/e,  Munchen,  1935,  pp.  190  ff. 


88 


Acţiunea  umană 


minţii  şi  de  principiile  categoriale  ale  gândirii  şi  acţiunii,  putem  face 
trimitere  la  ceea  ce  s-a  spus  în  capitolele  precedente.  Câteva  observaţii 
adiţionale  vor  fi  suficiente  pentru  a  da  lovitura  de  graţie  polilogismului 
rasial  şi  tuturor  celorlalte  tipuri  de  polilogism. 

Categoriile  gândirii  şi  acţiunii  umane  nu  sunt  nici  produse  arbitrare 
ale  minţii  umane,  nici  convenţii.  Ele  nu  se  situează  în  afara  universului 
şi  a  desfăşurării  evenimentelor  cosmice.  Sunt  fapte  biologice,  care  po¬ 
sedă  o  funcţie  precisă  în  viaţă  şi  în  realitate.  Sunt  instrumentele  luptei 
omului  pentru  existenţă  şi  ale  strădaniilor  lui  de  a  se  adapta  cât  mai 
bine  cu  putinţă  stării  reale  de  lucruri  din  univers,  şi  de  a-şi  elimina  ne- 
{86}  plăcerile,  atât  cât  stă  în  puterea  sa  să  o  facă.  Ele  sunt,  de  aceea,  adecvate 
structurilor  lumii  externe  şi  reflectă  proprietăţile  lumii  şi  ale  realităţii. 
Funcţionează  şi,  în  sensul  acesta,  sunt  adevărate  şi  valide. 

Este,  în  consecinţă,  greşit  să  se  afirme  că  înţelegerea  apriorică  şi 
raţiunea  pură  nu  furnizează  nici  un  fel  de  informaţii  despre  realitate 
şi  despre  structura  universului.  Relaţiile  logice  fundamentale  şi  cate¬ 
goriile  gândirii  şi  acţiunii  reprezintă  sursa  ultimă  a  întregii  cunoaşteri 
umane.  Ele  sunt  adecvate  structurilor  realităţii,  revelează  aceste  struc¬ 
turi  minţii  umane  şi,  în  sensul  acesta,  pentru  om,  sunt  fapte  ontolo¬ 
gice  fundamentale.14  Nu  ştim  ce  ar  putea  să  gândească  şi  să  înţeleagă 
un  intelect  suprauman.  Pentru  om,  fiecare  cogniţie  este  condiţionată 
de  structura  logică  a  minţii  sale  şi  este  implicată  în  această  structură. 
Tocmai  rezultatele  satisfăcătoare  ale  ştiinţelor  empirice  şi  aplicaţiile  lor 
practice  sunt  cele  care  pun  în  evidenţă  acest  adevăr.  In  limitele  orbitei 
în  care  acţiunea  umană  este  capabilă  să  atingă  ţeluri  pe  care  le  urmă¬ 
reşte,  nu  încape  loc  pentru  agnosticism. 

Dacă  ar  fi  existat  rase  înzestrate  cu  structuri  logice  diferite  ale  min¬ 
ţii,  ele  nu  ar  fi  întrebuinţat  raţiunea  ca  pe  un  mijloc  pentru  existenţă. 
Singurul  mijloc  de  supravieţuire  care  le-ar  fi  putut  proteja  împotriva 
exterminării  ar  fi  fost  reacţiile  instinctive.  Selecţia  naturală  ar  fi  elimi¬ 
nat  din  rândul  unor  asemenea  rase  acele  specimene  care  ar  fi  încercat 
să  întrebuinţeze  raţionamente  pentru  a-şi  călăuzi  comportamentul.  Ar 
fi  supravieţuit  numai  acei  indivizi  care  s-ar  fi  bizuit  exclusiv  pe  instinc¬ 
te.  Aceasta  înseamnă  că  nu  ar  fi  avut  şanse  de  supravieţuire  decât  cei  ce 
nu  s-ar  fi  ridicat  deasupra  nivelului  mental  al  animalelor. 

Erudiţii  occidentali  au  adunat  un  volum  enorm  de  materiale,  re¬ 
feritoare  la  civilizaţiile  din  China  şi  India  şi  la  civilizaţiile  primitive 
asiatice,  americane,  australiene  şi  ale  aborigenilor  africani.  Putem  afir¬ 
ma  fără  riscul  de  a  ne  înşela  prea  mult  că  tot  ceea  ce  merită  cunoscut 

14.  Cf.  Morris  R.  Cohen,  Reason  and  Nature,  New  York,  1931,  pp.  202-205;  A 
Preface  to  Logic,  New  York,  1944,  pp.  42-44,  54-56,  92, 180-187. 

referitor  la  ideile  acestor  rase  este  cunoscut.  Insă  nici  un  suporter  al 
polilogismului  nu  a  încercat  vreodată  să  întrebuinţeze  aceste  date  pen¬ 
tru  a  furniza  o  descriere  a  logicii  aşa-zis  diferite  a  acestor  popoare  şi 
civilizaţii. 


5 .  Polilogism  şi  înţelegere 

Unii  adepţi  ai  ideilor  marxiste  şi  rasiste  interpretează  doctrinele  epis¬ 
temologice  ale  partidelor  din  care  fac  parte  într-un  mod  deosebit.  Ei 
se  arată  gata  să  admită  că  structura  logică  a  minţii  este  uniformă  pen¬ 
tru  toate  rasele,  naţiunile  şi  clasele.  Marxismul  sau  rasismul,  afirmă  ei, 
n-au  avut  niciodată  intenţia  să  nege  acest  fapt  incontestabil.  Ceea  ce 
afirmau  aceste  doctrine  în  realitate  este  că  înţelegerea  istorică,  empatia  {87} 
estetică  şi  judecăţile  de  valoare  sunt  condiţionate  de  originea  omului. 

Este  evident  că  această  interpretare  nu  poate  fi  susţinută  pe  baza  scri¬ 
erilor  datorate  campionilor  polilogismului.  Insă  ea  trebuie  analizată  ca 
doctrină  de  sine  stătătoare. 

Este  inutil  să  subliniem  din  nou  faptul  că  judecăţile  de  valoare  ale 
unui  om  şi  alegerea  de  către  el  a  anumitor  ţeluri  reflectă  trăsăturile  sale 
fizice  înnăscute,  precum  şi  toate  vicisitudinile  vieţii  pe  care  a  trăit-0.15 
Dar  recunoaşterea  acestui  fapt  este  cu  totul  altceva  decât  credinţa  că 
moştenirea  rasială  sau  afilierea  de  clasă  determină,  în  ultimă  instanţă, 
judecăţile  de  valoare  şi  alegerea  scopurilor.  Discrepanţele  fundamen¬ 
tale  în  materie  de  viziune  asupra  lumii  şi  modelele  comportamentale 
nu  corespund  diferenţelor  de  rasă,  de  naţionalitate,  sau  afilierii  de  clasă. 

Este  greu  de  imaginat  o  mai  mare  divergenţă  în  materie  de  judecăţi 
de  valoare  decât  cea  existentă  între  asceţi  şi  cei  ce  aspiră  să  se  bucure 
de  viaţă  lipsiţi  de  griji.  Un  abis  de  netrecut  separă  pe  călugării  şi  călu¬ 
găriţele  evlavioşi  de  restul  omenirii.  Insă  au  existat  persoane  dedicate 
idealurilor  ascetice  printre  toate  rasele,  naţiunile,  clasele  şi  castele.  Unii 
dintre  ei  erau  fiii  şi  fiicele  regilor  şi  ale  aristocraţiei  înstărite,  alţii  erau 
cerşetori.  Sf.  Francisc,  Sfânta  Clara  şi  cei  ce-i  urmau  pe  ei  cu  ardoa¬ 
re  erau  originari  din  Italia,  o  ţară  ai  cărei  locuitori  nu  pot  fi  socotiţi 
indiferenţi  la  bunurile  lumeşti.  Puritanismul  a  fost  anglo-saxon,  dar 
tot  anglo-saxonă  a  fost  şi  lascivitatea  britanicilor  în  vremea  Tudorilor, 
Stuarţilor  şi  a  Casei  de  Hanovra.  Cel  mai  proeminent  adept  al  asce¬ 
tismului  din  secolul  al  xix-lea  a  fost  contele  Lev  Tolstoi,  un  membru 
înstărit  al  aristocraţiei  ruse  destrăbălate.  Tolstoi  vedea  culmea  filosofiei 
pe  care  a  combătut-o  în  Sonata  Kreutzer  a  lui  Beethoven,  o  capodope¬ 
ră  a  fiului  unor  părinţi  extrem  de  săraci. 

15 .  A  se  vedea  mai  sus,  pp.  46-47. 

La  fel  stau  lucrurile  şi  cu  valorile  estetice.  Toate  rasele  şi  naţiunile  au 
cunoscut  atât  arta  clasică,  cât  şi  pe  cea  romantică.  In  ciuda  propagandei 
lor  alimentate  cu  ardoare,  marxiştii  n-au  izbutit  să  producă  o  artă  sau 
o  literatură  specific  proletară.  Scriitorii,  pictorii  şi  muzicienii  „proletari” 
n-au  creat  stiluri  noi  şi  n-au  consacrat  noi  valori  estetice.  Pe  ei  nu-i 
caracterizează  decât  tendinţa  de  a  numi  tot  ce  detestă  „burghez”  şi  tot 
ce  le  este  pe  plac  „proletar”. 

înţelegerea  istorică,  atât  a  istoricului  de  profesie  cât  şi  a  omului  care 
acţionează,  reflectă  întotdeauna  personalitatea  autorului  său.16  însă, 
dacă  istoricul  şi  politicianul  sunt  animaţi  de  dorinţa  de  a  discerne 
adevărul,  ei  nu  se  vor  lăsa  nicicând  amăgiţi  de  prejudecăţi  partizane, 
{88}  presupunând  că  sunt  capabili  şi  nu  inepţi.  Nu  este  important  dacă  un 
istoric  sau  un  politician  consideră  intervenţia  unui  anumit  factor  be¬ 
nefică  sau  dăunătoare.  Ei  nu  pot  culege  nici  un  avantaj  de  pe  urma 
subestimării  sau  supraestimării  relevanţei  vreunuia  dintre  factorii  care 
intervin.  Numai  pseudo-istoricii  nechemaţi  îşi  imaginează  că  distorsi- 
onând  faptele  îşi  slujesc  cauza. 

Aceasta  nu  este  mai  puţin  adevărat  cu  privire  la  înţelegerea  de  care 
face  uz  omul  de  stat.  La  ce  i-ar  servi  unui  adept  al  protestantismului 
înţelegerea  deformată  a  imenselor  puteri  şi  prestigiu  ale  catolicismului, 
sau  liberalului  o  înţelegere  inadecvată  a  relevanţei  ideilor  socialiste? 
Pentru  a  izbuti,  politicianul  trebuie  să  vadă  lucrurile  aşa  cum  sunt;  cel 
ce  se  lasă  pradă  viselor  sale  fanteziste  va  da  cu  siguranţă  greş.  Judecăţile 
de  relevanţă  diferă  de  judecăţile  de  valoare,  prin  aceea  că  urmăresc  es¬ 
timarea  unor  stări  de  lucruri  independente  de  dorinţele  autorului.  Ele 
sunt  colorate  de  personalitatea  autorului  şi,  de  aceea,  nu  pot  fi  nicicând 
unanim  acceptate  de  toată  lumea.  în  acest  punct,  însă,  trebuie  din  nou 
să  ridicăm  problema:  ce  avantaj  ar  putea  culege  o  rasă  sau  o  clasă  de  pe 
urma  unei  distorsionări  „ideologice”  a  înţelegerii? 

După  cum  am  arătat  deja,  discrepanţele  serioase  pe  care  le  întâl¬ 
nim  în  domeniul  studiilor  istorice  sunt  rezultatul  diferenţelor  de  vederi 
existente  în  domeniile  ştiinţelor  nonistorice  şi  nu  între  diverse  moduri 
de  înţelegere. 

Astăzi,  mulţi  istorici  şi  scriitori  sunt  îmbibaţi  de  dogma  marxistă, 
după  care  realizarea  planurilor  socialiste  este  atât  inevitabilă,  cât  şi 
binele  suprem,  iar  mişcării  muncitoreşti  îi  este  încredinţată  misiunea 
istorică  de  a  aduce  la  îndeplinire  această  sarcină,  printr-o  răsturnare 
violentă  a  sistemului  capitalist.  Pornind  de  la  această  premisă,  ei  con¬ 
sideră  de  la  sine  înţeles  faptul  că  partidele  de  „stânga”,  ale  celor  aleşi, 
trebuie  să  recurgă  la  acte  de  violenţă  şi  la  crime  în  urmărirea  politicilor 

16.  A  se  vedea  mai  sus,  pp.  57-58. 

lor.  O  revoluţie  nu  se  poate  consuma  prin  metode  paşnice.  Pentru  ei  nu 
merită  să  se  întârzie  asupra  unor  nimicuri,  cum  ar  fi  măcelărirea  celor 
patru  fiice  ale  ţarului,  a  lui  Leon  Troţky,  a  zeci  de  mii  de  burghezi  ruşi 
şi  aşa  mai  departe.  „Nu  poţi  face  omletă  fără  să  spargi  ouă”;  de  ce  să  se 
mai  menţioneze  explicit  ouăle  sparte?  Insă,  desigur,  altfel  stau  lucrurile 
în  caz  că  vreunul  din  cei  asaltaţi  îndrăzneşte  să  se  apere  sau  chiar  să 
riposteze.  Puţini  sunt  cei  ce  menţionează  actele  de  sabotaj,  distrugere 
şi  violenţă  comise  de  grevişti.  însă  toţi  autorii  tratează  pe  larg  tenta¬ 
tivele  companiilor  de  a-şi  proteja  proprietăţile  şi  vieţile  clienţilor  şi 
salariaţilor  lor  împotriva  unor  asemenea  atacuri  sălbatice. 

Astfel  de  discrepanţe  nu  se  datorează  nici  judecăţilor  de  valoare,  nici 
diferenţelor  de  înţelegere.  Ele  sunt  rezultatul  existenţei  unor  teorii  an¬ 
tagonice  ale  evoluţiei  economice  şi  istorice.  Dacă  venirea  socialismului  {89} 
este  inevitabilă  şi  nu  poate  fi  realizată  decât  prin  metode  revoluţionare, 
crimele  comise  de  „progresişti”  sunt  incidente  minore,  lipsite  de  orice 
semnificaţie.  însă  autoapărarea  şi  contraatacurile  „reacţionarilor”,  care 
pot  să  întârzie  victoria  finală  a  socialismului,  sunt  de  cea  mai  mare 
importanţă.  Ele  sunt  evenimente  remarcabile,  în  vreme  ce  actele  revo¬ 
luţionare  nu  sunt  decât  simple  elemente  de  rutină. 

6.  Pledoaria  pentru  raţiune 

Raţionaliştii  judicioşi  nu  pretind  că  raţiunea  umană  îl  poate  face  vreo¬ 
dată  pe  om  atotştiutor.  Ei  sunt  pe  deplin  conştienţi  de  faptul  că,  oricât 
ar  spori  cunoaşterea,  vor  rămâne  întotdeauna  lucruri  cu  statut  de  date 
ultime,  care  nu  se  pretează  la  nici  un  fel  de  elucidări  suplimentare.  Dar, 
spun  ei,  în  măsura  în  care  omului  îi  stă  în  putinţă  să  dobândească  cu¬ 
noaştere,  el  trebuie  să  se  bizuie  pe  raţiune.  Datele  ultime  reprezintă 
elementul  iraţional.  Ceea  ce  este  cognoscibil,  în  măsura  în  care  este 
deja  cunoscut,  este,  în  mod  necesar,  raţional.  Nu  există  nici  moduri 
iraţionale  de  cunoaştere,  nici  o  ştiinţă  a  iraţionalităţii. 

Referitor  la  problemele  nerezolvate,  sunt  permise  diverse  ipoteze, 
câtă  vreme  ele  nu  contrazic  logica  şi  datele  incontestabile  ale  experien¬ 
ţei.  Dar  acestea  nu  sunt  decât  ipoteze. 

Nu  cunoaştem  ce  determină  diferenţele  înnăscute  care  se  manifestă 
în  sfera  capacităţilor  umane.  Ştiinţa  este  neputincioasă  să  explice  de  ce 
Newton  şi  Mozart  au  fost  din  plin  înzestraţi  cu  genialitate  creatoare 
şi  de  ce  lucrurile  nu  stau  la  fel  cu  majoritatea  celorlalţi  oameni.  însă  a 
spune  că  geniul  îşi  datorează  măreţia  înaintaşilor,  sau  rasei  sale,  este  în 
tot  cazul  un  răspuns  nesatisfacător.  întrebarea  este  tocmai  de  ce  diferă 
un  asemenea  om  de  fraţii  săi  şi  de  toţi  ceilalţi  membrii  ai  rasei  sale. 

Este  ceva  mai  puţin  greşit  să  atribuim  marile  reuşite  ale  rasei  albe 
unei  superiorităţi  rasiale.  Insă  aceasta  nu  este  decât  o  ipoteză  vagă,  care 
contravine  faptului  că  fundamentele  timpurii  ale  civilizaţiei  au  fost 
aşezate  de  popoare  aparţinând  altor  rase.  Nu  putem  şti  dacă,  în  viitor, 
alte  rase  vor  înlocui  sau  nu  civilizaţia  occidentală. 

Cu  toate  acestea,  o  asemenea  ipoteză  trebuie  cântărită  pe  baza  pro¬ 
priilor  ei  merite.  Ea  nu  trebuie  condamnată  a  priori  fiindcă  rasiştii 
întemeiază  pe  ea  postulatul  lor,  conform  căruia  există  un  conflict  ire¬ 
conciliabil  între  diversele  grupuri  rasiale  şi  cele  superioare  trebuie  să 
le  înrobească  pe  cele  inferioare.  Legea  de  asociere  a  lui  Ricardo  a  dis¬ 
creditat  deja  de  multă  vreme  această  interpretare  greşită  a  inegalităţii 
dintre  oameni.17  Este  absurd  să  contestăm  ipoteza  rasială  prin  negarea 
unor  fapte  evidente.  Este  zadarnic  să  negăm  că  până  acum  anumite 
rase  n-au  contribuit  cu  nimic,  sau  au  contribuit  foarte  puţin  la  dezvol¬ 
tarea  civilizaţiei  şi,  în  acest  sens,  pot  fi  numite  inferioare. 

Dacă  cineva  ar  dori  cu  tot  dinadinsul  să  distileze  cu  orice  preţ  gră¬ 
untele  de  adevăr  din  doctrinele  marxiste,  ar  putea  spune  că  emoţiile 
influenţează  foarte  mult  raţionamentele  omului.  Nimeni  nu  s-a  încu¬ 
metat  vreodată  să  nege  acest  fapt  evident,  iar  marxismul  nu  poate  fi 
creditat  cu  descoperirea  lui.  Insă  pentru  epistemologie  faptul  este  lipsit 
de  orice  semnificaţie.  Există  numeroase  surse,  atât  ale  succesului  cât  şi 
ale  erorii.  Enumerarea  şi  clasificarea  lor  cad  în  sarcina  psihologiei. 

Invidia  este  o  slăbiciune  larg  răspândită.  Este  cert  că  mulţi  intelec¬ 
tuali  invidiază  veniturile  afaceriştilor  prosperi  şi  că  aceste  simţăminte  îi 
îndrumă  spre  socialism.  Ei  cred  că  autorităţile  unei  societăţi  socialiste 
îi  vor  remunera  cu  salarii  superioare  celor  pe  care  le  câştigă  în  regim 
capitalist.  Insă  faptul  de  a  fi  demonstrat  existenţa  invidiei  nu  scuteşte 
ştiinţa  de  sarcina  cercetării  celei  mai  atente  cu  putinţă  a  doctrinelor  so¬ 
cialiste.  Oamenii  de  ştiinţă  au  datoria  de  a  examina  fiecare  doctrină,  ca 
şi  cum  susţinătorii  ei  n-ar  fi  inspiraţi  de  nimic  altceva,  în  afara  setei  de 
cunoaştere.  Diversele  tipuri  de  polilogism  înlocuiesc  examinarea  pur 
teoretică  a  doctrinelor  contrare  cu  demascarea  originilor  şi  motivaţiilor 
autorilor  lor.  O  atare  metodă  este  incompatibilă  cu  principiile  cele  mai 
elementare  ale  argumentării. 

A  înlătura  o  teorie  invocând  originile  ei  istorice,  „spiritul”  vremurilor 
în  care  a  fost  ea  formulată,  condiţiile  materiale  din  ţara  ei  de  baştină, 
sau  orice  fel  de  particularităţi  personale  ale  autorilor  săi,  este  o  stra¬ 
tagemă  nevolnică.  O  teorie  nu  se  supune  decât  tribunalului  raţiunii. 
Criteriul  adecvat  pentru  ea  este  întotdeauna  criteriul  raţiunii.  O  teorie 
este  fie  corectă,  fie  incorectă.  Este  posibil  ca  în  stadiul  actual  al  cunoaş- 

1 7.  A  se  vedea  mai  jos,  pp.  159-164. 

terii  noastre  să  nu  avem  posibilitatea  de  a  decide  în  privinţa  corectitu¬ 
dinii  sau  incorectitudinii  sale.  Insă  o  teorie  nu  poate  fi  niciodată  validă 
pentru  un  burghez  sau  un  american  şi  invalidă  pentru  un  proletar  sau 
un  chinez. 

Dacă  marxiştii  şi  rasiştii  ar  avea  dreptate,  atunci  ar  fi  imposibil  de 
explicat  de  ce  cei  aflaţi  la  putere  urmăresc  sistematic  să  suprime  teorii¬ 
le  care-i  dezaprobă  şi  să-i  persecute  pe  susţinătorii  lor.  însuşi  faptul  că 
există  guverne  intolerante  şi  partide  politice  care  practică  scoaterea  în 
afara  legii  şi  exterminarea  criticilor  este  o  dovadă  a  excelenţei  raţiunii. 
Faptul  că  adversarii  unei  doctrine  utilizează  poliţia,  călăii  şi  gloatele 
violente  pentru  a  o  combate,  nu  este  o  dovadă  suficientă  a  corectitudi¬ 
nii  acelei  doctrine.  Dar  este  o  dovadă  a  faptului  că  cei  ce  recurg  la  re¬ 
presiune  violentă  sunt,  în  subconştientul  lor,  convinşi  de  netemeinicia 
propriilor  lor  doctrine. 

Validitatea  fundamentelor  apriorice  ale  logicii  şi  ale  praxeologiei  nu 
poate  fi  demonstrată  fără  a  se  face  referire  la  înseşi  aceste  fundamente. 
Raţiunea  este  un  dat  ultim  şi  nu  poate  fi  analizată  sau  pusă  la  îndoia¬ 
lă  de  către  ea  însăşi.  Existenţa  ca  atare  a  raţiunii  umane  este  un  fapt 
non-raţional.  Singura  aserţiune  care  poate  fi  formulată  cu  privire  la 
raţiune  este  că  ea  reprezintă  trăsătura  distinctivă  care-1  separă  pe  om 
de  animale  şi  care  atrage  după  sine  tot  ce  este  specific  uman. 

Acelora  care  pretind  că  omul  ar  fi  mai  fericit  renunţând  să  facă  uz 
de  raţiune  şi  încercând  să  se  lase  călăuzit  exclusiv  de  intuiţii  şi  instinc¬ 
te,  singurul  răspuns  care  li  se  poate  oferi  este  o  cercetare  a  realizărilor 
societăţii  umane.  Descriind  geneza  şi  funcţionarea  cooperării  sociale, 
teoria  economică  furnizează  toate  informaţiile  necesare  pentru  opţiu¬ 
nea  ultimă  între  raţiune  şi  ne-raţiune.  Dacă  omul  ia  din  nou  în  calcul 
posibilitatea  eliberării  sale  de  supremaţia  raţiunii,  el  trebuie  să  ştie  la 
ce  va  fi  nevoit  să  renunţe. 


IV.  O  PRIMĂ  ANALIZĂ  A  CATEGORIEI  DE  ACŢIUNE 


i .  Scopuri  şi  mijloace 

Rezultatul  urmărit  prin  intermediul  unei  acţiuni  se  numeşte  scop, 
ţel  sau  obiectiv.  In  limbajul  cotidian,  întrebuinţăm  aceşti  termeni 
şi  pentru  a  desemna  scopuri,  ţeluri  şi  obiective  intermediare;  acestea 
sunt  repere  pe  care  omul  care  acţionează  doreşte  să  le  atingă,  numai 
deoarece  crede  că  îşi  va  atinge  scopul,  ţelul,  sau  obiectivul  său  ultim, 
depăşindu-le.  Riguros  vorbind,  scopul,  ţelul  sau  obiectivul  oricărei  ac¬ 
ţiuni  este,  întotdeauna,  îndepărtarea  unei  neplăceri  resimţite. 

Un  mijloc  este  ceva  care  serveşte  la  atingerea  unui  scop,  ţel  sau  obiec¬ 
tiv.  Mijloacele  nu  există  ca  atare  în  universul  dat;  în  univers  nu  există 
decât  lucruri.  Un  lucru  devine  un  mijloc  în  momentul  în  care  raţiunea 
umană  plănuieşte  să-l  întrebuinţeze  pentru  atingerea  vreunui  scop  şi 
acţiunea  umană  îl  întrebuinţează  efectiv  în  acest  scop.  Omul,  prin  gân¬ 
dire,  vede  potenţialul  de  a  furniza  servicii  al  lucrurilor,  i.e.  capacitatea 
lor  de  a-1  sprijini  în  atingerea  scopurilor  sale,  iar  prin  acţiune  le  trans¬ 
formă  în  mijloace.  Este  cât  se  poate  de  important  să  realizăm  că  părţi 
din  lumea  externă  devin  mijloace  numai  prin  intervenţia  minţii  umane 
şi  a  derivaţiei  acesteia,  acţiunea  umană.  Obiectele  externe  ca  atare  nu 
sunt  decât  fenomene  ale  universului  fizic  şi  alcătuiesc  domeniul  de 
studiu  al  ştiinţelor  naturale.  Ceea  ce  le  transformă  în  mijloace  este 
semnificaţia  şi  acţiunea  umană.  Praxeologia  nu  studiază  lumea  externă, 
ci  comportamentul  omului  în  raport  cu  aceasta.  Realitatea  praxeologi- 
că  nu  este  universul  fizic,  ci  reacţia  conştientă  a  omului  la  starea  dată 
a  acestui  univers.  Teoria  economică  nu  se  referă  la  lucruri  şi  la  obiecte 
materiale  tangibile,  ci  se  referă  la  oameni  şi  la  semnificaţiile  şi  acţiunile 
lor.  Bunurile,  mărfurile,  avuţia  şi  toate  celelalte  noţiuni  comportamen¬ 
tale  nu  sunt  elemente  ale  naturii;  ele  sunt  elemente  ale  semnificaţiei  şi 
conduitei  umane.  Cel  ce  doreşte  să  le  analizeze  nu  trebuie  să  privească 
spre  lumea  externă,  ci  trebuie  să  le  caute  în  semnificaţiile  la  care  se 
raportează  oamenii  care  acţionează. 

Praxeologia  şi  teoria  economică  nu  analizează  semnificaţiile  şi  ac¬ 
ţiunea  umană  aşa  cum  ar  trebui  acestea  să  fie,  sau  cum  ar  fi  dacă  toţi 
oamenii  ar  fi  inspiraţi  de  o  filosofie  absolut  validă  şi  echipaţi  cu  o  cu¬ 
noaştere  tehnologică  perfectă.  In  cadrul  ştiinţei  al  cărei  obiect  de  stu- 

diu  este  omul  supus  greşelii  nu  încape  loc  pentru  noţiuni  ca  acelea  de 
validitate  absolută  şi  omniscienţă.  Ţel  este  tot  ceea  ce  urmăreşte  omul.  {93} 
Mijloc  este  tot  ceea  ce  este  considerat  ca  atare  de  către  omul  care  ac¬ 
ţionează. 

Sarcina  de  a  îndepărta  erorile  în  domeniile  tehnologiei  şi  al  terape¬ 
uticii  le  revine  ştiinţelor  respective.  Sarcina  ştiinţelor  economice  este 
de  a  îndepărta  doctrinele  eronate  privitoare  la  domeniul  acţiunii  soci¬ 
ale.  Insă  dacă  oamenii  nu  urmează  îndrumarea  ştiinţei,  ci  se  agaţă  de 
prejudecăţile  lor  greşite,  aceste  erori  fac  parte  din  realitate  şi  trebuie 
analizate  ca  atare.  Economiştii  consideră  controlul  schimbului  valutar 
un  mijloc  inadecvat  pentru  atingerea  obiectivelor  urmărite  de  către 
cei  ce  recurg  la  el.  însă  dacă  opinia  publică  nu  renunţă  la  iluziile  sale 
şi  guvernele  recurg,  în  consecinţă,  la  controlul  schimburilor  valutare, 
cursul  evenimentelor  va  fi  determinat  de  această  atitudine.  Medicina 
contemporană  consideră  doctrina  privitoare  la  efectele  terapeutice  ale 
mandragorei  o  fabulaţie.  Dar,  câtă  vreme  oamenii  au  luat  această  fabu¬ 
laţie  drept  adevăr,  mandragora  a  fost  un  bun  economic,  pentru  a  cărui 
achiziţie  se  plătea  un  preţ.  Când  analizează  preţurile,  teoria  economică 
nu  întreabă  ce  sunt  lucrurile  în  ochii  altor  persoane,  ci  numai  ce  sunt 
ele  în  lumina  semnificaţiei  pe  care  le-o  atribuie  cei  ce  urmăresc  să  şi 
le  procure.  Ea  analizează  preţurile  reale,  plătite  şi  încasate  în  cursul 
tranzacţiilor  reale  -  şi  nu  cum  ar  fi  preţurile  dacă  oamenii  ar  fi  diferiţi 
de  ceea  ce  sunt  în  realitate. 

Mijloacele  sunt,  cu  necesitate,  întotdeauna  limitate,  adică  rare  în 
raport  cu  serviciile  pentru  care  doreşte  omul  să  le  întrebuinţeze.  Dacă 
lucrurile  nu  ar  sta  astfel,  atunci  ele  nu  ar  constitui  obiectul  nici  unei  ac¬ 
ţiuni.  Când  omul  nu  este  constrâns  de  insuficienţa  cantităţii  lucrurilor 
disponibile,  nu  este  nevoie  de  nici  o  acţiune. 

Există  obiceiul  de  a  numi  ţelul  bunul  ultim,  iar  mijloacele  bunuri. 
Adoptând  această  terminologie  economiştii  au  gândit  dintr-o  perspec¬ 
tivă  mai  mult  tehnologică  decât  praxeologică.  Ei  au  distins  între  bunuri 
gratuite  şi  bunuri  economice ,  numind  bunuri  gratuite  acele  lucruri  care, 
fiind  disponibile  din  abundenţă  şi  cu  prisos,  nu  se  cereau  a  fi  economi¬ 
site.  Dar  asemenea  bunuri  nu  constituie  obiectul  nici  unei  acţiuni.  Ele 
sunt  condiţii  generale  ale  bunăstării  umane,  părţi  ale  mediului  natural 
în  care  trăieşte  şi  acţionează  omul.  Numai  bunurile  economice  con¬ 
stituie  substratul  acţiunii.  Numai  de  ele  se  ocupă  ştiinţele  economice. 

Bunurile  economice  care  sunt  potrivite  ca  atare  pentru  a  satisface 
dorinţele  umane  în  mod  nemijlocit  şi  a  căror  capacitate  de  a  furniza 
anumite  servicii  nu  depinde  de  cooperarea  altor  bunuri  economice  se 
numesc  bunuri  de  consum,  sau  bunuri  de  ordinul  întâi.  Mijloacele  care 

nu  satisfac  dorinţe  decât  în  mod  indirect,  atunci  când  sunt  însoţite 
de  cooperarea  altor  bunuri  complementare,  se  numesc  bunuri  de  pro¬ 
ducţie,  sau  factori  de  producţie,  sau  bunuri  de  ordin  superior  sau  mai 
îndepărtat.  Serviciile  furnizate  de  către  un  bun  de  producţie  constau 
în  producerea,  asistată  de  cooperarea  bunurilor  de  producţie  comple¬ 
mentare,  a  unui  produs.  Acesta  poate  fi  un  bun  de  consum;  sau  poate 
fi  un  bun  de  producţie  care,  în  combinaţie  cu  alte  bunuri  de  producţie, 
va  furniza,  în  cele  din  urmă,  un  bun  de  consum.  Ne  putem  imagina 
bunurile  de  producţie  aranjate  în  ordinea  corespunzătoare  proximităţii 
lor  faţă  de  bunurile  de  consum  pentru  a  căror  producţie  pot  fi  întrebu¬ 
inţate.  Acele  bunuri  care  se  află  cel  mai  aproape  de  producţia  bunurilor 
de  consum  sunt  numite  de  ordinul  doi,  iar,  în  continuare,  cele  care  sunt 
utilizate  pentru  producţia  bunurilor  de  ordinul  doi  sunt  numite  de 
ordinul  trei,  şi  aşa  mai  departe. 

Raţiunea  unui  asemenea  aranjament  ordinal  al  bunurilor  este  de  a 
furniza  o  bază  pentru  teoria  valorii  şi  a  preţurilor  factorilor  de  produc¬ 
ţie.  Se  va  arăta  ulterior  cum  evaluarea  şi  preţurile  bunurilor  de  ordin 
superior  sunt  dependente  de  valoarea  şi  preţurile  bunurilor  de  ordin 
inferior,  produse  cu  ajutorul  lor.  Evaluarea  iniţială  şi  ultimă  a  lucrurilor 
externe  se  referă  doar  la  bunurile  de  consum.  Toate  celelalte  lucruri 
sunt  evaluate  în  funcţie  de  rolul  pe  care-1  joacă  în  producerea  bunurilor 
de  consum. 

De  aceea,  nu  este  necesar  să  aranjăm  efectiv  bunurile  de  producţie 
în  succesiunea  diverselor  ordine,  de  la  2  la  n.  Nu  este  mai  puţin  inutil 
să  ne  lăsăm  atraşi  în  discuţiile  pedante  care  urmăresc  a  stabili  dacă 
un  bun  concret  trebuie  numit  bun  de  ordinul  cel  mai  scăzut  sau,  mai 
degrabă,  bun  de  un  ordin  mai  înalt.  Nu  este  important  dacă  vom  numi 
bun  de  consum  imediat  consumabil  boabele  crude  de  cafea,  sau  boabe¬ 
le  de  cafea  prăjite,  sau  cafeaua  măcinată,  sau  cafeaua  preparată  pentru  a 
fi  băută,  sau  doar  cafeaua  preparată  şi  amestecată  cu  frişcă  şi  zahăr.  Nu 
contează  ce  etichetare  adoptăm,  deoarece,  în  privinţa  evaluării,  tot  ce 
se  poate  spune  despre  un  bun  de  consum  rămâne  valabil  pentru  orice 
bun  de  ordin  mai  înalt  (cu  excepţia  bunurilor  de  ordinul  cel  mai  înalt), 
dacă  îl  privim  ca  pe  un  produs. 

Un  bun  economic  nu  este  materializat  în  mod  necesar  într-un  lucru 
tangibil.  Bunurile  economice  nonmateriale  se  numesc  servicii. 

2.  Ierarhia  valorilor 

Omul  care  acţionează  alege  între  diverse  posibilităţi  care  i  se  oferă  spre 
alegere.  El  preferă  o  alternativă  unei  alta. 

Se  obişnuieşte  să  se  spună  că  omul  are  o  ierarhie  de  dorinţe  sau 
valori  în  mintea  lui,  atunci  când  îşi  organizează  acţiunile.  Pe  baza  unei 
asemenea  ierarhii,  el  îşi  satisface  dorinţele  mai  intense,  adică  ceea  ce 
este  de  valoare  mai  ridicată,  şi  lasă  nesatisfăcut  ceea  ce  este  de  va¬ 
loare  mai  scăzută,  adică  ceea  ce  este  o  dorinţă  mai  puţin  intensă.  Nu 
există  nici  o  obiecţie  împotriva  unei  atari  prezentări  a  stării  de  lucruri.  {95} 
Totuşi,  nu  trebuie  să  uităm  că  ierarhia  valorilor  sau  a  dorinţelor  nu  se 
manifestă  decât  în  realitatea  acţiunii.  Ierarhiile  acestea  nu  posedă  nici 
o  existenţă  independentă,  în  afara  comportamentului  efectiv  al  indivi¬ 
zilor.  Singura  sursă  din  care  provine  cunoaşterea  noastră  privitoare  la 
ierarhiile  acestea  este  observarea  acţiunilor  unui  om.  Fiecare  acţiune 
este,  întotdeauna,  în  acord  perfect  cu  ierarhia  valorilor  sau  a  dorinţelor, 
deoarece  aceste  ierarhii  nu  sunt  nimic  altceva  decât  un  instrument  de 
interpretare  al  acţiunilor  unui  om. 

Doctrinele  etice  urmăresc  stabilirea  ierarhiilor  de  valori  în  confor¬ 
mitate  cu  care  omul  ar  trebui  să  acţioneze,  dar  nu  acţionează  întot¬ 
deauna  în  mod  necesar.  Ele  îşi  atribuie  vocaţia  de  a  discerne  binele  de 
rău  şi  de  a  îndruma  omul  cu  privire  la  ceea  ce  ar  trebui  să  urmărească, 
în  calitate  de  bine  suprem.  Acestea  sunt  discipline  normative,  care  ur¬ 
măresc  cunoaşterea  a  ceea  ce  ar  trebui  să  fie.  Ele  nu  sunt  neutre  cu  pri¬ 
vire  la  fapte;  ele  judecă  faptele  din  punctul  de  vedere  al  unor  standarde 
liber  adoptate. 

Nu  aceasta  este  atitudinea  praxeologiei  şi  a  ştiinţelor  economice. 
Acestea  sunt  pe  deplin  conştiente  de  faptul  că  ţelurile  ultime  ale  acţiu¬ 
nii  umane  nu  se  pretează  a  fi  examinate  din  perspectiva  vreunui  stan¬ 
dard  absolut.  Ţelurile  ultime  sunt  date  ultime,  ele  sunt  pur  subiective, 
diferă  de  la  om  la  om  şi,  la  aceiaşi  oameni,  de  la  un  moment  la  altul 
al  vieţii  lor.  Praxeologia  şi  ştiinţele  economice  analizează  mijloacele 
pentru  atingerea  ţelurilor  alese  de  indivizii  care  acţionează.  Ele  nu 
formulează  nici  o  opinie  privitoare  la  chestiuni  ca  aceea  de  a  şti  dacă 
sibaritismul  este  mai  bun  decât  ascetismul.  Ele  aplică  mijloacelor  o 
singură  unitate  de  măsură,  aceea  a  adecvării  sau  a  inadecvării  lor  pen¬ 
tru  atingerea  scopurilor  urmărite  de  indivizii  care  acţionează. 

Noţiunile  de  anormalitate  şi  de  perversitate  nu-şi  găsesc,  de  aceea, 
locul  în  ştiinţele  economice.  Acestea  nu  afirmă  că  un  om  e  pervers 
pentru  că  preferă  lucrurile  neplăcute,  dăunătoare  şi  dureroase,  celor 
agreabile,  benefice  şi  plăcute.  Ele  afirmă  numai  că  el  este  diferit  de  alţi 
oameni;  că  lui  îi  place  ceea  ce  alţii  detestă;  că  el  consideră  util  ceea  ce 
alţii  doresc  să  evite;  că  lui  îi  face  plăcere  să  îndure  dureri  pe  care  alţii 
le  evită,  deoarece  le  produc  neplăceri.  Noţiunile  polare  de  normal  şi 
pervers  pot  fi  utilizate,  în  perspectivă  antropologică,  pentru  a  distinge 

între  cei  care  se  comportă  ca  şi  majoritatea  celorlalţi  şi  outsiderii  sau 
excepţiile  atipice;  ele  pot  fi  întrebuinţate  în  perspectivă  biologică,  pen¬ 
tru  a  distinge  între  cei  al  cărui  comportament  prezervă  forţele  vitale 
şi  cei  al  căror  comportament  este  autodistructiv;  ele  pot  fi  aplicate  în 
sens  etic,  pentru  a  distinge  între  cei  ce  se  comportă  corect  şi  cei  ce 
acţionează  altfel  decât  ar  trebui.  Pe  de  altă  parte,  în  cadrul  ştiinţelor 
teoretice  ale  acţiunii  umane  nu  încape  loc  pentru  o  asemenea  distincţie. 
Orice  examinare  a  ţelurilor  ultime  se  dovedeşte  a  fi  pur  subiectivă  şi, 
de  aceea,  arbitrară. 

Valoarea  este  importanţa  pe  care  o  atribuie  ţelurilor  ultime  omul 
care  acţionează.  Doar  ţelurilor  ultime  le  este  atribuită  valoarea  pri¬ 
mară  şi  originară.  Mijloacele  sunt  evaluate  prin  derivare,  în  funcţie 
de  potenţialul  lor  de  a  furniza  servicii,  care  să  contribuie  la  atingerea 
ţelurilor  ultime.  Evaluarea  lor  este  derivată  din  evaluarea  respectivelor 
ţeluri.  Ele  sunt  importante  pentru  om  numai  în  măsura  în  care  îi  oferă 
posibilitatea  de  a  atinge  anumite  scopuri. 

Valoarea  nu  este  intrinsecă,  nu  este  în  lucruri.  Ea  este  în  noi;  este 
felul  în  care  omul  reacţionează  la  condiţiile  mediului  său. 

Valoarea  nu  este  nici  în  cuvinte  sau  în  doctrine.  Ea  se  reflectă  în 
conduita  umană.  Nu  ceea  ce  spun  oamenii  sau  grupurile  de  oameni 
despre  valoare  contează,  ci  felul  cum  acţionează  ei.  Oraţia  moraliştilor 
şi  pompa  programelor  diferitelor  partide  sunt  semnificative  ca  atare. 
Dar  ele  nu  influenţează  cursul  evenimentelor  umane,  decât  în  măsura 
în  care  determină  efectiv  acţiunile  oamenilor. 

3.  Ierarhia  nevoilor 

In  duda  tuturor  declaraţiilor  contrare,  imensa  majoritate  a  oamenilor 
urmăreşte  în  primul  rând  îmbunătăţirea  condiţiilor  materiale  de  bu¬ 
năstare.  Ei  doresc  hrană  mai  multă  şi  mai  bună,  case  şi  haine  mai  bune 
şi  mii  de  alte  desfătări.  Ei  tânjesc  după  abundenţă  şi  sănătate.  Luând 
aceste  scopuri  drept  date,  psihologia  aplicată  încearcă  să  determine 
care  mijloace  sunt  cele  mai  adecvate  pentru  a  furniza  cât  mai  multă 
satisfacţie  cu  putinţă.  Ea  distinge,  din  acest  punct  de  vedere,  între  ne¬ 
voile  „reale”  ale  omului  şi  poftele  sale  imaginare  şi  caduce.  Ea  îi  învaţă 
pe  oameni  cum  ar  trebui  să  acţioneze  şi  către  ce  mijloace  ar  trebui  să 
se  îndrepte. 

Importanţa  acestor  doctrine  este  evidentă.  Din  punctul  său  de  ve¬ 
dere,  psihologul  este  îndreptăţit  să  distingă  între  acţiune  rezonabilă  şi 
acţiune  contrară  scopului.  El  are  dreptate  atunci  când  opune  metode¬ 
le  judicioase  de  nutriţie  celor  nesăbuite.  El  poate  condamna  anumite 

forme  de  comportament,  ca  fiind  absurde  şi  contrare  nevoilor  „reale”. 
Totuşi,  asemenea  judecăţi  sunt  neavenite  într-o  ştiinţă  care  se  preocu¬ 
pă  de  realitatea  acţiunii  umane.  Nu  ceea  ce  ar  trebui  să  facă  omul,  ci 
ceea  ce  face  contează  pentru  praxeologie  şi  teoria  economică.  Igiena  ar 
putea  să  aibă  sau  nu  dreptate  atunci  când  numeşte  alcoolul  şi  nicotină 
otrăvuri.  Dar  teoria  economică  trebuie  să  explice  preţurile  tutunului  şi 
ale  băuturilor  alcoolice  aşa  cum  sunt  ele,  nu  aşa  cum  ar  fi  în  condiţii 
diferite.  In  domeniul  ştiinţelor  economice  nu  există  loc  pentru  ierar¬ 
hii  de  nevoi  diferite  de  ierarhia  valorilor  reflectată  în  comportamentul 
efectiv  al  omului.  Teoria  economică  analizează  omul  real,  aşa  slab  şi 
supus  erorii  cum  este,  şi  nu  fiinţe  ideale,  omnisciente  şi  perfecte,  aşa 
cum  nu  sunt  decât  zeii. 

4.  Acţiunea  ca  schimb 

Acţiunea  este  o  tentativă  de  a  substitui  o  stare  de  lucruri  mai  satisfăcă¬ 
toare  uneia  mai  puţin  satisfăcătoare.  Numim  o  asemenea  alterare  indu¬ 
să  deliberat  un  schimb.  O  situaţie  mai  puţin  dezirabilă  este  abandonată 
în  favoarea  uneia  mai  dezirabile.  Ceea  ce  gratifică  mai  puţin  este  aban¬ 
donat,  pentru  a  accede  la  ceva  care  mulţumeşte  mai  mult.  Ceea  ce  este 
abandonat  se  numeşte  preţul  plătit  pentru  atingerea  ţelului  urmărit. 
Valoarea  preţului  plătit  se  numeşte  cost.  Costul  este  egal  cu  valoarea 
atribuită  satisfacţiei  la  care  trebuie  să  renunţe  cineva  pentru  a  atinge 
ţelul  urmărit. 

Diferenţa  între  valoarea  preţului  plătit  (costurile  suportate)  şi  cea  a 
scopului  atins  se  numeşte  câştig,  sau  profit,  sau  venit  net.  Profitul  este, 
în  mod  fundamental,  pur  subiectiv;  este  o  creştere  a  fericirii  omului 
care  acţionează,  un  fenomen  psihic,  care  nu  poate  fi  nici  măsurat,  nici 
cântărit.  Există  un  mai  mult  şi  un  mai  puţin  în  gradul  de  îndepărtare  a 
unei  neplăceri  resimţite;  dar  cu  cât  depăşeşte  o  anumită  satisfacţie  pe 
alta  nu  se  poate  decât  simţi;  nu  se  poate  stabili  şi  determina  în  mod 
obiectiv.  O  judecată  de  valoare  nu  măsoară,  ea  aşază  într-o  ierarhie 
graduată,  graduează.  Ea  exprimă  o  ordine  de  preferinţe  şi  o  secvenţă, 
dar  nu  exprimă  o  măsură  şi  o  greutate.  Ei  nu  i  se  pot  aplica  decât  nu¬ 
mere  ordinale,  dar  nu  i  se  pot  aplica  şi  numerele  cardinale. 

Este  zadarnic  să  se  vorbească  despre  vreun  calcul  al  valorilor. 
Calculele  nu  se  efectuează  decât  cu  numere  cardinale.  Diferenţa  între 
evaluările  a  două  stări  de  lucruri  este  în  întregime  psihică  şi  personală. 
Ea  nu  se  pretează  la  a  fi  în  vreun  fel  proiectată  în  lumea  externă.  Ea  nu 
poate  fi  resimţită  decât  de  către  individ.  Ea  nu  poate  fi  comunicată  sau 
împărtăşită  semenilor.  Ea  este  o  mărime  intensivă. 

Fiziologia  şi  psihologia  au  dezvoltat  diverse  metode,  prin  mijlocirea 
cărora  pretind  să  fi  descoperit  un  substitut  pentru  măsurătorile  ireali¬ 
zabile  ale  mărimilor  intensive.  Nu  este  nevoie  ca  teoria  economică  să 
examineze  aceste  stratageme  mai  degrabă  îndoielnice.  înşişi  suporterii 
lor  realizează  că  ele  nu  sunt  aplicabile  judecăţilor  de  valoare.  însă  chiar 
dacă  ar  fi,  aceasta  încă  nu  ar  avea  vreo  relevanţă  pentru  problemele 
economice,  deoarece  teoria  economică  analizează  acţiunea  ca  atare  -  şi 
nu  faptele  fizice  care  se  soldează  cu  anumite  acţiuni. 

Se  întâmplă  adesea  ca  o  acţiune  să  nu  îşi  atingă  scopul  urmărit. 
Uneori  rezultatul,  deşi  inferior  ţelului  urmărit,  este  totuşi  o  îmbunătă¬ 
ţire  în  comparaţie  cu  starea  de  lucruri  anterioară;  atunci  există  totuşi 
un  profit,  deşi  unul  mai  mic  decât  cel  anticipat.  Dar  se  poate  întâmpla 
ca  acţiunea  să  producă  o  stare  de  lucruri  mai  puţin  dezirabilă  decât 
cea  anterioară,  pe  care  era  menită  să  o  altereze.  în  acest  caz,  diferenţa 
dintre  evaluarea  rezultatului  şi  costurile  suportate  se  numeşte  pierdere. 


V.  TIMPUL 


i .  Timpul  ca  factor  praxeologic 

Noţiunea  de  schimbare  implică  noţiunea  de  secvenţă  temporală. 

Un  univers  rigid,  pe  veci  imutabil,  ar  fi  în  afara  timpului,  dar  ar  fi 
mort.  Conceptele  de  schimbare  şi  de  timp  sunt  inseparabil  legate  lao¬ 
laltă.  Acţiunea  urmăreşte  o  schimbare  şi  se  încadrează,  de  aceea,  într-o 
ordine  temporală.  Raţiunea  umană  e  chiar  incapabilă  de  a  concepe 
ideile  de  existenţă  atemporală  şi  de  acţiune  atemporală. 

Agentul  care  acţionează  distinge  între  timpul  dinaintea  acţiunii, 
timpul  absorbit  de  acţiune  şi  timpul  scurs  după  ce  acţiunea  s-a  încheiat. 
El  nu  poate  fi  neutru  faţă  de  scurgerea  timpului. 

Logica  şi  matematica  se  ocupă  de  un  sistem  de  gândire  ideal. 
Relaţiile  şi  implicaţiile  din  sistemul  lor  sunt  coexistente  şi  interdepen¬ 
dente.  Putem  spune  la  fel  de  bine  că  ele  sunt  sincrone,  sau  că  sunt  în 
afara  timpului.  O  minte  perfectă  le-ar  putea  cuprinde,  în  întregime, 
într-un  singur  gând.  Incapacitatea  omului  de  a  realiza  aceasta  face 
din  însăşi  gândire  o  acţiune,  care  avansează  pas  cu  pas,  de  la  starea 
mai  puţin  satisfăcătoare  de  cunoaştere  insuficientă,  către  starea  mai 
satisfăcătoare  de  mai  bună  cuprindere.  Insă  ordinea  temporală  în  care 
este  dobândită  cunoaşterea  nu  trebuie  confundată  cu  simultaneitatea 
logică  a  tuturor  părţilor  unui  sistem  deductiv  aprioric.  In  cadrul  unui 
asemenea  sistem,  noţiunile  de  anterioritate  şi  de  consecinţă  sunt  doar 
metaforice.  Ele  nu  se  referă  la  sistem,  ci  la  acţiunea  noastră  de  a-1  cu¬ 
prinde.  Sistemul  în  sine  nu  implică  nici  categoria  de  timp,  nici  pe  cea 
de  cauzalitate.  El  presupune  corespondenţă  funcţională  între  elemen¬ 
tele  sale,  dar  nu  presupune  nici  cauze,  nici  efecte. 

Ceea  ce  distinge  epistemologic  sistemul  praxeologic  de  cel  logic  este 
tocmai  faptul  că  cel  dintâi  implică  atât  categoria  de  timp,  cât  şi  pe  cea 
de  cauzalitate.  Şi  sistemul  praxeologic  este  apriorist  şi  deductiv.  Ca 
sistem,  el  este  situat  în  afara  timpului.  Insă  schimbarea  este  unul  din 
elementele  sale.  Noţiunile  de  mai  devreme  şi  mai  târziu  şi  cele  de  ca¬ 
uză  şi  efect  se  numără  printre  părţile  sale  constituente.  Anterioritatea 
şi  consecinţa  sunt  concepte  esenţiale  ale  raţionamentului  praxeologic. 
Acelaşi  statut  îl  are  ireversibilitatea  evenimentelor.  In  cadrul  sistemului 
praxeologic,  orice  referire  la  corespondenţe  funcţionale  nu  este  mai 

{100}  puţin  metaforică  şi  înşelătoare  decât  referinţele  la  anterioritate  şi  con¬ 
secinţă  în  cadrul  sistemului  logic.1 


2.  Trecut,  prezent  şi  viitor 

Acţiunea  este  cea  care  îi  furnizează  omului  noţiunea  de  timp  şi  îl  face 
conştient  de  fluxul  temporal.  Ideea  de  timp  este  o  categorie  praxeolo- 
gică. 

Acţiunea  este  întotdeauna  îndreptată  spre  viitor;  ea  este  întotdeau¬ 
na,  în  esenţă  şi  în  mod  necesar,  o  formă  de  planificare  şi  de  acţiune 
în  vederea  unui  viitor  mai  bun.  Ţelul  ei  este  întotdeauna  de  a  face 
condiţiile  viitoare  mai  satisfăcătoare  decât  ar  fi  fără  intervenţia  acţiunii. 
Inconfortul  care  îl  îmboldeşte  pe  om  să  acţioneze  este  cauzat  de  o  insa¬ 
tisfacţie  legată  de  condiţiile  viitoare  anticipate,  aşa  cum  s-ar  manifesta 
ele  probabil,  dacă  nu  s-ar  întreprinde  nimic  pentru  a  le  modifica.  In 
orice  caz,  acţiunea  nu  poate  influenţa  decât  viitorul  şi  niciodată  pre¬ 
zentul,  care  cu  fiecare  fracţiune  infinitezimală  de  secundă  este  absorbit 
în  trecut.  Omul  devine  conştient  de  timp  atunci  când  plănuieşte  să 
transforme  o  stare  prezentă  mai  puţin  satisfăcătoare  într-o  stare  vii¬ 
toare  mai  satisfăcătoare. 

Pentru  meditaţia  contemplativă  timpul  nu  este  decât  durată,  „la 
duree  pure,  dont  lecoulement  est  conţinu,  et  ou  l’on  passe,  par  gra- 
dations  insensibles,  d’un  etat  â  l’autre:  Continuitee  reelement  vecue.” 
[„Durata  pură,  în  care  curgerea  este  continuă  şi  unde  se  trece,  prin 
grade  imperceptibile,  de  la  o  stare  la  alta:  continuitate  realmente  tră¬ 
ită.”]2  „Prezentul”  este  translatat  continuu  în  trecut,  şi  reţinut  doar  în 
memorie.  Reflectând  la  trecut,  spun  filosofii,  omul  devine  conştient  de 
timp.3  Totuşi,  nu  amintirea  este  cea  care-i  procură  omului  categoriile 
de  schimbare  şi  timp,  ci  voinţa  de  a-şi  îmbunătăţi  condiţiile  de  viaţă. 

Timpul,  aşa  cum  îl  măsurăm  cu  diverse  dispozitive  mecanice,  este 
întotdeauna  trecut,  iar  timpul  în  accepţiunea  filosofică  a  conceptului 
este  întotdeauna  trecut  sau  viitor.  Prezentul  nu  este,  din  aceste  per¬ 
spective,  decât  o  linie  de  frontieră  ideală,  care  separă  trecutul  de  viitor, 
însă,  din  punct  de  vedere  praxeologic  există  un  prezent  real  extensiv, 

1 .  Intr-un  tratat  de  teorie  economică  nu  este  necesar  să  întârziem  asupra  unei  dis¬ 
cuţii  referitoare  la  tentativele  de  a  construi  mecanica  axiomatic,  ca  pe  un  sistem  în 
care  conceptul  de  funcţie  este  substituit  celui  de  cauză  şi  efect.  Vom  arăta  mai  jos  că 
mecanica  axiomatică  nu  poate  servi  drept  model  pentru  analiza  sistemului  economic. 
Cf.  mai  jos,  pp.  353-357. 

2 .  Henri  Bergson,  Mati'ere  et  memoire,  ed.  a  7-a,  Paris,  1 9 1 1 ,  p.  205 . 

3.  Edmund  Husserl,  „Vorlesungen  zur  Phănomenologie  des  inneren 
Zeitbewusstseins”,/rtĂrĂ«rĂ_/wr  Phiosophie  und  Phănomenologische  Forschung,  ix,  1928, 
pp.  391  ff.;  A.  Schiitz,  loc.  cit.,  pp.  45  ff. 

între  trecut  şi  viitor.  Acţiunea  ca  atare  este  în  prezentul  real,  deoarece 
ea  întrebuinţează  clipa  şi,  de  aceea,  îi  încorporează  realitatea.3 4  Reflecţia 
retrospectivă  ulterioară  discerne  în  clipa  scursă,  întâi  de  toate,  acţiunea 
şi  condiţiile  pe  care  le  oferea  ea  pentru  acţiune.  Ceea  ce  nu  se  mai 
poate  face  sau  consuma,  deoarece  prilejul  a  trecut,  contrapune  pre¬ 
zentului  trecutul.  Ceea  ce  nu  se  poate  încă  face  sau  consuma,  deoare¬ 
ce  condiţiile  pentru  a  proceda  astfel  sau  vremea  maturităţii  încă  n-au 
sosit,  contrapune  trecutului  viitorul.  Prezentul  oferă  acţiunii  prilejuri 
şi  sarcini  pentru  care  a  fost  prea  devreme  în  trecut  şi  pentru  care  va  fi 
prea  târziu  în  viitor. 

Prezentul  ca  durată  este  continuarea  condiţiilor  şi  prilejurilor  exis¬ 
tente  pentru  acţiune.  Orice  tip  de  acţiune  presupune  condiţii  speciale, 
la  care  aceasta  trebuie  adaptată,  în  vederea  ţelurilor  urmărite.  De  aceea, 
conceptul  de  prezent  este  diferit  pentru  diverse  domenii  de  acţiune.  El 
nu  se  referă  în  nici  un  fel  la  diversele  metode  de  măsurare  a  timpului 
prin  mişcări  spaţiale.  Prezentul  încapsulează  atâta  timp  scurs  cât  este 
încă  de  actualitate,  adică  important  pentru  acţiune.  în  funcţie  de  di¬ 
versele  acţiuni  pe  care  le  are  în  vedere  agentul,  prezentul  este  contrapus 
Evului  Mediu,  secolului  al  xix-lea,  anului,  lunii,  sau  zilei  trecute,  sau 
chiar  orei,  minutului,  sau  secundei  abia  scurse.  Dacă  cineva  spune:  as¬ 
tăzi  nu  i  se  mai  aduc  ofrande  lui  Zeus,  atunci  el  are  un  alt  prezent  în 
minte  decât  şoferul  de  autoturism  care  îşi  spune:  acum  este  încă  prea 
devreme  să  cotesc. 

Cum  viitorul  este  incert,  este  întotdeauna  nesigur  şi  vag  cât  anume 
din  el  putem  considera  că  face  parte  din  acum  şi  din  prezent.  Dacă 
cineva  ar  fi  spus  în  1913:  în  prezent  -  acum  -  libertatea  de  gândire 
este  incontestabilă  în  Europa,  el  nu  ar  fi  prevăzut  că  prezentul  acesta 
va  deveni  foarte  curând  trecut. 

3 .  Economisirea  timpului 

Omul  este  supus  trecerii  timpului.  El  se  naşte,  creşte,  îmbătrâneşte  şi 
piere.  Timpul  lui  este  limitat.  El  trebuie  să-l  economisească,  aşa  cum 
economiseşte  şi  alţi  factori  rari. 

Economisirea  timpului  are  un  caracter  aparte,  datorită  unicităţii  şi 
ireversibilităţii  ordinii  temporale.  Importanţa  lucrurilor  acestea  se  ma¬ 
nifestă  în  fiecare  compartiment  al  teoriei  acţiunii. 

Un  singur  lucru  trebuie  subliniat  încă  de  pe  acum.  Economisirea 
timpului  este  independentă  de  economisirea  bunurilor  şi  serviciilor 
economice.  Chiar  şi  în  Ţara  Abundenţei,  omul  ar  fi  silit  să  economi- 

4.  „Ce  que  j’appelle  mon  present,  cest  mon  attitude  vis-â-vis  de  l’avenir  immediat, 
cest  mon  action  imminente”.  Bergson,  op.  cit.,p.  152. 

sească  timpul,  presupunând  că  n-ar  fi  nemuritor  şi  că  n-ar  fi  înzestrat 
{102}  cu  tinereţe  veşnică  şi  cu  sănătate  şi  cu  vigoare  indestructibile.  Deşi  toa¬ 
te  poftele  i-ar  putea  fi  satisfăcute  imediat,  fără  a  mai  fi  nevoie  de  nici 
un  fel  de  muncă,  el  ar  fi  nevoit  să-şi  alcătuiască  programul  temporal, 
deoarece  există  stări  de  satisfacţie  incompatibile  între  ele,  care  nu  pot 
fi  consumate  simultan.  Şi  pentru  omul  acesta  timpul  ar  fi  rar  şi  ar  fi 
condiţionat  de  perspectiva  lui  mai  devreme  şi  mai  târziu. 

4.  Relaţia  temporală  dintre  acţiuni 

Două  acţiuni  ale  unui  individ  nu  sunt  niciodată  sincrone;  Relaţia  lor 
temporală  este  cea  a  lui  mai  devreme  şi  mai  târziu.  Acţiunile  diverşi¬ 
lor  indivizi  nu  pot  fi  considerate  sincrone,  decât  în  lumina  metodelor 
fizice  de  măsurare  a  timpului.  Sincronismul  nu  este  o  noţiune  praxeo- 
logică,  decât  în  ce  priceşte  eforturile  concertate  ale  mai  multor  oameni 
care  acţionează.5 

Acţiunile  individuale  ale  unui  om  se  succed  una  alteia.  Ele  nu  pot  fi 
niciodată  efectuate  în  aceeaşi  clipă.  Ele  nu  pot  decât  să  se  înşiruie  una 
după  alta,  într-o  succesiune  mai  mult  sau  mai  puţin  rapidă.  Există  acţi¬ 
uni  care  servesc  simultan  mai  multor  scopuri.  Ar  fi  eronat  să  ne  referim 
la  ele  ca  la  un  caz  de  coincidenţă  a  mai  multor  acţiuni. 

Lumea  a  răstălmăcit  frecvent  sensul  termenului  „ierarhie  de  valori”, 
pierzând  din  vedere  obstacolele  care  interzic  postulatul  sincronismului 
cu  privire  la  diversele  acţiuni  ale  unui  individ.  Diversele  acţiuni  ale 
unui  om  au  fost  interpretate  ca  produsul  unei  ierarhii  de  valori,  presu¬ 
puse  a  fi  independentă  de  acţiunile  respective  şi  precedentă  faţă  de  ele, 
şi  al  unui  plan  dinainte  întocmit,  a  cărui  realizare  o  urmăresc.  Ierarhia 
de  valori  şi  planul  cărora  li  se  atribuia  persistenţă  şi  imutabilitate,  pe 
intervalul  unei  anumite  durate  de  timp,  erau  ipostaziate  în  cauza  şi 
motivaţia  diverselor  acţiuni  individuale.  Sincronismul,  care  nu  putea 
fi  asertat  cu  privire  la  diverse  acţiuni  a  fost  apoi  cu  uşurinţă  atribuit 
ierarhiei  de  valori  şi  planului.  Dar  procedând  astfel  se  pierde  din  vede¬ 
re  faptul  că  ierarhia  de  valori  nu  este  decât  un  instrument  de  gândire 
construit.  Ierarhia  valorilor  nu  se  manifestă  decât  în  acţiuni  reale;  ea 
nu  poate  fi  sesizată  decât  prin  observarea  acţiunilor  reale.  Aşa  încât  nu 
este  permis  ca  ea  să  fie  contrapusă  acţiunii  reale  şi  să  fie  întrebuinţată 
ca  etalon  de  evaluare  a  acestora. 

Nu  este  mai  puţin  inacceptabil  să  se  distingă  între  acţiune  raţională 
şi  acţiune  aşa-zis  iraţională,  pe  baza  unei  comparaţii  a  acţiunii  reale  cu 

5.  Pentru  a  evita  orice  posibilă  neînţelegere,  poate  fi  util  să  subliniem  că  teorema 
aceasta  nu  are  nimic  de  a  face  cu  teorema  lui  Einstein  referitoare  la  relaţia  temporală 
existentă  între  evenimente  îndepărtate  în  spaţiu. 

schiţe  şi  planuri  antecedente,  de  acţiuni  viitoare.  Faptul  că  ţelurile  fi¬ 
xate  ieri  pentru  acţiunea  de  astăzi  sunt  diferite  de  cele  efectiv  urmărite 
astăzi  poate  fi  foarte  interesant.  Dar  planurile  de  ieri  nu  ne  furnizează 
standarde  întru  nimic  mai  obiective  şi  mai  puţin  arbitrare  de  evaluare 
a  acţiunilor  reale  de  azi,  decât  orice  alte  norme  sau  idei. 

S-a  încercat  justificarea  noţiunii  de  acţiune  non-raţională  prin  ur¬ 
mătorul  raţionament:  dacă  a  este  preferat  lui  b  şi  b  lui  c,  atunci  a  ar 
trebui,  în  mod  logic,  să-i  fie  preferat  lui  c.  Insă  dacă  c  este  preferat 
lui  a,  atunci  ne  confruntăm  cu  un  tip  de  acţiune  căruia  nu-i  putem 
atribui  consistenţă  şi  raţionalitate.6  Raţionamentul  acesta  pierde  din 
vedere  faptul  că  două  acţiuni  ale  unui  individ  nu  pot  fi  niciodată  sin¬ 
crone.  Chiar  dacă  o  acţiune  a  este  preferată  lui  b,  iar  o  altă  acţiune  b 
lui  c,  este  inacceptabil  să  construim  o  ierarhie  uniformă  de  valori,  în 
care  a  precede  pe  b  şi  b  precede  pe  c,  oricât  de  redus  ar  fi  intervalul  de 
timp  dintre  două  acţiuni.  Nu  este  permis  nici  să  considerăm  o  a  treia 
acţiune,  ulterioară,  ca  fiind  aceeaşi  cu  cele  două  acţiuni  precedente.  Tot 
ce  demonstrează  exemplul  menţionat  este  că  judecăţile  de  valoare  nu 
sunt  imutabile  şi  că,  de  aceea,  o  ierarhie  de  valori,  care  este  dedusă  din 
diverse  acţiuni  ale  unui  individ,  necesarmente  non-sincrone,  poate  fi 
contradictorie.7 

Nu  trebuie  să  confundăm  conceptul  logic  de  consistenţă  (adică  ab¬ 
senţă  a  contradicţiilor)  cu  conceptul  praxeologic  de  consistenţă  (con¬ 
stanţă  sau  adeziune  consecventă  la  aceleaşi  principii).  Consistenţa  lo¬ 
gică  nu-şi  are  locul  decât  în  gândire,  iar  constanţa  numai  în  acţiune. 

Constanţa  şi  raţionalitatea  sunt  noţiuni  complet  diferite.  Dacă  eva¬ 
luările  cuiva  s-au  modificat,  fidelitatea  neînduplecată  faţă  de  princi¬ 
piile  de  acţiune  adoptate  cândva  n-ar  fi  o  dovadă  de  raţionalitate,  ci 
pur  şi  simplu  de  încăpăţânare.  Numai  într-o  singură  privinţă  poate  fi 
acţiunea  constantă:  în  aceea  că  se  preferă  ceea  ce  este  mai  valoros  faţă 
de  ceea  ce  este  mai  puţin  valoros.  Dacă  evaluările  se  modifică,  acţiunile 
se  modifică  şi  ele,  în  mod  necesar.  Fidelitatea  faţă  de  un  plan  vechi 
în  condiţii  schimbate  ar  fi  lipsită  de  sens.  Un  sistem  logic  trebuie  să 
fie  consistent  şi  lipsit  de  contradicţii,  deoarece  el  are  drept  implicaţie 
coexistenţa  tuturor  părţilor  şi  teoremelor  sale.  In  ce  priveşte  acţiunile, 
care  se  desfăşoară  inevitabil  în  ordine  temporală,  nu  poate  fi  vorba  de 
nici  un  fel  de  asemenea  consistenţă.  Acţiunea  trebuie  să  fie  adecva- 


6.  Cf.  Felix  Kaufmann,  „On  the  Subject-Matter  of  Economic  Science” ,  Economica, 
xiii,  390. 

7.  Cf.  P.H.  Wicksteed,  The  Common  Sense  of  Politicul  Economy,  ed.  Robbins,  Londra, 
1933, 1,  32  ff.;  L.  Robbins, Essay  on  the  Nature  and  Significance  of  Economic  Science, 
ed.  a  2-a,  Londra,  1935,  pp.  91  ff. 

tă  scopului,  iar  orientarea  către  un  scop  necesită  ajustare  la  condiţii 
schimbătoare. 

Prezenţa  de  spirit  este  considerată  o  virtute  a  omului  care  acţionează. 
Un  om  are  prezenţă  de  spirit  dacă  posedă  capacitatea  de  a  gândi  şi  de 
{104}  a-şi  ajusta  acţiunile  atât  de  rapid,  încât  intervalul  dintre  apariţia  unor 
noi  condiţii  şi  adaptarea  acţiunilor  sale  la  ele,  devine  cât  se  poate  de 
scurt.  Dacă  înţelegem  constanţa  ca  fidelitate  faţă  de  un  plan  alcătuit 
cândva,  fără  a  ţine  seama  de  modificările  condiţiilor,  atunci  prezenţa 
de  spirit  şi  capacitatea  de  a  reacţiona  rapid  sunt  atributele  diametral 
opuse  constanţei. 

Când  speculatorul  se  duce  la  bursă,  el  îşi  poate  schiţa  un  anumit 
plan  de  acţiune.  Fie  că  se  comportă  sau  nu  conform  acestui  plan,  acţiu¬ 
nile  sale  sunt  raţionale  şi  în  sensul  pe  care-1  atribuie  termenului  „raţio¬ 
nal”  cei  ce  ţin  să  distingă  acţiunile  raţionale  de  cele  iraţionale.  In  cursul 
zilei,  speculatorul  se  poate  angaja  în  tranzacţii  pe  care  un  observator, 
care  nu  ia  seama  la  schimbările  survenite  în  configuraţia  pieţei,  nu  va  fi 
în  măsură  să  le  interpreteze  ca  fiind  provenite  dintr-un  comportament 
constant.  Dar  speculatorul  are  intenţia  fermă  să  realizeze  profituri  şi 
să  evite  pierderile.  In  consecinţă,  el  trebuie  să-şi  adapteze  conduita  la 
modificarea  condiţiilor  de  piaţă  şi  la  propria  sa  estimare  privind  viitoa¬ 
rele  variaţii  ale  preţurilor.8 

Oricum  am  răsuci  lucrurile,  nu  vom  reuşi  niciodată  să  formulăm  o 
noţiune  de  „acţiune  iraţională”,  a  cărei  „iraţionalitate”  să  nu  se  reducă 
la  o  judecată  de  valoare  arbitrară.  Să  presupunem  că  cineva  şi-a  pro¬ 
pus  să  acţioneze  inconstant,  fără  nici  un  alt  motiv  afară  de  acela  de  a 
respinge  aserţiunea  praxeologică  după  care  nu  există  acţiune  iraţională. 
Ceea  ce  se  întâmplă  în  acest  caz  este  că  un  om  urmăreşte  un  anumit 
scop,  anume  respingerea  unei  teoreme  praxeologice,  şi  că  el  acţionează 
în  consecinţă,  altfel  decât  ar  fi  făcut-o  altminteri.  El  a  ales  un  mijloc 
nepotrivit  de  respingere  a  praxeologiei,  şi  atâta  tot. 

8.  Desigur,  planurile  pot  fi  şi  ele  contradictorii.  Uneori,  contradicţiile  lor  pot  fi 
consecinţele  unor  judecăţi  greşite.  Dar  uneori  asemenea  contradicţii  pot  fi  deliberate 
şi  servesc  anumitor  scopuri.  Dacă,  bunăoară,  un  program  mediatizat  al  unui  guvern  sau 
al  unui  partid  politic  promite  preţuri  ridicate  producătorilor  şi,  în  acelaşi  timp,  preţuri 
scăzute  consumatorilor,  obiectivul  unei  asemenea  adoptări  a  unor  ţeluri  incompatibile 
poate  fi  demagogic.  In  acest  caz,  planul  mediatizat  este  contradictoriu;  însă  planul 
autorilor  săi,  care  doresc  să  atingă  un  anumit  scop  prin  adoptarea  unor  ţeluri  incom¬ 
patibile  şi  mediatizarea  lor  publică,  este  lipsit  de  orice  contradicţie. 


VI.  INCERTITUDINEA 


i .  Incertitudinea  si  acţiunea 

Incertitudinea  viitorului  este  deja  implicată  în  chiar  noţiunea  de 
acţiune.  Faptul  că  omul  acţionează  şi  că  viitorul  e  incert  nu  sunt,  în 
nici  un  caz,  două  chestiuni  independente,  ci  doar  două  moduri  diferite 
de  a  stabili  acelaşi  lucru. 

Putem  presupune  că  rezultatul  tuturor  evenimentelor  şi  schimbări¬ 
lor  este  unic  determinat  de  legi  eterne  imuabile,  care  guvernează  trans¬ 
formarea  şi  devenirea  în  întregul  univers.  Putem  considera  că  faptul 
fundamental  şi  ultim  este  conexiunea  necesară  şi  interdependenţa 
tuturor  fenomenelor,  i.e.  concatenarea  lor  cauzală.  Putem  renunţa  în 
întregime  la  noţiunea  de  şansă  nedeterminată.  Insă  oricum  ar  sta  lu¬ 
crurile,  oricum  s-ar  prezenta  ele  unei  minţi  înzestrate  cu  o  inteligenţă 
perfectă,  rămâne  faptul  că  omului  care  acţionează  viitorul  nu  îi  este 
cunoscut.  Dacă  omul  ar  cunoaşte  viitorul,  el  nu  ar  mai  avea  de  ales  şi 
nu  ar  mai  acţiona.  El  ar  fi  ca  un  automat,  reacţionând  la  stimuli  fără 
nici  o  voinţă  a  sa  proprie. 

Unii  filosofi  sunt  gata  să  renunţe  la  noţiunea  de  voinţă  umană,  soco¬ 
tind-o  o  iluzie  şi  o  autoamăgire,  deoarece  omul  trebuie  să  se  comporte 
„fără  voia  lui”  conform  legilor  inevitabile  ale  cauzalităţii.  Din  punctul 
de  vedere  al  generatorului  de  mişcare  primar,  sau  al  cauzei  primare,  ei 
ar  putea  avea  sau  nu  dreptate.  Totuşi,  din  punctul  de  vedere  uman,  ac¬ 
ţiunea  este  lucrul  ultim.  Noi  nu  afirmăm  că  omul  este  „liber”  să  aleagă 
şi  să  acţioneze,  ci  stabilim  doar  faptul  că  el  alege  şi  acţionează,  şi  că  nu 
dispunem  de  metodele  ştiinţelor  naturale  pentru  a  răspunde  la  între¬ 
barea  de  ce  acţionează  el  în  felul  acesta  şi  nu  în  alt  fel. 

Ştiinţele  naturale  nu  fac  viitorul  previzibil.  Ele  fac  cu  putinţă  predic- 
ţia  rezultatelor  obţinute  prin  acţiuni  specifice.  Dar  ele  lasă  două  sfere 
de  imprevizibilitate  în  afara  lor:  cea  a  fenomenelor  naturale  insuficient 
cunoscute  şi  cea  a  actelor  umane  de  alegere.  Ignoranţa  noastră  cu  pri¬ 
vire  la  aceste  două  sfere  induce  incertitudine  în  toate  acţiunile  umane. 
Certitudinea  apodictică  există  numai  în  orbita  sistemului  deductiv  al 
teoriei  aprioriste.  In  ce  priveşte  realitatea  nu  putem  spera  decât  să  sta¬ 
bilim  probabilităţi,  în  cel  mai  bun  caz. 

Investigaţiile  necesare  pentru  a  şti  dacă  este  sau  nu  permisibil  să 

considerăm  drept  sigure  anumite  teoreme  ale  ştiinţelor  naturale  em- 
{106}  pirice  nu  cad  în  sarcina  praxeologiei.  Problema  aceasta  este  lipsită  de 
importanţă  practică  pentru  consideraţiile  praxeologice.  In  orice  caz, 
teoremele  fizicii  şi  ale  chimiei  posedă  un  asemenea  grad  înalt  de  pro¬ 
babilitate,  încât  ne  putem  permite  să  le  numim  sigure  pentru  toate 
scopurile  practice.  Putem  prevedea,  practic,  funcţionarea  unei  maşini 
construite  conform  regulilor  tehnologiei  ştiinţifice.  Insă  construcţia 
unei  maşini  nu  este  decât  o  parte  din  programul  mai  vast  care  urmă¬ 
reşte  furnizarea  către  consumatori  a  produselor  maşinii.  Dacă  planul 
acesta  a  fost  sau  nu  cel  mai  adecvat  depinde  de  evoluţia  condiţiilor 
viitoare  care,  la  vremea  executării  planului,  nu  pot  fi  prevăzute  cu  cer¬ 
titudine.  Aşa  încât,  gradul  de  certitudine  privitor  la  rezultatul  tehno¬ 
logic  al  confecţionării  maşinii,  indiferent  care  ar  fi  el,  nu  îndepărtează 
incertitudinea  inerentă  întregii  acţiuni.  Nevoile  şi  evaluările  viitoare, 
reacţia  oamenilor  la  modificarea  condiţiilor,  viitoarea  cunoaştere  ştiin¬ 
ţifică  şi  tehnologică,  viitoarele  ideologii  şi  politici,  nu  pot  fi  niciodată 
prevăzute,  decât  cu  un  grad  mai  mare  sau  mai  mic  de  probabilitate. 
Orice  acţiune  se  referă  la  un  viitor  necunoscut.  In  sensul  acesta,  ea  este 
întotdeauna  o  speculaţie  riscantă. 

Problemele  adevărului  şi  a  certitudinii  privesc  teoria  generală  a  cu¬ 
noaşterii  umane.  Problema  probabilităţii,  pe  de  altă  parte,  este  una  din¬ 
tre  primele  sarcini  ale  praxeologiei. 

2.  Semnificaţia  probabilităţii 

Studiul  probabilităţilor  a  fost  deformat  de  către  matematicieni. 
Calculul  probabilităţii  a  fost  de  la  început  marcat  de  o  ambiguitate. 
Când  Cavalerul  de  Mere  l-a  consultat  pe  Pascal  cu  privire  la  proble¬ 
mele  legate  de  jocul  cu  zaruri,  marele  matematician  ar  fi  trebuit  să-i 
spună  prietenului  său  adevărul  fără  ocolişuri,  adică  faptul  că  matema- 
ticile  nu-i  pot  fi  de  nici  un  serviciu  unui  jucător  într-un  joc  de  pur 
noroc.  In  loc  să  procedeze  astfel,  el  şi-a  înfăşurat  răspunsul  în  limbajul 
simbolic  al  matematicilor.  Ceea  ce  putea  fi  explicat  cu  uşurinţă  în  câ¬ 
teva  propoziţii  de  vorbire  curentă  a  fost  exprimat  într-o  terminologie 
nefamiliară  imensei  majorităţi,  care  e,  de  aceea,  privită  cu  veneraţie 
reverenţioasă.  Oamenii  bănuiau  că  formulele  încriptate  conţin  o  seamă 
de  revelaţii  importante,  ascunse  neiniţiaţilor;  ei  au  rămas  cu  impresia 
că  există  o  metodă  ştiinţifică  de  a  juca  jocuri  de  noroc  şi  că  formulele 
ezoterice  ale  matematicii  furnizează  cheia  succesului.  Misticul  celest 
Pascal  a  devenit,  în  mod  neintenţionat,  sfântul  protector  al  jocurilor  de 
noroc.  Manualele  de  probabilităţi  fac  propagandă  gratuită  cazinourilor, 
tocmai  pentru  că  sunt  inaccesibile  omului  de  rând. 

Nu  mai  puţină  confuzie  a  fost  răspândită  de  echivocul  care  însoţeşte 
calculul  probabilităţilor  în  domeniul  cercetării  ştiinţifice.  Istoria  fiecă¬ 
rei  ramuri  a  cunoaşterii  consemnează  situaţii  de  aplicare  inadecvată  a 
calculului  probabilităţilor  care,  după  cum  observa  John  Stuart  Mill,  au 
făcut  din  acesta  „adevăratul  oprobriu  al  matematicilor”.1 

Problema  deducţiei  probabile  este  mult  mai  amplă  decât  problemele 
care  constituie  domeniul  calculului  probabilităţilor.  Doar  obsesia  abor¬ 
dărilor  matematice  putea  da  naştere  la  prejudecata  că  probabilitatea 
înseamnă  totdeauna  frecvenţă.  O  eroare  suplimentară  a  dus  la  confu¬ 
zia  problemei  probabilităţii  cu  problema  raţionamentului  inductiv,  aşa 
cum  este  acesta  aplicat  în  ştiinţele  naturale.  Tentativa  de  a  substitui 
categoriei  de  cauzalitate  o  teorie  universală  a  probabilităţilor  caracteri¬ 
zează  o  metodă  viciată  de  filosofare,  care  era  foarte  la  modă  cu  numai 
câţiva  ani  în  urmă. 

O  aserţiune  este  probabilă  atunci  când  cunoaşterea  noastră  privi¬ 
toare  la  conţinutul  ei  este  deficitară.  Nu  ştim  tot  ceea  ce  ar  fi  necesar 
pentru  o  decizie  categorică  între  adevărat  şi  neadevărat.  Dar,  pe  de 
altă  parte,  ştim  ceva  despre  ea.  Suntem  în  măsură  să  spunem  mai  mult 
decât  pur  şi  simplu  non  liquet  [neclar  sau  nedovedit]  sau  ignoramus  [nu 
ştim]. 

Există  două  tipuri  în  întregime  diferite  de  probabilitate;  le  putem 
numi  probabilitate  de  clasă  (sau  de  frecvenţă)  şi  probabilitate  de  caz 
(care  este  o  altă  denumire  pentru  înţelegerea  specifică  din  ştiinţele  ac¬ 
ţiunii  umane).  Domeniul  de  aplicaţie  al  celei  dintâi  este  cel  al  ştiinţelor 
naturale,  care  este  în  întregime  guvernat  de  cauzalitate;  domeniul  de 
aplicaţie  al  celei  din  urmă  este  cel  al  ştiinţelor  acţiunii  umane,  care  este 
în  întregime  guvernat  de  teleologie. 

3 .  Probabilitatea  de  clasă 

Probabilitatea  de  clasă  înseamnă:  ştim,  sau  presupunem  că  ştim,  cu 
privire  la  problema  în  discuţie,  totul  referitor  la  comportamentul  unei 
întregi  clase  de  evenimente  sau  fenomene;  dar  despre  evenimentele 
sau  fenomenele  singulare  propriu  zise  nu  ştim  nimic,  cu  excepţia  fap¬ 
tului  că  sunt  elemente  din  această  clasă. 

Ştim,  de  pildă,  că  există  90  de  bilete  la  o  loterie  şi  că  5  dintre  ele  vor 
ieşi  câştigătoare.  Ştim  astfel  totul  despre  comportamentul  întregii  cla¬ 
se  de  bilete.  Dar  cu  privire  la  biletele  singulare  nu  ştim  nimic,  în  afara 
faptului  că  sunt  elemente  ale  acestei  clase  de  bilete. 

Dispunem  de  un  tablou  complet  al  mortalităţii  dintr-o  anumită  pe- 

1.  John  Stuart  Mill,  ^4  System  of  Logic  Ratiocinative  and  Inductive,  tiraj  nou,  Londra, 
1936,  P-353- 

rioadă  din  trecut,  într-o  anumită  arie  geografică.  Dacă  presupunem  că 
în  privinţa  mortalităţii  nu  vor  surveni  nici  un  fel  de  schimbări  putem 
afirma  că  ştim  totul  referitor  la  mortalitatea  întregii  populaţii  aflate 
{108}  în  discuţie.  Dar,  în  ce  priveşte  speranţa  de  viaţă  a  indivizilor  nu  ştim 
nimic,  cu  excepţia  faptului  că  ei  sunt  membri  ai  acestei  clase  de  oameni. 

Pentru  această  cunoaştere  deficitară,  calculul  probabilităţilor  furni¬ 
zează  o  prezentare  în  terminologia  simbolică  a  matematicii.  Aceasta 
nici  nu  ne  lărgeşte,  nici  nu  ne  adânceşte,  nici  nu  ne  complementează 
cunoaşterea,  ci  o  transpune  în  limbaj  matematic.  Calculele  sale  repetă, 
în  formule  algebrice,  ceea  ce  ştiam  dinainte.  Ele  nu  duc  la  rezultate 
care  ne-ar  spune  ceva  despre  evenimentele  singulare  propriu  zise.  Şi, 
bineînţeles,  nu  adaugă  nimic  la  cunoaşterea  noastră  privitoare  la  com¬ 
portamentul  întregii  clase,  cunoaştere  care  era  deja  perfectă  -  sau  con¬ 
siderată  a  fi  perfectă  -  încă  de  la  începutul  analizei  acestei  probleme. 

Este  o  greşeală  serioasă  să  credem  despre  calculul  probabilităţilor 
că  i-ar  furniza  jucătorului  vreo  informaţie  care  ar  putea  îndepărta  sau 
reduce  riscurile  jocului.  Contrar  erorilor  populare,  el  nu-i  este  cu  ni¬ 
mic  folositor  jucătorului,  după  cum  nu-i  este  util  nici  un  alt  mod  de 
gândire  logică  sau  matematică.  Trăsătura  caracteristică  a  jocurilor  de 
noroc  este  că  ne  pun  în  faţa  necunoscutului,  a  şansei  pure.  Speranţele 
de  succes  ale  jucătorului  nu  se  bazează  pe  consideraţii  solide.  Jucătorul 
nesuperstiţios  gândeşte  astfel:  „Există  o  mică  şansă  (sau,  cu  alte  cuvinte, 
’nu  este  imposibil’)  să  câştig;  sunt  gata  să  risc  miza  necesară.  Ştiu  foarte 
bine  că  riscând-o  mă  comport  prosteşte,  dar  proştii  cei  mai  mari  au 
norocul  cel  mai  mare.  Fie  ce-o  fi!” 

Un  raţionament  lipsit  de  patimă  trebuie  să-i  arate  jucătorului  că  el 
nu-şi  măreşte  şansele  cumpărând  două  bilete  în  loc  de  unul,  la  o  lo¬ 
terie  unde  volumul  total  al  câştigurilor  este  inferior  încasărilor  făcute 
din  vânzarea  tuturor  biletelor.  Dacă  ar  cumpăra  toate  biletele,  ar  pier¬ 
de  cu  siguranţă  o  parte  din  cheltuielile  suportate.  Totuşi,  toţi  clienţii 
loteriilor  sunt  ferm  convinşi  că  este  mai  bine  să  cumpere  mai  multe 
bilete  decât  mai  puţine.  Obişnuiţii  cazinourilor  şi  ai  automatelor  cu 
fise  nu  se  opresc  niciodată.  Ei  nu  se  gândesc  la  faptul  că,  regulile  de  joc 
avantajându-1  pe  bancher  faţă  de  jucător,  rezultatul  va  fi  o  pierdere,  cu 
atât  mai  probabilă  pentru  ei  cu  cât  continuă  mai  mult  să  joace.  Mirajul 
jocurilor  de  noroc  constă  tocmai  în  imprevizibilitatea  şi  vicisitudinile 
sale  aventuroase. 

Să  presupunem  că  zece  bilete,  fiecare  purtând  numele  unei  persoane 
diferite,  sunt  introduse  într-o  cutie.  Se  va  extrage  un  bilet,  iar  persoana 
al  cărei  nume  este  înscris  pe  el  va  trebui  să  plătească  100  de  dolari.  In 
acest  caz,  un  agent  de  asigurări  poate  promite  perdantului  o  indem- 

nizaţie  completă,  dacă  reuşeşte  să-i  asigure  pe  fiecare  din  cei  zece,  în 
schimbul  unei  prime  de  zece  dolari.  Agentul  va  încasa  ioo  de  dolari  şi 
va  avea  de  plătit  aceeaşi  sumă  către  unul  din  cei  zece.  Dar,  dacă  ar  fi  în 
situaţia  să  asigure  pe  doar  unul  dintre  ei  în  schimbul  primei  stabilite 
prin  calculul  de  mai  sus,  atunci  activitatea  lui  nu  ar  mai  fi  de  a  vinde 
asigurări,  ci  de  a  juca.  El  i-ar  lua  locul  persoanei  asigurate.  Ar  încasa 
zece  dolari  şi  ar  avea  şansa  fie  să-i  păstreze,  fie  să-i  piardă,  pe  cei  zece 
şi  încă  nouăzeci  în  plus. 

Dacă  un  om  promite  să  achite  la  moartea  altuia  o  anumită  sumă  şi 
pretinde,  în  schimbul  acestei  promisiuni,  suma  corespunzătoare  spe¬ 
ranţei  de  viaţă  determinată  prin  calculul  probabilităţilor,  el  nu  este 
un  agent  de  asigurări,  ci  un  jucător.  Asigurările,  fie  că  sunt  gestionate 
conform  principiilor  de  afaceri,  sau  conform  principiului  mutualităţii, 
necesită  asigurarea  unei  întregi  clase,  sau  a  ceea  ce  poate  fi  considerat 
în  mod  rezonabil  ca  fiind  o  clasă.  Ideea  de  bază  este  punerea  în  co¬ 
mun  şi  distribuirea  riscurilor,  nu  calculul  probabilităţilor.  Operaţiunile 
matematice  necesare  sunt  cele  patru  operaţii  aritmetice  elementare. 
Calculul  probabilităţilor  nu  este  decât  un  joc  colateral. 

Acest  lucru  este  pus  limpede  în  evidenţă  de  faptul  că  eliminarea 
riscurilor  legate  de  hazard  prin  punere  laolaltă  se  poate  realiza  fără 
nici  un  fel  de  recurs  la  metode  actuariale.  Toată  lumea  practică  acest 
procedeu  în  viaţa  cotidiană.  Fiecare  om  de  afaceri  include  în  contabi¬ 
lizarea  uzuală  a  costurilor  compensaţia  pentru  pierderile  care  survin  cu 
regularitate,  în  desfăşurarea  afacerilor.  „Cu  regularitate”  înseamnă,  în 
acest  context,  că  volumul  acestor  pierderi  este  cunoscut,  dacă  se  ia  în 
calcul  întreaga  clasă  a  diferitelor  bunuri.  Vânzătorul  de  fructe  ar  putea 
şti,  de  pildă,  că  unul  din  fiecare  50  de  mere  va  putrezi  în  stoc;  dar  el  nu 
ştie  cărui  măr  anume  i  se  va  întâmpla  aceasta.  El  ia  în  calcul  asemenea 
pierderi,  la  rând  cu  toate  celelalte  intrări  din  evidenţa  costurilor. 

Definiţia  esenţei  probabilităţii  de  clasă,  aşa  cum  a  fost  dată  mai  sus, 
este  singura  satisfăcătoare  din  punct  de  vedere  logic.  Ea  evită  circulari- 
tatea  naivă  implicată  în  toate  definiţiile  referitoare  la  echiprobabilitatea 
evenimentelor  posibile.  Afirmând  că  nu  ştim  nimic  despre  evenimente 
singulare  efective,  cu  excepţia  faptului  că  sunt  elemente  ale  unei  clase 
al  cărei  comportament  este  pe  deplin  cunoscut,  cercul  vicios  dispare. 
Mai  mult,  este  superfluu  să  adăugăm  o  condiţie  suplimentară,  numită 
absenţa  oricărei  regularităţi  în  secvenţa  evenimentelor  singulare. 

Trăsătura  caracteristică  a  asigurărilor  este  că  acoperă  întreaga  clasă 
de  evenimente.  Deoarece  pretindem  să  ştim  totul  despre  comporta¬ 
mentul  întregii  clase,  în  desfăşurarea  afacerii  nu  pare  să  fie  implicat 
nici  un  fel  de  risc  specific. 

în  mod  analog,  nu  există  nici  un  risc  specific  în  gestionarea  unei 
bănci  destinate  jocurilor  de  noroc,  sau  a  unei  loterii.  Din  punctul  de 
vedere  al  gestiunii  loteriei,  rezultatul  este  previzibil,  cu  condiţia  să  se 
[i  10}  vândă  toate  biletele.  Dacă  o  parte  din  bilete  rămân  nevândute,  iniţiato¬ 
rul  afacerii  este,  faţă  de  ele,  în  aceeaşi  poziţie  în  care  este  cumpărătorul 
fiecărui  bilet  faţă  de  biletul  pe  care  l-a  cumpărat. 

4.  Probabilitatea  de  caz 

Probabilitatea  de  caz  înseamnă:  cunoaştem,  cu  privire  la  un  eveniment 
particular,  unii  din  factorii  care  îi  determină  rezultatul;  dar  există  alţi 
factori  determinanţi,  despre  care  nu  ştim  nimic. 

Probabilitatea  de  caz  nu  are  nimic  în  comun  cu  probabilitatea  de 
clasă,  cu  excepţia  cunoaşterii  noastre  incomplete.  în  toate  celelalte  pri¬ 
vinţe,  cele  două  concepte  sunt  total  diferite. 

Există,  desigur,  multe  situaţii  în  care  oamenii  încearcă  să  prevadă 
un  eveniment  particular  din  viitor,  pe  baza  cunoaşterii  lor  referitoare 
la  comportamentul  clasei.  Un  doctor  poate  stabili  şansele  de  însănăto¬ 
şire  completă  a  pacientului  său  dacă  ştie  că  70%  din  cei  care  suferă  de 
aceeaşi  boală  se  însănătoşesc.  Dacă  îşi  exprimă  corect  judecata,  el  nu 
va  spune  decât  că  probabilitatea  de  însănătoşire  este  de  0,7,  adică,  din 
zece  pacienţi  nu  mor,  în  medie,  mai  mult  decât  trei.  Toate  predicţiile 
de  felul  acesta,  care  se  referă  la  evenimente  externe,  adică  la  evenimen¬ 
te  din  domeniul  ştiinţelor  naturale,  sunt  de  acest  tip.  Ele  nu  sunt,  de 
fapt,  previziuni  despre  cazul  în  chestiune,  ci  afirmaţii  despre  frecvenţa 
diverselor  rezultate  posibile.  Ele  se  bazează  fie  pe  informaţii  statistice, 
fie,  pur  şi  simplu,  pe  estimări  ad-hoc  ale  frecvenţei,  întemeiate  pe  ex¬ 
perienţă  nonstatistică. 

Câtă  vreme  este  vorba  de  asemenea  tipuri  de  afirmaţii  probabile,  nu 
avem  de  a  face  cu  probabilitatea  de  caz.  în  realitate  nu  ştim  nimic  des¬ 
pre  cazul  în  speţă,  cu  excepţia  faptului  că  este  o  instanţiere  a  unei  clase 
de  comportamente  despre  care  avem,  sau  credem  că  avem  cunoştinţe. 

Un  chirurg  îi  spune  unui  pacient,  care  se  gândeşte  să  se  supună  unei 
operaţii,  că  treizeci  de  indivizi  din  fiecare  sută  care  suportă  operaţia 
mor.  Dacă  pacientul  întreabă  dacă  numărul  morţilor  este  deja  complet, 
el  nu  a  înţeles  semnificaţia  afirmaţiei  doctorului.  El  a  căzut  pradă  erorii 
cunoscute  sub  numele  de  „iluzia  jucătorului”.  Ca  şi  jucătorul  la  ruletă, 
care  dintr-o  serie  de  zece  opriri  succesive  ale  bilei  pe  roşu  deduce  că 
probabilitatea  ca  următoarea  rundă  să  se  soldeze  cu  o  oprire  pe  negru 
este  acum  mai  mare  decât  era  înaintea  seriei,  el  confundă  probabilita¬ 
tea  de  caz  cu  probabilitatea  de  clasă. 

Toate  prognozele  medicale,  atunci  când  se  bazează  numai  pe  cu¬ 
noştinţe  fiziologice  de  ordin  general,  se  referă  la  probabilitatea  de  clasă. 

Un  doctor  care  aude  că  un  om  pe  care  nu-1  cunoaşte  s-a  îmbolnăvit  de 
o  anumită  boală  va  spune,  pe  baza  experienţei  sale  de  ordin  general: 
şansele  lui  de  însănătoşire  sunt  de  7  la  3.  Dacă  doctorul  îl  tratează  el  {m} 
însuşi  pe  pacient,  s-ar  putea  să-şi  schimbe  opinia.  Pacientul  este  un 
om  tânăr,  viguros;  el  a  fost  sănătos  înainte  de  a  se  îmbolnăvi.  In  ase¬ 
menea  cazuri,  şi-ar  putea  spune  doctorul,  cifrele  mortalităţii  sunt  mai 
scăzute;  şansele  pacientului  său  nu  sunt  de  7:3,  ci  de  9:1.  Din  punct  de 
vedere  logic  abordarea  sa  rămâne  identică,  deşi  s-ar  putea  ca  ea  să  nu 
se  bazeze  pe  o  colecţie  de  date  statistice,  ci  doar  pe  un  rezumat,  mai 
mult  sau  mai  puţin  exact,  al  experienţei  sale  în  cazurile  precedente. 
Cunoştinţele  doctorului  se  referă  întotdeauna  doar  la  comportamen¬ 
tul  unor  clase.  In  cazul  nostru,  este  vorba  de  clasa  oamenilor  tineri  şi 
viguroşi,  care  au  contractat  boala  în  chestiune. 

Probabilitatea  de  caz  este  o  trăsătură  specifică  felului  cum  abordăm 
problemele  acţiunii  umane.  Aici,  orice  referire  la  frecvenţe  este  nepo¬ 
trivită,  în  măsura  în  care  aserţiunile  noastre  se  referă  întotdeauna  la 
evenimente  care  nu  constituie  ca  atare  -  adică  în  contextul  problemei 
luate  în  discuţie  -  membri  ai  nici  unei  clase.  Putem  forma  o  clasă  a 
„alegerilor  prezidenţiale  americane”.  Conceptul  acesta  de  clasă  s-ar  pu¬ 
tea  dovedi  util,  sau  chiar  necesar,  pentru  diverse  tipuri  de  raţionamente 
cum  ar  fi,  de  pildă,  o  analiză  a  problemei  din  punctul  de  vedere  al 
dreptului  constituţional.  Insă,  dacă  ne  ocupăm  de  alegerile  din  1944 
-  fie  înaintea  alegerilor,  de  rezultatele  viitoare,  fie  după  alegeri,  de  ana¬ 
liza  factorilor  care  au  determinat  rezultatele  acestora  -  ne  confruntăm 
cu  un  caz  individual,  unic  şi  irepetabil.  Cazul  se  caracterizează  prin 
meritele  sale  unice,  este  o  clasă  prin  el  însuşi.  Toate  caracteristicile 
care  permit  subsumarea  lui  oricărei  alte  clase  sunt  irelevante  pentru 
problema  în  discuţie. 

Două  echipe  de  fotbal,  Albaştrii  şi  Galbenii,  se  vor  confrunta  mâi¬ 
ne.  In  trecut,  Albaştrii  i-au  învins  întotdeauna  pe  Galbeni.  Această 
cunoaştere  nu  este  o  cunoaştere  care  se  referă  la  o  clasă  de  evenimente. 

Dacă  ar  fi  astfel,  atunci  ar  trebui  să  conchidem  că  Albaştrii  ies  în¬ 
totdeauna  victorioşi  şi  că  Galbenii  sunt  întotdeauna  înfrânţi.  N-am 
fi  nesiguri  cu  privire  la  rezultatul  confruntării.  Am  şti  cu  siguranţă  că 
Albaştrii  vor  ieşi  din  nou  victorioşi.  Simplul  fapt  că  noi  considerăm 
pronosticul  nostru  referitor  la  partida  de  mâine  ca  fiind  doar  probabil, 
arată  că  nu  acesta  este  lucrul  pe  care  îl  susţinem. 

Pe  de  altă  parte,  noi  credem  că  faptul  că  Albaştrii  au  fost  victorioşi 
în  trecut  nu  este  irelevant  în  ce  priveşte  rezultatul  partidei  de  mâine. 


Acţiunea  umană 


114 

Noi  credem  că  el  constituie  o  prognoză  favorabilă  repetării  succesului 
Albaştrilor.  Dacă  ar  fi  să  raţionăm  corect,  în  conformitate  cu  logica 
adecvată  probabilităţii  de  clasă,  atunci  nu  am  acorda  nici  o  importanţă 
acestui  fapt.  Dacă  ar  fi  să  nu  respingem  concluzia  eronată  datorată 
{112}  „iluziei  jucătorului”,  atunci  am  susţine,  dimpotrivă,  că  partida  de  mâine 
se  va  încheia  cu  victoria  Galbenilor. 

Dacă  riscăm  o  sumă  de  bani  pe  şansele  de  victorie  ale  unei  echipe, 
atunci  avocaţii  ar  califica  acţiunea  noastră  drept  un  pariu.  Dacă  am 
avea  de  a  face  cu  o  probabilitate  de  clasă,  atunci  ar  numi-o  joc  de  noroc. 

Tot  ce  depăşeşte  sfera  probabilităţii  de  clasă  şi  este,  de  regulă,  impli¬ 
cat  în  termenul  de  probabilitate,  se  referă  la  modalitatea  specifică  de 
a  raţiona  implicată  în  analiza  unicităţii  istorice  sau  a  individualităţii, 
aşadar  la  înţelegerea  specifică  întrebuinţată  în  ştiinţele  istorice. 

înţelegerea  se  bazează  întotdeauna  pe  o  cunoaştere  incompletă. 
Putem  crede  că  ne  sunt  cunoscute  motivaţiile  oamenilor  care  acţio¬ 
nează,  ţelurile  pe  care  le  urmăresc  ei,  şi  mijloacele  pe  care  plănuiesc 
să  le  întrebuinţeze  pentru  atingerea  acestor  ţeluri.  Avem  o  anumită 
părere  referitoare  la  efectele  care  sunt  de  aşteptat  de  pe  urma  interven¬ 
ţiei  acestor  factori.  Insă  cunoaşterea  aceasta  este  deficitară.  Nu  putem 
exclude  dinainte  posibilitatea  de  a  ne  fi  înşelat  în  aprecierea  influenţei 
acestora,  sau  de  a  nu  fi  luat  în  consideraţie  unii  factori,  a  căror  inter¬ 
venţie  n-am  prevăzut-o  deloc,  sau  n-am  prevăzut-o  corect. 

Jocurile  de  noroc,  ingineria  şi  speculaţia  sunt  trei  feluri  diferite  de  a 
aborda  viitorul. 

Jucătorul  nu  ştie  nimic  despre  evenimentul  de  care  depinde  rezulta¬ 
tul  participării  sale  la  joc.  Tot  ce  cunoaşte  este  frecvenţa  unui  rezultat 
favorabil  într-o  serie  de  asemenea  evenimente,  cunoaştere  care  este 
inutilă  pentru  ceea  ce  urmăreşte  el.  El  se  încrede  în  noroc,  şi  acesta  este 
singurul  său  plan. 

Viaţa  însăşi  este  supusă  multor  riscuri.  In  orice  clipă  ea  este  pericli¬ 
tată  de  accidente  dezastruoase,  care  nu  pot  fi  controlate,  sau  cel  puţin 
nu  pot  fi  controlate  suficient.  Fiecare  om  mizează  pe  noroc.  El  mizea¬ 
ză  pe  faptul  că  nu  va  fi  lovit  de  fulger  sau  muşcat  de  viperă.  Există  în 
viaţa  umană  un  element  omologabil  jocurilor  de  noroc.  Omul  poate 
îndepărta  o  parte  din  consecinţele  pecuniare  ale  acestor  dezastre,  con¬ 
tractând  poliţe  de  asigurare.  Procedând  astfel,  el  mizează  pe  şansele 
adverse.  Din  partea  celui  asigurat,  asigurarea  reprezintă  un  joc  de  no¬ 
roc.  Primele  de  asigurare  au  fost  cheltuite  zadarnic  dacă  dezastrul  nu 
survine.2  In  privinţa  evenimentelor  naturale  necontrolabile  omul  este 
întotdeauna  în  poziţia  unui  jucător. 

2.  In  cazul  asigurărilor  pe  viaţă,  suma  cheltuită  zadarnic  de  cel  asigurat  constă 

Inginerul,  pe  de  altă  parte,  cunoaşte  tot  ce  este  necesar  pentru  a  da 
problemei  sale  -  construcţia  unei  maşini  -  o  soluţie  satisfăcătoare  din 
punct  de  vedere  tehnic.  In  măsura  în  care,  în  sfera  sa  de  control,  rămân 
anumite  marje  de  incertitudine,  el  încearcă  să  le  elimine,  luându-şi 
coeficienţi  de  siguranţă.  Inginerul  cunoaşte  numai  probleme  solubile  şi 
probleme  care  sunt  insolubile,  în  stadiul  actual  al  cunoştinţelor.  Uneori 
el  poate  să  descopere,  din  experienţe  adverse,  că  ceea  ce  cunoştea  era 
mai  puţin  complet  decât  presupunea  şi  că  nu  observase  nedetermina¬ 
rea  anumitor  variabile,  pe  care  crezuse  că  le  poate  controla.  In  acest  caz, 
el  va  încerca  să  dobândească  o  cunoaştere  mai  completă.  Desigur,  el 
nu  poate  elimina  complet  elementul  de  joc  de  noroc  prezent  în  viaţa 
umană.  Dar  regula  sa  este  să  lucreze  într-o  orbită  de  certitudine.  El 
urmăreşte  să  dobândească  un  control  complet  asupra  elementelor  care 
fac  obiectul  acţiunilor  sale. 

Există,  în  zilele  noastre,  obiceiul  să  se  vorbească  despre  „inginerie 
socială”.  Ca  şi  planificarea,  acest  termen  este  un  sinonim  pentru  dicta¬ 
tură  şi  tiranie  totalitară.  Ideea  este  de  a  trata  fiinţele  umane  în  acelaşi 
fel  în  care  inginerul  tratează  materia  din  care  se  construiesc  podurile, 
drumurile  şi  maşinile.  Voinţa  inginerului  social  urmează  a  fi  substitu¬ 
ită  voinţelor  diverselor  persoane  pe  care  plănuieşte  să  le  întrebuinţeze 
pentru  construcţia  utopiei  sale.  Omenirea  este  împărţită  în  două  clase: 
pe  de  o  parte  dictatorul  atotputernic  şi,  pe  de  alta,  subalternii  săi,  re¬ 
duşi  la  statutul  de  simpli  pioni  ai  planurilor  sale,  sau  de  rotiţe  ale  ma¬ 
şinăriilor  sale.  Dacă  toate  acestea  ar  fi  realizabile,  atunci  bineînţeles  că 
inginerul  social  n-ar  mai  trebui  să  se  îngrijească  să  înţeleagă  acţiunile 
celorlalţi  oameni.  El  ar  avea  libertatea  de  a-i  trata  pe  aceştia  aşa  cum 
tratează  tehnologia  cheresteaua  şi  oţelul. 

In  lumea  reală,  omul  care  acţionează  se  confruntă  cu  faptul  că  se¬ 
menii  săi  acţionează  pe  cont  propriu,  ca  şi  el.  Necesitatea  de  a-şi  ajusta 
acţiunile  la  acţiunile  altora  îl  face  să  fie  un  speculator,  pentru  care  suc¬ 
cesul  şi  eşecul  depind  de  capacitatea  sa,  mai  mică  sau  mai  mare,  de  a 
înţelege  viitorul.  Fiecare  acţiune  este  o  speculaţie.  Nu  există  nici  un  fel 
de  stabilitate  în  cursul  evenimentelor  umane  şi,  de  aceea,  nici  un  fel  de 
siguranţă. 


5 .  Evaluarea  numerică  a  probabilităţii  de  caz 

Probabilitatea  de  caz  nu  se  pretează  la  nici  un  fel  de  evaluări  numerice. 
Cifrele  numite  îndeobşte  astfel  au,  la  o  analiză  mai  atentă,  un  caracter 
diferit. _ 

doar  în  diferenţa  dintre  suma  colectată  şi  suma  pe  care  ar  fi  putut-o  acumula  prin 
economisire. 

In  ajunul  alegerilor  prezidenţiale  din  1 944,  oamenii  îşi  puteau  spu¬ 
ne: 

(a)  Sunt  gata  să  pariez  pe  trei  dolari  că  va  fi  ales  Roosevelt. 

(b)  Cred  că,  din  numărul  total  al  alegătorilor,  doar  45  de  milioane  îşi 
vor  exercita  dreptul  la  vot,  dintre  care  25  de  milioane  vor  vota  pentru 
Roosevelt. 

(c)  Estimez  că  Roosevelt  are  şanse  de  9  la  1 . 

{114}  (d)  Sunt  sigur  că  Roosevelt  va  fi  ales. 

Aserţiunea  (d)  este  evident  inexactă.  Dacă  ar  fi  fost  întrebat  sub 
jurământ,  în  calitate  de  martor  la  un  proces,  dacă  este  la  fel  de  sigur 
de  victoria  viitoare  a  lui  Roosevelt  ca  şi  de  faptul  că  un  cub  de  gheaţă 
se  topeşte  la  temperatura  de  150  de  grade,  omul  nostru  ar  fi  răspuns 
negativ.  El  şi-ar  fi  rectificat  aserţiunea,  declarând:  „Personal,  sunt  pe 
deplin  convins  că  Roosevelt  va  câştiga.  Aceasta  este  opinia  mea.  Dar, 
bineînţeles,  nu  este  o  certitudine,  ci  numai  felul  în  care  înţeleg  eu  con¬ 
diţiile  relevante”. 

Cazul  aserţiunii  (a)  este  similar.  Omul  respectiv  credea  că  riscă 
foarte  puţin  propunând  un  asemenea  pariu.  Raportul  de  3  la  1  este 
rezultatul  interacţiunii  a  doi  factori.  Opinia  că  Roosevelt  va  fi  ales,  şi 
propensiunea  omului  pentru  pariuri. 

Aserţiunea  (b)  este  o  evaluare  a  rezultatului  evenimentului  iminent. 
Cifrele  nu  se  referă  la  un  grad  mai  mare  sau  mai  mic  de  probabilitate, 
ci  la  rezultatul  anticipat  al  votării.  O  asemenea  aserţiune  se  poate  înte¬ 
meia  pe  o  investigaţie  sistematică,  de  felul  sondajelor  Gallup,  sau  pur 
şi  simplu  pe  estimări. 

Altfel  stau  lucrurile  cu  aserţiunea  (c).  Aceasta  este  o  propoziţie  refe¬ 
ritoare  la  rezultatele  anticipate,  formulată  în  termeni  aritmetici.  Ea  nu 
înseamnă  în  nici  un  caz  că,  din  zece  situaţii  de  acelaşi  tip,  nouă  îi  sunt 
favorabile  lui  Roosevelt  şi  una  nu.  Ea  nu  poate  avea  nici  o  legătură  cu 
probabilităţile  de  clasă.  Dar  ce  altceva  poate  însemna? 

Este  vorba  de  o  expresie  metaforică.  Majoritatea  metaforelor  în¬ 
trebuinţate  în  limbajul  curent,  identifică  în  imaginaţie  un  obiect  abs¬ 
tract  cu  un  alt  obiect,  care  poate  fi  perceput  direct  prin  simţuri.  Totuşi, 
aceasta  nu  este  o  trăsătură  necesară  a  limbajului  metaforic,  ci  numai  o 
consecinţă  a  faptului  că,  de  regulă,  ceea  ce  este  concret  ne  este  mai  fa¬ 
miliar  decât  ceea  ce  este  abstract.  Cum  metaforele  urmăresc  explicarea 
a  ceva  ce  este  mai  puţin  cunoscut,  prin  compararea  sa  cu  ceva  care  este 
mai  bine  cunoscut,  ele  constă,  în  cea  mai  mare  parte,  în  identificarea 
a  ceva  abstract  cu  ceva  concret,  care  este  mai  bine  cunoscut.  Trăsătura 
specifică  a  cazului  de  faţă  este  că  avem  de  a  face  cu  o  tentativă  de  a  elu¬ 
cida  o  stare  de  lucruri  complicată,  recurgând  la  o  analogie  împrumuta- 

tă  de  la  o  ramură  a  matematicilor  superioare,  calculul  probabilităţilor. 
Se  întâmplă  că  această  disciplină  matematică  este  mai  populară  decât 
analiza  naturii  epistemologice  a  înţelegerii. 

Nu  are  nici  un  rost  să  criticăm,  din  punct  de  vedere  logic,  un  lim¬ 
baj  metaforic.  Analogiile  şi  metaforele  sunt  întotdeauna  defectuoase  şi 
nesatisfăcătoare  din  acest  punct  de  vedere.  Se  obişnuieşte  să  se  caute 
un  tertium  comparationis  [o  bază  pentru  comparaţie]  implicit.  Dar  nici 
măcar  acest  lucru  nu  este  permisibil  cu  privire  la  metafora  de  care  ne 
ocupăm.  Intr-adevăr,  comparaţia  se  bazează  pe  o  concepţie  care  este  ea 
însăşi  greşită,  chiar  în  cadrul  calculului  probabilităţilor,  anume  iluzia 
jucătorului.  In  aserţiunea  că  şansele  lui  Roosevelt  sunt  de  9:1,  ideea 
este  că  Roosevelt  este  situat,  faţă  de  alegerile  iminente,  în  poziţia  omu¬ 
lui  care  deţine  90%  din  toate  biletele  unei  loterii,  faţă  de  marele  premiu. 
Ni  se  sugerează  că  această  raţie  de  9:1  ne  spune  ceva  substanţial  despre 
rezultatul  cazului  unic  de  care  suntem  interesaţi.  Nu  este  necesar  să 
repetăm  că  această  idee  este  greşită. 

Nu  mai  puţin  nepermis  este  recursul  la  calculul  probabilităţilor  vis- 
â-vis  de  ipoteze  formulate  în  domeniul  ştiinţelor  naturale.  Ipotezele 
sunt  explicaţii  plauzibile,  întemeiate  în  mod  conştient  pe  argumente 
insuficiente  din  punct  de  vedere  logic.  Referitor  la  ele  nu  se  poate  spu¬ 
ne  decât  atât:  ipoteza  contrazice  sau  nu  principiile  logice  sau  faptele 
stabilite  experimental,  şi  considerate  adevărate.  In  primul  caz,  ea  nu 
poate  fi  susţinută;  în  cazul  al  doilea,  dată  fiind  starea  actuală  a  cunoş¬ 
tinţelor  noastre  experimentale,  ea  nu  este  de  nesusţinut.  (Intensitatea 
convingerilor  personale  este  pur  subiectivă.)  Nici  probabilitatea  de 
frecvenţă,  nici  înţelegerea  istorică,  nu  intră  în  discuţie. 

Termenul  de  ipoteză,  aplicat  anumitor  modalităţi  de  înţelegere  a 
evenimentelor  istorice,  este  inadecvat.  Dacă  un  istoric  afirmă  că,  în 
prăbuşirea  dinastiei  Romanovilor,  faptul  că  această  casă  imperială  avea 
o  ascendenţă  de  origine  germană  a  jucat  un  rol  relevant,  el  nu  avansea¬ 
ză  o  ipoteză.  Faptele  pe  care  se  bazează  înţelegerea  sa  sunt  de  netăgă¬ 
duit.  In  Rusia  exista  o  animozitate  de  netăgăduit  împotriva  germanilor, 
iar  ramura  domnitoare  a  Romanovilor,  care  vreme  de  două  sute  de 
ani  se  înrudise  prin  căsătorie  exclusiv  cu  vlăstare  ale  unor  familii  de 
descendenţă  germană,  era  văzută  de  mulţi  ruşi  -  chiar  şi  de  cei  care 
considerau  că  ţarul  Pavel  nu  era  fiul  lui  Petru  al  m-lea  -  ca  o  familie 
germanizată.  Insă  rămâne  întrebarea  referitoare  la  relevanţa  pe  care 
au  avut-o  aceste  fapte  în  lanţul  evenimentelor  care  a  dus  la  detronarea 
acestei  dinastii.  Asemenea  probleme  nu  pot  fi  elucidate  decât  cu  ajuto¬ 
rul  pe  care  ni-1  oferă  înţelegerea  istorică. 

6.  Pariuri,  jocuri  de  noroc  şi  alte  feluri  de  jocuri 

Un  pariu  este  un  angajament  de  a  risca  bani  sau  alte  lucruri,  faţă  de  alt¬ 
cineva,  în  funcţie  de  rezultatul  unui  eveniment,  al  cărui  deznodământ 
îl  cunoaştem  numai  în  măsura  în  care  el  poate  fi  cunoscut  pe  temeiul 
înţelegerii.  Astfel,  unii  oameni  pariază  pe  rezultatul  unor  alegeri  imi¬ 
nente,  sau  al  unui  meci  de  tenis.  Sau,  ei  pot  paria  pe  corectitudinea  ori 
incorectitudinea  opiniilor  lor  referitoare  la  conţinutul  unei  aserţiuni 
factuale. 

Un  joc  de  noroc  este  un  angajament  de  a  risca  bani  sau  alte  lucruri, 
faţă  de  altcineva,  în  funcţie  de  rezultatul  unui  eveniment  despre  care 
{116}  nu  ştim  nimic,  în  afara  lucrurilor  cunoscute  pe  baza  cunoaşterii  privi¬ 
toare  la  comportamentul  întregii  clase. 

Uneori,  pariurile  şi  jocurile  de  noroc  se  combină.  Rezultatul  unei 
curse  de  cai  depinde  atât  de  acţiuni  umane  -  venite  din  partea  propri¬ 
etarului  calului,  a  antrenorului  şi  a  jocheului  -  cât  şi  de  factori  nonu- 
mani  -  calităţile  calului.  Majoritatea  celor  care  riscă  bani  la  astfel  de 
curse  sunt  pur  şi  simplu  jucători.  Insă  experţii  cred  că  ştiu  ceva  graţie 
înţelegerii  persoanelor  implicate;  în  măsura  în  care  toţi  aceşti  factori 
le  influenţează  deciziile,  ei  sunt  în  postura  celor  care  pun  pariuri.  Mai 
mult,  ei  pretind  a  cunoaşte  caii;  ei  formulează  prognoze  pe  temeiul 
cunoaşterii  lor  despre  comportamentul  claselor  de  cai,  în  care  îi  înca¬ 
drează  pe  diverşii  cai  aflaţi  în  competiţie.  In  măsura  în  care  fac  aceste 
lucruri,  ei  sunt  nişte  jucători. 

Capitolele  ulterioare  ale  acestei  cărţi  analizează  metodele  pe  care  le 
aplică  oamenii  de  afaceri  pentru  a  face  faţă  problemei  incertitudinii  vi¬ 
itorului.  In  această  fază  a  raţionamentului  nostru,  nu  mai  este  necesară 
decât  o  singură  observaţie  suplimentară. 

A  juca  jocuri  poate  fi  fie  un  ţel,  fie  un  mijloc.  Pentru  persoanele  care 
tânjesc  după  stimularea  şi  excitarea  pe  care  li  le  prilejuiesc  vicisitudi¬ 
nile  jocului,  sau  a  căror  vanitate  este  satisfăcută  de  etalarea  abilităţii  şi 
superiorităţii  cu  care  joacă  un  joc  ce  presupune  subtilitate  şi  pricepere, 
faptul  de  a  juca  este  un  ţel.  Pentru  profesioniştii  care  urmăresc  să  câş¬ 
tige  bani  din  victorii,  jocul  este  un  mijloc. 

De  aceea,  faptul  de  a  juca  poate  fi  numit  o  acţiune.  Dar  răsturna¬ 
rea  acestei  afirmaţii  şi  etichetarea  tuturor  acţiunilor  drept  jocuri,  sau 
analizarea  tuturor  acţiunilor  ca  şi  când  ar  fi  jocuri,  este  inacceptabilă. 
Obiectivul  imediat  al  celui  ce  joacă  un  joc  este  înfrângerea  partene¬ 
rului,  respectând  regulile  jocului.  Este  vorba  despre  un  caz  particular 
şi  special  de  acţiune.  Majoritatea  acţiunilor  nu  urmăresc  înfrângerea 
sau  provocarea  de  pierderi  nimănui.  Ele  urmăresc  o  îmbunătăţire  a 
condiţiilor.  Se  poate  întâmpla  ca  această  îmbunătăţire  să  se  realizeze 

pe  cheltuiala  altora.  Dar  este  sigur  că  lucrurile  nu  stau  aşa  întotdeau¬ 
na.  Vorbind  rezervat,  este  sigur  că  nu  aşa  stau  lucrurile  într-un  cadru 
caracterizat  de  funcţionarea  normală  a  sistemului  social  bazat  pe  divi¬ 
ziunea  muncii. 

Nu  există  nici  o  urmă  de  analogie  între  jocurile  de  noroc  şi  activită¬ 
ţile  de  afaceri,  desfăşurate  în  cadrul  unei  societăţi  întemeiate  pe  piaţă. 
Jucătorul  de  cărţi  câştigă  bani  depăşindu-şi  antagonistul  prin  dibăcie. 
Omul  de  afaceri  câştigă  bani  furnizându-le  clienţilor  bunurile  pe  care 
aceştia  doresc  să  le  achiziţioneze.  Poate  că  există  o  analogie  între  stra¬ 
tegia  jucătorului  de  cărţi  şi  cea  a  farsorului.  Nu  este  necesar  să  investi¬ 
găm  această  problemă.  Cel  care  interpretează  activitatea  de  afaceri  ca 
pe  o  înşelăciune  se  află  pe  o  cale  greşită. 

Trăsătura  caracteristică  a  jocurilor  este  antagonismul  dintre  doi  sau 
mai  mulţi  jucători,  sau  grupuri  de  jucători.3  Trăsătura  caracteristică  a 
afacerilor  desfăşurate  într-o  societate,  adică  în  cadrul  unei  ordini  ba¬ 
zate  pe  diviziunea  muncii,  este  concordia  între  eforturile  membrilor 
săi.  îndată  ce  ei  încep  să  se  opună  unii  altora  în  mod  antagonic,  îşi  face 
apariţia  o  tendinţă  de  dezintegrare  socială. 

în  cadrul  unei  economii  de  piaţă,  competiţia  nu  implică  antagonis¬ 
me,  în  accepţiunea  în  care  se  aplică  acest  termen  ciocnirilor  ostile  de 
interese  incompatibile.  Competiţia,  este  drept,  le  poate  prilejui  adesea 
competitorilor  acele  pasiuni  de  ură  şi  viclenie,  care  însoţesc  de  regu¬ 
lă  intenţiile  rele  faţă  de  alţi  oameni.  Din  acest  motiv,  psihologii  sunt 
predispuşi  să  confunde  competiţia  cu  lupta.  Dar  praxeologia  trebuie 
să  evite  asemenea  echivocuri  artificiale  şi  inducătoare  în  eroare.  Din 
punctul  ei  de  vedere,  există  o  diferenţă  fundamentală  între  competi¬ 
ţia  catalactică  şi  luptă.  Cei  aflaţi  în  competiţie  urmăresc  excelenţa  şi 
preeminenţa  în  realizări,  în  cadrul  unui  sistem  de  cooperare  mutuală. 
Funcţia  competiţiei  este  de  a  atribui  fiecărui  membru  al  unui  sistem 
social  acea  poziţie  din  care  poate  servi  cel  mai  bine  întreaga  societate 
şi  pe  membrii  ei.  Este  o  metodă  de  selecţie  a  omului  cel  mai  potrivit, 
pentru  fiecare  sarcină.  Acolo  unde  există  cooperare  socială,  trebuie  să 
funcţioneze  un  fel  de  selecţie.  Doar  acolo  unde  asignarea  diverselor 
sarcini  individuale  este  efectuată  exclusiv  prin  deciziile  dictatorului,  iar 
indivizii  implicaţi  nu-1  ajută  pe  dictator  prin  încercări  de  a-şi  pune 
propriile  virtuţi  şi  calificări  în  cea  mai  bună  lumină,  nu  există  compe¬ 
tiţie. 

3.  „Patience”  sau  „Solitaire”  nu  este  un  joc  pentru  o  singură  persoană,  ci  un  pas- 
se-temps,  un  mijloc  de  a  combate  plictiseala.  In  nici  un  caz  nu  reprezintă  un  mo¬ 
del  ( pattern )  pentru  ceea  ce  se  întâmplă  într-o  societate  comunistă,  aşa  cum  afirmă 
John  von  Neumann  şi  Oscar  Morgenstern  ( Iheory  of  Games  and  Economic  Behavior, 
Princeton,  1944,  p.  86). 

Va  trebui,  într-un  stadiu  ulterior  al  investigaţiilor  noastre,  să  ana¬ 
lizăm  rolul  competiţiei.4  Aici  nu  trebuie  decât  să  subliniem  că  este 
eronat  să  aplicăm  terminologia  exterminării  mutuale  la  probleme¬ 
le  cooperării  mutuale,  aşa  cum  funcţionează  aceasta  într-o  societate. 
Terminologia  militară  este  inadecvată  pentru  descrierea  funcţionării 
afacerilor.  A  vorbi,  de  pildă,  despre  cucerirea  unei  pieţe  este  o  metaforă 
pernicioasă.  Faptul  că  o  firmă  oferă  produse  mai  bune  şi  mai  ieftine 
decât  competitorii  ei  nu  implică  nici  o  cucerire.  Numai  în  sens  meta¬ 
foric  se  poate  vorbi  despre  o  strategie  în  conducerea  afacerilor. 

7.  Predicţiile  praxeologice 

Cunoaşterea  praxeologică  face  cu  putinţă  prezicerea  rezultatelor  anu¬ 
mitor  modalităţi  de  acţiune  cu  certitudine  apodictică.  Dar,  bineînţeles, 
asemenea  predicţii  nu  pot  implica  niciodată  nimic  referitor  la  aspecte 
cantitative.  In  sfera  acţiunii  umane,  problemele  cantitative  nu  se  pre- 
{118}  tează  la  a  fi  elucidate,  decât  cu  mijloacele  înţelegerii. 

Putem  prezice,  după  cum  se  va  vedea  mai  târziu,  că  -  dacă  nimic 
altceva  nu  se  modifică  -  o  reducere  a  cererii  pentru  a  va  determina  o 
scădere  a  preţului  la  a.  Dar  nu  putem  prevedea  măsura  exactă  a  acestei 
scăderi.  La  această  întrebare  nu  se  poate  răspunde  decât  apelând  la 
înţelegere. 

Deficienţa  principală  implicată  în  toate  abordările  cantitative  ale 
problemelor  economice  constă  în  neglijarea  faptului  că  nu  există  rela¬ 
ţii  constante  între  aşa  numitele  dimensiuni  economice.  Nu  există  nici 
constanţă,  nici  continuitate  în  evaluări  şi  în  formarea  diverselor  ra¬ 
poarte  de  schimb  între  diversele  mărfuri.  Fiecare  dată  nouă  aduce  după 
sine  reconfigurarea  întregii  structuri  a  preţurilor.  înţelegerea,  prin  în¬ 
cercarea  de  a  pătrunde  cele  ce  se  petrec  în  minţile  celor  implicaţi,  poate 
aborda  problema  anticipării  condiţiilor  viitoare.  Putem  numi  aceste 
metode  nesatisfăcătoare,  iar  pozitiviştii  le  pot  dispreţui  în  mod  aro¬ 
gant.  Dar  asemenea  judecăţi  arbitrare  nu  pot  şi  nu  trebuie  să  oblitereze 
faptul  că  înţelegerea  este  singura  metodă  adecvată  de  abordare  a  incer¬ 
titudinii  condiţiilor  viitoare. 

4.  Vezi  mai  jos,  pp.  273-277. 

i .  Legea  utilităţii  marginale 

Acţiunea  triază  şi  eşalonează;  iniţial,  ea  nu  cunoaşte  decât  numere 
ordinale,  nu  şi  cardinale.  Insă  lumea  externă,  la  care  omul  trebu¬ 
ie  să-şi  adapteze  comportamentul,  este  o  lume  a  determinării  canti¬ 
tative.  In  lumea  aceasta  există  relaţii  cantitative  între  cauze  şi  efecte. 
Altminteri,  dacă  anumite  lucruri  ar  putea  furniza  servicii  nelimitate, 
lucrurile  acestea  nu  ar  fi  niciodată  rare  şi  nu  ar  putea  fi  privite  ca  mij¬ 
loace. 

Omul  care  acţionează  preţuieşte  lucrurile  ca  mijloace  pentru  înde¬ 
părtarea  neplăcerii  sale.  Din  punctul  de  vedere  al  ştiinţelor  naturale, 
diversele  evenimente  care  atrag  după  ele  satisfacerea  unor  nevoi  uma¬ 
ne  au  aspecte  foarte  diferite.  Omul  care  acţionează  nu  vede  în  aceste 
evenimente  decât  un  mai  mult  sau  mai  puţin,  de  acelaşi  fel.  Evaluând 
stări  de  satisfacţie  foarte  diferite  şi  mijloacele  de  atingere  a  acestora, 
omul  rânduieşte  toate  lucrurile  într-o  singură  ierarhie  -  şi  vede  în  ele 
numai  relevanţa  pe  care  o  au  pentru  sporirea  propriei  sale  satisfacţii. 
Satisfacţia  provenită  din  consumarea  hranei  şi  cea  provenită  din  de¬ 
lectarea  produsă  de  o  operă  de  artă  sunt,  din  perspectiva  omului  care 
acţionează,  nevoi  mai  mult  sau  mai  puţin  intense;  evaluarea  şi  acţiunea 
le  situează  într-o  singură  ierarhie,  în  funcţie  de  ceea  ce  este  dorit  mai 
intens  şi  ceea  ce  este  dorit  mai  puţin  intens.  Pentru  omul  care  acţio¬ 
nează  nu  există  iniţial  nimic  în  afara  diverselor  grade  de  relevanţă  şi 
intensitate,  care  privesc  propria  sa  bunăstare. 

Cantitatea  şi  calitatea  sunt  categorii  ale  lumii  externe.  Ele  nu  do¬ 
bândesc  importanţă  şi  semnificaţie  pentru  acţiune  decât  indirect. 
Deoarece  fiecare  lucru  poate  produce  doar  un  efect  limitat,  anumite 
lucruri  sunt  considerate  rare  şi  sunt  privite  ca  mijloace.  Deoarece  efec¬ 
tele  pe  care  le  pot  produce  lucrurile  sunt  diferite,  omul  care  acţionează 
distinge  între  diverse  clase  de  lucruri.  Deoarece  mijloacele  în  aceeaşi 
cantitate  şi  de  aceeaşi  calitate  sunt,  întotdeauna,  apte  de  a  produce 
aceeaşi  cantitate  dintr-un  efect  de  aceeaşi  calitate,  acţiunea  nu  face  de¬ 
osebire  între  cantităţi  specifice  concrete  ale  mijloacelor  omogene.  Dar 
aceasta  nu  înseamnă  că  ea  atribuie  aceeaşi  valoare  diverselor  porţiuni 
ale  unei  cantităţi  dintr-un  mijloc  omogen.  Fiecare  poţiune  este  evalu- 

ată  separat.  Fiecărei  porţiuni  i  se  atribuie  propriul  său  rang  în  ierarhia 
valorilor.  Dar  aceste  ordine  sau  ranguri  se  pot  schimba  ad.  libitum  [li- 
{120}  ber]  unele  cu  altele,  între  diversele  porţiuni  ale  aceleiaşi  magnitudini. 

Dacă  omul  care  acţionează  trebuie  să  decidă  între  două  sau  mai 
multe  mijloace  care  aparţin  unor  clase  diferite,  el  eşalonează  porţiunile 
individuale  ale  fiecăruia  dintre  ele.  El  atribuie  fiecărei  porţiuni  rangul 
său  propriu.  Procedând  astfel,  el  nu  este  constrâns  să  atribuie  diverselor 
porţiuni  ale  aceluiaşi  mijloc  ordine  ierarhice  care  se  succed  imediat 
unele  după  altele. 

Asignarea  ordinelor  ierarhice  prin  evaluare  se  realizează  doar  în  ac¬ 
ţiune  şi  prin  acţiune.  Mărimea  porţiunilor  cărora  li  se  asignează  câte 
un  singur  ordin  ierarhic  depinde  de  condiţiile  unice  şi  individuale  în 
care  acţionează  omul,  în  fiecare  caz  în  parte.  Acţiunea  nu  are  de  a 
face  cu  unităţi  fizice  sau  metafizice,  pe  care  să  le  evalueze  într-un  mod 
academic  abstract;  ea  este  întotdeauna  confruntată  cu  alternative,  între 
care  face  o  alegere.  Alegerea  trebuie  întotdeauna  să  se  facă  între  anu¬ 
mite  cantităţi  de  mijloace.  Putem  numi  cea  mai  mică  cantitate  care 
poate  face  obiectul  unei  asemenea  decizii  o  unitate.  Dar  trebuie  să  ne 
ferim  de  eroarea  de  a  considera  că  evaluarea  sumei  unor  astfel  de  uni¬ 
tăţi  este  derivată  din  evaluarea  unităţilor,  sau  că  reprezintă  suma  evalu¬ 
ărilor  ataşate  acestor  unităţi. 

Un  om  posedă  cinci  unităţi  dintr-un  bun  a  şi  trei  unităţi  dintr-un 
bun  b.  El  asignează  unităţilor  de  a  ordinele  ierarhice  1,  2,  4,  7  şi  8,  iar 
unităţilor  de  b  ordinele  ierarhice  3,5  şi  6.  Aceasta  înseamnă  că  dacă 
trebuie  să  aleagă  între  două  unităţi  de  a  şi  două  unităţi  de  b,  el  va  prefe¬ 
ra  să  piardă  două  unităţi  de  a ,  mai  degrabă  decât  două  unităţi  de  b.  Dar 
dacă  trebuie  să  aleagă  între  trei  unităţi  de  a  şi  două  unităţi  de  b,  el  va 
prefera  să  piardă  două  unităţi  de  b,  mai  degrabă  decât  trei  unităţi  de  a. 
Ceea  ce  contează  exclusiv  şi  întotdeauna,  în  evaluarea  unei  mulţimi  de 
mai  multe  unităţi,  este  utilitatea  acestei  mulţimi  luate  ca  întreg  -  adică 
sporul  de  bunăstare  dependent  de  ea  sau,  echivalent,  reducerea  de  bu¬ 
năstare  pe  care  trebuie  s-o  atragă  după  sine  pierderea  ei.  Nu  este  vorba 
de  nici  un  fel  de  operaţiuni  aritmetice,  nici  adunare,  nici  înmulţire.  Are 
loc  o  evaluare  a  utilităţii  dependente  de  disponibilitatea  porţiunii,  mul¬ 
ţimii  sau  stocului  în  chestiune. 

In  acest  context  utilitatea  înseamnă  pur  şi  simplu:  relevanţă  cauza¬ 
lă  pentru  îndepărtarea  unei  neplăceri  resimţite.  Omul  care  acţionează 
crede  că  serviciile  pe  care  un  lucru  le  poate  furniza  sunt  în  măsură  să-i 
sporească  propria  bunăstare  -  şi  numeşte  fenomenul  acesta  utilitatea 
lucrului  respectiv.  Pentru  praxeologie,  termenul  de  utilitate  este  echi¬ 
valent  importanţei  atribuite  unui  lucru  datorită  convingerii  că  el  poate 

îndepărta  neplăceri.  Noţiunea  praxeologică  de  utilitate  (valoare  subiec¬ 
tivă  de  utilizare  în  terminologia  economiştilor  austrieci  mai  timpurii) 
trebuie  deosebită  net  de  noţiunea  tehnologică  de  utilitate  ( valoarea 
obiectivă  de  utilizare  din  terminologia  aceloraşi  economişti).  Valoarea 
de  utilizare  în  sens  obiectiv  este  legătura  între  un  lucru  şi  efectul  pe 
care  are  capacitatea  de  a-1  produce.  Când  vorbesc  despre  „valoarea  ca-  {121} 
lorică”  sau  „puterea  calorică”  a  cărbunelui,  oamenii  se  referă  la  valoarea 
de  utilizare  obiectivă.  Valoarea  de  utilizare  subiectivă  nu  se  bazează 
întotdeauna  pe  o  valoare  de  utilizare  obiectivă  reală.  Există  lucruri  că¬ 
rora  oamenii  le  atribuie  în  mod  eronat  o  valoare  de  utilizare  subiectivă, 
deoarece  cred,  în  mod  greşit,  că  ele  au  capacitatea  de  a  produce  un  efect 
dorit.  Pe  de  altă  parte,  există  lucruri  care  au  capacitatea  de  a  produce 
un  efect  dorit,  cărora  nu  li  se  atribuie  nici  o  valoare  de  utilizare,  deoa¬ 
rece  oamenii  ignoră  acest  lucru. 

Să  vedem  care  era  stadiul  gândirii  economice  în  ajunul  elaborării  te¬ 
oriei  moderne  a  valorii,  de  către  Cari  Menger,  William  Stanley  Jevons 
şi  Leon  Walras.  Oricine  doreşte  să  construiască  o  teorie  elementară  a 
valorii  şi  a  preţurilor  trebuie  să  reflecteze  iniţial  la  utilitate.  Intr-adevăr, 
nimic  nu  este  mai  plauzibil  decât  că  lucrurile  sunt  evaluate  în  func¬ 
ţie  de  utilitatea  lor.  Insă  apoi  apare  o  dificultate,  care  a  ridicat  în  faţa 
economiştilor  mai  timpurii  o  problemă  pe  care  n-au  reuşit  s-o  rezolve. 

Ei  au  observat  că  lucrurile  a  căror  „utilitate”  este  mai  mare  se  bucură 
de  o  evaluare  mai  scăzută  decât  alte  lucruri,  a  căror  utilitate  este  mai 
mică.  Fierul  este  mai  puţin  apreciat  decât  aurul.  Faptul  acesta  pare  in¬ 
compatibil  cu  o  teorie  a  valorii  şi  a  preţurilor  întemeiată  pe  conceptele 
de  utilitate  şi  valoare  de  utilizare.  Economiştii  au  crezut  că  trebuie  să 
abandoneze  o  asemenea  teorie  şi  au  încercat  să  explice  fenomenele  de 
valoare  şi  de  schimb  efectuat  pe  piaţă  cu  ajutorul  altor  teorii. 

Economiştii  n-au  descoperit  decât  cu  întârziere  că  acest  paradox 
aparent  provenea  din  formularea  defectuoasă  a  problemei  cerceta¬ 
te.  Evaluările  şi  alegerile  care  determină  rapoartele  de  schimb  de  pe 
piaţă  nu  se  referă  la  decizii  între  aur  şi  fier.  Omul  care  acţionează  nu 
se  găseşte  în  situaţia  de  a  alege  între  tot  aurul  şi  tot  fierul.  El  alege  la 
un  anumit  moment  şi  într-un  anumit  loc,  în  anumite  condiţii,  între 
o  cantitate  strict  limitată  de  aur  şi  o  cantitate  strict  limitată  de  fier. 

Decizia  lui,  când  alege  între  100  de  uncii  de  aur  şi  100  de  tone  de  fier, 
nu  depinde  câtuşi  de  puţin  de  decizia  pe  care  ar  lua-o  dacă  s-ar  afla 
în  situaţia  foarte  implauzibilă  de  a  alege  între  tot  aurul  şi  tot  fierul. 

Singurul  lucru  care  contează  pentru  alegerea  sa  efectivă  este  dacă,  în 
condiţiile  existente,  el  consideră  satisfacţia  directă  sau  indirectă  pe  care 
i-ar  furniza-o  cele  100  de  uncii  de  aur  mai  mare  sau  mai  mică  decât 

satisfacţia  directă  sau  indirectă  pe  care  i-ar  furniza-o  cele  ioo  de  tone 
de  fier.  El  nu  formulează  o  judecată  academică  sau  filosofică  referitoare 
la  valoarea  „absolută”  a  aurului  şi  a  fierului.  El  nu  stabileşte  dacă  pentru 
omenire  este  mai  important  aurul  sau  fierul.  El  nu  perorează,  ca  un 
autor  de  cărţi,  despre  filosofia  istoriei  sau  principiile  eticii.  El  alege,  pur 
{122}  şi  simplu,  între  două  satisfacţii  pe  care  nu  le  poate  avea  laolaltă. 

A  prefera  şi  a  lăsa  deoparte,  precum  şi  alegerile  şi  deciziile  rezultate 
din  aceste  opţiuni,  nu  sunt  acte  de  măsurare.  Acţiunea  nu  măsoară 
utilitatea  sau  valoarea;  ea  alege  între  alternative.  Nu  există  o  problemă 
abstractă  a  utilităţii  totale  sau  a  valorii  totale.1  Nu  există  nici  o  operaţie 
deductivă  care  să  poată  duce  de  la  evaluarea  unei  anumite  cantităţi,  sau 
a  unui  număr  de  lucruri,  la  determinarea  valorii  unei  cantităţi  sau  a 
unui  număr  mai  mari  sau  mai  mici  de  asemenea  lucruri.  Nu  există  nici 
un  mijloc  de  calcul  al  valorii  totale  a  unui  stoc,  dacă  nu  sunt  cunoscute 
decât  valorile  părţilor  sale.  Nu  există  nici  un  mijloc  de  stabilire  a  valorii 
unei  părţi  dintr-un  stoc,  dacă  nu  se  cunoaşte  decât  valoarea  stocului 
total.  In  sfera  valorilor  şi  a  evaluărilor  nu  există  operaţii  aritmetice;  nu 
există  nimic  de  felul  unui  calcul  al  valorilor.  Evaluarea  stocurilor  totale 
a  două  lucruri  poate  să  difere  de  evaluarea  părţilor  acestor  lucruri.  Un 
om  izolat,  care  posedă  şapte  vaci  şi  şapte  cai,  poate  să  pună  un  preţ 
mai  mare  pe  un  cal  decât  pe  o  vacă  şi,  dacă  i  se  prezintă  alternativa, 
poate  să  prefere  să  renunţe  la  o  vacă,  mai  curând  decât  la  un  cal.  Dar  în 
acelaşi  timp,  acelaşi  om,  dacă  i  se  prezintă  alternativa  de  a  alege  între 
întreaga  sa  herghelie  de  cai  şi  întreaga  sa  cireadă  de  vaci,  ar  putea  ale¬ 
ge  păstrarea  vacilor  şi  renunţarea  la  cai.  Atunci  când  nu  sunt  aplicate 
unei  situaţii  în  care  oamenii  trebuie  să  aleagă  între  stocuri  luate  în 
totalitate,  conceptele  de  utilitate  totală  şi  de  valoare  totală  sunt  lipsite 
de  semnificaţie.  întrebarea  dacă  aurul  ca  atare  sau  fierul  ca  atare  este 
mai  util  şi  mai  valoros  nu  este  rezonabilă,  decât  relativ  la  o  situaţie  în 
care  omenirea,  sau  o  parte  izolată  a  omenirii,  trebuie  să  aleagă  între  tot 
aurul  şi  tot  fierul  disponibile. 

O  judecată  de  valoare  se  referă  exclusiv  la  stocul  relevant  pentru 
un  act  concret  de  alegere.  Un  stoc  este,  ex  definitione  [prin  definiţie], 
compus  întotdeauna  din  părţi  omogene,  dintre  care  fiecare  este  capa¬ 
bilă  să  furnizeze  aceleaşi  servicii  pe  care  le-ar  furniza  orice  altă  parte 
şi  este  substituibilă  prin  orice  altă  parte.  De  aceea,  pentru  actul  alegerii 
este  irelevant  care  parte  anume  constituie  obiectul  său.  Dacă  se  pune 
problema  renunţării  la  una  dintre  părţile  -  sau  unităţile  -  din  stocul 

1.  Este  important  să  notăm  că  acest  capitol  nu  analizează  preţurile  sau  valorile 
de  piaţă,  ci  valorile  subiective  de  utilizare.  Preţurile  sunt  nişte  derivate  ale  valorilor 
subiective  de  utilizare.  Cf.  mai  jos,  cap.  xvi. 

disponibil,  atunci  toate  sunt  considerate  la  fel  de  utile  şi  de  valoroase. 
Dacă  stocul  se  reduce  prin  pierderea  unei  unităţi,  atunci  omul  care 
acţionează  trebuie  să  decidă  din  nou  cum  să  utilizeze  diversele  uni¬ 
tăţi  din  stocul  rămas.  Este  evident  că  stocul  redus  nu  poate  furniza 
aceleaşi  servicii  pe  care  le  putea  furniza  stocul  mai  mare.  Utilizarea 
diverselor  unităţi  care,  în  noile  condiţii,  nu  mai  sunt  disponibile  era,  în 
ochii  omului  care  acţionează,  cea  mai  puţin  urgentă  utilizare,  dintre 
toate  cele  cărora  le  dedicase  mai  înainte  diversele  unităţi  din  stocul 
mai  mare.  Satisfacţia  pe  care  o  dobândea  din  utilizarea  unei  unităţi  în 
aceste  condiţii  era  cea  mai  mică  dintre  satisfacţiile  pe  care  i  le  furnizau 
unităţile  stocului  mai  mare. 

Dacă  se  pune  problema  renunţării  la  o  unitate  din  stocul  total,  atunci 
decizia  lui  nu  se  referă  decât  la  valoarea  acestei  satisfacţii  marginale. 
Când  se  confruntă  cu  problema  valorii  pe  care  trebuie  să  o  atribuie 
unei  unităţi  dintr-un  stoc  omogen,  omul  decide  pe  baza  valorii  utiliză¬ 
rii  celei  mai  puţin  importante  pe  care  o  dă  unităţilor  întregului  stoc;  el 
decide  pe  baza  utilităţii  marginale. 

Dacă  un  om  e  pus  în  faţa  alternativei  de  a  renunţa  fie  la  o  unitate 
din  stocul  său  de  a,  fie  la  o  unitate  din  stocul  său  de  b,  el  nu  compară 
valoarea  totală  a  stocului  său  total  de  a  cu  valoarea  totală  a  stocului  său 
de  b.  El  compară  valorile  marginale,  atât  a  lui  a  cât  şi  a  lui  b.  Deşi  este 
posibil  să  pună  un  preţ  mai  mare  pe  stocul  total  de  a  decât  pe  stocul 
total  de  b,  valoarea  marginală  a  lui  b  poate  fi  mai  mare  pentru  el  decât 
valoarea  marginală  a  lui  a. 

Acelaşi  raţionament  rămâne  valabil  şi  în  cazul  creşterii  stocului  dis¬ 
ponibil  al  oricărei  mărfi,  prin  achiziţionarea  unui  anumit  număr  adiţi¬ 
onal  de  unităţi. 

Pentru  a  descrie  aceste  lucruri,  teoria  economică  nu  este  nevoită  nici 
să  apeleze  la  terminologia  psihologiei  şi  nici  să  recurgă  la  raţionamente 
psihologice  şi  la  argumente  aduse  în  sprijinul  acestora.  Dacă  afirmăm 
că  actele  de  alegere  nu  depind  de  valoarea  atribuită  unei  întregi  clase 
de  dorinţe,  ci  numai  de  cea  atribuită  dorinţelor  concrete  aflate  în  dis¬ 
cuţie,  indiferent  care  ar  fi  clasa  din  care  ar  face  parte  acestea,  noi  nu 
adăugăm  nimic  cunoaşterii  noastre  şi  nici  nu  o  justificăm  pe  baza  unei 
cunoaşteri  mai  bine  întemeiate  sau  mai  generale.  Modul  acesta  de  a 
vorbi,  în  termeni  de  clase  de  dorinţe,  devine  inteligibil  numai  dacă 
ne  reamintim  de  rolul  jucat  în  istoria  gândirii  economice  de  aşa-zi- 
sul  paradox  al  valorii.  Cari  Menger  şi  Bohm-Bawerk  au  fost  nevoiţi 
să  recurgă  la  sintagma  „clasă  de  dorinţe”  pentru  a  respinge  obiecţii¬ 
le  formulate  de  cei  ce  considerau  pâinea  ca  atare  mai  valoroasă  decât 
mătasea ,  deoarece  clasa  „dorinţă  de  hrană”  este  mai  importantă  decât 

clasa  „dorinţă  de  îmbrăcăminte  de  lux”.2  Astăzi,  conceptul  de  „clasă 
de  dorinţe”  este  în  întregime  superfluu.  El  nu  are  nici  o  semnificaţie 
pentru  acţiune  şi,  de  aceea,  nici  pentru  teoria  valorii;  mai  mult,  el  este 
susceptibil  de  a  provoca  erori  şi  confuzii.  Construcţia  de  concepte  şi 
clasificarea  sunt  instrumente  mentale;  ele  nu  dobândesc  sens  şi  sem- 
{124}  nificaţie  decât  în  contextul  teoriilor  care  le  întrebuinţează.3  Este  lipsit 
de  sens  să  grupăm  diversele  dorinţe  în  „clase”,  pentru  a  stabili  apoi  că 
asemenea  clasificări  n-au  nici  un  fel  de  relevanţă  pentru  teoria  valorii. 

Legea  utilităţii  marginale  şi  a  valorii  marginale  descrescătoare  este 
independentă  de  legea  lui  Gossen  a  saturaţiei  dorinţelor  (prima  lege 
a  lui  Gossen).  Atunci  când  vorbim  despre  utilitatea  marginală,  nu 
ne  referim  nici  la  satisfacţii  simţuale,  nici  la  saturaţie  şi  saţietate.  Nu 
transcendem  sfera  raţionamentului  praxeologic  atunci  când  formulăm 
următoarea  definiţie:  numim  acea  utilizare  pe  care  un  om  o  dă  unei 
unităţi  a  unui  stoc  omogen,  dacă  stocul  său  este  de  n  unităţi,  dar  la  care 
renunţă  dacă,  în  absenţa  altor  modificări,  stocul  său  ar  fi  de  numai  n- 1 
unităţi,  utilizarea  cea  mai  puţin  urgentă,  sau  marginală,  iar  utilitatea 
derivată  din  ea  o  numim  utilitate  marginală.  Pentru  a  lua  la  cunoştinţă 
aceasta  nu  avem  nevoie  de  nici  un  fel  de  experienţe,  cunoştinţe  sau  ra¬ 
ţionamente  fiziologice,  sau  psihologice.  Legea  rezultă,  în  mod  necesar, 
din  ipotezele  că  oamenii  acţionează  (aleg)  şi  că,  în  primul  caz,  omul 
care  acţionează  dispune  de  n  unităţi  dintr-un  stoc  omogen,  iar  în  cazul 
al  doilea  de  n- 1  unităţi.  In  aceste  condiţii,  nici  un  alt  rezultat  nu  este  de 
conceput.  Propoziţia  noastră  este  formală  şi  apriorică  -  şi  nu  depinde 
de  nici  un  fel  de  experienţă. 

Nu  există  decât  două  alternative.  Fie  există,  fie  nu  există  stadii  inter¬ 
mediare  între  neplăcerea  resimţită,  care  îl  îmboldeşte  pe  un  om  să  acţi¬ 
oneze,  şi  starea  în  care  nu  mai  poate  exista  nici  o  acţiune  (fie  pentru  că 
a  fost  atinsă  starea  de  satisfacţie  deplină,  fie  pentru  că  omul  este  inca¬ 
pabil  de  orice  îmbunătăţire  suplimentară  a  condiţiilor  sale).  în  cazul  al 
doilea  nu  există  loc  decât  pentru  o  singură  acţiune;  îndată  ce  aceasta  se 
consumă,  se  atinge  o  stare  în  care  nu  mai  este  posibilă  nici  o  altă  acţiu¬ 
ne.  O  asemenea  stare  este,  evident,  incompatibilă  cu  ipoteza  noastră,  că 
există  acţiune.  Acest  caz  nu  poate  susţine  condiţiile  generale  presupuse 
de  categoria  acţiunii.  Nu  rămâne  decât  primul  caz.  Dar  atunci  există 
diverse  grade  de  apropiere  asimptotică  de  starea  în  care  nu  mai  poate 

2.  Cf.  Cari  Menger,  Grundsătze  der  Volkswirtschaftslehre ,  Viena,  1871,  pp.  88  ff.; 
Bohm-Bawerk,  Kapital  und  Kapitalzins ,  ed.  a  3-a,  Innsbruck,  1909,  partea  a  2-a,  pp. 
237  ff. 

3.  Clasele  nu  există  în  lumea  externă.  Mintea  noastră  este  cea  care  clasifică  fenome¬ 
nele,  pentru  a  ne  organiza  cunoaşterea.  întrebarea  dacă  un  anumit  mod  de  clasificare 
a  fenomenelor  este  sau  nu  adecvat  acestui  scop  este  diferită  de  întrebarea  dacă  el  este 
acceptabil  sau  nu  din  punct  de  vedere  logic. 

exista  nici  o  acţiune.  Astfel,  legea  utilităţii  marginale  este  deja  implica¬ 
tă  în  categoria  de  acţiune.  Ea  nu  este  altceva  decât  reversul  afirmaţiei 
că  ceea  ce  satisface  mai  mult  este  preferat  faţă  de  ceea  ce  satisface  mai 
puţin.  Dacă  stocul  disponibil  creşte  de  la  n-i  la  n  unităţi,  unitatea  adi¬ 
ţională  poate  fi  întrebuinţată  numai  pentru  îndepărtarea  unei  dorinţe 
care  este  mai  puţin  urgentă,  sau  mai  puţin  neplăcută,  decât  cea  mai 
puţin  urgentă  sau  cea  mai  puţin  plăcută  dintre  toate  dorinţele  care 
puteau  fi  îndepărtate  cu  ajutorul  unui  stoc  de  n- 1  unităţi. 

Legea  utilităţii  marginale  nu  se  referă  la  valoarea  de  utilizare  obiec¬ 
tivă,  ci  la  valoarea  de  utilizare  subiectivă.  Ea  nu  priveşte  capacitatea 
fizică  sau  chimică  a  lucrurilor  de  a  produce  un  anumit  efect  în  general, 
ci  relevanţa  lor  pentru  bunăstarea  unui  om,  aşa  cum  o  vede  el  însuşi, 
în  situaţia  sa  din  acel  moment.  Ea  nu  priveşte  în  primul  rând  valoarea 
lucrurilor,  ci  valoarea  serviciilor  pe  care  anticipează  un  om  că  acestea  i 
le  vor  putea  furniza. 

Dacă  ar  fi  să  credem  că  utilitatea  marginală  se  referă  la  lucruri  şi 
la  valoarea  lor  obiectivă  de  utilizare,  am  fi  nevoiţi  să  presupunem  că 
utilitatea  marginală  poate  la  fel  de  bine  să  crească  şi  să  descrească,  cu 
orice  adaos  la  cantitatea  de  unităţi  disponibile.  Se  poate  întâmpla  ca 
întrebuinţarea  unei  anumite  cantităţi  minime  -  n  unităţi  dintr-un 
anumit  bun  a  -  să  poată  furniza  o  satisfacţie  care  este  considerată  mai 
valoroasă  decât  serviciile  anticipate  de  la  o  unitate  dintr-un  bun  b.  Dar, 
dacă  stocul  disponibil  de  a  este  mai  mic  decât  n,  atunci  a  nu  poate  fi 
întrebuinţat  decât  pentru  un  alt  serviciu,  care  este  considerat  mai  puţin 
important  decât  cel  furnizat  de  b.  In  acest  caz,  o  creştere  a  cantităţii  de 
a. ,  de  la  n- 1  la  n  unităţi,  atrage  după  sine  o  creştere  a  valorii  atribuite 
unei  unităţi  de  a.  Posesorul  a  100  de  buşteni  poate  construi  o  cabană, 
care-1  fereşte  de  ploaie  mai  bine  decât  un  trenci.  Dar  dacă  dispune  de 
mai  puţin  de  100  de  buşteni,  el  nu  poate  construi  decât  o  platformă, 
care  să-l  protejeze  de  umiditatea  solului.  Ca  posesor  al  95  de  buşteni, 
el  ar  fi  gata  să  renunţe  la  trenci  pentru  încă  5  buşteni.  Ca  posesor  a  10 
buşteni,  el  nu  şi-ar  ceda  trenciul  nici  pentru  încă  10  buşteni.  Un  om 
ale  cărui  economii  totalizează  100  de  dolari  poate  să  respingă  o  slujbă 
remunerată  cu  200  de  dolari.  Dar,  dacă  economiile  lui  ar  fi  de  2000  de 
dolari  şi  el  ar  fi  extrem  de  dornic  să-şi  achiziţioneze  un  bun  indivizibil, 
care  nu  poate  fi  cumpărat  cu  mai  puţin  de  2.100  de  dolari,  el  ar  fi  gata 
să  accepte  aceeaşi  slujbă  pentru  numai  100  de  dolari.  Toate  acestea 
sunt  perfect  compatibile  cu  legea  corect  formulată  a  utilităţii  margina¬ 
le,  conform  căreia  valoarea  depinde  de  utilitatea  serviciilor  anticipate. 
Nu  se  pune  problema  existenţei  vreunei  legi  a  utilităţii  marginale  cres¬ 
cătoare. 

Legea  utilităţii  marginale  nu  trebuie  confundată  nici  cu  doctrina  de 

mensura  sortis  [despre  măsurare]  a  lui  Bernoulli,  nici  cu  legea  Weber- 
Fechner.  La  temeiul  contribuţiei  lui  Bernoulli  se  aflau  faptele  general 
acceptate  -  şi  niciodată  contestate  -  că  oamenii  sunt  dornici  să-şi  sati¬ 
sfacă  dorinţele  mai  intense  înaintea  celor  mai  puţin  intense,  şi  că  omul 
bogat  este  mai  în  măsură  să-şi  satisfacă  dorinţele  decât  cel  sărac.  Dar 
concluziile  trase  de  Bernoulli  din  aceste  truisme  sunt  complet  erona¬ 
te.  El  a  dezvoltat  o  teorie  matematică,  după  care  sporul  de  gratificare 
scade  odată  cu  creşterea  avuţiei  totale  a  unei  persoane.  Aserţiunea  sa 
conform  căreia,  de  regulă,  este  foarte  probabil  ca  pentru  un  om  al  cărui 
venit  este  de  5 .000  de  ducaţi,  un  ducat  în  plus  să  nu  însemne  mai  mult 
[126]  decât  jumătate  de  ducat  pentru  un  om  cu  un  venit  de  2.500  de  ducaţi, 
este  simplă  fantezie.  Să  lăsăm  deoparte  obiecţia  că  nu  există  mijloace 
de  comparare  a  evaluărilor  unor  persoane  diferite,  care  să  nu  fie  com¬ 
plet  arbitrare.  Metoda  lui  Bernoulli  nu  este  mai  puţin  inadecvată  pen¬ 
tru  evaluările  aceluiaşi  individ,  la  diverse  nivele  de  venit.  El  nu  a  sesizat 
faptul  că  tot  ce  se  poate  spune  în  acest  caz  este  că,  odată  cu  creşterea 
venitului,  fiecare  nou  spor  este  utilizat  pentru  satisfacerea  unei  dorinţe 
mai  puţin  intens  resimţite  decât  cea  mai  puţin  intens  resimţită  dorinţă 
deja  satisfăcută  anterior  acestei  creşteri.  El  n-a  înţeles  că,  în  privinţa 
evaluărilor,  alegerii  şi  a  acţiunii,  nu  poate  exista  nici  o  măsurătoare  şi 
nici  o  stabilire  de  echivalenţe,  ci  doar  eşalonare,  în  sensul  de  a  prefera 
şi  a  lăsa  deoparte.4  Astfel,  nici  Bernoulli,  nici  matematicienii  şi  econo¬ 
miştii  care  au  adoptat  modul  său  de  a  raţiona  nu  puteau  reuşi  să  rezolve 
paradoxul  valorii. 

Erorile  implicate  în  confuzia  dintre  legea  Weber-Fechner  a  psihofi- 
zicii  şi  teoria  subiectivă  a  valorii  au  fost  deja  atacate  de  Max  Weber. 
Max  Weber,  e  drept,  nu  era  suficient  de  familiarizat  cu  teoria  economi¬ 
că  şi  se  afla  prea  mult  sub  influenţa  istorismului  pentru  a  avea  acces  la  o 
viziune  corectă  asupra  fundamentelor  gândirii  economice.  Insă  intuiţia 
sa  ingenioasă  i-a  furnizat  o  sugestie  în  privinţa  drumului  de  urmat 
pentru  a  ajunge  la  soluţia  corectă.  Teoria  utilităţii  marginale,  scrie  el, 
„nu  este  întemeiată  psihologic,  ci,  mai  curând  -  dacă  putem  întrebuinţa 
un  termen  epistemologic  -  pragmatic,  adică  pe  întrebuinţarea  catego¬ 
riilor  de  scopuri  şi  mijloace”.5 

Dacă  un  om  vrea  să  remedieze  o  situaţie  patologică  luând  o  anumită 
doză  dintr-un  remediu,  administrarea  unui  multiplu  al  acestei  doze 

4.  Cf.  Daniel  Bernoulli,  Versuch  einer  neuen  Theorie  zur  Bestimmung  von  Glucksfâllen, 
trad.  Pringsheim,  Leipzig,  1896,  pp.  27.  ff. 

5.  Cf.  Max  Weber,  Gesammelte  Aufsătze  zur  Wissenschaftslehre,  Tubingen,  1922,  p. 
372;  a  se  vedea  şi  p.  149. Termenul  de  „pragmatic”,  aşa  cum  este  întrebuinţat  de  Weber, 
este,  bineînţeles,  susceptibil  de  a  crea  confuzii.  Utilizarea  lui  pentru  orice  altceva  în 
afară  de  filosofia  pragmatismului  este  neproductivă.  Dacă  Weber  ar  fi  cunoscut  terme¬ 
nul  de  „praxeologie”,  probabil  că  l-ar  fi  preferat. 

nu  va  determina  un  efect  mai  bun.  Surplusul  fie  nu  va  avea  nici  un 
efect  diferit  de  cel  al  dozei  adecvate,  sau  optimale,  fie  va  avea  efecte 
dăunătoare.  Acelaşi  lucru  este  valabil  pentru  orice  fel  de  satisfacţii,  deşi 
optimul  nu  este  atins,  adesea,  decât  prin  administrarea  unei  doze  mari, 
iar  punctul  dincolo  de  care  noi  adaosuri  produc  efecte  dăunătoare  este, 
adesea,  îndepărtat.  Lucrurile  stau  astfel  pentru  că  lumea  în  care  trăim 
este  una  a  cauzalităţii  şi  a  relaţiilor  cantitative  dintre  cauză  şi  efect.  Cel 
ce  doreşte  să  îndepărteze  neplăcerea  cauzată  de  traiul  într-o  cameră 
aflată  la  o  temperatură  de  35  de  grade  [Fahrenheit],  va  urmări  să  încăl¬ 
zească  încăperea,  până  la  o  temperatură  de  65  sau  70  de  grade.  Faptul 
că  el  nu  urmăreşte  ridicarea  temperaturii  la  1 80  sau  300  de  grade  n-are 
nimic  de  a  face  cu  legea  Weber-Fechner  şi  nici  cu  psihologia.  Tot  ce 
poate  face  psihologia  pentru  explicarea  acestui  fapt  este  să  stabilească, 
cu  titlu  de  dată  ultimă,  faptul  că,  de  regulă,  omul  preferă  prezerva¬ 
rea  vieţii  şi  sănătatea,  morţii  şi  bolilor.  Pentru  praxeologie  nu  contează 
decât  faptul  că  omul  care  acţionează  alege  între  alternative.  Faptul  că 
omul  se  află  la  răspântie,  că  alege  şi  trebuie  să  aleagă,  este  -  lăsând  de¬ 
oparte  celelalte  condiţii  specifice  -  datorat  faptului  că  el  trăieşte  într-o 
lume  cantitativă  -  şi  nu  într-una  în  care  cantitatea  este  inexistentă, 
care  este  chiar  inimaginabilă  pentru  mintea  umană. 

Confuzia  între  legea  utilităţii  marginale  şi  legea  Weber-Fechner  se 
datorează  erorii  de  a  acorda  atenţie  doar  mijloacelor  destinate  atingerii 
unei  satisfacţii  -  şi  nu  satisfacţiei  ca  atare.  Dacă  satisfacţia  ar  fi  fost 
avută  în  vedere,  atunci  n-ar  fi  putut  fi  adoptată  ideea  absurdă  de  a  ex¬ 
plica  configuraţia  dorinţei  de  căldură  prin  intensitatea  descrescătoare 
a  senzaţiei  provocate  de  augmentarea  în  trepte  succesive  a  intensităţii 
stimulului.  Faptul  că  omul  de  rând  nu  urmăreşte  ridicarea  tempera¬ 
turii  din  dormitorul  său  până  la  120  de  grade  nu  are  nici  o  legătură 
cu  intensitatea  senzaţiei  de  căldură.  Faptul  că  un  om  nu-şi  încălzeşte 
camera  la  fel  de  mult  ca  alţi  oameni  normali  -  atât  cât  şi-ar  încălzi-o 
probabil  şi  el,  dacă  n-ar  fi  mai  dornic  să-şi  cumpere  un  costum  nou  sau 
să  meargă  să  asculte  o  simfonie  de  Beethoven  -  nu  poate  fi  explicat 
prin  metodele  ştiinţelor  naturale.  Doar  problemele  valorii  de  utiliza¬ 
re  obiective  sunt  obiective  şi  se  pretează  la  a  fi  tratate  prin  metodele 
ştiinţelor  naturale;  evaluarea  de  către  omul  care  acţionează  a  valorii  de 
utilizare  obiective  este  o  chestiune  diferită. 


{127} 


2.  Legea  randamentelor 

A  spune  că  un  bun  economic  de  ordinul  întâi  (un  bun  de  consum) 
produce  efecte  cantitative  definite  înseamnă  că  o  cantitate  de  cauză  a 

produce  o  cantitate  de  efect  a  -  fie  o  dată  pentru  totdeauna,  fie  gradual, 
în  decursul  unei  anumite  perioade  de  timp.  In  cazul  bunurilor  de  ordin 
superior  (bunuri  de  producţie),  producerea  de  efecte  cantitative  defi¬ 
nite  înseamnă  că  o  cantitate  de  cauză  b  produce  o  cantitate  de  efect  {Z, 
cu  condiţia  ca  o  cauză  complementară  c  să  producă  o  cantitate  de  efect 
ţ,  doar  efectele  concertate  ale  lui  fi  şi  y  produc  o  cantitate  p  a  bunului 
de  ordinul  întâi  D.  în  acest  caz  există  trei  cantităţi:  cantităţile  b  şi  c  din 
cele  două  bunuri  complementare  B  şi  C,  şi  cantitatea/»  din  produsul  D. 

Cu  b  neschimbat,  numim  valoare  optimă  acea  valoare  a  lui  c  care 
produce  cea  mai  ridicată  valoare  a  lui  p/c.  Dacă  mai  multe  valori  ale  lui 
c  produc  valoarea  cea  mai  ridicată  a  lui  p/c,  atunci  o  numim  optimă  pe 
{128}  cea  care  produce  şi  cea  mai  ridicată  valoare  a  lui/».  Dacă  două  bunuri 
complementare  sunt  întrebuinţate  în  raportul  optim,  ele  produc  deo¬ 
potrivă  cel  mai  ridicat  output ;  puterea  lor  de  producţie  sau  valoarea  lor 
de  utilizare  obiectivă  este  pe  deplin  utilizată;  nici  o  fracţiune  din  ele 
nu  se  iroseşte.  Dacă  deviem  de  la  această  combinaţie  optimală,  sporind 
cantitatea  lui  C,  fără  a  o  modifica  pe  cea  a  lui  B,  de  regulă  produsul  ob¬ 
ţinut  va  creşte  în  continuare,  dar  nu  proporţional  cu  sporul  cantitativ  al 
lui  C.  Dacă  este  posibilă  creşterea  producţiei  de  la  p  la  /»1  prin  creşterea 
cantităţii  doar  unuia  din  factorii  complementari,  anume  prin  substi¬ 
tuirea  lui  c  prin  cx,  cu  x  mai  mare  decât  1,  atunci  în  orice  caz p  >  p  şi 
pp  <  pcx.  Dacă  ar  fi  posibil  să  compensăm  orice  descreştere  a  lui  b 
printr-o  creştere  corespunzătoare  a  lui  c,  astfel  încât  p  să  rămână  ne¬ 
schimbat,  atunci  puterea  de  producţie  fizică  a  lui  B  ar  fi  nelimitată  şi  B 
nu  ar  fi  considerat  rar,  deci  nu  ar  fi  considerat  un  bun  economic.  Pentru 
omul  care  acţionează  n-ar  avea  importanţă  dacă  stocul  disponibil  de  B 
ar  fi  mai  mare  sau  mai  mic.  Chiar  şi  o  cantitate  infinitezimală  de  B  ar 
fi  suficientă  pentru  a  produce  orice  cantitate  de  D,  cu  condiţia  ca  stocul 
de  C  să  fie  suficient  de  mare.  Pe  de  altă  parte,  o  creştere  în  cantitate 
a  lui  B  n-ar  putea  spori  producţia  de  D  dacă  stocul  de  C  n-ar  creşte, 
întreaga  producţie  rezultată  ar  fi  imputată  lui  C;  B  n-ar  putea  fi  un  bun 
economic.  Un  lucru  care  furnizează  asemenea  servicii  nelimitate  este, 
de  exemplu,  cunoaşterea  relaţiei  cauzale  implicate  în  procesul  respectiv. 
Formula  sau  reţeta  care  ne  informează  cum  să  pregătim  cafeaua,  odată 
cunoscută,  furnizează  servicii  nelimitate.  Ea  nu  pierde  nimic  din  ca¬ 
pacitatea  ei  de  producţie,  indiferent  cât  de  frecvent  este  întrebuinţată; 
puterea  ei  de  producţie  este  inepuizabilă;  de  aceea  ea  nu  este  un  bun 
economic.  Omul  care  acţionează  nu  este  niciodată  confruntat  cu  situ¬ 
aţii  în  care  are  de  ales  între  valoarea  de  utilizare  a  unei  formule  cunos¬ 
cute  şi  vreun  alt  lucru  folositor. 

Legea  randamentelor  afirmă  că  există  un  optim  pentru  combinaţia 

bunurilor  economice  de  ordin  superior  (factori  de  producţie).  Dacă  se 
deviază  de  la  acest  optim,  prin  sporirea  inputului  unui  singur  factor, 
atunci  outputul  fizic  fie  nu  creşte  deloc,  fie  nu  creşte  proporţional  cu 
creşterea  inputului.  Aşa  cum  am  arătat  mai  sus,  această  lege  este  impli¬ 
cată  în  faptul  că  însuşirea  oricărui  bun  economic  de  a  produce  efecte 
definite  cantitativ  este  o  condiţie  necesară  pentru  ca  bunul  respectiv  să 
fie  un  bun  economic. 

Tot  ce  afirmă  legea  randamentelor,  intitulată  popular  legea  randa¬ 
mentelor  descrescătoare,  este  că  există  un  asemenea  optim  al  combina¬ 
ţiei  respective.  Există  numeroase  alte  întrebări  la  care  legea  nu  furni¬ 
zează  răspunsuri  şi  care  nu  pot  fi  elucidate  decât  a  posteriori,  apelând 
la  experienţă. 

Dacă  efectul  produs  de  unul  din  factorii  complementari  este  indi¬ 
vizibil,  atunci  optimul  este  singura  combinaţie  care  produce  rezulta¬ 
tul  urmărit.  Pentru  a  vopsi  o  ţesătură  de  lână  într-o  anumită  nuanţă, 
este  necesară  o  anumită  cantitate  de  vopsea.  O  cantitate  de  vopsea 
mai  mare  sau  mai  mică  ar  contraveni  scopului  urmărit.  Cel  ce  deţine 
mai  multă  vopsea  va  trebui  să  lase  surplusul  nefolosit.  Cel  ce  deţi¬ 
ne  o  cantitate  mai  redusă  nu  poate  vopsi  decât  o  parte  din  ţesătură. 
Randamentul  descrescător  se  manifestă  în  cazul  acesta  printr-o  totală 
lipsă  de  utilitate  a  cantităţii  adiţionale,  care  nu  trebuie  folosită,  deoare¬ 
ce  ar  contraveni  obiectivului. 

In  alte  cazuri,  pentru  producerea  unui  efect  minim  este  nevoie  de  un 
anumit  input  minim.  între  efectul  minim  şi  cel  optim  există  o  marjă, 
în  limitele  căreia  sporirea  dozelor  produce  fie  o  creştere  proporţională 
a  efectului,  fie  una  mai  mult  decât  proporţională.  Pentru  a  pune  în 
funcţiune  un  mecanism,  este  necesar  un  anumit  minim  de  lubrifiant. 
La  întrebarea  dacă  un  spor  de  lubrifiant,  peste  acest  minim,  sporeşte 
performanţele  mecanismului  proporţional  cu  sporul  cantităţii  întrebu¬ 
inţate,  sau  mai  mult,  nu  poate  răspunde  decât  experienţa  tehnologică. 

Legea  randamentelor  nu  răspunde  la  următoarele  întrebări:  (1) 
Dacă  doza  optimă  este  singura  în  măsură  să  producă  efectul  urmărit. 
(2)  Dacă  există  sau  nu  o  limită  rigid  fixată,  dincolo  de  care  orice  spor 
cantitativ  al  factorului  variabil  este  complet  inutil.  (3)  Dacă  scăderea 
outputului  produsă  de  o  abatere  progresivă  de  la  optim  şi  creşterea 
outputului  produsă  de  o  apropiere  progresivă  de  optim  produc  schim¬ 
bări  proporţionale  sau  neproporţionale  ale  outputului,  pe  unitatea  de 
factor  variabil.  Toate  aceste  lucruri  trebuie  stabilite  experimental.  Insă 
legea  randamentelor  ca  atare,  adică  faptul  că  trebuie  să  existe  o  aseme¬ 
nea  combinaţie  optimă,  este  validă  apriori. 

Legea  malthusiană  a  populaţiei  şi  conceptele  de  suprapopulare  sau 

subpopulare  absolute  şi  cel  de  populaţie  optimă,  care  sunt  derivate  din 
ea,  reprezintă  o  aplicaţie  a  legii  randamentelor  la  o  problemă  particu¬ 
lară.  Ele  se  referă  la  modificări  ale  ofertei  de  mână  de  lucru,  ceilalţi  fac¬ 
tori  rămânând  nemodificaţi.  Deoarece  oamenii,  din  considerente  poli¬ 
tice,  au  dorit  să  respingă  legea  lui  Malthus,  ei  au  combătut  cu  ardoare, 
însă  cu  argumente  greşite,  legea  randamentelor  -  pe  care,  de  altfel,  nu  o 
cunoşteau  decât  ca  pe  legea  randamentelor  descrescătoare  ale  utilizării 
capitalului  şi  mâinii  de  lucru  pe  o  suprafaţă  dată  de  pământ.  Astăzi 
nu  mai  este  cazul  să  acordăm  vreo  atenţie  acestor  reproşuri  nefondate. 
Legea  randamentelor  nu  se  limitează  la  utilizarea  factorilor  comple¬ 
mentari  de  producţie  pe  o  suprafaţă  dată  de  pământ.  Tentativele  de 
a-i  respinge  sau  demonstra  validitatea  prin  investigaţii  istorice  şi  expe- 
{130}  rimentale  privind  producţia  agricolă  sunt  deopotrivă  inutile  şi  sterile. 

Cei  ce  doresc  să  respingă  legea  randamentelor  ar  trebui  să  explice  de 
ce  sunt  oamenii  dispuşi  să  plătească  preţuri  pentru  pământ.  Dacă  legea 
n-ar  fi  validă,  atunci  fermierul  n-ar  urmări  niciodată  să-şi  sporească 
întinderea  fermei.  El  ar  avea  posibilitatea  să  multiplice  oricât  de  mult 
recoltele  obţinute  de  pe  orice  bucată  de  pământ,  sporindu-şi  inputul 
de  capital  şi  de  muncă. 

Oamenii  şi-au  imaginat  uneori  că,  deşi  legea  randamentelor  des¬ 
crescătoare  este  validă  în  agricultură,  în  industriile  de  procesare  s-ar 
manifesta  o  lege  a  randamentelor  crescătoare.  S-a  scurs  multă  vreme 
înainte  ca  ei  să  înţeleagă  că  legea  randamentelor  se  referă,  în  egală 
măsură,  la  toate  ramurile  de  producţie.  Este  greşit  să  deosebim  între 
agricultură  şi  industriile  de  procesare  din  perspectiva  acestei  legi.  Ceea 
ce  se  numeşte  -  cu  o  terminologie  foarte  inadecvată  şi  chiar  gene¬ 
ratoare  de  confuzii  -  legea  randamentelor  crescătoare,  nu  este  decât 
o  răsturnare  a  legii  randamentelor  descrescătoare,  o  formulare  nesa¬ 
tisfăcătoare  a  legii  randamentelor.  Dacă  ne  apropiem  de  combinaţia 
optimă  sporind  doar  un  singur  factor,  în  vreme  ce  cantităţile  celorlalţi 
factori  rămân  neschimbate,  atunci  produsul  unitar  pe  factorul  variabil 
creşte  proporţional  sau  chiar  mai  mult  decât  proporţional  cu  sporul 
acestuia.  Un  mecanism  manevrat  de  doi  muncitori  poate  produce  p\ 
manevrat  de  3  muncitori,  3  p\  manevrat  de  4  muncitori,  6  p\  manevrat 
de  5  muncitori,  7^;  şi  manevrat  de  6  muncitori,  din  nou  nu  mai  mult 
decât  7  p.  In  acest  caz,  utilizarea  a  4  muncitori  corespunde  randamen¬ 
tului  optim  pe  cap  de  muncitor,  anume  6A p,  pe  când  randamentele  pe 
cap  de  muncitor  corespunzătoare  celorlalte  combinaţii  sunt,  respectiv, 
Vzp,p,  Vsp  şi  Vbp.  Dacă,  în  loc  de  2  muncitori,  se  întrebuinţează  3  sau 
4,  atunci  randamentele  cresc  mai  mult  decât  proporţional  cu  sporul 
numărului  de  muncitori;  ele  nu  cresc  în  raportul  2:3:4,  ci  în  raportul 

1:3:6.  Avem  de  a  face  cu  randamente  crescătoare  pe  cap  de  muncitor. 

Dar  acest  rezultat  nu  este  nimic  altceva  decât  reversul  legii  randamen¬ 
telor  descrescătoare. 

Dacă  o  fabrică  sau  o  întreprindere  deviază  de  la  combinaţia  optimă 
a  factorilor  utilizaţi,  ea  este  mai  puţin  eficientă  decât  o  fabrică  sau  o 
întreprindere  pentru  care  deviaţia  de  la  optim  este  mai  mică.  Atât  în 
agricultură,  cât  şi  în  industriile  de  procesare,  mulţi  factori  de  produc¬ 
ţie  nu  sunt  perfect  divizibili.  Combinaţia  optimă  este  de  regulă  mai 
uşor  de  atins,  mai  ales  în  industriile  de  procesare,  mărind  dimensiunea 
fabricii  sau  a  întreprinderii,  decât  reducând-o.  Dacă  cea  mai  mică  uni¬ 
tate  a  unuia  sau  a  mai  multor  factori  este  prea  mare  pentru  a  permite 
exploatarea  sa  optimă,  într-o  fabrică  sau  o  întreprindere  mică  sau  me¬ 
die,  atunci  singurul  mod  de  atingere  a  optimului  este  prin  creşterea 
dimensiunilor  unităţii  de  producţie.  Acestea  sunt  motivele  care  de¬ 
termină  superioritatea  producţiei  pe  scară  largă.  întreaga  importanţă  {131} 
a  acestei  probleme  va  fi  arătată  ulterior,  în  discuţia  problemelor  legate 
de  contabilizarea  costurilor. 

3.  Munca  umană  ca  mijloc 

Numim  muncă  întrebuinţarea  ca  mijloc  a  funcţiilor  şi  manifestărilor 
fiziologice  ale  vieţii  umane.  Exercitarea  potenţialităţilor  energiei  uma¬ 
ne  şi  a  proceselor  vitale  pe  care  omul,  a  cărui  viaţă  se  manifestă  prin 
ele,  nu  le  întrebuinţează  pentru  atingerea  unor  scopuri  externe,  diferite 
de  simpla  desfăşurare  a  acestor  procese  şi  de  rolul  fiziologic  pe  care  îl 
joacă  ele  în  evoluţia  biologică  a  propriei  sale  economii  vitale,  nu  este 
muncă;  este  doar  viaţă.  Omul  munceşte  utilizându-şi  forţa  şi  pricepe¬ 
rea  ca  mijloace  pentru  îndepărtarea  neplăcerilor  şi  substituind  exploa¬ 
tarea  deliberată  a  energiei  sale  vitale  simplei  curgeri  spontane  şi  lipsite 
de  griji  a  facultăţilor  şi  tensiunilor  sale  nervoase.  Munca  este  un  mijloc, 
nu  un  scop  în  sine. 

Fiecare  individ  dispune  numai  de  o  cantitate  limitată  de  energie 
pe  care  o  poate  cheltui,  iar  fiecare  unitate  de  muncă  nu  poate  produce 
decât  un  efect  limitat.  Altminteri,  munca  umană  ar  fi  disponibilă  din 
abundenţă;  ea  n-ar  fi  limitată  şi  nu  ar  fi  considerată  un  mijloc  pentru 
îndepărtarea  neplăcerilor,  care  să  fie  economisit  ca  atare. 

într-o  lume  în  care  munca  ar  fi  economisită  doar  datorită  disponibi¬ 
lităţii  sale  într-o  cantitate  insuficientă  pentru  atingerea  tuturor  ţeluri¬ 
lor  pentru  care  poate  fi  utilizată  ca  mijloc,  oferta  de  muncă  disponibilă 
ar  fi  egală  cu  întreaga  cantitate  de  muncă  pe  care  o  pot  depune  toţi 
oamenii,  laolaltă.  într-o  astfel  de  lume,  toţi  ar  fi  dornici  să  muncească, 

până  la  epuizarea  completă  a  capacităţii  momentane  de  lucru  a  fiecă¬ 
ruia.  Timpul  care  n-ar  fi  necesar  pentru  recreerea  şi  restaurarea  capaci¬ 
tăţii  de  muncă  epuizate  în  prealabil  ar  fi,  în  întregime,  dedicat  muncii. 
Orice  non-utilizare  a  deplinei  capacităţi  de  muncă  ar  fi  socotită  o  pier¬ 
dere.  Prin  depunerea  unei  cantităţi  mai  mari  de  muncă  omul  şi-ar  spori 
propria  bunăstare.  Neutilizarea  unei  părţi  a  potenţialului  disponibil  de 
muncă  ar  fi  considerată  o  scădere  a  bunăstării,  necompensată  de  nici 
o  altă  creştere  a  acesteia.  Ideea  de  lene  ar  fi  necunoscută.  Nimeni  n-ar 
gândi:  pot  să  fac  asta;  dar  nu  merită;  nu  rentează;  prefer  agrementul. 
Cu  toţii  şi-ar  considera  întreaga  capacitate  de  a  munci  ca  pe  un  stoc  de 
factori  de  producţie,  pe  care  ar  fi  dornici  să-l  utilizeze  complet.  Chiar 
şi  posibilitatea  celei  mai  mărunte  creşteri  a  bunăstării  ar  fi  considerată 
suficientă  ca  incitativ  pentru  a  munci  mai  mult,  dacă  se  întâmplă  ca 
în  momentul  respectiv  cantitatea  respectivă  de  muncă  să  nu  poată  fi 
{132}  folosită  mai  profitabil. 

în  lumea  noastră  reală,  lucrurile  stau  altfel.  Depunerea  de  muncă 
este  considerată  neplăcută.  A  nu  munci  este  o  stare  considerată  mai 
plăcută  decât  a  munci.  Agrementul  este,  ceteris paribns,  preferat  muncii. 
Oamenii  nu  muncesc  decât  când  consideră  valoarea  produsului  muncii 
superioară  scăderii  de  satisfacţie  produse  de  reducerea  agrementului. 
Prestarea  de  muncă  implică  dezutilitate  (disutility). 

Psihologia  şi  fiziologia  pot  încerca  să  explice  acest  fapt.  Nu  este  ne¬ 
cesar  ca  praxeologia  să  cerceteze  dacă  strădaniile  lor  sunt  sau  nu  încu¬ 
nunate  de  succes.  Pentru  praxeologie,  faptul  că  oamenii  sunt  dornici  să 
se  bucure  de  agrement  şi,  de  aceea,  privesc  propria  lor  capacitate  de  a 
produce  efecte  cu  alte  sentimente  decât  pe  cea  a  factorilor  materiali  de 
producţie,  este  un  dat.  Atunci  când  ia  în  consideraţie  cheltuirea  propri¬ 
ei  sale  munci,  omul  nu  cercetează  doar  dacă  nu  există  nici  un  obiectiv 
mai  dezirabil  pentru  utilizarea  cantităţii  respective  de  muncă,  ci  -  de¬ 
opotrivă  -  şi  dacă  n-ar  fi  mai  dezirabil  să  se  abţină  de  la  orice  cheltu¬ 
ială  suplimentară  de  muncă.  Putem  formula  acest  lucru  şi  denumind 
obţinerea  agrementului  un  obiectiv  al  activităţii  deliberate,  sau  un  bun 
economic  de  ordinul  întâi.  Dacă  întrebuinţăm  această  terminologie, 
oarecum  sofisticată,  trebuie  să  privim  agrementul  ca  pe  orice  alt  bun 
economic,  din  perspectiva  utilităţii  marginale.  Trebuie  să  conchidem 
că  prima  unitate  de  agrement  satisface  o  dorinţă  resimţită  mai  intens 
decât  a  doua,  a  doua  o  dorinţă  resimţită  mai  intens  decât  a  treia,  şi  aşa 
mai  departe.  Răsturnând  această  propoziţie,  deducem  că  dezutilitatea 
muncii,  resimţită  de  muncitor,  creşte  mai  mult  decât  proporţional  cu 
cantitatea  de  muncă  depusă. 

Pe  de  altă  parte,  praxeologia  nu  are  a  se  ocupa  de  întrebarea  dacă 

dezutilitatea  muncii  creşte  sau  nu  proporţional,  sau  mai  mult  decât 
proporţional,  cu  creşterea  cantităţii  de  muncă  depuse.  (întrebarea  dacă 
această  problemă  are  sau  nu  vreo  importanţă  pentru  fiziologie  şi  psiho¬ 
logie,  şi  dacă  aceste  ştiinţe  sunt  sau  nu  în  măsură  să  o  elucideze,  poate 
fi  lăsată  în  suspensie.)  în  orice  caz,  muncitorul  abandonează  lucrul  la 
momentul  în  care  încetează  de  a  mai  considera  utilitatea  continuării 
lucrului  ca  fiind  o  compensaţie  suficientă  pentru  dezutilitatea  chel¬ 
tuielii  suplimentare  de  muncă.  Formulând  această  judecată,  el  pune 
în  cumpănă,  dacă  lăsăm  de  o  parte  descreşterea  satisfacţiei  rezultate 
produse  de  creşterea  oboselii,  fiecare  interval  al  timpului  de  lucru,  cu 
aceeaşi  cantitate  de  produs  ca  şi  cele  obţinute  în  intervalele  preceden¬ 
te.  Dar  utilitatea  unităţilor  de  produs  descreşte  pe  măsură  ce  mun¬ 
ca  avansează,  odată  cu  creşterea  cantităţii  totale  a  produsului  obţinut. 
Produsele  precedentelor  unităţi  de  timp  de  lucru  au  fost  întrebuinţate 
pentru  satisfacerea  de  nevoi  mai  importante  decât  produsele  muncii 
desfăşurate  ulterior.  Satisfacerea  acestor  nevoi  mai  puţin  importante 
poate  să  nu  fie  considerată  o  recompensă  suficientă  pentru  continuarea 
lucrului,  deşi  ele  sunt  comparate  cu  aceleaşi  cantităţi  de  output  fizic. 

Pentru  cercetarea  praxeologică  este,  aşadar,  irelevant  dacă  dezuti¬ 
litatea  muncii  este  sau  nu  proporţională  cu  volumul  total  de  muncă 
cheltuit,  sau  dacă  creşte  mai  repede  decât  timpul  de  muncă  cheltuit.  în 
orice  caz,  propensiunea  de  a  cheltui  părţile  încă  neutilizate  din  poten¬ 
ţialul  total  de  muncă  descreşte,  dacă  alţi  factori  nu  se  modifică,  odată 
cu  creşterea  numărului  părţilor  deja  cheltuite.  Dacă  această  descreştere 
a  înclinării  spre  lucru  se  produce  mai  mult  sau  mai  puţin  accelerat,  este 
întotdeauna  o  întrebare  ce  ţine  de  datele  economice,  nu  de  principii 
categoriale. 

Dezutilitatea  atribuită  muncii  explică  de  ce,  în  decursul  istoriei 
umane,  concomitent  cu  creşterea  progresivă  a  productivităţii  fizice  a 
muncii,  prilejuite  de  inovaţiile  tehnologice  şi  de  un  volum  mai  abun¬ 
dent  de  capital,  s-a  manifestat,  în  general,  o  tendinţă  de  reducere  a  ore¬ 
lor  de  muncă.  Printre  avantajele  de  care  se  bucură  omul  civilizat,  în  mai 
mare  măsură  decât  strămoşii  săi  mai  puţin  civilizaţi,  se  numără  şi  acela 
de  a  dispune  de  mai  mult  timp  pentru  agrement.  în  acest  sens,  pu¬ 
tem  răspunde  întrebării,  formulate  adesea  de  filosofi  şi  filantropi,  dacă 
progresul  economic  l-a  făcut  pe  om  mai  fericit.  Dacă  productivitatea 
muncii  ar  fi  mai  scăzută  decât  în  actuala  lume  capitalistă,  atunci  omul 
ar  fi  nevoit  fie  să  trudească  mai  mult,  fie  să  renunţe  la  multe  facilităţi. 
Stabilind  acest  fapt,  economistul  nu  afirmă  că  singura  cale  de  atingere 
a  fericirii  este  de  a  te  bucura  de  mai  mult  confort  material,  de  a  trăi  în 
lux,  sau  de  a  dispune  de  mai  mult  timp  pentru  agrement.  El  constată 

pur  şi  simplu  adevărul  că  oamenii  sunt,  în  mai  mare  măsură,  apţi  să-şi 
procure  lucrurile  de  care  consideră  ei  că  au  nevoie. 

Propoziţia  praxeologică  fundamentală,  că  oamenii  preferă  ceea  ce 
îi  satisface  mai  mult  decât  ceea  ce  îi  satisface  mai  puţin  şi  că  ei  evalu¬ 
ează  lucrurile  pe  baza  utilităţii  acestora,  nu  se  cere  corectată  sau  com- 
plementată  de  vreo  aserţiune  suplimentară,  privitoare  la  dezutilitatea 
muncii.  Aceste  propoziţii  implică  deja  afirmaţia  că  munca  este  prefe¬ 
rată  agrementului  numai  în  măsura  în  care  rezultatul  muncii  este  mai 
intens  dorit  decât  plăcerea  agrementului. 

Poziţia  unică  pe  care  o  ocupă  factorul  muncă  în  lumea  noastră  se 
datorează  caracterului  său  nonspecific.  Toţi  factorii  de  producţie  pri¬ 
mari  dăruiţi  de  natură  -  adică  toate  acele  lucruri  şi  forţe  naturale  pe 
care  omul  le  poate  întrebuinţa  pentru  a-şi  spori  bunăstarea  -  au  puteri 
şi  virtuţi  specifice.  Există  ţeluri  pentru  a  căror  atingere  ei  sunt  mai  po¬ 
triviţi,  ţeluri  pentru  care  sunt  mai  puţin  potriviţi  şi  ţeluri  pentru  care 
nu  sunt  deloc  potriviţi.  Dar  munca  umană  este  atât  potrivită,  cât  şi 
indispensabilă  pentru  desfăşurarea  tuturor  proceselor  şi  modalităţilor 
de  producţie  imaginabile. 

{134}  Este,  desigur,  nepermis  să  analizăm  munca  umană  ca  atare  în  ge¬ 
neral.  A  nu  vedea  că  oamenii  şi  capacităţile  lor  de  muncă  sunt  diferite 
este  o  eroare  fundamentală.  Munca  pe  care  o  poate  depune  un  anumit 
individ  este  mai  potrivită  pentru  anumite  ţeluri,  mai  puţin  potrivită 
pentru  alte  ţeluri  şi  total  nepotrivită  pentru  altele.  Una  din  deficienţele 
economiei  clasice  este  că  nu  a  ţinut  suficient  seama  de  acest  fapt  şi 
nu  l-a  luat  în  calcul  în  construcţia  teoriei  valorii,  a  preţurilor  şi  a  ra¬ 
telor  salariale.  Oamenii  nu  economisesc  muncă  în  general,  ci  tipurile 
de  muncă  specifice  disponibile.  Salariile  nu  se  plătesc  pentru  munca 
depusă,  ci  pentru  rezultatele  muncii,  care  diferă  substanţial,  calitativ  şi 
cantitativ.  Producerea  fiecărui  produs  particular  necesită  întrebuinţa¬ 
rea  de  muncitori  capabili  să  presteze  tipul  particular  de  muncă  de  care 
e  nevoie.  încercarea  de  a  justifica  nesocotirea  acestui  aspect,  făcând 
trimitere  la  presupusul  fapt  că  cea  mai  mare  parte  a  cererii  şi  ofertei  de 
muncă  se  referă  la  muncă  comună  necalificată,  pe  care  o  poate  depune 
orice  om  sănătos,  şi  că  munca  cea  calificată,  depusă  de  persoane  cu 
anumite  înzestrări  înnăscute  şi  care  dispun  de  o  pregătire  specială,  ar 
fi  în  general  o  excepţie,  este  absurdă.  Nu  este  necesar  să  cercetăm  dacă 
lucrurile  au  stat  astfel  în  trecutul  îndepărtat,  sau  dacă  chiar  şi  la  tribu¬ 
rile  primitive  inegalitatea  capacităţilor  înnăscute  şi  dobândite  era  prin¬ 
cipalul  factor  care  intervenea  în  economisirea  muncii.  Când  analizăm 
situaţia  popoarelor  civilizate  este  inadmisibil  să  nesocotim  diferenţele 
de  calitate  dintre  muncile  depuse.  Munca  pe  care  sunt  capabili  să  o 

depună  diverşi  oameni  diferă,  deoarece  oamenii  s-au  născut  inegali  şi 
deoarece  calificările  şi  experienţa  pe  care  aceştia  le  dobândesc  în  cursul 
vieţii  le  diferenţiază  şi  mai  mult  capacităţile. 

Referitor  la  caracterul  nespecific  al  muncii  umane,  cu  siguranţă 
nu  dorim  să  afirmăm  că  toată  munca  umană  este  de  aceeaşi  calita¬ 
te.  Ceea  ce  dorim  însă  să  stabilim  este  că  diferenţele  existente  între 
tipurile  de  muncă  necesare  pentru  producerea  diverselor  bunuri  sunt 
mai  mari  decât  diferenţele  între  capacităţile  înnăscute  ale  oamenilor. 
(Insistând  asupra  acestui  aspect,  nu  ne  referim  la  performanţele  crea¬ 
toare  ale  geniului;  munca  geniului  este  în  afara  orbitei  acţiunii  umane 
obişnuite  şi  se  aseamănă  cu  un  dar  gratuit  al  destinului,  care  îi  este 
acordat  omenirii  peste  noapte.6  De  asemenea,  nu  ţinem  seama  de  bari¬ 
erele  instituţionale  care  interzic  anumitor  grupuri  de  persoane  accesul 
la  anumite  ocupaţii  şi  la  pregătirea  necesară  pentru  a  le  desfăşura.) 
Calităţile  înnăscute  ale  diverşilor  indivizi  nu  fracturează  uniformitatea 
zoologică  şi  omogenitatea  speciei  om,  în  aşa  măsură  încât  să  împartă 
oferta  de  muncă  în  părţi  separate.  Astfel  oferta  potenţială  de  muncă 
disponibilă  pentru  desfăşurarea  fiecărui  tip  special  de  muncă  depăşeşte 
cererea  efectivă  pentru  astfel  de  muncă.  Oferta  fiecărui  tip  de  muncă 
specializată  ar  putea  fi  augmentată,  prin  retragerea  de  muncitori  din 
alte  ramuri  şi  pregătirea  lor  adecvată.  Cantitatea  de  satisfacere  a  ne¬ 
voilor  nu  este  permanent  limitată  de  raritatea  persoanelor  capabile  să 
desfăşoare  activităţi  speciale,  în  nici  o  ramură.  O  lipsă  de  specialişti  nu 
se  poate  manifesta  decât  pe  termen  scurt.  Pe  termen  lung,  ea  poate 
fi  îndepărtată,  prin  formarea  unor  persoane  care  dispun  de  abilităţile 
înnăscute  necesare. 

Munca  este  cel  mai  rar  dintre  toate  mijloacele  primare  de  producţie, 
deoarece  este  nespecifică,  în  sensul  acesta  restrâns,  şi  deoarece  toate 
tipurile  de  producţie  implică  prestare  de  muncă.  Astfel,  raritatea  celor¬ 
lalte  mijloace  primare  de  producţie  -  adică  a  mijloacelor  non-umane 
de  producţie  furnizate  de  natură  -  devine,  pentru  omul  care  acţionează, 
o  raritate  a  acelor  mijloace  materiale  primare  de  producţie  a  căror  utili¬ 
zare  necesită  cel  mai  redus  volum  de  muncă  cheltuită.7  Oferta  de  mun¬ 
că  disponibilă  este  cea  care  determină  în  ce  măsură  poate  fi  exploatat 
factorul  natural,  în  fiecare  din  varietăţile  sale,  pentru  satisfacerea  de 
nevoi. 

Dacă  oferta  de  muncă  pe  care  oamenii  sunt  capabili  şi  dispuşi  să  o 
depună  creşte,  producţia  creşte  de  asemenea.  Munca  nu  poate  rămâne 
nefolosită,  ca  fiind  inutilă  pentru  îmbunătăţirea  în  continuare  a  felu¬ 
lui  cum  sunt  satisfăcute  nevoile.  Omul  autarhic  izolat  are  întotdeauna 

6.  A  se  vedea  mai  jos,  pp.  139-140. 

7.  Desigur,  anumite  resurse  naturale  sunt  atât  de  rare  încât  sunt  utilizate  complet. 

prilejul  să-şi  amelioreze  situaţia,  depunând  mai  multă  muncă.  Pe  piaţa 
mâinii  de  lucru,  într-o  societate  de  piaţă,  există  cumpărători  pentru 
orice  volum  de  muncă  oferit.  Abundenţa  şi  excedentele  nu  pot  exista 
decât  pe  anumite  segmente  ale  pieţei  mâinii  de  lucru;  ele  induc  înde¬ 
părtarea  muncii  către  alte  segmente  şi  dezvoltarea  producţiei  în  alte 
ramuri  ale  sistemului  economic.  Pe  de  altă  parte,  o  creştere  a  cantităţii 
de  pământ  disponibil  -  dacă  nu  intervin  alte  modificări  -  ar  putea  de¬ 
termina  o  creştere  a  producţiei  numai  dacă  pământul  suplimentar  este 
mai  fertil  decât  pământul  marginal  cultivat  în  prealabil.8  Acelaşi  lucru 
este  valabil  şi  pentru  echipamentele  materiale  acumulate  în  vederea 
producţiei  viitoare.  Capacitatea  bunurilor  de  capital  de  a  furniza  servi¬ 
cii  depinde,  de  asemenea,  de  oferta  de  muncă  disponibilă.  Ar  fi  o  risipă 
să  se  utilizeze  capacitatea  facilităţilor  existente,  dacă  munca  necesară 
ar  putea  fi  întrebuinţată  pentru  satisfacerea  unor  nevoi  mai  urgente. 

Factorii  complementari  de  producţie  nu  pot  fi  utilizaţi  decât  în  mă¬ 
sura  permisă  de  disponibilitatea  celui  mai  rar  dintre  ei.  Să  presupunem 
{136}  că  producţia  unei  unităţi  de  p  necesită  cheltuirea  a  7  unităţi  de  a  şi  3 
unităţi  de  b  şi  că  nici  a  nici  b  nu  pot  fi  utilizate  pentru  a  produce  altceva 
decât p.  Dacă  dispunem  de  49  a  şi  2.000  b,  atunci  putem  produce  cel 
mult  7  p.  Stocul  disponibil  de  a  determină  măsura  în  care  este  utilizat 
b.  Doar  a  este  considerat  un  bun  economic.  Oamenii  nu  sunt  dispuşi  să 
achite  anumite  preţuri  decât  pentru  a.  întregul  preţ  al  lui  p  este  alocat 
pentru  7  unităţi  de  a.  Pe  de  altă  parte,  b  nu  este  un  bun  economic  şi  lui 
nu-i  este  alocat  nici  un  preţ.  Există  cantităţi  de  b  care  rămân  nefolosite. 

Putem  încerca  să  ne  imaginăm  o  lume  în  care  toţi  factorii  materiali 
de  producţie  sunt  atât  de  complet  folosiţi  încât  nu  există  nici  o  moda¬ 
litate  de  a  întrebuinţa  toţi  oamenii,  sau  de  a  întrebuinţa  toţi  oamenii 
în  măsura  în  care  sunt  ei  dispuşi  să  muncească.  într-o  astfel  de  lume 
munca  este  abundentă.  O  creştere  a  ofertei  de  muncă  nu  poate  aduce 
nici  un  fel  de  spor  al  volumului  total  al  producţiei.  Dacă  presupunem 
că  toţi  oamenii  au  aceeaşi  capacitate  şi  aplicaţie  la  lucru  şi  dacă  lăsăm 
deoparte  dezutilitatea  muncii,  într-o  asemenea  lume  munca  n-ar  fi  un 
bun  economic.  Dacă  lumea  acesta  ar  fi  o  comunitate  socialistă,  atunci  o 
creştere  a  populaţiei  ar  însemna  o  creştere  a  numărului  de  consumatori 
neproductivi.  Dacă  ar  fi  o  societate  de  piaţă,  ratele  salariale  oferite  n-ar 
ajunge  pentru  a  împiedica  inaniţia.  Cei  ce  caută  de  lucru  ar  fi  gata  să 
muncească  pentru  orice  salarii,  oricât  de  mici,  chiar  dacă  ar  fi  insufici- 


8.  In  condiţii  de  liberă  mobilitate  a  mâinii  de  lucru  ar  fi  o  risipă  să  se  lucreze  pă¬ 
mânt  virgin,  dacă  zona  recuperată  nu  este  suficient  de  fertilă  pentru  a  compensa  costul 
total  al  operaţiei. 

ente  pentru  prezervarea  vieţii  lor.  Ei  ar  fi  bucuroşi  să  amâne  temporar 
moartea  prin  inaniţie. 

Este  inutil  să  insistăm  asupra  paradoxurilor  acestei  ipoteze  şi  să 
analizăm  problemele  unei  asemenea  lumi.  Lumea  noastră  este  diferită. 

Munca  este  mai  rară  decât  factorii  de  producţie  materiali.  Nu  ne  ocu¬ 
păm  aici  de  problema  populaţiei  optime.  Ne  ocupăm  numai  de  faptul 
că  există  factori  materiali  de  producţie  care  rămân  neutilizaţi,  deoarece 
munca  necesară  este  cerută  pentru  satisfacerea  unor  nevoi  mai  urgente. 

In  lumea  noastră  puterea  de  muncă  nu  este  abundentă,  ci  deficitară  -  şi 
există  factori  materiali  de  producţie  neutilizaţi,  adică  pământ,  depozite 
minerale  şi  chiar  fabrici  şi  echipamente. 

Această  stare  de  lucruri  ar  putea  fi  schimbată  printr-o  asemenea  creş¬ 
tere  a  cifrelor  demografice  încât  toţi  factorii  materiali  necesari  pentru 
producţia  produselor  alimentare  indispensabile  -  în  sens  literal  -  pen¬ 
tru  prezervarea  vieţii  umane,  să  fie  exploataţi  complet.  Dar  câtă  vreme 
aceasta  nu  se  întâmplă,  lucrurile  nu  se  pot  schimba  prin  îmbunătăţiri 
ale  metodelor  tehnologice  de  producţie.  Dacă  există  încă  factori  mate¬ 
riali  disponibili  a  căror  utilizare  poate  spori  bunăstarea  omului,  atunci 
substituirea  metodelor  de  producţie  mai  puţin  eficiente  prin  altele  mai 
eficiente  nu  provoacă  abundenţa  muncii.  Dimpotrivă,  ea  sporeşte  pro-  {137} 
ducţia,  deci  cantitatea  bunurilor  de  consum.  Dispozitivele  care  „eco¬ 
nomisesc  muncă”  sporesc  oferta.  Ele  nu  produc  „şomaj  tehnologic”.9 

Fiecare  produs  este  rezultatul  utilizării  atât  a  muncii,  cât  şi  a  facto¬ 
rilor  materiali  de  producţie.  Omul  economiseşte  deopotrivă  munca  şi 
factorii  materiali. 

Munca  ce  gratifică  direct  şi  munca  ce  gratifică  indirect 

De  regulă,  munca  îşi  gratifică  autorul  numai  indirect,  anume  prin  îndepăr¬ 
tarea  neplăcerii  pe  care  o  produce  atingerea  scopului.  Lucrătorul  renunţă  la 
agrement  şi  suportă  dezutilitatea  muncii  pentru  a  se  bucura  fie  de  produs,  fie 
de  ceea  ce  sunt  ceilalţi  oameni  dispuşi  să  ofere  în  schimbul  produsului.  Pentru 
el,  cheltuirea  de  muncă  este  un  mijloc  pentru  atingerea  anumitor  scopuri,  un 
preţ  plătit  şi  un  cost  suportat. 

Dar  există  cazuri  în  care  prestarea  muncii  produce  imediat  gratificarea 
muncitorului.  El  obţine  satisfacţii  imediate  din  munca  cheltuită.  Profitul  e 
dublu.  El  constă,  pe  de  o  parte,  în  obţinerea  produsului  şi,  pe  de  alta,  în  satis¬ 
facţia  pe  care  i-o  furnizează  muncitorului  prestaţia  însăşi. 

Oamenii  au  răstălmăcit  în  mod  grotesc  acest  lucru,  şi  pe  această  răstălmăci¬ 
re  au  clădit  planuri  fantastice  de  reforme  sociale.  Una  din  principalele  dogme 
ale  socialismului  este  că  munca  induce  dezutilitate  numai  în  cadrul  sistemului 
capitalist  de  producţie,  în  vreme  ce  în  socialism  este  pură  delectare.  Nu  este 

9.  A  se  vedea  mai  jos,  pp.  769-779. 

nevoie  să  insistăm  asupra  efuziunilor  sărmanului  lunatic  care  a  fost  Charles 
Fourier.  Dar  socialismul  „ştiinţific”  marxist  nu  diferă  de  utopişti  în  acest  punct. 
Unii  dintre  adepţii  săi  cei  mai  proeminenţi,  Frederick  Engels  şi  Karl  Kautsky, 
declară  explicit  că  efectul  de  căpetenie  al  regimului  socialist  va  fi  transforma¬ 
rea  muncii  dintr-o  durere  într-o  plăcere.10 

Faptul  că  activităţile  care  produc  gratificare  imediată  şi  sunt,  de  aceea,  surse 
directe  de  plăcere  şi  satisfacţie,  diferă  în  mod  esenţial  de  muncă  şi  lucru,  este 
adesea  ignorat.  Diferenţele  acestea  nu  pot  fi  trecute  cu  vederea,  decât  de  o 
analiză  foarte  superficială  a  faptelor  relevante.  Vâslitul  într-o  luntre  duminica, 
pe  lacurile  din  parcurile  publice,  cum  se  obişnuieşte  pentru  recreere,  nu  poate 
fi  comparat  cu  vâslitul  echipajului  unui  vas,  sau  al  sclavilor  de  pe  o  galeră,  de¬ 
cât  din  punctul  de  vedere  al  hidromecanicii.  Dacă  este  interpretat  ca  un  mijloc 
pentru  atingerea  unor  scopuri,  el  este  la  fel  de  diferit  ca  şi  fredonarea  unei  arii 
de  către  un  hoinar,  de  interpretarea  aceleiaşi  arii  într-un  recital,  al  unui  cân¬ 
tăreţ  de  la  operă.  Vâslaşul  de  duminică  cel  lipsit  de  griji  şi  hoinarul  cântăreţ 
obţin  gratificări  directe  din  activităţile  lor,  dar  nu  şi  indirecte.  Aşadar,  ce  fac 
ei  nu  este  muncă,  nu  este  utilizarea  funcţiilor  lor  fiziologice  pentru  atingerea 
{138}  unor  scopuri  diferite  de  simpla  exersare  a  acestor  funcţii.  Este  doar  plăcere. 

Este  un  scop  în  sine;  o  fac  numai  de  dragul  de  a  o  face,  şi  aceasta  nu  le  aduce 
nici  un  fel  de  servicii  suplimentare.  Nefiind  muncă,  aceste  activităţi  nu  pot  fi 
numite  muncă  imediat  gratificatoare.11 

Observatorul  superficial  îşi  poate  imagina,  uneori,  că  munca  depusă  de  alţii 
generează  gratificare  imediată,  deoarece  lui  însuşi  i-ar  plăcea  să  se  delecteze 
cu  un  fel  dejoacă,  care  ar  imita  aparent  tipul  de  muncă  respectiv.  După  cum 
copiii  se  joacă  de-a  şcoala,  de-a  soldaţii,  sau  de-a  trenul,  tot  astfel  şi  adulţilor 
le  poate  surâde  câte  un  joc  sau  altul.  Ei  îşi  imaginează  că  mecanicului  de  loco¬ 
motivă  trebuie  să-i  placă  manevrarea  şi  condusul  locomotivei  sale,  tot  atât  cât 
le-ar  plăcea  şi  lor,  dacă  ar  avea  ocazia  să  se  joace  cu  ea.  Pe  drumul  său  grăbit 
către  serviciu,  bibliotecarul  îl  invidiază  pe  poliţistul  care,  după  cum  crede  el, 
este  plătit  să  facă  plimbări  de  agrement  prin  cartier.  Insă  poliţistul  îl  invidiază 
pe  bibliotecarul  care,  aşezat  confortabil  în  fotoliu,  într-o  cameră  bine  încălzită, 
câştigă  bani  din  nişte  mâzgăleli,  care  nici  nu  pot  fi  numite  serios  muncă.  Insă 
nu  este  necesar  să  luăm  în  serios  opiniile  celor  care  interpretează  greşit  munca 
altora  şi  o  consideră  doar  un  mod  de  a  face  timpul  să  treacă. 

Există,  pe  de  a  altă  parte,  şi  tipuri  de  muncă  imediat  gratificatoare.  Există 
anumite  munci  care,  în  condiţii  speciale,  furnizează  gratificare  imediată  dacă 
sunt  depuse  în  cantităţi  mici.  Dar  aceste  cantităţi  sunt  atât  de  nesemnifica¬ 
tive  încât  nu  joacă  nici  un  rol  în  ansamblul  acţiunilor  umane  şi  al  producţiei 
destinate  satisfacerii  unor  dorinţe.  Lumea  noastră  se  caracterizează  prin  fe¬ 
nomenul  dezutilităţii  muncii.  In  schimbul  produselor  muncii,  oamenii  oferă 

10.  Karl  Kautsky,  Die  sozia/e  Revolution,  ed.  a  3-a,  Berlin,  191 1, 11,  16  ff.  Referitor 
la  Engels,  a  se  vedea  mai  jos,  p.  591. 

1 1 .  Vâslitul  practicat  serios,  ca  un  sport,  sau  cântatul  serios  practicat  de  un  amator, 
constituie  munci  introversive.  A  se  vedea  mai  jos,  pp.  5  87-5  88. 

o  muncă  ce  lor  le  pricinuieşte  dezutilitate;  pentru  ei  munca  este  o  sursă  indi¬ 
rectă  de  gratificare. 

In  măsura  în  care  un  anumit  tip  de  muncă  furnizează  o  cantitate  limitată 
de  plăcere  şi  nu  de  neplăcere,  gratificarea  imediată  şi  nu  dezutilitatea  mun¬ 
cii,  prestarea  ei  nu  implică  alocarea  vreunor  salarii.  Dimpotrivă,  prestatorul, 
„muncitorul”,  trebuie  să  achiziţioneze  plăcerea,  plătind  pentru  ea.  Vânătoarea 
a  fost  şi  încă  mai  este  pentru  multă  lume  o  muncă  obişnuită,  generatoare  de 
dezutilitate.  Dar  există  persoane  pentru  care  vânătoarea  este  o  pură  plăcere.  în 
Europa,  amatorii  de  vânătoare  achiziţionează  de  la  proprietarul  terenurilor  de 
vânătoare  dreptul  de  a  împuşca  un  anumit  număr  de  animale,  de  un  anumit 
tip.  Achiziţionarea  acestui  drept  este  separată  de  preţul  plătit  pentru  vânatul 
doborât.  Dacă  cele  două  achiziţii  sunt  făcute  simultan,  atunci  preţul  depăşeşte 
cu  mult  preţurile  care  pot  fi  obţinute  pe  piaţă  pentru  vânatul  respectiv.  Un 
căprior  negru  care  încă  mai  zburdă  printre  stâncile  ascuţite  are,  deci,  o  valoare 
monetară  superioară  celei  pe  care  o  va  avea  ulterior,  când  va  fi  adus  vânat  în 
vale,  gata  pentru  întrebuinţarea  cărnii,  pieii  şi  coarnelor  sale,  în  ciuda  faptului 
că  pentru  doborârea  lui  trebuie  cheltuite  anumite  eforturi  fizice  şi  materiale. 

Se  poate  spune  că  unul  din  serviciile  pe  care  le  poate  furniza  un  căprior  în 

viaţă  este  de  a-i  oferi  vânătorului  plăcerea  de  a-1  ucide.  {1  3  9} 

Geniul  creator 

Mult  deasupra  milioanelor  care  vin  şi  trec  se  situează  pionierii,  oameni  ale 
căror  fapte  şi  idei  deschid  drumuri  noi  omenirii.  Pentru  pionierul  de  geniu,12 
esenţa  vieţii  este  creaţia.  A  trăi  înseamnă  pentru  el  a  crea. 

Activităţile  acestor  oameni  prodigioşi  nu  pot  fi  pe  deplin  subsumate  con¬ 
ceptului  praxeologic  de  muncă.  Ele  nu  sunt  omologabile  muncii  deoarece  nu 
reprezintă,  în  ochii  geniului,  mijloace,  ci  scopuri  în  sine.  El  trăieşte  pentru  a 
crea  şi  a  inventa.  Pentru  el  nu  există  agrement,  ci  doar  răgazuri  de  sterilitate  şi 
frustrare  temporară.  Motivaţia  sa  nu  este  dorinţa  de  a  produce  un  rezultat,  ci 
actul  producerii  acestuia.  Succesul  nu-1  gratifică  nici  direct  nici  indirect.  Nu-1 
gratifică  indirect  deoarece  semenii  săi  sunt,  în  cel  mai  bun  caz,  indiferenţi  faţă 
de  el,  întâmpinându-1  cel  mai  adesea  chiar  zeflemitor,  cu  proteste  şi  persecuţii. 

Multe  genii  şi-ar  fi  putut  întrebuinţa  darurile  pentru  a-şi  face  viaţa  plăcută  şi 
veselă;  cei  în  cauză  nici  n-au  luat  în  consideraţie  o  astfel  de  posibilitate,  ci  au 
ales  fără  ezitare  calea  spinoasă.  Geniul  urmăreşte  să  realizeze  ceea  ce  consi¬ 
deră  că  este  misiunea  sa,  chiar  dacă  ştie  că  astfel  se  îndreaptă  spre  propria  sa 
pierdere. 

Geniul  nu  derivă  nici  gratificări  imediate  din  activităţile  sale  creatoare. 

Creaţia  este  pentru  el  agonie  şi  turmentare,  o  neîncetată  luptă  chinuitoa¬ 
re,  împotriva  obstacolelor  interne  şi  externe;  ea-1  consumă  şi-l  zdrobeşte. 

12.  Liderii  (Fiihrerii)  nu  sunt  pionieri.  Ei  îi  călăuzesc  pe  oameni  de-a  lungul  cără¬ 
rilor  deschise  de  pionieri.  Pionierul  este  un  deschizător  de  drumuri  pe  tărâmuri  până 
atunci  inaccesibile  şi  poate  fi  indiferent  la  măsura  în  care  există  sau  nu  cineva  dispus 
să  urmeze  calea  cea  nouă.  Liderul  îi  conduce  pe  oameni  către  ţelul  pe  care  doresc  să-l 
atingă. 

Poetul  austriac  Grillparzer  i-a  redat  imaginea  într-un  poem  sensibil,  „Adio 
Gastein”.13  Putem  presupune  că  scriindu-1  el  se  gândea  nu  doar  la  propriile 
sale  dureri  şi  tribulaţii,  ci  şi  la  suferinţele  mai  mari  ale  unui  om  cu  mult  mai 
mare,  Beethoven,  a  cărui  soartă  semăna  cu  a  lui  şi  pe  care  îl  înţelegea,  cu  afec¬ 
ţiune  devotată,  apreciere  şi  simpatie,  mai  bine  decât  oricare  contemporan  al 
său.  Nietzsche  se  compara  pe  sine  cu  o  flacără  care  se  consumă  şi  se  distruge 
neîncetat  pe  sine.14  Asemenea  agonii  sunt  fenomene  care  nu  au  nimic  în  co¬ 
mun  cu  înţelesurile  asociate  curent  noţiunilor  de  muncă  şi  lucru,  producţie  şi 
succes,  câştigare  a  pâinii  şi  plăceri  ale  vieţii. 

Realizările  inovatorului  creator,  gândurile  şi  teoriile  sale,  poeziile,  picturile 
şi  compoziţiile  sale,  nu  pot  fi  clasificate  praxeologic  ca  produse  ale  muncii. 

{140}  Ele  nu  sunt  rezultatul  întrebuinţării  unei  munci,  care  ar  fi  putut  fi  dedicată 
producerii  altor  facilităţi,  „producerii”  unei  capodopere  filosofice,  artistice,  sau 
literare.  Gânditorii,  poeţii  şi  artiştii  sunt  adesea  nepotriviţi  pentru  orice  alt 
fel  de  muncă.  In  orice  caz,  timpul  şi  truda  pe  care  le  dedică  ei  activităţilor 
creatoare  nu  sunt  retrase  din  utilizări  alternative,  pentru  alte  scopuri.  Uneori, 
împrejurările  pot  condamna  la  sterilitate  un  om  care  ar  fi  avut  puterea  să  pro¬ 
ducă  lucruri  nemaiauzite;  ele  pot  să  nu-i  ofere  nici  o  alternativă,  cu  excepţia 
morţii  prin  inaniţie  sau  a  utilizării  tuturor  forţelor  sale  în  lupta  pentru  simplă 
supravieţuire  fizică.  Dar  dacă  geniul  reuşeşte  să-şi  atingă  obiectivele,  numai 
el  singur  plăteşte  „costurile”  corespunzătoare.  Poate  că  Goethe  a  fost  stânjenit 
în  anumite  privinţe  de  funcţiile  pe  care  le-a  îndeplinit  la  curtea  de  la  Weimar. 
însă  este  sigur  că  el  n-ar  fi  realizat  mai  mult  în  activităţile  sale  oficiale  de  mi¬ 
nistru  de  stat,  director  de  teatru  şi  administrator  de  mine,  dacă  nu  şi-ar  fi  scris 
piesele,  versurile  şi  romanele. 

Mai  mult,  este  imposibil  să  se  substituie  munca  altor  oameni  celei  a  crea¬ 
torilor.  Dacă  Dante  şi  Beethoven  n-ar  fi  existat,  nimeni  n-ar  fi  putut  produce 
Divina  Commedia  sau  Simfonia  a  1  x-a,  dând  altor  oameni  aceste  sarcini.  Nici 
societatea,  nici  persoanele  individuale  nu  pot  promova  substanţial  geniul  şi 
munca  sa.  Cea  mai  mare  intensitate  a  „cererii”  şi  cele  mai  peremptorii  ordine 
ale  statului  sunt  neputincioase.  Geniul  nu  produce  la  ordin.  Oamenii  nu  pot 
ameliora  condiţiile  naturale  şi  sociale  care  fac  cu  putinţă  apariţia  creatorului 
şi  creaţia  sa.  Geniile  nu  pot  fi  prăsite  prin  eugenie,  formate  prin  şcolarizare, 
iar  activităţile  lor  nu  pot  fi  organizate.  Dar,  bineînţeles,  societatea  poate  fi 
organizată  astfel  încât  să  nu  se  mai  găsească  în  ea  nici  un  loc  pentru  pionieri 
şi  inovaţiile  lor. 

Performanţele  creatoare  ale  geniului  sunt  o  dată  ultimă  pentru  praxeologie. 
Ele  apar  în  istorie  ca  un  dar  gratuit  al  destinului.  Ele  nu  sunt  în  nici  un  caz 
rezultatul  producţiei,  în  accepţiunea  economică  a  termenului. 


13.  Se  pare  că  nu  există  o  versiune  englezească  a  acestui  poem.  Cartea  lui  Douglas 
Yates  ( Franz  Grillparzer ;  a  Criticai Biography,  Oxford,  1946, 1,  57)  oferă  un  mic  rezu¬ 
mat  al  conţinutului,  în  limba  engleză. 

14.  Pentru  o  traducere  a  poemului  lui  Nietzsche,  a  se  vedea  M.A.  Miigge,  Friedrich 
Nietzsche,  New  York,  1911^.275. 

4.  Producţia 

Acţiunea,  dacă  este  încununată  de  succes,  îşi  atinge  obiectivele  urmări¬ 
te.  Ea  produce  produsul. 

Producţia  nu  este  un  act  de  creaţie;  ea  nu  creează  ceva  ce  nu  exista 
înainte.  Este  o  transformare  a  unor  elemente  date,  prin  rearanjare  şi 
combinare.  Producătorul  nu  este  un  creator.  Omul  nu  este  creator  de¬ 
cât  în  sfera  gândirii  şi  în  domeniul  imaginaţiei.  In  lumea  fenomenelor 
externe  el  nu  este  decât  un  agent  generator  de  transformări.  Tot  ce 
poate  face  el  este  să  combine  mijloacele  disponibile,  astfel  încât,  con¬ 
form  legilor  naturii,  rezultatul  urmărit  să  apară  în  mod  necesar. 

A  existat  cândva  obiceiul  de  a  distinge  între  producţia  de  bunuri  {141} 
tangibile  şi  prestarea  de  servicii  personale.  Tâmplarul  care  făcea  mese 
şi  scaune  era  considerat  productiv;  dar  acest  epitet  îi  era  refuzat  doc¬ 
torului,  ale  cărui  sfaturi  îl  ajutau  pe  tâmplarul  aflat  în  suferinţă,  să-şi 
recapete  capacitatea  de  a  face  mese  şi  scaune.  Se  făcea  o  diferenţiere 
între  raportul  doctor-tâmplar  şi  raportul  tâmplar- croitor.  Despre  doc¬ 
tor  se  afirma  că  nu  produce  nimic  el  însuşi;  El  îşi  câştigă  traiul  din  ce 
produc  alţii,  el  este  întreţinut  de  tâmplari  şi  croitori.  Cu  şi  mai  mult 
timp  în  urmă,  fiziocraţii  francezi  afirmau  că  toate  tipurile  de  muncă 
sunt  în  întregime  sterile,  cu  excepţia  cazului  în  care  extrag  ceva  din 
sol.  Doar  agricultura,  pescuitul,  vânătoarea  şi  mineritul  sau  exploatarea 
carierelor  erau,  în  opinia  lor,  productive.  Industriile  de  procesare  nu 
adăugau  materialelor  întrebuinţate  altă  valoare  decât  cea  a  lucrurilor 
consumate  de  lucrători. 

Economiştii  contemporani  îşi  ridiculizează  predecesorii  pentru  că 
au  susţinut  asemenea  distincţii  inacceptabile.  Dar  ei  ar  face  mai  bine 
să  vadă  bârna  din  ochii  lor.  Felul  în  care  analizează  numeroşi  scriitori 
contemporani  diverse  probleme,  cum  ar  fi  advertisingul  şi  marketingul, 
este,  desigur,  o  recădere  în  lumea  erorilor  grosolane  care  ar  fi  trebuit  să 
dispară  de  mult. 

O  altă  opinie  larg  răspândită  este  că  ar  exista  o  diferenţă  între  uti¬ 
lizarea  muncii  şi  cea  a  factorilor  materiali  de  producţie.  Natura,  ni  se 
spune,  îşi  împarte  gratuit  darurile;  însă  lucrătorul  trebuie  plătit  pen¬ 
tru  că  suportă  dezutilitatea  muncii.  Trudind  şi  depăşind  dezutilitatea 
muncii,  omul  adaugă  universului  ceva  ce  nu  exista  înainte.  în  acest  sens, 
munca  ar  fi  creatoare.  Şi  această  poziţie  este  eronată.  Capacitatea  de 
muncă  a  omului  este  dată  în  univers,  aşa  cum  sunt  şi  capacităţile  origi¬ 
nare  ale  pământului  şi  ale  substanţelor  animale.  Nici  faptul  că  o  parte 
din  potenţialul  de  muncă  poate  rămâne  neutilizat  nu-1  diferenţiază  pe 
om  de  factorii  de  producţie  non-umani;  şi  aceştia  pot  rămâne  neutili- 

zaţi.  Disponibilitatea  indivizilor  de  a  depăşi  dezutilitatea  muncii  este 
consecinţa  faptului  că  ei  preferă  produsul  muncii  satisfacţiei  derivabile 
dintr-un  plus  de  agrement. 

Creatoare  este  doar  mintea  umană,  care  direcţionează  acţiunea  şi 
producţia.  Mintea  aparţine  şi  ea  universului  şi  naturii;  este  o  parte  a 
lumii  date  şi  existente.  Numind  mintea  creatoare  nu  ne  lansăm  în  nici 
un  fel  de  speculaţii  metafizice.  O  numim  astfel  deoarece  nu  suntem 
în  măsură  să  urcăm  îndărăt  pe  firul  cauzal  al  modificărilor  produse 
de  acţiunea  umană,  dincolo  de  punctul  în  care  suntem  confruntaţi  cu 
intervenţia  raţiunii,  în  direcţionarea  activităţilor  umane.  Producţia  nu 
este  ceva  fizic,  material  şi  extern;  este  un  fenomen  spiritual  şi  intelectu¬ 
al.  Condiţiile  sale  esenţiale  de  existenţă  nu  sunt  munca  umană,  forţele 
{142}  naturale  şi  lucrurile  externe,  ci  decizia  minţii  de  a  utiliza  aceşti  factori, 
ca  mijloace  pentru  atingerea  anumitor  scopuri.  Producerea  produsului 
nu  se  datorează  trudei  şi  neplăcerii  ca  atare,  ci  faptului  că  truda  este 
călăuzită  de  raţiune.  Doar  mintea  umană  este  în  măsură  să  îndepărteze 
neplăcerile. 

Metafizica  materialistă  a  marxiştilor  interpretează  lucrurile  acestea 
complet  greşit.  „Forţele  productive”  nu  sunt  materiale.  Producţia  este 
un  fenomen  spiritual,  intelectual  şi  ideologic.  Este  metoda  pe  care 
omul,  îndrumat  de  raţiune,  o  întrebuinţează  pentru  îndepărtarea  cât 
mai  completă  cu  putinţă  a  neplăcerii.  Ceea  ce  distinge  condiţiile  noas¬ 
tre  de  cele  ale  strămoşilor  noştri,  de  acum  o  mie  sau  două  mii  de  ani,  nu 
este  ceva  de  natură  materială,  ci  spirituală.  Schimbările  materiale  sunt 
rezultatul  schimbărilor  spirituale. 

Producţia  este  alterarea  a  ceea  ce  este  dat,  conform  planurilor  raţiu¬ 
nii.  Aceste  planuri  -  reţete,  formule,  ideologii  -  reprezintă  faptul  pri¬ 
mar;  ele  transformă  factorii  originari  -  umani  şi  nonumani  deopotrivă 
-  în  mijloace.  Omul  produce  în  virtutea  raţiunii  sale;  el  alege  scopuri 
şi  întrebuinţează  mijloace  pentru  atingerea  lor.  Zicala  populară  care 
afirmă  că  teoria  economică  se  ocupă  de  condiţiile  materiale  ale  vieţii 
umane  este  în  întregime  eronată.  Acţiunea  umană  este  o  manifestare 
a  minţii.  In  acest  sens,  praxeologia  poate  fi  numită  o  ştiinţă  morală 
( Geisteswissenschaft ) . 

Bineînţeles,  noi  nu  ştim  ce  este  mintea,  exact  aşa  cum  nu  ştim  nici 
ce  sunt  mişcarea,  viaţa  sau  electricitatea.  Mintea  este  pur  şi  simplu  cu¬ 
vântul  care  desemnează  factorul  necunoscut  ce  le-a  permis  oamenilor 
să  realizeze  tot  ce  au  realizat  vreodată:  teoriile  şi  versurile,  catedralele 
şi  simfoniile,  maşinile  şi  avioanele. 


Partea  a  doua 

VIII.  SOCIETATEA  UMANĂ 


i .  Cooperarea  umană 

Societatea  este  acţiune  concertată,  cooperare. 

Societatea  este  rezultatul  comportamentului  conştient  şi  deli¬ 
berat.  Aceasta  nu  înseamnă  că  indivizii  au  încheiat  contracte  în  vir¬ 
tutea  cărora  au  fondat  societatea  umană.  Acţiunile  care  au  produs  co¬ 
operarea  socială  şi  care  o  reproduc  din  nou,  în  fiecare  zi,  nu  urmăresc 
nimic  altceva  decât  cooperarea  şi  întrajutorarea  cu  alţii,  pentru  atin¬ 
gerea  anumitor  rezultate  specifice.  Ansamblul  complexului  de  relaţii 
mutuale  create  prin  asemenea  acţiuni  concertate  se  numeşte  societate. 
Societatea  pune  colaborarea  în  locul  existenţei  izolate  -  cel  puţin  ima¬ 
ginabile  -  a  indivizilor.  Societatea  este  diviziune  şi  combinare  a  muncii. 
In  calitatea  sa  de  animal  care  acţionează,  omul  devine  un  animal  social. 

Individul  uman  se  naşte  într-un  mediu  organizat  din  punct  de  ve¬ 
dere  social.  Numai  în  sensul  acesta  putem  accepta  zicala  că  societa¬ 
tea  este  -  logic  sau  istoric  -  antecedenţă  individului.  In  toate  celelalte 
sensuri,  dictonul  acesta  e  fie  steril,  fie  lipsit  de  sens.  Individul  trăieşte 
şi  acţionează  în  societate.  Insă  societatea  nu  este  nimic  altceva  decât 
combinarea  indivizilor,  în  vederea  efortului  de  cooperare.  Ea  nu  există 
nicăieri  decât  în  acţiunile  persoanelor  individuale.  Este  o  greşeală  să 
o  căutăm  în  afara  acţiunii  indivizilor.  A  vorbi  despre  existenţa  inde¬ 
pendentă,  viaţa,  sufletul  şi  acţiunile  autonome  ale  unei  societăţi,  este  o 
metaforă  care  poate  duce  cu  uşurinţă  la  erori  grave. 

întrebarea  dacă  societatea  sau  individul  trebuie  considerat  ţelul  ultim, 
şi  dacă  interesele  societăţii  trebuie  subordonate  intereselor  indivizilor, 
sau  cele  ale  indivizilor  celor  ale  societăţii,  este  sterilă.  Acţiunea  este 
întotdeauna  acţiune  a  unor  persoane  individuale.  Elementul  social,  sau 
societal,  este  o  anumită  orientare  a  acţiunilor  persoanelor  individuale. 
Categoria  scop  nu  are  sens  decât  când  este  aplicată  acţiunii.  Teologia  şi 
metafizica  istoriei  pot  dezbate  scopurile  societăţii  şi  planurile  pe  care 
urmăreşte  Dumnezeu  să  le  realizeze  cu  privire  la  societate,  aşa  cum 

pot  discuta  despre  ţelurile  tuturor  celorlalte  părţi  ale  universului  creat. 

{144}  Pentru  ştiinţă,  care  este  inseparabilă  de  raţiune  -  un  instrument  evi¬ 
dent  inadecvat  pentru  tratarea  problemelor  de  felul  acesta  -  abordarea 
speculaţiilor  legate  de  asemenea  subiecte  ar  fi  o  sarcină  sortită  eşecului. 

In  cadrul  cooperării  sociale,  între  membrii  societăţii  pot  apărea  sen¬ 
timente  de  simpatie  şi  prietenie,  precum  şi  un  sentiment  de  apartenen¬ 
ţă  laolaltă.  Asemenea  sentimente  sunt  sursele  celor  mai  minunate  şi 
sublime  experienţe  umane.  Ele  sunt  cel  mai  preţios  ornament  al  vieţii; 
ele  ridică  specia  animală  reprezentată  de  om,  la  înălţimea  existenţei 
cu  adevărat  umane.  Cu  toate  acestea,  ele  nu  sunt,  cum  au  presupus 
unii,  factorii  care  au  produs  relaţiile  sociale.  Ele  sunt  fructele  cooperă¬ 
rii  sociale,  care  nu  înfloresc  decât  în  cadrul  ei.  Ele  nu  preced  instituirea 
relaţiilor  sociale  şi  nu  sunt  sămânţa  din  care  cresc  acestea. 

Faptele  fundamentale  care  au  dus  la  apariţia  cooperării,  societăţii  şi 
a  civilizaţiei,  şi  care  au  transformat  animalul  uman  într-o  fiinţă  umană, 
sunt  acelea  că  lucrul  desfăşurat  în  cadrul  diviziunii  muncii  este  mai 
productiv  decât  munca  izolată  şi  că  raţiunea  umană  este  capabilă  să 
recunoască  acest  adevăr.  Fără  acestea,  oamenii  ar  fi  rămas  pe  vecie  duş¬ 
mani  de  moarte  unii  altora,  rivali  ireconciliabili,  în  strădaniile  lor  de 
a-şi  asigura  o  porţie  din  stocul  limitat  al  mijloacelor  de  subzistenţă 
furnizate  de  natură.  Fiecare  om  ar  fi  fost  forţat  să-i  privească  pe  toţi 
ceilalţi  ca  duşmani  ai  săi;  dorinţa  sa  intensă  de  a-şi  satisface  propriile 
pofte  l-ar  fi  îndreptat  spre  conflict  implacabil,  cu  toţi  vecinii  săi.  Nici 
un  fel  de  simpatie  nu  s-ar  fi  putut  dezvolta  într-o  asemenea  stare  de 
lucruri. 

Unii  sociologi  au  afirmat  că  faptul  subiectiv  originar  şi  elementar  în 
societate  este  o  „conştiinţă  de  specie”.1  Alţii  susţin  că  n-ar  exista  siste¬ 
me  sociale  dacă  n-ar  exista  un  „simţ  comunitar,  sau  de  apartenenţă  la¬ 
olaltă”.2  Putem  fi  de  acord,  cu  condiţia  ca  aceşti  termeni,  oarecum  vagi 
şi  ambigui,  să  fie  corect  interpretaţi.  Putem  numi  conştiinţă  de  specie, 
simţ  de  comunitate,  sau  simţ  de  apartenenţă  laolaltă,  recunoaşterea 
faptului  că  toate  celelalte  fiinţe  umane  sunt  colaboratori  potenţiali  în 
lupta  pentru  supravieţuire,  deoarece  sunt  capabile  să  recunoască  be¬ 
neficiile  mutuale  ale  cooperării,  pe  când  animalelor  le  lipseşte  această 
facultate.  Totuşi,  nu  trebuie  să  uităm  că  faptele  primare,  care  fac  cu 
putinţă  o  asemenea  conştiinţă,  sau  un  asemenea  simţ,  sunt  cele  două 
enumerate  mai  sus.  Intr-o  lume  ipotetică,  în  care  diviziunea  muncii 
n-ar  spori  productivitatea,  n-ar  exista  nici  un  fel  de  societate.  N-ar 

{145}  exista  nici  un  fel  de  sentimente  de  bunăvoinţă  sau  de  bune  intenţii. 


1 .  F.H.  Giddings,  The  Principles  of  Sociology,  New  York,  1926,  p.  1 7. 

2.  R.M.  Maclver,  Society ,  New  York,  1937,  pp.  6  -7. 

Principiul  diviziunii  muncii  este  unul  dintre  marile  principii  fun¬ 
damentale  ale  devenirii  cosmice  şi  transformării  evolutive.  Biologii  nu 
s-au  înşelat  împrumutând  conceptul  de  diviziune  a  muncii  din  filosofia 
socială  şi  adaptându-1  câmpului  lor  de  investigaţie.  Există  diviziune  a 
muncii  între  diversele  părţi  ale  oricărui  organism  viu.  Există,  mai  mult, 
entităţi  organice  compuse  din  individualităţi  animale  care  colaborează. 
Se  obişnuieşte  ca  asemenea  agregări  de  furnici  şi  albine  să  fie  numite, 
metaforic,  „societăţi  de  animale”.  Dar  nu  trebuie  să  uităm  niciodată  că 
trăsătura  caracteristică  a  societăţii  umane  este  cooperarea  deliberată; 
societatea  este  un  rezultat  al  acţiunii  umane,  adică  al  urmăririi  conşti¬ 
ente  a  atingerii  unor  scopuri.  Nici  un  astfel  de  element  nu  este  prezent, 
atât  cât  putem  şti,  în  procesele  care  au  avut  drept  rezultat  emergenţa 
sistemelor  de  structuri  funcţionale  ale  plantelor  şi  corpurilor  animale  şi 
funcţionarea  societăţilor  de  furnici,  albine  şi  viespi.  Societatea  umană 
este  un  fenomen  intelectual  şi  spiritual.  Este  rezultatul  utilizării  deli¬ 
berate  a  unei  legi  universale,  ce  determină  devenirea  cosmică,  respectiv 
al  productivităţii  superioare  a  diviziunii  muncii.  Ca  orice  altă  mani¬ 
festare  a  acţiunii,  recunoaşterea  legilor  naturii  este  pusă  în  serviciul 
eforturilor  omului  de  a-şi  ameliora  condiţiile. 

2.  O  critică  a  concepţiei  holiste  şi 
metafizice  despre  societate 

Conform  doctrinelor  universalismului,  a  realismului  conceptual,  a  ho¬ 
lismului,  a  colectivismului  şi  a  anumitor  reprezentanţi  ai  psihologiei 
structuraliste  ( Gestaltpsychologie ),  societatea  este  o  entitate  care  îşi  tră¬ 
ieşte  propria  viaţă,  independentă  şi  separată  de  vieţile  diverşilor  indi¬ 
vizi,  care  acţionează  pe  cont  propriu  şi  urmăreşte  propriile  sale  ţeluri, 
diferite  de  ţelurile  urmărite  de  indivizi.  In  acest  caz,  desigur,  poate 
apărea  un  antagonism  între  obiectivele  societăţii  şi  cele  ale  membri¬ 
lor  ei.  Pentru  a  asigura  înflorirea  şi  dezvoltarea  continuă  a  societăţii 
devine  necesar  să  fie  controlat  egoismul  indivizilor,  iar  ei  să  fie  siliţi 
să-şi  sacrifice  ţelurile  lor  egoiste  în  beneficiul  societăţii.  In  acest  punct, 
toate  aceste  doctrine  holiste  trebuie  să  abandoneze  metodele  seculare 
ale  ştiinţelor  umane  şi  raţionamentului  logic,  şi  să  alunece  spre  pro¬ 
fesiuni  de  credinţă  teologice  sau  metafizice.  Ele  trebuie  să  presupună 
că  Providenţa,  prin  profeţii,  apostolii  şi  liderii  săi  carismatici,  îi  for¬ 
ţează  pe  oameni,  care  sunt  dedaţi  constitutiv  la  rele,  adică  înclinaţi 
să-şi  urmărească  propriile  lor  ţeluri,  să  apuce  calea  cea  dreaptă,  pe  care 
Dumnezeu,  Weltgeistul,  sau  istoria  doreşte  s-o  apuce. 

Aceasta  este  filosofia  care  a  caracterizat  din  timpuri  imemoriale  cre- 

dinţele  triburilor  primitive.  Ea  a  fost  un  element  al  tuturor  doctrinelor 
religioase.  Omul  este  ţinut  să  se  supună  legii  date  de  o  putere  suprau¬ 
mană  şi  să  asculte  de  autorităţile  cărora  această  putere  le-a  încredinţat 
aplicarea  legii.  Ordinea  creată  de  această  lege,  societatea  umană,  este, 
prin  urmare,  lucrarea  Divinităţii  şi  nu  a  omului.  Dacă  Domnul  n-ar  fi 
intervenit  şi  n-ar  fi  luminat  omenirea  rătăcitoare,  societatea  nu  şi-ar 
fi  făcut  apariţia.  Este  adevărat  că  pentru  om  cooperarea  socială  e  o 
binecuvântare;  este  adevărat  că  omul  s-a  putut  ridica  din  barbaria  şi 
mizeria  morală  şi  materială  a  stării  sale  primitive  doar  în  cadrul  socie¬ 
tăţii.  Dar,  lăsat  de  unul  singur,  el  nu  şi-ar  fi  găsit  nicicând  drumul  spre 
mântuire,  deoarece  ajustarea  la  cerinţele  cooperării  sociale  şi  subordo¬ 
narea  la  preceptele  morale  îi  impun  constrângeri  grele.  Din  punctul  de 
vedere  al  intelectului  său  netrebnic,  el  ar  fi  socotit  abandonul  anumitor 
avantaje  anticipate  ca  fiind  un  rău  şi  o  privaţiune.  El  n-ar  fi  fost  în  stare 
să  recunoască  avantajele  nemăsurat  superioare,  dar  ulterioare,  pe  care 
i  le  va  procura  renunţarea  la  plăcerile  prezente  şi  vizibile.  In  absenţa 
revelaţiei  supranaturale,  el  n-ar  fi  învăţat  ce  doreşte  destinul  să  facă 
pentru  propriul  său  bine  şi  acela  al  urmaşilor  săi. 

Teoria  ştiinţifică  dezvoltată  de  filosofia  socială  a  raţionalismului  şi 
liberalismului  din  secolul  al  xvm-lea  şi  de  teoria  economică  modernă 
nu  trimit  la  nici  un  fel  de  interferenţe  miraculoase  ale  unor  puteri  su¬ 
praumane.  Fiecare  pas  prin  care  un  individ  substituie  acţiunii  izolate 
acţiunea  concertată  are  drept  rezultat  o  ameliorare  imediată  şi  reco- 
gnoscibilă  a  condiţiilor  sale.  Avantajele  derivate  din  cooperarea  paş¬ 
nică  şi  diviziunea  muncii  sunt  universale.  Ele  aduc  beneficii  imediate 
fiecărei  generaţii  -  şi  nu  doar  descendenţilor  de  mai  târziu.  Individul 
este  compensat  din  abundenţă  pentru  ceea  ce  trebuie  să  sacrifice  de 
dragul  societăţii,  prin  avantaje  superioare.  Sacrificiul  său  este  doar  apa¬ 
rent  şi  temporar;  el  renunţă  la  un  câştig  mai  mic  pentru  a  dobândi  mai 
târziu  unul  mai  mare.  Nici  o  fiinţă  rezonabilă  nu  poate  să  nu  înţeleagă 
lucrul  acesta  evident.  Când  cooperarea  socială  se  intensifică,  prin  lăr¬ 
girea  câmpului  diviziunii  muncii,  sau  când  protecţia  legală  şi  păstrarea 
păcii  sunt  întărite,  motivaţia  este  dorinţa  tuturor  celor  implicaţi  de  a-şi 
ameliora  propriile  condiţii.  Urmărindu-şi  propriile  interese  -  corect 
înţelese  -  individul  lucrează  pentru  intensificarea  cooperării  sociale 
şi  pentru  interacţiunea  paşnică.  Societatea  este  un  produs  al  acţiunii 
umane,  adică  al  impulsului  uman  de  a  îndepărta,  atât  cât  este  posibil, 
neplăcerea.  Pentru  a  explica  devenirea  şi  evoluţia,  nu  este  necesar  să 
invocăm  doctrina,  cu  siguranţă  ofensatoare  pentru  minţile  cu  adevă- 

încât  a  fost  nevoie  de  intervenţii  supraumane  reiterate  pentru  a-i  îm¬ 
piedica  pierzania. 

Rolul  istoric  al  teoriei  diviziunii  muncii,  elaborate  de  economia  poli¬ 
tică  britanică,  de  la  Hume  la  Ricardo,  a  constat  în  demolarea  completă 
a  tuturor  doctrinelor  metafizice  referitoare  la  originea  şi  funcţionarea 
cooperării  sociale.  Ea  a  încununat  emanciparea  spirituală,  morală  şi 
intelectuală  a  omenirii,  inaugurată  de  filosofia  epicuriană.  Ea  a  substi¬ 
tuit  eticii  heteronome  şi  intuiţioniste  din  vremurile  vechi  o  moralitate 
raţională  şi  autonomă.  Dreptul  şi  legalitatea,  codul  moral  şi  instituţiile 
sociale,  nu  mai  sunt  adorate  ca  decrete  de  nepătruns  ale  Cerului.  Ele 
posedă  o  origine  umană,  singurul  criteriu  care  trebuie  să  li  se  aplice 
fiind  cel  al  adecvării  la  bunăstarea  umană.  Economistul  utilitarist  nu 
spune:  Fiat  justiţia ,  pereat  mundus  [Să  se  facă  dreptate,  (chiar  dacă) 
lumea  ar  pieri].  El  spune:  Fiat  justiţia,  ne  pereat  mundus.  El  nu-i  cere 
omului  să  renunţe  la  bunăstarea  sa  în  beneficiul  societăţii,  ci  îl  sfătu¬ 
ieşte  să-şi  recunoască  interesele  corect  înţelese.  In  ochii  săi,  măreţia 
Domnului  nu  se  manifestă  prin  amestecuri  neîncetate  în  feluritele 
treburi  ale  prinţilor  şi  politicienilor,  ci  prin  înzestrarea  de  către  El  a 
creaturilor  Sale  cu  raţiune  şi  cu  impulsul  de  a-şi  urmări  fericirea.3 

Problema  esenţială  a  tuturor  varietăţilor  de  filosofii  sociale  univer¬ 
saliste,  colectiviste  şi  holiste  este  aceasta:  după  ce  criteriu  pot  eu  recu¬ 
noaşte  adevărata  lege,  adevăratul  apostol  al  cuvântului  divin  şi  auto¬ 
ritatea  legitimă.  Intr-adevăr,  mulţi  sunt  cei  ce  pretind  că  sunt  trimişii 
Providenţei,  şi  fiecare  din  aceşti  profeţi  predică  altă  evanghelie.  Pentru 
credinciosul  statornic  nu  poate  exista  nici  o  îndoială;  el  este  pe  de¬ 
plin  convins  că  a  îmbrăţişat  singura  doctrină  adevărată.  Dar  tocmai 
fermitatea  acestor  convingeri  este  cea  care  face  ca  antagonismele  să 
fie  ireconciliabile.  Fiecare  parte  este  hotărâtă  să-şi  impună  preceptele 
proprii.  Insă,  cum  argumentaţia  logică  nu  poate  decide  între  diversele 
crezuri  aflate  în  conflict,  nu  rămâne  nici  un  mijloc  pentru  soluţiona¬ 
rea  acestor  dispute,  cu  excepţia  confruntării  armate.  Doctrinele  sociale 


3 .  Numeroşi  economişti, printre  care  Adam  Smith  şi  Bastiat,  credeau  în  Dumnezeu. 
Ca  atare,  ei  admirau  faptele  pe  care  le  descoperiseră,  văzând  în  ele  grija  providenţială 
a  „Marelui  Director  al  Naturii”.  Criticii  atei  îi  condamnă  pentru  această  atitudine. 
Insă  aceşti  critici  nu  realizează  faptul  că  ironizarea  referinţelor  la  „mâna  invizibilă”  nu 
invalidează  doctrinele  esenţiale  ale  filosofiei  sociale  raţionaliste  şi  utilitariste.  Trebuie 
să  realizăm  că  alternativa  este  următoarea:  fie  asocierea  este  un  proces  uman,  deoarece 
serveşte  cel  mai  bine  ţelurile  indivizilor  implicaţi  şi  indivizii  înşişi  au  capacitatea  de 
a  înţelege  avantajele  pe  care  le  culeg  din  adaptarea  lor  la  viaţa  în  condiţiile  cooperării 
sociale;  fie  o  Fiinţă  superioară  impune  oamenilor  recalcitranţi  subordonarea  faţă  de 
lege  şi  faţă  de  autorităţile  sociale.  Este  prea  puţin  important  dacă  această  fiinţă  supre¬ 
mă  se  numeşte  Dumnezeu,  Weltgeist,  Destin,  Istorie,  Wotan,  sau  Forţe  Materiale  de 
Producţie  şi  ce  titlu  le  conferim  apostolilor  şi  dictatorilor  săi. 

{148}  nonraţionaliste,  nonutilitariste  şi  nonliberale  trebuie  să  ducă  la  războa¬ 
ie  şi  războaie  civile,  până  când  unul  dintre  adversari  este  anihilat  sau 
supus.  Istoria  marilor  religii  ale  omenirii  este  o  înşiruire  de  bătălii  şi 
războaie,  ca  şi  istoria  socialismului,  statolatriei  şi  naţionalismului,  pse- 
udo-religiile  contemporane. 

Intoleranţa  şi  propaganda  făcută  sub  ameninţarea  săbiei  călăului  sau 
a  soldatului  sunt  inerente  oricărui  sistem  de  etică  heteronomă.  Legile 
Domnului  sau  ale  Destinului  pretind  validitate  universală,  iar  auto¬ 
rităţilor  pe  care  le  declară  ele  legitime  oamenii  le  datorează,  cu  toţii, 
de  drept,  obedienţă.  Câtă  vreme  prestigiul  codurilor  de  moralitate  he- 
teronome  şi  al  corolarului  lor  filosofic,  realismul  conceptual,  a  rămas 
intact,  nu  putea  fi  vorba  de  toleranţă  sau  de  o  pace  durabilă.  Când 
luptele  încetau,  nu  era  decât  pentru  a  aduna  noi  forţe,  pentru  conti¬ 
nuarea  bătăliei.  Ideea  de  toleranţă  cu  privire  la  opiniile  divergente  ale 
altor  oameni  nu  s-a  putut  naşte  decât  după  ce  doctrinele  liberale  au 
rupt  vraja  universalismului.  In  lumina  filosofiei  utilitariste,  societatea 
şi  statul  nu  mai  apar  ca  instituţii  de  menţinere  a  ordinii  mondiale,  care 
plac  Divinităţii  din  considerente  ascunse  minţii  umane,  deşi  dăunează 
evident  intereselor  seculare  ale  multora,  sau  chiar  ale  imensei  majori¬ 
tăţi  a  celor  aflaţi  astăzi  în  viaţă.  Dimpotrivă,  societatea  şi  statul  sunt, 
pentru  toţi  oamenii,  mijloacele  fundamentale  de  atingere  a  scopurilor 
pe  care  ei  le  urmăresc  de  bunăvoie.  Ele  au  fost  create  prin  eforturi 
umane,  iar  prezervarea  şi  organizarea  lor  cea  mai  adecvată  sunt  sarcini 
care  nu  diferă  în  mod  esenţial  de  celelalte  interese  ale  acţiunii  umane. 
Susţinătorii  moralităţii  heteronome  şi  ai  doctrinei  colectiviste  nu  pot 
spera  să  demonstreze  prin  raţionament  corectitudinea  varietăţii  speci¬ 
fice  de  principii  etice  susţinute  de  ei  şi  superioritatea  şi  legitimitatea 
exclusivă  a  idealului  lor  social  particular.  Ei  sunt  constrânşi  să  le  ceară 
oamenilor  să  accepte  fără  să  cerceteze  sistemul  lor  ideologic  şi  să  se 
predea  autorităţii  considerate  de  ei  ca  dreaptă;  ei  înţeleg  să  reducă  la 
tăcere  pe  nesupuşi  sau  să-i  reducă  la  supunere  cu  bâta. 

Bineînţeles,  vor  exista  întotdeauna  indivizi  şi  grupuri  de  indivizi  al 
căror  intelect  este  atât  de  redus  încât  nu  pot  înţelege  beneficiile  pe  care 
li  le  oferă  cooperarea  socială.  Alţii  sunt  atât  de  lipsiţi  de  voinţă  şi  de 
putere  morală  încât  nu  pot  rezista  tentaţiei  de  a  urmări  avantaje  efe¬ 
mere,  prin  acţiuni  dăunătoare  funcţionării  fluente  a  sistemului  social. 
Intr-adevăr,  ajustarea  individului  la  cerinţele  cooperării  sociale  cere  sa¬ 
crificii.  Ele  sunt,  e  drept,  doar  sacrificii  temporare  şi  aparente,  fiind  mai 
mult  decât  compensate  de  avantajele  incomparabil  mai  mari,  pe  care  le 
oferă  viaţa  în  societate.  Totuşi,  pe  moment,  în  chiar  timpul  renunţării 

realizeze  beneficiile  ulterioare  care  decurg  din  ele  şi  să  se  comporte  co¬ 
respunzător.  Anarhiştii  cred  că  educaţia  i-ar  putea  face  pe  toţi  oamenii 
să  înţeleagă  ce  le  cere  interesul  lor  să  facă.  Instruiţi  corespunzător,  ei 
s-ar  adapta  de  bunăvoie  regulilor  de  conduită  indispensabile  pentru 
prezervarea  societăţii.  Anarhiştii  susţin  că  ar  putea  exista  o  ordine  so¬ 
cială  în  care  nimeni  nu  se  bucură  de  privilegii  pe  seama  concetăţenilor 
săi,  fără  nici  un  fel  de  constrângere  şi  coerciţie  pentru  prevenirea  ac¬ 
ţiunilor  dăunătoare  societăţii.  O  asemenea  societate  ideală  s-ar  putea 
lipsi  de  stat  şi  de  aparatul  guvernamental,  adică  de  forţele  de  poliţie  şi 
de  aparatul  social  de  coerciţie  şi  de  constrângere. 

Anarhiştii  trec  cu  vederea  faptul  incontestabil  că  anumiţi  oameni 
sunt  prea  înguşti  la  minte  sau  prea  slabi  pentru  a  se  ajusta  spontan  la 
condiţiile  vieţii  sociale.  Chiar  dacă  am  admite  că  fiecare  adult  normal 
este  înzestrat  cu  facultatea  de  a  înţelege  avantajele  cooperării  sociale 
şi  de  a  acţiona  în  consecinţă,  rămâne  încă  problema  copiilor,  a  vârst¬ 
nicilor  şi  a  nebunilor.  Am  putea  cădea  de  acord  că  cei  ce  acţionează 
antisocial  trebuie  socotiţi  bolnavi  mental  şi  au  nevoie  de  îngrijiri.  Dar, 
câtă  vreme  nu  s-au  însănătoşit  cu  toţii,  câtă  vreme  există  copii  şi  senili, 
anumite  măsuri  trebuie  luate  pentru  a-i  împiedica  să  compromită  soci¬ 
etatea.  O  societate  anarhistă  ar  fi  expusă  bunului  plac  al  fiecărui  individ. 
Societatea  nu  poate  exista  dacă  majoritatea  nu  este  gata  să  împiedice, 
prin  acţiune  violentă  sau  ameninţare  cu  aceasta,  distrugerea  ordinii  so¬ 
ciale  de  către  minorităţi.  Această  putere  este  încredinţată  statului  sau 
aparatului  guvernamental. 

Statul  sau  guvernul  este  aparatul  social  de  constrângere  şi  coerciţie. 
El  deţine  monopolul  acţiunilor  violente.  Nici  un  individ  nu  este  liber 
să  utilizeze  violenţa  sau  ameninţarea  cu  violenţa,  dacă  guvernul  nu  i-a 
dat  acest  drept.  In  esenţă,  statul  este  o  instituţie  destinată  prezervării 
relaţiilor  interumane  paşnice.  Dar,  pentru  prezervarea  păcii,  el  trebuie 
să  fie  pregătit  să  strivească  asalturile  celor  ce  încalcă  pacea. 

Doctrina  socială  liberală,  întemeiată  pe  doctrinele  eticii  utilitariste  şi 
a  teoriei  economice,  vede  problema  relaţiilor  dintre  guvern  şi  cei  guver¬ 
naţi  dintr-un  unghi  diferit  de  cel  al  universalismului  şi  colectivismului. 
Liberalismul  realizează  faptul  că  guvernanţii,  care  sunt  întotdeauna  o 
minoritate,  nu  pot  rămâne  multă  vreme  în  funcţii  dacă  nu  sunt  sus¬ 
ţinuţi  de  consimţământul  majorităţii  celor  guvernaţi.  Indiferent  care 
ar  fi  sistemul  de  guvernare,  temelia  pe  care  este  el  clădit  şi  pe  care  se 
sprijină  este,  întotdeauna,  opinia  celor  guvernaţi  că  a  asculta  şi  a  fi 
loiali  faţă  de  guvern  le  slujeşte  mai  bine  propriile  interese,  decât  insu¬ 
recţia  şi  stabilirea  unui  alt  regim.  Majoritatea  are  puterea  să  răstoarne 
o  guvernare  nepopulară  şi  întrebuinţează  această  putere,  ori  de  câte  ori 

devine  convinsă  că  interesul  propriu  i-o  cere.  Pe  termen  lung  nu  există 
nimic  de  felul  unui  guvern  nepopular.  Războiul  civil  şi  revoluţia  sunt 
mijloacele  prin  care  majorităţile  nemulţumite  răstoarnă  guvernanţii  şi 
metodele  de  guvernare  care  nu  le  satisfac.  In  interesul  păcii  interne, 
liberalismul  promovează  guvernarea  democratică.  Democraţia  nu  este, 
aşadar,  o  instituţie  revoluţionară.  Dimpotrivă,  ea  este  chiar  mijlocul  de 
evitare  a  revoluţiilor  şi  războaielor  civile.  Ea  furnizează  o  metodă  pen¬ 
tru  ajustarea  paşnică  a  guvernării  la  voinţa  majorităţii.  Când  cei  aflaţi 
în  funcţii  şi  politicile  lor  nu  mai  satisfac  majoritatea  naţiunii,  ei  vor  fi 
eliminaţi  -  la  următoarele  alegeri  -  şi  înlocuiţi  cu  alte  persoane,  care 
adoptă  politici  diferite. 

Principiul  guvernării  de  către  majoritate,  sau  de  către  popor,  aşa 
cum  îl  recomandă  liberalismul,  nu  urmăreşte  instituirea  supremaţiei 
celor  lipsiţi  de  scrupule,  a  celor  de  soi  rău,  sau  a  barbarilor  autohtoni. 
Liberalii  cred  şi  ei  că  o  naţiune  ar  trebui  guvernată  de  cei  mai  calificaţi 
pentru  această  sarcină.  Dar  ei  cred  că  se  verifică  mai  bine  capacitatea 
cuiva  de  a  guverna  prin  convingerea  de  către  cel  în  cauză  a  conce¬ 
tăţenilor  săi,  decât  prin  întrebuinţarea  forţei  împotriva  lor.  Nu  există, 
bineînţeles,  nici  o  garanţie  că  electoratul  va  încredinţa  guvernarea  can¬ 
didatului  cel  mai  competent.  Dar  nici  un  alt  sistem  nu  poate  oferi  ase¬ 
menea  garanţii.  Dacă  majoritatea  populaţiei  unei  ţări  adoptă  principii 
nesănătoase  şi  preferă  pe  vânătorii  josnici  de  funcţii,  atunci  nu  există 
nici  un  remediu,  cu  excepţia  încercării  de  a  le  schimba  părerea  prin 
avansarea  de  principii  mai  rezonabile  şi  recomandarea  unor  oameni 
mai  potriviţi.  O  minoritate  nu  va  obţine  niciodată  succese  de  durată 
prin  alte  mijloace. 

Universalismul  şi  colectivismul  nu  pot  accepta  această  soluţie  de¬ 
mocratică  a  problemei  guvernării.  In  opinia  adepţilor  acestor  poziţii, 
individul  nu-şi  urmăreşte  nemijlocit  interesele  mundane  atunci  când 
se  supune  codului  etic  ci,  dimpotrivă,  renunţă  la  atingerea  ţelurilor  sale, 
în  beneficiul  planurilor  Divinităţii  sau  ale  întregului  colectiv.  Mai  mult, 
raţiunea  singură  nu  poate  să  conceapă  supremaţia  valorilor  absolute 
şi  validitatea  necondiţionată  a  legilor  sacre,  sau  să  interpreteze  corect 
canoanele  şi  poruncile.  In  ochii  lor,  sarcina  celor  ce  încearcă  să  convin¬ 
gă  majorităţile  prin  persuasiune  şi  să  le  îndrume  pe  calea  cea  dreaptă 
prin  admonestări  amicale  este  sortită  eşecului.  Cei  binecuvântaţi  cu 
revelaţia  divină,  cărora  charisma  le-a  dăruit  iluminare,  au  datoria  de  a 
propaga  evanghelia  pentru  cei  docili,  şi  de  a  recurge  la  violenţă  împo¬ 
triva  celor  nereformabili.  Liderul  charismatic  este  vicarul  Divinităţii, 
mandatarul  întregului  colectiv,  unealta  istoriei.  El  este  infailibil  şi  are 

Universalismul  şi  colectivismul  sunt,  în  mod  necesar,  sisteme  de 
guvernare  teocratică.  Trăsătura  comună  a  tuturor  varietăţilor  lor  este 
postulatul  existenţei  unei  entităţi  supraumane,  de  care  indivizii  sunt  ţi¬ 
nuţi  să  asculte.  Ceea  ce  le  diferenţiază  una  de  alta  este  doar  denumirea 
pe  care  o  dau  acestei  entităţi  şi  conţinutul  legilor  pe  care  le  proclamă, 
în  numele  ei.  Guvernarea  dictatorială  a  unei  minorităţi  nu  poate  găsi 
nici  o  legitimare,  alta  decât  invocarea  unui  aşa  zis  mandat,  obţinut  de 
la  o  autoritate  absolută  supraumană.  Nu  contează  dacă  autocratul  îşi 
întemeiază  pretenţiile  pe  drepturile  divine  ale  regilor  mirunşi,  sau  pe 
misiunea  istorică  a  avangardei  proletariatului,  sau  dacă  fiinţa  supremă 
este  numită  Geist  (Hegel),  sau  Humanite  (Auguste  Comte).  Termenii 
de  stat  şi  societate,  în  accepţiunea  pe  care  le-o  dau  adepţii  contempo¬ 
rani  ai  socialismului,  ai  planificării  şi  ai  controlului  social  al  tuturor 
activităţilor  individuale,  înseamnă  Divinitate.  Preoţii  acestui  nou  crez 
atribuie  idolului  lor  toate  acele  atribute  pe  care  teologii  le  atribuie  lui 
Dumnezeu  -  omnipotenţă,  atotcunoaştere,  bunătate  infinită,  şi  aşa  mai 
departe. 

Dacă  admitem  că  există,  dincolo  şi  deasupra  acţiunilor  individului, 
o  entitate  nepieritoare  care-şi  urmăreşte  propriile  scopuri,  diferite  de 
acelea  ale  muritorilor  de  rând,  am  construit  deja  conceptul  de  fiin¬ 
ţă  supraumană.  Atunci  nu  poate  fi  ocolită  întrebarea  ale  cui  scopuri 
prevalează,  ori  de  câte  ori  se  ivesc  antagonisme,  cele  ale  statului  sau 
societăţii,  sau  cele  ale  individului.  Răspunsul  la  această  întrebare  este 
deja  conţinut  în  însuşi  conceptul  de  stat  sau  societate,  aşa  cum  este 
el  conceput  de  colectivism  şi  universalism.  Dacă  postulăm  existenţa 
unei  entităţi  care  este  prin  definiţie  superioară,  mai  nobilă  şi  mai  bună 
decât  indivizii,  atunci  nu  mai  poate  fi  nici  o  îndoială  că  obiectivele 
fiinţei  eminente  trebuie  să  se  înalţe  deasupra  celor  ale  nefericiţilor  in¬ 
divizi.  (Este  adevărat  că  unor  iubitori  de  paradoxuri  -  cum  ar  fi  Max 
Stirner4  -  le-a  plăcut  să  răstoarne  ecuaţia  şi,  cu  această  ocazie,  să  afir¬ 
me  precedenţa  individului.)  Dacă  societatea  sau  statul  este  o  entitate 
înzestrată  cu  voliţiune,  cu  intenţie  şi  cu  toate  celelalte  calităţi  pe  care  i 
le  atribuie  doctrina  colectivistă,  atunci  este  pur  şi  simplu  absurd  să  li  se 
opună  planurilor  sale  maiestuoase  obiectivele  triviale  ale  mizerabilului 
individ. 

Caracterul  cvasiteologic  al  tuturor  doctrinelor  colectiviste  devine 
manifest  cu  prilejul  conflictelor  dintre  acestea.  O  doctrină  colectivistă 
nu  asertează  superioritatea  unui  întreg  colectiv  in  abstracto;  ea  pro¬ 
clamă  întotdeauna  eminenţa  unui  idol  colectivist  anume,  iar  existenţa 

4.  Cf.  Max  Stirner  (Johann  Kaspar  Schmidt),  The  Ego  and  His  Own,  trad.  S.T. 
Byington,  New  York,  1907. 

{152}  altor  asemenea  idoli  fie  o  neagă  categoric,  fie  îi  coboară  pe  aceştia  pe  o 
poziţie  de  subordonare  şi  dependenţă  faţă  de  propriul  idol.  Adoratorii 
statului  proclamă  excelenţa  unui  anumit  stat,  adică  propriului  lor  stat, 
iar  naţionaliştii  pe  a  propriei  lor  naţiuni.  Dacă  rivalii  le  ameninţă  pro¬ 
gramul  specific,  trâmbiţând  superioritatea  unui  alt  idol  colectivist,  ei 
nu  dispun  de  altă  obiecţie  decât  reiterarea  la  nesfârşit  a  declaraţiei: 
Noi  avem  dreptate  deoarece  o  voce  interioară  ne  spune  că  noi  avem 
dreptate  şi  voi  vă  înşelaţi.  Conflictele  între  crezuri  şi  secte  colectiviste 
antagonice  nu  pot  fi  soluţionate  în  mod  raţional;  ele  trebuie  tranşate 
prin  forţa  armelor.  Alternativa  la  principiul  liberal  şi  democratic  al  gu¬ 
vernării  majorităţii  este  principiul  militarist  al  conflictului  armat  şi  al 
opresiunii  dictatoriale. 

Toate  variantele  crezului  colectivist  sunt  unite  în  ostilitatea  lor  im¬ 
placabilă  faţă  de  instituţiile  politice  fundamentale  ale  sistemului  libe¬ 
ral:  guvernarea  majorităţii,  toleranţa  faţă  de  opiniile  diferite,  liberta¬ 
tea  de  gândire,  de  exprimare  şi  a  presei,  egalitatea  tuturor  oamenilor 
în  faţa  legii.  Această  colaborare  a  crezurilor  colectiviste,  în  tentativa 
lor  de  distrugere  a  libertăţii,  a  indus  opinia  eronată  că  obiectul  anta¬ 
gonismelor  politice  contemporane  este  opoziţia  dintre  individualism 
şi  colectivism.  In  realitate,  el  este  lupta  dintre  individualism,  pe  de  o 
parte  -  şi  multitudinea  sectelor  colectiviste,  pe  de  alta,  ura  mutuală 
dintre  acestea  nefiind  întru  nimic  mai  puţin  feroce  decât  demoniza- 
rea  de  către  toate  a  sistemului  liberal.  Capitalismul  nu  este  atacat  de 
către  o  sectă  marxistă  uniformă,  ci  de  către  o  sumedenie  de  grupuri 
marxiste.  Aceste  grupuri  -  cum  ar  fi  staliniştii,  troţkiştii,  menşevicii, 
suporterii  Internaţionalei  a  n-a  şi  alţii  -  se  combat  unele  pe  altele  cu 
maximă  brutalitate  şi  bestialitate.  Lor  li  se  adaugă  numeroase  alte  secte 
nonmarxiste,  care  practică  aceleaşi  metode  atroce  în  luptele  lor  mutu¬ 
ale.  Substituirea  liberalismului  prin  colectivism  ar  avea  drept  rezultat  o 
serie  nesfârşită  de  lupte  sângeroase. 

Terminologia  curentă  reprezintă  aceste  lucruri  întru  totul  neadecvat. 
Filosofia  numită  îndeobşte  individualism  este  o  filosofie  a  cooperării 
sociale  şi  a  intensificării  progresive  a  reţelei  interdependenţelor  soci¬ 
ale.  Pe  de  altă  parte,  implementarea  ideilor  fundamentale  ale  colecti¬ 
vismului,  nu  poate  avea  altă  consecinţă  decât  dezintegrarea  socială  şi 
perpetuarea  conflictului  armat.  Este  adevărat  că  fiecare  varietate  de 
colectivism  promite  instituirea  păcii  eterne,  din  ziua  victoriei  sale  de¬ 
cisive  şi  a  răsturnării  şi  exterminării  finale  a  tuturor  celorlalte  ideologii 
şi  a  suporterilor  lor.  Dar,  realizarea  acestor  planuri  este  condiţionată  de 
o  transformare  radicală  a  omenirii.  Oamenii  trebuie  împărţiţi  în  două 
clase:  dictatorul  omnipotent  zeificat  pe  de  o  parte  şi  masele  pe  de  alta, 

care  trebuie  să-şi  suspende  voinţa  şi  raţiunea,  pentru  a  deveni  simple 
piese  de  şah,  destinate  planurilor  dictatorului.  Masele  trebuie  dezu¬ 
manizate,  pentru  a  face  dintr-un  om  stăpânul  lor  zeificat.  Gândirea  şi 
acţiunea,  cele  mai  pregnante  caracteristici  ale  omului  ca  om,  ar  deveni 
privilegiul  exclusiv  al  unui  singur  om.  Inutil  să  adăugăm  că  asemenea 
planuri  sunt  irealizabile.  Imperiile  chiliaste  ale  dictatorilor  sunt  con¬ 
damnate  la  eşec;  ele  n-au  rezistat  niciodată  mai  mult  de  câţiva  ani. 
Tocmai  am  asistat  de  curând  la  prăbuşirea  câtorva  asemenea  ordini 
„milenariste”.  Pe  cele  rămase  nu  le  aşteaptă  o  soartă  mai  bună. 

Resurgenţa  modernă  a  ideii  de  colectivism,  cauza  de  căpătâi  a  tutu¬ 
ror  agoniilor  şi  dezastrelor  zilelor  noastre,  a  reuşit  atât  de  deplin  încât 
a  aruncat  în  uitare  ideile  esenţiale  ale  filosofiei  sociale  liberale.  Astăzi, 
chiar  şi  dintre  cei  care  susţin  instituţiile  democratice,  mulţi  ignoră 
aceste  idei.  Argumentele  pe  care  le  avansează  ei  spre  justificarea  liber¬ 
tăţii  şi  democraţiei  sunt  viciate  de  erori  colectiviste;  doctrinele  lor  sunt 
mai  degrabă  o  distorsiune  decât  o  asumare  a  adevăratului  liberalism. 
In  ochii  lor,  majorităţile  au  întotdeauna  dreptate,  doar  pentru  că  au 
puterea  să  zdrobească  orice  opoziţie;  guvernarea  majorităţii  este  guver¬ 
narea  dictatorială  a  partidului  cel  mai  numeros,  iar  majoritatea  aflată 
la  guvernare  nu  este  ţinută  să-şi  impună  limite  în  exerciţiul  puterii  şi 
în  gestionarea  chestiunilor  politice.  îndată  ce  o  facţiune  reuşeşte  să 
câştige  sprijinul  majorităţii  cetăţenilor,  dobândind  astfel  controlul  apa¬ 
ratului  guvernamental,  ea  este  liberă  să  refuze  minorităţii  toate  acele 
drepturi  democratice  cu  ajutorul  cărora  şi-a  desfăşurat  mai  înainte  ea 
însăşi  lupta  pentru  supremaţie. 

Acest  pseudoliberalism  este,  de  bună  seamă,  însăşi  antiteza  doctri¬ 
nei  liberale.  Liberalii  nu  susţin  că  majorităţile  sunt  înzestrate  cu  în¬ 
suşiri  divine  şi  infailibile;  ei  nu  afirmă  că  simplul  fapt  că  o  politică 
este  sprijinită  de  cei  mulţi  este  o  demonstraţie  a  meritelor  acesteia,  din 
perspectiva  binelui  general.  Ei  nu  recomandă  dictatura  majorităţii  şi 
oprimarea  violentă  a  minorităţilor  disidente.  Liberalismul  aspiră  la  o 
constituţie  politică  ce  garantează  funcţionarea  netedă  a  cooperării  so¬ 
ciale  şi  intensificarea  progresivă  a  relaţiilor  sociale  mutuale.  Obiectivul 
său  principal  este  evitarea  conflictelor  violente,  a  războaielor  şi  a  re¬ 
voluţiilor,  care  trebuie  să  dezintegreze  colaborarea  socială  a  oameni¬ 
lor  şi  să-i  arunce  îndărăt,  în  condiţiile  primitive  ale  barbariei,  în  care 
toate  triburile  şi  formaţiunile  politice  se  luptau  necontenit  între  ele. 
Deoarece  diviziunea  muncii  necesită  o  pace  netulburată,  liberalismul 
urmăreşte  instituirea  unui  sistem  de  guvernare  susceptibil  de  a  prezer¬ 
va  pacea,  şi  anume  democraţia. 

Praxeologie  şi  liberalism 

Liberalismul,  în  accepţiunea  dată  acestui  termen  în  secolul  al  xix-lea,  este  o 
doctrină  politică.  El  nu  este  o  teorie,  ci  o  aplicaţie  a  teoriilor  dezvoltate  de 
{154}  praxeologie  şi  îndeosebi  de  ştiinţa  economică,  la  anumite  probleme  care  pri¬ 
vesc  acţiunea  umană  în  societate. 

Ca  doctrină  politică,  liberalismul  nu  este  neutru  faţă  de  valorile  şi  scopurile 
ultime  urmărite  de  acţiune.  El  presupune  că  toţi  oamenii,  sau  cel  puţin  o  ma¬ 
joritate  a  lor,  urmăresc  atingerea  anumitor  ţeluri.  El  le  furnizează  informaţii 
despre  mijloacele  adecvate  necesare  realizării  planurilor  lor.  Adepţii  doctrine¬ 
lor  liberale  sunt  pe  deplin  conştienţi  de  faptul  că  recomandările  lor  sunt  valide 
doar  pentru  cei  ce  acceptă  aceste  principii  valorice. 

In  vreme  ce  praxeologia,  deci  şi  teoria  economică,  întrebuinţează  termenii 
de  fericire  şi  de  îndepărtare  a  neplăcerii  într-un  sens  pur  formal,  liberalismul 
le  atribuie  un  sens  concret.  El  presupune  că  oamenii  preferă  viaţa  morţii,  să¬ 
nătatea  bolii,  hrana  inaniţiei,  abundenţa  sărăciei.  El  îl  învaţă  pe  om  cum  să 
acţioneze  în  conformitate  cu  aceste  valori. 

Există  obiceiul  de  a  numi  aceste  preocupări  materialiste  -  şi  de  a  imputa 
liberalismului  un  aşa  zis  materialism  rudimentar  şi  o  nesocotire  a  ţelurilor 
„mai  înalte”  şi  „mai  nobile”  ale  omenirii.  Omul  nu  trăieşte  doar  cu  pâine,  spun 
criticii,  plini  de  dispreţ  faţă  de  mediocritatea  şi  josnicia  minabilă  ale  filosofiei 
utilitariste.  Dar  aceste  diatribe  înfierbântate  sunt  greşit  direcţionate,  deoarece 
răstălmăcesc  grav  învăţăturile  liberalismului. 

In  primul  rând,  liberalii  nu  afirmă  că  oamenii  ar  trebui  să  urmărească  ţeluri¬ 
le  enumerate  mai  sus.  Ceea  ce  spun  ei  este  că  imensa  majoritate  preferă  o  via¬ 
ţă  sănătoasă  trăită  în  abundenţă,  mizeriei,  inaniţiei  şi  morţii.  Corectitudinea 
acestei  afirmaţii  nu  poate  fi  pusă  la  îndoială.  Demonstraţia  ei  o  furnizează 
faptul  că  doctrinele  antiliberale  -  tezele  teocratice  ale  diverselor  partide  religi¬ 
oase,  etatiste,  naţionaliste  şi  socialiste  -  adoptă  aceeaşi  atitudine  faţă  de  aceste 
probleme.  Ele  promit  fără  excepţie  adepţilor  lor  o  viaţă  trăită  în  abundenţă. 
Ele  nu  s-au  hazardat  niciodată  să  le  comunice  oamenilor  că  realizarea  pro¬ 
gramelor  lor  va  dăuna  bunăstării  lor  materiale.  Dimpotrivă,  ele  insistă  asupra 
faptului  că,  în  vreme  ce  realizarea  planurilor  rivalilor  lor  va  provoca  sărăci¬ 
rea  majorităţii,  ele  însele  sunt  destinate  să  le  asigure  abundenţă  suporterilor 
lor.  Partidele  creştine  nu  sunt  mai  puţin  dornice  să  promită  maselor  un  nivel 
înalt  de  trai,  decât  naţionaliştii  şi  socialiştii.  Bisericile  contemporane  predică 
adesea  mai  mult  ridicarea  ratelor  salariale  şi  a  veniturilor  agricultorilor  decât 
dogmele  creştine. 

în  al  doilea  rând,  liberalii  nu  dispreţuiesc  aspiraţiile  intelectuale  şi  spiritua¬ 
le  ale  omului.  Dimpotrivă,  ei  sunt  animaţi  de  o  ardoare  febrilă  pentru  perfec¬ 
ţiunea  intelectuală  şi  morală,  pentru  înţelepciune  şi  pentru  excelenţa  estetică, 
însă  perspectiva  în  care  văd  ei  aceste  lucruri  nobile  este  departe  de  reprezen¬ 
tările  rudimentare  ale  adversarilor  lor.  Ei  nu  împărtăşesc  opinia  naivă  că  vreun 
sistem  de  organizare  socială  poate  avea  succes  în  încurajarea  directă  a  gândirii 
{155}  filosofice  şi  ştiinţifice,  a  producerii  de  capodopere  artistice  şi  literare,  sau  în 

iluminarea  maselor.  Liberalii  înţeleg  faptul  că  tot  ce  poate  realiza  societatea 
în  aceste  domenii  este  să  furnizeze  un  climat  care  nu  ridică  obstacole  insur¬ 
montabile  în  calea  geniului,  şi  care-1  face  pe  omul  de  rând  suficient  de  liber 
de  grijile  materiale  pentru  a  deveni  interesat  de  altceva  decât  simpla  câştigare 
a  pâinii.  In  opinia  lor,  principalul  mijloc  social  de  umanizare  a  omului  este 
lupta  împotriva  sărăciei.  înţelepciunea,  ştiinţa  şi  artele  găsesc  un  mediu  de 
dezvoltare  mai  favorabil  într-o  lume  a  afluenţei  decât  printre  oameni  nevoiaşi. 

A  acuza  epoca  liberală  de  un  aşa-zis  materialism  este  o  distorsionare  a  fap¬ 
telor.  Secolul  al  xix-lea  n-a  fost  doar  un  secol  de  ameliorări  fără  precedent  ale 
metodelor  tehnice  de  producţie  şi  ale  bunăstării  maselor.  El  a  făcut  cu  mult 
mai  mult  decât  să  prelungească  durata  medie  de  viaţă.  Realizările  sale  ştiin¬ 
ţifice  şi  artistice  sunt  nepieritoare.  A  fost  o  epocă  a  muzicienilor,  scriitorilor, 
poeţilor,  pictorilor  şi  sculptorilor  nemuritori;  a  revoluţionat  filosofia,  teoria 
economică,  matematicile,  fizica,  chimia  şi  biologia.  Şi,  pentru  prima  oară  în 
istorie,  a  făcut  ca  marile  capodopere  şi  marile  nestemate  ale  gândirii  să  devină 
accesibile  omului  de  rând. 

Liberalismul  şi  religia 

Liberalismul  se  întemeiază  pe  o  teorie  pur  ştiinţifică  şi  raţională  a  cooperării 
sociale.  Politicile  pe  care  le  recomandă  sunt  aplicaţii  ale  unui  sistem  de  cu¬ 
noaştere  care  nu  se  referă  în  nici  un  fel  la  sentimente,  credinţe  intuitive  pentru 
care  nu  se  poate  furniza  o  dovadă  satisfăcătoare  din  punct  de  vedere  logic, 
experienţe  mistice,  sau  informaţii  personale  despre  fenomene  supraomeneşti, 
în  acest  sens,  i  se  pot  atribui  epitetele  adesea  neînţelese  şi  eronat  interpretate 
de  ateist  şi  agnostic.  însă  ar  fi  o  eroare  serioasă  să  se  deducă  de  aici  că  ştiinţele 
acţiunii  umane  şi  politicile  liberale  derivate  din  rezultatele  lor,  sunt  antiteiste 
şi  ostile  religiei.  Ele  sunt  radical  opuse  tuturor  sistemelor  teocratice,  dar  sunt 
în  întregime  neutre  faţă  de  credinţele  religioase  care  nu  pretind  să  se  amestece 
în  chestiunile  sociale,  politice  şi  economice. 

Teocraţia  este  sistemul  social  care  revendică  un  titlu  suprauman  în  spriji¬ 
nul  legitimităţii  sale.  Legea  fundamentală  a  unui  regim  teocratic  este  o  doc¬ 
trină  care  se  refuză  cercetării  raţionale  şi  demonstraţiei  prin  metode  logice. 

Temeiul  său  ultim  este  intuiţia,  care  furnizează  minţii  certitudini  subiective 
despre  lucruri  care  nu  pot  fi  concepute  cu  ajutorul  raţiunii  şi  al  raţionamentu¬ 
lui.  Dacă  această  intuiţie  se  referă  la  unul  din  sistemele  tradiţionale  de  învă¬ 
ţături  privitoare  la  existenţa  unui  creator  divin  şi  a  unui  stăpân  al  universului, 
atunci  o  numim  o  credinţă  religioasă.  Dacă  se  referă  la  un  alt  sistem  o  numim 
o  credinţă  metafizică.  Deci  un  sistem  teocratic  de  guvernare  nu  trebuie  să  se 
întemeieze  în  mod  necesar  pe  una  din  marile  religii  istorice  ale  lumii.  El  poa¬ 
te  fi  rezultatul  tezelor  metafizice  care  resping  toate  bisericile  şi  confesiunile  {156} 
tradiţionale  şi  se  fălesc  cu  caracterul  lor  antiteist  şi  antimetafizic.  In  vremurile 
noastre,  cele  mai  puternice  partide  teocratice  se  opun  creştinismului  şi  tuturor 
celorlalte  religii  care  au  evoluat  din  monoteismul  iudaic.  Ceea  ce  le  defineşte 
ca  teocratice  este  ambiţia  lor  de  a  organiza  treburile  omenirii  conform  conţi- 

nutului  unui  complex  de  idei,  a  căror  validitate  nu  poate  fi  demonstrată  prin 
raţionament.  Ele  pretind  că  liderii  lor  sunt  binecuvântaţi  cu  o  cunoaştere  in¬ 
accesibilă  restului  omenirii  şi  contrară  ideilor  susţinute  de  cei  cărora  le  este 
refuzată  charisma.  Liderilor  charismatici  li  s-a  încredinţat,  de  către  o  putere 
mistică  superioară,  rolul  de  gestionari  ai  treburilor  omenirii  rătăcite.  Ei  sin¬ 
guri  sunt  iluminaţi;  toţi  ceilalţi  sunt  fie  orbi  şi  surzi,  fie  răufăcători. 

împrejurarea  că  multe  varietăţi  ale  marilor  religii  istorice  au  manifestat 
tendinţe  teocratice  este  un  fapt.  Apostolii  lor  au  fost  inspiraţi  de  o  pasiune 
pentru  putere  şi  pentru  oprimarea  şi  anihilarea  tuturor  grupurilor  disidente. 
Cu  toate  acestea,  nu  trebuie  să  confundăm  religia  şi  teocraţia. 

William  James  numeşte  religioase  „sentimentele,  actele  şi  experienţele  per¬ 
soanelor  individuale,  în  solitudinea  lor,  în  măsura  în  care  se  simt  ele  însele  în 
relaţie  cu  sacrul,  indiferent  cum  îl  concep  pe  acesta”.5  El  enumeră  următoarele 
credinţe  pe  care  le  socoteşte  caracteristicile  vieţii  religioase:  că  lumea  vizibilă 
este  partea  unui  univers  mai  spiritual,  de  la  care  îşi  trage  semnificaţia  domi¬ 
nantă;  că  uniunea  sau  relaţia  de  armonie  cu  acest  univers  superior  este  adevă¬ 
ratul  nostru  ţel;  că  rugăciunea  sau  comuniunea  interioară  cu  spiritul  acestui 
univers  -  fie  el  „Dumnezeu”,  sau  „lege”  -  este  un  proces  în  cursul  căruia  se 
depune  într-adevăr  efort,  astfel  încât  o  energie  spirituală  pătrunde  în  lumea 
fenomenală  şi  produce  aici  efecte,  psihologice  sau  materiale.  Religia,  continuă 
James,  comportă  şi  următoarele  caracteristici  psihologice:  o  nouă  însufleţire, 
care  se  adaugă  pe  sine  vieţii  ca  un  dar,  luând  formă  fie  de  încântare  lirică,  fie 
de  chemare  către  fervoare  şi  eroism,  aducând  în  plus  o  certitudine  a  securi¬ 
tăţii  şi  un  spirit  al  păcii,  iar  în  relaţie  cu  ceilalţi,  o  preponderenţă  a  afecţiunii 
iubitoare.6 

Această  caracterizare  a  sentimentelor  şi  experienţei  religioase  ale  omenirii 
nu  face  nici  un  fel  de  referire  la  aranjamentul  cooperării  sociale.  Religia,  aşa 
cum  o  vede  James  este  o  relaţie  pur  personală  şi  individuală,  între  om  şi  o 
Realitate  divină  sacră,  misterioasă  şi  inspiratoare  de  veneraţie.  Ea  îi  prescrie 
omului  un  anumit  tip  de  conduită  individuală,  dar  nu  spune  nimic  referitor 
{157}  la  problemele  organizării  sociale.  Sf.  Francisc  din  Assisi,  cel  mai  mare  geniu 
religios  al  Occidentului,  nu  se  preocupa  de  politică  şi  economie.  El  dorea  să- 
şi  înveţe  discipolii  să  ducă  o  viaţă  pioasă;  el  nu  făcea  planuri  de  organizare  a 
producţiei  şi  nu-şi  chema  adepţii  să  recurgă  la  violenţă  împotriva  disidenţilor. 
El  nu  este  responsabil  pentru  interpretarea  dată  învăţăturilor  lui  de  către  or¬ 
dinul  pe  care  l-a  fondat. 

Liberalismul  nu  ridică  nici  un  fel  de  obstacole  în  calea  omului  dornic  de 
a-şi  ajusta  conduita  personală  şi  viaţa  privată  normelor  pe  care  el  singur,  bise¬ 
rica,  sau  confesiunea  lui,  le  interpretează  ca  învăţături  ale  Evangheliilor.  Dar 
liberalismul  se  opune  categoric  tuturor  tentativelor  de  a  împiedica  dezbaterea 
raţională  a  problemelor  bunăstării  sociale,  făcând  apel  la  intuiţia  sau  revelaţia 
religioasă.  El  nu  sileşte  pe  nimeni  să  divorţeze  sau  să  practice  controlul  naş- 

5.  W.  James,  The  Varieties  of  Religious  Experience,  tirajul  al  35-lea,  New  York,  1925, 
p.31. 

6.  Ibid.,  pp.  485-486. 


Societatea  umană 


159 

terilor.  Dar  îi  combate  pe  cei  ce  doresc  să-i  împiedice  pe  alţii  să  discute  liber 
argumentele  pro  şi  contra  acestor  practici. 

In  opinia  liberalilor,  scopul  normelor  morale  este  de  a  îndruma  indivizii 
să-şi  adapteze  conduita  cerinţelor  vieţii  în  societate,  să  se  abţină  de  la  toate 
actele  dăunătoare  cooperării  sociale  paşnice  şi  ameliorării  relaţiilor  dintre  oa¬ 
meni.  Ei  primesc  bucuroşi  sprijinul  pe  care  învăţăturile  religioase  le-ar  putea 
oferi  acestor  precepte  morale  pe  care  ei  înşişi  le  aprobă,  dar  se  opun  tuturor 
normelor  care  sunt  sortite  să  genereze  dezintegrare  socială,  indiferent  din  ce 
parte  ar  veni  ele. 

A  spune  că  liberalismul  combate  religia,  cum  fac  numeroşi  campioni  ai  teo- 
craţiei  religioase,  este  o  deformare  a  faptelor.  Acolo  unde  funcţionează  princi¬ 
piul  interferenţei  bisericii  în  chestiunile  seculare,  diversele  biserici,  confesiuni 
şi  secte  se  combat  unele  pe  altele.  Separând  biserica  de  stat  liberalismul  aduce 
pacea  între  diversele  facţiuni  religioase,  oferindu-i  fiecăreia  posibilitatea  de 
a-şi  predica  evanghelia  nemolestată. 

Liberalismul  este  raţionalist.  El  afirmă  că  este  posibil  să  convingi  imensa 
majoritate  a  oamenilor  că  interesele  lor  corect  înţelese  sunt  mai  bine  slujite 
de  cooperarea  paşnică  în  cadrul  societăţii,  decât  de  conflictele  mutuale  şi  de 
dezintegrarea  socială.  El  are  deplină  încredere  în  raţiunea  umană.  Se  poate  ca 
acest  optimism  să  fie  nefondat  şi  ca  liberalii  să  se  fi  înşelat.  Dar  în  acest  caz 
nu  mai  rămâne  nici  o  speranţă  pentru  viitorul  omenirii. 

3 .  Diviziunea  muncii 

Fenomenul  social  fundamental  este  diviziunea  muncii  şi  corolarul  său, 
cooperarea  umană. 

Experienţa  îl  învaţă  pe  om  că  acţiunea  în  cooperare  este  mai  eficien¬ 
tă  şi  mai  productivă  decât  acţiunea  izolată  a  indivizilor  auto-suficienţi. 
Condiţiile  naturale  care  determină  viaţa  şi  eforturile  umane  sunt  de 
aşa  natură  încât  diviziunea  muncii  sporeşte  outputul  pe  unitatea  de 
muncă  cheltuită.  Aceste  fapte  naturale  sunt: 

In  primul  rând,  inegalitatea  înnăscută  a  oamenilor,  în  ce  priveşte 
capacitatea  lor  de  a  presta  diferite  tipuri  de  muncă.  în  al  doilea  rând, 
distribuţia  inegală  a  condiţiilor  de  producţie  nonumane,  naturale,  pe 
suprafaţa  pământului.  Putem  considera  aceste  două  fapte  şi  ca  pe  unul 
singur,  anume,  multiplicitatea  aspectelor  naturii,  care  face  din  univers 
un  complex  cu  infinite  varietăţi.  Dacă  suprafaţa  pământului  ar  fi  fost 
astfel  încât  condiţiile  fizice  de  producţie  să  fie  identice  pretutindeni  şi 
dacă  fiecare  om  ar  fi  fost  egal  cu  toţi  ceilalţi,  aşa  cum  sunt  egale  între 
ele  cercurile  de  acelaşi  diametru  în  geometria  euclidiană,  atunci  oame¬ 
nii  nu  ar  fi  practicat  diviziunea  muncii. 

Există  şi  un  al  treilea  fapt,  anume  că  reuşita  unor  demersuri  presu¬ 
pune  forţe  mai  mari  decât  cele  ale  unui  singur  om  şi  necesită  efortul 

conjugat  al  mai  multor  persoane.  Uneori  este  nevoie  de  depunerea  unui 
volum  de  muncă  de  care  nu  este  capabilă  o  singură  persoană,  deoarece 
capacitatea  sa  de  lucru  este  prea  redusă.  Alte  obiective  ar  putea  fi  atinse 
de  un  singur  individ,  dar  timpul  pe  care  ar  trebui  el  să-l  dedice  lucrului 
ar  fi  atât  de  lung,  încât  rezultatul  n-ar  putea  fi  atins  decât  târziu  şi  n-ar 
compensa  efortul  depus.  In  ambele  cazuri,  doar  eforturile  conjugate 
fac  posibilă  atingerea  scopului  urmărit. 

Dacă  ar  fi  existat  doar  această  a  treia  condiţie,  cu  siguranţă  ar  fi  apă¬ 
rut  cooperarea  temporară  între  oameni.  Insă  asemenea  alianţe  tranzi¬ 
torii,  pentru  a  face  faţă  la  sarcini  specifice  care  depăşesc  puterea  indi¬ 
vidului,  n-ar  fi  instituit  cooperarea  socială  de  durată.  Demersurile  care 
puteau  fi  realizate  numai  în  felul  acesta  n-au  fost  foarte  numeroase  în 
stadiile  timpurii  ale  civilizaţiei.  Mai  mult,  este  posibil  ca  nu  toţi  cei 
implicaţi  să  cadă  frecvent  de  acord  că  obiectivul  în  chestiune  este  mai 
util  şi  mai  urgent  decât  îndeplinirea  altor  sarcini,  pe  care  le-ar  putea 
îndeplini  singuri.  Marea  societate  umană,  care  îmbrăţişează  toţi  oame¬ 
nii  şi  toate  acţiunile  lor,  nu  s-a  născut  din  asemenea  alianţe  ocazionale. 
Societatea  este  mult  mai  mult  decât  o  alianţă  trecătoare  încheiată  pen¬ 
tru  un  anumit  scop  şi  căreia  i  se  pune  capăt  îndată  ce  obiectivul  este 
realizat,  chiar  dacă  partenerii  sunt  gata  să  o  reînnoiască,  dacă  se  iveşte 
din  nou  ocazia. 

Creşterea  productivităţii  determinată  de  diviziunea  muncii  este  evi¬ 
dentă,  ori  de  câte  ori  inegalitatea  participanţilor  este  astfel  încât  fiecare 
individ,  sau  fiecare  bucată  de  pământ,  să  fie  superiori,  cel  puţin  într-o 
privinţă,  celorlalţi  indivizi,  sau  celorlalte  bucăţi  de  pământ  în  discuţie. 
Dacă  A  este  potrivit  pentru  a  produce,  într-o  unitate  de  timp,  6  p  sau 
4  q,  iar  B  numai  2  p,  dar  8  q,  atunci  A  şi  B  vor  produce  împreună,  când 
lucrează  izolat,  \p  +  6  q\  când  lucrează  în  regim  de  diviziune  a  muncii, 
{159}  fiecare  dintre  ei  producând  doar  bunul  în  a  cărui  producţie  este  mai 
eficient  decât  partenerul  său,  vor  produce  împreună  6  p  +  8  q.  Dar  ce 
se  întâmplă  dacă  A  este  mai  eficient  decât  B,  nu  doar  în  producerea  lui 
p,  ci  şi  în  producerea  lui  q ? 

Aceasta  este  problema  pe  care  a  formulat-o  şi  a  rezolvat-o  imediat 
Ricardo. 


4.  Legea  ricardiană  a  asocierii 

Ricardo  a  expus  legea  asocierii  pentru  a  demonstra  care  sunt  conse¬ 
cinţele  diviziunii  muncii,  când  un  individ  sau  un  grup,  mai  eficient  în 
toate  privinţele,  cooperează  cu  un  individ  sau  cu  un  grup  mai  puţin  efi¬ 
cient  în  toate  privinţele.  El  a  investigat  efectele  comerţului  între  două 

regiuni,  inegal  înzestrate  de  natură,  în  ipoteza  că  produsele,  dar  nu  şi 
muncitorii  şi  factorii  acumulaţi  în  vederea  producţiei  viitoare  (bunu¬ 
rile  de  capital),  se  pot  mişca  liber  dintr-o  regiune  într-alta.  După  cum 
arată  legea  lui  Ricardo,  diviziunea  muncii  între  două  asemenea  regiuni 
va  spori  productivitatea  muncii  şi,  deci,  va  fi  avantajoasă  pentru  toa¬ 
te  părţile  implicate,  chiar  şi  atunci  când  condiţiile  fizice  de  producţie 
pentru  orice  marfă  sunt  mai  favorabile  într-una  din  regiuni  decât  în 
cealaltă.  Pentru  regiunea  mai  generos  înzestrată  este  avantajos  să-şi 
concentreze  producţia  asupra  acelor  bunuri  pentru  care  superioritatea 
ei  este  mai  accentuată,  şi  să  lase  producţia  celorlalte  bunuri,  în  privinţa 
cărora  superioritatea  sa  este  mai  redusă,  în  seama  regiunii  mai  puţin 
înzestrate.  Paradoxul  că  este  mai  avantajos  să  se  lase  neutilizate  con¬ 
diţiile  autohtone  de  producţie  mai  favorabile  şi  să  se  procure  bunurile 
pe  care  le-ar  produce  ele  din  regiuni  în  care  condiţiile  de  producţie  a 
acestora  sunt  mai  puţin  favorabile,  este  consecinţa  imobilităţii  forţei  de 
muncă  şi  a  capitalului,  cărora  le  sunt  inaccesibile  locurile  unde  produc¬ 
ţia  se  desfăşoară  în  condiţii  mai  favorabile. 

Ricardo  era  pe  deplin  conştient  de  faptul  că  legea  sa  a  costurilor 
comparative,  pe  care  a  expus-o  mai  ales  pentru  a  soluţiona  o  problemă 
specială  de  comerţ  internaţional,  este  un  caz  particular  al  legii  mai 
universale  a  asocierii. 

Dacă  A  este  mai  eficient  decât  B,  astfel  încât  pentru  producerea  unei 
unităţi  de  marfă  p  are  nevoie  de  3  ore,  faţă  de  cele  5  de  câte  are  nevoie 
B,  iar  pentru  producerea  unei  unităţi  de  q  are  nevoie  de  2  ore,  faţă  de 
cele  4  de  câte  are  nevoie  B,  atunci  ambii  vor  câştiga  dacă  A  se  va  limita 
la  producerea  de  q,  lăsând  în  seama  lui  B  producerea  lui^>.  Dacă  fiecare 
alocă  60  de  ore  producerii  de  p  şi  60  de  ore  producerii  de  q,  rezultatul 
muncii  lui  A  va  fi  20^  +  3053  al  lui  B  va  fi  12 p+  15  q,  iar  al  amândurora 
împreună,  32^  +  45  q.  Dacă,  pe  de  altă  parte,  A  se  limitează  exclusiv  la 
producerea  de  q,  el  va  produce  60  q  în  1 20  de  ore,  în  vreme  ce  B,  dacă 
se  limitează  la  producerea  de.  p,  va  produce  24  p  în  acelaşi  interval  de 
timp.  Deci  rezultatul  activităţilor  amândurora  va  fi  2\p  +  60  q,  ceea  ce, 
având  în  vedere  că  rata  de  substituţie  a  lui  p  este  de  %  q  pentru  A  şi  de 
%  q  pentru  B,  înseamnă  un  output  mai  mare  decât  32  p  +  45  q.  Prin 
urmare,  este  limpede  că  diviziunea  muncii  este  avantajoasă  pentru  toţi 
cei  ce  iau  parte  la  ea.  Colaborarea  celor  mai  talentaţi,  mai  capabili  şi 
mai  harnici  cu  cei  mai  puţin  talentaţi,  mai  puţin  capabili  şi  mai  puţin 
harnici,  este  benefică  pentru  ambele  părţi.  Câştigurile  dobândite  de  pe 
urma  diviziunii  muncii  sunt  întotdeauna  mutuale. 

Legea  asocierii  ne  face  să  înţelegem  tendinţele  care  au  dus  la  inten¬ 
sificarea  progresivă  a  cooperării  umane.  Realizăm  ce  incitativ  i-a  de- 

terminat  pe  oameni  să  nu  se  considere  pur  şi  simplu  rivali,  într-o  luptă 
pentru  aproprierea  unei  cantităţi  limitate  de  mijloace  de  subzistenţă, 
furnizate  de  natură.  Realizăm  ce  i-a  împins  şi  continuă  permanent  să-i 
împingă  să  se  asocieze  unii  cu  alţii,  în  vederea  cooperării.  Fiecare  pas 
înainte  pe  calea  unei  trepte  mai  dezvoltate  a  diviziunii  muncii  serveşte 
interesele  tuturor  participanţilor.  Pentru  a  înţelege  de  ce  oamenii  n-au 
rămas  izolaţi,  căutând  hrană  şi  adăpost  ca  animalele,  doar  pentru  ei 
înşişi,  sau  cel  mult  şi  pentru  perechea  şi  puii  lor  neajutoraţi,  nu  este 
necesar  să  recurgem  la  o  intervenţie  miraculoasă  a  divinităţii,  sau  la 
ipostazierea  sterilă  a  unui  imbold  înnăscut  spre  asociere.  Nu  suntem  si¬ 
liţi  nici  să  presupunem  că  indivizii  izolaţi,  sau  hoardele  primitive,  s-au 
legat  într-o  zi  prin  contract  să  stabilească  legături  sociale.  Factorul  care 
a  dus  la  naşterea  societăţilor  primitive  şi  care  lucrează  cotidian  la  in¬ 
tensificarea  relaţiilor  sociale  este  acţiunea  umană,  animată  de  înţelege¬ 
rea  productivităţii  sporite  a  muncii  în  condiţii  de  diviziune  a  muncii. 

Nici  istoria,  nici  etnologia,  nici  oricare  altă  ramură  a  cunoaşterii,  nu 
pot  furniza  o  explicaţie  a  evoluţiei  care  a  dus  de  la  haitele  şi  turmele 
strămoşilor  nonumani  ai  omenirii,  la  grupurile  sociale  primitive,  dar 
încă  de  pe  atunci  pregnant  diferenţiate,  despre  care  ne  oferă  informaţii 
excavaţiile,  cele  mai  vechi  documente  istorice  şi  relatările  explorato¬ 
rilor  şi  călătorilor  care  au  întâlnit  triburi  sălbatice.  Sarcina  cu  care  se 
confruntă  ştiinţa,  în  ce  priveşte  originile  societăţii,  nu  poate  consta 
decât  în  identificarea  acelor  factori  care  pot  şi  trebuie  să  inducă  asocie¬ 
rea  şi  intensificarea  ei  progresivă.  Praxeologia  rezolvă  această  problemă. 
Dacă  -  şi  în  măsura  în  care  -  munca  în  condiţii  de  diviziune  a  muncii 
este  mai  productivă  decât  munca  în  condiţii  de  izolare  şi  dacă  -  şi  în 
măsura  în  care  omul  este  capabil  să  realizeze  acest  lucru,  acţiunea  uma¬ 
nă  tinde  ea  însăşi  către  cooperare  şi  asociere;  omul  nu  devine  o  fiinţă 
socială  sacrificându-şi  propriile  interese  pe  altarul  unui  Moloh  mitic, 
societatea,  ci  urmărind  ameliorarea  propriei  sale  bunăstări.  Experienţa 
{161}  ne  învaţă  că  această  condiţie  -  productivitatea  sporită  atinsă  în  condiţii 
de  diviziune  a  muncii  -  este  prezentă  deoarece  cauza  ei  -  inegalitatea 
înnăscută  a  oamenilor  şi  a  distribuţiei  factorilor  geografici  naturali  de 
producţie  -  este  reală.  Suntem,  aşadar,  în  măsură  să  înţelegem  cursul 
evoluţiei  sociale. 

Erori  curente  referitoare  la  legea  asocierii 

Lumea  cârteşte  mult  în  privinţa  legii  lui  Ricardo  a  asocierii,  mai  bine  cunos¬ 
cută  sub  numele  de  lege  a  costurilor  comparative.  Motivul  este  evident.  Această 
lege  este  o  ofensă  adusă  tuturor  celor  dornici  să  justifice  protecţia  şi  izolarea 
economică  naţională,  din  orice  alt  punct  de  vedere  decât  cele  al  intereselor 
egoiste  ale  anumitor  producători,  sau  al  considerentelor  de  apărare  naţională. 

Primul  obiectiv  al  lui  Ricardo,  atunci  când  a  expus  această  lege,  a  fost  de 
a  respinge  obiecţiile  formulate  împotriva  libertăţii  comerţului  internaţional. 
Protecţionistul  întreabă:  în  condiţii  de  liber  schimb,  care  va  fi  soarta  unei  ţări 
în  care  condiţiile  pentru  toate  tipurile  de  producţie  sunt  mai  puţin  favorabile 
decât  în  toate  celelalte  ţări?  Desigur,  într-o  lume  în  care  ar  exista  liberă  mo¬ 
bilitate,  nu  doar  a  produselor,  ci  şi  a  bunurilor  de  capital  şi  a  forţei  de  muncă, 
o  ţară  atât  de  puţin  adaptată  producţiei  ar  înceta  de  a  mai  fi  utilizată  ca  sediu 
al  vreunei  industrii  omeneşti.  Dacă  oamenii  o  duc  mai  bine  fără  a  exploata 
condiţiile  fizice  de  producţie  -  relativ  nesatisfăcătoare  -  oferite  de  această 
ţară,  atunci  ei  nu  se  vor  stabili  aici  şi  o  vor  lăsa  nelocuită,  asemenea  regiunilor 
polare,  tundrelor  şi  deserturilor.  Insă  Ricardo  analizează  o  lume  a  căror  con¬ 
diţii  sunt  determinate  de  existenţa  unor  aşezăminte  umane  statornicite  mai 
demult,  o  lume  în  care  bunurile  de  capital  şi  forţa  de  muncă  sunt  legate  de 
pământ,  prin  instituţiile  existente.  într-un  asemenea  mediu,  liberul  schimb, 
adică  libera  mobilitate  doar  a  mărfurilor,  nu  poate  produce  o  stare  de  lucruri 
în  care  forţa  de  muncă  şi  capitalul  să  fie  distribuite  pe  suprafaţa  pământului 
conform  cu  posibilităţile  fizice,  mai  bune  sau  mai  modeste,  existente  pentru 
productivitatea  muncii.  Aici  intră  în  joc  legea  costurilor  comparative.  Fiecare 
ţară  se  îndreaptă  spre  acele  ramuri  de  producţie  pentru  care  condiţiile  ei  oferă 
posibilităţile  relativ,  deşi  nu  absolut,  cele  mai  favorabile.  Pentru  locuitorii  unei 
ţări  este  mai  avantajos  să  se  abţină  de  la  exploatarea  anumitor  oportunităţi 
care  sunt  mai  propice  -  în  sens  absolut  şi  tehnologic  -  şi  să  importe  bunu¬ 
rile  produse  în  străinătate,  în  condiţii  mai  puţin  favorabile  -  în  sens  absolut 
şi  tehnologic  -  decât  cele  pe  care  le-ar  oferi  resursele  autohtone,  neutilizate. 
Situaţia  este  analogă  cu  cea  a  chirurgului,  pentru  care  este  avantajos  să  utilize¬ 
ze,  la  curăţarea  sălii  de  operaţie  şi  a  instrumentelor,  un  om  mai  puţin  înzestrat 
decât  el  şi  în  acest  domeniu,  dedicându-se  el  însuşi  exclusiv  chirurgiei,  dome¬ 
niu  în  care  superioritatea  sa  este  şi  mai  pronunţată. 

Teoria  costurilor  comparative  nu  are  nici  o  legătură  cu  teoria  valorii  din 
economia  clasică.  Ea  nu  se  referă  la  valori  sau  la  preţuri,  ci  este  o  judecată  ana¬ 
litică;  concluzia  este  implicată  în  cele  două  propoziţii  că  factorii  de  producţie 
mobili  diferă  în  ce  priveşte  productivitatea  de  la  un  loc  la  altul  şi  mobilitatea 
lor  este  supusă  la  restricţii  instituţionale.  Teorema  poate  face  abstracţie  de 
problemele  evaluării,  fără  a  prejudicia  prin  aceasta  corectitudinii  concluziilor 
sale,  deoarece  avem  libertatea  de  a  recurge  la  un  număr  de  presupoziţii  simple. 
Acestea  sunt:  că  se  produc  doar  două  bunuri;  că  aceste  produse  sunt  transpor¬ 
tabile  fără  restricţii;  că  pentru  producerea  fiecăruia  dintre  ele  sunt  necesari  doi 
factori;  că  unul  dintre  aceşti  factori  (care  poate  fi  atât  munca  depusă,  cât  şi 
bunurile  de  capital)  este  identic  pentru  amândouă,  pe  când  celălalt  factor  (o 
proprietate  specifică  a  solului)  este  diferit,  fiind  specific  fiecăruia  dintre  cele 
două  procese;  că  raritatea  mai  acută  a  factorului  comun  celor  două  procese  de¬ 
termină  măsura  în  care  este  exploatat  factorul  diferit.  în  cadrul  fixat  de  aceste 
presupoziţii,  care  fac  cu  putinţă  stabilirea  rapoartelor  de  substituţie  dintre 
factorul  comun  cheltuit  şi  output,  teorema  răspunde  la  întrebarea  formulată. 

Legea  costurilor  comparative  este  independentă  de  teoria  clasică  a  valorii, 

după  cum  este  şi  legea  randamentelor,  cele  două  raţionamente  fiind  asemănă¬ 
toare.  In  ambele  cazuri,  ne  putem  limita  la  a  compara  inputul  fizic  cu  outputul 
fizic.  în  cazul  legii  randamentelor,  comparăm  outputurile  aceluiaşi  produs.  în 
cazul  legilor  costurilor  comparative,  comparăm  outputurile  a  două  produse 
diferite.  O  asemenea  comparaţie  este  fezabilă,  deoarece  presupunem  că  pen¬ 
tru  producţia  fiecăruia  dintre  ele,  în  afara  unui  factor  specific,  nu  sunt  necesari 
decât  factori  nespecifici  de  acelaşi  tip. 

Unii  critici  acuză  legea  costurilor  comparative  pentru  ipotezele  sale  sim¬ 
plificatoare.  Ei  cred  că  teoria  modernă  a  valorii  ar  presupune  o  reformulare  a 
legii,  în  conformitate  cu  principiile  valorii  subiective.  Doar  o  asemenea  for¬ 
mulare  ar  putea  furniza  o  demonstraţie  definitivă  satisfăcătoare.  Totuşi,  ei  nu 
recomandă  calculul  în  termeni  monetari.  Ei  preferă  recursul  la  acele  metode 
de  analiză  a  utilităţii  pe  care  le  consideră  adecvate  efectuării  de  calcule  ale 
valorii  în  termeni  de  utilitate.  Vom  arăta,  pe  parcursul  investigaţiei  pe  care  o 
întreprindem,  că  aceste  tentative  de  a  elimina  termenii  monetari  din  calculul 
economic  sunt  sortite  eşecului.  Presupoziţiile  lor  fundamentale  sunt  intena- 
bile  şi  contradictorii,  iar  toate  formulele  derivate  din  ele  sunt  viciate.  Nu  este 
posibilă  nici  o  metodă  de  efectuare  a  calculelor  economice,  cu  excepţia  celei 
bazate  pe  preţurile  monetare,  aşa  cum  se  formează  ele  pe  piaţă.7 

Semnificaţia  presupoziţiilor  simple  subiacente  legii  costurilor  comparati¬ 
ve  nu  este  întru  totul  identică  pentru  economiştii  moderni  şi  precursorii  lor 
clasici.  Unii  adepţi  ai  şcolii  clasice  le  considerau  punctul  de  pornire  al  teoriei 
valorii  în  comerţul  internaţional.  Ştim  că  în  această  privinţă  ei  se  înşelau.  în 
{163}  plus,  noi  înţelegem  că,  în  ce  priveşte  determinarea  valorilor  şi  a  preţurilor,  nu 
există  nici  o  diferenţă  între  comerţul  intern  şi  cel  internaţional.  Ceea  ce  îi 
determină  pe  oameni  să  distingă  între  pieţele  autohtone  şi  cele  străine  sunt 
doar  variaţiile  datelor,  adică  diversele  condiţii  instituţionale  care  restrâng  mo¬ 
bilitatea  factorilor  de  producţie  şi  a  produselor. 

Dacă  nu  dorim  să  abordăm  legea  costurilor  comparative  din  perspectivele 
simplificatoare  adoptate  de  Ricardo,  atunci  trebuie  să  recurgem  fără  rezerve 
la  calculul  monetar.  Nu  trebuie  să  cădem  pradă  iluziei  că  este  posibilă  o  com¬ 
paraţie  între  diversele  cheltuieli  constând  în  factori  de  producţie  de  diverse 
tipuri  şi  outputul  constând  din  produse  de  diverse  tipuri,  fără  a  recurge  la  cal¬ 
culul  monetar.  Dacă  revenim  la  cazul  chirurgului  şi  al  angajatului  său,  trebuie 
să  raţionăm  după  cum  urmează:  Dacă  chirurgul  îşi  poate  întrebuinţa  timpul 
limitat  de  lucru  pentru  efectuarea  de  operaţii,  remunerată  cu  50  de  dolari  pe 
oră,  atunci  este  în  interesul  său  să  apeleze  la  un  angajat  pentru  a-i  menţine 
instrumentele  în  ordine,  pe  care  să-l  plătească  cu  2  dolari  pe  oră,  deşi  omul 
acesta  are  nevoie  de  3  ore  pentru  a  se  achita  de  sarcini  pe  care  chirurgul  le-ar 
fi  putut  îndeplini  într-o  oră.  Atunci  când  comparăm  condiţiile  din  două  ţări, 
trebuie  să  afirmăm:  când  condiţiile  sunt  astfel  încât  producţia  unei  unităţi  din 
fiecare  dintre  bunurile  a  şi  b  necesită,  în  Anglia,  cheltuirea  unei  zile  de  muncă, 
munca  depusă  fiind  de  un  tip  uniform,  pe  când  în  India,  cu  aceleaşi  investiţii 


7.  A  se  vedea  mai  jos,  pp.  201-209. 

de  capital,  sunt  necesare  două  zile  muncă  pentru  a  şi  trei  zile  muncă  pentru  b, 
iar  bunurile  de  capital  şi  mărfurile  a  şi  b  pot  circula  liber  între  Anglia  şi  India 
şi  vice-versa,  în  vreme  ce  forţa  de  muncă  nu  este  mobilă,  atunci  ratele  salariale 
în  India  trebuie  să  tindă  către  50%  din  cele  din  Anglia  pentru  producţia  lui 
a  şi  către  33%  pentru  producţia  lui  b.  Dacă  rata  salarială  din  Anglia  este  de 
6  şilingi,  atunci  ratele  din  India  ar  fi  echivalentul  a  3  şilingi  pentru  producţia 
lui  a  şi  echivalentul  a  2  şilingi  pentru  producţia  lui  b.  O  asemenea  discrepanţă 
în  remunerarea  muncii  de  acelaşi  tip  nu  poate  fi  de  durată,  dacă  există  mo¬ 
bilitatea  mâinii  de  lucru  pe  piaţa  indiană  a  muncii.  Muncitorii  ar  trece  de  la 
producţia  lui  b  la  producţia  lui  a\  migraţia  lor  ar  tinde  să  reducă  remuneraţia 
din  industria  lui  a  şi  s-o  sporească  pe  cea  din  industria  lui  b.  în  cele  din  urmă, 
ratele  salariale  din  India  ar  deveni  egale  în  ambele  ramuri.  Producţia  de  a  ar 
tinde  să  crească  şi  să  câştige  terenul  ocupat  de  rivalii  britanici.  Pe  de  altă  parte, 
producţia  de  b  ar  deveni  neprofitabilă  în  India  şi  ar  trebui  oprită,  în  vreme  ce 
în  Anglia  ar  spori.  Acelaşi  raţionament  rămâne  valabil  dacă  presupunem  că 
diferenţa  în  condiţiile  de  producţie  constă  şi  în  volumul  investiţiei  necesare  de 
capital,  sau  constă  exclusiv  în  acesta. 

S-a  afirmat  că  legea  lui  Ricardo  ar  fi  fost  validă  numai  pentru  epoca  lui 
şi  n-ar  fi  de  nici  un  folos  în  vremea  noastră,  care  se  caracterizează  prin  alte 
condiţii.  Ricardo  considera  că  diferenţa  dintre  comerţul  intern  şi  cel  interna¬ 
ţional  constă  în  diferenţele  existente  la  nivelul  mobilităţii  capitalului  şi  a  forţei 
de  muncă.  Dacă  presupunem  că  munca,  capitalul  şi  produsele  sunt  mobile, 
atunci  nu  există  diferenţe  între  comerţul  regional  şi  cel  interregional,  decât 
în  măsura  în  care  intră  în  calcul  costurile  de  transport.  în  acest  caz,  devine 
superfluu  să  se  dezvolte  o  teorie  a  comerţului  internaţional,  distinctă  de  cea  a 
comerţului  autohton.  Capitalul  şi  munca  sunt  distribuite  pe  suprafaţa  pămân¬ 
tului  în  funcţie  de  condiţiile  de  producţie  mai  bune  sau  mai  proaste,  pe  care  le 
oferă  diversele  regiuni.  Există  regiuni  populate  mai  dens  şi  mai  bine  înzestrate 
cu  capital,  iar  altele  populate  mai  puţin  dens  şi  mai  slab  înzestrate  cu  capital. 
Pe  cuprinsul  întregului  pământ  se  manifestă  o  tendinţă  de  egalizare  a  ratelor 
salariale  pentru  acelaşi  tip  de  muncă  prestată. 

însă  Ricardo  porneşte  de  la  ipoteza  că  există  mobilitate  a  capitalului  şi  a 
mâinii  de  lucru  numai  în  interiorul  fiecărei  ţări,  nu  şi  între  diversele  ţări.  El 
formulează  întrebarea:  care  sunt  consecinţele  liberei  mobilităţi  a  produselor 
în  aceste  condiţii?  (Dacă  nu  există  mobilitate  nici  la  nivelul  produselor,  atunci 
fiecare  ţară  este  izolată  economic  şi  autarhică  şi  nu  există  nici  un  fel  de  co¬ 
merţ  internaţional.)  Teoria  costurilor  comparative  răspunde  la  această  între¬ 
bare.  Desigur,  ipotezele  lui  Ricardo  se  verificau  în  mare  măsură  în  epoca  lui. 
Ulterior,  în  cursul  secolului  al  xix-lea,  condiţiile  s-au  modificat.  Imobilitatea 
capitalului  şi  a  mâinii  de  lucru  s-a  redus;  transferurile  internaţionale  de  ca¬ 
pital  şi  de  mână  de  lucru  au  devenit  din  ce  în  ce  mai  uzuale.  Apoi  a  urmat  o 
reacţie.  Astăzi,  mobilitatea  capitalului  şi  a  mâinii  de  lucru  este  din  nou  restric¬ 
ţionată.  Realitatea  corespunde  din  nou  ipotezelor  ricardiene. 

Pe  de  altă  parte,  rezultatele  teoriei  clasice  a  comerţului  interregional  se 

situează  dincolo  de  orice  schimbare  a  condiţiilor  instituţionale.  Ele  ne  permit 
să  analizăm  problemele  care  survin  în  orice  ipoteze  imaginabile. 

5 .  Efectele  diviziunii  muncii 

Diviziunea  muncii  este  rezultatul  reacţiei  conştiente  a  omului  la  mul¬ 
tiplicitatea  condiţiilor  naturale.  Pe  de  altă  parte,  este  ea  însăşi  un  factor 
producător  de  diferenţiere.  Ea  imprimă  diverselor  regiuni  geografice 
funcţii  specifice,  în  complexul  proceselor  de  producţie.  Anumite  regi¬ 
uni  le  face  urbane,  altele  rurale;  determină  localizarea  diverselor  ramuri 
manufacturiere,  de  minerit  şi  agricultură  în  diverse  locuri.  încă  şi  mai 
important,  însă,  este  faptul  că  intensifică  inegalitatea  înnăscută  a  oa¬ 
menilor.  Exerciţiul  şi  practica  unor  îndeletniciri  specifice  determină 
mai  buna  adaptare  a  indivizilor  la  necesităţile  prestaţiilor  lor.  Oamenii 
îşi  dezvoltă  anumite  facultăţi  înnăscute  şi  frânează  dezvoltarea  altora. 
Apar  tipurile  vocaţionale,  iar  oamenii  devin  specialişti. 

Diviziunea  muncii  împarte  diversele  procese  de  producţie  în  sarcini 
minuscule,  dintre  care  multe  pot  fi  îndeplinite  de  dispozitive  mecanice. 
Acesta  este  faptul  care  a  făcut  cu  putinţă  utilizarea  maşinilor  şi  a  ge¬ 
nerat  progrese  uimitoare  în  domeniul  metodelor  tehnice  de  producţie. 
Mecanizarea  este  fructul  diviziunii  muncii,  cel  mai  de  seamă  succes 
provocat  de  aceasta  -  şi  nu  cauza  sau  izvorul  ei.  Maşinăriile  specializa¬ 
te,  puse  în  mişcare  de  energia  electrică,  nu  puteau  fi  întrebuinţate  decât 
{165}  intr-un  mediu  social  bazat  pe  diviziunea  muncii.  Fiecare  pas  înainte 
pe  drumul  către  utilizarea  unor  maşini  mai  specializate,  mai  rafinate 
şi  mai  productive,  necesită  o  specializare  suplimentară  în  îndeplinirea 
diverselor  sarcini. 


6.  Individul  în  cadrul  societăţii 

Dacă  praxeologia  vorbeşte  despre  individul  solitar,  care  acţionează  nu¬ 
mai  pe  cont  propriu  şi  independent  de  semenii  săi,  ea  procedează  astfel 
în  vederea  unei  mai  bune  înţelegeri  a  problemelor  cooperării  sociale. 
Noi  nu  afirmăm  că  asemenea  fiinţe  umane  autarhice  izolate  au  trăit 
vreodată  şi  că  stadiul  social  al  istoriei  umane  ar  fi  fost  precedat  de  o 
epocă  a  indivizilor  independenţi,  care  cutreierau  ca  animalele  în  căuta¬ 
re  de  hrană.  Umanizarea  biologică  a  strămoşilor  nonumani  ai  omului  şi 
emergenţa  legăturilor  sociale  primitive  au  constituit  un  acelaşi  proces. 
Omul  a  apărut  pe  scena  evenimentelor  terestre  ca  fiinţă  socială.  Omul 
asocial,  izolat,  este  o  construcţie  fictivă. 

Văzută  din  punctul  de  vedere  al  individului,  societatea  este  marele 
mijloc  pentru  atingerea  tuturor  scopurilor  sale.  Prezervarea  societăţii 

este  o  condiţie  esenţială  a  oricăror  planuri  pe  care  ar  vrea  să  le  înde¬ 
plinească  un  individ,  prin  indiferent  ce  acţiuni.  Chiar  şi  delincventul 
refractar,  care  nu-şi  poate  adapta  conduita  la  cerinţele  vieţii  în  cadrul 
sistemului  social  de  cooperare,  nu  doreşte  să  se  lipsească  de  nici  unul 
dintre  avantajele  derivate  din  diviziunea  muncii.  El  nu  urmăreşte  în 
mod  conştient  distrugerea  societăţii.  El  doreşte  să  pună  mâna  pe  o  par¬ 
te  din  bogăţia  produsă  laolaltă,  mai  mare  decât  cea  pe  care  i-o  atribuie 
ordinea  socială.  El  s-ar  simţi  mizerabil  dacă  atitudinea  antisocială  ar 
deveni  universală,  atrăgând  după  sine  rezultatul  ei  inevitabil,  întoarce¬ 
rea  la  mizeria  primitivă. 

Este  o  iluzie  să  se  creadă  că  renunţând  la  presupusele  binecuvântări 
ale  fabuloasei  stări  de  natură  şi  intrând  în  societate  indivizii  au  renunţat 
la  vreun  avantaj  şi  pot  ridica  pretenţii  îndreptăţite  la  indemnizări  pen¬ 
tru  ceea  ce  au  pierdut.  Ideea  că  cineva  ar  fi  dus  un  trai  mai  bun  într-o 
stare  asocială  a  omenirii  şi  este  nedreptăţit  de  însăşi  existenţa  societăţii 
este  absurdă.  Graţie  productivităţii  sporite  a  cooperării  sociale  specia 
umană  s-a  multiplicat,  mult  dincolo  de  marja  de  subzistenţă  oferită  de 
condiţiile  care  prevalau  în  epocile  caracterizate  printr-o  diviziune  ru¬ 
dimentară  a  muncii.  Fiecare  om  se  bucură  de  un  nivel  de  trai  mult  mai 
înalt  decât  cel  al  strămoşilor  săi  sălbatici.  Condiţia  naturală  a  omului 
este  una  de  sărăcie  şi  insecuritate  extreme.  Lamentaţiile  provocate  de 
epuizarea  zilelor  fericite  ale  barbariei  primitive  sunt  prostii  romantice. 
In  stare  de  sălbăticie,  cei  ce  se  plâng  acum  fie  n-ar  fi  atins  vârsta  matu¬ 
rităţii,  fie,  dacă  ar  fi  atins-o,  le-ar  fi  lipsit  posibilităţile  şi  facilităţile  fur¬ 
nizate  de  civilizaţie.  Dacă  Jean  Jacques  Rousseau  şi  Frederick  Engels  ar 
fi  trăit  în  starea  primitivă  pe  care  o  descriu  cu  dor  nostalgic,  ei  nu  s-ar 
fi  bucurat  de  timpul  liber  şi  condiţiile  necesare  pentru  a-şi  desăvârşi 
studiile  şi  a-şi  scrie  cărţile. 

Unul  din  privilegiile  pe  care  societatea  i  le  permite  individului, 
este  acela  de  a  putea  trăi  în  ciuda  bolilor  şi  a  handicapurilor  fizice. 
Animalele  bolnave  sunt  sortite  pieirii.  Slăbiciunea  lor  este  un  handicap 
în  căutarea  hranei  şi  în  respingerea  agresiunilor  venite  din  partea  altor 
animale.  Sălbaticii  surzi,  miopi,  sau  ologi  sunt  sortiţi  pieirii.  Dar  ase¬ 
menea  defecte  nu-1  lipsesc  pe  om  de  posibilitatea  de  a  se  adapta  la  viaţa 
în  societate.  Majoritatea  contemporanilor  noştri  suferă  de  deficienţe 
corporale  pe  care  biologia  le  consideră  patologice.  Civilizaţia  noastră 
este  în  mare  măsură  opera  unor  asemenea  oameni.  Forţele  eliminatoa- 
re  ale  selecţiei  naturale  sunt  mult  reduse  în  condiţiile  create  de  socie¬ 
tate.  De  aceea,  anumiţi  oameni  susţin  că  civilizaţia  tinde  să  deterioreze 
calităţile  ereditare  ale  membrilor  societăţii. 

Asemenea  judecăţi  sunt  rezonabile  dacă  privim  omenirea  cu  ochii 

crescătorului  de  animale,  care  urmăreşte  prăsirea  unei  rase  de  oameni 
echipate  cu  anumite  calităţi.  Dar  societatea  nu  este  o  crescătorie  de 
animale,  exploatată  pentru  producerea  unui  anumit  tip  de  oameni.  Nu 
există  nici  un  etalon  „natural”,  pentru  a  stabili  ce  este  dezirabil  şi  ce 
nu,  în  evoluţia  biologică  a  omului.  Orice  etalon  ales  este  arbitrar,  pur 
subiectiv,  pe  scurt,  o  judecată  de  valoare.  Termenii  de  ameliorare  rasială 
şi  de  degenerare  rasială  sunt  lipsiţi  de  sens,  atunci  când  nu  se  referă  la 
anumite  planuri  cu  privire  la  viitorul  omenirii. 

Este  drept  că  omul  civilizat  este  adaptat  vieţii  în  societate  -  şi  nu 
celei  de  vânător  în  pădurile  virgine. 

Fabula  comunităţii  mistice 

Teoria  praxeologică  a  societăţii  este  luată  cu  asalt  de  fabula  comunităţii  mis¬ 
tice. 

Societatea,  afirmă  suporterii  acestei  doctrine,  nu  este  produsul  acţiunii  de¬ 
liberate  a  omului;  nu  este  cooperare  şi  diviziune  a  sarcinilor.  Ea  se  naşte  din 
adâncimi  insondabile,  dintr-un  impuls  înscris  în  natura  esenţială  a  omului.  Ea 
este,  spune  un  grup,  însămânţare  de  către  Spiritul,  care  este  Realitate  Divină 
şi  participare,  în  virtutea  unei  unio  mystica ,  întru  puterea  şi  iubirea  Domnului. 
Un  alt  grup  vede  societatea  ca  pe  un  fenomen  biologic;  ea  este  lucrarea  vocii 
sângelui,  legătura  care  uneşte  descendenţa  strămoşilor  comuni  cu  aceşti  stră¬ 
moşi  şi  pe  membrii  ei,  unul  cu  altul,  precum  şi  armonia  mistică  dintre  plugari 
şi  solul  pe  care-1  cultivă. 

Faptul  că  asemenea  fenomene  psihice  sunt  efectiv  resimţite  este  adevărat. 
Există  persoane  care  resimt  unio  mystica  şi  care  situează  această  experienţă 
deasupra  tuturor  celorlalte,  după  cum  există  şi  oameni  convinşi  că  aud  vocea 
{167}  sângelui  şi  că  miros  cu  inima  şi  sufletul  mireasma  unică  a  pământului  sfânt 
al  ţării  lor.  Experienţa  mistică  şi  transa  extatică  sunt  fapte  pe  care  psihologia 
trebuie  să  le  considere  reale,  la  fel  ca  pe  oricare  alt  fenomen  psihic.  Eroarea 
doctrinelor  comuniunii  nu  constă  în  afirmarea  realităţii  acestor  fapte,  ci  în 
convingerea  că  ele  sunt  fapte  primare,  independente  de  orice  consideraţii  ra¬ 
ţionale. 

Vocea  sângelui,  care-1  apropie  pe  tată  de  copilul  său,  n-a  fost  auzită  de 
acei  sălbatici  care  nu  cunoşteau  relaţia  cauzală  dintre  coabitare  şi  graviditate. 
Astăzi,  când  această  relaţie  este  cunoscută  de  toată  lumea,  un  bărbat  care  are 
deplină  încredere  în  fidelitatea  soţiei  sale  o  poate  percepe.  Dar,  dacă  există 
îndoieli  în  privinţa  fidelităţii  soţiei,  vocea  sângelui  nu  este  de  nici  un  folos. 
Nimeni  nu  s-a  aventurat  vreodată  să  afirme  că  îndoielile  privind  paternitatea 
ar  putea  fi  spulberate  de  vocea  sângelui.  O  mamă  care  a  vegheat  la  căpătâiul 
copilului  ei  de  la  naşterea  lui  poate  auzi  vocea  sângelui.  Dacă  pierde  contactul 
cu  nou  născutul  la  o  dată  timpurie,  ea-1  poate  identifica  ulterior  prin  anumite 
semne  corporale,  cum  ar  fi  acele  aluniţe  şi  cicatrici  care  erau  cândva  la  modă 
printre  scriitorii  de  romane.  Dar  sângele  rămâne  mut  dacă  asemenea  obser- 


Societatea  umană 


169 


vaţii  şi  concluzii,  derivate  din  semne  corporale,  nu-1  fac  să  vorbească.  Rasiştii 
germani  susţin  că  vocea  sângelui  îi  uneşte  în  mod  misterios  pe  toţi  reprezen¬ 
tanţii  poporului  german.  Dar  antropologia  relevă  faptul  că  naţiunea  germană 
este  un  amestec  de  descendenţi  ai  mai  multor  rase,  subrase  şi  neamuri,  şi  nu  o 
rasă  omogenă,  care  descinde  din  nişte  strămoşi  comuni.  Slavul  recent  germa¬ 
nizat,  care  abia  şi-a  schimbat  numele  patern  de  familie  într-unul  cu  sonoritate 
germană,  se  crede  substanţial  ataşat  de  toţi  germanii.  Dar  el  nu  resimte  nici 
un  fel  de  atracţie  interioară  similară,  care  să-l  împingă  să  se  alăture  fraţilor  sau 
verilor  săi,  care  au  rămas  cehi  şi  polonezi. 

Vocea  sângelui  nu  este  un  fenomen  originar  şi  primordial,  ci  unul  suscitat 
de  consideraţii  raţionale.  Deoarece  un  om  se  crede  înrudit  cu  alţii  printr-o 
ascendenţă  genealogică  comună,  în  el  se  dezvoltă  simţăminte  şi  sentimente 
care  poartă  numele  poetic  de  voce  a  sângelui. 

Acelaşi  lucru  este  valabil  şi  privitor  la  extazul  religios  şi  mistica  solului. 
Unio  mystica,  resimţită  de  misticul  fervent,  estre  condiţionată  de  familiaritatea 
acestuia  cu  învăţămintele  fundamentale  ale  religiei  sale.  Doar  cineva  care  a 
învăţat  despre  măreţia  şi  gloria  Domnului  poate  avea  experienţa  comuniunii 
directe  cu  El.  Misticismul  pământului  este  legat  de  dezvoltarea  anumitor  idei 
geopolitice.  Astfel,  se  poate  întâmpla  ca  locuitorii  câmpiilor  sau  ai  litoralului 
să  includă  în  imaginea  pământului,  cu  care  se  pretind  fervent  uniţi  şi  legaţi,  şi 
districte  montane,  care  nu  le  sunt  familiare  şi  la  ale  căror  condiţii  de  trai  nu 
s-ar  putea  adapta,  numai  pentru  că  acest  teritoriu  aparţine  unui  corp  politic, 
printre  ai  cărui  membrii  se  numără,  sau  ar  vrea  să  se  numere  şi  ei.  Pe  de  altă 
parte,  ei  exclud  adesea  din  această  imagine  a  pământului,  a  cărui  voce  pretind 
că  o  aud,  teritorii  vecine,  cu  o  structură  geografică  foarte  similară  cu  cea  a 
propriei  lor  ţări,  dacă  aceste  regiuni  se  întâmplă  să  aparţină  unei  ţări  străine. 

Diverşii  membri  ai  unei  ţări  sau  ai  unui  grup  lingvistic  şi  grupările  pe  care 
le  formează  ei  nu  sunt  întotdeauna  uniţi  prin  prietenie  şi  bunăvoinţă.  Istoria 
fiecărei  naţiuni  este  o  cronică  a  antipatiei  şi  chiar  a  urii  mutuale  între  subdivi¬ 
ziunile  ei.  Să  ne  gândim  la  englezi  şi  scoţieni,  la  yankei  şi  sudişti,  la  prusaci  şi 
bavarezi.  Ideologiile  sunt  cele  care  au  pus  capăt  acestor  animozităţi,  inspirând 
tuturor  membrilor  unei  naţiuni  sau  unui  grup  lingvistic  acele  sentimente  de 
comunitate  şi  apartenenţă  laolaltă,  pe  care  naţionaliştii  contemporani  le  con¬ 
sideră  un  fenomen  natural  şi  originar. 

Atracţia  sexuală  reciprocă  dintre  mascul  şi  femelă  este  inerentă  naturii  de 
animal  a  omului  şi  independentă  de  orice  gândire  şi  teoretizare.  Ea  poate  fi 
numită  originară,  vegetativă,  instinctivă  sau  misterioasă;  nu  este  o  problemă 
să  afirmăm  metaforic  că  ea  transformă  două  fiinţe  într-una  singură.  Putem 
numi  comuniunea  mistică  a  două  trupuri  o  comunitate.  Pe  de  altă  parte,  nici 
coabitarea,  nici  ceea  ce  o  precede  şi  o  urmează,  nu  generează  cooperare  socială 
şi  moduri  de  viaţă  de  tip  social.  Animalele  se  adună  şi  ele  laolaltă  cu  prilejul 
împerecherii,  dar  de  aici  nu  rezultă  relaţii  sociale.  Viaţa  de  familie  nu  este  doar 
un  produs  al  relaţiilor  sexuale.  Nu  este  nicidecum  natural  şi  necesar  ca  părin¬ 
ţii  şi  copiii  să  trăiască  împreună,  aşa  cum  o  fac  în  cadrul  familiei.  Relaţia  de 

împerechere  nu  are  în  mod  necesar  drept  consecinţă  organizarea  unei  familii. 
Familia  umană  este  un  rezultat  al  gândirii,  al  planificării  şi  al  acţiunii.  Tocmai 
lucrul  acesta  este  cel  ce  o  distinge  radical  de  acele  grupuri  animale  pe  care  le 
numim  familii  per  analogiam. 

Experienţa  mistică  a  comuniunii  sau  a  comunităţii  nu  este  sursa,  ci  produ¬ 
sul  relaţiilor  sociale. 

Reversul  fabulei  comuniunii  misticii  este  fabula  repulsiei  originare  între 
rase  şi  naţiuni.  Se  afirmă  că  un  instinct  i-ar  învăţa  pe  oameni  să-şi  distingă 
confraţii  de  străini  şi  să-i  deteste  pe  aceştia  din  urmă.  Descendenţii  raselor 
nobile  detestă  orice  contact  cu  membrii  raselor  inferioare.  Pentru  a  respinge 
această  afirmaţie  nu  este  nevoie  să  menţionăm  decât  existenţa  amestecurilor 
rasiale.  Deoarece  nu  există  rase  pure  în  Europa  de  astăzi,  trebuie  să  deducem 
că,  între  membrii  diferitelor  rase  care  s-au  stabilit  cândva  pe  acest  continent,  a 
existat  atracţie  şi  nu  repulsie  sexuală.  Milioane  de  mulatri  şi  metişi  sunt  con- 
traexemple  vii  la  aserţiunea  că  între  diversele  rase  ar  exista  o  repulsie  naturală. 

Ca  şi  simţul  mistic  al  comuniunii,  ura  rasială  nu  este  un  fenomen  natu¬ 
ral,  înnăscut  în  om,  ci  este  produsul  unor  ideologii.  Insă  chiar  dacă  ar  exista 
ceva  de  felul  unei  uri  naturale  şi  înnăscute  între  diversele  rase,  ea  încă  n-ar 
face  cooperarea  socială  inutilă  şi  n-ar  invalida  teoria  asocierii  a  lui  Ricardo. 
Cooperarea  socială  n-are  nimic  de  a  face  cu  dragostea  personală  sau  cu  vreo 
{169}  poruncă  generală  de  a  ne  iubi  unii  pe  alţii.  Oamenii  nu  cooperează  în  condiţii 
de  diviziune  a  muncii  pentru  că  se  iubesc,  sau  ar  trebui  să  se  iubească  unii  pe 
alţii.  Ei  cooperează  fiindcă  astfel  îşi  urmăresc  cel  mai  bine  interesele.  Nici 
dragostea,  nici  caritatea,  nici  alte  sentimente  de  simpatie,  ci  numai  egoismul 
corect  înţeles  a  fost  acela  care  l-a  împins  iniţial  pe  om  să  se  adapteze  la  ce¬ 
rinţele  societăţii,  să  respecte  drepturile  şi  libertăţile  semenilor  săi  şi  să  pună 
colaborarea  paşnică  în  locul  inimiciţiei  şi  conflictului. 

7.  Marea  societate 

Nu  toate  relaţiile  interumane  sunt  relaţii  sociale.  Când  grupurile  de 
oameni  se  aruncă  unele  asupra  altora,  în  război  exterminator,  când 
omul  se  luptă  împotriva  omului  la  fel  de  nemilos  cum  ar  strivi  anima¬ 
lele  şi  plantele  dăunătoare,  atunci  între  părţile  aflate  în  conflict  există 
efect  reciproc  şi  relaţie  mutuală,  dar  nu  şi  societate.  Societatea  este 
acţiune  concertată  şi  cooperare,  în  care  fiecare  participant  vede  în  suc¬ 
cesul  celuilalt  partener  un  mijloc  pentru  atingerea  succesului  propriu. 

Luptele  în  care  hoardele  şi  triburile  primitive  se  înfruntau  unele  pe 
altele  pentru  locurile  de  adăpare,  terenuri  de  vânătoare  şi  pescuit,  pă¬ 
şuni  şi  prăzi,  erau  războaie  nemiloase  de  anihilare.  Erau  războaie  totale. 
Acelaşi  caracter  l-au  avut  şi  primele  întâlniri,  în  secolul  al  xix-lea,  din¬ 
tre  europeni  şi  aborigenii  din  teritoriile  nou  accesibile.  Dar,  încă  din 
negura  vremurilor,  mult  înainte  de  epoca  despre  care  cronicile  istoriei 

încep  să  ne  furnizeze  informaţii,  a  început  să  se  dezvolte  un  alt  mod 
de  abordare.  Chiar  şi  în  război,  oamenii  au  păstrat  anumite  rudimente 
de  relaţii  sociale  stabilite  anterior;  în  luptele  cu  alte  popoare,  cu  care 
nu  avuseseră  înainte  nici  un  contact,  ei  au  început  să  ia  în  calcul  ideea 
că,  între  fiinţe  umane,  în  ciuda  inimiciţiei  lor  imediate,  este  posibil  un 
aranjament  de  cooperare  ulterior.  Războaiele  erau  purtate  pentru  a  lovi 
duşmanul;  dar  actele  de  ostilitate  nu  mai  erau  crude  şi  nemiloase,  în 
înţelesul  deplin  al  termenului.  Beligeranţii  au  început  să  respecte  anu¬ 
mite  limite,  care  într-o  luptă  împotriva  altor  oameni  -  prin  contrast 
cu  luptele  împotriva  animalelor  -  n-ar  trebui  încălcate.  Deasupra  urii 
implacabile  şi  a  freneziei  distrugerii  şi  anihilării,  a  început  să  prevaleze 
un  element  social.  A  apărut  ideea  că  fiecare  adversar  uman  ar  trebui 
considerat  un  potenţial  partener  pentru  o  viitoare  cooperare  şi  că  acest 
fapt  nu  trebuie  neglijat  în  desfăşurarea  operaţiunilor  militare.  Războiul 
a  încetat  de  a  mai  fi  considerat  starea  normală  a  relaţiilor  interumane. 

Oamenii  au  recunoscut  că  cel  mai  bun  mijloc  de  continuare  a  luptei 
pentru  supravieţuirea  biologică  este  cooperarea  paşnică.  Putem  afirma 
chiar  că  îndată  ce  oamenii  au  realizat  că  este  mai  avantajos  să-i  înro¬ 
beşti  pe  cei  învinşi  decât  să-i  ucizi,  războinicii,  încă  din  timpul  luptei, 
începeau  să-şi  pună  problema  păcii  care  va  urma.  Robia  era,  în  linii 
mari,  un  pas  preliminar  către  cooperare.  {170} 

Impunerea  ideii  că  nici  chiar  în  război  nu  trebuie  considerate  per¬ 
mise  toate  actele,  că  există  acte  de  luptă  legitime  şi  ilegitime,  că  există 
legi,  adică  relaţii  sociale  situate  deasupra  tuturor  naţiunilor,  chiar  şi  a 
celor  care  se  combat  momentan  reciproc,  a  dus,  în  cele  din  urmă,  la 
instituirea  Marii  Societăţi,  care  cuprinde  toţi  oamenii  şi  toate  naţiu¬ 
nile.  Diversele  societăţi  regionale  s-au  contopit  într-o  unică  societate 
ecumenică. 

Beligeranţii  care  nu  se  luptă  sălbatic,  ca  fiarele,  ci  conform  regulilor 
„umane”  şi  sociale  de  luptă,  renunţă  la  întrebuinţarea  anumitor  metode 
de  distrugere,  pentru  a  obţine  anumite  concesii  din  partea  inamicilor 
lor.  In  măsura  în  care  asemenea  reguli  sunt  respectate,  între  părţile 
aflate  în  conflict  există  relaţii  sociale.  Actele  ostile  în  sine  nu  sunt  doar 
asociale,  ci  antisociale.  Este  contraproductiv  să  definim  sintagma  „re¬ 
laţii  sociale”  astfel  încât  să  desemnăm  prin  ea  şi  acţiuni  care  urmăresc 
anihilarea  altor  persoane,  sau  frustrarea  acţiunilor  acestora.8  Acolo 
unde  singurele  relaţii  existente  între  oameni  sunt  acelea  care  urmăresc 
detrimentul  mutual,  nu  există  nici  societate,  nici  relaţii  sociale. 

Societatea  nu  este  doar  interacţiune.  Există  interacţiune  -  influenţe 

8.  O  asemenea  terminologie  este  întrebuinţată  de  Leopold  von  Wies e,Allgemeine 
Sozio/ogie,  Miinchen,  1924, 1, 10  ff. 

reciproce  -  între  toate  părţile  universului:  între  lup  şi  oaia  pe  care  o 
devorează,  între  virus  şi  omul  pe  care-1  ucide,  între  piatra  care  cade  şi 
lucrul  pe  care  cade  ea.  Societatea,  pe  de  altă  parte,  presupune  întot¬ 
deauna  oameni  care  acţionează  în  cooperare  cu  alţi  oameni,  pentru  a  le 
da  posibilitatea  tuturor  participanţilor  să-şi  atingă  propriile  lor  ţeluri. 

8 .  Instinctul  de  agresiune  şi  de  distrugere 

S-a  spus  că  omul  este  o  fiară  de  pradă,  ale  cărei  instincte  înnăscute  o 
împing  să  lupte,  să  ucidă  şi  să  distrugă.  Civilizaţia,  dând  naştere  la- 
xităţii  umanitare  nenaturale,  care  îl  alienează  pe  om  de  originea  lui 
animală,  a  aspirat  la  reprimarea  acestor  impulsuri  şi  apetituri.  Ea  a 
făcut  din  omul  civilizat  un  slăbănog  decadent,  ruşinat  de  animalitatea 
lui  şi  care  îşi  intitulează  cu  mândrie  depravarea  umanitate.  Pentru  a 
împiedica  continuarea  degenerării  speciei  umane,  este  imperativ  să  eli¬ 
berăm  omul  de  efectele  pernicioase  ale  civilizaţiei.  Căci  civilizaţia  este 
doar  invenţia  vicleană  a  celor  inferiori.  Aceşti  avortoni  sunt  prea  slabi 
pentru  a  se  ridica  la  statura  eroilor  viguroşi,  prea  laşi  pentru  a  îndura 
binemeritata  pedeapsă  a  anihilării  complete  şi  prea  leneşi  şi  insolenţi 
pentru  a  le  servi  stăpânilor  drept  sclavi.  In  consecinţă,  ei  au  recurs  la  un 
subterfugiu  periculos.  Ei  au  răsturnat  ierarhia  eternă  a  valorilor,  fixată 
[171}  absolut  de  legile  imutabile  ale  universului;  ei  au  propagat  o  moralitate 
care  numeşte  virtute  propria  lor  inferioritate  şi  viciu  nobila  eminenţă 
a  eroilor.  Această  rebeliune  morală  a  sclavilor  trebuie  anihilată,  prin 
transcenderea  tuturor  valorilor.  Etica  sclavilor,  acest  produs  ruşinos  al 
resentimentelor  slăbănogilor,  trebuie  în  întregime  descalificată;  în  lo¬ 
cul  ei  trebuie  aşezată  etica  celor  puternici,  sau,  mai  precis,  anularea  tu¬ 
turor  restricţiilor  etice.  Omul  trebuie  să  devină  un  descendent  vrednic 
de  strămoşii  săi,  nobilele  fiare  din  vremurile  de  demult. 

îndeobşte,  asemenea  doctrine  poartă  numele  de  darwinism  social, 
sau  sociologic.  Nu  este  cazul  să  ne  întrebăm  aici  dacă  terminologia 
aceasta  este  sau  nu  adecvată.  Este,  în  orice  caz,  o  greşeală  să  se  între¬ 
buinţeze  epitetele  de  evoluţioniste  şi  biologice,  pentru  doctrine  care 
descalifică  cu  dezinvoltură  întreaga  istorie  a  omenirii,  din  vremurile 
când  omul  a  început  să  se  ridice  deasupra  existenţei  pur  animalice 
a  strămoşilor  săi  nonumani,  privind-o  ca  pe  un  drum  continuu  spre 
degenerare  şi  decădere.  Biologia  nu  furnizează  nici  un  etalon  pentru 
evaluarea  modificărilor  care  survin  în  fiinţele  vii,  altul  decât  capacitatea 
sau  incapacitatea  acestor  schimbări  de  a  adapta  indivizii  la  condiţiile 
mediului  lor  înconjurător  şi  de  a  le  spori  astfel  şansele,  în  lupta  pentru 
supravieţuire.  Este  un  fapt  că  civilizaţia,  dacă  este  evaluată  din  acest 


Societatea  umană 


1 73 


punct  de  vedere,  trebuie  considerată  un  beneficiu  şi  nu  un  rău.  Ea  i-a 
permis  omului  să-şi  ducă  lupta  sa  proprie,  împotriva  tuturor  celorlalte 
fiinţe  vii,  atât  a  marilor  animale  de  pradă,  cât  şi  a  microbilor,  încă  şi  mai 
periculoşi;  ea  i-a  înmulţit  omului  mijloacele  de  supravieţuire,  l-a  făcut 
pe  omul  de  rând  mai  înalt,  mai  agil  şi  mai  versatil  şi  i-a  prelungit  dura¬ 
ta  medie  a  vieţii;  ea  i-a  adus  stăpânirea  necontestată  asupra  pământului, 
a  înmulţit  cifrele  populaţiei  şi  a  ridicat  nivelul  de  trai,  la  cote  nicicând 
visate  de  localnicii  rudimentari  ai  peşterilor  din  vremurile  preistorice. 
Este  adevărat  că  evoluţia  a  reprimat  dezvoltarea  anumitor  daruri  şi 
aptitudini,  care  erau  cândva  utile  în  lupta  pentru  supravieţuire,  dar  şi- 
au  pierdut  utilitatea,  odată  cu  modificarea  condiţiilor.  Pe  de  altă  parte, 
ea  a  indus  dezvoltarea  altor  talente  şi  abilităţi,  care  sunt  indispensabile 
pentru  viaţa  în  cadrul  societăţii.  Totuşi,  aceste  schimbări  nu  trebuie 
condamnate  din  perspectiva  biologică  şi  evoluţionistă.  Pentru  omul 
primitiv,  pumnii  tari  şi  spiritul  bătăios  erau  la  fel  de  utile  ca  şi  capaci¬ 
tăţile  de  a  socoti  cu  uşurinţă  şi  de  a  scrie  corect  pentru  omul  modern. 
Este  cât  se  poate  de  arbitrar  şi  cu  siguranţă  contrar  tuturor  standar¬ 
delor  biologice  să  numim  naturale  şi  adecvate  naturii  umane  numai 
acele  caracteristici  care  îi  erau  de  folos  omului  primitiv,  condamnând 
talentele  şi  aptitudinile  imperios  necesare  omului  civilizat,  ca  pe  nişte 
semne  de  degenerescenţă  şi  deteriorare  biologică.  A-l  îndruma  pe  om 
să  se  întoarcă  la  trăsăturile  fizice  şi  intelectuale  ale  predecesorilor  săi 
preistorici  nu  este  întru  nimic  mai  rezonabil  decât  a-i  cere  să  renunţe 
la  poziţia  sa  verticală  şi  să  lase  să-i  crească  din  nou  coadă. 

Merită  să  remarcăm  că  persoanele  cele  mai  răspicate  în  celebrarea 
eminenţei  impulsurilor  sălbatice  ale  înaintaşilor  noştri  barbari  au  fost 
atât  de  fragile,  încât  trupurile  lor  n-ar  fi  putut  face  faţă  cerinţei  de  „a 
trăi  periculos”.  încă  înainte  de  prăbuşirea  sa  mintală,  Nietzsche  era  atât 
de  bolnăvicios  încât  nu  putea  suporta  decât  climatul  văii  Engadinului 
şi  al  câtorva  districte  italiene.  El  n-ar  fi  reuşit  să-şi  ducă  lucrul  la  bun 
sfârşit,  dacă  societatea  civilizată  nu  i-ar  fi  protejat  nervii  cei  delicaţi 
de  asperităţile  vieţii.  Apostolii  violenţei  şi-au  scris  cărţile  la  adăpostul 
acoperişului  „securităţii  burgheze”,  pe  care  o  ridiculizau  şi  o  dispre¬ 
ţuiam  Ei  au  fost  liberi  să-şi  publice  predicile  lor  incendiare,  pentru 
că  liberalismul,  pe  care-1  huiduiau,  garanta  libertatea  presei.  Ei  ar  fi 
fost  disperaţi  dacă  ar  fi  trebuit  să  renunţe  la  binecuvântările  civilizaţiei 
huiduite  de  filosofia  lor.  Şi  ce  spectacol  era  Georges  Sorel,  acel  scriitor 
timid,  care  a  mers  cu  lauda  brutalităţii  până  la  a  da  vina  pe  sistemul 
modern  de  educaţie  pentru  că  slăbeşte  tendinţele  înnăscute  ale  omului 
către  violenţă.9 

9.  Georges  Sorel,  Reflexions  sur  la  violence,  ediţia  a  3-a,  Paris,  1 91 2,  p.  269. 

Putem  admite  că  propensiunea  omului  primitiv  pentru  a  ucide  şi  a 
distruge  şi  înclinaţia  sa  spre  cruzime  erau  înnăscute.  Putem,  de  aseme¬ 
nea,  presupune  că,  în  condiţiile  din  epocile  îndepărtate,  înclinaţia  spre 
agresiune  şi  crimă  era  favorabilă  prezervării  vieţii.  Omul  a  fost  odată 
o  fiară  brutală.  (Nu  este  necesar  să  cercetăm  dacă  omul  preistoric  era 
carnivor  sau  ierbivor.)  Insă  nu  trebuie  să  uităm  că  el  era  un  animal  slab 
din  punct  de  vedere  fizic;  el  nu  ar  fi  putut  face  faţă  marilor  animale  de 
pradă,  dacă  n-ar  fi  fost  echipat  cu  o  armă  specifică,  raţiunea.  Faptul  că 
omul  este  o  fiinţă  raţională,  că  de  aceea  el  nu  se  lasă  mânat  fără  inhi¬ 
biţii  de  fiecare  impuls,  ci  îşi  ajustează  conduita  prin  deliberare  raţiona¬ 
lă,  nu  trebuie  etichetat  drept  nenatural  din  punct  de  vedere  zoologic. 
Conduita  raţională  înseamnă  că  omul,  confruntat  cu  faptul  că  nu-şi 
poate  satisface  toate  impulsurile,  dorinţele  şi  apetiturile,  lasă  deoparte 
satisfacerea  celor  pe  care  le  consideră  mai  puţin  urgente.  Pentru  a  nu 
periclita  funcţionarea  cooperării  sociale,  omul  este  forţat  să  se  abţină 
de  la  satisfacerea  acelor  dorinţe  a  căror  satisfacere  ar  stânjeni  stabilirea 
instituţiilor  sociale.  Fără  îndoială,  o  asemenea  renunţare  este  dureroasă. 
Totuşi,  omul  a  ales.  El  a  renunţat  la  satisfacerea  anumitor  dorinţe  in¬ 
compatibile  cu  viaţa  socială  şi  a  dat  prioritate  satisfacerii  acelor  dorinţe 
ce  pot  fi  realizate  numai  în  cadrul  sistemului  de  diviziune  a  muncii,  sau 
care  pot  fi  realizate  mai  deplin  în  cadrul  acestuia.  El  a  apucat  drumul 
{173}  civilizaţiei,  al  cooperării  sociale  şi  al  înavuţirii. 

Decizia  aceasta  nu  este  irevocabilă  şi  finală.  Alegerea  înaintaşilor  nu 
impietează  asupra  libertăţii  de  a  alege  a  urmaşilor.  Aceştia  pot  răsturna 
hotărârea.  In  fiecare  zi  ei  pot  apuca  drumul  transgresării  valorilor  şi 
pot  prefera  barbaria  civilizaţiei  sau,  cum  au  spus  unii  autori,  sufletul 
intelectului,  miturile  raţiunii  şi  violenţa  păcii.  Dar  ei  trebuie  să  aleagă. 
Este  imposibil  să  ne  bucurăm  de  lucruri  incompatibile  unele  cu  altele. 

Ştiinţa,  din  punctul  de  vedere  al  neutralităţii  sale  evaluative,  nu  con¬ 
damnă  apostolii  evangheliilor  violenţei  pentru  că  preamăresc  frenezia 
crimei  şi  deliciile  nebuneşti  ale  sadismului.  Judecăţile  de  valoare  sunt 
subiective,  iar  societatea  liberală  garantează  tuturor  dreptul  de  a-şi  ex¬ 
prima  liber  sentimentele.  Civilizaţia  nu  a  extirpat  tendinţa  originară 
către  agresiune,  setea  de  sânge  şi  cruzimea,  ce  au  caracterizat  omul  pri¬ 
mitiv.  Ele  sunt  latente  în  mulţi  oameni  civilizaţi  şi  izbucnesc  îndată  ce 
constrângerile  elaborate  de  civilizaţie  se  dau  în  lături.  Să  ne  amintim 
de  ororile  indescriptibile  din  lagărele  de  concentrare  naziste.  Ziarele 
raportează  necontenit  crime  abominabile,  prin  care  se  manifestă  încli¬ 
naţiile  latente  spre  bestialitate.  Cele  mai  populare  romane  şi  filme  sunt 
cele  care  istorisesc  vărsări  de  sânge  şi  acte  violente.  Luptele  de  tauri  şi 
cocoşi  atrag  mulţimi  considerabile. 

Dacă  un  autor  afirmă:  „gloata  e  însetată  de  sânge  şi  eu  aşişderea”,  el 
poate  avea  tot  atâta  dreptate  ca  dacă  ar  spune  că  omului  primitiv  îi  plă¬ 
cea  să  ucidă.  Dar  el  greşeşte  dacă  trece  cu  vederea  faptul  că  satisfacerea 
unor  asemenea  dorinţe  sadice  impietează  existenţa  societăţii,  sau  dacă 
afirmă  că  „adevărata”  civilizaţie  şi  societatea  „bună”  sunt  realizări  ale 
oamenilor  care  se  lasă  mânaţi  orbeşte  de  pasiunea  lor  pentru  violenţă, 
crimă  şi  cruzime,  că  reprimarea  impulsurilor  brutale  periclitează  evo¬ 
luţia  omenirii  şi  că  substituirea  umanitarismului  cu  barbaria  ar  salva 
omul  de  la  degenerare.  Diviziunea  socială  a  muncii  şi  cooperarea  se 
bazează  pe  soluţionarea  paşnică  a  disputelor.  Nu  războiul,  cum  spunea 
Heraclit,  ci  pacea  este  izvorul  tuturor  relaţiilor  sociale.  Omul  se  naşte  şi 
cu  alte  dorinţe  decât  aceea  de  a  vărsa  sânge.  Dacă  doreşte  să-şi  satisfacă 
aceste  alte  dorinţe,  el  trebuie  să  renunţe  la  înclinaţia  sa  de  a  ucide.  Cel 
ce  doreşte  să-şi  păstreze  viaţa  şi  sănătatea  cât  mai  mult  timp  cu  putin¬ 
ţă  trebuie  să  realizeze  că  respectul  pentru  viaţa  şi  sănătatea  celorlalţi 
slujeşte  mai  bine  ţelurilor  sale  decât  un  comportament  opus.  Putem 
regreta  că  lucrurile  stau  în  felul  acesta,  dar  nici  un  fel  de  lamentaţii  nu 
modifică  faptele  concrete. 

Este  inutil  să  se  invoce,  în  replică,  iraţionalitatea.  Toate  impulsu¬ 
rile  instinctive  se  sustrag  examinării  de  către  raţiune,  deoarece  raţiu¬ 
nea  analizează  doar  mijloacele  de  atingere  a  scopurilor  urmărite,  nu  şi 
scopurile  ultime.  Dar  ceea  ce  distinge  omul  de  celelalte  animale  este 
tocmai  faptul  că  el  nu  se  lasă  pradă,  independent  de  orice  voinţă  a 
sa  proprie,  unei  înclinaţii  instinctive.  Omul  întrebuinţează  raţiunea 
pentru  a  alege  între  satisfacţiile  incompatibile  corespunzătoare  unor 
dorinţe  aflate  în  conflict. 

Maselor  nu  trebuie  să  li  se  spună:  lăsaţi-vă  pradă  înclinaţiilor  voas¬ 
tre  spre  crimă;  ele  sunt  autentic  umane  şi  slujesc  cel  mai  bine  bunăs¬ 
tării  voastre.  Trebuie  să  li  se  spună:  dacă  vă  satisfaceri  setea  de  sânge, 
trebuie  să  renunţaţi  la  multe  alte  dorinţe.  Voi  doriţi  să  mâncaţi,  să  beţi, 
să  trăiţi  în  casă  confortabilă,  să  vă  îmbrăcaţi  şi  o  mie  de  alte  lucruri,  pe 
care  doar  societatea  vi  le  poate  furniza.  Nu  puteţi  avea  totul;  sunteţi 
nevoiţi  să  alegeţi.  Viaţa  periculoasă  şi  frenezia  sadismului  s-ar  putea  să 
vă  atragă,  dar  ele  sunt  incompatibile  cu  siguranţa  şi  belşugul  la  care,  de 
asemenea,  nu  doriţi  să  renunţaţi. 

Praxeologia,  ca  ştiinţă,  nu  poate  ştirbi  dreptul  individului  de  a  alege 
şi  de  a  acţiona.  Deciziile  finale  aparţin  oamenilor  care  acţionează,  nu 
teoreticienilor.  Contribuţia  ştiinţei  la  viaţă  şi  acţiune  nu  constă  în  for¬ 
mularea  unor  judecăţi  de  valoare,  ci  în  clarificarea  condiţiilor  în  care 
trebuie  să  acţioneze  omul  şi  în  elucidarea  diverselor  modalităţi  de  acţi¬ 
une.  Ea  pune  la  dispoziţia  omului  care  acţionează  toată  informaţia  de 

care  are  el  nevoie  pentru  a-şi  face  alegerile,  pe  deplin  conştient  de  con¬ 
secinţele  lor.  Ea  face  cu  putinţă  o  estimare  a  costurilor  şi  a  beneficiilor, 
cum  s-ar  spune  -  şi  ar  eşua  în  această  sarcină  dacă  ar  omite,  cu  acest 
prilej,  vreunul  din  elementele  care  pot  influenţa  alegerile  şi  deciziile 
oamenilor. 


Răstălmăciri  curente  ale  ştiinţelor  naturale 
moderne,  îndeosebi  ale  darwinismului 

Unii  adversari  contemporani  ai  liberalismului,  atât  de  dreapta  cât  şi  de  stânga, 
îşi  întemeiază  poziţiile  pe  răstălmăciri  ale  realizărilor  biologiei  moderne. 

1.  Oamenii  sunt  inegali.  Liberalismul  din  secolul  al  xvm-lea  şi  ega¬ 
litarismul  contemporan  deopotrivă  pleacă  de  la  „adevărul  de  la  sine 
evident”  că  „toţi  oamenii  sunt  creaţi  egali  şi  că  ei  sunt  înzestraţi  de 
Creatorul  lor  cu  anumite  Drepturi  inalienabile.”  Pe  de  altă  parte,  afir¬ 
mă  adepţii  unei  filosofii  biologice  a  societăţii,  ştiinţele  naturale  au  de¬ 
monstrat  în  mod  categoric  că  oamenii  sunt  diferiţi.  In  cadrul  obser¬ 
vaţiilor  experimentale  ale  fenomenelor  naturale  nu  încape  loc  pentru 
un  concept  ca  acela  al  drepturilor  naturale.  Natura  este  nesimţitoare 
şi  insensibilă  în  ce  priveşte  viaţa  şi  fericirea  oricărei  fiinţe.  Natura  este 
necesitate  implacabilă  şi  regularitate.  Este  o  absurditate  metafizică  să 
se  lege  laolaltă  noţiunea  „alunecoasă”  şi  vagă  de  libertate  şi  legile  ab¬ 
solute  şi  imuabile  ale  ordinii  cosmice.  Astfel,  ideea  fundamentală  a 
liberalismului  este  demascată  drept  o  eroare. 

Este,  desigur,  adevărat  că  mişcarea  liberală  şi  democratică  din  se¬ 
colele  al  xvm-lea  şi  al  xix-lea  îşi  trăgeau  o  mare  parte  din  putere  din 
doctrina  dreptului  natural  şi  a  drepturilor  înnăscute  imprescriptibile 
{175}  ale  individului.  Aceste  idei,  dezvoltate  mai  întâi  de  filosofia  antică  şi 
de  teologia  iudaică,  pătrunseseră  în  gândirea  creştină.  Anumite  secte 
anticatolice  le-au  transformat  în  punctele  focale  ale  programelor  lor 
politice.  Un  lung  şir  de  filosofi  eminenţi  le-au  dat  consistenţă.  Ele  au 
devenit  populare  şi  au  fost  cea  mai  puternică  forţă  motrice  a  evoluţiei 
prodemocratice.  Şi  astăzi  ele  mai  sunt  susţinute.  Adepţii  lor  ignoră 
faptul  incontestabil  că  Dumnezeu  sau  natura  nu  i-a  creat  pe  oameni 
egali,  de  vreme  ce  mulţi  se  nasc  plini  de  sănătate  şi  vitalitate,  pe  când 
alţii  sunt  ologi  şi  diformi.  După  ei,  toate  diferenţele  dintre  oameni 
trebuie  puse  pe  seama  educaţiei,  şanselor  şi  a  instituţiilor  sociale. 

însă  învăţăturile  filosofiei  utilitariste  şi  economia  clasică  n-au  ab¬ 
solut  nimic  de-a  face  cu  doctrina  dreptului  natural.  în  ce  le  priveşte, 
singurul  lucru  care  contează  este  utilitatea  socială.  Ele  recomandă  gu¬ 
vernul  popular,  proprietatea  privată,  toleranţa  şi  libertatea,  nu  pentru 
că  sunt  naturale  şi  juste  ci  pentru  că  sunt  benefice.  Esenţa  filosofiei  lui 

Ricardo  este  demonstraţia  faptului  că  diviziunea  muncii  şi  cooperarea 
socială,  între  oameni  care  sunt  în  toate  privinţele  superiori  şi  mai  efi¬ 
cienţi  şi  oameni  care  sunt  în  toate  privinţele  inferiori  şi  mai  puţin  efi¬ 
cienţi,  este  benefică  pentru  ambele  grupuri.  Bentham,  radicalul,  striga: 
„ Drepturile  naturale  sunt  pur  şi  simplu  o  absurditate:  drepturile  naturale 
şi  imprescriptibile,  o  absurditate  retorică.”10  După  el,  „singurul  obiectiv 
al  guvernării  ar  trebui  să  fie  maxima  fericire  a  celui  mai  mare  număr 
posibil  de  membrii  ai  comunităţii.”11  In  consecinţă,  atunci  când  cerce¬ 
tează  ce  ar  trebui  să  fie  socotit  drept,  el  nu  ţine  seama  de  ideile  precon¬ 
cepute  privitoare  la  planurile  şi  intenţiile  pe  veci  ascunse  muritorilor, 
ale  lui  Dumnezeu,  sau  ale  naturii;  el  urmăreşte  să  descopere  ce  slujeşte 
cel  mai  bine  promovării  bunăstării  şi  fericirii  umane.  Malthus  a  ară¬ 
tat  că  natura,  limitând  mijloacele  de  subzistenţă,  nu  acordă  nici  unei 
fiinţe  vii  un  drept  la  existenţă  -  şi  că  lăsându-se  pradă,  cu  nesocotinţă, 
impulsului  natural  de  proliferare,  omul  nu  s-ar  fi  ridicat  niciodată  dea¬ 
supra  pragului  inaniţiei.  El  susţinea  că  civilizaţia  umană  şi  bunăstarea 
se  pot  dezvolta  numai  în  măsura  în  care  oamenii  învaţă  să-şi  înfrâneze 
apetitul  sexual,  prin  înfrânare  morală.  Utilitariştii  nu  combat  guverna¬ 
rea  arbitrară  şi  privilegiile  pentru  că  sunt  împotriva  dreptului  natural, 
ci  pentru  că  sunt  dăunătoare  prosperităţii.  Ei  recomandă  egalitatea 
sub  domnia  dreptului  civil,  nu  pentru  că  oamenii  sunt  egali,  ci  pen¬ 
tru  că  asemenea  politici  sunt  favorabile  binelui  comun.  Respingând 
noţiunile  iluzorii  de  drept  natural  şi  de  egalitate  a  oamenilor,  biologia 
modernă  n-a  făcut  decât  să  repete  ceea  ce  reprezentanţii  utilitarişti  ai 
liberalismului  şi  ai  democraţiei  spuseseră  cu  mult  înainte  şi  mult  mai 
convingător.  Este  limpede  că  nici  o  doctrină  biologică  nu  poate  inva¬ 
lida  vreodată  ceea  ce  spune  filosofia  utilitaristă  despre  utilitatea  socială, 
proprietatea  privată,  libertate  şi  egalitate  în  faţa  legii. 

Prevalenţa  actuală  a  doctrinelor  care  aprobă  dezintegrarea  socială  şi 
conflictele  violente  nu  este  rezultatul  unei  aşa-zise  adaptări  a  filosofiei 
sociale  la  rezultatele  biologiei,  ci  al  respingerii  aproape  universale  a 
filosofiei  utilitariste  şi  a  teoriei  economice.  Oamenii  au  substituit  ideo¬ 
logia  „ortodoxă”  a  armoniei  intereselor  corect  înţelese,  adică  pe  termen 
lung,  ale  tuturor  indivizilor,  grupurilor  sociale  şi  naţiunilor,  prin  ideo¬ 
logia  conflictelor  de  clasă  şi  a  conflictelor  internaţionale  ireconciliabile. 
Ei  se  luptă  unii  cu  alţii,  deoarece  sunt  convinşi  că  exterminarea  şi  li¬ 
chidarea  adversarilor  este  singurul  mijloc  de  promovare  a  bunăstării  lor. 

2.  Implicaţiile  sociale  ale  darwinismului.  Teoria  evoluţiei,  aşa  cum 

10.  Bentham,  Anarchical Fallacies;  beingan  Examination  of  the  Declaration  ofRights 
issued during  the  French  Revolution,  în  Works,  ed.  Bowring,  ii,  501 . 

1 1 .  Bentham,  Principles  of  the  Civil  Code,  în  Works,  1,301. 

a  fost  expusă  de  Darwin,  a  demonstrat  limpede,  după  cum  afirmă  o 
şcoală  a  darwinismului  social,  că  în  natură  nu  există  nimic  de  felul  păcii 
şi  al  respectului  pentru  bunăstarea  altora.  In  natură  există  întotdeauna 
luptă  şi  anihilare  nemiloasă  a  celor  slabi,  care  nu  reuşesc  să  se  apere. 
Planurile  de  pace  eternă  ale  liberalilor  -  atât  internă,  cât  şi  în  relaţiile 
internaţionale  -  sunt  rezultatul  unui  raţionalism  iluzoriu,  contrar  or¬ 
dinii  naturale. 

însă  noţiunea  de  luptă  pentru  existenţă,  aşa  cum  a  împrumutat-o 
Darwin  de  la  Malthus,  pentru  a  o  aplica  în  teoria  sa,  trebuie  înţeleasă 
într-un  sens  metaforic.  Semnificaţia  ei  este  că  o  fiinţă  vie  rezistă  activ 
forţelor  dăunătoare  propriei  sale  vieţi.  Această  rezistenţă,  pentru  a  fi 
încununată  de  succes,  trebuie  să  fie  adecvată  condiţiilor  de  mediu  în 
care  fiinţa  respectivă  trebuie  să  supravieţuiască.  Nu  este  necesar  ca  ea 
să  constea  întotdeauna  într-un  război  de  exterminare,  aşa  cum  este 
cazul  în  raporturile  dintre  om  şi  microbii  generatori  de  boli.  Raţiunea 
a  demonstrat  că,  pentru  om,  cele  mai  adecvate  mijloace  de  ameliorare  a 
condiţiilor  sale  de  trai  sunt  cooperarea  socială  şi  diviziunea  muncii.  Ele 
reprezintă  principalul  instrument  al  omului  în  lupta  sa  pentru  supra¬ 
vieţuire.  Dar  ele  nu  pot  funcţiona  decât  în  condiţii  de  pace.  Războaiele 
interstatale,  războaiele  civile  şi  revoluţiile  sunt  dăunătoare  succesului 
omului,  în  lupta  sa  pentru  existenţă,  deoarece  duc  la  dezintegrarea  me¬ 
canismului  cooperării  sociale. 

3.  Raţiunea  şi  comportamentul  raţional  calificate  drept  nenaturale. 
Teologia  creştină  a  desconsiderat  funcţiile  animale  ale  corpului  ome¬ 
nesc  şi  a  înfăţişat  „sufletul”  ca  pe  ceva  aflat  în  afara  tuturor  fenome¬ 
nelor  biologice.  într-o  reacţie  excesivă  împotriva  acestei  filosofii,  unii 
moderni  sunt  înclinaţi  să  desconsidere  tot  ce-1  diferenţiază  pe  om  de 
alte  animale.  în  ochii  lor,  raţiunea  umană  este  inferioară  instinctelor  şi 
impulsurilor  animalice;  ea  este  nenaturală  şi  de  aceea  rea.  Ei  utilizează 
termenii  de  raţionalism  şi  comportament  raţional  cu  o  conotaţie  re¬ 
probatoare.  Omul  perfect,  omul  adevărat,  este  o  fiinţă  care  ascultă  mai 
mult  de  instinctele  sale  primordiale  decât  de  raţiune. 

Adevărul  evident  este  că  raţiunea,  trăsătura  cea  mai  caracteristică  a 
omului,  este  şi  un  fenomen  biologic.  Ea  nu  este  nici  mai  naturală,  nici 
mai  puţin  naturală  decât  orice  altă  trăsătură  caracteristică  a  speciei 
homo  sapiens,  cum  ar  fi  poziţia  verticală,  sau  pielea  fără  blană. 


IX.  ROLUL  IDEILOR 


i .  Raţiunea  umană 

Raţiunea  este  trăsătura  particulară  şi  caracteristică  a  omului.  Nu 
.este  necesar  ca  praxeologia  să-şi  pună  întrebarea  dacă  raţiunea 
este  sau  nu  un  instrument  adecvat  pentru  cunoaşterea  adevărului  ul¬ 
tim  şi  absolut.  Praxeologia  analizează  raţiunea  numai  în  măsura  în  care 
aceasta  îi  permite  omului  să  acţioneze. 

Toate  obiectele  care  alcătuiesc  substratul  senzaţiilor,  percepţiilor  şi 
observaţiilor  umane  se  oferă  de  asemenea  şi  simţurilor  animalelor.  Insă 
doar  omul  are  facultatea  de  a  transforma  stimulii  senzitivi  în  observaţii 
şi  experienţe.  Şi  doar  omul  îşi  poate  organiza  diversele  observaţii  şi 
experienţe  într-un  sistem  coerent. 

Acţiunea  este  precedată  de  gândire.  Gândirea  înseamnă  a  delibera 
dinainte  asupra  acţiunilor  viitoare  şi  a  reflecta  ulterior  asupra  acţiunilor 
trecute.  Gândirea  şi  acţiunea  sunt  inseparabile.  Fiecare  acţiune  se  în¬ 
temeiază  întotdeauna  pe  o  anumită  idee  despre  anumite  relaţii  cauzale. 
Cel  ce  gândeşte  o  relaţie  cauzală  gândeşte  o  teoremă.  Acţiunea  fără 
gândire,  practica  fără  teorie,  sunt  inimaginabile.  Raţionamentul  poate 
fi  eronat  şi  teoria  incorectă;  însă  gândirea  şi  teoretizarea  nu  pot  lipsi 
din  nici  o  acţiune.  Pe  de  altă  parte,  gândirea  este  întotdeauna  gândirea 
unei  acţiuni  potenţiale.  Chiar  şi  cel  ce  gândeşte  o  teorie  pură  presupu¬ 
ne  că  teoria  este  corectă,  i.e.  că  acţiunea  care  s-ar  conforma  conţinutu¬ 
lui  său  ar  avea  drept  consecinţă  un  efect  anticipat  pe  baza  rezultatelor 
acesteia.  Este  irelevant,  din  punct  de  vedere  logic,  dacă  o  asemenea 
acţiune  este  sau  nu  fezabilă. 

Cel  ce  gândeşte  este  întotdeauna  individul.  Societatea  nu  gândeşte 
mai  mult  decât  mănâncă  sau  bea.  Evoluţia  raţiunii  umane,  de  la  gân¬ 
direa  naivă  a  primitivilor,  până  la  aceea  mai  subtilă  a  ştiinţelor  mo¬ 
derne,  s-a  desfăşurat  în  cadrul  societăţii.  Totuşi,  gândirea  ca  atare  este 
întotdeauna  o  realizare  a  indivizilor.  Există  acţiune  concertată,  dar  nu 
şi  gândire  concertată.  Există  doar  tradiţia,  care  păstrează  gândurile  şi 
le  comunică  altora,  ca  pe  un  stimul  pentru  gândirea  lor.  Dar  omul  nu 
are  alt  mijloc  de  a-şi  apropria  gândurile  precursorilor  săi  decât  de  a 
le  regândi  el  însuşi,  iarăşi  şi  iarăşi.  Apoi,  el  va  fi  desigur  în  măsură  să 
avanseze  mai  departe,  pornind  de  la  gândirea  înaintaşilor  săi.  Cel  mai 


1 80  Acţiunea  umană 

important  vehicul  al  tradiţiei  este  cuvântul.  Gândirea  este  legată  de 
limbaj  şi  vice-versa.  Conceptele  sunt  încorporate  în  termeni.  Limbajul 
{178}  este  o  unealtă  a  gândirii,  după  cum  este  şi  una  a  acţiunii  sociale. 

Istoria  gândirii  şi  a  ideilor  este  un  discurs,  care  se  perpetuează  de  la 
o  generaţie  la  alta.  Gândirea  epocilor  mai  noi  creşte  din  gândirea  epo¬ 
cilor  mai  timpurii.  Fără  ajutorul  acestui  stimul,  progresul  intelectual  ar 
fi  fost  imposibil.  Continuitatea  evoluţiei  umane,  însămânţarea  pentru 
urmaşi  şi  recoltarea  pe  pământul  desţelenit  şi  lucrat  de  înaintaşi,  se 
manifestă  şi  în  istoria  ştiinţelor  şi  a  ideilor.  Am  moştenit  de  la  înainta¬ 
şii  noştri  nu  doar  un  stoc  de  produse  şi  bunuri  de  diverse  ordine,  care 
reprezintă  sursa  avuţiei  noastre  materiale,  ci  şi  idei  şi  gânduri,  teorii  şi 
tehnologii,  cărora  gândirea  noastră  le  datorează  productivitatea. 

Insă  gândirea  este  întotdeauna  o  manifestare  a  indivizilor. 

2.  Viziune  asupra  lumii  şi  ideologie 

Teoriile  care  direcţionează  acţiunea  sunt  adesea  imperfecte  şi  nesa¬ 
tisfăcătoare.  Ele  pot  fi  contradictorii  şi  inadecvate  pentru  a  fi  aranjate 
într-un  sistem  cuprinzător  şi  coerent. 

Dacă  privim  teoremele  şi  teoriile  care  ghidează  conduita  anumitor 
indivizi  şi  grupuri  ca  pe  un  complex  coerent  şi  încercăm  să  le  aranjăm, 
atât  cât  este  cu  putinţă,  într-un  sistem,  adică  într-un  corpus  cuprinză¬ 
tor  de  cunoştinţe,  atunci  putem  spune  că  acesta  constituie  o  viziune 
asupra  lumii.  O  viziune  asupra  lumii  este,  ca  teorie,  o  interpretare  a 
tuturor  lucrurilor,  iar  ca  precept  de  acţiune,  o  opinie  referitoare  la  cele 
mai  potrivite  mijloace  pentru  a  îndepărta  neplăcerea,  cât  mai  mult  cu 
putinţă.  O  viziune  asupra  lumii  este,  aşadar,  pe  de  o  parte,  o  explicaţie 
a  tuturor  fenomenelor  şi,  pe  de  altă  parte,  o  tehnologie,  amândoi  aceşti 
termeni  fiind  întrebuinţaţi  în  accepţiunea  lor  cea  mai  largă.  Religia, 
metafizica  şi  filosofia  urmăresc  să  furnizeze  o  viziune  asupra  lumii.  Ele 
interpretează  universul  şi  îi  îndrumă  pe  oameni  cum  să  acţioneze. 

Conceptul  de  ideologie  este  mai  îngust  decât  cel  de  viziune  asu¬ 
pra  lumii.  Când  vorbim  despre  ideologie  ne  referim  numai  la  acţiunea 
umană  şi  cooperarea  socială,  lăsând  deoparte  problemele  metafizicii, 
dogmele  religioase,  ştiinţele  naturale  şi  tehnologiile  derivate  din  ele. 
Ideologia  este  totalitatea  doctrinelor  noastre  referitoare  la  conduita 
individului  şi  la  relaţiile  sociale.  Atât  viziunile  asupra  lumii  cât  şi  ide¬ 
ologiile  trec  dincolo  de  limitele  impuse  unui  studiu  absolut  neutru  şi 
academic  al  lucrurilor,  aşa  cum  sunt  ele.  Ele  nu  sunt  doar  teorii  ştiin¬ 
ţifice,  ci  şi  doctrine  despre  ceea  ce  trebuie,  adică  despre  ţelurile  ultime 
către  care  ar  trebui  omul  să  ţintească,  în  demersurile  sale  pământeşti. 

Ascetismul  ne  învaţă  că,  pentru  om,  singurul  mijloc  de  îndepărtare 
a  durerii  şi  de  atingere  a  chietudinii  complete,  a  mulţumirii  şi  a  feri¬ 
cirii,  este  de  a  abandona  grijile  lumeşti  şi  de  a  trăi  fără  să  ne  preocupe 
lucrurile  pământeşti.  Nu  există  altă  mântuire  decât  renunţarea  la  râvna 
după  bunăstare  materială,  îndurarea  supusă  a  adversităţilor  pelerinaju¬ 
lui  pe  pământ  şi  dedicarea  exclusivă  a  sinelui  pregătirii  pentru  fericirea 
eternă.  Pe  de  alta  parte,  numărul  celor  care  respectă  în  mod  consecvent 
şi  constant  principiile  ascetismului  este  atât  de  redus,  încât  nu  este 
uşor  să  enumerăm  decât  câteva  nume.  Se  pare  că  pasivitatea  completă 
recomandată  de  ascetism  este  contrară  naturii.  Atracţia  vieţii  triumfă. 
Principiile  ascetice  au  fost  adulterate.  Chiar  şi  cei  mai  sfinţi  eremiţi 
au  făcut  concesii  vieţii  şi  preocupărilor  pământeşti,  care  nu  respectau 
principiile  lor  rigide.  Insă,  îndată  ce  omul  ia  în  calcul  orice  preocupări 
lumeşti,  substituind  idealurilor  pur  vegetative  o  recunoaştere  a  lucru¬ 
rilor  pământeşti,  fie  aceasta  oricât  de  condiţionată  şi  incompatibilă  cu 
restul  doctrinei  pe  care  o  profesează,  el  aruncă  o  punte  peste  hăul  ca- 
re-1  separa  de  cei  ce  spun  da  aspiraţiei  către  scopuri  din  lumea  aceasta. 
Din  acest  moment  el  are  ceva  în  comun  cu  toţi  ceilalţi. 

Reflecţiile  oamenilor  despre  lucruri  în  legătură  cu  care  nici  raţiunea 
pură,  nici  experienţa  nu  ne  furnizează  nici  un  fel  de  cunoaştere  pot  fi 
atât  de  radical  diferite  încât  să  nu  se  poată  ajunge  la  nici  un  consens, 
în  sfera  aceasta,  în  care  reveria  liberă  a  minţii  nu  este  constrânsă  nici 
de  gândirea  logică,  nici  de  experienţa  senzorială,  omul  poate  da  frâu 
liber  individualităţii  şi  subiectivităţii  sale.  Nimic  nu  este  mai  personal 
decât  noţiunile  şi  imaginile  despre  transcendenţă.  Termenii  lingvistici 
sunt  neputincioşi  să  comunice  cele  ce  se  spun  despre  transcendenţă;  nu 
putem  şti  niciodată  dacă  vorbitorii  îi  concep  în  acelaşi  fel.  Referitor  la 
lucrurile  din  lumea  cealaltă  nu  poate  exista  nici  un  consens.  Războaiele 
religioase  sunt  cele  mai  teribile  războaie,  deoarece  sunt  purtate  fără 
nici  o  perspectivă  de  conciliere. 

Dar,  îndată  ce  intră  în  joc  lucruri  pământeşti,  afinitatea  naturală  a 
tuturor  oamenilor  şi  identitatea  condiţiilor  biologice  de  prezervare  a 
vieţii  intră  în  joc.  Productivitatea  superioară  a  cooperării  în  condiţii 
de  diviziune  a  muncii  face  din  societate  mijlocul  cel  mai  important  al 
fiecărui  individ,  pentru  atingerea  propriilor  sale  ţeluri,  oricare  ar  fi  ele. 
Prezervarea  şi  intensificarea  în  continuare  a  cooperării  sociale  devine 
un  interes  al  tuturor.  Toate  viziunile  asupra  lumii  şi  toate  ideologiile, 
care  nu  sunt  în  întregime  şi  necondiţionat  dedicate  practicilor  ascetice 
şi  vieţii  de  recluziune  anahoretică,  trebuie  să  ia  aminte  la  faptul  că  so¬ 
cietatea  este  marele  mijloc  de  atingere  al  ţelurilor  pământeşti.  Dar,  în 
cazul  acesta,  înseamnă  că  dispunem  de  o  platformă  comună  în  vederea 

atingerii  unui  consens,  referitor  la  problemele  sociale  minore  şi  la  deta- 
[i  80}  liile  de  organizare  a  societăţii.  Oricât  s-ar  înfrunta  ideologiile  unele  cu 
altele,  ele  se  armonizează  într-un  punct,  care  este  recunoaşterea  vieţii 
în  societate. 

Uneori  oamenii  scapă  lucrul  acesta  din  vedere,  deoarece  când  anali¬ 
zează  filosofiile  şi  ideologiile  ei  remarcă  mai  mult  ce  spun  aceste  doc¬ 
trine  despre  lucrurile  transcendente  şi  incognoscibile,  şi  mai  puţin  afir¬ 
maţiile  lor  despre  acţiunea  în  lume.  Intre  diversele  părţi  ale  unui  sistem 
ideologic  există  adesea  un  hău  de  netrecut.  Pentru  omul  care  acţio¬ 
nează,  de  importanţă  reală  nu  sunt  decât  acele  învăţături  care  implică 
precepte  de  acţiune,  şi  nu  doctrinele  pur  academice,  care  nu  au  conse¬ 
cinţe  pentru  conduita  în  cadrul  cooperării  sociale.  Putem  lăsa  deoparte 
filosofia  ascetismului  coerent  şi  consistent,  deoarece,  prin  rigiditatea  sa, 
aceasta  trebuie  să  ducă,  în  cele  din  urmă,  la  extincţia  adepţilor  ei.  Toate 
celelalte  ideologii,  consimţind  la  cercetarea  necesităţilor  vieţii,  sunt  si¬ 
lite,  într-o  oarecare  măsură,  să  ia  în  calcul  faptul  că  diviziunea  muncii 
este  mai  productivă  decât  munca  desfăşurată  în  condiţii  de  izolare.  Ei 
admit  astfel  necesitatea  cooperării  sociale. 

Praxeologia  şi  teoria  economică  nu  au  calificarea  necesară  pentru 
a  analiza  aspectele  transcendente  şi  metafizice  ale  nici  unei  doctrine. 
Insă,  pe  de  altă  parte,  nici  un  fel  de  apel  la  dogme  şi  credinţe  religioase 
sau  metafizice  nu  poate  invalida  teoremele  şi  teoriile  privitoare  la  coo¬ 
perarea  socială,  stabilite  prin  raţionamente  praxeologice  corecte.  Dacă 
o  filosofie  a  admis  necesitatea  legăturilor  sociale  dintre  oameni,  ea  s-a 
plasat  pe  sine,  în  măsura  în  care  intervin  problemele  acţiunii  sociale, 
pe  un  teren  de  pe  care  nu  există  scăpare  prin  invocarea  de  convingeri 
personale  şi  profesiuni  de  credinţă,  care  să  se  sustragă  unui  examen 
temeinic  cu  mijloacele  raţiunii. 

Acest  adevăr  fundamental  este  adesea  ignorat.  Oamenii  cred  că  di¬ 
ferenţele  dintre  viziunile  asupra  lumii  generează  conflicte  ireconcilia¬ 
bile.  Ni  se  spune  că  antagonismele  fundamentale  dintre  partidele  care 
profesează  diferite  viziuni  asupra  lumii  nu  pot  fi  stinse  prin  compro¬ 
misuri.  Ele  provin  din  cele  mai  adânci  profunzimi  ale  sufletului  uman 
şi  exprimă  comuniunea  înnăscută  a  omului  cu  forţele  supranaturale  şi 
eterne.  Nu  poate  exista  nicicând  vreun  fel  de  cooperare  între  oameni 
despărţiţi  de  viziuni  diferite  asupra  lumii. 

Totuşi,  dacă  inspectăm  programele  tuturor  partidelor  -  atât  pro¬ 
gramele  elaborate  abil  şi  mediatizate,  cât  şi  pe  cele  pe  care  le  adoptă 
efectiv  partidele  când  sunt  la  putere  -  putem  descoperi  cu  uşurinţă 
eroarea  implicată  în  această  interpretare.  Toate  partidele  de  astăzi  as¬ 
piră  la  bunăstarea  şi  prosperitatea  pământească  a  suporterilor  lor.  Ele 

promit  susţinătorilor  lor  că  le  vor  asigura  condiţii  economice  mai  sa¬ 
tisfăcătoare.  în  această  privinţă  nu  există  nici  o  diferenţă  între  biserica  {181} 
romano-catolică  şi  diversele  confesiuni  protestante,  în  măsura  în  care 
intervin  în  chestiunile  politice  şi  sociale,  între  creştinism  şi  religiile 
necreştine,  între  adepţii  libertăţii  economice  şi  diversele  categorii  de 
materialişti  marxişti,  între  naţionalişti  şi  internaţionalişti,  între  rasişti 
şi  prietenii  păcii  interrasiale.  Este  adevărat  că  multe  dintre  aceste  par¬ 
tide  consideră  că  propriul  lor  grup  nu  poate  prospera  decât  pe  seama 
altor  grupuri,  mergând  chiar  până  a  lua  în  calcul  anihilarea  completă 
a  acestora,  sau  aservirea  lor,  ca  pe  o  condiţie  necesară  a  prosperităţii 
grupului  lor.  Cu  toate  acestea,  exterminarea  sau  înrobirea  altora  nu  este 
pentru  ele  un  scop  ultim,  ci  un  mijloc  pentru  atingerea  obiectivului 
către  care  aspiră  ca  scop  ultim:  înflorirea  propriului  lor  grup.  Dacă  ar 
afla  că  propriile  lor  demersuri  sunt  îndrumate  de  teorii  eronate  şi  nu 
pot  produce  rezultatele  benefice  aşteptate  de  la  ele,  aceste  partide  şi-ar 
schimba  programele. 

Afirmaţiile  pompoase  pe  care  le  fac  oamenii  despre  lucruri  de  ne¬ 
cunoscut  şi  aflate  dincolo  de  puterea  de  cuprindere  a  minţii  umane, 
cosmologiile,  viziunile  asupra  lumii,  religiile,  mişti  cişmele,  metafizicile 
şi  fanteziile  conceptuale  diferă  considerabil  de  la  unul  la  altul.  însă 
esenţa  practică  a  ideologiilor  lor,  adică  implicaţiile  lor  referitoare  la  ţe¬ 
lurile  de  urmărit  în  cursul  vieţii  pământeşti  şi  la  mijloacele  de  atingere 
a  acestor  ţeluri,  denotă  destulă  uniformitate.  Există,  desigur,  diferenţe 
şi  antagonisme,  atât  în  legătură  cu  ţelurile  cât  şi  cu  mijloacele.  însă 
diferenţele  referitoare  la  ţeluri  nu  sunt  ireconciliabile;  ele  nu  împiedică 
cooperarea  şi  aranjamentele  amiabile  în  sfera  acţiunii  sociale.  Iar  în 
măsura  în  care  se  referă  doar  la  mijloace  şi  căi  de  urmat,  ele  păstrează 
un  caracter  pur  tehnic  şi  se  pretează,  ca  atare,  la  a  fi  examinate  prin 
metode  raţionale.  Când,  în  toiul  conflictelor  partinice,  una  din  facţiuni 
declară:  „în  această  privinţă  nu  putem  accepta  să  negociem  cu  voi,  de¬ 
oarece  avem  de  a  face  cu  o  problemă  legată  de  viziunea  noastră  asupra 
lumii;  asupra  acestui  punct  trebuie  să  fim  categorici  şi  să  ne  respectăm 
în  mod  rigid  principiile,  indiferent  ce  consecinţe  ar  avea  ele”,  nu  este 
necesar  decât  să  privim  lucrurile  mai  îndeaproape,  pentru  a  realiza  că 
asemenea  declaraţii  înfăţişează  antagonismul  ca  fiind  mai  ascuţit  decât 
este  în  realitate.  în  realitate,  pentru  toate  partidele  dedicate  urmăririi 
bunăstării  pământeşti  a  oamenilor  -  şi  deci  care  aprobă  cooperarea 
socială  -  întrebările  referitoare  la  organizarea  socială  şi  la  desfăşurarea 
acţiunii  sociale  nu  sunt  probleme  de  principii  ultime  şi  de  viziune  asu¬ 
pra  lumii,  ci  chestiuni  ideologice.  Ele  sunt  probleme  tehnice,  pentru 
care  se  pot  găsi  întotdeauna  aranjamente  mutual  acceptabile.  Nici  una 

dintre  părţi  n-ar  prefera  în  mod  deliberat  dezintegrarea  socială,  anar¬ 
hia  şi  o  întoarcere  la  barbaria  primitivă,  unei  soluţii  care  trebuie  plătită 
{182}  cu  preţul  sacrificării  unor  aspecte  ideologice. 

In  programele  partidelor,  aceste  chestiuni  tehnice  sunt,  desigur,  de 
primă  importanţă.  Un  partid  este  adeptul  anumitor  mijloace,  reco¬ 
mandă  anumite  metode  de  acţiune  politică  şi  respinge  categoric  toate 
celelalte  metode  şi  politici,  ca  fiind  inadecvate.  Un  partid  este  un  or¬ 
ganism  în  care  se  combină  toţi  cei  dornici  să  întrebuinţeze  aceleaşi 
mijloace  pentru  a  acţiona  în  comun.  Principiul  care  îi  diferenţiază  pe 
oameni  şi  integrează  partidele  este  alegerea  mijloacelor.  Astfel,  pentru 
partid  ca  atare,  mijloacele  alese  sunt  esenţiale.  Un  partid  este  sortit 
să  dispară  dacă  ineficienţa  mijloacelor  recomandate  devine  evidentă. 
Şefii  de  partide,  ale  căror  prestigiu  şi  cariere  politice  sunt  legate  de 
programul  partidului,  pot  avea  destule  motive  să  ocolească  discutarea 
nestânjenită  a  principiilor  programului  respectiv;  ei  le  pot  atribui  aces¬ 
tora  caracterul  de  scopuri  ultime,  care  nu  trebuie  puse  în  discuţie,  de¬ 
oarece  se  întemeiază  pe  o  viziune  asupra  lumii.  Dar,  pentru  populaţia 
ai  cărei  mandatari  şefii  partidelor  se  pretind  a  fi,  în  acţiunile  lor,  pentru 
alegătorii  pe  care  ei  doresc  să-i  alinieze  de  partea  lor  şi  ale  căror  voturi 
le  solicită,  lucrurile  se  prezintă  într-o  lumină  diferită.  Ei  n-au  nici  o 
obiecţie  împotriva  cercetării  fiecărui  punct  din  programul  unui  partid. 
Ei  privesc  acest  program  doar  ca  pe  recomandarea  unor  mijloace  pen¬ 
tru  atingerea  propriilor  lor  scopuri,  adică  a  bunăstării  în  lumea  aceasta. 

Ceea  ce  desparte  partidele  intitulate  astăzi  partide  întemeiate  pe 
viziuni  asupra  lumii,  adică  cele  bazate  pe  acceptarea  unor  decizii  filo¬ 
sofice  fundamentale,  referitoare  la  scopuri  ultime,  sunt  numai  aparent 
dezacorduri  referitoare  la  ţeluri  ultime.  Antagonismele  lor  se  referă 
fie  la  credinţe  religioase,  fie  la  probleme  de  relaţii  internaţionale,  fie  la 
problema  proprietăţii  asupra  mijloacelor  de  producţie,  sau  la  probleme 
de  organizare  politică.  Se  poate  arăta  că  toate  aceste  controverse  au  ca 
obiect  mijloace  şi  nu  scopuri  ultime. 

începem  cu  problema  organizării  politice  a  unei  ţări.  Există  adepţi 
ai  unui  sistem  democratic  de  guvernare,  ai  monarhiei  ereditare,  ai  gu¬ 
vernării  de  către  o  elită  autoproclamată  şi  ai  dictaturii  cezariste.1  Este 
adevărat  că  aceste  programe  sunt  adesea  susţinute  prin  referiri  la  in¬ 
stituţii  divine,  la  legile  eterne  ale  universului,  la  ordinea  naturală,  la 
direcţia  inevitabilă  a  evoluţiei  istorice  şi  la  alte  obiecte  ale  cunoaşterii 
transcendente.  Dar  asemenea  afirmaţii  sunt  doar  podoabe  ocazionale. 
Pentru  a  atrage  electoratul,  partidele  avansează  alte  argumente.  Ele 

1 .  Cezarismul  este  astăzi  exemplificat  de  dictaturile  de  tip  bolşevic,  fascist  sau  na¬ 
zist. 

sunt  nerăbdătoare  să  arate  că  sistemul  pe  care-1  recomandă  va  avea  mai 
mult  succes  decât  cele  recomandate  de  alte  partide,  în  sensul  realizării 
acelor  scopuri  la  care  aspiră  cetăţenii.  Ele  descriu  rezultatele  benefi¬ 
ce  realizate  în  trecut  sau  în  alte  ţări  şi  discreditează  programele  altor 
partide,  relatându-le  eşecurile.  Ele  recurg  atât  la  raţionament  pur  cât 
şi  la  interpretarea  experienţelor  istorice,  pentru  a  demonstra  superio¬ 
ritatea  propriilor  lor  propuneri  şi  precaritatea  celor  ale  adversarilor  lor. 
Principalul  lor  argument  este  întotdeauna:  sistemul  politic  pe  care-1 
susţinem  vă  va  aduce  mai  multă  prosperitate  şi  vă  va  face  mai  mulţu¬ 
miţi. 

X 

In  domeniul  organizării  economice  a  societăţii  există  liberalii,  care 
recomandă  proprietatea  privată  asupra  mijloacelor  de  producţie,  so¬ 
cialiştii,  care  recomandă  proprietatea  publică  asupra  mijloacelor  de 
producţie  şi  intervenţioniştii,  care  recomandă  un  al  treilea  sistem,  care, 
afirmă  ei,  este  la  fel  de  îndepărtat  de  socialism  şi  de  capitalism.  în  con¬ 
fruntarea  acestor  partide  se  spun  din  nou  multe  despre  problemele  fi¬ 
losofice  fundamentale.  Se  vorbeşte  despre  adevărata  libertate,  egalitate, 
justiţie  socială,  drepturi  individuale,  comunitate,  solidaritate  şi  umani¬ 
tarism.  însă  fiecare  partid  urmăreşte  să  demonstreze,  prin  raţionament 
şi  prin  referire  la  experienţa  istorică,  că  doar  sistemul  pe  care-1  reco¬ 
mandă  el  îi  va  face  pe  cetăţeni  prosperi  şi  mulţumiţi.  Reprezentanţii 
fiecărui  partid  susţin  în  faţa  poporului  că  realizarea  programului  lor  va 
ridica  nivelul  de  trai  mai  mult  decât  ar  face-o  realizarea  programului 
oricărui  alt  partid.  Ei  insistă  asupra  eficacităţii  şi  utilităţii  planurilor 
lor.  Este  limpede  că  ei  nu  diferă  unii  de  alţii  în  ce  priveşte  scopurile,  ci 
numai  în  ce  priveşte  mijloacele.  Ei  pretind  cu  toţii  că  urmăresc  atin¬ 
gerea  celui  mai  înalt  grad  de  bunăstare  materială  cu  putinţă,  pentru 
majoritatea  cetăţenilor. 

Naţionaliştii  insistă  asupra  faptului  că  există  un  conflict  ireconcilia¬ 
bil  între  interesele  diverselor  naţiuni,  dar  că,  pe  de  altă  parte,  interesele 
corect  înţelese  ale  tuturor  cetăţenilor  din  cadrul  unei  naţiuni  se  află  în 
armonie.  O  naţiune  nu  poate  prospera  decât  pe  seama  altor  naţiuni; 
cetăţeanul  individual  nu  poate  prospera  decât  dacă  naţiunea  lui  înflo¬ 
reşte.  Liberalii  au  o  opinie  diferită.  Ei  cred  că  interesele  diverselor  naţi¬ 
uni  nu  se  armonizează  mai  puţin  decât  cele  ale  diverselor  grupuri,  clase 
şi  categorii  de  indivizi  din  cadrul  aceleiaşi  naţiuni.  Ei  cred  că  coopera¬ 
rea  internaţională  paşnică  este  un  mijloc  mai  adecvat  decât  conflictul, 
pentru  atingerea  ţelului  pe  care  îl  urmăresc,  atât  ei  cât  şi  naţionaliştii: 
bunăstarea  propriei  lor  naţiuni.  în  ciuda  acuzaţiilor  aduse  de  naţio¬ 
nalişti,  ei  nu  susţin  pacea  şi  liberul  schimb  pentru  a  trăda  interesele 
propriei  lor  naţiuni,  în  beneficiul  străinilor.  Dimpotrivă,  ei  consideră 

pacea  şi  liberul  schimb  cel  mai  bun  mijloc  pentru  îmbogăţirea  propriei 
lor  naţiuni.  Ceea  ce  îi  deosebeşte  pe  liberii  schimbişti  de  naţionalişti 
nu  sunt  obiectivele,  ci  mijloacele  recomandate  pentru  atingerea  scopu¬ 
rilor  comune  amândurora. 

Disensiunile  referitoare  la  credinţele  religioase  nu  pot  fi  soluţionate 
prin  metode  raţionale.  Conflictele  religioase  sunt,  în  esenţă,  impla¬ 
cabile  şi  ireconciliabile.  Totuşi,  de  îndată  ce  o  comunitate  religioasă 
{184}  pătrunde  pe  terenul  acţiunii  politice  şi  încearcă  să  rezolve  problemele 
organizării  sociale,  ea  va  fi  silită  să  ia  în  calcul  aspiraţiile  pământeşti, 
oricât  ar  putea  aceasta  contraveni  dogmelor  şi  articolelor  ei  de  credinţă. 
Nici  o  religie,  în  activităţile  ei  exoterice,  nu  s-a  încumetat  să  le  spună 
vreodată  oamenilor  deschis:  realizarea  planurilor  noastre  de  organizare 
socială  vă  va  face  săraci  şi  va  reduce  bunăstarea  voastră  în  lumea  aceas¬ 
ta.  Cei  devotaţi  consecvent  unei  vieţi  de  sărăcie  s-au  retras  de  pe  scena 
politică,  refugiindu-se  în  secluziune  anahoretică.  Insă  bisericile  şi  co¬ 
munităţile  religioase,  care  au  urmărit  să-şi  facă  adepţi  prin  convertire 
şi  să  influenţeze  activităţile  politice  şi  sociale  ale  acestora,  au  îmbrăţişat 
principiile  comportamentului  secular.  In  privinţa  problemelor  legate 
de  pelerinajul  omului  în  această  lume,  ele  se  diferenţiază  prea  puţin  de 
orice  alte  partide  politice.  In  propaganda  lor  ele  subliniază,  mai  mult 
decât  beatitudinea  în  lumea  de  dincolo,  avantajele  materiale  pe  care  le 
rezervă  ele  fraţilor  lor  întru  credinţă. 

Doar  o  viziune  asupra  lumii  ai  cărei  suporteri  renunţă  la  orice  activi¬ 
tate  lumească  ar  putea  omite  să  acorde  atenţie  consideraţiilor  raţionale 
care  demonstrează  despre  cooperarea  socială  că  este  marele  mijloc  pen¬ 
tru  atingerea  tuturor  ţelurilor  umane.  Deoarece  omul  este  un  animal 
social,  care  nu  poate  prospera  decât  în  cadrul  societăţii,  toate  ideologii¬ 
le  sunt  silite  să  recunoască  importanţa  preeminentă  a  cooperării  sociale. 
Ele  trebuie  să  urmărească  cea  mai  satisfăcătoare  formă  de  organizare 
a  societăţii  şi  trebuie  să  fie  de  acord  cu  grija  omului  de  a-şi  îmbunătăţi 
bunăstarea  materială.  Astfel,  ele  se  regăsesc  pe  un  teren  comun.  Ceea 
ce  le  separă  unele  de  altele  nu  sunt  viziunile  asupra  lumii  şi  chestiunile 
transcendente  care  nu  pot  face  obiectul  discuţiei  raţionale,  ci  proble¬ 
mele  legate  de  mijloace  şi  căi  de  atingere  a  scopurilor.  Asemenea  an¬ 
tagonisme  ideologice  se  pretează  la  a  fi  temeinic  cercetate  cu  ajutorul 
metodelor  ştiinţifice  ale  praxeologiei  şi  ale  teoriei  economice. 

Lupta  împotriva  erorii 

Cercetarea  critică  a  sistemelor  filosofice  construite  de  marii  gânditori  ai 
omenirii  a  relevat  adesea  fisuri  şi  greşeli  în  structura  impresionantă  a  acelor 
cuprinzătoare  edificii  de  gândire,  aparent  consistente  şi  coerente.  Nici  chiar 

geniul  nu  reuşeşte  întotdeauna  să  evite  contradicţiile  şi  silogismele  eronate, 
atunci  când  edifică  o  viziune  asupra  lumii. 

Ideologiile  acceptate  de  opinia  publică  sunt  încă  şi  mai  afectate  de  imper¬ 
fecţiunile  minţii  umane.  Ele  sunt  în  cea  mai  mare  parte  o  juxtapunere  eclec¬ 
tică  de  idei,  total  incompatibile  între  ele.  Ele  nu  rezistă  unei  cercetări  logice 
a  conţinutului  lor.  Inconsistenţele  lor  sunt  ireparabile,  făcând  inutilă  orice 
tentativă  de  a  combina  diversele  lor  părţi  într-un  sistem  de  idei  compatibile 
unele  cu  altele. 

Unii  autori  încearcă  să  justifice  contradicţiile  din  sânul  ideologiilor  general 
acceptate  invocând  pretinsele  avantaje  ale  unui  compromis,  fie  acesta  oricât 
de  nesatisfacător  din  punct  de  vedere  logic,  pentru  funcţionarea  nestânjenită 
a  relaţiilor  dintre  oameni.  Ei  invocă  eroarea  comună  după  care  viaţa  şi  reali  ta-  {1 85} 

tea  „nu  sunt  logice”;  ei  susţin  că  un  sistem  contradictoriu  îşi  poate  demonstra 
eficacitatea,  sau  chiar  adevărul,  funcţionând  satisfăcător,  pe  când  un  sistem 
consistent  din  punct  de  vedere  logic  ar  putea  genera  dezastre.  Este  inutil  să 
respingem  din  nou  aceste  erori  populare.  Gândirea  logică  şi  viaţa  reală  nu 
reprezintă  două  orbite  separate.  Logica  este,  pentru  om,  singurul  mijloc  de 
a  înţelege  problemele  realităţii.  Ceea  ce  este  contradictoriu  în  teorie,  nu  este 
mai  puţin  contradictoriu  în  realitate.  Nici  o  inconsistenţă  logică  nu  poate  fur¬ 
niza  o  soluţie  satisfăcătoare,  i.e.  care  să  funcţioneze  în  practică,  a  problemelor 
ridicate  de  faptele  din  lume.  Singurul  efect  al  ideologiilor  contradictorii  este 
de  a  oblitera  problemele  reale  şi  de  a-i  împiedica  astfel  pe  oameni  să  găsească 
la  timp  măsurile  adecvate  pentru  a  le  rezolva.  Ideologiile  inconsistente  pot 
amâna  uneori  apariţia  unui  conflict  manifest,  însă  ele  agravează  cu  siguranţă 
relele  pe  care  le  ascund  şi  fac  ca  soluţia  finală  să  fie  mai  dificilă.  Ele  multiplică 
agoniile,  intensifică  sentimentele  de  ură  şi  fac  înţelegerea  paşnică  imposibilă. 

A  considera  contradicţiile  ideologice  benigne  sau  chiar  benefice  este  o  imensă 
eroare. 

Obiectivul  de  căpătâi  al  praxeologiei  şi  al  teoriei  economice  este  de  a  sub¬ 
stitui  doctrinele  contradictorii  ale  eclectismului  popular  prin  ideologii  consis¬ 
tente  şi  corecte.  Nu  există  nici  un  alt  mijloc  de  a  evita  dezintegrarea  socială 
şi  de  a  prezerva  ameliorarea  constantă  a  condiţiilor  umane,  cu  excepţia  celor 
furnizate  de  raţiune.  Oamenii  trebuie  să  încerce  să  gândească  temeinic  toate 
problemele  relevante,  până  în  punctul  de  unde  mintea  umană  nu  mai  poate 
avansa.  Ei  nu  trebuie  niciodată  să  accepte  necritic  vreuna  din  soluţiile  moşte¬ 
nite  de  la  generaţiile  mai  vechi,  ci  să  supună  din  nou  examenului  fiecare  teorie 
şi  fiecare  teoremă,  fără  să  obosească  niciodată  în  strădania  lor  de  a  mătura 
erorile  şi  de  a  dobândi  cea  mai  solidă  cunoaştere  posibilă.  Ei  trebuie  să  lupte 
împotriva  erorii,  demascând  doctrinele  viciate  şi  prezentând  adevărul. 

Problemele  acestea  sunt  pur  intelectuale  şi  trebuie  abordate  ca  atare.  A  le 
translata  în  sfera  morală  şi  a  respinge  suporterii  unei  ideologii  opuse  numin- 
du-i  ticăloşi,  este  o  manevră  dezastruoasă.  Este  zadarnic  să  insistăm  asupra 
faptului  că  ceea  ce  urmărim  noi  este  bun  şi  ceea  ce  urmăresc  adversarii  noştri 
este  rău.  întrebarea  la  care  trebuie  să  răspundem  este  tocmai  ce  trebuie  să 

considerăm  drept  bun  şi  ce  trebuie  să  considerăm  drept  rău.  Dogmatismul  ri¬ 
gid  specific  grupurilor  religioase  şi  marxismului  nu  generează  decât  conflicte 
ireconciliabile.  El  îi  condamnă  dinainte  pe  disidenţi  drept  răufăcători,  le  pune 
la  îndoială  buna  credinţă  şi  le  cere  să  se  predea  necondiţionat.  Acolo  unde 
prevalează  această  atitudine  nu  este  posibilă  nici  o  cooperare  socială. 

La  fel  de  contraproductivă  este  şi  propensiunea,  foarte  populară  astăzi, 
de  a-i  numi  pe  adepţii  altor  ideologii  nebuni.  Psihiatrii  n-au  criterii  de  de¬ 
marcare  precise  pentru  a  separa  normalitatea  mentală  de  anormalitate.  Ar  fi 
prezumţios  ca  neavizaţii  să  se  amestece  în  această  problemă  fundamentală  a 
psihiatriei.  Este  însă  limpede  că,  dacă  simplul  fapt  că  un  om  împărtăşeşte  idei 
eronate  şi  acţionează  în  conformitate  cu  ele  îl  califică  drept  handicapat  mental, 
{186}  va  fi  foarte  greu  să  descoperim  vreun  individ  căruia  să  i  se  poată  aplica  epite¬ 
tul  de  normal.  In  acest  caz  am  fi  siliţi  să  etichetăm  drept  nebune  generaţiile 
trecute,  deoarece  ideile  lor  despre  problemele  ştiinţelor  naturale  şi  implicit 
tehnicile  lor  difereau  de  ale  noastre.  Din  aceleaşi  motive,  generaţiile  viitoare 
ne  vor  numi  pe  noi  lunatici.  Omul  este  supus  erorii.  Dacă  a  greşi  ar  fi  semnul 
caracteristic  al  deficienţelor  mentale,  atunci  toată  lumea  ar  trebui  considerată 
handicapată  mental. 

Nici  faptul  că  un  om  este  în  dezacord  cu  opinia  majorităţii  contemporani¬ 
lor  săi  nu-1  califică  drept  lunatic.  Erau  Copernic,  Galilei  şi  Lavoisier  nebuni? 
Faptul  că  un  om  concepe  idei  noi,  potrivnice  celor  împărtăşite  de  alţii,  face 
parte  din  cursul  obişnuit  al  evenimentelor  istorice.  Unele  din  aceste  idei  sunt 
încorporate  ulterior  sistemului  de  cunoştinţe  acceptat  ca  adevărat  de  opinia 
publică.  Este  cu  putinţă  să  rezervăm  epitetul  de  „normali”  doar  mitocanilor 
care  n-au  avut  niciodată  idei  proprii  şi  să-l  refuzăm  inovatorilor? 

Comportamentul  unora  dintre  psihiatrii  contemporani  este  cu  adevărat 
scandalos.  Ei  ignoră  total  teoriile  praxeologiei  şi  economiei.  Familiaritatea 
lor  cu  ideologiile  contemporanilor  noştri  este  superficială  şi  necritică.  Şi  to¬ 
tuşi  ei  îi  califică  fără  scrupule  pe  suporterii  anumitor  ideologii  drept  persoane 
paranoice. 

Există  persoane  cunoscute  sub  stigmatul  comun  de  şarlatani  monetari  (mo- 
netary  cranks).  Şarlatanul  monetar  susţine  o  metodă  de  a  face  toată  lumea 
prosperă  prin  măsuri  monetare.  Planurile  sale  sunt  iluzorii.  Pe  de  altă  parte, 
ele  reprezintă  aplicaţia  consecventă  a  unei  ideologii  monetare  în  întregime 
aprobate  de  opinia  publică  contemporană  şi  care  ghidează  politicile  aproape 
tuturor  guvernelor.  Obiecţiile  formulate  împotriva  acestor  erori  ideologice  de 
către  economişti  nu  sunt  luate  în  consideraţie  de  guverne,  partide  politice  şi 
presă. 

Se  crede  îndeobşte,  de  către  cei  nefamiliarizaţi  cu  teoria  economică,  că  ex¬ 
pansiunea  creditelor  şi  creşterea  cantităţii  de  bani  aflaţi  în  circulaţie  sunt  mij¬ 
loace  eficace  pentru  reducerea  permanentă  a  ratei  dobânzii,  sub  nivelul  pe  care 
l-ar  atinge  pe  o  piaţă  de  capital  şi  împrumuturi  nemanipulată.  Această  teorie 
este  total  eronată.2  Dar  ea  ghidează  politicile  monetare  şi  de  acordare  a  credi¬ 
telor  ale  aproape  tuturor  guvernelor  contemporane.  De  bună  seamă,  pe  baza 

2.  A  se  vedea  mai  jos,  capitolul  xx. 

acestei  ideologii  vicioase,  nu  se  poate  formula  nici  o  obiecţie  validă  împotriva 
planurilor  avansate  de  Pierre  Joseph  Proudhon,  Ernest  Solvay,  Clifford  Hugh 
Douglas  şi  o  sumedenie  de  alţi  pretinşi  reformatori.  Aceştia  n-au  fost  decât 
mai  consecvenţi  decât  sunt  alţii.  Ei  doreau  să  reducă  rata  dobânzii  la  zero,  şi 
să  abolească  astfel  complet  raritatea  „capitalului”.  Cel  ce  doreşte  să  respingă 
aceste  idei  trebuie  să  atace  teoriile  subiacente  politicilor  monetare  şi  de  acor¬ 
dare  a  creditelor  practicate  de  naţiuni  mari. 

Psihiatrul  poate  obiecta,  susţinând  că  ceea  ce  îl  caracterizează  pe  un  om 
drept  lunatic  este  tocmai  faptul  că-i  lipseşte  moderaţia  şi  că  merge  la  extreme. 
In  vreme  ce  omul  normal  este  suficient  de  judicios  pentru  a  se  controla,  pa¬ 
ranoicul  trece  de  orice  limită.  Această  replică  este  total  nesatisfăcătoare.  Toate 
argumentele  avansate  în  favoarea  tezei  că  rata  dobânzii  poate  fi  redusă  prin 
expansiunea  creditului  de  la  5  sau  4%,  la  3  sau  2%,  sunt  la  fel  de  valabile  pen¬ 
tru  a  o  reduce  până  la  zero.  „Şarlatanii  monetari”  au  cu  siguranţă  dreptate,  din 
punctul  de  vedere  al  erorilor  monetare  acceptate  de  opinia  publică. 

Există  psihiatri  care  îi  numesc  lunatici  pe  germanii  care  au  îmbrăţişat  prin¬ 
cipiile  naziste  şi  care  doresc  să-i  vindece  prin  proceduri  terapeutice.  Din  nou, 
avem  de  a  face  cu  aceeaşi  problemă.  Doctrinele  naziste  sunt  vicioase,  dar  ele 
nu  diferă  în  mod  esenţial  de  ideologiile  socialismului  şi  ale  naţionalismului, 
aşa  cum  au  fost  ele  aprobate  de  opinia  publică  din  alte  ţări.  Ceea  ce  caracte¬ 
rizează  nazismul  este  doar  aplicarea  consecventă  a  acestor  ideologii,  la  con¬ 
diţiile  particulare  din  Germania.  Ca  şi  toate  celelalte  naţiuni  contemporane, 
naziştii  doreau  controlul  guvernamental  al  afacerilor  şi  auto-suficienţa  eco¬ 
nomică,  adică  autarhia,  pentru  ţara  lor.  Trăsătura  distinctivă  a  politicii  lor  a 
fost  că  refuzau  să  accepte  dezavantajele  pe  care  adoptarea  aceluiaşi  sistem  de 
către  alte  ţări  le-ar  fi  impus  asupra  lor.  Ei  nu  erau  dispuşi  să  rămână  pe  veci 
„prizonieri”,  cum  ziceau  ei,  în  cadrul  unei  ţări  relativ  suprapopulate,  în  care 
condiţiile  fizice  fac  productivitatea  efortului  uman  relativ  mai  scăzută  decât 
în  altele.  Ei  considerau  că  cifrele  ridicate  ale  populaţiei  lor,  situarea  geografică 
propice  din  punct  de  vedere  strategic  a  ţării  lor,  precum  şi  vigoarea  înnăscută 
şi  bravura  forţelor  lor  armate  le  ofereau  o  bună  şansă  de  a  remedia,  prin  agre¬ 
siune,  inconvenientele  pe  care  le  deplângeau. 

De  bună  seamă,  oricine  acceptă  ideologia  naţionalismului  şi  a  socialismului 
ca  fiind  adevărată  şi  o  alege  drept  etalon  pentru  politicile  propriei  sale  ţări,  nu 
este  în  măsură  să  respingă  concluziile  deduse  din  ea  de  nazişti.  Singura  cale  de 
respingere  a  nazismului,  rămasă  pentru  celelalte  ţări  care  acceptau  aceste  două 
principii,  a  fost  de  a-i  învinge  pe  nazişti  în  război.  Şi  câtă  vreme  ideologia 
socialismului  şi  a  naţionalismului  îşi  va  păstra  supremaţia  în  opinia  publică 
mondială,  germanii  sau  alte  popoare  vor  încerca  din  nou  să-şi  atingă  ţelurile 
prin  agresiune  şi  cucerire,  dacă  li  se  va  ivi  vreodată  oportunitatea.  Nu  există 
nici  o  speranţă  de  eradicare  a  mentalităţii  agresive  dacă  nu  nimicim  complet 
erorile  ideologice  în  care-şi  înfige  ea  rădăcinile.  Aceasta  nu  este  o  sarcină 
pentru  psihiatri,  ci  pentru  economişti.3 

Omul  dispune  de  un  singur  instrument  pentru  combaterea  erorii:  raţiunea. 

3.  Cf.  Mises,  Omnipotent  Government,  New  Haven,  1944,  pp.  221-228,  129-131, 
I3S"I4°- 

3 .  Puterea 

Societatea  este  un  produs  al  acţiunii  umane.  Acţiunea  umană  este  ori¬ 
entată  de  ideologii.  Astfel,  societatea  şi  orice  ordine  concretă  a  trebu¬ 
rilor  sociale  sunt  un  rezultat  al  ideologiilor;  ideologiile  nu  sunt,  cum 
spun  marxiştii,  produsul  unei  anumite  stări  sociale  de  lucruri.  De  bună 
seamă,  gândurile  şi  ideile  omeneşti  nu  sunt  realizările  unor  indivizi 
{188}  izolaţi.  Gândirea  nu  reuşeşte  nici  ea  decât  prin  cooperarea  gânditorilor. 

Nici  un  individ  nu  ar  avansa  cu  raţionamentele  sale,  dacă  ar  fi  supus 
necesităţii  de  a  lua  totul  de  la  început.  Omul  poate  progresa  în  gândire 
numai  pentru  că  eforturile  sale  sunt  susţinute  de  acelea  ale  generaţiilor 
trecute,  care  au  alcătuit  instrumentele  de  gândire,  conceptele  şi  termi¬ 
nologiile  şi  au  ridicat  problemele. 

Orice  ordine  socială  dată  a  fost  gândită  şi  plănuită,  înainte  de  a 
putea  fi  realizată.  Această  precedenţă  temporală  şi  logică  a  factorului 
ideologic  nu  implică  propoziţia  că  oamenii  elaborează  un  plan  complet 
al  unui  sistem  social,  aşa  cum  fac  utopiştii.  Ceea  ce  este  şi  trebuie  să 
fie  gândit  dinainte  nu  este  concertarea  acţiunilor  individuale  într-un 
sistem  integrat  de  organizare  socială,  ci  acţiunile  indivizilor  faţă  de 
semenii  lor  şi  a  grupurilor  deja  formate  faţă  de  alte  grupuri.  înainte 
ca  un  om  să-şi  ajute  semenul  pentru  tăierea  unui  copac,  o  asemenea 
cooperare  trebuie  gândită.  înainte  ca  un  act  de  barter  să  aibă  loc,  ideea 
de  schimb  mutual  de  bunuri  şi  servicii  trebuie  să  fie  concepută.  Nu 
este  necesar  ca  indivizii  implicaţi  să  devină  conştienţi  de  faptul  că  o 
asemenea  mutualitate  atrage  după  sine  stabilirea  de  legături  sociale 
şi  apariţia  unui  sistem  social.  Individul  nu  planifică  şi  execută  acţiuni 
care  urmăresc  construirea  societăţii.  Conduita  sa  şi  conduita  corespun¬ 
zătoare  a  celorlalţi  generează  corpuri  sociale. 

Orice  stare  existentă  a  treburilor  sociale  este  produsul  ideologiilor 
gândite  în  prealabil.  în  cadrul  societăţii  pot  apărea  ideologii  noi,  care 
pot  înlocui  vechile  ideologii,  transformând  astfel  sistemul  social.  Dar 
societatea  este  întotdeauna  creaţia  unor  ideologii  temporal  şi  logic  an¬ 
terioare.  Acţiunea  este  ghidată  întotdeauna  de  idei;  ea  pune  în  aplicaţie 
ceea  ce  a  plănuit  gândirea  în  prealabil. 

Dacă  ipostaziem  sau  antropomorfizăm  noţiunea  de  ideologie,  pu¬ 
tem  spune  că  ideologiile  au  putere  asupra  omului.  Puterea  este  facul¬ 
tatea  sau  capacitatea  de  a  dirija  acţiunea.  De  regulă,  nu  spunem  decât 
despre  un  om  sau  despre  grupuri  de  oameni  că  sunt  puternici.  Aşadar 
definiţia  puterii  este:  puterea  este  capacitatea  de  a  dirija  acţiunile  al¬ 
tor  oameni.  Cel  ce  este  puternic,  îşi  datorează  puterea  unei  ideologii. 
Doar  ideologiile  îi  pot  furniza  unui  om  puterea  de  a  influenţa  alegerile 

şi  conduita  altor  oameni.  Nimeni  nu  poate  deveni  lider  dacă  nu  este 
susţinut  de  o  ideologie  care  îi  face  pe  ceilalţi  dispuşi  să  asculte  şi  să 
consimtă.  Astfel,  puterea  nu  este  un  lucru  fizic  şi  tangibil,  ci  un  feno¬ 
men  moral  şi  spiritual.  Puterea  unui  rege  se  bazează  pe  recunoaşterea 
ideologiei  monarhice  de  către  supuşii  săi. 

Cel  ce  utilizează  puterea  pentru  a  conduce  statul  -  adică  aparatul 
social  de  coerciţie  şi  constrângere  -  guvernează.  Guvernarea  este  exer¬ 
ciţiul  puterii  în  corpul  politic.  Ea  se  bazează  întotdeauna  pe  putere,  {189} 
adică  pe  capacitatea  de  a  dirija  acţiunile  altora. 

Bineînţeles,  este  posibil  să  se  instituie  o  guvernare  bazată  pe  opri¬ 
marea  violentă  a  unei  populaţii  rebele.  Aplicarea  coerciţiei  violente, 
sau  a  ameninţării  cu  aceasta,  împotriva  celor  ce  nu  sunt  dispuşi  să  se 
supună  voluntar,  este  trăsătura  caracteristică  a  statului  şi  a  guvernării. 

Insă  orice  asemenea  opresiune  violentă  este  şi  ea  întemeiată  pe  putere 
ideologică.  Cel  ce  doreşte  să  întrebuinţeze  violenţa  are  nevoie  de  coo¬ 
perarea  voluntară  a  anumitor  oameni.  Un  individ  dependent  doar  de  el 
însuşi  nu  poate  niciodată  guverna  doar  cu  ajutorul  violenţei  fizice.4  El 
are  nevoie  de  suportul  unui  grup  pentru  a  supune  alte  grupuri.  Tiranul 
are  nevoie  de  o  suită  de  partizani  care  să-i  asculte  ordinele  de  bunăvoie. 
Obedienţa  lor  spontană  îi  furnizează  lui  aparatul  de  care  are  nevoie 
pentru  supunerea  altor  oameni.  Dacă  va  reuşi  sau  nu  să-şi  prelungească 
domnia  depinde  de  raportul  numeric  între  cele  două  grupuri,  al  per¬ 
soanelor  care-1  susţin  voluntar  şi  al  celor  pe  care-i  supune  prin  forţă. 

Deşi  un  tiran  poate  guverna  temporar  cu  ajutorul  unei  minorităţi,  dacă 
această  minoritate  este  înarmată  iar  majoritatea  nu,  pe  termen  lung 
minoritatea  nu  poate  ţine  majoritatea  în  servitute.  Cei  oprimaţi  se  vor 
răzvrăti  şi  vor  scutura  jugul  tiraniei. 

Un  sistem  durabil  de  guvernare  trebuie  să  se  întemeieze  pe  o  ideo¬ 
logie  acceptată  de  majoritate.  Factorul  „real”,  „forţele  reale”  care  sunt 
fundamentul  guvernării  şi  care  le  asigură  guvernanţilor  puterea  de  a 
întrebuinţa  violenţa  împotriva  grupurilor  rebele  minoritare  sunt,  în 
esenţă,  ideologici,  morali  şi  spirituali.  Guvernanţii  care  n-au  recunos¬ 
cut  acest  principiu  fundamental  al  guvernării  şi,  bizuindu-se  pe  pre¬ 
supusa  irezistibilitate  a  trupelor  armate  de  care  dispuneau,  au  neso¬ 
cotit  spiritul  şi  ideile,  au  fost  în  cele  din  urmă  răsturnaţi  de  asalturile 
adversarilor  lor.  Interpretarea  puterii  ca  factor  „real”,  independent  de 
ideologii,  care  este  răspândită  prin  numeroase  lucrări  de  politologie 
şi  istorie,  este  eronată.  Termenul  de  Realpolitik  nu  are  sens  decât  dacă 


4.  Un  gangster  poate  surclasa  în  putere  un  individ  mai  slab,  sau  neînarmat.  Insă 
lucrul  acesta  nu  are  nimic  de  a  face  cu  viaţa  în  societate.  El  reprezintă  un  caz  antisocial 
izolat. 

este  întrebuinţat  pentru  a  desemna  politicile  care  iau  în  calcul  ideolo¬ 
giile  general  acceptate,  pentru  a  le  opune  politicilor  bazate  pe  ideologii 
insuficient  recunoscute  şi,  de  aceea,  nepotrivite  pentru  a  susţine  un 
sistem  de  guvernare  durabil. 

Cel  ce  interpretează  puterea  ca  putere  fizică  sau  „reală”  de  a  con¬ 
tinua  şi  consideră  că  acţiunea  violentă  este  însăşi  temelia  guvernării 
vede  lucrurile  din  punctul  de  vedere  îngust  al  ofiţerilor  subordonaţi, 
însărcinaţi  să  conducă  anumite  unităţi  ale  unei  armate,  sau  forţe  de 
poliţie.  Acestor  subordonaţi  le  revin  anumite  sarcini  precise,  în  cadrul 
{190}  ideologiei  dominante.  Şefii  lor  le  încredinţează  trupele  nu  doar  echi¬ 
pate,  înarmate  şi  organizate  pentru  luptă,  ci  şi  pătrunse  de  spiritul  care 
le  face  să  asculte  de  ordine.  Comandanţii  unor  asemenea  subdivizii 
iau  acest  factor  moral  drept  un  lucru  de  la  sine  înţeles,  deoarece  chiar 
ei  înşişi  sunt  animaţi  de  acelaşi  spirit  şi  nici  măcar  nu-şi  pot  imagina 
o  ideologie  diferită.  Puterea  unei  ideologii  constă  tocmai  în  faptul  că 
oamenii  i  se  supun  fără  nici  un  fel  de  ezitări  sau  scrupule. 

Insă  lucrurile  stau  altfel  pentru  conducătorul  guvernului.  El  trebu¬ 
ie  să  urmărească  prezervarea  moralului  forţelor  armate  şi  a  loialită¬ 
ţii  restului  populaţiei.  Intr-adevăr,  aceşti  factori  morali  sunt  singure¬ 
le  elemente  „reale”  pe  care  se  întemeiază  continuarea  guvernării  sale. 
Puterea  sa  scade  dacă  ideologia  care  o  susţine  pierde  teren. 

Uneori  minorităţile  pot  şi  ele  să  învingă,  cu  ajutorul  aptitudinilor 
militare  superioare,  şi  să  instituie  o  guvernare  minoritară.  Dar  o  ase¬ 
menea  stare  de  lucruri  nu  poate  dura.  Dacă  victorioşii  cuceritori  nu 
reuşesc  ulterior  să  convertească  un  sistem  de  guvernare  prin  violenţă 
într-unul  de  guvernare  prin  consimţământul  ideologic  al  celor  guver¬ 
naţi,  atunci  el  va  sucomba  în  mijlocul  altor  lupte.  Toate  minorităţile 
victorioase  care  au  stabilit  un  sistem  durabil  de  guvernare  au  asigu¬ 
rat  continuitatea  dominaţiei  lor  prin  mijlocirea  dobândirii  ulterioare 
a  unui  ascendent  ideologic.  Ei  şi-au  legitimat  propria  supremaţie,  fie 
supunându-se  ideologiilor  celor  învinşi,  fie  transformându-le.  Acolo 
unde  nu  s-a  petrecut  nici  unul  din  aceste  lucruri,  mulţimea  oprimată 
a  deposedat  minoritatea  opresoare,  fie  prin  rebeliune  deschisă,  fie  prin 
lucrarea  tăcută,  dar  implacabilă,  a  forţelor  ideologice.5 

Multe  dintre  marile  cuceriri  istorice  au  reuşit  să  supravieţuiască  de¬ 
oarece  invadatorii  s-au  aliat  cu  acele  clase  din  ţările  supuse  care  se  bu¬ 
curau  de  susţinerea  ideologiei  dominante,  fiind  astfel  considerate  stă- 
pânitori  legitimi.  Sistemul  acesta  a  fost  adoptat  de  tătari  în  Rusia,  de 
turci  în  Principatele  Danubiene  şi,  în  general,  de  unguri  în  Transilvania, 
precum  şi  de  britanici  şi  de  olandezi  în  Indiile  Orientale.  Un  număr  re- 

5.  Cf.  mai  jos,  pp.  649-650. 

lativ  nesemnificativ  de  britanici  reuşeau  să  guverneze  sute  de  milioane 
de  indieni,  deoarece  prinţii  şi  proprietarii  funciari  aristocraţi  din  India 
considerau  guvernarea  britanică  un  mijloc  de  prezervare  a  privilegiilor 
lor  şi-i  furnizau  susţinerea  de  care  se  bucura  supremaţia  lor  din  par¬ 
tea  ideologiei  general  acceptate  din  India.  Imperiul  indian  al  Angliei 
a  rămas  solid  câtă  vreme  opinia  publică  a  încuviinţat  ordinea  socială 
tradiţională.  Pax  Britannica  a  garantat  privilegiile  prinţilor  şi  proprie¬ 
tarilor  funciari  şi  a  ferit  masele  de  agonia  războaielor  dintre  principate 
şi  a  războaielor  de  succesiune  din  cadrul  lor.  Astăzi,  infiltrarea  de  idei  {191} 
subversive  din  străinătate  a  pus  capăt  guvernării  britanice  şi  ameninţă 
prezervarea  ordinii  milenare  a  ţării. 

Minorităţile  victorioase  îşi  datorează  uneori  succesul  superiorită¬ 
ţii  tehnologice.  Această  împrejurare  nu  modifică  lucrurile.  Pe  termen 
lung  este  imposibil  să  ţinem  armele  perfecţionate  departe  de  membrii 
majorităţii.  Nu  echipamentul  forţelor  lor  armate,  ci  factorii  ideologici 
sunt  cei  care  i-au  menţinut  pe  britanici  în  India.6 

Opinia  publică  a  unor  ţări  poate  fi  divizată  din  punct  de  vedere 
ideologic,  astfel  încât  nici  un  grup  să  nu  fie  destul  de  puternic  pentru 
a  institui  o  guvernare  durabilă.  Atunci  apare  anarhia.  Revoluţiile  şi 
conflictele  civile  devin  permanente. 

Tradiţionalismul  ca  ideologie 

Tradiţionalismul  este  o  ideologie  care  consideră  că  loialitatea  faţă  de  valori, 
cutume  şi  metode  procedurale  transmise,  sau  despre  care  se  presupune  că  sunt 
transmise  de  strămoşi,  este  atât  dreaptă  cât  şi  eficace.  Pentru  tradiţionalism 
nu  este  esenţial  dacă  aceşti  înaintaşi  sunt  strămoşi  în  accepţiunea  biologică 
a  termenului,  sau  pot  fi  consideraţi  în  mod  rezonabil  ca  fiind  astfel;  uneori 
ei  au  fost  doar  locuitorii  precedenţi  ai  ţării  respective,  sau  adepţii  aceleiaşi 
credinţe  religioase,  sau  doar  precursori  în  exerciţiul  vreunei  sarcini  speciale. 

Cine  este  considerat  strămoş  şi  care  este  conţinutul  corpusului  tradiţional 
moştenit  depinde  de  conţinutul  concret  al  fiecărei  varietăţi  de  tradiţionalism 
în  parte.  Ideologia  îi  aduce  în  prim  plan  pe  anumiţi  strămoşi  şi  îi  aruncă  pe 
alţii  în  uitare;  uneori  ea  îi  numeşte  strămoşi  pe  unii  oameni  care  n-au  nimic 
de  a  face  cu  presupusa  lor  posteritate.  Ea  construieşte  adesea  doctrine  „tradi¬ 
ţionale”  de  origine  recentă,  care  diferă  de  ideologiile  împărtăşite  în  realitate 
de  către  strămoşi. 

Tradiţionalismul  încearcă  să-şi  justifice  tezele  enumerând  succesele  pe  care 
le-a  asigurat  în  trecut.  Dacă  aceste  pretenţii  sunt  conforme  realităţii  este  o  altă 
problemă.  Uneori  cercetările  au  relevat  erori  în  conţinutul  istoric  al  credin¬ 
ţelor  tradiţionale.  Dar  aceasta  nu  a  năruit  întotdeauna  doctrina  tradiţională 

6.  Aici  avem  în  vedere  prezervarea  guvernărilor  europene  minoritare  în  ţări  neeu- 
ropene.  Referitor  la  perspectivele  unei  agresiuni  asiatice  asupra  Occidentului,  cf.  mai 
jos,  pp.  669-670. 

respectivă,  deoarece  nucleul  tradiţionalismului  nu  constă  în  fapte  istorice  reale, 
ci  într-o  opinie  referitoare  la  acestea,  care  poate  fi  oricât  de  greşită,  şi  într-o 
voinţă  de  a  crede  lucruri  cărora  li  se  atribuie  o  origine  străveche. 

4.  Meliorismul  şi  ideea  de  progres 

Noţiunile  de  progres  şi  regres  n-au  sens  decât  într-un  sistem  de  gândi¬ 
re  teleologic.  într-un  asemenea  cadru,  este  natural  să  numim  apropie- 
{192}  rea  de  ţelul  urmărit  progres,  iar  o  mişcare  în  sens  opus  regres.  Fără  a  se 
referi  la  acţiunile  unui  agent  şi  la  un  anumit  ţel,  noţiunile  acestea  sunt 
deopotrivă  sterile  şi  lipsite  de  orice  semnificaţie. 

Una  din  deficienţele  filosofiilor  din  secolul  al  xix-lea  este  de  a  fi  răs¬ 
tălmăcit  semnificaţia  schimbării  cosmice  şi  de  a  fi  strecurat  clandestin 
în  teoria  transformării  biologice  ideea  de  progres.  Privind  retrospectiv, 
din  orice  situaţie  dată,  la  situaţiile  din  trecut,  putem  utiliza  fără  pericol 
termenii  de  dezvoltare  şi  de  evoluţie,  în  sens  neutru.  în  acest  caz,  evolu¬ 
ţia  este  procesul  care  a  dus  de  la  condiţiile  din  trecut  la  cele  din  prezent, 
însă  trebuie  să  ne  ferim  de  eroarea  fatală  de  a  confunda  schimbarea  cu 
îmbunătăţirea  şi  evoluţia  cu  evoluţia  către  forme  de  viaţă  superioare. 
Nu  ne  este  permis  nici  să  substituim  antropocentrismului  religios  şi  al 
vechilor  doctrine  metafizice,  un  antropocentrism  pseudoştiinţific. 

Dar  nu  este  sarcina  praxeologiei  să  critice  această  filosofie.  Sarcina  ei 
este  să  năruie  erorile  implicate  în  ideologiile  actuale. 

Filosofia  socială  a  secolului  al  xvm-lea  era  convinsă  că  omenirea  a 
pătruns  de  acum,  în  cele  din  urmă,  în  epoca  raţiunii.  în  vreme  ce  ero¬ 
rile  teologice  şi  metafizice  au  dominat  în  trecut,  raţiunea  va  fi  de  acum 
supremă.  Oamenii  se  vor  elibera  din  ce  în  ce  mai  mult  din  lanţurile 
tradiţiei  şi  ale  superstiţiilor  şi  îşi  vor  dedica  toate  eforturile  ameliorării 
continue  a  instituţiilor  sociale.  Fiecare  nouă  generaţie  îşi  va  aduce  pro¬ 
pria  sa  contribuţie  la  această  glorioasă  sarcină.  Cu  timpul,  societatea  va 
deveni  din  ce  în  ce  mai  mult  o  societate  de  oameni  liberi,  care  aspiră 
la  fericirea  maximă  a  numărului  cel  mai  mare.  Revenirile  temporare 
nu  sunt,  desigur,  imposibile.  Dar,  în  cele  din  urmă,  cauza  cea  bună  va 
triumfa,  deoarece  ea  este  cauza  raţiunii.  Oamenii  se  considerau  fericiţi 
pentru  că  erau  cetăţeni  ai  unei  epoci  de  iluminare,  care,  prin  descope¬ 
rirea  legilor  comportamentului  raţional,  netezea  calea  unei  ameliorări 
continue  a  treburilor  omeneşti.  Ei  regretau  doar  faptul  că  erau  prea  bă¬ 
trâni  pentru  a  mai  fi  ei  înşişi  martorii  tuturor  efectelor  benefice  ale  noii 
filosofii.  „Mi-aş  dori”,  îi  scria  Bentham  lui  Philarete  Chasles,  „să  mi  se 
acorde  privilegiul  de  a-mi  trăi  anii  pe  care-i  mai  am  de  trăit  la  sfârşitul 

fiecăruia  dintre  secolele  ce  vor  urma  morţii  mele;  astfel,  aş  putea  deveni 
martorul  efectelor  scrierilor  mele.”7 

Toate  aceste  speranţe  se  fondau  pe  convingerea  fermă,  proprie  epo¬ 
cii,  că  masele  sunt  atât  bune  din  punct  de  vedere  moral,  cât  şi  raţionale. 
Straturile  superioare,  aristocraţii  privilegiaţi  care  trăiau  din  grăsimea 
pământului,  erau  socotiţi  depravaţi.  Oamenii  de  rând,  îndeosebi  ţăranii 
şi  muncitorii,  erau  glorificaţi  în  duh  romantic,  ca  fiind  nobili  şi  înzes¬ 
traţi  cu  o  judecată  infailibilă.  Astfel,  filosofii  erau  convinşi  că  democra¬ 
ţia,  guvernarea  de  către  popor,  va  atrage  după  sine  perfecţiunea  socială. 

Această  prejudecată  a  fost  eroarea  fatală  a  umanitariştilor,  filosofilor 
şi  liberalilor.  Oamenii  nu  sunt  infailibili;  foarte  adesea  ei  se  înşală.  Nu 
este  adevărat  că  masele  au  întotdeauna  dreptate  şi  cunosc  mijloacele 
de  atingere  a  ţelurilor  urmărite.  „Credinţa  în  omul  de  rând”  nu  este 
întemeiată  pe  ceva  mai  solid  decât  era  cea  în  darurile  supranaturale 
ale  regilor,  preoţilor  şi  nobililor.  Democraţia  garantează  un  sistem  de 
guvernare  care  se  conformează  dorinţelor  şi  planurilor  majorităţii,  dar 
ea  nu  poate  împiedeca  majorităţile  să  cadă  victime  unor  idei  eronate 
şi  să  adopte  politici  inadecvate,  care  nu  numai  că  nu  duc  la  realizarea 
ţelurilor  urmărite,  dar  atrag  după  ele  dezastre.  Majorităţile  pot  şi  ele  să 
greşească  şi  să  distrugă  civilizaţia.  Cauza  cea  bună  nu  va  triumfa  doar 
din  cauza  faptului  că  este  raţională  şi  eficace.  Civilizaţia  va  progresa,  iar 
societatea  şi  statul  îi  vor  face  pe  oameni  mai  satisfăcuţi,  deşi  nu  fericiţi 
în  sens  metafizic,  doar  dacă  oamenii  sunt  capabili  să  adopte  în  cele  din 
urmă  politici  rezonabile  şi  care  este  probabil  că  vor  duce  la  atingerea 
ţelurilor  ultime  urmărite.  Numai  viitorul  ne  va  spune  dacă  această  con¬ 
diţie  este  sau  nu  îndeplinită. 

Nu  este  loc  în  limitele  unui  sistem  praxeologic  pentru  meliorism  şi 
fatalism  optimist.  Omul  este  liber,  în  sensul  că  trebuie  să  aleagă  zilnic 
din  nou  între  politicile  care  duc  la  succes  şi  cele  care  duc  la  dezastru, 
dezintegrare  socială  şi  barbarie. 

Termenul  de  progres  nu  are  sens  dacă  este  aplicat  evenimentelor 
cosmice  sau  unei  viziuni  cuprinzătoare  asupra  lumii.  Nu  dispunem 
de  nici  un  fel  de  informaţii  despre  planurile  iniţiatorului  originar  al 
mişcării  universale.  Dar  lucrurile  nu  stau  la  fel  cu  întrebuinţarea  aces¬ 
tui  termen  în  contextul  unei  doctrine  ideologice.  Marea  majoritate  a 
oamenilor  aspiră  la  provizii  de  hrană  mai  mari  şi  de  mai  bună  calitate, 
haine,  locuinţe  şi  alte  facilităţi  materiale.  Numind  o  creştere  a  nivelului 
de  trai  al  maselor  progres  şi  îmbunătăţire,  economiştii  nu  îmbrăţişează 
un  materialism  vulgar.  Ei  constată  pur  şi  simplu  faptul  că  oamenii  sunt 

7.  Philarete  Chasles,  Etudes  sur  Ies  hommes  et  Ies  moeurs  du  xix  -  eme  siec/e,  Paris, 
1849,  p.  89. 

animaţi  de  aspiraţia  de  a-şi  ameliora  condiţiile  materiale  de  trai.  Ei 
judecă  politicile  din  punctul  de  vedere  al  ţelurilor  pe  care  doresc  oa¬ 
menii  să  le  atingă.  Cel  ce  dispreţuieşte  scăderea  mortalităţii  infantile 
şi  dispariţia  graduală  a  foametei  şi  a  molimelor  are  dreptul  să  arunce 
prima  piatră  în  materialismul  economiştilor. 

Există  un  singur  etalon  pentru  evaluarea  acţiunilor  umane:  dacă  ele 
sunt  sau  nu  potrivite  pentru  atingerea  ţelurilor  urmărite  de  oamenii 
care  acţionează. 


X.  SCHIMBUL  ÎN  CADRUL  SOCIETĂŢII 


i.  Schimbul  autistic  şi  schimbul  interpersonal 

A 

In  esenţă,  acţiunea  este  întotdeauna  renunţarea  la  o  stare  de  lucruri 
în  schimbul  alteia.  Dacă  acţiunea  este  întreprinsă  de  un  individ,  în 
afara  oricărei  relaţii  de  cooperare  cu  alţi  indivizi,  o  putem  numi  schimb 
autistic.  Un  exemplu  ar  fi  vânătorul  izolat  care  doboară  un  animal  pen¬ 
tru  consumul  său  propriu;  el  renunţă  la  agrement  şi  la  un  cartuş  în 
schimbul  hranei. 

în  cadrul  societăţii,  cooperarea  substituie  schimburilor  autistice 
schimbul  interpersonal,  sau  social.  Omul  dă  altor  oameni  ceva,  pentru 
a  primi  ceva  de  la  ei.  Apare  mutualismul.  Omul  serveşte  pentru  a  fi 
servit. 

Relaţia  de  schimb  este  relaţia  socială  fundamentală.  Schimbul  inter¬ 
personal  de  bunuri  şi  servicii  ţese  reţeaua  de  legături  care-i  uneşte  pe 
oameni  în  societate.  Formula  societală  este:  do  ut  des.  Acolo  unde  nu 
există  mutualitate  deliberată,  unde  acţiunea  este  întreprinsă  fără  nici  o 
intenţie  de  a  dobândi  beneficiul  unei  acţiuni  concomitente  a  altora,  nu 
există  schimb  interpersonal,  ci  schimb  autistic.  Nu  contează  dacă  acţi¬ 
unea  autistică  este  benefică  sau  dăunătoare  pentru  alţii,  sau  dacă  nu  le 
pasă  deloc  de  ea.  Un  geniu  îşi  poate  desfăşura  activitatea  numai  pentru 
el,  nu  pentru  mulţime;  însă  el  este  un  binefăcător  neîndoielnic  al  ome¬ 
nirii.  Criminalul  îşi  ucide  victima  pentru  propriul  său  folos;  victima 
nu  este,  în  nici  un  caz,  un  partener  la  această  crimă,  ci  doar  obiectul  ei; 
ceea  ce  se  săvârşeşte  se  săvârşeşte  împotriva  ei. 

Agresiunea  ostilă  era  o  practică  obişnuită  printre  înaintaşii  nonu- 
mani  ai  omului.  Cooperarea  conştientă  şi  deliberată  este  produsul 
unui  lung  proces  evolutiv.  Etnologia  şi  istoria  ne-au  furnizat  infor¬ 
maţii  interesante  despre  începuturile  schimbului  şi  tipurile  primitive 
de  schimb  interpersonal.  Unii  consideră  obiceiul  oferirii  mutuale  de 
cadouri,  cu  stipularea  unui  anumit  cadou  ce  urmează  a  fi  primit  ca  răs¬ 
puns,  drept  un  model  comportamental  precursor  al  schimbului  inter¬ 
personal.1  Alţii  consideră  trocul  mut  drept  o  modalitate  primitivă  de 
comerţ.  Pe  de  altă  parte,  a  face  cadouri  în  vederea  recompensării  prin 

i.  Gustav  Cassel,  The  Theory  of  Social  Economy,  trad.  S.L.  Banon,  ed.  nouă,  Londra, 
1932,  P- 37i- 

cadoul-replică  al  destinatarului,  sau  în  vederea  dobândirii  bunăvoinţei 
unui  om  a  cărui  animozitate  ar  putea  fi  dezastruoasă,  echivalează  deja 
cu  schimbul  interpersonal.  Acelaşi  lucru  se  poate  spune  şi  despre  tro¬ 
cul  mut,  care  nu  diferă  de  alte  modalităţi  de  troc  şi  comerţ,  decât  prin 
absenţa  discuţiilor  orale. 

Caracteristica  esenţială  a  categoriilor  acţiunii  umane  este  că  sunt 
apodictice  şi  absolute  şi  nu  admit  nici  un  fel  de  gradaţie.  Există  ac¬ 
ţiune  şi  nonacţiune,  schimb  şi  nonschimb;  tot  ce  se  aplică  acţiunii  şi 
schimbului  ca  atare  este  sau  nu  este  dat  în  fiecare  caz  individual,  după 
cum  există  sau  nu  acţiune  şi  schimb.  Tot  astfel,  liniile  de  demarcaţie 
între  schimbul  autistic  şi  cel  interpersonal  sunt  cât  se  poate  de  dis¬ 
tincte.  Acţiunea  de  a  face  cadouri  unilaterale,  fără  obiectivul  de  a  fi 
recompensat  prin  adoptarea  vreunei  conduite  de  către  destinatar  sau 
de  către  terţe  părţi  este  un  schimb  autistic.  Cel  ce  dăruieşte  dobân¬ 
deşte  satisfacţia  pe  care  i-o  oferă  ameliorarea  situaţiei  destinatarului. 
Destinatarul  primeşte  cadoul  ca  pe  un  dar  trimis  de  Dumnezeu.  Dar 
dacă  darurile  sunt  oferite  în  vederea  influenţării  conduitei  anumitor 
oameni,  ele  nu  mai  sunt  unilaterale,  ci  un  tip  de  schimb  interpersonal, 
între  cel  ce  dăruieşte  şi  omul  a  cărui  conduită  sunt  menite  să  o  influen¬ 
ţeze.  Deşi  apariţia  schimbului  interpersonal  a  fost  rezultatul  unei  lungi 
evoluţii,  nu  este  de  conceput  nici  un  fel  de  tranziţie  graduală  de  la 
schimbul  autistic  la  cel  interpersonal.  între  ele  nu  au  existat  moduri  in¬ 
termediare  de  schimb.  Pasul  care  duce  de  la  schimb  autistic  la  schimb 
interpersonal  n-a  reprezentat  întru  nimic  mai  puţin  un  salt  către  ceva 
complet  nou  şi  esenţial  diferit,  decât  pasul  de  la  reacţiunea  automată  a 
celulelor  şi  nervilor  la  comportamentul  conştient  şi  deliberat  pe  care-1 
numim  acţiune. 

2 .  Legături  contractuale  şi  legături  hegemonice 

Există  două  tipuri  diferite  de  cooperare  socială:  cooperarea  prin  con¬ 
tract  şi  coordonare  şi  cooperarea  prin  comandă  şi  subordonare,  sau  he¬ 
gemonie. 

Acolo  unde  -  şi  în  măsura  în  care  -  cooperarea  bazează  pe  contract, 
relaţia  logică  dintre  indivizii  care  cooperează  este  simetrică.  Ei  sunt 
cu  toţii  participanţi  la  contracte  de  schimb  interpersonal.  John  se  află 
în  aceeaşi  relaţie  cu  Tom  în  care  se  află  Tom  cu  John.  Acolo  unde  -  şi 
în  măsura  în  care  -  cooperarea  se  bazează  pe  comandă  şi  subordo¬ 
nare,  există  omul  care  comandă  şi  există  cei  care  ascultă  de  ordinele 
sale.  Relaţia  logică  dintre  aceste  două  clase  de  oameni  este  asimetri¬ 
că.  Există  un  director  şi  există  persoanele  aflate  în  grija  sa.  Directorul 

alege  şi  dirijează  singur;  ceilalţi  -  cei  aflaţi  în  custodie  -  nu  sunt  decât 
pionii  acţiunilor  sale. 

Forţa  care  cheamă  la  viaţă  şi  care  animează  orice  corp  social  este 
întotdeauna  puterea  ideologică,  iar  faptul  care  face  dintr-un  individ 
un  membru  al  unui  corp  social  este  întotdeauna  propria  sa  conduită. 
Aceste  lucruri  nu  sunt  mai  puţin  adevărate  pentru  legăturile  sociale 
hegemonice.  Este  adevărat  că,  de  regulă,  oamenii  se  nasc  în  cadrul 
celor  mai  importante  reţele  hegemonice,  care  sunt  familia  şi  statul,  iar 
acest  lucru  era  valabil  şi  pentru  legăturile  hegemonice  din  vremurile 
trecute,  sclavia  şi  servitutea,  care  au  dispărut  din  cuprinsul  civilizaţiei 
occidentale.  Dar  nici  un  fel  de  violenţă  fizică  şi  constrângere  nu-1  pot 
forţa  pe  un  om,  împotriva  voinţei  sale,  să  rămână  în  poziţia  de  supus 
al  unei  ordini  hegemonice.  Ceea  ce  produc  violenţa  sau  ameninţarea 
cu  violenţa  este  o  stare  de  lucruri  în  care,  de  regulă,  supunerea  este 
considerată  mai  dezirabilă  decât  rebeliunea.  Confruntat  cu  alegerea 
între  consecinţele  obedienţei  şi  ale  nonobedienţei,  supusul  o  preferă 
pe  cea  dintâi  şi  se  integrează  astfel  în  relaţia  hegemonică.  Fiecare  nouă 
poruncă  îl  pune  din  nou  în  faţa  acestei  alegeri.  Supunându-se  în  mod 
repetat  el  contribuie  cu  partea  lui  la  perpetuarea  existenţei  corpului 
social  hegemonie.  Chiar  şi  ca  supus  integrat  într-un  asemenea  sistem, 
el  este  o  fiinţă  umană  care  acţionează,  adică  o  fiinţă  care  nu  ascultă  pur 
şi  simplu  de  impulsuri  oarbe,  ci  îşi  întrebuinţează  raţiunea  pentru  a 
alege  între  alternative. 

Ceea  ce  diferenţiază  legăturile  hegemonice  de  cele  contractuale  este 
măsura  în  care  alegerile  indivizilor  determină  mersul  evenimentelor. 
De  îndată  ce  omul  se  decide  în  favoarea  aservirii  sale  către  un  sistem 
hegemonie  el  devine,  în  limitele  activităţilor  acestui  sistem  şi  în  inter¬ 
valul  de  timp  al  aservirii  sale,  pionul  acţiunilor  directorului.  In  cadrul 
corpului  social  hegemonie  şi  în  măsura  în  care  el  dirijează  conduita 
subordonaţilor  săi,  doar  directorul  acţionează.  Supuşii  acţionează  doar 
pentru  a-şi  alege  statutul  de  subordonaţi;  odată  făcută  această  alegere 
ei  nu  mai  acţionează  pentru  ei  înşişi,  ci  li  se  poartă  de  grijă. 

în  cadrul  unei  societăţi  contractuale,  membrii  individuali  schim¬ 
bă  între  ei  anumite  cantităţi  de  bunuri  şi  servicii,  de  anumite  calităţi. 
Când  îşi  alege  statutul  de  subordonat,  în  cadrul  unui  corp  hegemonie, 
un  om  nici  nu  oferă  nici  nu  primeşte  ceva  specific.  El  se  integrează 
într-un  sistem,  în  care  va  avea  de  adus  indefinit  servicii  şi  va  primi 
ceea  ce  este  dispus  directorul  să-i  aloce.  El  este  la  mila  directorului. 
Doar  directorul  este  liber  să  aleagă.  împrejurarea  că  directorul  este  un 
individ  sau  un  grup  organizat  de  indivizi  -  un  directorat  -  că  el  este  un 

tiran  maniac  şi  egoist  sau  un  despot  patern  şi  binevoitor  este  irelevantă 
pentru  structura  de  ansamblu  a  sistemului. 

Distincţia  între  aceste  două  tipuri  de  cooperare  socială  se  regăseşte 
{197}  în  toate  teoriile  societăţii.  Ferguson  a  descris-o  ca  pe  contrastul  dintre 
naţiunile  războinice  şi  cele  comerciale;2  Saint  Simon  ca  pe  contrastul 
dintre  naţiunile  belicoase  şi  cele  paşnice,  sau  industrioase;  Herbert 
Spencer  ca  pe  contrastul  dintre  societăţile  caracterizate  prin  libertate 
individuală  şi  cele  caracterizate  prin  structuri  militare;3  Sombart  ca  pe 
contrastul  dintre  eroi  şi  tarabagii.4  Marxiştii  disting  între  „organizarea 
gentilică”  a  unei  fabuloase  epoci  primitive  a  societăţii  şi  a  beatitudinii 
eterne  a  socialismului,  pe  de  o  parte,  şi  degradarea  de  nedescris  a  ca¬ 
pitalismului,  pe  de  alta.5  Filosofii  nazişti  disting  între  sistemul  pervers 
al  securităţii  burgheze  şi  cel  eroic,  al  Fiihrertum- ului  autoritar.  Nu  toţi 
sociologii  evaluează  la  fel  cele  două  sisteme.  Dar  ei  sunt  întru  totul  de 
acord  cu  stabilirea  contrastului,  precum  şi  cu  recunoaşterea  faptului  că 
nici  un  al  treilea  principiu  nu  este  imaginabil  sau  fezabil. 

Civilizaţia  occidentală,  ca  şi  civilizaţiile  celor  mai  avansate  popoare 
răsăritene,  sunt  realizări  ale  oamenilor  care  au  cooperat  conform  mo¬ 
delului  de  coordonare  contractuală.  Este  adevărat  că  aceste  civilizaţii 
au  adoptat,  în  anumite  privinţe,  legături  structurale  de  tip  hegemonie. 
Statul,  ca  aparat  de  constrângere  şi  coerciţie  este  în  mod  necesar  o  or¬ 
ganizaţie  hegemonică.  Tot  astfel  sunt  familia  şi  comunitatea  gospodă¬ 
rească.  Totuşi,  trăsătura  caracteristică  a  acestor  civilizaţii  este  structura 
contractuală  proprie  cooperării  între  familiile  individuale.  Pe  vremuri 
prevala  aproape  complet  autarhia  şi  izolarea  economică  a  unităţilor 
gospodăreşti  individuale.  Când  locul  autosuficienţei  fiecărei  familii  a 
fost  luat  de  schimburile  interfamiliale  de  bunuri  şi  servicii,  lucrurile  au 
luat,  în  toate  ţările  considerate  de  regulă  civilizate,  aspectul  cooperării 
bazate  pe  contract.  Civilizaţia  umană,  aşa  cum  o  cunoaştem  de  atunci 
încoace  din  experienţa  istorică,  este  preponderent  un  produs  al  relaţii¬ 
lor  contractuale. 

Orice  tip  de  cooperare  umană  şi  de  mutualism  social  este,  în  esenţă, 
o  ordine  a  păcii  şi  a  rezolvării  disputelor  prin  conciliere.  In  relaţiile 
interne  din  cadrul  oricărei  unităţi  sociale,  fie  ea  bazată  pe  legături  con¬ 
tractuale  sau  hegemonice,  trebuie  să  fie  pace.  Acolo  unde  există  con¬ 
flicte  violente  şi  în  măsura  în  care  ele  există,  nu  există  nici  cooperare, 

2.  Cf.  Adam  Ferguson,  An  Essay  on  the  History  of  Civil  Society,  ed.  nouă,  Basel,  1789, 
p.208. 

3.  Cf.  Herbert  Spencer,  The  Principles  ofSociology,  New  York,  1914,  iii,  575-611. 

4.  Cf.  Werner  Sombart,  Hăndler  und  Helden,  Munchen,  1915. 

5.  Cf.  Frederick  Engels,  The  Origin  of  the  Family,  Private  Property  and  the  State, 
New  York,  1942,  p.  144. 

nici  legături  sociale.  Partidele  politice  care,  mânate  de  aspiraţia  lor  de  a 
substitui  sistemul  contractual  cu  unul  hegemonie,  condamnă  putrezi¬ 
ciunea  păcii  şi  a  securităţii  burgheze,  exaltă  nobleţea  morală  a  violenţei 
şi  a  vărsării  de  sânge  şi  preamăresc  războiul  şi  revoluţia,  ca  metode 
eminamente  naturale  în  relaţiile  interumane,  se  contrazic  pe  ele  însele. 
Intr-adevăr,  propriile  lor  utopii  se  doresc  tărâmuri  ale  păcii.  Reich- 
ul  nazist  şi  comunitatea  marxistă  sunt  societăţi  bazate  pe  planuri  de 
pace  netulburată.  Ele  urmează  a  fi  edificate  prin  planificare,  adică  prin 
aservirea  violentă  a  tuturor  celor  nedispuşi  să  se  supună  fără  rezistenţă. 
Intr-o  lume  contractuală  este  posibilă  coexistenţa  multor  state  diferite. 
Intr-o  lume  hegemonică  nu  poate  exista  decât  un  singur  Reich  sau  o 
singură  comunitate  şi  un  singur  dictator.  Socialismul  trebuie  să  aleagă 
între  renunţarea  la  avantajele  diviziunii  muncii  la  scara  întregii  planete 
şi  a  tuturor  popoarelor  şi  implementarea  unei  ordini  hegemonice  mon¬ 
diale.  Acesta  este  faptul  care  a  făcut  ca  bolşevismul  rusesc,  nazismul 
german  şi  fascismul  italian  să  fie  „dinamice”,  adică  agresive.  In  condiţii 
contractuale,  imperiile  se  dizolvă  într-o  ligă  flexibilă  de  ţări  membre 
autonome.  Sistemul  hegemonie  este  constrâns  să  tindă  spre  anexarea 
tuturor  statelor  independente. 

Ordinea  contractuală  a  societăţii  este  o  ordine  de  lege  şi  drept.  Este 
o  guvernare  sub  domnia  legii  ( Rechtsstaat ),  prin  contrast  cu  statul  asis- 
tenţial  ( Wohlfahrtsstaat )  sau  paternalist.  Legea  sau  dreptul  reprezintă 
complexul  de  reguli  care  determină  orbita  în  care  indivizii  sunt  liberi 
să  acţioneze.  Nici  o  astfel  de  orbită  nu  le  este  permisă  supuşilor  unei 
societăţi  hegemonice.  Intr-un  stat  hegemonie  nu  există  nici  drept  nici 
lege;  există  doar  directive  şi  reglementări,  pe  care  directorul  le  poate 
schimba  zilnic  şi  pe  care  le  poate  aplica  oricât  de  discriminatoriu  do¬ 
reşte,  de  care  supuşii  trebuie  să  asculte.  Supuşii  au  o  singură  libertate: 
să  asculte  fără  să  pună  întrebări. 

3 .  Acţiunea  calculată 

Toate  categoriile  praxeologice  sunt  eterne  şi  de  neschimbat,  după  cum 
sunt  şi  unic  determinate  de  structura  logică  a  minţii  umane  şi  de  con¬ 
diţiile  naturale  ale  existenţei  umane.  Atât  când  acţionează,  cât  şi  când 
teoretizează  despre  acţiune,  omul  nu  poate  nici  să  se  elibereze  de  aces¬ 
te  categorii,  nici  să  le  depăşească.  Un  tip  de  acţiune  categoric  diferit  de 
cel  determinat  de  aceste  categorii  nu  este  nici  posibil,  nici  de  conceput 
pentru  om.  Omul  nu  va  putea  niciodată  înţelege  ceva  care  nu  este  nici 
acţiune,  nici  nonacţiune.  Nu  există  o  istorie  a  acţiunii;  nu  există  o  evo¬ 
luţie  care  să  fi  dus  de  la  nonacţiune  la  acţiune;  nu  există  stadii  tranzi- 

torii  între  acţiune  şi  nonacţiune.  Există  doar  acţiune  şi  nonacţiune.  Şi 
pentru  fiecare  acţiune  concretă  este  riguros  valid  tot  ce  se  poate  stabili 
{199}  categoric  despre  acţiune  în  general. 

Orice  acţiune  poate  face  uz  de  numere  ordinale.  Pentru  întrebuin¬ 
ţarea  numerelor  cardinale  şi  a  calculelor  aritmetice  bazate  pe  ele  sunt 
necesare  anumite  condiţii  speciale.  Aceste  condiţii  au  apărut  în  evo¬ 
luţia  istorică  a  societăţii  contractuale.  Astfel  s-a  deschis  calea  pentru 
socoteli  şi  calcul  în  planificarea  de  acţiuni  viitoare  şi  în  stabilirea  efec¬ 
telor  produse  de  acţiunile  trecute.  Numerele  cardinale  şi  utilizarea  lor 
pentru  efectuarea  de  operaţiuni  aritmetice  sunt  şi  ele  categorii  eterne 
şi  imutabile  ale  minţii  umane.  Insă  aplicabilitatea  lor  la  premeditarea  şi 
înregistrarea  acţiunii  depinde  de  anumite  condiţii  care  nu  erau  prezen¬ 
te  în  stadiile  timpurii  ale  treburilor  omeneşti,  care  au  apărut  abia  mai 
târziu  -  şi  care  ar  putea  să  dispară  din  nou. 

Cunoaşterea  a  ceea  ce  se  petrece  într-o  lume  în  care  acţiunea  este 
calculabilă  şi  poate  fi  socotită  este  cea  care  i-a  dus  pe  oameni  la  elabo¬ 
rarea  ştiinţelor  praxeologiei  şi  a  teoriei  economice.  Teoria  economică 
este,  în  esenţă,  teoria  sferei  de  acţiune  în  care  calculul  este  aplicat,  sau 
este  aplicabil  dacă  se  îndeplinesc  anumite  condiţii.  Nu  există  vreo  dis¬ 
tincţie  mai  importantă,  atât  pentru  viaţa  umană  cât  şi  pentru  studiul 
acţiunii  umane,  decât  cea  dintre  acţiunea  calculabilă  şi  cea  necalcula¬ 
bilă.  Civilizaţia  modernă  este,  înainte  de  toate,  caracterizată  prin  fap¬ 
tul  că  a  elaborat  o  metodă  care  face  cu  putinţă  utilizarea  aritmeticii 
într-un  câmp  larg  de  activităţi.  Acesta  este  lucrul  la  care  se  gândesc 
oamenii  când  îi  atribuie  epitetul  -  nu  prea  fericit  şi  adesea  generator 
de  confuzii  -  de  raţionalitate. 

Sesizarea  mentală  şi  analizarea  problemelor  prezente  într-un  sistem 
de  piaţă  bazat  pe  efectuarea  de  calcule  au  fost  punctul  de  plecare  al 
gândirii  economice,  care  a  dus,  în  cele  din  urmă,  la  cunoaşterea  praxe- 
ologică.  Pe  de  altă  parte,  nu  din  consideraţie  pentru  acest  fapt  istoric 
este  necesar  să  începem  expunerea  unui  sistem  cuprinzător  de  teorie 
economică  printr-o  analiză  a  economiei  de  piaţă  şi  printr-o  examinare 
a  problemelor  calculului  economic.  Nici  aspectele  istorice,  nici  cele  eu¬ 
ristice  nu  ne  impun  o  asemenea  abordare,  ci  necesităţile  logicii  şi  ale  ri¬ 
gorii  sistematice.  Problemele  studiate  sunt  manifeste  şi  practice  numai 
în  sfera  unei  economii  de  piaţă  bazate  pe  calcul.  Utilizarea  lor  pentru 
studiul  altor  sisteme  de  organizare  socială,  care  nu  permit  utilizarea 
de  calcule,  nu  este  posibilă  decât  printr-un  transfer  ipotetic  şi  figurativ. 
Calculul  economic  este  problema  fundamentală  pentru  înţelegerea  tu¬ 
turor  problemelor  numite,  îndeobşte,  economice. 

XI.  EVALUAREA  FĂRĂ  CALCUL 


i .  Gradarea  mijloacelor 

Omul  care  acţionează  transferă  evaluarea  obiectivelor  pe  care  le 
urmăreşte  asupra  mijloacelor. 

Ceteris  paribus,  el  atribuie  cantităţii  totale  a  diverselor  mijloace 
aceeaşi  valoare  pe  care  o  atribuie  obiectivului  pe  care  ele  îl  pot  pro¬ 
duce.  Pentru  un  moment,  putem  lăsa  deoparte  timpul  necesar  pentru 
producerea  obiectivului  şi  influenţa  sa  asupra  relaţiei  dintre  valoarea 
scopurilor  şi  cea  a  mijloacelor. 

Gradarea  mijloacelor,  ca  şi  cea  a  ţelurilor,  este  un  proces  prin  care 
a  este  preferat  lui  b.  Ea  constă  în  a  prefera  şi  a  lăsa  deoparte.  Este  o 
manifestare  a  judecăţii  că  a  este  dorit  mai  intens  decât  b.  Gradarea  face 
posibilă  aplicarea  de  numere  ordinale,  dar  nu  se  pretează  la  aplicarea 
de  numere  cardinale  şi  la  întrebuinţarea  operaţiilor  aritmetice  bazate 
pe  acestea.  Dacă  cineva  îmi  oferă  posibilitatea  să  aleg  între  trei  bilete 
la  operă,  la  spectacolele  Aida ,  Falstaff  şi  Traviata  şi  eu  aleg  Aida  dacă 
am  posibilitatea  să  aleg  doar  unul,  iar  dacă  am  posibilitatea  să  aleg  încă 
unul  mai  aleg  şi  Falstaff,  prin  aceasta  fac  o  alegere.  Aceasta  înseamnă 
că,  în  condiţiile  date,  eu  prefer  Aida  faţă  de  Falstaff  şi  Traviata-,  dacă 
n-aş  putea  să  aleg  decât  un  bilet,  aş  preferabila  şi  aş  renunţa  la  Falstaff. 
Dacă  numim  vizionarea  spectacolului  Aida  a,  vizionarea  lui  Falstaff  b, 
iar  vizionarea  Traviatei  c,  eu  pot  spune:  prefer  pe  a  lui  b  şi  pe  b  lui  c. 

Ţelul  imediat  al  acţiunii  este  adesea  obţinerea  unor  cantităţi  numă- 
rabile  şi  măsurabile  de  lucruri  tangibile.  In  acest  caz,  omul  are  de  ales 
între  cantităţi  numărabile;  el  preferă,  de  pildă,  15?" faţă  de  7  p\  dar,  dacă 
ar  avea  de  ales  între  1 5  r  şi  8  p,  ar  putea  să  prefere  8  p.  Am  putea  să 
exprimăm  această  stare  de  lucruri  spunând  că  el  atribuie  o  valoare  mai 
scăzută  la  1 5  r  decât  la  8  p,  dar  mai  ridicată  decât  la  7  p.  Aceasta  revine 
la  afirmaţia  că  el  preferă  pe  a  lui  b  şi  pe  b  lui  c.  Substituţia  lui  a  prin  8  p, 
a  lui  b  prin  15  r  şi  a  lui  c  prin  7  p  nu  modifică  nici  înţelesul  afirmaţiei, 
nici  faptul  pe  care-1  descrie  ea.  Ea  nu  face  în  nici  un  caz  cu  putinţă 


204 


Acţiunea  umană 


calculul  cu  numere  cardinale.  Ea  nu  deschide  posibilitatea  calculului 
{201}  economic  şi  a  operaţiunilor  mentale  bazate  pe  acesta. 

2.  Ficţiunea  trocului  în  teoria  elementară 
a  valorilor  şi  a  preţurilor 

Elaborarea  teoriei  economice  este  atât  de  dependentă  euristic  de  pro¬ 
cesele  logice  de  calcul,  încât  economiştilor  le-a  scăpat  problema  fun¬ 
damentală  implicată  în  metodele  calculului  economic.  Ei  erau  gata  să 
ia  calculul  economic  ca  pe  un  lucru  de  la  sine  înţeles;  le-a  scăpat  faptul 
că  acesta  nu  este  un  dat  ultim,  ci  un  derivat,  care  se  cere  a  fi  redus  la  fe¬ 
nomene  mai  elementare.  Ei  şi-au  reprezentat  greşit  calculul  economic. 
L-au  luat  drept  o  categorie  a  oricărei  acţiuni  umane  şi  au  ignorat  faptul 
că  este  doar  în  anumite  condiţii  o  categorie  inerentă  acţiunii.  Erau  pe 
deplin  conştienţi  de  faptul  că  schimbul  interpersonal,  şi  deci  schimbu¬ 
rile  de  piaţă  efectuate  prin  intermediul  unui  mijloc  comun  de  schimb 
-  banii  -  şi  deci  preţurile,  sunt  trăsături  specifice  unui  anumit  stadiu  al 
organizării  economice  a  societăţii,  care  nu  exista  în  civilizaţiile  primiti¬ 
ve  şi  ar  putea,  eventual,  să  dispară  din  nou,  în  funcţie  de  cursul  viitor  al 
schimbărilor  istorice.1  Dar  ei  nu  înţelegeau  că  preţurile  monetare  sunt 
singurul  vehicul  al  calculului  economic.  Astfel,  majoritatea  studiilor  lor 
sunt  puţin  folositoare.  Chiar  şi  scrierile  celor  mai  eminenţi  economişti 
sunt  întrucâtva  viciate  de  erorile  implicate  în  ideile  lor  despre  calculul 
economic. 

Teoria  modernă  a  valorii  şi  a  preţurilor  arată  cum  alegerile  indivizi¬ 
lor,  faptul  că  ei  preferă  anumite  lucruri  şi  lasă  deoparte  altele,  au  drept 
efect,  în  sfera  schimbului  interpersonal,  apariţia  preţurilor  de  piaţă.2 
Aceste  expuneri  magistrale  sunt  nesatisfacătoare  într-unele  puncte 
minore  şi  desfigurate  de  expresii  nepotrivite.  Dar  în  esenţă  ele  sunt 
irefutabile.  In  măsura  în  care  este  necesar  să  fie  amendate,  trebuie  s-o 
facem  mai  degrabă  printr-o  elaborare  consistentă  a  gândirii  autorilor 
lor,  decât  prin  respingerea  raţionamentelor  acestora. 

Pentru  a  reduce  fenomenele  pieţei  la  categoria  universală  a  prefe¬ 
rinţei  lui  a  faţă  de  b,  teoria  elementară  a  valorii  şi  a  preţurilor  trebuie 
să  întrebuinţeze  unele  construcţii  imaginare.  întrebuinţarea  unor  con¬ 
strucţii  imaginare  fără  corespondenţă  în  realitate  este  un  instrument 
indispensabil  al  gândirii.  Fără  el,  nici  o  altă  metodă  n-ar  fi  contribuit 
{202}  cu  nimic  la  interpretarea  realităţii.  însă  una  din  problemele  cele  mai 

1 .  Şcoala  istorică  germană  exprima  aceasta  afirmând  că  proprietatea  privată  asupra 
mijloacelor  de  producţie,  schimbul  de  piaţă  şi  banii  sunt  „categorii  istorice”. 

2.  Cf.  îndeosebi  Eugen  von  Bohm-Bawerk,  Kapital  und  Kapitalzins,  partea  a  n-a, 
Cartea  a  iu-a. 

importante  ale  ştiinţei  este  de  a  evita  erorile  pe  care  le  poate  induce 
întrebuinţarea  abuzivă  a  acestor  construcţii. 

Teoria  elementară  a  valorii  şi  a  preţurilor  întrebuinţează,  printre  alte 
constructe  imaginare  de  care  ne  vom  ocupa  ulterior,3  constructul  de 
piaţă  în  care  toate  tranzacţiile  iau  forma  schimbului  direct.  Banii  sunt 
inexistenţi;  bunurile  şi  serviciile  sunt  schimbate  direct  pentru  alte  bu¬ 
nuri  şi  servicii,  prin  troc.  Această  construcţie  imaginară  este  necesară. 
Trebuie  să  lăsăm  deoparte  rolul  de  intermediar  jucat  de  bani,  pentru  a 
înţelege  că  ceea  ce  constituie,  în  ultimă  instanţă,  obiectul  schimburilor 
sunt  întotdeauna  bunuri  economice  de  ordinul  întâi,  tranzacţionate 
pentru  alte  asemenea  bunuri.  Banii  nu  sunt  decât  un  mijloc  de  efec¬ 
tuare  a  schimburilor  interpersonale.  Dar  trebuie  să  ne  ferim  cu  grijă 
de  iluziile  pe  care  le  poate  induce  cu  uşurinţă  acest  construct,  al  unei 
economii  de  piaţă  cu  schimburi  directe. 

O  eroare  serioasă,  care-şi  găseşte  originea  şi  tenacitatea  în  răstălmă¬ 
cirea  acestei  construcţii  imaginare,  a  fost  ipoteza  că  mijlocul  de  schimb 
este  doar  un  factor  neutru.  Conform  acestei  opinii,  singura  diferenţă 
dintre  schimbul  direct  şi  cel  indirect  ar  fi  că  cel  din  urmă  implică  în¬ 
trebuinţarea  unui  mijloc  de  schimb.  Interpolarea  banilor  în  tranzacţii, 
spuneau  adepţii  acestei  doctrine,  n-ar  afecta  principalele  caracteristici 
ale  afacerilor.  Ei  nu  ignorau  faptul  că  în  cursul  istoriei  s-au  înregistrat 
modificări  dramatice  în  puterea  de  cumpărare  a  banilor  şi  că  aceste 
fluctuaţii  au  indus  frecvent  convulsii  în  întregul  sistem  al  schimbu¬ 
rilor.  Insă  se  credea  că  asemenea  evenimente  erau  fapte  excepţionale, 
determinate  de  politici  necorespunzătoare.  Se  afirma  că  doar  moneda 
„proastă”  poate  provoca  asemenea  tulburări.  In  plus,  oamenii  nu  înţele¬ 
geau  cauzele  şi  efectele  iregularităţilor  acestea.  Ei  presupuneau  tacit  că 
modificările  puterii  de  cumpărare  se  manifestă  pentru  toate  bunurile 
şi  serviciile  în  acelaşi  timp  şi  în  aceeaşi  măsură.  Aceasta  este,  desigur, 
implicaţia  mitului  neutralităţii  banilor.  S-a  crezut  că  întreaga  teorie 
a  catalacticii  poate  fi  elaborată  menţinând  ipoteza  că  nu  există  decât 
schimb  direct.  Odată  realizat  acest  obiectiv,  singurul  lucru  de  adăugat 
ar  fi  „simpla”  inserţie  a  termenilor  monetari  în  complexul  teoremelor 
care  descriu  schimbul  direct.  Insă  acestui  pas  final,  de  închegare  a  siste¬ 
mului  catalactic,  nu  i  se  acorda  decât  o  importanţă  minoră.  Se  conside¬ 
ra  că  el  n-ar  putea  altera  nimic  esenţial  din  structura  raţionamentelor 
economice.  Sarcina  de  căpătâi  a  teoriei  economice  s-a  considerat  a  fi 
studiul  schimbului  direct.  In  afară  de  acesta,  nu  rămânea  decât  de  in¬ 
vestigat  problema  monedei  „proaste”,  în  cel  mai  bun  caz. 

Conformându-se  acestei  opinii,  economiştii  au  omis  să  pună  accen- 

3.  A  se  vedea  mai  jos,  pp.  236-256. 

tul  necesar  pe  problemele  schimbului  indirect.  Tratamentul  rezervat 
{203}  de  ei  problemelor  monetare  era  superficial;  el  era  doar  vag  conectat  cu 
ansamblul  principal  al  investigaţiilor  lor  asupra  procesului  pieţei.  La 
începutul  secolului  al  xx-lea,  problemele  schimbului  indirect  rămă¬ 
seseră,  în  linii  mari,  într-o  poziţie  de  inferioritate.  Existau  tratate  de 
catalactică  în  care  chestiunile  monetare  erau  abordate  doar  ocazional 
şi  superficial  şi  existau  lucrări  despre  monedă  şi  activităţile  bancare  ai 
căror  autori  nici  măcar  nu  încercau  să-şi  integreze  tematica  în  struc¬ 
tura  unui  sistem  catalactic.  In  universităţile  anglosaxone  catedrele  de 
teorie  economică  şi  cele  de  monedă  şi  activităţi  bancare  erau  separate, 
iar  în  majoritatea  universităţilor  germane  problemele  monetare  erau 
aproape  în  întregime  nesocotite.4  Abia  mai  târziu  au  realizat  econo¬ 
miştii  că  unele  dintre  cele  mai  importante  şi  mai  dificile  probleme  ale 
catalacticii  sunt  de  găsit  tocmai  în  domeniul  schimburilor  indirecte 
şi  că  o  teorie  economică  ce  nu  le  acordă  toată  atenţia  cuvenită  este 
lamentabil  trunchiată.  Venirea  în  vogă  a  investigaţiilor  privitoare  la 
relaţia  dintre  „rata  naturală  a  dobânzii”  şi  „rata  monetară  a  dobânzii”, 
ascendenţa  teoriei  monetare  a  ciclului  de  afaceri  şi  întreaga  demolare 
a  doctrinei  simultaneităţii  şi  proporţionalităţii  modificărilor  în  puterea 
de  cumpărare  a  banilor  erau  semnele  noii  tendinţe  a  gândirii  econo¬ 
mice.  Bineînţeles,  aceste  idei  noi  reprezentau,  în  esenţă,  o  continuare  a 
contribuţiilor  atât  de  glorios  iniţiate  de  David  Hume,  Şcoala  Monetară 
Britanică  ( Currency  School),  John  Stuart  Mill  şi  Cairnes. 

încă  şi  mai  dăunătoare  a  fost  a  doua  eroare  generată  de  întrebuinţa¬ 
rea  neglijentă  a  construcţiei  imaginare  a  unei  pieţe  caracterizate  prin 
schimbul  direct. 

O  eroare  înveterată  afirma  că  obiectele  şi  serviciile  schimbate  sunt 
de  valoare  egală.  Valoarea  era  considerată  la  fel  de  obiectivă  ca  şi  cali¬ 
tăţile  inerente  lucrurilor  şi  nu  doar  expresia  dorinţei  de  a  le  dobândi  a 
diverselor  persoane.  Se  postula  că  oamenii  stabilesc  mai  întâi  mărimea 
valorii  corespunzătoare  bunurilor  şi  serviciilor,  printr-un  act  de  mă¬ 
surare,  iar  apoi  le  tranzacţionează,  în  regim  de  barter,  pentru  cantităţi 
de  bunuri  şi  servicii  de  aceeaşi  magnitudine  valorică.  Această  eroare  a 
viciat  analiza  problemelor  economice  întreprinsă  de  Aristotel  şi,  vre- 

4.  Neglijarea  problemelor  schimbului  indirect  a  fost  cu  siguranţă  influenţată  de 
prejudecăţi  politice.  Populaţia  nu  dorea  să  renunţe  la  teza  după  care  depresiunile  eco¬ 
nomice  sunt  un  rău  inerent  modului  capitalist  de  producţie  şi  nu  sunt  nicidecum  pro¬ 
vocate  de  încercările  de  a  reduce  rata  dobânzii,  prin  expansiunea  creditelor.  Profesori 
reputaţi  de  ştiinţe  economice  apreciau  ca  „neştiinţifică”  explicarea  depresiunilor  ca 
fenomene  provocate  „doar”  de  evenimente  survenite  în  sfera  monedei  şi  a  creditului. 
Existau  până  şi  expuneri  ale  istoriei  teoriei  ciclurilor  de  afaceri  care  omiteau  complet 
să  discute  teza  monetară.  Cfi,  e.g.,  Eugen  von  Bergmann,  Geschichte  der  nationaldkono- 
mischen  Krisentheorien,  Stuttgart,  1 895 . 

me  de  două  mii  de  ani,  raţionamentele  tuturor  acelora  în  ochii  cărora 
opiniile  lui  Aristotel  se  bucurau  de  autoritate.  Ea  a  viciat  în  mod  serios 
minunatele  realizări  ale  economiştilor  clasici,  făcând  scrierile  epigo¬ 
nilor  lor,  îndeosebi  cele  ale  lui  Marx  şi  ale  şcolii  marxiste,  în  întregi¬ 
me  sterile.  Fundamentul  teoriei  economice  moderne  este  recunoaşte¬ 
rea  faptului  că  tocmai  disparitatea  dintre  valorile  atribuite  obiectelor 
tranzacţionate  este  cea  care  determină  tranzacţionarea  lor.  Oamenii 
vând  şi  cumpără  numai  pentru  că  apreciază  lucrurile  la  care  renunţă 
mai  puţin  decât  cele  pe  care  le  primesc.  Astfel,  noţiunea  de  măsurare  a 
valorii  este  sterilă.  Un  act  de  schimb  nu  este  nici  precedat,  nici  acom¬ 
paniat  de  vreun  proces  care  să  se  poată  numi  de  măsurare  a  valorii. 
Un  individ  poate  atribui  aceeaşi  valoare  la  două  lucruri;  însă,  în  cazul 
acesta,  nu  se  va  produce  nici  un  schimb.  Dar  dacă  există  o  diversitate 
în  procesul  evaluării,  tot  ce  se  poate  spune  despre  ea  este  că  un  anumit 
a  este  evaluat  mai  presus,  adică  este  preferat  unui  anumit  b.  Valorile  şi 
evaluările  sunt  cantităţi  intensive  -  şi  nu  extensive.  Ele  nu  sunt  suscep¬ 
tibile  de  a  fi  sesizate  mental,  prin  aplicarea  de  numere  cardinale. 

Cu  toate  acestea,  ideea  eronată  că  valorile  sunt  măsurabile  şi  sunt 
efectiv  măsurate  în  decursul  tranzacţiilor  economice  a  fost  atât  de 
adânc  înrădăcinată  încât  până  şi  unii  economişti  eminenţi  i-au  căzut 
victime.  Până  şi  Friedrich  von  Wieser  şi  Irving  Fisher  au  luat  ca  de 
la  sine  înţeles  că  trebuie  să  existe  ceva  de  felul  măsurării  valorii  şi  că 
teoria  economică  trebuie  să  fie  capabilă  să  indice  şi  să  explice  metoda 
prin  care  se  poate  efectua  o  asemenea  măsurătoare.5  Majoritatea  eco¬ 
nomiştilor  de  mai  mică  anvergură  au  susţinut  pur  şi  simplu  că  banii 
servesc  „drept  măsură  a  valorii”. 

In  ce  ne  priveşte,  trebuie  să  realizăm  că  a  evalua  înseamnă  a  pre¬ 
fera  pe  a  lui  b.  Fogic,  epistemologic,  psihologic  şi  praxeologic  există 
un  singur  mod  de  a  prefera.  Nu  contează  dacă  îndrăgostitul  preferă  o 
fată  altor  fete,  un  om  preferă  un  prieten  altor  prieteni,  un  amator  de 
artă  preferă  o  pictură  altor  picturi,  sau  un  consumator  preferă  o  pâine 
unei  bomboane.  A  prefera  înseamnă  întotdeauna  a  îndrăgi  sau  a  dori 
pe  a  mai  mult  decât  pe  b.  După  cum  nu  există  nici  un  etalon  şi  nici  o 
măsurătoare  a  iubirii  sexuale,  a  prieteniei,  a  simpatiei,  sau  a  satisfacţiei 
estetice,  tot  astfel  nu  există  nici  o  posibilitate  de  măsurare  a  valorii 
bunurilor.  Dacă  un  om  tranzacţionează  două  livre  de  unt  pe  o  cămaşă, 
tot  ce  putem  spune  în  legătură  cu  acest  schimb  este  că  -  în  momentul 
tranzacţiei  şi  în  condiţiile  pe  care  i  le  oferă  acest  moment  -  el  preferă 

5 .  Pentru  o  analiză  critică  şi  o  respingere  a  argumentului  lui  Fisher,  cf.  Mises,  The 
Theory  of  Money  and  Credit ,  trad.  H.E.  Batson,  Londra,  1934,  pp.  42-44;  pentru  o 
critică  similară  a  argumentului  lui  Wieser,  Mises,  Nationalokonomie,  Geneva,  1940, 
pp.  192- 194. 

{205}  o  cămaşă  faţă  de  două  livre  de  unt.  Este  sigur  că  orice  act  de  preferinţă 
se  caracterizează  printr-o  anumită  intensitate  psihică  a  sentimentelor 
pe  care  le  implică.  Există  grade  în  intensitatea  dorinţei  de  a  atinge  un 
anumit  ţel  şi  această  intensitate  determină  profitul  psihic,  pe  care  ac¬ 
ţiunea  încununată  de  succes  i-1  aduce  individului  care  acţionează.  Dar 
cantităţile  psihice  nu  pot  fi  decât  simţite.  Ele  sunt  în  întregime  perso¬ 
nale  şi  nu  există  nici  un  mijloc  semantic  de  a  le  exprima  intensitatea  şi 
de  a  comunica  altor  oameni  informaţii  despre  ele. 

Nu  există  nici  o  metodă  disponibilă  pentru  a  construi  o  unitate  de 
măsură  a  valorii.  Să  ne  amintim  că  două  unităţi  dintr-un  stoc  omogen 
sunt,  în  mod  necesar,  evaluate  diferit.  Valoarea  atribuită  unităţii  a  n- a 
este  mai  scăzută  decât  cea  atribuită  unităţii  a  (;z-i)-a. 

In  societatea  de  piaţă  există  preţuri  monetare.  Calculul  economic 
însemnă  calcul  în  termeni  de  preţuri  monetare.  Diversele  cantităţi  de 
bunuri  şi  servicii  intră  în  calcul  cu  suma  de  bani  pentru  care  au  fost 
cumpărate  şi  vândute  pe  piaţă,  sau  pentru  care  ar  putea  fi  cumpărate  şi 
vândute  în  perspectivă.  Presupunerea  că  un  individ  autosuficient  izolat, 
sau  managerul  general  al  unui  sistem  socialist,  adică  al  unui  sistem  în 
care  nu  există  pieţe  pentru  mijloacele  de  producţie,  ar  putea  calcula, 
este  fictivă.  Nu  există  nici  o  modalitate  care  să  poată  duce  de  la  calcu¬ 
lul  monetar  din  cadrul  unei  economii  de  piaţă,  la  vreun  fel  de  calcule 
economice  efectuate  intr-un  sistem  lipsit  de  piaţă. 

Teoria  valorii  şi  socialismul 

Socialiştii,  instituţionaliştii  şi  Şcoala  Istorică  au  criticat  economiştii  pentm 
utilizarea  construcţiei  imaginare  care  descrie  gândirea  şi  acţiunile  unui  in¬ 
divid  izolat.  Modelul  Robinson  Crusoe,  ni  se  spune,  nu  este  de  folos  pentru 
studiul  condiţiilor  unei  economii  de  piaţă.  Critica  este  întrucâtva  justifica¬ 
tă.  Constructele  imaginare  de  individ  izolat  şi  de  economie  planificată  fără 
schimburi  de  piaţă  nu  devin  utilizabile  decât  prin  introducerea  ipotezei  fictive, 
teoretic  contradictorii  şi  contrare  realităţii,  că  posibilitatea  calculului  econo¬ 
mic  există  şi  într-un  sistem  lipsit  de  pieţe  pentru  mijloacele  de  producţie. 

Faptul  că  economiştii  n-au  fost  conştienţi  de  această  diferenţă,  dintre  con¬ 
diţiile  unei  economii  de  piaţă  şi  cele  ale  unei  economii  lipsite  de  piaţă,  a  fost 
cu  siguranţă  o  eroare  gravă.  Insă  socialiştii  nu  aveau  prea  multe  motive  să 
critice  această  greşeală,  deoarece  ea  consta  tocmai  în  faptul  că  economiştii 
admiteau  tacit  ipoteza  că  o  ordine  sau  o  societate  socialistă  ar  putea  întrebu¬ 
inţa  de  asemenea  calculul  economic  şi  astfel  ei  afirmau  posibilitatea  realizării 
planurilor  socialiste. 

Economiştii  clasici  şi  epigonii  lor  nu  puteau,  desigur,  să  recunoască  pro¬ 
blemele  implicate  aici.  Dacă  ar  fi  adevărat  că  valoarea  lucrurilor  este  determi- 
{206}  nată  de  cantitatea  de  muncă  necesară  pentru  producerea  sau  reproducerea  lor, 

atunci  problema  calculului  economic  nu  s-ar  mai  pune.  Adepţii  teoriei  valorii 
muncă  nu  pot  fi  învinuiţi  pentru  că  n-au  sesizat  problemele  pe  care  le  pune  un 
sistem  socialist.  Eroarea  lor  funestă  a  fost  doctrina  necorespunzătoare  a  valorii. 
Faptul  că  unii  dintre  ei  erau  dispuşi  să  considere  construcţia  imaginară  a  unei 
economii  socialiste  drept  un  model  util  şi  realizabil  de  reformă  din  temelii  a 
organizării  sociale  nu  intra  în  contradicţie  cu  esenţa  conţinutului  analizei  lor 
teoretice.  Dar  lucrurile  stau  altfel  în  ce  priveşte  catalactica  subiectivistă.  Este 
de  neiertat  că  economiştii  moderni  n-au  recunoscut  problemele  implicate  aici. 

Wieser  avea  dreptate  când  declara,  la  un  moment  dat,  că  numeroşi  econo¬ 
mişti  au  studiat  inconştient  teoria  valorii  corespunzătoare  unui  regim  comu¬ 
nist,  neglijând  astfel  să  o  studieze  pe  cea  a  condiţiilor  existente  în  prezent  în 
societate.6  Din  nefericire  nici  el  însuşi  n-a  reuşit  să  evite  această  eroare. 

Iluzia  că  o  ordine  raţională  de  management  economic  este  posibilă  într-o 
societate  bazată  pe  proprietatea  publică  asupra  mijloacelor  de  producţie  îşi 
are  originile  în  teoria  valorii  din  economia  clasică  şi  îşi  datorează  persistenţa 
eşecului  multor  economişti  moderni  de  a  gândi  teorema  fundamentală  a  te¬ 
oriei  subiectiviste  consecvent,  până  la  concluziile  sale  ultime.  Astfel,  utopiile 
socialiste  au  fost  generate  şi  au  persistat  graţie  deficienţelor  acelor  şcoli  de 
gândire  pe  care  marxiştii  le  resping,  etichetându-le  drept  „o  mască  ideologică 
a  intereselor  egoiste  de  clasă  ale  burgheziei  exploatatoare”.  în  realitate,  erorile 
acestor  şcoli  sunt  cele  care  au  asigurat  înflorirea  ideilor  socialiste.  Faptul  aces¬ 
ta  demonstrează  limpede  sterilitatea  doctrinei  marxiste  referitoare  la  „ideolo¬ 
gii”  şi  a  derivaţiei  sale  moderne,  sociologia  cunoaşterii. 

3 .  Problema  calculului  economic 

Omul  care  acţionează  întrebuinţează  cunoaşterea  furnizată  de  ştiinţele 
naturale  pentru  a  elabora  tehnologia,  ştiinţa  aplicată  a  acţiunii,  care 
este  posibilă  în  domeniul  evenimentelor  externe.  Tehnologia  ne  infor¬ 
mează  ce  se  poate  realiza  dacă  există  dorinţa  de  a  o  face  şi  cum  se  poate 
realiza,  dacă  cei  interesaţi  sunt  gata  să  întrebuinţeze  mijloacele  indi¬ 
cate.  Odată  cu  progresul  ştiinţelor  naturale  a  progresat  şi  tehnologia; 
mulţi  ar  prefera  să  spună  că  dorinţa  de  a  îmbunătăţi  metodele  tehnolo¬ 
gice  este  cea  care  a  stimulat  progresul  ştiinţelor  naturale.  Cuantificarea 
ştiinţelor  naturale  a  făcut  din  tehnologie  o  ştiinţă  cantitativă.  In  esenţă, 
tehnologia  modernă  este  arta  predicţiilor  cantitative  aplicate  la  rezul¬ 
tatele  posibile  ale  acţiunii.  Omul  calculează  cu  un  grad  rezonabil  de 
precizie  rezultatul  acţiunilor  planificate,  şi  o  face  pentru  a-şi  ajusta  ac¬ 
ţiunea  în  aşa  fel  încât  să  obţină  un  anumit  rezultat. 

însă  simpla  informaţie  furnizată  de  tehnologie  ar  fi  suficientă  pen¬ 
tru  realizarea  calculelor  doar  dacă  toate  mijloacele  de  producţie  -  atât 
cele  materiale  cât  şi  cele  umane  -  ar  putea  fi  perfect  substituibile  unele 

cu  altele,  în  anumite  proporţii  date,  sau  dacă  ar  fi  toate  absolut  speci¬ 
fice.  In  primul  caz,  toate  mijloacele  de  producţie  ar  fi  potrivite,  deşi  în 
proporţii  diferite,  pentru  atingerea  oricăror  scopuri;  lucrurile  ar  sta  ca 
şi  cum  n-ar  exista  decât  un  singur  tip  de  mijloace  -  un  singur  tip  de 
bunuri  economice  de  ordin  superior.  In  cazul  al  doilea,  fiecare  mijloc  ar 
putea  fi  întrebuinţat  doar  pentru  atingerea  unui  singur  scop;  am  atribui 
fiecărui  grup  de  factori  complementari  de  producţie  valoarea  pe  care  o 
atribuim  respectivului  bun  de  ordinul  întâi.  (Din  nou,  lăsăm  provizo¬ 
riu  deoparte  modificările  determinate  de  factorul  timp.)  Nici  una  din 
aceste  două  condiţii  nu  este  prezentă  în  universul  în  care  acţionează 
omul.  In  anumite  limite  restrânse  mijloacele  pot  fi  substituite  unele 
cu  altele;  ele  sunt  mijloace  mai  mult  sau  mai  puţin  specifice,  potrivite 
atingerii  unor  ţeluri  variate.  Pe  de  altă  parte,  însă,  majoritatea  mijloace¬ 
lor  nu  sunt  absolut  specifice;  majoritatea  sunt  potrivite  pentru  diferite 
scopuri.  Faptul  că  există  diverse  clase  de  mijloace,  că  majoritatea  aces¬ 
tor  mijloace  sunt  mai  potrivite  pentru  realizarea  anumitor  scopuri,  mai 
puţin  potrivite  pentru  atingerea  altora  şi  absolut  inutile  pentru  produ¬ 
cerea  unui  al  treilea  grup  de  scopuri  şi  că,  de  aceea,  diversele  mijloace  se 
pretează  la  diverse  utilizări,  face  ca  omului  să-i  revină  sarcina  alocării 
lor  către  acele  întrebuinţări  în  care  pot  furniza  cele  mai  bune  servicii. 
Calculele  în  natură,  aşa  cum  intervin  ele  în  tehnologie,  nu  sunt  aici  de 
nici  un  folos.  Tehnologia  operează  cu  cantităţi  numărabile  şi  măsura¬ 
bile  de  lucruri  şi  efecte  externe;  ea  cunoaşte  relaţii  cauzale  între  acestea, 
dar  este  străină  de  relevanţa  lor  pentru  dorinţele  şi  aspiraţiile  omului. 
Domeniul  său  este  doar  acela  al  valorii  de  utilizare  obiective.  Ea  judecă 
toate  problemele  din  punctul  de  vedere  dezinteresat  al  observatorului 
neutru  al  evenimentelor  fizice,  chimice  şi  biologice.  Pentru  noţiunea 
de  valoare  subiectivă  de  utilizare,  pentru  perspectiva  specific  umană  şi 
pentru  dilemele  omului  care  acţionează,  nu  încape  loc  în  cuprinsul  şti¬ 
inţelor  tehnologice.  Tehnologia  ignoră  problema  economică:  aceea  de 
a  întrebuinţa  mijloacele  disponibile  astfel  încât  nici  o  dorinţă  mai  in¬ 
tens  resimţită  să  nu  rămână  nesatisfăcută  deoarece  mijloacele  necesare 
îndeplinirii  ei  au  fost  întrebuinţate  -  irosite  -  pentru  atingerea  unei 
dorinţe  resimţite  mai  puţin  intens.  Pentru  soluţionarea  acestor  pro¬ 
bleme  tehnologia  şi  metodele  ei  de  calcul  şi  măsurare  sunt  nepotrivite. 
Tehnologia  ne  spune  cum  poate  fi  atins  in  anumit  scop  prin  utilizarea 
de  diverse  mijloace,  care  pot  fi  utilizate  laolaltă  în  diverse  combinaţii, 
sau  cum  pot  fi  întrebuinţate  diverse  mijloace  disponibile  pentru  atin¬ 
gerea  anumitor  scopuri.  Dar  ea  nu  este  în  măsură  să-i  spună  omului 
ce  procedură  ar  trebui  să  aleagă,  din  varietatea  infinită  a  modalităţilor 
imaginabile  şi  posibile  de  producţie.  Ceea  ce  doreşte  omul  să  ştie  este 

cum  trebuie  el  să  întrebuinţeze  mijloacele  disponibile  pentru  îndepăr¬ 
tarea  cea  mai  potrivită  cu  putinţă  -  cea  mai  economică  -  a  neplăcerii 
resimţite.  Insă  tehnologia  nu-i  furnizează  decât  informaţii  despre  re¬ 
laţii  cauzale  dintre  lucruri  externe.  Ea  spune,  de  pildă,  ya  +  +  5  c  + 

...  +  xn  pot  produce  8 P.  Dar,  deşi  se  cunosc  valorile  atribuite  de  omul 
care  acţionează  diverselor  bunuri  de  ordinul  întâi,  tehnologia  nu  poate 
decide  dacă  această  formulă,  sau  oricare  alta  din  multitudinea  infinită 
de  formule  construite  în  mod  similar,  serveşte  cel  mai  adecvat  atinge¬ 
rea  scopurilor  urmărite  de  omul  care  acţionează.  Arta  ingineriei  poate 
stabili  cum  trebuie  construit  un  pod  pentru  a  traversa  un  râu  într-un 
anumit  loc,  astfel  încât  podul  să  suporte  o  anumită  încărcare.  Insă  ea 
nu  poate  răspunde  la  întrebarea  dacă  construirea  unui  asemenea  pod 
va  retrage  sau  nu  factori  materiali  de  producţie  şi  mână  de  lucru  din 
întrebuinţări  în  care  ar  putea  satisface  nevoi  mai  intens  resimţite.  Ea 
nu  ne  poate  spune  dacă  podul  ar  trebui  sau  nu  construit,  unde  ar  trebui 
construit,  ce  capacitate  de  încărcare  ar  trebui  să  aibă  şi  care  din  nu¬ 
meroasele  posibilităţi  de  construire  a  sa  ar  trebui  aleasă.  Calculul  teh¬ 
nologic  poate  stabili  relaţii  între  diversele  clase  de  mijloace  numai  în 
măsura  în  care  ele  pot  fi  substituite  unele  cu  altele  în  vederea  atingerii 
unui  anumit  scop.  Insă  acţiunea  presupune  descoperirea  de  relaţii  între 
toate  mijloacele,  oricât  de  puţin  similare  ar  fi  ele,  indiferent  dacă  ele 
pot  sau  nu  pot  fi  substituite  unele  altora  în  furnizarea  aceloraşi  servicii. 

Tehnologia  şi  consideraţiile  derivate  din  ea  nu  i-ar  fi  omului  care 
acţionează  de  mare  folos,  dacă  n-ar  fi  posibil  să  introducă  în  trama  lor 
preţurile  monetare  ale  bunurilor  şi  serviciilor.  Proiectele  şi  planurile 
inginerilor  ar  fi  de  interes  exclusiv  academic,  dacă  n-ar  putea  compara 
inputul  şi  outputul,  pe  o  bază  comună.  Teoreticianul  pedant,  în  solitu¬ 
dinea  laboratorului  său,  nu  se  preocupă  de  asemenea  probleme  minore; 
el  caută  relaţiile  cauzale  dintre  diferitele  elemente  ale  universului.  Insă 
omul  practic,  dornic  să-şi  amelioreze  condiţiile  de  trai,  prin  îndepărta¬ 
rea  neplăcerii  atât  cât  este  cu  putinţă,  trebuie  să  ştie  dacă,  în  condiţiile 
date,  planul  pe  care  şi-l  edifică  este  metoda  cea  mai  bună,  sau  măcar 
o  metodă  de  a  le  furniza  oamenilor  un  plus  de  confort.  El  trebuie  să 
ştie  dacă  ceea  ce  doreşte  să  realizeze  va  fi  o  ameliorare,  în  compara¬ 
ţie  cu  starea  actuală  de  lucruri  şi  cu  avantajele  anticipate  de  pe  urma 
executării  altor  proiecte,  realizabile  din  punct  de  vedere  tehnic  şi  care 
nu  pot  fi  executate  dacă  proiectul  pe  care  l-a  ales  absoarbe  mijloacele 
disponibile.  Asemenea  comparaţii  nu  pot  fi  făcute  decât  cu  ajutorul 
preţurilor  monetare. 

Astfel,  moneda  devine  vehiculul  calculului  economic.  Aceasta  nu 
este  o  funcţie  separată  a  banilor.  Banii  sunt  mijlocul  de  schimb  univer- 

{209}  sal  întrebuinţat  şi  nimic  altceva.  Numai  pentru  că  banii  sunt  mijlocul 
comun  de  schimb,  pentru  că  majoritatea  bunurilor  şi  serviciilor  pot  fi 
vândute  şi  cumpărate  pe  piaţă  cu  bani  -  şi  numai  în  măsura  în  care 
aşa  stau  lucrurile  -  pot  oamenii  să  întrebuinţeze  preţurile  monetare  în 
calculele  de  rentabilitate.  Rapoartele  de  schimb  între  bani  şi  diversele 
bunuri  şi  servicii,  aşa  cum  au  fost  stabilite  în  trecut  pe  piaţă  şi  cum 
se  anticipează  că  vor  fi  stabilite  pe  piaţă  în  viitor,  sunt  instrumentele 
mentale  ale  planificării  economice.  Acolo  unde  nu  există  preţuri  mo¬ 
netare,  nu  există  nimic  de  felul  cantităţilor  economice.  Există  doar  di¬ 
verse  relaţii  cantitative,  între  diverse  cauze  şi  efecte  din  lumea  externă. 
Nu  există  nici  un  mijloc  prin  care  omul  să  afle  ce  fel  de  acţiune  ar  putea 
servi  cel  mai  bine  eforturilor  sale  de  a  îndepărta  neplăcerea  cât  mai 
complet  cu  putinţă. 

Nu  este  necesar  să  insistăm  asupra  condiţiilor  primitive  din  econo¬ 
mia  gospodărească  a  fermierilor  autosuficienţi.  Oamenii  aceştia  desfă¬ 
şurau  doar  procese  foarte  simple  de  producţie.  Pentru  ei  nu  era  necesar 
nici  un  fel  de  calcul  de  rentabilitate,  deoarece  puteau  compara  direct 
inputul  şi  outputul.  Dacă  doreau  cămăşi,  cultivau  cânepă,  apoi  torceau, 
ţeseau  şi  coseau.  Ei  se  puteau  decide  cu  uşurinţă,  fără  ajutorul  nici  unui 
calcul  de  rentabilitate,  dacă  truda  şi  necazul  cheltuite  erau  sau  nu  com¬ 
pensate  de  produs.  Insă,  pentru  omul  civilizat  întoarcerea  la  o  astfel  de 
viaţă  este  de  neconceput. 

4.  Calculul  economic  şi  piaţa 

Tratamentul  cantitativ  al  problemelor  economice  nu  trebuie  confundat 
cu  metodele  cantitative  întrebuinţate  în  sfera  problemelor  universului 
extern,  al  evenimentelor  fizice  şi  chimice.  Trăsătura  distinctivă  a  calcu¬ 
lului  economic  este  că  nici  nu  se  bazează  pe  ceva  care  să  se  poată  numi 
proces  de  măsurare,  nici  nu  este  legat  de  un  asemenea  proces. 

Un  proces  de  măsurare  constă  în  stabilirea  unei  relaţii  numerice  în¬ 
tre  un  obiect  şi  un  alt  obiect,  anume  unitatea  de  măsură.  Fundamentul 
ultim  al  măsurării  este  acela  al  dimensiunilor  spaţiale.  Cu  ajutorul  uni¬ 
tăţii  definite  prin  referire  la  întindere  se  măsoară  energia  şi  potenţialul 
(capacitatea  unui  lucru  de  a  provoca  schimbări  în  alte  lucruri  şi  relaţii), 
precum  şi  trecerea  timpului.  Un  cadran  indică  direct  o  relaţie  spaţială 
şi  doar  indirect  alte  cantităţi.  Presupoziţia  subiacentă  măsurării  este 
imutabilitatea  unităţii  de  măsură.  Unitatea  de  lungime  este  stânca  pe 
care  se  bazează  orice  măsurătoare.  Se  presupune  că  omul  nu  se  poate 
sustrage  de  la  a  o  considera  imutabilă. 

Ultimele  decenii  au  fost  martorele  unei  revoluţii  în  situarea  episte- 

mologică  a  fizicii,  chimiei  şi  matematicilor.  Ne  aflăm  în  pragul  unor 
inovaţii  a  căror  amploare  nu  poate  fi  prevăzută.  Este  posibil  ca  urmă¬ 
toarele  generaţii  de  fizicieni  să  se  confrunte  cu  probleme  în  anumite 
privinţe  similare  celor  de  care  trebuie  să  se  ocupe  praxeologia.  Poate 
că  ei  vor  fi  siliţi  să  abandoneze  ideea  că  există  ceva  neafectat  de  mo¬ 
dificările  cosmice,  care  să  poată  fi  întrebuinţat  de  observator  ca  etalon 
de  măsurare.  Insă,  orice  ne-ar  rezerva  viitorul,  structura  logică  a  proce¬ 
sului  de  măsurare  a  entităţilor  pământeşti  din  domeniul  macroscopic 
sau  molar  al  fizicii  nu  se  va  modifica.  Măsurătorile  din  orbita  fizicii 
microscopice  sunt  şi  ele  efectuate  cu  ajutorul  scalelor  metrice,  micro- 
metrelor,  spectrografelor  -  în  ultimă  instanţă  cu  organele  senzoriale 
grosiere  ale  omului  care  observă  şi  experimentează  şi  care  este  el  însuşi 
de  dimensiuni  molare.7  Ele  nu  se  pot  elibera  de  geometria  euclidiană 
şi  de  noţiunea  de  etalon  care  nu  se  schimbă. 

Există  unităţi  monetare  şi  există  unităţi  fizice  măsurabile  de  diferite 
bunuri  economice  şi  de  multe  -  dar  nu  orice  -  servicii  care  se  cumpără 
şi  se  vând.  Insă  rapoartele  de  schimb  de  care  trebuie  să  ne  ocupăm 
fluctuează  în  permanenţă.  Nu  există  nimic  constant  şi  invariabil  în  ele. 
Ele  sfidează  orice  tentativă  de  a  le  măsura.  Ele  nu  sunt  fapte  în  sensul 
în  care  este  întrebuinţat  termenul  acesta  de  către  fizician,  atunci  când 
se  referă  la  cantitatea  unei  bucăţi  de  cupru,  ci  sunt  evenimente  istorice, 
care  exprimă  ceea  ce  s-a  întâmplat  cândva,  la  un  moment  dat  şi  în 
anumite  împrejurări.  Acelaşi  raport  numeric  de  schimb  poate  să  apară 
din  nou,  dar  nu  este  nicidecum  sigur  dacă  el  se  va  repeta  într-ade- 
văr  şi,  dacă  se  va  repeta,  rămâne  întrebarea  dacă  acest  rezultat  identic 
este  consecinţa  prezervării  aceloraşi  circumstanţe,  sau  a  unei  întoarceri 
la  ele,  mai  degrabă  decât  produsul  unei  interacţiuni  a  unei  constelaţii 
foarte  diferite  de  factori  care  determină  preţurile.  Numerele  întrebuin¬ 
ţate  în  procesul  calculului  economic,  de  către  omul  care  acţionează,  nu 
se  referă  la  cantităţi  măsurate,  ci  la  rapoarte  de  schimb,  a  căror  realizare 
este  anticipată  -  pe  baza  înţelegerii  interpretative  -  pe  pieţele  viitoare, 
către  care  este  îndreptată  întreaga  acţiune  şi  care  sunt  singurele  care 
contează  pentru  omul  care  acţionează. 

In  acest  stadiu  al  investigaţiei  noastre  nu  ne  preocupă  problema  unei 
„ştiinţe  economice  cantitative”,  ci  analiza  procesului  mental  pe  care-1 
desfăşoară  omul  activ,  atunci  când  întrebuinţează  distincţii  cantitative 
pentru  a-şi  planifica  conduita.  Cum  acţiunea  este  întotdeauna  îndrep¬ 
tată  către  influenţarea  unei  stări  de  lucruri  viitoare,  calculul  economic 
se  ocupă  întotdeauna  de  viitor.  In  măsura  în  care  el  ia  în  consideraţie 

evenimente  şi  rapoarte  de  schimb  trecute,  el  o  face  numai  în  vederea 
ajustării  acţiunilor  viitoare. 

Sarcina  pe  care  urmăreşte  omul  activ  să  o  îndeplinească  prin  în¬ 
trebuinţarea  calculului  economic  este  stabilirea  rezultatului  acţiunii, 
prin  contrastarea  inputului  cu  outputul.  Calculul  economic  este  fie  o 
{211}  estimare  a  rezultatului  anticipat  al  acţiunilor  viitoare,  fie  stabilirea  bi¬ 
lanţului  acţiunilor  trecute.  Insă  în  ultimul  caz  nu  este  vorba  doar  de 
preocupări  istorice  şi  didactice.  Semnificaţia  sa  practică  este  de  a  arăta 
cât  este  cineva  liber  să  consume,  fără  a  prejudicia  capacităţii  viitoare 
de  producţie.  Aceasta  este  problema  în  raport  cu  care  sunt  dezvoltate 
noţiunile  fundamentale  ale  calculului  economic  -  capital  şi  venit,  pro¬ 
fit  şi  pierdere,  cheltuire  şi  economisire,  cost  şi  beneficiu.  întrebuinţarea 
practică  a  acestor  noţiuni  şi  a  tuturor  noţiunilor  derivate  din  ele  este 
inseparabil  legată  de  funcţionarea  unei  pieţe,  în  cadrul  căreia  bunurile 
şi  serviciile  de  toate  ordinele  sunt  tranzacţionate  în  schimbul  unui  mij¬ 
loc  de  schimb  universal  întrebuinţat,  adică  al  banilor.  Aceste  noţiuni  ar 
fi  pur  academice  şi  lipsite  de  orice  relevanţă  pentru  acţiunea  desfăşura¬ 
tă  într-o  altă  lume,  înzestrată  cu  o  structură  diferită  a  acţiunii. 


XII.  SFERA  CALCULULUI  ECONOMIC 


i .  Caracterul  intrărilor  monetare 

Calculul  economic  poate  cuprinde  tot  ce  se  tranzacţionează  pe 
bani. 

Preţurile  bunurilor  şi  serviciilor  sunt  fie  date  istorice,  care  descriu 
evenimente  trecute,  fie  anticipări  ale  unor  evenimente  viitoare  proba¬ 
bile.  Informaţiile  despre  un  preţ  din  trecut  se  referă  la  faptul  că  unul 
sau  mai  multe  acte  de  schimb  interpersonal  au  fost  efectuate  conform 
acestui  raport.  Ele  nu  ne  furnizează  direct  nici  un  fel  de  cunoaştere 
despre  preţurile  viitoare.  Adesea,  putem  presupune  despre  condiţiile 
de  pe  piaţă  care  au  determinat  formarea  preţurilor  în  trecutul  recent 
că  nu  se  vor  modifica  deloc,  sau,  cel  puţin,  că  nu  se  vor  modifica  sem¬ 
nificativ  în  viitorul  imediat,  astfel  încât  preţurile  vor  rămâne  şi  ele  ne¬ 
schimbate,  sau  se  vor  schimba  puţin.  Asemenea  anticipări  sunt  rezo¬ 
nabile  dacă  preţurile  respective  au  fost  rezultatul  interacţiunii  multor 
oameni  dispuşi  să  cumpere  sau  să  vândă  când  rapoartele  de  schimb  li 
se  păreau  propice,  şi  dacă  situaţia  pieţei  n-a  fost  influenţată  de  condiţii 
considerate  accidentale,  extraordinare  şi  cu  puţine  şanse  de  repetare. 
Pe  de  altă  parte,  principala  sarcină  a  calculului  economic  nu  este  de  a 
face  faţă  situaţiilor  de  piaţă  şi  preţurilor  neschimbătoare  sau  doar  uşor 
schimbătoare,  ci  de  a  face  faţă  schimbării.  Individul  fie  anticipează 
schimbări  care  vor  interveni  fără  amestecul  său  şi  doreşte  să-şi  adapte¬ 
ze  acţiunile  acestei  stări  anticipate  de  lucruri,  fie  doreşte  să  întreprindă 
un  proiect  care  va  schimba  condiţiile,  chiar  dacă  nu  există  nici  un  alt 
factor  de  schimbare.  Preţurile  din  trecut  nu  sunt  pentru  el  decât  puncte 
de  plecare  în  tentativele  lui  de  a  anticipa  preţurile  viitoare. 

Istoricii  şi  statisticienii  se  mulţumesc  cu  preţurile  din  trecut.  Omul 
practic  priveşte  spre  preţurile  din  viitor,  fie  acestea  chiar  şi  numai  din 
viitorul  imediat,  de  peste  o  oră,  o  zi,  sau  o  lună.  Pentru  el,  preţurile  din 
trecut  sunt  doar  un  sprijin  în  vederea  anticipării  preţurilor  viitoare.  El 
este  preocupat  în  primul  rând  de  preţurile  viitoare,  nu  doar  în  calculele 
sale  preliminare  ale  rezultatelor  anticipate  ale  acţiunii  planificate,  ci  şi 
în  tentativele  sale  de  a  stabili  rezultatul  tranzacţiilor  sale  trecute. 

In  bilanţurile  contabile  şi  în  situaţiile  de  profituri  şi  pierderi,  rezul¬ 
tatul  acţiunii  trecute  devine  vizibil,  ca  diferenţă  între  echivalentul  în 

{213}  bani  al  fondurilor  deţinute  (total  active  minus  total  pasive)  la  începutul 
şi  la  sfârşitul  perioadei  respective,  şi  ca  diferenţă  între  echivalentul  în 
bani  al  costurilor  suportate  şi  veniturile  brute  încasate.  In  asemenea 
situaţii  este  necesar  să  se  înscrie  echivalentul  în  bani  estimat  al  tuturor 
activelor  şi  pasivelor,  altele  decât  cele  monetare.  Aceste  obiecte  trebuie 
estimate  în  funcţie  de  preţurile  la  care  ar  putea  fi  probabil  vândute  în 
viitor,  sau,  îndeosebi  în  cazul  echipamentului  destinat  proceselor  de 
producţie,  în  funcţie  de  preţurile  de  vânzare  anticipate  ale  mărfurilor 
produse  cu  ajutorul  lor.  Pe  de  altă  parte,  vechile  cutume  de  afaceri  şi 
stipulaţiile  dreptului  comercial  şi  ale  legislaţiei  fiscale  au  determinat  o 
abatere  de  la  principiile  sănătoase  de  contabilizare,  care  urmăresc  doar 
atingerea  gradului  de  corectitudine  cel  mai  înalt  cu  putinţă.  Aceste  legi 
şi  cutume  nu  se  preocupă  atât  de  corectitudinea  bilanţurilor  contabile 
şi  a  situaţiilor  de  profituri  şi  pierderi,  cât  de  alte  scopuri.  Legislaţia 
comercială  urmăreşte  realizarea  contabilizării  într-o  manieră  care  să-i 
protejeze  indirect  pe  creditori  împotriva  pierderilor.  Ea  tinde  să  deter¬ 
mine  estimarea  activelor  mai  mult  sau  mai  puţin  sub  nivelul  valorii  lor 
estimate  pe  piaţă,  pentru  a  face  ca  profiturile  nete  şi  totalul  fondurilor 
datorate  să  apară  mai  mici  decât  sunt  ele  în  realitate.  Astfel  se  creează 
o  marjă  care  reduce,  în  beneficiul  creditorilor,  pericolul  retragerii  unor 
sume  prea  mari  din  firmă  sub  forma  unor  aşa  zise  profituri,  care  ar 
crea  posibilitatea  ca  o  firmă  deja  insolvabilă  să-şi  continue  activitatea 
până  când  rămâne  fără  mijloacele  necesare  satisfacerii  creditorilor  săi. 
Legislaţia  fiscală  tinde,  dimpotrivă,  către  o  metodă  de  calcul  care  face 
câştigurile  să  apară  mai  mari  decât  le-ar  arăta  o  metodă  imparţială. 
Ideea  este  de  a  ridica  ratele  efective  de  impozitare,  fără  a  face  această 
creştere  vizibilă  în  haremurile  de  impozitare  nominale.  Trebuie,  aşa¬ 
dar,  să  distingem  între  calculul  economic,  aşa  cum  este  el  practicat  de 
oamenii  de  afaceri,  atunci  când  îşi  planifică  acţiunile  viitoare  şi  acele 
calcule  de  mărimi  economice  care  servesc  altor  scopuri.  Determinarea 
impozitelor  datorate  fiscului  şi  calculul  economic  sunt  două  lucruri 
diferite.  Dacă  o  lege  de  impozitare  a  servitorilor  domestici  stipulează 
că  un  servitor  de  sex  masculin  trebuie  impozitat  cât  două  servitoare 
de  sex  feminin,  nimeni  nu  va  interpreta  o  asemenea  prevedere  altfel 
decât  ca  pe  o  metodă  de  determinare  a  impozitului  care  trebuie  achitat. 
Similar,  dacă  o  lege  de  impozitare  a  moştenirilor  stipulează  că  acţiunile 
trebuie  estimate  la  cota  de  bursă  din  ziua  decesului  celui  ce  lasă  moşte¬ 
nirea,  ea  nu  face  decât  să  furnizeze  o  metodologie  de  stabilire  a  sumei 
ce  se  percepe  ca  impozit. 

Evidenţa  ţinută  corect,  conform  unui  sistem  riguros  de  contabilizare, 
este  exactă  până  la  ultimul  dolar  şi  ultimul  cent.  Ea  se  caracterizează 

printr-o  precizie  impresionantă,  iar  exactitudinea  numerică  a  consem¬ 
nărilor  pe  care  le  conţine  pare  să  îndepărteze  orice  îndoieli.  In  realitate, 
cele  mai  importante  cifre  pe  care  le  conţine  sunt  anticipări  speculative 
ale  viitoarelor  constelaţii  ale  pieţei.  Este  o  eroare  să  se  compare  în¬ 
semnările  dintr-un  registru  comercial  cu  cele  care  intervin  în  calculele 
pur  tehnologice,  de  exemplu  în  planul  de  construcţie  al  unei  maşini. 
Inginerul,  în  măsura  în  care  se  ocupă  numai  de  latura  tehnologică  a 
slujbei  sale  -  întrebuinţează  numai  relaţiile  numerice  stabilite  prin 
metodele  ştiinţelor  naturale  experimentale;  omul  de  afaceri  nu  poate 
ocoli  termenii  numerici  care  provin  din  înţelegerea  sa  interpretativă  a 
conduitei  viitoare  a  oamenilor.  Elementul  principal  în  bilanţurile  con¬ 
tabile  şi  în  situaţiile  de  profituri  şi  pierderi  este  evaluarea  activelor  şi 
a  pasivelor  existente  în  formă  nemonetară.  Toate  aceste  bilanţuri  şi 
situaţii  sunt  practic  bilanţuri  şi  situaţii  intermediare.  Ele  descriu  cât 
mai  fidel  cu  putinţă  starea  de  lucruri  la  un  moment  ales  arbitrar,  în  vre¬ 
me  ce  viaţa  şi  acţiunea  continuă,  fără  întrerupere.  închiderea  anumitor 
unităţi  economice  individuale  este  posibilă,  însă  sistemul  social  de  pro¬ 
ducţie,  ca  întreg,  nu  se  opreşte  niciodată  din  funcţionare.  Nici  activele 
şi  pasivele  constând  din  bani  lichizi  nu  sunt  ferite  de  nedeterminarea 
inerentă  tuturor  elementelor  de  contabilitate  ale  afacerilor.  Ele  depind 
de  constelaţia  viitoare  a  pieţei,  în  aceeaşi  măsură  ca  orice  alt  obiect 
de  inventar  sau  de  echipament.  Exactitatea  numerică  a  conturilor  şi 
a  calculelor  de  rentabilitate  ale  întreprinderilor  de  afaceri  nu  trebuie 
să  ne  împiedice  de  a  realiza  incertitudinea  şi  caracterul  speculativ  al 
elementelor  şi  calculelor  bazate  pe  ele. 

Totuşi,  lucrurile  acestea  nu  ştirbesc  eficienţa  calculului  economic. 
Calculul  economic  este  atât  de  eficient  cât  este  cu  putinţă.  Nici  un 
fel  de  reformă  nu-i  poate  spori  eficienţa.  El  îi  furnizează  omului  care 
acţionează  toate  serviciile  pe  care  le  poate  obţine  de  pe  urma  calculelor 
numerice.  Evident  că  el  nu  este  un  mijloc  de  aflare  a  condiţiilor  vii¬ 
toare  cu  certitudine,  şi  nu  lipseşte  acţiunea  de  caracterul  ei  speculativ. 
Dar  această  împrejurare  nu  poate  fi  considerată  o  deficienţă,  decât  de 
către  cei  ce  nu  sunt  în  stare  să  înţeleagă  că  viaţa  nu  este  rigidă,  că  toate 
lucrurile  se  află  în  permanentă  schimbare  şi  că  oamenii  nu  dispun  de  o 
cunoaştere  certă  despre  viitor. 

Sporirea  informaţiilor  de  care  dispune  omul  despre  condiţiile  din 
viitor  nu  este  o  sarcină  a  calculului  economic.  Sarcina  acestuia  este 
de  a  ajusta  cât  mai  bine  cu  putinţă  acţiunile  omului  la  opinia  sa  din 
prezent  despre  satisfacerea  dorinţelor  în  viitor.  în  acest  scop,  omul  care 
acţionează  are  nevoie  de  o  metodă  de  calcul,  iar  calculul  necesită  un 

numitor  comun,  la  care  să  se  refere  toate  elementele  care  intervin  în  el. 
Numitorul  comun  al  calculului  economic  este  moneda. 

2.  Limitele  calculului  economic 

Calculul  economic  nu  poate  ţine  seama  de  lucrurile  care  nu  se  vând  şi 
[215}  se  cumpără  pe  bani. 

Există  lucruri  care  nu  sunt  de  vânzare  şi  pentru  a  căror  achiziţionare 
trebuie  cheltuite  alte  lucruri,  sacrificând  altceva  decât  banii  şi  valoarea 
banilor.  Cel  ce  doreşte  să  se  formeze  în  vederea  unor  realizări  deosebi¬ 
te  trebuie  să  întrebuinţeze  multe  mijloace,  dintre  care  unele  pot  necesi¬ 
ta  cheltuirea  de  bani.  Insă  lucrurile  esenţiale  necesare  într-o  asemenea 
întreprindere  nu  se  pot  cumpăra.  Onoarea,  virtutea,  gloria,  precum  şi 
vigoarea,  sănătatea  şi  însăşi  viaţa  joacă  în  acţiune  atât  un  rol  de  mijloa¬ 
ce,  cât  şi  unul  de  scopuri,  însă  nu  pot  fi  introduse  în  calculul  economic. 

Există  lucruri  care  nu  pot  fi  evaluate  deloc  în  bani,  iar  altele  care  pot 
fi  estimate  în  bani  numai  cât  priveşte  o  fracţiune  din  valoarea  care  le 
este  atribuită.  Estimarea  unei  clădiri  vechi  trebuie  să  lase  de  o  parte 
eminenţa  artistică  şi  istorică,  în  măsura  în  care  aceste  calităţi  nu  re¬ 
prezintă  surse  de  venituri  băneşti,  sau  de  bunuri  vandabile.  Ceea  ce  nu 
mişcă  decât  inima  unui  om,  dar  nu-i  determină  pe  alţii  să  facă  sacrificii 
pentru  dobândirea  sa,  rămâne  în  afara  sferei  calculului  economic. 

însă  toate  acestea  nu  ştirbesc  cu  nimic  utilitatea  calculului  economic. 
Acele  lucruri  care  nu  se  numără  printre  elementele  contabilizării  şi  ale 
calculului  de  rentabilitate  sunt  fie  scopuri,  fie  bunuri  de  ordinul  întâi. 
Nu  este  necesar  nici  un  fel  de  calcul  pentru  a  le  acorda  întreaga  im¬ 
portanţă  cuvenită  şi  pentru  a  ţine  seama  în  mod  adecvat  de  ele.  Pentru 
a  alege,  omul  care  acţionează  n-are  nevoie  decât  să  le  pună  în  balanţă 
cu  volumul  total  al  costurilor  pe  care  le  presupune  achiziţionarea  sau 
prezervarea  lor.  Să  presupunem  că  o  primărie  trebuie  să  decidă  între 
două  proiecte  de  alimentare  cu  apă.  Unul  din  ele  presupune  demolarea 
unui  monument  istoric,  în  vreme  ce  altul  cruţă  monumentul,  cu  preţul 
unei  creşteri  a  cheltuielilor  monetare.  Faptul  că  sentimentele  care  re¬ 
comandă  conservarea  monumentului  nu  pot  fi  estimate  în  bani  nu  im¬ 
pietează  nicidecum  asupra  deciziei  consiliului  orăşenesc.  Dimpotrivă, 
valorile  nereflectate  în  nici  un  raport  monetar  de  schimb  sunt,  tocmai 
prin  aceasta,  promovate  într-o  poziţie  deosebită,  care  mai  curând  fa¬ 
cilitează  hotărârea.  Nici  o  plângere  nu  este  mai  puţin  justificată  decât 
lamentarea  că  metodele  de  calcul  ale  pieţei  nu  ţin  seama  de  lucrurile 
necomercializabile.  Valorile  morale  şi  estetice  nu  au  nimic  de  suferit 
din  acest  motiv. 

Banii,  preţurile  monetare,  tranzacţiile  de  piaţă  şi  calculul  economic 
bazat  pe  ele  sunt  principalele  ţinte  ale  criticilor.  Civilizaţia  occidentală 
este  defăimată  de  predicatori  elocvenţi,  ca  fiind  un  sistem  meschin 
de  traficanţi  şi  tarabagii.  Complezenţa,  fariseismul  şi  ipocrizia  exultă 
în  blamarea  filosofiei  contemporane  „a  dolarului”.  Reformatori  nevro¬ 
zaţi,  literaţi  dezechilibraţi  mental  şi  demagogi  ambiţioşi  se  delectează 
cu  punerea  sub  acuzare  a  „raţionalităţii”  şi  cu  predicarea  evangheliei 
„Raţionalităţii”.  In  ochii  acestor  palavragii,  banii  şi  calculele  de  renta¬ 
bilitate  sunt  motivul  celor  mai  cumplite  rele.  Cu  toate  acestea,  faptul 
că  oamenii  au  pus  la  punct  o  metodă  de  apreciere  cât  mai  riguroasă 
cu  putinţă  a  eficacităţii  acţiunilor  lor  şi  de  îndepărtare  a  neplăcerilor 
în  modul  cel  mai  practic  şi  economic,  nu  împiedică  pe  nimeni  să-şi 
ajusteze  conduita,  conform  principiilor  pe  care  le  consideră  legitime. 
„Materialismul”  de  la  bursă  şi  al  contabilităţii  din  afaceri  nu  împiedică 
pe  nimeni  să  trăiască  la  înălţimea  învăţăturilor  lui  Thomas  â  Kempis, 
sau  să-şi  dea  viaţa  pentru  o  cauză  nobilă.  Faptul  că  masele  preferă  ro¬ 
manele  poliţiste  poeziei  şi  că  de  aceea  este  mai  rentabil  să  scrii  romane 
poliţiste  decât  să  fii  poet  nu  este  o  consecinţă  a  utilizării  banilor  şi  a 
contabilităţii  montare.  Nu  banii  sunt  de  vină  pentru  că  există  gangsteri, 
hoţi,  criminali,  prostituate,  sau  funcţionari  şi  judecători  coruptibili.  Nu 
este  adevărat  că  cinstea  „nu  rentează”.  Ea  rentează  pentru  cei  care  pre¬ 
feră  fidelitatea  faţa  de  ceea  ce  consideră  a  fi  drept,  avantajelor  pe  care 
le-ar  putea  culege  adoptând  o  atitudine  diferită. 

Alţi  critici  ai  calculului  economic  nu  înţeleg  că  este  vorba  de  o  me¬ 
todă  de  care  dispun  numai  persoanele  ce  acţionează  în  sistemul  eco¬ 
nomic  bazat  pe  diviziunea  muncii,  în  ordinea  socială  bazată  pe  propri¬ 
etatea  privată  asupra  mijloacelor  de  producţie.  El  nu  poate  servi  decât 
aspiraţiilor  indivizilor  sau  grupurilor  de  indivizi  care  lucrează  în  cadrul 
instituţional  al  acestei  ordini  sociale.  El  este,  în  consecinţă,  un  calcul  al 
profiturilor  private  -  şi  nu  al  „bunăstării  sociale”.  Aceasta  înseamnă  că 
preţurile  de  pe  piaţă  reprezintă  datele  ultime  pentru  calculul  economic. 
El  nu  este  întrebuinţabil  pentru  scopuri  a  căror  normă  nu  este  cererea 
consumatorilor,  aşa  cum  se  manifestă  ea  pe  piaţă,  ci  evaluările  ipotetice 
ale  unui  corp  dictatorial  chemat  să  gestioneze  toate  treburile  naţiona¬ 
le  sau  pământeşti.  Cel  ce  încearcă  să  judece  acţiunile  din  punctul  de 
vedere  al  unei  pretinse  „valori  sociale”,  adică  din  punctul  de  vedere 
al  „întregii  societăţi”,  şi  să  le  critice  prin  comparaţie  cu  evenimentele 
dintr-un  sistem  socialist  imaginar,  în  care  propria  sa  voinţă  va  deţine 
supremaţia,  nu  are  ce  face  cu  calculul  economic.  Calculul  economic  în 
termeni  de  preţuri  monetare  este  calculul  de  rentabilitate  al  antrepre- 

norilor  care  produc  pentru  consumatorii  unei  societăţi  de  piaţă.  El  nu 
serveşte  altor  scopuri. 

Cel  ce  doreşte  să  întrebuinţeze  calculul  economic  nu  trebuie  să 
privească  lucrurile  în  maniera  unei  minţi  despotice.  Preţurile  pot  fi 
întrebuinţate  pentru  efectuarea  calculelor  de  rentabilitate  de  către  an¬ 
treprenorii,  capitaliştii,  proprietarii  funciari  şi  salariaţii  unei  societăţi 
capitaliste.  Pentru  lucrurile  care  trec  dincolo  de  obiectivele  acestor  ca¬ 
tegorii,  calculul  economic  este  inadecvat.  Este  un  nonsens  să  evaluăm 
în  termeni  monetari  obiecte  care  nu  se  negociază  pe  piaţă  şi  să  între¬ 
buinţăm  în  calculele  de  rentabilitate  elemente  arbitrare,  rupte  de  rea- 
{217}  litate.  Legea  prescrie  suma  care  trebuie  plătită  ca  indemnizaţie  pentru 
provocarea  decesului  unui  om.  Insă  statutul  adoptat  pentru  determi¬ 
narea  amenzilor  cuvenite  nu  înseamnă  că  există  un  preţ  al  vieţii  umane. 
Unde  există  sclavie  există  şi  preţuri  monetare  pentru  sclavi.  Unde  nu 
există  sclavie,  omul,  viaţa  umană  şi  sănătatea  sunt  res  extra  comercium 
[lucruri  în  afara  sferei  comerciale].  într-o  societate  de  oameni  liberi, 
prezervarea  vieţii  şi  a  sănătăţii  sunt  scopuri,  nu  mijloace.  Ele  nu  intră 
în  nici  un  proces  de  contabilizare  a  mijloacelor. 

Determinarea  sumei  veniturilor  sau  a  avuţiei  unui  număr  de  oameni 
în  termeni  monetari  este  posibilă.  însă  calcularea  venitului  naţional 
sau  a  avuţiei  naţionale  este  lipsită  de  sens.  îndată  ce  facem  conside¬ 
raţii  străine  de  raţionamentele  omului  care  operează  în  cadrul  socie¬ 
tăţii  de  piaţă  metodele  calculului  monetar  încetează  să  ne  mai  ajute. 
Tentativele  de  a  determina  în  termeni  monetari  avuţia  unei  ţări,  sau 
a  întregii  omeniri,  sunt  la  fel  de  copilăreşti  ca  şi  eforturile  mistice  de 
a  rezolva  misterele  universului  cercetând  dimensiunile  piramidei  lui 
Keops.  Dacă  un  calcul  al  unui  om  de  afaceri  evaluează  un  stoc  de  car¬ 
tofi  la  100  de  dolari,  ideea  este  că  va  fi  posibilă  vânzarea  sau  înlocu¬ 
irea  lui  la  această  sumă.  Dacă  o  întreagă  unitate  antreprenorială  este 
estimată  la  1. 000. 000  de  dolari  aceasta  înseamnă  că  proprietarul  an¬ 
ticipează  că  o  va  putea  vinde  la  acest  preţ.  Dar  care  este  semnificaţia 
elementelor  care  figurează  în  situaţia  avuţiei  totale  a  unei  ţări?  Care 
este  semnificaţia  rezultatului  final  al  acestui  calcul?  Ce  trebuie  reţinut 
şi  ce  trebuie  lăsat  deoparte?  Este  sau  nu  corect  să  se  includă  „valoarea” 
climatului  şi  a  abilităţilor  înnăscute  sau  a  aptitudinilor  dobândite  ale 
populaţiei  unei  ţări?  Omul  de  afaceri  îşi  poate  converti  proprietatea  în 
bani,  dar  o  ţară  nu  o  poate  face. 

Echivalentele  în  bani  întrebuinţate  în  acţiune  şi  în  calculul  econo¬ 
mic  sunt  preţuri  monetare,  adică  rapoarte  de  schimb  între  bani  şi  alte 
bunuri  şi  servicii.  Preţurile  nu  se  măsoară  în  bani;  ele  constau  în  bani. 
Preţurile  sunt  fie  preţuri  din  trecut,  fie  preţuri  viitoare.  Un  preţ  este 

în  mod  necesar  un  fapt  istoric,  fie  din  trecut,  fie  din  viitor.  Nu  există 
nimic  în  preţuri  care  să  permită  cuiva  să  le  asimileze  procesului  de 
măsurare  a  unor  fenomene  fizice  şi  chimice. 

3 .  Versatilitatea  preţurilor 

Rapoartele  de  schimb  sunt  obiectul  unor  schimbări  necontenite,  deoa¬ 
rece  condiţiile  care  le  produc  sunt  în  continuă  schimbare.  Valoarea  pe 
care  o  atribuie  un  individ  atât  banilor,  cât  şi  diverselor  bunuri  şi  servicii, 
este  rezultatul  unei  alegeri  de  moment.  Fiecare  moment  ulterior  poate 
genera  noutăţi,  aducând  cu  sine  alte  considerente  şi  alte  evaluări.  Nu 
faptul  că  preţurile  fluctuează,  ci  acela  că  nu  se  modifică  mai  rapid  ar 
putea  fi  considerat  în  mod  rezonabil  o  problemă  care  necesită  explicaţii.  {218} 

Experienţa  cotidiană  îi  învaţă  pe  oameni  că  rapoartele  de  schimb 
de  pe  piaţă  sunt  alterabile.  Ne-am  putea  aştepta  ca  ideile  lor  despre 
preţuri  să  ţină  pe  deplin  seama  de  acest  fapt.  Cu  toate  acestea,  toa¬ 
te  ideile  populare  referitoare  la  producţie  şi  consum,  comercializare  şi 
preţuri,  sunt  mai  mult  sau  mai  puţin  contaminate  de  o  noţiune  vagă  şi 
contradictorie  de  rigiditate  a  preţurilor.  Omul  de  rând  este  înclinat  să 
considere  perpetuarea  structurii  de  ieri  a  preţurilor  atât  normală  cât  şi 
echitabilă  -  şi  să  condamne  modificarea  rapoartelor  de  schimb,  ca  pe  o 
violare  a  legilor  naturii  şi  ale  dreptăţii. 

Ar  fi  o  greşeală  să  explicăm  aceste  credinţe  populare  ca  pe  nişte  pre¬ 
cipitate  de  vechi  opinii  concepute  în  alte  epoci,  de  mai  mare  stabilitate 
a  condiţiilor  de  producţie  şi  comercializare.  Este  îndoielnic  dacă  preţu¬ 
rile  se  schimbau  mai  puţin  în  vremurile  acelea  de  demult.  Dimpotrivă, 
s-ar  putea  spune  mai  degrabă  că  integrarea  pieţelor  locale  în  pieţe 
naţionale  mai  extinse,  apariţia  în  cele  din  urmă  a  unei  lumi  care  îm¬ 
brăţişează  o  piaţă  mondială  şi  evoluţia  comerţului  către  alimentarea 
continuă  a  consumatorilor  au  făcut  modificările  preţurilor  mai  puţin 
frecvente  şi  mai  puţin  spectaculoase.  în  vremurile  precapitaliste  exista 
mai  multă  stabilitate  în  ce  priveşte  metodele  tehnologice  de  producţie, 
însă  exista  mult  mai  multă  neregularitate  în  alimentarea  diverselor  pie¬ 
ţe  locale  şi  în  adaptarea  ofertei  la  cererile  lor  schimbătoare.  însă,  chiar 
dacă  ar  fi  adevărat  că  preţurile  erau  întrucâtva  mai  stabile  în  trecutul 
îndepărtat,  faptul  ar  fi  prea  puţin  relevant  pentru  epoca  noastră.  Ideile 
populare  despre  bani  şi  preţurile  monetare  nu  sunt  derivate  din  ideile 
formate  în  trecut.  A  le  interpreta  ca  pe  nişte  rămăşiţe  atavice  ar  fi  o 
eroare.  în  condiţiile  actuale,  fiecare  individ  se  confruntă  zilnic  cu  atâtea 
probleme  de  vânzare  şi  cumpărare,  încât  nu  ne  putem  înşela  presupu- 

nând  că  ideile  sale  despre  aceste  lucruri  nu  sunt  pur  şi  simplu  un  ecou 
necontrolat  al  ideilor  tradiţionale. 

Este  uşor  de  înţeles  de  ce  cei  ale  căror  interese  pe  termen  scurt  sunt 
defavorizate  de  o  modificare  a  preţurilor  privesc  cu  ochi  răi  asemenea 
modificări,  subliniază  că  preţurile  anterioare  nu  erau  doar  mai  echita¬ 
bile,  ci  şi  mai  normale  şi  susţin  că  stabilitatea  preţurilor  este  conformă 
legilor  naturii  şi  ale  moralităţii.  Insă  fiecare  schimbare  a  preţurilor  fa¬ 
vorizează  interesele  pe  termen  scurt  ale  altor  persoane.  Cei  favorizaţi 
cu  siguranţă  nu  se  vor  simţi  îmboldiţi  de  nevoia  de  a  sublinia  echitatea 
şi  normalitatea  rigidităţii  preţurilor. 

Nici  reminiscenţele  atavice,  nici  situaţia  intereselor  egoiste  de  grup 
nu  pot  explica  popularitatea  ideii  de  stabilitate  a  preţurilor.  Rădăcinile 
acesteia  trebuie  căutate  în  faptul  că  noţiunile  referitoare  la  relaţiile  so¬ 
ciale  au  fost  construite  prin  analogie  cu  modelul  ştiinţelor  naturale. 
Economiştii  şi  sociologii  care  au  urmărit  fasonarea  ştiinţelor  sociale 
după  modelul  fizicii  şi  al  fiziologiei  n-au  făcut  decât  să  se  plieze  pe  un 
{2 1 9}  mod  de  gândire  pe  care  erorile  populare  îl  adoptaseră  cu  mult  înainte. 

Chiar  şi  economiştii  clasici  s-au  eliberat  abia  târziu  de  aceste  erori. 
După  ei,  valoarea  era  ceva  obiectiv,  adică  un  fenomen  al  lumii  externe 
şi  o  calitate  inerentă  lucrurilor  -  şi  deci  măsurabilă.  Ei  au  eşuat  lamen¬ 
tabil  în  ce  priveşte  înţelegerea  caracterului  pur  uman  şi  voluntarist  al 
judecăţilor  de  valoare.  După  câte  ştim  astăzi,  Samuel  Bailey  a  fost  cel 
dintâi  care  a  descoperit  ce  se  întâmplă  când  un  lucru  este  preferat  altu¬ 
ia.1  însă  cartea  sa  a  fost  trecută  cu  vederea,  asemenea  celorlalte  scrieri 
ale  precursorilor  teoriei  subiectiviste  a  valorii. 

Respingerea  erorilor  referitoare  la  măsurabilitate  în  sfera  acţiunii 
umane  nu  cade  doar  în  sarcina  ştiinţei  economice.  Ea  este,  în  aceeaşi 
măsură,  o  sarcină  a  politicilor  economice,  deoarece  greşelile  politicilor 
economice  actuale  sunt  întrucâtva  imputabile  confuziei  lamentabile 
produse  de  ideea  că  în  relaţiile  interumane  ar  exista  ceva  fix  -  şi  deci 
măsurabil. 


4.  Stabilizarea 

Un  produs  al  tuturor  acestor  erori  este  ideea  de  stabilizare. 

Deficienţele  manipulării  de  către  guverne  a  treburilor  monetare  şi 
consecinţele  dezastruoase  ale  politicilor  care  urmăresc  reducerea  ratei 
dobânzii  şi  încurajarea  activităţilor  economice  prin  expansiunea  credi¬ 
telor  au  dat  naştere  ideilor  care  au  generat,  în  cele  din  urmă,  sloganul 

1.  Cf.  Samuel  Bailey,^  Criticai Dissertation  on  the  Nature,  Measures  and  Causes  of 
Values,  Londra,  1825.  Nr.  7  în  Series  of  Reprints  of  Scarce  Tracts  in  Economics  and 
Political  Science,  London  School  of  Economics,  Londra,  1931. 

„stabilizare”.  Ne  putem  explica  apariţia  şi  popularitatea  sa,  îl  putem  în¬ 
ţelege  ca  pe  fructul  ultimilor  o  sută  cincizeci  de  ani  de  istorie  monetară 
şi  bancară,  putem,  aşa-zicând,  invoca  circumstanţe  atenuante  pentru 
eroarea  în  chestiune.  Dar  nici  o  astfel  de  interpretare  înţelegătoare  nu 
o  poate  face  mai  acceptabilă. 

Stabilitatea,  la  atingerea  căreia  aspiră  programul  de  stabilizare,  este 
o  noţiune  sterilă  şi  contradictorie.  Imboldul  spre  acţiune,  adică  spre 
îmbunătăţirea  condiţiilor  de  trai,  este  înnăscut  în  om.  Omul  însuşi  se 
schimbă  de  la  un  moment  la  altul,  iar  evaluările,  voliţiunile  şi  actele 
sale  se  schimbă  odată  cu  el.  în  sfera  acţiunii  singura  constantă  este 
schimbarea.  în  această  neîncetată  fluctuaţie,  nu  există  nici  un  punct 
fix,  cu  excepţia  categoriilor  apriorice  eterne  ale  acţiunii.  Este  inutil  să 
separăm  evaluarea  şi  acţiunea  de  inconstanţa  omului  şi  versatilitatea 
conduitei  sale  şi  să  vorbim  ca  şi  cum  ar  exista  în  univers  valori  eterne, 
independente  de  judecăţile  omeneşti  de  valoare  şi  adecvate  pentru  a 
servi  drept  etalon  pentru  evaluarea  acţiunilor  reale.2 

Toate  metodele  avansate  pentru  măsurarea  modificărilor  puterii  de 
cumpărare  a  unităţii  monetare  sunt  fondate,  mai  mult  sau  mai  puţin 
inconştient,  pe  imaginea  iluzorie  a  unei  fiinţe  eterne  şi  imutabile,  care 
determină,  cu  ajutorul  unui  etalon  imuabil,  cantitatea  de  satisfacţie  pe 
care  i-o  procură  o  unitate  monetară.  Faptul  că  ceea  ce  se  doreşte  nu 
e  decât  o  măsurare  a  modificărilor  puterii  de  cumpărare  a  banilor  nu 
este  o  justificare  adecvată  pentru  această  idee  neavenită.  Cheia  noţiu¬ 
nii  de  stabilitate  trebuie  căutată  tocmai  în  acest  concept,  al  puterii  de 
cumpărare.  Nespecialistul,  gândind  sub  influenţa  ideilor  provenite  din 
fizică,  credea  la  un  moment  dat  că  banii  sunt  o  unitate  de  măsură  a 
preţurilor.  El  credea  că  fluctuaţiile  rapoartelor  de  schimb  se  manifestă 
doar  în  relaţiile  dintre  diversele  bunuri  şi  servicii,  dar  nu  şi  în  relaţia 
dintre  bani  şi  „totalitatea”  bunurilor  şi  serviciilor.  Ulterior,  argumentul 
a  fost  răsturnat.  Valoarea  constantă  n-a  mai  fost  atribuită  banilor,  ci 
„totalităţii”  lucrurilor  vandabile  şi  cumpărabile.  Lumea  a  început  să-şi 
imagineze  metode  de  alcătuire  a  unor  unităţi  complexe,  formate  din 
mărfuri,  pentru  a  le  compara  cu  unitatea  monetară.  Râvna  cheltuită 
pentru  găsirea  de  indici  de  măsurare  a  puterii  de  cumpărare  a  înlăturat 
toate  scrupulele.  Au  fost  nesocotite  atât  caracterul  îndoielnic  şi  inco- 
mensurabilitatea  registrelor  de  preţuri  întrebuinţate,  cât  şi  caracterul 
arbitrar  al  procedurilor  de  calculare  a  mediilor. 

Irving  Fisher,  eminentul  economist  care  a  fost  promotorul  mişcării 

2.  Pentru  propensiunea  minţii  de  a  privi  rigiditatea  şi  absenţa  schimbării  ca  fiind 
esenţa,  iar  schimbarea  şi  mişcarea  ca  fiind  accidentul,  cf.  Bergson,  La  Pensee  et  le  mou- 
vant,  pp.  85  ffi 

americane  de  stabilizare,  raportează  dolarul  la  un  coş,  care  ar  conţine 
toate  bunurile  achiziţionate  de  la  piaţă  de  o  gospodină,  în  vederea  ali¬ 
mentării  curente  a  gospodăriei  sale.  Puterea  de  cumpărare  a  dolarului 
se  modifică  proporţional  cu  variaţia  sumei  de  bani  necesare  pentru 
cumpărarea  conţinutului  acestui  coş.  Obiectivul  urmărit  prin  politi¬ 
cile  de  stabilizare  este  prezervarea  imutabilităţii  acestei  sume  de  bani.3 
Lucrurile  ar  fi  în  regulă  dacă  gospodina  şi  coşul  ei  imaginar  ar  fi  ele¬ 
mente  constante,  dacă  în  coş  s-ar  afla  întotdeauna  aceleaşi  lucruri  şi  în 
aceleaşi  cantităţi  şi  dacă  rolul  acestui  asortiment  de  bunuri  în  viaţa  fa¬ 
miliei  nu  s-ar  schimba.  Insă  în  lumea  în  care  trăim  nici  una  din  aceste 
condiţii  nu  este  satisfăcută. 

Mai  întâi,  deoarece  calitatea  mărfurilor  produse  şi  consumate  se 
schimbă  în  continuu.  Este  o  greşeală  chiar  să  identificăm  un  grâu  cu 
altul,  ca  să  nu  mai  vorbim  despre  încălţăminte,  pălării  şi  alte  produ¬ 
se  manufacturate.  Marile  diferenţe  de  preţuri  înregistrate  în  vânzările 
sincrone  de  mărfuri,  pe  care  vorbirea  curentă  şi  statisticile  le  clasifică 
laolaltă,  pun  limpede  în  evidenţă  acest  truism.  O  zicală  spune  că  două 
{221}  boabe  de  mazăre  se  aseamănă;  însă  vânzătorii  şi  cumpărătorii  disting 
între  diverse  calităţi  şi  categorii  de  mazăre.  O  comparaţie  între  preţu¬ 
rile  plătite  în  diverse  locuri  sau  la  diverse  date  pentru  mărfuri  pe  care 
tehnologia  sau  statisticile  le  categorisesc  sub  acelaşi  nume  este  inutilă, 
dacă  nu  suntem  siguri  că  -  abstracţie  făcând  de  localizarea  diferită  - 
calităţile  lor  sunt  perfect  identice.  în  acest  context  „calitate”  înseamnă 
toate  acele  proprietăţi  cărora  cumpărătorii  şi  potenţialii  cumpărători 
le-ar  acorda  atenţie.  Simplul  fapt  că  există  modificări  în  calitatea  tu¬ 
turor  bunurilor  şi  serviciilor  de  ordinul  întâi  este  suficient  pentru  a 
respinge  toate  presupoziţiile  fundamentale  ale  tuturor  metodelor  de 
stabilire  de  indici  numerici.  Este  irelevant  faptul  că  un  număr  limitat 
de  bunuri  de  ordin  superior  -  îndeosebi  metalele  şi  chimicalele  unic 
determinate  prin  formulele  lor  -  permit  descrieri  precise  ale  caracte¬ 
risticilor  lor.  O  măsurare  a  puterii  de  cumpărare  ar  trebui  să  se  înte¬ 
meieze  pe  preţurile  bunurilor  şi  serviciilor  de  ordinul  întâi  şi,  mai  mult, 
pe  toate  acestea.  întrebuinţarea  preţurilor  bunurilor  de  producţie  este 
inadecvată,  deoarece  ea  n-ar  putea  ocoli  numărarea  diverselor  stadii  de 
producţie  ale  unui  acelaşi  bun  de  consum  de  mai  multe  ori,  falsificând 
astfel  rezultatul.  Orice  limitare  la  un  grup  limitat  de  bunuri  ar  fi  în 
întregime  arbitrată,  deci  viciată. 

însă  chiar  lăsând  deoparte  toate  aceste  obstacole  insurmontabile, 
obiectivul  încă  rămâne  irealizabil.  Fiindcă  nu  numai  caracteristicile 
tehnologice  ale  mărfurilor  se  schimbă,  ci  apar  şi  noi  tipuri  de  bunuri, 

3.  Cf.  Irving  Fisher,  The  Money  Illusion,  New  York,  1928,  pp.  19-20. 

în  vreme  ce  multe  dintre  cele  vechi  dispar.  Evaluările  se  modifică  şi  ele, 
ceea  ce  provoacă  modificări  ale  cererii  şi  ale  producţiei.  Presupoziţiile 
doctrinei  măsurabilităţii  se  referă  la  oameni  ale  căror  dorinţe  si  evalu¬ 
ări  sunt  rigide.  Doar  dacă  oamenii  ar  evalua  întotdeauna  aceleaşi  lu¬ 
cruri  în  acelaşi  fel  am  putea  considera  că  modificările  preţurilor  sunt 
expresia  modificărilor  survenite  în  puterea  de  cumpărare  a  banilor. 

Dat  fiind  că  este  imposibil  să  se  stabilească  suma  totală  de  bani  chel¬ 
tuită  pentru  bunuri  de  consum  într-o  fracţiune  dată  de  timp,  statistici¬ 
enii  trebuie  să  se  bazeze  pe  preţurile  plătite  pentru  bunuri  individuale. 
Aceasta  ridică  două  probleme  suplimentare,  pentru  care  nu  există  o 
soluţie  apodictică.  Devine  necesar  să  ataşăm  diverselor  mărfuri  coefici¬ 
enţi  de  importanţă.  Este  evident  că  ar  fi  greşit  să  introducem  preţurile 
diverselor  mărfuri  în  calcul  fără  să  ţinem  seama  de  rolul  pe  care  îl  joacă 
ele  în  ansamblul  sistemului  gospodăriilor  individuale.  Insă  stabilirea 
unor  asemenea  ponderi  adecvate  este  şi  ea  arbitrară.  în  al  doilea  rând, 
devine  necesar  să  calculăm  medii  ale  datelor  colectate  şi  ajustate.  însă 
există  diverse  metode  de  calcul  al  mediilor.  Există  media  aritmetică, 
cea  geometrică,  mediile  armonice  şi  cvasimedia,  cunoscută  drept  me¬ 
diană.  Fiecare  dintre  ele  duce  la  rezultate  diferite.  Nici  una  dintre  ele 
nu  poate  fi  considerată  singura  cale  de  atingere  a  unui  răspuns  inata¬ 
cabil  din  punct  de  vedere  logic.  Decizia  în  favoarea  uneia  din  aceste 
metode  de  calcul  este  arbitrară. 

Dacă  toate  condiţiile  umane  ar  fi  neschimbătoare,  dacă  toţi  oamenii 
ar  repeta  la  nesfârşit  aceleaşi  acţiuni,  deoarece  neplăcerile  lor  şi  ideile 
despre  cum  să  le  îndepărteze  ar  rămâne  constante,  sau  dacă  am  fi  în 
măsură  să  presupunem  că  schimbările  acestor  factori  provocate  de  anu¬ 
miţi  indivizi  sau  grupuri  ar  fi  întotdeauna  compensate  de  schimbări  în 
sens  opus,  provocate  de  alţi  indivizi  sau  grupuri  şi,  de  aceea,  nu  afectea¬ 
ză  cererea  şi  oferta  totale,  atunci  am  trăi  într-o  lume  a  stabilităţii.  însă 
ideea  că  într-o  asemenea  lume  puterea  de  cumpărare  a  banilor  s-ar 
putea  schimba  este  contradictorie.  După  cum  vom  vedea  mai  târziu, 
schimbările  în  puterea  de  cumpărare  a  banilor  trebuie  să  afecteze,  în 
mod  necesar,  preţurile  diverselor  mărfuri  şi  servicii  la  diverse  momente 
de  timp  şi  în  diverse  grade;  ele  trebuie  deci  să  provoace  schimbări  ale 
cererii  şi  ofertei,  ale  producţiei  şi  ale  consumului.4  Ideea  implicată  în 
termenul  impropriu  de  nivel  al  preţurilor,  utilizată  ca  şi  cum  -  ceteris 
paribus  -  toate  preţurile  ar  putea  să  crească  sau  să  scadă  proporţional, 
este  de  nesusţinut.  Celelalte  lucruri  nu  pot  rămâne  neschimbate  atunci 
când  puterea  de  cumpărare  a  banilor  se  schimbă. 

în  domeniul  praxeologiei  şi  al  teoriei  economice  noţiunea  de  măsu- 

4.  A  se  vedea  mai  jos,  pp.  41 1 -413. 

rare  nu  poate  avea  nici  un  sens.  în  starea  ipotetică  ce  se  caracterizează 
prin  rigiditatea  condiţiilor  nu  există  nici  un  fel  de  schimbări  de  măsu¬ 
rat.  în  lumea  reală  a  schimbării  nu  există  puncte,  dimensiuni,  sau  relaţii 
fixe,  care  să  poată  servi  drept  etalon.  Puterea  de  cumpărare  a  unităţii 
monetare  nu  se  modifică  niciodată  proporţional  faţă  de  toate  lucruri¬ 
le  vandabile  şi  cumpărabile.  Noţiunile  de  stabilitate  şi  stabilizare  sunt 
lipsite  de  conţinut  atunci  când  nu  se  referă  la  existenţa  şi  prezervarea 
unei  stări  de  rigiditate.  Pe  de  altă  parte,  această  stare  de  rigiditate  nici 
nu  poate  fi  gândită  consecvent,  până  la  consecinţele  sale  logice  ultime 
-  şi  cu  atât  mai  puţin  realizată.5  Unde  există  acţiune  există  şi  schimbare. 
Acţiunea  este  o  pârghie  a  schimbării. 

Solemnitatea  pretenţioasă  afişată  de  statisticieni  şi  de  birourile  sta¬ 
tistice,  în  calcularea  indicilor  puterii  de  cumpărare  şi  a  costului  vieţii, 
este  deplasată.  Aceşti  indicatori  numerici  sunt,  în  cel  mai  bun  caz,  o 
reflecţie  mai  degrabă  grosieră  şi  lipsită  de  acurateţe  a  modificărilor 
survenite.  în  perioadele  caracterizate  prin  modificări  lente  ale  relaţiei 
dintre  cererea  si  oferta  de  monedă,  ele  nu  furnizează  chiar  nici  un  fel 
de  informaţii.  In  perioadele  de  inflaţie  -  şi  deci  de  modificări  abrupte 
ale  preţurilor  -  ei  oferă  o  imagine  rudimentară  a  evenimentelor  pe  care 
le  trăieşte  fiecare  individ,  în  viaţa  sa  zilnică.  O  gospodină  destoinică 
ştie  cu  mult  mai  mult  despre  schimbarea  preţurilor,  în  măsura  în  care 
{223}  ea  afectează  propria  ei  gospodărie,  decât  pot  spune  mediile  statistice. 
Ea  are  prea  puţin  de  câştigat  de  pe  urma  calculelor  care  nesocotesc  atât 
modificările  calitative  cât  şi  cele  cantitative,  survenite  în  aproviziona¬ 
rea  cu  bunurile  pe  care  este  ea  în  măsură  să  le  cumpere,  sau  i  se  per¬ 
mite  să  le  cumpere,  la  preţurile  care  intră  în  acele  calcule.  Atunci  când 
„măsoară”  schimbările  pentru  folosinţa  ei  personală,  luând  drept  etalon 
doar  preţurile  a  două  sau  trei  mărfuri,  ea  nu  este  mai  puţin  „ştiinţifică” 
,  sau  mai  arbitrară  decât  matematicienii  sofisticaţi,  când  aceştia  îşi  aleg 
metodele  lor  de  manipulare  a  datelor  pieţei. 

în  viaţa  de  zi  cu  zi  nimeni  nu  se  lasă  păcălit  de  indicii  numerici. 
Nimeni  nu  este  de  acord  cu  ficţiunea  că  ei  trebuie  consideraţi  nişte 
măsurători.  Acolo  unde  se  măsoară  cantităţi,  toate  îndoielile  şi  deza¬ 
cordurile  privind  dimensiunile  lor  încetează.  Lucrurile  acestea  sunt  lă¬ 
murite.  Nimeni  nu  se  hazardează  să  conteste  măsurătorile  temperatu¬ 
rii,  umidităţii,  ale  presiunii  atmosferice  şi  ale  altor  date  meteorologice, 
efectuate  de  meteorologi.  însă,  pe  de  altă  parte,  nimeni  nu  recunoaşte 
vreun  indice  numeric,  cu  excepţia  cazului  în  care  anticipează  vreun 
avantaj  personal  de  pe  urma  recunoaşterii  sale  de  către  opinia  publică. 
Construirea  de  indici  numerici  nu  rezolvă  disputele;  ea  nu  face  decât 

5.  A  se  vedea  mai  jos,  pp.  247-250. 


Sfera  calculului  economic  227 

să  le  translateze  într-un  registru  în  care  confruntarea  opiniilor  şi  inte¬ 
reselor  antagoniste  sunt  ireconciliabile. 

Acţiunea  umană  generează  schimbare.  In  măsura  în  care  există  acţi¬ 
une  umană  nu  există  stabilitate,  ci  doar  necontenită  alterare.  Procesul 
istoric  este  o  secvenţă  de  schimbări.  Oprirea  lui  şi  instituirea  unei  epoci 
de  stabilitate,  în  care  întreaga  istorie  să  intre  într-o  stare  de  repaos, 
depăşeşte  puterile  omului.  Aspiraţia  spre  mai  bine,  dobândirea  de  idei 
noi  şi  rearanjarea  condiţiilor  vieţii  sale,  conform  ideilor  acestea,  fac 
parte  din  natura  omului. 

Preţurile  de  piaţă  sunt  fapte  istorice,  care  exprimă  stări  de  lucruri 
care  au  existat  la  un  anumit  moment  al  procesului  ireversibil  al  istoriei. 
Conceptul  de  măsurare  este  lipsit  de  sens  în  orbita  praxeologiei.  în 
starea  imaginară  -  şi,  bineînţeles,  irealizabilă  -  de  rigiditate  şi  stabi¬ 
litate,  nu  există  schimbări  de  măsurat.  în  lumea  reală,  a  schimbărilor 
permanente,  nu  există  puncte  fixe,  obiecte,  calităţi,  sau  relaţii  în  raport 
cu  care  să  se  poată  măsura  schimbările. 

5 .  Rădăcinile  ideii  de  stabilizare 

Calculul  economic  nu  presupune  stabilitate  monetară,  în  sensul  în 
care  este  întrebuinţat  acest  termen  de  promotorii  mişcării  de  stabiliza¬ 
re.  Faptul  că  rigiditatea  puterii  de  cumpărare  a  unităţii  monetare  este 
inimaginabilă  şi  irealizabilă  nu  stânjeneşte  metodele  calculului  eco¬ 
nomic.  Ceea  ce  presupune  calculul  economic  este  un  sistem  monetar 
a  cărui  funcţionare  să  nu  fie  sabotată  de  intervenţia  guvernamentală. 
Eforturile  de  expansiune  a  cantităţii  de  monedă  aflată  în  circulaţie,  fie 
pentru  a  spori  capacitatea  de  a  cheltui  a  guvernului,  fie  pentru  a  deter¬ 
mina  reducerea  temporară  a  ratei  dobânzii,  dezintegrează  toate  proce¬ 
sele  monetare  şi  distorsionează  calculul  economic.  Primul  obiectiv  al 
politicii  monetare  trebuie  să  fie  de  a  împiedica  guvernele  să  practice 
inflaţia  şi  să  creeze  condiţii  care  încurajează  expansiunea  creditelor  de 
către  bănci.  însă  acest  program  este  foarte  diferit  de  programul  confuz 
şi  auto-contradictoriu  al  stabilizării  puterii  de  cumpărare. 

în  vederea  calculului  economic  nu  este  necesară  decât  evitarea  flu¬ 
ctuaţiilor  mari  şi  abrupte  în  oferta  monetară.  Aurul  şi,  până  la  mijlo¬ 
cul  secolului  al  xix-lea,  argintul  au  slujit  foarte  bine  drept  mijloace 
ale  calculului  economic.  Modificările  survenite  în  relaţia  dintre  ofer¬ 
ta  şi  cererea  de  metale  preţioase  şi  schimbările  în  puterea  de  cumpă¬ 
rare  rezultate  din  acestea  se  desfăşurau  atât  de  încet,  încât  calculele 
economice  ale  antreprenorilor  puteau  să  nu  ţină  seama  de  ele,  fără  să 
aibă  prea  mult  de  suferit.  în  sfera  calculului  economic  precizia  este 

de  neatins,  chiar  lăsând  deoparte  inconvenientele  rezultate  din  nea- 
cordarea  atenţiei  cuvenite  modificărilor  monetare.6  Omul  de  afaceri 
care  planifică  nu  poate  să  nu  întrebuinţeze  date  referitoare  la  un  viitor 
necunoscut;  el  lucrează  cu  preţuri  viitoare  şi  costuri  de  producţie  vii¬ 
toare.  Contabilitatea  şi  evidenţa  situaţiilor,  în  tentativa  lor  de  a  stabili 
rezultatul  acţiunilor  trecute,  sunt  în  aceeaşi  situaţie,  în  măsura  în  care 
se  bazează  pe  estimarea  echipamentelor  fixe,  a  inventarelor  şi  a  crean¬ 
ţelor.  In  ciuda  tuturor  acestor  incertitudini,  calculul  economic  îşi  poate 
îndeplini  sarcina.  Aceste  incertitudini  nu  provin  din  deficienţele  siste¬ 
mului  de  calcul  al  rentabilităţii,  ci  fac  parte  din  esenţa  acţiunii,  care  se 
confruntă  întotdeauna  cu  un  viitor  incert. 

Ideea  de  a  face  puterea  de  cumpărare  stabilă  nu  provine  din  încer¬ 
cări  de  ameliorare  a  calculului  economic.  Izvorul  ei  este  dorinţa  de  a 
edifica  o  sferă  ferită  de  fluxul  necontenit  al  treburilor  omeneşti,  un 
tărâm  neafectat  de  istorie.  Donaţiile  destinate  să  alimenteze  în  perpe¬ 
tuitate  un  corp  ecleziastic,  o  instituţie  caritabilă,  sau  o  familie,  au  fost 
{225}  multă  vreme  constituite  din  pământuri  sau  din  vărsăminte  de  produse 
agricole  în  natură.  Ulterior,  acestora  li  s-au  adăugat  anuităţi  stabilite  în 
bani.  Donatorii  şi  beneficiarii  anticipau  că  o  anuitate,  constând  într-o 
anumită  cantitate  de  metale  preţioase,  nu  va  fi  afectată  de  modifică¬ 
rile  condiţiilor  economice.  Insă  aceste  speranţe  s-au  dovedit  iluzorii. 
Generaţiile  ulterioare  au  constatat  că  planurile  înaintaşilor  nu  se  reali¬ 
zează.  Stimulaţi  de  această  experienţă,  ei  au  început  să  cerceteze  cum 
s-ar  putea  atinge  obiectivele  urmărite.  Astfel,  ei  s-au  lansat  în  tentative 
de  măsurare  şi  eliminare  a  modificărilor  puterii  de  cumpărare. 

Problema  a  căpătat  o  importanţă  mult  mai  mare  când  guvernele 
şi-au  iniţiat  politicile  de  împrumuturi  pe  termen  lung,  nerambursabi¬ 
le  şi  perpetue.  Statul,  această  nouă  zeitate  din  zorii  epocii  statolatriei, 
această  instituţie  eternă  şi  supraomenească,  situată  deasupra  imper¬ 
fecţiunilor  pământeşti,  i-a  oferit  cetăţeanului  o  şansă  de  a-şi  pune  în 
siguranţă  averea  şi  de  a  se  bucura  de  un  venit  stabil,  în  ciuda  tuturor 
vicisitudinilor.  El  a  deschis  o  cale  de  eliberare  a  individului  de  necesi¬ 
tatea  de  a-şi  risca  şi  dobândi  din  nou,  în  fiecare  zi,  averea  şi  venitul,  pe 
piaţa  capitalistă.  Cel  ce-şi  investeşte  fondurile  în  obligaţiuni  emise  de 
guvern  şi  de  subdiviziunile  acestuia  nu  mai  este  supus  legilor  impla- 

6.  Nici  un  calcul  practic  de  rentabilitate  nu  poate  fi  precis.  Formula  subiacentă 
procesului  de  calcul  poate  fi  exactă;  însă  calculul  propriu  zis  depinde  de  stabilirea 
cu  aproximaţie  a  unor  cantităţi  şi  deci  este,  în  mod  necesar,  imperfect.  După  cum 
am  văzut  mai  sus  (p.  39),  teoria  economică  este  o  ştiinţă  exactă  referitoare  la  lucruri 
reale.  Insă  îndată  ce  în  secvenţa  raţionamentelor  sunt  introduse  date  reprezentate  de 
preţuri,  exactitatea  este  lăsată  deoparte  şi  teoria  economică  este  substituită  prin  istorie 
economică. 

cabile  ale  pieţei  şi  suveranităţii  consumatorilor.  El  nu  mai  este  supus 
necesităţii  de  a-şi  investi  fondurile  astfel  încât  acestea  să  servească  cel 
mai  bine  dorinţele  şi  nevoile  consumatorilor.  El  este  în  siguranţă,  păzit 
de  pericolele  pieţei  competitive,  în  care  pierderile  penalizează  inefici- 
enţa;  eternul  stat  l-a  luat  sub  aripa  sa  protectoare  şi-i  garantează  între¬ 
buinţarea  netulburată  a  fondurilor  sale.  De  acum  înainte,  venitul  său 
nu  mai  provine  din  procesul  de  satisfacere  a  dorinţelor  consumatorilor 
în  maniera  cea  mai  adecvată  cu  putinţă,  ci  din  impozitele  prelevate  de 
aparatul  statal  de  constrângere  şi  coerciţie.  El  nu  mai  este  un  servitor  al 
concetăţenilor  săi,  supus  suveranităţii  acestora,  ci  un  partener  al  guver¬ 
nului,  care  stăpâneşte  şi  extrage  tribut  de  la  populaţie.  Dobânda  pe  care 
o  oferă  statul  este  mai  mică  decât  cea  oferită  de  piaţă,  însă  diferenţa 
este  din  plin  compensată  de  solvabilitatea  indiscutabilă  a  debitorului, 
adică  a  statului,  al  cărui  venit  nu  depinde  de  satisfacerea  publicului,  ci 
de  insistenţa  manifestată  în  prelevarea  impozitelor. 

în  ciuda  experienţelor  neplăcute  cu  datoriile  publice  în  vremurile 
mai  vechi,  oamenii  se  arătau  gata  să  acorde  necondiţionat  încredere 
statului  modernizat  din  secolul  al  xix-lea.  Se  admitea,  în  general,  că 
acest  nou  stat  îşi  va  onora  cu  scrupulozitate  datoriile  contractate  vo¬ 
luntar.  Capitaliştii  şi  antreprenorii  erau  pe  deplin  conştienţi  de  faptul 
că  în  societatea  de  piaţă  singurul  mijloc  de  păstrare  a  avuţiei  dobândite 
este  de  a  o  redobândi  din  nou,  în  fiecare  zi,  prin  competiţie  aprigă  cu 
toţi  ceilalţi,  i.e.,  cu  firmele  deja  existente  precum  şi  cu  noii  veniţi  care 
„operează  pe  un  şiret  de  pantof”.  Antreprenorul  îmbătrânit,  obosit  şi 
nedispus  să-şi  mai  rişte  avuţia,  câştigată  din  greu,  în  noi  tentative  de 
satisfacere  a  dorinţelor  consumatorilor,  precum  şi  moştenitorul  profi¬ 
turilor  realizate  de  alţii,  leneş  şi  pe  deplin  conştient  de  propria  sa  ine- 
ficienţă,  au  preferat  investiţia  în  ale  datoriei  naţionale,  deoarece  doreau 
să  se  elibereze  de  sub  tutela  legilor  pieţei. 

Pe  de  altă  parte,  datoria  publică  perpetuă  nerambursabilă  presupune 
stabilitatea  puterii  de  cumpărare.  Deşi  statul  şi  constrângerea  exerci¬ 
tată  de  el  pot  fi  eterne,  dobânda  plătită  pe  datoria  publică  nu  poate  fi 
eternă,  decât  dacă  se  bazează  pe  un  etalon  de  valoare  fixă.  Astfel,  inves¬ 
titorul  care  de  dragul  securităţii  ocoleşte  piaţa,  activitatea  antrepreno- 
rială  şi  investiţiile  în  regim  de  liberă  iniţiativă,  preferând  obligaţiunile 
guvernamentale,  se  confruntă  din  nou  cu  versatilitatea  tuturor  institu¬ 
ţiilor  umane.  El  descoperă  că  în  cadrul  societăţii  de  piaţă  nu  există  loc 
pentru  averi  independente  de  piaţă.  Tentativele  sale  de  găsire  a  unei 
surse  inepuizabile  de  venit  sunt  sortite  eşecului. 

în  această  lume  nu  există  stabilitate  şi  securitate  şi  nici  un  fel  de 
strădanii  umane  nu  sunt  suficient  de  puternice  pentru  a  le  institui.  în 

sistemul  social  al  societăţii  de  piaţă,  singurul  mijloc  de  dobândire  şi 
păstrare  a  averii  este  servirea  cu  succes  a  consumatorilor.  Bineînţeles  că 
statul  este  în  măsură  să  extragă  plăţi  de  la  supuşii  săi  şi  să  împrumute 
fonduri.  Insă  nici  chiar  cel  mai  lipsit  de  scrupule  guvern  nu  este  capabil 
să  sfideze  pe  termen  lung  legile  care  determină  viaţa  şi  acţiunea  umană. 
Dacă  guvernul  întrebuinţează  sumele  împrumutate  pentru  a  investi  în 
acele  domenii  în  care  investiţiile  vor  servi  cel  mai  bine  dorinţele  consu¬ 
matorilor  şi  dacă  reuşeşte  în  aceste  activităţi  antreprenoriale,  în  regim 
de  liberă  şi  egală  rivalitate  cu  toţi  ceilalţi  antreprenori  privaţi,  atunci 
el  este  în  aceeaşi  poziţie  ca  orice  alt  om  de  afaceri;  el  poate  achita 
dobânda  deoarece  realizează  surplusuri.  însă  dacă  guvernul  investeşte 
fonduri  fără  succes  şi  nu  realizează  surplusuri,  sau  dacă  consumă  banii 
pentru  cheltuieli  curente,  atunci  capitalul  împrumutat  se  restrânge  sau 
dispare  cu  totul,  fără  să  apară  vreo  altă  sursă  din  care  să  se  plătească  do¬ 
bânda  şi  suma  împrumutată  iniţial.  în  acest  caz,  impozitarea  populaţiei 
este  singura  metodă  disponibilă  pentru  a  respecta  clauzele  contractului 
de  credit.  Solicitând  impozite  pentru  astfel  de  plăţi,  statul  îi  face  pe  ce¬ 
tăţeni  responsabili  pentru  banii  irosiţi  în  trecut.  Impozitele  plătite  nu 
sunt  compensate  de  nici  un  serviciu  adus  în  prezent  de  către  aparatul 
{227}  guvernamental.  Guvernul  plăteşte  dobândă  pe  un  capital  care  a  fost 
consumat  şi  nu  mai  există.  Trezoreria  este  împovărată  cu  rezultatele 
nefericite  ale  politicilor  din  trecut. 

Se  poate  argumenta  în  mod  îndreptăţit  în  favoarea  datoriilor  guver¬ 
namentale  pe  termen  scurt,  contractate  în  condiţii  speciale.  Bineînţeles, 
justificarea  populară  a  împrumuturilor  de  război  este  absurdă.  Toate 
materialele  necesare  pentru  a  purta  războiul  trebuie  furnizate  prin 
reducerea  consumului  civil,  prin  consumarea  unei  părţi  din  capitalul 
disponibil  şi  prin  muncă  mai  susţinută.  întreaga  povară  a  războiului 
cade  pe  generaţia  aflată  în  viaţă.  Generaţiile  viitoare  nu  vor  fi  afectate 
decât  în  măsura  în  care,  datorită  cheltuielilor  de  război,  vor  moşteni 
mai  puţin  de  la  cei  ce  trăiesc  acum,  decât  ar  fi  moştenit  dacă  nu  s-ar 
fi  purtat  nici  un  război.  Finanţarea  unui  război  prin  împrumuturi  nu 
deplasează  povara  asupra  fiilor  şi  nepoţilor.7  Ea  este  doar  o  metodă 
de  distribuire  a  poverii  între  cetăţeni.  Dacă  întreaga  cheltuială  ar  tre¬ 
bui  acoperită  prin  impozite,  acestea  n-ar  putea  fi  prelevate  decât  de  la 
deţinătorii  de  fonduri  lichide.  Restul  n-ar  contribui  în  mod  adecvat, 
împrumuturile  pe  termen  scurt  ar  putea  fi  utile  pentru  înlăturarea  unor 
astfel  de  inegalităţi,  ele  permiţând  o  impunere  echitabilă  a  deţinători¬ 
lor  de  capital  fix. 

7.  împrumuturile,  în  acest  context,  înseamnă  fonduri  împrumutate  de  la  cei  ce  au 
bani  de  dat  cu  împrumut.  Nu  ne  referim  aici  la  expansiunea  creditelor,  al  cărei  prin¬ 
cipal  vehicul  în  America  zilelor  noastre  sunt  împrumuturile  de  la  băncile  comerciale. 

Creditul  public  şi  semipublic  pe  termen  lung  este  un  element  străin 
şi  distorsionant  în  structura  unei  societăţi  de  piaţă.  Instituirea  lui  a  fost 
o  încercare  neizbutită  de  a  merge  dincolo  de  limitele  acţiunii  umane 
şi  de  a  crea  o  orbită  de  securitate  şi  eternitate,  îndepărtată  de  peri¬ 
sabilitatea  şi  instabilitatea  treburilor  lumeşti.  Ce  prezumţie  arogantă, 
de  a  împrumuta  şi  da  cu  împrumut  bani  pe  vecie,  de  a  face  contracte 
pentru  eternitate,  de  a  stipula  pentru  tot  restul  timpurilor!  In  privinţa 
aceasta  era  prea  puţin  important  dacă  împrumuturile  erau  sau  nu  ne¬ 
rambursabile  în  mod  formal;  în  practică  ele  au  fost  de  regulă  conside¬ 
rate  şi  tratate  ca  fiind  astfel,  în  mod  deliberat.  In  zilele  de  înflorire  ale 
liberalismului,  unele  ţări  occidentale  îşi  reduceau  efectiv  o  parte  din 
datoria  pe  termen  lung,  prin  rambursare  cinstită.  Insă,  în  cea  mai  mare 
parte  a  timpului,  peste  vechile  datorii  se  acumulau  altele  noi.  Istoria 
financiară  a  ultimului  secol  se  caracterizează  printr-o  creştere  continuă 
a  volumului  îndatorării  publice.  Nimeni  nu  crede  că  statele  vor  târî  o 
veşnicie  povara  acestor  dobânzi  care  trebuie  plătite.  Este  limpede  că, 
mai  devreme  sau  mai  târziu,  toate  aceste  datorii  vor  fi  lichidate  într-un 
fel  sau  altul,  însă  cu  siguranţă  nu  prin  plătirea  dobânzii  şi  a  sumei 
principale,  conform  termenilor  contractului.  O  sumedenie  de  scriitori 
cu  pretenţii  trudesc  deja  la  elaborarea  paleativului  moral  pentru  ziua 
socotelilor  finale.8 

Deşi  calculul  economic  în  termeni  monetari  nu  este  pe  măsura  sar¬ 
cinilor  care  i  se  atribuie  în  aceste  scheme  iluzorii  de  edificare  a  unei 
lumi  irealizabile,  de  calm  îndepărtat  de  limitările  inevitabile  ale  ac¬ 
ţiunii  umane  şi  de  securitate  eternă,  acest  fapt  nu  poate  fi  numit  o 
deficienţă.  Nu  există  nimic  de  felul  unor  valori  eterne,  absolute  şi  ne¬ 
schimbătoare.  Căutarea  unui  etalon  pentru  astfel  de  valori  este  sortită 
eşecului.  Calculul  economic  nu  poate  fi  numit  imperfect  pentru  că  nu 
corespunde  ideilor  confuze  ale  celor  ce  tânjesc  după  un  venit  stabil, 
independent  de  procesele  productive  ale  oamenilor. 

8.  Cea  mai  populară  din  aceste  doctrine  este  cristalizată  în  fraza:  „Datoria  publică 
nu  este  o  povară,  pentru  că  ne-o  datorăm  nouă  înşine”.  Dacă  lucrul  acesta  ar  fi  adevărat, 
atunci  obliterarea  în  întregime  a  datoriei  publice  ar  fi  o  operaţie  inofensivă,  un  simplu 
act  de  contabilitate.  Realitatea  este  că  datoria  publică  încorporează  creanţele  persoane¬ 
lor  care  şi-au  încredinţat  în  trecut  banii  statului,  asupra  tuturor  producătorilor  cotidi¬ 
eni  de  avuţie  nouă.  Ea  împovărează  păturile  producătoare,  în  beneficiul  altor  segmente 
ale  populaţiei.  Eliberarea  producătorilor  de  avuţie  nouă  de  această  povară  este  posibilă, 
prin  colectarea  impozitelor  necesare  pentru  efectuarea  plăţilor  exclusiv  de  la  deţinăto¬ 
rii  de  obligaţiuni.  Dar  asta  ar  echivala  cu  repudierea  declarată  a  contractului. 

i .  Calculul  monetar  ca  metodă  de  gândire 

Calculul  monetar  este  steaua  polară  a  acţiunii  desfăşurate  în  sis¬ 
temul  social  de  diviziune  a  muncii.  El  este  busola  omului  care  se 
angajează  în  producţie.  Acesta  calculează  pentru  a  distinge  domeniile 
de  producţie  remunerative  de  cele  neprofitabile,  acelea  pe  care  consu¬ 
matorii  suverani  este  probabil  să  le  aprobe,  de  acelea  pe  care  este  pro¬ 
babil  să  le  dezaprobe.  Fiecare  pas  din  sfera  activităţilor  antreprenoriale 
face  obiectul  verificării  cu  ajutorul  calculului  monetar.  Premeditarea 
acţiunii  planificate  devine  calculul  comercial  făcut  în  avans  al  costuri¬ 
lor  şi  încasărilor  anticipate.  Stabilirea  retrospectivă  a  rezultatului  acţiu¬ 
nii  trecute  devine  contabilizare  a  profiturilor  şi  a  pierderilor. 

Sistemul  de  calcul  economic  în  termeni  monetari  este  condiţionat 
de  anumite  instituţii  sociale.  El  poate  opera  numai  în  cadrul  instituţi¬ 
onal  al  diviziunii  muncii  şi  al  proprietăţii  private  asupra  mijloacelor  de 
producţie,  în  care  bunurile  şi  serviciile  de  toate  ordinele  sunt  vândute 
şi  cumpărate  în  schimbul  unui  mijloc  general  utilizat  de  schimb,  adică 
în  schimbul  banilor. 

Calculul  monetar  este  metoda  de  calculare  a  rentabilităţii  între¬ 
buinţată  de  persoanele  care  acţionează  în  cadrul  societăţii  bazate  pe 
controlul  privat  al  mijloacelor  de  producţie.  El  este  un  instrument  al 
indivizilor  care  acţionează;  este  un  mijloc  de  calcul  destinat  evaluării 
avuţiei  şi  veniturilor  private  şi  a  profiturilor  şi  pierderilor  private,  ale 
indivizilor  care  acţionează  pe  cont  propriu  într-o  societate  bazată  pe 
libera  iniţiativă.1  Toate  rezultatele  sale  se  referă  exclusiv  la  acţiunile 
unor  indivizi.  Când  statisticienii  sintetizează  aceste  rezultate,  rezulta¬ 
tul  ilustrează  suma  acţiunilor  autonome  ale  unei  pluralităţi  de  indivizi 
care  se  orientează  singuri,  şi  nu  efectul  acţiunii  unui  corp  colectiv,  al 
unui  întreg  sau  al  unei  totalităţi.  Calculul  monetar  este  în  întregime 
inadecvat  şi  inutil  pentru  orice  consideraţii  care  nu  privesc  lucrurile 
din  punctul  de  vedere  al  indivizilor.  El  priveşte  calculul  profiturilor 
{230}  individuale,  nu  valori  sau  bunăstări  „sociale”  imaginare. 

Calculul  monetar  este  principalul  vehicul  al  planificării  şi  al  acţiunii 

1 .  In  parteneriate  şi  corporaţii  cei  care  acţionează  sunt  întotdeauna  indivizi,  deşi  nu 
este  în  mod  necesar  vorba  de  un  singur  individ. 

în  cadrul  social  al  unei  societăţi  bazate  pe  libera  iniţiativă,  orientată  şi 
controlată  de  piaţă  şi  de  preţurile  de  piaţă.  El  s-a  dezvoltat  în  acest  ca¬ 
dru,  fiind  treptat  perfecţionat  prin  ameliorarea  mecanismelor  de  piaţă 
şi  prin  extinderea  sferei  lucrurilor  care  sunt  comercializate  pe  piaţă, 
pentru  bani.  Calculul  economic  este  cel  ce  a  făcut  ca  măsurătoarea, 
numărul  şi  socoteala  să  joace  rolul  pe  care-1  joacă  în  civilizaţia  noas¬ 
tră  cantitativă  şi  calculată.  Măsurătorile  întreprinse  de  fizică  şi  chimie 
sunt  relevante  pentru  acţiunea  practică  numai  datorită  existenţei  cal¬ 
culului  economic.  Calculul  monetar  este  cel  care  a  făcut  din  aritmetică 
un  instrument  în  lupta  pentru  o  viaţă  mai  bună.  El  face  cu  putinţă 
întrebuinţarea  rezultatelor  experimentelor  de  laborator  pentru  înde¬ 
părtarea  cea  mai  eficace  a  neplăcerilor. 

Calculul  monetar  îşi  demonstrează  întreaga  perfecţiune  în  conta¬ 
bilizarea  capitalului.  El  stabileşte  preţurile  monetare  ale  mijloacelor 
disponibile  şi  compară  acest  total  cu  schimbările  induse  de  acţiune 
şi  de  intervenţia  altor  factori.  Confruntarea  aceasta  arată  ce  schim¬ 
bări  au  survenit  în  configuraţia  preocupărilor  omului  care  acţionează  şi 
magnitudinea  acestor  schimbări;  ea  face  cu  putinţă  stabilirea  succesu¬ 
lui  şi  a  eşecului,  a  profiturilor  şi  a  pierderilor.  Sistemul  bazat  pe  liberă 
iniţiativă  a  fost  poreclit  capitalism  în  sens  depreciativ  şi  pentru  a-1 
defăima.  Totuşi,  termenul  acesta  poate  fi  considerat  foarte  pertinent. 

El  se  referă  la  trăsătura  cea  mai  caracteristică  a  sistemului,  principala 
sa  performanţă,  anume  la  rolul  pe  care-1  joacă  noţiunea  de  capital  în 
funcţionarea  sa. 

Există  persoane  cărora  calculul  monetar  le  repugnă,  care  nu  doresc 
să  fie  trezite  din  visele  lor  diurne  de  vocea  raţiunii  critice.  Realitatea  îi 
dezgustă;  ei  tânjesc  după  un  tărâm  al  posibilităţilor  nelimitate.  Ei  sunt 
dezgustaţi  de  micimea  unei  ordini  sociale  în  care  totul  este  socotit  cu 
luare  aminte,  în  dolari  şi  penny.  Ei  îşi  prezintă  huiduiala  drept  com¬ 
portamentul  nobil  al  onorabililor  prieteni  ai  spiritului,  frumuseţii  şi 
virtuţii,  prin  contrast  cu  josnicia  ignobilă  şi  cu  grosolănia  spiritelor  din 
lumea  lui  Babbitt.  Dar  cultul  frumuseţii  şi  al  virtuţii,  al  înţelepciunii 
şi  al  căutării  de  adevăr,  nu  sunt  obstrucţionate  de  raţionalitatea  minţii 
socotite  şi  calculate.  Numai  reveria  romantică  este  cea  care  nu  poate 
înflori  în  mijlocul  criticismului  lucid.  Cenzorul  sever  al  vizionarului 
extatic  este  omul  socotit,  cu  mintea  limpede. 

Civilizaţia  noastră  este  inseparabil  legată  de  metodele  calculului 
economic.  Ea  ar  pieri  dacă  am  abandona  această  unealtă  atât  de  preţi¬ 
oasă  a  acţiunii.  Goethe  avea  dreptate  când  numea  contabilitatea  în  du¬ 
blă  partidă  „una  dintre  cele  mai  frumoase  invenţii  ale  spiritului  uman”.2  {231} 

2.  Cf.  Goethe,  Wilhelm  Meister's  Apprenticeship,  cartea  I,  cap.  10. 

2.  Calculul  economic  si  stiinta  acţiunii  umane 

Evoluţia  calculului  economic  capitalist  a  fost  condiţia  necesară  a  apa¬ 
riţiei  unei  ştiinţe  sistematice  şi  coerente  din  punct  de  vedere  logic  a 
acţiunii  umane.  Praxeologia  şi  teoria  economică  ocupă  un  anumit  loc 
în  evoluţia  istoriei  umane  şi  în  procesul  de  cercetare  ştiinţifică.  Ele  nu 
puteau  să  apară  decât  după  ce  omul  care  acţionează  a  reuşit  să-şi  creeze 
metodele  de  gândire  care  au  făcut  cu  putinţă  calculul  acţiunilor  sale. 
Ştiinţa  acţiunii  umane  a  fost  la  început  o  disciplină  care  privea  exclusiv 
acele  acţiuni  ce  puteau  fi  verificate  prin  calcul  monetar.  Ea  se  ocupa 
exclusiv  de  ceea  ce  am  putea  numi  orbita  teoriei  economice  în  sensul 
restrâns  al  termenului,  adică  de  acele  acţiuni  care,  într-o  societate  de 
piaţă,  se  desfăşoară  prin  intermedierea  banilor.  Primii  paşi  către  ela¬ 
borarea  ei  au  fost  anumite  investigaţii  nesistematizate,  despre  monedă, 
împrumuturile  monetare  şi  preţurile  diverselor  bunuri.  Cunoaşterea 
încapsulată  în  legea  lui  Gresham,  primele  formulări  rudimentare  ale 
teoriei  cantitative  a  monedei  -  cum  ar  fi  cele  datorate  lui  Bodin  şi 
Davanzati  -  şi  legea  lui  Gregory  King  marchează  zorii  cei  mai  timpu¬ 
rii  ai  înţelegerii  faptului  că  în  domeniul  acţiunii  prevalează  regularita¬ 
tea  fenomenelor  şi  necesitatea  inevitabilă.  Primul  sistem  cuprinzător 
de  teorie  economică  -  strălucita  realizare  a  economiştilor  clasici  -  era, 
în  esenţă,  o  teorie  a  acţiunii  calculate.  El  preciza  implicit  linia  de  de¬ 
marcaţie  între  ceea  ce  trebuie  considerat  economic  şi  ceea  ce  trebuie 
considerat  extraeconomic,  ca  fiind  linia  ce  separă  acţiunea  calculată  în 
termeni  monetari  de  alte  acţiuni.  Pornind  de  aici,  economiştii  aveau  să 
lărgească  pas  cu  pas  câmpul  lor  de  studiu,  până  când  au  dezvoltat,  în 
cele  din  urmă,  un  sistem  care  tratează  toate  alegerile  umane,  o  teorie 
generală  a  acţiunii. 


Partea  a  patra 

Catalactica  sau  teoria  economică  a  societăţii  de  piaţă 


XIV.  DOMENIUL  ŞI  METODA  CATALACTICII 


i .  Delimitarea  problemelor  catalacticii 

Nu  au  existat  niciodată  incertitudini  şi  îndoieli  cu  privire  la  dome¬ 
niul  ştiinţei  economice.  îndată  ce  oamenii  au  devenit  interesaţi 
de  studiul  sistematic  al  teoriei  economice  sau  al  economiei  politice, 
cu  toţii  au  căzut  de  acord  că  sarcina  acestei  ramuri  a  cunoaşterii  este 
de  a  investiga  fenomenele  de  piaţă,  adică  determinarea  rapoartelor 
mutuale  de  schimb  ale  bunurilor  şi  serviciilor  comercializate  pe  piaţă, 
originea  lor  -  pornind  de  la  acţiunea  umană  -  şi  efectele  lor  asupra 
acţiunilor  ulterioare.  Complexitatea  definiţiei  precise  a  domeniului  te¬ 
oriei  economice  nu  provine  dintr-o  incertitudine  referitoare  la  orbita 
fenomenelor  investigate.  Ea  se  datorează  faptului  că  încercările  de  a 
elucida  aceste  fenomene  trebuie  să  treacă  dincolo  de  domeniul  pieţei 
şi  al  tranzacţiilor  de  piaţă.  Pentru  a  concepe  pe  deplin  piaţa  suntem 
siliţi  să  studiem  acţiunea  unor  ipotetici  indivizi  izolaţi,  pe  de  o  parte, 
iar  pe  de  alta  să  punem  în  contrast  sistemul  de  piaţă  cu  o  comunitate 
socialistă  imaginară.  Atunci  când  studiem  relaţiile  de  schimb  interper- 
sonale  nu  putem  evita  să  avem  de-a  face  cu  schimbul  autistic.  Dar,  în 
cazul  acesta,  nu  mai  este  posibil  să  demarcăm  net  frontiera  care  separă 
tipul  de  acţiune  care  este  propriu  domeniului  ştiinţei  economice  în 
sens  restrâns,  de  alte  tipuri  de  acţiune.  Teoria  economică  îşi  lărgeşte 
orizontul,  transformându-se  într-o  ştiinţă  generală  a  tuturor  tipurilor 
de  acţiune  umană,  adică  în  praxeologie.  Se  pune  problema  cum  să  dis¬ 
tingem  cu  precizie,  în  cadrul  mai  larg  al  praxeologiei  în  general,  orbita 
mai  restrânsă  a  problemelor  propriu-zis  economice. 

încercările  nereuşite  de  a  rezolva  această  problemă,  a  delimitării 
precise  a  domeniului  catalacticii,  au  ales  drept  criteriu  fie  motivaţiile 
care  cauzează  acţiunea,  fie  obiectivele  pe  care  le  urmăreşte  acţiunea, 
însă  varietatea  şi  multiplicitatea  motivaţiilor  care  incită  omul  la  acţi¬ 
une  este  lipsită  de  relevanţă  pentru  studiul  general  al  acţiunii.  Fiecare 
acţiune  este  motivată  de  imboldul  de  a  îndepărta  o  neplăcere  resim- 

ţită.  Pentru  ştiinţa  acţiunii  nu  contează  cum  califică  oamenii  această 
neplăcere,  din  punct  de  vedere  fiziologic,  psihologic,  sau  etic.  Sarcina 
teoriei  economice  este  de  a  analiza  preţurile  mărfurilor,  aşa  cum  sunt 
ele  efectiv  cerute  şi  plătite  în  tranzacţiile  de  piaţă.  Ea  nu  trebuie  să-şi 
{233}  restrângă  investigaţiile  la  studiul  acelor  preţuri  care  apar,  sau  ar  apărea, 
ca  rezultat  al  unei  conduite  ce  ilustrează  atitudinile  cărora  psihologia, 
etica,  sau  oricare  altă  perspectivă  asupra  comportamentului  uman,  le 
ataşează  o  anumită  etichetă.  Clasificarea  acţiunilor  în  funcţie  de  diver¬ 
sele  lor  motivaţii  poate  fi  productivă  în  psihologie  şi  poate  furniza  o 
normă  de  evaluare  morală;  dar  ea  este  lipsită  de  interes  pentru  teoria 
economică.  în  esenţă,  acelaşi  lucru  se  poate  spune  şi  despre  tentativele 
de  a  restrânge  domeniul  teoriei  economice  la  acele  acţiuni  ce  urmăresc 
furnizarea  către  oameni  de  lucruri  materiale  tangibile,  din  universul 
extern.  Riguros  vorbind,  oamenii  nu  au  nevoie  de  bunurile  tangibile  ca 
atare,  ci  de  serviciile  pe  care  aceste  bunuri  sunt  în  măsură  să  le  furnize¬ 
ze.  Ei  doresc  sporul  de  bunăstare  pe  care  aceste  servicii  le  pot  asigura. 
Dar  dacă  aşa  stau  lucrurile,  nu  este  posibil  să  eliminăm  din  orbita  ac¬ 
ţiunilor  „economice”  acele  acţiuni  care  îndepărtează  neplăcerile  direct 
şi  fără  interpunerea  vreunui  lucru  tangibil  sau  vizibil.  Sfatul  medicu¬ 
lui,  lecţia  profesorului,  recitalul  artistului  şi  alte  servicii  personale  nu 
sunt  în  mai  mică  măsură  obiecte  de  studiu  economic  decât  planurile 
arhitectului  pentru  construcţia  unei  clădiri,  formula  omului  de  ştiinţă 
pentru  producerea  unui  compus  chimic,  sau  contribuţia  autorului  la 
publicarea  unei  cărţi. 

Domeniul  de  studiu  al  catalacticii  este  alcătuit  din  toate  fenome¬ 
nele  de  piaţă,  cu  toate  rădăcinile,  ramificaţiile  şi  consecinţele  lor.  Este 
adevărat  că  oamenii  care  se  angajează  în  tranzacţii  pe  piaţă  nu  sunt 
motivaţi  doar  de  dorinţa  de  a  obţine  hrană,  adăpost  şi  satisfacţie  se¬ 
xuală,  ci  şi  de  numeroase  imbolduri  „idealiste”.  Omul  care  acţionează 
se  preocupă  întotdeauna  atât  de  lucrurile  „materiale”,  cât  şi  de  cele 
„ideale”.  El  alege  între  diverse  alternative,  indiferent  dacă  acestea  sunt 
clasificate  drept  materiale  sau  ideale.  în  ierarhiile  reale  de  valori  lu¬ 
crurile  materiale  şi  cele  ideale  se  amestecă  unele  cu  altele.  Chiar  dacă 
ar  fi  posibil  să  se  delimiteze  net  preocupările  materiale  de  cele  ideale, 
trebuie  să  realizăm  că  fiecare  acţiune  concretă  fie  urmăreşte  realizarea 
unor  obiective  atât  materiale  cât  şi  ideale,  fie  este  rezultatul  unei  ale¬ 
geri  între  ceva  material  şi  ceva  ideal. 

întrebarea  dacă  este  sau  nu  posibil  de  a  separa  net  acele  acţiuni,  care 
urmăresc  satisfacerea  unor  nevoi  condiţionate  exclusiv  de  structura  fi¬ 
ziologică  a  omului  de  alte  nevoi,  „superioare”,  trebuie  lăsată  fără  răs¬ 
puns.  însă  nu  trebuie  să  trecem  cu  vederea  faptul  că,  în  realitate,  nici  un 

fel  de  hrană  nu  este  preţuită  exclusiv  pentru  capacităţile  sale  nutritive 
şi  nici  un  fel  de  haină  sau  casă  exclusiv  pentru  acelea  de  protecţie  îm¬ 
potriva  frigului  şi  a  ploii.  Este  de  necontestat  că  cererea  pentru  bunuri 
este,  în  mare  măsură,  influenţată  de  consideraţii  metafizice,  religioase 
şi  etice,  de  judecăţi  de  valoare  estetice,  de  cutume,  obiceiuri,  prejudecăţi, 
tradiţii,  mode  schimbătoare  şi  multe  alte  lucruri.  Pentru  economistul 
care  încearcă  să-şi  limiteze  investigaţiile  doar  la  aspectele  „materiale”, 
domeniul  de  studiu  se  dizolvă  de  îndată  ce  încearcă  să-l  fixeze.  Tot  ce 
se  poate  afirma  este  că  teoria  economică  se  ocupă  îndeosebi  cu  analiza 
determinării  preţurilor  monetare  ale  bunurilor  şi  serviciilor  comercia¬ 
lizate  pe  piaţă.  Pentru  a  realiza  acest  lucru,  ea  trebuie  să  pornească  de  la 
o  teorie  generală  a  acţiunii  umane.  Mai  mult,  ea  trebuie  să  studieze  nu 
doar  fenomenele  de  piaţă,  ci  -  în  egală  măsură  -  şi  conduitele  ipotetice, 
a  unui  om  izolat  şi  a  unei  comunităţi  socialiste.  In  fine,  ea  nu  trebuie 
să-şi  limiteze  investigaţiile  la  acele  moduri  de  acţiune  care,  în  limbajul 
curent,  se  numesc  „economice”,  ci  trebuie  să  studieze  de  asemenea  şi 

acţiunile  numite,  într-o  manieră  mai  puţin  riguroasă,  „non-economi- 

» 

ce  . 

Domeniul  praxeologiei,  teoria  generală  a  acţiunii  umane,  poate  fi 
precis  definit  şi  circumscris.  Problemele  propriu-zis  economice,  adică 
ale  acţiunii  economice  în  sens  restrâns,  nu  pot  fi  decât  parţial  izolate  de 
ansamblul  cuprinzător  al  teoriei  praxeologice.  In  toate  tentativele  de 
formulare  a  unei  definiţii  a  teoriei  economice  „autentice”  un  rol  îl  joacă 
diverse  convenţii  şi  fapte  accidentale  din  istoria  ştiinţei. 

Nu  rigoarea  logică  sau  epistemologică,  ci  consideraţii  de  expedienţă 
şi  de  convenţionalism  tradiţional  sunt  cele  care  ne  fac  să  afirmăm  că 
domeniul  catalacticii,  sau  al  teoriei  economice  în  sens  restrâns,  este 
analiza  fenomenelor  de  piaţă.  Aceasta  revine  la  afirmaţia:  catalactica 
este  analiza  acelor  acţiuni  care  sunt  întreprinse  pe  baza  calculului  mo¬ 
netar.  Schimbul  de  piaţă  şi  calculul  monetar  sunt  inseparabil  legate 
laolaltă.  O  piaţă  în  cuprinsul  căreia  nu  există  decât  schimb  direct  nu 
este  decât  o  construcţie  imaginară.  Pe  de  altă  parte,  moneda  şi  calculul 
monetar  sunt  condiţionate  de  existenţa  pieţei. 

Analizarea  funcţionării  unui  sistem  de  producţie  socialist  imaginar 
este,  cu  siguranţă,  una  din  sarcinile  teoriei  economice.  Insă  accesul  la 
acest  tip  de  analiză  nu  este  nici  el  posibil  decât  prin  studiul  catalacticii, 
prin  elucidarea  unui  sistem  în  care  există  preţuri  monetare  şi  calcul 
economic. 


{234} 

Negarea  teoriei  economice 

Există  doctrine  care  neagă  în  mod  declarat  posibilitatea  unei  ştiinţe  econo¬ 
mice.  Ceea  ce  se  predă  astăzi  în  majoritatea  universităţilor  sub  titlul  de  teorie 
economică  este  practic  o  negare  a  ei. 

Cel  ce  contestă  existenţa  teoriei  economice  neagă,  practic,  faptul  că  bu¬ 
năstarea  omului  este  ştirbită  de  vreo  raritate  a  factorilor  externi.  El  afirmă 
{235}  implicit  că  toată  lumea  s-ar  putea  bucura  de  satisfacerea  perfectă  a  tuturor  do¬ 
rinţelor,  cu  condiţia  ca  o  reformă  să  reuşească  să  depăşească  anumite  obstacole 
ridicate  de  inadecvarea  instituţiilor  umane.  Natura  este  darnică  şi  ea  împarte 
daruri  oamenilor  cu  generozitate.  Condiţiile  ar  putea  fi  paradiziace  pentru  un 
număr  nelimitat  de  oameni.  Raritatea  este  un  produs  artificial  al  practicilor 
moştenite.  Abolirea  practicilor  acestea  ar  deschide  porţile  abundenţei. 

Conform  doctrinei  lui  Karl  Marx  şi  a  urmaşilor  săi,  raritatea  este  doar  o  ca¬ 
tegorie  istorică.  Ea  este  o  trăsătură  a  istoriei  timpurii  a  omenirii  -  şi  va  fi  lichi¬ 
dată  o  dată  pentru  totdeauna,  prin  abolirea  proprietăţii  private.  Deîndată  ce 
omenirea  va  fi  făcut  saltul  din  regimul  necesităţii  în  cel  al  libertăţii1,  atingând, 
prin  aceasta,  „faza  superioară  a  societăţii  comuniste”,  ne  vom  putea  bucura  de 
abundenţă  şi  vom  putea,  în  consecinţă,  să-i  dăm  „fiecăruia  după  nevoi”.2  In 
marea  revărsare  de  scrieri  marxiste  nu  există  nici  cea  mai  vagă  aluzie  la  po¬ 
sibilitatea  ca  o  societate  comunistă,  aflată  în  „faza  sa  superioară”,  să  mai  aibă 
de  înfruntat  raritatea  factorilor  naturali  de  producţie.  Dezutilitatea  muncii  se 
evaporă  prin  afirmaţia  că  munca,  în  comunism  desigur,  nu  va  mai  fi  provoca¬ 
toare  de  durere,  ci  de  plăcere,  „necesitatea  primordială  a  vieţii”.3  Episoadele 
neplăcute  ale  „experimentului”  rus  sunt  interpretate  ca  fiind  cauzate  de  osti¬ 
litatea  capitaliştilor,  de  faptul  că  socialismul  într-o  singură  ţară  nu  este  încă 
perfect  şi  deci  nu  a  fost  încă  în  măsură  să-şi  atingă  „faza  superioară”;  iar  mai 
recent  ele  au  fost  atribuite  războiului. 

Există  apoi  inflaţioniştii  radicali,  reprezentaţi,  de  pildă,  de  Proudhon  şi 
Ernest  Solvay.  în  opinia  lor,  raritatea  este  cauzată  de  limitarea  artificială  a 
expansiunii  creditelor  şi  a  altor  metode  de  sporire  a  cantităţii  de  bani  aflaţi 
în  circulaţie,  impusă  publicului  neprevenit  de  către  interesele  egoiste  de  clasă 
ale  bancherilor  şi  ale  altor  exploatatori.  Ei  recomandă  drept  panaceu  universal 
cheltuielile  publice  nelimitate. 

Acesta  este  mitul  belşugului  şi  al  abundenţei  potenţiale.  Teoria  economică 
poate  lăsa  explicarea  popularităţii  acestui  tip  de  gândire  fantasmagorică  şi  de 
visare  diurnă  în  seama  istoricilor  şi  a  psihologilor.  Tot  ce  are  economistul  de 
spus  în  privinţa  acestui  discurs  steril  este  că  teoria  economică  se  preocupă  de 
problemele  cu  care  omul  trebuie  să  se  confrunte,  datorită  faptului  că  viaţa  sa 
este  condiţionată  de  factori  naturali.  Ea  analizează  acţiunea,  adică  tentativele 

1.  Cf.  Engels,  Herrn  Eugen  Diihrings  Umvoălzung  der  Wissenschaft,  ed.  a  7- a, 
Suttgart,  1910,  p.  306. 

2.  Cf.  Karl  Marx,  Zur  Kritik  des  sozialdemocratischen  Parteiprogramms  von  Gotha,  ed. 
Kreibisch,  Reichenberg,  1920,  p.  17. 

3.  Cf.  ibid. 

deliberate  de  eliminare,  atât  cât  este  posibil,  a  neplăcerilor  resimţite.  Ea  n-are 
nimic  de  spus  despre  starea  de  lucruri  dintr-un  univers  cu  posibilităţi  nelimi¬ 
tate,  care  este  irealizabil  şi  nici  măcar  nu  poate  fi  conceput  de  mintea  umană. 

Putem  admite  că,  într-o  asemenea  lume,  n-ar  exista  nici  legea  valorii,  nici 
raritate  şi  nici  probleme  economice.  Lucrurile  acestea  vor  lipsi  deoarece  nu  {236} 
vor  fi  alegeri  de  făcut,  nu  vor  exista  acţiuni  şi  nici  sarcini  de  rezolvat  cu  mij¬ 
loacele  raţiunii.  Fiinţele  care  ar  evolua  într-o  asemenea  lume  nu  şi-ar  dezvolta 
niciodată  raţiunea  şi  gândirea.  Dacă  o  asemenea  lume  ar  fi,  în  cele  din  urmă, 
rezervată  descendenţilor  rasei  umane,  aceste  fiinţe  binecuvântate  şi-ar  vedea 
puterea  de  gândire  dispărând  şi  ar  înceta  de  a  mai  fi  umane,  deoarece  sarcina 
primordială  a  raţiunii  este  de  a  face  faţă,  în  mod  conştient,  limitărilor  impuse 
omului  de  către  natură,  de  a  lupta  împotriva  rarităţii.  Omul  activ  şi  gânditor 
este  produsul  unui  univers  caracterizat  prin  raritate,  în  care  orice  bunăstare 
este  răsplata  trudei  şi  necazurilor,  a  comportamentului  numit  îndeobşte  eco¬ 
nomic. 


2.  Metoda  construcţiilor  imaginare 

Metoda  specifică  a  teoriei  economice  este  metoda  construcţiilor  ima¬ 
ginare. 

Aceasta  este  metoda  praxeologiei.  Faptul  că  ea  a  fost  cu  grijă  elabo¬ 
rată  şi  perfecţionată  în  contextul  studiilor  economice  în  sens  restrâns 
se  datorează  împrejurării  că,  cel  puţin  până  acum,  teoria  economică 
a  fost  partea  cea  mai  bine  dezvoltată  a  praxeologiei.  Oricine  doreşte 
să  exprime  o  opinie  despre  problemele  numite  îndeobşte  economice 
recurge  la  această  metodă.  întrebuinţarea  acestor  construcţii  imaginare 
nu  este,  aşadar,  o  procedură  specifică  analizei  ştiinţifice  a  acestor  pro¬ 
bleme.  Şi  omul  de  rând  recurge  la  aceeaşi  metodă  când  are  de  a  face  cu 
ele.  Dar,  în  vreme  ce  construcţiile  omului  de  rând  sunt  mai  mult  sau 
mai  puţin  confuze  şi  lipsite  de  acurateţe,  teoria  economică  urmăreşte 
să  le  elaboreze  cu  cea  mai  mare  grijă,  scrupulozitate  şi  precizie,  şi  să  le 
examineze  critic  condiţiile  de  existenţă  şi  presupoziţiile. 

O  construcţie  imaginară  este  o  imagine  conceptuală  a  unei  secvenţe 
de  evenimente,  rezultate  logic  din  elementele  de  acţiune  intervenite  în 
formarea  sa.  Este  un  produs  al  deducţiei,  derivat  -  în  ultimă  instan¬ 
ţă  -  din  categoria  fundamentală  de  acţiune,  actul  de  a  prefera  şi  de 
a  lăsa  deoparte.  Când  elaborează  o  asemenea  construcţie  imaginară, 
economistul  nu  este  preocupat  de  întrebarea  dacă  ea  reflectă  sau  nu 
condiţiile  reale,  pe  care-şi  propune  el  să  le  analizeze.  Nu-1  preocupă 
nici  întrebarea  dacă  un  sistem  ca  cel  pe  care-1  presupune  construcţia 
sa  imaginară  poate  fi  conceput  ca  existând  şi  funcţionând  în  realitate. 
Chiar  şi  construcţiile  imaginare  care  sunt  de  neconceput,  care  sunt 

contradictorii  sau  irealizabile,  pot  furniza  servicii  utile  şi  chiar  indis¬ 
pensabile  pentru  înţelegerea  realităţii,  în  condiţiile  în  care  economistul 
ştie  cum  să  le  întrebuinţeze  corect. 

Metoda  construcţiilor  imaginare  este  justificată  de  succesul  ei.  Spre 
deosebire  de  ştiinţele  naturale,  praxeologia  nu-şi  poate  întemeia  rezul¬ 
tatele  pe  experimente  de  laborator  şi  pe  percepţii  senzoriale  ale  unor 
{237}  obiecte  externe.  Ea  trebuie  să  elaboreze  metode  complet  diferite  de 
cele  ale  fizicii  şi  biologiei.  Ar  fi  o  eroare  gravă  să  se  caute  analogii  ale 
construcţiilor  imaginare  în  domeniul  ştiinţelor  naturale.  Construcţiile 
imaginare  ale  praxeologiei  nu  pot  fi  nicicând  confruntate  cu  vreo  ex¬ 
perienţă  a  lucrurilor  externe  şi  nu  pot  fi  niciodată  evaluate  din  punctul 
de  vedere  al  experienţelor  de  felul  acesta.  Funcţia  lor  este  de  a  permite 
omului  un  tip  de  cercetare  în  care  nu  se  poate  bizui  pe  simţuri.  Când 
confruntăm  construcţiile  imaginare  cu  realitatea,  nu  putem  pune  între¬ 
barea  dacă  ele  corespund  experienţei  şi  descriu  corect  datele  empirice. 
Trebuie  să  ne  întrebăm  dacă  presupoziţiile  construcţiei  noastre  sunt 
identice  cu  condiţiile  de  existenţă  ale  acţiunilor  pe  care  dorim  să  le 
concepem. 

Formula  de  bază  pentru  elaborarea  de  construcţii  imaginare  este  de 
a  face  abstracţie  de  existenţa  anumitor  condiţii  prezente  în  cazul  acţiu¬ 
nii  efective.  Atunci  suntem  în  măsură  să  sesizăm  consecinţele  ipotetice 
ale  absenţei  acestor  condiţii  şi  să  concepem  efectele  prezenţei  lor.  Aşa 
concepem  categoria  de  acţiune,  construind  imaginea  unei  stări  în  care 
nu  există  acţiune,  fie  pentru  că  individul  este  pe  deplin  mulţumit  şi  nu 
simte  nici  un  fel  de  neplăcere,  fie  pentru  că  nu  cunoaşte  nici  un  proce¬ 
deu  de  pe  urma  căruia  să  poată  anticipa  o  ameliorare  a  bunăstării  sale 
(sau  a  stării  sale  de  satisfacţie). Tot  aşa  concepem  noţiunea  de  dobândă 
originară,  cu  ajutorul  unei  construcţii  imaginare,  în  care  nu  se  face  nici 
o  distincţie  între  satisfacţiile  care  se  manifestă  pe  durate  de  timp  egale 
ca  lungime,  dar  inegale  din  punctul  de  vedere  al  distanţei  la  care  se 
situează  faţă  de  momentul  acţiunii. 

Metoda  construcţiilor  imaginare  este  indispensabilă  pentru  praxe- 
ologie;  ea  este  singura  metodă  adecvată  cercetării  praxeologice  şi  eco¬ 
nomice.  De  bună  seamă,  ea  este  dificil  de  manevrat,  deoarece  poate 
da  naştere  cu  uşurinţă  la  silogisme  eronate.  Ea  ne  poartă  pe  o  muche 
ascuţită;  de  ambele  părţi  se  cască  hăurile  absurdului  şi  al  nonsensu¬ 
lui.  Doar  autocritica  nemiloasă  ne  poate  feri  de  a  cădea  iremediabil  în 
aceste  prăpăstii  fără  fund. 


Domeniul  şi  metoda  catalacticii  241 

3 .  Economia  de  piaţă  pură 

Construcţia  imaginară  a  unei  economii  de  piaţă  pure  sau  neobstrucţio- 
nate  presupune  că  există  diviziune  a  muncii  şi  proprietate  privată  (con¬ 
trol  privat)  asupra  mijloacelor  de  producţie  şi  că,  în  consecinţă,  există 
schimburi  de  bunuri  şi  servicii  pe  piaţă.  Ea  presupune  că  funcţiona¬ 
rea  pieţei  nu  este  obstrucţionată  de  factori  instituţionali,  că  guvernul 
-  aparatul  social  de  constrângere  şi  coerciţie  -  urmăreşte  prezervarea 
bunei  funcţionări  a  sistemului  de  piaţă,  se  abţine  de  la  a-i  stânjeni 
funcţionarea  şi  oferă  protecţie  împotriva  agresiunilor.  Piaţa  este  liberă; 
nu  există  nici  un  amestec  al  factorilor  străini  de  piaţă  în  domeniul 
preţurilor,  al  ratelor  salariale  şi  al  ratelor  dobânzii.  Pornind  de  la  aces¬ 
te  presupoziţii  teoria  economică  urmăreşte  să  elucideze  funcţionarea 
unei  economii  de  piaţă  pure.  Abia  într-un  stadiu  ulterior,  după  ce  va  fi 
epuizat  tot  ce  se  poate  învăţa  din  studiul  acestei  construcţii  imaginare, 
ea  se  întoarce  la  studiul  diverselor  probleme  ridicate  de  amestecul  în 
procesul  pieţei  al  guvernului  şi  al  altor  organizaţii  care  utilizează  coer- 
ciţia  şi  constrângerea. 

Este  uimitor  că  această  metodă  logic  incontestabilă,  singura  în  mă¬ 
sură  să  rezolve  problemele  în  discuţie,  a  fost  atacată  cu  furie.  Oamenii 
au  etichetat-o  drept  o  idee  preconcepută  în  favoarea  politicii  economi¬ 
ce  liberale,  pe  care  o  stigmatizează  ca  reacţionară,  regalism  economic, 
manchesterism,  negativism,  şi  aşa  mai  departe.  Ei  neagă  posibilitatea 
de  a  câştiga  ceva  în  domeniul  cunoaşterii  realităţii  ca  urmare  a  studiu¬ 
lui  acestei  construcţii  imaginare.  Insă  aceşti  critici  turbulenţi  se  con¬ 
trazic  pe  ei  înşişi,  deoarece  recurg  la  aceeaşi  metodă,  pentru  avansarea 
propriilor  lor  aserţiuni.  Solicitând  salarii  minime  ei  evocă  presupusele 
condiţii  nesatisfacătoare  de  pe  o  piaţă  liberă  a  mâinii  de  lucru,  iar  ce¬ 
rând  tarife  ei  descriu  presupusele  dezastre  provocate  de  liberul  schimb. 
Bineînţeles,  nu  există  o  altă  cale  de  elucidare  a  efectelor  unei  măsuri 
ce  limitează  liberul  joc  al  factorilor  care  intervin  pe  o  piaţă  neobstruc- 
ţionată,  decât  aceea  de  a  studia  iniţial  starea  de  lucruri  existentă  în 
condiţii  de  libertate  economică. 

Este  adevărat  că  din  investigaţiile  lor  economiştii  au  tras  concluzia 
că  ţelurile  pe  care  majoritatea  oamenilor,  practic  toţi  oamenii,  urmă¬ 
resc  să  le  atingă,  trudind  şi  muncind  şi  recurgând  la  politicile  econo¬ 
mice,  pot  fi  cel  mai  bine  realizate  acolo  unde  sistemul  de  piaţă  liberă 
nu  este  împiedicat  de  decrete  guvernamentale.  însă  aceasta  nu  este  o 
judecată  preconcepută,  rezultată  dintr-o  insuficientă  atenţie  acordată 
funcţionării  intervenţiilor  guvernamentale  în  afaceri.  Dimpotrivă,  ea 
este  rezultatul  unei  cercetări  atente  şi  nepărtinitoare  a  tuturor  aspec- 

telor  intervenţionismului.  De  asemenea,  este  adevărat  că  economiştii 
clasici  şi  epigonii  lor  obişnuiau  să  numească  sistemul  economiei  de 
piaţă  neobstrucţionate  „natural”,  iar  amestecul  guvernului  în  fenome¬ 
nele  de  piaţă  „artificial”  şi  „perturbator”.  Insă  această  terminologie  era 
produsul  cercetării  atente  de  către  ei  a  problemelor  intervenţionismu¬ 
lui.  Atunci  când  numeau  o  stare  socială  de  lucruri  indezirabilă  „contra¬ 
ră  naturii”,  ei  se  conformau  uzanţelor  semantice  ale  epocii. 

Teismul  şi  deismul  din  epoca  luminilor  priveau  regularitatea  feno¬ 
menelor  naturale  drept  o  emanaţie  a  decretelor  Providenţei.  Când  filo¬ 
sofii  iluminişti  descopereau  că  şi  în  sfera  acţiunii  umane  şi  a  evoluţiei 
sociale  se  manifestă  o  regularitate  a  fenomenelor,  ei  erau  gata  să  o  in- 
[239}  terpreteze  şi  pe  aceasta  ca  pe  o  dovadă  de  grijă  părintească  din  partea 
Creatorului  universului.  Aceasta  era  adevărata  semnificaţie  a  doctrinei 
armoniei  predeterminate,  aşa  cum  a  fost  ea  expusă  de  anumiţi  eco¬ 
nomişti.4  Filosofia  socială  a  despotismului  paternalist  punea  accentul 
pe  misiunea  divină  a  regilor  şi  a  autocraţilor  predestinaţi  să  conducă 
popoarele.  în  replică,  liberalul  afirma  că  funcţionarea  unei  pieţe  ne¬ 
obstrucţionate,  pe  care  consumatorul  -  adică  fiecare  cetăţean  -  este 
suveran,  produce  mai  multe  rezultate  satisfăcătoare  decât  decretele 
conducătorilor  miruiţi.  Observaţi  funcţionarea  sistemului  de  piaţă  - 
spuneau  ei  -  şi  veţi  descoperi  în  ea  amprenta  degetului  lui  Dumnezeu. 

Odată  cu  construcţia  imaginară  a  economiei  de  piaţă  pure,  econo¬ 
miştii  clasici  au  elaborat  complementul  ei  logic,  construcţia  imaginară 
a  unei  societăţi  socialiste.  în  procesul  euristic  care  a  dus,  în  cele  din 
urmă,  la  descoperirea  funcţionării  unei  economii  de  piaţă,  această  ima¬ 
gine  a  unei  ordini  socialiste  a  avut  chiar  prioritate  din  punct  de  vedere 
logic.  întrebarea  care  îi  preocupa  pe  economişti  era  dacă  un  croitor 
poate  fi  alimentat  cu  pâine  şi  încălţăminte,  atunci  când  nu  există  de¬ 
crete  guvernamentale  care  să-l  silească  pe  brutar  şi  pe  cizmar  să-i  sati¬ 
sfacă  nevoile.  Primul  lor  gând  a  fost  că  amestecul  autoritar  este  necesar 
pentru  a  face  ca  fiecare  specialist  să-şi  servească  semenii.  Economiştii 
au  fost  surprinşi  când  au  descoperit  că  nu  este  necesară  nici  o  astfel 
de  constrângere.  Punând  în  contrast  productivitatea  şi  profitabilitatea, 
interesul  propriu  şi  bunăstarea  publică,  egoismul  şi  altruismul,  econo¬ 
miştii  trimiteau  implicit  la  imaginea  unui  sistem  socialist.  Mirarea  lor 
în  faţa  funcţionării  aşa-zicând  „automate”  a  sistemului  de  piaţă,  se  da¬ 
tora  tocmai  faptului  că  ei  realizaseră  că  modul  „anarhic”  de  producţie 
reuşeşte  să-i  aprovizioneze  mai  bine  pe  oameni  decât  ordinele  unui 

4.  Doctrina  armoniei  predeterminate  în  funcţionarea  unui  sistem  de  piaţă  neob- 
strucţionat  nu  trebuie  confundată  cu  teorema  armoniei  intereselor  corect  înţelese  în 
cadrul  unui  sistem  de  piaţă,  deşi  există  o  înrudire  între  ele.  Cf.  infra,  pp.  673-682. 

guvern  centralizat  omnipotent.  Ideea  de  socialism  -  un  sistem  de  divi¬ 
ziune  a  muncii  în  întregime  controlat  şi  gestionat  de  către  o  autoritate 
planificatoare  -  n-a  apărut  în  mintea  reformiştilor  utopişti.  Aceştia  ur¬ 
măreau  mai  degrabă  coexistenţa  autarhică  a  unor  mici  entităţi  autosu- 
ficiente;  să  ne  gândim,  de  pildă,  la  falansterul  lui  Fourier.  Radicalismul 
reformiştilor  a  apucat-o  pe  panta  socialismului  în  momentul  în  care 
au  adoptat  ca  model  pentru  noua  lor  ordine  imaginea  unei  economii 
gestionate  de  un  guvern  naţional,  sau  de  o  autoritate  mondială. 

Maximizarea  profiturilor 

Se  consideră  îndeobşte  că  economiştii,  în  analiza  pe  care  o  fac  problemelor 
unei  economii  de  piaţă,  sunt  mai  degrabă  nerealişti  în  adoptarea  ipotezei  că 
toţi  oamenii  sunt  întotdeauna  dornici  să  obţină  cele  mai  mari  avantaje  cu 
putinţă.  Se  afirmă  că  ei  construiesc  imaginea  unei  fiinţe  perfect  egoiste  şi  raţi¬ 
onale,  pentru  care  nu  contează  decât  profitul.  Un  asemenea  homo  oeconomicus 
poate  că  seamănă  cu  misiţii  şi  speculatorii.  Dar  imensa  majoritate  a  oamenilor 
sunt  foarte  diferiţi.  Din  această  imagine  înşelătoare  nu  se  poate  învăţa  nimic 
folositor  pentru  cunoaşterea  realităţii. 

Nu  este  necesar  să  procedăm  din  nou  la  o  respingere  a  tuturor  confuziilor, 
erorilor  şi  distorsiunilor  implicate  în  această  afirmaţie.  Primele  două  părţi  ale 
acestei  cărţi  au  demascat  erorile  respective.  Aici  va  fi  suficient  să  ne  ocupăm 
de  problema  maximizării  profiturilor. 

Praxeologia  în  general  şi  teoria  economică  în  particular  nu  presupun,  cu 
privire  la  motivaţiile  acţiunii  umane,  decât  că  omul  care  acţionează  doreşte  să 
îndepărteze  neplăcerea.  In  condiţiile  particulare  ale  tranzacţiilor  efectuate  pe 
piaţă,  acţiune  înseamnă  a  cumpăra  şi  a  vinde.  Tot  ce  afirmă  teoria  economică 
despre  cerere  şi  ofertă  se  referă  la  orice  cerere  şi  ofertă  şi  nu  doar  la  cererea  şi 
oferta  rezultate  din  anumite  împrejurări  speciale,  care  ar  necesita  o  descriere 
sau  o  definiţie  particulară.  A  spune  că  un  om,  confruntat  cu  alternativa  de  a 
obţine  mai  mult  sau  mai  puţin  pentru  o  marfă  pe  care  doreşte  să  o  vândă  alege 
-  ceteris paribus  -  preţul  mai  ridicat,  nu  necesită  presupoziţii  suplimentare.  Un 
preţ  mai  ridicat  înseamnă,  pentru  vânzător,  o  mai  bună  satisfacere  a  dorinţelor 
sale.  Mutatis  mutandis,  acelaşi  lucru  se  poate  spune  despre  cumpărător.  Suma 
economisită  în  procesul  de  cumpărare  a  mărfii  respective  îi  permite  să  chel¬ 
tuiască  mai  mult  pentru  satisfacerea  altor  nevoi.  A  cumpăra  pe  piaţa  cea  mai 
ieftină  şi  a  vinde  pe  cea  mai  scumpă  nu  este,  ceteris  paribus,  un  comportament 
care  să  necesite  vreun  fel  de  presupoziţii  speciale,  cu  privire  la  motivaţiile 
şi  moralitatea  actorului.  Nu  este  vorba  decât  despre  rezultatele  necesare  ale 
oricărei  acţiuni,  în  condiţiile  schimbului  de  piaţă. 

în  capacitatea  sa  de  om  de  afaceri,  o  persoană  este  servitorul  consumato¬ 
rilor,  ţinut  să  se  conformeze  dorinţelor  acestora.  Ea  nu  se  poate  lăsa  în  voia 
propriilor  ei  capricii  şi  fantezii.  Insă  capriciile  şi  fanteziile  clienţilor  săi  sunt 
pentru  ea  lege,  dacă  aceşti  clienţi  sunt  dispuşi  să  plătească  pentru  satisfacerea 

lor.  Omul  de  afaceri  este  constrâns  să-şi  adapteze  comportamentul  cererii 
consumatorilor.  Dacă  aceştia  din  urmă,  lipsiţi  de  gust  pentru  ceea  ce  este  fru¬ 
mos,  preferă  lucruri  urâte  şi  vulgare,  el  trebuie  să  le  furnizeze  asemenea  lucruri, 
chiar  împotriva  convingerilor  sale.5  Dacă  consumatorii  nu  doresc  să  plătească 
un  preţ  mai  mare  pentru  produsele  autohtone  decât  pentru  cele  străine,  atunci 
el  trebuie  să  cumpere  produsul  străin,  presupunând  că  acesta  este  mai  ieftin. 
Un  patron  nu  poate  acorda  favoruri  pe  seama  clienţilor  săi.  El  nu  poate  plăti 
rate  salariale  mai  mari  decât  cele  determinate  de  piaţă,  dacă  cumpărătorii  nu 
{241}  sunt  dispuşi  să  plătească  preţuri  corespunzător  mai  mari  pentru  bunurile  pro¬ 
duse  în  fabricile  în  care  ratele  salariale  sunt  mai  mari  decât  în  altele. 

Nu  la  fel  stau  lucrurile  cu  omul  în  calitatea  sa  de  cheltuitor  al  venituri¬ 
lor  sale.  Cu  acestea,  el  este  liber  să  facă  ce  doreşte.  El  poate  da  de  pomană. 
Motivat  de  diverse  doctrine  şi  prejudecăţi,  el  poate  discrimina  împotriva  bu¬ 
nurilor  cu  o  anumită  origine  sau  provenienţă,  preferând  produsul  de  mai  slabă 
calitate  sau  mai  scump,  celui  superior  din  punct  de  vedere  tehnologic  şi  mai 
ieftin. 

De  regulă,  când  fac  cumpărături,  oamenii  nu  oferă  cadouri  vânzătorilor. 
Dar  uneori  se  întâmplă  şi  aceasta.  Linia  de  demarcaţie  între  cumpărarea  de 
bunuri  şi  servicii  de  care  este  nevoie  şi  facerea  de  pomeni  este  uneori  dificil 
de  identificat.  Cel  ce  cumpără  la  o  licitaţie  organizată  în  scopuri  caritabile 
combină,  de  regulă,  o  achiziţie  cu  o  donaţie  caritabilă.  Cel  ce  dă  un  bănuţ 
muzicantului  orb  de  pe  stradă  nu  plăteşte  în  nici  un  caz  pentru  spectacolul  de 
calitate  îndoielnică;  el  dă  pur  şi  simplu  de  pomană. 

Omul  este  unitar  când  acţionează.  Omul  de  afaceri  care  deţine  întreaga 
firmă  poate  şterge  uneori  linia  de  demarcaţie  dintre  afaceri  şi  caritate.  Dacă 
doreşte  să-şi  ajute  un  prieten  aflat  în  dificultate,  delicateţea  sentimentelor  îl 
poate  face  să  recurgă  la  procedee  care  feresc  prietenul  de  jena  pe  care  i-ar  pro- 
voca-o  dependenţa  de  pomană.  El  îi  oferă  prietenului  o  slujbă  la  firma  sa,  deşi 
nu  are  nevoie  de  ajutorul  acestuia,  sau  ar  putea  angaja  un  ajutor  echivalent  la 
un  salariu  mai  mic.  In  acest  caz,  salariul  pe  care-1  acordă  prietenului  apare,  din 
punct  de  vedere  formal,  ca  o  parte  din  cheltuielile  firmei.  De  fapt,  el  constituie 
o  cheltuială  făcută  din  venitul  omului  de  afaceri.  Riguros  vorbind,  acesta  este 
consum  şi  nu  o  cheltuială  destinată  sporirii  profiturilor  firmei.6 

O  serie  de  greşeli  jenante  trebuie  puse  pe  seama  tendinţei  de  a  acorda  aten¬ 
ţie  numai  lucrurilor  tangibile,  vizibile  şi  măsurabile  -  şi  de  a  le  neglija  pe  toate 
celelalte.  Consumatorul  nu  cumpără  doar  hrană  şi  calorii.  El  nu  doreşte  să  se 

5.  Un  pictor  este  un  om  de  afaceri  dacă  urmăreşte  să  picteze  pânze  care  să  se  vândă 
la  un  preţ  cât  mai  ridicat.  Un  pictor  care  nu  face  compromisuri  pentru  a  satisface 
gusturile  publicului  cumpărător  şi,  dispreţuind  orice  consecinţe  neplăcute,  nu  se  lasă 
îndrumat  decât  de  propriile  sale  idealuri,  este  un  artist,  un  geniu  creator.  Cf.  supra,  pp. 
139-140. 

6.  Asemenea  interferenţe  între  cheltuielile  de  afaceri  ale  firmei  şi  cheltuieli  destina¬ 
te  consumului  sunt  încurajate  adesea  de  condiţiile  instituţionale.  O  cheltuială  trecută 
în  contul  costurilor  de  afaceri  reduce  profiturile  nete  şi,  prin  urmare,  volumul  impo¬ 
zitelor  de  achitat.  Dacă  impozitele  absorb  50%  din  profituri,  omul  de  afaceri  caritabil 
plăteşte  din  buzunar  doar  50%  din  cadou.  Restul  rămâne  în  seama  fiscului. 

hrănească  asemenea  unui  lup,  ci  să  mănânce  ca  un  om.  Hrana  satisface  cu  atât 
mai  mult  pofta  unor  oameni  cu  cât  este  gătită  mai  apetisant  şi  mai  gustos,  cu 
cât  masa  este  pusă  mai  frumos  şi  cu  cât  mediul  în  care  este  consumată  hrana 
este  mai  agreabil.  Asemenea  lucruri  sunt  lăsate  deoparte  în  consideraţiile  care 
privesc  exclusiv  aspectele  chimice  ale  procesului  de  digestie.7  Insă  faptul  că 
ele  joacă  un  rol  important  în  determinarea  preţurilor  hranei  este  perfect  com¬ 
patibil  cu  afirmaţia  că  oamenii  preferă,  ceteris  paribus,  să  cumpere  pe  pieţele 
cele  mai  ieftine.  Ori  de  câte  ori  un  cumpărător,  care  alege  între  două  lucruri 
perfect  identice  din  punct  de  vedere  chimic  şi  tehnologic,  îl  preferă  pe  cel 
mai  scump,  el  are  un  motiv.  El  nu  se  înşală,  ci  plăteşte  pentru  servicii  pe  {242} 
care  chimia  şi  tehnologia,  cu  metodele  lor  specifice  de  investigaţie,  nu  le  pot 
percepe.  Putem  să  surâdem  pe  seama  vanităţii  ridicole  a  unei  persoane  care 
preferă  o  locuinţă  mai  scumpă  uneia  mai  ieftine  pentru  că-i  place  să-şi  soarbă 
cocktailurile  în  vecinătatea  unui  duce.  însă  nu  trebuie  să  afirmăm  despre  con¬ 
duita  persoanei  respective  că  nu  urmăreşte  îmbunătăţirea  propriei  sale  stări 
de  satisfacţie. 

Ceea  ce  face  un  om  urmăreşte  întotdeauna  îmbunătăţirea  propriei  sale 
stări  de  satisfacţie.  în  acest  sens  -  şi  în  nici  un  altul  -  suntem  liberi  să  utili¬ 
zăm  termenul  de  egoism  şi  să  subliniem  că  acţiunea  este  întotdeauna,  în  mod 
necesar,  egoistă.  Chiar  şi  o  acţiune  care  urmăreşte  direct  ameliorarea  situaţiei 
altora  este  egoistă.  Actorul  consideră  mai  satisfăcător  pentru  el  însuşi  să  le 
asigure  altora  hrana,  mai  degrabă  decât  pe  a  sa  proprie.  Neplăcerea  sa  provine 
din  conştiinţa  faptului  că  alţi  oameni  sunt  nevoiaşi. 

Este  adevărat  că  numeroşi  oameni  se  comportă  altfel  şi  preferă  să-şi  umple 
propriul  lor  stomac,  mai  degrabă  decât  pe  cel  al  concetăţenilor  lor.  Dar  aceasta 
n-are  nimic  de  a  face  cu  teoria  economică;  este  un  dat  al  experienţei  istorice, 
în  tot  cazul,  teoria  economică  se  referă  la  orice  fel  de  acţiune,  indiferent  dacă 
aceasta  este  motivată  de  imboldul  unui  om  de  a  mânca  sau  de  a-i  face  pe  alţii 
să  mănânce. 

Dacă  maximizarea  profiturilor  înseamnă  că  omul  urmăreşte  să-şi  sporească 
la  maximum  avantajele  dobândite  în  toate  tranzacţiile  de  piaţă,  atunci  expre¬ 
sia  este  o  circumlocuţie,  pleonastică  şi  perifrastică.  Ea  nu  afirmă  decât  ceea  ce 
este  implicat  în  însăşi  categoria  de  acţiune.  Dacă  înseamnă  altceva,  atunci  este 
expresia  unei  idei  eronate. 

Unii  economişti  consideră  că  sarcina  teoriei  economice  este  de  a  stabili 
cum  se  poate  atinge  cea  mai  mare  satisfacţie  cu  putinţă  a  întregii  populaţii, 
sau  a  celui  mai  mare  număr  de  oameni,  din  întreaga  societate.  Ei  nu  înţeleg  că 
nu  există  nici  o  metodă  prin  care  să  măsurăm  starea  de  satisfacţie  a  diverşilor 
indivizi.  Ei  interpretează  greşit  caracterul  judecăţilor  care  se  bazează  pe  com¬ 
paraţii  între  gradele  de  fericire  ale  diverşilor  oameni.  Ei  consideră  că  stabilesc 
fapte,  când  de  fapt  exprimă  judecăţi  arbitrare  de  valoare.  Oricine  poate  spune 
că  este  drept  să  se  fure  de  la  bogaţi,  pentru  a  face  cadouri  săracilor.  însă  a  numi 

7.  De  bună  seamă,  o  analiză  făcură  din  punctul  de  vedere  al  fiziologiei  nutriţiei  nu 
va  privi  aceste  lucruri  drept  neglijabile. 

ceva  drept  sau  nedrept  este  întotdeauna  o  judecată  subiectivă  de  valoare  şi,  ca 
atare,  ceva  strict  personal,  care  nu  se  pretează  la  nici  o  verificare  sau  falsificare. 
Teoria  economică  nu  urmăreşte  pronunţarea  unor  judecăţi  de  valoare.  Ea  ur¬ 
măreşte  cunoaşterea  consecinţelor  anumitor  moduri  de  a  acţiona. 

S-a  spus  că  nevoile  fiziologice  ale  oamenilor  sunt  asemănătoare  şi  că  aceas¬ 
tă  egalitate  ne  furnizează  un  etalon  pentru  măsurarea  gradului  lor  de  satisfac¬ 
ţie  obiectivă.  Cei  ce  exprimă  asemenea  opinii  şi  recomandă  utilizarea  unor 
asemenea  criterii  de  ghidare  a  politicilor  guvernamentale,  propun  în  fond  ca 
oamenii  să  fie  trataţi  aşa  cum  îşi  tratează  crescătorul  de  animale  vitele.  Insă 
{243}  acestor  reformatori  le  scapă  faptul  că  nu  există  nici  un  principiu  universal 
de  alimentaţie,  valabil  pentru  toţi  oamenii.  Alegerea  unuia  dintre  diversele 
principii  depinde,  în  întregime,  de  ţelurile  urmărite.  Crescătorul  de  animale 
nu-şi  hrăneşte  vitele  în  scopul  de  a  le  face  fericite,  ci  pentru  a  atinge  scopurile 
pe  care  le-a  stabilit  în  ce  le  priveşte,  conform  propriilor  sale  planuri.  El  poate 
prefera  mai  mult  lapte,  mai  multă  carne,  sau  alte  lucruri.  Ce  fel  de  oameni 
doresc  crescătorii  de  animale  să  obţină  -  atleţi,  sau  matematicieni?  Războinici, 
sau  muncitori  în  uzine?  Cel  ce  ar  face  din  om  materia  primă  a  unui  sistem 
deliberat  de  creştere  şi  hrănire  şi-ar  aroga  puteri  despotice  şi  şi-ar  întrebuinţa 
concetăţenii  ca  mijloace  pentru  atingerea  propriilor  sale  ţeluri,  care  diferă  de 
acelea  pe  care  le  urmăresc  ei  înşişi. 

Judecăţile  de  valoare  ale  unui  individ  fac  diferenţieri  între  ceea  ce  îl  sati¬ 
sface  mai  mult  şi  ceea  ce  îl  satisface  mai  puţin.  Judecăţile  de  valoare  pe  care 
le  face  un  om  în  legătură  cu  satisfacţiile  altui  om  nu  spun  nimic  despre  sa¬ 
tisfacţiile  acestuia  din  urmă.  Ele  ne  spun  numai  ce  situaţie  a  omului  acesta 
îl  satisface  în  cel  mai  înalt  grad  pe  cel  ce  formulează  judecata.  Reformatorii 
aflaţi  în  căutarea  unui  maximum  de  satisfacţie  generală  nu  ne  spun  decât  ce 
stare  a  treburilor  altor  oameni  îi  satisface  cel  mai  mult  pe  ei  înşişi. 

4.  Economia  autistă 

Nici  o  construcţie  imaginară  nu  a  scandalizat  mai  mult  decât  cea  a 
unui  actor  economic  izolat,  în  întregime  dependent  de  el  însuşi.  Dar 
economia  nu  se  poate  dispensa  de  ea.  Pentru  a  studia  schimbul  inter- 
personal,  ea  trebuie  să-l  compare  cu  condiţiile  în  care  acesta  lipseşte. 
Ea  construieşte  două  variante  ale  imaginii  economiei  autiste,  în  care 
nu  există  decât  schimb  autist:  economia  unui  individ  izolat  şi  econo¬ 
mia  unei  societăţi  socialiste.  Când  întrebuinţează  această  construcţie 
imaginară,  economiştii  nu  se  preocupă  de  a  şti  dacă  sistemul  respectiv 

ar  putea  efectiv  funcţiona.4 * * * 8  Ei  sunt  pe  deplin  conştienţi  de  faptul  că 

această  construcţie  imaginară  reprezintă  o  ficţiune.  Robinson  Crusoe, 
care,  la  urma  urmelor,  ar  putea  să  fi  existat,  şi  managerul  general  al  unei 

8.  Analizăm  aici  problemele  teoriei,  nu  ale  istoriei.  De  aceea  putem  să  ne  dispen¬ 
săm  de  a  respinge  obiecţiile  formulate  împotriva  conceptului  de  actor  izolat,  făcând 
trimitere  la  rolul  istoric  al  unei  economii  gospodăreşti  auto  suficiente. 

comunităţi  socialiste  perfect  izolate,  care  n-a  existat  niciodată,  n-ar 
putea  să  planifice  şi  să  acţioneze  aşa  cum  pot  face  oamenii  numai  cu 
ajutorul  calculului  economic.  Totuşi,  în  limitele  construcţiei  noastre 
imaginare,  suntem  liberi  să  ne  imaginăm  că  ei  ar  putea  calcula,  ori  de 
câte  ori  o  asemenea  ficţiune  ar  putea  fi  utilă  pentru  discutarea  proble¬ 
melor  specifice  de  care  ne  ocupăm. 

Construcţia  imaginară  a  unei  economii  autiste  se  află  îndărătul  dis¬ 
tincţiei  populare  între  productivitate  şi  profitabilitate,  aşa  cum  s-a  dez-  {244} 
voltat  aceasta,  ca  etalon  pentru  judecăţile  de  valoare.  Cei  ce  recurg  la 
această  distincţie  consideră  economia  autistă,  îndeosebi  cea  de  tip  so¬ 
cialist,  sistemul  cel  mai  dezirabil  şi  mai  perfect  de  management  econo¬ 
mic.  Toate  fenomenele  economiei  de  piaţă  sunt  evaluate  în  funcţie  de 
felul  cum  sunt  sau  nu  justificabile  din  perspectiva  unui  sistem  socialist. 

Epitetul  de  productive  nu  le  este  rezervat  decât  acţiunilor  care  ar  co¬ 
respunde  obiectivelor  incluse  în  planurile  managerului  unui  asemenea 
sistem.  Toate  celelalte  activităţi  desfăşurate  în  cadrul  unei  economii  de 
piaţă  sunt  numite  neproductive,  în  ciuda  faptului  că  pot  fi  profitabile 
pentru  cei  ce  le  desfăşoară.  Astfel,  bunăoară,  vânzările  promoţionale, 
reclamele  şi  activităţile  bancare  sunt  considerate  activităţi  profitabile, 
dar  neproductive. 

Bineînţeles  că  teoria  economică  nu  are  nimic  de  spus  despre  aseme¬ 
nea  judecăţi  de  valoare  arbitrare. 

5.  Starea  de  repaos  şi  economia  uniform  repetitivă 

Singura  metodă  de  abordare  a  problemei  acţiunii  este  de  a  sesiza  că 
acţiunea  urmăreşte,  în  ultimă  instanţă,  producerea  unei  stări  de  lucruri 
în  care  acţiunea  încetează  să  mai  existe,  fie  pentru  că  orice  neplăcere 
a  fost  îndepărtată,  fie  pentru  că  orice  altă  îndepărtare  a  unei  neplăceri 
resimţite  a  devenit  imposibilă.  Astfel,  acţiunea  tinde  către  o  stare  de 
repaos,  de  absenţă  a  acţiunii. 

In  consecinţă,  teoria  preţurilor  analizează  schimburile  interper- 
sonale  din  această  perspectivă.  Oamenii  nu  încetează  de  a  efectua 
schimburi  pe  piaţă  decât  în  momentul  când  nu  mai  este  posibil  nici 
un  nou  schimb,  deoarece  nici  una  dintre  părţi  nu  mai  anticipează  alte 
ameliorări  ale  propriei  sale  condiţii,  de  pe  urma  vreunui  nou  schimb. 
Cumpărătorii  potenţiali  consideră  preţurile  cerute  de  către  vânzătorii 
potenţiali  nesatisfăcătoare  şi  viceversa.  Nu  mai  au  loc  tranzacţii.  Apare 
o  stare  de  repaos.  Această  stare,  pe  care  o  putem  numi  stare  simplă  de 
repaos  ( plain  state  of  rest),  nu  este  o  construcţie  imaginară.  Ea  se  produ¬ 
ce  efectiv,  în  mod  recurent.  La  închiderea  bursei  de  acţiuni,  brokerii  au 

executat  toate  ordinele  care  puteau  fi  îndeplinite  la  preţul  pieţei.  Doar 
acei  vânzători  şi  cumpărători  potenţiali  care  consideră  preţul  de  piaţă 
prea  mic  sau  prea  mare  n-au  vândut  sau,  respectiv,  n-au  cumpărat.9 
Acelaşi  lucru  se  poate  spune  şi  despre  celelalte  tranzacţii.  întreaga  eco¬ 
nomie  de  piaţă  este,  am  putea  spune,  un  fel  de  mare  piaţă  de  schimburi 
sau  de  mărfuri.  în  fiecare  moment  se  desfăşoară  toate  acele  tranzacţii 
pe  care  părţile  sunt  dispuse  să  le  efectueze,  la  preţul  realizabil.  Noi 
vânzări  nu  se  vor  putea  efectua,  decât  după  ce  evaluările  cel  puţin  uneia 
{245}  dintre  părţi  se  vor  fi  schimbat. 

S-a  spus  că  noţiunea  de  stare  simplă  de  repaos  nu  este  satisfăcă¬ 
toare.  Ea  se  referă,  după  cum  s-a  spus,  doar  la  determinarea  preţurilor 
bunurilor  din  care  este  deja  disponibil  un  anumit  stoc,  şi  nu  ne  spune 
nimic  despre  efectele  acestor  preţuri  asupra  producţiei.  Obiecţia  este 
nefondată.  Teoremele  implicate  în  noţiunea  de  stare  simplă  de  repaos 
sunt  valide  pentru  orice  tranzacţie,  fără  excepţie.  Cumpărătorii  facto¬ 
rilor  de  producţie,  este  adevărat,  se  vor  angaja  imediat  în  producţie,  şi 
foarte  curând  vor  reveni  pe  piaţă,  pentru  a-şi  comercializa  produse¬ 
le  şi  a  cumpăra  ceea  ce  doresc,  pentru  propriul  lor  consum  şi  pentru 
continuarea  proceselor  de  producţie.  Dar  această  împrejurare  nu  ne 
invalidează  schema.  De  bună  seamă,  aceasta  nu  presupune  că  starea  de 
repaos  va  fi  de  durată.  Acalmia  va  dispărea,  desigur,  îndată  ce  condiţiile 
care  au  generat-o  se  vor  modifica. 

Noţiunea  de  stare  simplă  de  repaos  nu  este  o  construcţie  imaginară, 
ci  o  descriere  adecvată  a  evenimentelor  care  se  petrec  pe  piaţă,  în  mod 
recurent.  în  această  privinţă,  ea  diferă  în  mod  radical  de  construcţia  de 
stare  finală  de  repaos. 

Când  vorbim  despre  starea  simplă  de  repaos  privim  exclusiv  la  ceea 
ce  se  petrece  chiar  în  momentul  respectiv.  Ne  restrângem  atenţia  la 
ceea  ce  tocmai  s-a  petrecut,  lăsând  deoparte  ce  se  va  întâmpla  mai 
târziu,  în  momentul  următor,  sau  mâine,  sau  ulterior.  Ne  interesăm 
exclusiv  de  preţurile  efectiv  achitate  în  tranzacţii,  adică  de  preţurile  din 
trecutul  imediat.  Nu  ne  punem  întrebarea  dacă  preţurile  viitoare  vor  fi 
sau  nu  egale  cu  acestea. 

Dar  acum  să  mai  avansăm  un  pas.  Să  ţinem  seama  de  factorii  care 
vor  induce,  în  mod  inevitabil,  o  tendinţă  de  schimbare  a  preţurilor.  Ne 
propunem  să  aflăm  către  ce  obiectiv  va  duce  această  tendinţă,  înainte 
să  i  se  epuizeze  întreaga  forţă  motrice  şi  să  apară  o  nouă  stare  de  repa¬ 
os.  Preţul  corespunzător  acestei  viitoare  stări  de  repaos  era  numit  preţ 
natural  de  economiştii  mai  timpurii,  iar  în  prezent  se  întrebuinţează 
frecvent  termenul  de  preţ  static.  Pentru  a  evita  asocierile  generatoare 

9.  Pentru  simplitate,  neglijăm  aici  fluctuaţiile  preţurilor  înregistrate  în  cursul  zilei. 

de  confuzii,  este  mai  adecvat  să-l  numim  preţ  final  şi  să  vorbim,  în 
consecinţă,  de  o  stare finală  de  repaos.  Această  stare  finală  de  repaos  este 
o  construcţie  imaginară,  nu  o  descriere  a  realităţii,  deoarece  ea  nu  va 
fi  niciodată  atinsă.  înainte  de  realizarea  ei  se  vor  ivi  noi  factori  pertur¬ 
batori.  Ceea  ce  ne  sileşte  să  recurgem  la  această  construcţie  imaginară 
este  faptul  că,  în  fiecare  clipă,  piaţa  se  îndreaptă  către  o  stare  de  repaos 
final.  Fiecare  nou  moment  ulterior  poate  aduce  cu  sine  noi  factori  de 
natură  să  modifice  această  stare  finală  de  repaos.  însă  piaţa  este  întot¬ 
deauna  reanimată  de  eforturile  îndreptate  spre  atingerea  unei  anumite 
stări  finale  de  repaos. 

Preţul  de  piaţă  este  un  fenomen  real;  el  este  raportul  de  schimb 
care  s-a  manifestat  efectiv  într-o  tranzacţie  încheiată.  Preţul  final  este 
un  fenomen  ipotetic.  Preţurile  de  piaţă  sunt  fapte  istorice  şi,  de  aceea,  {246} 
suntem  în  măsură  să  le  înregistrăm  în  scris  cu  exactitate  numerică,  în 
dolari  şi  cenţi.  Preţul  final  nu  poate  fi  definit  decât  definind  condiţiile 
necesare  apariţiei  sale.  Lui  nu  i  se  poate  atribui  nici  o  valoare  numerică 
precisă,  exprimată  în  termeni  monetari  sau  în  alte  cantităţi  de  bunuri. 

El  nu  va  apărea  niciodată  pe  piaţă.  Preţul  de  piaţă  nu  poate  coinci¬ 
de  niciodată  cu  preţul  final  corespunzător  momentului  în  care  această 
structură  a  pieţei  este  actuală.  însă  catalactica  ar  eşua  lamentabil,  în 
sarcina  ei  de  a  analiza  problemele  determinării  preţurilor,  dacă  ar  ne¬ 
glija  analiza  preţurilor  finale.  într-adevăr,  în  configuraţia  pieţei,  din 
care  se  naşte  preţul  de  piaţă,  operează  deja,  în  mod  latent,  forţe  care, 
presupunând  că  nu  apar  date  noi,  vor  determina  în  continuare  modifi¬ 
cări  ale  preţurilor  până  când  se  vor  atinge  preţul  final  şi  starea  finală  de 
repaos.  Dacă  n-am  studia  decât  preţurile  de  piaţă  momentane  şi  starea 
simplă  de  repaos,  neglijând  faptul  că  piaţa  este  deja  agitată  de  factori 
care  trebuie  să  determine  alte  modificări  ale  preţurilor  şi  o  tendinţă 
către  o  altă  stare  de  repaos,  atunci  am  restrânge  pe  nedrept  studiul 
determinării  preţurilor. 

Fenomenul  de  care  trebuie  să  ţinem  seama  este  acela  că  modificările 
factorilor  care  determină  formarea  preţurilor  nu  îşi  produc  toate  efec¬ 
tele  deodată.  înainte  ca  toate  efectele  lor  să  se  epuizeze  este  necesar  să 
se  scurgă  un  interval  de  timp.  între  apariţia  unei  noi  date  şi  ajustarea 
perfectă  a  pieţei  la  ea,  trebuie  să  treacă  un  anumit  timp.  (Şi,  bineînţeles, 
pe  durata  acestei  perioade  de  timp,  apar  alte  date  noi.)  Ori  de  câte  ori 
analizăm  efectele  unei  modificări  a  factorilor  care  intervin  pe  piaţă,  nu 
trebuie  să  uităm  că  avem  de-a  face  cu  evenimente  ce  au  loc  succesiv,  cu 
o  serie  de  efecte  care  se  succed  unele  pe  altele.  Nu  suntem  în  măsură  să 
ştim  dinainte  cât  timp  va  trebui  să  se  scurgă,  dar  ştim  cu  siguranţă  că 

va  trebui  să  se  scurgă  câtva  timp,  deşi  acest  interval  poate  fi  uneori  atât 
de  scurt  încât  să  nu  joace  nici  un  rol  în  practică. 

Economiştii  au  greşit  adesea  neglijând  elementul  timp.  Să  ne  gân¬ 
dim,  bunăoară,  la  controversa  referitoare  la  efectele  modificărilor  can¬ 
tităţii  de  bani.  Unii  s-au  preocupat  numai  de  efectele  lor  pe  termen 
lung,  adică  de  preţurile  finale  şi  de  starea  finală  de  repaos.  Alţii  au 
văzut  doar  efectele  pe  termen  scurt,  adică  preţurile  din  clipa  care  ur¬ 
mează  modificării  datelor.  Şi  unii  şi  alţii  au  procedat  greşit,  concluziile 
lor  fiind,  de  aceea,  viciate.  S-ar  mai  putea  cita  numeroase  exemple  de 
situaţii  în  care  s-a  comis  aceeaşi  eroare. 

Construcţia  imaginară  a  stării  finale  de  repaos  se  caracterizează  prin 
atenţia  deplină  acordată  schimbării,  în  succesiunea  temporală  a  eve- 
{247}  nimentelor.  Ea  diferă,  în  această  privinţă,  de  construcţia  imaginară  a 
economiei  uniform  repetitive  ( evenly  rotating  economy) ,  o  construcţie  care 
se  caracterizează  prin  eliminarea  modificării  datelor  şi  a  elementului 
timp.  (Este  nepotrivit  şi  inducător  în  eroare  să  numim  această  con¬ 
strucţie  imaginară  economie  statică  sau  echilibru  static,  aşa  cum  se 
obişnuieşte,  iar  a  o  confunda  cu  construcţia  imaginară  a  economiei  sta¬ 
ţionare  este  o  greşeală  gravă.)10  Economia  uniform  repetitivă  este  un 
sistem  fictiv,  în  care  preţurile  de  piaţă  ale  tuturor  bunurilor  şi  serviciilor 
coincid  cu  preţurile  lor  finale.  In  acest  cadru  nu  există  nici  un  fel  de 
modificări  ale  preţurilor;  stabilitatea  preţurilor  este  perfectă.  Aceleaşi 
tranzacţii  de  piaţă  se  repetă  la  nesfârşit.  Bunurile  de  ordin  superior  trec, 
în  aceleaşi  cantităţi,  prin  aceleaşi  stadii  de  producţie,  până  când  bunu¬ 
rile  de  consum  produse  ajung,  în  cele  din  urmă,  în  mâinile  consumato¬ 
rilor  şi  sunt  consumate.  Ziua  de  astăzi  nu  diferă  de  cea  de  ieri,  iar  ziua 
de  mâine  nu  va  diferi  de  cea  de  azi.  Sistemul  este  în  flux  perpetuu,  dar 
rămâne  pe  vecie  neschimbat.  El  se  mişcă  uniform  în  jurul  unui  centru 
fix,  într-o  mişcare  de  rotaţie  uniformă.  Starea  simplă  de  repaos  este  ia¬ 
răşi  şi  iarăşi  tulburată,  dar  ea  se  restabileşte  imediat,  în  forma  dinainte. 
Toţi  factorii  sunt  constanţi,  inclusiv  cei  ce  provoacă  recurent  tulburări 
ale  stării  simple  de  repaos.  Aşadar  preţurile,  numite  îndeobşte  preţuri 
statice  sau  de  echilibru,  rămân  de  asemenea  constante. 

Esenţa  acestei  construcţii  imaginare  este  eliminarea  scurgerii  tim¬ 
pului  şi  a  schimbării  perpetue  din  fenomenele  de  piaţă.  Posibilitatea 
oricărei  schimbări  în  ce  priveşte  oferta  şi  cererea  este  incompatibilă 
cu  această  construcţie.  In  acest  cadru  nu  pot  fi  analizate  decât  schim¬ 
bări  ce  nu  afectează  configuraţia  factorilor  care  determină  preţurile.  In 
lumea  imaginară  a  economiei  uniform  repetitive  nu  este  necesar  ca 
populaţia  să  fie  alcătuită  din  oameni  nemuritori,  fără  vârstă  şi  care  nu 

10.  A  se  vedea  mai  jos  pp.  250-251. 

proliferează.  Putem  presupune  că  în  ea  copiii  se  nasc,  îmbătrânesc  şi, 
în  cele  din  urmă,  mor,  cu  condiţia  ca  cifrele  totale  ale  populaţiei  şi  nu¬ 
mărul  persoanelor  din  fiecare  grupă  de  vârstă  să  rămână  constante.  In 
acest  caz,  cererea  pentru  bunuri  al  căror  consum  este  limitat  la  anumite 
grupe  de  vârstă  rămâne  nemodificată,  deşi  indivizii  care  o  generează 
nu  rămân  aceiaşi. 

In  realitate  nu  există  niciodată  o  economie  uniform  repetitivă.  Insă, 
pentru  a  analiza  problemele  schimbării  datelor  şi  a  mişcării  cu  variaţii 
neregulate,  trebuie  să  le  comparăm  cu  o  stare  fictivă,  din  care  amân¬ 
două  sunt  ipotetic  absente.  Este  deci  absurd  să  se  afirme,  despre  con¬ 
strucţia  unei  economii  uniform  repetitive,  că  nu  lămureşte  condiţiile 
existente  într-un  univers  schimbător  şi  să  li  se  ceară  economiştilor  să  {248} 
înlocuiască  aşa-zisa  lor  ocupaţie  exclusivă  cu  statica,  printr-un  un  stu¬ 
diu  al  „dinamicii”.  Această  aşa-zisă  metodă  statică  este  chiar  instru¬ 
mentul  mental  adecvat  pentru  cercetarea  schimbării.  Singurul  mijloc 
de  studiu  al  fenomenelor  complexe  ale  acţiunii  este  de  a  face,  iniţial, 
abstracţie  de  schimbare  în  întregime,  de  a  introduce  apoi  un  factor  izo¬ 
lat  provocator  de  schimbare,  şi  de  a  analiza,  în  cele  din  urmă,  efectele 
sale,  în  ipoteza  că  toate  celelalte  variabile  rămân  nemodificate.  Este, 
de  asemenea,  absurd  să  se  creadă  că  serviciile  furnizate  de  construcţia 
unei  economii  uniform  repetitive  sunt  cu  atât  mai  preţioase  cu  cât  sfe¬ 
ra  acţiunii  -  obiectul  studiilor  noastre  -  corespunde  mai  mult  acestei 
construcţii  în  ce  priveşte  absenţa  schimbării.  Metoda  statică,  întrebu¬ 
inţarea  construcţiei  imaginare  a  unei  economii  uniform  repetitive,  este 
metoda  adecvată  de  analizare  a  schimbărilor  respective,  indiferent  dacă 
acestea  sunt  mari  sau  mici,  bruşte  sau  lente. 

Obiecţiile  formulate  până  în  prezent  împotriva  întrebuinţării  con¬ 
strucţiei  imaginare  a  unei  economii  uniform  repetitive  au  dat  în  între¬ 
gime  greş.  Autorii  lor  n-au  sesizat  privinţa  în  care  această  construcţie 
este  problematică  şi  motivul  pentru  care  ea  poate  induce  cu  uşurinţă 
erori  şi  confuzii. 

Acţiunea  este  schimbare,  iar  schimbarea  se  petrece  în  secvenţa  tem¬ 
porală  a  evenimentelor.  Insă  din  economia  uniform  repetitivă  schim¬ 
barea  şi  succesiunea  evenimentelor  sunt  eliminate.  Acţiunea  constă  în 
a  face  alegeri  şi  în  a  face  faţă  unui  viitor  incert.  Insă  în  economia  uni¬ 
form  repetitivă  nu  există  alegeri,  iar  viitorul  nu  este  incert,  deoarece  nu 
diferă  de  situaţia  cunoscută  din  prezent.  Un  asemenea  sistem  rigid  nu 
este  populat  cu  oameni  vii,  care  aleg  şi  sunt  supuşi  greşelii.  Este  o  lume 
de  automate  negânditoare,  lipsite  de  suflet;  nu  este  o  societate  umană, 
ci  un  muşuroi  de  furnici. 

Insă  aceste  contradicţii  insolubile  nu  ştirbesc  serviciile  pe  care  ni  le 

furnizează  această  construcţie  imaginară,  când  este  vorba  de  singurele 
probleme  pentru  al  căror  studiu  ea  este  atât  adecvată  cât  şi  indispensa¬ 
bilă:  problema  legăturii  dintre  preţurile  produselor  şi  factorii  necesari 
pentru  producerea  lor  şi  problema  derivată,  a  activităţii  antreprenoriale 
şi  a  profiturilor  şi  a  pierderilor.  Pentru  a  înţelege  funcţia  activităţii  an¬ 
treprenoriale  şi  semnificaţia  profiturilor  şi  a  pierderilor,  noi  construim 
un  sistem  din  care  acestea  sunt  absente.  Această  imagine  nu  este  de¬ 
cât  un  instrument  al  gândirii  noastre.  Ea  nu  descrie  o  stare  de  lucruri 
posibilă  şi  realizabilă.  Este  chiar  imposibil  de  a  împinge  construcţia 
imaginară  a  unui  sistem  uniform  repetitiv  până  la  consecinţele  sale 
ultime,  deoarece  antreprenorul  este  imposibil  de  eliminat  din  tabloul 
economiei  de  piaţă.  Diverşii  factori  complementari  de  producţie  nu 
se  pot  alătura  spontan.  Este  necesar  ca  ei  să  fie  combinaţi  de  către 
eforturile  deliberate  ale  unor  oameni,  care  urmăresc  anumite  scopuri 
{249}  şi  sunt  motivaţi  de  un  imbold  de  a-şi  ameliora  starea  de  satisfacţie. 

Eliminând  antreprenorul  ar  însemna  să  eliminăm  forţa  motrice  a  în¬ 
tregului  sistem  de  piaţă. 

Există  şi  o  a  doua  deficienţă.  Schimbul  indirect  şi  utilizarea  bani¬ 
lor  sunt  implicate  tacit  în  construcţia  imaginară  a  unei  economii  uni¬ 
form  repetitive.  Dar  ce  fel  de  bani  pot  fi  aceştia?  Intr-un  sistem  fără 
schimbare,  în  care  nu  există  nici  un  fel  de  incertitudine  referitoare  la 
viitor,  nimeni  nu  are  nevoie  să  deţină  bani  lichizi.  Fiecare  individ  ştie 
exact  de  ce  sumă  de  bani  va  avea  nevoie,  la  orice  dată  viitoare.  El  este, 
de  aceea,  în  măsură  să  dea  cu  împrumut  toţi  banii  pe  care-i  primeşte, 
astfel  încât  împrumuturile  să  devină  scadente  la  data  când  va  avea  ne¬ 
voie  de  ele.  Să  presupunem  că  nu  există  decât  monedă-aur  şi  o  singură 
bancă  centrală.  Cu  avansul  treptat  către  o  stare  de  economie  uniform 
repetitivă,  toţi  indivizii  şi  toate  firmele  îşi  reduc,  pas  cu  pas,  deţine¬ 
rile  de  bani  lichizi,  iar  cantităţile  de  aur,  devenite  astfel  disponibile, 
iau  drumul  întrebuinţărilor  non-monetare  -  industriale.  Când,  în  cele 
din  urmă,  echilibrul  corespunzător  economiei  uniform  repetitive  este 
atins,  nu  mai  există  deţineri  monetare;  nu  mai  există  aur  întrebuinţat 
în  scopuri  monetare.  Indivizii  şi  firmele  posedă  creanţe  faţă  de  banca 
centrală,  suma  scadentă  a  fiecărei  părţi  dintre  acestea  corespunzând 
exact  sumelor  de  care  vor  avea  ei  nevoie  la  datele  respective,  pentru 
a-şi  onora  obligaţiile.  Banca  centrală  nu  are  nevoie  de  nici  un  fel  de 
rezerve,  deoarece  suma  totală  a  plăţilor  cotidiene  efectuate  de  clienţii 
ei  coincide  exact  cu  suma  totală  a  retragerilor.  Toate  tranzacţiile  pot  fi 
de  fapt  efectuate  prin  transferuri  operate  în  conturile  băncii,  fără  a  mai 
apela  la  bani  lichizi.  Astfel,  „banii”  din  acest  sistem  nu  sunt  un  mijloc 
de  schimb;  ei  nu  sunt  bani  deloc,  ci  sunt  doar  numerar ,  o  unitate  eterică 

şi  nedeterminată  de  contabilizare,  de  felul  acela  vag  şi  nedefinibil  pe 
care  fantezia  anumitor  economişti  şi  erorile  multor  profani  l-au  atri¬ 
buit  în  mod  greşit  banilor.  Interpunerea  acestor  expresii  numerice  între 
vânzători  şi  cumpărători  nu  afectează  esenţa  vânzărilor;  ea  este  neutră 
faţă  de  activităţile  economice  ale  oamenilor.  Insă  moneda  neutră  este 
în  sine  o  idee  irealizabilă  şi  de  neconceput.11  Dacă  ar  fi  să  întrebuin¬ 
ţăm  terminologia  inadecvată  pe  care  o  întrebuinţează  mulţi  economişti 
contemporani  în  scrierile  lor,  ar  trebui  să  spunem  că  moneda  este,  în 
mod  necesar,  un  „factor  dinamic”;  într-un  sistem  „static”  nu  mai  este 
loc  pentru  bani.  Dar  însăşi  noţiunea  de  economie  de  piaţă  fără  bani 
este  contradictorie. 

Construcţia  imaginară  a  unui  sistem  uniform  repetitiv  este  o  noţi¬ 
une  limitativă.  In  cadrul  său  acţiunea  nu  mai  există.  Efortul  conştient 
al  omului  care  gândeşte,  îndreptat  către  îndepărtarea  neplăcerii,  este 
înlocuit  de  reacţia  automată.  Putem  întrebuinţa  această  construcţie  {250} 
imaginară  problematică  numai  dacă  nu  uităm  niciodată  ce  scopuri  are 
ea  menirea  să  servească.  In  primul  rând,  dorim  să  analizăm  tendinţa, 
manifestă  în  orice  acţiune,  către  stabilirea  unei  economii  uniform  re¬ 
petitive;  procedând  astfel,  trebuie  să  ţinem  totdeauna  seama  de  faptul 
că  această  tendinţă  nu-şi  poate  atinge  niciodată  ţelul  într-un  univers 
care  nu  este  perfect  rigid  şi  imuabil,  adică  într-un  univers  care  este  viu 
şi  nu  mort.  în  al  doilea  rând,  urmărim  să  înţelegem  în  ce  privinţă  dife¬ 
ră  condiţiile  dintr-o  lume  vie,  în  care  există  acţiune,  de  acelea  dintr-o 
lume  rigidă.  Putem  descoperi  aceasta  numai  printr-un  argumentum  a 
contrario  pe  care  ni-1  pune  la  dispoziţie  imaginea  unei  economii  rigide. 

Astfel  ajungem  la  înţelegerea  faptului  că  în  fiecare  acţiune  este  inerent 
presupusă  confruntarea  cu  condiţiile  incerte  ale  unui  viitor  necunoscut 
-  aşadar  speculaţia  -  şi  că  profitul  şi  pierderea  sunt  caracteristici  nece¬ 
sare  ale  acţiunii,  ce  nu  pot  fi  suspendate  de  nici  un  fel  de  dorinţă  pioasă. 
Procedurile  adoptate  de  acei  economişti  care  sunt  pe  deplin  conştienţi 
de  aceste  elemente  cognitive  fundamentale  pot  fi  numite  metoda  logică 
a  teoriei  economice,  prin  contrast  cu  tehnica  metodei  matematice. 

Economiştii  matematizanţi  nesocotesc  studiul  acţiunilor  care,  în 
ipoteza  imaginară  şi  irealizabilă  că  nu  ar  surveni  date  noi,  sunt  ţinu¬ 
te  să  ducă  la  atingerea  economiei  uniform  repetitive.  Ei  nu  observă 
speculatorul  individual,  care  nu  urmăreşte  instituirea  economiei  uni¬ 
form  repetitive,  ci  profitul,  de  pe  urma  acţiunii  care  ajustează  mai  bine 
mersul  lucrurilor  la  atingerea  scopurilor  urmărite  prin  acţiune,  adică 
la  îndepărtarea  cea  mai  adecvată  cu  putinţă  a  neplăcerii.  Ei  sublinia¬ 
ză  exclusiv  starea  imaginară  de  echilibru,  pe  care  ar  atinge-o  întregul 

1 1.  A  se  vedea  mai  jos,  pp.  416-419. 

complex  al  acţiunilor  de  felul  acesta,  în  absenţa  oricărei  modificări  su¬ 
plimentare  a  datelor.  Descriu  acest  echilibru  imaginar  prin  sisteme  de 
ecuaţii  diferenţiale  simultane.  Lor  le  scapă  faptul  că  starea  de  lucruri 
pe  care  o  analizează  este  o  stare  în  care  nu  mai  există  acţiune,  ci  doar  o 
succesiune  de  evenimente,  provocate  de  un  misterios  iniţiator  originar 
al  mişcării.  Ei  îşi  dedică  toate  eforturile  descrierii  în  simboluri  mate¬ 
matice  a  diverselor  „echilibre”,  adică  a  stărilor  de  repaos  şi  de  absenţă 
a  acţiunii.  Analizează  echilibrul  ca  şi  cum  ar  fi  o  entitate  reală  şi  nu 
doar  o  noţiune  limitativă,  un  simplu  instrument  mental.  Ceea  ce  fac  ei 
este  un  joc  steril  cu  simboluri  matematice,  un  passe-temps  care  nu  este 
adecvat  pentru  a  ne  furniza  cunoştinţe.12 

6.  Economia  staţionară 

Construcţia  imaginară  a  unei  economii  staţionare  a  fost  confundată, 
{251}  uneori,  cu  aceea  a  unei  economii  uniform  repetitive.  Insă  aceste  două 
construcţii  diferă  în  realitate. 

Economia  staţionară  este  o  economie  în  care  avuţia  şi  venitul  indivi¬ 
zilor  rămân  neschimbate.  Cu  această  imagine  sunt  compatibile  schim¬ 
bări  care  n-ar  fi  compatibile  cu  o  economie  uniform  repetitivă.  Cifrele 
populaţiei  pot  creşte  sau  scădea,  cu  condiţia  ca  variaţiile  să  fie  însoţite 
de  o  creştere  sau  scădere  corespunzătoare  a  avuţiei  şi  venitului  totale. 
Cererea  pentru  anumite  mărfuri  se  poate  modifica;  dar  aceste  modifi¬ 
cări  trebuie  să  se  petreacă  atât  de  lent,  încât  transferul  de  capital,  din 
ramurile  de  producţie  care  urmează  să  fie  restrânse  datorită  lor,  către 
acelea  care  urmează  să  fie  amplificate,  să  se  poată  efectua  prin  neînlo- 
cuirea  echipamentelor  uzate  în  ramurile  care  se  restrâng  şi  investirea 
sumelor  corespunzătoare  în  acelea  care  se  dezvoltă. 

Construcţia  imaginară  a  unei  economii  staţionare  ne  conduce  la  alte 
două  construcţii  imaginare:  economia  aflată  în  creştere  (în  expansiune) 
şi  cea  aflată  în  descreştere  (în  declin).  în  cea  dintâi,  cota  de  avuţie  şi 
venit  per  capita  a  indivizilor  şi  cifra  populaţiei  tind  către  o  valoare  nu¬ 
merică  mai  ridicată,  iar  în  cea  din  urmă  către  o  valoare  numerică  mai 
redusă. 

în  economia  staţionară  suma  tuturor  profiturilor  şi  a  tuturor  pierde¬ 
rilor  este  zero.  în  economia  aflată  în  creştere  suma  totală  a  profiturilor 
depăşeşte  suma  totală  a  pierderilor.  în  economia  aflată  în  descreştere, 
suma  totală  a  profiturilor  este  inferioară  sumei  totale  a  pierderilor. 

Precaritatea  acestor  trei  construcţii  imaginare  este  vădită  în  faptul 
că  ele  implică  posibilitatea  măsurării  avuţiei  şi  a  venitului.  Cum  ase- 

12.  Pentru  o  continuare  a  studiului  critic  al  economiei  matematice,  a  se  vedea  mai 
jos,  pp.  350-357. 

menea  măsurători  nu  pot  fi  realizate  şi  sunt  chiar  de  neconceput,  este 
imposibil  să  le  întrebuinţăm  pentru  o  clasificare  riguroasă  a  situaţiilor 
reale.  Ori  de  câte  ori  istoria  economică  se  lansează  în  clasificări  ale 
evoluţiilor  istorice  din  anumite  perioade  conform  schemei  „staţionare”, 

„în  creştere”  sau  „în  descreştere”,  ea  recurge  de  fapt  la  înţelegerea  isto¬ 
rică  şi  nu  „măsoară”. 

7.  Integrarea  funcţiilor  catalactice 

Când  oamenii  se  referă  la  probleme  legate  de  propriile  lor  acţiuni  şi 
când  istoria  economică,  economia  descriptivă  şi  statistica  economică 
se  referă  la  acţiunile  altor  persoane,  utilizând  termenii  de  antreprenor, 
capitalist,  proprietar  de  pământ,  muncitor  şi  consumator,  ei  întrebu¬ 
inţează  tipuri  ideale.  Când  teoria  economică  întrebuinţează  aceiaşi 
termeni,  este  vorba  despre  categorii  catalactice.  Antreprenorii,  capi¬ 
taliştii,  proprietarii  funciari,  muncitorii  şi  consumatorii  care  apar  în 
teoria  economică  nu  sunt  oameni  vii,  ca  cei  pe  care-i  întâlnim  în  viaţa 
cotidiană  şi  în  istorie.  Ei  reprezintă  încorporarea  funcţiilor  distincte 
care  sunt  îndeplinite  în  desfăşurarea  operaţiunilor  de  piaţă.  Faptul  că 
atât  omul  care  acţionează,  cât  şi  ştiinţele  istorice  apelează,  în  raţiona-  {252} 
mentele  lor,  la  rezultatele  teoriei  economice  şi  construiesc  tipuri  ideale 
bazate  pe  categoriile  teoriei  praxeologice  -  şi  care  se  referă  la  acestea  - 
nu  modifică  distincţia  logică  radicală  între  tipurile  ideale  şi  categoriile 
economice.  Categoriile  economice  care  ne  preocupă  se  referă  la  funcţii 
pur  integrate,  iar  tipurile  ideale  se  referă  la  evenimente  istorice.  Omul 
viu,  care  acţionează,  combină  în  mod  necesar  diverse  funcţii.  El  nu  este 
niciodată  doar  un  consumator,  ci  este,  în  plus,  fie  un  antreprenor,  un 
proprietar  funciar,  un  capitalist  sau  un  muncitor,  fie  o  persoană  susţi¬ 
nută  material  de  veniturile  câştigate  de  astfel  de  persoane.  Mai  mult, 
funcţiile  de  antreprenor,  proprietar  funciar,  capitalist  şi  muncitor  se 
suprapun  frecvent  în  aceleaşi  persoane.  Istoria  urmăreşte  clasificarea 
oamenilor  în  funcţie  de  obiectivele  către  care  aspiră  ei  şi  de  mijloace¬ 
le  pe  care  le  întrebuinţează  pentru  atingerea  acestor  obiective.  Teoria 
economică,  care  cercetează  structura  acţiunii  în  condiţiile  unei  socie¬ 
tăţi  de  piaţă,  fără  a  ţine  seama  câtuşi  de  puţin  de  obiectivele  pe  care  le 
urmăresc  oamenii  şi  de  mijloacele  pe  care  le  întrebuinţează  ei,  urmă¬ 
reşte  să  discearnă  categorii  şi  funcţii.  Cele  două  sarcini  sunt  diferite. 
Diferenţa  poate  fi  cel  mai  edificator  demonstrată  analizând  conceptul 
catalactic  de  antreprenor. 

In  construcţia  imaginară  a  economiei  uniform  repetitive  nu  înca¬ 
pe  loc  pentru  activitatea  antreprenorială,  deoarece  această  construcţie 

elimină  orice  schimbare  a  datelor  care  ar  putea  afecta  preţurile.  îndată 
ce  abandonăm  această  presupoziţie,  a  rigidităţii  datelor,  descoperim 
că  acţiunea  trebuie  să  fie  afectată  de  toate  modificările  datelor.  Cum 
acţiunea  este  îndreptată  în  mod  necesar  către  influenţarea  unei  stări 
viitoare  de  lucruri,  fie  uneori  şi  din  viitorul  imediat,  al  clipei  care  ur¬ 
mează,  ea  va  fi  afectată  de  orice  schimbare  a  datelor  greşit  anticipată, 
care  survine  în  răstimpul  dintre  începutul  şi  sfârşitul  perioadei  în  care 
ea  este  destinată  să  furnizeze  beneficii  (perioadei  furnizării  de  benefi¬ 
cii.)13  Aşadar,  rezultatul  acţiunii  este  întotdeauna  incert.  Acţiunea  este 
întotdeauna  o  speculaţie.  Lucrul  acesta  este  valabil  nu  numai  într-o 
economie  de  piaţă,  ci  şi  pentru  Robinson  Crusoe,  actorul  izolat  ima¬ 
ginar,  sau,  nu  mai  puţin,  pentru  o  economie  socialistă.  în  construcţia 
imaginară  a  economiei  uniform  repetitive  nimeni  nu  este  antreprenor 
şi  speculator.  într-o  economie  reală  şi  vie  fiecare  actor  este  întotdeauna 
antreprenor  şi  speculator;  persoanele  aflate  în  grija  actorilor  -  membrii 
minori  ai  familiilor  dintr-o  societate  de  piaţă  şi  masele  într-o  societate 
socialistă  -  sunt  afectaţi  de  rezultatele  speculaţiilor  actorilor,  deşi  nu 
sunt  ei  înşişi  actori,  deci  nici  speculatori. 

Când  se  referă  la  antreprenori,  teoria  economică  nu  are  în  vedere 
oameni,  ci  o  anumită  funcţie.  Această  funcţie  nu  este  trăsătura  parti- 
{253}  culară  a  unui  grup  sau  a  unei  clase  speciale  de  oameni.  Ea  este  inerentă 
fiecărei  acţiuni  şi  de  neocolit  pentru  fiecare  actor.  Incorporând  aceas¬ 
tă  funcţie  într-o  figură  imaginară,  recurgem  la  o  stratagemă  metodo¬ 
logică.  Termenul  de  antreprenor,  aşa  cum  este  întrebuinţat  în  teoria 
catalactică,  indică  faptul  că  omul  care  acţionează  este  văzut  exclusiv 
din  perspectiva  incertitudinii  inerente  a  fiecărei  acţiuni.  Atunci  când 
întrebuinţăm  termenul  acesta  nu  trebuie  în  nici  un  caz  să  uităm  că 
fiecare  acţiune  este  conţinută  în  fluxul  temporal  şi  deci  implică  o  spe¬ 
culaţie.  Capitaliştii,  proprietarii  funciari  şi  muncitorii  sunt  inevitabil 
speculatori.  La  fel  este  şi  consumatorul,  atunci  când  se  îngrijeşte  de 
satisfacerea  nevoilor  sale  viitoare.  E  cale  lungă  de  la  mână  până  la  gură. 

Să  încercăm  să  gândim  construcţia  imaginară  a  antreprenorului  pur 
până  la  consecinţele  ei  ultime.  Antreprenorul  acesta  nu  posedă  nici  un 
capital.  Capitalul  necesar  pentru  activităţile  sale  antreprenoriale  îi  este 
împrumutat  de  capitalişti,  sub  formă  de  împrumuturi  băneşti.  Este 
adevărat  că,  din  punct  de  vedere  legal,  el  este  considerat  proprietarul 
diverselor  mijloace  de  producţie  achiziţionate  prin  cheltuirea  sumelor 
luate  cu  împrumut.  Cu  toate  acestea,  el  ar  rămâne  lipsit  de  proprietate, 
dacă  punem  în  balanţă  atât  volumul  activelor  cât  şi  al  datoriilor  sale. 
Dacă  reuşeşte,  profitul  net  îi  aparţine.  Dacă  dă  greş,  pierderea  trebuie 

13.  A  se  vedea  mai  jos,  p.  481. 

să  cadă  asupra  capitaliştilor  care  i-au  împrumutat  fondurile.  Un  ase¬ 
menea  antreprenor  ar  fi,  în  realitate,  un  angajat  al  capitaliştilor,  care 
speculează  în  numele  acestora  şi  încasează  profiturile  în  proporţie  de 
100%,  fără  să  aibă  a  se  preocupa  de  pierderi.  Insă  chiar  dacă  antrepre¬ 
norul  este  în  măsură  să  îşi  asigure  singur  o  parte  din  capitalul  necesar 
şi  nu  împrumută  decât  restul,  lucrurile  nu  diferă  în  mod  esenţial.  In 
măsura  în  care  pierderile  suferite  nu  pot  fi  scăzute  din  fondurile  an¬ 
treprenorului  însuşi,  ele  vor  fi  suportate  de  capitaliştii  care  au  avansat 
împrumuturile,  indiferent  de  termenii  contractului.  Un  capitalist  este 
întotdeauna  efectiv  un  antreprenor  şi  un  speculator.  El  îşi  asumă  în¬ 
totdeauna  riscul  de  a-şi  pierde  fondurile.  Nu  există  nimic  de  felul  unor 
investiţii  perfect  sigure. 

Proprietarul  funciar  autosuficient,  care-şi  lucrează  pământul  nu¬ 
mai  pentru  satisfacerea  necesităţilor  propriei  gospodării,  este  afectat 
de  toate  schimbările  care  influenţează  fertilitatea  pământului,  sau  ne¬ 
voile  sale  personale.  într-o  economie  de  piaţă,  rezultatele  activităţilor 
fermierului  sunt  afectate  de  toate  schimbările  care  privesc  importanţa 
terenului  său  pentru  aprovizionarea  pieţei.  Fermierul  este  evident  un 
antreprenor,  chiar  şi  din  punctul  de  vedere  al  terminologiei  obişnuite. 
Nici  un  proprietar  al  vreunor  mijloace  de  producţie,  fie  acestea  repre¬ 
zentate  de  bunuri  tangibile  sau  bani,  nu  rămâne  neatins  de  incertitu¬ 
dinea  viitorului.  întrebuinţarea  oricăror  bunuri  tangibile  sau  a  banilor 
pentru  producţie,  adică  pentru  furnizarea  de  satisfacţii  la  o  dată  ulteri¬ 
oară,  este  o  activitate  antreprenorială  în  sine. 

La  fel  stau  lucrurile  în  esenţă  şi  cu  muncitorul.  El  se  naşte  proprietar 
al  anumitor  abilităţi.  Facultăţile  sale  înnăscute  sunt  mijloace  de  pro¬ 
ducţie,  mai  adecvate  pentru  anumite  tipuri  de  muncă,  mai  puţin  adec¬ 
vate  pentru  altele,  şi  total  inadecvate  pentru  o  a  treia  grupă.14  Dacă  şi-a 
însuşit  calificările  necesare  pentru  prestarea  anumitor  tipuri  de  lucru, 
atunci  el  este,  în  raport  cu  timpul  şi  cheltuielile  materiale  absorbite  în 
procesul  formării  sale,  în  poziţia  unui  investitor.  El  a  asigurat  un  input, 
în  vederea  compensaţiei  printr-un  output  adecvat.  Muncitorul  este  un 
antreprenor  în  măsura  în  care  salariul  său  este  determinat  de  preţul 
pieţei  pentru  tipul  de  muncă  pe  care-1  poate  presta.  Preţul  acesta  va¬ 
riază,  în  funcţie  de  schimbarea  condiţiilor,  aşa  cum  variază  şi  preţurile 
tuturor  celorlalţi  factori  de  producţie. 

In  contextul  teoriei  economice,  semnificaţia  termenilor  în  discuţie 
este  următoarea:  prin  antreprenor  se  înţelege  omul  care  acţionează  în 
raport  cu  schimbările  care  survin  în  datele  pieţei.  Prin  capitalist  şi  pro- 

14.  Referitor  la  sensul  în  care  munca  trebuie  considerată  un  factor  de  producţie 
nespecific  a  se  vedea  mai  sus,  pp.  133-135. 

prietar  funciar  se  înţelege  omul  care  acţionează  în  raport  cu  schimbă¬ 
rile  de  valoare  şi  de  preţ  care,  chiar  dacă  toate  datele  pieţei  rămân  con¬ 
stante,  sunt  determinate  de  simpla  trecere  a  timpului,  ca  o  consecinţă 
a  evaluării  diferite  a  bunurilor  prezente  faţă  de  cea  a  bunurilor  viitoare. 
Prin  muncitor  se  înţelege  omul  care  acţionează  în  raport  cu  întrebu¬ 
inţarea  factorului  de  producţie  care  este  munca  umană.  Astfel,  fiecare 
funcţie  este  corespunzător  integrată:  antreprenorul  câştigă  profituri 
sau  suferă  pierderi;  proprietarilor  mijloacelor  de  producţie  (bunuri  de 
capital  sau  pământ)  le  revine  dobânda  originară;  muncitorii  primesc 
salarii.  In  acest  sens,  am  elaborat  construcţia  imaginară  de  distribuţie 
funcţională ,  care  diferă  de  distribuţia  istorică  efectivă.15 

Teoria  economică,  pe  de  altă  parte,  a  utilizat  întotdeauna  şi  încă 
utilizează  termenul  de  „antreprenor”  în  alt  sens  decât  cel  cu  care  este 
asociat  în  contextul  construcţiei  imaginare  a  distribuţiei  funcţionale. 
In  cadrul  ei  sunt  denumiţi  antreprenori  şi  cei  ce  sunt  deosebit  de  dori- 
{255}  tori  să  profite  de  pe  urma  ajustării  producţiei  la  modificările  anticipate 
ale  condiţiilor,  cei  ce  au  mai  multă  iniţiativă,  spirit  de  întreprindere  şi 
o  perspicacitate  superioară  maselor,  pionierii  care  generează  şi  promo¬ 
vează  progresul  economic.  Această  noţiune  este  mai  restrânsă  decât 
conceptul  de  antreprenor,  aşa  cum  a  fost  utilizat  în  construcţia  distri¬ 
buţiei  funcţionale;  ea  nu  corespunde  multor  situaţii  cărora  acesta  din 
urmă  le  corespunde.  Este  ciudat  că  acelaşi  termen  este  utilizat  pentru 
a  desemna  două  noţiuni  diferite.  Ar  fi  fost  mai  comod  să  se  întrebu¬ 
inţeze  un  alt  termen  pentru  cea  de-a  doua  noţiune  -  de  pildă  acela  de 
„promotor”. 

Trebuie  să  admitem  că  noţiunea  de  antreprenor-promotor  nu  poate 
fi  definită  cu  rigoare  praxeologică.  (In  această  privinţă,  ea  se  aseamă¬ 
nă  cu  noţiunea  de  bani,  care  -  spre  deosebire  de  noţiunea  de  mijloc 


15.  Să  subliniem  din  nou  faptul  că  toată  lumea,  inclusiv  nespecialiştii,  întrebuinţea¬ 
ză  întotdeauna  această  construcţie  imaginară,  atunci  când  au  de-a  face  cu  determina¬ 
rea  veniturilor.  Nu  economiştii  au  inventat-o;  ei  au  epurat-o  doar  de  deficienţele  care 
însoţeau  concepţia  populară.  Pentru  o  analiză  epistemologică  a  distribuţiei  funcţionale, 
cf.  John  Bates  Clark,  The  Distribution  ofWealth,  New  York,  1908,  p.  5  şi  Eugen  von 
Bohm-Bawerk,  Gesammelte  Schriften,  ed.  F.X.  Weiss,  Viena,  1924,  p.  299.  Termenul 
de  „distribuţie”  nu  trebuie  să  ne  inducă  în  eroare;  întrebuinţarea  sa  în  acest  context 
se  explică  prin  rolul  jucat  în  istoria  gândirii  economice  de  construcţia  imaginară  a 
unui  stat  socialist  (cf.  supra,  p.  240).  In  modul  de  funcţionare  a  economiei  de  piaţă  nu 
există  propriu-zis  nimic  care  să  poată  fi  numit  distribuţie.  Bunurile  nu  sunt  mai  întâi 
produse  şi  apoi  distribuite,  aşa  cum  ar  sta  lucrurile  într-un  stat  socialist.  Cuvântul  „dis¬ 
tribuţie”,  aşa  cum  este  el  întrebuinţat  în  expresia  „distribuţie  funcţională”,  corespunde 
semnificaţiei  pe  care  o  avea  termenul  de  „distribuţie”  acum  150  de  ani.  In  engleza 
contemporană  „distribuţie”  înseamnă  dispersia  bunurilor  între  consumatori,  aşa  cum 
o  determină  comerţul. 

de  schimb  -  nu  admite  o  definiţie  praxeologică  rigidă.)16  însă  teoria 
economică  nu  se  poate  lipsi  de  conceptul  de  promotor,  deoarece  el  se 
referă  la  un  dat  care  este  o  caracteristică  generală  a  naturii  umane,  care 
este  prezent  în  toate  tranzacţiile  de  piaţă  şi  le  marchează  profund.  Este 
vorba  de  faptul  că  indivizi  diferiţi  nu  reacţionează  la  o  schimbare  a 
condiţiilor  cu  aceeaşi  rapiditate  şi  în  acelaşi  fel.  Inegalitatea  oamenilor, 
care  se  datorează  atât  diferenţelor  între  calităţile  lor  înnăscute  cât  şi  vi¬ 
cisitudinilor  vieţii,  se  manifestată  şi  în  felul  acesta.  Pe  piaţă  există  ino¬ 
vatori  şi  alţii  care  imită  doar  procedeele  concetăţenilor  lor  mai  alerţi. 
Fenomenul  de  leadership  nu  este  mai  puţin  real  pe  piaţă  decât  în  orice 
altă  ramură  de  activitate  umană.  Forţa  motrice  a  pieţei,  elementul  care 
tinde  către  inovaţie  şi  ameliorare  necontenite,  este  furnizat  de  mobili¬ 
tatea  febrilă  a  promotorului  şi  de  aviditatea  sa  de  a  realiza  profituri  cât 
mai  mari  cu  putinţă. 

Acestea  fiind  spuse,  nu  există  nici  un  pericol  ca  întrebuinţarea  echi¬ 
vocă  a  acestui  termen  să  dea  naştere  la  ambiguităţi  în  expunerea  siste¬ 
mului  catalactic.  Ori  de  câte  ori  există  riscul  ca  ele  să  apară,  putem  să 
le  înlăturăm  prin  utilizarea  termenului  de  promotor  în  locul  celui  de 
antreprenor. 

Funcţia  antreprenorială  în  economia  staţionară 

Piaţa  la  termen  (futures  market)  îl  poate  elibera  pe  promotor  de  o  parte  din  po¬ 
vara  funcţiei  sale  antreprenoriale.  In  măsura  în  care  un  antreprenor  s-a  ferit  de 
pierderile  pe  care  le-ar  putea  suferi  prin  tranzacţii  convenabile  făcute  în  avans, 
el  încetează  de  a  mai  fi  antreprenor,  iar  funcţia  antreprenorială  se  translatează 
asupra  celeilalte  părţi  contractante.  Filatorul  de  bumbac  care,  în  momentul 
când  cumpără  bumbac  pentru  filatura  lui,  vinde  în  avans  aceeaşi  cantitate,  îşi 
abandonează  o  parte  din  funcţia  antreprenorială.  El  nici  nu  va  mai  profita, 
nici  nu  va  mai  pierde  de  pe  urma  schimbărilor  preţului  bumbacului  surve¬ 
nite  în  perioada  respectivă.  Desigur,  el  nu  încetează  în  întregime  de  a-şi  mai 
îndeplini  funcţia  antreprenorială.  El  va  fi  totuşi  afectat  de  variaţia  preţurilor  {256} 
la  firele  textile  în  general,  sau  a  preţurilor  anumitor  sortimente  şi  tipuri  de 
fire,  pe  care  le  produce  şi  care  nu  sunt  determinate  de  modificări  ale  preţului 
bumbacului  neprelucrat.  Chiar  dacă  produce  doar  în  calitate  de  contractant, 
pentru  o  remuneraţie  dinainte  stabilită,  el  este  încă  în  poziţia  de  antreprenor 
faţă  de  fondurile  investite  în  instalaţii. 

Putem  construi  imaginea  unei  economii  în  care  condiţiile  necesare  pentru 
existenţa  pieţelor  la  termen  să  se  realizeze  pentru  toate  bunurile  şi  serviciile. 

Intr-o  asemenea  construcţie  imaginară,  funcţia  antreprenorială  este  în  între¬ 
gime  separată  de  toate  celelalte  funcţii.  Apare  o  clasă  de  antreprenori  puri. 

Preţurile  determinate  pe  pieţele  la  termen  direcţionează  întregul  aparat  de 


16.  A  se  vedea  mai  jos,  p.  398. 

producţie.  Doar  dealerii  la  termen  mai  realizează  profituri  şi  mai  suferă  pier¬ 
deri.  Toate  celelalte  persoane  sunt  asigurate,  aşa  zicând,  împotriva  efectelor 
adverse  ale  incertitudinii  viitorului.  Ele  se  bucură  de  securitate  în  această  pri¬ 
vinţă.  Capii  diverselor  unităţi  economice  sunt  practic  angajaţi,  cuvenituri  fixe. 

Dacă  ar  fi  să  presupunem,  în  continuare,  că  această  economie  este  una  sta¬ 
ţionară  şi  că  toate  tranzacţiile  la  termen  se  concentrează  într-o  singură  corpo¬ 
raţie,  este  limpede  că  volumul  total  al  pierderii  corporaţiei  ar  coincide  exact  cu 
volumul  total  al  profiturilor  sale.  Nu  este  necesar  decât  să  naţionalizăm  aceas¬ 
tă  corporaţie  pentru  a  aduce  la  fiinţă  un  stat  socialist,  fără  profituri  şi  pierderi, 
un  stat  al  securităţii  şi  stabilităţii  netulburate.  Dar  lucrurile  stau  astfel  numai 
pentru  că  definiţia  pe  care  am  dat-o  unei  economii  staţionare  implică  egali¬ 
tatea  sumei  totale  a  pierderilor  cu  cea  a  profiturilor.  Intr-o  economie  aflată  în 
schimbare  trebuie  să  apară  fie  un  exces  de  profituri,  fie  unul  de  pierderi. 

Ar  fi  o  pierdere  de  timp  să  mai  insistăm  asupra  unor  astfel  de  imagini 
suprasofisticate,  care  nu  duc  mai  departe  analiza  problemelor  economice. 
Singurul  motiv  pentru  care  le-am  menţionat  este  că  ele  reflectă  idei  care  stau 
la  temelia  anumitor  critici,  formulate  împotriva  sistemului  economic  capita¬ 
list,  şi  a  anumitor  planuri  iluzorii  sugerate  în  vederea  gestionării  socialiste  a 
afacerilor.  Este,  desigur,  adevărat  că  o  schemă  socialistă  este  logic  compatibi¬ 
lă  cu  construcţiile  imaginare  irealizabile  a  unei  economii  uniform  repetitive 
şi  a  unei  economii  staţionare.  Predilecţia  cu  care  numeroşi  economişti  ma¬ 
tematicieni  se  ocupă  aproape  exclusiv  de  condiţiile  corespunzătoare  acestor 
construcţii  imaginare  şi  cu  starea  de  „echilibru”  implicată  în  ele  i-a  făcut  pe 
oameni  să  piardă  din  vedere  faptul  că  ele  sunt  ireale,  măcinate  de  contradicţii 
interne,  expediente  imaginare  ale  gândirii  şi  nimic  altceva.  Ele  nu  sunt  în  nici 
un  caz  modele  adecvate  pentru  edificarea  unei  societăţi  vii,  de  oameni  care 
acţionează. 


XV.  PIAŢA 


i .  Caracteristicile  economiei  de  piaţă 

Economia  de  piaţă  este  sistemul  social  de  diviziune  a  muncii  bazat 
pe  proprietatea  privată  asupra  mijloacelor  de  producţie.  Fiecare 
persoană  acţionează  pe  cont  propriu;  însă  acţiunile  fiecăruia  urmăresc 
satisfacerea  nevoilor  altor  persoane,  ca  şi  pe  aceea  a  nevoilor  sale  pro¬ 
prii.  Acţionând,  fiecare  îşi  serveşte  semenii.  Pe  de  altă  parte,  fiecare 
este  beneficiarul  serviciilor  concetăţenilor  săi.  Fiecare  persoană  este 
atât  un  mijloc,  cât  şi  un  scop  în  sine,  un  scop  ultim  pentru  ea  însăşi  şi 
un  mijloc  pentru  alte  persoane,  în  eforturile  pe  care  le  depun  acestea 
pentru  atingerea  propriilor  lor  scopuri. 

Sistemul  acesta  este  călăuzit  de  piaţă.  Piaţa  direcţionează  activităţile 
individului,  înspre  acele  canale  care-1  fac  să  servească  cel  mai  bine  do¬ 
rinţele  semenilor  săi.  In  modul  de  funcţionare  al  pieţei  nu  există  con¬ 
strângere  şi  coerciţie.  Statul,  aparatul  social  de  coerciţie  şi  constrângere, 
nu  interferează  cu  piaţa  şi  cu  activităţile  cetăţenilor  care  sunt  călăuzite 
de  piaţă.  El  îşi  întrebuinţează  puterea  de  a  supune  oamenii  prin  vio¬ 
lenţă  fizică  numai  pentru  înlăturarea  acţiunilor  dăunătoare  prezervării 
şi  funcţionării  neobstrucţionate  a  economiei  de  piaţă.  El  protejează 
viaţa,  sănătatea  şi  proprietatea  individului  împotriva  agresiunilor  vi¬ 
olente  sau  frauduloase  venite  din  partea  răufăcătorilor  interni  sau  a 
duşmanilor  externi.  în  felul  acesta,  statul  creează  şi  prezervă  un  me¬ 
diu  în  care  economia  de  piaţă  poate  funcţiona  în  siguranţă.  Sloganul 
marxist  „anarhia  producţiei”  caracterizează  pertinent  această  structură 
socială  ca  un  sistem  economic,  care  nu  este  dirijat  de  un  dictator,  de 
un  ţar  al  producţiei,  care  să  dea  fiecărui  individ  o  sarcină  şi  să-l  sileas¬ 
că  să-i  asculte  porunca.  Fiecare  om  este  liber;  nimeni  nu  este  supus 
vreunui  despot.  Omul  se  integrează  de  bună  voie  într-un  sistem  bazat 
pe  cooperare.  Piaţa  îl  călăuzeşte  şi  îi  arată  în  ce  fel  poate  promova  cel 
mai  adecvat  atât  bunăstarea  sa  proprie,  cât  şi  pe  cea  a  celorlalţi.  Piaţa 
deţine  supremaţia.  Ea  singură  asigură  ordinea  întregului  sistem  social, 
înzestrându-1  cu  sens  şi  semnificaţie. 

Piaţa  nu  este  un  loc,  un  lucru,  sau  o  entitate  colectivă.  Piaţa  este 
un  proces,  pus  în  mişcare  de  interferenţa  acţiunilor  diverşilor  indivizi, 
care  cooperează  în  condiţii  de  diviziune  a  muncii.  Forţele  care  deter- 

{258}  mină  starea  mereu  schimbătoare  a  pieţei  sunt  judecăţile  de  valoare  ale 
acestor  indivizi  şi  acţiunile  lor,  călăuzite  de  aceste  judecăţi  de  valoare. 
Starea  pieţei  în  fiecare  moment  constă  în  structura  preţurilor,  adică  în 
totalitatea  rapoartelor  de  schimb,  stabilite  prin  interacţiunea  celor  dor¬ 
nici  să  cumpere,  cu  cei  dornici  să  vândă.  Nu  există  nimic  inuman  sau 
mistic  în  funcţionarea  pieţei.  Procesele  de  piaţă  rezultă  în  întregime 
din  acţiunile  umane.  Fiecare  fenomen  de  piaţă  poate  fi  atribuit  în  cele 
din  urmă  anumitor  opţiuni  ale  membrilor  societăţii  de  piaţă. 

Procesul  de  piaţă  este  ajustarea  acţiunilor  individuale  ale  diverşi¬ 
lor  membri  ai  societăţii  de  piaţă,  la  imperativele  cooperării  mutuale. 
Preţurile  de  piaţă  le  comunică  producătorilor  ce  să  producă,  cum  să 
producă  şi  în  ce  cantitate.  Piaţa  este  focarul  către  care  converg  activită¬ 
ţile  indivizilor  şi  centrul  din  care  iradiază  aceste  activităţi. 

Economia  de  piaţă  trebuie  riguros  diferenţiată  de  al  doilea  sistem  de 
cooperare  socială  în  condiţii  de  diviziune  a  muncii  imaginabil  -  deşi 
irealizabil:  sistemul  bazat  pe  proprietatea  socială,  sau  guvernamentală, 
asupra  mijloacelor  de  producţie.  Acest  al  doilea  sistem  este  numit  în¬ 
deobşte  socialism,  comunism,  economie  planificată,  sau  capitalism  de 
stat.  Economia  de  piaţă  sau  capitalismul,  cum  i  se  spune  de  regulă,  este 
incompatibilă  cu  economia  socialistă.  Intre  aceste  două  sisteme  nici  un 
amestec  nu  este  posibil  sau  imaginabil;  nu  există  nimic  de  felul  unei 
economii  mixte,  al  unui  sistem  care  să  fie  parţial  capitalist  şi  parţial 
socialist.  Producţia  este  dirijată  de  piaţă,  sau  prin  decretele  unui  ţar  al 
producţiei,  sau  ale  unui  comitet  de  ţari  ai  producţiei. 

Dacă,  în  cadrul  unei  societăţi  bazate  pe  proprietatea  privată  asupra 
mijloacelor  de  producţie,  o  parte  a  acestor  mijloace  de  producţie  sunt 
deţinute  în  proprietate  publică  şi  gestionate  ca  atare  -  adică  deţinute 
şi  gestionate  de  guvern,  sau  de  una  din  agenţiile  sale  -  aceasta  nu  în¬ 
seamnă  că  avem  de-a  face  cu  un  sistem  mixt,  în  care  capitalismul  şi 
socialismul  se  combină.  Faptul  că  statul,  sau  municipalităţile,  deţin  şi 
gestionează  anumite  întreprinderi  nu  modifică  trăsăturile  caracteristi¬ 
ce  ale  economiei  de  piaţă.  Aceste  întreprinderi,  deţinute  şi  gestionate 
în  proprietate  publică,  se  supun  suveranităţii  pieţei.  Ele  trebuie  să  se 
încadreze,  în  calitate  de  cumpărători  de  materii  prime,  echipamente  şi 
mână  de  lucru,  precum  şi  ca  vânzători  de  bunuri  şi  servicii,  în  schema 
economiei  de  piaţă.  Ele  se  supun  legilor  pieţei  şi  depind,  ca  atare,  de 
consumatori,  care  pot  să  le  ofere  sau  nu  patronajul  lor.  Ele  trebuie  să 
urmărească  profitul,  sau,  cel  puţin,  să  evite  pierderile.  Guvernul  poate 
acoperi  pierderile  fabricilor  sau  magazinelor  sale  din  fondurile  publice. 
Dar  lucrul  acesta  nu  elimină  şi  nici  nu  reduce  supremaţia  pieţei;  el  o 
translatează,  pur  şi  simplu,  către  un  alt  sector.  Intr-adevăr,  mijloace- 

le  de  acoperire  a  pierderilor  trebuie  procurate  prin  impunerea  de  im¬ 
pozite.  Insă  impozitarea  aceasta  are  propriile  sale  efecte  asupra  pieţei 
şi  influenţează  structura  economică,  în  conformitate  cu  legile  pieţei. 
Funcţionarea  pieţei  şi  nu  guvernul,  care  colectează  taxe,  decide  asu¬ 
pra  cui  va  cădea  incidenţa  impozitelor  şi  cum  vor  afecta  ele  producţia 
şi  consumul.  Astfel,  piaţa  -  şi  nu  un  birou  guvernamental,  determină 
funcţionarea  acestor  întreprinderi  gestionate  public. 

Dintre  lucrurile  care  au  vreo  legătură  cu  funcţionarea  pieţei,  nici 
unul  nu  se  poate  numi,  în  sens  praxeologic,  sau  economic,  socialism. 
Noţiunea  de  socialism,  aşa  cum  o  concep  şi  o  definesc  toţi  socialiş¬ 
tii,  implică  absenţa  unei  pieţe  a  factorilor  de  producţie  şi  a  preţurilor 
acestor  factori.  „Socializarea”  unor  anumite  întreprinderi,  magazine  şi 
ferme  -  adică  transferul  lor  din  proprietate  privată  în  proprietate  pu¬ 
blică  -  este  o  metodă  de  implementare  a  socialismului  prin  măsuri 
succesive.  Este  un  pas  pe  calea  către  socialism,  dar  nu  este  socialismul 
însuşi.  (Marx  şi  marxiştii  ortodocşi  neagă  categoric  posibilitatea  unei 
astfel  de  apropieri  graduale  de  socialism.  Conform  doctrinei  lor,  evo¬ 
luţia  graduală  a  capitalismului  va  atinge,  într-o  bună  zi,  punctul  în  care 
capitalismul  va  fi  transformat,  dintr-o  lovitură,  în  socialism). 

Prin  simplul  fapt  că  vând  şi  cumpără  pe  pieţe,  întreprinderile  guver¬ 
namentale  şi  economia  sovietică  rusească  sunt  racordate  la  sistemul  ca¬ 
pitalist.  Ele  însele  mărturisesc  această  legătură,  calculând  rentabilitatea 
în  termeni  monetari.  Astfel,  ele  întrebuinţează  metodele  intelectuale 
ale  sistemului  capitalist,  pe  care-1  condamnă  cu  fanatism. 

Intr-adevăr,  calculul  economic  în  termeni  monetari  este  fundamen¬ 
tul  intelectual  al  economiei  de  piaţă.  Sarcinile  pe  care  le  are  de  îndepli¬ 
nit  acţiunea,  în  orice  sistem  de  diviziune  a  muncii,  nu  pot  fi  îndeplini¬ 
te  fără  ajutorul  calculului  economic.  Economia  de  piaţă  calculează  în 
termeni  de  preţuri  monetare.  Faptul  că  ea  este  capabilă  de  asemenea 
calcule  de  rentabilitate  a  fost  decisiv  în  evoluţia  sa  şi  condiţionează 
modul  ei  actual  de  funcţionare.  Economia  de  piaţă  este  reală,  pentru  că 
este  capabilă  să  calculeze. 

2.  Bunurile  de  capital  şi  capitalul 

In  toate  fiinţele  vii  există  un  impuls  înnăscut  care  le  dirijează  către 
asimilarea  materiei  ce  le  prezervă,  înnoieşte  şi  fortifică  energia  vitală. 
Eminenţa  omului  care  acţionează  se  manifestă  în  faptul  că  el  urmă¬ 
reşte  sporirea  vitalităţii  sale  conştient  şi  deliberat.  In  urmărirea  acestui 
obiectiv,  iscusinţa  sa  îl  duce  la  a  construi  unelte,  care-i  servesc  iniţi¬ 
al  la  procurarea  hranei.  Apoi,  într-un  stadiu  ulterior,  îl  face  să  pro- 

iecteze  metode  de  sporire  a  cantităţii  de  alimente  disponibile,  iar  în 
cele  din  urmă  îl  face  capabil  să-şi  satisfacă  cele  mai  intens  resimţite 
{260}  dorinţe,  dintre  cele  specific  umane.  In  termenii  lui  Bohm-Bawerk: 

omul  alege  metode  de  producţie  indirecte,  care  necesită  mai  mult  timp, 
dar  compensează  această  întârziere,  generând  produse  mai  multe  şi 
mai  bune. 

La  începutul  fiecărui  pas  către  o  existenţă  mai  prosperă  se  găseşte 
economisirea  -  constituirea  de  rezerve  de  produse  care  face  posibi¬ 
lă  prelungirea  perioadei  medii  de  timp,  care  se  scurge  între  începu¬ 
tul  procesului  de  producţie  şi  momentul  în  care  acesta  furnizează  un 
produs  imediat  utilizabil  şi  consumabil.  Produsele  acumulate  în  acest 
scop  sunt  fie  stadii  intermediare  în  procesul  tehnologic,  adică  unelte 
şi  produse  semifinite,  fie  bunuri  imediat  consumabile,  care  îi  permit 
omului  să  înlocuiască,  fără  a  suferi  privaţiuni  pe  durata  perioadei  de 
aşteptare,  un  proces  care  absoarbe  mai  puţin  timp,  cu  unul  care  ab¬ 
soarbe  mai  mult  timp.  Bunurile  acestea  se  numesc  bunuri  de  capital. 
Astfel,  economisirea  şi  acumularea  de  bunuri  de  capital  ce  rezultă  din 
ea  reprezintă  începutul  fiecărei  tentative  de  ameliorare  a  condiţiilor 
materiale  ale  omului;  ele  reprezintă  fundamentul  civilizaţiei  umane. 
Fără  economisire  şi  acumulare  de  capital  nu  poate  exista  nici  un  fel  de 
străduinţă  de  atingere  a  unor  obiective  non-materiale.1 

Noţiunea  de  bunuri  de  capital  trebuie  distinsă  în  mod  clar  de  con¬ 
ceptul  de  capital.2  Conceptul  de  capital  este  conceptul  fundamental 
al  calculului  economic,  cel  mai  important  instrument  mental  pentru 
conducerea  afacerilor  în  economia  de  piaţă.  Conceptul  său  corelativ 
este  cel  de  venit. 

Noţiunile  de  capital  şi  venit,  aşa  cum  sunt  ele  întrebuinţate  în  conta¬ 
bilitate  şi  în  reflecţiile  cotidiene,  în  raport  cu  care  contabilitatea  nu  este 
decât  o  rafinare,  pun  în  contrast  mijloacele  şi  scopurile.  Mintea  actoru¬ 
lui,  care  calculează,  delimitează  bunurile  de  consum,  pe  care  urmăreşte 
să  le  întrebuinţeze  pentru  satisfacerea  imediată  a  dorinţelor  sale,  de 
bunurile  de  toate  ordinele  -  inclusiv  cele  de  ordinul  întâi3  -  pe  care 

1 .  Bunurile  de  capital  au  fost  definite  şi  ca  factori  de  producţie  produşi,  fiind  astfel 
opuşi  factorilor  originari  de  producţie  furnizaţi  de  natură,  adică  resurselor  naturale 
(pământ)  şi  muncii  umane.  Această  terminologie  trebuie  utilizată  cu  multă  precauţie, 
deoarece  poate  fi  cu  uşurinţă  interpretată  greşit  şi  poate  duce  la  conceptul  eronat  de 
capital  real,  criticat  mai  jos. 

2 .  Dar,  bineînţeles,  nu  există  nici  un  pericol  dacă,  urmând  terminologia  tradiţională, 
vom  adopta  uneori  pentru  simplificare  termenii  „acumulare  de  capital”  (sau  „ofertă 
de  capital”,  sau  „deficit  de  capital”,  etc.)  în  locul  termenilor  „acumulare  de  bunuri  de 
capital”,  „ofertă  de  bunuri  de  capital”  etc. 

3 .  Pentru  acest  om,  aceste  bunuri  nu  sunt  bunuri  de  ordinul  întâi,  ci  bunuri  de  ordin 
mai  înalt,  factori  pentru  producţia  viitoare. 

intenţionează  să  le  întrebuinţeze  pentru  a  asigura  satisfacerea  unor  do¬ 
rinţe  viitoare  -  prin  noi  acţiuni.  Diferenţierea  mijloacelor  de  scopuri 
devine  astfel  o  diferenţiere  între  achiziţie  şi  consum,  între  firme  de  afa¬ 
ceri  şi  gospodării,  între  fonduri  destinate  comerţului  şi  bunuri  casnice.  {261} 
întregul  complex  de  bunuri  care  urmează  a  fi  achiziţionate  este  evaluat 
în  termeni  monetari,  iar  această  sumă  -  capitalul  -  este  punctul  de  ple¬ 
care  al  calculului  economic.  Obiectivul  imediat  al  acţiunilor  achizitive 
este  de  a  spori,  sau,  cel  puţin,  de  a  prezerva  capitalul.  Cantitatea  ce 
poate  fi  consumată  într-o  anumită  perioadă,  fără  reducerea  capitalului, 
se  numeşte  venit.  Dacă  consumul  depăşeşte  venitul  disponibil,  dife¬ 
renţa  se  numeşte  consum  de  capital.  Dacă  venitul  disponibil  depăşeşte 
volumul  consumat,  diferenţa  se  numeşte  economisire.  Printre  sarcinile 
principale  ale  calculului  economic  sunt  şi  acelea  de  a  stabili  mărimile 
venitului,  a  economisirii  şi  a  consumului  de  capital. 

Modul  de  gândire  care  l-a  condus  pe  omul  care  acţionează  la  noţiu¬ 
nile  implicate  în  conceptele  de  capital  şi  venit  se  găsesc,  sub  formă  in¬ 
cipientă,  în  fiecare  premeditare  şi  planificare  a  acţiunii.  Chiar  şi  cei  mai 
primitivi  gospodari  sunt  întrucâtva  conştienţi  de  consecinţele  actelor 
care,  din  perspectiva  contabilităţii  moderne,  ar  reprezenta  consum  de 
capital.  Ezitarea  vânătorului  de  a  ucide  o  căprioară  gestantă  şi  jena 
resimţită  până  şi  de  cei  mai  neînduplecaţi  războinici  faţă  de  tăierea 
pomilor  fructiferi  erau  manifestări  ale  unei  mentalităţi  influenţate  de 
asemenea  consideraţii.  Aceste  consideraţii  se  manifestă  şi  în  venerabi¬ 
la  instituţie  legală  a  uzufructului  şi  în  cutumele  şi  practicile  analoage. 
însă  numai  persoanele  care  pot  recurge  la  calculul  monetar  pot  avansa, 
până  la  atingerea  unei  clarităţi  depline  în  ce  priveşte  distincţia  dintre 
o  substanţă  economică  şi  avantajele  ce  decurg  din  ea  -  şi  o  pot  aplica 
riguros  tuturor  claselor,  tipurilor  şi  ordinelor  de  bunuri  şi  servicii.  Doar 
ele  pot  opera  astfel  de  distincţii,  în  contextul  condiţiilor  aflate  în  per¬ 
manentă  schimbare,  al  industriilor  de  transformare  aflate  pe  o  treaptă 
înaltă  de  dezvoltare  şi  al  structurii  complicate  a  cooperării  sociale,  din¬ 
tre  sute  de  mii  de  slujbe  şi  activităţi  specializate. 

Privind  în  urmă  de  pe  treapta  de  cunoaştere  furnizată  de  contabi¬ 
litatea  modernă  spre  condiţiile  înaintaşilor  sălbatici  ai  omului,  putem 
spune  în  termeni  metaforici  că  şi  ei  întrebuinţau  conceptul  de  „capital”. 

Un  contabil  contemporan  ar  putea  aplica  metodele  specifice  profesiei 
sale  şi  uneltelor  lor  primitive  de  vânat  şi  pescuit,  activităţilor  lor  de 
crescători  de  vite  şi  de  agricultori,  dacă  ar  şti  ce  preţuri  să  atribuie 
diverselor  obiecte  avute  în  vedere.  De  aici  unii  economişti  au  tras  con¬ 
cluzia  că  noţiunea  de  „capital”  este  o  categorie  proprie  oricărui  fel  de 
producţie  realizată  de  om,  că  este  prezent  în  toate  sistemele  imagi- 

nabile  de  gestionare  a  proceselor  de  producţie  -  adică,  nu  mai  puţin 
în  izolarea  involuntară  a  lui  Robinson  Crusoe,  decât  într-o  societate 
socialistă  -  şi  că  ea  nu  depinde  de  practicarea  calculului  monetar.4  Insă 
{262}  aceasta  este  o  confuzie.  Conceptul  de  capital  nu  poate  fi  separat  de 
contextul  calculului  monetar  şi  de  structura  socială  a  unei  economii 
de  piaţă,  singura  în  care  calculul  monetar  este  posibil.  Este  un  concept 
care  este  lipsit  de  sens  în  afara  unei  economii  de  piaţă.  El  joacă  un  rol 
exclusiv  în  planurile  şi  situaţiile  contabile  ale  indivizilor  care  acţio¬ 
nează  pe  cont  propriu  într-un  asemenea  sistem  bazat  pe  proprietatea 
privată  asupra  mijloacelor  de  producţie  -  şi  s-a  dezvoltat  odată  cu  răs¬ 
pândirea  calcului  economic  în  termeni  monetari. 5 

Contabilitatea  modernă  este  fructul  unei  lungi  evoluţii  istorice. 
Astăzi  s-a  ajuns  la  o  unanimitate  printre  oamenii  de  afaceri  şi  contabili, 
cu  privire  la  semnificaţia  termenului  de  capital.  Capitalul  este  suma 
de  bani  echivalentă  cu  toate  activele,  minus  suma  de  bani  echivalentă 
cu  toate  datoriile,  care  sunt  consacrate  la  o  anumită  dată  desfăşurării 
activităţilor  unei  anumite  unităţi  economice.  Nu  contează  în  ce  con¬ 
stau  aceste  active,  dacă  ele  sunt  terenuri,  clădiri,  echipamente,  unelte, 
bunuri  de  orice  alt  tip  şi  ordin,  creanţe,  lichidităţi,  bani  gheaţă  sau 
orice  altceva. 

în  zilele  de  început  ale  contabilităţii,  neguţătorii  -  deschizătorii  de 
drum  în  ce  priveşte  calculul  economic  -  nu  includeau,  de  regulă,  echi¬ 
valentul  în  bani  al  clădirilor  şi  terenurilor  lor  în  noţiunea  de  capital. 
Acesta  este  un  fapt  istoric.  Un  alt  fapt  istoric  este  acela  că  agricultorii 
au  aplicat  relativ  târziu  conceptul  de  capital  terenurilor  lor.  Chiar  şi 
astăzi  -  în  ţările  cele  mai  avansate  -  doar  o  parte  din  fermieri  sunt 
familiarizaţi  cu  metodele  contabilităţii  riguroase.  Numeroşi  fermieri 
continuă  să  întrebuinţeze  un  sistem  de  contabilizare  care  omite  să  ia 
în  calcul  pământul  şi  contribuţia  sa  la  producţie.  Intrările  lor  contabi¬ 
le  omit  echivalentul  în  bani  al  pământului  şi,  în  consecinţă,  nu  înre¬ 
gistrează  modificările  acestui  echivalent.  Asemenea  registre  contabile 
sunt  defectuoase,  deoarece  nu  furnizează  informaţia  care  constituie 
însuşi  obiectivul  urmărit  prin  contabilizarea  capitalului.  Ele  nu  indică 
dacă  activităţile  fermei  au  provocat  sau  nu  o  deteriorare  a  capacităţii 
pământului  de  a  contribui  la  producţie,  adică  a  valorii  sale  obiective 
de  utilizare.  Dacă  s-a  produs  o  erodare  a  solului,  registrele  lor  o  ignoră, 
aşa  încât  venitul  (net)  calculat  este  mai  mare  decât  cel  pe  care  l-ar  fi 
indicat  o  metodă  mai  completă  de  contabilizare. 

Este  necesar  să  pomenim  aceste  fapte  istorice,  deoarece  ele  au  influ¬ 
enţat  încercările  economiştilor  de  a  construi  o  noţiune  de  capital  real. 

4.  Cf.  e.g.,  R.  v.  Strigi,  Kapital  und  Produktion,  Viena,  1 934,  p.  3 . 

5 .  Cf.  Frank  A.  Fetter,  în  Encyclopaedia  of  the  Social  Sciences,  iii,  1 90. 

Economiştii  s-au  confruntat  şi  încă  se  mai  confruntă  cu  credinţa 
superstiţioasă  că  raritatea  factorilor  de  producţie  ar  putea  fi  măturată, 
fie  integral,  fie  cel  puţin  într-o  anumită  măsură,  prin  sporirea  volu¬ 
mului  de  bani  aflaţi  în  circulaţie  şi  prin  expansiunea  creditelor.  Pentru 
a  analiza  în  mod  adecvat  această  problemă  fundamentală  de  politică 
economică,  ei  au  considerat  necesar  să  construiască  noţiunea  de  capital 
real,  pentru  a  o  opune  noţiunii  de  capital,  aşa  cum  este  ea  întrebuinţată 
de  oamenii  de  afaceri,  ale  căror  calcule  se  referă  la  întregul  complex  al 
activităţilor  lor  desfăşurate  în  vederea  obţinerii  de  profit.  Pe  vremea 
când  economiştii  se  lansau  în  aceste  consideraţii,  locul  echivalentului 
în  bani  al  pământului,  în  cadrul  conceptului  de  capital,  era  încă  pus  la 
îndoială.  Astfel,  economiştii  au  găsit  că  este  rezonabil  să  lase  deoparte 
pământul  în  construcţia  noţiunilor  de  capital  real.  Ei  au  definit  capita¬ 
lul  real  ca  fiind  totalitatea  factorilor  de  producţie  produşi  care  sunt  dis¬ 
ponibili.  S-a  despicat  firul  în  patru  pentru  a  şti  dacă  stocurile  de  bunuri 
de  consum  deţinute  de  întreprinderi  sunt  sau  nu  capital  real.  Insă  s-a 
decis  practic  în  unanimitate  că  banii  gheaţă  nu  reprezintă  capital  real. 

Conceptul  acesta,  de  totalitate  a  factorilor  de  producţie  produşi,  este 
lipsit  de  conţinut.  Echivalentul  în  bani  al  diverşilor  factori  de  produc¬ 
ţie  aflaţi  în  proprietatea  unei  întreprinderi  poate  fi  determinat  şi  sumat, 
însă  dacă  facem  abstracţie  de  asemenea  evaluări  în  termeni  monetari, 
totalitatea  factorilor  de  producţie  produşi  nu  este  decât  o  enumerare 
de  cantităţi  fizice  a  mii  şi  mii  de  bunuri  eterogene.  Un  asemenea  in¬ 
ventar  nu  serveşte  acţiunii.  El  este  o  descriere  a  unei  părţi  din  univers, 
în  termeni  de  tehnologie  şi  topografie  -  şi  nu  are  nimic  de  a  face  cu 
problemele  care  se  pun  atunci  când  se  încearcă  ameliorarea  bunăstării 
umane.  Ne  putem  conforma  uzanţei  terminologice  care  numeşte  fac¬ 
torii  de  producţie  produşi  bunuri  de  capital.  Dar  aceasta  nu  face  con¬ 
ceptul  de  capital  real  întru  nimic  mai  semnificativ. 

Cea  mai  dăunătoare  urmare  a  întrebuinţării  noţiunii  mitice  de  capi¬ 
tal  real  a  fost  aceea  că  economiştii  au  început  să  se  lanseze  în  speculaţii 
despre  o  falsă  problemă,  numită  productivitatea  capitalului  (real).  Prin 
definiţie,  un  factor  de  producţie  este  un  lucru  care  poate  contribui  la 
succesul  unui  proces  de  producţie.  Preţul  său  de  piaţă  reflectă,  în  în¬ 
tregime,  valoarea  pe  care  o  acordă  oamenii  contribuţiei  sale.  Serviciile 
anticipate  de  pe  urma  întrebuinţării  unui  factor  de  producţie  (adică 
contribuţiile  sale  la  productivitate)  sunt  plătite,  cu  prilejul  tranzacţiilor 
de  piaţă,  la  întreaga  valoare  pe  care  le-o  atribuie  oamenii.  Factorii  nu 
sunt  consideraţi  valoroşi  decât  datorită  acestor  servicii.  Aceste  servicii 
sunt  singurul  motiv  pentru  care  ei  sunt  achiziţionaţi  la  anumite  preţuri. 
Odată  plătite  aceste  preţuri,  nu  mai  rămâne  nimic  care  să  poată  deter- 

mina  alte  plăţi  efectuate  de  cineva,  ca  o  compensaţie  pentru  serviciile 
productive  suplimentare  ale  acestor  factori  de  producţie.  Explicarea 
dobânzii  ca  un  venit  derivat  din  productivitatea  capitalului  a  fost  o 
{264}  eroare.6 

Nu  mai  puţin  dăunătoare  a  fost  o  a  doua  confuzie,  generată  de  con¬ 
ceptul  de  capital  real.  Oamenii  au  început  să  mediteze  la  un  concept 
de  capital  social ,  pe  care-1  considerau  diferit  de  capitalul  privat.  Pornind 
de  la  construcţia  imaginară  a  unei  economii  socialiste,  ei  urmăreau  să 
definească  un  concept  de  capital  adecvat  activităţilor  economice  care 
i-ar  reveni  managerului  general  al  unui  asemenea  sistem.  Ei  aveau 
dreptate  să  considere  că  un  asemenea  manager  ar  fi  foarte  interesat 
să  ştie  dacă  felul  cum  îşi  conduce  treburile  este  sau  nu  încununat  de 
succes  (şi  anume  din  punctul  de  vedere  al  propriilor  sale  evaluări  şi  al 
ţelurilor  urmărite  în  conformitate  cu  acestea)  şi  cât  de  mult  poate  chel¬ 
tui  pentru  consumul  supuşilor  săi,  fără  a  diminua  stocul  disponibil  de 
factori  de  producţie,  prejudiciind  astfel  fructele  producţiei  viitoare.  Eln 
guvern  socialist  ar  avea  imperios  nevoie  de  conceptele  de  capital  şi  ve¬ 
nit,  pentru  a-şi  orienta  acţiunile.  Insă,  într-un  sistem  economic  în  care 
nu  există  proprietate  privată  asupra  mijloacelor  de  producţie,  piaţă  şi 
preţuri  pentru  asemenea  bunuri,  conceptele  de  capital  şi  venit  nu  sunt 
decât  nişte  postulate  academice,  lipsite  de  orice  aplicabilitate  practică, 
într-o  economie  socialistă  există  bunuri  de  capital,  dar  nu  există  capital. 

Noţiunea  de  capital  nu  are  sens  decât  într-o  economie  de  piaţă.  Ea 
serveşte  deliberărilor  şi  calculelor  de  rentabilitate  ale  indivizilor,  sau  ale 
grupurilor  de  indivizi,  care  acţionează  pe  cont  propriu,  într-o  aseme¬ 
nea  economie.  Este  un  instrument  al  capitaliştilor,  al  antreprenorilor 
şi  al  fermierilor  dornici  să  realizeze  profituri  şi  să  evite  pierderile.  Nu 
este  o  categorie  universală  a  acţiunii,  ci  o  categorie  a  acţiunii  în  cadrul 
unei  economii  de  piaţă. 


3 .  Capitalismul 

Până  acum  toate  civilizaţiile  s-au  bazat  pe  proprietatea  privată  asupra 
mijloacelor  de  producţie.  în  trecut,  civilizaţia  şi  proprietatea  privată  au 
fost  corelate.  Cei  ce  susţin  că  economia  este  o  ştiinţă  experimentală 
şi  recomandă,  totuşi,  controlul  public  asupra  mijloacelor  de  producţie 
se  contrazic  lamentabil.  Dacă  experienţa  istorică  ar  putea  să  ne  înveţe 
ceva,  ar  fi  că  proprietatea  privată  este  inextricabil  legată  de  civilizaţie. 
Nu  există  nici  un  experiment  care  să  probeze  că  socialismul  ar  putea 
furniza  un  nivel  de  trai  la  fel  de  ridicat  ca  cel  furnizat  de  capitalism.7 

6.  A  se  vedea  mai  jos,  pp.  526-534. 

7.  Pentru  o  discuţie  a  „experimentului”  rus,  a  se  vedea  Mises,  Planned  Chaos, 

Sistemul  economiei  de  piaţă  nu  a  fost  niciodată  încercat  integral 
şi  în  formă  pură.  Dar,  în  orbita  civilizaţiei  occidentale,  începând  din 
Evul  Mediu,  a  predominat,  în  linii  mari,  o  tendinţă  generală  de  aboli¬ 
re  a  instituţiilor  care  obstrucţionează  funcţionarea  economiei  de  piaţă. 

Odată  cu  avansul  treptat  a  acestei  tendinţe,  cifrele  populaţiei  au  crescut,  {265} 
iar  nivelul  de  trai  al  maselor  a  crescut  până  la  cote  nemaiatinse  şi  ne- 
maivisate  în  trecut.  Muncitorul  american  mediu  se  bucură  de  facilităţi 
pentru  care  Cresus,  Crassus,  familia  Medici  şi  Ludovic  al  xiv-lea  l-ar 
fi  invidiat. 

Problemele  ridicate  de  critica  socialistă  şi  intervenţionistă  a  eco¬ 
nomiei  de  piaţă  sunt  de  natură  pur  economică  şi  nu  pot  fi  soluţionate 
decât  în  maniera  în  care  încearcă  să  o  facă  această  carte:  printr-o  ana¬ 
liză  sistematică  a  acţiunii  umane  şi  a  tuturor  sistemelor  imaginabile  de 
cooperare  socială.  Problema  psihologică  de  a  şti  de  ce  oamenii  critică  şi 
denigrează  capitalismul,  numind  tot  ce  le  displace  „capitalist”  şi  tot  ce 
le  place  „socialist”,  priveşte  istoria  şi  trebuie  lăsată  în  seama  istoricilor. 

Insă  mai  există  câteva  chestiuni  care  trebuie  subliniate  în  acest  punct. 

Adepţii  totalitarismului  consideră  „capitalismul”  un  rău  înfiorător, 
o  boală  teribilă  care  s-a  abătut  asupra  omenirii.  In  ochii  lui  Marx  el 
reprezenta  un  stadiu  inevitabil  în  evoluţia  omenirii,  dar  aceasta  nu-1 
împiedica  să  fie  cel  mai  cumplit  dintre  rele;  din  fericire  mântuirea  este 
iminentă,  ea  urmând  să  elibereze  pe  veci  omul  de  acest  dezastru.  Alţii 
consideră  că  ar  fi  fost  posibilă  evitarea  capitalismului,  cu  singura  con¬ 
diţie  ca  oamenii  să  fi  fost  mai  morali  şi  mai  pricepuţi  în  alegerea  po¬ 
liticii  lor  economice.  Toate  elucubraţiile  de  felul  acesta  au  o  trăsătură 
comună.  Ele  privesc  capitalismul  ca  şi  cum  acesta  ar  fi  un  fenomen 
accidental,  ce  ar  putea  fi  eliminat  fără  modificarea  condiţiilor  esenţiale 
pentru  acţiunea  şi  gândirea  omului.  Deoarece  nu-şi  bat  capul  cu  pro¬ 
blema  calculului  economic,  le  scapă  consecinţele  pe  care  le-ar  atrage 
inevitabil  abolirea  calculului  monetar.  Autorii  lor  nu  realizează  faptul 
că  omul  socialist,  căruia  aritmetica  nu-i  va  fi  de  nici  un  folos  în  planifi¬ 
carea  acţiunii,  va  fi  în  întregime  diferit  de  contemporanii  noştri,  atât  în 
ce  priveşte  mentalitatea  cât  şi  modul  de  a  gândi.  Chiar  presupunând  că 
am  fi  gata  să  trecem  sub  tăcere  consecinţele  dezastruoase  pe  care  acesta 
le-ar  avea  pentru  bunăstarea  materială  a  omului,  când  discutăm  despre 
socialism  nu  putem  trecem  cu  vederea  această  transformare  mentală. 

Economia  de  piaţă  este  un  mod  de  acţiune  elaborat  de  om,  în  condi¬ 
ţii  de  diviziune  a  muncii.  Insă  de  aici  nu  rezultă  că  el  este  ceva  acciden¬ 
tal  sau  artificial  -  şi  că  ar  putea  fi  înlocuit  printr-un  alt  mod  de  acţiune. 
Economia  de  piaţă  este  produsul  unui  lung  proces  evolutiv.  Ea  este 

Irvington-on-Hudson,  1947,  pp.  80-87  (retipărit  acum  în  Mises,  Socialism,  ed.  nouă, 

New  Haven,  1951,  pp.  527-592). 

rezultatul  strădaniilor  omului  de  a-şi  adapta  cât  mai  bine  cu  putinţă 
acţiunile  la  condiţiile  date  ale  mediului  său,  pe  care  nu  le  poate  altera. 
Este,  aşa  zicând,  o  strategie,  prin  aplicarea  căreia  omul  a  progresat  tri¬ 
umfător  de  la  sălbăticie  la  civilizaţie. 

Unii  autori  afirmă:  capitalismul  este  sistemul  economic  care  a  făcut 
cu  putinţă  minunatele  realizări  ale  ultimelor  două  sute  de  ani;  de  aceea 
{266}  el  este  depăşit,  fiindcă  ceea  ce  a  fost  bun  în  trecut  nu  poate  continua  să 
fie  astfel  şi  în  vremurile  noastre,  sau  în  viitor.  Asemenea  raţionamente 
se  află  în  contradicţie  flagrantă  cu  principiile  cunoaşterii  experimenta¬ 
le.  Nu  este  necesar  să  reiterăm,  în  acest  punct,  întrebarea  dacă  ştiinţele 
acţiunii  umane  pot  adopta  metodele  ştiinţelor  naturale  experimentale 
sau  nu.  Chiar  dacă  un  răspuns  afirmativ  la  o  astfel  de  întrebare  ar  fi 
cu  putinţă,  încă  ar  fi  absurd  să  se  argumenteze  în  maniera  adoptată 
de  aceşti  experimentalişti  â  rebours  [în  sens  contrar].  Ştiinţele  experi¬ 
mentale  afirmă  că,  deoarece  a  a  fost  valid  în  trecut,  el  va  continua  să  fie 
valid  şi  în  viitor.  Ele  nu  pot  susţine  niciodată  contrariul,  afirmând  că 
deoarece  a  a  fost  valid  în  trecut,  el  nu  va  mai  fi  valid  în  viitor. 

Există  obiceiul  de  a-i  învinovăţi  pe  economişti  pentru  aşa-zisul  lor 
dispreţ  pentru  istorie.  Se  afirmă  că  economiştii  consideră  că  economia 
de  piaţă  este  paradigma  ideală  şi  eternă  a  cooperării  sociale.  Ei  se  con¬ 
centrează  asupra  investigării  condiţiilor  din  economia  de  piaţă,  lăsând 
tot  restul  deoparte.  Pe  ei  nu-i  preocupă  faptul  că  apariţia  capitalis¬ 
mului  datează  numai  de  două  sute  de  ani  şi  că  el  este  limitat,  chiar  şi 
astăzi  încă,  la  o  porţiune  relativ  redusă  din  suprafaţa  pământului  şi  la  o 
minoritate  de  popoare.  Au  existat  şi  încă  mai  există,  spun  criticii  aceş¬ 
tia,  alte  civilizaţii  cu  alte  mentalităţi  şi  cu  moduri  diferite  de  a-şi  ges¬ 
tiona  treburile  economice.  Văzut  sub  specie  aeternitatis  [din  perspectiva 
eternităţii],  capitalismul  este  un  fenomen  trecător,  un  stadiu  efemer  al 
evoluţiei  istorice,  o  simplă  tranziţie  de  la  epocile  precapitaliste  către  un 
viitor  postcapitalist. 

Toate  aceste  critici  sunt  eronate.  De  bună  seamă,  teoria  economică 
nu  este  o  ramură  a  istoriei  sau  a  oricărei  alte  ştiinţe  istorice.  Ea  este 
teoria  întregii  acţiuni  umane,  ştiinţa  generală  a  categoriilor  imutabile 
ale  acţiunii  şi  a  funcţionării  lor  în  toate  condiţiile  speciale  imaginabile 
în  care  se  poate  găsi  actorul  uman.  Aşa  fiind,  ea  furnizează  instru¬ 
mentul  mental  indispensabil  pentru  abordarea  problemelor  istorice  şi 
etnografice.  Istoricul  sau  etnograful  care  neglijează,  în  activitatea  sa, 
posibilitatea  de  a  beneficia  din  plin  de  rezultatele  teoriei  economice 
va  avea  rezultate  modeste.  De  fapt,  acesta  nu  poate  aborda  obiectul 
cercetării  sale  independent  de  ceea  ce  respinge  drept  teorie.  La  fiecare 
pas  făcut  pe  calea  colectării  de  fapte,  chipurile  brute,  a  sistematizării 

acestor  fapte  şi  a  formulării  de  concluzii  derivate  din  ele,  el  este  călă¬ 
uzit  de  rămăşiţe  confuze  şi  trunchiate  ale  unor  doctrine  economice 
superficiale,  alcătuite  de  cârpaci  în  secolele  dinaintea  elaborării  ştiinţei 
economice  autentice  şi,  de  multă  vreme,  în  întregime  respinse. 

Analiza  problemelor  societăţii  de  piaţă,  singurul  tip  de  acţiune  uma¬ 
nă  care  permite  întrebuinţarea  calculului  de  rentabilitate  în  vederea 
planificării  acţiunii,  deschide  accesul  spre  analiza  tuturor  modurilor 
imaginabile  de  acţiune  şi  a  tuturor  problemelor  economice  cu  care  se 
confruntă  istoricii  şi  etnografii.  Toate  metodele  non-capitaliste  de  ma-  {267} 
nagement  economic  pot  fi  studiate  numai  presupunând  ipotetic  că  şi 
în  cadrul  lor  se  pot  întrebuinţa  numere  cardinale,  pentru  înregistrarea 
acţiunilor  trecute  şi  planificarea  acţiunilor  viitoare.  Acesta  este  motivul 
pentru  care  economiştii  situează  în  centrul  investigaţiilor  lor  studiul 
unei  economii  de  piaţă  pure. 

Nu  economiştii  sunt  cei  cărora  le  lipseşte  „simţul  istoric”  şi  care 
ignoră  factorul  evolutiv,  ci  criticii  lor.  Economiştii  au  fost  totdeauna  pe 
deplin  conştienţi  că  economia  de  piaţă  este  produsul  unui  îndelungat 
proces  istoric,  început  pe  vremea  când  specia  umană  se  năştea  dintre 
alte  primate.  Adepţii  curentului  greşit  intitulat  „istoricism”  sunt  cei 
care  intenţionează  să  anuleze  efectele  schimbărilor  evolutive.  In  ochii 
lor,  toate  lucrurile  a  căror  existenţă  nu  o  pot  deriva  dintr-un  trecut 
îndepărtat,  sau  nu  o  pot  identifica  printre  cutumele  vreunui  trib  po- 
linezian  primitiv,  sunt  artificiale,  chiar  decadente.  Ei  consideră  faptul 
că  o  anumită  instituţie  este  necunoscută  sălbaticilor  drept  o  dovadă  de 
inutilitate  şi  putreziciune.  Marx  şi  Engels,  ca  şi  profesorii  prusaci  care 
aparţineau  Şcolii  Istorice  au  exultat  la  aflarea  veştii  că  proprietatea  pri¬ 
vată  nu  este  „decât”  un  fenomen  istoric.  In  ochii  lor,  aceasta  era  dovada 
faptului  că  planurile  lor  socialiste  erau  reabzabile.8 

Geniul  creator  se  află  în  contradicţie  cu  contemporanii  săi.  Ca  pi¬ 
onier  al  unor  lucruri  noi  şi  nemaiauzite,  el  se  află  în  conflict  cu  accep¬ 
tarea  necritică  de  către  aceştia  a  normelor  şi  valorilor  tradiţionale.  In 
ochii  săi  rutina  cetăţeanului  de  rând,  a  omului  mediu  de  pe  stradă,  este 
simplă  prostie.  Pentru  el,  „burghez”  este  sinonim  cu  imbecil.9  {268} 

8.  Cel  mai  uimitor  produs  al  acestui  mod  răspândit  de  gândire  este  cartea  unui 
profesor  prusac,  Bernhard  Laum  (Die geschlossene  Wirtschaft,  Tiibingen,  1933).  Laum 
asamblează  o  vastă  colecţie  de  citate  provenind  din  scrieri  etnografice,  arătând  că  nu¬ 
meroase  triburi  primitive  considerau  autarhia  economică  naturală  necesară  şi  moral¬ 
mente  bună.  De  aici,  el  deduce  că  autarhia  este  modul  de  gestionare  economică  natural 
şi  cel  mai  eficace,  şi  că  întoarcerea  la  autarhie,  pe  care  o  recomandă,  este  „un  proces 
necesar  din  punct  de  vedere  biologic”,  (p.  491) 

9.  Guy  de  Maupassant  a  analizat  aşa-zisa  ură  a  lui  Flaubert  faţă  de  burghezi,  în 
Etude  sur  Gustave  Flaubert  (retipărit  în  Oeuvres  completes  de  Gustave  Flaubert,  Paris, 

1885,  voi.  vii).  Flaubert,  spune  Maupassant,  „aimait  le  monde”  (p.  67),  adică  îi  plăcea 

Artiştii  frustraţi  care  se  delectează  maimuţărind  manierismul  ge¬ 
niului  pentru  a-şi  uita  şi  ascunde  propria  impotenţă  adoptă  această 
terminologie.  Aceşti  boemi  numesc  „burghez”  tot  ce  le  displace.  De 
când  Marx  a  echivalat  termenul  de  „capitalist”  cu  cel  de  „burghez”,  ei 
întrebuinţează  ambele  cuvinte  ca  sinonime.  In  vocabularele  tuturor 
limbajelor,  cuvintele  „capitalist”  şi  „burghez”  desemnează  astăzi  tot  ce 
este  ruşinos,  degradant  şi  infam.10  Prin  contrast,  oamenii  numesc  tot 
ceea  ce  consideră  bun  şi  demn  de  laudă  „socialist”.  Schema  obişnuită 
de  raţionament  este  următoarea:  cineva  numeşte  ceva  ce  îi  displace 
„capitalist”,  după  care  deduce  din  acest  epitet  că  lucrul  respectiv  este 
rău. 

Confuzia  semantică  merge  încă  şi  mai  departe.  Sismondi,  apolo¬ 
geţii  romantici  ai  Evului  Mediu,  toţi  autorii  socialişti,  Şcoala  Istorică 
Prusacă  şi  instituţionaliştii  americani  susţineau  despre  capitalism  că 
este  un  sistem  de  exploatare  nedrept,  care  sacrifică  interesele  vitale  ale 
majorităţii  populaţiei,  în  beneficiul  exclusiv  al  unui  mic  grup  de  pro¬ 
fitori.  Nici  o  persoană  decentă  nu  poate  susţine  acest  sistem  „dement”. 
Economiştii  care  susţin  despre  capitalism  că  este  benefic,  nu  doar  pen¬ 
tru  un  grup  restrâns  ci  pentru  toată  lumea,  sunt  „sicofanţi  ai  burghezi¬ 
ei”.  Ei  sunt  fie  prea  obtuzi  pentru  a  recunoaşte  adevărul,  fie  apologeţi 
mituiţi  ai  intereselor  egoiste  de  clasă  ale  exploatatorilor. 

In  terminologia  acestor  duşmani  ai  libertăţii,  democraţiei  şi  econo¬ 
miei  de  piaţă,  capitalismul  înseamnă  politica  economică  recomandată 
de  marii  afacerişti  şi  de  milionari.  Confruntaţi  cu  faptul  că  anumiţi  an¬ 
treprenori  şi  capitalişti  bogaţi  -  dar  cu  siguranţă  nu  toţi  -  recomandă 
astăzi  măsuri  restrictive  pentru  liberul  schimb  şi  competiţie  -  şi  care 
duc  la  formarea  de  monopoluri,  ei  afirmă:  capitalismul  contemporan 
este  adeptul  protecţionismului,  al  cartelurilor  şi  al  abolirii  competiţiei. 


să  se  mişte  în  cercul  societăţii  pariziene  compus  din  aristocraţi,  burghezi  avuţi  şi  elita 
artiştilor,  scriitorilor,  filosofilor,  oamenilor  de  ştiinţă,  oamenilor  de  stat  şi  antrepreno¬ 
rilor  (promotorilor).  El  întrebuinţa  termenul  de  burghez  ca  sinonim  al  imbecilităţii 
şi-l  definea  după  cum  urmează:  „Numesc  burghez  pe  oricine  gândeşte  josnic  ( pense 
bassement)."  Astfel,  este  evident  că  întrebuinţând  termenul  de  burghez,  Flaubert  nu  se 
gândea  la  burghezie  ( bourgeoisie )  ca  la  o  clasă  socială,  ci  ca  la  un  fel  de  imbecilitate,  pe 
care  o  întâlnea  foarte  frecvent  în  rândurile  acestei  clase.  El  era  plin  de  dispreţ  şi  pentru 
omul  de  rând  {„le  bon peuple”).  Totuşi,  deoarece  avea  contacte  mai  frecvente  cu  „Ies  gens 
du  monde  decât  cu  muncitorii,  stupiditatea  celor  dintâi  îl  irita  mai  mult  decât  a  celor 
din  urmă  (p.  59).  Aceste  observaţii  ale  lui  Maupassant  nu  sunt  valabile  doar  pentru 
Flaubert,  ci  pentru  sentimentele  „anti-burgheze”  ale  tuturor  artiştilor.  In  paranteză  fie 
spus,  trebuie  subliniat  faptul  că  din  punct  de  vedere  marxist  Flaubert  este  un  scriitor 
„burghez”  şi  romanele  sale  fac  parte  din  „suprastructura  ideologică”  a  „modului  capita¬ 
list  de  producţie”. 

10.  Naziştii  întrebuinţau  termenul  de  „evreiesc”  ca  sinonim  atât  pentru  „capitalist” 
cât  şi  pentru  „burghez”. 

Este  adevărat,  adaugă  ei,  că  la  un  moment  dat  capitalismul  britanic 
a  susţinut  liberul  schimb,  atât  pe  pieţele  autohtone  cât  şi  în  relaţiile 
internaţionale.  Lucrurile  s-au  petrecut  astfel  deoarece,  la  vremea  re¬ 
spectivă,  interesele  de  clasă  ale  burgheziei  britanice  erau  cel  mai  bine 
slujite  de  o  asemenea  politică.  Insă  condiţiile  s-au  schimbat,  iar  astăzi 
capitalismul,  adică  doctrina  recomandată  de  exploatatori,  urmează  o 
altă  politică. 

Am  văzut  deja  că  această  doctrină  distorsionează  grav  atât  teoria 
economică  cât  şi  faptele  istorice.11  Au  existat  şi  vor  exista  întotdeau¬ 
na  oameni  ale  căror  ambiţii  egoiste  solicită  protecţie  pentru  interese 
speciale  şi  care  speră  să  obţină  avantaje  de  pe  urma  măsurilor  care 
limitează  competiţia.  Antreprenorii  îmbătrâniţi  şi  obosiţi  şi  moşteni¬ 
torii  decadenţi  ai  celor  ce  au  reuşit  în  trecut  îi  detestă  pe  parveniţii 
agili,  care  le  pun  în  pericol  averea  şi  poziţia  socială  eminentă.  Dacă 
dorinţa  lor  de  a  rigidiza  condiţiile  economice  şi  de  a  obstrucţiona  pro¬ 
gresul  se  materializează  sau  nu  depinde  de  climatul  public  de  opinie. 
Structura  ideologică  a  secolului  al  xix-lea,  modelată  de  prestigiul  doc¬ 
trinelor  economiştilor  liberali,  făcea  ca  asemenea  dorinţe  să  fie  ireali¬ 
zabile.  Când  progresele  tehnologice  din  epoca  liberală  au  revoluţionat 
metodele  tradiţionale  de  producţie,  de  transport  şi  de  comerţ,  cei  ale 
căror  interese  speciale  erau  afectate  nu  au  solicitat  protecţie,  deoarece 
o  asemenea  acţiune  ar  fi  fost  sortită  eşecului.  însă  astăzi  se  consideră 
că  una  dintre  sarcinile  legitime  ale  aparatului  guvernamental  este  de 
a  împiedica  omul  mai  eficient  să  rivalizeze  cu  cel  mai  puţin  eficient. 
Opinia  publică  simpatizează  cu  cererile  grupurilor  puternice  de  pre¬ 
siune  de  a  opri  progresul.  Producătorii  de  unt  luptă  cu  destul  de  mult 
succes  împotriva  producătorilor  de  margarină,  iar  interpreţii  de  muzică 
împotriva  înregistrărilor  muzicale.  Sindicatele  sunt  inamici  ireductibili 
ai  oricărei  maşini  noi.  Nu  este  de  mirare  că,  într-un  asemenea  mediu, 
oamenii  de  afaceri  mai  puţin  eficienţi  urmăresc  să  obţină  protecţie  îm¬ 
potriva  rivalilor  lor  mai  eficienţi. 

O  descriere  corectă  a  stării  de  lucruri  ar  suna  astfel:  astăzi  numeroa¬ 
se  grupuri  de  oameni  de  afaceri  nu  mai  sunt  liberale;  ei  nu  mai  susţin 
o  economie  de  piaţă  pură  şi  libera  iniţiativă,  ci,  dimpotrivă,  solicită 
diverse  măsuri  prin  care  guvernul  să  se  amestece  în  afaceri.  Dar  este 
întru  totul  eronat  să  se  spună  că  înţelesul  conceptului  de  capitalism  s-a 
modificat  şi  că  ceea  ce  instituţionaliştii  americani  numesc  „capitalism 
matur”,  iar  marxiştii  „capitalism  târziu”,  s-ar  caracteriza  prin  politici 
restrictive,  destinate  să  protejeze  interesele  speciale  ale  salariaţilor,  fer¬ 
mierilor,  vânzătorilor,  artizanilor  şi  -  uneori  -  şi  pe  ale  capitaliştilor  şi 

1 1 .  A  se  vedea  mai  sus,  pp.  80-84. 

ale  antreprenorilor.  Conceptul  de  capitalism  este  un  concept  economic 
imutabil;  în  măsura  în  care  înseamnă  ceva  el  înseamnă  economie  de 
piaţă.  Cei  ce  consimt  la  utilizarea  unei  terminologii  diferite  se  lipsesc 
de  instrumentul  semantic  care  permite  analiza  corespunzătoare  a  pro¬ 
blemelor  istoriei  contemporane  şi  ale  politicilor  economice.  Această 
nomenclatură  eronată  devine  inteligibilă  numai  în  măsura  în  care 
înţelegem  că  pseudo-economiştii  şi  politicienii  care  o  întrebuinţează 
urmăresc  să-i  împiedice  pe  oameni  să  afle  ce  este  de  fapt  economia  de 
piaţă.  Ei  doresc  să-i  facă  pe  oameni  să  creadă  că  toate  manifestările 
respingătoare  al  politicilor  guvernamentale  restrictive  sunt  produse  de 
„capitalism”. 


4.  Suveranitatea  consumatorilor 

Intr-o  societate  de  piaţă  direcţionarea  tuturor  activităţilor  economice 
cade  în  sarcina  antreprenorilor.  Ei  sunt  cei  ce  controlează  producţia.  Ei 
pilotează  şi  cârmesc  vasul.  Un  observator  superficial  ar  putea  crede  că 
ei  deţin  supremaţia.  Dar  lucrurile  nu  stau  astfel.  Ei  trebuie  să  asculte 
[270}  necondiţionat  de  ordinele  căpitanului.  Iar  căpitan  este  consumatorul. 

Nici  antreprenorii,  nici  fermierii,  nici  capitaliştii  nu  determină  ce  anu¬ 
me  trebuie  produs.  Decizia  aceasta  o  iau  consumatorii.  Dacă  un  om  de 
afaceri  nu  ascultă  cu  stricteţe  de  ordinele  publicului,  aşa  cum  îi  sunt  ele 
transmise  prin  structura  preţurilor  de  piaţă,  el  suferă  pierderi,  ajunge 
la  faliment  şi  este  astfel  îndepărtat  din  poziţia  eminentă  de  cârmaci. 
El  va  fi  înlocuit  de  alte  persoane,  care  s-au  dovedit  mai  capabile  de  a 
satisface  cererea  consumatorilor. 

Consumatorii  îşi  oferă  patronajul  acelor  magazine  în  care  pot  cum¬ 
păra  ceea  ce  doresc  la  preţurile  cele  mai  mici.  Decizia  lor  de  a  cumpăra 
sau  de  a  se  abţine  de  la  a  cumpăra  determină  cine  urmează  să  deţină  în 
proprietate  şi  să  gestioneze  întreprinderile  şi  fermele.  Ei  îi  pot  înavuţi 
pe  săraci  şi  sărăci  pe  cei  bogaţi.  Ei  determină  cu  exactitate  ce  urmează 
să  se  producă,  ce  calitate  urmează  să  aibă  aceste  produse  şi  ce  cantităţi 
urmează  să  se  producă.  Ei  sunt  şefii  nemiloşi,  plini  de  capricii  şi  mof¬ 
turi  schimbătoare  şi  imprevizibile.  Pentru  ei  nu  contează  decât  propria 
lor  satisfacţie.  Lor  nu  le  pasă  câtuşi  de  puţin  de  meritele  trecute  şi  de 
interesele  speciale.  Dacă  li  se  oferă  ceva  care  le  place  mai  mult  sau 
care  este  mai  ieftin,  ei  îşi  abandonează  foştii  furnizori.  In  calitate  de 
cumpărători  şi  consumatori  ei  au  inimile  împietrite  şi  nemiloase,  fiind 
lipsiţi  de  orice  compasiune  pentru  alţii. 

Doar  vânzătorii  de  bunuri  şi  servicii  de  ordinul  întâi  sunt  în  con¬ 
tact  direct  cu  consumatorii  şi  depind  nemijlocit  de  ordinele  lor.  Insă  ei 

transmit  ordinele  primite  de  la  public  tuturor  producătorilor  de  bu¬ 
nuri  şi  servicii  de  ordin  superior.  Intr-adevăr,  producătorii  bunurilor 
de  consum,  vânzătorii  cu  amănuntul,  furnizorii  de  servicii  şi  reprezen¬ 
tanţii  profesiunilor  intelectuale  sunt  nevoiţi  să-şi  achiziţioneze  cele  de 
trebuinţă,  pentru  buna  desfăşurare  a  treburilor  lor,  de  la  acei  furnizori 
care  le  oferă  la  preţurile  cele  mai  mici.  Dacă  nu  ar  avea  intenţia  să 
cumpere  pe  pieţele  cele  mai  ieftine  şi  să-şi  organizeze  procesarea  fac¬ 
torilor  de  producţie,  astfel  încât  să  satisfacă  cererile  consumatorilor  în 
maniera  cea  mai  adecvată  şi  mai  puţin  costisitoare,  ei  ar  fi  siliţi  să  iasă 
din  afaceri.  Locul  lor  ar  fi  luat  de  persoane  mai  eficiente,  încununate  de 
mai  mult  succes  în  achiziţionarea  şi  procesarea  factorilor  de  producţie. 
Consumatorul  este  în  măsură  să  dea  frâu  liber  capriciilor  şi  mofturilor 
sale.  Antreprenorii,  capitaliştii  şi  fermierii  au  mâinile  legate.  Ei  sunt 
siliţi  să  se  supună  în  tot  ce  fac  ordinelor  publicului  cumpărător.  Orice 
abatere  de  la  direcţiile  prescrise  de  cererea  consumatorilor  li  se  scade 
din  cont.  Chiar  şi  cea  mai  mică  abatere,  fie  că  este  produsul  unui  act 
deliberat,  fie  că  este  cauzată  de  o  eroare,  de  o  judecată  greşită,  sau  de 
ineficienţă,  le  reduce  profiturile  sau  le  face  să  dispară.  O  deviaţie  mai 
substanţială  atrage  după  sine  pierderi  şi  astfel  le  diminuează  sau  le 
absoarbe  în  întregime  averea.  Capitaliştii,  antreprenorii  şi  proprietarii 
funciari  nu-şi  pot  prezerva  şi  spori  avuţia  decât  satisfăcând  cât  mai 
deplin  ordinele  consumatorilor.  Ei  nu  sunt  liberi  să  facă  cheltuieli  aco¬ 
lo  unde  consumatorii  nu  sunt  dispuşi  să  refinanţeze  plătind  mai  mult 
pentru  produse.  In  modul  cum  îşi  conduc  afacerile  ei  trebuie  să  fie 
nemiloşi  şi  fără  inimă,  deoarece  consumatorii  -  şefii  lor  -  sunt  ei  înşişi 
nemiloşi  şi  fără  inimă. 

In  ultimă  instanţă,  consumatorii  nu  determină  doar  preţurile  bu¬ 
nurilor  de  consum  ci,  în  aceeaşi  măsură,  şi  pe  cele  ale  factorilor  de 
producţie.  Ei  determină  venitul  fiecărui  membru  al  economiei  de  piaţă. 
Consumatorii,  nu  antreprenorii,  sunt  cei  ce  achită  în  ultimă  instanţă 
salariile  fiecărui  muncitor,  fie  că  este  vorba  de  fascinanta  stea  de  cine¬ 
ma,  sau  de  femeia  de  serviciu  angajată  cu  ziua.  Cu  fiecare  penny  chel¬ 
tuit,  consumatorii  determină  direcţia  tuturor  proceselor  de  producţie  şi 
detaliile  de  organizare  ale  tuturor  activităţilor  productive.  Această  stare 
de  lucruri  a  fost  descrisă  numind  piaţa  o  democraţie,  în  care  fiecare 
penny  reprezintă  dreptul  la  un  vot.12  Ar  fi  mai  corect  să  se  spună  că  o 
constituţie  democratică  este  un  mod  de  a  le  acorda  cetăţenilor,  în  do¬ 
meniul  guvernării,  aceeaşi  supremaţie  pe  care  economia  de  piaţă  le-o 
asigură  în  calitate  de  consumatori.  Totuşi,  comparaţia  este  imperfec- 

12.  Cf.  Frank  A.  Fetter,  The  Principles  ofEconomics,  ed.  a  m-a,  New  York,  1913,  pp. 
394,410. 

tă.  In  cadrul  democraţiei  politice,  doar  voturile  acordate  candidatului 
sau  planului  majoritar  influenţează  efectiv  mersul  lucrurilor.  Voturile 
minorităţii  nu  influenţează  politicile  în  mod  direct.  Dar  pe  piaţă  nici 
un  vot  nu  este  irosit.  Fiecare  penny  cheltuit  are  puterea  de  a  modifica 
procesele  de  producţie.  Editorii  nu  se  îngrijesc  doar  de  majoritate,  pu¬ 
blicând  romane  poliţiste,  ci  şi  de  minoritatea  dornică  să  citească  poezie 
lirică  şi  scrieri  filosofice.  Brutăriile  nu  fac  pâine  numai  pentru  consu¬ 
matorii  sănătoşi,  ci  şi  pentru  bolnavii  care  ţin  regim.  Decizia  consuma¬ 
torului  este  pusă  în  practică  cu  întreaga  intensitate  pe  care  i-o  imprimă 
disponibilitatea  sa  de  a  cheltui  o  anumită  sumă  de  bani. 

Este  adevărat  că  pe  piaţă  diverşii  consumatori  nu  au  acelaşi  drept  de 
vot.  Bogaţii  dispun  de  mai  multe  voturi  decât  cetăţenii  mai  săraci.  Dar 
inegalitatea  aceasta  este  ea  însăşi  rezultatul  unui  proces  de  vot  anterior. 
In  cadrul  unei  economii  de  piaţă  pure,  bogăţia  este  rezultatul  succese¬ 
lor  înregistrate  în  satisfacerea  cea  mai  adecvată  a  cererii  consumatorilor. 
Un  om  bogat  nu-şi  poate  păstra  averea  decât  continuând  să-i  servească 
pe  consumatori,  în  maniera  cea  mai  eficientă. 

Astfel,  proprietarii  factorilor  materiali  de  producţie  şi  antreprenorii 
sunt  practic  mandatarii  sau  împuterniciţii  consumatorilor,  numiţi  în 
mod  revocabil  printr-un  plebiscit  zilnic  repetat. 

In  modul  de  funcţionare  al  unei  economii  de  piaţă  nu  există  decât 
{272}  un  singur  caz  în  care  clasa  proprietarilor  nu  este  complet  supusă  su¬ 
premaţiei  consumatorilor.  Preţurile  de  monopol  reprezintă  o  atingere 
adusă  domniei  consumatorilor. 

întrebuinţarea  metaforică  a  terminologiei  care  descrie  stăpânirea 
politică 

Ordinele  date  de  oamenii  de  afaceri,  atunci  când  îşi  dirijează  activi¬ 
tăţile,  pot  fi  auzite  şi  văzute.  Nimeni  nu  poate  să  nu  le  observe.  Chiar 
şi  mesagerii  ştiu  că  patronul  este  cel  care  conduce  întreprinderea.  însă 
pentru  a  sesiza  dependenţa  antreprenorului  de  piaţă  este  necesară  ceva 
mai  multă  minte.  Ordinele  date  de  consumatori  nu  sunt  tangibile,  ele 
nu  pot  fi  percepute  prin  simţuri.  Multor  oameni  le  lipseşte  discernă¬ 
mântul  necesar  pentru  a  lua  cunoştinţă  de  ele.  Ei  cad  victimă  iluziei  că 
antreprenorii  şi  capitaliştii  ar  fi  autocraţi  iresponsabili,  cărora  nimeni 
nu  le  cere  socoteală  pentru  acţiunile  lor.13 

Un  rezultat  al  acestei  mentalităţi  este  obiceiul  de  a  întrebuinţa  pen¬ 
tru  afaceri  terminologia  corespunzătoare  stăpânirii  politice  şi  acţiunii 
militare.  Oamenii  de  afaceri  încununaţi  de  succes  sunt  denumiţi  regi 

13.  Beatrice  Webb,  Lady  Passfield,  fiică  a  unui  bogat  om  de  afaceri,  poate  fi  citată 
ca  exemplu  marcant  al  acestei  mentalităţi.  Cf.  My  Apprenticeship,  New  York,  1926,  p. 
42. 

sau  duci  şi  întreprinderile  lor  sunt  denumite  imperii,  regate  sau  ducate. 
N-ar  fi  necesar  să  criticăm  idiomul  acesta  dacă  el  n-ar  fi  decât  o  expri¬ 
mare  metaforică  benignă.  Dar  el  este  o  sursă  de  erori  importante,  care 
joacă  un  rol  sinistru  în  evoluţia  doctrinelor  contemporane. 

Statul  este  un  aparat  de  constrângere  şi  coerciţie.  El  are  puterea  de 
a  impune  obedienţa  cu  forţa.  Suveranul  politic,  fie  el  un  autocrat  sau 
poporul  reprezentat  prin  mandatarii  săi,  are  capacitatea  de  a  zdrobi 
rebeliunile,  câtă  vreme  puterea  sa  ideologică  subzistă. 

Poziţia  pe  care  o  ocupă  în  economia  de  piaţă  antreprenorii  şi  ca¬ 
pitaliştii  este  de  un  alt  tip.  Un  „rege  al  ciocolatei”  n-are  nici  un  fel  de 
putere  asupra  consumatorilor,  care  sunt  patronii  săi.  El  le  furnizează 
ciocolată  de  calitatea  cea  mai  bună  cu  putinţă,  la  preţurile  cele  mai 
mici  cu  putinţă.  El  nu  guvernează  asupra  consumatorilor,  ci  îi  serveşte. 
Consumatorii  nu  sunt  legaţi  de  el.  Ei  sunt  liberi  să  înceteze  de  a-i 
patrona  magazinele.  Dacă  aceşti  consumatori  preferă  să-şi  cheltuiască 
mărunţişul  în  altă  parte,  el  îşi  pierde  „regatul”.  Nici  muncitorii  nu  se 
află  în  „stăpânirea”  sa.  El  le  cumpără  serviciile,  plătindu-i  exact  cu  suma 
pe  care  sunt  consumatorii  pregătiţi  să  i-o  ramburseze  prin  cumpărarea 
produsului.  Capitaliştii  şi  antreprenorii  sunt  încă  şi  mai  lipsiţi  de  pute¬ 
re  politică.  Ţările  civilizate  din  Europa  şi  America  au  fost  multă  vreme 
controlate  de  guverne  care  nu  obstrucţionau  semnificativ  funcţionarea 
economiei  de  piaţă.  Astăzi,  ţările  acestea  sunt  şi  ele  dominate  de  parti¬ 
de  ostile  capitalismului,  care  consideră  că  orice  rău  făcut  capitaliştilor 
şi  antreprenorilor  este  extrem  de  benefic  pentru  populaţie. 

Intr-o  economie  de  piaţă  neobstrucţionată,  capitaliştii  şi  antrepre¬ 
norii  nu  pot  spera  să  obţină  avantaje  de  pe  urma  mituirii  funcţionarilor 
şi  a  politicienilor.  Pe  de  altă  parte,  funcţionarii  şi  politicienii  nu  au 
posibilitatea  de  a-i  şantaja  pe  oamenii  de  afaceri  şi  de  a  extrage  mită  de 
la  ei.  Intr-o  ţară  intervenţionistă,  există  grupuri  puternice  de  presiune, 
care  urmăresc  dobândirea  de  privilegii  pentru  membrii  lor,  pe  seama 
grupurilor  şi  indivizilor  aflaţi  în  poziţii  mai  slabe.  In  acest  caz,  oamenii 
de  afaceri  pot  considera  util  să  se  protejeze  prin  mită,  împotriva  acte¬ 
lor  discriminatorii  ale  reprezentanţilor  executivului  şi  ale  legislativului; 
odată  consacrate  asemenea  metode,  ei  pot  încerca  să  le  întrebuinţeze  şi 
pentru  a-şi  asigura  privilegii  lor  înşişi.  In  orice  caz,  faptul  că  oamenii 
de  afaceri  mituiesc  politicienii  şi  funcţionarii  şi  sunt  şantajaţi  de  aceşti 
oameni  nu  demonstrează  că  ei  au  puterea  supremă  şi  guvernează  ţara. 
Cei  ce  mituiesc  şi  plătesc  tribut  sunt  guvernaţii  şi  nu  guvernanţii. 

Majoritatea  oamenilor  de  afaceri  nu  pot  recurge  la  mită,  fie  datorită 
convingerilor  lor  morale,  fie  de  frică.  Ei  îşi  asumă  riscul  de  a  prezerva 
sistemul  liberei  iniţiative  şi  de  a  se  apăra  de  discriminare  prin  meto- 

de  democratice  legitime.  Ei  formează  asociaţii  comerciale  şi  încearcă 
să  influenţeze  opinia  publică.  Rezultatele  acestei  strădanii  au  fost  mai 
degrabă  modeste,  după  cum  o  vădeşte  avansul  triumfal  al  politicilor 
anticapitaliste.  Cel  mai  important  lucru  pe  care  l-au  realizat  a  fost  de  a 
amâna  o  vreme  anumite  măsuri  deosebit  de  dăunătoare. 

Prin  felul  cum  o  prezintă,  demagogii  deformează  cras  starea  de  lu¬ 
cruri.  Ei  ne  spun  că  aceste  asociaţii  de  bancheri  şi  manufacturieri  sunt 
adevăraţii  guvernanţi  ai  ţărilor  din  care  fac  parte  -  şi  că  întregul  apa¬ 
rat  al  ceea  ce  numesc  ei  guvern  „plutodemocratic”  este  dominat  de  ei. 
Simpla  enumerare  a  legilor  adoptate  în  ultimele  decenii  de  către  adu¬ 
narea  legislativă  a  oricărei  ţări  este  suficientă  pentru  a  spulbera  această 
legendă. 


5 .  Competiţia 

In  natură  predomină  conflicte  de  interese  ireconciliabile.  Mijloacele 
de  subzistenţă  sunt  limitate.  Proliferarea  tinde  să  depăşească  subzis¬ 
tenţa.  Doar  plantele  şi  animalele  cele  mai  bine  adaptate  supravieţuiesc. 
Antagonismul  dintre  două  animale  aflate  în  pericol  să  piară  de  inaniţie, 
care-şi  smulg  hrana  unul  de  la  altul,  este  implacabil. 

Cooperarea  socială  în  condiţii  de  diviziune  a  muncii  elimină  aseme¬ 
nea  antagonisme.  Ea  substituie  ostilităţii  parteneriatul  şi  mutualitatea. 
Membrii  societăţii  sunt  uniţi  într-un  demers  comun. 

Termenul  de  competiţie,  aşa  cum  se  aplică  el  condiţiilor  vieţii  ani¬ 
male,  desemnează  rivalitatea  dintre  animale,  care  se  manifestă  în  cău¬ 
tarea  de  către  ele  a  hranei.  Putem  numi  acest  fenomen  competiţie  biolo¬ 
gică.  Competiţia  biologică  nu  trebuie  confundată  cu  competiţia  socială , 
i.e.  cu  efortul  indivizilor  de  a  atinge  poziţia  cea  mai  favorabilă  în  cadrul 
{274}  sistemului  de  cooperare  socială.  Cum  întotdeauna  vor  exista  poziţii  pe 
care  oamenii  pun  un  preţ  mai  mare  decât  pe  altele,  ei  se  vor  strădui 
să  le  atingă  şi  vor  încerca  să-şi  depăşească  rivalii.  Aşadar  competiţia 
socială  este  prezentă  în  toate  modurile  de  organizare  socială  imagina¬ 
bile.  Dacă  dorim  să  ne  imaginăm  o  stare  de  lucruri  din  care  competiţia 
socială  este  absentă  trebuie  să  construim  imaginea  unui  sistem  socialist, 
în  care  şeful  nu  este  asistat  de  nici  una  dintre  ambiţiile  supuşilor  săi  în 
eforturile  sale  de  a-i  fixa  fiecăruia  locul  şi  sarcina  în  societate.  Indivizii 
sunt  total  indiferenţi  şi  nu  candidează  pentru  numiri  speciale.  Ei  se 
comportă  asemenea  cailor  de  herghelie,  care  nu  încearcă  să  se  pună 
într-o  lumină  favorabilă  când  proprietarul  alege  armăsarul  care-i  va  în¬ 
sămânţa  cea  mai  bună  iapă  de  prăsilă.  Dar  asemenea  oameni  ar  înceta 
de  a  mai  fi  persoane  care  acţionează. 

Competiţia  catalactică  înseamnă  emulaţie  între  persoane  care  do¬ 
resc  să  se  depăşească  reciproc.  Ea  nu  este  o  luptă,  deşi  există  obiceiul 
de  a  o  descrie  metaforic  în  termeni  de  război  şi  conflicte  intestine,  de 
atacuri  şi  apărări,  de  strategie  şi  tactică.  Cei  ce  eşuează  nu  sunt  anihi¬ 
laţi;  ei  sunt  îndreptaţi  spre  o  regiune  din  sistemul  social  care  este  mai 
modestă,  dar  mai  adecvată  realizărilor  lor  decât  cea  pe  care  plănuiseră 
s-o  atingă. 

Intr-un  sistem  totalitar,  competiţia  socială  se  manifestă  în  strădani¬ 
ile  oamenilor  de  a  curta  favorurile  celor  aflaţi  la  putere.  în  economia 
de  piaţă  competiţia  se  manifestă  prin  aceea  că  vânzătorii  trebuie  să 
se  depăşească  unii  pe  alţii,  oferind  bunuri  şi  servicii  mai  adecvate  şi 
mai  ieftine,  iar  cumpărătorii  trebuie  şi  ei  să  se  depăşească  unii  pe  alţii, 
oferind  preţuri  mai  ridicate.  Analizând  acest  tip  de  competiţie  socială, 
care  poate  fi  numită  competiţie  catalactică ,  trebuie  să  ne  ferim  de  diverse 
erori  populare. 

Economia  clasică  agrea  ideea  abolirii  tuturor  barierelor  ridicate  în 
calea  comerţului,  care  îi  împiedică  pe  oameni  să  rivalizeze  pe  piaţă. 
Asemenea  legi  restrictive,  explicau  ei,  au  drept  consecinţă  deplasarea 
producţiei  din  acele  locuri  în  care  condiţiile  naturale  sunt  mai  favora¬ 
bile  desfăşurării  ei,  către  acelea  în  care  sunt  mai  puţin  favorabile.  Ele  îl 
protejează  pe  cel  mai  puţin  eficient  împotriva  rivalului  său  mai  eficient. 
Ele  tind  să  perpetueze  metodele  tehnologice  de  producţie  înapoiate. 
Pe  scurt,  ele  reduc  producţia,  reducând  astfel  nivelul  de  trai.  Pentru  a 
le  asigura  tuturor  un  plus  de  prosperitate,  spuneau  economiştii,  com¬ 
petiţia  trebuie  să  fie  liber  accesibilă  tuturor.  Acesta  era  sensul  în  care 
întrebuinţau  ei  termenul  de  liberă  competiţie.  în  întrebuinţarea  pe  care 
o  dădeau  ei  termenului  de  libertate  nu  exista  nimic  metafizic.  Ei  susţi¬ 
neau  anularea  privilegiilor  care  împiedică  accesul  oamenilor  în  anumi¬ 
te  ramuri  comerciale  şi  pe  anumite  pieţe.  Toate  elucubraţiile  sofisticate 
care  caută  nod  în  papură  pe  seama  conotaţiilor  metafizice  ale  adjecti¬ 
vului  liberă  aşezat  pe  lângă  substantivul  competiţie  sunt  nefondate;  ele 
nu  au  nici  o  legătură  cu  problema  catalactică  a  competiţiei. 

în  măsura  în  care  intervin  condiţiile  naturale,  competiţia  nu  poate 
fi  liber  accesibilă  decât  cu  privire  la  acei  factori  de  producţie  care  nu 
sunt  rari  şi,  deci,  nu  constituie  obiectele  acţiunii  umane.  în  sfera  cata¬ 
lactică,  competiţia  este  întotdeauna  limitată  de  raritatea  inexorabilă  a 
bunurilor  şi  serviciilor  economice.  Chiar  şi  în  absenţa  barierelor  insti¬ 
tuţionale  ridicate  pentru  a  reduce  numărul  celor  care  rivalizează,  starea 
de  lucruri  nu  poate  fi  niciodată  astfel  încât  să  le  permită  tuturor  să 
rivalizeze  în  toate  sectoarele  pieţei.  în  fiecare  sector  în  competiţie  nu 
se  pot  angaja  decât  grupuri  relativ  mici. 

Competiţia  catalactică,  una  din  trăsăturile  caracteristice  ale  econo¬ 
miei  de  piaţă,  este  un  fenomen  social.  Ea  nu  este  un  drept,  garantat 
de  stat  şi  legi,  care  să  facă  cu  putinţă  ca  fiecare  individ  să-şi  aleagă  ad 
libitum  locul  care-i  surâde  cel  mai  mult  din  structura  diviziuni  muncii. 
Aşezarea  fiecărei  persoane  la  locul  ei  potrivit  în  societate  este  sarci¬ 
na  consumatorilor.  Decizia  lor  de  a  cumpăra  sau  de  a  se  abţine  de 
la  a  cumpăra  este  hotărâtoare  pentru  determinarea  poziţiei  sociale  a 
fiecărui  individ.  Supremaţia  lor  nu  este  ştirbită  de  nici  un  privilegiu 
acordat  indivizilor  în  calitate  de  producători.  Intrarea  într-o  anumită 
ramură  economică  este  practic  deschisă  nou-veniţilor  numai  în  măsura 
în  care  consumatorii  consimt  expansiunii  acestei  ramuri,  sau  în  măsura 
în  care  nou-veniţii  reuşesc  să-i  înlocuiască  pe  cei  ce  activează  deja  în 
ea,  satisfăcând  în  mod  mai  adecvat  şi  la  preţuri  mai  mici  cererile  con¬ 
sumatorilor.  Investiţiile  suplimentare  sunt  justificate  numai  în  măsura 
în  care  ele  răspund  celor  mai  intense  dintre  nevoile  încă  nesatisfăcute 
ale  consumatorilor.  Dacă  întreprinderile  existente  sunt  suficiente,  in¬ 
vestirea  de  mai  mult  capital  în  aceeaşi  ramură  ar  fi  o  risipă.  Structura 
preţurilor  de  piaţă  îi  împinge  pe  investitori  în  alte  ramuri. 

Este  necesar  să  subliniem  acest  aspect,  deoarece  neînţelegerea  lui 
stă  la  rădăcina  multor  nemulţumiri  populare  legate  de  imposibilitatea 
competiţiei.  Acum  şaizeci  sau  şaptezeci  de  ani  oamenii  obişnuiau  să 
spună  că  nu  se  poate  intra  în  competiţie  cu  companiile  feroviare.  Este 
imposibil,  spuneau  ei,  să  li  se  conteste  poziţia  prin  înfiinţarea  de  linii 
feroviare  rivale;  deci  în  domeniul  transportului  terestru  nu  mai  există 
competiţie.  Adevărul  e  că  la  vremea  aceea  liniile  deja  existente  erau  în 
mare  parte  suficiente.  Perspectivele  pentru  investiţiile  suplimentare  de 
capital  erau  mai  favorabile  în  domeniul  ameliorării  capacităţii  de  a  fur¬ 
niza  servicii  ale  liniilor  deja  existente  şi  în  alte  ramuri  de  afaceri,  dife¬ 
rite  de  construcţia  de  noi  căi  ferate.  Insă  această  împrejurare  nu  afecta 
continuarea  progresului  tehnicilor  de  transport.  Mărimea  şi  „puterea” 
companiilor  feroviare  nu  a  reprezentat  un  impediment  pentru  apariţia 
autoturismului  şi  a  avionului. 

Astăzi  oamenii  spun  acelaşi  lucru  despre  diversele  ramuri  dominate 
{276}  de  firme  mari:  nu  le  poţi  contesta  poziţia,  deoarece  sunt  prea  mari  şi 
prea  puternice.  Insă  competiţia  nu  înseamnă  că  oricine  poate  să  pros¬ 
pere  imitând  pur  şi  simplu  ce  fac  alţii.  Ea  înseamnă  şansa  de  a-i  servi 
pe  consumatori  mai  bine  şi  la  preţuri  mai  mici,  fără  oprelişti  dato¬ 
rate  privilegiilor  acordate  celor  ale  căror  interese  speciale  sunt  lezate 
de  inovaţii.  Nou  venitul  care  doreşte  să  sfideze  interesele  speciale  ale 
vechilor  firme  consolidate  are  nevoie  în  primul  rând  de  minte  şi  idei. 
Dacă  proiectul  său  este  adecvat  pentru  a  satisface  cele  mai  intense  ne- 

voi  încă  nesatisfăcute  ale  consumatorilor,  sau  pentru  a  le  furniza  bunuri 
la  un  preţ  mai  mic  decât  o  făceau  vechii  lor  furnizori,  atunci  el  va  reuşi, 
în  ciuda  mult  temutei  mărimi  şi  puteri  a  vechilor  firme. 

Competiţia  catalactică  nu  trebuie  confundată  cu  luptele  în  vederea 
obţinerii  unui  premiu  sau  cu  concursurile  de  frumuseţe.  Scopul  acestor 
lupte  şi  concursuri  este  de  a  descoperi  cine  este  cel  mai  bun  boxer  sau 
cea  mai  frumoasă  fată.  Rolul  social  al  competiţiei  catalactice  nu  este, 
desigur,  de  a  stabili  cine  este  băiatul  cel  mai  deştept  şi  de  a  premia 
câştigătorul  cu  titluri  şi  medalii.  Rolul  său  este  de  a  garanta  cea  mai 
adecvată  satisfacţie  cu  putinţă  a  consumatorilor,  în  condiţiile  econo¬ 
mice  date. 

Egalitatea  şanselor  nu  intervine  nici  în  luptele  pentru  premii  sau  în 
concursurile  de  frumuseţe,  nici  în  vreun  alt  tip  de  competiţie,  biologi¬ 
că  sau  socială.  Imensa  majoritate  a  oamenilor  sunt,  datorită  structurii 
fiziologice  a  corpului  lor,  lipsiţi  de  şansa  de  a  se  bucura  de  onorurile 
campionului  de  box  sau  ale  reginei  frumuseţii.  Numai  un  număr  foarte 
mic  de  oameni  pot  fi  competitivi  pe  piaţa  muncii  ca  interpreţi  de  operă, 
sau  ca  staruri  de  cinema.  Cele  mai  mari  şanse  de  a  fi  competitivi  în 
domeniul  realizărilor  ştiinţifice  le  au  profesorii  universitari.  Cu  toate 
acestea,  mii  şi  mii  de  profesori  dispar  fără  să  lase  nici  o  urmă  în  istoria 
ideilor  sau  a  progresului  ştiinţific,  în  vreme  ce  mulţi  dintre  outsiderii 
defavorizaţi  cuceresc  gloria  prin  contribuţii  minunate. 

Se  obişnuieşte  să  se  obiecteze  deoarece  competiţia  catalactică  nu 
este  liber  accesibilă  tuturor  în  acelaşi  fel.  începutul  este  mult  mai  dificil 
pentru  un  băiat  sărac  decât  pentru  fiul  unui  om  bogat.  însă  consuma¬ 
torilor  le  este  indiferent  dacă  oamenii  care-i  servesc  şi-au  început  cari¬ 
era  în  condiţii  egale  sau  nu.  Singurul  lor  interes  este  de  a-şi  asigura  cea 
mai  adecvată  satisfacere  posibilă  a  propriilor  nevoi.  Deoarece  sistemul 
proprietăţii  ereditare  este  mai  eficient  în  această  privinţă,  ei  îl  preferă 
altor  sisteme  mai  puţin  eficiente.  Ei  privesc  lucrurile  din  punctul  de 
vedere  al  utilităţii  şi  al  bunăstării  sociale,  şi  nu  din  cel  al  unui  aşa-zis 
drept  „natural”  al  fiecărui  individ  de  a  rivaliza  cu  şanse  egale,  care  este 
imaginar  şi  irealizabil.  Realizarea  unui  asemenea  drept  ar  necesita  pla¬ 
sarea  în  poziţii  defavorabile  a  celor  născuţi  mai  inteligenţi  şi  cu  o  voin¬ 
ţă  mai  puternică  decât  omul  de  rând.  Evident,  lucrul  acesta  ar  fi  absurd.  {277} 

Termenul  de  competiţie  este  întrebuinţat  îndeosebi  în  antiteză  cu 
cel  de  monopol.  în  acest  context,  termenul  de  monopol  are  mai  multe 
semnificaţii,  care  trebuie  separate  cu  claritate. 

Prima  conotaţie  a  termenului  de  monopol,  foarte  frecvent  implicată 
în  utilizarea  curentă  a  termenului,  se  referă  la  o  stare  de  lucruri  în  care 
monopolistul,  care  poate  fi  un  singur  individ  sau  un  grup  de  indivizi, 

deţine  controlul  exclusiv  asupra  unei  resurse  vitale  pentru  supravieţuire. 
Un  asemenea  monopolist  are  puterea  să-i  înfometeze  până  la  moarte 
pe  toţi  cei  ce  nu  ascultă  de  ordinele  sale.  El  dictează  şi  ceilalţi  n-au  altă 
alternativă  decât  să  se  supună  sau  să  moară.  In  cazul  unui  asemenea 
monopol  nu  există  nici  un  fel  de  piaţă  şi  nici  un  fel  de  competiţie  cata- 
lactică.  Monopolistul  este  stăpân,  iar  restul  sunt  sclavi,  în  întregime  de¬ 
pendenţi  de  bunul  său  plac.  Nu  este  necesar  să  insistăm  asupra  acestui 
tip  de  monopol.  El  nu  are  nici  un  fel  de  legătură  cu  economia  de  piaţă. 
Este  suficient  să  cităm  un  exemplu.  Un  stat  socialist  atotcuprinzător  ar 
exercita  un  asemenea  monopol  absolut  şi  total;  el  ar  avea  puterea  de 
a-şi  strivi  oponenţii,  ameninţându-i  cu  moartea  prin  inaniţie.14 

A  doua  conotaţie  a  monopolului  diferă  de  prima  prin  aceea  că  de¬ 
scrie  o  stare  de  lucruri  compatibilă  cu  condiţiile  unei  economii  de  piaţă, 
în  acest  caz,  prin  monopolist  se  înţelege  un  monopolist  sau  un  grup 
de  monopolişti  pe  deplin  coordonaţi  pentru  a  acţiona  în  comun,  care 
controlează  în  exclusivitate  oferta  unui  anumit  bun.  Dacă  definim  ter¬ 
menul  de  monopol  în  felul  acesta,  domeniul  său  de  aplicabilitate  pare 
să  devină  extrem  de  vast.  Produsele  industriilor  de  procesare  sunt  mai 
mult  sau  mai  puţin  diferite  unele  de  altele.  Fiecare  fabrică  produce 
mărfuri  diferite  de  cele  produse  de  alte  fabrici.  Fiecare  hotel  are  mono¬ 
polul  vânzării  serviciilor  sale  în  locul  unde  sunt  amplasate  clădirile  sale. 
Serviciile  profesionale  asigurate  de  un  medic  sau  de  un  avocat  nu  sunt 
niciodată  perfect  identice  cu  cele  asigurate  de  un  alt  medic  sau  un  alt 
avocat.  Cu  excepţia  anumitor  materii  prime,  produse  alimentare  şi  alte 
produse  de  larg  consum,  monopolul  se  găseşte  pretutindeni  pe  piaţă. 

însă  simplul  fenomen  al  monopolului  este  lipsit  de  orice  semnifica¬ 
ţie  şi  relevanţă  pentru  funcţionarea  pieţei  şi  pentru  determinarea  pre¬ 
ţurilor.  El  nu  îi  furnizează  monopolistului  nici  un  avantaj  la  vânzarea 
produselor  sale.  în  virtutea  legii  de  Copyright,  orice  improvizator  de 
rime  se  bucură  de  monopolul  vânzării  poeziei  sale.  însă  lucrul  aces¬ 
ta  nu  influenţează  piaţa.  Se  poate  întâmpla  ca  producţia  sa  să  nu  fie 
cumpărată  la  nici  un  preţ,  iar  cărţile  sale  să  nu  se  vândă  decât  la  preţul 
hârtiei  uzate  încorporate  în  ele. 

Monopolul,  în  această  a  doua  accepţiune  a  termenului,  devine  un 
factor  în  determinarea  preţurilor  numai  în  cazul  în  care  curba  cererii 
{278}  pentru  bunul  respectiv  are  o  anumită  formă  specifică.  Dacă  monopo¬ 
listul  poate  obţine  încasări  nete  mai  mari  prin  vânzarea  unei  cantităţi 
mai  mici  din  produsul  său  la  un  preţ  mai  mare  decât  prin  vânzarea  unei 
cantităţi  mai  mari  din  stocul  său  la  un  preţ  mai  mic,  atunci  se  formează 
un  preţ  de  monopol ,  mai  mare  decât  ar  fi  fost  preţul  potenţial  al  pieţei, 

14.  Cf.  Trotsky  (1937)  citat  de  Hayek,  The  Road  to  Serfdom ,  Londra,  1944,  p.  89. 

în  absenţa  monopolului.  In  vreme  ce  preţurile  de  monopol  reprezintă 
un  fenomen  de  piaţă  important,  monopolul  ca  atare  nu  este  important 
decât  dacă  poate  duce  la  formarea  preţurilor  de  monopol. 

Există  obiceiul  de  a  numi  preţurile  care  nu  sunt  de  monopol  preţuri 
competitive.  Deşi  este  îndoielnic  dacă  această  terminologie  este  adec¬ 
vată,  ea  este  general  acceptată  şi  ar  fi  dificil  de  schimbat.  Insă  trebuie  să 
ne  ferim  să  o  interpretăm  greşit.  Ar  fi  o  mare  eroare  să  se  deducă  din 
antiteza  dintre  preţul  de  monopol  şi  cel  competitiv  că  preţul  de  mono¬ 
pol  este  determinat  de  absenţa  competiţiei.  Competiţia  catalactică  este 
întotdeauna  prezentă  pe  piaţă.  Ea  nu  intervine  în  mai  mică  măsură 
în  determinarea  preţurilor  de  monopol  decât  în  determinarea  preţu¬ 
rilor  competitive.  Aspectul  curbei  cererii  care  face  cu  putinţă  apariţia 
preţurilor  de  monopol  şi  determină  comportamentul  monopolistului 
este  determinat  de  competiţia  tuturor  celorlalte  bunuri  care  rivalizează 
pentru  dolarii  cumpărătorului.  Cu  cât  monopolistul  ridică  mai  mult 
preţul  la  care  este  dispus  să  vândă,  cu  atât  cumpărătorii  potenţiali  îşi 
direcţionează  mai  mult  dolarii  către  alte  bunuri  care  sunt  de  vânzare. 

Pe  piaţă  fiecare  bun  rivalizează  cu  toate  celelalte  bunuri. 

Există  persoane  care  susţin  despre  teoria  catalactică  a  preţurilor  că 
ea  nu  este  de  nici  un  folos  pentru  studiul  realităţii,  deoarece  „libera” 
competiţie  n-a  existat  niciodată  sau  deoarece,  astăzi  cel  puţin,  ea  a  în¬ 
cetat  să  mai  existe.  Toate  aceste  doctrine  sunt  eronate.15  Ele  deformea¬ 
ză  fenomenele,  ignorând  pur  şi  simplu  ce  este  în  realitate  competiţia. 

Este  adevărat  că  istoria  ultimilor  zeci  de  ani  este  o  cronică  a  politicilor 
destinate  să  restricţioneze  competiţia.  Intenţia  vădită  a  acestor  măsuri 
este  de  a  acorda  privilegii  anumitor  grupuri  de  producători,  protejân- 
du-le  împotriva  competiţiei  rivalilor  lor  mai  eficienţi.  Politicile  acestea 
au  creat  de  multe  ori  condiţiile  necesare  apariţiei  preţurilor  de  mono¬ 
pol.  In  multe  cazuri  lucrul  acesta  nu  s-a  întâmplat,  rezultatul  fiind  doar 
o  stare  de  lucruri  care  îi  împiedica  pe  capitalişti,  antreprenori,  fermieri 
şi  muncitori  să  intre  în  acele  ramuri  economice  în  care  le-ar  fi  putut 
furniza  concetăţenilor  lor  serviciile  cele  mai  preţioase.  Competiţia  ca-  {279} 
talactică  a  fost  restricţionată  sever,  însă  economia  de  piaţă  încă  mai 
funcţionează,  deşi  este  sabotată  de  intervenţiile  guvernului  şi  ale  sin¬ 
dicatelor.  Sistemul  competiţiei  catalactice  funcţionează  încă,  deşi  pro¬ 
ductivitatea  muncii  a  fost  substanţial  redusă. 

Obiectivul  ultim  al  acestor  politici  anticompetitive  este  de  a  înlocui 
capitalismul  cu  un  sistem  de  planificare  socialist,  din  care  competiţia 
catalactică  lipseşte  cu  totul.  In  vreme  ce  varsă  lacrimi  de  crocodil  în  le- 

1 5 .  Pentru  o  respingere  a  doctrinelor  la  modă  ale  competiţiei  imperfecte  şi  mono¬ 
poliste,  cf.  F.A.  Hayek,  Individualism  and  Economic  Order,  Chicago,  1948,  pp.  92- 1 1 8. 

gătură  cu  declinul  competiţiei,  planificatorii  urmăresc  abolirea  acestui 
sistem  competitiv  „dement”.  In  anumite  ţări  ei  şi-au  atins  ţelul.  Insă 
în  restul  lumii  n-au  reuşi  decât  să  restrângă  competiţia  din  anumite 
ramuri  economice,  sporind  numărul  celor  ce  rivalizează  în  alte  ramuri. 

Forţele  ce  urmăresc  restrângerea  competiţiei  joacă  astăzi  un  rol  im¬ 
portant.  Studiul  lor  constituie  una  din  sarcinile  importante  ale  istoriei 
vremurilor  noastre.  Teoriei  economice  nu-i  incumbă  să  se  ocupe  de  ele 
în  mod  special.  Faptul  că  există  bariere  în  calea  comerţului,  privilegii, 
carteluri,  monopoluri  guvernamentale  şi  sindicate  nu  este  decât  un  dat 
al  istoriei  economice.  Interpretarea  sa  nu  necesită  teoreme  speciale. 

6.  Libertatea 

Filosofii  şi  avocaţii  s-au  ostenit  mult  căutând  definiţia  conceptului  de 
libertate.  Cu  greu  s-ar  putea  susţine  că  strădaniile  lor  au  fost  încunu¬ 
nate  de  succes. 

Conceptul  de  libertate  are  sens  numai  în  măsura  în  care  se  referă 
la  relaţii  interumane.  Există  autori  care  au  istorisit  poveşti  despre  o 
aşa-zisă  libertate  naturală,  originară,  de  care  omul  s-ar  fi  bucurat  într-o 
fabuloasă  stare  de  natură,  care  ar  fi  precedat  stabilirea  relaţiilor  sociale. 
Insă  asemenea  indivizi  sau  familii,  care  cutreierau  pământul  auto-su- 
ficienţi  din  punct  de  vedere  mental  şi  economic,  nu  erau  liberi  decât 
până  când  întâlneau  în  drumul  lor  pe  cineva  mai  puternic.  In  condiţi¬ 
ile  nemiloase  ale  competiţiei  biologice,  cel  puternic  avea  întotdeauna 
dreptate,  iar  cel  mai  slab  nu  avea  decât  şansa  supunerii  necondiţionate. 
Cu  siguranţă  omul  primitiv  nu  s-a  născut  liber. 

Numai  în  cadrul  unui  sistem  social  i  se  poate  atribui  un  sens  terme¬ 
nului  de  libertate.  Ca  termen  praxeologic,  libertatea  se  referă  la  sfera  în 
care  individul  care  acţionează  are  posibilitatea  de  a  alege  între  diverse 
moduri  de  acţiune.  Omul  este  liber  în  măsura  în  care  i  se  permite  să 
aleagă  obiective  şi  mijloacele  care  urmează  a  fi  întrebuinţate  pentru 
atingerea  acelor  obiective.  Libertatea  omului  este  rigid  limitată,  atât  de 
legile  naturii  cât  şi  de  cele  ale  praxeologiei.  El  nu  poate  atinge  obiec¬ 
tive  care  sunt  mutual  incompatibile.  Dacă  alege  gratificări  care  produc 
{280}  anumite  efecte  asupra  funcţionării  trupului  şi  minţii  sale,  el  trebuie 
să  suporte  aceste  consecinţe.  Ar  fi  nepotrivit  să  spunem  că  omul  este 
lipsit  de  libertate  pentru  că  nu  se  poate  bucura  de  plăcerile  provocate 
de  întrebuinţarea  anumitor  droguri  fără  a  fi  afectat  de  rezultatele  lor 
inevitabile,  considerate  îndeobşte  extrem  de  indezirabile.  Cu  toate  că 
lucrul  acesta  este  acceptat  în  general  de  către  toate  persoanele  rezo¬ 
nabile,  nu  există  o  asemenea  unanimitate  şi  în  ce  priveşte  aprecierea 
legilor  praxeologiei. 

Omul  nu  se  poate  bucura  atât  de  avantajele  cooperării  sociale  bazate 
pe  principiul  diviziunii  muncii  în  cadrul  societăţii,  cât  şi  de  licenţele 
comportamentale  menite  să  dezintegreze  societatea.  El  trebuie  să  alea¬ 
gă  între  respectarea  anumitor  reguli  care  fac  cu  putinţă  viaţa  în  cadrul 
societăţii  şi  sărăcia  şi  insecuritatea  unei  „vieţi  periculoase”,  de  conflict 
perpetuu  între  persoanele  independente.  Legea  aceasta,  care  determină 
urmările  oricărei  acţiuni  umane,  nu  este  mai  puţin  rigidă  decât  legile 
fizicii. 

Insă  există  o  diferenţă  importantă  între  sechelele  nesocotirii  legi¬ 
lor  naturii  şi  cele  ale  nesocotirii  legilor  praxeologiei.  De  bună  seamă, 
ambele  categorii  de  legi  lucrează  prin  ele  însele,  fără  a  fi  nevoie  de 
aplicarea  lor  de  către  om.  însă  efectele  alegerii  lor  de  către  un  individ 
diferă.  Omul  care  consumă  otravă  nu-şi  face  rău  decât  sieşi.  însă  omul 
care  optează  pentru  recursul  la  furt  tulbură  întreaga  ordine  socială.  în 
vreme  ce  doar  el  singur  beneficiază  de  câştigul  pe  termen  scurt  cules 
de  pe  urma  acţiunilor  sale,  efectele  lor  dezastruoase  pe  termen  lung 
sunt  dăunătoare  pentru  toţi.  Fapta  sa  este  o  crimă  deoarece  are  efecte 
dăunătoare  asupra  semenilor  săi.  Dacă  societatea  n-ar  stăvili  asemenea 
comportamente,  ele  s-ar  generaliza  rapid,  punând  capăt  cooperării  so¬ 
ciale  şi  tuturor  avantajelor  pe  care  le  furnizează  aceasta  tuturor. 

Pentru  a  institui  şi  a  prezerva  cooperarea  socială  sunt  necesare  mă¬ 
suri  care  să  împiedice  persoanele  asociale  de  a  comite  acte  care  ar  sub¬ 
mina  toate  realizările  acumulate  de  om,  în  ridicarea  sa  progresivă  dea¬ 
supra  nivelului  Neanderthal.  Pentru  a  prezerva  starea  de  lucruri  în  care 
există  protecţie  a  individului  împotriva  tiraniei  nelimitate  a  semenilor 
săi  mai  puternici  şi  mai  inteligenţi  este  necesară  o  instituţie  care  să 
descurajeze  toate  elementele  antisociale.  Pacea  -  absenţa  luptelor  per¬ 
petue  ale  tuturor  împotriva  tuturor  -  nu  poate  fi  asigurată  decât  prin 
instituirea  unui  sistem  în  care  puterea  de  a  recurge  la  acţiuni  violente 
este  monopolizată  de  către  un  aparat  social  al  constrângerii  şi  coerciţiei, 
iar  aplicarea  acestei  puteri  în  fiecare  caz  individual  este  reglementată 
printr-un  set  de  reguli  -  legile  elaborate  de  om,  care  sunt  distincte  atât 
de  legile  naturii,  cât  şi  de  cele  ale  praxeologiei.  Principalul  instrument 
al  unui  sistem  social  constă  în  funcţionarea  unui  astfel  de  aparat,  numit 
îndeobşte  stat. 

Conceptele  de  libertate  şi  de  servitute  n-au  sens  decât  prin  rapor¬ 
tare  la  modul  de  funcţionare  al  statului.  A  spune  că  o  persoană  nu  este 
liberă  pentru  că,  dacă  doreşte  să  rămână  în  viaţă,  puterea  ei  de  a  alege 
între  a  bea  apă  şi  a  bea  cianură  de  potasiu  este  restricţionată  de  natură, 
ar  fi  cât  se  poate  de  impropriu  şi  de  inducător  în  eroare.  Nu  ar  fi  mai 
puţin  inacceptabil  să  se  spună  despre  un  om  că  este  lipsit  de  libertate 

deoarece  legea  impune  sancţiuni  asupra  dorinţei  sale  de  a  ucide  un 
alt  om  şi  deoarece  poliţia  şi  tribunalele  penale  le  aplică.  In  măsura  în 
care  statul  -  aparatul  social  de  constrângere  şi  opresiune  -  îşi  limitează 
exerciţiul  violenţei  şi  al  ameninţării  cu  violenţa  la  suprimarea  şi  preve¬ 
nirea  acţiunilor  antisociale,  prevalează  ceea  ce  se  poate  numi  în  mod 
rezonabil  şi  inteligibil  libertate.  Interzisă  este  doar  conduita  care  este 
menită  să  dezintegreze  cooperarea  socială  şi  civilizaţia,  aruncând  ast¬ 
fel  întreaga  populaţie  îndărăt,  către  condiţiile  din  vremea  când  homo 
sapiens  îşi  făcea  apariţia  din  existenţa  pur  animalică  a  strămoşilor  săi 
non-umani.  Felul  acesta  de  coerciţie  nu  restrânge  semnificativ  puterea 
omului  de  a  alege.  Chiar  dacă  n-ar  exista  nici  un  guvern  care  să  aplice 
legile  elaborate  de  om,  individul  nu  s-ar  putea  bucura  în  acelaşi  timp 
atât  de  avantajele  ce  decurg  din  existenţa  cooperării  sociale,  cât  şi  de 
plăcerea  de  a  da  frâu  liber  instinctelor  sale  agresive  de  animal  rapace. 

In  economia  de  piaţă,  în  cadrul  organizării  sociale  de  tip  laissez  faire, 
există  o  sferă  în  care  individul  este  liber  să  aleagă  între  diverse  moduri 
de  acţiune,  fără  a  fi  ameninţat  cu  pedepse.  Pe  de  altă  parte,  dacă  gu¬ 
vernul  face  mai  mult  decât  să  protejeze  indivizii  împotriva  agresiunilor 
violente  şi  frauduloase,  venite  din  partea  persoanelor  anti-sociale,  el 
reduce  sfera  libertăţii  individuale  de  acţiune  dincolo  de  gradul  în  care 
aceasta  este  limitată  de  legitatea  praxeologică.  Astfel,  putem  defini  li¬ 
bertatea  ca  fiind  acea  stare  de  lucruri  în  care  posibilitatea  individului 
de  a  alege  după  cum  doreşte  nu  este  constrânsă  de  violenţa  guver¬ 
namentală  dincolo  de  limitele  pe  care  i  le  impune  oricum  legitatea 
praxeologică. 

Aceasta  este  semnificaţia  libertăţii  atunci  când  ea  este  definită  drept 
condiţia  individului  în  cadrul  economiei  de  piaţă.  Individul  este  liber, 
în  sensul  că  legile  şi  statul  nu-1  silesc  să  renunţe  la  autonomie  şi  auto¬ 
determinare  mai  mult  decât  o  fac,  inevitabil,  legile  praxeologice.  El  nu 
renunţă  decât  la  libertatea  animalică  de  a  trăi  fără  a  acorda  nici  un  fel 
de  consideraţie  existenţei  altor  specimene  din  specia  pe  care  o  repre¬ 
zintă.  Rolul  aparatului  social  de  constrângere  şi  coerciţie  este  de  a-i  sili 
pe  indivizii  a  căror  răutate,  lipsă  de  prevedere  sau  inferioritate  mentală 
îi  împiedică  să  realizeze  că  permiţându-şi  acte  care  distrug  societatea 
îşi  dăunează  atât  lor  înşişi  cât  şi  tuturor  celorlalte  fiinţe  umane,  să  evite 
[282}  asemenea  acte. 

Din  acest  punct  de  vedere  este  necesar  să  ne  oprim  la  întrebarea 
frecvent  formulată  dacă  serviciul  militar  obligatoriu  şi  prelevarea  de 
impozite  reprezintă  restricţii  ale  libertăţii.  Dacă  principiile  economiei 
de  piaţă  ar  fi  recunoscute  de  toţi  oamenii,  din  întreaga  lume,  atunci  nu 
ar  mai  exista  nici  un  motiv  pentru  a  purta  războaie  şi  statele  ar  putea 

să-şi  ducă  fiecare  viaţa  netulburate,  în  pace.16  Insă  date  fiind  condiţiile 
din  epoca  noastră,  o  ţară  liberă  este  permanent  ameninţată  de  sche¬ 
mele  agresive  ale  autocraţiilor  totalitare.  Dacă  doreşte  să-şi  păstreze 
libertatea,  ea  trebuie  să  fie  pregătită  să-şi  apere  independenţa.  Dacă 
guvernul  unei  ţări  libere  îl  forţează  pe  fiecare  cetăţean  să-şi  aducă  de¬ 
plina  cooperare  la  atingerea  obiectivului  său  -  de  a  respinge  agresorii 
-  şi  sileşte  pe  fiecare  cetăţean  apt  din  punct  de  vedere  fizic  să  se  înroleze 
în  forţele  armate,  el  nu  impune  prin  aceasta  individului  datorii  care 
depăşesc  sarcinile  dictate  de  legile  praxeologiei.  într-o  lume  plină  de 
agresori  şi  înrobitori  necruţători,  pacifismul  integral  şi  necondiţionat 
este  sinonim  cu  cedarea  necondiţionată  în  faţa  opresorului  cel  mai  lip¬ 
sit  de  scrupule.  Cel  ce  doreşte  să  rămână  liber  trebuie  să  lupte  până 
la  moarte  împotriva  celor  ce  doresc  să-i  suprime  libertatea.  Deoarece 
tentativele  izolate  de  a  rezista  ale  fiecărui  individ  sunt  sortite  eşecului, 
singura  soluţie  eficace  este  organizarea  rezistenţei  de  către  aparatul 
guvernamental.  Sarcina  esenţială  a  guvernului  este  de  a  apăra  sistemul 
social,  nu  doar  împotriva  gangsterilor  interni,  ci  şi  împotriva  inami¬ 
cilor  externi.  în  epoca  noastră  cel  ce  se  opune  înarmării  şi  serviciului 
militar  obligatoriu  este,  poate  fără  să-şi  dea  seama,  complicele  moral  al 
celor  ce  urmăresc  înrobirea  tuturor. 

Menţinerea  unui  aparat  guvernamental  alcătuit  din  tribunale,  ofiţeri 
de  poliţie,  puşcării  şi  forţe  armate  presupune  cheltuieli  considerabile. 
Prelevarea  de  impozite  pentru  aceste  scopuri  este  pe  deplin  compati¬ 
bilă  cu  libertatea  de  care  se  bucură  individul  într-o  economie  liberă  de 
piaţă.  Spunând  aceasta  este  de  la  sine  înţeles  că  nu  justificăm  metodele 
de  impozitare  confiscatoare  şi  discriminatoare,  practicate  astăzi  de  că¬ 
tre  statele  autointitulate  progresiste.  Este  necesar  să  subliniem  acest  lu¬ 
cru,  deoarece,  în  epoca  noastră  de  intervenţionism  şi  „progres”  constant 
către  totalitarism,  guvernele  îşi  întrebuinţează  puterea  de  a  preleva  taxe 
în  scopul  distrugerii  economiei  de  piaţă. 

Fiecare  pas  pe  care-1  face  un  guvern  dincolo  de  îndeplinirea  funcţi¬ 
ilor  sale  esenţiale,  de  protecţie  a  funcţionării  nestânjenite  a  economiei 
de  piaţă  împotriva  agresiunilor,  fie  acestea  interne  sau  venite  din  partea 
unor  răufăcători  externi,  este  un  pas  făcut  înainte  pe  drumul  ce  duce 
direct  spre  sistemul  totalitarist,  în  care  nu  mai  există  libertate  deloc. 

Libertatea  este  condiţia  de  care  se  bucură  omul  într-o  societate  con¬ 
tractuală.  Cooperarea  socială  în  cadrul  unui  sistem  bazat  pe  propri¬ 
etatea  privată  asupra  factorilor  de  producţie  înseamnă  că,  în  cadrul 
pieţei,  individul  nu  are  a  se  supune  şi  a  asculta  de  nici  un  stăpânitor.  {283} 
în  măsura  în  care  oferă  anumite  lucruri  şi-i  serveşte  pe  alţii,  el  o  face 

16.  A  se  vedea  mai  jos,  p.  685. 

de  bună  voie,  pentru  a  fi  recompensat  şi  servit  la  rândul  său  de  către 
beneficiarii  serviciilor  sale.  El  se  angajează  în  schimburi  de  bunuri  şi 
servicii,  fără  a  depune  muncă  forţată  şi  fără  a  plăti  tribut.  Sigur  că  el 
nu  este  independent.  El  depinde  de  ceilalţi  membri  ai  societăţii.  Insă 
dependenţa  aceasta  este  mutuală.  Cumpărătorul  depinde  de  vânzător, 
iar  vânzătorul  de  cumpărător. 

Principala  preocupare  a  multor  scriitori  din  secolele  al  xix-lea  şi 
xx  a  fost  de  a  deforma  şi  distorsiona  această  stare  evidentă  de  lucruri. 
Muncitorii,  spuneau  ei,  se  află  la  cheremul  patronilor  lor.  Desigur, 
este  adevărat  că  patronul  are  dreptul  să-şi  concedieze  salariatul.  însă, 
dacă  întrebuinţează  acest  drept  pentru  a-şi  satisface  capriciile,  el  îşi 
subminează  propriile  interese.  A  disponibiliza  un  om  mai  destoinic 
şi  a  angaja  în  locul  lui  unul  mai  puţin  eficient  este  în  propriul  său 
dezavantaj.  Piaţa  nu  împiedică  direct  pe  nimeni  să  provoace  în  mod 
arbitrar  neplăceri  concetăţenilor  săi;  ea  nu  face  decât  să  penalizeze  o 
asemenea  conduită.  Proprietarul  de  magazin  este  liber  să  se  comporte 
grosolan  cu  clienţii  săi,  presupunând  că  este  gata  să  suporte  conse¬ 
cinţele.  Consumatorii  sunt  liberi  să  boicoteze  un  furnizor,  dacă  sunt 
dispuşi  să-şi  asume  costurile  ce  decurg  din  aceasta.  Ceea  ce  îl  îmbol¬ 
deşte  pe  fiecare  om  să-şi  dea  toată  silinţa  în  a-şi  servi  semenii  pe  piaţă, 
estompându-i  tendinţele  înnăscute  către  samavolnicie  şi  răutate,  nu 
sunt  constrângerea  şi  coerciţia  venite  din  partea  jandarmilor,  călăilor  şi 
tribunalelor  penale,  ci  interesul  propriu.  Membrul  unei  societăţi  con¬ 
tractuale  este  liber  deoarece  nu-i  serveşte  pe  alţii  decât  servindu-se  pe 
sine.  Singura  constrângere  exercitată  asupra  lui  este  cea  provocată  de 
fenomenul  natural  inevitabil  al  rarităţii.  în  rest,  el  este  liber  în  cuprin¬ 
sul  pieţei. 

Nu  există  niciun  fel  de  libertate,  alta  decât  aceea  pe  care  o  permi¬ 
te  economia  de  piaţă.  într-o  societate  hegemonică  de  tip  totalitarist, 
singura  libertate  care  îi  este  lăsată  individului,  deoarece  nu-i  poate  fi 
uzurpată,  este  libertatea  de  a  se  sinucide. 

Statul,  aparatul  social  al  coerciţiei  şi  al  constrângerii,  este  inevitabil 
o  instituţie  hegemonică.  Dacă  aparatul  guvernamental  ar  fi  în  măsură 
să-şi  extindă  puterea  ad  libitum,  el  ar  putea  aboli  economia  de  piaţă, 
înlocuind-o  cu  socialismul  totalitarist  integral.  Pentru  a  evita  aceasta, 
este  necesar  să  se  limiteze  puterea  aparatului  guvernamental.  Aceasta 
este  sarcina  constituţiilor,  a  declaraţiilor  drepturilor  omului  şi  a  legilor. 
Aceasta  este  semnificaţia  tuturor  luptelor  pentru  libertate  pe  care  le-au 
purtat  oamenii. 

Detractorii  libertăţii  au  dreptate  în  sensul  acesta,  atunci  când  nu¬ 
mesc  libertatea  o  valoare  „burgheză”  şi  le  reproşează  drepturilor  ce  ga- 

rantează  libertatea  faptul  că  sunt  negative.  In  raport  cu  statul  şi  apa¬ 
ratul  guvernamental,  libertatea  înseamnă  constrângeri  impuse  asupra 
exerciţiului  puterii  poliţieneşti. 

N-ar  fi  fost  necesar  să  insistăm  asupra  acestui  fapt  evident  dacă  {284} 
adepţii  abolirii  libertăţii  nu  ar  fi  generat  în  mod  deliberat  o  confuzie 
semantică.  Ei  şi-au  dat  seama  că  nu  aveau  nici  o  şansă  de  victorie  într-o 
luptă  deschisă  şi  sinceră  pentru  cauza  servitutii  şi  a  restrângerii  libertă¬ 
ţii.  Noţiunea  de  libertate  se  bucură  de  un  asemenea  prestigiu  încât  nici 
o  propagandă  nu  era  în  stare  să  îi  clatine  popularitatea.  In  regiunea  de 
înflorire  a  civilizaţiei  occidentale  libertatea  era  considerată  bunul  cel 
mai  de  preţ  din  vremuri  imemoriale.  Ceea  ce  i-a  asigurat  Occidentului 
eminenţa  a  fost  tocmai  preocuparea  lui  pentru  libertate,  un  ideal  social 
străin  de  popoarele  orientale.  Filosofia  socială  a  Occidentului  este,  în 
esenţă,  o  filosofie  a  libertăţii.  Principalul  conţinut  al  istoriei  europene 
şi  al  comunităţilor  fondate  de  emigranţii  europeni  şi  descendenţii  lor, 
în  alte  părţi  ale  lumii,  a  fost  lupta  pentru  libertate.  Individualismul  „ne¬ 
înduplecat”  este  emblema  civilizaţiei  noastre.  Nici  un  atac  făţiş  asupra 
libertăţii  individuale  nu  avea  vreo  şansă  de  succes. 

In  consecinţă,  adepţii  totalitarismului  au  adoptat  altă  tactică.  Ei  au 
răsturnat  înţelesul  cuvintelor.  Numesc  libertate  adevărată  sau  autenti¬ 
că  situaţia  indivizilor  în  cadrul  unui  sistem  în  care  singurul  lor  drept 
este  de  a  asculta  de  ordine.  In  Statele  Unite  ei  se  autointitulează  li¬ 
berali  adevăraţi,  pentru  că  lucrează  la  instituirea  unei  astfel  de  ordini 
sociale.  Numesc  metodele  ruseşti  de  guvernare  dictatorială  „democra¬ 
ţie”.  Numesc  metodele  sindicale  de  exercitare  a  violenţei  şi  a  coerciţiei 
„democraţie  industrială”.  Numesc  libertate  a  presei  o  stare  de  lucruri 
în  care  doar  statul  are  libertatea  de  a  publica  ziare  şi  cărţi.  Definesc 
libertatea  ca  fiind  posibilitatea  de  a  face  lucrurile  „îndreptăţite”  şi,  bi¬ 
neînţeles,  îşi  rezervă  lor  înşişi  sarcina  de  a  determina  ce  este  îndreptăţit 
şi  ce  nu.  In  ochii  lor  omnipotenţa  statului  înseamnă  deplină  libertate. 
Adevăratul  înţeles  al  luptei  lor  pentru  libertate  este  eliberarea  puterii 
poliţieneşti  de  toate  constrângerile. 

Economia  de  piaţă,  afirmă  aceşti  pretinşi  liberali,  îi  oferă  libertate 
doar  clasei  parazitare  a  exploatatorilor,  adică  burgheziei.  Ticăloşii  din 
care  e  alcătuită  aceasta  se  bucură  de  libertate  numai  pentru  a  înrobi 
masele.  Salariatul  nu  este  liber;  el  trebuie  să  trudească  pentru  bene¬ 
ficiul  exclusiv  al  stăpânilor  săi,  patronii.  Capitaliştii  îşi  însuşesc  ceea 
ce  ar  trebui,  conform  drepturilor  inalienabile  ale  omului,  să  aparţină 
muncitorului.  In  regim  socialist  muncitorul  se  va  bucura  de  libertate 
şi  de  demnitate  umană,  deoarece  va  înceta  de  a  fi  sclavul  capitalistului. 

Socialismul  înseamnă  emanciparea  omului  de  rând  şi  libertate  pentru 
toţi.  Mai  mult,  el  înseamnă  avuţie  pentru  toţi. 

Doctrinele  acestea  au  putut  să  triumfe  deoarece  ele  n-au  avut  de 
întâmpinat  critici  raţionale  judicioase.  Anumiţi  economişti  au  înre¬ 
gistrat  succese  strălucite  în  ce  priveşte  demascarea  erorilor  crase  şi  a 
contradicţiilor  care  le  străbat.  Insă  publicul  larg  ignoră  rezultatele  te- 
{285}  oriei  economice.  Argumentele  avansate  de  politicienii  şi  scriitorii  de 
rând  împotriva  socialismului  sunt  fie  naive,  fie  irelevante.  Este  inutil  să 
insistăm  asupra  unui  presupus  drept  „natural”  al  oamenilor  de  a  deţine 
proprietate,  atunci  când  alţii  afirmă  că  dreptul  „natural”  de  căpătâi  este 
egalitatea  veniturilor.  Asemenea  dispute  nu  pot  fi  niciodată  soluţiona¬ 
te.  Criticarea  aspectelor  non-esenţiale,  accesorii,  ale  socialismului  este 
lipsită  de  eficacitate.  Socialismul  nu  poate  fi  respins  prin  atacarea  po¬ 
ziţiilor  socialiste  care  privesc  religia,  căsătoria,  controlul  natalităţii  sau 
arta.  Mai  grav,  cu  privire  la  aceste  chestiuni,  criticii  socialismului  s-au 
situat  adesea  pe  poziţii  eronate. 

în  ciuda  acestor  deficienţe  serioase  ale  apărătorilor  libertăţii  eco¬ 
nomice,  înşelarea  în  permanenţă  a  tuturor  în  legătură  cu  principalele 
caracteristici  ale  socialismului  s-a  dovedit  imposibilă.  Cei  mai  fanatici 
planificatori  au  fost  siliţi  să  admită  că  proiectele  lor  presupun  aboli¬ 
rea  multor  libertăţi  de  care  se  bucură  oamenii  în  regimul  capitalist,  de 
„plutodemocraţie”.  Strânşi  cu  uşa,  ei  au  apelat  la  un  nou  subterfugiu. 
Libertatea  care  urmează  să  fie  abolită,  insistă  ei,  nu  este  decât  falsa 
libertate  „economică”  a  capitaliştilor,  care-i  dăunează  omului  de  rând. 
In  afara  „sferei  economice”  nu  numai  că  libertatea  va  fi  în  întregime 
prezervată,  ci  ea  va  fi  chiar  considerabil  extinsă.  în  ultima  vreme,  slo¬ 
ganul  cel  mai  popular  al  adepţilor  guvernului  totalitarist  şi  al  rusificării 
tuturor  ţărilor  a  devenit  „planificarea  pentru  libertate”. 

Eroarea  implicată  în  acest  argument  provine  din  distincţia  factice 
între  două  sfere  ale  vieţii  şi  ale  acţiunii  umane,  sfera  „economică”  şi  cea 
„non-economică”,  fiind  astfel  complet  separate  una  de  alta.  în  această 
privinţă  nu  este  necesar  să  adăugăm  nimic  la  ceea  ce  s-a  spus  deja  în 
precedentele  părţi  ale  acestei  lucrări.  însă  există  un  alt  aspect  pe  care 
trebuie  să-l  subliniem. 

Libertatea,  aşa  cum  le-a  fost  dată  oamenilor  din  ţările  democrati¬ 
ce  care  alcătuiesc  civilizaţia  occidentală  să  se  bucure  de  ea  pe  vremea 
triumfului  vechiului  liberalism,  nu  a  fost  un  produs  al  constituţiilor,  al 
declaraţiilor  de  drepturi  ale  omului,  al  legilor  şi  al  statutelor.  Asemenea 
documente  nu  urmăreau  decât  protejarea  libertăţii,  care  era  ferm  în- 
structurată  în  modul  de  funcţionare  al  economiei  de  piaţă,  împotriva 
ştirbirilor  pe  care  i  le-ar  fi  putut  aduce  funcţionarii  de  stat.  Nici  un 

guvern  şi  nici  o  lege  de  drept  civil  nu  poate  garanta  şi  genera  liber¬ 
tate,  altfel  decât  prin  susţinerea  şi  apărarea  instituţiilor  fundamentale 
ale  economiei  de  piaţă.  Guvernarea  înseamnă  întotdeauna  coerciţie  şi 
constrângere,  fiind  în  mod  necesar  opusă  libertăţii.  Aparatul  guverna¬ 
mental  este  un  garant  al  libertăţii  şi  este  compatibil  cu  aceasta  numai 
dacă  sfera  sa  de  acţiune  este  adecvat  limitată  la  prezervarea  a  ceea  ce 
se  numeşte  libertatea  economică.  Acolo  unde  nu  există  economie  de 
piaţă,  cele  mai  bine  intenţionate  stipulaţii  constituţionale  şi  legale  ră¬ 
mân  literă  moartă. 

Libertatea  omului  în  regim  capitalist  este  un  efect  al  competiţiei.  {286} 
Muncitorul  nu  depinde  de  bunul  plac  al  unui  patron.  Dacă  patronul 
său  îl  eliberează  din  funcţie,  el  îşi  găseşte  un  alt  patron. 17  Consumatorul 
nu  este  la  bunul  plac  al  vânzătorului.  El  este  liber  să-şi  ofere  patronajul 
unui  alt  magazin,  dacă  găseşte  de  cuviinţă.  Nimeni  nu  trebuie  să  sărute 
mâna  altora  sau  să  se  teamă  de  pierderea  favorurilor  lor.  Relaţiile  in- 
terpersonale  sunt  relaţii  de  afaceri.  Schimbul  de  bunuri  şi  servicii  este 
mutual;  a  vinde  sau  a  cumpăra  nu  este  o  favoare,  ci  o  tranzacţie  dictată 
de  egoismul  ambelor  părţi. 

Este  adevărat  că,  în  calitatea  sa  de  producător,  orice  om  depinde, 
fie  direct  -  ca  în  cazul  antreprenorului  -,  fie  indirect  -  ca  în  cazul 
salariatului  -,  de  cererile  consumatorilor.  Totuşi,  dependenţa  aceasta 
de  supremaţia  consumatorilor  nu  este  nelimitată.  Dacă  o  persoană  are 
motive  serioase  să  sfideze  suveranitatea  consumatorilor,  ea  poate  încer¬ 
ca  să  o  facă.  Există,  în  cadrul  pieţei,  un  drept  foarte  substanţial  şi  foarte 
efectiv  de  a  rezista  opresiunii.  Nimeni  nu  este  forţat  să  investească  în 
industria  producătoare  de  băuturi  alcoolice  sau  să  lucreze  într-o  fabri¬ 
că  de  armament,  dacă  are  obiecţiuni  de  conştiinţă  împotriva  acestor 
activităţi.  El  poate  fi  nevoit  să  plătească  un  preţ  pentru  convingerile 
sale;  nu  există  în  lumea  aceasta  obiective  a  căror  atingere  să  fie  gratuită. 

Insă  alegerea  între  un  avantaj  material  şi  ceea  ce  consideră  individul 
că  este  chemarea  datoriei  este  lăsată  în  seama  propriei  sale  puteri  de 
decizie.  Intr-o  economie  de  piaţă  individul  singur  este  arbitrul  suprem 
al  chestiunilor  ce  privesc  satisfacţia  sa.18 

17.  A  se  vedea  mai  jos,  pp.  598-600. 

18.  In  sfera  politicului,  argumentul  ultim  al  celor  oprimaţi  este  rezistenţa  în  faţa 
opresiunii  venite  din  partea  guvernului  existent.  Oricât  de  ilegală  şi  de  insuportabilă 
ar  fi  opresiunea,  oricât  de  generoase  şi  de  nobile  ar  fi  motivaţiile  rebelilor  şi  oricât  de 
benefice  ar  fi  consecinţele  rezistenţei  lor  violente,  o  revoluţie  este  întotdeauna  un  act 
ilegal,  ce  dezintegrează  ordinea  existentă  de  stat  şi  de  guvernare.  Faptul  de  a  fi  unica 
agenţie  capabilă  să  recurgă  la  măsuri  de  violenţă  sau  să  declare  legitimă  violenţa  prac¬ 
ticată  de  alte  agenţii  pe  teritoriul  său  este  o  trăsătură  esenţială  a  guvernării  civile.  O 
revoluţie  este  un  act  de  război  între  cetăţeni,  care  aboleşte  înseşi  fundamentele  legali¬ 
tăţii  şi  este,  în  cel  mai  bun  caz,  supus  numai  constrângerilor  impuse  de  îndoielnicele 

Societatea  capitalistă  nu  are  alte  mijloace  de  a  constrânge  pe  cineva 
să-şi  schimbe  ocupaţia  sau  locul  de  muncă,  decât  recompensarea  celor 
ce  ascultă  de  dorinţele  consumatorilor,  prin  venituri  mai  mari.  Tocmai 
acesta  este  tipul  de  presiune  pe  care  mulţi  îl  consideră  insuportabil 
şi  speră  să-l  vadă  abolit  în  societatea  socialistă.  Ei  sunt  prea  obtuzi 
pentru  a  realiza  că  singura  alternativă  este  de  a  încredinţa  autorităţilor 
întreaga  putere  de  a  determina  în  ce  ramură  şi  în  ce  loc  trebuie  să  lu¬ 
creze  fiecare  om. 

Omul  nu  este  mai  puţin  liber  în  calitatea  sa  de  consumator.  El  sin¬ 
gur  decide  ce  este  mai  important  şi  ce  este  mai  puţin  important  pentru 
sine.  El  îşi  cheltuieşte  banii  conform  opţiunilor  propriei  sale  voinţe. 

Substituirea  economiei  de  piaţă  cu  planificarea  economică  anulea¬ 
ză  orice  libertate,  nelăsându-i  individului  decât  dreptul  de  a  asculta. 
Autoritatea  directoare  a  tuturor  chestiunilor  economice  controlea¬ 
ză  toate  aspectele  vieţii  şi  activităţilor  omului.  Ea  este  unicul  patron. 
Orice  muncă  devine  muncă  forţată,  deoarece  angajatul  trebuie  să  ac¬ 
cepte  ceea  ce  şeful  binevoieşte  să-i  ofere.  Ţarul  economic  determină 
ce  şi  cât  de  mult  poate  consuma  fiecare  consumator.  In  nici  un  sector 
al  vieţii  umane  nu  este  lăsată  vreo  decizie  la  latitudinea  judecăţilor  de 
valoare  ale  individului.  Autoritatea  îi  dă  sarcini  precise,  îl  formează 
profesional  pentru  slujba  sa  şi  îl  întrebuinţează  în  locul  şi  în  felul  pe 
care  le  consideră  oportune. 

îndată  ce  dispare  libertatea  economică  pe  care  o  acordă  economia 
de  piaţă  membrilor  săi,  toate  libertăţile  politice  şi  declaraţiile  de  drep¬ 
turi  ale  omului  devin  caduce.  Drepturile  de  habeas  corpus  şi  cel  la  proces 
cu  juraţi  sunt  nişte  vorbe  goale  dacă,  sub  pretextul  considerentelor  de 
eficienţă  economică,  autoritatea  are  puterea  deplină  de  a  trimite  orice 
cetăţean  îi  displace  în  regiunea  arctică,  sau  într-un  deşert  -  şi  de  a-i 
prescrie  acolo  „muncă  grea”  pe  viaţă.  Libertatea  presei  este  o  simplă 
iluzie  dacă  autoritatea  controlează  toate  tiparniţele  şi  fabricile  de  hâr¬ 
tie.  Şi  acelaşi  lucru  se  poate  spune  despre  toate  celelalte  drepturi  ale 
omului. 

Omul  este  liber  în  măsura  în  care  îşi  călăuzeşte  viaţa  conform  pro¬ 
priilor  sale  planuri.  Un  om  a  cărui  soartă  este  determinată  de  planurile 
unei  autorităţi  superioare,  care  este  depozitara  exclusivă  a  dreptului 

cutume  internaţionale  referitoare  la  beligeranţă.  Dacă  este  încununată  de  succes,  ea 
poate  stabili  apoi  o  nouă  ordine  legală  şi  un  nou  guvern.  Dar  ea  nu  poate  consacra 
niciodată  prin  lege  un  „drept  de  a  rezista  în  faţa  opresiunii”.  O  asemenea  impunitate 
acordată  celor  ce  opun  rezistenţă  armată  forţelor  armate  ale  guvernului  este  echivalen¬ 
tă  cu  anarhia  şi  este  incompatibilă  cu  orice  fel  de  guvernare.  Adunarea  Constituantă 
a  primei  Revoluţii  Franceze  a  fost  suficient  de  nesăbuită  pentru  a  decreta  un  astfel  de 
drept;  însă  n-a  fost  atât  de  nesăbuită  pentru  a-şi  lua  propriul  decret  în  serios. 

de  a  planifica,  nu  este  liber  în  sensul  în  care  a  fost  utilizat  şi  înţeles 
termenul  acesta  de  „libertate”  de  către  toată  lumea,  până  când  revoluţia 
semantică  a  zilelor  noastre  a  provocat  amestecarea  limbilor. 

7.  Inegalitatea  averilor  şi  a  veniturilor 

Inegalitatea  indivizilor  în  ce  priveşte  avuţia  şi  venitul  este  o  caracteris¬ 
tică  esenţială  a  economiei  de  piaţă. 

Faptul  că  libertatea  este  incompatibilă  cu  egalitatea  averilor  şi  a  ve¬ 
niturilor  a  fost  subliniat  de  mulţi  autori.  Nu  este  necesar  să  examinăm 
argumentele  emoţionale  avansate  în  aceste  scrieri.  Nu  este  necesar  nici 
să  ne  punem  întrebarea  dacă  renunţarea  la  liberate  ar  putea  ea  însăşi  să 
garanteze  egalitatea  averilor  şi  a  veniturilor  şi  dacă  o  societate  ar  putea 
sau  nu  să  subziste  pe  bazele  unei  asemenea  egalităţi.  Sarcina  noastră 
este  doar  de  a  descrie  rolul  pe  care-1  joacă  inegalitatea  în  cadrul  socie¬ 
tăţii  de  piaţă. 

în  societatea  de  piaţă  constrângerea  şi  coerciţia  directe  nu  sunt  în¬ 
trebuinţate  decât  pentru  combaterea  actelor  dăunătoare  cooperării 
sociale.  în  rest,  indivizii  nu  sunt  molestaţi  de  puterea  poliţienească.  {288} 
Cetăţeanul  care  respectă  legea  este  ferit  de  amestecul  temnicerilor  şi  al 
călăilor.  Presiunea  necesară  pentru  a-1  induce  pe  individ  să  contribuie 
cu  partea  sa  la  efortul  de  producţie  depus  în  cooperare  este  exercitată 
de  structura  preţurilor  de  piaţă.  Presiunea  aceasta  este  indirectă.  Ea 
pune  pe  contribuţia  fiecărui  individ  un  preţ,  stabilit  în  funcţie  de  va¬ 
loarea  atribuită  de  consumatori  contribuţiei  sale.  Răsplătind  eforturi¬ 
le  individului  conform  valorii  acestora,  ea  lasă  la  latitudinea  fiecăruia 
alegerea  între  utilizarea  mai  mult  sau  mai  puţin  completă  a  propriilor 
sale  facultăţi  şi  aptitudini.  De  bună  seamă,  metoda  aceasta  nu  poate 
elimina  dezavantajele  inerente  inferiorităţii  anumitor  persoane.  însă 
ea  furnizează  tuturor  o  motivaţie  pentru  a-şi  exercita  la  maximum  fa¬ 
cultăţile  şi  aptitudinile. 

Singurele  alternative  la  această  presiune  financiară,  exercitată  de 
piaţă,  sunt  presiunea  directă  şi  constrângerea  exercitate  de  puterea 
poliţienească.  Autorităţilor  trebuie  să  li  se  încredinţeze  sarcina  de  a 
stabili  cantitatea  şi  calitatea  muncii  pe  care  urmează  fiecare  individ 
să  o  presteze.  Dat  fiind  că  indivizii  sunt  inegal  înzestraţi  cu  aptitudini, 
aceasta  presupune  examinarea  de  către  autorităţi  a  personalităţilor  lor. 

Cu  alte  cuvinte,  individul  devine  locatarul  unui  penitenciar,  fiindu-i 
încredinţată  o  anumită  sarcină.  Dacă  dă  greş  în  îndeplinirea  sarcinii  pe 
care  i-au  trasat-o  autorităţile,  el  este  susceptibil  de  a  fi  pedepsit. 

Este  important  să  sesizăm  în  ce  constă  diferenţa  între  presiunea 

directă  exercitată  pentru  prevenirea  actelor  criminale  şi  cea  exercitată 
pentru  adoptarea  unei  anumite  conduite.  In  primul  caz,  tot  ce  i  se  cere 
individului  este  să  evite  anumite  tipuri  de  conduită,  care  sunt  deter¬ 
minate  cu  precizie  de  lege.  De  regulă,  este  uşor  de  stabilit  dacă  această 
interdicţie  este  sau  nu  respectată.  în  al  doilea  caz,  individul  este  ţinut 
să  îndeplinească  o  anumită  sarcină;  legea  îl  constrânge  să  execute  o  ac¬ 
ţiune  care  nu  este  dinainte  definită,  a  cărei  stabilire  este  lăsată  în  seama 
deciziilor  puterii  executive.  Individul  este  ţinut  să  asculte  de  ceea  ce  îi 
va  ordona  administraţia  să  facă.  Răspunsul  la  întrebarea  dacă  hotărâ¬ 
rea  adoptată  de  puterea  executivă  este  sau  nu  adecvată  capacităţilor  şi 
facultăţilor  individului  şi  dacă  el  i  se  supune  sau  nu  din  toate  puterile 
sale  este  extrem  de  greu  de  aflat.  Fiecare  cetăţean  este  supus  deciziei 
autorităţilor,  în  tot  ce  ţine  de  diferitele  aspecte  ale  personalităţii  sale 
şi  de  manifestările  conduitei  sale.  într-o  economie  de  piaţă,  cu  prilejul 
unui  proces  penal,  procurorul  este  obligat  să  producă  suficiente  dovezi 
ale  vinovăţiei  acuzatului.  însă  când  este  vorba  de  prestarea  muncilor 
obligatorii,  sarcina  de  a  demonstra  că  rolul  ce  i-a  fost  încredinţat  i-a 
depăşit  capacităţile,  sau  că  a  făcut  tot  ce  se  putea  aştepta  de  la  el,  îi 
{289}  revine  acuzatului.  Administratorii  combină  în  persoanele  lor  funcţiile 
de  legislatori,  executori  ai  legii,  procurori  publici  şi  judecători.  Acuzaţii 
se  află  în  întregime  la  discreţia  lor.  Aceasta  este  situaţia  pe  care  şi-o 
imaginează  oamenii  când  vorbesc  de  lipsă  de  libertate. 

Nici  un  sistem  de  diviziune  socială  a  muncii  nu  poate  funcţiona 
fără  o  metodă  care  să-i  facă  pe  indivizi  responsabili  pentru  contribuţia 
lor  la  efortul  productiv  comun.  Dacă  această  responsabilizare  nu  este 
asigurată  de  structura  preţurilor  de  piaţă  şi  de  inegalitatea  averilor  şi  a 
veniturilor  pe  care  o  determină  acestea,  ea  trebuie  implementată  prin 
metode  de  constrângere  directă,  poliţienească. 

8 .  Profiturile  şi  pierderile  antreprenoriale 

Profitul,  în  sens  larg,  este  câştigul  rezultat  din  acţiune;  el  este  sporul  de 
satisfacţie  (reducere  a  neplăcerii)  obţinut;  este  diferenţa  dintre  valoarea 
mai  mare  atribuită  rezultatului  atins  şi  valoarea  mai  redusă  atribuită 
sacrificiilor  pentru  atingerea  sa;  el  este,  cu  alte  cuvinte,  diferenţa  din¬ 
tre  venituri  şi  costuri.  Realizarea  de  profituri  este,  invariabil,  obiectivul 
urmărit  prin  orice  acţiune.  Dacă  o  acţiune  eşuează  în  atingerea  obiecti¬ 
vului  urmărit,  atunci  veniturile  nu  depăşesc  costurile,  sau  sunt  mai  mici 
decât  acestea.  în  al  doilea  caz  rezultatul  este  o  pierdere,  o  descreştere 
a  satisfacţiei. 

în  sensul  acesta  originar,  profitul  şi  pierderea  sunt  fenomene  psihice, 

şi,  ca  atare,  nu  se  pretează  la  a  fi  măsurate  sau  exprimate  într-un  mod 
care  să  poată  furniza  altora  informaţii  precise  despre  intensitatea  lor. 
Un  om  îi  poate  spune  altuia  că  a  îl  satisface  mai  mult  decât  b;  dar  el 
nu-i  poate  comunica  altui  om  cu  cât  anume  depăşeşte  satisfacţia  obţi¬ 
nută  de  pe  urma  lui  a  pe  cea  obţinută  de  pe  urma  lui  b,  decât  în  termeni 
vagi  şi  indistincţi. 

In  economia  de  piaţă,  toate  lucrurile  care  sunt  vândute  şi  cumpărate 
pe  bani  posedă  preţuri  marcate  în  termeni  monetari.  In  calculele  mo¬ 
netare,  profitul  apare  ca  un  surplus  de  bani  obţinut  în  plus  faţă  de  banii 
cheltuiţi,  iar  o  pierdere  ca  un  surplus  de  bani  cheltuiţi  faţă  de  banii  ob¬ 
ţinuţi.  Profiturile  şi  pierderile  pot  fi  exprimate  sub  forma  unor  anumite 
sume  de  bani.  Volumul  profiturilor  sau  pierderilor  unui  individ  poate 
fi  exprimat  în  termeni  monetari.  Insă  această  expresie  monetară  nu  se 
referă  la  profiturile  sau  pierderile  psihice  ale  individului.  Ea  se  referă 
la  un  fenomen  social,  la  contribuţia  acelui  individ  la  efortul  social,  aşa 
cum  este  ea  evaluată  de  ceilalţi  membri  ai  societăţii.  Ea  nu  ne  spune 
nimic  despre  sporul  sau  reducerea  satisfacţiei  sau  fericirii  sale.  Ea  nu 
face  decât  să  reflecte  evaluarea  contribuţiilor  sale  la  cooperarea  socia¬ 
lă  făcută  de  semenii  săi.  Această  evaluare  este  determinată,  în  ultimă 
instanţă,  de  eforturile  fiecărui  membru  al  societăţii  de  a  atinge  cel  mai 
înalt  profit  psihic  cu  putinţă.  Este  rezultanta  efectului  compus  al  ju¬ 
decăţilor  de  valoare,  subiective  şi  personale,  ale  tuturor  acestor  oameni, 
aşa  cum  se  manifestă  ele  în  conduita  lor  pe  piaţă.  Insă  ea  nu  trebuie 
confundată  cu  aceste  judecăţi  de  valoare  ca  atare. 

Nu  ne  putem  nici  măcar  imagina  o  stare  de  lucruri  în  care  oamenii 
să  acţioneze  fără  intenţia  de  a  atinge  profituri  psihice  şi  în  care  acţi¬ 
unile  lor  să  nu  aibă  drept  consecinţă  nici  profituri  psihice,  nici  pier¬ 
deri  psihice.19  In  cadrul  construcţiei  imaginare  a  economiei  uniform 
repetitive,  nu  există  nici  profituri,  nici  pierderi  monetare.  Dar  fiecare 
individ  obţine  un  profit  psihic  de  pe  urma  acţiunilor  sale,  căci  altfel 
n-ar  acţiona  deloc.  Fermierul  îşi  hrăneşte  şi  îşi  mulge  vacile  şi  îşi  vinde 
laptele  deoarece  atribuie  o  valoare  mai  mare  lucrurilor  pe  care  le  poate 
cumpăra  cu  banii  astfel  câştigaţi  decât  costurilor  suportate.  Absenţa 
profiturilor  şi  a  pierderilor  monetare  într-un  astfel  de  sistem  uniform 
repetitiv  se  datorează  faptului  că,  lăsând  deoparte  diferenţele  produse 
de  evaluarea  mai  ridicată  a  bunurilor  prezente  faţă  de  bunurile  viitoare, 
suma  preţurilor  tuturor  factorilor  complementari  necesari  pentru  pro¬ 
ducţie  este  perfect  egală  cu  preţul  produsului. 

19.  Dacă  o  acţiune  nici  nu  ameliorează  nici  nu  dăunează  unei  stări  de  satisfacţie, 
atunci  ea  încă  presupune  o  pierdere  psihică,  datorită  inutilităţii  efortului  psihic  cheltu¬ 
it.  Individul  în  cauză  ar  fi  avut  de  câştigat  dacă  s-ar  fi  bucurat  inert  de  viaţă. 

In  lumea  schimbătoare  a  realităţii,  diferenţele  dintre  sumele  pre¬ 
ţurilor  factorilor  complementari  de  producţie  şi  preţurile  produselor 
reapar  fără  încetare.  Profiturile  şi  pierderile  monetare  sunt  generate 
de  aceste  diferenţe.  Vom  analiza  mai  târziu  schimbările  de  felul  acesta 
care  îi  afectează  pe  vânzătorii  de  forţă  de  muncă,  pe  cei  de  factori  na¬ 
turali  originari  de  producţie  şi  pe  capitalişti,  în  calitatea  lor  de  furnizori 
de  credite  băneşti.  Acum  ne  interesează  profiturile  şi  pierderile  an- 
treprenoriale  ale  promotorilor.  Aceasta  este  problema  la  care  se  referă 
oamenii  atunci  când  întrebuinţează  termenii  de  profit  şi  pierdere  în 
vorbirea  curentă. 

Ca  orice  om  care  acţionează,  antreprenorul  este  întotdeauna  un  spe¬ 
culator.  El  se  confruntă  cu  condiţiile  incerte  ale  viitorului.  Succesul 
sau  eşecul  său  depind  de  corectitudinea  anticipărilor  sale  referitoare 
la  evenimente  incerte.  Dacă  dă  greş  în  înţelegerea  lucrurilor  care  se 
vor  petrece,  soarta  sa  este  pecetluită.  Singura  sursă  a  profiturilor  antre- 
prenoriale  este  capacitatea  sa  de  a  anticipa  mai  bine  decât  alţii  cererea 
consumatorilor.  Dacă  toată  lumea  anticipează  corect  configuraţia  vii¬ 
toare  a  pieţei  pe  care  se  tranzacţionează  un  anumit  produs,  atunci  pre¬ 
ţul  produsului  şi  preţurile  factorilor  complementari  de  producţie  nece¬ 
sari  s-ar  alinia,  încă  de  astăzi,  la  această  configuraţie  viitoare.  Pentru  cei 
ce  se  lansează  în  acest  domeniu  de  afaceri  nu  pot  apărea  nici  profituri 
nici  pierderi. 

{291}  Funcţia  specific  antreprenorială  constă  în  determinarea  întrebuinţă¬ 
rii  factorilor  de  producţie.  Antreprenorul  este  persoana  care  determină 
utilizarea  lor  pentru  atingerea  anumitor  scopuri.  Făcând  aceasta,  el  nu 
este  mânat  decât  de  interesul  său  egoist  de  a  realiza  profituri  şi  de  a  se 
înavuţi.  Insă  el  nu  poate  face  abstracţie  de  legea  pieţei.  El  nu  poate  re¬ 
uşi  decât  satisfăcându-şi  în  cel  mai  înalt  grad  consumatorii.  Profiturile 
sale  depind  de  aprobarea  conduitei  sale  de  către  consumatori. 

Profiturile  şi  pierderile  antreprenoriale  nu  trebuie  confundate  cu  alţi 
factori  care  afectează  veniturile  antreprenorului. 

Competenţa  tehnologică  a  antreprenorului  nu  afectează  profitu¬ 
rile  şi  pierderile  sale  specific  antreprenoriale.  In  măsura  în  care  pro¬ 
priile  sale  activităţi  tehnologice  contribuie  la  realizarea  de  venituri 
şi  la  ridicarea  încasărilor  sale  nete,  avem  de  a  face  cu  o  compensaţie 
a  muncii  depuse  de  el.  Este  vorba  de  salariul  plătit  antreprenorului 
pentru  munca  prestată.  Nici  faptul  că  anumite  procese  de  producţie 
nu  se  finalizează  prin  obţinerea  produsului  dorit  din  motive  tehnolo¬ 
gice  nu  influenţează  profiturile  sau  pierderile  specific  antreprenoriale. 
Asemenea  eşecuri  sunt  fie  evitabile,  fie  inevitabile.  In  primul  caz,  ele 
se  datorează  unei  ineficienţe  tehnologice  în  gestionarea  producţiei.  In 

acest  caz,  pierderile  rezultate  trebuie  puse  pe  seama  carenţelor  perso¬ 
nale  ale  antreprenorului  adică  fie  pe  seama  lipsei  sale  de  competenţă 
tehnologică,  fie  pe  seama  lipsei  sale  de  competenţă  în  alegerea  unor 
colaboratori  adecvaţi.  In  al  doilea  caz,  eşecurile  se  datorează  faptului 
că  stadiul  prezent  al  cunoaşterii  tehnologice  ne  împiedică  să  controlăm 
pe  deplin  condiţiile  de  care  depinde  succesul.  Această  deficienţă  poate 
fi  determinată  fie  de  o  cunoaştere  incompletă  a  condiţiilor  care  ar  asi¬ 
gura  succesul,  fie  de  necunoaşterea  metodelor  care  ar  permite  un  con¬ 
trol  deplin  asupra  unora  din  condiţiile  cunoscute.  Preţul  factorilor  de 
producţie  reflectă  această  stare  deficitară  a  cunoaşterii  şi  a  capacităţilor 
noastre  tehnologice.  Preţul  pământului  cultivatul,  de  pildă,  reflectă  pe 
deplin  faptul  că  există  recolte  proaste,  prin  aceea  că  este  determinat 
de  veniturile  anticipate  medii.  Faptul  că  explozia  unor  sticle  reduce 
output-ul  de  şampanie  nu  afectează  profiturile  şi  pierderile  antrepre- 
noriale.  El  nu  este  decât  unul  dintre  factorii  care  determină  preţul  de 
producţie  şi  preţul  şampaniei.20 

Accidentele  care  afectează  procesul  de  producţie,  mijloacele  de  pro¬ 
ducţie,  sau  produsele,  câtă  vreme  ele  se  află  încă  în  mâinile  antrepre¬ 
norului,  sunt  luate  în  calcul  în  contabilizarea  costurilor  de  producţie. 
Experienţa,  care  îi  furnizează  omului  de  afaceri  toate  celelalte  cunoş¬ 
tinţe  tehnologice,  îi  furnizează  şi  informaţii  referitoare  la  scăderea  me¬ 
die  a  cantităţii  de  output  fizic  pe  care  este  probabil  să  o  determine 
asemenea  accidente.  Operând  cu  rezerve  de  securitate,  el  converteşte 
efectele  accidentelor  în  costuri  de  producţie  obişnuite.  în  ce  priveşte 
contingenţele  a  căror  incidenţă  anticipată  este  prea  rară  şi  prea  neregu¬ 
lată  pentru  a  fi  luată  în  calcul  în  felul  acesta  de  firme  individuale  de  di¬ 
mensiuni  normale,  problema  este  rezolvată  prin  acţiunea  concertată  a 
unor  grupuri  suficient  de  mari  de  firme.  Firmele  individuale  cooperea¬ 
ză  conform  principiului  asigurării  împotriva  pagubelor  provocate  de 
incendii,  inundaţii  şi  alte  calamităţi  similare.  în  acest  caz,  locul  rezervei 
de  securitate  este  luat  de  o  primă  de  asigurare.  în  orice  caz,  riscurile 
determinate  de  accidente  nu  introduc  incertitudine  în  gestiunea  pro¬ 
ceselor  tehnologice.21  Dacă  un  antreprenor  omite  să  le  ia  în  mod  adec¬ 
vat  în  calcul,  el  dă  dovadă  de  insuficienţă  de  ordin  tehnic.  Pierderile 
astfel  suportate  trebuie  puse  pe  seama  caracterului  necorespunzător  al 
tehnicilor  aplicate  şi  nu  pe  seama  funcţiei  sale  antreprenoriale. 

Eliminarea  antreprenorilor  care  nu  sunt  în  măsură  să  le  asigure  în- 

20.  Cf.  Mangoldt,  Die Lehre  vom  Unternehmergewinn,  Leipzig,  1855,  p.  82.  Faptul 
că  din  100  de  litri  de  vin  neprelucrat  nu  se  pot  produce  100  de  litri  de  şampanie,  ci  o 
cantitate  mai  mică,  are  aceeaşi  semnificaţie  cu  faptul  că  din  100  de  kilograme  de  trestie 
de  zahăr  nu  se  pot  produce  1 00  de  kilograme  de  zahăr,  ci  o  cantitate  mai  mică. 

21.  Cf.  Knight,  Risk,  Uncertainty  and  Profit,  Boston,  1921,  pp.  21 1-2 13. 

treprinderilor  lor  un  grad  adecvat  de  eficienţă  tehnologică,  sau  a  căror 
ignoranţă  tehnologică  le  viciază  calculul  costurilor,  se  produce  pe  piaţă 
în  acelaşi  fel  în  care  se  produce  şi  eliminarea  celor  deficitari  în  privinţa 
îndeplinirii  funcţiilor  specific  antreprenoriale.  Se  poate  întâmpla  ca  un 
antreprenor  să  aibă  atâta  succes  în  activitatea  sa  specific  antrepreno- 
rială,  încât  să  poată  compensa  pierderile  cauzate  de  deficienţa  sa  de 
ordin  tehnologic.  Se  poate  de  asemenea  întâmpla  ca  un  antreprenor 
să-şi  poată  compensa  pierderile  determinate  de  carenţele  sale  în  în¬ 
deplinirea  funcţiei  antreprenoriale  prin  avantajele  derivate  de  pe  urma 
superiorităţii  sale  tehnologice,  sau  din  renta  suplimentară  care-i  re¬ 
vine  de  pe  urma  productivităţii  mai  mari  a  factorilor  de  producţie  pe 
care-i  întrebuinţează.  Insă  nu  trebuie  să  confundăm  diversele  funcţii 
care  fuzionează  în  activitatea  de  gestionare  a  unei  unităţi  economi¬ 
ce.  Antreprenorul  mai  eficient  din  punct  de  vedere  economic  primeşte 
rate  salariale  sau  cvasi-salariale  mai  mari  decât  omologul  său  mai  puţin 
eficient,  în  acelaşi  mod  în  care  muncitorul  mai  eficient  câştigă  mai 
mult  decât  cel  mai  puţin  eficient.  Echipamentul  mai  eficient  şi  solul 
mai  fertil  produc  randamente  fizice  mai  mari  pe  unitatea  de  costuri 
cheltuită;  ele  aduc  o  rentă  suplimentară  faţă  de  echipamentul  mai  pu¬ 
ţin  eficient  şi  solul  mai  puţin  fertil.  Ratele  salariale  superioare  şi  renta 
mai  mare  sunt,  ceteris  paribus,  corolarul  unui  output  fizic  mai  mare. 
Dar  profiturile  şi  pierderile  specific  antreprenoriale  nu  sunt  produse 
de  cantitatea  de  output  fizic.  Ele  depind  de  ajustarea  output-ului  la 
dorinţele  cele  mai  intense  ale  consumatorilor.  Ceea  ce  le  produce  este 
[293}  măsura  în  care  antreprenorul  a  reuşit  sau  nu  să  anticipeze  configuraţia 
viitoare  -  care  este  în  mod  necesar  incertă  -  a  pieţei. 

Antreprenorul  este,  de  asemenea,  pândit  de  pericole  politice. 
Politicile  guvernamentale,  revoluţiile  şi  războaiele  îi  pot  afecta  în  mod 
negativ  sau  anihila  întreprinderea.  Asemenea  evenimente  nu-1  afec¬ 
tează  doar  pe  el;  ele  afectează  economia  de  piaţă  ca  atare  şi  pe  toţi 
indivizii,  deşi  nu  pe  toţi  în  aceeaşi  măsură.  Pentru  antreprenorul  luat 
individual  ele  reprezintă  date  pe  care  el  nu  le  poate  modifica.  Dacă 
este  eficient,  el  le  va  anticipa  din  timp.  Dar  antreprenorul  nu  are  în¬ 
totdeauna  posibilitatea  de  a-şi  ajusta  activităţile  astfel  încât  să  evite 
pagubele.  Dacă  pericolele  anticipate  privesc  doar  o  parte  din  teritoriul 
accesibil  pentru  activităţile  sale  antreprenoriale,  el  poate  evita  desfăşu¬ 
rarea  activităţilor  în  regiunile  ameninţate  şi  se  poate  orienta  spre  ţări 
în  care  pericolul  este  mai  puţin  iminent.  însă  dacă  nu  poate  emigra,  el 
trebuie  să  rămână  unde  se  află.  Dacă  toţi  antreprenorii  ar  fi  convinşi  că 
victoria  finală  a  bolşevismului  este  iminentă,  ei  încă  nu  şi-ar  abando¬ 
na  activităţile  antreprenoriale.  Perspectiva  exproprierii  iminente  îi  va 

determina  pe  capitalişti  să-şi  consume  fondurile.  Antreprenorii  vor  fi 
siliţi  să-şi  ajusteze  planurile  la  situaţia  pieţei  rezultată  din  acest  con¬ 
sum  al  capitalului  şi  la  naţionalizarea  magazinelor  şi  fabricilor,  cu  care 
sunt  ameninţaţi.  Dar  ei  nu  vor  înceta  să-şi  desfăşoare  activitatea.  Dacă 
anumiţi  antreprenori  ies  din  afaceri,  le  vor  lua  locul  alţii  -  noi  veniţi 
sau  antreprenori  deja  existenţi,  dornici  să-şi  extindă  întreprinderile.  In 
economia  de  piaţă  vor  exista  întotdeauna  antreprenori.  Politicile  ostile 
capitalismului  îi  pot  lipsi  pe  consumatori  de  cea  mai  mare  parte  a  be¬ 
neficiilor  pe  care  le-ar  fi  putut  culege  de  pe  urma  activităţilor  antrepre- 
noriale  neobstrucţionate.  Insă  ele  nu  pot  elimina  antreprenorii  ca  atare, 
dacă  nu  distrug  în  întregime  economia  de  piaţă. 

Sursa  ultimă  din  care  provin  profiturile  şi  pierderile  este  incertitudi¬ 
nea  legată  de  constelaţia  viitoare  a  cererii  şi  a  ofertei. 

Dacă  toţi  antreprenorii  ar  anticipa  corect  configuraţia  viitoare  a  pie¬ 
ţei,  n-ar  exista  nici  profituri  nici  pierderi.  Preţurile  tuturor  factorilor 
de  producţie  ar  fi  încă  de  astăzi  pe  deplin  ajustate  la  preţurile  de  mâi¬ 
ne  ale  produselor.  Cumpărând  factori  de  producţie,  antreprenorul  ar 
trebui  să  cheltuiască  (cu  reducerea  corespunzătoare  diferenţei  dintre 
preţurile  bunurilor  prezente  şi  cele  ale  bunurilor  viitoare)  o  sumă  care 
nu  este  cu  nimic  mai  mică  decât  cea  pe  care  o  vor  achita  ulterior  cum¬ 
părătorii,  pentru  achiziţionarea  produsului.  Un  antreprenor  nu  poate 
realiza  profituri  decât  dacă  anticipează  condiţiile  viitoare  mai  corect 
decât  alţi  antreprenori.  In  acest  caz,  el  cumpără  factorii  complementari 
de  producţie  la  preţuri  a  căror  sumă,  inclusiv  diferenţa  determinată  de 
decalajul  temporal,  este  mai  mică  decât  preţul  la  care  îşi  vinde  produsul. 

Dacă  dorim  să  construim  imaginea  unor  condiţii  economice  schim¬ 
bătoare  din  care  lipsesc  atât  profiturile  cât  şi  pierderile,  atunci  trebuie 
să  recurgem  la  o  presupoziţie  irealizabilă:  capacitatea  tuturor  indivizi¬ 
lor  de  a  anticipa  perfect  toate  evenimentele  viitoare.  Dacă  vânătorii  şi 
pescarii  primitivi,  pe  seama  cărora  se  obişnuieşte  să  se  pună  cea  dintâi 
acumulare  de  factori  produşi  de  producţie,  ar  fi  cunoscut  dinainte  toate 
vicisitudinile  ulterioare  cu  care  trebuia  să  se  confrunte  omul,  şi  dacă 
atât  ei  cât  şi  urmaşii  lor  până  în  ziua  Judecăţii  de  Apoi,  echipaţi  deo¬ 
potrivă  cu  aceeaşi  omniscienţă,  ar  fi  evaluat  toţi  factorii  de  producţie  în 
conformitate  cu  aceste  cunoştinţe,  profiturile  şi  pierderile  antrepreno- 
riale  nu  ar  fi  apărut  niciodată.  Profiturile  şi  pierderile  antreprenoriale 
provin  din  discrepanţa  dintre  preţurile  anticipate  şi  cele  efectiv  stabili¬ 
te  ulterior,  pe  piaţă.  Este  posibilă  confiscarea  profiturilor  şi  transferarea 
lor,  de  la  cei  care  le-au  realizat  către  alte  persoane.  Insă  nici  profiturile 
nici  pierderile  nu  pot  dispărea  vreodată  dintr-o  lume  supusă  schimbă¬ 
rii,  care  nu  este  populată  exclusiv  cu  persoane  omnisciente. 

9.  Profituri  şi  pierderi  antreprenoriale 
într-o  economie  aflată  în  creştere 

In  cadrul  construcţiei  imaginare  a  unei  economii  staţionare,  suma  to¬ 
tală  a  tuturor  profiturilor  antreprenoriale  este  egală  cu  suma  totală  a 
tuturor  pierderilor  antreprenoriale.  Profiturile  unui  antreprenor  sunt 
contrabalansate,  în  ansamblul  sistemului  economic,  de  pierderile  unui 
alt  antreprenor.  Surplusul  pe  care,  toţi  consumatorii  luaţi  laolaltă,  îl 
cheltuiesc  pentru  achiziţionarea  unei  anumite  mărfi  este  contrabalan¬ 
sat  de  reducerea  cheltuielilor  efectuate  de  ei  pentru  achiziţionarea  altor 
mărfuri.22 

Lucrurile  stau  diferit  într-o  economie  aflată  în  creştere. 

Numim  economie  aflată  în  creştere  o  economie  în  care  cantitatea 
de  capital  investit  per  capita  este  în  creştere.  întrebuinţarea  acestei  ter¬ 
minologii  nu  implică  judecăţi  de  valoare.  Nu  adoptăm  nici  perspectiva 
„materialistă”,  conform  căreia  o  asemenea  creştere  este  bună,  nici  pe 
cea  „idealistă”,  conform  căreia  ea  este  rea,  sau  cel  puţin  irelevantă  din- 
tr-un  „punct  de  vedere  superior”.  Desigur,  este  un  fapt  binecunoscut 
că  imensa  majoritate  a  oamenilor  consideră  consecinţele  creşterii,  în 
această  accepţiune,  ca  reprezentând  cea  mai  dezirabilă  stare  de  lucruri 
şi  tânjesc  după  condiţii  care  nu  sunt  realizabile  decât  într-o  economie 
aflată  în  creştere. 

{295}  în  economia  staţionară,  antreprenorii,  în  cursul  îndeplinirii  funcţi¬ 
ilor  lor  specifice,  nu  pot  face  nimic  altceva  decât  să  retragă  factori  de 
producţie,  în  măsura  în  care  aceştia  sunt  în  continuare  convertibili23, 
dintr-o  ramură  de  afaceri,  pentru  a-i  întrebuinţa  în  altă  ramură,  sau 
pentru  a  direcţiona  procesul  de  restaurare  a  echivalentului  bunurilor 
de  capital  consumate  în  cursul  proceselor  de  producţie  către  anumite 
ramuri  economice,  care  urmează  să  fie  extinse  pe  seama  altor  ramuri 
economice.  In  economia  aflată  în  creştere,  printre  activităţile  antrepre¬ 
noriale  se  numără,  în  plus,  determinarea  întrebuinţării  bunurilor  de 
capital  suplimentare,  acumulate  prin  noi  economisiri.  întrebuinţarea 
acestor  bunuri  de  capital  suplimentare  urmează  să  sporească  suma  to¬ 
tală  a  venitului  produs,  adică  volumul  total  al  bunurilor  de  consum 
ce  pot  fi  consumate  fără  a  diminua  capitalul  disponibil  şi  deci  fără  a 
reduce  output-ul  producţiei  viitoare.  Creşterea  de  venit  se  efectuează 
fie  printr-o  creştere  a  producţiei  neînsoţită  de  modificarea  metodelor 

22.  Dacă  ar  fi  să  întrebuinţăm  conceptul  eronat  de  „venit  naţional”,  aşa  cum  este 
el  întrebuinţat  în  vorbirea  curentă,  ar  trebui  să  afirmăm  că  nici  o  parte  din  venitul 
naţional  nu  generează  profituri. 

23.  Problema  convertibilităţii  bunurilor  de  capital  este  analizată  mai  jos,  pp.  503- 
505. 

tehnologice  de  producţie,  fie  printr-o  ameliorare  a  metodelor  tehnolo¬ 
gice  care  n-ar  fi  fost  fezabilă  în  condiţiile  de  până  atunci,  caracterizate 
printr-un  volum  mai  redus  de  bunuri  de  capital. 

Diferenţa  dintre  suma  totală  a  profiturilor  antreprenoriale  şi  suma 
totală  a  pierderilor  antreprenoriale  este  generată  de  această  avuţie 
suplimentară.  Dar  se  poate  demonstra  cu  uşurinţă  că  acest  surplus 
nu  poate  niciodată  epuiza  sporul  total  de  avuţie  generat  de  creşterea 
economică.  Legile  pieţei  împart  această  avuţie  suplimentară  între  an¬ 
treprenori,  furnizorii  de  forţă  de  muncă  şi  furnizorii  anumitor  factori 
materiali  de  producţie,  astfel  încât  partea  leului  să  le  revină  grupurilor 
nonantreprenoriale. 

Trebuie  să  observăm,  în  primul  rând,  că  profiturile  antreprenoriale 
nu  sunt  un  fenomen  de  durată,  ci  doar  unul  temporar.  Există  o  tendin¬ 
ţă  inerentă  de  dispariţie  a  profiturilor  şi  a  pierderilor.  Piaţa  se  îndreaptă 
întotdeauna  către  apariţia  preţurilor  finale  şi  a  stării  finale  de  repaos. 

Dacă  această  mişcare  nu  ar  fi  întreruptă  de  noi  schimbări  ale  date¬ 
lor,  care  creează  necesitatea  unei  noi  ajustări  a  producţiei  la  condiţiile 
modificate,  preţurile  tuturor  factorilor  complementari  de  producţie  ar 
deveni  în  cele  din  urmă  -  luând  în  calcul  şi  preferinţa  de  timp  -  egale 
cu  preţurile  produsului,  pentru  profituri  şi  pierderi  nemairămânând 
nimic.  Pe  termen  lung,  orice  creştere  a  productivităţii  le  aduce  beneficii 
exclusiv  muncitorilor  şi  anumitor  grupuri  de  proprietari  de  pământ  şi 
de  bunuri  de  capital. 

Grupurile  de  proprietari  de  capital  care  sunt  beneficiare  sunt: 

1.  Cei  cărora  economisirea  le-a  sporit  cantitatea  de  bunuri  de 
capital  disponibile.  Ei  sunt  proprietarii  acestei  avuţii  suplimentare,  {296} 
care  provine  din  abţinerea  lor  de  la  consum. 

2.  Proprietarii  acelor  bunuri  de  capital  care  existau  deja  şi  care,  da¬ 
torită  ameliorării  metodelor  tehnologice  de  producţie,  sunt  acum  mai 
bine  întrebuinţate  decât  înainte.  Desigur,  asemenea  câştiguri  nu  pot  fi 
decât  temporare.  Ele  trebuie  să  dispară,  deoarece  determină  o  tendinţă 
de  intensificare  a  producţiei  de  bunuri  de  capital  de  acelaşi  fel. 

Pe  de  altă  parte,  sporul  cantităţii  bunurilor  de  capital  disponibile 
reduce  productivitatea  marginală  a  acestor  bunuri  de  capital;  astfel,  el 
induce  o  reducere  a  preţurilor  la  bunurile  de  capital,  dăunând  prin 
aceasta  intereselor  tuturor  acelor  capitalişti  care  n-au  participat  deloc, 
sau  n-au  participat  suficient,  la  procesul  de  economisire  şi  la  acumula¬ 
rea  stocului  suplimentar  de  bunuri  de  capital. 

Din  grupul  proprietarilor  funciari  vor  beneficia  toţi  cei  ale  căror 
ferme,  păduri,  fonduri  piscicole,  mine  ş.a.m.d.  vor  înregistra  o  produc¬ 
tivitate  sporită  datorită  noii  stări  de  lucruri.  Pe  de  altă  parte,  toţi  cei 

ale  căror  proprietăţi  pot  deveni  submarginale,  datorită  randamentului 
superior  obţinut  de  pământul  beneficiarilor,  vor  fi  dezavantajaţi. 

In  grupul  muncitorilor,  cu  toţii  obţin  un  câştig  de  durată  de  pe  urma 
creşterii  productivităţii  marginale  a  muncii.  Pe  de  altă  parte,  însă,  unii 
dintre  ei  pot  suferi  anumite  inconveniente  pe  termen  scurt.  Este  vorba 
despre  persoanele  care  erau  specializate  în  prestarea  de  munci  care  de¬ 
vin  depăşite  datorită  ameliorărilor  tehnologice  şi  care  sunt  apte  numai 
pentru  prestarea  de  slujbe  în  care  -  în  ciuda  creşterii  generale  a  ratelor 
salariale  -  câştigă  mai  puţin  decât  înainte. 

Toate  aceste  modificări  ale  preţurilor  factorilor  de  producţie  încep 
odată  cu  iniţierea  acţiunilor  antreprenoriale  menite  să  ajusteze  proce¬ 
sele  de  producţie  la  noua  stare  de  lucruri.  In  analiza  acestei  probleme, 
ca  şi  în  cea  a  celorlalte  probleme  legate  de  schimbări  ale  datelor  pieţei, 
trebuie  să  ne  ferim  de  eroarea  curentă  de  a  delimita  printr-o  linie  fixă 
efectele  pe  termen  scurt  de  cele  pe  termen  lung.  Ceea  ce  se  întâmplă 
pe  termen  scurt  sunt  tocmai  primele  etape  din  lanţul  de  transformări 
succesive  care  tind  să  provoace  efectele  pe  termen  lung.  In  cazul  de 
faţă,  efectul  pe  termen  lung  este  dispariţia  profiturilor  şi  a  pierderilor 
antreprenoriale.  Efectele  pe  termen  scurt  sunt  etapele  preliminare  ale 
acestui  proces  de  eliminare  care,  dacă  nu  ar  fi  întrerupt  de  noi  modi¬ 
ficări  ale  datelor,  ar  duce  în  cele  din  urmă  la  apariţia  unei  economii 
uniform  repetitive. 

Este  necesar  să  se  înţeleagă  că  însăşi  apariţia  unui  exces  al  sumei 
totale  a  profiturilor  antreprenoriale  faţă  de  suma  totală  a  pierderilor 
antreprenoriale  depinde  de  faptul  că  acest  proces  de  eliminare  a  profi- 
{297}  turilor  şi  pierderilor  antreprenoriale  începe  în  acelaşi  moment  în  care 
antreprenorii  încep  să  adapteze  complexul  activităţilor  productive  la 
datele  schimbate.  In  întreaga  secvenţă  a  evenimentelor  nu  există  nici 
un  moment  în  care  avantajele  dobândite  de  pe  urma  creşterii  volumu¬ 
lui  de  capital  disponibil  şi  de  pe  urma  ameliorărilor  tehnice  să  le  aducă 
beneficii  numai  antreprenorilor.  Dacă  avuţia  şi  venitul  altor  categorii 
de  persoane  ar  rămâne  nemodificate,  aceşti  oameni  n-ar  putea  achizi¬ 
ţiona  produsele  suplimentare,  decât  reducându-şi  corespunzător  chel¬ 
tuielile  destinate  altor  produse.  In  acest  caz,  profiturile  unui  grup  de 
antreprenori  ar  fi  perfect  egale  cu  pierderile  suportate  de  alte  grupuri. 

Lucrurile  se  petrec  astfel:  Antreprenorii  care  încep  să  utilizeze  bu¬ 
nurile  de  capital  nou  acumulate  şi  metodele  tehnologice  de  producţie 
ameliorate  au  nevoie  de  factori  complementari  de  producţie.  Cererea 
lor  pentru  aceşti  factori  este  o  cerere  nouă,  adiţională,  care  trebuie  să 
determine  o  creştere  a  preţurilor  la  aceşti  factori.  Numai  în  măsura 
în  care  creşterea  preţurilor  şi  a  ratelor  salariale  se  produce,  sunt  con- 

sumatorii  în  măsură  să  achiziţioneze  noile  produse,  fără  a-şi  reduce 
cheltuielile  destinate  altor  bunuri.  Numai  în  felul  acesta  este  posibil  să 
apară  un  surplus  al  sumei  totale  a  profiturilor  antreprenoriale  faţă  de 
pierderile  antreprenoriale. 

Vehiculul  progresului  economic  este  acumularea  de  bunuri  supli¬ 
mentare  de  capital,  prin  economisire  şi  ameliorarea  metodelor  tehno¬ 
logice  de  producţie,  un  obiectiv  care  este  aproape  întotdeauna  condiţi¬ 
onat  de  disponibilitatea  unui  astfel  de  nou  capital.  Agenţii  progresului 
sunt  antreprenorii  promotori,  care  urmăresc  să  realizeze  profituri  prin 
ajustarea  mersului  economiei  la  obiectivul  satisfacerii  cât  mai  adecvate 
cu  putinţă  a  consumatorilor.  In  desfăşurarea  proiectelor  lor  de  reali¬ 
zare  a  progresului,  ei  trebuie  să  împartă  beneficiile  acestui  progres  cu 
muncitorii  şi  cu  o  parte  din  capitaliştii  şi  proprietarii  funciari,  şi  să  spo¬ 
rească  pas  cu  pas  partea  destinată  acestor  persoane,  până  la  dispariţia 
completă  a  propriei  lor  părţi. 

In  urma  celor  spuse  devine  evident  că  este  absurd  să  se  vorbească 
despre  o  „rată  a  profitului”  sau  despre  o  „rată  normală  a  profitului”  sau 
despre  o  „rată  medie  a  profitului”.  Profitul  nu  are  legătură  cu  volu¬ 
mul  de  capital  întrebuinţat  de  antreprenor  -  şi  nu  este  dependent  de 
acesta.  Capitalul  nu  „aduce”  profituri.  Profiturile  şi  pierderile  sunt  în 
întregime  determinate  de  succesul  sau  eşecul  înregistrat  de  antrepre¬ 
nor  în  ajustarea  producţiei  la  cererea  consumatorilor.  Nu  există  nimic 
„normal”  în  legătură  cu  profiturile  şi  nu  putem  vorbi  de  nici  un  fel  de 
„echilibru”  în  ce  le  priveşte.  Profiturile  şi  pierderile  sunt,  dimpotrivă,  în¬ 
totdeauna  un  fenomen  de  deviere  de  la  „normalitate”,  caracterizat  prin 
schimbări  neprevăzute  de  majoritate,  un  fenomen  de  „dezechilibru”. 

Ele  nu  îşi  găsesc  locul  în  lumea  imaginară  a  normalităţii  şi  a  echili¬ 
brului.  Intr-o  economie  aflată  în  schimbare  predomină  întotdeauna 
o  tendinţă  inerentă  de  dispariţie  a  profiturilor  şi  a  pierderilor.  Doar  {298} 
apariţia  unor  noi  schimbări  este  cea  care  le  face  să  reapară.  In  condiţii 
staţionare,  „rata  medie”  a  profiturilor  şi  a  pierderilor  este  zero.  Un  exces 
al  sumei  totale  a  profiturilor,  faţă  de  cea  a  pierderilor,  demonstrează 
existenţa  progresului  economic  şi  a  unei  ameliorări  a  nivelului  de  trai  a 
tuturor  categoriilor  de  populaţie.  Cu  cât  este  mai  mare  surplusul  acesta, 
cu  atât  este  mai  mare  sporul  de  prosperitate  generală. 

Numeroşi  oameni  sunt  total  incapabili  de  a  aborda  fenomenul 
profiturilor  antreprenoriale  fără  a  se  lăsa  purtaţi  de  resentimente  in¬ 
vidioase.  In  ochii  lor  sursa  profiturilor  este  exploatarea  salariaţilor  şi  a 
consumatorilor,  adică  o  reducere  inechitabilă  a  ratelor  salariale,  însoţită 
de  o  ridicare  nu  mai  puţin  inechitabilă  a  preţurilor  produselor.  După 
dreptate  n-ar  trebui  să  existe  deloc  profituri. 

Teoria  economică  este  indiferentă  faţă  de  asemenea  judecăţi  de  va¬ 
loare  arbitrare.  Ea  nu  se  preocupă  de  problema  de  a  şti  dacă  profiturile 
se  cuvin  aprobate  sau  condamnate,  din  punctul  de  vedere  al  unui  aşa- 
zis  drept  natural  şi  al  unui  aşa-zis  cod  etern  şi  imutabil  al  moralităţii, 
despre  care  se  presupune  că  ne-ar  furniza  informaţii  precise  intuiţia 
personală  sau  revelaţia  divină.  Teoria  economică  nu  face  decât  să  stabi¬ 
lească  faptul  că  profiturile  şi  pierderile  antreprenoriale  sunt  fenomene 
esenţiale  ale  economiei  de  piaţă.  Nu  poate  exista  o  economie  de  piaţă 
dacă  ele  nu  sunt  prezente.  Bineînţeles  că  poliţia  poate  confisca  toate 
profiturile,  însă  o  asemenea  politică  ar  converti  inevitabil  economia  de 
piaţă  într-un  haos  lipsit  de  sens.  Omul  are,  fără  îndoială,  capacitatea  de 
a  distruge  multe  lucruri,  iar  în  cursul  istoriei  a  făcut  din  abundenţă  uz 
de  ea.  El  ar  putea  distruge  şi  economia  de  piaţă. 

Dacă  moraliştii  autodeclaraţi  n-ar  fi  orbiţi  de  invidie,  ei  n-ar  vorbi 
despre  profituri  fără  să  vorbească  simultan  şi  despre  corolarul  acestora 
-  pierderile.  Ei  nu  ar  trece  sub  tăcere  faptul  că  satisfacerea  condiţiilor 
preliminare  ale  progresului  economic  este  meritul  persoanelor  ale  că¬ 
ror  economii  se  materializează  în  acumularea  bunurilor  suplimentare 
de  capital  şi  a  inventatorilor  -  şi  că  întrebuinţarea  acestor  condiţii  pen¬ 
tru  realizarea  progresului  economic  este  efectuată  de  către  antreprenor. 
Restul  oamenilor  nu  contribuie  la  progres,  dar  beneficiază  de  pe  urma 
cornului  abundenţei,  pe  care-1  revarsă  asupra  lor  activităţile  altora. 

Mutatis  mutandis,  ceea  ce  s-a  spus  despre  economia  aflată  în  progres 
rămâne  valabil  şi  pentru  condiţiile  unei  economii  aflate  în  regres,  adică 
al  unei  economii  în  care  cota  de  capital  investit  per  capita  se  află  în 
descreştere.  Intr-o  asemenea  economie,  există  un  exces  al  sumei  totale 
a  pierderilor  antreprenoriale  faţă  de  cea  a  profiturilor.  Cei  ce  nu  se  pot 
{299}  elibera  de  eroarea  de  a  gândi  în  concepte  colectiviste  şi  holiste  s-ar  pu¬ 
tea  întreba  cum  poate  exista  activitate  antreprenorială  într-o  asemenea 
economie  aflată  în  regres.  De  ce  s-ar  lansa  cineva  într-o  afacere  dacă 
ştie  dinainte  că,  matematic,  şansele  sale  de  a  realiza  profituri  sunt  mai 
mici  decât  acelea  de  a  suferi  pierderi.  Insă  modul  acesta  de  a  pune 
problema  este  greşit.  Ca  tot  restul  lumii,  antreprenorii  nu  acţionează 
în  calitate  de  membrii  ai  unei  clase,  ci  ca  indivizi.  Nici  un  antreprenor 
nu  se  preocupă  de  soarta  totalităţii  antreprenorilor.  Pentru  antrepre¬ 
norul  individual  este  irelevant  ce  li  se  întâmplă  altor  persoane,  pe  care 
anumite  teorii  le  situează,  în  funcţie  de  anumite  caracteristici,  în  ace¬ 
eaşi  clasă  cu  el.  In  societatea  de  piaţă  vie,  aflată  în  perpetuă  schimbare, 
există  întotdeauna  profituri  ce  pot  fi  realizate  de  către  antreprenorii 
eficienţi.  Faptul  că  într-o  economie  aflată  în  regres  volumul  total  al 
pierderilor  depăşeşte  volumul  total  al  profiturilor  nu  descurajează  o 

persoană  care  este  încrezătoare  în  propria  sa  eficacitate  superioară.  Un 
antreprenor  care  prospectează  piaţa  nu  apelează  la  calculul  probabilită¬ 
ţilor,  care  nu  este  de  nici  un  folos  în  domeniul  înţelegerii  interpretative. 
El  are  încredere  în  propria  sa  capacitate  de  a  înţelege  condiţiile  viitoare 
de  pe  piaţă,  mai  bine  decât  semenii  săi  mai  puţin  înzestraţi. 

Funcţia  antreprenorială,  eforturile  antreprenorilor  de  a  realiza  pro¬ 
fituri,  reprezintă  forţa  motrice  a  economiei  de  piaţă.  Profiturile  şi  pier¬ 
derile  sunt  dispozitivele  prin  mijlocirea  cărora  consumatorii  îşi  exercită 
supremaţia  pe  piaţă.  Comportamentul  consumatorilor  determină  apa¬ 
riţia  profiturilor  şi  a  pierderilor  şi,  prin  aceasta,  transferă  proprietatea 
asupra  mijloacelor  de  producţie  din  mâinile  celor  mai  puţin  eficienţi 
în  mâinile  celor  mai  eficienţi.  Ea  face  ca  omul  să  fie  cu  atât  mai  influ¬ 
ent  în  ce  priveşte  direcţionarea  activităţilor  economice  cu  cât  reuşeşte 
să-şi  servească  mai  adecvat  consumatorul.  In  absenţa  profiturilor  şi  a 
pierderilor,  antreprenorii  n-ar  şti  care  sunt  cele  mai  intense  nevoi  ale 
consumatorilor.  Dacă  anumiţi  antreprenori  le-ar  ghid,  acestora  le-ar 
lipsi  mijloacele  de  a  reorienta  producţia  în  consecinţă. 

întreprinderile  care  urmăresc  realizarea  de  profituri  sunt  supuse  su¬ 
veranităţii  consumatorilor,  în  vreme  ce  instituţiile  nonprofit  îşi  sunt 
proprii  suverani  şi  nu  răspund  faţă  de  public.  Producţia  pentru  profit 
este  în  mod  necesar  producţie  pentru  utilizare,  deoarece  profiturile  nu 
pot  fi  dobândite  decât  furnizând  consumatorilor  acele  lucruri  pe  care 
le  doresc  cel  mai  intens  spre  întrebuinţare. 

Criticile  îndreptate  de  moralişti  şi  predicatori  împotriva  profiturilor 
nu-şi  ating  obiectivul.  Nu  este  vina  antreprenorilor  că  masa  consuma¬ 
torilor  -  poporul,  oamenii  de  rând  -  preferă  băuturi  alcoolice  în  loc 
de  biblii  şi  romane  poliţiste  în  loc  de  cărţi  serioase,  sau  că  guvernele 
preferă  tunuri  în  loc  de  unt.  Antreprenorul  nu  realizează  profituri  mai 
mari  din  vânzarea  de  lucruri  „rele”  decât  din  vânzarea  de  lucruri  „bune”. 
Profiturile  sale  sunt  cu  atât  mai  mari  cu  cât  reuşeşte  să  le  furnizeze 
consumatorilor  în  mod  mai  adecvat  acele  bunuri  pe  care  aceştia  le  so¬ 
licită  cel  mai  intens.  Oamenii  nu  beau  băuturi  provocatoare  de  beţie 
pentru  a  ferici  „capitalul  alcoolului”  şi  nici  nu  merg  la  război  pentru 
a  spori  profiturile  „negustorilor  de  moarte”.  Existenţa  industriilor  de 
armament  este  consecinţa  -  şi  nu  cauza  -  spiritului  belicos. 

Nu  este  treaba  antreprenorilor  să-i  determine  pe  oameni  să  înlocu¬ 
iască  ideologiile  nesănătoase  cu  ideologii  sănătoase.  Rolul  de  a  modi¬ 
fica  ideile  şi  idealurile  oamenilor  le  revine  filosofilor.  Antreprenorul 
serveşte  consumatorii  aşa  cum  sunt  ei  astăzi,  indiferent  cât  ar  fi  de  răi 
şi  de  ignoranţi. 

îi  putem  admira  pe  cei  ce  se  abţin  de  la  realizarea  de  câştiguri  pe 

care  le-ar  putea  culege  producând  arme  aducătoare  de  moarte  sau  bă¬ 
uturi  tari.  Insă  conduita  lor  lăudabilă  nu  este  decât  un  gest,  fără  nici  un 
fel  de  efecte  practice.  Chiar  dacă  toţi  antreprenorii  şi  capitaliştii  le-ar 
urma  exemplul,  războaiele  şi  dipsomania  tot  nu  ar  dispărea.  Exact  ca  în 
epocile  precapitaliste,  guvernele  şi-ar  produce  armamentul  în  propriile 
arsenale  iar  băutorii  şi-ar  distila  singuri  alcoolul. 

Condamnarea  morală  a  profiturilor 

Profiturile  se  câştigă  prin  ajustarea  modului  de  utilizare  al  factorilor  de  pro¬ 
ducţie  umani  şi  materiali  la  schimbările  de  condiţii.  Profiturile  sunt  generate 
de  beneficiarii  acestor  ajustări,  care  rivalizează  pentru  produsele  respective, 
oferind  şi  plătind  în  schimbul  lor  preţuri  ce  depăşesc  costurile  suportate  de 
vânzător.  Profitul  antreprenorial  nu  este  o  „recompensă”  acordată  de  consu¬ 
mator  furnizorului  care  l-a  servit  mai  bine  decât  rutiniştii  împiedecaţi;  el  este 
rezultatul  dorinţei  cumpărătorilor  de  a  licita  mai  intens  decât  alţii,  care  sunt 
şi  ei  foarte  dornici  să  obţină  o  parte  din  oferta  limitată. 

Dividendele  corporaţiilor  se  numesc  în  mod  popular  profituri.  De  fapt,  ele 
reprezintă  dobânda  pe  capitalul  investit,  plus  acea  parte  a  profiturilor  care  nu 
este  reinvestită  în  întreprindere.  Dacă  întreprinderea  nu  are  succes,  atunci  fie 
nu  se  plătesc  dividende  deloc,  fie  dividendele  conţin  doar  dobânda  pe  capital, 
sau  pe  o  parte  din  acesta. 

Socialiştii  şi  intervenţioniştii  numesc  profitul  şi  dobânda  venit  nemeritat, 
rezultat  din  lipsirea  muncitorilor  de  o  parte  considerabilă  a  fructelor  efortului 
lor.  După  ei,  produsele  ajung  să  existe  exclusiv  datorită  trudei  ca  atare  -  şi  deci 
nu  este  drept  să  le  aducă  beneficii  decât  celor  care  au  trudit. 

Insă  munca  brută  nu  produce  decât  foarte  puţin,  dacă  nu  este  susţinută  de 
întrebuinţarea  rezultatelor  economisirii  şi  acumulării  de  capital  antecedente. 
Produsele  sunt  consecinţa  cooperării  mâinii  de  lucru  cu  uneltele  şi  alte  bunuri 
de  capital,  alocate  conform  planului  eficace  al  antreprenorului.  Economisitorii, 
ale  căror  economii  permit  acumularea  şi  menţinerea  capitalului,  şi  antrepre¬ 
norii,  care  canalizează  întrebuinţarea  capitalului  către  acele  utilizări  care-i 
{301}  servesc  cel  mai  adecvat  pe  consumatori,  nu  sunt  mai  puţin  indispensabili 
pentru  procesul  de  producţie  decât  cei  ce  trudesc  muncind.  Este  absurd  să 
se  pună  întregul  produs  pe  seama  furnizorilor  de  muncă  şi  să  se  treacă  sub 
tăcere  contribuţia  furnizorilor  de  capital  şi  de  idei  antreprenoriale.  Ceea  ce 
determină  apariţia  bunurilor  utilizabile  nu  este  efortul  fizic  ca  atare,  ci  efortul 
fizic  direcţionat  corespunzător  de  mintea  umană  către  un  anumit  obiectiv.  Cu 
cât  sporeşte  rolul  bunurilor  de  capital  (odată  cu  creşterea  bunăstării)  şi  cu  cât 
este  mai  eficientă  utilizarea  lor,  în  cooperare  cu  alţi  factori  de  producţie,  cu 
atât  devine  mai  absurdă  glorificarea  romantică  a  simplei  prestări  manuale  de 
slujbe  de  rutină.  Minunatele  ameliorări  economice  din  ultimii  două  sute  de 
ani  sunt  realizarea  capitaliştilor,  care  au  furnizat  bunurile  de  capital  necesare 
şi  a  elitei  tehnologilor  şi  a  antreprenorilor.  Masele  de  muncitori  manuali  au 

beneficiat  de  schimbări  pe  care  nu  numai  că  nu  le-au  generat  dar  pe  care,  cel 
mai  adesea,  au  încercat  să  le  stăvilească. 

Câteva  observaţii  despre  sperietoarea  consumului 
insuficient  şi  despre  argumentul  puterii  de  cumpărare 

Când  se  referă  la  consum  insuficient,  oamenii  înţeleg  prin  aceasta  o  stare  de 
lucruri  în  care  o  parte  din  bunurile  produse  nu  pot  fi  consumate,  deoarece  per¬ 
soanele  care  le-ar  putea  consuma  nu  le  pot  cumpăra  datorită  sărăciei.  Aceste 
bunuri  rămân  nevândute  sau  nu  pot  fi  comercializate,  decât  la  preţuri  care  nu 
acoperă  costurile  de  producţie.  De  aici  apar  diverse  nepotriviri  şi  tulburări,  al 
căror  ansamblu  este  numit  depresiune  economică. 

Desigur,  se  întâmplă  din  când  în  când  ca  antreprenorii  să  greşească  în  anti¬ 
ciparea  configuraţiei  viitoare  a  pieţei.  In  loc  de  a  produce  acele  bunuri  pentru 
care  cererea  consumatorilor  este  cea  mai  intensă,  ei  produc  bunuri  de  care  este 
mai  puţină  nevoie,  sau  lucruri  care  nu  pot  fi  vândute  deloc.  Aceşti  antrepre¬ 
nori  ineficienţi  suferă  pierderi,  în  vreme  ce  rivalii  lor  mai  eficienţi,  care  au  an¬ 
ticipat  dorinţele  consumatorilor,  realizează  profituri.  Pierderile  primului  grup 
de  antreprenori  nu  sunt  determinate  de  o  abţinere  generală  de  la  a  cumpăra 
din  partea  publicului;  ele  se  datorează  faptului  că  publicul  preferă  să  cumpere 
alte  bunuri. 

Dacă  ar  fi  adevărat,  aşa  cum  rezultă  din  mitul  subconsumului,  că  munci¬ 
torii  sunt  prea  săraci  pentru  a  cumpăra  produsele  pentru  că  antreprenorii  şi 
capitaliştii  îşi  însuşesc  în  mod  inechitabil  ceea  ce  ar  trebui  să  le  aparţină  de 
drept  salariaţilor,  lucrurile  nu  s-ar  schimba.  „Exploatatorii”  nu  sunt  ţinuţi  să 
exploateze  numai  din  capriciu.  Ceea  ce  se  insinuează  este  că  ei  doresc  să-şi 
sporească  fie  consumul  propriu,  fie  investiţiile  proprii,  pe  seama  celor  „explo¬ 
ataţi”.  Ei  nu  îşi  retrag  prada  din  Univers,  ci  o  cheltuiesc,  fie  cumpărând  bu¬ 
nuri  de  lux  pentru  propria  lor  gospodărie,  fie  cumpărând  factori  de  producţie 
pentru  a-şi  extinde  întreprinderile.  Bineînţeles,  cererea  lor  se  îndreaptă  către 
bunuri  diferite  de  cele  pe  care  le-ar  fi  achiziţionat  salariaţii,  dacă  profiturile  ar 
fi  fost  confiscate  şi  le-ar  fi  fost  distribuite  lor.  Erorile  antreprenoriale  care  pri-  {302} 
vesc  starea  pieţelor  diverselor  clase  de  bunuri  rezultate  în  urma  unei  asemenea 
„exploatări”  nu  diferă  câtuşi  de  puţin  de  alte  greşeli  antreprenoriale.  Erorile 
antreprenoriale  generează  pierderi  pentru  antreprenorii  ineficienţi,  care  sunt 
contrabalansate  de  profiturile  antreprenorilor  eficienţi.  Ele  fac  ca  afacerile  să 
fie  rele  pentru  anumite  grupuri  economice  şi  bune  pentru  altele.  Ele  nu  deter¬ 
mină  o  depresiune  generală  a  activităţilor  economice. 

Mitul  subconsumului  este  o  absurditate  contradictorie  şi  lipsită  de  temei. 
Raţionamentul  subiacent  se  năruie  îndată  ce  începem  să-l  analizăm.  El  este 
incorect  chiar  dacă,  de  dragul  argumentaţiei,  acceptăm  corectitudinea  doctri¬ 
nei  „exploatării”. 

Argumentul  puterii  de  cumpărare  este  întrucâtva  diferit.  El  afirmă  că  creş¬ 
terea  producţiei  presupune  o  creştere  a  ratelor  salariale.  Dacă  ratele  salariale 
nu  cresc,  atunci  agenţii  economici  nu  au  motive  să  sporească  cantitativ  şi  să 

amelioreze  calitativ  bunurile  produse.  Intr-adevăr,  produsele  adiţionale  nu  şi- 
ar  mai  găsi  cumpărători,  sau  ar  fi  cumpărate  numai  de  persoane  care  îşi  reduc 
cheltuielile  pentru  alte  bunuri.  Cel  dintâi  lucru  necesar  pentru  realizarea  pro¬ 
gresului  economic  este  creşterea  continuă  a  ratelor  salariale.  Principalele  ve¬ 
hicule  ale  progresului  sunt  guvernul  şi  presiunile  sau  constrângerile  sindicale, 
care  urmăresc  impunerea  obligatorie  de  rate  salariale  sporite. 

După  cum  am  demonstrat  mai  sus,  apariţia  unui  exces  al  sumei  totale  a 
profiturilor  antreprenoriale  faţă  de  suma  totală  a  pierderilor  antreprenoriale 
este  inseparabil  legată  de  faptul  că  o  parte  din  beneficiile  rezultate  din  creş¬ 
terea  volumului  de  bunuri  de  capital  disponibile  şi  din  ameliorarea  metode¬ 
lor  tehnologice  le  revine  grupurilor  nonantreprenoriale.  Creşterea  preţurilor 
factorilor  complementari  de  producţie  -  şi  în  primul  rând  a  ratelor  salariale 
-  nu  este  nici  o  concesie  pe  care  antreprenorii  trebuie  s-o  facă,  de  voie  sau  de 
nevoie,  faţă  de  restul  populaţiei,  nici  o  stratagemă  şireată  la  care  recurg  an¬ 
treprenorii  pentru  a  realiza  profituri.  Ea  este  un  fenomen  inevitabil  şi  necesar 
în  secvenţa  evenimentelor  succesive  pe  care  trebuie  să  o  determine  strădani¬ 
ile  antreprenorilor  de  a  realiza  profituri,  prin  ajustarea  ofertei  de  bunuri  de 
consum  la  noua  stare  de  lucruri.  Acelaşi  proces  care  generează  un  exces  de 
profituri  antreprenoriale  faţă  de  pierderi  determină  iniţial  -  adică  înainte  de 
apariţia  unui  asemenea  exces  -  apariţia  unei  tendinţe  de  ridicare  a  ratelor  sa¬ 
lariale  şi  a  preţurilor  multor  factori  materiali  de  producţie.  Şi,  din  nou,  acelaşi 
proces  ar  face  să  dispară  ulterior  acest  exces  de  profituri  faţă  de  pierderi,  pre¬ 
supunând  că  n-ar  interveni  schimbări  suplimentare,  care  să  sporească  volumul 
de  capital  disponibil.  Excesul  de  profituri  faţă  de  pierderi  nu  este  o  consecinţă 
a  creşterii  preţurilor  factorilor  de  producţie.  Cele  două  fenomene  -  creşterea 
preţurilor  factorilor  de  producţie  şi  excesul  profiturilor  faţă  de  pierderi  -  sunt, 
deopotrivă,  paşi  în  procesul  de  ajustare  a  producţiei  la  un  spor  al  cantităţii 
{303}  bunurilor  de  capital  şi  la  schimbările  tehnologice  pe  care  le  provoacă  acţiunile 
antreprenoriale.  Numai  în  măsura  în  care  alte  straturi  ale  populaţiei  benefici¬ 
ază  de  un  plus  de  avuţie  de  pe  urma  ajustării  poate  apărea  un  exces  temporar 
al  profiturilor  faţă  de  pierderi. 

Eroarea  fundamentală  implicată  în  argumentul  puterii  de  cumpărare  con¬ 
stă  în  răsturnarea  acestei  relaţii  cauzale.  El  răstoarnă  lucrurile  atunci  când 
afirmă  că  forţa  generatoare  de  progres  economic  este  mărirea  ratelor  salariale. 

Vom  studia,  într-un  stadiu  ulterior  al  acestei  cărţi,  consecinţele  tentativelor 
guvernelor  şi  ale  violenţei  sindicale  organizate  de  a  impune  cu  forţa  rate  sala¬ 
riale  mai  mari  decât  cele  determinate  de  o  piaţă  neobstrucţionată.24  Aici  nu 
este  necesar  să  mai  adăugăm  decât  o  singură  observaţie  explicativă. 

Când  vorbim  despre  profituri  şi  pierderi,  preţuri  şi  rate  salariale,  ne  refe¬ 
rim  întotdeauna  la  profituri  şi  pierderi  reale,  la  preţuri  şi  rate  salariale  reale. 
Identificarea  arbitrară  a  termenilor  monetari  cu  cei  reali  i-a  indus  pe  mulţi  în 
eroare.  în  capitolele  următoare  ne  vom  ocupa  exhaustiv  de  această  problemă. 
Să  spunem  aici  în  treacăt  numai  că  o  creştere  a  ratelor  salariale  reale  este 
compatibilă  cu  o  scădere  a  ratelor  salariale  nominale. 

24.  Cf.  mai  jos,  pp.  769-779. 

1  o.  Promotori,  manageri,  tehnicieni  şi  birocraţi 

Antreprenorul  angajează  tehnicieni,  adică  persoane  care  au  abilitatea  şi 
calificarea  necesară  pentru  a  presta  anumite  tipuri  şi  cantităţi  de  mun¬ 
că.  Din  clasa  tehnicienilor  fac  parte  mari  inventatori,  persoanele  care 
se  evidenţiază  în  domeniul  ştiinţelor  aplicate,  constructorii  şi  proiec¬ 
tanţii,  ca  şi  cei  ce  îndeplinesc  sarcinile  cele  mai  simple.  Antreprenorul 
li  se  alătură  şi  el,  în  măsura  în  care  participă  personal  la  execuţia  tehni¬ 
că  a  planurilor  sale  antreprenoriale.  Tehnicianul  contribuie  cu  propria 
sa  trudă  şi  muncă;  însă  antreprenorul  ca  antreprenor  este  cel  care  îi 
orientează  munca  spre  anumite  obiective.  Antreprenorul  însuşi  acţio¬ 
nează,  aşa-zicând,  ca  un  mandatar  al  consumatorilor. 

Antreprenorii  nu  sunt  omniprezenţi.  Ei  nu  se  pot  ocupa  personal 
de  numeroasele  sarcini  care  le  revin.  Adaptarea  producţiei  la  modul 
cel  mai  adecvat  de  aprovizionare  a  consumatorilor  cu  bunurile  pe  care 
le  solicită  cel  mai  intens  nu  constă  doar  în  elaborarea  planului  general 
de  utilizare  a  resurselor.  Aceasta  este,  fără  îndoială,  principala  funcţie  a 
promotorului  şi  a  speculatorului.  Insă  pe  lângă  marile  ajustări  mai  sunt 
necesare  şi  numeroase  ajustări  minore.  Fiecare  dintre  acestea  poate  să 
pară  banală  şi  de  mică  importanţă  pentru  rezultatul  de  ansamblu.  însă 
efectul  cumulat  al  inadvertenţelor  manifestate  în  multe  astfel  de  ches¬ 
tiuni  minore  poate  fi  de  o  astfel  de  anvergură  încât  să  submineze  în 
întregime  succesul,  în  ce  priveşte  soluţionarea  corectă  a  problemelor 
majore.  în  orice  caz,  este  sigur  că  fiecare  deficienţă  în  rezolvarea  mici¬ 
lor  probleme  are  drept  consecinţă  irosirea  de  factori  rari  de  producţie 
şi,  prin  urmare,  compromiterea  celei  mai  bune  satisfaceri  posibile  a 
consumatorilor. 

Este  important  să  se  înţeleagă  în  ce  privinţă  diferă  problema  la 
care  ne  referim  de  sarcinile  tehnologice  ale  tehnicienilor.  Executarea 
fiecărui  proiect  asumat  de  antreprenor,  prin  decizia  sa  referitoare  la 
planul  general  de  acţiune,  necesită  o  sumedenie  de  decizii  mărunte. 
Fiecare  dintre  acestea  trebuie  luată  în  aşa  fel  încât  să  se  adopte  soluţia 
care  -  fără  a  impieta  asupra  obiectivelor  planului  general  al  întregului 
proiect  -  este  cea  mai  economică.  Trebuie  să  se  evite  costurile  inutile, 
exact  ca  şi  în  cazul  planului  general.  Din  punctul  său  de  vedere  pur 
tehnologic,  tehnicianul  poate  să  nu  vadă  nici  o  diferenţă  între  alter¬ 
nativele  corespunzătoare  diferitelor  metode  de  soluţionare  ale  unui 
asemenea  detaliu,  sau  poate  să  prefere  o  anumită  metodă  în  virtutea 
outputului  superior  pe  care  îl  permite  ea,  în  termeni  de  cantităţi  fizi¬ 
ce.  însă  antreprenorul  este  ghidat  de  motivaţia  profitului.  Aceasta  îi 
impune  preocuparea  pentru  a  alege  soluţia  cea  mai  economică,  adică 

acea  soluţie  care  evită  întrebuinţarea  factorilor  de  producţie  a  căror 
utilizare  ar  impieta  asupra  satisfacerii  dorinţelor  mai  intens  resimţite 
de  consumatori.  Dintre  diversele  metode  faţă  de  care  tehnicianul  este 
neutru,  el  o  va  prefera  pe  cea  a  cărei  aplicare  presupune  cel  mai  mic 
cost.  El  poate  respinge  sugestia  tehnicianului  de  a  alege  o  metodă  mai 
costisitoare,  care  ar  asigura  un  output  fizic  mai  mare,  dacă  din  calcu¬ 
lele  lui  de  rentabilitate  rezultă  că  acest  output  sporit  nu  ar  compensa 
creşterea  costurilor  impuse  de  realizarea  sa.  Antreprenorul  nu  trebuie 
să-şi  îndeplinească  sarcina  specifică,  de  ajustare  a  producţiei  la  cererea 
consumatorilor,  aşa  cum  se  reflectă  aceasta  în  preţurile  de  piaţă,  numai 
cu  privire  la  deciziile  şi  planurile  de  anvergură  ci,  în  aceeaşi  măsură,  şi 
cu  privire  la  micile  probleme,  aşa  cum  se  ivesc  acestea  în  desfăşurarea 
cotidiană  a  activităţilor. 

Calculul  economic,  aşa  cum  se  practică  el  în  cadrul  economiei  de 
piaţă,  mai  ales  prin  sistemul  de  contabilizare  în  dublă  partidă,  îl  poate 
scuti  pe  antreprenor  de  a  se  amesteca  prea  mult  în  fiecare  detaliu.  El 
se  poate  dedica  marilor  sale  sarcini  fără  a  se  încurca  în  sumedenia  de 
mărunţişuri  care  sunt  dincolo  de  capacitatea  sinoptică  a  oricărui  muri¬ 
tor.  El  poate  numi  asistenţi,  în  a  căror  solicitudine  încredinţează  grija 
pentru  datoriile  antreprenoriale  subordonate.  Iar  aceşti  asistenţi  pot,  la 
rândul  lor,  să  se  ajute,  conform  aceluiaşi  principiu,  de  asistenţi  numiţi 
pentru  sfere  şi  mai  reduse  de  sarcini.  In  felul  acesta  se  poate  edifica  o 
întreagă  ierarhie  managerială. 

Un  manager  este,  aşa-zicând,  un  partener  de  mai  mică  anvergură  al 
antreprenorului,  indiferent  care  sunt  termenii  contractuali  şi  financiari 
{305}  prin  care  este  angajat.  Singurul  lucru  relevant  este  că  propriile  sale  in¬ 
terese  financiare  îl  silesc  să  se  îngrijească  din  toate  puterile  de  funcţiile 
antreprenoriale  care  îi  revin  într-o  sferă  de  acţiune  limitată  şi  precis 
determinată. 

Ceea  ce  face  cu  putinţă  funcţionarea  sistemului  managerial  este  teh¬ 
nica  contabilizării  în  dublă  partidă.  Cu  ajutorul  acesteia,  antreprenorul 
este  în  măsură  să  izoleze  fiecare  parte  a  întreprinderii  sale  în  vederea 
calculelor  de  rentabilitate,  astfel  încât  să  determine  rolul  pe  care-1  joacă 
în  ansamblul  întreprinderii.  Astfel,  el  poate  inspecta  fiecare  secţie  ca  şi 
cum  ar  fi  o  entitate  separată  şi  o  poate  evalua,  în  conformitate  cu  con¬ 
tribuţia  pe  care  o  aduce  la  succesul  întreprinderii  ca  ansamblu.  In  ca¬ 
drul  acestui  sistem  de  calculare  a  rentabilităţii  economice  fiecare  secţie 
a  unei  firme  reprezintă  o  entitate  de  sine  stătătoare,  o  unitate  economi¬ 
că  ipotetic  independentă,  dacă  ne  putem  exprima  astfel.  Se  presupune 
că  această  secţie  „deţine”  o  anumită  parte  din  întregul  capital  întrebu¬ 
inţat  în  întreprindere,  că  ea  achiziţionează  de  la  alte  secţii  şi  vinde  către 

alte  secţii,  că  are  propriile  ei  cheltuieli  şi  venituri,  că  tranzacţiile  pe  care 
le  efectuează  generează  fie  profituri  fie  pierderi  imputabile  propriei 
sale  gestiuni,  ale  cărei  rezultate  sunt  distincte  de  cele  ale  altor  secţii. 
Astfel,  antreprenorul  poate  acorda  managerilor  fiecărei  secţii  un  mare 
grad  de  independenţă.  Singura  directivă  pe  care  o  dă  unei  persoane 
căreia  îi  încredinţează  managementul  unei  slujbe  astfel  circumscrise 
este  să  realizeze  profituri  cât  mai  mari.  Inspecţia  registrelor  contabile  îi 
indică  gradul  de  succes  sau  de  insucces  obţinut  de  manageri,  în  execu¬ 
tarea  acestei  directive.  Fiecare  manager  şi  submanager  este  responsabil 
pentru  funcţionarea  secţiei  sau  subsecţiei  care-i  este  încredinţată.  Este 
meritul  lui  dacă  registrele  lui  contabile  indică  un  profit,  iar  o  pierdere 
îl  dezavantajează.  Propriile  sale  interese  îl  îndeamnă  să  acorde  cea  mai 
mare  grijă  şi  atenţie  gestiunii  secţiei  economice  care-i  este  încredinţată. 
Dacă  înregistrează  pierderi,  el  va  fi  înlocuit  de  o  persoană  pe  care  an¬ 
treprenorul  o  consideră  potenţial  mai  capabilă,  sau  întreaga  secţie  va  fi 
desfiinţată.  In  orice  caz,  managerul  îşi  va  pierde  slujba.  Dacă  reuşeşte 
să  realizeze  profituri,  venitul  îi  va  creşte,  sau  cel  puţin  nu  va  fi  în  pericol 
de  a-1  pierde.  Din  punctul  de  vedere  al  interesului  personal  pe  care-1 
arată  faţă  de  rezultatele  operaţiunilor  secţiei  sale  nu  este  important 
dacă  unui  manager  îi  revine  sau  nu  o  parte  din  profitul  imputabil  secţi¬ 
ei  sale.  Bunăstarea  sa  este  oricum  strâns  legată  de  bunul  mers  al  secţiei. 
Sarcina  sa  nu  se  aseamănă  celei  a  tehnicianului,  care  este  de  a  presta  o 
anumită  muncă  bine  definită,  în  conformitate  cu  un  anumit  principiu. 
Ea  este  de  a  adapta  -  în  cadrul  limitat  care  este  lăsat  la  discreţia  sa  - 
modul  de  funcţionare  al  secţiei  sale  la  configuraţia  pieţei.  Bineînţeles, 
exact  aşa  cum  un  antreprenor  poate  cumula  funcţiile  antreprenorială 
şi  de  tehnician,  un  asemenea  cumul  de  funcţii  poate  fi  practicat  şi  de 
manager. 

Funcţia  managerială  este  întotdeauna  subordonată  funcţiei  antre- 
prenoriale.  Managerul  îl  poate  elibera  pe  antreprenor  de  o  parte  din 
îndatoririle  sale  minore;  dar  el  nu  se  poate  nicicând  erija  în  înlocuitor 
al  activităţii  antreprenoriale.  Eroarea  care  susţine  contrariul  se  dato¬ 
rează  confuziei  dintre  categoria  de  activitate  antreprenorială,  aşa  cum 
este  definită  aceasta  în  construcţia  imaginară  a  distribuţiei  funcţionale, 
şi  condiţiile  existente  într-o  economie  de  piaţă  vie,  aflată  efectiv  în 
funcţiune.  Funcţia  antreprenorului  nu  poate  fi  separată  de  direcţiona¬ 
rea  întrebuinţării  factorilor  de  producţie,  pentru  îndeplinirea  anumitor 
sarcini.  Antreprenorul  controlează  factorii  de  producţie;  acest  control 
este  cel  care-i  aduce  fie  profituri,  fie  pierderi  antreprenoriale. 

Este  posibil  ca  un  manager  să  fie  recompensat  prin  plătirea  servici¬ 
ilor  sale  proporţional  cu  aportul  secţiei  de  care  se  ocupă  la  profiturile 

realizate  de  antreprenor.  Dar  aceasta  nu  schimbă  situaţia.  După  cum 
am  arătat,  managerul  este  oricum  interesat  de  succesul  acelei  părţi  a 
afacerii  care-i  este  încredinţată.  Insă  managerul  nu  poate  fi  făcut  res¬ 
ponsabil  pentru  pierderile  suportate.  Pierderile  acestea  trebuie  supor¬ 
tate  de  proprietarii  capitalului  întrebuinţat.  Ele  nu  pot  fi  transferate 
asupra  managerului. 

Societatea  poate  lăsa  liniştită  grija  stabilirii  celei  mai  bune  întrebu¬ 
inţări  cu  putinţă  a  bunurilor  de  capital  în  seama  proprietarilor  acestora. 
Asumându-şi  diverse  proiecte,  aceşti  proprietari  îşi  expun  propria  lor 
proprietate,  avuţie  şi  poziţie  socială.  Ei  sunt  încă  şi  mai  interesaţi  de 
succesul  activităţilor  lor  antreprenoriale  decât  este  societatea  în  an¬ 
samblu.  Pentru  societate  ca  întreg  irosirea  capitalului  investit  într-un 
anumit  proiect  nu  înseamnă  decât  pierderea  unei  mici  părţi  din  totalul 
fondurilor  ei;  pentru  proprietar  ea  înseamnă  cu  mult  mai  mult  -  cel 
mai  adesea  pierderea  întregii  sale  averi.  Dar  dacă  unui  manager  i  se 
dă  întru  totul  mână  liberă,  lucrurile  se  schimbă.  El  speculează  riscând 
banii  altor  oameni.  El  vede  perspectivele  unei  întreprinderi  nesigure 
din  alt  unghi  decât  acela  al  unei  persoane  care  suportă  răspunderea 
propriilor  sale  pierderi.  El  devine  nesăbuit  tocmai  atunci  când  este  re¬ 
compensat  cu  o  parte  din  profituri,  deoarece  nu  participă  şi  la  pierderi. 

Iluzia  că  managementul  epuizează  totalitatea  activităţilor  antrepre¬ 
noriale  şi  că  managementul  este  un  substitut  perfect  pentru  spiritul 
antreprenorial  este  produsul  unei  greşite  interpretări  a  condiţiilor  de 
activitate  ale  corporaţiilor,  una  din  formele  tipice  ale  firmelor  contem¬ 
porane  de  afaceri.  Se  afirmă  despre  corporaţie  că  este  administrată  de 
către  managerii  ei  salariaţi,  în  vreme  ce  acţionarii  sunt  simpli  spectatori 
pasivi.  Toate  puterile  se  concentrează  în  mâinile  angajaţilor  salariaţi. 
Acţionarii  sunt  pasivi  şi  inutili;  ei  recoltează  ce  au  semănat  managerii. 

Această  doctrină  nesocoteşte  în  întregime  rolul  pe  care  pieţele  de 
capital  şi  monetară,  bursele  de  acţiuni  şi  de  obligaţiuni,  pe  care  un  lim- 
{307}  baj  pertinent  le  numeşte  pur  şi  simplu  „piaţa”,  îl  joacă  în  administrarea 
afacerilor  în  care  sunt  angrenate  corporaţiile.  Tranzacţiile  desfăşurate 
pe  această  piaţă  sunt  etichetate  de  prejudecata  anticapitalistă  drept  un 
joc  de  noroc,  simple  pariuri  supuse  hazardului.  De  fapt,  modificările 
preţurilor  acţiunilor  comune  şi  preferenţiale  şi  ale  obligaţiunilor  cor¬ 
poraţiilor  sunt  mijlocul  întrebuinţat  de  capitalişti  pentru  a-şi  asigura 
supremul  control  asupra  fluxurilor  de  capital.  Structura  preţurilor,  aşa 
cum  este  ea  determinată  de  speculaţiile  de  pe  pieţele  monetară  şi  de 
capital,  nu  stabileşte  numai  cât  capital  este  disponibil  pentru  desfăşu¬ 
rarea  afacerilor  fiecărei  corporaţii;  ea  creează  o  stare  de  lucruri  la  care 
managerii  trebuie  să-şi  ajusteze  operaţiunile  în  detaliu. 

Direcţia  generală  a  administrării  afacerilor  unei  corporaţii  este  exer¬ 
citată  de  acţionari  şi  de  către  mandatarii  lor  aleşi,  directorii.  Directorii 
numesc  şi  revocă  managerii.  In  cadrul  companiilor  mai  mici  -  şi  uneori 
chiar  şi  în  cadrul  celor  mai  mari  -  sarcinile  directorilor  şi  cele  ale  ma¬ 
nagerilor  se  combină  adesea,  fiind  asumate  de  o  singură  persoană.  O 
corporaţie  de  succes  nu  este  niciodată  controlată,  în  ultimă  instanţă,  de 
manageri  salariaţi.  Emergenţa  unei  clase  manageriale  omnipotente  nu 
este  un  fenomen  al  economiei  de  piaţă  neobstrucţionate.  Dimpotrivă, 
acest  fenomen  a  fost  produsul  politicilor  deliberat  intervenţioniste, 
orientate  intenţionat  spre  eliminarea  influenţei  acţionarilor  şi,  prac¬ 
tic,  către  exproprierea  acestora.  în  Germania,  Italia  şi  Austria,  a  fost 
un  pas  preliminar  pe  calea  substituirii  liberei  iniţiative  prin  controlul 
guvernamental  al  afacerilor,  după  cum  a  fost  şi  în  cazul  Marii  Britanii, 
cu  privire  la  Banca  Angliei  şi  la  căile  ferate.  Tendinţe  similare  se  mani¬ 
festă  şi  în  sectorul  utilităţilor  publice  americane.  Minunatele  realizări 
ale  afacerilor  desfăşurate  de  corporaţii  n-au  fost  rezultatul  activităţilor 
unei  oligarhii  manageriale  salariate;  ele  au  fost  obţinute  de  persoane 
care  erau  legate  de  corporaţie  prin  mijlocirea  posesiei  asupra  unei  părţi 
considerabile,  sau  asupra  părţii  celei  mai  mari  din  acţiunile  sale  -  şi 
pe  care  o  parte  din  public  îi  desemna  dispreţuitor  drept  promotori  şi 
profitori. 

Antreprenorul  determină  singur,  fără  nici  un  fel  de  amestec  mana¬ 
gerial,  în  ce  linii  de  activitate  să  întrebuinţeze  capital  şi  cât  anume  să 
întrebuinţeze.  El  determină  dezvoltarea  sau  restrângerea  volumului  to¬ 
tal  al  afacerii  şi  al  principalelor  sale  subdiviziuni.  El  determină  structu¬ 
ra  financiară  a  întreprinderii.  Acestea  sunt  decizii  esenţiale,  care  au  un 
rol  decisiv  în  organizarea  afacerilor.  Ele  îi  revin  întotdeauna  antrepre¬ 
norului,  atât  în  cadrul  corporaţiei,  cât  şi  în  cazul  altor  tipuri  de  struc¬ 
turare  legală  a  firmelor  de  afaceri.  Orice  asistenţă  oferită  în  privinţa 
aceasta  antreprenorului  nu  are  decât  un  caracter  secundar,  subordonat; 
el  culege  informaţii  despre  starea  trecută  de  lucruri  de  la  experţi  din 
domeniile  juridic,  statistic  şi  tehnologic;  însă  decizia  finală,  care  im¬ 
plică  o  judecată  referitoare  la  configuraţia  viitoare  a  pieţei,  îi  aparţine 
doar  lui.  Execuţia  detaliilor  proiectelor  sale  poate  fi  apoi  încredinţată 
în  mâinile  managerilor. 

Funcţiile  sociale  ale  elitei  manageriale  nu  sunt  mai  puţin  indispen¬ 
sabile  pentru  funcţionarea  economiei  de  piaţă  decât  acelea  ale  elitei  in¬ 
ventatorilor,  tehnologilor,  inginerilor,  designerilor,  oamenilor  de  ştiinţă 
şi  experimentatorilor.  Multe  dintre  persoanele  cele  mai  eminente  ser¬ 
vesc  cauza  progresului  economic  în  rândurile  managerilor.  Managerii 
de  succes  sunt  adesea  remuneraţi  prin  salarii  ridicate  şi,  adesea,  prin- 

tr-o  parte  din  profiturile  brute  ale  întreprinderii.  In  cursul  carierelor 
lor  mulţi  dintre  ei  devin  ei  înşişi  capitalişti  şi  antreprenori.  Cu  toate 
acestea,  funcţia  managerială  este  diferită  de  cea  antreprenorială. 

Este  o  eroare  gravă  să  se  identifice  activitatea  antreprenorială  cu 
cea  managerială,  cum  se  întâmplă  în  antiteza  populară  dintre  „ma¬ 
nagement”  şi  „sindicate”  („/ ăbor ”).  Această  confuzie  este,  bineînţeles, 
deliberată.  Ea  are  scopul  de  a  camufla  faptul  că  funcţiile  care  le  re¬ 
vin  antreprenorilor  sunt  în  întregime  diferite  de  acelea  care  le  revin 
managerilor,  însărcinaţi  cu  detaliile  minore  în  administrarea  afaceri¬ 
lor.  Structura  afacerilor,  alocarea  capitalului  către  diversele  ramuri  de 
producţie  şi  firme,  dimensiunea  şi  linia  de  activitate  corespunzătoare 
fiecărei  unităţi  şi  fiecărui  magazin  sunt  considerate  ca  nişte  fapte  date 
şi  se  admite  ca  de  la  sine  înţeles  că  nu  se  vor  mai  efectua  schimbări  în 
privinţa  lor.  Singura  sarcină  rămasă  este  de  a  perpetua  vechile  rutine. 
Bineînţeles,  într-o  asemenea  lume  staţionară  nu  este  nevoie  de  inova¬ 
tori  şi  promotori;  volumul  total  de  profituri  este  compensat  de  volumul 
total  de  pierderi.  Pentru  a  respinge  erorile  implicate  în  această  doctrină 
este  suficient  să  comparăm  structura  firmelor  americane  din  1960  cu 
cea  din  1940. 

Insă  chiar  într-o  lume  staţionară,  ar  fi  lipsit  de  sens  să  oferim  „sin¬ 
dicatelor”,  după  cum  cere  un  slogan  popular,  o  parte  din  ceea  ce  revine 
managementului.  Realizarea  unui  asemenea  postulat  ar  duce  la  sindi¬ 
calism.25 

Există,  în  plus,  o  predilecţie  de  a  confunda  managerul  cu  un  birocrat. 

Managementul  birocratic ,  spre  deosebire  de  managementul  pentru 
profit,  este  metoda  aplicată  în  gestionarea  afacerilor  administrative  ale 
căror  rezultate  nu  posedă  o  valoare  bănească  pe  piaţă.  îndeplinirea  cu 
succes  a  sarcinilor  încredinţate  departamentului  de  poliţie  este  de  cea 
mai  mare  importanţă  pentru  prezervarea  cooperării  sociale  şi  aduce 
beneficii  fiecărui  membru  al  societăţii.  Dar  ea  nu  are  un  preţ  pe  piaţă, 
nu  poate  fi  cumpărată  sau  vândută;  de  aceea,  ea  nu  poate  fi  confruntată 
cu  cheltuielile  suportate  în  efortul  de  a  o  asigura.  Ea  aduce  câştiguri, 
dar  aceste  câştiguri  nu  se  reflectă  în  profituri  susceptibile  de  a  fi  expri¬ 
mate  în  termeni  monetari.  Metodele  calculului  economic,  şi  mai  ales 
{309}  cele  ale  contabilităţii  în  dublă  partidă,  nu  i  se  aplică.  Succesul  sau  eşe¬ 
cul  activităţilor  unui  departament  de  poliţie  nu  pot  fi  stabilite  cu  ajuto¬ 
rul  procedeelor  aritmetice  aplicabile  afacerilor  care  urmăresc  realizarea 
de  profituri.  Nici  un  contabil  nu  poate  stabili  dacă  un  departament  de 
poliţie  sau  una  din  subdiviziunile  sale  s-au  achitat  sau  nu  cu  succes  de 
sarcinile  lor. 

25.  Cf.  mai  jos, pp.  812-820. 

Suma  de  bani  care  urmează  a  fi  cheltuită  în  fiecare  ramură  a  unei 
afaceri  bazate  pe  urmărirea  profitului  este  determinată  de  comporta¬ 
mentul  consumatorilor.  Dacă  industria  producătoare  de  automobile  şi- 
ar  tripla  capitalul  întrebuinţat,  ea  ar  îmbunătăţi  cu  siguranţă  serviciile 
pe  care  le  furnizează  publicului.  Ar  fi  disponibile  mai  multe  maşini. 

Dar  această  extindere  a  industriei  ar  reţine  capitalul  din  alte  ramuri 
de  producţie,  în  care  acesta  ar  putea  satisface  nevoi  mai  intense  ale 
consumatorilor.  Faptul  acesta  ar  face  ca  expansiunea  industriei  produ¬ 
cătoare  de  automobile  să  fie  neprofitabilă  şi  ar  determina  o  creştere  a 
profiturilor  în  alte  ramuri  de  afaceri.  In  strădania  lor  de  a  urmări  cele 
mai  ridicate  profituri  realizabile,  antreprenorii  sunt  constrânşi  să  aloce 
fiecărei  ramuri  de  afaceri  numai  atâta  capital  cât  poate  fi  întrebuinţat 
în  domeniul  respectiv  fără  a  prejudicia  satisfacerii  unor  dorinţe  mai 
intense  ale  consumatorilor.  Astfel,  activităţile  antreprenoriale  sunt  di- 
recţionate  automat,  aşa-zicând,  de  către  dorinţele  consumatorilor,  aşa 
cum  se  reflectă  acestea  în  structura  preţurilor  bunurilor  de  consum. 

Nici  o  astfel  de  limitare  nu  este  impusă  asupra  alocării  fondurilor 
destinate  îndeplinirii  sarcinilor  corespunzătoare  activităţilor  guverna¬ 
mentale.  Este  neîndoielnic  că  serviciile  furnizate  de  către  departamen¬ 
tul  de  poliţie  al  oraşului  New  York  ar  putea  fi  considerabil  ameliorate 
prin  triplarea  alocării  corespunzătoare  provenite  de  la  buget.  Dar  în¬ 
trebarea  este  de  a  şti  dacă  această  ameliorare  ar  fi  sau  nu  suficientă 
pentru  a  justifica  fie  restrângerea  serviciilor  furnizate  de  către  alte  de¬ 
partamente  -  de  pildă  cele  ale  departamentului  de  salubritate  -  fie 
restrângerea  consumului  privat  al  contribuabililor.  La  această  întrebare 
nu  se  poate  răspunde  cu  ajutorul  registrelor  departamentului  de  poliţie. 

Aceste  registre  nu  furnizează  informaţii  decât  despre  costurile  supor¬ 
tate.  Ele  nu  pot  furniza  nici  un  fel  de  informaţii  despre  rezultatele 
obţinute,  deoarece  acestea  nu  pot  fi  exprimate  în  echivalente  monetare. 
Cetăţenii  trebuie  să  determine  în  mod  direct  volumul  de  servicii  pe 
care-1  doresc  şi  pentru  care  sunt  dispuşi  să  plătească.  Ei  deleagă  această 
sarcină,  alegând  consilieri  orăşeneşti  şi  funcţionari  dispuşi  să  le  respec¬ 
te  intenţiile. 

Astfel,  primarul  şi  responsabilii  diverselor  departamente  orăşeneşti 
sunt  supuşi  unor  restricţii  bugetare.  Ei  nu  au  libertatea  de  a  acţiona  în 
conformitate  cu  soluţia  pe  care  o  consideră  ei  înşişi  cea  mai  benefică, 
în  raport  cu  problemele  pe  care  le  au  de  rezolvat  cetăţenii.  Ei  sunt 
ţinuţi  să  cheltuiască  fondurile  alocate  pentru  scopurile  pentru  care  li 
le-a  încredinţat  bugetul  şi  nu  trebuie  să  le  utilizeze  pentru  alte  sarcini. 

In  sfera  administraţiei  publice  reviziile  contabile  sunt  cu  totul  diferi¬ 
te  de  cele  desfăşurate  în  sfera  afacerilor  destinate  realizării  de  profit.  {310} 

Obiectivul  lor  este  de  a  stabili  dacă  fondurile  alocate  au  fost  sau  nu 
cheltuite  în  strictă  concordanţă  cu  prevederile  bugetului. 

în  sfera  afacerilor  destinate  realizării  de  profit,  discreţia  manage¬ 
rilor  şi  a  submanagerilor  este  limitată  pe  considerente  de  profituri  şi 
pierderi.  Motivaţia  profitului  este  singura  directivă  necesară  pentru  a-i 
subordona  ordinelor  consumatorilor.  Nu  este  necesar  să  li  se  impună 
restricţii  cu  ajutorul  unor  instrucţiuni  şi  reguli  minuţioase.  Dacă  sunt 
eficienţi,  un  asemenea  amestec  în  detaliile  activităţii  lor  ar  fi  în  cel  mai 
bun  caz  superfluu,  dacă  nu  cumva  chiar  pernicios,  legându-i  la  mâini. 
Dacă  sunt  ineficienţi,  ele  nu  ar  face  activităţile  lor  mai  încununate  de 
succes.  Singurul  lor  efect  ar  fi  de  a  le  furniza  o  scuză  neconvingătoare, 
în  sensul  că  eşecul  ar  fi  cauzat  de  reguli  inadecvate.  Singura  instrucţiu¬ 
ne  necesară  este  de  la  sine  înţeleasă  şi  nu  este  necesar  să  fie  menţionată 
explicit:  urmăriţi  profitul. 

Lucrurile  stau  altfel  în  sfera  administraţiei  publice,  în  gestionarea 
afacerilor  guvernamentale.  Aici  discreţia  deţinătorilor  de  funcţii  şi  a 
subalternilor  lor  nu  este  limitată  de  considerente  de  profituri  şi  pier¬ 
deri.  Dacă  şeful  suprem  -  fie  acesta  poporul  suveran  sau  un  despot 
suveran  -  le-ar  da  mână  liberă,  el  ar  renunţa  la  propria  sa  supremaţie, 
în  favoarea  lor.  Aceşti  ofiţeri  ar  deveni  agenţi  iresponsabili,  iar  puterea 
lor  ar  depăşi-o  pe  cea  a  poporului  sau  a  despotului.  Ei  ar  face  ceea  ce 
i-ar  mulţumi  pe  ei,  nu  ceea  ce  ar  dori  şefii  lor  să  facă.  Pentru  a  evita 
acest  rezultat  şi  pentru  a-i  subordona  voinţei  şefilor  lor  este  necesar  să 
li  se  traseze  instrucţiuni  detaliate,  care  să  reglementeze  desfăşurarea 
treburilor  lor  în  toate  privinţele.  în  aceste  condiţii,  devine  sarcina  lor 
de  a  gestiona  toate  treburile  în  strict  acord  cu  aceste  reguli  şi  reglemen¬ 
tări.  Libertatea  de  a-şi  ajusta  acţiunile  la  soluţia  care  li  se  pare  lor  cea 
mai  adecvată  pentru  o  problemă  concretă  este  limitată  de  aceste  norme. 
Ei  sunt  birocraţi,  adică  persoane  care  trebuie  să  urmărească,  în  fiecare 
clipă,  un  set  de  reglementări  inflexibile. 

Gestionarea  birocratică  a  afacerilor  este  gestionarea  ţinută  să  res¬ 
pecte  regulile  şi  reglementările  detaliate  fixate  de  către  autoritatea  unui 
corp  superior.  Este  singura  alternativă  la  managementul  pentru  profit. 
Managementul  pentru  profit  este  inaplicabil  pentru  urmărirea  aface¬ 
rilor  care  nu  posedă  o  valoare  bănească  pe  piaţă  şi  pentru  desfăşurarea 
afacerilor  non-profit  care  ar  putea  fi  gestionate,  de  asemenea,  şi  pe  bază 
de  profit.  Primul  caz  este  ilustrat  de  aparatul  social  de  coerciţie  şi  con¬ 
strângere;  cel  de  al  doilea  se  întâlneşte  în  gestionarea  unor  instituţii  pe 
bază  non-profit,  de  exemplu  a  unei  şcoli,  a  unui  spital  sau  a  sistemului 
poştal.  Ori  de  câte  ori  funcţionarea  unui  sistem  nu  este  dirijată  de  mo¬ 
tivaţia  profitului,  ea  trebuie  să  fie  dirijată  de  reguli  birocratice. 

Gestionarea  birocratică  a  afacerilor  nu  este  rea  în  sine.  Ea  este  sin¬ 
gura  metodă  adecvată  de  administrare  a  afacerilor  guvernamentale,  {311} 
adică  a  aparatului  social  de  constrângere  şi  coerciţie.  Cum  guvernul 
este  necesar,  birocraţia  este  -  în  acest  domeniu  -  nu  mai  puţin  necesa¬ 
ră.  Acolo  unde  calculul  economic  este  inaplicabil,  metodele  birocratice 
sunt  indispensabile.  Un  guvern  socialist  trebuie  să  le  aplice  în  toate 
domeniile. 

Nici  o  firmă  de  afaceri,  indiferent  care  ar  fi  dimensiunea  sau  sarcina 
ei  specifică,  nu  poate  deveni  birocratică,  atâta  vreme  cât  este  gestionată 
exclusiv  şi  în  întregime  pe  bază  de  profit.  Dar  îndată  ce  se  abandonea¬ 
ză  urmărirea  profitului,  substituindu-i  ceea  ce  se  numeşte  principiul 
furnizării  de  servicii  ( the  service  prmciple)  —  adică  furnizarea  de  servicii 
fără  a  ţine  seama  dacă  preţurile  obţinute  pentru  ele  acoperă  sau  nu 
cheltuielile  -  ea  trebuie  să  înlocuiască  metodele  managementului  an- 
treprenorial  cu  cele  birocratice.26 

1 1 .  Procesul  de  selecţie 

Procesul  de  selecţie  al  pieţei  este  menţinut  în  funcţiune  de  efortul  cu¬ 
mulat  al  tuturor  membrilor  economiei  de  piaţă.  Mânat  de  dorinţa  de 
a-şi  îndepărta  propria  sa  insatisfacţie  cât  mai  mult  cu  putinţă,  fiecare 
individ  urmăreşte,  pe  de  o  parte,  să  atingă  acea  poziţie  din  care  poate 
contribui  cel  mai  mult  la  cea  mai  deplină  satisfacere  a  tuturor  celor¬ 
lalţi  şi,  pe  de  altă  parte,  să  profite  cât  mai  mult  cu  putinţă  de  serviciile 
furnizate  de  toţi  ceilalţi.  Aceasta  înseamnă  că  el  încearcă  să  vândă  pe 
pieţele  cele  mai  scumpe  şi  să  cumpere  de  pe  pieţele  cele  mai  ieftine. 
Rezultanta  acestor  eforturi  nu  este  doar  structura  preţurilor  ci,  nu  mai 
puţin,  structura  socială,  încredinţarea  diverselor  sarcini  către  diverşii 
indivizi.  Piaţa  îi  face  pe  oameni  bogaţi  sau  săraci,  determină  cine  va 
conduce  marile  uzine  şi  cine  va  freca  podelele,  stabileşte  câte  persoa¬ 
ne  vor  lucra  în  minele  de  cupru  şi  câte  în  orchestrele  simfonice.  Nici 
una  din  aceste  decizii  nu  este  luată  o  dată  pentru  totdeauna;  ele  sunt 
revocabile  în  fiecare  zi.  Procesul  de  selecţie  nu  se  opreşte  niciodată.  El 
ajustează  necontenit  aparatul  social  de  producţie  la  modificările  cererii 
şi  ale  ofertei.  El  îşi  revizuieşte  iar  şi  iar  deciziile  precedente  şi  forţează 
pe  toată  lumea  să  supună  unui  nou  examen  situaţia  fiecăruia.  Nu  există 
securitate  şi  nimic  de  felul  unei  garanţii  de  a  păstra  vreo  poziţie  do¬ 
bândită  în  trecut.  Nimeni  nu  este  exceptat  de  la  legea  pieţei,  care  este 
suveranitatea  consumatorilor. 

Proprietatea  asupra  mijloacelor  de  producţie  nu  este  un  privilegiu, 

26.  Pentru  o  expunere  detaliată  a  problemelor  implicate,  cf.  Mises,  Bureaucracy, 

New  Haven,  1944. 

ci  o  responsabilitate  socială.  Capitaliştii  şi  proprietarii  funciari  sunt 
siliţi  să-şi  întrebuinţeze  proprietatea  pentru  cea  mai  deplină  posibilă 
satisfacere  a  consumatorilor.  Dacă  ei  se  arată  lenţi  şi  inepţi  în  exe¬ 
cutarea  sarcinilor  lor,  atunci  sunt  penalizaţi  prin  pierderi.  Dacă  nu-şi 
{312}  însuşesc  lecţia  şi  nu-şi  revizuiesc  modul  de  administrare  a  afacerilor, 
atunci  îşi  pierd  averea.  Nici  o  investiţie  nu  este  sigură  pe  vecie.  Cel  ce 
nu-şi  întrebuinţează  proprietatea  pentru  a  servi  consumatorii  în  cel 
mai  eficient  mod  este  destinat  falimentului.  Nu  există  loc  pentru  per¬ 
soane  cărora  le-ar  place  să  se  bucure  de  averile  lor  în  trândăvie  şi  fără 
griji.  Proprietarul  trebuie  să  urmărească  să  îşi  investească  fondurile  de 
aşa  manieră  încât  suma  principală  şi  beneficiul  cel  puţin  să  nu  fie  pe¬ 
riclitate. 

In  epoca  privilegiilor  de  castă  şi  a  barierelor  vamale  existau  veni¬ 
turi  independente  de  piaţă.  Prinţii  şi  lorzii  trăiau  pe  seama  sclavilor  şi 
servilor  cei  umili,  care  le  datorau  zeciuieli,  munci  fixate  prin  statut  şi 
tributuri.  Proprietatea  asupra  pământului  nu  putea  fi  dobândită  decât 
fie  prin  cucerire,  fie  prin  largheţe  din  partea  cuceritorului.  Ea  putea  fi 
pierdută  fie  prin  retractare  din  parte  donatorului,  fie  prin  cucerire  de 
către  un  alt  cuceritor.  Chiar  şi  mai  târziu,  când  lorzii  şi  vasalii  lor  au 
început  să-şi  vândă  surplusurile  pe  piaţă,  ei  nu  puteau  fi  eliminaţi  de 
competiţia  unor  furnizori  mai  eficienţi.  Competiţia  era  permisă  numai 
în  anumite  limite  foarte  înguste.  Achiziţionarea  de  proprietăţi  seniori¬ 
ale  era  rezervată  nobilimii,  cea  a  proprietăţii  funciare  urbane  cetăţeni¬ 
lor  urbei  şi  cea  a  fermelor  ţăranilor.  Rivalitatea  în  domeniul  artelor  şi 
meşteşugurilor  era  limitată  de  ghilde.  Consumatorii  nu  erau  în  măsură 
să-şi  satisfacă  dorinţele  în  maniera  cea  mai  ieftină,  deoarece  contro¬ 
lul  preţurilor  făcea  imposibilă  reducerea  acestora  de  către  vânzători. 
Cumpărătorii  se  aflau  la  bunul  plac  al  furnizorilor.  Dacă  producătorii 
cei  privilegiaţi  refuzau  să  recurgă  la  întrebuinţarea  materiilor  prime 
cele  mai  adecvate  şi  la  cele  mai  eficiente  metode  de  procesare,  atunci 
consumatorii  erau  siliţi  să  îndure  consecinţele  acestei  încăpăţânări  şi 
acestui  conservatorism. 

Proprietarul  funciar  care  trăieşte  în  perfectă  autarhie,  din  fructele 
propriei  sale  munci  de  fermier,  este  independent  de  piaţă.  Dar  fermi¬ 
erul  modern,  care  achiziţionează  echipamente,  fertilizatoare,  semin¬ 
ţe,  forţă  de  muncă  şi  alţi  factori  de  producţie  este  supus  legii  pieţei. 
Venitul  său  depinde  de  consumatori  şi  el  trebuie  să-şi  adapteze  acţiu¬ 
nile  la  dorinţele  lor. 

Funcţia  de  selecţie  a  pieţei  acţionează,  de  asemenea,  şi  în  dome¬ 
niul  forţei  de  muncă.  Muncitorul  este  atras  de  acel  tip  de  muncă  de 
pe  urma  căruia  poate  anticipa  că  va  câştiga  mai  mult.  Ca  şi  în  cazul 

factorilor  materiali  de  producţie,  factorul  muncă  este  alocat  acelor  în¬ 
trebuinţări  în  care  îi  serveşte  cel  mai  adecvat  pe  consumatori.  Există 
o  tendinţă  de  a  nu  irosi  nici  o  cantitate  de  muncă  pentru  satisfacerea 
unor  cereri  mai  puţin  intense,  dacă  există  cereri  mai  intense  încă  nesa¬ 
tisfăcute.  Ca  şi  toate  celelalte  categorii  sociale,  muncitorul  este  supus 
supremaţiei  consumatorilor.  Dacă  nu  le  dă  ascultare,  el  este  penalizat 
printr-o  reducere  a  veniturilor. 

Selecţia  operată  de  piaţă  nu  dă  naştere  la  stări  sociale,  caste  sau  clase, 
în  sensul  marxist  al  termenilor.  De  asemenea,  antreprenorii  şi  promo¬ 
torii  nu  alcătuiesc  o  clasă  socială  integrată.  Fiecare  individ  este  liber 
să  devină  un  promotor,  dacă  se  bazează  pe  propria  sa  capacitate  de  a 
anticipa  viitoarele  condiţii  ale  pieţei  mai  bine  decât  concetăţenii  săi  şi 
dacă  tentativele  sale  de  a  acţiona  pe  propriul  său  risc  şi  pe  propria  sa 
responsabilitate  sunt  aprobate  de  consumatori.  Oricine  poate  pătrun¬ 
de  în  rândurile  promotorilor,  punându-şi  spontan  în  evidenţă  iniţiati¬ 
vele  şi  supunându-se  astfel  testului  la  care  îi  supune  piaţa  pe  toţi  cei  ce 
doresc  să  devină  promotori  şi  să  rămână  în  această  poziţie  eminentă, 
indiferent  cine  ar  fi  ei.  Oricine  are  posibilitatea  de  a-şi  încerca  această 
şansă.  Un  nou-venit  nu  are  de  aşteptat  invitaţii  sau  încurajări  de  la  ni¬ 
meni.  El  trebuie  să  ţâşnească  înainte  pe  cont  propriu  şi  trebuie  să  ştie 
el  însuşi  cum  să-şi  procure  mijloacele  necesare. 

S-a  afirmat  în  mod  repetat  că,  în  condiţiile  capitalismului  „târziu” 
sau  „matur”,  pentru  persoanele  lipsite  de  orice  mijloace  pecuniare  a 
devenit  imposibil  să  urce  pe  scara  avuţiei  şi  a  poziţiei  de  antreprenor. 
Nimeni  nu  a  încercat  vreodată  să  demonstreze  această  teză.  De  când 
a  fost  avansată  pentru  prima  oară,  compoziţia  grupurilor  antrepreno- 
riale  şi  capitaliste  s-a  modificat  considerabil.  O  mare  parte  din  foştii 
antreprenori  şi  din  moştenitorii  lor  au  fost  eliminaţi  şi  alţi  oameni, 
nou-veniţi,  le-au  luat  locurile.  Este,  desigur,  adevărat  că,  în  decursul 
ultimilor  ani,  au  fost  deliberat  dezvoltate  instituţii  care,  dacă  nu  vor  fi 
abolite  foarte  curând,  vor  face  funcţionarea  pieţei  din  toate  punctele 
de  vedere  imposibilă. 

Punctul  de  vedere  din  care  consumatorii  aleg  liderii  industriilor  şi 
ai  afacerilor  este  exclusiv  acela  al  capacităţii  lor  de  a  ajusta  producţia  la 
nevoile  consumatorilor.  Ei  nu  se  sinchisesc  de  alte  trăsături  sau  merite 
personale.  De  la  un  producător  de  încălţăminte  ei  doresc  să  producă 
încălţăminte  bună  şi  ieftină.  Ei  n-au  în  vedere  încredinţarea  admi¬ 
nistrării  industriei  încălţămintei  unor  băieţi  chipeşi  şi  cu  o  prezenţă 
plăcută,  unor  persoane  cu  maniere  de  salon  impecabile,  cu  înzestrări 
artistice,  cu  deprinderi  savante,  sau  cu  orice  ale  virtuţi  sau  talente.  Unui 

om  de  afaceri  încununat  de  succes  pot  adesea  să-i  lipsească  numeroase 
calităţi  care  contribuie  la  succesul  omului  în  alte  sfere  ale  vieţii. 

Astăzi  este  întru  totul  obişnuit  să  se  arunce  o  lumină  defavorabilă 
asupra  capitaliştilor  şi  antreprenorilor.  Omul  e  predispus  să  afişeze  sar¬ 
casm  faţă  de  cei  mai  prosperi  decât  el  însuşi.  Persoanele  acestea,  spune 
el,  sunt  mai  bogate  numai  fiindcă  sunt  mai  lipsite  de  scrupule.  Dacă 
n-ar  fi  reţinut  de  cuvenita  consideraţie  faţă  de  legile  moralei  şi  ale 
decenţei,  el  n-ar  fi  mai  puţin  încununat  de  succes  decât  ei.  Astfel,  oa¬ 
menii  se  glorifică  în  aureola  mulţumirii  de  sine  şi  a  ipocriziei  fariseice. 

Desigur,  este  adevărat  că  în  condiţiile  survenite  datorită  intervenţi- 
{314}  onismului  multă  lume  îşi  poate  dobândi  averea  prin  corupţie  şi  mită. 

In  multe  ţări,  intervenţionismul  a  subminat  în  aşa  măsură  supremaţia 
pieţei  încât  este  mai  avantajos  pentru  omul  de  afaceri  să  se  bizuie  pe 
sprijinul  celor  aflaţi  în  funcţii  politice,  decât  pe  cea  mai  deplină  sati¬ 
sfacere  a  nevoilor  consumatorilor.  Dar  nu  aceasta  este  situaţia  pe  care 
o  au  în  vedere  criticii  de  rând  ai  avuţiei  altora.  Ei  afirmă  că  metodele 
prin  care  avuţia  este  dobândită  într-o  societate  de  piaţă  pură  sunt  in¬ 
acceptabile  din  punct  de  vedere  etic. 

împotriva  acestor  afirmaţii  este  necesar  să  subliniem  că,  în  măsu¬ 
ra  în  care  piaţa  nu  este  sabotată  de  interferenţa  guvernelor  şi  a  altor 
factori  coercitivi,  succesul  în  afaceri  este  dovada  serviciilor  furnizate 
consumatorilor.  Nu  este  necesar  ca  omul  sărac  să-i  fie  inferior  afaceris¬ 
tului  prosper  în  alte  privinţe;  el  poate  uneori  să  fie  deosebit  de  apreciat 
în  planul  realizărilor  ştiinţifice,  literare,  artistice,  sau  ca  lider  civic.  Dar 
în  sfera  sistemului  social  de  producţie  el  este  inferior.  Geniul  creator 
poate  fi  îndreptăţit  în  dispreţul  său  faţă  de  succesul  comercial;  poate  fi 
adevărat  că  el  ar  fi  fost  prosper  în  afaceri,  dacă  n-ar  fi  preferat  alte  lu¬ 
cruri.  însă  funcţionarii  şi  muncitorii  care-şi  trâmbiţează  superioritatea 
morală  se  amăgesc  şi  îşi  găsesc  consolarea  în  această  auto-amăgire.  Ei 
nu  admit  că  au  fost  testaţi  şi  au  fost  găsiţi  necorespunzători  de  către 
concetăţenii  lor,  consumatorii. 

Se  afirmă  adesea  că  nereuşita  săracului  în  competiţia  de  pe  piaţă 
este  determinată  de  lipsa  lui  de  educaţie.  Egalitatea  şanselor,  zice-se, 
ar  putea  fi  asigurată  numai  făcând  educaţia  la  toate  nivelurile  universal 
accesibilă.  Prevalează  astăzi  o  tendinţă  de  a  reduce  toate  diferenţele 
dintre  diverse  persoane  la  educaţia  lor  şi  de  a  nega  existenţa  inega¬ 
lităţilor  înnăscute,  ce  ţin  de  intelect,  de  puterea  voinţei  şi  de  caracter. 
Nu  se  înţelege  îndeobşte  că  educaţia  nu  poate  fi  niciodată  mai  mult 
decât  îndoctrinare  cu  teorii  şi  idei  deja  dezvoltate.  Educaţia,  indiferent 
care  ar  fi  beneficiile  pe  care  le  poate  conferi,  constă  în  transmitere  de 
doctrine  şi  evaluări  tradiţionale;  ea  este  necesarmente  conservatoare. 

Ea  produce  imitaţie  şi  rutină,  nu  ameliorare  şi  progres.  Inovatorii  şi 
geniile  creatoare  nu  pot  fi  prăsiţi  în  şcoli.  Ei  sunt  tocmai  oamenii  care 
desfid  ceea  ce  i-a  învăţat  şcoala. 

Pentru  a  fi  încununat  de  succes  în  afaceri,  un  om  nu  are  nevoie  de 
o  diplomă  de  la  o  şcoală  de  administraţie  economică.  Aceste  şcoli  pre¬ 
gătesc  subalterni  pentru  slujbe  de  subalterni.  Ele  nu  pregătesc  în  nici 
un  caz  antreprenori.  Un  antreprenor  nu  poate  fi  pregătit  astfel.  Un  om 
devine  antreprenor  sesizând  o  oportunitate  şi  umplând  lacuna  exis¬ 
tentă.  Pentru  a  da  dovadă  de  asemenea  judecată  ageră,  clarviziune  şi 
energie,  nu  este  necesară  nici  un  fel  de  educaţie  specială.  Afaceriştii 
cei  mai  încununaţi  de  succes  au  fost  adesea  persoane  needucate,  prin 
comparaţie  cu  standardele  scolastice  ale  profesiunilor  din  domeniul  în¬ 
văţământului.  Dar  ei  au  fost  la  înălţimea  funcţiei  lor  sociale,  de  ajustare 
a  producţiei  la  cea  mai  intensă  cerere.  Datorită  acestor  merite,  consu¬ 
matorii  i-au  ales  pe  ei  pentru  funcţia  de  lideri  în  afaceri. 

12.  Individul  şi  piaţa 

Se  obişnuieşte  să  se  vorbească  metaforic  de  forţele  automate  şi  anoni¬ 
me  care  menţin  în  funcţiune  „mecanismul”  pieţei.  Când  întrebuinţează 
asemenea  metafore,  oamenii  sunt  gata  să  uite  faptul  că  singurii  factori 
ce  dirijează  piaţa  şi  determinarea  preţurilor  sunt  actele  deliberate  ale 
oamenilor.  Nu  există  nici  un  automatism;  nu  există  decât  oameni,  care 
urmăresc  conştient  şi  deliberat  obiectivele  alese  de  ei.  Nu  există  forţe 
mecanice  misterioase;  nu  există  decât  dorinţa  umană  de  a  îndepărta 
neplăcerea.  Nu  există  forţe  anonime;  nu  existăm  decât  eu  şi  tu  şi  Bill 
şi  Joe  şi  toţi  ceilalţi.  Şi  fiecare  dintre  noi  este  atât  un  producător,  cât  şi 
un  consumator. 

Piaţa  este  un  corp  social;  ea  este  cel  dintâi  corp  social.  Fenomenele 
de  piaţă  sunt  fenomene  sociale.  Ele  sunt  rezultanta  contribuţiei  active 
a  fiecărui  individ.  Dar  ele  diferă  de  fiecare  dintre  aceste  contribuţii. 
Ele  îi  apar  individului  ca  ceva  dat,  ceva  ce  el  însuşi  nu  poate  altera. 
Individul  nu  sesizează  întotdeauna  faptul  că  este  el  însuşi  o  parte,  chiar 
dacă  numai  o  mică  parte,  din  complexul  de  elemente  care  determină 
configuraţia  curentă  a  pieţei.  Deoarece  nu  reuşeşte  să  sesizeze  lucrul 
acesta,  el  se  simte  liber,  atunci  când  critică  fenomenele  de  piaţă,  să 
condamne,  când  este  vorba  de  semenii  săi,  un  mod  de  conduită  pe  care 
îl  consideră  întru  totul  îndreptăţit  când  este  vorba  de  el  însuşi.  El  acuză 
piaţa  pentru  cruzimea  şi  lipsa  ei  de  consideraţie  faţă  de  persoane  indi¬ 
viduale  şi  solicită  controlul  social  al  pieţei,  în  vederea  „umanizării”  ei. 
El  cere,  pe  de  o  parte,  măsuri  de  protecţie  a  consumatorului  împotriva 

producătorilor.  Dar,  pe  de  altă  parte,  el  insistă  încă  şi  mai  înverşunat 
asupra  necesităţii  de  a  se  proteja  pe  sine  însuşi  în  calitate  de  producător, 
împotriva  consumatorilor.  Rezultatul  acestor  cereri  contradictorii  sunt 
metodele  moderne  de  interferenţă  guvernamentală,  ale  căror  exemple 
cele  mai  proeminente  sunt  aşa-numita  Sozialpolitik  a  Germaniei  im¬ 
periale  şi  New  Deal- ul  american. 

Ideea  că  una  din  sarcinile  guvernământului  civil  este  de  a  proteja 
producătorul  mai  puţin  eficient  împotriva  competiţiei  celui  mai  efici¬ 
ent  este  o  eroare  veche.  Propagatorii  ei  solicită  o  „politică  a  producăto¬ 
rilor”,  deosebită  de  o  „politică  a  consumatorilor”.  In  vreme  ce  reiterează 
într-un  registru  flamboaiant  truismul  că  singurul  ţel  al  producţiei  este 
de  a  furniza  din  belşug  mărfuri  pentru  consum,  oamenii  subliniază, 
cu  tot  atâta  elocvenţă,  că  producătorul  cel  „harnic”  ar  trebui  protejat 
împotriva  consumatorului  cel  „indolent”. 

Insă  producătorii  şi  consumatorii  sunt  aceleaşi  persoane.  Producţia 
{3 1 6}  şi  consumul  reprezintă  stadii  diferite  ale  acţiunii.  Catalactica  încorpo¬ 

rează  aceste  diferenţe,  referindu-se  la  producători  şi  la  consumatori. 
Dar  în  realitate  aceştia  sunt  aceiaşi  oameni.  Este,  desigur,  posibil  să 
protejăm  un  producător  mai  puţin  eficient  împotriva  colegilor  săi  mai 
eficienţi.  Un  asemenea  privilegiu  le  oferă  beneficiarilor  săi  avantajele 
pe  care  piaţa  neobstrucţionată  nu  le  oferă  decât  celor  ce  reuşesc  să 
satisfacă  în  modul  cel  mai  adecvat  dorinţele  consumatorilor.  Dar  el 
ştirbeşte  în  mod  necesar  satisfacţia  consumatorilor.  Dacă  numai  un 
producător  sau  un  mic  grup  de  producători  e  privilegiat,  atunci  be¬ 
neficiarii  se  bucură  de  un  avantaj,  pe  seama  restului  populaţiei.  Dar, 
dacă  toţi  producătorii  sunt  privilegiaţi  în  aceeaşi  măsură,  atunci  fieca¬ 
re  pierde,  în  calitate  de  consumator,  tot  atât  cât  câştigă  în  calitate  de 
producător.  Mai  mult,  cu  toţii  sunt  dezavantajaţi,  deoarece  volumul  de 
produse  scade  dacă  persoanele  cele  mai  eficiente  sunt  împiedicate  de 
a-şi  exercita  capacităţile  în  domeniul  în  care  ar  putea  furniza  cele  mai 
adecvate  servicii  consumatorilor. 

Dacă  un  consumator  consideră  că  este  benefic,  sau  drept,  să  plă¬ 
tească  un  preţ  mai  ridicat  pentru  cerealele  autohtone  decât  pentru 
cerealele  provenite  din  import,  sau  pentru  produsele  manufacturiere 
fabricate  în  unităţi  productive  gestionate  de  întreprinderi  mici  sau  care 
întrebuinţează  mână  de  lucru  sindicalizată,  decât  pentru  cele  de  prove¬ 
nienţă  diferită,  el  este  liber  să  o  facă.  El  n-ar  avea  decât  să  se  asigure  că 
marfa  oferită  spre  vânzare  îndeplineşte  condiţiile  de  respectarea  cărora 
doreşte  să  facă  să  depindă  achitarea  unui  preţ  mai  ridicat.  Legile  care 
interzic  contrafacerea  siglelor  de  certificare  a  originii  şi  a  mărcilor  co¬ 
merciale  înregistrate  ar  fi  atunci  în  măsură  să  ducă  la  atingerea  obiec- 

tivelor  urmărite  prin  tarifele  vamale,  legislaţia  muncii  şi  privilegiile 
acordate  întreprinderilor  mici.  Dar  cu  siguranţă  consumatorii  nu  sunt 
dispuşi  să  se  comporte  în  felul  acesta.  Faptul  că  o  marfă  este  marca¬ 
tă  ca  provenind  din  import  nu-i  reduce  vandabilitatea  dacă  este  mai 
bună,  mai  ieftină,  sau  şi  una  şi  alta.  De  regulă,  cumpărătorii  urmăresc 
să  cumpere  cât  mai  ieftin  cu  putinţă,  fără  a  ţine  seama  de  originea  arti¬ 
colului,  sau  de  vreo  caracteristică  particulară  a  producătorilor. 

Fundamentul  psihologic  al  politicilor  de  protecţie  a  producătorilor, 
cum  se  practică  ele  azi  în  întreaga  lume,  este  de  găsit  în  doctrinele 
economice  viciate.  Acestea  neagă  fără  ocol  faptul  că  privilegiile  acor¬ 
date  producătorilor  mai  puţin  eficienţi  îi  împovărează  pe  consumatori. 
Adepţii  lor  susţin  că  asemenea  măsuri  nu  aduc  prejudicii  decât  celor 
împotriva  cărora  discriminează.  Atunci  când,  sub  presiunea  argumen¬ 
telor,  se  văd  siliţi  să  admită  că  sunt  vătămaţi  şi  consumatorii,  ei  susţin 
că  pierderile  acestora  sunt  mai  mult  decât  compensate  de  un  spor  în¬ 
registrat  de  veniturile  lor  monetare,  produs  de  măsurile  în  chestiune. 

Astfel,  în  ţările  europene  predominant  industriale,  protecţioniştii 
s-au  grăbit  întâi  să  declare  că  tarifele  impuse  asupra  produselor  agri¬ 
cole  aduc  prejudicii  exclusiv  intereselor  fermierilor  din  ţările  predomi¬ 
nant  agricole  şi  ale  negustorilor  de  grâne.  Este  sigur  că  şi  aceste  inte¬ 
rese  ale  exportatorilor  sunt  vătămate.  Dar  nu  este  mai  puţin  sigur  că, 
odată  cu  ei,  pierd  şi  consumatorii  din  ţările  care  adoptă  tarifele  vamale. 
Ei  trebuie  să-şi  achiziţioneze  hrana  la  preţuri  mai  ridicate.  Bineînţeles 
că  protecţionistul  răspunde  că  aceasta  nu  e  o  povară.  Intr-adevăr,  spu¬ 
ne  el,  suma  adiţională  pe  care  consumatorul  autohton  o  are  de  plătit 
sporeşte  venitul  fermierilor  şi  puterea  de  cumpărare  a  acestora;  ei  vor 
cheltui  întregul  surplus  achiziţionând  mai  mult  din  produsele  fabrica¬ 
te  de  segmentele  non-agricole  ale  populaţiei.  Acest  paralogism  poate 
fi  respins  fără  dificultate,  prin  trimitere  la  bine-cunoscuta  anecdotă  a 
omului  care  solicită  hangiului  un  cadou  constând  în  zece  dolari;  acesta 
nu-i  va  aduce  nici  un  prejudiciu,  deoarece  cerşetorul  promite  că  va 
cheltui  întreaga  sumă  chiar  în  hanul  cu  pricina.  Cu  toate  acestea,  eroa¬ 
rea  protecţionistă  a  pus  stăpânire  pe  opinia  publică,  şi  această  împre¬ 
jurare  este  suficientă  pentru  a  explica  popularitatea  măsurilor  inspirate 
de  ea.  Mulţi  oameni  pur  şi  simplu  nu  înţeleg  că  singurul  efect  al  pro¬ 
tecţiei  este  de  a  devia  producţia,  dinspre  acele  domenii  în  care  ar  putea 
produce  mai  mult  pe  unitatea  de  capital  şi  muncă  cheltuită,  înspre 
acelea  în  care  produce  mai  puţin.  Ea  îi  face  pe  oameni  mai  săraci,  nu 
mai  prosperi. 

Fundamentul  ultim  al  protecţionismului  modern  şi  al  strădaniilor 
fiecărei  ţări  de  a  se  îndrepta  spre  autarhie  economică  este  de  găsit  în 

această  credinţă  eronată,  că  măsurile  acestea  sunt  mijloacele  cele  mai 
adecvate  de  înavuţire  a  fiecărui  cetăţean,  sau  măcar  a  marii  majorităţi  a 
cetăţenilor.  Termenul  „înavuţire”  înseamnă,  în  acest  context,  o  creştere 
a  venitului  real  realizat  de  individ  şi  o  ameliorare  a  nivelului  său  de  trai. 
Este  adevărat  că  o  politică  de  izolare  economică  naţională  este  corola¬ 
rul  inevitabil  al  tentativelor  de  amestec  în  afacerile  economice  interne 
şi  că  ea  reprezintă  atât  un  rezultat  al  tendinţelor  belicoase,  cât  şi  un 
factor  de  producere  a  acestor  tendinţe.  Dar  lucrurile  acestea  nu  afec¬ 
tează  întru  nimic  împrejurarea  că  n-ar  fi  fost  nicicând  posibilă  vânza¬ 
rea  către  electorat  a  ideii  de  protecţie,  dacă  electoratul  n-ar  fi  putut  fi 
convins  că  protecţia  nu  numai  că  îi  lasă  nivelul  de  trai  nevătămat,  dar 
i-1  chiar  sporeşte  considerabil. 

Este  important  să  subliniem  faptul  acesta,  deoarece  el  îndepărtează 
fără  drept  de  apel  un  mit  propagat  prin  numeroase  lucrări  populare. 
Conform  acestei  mitologii,  omul  contemporan  nu  mai  este  motivat  de 
dorinţa  de  a-şi  ameliora  bunăstarea  materială  şi  de  a-şi  ridica  nivelul 
de  trai.  Afirmaţiile  economiştilor  care  contrazic  lucrul  acesta  sunt  ero¬ 
nate.  Omul  modern  acordă  prioritate  lucrurilor  „non-economice”  sau 
„iraţionale”  şi  e  gata  să  renunţe  la  mai  binele  material,  ori  de  câte  ori 
atingerea  sa  stă  în  calea  acestor  griji  „ideale”.  Este  o  mare  gafă,  co¬ 
misă  îndeosebi  de  economişti  şi  oamenii  de  afaceri,  de  a  interpreta 
{3 1 8}  evenimentele  vremurilor  noastre  şi  de  a  critica  ideologiile  curente  din 
perspectiva  presupuselor  erori  economice  pe  care  le-ar  încorpora  ele. 
Oamenii  îşi  doresc  mai  intens  alte  lucruri  decât  o  viaţă  de  bunăstare. 

Cu  greu  se  poate  răstălmăci  mai  cras  istoria  vremurilor  noastre. 
Contemporanii  noştri  sunt  mânaţi  de  un  zel  fanatic  de  a  dobândi  mai 
multe  facilităţi  şi  de  un  apetit  nelimitat  de  a  se  bucura  de  viaţă.  Un 
fenomen  social  caracteristic  al  zilelor  noastre  este  grupul  de  presiune, 
o  alianţă  de  persoane  dornice  să-şi  promoveze  propria  lor  bunăstare 
materială,  prin  toate  mijloacele,  legale  sau  ilegale,  paşnice  sau  violente. 
Nimic  nu  contează  pentru  grupul  de  presiune,  cu  excepţia  sporirii  ve¬ 
nitului  real  al  membrilor  săi.  Nici  un  alt  aspect  al  vieţii  nu-1  preocupă. 
Nu  îl  interesează  dacă  realizarea  programului  său  aduce  sau  nu  preju¬ 
dicii  intereselor  vitale  ale  altor  oameni,  ale  propriei  sale  naţiuni  sau  ţări, 
sau  ale  întregii  omeniri.  Insă  fiecare  grup  de  presiune  este  dornic  să-şi 
justifice  cererile  ca  fiind  favorabile  pentru  bunăstarea  publică  generală 
şi  îşi  stigmatizează  criticii  drept  ticăloşi  abjecţi,  idioţi  şi  trădători.  In 
urmărirea  planurilor  sale  grupul  de  presiune  dă  dovadă  de  un  zel  cva- 
si-religios. 

Toate  partidele  politice,  fără  excepţie,  promit  suporterilor  lor  un  ve¬ 
nit  real  mai  ridicat.  In  această  privinţă  nu  există  nici  o  diferenţă  între 

naţionalişti  şi  internaţionalişti  sau  între  adepţii  economiei  de  piaţă  şi 
promotorii  socialismului  sau  ai  intervenţionismului.  Dacă  un  partid 
le  cere  suporterilor  săi  să  facă  sacrificii  pentru  cauza  lui,  el  justifică 
invariabil  aceste  sacrificii  ca  fiind  mijloacele  temporare  necesare  atin¬ 
gerii  obiectivului  ultim,  ameliorarea  bunăstării  materiale  a  membrilor 
săi.  Fiecare  partid  consideră  îndrăzneala  cuiva  de  a  pune  la  îndoială 
capacitatea  proiectelor  sale  de  a  aduce  mai  multă  prosperitate  membri¬ 
lor  grupului  respectiv  drept  un  complot  insidios,  îndreptat  împotriva 
prestigiului  său.  Fiecare  partid  îi  priveşte  cu  ură  neîmpăcată  pe  econo¬ 
miştii  care  se  lansează  în  asemenea  critici. 

Toate  varietăţile  de  politici  ale  producătorilor  sunt  promovate  pe 
temeiul  pretinsei  lor  capacităţi  de  a  ridica  nivelul  de  trai  al  membrilor 
de  partid.  Protecţionismul  şi  auto-suficienţa  economică,  presiunile  şi 
violenţa  constrângerilor  sindicale,  legislaţia  muncii,  salariile  minimale, 
cheltuielile  publice,  expansiunea  creditelor,  subvenţiile  şi  alte  tertipuri 
sunt  întotdeauna  recomandate  de  către  adepţii  lor  drept  cele  mai  po¬ 
trivite,  sau  singurele  mijloace  de  ridicare  a  veniturilor  reale  ale  oameni¬ 
lor  ale  căror  voturi  urmăresc  să  le  câştige.  Fiecare  om  de  stat  sau  poli¬ 
tician  contemporan  le  spune  electorilor  săi,  invariabil:  Programul  meu 
vă  va  aduce  întreaga  abundenţă  pe  care  o  permit  condiţiile,  în  vreme  ce 
programul  adversarilor  mei  vă  va  aduce  sărăcie  şi  mizerie. 

Este  adevărat  că  anumiţi  intelectuali  izolaţi,  în  cercurile  lor  ezote¬ 
rice,  afirmă  altceva.  Ei  proclamă  prioritatea  a  ceea  ce  numesc  ei  valori 
eterne  şi  absolute  şi  mimează  în  declamaţiile  lor  -  nu  şi  în  treburile 
lor  personale  -  un  dispreţ  faţă  de  lucrurile  seculare  şi  trecătoare.  Insă 
publicul  ignoră  asemenea  aserţiuni.  Obiectivul  principal  al  acţiunilor 
politice  de  astăzi  este  de  a  asigura  pentru  membrii  respectivelor  gru¬ 
puri  de  presiune  cea  mai  deplină  bunăstare  materială.  Singurul  mod 
în  care  un  lider  poate  reuşi  este  de  a  instila  în  oameni  convingerea 
că  programul  lui  serveşte  atingerea  acestui  obiectiv,  în  modul  cel  mai 
adecvat  cu  putinţă. 

Viciul  politicilor  de  protecţie  a  producătorilor  constă  în  teoria  eco¬ 
nomică  eronată  pe  care  se  bazează. 

Dacă  ne-am  putea  permite  să  urmăm  tendinţa  aflată  la  modă,  de 
a  explica  comportamentele  umane  prin  invocarea  terminologiei  psi¬ 
hopatologiei,  am  putea  fi  tentaţi  să  afirmăm  că,  atunci  când  opune  o 
politică  a  producătorilor  unei  politici  a  consumatorilor,  omul  modern 
cade  victimă  unui  fel  de  schizofrenie.  El  nu  reuşeşte  să  realizeze  că  este 
o  persoană  indiviză  şi  indivizibilă,  adică  un  individ  şi,  ca  atare,  nu  mai 
puţin  un  consumator  decât  un  producător.  Unitatea  conştiinţei  sale 
este  scindată  în  două  părţi;  intelectul  său  este  divizat  intern,  în  detri- 

mentul  său.  Dar  este  prea  puţin  important  dacă  adoptăm  sau  nu  acest 
mod  de  descriere  a  faptului  că  doctrina  economică  ce  atrage  după  sine 
aceste  politici  este  eronată.  Nu  ne  preocupă  sursa  patologică  din  care  se 
poate  naşte  eroarea,  ci  eroarea  ca  atare  şi  rădăcinile  sale  logice.  Ceea  ce 
primează  este  demascarea  erorii  prin  mijloacele  raţionamentului.  Dacă 
o  afirmaţie  nu  este  dovedită  eronată  din  punct  de  vedere  logic,  atunci 
psihopatologia  nu  este  în  măsură  să  califice  starea  intelectului  care  i-a 
dat  naştere  drept  patologică.  Dacă  cineva  îşi  imaginează  că  este  regele 
Siamului,  primul  lucru  pe  care  trebuie  să-l  stabilească  un  psihiatru  este 
dacă  omul  cu  pricina  este  sau  nu  într-adevăr  ceea  ce  crede  a  fi.  Numai 
după  ce  acestei  întrebări  i  s-a  dat  un  răspuns  negativ  poate  fi  omul 
respectiv  considerat  nebun. 

Este  adevărat  că  majoritatea  contemporanilor  noştri  acceptă,  fără 
ezitare,  o  interpretare  greşită  a  legăturii  dintre  producător  şi  consuma¬ 
tor.  Atunci  când  cumpără  ei  se  comportă  ca  şi  cum  ar  fi  legaţi  de  piaţă 
numai  în  calitate  de  cumpărători  -  şi  viceversa  atunci  când  vând.  In 
calitate  de  cumpărători,  ei  solicită  măsuri  hotărâte  care  să-i  protejeze 
de  vânzători,  iar  în  calitate  de  vânzători,  solicită  măsuri,  nu  mai  puţin 
hotărâte,  împotriva  cumpărătorilor.  Insă  această  conduită  antisocială, 
care  zgâlţâie  înseşi  temeliile  cooperării  sociale,  nu  este  produsul  unei 
stări  patologice  a  intelectului.  Ea  este  rezultatul  unei  îngustimi  a  min¬ 
ţii,  care  nu  reuşeşte  să  conceapă  modul  de  funcţionare  al  economiei  de 
piaţă  şi  să  anticipeze  efectele  ultime  ale  acţiunilor  proprii. 

Este  cu  putinţă  să  ne  imaginăm  că  imensa  majoritate  a  contempo¬ 
ranilor  noştri  sunt  mental  şi  intelectual  inadaptaţi  la  viaţa  în  societatea 
de  piaţă,  deşi  ei  înşişi  şi  înaintaşii  lor  sunt  cei  ce  au  creat  această  socie¬ 
tate  fără  să-şi  dea  seama,  prin  acţiunile  lor.  Dar  acest  defect  de  ajustare 
nu  reprezintă  nimic  altceva  decât  eşecul  înregistrat  în  recunoaşterea 
{320}  doctrinelor  eronate  ca  atare. 

1 3 .  Propaganda  de  afaceri 

Consumatorul  nu  este  atotştiutor.  El  nu  ştie  de  unde  poate  obţine  ceea 
ce  caută  la  preţul  cel  mai  ieftin.  Foarte  frecvent,  el  nu  ştie  nici  măcar  ce 
fel  de  bun  sau  serviciu  este  adecvat  pentru  a  îndepărta  în  maniera  cea 
mai  eficientă  neplăcerea  particulară  pe  care  doreşte  s-o  îndepărteze.  In 
cel  mai  bun  caz,  el  este  familiarizat  cu  condiţiile  existente  pe  piaţă  în 
trecutul  imediat  şi  îşi  alcătuieşte  planurile  pe  baza  acestei  informaţii. 
Sarcina  propagandei  de  afaceri  este  de  a-i  furniza  informaţii  despre 
situaţia  actuală  a  pieţei. 

Propaganda  de  afaceri  trebuie  să  fie  penetrantă  şi  percutantă.  Ţelul 

ei  este  de  atrage  atenţia  persoanelor  mai  lente,  de  a  trezi  dorinţe  latente, 
de  a-i  ademeni  pe  oameni  să  substituie  o  inovaţie  cramponării  inerte 
de  rutina  tradiţională.  Pentru  a  fi  încununată  de  succes,  reclama  publi¬ 
citară  trebuie  ajustată  la  mentalitatea  persoanelor  curtate.  Ea  trebuie 
să  le  satisfacă  dorinţele  şi  să  le  vorbească  idiomul.  Reclama  publicitară 
este  stridentă,  zgomotoasă,  grosolană,  sforăitoare,  deoarece  publicul 
nu  reacţionează  la  aluzii  rafinate.  Prostul  gust  al  publicului  este  cel 
ce  forţează  pe  autorii  de  reclame  să  etaleze  prost  gust  în  campaniile 
lor  publicitare.  Arta  reclamei  publicitare  s-a  dezvoltat  ca  o  ramură  a 
psihologiei  aplicate,  o  disciplină  înrudită  cu  pedagogia. 

Asemenea  tuturor  lucrurilor  destinate  să  satisfacă  gusturile  mase¬ 
lor,  reclama  publicitară  este  respingătoare  pentru  cei  înzestraţi  cu  o 
sensibilitate  delicată.  Această  silă  influenţează  aprecierile  rezervate 
propagandei  de  afaceri.  Reclamele  publicitare  şi  toate  celelalte  meto¬ 
de  de  propagandă  de  afaceri  sunt  condamnate,  ca  una  din  cele  mai 
scandaloase  manifestări  ale  competiţiei  nelimitate.  Ele  ar  trebui  in¬ 
terzise.  Consumatorii  ar  trebui  instruiţi  de  experţi  imparţiali;  şcolile 
publice,  presa  „nonpartizană”  şi  cooperativele  ar  trebui  să  se  îngrijească 
de  această  sarcină. 

Restricţionarea  dreptului  oamenilor  de  afaceri  de  a-şi  promova  prin 
reclame  produsele  lor  ar  restrânge  libertatea  consumatorilor  de  a-şi 
cheltui  venitul  în  conformitate  cu  nevoile  şi  dorinţele  lor.  Ea  ar  face 
ca  pentru  ei  să  devină  imposibil  să  afle  atât  de  mult  cât  pot  şi  doresc 
despre  starea  pieţei  şi  despre  condiţiile  pe  care  le-ar  putea  ei  considera 
relevante,  pentru  alegerea  privitoare  la  ce  să  cumpere  şi  ce  să  nu  cum¬ 
pere.  Ei  ar  înceta  de  a  mai  fi  în  situaţia  de  a  decide  pe  baza  opiniei  pe 
care  şi-au  format-o  ei  înşişi,  referitor  la  aprecierea  pe  care  o  dă  vânză¬ 
torul  produselor  sale;  ei  ar  fi  siliţi  să  acţioneze  la  recomandarea  altor 
oameni.  Nu  este  imposibil  ca  aceşti  mentori  să-i  scutească  de  anumite 
greşeli.  Dar  consumatorii  individuali  s-ar  afla  sub  tutela  unor  gardieni. 
Dacă  publicitatea  nu  este  restricţionată,  atunci  consumatorii  sunt,  în 
linii  generale,  în  poziţia  unui  juriu  care  află  despre  cazul  supus  jude¬ 
căţii  ascultând  martorii  şi  examinând  direct  toate  celelalte  mijloace 
furnizoare  de  probe.  Dacă  publicitatea  este  restricţionată,  ei  se  află  în 
poziţia  unui  juriu  căruia  un  funcţionar  îi  raportează  despre  rezultatele 
propriului  său  examen  al  probelor. 

O  eroare  larg  răspândită  este  aceea  că  publicitatea  abilă  poate  atrage 
consumatorul  să  cumpere  tot  ce  doreşte  autorul  publicităţii  să-l  facă  să 
cumpere.  Consumatorul  este,  conform  acestei  legende,  pur  şi  simplu 
lipsit  de  apărare  împotriva  publicităţii  „de  înaltă  presiune”.  Dacă  aşa 
ar  sta  lucrurile,  atunci  succesul  sau  eşecul  în  afaceri  n-ar  depinde  decât 

de  modul  de  a  face  publicitate.  Totuşi,  nimeni  nu  crede  că  vreun  fel 
de  publicitate  ar  fi  reuşit  să-i  facă  pe  producătorii  de  lumânări  să  ţină 
piept  becului  electric,  sau  pe  birjarii  de  trăsură  să  ţină  piept  maşinilor 
cu  motor,  sau  pana  de  gâscă  să  ţină  piept  tocului  cu  peniţă  de  metal  şi, 
mai  târziu,  stiloului  cu  rezervor.  Dar  toţi  cei  ce  admit  aceasta  recunosc 
implicit  că,  pentru  succesul  unei  campanii  publicitare,  calitatea  mărfii 
căreia  i  se  face  reclamă  este  esenţială.  Aşadar  nu  există  niciun  motiv 
pentru  a  susţine  că  publicitatea  este  o  metodă  de  înşelare  a  publicului 
credul. 

Este  cu  siguranţă  posibil  ca  autorul  de  publicitate  să-l  determine 
pe  un  om  să  încerce  un  articol  pe  care  nu  l-ar  fi  cumpărat  dacă  nu 
i-ar  fi  cunoscut  calităţile  dinainte.  Dar,  câtă  vreme  publicitatea  este 
liber  accesibilă  tuturor  firmelor  rivale,  articolul  care  este  mai  bun  din 
punctul  de  vedere  al  dorinţelor  consumatorului  îl  va  surclasa,  în  cele 
din  urmă,  pe  cel  mai  puţin  adecvat,  indiferent  de  metodele  publicitare 
întrebuinţate.  Trucurile  şi  artificiile  reclamelor  publicitare  îi  sunt  ac¬ 
cesibile  şi  vânzătorului  produsului  mai  bun,  el  nefiind  cu  nimic  mai 
prejos  din  punctul  acesta  de  vedere  faţă  de  vânzătorul  produsului  mai 
nesatisfăcător.  Dar  numai  cel  dintâi  beneficiază  de  avantajele  rezultate 
din  calitatea  produsului  său. 

Efectele  publicităţii  făcute  mărfurilor  sunt  determinate  de  faptul  că, 
de  regulă,  cumpărătorul  este  în  măsură  să-şi  formeze  o  opinie  corectă 
despre  utilitatea  articolului  achiziţionat.  Gospodina  care  a  încercat  o 
anumită  marcă  de  săpun  sau  de  hrană  conservată  învaţă  din  experienţă 
dacă  este  sau  nu  benefic  pentru  ea  să  mai  cumpere  şi  să  consume  acel 
produs  şi  în  viitor.  De  aceea,  publicitatea  este  rentabilă  pentru  cel  ce 
o  întrebuinţează  numai  dacă  examinarea  primei  mostre  achiziţionate 
nu  atrage  după  sine  refuzul  consumatorului  de  a  cumpăra  mai  mult. 
Printre  oamenii  de  afaceri,  faptul  că  nu  este  rentabil  să  se  facă  publici¬ 
tate  altor  produse  decât  celor  bune  este  unanim  recunoscut. 

Condiţiile  sunt  în  întregime  diferite  în  domeniile  în  care  experienţa 
nu  ne  poate  învăţa  nimic.  Afirmaţiile  propagandei  religioase,  metafi¬ 
zice,  sau  politice  nu  pot  fi  nici  verificate  nici  falsificate  de  experienţă. 
Orice  experienţă  cu  privire  la  viaţa  pe  tărâmul  celălalt  şi  la  absolut  este 
refuzată  persoanelor  care  trăiesc  în  lumea  aceasta.  In  chestiuni  politi¬ 
ce  experienţa  este  întotdeauna  experienţă  a  unor  fenomene  complexe, 
fiind  susceptibilă  de  interpretări  diferite.  Singurul  etalon  care  poate  fi 
{322}  aplicat  doctrinelor  politice  este  raţionamentul  apriorist.  Astfel,  propa¬ 
ganda  politică  şi  propaganda  de  afaceri  sunt  două  lucruri  esenţialmen- 
te  diferite,  chiar  dacă  recurg  uneori  la  aceleaşi  metode  tehnice. 

Există  multe  neajunsuri  pentru  care  tehnologia  şi  terapeutica  mo- 

derne  nu  au  remedii.  Există  boli  incurabile  şi  există  defecte  personale 
ireparabile.  Este  trist  că  anumite  persoane  caută  să  exploateze  situ¬ 
aţia  nefericită  a  semenilor  lor,  oferindu-le  medicamente  miraculoase. 
Asemenea  şarlatanii  nu  reuşesc  să  întinerească  oamenii  bătrâni,  sau 
să  le  dăruiască  frumuseţea  fetelor  urâte.  Ele  nu  fac  decât  să  trezească 
speranţe.  Funcţionarea  pieţei  n-ar  fi  stânjenită  dacă  autorităţile  ar  in¬ 
terzice  acest  tip  de  reclame,  al  căror  adevăr  nu  poate  fi  stabilit  prin  me¬ 
todele  ştiinţelor  naturale  experimentale.  Dar  cine  este  gata  să  acorde 
guvernului  această  putere  ar  fi  inconsecvent  dacă  ar  obiecta  la  cererea 
ca  bisericile  şi  sectele  să  fie  supuse  aceluiaşi  tip  de  examen.  Libertatea 
este  indivizibilă.  De  îndată  ce  începem  să  o  restrângem,  ne  angajăm 
într-un  declin  pe  care  este  dificil  s-l  mai  oprim.  Dacă  încredinţăm 
guvernului  sarcina  de  a  veghea  la  prevalenţa  adevărului  în  domeniul 
publicităţii  făcute  parfumurilor  şi  pastei  de  dinţi,  atunci  nu-i  putem 
contesta  dreptul  de  a  sprijini  adevărul  şi  în  domeniile  mai  importante: 
religia,  filosofia  şi  ideologia  socială. 

Ideea  că  propaganda  de  afaceri  poate  forţa  consumatorii  să  se  supu¬ 
nă  voinţei  celor  ce  fac  publicitate  este  eronată.  Publicitatea  nu  poate 
nicicând  reuşi  să  înlocuiască  bunurile  mai  satisfăcătoare  şi  mai  ieftine 
prin  altele  mai  puţin  satisfăcătoare. 

Costurile  suportate  pentru  publicitate  reprezintă,  din  punctul  de  ve¬ 
dere  al  celui  care  face  publicitatea,  o  parte  a  notei  totale  care  însumează 
costurile  de  producţie.  Un  om  de  afaceri  cheltuieşte  bani  pe  reclame 
publicitare  dacă  -  şi  în  măsura  în  care  -  anticipează  că  sporul  de  vân¬ 
zări  rezultat  îi  va  spori  venitul  net.  In  privinţa  aceasta,  nu  există  nici  o 
diferenţă  între  costurile  de  publicitate  şi  alte  costuri  de  producţie.  S-a 
încercat  o  distincţie  între  costurile  de  producţie  şi  cele  de  vânzare.  O 
creştere  a  costurilor  de  producţie,  s-a  spus,  sporeşte  oferta,  pe  când 
o  creştere  a  costurilor  de  vânzare  (în  care  sunt  incluse  şi  costurile  de 
publicitate)  sporeşte  cererea.27  Aceasta  este  o  eroare.  Toate  costurile  de 
producţie  sunt  suportate  cu  intenţia  de  a  spori  cererea.  Dacă  fabrican¬ 
tul  de  bomboane  întrebuinţează  o  materie  primă  mai  bună  el  urmăreş¬ 
te  o  creştere  a  cererii,  după  cum  o  creştere  a  cererii  urmăreşte  şi  când 
utilizează  ambalaje  mai  atractive  şi  magazine  de  desfacere  mai  plăcute, 
sau  când  cheltuieşte  mai  mult  pentru  publicitate.  Sporind  costurile 
de  producţie  pe  unitatea  de  produs,  ideea  este  întotdeauna  de  a  spori 
cererea.  Dacă  un  om  de  afaceri  urmăreşte  să  sporească  oferta,  atunci  el 
trebuie  să  augmenteze  costurile  totale  de  producţie,  ceea  ce  duce  ade¬ 
sea  la  reducerea  costurilor  de  producţie  pe  unitatea  produsă. 


27.  Cf.  Chamberlin,  The  Iheory  ofMonopolistic  Competition,  Cambridge,Mass,  1935, 
pp.  123  ff. 


{323} 


330  Acţiunea  umană 

14.  Das  Volkswirtschaft 

Economia  de  piaţă  ca  atare  nu  respectă  nici  un  fel  de  frontiere  politice. 
Câmpul  său  de  acţiune  este  întreaga  lume. 

Termenul  de  Volkswirtschaft  a  fost  de  multă  vreme  adoptat  de  sus¬ 
ţinătorii  germani  ai  omnipotenţei  guvernamentale.  Abia  cu  mult  mai 
târziu  au  început  britanicii  şi  francezii  să  vorbească  despre  the  British 
economy  şi  l’economie francaise,  prin  contrast  cu  economiile  altor  naţiuni. 
Dar  nici  limba  engleză,  nici  cea  franceză  n-au  produs  un  echivalent  al 
termenului  Volkswirtschaft.  Cu  tendinţa  modernă  spre  planificare  naţi¬ 
onală  şi  autarhie  naţională,  doctrina  implicată  în  acest  cuvânt  german 
a  devenit  populară  pretutindeni.  Insă,  cu  toate  acestea,  numai  limba 
germană  este  capabilă  să  exprime  într-un  singur  cuvânt  toate  ideile 
implicate. 

Das  Volkswirtschaft  reprezintă  întregul  complex  de  activităţi  eco¬ 
nomice  ale  unei  ţări  suverane,  dirijate  şi  controlate  de  către  guvern. 
Este  socialismul  realizat  în  interiorul  frontierelor  politice  ale  fiecărei 
ţări.  Cei  ce  întrebuinţează  acest  termen  sunt  pe  deplin  conştienţi  de 
faptul  că,  în  realitate,  condiţiile  diferă  de  starea  de  lucruri  pe  care  o 
consideră  ei  singura  adecvată  şi  dezirabilă.  Dar  ei  evaluează  tot  ce  se 
petrece  în  economia  de  piaţă  din  punctul  de  vedere  al  idealului  lor.  Ei 
postulează  existenţa  unui  conflict  ireconciliabil  între  interesele  siste¬ 
mului  de  Volkswirtschaft  şi  cele  ale  indivizilor  egoişti,  dornici  să  ur¬ 
mărească  profitul.  Nu  ezită  să  atribuie  prioritate  intereselor  sistemului 
de  Volkswirtschaft  asupra  intereselor  indivizilor.  Cetăţeanul  virtuos  ar 
trebui  să  plaseze  întotdeauna  interesele  volkswirtschaftliche  mai  presus 
de  propriile  sale  interese  egoiste.  El  ar  trebui  să  acţioneze  de  bună  voie 
ca  şi  cum  ar  fi  un  ofiţer  al  guvernului,  care  execută  ordinele  acestuia. 
Gemeinnutz  geht  vor  Eigennutz  (bunăstarea  naţiunii  are  prioritate  asu¬ 
pra  egoismului  indivizilor)  era  principiul  fundamental  al  managemen¬ 
tului  economic  nazist.  Dar,  deoarece  oamenii  erau  prea  obtuzi  şi  prea 
vicioşi  pentru  a  se  alinia  acestei  reguli,  i-a  revenit  guvernului  sarcina 
de  a  o  aplica.  Prinţii  germani  din  secolele  al  xvn-lea  şi  al  xvm-lea,  în 
frunte  cu  electorii  Hohenzollern  de  Brandenburg  şi  cu  regii  Prusiei,  au 
fost  întru  totul  la  înălţimea  sarcinii  acesteia.  In  secolul  al  xix-lea,  chiar 
şi  în  Germania,  ideologiile  liberale  importate  din  Occident  au  câşti¬ 
gat  întâietate  asupra  îndelung-experimentatelor  şi  naturalelor  politici 
ale  naţionalismului  şi  socialismului.  Dar  aşa-numita  Sozialpolitik  a  lui 
Bismarck  şi  a  succesorilor  săi  şi  -  în  cele  din  urmă  -  nazismul  le-au 
restaurat. 

Interesele  unei  Volkswirtschaft  sunt  considerate  ca  fiind  implacabil 
opuse  nu  doar  intereselor  indivizilor  ci,  nu  mai  puţin,  acelora  ale  sis- 

ternului  de  Volkswirtschaft  al  oricărei  ţări  străine.  Cea  mai  dezirabilă 
situaţie  pentru  sistemul  de  Volkswirtschaft  este  auto-suficienţa  econo¬ 
mică  completă.  Unei  ţări  care  depinde  de  orice  fel  de  importuri  din 
străinătate  îi  lipseşte  independenţa  economică;  suveranitatea  sa  este 
doar  un  simulacru.  De  aceea,  o  ţară  care  nu  poate  produce  acasă  toate 
cele  ce-i  sunt  necesare  este  nevoită  să  cucerească  teritoriile  de  care  are 
nevoie.  Pentru  a  fi  cu  adevărat  suverană  şi  independentă,  o  ţară  are 
nevoie  de  Lebensraum,  adică  de  teritorii  atât  de  întinse  şi  de  bogate  în 
resurse  naturale  încât  să  poată  să  trăiască  în  autarhie,  la  un  nivel  cel 
puţin  la  fel  de  ridicat  cu  al  oricărei  alte  ţări. 

Astfel,  ideea  de  Volkswirtschaft  este  cea  mai  radicală  negare  a  tuturor 
principiilor  economiei  de  piaţă.  Aceasta  este  ideea  care  a  ghidat,  mai 
mult  sau  mai  puţin,  politicile  economice  ale  tuturor  ţărilor  în  ultimele 
decenii.  Urmărirea  acestei  idei  este  ceea  ce  a  atras  după  sine  războaie¬ 
le  terifiante  din  secolul  nostru  şi  poate  alimenta  războaie  încă  şi  mai 
pernicioase  în  viitor. 

Din  zorii  istoriei  umane  cele  două  principii  opuse,  al  economiei 
de  piaţă  şi  al  sistemului  de  Volkswirtschaft ,  s-au  luptat  unul  cu  altul. 
Guvernul,  adică  un  aparat  social  al  coerciţiei  şi  constrângerii,  este  o 
condiţie  necesară  pentru  cooperarea  paşnică.  Economia  de  piaţă  nu 
poate  exista  fără  o  putere  poliţienească,  destinată  să  vegheze  la  buna 
ei  funcţionare,  prin  ameninţarea  sau  aplicarea  violenţei  împotriva  ce¬ 
lor  ce  tulbură  pacea.  Dar  administratorii  cei  indispensabili  şi  sateliţii 
lor  înarmaţi  sunt  întotdeauna  tentaţi  să-şi  utilizeze  armele  pentru  im¬ 
plementarea  propriei  lor  stăpâniri  totalitare.  Pentru  regii  cei  ambiţioşi 
şi  pentru  generalissimi,  însăşi  existenţa  unei  sfere  în  care  vieţile  indi¬ 
vizilor  nu  fac  obiectul  înregimentării  reprezintă  o  provocare.  Prinţii, 
guvernatorii  şi  generalii  nu  sunt  niciodată  liberali  în  mod  spontan.  Ei 
devin  liberali  doar  când  sunt  siliţi  de  către  cetăţeni. 

Problemele  pe  care  le  ridică  planurile  socialiştilor  şi  ale  intervenţio- 
niştilor  vor  fi  elucidate  în  părţile  care  urmează  ale  acestei  cărţi.  Aici  nu 
trebuie  să  răspundem  decât  la  întrebarea  dacă  trăsăturile  caracteristice 
esenţiale  ale  sistemului  de  Volkswirtschaft  sunt  sau  nu  compatibile  cu 
economia  de  piaţă.  Intr-adevăr,  campionii  ideii  de  Volkswirtschaft  nu 
consideră  schema  lor  numai  un  model  de  urmat  în  vederea  institu¬ 
irii  unei  ordini  sociale  viitoare.  Ei  declară  emfatic  că,  inclusiv  în  ca¬ 
drul  sistemului  economiei  de  piaţă,  care,  bineînţeles,  trece  în  ochii  lor 
drept  un  produs  josnic  şi  vicios  al  unor  politici  contrare  naturii  uma¬ 
ne,  aşa-numitele  Volkswirtschaften  ale  diverselor  ţări  reprezintă  unităţi 
integrate,  ale  căror  interese  sunt  ireconciliabil  opuse  tuturor  celorlal¬ 
te  Volkswirtschaften ,  ale  celorlalte  ţări.  în  opinia  lor,  ceea  ce  separă  o 


{324} 


332  Acţiunea  umană 

Volkswirtschaft  de  toate  celelalte  nu  sunt,  aşa  cum  ne-ar  lăsa  să  credem 
economiştii,  doar  instituţiile  politice.  Nu  barierele  ridicate  în  calea  co¬ 
merţului  şi  a  migraţiei,  instituite  prin  amestecul  guvernului  în  afaceri 
şi  diferenţele  de  legislaţie  şi  de  protecţie  acordată  indivizilor  de  către 
{325}  curţi  de  justiţie  şi  tribunale  sunt  cele  ce  dau  naştere  distincţiei  dintre 
comerţul  intern  şi  cel  internaţional.  Această  diversitate,  spun  ei,  este, 
dimpotrivă,  rezultatul  necesar  al  înseşi  naturii  lucrurilor,  al  unui  factor 
inextricabil;  el  nu  poate  fi  îndepărtat  de  vreo  ideologie  şi  îşi  produce 
efectele  indiferent  dacă  legile  şi  administratorii  sau  judecătorii  sunt 
pregătiţi  să  ia  notă  de  lucrul  acesta  sau  nu.  Astfel,  în  ochii  lor,  das 
Volkswirtschaft  apare  ca  o  realitate  dată  de  natură,  în  vreme  ce  socie¬ 
tatea  ecumenică  a  oamenilor  din  întreaga  lume,  economia  mondială 
(Das  Weltwirtschaft),  nu  este  decât  fantoma  imaginară  a  unei  doctrine 
vicioase,  un  plan  edificat  pentru  distrugerea  civilizaţiei. 

Adevărul  este  că  indivizii,  când  acţionează,  în  calitatea  lor  de  pro¬ 
ducători  si  consumatori,  vânzători  şi  cumpărători,  nu  fac  nici  o  dis¬ 
tincţie  între  piaţa  internă  şi  piaţa  externă.  Ei  disting  între  comerţul 
local  şi  comerţul  cu  regiuni  mai  îndepărtate  în  măsura  în  care  costurile 
de  transport  joacă  vreun  rol.  Dacă  amestecul  guvernului,  de  pildă  sub 
forma  impunerii  de  tarife  vamale,  face  tranzacţiile  internaţionale  mai 
costisitoare,  indivizii  iau  faptul  acesta  în  calcul,  în  acelaşi  mod  în  care 
ţin  seama  de  costurile  de  transport.  Un  tarif  vamal  pe  caviar  nu  are  alt 
efect  decât  acela  pe  care  l-ar  avea  o  creştere  a  costului  de  transport.  O 
prohibire  rigidă  a  importului  de  caviar  produce  o  stare  de  lucruri  care 
nu  diferă  de  cea  care  ar  prevala  dacă  produsul  în  chestiune  n-ar  putea 
fi  transportat  fără  o  deteriorare  semnificativă  a  calităţii  sale. 

N-a  existat  niciodată,  în  istoria  Occidentului,  ceva  de  felul  unei  au¬ 
tarhii  regionale  sau  naţionale.  A  existat,  după  cum  putem  admite,  o 
perioadă  în  care  diviziunea  muncii  nu  a  trecut  dincolo  de  membrii 
gospodăriilor  familiale.  Era  o  situaţie  de  autarhie  la  nivelul  familiilor 
şi  al  triburilor,  care  nu  practicau  schimbul  interpersonal.  Dar,  îndată  ce 
schimbul  interpersonal  a  apărut,  el  a  traversat  frontierele  comunităţi¬ 
lor  politice.  Trocul  între  locuitorii  unor  regiuni  mai  îndepărtate  unele 
de  altele,  între  membrii  diverselor  triburi,  sate  şi  comunităţi  politice  a 
precedat  practicarea  trocului  între  vecini.  Ceea  ce  doreau  oamenii  să 
dobândească  în  primul  rând  prin  troc  şi  comerţ  erau  lucruri  pe  care  nu 
le  puteau  produce  ei  înşişi,  din  resursele  lor  proprii.  Sarea,  alte  mine¬ 
rale  şi  metale  ale  căror  zăcăminte  sunt  inegal  repartizate  pe  suprafaţa 
pământului,  cerealele  pe  care  anumiţi  oameni  nu  le  puteau  cultiva  pe 
solul  autohton  şi  obiectele  artizanale  pe  care  locuitorii  anumitor  regi¬ 
uni  le  puteau  confecţiona  au  constituit  cele  dintâi  obiecte  ale  corner- 

ţului.  începutul  comerţului  a  fost  comerţul  extern.  Abia  mai  târziu  s-a 
dezvoltat  schimbul  intern,  între  vecini.  Primele  breşe  care  au  apărut  în 
economia  închisă  de  tip  gospodăresc,  angajând-o  în  schimburi  inter- 
personale,  au  fost  făcute  de  produsele  venite  din  regiuni  îndepărtate. 

Nici  un  consumator  nu  se  preocupa,  lăsat  în  seama  lui,  dacă  sarea  şi 
metalele  pe  care  le  cumpăra  erau  „autohtone”  sau  de  provenienţă  „stră¬ 
ină”.  Dacă  lucrurile  ar  fi  stat  altfel,  atunci  guvernele  n-ar  fi  avut  nici  {326} 
un  motiv  să  se  amestece  prin  mijlocirea  unor  tarife  vamale  şi  a  altor 
bariere  ridicate  în  calea  comerţului  extern. 

însă,  chiar  dacă  un  guvern  reuşeşte  să  facă  barierele  care  separă  piaţa 
sa  internă  de  pieţele  străine  insurmontabilă  şi  astfel  stabileşte  o  autar¬ 
hie  naţională  perfectă,  prin  aceasta  el  nu  creează  o  Volkswirtschaft.  O 
economie  de  piaţă  care  este  perfect  autarhică  nu  rămâne  mai  puţin  o 
economie  de  piaţă;  ea  alcătuieşte  un  sistem  catalactic  închis  şi  izolat. 

Faptul  că  cetăţenilor  săi  le  lipsesc  avantajele  pe  care  le-ar  putea  culege 
de  pe  urma  diviziunii  internaţionale  a  muncii  este  pur  şi  simplu  un  dat 
al  condiţiilor  economice.  Doar  dacă  o  asemenea  ţară  izolată  devine  în 
întregime  socialistă,  se  transformă  economia  sa  într-o  Volkswirtschaft. 

Fascinaţi  de  propaganda  neo-mercantilistă,  oamenii  aplică  idiomuri 
care  contrastează  cu  principiile  după  care  se  ghidează  în  acţiunile  lor  şi 
cu  toate  caracteristicile  ordinii  sociale  în  care  trăiesc.  Cu  multă  vreme 
în  urmă,  britanicii  au  început  să  numească  fabricile  şi  fermele  locali¬ 
zate  în  Marea  Britanie,  ba  chiar  şi  pe  cele  localizate  în  dominioane, 
în  Indiile  de  Est  şi  în  colonii,  „ale  noastre”.  Dar  dacă  cineva  nu  dorea 
doar  să-şi  etaleze  zelul  patriotic  şi  să  impresioneze  alţi  oameni,  atunci 
respectivul  nu  era  dispus  să  plătească  un  preţ  sporit  pentru  produse¬ 
le  fabricilor  sale  „proprii”  decât  pentru  acelea  ale  fabricilor  „străine”. 

Chiar  dacă  s-ar  fi  comportat  astfel,  desemnarea  fabricilor  localizate  în 
interiorul  graniţelor  politice  ale  ţării  sale  drept  „ale  noastre”  n-ar  fi  fost 
adecvată.  în  ce  sens  ar  fi  putut  un  londonez,  înaintea  naţionalizării,  să 
numească  minele  de  cărbune  localizate  în  Anglia,  dar  care  nu-i  aparţi¬ 
neau,  „ale  noastre”,  iar  pe  acelea  din  regiunea  Ruhrului  mine  „străine”? 
Indiferent  dacă  achiziţiona  cărbune  „britanic”  sau  cărbune  „german”,  el 
trebuia  să  achite  întotdeauna  întregul  preţ  de  piaţă.  Nu  „America”  este 
cea  care  cumpără  şampanie  de  la  „Franţa”,  ci  americanul  individual 
este,  întotdeauna,  cel  ce  cumpără  de  la  francezul  individual. 

Câtă  vreme  mai  există  încă  spaţiu  rămas  pentru  acţiunile  indivizilor, 
câtă  vreme  există  proprietate  privată  şi  schimb  de  bunuri  şi  servicii  în¬ 
tre  indivizi,  nu  există  o  Volkswirtschaft.  Doar  dacă  alegerilor  individuale 
li  se  va  substitui  controlul  guvernamental  integral  va  deveni  sistemul 
de  Volkswirtschaft  o  realitate.  {327} 


XVI.  PREŢURILE 


i .  Procesul  de  formare  a  preţurilor 

Cu  prilejul  unui  act  ocazional  de  barter,  în  care  persoane  care  nu 
recurg  în  mod  obişnuit  la  comerţ  cu  alte  persoane  schimbă  bu¬ 
nuri  care  nu  fac  în  mod  obişnuit  obiectul  unor  tranzacţii,  raportul  de 
schimb  este  determinat  numai  în  limitele  unor  marje  considerabil  de 
largi.  Catalactica,  teoria  raporturilor  de  schimb  şi  a  preţurilor,  nu  poate 
determina  punctul  dintre  aceste  marje  la  care  se  va  stabili  raportul  con¬ 
cret  de  efectuare  a  schimbului.  Tot  ce  se  poate  afirma  cu  privire  la  ase¬ 
menea  schimburi  este  că  ele  nu  pot  fi  efectuate  decât  dacă  fiecare  parte 
consideră  că  ceea  ce  primeşte  are  o  valoare  mai  mare  decât  ceea  ce  dă. 

Recurenţa  actelor  individuale  de  schimb  generează  piaţa  pas  cu 
pas,  odată  cu  evoluţia  diviziunii  muncii  într-o  societate  bazată  pe  pro¬ 
prietatea  privată.  Pe  măsură  ce  devine  o  regulă  să  se  producă  pentru 
consumul  altora,  membrii  societăţii  trebuie  să  vândă  şi  să  cumpere. 
Multiplicarea  actelor  de  schimb  şi  creşterea  numărului  de  persoane 
care  oferă  sau  solicită  aceleaşi  bunuri  îngustează  marjele  determinate 
de  evaluările  părţilor  care  participă  la  tranzacţii.  Schimbul  indirect  şi 
perfecţionarea  sa  prin  utilizarea  banilor  împarte  tranzacţiile  în  două 
părţi  diferite:  vânzarea  şi  cumpărarea.  Ceea  ce  constituie  în  ochii 
uneia  din  părţi  o  vânzare,  constituie  în  ochii  celeilalte  o  cumpărare. 
Divizibilitatea  banilor,  care  este  practic  nelimitată,  face  cu  putinţă  de¬ 
terminarea  rapoartelor  de  schimb  cu  acurateţe.  De  regulă,  rapoartele 
de  schimb  sunt  acum  preţuri  monetare.  Ele  sunt  determinate  între 
marje  extrem  de  înguste:  pe  de  o  parte,  evaluările  cumpărătorului  mar¬ 
ginal  şi  aceea  a  ofertantului  marginal  care  se  abţine  de  la  a  vinde  şi,  pe 
de  altă  parte,  evaluările  vânzătorului  marginal  şi  aceea  a  cumpărătoru¬ 
lui  marginal  potenţial,  care  se  abţine  de  la  a  cumpăra. 

Concatenarea  tranzacţiilor  pe  piaţă  este  rezultatul  activităţilor  an¬ 
treprenorilor,  promotorilor,  speculatorilor,  ale  dealerilor  de  futures  şi 
ale  arbitraj  orilor.  Despre  catalactică  s-a  afirmat  că  s-ar  baza  pe  pre¬ 
supoziţia  -  contrară  realităţii  -  că  toate  părţile  dispun  de  cunoaştere 
perfectă  cu  privire  la  datele  pieţei  şi  sunt,  de  aceea,  în  măsură  să  be- 
{328}  neficieze  pe  deplin  de  oportunităţile  cele  mai  favorabile  cumpărării  şi 
vânzării.  Este  adevărat  că  anumiţi  economişti  au  crezut  într-adevăr 

că  o  asemenea  presupoziţie  este  implicată  în  teoria  preţurilor.  Aceşti 
autori  nu  numai  că  n-au  reuşit  să  înţeleagă  în  ce  privinţe  o  lume  popu¬ 
lată  cu  oameni  perfect  egali  din  punctul  de  vedere  al  cunoaşterii  şi  al 
capacităţii  de  anticipare  ar  fi  diferită  de  lumea  reală,  pe  care  toţi  econo¬ 
miştii  au  urmărit  s-o  interpreteze  dezvoltându-şi  teoriile;  ei  greşeau  de 
asemenea  şi  nerealizând  faptul  că  ei  înşişi  nu  recurgeau  la  o  asemenea 
presupoziţie,  în  cursul  propriului  lor  tratament  al  preţurilor. 

Intr-un  sistem  economic  în  care  fiecare  actor  este  în  măsură  să  recu¬ 
noască  fără  eroare  situaţia  pieţei,  cu  acelaşi  grad  de  pricepere,  ajustarea 
preţurilor  la  fiecare  schimbare  a  datelor  s-ar  realiza  dintr-o  dată.  Este 
imposibil  să  ne  imaginăm  o  asemenea  uniformitate  în  cunoaşterea  mo¬ 
dificării  datelor  şi  în  estimarea  corectă  a  efectelor  modificării  lor,  afară 
doar  dacă  presupunem  intervenţia  unor  entităţi  supraomeneşti.  Ar  tre¬ 
bui  să  presupunem  că  fiecare  om  este  contactat  de  către  un  înger,  care 
îl  informează  despre  schimbarea  datelor  care  a  survenit  şi  îl  sfătuieşte 
cum  să-şi  ajusteze  conduita  în  maniera  cea  mai  adecvată  la  această 
schimbare.  De  bună  seamă,  piaţa  de  care  se  ocupă  catalactica  este  plină 
de  persoane  care  cunosc  în  măsuri  diferite  modificările  datelor  şi  care, 
chiar  dacă  dispun  de  aceleaşi  informaţii,  le  estimează  efectele  în  mod 
diferit.  Modul  de  funcţionare  al  pieţei  reflectă  faptul  că  modificarea 
datelor  este  iniţial  percepută  numai  de  câteva  persoane,  iar  apoi  diferiţi 
oameni  trag  diferite  concluzii  în  încercarea  de  a  le  estima  efectele.  Cei 
mai  întreprinzători  şi  mai  ageri  dinte  indivizi  iau  conducerea;  alţii  le 
urmează  mai  târziu.  Cei  mai  iscusiţi  indivizi  apreciază  condiţiile  mai 
corect  decât  cei  mai  puţin  inteligenţi  şi,  de  aceea,  reuşesc  mai  bine  în 
acţiunile  lor.  Economiştii  nu  trebuie  niciodată  să  treacă  cu  vederea,  în 
raţionamentele  lor,  faptul  că  inegalitatea  înnăscută  şi  dobândită  din¬ 
tre  oameni  determină  diferenţierea  capacităţilor  acestora  de  ajustare  la 
condiţiile  de  mediu. 

Forţa  motrice  a  procesului  pieţei  nu  este  furnizată  nici  de  către  con¬ 
sumatori,  nici  de  către  proprietarii  mijloacelor  de  producţie  -  pământ, 
bunuri  de  capital  şi  muncă  -  ci  de  către  antreprenorii  promotori  şi 
speculatori.  Aceştia  sunt  oameni  care  urmăresc  realizarea  de  profituri 
prin  obţinerea  de  beneficii  de  pe  urma  diferenţelor  de  preţuri.  Mai  iuţi 
în  observaţii  şi  mai  clarvăzători  decât  alţi  oameni,  ei  caută  în  jurul  lor 
surse  de  profit.  Ei  cumpără  acolo  unde  şi  când  consideră  că  preţurile 
sunt  prea  reduse  şi  vând  acolo  unde  şi  când  consideră  că  preţurile  sunt 
prea  ridicate.  Ei  îi  abordează  pe  proprietarii  factorilor  de  producţie,  iar 
competiţia  lor  determină  augmentarea  preţurilor  acestor  factori,  până 
la  limita  corespunzătoare  anticipării  de  către  ei  a  preţurilor  viitoare 
ale  produselor.  Ei  îi  abordează  pe  consumatori  şi  competiţia  dintre  ei 

forţează  scăderea  preţurilor  la  bunurile  de  consum,  până  la  nivelul  la 
care  întregul  stoc  poate  fi  vândut.  Activitatea  speculativă  determinată 
{329}  de  urmărirea  profitului  este  forţa  motrice  a  pieţei  şi  a  producţiei. 

Pe  piaţă  agitaţia  nu  se  întrerupe  niciodată.  Construcţia  imaginară 
a  unei  economii  uniform  repetitive  nu  are  nici  un  corespondent  în 
realitate.  Nu  poate  exista  niciodată  o  stare  de  lucruri  în  care  suma  pre¬ 
ţurilor  factorilor  complementari  de  producţie,  ajustată  corespunzător 
preferinţei  de  timp,  să  fie  egală  cu  suma  preţurilor  produselor  şi  să  nu 
mai  fie  anticipate  nici  un  fel  de  alte  schimbări.  Cineva  poate  întot¬ 
deauna  să  realizeze  profituri.  Speculatorii  sunt  întotdeauna  ademeniţi 
de  anticiparea  profiturilor. 

Construcţia  imaginară  a  economiei  uniform  repetitive  este  un  in¬ 
strument  mental  pentru  conceptualizarea  profiturilor  şi  a  pierderilor 
antreprenoriale.  De  bună  seamă,  el  nu  este  o  schemă  pentru  compre¬ 
hensiunea  procesului  de  formare  a  preţurilor.  Preţurile  finale  corespun¬ 
zătoare  acestei  construcţii  imaginare  nu  sunt  în  nici  un  caz  identice 
cu  preţurile  de  piaţă.  Activităţile  antreprenorilor,  sau  ale  oricăror  alţi 
actori  de  pe  scena  economică,  nu  se  ghidează  după  consideraţii  privi¬ 
toare  la  asemenea  lucruri  ca  preţurile  de  echilibru  şi  economia  uniform 
repetitivă.  Antreprenorii  iau  în  calcul  preţurile  viitoare  anticipate,  nu 
preţurile  finale  sau  pe  cele  de  echilibru.  Ei  descoperă  discrepanţe  între 
nivelul  preţurilor  factorilor  complementari  de  producţie  şi  preţurile 
viitoare  anticipate  ale  produselor  şi  urmăresc  să  se  folosească  de  ase¬ 
menea  discrepanţe,  pentru  a  realiza  beneficii.  Dacă  n-ar  mai  apărea  noi 
schimbări  ale  datelor,  aceste  strădanii  ale  antreprenorilor  ar  determina 
în  cele  din  urmă  apariţia  economiei  uniform  repetitive. 

Acţiunea  antreprenorilor  induce  o  tendinţă  de  egalizare  a  preţurilor 
pentru  aceleaşi  bunuri  în  toate  subdiviziunile  pieţei,  dacă  facem  ajus¬ 
tările  necesare  pentru  a  ţine  seama  de  costurile  şi  timpul  de  transport 
absorbite  de  ea.  Diferenţele  de  preţuri  care  nu  sunt  doar  tranzitorii  şi 
menite  să  fie  îndepărtate  de  acţiunea  antreprenorială  sunt  întotdeau¬ 
na  consecinţa  unor  obstacole  particulare  ce  obstrucţionează  tendinţa 
inerentă  de  egalizare.  O  oprelişte  împiedică  afacerile  aflate  în  căutare 
de  profituri  să  intervină.  Un  observator  insuficient  familiarizat  cu  con¬ 
diţiile  economice  efective  se  află  adesea  în  imposibilitatea  de  a  preciza 
bariera  instituţională  care  împiedică  această  egalizare.  Insă  negustorii 
afectaţi  ştiu  întotdeauna  ce  anume  îi  împiedică  să  profite  de  asemenea 
diferenţe. 

Statisticienii  tratează  această  problemă  cu  prea  multă  uşurinţă. 
Atunci  când  descoperă  diferenţe  în  preţul  de  vânzare  cu  ridicata  al 
unei  mărfi  între  două  oraşe  sau  ţări,  care  nu  pot  fi  în  întregime  expli- 

cate  prin  costurile  de  transport,  tarife  şi  accize  vamale,  ei  se  complac  în 
a  declara  că  puterea  de  cumpărare  a  banilor  şi  „nivelul”  preţurilor  sunt 
diferite.1  Pe  baza  unor  asemenea  afirmaţii  oamenii  edifică  programe 
de  îndepărtare  a  acestor  diferenţe,  prin  măsuri  monetare.  Totuşi,  cau¬ 
za  ultimă  a  acestor  diferenţe  nu  poate  să  ţină  de  condiţiile  monetare. 
Dacă  preţurile  din  ambele  ţări  sunt  cotate  în  termenii  aceluiaşi  tip 
de  monedă,  atunci  este  necesar  să  se  dea  un  răspuns  la  întrebarea  ce 
îi  împiedică  pe  oamenii  de  afaceri  să  se  angreneze  în  tranzacţii  care 
ar  face  ca  diferenţele  de  preţuri  să  dispară.  Lucrurile  rămân  în  esenţă 
neschimbate  dacă  preţurile  sunt  exprimate  în  termenii  unor  tipuri  de 
monedă  diferite.  Intr-adevăr,  raportul  mutual  de  schimb  dintre  diferi¬ 
tele  tipuri  de  monedă  tinde  către  un  punct  la  nivelul  căruia  încetează 
de  a  mai  exista  marje  de  exploatare  profitabilă  a  diferenţelor  dintre 
preţurile  mărfurilor.  Ori  de  câte  ori  diferenţele  dintre  preţurile  mărfu¬ 
rilor  în  diferite  locuri  persistă,  cade  în  sarcina  istoriei  economice  şi  a 
economiei  descriptive  să  stabilească  ce  bariere  instituţionale  obstruc- 
ţionează  executarea  tranzacţiilor  care  ar  trebui  să  ducă  la  egalizarea 
preţurilor. 

Toate  preţurile  pe  care  le  cunoaştem  sunt  preţuri  trecute.  Ele  repre¬ 
zintă  date  ale  istoriei  economice.  Când  ne  referim  la  preţurile  prezente, 
subînţelegem  că  preţurile  din  viitorul  imediat  nu  vor  diferi  de  cele  din 
trecutul  imediat.  Pe  de  altă  parte,  tot  ce  se  afirmă  cu  privire  la  preţurile 
viitoare  nu  este  decât  rezultatul  înţelegerii  interpretative  a  evenimen¬ 
telor  viitoare. 

Experienţa  istoriei  economice  nu  ne  spune  niciodată  mai  mult  de¬ 
cât  că  la  un  anumit  moment  şi  într-un  anumit  loc  două  părţi,  A  şi 
B,  au  tranzacţionat  o  anumită  cantitate  a  mărfii  a  pentru  un  anumit 
număr  de  unităţi  din  moneda  p.  Când  vorbim  despre  asemenea  acte 
de  cumpărare  şi  vânzare  cum  este  preţul  pieţei  la  a  suntem  ghidaţi  de 
conceptualizarea  teoretică  dedusă  pornind  de  la  un  punct  de  plecare 
aprioric.  Acesta  constă  în  sesizarea  faptului  că,  în  absenţa  unor  factori 
particulari,  care  justifică  diferenţele  de  preţuri,  preţurile  plătite  în  ace¬ 
laşi  timp  şi  în  acelaşi  loc  pentru  cantităţi  egale  din  aceeaşi  marfă  tind 
către  egalizare,  mai  precis  către  un  preţ  final.  Insă  preţurile  efective  de 
piaţă  nu  ating  niciodată  această  stare  finală.  Diversele  preţuri  în  legă¬ 
tură  cu  care  putem  obţine  informaţii  au  fost  determinate  în  condiţii 
diferite.  Este  impermisibil  să  confundăm  mediile  calculate  pornind  de 
la  ele  cu  preţurile  finale. 

i.  Uneori,  diferenţele  de  preţuri  indicate  de  statistici  nu  sunt  decât  aparente. 
Preţurile  cotate  se  pot  referi  la  diverse  calităţi  ale  articolului  în  chestiune.  Sau,  în 
conformitate  cu  uzanţele  comerciale  locale,  pot  însemna  lucruri  diferite.  De  pildă,  ele 
pot  include  sau  nu  tarifele  de  ambalare;  se  pot  referi  la  plăţi  în  bani  gheaţă,  sau  la  plăţi 
efectuate  la  o  dată  ulterioară  ş.a.m.d. 

Numai  în  legătură  cu  mărfurile  fungibile  negociate  la  burse  cu  prile¬ 
jul  tranzacţiilor  organizate  de  acţiuni  şi  mărfuri  este  permisibil,  atunci 
când  comparăm  preţuri,  să  presupunem  că  se  referă  la  aceeaşi  calitate. 
In  afara  unor  astfel  de  preţuri  negociate  în  tranzacţii  şi  a  preţurilor 
unor  mărfuri  a  căror  omogenitate  poate  fi  stabilită  cu  precizie,  prin 
{331}  analiză  tehnologică,  este  o  eroare  gravă  să  se  piardă  din  vedere  dife¬ 
renţele  de  calitate  ale  mărfii  în  chestiune.  Chiar  şi  în  vânzarea  cu  ridi¬ 
cata  a  textilelor  brute  diversitatea  joacă  rolul  principal.  O  comparaţie 
a  preţurilor  bunurilor  de  consum  este  inducătoare  în  eroare,  îndeosebi 
datorită  diferenţelor  de  calitate.  Cantitatea  comercializată  în  cursul 
unei  tranzacţii  este  şi  ea  relevantă  pentru  determinarea  preţului  unitar. 
Acţiunile  la  o  corporaţie,  atunci  când  sunt  vândute  intr-un  lot  masiv, 
se  tranzacţionează  la  un  preţ  diferit  decât  cele  vândute  în  mai  multe 
loturi  mici. 

Este  necesar  să  subliniem  lucrurile  acestea  în  mod  repetat,  deoarece 
în  zilele  noastre  se  obişnuieşte  să  se  opună  teoriei  preţurilor  prelucrări 
statistice  ale  datelor  referitoare  la  preţuri.  Pe  de  altă  parte,  statisticile 
referitoare  la  preţuri  sunt  dubioase  în  întregime.  Fundamentarea  lor 
este  precară  deoarece,  în  cea  mai  mare  parte,  circumstanţele  nu  permit 
efectuarea  de  comparaţii  între  diversele  date,  corelarea  lor  în  serii  şi 
calcularea  de  medii.  Plini  de  zel  în  a  se  apuca  de  operaţiuni  matematice, 
statisticienii  cedează  tentaţiei  de  a  trece  cu  vederea  incomparabilitatea 
datelor  disponibile.  Informaţia  că  o  anumită  firmă  a  vândut  la  o  anu¬ 
mită  dată  un  anumit  tip  de  încălţăminte  pentru  şase  dolari  perechea 
se  referă  la  un  fapt  care  ţine  de  istoria  economică.  Un  studiu  al  com¬ 
portamentului  preţurilor  la  încălţăminte  în  perioada  1923-1939  este 
conjectural,  oricât  de  sofisticate  ar  fi  metodele  întrebuinţate. 

Catalactica  arată  că  activităţile  antreprenoriale  tind  către  abolirea 
diferenţelor  de  preţ  care  nu  sunt  determinate  de  costurile  de  transport 
şi  de  barierele  tarifare  ridicate  în  calea  comerţului.  Nici  o  experienţă  nu 
a  contrazis  vreodată  această  teoremă.  Rezultatele  obţinute  prin  identi¬ 
ficarea  unor  lucruri  inegale  sunt  irelevante. 

2.  Evaluare  şi  estimare  anticipativă 

Sursa  ultimă  a  determinării  preţurilor  sunt  judecăţile  de  valoare  ale 
consumatorilor.  Preţurile  sunt  consecinţa  evaluării  care  constă  în  a  pre¬ 
fera  pe  a  lui  b.  Ele  sunt  fenomene  sociale,  deoarece  sunt  produse  de 
interacţiunea  evaluărilor  tuturor  indivizilor  care  participă  la  procesul 
pieţei.  Fiecare  individ,  cumpărând  sau  abţinându-se  de  la  a  cumpăra  - 
şi  vânzând  sau  abţinându-se  de  la  a  vinde,  contribuie,  cu  partea  lui,  la 

formarea  preţurilor  de  piaţă.  Dar  cu  cât  mai  extinsă  este  piaţa  cu  atât 
mai  mică  este  ponderea  contribuţiei  aduse  de  fiecare  individ.  Astfel, 
structura  preţurilor  de  piaţă  le  apare  indivizilor  ca  un  dat,  la  care  tre¬ 
buie  să-şi  adapteze  comportamentul  propriu. 

Evaluările  care  duc  la  determinarea  anumitor  preţuri  sunt  diferite. 
Fiecare  parte  atribuie  o  valoare  mai  mare  bunului  pe  care  îl  primeşte 
decât  celui  la  care  renunţă.  Raportul  de  schimb,  preţul,  nu  este  un  pro¬ 
dus  al  unei  egalităţi  a  evaluărilor,  ci,  dimpotrivă,  produsul  unei  discre¬ 
panţe  a  evaluărilor. 

Estimarea  anticipativă  trebuie  deosebită  clar  de  evaluare.  Estimarea 
anticipativă  nu  depinde  sub  nici  o  formă  de  evaluarea  subiectivă  a  ce¬ 
lui  ce  estimează.  El  nu  urmăreşte  să  stabilească  valoarea  subiectivă  de 
utilizare  a  bunului  avut  în  vedere,  ci  să  anticipeze  preţurile  pe  care  le 
va  determina  piaţa.  Evaluarea  este  o  judecată  de  valoare,  care  exprimă 
o  diferenţă  a  valorilor.  Estimarea  anticipativă  este  anticiparea  unui  fapt 
aşteptat.  Ea  urmăreşte  stabilirea  preţurilor  care  vor  fi  plătite  pe  piaţă 
pentru  o  anumită  marfă,  sau  a  cantităţii  de  bani  care  va  fi  necesară 
pentru  achiziţionarea  unei  anumite  mărfi. 

Evaluarea  şi  estimarea  anticipativă  sunt,  pe  de  altă  parte,  strâns  le¬ 
gate.  Evaluările  unui  gospodar  autarhic  compară  direct  ponderile  pe 
care  le  atribuie  el  unor  mijloace  diferite  de  îndepărtare  a  neplăcerii. 
Evaluările  unui  om  care  cumpără  şi  vinde  nu  trebuie  să  scape  din  vede¬ 
re  structura  preţurilor  de  piaţă;  ele  depind  de  estimările  lui  anticipative. 
Pentru  a  cunoaşte  semnificaţia  unui  preţ,  actorul  trebuie  să  cunoască 
puterea  de  cumpărare  a  sumei  de  bani  în  chestiune.  Este  necesar  ca 
el  să  fie  familiarizat,  în  linii  mari,  cu  preţurile  acelor  bunuri  pe  care 
ar  dori  să  şi  le  procure  şi  să-şi  formeze,  pe  baza  unor  astfel  de  cunoş¬ 
tinţe,  o  opinie  cu  privire  la  preţurile  viitoare.  Dacă  un  individ  vorbeşte 
despre  costurile  suportate  pentru  cumpărarea  anumitor  bunuri  deja 
achiziţionate,  sau  care  urmează  a  fi  suportate  prin  cumpărarea  anu¬ 
mitor  bunuri  pe  care  plănuieşte  să  le  achiziţioneze,  el  exprimă  aceste 
costuri  în  termeni  monetari.  Insă  această  sumă  de  bani  reprezintă,  în 
ochii  lui,  gradul  de  satisfacţie  pe  care  l-ar  fi  putut  obţine  întrebuin- 
ţând-o  pentru  achiziţionarea  altor  bunuri.  Evaluarea  face  un  ocol,  ea 
trece  prin  estimarea  anticipativă  a  structurii  preţurilor  de  piaţă;  dar  în 
final,  ea  urmăreşte  întotdeauna  compararea  unor  moduri  alternative  de 
îndepărtare  a  insatisfacţiei. 

în  ultimă  instanţă,  ceea  ce  determină  formarea  preţurilor  sunt  în¬ 
totdeauna  judecăţile  subiective  de  valoare  ale  indivizilor.  Catalactica, 
pentru  a  concepe  procesul  de  formare  a  preţurilor,  se  referă  în  mod 
necesar  la  categoria  fundamentală  a  acţiunii,  preferinţa  acordată  lui  a 

faţă  de  b.  Pentru  a  preîntâmpina  erorile  curente,  este  util  să  subliniem 
că  teoria  catalacticii  studiază  preţurile  reale,  aşa  cum  sunt  ele  plătite  în 
decursul  diverselor  tranzacţii  -  şi  nu  preţuri  imaginare.  Conceptul  de 
preţuri  finale  nu  este  decât  un  instrument  mental  pentru  conceptua¬ 
lizarea  unei  probleme  particulare,  apariţia  profiturilor  şi  a  pierderilor 
antreprenoriale.  Conceptul  de  preţ  „just”  sau  „echitabil”  este  lipsit  de 
orice  semnificaţie  ştiinţifică;  el  este  o  formă  deghizată  a  anumitor  do¬ 
rinţe,  o  nostalgie  după  o  stare  de  lucruri  diferită  de  realitate.  Preţurile 
de  piaţă  sunt  în  întregime  determinate  de  judecăţile  de  valoare  ale 
indivizilor,  aşa  cum  acţionează  aceştia  în  realitate. 

Dacă  cineva  afirmă  că  preţurile  tind  către  un  punct  la  nivelul  căruia 
cererea  totală  este  egală  cu  oferta  totală,  persoana  respectivă  recurge  la 
un  alt  mod  de  a  exprima  aceeaşi  concatenare  a  fenomenelor.  Cererea 
{333}  şi  oferta  sunt  rezultatul  comportamentelor  celor  ce  cumpără  şi  vând. 

Dacă,  în  absenţa  altor  modificări,  oferta  creşte,  preţurile  trebuie  să 
scadă.  La  preţul  dinainte,  toţi  cei  ce  sunt  gata  să  plătească  acest  preţ 
puteau  cumpăra  cantitatea  pe  care  doreau  să  o  cumpere.  Dacă  oferta 
creşte,  ei  trebuie  să  achiziţioneze  cantităţi  mai  mari,  sau  alte  persoa¬ 
ne  care  nu  cumpărau  înainte  trebuie  să  devină  interesate  să  cumpere. 
Aceasta  nu  se  poate  întâmpla  decât  la  un  preţ  mai  scăzut. 

Este  posibil  să  vizualizăm  această  interacţiune  prin  construirea  a 
două  curbe,  curba  cererii  şi  curba  ofertei,  a  căror  intersecţie  ne  indică 
preţul.  Este  la  fel  de  posibil  să  o  exprimăm  cu  ajutorul  unor  simboluri 
matematice.  Dar  este  necesar  să  realizăm  că  asemenea  reprezentări  ge¬ 
ometrice  sau  matematice  nu  afectează  esenţa  interpretării  şi  că  ele  nu 
adaugă  nimic  înţelegerii  noastre.  Mai  mult,  este  important  să  realizăm 
că  nu  dispunem  de  nici  un  fel  de  cunoaştere  sau  experienţă  referitoare 
la  aspectul  unor  asemenea  curbe.  De  fiecare  dată,  ceea  ce  cunoaştem 
nu  este  decât  preţul  de  piaţă  -  cu  alte  cuvinte  nu  curbele,  ci  doar  un 
punct  pe  care  îl  interpretăm  drept  intersecţia  a  două  curbe  ipoteti¬ 
ce.  Desenarea  unor  asemenea  curbe  poate  fi  utilă  pentru  vizualizarea 
problemelor  la  nivel  de  începători.  In  raport  cu  adevăratele  sarcini  ale 
catalacticii,  ele  sunt  numai  un  moft  redundant. 

3 .  Preţurile  bunurilor  de  ordin  superior 

Procesul  pieţei  este  coerent  şi  indivizibil.  El  este  o  reţea  indisolubilă 
de  acţiuni  şi  reacţiuni,  de  mişcări  şi  contramişcări.  Insă  insuficienţa 
capacităţilor  noastre  mentale  ne  sileşte  să-l  despărţim  în  două  părţi 
şi  să  analizăm  fiecare  din  aceste  părţi  separat.  Recurgând  la  asemenea 
clivaje  artificiale  nu  trebuie  să  uităm  nici  o  clipă  că  existenţa  aparent 

autonomă  a  acestor  părţi  reprezintă  o  stratagemă  imaginară  a  minţilor 
noastre.  Ele  sunt  doar  părţi;  cu  alte  cuvinte,  ele  nu  pot  fi  nici  măcar 
concepute  ca  existând  în  afara  structurii  din  care  fac  parte. 

Preţurile  bunurilor  de  ordin  superior  sunt  determinate,  în  ultimă 
instanţă,  de  preţurile  bunurilor  de  ordinul  întâi  sau  de  ordinul  cel  mai 
scăzut,  cu  alte  cuvinte,  ale  bunurilor  de  consum.  Drept  consecinţă  a 
acestei  dependenţe,  ele  sunt  determinate,  în  ultimă  instanţă,  de  evaluă¬ 
rile  subiective  ale  tuturor  membrilor  societăţii  de  piaţă.  Este,  pe  de  altă 
parte,  important  să  realizăm  că  avem  de-a  face  cu  o  reţea  de  preţuri, 
nu  cu  una  de  evaluări.  Preţurile  factorilor  complementari  de  producţie 
sunt  condiţionate  de  preţurile  bunurilor  de  consum.  Factorii  de  pro¬ 
ducţie  sunt  estimaţi  anticipativ  prin  raportare  la  preţurile  produselor 
-  şi  preţurile  lor  rezultă  din  aceste  estimări.  Nu  evaluările,  ci  estimările 
anticipative  sunt  transferate  de  la  bunurile  de  ordinul  întâi  asupra  ace¬ 
lora  de  ordin  superior.  Preţurile  bunurilor  de  consum  generează  ac¬ 
ţiunile  care  au  drept  consecinţă  determinarea  preţurilor  factorilor  de 
producţie.  Aceste  preţuri  sunt  dependente  direct  numai  de  preţurile 
bunurilor  de  consum.  De  evaluările  indivizilor  ele  sunt  dependente 
numai  indirect,  anume  prin  intermediul  preţurilor  bunurilor  de  con¬ 
sum,  produsele  întrebuinţării  lor  laolaltă. 

Problemele  teoriei  preţurilor  factorilor  de  producţie  se  rezolvă  prin 
aceleaşi  metode  care  sunt  întrebuinţate  şi  pentru  tratamentul  preţuri¬ 
lor  bunurilor  de  consum.  Concepem  funcţionarea  pieţei  bunurilor  de 
consum  într-o  dublă  manieră.  Pe  de  o  parte,  ne  gândim  la  o  stare  de 
lucruri  care  duce  la  acte  de  schimb;  situaţia  este  de  aşa  natură  încât 
insatisfacţia  anumitor  indivizi  poate  fi  îndepărtată  întrucâtva  datorită 
faptului  că  diferite  persoane  evaluează  aceleaşi  bunuri  în  feluri  diferite. 
Pe  de  altă  parte,  ne  gândim  la  o  situaţie  în  care  nu  mai  pot  inter¬ 
veni  noi  acte  de  schimb,  deoarece  nici  un  actor  nu  mai  anticipează 
vreo  ameliorare  a  stării  sale  de  satisfacţie  ca  urmare  a  unor  noi  acte  de 
schimb.  Pentru  a  înţelege  formarea  preţurilor  factorilor  de  producţie 
procedăm  în  acelaşi  fel.  Funcţionarea  pieţei  este  iniţiată  şi  întreţinută 
de  eforturile  antreprenorilor  promotori,  care  urmăresc  să  profite  de  pe 
urma  diferenţelor  dintre  preţurile  de  piaţă  ale  factorilor  de  producţie  şi 
preţurile  anticipate  ale  produselor.  Funcţionarea  acestei  pieţe  ar  înceta 
dacă  s-ar  ivi  vreodată  o  situaţie  în  care  suma  preţurilor  factorilor  com¬ 
plementari  de  producţie  -  abstracţie  făcând  de  dobândă  -  să  fie  egală 
cu  preţurile  produselor  -  şi  nimeni  să  nu  creadă  că  sunt  de  aşteptat  noi 
modificări  de  preţuri.  Astfel,  am  descris  procesul  în  mod  adecvat  şi 
complet  arătând,  pe  latura  pozitivă,  ceea  ce-1  pune  în  mişcare  şi,  pe  la¬ 
tura  negativă,  ceea  ce  i-ar  suspenda  mişcarea.  Importanţa  cea  mai  mare 

trebuie  acordată  descrierii  pozitive.  Descrierea  negativă,  care  conduce 
la  construcţiile  imaginare  de  preţ  final  şi  de  economie  uniform  repeti¬ 
tivă,  este  doar  auxiliară.  Intr-adevăr,  sarcina  noastră  nu  este  de  a  studia 
concepte  imaginare,  care  nu  apar  niciodată  în  viaţă  şi  în  acţiune,  ci  de  a 
studia  preţurile  de  piaţă,  la  care  bunurile  de  ordin  superior  se  cumpără 
şi  se  vând  efectiv. 

Această  metodă  o  datorăm  lui  Gossen,  Cari  Menger  şi  Bohm- 
Bawerk.  Principalul  ei  merit  este  că  implică  recunoaşterea  faptului  că 
avem  de-a  face  cu  un  fenomen  de  determinare  a  preţurilor  care  este 
inextricabil  legat  de  procesul  pieţei.  Ea  distinge  între  două  lucruri:  (a) 
evaluarea  directă  a  factorilor  de  producţie,  prin  care  se  atribuie  valoarea 
produsului  complexului  total  al  factorilor  complementari  de  producţie; 
şi  (b)  preţurile  factorilor  de  producţie  consideraţi  fiecare  în  parte,  care 
{335}  se  formează  pe  piaţă,  ca  rezultantă  a  acţiunilor  concurente  ale  celor 
mai  ridicate  oferte  ale  licitatorilor  rivali.  Evaluarea,  aşa  cum  poate  fi  ea 
practicată  de  către  un  actor  izolat  (Robinson  Crusoe,  sau  un  comitet 
socialist  de  planificare  a  producţiei),  nu  poate  niciodată  duce  la  deter¬ 
minarea  a  ceva  de  felul  unor  cote  valorice.  Ea  nu  poate  ataşa  niciodată 
unui  bun  ceva  care  s-ar  putea  numi  o  cantitate  sau  o  magnitudine  va¬ 
lorică.  Ar  fi  absurd  să  vorbim  despre  o  sumă  a  evaluărilor  sau  a  valorilor. 
Este  permis  să  afirmăm  că,  dacă  luăm  în  calcul  în  mod  corespunzător 
şi  preferinţa  de  timp,  valoarea  ataşată  unui  produs  este  egală  cu  valoa¬ 
rea  întregului  complex  al  factorilor  complementari  de  producţie.  Dar 
ar  fi  lipsit  de  sens  să  afirmăm  că  valoarea  ataşată  produsului  e  egală  cu 
„suma”  valorilor  ataşate  diverşilor  factori  complementari  de  producţie. 
Nu  putem  aduna  valori  sau  evaluări.  Putem  aduna  preţuri  exprimate  în 
termeni  monetari,  dar  nu  ierarhii  de  preferinţe.  Nu  putem  nici  divide 
valorile,  nici  stabili  cote  pe  baza  lor.  O  judecată  de  valoare  nu  consistă 
niciodată  în  nimic  altceva  decât  în  a  prefera  pe  a  lui  b. 

Procesul  de  imputare  a  valorii  nu  are  drept  rezultat  derivarea  valo¬ 
rilor  agenţilor  productivi  luaţi  individual,  din  produsul  lor  comun.  El 
nu  produce  rezultate  care  să  poată  fi  întrebuinţate  ca  elemente  pentru 
calculul  economic.  Numai  piaţa  este  cea  care,  stabilind  preţuri  pentru 
fiecare  factor  de  producţie,  creează  condiţiile  necesare  pentru  calculul 
economic.  Calculul  economic  operează  întotdeauna  cu  preţuri,  nicio¬ 
dată  cu  valori. 

Piaţa  determină  preţurile  factorilor  de  producţie  în  acelaşi  fel  în  care 
le  determină  şi  pe  acelea  ale  bunurilor  de  consum.  Procesul  pieţei  este 
o  interacţiune  a  unor  oameni  care  încearcă  în  mod  deliberat  să  în¬ 
depărteze  insatisfacţia  în  cea  mai  adecvată  manieră  cu  putinţă.  Este 
imposibil  să  ne  imaginăm  procesul  pieţei  fără  oamenii  care-1  pun  in 

mişcare,  sau  să-i  eliminăm  pe  aceştia  din  procesul  a  cărui  desfăşurare  o 
întreţin.  Nu  putem  analiza  piaţa  bunurilor  de  consum  fără  să  acordăm 
atenţie  acţiunilor  consumatorilor.  Nu  putem  analiza  piaţa  bunurilor  de 
ordin  superior  fără  să  acordăm  atenţie  acţiunilor  antreprenorilor  şi  fap¬ 
tului  că  întrebuinţarea  banilor  este  esenţială  pentru  tranzacţiile  lor.  Nu 
există  nimic  mecanic  sau  automat  în  funcţionarea  pieţei.  Antreprenorii, 
dornici  să  realizeze  profituri,  ni  se  înfăţişează,  aşa-zicând,  ca  licitato¬ 
rii  la  o  licitaţie,  în  care  proprietarii  factorilor  de  producţie  oferă  spre 
vânzare  pământ,  bunuri  de  capital  şi  forţă  de  muncă.  Antreprenorii 
încearcă  să  se  depăşească  unii  pe  alţii,  licitând  preţuri  mai  ridicate  de¬ 
cât  rivalii  lor.  Ofertele  lor  sunt  limitate  de  anticiparea  de  către  ei  a 
preţurilor  viitoare  ale  produselor,  pe  de  o  parte,  şi  de  necesitatea  de  a 
smulge  factorii  de  producţie  din  mâinile  celorlalţi  antreprenori,  care 
rivalizează  cu  ei,  pe  de  alta. 

Antreprenorul  este  factorul  care  împiedică  persistenţa  unei  stări  de 
producţie  inadecvate  pentru  a  satisface  cele  mai  intense  dorinţe  ale 
consumatorilor,  în  modul  cel  mai  puţin  costisitor.  Toţi  oamenii  sunt 
dornici  să-şi  satisfacă  în  modul  cel  mai  deplin  cu  putinţă  dorinţele  şi, 
în  acest  sens,  urmăresc  obţinerea  celor  mai  ridicate  profituri  pe  care 
le  pot  realiza.  Mentalitatea  promotorilor,  speculatorilor  şi  antrepre¬ 
norilor  nu  este  diferită  de  cea  a  semenilor  lor.  Ei  sunt  doar  superi¬ 
ori  maselor  în  ce  priveşte  forţa  şi  energia  mentală.  Ei  sunt  liderii  pe 
drumul  progresului  material.  Ei  sunt  primii  care  înţeleg  că  există  o 
discrepanţă  între  ceea  ce  se  face  şi  ceea  ce  s-ar  putea  face.  Ei  ghicesc 
ce  şi-ar  dori  consumatorii  şi  urmăresc  să  le  furnizeze  aceste  lucruri.  în 
urmărirea  unor  astfel  de  planuri  ei  licitează  preţuri  mai  ridicate  pentru 
anumiţi  factori  de  producţie  şi  preţuri  mai  scăzute  pentru  alţi  factori 
de  producţie,  reducându-şi  cererea  pentru  aceştia.  Aprovizionând  piaţa 
cu  acele  bunuri  de  consum  din  vânzarea  cărora  se  pot  obţine  preţurile 
cele  mai  ridicate,  ei  generează  o  tendinţă  de  scădere  a  preţurilor  aces¬ 
tora.  Reducând  producţia  acelor  bunuri  de  consum  a  căror  producere 
nu  oferă  perspective  de  profit,  ei  generează  o  tendinţă  de  creştere  a  pre¬ 
ţurilor  acestora.  Toate  aceste  transformări  se  perpetuează  la  nesfârşit 
-  şi  ar  putea  înceta  numai  dacă  s-ar  atinge  condiţiile  corespunzătoare 
economiei  uniform  repetitive  şi  echilibrului  static. 

în  alcătuirea  planurilor  lor,  antreprenorii  privesc  mai  întâi  la  pre¬ 
ţurile  din  trecutul  imediat,  numite  în  mod  eronat  preţuri  prezente. 
Bineînţeles,  antreprenorii  nu  calculează  niciodată  pe  baza  acestor  pre¬ 
ţuri  fără  să  ţină  seama  în  mod  corespunzător  de  modificările  antici¬ 
pate.  Preţurile  din  trecutul  imediat  nu  sunt  pentru  ei  decât  punctul 
de  plecare  pentru  deliberări  ce  duc  la  anticipări  ale  preţurilor  viitoare. 

Preţurile  din  trecut  nu  influenţează  determinarea  preţurilor  viitoare. 
Dimpotrivă,  anticiparea  preţurilor  viitoare  ale  produselor  este  cea  care 
determină  configuraţia  preţurilor  factorilor  complementari  de  produc¬ 
ţie.  Determinarea  preţurilor  nu  are,  cât  priveşte  rapoartele  mutuale  de 
schimb  dintre  diverse  bunuri2,  nici  o  legătură  cauzală  directă  cu  preţu¬ 
rile  din  trecut.  Alocarea  factorilor  de  producţie  non-convertibili  între 
diversele  ramuri  ale  producţiei3  şi  volumul  de  capital  disponibil  pentru 
producţia  viitoare  sunt  mărimi  istorice;  în  această  privinţă,  trecutul 
este  decisiv  pentru  influenţarea  cursului  producţiei  viitoare  şi  a  preţu¬ 
rilor  viitoare.  Dar,  în  mod  direct,  preţurile  factorilor  de  producţie  sunt 
{337}  determinate  exclusiv  de  anticipările  preţurilor  viitoare  ale  produselor. 

Faptul  că  ieri  lumea  evalua  şi  estima  mărfurile  în  mod  diferit  este  ire- 
levant.  Consumatorilor  nu  le  pasă  de  investiţiile  făcute  în  lumina  unor 
condiţii  de  piaţă  din  trecut  şi  ei  nu  se  preocupă  de  interesele  speciale 
ale  antreprenorilor,  capitaliştilor,  proprietarilor  funciari  şi  muncitori¬ 
lor,  care  ar  putea  suferi  de  pe  urma  modificărilor  structurii  preţuri¬ 
lor.  Asemenea  sentimente  nu  joacă  nici  un  rol  în  formarea  preţurilor. 
(Tocmai  faptul  că  piaţa  nu  respectă  interesele  speciale  îi  face  pe  cei 
interesaţi  să  solicite  intervenţii  guvernamentale.)  Preţurile  din  trecut 
sunt  pentru  antreprenor,  făuritorul  preţurilor  viitoare,  doar  un  instru¬ 
ment  mental.  Antreprenorii  nu  construiesc  de  la  zero,  în  fiecare  zi,  o 
structură  a  preţurilor  radical  nouă  şi  nici  nu  alocă  din  nou  factorii  de 
producţie  către  diversele  ramuri  economice.  Ei  transformă  doar  ceea 
ce  a  transmis  trecutul,  adaptând  mai  bine  această  moştenire  la  condiţi¬ 
ile  alterate.  Câte  anume  din  vechile  condiţii  lasă  ei  nemodificate  şi  câte 
modifică  depinde  de  măsura  în  care  s-au  schimbat  datele. 

Procesul  economic  este  o  interacţiune  continuă  a  producţiei  cu 
consumul.  Activităţile  zilei  de  azi  sunt  legate  de  acelea  ale  trecutului 
prin  cunoştinţele  tehnologice  disponibile,  prin  volumul  şi  cantitatea 
bunurilor  de  capital  disponibile  şi  prin  distribuţia  proprietăţii  asupra 
acestor  bunuri  printre  diverşii  indivizi.  Ele  sunt  legate  de  viitor  prin 
însăşi  esenţa  acţiunii  umane;  acţiunea  este  întotdeauna  îndreptată  spre 
ameliorarea  condiţiilor  viitoare.  Pentru  a-şi  croi  drum  în  viitorul  ne¬ 
cunoscut  şi  incert,  omul  are  la  îndemână  numai  două  ajutoare:  experi¬ 
enţa  evenimentelor  trecute  şi  facultatea  sa  de  înţelegere  interpretativă. 
Cunoaşterea  preţurilor  trecute  este  o  parte  a  acestei  experienţe  şi,  în 
acelaşi  timp,  punctul  de  plecare  pentru  înţelegerea  viitorului. 

Dacă  memoria  tuturor  preţurilor  din  trecut  ar  fi  să  se  stingă,  atunci 
procesul  de  formare  a  preţurilor  ar  deveni  mai  anevoios,  dar  nu  impo- 

2.  Cu  privire  la  rapoartele  mutuale  de  schimb  dintre  bani  şi  bunurile  şi  serviciile 
vandabile,  lucrurile  se  prezintă  diferit.  Cf.  mai  jos,  pp.  410-41 1. 

3.  Problema  bunurilor  de  capital  neconvertibile  este  analizată  mai  jos,  pp.  503-509. 

sibil,  în  măsura  în  care  e  vorba  despre  rapoartele  mutuale  de  schimb 
dintre  diversele  bunuri.  Antreprenorilor  le-ar  fi  mai  greu  să  ajusteze 
producţia  la  cererea  publicului,  dar  lucrul  acesta  s-ar  putea  totuşi  re¬ 
aliza.  Ar  fi  necesar  ca  ei  să  adune  din  nou  toate  datele  de  care  ar  avea 
nevoie,  ca  bază  pentru  operaţiunile  lor.  Ei  nu  ar  evita  anumite  greşeli, 
pe  care  acum  le  ocolesc  datorită  experienţei  pe  care  o  au  la  dispoziţie. 
Fluctuaţiile  preţurilor  ar  fi  mai  violente  la  început,  s-ar  irosi  factori  de 
producţie,  satisfacerea  dorinţelor  ar  avea  de  suferit.  Dar,  în  cele  din 
urmă,  după  ce  se  va  fi  plătit  un  preţ  greu,  oamenii  vor  dobândi  din  nou 
experienţa  necesară  pentru  desfăşurarea  netulburată  a  procesului  de 
producţie. 

Faptul  esenţial  este  acela  că  rivalitatea  antreprenorilor  aflaţi  în  că¬ 
utare  de  profit  este  ceea  ce  nu  permite  prezervarea  unor  preţuri  fal¬ 
se  la  factorii  de  producţie.  Activităţile  antreprenorilor  sunt  elementul 
care  ar  conduce  la  starea  irealizabilă  de  economie  uniform  repetitivă, 
dacă  nu  ar  mai  surveni  alte  schimbări.  în  licitaţia  publică  de  dimen¬ 
siuni  mondiale  numită  piaţă,  ei  sunt  licitatorii  factorilor  de  producţie. 
Licitând,  ei  sunt,  aşa-zicând,  mandatarii  consumatorilor.  Fiecare  an¬ 
treprenor  reprezintă  un  alt  aspect  al  dorinţelor  consumatorilor:  fie  un 
bun  diferit,  fie  un  alt  mod  de  producere  a  aceluiaşi  bun.  Competiţia 
dintre  antreprenori  este,  în  cele  din  urmă,  o  competiţie  între  diversele 
posibilităţi  de  care  dispun  oamenii  pentru  a-şi  îndepărta  neplăcerea, 
atât  cât  este  cu  putinţă,  prin  achiziţia  de  bunuri  de  consum.  Decizia 
consumatorilor  de  a  cumpăra  un  bun  şi  de  a  amâna  cumpărarea  altuia 
determină  preţurile  factorilor  de  producţie  necesari  pentru  fabrica¬ 
rea  acestor  bunuri.  Competiţia  dintre  antreprenori  reflectă  preţurile 
bunurilor  de  consum,  în  formarea  preţurilor  factorilor  de  producţie. 
Ea  reflectă  în  lumea  externă  conflictul  pe  care  raritatea  inexorabilă  a 
factorilor  de  producţie  îl  induce  în  sufletul  fiecărui  individ.  Ea  face  ca 
deciziile  implicite  ale  consumatorilor,  referitoare  la  întrebuinţarea  ce 
trebuie  dată  diverşilor  factori  nonspecifici  de  producţie  şi  la  măsura  în 
care  trebuie  utilizaţi  factorii  specifici  de  producţie,  să  fie  îndeplinite. 

Procesul  de  formare  a  preţurilor  este  un  proces  social.  El  se  încheagă 
printr-o  interacţiune  a  tuturor  membrilor  societăţii.  Cu  toţii  colabo¬ 
rează  şi  cooperează,  fiecare  în  rolul  specific  pe  care  şi  l-a  ales  în  ca¬ 
drul  diviziunii  muncii.  Rivalizând  întru  cooperare  şi  cooperând  întru 
competiţie,  toţi  oamenii  îşi  aduc  propria  lor  contribuţie  la  producerea 
rezultatului,  adică  la  structura  preţurilor  pieţei,  alocarea  factorilor  de 
producţie  în  diversele  ramuri  de  satisfacere  a  dorinţelor  şi  determi¬ 
narea  părţii  ce  revine  fiecărui  individ.  Aceste  trei  evenimente  nu  sunt 
trei  lucruri  deosebite.  Ele  nu  sunt  decât  aspecte  diferite  ale  unui  unic 

fenomen  indivizibil,  pe  care  cercetarea  noastră  analitică  îl  separă  în 
trei  părţi.  In  cursul  procesului  de  piaţă,  ele  se  consumă  uno  actu.  Doar 
persoanele  aservite  unor  înclinaţii  socialiste,  care  nu  se  pot  stăpâni  de 
a  arunca  metodelor  socialiste  priviri  pline  de  alean,  pomenesc  de  trei 
procese  diferite  în  cuprinsul  fenomenelor  de  piaţă:  determinarea  pre¬ 
ţurilor,  direcţionarea  eforturilor  productive  şi  distribuţia. 

O  limitare  procesului  deformare  a 
preţurilor  factorilor  de  producţie 

Procesul  care  face  ca  preţurile  factorilor  de  producţie  să  ia  naştere  din  preţuri¬ 
le  produselor  nu  poate  da  rezultate  decât  dacă,  dintre  factorii  complementari 
{339}  care  nu  se  pot  înlocui  prin  substitute,  cel  mult  unul  este  absolut  specific,  adică 
nu  este  potrivit  pentru  nici  un  alt  fel  de  întrebuinţare.  Dacă  producerea  unui 
factor  necesită  doi  sau  mai  mulţi  factori  absolut  specifici,  acestora  nu  li  se 
poate  ataşa  decât  un  preţ  cumulativ.  Dacă  toţi  factorii  de  producţie  ar  fi  abso¬ 
lut  specifici,  atunci  procesul  de  formare  a  preţurilor  nu  ar  putea  genera  decât 
astfel  de  preţuri  cumulative.  El  nu  ar  genera  decât  rezultate  de  felul  următor: 
dat  fiind  că  prin  combinarea  a  3a  cu  ţb  se  produce  o  unitate  de  p,  2 a  şi  5 b 
laolaltă  sunt  egale  cu  1  p  şi  preţul  final  al  celor  3  a  +  5  b  este  -  incluzând  rabatul 
corespunzător  preferinţei  de  timp  -  egal  cu  preţul  final  al  1  p.  Deoarece  an¬ 
treprenorii  care  doresc  să  utilizeze  a  şi  b  pentru  alte  scopuri  decât  producerea 
d tp  nu  licitează  pentru  aceşti  factori,  o  determinare  mai  detaliată  a  preţurilor 
este  imposibilă.  Doar  dacă  apare  o  cerere  pentru  a  (sau  pentru  b )  din  partea 
antreprenorilor  care  doresc  să  întrebuinţeze  a  (sau  b )  pentru  alte  scopuri,  apa¬ 
re  competiţia  între  ei  şi  antreprenorii  care  intenţionează  să  producă  p ,  şi  se 
formează  un  preţ  pentru  a  (sau  pentru  b),  al  cărui  nivel  determină  şi  preţul 
lui  b  (sau  a). 

O  lume  în  care  toţi  factorii  de  producţie  ar  fi  absolut  specifici  şi-ar  putea 
gestiona  problemele  economice  cu  ajutorul  unor  asemenea  preţuri  cumulative. 
Intr-o  asemenea  lume  n-ar  exista  problema  alocării  mijloacelor  de  producţie 
către  diversele  ramuri  de  satisfacere  a  dorinţelor.  în  lumea  noastră  reală,  lu¬ 
crurile  se  prezintă  diferit.  Există  numeroase  mijloace  rare  de  producţie  care 
pot  fi  întrebuinţate  pentru  diverse  sarcini.  în  aceste  condiţii,  problema  eco¬ 
nomică  este  de  a  întrebuinţa  aceşti  factori,  astfel  încât  nici  o  unitate  dintre 
cele  existente  să  nu  fie  întrebuinţată  pentru  satisfacerea  unei  nevoi  mai  puţin 
intense,  dacă  această  întrebuinţare  împiedică  satisfacerea  unei  nevoi  mai  ur¬ 
gente.  Aceasta  este  problema  pe  care  o  rezolvă  piaţa,  prin  determinarea  pre¬ 
ţurilor  factorilor  de  producţie.  Serviciul  social  asigurat  prin  mijlocirea  acestei 
soluţii  nu  este  câtuşi  de  puţin  stânjenit  de  faptul  că,  pentru  factorii  care  nu  pot 
fi  întrebuinţaţi  decât  cumulativ,  nu  se  pot  determina  decât  preţuri  cumulative. 

Factorii  de  producţie  care  pot  fi  întrebuinţaţi  în  acelaşi  raport  de  combi¬ 
nare  pentru  producerea  mai  multor  bunuri,  dar  care  nu  admit  nici  o  altfel  de 
întrebuinţare,  vor  fi  consideraţi  factori  absolut  specifici.  Ei  sunt  absolut  speci- 

fici  în  raport  cu  producţia  unui  produs  intermediar,  care  poate  fi  întrebuinţat 
pentru  diverse  scopuri.  Preţul  acestui  produs  intermediar  nu  li  se  poate  atribui 
decât  cumulativ  factorilor  de  producţie  în  chestiune.  Este  irelevant  dacă  acest 
produs  intermediar  poate  fi  perceput  direct  prin  simţuri,  sau  dacă  el  este  doar 
rezultatul  invizibil  şi  intangibil  al  utilizării  lor  concomitente. 

4.  Contabilizarea  costurilor 

In  calculele  de  rentabilitate  ale  antreprenorului,  costurile  repre¬ 
zintă  suma  de  bani  necesară  pentru  a  procura  factorii  de  producţie. 
Antreprenorul  urmăreşte  să  se  angajeze  în  acele  proiecte  economice 
de  pe  urma  cărora  anticipează  cel  mai  ridicat  surplus  de  încasări  faţă 
de  costuri  şi  să  evite  proiectele  de  pe  urma  cărora  anticipează  un  vo¬ 
lum  mai  redus  de  profituri,  sau  chiar  o  pierdere.  Procedând  astfel,  el 
îşi  adaptează  eforturile  la  satisfacerea  cât  mai  adecvată  cu  putinţă  a 
nevoilor  consumatorilor.  Faptul  că  un  proiect  nu  este  profitabil,  deoa¬ 
rece  costurile  sunt  mai  ridicate  decât  încasările,  este  rezultatul  faptului 
că  există  o  întrebuinţare  mai  folositoare  ce  poate  fi  dată  factorilor  de 
producţie  necesari.  Există  alte  produse  pentru  cumpărarea  cărora  con¬ 
sumatorii  sunt  dispuşi  să  achite  preţurile  acestor  factori  de  producţie. 
Dar  consumatorii  nu  sunt  dispuşi  să  achite  preţurile  acestea  cumpă¬ 
rând  marfa  a  cărei  producţie  nu  este  profitabilă. 

Contabilizarea  preţurilor  este  afectată  de  faptul  că  următoarele  două 
condiţii  nu  sunt  întotdeauna  prezente: 

Mai  întâi,  fiecare  creştere  a  cantităţii  de  factori  cheltuiţi  pentru  pro¬ 
ducerea  unui  bun  de  consum  sporeşte  puterea  acestuia  de  a  îndepărta 
neplăcerea. 

în  al  doilea  rând,  fiecare  creştere  a  cantităţii  unui  bun  de  consum 
necesită  o  creştere  proporţională  a  cheltuielilor  suportate  pentru  fac¬ 
torii  de  producţie,  sau  chiar  o  creştere  mai  mult  decât  proporţională  a 
acestora. 

Dacă  aceste  condiţii  ar  fi  deopotrivă  satisfăcute  întotdeauna  şi  fără 
excepţii,  atunci  fiecare  increment  z  cheltuit  pentru  creşterea  cantităţii 
m  a  unei  mărfi  g  ar  fi  întrebuinţat  pentru  satisfacerea  unei  nevoi  privite 
ca  fiind  mai  puţin  intensă  decât  cea  mai  puţin  intensă  dintre  nevoile 
deja  satisfăcute  cu  ajutorul  cantităţii  m  dinainte  disponibile.  Totodată, 
incrementul  z  ar  necesita  întrebuinţarea  unor  factori  de  producţie  ce 
se  cer  a  fi  retraşi  din  procesul  de  satisfacere  a  altor  nevoi  considerate 
mai  presante  decât  acele  nevoi  la  a  căror  satisfacere  s-a  renunţat  pentru 
a  produce  unitatea  marginală  din  m.  Pe  de  o  parte,  valoarea  marginală 
a  satisfacţiei  dobândite  de  pe  urma  creşterii  cantităţii  disponibile  de  g 
ar  scădea.  Pe  de  altă  parte,  costurile  necesare  pentru  producerea  can- 

tităţilor  adiţionale  de  g  ar  creşte,  în  termeni  de  dezutilitate  marginală; 
factorii  de  producţie  ar  fi  retraşi  din  utilizări  prin  intermediul  cărora 
s-ar  putea  satisface  nevoi  mai  intense.  Producţia  trebuie  să  înceteze  în 
punctul  în  care  utilitatea  marginală  a  incrementului  încetează  de  a  mai 
compensa  creşterea  marginală  în  dezutilitate  a  costurilor. 

Desigur,  aceste  condiţii  sunt  prezente  foarte  frecvent,  dar  nu  întot¬ 
deauna  şi  fără  excepţie.  Există  numeroase  bunuri,  de  toate  ordinele,  a 
căror  structură  fizică  nu  este  omogenă  şi  care  nu  sunt,  de  aceea,  perfect 
divizibile. 

Bineînţeles  că  ar  fi  posibil,  printr-un  joc  sofisticat  de  cuvinte,  să  fa¬ 
cem  să  dispară  devierile  de  la  prima  condiţie  menţionată  mai  sus.  Am 
putea  spune:  o  jumătate  de  autoturism  nu  este  un  autoturism.  Dacă 
unei  jumătăţi  de  autoturism  i  se  adaugă  un  sfert  de  autoturism  nu 
{341}  avem  de-a  face  cu  o  creştere  a  „cantităţii”  disponibile;  abia  finalizarea 
procesului  de  producţie  care  produce  o  maşină  completă  ne  furnizează 
o  unitate  şi  o  „creştere”  a  cantităţii  disponibile.  Insă,  unei  asemenea 
interpretări  îi  scapă  esenţialul.  Problema  cu  care  avem  de  a  face  este  că 
nu  fiecărei  creşteri  a  cheltuielilor  îi  corespunde  o  creştere  proporţiona¬ 
lă  a  valorii  obiective  de  utilizare  -  puterea  fizică  pe  care  o  posedă  un 
lucru  de  a  furniza  un  anumit  serviciu.  Diversele  incremente  ale  chel¬ 
tuielilor  produc  rezultate  diferite.  Există  incremente  ale  cheltuielilor 
care  rămân  nefolositoare  dacă  nu  li  se  adaugă  noi  incremente,  într-o 
anumită  cantitate. 

Pe  de  altă  parte  -  şi  aceasta  reprezintă  devierea  de  la  cea  de-a  doua 
condiţie  -  o  creştere  a  outputului  fizic  nu  necesită  întotdeauna  o  creş¬ 
tere  proporţională  a  cheltuielilor,  sau  măcar  o  creştere  suplimentară 
a  acestora.  Se  poate  întâmpla  ca  să  nu  crească  deloc  costurile,  sau  ca 
o  creştere  a  lor  să  augmenteze  outputul  mai  mult  decât  proporţional. 
Intr-adevăr,  multe  mijloace  de  producţie  nu  sunt  nici  ele  omogene  şi 
perfect  divizibile.  Acest  fenomen  este  cunoscut  în  mediile  de  afaceri 
sub  denumirea  de  superioritate  a  producţiei  pe  scară  mare.  Economiştii 
se  referă  la  legea  randamentelor  crescătoare  sau  a  costurilor  descrescă¬ 
toare. 

Considerăm  -  drept  cazul  A  -  o  stare  de  lucruri  în  care  toţi  factorii 
de  producţie  nu  sunt  perfect  divizibili  şi  în  care  utilizarea  deplină  a 
serviciilor  productive,  furnizate  de  fiecare  nou  element  indivizibil,  din 
fiecare  factor,  necesită  utilizarea  deplină  a  celorlalte  elemente  indivi¬ 
zibile  ale  tuturor  celorlalţi  factori  complementari.  Atunci,  în  fiecare 
agregat  de  agenţi  productivi,  fiecare  dintre  elementele  asamblate  -  fi¬ 
ecare  maşină,  fiecare  lucrător,  fiecare  unitate  de  materie  primă  -  poate 
fi  pe  deplin  utilizat  numai  dacă  toate  serviciile  productive  ale  celorlalte 

elemente  sunt,  de  asemenea,  pe  deplin  utilizate.  în  cadrul  limitelor 
acestea,  producţia  unei  părţi  a  outputului  maxim  care  poate  fi  atins  nu 
necesită  cheltuieli  mai  mari  decât  producerea  celui  mai  mare  output 
posibil.  Putem  spune,  de  asemenea,  că  agregatul  de  dimensiuni  mini¬ 
me  produce  întotdeauna  aceeaşi  cantitate  de  produse;  este  imposibil 
de  produs  o  cantitate  mai  mică  de  produse,  chiar  dacă  o  parte  din  ele 
sunt  inutile. 

Considerăm  -  drept  cazul  B  -  o  stare  de  lucruri  în  care  un  grup  de 
agenţi  productivi  (p)  este,  pentru  toate  întrebuinţările  practice,  per¬ 
fect  divizibil.  Pe  de  altă  parte,  agenţii  imperfect  divizibili  pot  fi  divi¬ 
zaţi  astfel  încât  deplina  utilizare  a  serviciilor  furnizate  de  către  fiecare 
nouă  parte  indivizibilă  dintr-un  agent  să  necesite  deplina  utilizare  a 
următoarelor  părţi  indivizibile,  ale  celorlalţi  factori  complementari  in¬ 
complet  divizibili.  Atunci,  augmentarea  producţiei  unui  agregat  de  noi 
factori  indivizibili,  de  la  o  utilizare  parţială  a  capacităţii  lor  productive 
la  una  mai  completă,  nu  necesită  decât  o  creştere  a  cantităţii  de  p,  fac¬ 
torii  perfect  divizibili.  Totuşi,  trebuie  să  ne  ferim  de  eroarea  după  care 
aceasta  implică  în  mod  necesar  o  descreştere  a  costului  mediu  de  pro¬ 
ducţie.  Este  adevărat  că,  în  cadrul  agregatului  de  factori  imperfect  divi¬ 
zibili,  fiecare  dintre  ei  este  acum  mai  bine  utilizat,  că  de  aceea  costurile 
de  producţie,  în  măsura  în  care  provin  din  cooperarea  acestor  factori, 
rămân  neschimbate  -  şi  că  fracţiunile  acestora  corespunzătoare  unei 
unităţi  de  output  descresc.  Pe  de  altă  parte,  însă,  o  creştere  a  gradului 
de  întrebuinţare  a  factorilor  perfect  divizibili  nu  poate  fi  atinsă  decât 
prin  retragerea  lor  din  alte  întrebuinţări.  Valoarea  acestor  alte  întrebu¬ 
inţări  creşte,  în  absenţa  altor  modificări,  odată  cu  scăderea  numărului 
lor;  preţul  acestor  factori  perfect  divizibili  tinde  să  crească,  pe  măsură 
ce  tot  mai  mulţi  dintre  ei  sunt  întrebuinţaţi  pentru  mai  buna  utilizare 
a  capacităţii  productive  a  agregatului  respectiv,  al  factorilor  ce  nu  pot  fi 
divizaţi  în  continuare.  Nu  trebuie  să  limităm  studiul  problemei  noastre 
la  cazul  în  care  cantitatea  adiţională  de  p  este  retrasă  de  la  alte  între¬ 
prinderi,  care  produc  acelaşi  produs  pe  o  cale  mai  puţin  eficientă,  silind 
aceste  întreprinderi  să-şi  reducă  producţia.  Este  evident  că  în  cazul 
acesta  -  competiţie  între  o  întreprindere  mai  eficientă  şi  una  mai  puţin 
eficientă,  ambele  producând  acelaşi  articol,  din  aceleaşi  materii  prime 
-  costul  mediu  de  producţie  scade  în  cadrul  unităţii  care  se  extinde.  O 
cercetare  mai  largă  a  problemei  duce  la  un  rezultat  diferit.  Dacă  uni¬ 
tăţile  de  p  sunt  retrase  din  alte  întrebuinţări,  în  care  ar  fi  fost  utilizate 
pentru  producerea  altor  articole,  atunci  se  înregistrează  o  tendinţă  de 
creştere  a  preţului  acestor  unităţi.  Această  tendinţă  poate  fi  compen¬ 
sată  de  către  tendinţe  accidentale,  care  lucrează  în  sens  opus;  uneori 

poate  fi  atât  de  slabă  încât  efectele  ei  să  fie  neglijabile.  Dar  ea  este 
întotdeauna  prezentă  şi  influenţează  potenţial  configuraţia  costurilor. 

In  fine,  considerăm  -  drept  cazul  C  -  o  stare  de  lucruri  în  care  di¬ 
verşi  factori  de  producţie  imperfect  divizibili  pot  fi  divizaţi  numai  ast¬ 
fel  încât,  date  fiind  condiţiile  de  piaţă,  nici  o  dimensiune  care  poate 
fi  aleasă  pentru  asamblarea  lor  în  agregate  de  producţie  nu  permite  o 
combinaţie  în  care  deplina  utilizare  a  capacităţii  productive  a  unui  fac¬ 
tor  să  facă  posibilă  deplina  utilizare  a  capacităţii  productive  a  celorlalţi 
factori  imperfect  divizibili.  Numai  cazul  C  prezintă  importanţă  prac¬ 
tică,  în  vreme  ce  A  şi  B  abia  dacă  joacă  vreun  rol  în  realitate.  Trăsătura 
caracteristică  a  cazului  C  este  o  configuraţie  a  costurilor  de  producţie 
care  variază  neregulat.  Dacă  toţi  factorii  imperfect  divizibili  sunt  utili¬ 
zaţi  la  mai  puţin  decât  deplina  lor  capacitate,  o  augmentare  a  producţi¬ 
ei  implică  o  scădere  a  costurilor  medii  de  producţie,  cu  excepţia  cazului 
în  care  o  creştere  a  preţurilor  suportate  pentru  factorii  perfect  divizibili 
contrabalansează  acest  efect.  Dar,  îndată  ce  deplina  utilizare  a  capaci- 
{343}  tăţii  unuia  dintre  factorii  imperfect  divizibili  este  atinsă,  augmentarea 
în  continuare  a  producţiei  determină  o  creştere  abruptă  bruscă  a  costu¬ 
rilor.  Apoi  se  manifestă  din  nou  o  tendinţă  către  descreşterea  costurilor 
medii  de  producţie,  care  continuă  să  lucreze  până  când  se  atinge  din 
nou  deplina  utilizare  a  unuia  dintre  factorii  imperfect  divizibili. 

In  absenţa  altor  modificări,  cu  cât  producţia  unui  anumit  articol 
sporeşte,  cu  atât  mai  mulţi  factori  de  producţie  trebuie  retraşi  din  alte 
întrebuinţări,  în  care  ar  fi  fost  întrebuinţaţi  pentru  producerea  altor  ar¬ 
ticole.  Astfel,  în  absenţa  altor  modificări,  costurile  medii  de  producţie 
cresc  odată  cu  creşterea  cantităţii  produse.  Dar  această  lege  cu  carac¬ 
ter  general  este  pusă  între  paranteze  de  fenomenul  ce  face  ca  nu  toţi 
factorii  de  producţie  să  fie  perfect  divizibili  şi  ca,  în  măsura  în  care  ei 
pot  fi  divizaţi,  să  nu  fie  divizibili  astfel  încât  deplina  utilizare  a  unuia 
dintre  ei  să  se  soldeze  cu  deplina  utilizare  a  celorlalţi  factori  imperfect 
divizibili. 

Antreprenorul  care-şi  alcătuieşte  planurile  se  confruntă  întotdeauna 
cu  întrebarea:  In  ce  măsură  vor  depăşi  preţurile  anticipate  ale  produ¬ 
selor  costurile  anticipate?  Dacă  antreprenorul  e  încă  liber  cu  privire 
la  proiectul  respectiv,  deoarece  nu  a  făcut  încă  nici  un  fel  de  investiţii 
inconvertibile  în  vederea  realizării  lui,  ceea  ce  contează  pentru  el  sunt 
costurile  medii.  Dar  dacă  posedă  deja  un  interes  specific  în  respectiva 
linie  de  afaceri,  el  priveşte  lucrurile  din  unghiul  costurilor  suplimen¬ 
tare  care  trebuie  suportate.  Cel  ce  posedă  deja  un  agregat  de  producţie 
care  nu  este  pe  deplin  utilizat  nu  ia  în  consideraţie  costul  mediu  de 
producţie,  ci  costul  marginal.  Fără  a  ţine  seama  de  suma  deja  cheltuită 

pentru  investiţii  inconvertibile,  el  nu  e  interesat  decât  de  a  şti  dacă 
încasările  de  pe  urma  unei  cantităţi  adiţionale  de  produse  vor  depăşi 
costul  adiţional  suportat  în  vederea  producerii  lor.  Chiar  dacă  întreaga 
sumă  investită  în  facilităţile  inconvertibile  de  producţie  trebuie  lăsată 
deoparte,  ca  o  pierdere,  el  continuă  să  producă  atâta  vreme  cât  antici¬ 
pează  un  surplus  rezonabil4  de  încasări  relativ  la  costurile  curente. 

Cu  referire  la  erorile  populare,  este  necesar  să  subliniem  că  dacă  nu 
sunt  prezente  condiţiile  necesare  pentru  apariţia  preţurilor  de  mono¬ 
pol,  antreprenorul  nu  este  în  măsură  să-şi  sporească  venitul  net  prin 
reducerea  producţiei  sub  nivelul  corespunzător  cererii  consumatorilor. 
Dar  de  această  problemă  ne  vom  ocupa  mai  jos,  în  secţiunea  6. 

Faptul  că  un  factor  de  producţie  nu  este  perfect  divizibil  nu  înseam¬ 
nă  întotdeauna  că  el  poate  fi  construit  şi  întrebuinţat  numai  la  o  anu¬ 
mită  dimensiune.  Desigur,  lucrul  acesta  este  şi  el  posibil  în  anumite 
cazuri.  Insă,  de  regulă,  dimensiunea  acestor  factori  poate  fi  modificată. 
Dacă  una  dintre  diversele  dimensiuni  posibile  pentru  un  asemenea 
factor  -  e.g.  o  maşină  -  se  distinge  prin  aceea  că  pentru  ea  costurile  de 
producţie  şi  manevrare  sunt  mai  mici  pe  unitatea  de  servicii  produc¬ 
tive  decât  costurile  corespunzătoare  altor  dimensiuni,  atunci  lucrurile 
rămân  în  esenţă  neschimbate.  In  aceste  condiţii,  superioritatea  unităţii 
productive  mai  mari  nu  constă  în  faptul  că  întrebuinţează  o  maşină 
la  deplina  ei  capacitate,  în  vreme  ce  unitatea  productivă  mai  mică  nu 
utilizează  decât  o  parte  din  capacitatea  unei  maşini  de  aceleaşi  dimen¬ 
siuni.  Mai  curând,  ea  constă  în  faptul  că  unitatea  productivă  mai  mare 
întrebuinţează  o  maşină  care  funcţionează  pe  baza  unei  mai  bune  uti¬ 
lizări  a  factorilor  de  producţie  necesari  pentru  construcţia  şi  punerea 
ei  în  funcţiune  decât  maşina  mai  mică,  întrebuinţată  în  unitatea  pro¬ 
ductivă  mai  mică. 

Rolul  jucat  în  toate  ramurile  productive  de  faptul  că  numeroşi  fac¬ 
tori  de  producţie  nu  sunt  perfect  divizibili  este  foarte  mare.  El  are  o 
importanţă  deosebită  în  desfăşurarea  proceselor  industriale.  Insă  tre¬ 
buie  să  ne  ferim  de  numeroasele  interpretări  greşite  care  se  dau  sem¬ 
nificaţiei  sale. 

Una  din  aceste  greşeli  constă  în  doctrina  conform  căreia  în  industri¬ 
ile  de  procesare  prevalează  legea  randamentelor  crescătoare,  în  vreme 
ce  în  agricultură  şi  în  minerit  prevalează  legea  randamentelor  descres¬ 
cătoare.  Erorile  implicate  în  această  afirmaţie  au  fost  arătate  mai  sus.5 
In  măsura  în  care  există  vreo  deosebire  între  condiţiile  din  agricultură 

4.  In  acest  context,  rezonabil  înseamnă  că  veniturile  anticipate  de  pe  urma  capi¬ 
talului  convertibil,  întrebuinţat  pentru  continuarea  producţiei,  este  cel  puţin  egal  cu 
veniturile  anticipate  de  pe  urma  utilizării  sale  în  alte  proiecte. 

5.  A  se  vedea  mai  sus, p.  130. 

şi  acelea  din  industriile  de  procesare  în  privinţa  aceasta,  este  vorba  de 
deosebiri  provenite  din  diferenţele  de  date  specifice.  Imobilitatea  solu¬ 
lui  şi  faptul  că  prestarea  diverselor  operaţiuni  agricole  e  dependentă  de 
sezon  îi  pun  pe  fermieri  în  imposibilitatea  de  a  beneficia  de  capacitatea 
multor  factori  mobili  de  producţie,  în  măsura  în  care  acest  lucru  e  făcut 
posibil,  de  cele  mai  multe  ori,  de  condiţiile  din  ramurile  industriale. 
Dimensiunea  optimă  a  unei  unităţi  productive  în  producţia  agricolă 
este,  de  regulă,  mult  mai  redusă  decât  în  industriile  de  procesare.  Este 
evident  şi  nu  sunt  necesare  nici  un  fel  de  explicaţii  suplimentare  pentru 
a  arăta  de  ce  concentrarea  activităţilor  agricole  nu  poate  fi  împinsă  nici 
pe  departe  până  la  gradul  atins  în  industriile  de  procesare. 

Pe  de  altă  parte,  inegala  distribuţie  a  resurselor  naturale  pe  suprafaţa 
pământului  -  care  este  unul  din  cei  doi  factori  care  determină  pro¬ 
ductivitatea  superioară  a  diviziunii  muncii  -  pune  o  limită  şi  în  calea 
concentrării  în  industriile  de  procesare.  Tendinţa  către  o  specializare 
progresivă  şi  către  concentrarea  proceselor  industriale  integrate,  în  nu¬ 
mai  câteva  unităţi  productive,  este  contracarată  de  dispersia  geografică 
a  resurselor  naturale.  Faptul  că  producţia  de  materii  prime  şi  cea  de 
produse  alimentare  nu  pot  fi  centralizate  şi  îi  forţează  pe  oameni  să 
{345}  se  disperseze  în  diferitele  părţi  ale  suprafeţei  terestre  le  impune  de 
asemenea  industriilor  de  procesare  un  anumit  grad  de  descentralizare. 
El  face  necesară  luarea  în  consideraţie  a  problemelor  de  transport,  ca 
un  factor  particular  al  costurilor  de  producţie.  Costurile  de  transport 
trebuie  cântărite  prin  comparaţie  cu  economiile  ce  pot  fi  anticipate  de 
pe  urma  specializării  mai  pronunţate.  în  vreme  ce,  în  anumite  ramuri 
ale  industriilor  de  procesare,  cea  mai  pronunţată  concentrare  este  me¬ 
toda  cea  mai  adecvată  de  reducere  a  costurilor,  în  alte  ramuri  este  mai 
avantajos  un  anumit  grad  de  descentralizare.  în  domeniul  serviciilor, 
dezavantajele  concentrării  sunt  atât  de  mari  încât  ele  domină  aproape 
cu  totul  avantajele  acesteia. 

Apoi  mai  intervine  şi  un  factor  istoric.  în  trecut,  bunurile  de  capital 
au  fost  imobilizate  în  locuri  în  care  contemporanii  noştri  nu  le-ar  fi 
instalat.  Este  irelevant  dacă  această  imobilizare  a  fost  sau  nu  procedura 
cea  mai  economică  la  care  puteau  apela  generaţiile  care  au  determi- 
nat-o.  Oricum  ar  fi,  generaţia  actuală  are  de  a  face  cu  un  fait  accompli 
[fapt  împlinit].  Ea  trebuie  să-şi  adapteze  deciziile  la  acest  fapt  şi  tre¬ 
buie  să-l  ia  în  calcul  când  se  preocupă  de  problema  situării  industriilor 
de  procesare.6 

6.  Pentru  o  analiză  detaliată  a  conservatorismului  impus  oamenilor  de  către  con¬ 
vertibilitatea  limitată  a  multor  bunuri  de  capital,  elementul  producţiei  care  este  deter¬ 
minat  istoric,  a  se  vedea  mai  jos,  pp.  503-504. 

în  fine,  există  factori  instituţionali.  Există  bariere  vamale  şi  bariere 
în  calea  migrării.  Există  diferenţe  între  modurile  de  organizare  politică 
şi  metodele  de  guvernare  din  diferite  ţări.  întinse  teritorii  sunt  astfel 
administrate  încât,  practic,  nici  nu  se  pune  problema  de  a  le  alege  drept 
locaţii  pentru  vreo  investiţie  de  capital,  indiferent  cât  de  favorabile  ar 
putea  fi  condiţiile  fizice  pe  care  le  oferă. 

Contabilizarea  antreprenorială  a  costurilor  trebuie  să  ţină  seama  de 
toţi  aceşti  factori  geografici,  istorici  şi  instituţionali.  Dar  chiar  dacă 
facem  abstracţie  de  aceştia,  există  factori  pur  tehnici  care  limitează 
dimensiunea  optimă  a  unităţilor  productive  şi  a  firmelor.  Unitatea 
productivă  sau  firma  de  dimensiuni  mai  mari  ar  putea  presupune  re¬ 
glementări  interne  şi  proceduri  pe  care  o  firmă  mai  mică  le-ar  putea 
evita.  în  multe  cazuri,  costurile  determinate  de  asemenea  reglementări 
şi  proceduri  pot  fi  mai  mult  decât  compensate  de  reducerea  costurilor 
prin  mai  buna  utilizare  a  capacităţii  unora  dintre  factorii  imperfect 
divizibili  întrebuinţaţi.  în  alte  cazuri  lucrurile  pot  sta  altfel. 

în  regim  capitalist,  operaţiunile  aritmetice  necesare  pentru  conta¬ 
bilizarea  costurilor  şi  pentru  confruntarea  costurilor  cu  încasările  pot 
fi  cu  uşurinţă  efectuate,  deoarece  există  metode  de  calcul  economic 
la  îndemână.  Totuşi,  contabilizarea  costurilor  şi  calcularea  semnifi¬ 
caţiei  economice  a  proiectelor  de  afaceri  în  chestiune  nu  este  doar  o 
problemă  matematică,  susceptibilă  de  a  fi  rezolvată  în  mod  satisfăcă¬ 
tor  de  oricine  este  familiarizat  cu  regulile  elementare  ale  aritmeticii. 
Problema  de  căpătâi  este  determinarea  echivalentelor  monetare  ale 
elementelor  care  intervin  în  calcul.  Este  o  eroare  să  se  presupună,  aşa 
cum  fac  numeroşi  economişti,  că  aceste  echivalente  sunt  mărimi  date, 
unic  determinate  de  configuraţia  condiţiilor  economice.  Ele  sunt  anti¬ 
cipări  speculative  ale  unor  condiţii  viitoare  incerte  şi,  ca  atare,  depind 
de  înţelegerea  de  către  antreprenor  a  viitoarei  configuraţii  a  pieţei.  Şi 
termenul  de  costuri  fixe  este  în  această  privinţă  întrucâtva  inducător  în 
eroare. 

Fiecare  acţiune  urmăreşte  satisfacerea  cea  mai  adecvată  cu  putinţă 
a  unor  nevoi  viitoare.  Pentru  a  realiza  aceste  obiective,  ea  trebuie  să 
dea  factorilor  de  producţie  disponibili  utilizarea  cea  mai  adecvată  cu 
putinţă.  Pe  de  altă  parte,  procesele  istorice  care  au  dat  naştere  actua¬ 
lei  configuraţii  a  factorilor  disponibili  sunt  irelevante.  Pentru  deciziile 
privitoare  la  acţiunea  viitoare  ceea  ce  contează  şi  le  influenţează  este 
exclusiv  rezultatul  acestui  proces  istoric,  cantitatea  şi  calitatea  factorilor 
disponibili  astăzi.  Aceşti  factori  nu  sunt  estimaţi  decât  din  perspectiva 
capacităţii  lor  de  a  furniza  servicii  productive  pentru  îndepărtarea  de 

neplăceri  viitoare.  Suma  de  bani  cheltuită  în  trecut  pentru  producerea 
şi  achiziţionarea  lor  este  irelevantă. 

Am  arătat  deja  că  antreprenorul  care,  în  momentul  în  care  trebuie  să 
ia  o  nouă  decizie,  a  cheltuit  bani  pentru  realizarea  unui  anumit  proiect, 
este  într-o  situaţie  deosebită  de  aceea  a  unei  persoane  care  porneşte 
de  la  zero.  El  este  proprietarul  unui  complex  de  factori  de  produc¬ 
ţie  inconvertibili,  pe  care  îi  poate  întrebuinţa  pentru  anumite  scopuri. 
Deciziile  sale  privind  acţiunile  viitoare  vor  fi  influenţate  de  acest  fapt. 
Dar  el  nu  estimează  acest  complex  prin  raportare  la  ceea  ce  a  cheltuit 
în  trecut  pentru  achiziţionarea  lui.  El  îl  estimează  exclusiv  din  punctul 
de  vedere  al  utilităţii  sale  pentru  acţiuni  viitoare.  Faptul  că  a  cheltuit 
mai  mult  sau  mai  puţin  pentru  achiziţionarea  lui  este  lipsit  de  semnifi¬ 
caţie.  Acesta  nu  este  decât  un  factor  luat  în  calcul  pentru  determinarea 
volumului  pierderilor  sau  profiturilor  trecute  ale  antreprenorului  şi  a 
situaţiei  actuale  a  avuţiei  sale.  Este  un  element  constitutiv  al  procesului 
istoric  care  a  produs  actuala  configuraţie  a  factorilor  de  producţie  şi,  ca 
atare,  prezintă  importanţă  pentru  acţiunile  viitoare.  Dar  el  nu  contează 
din  perspectiva  planificării  acţiunilor  viitoare  şi  a  calculelor  de  renta¬ 
bilitate  care  privesc  asemenea  acţiuni.  Faptul  că  intrările  care  figurează 
în  evidenţele  firmei  diferă  de  preţurile  actuale  ale  unor  astfel  de  factori 
de  producţie  neconvertibili  este  irelevant. 

De  bună  seamă,  asemenea  pierderi  şi  profituri  deja  consumate  pot 
motiva  firma  să  opereze  altfel  decât  ar  fi  făcut-o  dacă  nu  ar  fi  fost 
afectată  de  ele.  Pierderile  din  trecut  pot  face  ca  poziţia  unei  firme  să 
devină  precară,  îndeosebi  dacă  atrag  după  ele  datorii  şi  o  împovărea¬ 
ză  cu  plăţi  ale  dobânzilor  şi  ratelor  corespunzătoare  sumei  principale. 
Totuşi,  nu  este  corect  să  ne  referim  la  asemenea  plăţi  numindu-le  o 
{347}  parte  a  costurilor  fixe.  Ele  nu  au  nici  un  fel  de  legătură  cu  operaţiunile 
curente.  Ele  nu  sunt  cauzate  de  procesul  de  producţie,  ci  de  metodele 
la  care  a  recurs  în  trecut  antreprenorul,  pentru  procurarea  capitalului  şi 
a  bunurilor  de  capital  necesare.  Ele  sunt  doar  accidentale  din  perspec¬ 
tiva  preocupărilor  curente.  Dar  ele  îi  pot  impune  firmei  în  chestiune  un 
curs  al  afacerilor  pe  care  nu  l-ar  fi  adoptat  dacă  ar  fi  fost  mai  puternică 
din  punct  de  vedere  financiar.  Nevoia  urgentă  de  bani  lichizi  pentru 
onorarea  plăţilor  scadente  nu  afectează  contabilizarea  costurilor,  ci  es¬ 
timarea  de  către  firmă  a  lichidităţilor  de  care  dispune  imediat,  prin 
contrast  cu  banii  lichizi  care  nu  pot  fi  încasaţi  decât  la  o  dată  ulteri¬ 
oară.  Ea  poate  stimula  o  firmă  să-şi  vândă  o  parte  din  inventar  la  un 
moment  nepotrivit  şi  să-şi  întrebuinţeze  echipamentul  de  producţie 
durabil  într-o  manieră  care  neglijează,  în  mod  necugetat,  conservarea 
acestui  echipament,  în  vederea  utilizării  ulterioare. 

Pentru  problemele  contabilizării  costurilor  este  irelevant  dacă  o  fir¬ 
mă  deţine  în  proprietate  capitalul  investit  în  întreprinderea  sa,  sau  dacă 
ea  a  împrumutat  o  parte  mai  mică  sau  mai  mare  din  el  şi  este  obliga¬ 
tă  să  respecte  termenii  unui  contract  de  împrumut,  care  fixează  rigid 
rata  dobânzii  şi  datele  scadenţei  pentru  dobândă  şi  suma  principală. 
Costurile  de  producţie  nu  includ  decât  dobânda  pe  capitalul  care  încă 
există  şi  este  întrebuinţat  în  cadrul  întreprinderii.  Ele  nu  includ  do¬ 
bânda  pe  capitalul  irosit  în  trecut  prin  investiţii  greşite  sau  prin  gesti¬ 
onarea  ineficientă  a  operaţiunilor  curente  de  afaceri.  Sarcina  care  îi  re¬ 
vine  omului  de  afaceri  este  întotdeauna  de  a  utiliza  stocul  bunurilor  de 
capital  disponibile  în  prezent,  în  maniera  cea  mai  adecvată  pentru  sati¬ 
sfacerea  nevoilor  viitoare.  In  urmărirea  acestui  obiectiv,  el  nu  trebuie  să 
se  lase  abătut  de  erori  trecute  şi  de  eşecuri  ale  căror  consecinţe  nu  pot 
fi  şterse.  O  unitate  productivă  construită  în  trecut  poate  că  nu  ar  fi  fost 
construită  dacă  ar  fi  fost  anticipată  corect  situaţia  actuală.  Lamentarea 
acestei  împrejurări  istorice  este  inutilă.  Lucrul  esenţial  este  de  a  stabili 
dacă  unitatea  productivă  mai  poate  furniza  vreun  serviciu  şi,  în  caz 
afirmativ,  cum  poate  fi  ea  utilizată  în  modul  cel  mai  adecvat.  Este  cu 
siguranţă  trist,  din  punctul  de  vedere  al  antreprenorului  individual,  că 
nu  a  evitat  erorile.  Pierderile  suferite  îi  afectează  situaţia  financiară. 
Ele  nu  afectează  costurile  care  trebuie  luate  în  calcul  la  alcătuirea  pla¬ 
nurilor  de  acţiune  pentru  viitor. 

Este  important  să  insistăm  asupra  acestui  aspect,  deoarece  el  a  fost 
distorsionat  de  interpretările  curente  şi  de  justificările  date  anumitor 
măsuri.  Nu  putem  „reduce  costurile”  prin  reducerea  poverii  datorii¬ 
lor  unor  firme  şi  corporaţii.  O  politică  de  ştergere  a  datoriilor  sau  a 
dobânzilor  contractate  odată  cu  acestea,  total  sau  parţial,  nu  reduce 
costurile.  Ea  transferă  avuţie  de  la  creditori  către  debitori;  ea  transla- 
tează  incidenţa  pierderilor  suportate  în  trecut,  de  la  un  grup  de  oameni 
către  un  alt  grup,  e.g.  de  la  posesorii  de  acţiuni  comune  către  aceia 
de  acţiuni  şi  obligaţiuni  preferenţiale.  Argumentul  acesta,  al  reducerii 
costurilor,  este  adesea  avansat  în  favoarea  devaluării  monedei.  El  nu 
este  mai  puţin  greşit  în  acest  caz  decât  toate  celelalte  argumente  avan¬ 
sate  în  acelaşi  scop. 

Sub  denumirea  curentă  de  costuri  fixe  sunt  incluse  şi  costurile  su¬ 
portate  prin  exploatarea  factorilor  de  producţie  deja  disponibili,  care 
fie  sunt  întru  totul  neconvertibili,  fie  nu  pot  fi  adaptaţi  pentru  ur¬ 
mărirea  altor  scopuri  productive,  decât  prin  suportarea  unei  pierderi 
considerabile.  Aceşti  factori  se  caracterizează  printr-o  durabilitate  mai 
pronunţată  decât  ceilalţi  factori  de  producţie  necesari.  Dar  ei  nu  sunt 
permanenţi.  Ei  se  uzează  în  procesul  de  producţie.  Cu  fiecare  unitate 


{348} 


356  Acţiunea  umană 

de  produs  fabricată  se  consumă  o  parte  din  puterea  productivă  a  ma¬ 
şinii.  Acest  grad  de  uzură  poate  fi  determinat  cu  precizie  apelând  la 
tehnologie  şi  poate  fi  estimat  corespunzător  în  termeni  monetari. 

Pe  de  altă  parte,  calculele  antreprenoriale  de  rentabilitate  nu  trebuie 
să  ţină  seama  numai  de  acest  echivalent  monetar  al  uzurii  suferite  de 
maşină.  Omul  de  afaceri  nu  se  preocupă  numai  de  durata  vieţii  teh¬ 
nologice  a  maşinii.  El  trebuie  să  ia  în  calcul  şi  configuraţia  viitoare 
a  pieţei.  Deşi  o  maşină  poate  fi  încă  perfect  utilizabilă  din  punct  de 
vedere  tehnologic,  condiţiile  de  piaţă  pot  să  o  facă  să  devină  învechită 
şi  lipsită  de  orice  valoare.  Dacă  cererea  pentru  produsele  ei  scade  sau 
dispare  complet,  sau  dacă  apar  mijloace  mai  eficiente  de  a  le  furniza 
consumatorilor  aceste  produse,  maşina  se  transformă  în  simplu  fier 
vechi,  din  punct  de  vedere  economic.  Cu  prilejul  planificării  strategiei 
firmei  sale,  antreprenorul  trebuie  să  acorde  întreaga  atenţie  viitoarei 
configuraţii  anticipate  a  pieţei.  Volumul  costurilor  „fixe”,  care  intervin 
în  calculele  sale,  depinde  de  înţelegerea  de  către  el  a  evenimentelor 
viitoare.  El  nu  poate  fi  determinat  recurgând  pur  şi  simplu  la  raţiona¬ 
mente  tehnologice. 

Tehnologul  poate  determina  punctul  optim  pentru  utilizarea  unui 
agregat  de  producţie.  Dar  acest  optim  tehnologic  poate  fi  diferit  de 
mărimile  pe  care  le  face  să  intervină  în  calculul  său  economic  antre¬ 
prenorul,  pe  baza  judecăţii  sale  specifice  privitoare  la  viitoarele  condiţii 
de  piaţă.  Să  presupunem  că  o  fabrică  este  înzestrată  cu  maşini  care 
pot  fi  întrebuinţate  pe  lungimea  unei  perioade  de  zece  ani.  In  fiecare 
an  se  pun  deoparte  10%  din  costul  lor  iniţial  pentru  amortizare.  în  al 
treilea  an  condiţiile  de  piaţă  pun  o  dilemă  în  faţa  antreprenorului.  El 
îşi  poate  dubla  outputul  pe  anul  în  curs  şi  îl  poate  vinde  la  un  preţ  care 
(în  plus  faţă  de  acoperirea  creşterii  costurilor  variabile)  depăşeşte  cota 
de  amortizare  pentru  anul  în  curs  şi  valoarea  prezentă  a  ultimei  cote 
de  amortizare.  Dar  această  dublare  a  producţiei  triplează  uzura  echipa¬ 
mentului,  iar  încasările  suplimentare  provenite  din  vânzarea  cantităţii 
duble  de  produse  nu  sunt  suficient  de  mari  pentru  a  acoperi  şi  valoarea 
prezentă  a  cotei  de  amortizare  din  anul  al  nouălea.  Dacă  antreprenorul 
{349}  ar  fi  să  considere  cota  anuală  de  amortizare  drept  un  element  rigid, 
menit  a  fi  introdus  în  calculele  sale,  el  ar  trebui  să  conchidă  că  dubla¬ 
rea  producţiei  nu  este  profitabilă,  deoarece  încasările  adiţionale  sunt 
inferioare  costului  adiţional.  El  s-ar  abţine  de  la  extinderea  producţiei 
dincolo  de  optimul  tehnologic.  Dar  antreprenorul  calculează  în  alt  fel, 
chiar  dacă  în  evidenţa  sa  contabilă  el  poate  pune  deoparte  aceeaşi  cotă 
de  amortizare  în  fiecare  an.  Răspunsul  la  întrebarea  dacă  antreprenorul 
va  prefera  sau  nu  o  fracţiune  din  valoarea  prezentă  a  cotei  de  amor- 


Preturile 


357 


tizare  din  anul  al  nouălea,  serviciilor  tehnologice  pe  care  i  le-ar  putea 
furniza  maşinile  în  anul  al  nouălea,  depinde  de  opinia  lui  cu  privire  la 
starea  viitoare  a  pieţei. 

Opinia  publică,  guvernele  şi  legislatorii,  precum  şi  legislaţia  fiscală, 
privesc  o  unitate  de  afaceri  ca  pe  o  sursă  permanentă  de  venituri.  Ei 
cred  că  antreprenorul,  care  face  rabaturile  necesare  pentru  menţinerea 
capitalului,  prin  cotele  anuale  de  amortizare,  va  fi  întotdeauna  în  mă¬ 
sură  să  culeagă  un  venit  rezonabil  de  pe  urma  capitalului  investit  în 
bunurile  sale  durabile  de  producţie.  In  realitate  condiţiile  sunt  diferite. 
Un  agregat  de  producţie,  de  felul  unei  întreprinderi  şi  al  echipamen¬ 
telor  din  înzestrarea  sa,  este  un  factor  de  producţie  a  cărui  utilitate  de¬ 
pinde  de  fluctuaţiile  condiţiilor  de  piaţă  şi  de  priceperea  cu  care  îl  în¬ 
trebuinţează  antreprenorul,  în  conformitate  cu  schimbarea  condiţiilor. 

In  sfera  calculului  economic  nu  există  nimic  sigur,  în  sensul  în 
care  acest  termen  este  întrebuinţat  cu  referire  la  faptele  tehnologice. 
Elementele  esenţiale  ale  calculului  economic  sunt  anticipări  specula¬ 
tive  ale  condiţiilor  viitoare.  Uzanţele  negustoreşti,  cutumele  şi  legile 
comerciale  au  stabilit  reguli  precise  pentru  contabilizare  şi  reviziile 
contabile.  Există  acurateţe  în  ţinerea  evidenţelor  contabile.  Dar  ele  nu 
sunt  precise  decât  în  raport  cu  aceste  reguli.  Valorile  înscrise  în  eviden¬ 
ţele  contabile  nu  reflectă  cu  precizie  starea  reală  de  lucruri.  Valoarea  de 
piaţă  a  unui  agregat  de  bunuri  de  producţie  durabile  poate  fi  diferită  de 
cifrele  nominale  pe  care  le  indică  evidenţele  contabile.  Drept  dovadă, 
la  bursă  ele  sunt  estimate  fără  nici  un  fel  de  referire  la  aceste  cifre. 

Contabilizarea  costurilor  nu  este,  aşadar,  un  proces  aritmetic  care 
să  poată  fi  constatat  şi  examinat  de  către  un  observator  neutru.  Ea  nu 
operează  cu  mărimi  unic  determinate,  care  să  poată  fi  identificate  în 
mod  obiectiv.  Elementele  sale  esenţiale  sunt  rezultatele  unei  înţelegeri 
specifice  a  condiţiilor  viitoare,  care  este  în  mod  necesar  întotdeauna 
colorată  de  opiniile  antreprenorului  cu  privire  la  configuraţia  viitoare 
a  pieţei. 

Tentativele  de  stabilire  a  conturilor  de  costuri  pe  o  bază  „impar¬ 
ţială”  sunt  sortite  eşecului.  Calcularea  costurilor  este  un  instrument 
mental  al  acţiunii,  decizia  deliberată  de  a  întrebuinţa  cât  mai  adecvat 
mijloacele  disponibile,  în  vederea  ameliorării  condiţiilor  viitoare.  Este 
un  fenomen  necesarmente  voliţional,  nu  unul  factual.  In  mâinile  unui 
observator  neutru  el  îşi  modifică  în  întregime  caracterul.  Observatorul 
nu  priveşte  înainte  în  viitor.  El  priveşte  în  urmă,  către  trecutul  mort  şi 
regulile  rigide,  care  sunt  inutile  pentru  viaţa  şi  acţiunea  efective.  El  nu 
anticipează  schimbările.  El  se  lasă  involuntar  ghidat  de  prejudecata  că 
economia  uniform  repetitivă  este  starea  normală  şi  cea  mai  dezirabilă 

a  treburilor  omeneşti.  Profiturile  nu  încap  în  schema  lui.  El  nutreşte 
idei  confuze  despre  o  rată  „echitabilă”  a  profitului  şi  despre  un  venit 
„just”  pe  capitalul  investit.  Dar  asemenea  lucruri  sunt  inexistente.  In 
cadrul  economiei  uniform  repetitive  nu  există  profituri.  Intr-o  eco¬ 
nomie  aflată  în  schimbare  profiturile  nu  sunt  determinate  cu  ajutorul 
nici  unui  set  de  reguli  prin  raportare  la  care  să  poată  fi  clasificate  drept 
juste  sau  injuste.  Profiturile  nu  sunt  niciodată  normale.  Acolo  unde 
există  normalitate,  adică  în  absenţa  schimbărilor,  nu  pot  apărea  nici  un 
fel  de  profituri. 

5 .  Catalactică  logică  versus  catalactică  matematică 

Problemele  preţurilor  şi  ale  costurilor  au  fost  tratate  şi  cu  ajutorul  me¬ 
todelor  matematice.  Au  existat  economişti  care  au  susţinut  că  singura 
metodă  adecvată  de  abordare  a  problemelor  economice  este  metoda 
matematică  şi  care  i-au  ironizat  pe  economiştii  adepţi  ai  metodei  logi¬ 
ce,  numindu-i  economişti  „literari”. 

Dacă  acest  antagonism  între  economiştii  adepţi  ai  metodei  logice 
şi  economiştii  adepţi  ai  metodei  matematice  n-ar  fi  decât  un  dezacord 
purtând  asupra  procedurii  celei  mai  adecvate  ce  se  pretează  a  fi  apli¬ 
cată  la  studiul  economiei,  atunci  ar  fi  superfluu  să-i  acordăm  atenţie. 
Metoda  mai  bună  şi-ar  demonstra  preeminenţa,  producând  rezultate 
mai  bune.  Este  posibil  şi  ca  diferite  tipuri  de  proceduri  să  fie  necesare 
pentru  soluţionarea  unor  diferite  probleme  şi  ca,  pentru  unele  dintre 
ele,  o  anumită  metodă  să  fie  mai  utilă  decât  alta. 

Totuşi,  aceasta  nu  este  doar  o  dispută  privitoare  la  chestiuni  eu¬ 
ristice,  ci  o  controversă  referitoare  la  fundamentele  teoriei  economice. 
Metoda  matematică  trebuie  respinsă,  nu  doar  datorită  sterilităţii  ei.  Ea 
este  o  metodă  în  întregime  vicioasă,  care  porneşte  de  la  presupoziţii 
false  şi  duce  la  inferenţe  eronate.  Silogismele  ei  nu  sunt  doar  sterile; 
ele  îndepărtează  mintea  de  studiul  problemelor  reale  şi  distorsionează 
relaţiile  dintre  diversele  fenomene. 

Ideile  şi  procedurile  economiştilor  matematicieni  nu  sunt  uniforme. 
Există  trei  mari  curente  de  gândire  care  trebuie  tratate  separat. 

Prima  varietate  este  reprezentată  de  statisticieni,  care  urmăresc  să 
descopere  legi  economice  pornind  de  la  studiul  experienţei  economice. 
Ei  urmăresc  să  transforme  teoria  economică  într-o  ştiinţă  „cantitativă”. 
Programul  lor  este  condensat  în  motto-ul  Societăţii  Econometrice: 

{351}  Ştiinţa  înseamnă  măsurătoare. 

Eroarea  fundamentală  implicată  în  acest  raţionament  a  fost  indicată 
mai  sus.7  Experienţa  istoriei  economice  este  întotdeauna  experienţa 

7.  Cf.  mai  sus,pp.  31,55-56. 

unor  fenomene  complexe.  Ea  nu  ne  poate  nicicând  furniza  o  cunoaş¬ 
tere  de  tipul  celei  pe  care  o  extrage  experimentatorul  dintr-un  expe¬ 
riment  de  laborator.  Statistica  este  o  metodă  de  prezentare  a  faptelor 
istorice,  privitoare  la  preţuri  şi  la  alte  date  relevante  ale  acţiunii  umane. 
Ea  nu  face  parte  din  teoria  economică  şi  nu  poate  produce  teoreme  şi 
teorii  economice.  Statistica  preţurilor  este  istorie  economică.  Legea 
după  care,  ceteris paribus,  o  creştere  a  cererii  trebuie  să  atragă  după  sine 
o  creştere  a  preţurilor  nu  este  derivată  experimental.  Nimeni  nu  a  fost 
şi  nimeni  nu  va  fi  vreodată  în  situaţia  de  a  observa  o  schimbare  a  uneia 
dintre  datele  pieţei,  ceteris  paribus.  Nu  există  nimic  de  felul  unei  teorii 
economice  cantitative.  Toate  cantităţile  economice  despre  care  avem 
informaţii  reprezintă  date  ale  istoriei  economice.  Nici  o  persoană  re¬ 
zonabilă  nu  poate  susţine  că  relaţia  dintre  preţ  şi  ofertă  este  în  general, 
sau  măcar  în  cazul  anumitor  mărfuri,  constantă.  Ştim,  dimpotrivă,  că 
fenomenele  externe  îi  afectează  în  mod  diferit  pe  diferiţi  oameni,  că 
reacţiile  aceloraşi  oameni  la  aceleaşi  evenimente  externe  variază  şi  că 
nu  este  posibil  să  îi  dispunem  pe  indivizi  în  clase  de  persoane  care 
reacţionează  în  acelaşi  mod.  Acest  aspect  este  un  produs  al  teoriei 
noastre  apriorice.  Este  adevărat  că  empiriştii  resping  această  teorie;  ei 
pretind  că  urmăresc  să  înveţe  numai  din  experienţa  istorică.  Insă  ei  in¬ 
tră  în  contradicţie  cu  propriile  lor  principii,  deîndată  ce  trec  dincolo  de 
înregistrarea  neadulterată  a  unor  preţuri  izolate  individuale  şi  încep  să 
construiască  serii  şi  să  calculeze  medii  statistice.  Un  dat  experimental 
şi  un  fapt  statistic  este  numai  un  preţ  plătit  la  un  anumit  moment  şi 
într-un  anumit  loc,  pentru  o  anumită  cantitate,  a  unei  anumite  mărfi. 
Dispunerea  diverselor  date  referitoare  la  preţuri  în  grupuri  şi  calcula¬ 
rea  de  medii  sunt  ghidate  de  consideraţii  teoretice  care  le  sunt  logic  şi 
temporal  antecedente.  Măsura  în  care  anumite  caracteristici  care  sunt 
prezente  şi  anumite  contingenţe  circumstanţiale,  privitoare  la  respec¬ 
tivele  date  despre  preţuri,  sunt  sau  nu  luate  în  consideraţie  depinde  de 
un  raţionament  teoretic  de  acelaşi  fel.  Nimeni  nu  este  atât  de  îndrăzneţ 
încât  să  susţină  că  o  creştere  de  a%  a  ofertei  la  un  anumit  bun  trebuie 
întotdeauna  -  în  fiecare  ţară  şi  de  fiecare  dată  -  să  ducă  la  o  scădere 
de  b%  a  preţului  său.  însă,  deoarece  nici  un  economist  cantitativ  nu 
s-a  încumetat  vreodată  să  definească  cu  precizie,  pe  temeiul  experien¬ 
ţei  statistice,  condiţiile  speciale  care  determină  o  anumită  deviere  de 
la  raportul  a:b,  sterilitatea  strădaniilor  acestei  categorii  de  economişti 
este  manifestă.  Mai  mult,  banii  nu  sunt  un  etalon  pentru  măsurarea 
preţurilor;  ei  sunt  un  mijloc  al  cărui  raport  de  schimb  variază  în  ace¬ 
laşi  fel  -  deşi,  de  regulă,  nu  cu  aceeaşi  viteză  şi  în  aceeaşi  măsură  -  în 
care  variază  raporturile  mutuale  de  schimb  dintre  bunurile  şi  serviciile 
comercializabile. 

Este  inutil  să  continuăm  cu  revelarea  erorilor  implicate  în  afirmaţi¬ 
ile  economiei  cantitative.  In  ciuda  tuturor  anunţurilor  sforăitoare  ale 
adepţilor  săi,  nu  s-a  întreprins  nimic  în  direcţia  realizării  programului 
său.  Regretatul  Henry  Schultz  şi-a  dedicat  cercetările  măsurării  elas- 
ticităţilor  cererii  pentru  diferite  bunuri.  Profesorul  Paul  H.  Douglas 
a  elogiat  rezultatele  studiilor  lui  Schultz,  numindu-le  „o  muncă  la  fel 
de  necesară  pentru  a  face  din  teoria  economică  o  ştiinţă  mai  mult  sau 
mai  puţin  exactă,  cum  a  fost  determinarea  greutăţilor  atomice  pentru 
dezvoltarea  chimiei”.8  Adevărul  este  că  Schultz  nu  s-a  angrenat  nici¬ 
odată  în  determinarea  elasticităţii  cererii  pentru  vreo  marfă  ca  atare; 
datele  pe  care  s-a  bazat  el  erau  limitate  la  anumite  regiuni  geografice 
şi  perioade  istorice.  Rezultatele  obţinute  de  el  cu  privire  la  un  anumit 
bun,  cum  ar  fi  cartofii,  nu  se  referă  la  cartofi  în  general,  ci  la  cartofii 
din  Statele  Unite  din  perioada  anilor  1875  -  1929.9  Ele  sunt  în  cel 
mai  bun  caz  contribuţii  de  factură  mai  degrabă  îndoielnică  şi  nesatis¬ 
făcătoare  la  diverse  capitole  ale  istoriei  economice.  Ele  nu  constituie  în 
nici  un  caz  paşi  către  realizarea  programului  confuz  şi  contradictoriu  al 
economiei  cantitative.  Trebuie  subliniat  faptul  că  reprezentanţii  celor¬ 
lalte  două  varietăţi  de  economie  matematică  sunt  pe  deplin  conştienţi 
de  sterilitatea  economiei  cantitative.  Intr-adevăr,  ei  nu  s-au  încumetat 
niciodată  să  introducă  magnitudini  descoperite  de  econometricieni  în 
formulele  şi  ecuaţiile  lor,  adaptându-le  astfel  pentru  soluţionarea  unor 
probleme  particulare.  In  sfera  ştiinţelor  acţiunii  umane  nu  există  nici 
un  mijloc  de  abordare  a  evenimentelor  viitoare  cu  excepţia  aceluia  fur¬ 
nizat  de  înţelegerea  specifică. 

Al  doilea  domeniu  abordat  de  economiştii  adepţi  ai  metodelor  ma¬ 
tematice  este  acela  al  raportului  dintre  preţuri  şi  costuri.  In  abordarea 
acestor  probleme,  economiştii  matematicieni  nesocotesc  funcţionarea 
procesului  de  piaţă  şi,  mai  mult,  pretind  a  face  abstracţie  de  întrebuin¬ 
ţarea  banilor,  care  este  inerentă  calculelor  economice.  Pe  de  altă  parte, 
în  măsura  în  care  se  referă  la  preţuri  şi  costuri  în  general  şi  au  de  a 
face  cu  preţuri  şi  costuri,  ei  presupun  implicit  existenţa  şi  utilizarea 
banilor.  Preţurile  sunt  întotdeauna  preţuri  monetare,  iar  costurile  nu 
pot  fi  introduse  în  calculele  economice  dacă  nu  sunt  exprimate  în  ter¬ 
meni  monetari.  Dacă  nu  recurgem  la  expresii  monetare,  atunci  costu¬ 
rile  se  exprimă  sub  forma  unor  cantităţi  complexe  alcătuite  din  diverse 
bunuri  şi  servicii,  care  urmează  a  fi  cheltuite  pentru  procurarea  unui 
produs.  Pe  de  altă  parte,  preţurile  -  dacă  putem  întrebuinţa  acest  ter- 

8.  Cf.  Paul  H.  Douglas  în  Econometrica,  vii,  105 . 

9.  Cf.  Henry  Schultz,  The  Iheory  and  Measurement  of  Demand,  University  of 
Chicago  Press,  1938,  pp.  405-427. 

men  pentru  a  desemna  rapoartele  de  schimb  determinate  prin  troc 
-  constau  în  enumerarea  unor  cantităţi  de  diferite  bunuri,  în  schimbul 
cărora  „vânzătorul”  poate  tranzacţiona  o  anumită  ofertă.  Bunurile  la 
care  se  face  referinţă  în  exprimarea  unor  asemenea  „preţuri”  nu  sunt 
aceleaşi  bunuri  la  care  se  referă  „costurile”.  O  comparaţie  între  ase¬ 
menea  preţuri  exprimate  în  natură  şi  costurile  exprimate  în  natură  nu 
este  fezabilă.  Faptul  că  vânzătorul  evaluează  bunurile  la  care  renunţă  la 
o  valoare  mai  scăzută  decât  cele  pe  care  le  primeşte  în  schimb  pentru 
ele,  faptul  că  vânzătorul  şi  cumpărătorul  diferă  cu  privire  la  evaluarea 
subiectivă  a  celor  două  bunuri  tranzacţionate,  şi  faptul  că  antrepreno¬ 
rul  se  angrenează  într-un  proiect  doar  dacă  anticipează  să  primească 
în  schimbul  produselor  bunuri  pe  care  le  evaluează  la  o  valoare  mai 
ridicată  decât  pe  cele  cheltuite  pentru  producerea  lor,  toate  acestea 
sunt  lucruri  pe  care  le  cunoaştem  deja,  pe  baza  analizei  praxeologice. 
Cunoaşterea  aprioristă  este  cea  care  ne  permite  să  anticipăm  conduita 
unui  antreprenor  care  este  în  măsură  să  apeleze  la  calculul  economic. 
Insă  economistul  matematic  se  amăgeşte  atunci  când  pretinde  că  tra¬ 
tează  aceste  probleme  într-o  manieră  mai  generală  prin  eliminarea  ori¬ 
cărei  referiri  la  expresiile  monetare.  Este  inutil  să  se  investigheze  cazuri 
de  divizibilitate  imperfectă  a  factorilor  de  producţie  fără  referire  la  cal¬ 
culul  economic  în  termeni  monetari.  Asemenea  investigaţii  nu  pot  tre¬ 
ce  niciodată  dincolo  de  cunoaşterea  deja  disponibilă;  anume,  aceea  că 
fiecare  antreprenor  urmăreşte  să  producă  acele  articole  a  căror  vânzare 
îi  va  aduce  încasări  pe  care  le  evaluează  la  o  valoare  mai  ridicată  decât 
complexul  total  de  bunuri  cheltuite  pentru  producerea  lor.  Dar  dacă 
nu  există  schimb  indirect  şi  dacă  nici  un  mijloc  de  schimb  nu  este  în 
uz  comun,  el  nu  poate  reuşi  -  presupunând  că  a  anticipat  corect  starea 
viitoare  a  pieţei  -  decât  dacă  este  înzestrat  cu  un  intelect  suprauman. 
El  ar  trebui  să  absoarbă  dintr-o  privire  toate  rapoartele  determinate 
pe  piaţă,  în  aşa  fel  încât  să  atribuie  în  raţionamentele  sale  fiecărui  bun 
exact  locul  care  i  se  cuvine,  pe  baza  acestor  rapoarte. 

Este  incontestabil  că  toate  investigaţiile  privitoare  la  relaţia  dintre 
preţuri  şi  costuri  presupun  atât  utilizarea  banilor  cât  şi  procesul  de 
piaţă.  Insă  economiştii  matematicieni  închid  ochii  în  faţa  acestui  fapt 
evident.  Ei  formulează  ecuaţii  şi  desenează  curbe  care  sunt  ţinute  să 
descrie  realitatea.  De  fapt,  ei  nu  descriu  decât  o  stare  de  lucruri  ireali¬ 
zabilă  şi  ipotetică,  lipsită  de  orice  legătură  cu  problemele  catalactice  în 
chestiune.  Ei  înlocuiesc  prin  simboluri  algebrice  expresiile  monetare 
efective,  aşa  cum  intervin  ele  în  calculul  economic,  şi  sunt  convinşi  că 
acest  procedeu  face  ca  raţionamentele  lor  să  fie  mai  ştiinţifice.  Produc 
o  impresie  puternică  asupra  nespecialiştilor  naivi.  In  fond,  ei  nu  fac 

decât  să  propage  confuzie  şi  să  încurce  lucruri  care  sunt  tratate  satisfă¬ 
cător  în  manualele  de  aritmetică  şi  contabilitate  comerciale. 

Unii  dintre  aceşti  matematicieni  au  mers  până  la  a  declara  că  desfă¬ 
şurarea  calculului  economic  ar  fi  posibilă  pe  baza  unităţilor  de  utilitate. 
Ei  şi-au  intitulat  metoda  analiză  a  utilităţilor.  Eroarea  lor  este  aceeaşi 
cu  cea  comisă  de  a  treia  varietate  de  economişti  matematicieni. 

Trăsătura  caracteristică  a  membrilor  acestui  al  treilea  grup  este  că 
{354}  urmăresc,  în  mod  deschis  şi  conştient,  să  rezolve  probleme  catalactice 
fără  a  se  raporta  în  nici  un  fel  la  procesul  pieţei.  Idealul  lor  este  să 
construiască  o  teorie  economică  după  modelul  mecanicii.  Ei  recurg  în 
permanenţă  la  analogii  cu  disciplina  mecanicii  clasice,  care,  în  opinia 
lor,  reprezintă  modelul  unic  şi  absolut  al  oricărei  cercetări  ştiinţifice. 
Este  inutil  să  explicăm  din  nou  de  ce  această  analogie  este  superficială 
şi  inducătoare  în  eroare  şi  în  ce  privinţe  acţiunea  umană  deliberată  di¬ 
feră  radical  de  mişcare,  obiectul  de  studiu  al  mecanicii.  Va  fi  suficient  să 
accentuăm  un  singur  aspect,  anume  semnificaţia  practică  a  ecuaţiilor 
diferenţiale,  în  cadrul  celor  două  discipline. 

Raţionamentele  care  conduc  la  formularea  ecuaţiilor  sunt,  în  mod 
necesar,  de  factură  non-matematică.  Formularea  acestor  ecuaţii  este 
expresia  finală  a  cunoaşterii  noastre;  ea  nu  ne  îmbogăţeşte  nemijlo¬ 
cit  cunoaşterea.  Cu  toate  acestea,  ecuaţiile  pot  furniza  servicii  practi¬ 
ce  foarte  importante  în  sfera  mecanicii.  Dată  fiind  existenţa  relaţiilor 
constante  între  diverse  elemente  mecanice,  devine  posibil  să  utilizăm 
ecuaţiile  pentru  a  rezolva  diverse  probleme  tehnologice.  Civilizaţia 
noastră  industrială  modernă  este,  în  cea  mai  mare  parte,  o  realizare  a 
acestui  mod  de  utilizare  a  ecuaţiilor  diferenţiale  ale  fizicii.  Asemenea 
relaţii  constante  nu  există,  însă,  între  elemente  economice.  Ecuaţiile 
formulate  de  economiştii  matematicieni  rămân  un  exemplu  inutil  de 
gimnastică  mentală  -  şi  nu  ar  deveni  altceva  nici  dacă  ar  exprima  mai 
mult  decât  exprimă  efectiv. 

O  cercetare  economică  sănătoasă  nu  trebuie  să  piardă  niciodată  din 
vedere  aceste  două  principii  fundamentale  ale  teoriei  valorii:  Mai  întâi, 
evaluarea  din  care  se  naşte  acţiunea  înseamnă  întotdeauna  a  prefera  şi 
a  lăsa  deoparte;  ea  nu  înseamnă  niciodată  echivalenţă  sau  indiferenţă. 
In  al  doilea  rând,  nu  există  nici  o  modalitate  de  comparare  a  evaluărilor 
a  doi  indivizi  diferiţi,  sau  a  evaluărilor  aceluiaşi  individ  la  momente  de 
timp  diferite,  alta  decât  de  a  stabili  dacă  alternativele  în  chestiune  sunt 
sau  nu  aranjate  în  aceeaşi  ordine  de  preferinţe. 

In  cazul  construcţiei  imaginare  a  unei  economii  uniform  repetitive, 
toţi  factorii  de  producţie  sunt  întrebuinţaţi  astfel  încât  fiecare  din  ei 
să  furnizeze  cel  mai  valoros  serviciu.  Nici  o  schimbare  imaginabilă  şi 

posibilă  nu  ar  putea  ameliora  starea  de  satisfacţie;  nici  un  factor  nu 
este  întrebuinţat  pentru  satisfacerea  unei  nevoi  a ,  dacă  această  întrebu¬ 
inţare  împiedică  satisfacerea  nevoii  b,  căreia  i  se  acordă  o  valoare  supe¬ 
rioară  lui  a.  Este,  desigur,  posibil  să  descriem  cu  ajutorul  unor  ecuaţii 
diferenţiale  această  modalitate  imaginară  de  alocare  a  resurselor  şi  să 
o  vizualizăm  grafic,  cu  ajutorul  unor  curbe.  Insă  aceste  instrumente 
nu  ne  spun  nimic  despre  procesul  pieţei.  Ele  nu  fac  decât  să  exprime 
o  situaţie  imaginară,  în  care  procesul  pieţei  ar  înceta  să  mai  opereze. 
Economiştii  matematicieni  nesocotesc  tot  ce  ţine  de  elucidarea  teore¬ 
tică  a  procesului  pieţei  şi  se  amuză  facil  cu  o  noţiune  auxiliară,  lipsită 
de  orice  semnificaţie  când  este  scoasă  din  contextul  care  îi  este  propriu. 

In  fizică  suntem  confruntaţi  cu  schimbări  care  afectează  diverse  fe¬ 
nomene  perceptibile  cu  ajutorul  simţurilor.  Descoperim  o  regularitate 
în  secvenţa  acestor  schimbări  şi  aceste  observaţii  ne  conduc  la  con¬ 
strucţia  unei  ştiinţe  a  fizicii.  Nu  ştim  nimic  despre  forţele  ultime  care 
determină  aceste  schimbări.  Ele  constituie  date  ultime  pentru  mintea 
cercetătorului  şi  nu  permit  nici  un  fel  de  analize  împinse  dincolo  de 
pragul  lor.  Ceea  ce  cunoaştem  din  observaţii  este  concatenarea  regula¬ 
tă  a  diverselor  entităţi  şi  atribute  observabile.  Ceea  ce  descrie  fizicianul 
prin  ecuaţii  diferenţiale  este  interdependenţa  aceasta  mutuală  dintre 
date. 

In  praxeologie,  primul  lucru  de  care  luăm  cunoştinţă  este  că  oamenii 
urmăresc  în  mod  deliberat  să  producă  anumite  schimbări.  Cunoaşterea 
lucrului  acesta  este  cea  care  conferă  unitate  domeniului  de  studiu  al 
praxeologiei  şi-l  deosebeşte  de  obiectul  de  studiu  al  ştiinţelor  natura¬ 
le.  Noi  cunoaştem  forţele  aflate  îndărătul  schimbărilor  şi  această  cu¬ 
noaştere  apriorică  ne  conduce  la  cunoaşterea  proceselor  praxeologice. 
Fizicianul  nu  ştie  ce  „este”  electricitatea.  El  nu  cunoaşte  decât  feno¬ 
menele  atribuite  unui  „ce”,  numit  electricitate.  Dar  economistul  ştie  ce 
pune  în  mişcare  procesele  de  piaţă.  Numai  datorită  acestei  cunoaşteri 
este  el  în  măsură  să  distingă  între  fenomenele  de  piaţă  şi  alte  fenomene, 
şi  să  descrie  procesul  pieţei. 

De  bună  seamă,  economistul  matematician  nu  contribuie  cu  nimic 
la  elucidarea  procesului  pieţei.  El  nu  face  decât  să  descrie  un  dispozitiv 
auxiliar,  întrebuinţat  de  economiştii  adepţi  ai  metodei  logice,  ca  o  no¬ 
ţiune  limită:  definiţia  unei  stări  de  lucruri  în  care  a  încetat  să  mai  existe 
orice  fel  de  acţiune  şi  în  care  procesul  de  piaţă  a  atins  o  stare  de  repa- 
os.  Acesta  este  tot  ce  poate  el  afirma.  Ceea  ce  articulează  economistul 
adept  al  metodei  logice  în  cuvinte,  atunci  când  defineşte  construcţiile 
imaginare  ale  stării  finale  de  repaos  şi  a  economiei  uniform  repetitive 
-  şi  ceea  ce  însuşi  economistul  matematician  trebuie  să  descrie  în  cu- 

vinte,  înainte  de  a-şi  începe  lucrul  matematic,  este  tradus  în  simboluri 
algebrice.  O  analogie  superficială  este  supralicitată  şi  nimic  mai  mult. 

Atât  economistul  adept  al  metodei  logice  cât  şi  economistul  ma¬ 
tematician  susţin  că  acţiunea  umană  se  îndreaptă,  în  cele  din  urmă, 
către  stabilirea  unei  asemenea  stări  de  echilibru  şi  că  aceasta  ar  fi  atinsă 
dacă  toate  schimbările  nou  ivite  ar  înceta.  Insă  economistul  adept  al 
metodei  logice  ştie  cu  mult  mai  mult  decât  atât.  El  arată  cum  anume 
tind  activităţile  persoanelor  întreprinzătoare,  ale  promotorilor  şi  ale 
speculatorilor,  dornici  de  a  profita  de  pe  urma  discrepanţelor  din  struc- 
{3  5  6}  tura  preţurilor,  către  eradicarea  discrepanţelor  de  felul  acesta,  şi  -  prin 
aceasta  -  şi  către  eliminarea  surselor  de  profituri  şi  pierderi  antrepre- 
noriale.  El  arată  cum  ar  conduce  procesul  acesta,  în  cele  din  urmă,  la 
instituirea  economiei  uniform  repetitive.  Aceasta  este  sarcina  teoriei 
economice.  Descrierea  matematică  a  diverselor  stări  de  echilibru  nu 
este  decât  o  joacă.  Problema  este  de  a  analiza  procesul  pieţei. 

O  comparaţie  a  celor  două  metode  de  analiză  economică  ne  poate 
face  să  înţelegem  semnificaţia  cerinţei  frecvent  auzite,  de  a  lărgi  do¬ 
meniul  ştiinţei  economice,  prin  construirea  unei  teorii  dinamice,  în  loc 
de  a  acorda  atenţie  doar  problemelor  statice.  Cu  referire  la  economia 
logică,  acest  postulat  este  lipsit  de  orice  temei.  Economia  logică  este, 
în  esenţă,  o  teorie  a  proceselor  şi  a  schimbării.  Ea  nu  recurge  la  con¬ 
strucţiile  imaginare  ale  unei  economii  fără  de  schimbare  decât  pentru 
elucidarea  fenomenelor  asociate  cu  schimbarea.  Dar  lucrurile  nu  stau 
la  fel  cu  economia  matematică.  Ecuaţiile  şi  formulele  acesteia  sunt  li¬ 
mitate  la  descrierea  unei  stări  de  echilibru  şi  de  non-acţiune.  Ea  nu 
ne  poate  spune  nimic  despre  formarea  unor  asemenea  stări  şi  despre 
transformarea  lor  în  alte  stări,  câtă  vreme  nu  părăseşte  domeniul  proce¬ 
durilor  matematice.  Atunci  când  este  îndreptată  împotriva  economiei 
matematice,  solicitarea  unei  teorii  dinamice  este  bine  întemeiată.  Dar 
economia  matematică  nu  are  nici  o  posibilitate  de  a  satisface  această 
cerere.  Problemele  de  analiză  a  proceselor,  adică  singurele  probleme 
care  contează,  nu  se  pretează  nici  unui  fel  de  abordare  matematică. 
Introducerea  unor  parametri  temporali  în  ecuaţie  nu  reprezintă  o  so¬ 
luţie.  Ea  nu  este  nici  măcar  legată  de  neajunsul  esenţial  al  metodei 
matematice.  Afirmaţiile  că  orice  schimbare  necesită  timp  şi  că  schim¬ 
barea  se  desfăşoară  întotdeauna  în  secvenţa  temporală  nu  sunt  decât  o 
modalitate  de  a  exprima  faptul  că,  în  măsura  în  care  există  rigiditate  şi 
absenţă  a  schimbării,  nu  există  timp.  Principalul  neajuns  al  economiei 
matematice  nu  este  că  ignoră  secvenţa  temporală,  ci  că  ignoră  modul 
de  funcţionare  al  procesului  pieţei. 

Metoda  matematică  este  neputincioasă  când  este  vorba  de  a  ară- 

ta  cum  se  nasc,  pornind  dintr-o  stare  de  non-echilibru,  acele  acţiuni 
care  tind  către  instituirea  echilibrului.  Este,  bineînţeles,  posibil  să  indi¬ 
căm  operaţiunile  matematice  necesare  pentru  a  transforma  descrierea 
matematică  a  unei  anumite  stări  de  non-echilibru  în  descrierea  mate¬ 
matică  a  unei  stări  de  echilibru.  Dar  aceste  operaţiuni  matematice  nu 
descriu  nicidecum  procesul  de  piaţă  indus  de  discrepanţele  existente 
în  structura  preţurilor.  Ecuaţiile  diferenţiale  ale  mecanicii  sunt  ţinute 
să  descrie  cu  precizie  mişcările  avute  în  vedere,  în  fiecare  moment  de 
timp  al  perioadei  parcurse.  Ecuaţiile  economice  nu  au  nici  un  fel  de 
legătură  cu  condiţiile  reale,  aşa  cum  se  manifestă  ele  în  fiecare  moment 
al  intervalului  de  timp  dintre  starea  de  non-echilibru  şi  cea  de  echili¬ 
bru.  Numai  cei  întru  totul  orbiţi  de  prejudecata  că  teoria  economică 
trebuie  să  fie  o  replică  palidă  a  mecanicii  vor  subestima  această  obiecţie. 
O  metaforă  cât  se  poate  de  imperfectă  şi  superficială  nu  reprezintă  un 
substitut  pentru  serviciile  pe  care  ni  le  furnizează  economia  logică. 

Consecinţele  devastatoare  ale  tratamentului  matematic  al  teoriei 
economice  pot  fi  înregistrate  în  fiecare  capitol  al  catalacticii.  Va  fi  su¬ 
ficient  să  trimitem  numai  la  două  cazuri.  Unul  dintre  ele  se  referă  la 
aşa-zisa  ecuaţie  a  schimbului,  încercarea  zadarnică  şi  inducătoare  în 
eroare  a  economiştilor  matematicieni  de  a  analiza  schimbările  puterii 
de  cumpărare  a  banilor.6 * * * 10  A  doua  poate  fi  cel  mai  bine  ilustrată  făcând 
trimitere  la  dictonul  profesorului  Schumpeter,  după  care  consumato¬ 
rii,  evaluând  bunurile  de  consum,  „evaluează  ipso  fado  şi  mijloacele  de 
producţie  care  contribuie  la  producţia  acestor  bunuri.”11  Cu  greu  este 
posibil  de  a  interpreta  procesul  pieţei  într-o  manieră  mai  eronată. 

Teoria  economică  nu  se  referă  la  bunuri  şi  servicii;  ea  se  referă  la 
acţiunile  oamenilor  vii.  Obiectivul  ei  nu  este  de  a  întârzia  asupra  unor 
construcţii  imaginare,  aşa  cum  este  echilibrul.  Acestea  nu  sunt  decât 
instrumente  ajutătoare  ale  raţionamentelor.  Unica  sarcină  a  teoriei 
economice  este  analiza  acţiunilor  oamenilor,  analiza  proceselor. 

6.  Preţurile  de  monopol 

Preţurile  competitive  sunt  rezultatul  unei  ajustări  complete  a  vânzăto¬ 

rilor  la  cererea  consumatorilor.  La  preţul  competitiv  întregul  stoc  dis¬ 

ponibil  este  vândut,  iar  factorii  specifici  de  producţie  sunt  întrebuinţaţi 
în  măsura  permisă  de  preţurile  factorilor  complementari  nespecifici. 
Nici  o  parte  din  stocul  disponibil  nu  este  permanent  reţinută  pentru 

10.  A  se  vedea  mai  jos,  p.  399. 

1 1 .  Cf.  Joseph  A.  Schumpeter,  Capitalism,  Socialism  and  Democracy,  New  York, 
1 942,  p.  175.  Pentru  o  critică  a  acestei  afirmaţii,  cf.  Hayek,  „The  Use  of  Knowledge  in 
Society”,  Individualism  and  the  Social  Order,  Chicago,  1 948,  pp.  89  ff. 

a  nu  fi  vândută  pe  piaţă,  iar  unitatea  marginală  a  factorilor  specifici 
de  producţie  întrebuinţaţi  nu  duce  la  încasarea  nici  unui  venit  net. 
întregul  proces  economic  este  administrat  în  beneficiul  consumatori¬ 
lor.  Nu  există  nici  un  conflict  între  interesele  cumpărătorilor  şi  cele  ale 
vânzătorilor,  sau  între  cele  ale  producătorilor  şi  cele  ale  consumatorilor. 
Proprietarii  diverselor  bunuri  nu  sunt  în  măsură  să  devieze  consumul 
şi  producţia  de  la  liniile  prescrise  de  evaluările  consumatorilor,  de  si¬ 
tuaţia  ofertei  de  bunuri  şi  servicii  de  toate  ordinele  şi  de  starea  cunoş¬ 
tinţelor  tehnologice. 

Fiecare  vânzător  luat  în  parte  şi-ar  vedea  propriile  încasări  sporite, 
[358}  dacă  o  scădere  a  ofertei  de  care  dispun  competitorii  săi  ar  ridica  preţul 
la  care  el  însuşi  ar  putea  să-şi  vândă  propria  marfă.  Dar,  pe  o  piaţă 
competitivă,  el  nu  este  în  măsură  să  determine  producerea  acestui  re¬ 
zultat.  Cu  excepţia  cazurilor  de  existenţă  a  unor  privilegii  provenite 
din  amestecul  guvernului  în  afaceri,  el  trebuie  să  se  supună  stării  pieţei, 
aşa  cum  este  aceasta. 

Antreprenorul  este  -  în  calitatea  sa  de  antreprenor  -  supus  întot¬ 
deauna  întregii  supremaţii  a  consumatorilor.  Lucrurile  se  prezintă  di¬ 
ferit  în  ce-i  priveşte  pe  proprietarii  bunurilor  şi  factorilor  de  producţie 
tranzacţionabili  şi,  bineînţeles,  în  ce-i  priveşte  pe  antreprenori,  în  cali¬ 
tatea  lor  de  proprietari  ai  unor  asemenea  bunuri  şi  factori.  în  anumite 
condiţii,  aceştia  pot  câştiga  mai  mult  prin  reducerea  ofertei  şi  vânzarea 
la  un  preţ  unitar  mai  ridicat.  Preţurile  astfel  determinate  -  preţurile 
de  monopol  -  reprezintă  o  încălcare  a  supremaţiei  consumatorilor  şi  a 
democraţiei  pieţei. 

Condiţiile  şi  circumstanţele  speciale  necesare  pentru  apariţia  preţu¬ 
rilor  de  monopol  şi  a  caracteristicilor  lor  catalactice  sunt: 

1 .  Trebuie  să  existe  un  monopol  al  ofertei.  întregul  stoc  al  bunului 
monopolizat  este  controlat  de  un  singur  vânzător,  sau  de  un  grup  de 
vânzători  care  acţionează  concertat.  Monopolistul  -  fie  el  un  individ 
sau  un  grup  de  indivizi  -  este  în  măsură  să  reducă  stocul  oferit  spre 
vânzare,  sau  pe  cel  întrebuinţat  în  vederea  producţiei,  pentru  a-şi  spori 
preţul  pe  unitatea  vândută,  fără  a  avea  a  se  teme  că  planul  său  va  fi 
zădărnicit  de  amestecul  altor  vânzători  ai  aceleiaşi  mărfi. 

2.  Monopolistul  fie  nu  este  în  măsură  să  discrimineze  între  cumpă¬ 
rători,  fie  se  abţine  în  mod  voluntar  de  la  asemenea  discriminări.12 

3.  Reacţia  publicului  cumpărător  la  creşterea  preţurilor  dincolo  de 
preţul  competitiv  -  scăderea  cererii  -  nu  este  astfel  încât  încasările 
rezultate  din  vânzările  totale  la  orice  preţ  mai  ridicat  decât  preţul  com¬ 
petitiv  să  fie  mai  mici  decât  încasările  rezultate  din  vânzările  totale 

1 2.  Discriminarea  prin  preţuri  este  analizată  mai  jos,  pp.  388-391 . 

la  preţul  competitiv.  Astfel,  este  superfluu  să  dăm  curs  la  dezbateri 
sofisticate  despre  ce  trebuie  considerat  ca  fiind  indiciul  identităţii  între 
articole.  Nu  este  necesar  să  ne  punem  întrebarea  dacă  toate  cravatele 
trebuie  considerate  specimene  ale  aceluiaşi  articol,  sau  dacă  este  cazul 
să  distingem  între  ele  în  funcţie  de  material,  culoare  şi  model.  O  deli¬ 
mitare  academică  a  diverselor  articole  este  inutilă.  Singurul  lucru  care 
contează  este  felul  cum  reacţionează  cumpărătorii  la  ridicarea  preţu¬ 
rilor.  Pentru  teoria  preţurilor  de  monopol  este  inutil  să  observăm  că 
fiecare  fabricant  de  cravate  produce  articole  diferite  şi  să-l  numim  pe 
fiecare  monopolist.  Catalactica  nu  analizează  monopolurile  ca  atare,  ci 
preţurile  de  monopol.  Un  vânzător  de  cravate  diferite  de  cele  pe  care  le 
comercializează  alţii  poate  practica  preţuri  de  monopol  numai  atunci 
când  cumpărătorii  nu  reacţionează  la  orice  ridicare  a  preţurilor,  de  aşa 
manieră  încât  să  facă  ridicarea  dezavantajoasă  pentru  el. 

Monopolul  este  o  condiţie  prealabilă  pentru  apariţia  preţurilor  de 
monopol,  dar  nu  este  singura  condiţie  prealabilă.  Mai  există  o  condiţie 
necesară  -  şi  anume  o  anumită  formă  a  curbei  cererii.  Simpla  existenţă 
a  monopolului  nu  înseamnă  nimic  din  acest  punct  de  vedere.  Cel  ce 
publică  o  carte  protejată  prin  drepturi  de  Copyright  este  un  monopolist. 
Dar  el  poate  să  nu  fie  în  măsură  să  vândă  nici  măcar  un  singur  exem¬ 
plar,  indiferent  cât  de  scăzut  ar  fi  preţul  pe  care-1  cere.  Nu  orice  preţ  la 
care  un  monopolist  comercializează  un  bun  monopolizat  este  un  preţ 
de  monopol.  Preţuri  de  monopol  sunt  numai  preţurile  la  care  este  mai 
avantajos  pentru  monopolist  să  reducă  volumul  total  oferit  spre  vân¬ 
zare,  decât  să-şi  extindă  vânzările  până  la  limita  pe  care  ar  îngădui-o 
piaţa  competitivă.  Ele  sunt  produsul  unei  intenţii  deliberate  ce  tinde 
să  restricţioneze  tranzacţiile. 

4.  Este  o  eroare  fundamentală  să  se  creadă  că  există  o  a  treia  ca¬ 
tegorie  de  preţuri,  care  nu  sunt  nici  preţuri  de  monopol,  nici  preţuri 
competitive.  Dacă  lăsăm  deoparte  problema  discriminării  prin  preţuri, 
de  care  ne  vom  ocupa  mai  târziu,  un  anumit  preţ  este  fie  un  preţ  com¬ 
petitiv,  fie  un  preţ  de  monopol.  Afirmaţiile  contrare  se  datorează  cre¬ 
dinţei  eronate  că,  dacă  nu  toată  lumea  este  în  măsură  să  se  identifice 
drept  vânzătorul  unei  anumite  mărfi,  atunci  competiţia  nu  este  liberă 
sau  perfectă. 

Oferta  disponibilă  din  orice  marfă  este  limitată.  Dacă  ea  nu  ar  fi 
rară,  relativ  la  cererea  publicului,  atunci  lucrul  în  chestiune  nu  ar  fi 
considerat  un  bun  economic  şi  pentru  el  nu  s-ar  plăti  nici  un  preţ. 
De  aceea,  este  inducător  în  eroare  să  se  aplice  conceptul  de  monopol 
astfel  încât  acesta  să  acopere  întregul  domeniu  al  bunurilor  economice. 
Simpla  împrejurare  că  oferta  este  limitată  este  sursa  valorii  economice 

şi  a  tuturor  preţurilor  plătite;  ca  atare,  ea  nu  este  încă  suficientă  pentru 
a  genera  preţuri  de  monopol.13 

Termenul  de  competiţie  monopolistă  sau  imperfectă  este  aplicat  as¬ 
tăzi  cazurilor  în  care  există  anumite  diferenţe  între  produsele  diferiţilor 
producători  şi  vânzători.  Aceasta  înseamnă  că  aproape  toate  bunurile 
de  consum  sunt  incluse  în  clasa  bunurilor  monopolizate.  Totuşi,  singu¬ 
ra  întrebare  relevantă  pentru  studiul  determinării  preţurilor  este  dacă 
aceste  diferenţe  pot  fi  utilizate  de  către  vânzător  pentru  a-şi  alcătui  o 
strategie  de  reducere  deliberată  a  ofertei,  în  vederea  creşterii  volumului 
încasărilor  sale  nete  totale.  Numai  dacă  lucrul  acesta  este  posibil  şi 
pus  în  aplicare  pot  apărea  preţuri  de  monopol,  diferite  de  preţurile 
competitive.  Poate  fi  adevărat  că  fiecare  vânzător  are  o  clientelă  care 
{3  60}  preferă  marca  sa  acelora  ale  competitorilor  săi  şi  nu  ar  înceta  să  o  cum¬ 
pere  chiar  dacă  preţul  ei  ar  creşte.  Dar  problema  cu  care  se  confruntă 
vânzătorul  este  dacă  numărul  acestor  persoane  este  suficient  de  mare 
pentru  a  compensa  reducerea  vânzărilor  totale  pe  care  ar  genera-o  ab¬ 
ţinerea  altor  persoane  de  la  a  cumpăra.  Numai  în  cazul  acesta  poate  el 
considera  că  substituirea  preţului  competitiv  prin  preţuri  de  monopol 
este  avantajoasă. 

O  confuzie  considerabilă  provine  dintr-o  greşită  interpretare  a  ter¬ 
menului  control  al  ofertei.  Fiecare  producător  al  fiecărui  produs  are  par¬ 
tea  sa  de  control  asupra  ofertei  bunurilor  oferite  spre  vânzare.  Dacă 
ar  fi  produs  mai  mult  a ,  el  ar  fi  determinat  o  creştere  a  ofertei  şi  ar  fi 
generat  o  tendinţă  de  reducere  a  preţului.  Dar  întrebarea  este  de  ce  nu 
a  produs  mai  mult  a.  Oare  a  redus  el  producţia  de  a  până  la  nivelul^) 
cu  intenţia  de  a  se  alinia  cât  mai  adecvat  cu  putinţă  dorinţelor  consu¬ 
matorilor?  Sau  avea  el  intenţia  de  a  sfida  ordinele  consumatorilor  în 
propriul  său  avantaj?  In  primul  caz  el  nu  a  produs  mai  mult  a  deoarece 
creşterea  cantităţii  de  a  dincolo  de  nivelul  p  ar  fi  însemnat  retragerea 
unor  factori  rari  de  producţie  din  alte  ramuri,  în  care  aceştia  ar  fi  fost 
întrebuinţaţi  pentru  satisfacerea  dorinţelor  mai  intense  ale  consumato¬ 
rilor.  El  nu  a  produs  p  +  r,  ci  numai  p,  deoarece  o  asemenea  creştere  ar 
fi  făcut  ca  afacerea  sa  să  devină  neprofitabilă,  sau  mai  puţin  profitabilă, 
în  vreme  ce  există  încă  alte  direcţii  mai  profitabile  pentru  investirea 
de  capital.  în  al  doilea  caz,  el  nu  a  produs  r  deoarece  era  mai  avantajos 
pentru  el  să  lase  neutilizată  o  parte  din  stocul  disponibil  dintr-un  fac¬ 
tor  monopolizat  de  producţie  m.  Dacă  m  nu  ar  fi  fost  monopolizat  de 
el,  atunci  i-ar  fi  fost  imposibil  să  anticipeze  obţinerea  vreunui  beneficiu 
de  pe  urma  reducerii  producţiei  de  a.  Rivalii  săi  ar  fi  umplut  golul,  ast¬ 
fel  încât  el  n-ar  fi  fost  în  măsură  să  solicite  preţuri  mai  ridicate. 

13.  Cf.  respingerea  generalizării  inducătoare  în  eroare  a  conceptului  de  monopol 
datorată  lui  RichardT.  YXy,Monopolies  andTrusts,  New  York,  1906,  pp.  1-36. 

Pentru  cercetarea  preţurilor  de  monopol  trebuie  întotdeauna  să  că¬ 
utăm  în  primul  rând  factorul  monopolizat,  m.  Dacă  nu  există  nici  un 
astfel  de  factor  în  cazul  dat,  nu  poate  apărea  nici  un  preţ  de  monopol. 
Prima  cerinţă  pentru  preţurile  de  monopol  este  existenţa  unui  bun 
monopolizat.  Dacă  nici  o  cantitate  dintr-un  asemenea  bun  m  nu  este 
reţinută  de  la  vânzare,  atunci  nu  există  nici  o  posibilitate  pentru  antre¬ 
prenor  să  înlocuiască  preţul  competitiv,  prin  preţuri  de  monopol. 

Profitul  antreprenorial  nu  are  nimic  de  a  face  cu  monopolul.  Dacă 
un  antreprenor  este  în  măsură  să  vândă  la  preţuri  de  monopol,  atunci 
el  se  bucură  de  avantajul  acesta  datorită  monopolului  său  relativ  la  fac¬ 
torul  monopolizat  m.  El  realizează  câştigul  specific  de  monopol  dato¬ 
rită  proprietăţii  sale  asupra  lui  m,  nu  datorită  activităţilor  sale  specific 
antreprenoriale. 

Să  presupunem  că,  datorită  unui  accident,  aprovizionarea  unui  oraş 
cu  curent  electric  se  reduce  la  jumătate  pentru  un  număr  de  zile,  silin- 
du-i  pe  locuitori  să  întrebuinţeze  doar  iluminarea  cu  lumânări.  Preţul 
lumânărilor  se  ridică  la  s;  la  preţul  acesta  se  vinde  întreaga  cantitate 
disponibilă.  Magazinele  care  comercializează  lumânări  realizează  un 
profit  ridicat  prin  vânzarea  întregii  cantităţi  la  preţul  s.  Dar  s-ar  putea 
întâmpla  ca  proprietarii  de  magazine  să  se  asocieze  în  vederea  reţinerii 
de  pe  piaţă  a  unei  părţi  din  stocul  lor  şi  să  vândă  restul  la  un  preţ  s  +  t. 
In  vreme  ce  s  ar  fi  fost  preţul  competitiv,  s  +  t  este  un  preţ  de  monopol. 
Surplusul  realizat  de  vânzători  la  preţul  s  +  t,  în  plus  faţă  de  încasările 
pe  care  le-ar  fi  realizat  vânzând  doar  la  preţul  s,  reprezintă  câştigul  lor 
specific  de  monopol. 

Modul  în  care  proprietarii  de  magazine  determină  reducerea  can¬ 
tităţii  oferite  spre  vânzare  este  lipsit  de  importanţă.  Distrugerea  fizică 
a  unei  părţi  din  oferta  disponibilă  reprezintă  cazul  clasic  de  acţiune 
monopolistă.  Cu  numai  foarte  puţin  timp  în  urmă  procedeul  acesta  a 
fost  pus  în  aplicare  de  guvernul  brazilian,  care  a  dispus  arderea  unor 
cantităţi  importante  de  cafea.  Dar  acelaşi  efect  poate  fi  obţinut  prin 
lăsarea  unei  părţi  a  ofertei  neutilizată. 

In  vreme  ce  profiturile  sunt  incompatibile  cu  construcţia  imaginară 
a  unei  economii  uniform  repetitive,  preţurile  de  monopol  şi  câştigurile 
specifice  de  monopol  nu  sunt. 

5 .  Atunci  când  cantităţile  disponibile  dintr-un  bun  m  nu  se  află  în 
proprietatea  unei  singure  persoane,  firme,  corporaţii,  sau  instituţii,  ci 
este  deţinută  de  mai  mulţi  proprietari  care  doresc  să  coopereze  în  vede¬ 
rea  înlocuirii  preţului  competitiv  printr-un  preţ  de  monopol,  pentru  a 
atribui  fiecărei  părţi  cantitatea  de  m  pe  care  are  dreptul  să  o  comerciali¬ 
zeze  la  preţul  de  monopol,  este  necesară  o  înţelegere  între  participanţi 

(numită  îndeobşte  cartel  -  şi  desemnată  drept  conspiraţie  de  legislaţia 
americană  antitrust).  Partea  esenţială  a  oricărei  înţelegeri  de  tip  cartel 
este  atribuirea  unei  anumite  cote  bine  definite  fiecărui  partener.  Arta 
constituirii  de  carteluri  ţine  de  capacitatea  de  a  determina  ajungerea 
la  o  înţelegere  în  privinţa  cotelor.  Un  cartel  se  prăbuşeşte  îndată  ce 
membrii  săi  nu  mai  sunt  dispuşi  să  respecte  o  înţelegere  de  împărţire  a 
cotelor.  Simplele  discuţii  între  proprietarii  de  m  despre  dezirabilitatea 
practicării  de  preţuri  mai  ridicate  nu  sunt  de  nici  un  folos. 

De  regulă,  starea  de  lucruri  care  face  cu  putinţă  apariţia  preţurilor 
de  monopol  este  o  consecinţă  a  politicilor  guvernamentale,  e.g.  a  bari¬ 
erelor  vamale.  Dacă  proprietarii  lui  m  nu  profită  de  posibilitatea  care 
li  se  oferă,  de  a  se  asocia  în  vederea  stabilirii  preţurilor  de  monopol, 
atunci  guvernele  iau  frecvent  asupra  lor  organizarea  a  ceea  ce  legislaţia 
americană  numeşte  „restrângere  a  comerţului”.  Puterea  poliţienească  îi 
forţează  pe  proprietarii  de  m  -  mai  ales  exploatările  agricole,  miniere 
şi  piscicole  -  să  reducă  producţia.  Cele  mai  proeminente  ilustrări  ale 
acestei  metode  sunt  furnizate,  la  nivel  naţional,  de  politica  agricolă 
americană,  iar  la  nivel  internaţional,  de  tratatele  intitulate  în  mod  eu¬ 
femistic  „înţelegeri  interguvernamentale  de  control  al  mărfurilor”.  In 
această  ramură  de  intervenţie  a  guvernului  în  afaceri  s-a  dezvoltat  o 
{362}  nouă  semantică.  Reducerea  producţiei  -  şi  deci  a  consumului  respectiv 
-  este  numită  „evitare  a  surplusurilor”,  iar  efectele  urmărite  -  un  preţ 
mai  ridicat  pe  unitatea  comercializată  -  se  numesc  „stabilizare”.  Este 
evident  că  aceste  cantităţi  de  m  nu  au  părut  drept  surplusuri  în  ochii 
celor  ce  le-ar  fi  consumat.  Este  de  asemenea  evident  că  aceşti  oameni 
ar  fi  preferat  un  preţ  mai  scăzut  decât  „stabilizarea”  la  un  preţ  mai 
ridicat. 

6.  Conceptul  de  competiţie  nu  presupune  existenţa  unei  multitudini 
de  unităţi  aflate  în  competiţie.  Competiţia  este  întotdeauna  competi¬ 
ţia  unei  persoane  sau  a  unei  firme  împotriva  altei  persoane  sau  firme, 
indiferent  de  numărul  celorlalte  persoane  care  mai  urmăresc  aceeaşi 
distincţie.  Competiţia  între  puţini  rivali  nu  este  praxeologic  diferi¬ 
tă  de  competiţia  între  mulţi  rivali.  Nimeni  nu  a  susţinut  vreodată  că, 
în  sistem  bipartit,  competiţia  pentru  funcţiile  elective  este  mai  puţin 
competitivă  decât  în  sistem  pluripartit.  Numărul  competitorilor  joacă 
un  rol  în  analiza  preţurilor  de  monopol  numai  în  măsura  în  care  con¬ 
stituie  unul  dintre  factorii  de  care  depinde  succesul  eforturilor  de  a-i 
asocia  pe  rivali  într-un  cartel. 

7.  Dacă  vânzătorul  are  posibilitatea  de  a-şi  spori  încasările  nete  prin 
reducerea  vânzărilor  şi  ridicarea  preţurilor  la  unităţile  vândute,  atunci 
există,  de  obicei,  mai  multe  preţuri  de  monopol  care  satisfac  această 

condiţie.  De  regulă,  unul  din  aceste  preţuri  de  monopol  aduce  cele 
mai  mari  încasări  nete.  Dar  este  posibil  şi  ca  mai  multe  preţuri  de 
monopol  să  fie  la  fel  de  avantajoase  pentru  monopolist.  Putem  numi 
acest  preţ  de  monopol,  sau  aceste  preţuri  de  monopol,  care  sunt  cele 
mai  avantajoase  pentru  monopolist,  preţul  optim,  sau  preţurile  optime 
de  monopol. 

8.  Monopolistul  nu  ştie  dinainte  în  ce  fel  vor  reacţiona  consumatorii 
la  o  creştere  a  preţurilor.  El  trebuie  să  recurgă  la  tatonări  pentru  a  în¬ 
cerca  să  afle  dacă  bunul  monopolizat  se  poate  vinde  în  avantajul  său  la 
un  preţ  care  depăşeşte  preţul  competitiv  şi,  dacă  aşa  stau  lucrurile,  care 
dintre  diversele  preţuri  de  monopol  este  preţul  optim  de  monopol,  sau 
care  sunt  preţurile  optime  de  monopol.  In  practică,  aceasta  este  mult 
mai  dificil  decât  presupune  economistul  atunci  când,  desenând  curbe¬ 
le  cererii,  îi  atribuie  monopolistului  o  clarviziune  desăvârşită.  Trebuie, 
aşadar,  să  enumerăm,  ca  pe  o  condiţie  specială  necesară  pentru  apari¬ 
ţia  preţurilor  de  monopol,  capacitatea  monopolistului  de  a  descoperi 
aceste  preţuri. 

9.  Un  caz  aparte  este  furnizat  de  monopolul  incomplet.  Partea  cea 
mai  mare  a  cantităţii  totale  disponibile  este  deţinută  de  monopolist; 
restul  cantităţii  este  deţinută  de  unul  sau  mai  mulţi  oameni,  care  nu 
sunt  dispuşi  să  coopereze  cu  monopolistul  în  cadrul  strategiei  de  re¬ 
ducere  a  vânzărilor  şi  de  stabilire  a  preţurilor  de  monopol.  Totuşi,  ne- 
cooperarea  acestor  outsideri  nu  împiedică  practicarea  preţurilor  de 
monopol,  dacă  partea  pi,  controlată  de  monopolist,  este  suficient  de 
mare  prin  comparaţie  cu  părţile  outsiderilor,  pz.  Să  presupunem  că 
întreaga  cantitate  {p  =  pi  +  pz)  poate  fi  vândută  la  preţul  unitar  c,  iar 
o  cantitate  de  p  -  z  la  preţul  de  monopol  d.  Dacă  d  {pi  -  z)  este  mai 
mare  decât  produsul  cpi,  atunci  este  în  avantajul  monopolistului  să  se 
angreneze  în  reducerea  monopolistă  a  vânzărilor  sale,  indiferent  ce  ar 
face  outsiderii.  Aceştia  pot  continua  să  vândă  la  preţul  c,  sau  îşi  pot  ri¬ 
dica  preţurile  până  la  preţul  maxim  d.  Singurul  lucru  care  contează  este 
că  outsiderii  nu  sunt  dispuşi  să  reducă  din  cantitatea  pe  care  o  vând 
ei  înşişi.  întreaga  reducere  necesară  trebuie  suportată  de  proprietarul 
părţii  pi.  Lucrul  acesta  îi  influenţează  planurile  şi  va  duce,  de  regulă,  la 
stabilirea  unui  preţ  de  monopol,  care  diferă  de  cel  care  ar  fi  fost  stabilit 
în  regim  de  monopol  complet.14 

10.  Duopolul  şi  oligopolul  nu  reprezintă  varietăţi  speciale  de  preţuri 
de  monopol,  ci  doar  unele  din  metodele  întrebuinţate  pentru  stabilirea 
unui  preţ  de  monopol.  Doi  sau  mai  mulţi  oameni  deţin  întreaga  can- 

14.  Este  evident  că  o  schemă  de  monopol  incomplet  este  sortită  eşecului  dacă  out¬ 
siderii  sunt  în  măsură  să- şi  extindă  vânzările. 

titate.  Ei  sunt  cu  toţii  dornici  să  vândă  la  preţuri  de  monopol  şi  să-şi 
reducă  vânzările  totale  în  consecinţă.  Dar,  pentru  anumite  motive,  ei 
nu  doresc  să  acţioneze  concertat.  Fiecare  dintre  ei  o  apucă  pe  propriul 
său  drum,  fără  nici  un  fel  de  înţelegere  formală  sau  tacită  cu  rivalii  săi. 
Dar  fiecare  dintre  ei  mai  ştie  şi  că  rivalii  săi  au  intenţia  să  procedeze  la 
o  reducere  monopolistă  a  vânzărilor  lor,  pentru  a  realiza  preţuri  unitare 
mai  mari  şi  câştiguri  specifice  de  monopol.  Fiecare  dintre  ei  urmă¬ 
reşte  cu  atenţie  comportamentul  rivalilor  săi  şi  încearcă  să-şi  ajusteze 
propriile  sale  planuri  la  acţiunile  lor.  Are  loc  o  succesiune  de  mutări 
şi  contramutări,  o  întrecere  mutuală  în  obţinerea  de  rezultate,  al  cărei 
final  depinde  de  abilitatea  personală  a  părţilor  adverse.  Duopoliştii  şi 
oligopoliştii  urmăresc  două  obiective:  pe  de  o  parte,  să  afle  preţurile  de 
monopol  care  sunt  cele  mai  avantajoase  pentru  vânzători,  iar  pe  de  alta, 
de  a  transfera  o  parte  cât  mai  mare  din  povara  reducerii  vânzărilor  asu¬ 
pra  rivalilor  lor.  Tocmai  datorită  faptului  că  nu  cad  de  acord  cu  privire 
la  cotele  de  reducere  a  vânzărilor  care  urmează  să  le  revină  fiecăruia,  ei 
nu  acţionează  concertat,  aşa  cum  fac  membrii  unui  cartel. 

Nu  trebuie  să  confundăm  duopolul  şi  oligopolul  cu  monopolul  in¬ 
complet,  sau  cu  rivalitatea  în  vederea  atingerii  unei  poziţii  de  monopol. 
In  cazul  monopolului  incomplet,  numai  grupul  monopolist  este  dispus 
să-şi  restrângă  vânzările,  pentru  a-şi  impune  preţul  său  de  monopol; 
ceilalţi  vânzători  refuză  să-şi  reducă  vânzările.  Insă  duopoliştii  şi  oli¬ 
gopoliştii  sunt  dispuşi  să-şi  reţină  de  la  vânzarea  pe  piaţă  câte  o  parte 
din  cantităţile  de  care  dispun.  In  cazul  „tăierii”  preţurilor,  un  grup  A 
{3  64}  plănuieşte  să  atingă  o  poziţie  de  monopol  complet  sau  incomplet  prin 
forţarea  tuturor,  sau  a  majorităţii  rivalilor  săi  -  să-i  numim  B  -  să  iasă 
din  afaceri.  Grupul  A  reduce  preţurile  până  la  un  nivel  care  face  vân¬ 
zările  ruinătoare  pentru  rivalii  săi  mai  vulnerabili.  A  poate  suporta  şi 
el  pierderi  la  aceste  preţuri  scăzute;  dar  el  este  în  măsură  să  suporte 
pierderile  acestea  pentru  mai  mult  timp  decât  ceilalţi  şi  este  convins  că 
le  va  recupera  mai  târziu,  prin  realizarea  unor  mari  câştiguri  de  mono¬ 
pol.  Procesul  acesta  nu  are  nimic  de  a  face  cu  preţurile  de  monopol.  El 
reprezintă  o  strategie  destinată  atingerii  poziţiei  de  monopol. 

Ne  putem  întreba  dacă  duopolul  şi  oligopolul  au  vreo  semnificaţie 
practică.  De  regulă,  părţile  implicate  vor  consimţi  cel  puţin  la  un  acord 
tacit  privitor  la  cotele  lor  din  volumul  redus  al  vânzărilor. 

1 1 .  Bunul  monopolizat,  prin  a  cărui  reţinere  parţială  de  la  vânzarea 
pe  piaţă  se  stabilesc  preţuri  de  monopol,  poate  fi  sau  un  bun  de  ordinul 
cel  mai  redus,  sau  un  bun  de  ordin  superior,  un  factor  de  producţie.  El 
poate  consta  din  controlul  asupra  cunoştinţelor  tehnologice  necesare 
pentru  desfăşurarea  producţiei,  aşadar  asupra  „reţetei”.  Asemenea  reţe- 

te  sunt  de  regulă  bunuri  gratuite,  deoarece  capacitatea  lor  de  a  produce 
anumite  efecte  este  nelimitată.  Ele  pot  deveni  bunuri  economice  nu¬ 
mai  dacă  sunt  monopolizate  şi  utilizarea  lor  este  restricţionată.  Orice 
preţ  plătit  pentru  serviciile  furnizate  de  o  reţetă  este  întotdeauna  un 
preţ  de  monopol.  Este  irelevant  dacă  restricţionarea  utilizării  reţetei 
este  făcută  cu  putinţă  de  condiţii  instituţionale  -  de  felul  patentelor  şi 
al  legilor  de  Copyright  -  sau  de  faptul  că  formula  este  ţinută  secretă  şi 
alte  persoane  nu  reuşesc  să  o  ghicească. 

Factorul  complementar  de  producţie,  a  cărui  monopolizare  poate 
duce  la  practicarea  preţurilor  de  monopol,  poate  consta  şi  din  posibili¬ 
tatea  cuiva  de  a  coopera  la  realizarea  unui  bun  cunoscut  de  consumatori, 
care-i  atribuie  acestei  cooperări  o  semnificaţie  specială.  Această  posi¬ 
bilitate  poate  fi  dată  atât  de  natura  bunurilor  sau  serviciilor  respective, 
cât  şi  de  prevederi  instituţionale,  ca  protecţia  sau  mărcile  înregistrate. 
Motivele  pentru  care  consumatorii  evaluează  la  o  valoare  atât  de  ridi¬ 
cată  contribuţia  unui  om  sau  a  unei  firme  pot  fi  multiple.  Ele  pot  fi:  o 
încredere  deosebită  acordată  individului  sau  firmei  respective,  în  urma 
unor  experienţe  trecute15;  simple  prejudecăţi  neîntemeiate  sau  erori; 
snobism;  prejudecăţi  magice  sau  metafizice,  a  căror  lipsă  de  temei  e 
ridiculizată  de  persoanele  mai  rezonabile.  Un  medicament  care  poar¬ 
tă  însemnul  unei  mărci  înregistrate  poate  să  nu  difere  în  structura  sa 
chimică  şi  în  eficacitatea  sa  fiziologică  de  alte  compuse  care  nu  poartă 
acelaşi  însemn.  Totuşi,  atunci  când  cumpărătorii  atribuie  o  semnifica¬ 
ţie  deosebită  acestui  însemn  şi  sunt  dispuşi  să  plătească  preţuri  speciale 
pentru  produsul  marcat  cu  el,  vânzătorul  poate,  dacă  se  bucură  de  o 
configuraţie  propice  a  cererii,  să  practice  preţuri  de  monopol. 

Monopolul  care-i  permite  monopolistului  să  reducă  cantitatea  ofe¬ 
rită,  fără  ca  alţii  să  aibă  posibilitatea  de  a-1  contracara,  poate  consta  din 
productivitatea  mai  mare  a  unui  factor  pe  care  îl  are  la  dispoziţie,  prin 
comparaţie  cu  productivitatea  mai  scăzută  a  factorului  corespunzător 
de  care  dispun  competitorii  săi  potenţiali.  Dacă  marja  dintre  producti¬ 
vitatea  mai  ridicată  a  cantităţii  sale  din  factorul  monopolizat  şi  aceea  a 
competitorilor  săi  potenţiali  este  suficient  de  largă  pentru  apariţia  unui 
preţ  de  monopol,  atunci  avem  de-a  face  cu  o  situaţie  pe  care  o  putem 
numi  monopol  marginal.16 

Să  ilustrăm  conceptul  de  monopol  marginal  prin  cea  mai  frecventă 
instanţiere  a  sa  în  condiţiile  actuale,  posibilitatea  unui  tarif  protec- 
ţionist  de  a  genera  preţuri  de  monopol  în  anumite  condiţii  speciale. 

15.  Cf.  mai  jos,  pp.  379-383,  despre  buna  voinţă. 

16.  Utilizarea  termenului  acesta,  de  „monopol  marginal”,  este,  ca  şi  utilizarea  orică¬ 
rui  alt  termen,  opţională.  Ar  fi  inutil  să  obiectăm  că  orice  alt  monopol  care  se  soldează 
cu  preţuri  de  monopol  poate  fi  şi  el  numit  monopol  marginal. 

Atlantis  stabileşte  un  tarif  t  la  importul  fiecărei  unităţi  din  marfa  p, 
al  cărei  preţ  pe  piaţa  internaţională  este  s.  Dacă  consumul  autohton 
de  p  în  Atlantis  la  preţul  s  +  t  este  a  şi  producţia  autohtonă  de  p  este 
b,  cu  b  mai  mic  decât  a ,  atunci  costurile  dealerului  marginal  sunt  s  + 
t.  Fabricile  autohtone  sunt  în  măsură  să-şi  desfacă  întreaga  producţie 
la  preţul  s  +  t.  Tariful  este  eficace  şi  le  oferă  firmelor  autohtone  un 
incitativ  de  a-şi  extinde  producţia  de  p,  de  la  b  la  o  cantitate  cu  puţin 
mai  mică  decât  a.  Dar  dacă  b  este  mai  mare  decât  a ,  atunci  lucrurile  se 
prezintă  diferit.  Dacă  presupunem  că  b  este  atât  de  mare  încât,  chiar 
şi  la  preţul  s,  consumul  autohton  este  mai  mic  decât  valoarea  sa  şi  sur¬ 
plusul  trebuie  exportat  şi  vândut  în  străinătate,  atunci  impunerea  unui 
tarif  vamal  nu  afectează  preţul  lui  p.  Atât  preţul  autohton  al  lui  p,  cât 
şi  cel  internaţional,  rămân  neschimbate.  Totuşi,  prin  discriminarea  ce 
o  operează  între  producţia  internă  şi  cea  externă  de  p,  tariful  le  acor¬ 
dă  fabricilor  autohtone  un  privilegiu  care  poate  fi  întrebuinţat  pentru 
implementarea  unei  scheme  monopoliste,  presupunând  că  sunt  înde¬ 
plinite  şi  alte  condiţii  suplimentare.  Dacă  între  s  şi  s  +  t  se  poate  găsi 
un  preţ  de  monopol,  atunci  devine  avantajos  pentru  întreprinderile 
autohtone  să  formeze  un  cartel.  Cartelul  vinde  pe  piaţa  internă  din 
Atlantis  la  preţul  de  monopol  şi  dispune  de  surplus  în  străinătate,  la 
preţul  pieţei  mondiale.  Bineînţeles,  deoarece  cantitatea  de  p  oferită  pe 
piaţa  mondială  creşte  -  drept  consecinţă  a  reducerii  cantităţii  vândute 
în  Atlantis,  preţul  mondial  scade  de  la  s  la  ji.  De  aceea,  pentru  apari¬ 
ţia  unui  preţ  autohton  de  monopol  o  condiţie  suplimentară  necesară 
este  ca  reducerea  totală  a  încasărilor,  provenită  din  scăderea  preţului  pe 
piaţa  mondială,  să  nu  fie  atât  de  mare  încât  să  absoarbă  tot  câştigul  de 
{366}  monopol  al  cartelului  autohton. 

Pe  termen  lung,  un  asemenea  cartel  naţional  nu  îşi  poate  păstra  po¬ 
ziţia  monopolistă  dacă  intrarea  în  ramura  sa  de  producţie  este  liberă 
pentru  noii-veniţi.  Factorul  monopolizat,  ale  cărui  servicii  le  restrânge 
cartelul  (pe  piaţa  internă)  în  vederea  practicării  preţurilor  de  monopol, 
reprezintă  o  condiţie  geografică,  ce  poate  fi  cu  uşurinţă  duplicată,  de 
orice  nou  investitor  care  îşi  construieşte  o  fabrică  nouă  în  interiorul 
graniţelor  ţării  Atlantis.  In  condiţiile  industriale  actuale,  caracterizate 
prin  progrese  tehnologice  necontenite,  fabrica  mai  recentă  va  fi,  de 
regulă,  mai  eficientă  decât  fabricile  mai  vechi  şi  va  produce  la  costuri 
medii  mai  scăzute.  Astfel,  incitativul  potenţialilor  noi-veniţi  este  du¬ 
blu.  El  nu  constă  doar  în  câştigurile  de  monopol  realizate  de  membrii 
cartelului,  ci  şi  din  posibilitatea  de  a-i  depăşi  prin  reducerea  costurilor 
de  producţie. 

Şi  aici  instituţiile  vin  în  ajutorul  vechilor  firme  care  formează  car- 

telul.  Patentele  le  asigură  un  monopol  legal,  pe  care  nimeni  nu-1  poate 
încălca.  Bineînţeles,  numai  unele  dintre  procesele  de  producţie  pot  fi 
protejate  prin  patente.  Dar  un  rival  care  este  împiedicat  să  utilizeze 
aceste  procese  şi  să  producă  articolele  respective  poate  fi,  datorită  aces¬ 
tui  fapt,  atât  de  handicapat  încât  să  nu  poată  lua  în  consideraţie  intra¬ 
rea  în  domeniul  de  activitate  al  unei  industrii  cartelizate. 

Posesorul  unui  patent  se  bucură  de  un  monopol  legal  care,  dacă  be¬ 
neficiază  în  rest  de  condiţii  propice,  poate  fi  utilizat  pentru  stabilirea 
unor  preţuri  de  monopol.  Dincolo  de  domeniul  acoperit  de  patent  ca 
atare,  un  patent  poate  furniza  servicii  auxiliare  prin  stabilirea  şi  prezer¬ 
varea  unui  monopol  marginal,  acolo  unde  există  condiţiile  instituţio¬ 
nale  primare  pentru  apariţia  unui  astfel  de  monopol. 

Putem  presupune  că  anumite  carteluri  mondiale  ar  exista  chiar  şi  în 
absenţa  oricărui  amestec  guvernamental  care  să  furnizeze  pentru  alte 
bunuri  condiţiile  indispensabile  implementării  unei  scheme  monopo¬ 
liste.  Există  unele  bunuri,  cum  ar  fi  diamantele  şi  mercurul,  a  căror 
ofertă  este  limitată  în  mod  natural,  de  existenţa  numai  câtorva  surse. 
Posesorii  acestor  resurse  se  pot  combina  cu  uşurinţă  în  vederea  unei 
acţiuni  concertate.  Dar  asemenea  carteluri  ar  juca  doar  un  rol  minor 
în  stabilirea  producţiei  mondiale.  Semnificaţia  lor  economică  ar  fi  mai 
curând  redusă.  Locul  important  pe  care-1  ocupă  cartelurile  astăzi  este 
o  consecinţă  a  politicilor  intervenţioniste,  adoptate  de  guvernele  tu¬ 
turor  ţărilor.  Problema  monopolului,  cu  care  trebuie  să  se  confrunte 
omenirea  astăzi,  nu  este  o  consecinţă  a  funcţionării  economiei  de  piaţă. 
Ea  este  produsul  acţiunilor  deliberate  ale  guvernelor.  Ea  nu  este  una 
din  racilele  inerente  ale  capitalismului,  aşa  cum  trâmbiţează  demagogii. 
Dimpotrivă,  este  fructul  politicilor  ostile  capitalismului,  destinate  să-i 
saboteze  şi  să-i  distrugă  funcţionarea. 

Ţara  clasică  a  cartelurilor  a  fost  Germania.  In  ultimele  decenii  ale 
secolului  al  xix-lea,  Reichul  german  s-a  angrenat  într-o  vastă  schemă 
de  Sozialpolitik.  Ideea  era  de  a  spori  veniturile  şi  nivelul  de  trai  al  sala¬ 
riaţilor  prin  diverse  măsuri,  care  ţin  de  ceea  ce  numim  astăzi  legislaţie 
pro-laburiste,  sub  auspiciile  mult-glorificatei  scheme  de  securitate  so¬ 
cială  a  lui  Bismarck  şi  al  presiunilor  şi  constrângerilor  venite  din  par¬ 
tea  sindicatelor,  care  urmăreau  obţinerea  de  rate  salariale  mai  ridicate. 
Adepţii  acestei  politici  sfidau  avertismentele  economiştilor.  Nu  există 
nimic  de  felul  unor  legi  economice,  spuneau  ei. 

Cruda  realitate  este  că  aşa-zisa  Sozialpolitik  a  ridicat  costurile  de  pro¬ 
ducţie  în  Germania.  Fiecare  progres  al  aşa-numitei  legislaţii  pro-labu¬ 
riste  şi  fiecare  grevă  încununată  de  succes  tulburau  condiţiile  industria¬ 
le,  în  dezavantajul  întreprinderilor  germane.  Devenea  mai  greu  pentru 

ele  să-şi  întreacă  rivalii  străini,  pentru  care  evenimentele  interne  din 
Germania  nu  ridicau  costurile  de  producţie.  Dacă  germanii  ar  fi  fost 
în  măsură  să  renunţe  la  exportul  de  produse  fabricate  şi  să  producă  nu¬ 
mai  pentru  propria  lor  piaţă  internă,  atunci  tariful  ar  fi  putut  adăposti 
fabricile  germane  de  competiţia  intensificată  a  producătorilor  străini. 
Ele  ar  fi  fost  în  măsură  să  vândă  la  preţuri  mai  ridicate.  Beneficiile  pe 
care  le-ar  fi  obţinut  salariatul  de  pe  urma  realizărilor  legislativelor  şi 
ale  sindicatelor  ar  fi  fost  absorbite  de  preţurile  mai  ridicate,  pe  care  tot 
el  ar  fi  trebuit  să  le  plătească,  pentru  articolele  achiziţionate.  Salariile 
reale  n-ar  fi  crescut  decât  în  măsura  în  care  antreprenorii  ar  fi  putut 
să-şi  amelioreze  procedeele  tehnologice,  determinând  astfel  creşterea 
productivităţii  muncii.  Tarifele  vamale  ar  fi  neutralizat  efectele  negati¬ 
ve  ale  aşa-zisei  Sozialpolitik. 

Insă  Germania  este  -  şi  era  deja  pe  vremea  când  Bismarck  îşi  inau¬ 
gura  politicile  pro-laburiste  -  o  ţară  predominant  industrială.  Fabricile 
ei  exportau  o  parte  considerabilă  a  outputului  lor  total.  Aceste  expor¬ 
turi  le  permiteau  germanilor  să  importe  produsele  alimentare  şi  ma¬ 
teriile  brute,  pe  care  nu  le  puteau  cultiva  în  ţara  lor  comparativ  supra¬ 
populată  şi  slab  înzestrată  cu  resurse  naturale.  Această  împrejurare  nu 
putea  fi  remediată  prin  simpla  introducere  a  unui  tarif  protecţionist. 
Numai  cartelurile  puteau  elibera  Germania  de  consecinţele  catastro¬ 
fale  ale  politicilor  „progresiste”  pro-laburiste.  Cartelurile  practicau 
preţuri  de  monopol  pe  piaţa  internă  şi  vindeau  la  preţuri  mai  mici 
în  străinătate.  Cartelurile  sunt  însoţitoarele  necesare  şi  produsele  unei 
politici  pro-laburiste  „progresiste”,  în  măsura  în  care  aceasta  afectează 
industriile  dependente  de  pieţele  străine  pentru  desfacerea  produselor 
lor.  De  bună  seamă,  cartelurile  nu  duc  la  păstrarea  câştigurilor  sociale 
iluzorii  ale  salariaţilor,  pe  care  le  promit  politicienii  asociaţi  cu  mişcă¬ 
rile  sindicale  şi  liderii  sindicali.  Nu  există  nici  un  mijloc  de  augmentare 
a  ratelor  salariale  pentru  toţi  cei  doritori  să  obţină  salarii  superioare 
nivelului  determinat  de  productivitatea  fiecărui  tip  de  muncă  prestată. 
Tot  ce  au  realizat  cartelurile  a  fost  contrabalansarea  câştigurilor  apa¬ 
rente,  manifestate  în  ratele  salariale  nominale,  prin  creşteri  corespun- 
[368}  zătoare  ale  preţurilor  bunurilor  pe  piaţa  internă.  însă  efectul  cel  mai 
dezastruos  al  ratelor  salariale  minimale,  şomajul  permanent  în  masă,  a 
fost  la  început  ocolit. 

Cum  toate  industriile  urmăresc  desfacerea  unei  părţi  a  producţiei 
lor  în  străinătate  şi  nu  se  mai  mulţumesc  cu  piaţa  internă,  în  această 
epocă  a  intervenţiei  guvernului  în  afaceri,  funcţia  tarifului  vamal  este 
de  a  permite  stabilirea  unor  preţuri  de  monopol  interne.  Indiferent 
care  vor  fi  fost  obiectivul  şi  efectele  tarifelor  vamale  în  trecut,  îndată  ce 

o  ţară  exportatoare  se  angrenează  în  măsuri  menite  să  ridice  veniturile 
salariaţilor,  sau  ale  fermierilor,  deasupra  ratelor  de  piaţă,  ea  trebuie  să 
recurgă  la  scheme  care  generează  preţuri  interne  de  monopol  pentru 
mărfurile  în  chestiune.  Puterea  unui  guvern  naţional  este  limitată  la 
teritoriul  supus  suveranităţii  sale.  El  are  posibilitatea  de  a  augmenta 
costurile  interne  de  producţie.  El  nu  are  puterea  de  a-i  sili  pe  străini  să 
plătească  preţuri  corespunzător  mai  ridicate  pentru  produsele  respec¬ 
tive.  Dacă  nu  se  doreşte  abolirea  exporturilor,  ele  trebuie  subvenţionate. 
Subvenţia  poate  fi  plătită  în  mod  deschis  de  la  buget,  sau  povara  ei 
poate  fi  impusă  consumatorilor,  prin  mijlocirea  preţurilor  de  monopol, 
practicate  de  un  cartel. 

Adepţii  amestecului  guvernamental  în  afaceri  îi  atribuie  „Statului” 
puterea  de  a  le  acorda  anumitor  grupuri  din  cadrul  pieţei  beneficii  prin 
simplu  fiat.  De  fapt,  această  putere  este  puterea  guvernului  de  a  ticlui 
combinaţii  monopoliste.  Fondurile  din  care  se  finanţează  „câştigurile 
sociale”  sunt  câştiguri  de  monopol.  In  măsura  în  care  aceste  câştiguri 
de  monopol  nu  sunt  suficiente,  diversele  măsuri  ale  intervenţionismu- 
lui  paralizează  imediat  funcţionarea  pieţei;  şomajul  în  masă,  depresiu¬ 
nile  şi  consumul  de  capital  îşi  fac  apariţia.  Această  împrejurare  explică 
aviditatea  tuturor  guvernelor  contemporane  de  a  monopoliza  toate 
sectoarele  pieţei,  care  sunt,  într-un  fel  sau  altul,  legate  de  export. 

Dacă  un  guvern  eşuează  în  tentativele  sale  indirecte  de  monopo¬ 
lizare,  atunci  el  recurge  la  alte  mijloace.  In  domeniul  cărbunelui  şi  al 
potasei,  guvernul  imperial  german  a  impus  formarea  de  carteluri  obli¬ 
gatorii.  New  Deal-ul  american  a  fost  împiedicat  să  organizeze  marile 
industrii  naţionale  pe  principiul  cartelului  obligatoriu  de  opoziţia  fir¬ 
melor  de  afaceri.  A  avut  mai  mult  succes  în  anumite  ramuri  vitale  ale 
agriculturii,  în  care  au  fost  implementate  măsuri  destinate  reducerii 
producţiei,  în  vederea  practicării  unor  preţuri  de  monopol.  O  lungă 
serie  de  acorduri,  adoptate  de  cele  mai  importante  guverne  ale  lumii,  a 
urmărit  stabilirea  unor  preţuri  de  monopol  pe  piaţa  mondială,  pentru 
diverse  materii  prime  şi  produse  alimentare.17  Obiectivul  mărturisit  al 
Naţiunilor  Unite  este  de  a  continua  aceste  planuri. 

12.  Pentru  a  înţelege  motivele  care  stau  la  baza  politicilor  promo- 
nopoliste  ale  guvernelor  contemporane,  este  necesar  să  privim  aces¬ 
te  politici  ca  pe  un  fenomen  uniform.  Din  punct  de  vedere  catalactic, 
aceste  monopoluri  nu  sunt  uniforme.  Cartelurile  contractuale,  în  care 
se  angrenează  antreprenorii  pentru  a  profita  de  pe  urma  incitativului 
furnizat  de  tarifele  protecţioniste,  reprezintă  forme  de  monopol  mar- 


{369} 


1 7 .  Un  volum  în  care  sunt  colectate  aceste  înţelegeri  a  fost  publicat  în  1 943 ,  de  către 
International  Labor  Office,  sub  titlul  Intergovernmental  Commodity  Control  Agr eements. 

ginal.  Acolo  unde  guvernul  implementează  nemijlocit  preţuri  de  mo¬ 
nopol,  avem  de-a  face  cu  monopoluri  create  prin  licenţe.  Factorul  de 
producţie  prin  restrângerea  utilizării  căruia  este  determinată  formarea 
preţului  de  monopol  este  licenţa18,  căreia  legile  îi  conferă  caracter  de 
obligativitate,  pentru  cei  care  îi  aprovizionează  pe  consumatori. 

Asemenea  licenţe  pot  fi  acordate  în  diverse  feluri: 

(a)  O  licenţă  nelimitată  este  acordată  practic  fiecărui  solicitant. 
Cazul  acesta  echivalează  cu  o  stare  de  lucruri  în  care  nu  se  cere  nici  o 
licenţă. 

(b)  Licenţele  se  acordă  solicitanţilor  doar  în  urma  unei  selecţii. 
Competiţia  este  restricţionată.  Totuşi,  preţurile  de  monopol  nu  pot 
apărea  decât  dacă  deţinătorii  de  licenţe  acţionează  concertat  şi  confi¬ 
guraţia  cererii  le  este  favorabilă. 

(c)  Nu  există  decât  o  singură  licenţă.  Licenţiatul,  să  zicem  deţinăto¬ 
rul  unui  patent  sau  al  unui  Copyright,  este  un  monopolist.  Atunci  când 
configuraţia  cererii  este  propice  -  şi  dacă  licenţiatul  doreşte  să  culeagă 
câştigul  de  monopol,  atunci  el  poate  practica  preţuri  de  monopol. 

(d)  Licenţele  acordate  sunt  în  număr  limitat.  Ele  îi  conferă  licenţi¬ 
atului  numai  dreptul  de  a  produce  sau  de  a  vinde  o  anumită  cantita¬ 
te,  pentru  a-1  împiedica  să  deranjeze  schema  concepută  de  autorităţi. 
Autorităţile  însele  dirijează  stabilirea  preţurilor  de  monopol. 

In  fine,  există  cazuri  în  care  un  guvern  implementează  un  monopol 
în  vederea  atingerii  unor  obiective  fiscale.  Câştigurile  de  monopol  îi 
revin  trezoreriei.  Numeroase  guverne  europene  au  instituit  monopo¬ 
luri  asupra  tutunului.  Altele  au  monopolizat  sarea,  chibriturile,  servi¬ 
ciile  telefonice  şi  telegrafice,  difuzarea  de  emisiuni  radio-TV  ş.a.m.d. 
Toate  ţările  au  câte  un  monopol  guvernamental  asupra  serviciilor  poş¬ 
tale,  fără  excepţie. 

13.  Monopolurile  marginale  nu-şi  datorează  întotdeauna  apariţia 
unui  factor  instituţional,  de  felul  tarifelor  vamale.  Ele  pot  apărea  şi 
datorită  unor  diferenţe  suficiente  manifestate  în  fertilitatea  sau  pro¬ 
ductivitatea  anumitor  factori  de  producţie. 

Am  menţionat  deja  faptul  că  a  vorbi  despre  un  monopol  asupra 
pământului  şi  a  ne  referi  la  preţurile  de  monopol  şi  la  câştigurile  de 
monopol,  în  vederea  explicării  preţurilor  produselor  agricole  şi  a  rentei 
funciare,  constituie  o  eroare  serioasă.  în  măsura  în  care  istoria  con¬ 
semnează  situaţii  în  care  produsele  agricole  se  vindeau  la  preţuri  de 
{370}  monopol,  e  vorba  de  monopoluri  create  prin  licenţe,  instituite  prin 
decret  guvernamental.  Totuşi,  aceasta  nu  înseamnă  că  diferenţele  de 

18.  Termenii  de  licenţă,  şi  licenţiat  nu  sunt  întrebuinţaţi  aici  în  sensul  tehnic,  pe 
care-1  au  în  legislaţia  care  reglementează  problema  patentelor. 

fertilitate  ale  solului  n-ar  fi  putut  genera  niciodată  preţuri  de  monopol. 
Dacă  diferenţa  dintre  fertilitatea  solului  cel  mai  puţin  fertil  care  este 
deja  cultivat  -  şi  cea  a  celui  mai  fertil  sol  necultivat,  care  este  disponibil 
pentru  o  extindere  a  producţiei,  ar  fi  atât  de  mare  încât  să  le  permi¬ 
tă  proprietarilor  solului  deja  exploatat  găsirea  unui  preţ  de  monopol 
avantajos  în  limitele  acestei  marje,  atunci  ei  ar  putea  opta  pentru  redu¬ 
cerea  producţiei  prin  acţiune  concertată,  în  vederea  obţinerii  preţurilor 
le  monopol.  Dar  este  un  fapt  că  în  agricultură  condiţiile  naturale  nu 
corespund  acestor  cerinţe.  Tocmai  datorită  faptului  acesta  fermierii 
doritori  să  practice  preţuri  de  monopol  nu  se  bazează  pe  acţiuni  spon¬ 
tane,  ci  solicită  intervenţia  guvernelor. 

In  diverse  ramuri  ale  mineritului,  condiţiile  sunt  adesea  mai  propice 
pentru  apariţia  preţurilor  de  monopol,  pe  baza  existenţei  unui  mono¬ 
pol  marginal. 

14.  S-a  afirmat  necontenit  că  economiile  bazate  pe  producţia  pe  sca¬ 
ră  largă  ar  fi  generat  o  tendinţă  de  formare  a  unor  preţuri  de  monopol 
în  industriile  de  procesare.  In  terminologia  noastră,  un  asemenea  mo¬ 
nopol  s-ar  numi  monopol  marginal. 

înainte  de  a  începe  discuţia  acestui  subiect,  trebuie  să  clarificăm  ro¬ 
lul  pe  care  îl  joacă  o  creştere  sau  o  descreştere  a  costului  unitar  mediu, 
în  consideraţiile  unui  monopolist,  care  caută  cel  mai  avantajos  preţ 
de  monopol.  Considerăm  cazul  în  care  proprietarul  unuia  din  factorii 
de  producţie  complementari  monopolizaţi,  de  exemplu  al  unui  patent, 
produce  în  acelaşi  timp  produsul  p.  Dacă  costul  mediu  de  producţie 
al  unei  unităţi  din  p,  fără  nici  un  fel  de  legătură  cu  patentul,  descreşte 
odată  cu  creşterea  cantităţii  produse,  atunci  monopolistul  trebuie  să 
compare  această  descreştere  cu  câştigurile  anticipate  de  pe  urma  re¬ 
ducerii  producţiei.  Dacă,  pe  de  altă  parte,  costul  unitar  de  producţie 
descreşte  odată  cu  restrângerea  producţiei  totale,  atunci  incitativul  de  a 
recurge  la  restricţia  monopolistă  este  augmentat.  Este  evident  că  sim¬ 
plul  fapt  că  producţia  pe  scară  mare  tinde,  de  regulă,  să  reducă  costurile 
medii  de  producţie,  nu  este,  în  sine,  un  factor  care  să  ducă  la  apariţia 
preţurilor  de  monopol,  ci  mai  degrabă  unul  care  limitează  această  po¬ 
sibilitate. 

Ceea  ce  încearcă  să  spună  cei  ce  dau  vina  pe  producţia  pe  scară  mare 
pentru  răspândirea  preţurilor  de  monopol  este  că  eficienţa  sporită  a 
producţiei  pe  scară  mare  face  dificilă,  sau  chiar  imposibilă,  competiţia 
eficace  din  partea  întreprinderilor  de  proporţii  mai  reduse.  O  unitate 
productivă  de  mari  proporţii  ar  putea,  cred  ei,  recurge  la  preţuri  de 
monopol  nepedepsită,  deoarece  micile  firme  de  afaceri  nu  sunt  în  mă¬ 
sură  să-i  pună  în  discuţie  monopolul.  Desigur,  este  perfect  adevărat  că, 

în  numeroase  ramuri  din  industriile  de  procesare,  ar  fi  o  nesăbuinţă  să 
pătrundă  cineva  pe  piaţă  cu  produse  realizate  la  costuri  mari,  de  către 
întreprinderi  mici,  inadecvate.  O  ţesătorie  modernă  de  bumbac  nu  are 
{371}  a  se  teme  de  competiţia  vechilor  furci  de  tors  manual;  rivalii  săi  sunt 
alte  ţesătorii,  mai  mult  sau  mai  puţin  bine  echipate.  Dar  aceasta  nu  în¬ 
seamnă  că  ea  are  posibilitatea  de  a  vinde  la  preţuri  de  monopol.  Există 
competiţie  şi  între  firmele  mari.  Dacă  preţurile  de  monopol  predomină 
în  vânzarea  produselor  firmelor  care  produc  pe  scară  mare,  motivul 
este  fie  existenţa  patentelor  sau  a  monopolurilor  asupra  minelor,  sau 
asupra  altor  surse  de  materii  prime,  fie  existenţa  cartelurilor  bazate  pe 
tarife  vamale. 

Nu  trebuie  să  confundăm  noţiunea  de  monopol  cu  aceea  de  pre¬ 
ţuri  de  monopol.  Monopolul  simplu,  ca  atare,  este  lipsit  de  importanţă 
catalactică  dacă  nu  este  însoţit  de  preţuri  de  monopol.  Preţurile  de 
monopol  sunt  importante  numai  pentru  că  sunt  rezultatul  unei  ad¬ 
ministrări  a  afacerilor  care  sfidează  supremaţia  consumatorilor  şi  aşa- 
ză  interesele  private  ale  monopolistului  în  locul  acelora  ale  publicului. 
Intr-o  economie  de  piaţă  ele  reprezintă  singura  situaţie  în  care  s-ar 
putea  face,  într-o  anumită  măsură,  distincţia  între  producţia  pentru 
profit  şi  producţia  pentru  folosinţă,  presupunând  că  am  fi  dispuşi  să 
lăsăm  deoparte  faptul  că  profiturile  propriu-zise  nu  au  nimic  de-a  face 
cu  câştigurile  de  monopol.  Ele  nu  constituie  o  parte  din  ceea  ce  cata- 
lactica  poate  numi  profituri;  ele  reprezintă  o  creştere  a  preţului  obţinut 
de  pe  urma  vânzării  serviciilor  furnizate  de  anumiţi  factori  de  produc¬ 
ţie,  unii  dintre  aceştia  fiind  fizici,  iar  alţii  doar  instituţionali.  In  absenţa 
unei  constelaţii  de  preţuri  monopoliste,  dacă  antreprenorii  şi  capitaliş¬ 
tii  se  abţin  de  la  a  extinde  producţia  într-o  anumită  ramură  industrială, 
deoarece  posibilităţile  care  li  se  oferă  în  alte  ramuri  sunt  mai  atractive, 
ei  nu  acţionează  împotriva  dorinţelor  consumatorilor.  Dimpotrivă,  ei 
urmăresc  cu  precizie  linia  trasată  de  cerere,  aşa  cum  se  exprimă  aceasta 
pe  piaţă. 

Prejudecăţile  politice  care  au  afectat  discuţia  problemei  monopo¬ 
lului  au  făcut  să  nu  se  acorde  atenţia  cuvenită  chestiunilor  esenţiale 
implicate  aici.  Pentru  fiecare  dintre  cazurile  de  preţuri  de  monopol 
pe  care  le  abordăm,  prima  problemă  pe  care  trebuie  să  ne-o  punem 
este  ce  obstacole  îi  împiedică  pe  oameni  să  rivalizeze  cu  monopoliş- 
tii.  Răspunzând  la  această  întrebare  descoperim  rolul  jucat  de  factorii 
instituţionali  în  apariţia  preţurilor  de  monopol.  A  fost  o  prostie  că  s-a 
vorbit  despre  o  conspiraţie,  referitor  la  înţelegerile  dintre  firmele  ame¬ 
ricane  şi  cartelurile  germane.  Dacă  un  american  ar  fi  dorit  să  fabrice 

un  articol  protejat  printr-un  patent  deţinut  de  germani,  el  era  silit  de 
către  legislaţia  americană  să  ajungă  la  o  înţelegere  cu  firmele  germane. 

15.  Un  caz  aparte  îl  constituie  ceea  ce  am  putea  numi  monopolul 
bazat  pe  o  eroare. 

In  trecut,  capitaliştii  au  investit  fonduri  într-o  întreprindere  destina¬ 
tă  producţiei  articolului^).  Ulterior,  evenimentele  au  dovedit  că  această 
investiţie  a  fost  o  eroare.  Preţurile  care  pot  fi  obţinute  prin  vânzarea 
lui  p  sunt  atât  de  scăzute  încât  capitalul  investit  în  echipamentul  in- 
convertibil  al  firmei  nu  aduce  beneficii.  El  este  pierdut.  Pe  de  altă  parte, 
aceste  preţuri  sunt  suficient  de  mari  pentru  a  aduce  un  beneficiu  re¬ 
zonabil  pentru  întrebuinţarea  capitalului  variabil  în  vederea  producerii 
lui^>.  Dacă  pierderea  irevocabilă  a  capitalului  investit  în  echipamentul 
inconvertibil  este  eliminată  din  registre  şi  dacă  se  efectuează  în  conturi 
toate  modificările  corespunzătoare,  atunci  capitalul  mai  redus  întrebu¬ 
inţat  pentru  menţinerea  în  funcţiune  a  afacerii  este,  una  peste  alta,  atât 
de  profitabil  încât  oprirea  completă  a  producţiei  ar  fi  o  nouă  greşeală, 
întreprinderea  lucrează  la  întreaga  capacitate  producând  cantitatea  q 
din  produsul  p  şi  comercializând-o  la  preţul  unitar  s. 

Dar  condiţiile  pot  fi  de  aşa  natură  încât  să  fie  posibil  ca  întreprin¬ 
derea  să  culeagă  un  câştig  de  monopol  prin  reducerea  producţiei  la  q! 2 
şi  vânzarea  ei  la  preţul  unitar  3 s.  Procedând  astfel,  capitalul  investit  în 
echipament  inconvertibil  nu  mai  apare  ca  fiind  integral  pierdut.  El 
aduce  un  beneficiu  modest,  sub  forma  câştigului  de  monopol. 

Acum  întreprinderea  vinde  la  preţuri  de  monopol  şi  realizează  câş¬ 
tiguri  de  monopol,  deşi  capitalul  total  investit  aduce  beneficii  mici,  în 
comparaţie  cu  ceea  ce  ar  fi  câştigat  investitorii,  dacă  ar  fi  investit  în  alte 
ramuri.  întreprinderea  reţine  de  la  desfacerea  pe  piaţă  servicii  pe  care 
capacitatea  de  producţie  neîntrebuinţată  a  echipamentului  său  durabil 
le-ar  fi  putut  furniza  şi,  astfel,  câştigă  mai  mult  decât  ar  câştiga  pro¬ 
ducând  la  întreaga  capacitate.  Ea  sfidează  ordinele  publicului.  Publicul 
s-ar  fi  găsit  într-o  situaţie  mai  bună,  dacă  investitorii  ar  fi  evitat  gre¬ 
şeala  de  a  imobiliza  o  parte  din  capitalul  lor  în  producţia  de^>.  Evident, 
consumatorii  n-ar  fi  beneficiat  atunci  de  nici  o  cantitate  de  p.  Dar  ar 
fi  obţinut,  în  schimb,  acele  articole  de  care  duc  acum  lipsă,  deoarece 
capitalul  necesar  pentru  producerea  lor  a  fost  irosit  pentru  construirea 
unui  agregat  destinat  producerii  de  p.  Pe  de  altă  parte,  având  în  vedere 
situaţia  actuală,  după  ce  greşeala  ireparabilă  a  fost  comisă,  ei  doresc  să 
obţină  mai  mult  p  şi  sunt  gata  să  plătească,  pentru  a-1  obţine,  preţul 
său  potenţial  competitiv  de  piaţă,  desemnat  prin  s.  Ei  nu  sunt  de  acord, 
în  condiţiile  actuale,  cu  acţiunea  întreprinderii,  de  a  reţine  o  cantitate 
de  capital  variabil  de  la  utilizarea  în  vederea  producerii  de  p.  De  bună 

seamă,  această  cantitate  nu  rămâne  neutilizată.  Ea  este  alocată  în  alte 
ramuri  de  activitate  şi  produce  acolo  un  alt  bun,  desemnat  prin  m.  Dar, 
în  condiţiile  actuale,  consumatorii  ar  prefera  o  creştere  a  cantităţii  dis¬ 
ponibile  de  p  unei  creşteri  a  cantităţii  disponibile  de  m.  Dovada  este  că 
în  absenţa  unei  restrângeri  monopoliste  a  capacităţii  de  producţie  a  lui 
p,  date  fiind  actualele  condiţii,  producerea  cantităţii  q  comercializate 
la  preţul  s  ar  fi  mai  profitabilă  decât  o  augmentare  a  cantităţii  produse 
din  articolul  m. 

Există  două  trăsături  caracteristice  ale  acestui  caz.  In  primul  rând, 
{373}  preţurile  de  monopol  plătite  de  consumatori  sunt  încă  mai  reduse  de¬ 
cât  ar  fi  fost  costul  total  de  producţie  al  lui  p,  dacă  s-ar  lua  în  calcul 
întregul  input  al  investitorilor.  în  al  doilea  rând,  câştigurile  de  mo¬ 
nopol  ale  firmei  sunt  atât  de  reduse,  încât  nu  fac  astfel  încât  întreaga 
afacere  să  pară  o  investiţie  bună.  Ea  rămâne  o  malinvestiţie.  Tocmai 
faptul  acesta  constituie  poziţia  monopolistă  a  firmei.  Nici  un  outsider 
nu  doreşte  să  se  angreneze  în  domeniul  ei  de  activitate  antreprenorială, 
deoarece  producerea  de  p  generează  pierderi. 

Monopolul  bazat  pe  o  eroare  nu  este  în  nici  un  caz  doar  o  construc¬ 
ţie  academică.  El  există  astăzi,  de  pildă,  în  cazul  anumitor  companii 
feroviare.  Dar  trebuie  să  ne  ferim  de  eroarea  de  a  interpreta  fiecare  caz 
de  capacitate  neutilizată  ca  pe  un  monopol  bazat  pe  o  eroare.  Chiar 
şi  în  absenţa  monopolului,  poate  fi  mai  avantajos  să  se  întrebuinţeze 
capitalul  variabil  pentru  alte  obiective  decât  acela  de  a  augmenta  pro¬ 
ducţia  firmei  până  la  limita  fixată  de  capacitatea  echipamentului  său 
durabil  inconvertibil;  reducerea  producţiei  în  acest  caz  reflectă  tocmai 
starea  pieţei  competitive  şi  dorinţele  publicului. 

16.  Monopolurile  locale  au,  de  regulă,  o  origine  instituţională.  Dar 
există  şi  monopoluri  locale  care  îşi  au  originea  în  condiţiile  existen¬ 
te  pe  piaţa  neobstrucţionată.  Monopolurile  instituţionale  sunt  adesea 
create  pentru  a  rezolva  problema  monopolurilor  care  au  apărut,  sau 
care  e  probabil  să  apară,  în  absenţa  oricărei  intervenţii  autoritare  pe 
piaţă. 

O  clasificare  catalactică  a  monopolurilor  locale  trebuie  să  distingă 
trei  grupuri:  monopolurile  marginale,  monopolurile  datorate  spaţiului 
limitat  şi  monopolurile  bazate  pe  licenţe. 

Un  monopol  marginal  local  se  caracterizează  prin  aceea  că  bariera 
care  îi  împiedică  pe  outsideri  să  intre  în  competiţie  pe  piaţa  locală  şi  să 
spargă  monopolul  vânzătorilor  locali  este  nivelul  comparativ  ridicat  al 
costurilor  de  transport.  Pentru  a  asigura  o  protecţie  limitată  unei  firme 
care  posedă  resursele  naturale  adiacente  necesare  pentru  producţia  de 
cărămizi,  împotriva  producătorilor  de  cărămizi  aflaţi  la  mare  distanţă, 

nu  este  necesar  nici  un  fel  de  tarif  vamal.  Costurile  de  transport  le 
asigură  acestora  o  marjă  în  limitele  căreia,  dacă  este  însoţită  de  o  con¬ 
figuraţie  propice  a  cererii,  se  poate  găsi  un  preţ  de  monopol  avantajos. 

Până  aici  monopolurile  marginale  locale  nu  diferă,  din  punct  de 
vedere  catalactic,  de  alte  cazuri  de  monopol  marginal.  Ceea  ce  le  deo¬ 
sebeşte  de  acestea  şi  face  necesară  analizarea  lor  separată  este,  pe  de  o 
parte,  legătura  pe  care  o  au  cu  renta  funciară  urbană  şi,  pe  de  altă  parte, 
raportul  lor  cu  dezvoltarea  urbană. 

Să  presupunem  că  o  regiune  A ,  care  oferă  condiţii  favorabile  pentru 
acumularea  unei  populaţii  urbane  aflate  în  creştere,  se  confruntă  cu 
practicarea  preţurilor  de  monopol  pentru  materialele  de  construcţie. 
In  consecinţă,  costurile  de  construcţie  sunt  mai  ridicate  decât  ar  fi  în 
absenţa  unui  asemenea  monopol.  Dar  cei  ce  compară  avantajele  şi  dez¬ 
avantajele  stabilirii  locuinţelor  şi  spaţiilor  lor  de  lucru  în  regiunea  A 
au  motive  să  plătească  preţuri  mai  mari  pentru  achiziţionarea  sau  în¬ 
chirierea  unor  astfel  de  locuinţe  şi  spaţii  situate  în  A.  Preţurile  acestea 
sunt  determinate,  pe  de  o  parte,  de  preţurile  corespunzătoare  din  alte 
regiuni  şi,  pe  de  altă  parte,  de  avantajele  pe  carele  oferă  stabilirea  în  A , 
prin  comparaţie  cu  stabilirea  în  alte  regiuni.  Cheltuielile  mai  ridicate 
necesare  pentru  construcţii  nu  afectează  aceste  preţuri;  incidenţa  lor 
cade  asupra  beneficiilor  funciare.  Povara  câştigurilor  de  monopol  rea¬ 
lizate  de  vânzătorii  materialelor  de  construcţie  cade  asupra  proprieta¬ 
rilor  solului  urban.  Aceste  câştiguri  absorb  ceea  ce,  în  absenţa  lor,  le-ar 
reveni  acestor  proprietari.  Chiar  şi  în  cazul  -  destul  de  puţin  verosimil 
-  că  cererea  pentru  case  şi  spaţii  de  lucru  este  astfel  configurată  încât 
să  le  permită  proprietarilor  funciari  să  practice  preţuri  de  monopol 
la  vânzare  şi  închiriere,  preţurile  de  monopol  pentru  materialele  de 
construcţie  n-ar  afecta  decât  încasările  proprietarilor  funciari,  nu  şi 
preţurile  plătite  de  cumpărători  sau  chiriaşi. 

Faptul  că  povara  câştigurilor  de  monopol  se  reflectă  în  preţul  de 
utilizare  a  pământului  pentru  construcţii  urbane  nu  înseamnă  că  ea  nu 
impune  anumite  constrângeri  dezvoltării  oraşului.  Ea  amână  întrebu¬ 
inţarea  pământului  periferic  şi  extinderea  teritorială  a  aşezării  urbane. 
Este  amânat  momentul  în  care,  pentru  proprietarul  unei  parcele  de  pă¬ 
mânt  suburban,  devine  avantajos  să-şi  retragă  parcela  de  la  utilizările 
agricole  şi  de  la  alte  întrebuinţări  non-urbane  şi  să  o  întrebuinţeze  în 
vederea  dezvoltării  urbane. 

Desigur,  încetinirea  dezvoltării  unui  oraş  este  o  acţiune  cu  două  tă¬ 
işuri.  Utilitatea  ei  pentru  monopolist  este  ambiguă.  El  nu  poate  şti 
dacă  viitoarele  condiţii  vor  fi  de  aşa  natură  încât  să  atragă  mai  multă 
lume  către  A ,  singura  piaţă  de  desfacere  pentru  produsele  sale.  Una  din 

atracţiile  pe  care  le  oferă  noilor  veniţi  un  oraş  este  mărimea  sa,  numă¬ 
rul  ridicat  al  locuitorilor  săi.  Industria  şi  comerţul  tind  către  centru. 
Dacă  acţiunea  monopolistului  întârzie  creşterea  comunităţii  urbane,  ea 
poate  contribui  la  canalizarea  şuvoiului  de  populaţie  în  altă  parte.  Se 
pot  pierde  ocazii  care  nu  se  mai  întorc.  Este  posibil  ca,  pentru  reali¬ 
zarea  de  câştiguri  comparativ  reduse  pe  termen  scurt,  să  se  sacrifice 
încasări  mai  mari  în  viitor. 

Este,  aşadar,  cel  puţin  discutabil  dacă  posesorul  unui  monopol  mar¬ 
ginal  local  îşi  urmăreşte  interesele  în  mod  adecvat  prin  vânzarea  la  pre¬ 
ţuri  de  monopol.  De  multe  ori  ar  fi  mai  avantajos  pentru  el  să  practice 
discriminarea  prin  preţuri  între  diverşi  cumpărători.  El  ar  putea  vinde 
la  preţuri  mai  ridicate  pentru  proiectele  de  construcţie  care  vizează 
părţile  centrale  ale  oraşului  şi  la  preţuri  mai  scăzute  pentru  proiectele 
destinate  districtelor  periferice.  Spaţiul  de  manevră  al  monopolurilor 
{375}  marginale  locale  este  mai  redus  decât  se  presupune  îndeobşte. 

Monopolul  datorat  spaţiului  limitat  este  o  consecinţă  a  faptului  că 
domeniul  respectiv  de  activitate  este  în  aşa  fel  restricţionat  de  condi¬ 
ţiile  fizice,  încât  numai  una  sau  câteva  întreprinderi  pot  pătrunde  în  el. 
Monopolul  apare  dacă  există  doar  o  singură  întreprindere  care  activea¬ 
ză  în  domeniul  respectiv,  sau  dacă  cele  câteva  întreprinderi  existente  se 
asociază  pentru  a  acţiona  concertat. 

Este  uneori  posibil  ca  două  companii  rivale  de  troleibuze  să  active¬ 
ze  pe  aceleaşi  străzi  dintr-un  oraş.  Au  fost  cazuri  în  care  au  coexistat 
două  sau  chiar  mai  multe  companii  ce  furnizau  către  locuitorii  unui 
cartier  gaz,  electricitate  şi  servicii  telefonice.  Dar  chiar  şi  în  asemenea 
cazuri  excepţionale  cu  greu  se  poate  vorbi  de  existenţa  vreunei  com¬ 
petiţii  reale.  Condiţiile  le  sugerează  rivalilor  să  se  asocieze,  cel  puţin 
tacit.  Dimensiunile  reduse  ale  spaţiului  conduc,  într-un  fel  sau  altul,  la 
apariţia  unui  monopol. 

în  practică,  monopolul  datorat  spaţiului  limitat  este  îndeaproape 
asociat  cu  monopolul  bazat  pe  o  licenţă.  Este  practic  imposibil  să  se 
pătrundă  în  respectivul  domeniu  de  activitate  în  absenţa  unei  înţele¬ 
geri  cu  autorităţile  locale  care  controlează  străzile  şi  subsolul  lor.  Chiar 
şi  în  absenţa  legilor  care  stipulează  obligativitatea  deţinerii  unei  con¬ 
cesiuni  pentru  înfiinţarea  unor  servicii  de  utilitate  publică,  ar  fi  necesar 
ca  întreprinderile  să  ajungă  la  o  înţelegere  cu  autorităţile  municipale. 
Dacă  asemenea  înţelegeri  sunt  sau  nu  denumite,  în  termeni  legali,  con¬ 
cesiuni  este  mai  puţin  important. 

Desigur,  monopolul  nu  trebuie  numaidecât  să  dea  naştere  preţurilor 
de  monopol.  Dacă  o  companie  furnizoare  de  utilităţi  publice  poate  sau 
nu  să  practice  preţuri  de  monopol,  depinde  de  datele  specifice  fiecărui 

caz  în  parte.  Dar  este  sigur  că  există  cazuri  în  care  o  poate  face.  Este 
posibil  ca  o  companie  să  fie  greşit  orientată  alegând  politica  practicării 
preţurilor  de  monopol  -  şi  ca  ea  să-şi  urmărească  mai  bine  interesele 
pe  termen  lung,  practicând  preţuri  mai  mici.  Dar  nu  există  nici  o  ga¬ 
ranţie  că  monopolistul  va  afla  ce  este  mai  avantajos  pentru  el. 

Este  necesar  să  realizăm  faptul  că  monopolul  datorat  spaţiului  limi¬ 
tat  poate  adesea  da  naştere  la  preţuri  de  monopol.  In  acest  caz,  avem 
de-a  face  cu  o  situaţie  în  care  procesul  de  piaţă  nu-şi  îndeplineşte  func¬ 
ţia  democratică.19 

Libera  iniţiativă  este  foarte  puţin  populară  în  ochii  contemporanilor 
noştri.  Proprietatea  privată  asupra  mijloacelor  de  producţie  este  deose¬ 
bit  de  detestată  în  acele  domenii  de  activitate  în  care  apar  monopoluri 
datorate  spaţiului  limitat,  chiar  dacă  respectiva  companie  nu  practică 
preţuri  de  monopol  şi  chiar  dacă  activitatea  ei  nu  aduce  decât  profituri 
reduse,  sau  dacă  provoacă  pierderi.  O  companie  care  furnizează  servicii 
de  „utilitate  publică”  reprezintă,  în  ochii  politicienilor  intervenţionişti 
şi  socialişti,  un  inamic  public.  Electoratul  aprobă  orice  obstrucţie  ridi¬ 
cată  în  calea  sa  de  către  autorităţi.  Se  presupune,  de  regulă,  că  asemenea 
întreprinderi  ar  trebui  naţionalizate  sau  municipalizate.  Câştigurile  de 
monopol,  se  spune,  nu  trebuie  sub  nici  o  formă  să  fie  încasate  de  ce¬ 
tăţeni  privaţi.  Ele  trebuie  îndreptate  exclusiv  către  fondurile  publice. 

Rezultatele  politicilor  de  municipalizare  şi  de  naţionalizare  din  ulti¬ 
mele  zeci  de  ani  au  fost,  aproape  în  toate  cazurile,  falimentul  financiar, 
serviciile  de  proastă  calitate  şi  corupţia  politică.  Orbiţi  de  prejudecăţile 
lor  anticapitaliste,  oamenii  scuză  serviciile  de  proastă  calitate  şi  corup¬ 
ţia  şi,  pentru  multă  vreme,  nu  s-au  sinchisit  nici  de  falimentul  financiar. 
Totuşi,  falimentul  acesta  este  unul  din  factorii  care  au  contribuit  la 
actuala  criză  a  intervenţionismului.20 

17.  Există  obiceiul  de  a  caracteriza  politicile  sindicale  drept  scheme 
monopoliste,  care  urmăresc  substituirea  ratelor  salariale  competitive 
prin  rate  salariale  de  monopol.  Totuşi,  sindicatele  nu  urmăresc,  de  re¬ 
gulă,  impunerea  de  rate  salariale  monopoliste.  Un  sindicat  urmăreşte 
restrângerea  competiţiei  în  propriul  său  sector  de  pe  piaţa  forţei  de 
muncă,  în  vederea  ridicării  ratelor  salariale  ale  membrilor  săi.  Dar  re¬ 
strângerea  competiţiei  şi  preţurile  de  monopol  nu  trebuie  confundate. 
Trăsătura  caracteristică  a  preţurilor  de  monopol  este  aceea  că  formarea 
lor  prin  vânzarea  numai  a  unei  părţi  p  din  cantitatea  totală  disponibilă 
P  aduce  beneficii  nete  mai  mari  decât  cele  pe  care  le-ar  aduce  vân¬ 
zarea  lui  P.  Monopolistul  realizează  un  câştig  de  monopol,  reţinând 

19.  Referitor  la  semnificaţia  acestui  fapt,  a  se  vedea  mai  jos,  pp.  680-682. 

20.  A  se  vedea  mai  jos,  pp.  855-857. 

de  pe  piaţă  cantitatea  P  -  p.  Nu  nivelul  acestui  câştig  este  acela  care 
marchează  situaţia  corespunzătoare  preţurilor  de  monopol,  ci  acţiunea 
deliberată  a  monopoliştilor,  de  înfăptuire  a  ei.  Monopolistul  hotărăş¬ 
te  întrebuinţarea  întregului  stoc  disponibil.  El  este  preocupat  în  egală 
măsură  de  fiecare  fracţiune  din  stocul  de  care  dispune.  Dacă  o  parte 
din  acesta  rămâne  nevândută,  el  suferă  o  pierdere.  Cu  toate  acestea  el 
optează  pentru  lăsarea  unei  părţi  neutilizate,  deoarece,  dată  fiind  con¬ 
figuraţia  existentă  a  cererii,  este  mai  avantajos  pentru  el  să  procedeze 
în  felul  acesta.  Ceea  ce  îi  motivează  decizia  este  starea  specifică  a  pieţei. 
Monopolul,  care  este  una  din  condiţiile  indispensabile  pentru  apariţia 
preţurilor  de  monopol,  poate  fi  -  şi  este  de  regulă  -  produsul  unui 
amestec  instituţional  în  sfera  datelor  pieţei.  Dar  aceste  forţe  externe 
nu  produc  numaidecât  preţuri  de  monopol.  Numai  dacă  şi  o  a  doua 
cerinţă  este  îndeplinită  apare  posibilitatea  implementării  acţiunilor 
monopoliste. 

Cazul  simplei  restrângeri  a  ofertei  este  diferit.  Acum  autorii  re¬ 
strângerii  nu  se  preocupă  de  ce  se  poate  întâmpla  cu  acea  parte  a  ofer¬ 
tei  al  cărei  acces  pe  piaţă  îl  îndepărtează.  Soarta  persoanelor  care  deţin 
această  parte  nu-i  interesează.  Ei  privesc  numai  la  acea  parte  a  cererii 
care  rămâne  pe  piaţă.  Acţiunea  monopolistă  este  avantajoasă  pentru 
monopolist  numai  dacă  încasările  totale  nete,  la  preţul  de  monopol, 
depăşesc  încasările  totale  nete  la  preţul  potenţial  competitiv.  Acţiunea 
{3  77}  restrictivă,  pe  de  altă  parte,  este  întotdeauna  avantajoasă  pentru  grupul 
privilegiat  şi  dezavantajoasă  pentru  cei  pe  care  îi  exclude  de  pe  piaţă. 
Ea  ridică  întotdeauna  preţul  unitar  şi,  o  dată  cu  el,  încasările  totale 
nete  ale  grupului  privilegiat.  Pierderile  grupului  exclus  nu  sunt  luate  în 
calcul  de  către  grupul  privilegiat. 

Este  posibil  ca  beneficiile  realizate  de  grupul  privilegiat  de  pe  urma 
reducerii  competiţiei  să  fie  mult  mai  lucrative  pentru  ei  decât  ar  putea 
fi  orice  politică  de  practicare  a  preţurilor  de  monopol.  Dar  aceasta  este 
o  altă  problemă.  Ea  nu  şterge  diferenţele  catalactice  dintre  aceste  două 
moduri  de  acţiune. 

Sindicatele  urmăresc  atingerea  unei  poziţii  monopoliste  pe  piaţa 
mâinii  de  lucru.  Dar,  odată  ce  au  atins-o,  politicile  lor  sunt  restricti¬ 
ve  -  şi  nu  politici  de  practicare  a  preţurilor  de  monopol.  Ele  urmăresc 
reducerea  ofertei  de  mână  de  lucru  în  domeniul  lor  de  activitate,  fără 
să  se  preocupe  de  soarta  celor  excluşi.  Ele  au  reuşit,  în  toate  ţările  com¬ 
parativ  subpopulate,  să  ridice  bariere  în  calea  imigrării.  Astfel  ele  îşi 
păstrează  ratele  salariale  relativ  ridicate.  Muncitorii  străini  excluşi  sunt 
siliţi  să  rămână  în  ţările  lor,  în  care  productivitatea  marginală  a  muncii 
-  şi  deci  ratele  salariale  -  sunt  mai  reduse.  Tendinţa  de  egalizare  a  rate- 

lor  salariale,  care  predomină  în  condiţii  de  liberă  circulaţie  a  mâinii  de 
lucru  dintr-o  ţară  în  alta,  este  paralizată.  Pe  piaţa  autohtonă  sindicatele 
nu  tolerează  rivalitatea  muncitorilor  nesindicalizaţi  şi  admit  numai  un 
număr  limitat  de  membrii  sindicali.  Cei  neadmişi  trebuie  să  se  îndrep¬ 
te  spre  locuri  de  muncă  remunerate  mai  slab,  sau  să  rămână  în  şomaj. 
Sindicatele  nu  se  preocupă  de  soarta  acestor  oameni. 

Chiar  dacă  un  sindicat  ia  asupra  sa  responsabilitatea  de  a  se  îngriji 
de  membrii  săi  aflaţi  în  şomaj,  plătindu-le  acestora,  din  contribuţiile 
membrilor  săi  angajaţi,  ajutoare  de  şomaj  cel  puţin  egale  cu  câştigurile 
membrilor  angajaţi,  acţiunea  sa  nu  este  o  politică  de  practicare  a  preţu¬ 
rilor  de  monopol.  Intr-adevăr,  membrii  sindicali  aflaţi  în  şomaj  nu  sunt 
singurele  persoane  a  căror  capacitate  de  câştig  este  afectată  advers  de 
politica  sindicală  de  înlocuire  a  ratelor  salariale  potenţiale  de  piaţă,  mai 
scăzute,  prin  rate  mai  ridicate.  Interesele  celor  care  nu  sunt  membri 
sindicali  nu  sunt  luate  în  calcul. 


Tratamentul  matematic  al  teoriei  preţurilor  de  monopol 

Economiştii  matematicieni  au  acordat  o  atenţie  deosebită  teoriei  preţurilor 
de  monopol.  S-ar  părea  că  preţurile  de  monopol  reprezintă  un  capitol  al  cata- 
lacticii  pentru  care  tratamentul  matematic  este  mai  adecvat  decât  pentru  alte 
ramuri  ale  catalacticii.  Totuşi,  serviciile  pe  care  le  poate  furniza  matematica 
sunt  mai  degrabă  modeste  şi  în  această  direcţie. 

Cu  privire  la  preţurile  competitive,  matematica  nu  poate  furniza  decât  o 
descriere  matematică  a  diverselor  stări  de  echilibru  şi  a  condiţiilor  ce  caracte¬ 
rizează  construcţia  imaginară  a  economiei  uniform  repetitive.  Ea  nu  ne  poate 
spune  nimic  despre  acţiunile  care,  în  absenţa  oricăror  noi  schimbări  ale  date¬ 
lor,  ar  institui  în  cele  din  urmă  aceste  echilibre  şi  acest  sistem  uniform  repetitiv. 

In  teoria  preţurilor  de  monopol  matematicile  se  apropie  ceva  mai  mult  de 
realitatea  acţiunii.  Ele  arată  cum  ar  putea  monopolistul  să  determine  preţul 
optimal  de  monopol,  dacă  ar  avea  la  dispoziţie  toate  datele  necesare.  Dar  mo¬ 
nopolistul  nu  cunoaşte  configuraţia  curbei  cererii.  Ceea  ce  cunoaşte  el  sunt 
doar  puncte  în  care  curbele  cererii  şi  ale  ofertei  s-au  intersectat  în  trecut.  De 
aceea,  el  nu  este  în  măsură  să  utilizeze  formule  matematice,  pentru  a  desco¬ 
peri  dacă  există  vreun  preţ  de  monopol  pentru  articolul  său  monopolizat  şi,  în 
caz  afirmativ,  care  dintre  preţurile  de  monopol  este  preţul  optim.  Expunerile 
matematice  şi  grafice  nu  sunt,  de  aceea,  mai  puţin  inutile  în  cazul  acesta  decât 
în  oricare  altul.  Dar  ele  schematizează  cel  puţin  raţionamentele  monopolistu¬ 
lui  şi  nu  se  mulţumesc,  ca  în  cazul  preţurilor  competitive,  doar  cu  descrierea 
unei  construcţii  auxiliare,  care  nu  joacă  nici  un  rol  în  acţiunea  reală. 

Economiştii  matematicieni  contemporani  au  denaturat  studiul  preţurilor 
de  monopol.  Ei  îl  privesc  pe  monopolist  nu  ca  pe  un  vânzător  al  unui  bun 
monopolizat,  ci  ca  pe  un  antreprenor  şi  un  producător.  însă  este  necesar  să 
se  distingă  cu  claritate  între  câştigurile  de  monopol  şi  profitul  antreprenorial. 

Câştigurile  de  monopol  nu  pot  fi  realizate  decât  de  către  vânzătorul  unui 
bun  sau  al  unui  serviciu.  Un  antreprenor  le  poate  realiza  în  calitatea  sa  de 
vânzător  al  unui  bun  monopolizat,  dar  nu  în  aceea  de  antreprenor.  Avantajele 
şi  dezavantajele  care  pot  decurge  din  reducerea  sau  creşterea  costului  unitar 
de  producţie,  odată  cu  augmentarea  producţiei  totale,  reduc  sau  augmentea¬ 
ză  încasările  totale  nete  ale  monopolistului,  influenţându-i  comportamentul. 
Dar  tratamentul  catalactic  al  preţurilor  de  monopol  nu  trebuie  să  scape  din 
vedere,  legat  de  câştigurile  specifice  de  monopol,  faptul  că  ele  provin,  dată  fi¬ 
ind  configuraţia  corespunzătoare  a  cererii,  numai  din  monopolul  asupra  unui 
bun  sau  asupra  unui  drept.  Numai  împrejurarea  aceasta  este  cea  care-i  per¬ 
mite  monopolistului  să-şi  reducă  oferta,  fără  teamă  că  alţi  rivali  îi  pot  frustra 
demersul,  augmentând  cantitatea  oferită  de  ei  spre  vânzare.  Tentativele  de  a 
defini  condiţiile  necesare  pentru  apariţia  preţurilor  de  monopol  pe  baza  con¬ 
figuraţiei  costurilor  de  producţie  sunt  sterile. 

Este  greşit  să  descriem  situaţia  de  piaţă  care  duce  la  stabilirea  preţurilor 
competitive  prin  afirmaţia  că  producătorul  individual  ar  putea  vinde  la  preţul 
pieţei  o  cantitate  superioară  celei  pe  care  o  vinde  efectiv.  Lucrul  acesta  este 
adevărat  numai  dacă  sunt  îndeplinite  două  condiţii  speciale:  producătorul  în 
chestiune,  A ,  nu  este  producătorul  marginal  şi  augmentarea  producţiei  nu 
presupune  costuri  adiţionale  ce  nu  pot  fi  acoperite  prin  vânzarea  cantităţii 
suplimentare  de  produse.  In  acest  caz,  augmentarea  producţiei  de  către  A  îl 
sileşte  pe  producătorul  marginal  să  înceteze  producţia;  cantitatea  oferită  spre 
vânzare  rămâne  neschimbată. 

Trăsătura  caracteristică  a  preţului  competitiv,  care  îl  distinge  de  preţurile 
de  monopol,  este  că  cel  dintâi  rezultă  dintr-o  situaţie  în  care  proprietarii  bu¬ 
nurilor  şi  serviciilor  de  toate  ordinele  sunt  constrânşi  să  servească  dorinţele 
consumatorilor,  în  modul  cel  mai  adecvat  cu  putinţă.  Pe  o  piaţă  competitivă 
nu  există  nimic  de  felul  unei  politici  a  preţurilor  pe  care  să  o  practice  vânzăto¬ 
rii.  Ei  nu  au  altă  alternativă  decât  să  vândă  cât  mai  mult  cu  putinţă,  la  cel  mai 
ridicat  preţ  pe  care-1  pot  obţine.  Dar  monopolistul  are  mai  mult  de  câştigat 
reţinând,  de  la  desfacerea  pe  piaţă,  o  parte  din  oferta  de  care  dispune,  în  vede¬ 
rea  realizării  câştigurilor  specifice  de  monopol. 

7.  Buna  voinţă 

Trebuie  să  subliniem  neîncetat  că  piaţa  este  populată  cu  oameni  care 
nu  sunt  omniscienţi  şi  care  dispun  de  o  cunoaştere  mai  mult  sau  mai 
puţin  imperfectă  a  condiţiilor  existente. 

Cumpărătorul  trebuie  întotdeauna  să  se  bizuie  pe  credibilitatea  vân¬ 
zătorului.  Chiar  şi  pentru  achiziţionarea  factorilor  de  producţie,  cum¬ 
părătorul,  deşi  este  de  regulă  un  expert  în  domeniu,  depinde,  într-o 
anumită  măsură,  de  încrederea  pe  care  o  poate  avea  în  vânzător.  încă  şi 
mai  pronunţat,  acelaşi  lucru  se  petrece  pe  pieţele  bunurilor  de  consum. 
Aici,  vânzătorul  îl  depăşeşte  de  cele  mai  multe  ori  pe  cumpărător  în 

materie  de  pricepere  tehnologică  şi  comercială.  Sarcina  vânzătorului 
nu  este  pur  şi  simplu  de  a  vinde  mărfurile  pe  care  le  solicită  cumpă¬ 
rătorul.  El  trebuie  adesea  să-l  sfătuiască  pe  cumpărător  cum  să  aleagă 
marfa  care-i  poate  satisface  nevoile  în  modul  cel  mai  adecvat  cu  pu¬ 
tinţă.  Vânzătorul  cu  amănuntul  nu  este  doar  un  vânzător;  ele  este  şi  un 
sfetnic  prietenos.  Publicul  nu  patronează  orbeşte  orice  magazin.  Un 
om  preferă,  dacă  este  cu  putinţă,  un  magazin  sau  o  firmă  cu  care  el 
însuşi,  sau  prieteni  ai  săi  de  încredere,  au  avut  o  experienţă  pozitivă  în 
trecut. 

Buna  voinţă  este  renumele  pe  care  îl  dobândeşte  o  firmă  de  afaceri, 
pe  baza  realizărilor  sale  din  trecut.  Ea  implică  anticiparea  faptului  că 
beneficiarul  bunei  credinţe  se  va  menţine  în  viitor  la  înălţimea  stan¬ 
dardelor  sale  dinainte.  Buna  voinţă  nu  este  un  fenomen  care  apare  doar 
în  relaţiile  de  afaceri.  Ea  determină  alegerea  de  către  cineva  a  soţiei 
sale,  a  prietenilor  săi  şi  a  candidatului  pentru  care  votează  în  alegeri. 
Bineînţeles,  catalactica  se  ocupă  numai  de  bunăvoinţa  manifestată  în 
sfera  comercială. 

Nu  contează  dacă  bunăvoinţa  se  bazează  pe  realizări  şi  merite  reale, 
sau  este  doar  produsul  imaginaţiei  şi  al  ideilor  eronate.  Ceea  ce  contea¬ 
ză  pentru  acţiunea  umană  nu  este  adevărul,  aşa  cum  poate  el  să  apară 
în  ochii  unei  fiinţe  atotştiutoare,  ci  opiniile  persoanelor  supuse  erorii. 
Există  anumite  cazuri  în  care  clienţii  sunt  gata  să  plătească  un  preţ  mai 
ridicat  pentru  un  compus  de  o  anumită  marcă,  deşi  articolul  marcat 
nu  diferă  în  structura  sa  fizică  sau  chimică  de  alte  produse  mai  ieftine. 
Experţii  pot  considera  o  asemenea  conduită  nerezonabilă.  Dar  nimeni 
nu  poate  deveni  expert  în  toate  domeniile  relevante  pentru  alegerile  pe 
care  le  are  de  făcut.  Nimeni  nu  poate  evita  pe  de-a  întregul  substituirea 
cunoaşterii  adevăratei  stări  de  lucruri  prin  încrederea  acordată  altor 
oameni.  Clientul  obişnuit  nu-şi  alege  întotdeauna  articolul  sau  servi¬ 
ciul,  ci  furnizorul  în  care  are  încredere.  El  le  plăteşte  un  surplus  acelora 
pe  care  îi  consideră  de  încredere. 

Rolul  pe  care  buna  voinţă  îl  joacă  pe  piaţă  nu  subminează  şi  nu 
reduce  competiţia.  Oricine  este  liber  să  dobândească  bunăvoinţă,  şi 
oricine  beneficiază  de  bunăvoinţă  o  poate  pierde  după  ce  a  dobândit-o. 
Numeroşi  reformatori,  animaţi  de  prejudecata  lor  în  favoarea  guvernu¬ 
lui  paternalist,  susţin  ideea  etichetării  autoritare  a  calităţii,  ca  substitut 
la  mărcile  comerciale.  Ei  ar  avea  dreptate  dacă  stăpânitorii  şi  birocraţii 
ar  fi  înzestraţi  cu  omniscienţă  şi  cu  o  imparţialitate  absolută.  Insă  de¬ 
oarece  deţinătorii  de  funcţii  nu  sunt  deasupra  slăbiciunilor  omeneşti, 
realizarea  unor  astfel  de  planuri  n-ar  face  decât  să  substituie  defecte¬ 
le  cetăţenilor  particulari  prin  acelea  ale  însărcinaţilor  guvernamentali. 

Nu  putem  face  un  om  mai  fericit  împiedicându-1  să  discrimineze  între 
o  marcă  de  ţigări  sau  de  conserve  pe  care  o  preferă  şi  o  alta  pe  care  o 
agreează  mai  puţin. 

Câştigarea  bunăvoinţei  nu  necesită  doar  onestitate  şi  zel  în  deser¬ 
virea  consumatorilor  ci  -  în  egală  măsură  -  şi  cheltuieli  băneşti.  Este 
nevoie  de  timp  pentru  ca  o  firmă  să-şi  atragă  o  clientelă  constantă.  In 
acest  interval  ea  trebuie  adesea  să  suporte  pierderi,  pe  care  le  compară 
cu  viitoarele  profituri  anticipate. 

Din  punctul  de  vedere  al  vânzătorului  buna-voinţă  este,  aşa-zicând, 
un  factor  necesar  de  producţie.  El  este  estimat  în  consecinţă.  Faptul  că 
echivalentul  bănesc  al  bunăvoinţei  nu  apare  în  evidenţele  contabile  sau 
în  situaţiile  firmei  este  lipsit  de  importanţă.  La  vânzarea  unei  afaceri 
se  plăteşte  un  preţ  pentru  bunăvoinţă,  presupunând  că  aceasta  poate  fi 
transferată  către  cumpărător. 

Este  aşadar  o  sarcină  a  catalacticii  să  cerceteze  natura  acestui  lucru 
aparte,  numit  bunăvoinţă.  In  cadrul  acestei  cercetări  trebuie  să  distin¬ 
gem  trei  cazuri  diferite: 

Cazul  i .  Bunăvoinţa  îi  asigură  vânzătorului  posibilitatea  de  a  vinde 
la  preţuri  de  monopol,  sau  de  a  discrimina,  prin  preţuri,  între  diversele 
clase  de  cumpărători.  Cazul  acesta  nu  diferă  de  alte  situaţii  în  care  se 
practică  preţurile  de  monopol  sau  discriminarea  prin  preţuri. 

Cazul  2.  Bunăvoinţa  nu-i  asigură  vânzătorului  decât  posibilitatea 
de  a  vinde  la  preţuri  egale  cu  cele  practicate  de  rivalii  săi.  Dacă  n-ar 
dispune  de  bunăvoinţă  el  n-ar  putea  vinde  deloc,  sau  ar  putea-o  face 
numai  prin  reducerea  preţurilor.  Bunăvoinţa  este,  pentru  un  astfel  de 
vânzător,  la  fel  de  necesară  ca  şi  localul  în  care  îşi  desfăşoară  activi¬ 
tăţile,  menţinerea  unui  stoc  de  mărfuri  bine  asortat  şi  angajarea  de 
{381}  ajutoare  corespunzător  calificate.  Costul  suportat  pentru  dobândirea 
bunăvoinţei  joacă  acelaşi  rol  ca  şi  orice  alte  cheltuieli  de  afaceri.  Ele 
trebuie  acoperite,  ca  şi  acestea,  printr-un  exces  al  veniturilor  totale  faţă 
de  costurile  totale. 

Cazul  3 .  Vânzătorul  se  bucură,  în  cadrul  unui  cerc  limitat  de  patroni 
loiali,  de  o  reputaţie  atât  de  strălucită,  încât  le  poate  vinde  acestora 
la  preţuri  mai  mari  decât  cele  obţinute  de  rivalii  săi  mai  puţin  renu¬ 
miţi.  Totuşi,  aceste  preţuri  nu  sunt  preţuri  de  monopol.  Ele  nu  provin 
dintr-o  politică  deliberată  de  reducere  a  vânzărilor  totale,  în  vederea 
creşterii  încasărilor  nete.  Este  posibil  ca  vânzătorul  să  nu  aibă  posibi¬ 
litatea  să  vândă  o  cantitate  mai  mare,  acesta  fiind,  spre  exemplu,  cazul 
unui  doctor  care  este  ocupat  până  la  limita  puterilor  sale,  deşi  percepe 
tarife  mai  ridicate  decât  colegii  săi.  Se  poate  de  asemenea  întâmpla  ca 
sporirea  vânzărilor  să  necesite  investiţii  suplimentare  de  capital  şi  ca 

vânzătorul  fie  să  nu  dispună  de  acest  capital,  fie  să  creadă  că  are  po¬ 
sibilitatea  să-i  dea  o  întrebuinţare  mai  profitabilă.  Ceea  ce  împiedică 
augmentarea  producţiei  şi  a  cantităţii  de  mărfuri  sau  servicii  oferite 
spre  vânzare  nu  este  o  acţiune  deliberată  a  vânzătorului,  ci  starea  pieţei. 

Cum  greşita  interpretare  a  lucrurilor  acestea  a  generat  o  întreagă 
mitologie  a  „competiţiei  imperfecte”  şi  a  „competiţiei  monopoliste”, 
este  necesar  să  cercetăm  mai  îndeaproape  consideraţiile  antreprenoru¬ 
lui,  care  cântăreşte  avantajele  şi  dezavantajele  unei  extinderi  a  afacerii 
sale. 

Extinderea  unui  agregat  productiv  şi  -  în  egală  măsură  -  aug¬ 
mentarea  producţiei,  de  la  o  utilizare  parţială  la  deplina  ei  capacitate 
productivă,  presupune  investiţii  suplimentare  de  capital,  care  nu  sunt 
justificate  decât  dacă  nu  există  nici  o  investiţie  mai  profitabilă  disponi¬ 
bilă.21  Nu  contează  dacă  antreprenorul  este  suficient  de  bogat  pentru  a 
investi  propriile  sale  fonduri,  sau  dacă  e  nevoit  să  împrumute  fondurile 
necesare.  De  asemenea,  acea  parte  a  capitalului  care-i  aparţine  chiar 
antreprenorului  şi  care  nu  este  întrebuinţată  în  cadrul  firmei  sale  nu 
este  „neproductivă”.  Ea  este  întrebuinţată  undeva  în  cadrul  sistemului 
economic.  Pentru  a  fi  întrebuinţate  în  vederea  extinderii  afacerii  în 
chestiune  aceste  fonduri  ar  trebui  retrase  din  utilizările  care  li  se  dau 
în  prezent.22  Antreprenorul  nu  se  va  angrena  în  această  modificare 
a  structurii  investiţiilor  sale,  decât  dacă  anticipează  de  pe  urma  ei  o 
augmentare  a  beneficiilor  sale  nete.  In  plus,  există  şi  alte  semne  de 
întrebare  care  pot  stăvili  propensiunea  antreprenorului  de  a  extinde  o 
întreprindere  prosperă,  chiar  dacă  situaţia  de  piaţă  pare  să  ofere  şanse 
reale.  Antreprenorul  se  poate  îndoi  de  propria-i  capacitate  de  a  gesti¬ 
ona  cu  succes  o  unitate  productivă  mai  mare.  El  poate  fi,  de  asemenea, 
speriat  de  exemplele  date  de  întreprinderile  cândva  prospere,  a  căror 
extindere  a  dus  la  faliment. 

Un  om  de  afaceri  care,  datorită  enormei  bunăvoinţe  de  care  se  bu¬ 
cură,  ar  fi  în  măsură  să  vândă  la  preţuri  mai  mari  decât  rivalii  săi  mai 
puţin  renumiţi  ar  putea,  desigur,  renunţa  la  avantajul  pe  care-1  are,  re- 
ducându-şi  preţul  la  nivelul  aceluia  al  competitorilor  săi.  Ca  orice  vân¬ 
zător  de  bunuri  sau  de  forţă  de  muncă,  el  s-ar  putea  abţine  de  la  a  pro¬ 
fita  pe  de-a  întregul  de  starea  pieţei  şi  ar  putea  vinde  la  un  preţ  la  care 
cererea  depăşeşte  oferta.  Făcând  aceasta,  el  le-ar  face  anumitor  oameni 

2 1 .  Cheltuielile  destinate  publicităţii  adiţionale  reprezintă,  de  asemenea,  investiţii 
adiţionale  de  capital. 

22.  Deţinerea  de  monedă,  chiar  dacă  depăşeşte  cantităţile  obişnuite  şi  este  denumi¬ 
tă  „tezaurizare”  („ hoarding  ),  este  una  din  posibilele  întrebuinţări  ale  fondurilor  dispo¬ 
nibile.  In  starea  curentă  a  pieţei,  actorul  consideră  că  deţinerea  de  monedă  este  cea  mai 
adecvată  întrebuinţare  a  unei  părţi  a  activelor  sale. 

cadouri.  Beneficiarii  cadourilor  ar  fi  cei  ce  cumpără  la  preţurile  acestea 
mai  scăzute.  Alţii,  deşi  dispuşi  să  cumpere  la  acelaşi  preţ,  ar  trebui  să 
plece  cu  mâinile  goale,  deoarece  oferta  ar  fi  insuficientă. 

Reducerea  cantităţii  oricărui  articol  produs  şi  oferit  spre  vânzare 
este  întotdeauna  rezultatul  deciziilor  antreprenorilor,  care  urmăresc 
realizarea  celor  mai  ridicate  profituri  cu  putinţă  şi  evitarea  pierderilor. 
Trăsătura  caracteristică  a  preţurilor  de  monopol  nu  constă  în  faptul 
că  antreprenorii  nu  au  produs  mai  mult  din  articolul  în  chestiune  şi, 
procedând  astfel,  n-au  determinat  o  scădere  a  preţului  său.  Ea  nu  con¬ 
stă  nici  în  faptul  că  unii  factori  complementari  de  producţie  rămân 
neutilizaţi,  deşi  utilizarea  lor  mai  deplină  ar  fi  determinat  scăderea 
preţului  produsului.  Singura  întrebare  relevantă  este  dacă  reducerea 
producţiei  este  sau  nu  rezultatul  acţiunii  proprietarului  monopolist  al 
unei  cantităţi  de  bunuri  şi  servicii,  din  care  reţine  o  parte  în  vederea 
practicării  de  preţuri  mai  mari  pentru  restul.  Trăsătura  caracteristică  a 
preţurilor  de  monopol  este  sfidarea  de  către  monopolist  a  dorinţelor 
consumatorilor.  Un  preţ  competitiv  pentru  cupru  înseamnă  că  preţul 
final  al  cuprului  tinde  către  un  punct  în  care  depozitele  sunt  exploatate 
în  măsura  permisă  de  preţurile  factorilor  de  producţie  complementari 
non-specifici  necesari;  mina  marginală  nu  produce  o  rentă  de  minerit. 
Consumatorii  obţin  atâta  cupru  cât  stabilesc  ei  înşişi,  prin  preţurile  pe 
care  le  stabilesc  pentru  cupru  şi  pentru  toate  celelalte  bunuri.  Un  preţ 
de  monopol  pentru  cupru  înseamnă  că  depozitele  de  cupru  sunt  în¬ 
trebuinţate  numai  într-o  măsură  mai  redusă,  deoarece  acest  lucru  este 
mai  avantajos  pentru  proprietari;  capitalul  şi  mâna  de  lucru  care,  dacă 
supremaţia  consumatorilor  nu  ar  fi  fost  încălcată,  ar  fi  fost  întrebuinţa¬ 
te  pentru  producţia  suplimentară  de  cupru,  sunt  întrebuinţate  pentru 
producerea  altor  articole,  pentru  care  cererea  consumatorilor  este  mai 
puţin  intensă.  Interesele  proprietarilor  depozitelor  de  cupru  trec  atunci 
înaintea  acelora  ale  consumatorilor.  Resursele  de  cupru  disponibile  nu 
{383}  sunt  întrebuinţate  în  conformitate  cu  dorinţele  şi  planurile  publicului. 

Profiturile  sunt,  bineînţeles,  de  asemenea  un  produs  al  discrepanţei 
dintre  dorinţele  consumatorilor  şi  acţiunile  antreprenorilor.  Dacă  toţi 
antreprenorii  ar  fi  avut,  în  trecut,  capacitatea  de  a  prevedea  perfect 
actuala  stare  a  pieţei,  atunci  nu  ar  fi  apărut  niciodată  nici  profituri,  nici 
pierderi.  Competiţia  dintre  ei  ar  fi  dus  deja,  încă  din  trecut,  la  ajusta¬ 
rea  preţurilor  factorilor  complementari  de  producţie  -  făcând  rabatul 
corespunzător  preferinţei  de  timp  -  la  preţurile  din  prezent  ale  pro¬ 
duselor.  Dar  această  afirmaţie  nu  poate  şterge  diferenţa  fundamenta¬ 
lă  dintre  profituri  şi  câştigurile  de  monopol.  Antreprenorul  profită  în 
măsura  în  care  reuşeşte  să-i  servească  pe  consumatori  mai  bine  decât 

au  făcut-o  alţii.  Monopolistul  realizează  câştiguri  de  monopol  prin 
subminarea  satisfacţiei  consumatorilor. 

8 .  Monopolul  cererii 

Preţurile  de  monopol  pot  apărea  numai  în  condiţiile  existenţei  unui 
monopol  al  ofertei.  Un  monopol  al  cererii  nu  generează  o  situaţie  de 
piaţă  diferită  de  aceea  care  ar  exista  dacă  cererea  nu  ar  fi  monopolizată. 
Cumpărătorul  monopolist  -  fie  acesta  un  singur  individ,  sau  un  grup 
de  indivizi  acţionând  concertat,  nu  poate  realiza  un  câştig  specific,  si¬ 
milar  câştigurilor  de  monopol  ale  vânzătorilor  monopolişti.  Dacă  el  îşi 
reduce  cererea,  atunci  va  cumpăra  la  un  preţ  mai  mic;  dar  în  acest  caz 
şi  cantitatea  cumpărată  va  scădea. 

După  cum  guvernele  reduc  competiţia  pentru  a  ameliora  poziţia 
vânzătorilor  privilegiaţi,  ele  pot  restricţiona  competiţia  şi  în  beneficiul 
cumpărătorilor  privilegiaţi.  Guvernele  au  pus  în  mod  repetat  embar¬ 
gouri  asupra  exporturilor  anumitor  bunuri  privilegiate.  Astfel,  prin 
excluderea  cumpărătorilor  străini,  ele  au  urmărit  reducerea  preţurilor 
autohtone.  Dar  un  asemenea  preţ  redus  nu  este  omolog  preţurilor  de 
monopol. 

Fenomenele  tratate  îndeobşte  sub  eticheta  de  monopol  al  cererii  ţin 
de  determinarea  preţurilor  pentru  factorii  de  producţie  complementari 
specifici. 

Producţia  unei  unităţi  din  bunul  m  necesită,  pe  lângă  utilizarea  unor 
diverşi  factori  non-specifici,  utilizarea  câte  unei  unităţi  din  fiecare  din 
factorii  absolut  specifici  a  şi  b.  Nici  a  nici  b  nu  pot  fi  înlocuiţi  cu  vre¬ 
un  alt  factor;  pe  de  altă  parte,  a  este  complet  nefolositor  dacă  nu  este 
combinat  cu  b  şi  viceversa.  Stocul  disponibil  de  a  depăşeşte  cu  mult 
stocul  disponibil  de  b.  De  aceea,  proprietarii  lui  a  nu  pot  obţine  nici  un 
preţ  pentru  a.  Cererea  pentru  a  rămâne  permanent  în  urma  ofertei;  a 
nu  este  un  bun  economic.  Dacă  a  este  un  depozit  mineral  a  cărui  ex¬ 
ploatare  necesită  capital  şi  forţă  de  muncă,  deţinerea  depozitului  nu-i 
aduce  proprietarului  său  nici  un  fel  de  indemnizaţie.  Nu  există  o  rentă 
provenită  din  minerit. 

Dar  dacă  proprietarii  lui  a  formează  un  cartel,  atunci  ei  pot  inversa 
rolurile.  Ei  pot  reduce  cantitatea  oferită  spre  vânzare  din  a  până  la  acea 
fracţie  care  face  ca  oferta  de  b  să  depăşească  oferta  de  a.  Acum  a  devine 
un  bun  economic  pentru  care  se  plătesc  preţuri,  în  vreme  ce  preţul  lui 
b  scade  la  zero.  Dacă  apoi  proprietarii  lui  b  reacţionează  formând  şi 
ei  un  cartel,  atunci  între  cele  două  asociaţii  monopoliste  ia  naştere  un 
război  al  preţurilor,  în  legătură  cu  deznodământul  căruia  catalactica  nu 
poate  face  nici  un  fel  de  afirmaţii.  După  cum  am  arătat  deja,  procesul 

de  formare  a  preţurilor  nu  generează  un  rezultat  unic  determinat  în 
cazurile  în  care  mai  mult  decât  unul  din  factorii  de  producţie  necesari 
este  de  natură  absolut  specifică. 

Nu  contează  dacă  situaţia  de  piaţă  este  sau  nu  de  aşa  natură  încât 
factorii  a  şi  b  laolaltă  ar  putea  fi  vânduţi  la  preţuri  de  monopol.  Nu  are 
nici  o  importanţă  dacă  preţul  pentru  o  mulţime  alcătuită  atât  dintr-o 
unitate  de  a  cât  şi  din  una  de  b  este  un  preţ  de  monopol  sau  unul 
competitiv. 

Astfel,  ceea  ce  se  numeşte  uneori  monopol  al  cererii  se  dovedeşte  a 
fi  un  monopol  al  ofertei,  format  în  anumite  condiţii.  Vânzătorii  lui  a  şi 
b  doresc  să  vândă  la  preţuri  de  monopol,  indiferent  dacă  preţul  lui  m 
poate  deveni  un  preţ  de  monopol.  Singurul  lucru  care  contează  pentru 
ei  este  să  obţină  o  parte  cât  mai  mare  cu  putinţă  din  preţul  total  pe  care 
cumpărătorii  sunt  dispuşi  să-l  suporte  pentru  a  şi  b,  laolaltă.  Această 
situaţie  nu  prezintă  nici  o  particularitate  care  să  justifice  denumirea  ei 
cu  termenul  de  monopol  al  cererii.  Exprimarea  aceasta  devine  explicabi¬ 
lă  totuşi,  dacă  luăm  în  consideraţie  particularităţile  accidentale  care  pot 
caracteriza  rivalitatea  celor  două  grupuri.  Dacă  proprietarii  lui  a  (sau 
b)  sunt  totodată  şi  antreprenorii  care  dirijează  producerea  lui  m,  atunci 
cartelul  lor  capătă  aparenţa  exterioară  a  unui  monopol  al  cererii.  Dar 
această  asociaţie  de  persoane,  care  cumulează  două  funcţii  catalactice 
separate,  nu  modifică  esenţa  problemei;  în  joc  este  reglarea  afacerilor 
între  două  grupuri  de  vânzători  monopolişti. 

Exemplul  nostru  acoperă,  mutatis  mutandis,  şi  cazul  când  a  şi  b  pot  fi 
întrebuinţate  şi  pentru  alte  scopuri  decât  producerea  lui  m,  cu  condiţia 
ca  aceste  întrebuinţări  să  nu  aducă  decât  beneficii  mai  mici. 

9.  Consumul  afectat  de  preţurile  de  monopol 

Consumatorul  individual  poate  reacţiona  la  preţurile  de  monopol  în 
feluri  diferite. 

1.  In  ciuda  creşterii  preţului,  consumatorul  individual  nu-şi  redu¬ 
ce  cumpărăturile  din  articolul  monopolizat.  El  preferă  să-şi  restrângă 
cumpărăturile  din  alte  bunuri.  (Dacă  toţi  consumatorii  ar  reacţiona  în 
felul  acesta,  atunci  preţul  competitiv  ar  fi  crescut  deja  până  la  nivelul 
preţului  de  monopol.) 

2.  Consumatorul  îşi  reduce  cumpărăturile  din  articolul  monopolizat, 
în  aşa  măsură  încât  nu  cheltuieşte  pentru  el  mai  mult  decât  ar  fi  cheltu¬ 
it  -  pentru  achiziţionarea  unei  cantităţi  mai  mari  -  la  preţul  competitiv. 
(Dacă  toţi  oamenii  ar  reacţiona  în  felul  acesta,  atunci  vânzătorul  nu  ar 
înregistra,  la  preţul  de  monopol,  încasări  mai  mari  decât  cele  pe  care 

le-ar  înregistra  la  preţul  competitiv;  el  nu  ar  realiza  nici  un  fel  de  câştig 
îndepărtându-se  de  preţul  competitiv.)  {385} 

3.  Consumatorul  îşi  reduce  cumpărăturile  din  bunul  monopolizat 
în  aşa  măsură  încât  cheltuieşte  pentru  el  mai  puţin  decât  ar  fi  cheltuit 
la  preţul  competitiv;  cu  banii  astfel  economisiţi  el  cumpără  bunuri  pe 
care  nu  le-ar  fi  cumpărat  altminteri.  (Dacă  toţi  oamenii  ar  reacţiona 
astfel,  atunci  vânzătorul  şi-ar  submina  propriile  interese  prin  practi¬ 
carea  unui  preţ  mai  ridicat  decât  cel  competitiv;  apariţia  unui  preţ  de 
monopol  nu  ar  fi  posibilă.  Numai  un  binefăcător,  dornic  să-şi  dezveţe 
semenii  de  obiceiul  de  consuma  droguri  dăunătoare,  ar  mai  ridica  în 
cazul  acesta  preţul  articolului  respectiv  deasupra  nivelului  competitiv.) 

4.  Consumatorul  cheltuieşte  mai  mult  pentru  bunul  monopolizat 
decât  ar  fi  cheltuit  la  preţul  competitiv,  pentru  a  achiziţiona  numai  o 
cantitate  mai  redusă  din  el. 

Oricum  ar  reacţiona  consumatorul,  satisfacţia  lui  apare  ca  fiind  di¬ 
minuată,  din  punctul  de  vedere  al  propriilor  sale  evaluări.  în  regim  de 
preţuri  de  monopol  el  nu  este  la  fel  de  bine  servit  ca  în  regim  de  preţuri 
competitive.  Câştigul  de  monopol  al  vânzătorului  provine  dintr-o  pri¬ 
vare  monopolistă  a  consumatorului.  Chiar  dacă  anumiţi  consumatori 
achiziţionează  bunuri  pe  care  nu  le-ar  fi  cumpărat  în  absenţa  preţurilor 
de  monopol  (ca  în  cazul  3),  satisfacţia  lor  este  mai  redusă  decât  ar  fi 
fost  la  alte  preţuri.  Capitalul  şi  munca  retrase  din  producţia  de  bunuri, 
care  scade  datorită  reducerii  monopoliste  a  ofertei  unuia  din  facto¬ 
rii  complementari  necesari  pentru  desfăşurarea  ei,  sunt  întrebuinţate 
pentru  producerea  altor  lucruri,  care  nu  ar  fi  fost  produse  altminteri. 

Dar  consumatorii  pun  o  valoare  mai  redusă  pe  aceste  alte  lucruri. 

Cu  toate  acestea,  există  o  excepţie  de  la  regula  generală  că  preţurile 
de  monopol  îl  avantajează  pe  vânzător  şi  ştirbesc  supremaţia  intere¬ 
selor  consumatorilor.  Dacă,  pe  o  piaţă  competitivă,  unul  din  factorii 
complementari,  denumit  f  necesar  pentru  producerea  bunului  de  con¬ 
sum  g,  nu  atinge  nici  un  preţ,  deşi  producţia  de  f  presupune  diverse 
cheltuieli  şi  consumatorii  sunt  dispuşi  să  plătească  pentru  bunul  de 
consum  g  un  preţ  care  face  ca  producerea  sa  să  fie  profitabilă  pe  o  piaţă 
competitivă,  atunci  preţul  de  monopol  pentru  f  devine  o  condiţie  ne¬ 
cesară  pentru  producerea  de  g.  Aceasta  este  ideea  avansată  în  favoarea  {386} 
patentelor  şi  a  legilor  de  Copyright.  Dacă  inventatorii  şi  autorii  nu  ar 
avea  posibilitatea  să  câştige  bani  de  pe  urma  activităţilor  lor  specifice, 
atunci  ei  ar  fi  în  imposibilitatea  de  a-şi  dedica  timpul  acestor  activităţi 
şi  de  a  suporta  costurile  necesare.  Publicul  nu  ar  culege  nici  un  avantaj 
de  pe  urma  absenţei  preţurilor  de  monopol  pentru  f.  Dimpotrivă,  el 
ar  pierde  satisfacţia  de  care  s-ar  bucura  de  pe  urma  cumpărării  de  g .2} 

23.  A  se  vedea  mai  jos,  pp.  680-681. 

Multă  lume  este  alarmată  de  utilizarea  necugetată  a  depozitelor  mi¬ 
nerale  şi  de  petrol  care  nu  pot  fi  înlocuite.  Contemporanii  noştri,  spun 
aceşti  oameni,  irosesc  un  stoc  epuizabil,  fără  să  ţină  seama  de  gene¬ 
raţiile  viitoare.  Ne  consumăm  drepturile  primite  prin  naştere  -  şi  pe 
acelea  ale  urmaşilor  noştri.  Dar  aceste  plângeri  sunt  mai  degrabă  neîn¬ 
temeiate.  Noi  nu  ştim  dacă  oamenii  din  epocile  viitoare  se  vor  bizui  în 
continuare  pe  aceleaşi  materii  prime  de  care  depindem  noi  astăzi.  Este 
adevărat  că  epuizarea  depozitelor  de  petrol  şi  chiar  şi  a  celor  de  căr¬ 
bune  avansează  într-un  ritm  rapid.  Dar  este  foarte  probabil  ca  într-o 
sută  sau  cinci  sute  de  ani  oamenii  să  recurgă  la  alte  metode  pentru  a-şi 
produce  puterea  calorică.  Nimeni  nu  ştie  dacă  noi,  presupunând  că  am 
deveni  mai  puţin  risipitori  cu  aceste  depozite,  nu  ne-am  lipsi  pe  noi 
înşine  fără  a  aduce  nici  un  avantaj  persoanelor  care  vor  trăi  în  secolele 
douăzeci  şi  unu  sau  douăzeci  şi  patru.  Este  inutil  să  ne  preocupăm  de 
nevoile  unor  epoci  ale  căror  capacităţi  tehnologice  nici  nu  le  visăm. 

Dar  dacă  aceleaşi  persoane  care  deplâng  epuizarea  unor  resurse  na¬ 
turale  sunt  la  fel  de  vehemente  şi  în  condamnarea  reducerii  mono¬ 
poliste  a  exploatării  lor  actuale,  atunci  poziţia  lor  este  contradictorie. 
Efectul  preţurilor  de  monopol  la  mercur  este,  cu  siguranţă,  o  anumită 
încetinire  a  ratei  de  epuizare  a  acestuia.  In  ochii  acelora  care  sunt  spe¬ 
riaţi  de  perspectiva  unei  viitoare  lipse  a  mercurului  acest  efect  trebuie 
să  pară  deosebit  de  dezirabil. 

Prin  demascarea  acestor  contradicţii,  teoria  economică  nu  urmăreş¬ 
te  să  „justifice”  preţurile  de  monopol  pentru  petrol,  minerale  şi  minere¬ 
uri.  Sarcina  teoriei  economice  nu  este  nici  de  a  justifica,  nici  de  a  con¬ 
damna.  Ei  nu-i  revine  decât  să  cerceteze  efectele  tuturor  modalităţilor 
de  acţiune  umană.  Ea  nu  apare  în  arena  în  care  partizanii  şi  oponenţii 
preţurilor  de  monopol  îşi  pledează  cauzele. 

Ambele  părţi  recurg,  în  această  controversă  fierbinte,  la  argumente 
eronate.  Partida  antimonopolistă  se  înşală  atribuind  tuturor  monopo¬ 
lurilor  puterea  de  a  înrăutăţi  situaţia  cumpărătorilor,  prin  reducerea 
cererii  şi  practicarea  unor  preţuri  monopoliste.  Nu  este  mai  puţin  gre¬ 
şit  să  se  presupună  că  pe  piaţa  liberă,  neobstrucţionată  şi  nesabotată 
de  amestecuri  guvernamentale,  ar  predomina  o  tendinţă  generală  de 
{387}  formare  a  preţurilor  de  monopol.  A  vorbi  despre  un  capitalism  mono¬ 
polist  în  locul  intervenţionismului  monopolist  şi  despre  carteluri  private 
în  locul  cartelurilor  instituite  de  stat ,  reprezintă  o  distorsionare  grotescă 
a  adevăratei  stări  de  lucruri.  Dacă  guvernele  nu  ar  urmări  instituirea 
lor,  preţurile  de  monopol  s-ar  limita  la  unele  minerale  care  nu  pot  fi 
extrase  decât  din  câteva  locuri  şi  la  domeniul  monopolurilor  locale 
datorate  spaţiului  limitat.24 

24.  A  se  vedea  mai  sus,  p.  366. 

Partida  promonopolistă  greşeşte  punând  pe  seama  cartelurilor  rea¬ 
lizarea  economiilor  asociate  cu  producţia  pe  scară  mare.  Ei  afirmă  că, 
pe  de  o  parte,  concentrarea  monopolistă  a  producţiei  reduce  costurile 
medii  de  producţie,  sporind  astfel  cantitatea  de  capital  şi  de  mână  de 
lucru  disponibilă  pentru  suplimentarea  producţiei.  Insă,  pentru  eli¬ 
minarea  fabricilor  care  produc  la  costuri  mai  ridicate,  nu  este  necesar 
nici  un  fel  de  cartel.  Acest  efect  rezultă  din  competiţia  pe  piaţa  liberă, 
în  absenţa  oricărui  monopol  şi  a  oricăror  preţuri  de  monopol.  Scopul 
cartelizării  sponsorizate  de  guvern  este  adesea,  dimpotrivă,  păstrarea 
în  existenţă  a  unor  fabrici  şi  ferme,  pe  care  piaţa  liberă  le-ar  sili  să-şi 
înceteze  funcţionarea,  tocmai  pentru  că  produc  la  costuri  de  producţie 
prea  ridicate.  Spre  exemplu,  piaţa  liberă  ar  fi  eliminat  fermele  submar- 
ginale  şi  le-ar  fi  păstrat  numai  pe  acelea  a  căror  producţie  este  rentabilă 
la  preţurile  existente  pe  piaţă.  însă  aşa-numitul  New  Deal  a  acordat 
preferinţă  unui  alt  aranjament.  El  i-a  forţat  pe  toţi  fermierii  să  recurgă 
la  o  reducere  proporţională  a  ofertei.  Prin  caracterul  său  monopolist, 
această  măsură  a  determinat  ridicarea  preţurilor  produselor  agricole 
până  la  un  nivel  la  care  producerea  pe  soluri  submarginale  a  devenit 
din  nou  atractivă. 

Nu  mai  puţin  eronate  sunt  concluziile  care  provin  din  confundarea 
economiilor  provenite  din  standardizare  cu  monopolul.  Dacă  oamenii 
ar  solicita  doar  un  singur  tip  standard  dintr-un  anumit  bun,  atunci 
producerea  anumitor  articole  ar  putea  fi  aranjată  mai  economic,  iar 
costurile  ar  putea  fi  reduse  corespunzător.  Dar  dacă  oamenii  s-ar  com¬ 
porta  astfel,  atunci  standardizarea  şi  reducerea  corespunzătoare  a  cos¬ 
turilor  s-ar  manifesta  şi  în  absenţa  monopolului.  Dacă,  pe  de  altă  par¬ 
te,  cineva  îi  forţează  pe  consumatori  să  se  mulţumească  numai  cu  un 
produs  standard,  atunci  satisfacţia  lor  nu  este  sporită,  ci  este  diminuată. 
Un  dictator  poate  socoti  comportamentul  consumatorilor  mai  degrabă 
prostesc.  De  ce  să  nu  se  îmbrace  femeile  în  uniforme,  ca  soldaţii?  De 
ce  să  se  înnebunească  după  haine  croite  diferit?  El  poate  avea  dreptate 
din  punctul  de  vedere  al  propriilor  sale  judecăţi  de  valoare.  Dar  necazul 
este  că  evaluarea  este  personală,  individuală  şi  arbitrară.  Democraţia 
pieţei  constă  în  faptul  că  oamenii  înşişi  sunt  cei  care  aleg  în  ceea  ce-i 
priveşte  şi  că  nici  un  dictator  nu  are  puterea  de  a-i  sili  să  se  supună 
judecăţilor  sale  de  valoare. 

io.  Discriminarea  prin  preţuri  din  partea  vânzătorului 

Atât  preţurile  competitive  cât  şi  preţurile  de  monopol  sunt  identice 
pentru  toţi  cumpărătorii.  Pe  piaţă  există  o  tendinţă  permanentă  de  eli¬ 
minare  a  discrepanţelor  de  preţuri  existente  la  aceleaşi  bunuri  şi  servi- 

cii.  Deşi  evaluările  consumatorilor  şi  intensitatea  cererilor  lor  manifes¬ 
tate  efectiv  pe  piaţă  diferă,  ei  plătesc  aceleaşi  preţuri.  Omul  bogat  nu 
plăteşte  mai  mult  pentru  pâinea  sa  decât  omul  mai  puţin  bogat,  deşi  el 
ar  fi  dispus  să  plătească  un  preţ  mai  ridicat,  dacă  nu  ar  putea-o  achizi¬ 
ţiona  mai  ieftin.  Entuziastul,  care  mai  degrabă  şi-ar  reduce  consumul 
de  hrană  decât  să  piardă  un  spectacol  în  care  se  cântă  o  simfonie  de 
Beethoven,  nu  plăteşte  mai  mult  pentru  bilet  decât  cineva  pentru  care 
muzica  nu  este  decât  ceva  care  face  să  treacă  timpul  şi  care  nu  ar  veni 
la  concert  dacă  nu  ar  putea-o  face  decât  cu  preţul  renunţării  la  anumite 
nimicuri.  Diferenţa  între  preţul  pe  care  trebuie  cineva  să-l  plătească 
pentru  un  bun  şi  preţul  cel  mai  mare  pe  care  persoana  respectivă  ar  fi 
dispusă  să-l  plătească  pentru  el  a  fost  numit  uneori  surplus  al  consu¬ 
matorului.25 

Dar  pe  piaţă  pot  apărea  condiţii  care  îi  permit  vânzătorului  să  dis¬ 
crimineze  între  cumpărători.  El  poate  vinde  un  bun  sau  un  serviciu  la 
preţuri  diferite,  către  diferiţii  cumpărători.  El  poate  uneori  să  obţină 
preţuri  atât  de  mari  încât  să  facă  să  dispară  întregul  surplus  al  consu¬ 
matorului.  Pentru  ca  discriminarea  să  fie  avantajoasă  pentru  vânzător 
este  necesar  să  fie  îndeplinite  simultan  două  condiţii. 

Prima  condiţie  este  ca  cei  ce  cumpără  la  preţul  mai  redus  să  nu 
aibă  posibilitatea  de  a  revinde  bunul  sau  serviciul  către  persoanele  că¬ 
rora  vânzătorul  care  discriminează  nu  le  vinde  decât  la  preţuri  mai 
mari.  Dacă  asemenea  tranzacţii  nu  pot  fi  împiedicate,  intenţiile  pri¬ 
mului  vânzător  vor  fi  neutralizate.  A  doua  condiţie  este  ca  publicul 
cumpărător  să  nu  reacţioneze  în  aşa  fel  încât  încasările  totale  nete  ale 
vânzătorului  să  rămână  în  urma  nivelului  pe  care  l-ar  fi  atins  în  condiţii 
de  uniformitate  a  preţurilor.  Această  a  doua  condiţie  este  întotdeauna 
îndeplinită,  atunci  când  ar  fi  avantajos  pentru  vânzător  să  înlocuiască 
preţurile  competitive  prin  preţuri  de  monopol.  Dar  ea  poate  fi  îndepli¬ 
nită  şi  în  situaţii  de  piaţă  care  nu  ar  aduce  câştiguri  de  monopol.  Intr- 
adevăr,  discriminarea  prin  preţuri  nu-1  sileşte  pe  vânzător  să  reducă 
volumul  vânzărilor.  El  nu  pierde  complet  nici  un  cumpărător;  el  nu 
trebuie  decât  să  ţină  seama  de  faptul  că  anumiţi  cumpărători  îşi  pot 
reduce  volumul  cumpărăturilor.  Dar  el  are,  de  regulă,  posibilitatea  de  a 
vinde  restul  ofertei  sale  către  persoane  care  n-ar  fi  cumpărat  deloc,  sau 
{389}  ar  fi  cumpărat  mai  puţin,  dacă  ar  fi  trebuit  să  plătească  preţul  compe¬ 
titiv  uniform. 

In  consecinţă,  configuraţia  costurilor  de  producţie  nu  joacă  nici  un 
rol  în  consideraţiile  vânzătorului  care  discriminează.  Costurile  de  pro¬ 
ducţie  nu  sunt  afectate,  deoarece  cantitatea  totală  produsă  şi  vândută 
rămâne  neschimbată. 

25 .  Cf.  A.  Marshall,  Principles  of  Economics,  8th  ed.,  Londra,  1 930,  pp.  1 24- 127. 

Cazul  cel  mai  frecvent  întâlnit  de  discriminare  prin  preţuri  este  ace¬ 
la  al  medicilor.  Un  doctor  care  poate  aplica  80  de  tratamente  pe  săptă¬ 
mână  şi  percepe  3  $  pentru  fiecare  tratament  este  ocupat  complet  dacă 
îngrijeşte  30  de  pacienţi  şi  câştigă  240$  pe  săptămână.  Dacă  percepe 
câte  4I  în  loc  de  3  de  la  cei  mai  bogaţi  10  pacienţi,  care  consumau  îm¬ 
preună  50  de  tratamente,  aceştia  vor  consuma  numai  40  de  tratamente. 
Doctorul  vinde  cele  10  tratamente  rămase  disponibile  la  preţul  de  2$ 
bucata,  către  pacienţi  care  nu  ar  fi  cheltuit  3$  pentru  a-şi  achiziţiona 
serviciile  sale  profesionale.  Procedând  astfel  încasările  sale  săptămâna¬ 
le  cresc  la  270$. 

Deoarece  discriminarea  prin  preţuri  este  practicată  de  către  vânză¬ 
tor  numai  dacă  este  mai  avantajoasă  pentru  el  decât  vânzarea  la  un  preţ 
uniform,  este  evident  că  ea  duce  la  o  modificare  a  consumului  şi  a  alo¬ 
cării  factorilor  de  producţie,  între  diversele  lor  întrebuinţări.  Rezultatul 
discriminării  este  întotdeauna  că  suma  totală  cheltuită  pentru  achiziţi¬ 
onarea  bunurilor  în  chestiune  creşte.  Cumpărătorii  trebuie  să  acopere 
sporul  lor  de  cheltuieli  prin  reducerea  altor  cheltuieli.  Deoarece  este 
extrem  de  puţin  probabil  ca  cei  ce  beneficiază  de  pe  urma  discrimină¬ 
rii  prin  preţuri  să-şi  cheltuiască  întregul  câştig  pentru  achiziţionarea 
aceloraşi  bunuri  pe  care  au  încetat  să  le  cumpere  alte  persoane  -  şi  în 
aceleaşi  cantităţi,  schimbarea  datelor  pieţei  şi  modificarea  structurilor 
de  producţie  devin  inevitabile. 

In  exemplul  de  mai  sus,  cei  mai  bogaţi  zece  pacienţi  sunt  dezavanta¬ 
jaţi;  ei  plătesc  4$  pentru  un  serviciu  pentru  care  plăteau  numai  3.  Insă 
nu  numai  doctorul  are  de  câştigat  de  pe  urma  discriminării;  pacienţii 
care  plătesc  2$  beneficiază  şi  ei.  Este  adevărat  că  ei  trebuie  să  acope¬ 
re  tariful  pentru  doctor  renunţând  la  alte  satisfacţii.  Dar  ei  evaluează 
aceste  satisfacţii  la  o  valoare  mai  redusă  decât  cea  pe  care  le-o  procură 
tratamentul  doctorului.  Gradul  lor  de  satisfacţie  este  mai  mare. 

Pentru  a  înţelege  pe  deplin  discriminarea  prin  preţuri  este  bine  să 
ne  amintim  că,  în  condiţii  de  diviziune  a  muncii,  rivalitatea  dintre  cei 
dornici  să  obţină  acelaşi  produs  nu  înrăutăţeşte  în  mod  necesar  pozi¬ 
ţia  competitorului  individual.  Interesele  competitorilor  sun  antagonice 
numai  în  ce  priveşte  serviciile  furnizate  de  factorii  de  producţie  com¬ 
plementari  naturali.  Acest  antagonism  natural  inevitabil  este  depăşit 
de  avantajele  culese  de  pe  urma  diviziunii  muncii.  In  măsura  în  care 
costurile  medii  de  producţie  pot  fi  diminuate  prin  producerea  pe  scară 
mare,  competiţia  între  cei  dornici  să  obţină  acelaşi  bun  atrage  după 
sine  o  ameliorare  a  situaţiei  competitorului  individual.  Faptul  că  nu 
numai  câteva  persoane,  ci  un  mare  număr,  sunt  dornice  să-şi  procure 
bunul  c,  face  posibilă  fabricarea  acestuia  prin  metode  care  diminuează 

costurile;  drept  consecinţă,  chiar  şi  persoanele  cu  mijloace  modeste  şi-l 
pot  permite.  Tot  astfel,  uneori  se  poate  întâmpla  ca  discriminarea  prin 
preţuri  să  facă  posibilă  satisfacerea  unei  nevoi  care  ar  fi  rămas  nesatis¬ 
făcută  în  absenţa  ei. 

Intr-un  oraş  locuiesc  p  iubitori  de  muzică  şi  fiecare  dintre  ei  ar  fi 
dispus  să  plătească  2$  pentru  recitalul  unui  virtuoz.  Dar  un  asemenea 
concert  presupune  o  cheltuială  mai  mare  decât  2 p%,  aşa  încât  nu  poate 
avea  loc.  Dar  dacă  este  posibilă  discriminarea  prin  preţurile  biletelor 
de  intrare  şi  dacă  printre  cei  p  prieteni  ai  muzicii  n  sunt  dispuşi  să  plă¬ 
tească  câte  4$,  recitalul  devine  fezabil,  cu  condiţia  ca  suma  de  2 (n+p)§ 
să  fie  suficientă.  In  acest  caz  n  persoane  cheltuiesc  câte  4$  fiecare,  iar 
( p-n )  persoane  câte  2$  pentru  biletul  de  intrare  -  şi  renunţă  la  sati¬ 
sfacerea  celei  mai  puţin  intense  nevoi  pe  care  şi-ar  fi  satisfăcut-o  dacă 
nu  ar  fi  asistat  la  recital.  Fiecare  persoană  din  auditoriu  se  află  într-o 
situaţie  mai  bună  decât  cea  în  care  s-ar  fi  aflat,  dacă  impracticabilitatea 
discriminării  prin  preţuri  ar  fi  împiedicat  spectacolul.  Este  în  interesul 
organizatorilor  să  mărească  audienţa  până  la  pragul  la  care  admiterea 
de  clienţi  suplimentari  atrage  costuri  mai  mari  decât  sumele  pe  care 
sunt  ei  dispuşi  să  le  cheltuiască. 

Lucrurile  nu  s-ar  prezenta  la  fel  dacă  recitalul  ar  fi  putut  fi  organizat 
chiar  şi  dacă  pentru  biletul  de  intrare  nu  s-ar  fi  perceput  decât  2$.  In 
acest  caz  discriminarea  prin  preţuri  ar  fi  diminuat  satisfacţia  celor  de 
la  care  se  percep  câte  4$. 

Cele  mai  răspândite  uzanţe  de  comercializare  a  biletelor  de  intrare 
la  spectacole  şi  a  celor  de  tren  la  preţuri  diferite  nu  sunt  rezultatul 
discriminării  prin  preţuri,  în  sensul  catalactic  al  termenului.  Cel  ce 
plăteşte  mai  mult  primeşte  ceva  care  este  mai  apreciat  decât  cel  ce 
plăteşte  mai  puţin.  El  primeşte  un  loc  mai  bun,  condiţii  de  călătorie 
mai  confortabile  etc.  Autentica  discriminare  prin  preţuri  se  manifestă 
în  cazul  medicului  care,  deşi  acordă  aceeaşi  îngrijire  fiecărui  pacient, 
percepe  de  la  pacienţii  mai  bogaţi  preţuri  mai  mari  decât  de  la  cei  mai 
săraci.  Ea  este  prezentă  în  cazul  căilor  ferate  care  percep  tarife  mai 
mari  pentru  transportul  bunurilor  al  căror  transport  adaugă  mai  mult 
valorii  lor  decât  transportul  celorlalte  bunuri,  deşi  costurile  suportate 
de  căile  ferate  sunt  aceleaşi.  Este  evident  că  atât  doctorul  cât  şi  căile 
ferate  pot  practica  discriminarea  numai  în  limitele  determinate  de  po¬ 
sibilitatea  pacientului,  sau,  respectiv,  a  celui  care  doreşte  să  transporte 
bunuri,  de  a  găsi  alte  soluţii  la  problemele  lor,  mai  avantajoase  pentru 
ei.  Dar  aceasta  se  referă  la  una  din  cele  două  condiţii  necesare  pentru 
apariţia  discriminării  prin  preţuri. 

Ar  fi  inutil  să  descriem  o  stare  de  lucruri  în  care  discriminarea  prin 

preţuri  ar  putea  fi  practicată  de  vânzătorii  tuturor  felurilor  de  bunuri  şi 
servicii.  Este  mai  important  să  stabilim  faptul  că,  în  cadrul  economiei 
de  piaţă  nesabotate  de  amestecul  guvernamental,  condiţiile  necesare 
pentru  discriminarea  prin  preţuri  apar  atât  de  rar,  încât  aceasta  poate  fi 
numită,  fără  ezitări,  un  fenomen  excepţional. 

1 1 .  Discriminarea  prin  preţuri  din  partea  cumpărătorului 

In  vreme  ce  preţurile  de  monopol  şi  câştigurile  de  monopol  nu  pot 
fi  realizate  în  beneficiul  unui  cumpărător  monopolist,  cazul  discrimi¬ 
nării  prin  preţuri  este  diferit.  Pe  piaţa  liberă  există  o  singură  condiţie 
necesară  pentru  emergenţa  discriminării  prin  preţuri  practicate  de  un 
cumpărător  monopolist  -  şi  anume  ignorarea  crasă  a  stării  pieţei  de 
către  vânzători.  Cum  o  atare  ignoranţă  este  implauzibil  să  dureze  mult, 
discriminarea  prin  preţuri  nu  poate  fi  practicată  decât  dacă  se  amestecă 
guvernul. 

Guvernul  elveţian  a  instituit  un  monopol  asupra  comerţului  cu  ce¬ 
reale,  aflat  în  proprietatea  şi  gestiunea  statului.  Acesta  cumpără  cereale 
la  preţurile  mondiale  pe  pieţele  externe  şi  la  preţuri  mai  mari  de  la  fer¬ 
mierii  autohtoni.  Pe  pieţele  interne,  el  cumpără  la  preţuri  mai  ridicate 
de  la  fermierii  care  produc  la  costuri  mai  ridicate  pe  solul  pietros  din 
districtele  montane  şi  la  preţuri  mai  scăzute  -  dar  încă  mai  mari  decât 
preţurile  mondiale  -  de  la  fermierii  care  cultivă  soluri  mai  fertile. 

12.  Conexitatea  preţurilor 

Dacă  un  anumit  proces  de  producţie  generează  simultan  produsele^)  şi 
q,  atunci  deciziile  şi  acţiunile  antreprenoriale  pornesc  de  la  estimarea 
sumei  preţurilor  anticipate  ale  lui  p  şi  q.  Preţurile  lui^  şi  al  lui  q  sunt  le¬ 
gate  într-un  anumit  mod  unul  de  altul,  în  sensul  că  modificările  cererii 
de^  (sau  de  q)  generează  modificări  ale  ofertei  de  q  (sau  d e  p).  Relaţia 
mutuală  dintre  preţurile  lui  p  şi  cel  al  lui  q  se  poate  numi  conexitate 
de  producţie.  Omul  de  afaceri  numeşte  produsul  p  (sau  q)  un  produs 
secundar  al  lui  q  (sau  p). 

Producţia  bunului  de  consum  z  necesită  întrebuinţarea  factorilor  p 
şi  q,  producţia  lui  p  necesită  întrebuinţarea  factorilor  a  şi  b,  iar  pro¬ 
ducţia  lui  q  pe  a  factorilor  c  şi  d.  Atunci,  modificările  ofertei  de  p  (sau 
de  q)  generează  modificări  ale  cererii  de  q  (sau  de  p).  Nu  contează 
dacă  procesul  de  producere  a  lui  z  din  p  şi  q  este  dus  la  îndeplinire  în 
cadrul  aceloraşi  întreprinderi  care  produc  p  din  a  şi  b,  şi  q  din  c  şi  d, 
sau  de  antreprenori  independenţi  din  punct  de  vedere  financiar  unul 
de  altul,  sau  de  către  consumatorii  înşişi,  ca  un  pas  preliminar  con- 

sumului.  Preţurile  lui  p  şi  q  sunt  legate  într-un  anumit  mod  unul  de 
{392}  altul  deoarece^)  este  nefolositor,  sau  mai  puţin  folositor,  în  absenţa  lui 
q  şi  viceversa.  Relaţia  mutuală  dintre  preţul  lui  p  şi  cel  al  lui  q  poate  fi 
numită  conexitate  de  consum. 

Dacă  serviciile  furnizate  de  un  bun  b  pot  fi  substituite,  chiar  dacă  nu 
întru  totul  satisfăcător,  cu  serviciile  furnizate  de  un  bun  a ,  atunci  o  mo¬ 
dificare  a  preţului  unuia  din  bunuri  afectează  şi  preţul  celuilalt.  Relaţia 
mutuală  dintre  preţurile  lui  a  şi  cel  al  lui  b  poate  fi  numită  conexitate 
de  substituţie. 

Conexitatea  de  producţie,  conexitatea  de  consum  şi  conexitatea  de 
substituţie  sunt  conexităţi  particulare  ale  preţurilor  unui  număr  limitat 
de  bunuri.  Este  necesar  să  distingem  între  aceste  conexităţi  particulare 
şi  conexitatea  generală  a  tuturor  bunurilor  şi  serviciilor.  Această  cone¬ 
xitate  generală  provine  din  faptul  că,  pentru  fiecare  tip  de  satisfacere  a 
dorinţelor,  în  afară  de  diverşi  factori  mai  mult  sau  mai  puţin  specifici, 
mai  este  necesară  munca  -  un  factor  rar  care,  în  ciuda  diferenţelor  pe 
care  le  manifestă  în  puterea  sa  calitativă  de  a  produce,  poate  fi  numit 
un  factor  non-specific,  în  cadrul  limitelor  definite  cu  precizie  mai  sus.26 

Intr-o  lume  ipotetică,  în  care  toţi  factorii  de  producţie  ar  fi  absolut 
specifici,  acţiunea  umană  s-ar  manifesta  într-o  multitudine  de  domenii 
legate  de  satisfacerea  dorinţelor,  independente  unele  de  altele.  Ceea  ce 
conferă  coeziune  diverselor  ramuri  ce  ţin  de  satisfacerea  dorinţelor,  în 
lumea  noastră  reală,  este  existenţa  unei  multitudini  de  factori  nespe¬ 
cifici,  utilizabili  pentru  atingerea  unei  întregi  varietăţi  de  obiective  şi 
care  pot  fi  substituiţi  unii  cu  alţii  într-o  anumită  măsură.  Faptul  că  un 
anumit  factor  -  forţa  de  muncă  -  este,  pe  de  o  parte,  necesar  pentru 
desfăşurarea  fiecărui  proces  de  producţie  şi,  pe  de  altă  parte,  nespecific 
în  cadrul  limitelor  precizate,  determină  conexitatea  generală  a  tuturor 
activităţilor  umane.  El  integrează  procesul  de  formare  a  preţurilor  în- 
tr-un  întreg,  în  care  toate  mecanismele  se  întrepătrund  unele  cu  altele. 
El  face  ca  piaţa  să  fie  o  concatenare  de  fenomene  mutual  interdepen¬ 
dente. 

Ar  fi  absurd  să  privim  un  anumit  preţ  ca  şi  cum  ar  fi  un  obiect  izo¬ 
lat  în  sine.  Un  preţ  exprimă  poziţia  pe  care  o  atribuie  oamenii  care 
acţionează  unui  lucru,  în  actuala  stare  a  eforturilor  lor  de  a  îndepărta 
disconfortul.  El  nu  indică  o  relaţie  cu  ceva  neschimbător,  ci  doar  pozi¬ 
ţia  instantanee  a  unui  ansamblu  aflat  în  schimbare  caleidoscopică.  In 
această  colecţie  de  lucruri,  considerate  valoroase  de  către  judecăţile  de 
valoare  ale  oamenilor  care  acţionează,  locul  fiecărei  particule  este  in¬ 
terdependent  de  toate  celelalte  particule.  Ceea  ce  se  numeşte  preţ  este 

26.  A  se  vedea  mai  sus,  pp.  133- 135. 

întotdeauna  o  relaţie  în  cadrul  unui  sistem  integrat,  care  este  efectul 
compus  al  relaţiilor  umane.  {393} 

1 3 .  Preţurile  şi  venitul 

Un  preţ  de  piaţă  este  un  fenomen  istoric  real  -  raportul  cantitativ  la 
care,  într-un  anumit  loc  şi  la  o  anumită  dată,  doi  indivizi  au  tranzac- 
ţionat  anumite  cantităţi  din  anumite  bunuri.  El  se  referă  la  condiţiile 
specifice  ale  actului  concret  de  schimb.  In  ultimă  instanţă,  el  este  de¬ 
terminat  de  judecăţile  de  valoare  ale  indivizilor  implicaţi.  El  nu  este 
derivat  din  structura  generală  a  preţurilor,  sau  din  structura  preţurilor 
unei  anumite  clase  de  bunuri  sau  servicii.  Ceea  ce  numim  structură  a 
preţurilor  este  o  noţiune  abstractă,  derivată  din  multiplicitatea  preţu¬ 
rilor  concrete  individuale.  Piaţa  nu  generează  preţuri  ale  pământului 
sau  ale  automobilelor  în  general,  nici  rate  salariale  în  general,  ci  numai 
preţuri  pentru  o  anumită  bucată  de  pământ  şi  pentru  un  anumit  auto¬ 
mobil,  sau  rate  salariale  corespunzătoare  unui  anumit  tip  de  prestaţie. 

Din  punctul  de  vedere  al  procesului  de  formare  a  preţurilor,  nu  are  nici 
o  importanţă  cărei  clase  îi  aparţin  lucrurile  tranzacţionate,  indiferent 
de  criteriul  adoptat.  Oricât  de  diferite  ar  fi  din  alte  puncte  de  vedere,  în 
actul  propriu-zis  al  schimbului  ele  nu  sunt  decât  bunuri,  adică  lucruri 
cărora  li  se  atribuie  o  valoare,  datorită  capacităţii  lor  de  a  îndepărta  un 
disconfort  resimţit. 

Piaţa  nu  creează  şi  nici  nu  determină  veniturile.  Ea  nu  este  un  pro¬ 
ces  de  formare  a  veniturilor.  Dacă  proprietarul  unei  bucăţi  de  pământ 
şi  muncitorul  se  îngrijesc  de  resursele  fizice  respective,  atunci  pămân¬ 
tul  şi  omul  îşi  vor  reînnoi  şi  îşi  vor  prezerva  capacitatea  de  a  furniza 
servicii;  terenurile  agricole  şi  urbane  pentru  o  perioadă  de  timp  practic 
nedefinită,  iar  omul  pentru  un  număr  de  ani.  Dacă  situaţia  de  piaţă 
pentru  aceşti  factori  de  producţie  nu  se  deteriorează,  va  fi  posibil  şi 
în  viitor  să  se  obţină  un  preţ  în  schimbul  întrebuinţării  lor  productive. 
Pământul  şi  puterea  de  muncă  pot  fi  considerate  surse  de  venit  dacă 
sunt  tratate  ca  atare,  adică  dacă  nu  li  se  epuizează  prematur  capacitatea 
de  producţie  printr-o  exploatare  nechibzuită.  Nu  proprietăţile  naturale 
şi  fizice  ale  factorilor  de  producţie,  ci  limitarea  socotită  a  întrebuinţării 
lor  este  ceea  ce  le  converteşte  pe  acestea  în  surse  oarecum  stabile  de 
venit.  în  natură  nu  există  nimic  de  felul  unui  flux  de  venituri.  Venitul 
reprezintă  o  categorie  a  acţiunii;  el  este  rezultatul  economisirii  atente 
a  factorilor  rari.  Lucrul  este  încă  şi  mai  evident  în  cazul  bunurilor  de 
capital.  Factorii  de  producţie  produşi  nu  sunt  permanenţi.  Deşi  unii 
dintre  ei  pot  avea  o  viaţă  lungă,  în  cele  din  urmă  toţi  devin  inutili, 

datorită  uzurii  şi  a  deprecierii,  uneori  chiar  şi  numai  datorită  trecerii 
timpului.  Ei  devin  surse  stabile  de  venit  numai  dacă  proprietarii  lor  le 
tratează  ca  atare.  Capitalul  poate  fi  prezervat  ca  sursă  de  venit  atunci 
când  consumul  produselor  sale  -  presupunând  că  nu  intervin  schim¬ 
bări  în  condiţiile  de  piaţă  -  este  astfel  limitat  încât  să  nu  împiedice 
{3  94}  înlocuirea  părţilor  uzate. 

Modificarea  datelor  pieţei  poate  frustra  orice  încercare  de  a  per¬ 
petua  o  sursă  de  venit.  Echipamentul  industrial  devine  învechit  dacă 
cererea  se  schimbă,  sau  dacă  este  depăşit  de  ceva  mai  bun.  Pământul 
devine  inutil,  dacă  se  deschide  accesul  la  soluri  mai  fertile  în  cantităţi 
suficiente.  Expertiza  şi  calificarea  în  anumite  tipuri  de  muncă  îşi  pierd 
capacitatea  remunerativă,  atunci  când  noi  mode  sau  noi  metode  de 
producţie  îngustează  posibilităţile  lor  de  întrebuinţare.  Succesul  orică¬ 
rei  măsuri  de  precauţie  ce  vizează  viitorul  incert  depinde  de  corectitu¬ 
dinea  anticipărilor  care  au  ghidat-o.  Nici  o  sursă  de  venit  nu  poate  fi 
făcută  imună  la  schimbările  care  n-au  fost  prevăzute  în  mod  adecvat. 

Procesul  de  formare  a  preţurilor  nu  este  nici  o  formă  de  distribuţie. 
După  cum  s-a  arătat  deja,  în  cadrul  economiei  de  piaţă  nu  există  nimic 
care  să  corespundă  noţiunii  de  distribuţie. 

1 4.  Preţurile  şi  producţia 

Procesul  de  formare  a  preţurilor  de  pe  piaţa  neobstrucţionată  direcţi- 
onează  producţia  către  acele  canale  în  care  serveşte  în  modul  cel  mai 
adecvat  cu  putinţă  dorinţele  consumatorilor,  aşa  cum  se  manifestă  ele 
pe  piaţă.  Numai  în  cazul  preţurilor  de  monopol,  monopoliştii  au  pu¬ 
terea  de  a  devia  producţia  spre  beneficiul  lor,  în  anumite  limite,  din 
această  linie  înspre  altele. 

Preţurile  determină  care  dintre  factorii  de  producţie  vor  fi  utilizaţi  şi 
care  vor  rămâne  neutilizaţi.  Factorii  de  producţie  specifici  sunt  între¬ 
buinţaţi  numai  dacă  nu  există  întrebuinţări  mai  profitabile  disponibile 
pentru  factorii  complementari  non-specifici.  Există  reţete  tehnologice, 
pământ  şi  bunuri  de  capital  non-convertibile  a  căror  capacitate  pro¬ 
ductivă  rămâne  neutilizată,  deoarece  întrebuinţarea  lor  ar  însemna  o 
irosire  a  factorului  cel  mai  rar,  forţa  de  muncă.  In  vreme  ce,  în  actualele 
condiţii,  neutilizarea  forţei  de  muncă  pe  o  piaţă  liberă  a  forţei  de  mun¬ 
că  nu  poate  dura  pe  termen  lung,  neutilizarea  capacităţilor  pământului 
şi  ale  echipamentului  industrial  inconvertibil  este  un  fenomen  obişnuit. 

Este  o  prostie  să  deplângem  faptul  că  există  capacităţi  neutilizate. 
Capacitatea  neutilizată  a  echipamentelor  devenite  învechite,  ca  urmare 
a  progresului  tehnologic,  este  un  semn  al  progresului  material.  Ar  fi  o 

binecuvântare  dacă  instituirea  păcii  ar  face  ca  fabricile  de  muniţii  să  în¬ 
ceteze  de  a  mai  fi  utilizate,  sau  dacă  descoperirea  unei  metode  eficiente 
de  prevenire  şi  vindecare  a  tuberculozei  ar  face  ca  sanatoriile  destinate 
tratamentului  persoanelor  care  suferă  de  această  boală  să  devină  de¬ 
păşite.  S-ar  putea  deplânge,  pe  bună  dreptate,  lipsa  de  clarviziune  din 
trecut  care  a  dus  la  malinvestirea  bunurilor  de  capital.  Cu  toate  acestea, 
oamenii  nu  sunt  infailibili.  O  anumită  cantitate  de  malinvestiţii  este 
inevitabilă.  Ceea  ce  trebuie  făcut  este  să  se  evite  politicile  care  le  induc 
pe  acestea  în  mod  artificial,  cum  ar  fi  expansiunea  creditelor. 

Tehnologia  actuală  ar  putea  permite  cu  uşurinţă  creşterea  de  por¬ 
tocale  şi  de  struguri  în  sere  amplasate  în  ţările  arctice  şi  subarctice. 
Oricine  ar  considera  că  aşa  ceva  este  o  nebunie.  Dar  este  în  esenţă 
acelaşi  lucru  să  continuăm  cultivarea  cerealelor  în  văile  stâncoase  de 
munte,  prin  tarife  şi  alte  instrumente  protecţioniste,  în  vreme  ce  în  alte 
părţi  există  pământ  fertil  virgin  din  abundenţă.  Diferenţa  este  numai 
una  de  grad. 

Locuitorii  Jurei  elveţiene  preferă  să  construiască  ceasuri  decât  să 
cultive  grâu.  Pentru  ei,  construcţia  de  ceasuri  este  cel  mai  ieftin  mod 
de  achiziţionare  a  grâului.  Pe  de  altă  parte,  cultivarea  grâului  este  cel 
mai  ieftin  mod  de  achiziţionare  a  ceasurilor  pentru  fermierul  canadian. 
Faptul  că  locuitorii  Jurei  nu  cultivă  grâu  şi  cei  ai  Canadei  nu  fabrică 
ceasuri  nu  merită  mai  multă  atenţie  decât  faptul  că  cizmarii  nu-şi  cro¬ 
iesc  ei  înşişi  îmbrăcămintea  şi  croitorii  nu-şi  confecţionează  ei  înşişi 
pantofii. 


15.  Himera  preţurilor  formate  în  afara  pieţei 

Preţurile  sunt  un  fenomen  de  piaţă.  Ele  sunt  generate  de  procesul  pie¬ 
ţei  şi  reprezintă  esenţa  economiei  de  piaţă.  In  afara  pieţei  nu  există 
nimic  de  felul  preţurilor.  Preţurile  nu  pot  fi  construite  sintetic,  dacă  ne 
putem  exprima  astfel.  Ele  sunt  rezultanta  unei  anumite  constelaţii  a 
datelor  pieţei,  a  acţiunilor  şi  reacţiunilor  membrilor  societăţii  de  piaţă. 
Este  inutil  să  visăm  care  ar  fi  fost  preţurile  dacă  unii  din  factorii  care 
le  determină  ar  fi  fost  diferiţi.  Asemenea  fantasmagorii  sunt  la  fel  de 
puţin  rezonabile  ca  şi  speculaţiile  despre  cum  ar  fi  arătat  cursul  istoriei, 
dacă  Napoleon  ar  fi  fost  ucis  în  bătălia  de  la  Arcole,  sau  dacă  Lincoln 
i-ar  fi  ordonat  maiorului  Anderson  să  se  retragă  de  la  fortul  Sumter. 

Nu  este  mai  puţin  inutil  să  ne  întrebăm  care  ar  trebui  să  fie  pre¬ 
ţurile.  Cu  toţii  ne  bucurăm  dacă  preţurile  lucrurilor  pe  care  dorim  să 
le  cumpărăm  scad  şi  preţurile  lucrurilor  pe  care  dorim  să  le  vindem 
cresc.  Atunci  când  formulează  asemenea  dorinţe,  un  om  este  sincer 


{395} 


406  Acţiunea  umană 

dacă  recunoaşte  că  punctul  lui  de  vedere  este  personal.  Este  o  întrebare 
diferită  dacă,  din  punctul  lui  personal  de  vedere,  ar  fi  cuminte  ca  el  să 
îndemne  guvernul  să-şi  întrebuinţeze  puterea  de  coerciţie  şi  de  opre¬ 
siune  pentru  a  se  amesteca  în  structura  preţurilor  pieţei.  Vom  vedea  în 
partea  a  şasea  a  acestei  lucrări  care  trebuie  să  fie  consecinţele  inevitabi¬ 
le  ale  unei  asemenea  politici  intervenţioniste. 

Dar  a  privi  asemenea  dorinţe  şi  judecăţi  arbitrare  de  valoare  ca  pe 
vocea  adevărului  obiectiv  înseamnă  a  cădea  pradă  unei  iluzii  şi  unei  au- 
toamăgiri.  In  sfera  acţiunii  umane  nu  contează  decât  dorinţele  diverşi¬ 
lor  indivizi  de  a-şi  atinge  scopurile.  Cu  privire  la  alegerea  acestor  sco¬ 
puri,  nu  se  pune  sub  nici  o  formă  problema  adevărului;  tot  ce  contează 
este  valoarea.  Judecăţile  de  valoare  sunt,  în  mod  necesar,  întotdeauna 
{396}  subiective,  indiferent  dacă  aparţin  unui  singur  om  sau  mai  multor  oa¬ 
meni,  unui  neghiob,  unui  profesor,  sau  unui  om  de  stat. 

Orice  preţ  determinat  pe  piaţă  este,  în  mod  necesar,  produsul  unei 
interacţiuni  a  forţelor  care  acţionează  aici,  adică  al  cererii  şi  al  ofertei. 
Oricare  ar  fi  situaţia  de  piaţă  care  a  generat  acest  preţ,  în  raport  cu  ea 
preţul  este  întotdeauna  adecvat,  autentic  şi  real.  El  nu  poate  fi  mai 
ridicat  dacă  nu  apare  nici  un  cumpărător  dispus  să  ofere  un  preţ  mai  ri¬ 
dicat,  şi  nici  mai  scăzut,  dacă  nu  apare  nici  un  vânzător  dispus  să  vândă 
la  un  preţ  mai  scăzut.  Preţurile  nu  pot  fi  alterate  decât  de  apariţia  unor 
asemenea  oameni,  dispuşi  să  cumpere  sau  să  vândă. 

Teoria  economică  analizează  procesul  de  piaţă  care  generează  preţu¬ 
rile  bunurilor,  ratele  salariale  şi  ratele  dobânzii.  Ea  nu  stabileşte  formu¬ 
le,  care  să  permită  cuiva  să  calculeze  preţuri  „corecte”,  diferite  de  cele 
stabilite  pe  piaţă  prin  interacţiunea  cumpărătorilor  şi  a  vânzătorilor. 

La  rădăcina  multor  eforturi  de  a  determina  preţurile  din  afara  pieţei 
se  află  noţiunea  confuză  şi  contradictorie  de  costuri  reale.  Dacă  aceste 
costuri  ar  fi  un  lucru  real,  adică  o  cantitate  independentă  de  judecăţile 
personale  de  valoare,  obiectiv  sesizabilă  şi  măsurabilă,  atunci  ar  fi  po¬ 
sibil  ca  un  arbitru  dezinteresat  să  le  determine  nivelul  şi,  prin  aceasta, 
preţurile  corecte.  Nu  este  necesar  să  mai  insistăm  asupra  absurdităţii 
acestei  idei.  Costurile  sunt  un  fenomen  care  ţine  de  evaluare.  Costurile 
reprezintă  valoarea  atribuită  celei  mai  valoroase  dorinţe  care  rămâne 
nesatisfăcută,  din  cauză  că  mijloacele  necesare  pentru  satisfacerea  ei 
sunt  întrebuinţate  pentru  satisfacerea  acelei  dorinţe  despre  ale  cărei 
costuri  este  vorba.  Realizarea  unui  surplus  de  valoare  al  produsului  faţă 
de  costuri,  adică  a  unui  profit,  este  obiectivul  fiecărui  efort  productiv. 
Profitul  este  recompensa  acţiunii  încununate  de  succes.  El  nu  poate  fi 
definit  fără  referire  la  evaluare.  El  este  un  fenomen  care  ţine  de  evalu- 

are  şi  nu  are  nici  o  legătură  directă  cu  fenomenele  lumii  externe,  fizice 
sau  de  alt  fel. 

Analiza  economică  nu  poate  evita  reducerea  tuturor  componentelor 
costului  la  judecăţi  de  valoare.  Socialiştii  şi  intervenţioniştii  numesc 
„nemeritate”  profitul  antreprenorial,  dobânda  pe  capital  şi  renta  fun¬ 
ciară,  deoarece  ei  consideră  că  truda  şi  efortul  muncitorului  sunt  reale 
şi  merită  să  fie  recompensate.  Insă  realitatea  nu  recompensează  truda 
şi  efortul.  Dacă  truda  şi  efortul  sunt  cheltuite  după  planuri  bine  con¬ 
cepute,  atunci  produsele  pe  care  le  generează  ele  sporesc  mijloacele 
disponibile  pentru  satisfacerea  dorinţelor.  Indiferent  ce  ar  considera 
anumiţi  oameni  corect  şi  drept,  singura  întrebare  relevantă  este  mereu 
aceeaşi.  Singurul  lucru  care  contează  este  care  sistem  de  organizare 
socială  este  mai  bine  adaptat  pentru  atingerea  acelor  obiective  pentru 
care  oamenii  sunt  dispuşi  să  cheltuiască  efort  şi  trudă.  întrebarea  este: 
economie  de  piaţă,  sau  socialism?  Nu  există  o  a  treia  soluţie.  Noţiunea 
de  economie  de  piaţă  lipsită  de  preţuri  de  piaţă  este  absurdă.  însăşi 
ideea  determinării  preţurilor  în  funcţie  de  costuri  este  irealizabilă.  {397} 
Chiar  dacă  formula  determinării  preţurilor  în  funcţie  de  costuri  este 
aplicată  numai  profiturilor  antreprenoriale,  ea  determină  paralizarea 
pieţei.  Dacă  bunurile  şi  serviciile  se  vând  la  un  preţ  mai  redus  decât 
acela  pe  care  l-ar  fi  determinat  pentru  ele  piaţa,  atunci  oferta  rămâne 
întotdeauna  în  urma  cererii.  Atunci  piaţa  nu  poate  determina  nici  ce 
trebuie  sau  nu  trebuie  să  se  producă,  nici  cui  trebuie  să-i  revină  bunu¬ 
rile  şi  serviciile  produse.  Rezultatul  este  instaurarea  haosului. 

Acest  lucru  rămâne  adevărat  şi  pentru  preţurile  de  monopol.  Este  re¬ 
zonabil  să  se  evite  toate  politicile  care  ar  putea  da  naştere  unor  preţuri 
de  monopol.  Dar,  indiferent  dacă  preţurile  de  monopol  sunt  generate 
de  asemenea  politici  guvernamentale  promonopoliste,  sau  în  ciuda  ab¬ 
senţei  unor  asemenea  politici,  nici  o  aşa-zisă  „cercetare  empirică”  şi  nici 
o  speculaţie  teoretică  nu  permit  descoperirea  vreunui  alt  preţ  la  care 
cererea  şi  oferta  să  devină  egale.  Eşecul  tuturor  experimentelor  care 
urmăreau  găsirea  unei  soluţii  satisfăcătoare  la  problema  monopolurilor 
datorate  spaţiului  limitat,  în  cazul  utilităţilor  publice,  demonstrează  în 
mod  clar  acest  adevăr. 

Faptul  că  sunt  produsul  acţiunii  indivizilor  şi  al  grupurilor  de  indivizi 
care  acţionează  pe  cont  propriu  este  însăşi  esenţa  preţurilor.  Conceptul 
catalactic  de  rapoarte  de  schimb  şi  de  preţuri  este  incompatibil  cu  tot 
ce  înseamnă  efectele  acţiunilor  unei  autorităţi  centrale,  ale  persoanelor 
care  recurg  la  violenţă  şi  ameninţări  în  numele  societăţii  sau  al  statului, 
sau  ale  grupurilor  de  presiune  armată.  Afirmând  că  nu  este  sarcina  gu¬ 
vernului  să  determine  preţurile,  nu  depăşim  limitele  raţionamentului 

logic.  Un  guvern  nu  este  mai  în  măsură  să  determine  preţuri  decât  este 
o  gâscă  să  facă  ouă  de  găină. 

Ne  putem  imagina  un  sistem  social  în  care  nu  există  preţuri  de¬ 
loc  -  şi  ne  putem  imagina  decrete  guvernamentale  care  urmăresc  fixa¬ 
rea  preţurilor  la  niveluri  diferite  de  cele  pe  care  le-ar  determina  piaţa. 
Cercetarea  problemelor  implicate  în  aceste  situaţii  este  una  din  sarci¬ 
nile  teoriei  economice.  Insă  tocmai  pentru  că  dorim  să  cercetăm  aceste 
probleme,  este  necesar  să  distingem  cu  claritate  între  preţuri  şi  decrete 
guvernamentale.  Preţurile  sunt,  prin  definiţie,  determinate  de  actele 
de  cumpărare  şi  vânzare  ale  oamenilor,  sau  de  abţinerea  acestora  de  la 
cumpărare  şi  vânzare.  Ele  nu  trebuie  confundate  cu  decretele  emise  de 
guverne,  sau  de  alte  instituţii  care  întrebuinţează  un  aparat  de  coerciţie 
şi  constrângere,  pentru  a  asigura  executarea  ordinelor  lor.27 


27.  Pentru  a  nu-1  încurca  pe  cititor  prin  introducerea  prea  multor  termeni  noi,  vom 
păstra  uzanţa  larg  răspândită  de  a  numi  asemenea  decrete  preţuri,  rate  ale  dobânzilor, 
rate  salariate  impuse  de  guverne,  sau  de  alte  instituţii  de  constrângere  ( de  exemplu  de  sin¬ 
dicate).  Dar  nu  trebuie  niciodată  să  pierdem  din  vedere  diferenţa  fundamentală  dintre 
fenomenele  de  piaţă  ale  preţurilor,  salariilor  şi  ratelor  dobânzii,  pe  de  o  parte,  şi  fe¬ 
nomenele  legale  ale  preţurilor,  ratelor  salariale  şi  dobânzilor  maximale  sau  minimale 
instituite  în  scopul  de  a  anula  aceste  fenomene  de  piaţă,  pe  de  altă  parte. 


XVII.  SCHIMBUL  INDIRECT 


i .  Mijloacele  de  efectuare  a  schimburilor  şi  moneda 

Schimbul  interpersonal  se  numeşte  indirect  dacă,  între  bunurile  şi 
serviciile  al  căror  schimb  reciproc  este  obiectivul  ultim  al  tranzac¬ 
ţiilor,  se  interpun  unul  sau  mai  multe  mijloace  de  efectuare  a  schimbu¬ 
rilor.  Obiectul  de  studiu  al  teoriei  schimbului  indirect  este  cercetarea 
rapoartelor  de  schimb  dintre,  pe  de  o  parte,  mijloacele  de  efectuare 
a  schimburilor  şi,  pe  de  alta,  bunurile  şi  serviciile  de  toate  ordinele. 
Afirmaţiile  teoriei  schimbului  indirect  se  referă  la  toate  cazurile  de 
schimb  indirect  şi  la  toate  lucrurile  întrebuinţate  ca  mijloace  de  efec¬ 
tuare  a  schimburilor. 

Un  mijloc  de  efectuare  a  schimburilor  care  este  întrebuinţat  ca  atare 
în  mod  curent  se  numeşte  monedă.  Noţiunea  de  monedă  este  vagă, 
deoarece  definiţia  sa  conţine  expresia  vagă  „întrebuinţat  în  mod  cu¬ 
rent”.  Există  cazuri  limită,  în  care  nu  se  poate  stabili  dacă  un  mijloc  de 
efectuare  a  schimburilor  este  sau  nu  întrebuinţat  „în  mod  curent”  -  şi 
deci  dacă  trebuie  sau  nu  numit  monedă.  Dar  această  imprecizie,  legată 
de  definiţia  banilor,  nu  afectează  sub  nici  o  formă  exactitudinea  şi  pre¬ 
cizia  impuse  de  teoria  praxeologică.  Intr-adevăr,  tot  ce  se  poate  spune 
despre  monedă  rămâne  adevărat  pentru  orice  mijloc  de  efectuare  a 
schimburilor.  De  aceea,  este  irelevant  dacă  păstrăm  expresia  tradiţio¬ 
nală  de  teorie  a  banilor  sau  adoptăm  o  expresie  diferită.  Teoria  banilor 
a  fost  şi  este  întotdeauna  o  teorie  a  schimbului  indirect  şi  a  mijloacelor 
de  efectuare  a  schimburilor.1 

2.  Observaţii  asupra  unor  erori  larg  răspândite 

Erorile  fatidice  ale  doctrinelor  monetare  populare,  care  au  îndrumat 
pe  căi  greşite  politicile  monetare  ale  aproape  tuturor  guvernelor,  nu  ar 
fi  putut  apărea  decât  cu  mare  dificultate,  dacă  nu  ar  fi  existat  numeroşi 
economişti  care  să  comită  ei  înşişi  erori  grave  în  domeniul  chestiunilor 
monetare  şi  să  se  cramponeze  de  ele  cu  obstinaţie. 

Există,  înainte  de  orice,  ideea  greşită  a  unei  aşa-zise  neutralităţi  a 


i. Teoria  calculului  monetar  nu  aparţine  teoriei  schimbului  indirect.  Ea  este  o  parte 
a  teoriei  generale  a  praxeologiei. 


410  Acţiunea  umană 

{399}  banilor.2  Un  produs  al  acestei  doctrine  este  noţiunea  de  „nivel”  al  pre¬ 
ţurilor,  care  creşte  sau  scade  proporţional  cu  creşterea  sau  scăderea  can¬ 
tităţii  de  bani  aflaţi  în  circulaţie.  Nu  s-a  înţeles  faptul  că  schimbările 
survenite  în  cantitatea  de  monedă  nu  pot  afecta  niciodată  preţurile 
tuturor  bunurilor  şi  serviciilor  în  acelaşi  timp  şi  în  aceeaşi  măsură.  De 
asemenea,  nu  s-a  înţeles  nici  faptul  că  schimbările  puterii  de  cum¬ 
părare  ale  unităţii  monetare  se  leagă  în  mod  necesar  de  schimbări¬ 
le  survenite  în  relaţiile  mutuale  dintre  cei  ce  cumpără  şi  cei  ce  vând. 
Pentru  a  demonstra  doctrina  după  care  cantitatea  de  bani  şi  preţurile 
cresc  şi  scad  proporţional,  s-a  recurs,  în  domeniul  teoriei  monetare,  la 
o  metodă  în  întregime  diferită  de  cea  pe  care  o  întrebuinţează  teoria 
economică  modernă  pentru  studiul  tuturor  celorlalte  probleme  pe  care 
le  cercetează.  In  loc  să  se  înceapă  de  la  acţiunile  indivizilor,  aşa  cum 
trebuie  să  procedeze  fără  excepţie  catalactica,  s-au  construit  formule 
menite  să  agrege  întreaga  economie  de  piaţă.  Elemente  ale  acestor  for¬ 
mule  erau:  cantitatea  totală  de  monedă  disponibilă  în  Volkswirtschaft, 
volumul  tranzacţiilor  -  adică  echivalentul  monetar  al  tuturor  transfe¬ 
rurilor  de  bunuri  şi  servicii  efectuate  în  Volkswirtschaft ;  viteza  medie 
de  circulaţie  a  unităţilor  monetare;  nivelul  preţurilor.  Aceste  formule 
furnizau,  chipurile,  probe  ale  corectitudinii  doctrinei  nivelurilor  preţu¬ 
rilor.  In  realitate  însă,  acest  mod  de  a  pune  problema  este,  în  întregime, 
un  caz  tipic  de  raţionament  circular.  Intr-adevăr,  ecuaţia  schimbului 
presupune  dintru  început  doctrinele  nivelului  preţurilor,  pe  care  ur¬ 
măreşte  să  le  demonstreze.  Ea  nu  este,  în  esenţă,  nimic  altceva  decât 
expresia  matematică  a  doctrinei  -  de  nesusţinut  -  după  care  ar  exista 
o  proporţionalitate  între  variaţiile  cantităţii  de  monedă  şi  acelea  ale 
preţurilor. 

Cei  ce  analizează  ecuaţia  schimbului  postulează  că  unul  dintre  ele¬ 
mentele  acesteia  -  cantitatea  totală  de  monedă,  volumul  tranzacţiilor, 
viteza  de  circulaţie  -  se  modifică,  fără  a-şi  pune  problema  cum  survin 
aceste  schimbări.  Ceea  ce  nu  se  recunoaşte  este  că  schimbările  sufe¬ 
rite  de  aceste  mărimi  nu  apar  în  Volkswirtschaft  ca  atare,  ci  în  condi¬ 
ţiile  actorilor  individuali,  şi  că  interacţiunea  reacţiilor  acestor  actori 
este  aceea  care  generează  modificările  suferite  de  structura  preţurilor. 
Economiştii  matematicieni  refuză  să  pornească  de  la  cererile  şi  ofertele 
de  monedă  ale  diverşilor  indivizi.  Ei  introduc,  în  schimb,  noţiunea  ne¬ 
corespunzătoare  de  viteză  de  circulaţie,  croită  după  modelul  mecanicii. 

In  acest  punct  al  raţionamentului  nostru  nu  este  necesar  să  răspun- 

2.  Cf.  mai  sus,  p.  202.  Contribuţii  importante  la  istoria  şi  terminologia  acestei  doc¬ 
trine  sunt  furnizate  de  Hayek,  Prices  and Production,  ed.  revăzută,  Londra,  1935,  pp.  1 
ff,  129  ff. 

dem  la  întrebarea  dacă  economiştii  matematicieni  au  sau  nu  dreptate, 
atunci  când  postulează  că  serviciile  furnizate  de  monedă  constă  în  în¬ 
tregime,  sau  în  esenţă,  în  circuitul  pe  care-1  parcurge  aceasta,  în  circula¬ 
ţia  sa.  Chiar  dacă  acest  lucru  ar  fi  adevărat,  încă  ar  fi  greşit  să  se  explice 
puterea  de  cumpărare,  sau  preţul  unităţii  monetare,  pe  baza  serviciilor 
furnizate  de  aceasta.  Serviciile  furnizate  de  apă,  whisky  şi  cafea  nu  ex¬ 
plică  preţurile  plătite  pentru  lucrurile  acestea.  Ele  nu  explică  decât  de 
ce  oamenii,  în  măsura  în  care  recunosc  aceste  servicii,  cer  anumite  can¬ 
tităţi  din  aceste  lucruri,  în  anumite  condiţii  suplimentare.  De  fiecare 
dată  cererea  este  cea  care  influenţează  structura  preţurilor,  nu  valoarea 
obiectivă  de  utilizare. 

Referitor  la  monedă,  este  adevărat  că  sarcina  catalacticii  este  mai 
amplă  decât  aceea  care-i  revine  cu  privire  la  bunurile  vandabile.  Nu 
este  sarcina  catalacticii  să  explice  de  ce  oamenii  doresc  să-şi  procure 
serviciile  pe  care  le  pot  furniza  diverse  bunuri  vandabile.  Aceasta  este 
o  sarcină  a  psihologiei  şi  a  fiziologiei.  Dar  este  o  sarcină  a  catalacticii 
să  răspundă  la  această  întrebare  când  este  vorba  de  bani.  Numai  ca- 
talactica  ne  poate  spune  ce  avantaje  anticipează  că  va  obţine  cineva 
prin  deţinerea  de  bani.  Dar  nu  aceste  avantaje  anticipate  sunt  cele  care 
determină  puterea  de  cumpărare  a  banilor.  Urmărirea  acestor  avantaje 
este  doar  unul  din  factorii  care  induc  cererea  de  bani.  Elementul  care 
joacă  un  rol  în  formarea  rapoartelor  de  schimb  de  pe  piaţă  este  cererea, 
un  element  subiectiv,  a  cărui  intensitate  este  în  întregime  determinată 
de  judecăţi  de  valoare  -  şi  nu  vreun  fapt  obiectiv,  vreo  capacitate  de  a 
genera  un  anumit  efect. 

Deficienţa  ecuaţiei  schimbului  şi  a  elementelor  sale  constitutive 
de  bază  este  că  ele  privesc  piaţa  dintr-un  punct  de  vedere  holist.  Ele 
sunt  expresia  amăgirii  generate  de  entuziasmul  pentru  noţiunea  de 
Volkswirtschaft.  Dar  acolo  unde  există  o  Volkswirtschafti n  sens  strict  nu 
există  nici  piaţă,  nici  preţuri  şi  bani.  Pe  piaţă  nu  există  decât  indivizi 
sau  grupuri  de  indivizi  care  acţionează  concertat.  Aceşti  actori  sunt 
motivaţi  de  propriile  lor  preocupări,  nu  de  cele  ale  întregii  economii  de 
piaţă.  Dacă  se  poate  atribui  vreo  semnificaţie  unor  noţiuni  ca  volumul 
tranzacţiilor  şi  viteza  de  circulaţie,  atunci  ele  se  referă  la  rezultanta 
acţiunii  indivizilor.  Nu  este  admisibil  să  se  recurgă  la  aceste  noţiuni 
pentru  a  explica  acţiunile  indivizilor.  Prima  întrebare  pe  care  trebuie  să 
o  pună  catalactica  în  legătură  cu  schimbările  cantităţii  totale  de  bani 
disponibili  în  sistemul  economic  este  cum  afectează  asemenea  schim¬ 
bări  comportamentul  diverşilor  indivizi.  Teoria  economică  modernă 
nu  se  întreabă  cât  valorează  „fierul”  sau  „pâinea”,  ci  cât  valorează  o  anu¬ 
mită  bucată  de  fier  sau  de  pâine,  în  ochii  unui  individ  care  acţionează 

într-un  anumit  moment  şi  într-un  anumit  loc.  Ea  nu  poate  proceda 
altfel  în  cazul  banilor.  Ecuaţia  schimbului  este  incompatibilă  cu  prin¬ 
cipiile  fundamentale  ale  gândirii  economice.  Ea  reprezintă  o  recădere 
în  modul  de  gândire  al  epocilor  în  care  oamenii  nu  reuşeau  să  înţeleagă 
fenomenele  praxeologice,  deoarece  erau  tributari  unor  noţiuni  holiste. 
Ecuaţia  schimbului  este  sterilă,  aşa  cum  erau  şi  speculaţiile  din  epocile 
trecute,  referitoare  la  valoarea  „fierului”  şi  a  „pâinii”  în  general. 

{401}  Teoria  banilor  este  o  parte  esenţială  a  teoriei  catalactice.  Ea  trebuie 
tratată  cu  aceleaşi  metode  care  se  aplică  tuturor  celorlalte  probleme 
catalactice. 


3 .  Cererea  de  bani  şi  oferta  de  bani 

Intre  gradele  de  comercializabilitate  ale  diverselor  bunuri  şi  servicii 
există  diferenţe  considerabile.  Există  bunuri  pentru  care  nu  este  dificil 
să  se  găsească  doritori  dispuşi  să  achite  cea  mai  ridicată  sumă  care  este 
cu  putinţă  de  obţinut  în  condiţiile  date,  sau  una  numai  cu  puţin  mai 
mică.  Există  alte  bunuri  pentru  care  este  foarte  dificil  de  găsit  un  client 
rapid,  chiar  dacă  vânzătorul  este  dispus  să  se  mulţumească  cu  o  com¬ 
pensaţie  mult  mai  redusă  decât  aceea  la  care  ar  putea  spera  dacă  ar  găsi 
un  alt  aspirant,  a  cărui  cerere  să  fie  mai  intensă.  Diferenţele  acestea  de 
comercializabilitate  sunt  cele  care  au  determinat  apariţia  schimbului 
indirect.  Un  om  care  nu  poate  obţine  imediat  ceea  ce  doreşte  pentru 
gospodăria  sau  întreprinderea  lui  de  afaceri,  sau  care  nu  ştie  încă  de  ce 
fel  de  bunuri  va  avea  nevoie  într-un  viitor  incert,  se  apropie  de  obiec¬ 
tivul  său  ultim  dacă  tranzacţionează  un  bun  mai  puţin  comercializabil, 
la  care  doreşte  să  renunţe,  în  schimbul  unuia  mai  comercializabil.  Se 
poate  de  asemenea  întâmpla  ca  proprietăţile  fizice  ale  mărfii  pe  care 
doreşte  să  o  vândă  (cum  ar  fi  perisabilitatea,  sau  costurile  suportate 
pentru  depozitarea  sa,  sau  alte  împrejurări  similare)  să-l  silească  să  nu 
mai  aştepte.  Uneori  el  poate  fi  îmboldit  să  se  grăbească  să  renunţe  la 
bunul  respectiv  pentru  că  se  teme  de  deteriorarea  valorii  de  piaţă  a 
acestuia.  In  toate  cazurile  de  felul  acesta  el  îşi  ameliorează  propria  situ¬ 
aţie  prin  achiziţionarea  unui  bun  mai  comercializabil,  chiar  dacă  acesta 
nu  este  de  natură  să-i  satisfacă  direct  vreuna  din  nevoile  sale  personale. 

Un  mijloc  de  efectuare  a  schimburilor  este  un  bun  pe  care  oamenii 
nu-1  achiziţionează  nici  pentru  propriul  lor  consum,  nici  pentru  a-1 
întrebuinţa  în  propriile  lor  activităţi  productive,  ci  cu  intenţia  de  a-1 
tranzacţiona  ulterior,  în  schimbul  acelor  bunuri  pe  care  doresc  să  le 
utilizeze,  fie  pentru  consum  fie  pentru  producţie. 

Moneda  este  un  mijloc  de  efectuare  a  schimburilor.  Ea  este  cel  mai 

comercializabil  bun  pe  care-1  achiziţionează  oamenii  pentru  că  do¬ 
resc  să-l  ofere  în  acte  ulterioare  de  schimb  interpersonal.  Moneda  este 
lucrul  care  serveşte  drept  mijloc  de  efectuare  a  schimburilor  general 
acceptat  şi  întrebuinţat  de  toţi.  Aceasta  este  singura  sa  funcţie.  Toate 
celelalte  funcţii  care  li  se  atribuie  banilor  de  către  oameni  nu  sunt  decât 
aspecte  particulare  ale  acestei  funcţii  primare  şi  unice,  aceea  de  mijloc 
de  efectuare  a  schimburilor.3 

Mijloacele  de  efectuare  a  schimburilor  sunt  bunuri  economice.  Ele 
sunt  rare;  există  o  cerere  pentru  ele.  Există,  pe  piaţă,  persoane  care  do¬ 
resc  să  le  achiziţioneze  şi  care  sunt  dispuse  să  tranzacţioneze  bunuri  şi 
servicii  în  schimbul  lor.  Mijloacele  de  efectuare  a  schimburilor  posedă 
valoare  în  tranzacţii.  Oamenii  fac  sacrificii  pentru  achiziţionarea  lor; 
ei  plătesc  „preţuri”  pentru  ele.  Particularitatea  acestor  preţuri  rezidă 
numai  în  aceea  că  ele  nu  pot  fi  exprimate  în  termeni  monetari.  Cu 
referire  la  bunurile  şi  serviciile  vandabile  vorbim  despre  preţuri,  sau 
preţuri  monetare.  Cu  referire  la  monedă  vorbim  despre  puterea  ei  de 
cumpărare,  care  priveşte  diverse  bunuri  vandabile. 

Există  o  cerere  pentru  mijloacele  de  efectuare  a  schimburilor  de¬ 
oarece  oamenii  doresc  să  deţină  câte  un  stoc  format  din  ele.  Fiecare 
membru  al  unei  societăţi  de  piaţă  doreşte  să  posede  o  anumită  cantita¬ 
te  de  bani  în  buzunar  sau  într-o  casă  de  bani,  o  deţinere  de  monedă  sau 
un  sold  monetar  de  o  anumită  mărime.  Uneori  el  doreşte  să  păstreze  o 
deţinere  de  monedă  mai  mare,  alteori  una  mai  mică;  în  cazuri  excep¬ 
ţionale,  el  poate  chiar  să  renunţe  la  orice  deţinere  de  monedă.  In  orice 
caz,  imensa  majoritate  a  oamenilor  nu  doresc  să  posede  doar  bunuri 
vandabile;  ei  doresc,  în  egală  măsură,  să  deţină  bani.  Deţinerea  lor  mo¬ 
netară  nu  este  doar  un  reziduu,  o  margine  necheltuită  a  avuţiei  lor.  Ea 
nu  este  un  rest  neintenţionat  rămas  după  ce  s-au  consumat  toate  actele 
deliberate  de  cumpărare  şi  vânzare.  Cantitatea  sa  este  determinată  de 
o  cerere  deliberată  pentru  bani  lichizi.  Ca  şi  în  cazul  tuturor  celorlalte 
bunuri,  schimbările  survenite  în  relaţia  dintre  cererea  şi  oferta  de  bani 
sunt  acelea  care  produc  schimbări  în  raportul  de  schimb  dintre  bani  şi 
bunurile  vandabile. 

Fiecare  unitate  monetară  este  proprietatea  unuia  dintre  membrii 
economiei  de  piaţă.  Transferul  banilor,  de  sub  controlul  unui  actor  în 
acela  al  altuia,  se  face  imediat  şi  în  mod  continuu.  Nu  există  nici  o 
fracţiune  de  timp  intermediară,  în  care  banii  respectivi  să  nu  facă  parte 
din  deţinerea  monetară  a  unui  individ  sau  a  unei  firme,  ci  să  fie  doar 


3.  Cf.  Mises,  The  Theory  ofMoney  and  Credit ,  trad.  de  H.E.  Batson,  Londra  şi  New 
York,  1934,  pp.  34-37. 

aflaţi  în  „circulaţie”.4  Este  greşit  să  distingem  între  banii  aflaţi  în  cir¬ 
culaţie  şi  banii  neîntrebuinţaţi.  Nu  este  mai  puţin  eronat  să  deosebim 
între  banii  circulanţi  şi  banii  tezaurizaţi.  Ceea  ce  se  numeşte  tezau¬ 
rizare  este  mărimea  deţinerii  monetare  care  -  în  opinia  personală  a 
observatorului  -  depăşeşte  ceea  ce  este  socotit  a  fi  normal  şi  adecvat. 
Insă  tezaurizarea  este  deţinere  de  monedă.  Banii  tezaurizaţi  sunt  încă 
bani  şi  îndeplinesc  în  tezaure  aceleaşi  obiective  pe  care  le  îndeplinesc 
şi  în  deţinerile  de  monedă  numite  normale.  Cel  ce  tezaurizează  bani 
crede  că  anumite  condiţii  speciale  justifică  utilitatea  acumulării  unei 
deţineri  de  bani  care  depăşeşte  volumul  pe  care  l-ar  păstra  el  însuşi  în 
condiţii  diferite,  sau  pe  care  îl  consideră  adecvat  alţi  oameni,  sau  un 
economist  care  îi  cenzurează  acţiunea.  Faptul  că  el  acţionează  în  felul 
{403}  acesta  influenţează  configuraţia  cererii  de  monedă,  în  acelaşi  fel  în  care 
o  influenţează  orice  cerere  „normală”. 

Mulţi  economişti  evită  să  întrebuinţeze  termenii  de  cerere  şi  ofertă, 
în  sensul  de  cerere  şi  ofertă  de  bani  pentru  deţineri  monetare,  deoarece 
se  tem  că  ar  putea  apărea  confuzii  cu  terminologia  întrebuinţată  în 
mod  curent  de  bancheri.  Printre  aceştia  se  obişnuieşte,  într-adevăr,  să 
se  întrebuinţeze  denumirea  de  cerere  de  bani  pentru  împrumuturile 
pe  termen  scurt  şi  cea  de  ofertă  de  bani  pentru  oferta  de  asemenea 
împrumuturi.  In  acelaşi  context,  piaţa  pentru  împrumuturi  pe  termen 
scurt  este  numită  piaţa  de  bani.  Se  spune  că  banii  sunt  rari  dacă  se  în¬ 
registrează  o  tendinţă  de  creştere  a  ratei  dobânzii  la  împrumuturile  pe 
termen  scurt  şi  că  banii  sunt  abundenţi  dacă  rata  dobânzii  pentru  ase¬ 
menea  împrumuturi  scade.  Aceste  moduri  de  exprimare  sunt  atât  de 
solid  împământenite,  încât  nu  se  pune  problema  de  a  le  elimina.  Insă 
ele  au  favorizat  şi  au  răspândit  erori  grave.  Ele  i-au  făcut  pe  oameni  să 
confunde  noţiunea  de  bani  cu  cea  de  capital  şi  să  creadă  că  augmen¬ 
tarea  cantităţii  de  monedă  ar  putea  să  diminueze  în  mod  durabil  rata 
dobânzii.  Pe  de  altă  parte,  tocmai  enormitatea  acestor  erori  sugerează 
că  este  puţin  probabil  ca  terminologia  întrebuinţată  să  poată  crea  vreo 
neînţelegere.  Este  greu  de  presupus  că  economiştii  ar  putea  greşi  cu 
privire  la  chestiuni  atât  de  fundamentale. 

Alţii  au  afirmat  că  nu  s-ar  cuveni  să  vorbim  despre  cererea  şi  oferta 
de  bani,  pentru  că  obiectivele  celor  care  cer  bani  diferă  de  obiectivele 
celor  care  cer  bunuri  vandabile.  Bunurile,  spun  ei,  sunt  cerute,  în  ultimă 
instanţă,  în  vederea  consumului,  pe  când  banii  sunt  ceruţi  pentru  a  se 
renunţa  la  ei,  cu  prilejul  unor  acte  ulterioare  de  schimb.  Nici  această 

4.  Banii  se  pot  afla  într-un  proces  de  transport,  ei  pot  călători  cu  trenuri,  nave  ma¬ 
ritime,  sau  avioane,  dintr-un  loc  intr-altul.  Dar  şi  în  acest  caz  ei  se  află  în  permanenţă 
sub  controlul  cuiva,  sunt  proprietatea  cuiva. 

obiecţie  nu  este  validă.  întrebuinţarea  pe  care  o  dau  oamenii  unui  mij¬ 
loc  de  efectuare  a  schimburilor  constă,  în  cele  din  urmă,  în  a  renunţa  la 
el.  Dar,  înainte  de  aceasta,  ei  sunt  dornici  să  acumuleze  o  anumită  can¬ 
titate  de  bani,  astfel  încât  să  fie  pregătiţi  pentru  momentul  în  care  se 
va  putea  efectua  o  achiziţie.  Tocmai  pentru  că  nu  doresc  să-şi  satisfacă 
nevoile  personale  exact  în  clipa  în  care  renunţă  la  bunurile  şi  serviciile 
pe  care  le  aduc  ei  înşişi  pe  piaţă,  tocmai  pentru  că  doresc  să  aştepte, 
sau  sunt  nevoiţi  să  aştepte  până  când  apar  condiţii  propice  pentru  a 
cumpăra,  oamenii  nu  practică  barterul  direct,  ci  pe  cel  indirect,  prin 
interpunerea  unui  mijloc  de  efectuare  a  schimburilor.  Faptul  că  banii 
nu  se  alterează  prin  utilizarea  care  li  se  dă  şi  că  pot  furniza  servicii  pe  o 
perioadă  de  timp  practic  nelimitată,  constituie  un  factor  important  în 
configuraţia  ofertei  de  monedă.  însă  el  nu  schimbă  întru  nimic  faptul 
că  valoarea  atribuită  monedei  trebuie  explicată  în  acelaşi  fel  în  care  se 
explică  valoarea  atribuită  tuturor  celorlalte  bunuri:  prin  cererea  acelora 
care  doresc  să  obţină  o  anumită  cantitate  de  bani. 

Economiştii  au  încercat  să  enumere  factorii  care,  în  cadrul  întregu¬ 
lui  sistem  economic,  pot  determina  creşterea  sau  descreşterea  cererii  de 
bani.  Asemenea  factori  sunt:  cifrele  populaţiei;  măsura  în  care  gospo¬ 
dăriile  individuale  îşi  satisfac  propriile  nevoi  prin  producţie  autarhică 
-  şi  măsura  în  care  produc  pentru  nevoile  altora,  comercializându-şi 
produsele  şi  cumpărând  lucruri  necesare  propriului  consum  de  pe  pia¬ 
ţă;  distribuţia  activităţilor  economice  şi  efectuarea  plăţilor  în  diferite 
sezoane  ale  anului;  instituţiile  de  ajustare  a  datoriilor  şi  creanţelor  care 
se  anulează  reciproc,  de  felul  caselor  de  compensaţii  ( clearing ).  Este 
adevărat  că  toţi  aceşti  factori  influenţează  cererea  de  bani  şi  nivelul 
deţinerilor  monetare  ale  diverşilor  indivizi  şi  ale  diverselor  firme.  Dar 
ele  nu  le  influenţează  decât  indirect,  datorită  rolului  pe  care-1  joacă  în 
consideraţiile  oamenilor,  cu  privire  la  determinarea  volumului  de  sol¬ 
duri  monetare  pe  care  le  consideră  adecvate.  Decisive  sunt  întotdeauna 
judecăţile  de  valoare  ale  persoanelor  în  chestiune.  Diverşii  actori  hotă¬ 
răsc  cu  privire  la  nivelul  deţinerilor  lor  monetare  care  li  se  pare  adecvat. 
Ei  îşi  duc  la  îndeplinire  hotărârea  renunţând  la  cumpărarea  de  bunuri, 
titluri  de  valoare  şi  creanţe  purtătoare  de  dobândă  şi  prin  vânzarea  de 
asemenea  active  sau,  pentru  a  obţine  rezultatul  contrar,  sporindu-şi 
achiziţiile.  Cu  privire  la  bani,  lucrurile  nu  stau  altfel  decât  cu  privire  la 
toate  celelalte  bunuri  şi  servicii.  Cererea  de  bani  este  determinată  de 
comportamentul  oamenilor,  care  doresc  să-i  obţină  pentru  deţinerile 
lor  monetare. 

O  altă  obiecţie  avansată  împotriva  noţiunii  de  cerere  de  monedă  a 
fost  aceasta:  utilitatea  marginală  a  unităţii  monetare  descreşte  mult 


{404} 


41 6  Acţiunea  umană 

mai  lent  decât  aceea  a  altor  bunuri;  de  fapt,  descreşterea  ei  este  atât 
de  lentă,  încât  poate  fi  practic  ignorată.  Nimeni  nu  spune  vreodată 
că  cererea  sa  de  bani  este  satisfăcută  şi  nimeni  nu  renunţă  vreodată 
la  vreo  ocazie  de  a  obţine  mai  mulţi  bani,  dacă  sacrificiul  necesar  nu 
este  prea  mare.  De  aceea,  este  inacceptabil  să  se  considere  că  cererea 
pentru  bani  este  limitată.  Dar  însăşi  noţiunea  de  cerere  nelimitată  este 
contradictorie.  Raţionamentul  acesta  popular  este  în  întregime  greşit. 
El  confundă  cererea  de  bani  pentru  deţineri  monetare  cu  dorinţa  de 
mai  multă  avuţie,  exprimată  în  termeni  monetari.  Cel  ce  afirmă  că 
setea  sa  de  bani  este  insaţiabilă  nu  doreşte  să  afirme  că  deţinerea  sa  de 
monedă  nu  poate  fi  niciodată  prea  mare.  Ceea  ce  doreşte  el  să  spună  în 
realitate  este  că  nu  poate  fi  niciodată  prea  bogat.  Dacă  va  beneficia  de 
un  flux  bănesc  suplimentar,  el  nu  îl  va  întrebuinţa  pentru  augmentarea 
deţinerii  sale  monetare,  sau  îl  va  utiliza  numai  parţial  în  acest  scop.  El 
va  cheltui  surplusul  fie  pentru  consum  imediat,  fie  pentru  investiţii. 
Nimeni  nu  păstrează  vreodată  mai  mulţi  bani  decât  doreşte  să  posede 
în  deţinerea  sa  de  monedă. 

{405}  Ideea  că  raportul  de  schimb  între  bani,  pe  de  o  parte  -  şi  bunurile 
şi  serviciile  vandabile,  pe  de  alta,  se  formează,  ca  şi  rapoartele  mutua¬ 
le  dintre  diversele  bunuri  vandabile,  prin  cerere  şi  ofertă,  a  constituit 
esenţa  teoriei  cantitative  a  banilor.  Această  teorie  este  în  esenţă  o  apli¬ 
caţie  a  teoriei  generale  a  cererii  şi  ofertei  la  cazul  particular  al  banilor. 
Meritul  ei  a  fost  încercarea  de  a  explica  determinarea  puterii  de  cum¬ 
părare  a  monedei,  prin  acelaşi  tip  de  raţionament  care  se  întrebuinţea¬ 
ză  pentru  explicarea  tuturor  celorlalte  rapoarte  de  schimb.  Neajunsul 
ei  a  fost  că  a  recurs  la  o  interpretare  holistă.  Ea  privea  la  oferta  totală 
de  bani  din  Volkswirtschaft  şi  nu  la  acţiunile  persoanelor  şi  firmelor  in¬ 
dividuale.  Un  produs  al  acestui  punct  de  vedere  eronat  a  fost  că  există 
o  proporţionalitate  între  modificările  cantităţii  -  totale  -  de  bani  şi 
preţurile  monetare.  Insă  criticii  mai  timpurii  au  eşuat  în  încercările 
lor  de  a  elimina  erorile  implicate  în  teoria  cantitativă  şi  de  a-i  sub¬ 
stitui  acesteia  o  teorie  mai  satisfăcătoare.  Ei  nu  au  combătut  greşelile 
din  teoria  cantitativă;  dimpotrivă,  au  atacat  nucleul  ei  de  adevăr.  Ei 
încercau  să  nege  că  există  o  relaţie  cauzală  între  fluctuaţiile  preţurilor 
şi  acelea  ale  cantităţii  de  monedă.  Această  negaţie  i-a  condus  către  un 
labirint  de  erori,  contradicţii  şi  absurdităţi.  Teoria  monetară  modernă 
reia  firul  teoriei  cantitative  tradiţionale,  în  măsura  în  care  porneşte  de 
la  recunoaşterea  faptului  că  modificările  puterii  de  cumpărare  a  mo¬ 
nedei  trebuie  cercetate  în  concordanţă  cu  principiile  aplicate  tuturor 
celorlalte  fenomene  de  piaţă  -  şi  că  există  o  legătură  între  modificările 
cererii  şi  ofertei  de  bani,  pe  de  o  parte  şi  acelea  ale  puterii  de  cumpărare, 

pe  de  alta.  In  acest  sens,  teoria  monetară  modernă  poate  fi  considerată 
o  versiune  îmbunătăţită  a  teoriei  cantitative. 

Importanţa  epistemologică  a  teoriei  lui  Cari 
Menger  referitoare  la  originea  banilor 

Cari  Menger  nu  a  furnizat  doar  o  teorie  praxeologică  irefutabilă  referitoare  la 
originea  banilor.  El  a  recunoscut,  de  asemenea,  importanţa  teoriei  sale  pentru 
elucidarea  principiilor  fundamentale  ale  praxeologiei  şi  a  metodelor  de  cerce¬ 
tare  ale  acesteia.5 

Au  existat  autori  care  au  încercat  să  explice  originea  banilor  prin  decret 
sau  contract.  Autoritatea,  statul,  sau  un  contract  între  cetăţeni  ar  fi  instituit 
în  mod  deliberat  şi  conştient  schimbul  indirect  şi  banii.  Deficienţa  de  căpătâi 
a  acestei  doctrine  nu  rezidă  în  presupoziţia  că  oamenii  dintr-o  epocă  în  care 
schimbul  indirect  şi  banii  nu  erau  familiare  ar  fi  putut  concepe  un  plan  al  unei 
noi  ordini  economice,  în  întregime  diferit  de  condiţiile  reale  ale  epocii  lor  -  şi 
ar  fi  putut  înţelege  importanţa  unui  asemenea  plan.  Ea  nu  rezidă  nici  în  faptul 
că  istoria  nu  ne  furnizează  nici  un  indiciu  în  sprijinul  unor  asemenea  afirmaţii. 
Există  motive  mai  serioase  pentru  respingerea  ei. 

Dacă  admitem  că  fiecare  pas  -  care  duce  de  la  schimbul  direct  spre  schim¬ 
bul  indirect  şi,  ulterior,  spre  acordarea  de  preferinţă  utilizării  ca  mijloc  de 
efectuare  a  schimburilor  anumitor  bunuri,  caracterizate  prin  comercializabi- 
litatea  lor  deosebit  de  pronunţată  -  ameliorează  condiţiile  părţilor  implicate, 
atunci  este  dificil  de  înţeles  de  ce  ar  trebui,  când  cercetăm  originile  schimbu¬ 
lui  indirect,  să  recurgem  în  plus  la  decrete  autoritare  sau  la  contracte  explicite 
între  cetăţeni.  Un  om  care  întâmpină  dificultăţi  în  obţinerea  a  ceea  ce  doreşte 
să  achiziţioneze  prin  barter  direct  îşi  sporeşte  şansele  de  a  achiziţiona  lucrul 
respectiv  prin  schimburi  ulterioare,  dacă  îşi  procură  un  bun  mai  comerciali¬ 
zabil.  In  aceste  condiţii  nu  este  necesar  amestecul  guvernului  sau  intervenţia 
unui  contract  între  cetăţeni.  Ideea  fericită  de  a  proceda  astfel  le-ar  putea  veni 
indivizilor  mai  ageri,  iar  cei  mai  puţin  înzestraţi  ar  putea  imita  metoda  celor 
dintâi.  Este  cu  siguranţă  mai  plauzibil  să  admitem  că  părţile  care  acţionea¬ 
ză  au  recunoscut  avantajele  imediate  de  care  se  puteau  bucura  de  pe  urma 
schimbului  indirect,  decât  să  presupunem  că  întreaga  imagine  a  unei  societăţi 
în  care  comerţul  se  desfăşoară  prin  intermediul  banilor  ar  fi  fost  concepută  de 
un  geniu  şi,  dacă  adoptăm  doctrina  contractului,  explicată  celorlalţi  oameni  în 
mod  convingător,  prin  mijloacele  persuasiunii. 

Dacă,  pe  de  altă  parte,  nu  admitem  că  indivizii  au  descoperit  că  este  mai 
avantajos  pentru  ei  să  practice  schimbul  indirect,  decât  să  aştepte  o  ocazie 
de  a  efectua  un  schimb  direct  şi,  de  dragul  argumentaţiei,  admitem  că  au¬ 
torităţile  sau  un  contract  se  află  la  originea  introducerii  banilor,  atunci  apar 
întrebări  adiţionale.  Trebuie  să  ne  întrebăm  ce  fel  de  măsuri  au  fost  întrebu- 

5 .  A  se  vedea  lucrările  lui  Cari  Menger,  Grundsătze  der  Volkswirtschaftslehre,  Viena, 
1871,  pp.  250  ff.;  ibid.,  ed.  a  2-a,  Viena,  1923,  pp.  241  ff.;  Untersuchungen  iiber  die 
Methode  der  Sozialwissenschaften,  Leipzig,  1883,  p.  171  ff. 

inţate  pentru  a-i  determina  pe  oameni  să  adopte  un  procedeu  a  cărui  utilitate 
nu  o  înţelegeau  şi  care  era,  din  punct  de  vedere  tehnic,  mai  complicat  decât 
schimbul  direct.  Putem  presupune  că  s-a  recurs  la  constrângere.  Dar  în  acest 
caz  trebuie  să  ne  întrebăm,  în  continuare,  în  ce  moment  şi  în  ce  împrejurări 
schimbul  indirect  şi  întrebuinţarea  banilor  au  încetat  ulterior  să  fie  percepute 
ca  proceduri  stingheritoare,  sau  cel  puţin  indiferente,  devenind  avantajoase  în 
ochii  indivizilor  implicaţi. 

Metoda  praxeologică  urcă  îndărăt  pe  firul  tuturor  fenomenelor,  până  la 
acţiunile  indivizilor.  In  cazul  în  care  condiţiile  de  schimb  interpersonal  sunt 
de  aşa  natură  încât  schimbul  indirect  facilitează  tranzacţiile  şi  dacă  -  şi  în 
măsura  în  care  -  oamenii  realizează  existenţa  acestor  avantaje,  schimbul  indi¬ 
rect  şi  banii  îşi  fac  apariţia.  Experienţa  istorică  ne  arată  că  aceste  condiţii  au 
fost  şi  sunt  prezente.  Este  de  neconceput  cum  ar  fi  putut  oamenii  să  adopte 
schimbul  indirect  şi  banii  şi  să  perpetueze  aceste  modalităţi  de  efectuare  a 
schimburilor  în  absenţa  condiţiilor  menţionate. 

Problema  istorică  a  originii  schimbului  indirect  şi  a  banilor  nu  priveşte,  de 
fapt,  praxeologia.  Singurul  lucru  relevant  este  că  schimbul  indirect  şi  banii 
există  deoarece  condiţiile  necesare  pentru  existenţa  lor  au  fost  şi  continuă  să 
fie  prezente.  Aşa  stând  lucrurile,  praxeologia  nu  are  nevoie  să  apeleze  la  ipo¬ 
teza  că  un  decret  autoritar  sau  un  pact  au  permis  inventarea  acestor  moduri 
de  efectuare  a  schimburilor.  Dacă  doresc,  etatiştii  pot  continua  să-i  atribuie 
statului  „inventarea”banilor,  indiferent  cât  de  improbabilă  ar  fi  această  ipoteză. 
Ceea  ce  contează  este  că  un  individ  îşi  procură  un  bun  nu  pentru  a-1  consuma 
sau  pentru  a-1  utiliza  în  producţie,  ci  pentru  a  renunţa  la  el  într-un  act  de 
schimb  ulterior.  Un  asemenea  comportament  din  partea  oamenilor  face  din- 
tr-un  bun  un  mijloc  de  efectuare  a  schimburilor  şi,  dacă  acest  comportament 
devine  comun  cu  privire  la  un  anumit  bun,  bunul  respectiv  devine  monedă. 
Toate  teoremele  teoriei  catalactice  a  mijloacelor  de  efectuare  a  schimburilor  şi 
a  banilor  se  referă  la  serviciile  pe  care  le  furnizează  un  bun,  în  calitatea  sa  de 
mijloc  de  efectuare  a  schimburilor.  Chiar  dacă  ar  fi  adevărat  că  imboldul  pen¬ 
tru  introducerea  schimbului  indirect  şi  a  banilor  ar  fi  provenit  de  la  autorităţi, 
sau  dintr-o  înţelegere  între  membrii  societăţii,  afirmaţia  că  numai  comporta¬ 
mentul  persoanelor  care  efectuează  schimburi  poate  crea  schimbul  indirect  şi 
banii  rămâne  nezdruncinată. 

Istoria  ne  poate  spune  unde  şi  când  au  fost  întrebuinţate  pentru  prima  oară 
mijloace  de  efectuare  a  schimburilor  şi  cum,  ulterior,  s-a  redus  din  ce  în  ce  mai 
mult  gama  bunurilor  utilizate  în  acest  scop.  Deoarece  deosebirea  dintre  noţi¬ 
unea  mai  largă  de  mijloc  de  efectuare  a  schimburilor  şi  cea  mai  restrânsă  de 
bani  nu  este  netă,  ci  de  natură  graduală,  nu  se  poate  ajunge  la  nici  un  consens 
referitor  la  tranziţia  istorică  de  la  simple  mijloace  de  efectuare  a  schimburilor 
la  monedă.  Răspunsul  la  această  întrebare  este  o  chestiune  de  înţelegere  inter¬ 
pretativă  istorică.  Dar,  după  cum  am  mai  spus,  distincţia  dintre  schimbul  di¬ 
rect  şi  cel  indirect  este  netă  şi  toate  rezultatele  pe  care  le  stabileşte  catalactica 

referitor  la  mijloacele  de  efectuare  a  schimburilor  se  referă,  în  mod  categoric, 
la  toate  bunurile  cerute  şi  procurate  în  calitate  de  asemenea  mijloace. 

In  măsura  în  care  afirmaţia  că  schimbul  indirect  şi  banii  ar  fi  fost  instituite 
prin  decret  sau  contract  se  doreşte  a  fi  o  dare  de  seamă  despre  evenimente  is¬ 
torice,  este  sarcina  istoricilor  să-i  demonstreze  falsitatea.  în  măsura  în  care  ea 
este  formulată  numai  ca  afirmaţie  de  natură  istorică,  ea  nu  poate  afecta  în  nici 
un  fel  teoria  catalactică  a  banilor  şi  explicaţia  evoluţiei  schimbului  indirect 
pe  care  o  furnizează  aceasta.  Dar  dacă  este  formulată  ca  o  afirmaţie  despre 
acţiunea  umană  şi  evenimentele  sociale,  ea  este  inutilă,  deoarece  nu  ne  comu¬ 
nică  nimic  despre  acţiune.  A  spune  că  într-o  bună  zi  guvernanţii  sau  cetăţenii, 
adunaţi  într-o  convenţie,  au  fost  loviţi  brusc  de  inspiraţia  că  ar  fi  o  idee  bună 
să  se  facă  schimburi  indirecte  -  şi  anume  prin  mijlocirea  unui  mijloc  general 
întrebuinţat  de  efectuare  a  schimburilor,  nu  este  o  afirmaţie  despre  acţiunea 
umană.  Este  numai  o  împingere  îndărăt  a  problemei  care  se  pune. 

Este  necesar  să  înţelegem  că  nu  putem  contribui  cu  nimic  la  cercetarea 
ştiinţifică  a  acţiunilor  umane  şi  a  fenomenelor  sociale  declarând  că  acestea 
ar  fi  create  de  stat,  un  lider  carismatic,  sau  o  revelaţie  coborâtă  peste  întregul 
popor.  Asemenea  afirmaţii  nu  infirmă  nici  concluziile  unei  teorii  care  arată 
cum  pot  fi  asemenea  fenomene  înţelese  ca  „rezultatul  neintenţionat,  rezultan¬ 
ta  neproiectată  în  mod  deliberat  şi  neurmărită  prin  intermediul  unor  eforturi 
individuale  specifice  ale  membrilor  societăţii”.4 * 6 

4.  Determinarea  puterii  de  cumpărare  a  banilor 

îndată  ce  un  bun  economic  începe  să  fie  solicitat  nu  numai  de  către  cei 
care  doresc  să-l  utilizeze  pentru  consum  sau  producţie,  ci  şi  de  persoane 
care  vor  să-l  păstreze  în  calitate  de  mijloc  de  efectuare  a  schimburilor 
şi  să  renunţe  la  el  când  vor  avea  nevoie,  cu  prilejul  unui  act  de  schimb 
ulterior,  cererea  pentru  el  creşte.  A  apărut  o  nouă  întrebuinţare  pentru 
acest  bun,  care  creează  o  cerere  suplimentară  pentru  el.  Ca  şi  în  cazul 
tuturor  celorlalte  bunuri  economice,  o  asemenea  cerere  suplimentară 
determină  o  creştere  a  valorii  sale  de  schimb,  adică  a  cantităţii  de  alte 
bunuri  oferite  pentru  achiziţionarea  lui.  Cantitatea  de  alte  bunuri  care 
poate  fi  obţinută  în  schimbul  mijlocului  de  efectuare  a  schimburilor, 
„preţul”  acestuia  exprimat  în  termeni  de  diferite  bunuri  şi  servicii,  este 
determinat  în  parte  de  cererea  celor  ce  doresc  să  şi-l  procure,  ca  mijloc 
de  efectuare  a  schimburilor.  Dacă  oamenii  încetează  de  a  mai  utiliza 
bunul  în  chestiune  ca  mijloc  de  efectuare  a  schimburilor,  această  cerere 
specifică  adiţională  dispare  şi  „preţul”  scade  concomitent. 

Astfel,  cererea  pentru  un  mijloc  de  efectuare  a  schimburilor  este 
compusul  a  două  cereri  parţiale:  cererea  determinată  de  intenţia  de 
a-1  întrebuinţa  pentru  consum  şi  producţie  şi  cererea  determinată 

6.  Cf.  Menger,  Untersuchungen,  Le.,  p.  178. 

de  intenţia  de  a-1  întrebuinţa  ca  mijloc  de  efectuare  a  schimburilor.7 
Referitor  la  moneda  metalică  modernă  se  vorbeşte  adesea  despre  ce¬ 
rere  industrială  şi  cerere  monetară.  Valoarea  de  schimb  (puterea  de 
cumpărare)  a  unui  mijloc  de  efectuare  a  schimburilor  este  rezultanta 
efectelor  cumulate  ale  ambelor  cereri  parţiale. 

Insă  intensitatea  acelei  părţi  a  cererii  pentru  un  mijloc  de  efectuare 
a  schimburilor  care  provine  din  utilitatea  sa  ca  mijloc  de  efectuare  a 
schimburilor  depinde  de  valoarea  sa  de  schimb.  Lucrul  acesta  ridică 
dificultăţi  pe  care  mulţi  economişti  le  consideră  insolubile,  aşa  încât  au 
renunţat  la  a  urma  mai  departe  această  direcţie  de  raţionament.  Este 
ilogic,  spuneau  ei,  să  explicăm  puterea  de  cumpărare  a  banilor  prin 
cererea  de  monedă  -  şi  cererea  de  monedă  prin  puterea  de  cumpărare 
a  banilor. 

Dar  această  dificultate  nu  este  decât  una  aparentă.  Puterea  de  cum- 
{409}  părare  pe  care  o  explicăm  pe  baza  intensităţii  cererii  specifice  nu  este 
aceeaşi  cu  puterea  de  cumpărare  al  cărei  nivel  determină  această  cerere 
specifică.  Problema  este  de  a  explica  determinarea  puterii  de  cumpăra¬ 
re  din  viitorul  imediat,  din  momentul  care  urmează.  Pentru  a  soluţiona 
această  problemă  ne  raportăm  la  puterea  de  cumpărare  din  trecutul 
imediat,  din  momentul  care  tocmai  a  trecut.  Acestea  sunt  două  mărimi 
diferite.  Este  greşit  să  se  obiecteze  la  teorema  noastră,  pe  care  o  putem 
numi  teorema  regresiei,  că  se  mişcă  într-un  cerc  vicios.8 

Dar,  spun  criticii,  aceasta  este  doar  o  împingere  îndărăt  a  problemei, 
deoarece  acum  încă  mai  rămâne  de  explicat  determinarea  puterii  de 
cumpărare  de  ieri.  Dacă  o  explicăm  pe  aceasta  în  acelaşi  fel,  prin  invo¬ 
carea  puterii  de  cumpărare  de  alaltăieri  şi  aşa  mai  departe,  alunecăm 
într-un  regressus  in  infinitum.  Raţionamentul  acesta,  afirmă  ei,  cu  sigu¬ 
ranţă  că  nu  reprezintă  o  soluţie  completă  şi  satisfăcătoare,  din  punct 
de  vedere  logic,  a  problemei  cu  care  avem  de-a  face.  Ceea  ce  le  scapă 
din  vedere  acestor  critici  este  că  regresia  nu  merge  înapoi  la  nesfârşit. 
Ea  ajunge  la  un  punct  în  care  explicaţia  este  încheiată  şi  nici  o  altă 


7.  Problemele  ridicate  de  moneda  menită  a  servi  exclusiv  drept  mijloc  de  efectuare 
a  schimburilor  şi  inadecvată  de  a  furniza  vreun  alt  serviciu  datorită  căruia  să  fie  solici¬ 
tată  sunt  analizate  mai  jos,  în  secţiunea  9. 

8.  Autorul  acestor  rânduri  a  expus  pentru  prima  oară  teorema  regresiei  puterii 
de  cumpărare  în  prima  ediţie  a  cărţii  sale  Theory  of  Money  and  Credit,  publicată  în 
1912  (pp.  97-123  ale  traducerii  în  limba  engleză).  Teorema  a  fost  criticată  din  mai 
multe  puncte  de  vedere.  Unele  dintre  obiecţiile  formulate,  îndeosebi  cele  ale  lui  B.M. 
Anderson,  din  importanta  sa  lucrare  The  Value  of  Money,  publicată  iniţial  în  1917  (cf. 
pp.  100  ff.  în  ediţia  din  1936)  merită  o  cercetare  foarte  atentă.  Importanţa  problemelor 
implicate  face  necesară  şi  evaluarea  obiecţiilor  lui  H.  Ellis  ( German  Monetary  Theory 
1905-1933,  Cambridge,  1934,  pp.  77  ff.).  In  textul  de  mai  sus  sunt  particularizate  şi 
examinate  critic  toate  obiecţiile  formulate. 

problemă  nu  rămâne  fără  răspuns.  Dacă  urmărim  îndărăt  puterea  de 
cumpărare  pas  cu  pas,  ajungem,  în  final,  la  punctul  în  care  începe  uti¬ 
lizarea  bunului  respectiv  ca  mijloc  de  efectuare  a  schimbului.  în  acest 
punct,  valoarea  de  schimb  din  ziua  de  ieri  este  determinată  exclusiv  de 
cererea  non-monetară  -  industrială  -  datorată  numai  persoanelor  care 
doresc  să  dea  acestui  bun  utilizări  diferite  de  cea  de  mijloc  de  efectuare 
a  schimburilor. 

Dar,  continuă  criticii,  aceasta  revine  la  a  explica  acea  parte  a  puterii 
de  cumpărare  a  banilor  care  este  datorată  serviciilor  furnizate  de  ei  ca 
mijloc  de  efectuare  a  schimburilor  prin  utilizarea  sa  în  scopuri  indus¬ 
triale.  Problema  ca  atare  -  explicarea  componentei  specific  monetare 
a  valorii  de  schimb  a  monedei  -  rămâne  nerezolvată.  Şi  aici  criticii  se 
înşală.  Acea  componentă  a  valorii  banilor  care  este  un  rezultat  al  ser¬ 
viciilor  pe  care  aceştia  le  furnizează  în  calitate  de  mijloc  de  efectuare 
a  schimburilor  este  pe  deplin  explicată  prin  raportare  la  aceste  servicii 
monetare  specifice  şi  la  cererea  determinată  de  ele.  Două  lucruri  sunt 
de  necontestat  şi  nu  sunt  contestate  de  nimeni.  în  primul  rând,  faptul 
că  cererea  pentru  un  mijloc  de  efectuare  a  schimburilor  este  deter¬ 
minată  prin  luarea  în  considerare  a  valorii  sale  de  schimb,  care  este 
o  consecinţă  atât  a  serviciilor  monetare  pe  care  le  furnizează,  cât  şi  a 
celor  industriale.  în  al  doilea  rând,  faptul  că  valoarea  de  schimb  a  unui 
bun  care  nu  a  fost  încă  solicitat  pentru  a  servi  ca  mijloc  de  efectuare 
a  schimburilor  este  determinată  exclusiv  de  cererea  venită  din  partea 
celor  dornici  să-l  întrebuinţeze  pentru  scopuri  industriale,  adică  pen¬ 
tru  consum  şi  producţie.  Pornind  de  aici,  teorema  regresiei  urmăreşte 
să  interpreteze  prima  apariţie  a  unei  cereri  monetare  pentru  un  bun 
care  nu  a  fost  solicitat  înainte  decât  pentru  scopuri  industriale,  ca  fiind 
influenţată  de  valoarea  de  schimb  care  îi  era  atribuită  bunului  în  acel 
moment,  numai  datorită  serviciilor  sale  non-monetare.  Aceasta  nu 
implică  în  nici  un  caz  explicarea  valorii  specific  monetare  de  schimb 
a  unui  mijloc  de  efectuare  a  schimburilor,  pe  temeiul  valorii  sale  de 
schimb  industriale. 

în  fine,  s-a  obiectat  că  teorema  regresiei  se  bazează  pe  o  abordare 
istorică,  nu  una  teoretică.  Nici  această  obiecţie  nu  este  mai  puţin  ero¬ 
nată.  A  explica  un  eveniment  din  perspectivă  istorică  înseamnă  a  arăta 
cum  a  fost  el  produs  de  forţe  şi  factori  care  au  lucrat  la  o  anumită  dată 
şi  la  un  anumit  loc.  Aceste  forţe  individuale  şi  aceşti  factori  reprezintă 
elementele  ultime  ale  interpretării.  Ele  sunt  date  ultime  şi,  ca  atare,  nu 
se  pretează  la  nici  un  fel  de  analize  şi  reducţii  suplimentare.  A  expli¬ 
ca  un  fenomen  teoretic  înseamnă  a  reduce  apariţia  sa  la  funcţionarea 
unor  reguli  generale,  care  sunt  deja  încorporate  în  sistemul  teoretic. 

Teorema  regresiei  respectă  această  cerinţă.  Ea  reduce  valoarea  specifică 
de  schimb  a  unui  mijloc  de  efectuare  a  schimburilor,  la  funcţia  acestuia 
în  calitate  de  astfel  de  mijloc  şi  la  teoremele  referitoare  la  procesul  de 
evaluare  şi  de  formare  a  preţurilor,  care  fac  obiectul  teoriei  catalactice 
generale.  Teorema  regresiei  deduce  un  caz  mai  special  din  regulile  unei 
teorii  mai  generale.  Ea  arată  cum  apare  în  mod  necesar  fenomenul  spe¬ 
cial,  ca  o  consecinţă  a  funcţionării  regulilor  general  valide  pentru  toate 
fenomenele.  Ea  nu  afirmă:  cutare  lucru  s-a  întâmplat  în  cutare  mo¬ 
ment  şi  în  cutare  loc.  Ea  afirmă:  aceasta  se  întâmplă  întotdeauna,  când 
condiţiile  necesare  sunt  îndeplinite;  ori  de  câte  ori  un  bun,  care  nu  a 
fost  solicitat  în  prealabil  pentru  a  fi  întrebuinţat  ca  mijloc  de  efectuare 
a  schimburilor,  începe  să  fie  solicitat  în  vederea  acestei  întrebuinţări, 
trebuie  să  se  manifeste  din  nou  aceleaşi  efecte;  nici  un  bun  nu  poate 
fi  întrebuinţat  în  calitate  de  mijloc  de  efectuare  a  schimburilor,  dacă 
în  primul  moment  al  utilizării  sale  pentru  acest  scop  el  nu  poseda  o 
valoare  de  schimb  datorată  altor  întrebuinţări.  Şi  toate  aceste  afirmaţii, 
implicate  în  teorema  regresiei,  sunt  enunţate  apodictic,  fiind  implica¬ 
te  în  apriorismul  praxeologic.  Lucrurile  trebuie  să  se  petreacă  în  felul 
acesta.  Nimeni  nu  va  reuşi  vreodată  să  construiască  un  caz  ipotetic  în 
care  lucrurile  să  se  petreacă  altfel. 

Puterea  de  cumpărare  a  banilor  este  determinată  prin  cerere  şi  ofer¬ 
tă,  la  fel  ca  preţurile  tuturor  bunurilor  şi  serviciilor  vandabile.  Deoarece 
acţiunea  urmăreşte  întotdeauna  o  configurare  mai  satisfăcătoare  a  con- 
{411}  diţiilor  viitoare,  cel  ce  îşi  pune  problema  achiziţionării  de  bani  sau  a 
renunţării  la  aceştia  este,  bineînţeles,  interesat  în  primul  rând  de  pute¬ 
rea  viitoare  de  cumpărare  a  monedei  şi  de  structura  viitoare  a  preţurilor. 
Dar  el  nu-şi  poate  forma  o  judecată  despre  puterea  viitoare  de  cum¬ 
părare  a  banilor,  altfel  decât  raportându-se  la  configuraţia  acesteia  din 
trecutul  imediat.  Acesta  este  faptul  care  deosebeşte  radical  determi¬ 
narea  puterii  de  cumpărare  a  banilor  de  determinarea  rapoartelor  mu¬ 
tuale  de  schimb  dintre  diverse  bunuri  şi  servicii  vandabile.  Cu  privire 
la  acestea  din  urmă,  actorii  nu  au  nevoie  să  ia  în  seamă  nimic  altceva 
decât  importanţa  lor  pentru  satisfacerea  de  dorinţe  în  viitor.  Dacă  se 
oferă  spre  vânzare  o  nouă  marfă,  nemaiauzită,  cum  a  fost  de  pildă  cazul 
aparatelor  radiofonice  cu  câteva  zeci  de  ani  în  urmă,  atunci  singura 
întrebare  relevantă  pentru  individ  este  dacă  satisfacţia  pe  care  i-o  poa¬ 
te  prilejui  noul  gadget  este  mai  mare  decât  cea  pe  care  i-ar  produce-o 
bunurile  la  care  ar  trebui  să  renunţe  pentru  a-şi  cumpăra  bunul  cel  nou. 
Informaţiile  despre  preţurile  trecute  nu  sunt,  pentru  cumpărător,  decât 
un  mijloc  de  a  culege  surplusul  consumatorului.  Dacă  nu  ar  urmări 
acest  lucru,  el  ar  putea,  la  nevoie,  să-şi  aranjeze  cumpărăturile  chiar  în 

absenţa  oricărei  familiarităţi  cu  preţurile  de  piaţă  din  trecutul  imediat, 
care  se  numesc  preţuri  prezente.  El  ar  putea  face  judecăţi  de  valoare 
şi  fără  estimări  anticipative  (appraisement).  După  cum  am  arătat  deja, 
obliterarea  din  memorie  a  tuturor  preţurilor  din  trecut  nu  ar  împiedica 
formarea  de  noi  rapoarte  de  schimb  între  diversele  bunuri  vandabile. 
Dar,  dacă  ar  dispărea  cunoaşterea  despre  puterea  de  cumpărare  a  bani¬ 
lor,  atunci  procesul  de  dezvoltare  a  schimbului  indirect  şi  a  mijloacelor 
de  efectuare  a  schimburilor  ar  trebui  să  fie  reluat  de  la  început.  Ar  fi 
necesar  să  se  înceapă  din  nou  cu  întrebuinţarea  anumitor  bunuri,  mai 
comercializabile  decât  celelalte,  ca  mijloace  de  efectuare  a  schimburilor. 
Cererea  pentru  aceste  bunuri  ar  creşte  şi  ar  adăuga  la  valoarea  deter¬ 
minată  de  întrebuinţarea  lor  industrială  (nemonetară)  o  componentă 
specifică,  provenită  din  noua  lor  întrebuinţare,  de  mijloace  de  efectu¬ 
are  a  schimburilor.  Când  este  vorba  de  monedă,  o  judecată  de  valoare 
nu  este  posibilă  decât  pe  baza  estimării  anticipative.  Acceptarea  unui 
nou  tip  de  bani  presupune  că  bunul  respectiv  poseda  deja  o  valoare 
de  schimb  prealabilă,  provenită  din  serviciile  pe  care  le  poate  furniza 
direct  pentru  consum,  sau  pentru  producţie.  Nici  cumpărătorul,  nici 
vânzătorul  nu  ar  putea  estima  valoarea  unităţii  monetare,  dacă  nu  ar 
dispune  de  nici  o  informaţie  despre  valoarea  de  schimb  a  acesteia  -  pu¬ 
terea  sa  de  cumpărare  -  din  trecutul  imediat. 

Relaţia  dintre  cererea  şi  oferta  de  bani,  pe  care  o  putem  numi  relaţia 
monetară,  determină  nivelul  puterii  de  cumpărare.  Relaţia  monetară 
de  astăzi,  formată  pe  baza  puterii  de  cumpărare  de  ieri,  determină  pu¬ 
terea  de  cumpărare  de  azi.  Individul  care  doreşte  să-şi  sporească  deţi¬ 
nerea  de  monedă  îşi  reduce  cumpărăturile  şi  îşi  sporeşte  vânzările  -  şi 
prin  aceasta  induce  o  tendinţă  de  scădere  a  preţurilor.  Individul  care 
doreşte  să-şi  reducă  deţinerea  de  monedă  îşi  sporeşte  cumpărăturile 
-  destinate  fie  consumului,  fie  producţiei  şi  investiţiilor  -  şi  îşi  reduce 
vânzările;  prin  aceasta,  el  induce  o  tendinţă  de  creştere  a  preţurilor. 

Modificările  survenite  în  oferta  de  bani  trebuie,  în  mod  necesar,  să 
altereze  dispunerea  bunurilor  vandabile,  care  se  află  în  proprietatea 
diverşilor  indivizi  şi  firme.  Cantitatea  de  bani  disponibilă  în  întregul 
sistem  de  piaţă  nu  poate  creşte  sau  descreşte  altfel  decât  prin  creşterea 
sau  descreşterea  iniţială  a  deţinerilor  monetare  ale  anumitor  indivizi. 
Dacă  dorim,  putem  presupune  că  fiecare  membru  al  sistemului  de  pia¬ 
ţă  primeşte  o  parte  din  moneda  adiţională  chiar  în  momentul  pătrun¬ 
derii  acesteia  în  sistem,  sau  suportă  în  mod  egal  diminuarea  cantităţii 
de  bani.  Indiferent  dacă  facem  sau  nu  această  presupunere,  rezultatul 
final  al  demonstraţiei  noastre  rămâne  acelaşi.  El  este  că  modificările 
survenite  în  structura  preţurilor,  datorită  schimbărilor  ofertei  de  bani 


{412} 


424  Acţiunea  umană 

disponibili  în  sistemul  economic,  nu  afectează  niciodată  preţurile  di¬ 
verselor  bunuri  şi  servicii  în  aceeaşi  măsură  şi  la  aceeaşi  dată. 

Să  presupunem  că  guvernul  emite  o  cantitate  suplimentară  de  bani 
de  hârtie.  Intenţia  sa  este  fie  de  a  achiziţiona  bunuri  şi  servicii,  fie  de  a 
achita  datorii  făcute  în  trecut,  sau  de  a  plăti  dobânzile  corespunzătoare 
unor  astfel  de  datorii.  Oricum  ar  fi,  trezoreria  intervine  pe  piaţă  cu  o 
cerere  adiţională  de  bunuri  şi  servicii;  acum  este  în  măsură  de  a  cumpă¬ 
ra  mai  multe  bunuri  decât  înainte.  Preţurile  bunurilor  pe  care  le  cum¬ 
pără  cresc.  Dacă  guvernul  ar  fi  cheltuit  pentru  cumpărăturile  acestea 
bani  colectaţi  prin  impozitare,  contribuabilii  şi-ar  fi  redus  cumpărătu¬ 
rile  şi,  în  vreme  ce  preţurile  bunurilor  cumpărate  de  guvern  ar  fi  crescut, 
acelea  ale  altor  bunuri  ar  fi  scăzut.  Dar  această  scădere  a  preţurilor,  la 
bunurile  pe  care  obişnuiau  să  le  cumpere  contribuabilii,  nu  are  loc  dacă 
guvernul  îşi  măreşte  cantitatea  de  bani  de  care  dispune,  fără  a  reduce 
cantitatea  de  bani  din  mâinile  publicului.  Preţurile  anumitor  bunuri 
-  ale  acelor  bunuri  pe  care  le  achiziţionează  guvernul  -  cresc  imediat, 
în  vreme  ce  acelea  ale  altor  bunuri  rămân  neschimbate  o  vreme.  Dar 
procesul  continuă.  Cei  ce  vând  bunurile  solicitate  de  guvern  sunt  acum 
şi  ei  în  măsură  să  cumpere  mai  mult  decât  obişnuiau  înainte.  Preţurile 
lucrurilor  pe  care  le  cumpără  aceşti  oameni  în  cantităţi  mai  mari  cresc, 
aşadar,  şi  ele.  Astfel,  boomul  se  propagă  de  la  un  grup  de  bunuri  şi  ser¬ 
vicii  la  altele,  până  când  toate  preţurile  şi  ratele  salariale  vor  fi  crescut. 
Astfel,  creşterea  preţurilor  nu  este  sincronă  pentru  diversele  bunuri  şi 
servicii. 

Când,  în  cele  din  urmă,  în  cursul  desfăşurării  ulterioare  a  procesului 
{413}  de  creştere  a  cantităţii  de  bani,  toate  preţurile  vor  fi  crescut,  creşterea 
nu  afectează  diversele  bunuri  şi  servicii  în  aceeaşi  măsură.  Intr-adevăr, 
procesul  afectează  situaţiile  materiale  ale  diverşilor  indivizi  în  grade 
diferite.  Câtă  vreme  procesul  se  află  în  desfăşurare,  anumite  persoane 
se  bucură  de  avantajul  preţurilor  mai  ridicate  pentru  bunurile  şi  servi¬ 
ciile  pe  care  le  vând,  în  timp  ce  preţurile  lucrurilor  pe  care  le  cumpără 
nu  au  crescut  încă,  sau  nu  au  crescut  în  aceeaşi  măsură.  Pe  de  altă  parte, 
există  persoane  care  se  găsesc  în  nefericita  situaţie  de  a  vinde  bunuri  şi 
servicii  ale  căror  preţuri  nu  au  crescut  încă,  sau  nu  au  crescut  în  aceeaşi 
măsură  ca  preţurile  bunurilor  pe  care  trebuie  să  le  cumpere  pentru 
consumul  zilnic.  Pentru  cei  dintâi,  creşterea  progresivă  a  preţurilor  este 
o  binefacere;  pentru  cei  din  urmă,  o  calamitate.  In  plus,  debitorii  sunt 
favorizaţi  pe  seama  creditorilor.  Când  procesul  se  încheie,  în  cele  din 
urmă,  avuţia  diverşilor  indivizi  a  fost  afectată  în  diverse  feluri  şi  în 
diverse  măsuri.  Unii  s-au  îmbogăţit,  alţii  au  sărăcit.  Condiţiile  nu  mai 
sunt  aceleaşi  ca  înainte.  Noua  ordine  de  lucruri  provoacă  modificări 

ale  intensităţii  cererilor  pentru  diverse  bunuri.  Rapoartele  mutuale  al 
preţurilor  monetare  ale  bunurilor  şi  serviciilor  vandabile  nu  sunt  ace¬ 
leaşi  ca  înainte.  Structura  preţurilor  s-a  schimbat  şi  altfel  decât  prin 
creşterea  tuturor  preţurilor  monetare.  Preţurile  finale,  către  care  tinde 
piaţa  după  consumarea  tuturor  efectelor  creşterii  cantităţii  de  monedă, 
nu  sunt  egale  cu  preţurile  finale  dinainte  înmulţite  cu  un  acelaşi  mul¬ 
tiplicator. 

Principala  eroare  a  vechii  teorii  cantitative,  precum  şi  a  ecuaţiei  de 
schimb  a  economiştilor  matematicieni,  este  că  au  ignorat  această  pro¬ 
blemă  fundamentală.  Modificările  ofertei  monetare  trebuie  să  deter¬ 
mine  şi  alte  schimbări  de  date.  Sistemele  de  piaţă  dinainte  şi  de  după 
pătrunderea  sau  scurgerea  unei  cantităţi  de  monedă  nu  diferă  numai 
prin  aceea  că  deţinerile  monetare  ale  indivizilor  şi  preţurile  au  crescut 
sau  au  scăzut.  Au  survenit  şi  modificări  ale  rapoartelor  reciproce  de 
schimb  dintre  diverse  bunuri  şi  servicii,  care,  dacă  ar  fi  să  recurgem  la 
metafore,  ar  putea  fi  descrise  mai  adecvat  prin  imaginea  unei  revoluţii 
a  preţurilor,  decât  prin  cifra  înşelătoare  a  unei  creşteri  sau  scăderi  a 
„nivelului  preţurilor”. 

In  acest  punct  putem  lăsa  de  o  parte  efectele  produse  prin  influen¬ 
ţarea  conţinutului  tuturor  plăţilor  amânate,  aşa  cum  sunt  acestea  sti¬ 
pulate  în  contracte.  Ne  vom  ocupa  mai  târziu  de  ele,  ca  şi  de  impactul 
evenimentelor  monetare  asupra  consumului  şi  producţiei,  investiţiilor 
în  bunuri  de  capital,  acumulării  şi  consumului  de  capital.  Dar  chiar  şi 
lăsând  aceste  lucruri  la  o  parte,  nu  trebuie  să  uităm  niciodată  că  mo¬ 
dificările  cantităţii  de  monedă  nu  afectează  preţurile  în  mod  propor¬ 
ţional.  în  ce  moment  şi  în  ce  măsură  sunt  afectate  preţurile  diverselor 
bunuri  şi  servicii  depinde  de  datele  specifice  fiecărui  caz  particular.  în 
cursul  unei  expansiuni  monetare  (al  unei  inflaţii)  prima  reacţie  nu  este 
doar  o  creştere  mai  abruptă  şi  mai  pronunţată  a  preţurilor  anumitor 
bunuri  şi  servicii  faţă  de  altele.  Se  poate  de  asemenea  întâmpla  ca  anu¬ 
mite  preţuri  să  scadă  iniţial,  dacă  bunurile  respective  sunt  solicitate,  în 
cea  mai  mare  parte,  de  grupurile  ale  căror  interese  sunt  lezate. 

Modificările  relaţiei  monetare  nu  se  datorează  numai  guvernelor 
care  emit  cantităţi  suplimentare  de  bani  de  hârtie.  Aceleaşi  efecte  le  are 
şi  o  creştere  a  producţiei  de  metale  preţioase  întrebuinţate  ca  bani,  deşi, 
bineînţeles,  de  ea  vor  fi  favorizate  sau  defavorizate  alte  clase  de  indi¬ 
vizi.  Preţurile  cresc,  de  asemenea,  în  acelaşi  fel,  dacă,  în  absenţa  unei 
reduceri  corespunzătoare  a  cantităţii  de  bani  disponibili,  cererea  de 
bani  scade  datorită  unei  tendinţe  generale  de  diminuare  a  deţinerilor 
de  monedă.  Banii  cheltuiţi  în  plus  datorită  unei  astfel  de  „detezaurizări” 
induc  o  tendinţă  de  creştere  a  preţurilor,  în  acelaşi  fel  ca  şi  cei  proveniţi 

din  mine  de  aur  sau  de  la  tiparniţă.  Invers,  preţurile  scad  când  oferta 
monetară  scade  (de  exemplu  prin  retragerea  de  bani  de  hârtie  din  cir¬ 
culaţie),  sau  când  cererea  de  bani  creşte  (de  exemplu  datorită  unei  ten¬ 
dinţe  de  „tezaurizare”  -  de  păstrare  a  unor  deţineri  monetare  mai  mari). 
Procesul  este  întotdeauna  inegal  şi  gradual,  neproporţional  şi  asimetric. 

Se  poate  obiecta  -  şi  s-a  obiectat  -  că  producţia  normală  a  minelor 
aurifere  poate  induce  o  creştere  a  cantităţii  de  bani,  atunci  când  este 
adusă  pe  piaţă,  dar  nu  sporeşte  veniturile  proprietarilor  de  mine,  şi  cu 
atât  mai  puţin  avuţia  lor.  Aceste  persoane  obţin  numai  veniturile  lor 
„normale”,  şi  astfel  cheltuielile  lor  provenite  din  aceste  venituri  nu  pot 
deranja  condiţiile  pieţei  şi  tendinţele  curente  de  stabilire  a  preţuri¬ 
lor  finale  şi  a  echilibrului  corespunzător  economiei  uniform  repetitive. 
Pentru  ei,  outputul  anual  al  minelor  nu  înseamnă  o  creştere  a  avuţiei  şi 
nu-i  determină  să  ofere  preţuri  mai  ridicate.  Ei  vor  continua  să  trăiască 
la  standardele  la  care  obişnuiau  să  trăiască  înainte.  Cheltuielile  efectu¬ 
ate  de  ei  în  aceste  limite  nu  vor  revoluţiona  piaţa.  Prin  urmare,  volumul 
normal  al  producţiei  de  aur,  deşi  sporeşte  cu  siguranţă  cantitatea  de 
bani  disponibilă,  nu  poate  iniţia  un  proces  de  depreciere.  El  este  neutru 
faţă  de  preţuri. 

împotriva  acestui  raţionament  trebuie  mai  întâi  să  observăm  că  în 
cadrul  unei  economii  aflate  în  progres,  în  care  cifrele  populaţiei  cresc 
şi  diviziunea  muncii,  împreună  cu  corolarul  ei,  specializarea  industri¬ 
ală,  se  intensifică,  se  manifestă  o  tendinţă  de  creştere  a  cererii  de  bani. 
Pe  scenă  apar  indivizi  noi,  care  doresc  să-şi  asigure  deţineri  moneta¬ 
re.  Gradul  de  autosuficienţă  economică,  adică  de  producţie  în  vederea 
nevoilor  propriei  gospodării,  scade  în  vreme  ce  oamenii  devin  mai  de- 
{415}  pendenţi  de  piaţă;  împrejurarea  aceasta  îi  va  stimula,  în  general,  să-şi 
sporească  deţinerile  monetare.  în  felul  acesta,  tendinţa  de  creştere  a 
preţurilor,  provenită  din  ceea  ce  se  numeşte  producţia  „normală”  de  aur, 
întâlneşte  o  tendinţă  de  scădere  a  preţurilor,  determinată  de  creşterea 
cererii  pentru  deţineri  de  bani.  însă  aceste  două  tendinţe  opuse  nu  se 
neutralizează  reciproc.  Ambele  procese  îşi  urmează  propriul  lor  curs, 
ambele  au  drept  consecinţă  o  deranjare  a  condiţiilor  sociale  existente, 
făcându-i  pe  unii  oameni  mai  bogaţi,  iar  pe  alţii  mai  săraci.  Ambele 
afectează  preţurile  diverselor  bunuri  la  diverse  date  şi  în  diverse  grade. 
Este  adevărat,  creşterea  preţurilor  anumitor  mărfuri,  cauzată  de  unul 
din  aceste  procese,  poate  fi,  în  cele  din  urmă,  compensată  de  o  reduce¬ 
re  cauzată  de  celălalt  proces.  Se  poate  întâmpla  ca,  în  final,  unele,  sau 
chiar  numeroase  preţuri,  să  revină  la  nivelul  lor  dinainte.  însă  acest 
rezultat  final  nu  este  determinat  de  absenţa  unor  mişcări  provocate  de 
schimbări  ale  relaţiei  monetare.  El  este  mai  degrabă  rezultatul  efec- 

telor  cumulate  ale  coexistenţei  a  două  procese  independente  unul  de 
celălalt,  care  produc  fiecare  modificări,  atât  ale  datelor  pieţei,  cât  şi  ale 
condiţiilor  materiale  ale  diverşilor  indivizi  şi  grupuri  de  indivizi.  Noua 
structură  a  preţurilor  nu  diferă  foarte  mult  de  cea  veche.  Dar  ea  este 
rezultanta  a  două  serii  de  modificări,  care  au  produs  toate  transformă¬ 
rile  sociale  care  le  sunt  inerente. 

Faptul  că  proprietarii  minelor  de  aur  contează  pe  încasări  anuale 
constante,  de  pe  urma  aurului  pe  care  îl  produc,  nu  anulează  impac¬ 
tul  aurului  nou  extras  asupra  preţurilor.  Proprietarii  minelor  obţin  de 
pe  piaţă,  în  schimbul  aurului  pe  care-1  produc,  bunurile  şi  serviciile 
necesare  pentru  minerit,  precum  şi  bunurile  de  care  au  nevoie  pentru 
consum  şi  pentru  a  investi  în  alte  linii  de  producţie.  Dacă  nu  ar  fi 
produs  cantitatea  respectivă  de  aur,  preţurile  nu  ar  fi  fost  afectate  de  el. 

Faptul  că  ei  au  anticipat  venitul  viitor  pe  care-1  vor  aduce  minele  şi  că 
şi-au  ajustat  nivelul  de  trai  la  anticiparea  de  încasări  constante  de  pe 
urma  activităţii  lor  minereşti  este  irelevant  din  acest  punct  de  vedere. 

Efectele  pe  care  aurul  nou  extras  le  exercită  asupra  cheltuielilor  efectu¬ 
ate  de  ei  şi  asupra  acelora  ale  persoanelor  în  ale  căror  deţineri  de  mo¬ 
nedă  aurul  nou  minerit  pătrunde  ulterior  în  mod  gradual,  încep  numai 
în  clipa  în  care  aurul  acesta  devine  disponibil,  în  mâinile  proprietarilor 
de  mine.  Dacă,  în  aşteptarea  veniturilor  viitoare,  ei  şi-ar  cheltui  banii 
mai  devreme  şi  venitul  anticipat  nu  ar  fi  apoi  realizat,  atunci  condiţiile 
ar  fi  aceleaşi  cu  cele  existente  în  alte  cazuri  de  finanţare  a  consumului 
prin  credite  bazate  pe  anticipări  care  nu  se  realizează  ulterior. 

Modificările  cantitative  ale  deţinerilor  monetare  dorite  de  diverşi 
oameni  nu  se  neutralizează  unele  pe  altele,  decât  în  măsura  în  care 
sunt  recurente  şi  legate  între  ele  prin  reciprocităţi  cauzale.  Persoanele 
salariate  şi  angajaţii  nu  sunt  plătiţi  zilnic,  ci  în  anumite  zile  de  plată,  {416} 
pentru  o  perioadă  de  una  sau  mai  multe  săptămâni.  Ei  nu  urmăresc 
să-şi  menţină  deţinerile  monetare  la  acelaşi  nivel  în  intervalele  dintre 
zilele  de  plată;  cantitatea  de  bani  lichizi  aflaţi  în  buzunarele  lor  scade, 
odată  cu  apropierea  următoarei  zile  de  plată.  Pe  de  altă  parte,  comer¬ 
cianţii  care  le  furnizează  cele  necesare  vieţii  îşi  sporesc  concomitent 
deţinerile  monetare.  Cele  două  fenomene  se  condiţionează  reciproc; 
există  o  interdependenţă  cauzală  între  ele,  care  le  armonizează,  atât 
temporal  cât  şi  cantitativ.  Nici  comerciantul,  nici  clientul  său  nu  sunt 
influenţaţi  de  aceste  fluctuaţii  recurente.  Atât  planurile  lor  privitoare  la 
deţinerile  monetare,  cât  şi  activităţile  lor  economice  şi,  respectiv,  chel¬ 
tuielile  lor  destinate  consumului,  au  în  vedere  întreaga  perioadă  şi  o  iau 
în  consideraţie  ca  pe  un  tot. 

Acesta  este  fenomenul  care  i-a  făcut  pe  economişti  să-şi  imagine- 

ze  că  există  o  circulaţie  regulată  a  banilor  şi  să  neglijeze  modificările 
deţinerilor  monetare  ale  indivizilor.  Dar  cazul  acesta  nu  reprezintă  de¬ 
cât  o  concatenare,  limitată  la  un  domeniu  strâmt  şi  strict  circumscris. 
Neutralizarea  nu  se  poate  produce  decât  în  măsura  în  care  creşterea 
deţinerilor  monetare  ale  unui  grup  de  oameni  este  corelată  temporal 
şi  cantitativ  cu  descreşterea  deţinerilor  monetare  ale  altui  grup;  trebuie 
ca  aceste  schimbări  să  se  lichideze  de  la  sine,  în  decursul  unei  perioade 
pe  care  membrii  ambelor  grupuri  o  consideră  ca  pe  un  întreg  în  pla¬ 
nificarea  deţinerilor  lor  monetare.  Dincolo  de  cazul  acesta  nu  se  pune 
problema  unei  asemenea  neutralizări. 

t .  Problema  lui  Hume  si  Mill  si  forţa  motrice  a  banilor 

Este  posibil  să  ne  imaginăm  o  stare  de  lucruri  în  care  modificările  pu¬ 
terii  de  cumpărare  a  monedei  să  se  petreacă  în  acelaşi  timp  şi  să  afecte¬ 
ze  în  aceeaşi  măsură  toate  bunurile  şi  serviciile,  şi  anume  proporţional 
cu  schimbările  survenite,  fie  în  cererea,  fie  în  oferta  de  bani?  Cu  alte 
cuvinte,  este  posibil  să  ne  imaginăm  o  monedă  neutră,  în  cadrul  unui 
sistem  economic  care  nu  corespunde  construcţiei  imaginare  a  unei 
economii  uniform  repetitive?  Putem  numi  această  întrebare  pertinentă 
problema  lui  Hume  şi  Mill. 

Nimeni  nu  contestă  că  nici  Hume  nici  Mill  n-au  reuşit  să  dea  un 
răspuns  pozitiv  la  această  întrebare.9  Este  cu  putinţă  să  răspundem 
categoric  negativ? 

Să  ne  imaginăm  două  sisteme,  două  economii  uniform  repetitive, 
notate  prin  A  şi  B.  Cele  două  sisteme  sunt  independente  şi  nu  sunt 
legate  în  nici  un  fel  unul  de  altul.  Ele  diferă  unul  de  altul  numai  prin 
{417}  aceea  că  fiecărei  cantităţi  m  de  bani  din  A  îi  corespunde  o  cantitate  nm 
din  B,  n  fiind  mai  mare  sau  mai  mic  decât  1;  presupunem  că  nu  exis¬ 
tă  plăţi  amânate  şi  că  banii  din  ambele  sisteme  nu  îndeplinesc  decât 
obiective  monetare  şi  nu  admit  nici  o  întrebuinţare  non-monetară.  In 
consecinţă,  preţurile  din  cele  două  sisteme  sunt  în  raportul  i:n.  Este 
posibil  să  modificăm,  într-un  singur  pas,  condiţiile  din  A,  astfel  încât 
ele  să  devină  întru  totul  echivalente  cu  cele  din  5? 

Răspunsul  la  această  întrebare  trebuie  evident  să  fie  negativ.  A  răs¬ 
punde  pozitiv  ar  însemna  să  admitem  că  un  deus  ex  machina  intervine 
pe  lângă  fiecare  individ  în  acelaşi  moment,  augmentându-i  sau  dimi- 
nuându-i  deţinerea  monetară  prin  multiplicare  cu  n,  şi  comunicându-i 
că,  din  momentul  respectiv,  trebuie  să  înmulţească  cu  n  toate  cifrele 
preţurilor  care  intervin  în  estimările  sale  anticipative  şi  în  calculele  sale 

9.  Cf.  Mises,  Theory  ofMoney  and  Credit,  pp.  140-142. 

de  rentabilitate.  Lucrul  acesta  nu  se  poate  întâmpla  decât  printr-un 
miracol. 

Am  arătat  deja  că,  în  cadrul  construcţiei  imaginare  a  unei  economii 
uniform  repetitive,  însăşi  noţiunea  de  bani  se  evaporă,  transformân- 
du-se  într-un  proces  de  efectuare  a  calculelor  economice  lipsit  de  sub¬ 
stanţă,  contradictoriu  şi  lipsit  de  orice  semnificaţie.10  Este  imposibil  să 
atribuim  vreo  funcţie  schimbului  indirect,  mijloacelor  de  efectuare  a 
schimburilor  şi  banilor  în  cadrul  unei  construcţii  imaginare  caracteri¬ 
zate  prin  imuabilitatea  şi  rigiditatea  condiţiilor. 

Unde  nu  există  incertitudine  cu  privire  la  viitor,  nu  sunt  necesare 
nici  un  fel  de  deţineri  monetare.  Deoarece  este  necesar  ca  banii  să  se 
afle  în  deţinerile  monetare  ale  oamenilor,  în  aceste  condiţii  ei  nu  ar  pu¬ 
tea  să  existe.  Utilizarea  mijloacelor  de  efectuare  a  schimburilor  şi  păs¬ 
trarea  de  deţineri  monetare  sunt  condiţionate  de  caracterul  schimbător 
al  datelor  economice.  Moneda  în  sine  este  un  element  al  schimbării; 
existenţa  sa  este  incompatibilă  cu  imaginea  fluxului  regulat  al  eveni¬ 
mentelor  dintr-o  economie  uniform  repetitivă. 

Fiecare  modificare  a  relaţiei  monetare  alterează  -  în  afara  efecte¬ 
lor  pe  care  le  are  asupra  plăţilor  amânate  -  condiţiile  membrilor  in¬ 
dividuali  ai  societăţii.  Unii  devin  mai  bogaţi,  alţii  mai  săraci.  Se  poate 
întâmpla  ca  efectele  unei  schimbări  ale  cererii  şi  ofertei  de  bani  să 
întâlnească  efectele  unor  schimbări  în  sens  contrar,  survenite  mai  mult 
sau  mai  puţin  în  acelaşi  timp  şi  în  aceeaşi  măsură;  se  poate  întâmpla  ca 
rezultanta  celor  două  mişcări  opuse  să  fie  de  aşa  natură  încât  în  struc¬ 
tura  preţurilor  să  nu  se  manifeste  nici  o  modificare  evidentă.  Dar  nici 
în  cazul  acesta  nu  lipsesc  efectele  asupra  situaţiilor  diverşilor  indivizi. 
Fiecare  modificare  în  relaţia  monetară  îşi  are  propriul  ei  curs  şi  pro¬ 
duce  propriile  ei  efecte  particulare.  Dacă  o  mişcare  inflaţionistă  şi  una 
deflaţionistă  se  produc  în  acelaşi  timp,  sau  dacă  inflaţia  este  urmată 
temporar  de  o  deflaţie,  astfel  încât  preţurile  să  nu  se  modifice  foarte 
mult  în  final,  consecinţele  sociale  ale  fiecăreia  dintre  cele  două  mişcări 
nu  se  anulează  reciproc;  consecinţelor  sociale  ale  inflaţiei  li  se  adaugă 
cele  ale  deflaţiei.  Nu  există  absolut  nici  un  motiv  să  presupunem  că 
toţi,  sau  măcar  o  mare  parte  dintre  cei  favorizaţi  de  o  mişcare,  vor  fi 
defavorizaţi  de  cea  de-a  doua,  sau  viceversa. 

Banii  nu  reprezintă  nici  un  numerar  abstract,  nici  un  etalon  valoric 
sau  al  preţurilor.  Ei  sunt  în  mod  necesar  un  bun  economic  şi,  ca  atare, 
sunt  evaluaţi  şi  estimaţi  pe  baza  meritelor  lor  proprii,  adică  a  servicii¬ 
lor  pe  care  le  aşteaptă  omul  de  pe  urma  deţinerii  de  bani  lichizi.  Piaţa 
se  află  întotdeauna  în  schimbare  şi  în  mişcare.  Banii  nu  există  decât 

10.  Cf.  mai  sus,  p.  249. 

datorită  existenţei  fluctuaţiilor.  Banii  sunt  un  element  al  schimbării, 
nu  pentru  că  „circulă”,  ci  pentru  că  sunt  păstraţi  în  deţineri  monetare. 
Oamenii  nu  deţin  bani  decât  pentru  că  se  aşteaptă  la  schimbări  despre 
ale  căror  tip  şi  amploare  nu  au  nici  un  fel  de  cunoştinţe  sigure. 

Banii  nu  pot  fi  imaginaţi  decât  într-o  economie  supusă  schimbării 
-  şi  sunt  ei  înşişi  un  element  generator  de  noi  schimbări.  Fiecare  mo¬ 
dificare  a  datelor  economice  îi  pune  în  mişcare  şi  îi  transformă  în  forţa 
motrice  a  unor  noi  schimbări.  Fiecare  modificare  a  relaţiilor  mutuale 
dintre  rapoartele  de  schimb  existente  între  diversele  bunuri  nemo¬ 
netare  generează  nu  doar  modificări  ale  producţiei  şi  ale  aşa-numitei 
distribuţii,  ci  şi  ale  relaţiei  monetare,  inducând  astfel  şi  alte  schimbări. 
Nimic  nu  se  poate  petrece  în  orbita  bunurilor  vandabile  fără  a  afecta 
orbita  banilor,  iar  tot  ce  se  petrece  în  orbita  banilor  afectează  orbita 
bunurilor. 

Noţiunea  de  monedă  neutră  nu  este  mai  puţin  contradictorie  decât 
de  aceea  de  monedă  cu  o  putere  de  cumpărare  stabilă.  Banii  lipsiţi  de 
o  forţă  motrice  proprie  nu  ar  fi,  aşa  cum  îşi  imaginează  unii,  perfecţi; 
ei  nu  ar  fi  bani  deloc. 

O  eroare  larg  răspândită  este  credinţa  că  moneda  perfectă  ar  trebui 
să  fie  neutră  şi  înzestrată  cu  o  putere  de  cumpărare  constantă  şi  că 
obiectivul  politicilor  monetare  ar  trebui  să  fie  obţinerea  acestei  mo¬ 
nede  perfecte.  Putem  înţelege  cu  uşurinţă  această  idee,  ca  o  reacţie 
împotriva  postulatelor  încă  şi  mai  populare  ale  inflaţioniştilor.  Dar  ea 
este  o  reacţie  excesivă,  în  sine  confuză  şi  contradictorie  -  şi  a  adus  mari 
daune,  deoarece  a  fost  consolidată  de  o  eroare  inveterată,  inerentă  în 
gândirea  multor  filosofi  şi  economişti. 

Aceşti  gânditori  sunt  induşi  în  eroare  de  credinţa  larg  răspândită  că 
o  stare  de  repaos  ar  fi  mai  perfectă  decât  cea  de  mişcare.  Ideea  lor  de 
perfecţiune  implică  faptul  că  nici  o  stare  mai  perfectă  nu  este  imagina¬ 
bilă  şi,  deci,  că  orice  schimbare  i-ar  dăuna.  In  cel  mai  bun  caz,  putem 
spune  despre  mişcare  că  este  orientată  către  atingerea  unei  stări  per¬ 
fecte,  care  este  caracterizată  prin  repaos,  deoarece  orice  nouă  mişcare 
{419}  ar  transforma-o  într-o  stare  mai  puţin  perfectă.  Mişcarea  este  înţe¬ 
leasă  ca  absenţă  a  echilibrului  şi  a  deplinei  satisfacţii,  ca  o  manifestare 
a  necazurilor  şi  a  lipsei.  In  măsura  în  care  asemenea  consideraţii  nu 
fac  decât  să  stabilească  faptul  că  acţiunea  urmăreşte  îndepărtarea  in- 
confortului  şi,  în  cele  din  urmă,  atingerea  deplinei  satisfacţii,  ele  sunt 
perfect  întemeiate.  Dar  nu  trebuie  să  uităm  că  repaosul  şi  echilibrul  nu 
sunt  prezente  doar  într-o  stare  în  care  mulţumirea  deplină  i-a  făcut  pe 
oameni  deplin  fericiţi  ci,  în  aceeaşi  măsură,  şi  într-o  stare  în  care,  deşi 
multe  lucruri  lasă  de  dorit,  ei  nu  văd  nici  un  mijloc  pentru  a-şi  amelio- 

ra  situaţia.  Absenţa  acţiunii  nu  este  doar  rezultatul  deplinei  satisfacţii; 
ea  poate  fi  în  egală  măsură  corolarul  incapacităţii  de  a  face  lucrurile 
mai  satisfăcătoare.  Ea  poate  să  însemne  atât  mulţumire,  cât  şi  disperare. 

Nici  neutralitatea  banilor,  nici  stabilitatea  puterii  lor  de  cumpărare 
nu  sunt  compatibile  cu  universul  real,  al  acţiunii  şi  al  schimbării  neîn¬ 
cetate,  cu  sistemul  economic  ce  nu  poate  fi  rigid.  O  lume  de  tipul  celei 
pe  care  o  presupun  condiţiile  necesare  de  existenţă  ale  unei  monede 
neutre  şi  stabile  ar  fi  o  lume  lipsită  de  acţiune. 

Nu  este,  aşadar,  nici  ciudat,  nici  păgubos  că,  în  cuprinsul  unei  ase¬ 
menea  lumi  schimbătoare,  banii  nu  sunt  nici  neutri  şi  nici  stabili  în 
ceea  ce  priveşte  puterea  de  cumpărare.  Toate  planurile  de  neutralizare 
şi  stabilizare  a  monedei  sunt  contradictorii.  Moneda  este  un  element  al 
acţiunii  şi  deci  al  schimbării.  Modificările  relaţiei  monetare,  adică  ale 
relaţiei  dintre  cererea  şi  oferta  de  bani,  afectează  raportul  de  schimb 
dintre  bani,  pe  de  o  parte,  şi  celelalte  bunuri  comercializabile,  pe  de  altă 
parte.  Aceste  modificări  nu  afectează  în  acelaşi  timp  şi  în  aceeaşi  mă¬ 
sură  preţurile  diverselor  bunuri  şi  servicii.  In  consecinţă,  ele  afectează 
în  mod  diferit  avuţia  diferiţilor  membri  ai  societăţii. 

6.  Schimbări  ale  puterii  de  cumpărare 
induse  de  bani  şi  de  bunuri 

Schimbările  puterii  de  cumpărare  ale  banilor,  adică  ale  raportului  de 
schimb  dintre  bani  şi  bunurile  şi  serviciile  comercializabile,  pot  veni 
fie  din  partea  banilor,  fie  din  partea  bunurilor  şi  mărfurilor  comercia¬ 
lizabile.  Modificarea  datelor  economice  care  le  provoacă  poate  surveni 
fie  în  sfera  cererii  şi  ofertei  de  bani,  fie  în  cea  a  cererii  şi  ofertei  de  alte 
bunuri  şi  servicii.  Putem,  aşadar,  distinge  între  schimbările  puterii  de 
cumpărare  induse  de  bani  şi  cele  induse  de  bunuri. 

Schimbările  puterii  de  cumpărare  induse  de  bunuri  pot  fi  generate 
de  modificări  survenite  în  oferta  de  bunuri  şi  servicii,  sau  în  cererea  de 
bunuri  şi  servicii  specifice.  O  creştere  sau  o  scădere  generală  a  cererii 
pentru  toate  bunurile  şi  serviciile,  sau  pentru  cea  mai  mare  parte  a  lor, 
nu  poate  veni  decât  din  partea  banilor. 

Să  cercetăm,  în  continuare,  consecinţele  sociale  şi  economice  ale 
modificării  puterii  de  cumpărare  a  banilor,  în  următoarele  trei  ipoteze: 
în  primul  rând,  că  banii  în  chestiune  nu  pot  fi  utilizaţi  decât  ca  bani  - 
i.e.  ca  mijloc  de  efectuare  a  schimburilor  -  şi  nu  pot  servi  nici  unui  alt 
scop;  în  al  doilea  rând,  că  nu  se  comercializează  decât  bunuri  prezente 
şi  nu  există  tranzacţii  de  bunuri  prezente  contra  bunuri  viitoare;  în  al 
treilea  rând,  că  lăsăm  deoparte  efectele  modificării  puterii  de  cumpă¬ 
rare  asupra  calculului  monetar. 

In  aceste  ipoteze,  toate  modificările  puterii  de  cumpărare  venite  din 
partea  banilor  atrag  după  sine  modificări  ale  dispunerii  avuţiei  între 
diferiţi  indivizi.  Unii  devin  mai  bogaţi,  aţii  devin  mai  săraci;  unii  sunt 
mai  bine  aprovizionaţi,  alţii  mai  puţin  bine;  câştigul  unora  provine 
din  pierderile  altora.  Ar  fi  totuşi  inacceptabil  să  interpretăm  această 
situaţie  spunând  că  satisfacţia  totală  a  rămas  neschimbată  sau  că,  deşi 
nu  au  intervenit  schimbări  în  oferta  totală,  nivelul  satisfacţiei  totale 
sau  al  sumei  fericirilor  ar  fi  fost  augmentat  sau  diminuat  de  modificări 
în  distribuţia  avuţiei.  Noţiunile  de  satisfacţie  totală  şi  de  fericire  totală 
sunt  lipsite  de  conţinut.  Este  imposibil  să  descoperim  un  etalon  pen¬ 
tru  compararea  diverselor  grade  de  satisfacţie  sau  de  fericire,  atinse  de 
diferiţi  indivizi. 

Modificările  puterii  de  cumpărare  induse  de  bani  generează  indirect 
şi  alte  modificări,  favorizând  fie  acumularea  de  capital  suplimentar,  fie 
consumul  capitalului  disponibil.  Dacă  -  şi  în  ce  direcţie  -  survin  aceste 
efecte  secundare  depinde  de  datele  specifice  ale  fiecărui  caz  particular. 
Vom  analiza  ulterior  aceste  probleme  importante.11 

Modificările  puterii  de  cumpărare  induse  de  bunuri  nu  sunt  uneori 
nimic  altceva  decât  consecinţele  unui  transfer  al  cererii,  de  la  anumite 
bunuri  la  altele.  Dacă  sunt  generate  de  o  creştere  sau  de  o  descreştere 
a  ofertei  de  bunuri,  atunci  ele  nu  sunt  doar  transferuri  de  la  anumiţi 
oameni  către  alţii.  Ele  nu  înseamnă  că  Petru  a  câştigat  ceea  ce  a  pierdut 
Pavel.  Anumiţi  oameni  pot  deveni  mai  bogaţi  deşi  nimeni  nu  a  sărăcit 
şi  viceversa. 

Putem  descrie  această  situaţie  după  cum  urmează:  Fie  A  şi  B  două 
sisteme  independente  între  care  nu  există  nici  o  legătură.  în  ambele 
sisteme  se  întrebuinţează  acelaşi  fel  de  monedă,  o  monedă  care  nu  poa¬ 
te  fi  întrebuinţată  pentru  scopuri  nemonetare.  Să  presupunem  acum,  în 
{421}  cazul  1  că  A  şi  B  nu  diferă  unul  de  celălalt  decât  prin  aceea  că  în  B  ofer¬ 
ta  totală  de  monedă  este  nm,  m  fiind  cantitatea  totală  de  monedă  âinA, 
şi  că  fiecărei  deţineri  monetare  de  mărime  c  şi  fiecărei  creanţe  băneşti 
d,  din  A,  îi  corespunde  o  deţinere  monetară  de  nc  şi  o  creanţă  de  nd  în 
B.  în  toate  celelalte  privinţe  A  este  identic  cu  B.  Apoi  să  presupunem, 
în  cazul  2,  că  A  şi  B  diferă  unul  de  altul  numai  prin  aceea  că  în  B  can¬ 
titatea  totală  a  unei  anumite  mărfi  r  este  np,p  fiind  cantitatea  totală  a 
acestei  mărfi  în  A ,  şi  că  fiecărui  stoc  v  din  această  marfă  r,  aflat  în  A  îi 
corespunde  un  stoc  nv,  aflat  în  B.  în  ambele  cazuri  n  este  supraunitar. 
Dacă  întrebăm  pe  oricare  individ  din^  dacă  este  dispus  să  facă  cel  mai 
mic  sacrificiu  pentru  a-şi  schimba  poziţia  cu  poziţia  corespunzătoare 
din  B,  răspunsul  va  fi  în  unanimitate  negativ,  în  cazul  1.  Dar  în  cazul  2 

1 1.  Cf.  mai  jos,  capitolul  xx. 

toţi  proprietarii  de  r  şi  toţi  cei  ce  nu  posedă  r,  dar  doresc  să  achiziţio¬ 
neze  o  anumită  cantitate  din  această  marfă  -  adică  cel  puţin  un  individ 
-  vor  răspunde  afirmativ. 

Serviciile  pe  care  le  furnizează  moneda  sunt  condiţionate  de  nivelul 
puterii  sale  de  cumpărare.  Nimeni  nu  doreşte  să  posede  în  deţinerea  sa 
monetară  un  anumit  număr  de  unităţi  monetare  sau  o  anumită  greu¬ 
tate  de  monedă;  fiecare  individ  doreşte  să  posede  o  deţinere  monetară 
caracterizată  printr-o  anumită  putere  de  cumpărare.  Deoarece  funcţi¬ 
onarea  pieţei  tinde  să  determine  starea  finală  a  puterii  de  cumpărare 
a  monedei,  la  un  nivel  la  care  oferta  coincide  cu  cererea  pentru  bani, 
nu  poate  exista  niciodată  un  exces  sau  un  deficit  de  monedă.  Fiecare 
individ  şi  toţi  indivizii  laolaltă  se  bucură,  întotdeauna,  pe  deplin,  de 
avantajele  pe  care  le  pot  culege  de  pe  urma  schimbului  indirect  şi  a 
utilizării  banilor,  indiferent  dacă  stocul  total  de  bani  este  mare  sau 
mic.  Modificările  puterii  de  cumpărare  a  monedei  generează  modi¬ 
ficări  în  dispunerea  avuţiei  printre  diferiţii  membri  ai  societăţii.  Din 
punctul  de  vedere  al  persoanelor  dornice  de  înavuţire  de  pe  urma  unor 
astfel  de  modificări,  oferta  monetară  poate  fi  considerată  insuficientă 
sau  excesivă,  iar  apetitul  pentru  asemenea  câştiguri  poate  induce  po¬ 
litici  menite  să  producă  schimbări  ale  puterii  de  cumpărare  venite  din 
partea  monedei.  Dar  serviciile  pe  care  le  furnizează  banii  nu  pot  fi  nici 
ameliorate,  nici  restaurate  prin  schimbarea  ofertei  de  bani.  In  deţine¬ 
rea  monetară  a  fiecărui  individ  pot  exista  excedente  sau  deficite  de  bani, 
dar  asemenea  situaţii  pot  fi  remediate  prin  sporirea  sau  descreşterea 
consumului,  sau  a  investiţiilor.  (Bineînţeles,  nu  trebuie  să  cădem  pradă 
confuziei  populare  dintre  cererea  de  bani  în  vederea  deţinerii  de  mone¬ 
dă  şi  apetitul  pentru  mai  multă  avuţie.)  Cantitatea  de  bani  disponibilă 
în  ansamblul  economiei  este  întotdeauna  suficientă  pentru  a  le  asigura 
tuturor  toate  serviciile  pe  care  banii  le  pot  furniza  şi  le  furnizează. 

Din  acest  punct  de  vedere,  se  poate  considera  că  toate  cheltuieli¬ 
le  efectuate  pentru  augmentarea  cantităţii  de  monedă  sunt  o  risipă. 
Faptul  că  anumite  lucruri  care  ar  putea  furniza  alte  servicii  folositoare 
sunt  întrebuinţate  ca  bani,  şi  astfel  sunt  reţinute  de  la  celelalte  între¬ 
buinţări,  apare  ca  o  diminuare  superfluă  a  posibilităţilor  -  şi  aşa  limi¬ 
tate  -  de  satisfacere  a  dorinţelor.  Aceasta  este  ideea  care  le-a  indus  lui 
Adam  Smith  şi  Ricardo  opinia  că  ar  fi  foarte  benefic  de  a  reduce  costul 
producerii  de  monedă,  prin  recurgerea  la  utilizarea  de  bani  tipăriţi  de 
hârtie.  însă  lucrurile  apar  într-o  lumină  diferită  în  ochii  cercetătorilor 
istoriei  monetare.  Dacă  privim  la  consecinţele  catastrofale  ale  marilor 
inflaţii  ale  banilor  de  hârtie,  trebuie  să  admitem  că  scumpetea  aurului 
este  cel  mai  mic  rău.  Ar  fi  zadarnic  să  se  răspundă  că  aceste  catastrofe 

au  fost  generate  de  utilizarea  necorespunzătoare  pe  care  guvernele  au 
dat-o  puterilor  puse  în  mâinile  lor  de  moneda-credit  şi  de  moneda 
discreţionară,  şi  că  alte  guverne,  mai  înţelepte,  ar  fi  adoptat  politici  mai 
sănătoase.  Deoarece  o  monedă  nu  poate  fi  niciodată  neutră  şi  stabilă  în 
ce  priveşte  puterea  ei  de  cumpărare,  planurile  unui  guvern  referitoare 
la  determinarea  cantităţii  de  bani  nu  pot  fi  niciodată  imparţiale  şi  echi¬ 
tabile  faţă  de  toţi  membrii  societăţii.  Orice  ar  face  un  guvern  în  vede¬ 
rea  influenţării  nivelului  puterii  de  cumpărare  depinde,  în  mod  necesar, 
de  judecăţile  personale  de  valoare  ale  conducătorilor.  întotdeauna  in¬ 
teresele  anumitor  grupuri  de  persoane  sunt  privilegiate  pe  seama  altor 
grupuri.  Asemenea  politici  nu  slujesc  niciodată  aşa-numitului  bine 
comun,  sau  bunăstării  generale.  în  domeniul  politicilor  monetare  nu 
există  nimic  de  felul  unei  formule  normative  ştiinţifice. 

Alegerea  bunului  ce  urmează  a  fi  întrebuinţat  ca  mijloc  de  efectuare 
a  schimburilor  şi  ca  monedă  nu  este  niciodată  indiferentă.  Ea  determi¬ 
nă  cursul  modificărilor  puterii  de  cumpărare  venite  din  partea  mone¬ 
dei.  întrebarea  este  doar  cine  ar  trebui  să  aleagă:  indivizii  care  cumpără 
şi  vând  pe  piaţă,  sau  guvernul?  Piaţa  este  cea  care,  prin  intermediul 
unui  proces  de  selecţie,  desfăşurat  pe  o  durată  istorică  foarte  lungă,  le-a 
conferit  în  cele  din  urmă  metalelor  preţioase,  aurului  şi  argintului,  ca¬ 
litatea  de  bani.  De  două  sute  de  ani  guvernele  se  amestecă  în  alegerea 
mijlocului  monetar  efectuată  de  piaţă.  Nici  chiar  cei  mai  bigoţi  etatişti 
nu  se  aventurează  să  afirme  că  această  interferenţă  s-a  dovedit  benefică. 

Inflaţia  şi  deflaţia;  inflaţionismul  şi  deflaţionismul 

Noţiunile  de  inflaţie  şi  deflaţie  nu  sunt  concepte  praxeologice.  Ele  n-au  fost 
create  de  economişti,  ci  de  vorbirea  curentă  a  marelui  public  şi  a  politicienilor, 
în  ele  este  implicată  eroarea  populară  că  ar  exista  ceva  de  felul  monedei  ne¬ 
utre,  sau  al  monedei  cu  putere  de  cumpărare  stabilă,  şi  că  moneda  sănătoasă 
ar  trebui  să  fie  neutră  şi  să  posede  o  putere  de  cumpărare  stabilă.  Din  această 
perspectivă,  termenul  de  inflaţie  a  fost  întrebuinţat  pentru  a  desemna  schim¬ 
bările  venite  din  partea  banilor  şi  care  au  drept  rezultat  o  scădere  a  puterii 
de  cumpărare,  iar  termenul  de  deflaţie  a  fost  întrebuinţat  pentru  a  desemna 
schimbările  venite  din  partea  banilor  care  au  drept  rezultat  o  creştere  a  puterii 
de  cumpărare. 

însă  cei  ce  întrebuinţează  aceşti  termeni  nu  realizează  faptul  că  puterea  de 
cumpărare  nu  rămâne  niciodată  neschimbată  şi  că,  de  aceea,  există  întotdeau¬ 
na  inflaţie  sau  deflaţie.  Ei  ignoră  aceste  fluctuaţii  perpetue  şi  inevitabile,  în 
cazul  în  care  nu  au  decât  o  amploare  redusă  şi  nu  sunt  vădite,  rezervând  între¬ 
buinţarea  termenilor  de  inflaţie  şi  deflaţie  numai  pentru  cazurile  de  schimbări 
majore  ale  puterii  de  cumpărare.  Deoarece  întrebarea  din  ce  punct  începe  să 
fie  potrivit  să  numim  mare  o  modificare  a  puterii  de  cumpărare  depinde  de 


Schimbul  indirect 


435 


judecăţi  de  relevanţă  personale,  devine  evident  că  inflaţia  şi  deflaţia  sunt  ter¬ 
meni  cărora  le  lipseşte  precizia  categorială,  necesară  conceptelor  praxeologice, 
economice  şi  catalactice.  întrebuinţarea  lor  este  potrivită  în  istorie  şi  în  politi¬ 
că.  Catalactica  poate  recurge  la  ei  numai  în  vederea  aplicării  teoremelor  sale  la 
interpretarea  evenimentelor  istoriei  economice  şi  a  programelor  politice.  Mai 
mult,  este  foarte  util  să  se  facă  uz  de  aceşti  doi  termeni  chiar  şi  în  cursul  inves¬ 
tigaţiilor  riguros  catalactice,  ori  de  câte  ori  nu  este  posibilă  nici  o  neînţelegere 
şi  se  poate  evita  încărcarea  pedantă  a  limbajului.  Dar  este  necesar  să  nu  uităm 
niciodată  că  tot  ce  afirmă  catalactica  referitor  la  inflaţie  şi  deflaţie  -  adică  la 
schimbările  mari  ale  puterii  de  cumpărare  venite  din  partea  monedei  -  este 
valabil  şi  cu  privire  la  schimbările  mici,  deşi,  bineînţeles,  consecinţele  schim¬ 
bărilor  mai  mici  sunt  mai  puţin  vădite  decât  consecinţele  celor  mari. 

Termenii  de  inflaţionism  şi  deflaţionism,  inflaţionist  şi  deflaţionist,  desem¬ 
nează  programe  politice  care  urmăresc  inflaţia  sau  deflaţia,  în  sensul  unor 
mari  modificări  ale  puterii  de  cumpărare  induse  de  monedă. 

Revoluţia  semantică  ce  constituie  una  din  trăsăturile  caracteristice  ale  zile¬ 
lor  noastre  a  modificat  şi  înţelesul  tradiţional  al  termenilor  inflaţie  şi  deflaţie. 
Ceea  ce  numesc  oamenii  astăzi  inflaţie  sau  deflaţie  a  încetat  de  a  mai  fi  o  mare 
creştere  sau  descreştere  a  ofertei  de  monedă,  desemnând  în  schimb  consecin¬ 
ţele  inexorabile  ale  acestor  fenomene,  adică  tendinţa  generală  de  creştere  sau 
reducere  a  preţurilor  bunurilor  şi  a  ratelor  salariale.  Această  inovaţie  nu  este 
nicidecum  inofensivă.  Ea  joacă  un  rol  important  în  stimularea  predilecţiei 
populare  către  inflaţionism. 

In  primul  rând,  nu  mai  există  nici  un  termen  care  să  însemne  ceea  ce  în¬ 
semna  inflaţia.  Este  cu  neputinţă  să  ne  împotrivim  unei  politici  pe  care  nu  o 
putem  numi.  Atunci  când  doresc  să  pună  sub  semnul  întrebării  utilitatea  emi¬ 
terii  unor  cantităţi  masive  de  monedă  adiţională,  oamenii  politici  şi  scriitorii 
nu  mai  au  posibilitatea  de  a  întrebuinţa  o  terminologie  acceptată  şi  înţeleasă 
de  către  public.  Ei  trebuie  să  procedeze  la  o  analiză  detaliată  a  acestor  politici, 
plină  de  detalii  şi  de  dări  de  seamă  minuţioase,  ori  de  câte  ori  doresc  să  se 
refere  la  ele  -  şi  trebuie  să  repete  această  procedură  greoaie  în  fiecare  propo¬ 
ziţie  pe  care  vor  să  o  dedice  acestui  subiect.  Deoarece  politica  aceasta  nu  are 
nici  un  nume,  perpetuarea  ei  devine  de  la  sine  înţeleasă,  ca  stare  de  fapt.  Ea  se 
perpetuează  în  mod  luxuriant. 

Al  doilea  neajuns  este  că  cei  ce  fac  încercări  zadarnice  şi  disperate  de  a 
combate  consecinţele  inevitabile  ale  inflaţiei  -  deci  creşterea  preţurilor  -  îşi 
prezintă  în  mod  inducător  în  eroare  încercările  drept  o  luptă  împotriva  in¬ 
flaţiei.  Deşi  nu  luptă  decât  împotriva  simptomelor,  ei  se  prefac  că  luptă  îm¬ 
potriva  cauzelor  fundamentale  ale  răului.  Deoarece  nu  înţeleg  relaţia  cauzală 
dintre  creşterea  cantităţii  de  bani,  pe  de  o  parte,  şi  creşterea  preţurilor,  pe  de 
alta,  practic  ei  înrăutăţesc  starea  de  lucruri.  Exemplul  cel  mai  bun  l-au  furni¬ 
zat  subsidiile  oferite  fermierilor  de  guvernele  Statelor  Unite,  Canadei  şi  Marii 
Britanii,  în  timpul  celui  de-al  Doilea  Război  Mondial.  Preţurile  maximale 
reduc  oferta  la  bunurile  respective,  deoarece  producţia  generează  pierderi  în 


{424} 


43  6  Acţiunea  umană 

cazul  producătorilor  marginali.  Pentru  a  evita  o  atare  consecinţă,  guvernele 
le-au  acordat  subvenţii  fermierilor  care  produc  la  costurile  cele  mai  ridica¬ 
te.  Finanţarea  acestor  subvenţii  s-a  făcut  din  sporiri  adiţionale  ale  cantită¬ 
ţii  de  monedă.  Dacă  pentru  produsele  respective  consumatorii  ar  fi  trebuit 
să  plătească  preţuri  mai  mari,  atunci  nu  ar  fi  apărut  alte  efecte  inflaţioniste. 
Consumatorii  ar  fi  fost  nevoiţi  să  întrebuinţeze  pentru  asemenea  cheltuieli 
suplimentare  doar  banii  care  fuseseră  deja  emişi  dinainte.  Astfel,  confuzia 
dintre  inflaţie  şi  consecinţele  sale  poate  de  fapt  genera  mai  multă  inflaţie. 

Este  evident  că  această  accepţiune  de  modă  nouă  a  termenilor  inflaţie  şi 
deflaţie  este  în  întregime  derutantă  şi  inducătoare  în  eroare  şi  trebuie  respinsă 
în  mod  categoric. 

7.  Calculul  monetar  şi  schimbările  puterii  de  cumpărare 

Calculul  monetar  operează  cu  preţurile  bunurilor  şi  serviciilor,  aşa  cum 
au  fost  ele  determinate  sau  ar  fi  fost  determinate,  sau  vor  fi  probabil 
determinate  pe  piaţă.  El  urmăreşte  detectarea  discrepanţelor  de  preţuri 
şi  tragerea  de  concluzii  de  pe  urma  acestor  discrepanţe.  Modificările 
puterii  de  cumpărare  induse  de  monedă  nu  pot  fi  luate  în  socoteală  în 
aceste  calcule.  Se  poate  înlocui  calculul  de  rentabilitate  bazat  pe  un 
anumit  tip  de  monedă,  a ,  cu  cel  bazat  pe  un  alt  tip  de  monedă,  b.  In 
acest  caz  rezultatul  calculului  este  imunizat  la  perturbările  provenite 
de  pe  urma  modificărilor  suferite  de  puterea  de  cumpărare  a  lui  a;  dar 
el  poate  fi  încă  perturbat  de  modificările  suferite  de  puterea  de  cum¬ 
părare  a  lui  b.  Nu  există  nici  un  mijloc  pentru  a  imuniza  vreun  mod 
de  calcul  economic  la  influenţa  schimbărilor  puterii  de  cumpărare  ale 
tipului  specific  de  monedă  pe  care  se  bazează. 

Toate  rezultatele  calcului  economic  şi  toate  concluziile  deduse  din 
ele  sunt  condiţionate  de  vicisitudinile  schimbării  puterii  de  cumpăra¬ 
re  induse  de  monedă.  Există  diferenţe  specifice  care  apar  între  cifrele 
care  indică  preţurile  de  la  un  moment  mai  timpuriu  şi  cele  care  indică 
preţurile  de  la  un  moment  mai  târziu,  care  apar  în  funcţie  de  creşte¬ 
rea  sau  scăderea  puterii  de  cumpărare;  calculele  de  rentabilitate  indică 
profituri  sau  pierderi  care  nu  sunt  produse  decât  de  modificările  puterii 
de  cumpărare  induse  de  monedă.  Dacă  comparăm  asemenea  profituri 
{425}  şi  pierderi  cu  rezultatele  unui  calcul  desfăşurat  pe  baza  unui  tip  de 
monedă  a  cărei  putere  de  cumpărare  să  fie  supusă  unor  schimbări  mai 
puţin  dramatice,  ele  ne  apar  ca  imaginare,  sau  doar  aparente.  Dar  nu 
trebuie  să  uităm  că  asemenea  aprecieri  sunt  posibile  numai  ca  urmare 
a  unei  comparaţii  a  calculelor  de  rentabilitate  desfăşurate  pe  baza  unor 
tipuri  de  monede  diferite.  Cum  nu  există  nimic  de  felul  unei  monede 
cu  putere  de  cumpărare  stabilă,  asemenea  profituri  şi  pierderi  aparente 

sunt  prezente  indiferent  de  modalitatea  de  calcul  economic,  oricare  ar 
fi  tipul  de  monedă  pe  care  s-ar  baza  acesta.  Este  imposibil  să  distingem 
cu  precizie  între  profiturile  şi  pierderile  autentice  şi  cele  care  nu  sunt 
decât  aparente. 

Despre  calculul  economic  se  poate  deci  afirma  că  nu  este  perfect. 

Insă  nimeni  nu  poate  furniza  o  metodă  care  să  elibereze  calculul  eco¬ 
nomic  de  aceste  defecte,  sau  să  proiecteze  un  sistem  monetar  care  să 
îndepărteze  complet  aceste  surse  de  erori. 

Este  un  fapt  incontestabil  că  piaţa  liberă  a  reuşit  să  permită  dezvol¬ 
tarea  unui  sistem  monetar  care  a  îndeplinit  cu  succes  toate  cerinţele, 
atât  ale  schimbului  indirect  cât  şi  ale  calculului  economic.  Obiectivele 
calculului  monetar  sunt  de  aşa  natură  încât  nu  pot  fi  frustrate  de  ina- 
curateţile  provenite  din  variaţii  lente  şi  comparativ  reduse  ale  puterii 
de  cumpărare.  Modificările  puterii  de  cumpărare  induse  de  monedă 
de  proporţiile  celor  survenite  pe  parcursul  ultimelor  două  secole,  în 
condiţiile  funcţionării  monedei  metalice,  în  special  a  monedei  aur,  nu 
pot  influenţa  rezultatele  calculelor  economice  ale  oamenilor  de  afaceri 
atât  de  mult  încât  să  le  facă  inutile.  Experienţa  istorică  arată  că,  pentru 
toate  obiectivele  practice  care  ţin  de  gestionarea  unei  afaceri,  aceste 
metode  de  calcul  sunt  întru  totul  satisfăcătoare.  Argumentele  teoretice 
arată  că  este  imposibil  să  proiectăm,  şi  cu  atât  mai  puţin  să  realizăm,  o 
metodă  mai  bună.  In  aceste  condiţii,  este  inutil  să  numim  calculul  mo¬ 
netar  imperfect.  Omul  nu  are  puterea  de  a  schimba  categoriile  acţiunii 
umane.  El  trebuie  să-şi  adapteze  comportamentul  la  acestea. 

Oamenii  de  afaceri  nu  au  considerat  niciodată  necesar  să  elibereze 
calculul  economic  bazat  pe  aur  de  dependenţa  sa  faţă  de  fluctuaţiile 
puterii  de  cumpărare.  Propunerile  de  ameliorare  a  sistemului  monetar, 
prin  adoptarea  unui  etalon  tabular  bazat  pe  indici  numerici,  sau  prin 
adoptarea  de  diverse  metode  de  întrebuinţare  a  unor  mărfuri  ca  etaloa¬ 
ne,  n-au  fost  avansate  în  vederea  efectuării  tranzacţiilor  economice  şi  a 
calculului  monetar.  Obiectivul  lor  era  de  a  furniza  un  etalon  mai  puţin 
variabil  pentru  contractele  de  împrumut  pe  termen  lung.  Oamenii  de 
afaceri  n-au  considerat  că  merită  efortul  de  a-şi  modifica  metodele  de 
ţinere  a  contabilităţii  nici  măcar  în  acele  privinţe  în  care  ar  fi  fost  uşor 
să  reducă  anumite  erori  induse  de  fluctuaţiile  puterii  de  cumpărare.  Ar 
fi  fost,  de  pildă,  posibil  să  se  renunţe  la  practica  amortizării  echipamen¬ 
telor  durabile  în  tranşe  anuale,  stabilite  invariabil  ca  un  procent  fix  din  {426} 
costul  lor  de  achiziţie.  In  locul  său,  s-ar  fi  putut  întrebuinţa  un  sistem 
de  punere  deoparte  a  unor  sume  destinate  înlocuirii  echipamentului 
uzat,  dimensionate  astfel  încât  să  acopere  întregul  cost  al  înlocuirii,  la 

vremea  când  aceasta  devine  necesară.  Insă  oamenii  de  afaceri  nu  s-au 
arătat  interesaţi  de  adoptarea  unei  asemenea  proceduri. 

Toate  cele  spuse  mai  sus  se  referă  doar  la  banii  care  nu  sunt  su¬ 
puşi  unor  variaţii  rapide  şi  de  mare  amploare  ale  puterii  de  cumpărare 
induse  de  monedă.  însă  banii  supuşi  unor  asemenea  variaţii  mari  şi 
rapide  devin  complet  inadecvati  pentru  a  fi  întrebuinţaţi  ca  mijloc  de 
efectuare  a  schimburilor. 

8 .  Anticiparea  schimbărilor  probabile 
ale  puterii  de  cumpărare 

Consideraţiile  indivizilor,  care  determină  comportamentul  acestora 
faţă  de  monedă,  se  bazează  pe  cunoştinţele  acestora  referitoare  la  pre¬ 
ţurile  din  trecutul  imediat.  Dacă  le-ar  lipsi  aceste  cunoştinţe,  ei  nu  ar  fi 
în  măsură  să  decidă  care  să  fie  dimensiunea  adecvată  a  deţinerilor  lor 
monetare  şi  cât  să  cheltuiască  pentru  achiziţionarea  de  diferite  bunuri. 
Un  mijloc  de  efectuare  a  schimburilor  fără  trecut  este  inimaginabil. 
Nimic  nu  poate  dobândi  funcţia  de  mijloc  de  efectuare  a  schimburilor, 
dacă  nu  a  fost  un  bun  economic,  căruia  oamenii  îi  atribuiau  deja  o  va¬ 
loare  de  schimb,  încă  dinainte  de  a  fi  solicitat  în  calitate  de  instrument 
de  schimb. 

însă  puterea  de  cumpărare  moştenită  din  trecutul  imediat  este  mo¬ 
dificată  de  cererea  şi  oferta  de  monedă  din  prezent.  Acţiunea  umană 
vizează  întotdeauna  viitorul,  fie  acesta  uneori  şi  numai  viitorul  din  ur¬ 
mătoarea  oră.  Cel  ce  cumpără,  cumpără  pentru  consumul  sau  produc¬ 
ţia  viitoare.  în  măsura  în  care  crede  că  viitorul  va  fi  diferit  de  prezent 
şi  de  trecut,  el  îşi  modifică  evaluările  şi  estimările  preţurilor.  Lucrul 
acesta  nu  este  mai  puţin  adevărat  cu  privire  la  monedă  decât  este  cu 
privire  la  toate  bunurile  comercializabile.  în  acest  sens,  putem  spune  că 
valoarea  de  schimb  a  monedei  astăzi  este  o  anticipare  a  valorii  sale  de 
schimb  mâine.  Baza  tuturor  judecăţilor  referitoare  la  monedă  este  pu¬ 
terea  ei  de  cumpărare,  aşa  cum  era  aceasta  în  trecutul  imediat.  Dar,  în 
măsura  în  care  se  aşteaptă  modificări  ale  puterii  de  cumpărare  induse 
de  monedă,  apare  în  scenă  un  al  doilea  factor,  constând  din  anticiparea 
acestor  modificări. 

Cel  care  crede  că  preţurile  bunurilor  care-1  interesează  vor  creşte, 
cumpără  mai  mult  din  ele  decât  ar  cumpăra  în  absenţa  acestei  credinţe; 
ca  atare,  el  îşi  reduce  deţinerea  monetară.  Cel  ce  crede  că  preţurile  vor 
scădea,  îşi  reduce  cumpărăturile,  mărindu-şi  astfel  deţinerea  monetară. 
Câtă  vreme  asemenea  anticipaţii  speculative  se  limitează  la  anumite 
bunuri,  ele  nu  provoacă  o  tendinţă  generală  de  modificare  a  deţinerilor 

monetare.  Dar  lucrurile  se  schimbă  dacă  oamenii  cred  că  se  află  în 
pragul  unor  mari  modificări  ale  puterii  de  cumpărare,  induse  de  mo¬ 
nedă.  Când  anticipează  că  toate  preţurile  monetare,  ale  tuturor  bunu¬ 
rilor,  vor  creşte  sau  vor  scădea,  ei  îşi  sporesc  sau  îşi  reduc  cumpărăturile. 
Atitudinile  acestea  consolidează  şi  accelerează  considerabil  tendinţele 
anticipate.  Lucrul  acesta  se  petrece  până  în  momentul  când  nu  se  mai 
anticipează  alte  schimbări  ale  puterii  de  cumpărare  ale  monedei.  Doar 
atunci  încetează  această  înclinaţie  de  a  cumpăra  şi  de  a  vinde,  iar  oa¬ 
menii  încep  din  nou  să-şi  sporească  sau  să-şi  diminueze  deţinerile  de 
monedă. 

Dar  dacă  opinia  publică  este  convinsă  că  această  creştere  a  cantităţii 
de  monedă  va  continua  şi  nu  se  va  sfârşi  niciodată  şi  că,  drept  urmare, 
preţurile  tuturor  mărfurilor  şi  serviciilor  nu  vor  înceta  să  crească,  atunci 
toată  lumea  devine  dornică  să  cumpere  cât  mai  mult  cu  putinţă  şi  să- 
şi  reducă  deţinerea  de  monedă  la  un  minimum.  Intr-adevăr,  în  aceste 
circumstanţe,  costurile  obişnuite  ale  deţinerii  de  monedă  sunt  sporite 
de  pierderile  cauzate  de  diminuarea  progresivă  a  puterii  de  cumpărare. 
Avantajele  deţinerii  de  monedă  trebuie  plătite  prin  sacrificii  care  sunt 
considerate  nejustificat  de  împovărătoare.  Cu  prilejul  marilor  inflaţii 
europene  din  anii  douăzeci,  acest  fenomen  a  fost  denumit  precipitare 
asupra  valorilor  reale  (flight  into  real  goods,  Flucht  in  die  Sachwerte)  sau 
panică financiară  (crack-np  boom ,  Katastrophenhausse) .  Economiştii  ma¬ 
tematicieni  nu  sunt  în  măsură  să  înţeleagă  relaţia  cauzală  dintre  creş¬ 
terea  cantităţii  de  monedă  şi  ceea  ce  numesc  ei  „viteză  de  circulaţie”. 

Trăsătura  caracteristică  a  fenomenului  acesta  este  că  augmenta¬ 
rea  cantităţii  de  monedă  determină  o  scădere  a  cererii  pentru  bani. 
Tendinţa  generală  de  scădere  a  puterii  de  cumpărare,  care  este  generată 
de  creşterea  ofertei  monetare,  este  intensificată  de  propensiunea  gene¬ 
rală  de  a  reduce  deţinerile  de  monedă,  pe  care  o  generează.  In  cele  din 
urmă  se  ajunge  la  un  punct  în  care  preţurile  la  care  ar  fi  dispuşi  oame¬ 
nii  să  se  despartă  de  bunurile  „reale”  încorporează  asemenea  adaosuri 
pentru  a  reflecta  continuarea  anticipată  a  scăderii  puterii  de  cumpărare 
încât  nimeni  nu  mai  deţine  cantităţi  suficiente  de  bani  lichizi  pentru  a 
le  achita.  Sistemul  monetar  se  prăbuşeşte;  toate  tranzacţiile  desfăşurate 
în  moneda  respectivă  încetează;  o  panică  face  ca  puterea  sa  de  cumpă¬ 
rare  să  dispară  complet.  Oamenii  revin  fie  la  troc,  fie  la  întrebuinţarea 
unui  alt  tip  de  bani. 

Traseul  unei  inflaţii  în  desfăşurare  este  următorul:  la  început,  injec¬ 
ţia  de  monedă  adiţională  face  ca  preţurile  anumitor  bunuri  şi  servicii 
să  crească.  Alte  preţuri  cresc  ulterior.  Creşterea  preţurilor  afectează 

diferitele  bunuri  şi  servicii,  după  cum  am  văzut,  la  date  diferite  şi  în 
măsuri  diferite. 

Acest  prim  stadiu  al  procesului  inflaţionist  poate  dura  mai  mulţi 
ani.  Câtă  vreme  el  continuă,  preţurile  multor  bunuri  şi  servicii  nu  sunt 
{428}  încă  ajustate  la  relaţia  monetară  modificată.  Există  încă  în  ţară  oameni 
care  n-au  devenit  conştienţi  de  faptul  că  au  de-a  face  cu  o  revoluţie  a 
preţurilor,  care  va  determina,  în  cele  din  urmă,  o  creştere  considera¬ 
bilă  a  acestora,  deşi  amploarea  acestei  creşteri  nu  va  fi  aceeaşi  pentru 
diferitele  bunuri  şi  servicii.  Oamenii  aceştia  încă  mai  cred  că  într-o 
zi  preţurile  vor  scădea.  In  aşteptarea  zilei  aceleia,  ei  îşi  reduc  volumul 
cumpărăturilor,  sporindu-şi  concomitent  deţinerile  monetare.  Câtă 
vreme  asemenea  idei  sunt  încă  împărtăşite  de  opinia  publică,  nu  este 
prea  târziu  ca  guvernul  să-şi  abandoneze  politicile  inflaţioniste. 

Dar  în  cele  din  urmă  masele  se  trezesc.  Brusc,  ele  devin  conştiente 
de  faptul  că  inflaţia  este  o  politică  deliberată,  care  va  continua  la  ne¬ 
sfârşit.  Se  produce  o  prăbuşire.  Se  instalează  panica  financiară.  Toată 
lumea  este  nerăbdătoare  să-şi  preschimbe  banii  pe  bunuri  „reale”,  in¬ 
diferent  dacă  au  sau  nu  nevoie  de  ele,  indiferent  câţi  bani  trebuie  să 
plătească  pentru  ele.  Intr-un  interval  de  timp  foarte  scurt,  în  câteva 
săptămâni  sau  chiar  în  câteva  zile,  lucrurile  care  erau  întrebuinţate  în 
calitate  de  bani  încetează  de  a  mai  fi  utilizate  ca  mijloace  de  efectuare 
a  schimburilor.  Ele  devin  hârtie  bună  de  aruncat.  Nimeni  nu  mai  este 
dispus  să  renunţe  la  ceva  în  schimbul  lor. 

Aşa  s-au  petrecut  lucrurile  cu  aşa-numita  Continental  currency  ame¬ 
ricană,  în  1781,  cu  aşa-numitele  mandats  territoriaux  franţuzeşti,  în 
1796  şi  cu  marca  germană,  în  1923;  şi  aşa  se  vor  petrece  din  nou,  ori  de 
câte  ori  vor  apărea  aceleaşi  condiţii.  Dacă  un  lucru  trebuie  să  fie  între¬ 
buinţat  ca  mijloc  de  efectuare  a  schimburilor,  atunci  opinia  publică  nu 
trebuie  să  creadă  că  va  exista  o  creştere  nelimitată  a  cantităţii  lucrului 
respectiv.  Inflaţia  este  o  politică  ce  nu  poate  dura. 

9.  Valoarea  specifică  a  banilor 

în  măsura  în  care  bunurile  întrebuinţate  ca  bani  sunt  evaluate  şi  ex¬ 
primate  în  lumina  serviciilor  pe  care  le  furnizează  pentru  obiective 
non-monetare,  nu  apar  probleme  care  să  necesite  un  tratament  special. 
Sarcina  teoriei  monetare  constă  numai  în  cercetarea  acelei  componen¬ 
te  a  evaluării  banilor  care  este  condiţionată  de  funcţionarea  lor  ca  mij¬ 
loc  de  efectuare  a  schimburilor. 

în  cursul  istoriei,  numeroase  bunuri  au  fost  întrebuinţate  ca  mij¬ 
loace  de  efectuare  a  schimburilor.  O  lungă  evoluţie  a  eliminat  cea  mai 

mare  parte  a  acestor  bunuri  din  funcţia  lor  monetară.  Au  rămas  numai 
două:  aurul  şi  argintul.  In  cea  de-a  doua  parte  a  secolului  al  xix-lea,  din 
ce  în  ce  mai  multe  guverne  s-au  orientat,  deliberat,  spre  demonetizarea 
argintului. 

In  toate  cazurile  acestea,  ceea  ce  se  întrebuinţează  în  calitate  de  mo¬ 
nedă  este  o  marfă,  care  este  de  asemenea  întrebuinţată  pentru  obiective 
nemonetare.  In  condiţiile  funcţionării  etalonului  aur,  aurul  este  mone¬ 
dă  şi  moneda  este  aur.  Nu  contează  dacă  legile  atribuie  sau  nu  calitatea 
de  mijloc  legal  de  efectuare  a  plăţilor  (legal  tender )  doar  monedelor  de 
aur  bătute  de  guvern.  Ceea  ce  contează  este  că  aceste  monede  conţin 
efectiv  o  greutate  fixă  de  aur  şi  orice  cantitate  de  metal  preţios  poate  fi 
transformată  în  monedă.  In  condiţiile  funcţionării  etalonului  aur,  dola¬ 
rul  şi  lira  sterlină  nu  erau  decât  simple  nume  pentru  o  anumită  greuta¬ 
te  de  aur,  în  limitele  definite  de  lege,  cu  un  grad  foarte  mare  de  precizie. 
Putem  numi  o  astfel  de  monedă,  monedă  marfă  ( commodity  money). 

Un  al  doilea  tip  de  monedă  este  moneda-credit  ( credit  money). 
Moneda-credit  s-a  dezvoltat  pornind  de  la  utilizarea  substitutelor  mo¬ 
netare.  Exista  obiceiul  de  a  utiliza  creanţe  plătibile  la  cerere  şi  absolut 
sigure,  ca  substitute  pentru  suma  de  bani  asupra  căruia  dădeau  un  drept. 
(Vom  analiza  caracteristicile  şi  problemele  substitutelor  monetare  în 
secţiunile  următoare.)  Piaţa  n-a  încetat  să  întrebuinţeze  asemenea  cre¬ 
anţe  când,  într-o  bună  zi,  rambursarea  lor  promptă  a  fost  suspendată  şi 
astfel  au  apărut  îndoieli  în  legătură  cu  siguranţa  şi  solvabilitatea  celui 
obligat  să  achite  suma.  Câtă  vreme  aceste  creanţe  fuseseră  creanţe  cu 
scadenţă  cotidiană,  acoperite  de  un  debitor  a  cărui  solvabilitate  era 
incontestabilă  şi  puteau  fi  preschimbate  în  bani  la  vedere  şi  fără  alte 
cheltuieli,  valoarea  lor  de  schimb  era  egală  cu  valoarea  înscrisă  pe  ele; 
Această  echivalenţă  perfectă  era  cea  care  le  conferea  caracterul  de  sub¬ 
stitute  monetare.  Insă  când  rambursarea  a  fost  suspendată,  scadenţa  a 
fost  amânată  pe  o  perioadă  nedeterminată  şi,  în  consecinţă,  au  apărut 
îndoieli  în  legătură  cu  solvabilitatea  debitorului,  sau  cel  puţin  în  legă¬ 
tură  cu  intenţia  lui  de  a  plăti,  aceste  creanţe  au  pierdut  din  valoarea 
care  le  era  atribuită  în  prealabil.  De  acum  înainte  nu  mai  erau  decât 
creanţe  nepurtătoare  de  dobândă  asupra  unui  debitor  îndoielnic  şi  sca¬ 
dente  la  o  dată  neprecizată.  Insă,  deoarece  erau  întrebuinţate  ca  mijloa¬ 
ce  de  efectuare  a  schimburilor,  valoarea  lor  de  schimb  nu  a  scăzut  până 
la  nivelul  la  care  ar  fi  scăzut  dacă  ar  fi  fost  simple  creanţe. 

Putem  presupune,  fără  riscul  de  a  ne  înşela  prea  mult,  că  aseme¬ 
nea  monedă-credit  ar  putea  rămâne  în  uz,  ca  mijloc  de  efectuare  a 
schimbului,  chiar  dacă  şi-ar  pierde  caracterul  de  creanţă  asupra  unei 
bănci  sau  trezorerii,  devenind  astfel  monedă  discreţionară  (fat  money). 

Moneda  discreţionară  este  o  monedă  care  constă  în  simple  însemne 
monetare,  care  nu  pot  fi  întrebuinţate  nici  pentru  scopuri  industriale, 
nici  nu  reprezintă  o  creanţă  asupra  nimănui. 

Investigarea  faptului  dacă  în  trecut  au  apărut  specimene  de  monedă 
discreţionară,  sau  dacă  toate  tipurile  de  monedă  care  n-au  fost  mo¬ 
nedă  marfă  au  fost  monedă-credit  nu  este  o  sarcină  a  catalacticii,  ci 
a  istoriei  economice.  Singurul  lucru  pe  care-1  stabileşte  catalactica  în 
mod  necesar  este  că  trebuie  admisă  posibilitatea  existenţei  monedei 
discreţionare. 

Ceea  ce  este  important  de  reţinut  este  că,  în  cazul  fiecărui  tip  de 
monedă,  demonetizarea  -  adică  abandonarea  utilizării  monedei  ca 
mijloc  de  efectuare  a  schimburilor  -  trebuie  să  conducă  la  o  reducere 
serioasă  a  valorii  sale  de  schimb.  Ce  înseamnă  lucrul  acesta  din  punct 
de  vedere  practic  s-a  văzut  în  ultimii  nouăzeci  de  ani,  când  utilizarea 
{430}  argintului  ca  monedă  marfă  a  fost  progresiv  restrânsă. 

Există  specimene  de  monedă-credit  sau  de  monedă  discreţionară 
care  sunt  încorporate  într-o  monedă  metalică.  Banii  aceştia  sunt  tipă¬ 
riţi,  aşa-zicând,  pe  argint,  nichel  sau  cupru.  Dacă  o  asemenea  mone¬ 
dă  discreţionară  se  demonetizează,  ea  îşi  păstrează  totuşi  valoarea  de 
schimb,  ca  bucată  de  metal.  Insă  aceasta  nu  este  decât  o  indemnizaţie 
foarte  redusă  pentru  proprietarul  ei.  Ea  este  lipsită  de  importanţă  prac¬ 
tică. 

Păstrarea  de  deţineri  monetare  necesită  sacrificii.  In  măsura  în  care 
cineva  păstrează  bani  în  buzunare  sau  în  soldul  său  bancar,  el  renunţă 
la  cumpărarea  imediată  de  bunuri  pe  care  le-ar  putea  consuma  sau  în¬ 
trebuinţa  în  vederea  producţiei.  In  cadrul  unei  economii  de  piaţă,  aces¬ 
te  sacrificii  pot  fi  determinate  cu  precizie,  prin  calcul.  Ele  sunt  egale  cu 
nivelul  dobânzii  originare  pe  care  ar  fi  încasat-o  prin  investirea  sumei 
respective.  Faptul  că  cineva  ia  în  calcul  această  pierdere  a  unei  posibi¬ 
lităţi  de  câştig  este  o  dovadă  că  el  preferă  avantajele  deţinerii  monetare, 
în  ciuda  pierderii  venitului  pe  care  i  l-ar  fi  adus  dobânda. 

Se  pot  specifica  avantajele  pe  care  le  aşteaptă  oamenii  de  pe  urma 
păstrării  unei  anumite  cantităţi  de  bani  lichizi.  Dar  este  o  iluzie  să 
presupunem  că  analizarea  acestor  motive  ne-ar  putea  furniza  o  teo¬ 
rie  a  determinării  puterii  de  cumpărare,  independentă  de  noţiunile 
de  deţinere  monetară  şi  de  cerere  şi  ofertă  de  monedă.12  Avantajele 
şi  dezavantajele  provenite  din  deţinerea  de  monedă  nu  sunt  factori 
obiectivi,  care  să  poată  influenţa  direct  mărimea  deţinerilor  monetare. 
Ele  sunt  ierarhizate  de  către  fiecare  individ  şi  sunt  evaluate  comparativ. 

12.  O  asemenea  tentativă  a  fost  făcută  de  Greidanus,  The  Value  ofMoney ,  Londra, 
1932,  pp.  197  ff. 

Rezultatul  este  o  judecată  subiectivă  de  valoare,  colorată  de  persona¬ 
litatea  individului.  Diferite  persoane,  sau  aceleaşi  persoane  la  diferite 
momente,  evaluează  aceleaşi  fapte  obiective  în  mod  diferit.  Exact  aşa 
cum  informaţiile  despre  avuţia  şi  condiţia  fizică  a  unei  persoane  nu 
ne  spun  ce  sumă  ar  fi  aceasta  dispusă  să  cheltuiască  pentru  hrana  de 
o  anumită  capacitate  nutritivă,  tot  astfel  informaţiile  despre  date  ce 
privesc  condiţia  materială  a  omului  nu  ne  permit  să  facem  afirmaţii 
precise  referitoare  la  dimensiunea  deţinerilor  sale  monetare. 

io.  însemnătatea  relaţiei  monetare 

Relaţia  monetară,  adică  relaţia  între  cererea  şi  oferta  de  bani,  determi¬ 
nă  în  mod  unic  structura  preţurilor,  cât  priveşte  raportul  reciproc  de 
schimb  dintre  bani  şi  bunurile  şi  serviciile  comercializabile. 

Dacă  relaţia  monetară  rămâne  neschimbată,  atunci  nu  se  poate 
manifesta  nici  o  presiune  inflaţionistă  (expansionistă),  nici  una  de- 
flaţionistă  (contracţionistă)  asupra  comerţului,  afacerilor,  producţiei, 
consumului  şi  utilizării  mâinii  de  lucru.  Aserţiunile  contrare  reflectă 
nemulţumirea  persoanelor  nedoritoare  să-şi  ajusteze  activităţile  la  ce¬ 
rerile  semenilor  lor,  aşa  cum  se  manifestă  acestea  pe  piaţă.  Totuşi,  nu 
datorită  unei  aşa-zise  rarităţi  a  banilor  sunt  preţurile  produselor  agri¬ 
cole  prea  scăzute  pentru  a  le  asigura  fermierilor  submarginali  încasările 
pe  care  ar  dori  să  le  realizeze.  Cauza  necazurilor  acestor  fermieri  este 
că  alţi  fermieri  produc  la  costuri  mai  scăzute. 

O  creştere  a  cantităţii  de  bunuri  produse  trebuie  să  aducă  cu  sine, 
în  absenţa  altor  modificări,  o  ameliorare  a  condiţiilor  de  trai  ale  in¬ 
divizilor.  Ea  are  drept  consecinţă  o  scădere  a  preţurilor  monetare  ale 
bunurilor  a  căror  producţie  a  crescut.  Dar  o  asemenea  scădere  a  pre¬ 
ţurilor  monetare  nu  diminuează  câtuşi  de  puţin  beneficiile  provenite 
de  pe  urma  surplusului  de  avuţie  produsă.  Creşterea  părţii  din  avuţia 
adiţională  care  le  revine  creditorilor  poate  fi  considerată  inechitabilă, 
deşi  asemenea  critici  sunt  de  valoare  îndoielnică,  în  măsura  în  care 
creşterea  puterii  de  cumpărare  a  fost  anticipată  corect  şi  luată  adecvat 
în  calcul  printr-o  primă  de  preţ  negativă.13  Dar  nu  trebuie  să  afirmăm 
că  scăderea  preţurilor  determinată  de  creşterea  producţiei  la  bunuri¬ 
le  în  chestiune  constituie  o  dovadă  a  vreunui  dezechilibru,  care  n-ar 
putea  fi  eliminat  altfel  decât  printr-o  creştere  a  cantităţii  de  monedă. 
Bineînţeles,  de  regulă  toate  creşterile  producţiei  la  unele  sau  la  toate 
bunurile,  presupun  o  nouă  alocare  a  factorilor  de  producţie,  între  diver¬ 
sele  ramuri  economice.  Când  cantitatea  de  monedă  rămâne  neschim- 

1 3 .  Referitor  la  legăturile  dintre  rata  de  piaţă  a  dobânzii  şi  modificările  puterii  de 
cumpărare,  a  se  vedea  mai  jos,  cap.  xx. 

bată,  necesitatea  unor  asemenea  realocări  devine  vizibilă  în  structura 
preţurilor.  Unele  linii  de  producţie  devin  mai  profitabile,  în  vreme  ce  în 
altele  profiturile  scad  şi  apar  pierderi.  Astfel,  funcţionarea  pieţei  tinde 
să  elimine  aceste  dezechilibre,  despre  care  s-a  vorbit  atât  de  mult.  Prin 
sporirea  cantităţii  de  bani  este  posibilă  amânarea  sau  întreruperea  unui 
astfel  de  proces  de  ajustare.  A-l  face  superfluu  sau  mai  puţin  dureros 
pentru  cei  vizaţi  nu  este  cu  putinţă. 

Dacă  schimbările  puterii  de  cumpărare  induse  de  monedă  care  sunt 
determinate  de  guvern  n-ar  produce  decât  transferuri  de  avuţie  de  la 
anumiţi  oameni  către  alţi  oameni,  atunci  nu  ar  fi  posibil  să  le  con¬ 
damnăm  din  punctul  de  vedere  al  neutralităţii  ştiinţifice  a  catalacticii. 
Bineînţeles  că  justificarea  lor  sub  pretextul  binelui  comun  sau  al  bunăs¬ 
tării  publice  este  frauduloasă.  Cu  toate  acestea  unii  le-ar  putea  totuşi 
lua  în  consideraţie,  ca  măsuri  politice  potrivite  pentru  a  privilegia  in¬ 
teresele  anumitor  grupuri  de  persoane  pe  seama  altora,  fără  a  produce 
alte  pagube.  Insă  aici  mai  sunt  implicate  şi  alte  consecinţe. 

Nu  este  cazul  să  specificăm  consecinţele  la  care  trebuie  să  conducă 
o  politică  deflaţionistă  indefinit  continuată.  Nimeni  nu  preconizează 
{432}  asemenea  politici.  Preferinţele  maselor  şi  ale  scriitorilor  şi  politicieni¬ 
lor  dornici  să  culeagă  aplauze  se  îndreaptă  către  inflaţie.  Cu  privire  la 
aceste  practici  trebuie  să  subliniem  trei  lucruri.  în  primul  rând,  poli¬ 
tica  inflaţionistă  şi  expansionistă  trebuie  să  ducă  la  supraconsum,  pe 
de  o  parte,  şi  la  malinvestiţii,  pe  de  alta.  Astfel,  ea  implică  irosire  de 
capital  şi  subminează  satisfacerea  viitoare  a  dorinţelor.14  în  al  doilea 
rând,  procesul  inflaţionist  nu  elimină  necesitatea  ajustării  producţiei  şi 
a  realocării  resurselor.  El  nu  face  decât  să-l  amâne,  şi  prin  aceasta  să-l 
facă  mai  dificil.  în  al  treilea  rând,  inflaţia  nu  poate  fi  întrebuinţată  ca  o 
politică  permanentă  deoarece,  atunci  când  este  perpetuată,  ea  trebuie 
să  ducă,  în  cele  din  urmă,  la  prăbuşirea  sistemului  monetar. 

Un  vânzător  cu  amănuntul  sau  un  cârciumar  pot  cădea  cu  uşurinţă 
pradă  iluziei  că,  pentru  ca  el  şi  colegii  săi  să  devină  mai  prosperi,  nu 
este  necesară  decât  sporirea  cheltuielilor  efectuate  de  public.  în  ochii 
lor,  problema  esenţială  este  de  a-i  îmboldi  pe  oameni  să  cheltuiască 
mai  mult.  Dar  este  uimitor  că  această  opinie  a  putut  fi  prezentată  lu¬ 
mii  sub  forma  unei  noi  filosofii  sociale.  Lordul  Keynes  şi  discipolii  săi 
fac  absenţa  propensiunii  de  a  consuma  responsabilă  pentru  ceea  ce 
consideră  ei  condiţii  economice  nesatisfăcătoare.  în  ochii  lor,  ceea  ce 
este  necesar  pentru  a-i  face  pe  oameni  mai  prosperi  nu  este  un  spor  al 
producţiei,  ci  o  creştere  a  cheltuielilor.  Pentru  a  le  da  oamenilor  posibi¬ 
litatea  să  cheltuiască  mai  mult,  ei  recomandă  o  politică  „expansionistă”. 

14.  Cf.  mai  jos,  pp.  564-565. 

Doctrina  aceasta  este  tot  atât  de  veche  pe  cât  este  de  greşită.  Analiza 
şi  respingerea  ei  vor  fi  întreprinse  în  capitolul  referitor  la  ciclul  econo¬ 
mic.15 


1 1 .  Substitutele  monetare 

Creanţele  asupra  unei  anumite  cantităţi  de  bani,  plătibile  şi  rambursa¬ 
bile  la  cerere,  de  către  un  debitor  a  cărui  solvabilitate  şi  disponibilitate 
de  a  plăti  nu  ridică  nici  cea  mai  mică  îndoială,  furnizează  individului 
toate  serviciile  pe  care  le  pot  furniza  banii,  cu  condiţia  ca  toate  părţile 
cu  care  ar  putea  el  tranzacţiona  să  fie  perfect  familiarizate  cu  calităţile 
esenţiale  ale  creanţelor  respective:  scadenţă  cotidiană  şi,  de  asemenea, 
solvabilitate  şi  disponibilitate  de  a  plăti  neîndoielnice  din  partea  debi¬ 
torului.  Putem  numi  asemenea  creanţe  substitute  monetare,  deoarece 
ele  pot  înlocui  complet  banii  în  deţinerile  monetare  ale  unui  individ 
sau  ale  unei  firme.  Caracteristicile  tehnice  şi  legale  ale  substitutelor 
monetare  nu  privesc  catalactica.  Un  substitut  monetar  poate  fi  încor¬ 
porat  fie  într-o  bancnotă,  fie  într-un  depozit  la  cerere  la  o  bancă,  ram¬ 
bursabil  la  vederea  unui  cec  -  „monedă-cec”  ( checkbook  money)  sau  mo- 
nedă-depozit  (deposit  currency )  -,  presupunând  că  banca  este  pregătită 
să  preschimbe  nota  sau  depozitul  în  bani  propriu-zişi  cotidian  şi  fără  a 
percepe  vreun  tarif.  însemnele  monetare  ( token  coins )  sunt  de  asemenea 
substitute  monetare,  cu  condiţia  ca  posesorul  lor  să  fie  în  măsură  să  le 
preschimbe  la  nevoie  în  bani,  imediat  şi  fără  cheltuieli.  în  acest  scop 
nu  este  necesar  ca  guvernul  să  fie  constrâns  prin  lege  să  le  ramburseze. 
Ceea  ce  contează  este  ca  aceste  însemne  monetare  să  poată  fi  efectiv 
convertite  în  bani,  imediat  şi  fără  cheltuieli.  Dacă  volumul  total  al  în¬ 
semnelor  monetare  emise  este  menţinut  în  limite  normale,  atunci  nu 
sunt  necesare  măsuri  speciale  legiferate  de  guvern  pentru  a  le  păstra 
valoarea  de  schimb  la  paritate  cu  cea  înscrisă  pe  ele.  Cererea  publicului 
pentru  monedă  divizionară  ( small  change)  le  asigură  tuturor  posibilita¬ 
tea  de  a  preschimba  cu  uşurinţă  aceste  însemne  în  bani.  Lucrul  cel  mai 
important  este  ca  toţi  deţinătorii  de  substitute  monetare  să  fie  absolut 
siguri  că  le  pot  preschimba  oricând  pe  acestea  în  bani,  imediat  şi  fără 
alte  cheltuieli. 

Dacă  debitorul  -  guvernul  sau  o  bancă  -  menţine  o  rezervă  de 
100%  bani  propriu-zişi  pentru  a  acoperi  întreaga  cantitate  de  substi¬ 
tute  monetare,  atunci  numim  substitutele  monetare  certificate  monetare. 
Certificatul  monetar  individual  este  -  nu  neapărat  în  sens  legal,  dar  în¬ 
totdeauna  în  sens  catalactic  -  reprezentarea  unei  cantităţi  corespunză- 

toare  de  bani,  menţinute  în  rezervă.  Emiterea  de  certificate  monetare 
nu  sporeşte  cantitatea  de  lucruri  care  pot  satisface  cererea  de  bani  pen¬ 
tru  deţineri  monetare.  De  aceea,  modificările  cantităţii  de  certificate 
monetare  nu  afectează  oferta  de  bani  şi  relaţia  monetară.  Ele  nu  joacă 
un  rol  în  determinarea  puterii  de  cumpărare  a  banilor. 

Dacă  rezervele  monetare,  menţinute  de  debitori  pentru  acoperirea 
substitutelor  monetare  emise,  sunt  mai  reduse  decât  volumul  total  al 
acestor  substitute,  atunci  numim  acest  excedent  de  substitute  în  raport 
cu  rezerva  mijloace fiduciare.  De  regulă,  nu  este  posibil  să  stabilim  dacă 
un  specimen  concret  de  substitute  monetare  este  un  certificat  monetar 
sau  un  mijloc  fiduciar.  De  obicei  o  parte  din  cantitatea  totală  a  sub¬ 
stitutelor  monetare  emise  este  acoperită  de  rezerva  monetară  păstrată. 
Astfel,  o  parte  din  volumul  total  al  substitutelor  monetare  emise  con¬ 
stă  din  certificate  monetare,  restul  fiind  mijloace  fiduciare.  Insă  lucrul 
acesta  nu  poate  fi  stabilit  decât  de  către  cei  ce  au  acces  la  bilanţurile 
contabile  ale  băncii.  Bancnota,  depozitul,  sau  însemnul  monetar  indi¬ 
viduale  nu-şi  relevă  caracterul  catalactic. 

Emiterea  de  certificate  monetare  nu  sporeşte  fondurile  pe  care  le 
poate  întrebuinţa  banca,  în  desfăşurarea  activităţilor  sale  de  creditare. 
O  bancă  ce  nu  emite  mijloace  fiduciare  nu  poate  acorda  decât  credite 
reale  ( commodity  credit ),  adică  nu  poate  împrumuta  decât  propriile  sale 
fonduri  şi  suma  de  bani  pe  care  i-au  încredinţat-o  clienţii.  Emisiunea 
de  mijloace  fiduciare  sporeşte  fondurile  de  care  dispune  o  bancă  în  ve- 
{434}  derea  creditării,  dincolo  de  aceste  limite.  Ea  permite  de  acum  băncii  să 
acorde  nu  numai  credite  reale,  ci  şi  credite  de  circidaţie  ( circulation  credit ), 
adică  credite  acordate  din  mijloacele  fiduciare  nou  emise. 

Spre  deosebire  de  cantitatea  de  certificate  monetare,  care  este  indi¬ 
ferentă,  cantitatea  de  mijloace  fiduciare  nu  este.  Mijloacele  fiduciare 
afectează  fenomenele  de  piaţă  la  fel  ca  şi  banii.  Modificările  surveni¬ 
te  în  cantitatea  lor  influenţează  determinarea  puterii  de  cumpărare  a 
monedei,  preţurile  şi,  temporar,  afectează  de  asemenea  şi  rata  dobânzii. 

Economiştii  mai  timpurii  întrebuinţau  o  terminologie  diferită. 
Mulţi  dintre  ei  erau  gata  să  numească  substitutele  monetare  pur  şi 
simplu  bani,  deoarece  acestea  puteau  furniza  serviciile  pe  care  le  fur¬ 
nizează  banii.  Insă  această  terminologie  nu  este  adecvată.  Cel  dintâi 
obiectiv  al  terminologiei  ştiinţifice  este  de  a  facilita  analiza  proble¬ 
melor  la  care  se  referă.  Sarcina  teoriei  catalactice  a  banilor  -  care  este 
deosebită  de  teoria  legală  şi  de  disciplinele  tehnice  a  managementului 
bancar  şi  a  contabilităţii  -  este  cercetarea  problemelor  legate  de  deter¬ 
minarea  preţurilor  şi  a  ratelor  dobânzilor.  Pentru  acest  scop  este  nece¬ 
sară  o  distincţie  netă  între  certificatele  monetare  şi  mijloacele  fiduciare. 

Termenul  de  expansiune  a  creditului  a  fost  adesea  răstălmăcit.  Este 
important  să  realizăm  că  ceea  ce  am  numit  credit  real  nu  poate  fi  ex¬ 
pandat.  Singurul  vehicul  de  expansiune  a  creditului  este  creditul  de  cir¬ 
culaţie.  Dar  acordarea  de  credit  de  circulaţie  nu  înseamnă  întotdeauna 
o  expansiune  a  creditului.  Dacă  volumul  de  mijloace  fiduciare  emise 
în  prealabil  şi-a  consumat  toate  efectele  asupra  pieţei,  dacă  preţurile, 
ratele  salariale  şi  ratele  dobânzii  s-au  adaptat  la  oferta  totală  de  bani 
propriu-zişi  plus  mijloace  fiduciare  (adică  la  oferta  de  bani  în  sens 
larg),  atunci  acordarea  de  credit  de  circulaţie,  fără  alte  augmentări  ale 
cantităţii  de  mijloace  fiduciare,  nu  mai  este  o  expansiune  a  creditu¬ 
lui.  Expansiunea  creditului  este  prezentă  numai  când  se  acordă  credite 
prin  emiterea  unei  cantităţi  adiţionale  de  mijloace  fiduciare;  ea  nu  este 
prezentă  dacă  băncile  reîmprumută  mijloace  fiduciare  care  le-au  fost 
returnate  de  foştii  lor  debitori. 


12.  Limitarea  emisiunii  de  mijloace  fiduciare 

Oamenii  tratează  substitutele  monetare  ca  şi  cum  ar  fi  bani,  pentru  că 
sunt  pe  deplin  încredinţaţi  că  va  fi  posibil  să  le  preschimbe  oricând  în 
bani,  neîntârziat  şi  fără  alte  costuri.  Ii  putem  numi  pe  cei  care  împăr¬ 
tăşesc  această  încredere  -  şi  care  sunt  deci  gata  să  trateze  substitutele 
monetare  ca  şi  când  ar  fi  vorba  de  bani  -  clienţi  ai  băncii,  ai  bancherului 
sau  ai  autorităţii  emitente.  Nu  are  importanţă  dacă  instituţia  emitentă 
este  sau  nu  gestionată  conform  practicilor  curente  în  industria  bancară, 
însemnele  monetare  emise  de  trezoreria  unei  ţări  sunt  şi  ele  substitute 
monetare,  deşi  trezoreria  nu  contabilizează  de  regulă  suma  emisă  în 
registrele  sale  ca  pe  un  pasiv  şi  nici  nu  priveşte  această  sumă  ca  pe  o 
parte  a  datoriei  naţionale.  Este  la  fel  de  irelevant  dacă  posesorul  unui 
substitut  monetar  are  sau  nu  o  creanţă  care  îi  conferă  un  drept  legal 
la  rambursare.  Ceea  ce  contează  este  dacă  substitutul  monetar  poate  fi 
efectiv  preschimbat  în  bani,  neîntârziat  şi  fără  alte  costuri.16 

Emiterea  de  certificate  monetare  este  o  operaţiune  costisitoare. 

16.  Este  de  asemenea  irelevant  dacă  legislaţia  le  atribuie  sau  nu  substitutelor  calita¬ 
tea  de  mijloace  legale  de  efectuare  a  plăţilor.  Dacă  lucrurile  acestea  sunt  efectiv  tratate 
de  oameni  ca  substitute  monetare,  şi  deci,  sunt  substitute  monetare  care  posedă  o  pu¬ 
tere  de  cumpărare  egală  cu  suma  respectivă  de  bani,  atunci  singurul  efect  al  legiferării 
calităţii  de  mijloace  de  efectuare  a  plăţilor  este  împiedicarea  persoanelor  rău  voitoare 
să-şi  şicaneze  semenii,  numai  din  plăcerea  de  a  proceda  astfel.  Dacă,  pe  de  altă  parte, 
lucrurile  respective  nu  sunt  substitute  monetare  şi  sunt  comercializate  cu  un  rabat  faţă 
de  valoarea  înscrisă  pe  ele,  atunci  a  li  se  conferi  calitatea  de  mijloace  legale  de  efectuare 
a  plăţilor  revine  la  impunerea  autoritară  a  unui  preţ-plafon,  adică  la  stabilirea  unui 
preţ  maximal  pentru  aur  şi  valuta  străină  şi  a  unui  preţ  minimal  pentru  lucrurile  care 
au  încetat  de  a  mai  fi  substitute  monetare,  dar  au  rămas  fie  monedă-credit  fie  monedă 
discreţionară.  In  acest  caz  se  manifestă  efectele  descrise  de  legea  lui  Gresham. 

Bancnotele  trebuie  tipărite,  însemnele  monetare  trebuie  bătute;  trebu¬ 
ie  organizat  un  sistem  complicat  de  menţinere  a  contabilităţii  pentru 
depozite;  rezervele  trebuie  păstrate  în  siguranţă;  în  fine,  există  riscul 
fraudelor  comise  prin  întrebuinţarea  de  bancnote  şi  cecuri  contrafăcu¬ 
te.  Pentru  a  diminua  toate  aceste  cheltuieli,  nu  există  decât  şansa  redu¬ 
să  ca  unele  dintre  bancnotele  emise  să  fie  distruse  şi  posibilitatea  încă 
şi  mai  redusă  ca  unii  depozitari  să  uite  de  depozitele  lor.  Emiterea  de 
certificate  monetare  este  o  întreprindere  ruinătoare,  dacă  nu  este  core¬ 
lată  cu  emiterea  de  mijloace  fiduciare.  în  istoria  timpurie  a  activităţilor 
bancare  sunt  consemnate  bănci  a  căror  unică  activitate  era  emiterea  de 
certificate  monetare.  Dar  aceste  bănci  erau  indemnizate  de  clienţii  lor, 
pentru  a  putea  suporta  costurile  corespunzătoare.  în  orice  caz,  cata- 
lactica  nu  se  preocupă  de  problemele  pur  tehnice  ale  băncilor  care  nu 
emit  mijloace  fiduciare.  Singurul  interes  pe  care  îl  prezintă  certificatele 
monetare  pentru  catalactică  ţine  de  legătura  dintre  emiterea  lor  şi  emi¬ 
terea  de  mijloace  fiduciare. 

în  vreme  ce  cantitatea  de  certificate  monetare  este  catalactic  lipsită 
de  importanţă,  o  creştere  sau  o  descreştere  a  cantităţii  de  mijloace  fidu¬ 
ciare  afectează  determinarea  puterii  de  cumpărare  a  banilor,  în  acelaşi 
mod  în  care  o  fac  şi  variaţiile  cantităţii  de  monedă.  De  aceea,  întreba¬ 
rea  dacă  există  sau  nu  o  limită  în  calea  creşterii  cantităţii  de  mijloace 
fiduciare  este  de  o  importanţă  vitală. 

Dacă  printre  clienţii  unei  bănci  se  numără  toţi  membrii  economiei 
de  piaţă,  atunci  limita  existentă  în  calea  emiterii  de  mijloace  fiduciare 
coincide  cu  cea  existentă  în  calea  augmentării  cantităţii  de  monedă.  O 
bancă  aflată  în  situaţia  de  a  fi  singura  instituţie  emitentă  de  mijloace 
fiduciare  într-o  ţară  izolată,  sau  în  întreaga  lume  -  şi  în  a  cărei  clientelă 
se  numără  toţi  indivizii  şi  toate  firmele  -  trebuie  să  respecte  în  desfă- 
{436}  şurarea  activităţilor  sale  două  reguli: 

în  primul  rând,  trebuie  să  evite  orice  acţiune  care  ar  putea  trezi  sus¬ 
piciunea  clienţilor  săi,  adică  a  publicului.  îndată  ce  clienţii  încep  să-şi 
piardă  încrederea,  ei  încep  să  solicite  rambursarea  bancnotelor  şi  îşi 
retrag  depozitele.  Cât  de  departe  poate  merge  o  bancă  în  direcţia  aug¬ 
mentării  emisiunilor  sale  de  mijloace  fiduciare  fără  a  genera  neîncre¬ 
dere,  ţine  de  factori  psihologici. 

în  al  doilea  rând,  banca  nu  trebuie  să  augmenteze  cantitatea  de  mij¬ 
loace  fiduciare  în  aşa  măsură  şi  cu  asemenea  viteză  încât  clienţilor  săi 
să  li  se  formeze  convingerea  că  această  creştere  a  preţurilor  va  continua 
la  nesfârşit  şi  în  ritm  accelerat.  într-adevăr,  dacă  publicul  îşi  formează 
această  credinţă,  atunci  oamenii  îşi  vor  reduce  deţinerile  monetare,  se 
vor  precipita  asupra  valorilor  „reale”  şi  vor  provoca  o  panică  financiară. 

Apropierea  unei  astfel  de  catastrofe  este  imposibil  de  imaginat  dacă 
nu  se  admite  că  prima  sa  manifestare  constă  în  pierderea  încrederii. 
Cu  siguranţă,  publicul  va  prefera  să-şi  preschimbe  mijloacele  fiduciare 
în  bani,  mai  degrabă  decât  să  se  precipite  asupra  valorilor  reale,  adică 
să  cumpere  nediferenţiat  diverse  bunuri.  In  aceste  condiţii,  banca  tre¬ 
buie  să  dea  faliment.  Dacă  guvernul  intervine  pentru  a  elibera  banca 
de  obligaţia  de  a-şi  rambursa  bancnotele  şi  de  a  înapoia  depozitele, 
conform  termenilor  contractuali,  atunci  mijloacele  fiduciare  devin  fie 
monedă-credit,  fie  monedă  discreţionară.  Suspendarea  plăţilor  de  me¬ 
tal  preţios  schimbă  în  întregime  starea  de  lucruri.  De  acum  înainte  nu 
se  mai  pune  problema  mijloacelor  fiduciare,  a  certificatelor  monetare 
şi  a  substitutelor  monetare.  în  scenă  intră  guvernul,  cu  legile  sale  de 
reglementare  a  mijloacelor  de  plată.  Banca  îşi  pierde  existenţa  inde¬ 
pendentă,  devenind  un  instrument  al  politicilor  guvernamentale,  un 
oficiu  aflat  în  subordinea  trezoreriei. 

Problemele  cele  mai  importante  din  punct  de  vedere  catalactic,  le¬ 
gate  de  emiterea  de  mijloace  fiduciare  de  către  o  singură  bancă,  sau  de 
mai  multe  bănci  care  acţionează  concertat,  a  căror  clientelă  înglobează 
toţi  indivizii,  nu  sunt  cele  legate  de  limitarea  cantităţilor  emise.  Le 
vom  analiza  în  capitolul  xx,  care  este  consacrat  legăturilor  dintre  can¬ 
titatea  de  monedă  şi  rata  dobânzii. 

Ajunşi  în  acest  punct  al  investigaţiilor  noastre,  trebuie  să  cercetăm 
problema  coexistenţei  mai  multor  bănci  independente.  Independenţa 
înseamnă  că  fiecare  bancă  îşi  urmează  propriul  ei  curs  în  ce  priveşte 
emisiunea  de  mijloace  fiduciare  şi  nu  acţionează  în  înţelegere  cu  alte 
bănci.  Coexistenţa  înseamnă  că  fiecare  bancă  are  o  clientelă  în  care  nu 
se  numără  toţi  membrii  sistemului  de  piaţă.  Pentru  simplificare,  vom 
presupune  că  nici  un  individ  sau  firmă  nu  sunt  clienţi  ai  mai  mult  decât 
unei  singure  bănci.  Rezultatul  raţionamentului  nu  s-ar  modifica  dacă 
am  presupune  că  există  şi  persoane  care  sunt  clienţi  ai  mai  mult  decât 
unei  singure  bănci  şi  persoane  care  nu  sunt  clienţi  ai  nici  unei  bănci. 

întrebarea  care  se  pune  este  dacă  există  sau  nu  o  limită  în  calea 
emiterii  de  mijloace  fiduciare  de  către  asemenea  bănci  care  coexistă  în 
mod  independent.  Deoarece  există  limite  chiar  şi  pentru  emisiunea  de 
mijloace  fiduciare  de  către  o  singură  bancă,  a  cărei  clientelă  include  toţi 
indivizii,  este  evident  că  asemenea  limite  există  şi  pentru  o  multitudine 
de  bănci,  care  coexistă  în  mod  independent.  Ceea  ce  dorim  să  arătăm 
este  că  pentru  o  asemenea  multitudine  de  bănci  care  coexistă  indepen¬ 
dent,  limitele  sunt  mai  severe  decât  cele  existente  în  cazul  unei  singure 
bănci  cu  o  clientelă  nelimitată. 

Presupunem  că,  în  cadrul  unui  sistem  de  piaţă,  au  fost  înfiinţate 

mai  multe  bănci  independente  în  trecut.  După  ce,  în  prealabil,  nu  s-au 
utilizat  decât  bani,  aceste  bănci  au  introdus  utilizarea  substitutelor  mo¬ 
netare,  o  parte  dintre  acestea  fiind  mijloace  fiduciare.  Fiecare  bancă 
posedă  o  clientelă  şi  a  emis  o  anumită  cantitate  de  mijloace  fiducia¬ 
re,  care  sunt  păstrate,  în  calitate  de  substitute  monetare,  în  deţinerile 
monetare  ale  diverşilor  clienţi.  Cantitatea  totală  de  mijloace  fiduciare 
emisă  astfel  de  către  bănci  şi  absorbită  de  deţinerile  monetare  ale  cli¬ 
enţilor  lor  a  modificat  structura  preţurilor  şi  puterea  de  cumpărare  a 
unităţii  montare.  Dar  efectele  acestea  s-au  consumat  deja  şi,  în  prezent, 
piaţa  nu  mai  este  perturbată  de  mişcări  provenite  din  această  expansi¬ 
une  trecută  a  creditelor. 

Dar  să  presupunem  în  continuare  că,  în  prezent,  o  singură  bancă 
se  lansează  în  emiterea  de  noi  mijloace  fiduciare,  în  vreme  ce  celelalte 
nu  procedează  la  fel.  Clienţii  băncii  expansioniste  -  foşti  clienţi  sau 
clienţi  noi,  dobândiţi  prin  intermediul  expansiunii  -  primesc  credite 
suplimentare,  îşi  extind  activităţile  economice,  intervin  pe  piaţă  cu  o 
cerere  suplimentară  de  bunuri  şi  servicii,  determină  creşterea  preţuri¬ 
lor.  Persoanele  care  nu  se  numără  printre  clienţii  băncii  expansioniste 
nu-şi  pot  permite  să  cumpere  la  aceste  preţuri  mai  ridicate;  ele  sunt 
nevoite  să-şi  restrângă  cumpărăturile.  Astfel,  pe  piaţă  se  manifestă  un 
transfer  al  bunurilor,  de  la  non-clienţi  la  clienţii  băncii  expansioniste. 
Clienţii  cumpără  mai  mult  de  la  non-clienţi  decât  le  vând  acestora;  ei 
au  posibilitatea  de  a  le  plăti  non-clienţilor  mai  mult  decât  primesc  de 
la  ei.  Dar  substitutele  monetare  emise  de  banca  expansionistă  nu  sunt 
mijloace  de  plată  adecvate  pentru  non-clienţi,  deoarece  aceşti  oameni 
nu  le  atribuie  caracterul  de  substitute  monetare.  Pentru  a-şi  reglemen¬ 
ta  plăţile  către  non-clienţi,  clienţii  trebuie  întâi  să  preschimbe  sub¬ 
stitutele  monetare  emise  de  propria  lor  bancă  -  banca  expansionistă 
-  în  bani.  Banca  expansionistă  trebuie  să-şi  ramburseze  bancnotele  şi 
să  înapoieze  depozitele.  Rezerva  sa  scade  (presupunând  că  numai  o 
parte  din  substitutele  monetare  pe  care  le  emisese  aveau  caracterul  de 
mijloace  fiduciare).  Se  apropie  momentul  în  care  -  după  epuizarea  re¬ 
zervei  sale  monetare  -  banca  nu  va  mai  fi  în  măsură  să-şi  ramburseze 
substitutele  monetare  aflate  încă  în  circulaţie.  Pentru  a  evita  insolvabi- 
{43  8}  litatea,  ea  trebuie  să  se  întoarcă  în  cel  mai  scurt  timp  posibil  la  o  politi¬ 
că  de  consolidare  a  rezervei  sale  monetare.  Ea  trebuie  să-şi  abandoneze 
metodele  expansioniste. 

Această  reacţie  a  pieţei  la  expansiunea  creditului,  venită  din  partea 
unei  bănci  cu  o  clientelă  limitată,  a  fost  descrisă  strălucit  de  Şcoala 
Monetară  ( Currency  School).  Cazul  particular  analizat  de  Şcoala 
Monetară  se  referea  la  coincidenţa  expansiunii  creditului  de  că- 

tre  banca  centrală  privilegiată  a  unei  ţări,  sau  de  către  toate  băncile 
unei  ţări,  cu  politica  non-expansionistă  practicată  de  băncile  altor  ţări. 
Demonstraţia  noastră  se  referă  la  cazul  mai  general  al  coexistenţei  unei 
multitudini  de  bănci  cu  clientele  diferite,  precum  şi  la  cazul  cel  mai 
general,  al  existenţei  unei  singure  bănci  cu  clientelă  limitată,  într-un 
sistem  în  care  restul  populaţiei  nu  patronează  nici  o  bancă  şi  nu  acordă 
nici  unui  fel  de  creanţe  statutul  de  substitute  monetare.  Bineînţeles  că 
nu  contează  dacă  presupunem  că  clienţii  unei  bănci  trăiesc  net  sepa¬ 
raţi  geografic  de  cei  ai  altor  bănci  dintr-un  anumit  district  sau  dintr-o 
anumită  ţară,  sau  dacă  cele  două  categorii  de  clienţi  trăiesc  laolaltă. 
Acestea  nu  sunt  decât  diferenţe  de  date,  care  nu  privesc  problemele 
catalactice  la  care  ne  referim. 

O  bancă  nu  poate  niciodată  emite  mai  multe  substitute  monetare 
decât  cele  pe  care  le  pot  păstra  clienţii  săi  în  deţinerile  lor  de  monedă. 
Un  client  individual  nu  poate  păstra  niciodată  sub  formă  de  substitute 
monetare  o  parte  mai  mare  din  deţinerea  sa  de  monedă,  decât  cea  co¬ 
respunzătoare  proporţiei  dintre  tranzacţiile  sale  cu  alţi  clienţi  ai  băncii 
la  care  este  afiliat  şi  tranzacţiile  sale  totale.  Din  considerente  practice 
el  se  va  fixa,  de  regulă,  mult  sub  această  proporţie  maximală.  Astfel  se 
defineşte  o  limită  în  calea  emiterii  de  mijloace  fiduciare.  Putem  ad¬ 
mite  că,  în  tranzacţiile  curente,  toţi  actorii  sunt  dispuşi  să  accepte  fără 
discriminare  bancnote  şi  cecuri  emise  de  orice  bancă.  Dar  fiecare  actor 
depozitează  neîntârziat,  la  propria  sa  bancă,  atât  cecurile  cât  şi  bancno¬ 
tele  băncilor  al  căror  client  personal  nu  este.  în  continuare,  banca  sa  îşi 
reglează  conturile  cu  cealaltă  bancă.  Astfel  se  pune  în  mişcare  procesul 
descris  mai  sus. 

S-au  scris  o  mulţime  de  absurdităţi  despre  o  aşa-zisă  predilec¬ 
ţie  perversă  a  publicului  pentru  bancnotele  emise  de  bănci  dubioase. 
Adevărul  este  că,  în  afara  unui  mic  număr  de  oameni  de  afaceri  capa¬ 
bili  să  distingă  între  băncile  sănătoase  şi  cele  nesănătoase,  bancnotele 
au  fost  întotdeauna  privite  cu  neîncredere.  Ceea  ce  a  făcut  ca  aceste 
suspiciuni  să  dispară  treptat  au  fost  statutele  speciale  (. special  charters) 
acordate  de  guverne  băncilor  privilegiate.  Argumentul  frecvent  avansat, 
că  bancnotele  de  valoare  mică  ar  fi  ajuns  în  mâinile  oamenilor  săraci  şi 
ignoranţi,  care  erau  incapabili  de  a  distinge  între  bancnotele  sănătoase 
şi  cele  nesănătoase,  nu  poate  fi  luat  în  serios.  Cu  cât  este  mai  sărac  şi 
mai  puţin  familiarizat  cu  operaţiunile  bancare  cel  ce  intră  în  posesia 
unei  bancnote,  cu  atât  el  o  va  cheltui  mai  repede,  astfel  încât  ea  se  va 
întoarce  mai  repede,  prin  intermediul  comerţului  cu  amănuntul  şi  cu 
ridicata,  la  banca  emitentă  sau  la  persoane  familiarizate  cu  situaţiile 
bancare. 

Pentru  o  bancă  este  foarte  uşor  să  sporească  numărul  persoanelor 

dispuse  să  accepte  împrumuturi  acordate  prin  expansiunea  creditelor  şi 
plătite  în  substitute  monetare.  Dar,  pentru  orice  bancă  este  foarte  difi¬ 
cil  să-şi  mărească  clientela,  adică  numărul  de  persoane  dispuse  să  atri¬ 
buie  acestor  creanţe  calitatea  de  substitute  monetare  şi  să  le  păstreze 
ca  atare  în  deţinerile  lor  de  monedă.  Mărirea  clientelei  este  un  proces 
dificil  şi  lent,  asemenea  tuturor  proceselor  care  se  bazează  pe  câştigarea 
bunăvoinţei.  Pe  de  altă  parte,  o  bancă  îşi  poate  pierde  clientela  foarte 
rapid.  Dacă  doreşte  să  şi-o  păstreze,  ea  nu  trebuie  să  permită  niciodată 
apariţia  vreunor  îndoieli  în  legătură  cu  capacitatea  şi  disponibilitatea 
sa  de  a-şi  onora  toate  datoriile,  cu  respectarea  strictă  a  termenilor  con¬ 
tractuali.  Ea  trebuie  să  menţină  o  rezervă  suficient  de  mare,  pentru  a 
rambursa  toate  bancnotele  pe  care  le  poate  prezenta  vreun  purtător  în 
acest  scop.  De  aceea,  nici  o  bancă  nu  se  poate  limita  doar  la  emiterea 
de  mijloace  fiduciare;  ea  trebuie  să  păstreze  o  rezervă  corelată  cu  volu¬ 
mul  total  de  substitute  monetare  emise,  combinând  astfel  emiterea  de 
mijloace  fiduciare  cu  cea  de  certificate  monetare. 

A  fost  o  mare  eroare  să  se  creadă  că  rostul  rezervelor  este  de  a  fur¬ 
niza  mijloacele  de  rambursare  pentru  acele  bancnote  ale  căror  deţină¬ 
tori  şi-au  pierdut  încrederea  în  bancă.  încrederea  de  care  se  bucură  o 
bancă  şi  substitutele  monetare  emise  de  ea  este  indivizibilă.  Ea  fie  este 
prezentă  la  toţi  clienţii  săi,  fie  dispare  cu  totul.  Dacă  unii  dintre  clienţi 
îşi  pierd  încrederea,  atunci  şi-o  pierd  şi  ceilalţi.  Nici  o  bancă  ce  emite 
mijloace  fiduciare  şi  acordă  credit  de  circulaţie  nu-şi  poate  îndeplini 
obligaţiile  asumate  în  momentul  emiterii  de  substitute  monetare,  dacă 
toţi  clienţii  îşi  pierd  încrederea  în  ea  şi  solicită  rambursarea  bancno¬ 
telor  şi  restituirea  depozitelor  lor.  Aceasta  este  o  caracteristică  sau  o 
slăbiciune  esenţială  a  emiterii  de  mijloace  fiduciare  şi  a  acordării  de 
credit  de  circulaţie.  Ea  nu  poate  fi  remediată  de  nici  un  sistem  de  poli¬ 
tici  de  gestionare  a  rezervelor  şi  de  nici  un  fel  de  cerinţă  de  acoperire  cu 
rezerve  reglementată  prin  lege.  Tot  ce  se  poate  obţine  prin  menţinerea 
unei  rezerve  este  posibilitatea  ca  banca  să-şi  retragă  de  pe  piaţă  excesul 
de  mijloace  fiduciare  emise.  Dacă  banca  a  emis  mai  multe  bancnote 
decât  pot  întrebuinţa  clienţii  săi  în  tranzacţiile  cu  alţi  clienţi,  ea  trebuie 
să  ramburseze  acest  exces. 

Legile  care  au  constrâns  băncile  să  menţină  rezerve  corespunzătoa¬ 
re  unei  anumite  fracţiuni  din  depozitele  şi  bancnotele  emise  au  fost 
eficace  în  măsura  în  care  au  limitat  creşterea  volumului  de  mijloace 
fiduciare  şi  de  credit  de  circulaţie.  Ele  au  fost  inutile  în  măsura  în  care 
au  urmărit  asigurarea  rambursării  prompte  a  bancnotelor  şi  a  înapo¬ 
ierii  prompte  a  depozitelor,  în  eventualitatea  unei  pierderi  a  încrederii. 

Şcoala  Bancară  ( Banking  School)  a  eşuat  complet  în  ce  priveşte  ana- 

lizarea  acestor  probleme.  Ea  a  fost  indusă  în  eroare  de  ideea  greşită  că 
necesitatea  desfăşurării  afacerilor  limitează  rigid  cantitatea  maximă  de 
bancnote  convertibile  pe  care  le  poate  emite  o  bancă.  Reprezentanţii 
săi  nu  au  realizat  faptul  că  cererea  publicului  pentru  credit  este  o  mă¬ 
rime  dependentă  de  disponibilitatea  băncii  de  a  împrumuta  -  şi  că 
băncile  care  nu  se  preocupă  de  propria  lor  solvabilitate  au  posibilita¬ 
tea  de  a  expanda  creditul  de  circulaţie,  prin  reducerea  ratei  dobânzii 
sub  valoarea  ei  de  piaţă.  Nu  este  adevărat  că  suma  totală  pe  care  o 
poate  împrumuta  o  bancă,  dacă  îşi  limitează  împrumuturile  la  scon- 
tarea  efectelor  de  comerţ  cu  scadenţă  rapidă,  rezultate  din  vânzarea 
şi  cumpărarea  de  materiale  şi  bunuri  semifinite,  este  o  cantitate  unic 
determinată  de  mersul  afacerilor  şi  independentă  de  politicile  băncii. 
Această  cantitate  creşte  sau  scade,  odată  cu  scăderea  sau  creşterea  ra¬ 
tei  de  scont.  Scăderea  ratei  dobânzii  este  echivalentă  cu  augmentarea 
cantităţii  a  ceea  ce  se  consideră  în  mod  eronat  a  fi  cerinţele  normale 
pentru  desfăşurarea  afacerilor. 

Şcoala  Monetară  ( Currency  School)  a  oferit  o  explicaţie  în  întregi¬ 
me  corectă  a  crizelor  recurente  care  perturbau  situaţia  economică  din 
Anglia  în  anii  treizeci  şi  patruzeci  ai  secolului  al  xix-lea.  Banca  Angliei 
şi  alte  bănci  şi  bancheri  britanici  practicau  expansiunea  creditului,  în 
vreme  ce  în  ţările  cu  care  făcea  negoţ  Marea  Britanie  nu  exista  expan¬ 
siune  a  creditului,  sau  cel  puţin  nu  în  acelaşi  grad.  Scurgerea  metalului 
preţios  în  exterior  survenea  ca  o  consecinţă  necesară  a  acestei  stări  de 
lucruri.  Toate  argumentele  avansate  de  Şcoala  Bancară  pentru  a  res¬ 
pinge  această  teorie  au  fost  eronate.  Din  nefericire,  Şcoala  Monetară  a 
greşit  în  două  privinţe.  Ea  n-a  realizat  niciodată  că  remediul  pe  care-1 
sugera  -  anume  legiferarea  limitării  stricte  a  cantităţii  de  bancnote 
emise  în  surplus  faţă  de  rezervele  de  metal  preţios  -  nu  era  singurul 
posibil  aici.  Ea  n-a  luat  deloc  în  consideraţie  ideea  de  liberă  compe¬ 
tiţie  bancară  ifree  banking).  A  doua  greşeală  a  Şcolii  Monetare  a  fost 
incapacitatea  sa  de  a  recunoaşte  faptul  că  depozitele  rambursabile  la 
vedere  reprezintă  substitute  monetare  şi,  în  măsura  în  care  volumul  lor 
depăşeşte  rezervele  existente,  reprezintă  mijloace  fiduciare  şi,  în  con¬ 
secinţă,  sunt  vehicule  ale  expansiunii  creditului,  la  fel  ca  şi  bancnotele. 
Faptul  de  a  fi  recunoscut  că  ceea  ce  se  numeşte  monedă-depozit  {de¬ 
păşit  currency)  este  un  substitut  monetar,  la  fel  ca  şi  bancnotele,  a  fost 
singurul  merit  al  Şcolii  Bancare.  Dar,  în  afara  acestui  aspect,  toate  doc¬ 
trinele  Şcolii  Bancare  erau  viciate.  Ea  se  ghida  după  idei  contradictorii 
referitoare  la  neutralitatea  monedei,  încerca  să  respingă  teoria  cantita¬ 
tivă  a  banilor  prin  invocarea  unui  deus  ex  machina  -  mult  pomenitele 
tezaurizări  -  şi  denatura  complet  problemele  legate  de  rata  dobânzii. 

Trebuie  subliniat  faptul  că  problema  restricţiilor  legale  impuse  asu¬ 
pra  emiterii  de  mijloace  fiduciare  n-a  putut  apărea  decât  datorită  fap- 
{441}  tului  că  guvernele  acordaseră  privilegii  speciale  uneia  sau  mai  multor 
bănci,  împiedicând  astfel  libera  dezvoltare  a  activităţilor  bancare.  Dacă 
guvernele  nu  s-ar  fi  amestecat  niciodată  în  beneficiul  anumitor  bănci, 
dacă  nu  ar  fi  scutit  niciodată  unele  bănci  de  obligaţia,  care  le  revine 
tuturor  indivizilor  şi  firmelor  dintr-o  economie  de  piaţă,  de  a-şi  achita 
datoriile  în  deplină  concordanţă  cu  termenii  contractuali,  nu  s-ar  fi  ivit 
niciodată  o  problemă  bancară.  Limitele  care  stau  în  calea  expansiunii 
creditului  ar  fi  funcţionat  cu  eficacitate.  Fiecare  bancă  ar  fi  fost  con¬ 
strânsă,  de  consideraţii  legate  de  propria  ei  solvabilitate,  să  dea  dovadă 
de  reţinere  în  emiterea  de  mijloace  fiduciare.  Băncile  care  nu  s-ar  fi 
conformat  acestor  reguli  indispensabile  ar  fi  fost  condamnate  la  fali¬ 
ment,  iar  publicul,  avertizat  datorită  pagubelor,  ar  fi  devenit  de  două 
ori  mai  suspicios  şi  mai  rezervat. 

Atitudinea  guvernelor  europene  cu  privire  la  activităţile  bancare  a 
fost,  dintru  început,  lipsită  de  sinceritate  şi  înclinată  către  mistificare. 
Pretinsa  solicitudine  faţă  de  binele  naţiunii,  faţă  de  public  în  general 
şi  faţă  de  sărmanele  mase  ignorante  în  particular  n-a  fost  decât  un 
paravan.  Guvernele  doreau  inflaţie  şi  expansiune  a  creditului,  doreau 
boom-uri  şi  bani  ieftini.  Americanii  aceia  care  au  reuşit  în  două  rân¬ 
duri  să  se  debaraseze  de  banca  centrală  erau  conştienţi  de  pericolul 
pe  care-1  reprezentau  asemenea  instituţii;  regretabil  a  fost  numai  că 
ei  n-au  sesizat  faptul  că  răul  pe  care-1  combăteau  era  prezent  în  toate 
tipurile  de  amestec  guvernamental  în  activităţile  bancare.  Astăzi,  nici 
chiar  cei  mai  fanatici  etatişti  nu  pot  nega  că  pretinsele  deficienţe  ale 
liberei  competiţii  bancare  sunt  minore,  în  comparaţie  cu  efectele  de¬ 
zastruoase  ale  inflaţiilor  gigantice  provocate  de  băncile  privilegiate  şi 
controlate  de  guvern. 

Ideea  că  guvernele  s-au  amestecat  în  activitatea  bancară  pentru  a 
reduce  emiterea  de  mijloace  fiduciare  şi  a  împiedica  expansiunea  credi¬ 
tului  este  un  mit.  Guvernele  au  fost  ghidate,  dimpotrivă,  de  setea  de  in¬ 
flaţie  şi  de  expansiune  a  creditului.  Ele  au  privilegiat  băncile  deoarece 
doreau  să  lărgească  limitele  pe  care  le  impune  piaţa  neobstrucţionată 
expansiunii  creditului,  sau  pentru  că  erau  dornice  să  obţină  o  sursă  de 
venit  pentru  trezorerie.  De  cele  mai  multe  ori,  aceste  consideraţii  au 
constituit  ambele  o  motivaţie  pentru  autorităţi.  Acestea  împărtăşeau 
convingerea  că  mijloacele  fiduciare  sunt  un  mijloc  eficient  de  reducere 
a  ratei  dobânzii  -  şi  le  cereau  băncilor  să  expandeze  creditul,  în  benefi¬ 
ciul  atât  al  economiei  cât  şi  al  trezoreriei.  Abia  atunci  când  au  devenit 
vizibile  efectele  nedorite  ale  expansiunii  creditului  s-au  adoptat  legi 

menite  să  reducă  emisiunea  de  bancnote  -  iar  uneori  şi  de  depozite 
-  neacoperite  în  metal  preţios.  Instituirea  liberei  competiţii  bancare 
nu  a  fost  luată  niciodată  serios  în  consideraţie,  tocmai  pentru  că  ar  fi 
fost  prea  eficientă  în  ce  priveşte  limitarea  expansiunii  creditului.  Intr- 
adevăr,  conducătorii,  scriitorii  şi  publicul  împărtăşeau  în  unanimita¬ 
te  credinţa  că  mediile  de  afaceri  posedă  un  drept  bine  întemeiat  la  o 
cantitate  „normală”  şi  „necesară”  de  credit  de  circulaţie  -  şi  că  această 
cantitate  nu  putea  fi  asigurată  în  regim  de  liberă  competiţie  bancară.17 

Multe  guverne  n-au  privit  niciodată  emiterea  de  mijloace  fiduciare 
din  alt  punct  de  vedere  decât  cel  al  fiscalităţii.  In  ochii  lor,  principala 
sarcină  a  băncilor  era  de  a  împrumuta  bani  trezoreriei.  Substitutele 
monetare  erau  privite  favorabil,  ca  înaintemergătoare  ale  banilor  de 
hârtie  emişi  de  stat.  Bancnota  convertibilă  nu  era  decât  primul  pas  pe 
calea  către  bancnota  neconvertibilă.  Odată  cu  progresul  statolatriei  şi 
cu  politica  intervenţionismului  aceste  idei  s-au  generalizat,  încetând 
de  a  mai  fi  puse  la  îndoială  de  către  cineva.  Astăzi  nici  un  guvern  nu-şi 
mai  pune  problema  de  a  lua  în  consideraţie  programul  adepţilor  liberei 
competiţii  bancare,  deoarece  nici  un  guvern  nu  doreşte  să  renunţe  la 
ceea  ce  consideră  o  sursă  comodă  de  venit.  Ceea  ce  se  numeşte  astăzi 
pregătire  financiară  pentru  război  nu  este  decât  capacitatea  de  a  obţine, 
prin  mijlocirea  băncilor  privilegiate  şi  controlate  de  către  stat,  toate 
sumele  de  bani  de  care  ar  putea  avea  nevoie  o  ţară  aflată  în  război.  Cu 
toate  că  acest  lucru  nu  este  admis  în  mod  explicit,  inflaţionismul  radi¬ 
cal  este  o  caracteristică  esenţială  a  ideologiei  economice  a  vremurilor 
noastre. 

Insă  chiar  şi  pe  vremea  când  liberalismul  se  bucura  de  cel  mai  înalt 
prestigiu  pe  care  l-a  avut  vreodată,  şi  guvernele  erau  mai  înclinate  să 
păstreze  pacea  şi  bunăstarea  decât  să  stârnească  războaie,  moarte,  dis¬ 
trugere  şi  mizerie,  oamenii  priveau  problemele  legate  de  activitatea 
bancară  cu  idei  preconcepute.  In  afara  ţărilor  anglo-saxone,  opinia  pu¬ 
blică  era  convinsă  că  una  din  principalele  sarcini  ale  bunei  guvernări 
este  de  a  reduce  rata  dobânzii  şi  că  expansiunea  creditului  este  mijlocul 
potrivit  pentru  atingerea  acestui  obiectiv. 

Marea  Britanie  nu  era  afectată  de  aceste  erori  când,  în  1 844,  şi-a 
reformat  legislaţia  bancară.  Dar  această  lege  faimoasă  a  fost  viciată  de 
cele  două  neajunsuri  de  care  suferea  Şcoala  Monetară.  Pe  de  o  parte,  se 
păstra  sistemul  amestecului  guvernamental  în  activitatea  bancară.  Pe 

17.  Noţiunea  de  expansiune  „normală”  a  creditului  este  absurdă.  Emiterea  de  noi 
mijloace  fiduciare,  indiferent  în  ce  cantitate,  pune  întotdeauna  în  mişcare  acele  modi¬ 
ficări  în  structura  preţurilor  a  căror  descriere  cade  în  sarcina  teoriei  ciclului  economic. 
Bineînţeles,  dacă  noua  cantitate  emisă  nu  este  mare,  nu  vor  fi  mari  nici  efectele  inevi¬ 
tabile  ale  expansiunii. 

de  altă  parte,  nu  se  limita  decât  emiterea  de  bancnote  neacoperite  în 
metal  preţios.  Mijloacele  fiduciare  n-au  fost  suprimate,  decât  în  mă¬ 
sura  în  care  luau  forma  bancnotelor.  Ele  puteau  prolifera  sub  forma 
monedei  depozit. 

In  vederea  dezvoltării  ideii  implicate  în  teoria  Şcolii  Monetare  până 
la  ultimele  sale  concluzii  logice,  s-ar  putea  sugera  ca  toate  băncile  să  fie 
forţate  prin  lege  să  deţină  o  rezervă  monetară  de  100%,  pentru  acope¬ 
rirea  cantităţii  totale  de  substitute  monetare  (bancnote  plus  depozite 
la  cerere).  Acesta  este  nucleul  planului  de  adoptare  a  rezervelor  100%, 
al  profesorului  Irving  Fisher.  însă  profesorul  Fisher  şi-a  combinat  pla- 
{443}  nul  cu  propunerea  sa  de  adoptare  ca  etalon  a  unui  index  numeric  (in- 
dex-number  standard).  Am  arătat  deja  de  ce  o  asemenea  schemă  este 
iluzorie  şi  echivalentă  cu  aprobarea  în  mod  deschis  a  puterii  statului 
de  a  manipula  puterea  de  cumpărare,  în  funcţie  de  apetitul  celor  mai 
puternice  grupuri  de  presiune.  Dar  chiar  şi  dacă  planul  de  legifera¬ 
re  al  rezervelor  100%  ar  fi  adoptat  pe  baza  unui  etalon  aur  neadul- 
terat,  el  nu  ar  îndepărta  cu  totul  dezavantajele  inerente  oricărui  tip 
de  amestec  guvernamental  în  activităţile  bancare.  Pentru  a  evita  orice 
nouă  expansiune  a  creditelor  este  necesar  ca  activitatea  bancară  să  fie 
aşezată  sub  jurisdicţia  regulilor  generale  ale  dreptului  comercial  şi  ci¬ 
vil,  care  silesc  pe  fiecare  individ  şi  pe  fiecare  firmă  să-şi  îndeplinească 
toate  obligaţiile,  în  sensul  respectării  depline  a  termenilor  contractuali. 
Dacă  se  perpetuează  caracterul  de  organisme  privilegiate  al  băncilor, 
care  sunt  supuse  unor  prevederi  legislative  speciale,  atunci  nu  dispa¬ 
re  instrumentul  pe  care  guvernele  îl  pot  întrebuinţa  pentru  obiective 
fiscale.  Atunci  orice  restricţie  impusă  emisiunii  de  mijloace  fiduciare 
depinde  de  bunele  intenţii  ale  guvernului  şi  ale  parlamentului.  Acestea 
pot  limita  emisiunea  în  timpul  perioadelor  considerate  normale.  însă 
restricţia  va  fi  ridicată,  ori  de  câte  ori  un  guvern  socoteşte  că  recursul  la 
asemenea  măsuri  extraordinare  este  justificat  de  vreo  stare  de  urgenţă. 
Dacă  o  administraţie  şi  partidul  care  o  susţine  doresc  să-şi  sporească 
cheltuielile  fără  a-şi  periclita  popularitatea  prin  impunerea  de  impozi¬ 
te  mai  ridicate,  ei  vor  fi  întotdeauna  gata  să  declare  că  impasul  în  care 
se  află  este  o  stare  de  urgenţă.  Recursul  la  tiparniţă  şi  la  complezenţa 
servilă  a  responsabililor  bancari,  grăbiţi  să  dea  satisfacţie  autorităţilor 
prin  felul  în  care-şi  gestionează  activităţile,  este  instrumentul  preferat 
al  guvernelor  dornice  să  cheltuiască  bani  pentru  care  contribuabilii  nu 
sunt  dispuşi  să  suporte  impozite  mai  ridicate. 

Libera  competiţie  bancară  este  singura  metodă  disponibilă  pentru 
prevenirea  pericolelor  inerente  expansiunii  creditelor.  Este  adevărat  că 
ea  nu  ar  împiedica  o  expansiune  lentă  a  creditelor,  menţinute  în  limite 

foarte  înguste,  practicată  de  bănci  precaute,  care  ar  furniza  publicului 
toate  informaţiile  necesare  despre  statutul  lor  financiar.  Dar  în  regim 
de  liberă  competiţie  bancară  ar  fi  fost  imposibil  ca  expansiunea  credi¬ 
telor,  cu  toate  consecinţele  sale  inevitabile,  să  capete  proporţiile  unei 
caracteristici  obişnuite  -  am  fi  tentaţi  să  spunem  chiar  normale  -  a 
sistemului  economic.  Numai  libera  competiţie  bancară  ar  fi  putut  feri 
economia  de  piaţă  de  crize  şi  depresiuni. 

Privind  în  urmă,  la  istoria  ultimelor  două  secole,  nu  putem  să  nu 
observăm  că  erorile  comise  de  liberalism  în  domeniul  problemelor 
legate  de  activităţile  bancare  au  reprezentat  o  lovitură  fatală  pentru 
economia  de  piaţă.  Nu  exista  nici  un  motiv  să  se  abdice  de  la  principiul 
liberei  iniţiative  în  domeniul  activităţilor  bancare.  Majoritatea  politi¬ 
cienilor  liberali  au  dezarmat  pur  şi  simplu  în  faţa  ostilităţii  populare, 
îndreptate  împotriva  acordării  de  bani  cu  împrumut  şi  a  perceperii  de 
dobânzi.  Ei  n-au  reuşit  să  înţeleagă  că  rata  dobânzii  este  un  fenomen 
de  piaţă,  care  nu  poate  fi  manipulat  ad  libitum  de  autorităţi  sau  de 
vreun  alt  organism.  Ei  şi-au  însuşit  superstiţia  că  reducerea  ratei  do¬ 
bânzii  este  benefică  şi  că  expansiunea  creditelor  este  mijlocul  potrivit 
în  vederea  obţinerii  unor  asemenea  bani  ieftini.  Nimic  nu  a  dăunat 
mai  mult  cauzei  liberalismului  decât  revenirea  aproape  regulată  a  bo- 
om-urilor  febrile  şi  a  prăbuşirii  pieţelor  dominate  de  optimism  cu  pri¬ 
vire  la  creşterea  cursului,  urmate  de  crize  prelungite.  Opinia  publică  a 
căpătat  convingerea  că  astfel  de  fenomene  sunt  inevitabile  pentru  o 
economie  de  piaţă  neobstrucţionată.  Oamenii  nu  realizau  că  ceea  ce  îi 
deranja  erau  consecinţele  necesare  ale  politicilor  menite  să  reducă  rata 
dobânzii,  prin  mijlocirea  expansiunii  creditelor.  Ei  s-au  cramponat  cu 
încăpăţânare  de  aceste  politici  şi  au  încercat  zadarnic  să  combată  con¬ 
secinţele  nedorite  ale  unui  amestec  guvernamental  tot  mai  pronunţat. 

Observaţii  referitoare  la  discuţiile  despre 
libera  competiţie  bancară 

Şcoala  Bancară  considera  că  emiterea  unei  cantităţi  prea  mari  de  bancnote 
este  imposibilă,  atâta  vreme  cât  banca  se  limitează  la  acordarea  de  împrumu¬ 
turi  pe  termen  scurt.18  Când  un  împrumut  este  înapoiat  la  scadenţă,  bancno¬ 
tele  reintră  în  posesia  băncii  şi  dispar  astfel  de  pe  piaţă.  Insă  lucrul  acesta  nu 
se  întâmplă  decât  dacă  banca  reduce  volumul  creditelor  acordate.  (Dar  chiar 
şi  atunci,  prin  aceasta  nu  se  neutralizează  efectele  precedentei  expansiuni  a 
creditului.  Efectelor  acesteia  i  se  adaugă,  pur  şi  simplu,  efectele  unei  contracţii 
ulterioare  a  creditului.)  Scenariul  obişnuit  este  cel  în  care  banca  înlocuieşte 
efectele  expirate  şi  achitate  prin  scontarea  unor  noi  efecte  de  schimb  (bills  of 

exchange).  In  acest  caz,  cantităţii  de  bancnote  retrase  de  pe  piaţă  prin  onorarea 
unui  împrumut  prealabil  îi  corespunde  o  cantitate  de  bancnote  nou  emise. 

Concatenarea  care  limitează  expansiunea  creditului  într-un  sistem  de  libe¬ 
ră  competiţie  bancară  funcţionează  diferit.  Ea  nu  are  nici  un  fel  de  legătură 
cu  procesul  avut  în  vedere  de  acest  aşa-zis  Principiu  al  lui  Fullarton,  ci  este 
provocată  de  faptul  că  expansiunea  creditelor  nu  măreşte  prin  ea  însăşi  cli¬ 
entela  băncii,  adică  numărul  de  persoane  care  le  atribuie  creanţelor  la  cerere 
asupra  băncii  caracterul  de  substitute  monetare.  Deoarece  emiterea  de  către  o 
bancă  de  mijloace  fiduciare  în  exces  augmentează,  după  cum  am  văzut  mai  sus, 
suma  care  trebuie  plătită  de  clienţii  băncii  expansioniste  către  alte  persoane, 
ea  sporeşte  concomitent  cererea  de  rambursare  a  substitutelor  sale  monetare. 
In  felul  acesta  ea  forţează  banca  expansionistă  să  dea  dovadă  de  reţinere. 

Faptul  acesta  n-a  fost  niciodată  pus  în  discuţie  în  ce  priveşte  depozitele 
rambursabile  la  cerere.  Este  evident  că  banca  expansionistă  ar  ajunge  rapid 
{445}  într-o  poziţie  dificilă,  în  privinţa  operaţiunilor  de  clearing  cu  alte  bănci.  însă 
uneori  s-a  susţinut  că  lucrurile  se  prezintă  diferit  în  ce  priveşte  bancnotele. 

în  tratarea  problemelor  legate  de  substitute  monetare,  catalactica  afirmă 
despre  creanţele  respective  că  sunt  privite  de  un  număr  de  oameni  ca  şi  cum 
ar  fi  bani,  că  sunt  date  şi  primite  în  tranzacţii  şi  păstrate  în  deţineri  monetare, 
ca  şi  banii.  Tot  ce  afirmă  catalactica  cu  privire  la  substitutele  monetare  pre¬ 
supune  această  stare  de  lucruri.  însă  ar  fi  ridicol  să  credem  că  orice  bancnotă 
emisă  de  o  bancă  devine  într-adevăr  un  substitut  monetar.  Ceea  ce  conferă 
unei  bancnote  statutul  de  substitut  monetar  este  un  anumit  tip  de  bunăvo¬ 
inţă  de  care  se  bucură  banca  emitentă.  Cea  mai  mică  îndoială  cu  privire  la 
capacitatea  sau  disponibilitatea  unei  bănci  de  a  rambursa  orice  bancnotă  fără 
întârziere,  în  orice  moment  şi  fără  nici  o  cheltuială  pentru  purtător,  submi¬ 
nează  tipul  acesta  special  de  bunăvoinţă  şi  înlătură  caracterul  de  substitute 
monetare  al  bancnotelor.  Putem  admite  că  toată  lumea  este  nu  numai  dispusă 
să  primească  asemenea  bancnote  îndoielnice  cu  împrumut,  ci  şi  că  preferă  să 
le  primească  în  calitate  de  plăţi,  mai  degrabă  decât  să  mai  aibă  de  aşteptat, 
însă  dacă  există  îndoieli  cu  privire  la  caracterul  lor  ireproşabil,  oamenii  se  vor 
grăbi  să  scape  de  ele  cât  mai  rapid  cu  putinţă.  Ei  vor  păstra  în  deţinerile  lor 
monetare  bani  şi  substitute  monetare  pe  care  le  consideră  întru  totul  sigure, 
renunţând  la  bancnotele  suspecte.  Aceste  bancnote  vor  fi  comercializate  cu  un 
rabat,  iar  această  împrejurare  va  face  ca  ele  să  se  îndrepte  din  nou  către  banca 
lor  emitentă,  singura  care  este  obligată  să  le  răscumpere  la  întreaga  valoare 
nominală  înscrisă  pe  ele. 

Chestiunea  poate  fi  clarificată  şi  mai  bine  dacă  aruncăm  o  privire  asupra 
condiţiilor  de  desfăşurare  a  activităţilor  bancare  din  Europa  continentală.  Aici 
băncile  comerciale  nu  erau  supuse  nici  unei  limite  în  ce  priveşte  cantitatea 
depozitelor  rambursabile  la  vedere.  Ele  ar  fi  fost  în  măsură  să  acorde  credit  de 
circulaţie,  şi  astfel  să  expandeze  creditul,  prin  adoptarea  metodelor  aplicate  de 
băncile  din  ţările  anglo-saxone.  însă  publicul  nu  s-a  arătat  dispus  să  trateze 
asemenea  depozite  bancare  ca  pe  nişte  substitute  monetare.  O  persoană  care 

primea  un  cec  îl  convertea  de  regulă  imediat  în  bani,  retrăgând  astfel  de  la 
bancă  suma  respectivă.  Pentru  o  bancă  comercială  era  imposibil  să  acorde  îm¬ 
prumuturi  prin  deschiderea  de  credite  în  contul  debitorului,  cu  excepţia  unei 
sume  neglijabile.  îndată  ce  un  debitor  plătea  cu  un  cec  urma  retragerea  sumei 
respective  de  la  bancă.  Numai  firmele  mari  priveau  depozitele  ca  pe  nişte 
substitute  monetare.  Deşi  băncile  centrale  din  majoritatea  acestor  ţări  nu  erau 
supuse  nici  unor  restricţii  legale  care  să  le  afecteze  gestionarea  depozitelor, 
ele  au  fost  împiedicate  să  întrebuinţeze  acest  instrument  ca  pe  un  vehicul  de 
expansiune  a  creditelor  pe  scară  mare,  deoarece  clientela  monedei-depozit 
era  prea  redusă.  Practic  singurul  instrument  al  creditului  de  circulaţie  şi  al 
expansiunii  creditelor  erau  bancnotele. 

în  anii  optzeci  ai  secolului  al  xix-lea  guvernul  austriac  s-a  lansat  într-un 
proiect  de  popularizare  a  monedei-cec,  prin  înfiinţarea  unui  departament 
de  conturi  de  cecuri  în  cadrul  Serviciului  de  Economii  al  Oficiului  Poştal. 
Iniţiativa  a  fost  într-o  anumită  măsură  încununată  de  succes.  Depozitele  din 
cadrul  acestui  departament  al  Oficiului  Poştal  erau  tratate  ca  substitute  mo¬ 
netare,  de  către  o  clientelă  mai  largă  decât  cea  a  departamentului  conturilor 
de  cecuri  din  cadrul  Băncii  Centrale  de  Emisiune  a  ţării.  Sistemul  a  fost  păs¬ 
trat  de  noile  state  care  i-au  succedat  imperiului  habsburgic  în  1918.  El  a  fost 
adoptat  de  asemenea  de  numeroase  alte  ţări  europene,  cum  ar  fi  Germania. 
Este  important  să  observăm  că  acest  tip  de  monedă-depozit  a  fost  o  iniţiativă 
pur  guvernamentală,  iar  creditul  de  circulaţie  acordat  de  acest  sistem  a  fost 
destinat  exclusiv  guvernelor.  Este  grăitor  faptul  că  numele  instituţiei  austriece 
de  economii  din  cadrul  Oficiului  Poştal,  ca  şi  cel  al  majorităţii  replicilor  sale 
din  străinătate,  nu  a  fost  Bancă  de  Economii,  ci  Oficiu  de  Economii  ( Amt ). 
în  afara  acestor  depozite  la  cerere  gestionate  de  sistemul  poştal  de  stat,  în 
majoritatea  ţărilor  non-anglo-saxone  principalele  vehicule  ale  creditului  de 
circulaţie  sunt  bancnotele  şi,  într-o  măsură  mai  redusă,  depozitele  de  la  Banca 
Centrală  de  Emisiune  controlată  de  stat. 

In  Statele  Unite,  mulţi  patroni  plătesc  indemnizaţii  şi  chiar  salarii  prin 
emitere  de  cecuri.  In  măsura  în  care  beneficiarii  preschimbă  imediat  cecurile 
în  bani  lichizi  şi  retrag  întreaga  sumă  de  la  bancă,  această  metodă  nu  în¬ 
seamnă  decât  că  povara  oneroasă  a  manipulării  de  monede  şi  bancnote  este 
transferată  de  la  casieria  patronului  la  casieria  băncii.  Ea  nu  are  implicaţii 
catalactice.  Dacă  toţi  cetăţenii  ar  proceda  în  felul  acesta  cu  cecurile  pe  care  le 
primesc,  depozitele  nu  ar  fi  substitute  monetare  şi  nu  ar  putea  fi  utilizate  ca 
instrumente  ale  creditului  de  circulaţie.  Ceea  ce  face  ca  depozitele  să  fie  ceea 
ce  se  numeşte  îndeobşte  monedă-cec  sau  monedă-depozit  este  doar  faptul  că 
o  parte  considerabilă  a  opiniei  publice  le  priveşte  ca  substitute  monetare. 

Este  o  greşeală  să  se  asocieze  noţiunii  de  liberă  competiţie  bancară  imagi¬ 
nea  unei  stări  de  lucruri  în  care  toată  lumea  este  liberă  să  emită  bancnote  şi  să 
înşele  publicul  ad  libitum.  Se  invocă  adesea  dictonul  unui  american  anonim, 
citat  de  Tooke:  „Liberul  schimb  în  domeniul  bancar  înseamnă  liber  schimb  în 
activitatea  de  escrocare”  („ Free  trade  in  banking  is firee  trade  in  swindling ”).  Cu 

toate  acestea,  libertatea  de  a  emite  bancnote  ar  fi  redus  considerabil  întrebu¬ 
inţarea  acestora,  dacă  nu  ar  fi  suprimat-o  complet.  Aceasta  este  ideea  pe  care 
a  avansat-o  Cernuschi,  cu  prilejul  audierilor  comisiei  franceze  de  anchetă  asu¬ 
pra  activităţilor  bancare,  din  24  octombrie  1865:  „Cred  că  ceea  ce  se  numeşte 
libertate  bancară  ar  avea  drept  rezultat  dispariţia  completă  a  bancnotelor  din 
Franţa.  Doresc  să  acord  tuturor  dreptul  de  a  emite  bancnote,  astfel  încât  ni¬ 
meni  să  nu  le  mai  accepte.”19 

Se  poate  susţine  opinia  după  care  bancnotele  sunt  mai  comode  decât  mo¬ 
neda  metalică,  astfel  încât  întrebuinţarea  lor  este  recomandată  de  conside¬ 
rente  practice.  In  măsura  în  care  lucrurile  stau  astfel,  publicul  ar  fi  dispus  să 
plătească  o  primă  pentru  evitarea  inconvenientelor  legate  de  transportul  de 
greutăţi  mari  de  monede  în  buzunare.  Astfel,  bancnotele  emise  de  bănci  a 
căror  solvabilitate  era  nepusă  la  îndoială  se  tranzacţionau  cândva  cu  un  mic 
adaos  faţă  de  moneda  metalică.  Astfel,  cecurile  de  călătorie  sunt  destul  de 
populare,  deşi  băncile  care  le  emit  percep  un  comision  pentru  această  operaţie. 
Dar  nimic  din  toate  acestea  n-are  legătură  cu  problema  care  ne  preocupă. 
Lucrurile  acestea  nu  justifică  politicile  care  urmăresc  să  convingă  publicul  să 
recurgă  la  utilizarea  bancnotelor.  Guvernele  nu  au  favorizat  întrebuinţarea 
bancnotelor  pentru  a  le  scuti  de  inconveniente  pe  doamnele  care  fac  cumpă¬ 
rături.  Ideea  lor  era  de  a  reduce  rata  dobânzii  şi  de  a  deschide  o  linie  ieftină  de 
credit  pentru  trezoreriile  lor.  In  ochii  lor,  augmentarea  cantităţii  de  mijloace 
fiduciare  era  un  mijloc  de  promovare  a  bunăstării. 

Bancnotele  nu  sunt  indispensabile.  Toate  reuşitele  economice  ale  capitalis¬ 
mului  ar  fi  existat  şi  dacă  ele  n-ar  fi  apărut  niciodată.  în  plus,  moneda-depozit 
poate  furniza  toate  serviciile  pe  care  le  furnizează  bancnotele.  Iar  amestecul 
statului  în  gestionarea  depozitelor  băncilor  comerciale  nu  poate  fi  justificat 
prin  pretextul  ipocrit  că  sărmanii  salariaţi  şi  fermieri  ignoranţi  trebuie  să  fie 
protejaţi  împotriva  bancherilor  cei  răi. 

însă,  se  pot  întreba  unii,  cum  rămâne  cu  posibilitatea  cartelizării  băncilor 
comerciale?  Oare  n-ar  putea  băncile  să  se  înţeleagă  între  ele  în  vederea  expan¬ 
siunii  nelimitate  a  emisiunilor  lor  de  mijloace  fiduciare?  Obiecţia  aceasta  este 
ridicolă.  Câtă  vreme  publicul  nu  este  lipsit,  prin  intervenţii  guvernamentale, 
de  dreptul  de  a-şi  retrage  depozitele,  nici  o  bancă  nu-şi  poate  risca  bunăvoinţa 
de  care  dispune  prin  înţelegeri  cu  bănci  a  căror  reputaţie  nu  se  ridică  la  acelaşi 
nivel.  Nu  trebuie  să  uităm  că  orice  bancă  ce  emite  mijloace  fiduciare  se  află 
într-o  poziţie  mai  degrabă  precară.  Atuul  său  cel  mai  preţios  este  reputaţia. 
Ea  este  condamnată  la  faliment  îndată  ce  se  nasc  îndoieli  cu  privire  la  cre¬ 
dibilitatea  şi  solvabilitatea  ei  ireproşabilă.  Pentru  o  bancă  ce  se  bucură  de  un 
bun  renume  ar  fi  o  sinucidere  să-şi  lege  numele  de  acelea  ale  altor  bănci  cu  o 
reputaţie  mai  proastă.  Intr-un  sistem  de  liberă  competiţie  bancară,  un  cartel 
bancar  ar  distruge  întregul  sistem  bancar  al  ţării.  El  nu  ar  sluji  interesele  nici 
unei  bănci. 

Cel  mai  adesea  băncilor  cu  o  bună  reputaţie  li  se  reproşează  conservato¬ 
rismul  şi  îndărătnicia  de  care  dau  dovadă  când  este  vorba  de  expansiunea 

19.  Cf.  Cernuschi,  Contre  le  billet de banque,Vms,  1866, p.  55. 

creditelor.  In  ochii  celor  care  nu  merită  credite,  această  abstinenţă  apare  ca 
un  viciu.  însă  ea  este  prima  şi  cea  mai  importantă  regulă  pentru  gestionarea 
operaţiunilor  bancare  în  regim  de  liberă  competiţie  bancară. 

Pentru  contemporanii  noştri  este  extrem  de  dificil  să-şi  imagineze  o  si¬ 
tuaţie  de  liberă  competiţie  bancară,  deoarece  ei  iau  amestecul  guvernului 
în  activităţile  bancare  drept  de  la  sine  înţeles  şi  necesar.  însă  trebuie  să  ne 
amintim  că  acest  amestec  guvernamental  s-a  bazat  pe  presupoziţia  eronată  că 
expansiunea  creditelor  este  mijlocul  potrivit  de  reducere  permanentă  a  ratei 
dobânzii,  fără  a  dăuna  nimănui  cu  excepţia  capitaliştilor  cei  lipsiţi  de  scrupule. 
Guvernele  s-au  amestecat  tocmai  pentru  că  ştiau  că  libera  competiţie  bancară 
asigură  menţinerea  expansiunii  creditelor  în  limite  reduse. 

Economiştii  pot  avea  dreptate  atunci  când  afirmă  că  actuala  situaţie  a  băn¬ 
cilor  face  ca  intervenţia  guvernamentală  în  activităţile  bancare  să  fie  recoman¬ 
dabilă.  însă  această  situaţie  actuală  a  băncilor  nu  este  rezultatul  funcţionării 
economiei  de  piaţă  neobstrucţionate.  Ea  este  produsul  tentativelor  diverselor 
guverne  de  a  crea  condiţiile  necesare  pentru  expansiunea  creditelor  pe  scară 
largă.  Dacă  guvernele  nu  s-ar  fi  amestecat  niciodată,  atunci  utilizarea  bancno¬ 
telor  şi  a  monedei-depozit  ar  fi  fost  limitată  la  acele  segmente  ale  populaţiei 
care  ştiu  foarte  bine  cum  să  distingă  între  băncile  solvabile  şi  cele  insolvabile. 
In  acest  caz  nu  ar  fi  fost  posibilă  vreo  expansiune  a  creditelor  pe  scară  mare. 
Numai  guvernele  sunt  responsabile  pentru  răspândirea  extazului  superstiţios 
cu  care  omul  de  rând  priveşte  fiecare  bucăţică  de  hârtie  pe  care  trezoreria  sau 
agenţiile  pe  care  le  controlează  aceasta  au  tipărit  cuvintele  magice:  mijloc  legal 
de  efectuare  a  plăţilor  ( legal  tender). 

Amestecul  guvernului  în  actuala  configuraţie  a  întreprinderilor 
bancare  s-ar  putea  justifica,  dacă  obiectivul  său  ar  fi  de  a  pune  capăt 
situaţiei  nesatisfăcătoare,  împiedicând,  sau  cel  puţin  reducând  orice 
expansiune  suplimentară  a  creditelor.  în  fapt,  principalul  obiectiv  al 
amestecului  guvernamental  contemporan  este  intensificarea  noilor 
expansiuni  ale  creditelor.  Politica  aceasta  este  destinată  eşecului.  Mai 
devreme  sau  mai  târziu  ea  trebuie  să  conducă  la  o  catastrofă. 

1 3 .  Volumul  şi  compoziţia  deţinerilor  monetare 

Cantitatea  totală  de  bani  şi  de  substitute  monetare  se  află  în  posesia 
indivizilor  şi  a  firmelor,  în  deţinerile  lor  monetare.  Partea  fiecăruia  este 
determinată  de  utilitatea  marginală.  Fiecare  individ  sau  firmă  doreş¬ 
te  să  deţină  o  anumită  parte  din  avuţia  sa  totală  sub  formă  de  bani. 
Pentru  a  se  debarasa  de  un  exces  monetar  el  îşi  sporeşte  cumpărăturile, 
iar  pentru  a  remedia  o  insuficienţă  îşi  sporeşte  vânzările.  Economistul 
nu  trebuie  să  se  lase  înşelat  de  terminologia  curentă,  care  confundă 
cererea  de  bani  în  vederea  deţinerii  de  monedă  cu  cererea  de  avuţie  şi 
bunuri  comercializabile. 

Ceea  ce  se  poate  spune  despre  indivizi  şi  firme  nu  este  mai  puţin 
adevărat  cu  privire  la  orice  sumă  de  deţineri  monetare,  ale  unui  număr 
de  indivizi  sau  de  firme.  Punctul  de  vedere  din  care  analizăm  un  număr 
de  asemenea  indivizi  şi  firme  ca  pe  o  totalitate,  sumând  deţinerile  lor 
monetare,  este  indiferent.  Deţinerile  monetare  ale  unui  oraş,  ale  unei 
provincii,  sau  ale  unei  ţări  reprezintă  suma  deţinerilor  monetare  ale 
tuturor  rezidenţilor  teritoriului  respectiv. 

Să  presupunem  că  economia  de  piaţă  întrebuinţează  numai  un  sin¬ 
gur  tip  de  monedă  şi  că  substitutele  monetare  sunt  fie  necunoscute, 
fie  utilizate  în  întreaga  regiune  de  toată  lumea,  în  mod  nediferenţiat. 
Poate  fi  vorba,  de  exemplu,  de  bani  de  aur  şi  de  bancnote  rambursabile, 
emise  de  o  bancă  mondială  şi  tratate  de  toată  lumea  ca  substitute  mo¬ 
netare.  In  aceste  ipoteze,  măsurile  care  stânjenesc  schimbul  de  bunuri 
şi  servicii  nu  afectează  situaţia  tranzacţiilor  monetare  şi  nici  volumul 
deţinerilor  monetare.  Tarifele  vamale,  embargourile  şi  barierele  ridi¬ 
cate  în  calea  migraţiei  afectează  tendinţele  de  egalizare  a  preţurilor, 
salariilor  şi  ratelor  dobânzii,  dar  nu  acţionează  direct  asupra  deţinerilor 
{449}  monetare. 

Dacă  un  guvern  urmăreşte  sporirea  volumului  de  bani  aflat  în  po¬ 
sesia  supuşilor  săi,  el  trebuie  să  le  ordone  acestora  să  depună  o  anu¬ 
mită  cantitate  la  o  instituţie  şi  să-i  lase  acolo  neatinşi.  Necesitatea  de 
a-şi  procura  această  cantitate  i-ar  forţa  pe  toţi  să  vândă  mai  mult  şi  să 
cumpere  mai  puţin.  Preţurile  locale  ar  scădea;  exporturile  ar  spori  iar 
importurile  s-ar  reduce;  o  cantitate  de  bani  ar  fi  importată.  însă  dacă 
guvernul  nu  ar  face  decât  să  obstrucţioneze  importul  de  bunuri  şi  ex¬ 
portul  de  bani,  el  nu  ar  reuşi  să-şi  atingă  ţelul.  Dacă  importurile  scad, 
în  absenţa  altor  modificări,  exporturile  scad  concomitent  şi  ele. 

Rolul  pe  care-1  joacă  banii  în  comerţul  internaţional  nu  diferă  de  cel 
pe  care-1  joacă  în  comerţul  intern.  Banii  reprezintă  un  mijloc  de  efec¬ 
tuare  a  schimburilor  în  comerţul  internaţional,  în  aceeaşi  măsură  ca  şi 
în  comerţul  intern.  Atât  în  comerţul  intern,  cât  şi  în  cel  internaţional, 
cumpărările  şi  vânzările  au  drept  rezultat  mai  mult  decât  transferuri 
de  monedă  între  deţinerile  monetare  ale  indivizilor  şi  firmelor  numai 
dacă  actorii  urmăresc  deliberat  augmentarea  sau  reducerea  deţinerilor 
lor  monetare.  Pătrunderea  unui  surplus  de  monedă  într-o  ţară  are  loc 
numai  când  rezidenţii  acesteia  devin  mai  dornici  să-şi  augmenteze  de¬ 
ţinerile  monetare  decât  străinii.  O  scurgere  de  bani  intervine  numai 
dacă  localnicii  sunt  mai  dornici  decât  străinii  să-şi  reducă  deţinerile 
monetare.  Un  transfer  de  bani  dintr-o  ţară  în  alta  care  nu  este  com¬ 
pensat  printr-un  transfer  în  direcţia  opusă  nu  este  niciodată  rezultatul 
neintenţionat  al  tranzacţiilor  comerciale  internaţionale.  El  este  întot- 

deauna  rezultatul  modificării  deliberate  a  deţinerilor  monetare  ale  re¬ 
zidenţilor.  După  cum  grâul  nu  este  exportat  decât  dacă  rezidenţii  ţării 
respective  doresc  să  exporte  un  surplus  de  grâu,  tot  astfel  banii  nu  sunt 
exportaţi  decât  dacă  rezidenţii  ţării  respective  doresc  să  exporte  o  sumă 
de  bani,  pe  care  o  consideră  un  surplus. 

Dacă  o  ţară  adoptă  întrebuinţarea  de  substitute  monetare  care  nu 
sunt  întrebuinţate  în  străinătate,  atunci  apare  un  asemenea  surplus. 
Apariţia  acestor  substitute  monetare  este  echivalentă  cu  o  creştere  a 
ofertei  de  bani  în  sens  larg  -  adică  a  ofertei  de  bani  plus  mijloace 
fiduciare  -  a  ţării  respective;  ea  provoacă  un  surplus  al  ofertei  de  mo¬ 
nedă  în  sens  larg.  Rezidenţii  devin  dornici  să  se  debaraseze  de  partea 
lor  de  surplus,  sporindu-şi  cumpărăturile  de  bunuri,  fie  autohtone  fie 
străine.  In  primul  caz  exporturile  scad,  iar  în  al  doilea  importurile  cresc. 
In  ambele  cazuri,  surplusul  de  bani  se  scurge  în  străinătate.  Deoarece, 
conform  ipotezei  pe  care  am  făcut-o,  substitutele  monetare  nu  se  pot 
exporta,  în  afara  ţării  nu  se  scurg  decât  bani  propriu-zişi.  Rezultatul 
este  că,  în  compoziţia  ofertei  interne  de  bani  în  sens  larg  (monedă 
+  mijloace  fiduciare),  proporţia  banilor  scade  şi  proporţia  mijloacelor 
fiduciare  creşte.  Stocul  intern  de  bani  în  sens  restrâns  este  acum  mai 
redus  decât  era  în  prealabil. 

Presupunem  în  continuare  că  substitutele  monetare  interne  înce¬ 
tează  de  a  mai  fi  substitute  monetare.  Banca  emitentă  încetează  de  a 
le  mai  rambursa  în  bani  propriu-zişi.  Aceste  foste  substitute  monetare 
sunt  acum  creanţe  asupra  unei  bănci  care  nu-şi  îndeplineşte  obligaţi¬ 
ile,  o  bancă  ale  cărei  capacitate  şi  disponibilitate  de  plată  a  datoriilor 
sunt  îndoielnice.  Nimeni  nu  ştie  dacă  şi  când  vor  mai  fi  ele  eventual 
rambursate.  Dar  este  posibil  ca  aceste  creanţe  să  fie  utilizate  de  public 
în  calitate  de  monedă-credit.  Ca  substitute  monetare,  ele  erau  conside¬ 
rate  echivalente  cu  suma  de  bani  asupra  căreia  dădeau  o  creanţă  ram¬ 
bursabilă  în  orice  moment.  Ca  monedă-credit,  ele  sunt  comercializate 
acum  cu  un  rabat. 

In  acest  moment  guvernul  poate  interveni.  El  decretează  că  aceste 
piese  de  monedă-credit  reprezintă  mijloace  legale  de  efectuare  a  plăţi¬ 
lor,  la  valoarea  înscrisă  pe  ele.20  Fiecare  creditor  este  ţinut  să  le  accepte 
drept  plată,  la  valoarea  nominală  înscrisă  pe  ele.  Nici  un  comerciant 
nu  are  libertatea  de  a  discrimina  împotriva  lor.  Decretul  urmăreşte  să 
forţeze  publicul  să  trateze  lucruri  cu  valori  de  schimb  diferite  ca  şi  cum 

20.  Foarte  adesea  calitatea  de  mijloace  legale  de  efectuare  a  plăţilor  le-a  fost  con¬ 
ferită  unor  astfel  de  bancnote  încă  din  vremea  când  ele  mai  constituiau  substitute 
monetare,  posedând  ca  atare  o  valoare  de  schimb  egală  cu  cea  a  banilor.  La  vremea 
promulgării  sale,  decretul  nu  avea  nici  o  importanţă  catalactică.  Acum  el  devine  im¬ 
portant,  deoarece  piaţa  încetează  de  a  mai  considera  bancnotele  substitute  monetare. 

ar  avea  aceeaşi  valoare  de  schimb.  El  se  amestecă  în  structura  preţurilor 
determinată  de  către  piaţă.  El  stabileşte  preţuri  minimale  pentru  mo- 
neda-credit  şi  preţuri  maximale  pentru  moneda-marfă  (aur)  şi  pentru 
valuta  străină.  Rezultatul  nu  este  cel  urmărit  de  guvern.  Diferenţa  în¬ 
tre  valoarea  de  schimb  a  monedei  credit  şi  a  monedei  aur  nu  dispare. 
Deoarece  întrebuinţarea  monedelor  metalice  la  preţul  lor  de  piaţă  este 
interzisă,  actorii  încetează  de  a  le  mai  întrebuinţa  în  actele  de  vânza¬ 
re,  cumpărare  şi  pentru  plata  datoriilor.  Ei  le  păstrează  sau  le  exportă. 
Banii-marfă  dispar  de  pe  piaţa  internă.  Moneda  proastă,  spune  legea 
lui  Gresham,  o  alungă  din  ţară  pe  cea  bună.  Mai  corect  ar  fi  să  se  spună 
că  moneda  subevaluată  ca  urmare  a  decretului  guvernamental  dispare 
de  pe  piaţă,  iar  cea  supraevaluată  prin  decret  rămâne. 

Scurgerea  monedei  marfă  nu  este  efectul  unei  balanţe  defavorabile 
de  plăţi,  ci  al  unui  amestec  guvernamental  în  structura  preţurilor. 

14.  Balanţele  de  plăţi 

Confruntarea  echivalentului  monetar  al  tuturor  intrărilor  şi  ieşirilor 
unui  individ  sau  unui  grup  de  indivizi,  pe  durata  unei  anumite  perioa¬ 
de  de  timp,  se  numeşte  balanţă  de  plăţi.  Rubrica  creditelor  şi  rubrica 
debitelor  sunt  întotdeauna  egale.  Balanţa  de  plăţi  este  întotdeauna  în 
{451}  echilibru. 

Dacă  dorim  să  cunoaştem  poziţia  unui  individ  în  cadrul  economiei 
de  piaţă,  trebuie  să  ne  uităm  la  balanţa  sa  de  plăţi.  Ea  ne  spune  totul 
despre  rolul  pe  care-1  joacă  el  în  sistemul  de  diviziune  socială  a  muncii. 
Ea  ne  arată  ce  oferă  el  concetăţenilor  săi  şi  ce  primeşte,  sau  ia  de  la 
aceştia.  Ea  ne  arată  dacă  el  este  un  cetăţean  decent,  care  se  autosusţine, 
un  hoţ,  sau  un  cerşetor.  Ea  arată  dacă  el  îşi  consumă  toate  veniturile, 
sau  economiseşte  o  parte  din  ele.  Există  multe  aspecte  ale  vieţii  umane 
care  nu  se  reflectă  în  paginile  unui  registru.  Există  virtuţi  şi  realizări, 
vicii  şi  crime,  care  nu  lasă  nici  o  urmă  în  conturi.  Dar  în  măsura  în 
care  o  persoană  este  integrată  în  viaţa  şi  activităţile  sociale,  în  măsura 
în  care  ea  contribuie  la  efortul  comun  al  societăţii  şi  contribuţiile  sale 
sunt  apreciate  de  semenii  săi,  şi  în  măsura  în  care  consumă  ceea  ce  se 
comercializează  sau  s-ar  putea  comercializa  pe  piaţă,  informaţia  furni¬ 
zată  este  completă. 

Combinând  balanţele  de  plăţi  ale  unui  anumit  număr  de  indivizi  şi 
lăsând  deoparte  intrările  contabile  care  se  referă  la  tranzacţiile  dintre 
membrii  acestui  grup,  obţinem  balanţa  de  plăţi  a  grupului.  Această 
balanţă  ne  spune  cum  sunt  racordaţi  membrii  grupului,  considerat  ca 
un  complex  integrat  de  persoane,  la  restul  societăţii  de  piaţă.  Astfel 
putem  stabili  balanţa  de  plăţi  a  membrilor  baroului  din  New  York,  a 

fermierilor  belgieni,  a  locuitorilor  oraşului  Paris,  sau  a  locuitorilor  can¬ 
tonului  elveţian  Berna.  Statisticienii  manifestă  interes  mai  ales  pentru 
stabilirea  balanţelor  de  plăţi  ale  rezidenţilor  diverselor  ţări,  care  sunt 
organizate  ca  naţiuni  independente. 

In  vreme  ce  balanţa  de  plăţi  a  unui  individ  furnizează  informaţii 
exhaustive  despre  poziţia  sa  socială,  balanţa  unui  grup  este  mult  mai 
puţin  relevantă.  Ea  nu  ne  spune  nimic  despre  relaţiile  mutuale  dintre 
membrii  grupului.  Cu  cât  este  mai  mare  grupul  şi  cu  cât  sunt  mai 
puţin  omogeni  membrii  săi,  cu  atât  este  mai  defectuoasă  informaţia 
pe  care  ne-o  comunică  balanţa  de  plăţi.  Balanţa  de  plăţi  a  Danemarcei 
ne  spune  mai  mult  despre  situaţia  danezilor  decât  ne  spune  balanţa 
de  plăţi  a  Statelor  Unite  despre  situaţia  americanilor.  Pentru  a  descrie 
condiţiile  sociale  şi  economice  dintr-o  ţară  nu  este  necesar  să  analizăm 
balanţa  de  plăţi  a  fiecărui  individ  în  parte.  Insă  nu  trebuie  să  grupăm 
laolaltă  decât  persoane  care  sunt,  în  linii  mari,  omogene  în  ce  priveşte 
statutul  lor  social  şi  activităţile  lor  economice. 

Citirea  balanţelor  de  plăţi  este,  aşadar,  foarte  instructivă.  Insă,  pen¬ 
tru  a  ne  feri  de  erorile  curente,  trebuie  să  ştim  să  le  interpretăm. 

Există  obiceiul  de  a  lista  separat  elementele  monetare  şi  pe  cele  ne¬ 
monetare  din  balanţa  de  plăţi  a  unei  ţări.  Se  spune  că  balanţa  este 
favorabilă  dacă  există  un  surplus  de  bani  şi  metale  preţioase,  relativ 
la  exporturile  de  bani  şi  de  metale  preţioase.  Se  spune  că  balanţa  este 
defavorabilă  dacă  exporturile  de  bani  şi  metale  preţioase  depăşesc  im¬ 
porturile.  Terminologia  aceasta  provine  din  erorile  inveterate  ale  mer- 
cantiliştilor,  care  mai  supravieţuiesc,  din  nefericire,  în  ciuda  criticilor 
devastatoare  ale  economiştilor.  Importurile  şi  exporturile  de  monedă 
şi  metale  preţioase  sunt  privite  ca  o  consecinţă  neintenţionată  a  confi¬ 
guraţiei  elementelor  nemonetare  ale  balanţei  de  plăţi.  Opinia  aceasta 
este  complet  eronată.  Un  exces  al  exporturilor  de  monedă  şi  metale 
preţioase  nu  este  produsul  vreunei  secvenţe  nefericite  de  împrejurări, 
care  se  abate  asupra  unei  ţări,  ca  un  act  determinat  de  providenţă.  El 
este  rezultatul  faptului  că  locuitorii  ţării  respective  urmăresc  să-şi  di¬ 
minueze  cantitatea  de  bani  deţinuţi  şi  să  cumpere  bunuri  în  schimb. 
Iată  de  ce  balanţa  de  plăţi  a  ţărilor  producătoare  de  aur  este,  de  regulă, 
„defavorabilă”;  iată  de  ce  balanţa  de  plăţi  a  unei  ţari  care  întrebuinţează 
mijloace  fiduciare  ca  parte  a  stocului  ei  monetar  este  „defavorabilă”, 
câtă  vreme  nu  se  pune  capăt  acestui  proces. 

Pentru  a  evita  ca  o  ţară  să-şi  piardă  întregul  stoc  monetar,  datorită 
unei  balanţe  de  plăţi  defavorabile,  nu  este  necesară  nici  o  acţiune  în¬ 
ţeleaptă  din  partea  vreunei  autorităţi  paterne.  In  această  privinţă  nu 
există  diferenţe  între  balanţele  de  plăţi  personale  ale  indivizilor  şi  cele 

ale  grupurilor,  după  cum  nu  există  diferenţe  nici  între  balanţele  de 
plăţi  ale  unui  oraş  sau  district  şi  cele  ale  unei  ţări  suverane.  Pentru  a-i 
împiedica  pe  locuitorii  statului  New  York  să-şi  cheltuiască  toţi  banii 
în  tranzacţii  cu  celelalte  49  de  state  ale  Uniunii  nu  este  necesară  nici 
un  fel  de  interferenţă  guvernamentală.  Câtă  vreme  fiecare  american 
atribuie  vreo  importanţă  deţinerii  de  monedă,  el  se  va  îngriji  spontan 
de  problema  aceasta.  în  felul  acesta,  el  va  avea  partea  lui  de  contribuţie 
la  menţinerea  unei  cantităţi  adecvate  de  bani  în  ţara  sa.  Dar,  dacă  nici 
un  american  nu  ar  fi  interesat  de  menţinerea  unei  deţineri  monetare, 
atunci  nici  o  măsură  guvernamentală  privitoare  la  comerţul  internaţio¬ 
nal  şi  la  reglarea  plăţilor  internaţionale  n-ar  putea  împiedica  scurgerea 
întregului  stoc  monetar  al  ţării.  Pentru  a  obţine  acest  rezultat  ar  fi  ne¬ 
cesară  instituirea  unui  embargou  asupra  exportului  de  bani  şi  de  metal 
preţios,  la  a  cărui  respectare  să  se  vegheze  cu  rigiditate. 

1 5 .  Ratele  de  schimb  interregionale 

Să  presupunem  mai  întâi  că  există  un  singur  tip  de  monedă.  în  acest 
caz,  cu  privire  la  puterea  de  cumpărare  a  banilor  în  diferite  locuri  se 
poate  spune  acelaşi  lucru  ca  şi  cu  privire  la  preţurile  bunurilor.  Preţul 
final  al  bumbacului  la  Liverpool  nu  poate  depăşi  preţul  final  din 
Houston,  Texas,  cu  mai  mult  decât  costul  transportului.  îndată  ce  pre¬ 
ţul  din  Liverpool  creşte  mai  mult  decât  atât,  comercianţii  vor  trimite 
{453}  bumbac  la  Liverpool,  generând  astfel  o  tendinţă  de  revenire  la  preţul 
final.  în  absenţa  unor  obstacole  instituţionale,  preţurile  unui  ordin  de 
plată  pentru  o  anumită  cantitate  de  guldeni  plătibili  în  Amsterdam  nu 
se  poate  ridica  la  New  York  deasupra  sumei  determinate  de  costurile 
necesare  pentru  rebaterea  monedei,  transport,  asigurare  şi  dobânda  co¬ 
respunzătoare  perioadei  necesare  pentru  toate  aceste  operaţiuni.  îndată 
ce  diferenţa  depăşeşte  acest  punct  -  punctul  de  ieşire  al  aurului  ( the 
gold  export point)  -  devine  profitabil  să  se  trimită  aur  de  la  New  York 
spre  Amsterdam.  Asemenea  transporturi  determină  scăderea  ratei  de 
schimb  a  guldenului  la  New  York,  până  la  o  valoare  inferioară  punctu¬ 
lui  de  ieşire  al  aurului.  Diferenţa  existentă  între  configuraţia  ratelor  de 
schimb  interregionale  pentru  mărfuri  şi,  respectiv,  pentru  bani,  provi¬ 
ne  din  faptul  că,  de  regulă,  mărfurile  sunt  transportate  într-o  singură 
direcţie,  anume  dinspre  locurile  unde  există  un  surplus  de  producţie, 
către  cele  unde  există  un  surplus  de  consum.  Bumbacul  este  trans¬ 
portat  de  la  Houston  la  Liverpool,  şi  nu  de  la  Liverpool  la  Houston. 
Preţul  său  este  mai  redus  la  Houston  decât  la  Liverpool,  diferenţa  fiind 

determinată  de  costurile  de  transport.  Insă  banii  sunt  transferaţi  când 
într-un  sens,  când  în  celălalt. 

Eroarea  celor  ce  încearcă  să  interpreteze  fluctuaţiile  ratelor  de 
schimb  interregionale  şi  ale  transporturilor  interregionale  de  bani,  în 
funcţie  de  configuraţia  elementelor  non-monetare  ale  balanţei  de  plăţi, 
este  că  atribuie  banilor  o  poziţie  excepţională.  Ei  nu  realizează  faptul 
că,  în  privinţa  ratelor  de  schimb  interregionale,  nu  există  nici  o  diferen¬ 
ţă  între  bani  şi  mărfuri.  Dacă  între  Houston  şi  Liverpool  este  posibil 
comerţul  cu  bumbac,  atunci  preţurile  bumbacului  în  aceste  două  locuri 
nu  pot  diferi  prin  mai  mult  decât  suma  totală  a  costurilor  necesare 
transportului.  Aşa  cum  există  un  flux  de  bumbac  dinspre  părţile  sudice 
ale  Statelor  Unite  către  Europa,  tot  astfel  aurul  este  transferat  din  ţări¬ 
le  producătoare  de  aur,  ca  Africa  de  Sud,  către  Europa. 

Să  lăsăm  deoparte  comerţul  triunghiular  şi  cazul  ţărilor  producătoa¬ 
re  de  aur,  şi  să  presupunem  că  indivizii  şi  firmele  fac  comerţ  între  ei,  pe 
baza  unui  etalon  aur,  fără  intenţia  de  a-şi  modifica  volumul  deţinerilor 
monetare.  Din  asemenea  achiziţii  şi  vânzări  se  nasc  creanţe,  care  nece¬ 
sită  efectuarea  de  plăţi  interregionale.  Dar,  conform  ipotezelor  noastre, 
aceste  plăţi  interregionale  sunt  egale  ca  volum.  Suma  pe  care  trebuie 
să  o  plătească  locuitorii  lui  A  locuitorilor  lui  B  este  egală  cu  cea  pe  care 
trebuie  să  o  plătească  locuitorii  lui  B  locuitorilor  lui  A.  In  consecinţă, 
este  posibil  să  se  evite  costurile  de  transportare  a  aurului  din  A  în  B  şi 
din  B  in  A.  Creanţele  şi  datoriile  pot  fi  compensate  printr-un  sistem  de 
clearing  interregional.  Dacă  această  compensare  se  va  efectua  prin  in¬ 
termediul  unei  instituţii  interregionale  de  clearing  sau  prin  tranzacţiile 
efectuate  pe  o  piaţă  specială  a  devizelor  străine,  este  numai  o  problemă  {454} 
tehnică.  In  orice  caz,  preţul  pe  care  trebuie  să-l  achite  un  locuitor  din 
A  (sau  din  B )  pentru  efectuarea  unei  plăţi  în  B  (sau  in  A)  se  menţine  în 
limitele  determinate  de  costurile  de  transport.  El  nu  poate  depăşi  va¬ 
loarea  nominală  a  plăţii  cu  o  sumă  mai  mare  decât  cea  necesară  pentru 
costurile  de  transport  (punctul  de  ieşire  al  aurului)  şi  nu  poate  scădea 
sub  această  valoare  cu  mai  mult  decât  costurile  de  transport  (punctul 
de  intrare  al  aurului). 

Este  posibil  ca  -  păstrând  neschimbate  toate  celelalte  presupoziţii 
pe  care  le-am  făcut  -  să  apară  o  discrepanţă  temporală  între  plăţile 
făcute  din  A  spre  B  şi  cele  făcute  din  B  spre  A.  In  acest  caz,  evitarea 
unui  transport  interregional  de  aur  nu  se  poate  face  decât  prin  inter¬ 
punerea  unei  tranzacţii  de  credit.  Dacă  importatorul,  care  trebuie  să 
plătească  astăzi  din  A  spre  B,  poate  cumpăra  pe  piaţa  de  devize  străine 
creanţe  asupra  rezidenţilor  din  B,  scadente  în  nouăzeci  de  zile,  atunci 
el  poate  economisi  costul  de  transport  al  aurului  prin  împrumutarea 

sumei  respective  din  B,  pentru  o  perioadă  de  nouăzeci  de  zile.  Dealerii 
de  devize  străine  vor  recurge  la  această  stratagemă  atunci  când  costu¬ 
rile  contractării  unui  împrumut  în  B  nu  depăşesc  costurile  contractării 
unui  împrumut  în  A  cu  o  sumă  mai  mare  decât  dublul  costurilor  de 
transport  al  aurului.  Dacă  transportul  aurului  costă  Ys  la  sută,  ei  vor  fi 
dispuşi  să  plătească  pentru  un  împrumut  de  trei  luni  contractat  în  B 
până  la  i%  (anual)  mai  mult,  ca  dobândă,  decât  rata  dobânzii  pe  piaţa 
monetară  la  care  s-ar  efectua  tranzacţiile  de  credit  între  A  şi  B,  în  ab¬ 
senţa  unor  asemenea  solicitări  pentru  efectuarea  de  plăţi  interregionale. 

Putem  exprima  lucrurile  acestea  spunând  că  starea  cotidiană  a  ba¬ 
lanţei  de  plăţi  dintre  A  şi  B  determină,  în  intervalul  mărginit  de  punc¬ 
tul  de  ieşire  al  aurului  şi  punctul  de  intrare  al  aurului,  punctul  în  care 
se  stabilesc  ratele  de  schimb  valutar.  Dar  nu  trebuie  să  uităm  să  adă¬ 
ugăm  că  lucrul  acesta  nu  se  întâmplă  decât  dacă  locuitorii  din  A  şi  B 
nu  urmăresc  să  îşi  modifice  volumul  deţinerilor  lor  monetare.  Numai 
datorită  faptului  acesta  este  posibil  să  se  evite  complet  transferul  de 
aur  şi  să  se  menţină  ratele  de  schimb  valutar  în  limitele  determinate  de 
cele  două  puncte  ale  aurului.  Dacă  rezidenţii  din  A  doresc  să-şi  reducă 
deţinerile  monetare,  iar  cei  din  B  să  şi  le  sporească,  atunci  este  necesar 
să  se  transporte  aur  din  A  spre  B,  iar  preţul  unui  transfer  telegrafic  în 
B  va  urca  în  A  până  la  nivelul  punctului  de  ieşire  al  aurului.  Apoi  aurul 
va  fi  trimis  din  A  în  B,  în  acelaşi  mod  în  care  bumbacul  este  trimis  cu 
regularitate  din  Statele  Unite  în  Europa.  Preţul  unui  transfer  telegrafic 
spre  B  atinge  punctul  de  ieşire  al  aurului,  datorită  faptului  că  locuitorii 
din  A  le  vând  aur  celor  din  B,  şi  nu  datorită  faptului  că  balanţa  lor  de 
plăţi  este  defavorabilă. 

Toate  aceste  lucruri  sunt  adevărate  cu  referire  la  orice  plăţi  care  tre¬ 
buie  efectuate  între  diverse  regiuni.  Nu  are  importanţă  dacă  oraşele 
respective  aparţin  unei  aceleiaşi  ţări  suverane,  sau  unor  ţări  suverane 
diferite.  Cu  toate  acestea,  amestecul  guvernelor  a  modificat  considera- 
{455}  bil  condiţiile.  Toate  guvernele  au  creat  instituţii  care  le  dau  locuitorilor 
din  fiecare  ţară  posibilitatea  de  a  efectua  plăţile  interregionale  interne 
la  paritate.  Costurile  de  transport  ale  monedei  dintr-un  loc  în  altul 
sunt  suportate  fie  de  trezorerie,  fie  de  banca  centrală  a  ţării  şi  sistemul 
ei  de  sucursale,  fie  de  vreo  altă  bancă  guvernamentală,  aşa  cum  sunt 
casele  de  economii  de  pe  lângă  oficiile  poştale,  în  diverse  ţări  europene. 
Astfel  încetează  să  mai  existe  o  piaţă  internă  pentru  tranzacţii  de  mo¬ 
nedă.  Publicului  nu  i  se  percepe  mai  mult  când  este  vorba  de  achitarea 
unui  ordin  de  plată  interregional  decât  când  este  vorba  de  unul  local 
sau,  dacă  tariful  este  uşor  diferit,  el  nu  are  nici  o  legătură  cu  fluctuaţiile 
transferurilor  interregionale  de  monedă  din  interiorul  ţării.  Acutizarea 

diferenţelor  dintre  plăţile  interne  şi  plăţile  externe  este  o  consecinţă  a 
intervenţiilor  guvernamentale.  Plăţile  interne  se  efectuează  la  paritate, 
în  vreme  ce  plăţile  externe  sunt  afectate  de  fluctuaţii,  în  limitele  deter¬ 
minate  de  punctele  de  intrare  şi  de  ieşire  ale  aurului. 

Dacă  se  întrebuinţează  mai  multe  tipuri  de  bani  ca  mijloace  de  efec¬ 
tuare  a  schimburilor,  atunci  raportul  mutual  de  schimb  dintre  ele  este 
determinat  de  puterile  lor  de  cumpărare.  Preţurile  finale  ale  diverselor 
bunuri,  exprimate  în  fiecare  dintre  cele  două  sau  mai  multe  tipuri  de 
bani,  sunt  proporţionale.  Rata  finală  de  schimb  dintre  diversele  tipuri 
de  bani  reflectă  puterea  acestora  de  cumpărare  cu  referire  la  mărfuri. 
Dacă  apare  vreo  discrepanţă,  se  ivesc  posibilităţi  de  efectuare  a  unor 
tranzacţii  profitabile,  iar  acţiunile  oamenilor  de  afaceri,  dornici  să 
profite  de  aceste  posibilităţi,  tind  să  le  facă  din  nou  să  dispară.  Teoria 
parităţii  devizelor  străine  în  funcţie  de  puterea  lor  de  cumpărare  nu 
este  decât  o  aplicaţie  a  teoremelor  generale  referitoare  la  determinarea 
preţurilor,  la  cazul  special  al  coexistenţei  unor  tipuri  de  bani  diferite. 

Nu  contează  dacă  diferitele  tipuri  de  bani  coexistă  pe  acelaşi  terito¬ 
riu,  sau  dacă  întrebuinţarea  lor  se  limitează  la  teritorii  distincte.  In  ori¬ 
ce  caz,  raportul  mutual  de  schimb  dintre  ele  tinde  spre  o  stare  finală,  a 
cărei  atingere  ar  face  să  nu  mai  conteze  dacă  actorii  cumpără  şi  vând  în 
schimbul  unei  monede  sau  al  alteia.  In  măsura  în  care  intervin  costuri 
de  transport  interregional,  acestea  trebuie  adăugate  sau  scăzute. 

Modificările  puterii  de  cumpărare  nu  intervin  în  acelaşi  moment 
pentru  toate  bunurile  şi  serviciile.  Să  considerăm  din  nou  cazul,  foarte 
important  din  punct  de  vedere  practic,  al  unei  inflaţii  care  se  produce 
într-o  singură  ţară.  Creşterea  cantităţii  autohtone  de  monedă-credit 
sau  de  monedă  discreţionară  afectează,  la  început,  doar  preţurile  anu¬ 
mitor  bunuri  şi  servicii.  Preţurile  celorlalte  bunuri  mai  rămân  câtva 
timp  la  nivelul  lor  prealabil.  Raportul  de  schimb  între  moneda  au¬ 
tohtonă  şi  devizele  străine  se  determină  la  bursa  financiară,  o  piaţă 
organizată  şi  gestionată  după  modelul  şi  uzanţele  comerciale  ale  bursei 
de  valori.  Dealerii  de  pe  această  piaţă  specifică  anticipează  schimbările 
care  urmează  mai  repede  decât  restul  oamenilor.  De  aceea,  structura 
preţurilor  existente  pe  piaţa  valutară  reflectă  noua  relaţie  monetară  mai 
devreme  decât  preţurile  multor  bunuri  şi  servicii.  îndată  ce  inflaţia  in¬ 
ternă  începe  să  afecteze  preţurile  anumitor  mărfuri  şi,  în  orice  caz,  cu 
mult  înainte  ca  ea  să-şi  consume  toate  efectele  asupra  celei  mai  mari 
părţi  a  preţurilor  de  bunuri  şi  servicii,  preţul  devizelor  străine  tinde 
să  crească  până  la  nivelul  corespunzător  stării  finale  a  preţurilor  şi  a 
ratelor  salariale  naţionale. 

Acest  fapt  a  fost  interpretat  de  o  manieră  complet  greşită.  Oamenii 
n-au  reuşit  să  înţeleagă  că  creşterea  ratelor  de  schimb  valutar  nu  face 

decât  să  anticipeze  mişcarea  preţurilor  interne  ale  mărfurilor.  Ei  au  pus 
boom-ul  valutei  străine  pe  seama  unei  balanţe  defavorabile  de  plăţi. 
Cererea  pentru  devize  străine,  spuneau  ei,  a  crescut  datorită  unei  dete¬ 
riorări  a  balanţei  comerciale,  sau  a  altor  elemente  ale  balanţei  de  plăţi, 
sau  pur  şi  simplu  datorită  maşinaţiunilor  sinistre  ale  speculatorilor  lip¬ 
siţi  de  patriotism.  Preţurile  mai  mari  la  care  se  tranzacţionează  devize¬ 
le  străine  determină  creşterea  preţurilor  interne  ale  bunurilor  importa¬ 
te.  Preţurile  bunurilor  autohtone  trebuie  să  se  alinieze  acestei  tendinţe, 
deoarece  altfel  nivelul  lor  scăzut  ar  încuraja  furnizorii  să  le  reţină  de  la 
consumul  autohton  şi  să  le  vândă  la  un  preţ  mai  ridicat  în  străinătate. 

Erorile  implicate  în  această  doctrină  larg  răspândită  sunt  uşor  de 
arătat.  Dacă  venitul  nominal  al  publicului  autohton  nu  ar  fi  fost  sporit 
prin  inflaţie,  acesta  ar  fi  fost  silit  să-şi  reducă  consumul  de  bunuri,  fie 
importate  fie  autohtone.  In  primul  caz  ar  avea  loc  o  scădere  a  importu¬ 
rilor,  iar  în  al  doilea  o  creştere  a  exporturilor.  Astfel,  balanţa  comercială 
ar  fi  readusă  la  ceea  ce  mercantiliştii  numesc  o  situaţie  favorabilă. 

Dacă  sunt  presaţi  s-o  facă,  mercantiliştii  nu  pot  să  nu  recunoască 
pertinenţa  acestui  raţionament.  Dar,  adaugă  ei,  el  nu  se  aplică  decât  si¬ 
tuaţiilor  comerciale  normale.  El  nu  ia  în  calcul  situaţia  ţărilor  care  sunt 
constrânse  să  importe  bunuri  de  importanţă  vitală,  cum  ar  fi  hrana  şi 
materii  brute  esenţiale.  Importul  acestor  bunuri  nu  poate  fi  redus  la 
mai  puţin  decât  un  anumit  minimum.  Ele  vor  fi  importate  indiferent 
de  preţ.  Dacă  devizele  străine  necesare  pentru  importarea  lor  nu  pot  fi 
procurate  printr-un  volum  adecvat  de  exporturi,  atunci  balanţa  comer¬ 
cială  devine  defavorabilă  şi  ratele  de  schimb  valutar  cresc  tot  mai  mult. 

Acest  argument  nu  este  mai  puţin  iluzoriu  decât  toate  celelalte  idei 
mercantiliste.  Oricât  de  intensă  şi  vitală  ar  fi  cererea  pentru  anumite 
bunuri  a  unui  individ  sau  a  unui  grup  de  indivizi,  ei  nu  şi-o  pot  sati¬ 
sface  pe  piaţă  decât  achitând  preţul  de  piaţă.  Dacă  un  austriac  doreşte 
{45  7}  să  achiziţioneze  grâu  canadian,  el  trebuie  să  plătească  preţul  de  piaţă 
în  dolari  canadieni.  El  trebuie  să-şi  procure  aceşti  dolari  canadieni  ex¬ 
portând  bunuri,  fie  direct  în  Canada,  fie  în  altă  ţară.  El  nu  sporeşte 
cantitatea  disponibilă  de  dolari  canadieni  plătind  pentru  ei  preţuri  mai 
mari  în  şilingi  (moneda  naţională  austriacă).  Mai  mult,  el  nu-şi  poate 
permite  să  plătească  asemenea  preţuri  mai  mari  (în  şilingi)  pentru  grâ¬ 
ul  de  import,  dacă  venitul  său  (în  şilingi)  rămâne  neschimbat.  Numai 
dacă  guvernul  austriac  se  lansează  într-o  politică  inflaţionistă,  sporind 
prin  aceasta  numărul  de  şilingi  din  buzunarul  cetăţenilor  săi,  vor  fi 
austriecii  în  măsură  să  continue  să  cumpere  cantităţile  de  grâu  canadi¬ 
an  pe  care  le  cumpărau  în  prealabil,  fără  a-şi  reduce  celelalte  cheltuieli. 
Dacă  n-ar  exista  inflaţie  internă,  orice  creştere  a  preţurilor  bunurilor  de 

import  s-ar  solda  fie  cu  o  scădere  a  consumului  lor,  fie  cu  o  reducere  a 
consumului  altor  bunuri.  Astfel,  procesul  de  reajustare  descris  mai  sus 
ar  trebui  să  se  pună  în  mişcare. 

Dacă  unui  om  îi  lipsesc  banii  necesari  pentru  a  cumpăra  pâine  de  la 
vecinul  său,  brutarul  satului,  cauza  nu  trebuie  căutată  într-o  presupusă 
raritate  a  banilor.  Cauza  este  că  acest  om  nu  a  reuşit  să  câştige  suma 
de  bani  necesară,  nici  prin  vânzare  de  bunuri,  nici  prin  furnizarea  de 
servicii  către  cei  dispuşi  să  plătească.  Acelaşi  lucru  se  poate  spune  şi 
despre  comerţul  internaţional.  O  ţară  poate  regreta  faptul  că  nu  este 
în  măsură  să  vândă  în  străinătate  atâtea  bunuri  câte  ar  fi  nevoie  pentru 
a  putea  achiziţiona  toată  hrana  pe  care  şi-o  doresc  cetăţenii  ei.  Dar 
aceasta  nu  înseamnă  că  devizele  străine  sunt  insuficiente.  înseamnă  că 
cetăţenii  ţării  respective  sunt  săraci.  Iar  inflaţia  internă  nu  este  în  nici 
un  caz  un  mijloc  de  îndepărtare  a  sărăciei. 

Nici  specula  nu  are  vreo  legătură  cu  modul  de  determinare  a  ratelor 
de  schimb  valutar.  Speculatorii  nu  fac  decât  să  anticipeze  fluctuaţiile 
probabile.  Dacă  se  înşală,  dacă  opinia  lor  că  inflaţia  va  continua  este 
greşită,  atunci  structura  preţurilor  şi  ratele  de  schimb  valutar  nu  vor 
corespunde  anticipărilor  lor,  ceea  ce  îi  va  sili  să  plătească  pentru  greşe¬ 
lile  pe  care  le-au  făcut,  prin  suportarea  de  pierderi. 

Doctrina  conform  căreia  ratele  de  schimb  valutar  sunt  de¬ 
terminate  de  balanţa  de  plăţi  se  bazează  pe  o  generaliza¬ 
re  ilicită  a  unui  caz  particular.  Dacă  două  localităţi,  A  şi 
B,  întrebuinţează  acelaşi  tip  de  monedă,  şi  dacă  locuitorii  lor  nu  doresc 
să-şi  modifice  dimensiunea  deţinerilor  lor  monetare,  atunci  în  decursul 
unei  anumite  perioade  de  timp  suma  de  bani  plătită  de  locuitorii  din 
A  către  locuitorii  din  B  devine  egală  cu  suma  plătită  de  locuitorii  din 
B  celor  din  A,  astfel  încât  toate  plăţile  pot  fi  efectuate  fără  a  transporta 
bani  din  A  în  B,  sau  din  B  în  A.  în  acest  caz,  rata  transferului  telegrafic 
în  A  către  B  nu  poate  depăşi  un  nivel  uşor  mai  scăzut  decât  punctul  de 
ieşire  al  aurului  şi  nu  poate  scădea  sub  un  nivel  uşor  superior  punctu¬ 
lui  de  intrare  al  aurului,  şi  viceversa.  în  limitele  determinate  de  aceste 
mărimi,  starea  cotidiană  a  balanţei  de  plăţi  determină  starea  cotidiană 
a  ratei  de  schimb  valutar.  Acest  lucru  este  adevărat  numai  pentru  că 
nici  locuitorii  lui  A  nici  cei  ai  lui  B  nu  doresc  să-şi  modifice  nivelul 
deţinerilor  lor  monetare.  Dacă  locuitorii  din  A  doresc  să  îşi  reducă 
deţinerile  monetare,  iar  cei  din  B  să  şi  le  augmenteze  pe  ale  lor,  atunci 
se  transferă  bani  din  A  în  B,  iar  preţul  transferurilor  telegrafice  către  B 
atinge  în  A  punctul  de  ieşire  al  aurului.  însă  banii  nu  sunt  transportaţi 
pentru  că  balanţa  de  plăţi  a  localităţii  A  este  defavorabilă.  Ceea  ce 
numesc  mercantiliştii  o  balanţă  de  plăţi  defavorabilă  este  efectul  unei 

reduceri  deliberate  a  deţinerilor  monetare  decise  de  către  cetăţenii  din 
A  şi  al  unei  augmentări  deliberate  a  deţinerilor  monetare  decise  de 
către  cetăţenii  din  B.  Dacă  nici  un  locuitor  din  A  nu  ar  fi  dispus  să-şi 
reducă  deţinerea  sa  monetară,  o  asemenea  scurgere  monetară  din  A  nu 
s-ar  putea  materializa  niciodată. 

Diferenţa  dintre  comerţul  cu  bani  şi  cel  cu  alte  bunuri  comerciali¬ 
zabile  este  următoarea:  de  regulă,  bunurile  se  deplasează  într-o  singură 
direcţie,  şi  anume  din  locurile  unde  există  un  surplus  de  producţie  că¬ 
tre  cele  unde  există  un  surplus  de  consum.  în  consecinţă,  preţul  unei 
anumite  mărfi,  în  locurile  unde  există  un  surplus  de  producţie  este,  în 
general,  mai  redus  decât  în  locurile  unde  există  un  surplus  de  consum, 
diferenţa  fiind  egală  cu  suma  costurilor  de  transport.  Lucrurile  se  pre¬ 
zintă  altfel  în  cazul  banilor,  dacă  lăsăm  de  o  parte  cazurile  ţărilor  pro¬ 
ducătoare  de  aur  şi  pe  cel  al  ţărilor  ai  căror  locuitori  urmăresc  deliberat 
să-şi  modifice  volumul  deţinerilor  monetare.  Banii  se  deplasează  când 
într-o  direcţie,  când  în  cealaltă.  O  ţară  care  la  un  moment  dat  exportă 
bani,  altădată  îi  importă.  Orice  ţară  exportatoare  devine  în  scurt  timp 
importatoare,  tocmai  datorită  exporturilor  sale  prealabile.  Numai  da¬ 
torită  motivului  acesta  este  posibil  să  se  evite  costurile  de  transport  ale 
banilor,  prin  interpunerea  pieţei  valutare. 

16.  Ratele  dobânzii  si  relaţia  monetară 

în  tranzacţiile  de  credit  banii  joacă  acelaşi  rol  pe  care-1  joacă  în  toate 
celelalte  tranzacţii  economice.  De  regulă,  împrumuturile  sunt  acordate 
în  bani,  iar  dobânda  şi  suma  principală  sunt  de  asemenea  plătite  în 
bani.  Plăţile  rezultate  din  asemenea  tranzacţii  nu  influenţează  volumul 
deţinerilor  monetare  decât  temporar.  Beneficiarii  împrumuturilor,  do¬ 
bânzilor  şi  ai  sumelor  principale  cheltuiesc  sumele  încasate,  fie  pentru 
consum,  fie  pentru  investiţii.  Ei  îşi  sporesc  deţinerile  monetare  numai 
dacă  sunt  motivaţi  în  acest  sens  de  anumite  consideraţii,  independente 
de  fluxul  de  bani  încasaţi. 

Starea  finală  a  ratei  de  piaţă  a  dobânzii  este  aceeaşi  pentru  toate 
împrumuturile  cu  acelaşi  caracter.  Diferenţele  dintre  ratele  dobânzii 
sunt  determinate  fie  de  diferenţe  legate  de  situaţia  mai  mult  sau  mai 
{45  9}  puţin  sănătoasă  şi  credibilitatea  debitorului,  fie  de  diferenţe  între  ter¬ 

menii  contractuali.21  Diferenţele  între  ratele  dobânzii  care  nu  provin 
din  asemenea  diferenţe  de  condiţii  tind  să  dispară.  Doritorii  de  credite 
se  adresează  ofertanţilor  de  împrumuturi  care  solicită  o  dobândă  mai 
scăzută.  Cei  ce  dau  cu  împrumut  sunt  dornici  de  a-i  satisface  pe  clien- 

21.  Pentru  o  analiză  mai  amănunţită  a  se  vedea  mai  jos,  pp.  539-548. 

ţii  dispuşi  să  plătească  dobânzi  mai  mari.  Pe  piaţa  monetară  lucrurile 
se  petrec  la  fel  ca  şi  pe  toate  celelalte  pieţe. 

Cu  privire  la  tranzacţiile  de  credit  interregionale,  trebuie  să  se  ia  în 
consideraţie  atât  ratele  interregionale  de  schimb,  cât  şi  diferenţele  de 
etalon  monetar,  dacă  ele  există.  Să  considerăm  cazul  a  două  \ăx\,A  şi  B. 
A  funcţionează  în  regim  de  etalon  aur,  iar  B  în  regim  de  etalon  argint. 
Furnizorul  de  împrumuturi  dispus  să  împrumute  bani  din  A  către  B 
trebuie  întâi  să  vândă  aur  contra  argint,  iar  apoi,  la  scadenţa  împrumu¬ 
tului,  argint  contra  aur.  Dacă  la  această  dată  ulterioară  preţul  argintului 
a  scăzut  relativ  la  aur,  atunci  suma  principală  restituită  de  debitor  (în 
argint)  va  fi  comercializabilă  contra  unei  cantităţi  mai  reduse  de  aur 
decât  cea  cheltuită  de  creditor  în  prealabil,  când  s-a  angajat  în  această 
tranzacţie.  In  consecinţă,  acesta  din  urmă  nu  va  accepta  să  ofere  îm¬ 
prumuturi  în  B  decât  dacă  diferenţa  dintre  ratele  de  piaţă  ale  dobânzii 
din  A  şi,  respectiv,  B  este  suficient  de  mare  pentru  a  acoperi  reducerea 
anticipată  a  preţului  argintului,  relativ  la  aur.  Tendinţa  de  egalizare  a 
ratelor  de  piaţă  ale  dobânzii  la  împrumuturi  pe  termen  scurt,  care  se 
manifestă  dacă  A  şi  B  au  acelaşi  etalon  monetar,  este  subminată  serios 
în  condiţiile  existenţei  unei  diversităţi  de  etaloane. 

Dacă  A  şi  B  au  acelaşi  etalon  monetar,  atunci  este  imposibil  ca  băn¬ 
cile  din  A  să  practice  expansiunea  creditului  dacă  cele  din  B  nu  adoptă 
aceeaşi  politică.  Expansiunea  creditului  în  A  determină  o  creştere  a 
preţurilor,  iar  ratele  dobânzii  la  împrumuturile  pe  termen  scurt  scad 
temporar  în  A ,  în  vreme  ce  preţurile  şi  ratele  dobânzii  din  B  rămân 
neschimbate.  în  consecinţă,  exporturile  din  A  scad,  iar  importurile  că¬ 
tre  A  cresc.  în  plus,  furnizorii  de  împrumuturi  din  A  devin  dornici  să 
ofere  împrumuturi  pe  piaţa  de  împrumuturi  pe  termen  scurt  din  B. 
Rezultatul  este  o  scurgere  în  exterior  din  A,  care  determină  scăderea 
rezervelor  monetare  ale  băncilor  din  A.  Dacă  băncile  din  A  nu-şi  aban¬ 
donează  politicile  expansioniste,  ele  vor  deveni  insolvabile. 

Acest  proces  a  fost  interpretat  într-un  mod  în  întregime  deformat. 
Se  vorbeşte  despre  o  funcţie  importantă  şi  vitală  pe  care  banca  centrală 
a  fiecărei  ţari  este  ţinută  să  o  îndeplinească  în  numele  naţiunii.  Este, 
se  spune,  datoria  sacră  a  băncii  centrale  să  asigure  prezervarea  stabili¬ 
tăţii  ratelor  de  schimb  valutar  şi  să  protejeze  rezerva  naţională  de  aur, 
împotriva  atacurilor  speculanţilor  străini  şi  ale  complicilor  lor  interni. 
Adevărul  este  că  tot  ce  face  o  bancă  centrală  ca  să  nu  i  se  evapore  rezer¬ 
va  de  aur  este  făcut  în  scopul  menţinerii  propriei  sale  solvabilităţi.  Ea 
şi-a  periclitat  poziţia  financiară  prin  practicarea  expansiunii  creditelor, 
iar  acum  trebuie  să-şi  neutralizeze  acţiunile  din  trecut,  în  scopul  evită- 

rii  consecinţelor  lor  dezastruoase.  Politica  sa  expansionistă  s-a  lovit  de 
obstacolele  care  limitează  emiterea  de  mijloace  fiduciare. 

întrebuinţarea  unei  terminologii  marţiale  este  inadecvată,  atât  pen¬ 
tru  analizarea  problemelor  monetare,  cât  şi  pentru  cercetarea  tuturor 
celorlalte  chestiuni  care  ţin  de  domeniul  catalacticii.  Nu  există  nimic 
de  felul  unui  „război”  între  băncile  centrale.  Nu  există  nici  un  fel  de  for¬ 
ţe  sinistre  care  să  „atace”  poziţia  unei  bănci  şi  să  ameninţe  stabilitatea 
ratelor  de  schimb  valutar.  Nu  este  necesar  nici  un  „apărător”  pentru  a 
„proteja”  sistemul  monetar  al  unei  ţări.  în  fine,  nu  este  adevărat  că  ceea 
ce  împiedică  banca  naţională  a  unei  ţări  sau  băncile  private  din  ţara 
respectivă  să  reducă  rata  autohtonă  a  dobânzii  sunt  consideraţii  legate 
de  prezervarea  etalonului  aur  şi  a  stabilităţii  ratelor  de  schimb  valutar, 
sau  de  anihilarea  efectelor  maşinaţiunilor  unui  complot  internaţional 
al  furnizorilor  capitalişti  de  împrumuturi.  Rata  de  piaţă  a  dobânzii  nu 
poate  fi  redusă  prin  expansiunea  creditelor  decât  pe  intervale  scurte 
de  timp  -  şi  chiar  şi  atunci  reducerea  ei  provoacă  efectele  descrise  de 
teoria  ciclului  economic. 

Când  Banca  Angliei  îşi  rambursa  bancnotele  emise,  conform  ter¬ 
menilor  contractuali,  ea  nu  făcea  poporului  britanic  vreun  serviciu  vital 
din  altruism.  Ea  nu  făcea  decât  să  imite  pur  şi  simplu  comportamen¬ 
tul  oricărei  gospodine,  atunci  când  îşi  achită  nota  de  plată  la  băcănie. 
Ideea  că  respectarea  de  către  banca  centrală  a  responsabilităţilor  sale, 
asumate  în  mod  voluntar,  ar  denota  vreun  merit  deosebit,  nu  putea  să 
apară  decât  datorită  faptului  că  guvernele  le-au  acordat  în  mod  repetat 
acestor  bănci  privilegiul  de  a  le  refuza  clienţilor  lor  plăţile  la  care  aveau 
un  drept  legal.  în  fapt,  băncile  centrale  au  devenit  din  ce  în  ce  mai  mult 
nişte  oficii  subordonate  ale  trezoreriilor,  simple  instrumente  de  punere 
în  mişcare  a  expansiunii  creditelor  şi  a  inflaţiei.  Din  punct  de  vedere 
practic  nu  are  nici  o  importanţă  dacă  ele  se  află  sau  nu  în  posesia  gu¬ 
vernului  şi  sunt  gestionate  nemijlocit  de  funcţionari  guvernamentali, 
într-adevăr,  băncile  furnizoare  de  credit  de  circulaţie  nu  sunt  astăzi,  în 
toată  lumea,  decât  sucursale  ale  trezoreriilor. 

Nu  există  decât  un  singur  mijloc  de  păstrare  permanentă  a  unei 
monede  locale  şi  naţionale  la  paritate  cu  aurul  şi  cu  devizele  străi¬ 
ne:  rambursarea  necondiţionată.  Banca  centrală  trebuie  să  cumpere  la 
rata  paritară  orice  cantitate  de  aur  şi  devize  străine  care  i  se  oferă,  în 
schimbul  bancnotelor  şi  monedei-depozit  autohtone;  pe  de  altă  parte, 
ea  trebuie  să  vândă,  fără  discriminare,  orice  cantitate  de  aur  şi  de  valută 
solicitată  de  persoane  dispuse  să  plătească  la  preţul  paritar  în  bancnote, 
monede,  sau  monedă-depozit  autohtone.  Aceasta  a  fost  politica  bănci¬ 
lor  centrale  în  perioada  etalonului  aur.  Aceasta  a  fost  şi  politica  acelor 

guverne  şi  bănci  centrale  care  adoptaseră  sistemul  cunoscut  în  general 
sub  denumirea  de  etalon  aur-devize  {gold  exchange  standard).  Singura 
diferenţă  dintre  etalonul  aur  „ortodox”  sau  clasic,  aşa  cum  exista  acesta 
în  Marea  Britanie  de  la  începutul  anilor  douăzeci  ai  secolului  trecut 
până  la  izbucnirea  Primului  Război  Mondial,  precum  şi  în  alte  ţări, 
pe  de  o  parte,  şi  etalonul  aur-devize,  pe  de  alta,  se  referea  la  utilizarea 
monedelor  de  aur  pe  piaţa  internă.  In  condiţiile  etalonului  aur  clasic,  o 
parte  a  deţinerilor  monetare  ale  cetăţenilor  constau  în  monezi  de  aur, 
restul  fiind  compus  din  substitute  monetare.  In  condiţiile  etalonului 
aur-devize,  deţinerile  monetare  constau  numai  din  substitute  mone¬ 
tare. 

Legarea  monedei  de  o  valută  străină,  la  o  anumită  rată,  este  echiva¬ 
lentă  cu  o  promisiune  de  rambursare  la  acea  rată. 

Un  cont  de  egalizare  a  devizelor  străine  nu  poate  avea  nici  el  succes 
în  îndeplinirea  obiectivului  său,  decât  în  măsura  în  care  se  conformea¬ 
ză  aceloraşi  metode. 

Motivele  pentru  care,  în  ultimele  decenii,  guvernele  europene  au 
preferat  conturile  de  egalizare  a  devizelor  străine,  mai  degrabă  decât 
operaţiunile  băncilor  centrale,  sunt  evidente.  Legislaţia  referitoare  la 
băncile  centrale  a  fost  o  realizare  a  guvernelor  liberale,  sau  a  guvernelor 
care  nu  îndrăzneau  să  sfideze  în  mod  deschis  opinia  publică  din  ţările 
liberale,  cel  puţin  în  ce  priveşte  desfăşurarea  politicilor  financiare.  De 
aceea  funcţionarea  băncilor  centrale  era  adaptată  libertăţii  economice. 
Acesta  este  motivul  pentru  care  ele  au  fost  considerate  nesatisfăcătoare, 
în  această  epocă  de  afirmare  a  totalitarismului.  Principalele  caracte¬ 
ristici  ale  funcţionării  unui  cont  de  egalizare  a  devizelor  străine,  prin 
contrast  cu  o  bancă  centrală,  sunt: 

1 .  Autorităţile  ţin  secrete  operaţiunile  contului.  Legile  au  silit  bănci¬ 
le  centrale  să-şi  facă  publică  situaţia  curentă  la  intervale  scurte,  de  re¬ 
gulă  săptămânal.  Insă  situaţia  conturilor  de  egalizare  a  devizelor  străi¬ 
ne  nu  le  este  cunoscută  decât  iniţiaţilor.  Oficialităţile  nu  furnizează  un 
raport  public,  decât  după  scurgerea  unui  interval  de  timp  care  face  ca 
cifrele  respective  să  nu  mai  prezinte  decât  un  interes  istoric,  nemaifiind 
de  nici  un  folos  pentru  oamenii  de  afaceri. 

2.  Acest  secret  deschide  posibilitatea  discriminării  împotriva  per¬ 
soanelor  care  nu  sunt  foarte  agreate  de  autorităţi.  In  numeroase  ţări 
din  Europa  continentală,  el  s-a  soldat  cu  o  corupţie  scandaloasă.  Alte 
guverne  şi-au  întrebuinţat  puterea  de  discriminare  în  detrimentul  oa¬ 
menilor  de  afaceri  care  aparţineau  unor  minorităţi  lingvistice  sau  reli¬ 
gioase,  sau  care  acordau  sprijin  partidelor  din  opoziţie. 

3.  Rata  paritară  nu  mai  este  fixată  printr-o  lege  promulgată  în 


{461} 


4  76 


Acţiunea  umană 


mod  corespunzător  de  parlament  şi  deci  cunoscută  fiecărui  cetăţean. 
Determinarea  sa  depinde  de  bunul  plac  al  birocraţilor.  Din  când  în 
când  ziarele  relatează:  moneda  ruritană  este  slabă.  O  relatare  mai  co¬ 
rectă  ar  fi  fost:  autorităţile  ruritane  au  luat  hotărârea  de  a  ridica  preţul 
devizelor  străine.22 

Un  cont  de  egalizare  a  devizelor  străine  nu  este  o  baghetă  magică 
{462}  pentru  remedierea  inconvenientelor  inflaţiei.  El  nu  poate  întrebuinţa 
alte  mijloace  decât  cele  de  care  dispun  şi  băncile  centrale  „ortodoxe”. 
Şi,  ca  şi  în  cazul  băncilor  centrale,  eforturile  lor  de  menţinere  a  unei 
rate  paritare  de  schimb  valutar  trebuie  să  dea  greş,  dacă  există  inflaţie 
şi  expansiune  a  creditelor  autohtone. 

S-a  spus  că  metodele  „ortodoxe”  de  combatere  a  scurgerilor  în  ex¬ 
terior,  care  întrebuinţează  rata  de  scont,  n-ar  mai  funcţiona  datorită 
faptului  că  naţiunile  nu  mai  sunt  dispuse  să  respecte  „regulile  jocului”. 
Insă  etalonul  aur  nu  este  un  joc,  ci  o  instituţie  socială.  Funcţionarea  sa 
nu  depinde  de  disponibilitatea  vreunei  naţiuni  de  a  respecta  anumite 
reguli  arbitrare.  Ea  este  reglementată  de  legi  economice  inexorabile. 

Criticii  îşi  susţin  obiecţia  citând  faptul  că,  în  perioada  interbelică,  o 
creştere  a  ratei  de  scont  nu  a  izbutit  să  oprească  scurgerea  în  exterior, 
adică  pierderea  de  metal  preţios  şi  transferul  de  depozite  în  ţări  străi¬ 
ne.  Insă  acest  fenomen  a  fost  determinat  de  politicile  guvernamentale 
ostile  aurului  şi  favorabile  inflaţiei.  Dacă  o  persoană  anticipează  că  va 
pierde  40%  din  soldul  său  datorită  unei  devaluări  probabile,  ea  va  în¬ 
cerca  să-şi  transfere  depozitul  în  altă  ţară  şi  nu  se  va  răzgândi  dacă  rata 
de  scont  din  ţara  care  pregăteşte  o  devaluare  creşte  cu  1  sau  2%.  O  ase¬ 
menea  creştere  a  ratei  de  scont  nu  este,  bineînţeles,  în  măsură  să  com¬ 
penseze  o  pierdere  de  20  sau  chiar  de  40  de  ori  mai  mare.  Bineînţeles 
că  etalonul  aur  nu  poate  funcţiona  dacă  guvernul  încearcă  din  răsputeri 
să-l  saboteze. 

17.  Mijloace  secundare  de  efectuare  a  schimburilor 

întrebuinţarea  banilor  nu  îndepărtează  diferenţele  existente  între  di¬ 
versele  bunuri  non-monetare,  cu  privire  la  gradul  lor  de  comercializa- 
bilitate.  în  economia  monetarizată  există  o  diferenţă  foarte  substanţi¬ 
ală  între  comercializabilitatea  banilor  şi  cea  a  bunurilor  vandabile.  Dar 
între  diversele  specimene  ale  acestui  din  urmă  grup  rămân  diferenţe. 
Pentru  unele  dintre  ele  este  mai  uşor  de  găsit  în  cel  mai  scurt  timp  un 
cumpărător  dispus  să  achite  cel  mai  ridicat  preţ  care,  dată  fiind  confi¬ 
guraţia  respectivă  a  pieţei,  poate  fi  obţinut.  Pentru  altele  este  mai  dificil. 

22.  A  se  vedea  mai  jos,  pp.  786-789. 

Un  titlu  de  valoare  de  cea  mai  bună  calitate  este  mai  comercializabil 
decât  o  casă  de  pe  una  din  străzile  principale  ale  oraşului,  iar  o  haină 
veche  de  blană  este  mai  comercializabilă  decât  autograful  unui  om  de 
stat  din  secolul  al  xvm-lea.  In  asemenea  cazuri  nu  se  mai  compară 
comercializabilitatea  diverselor  bunuri  vandabile  cu  nivelul  perfect  de 
comercializabilitate  al  banilor.  Nu  se  mai  compară  decât  gradele  de 
comercializabilitate  ale  diverselor  bunuri.  Putem  vorbi  despre  o  co¬ 
mercializabilitate  secundară  a  bunurilor  vandabile. 

Deţinătorul  unui  stoc  de  bunuri  cu  un  grad  ridicat  de  comercializa¬ 
bilitate  secundară  este  în  măsură  să-şi  reducă  deţinerea  monetară.  El 
se  poate  aştepta  ca,  atunci  când  într-o  bună  zi  va  fi  necesar  să-şi  aug¬ 
menteze  deţinerea  monetară,  să  fie  în  măsură  să  vândă  aceste  bunuri 
cu  un  grad  înalt  de  comercializabilitate  secundară,  neîntârziat  şi  la  cel 
mai  ridicat  preţ  care  poate  fi  obţinut  pe  piaţă.  Astfel,  volumul  deţinerii 
monetare  a  unei  persoane  sau  al  unei  firme  este  influenţat  de  faptul  că 
el  posedă  sau  nu  un  stoc  de  bunuri  cu  un  grad  înalt  de  comercializa¬ 
bilitate  secundară.  Volumul  deţinerii  monetare  şi  cheltuielile  suportate 
pentru  păstrarea  ei  pot  fi  reduse  dacă  sunt  disponibile  bunuri  aducă¬ 
toare  de  venit  cu  un  înalt  grad  de  comercializabilitate  secundară. 

Apare,  în  consecinţă,  o  cerere  specifică  pentru  asemenea  bunuri,  exer¬ 
citată  de  persoanele  dornice  să  le  posede  în  scopul  reducerii  costurilor 
deţinerilor  monetare.  Preţurile  acestor  bunuri  sunt  parţial  determinate 
de  această  cerere  specifică;  în  absenţa  ei  ele  ar  fi  mai  reduse.  Aceste 
bunuri  sunt,  aşa-zicând,  mijloace  secundare  de  efectuare  a  schimbu¬ 
rilor,  iar  valoarea  lor  de  schimb  este  rezultanta  a  două  tipuri  de  cerere: 
cererea  legată  de  serviciile  lor  ca  mijloace  secundare  de  efectuare  a 
schimburilor  şi  cererea  legată  de  celelalte  servicii  pe  care  le  furnizează. 

Costurile  deţinerii  de  monedă  sunt  egale  cu  nivelul  dobânzii  pe  care 
ar  fi  adus-o  suma  respectivă,  dacă  ar  fi  fost  investită.  Costul  suportat 
prin  deţinerea  unui  stoc  de  mijloace  secundare  de  efectuare  a  schimbu¬ 
rilor  constă  în  diferenţa  între  venitul  adus  de  dobânzile  corespunzătoa¬ 
re  valorilor  întrebuinţate  în  acest  scop  şi  venitul  mai  mare  adus  de  alte 
valori,  care  diferă  de  primele  numai  în  ce  priveşte  gradul  lor  mai  redus 
de  comercializabilitate,  nefiind  de  aceea  potrivite  pentru  a  juca  rolul  de 
mijloace  secundare  de  efectuare  a  schimburilor. 

Din  timpuri  imemoriale  bijuteriile  au  fost  întrebuinţate  ca  mijloace 
secundare  de  efectuare  a  schimburilor.  Astăzi,  mijloacele  secundare  de 
efectuare  a  schimburilor  cel  mai  frecvent  întrebuinţate  sunt: 

i.  Creanţe  asupra  unor  bănci,  bancheri  şi  case  de  economii  care  - 

deşi  nu  sunt  substitute  monetare23  -  sunt  scadente  cotidian  sau  sunt 
rambursabile  în  termen  scurt. 

2.  Hârtii  de  valoare  al  căror  volum  şi  popularitate  sunt  atât  de  mari 
încât,  de  regulă,  este  posibil  să  se  vândă  cantităţi  moderate  din  ele  fără 
a  deprima  piaţa. 

3.  In  fine,  uneori,  chiar  anumite  acţiuni  deosebit  de  comercializabile, 
sau  chiar  anumite  mărfuri. 

Bineînţeles  că  avantajele  anticipabile  de  pe  urma  reducerii  costurilor 
deţinerii  de  monedă  trebuie  confruntate  cu  anumite  riscuri  care  apar. 
Vânzarea  de  hârtii  de  valoare  şi  chiar  şi  cea  a  mărfurilor  poate  să  nu  fie 
posibilă  decât  cu  suportarea  unei  pierderi.  Pericolul  acesta  nu  apare  în 
cazul  conturilor  bancare,  iar  riscul  ca  banca  să  devină  insolvabilă  este 
de  regulă  neglijabil.  De  aceea,  creanţele  purtătoare  de  dobândă  asupra 
băncilor  şi  bancherilor,  care  sunt  rambursabile  în  termen  scurt,  repre- 
{464}  zintă  cel  mai  popular  mijloc  secundar  de  efectuare  a  schimburilor. 

Nu  trebuie  să  se  confunde  mijloacele  secundare  de  efectuare  a 
schimburilor  cu  substitutele  monetare.  Substitutele  monetare  sunt 
tranzacţionate  în  vederea  reglării  plăţilor  exact  la  fel  ca  şi  banii.  Insă 
mijloacele  secundare  de  efectuare  a  schimburilor  trebuie  mai  întâi  pre¬ 
schimbate  în  bani  sau  în  substitute  monetare,  dacă  cineva  doreşte  să  le 
întrebuinţeze  -  pe  o  cale  indirectă  -  pentru  a-şi  efectua  plăţile  sau  a-şi 
augmenta  deţinerile  monetare. 

Creanţele  întrebuinţate  ca  mijloace  secundare  de  efectuare  a  schim¬ 
burilor  posedă,  datorită  acestei  întrebuinţări,  o  piaţă  mai  largă  de  des¬ 
facere  şi  un  preţ  mai  ridicat.  Drept  consecinţă,  ele  aduc  dobânzi  mai 
reduse  decât  creanţele  de  acelaşi  tip  care  nu  se  pretează  a  fi  utilizate 
ca  mijloace  secundare  de  efectuare  a  schimburilor.  Obligaţiunile  gu¬ 
vernamentale  şi  bonurile  de  trezorerie  care  pot  fi  întrebuinţate  ca  mij¬ 
loace  secundare  de  efectuare  a  schimburilor  pot  fi  emise  în  condiţii 
mai  favorabile  pentru  debitor  decât  împrumuturile  inadecvate  acestui 
scop.  Debitorii  respectivi  sunt  deci  interesaţi  să  organizeze  piaţa  pen¬ 
tru  certificatele  lor  de  credit,  în  aşa  fel  încât  acestea  să  devină  atractive 
pentru  cei  ce  se  află  în  căutare  de  mijloace  secundare  de  efectuare  a 
schimburilor.  Ei  urmăresc  să  dea  posibilitatea  fiecărui  deţinător  de  ast¬ 
fel  de  efecte  să  le  vândă,  sau  să  le  întrebuinţeze  drept  garanţii  pentru 
împrumuturi,  în  condiţiile  cele  mai  avantajoase  cu  putinţă.  In  publici¬ 
tatea  pe  care  o  fac  emisiunilor  lor,  ei  subliniază  aceste  posibilităţi,  ca  pe 
un  avantaj  deosebit. 

In  mod  similar,  băncile  şi  bancherii  urmăresc  să  atragă  cereri  pentru 
mijloacele  secundare  de  efectuare  a  schimburilor.  Ei  le  oferă  clienţi- 

23.  De  pildă  depozite  la  vedere  nerambursabile  prin  cecuri. 

lor  lor  condiţii  convenabile.  Ei  încearcă  să  se  depăşească  unii  pe  alţii 
prin  scurtarea  timpului  de  notificare  în  vederea  rambursării.  Uneori,  ei 
plătesc  dobândă  chiar  şi  pentru  bani  rambursabili  fără  notificare.  In 
această  competiţie,  anumite  bănci  au  mers  prea  departe,  periclitân- 
du-şi  solvabilitatea. 

Circumstanţele  politice  din  ultimele  zeci  de  ani  le-au  conferit  sol¬ 
durilor  bancare  utilizabile  ca  mijloace  secundare  de  efectuare  a  schim¬ 
burilor  o  importanţă  sporită.  Guvernele  din  aproape  toate  ţările  sunt 
angajate  într-o  campanie  împotriva  capitaliştilor.  Ele  urmăresc  să-i  ex- 
proprieze  pe  aceştia,  prin  impozitare  şi  măsuri  monetare.  Capitaliştii 
încearcă  să-şi  protejeze  proprietatea,  prin  menţinerea  unei  părţi  din 
fondurile  de  care  dispun  sub  formă  lichidă,  pentru  a  putea  evita  la 
timp  măsurile  confiscatoare.  Ei  menţin  solduri  la  băncile  din  acele  ţări 
în  care  pericolul  confiscării  sau  al  devalorizării  monedei  este  temporar 
mai  redus  decât  în  alte  ţări.  îndată  ce  perspectivele  se  schimbă,  ei  îşi 
transferă  soldurile  în  ţările  care  par  să  ofere  mai  multă  siguranţă  la 
momentul  respectiv.  Acestea  sunt  fondurile  la  care  se  referă  expresia 
de  „bani  fierbinţi”  („ hot  money ”). 

Semnificaţia  banilor  fierbinţi  pentru  constelaţia  afacerilor  monetare 
este  consecinţa  sistemului  de  rezervă  unică.  Pentru  a  facilita  expansiu¬ 
nea  creditului  de  către  băncile  centrale,  guvernele  europene  şi-au  pro¬ 
pus  de  multă  vreme  să  concentreze  rezervele  de  aur  ale  ţărilor  respec¬ 
tive  în  mâinile  băncilor  centrale.  Celelalte  bănci  (băncile  private,  adică 
cele  care  nu  se  bucură  de  privilegii  speciale  şi  nu  au  dreptul  să  emită 
bancnote)  îşi  limitează  deţinerile  monetare  la  necesităţile  tranzacţiilor 
cotidiene.  Ele  nu  mai  păstrează  o  rezervă  pentru  a-şi  acoperi  datoriile 
scadente  cotidian.  Ele  nu  consideră  că  este  necesar  să-şi  ajusteze  datele 
de  scadenţă  ale  datoriilor  cu  cele  ale  activelor,  astfel  încât  să  fie  gata 
oricând  să-şi  onoreze  fără  sprijin  extern  obligaţiile  faţă  de  creditori. 
Ele  se  bizuie  pe  banca  centrală.  Când  creditorii  doresc  să  retragă  sume 
mai  mari  decât  cele  „normale”,  băncile  private  împrumută  fondurile 
necesare  de  la  banca  centrală.  O  bancă  privată  se  consideră  protejată 
împotriva  crizelor  de  lichiditate  dacă  posedă  fie  o  cantitate  suficientă 
de  titluri  de  valoare  pe  care  banca  centrală  le  acceptă  ca  garanţii  pentru 
acordarea  de  împrumuturi,  fie  o  cantitate  suficientă  de  efecte  de  co¬ 
merţ  pe  care  banca  centrală  le  va  reesconta.24 

Când  a  început  afluxul  de  bani  fierbinţi,  băncile  private  din  ţări¬ 
le  în  care  aceştia  erau  depozitaţi  temporar  n-au  văzut  nici  un  motiv 
pentru  a  nu  trata  aceste  fonduri  în  maniera  obişnuită.  Ele  au  întrebu- 

24.  Toate  acestea  se  referă  la  situaţia  din  Europa.  Situaţia  din  Statele  Unite  diferă 
numai  prin  aspecte  tehnice,  dar  nu  şi  din  punct  de  vedre  economic. 

inţat  fondurile  suplimentare  care  le-au  fost  încredinţate  pentru  a-şi 
spori  împrumuturile  către  firmele  de  afaceri.  Nu  le-a  fost  teamă  de 
consecinţe,  deşi  ştiau  că  aceste  fonduri  urmau  să  fie  retrase  îndată  ce 
ar  apărea  îndoieli  cu  privire  la  politicile  fiscale  şi  monetare  ale  ţării 
respective.  Lipsa  de  lichiditate  ce  caracteriza  situaţia  acestor  bănci  era 
evidentă:  pe  de  o  parte,  sume  mari  pe  care  clienţii  le  puteau  retrage 
după  o  notificare  pe  termen  scurt;  iar  pe  de  altă  parte,  împrumuturi 
acordate  firmelor  de  afaceri,  care  nu  puteau  fi  recuperate  decât  la  o  dată 
ulterioară.  Singura  metodă  prudentă  de  a  trata  banii  fierbinţi  ar  fi  fost 
de  a  păstra  o  rezervă  de  aur  şi  devize  străine  suficient  de  mare  pentru 
a  achita  întreaga  sumă,  în  caz  de  retragere  bruscă.  Bineînţeles,  această 
metodă  ar  fi  presupus  ca  băncile  să  încaseze  un  comision  de  la  clienţi 
în  schimbul  păstrării  fondurilor  lor  în  siguranţă. 

Pentru  băncile  elveţiene  ora  adevărului  a  sosit  atunci  când,  în  sep¬ 
tembrie  1936,  Franţa  a  devaluat  francul  francez.  Depunătorii  de  bani 
fierbinţi  au  început  să  se  teamă;  ei  erau  îngrijoraţi  de  posibilitatea  ca 
Elveţia  să  urmeze  exemplul  francez.  Era  de  aşteptat  ca  ei  să  încerce 
cu  toţii  să-şi  transfere  imediat  fondurile  la  Londra  sau  New  York,  sau 
chiar  la  Paris,  care  în  săptămânile  imediat  următoare  părea  mai  puţin 
probabil  să  fie  afectat  de  o  depreciere  a  monedei.  Insă  băncile  comer¬ 
ciale  elveţiene  nu  erau  în  măsură  să  achite  aceste  fonduri  fără  spriji¬ 
nul  Băncii  Naţionale.  Ei  le  împrumutaseră  către  firmele  de  afaceri  -  o 
mare  parte  din  ele  către  firme  de  afaceri  din  ţări  care,  prin  controlul 
schimbului  valutar,  le  blocaseră  conturile.  Singura  ieşire  ar  fi  fost  ca 
ele  să  împrumute  de  la  Banca  Naţională.  Procedând  astfel,  ele  şi-ar  fi 
{466}  menţinut  solvabilitatea.  Insă  depunătorii  plătiţi  în  bancnote  ar  fi  cerut 
imediat  rambursarea  acestora  de  către  Banca  Naţională,  în  aur  sau  în 
devize  străine.  Dacă  Banca  Naţională  nu  s-ar  fi  supus  acestei  solicitări, 
ea  ar  fi  abandonat  de  fapt  etalonul  aur  şi  ar  fi  devaluat  francul  elveţian. 
Dacă,  pe  de  altă  parte,  Banca  ar  fi  rambursat  bancnotele,  ea  şi-ar  fi 
pierdut  cea  mai  mare  parte  din  rezerve,  ceea  ce  ar  fi  provocat  o  panică. 
Elveţienii  înşişi  ar  fi  încercat  şi  ei  să-şi  procure  cât  mai  mult  aur  şi  cât 
mai  multe  devize  cu  putinţă.  întregul  sistem  monetar  al  ţării  s-ar  fi 
prăbuşit. 

Singura  alternativă  pentru  Banca  Naţională  a  Elveţiei  ar  fi  fost  de 
a  nu  acorda  nici  un  fel  de  asistenţă  băncilor  private.  Dar  aceasta  ar  fi 
fost  echivalent  cu  falimentul  celor  mai  importante  instituţii  de  credit. 
Astfel  guvernul  elveţian  nu  mai  avea  de  ales.  El  nu  avea  la  dispozi¬ 
ţie  decât  un  singur  mijloc  pentru  a  evita  o  catastrofă  economică:  de  a 
urma  exemplul  Franţei  şi  de  a  devalua  francul  elveţian.  Chestiunea  nu 
mai  suporta  amânare. 

în  linii  mari,  la  izbucnirea  războiului  în  septembrie  1939,  Marea 
Britanie  a  trecut  printr-o  situaţie  asemănătoare.  Londra  a  fost  pe  vre¬ 
muri  centrul  bancar  al  întregii  lumi.  Ea  şi-a  pierdut  de  mult  timp  aceas¬ 
tă  funcţie.  Dar  străinii  şi  cetăţenii  dominioanelor  încă  mai  păstrau,  în 
ajunul  războiului,  solduri  rambursabile  în  termen  scurt  considerabile 
în  băncile  britanice.  în  plus,  mai  existau  şi  depozite  importante  dato¬ 
rate  băncilor  centrale  din  „zona  sterlină”.  Dacă  guvernul  britanic  nu 
ar  fi  îngheţat  aceste  solduri  prin  impunerea  de  restricţii  asupra  schim¬ 
burilor  valutare,  atunci  insolvabilitatea  băncilor  britanice  ar  fi  devenit 
manifestă.  Controlul  schimburilor  valutare  a  reprezentat  un  moratoriu 
deghizat  acordat  băncilor,  eliberându-le  de  obligaţia  de  a  recunoaşte 
public  incapacitatea  de  a-şi  onora  angajamentele. 

1 8 .  Interpretarea  inflaţionistă  a  istoriei 

O  doctrină  foarte  populară  afirmă  că  reducerea  progresivă  a  puterii 
de  cumpărare  a  unităţii  monetare  ar  fi  jucat  un  rol  decisiv  în  evoluţia 
istorică.  Se  spune  că  omenirea  nu  ar  fi  atins  starea  sa  actuală  de  bu¬ 
năstare  dacă  oferta  de  bani  nu  ar  fi  crescut  în  mai  mare  măsură  decât 
cererea  pentru  bani.  Reducerea  corespunzătoare  a  puterii  de  cumpă¬ 
rare,  se  afirmă,  ar  fi  fost  o  condiţie  necesară  pentru  progresul  econo¬ 
mic.  Intensificarea  diviziunii  muncii  şi  ritmul  accelerat  de  acumulare 
a  capitalului,  care  au  însutit  productivitatea  muncii,  n-ar  fi  putut  apă¬ 
rea  decât  într-o  lume  caracterizată  prin  creşterea  continuă  a  preţurilor. 
Inflaţia  generează  prosperitate  şi  bunăstare,  iar  deflaţia  suferinţă  şi  de¬ 
cădere  economică.25  O  trecere  în  revistă  a  literaturii  politice  şi  a  idei¬ 
lor  care  au  ghidat  vreme  de  secole  politicile  monetare  şi  de  credit  ale 
naţiunilor  arată  că  această  opinie  este  aproape  universal  acceptată.  în 
ciuda  tuturor  avertismentelor  venite  din  partea  economiştilor,  ea  este 
încă  şi  astăzi  nucleul  filosofiei  economice  a  omului  de  rând.  Ea  este,  în 
aceeaşi  măsură,  şi  esenţa  învăţăturilor  Lordului  Keynes  şi  a  discipolilor 
săi  din  ambele  emisfere. 

Popularitatea  inflaţionismului  se  datorează  în  mare  parte  urii  adânc 
înrădăcinate  care  există  împotriva  creditorilor.  Inflaţia  este  considerată 
justă  pentru  că  îi  favorizează  pe  debitori  pe  seama  creditorilor.  însă 
interpretarea  inflaţionistă  a  istoriei,  pe  care  trebuie  să  o  analizăm  în 
această  secţiune,  nu  este  decât  indirect  legată  de  acest  argument,  în¬ 
dreptat  împotriva  creditorilor.  Afirmaţia  că  „expansionismul”  este  forţa 

25.  A  se  vedea  studiul  critic  al  Mariannei  von  Herzfeld,  „Die  Geschichte  als 
Funktion  der  Geldbewegung '\Archwfur  Sozialwissenschaft,  lvi,  pp.  654-686,  şi  scrie¬ 
rile  citate  în  acest  studiu. 

motrice  a  progresului  economic  şi  că  „restricţionismul”  este  cel  mai  rău 
dintre  toate  relele  se  bazează  în  primul  rând  pe  alte  argumente. 

Este  evident  că  problemele  ridicate  de  doctrina  inflaţionistă  nu  pot 
fi  rezolvate  recurgând  la  învăţăturile  experienţei  istorice.  Este  de  ne¬ 
tăgăduit  că  istoria  preţurilor  indică,  în  linii  mari,  o  tendinţă  de  creş¬ 
tere  a  acestora,  continuă,  deşi  uneori  întreruptă  pe  intervale  scurte. 
Bineînţeles,  stabilirea  acestui  fapt  nu  se  poate  face  decât  prin  înţelegere 
istorică.  Problemelor  istorice  nu  li  se  poate  aplica  precizia  catalactică. 
Tentativele  unor  istorici  şi  statisticieni  de  a  urmări  şi  măsura  modifi¬ 
cările  puterii  de  cumpărare  a  metalelor  preţioase  vreme  de  mai  multe 
secole  sunt  inutile.  Am  arătat  deja  că  toate  tentativele  de  măsurare  a 
mărimilor  economice  se  bazează  pe  ipoteze  în  întregime  eronate  şi 
denotă  ignorarea  principiilor  fundamentale,  atât  ale  teoriei  economi¬ 
ce  cât  şi  ale  istoriei.  Insă  lucrurile  pe  care  ni  le  poate  spune  istoria  în 
această  privinţă,  prin  întrebuinţarea  metodelor  sale  specifice,  sunt  su¬ 
ficiente  pentru  a  justifica  afirmaţia  că  puterea  de  cumpărare  a  banilor 
are  de  mai  multe  secole  tendinţa  să  scadă.  Asupra  acestui  punct  toată 
lumea  este  de  acord. 

Dar  nu  aceasta  este  problema  pe  care  trebuie  să  o  elucidăm, 
întrebarea  este  dacă  scăderea  puterii  de  cumpărare  a  fost  sau  nu  un 
factor  indispensabil  pentru  evoluţia  care  a  dus  de  la  sărăcia  epocilor 
anterioare  la  condiţiile  mai  satisfăcătoare  din  perioada  capitalismului 
occidental  modern.  La  această  întrebare  trebuie  să  răspundem  fără  a 
apela  la  experienţa  istorică,  experienţă  care  poate  fi  şi  a  fost  întotdeau¬ 
na  interpretată  în  diferite  feluri,  şi  pe  care  atât  adepţii  cât  şi  adversa¬ 
rii  fiecărei  teorii  şi  explicaţii  a  istoriei  o  invocă  drept  dovadă  pentru 
afirmaţiile  lor  mutual  contradictorii  şi  incompatibile.  Ceea  ce  lipseşte 
este  o  clarificare  a  efectelor  modificărilor  puterii  de  cumpărare  asupra 
diviziunii  muncii,  acumulării  de  capital  şi  progresului  tehnologic. 

Cu  privire  la  această  problemă,  nu  ne  putem  mulţumi  cu  respin¬ 
gerea  argumentelor  avansate,  în  sprijinul  tezei  lor,  de  inflaţionişti. 
Absurditatea  acestor  argumente  este  atât  de  evidentă  încât  respingerea 
{468}  şi  dovedirea  falsităţii  lor  este,  cu  adevărat,  o  sarcină  uşoară.  încă  de  la 
apariţia  sa,  teoria  economică  a  arătat,  în  mod  repetat,  că  afirmaţiile 
privitoare  la  aşa-numitele  binecuvântări  asociate  abundenţei  de  bani  şi 
la  aşa-numitele  dezastre  provocate  de  limitarea  cantităţii  de  monedă 
sunt  produsele  unor  erori  patente  de  raţionament.  încercările  apos¬ 
tolilor  inflaţionismului  şi  ai  expansionismului  monetar  de  a  respinge 
corectitudinea  învăţăturii  economiştilor  au  eşuat  lamentabil. 

Singura  întrebare  relevantă  este  aceasta:  Este  sau  nu  posibil  să  se 
reducă  ireversibil  rata  dobânzii  prin  expansiunea  creditului?  Vom  tra- 

ta  exhaustiv  această  problemă  în  capitolul  consacrat  relaţiei  existente 
între  relaţia  monetară  şi  rata  dobânzii.  Vom  arăta  acolo  care  trebuie  să 
fie  consecinţele  boom-vcc&or  economice  create  prin  intermediul  expan¬ 
siunii  creditului. 

In  acest  stadiu  al  cercetărilor  noastre,  trebuie  însă  să  ne  întrebăm 
dacă  nu  este  cumva  posibil  să  existe  alte  argumente  în  favoarea  inter¬ 
pretării  inflaţioniste  a  istoriei.  Nu  este  oare  posibil  ca  adepţii  inflaţio- 
nismului  să  fi  omis  anumite  argumente  valide,  favorabile  tezei  lor?  Este, 
desigur,  necesar  să  examinăm  problema  din  toate  unghiurile  posibile. 

Să  ne  imaginăm  o  lume  în  care  cantitatea  de  monedă  este  rigid  fixa¬ 
tă.  Locuitorii  acestei  lumi  au  produs,  într-un  stadiu  timpuriu  al  istoriei, 
întreaga  cantitate  a  mărfii  întrebuinţate  pentru  servicii  monetare  care 
poate  fi  produsă.  O  nouă  creştere  a  cantităţii  de  monedă  nu  este  posi¬ 
bilă.  Nu  sunt  cunoscute  mijloacele  fiduciare.  Toate  substitutele  mone¬ 
tare  -  inclusiv  numerarul  subsidiar  -  sunt  certificate  monetare. 

In  aceste  ipoteze  intensificarea  diviziunii  muncii,  tranziţia  de  la  au- 
to-suficienţa  economică  a  gospodăriilor,  satelor,  districtelor  şi  ţărilor,  la 
sistemul  de  piaţă  mondial  din  secolul  al  xix-lea,  acumularea  progresivă 
de  capital  şi  îmbunătăţirea  metodelor  tehnologice  de  producţie,  ar  fi 
indus  o  tendinţă  continuă  de  scădere  a  preţurilor.  Oare  o  asemenea 
creştere  a  puterii  de  cumpărare  a  unităţii  monetare  ar  fi  oprit  evoluţia 
capitalismului? 

Omul  de  afaceri  obişnuit  va  răspunde  afirmativ  la  această  întrebare. 

Trăind  şi  activând  într-un  mediu  în  care  o  scădere  lentă,  dar  continuă, 
a  puterii  de  cumpărare  a  unităţii  monetare  este  considerată  normală, 
necesară  şi  benefică,  el  pur  şi  simplu  nu  poate  înţelege  o  altă  stare 
de  lucruri.  El  asociază,  pe  de  o  parte,  ideea  de  creştere  a  preţurilor  cu 
profiturile  şi,  pe  de  altă  parte,  pe  cea  de  scădere  a  preţurilor  cu  pierde¬ 
rile.  Faptul  că  există  şi  operaţiuni  economice  care  speculează  scăderea 
preţurilor  şi  că  asemenea  operaţiuni  au  putut  duce  la  constituirea  de 
mari  averi  nu-i  clatină  dogmatismul.  Acestea,  spun  ei,  nu  sunt  decât 
tranzacţii  speculative,  ale  unor  persoane  care  urmăresc  să  profite  de 
scăderea  preţurilor  unor  bunuri  deja  produse  şi  disponibile  pe  piaţă.  {469} 
Inovaţiile,  creativitatea  şi  aplicarea  metodelor  tehnologice  îmbunătă¬ 
ţite  presupun  stimulentele  asociate  cu  anticiparea  creşterii  preţurilor. 
Progresul  economic  ar  fi  posibil  numai  într-o  lume  în  care  preţurile 
cresc. 

Opinia  aceasta  este  eronată.  Intr-o  lume  caracterizată  prin  creşterea 
puterii  de  cumpărare  a  unităţii  monetare,  modul  de  gândire  al  tuturor 
actorilor  ar  fi  nevoit  să  se  adapteze  acestei  stări  de  lucruri,  exact  aşa 
cum  în  lumea  noastră  el  s-a  ajustat  la  scăderea  puterii  de  cumpărare 

a  unităţii  monetare.  Astăzi  toată  lumea  este  pregătită  să  privească  un 
spor  al  venitului  monetar  sau  nominal  al  cuiva  ca  pe  o  îmbunătăţire  a 
bunăstării  materiale  a  acelei  persoane.  Atenţia  oamenilor  este  îndrep¬ 
tată  îndeosebi  spre  creşterea  ratelor  salariale  nominale  şi  al  echivalen¬ 
tului  monetar  al  avuţiei,  decât  spre  augmentarea  cantităţii  de  bunuri. 
Intr-o  lume  caracterizată  prin  creşterea  puterii  de  cumpărare  a  unită¬ 
ţii  monetare,  ei  s-ar  concentra  mai  mult  pe  scăderea  costurilor  vieţii. 
Astfel  ar  ieşi  mai  limpede  în  relief  faptul  că  progresul  economic  constă 
îndeosebi  în  a  spori  accesibilitatea  celor  necesare  vieţii. 

In  desfăşurarea  afacerilor,  consideraţiile  privind  tendinţele  seculare 
ale  preţurilor  nu  joacă  nici  un  fel  de  rol.  întreprinzătorii  şi  investitorii 
nu  se  preocupă  de  tendinţele  seculare.  Ceea  ce  le  ghidează  lor  acţiunile 
sunt  opiniile  pe  care  le  au  despre  variaţiile  preţurilor  în  următoarele 
săptămâni,  luni,  sau,  cel  mult,  ani.  Ei  nu  urmăresc  mişcarea  generală  a 
tuturor  preţurilor.  Ceea  ce  contează  pentru  ei  este  existenţa  unor  dis¬ 
crepanţe  între  preţurile  factorilor  complementari  de  producţie  şi  pre¬ 
ţurile  anticipate  ale  produselor.  Nici  un  om  de  afaceri  nu  se  lansează 
într-un  anumit  proiect  productiv  pentru  că  socoteşte  că  preţurile ,  adi¬ 
că  preţurile  tuturor  bunurilor  şi  serviciilor,  vor  creşte.  El  se  angajează 
în  producţie  dacă  socoteşte  că  poate  profita  de  pe  urma  diferenţelor 
de  preţuri  dintre  bunurile  de  diverse  ordine.  Intr-o  lume  caracteriza¬ 
tă  printr-o  tendinţă  seculară  de  scădere  a  preţurilor,  asemenea  prile¬ 
juri  de  a  realiza  profituri  vor  apărea  în  acelaşi  fel  în  care  apar  într-o 
lume  caracterizată  printr-o  tendinţă  seculară  de  creştere  a  preţurilor. 
Anticiparea  unei  evoluţii  generale  progresiv  ascendente  a  tuturor  preţu¬ 
rilor  nu  atrage  după  sine  intensificarea  producţiei  şi  creşterea  bunăstă¬ 
rii.  Ea  induce  „precipitarea  asupra  valorilor  reale”,  boom-ul  economic 
urmat  de  colaps  ( crack-up  boom )  şi  prăbuşirea  completă  a  sistemului 
monetar. 

Dacă  opinia  cu  privire  la  scăderea  viitoare  a  preţurilor  tuturor  bu¬ 
nurilor  devine  generală,  atunci  rata  dobânzii  pe  termen  scurt  scade  cu 
o  valoare  corespunzătoare  primei  de  preţ  negative.26  întreprinzătorul 
care  întrebuinţează  fonduri  împrumutate  este  astfel  protejat  împotriva 
consecinţelor  unei  asemenea  scăderi  a  preţurilor,  în  aceeaşi  măsură  în 
{470}  care,  în  condiţii  de  creştere  a  preţurilor,  creditorul  este  protejat  prin 
prima  de  preţ  împotriva  consecinţelor  unei  scăderi  a  puterii  de  cum¬ 
părare. 

O  tendinţă  seculară  de  creştere  a  puterii  de  cumpărare  a  unităţii  mo¬ 
netare  ar  necesita  adoptarea  de  către  oamenii  de  afaceri  şi  investitori  a 
unor  reguli  elementare  de  calcul  diferite  de  cele  dezvoltate  în  condiţi- 

26.  Cf.  mai  jos, pp.  541-545. 

ile  unei  tendinţe  seculare  de  scădere  a  puterii  de  cumpărare.  Dar  este 
sigur  că  ea  nu  ar  influenţa  semnificativ  cursul  activităţilor  economice. 
Ea  nu  ar  anula  dorinţa  oamenilor  de  a-şi  spori  bunăstarea  materia¬ 
lă,  în  măsura  posibilului,  prin  ajustarea  corespunzătoare  a  producţiei. 
Ea  nu  ar  lipsi  sistemul  economic  de  factorii  ce  determină  ameliorarea 
condiţiilor  materiale,  adică  de  străduinţa  promotorilor  întreprinzători 
de  a  obţine  profit  şi  de  disponibilitatea  publicului  de  a  cumpăra  acele 
bunuri  care  sunt  în  măsură  să-i  ofere  cele  mai  mari  satisfacţii  la  cele 
mai  reduse  costuri. 

Asemenea  observaţii  nu  sunt  în  nici  un  caz  o  pledoarie  în  favoarea 
deflaţiei.  Ele  nu  implică  decât  o  respingere  a  ineradicabilelor  fabule 
inflaţioniste.  Ele  reliefează  caracterul  iluzoriu  al  doctrinei  Lordului 
Keynes,  după  care  cauza  sărăciei  şi  a  neajunsurilor,  a  depresiunilor  eco¬ 
nomice  şi  a  neutilizării  forţei  de  muncă  este  de  găsit  într-o  aşa-numită 
„presiune  contracţionistă”.  Nu  este  adevărat  că  „o  presiune  deflaţionistă 
. . .  ar  fi  ...  împiedicat  dezvoltarea  industriilor  moderne.”  Nu  este  ade¬ 
vărat  că  expansiunea  creditului  determină  „miracolul  . . .  transformării 
pietrelor  în  pâine”.27 

Teoria  economică  nu  recomandă  nici  politici  inflaţioniste,  nici  de- 
flaţioniste.  Ea  nu  recomandă  statelor  să  se  amestece  în  alegerea  de 
către  piaţă  a  mijlocului  de  efectuare  a  schimburilor.  Ea  nu  stabileşte 
decât  următoarele  adevăruri: 

1.  Adoptând  politici  inflaţioniste  sau  deflaţioniste,  un  stat  nu  pro¬ 
movează  binele  public,  bunăstarea,  sau  interesele  întregii  naţiuni.  El  nu 
face  decât  să  favorizeze  unul  dintre  multiplele  grupuri  ale  populaţiei, 
pe  seama  altor  grupuri. 

2.  Este  imposibil  să  ştim  dinainte  ce  grup  va  fi  favorizat  printr-o 
anumită  politică  inflaţionistă  sau  deflaţionistă  şi  în  ce  măsură  se  va 
întâmpla  aceasta.  Aceste  efecte  depind  de  întregul  complex  al  datelor 
de  piaţă  relevante.  Ele  depind,  în  mare  măsură,  de  asemenea,  de  viteza 
mişcărilor  inflaţioniste  sau  deflaţioniste  şi  pot  fi  complet  inversate,  în 
funcţie  de  evoluţia  acestor  mişcări. 

3.  în  orice  caz,  o  expansiune  monetară  induce  greşeli  în  investirea 
capitalului  şi  supraconsum.  în  urma  ei  ţara  rămâne,  în  ansamblu,  mai 
săracă,  nu  mai  bogată.  Aceste  probleme  sunt  tratate  în  cap.  xx. 

4.  Prelungirea  inflaţiei  trebuie  să  se  sfârşească,  în  cele  din  urmă,  în 
colapsul  economic,  prăbuşirea  completă  a  sistemului  monetar. 

5.  Politicile  deflaţioniste  sunt  costisitoare  pentru  trezorerie  şi  im¬ 
populare.  însă  politicile  inflaţioniste  sunt  o  „binecuvântare”  pentru 

27.  Citat  după  International  Clearing  Union,  Text  of  a  Paper  Containing  Proposals  by 
British  Expertsfor  an  International  Clearing  Union,  April  8,  1943  (publicaţie  a  British 
Information  Services,  un  birou  al  guvernului  britanic),  p.  1 2. 

trezorerie  şi  foarte  populare  printre  neştiutori.  Pericolul  deflaţiei  este, 
practic,  foarte  mic,  iar  cel  al  inflaţiei  este  imens. 

19.  Etalonul  aur 

Oamenii  au  ales  metalele  preţioase  aur  şi  argint  pentru  a  îndeplini 
funcţia  de  monedă,  datorită  proprietăţilor  lor  mineralogice,  fizice  şi 
chimice.  Utilizarea  banilor  într-o  economie  de  piaţă  este  o  necesita¬ 
te  praxeologică.  Faptul  că  aurul  -  şi  nu  altceva  -  este  întrebuinţat  ca 
monedă  nu  este  decât  un  fapt  istoric  şi,  ca  atare,  nu  poate  fi  stabilit  de 
ştiinţa  catalactică.  în  istoria  monetară,  ca  şi  în  toate  celelalte  ramuri 
istorice,  suntem  nevoiţi  să  recurgem  la  înţelegerea  ( Verstehen)  istorică. 
Dacă  unora  le  face  plăcere  să  numească  etalonul  aur  o  „relicvă  barba¬ 
ră”28,  atunci  aceste  persoane  nu  pot  ridica  nici  o  obiecţie  la  aplicarea 
aceleiaşi  descrieri  tuturor  instituţiilor  determinate  istoric.  Faptul  că 
britanicii  vorbesc  engleza  -  şi  nu  daneza,  germana,  sau  franceza  -  este, 
în  acest  caz,  tot  o  relicvă  barbară,  iar  toţi  britanicii  care  se  opun  înlo¬ 
cuirii  englezei  cu  limba  Esperanto  nu  sunt  mai  puţin  dogmatici  şi  or¬ 
todocşi  decât  cei  ce  nu  elogiază  entuziasmaţi  planurile  de  administrare 
guvernamentală  a  banilor. 

Demonetizarea  argintului  şi  instituţionalizarea  monometalismului 
pe  bază  de  aur  a  fost  rezultatul  unor  amestecuri  deliberate  ale  statului 
în  chestiunile  monetare.  Este  inutil  să  ne  întrebăm  ce  s-ar  fi  întâm¬ 
plat  în  absenţa  acestor  politici.  însă  nu  trebuie  să  uităm  că  intenţia 
guvernelor  nu  era  de  a  institui  etalonul  aur.  Ele  urmăreau  instituirea 
unui  dublu  etalon  -  urmăreau  substituirea  ratelor  de  schimb  fluctuante, 
stabilite  pe  piaţă,  între  monedele  de  aur  şi  cele  de  argint,  care  coexistau 
independent,  cu  o  rată  de  schimb  între  aur  şi  argint  decretată  de  stat. 
Doctrinele  monetare  dindărătul  acestor  tentative  prezentau  fenome¬ 
nele  de  piaţă  în  acel  mod  complet  inadecvat  în  care  nu  le  pot  reprezen¬ 
ta  decât  birocraţii.  Tentativa  de  instituţionalizare  a  unui  dublu  etalon, 
pentru  ambele  metale  -  aur  şi  argint  -  a  eşuat  lamentabil.  Tocmai  eşe¬ 
cul  acesta  este  cel  care  a  generat  etalonul  aur.  Apariţia  etalonului  aur  a 
fost  manifestarea  unei  înfrângeri  zdrobitoare  suferite  de  guverne  şi  de 
doctrinele  promovate  de  ele. 

în  secolul  al  xvn-lea  ratele  de  schimb  ale  guvernului  englez  suprae¬ 
valuau  guineea  [de  aur]  faţă  de  argint,  determinând  astfel  dispariţia 
monedelor  de  argint.  N-au  rămas  în  uz  decât  acele  monede  de  argint 
{472}  care  erau  foarte  uzate  prin  folosinţă,  sau  alterate,  sau  reduse  ca  greu¬ 
tate  din  alte  motive:  exportarea  şi  vânzarea  acestora  pe  piaţa  de  metal 


28.  Lordul  Keynes,  în  cuvântul  rostit  în  faţa  Camerei  Lorzilor,  în  23  mai  1944. 

preţios  era  neprofitabilă.  In  felul  acesta  Anglia  a  instituit  etalonul  aur, 
împotriva  dorinţelor  guvernului  său.  Abia  mult  mai  târziu  legile  au 
transformat  statutul  de  fado  al  etalonului  aur  într-unul  de  jure.  Statul 
a  renunţat  la  alte  tentative  inutile  de  a  pompa  monede  standard  de 
argint  pe  piaţă,  mulţumindu-se  să  bată  argintul  numai  ca  monedă  sub¬ 
sidiară,  cu  o  putere  limitată  de  mijloc  legal  de  efectuare  a  schimburi¬ 
lor.  Acest  numerar  subsidiar  nu  avea  statut  de  monedă,  ci  de  substitut 
monetar.  Valoarea  sa  de  schimb  nu  depindea  de  conţinutul  de  argint 
al  monedelor,  ci  de  faptul  că  ele  puteau  fi  schimbate  instantaneu  în  aur, 
fără  amânare  şi  fără  alte  costuri,  la  întreaga  valoare  înscrisă  pe  ele.  Ele 
erau,  de  fado ,  bancnote  tipărite  pe  argint,  creanţe  asupra  unei  anumite 
cantităţi  de  aur. 

Mai  târziu,  în  cursul  secolului  al  xix-lea,  dublul  etalon  a  dat  naşte¬ 
re,  în  mod  similar,  monometalismului  de  fado  bazat  pe  aur,  în  Franţa 
şi  alte  ţări  din  Uniunea  Monetară  Latină.  Când  scăderea  preţului  la 
argint,  spre  sfârşitul  anilor  1870,  ar  fi  determinat  înlocuirea  automată 
a  etalonului  aur  de fado ,  cu  un  etalon  argint  de  fado ,  statele  acestea  au 
suspendat  baterea  monedei  de  argint,  în  vederea  prezervării  etalonului 
aur.  In  Statele  Unite,  structura  preţurilor  pe  piaţa  de  metale  preţioase 
transformase  bimetalismul  legal  într-un  monometalism  de  fado ,  bazat 
pe  aur,  încă  înaintea  izbucnirii  Războiului  Civil.  După  perioada  [in¬ 
flaţiei  „de  război”  a]  „biletelor  verzi”  {gr eenback period),  a  urmat  o  luptă 
între  adepţii  etalonului  aur  şi  cei  ai  etalonului  argint.  Rezultatul  a  fost 
o  victorie  a  etalonului  aur.  După  ce  ţările  cele  mai  avansate  adoptaseră 
etalonul  aur,  ele  au  fost  urmate  şi  de  celelalte  ţări.  După  marile  aven¬ 
turi  inflaţioniste  din  perioada  Primului  Război  Mondial,  majoritatea 
ţărilor  s-au  grăbit  să  revină  la  etalonul  aur,  sau  la  etalonul  aur-devize 
( gold  exchange  standard). 

Etalonul  aur  a  fost  etalonul  monetar  al  întregii  lumi  în  perioada 
capitalismului,  a  creşterii  bunăstării,  a  libertăţii  şi  a  democraţiei,  atât 
politice,  cât  şi  economice.  In  ochii  liber-schimbiştilor  principala  sa  ca¬ 
litate  era  tocmai  faptul  că  reprezenta  un  etalon  monetar  internaţional, 
adecvat  necesităţilor  comerţului  internaţional  şi  tranzacţiilor  efectuate 
pe  pieţele  internaţionale,  financiare  şi  de  capital.29  El  reprezenta  mijlo¬ 
cul  de  efectuare  a  schimburilor  prin  intermediul  căruia  industrialismul 
occidental  şi  capitalul  occidental  purtaseră  civilizaţia  occidentală  până 
în  cele  mai  îndepărtate  regiuni  ale  planetei,  distrugând  pretutindeni 
obstacolele  străvechilor  prejudecăţi  şi  superstiţii,  sădind  seminţele  unei 
noi  vieţi  şi  unei  noi  bunăstări,  eliberând  minţile  şi  sufletele  şi  provo¬ 
când  o  avuţie  nemaiauzită.  El  a  însoţit  avansul  triumfal  fără  precedent 

29.T.E.  Gregory,  The  Gold  Standard  and Its  Future,  ed.  întâi,  Londra,  1934,  pp.  22  ff. 

al  liberalismului  occidental,  capabil  să  unească  toate  ţările  într-o  co¬ 
munitate  de  naţiuni  libere,  aflate  unele  cu  altele  în  relaţii  de  cooperare 
paşnică. 

Putem  înţelege  cu  uşurinţă  de  ce  popoarele  priveau  etalonul  aur  ca 
pe  simbolul  acestei  schimbări  istorice,  care  a  fost  cea  mai  mare  şi  mai 
benefică  dintre  toate.  Toţi  cei  dornici  să  saboteze  evoluţia  lumii  către 
bunăstare,  pace,  libertate  şi  democraţie  detestau  etalonul  aur  -  şi  nu 
doar  datorită  semnificaţiei  sale  economice.  în  ochii  lor,  etalonul  aur 
era  stindardul  labarum  [steag  de  luptă  ornat  cu  simboluri  hristice  al 
împăratului  Constantin  -  n.red.],  simbolul  tuturor  doctrinelor  şi  po¬ 
liticilor  pe  care  doreau  să  le  distrugă.  în  lupta  împotriva  etalonului  aur 
miza  depăşea  cu  mult  preţurile  bunurilor  şi  ratele  de  schimb  valutar. 

Naţionaliştii  combat  etalonul  aur  fiindcă  doresc  să-şi  izoleze  ţările 
de  piaţa  mondială  şi  să  instituie,  în  cât  mai  mare  măsură,  un  sistem  de 
autarhie  naţională.  Guvernele  intervenţioniste  şi  grupurile  de  presiune 
combat  etalonul  aur  deoarece  îl  consideră  cel  mai  serios  obstacol  în 
calea  dorinţelor  lor,  de  manipulare  a  preţurilor  şi  ratelor  salariale.  însă 
cele  mai  fanatice  atacuri  împotriva  aurului  aparţin  adepţilor  expan¬ 
siunii  creditului.  Pentru  aceştia,  expansiunea  creditului  este  panaceul 
tuturor  relelor  economice.  Cu  ajutorul  ei  s-ar  putea  scădea,  sau  chiar 
aboli  ratele  dobânzii,  s-ar  putea  ridica  salariile  şi  preţurile,  în  beneficiul 
tuturor,  mai  puţin  al  capitaliştilor  parazitari  şi  al  patronilor  exploata¬ 
tori,  s-ar  putea  elibera  statul  de  necesitatea  echilibrării  bugetului  -  pe 
scurt,  s-ar  putea  asigura  prosperitatea  şi  fericirea  tuturor  persoanelor 
decente.  Doar  etalonul  aur,  această  găselniţă  diabolică  a  ticăloşilor  şi 
stupizilor  economişti  „ortodocşi”,  împiedică  omenirea  să  dobândească 
prosperitatea  veşnică. 

Etalonul  aur  nu  este,  desigur,  un  etalon  perfect  sau  ideal.  Nu  există 
perfecţiune  în  sfera  activităţilor  umane.  însă  nimeni  nu  ne  poate  spu¬ 
ne  cum  ar  putea  fi  înlocuit  etalonul  aur  cu  ceva  mai  bun.  Puterea  de 
cumpărare  a  aurului  nu  este  stabilă.  Dar  însăşi  noţiunea  de  putere  de 
cumpărare  stabilă  şi  imuabilă  este  absurdă.  într-o  lume  vie  şi  schim¬ 
bătoare  nu  poate  exista  nimic  de  felul  stabilităţii  puterii  de  cumpărare, 
în  cadrul  construcţiei  imaginare  a  unei  economii  uniform  repetitive  nu 
rămâne  loc  pentru  un  mijloc  de  schimb.  Modificarea  puterii  de  cum¬ 
părare  a  monedei  reprezintă  una  din  trăsăturile  sale  esenţiale.  De  fapt, 
adversarii  etalonului  aur  nu  urmăresc  stabilizarea  puterii  de  cumpărare 
a  monedei.  Ţelul  lor  este  mai  curând  să  asigure  guvernelor  puterea  de 
a  manipula  puterea  de  cumpărare,  fără  a  fi  inoportunate  de  un  factor 
„extern”,  cum  este  relaţia  monetară  corespunzătoare  etalonului  aur. 

Principala  obiecţie  îndreptată  împotriva  etalonului  aur  este  că  face 

să  se  manifeste,  în  procesul  determinării  preţurilor,  un  factor  pe  care 
nici  un  guvern  nu-1  poate  controla:  vicisitudinile  producţiei  de  aur. 
In  felul  acesta,  o  forţă  „externă”,  sau  „automată”,  restrânge  puterea 
unui  guvern  naţional  de  a-şi  face  supuşii  atât  de  prosperi  cât  ar  dori. 
Capitaliştii  internaţionali  capătă  puteri  dictatoriale,  iar  suveranitatea 
naţională  devine  o  ficţiune. 

Insă  neviabilitatea  politicilor  intervenţioniste  nu  are  nimic  de  a 
face  cu  problemele  monetare.  Vom  arăta  mai  jos  de  ce  toate  măsurile 
izolate  de  intervenţie  guvernamentală  în  procesele  de  piaţă  trebuie  să 
eşueze  în  atingerea  scopurilor  urmărite.  Dacă  guvernul  intervenţionist 
doreşte  să  remedieze  neajunsurile  primelor  sale  intervenţii,  mergând 
tot  mai  departe  pe  calea  intervenţiei,  atunci  el  transformă,  în  cele  din 
urmă,  sistemul  economic  al  ţării  într-o  economie  socialistă  de  tip  ger¬ 
man.  Apoi,  el  aboleşte  în  întregime  piaţa  autohtonă  -  şi,  împreună  cu 
ea,  moneda  şi  toate  problemele  monetare  -  deşi  ar  putea  reţine  unii 
din  termenii  şi  denumirile  economiei  de  piaţă.30  Oricum,  nu  etalonul 
aur  este  cel  care  frustrează  bunele  intenţii  ale  autorităţilor  binevoitoare. 

Semnificaţia  faptului  că  etalonul  aur  face  ca  sporul  ofertei  de  aur 
să  depindă  de  profitabilitatea  producerii  de  aur  este,  desigur,  că  limi¬ 
tează  puterea  guvernului  de  a  recurge  la  inflaţie.  Etalonul  aur  face  de¬ 
terminarea  puterii  de  cumpărare  a  banilor  independentă  de  ambiţiile 
şi  doctrinele  schimbătoare  ale  partidelor  politice  şi  ale  grupurilor  de 
presiune.  Acesta  nu  este  un  defect  al  etalonului  aur;  este  principala  sa 
calitate.  Toate  metodele  de  manipulare  ale  puterii  de  cumpărare  sunt, 
cu  necesitate,  arbitrare.  Toate  metodele  recomandate  pentru  descope¬ 
rirea  unui  aşa-zis  etalon  obiectiv  şi  „ştiinţific”  de  manipulare  monetară 
se  bazează  pe  iluzia  că  modificările  puterii  de  cumpărare  pot  fi  „mă¬ 
surate”.  Etalonul  aur  îndepărtează  determinarea  modificărilor  indu¬ 
se  monetar  ale  puterii  de  cumpărare  din  arena  politică.  Acceptarea  sa 
generalizată  presupune  recunoaşterea  adevărului  că  nu  este  posibilă 
augmentarea  averilor  tuturor  prin  tipărire  de  bani.  Detestarea  etalonu¬ 
lui  aur  este  inspirată  de  superstiţia  că  atotputernicele  guverne  pot  crea 
avuţie  din  bucăţele  de  hârtie. 

S-a  spus  că  şi  etalonul  aur  este  manipulat.  Guvernele  pot  influenţa 
puterea  de  cumpărare  a  aurului,  fie  prin  expansiunea  creditului,  chiar 
dacă  ea  este  limitată  de  necesitatea  prezervării  rambursabilităţii  substi- 
tutelor  monetare,  fie  indirect,  prin  promovarea  de  măsuri  care  stimu¬ 
lează  populaţia  să-şi  reducă  volumul  deţinerilor  monetare.  Afirmaţiile 
acestea  sunt  adevărate.  Este  incontestabil  că  creşterea  preţurilor  sur¬ 
venită  între  1896  şi  1914  a  fost,  în  bună  măsură,  provocată  de  aseme- 

30.  Cf.  mai  jos,  cap.  xxvii-xxxi. 

nea  politici  guvernamentale.  însă  faptul  esenţial  este  că  etalonul  aur 
impune  limite  stricte  tuturor  acestor  demersuri  de  scădere  a  puterii  de 
{475}  cumpărare  a  banilor.  Inflaţioniştii  combat  etalonul  aur  tocmai  pentru 
că  văd  în  aceste  limite  un  obstacol  serios  în  calea  planurilor  lor. 

Expansioniştii  numesc  defecte  ale  etalonului  aur  tocmai  elementele 
care  îi  conferă  acestuia  eminenţa  şi  utilitatea.  El  stăvileşte  demersu¬ 
rile  inflaţioniste  de  amploare  ale  guvernelor.  Etalonul  aur  nu  a  eşu¬ 
at.  Guvernele  au  ţinut  să-l  distrugă,  deoarece  erau  dedicate  doctrinei 
eronate  că  expansiunea  creditului  este  un  mijloc  adecvat  de  reducere  a 
ratei  dobânzii  şi  de  „îmbunătăţire”  a  balanţei  comerciale. 

însă  nici  un  guvern  nu  este  suficient  de  puternic  pentru  a  aboli  eta¬ 
lonul  aur.  Aurul  este  moneda  comerţului  internaţional  şi  a  comunităţii 
economice  supranaţionale,  a  întregii  omeniri.  El  nu  poate  fi  afectat  de 
măsuri  ale  unor  guverne  a  căror  suveranitate  este  limitată  la  anumite 
ţări.  Câtă  vreme  o  ţară  nu  este  strict  autosuficientă  din  punct  de  vedere 
economic,  câtă  vreme  mai  exisă  interstiţii  rămase  în  zidurile  prin  care 
guvernele  naţionale  încearcă  să-şi  izoleze  ţările  de  restul  lumii,  aurul 
încă  mai  este  utilizat  ca  monedă.  N-are  importanţă  dacă  guvernele 
confiscă  monedele  de  aur  şi  metalul  preţios  pe  care  pot  pune  mâna 
şi  îi  pedepsesc  pe  deţinătorii  de  aur  ca  pe  nişte  răufăcători.  Limbajul 
înţelegerilor  bilaterale  de  clearing ,  prin  care  guvernele  urmăresc  să  eli¬ 
mine  aurul  din  comerţul  internaţional,  evită  orice  referire  la  aur.  însă 
vărsămintele  consumate  pe  baza  acestor  înţelegeri  sunt  calculate  pe 
baza  preţurilor  exprimate  în  aur.  Cei  care  cumpără  sau  vând  pe  pieţele 
externe  calculează  avantajele  şi  dezavantajele  tranzacţiilor  pe  care  le 
fac  în  aur.  în  ciuda  faptului  că  o  ţară  îşi  va  fi  desprins  moneda  loca¬ 
lă  de  orice  legătură  cu  aurul,  structura  preţurilor  sale  interne  rămâne 
legată  îndeaproape  de  aur  şi  de  preţurile  exprimate  în  aur  pe  piaţa 
mondială.  Dacă  un  stat  doreşte  să-şi  izoleze  structura  preţurilor  inter¬ 
ne  de  preţurile  internaţionale,  el  trebuie  să  recurgă  la  alte  măsuri,  cum 
ar  fi  taxe  vamale  prohibitive  şi  embargouri  la  importuri  şi  exporturi. 
Naţionalizarea  comerţului  cu  ţările  străine,  efectuată  fie  deschis,  fie  di¬ 
rect  prin  controlul  schimburilor  valutare,  nu  elimină  aurul.  Guvernele, 
în  calitate  de  comercianţi,  tranzacţionează  utilizând  aurul  ca  mijloc  de 
schimb. 

Lupta  împotriva  aurului,  care  este  una  dintre  principalele  preocu¬ 
pări  ale  tuturor  guvernelor  contemporane,  nu  trebuie  privită  ca  un  fe¬ 
nomen  izolat.  Ea  nu  reprezintă  decât  un  element  din  giganticul  proces 
de  distrugere  ce  caracterizează  epoca  noastră.  Etalonul  aur  este  com¬ 
bătut  pentru  că  oamenii  doresc  să  înlocuiască  liberul  schimb  cu  autar¬ 
hia  naţională,  pacea  cu  războiul,  libertatea  cu  omnipotenţa  guvernelor 
totalitare. 

Poate  că  într-o  zi  tehnologia  va  descoperi  o  metodă  de  augmentare 
a  ofertei  de  aur  la  costuri  atât  de  reduse  încât  aurul  va  deveni  inutil 
pentru  serviciul  monetar.  Atunci  oamenii  vor  trebui  să  înlocuiască  eta¬ 
lonul  aur  cu  un  alt  etalon.  Este  inutil  să  ne  preocupăm  astăzi  de  felul  în 
care  va  fi  rezolvată  această  problemă.  Nu  ştim  nimic  despre  condiţiile 
în  care  o  asemenea  decizie  va  trebui  luată. 

Cooperarea  monetară  internaţională 

Etalonul  aur  internaţional  funcţionează  fără  nici  un  fel  de  intervenţie  din 
partea  guvernelor.  El  exprimă  cooperarea  efectivă  şi  reală  a  tuturor  membrilor 
economiei  mondiale  de  piaţă.  Pentru  a  face  etalonul  aur  să  funcţioneze  ca 
etalon  internaţional  nu  este  necesar  amestecul  nici  unui  guvern. 

Ceea  ce  numesc  guvernele  cooperare  monetară  internaţională  este  acţi¬ 
unea  lor  concertată  în  vederea  expansiunii  creditului.  Ele  au  înţeles  că,  dacă 
expansiunea  creditului  este  limitată  la  o  singură  ţară,  aceasta  nu  duce  decât  la 
scurgerea  metalului  preţios  în  exterior.  Ele  consideră  că  numai  această  scurge¬ 
re  împiedică  planurile  lor,  de  reducere  a  ratei  dobânzii  şi  de  provocare,  în  felul 
acesta,  a  unui  boom  economic  fără  sfârşit.  Dacă  toate  guvernele  ar  coopera  în 
realizarea  politicilor  lor  expansioniste,  atunci  ele  au  convingerea  că  ar  putea 
îndepărta  acest  obstacol.  In  opinia  lor  este  necesară  o  bancă  internaţională  de 
emisiune  a  mijloacelor  fiduciare,  tratate  ca  substitute  monetare  de  întreaga 
populaţie  a  tuturor  ţărilor. 

Nu  este  cazul  să  insistăm  aici  din  nou  asupra  faptului  că  imposibilitatea  re¬ 
ducerii  ratelor  dobânzii  prin  intermediul  expansiunii  creditului  nu  se  datorea¬ 
ză  numai  scurgerilor  externe.  Această  chestiune  fundamentală  este  analizată 
exhaustiv  în  alte  capitole  şi  secţiuni  ale  acestei  cărţi.31 

Insă  mai  există  o  problemă  importantă  pe  care  trebuie  să  ne-o  pu¬ 
nem. 

Să  presupunem  că  există  o  bancă  internaţională  care  emite  mijloace  fidu¬ 
ciare,  a  cărei  clientelă  este  populaţia  întregii  lumi.  Nu  contează  dacă  aceste 
substitute  monetare  merg  direct  în  deţinerile  monetare  ale  persoanelor  indi¬ 
viduale  şi  firmelor,  sau  sunt  deţinute  numai  de  băncile  centrale  ale  diverselor 
ţări,  în  calitate  de  rezerve,  pe  baza  cărora  emit  substitute  monetare  naţionale. 
Esenţial  este  că  există  o  monedă  internaţională  uniformă.  Bancnotele  naţio¬ 
nale  şi  depozitele  la  vedere  sunt  rambursabile  în  substitute  monetare  emise  de 
banca  internaţională.  Necesitatea  de  a  prezerva  paritatea  monedei  naţionale 
cu  cea  internaţională  limitează  puterea  sistemului  bancar  central  al  fiecărei 
ţări  de  a  expanda  creditul.  însă  puterea  băncii  centrale  internaţionale  nu  este 
limitată  decât  de  factorii  care  limitează  expansiunea  creditului  în  cazul  unei 
bănci  unice,  care  operează  intr-un  sistem  economic  izolat,  sau  în  întreaga 
lume. 

Putem  la  fel  de  bine  presupune  că  banca  internaţională  nu  este  o  bancă  ce 


31.  Cf.  mai  sus,  pp.  441-442  şi  mai  jos,  pp.  550-586. 

emite  substitute  monetare  din  care  numai  o  parte  sunt  mijloace  fiduciare,  ci  o 
autoritate  mondială  care  emite  o  monedă  internaţională  discreţionară.  Aurul 
a  fost  demonetizat  în  întregime.  Singura  monedă  rămasă  în  uz  este  cea  creată 
de  autoritatea  internaţională.  Aceasta  este  liberă  să  augmenteze  cantitatea 
acestor  bani,  câtă  vreme  nu  merge  până  la  a  determina  colapsul  economic  şi 
{477}  prăbuşirea  monedei. 

Atunci  s-ar  realiza  idealul  keynesienilor.  Atunci  ar  funcţiona  o  instituţie 
capabilă  să  exercite  o  „presiune  expansionistă  asupra  comerţului  internaţio¬ 
nal”. 

Insă  adepţii  unor  astfel  de  planuri  au  neglijat  o  problemă  fundamentală  - 
cea  a  distribuţiei  cantităţilor  acestea  suplimentare  de  monedă-credit,  sau  de 
bani  de  hârtie. 

Să  presupunem  că  autoritatea  internaţională  îşi  sporeşte  volumul  emisi¬ 
unilor  cu  o  anumită  sumă,  alocată  în  întregime  unei  anumite  ţări,  Ruritania. 
Rezultatul  final  al  acestei  acţiuni  inflaţioniste  va  fi  o  creştere  a  preţurilor  bu¬ 
nurilor  şi  serviciilor  din  întreaga  lume.  însă,  pe  parcursul  desfăşurării  acestui 
proces,  condiţiile  de  trai  ale  cetăţenilor  din  diverse  ţări  sunt  afectate  în  mod 
diferit.  Primul  grup  binecuvântat  cu  mana  suplimentară  sunt  ruritanienii.  Ei 
au  mai  mulţi  bani  în  buzunare,  în  vreme  ce  restul  lumii  nu  a  primit  încă 
partea  sa  din  banii  nou  creaţi.  Ei  pot  licita  preţuri  mai  ridicate  pe  piaţă,  în 
vreme  ce  alţii  nu  pot.  Aşa  încât  ruritanienii  extrag  mai  multe  bunuri  de  pe 
piaţa  mondială  decât  înainte.  Non-ruritanienii  se  văd  nevoiţi  să-şi  restrângă 
consumul,  deoarece  nu  pot  rivaliza  cu  ruritanienii,  la  preţurile  mai  mari  plă¬ 
tite  de  aceştia.  Pe  parcursul  desfăşurării  procesului  de  ajustare  a  preţurilor  la 
noua  relaţie  monetară,  ruritanienii  se  află  într-o  poziţie  mai  avantajoasă  faţă 
de  non-ruritanieni.  Până  la  finalizarea  procesului  cei  dintâi  se  vor  îmbogăţi 
pe  seama  celor  din  urmă. 

Principala  problemă  pe  care  o  ridică  asemenea  măsuri  expansioniste 
este  stabilirea  proporţiei  în  care  banii  nou  creaţi  vor  fi  alocaţi  diverselor  ţări. 
Fiecare  ţară  va  fi  dornică  să  susţină  un  mod  de  distribuţie  care  să-i  asigure  ei 
o  cât  mai  mare  parte  posibilă  din  banii  nou  creaţi.  Orientul  înapoiat  din  punct 
de  vedere  industrial,  de  pildă,  va  recomanda  probabil  o  distribuţie  egală  per 
capita,  un  aranjament  care  evident  îl  va  favoriza,  pe  seama  ţărilor  avansate  din 
punct  de  vedere  industrial.  Orice  aranjament  se  va  adopta,  toate  ţările  vor  fi 
nemulţumite  şi  se  vor  plânge  de  tratament  inechitabil.  S-ar  ajunge  la  conflicte 
serioase,  care  ar  compromite  întreaga  schemă. 

Obiecţia  că  această  problemă  nu  a  jucat  un  rol  important  în  negocierile 
care  au  precedat  înfiinţarea  Fondului  Monetar  Internaţional  şi  că  s-a  ajuns  cu 
uşurinţă  la  un  acord  privitor  la  utilizarea  resurselor  Fondului  nu  este  relevantă. 
Conferinţa  de  la  Bretton  Woods  s-a  desfăşurat  în  condiţii  foarte  particulare. 
La  vremea  respectivă  majoritatea  ţărilor  participante  depindeau  în  întregime 
de  bunăvoinţa  Statelor  Unite.  Ele  erau  pierdute  dacă  Statele  Unite  ar  fi  înce¬ 
tat  să  lupte  pentru  libertatea  lor  şi  să  le  ajute  material  prin  „împrumuturi  ne¬ 
rambursabile”.  Guvernul  american,  pe  de  altă  parte,  privea  acordul  monetar  ca 

pe  o  schemă  deghizată  de  continuare  a  împrumuturilor  nerambursabile  după 
încetarea  ostilităţilor.  Statele  Unite  erau  dispuse  să  dea,  iar  ceilalţi  participanţi 
-  îndeosebi  ţările  europene,  majoritatea  încă  sub  ocupaţie  germană  la  vremea 
respectivă,  alături  de  ţările  asiatice  -  erau  gata  să  primească  orice  li  s-ar  fi  ofe¬ 
rit.  Problemele  ridicate  de  aceste  acorduri  nu  vor  deveni  vizibile  decât  după 
ce  ideile  himerice  ale  Statelor  Unite,  referitoare  la  chestiunile  financiare  şi  de 
comerţ,  vor  face  loc  unei  mentalităţi  mai  realiste. 

Fondul  Monetar  Internaţional  nu  s-a  ridicat  la  înălţimea  aşteptărilor 
sponsorilor  săi.  La  întâlnirile  anuale  ale  Fondului  se  discută  multe  lucruri, 
iar  uneori  se  fac  auzite  observaţii  şi  critici  pertinente,  referitoare  la  politicile 
monetare  şi  de  credit  ale  diverselor  guverne  şi  bănci  centrale.  Fondul  însuşi  se 
angajează  în  tranzacţii  de  creditare  şi  contractare  de  împrumuturi,  cu  diverse 
guverne  şi  bănci  centrale.  El  consideră  că  sarcina  lui  principală  este  de  a  asista 
guvernele  în  menţinerea  unor  rate  de  schimb  valutar  nerealiste,  pentru  mo¬ 
nedele  lor  naţionale  suprainflaţionate.  Metodele  la  care  recurge  în  acest  scop 
nu  diferă  în  mod  esenţial  de  cele  aplicate  dintotdeauna  în  asemenea  cazuri. 
Evoluţiile  monetare  din  întreaga  lume  se  desfăşoară  ca  şi  cum  nu  ar  exista  un 
acord  de  la  Bretton  Woods  sau  un  Fond  Monetar  Internaţional. 

Configuraţia  evoluţiilor  politice  şi  economice  ale  omenirii  a  permis  guver¬ 
nului  american  să-şi  onoreze  promisiunea  de  a  furniza  guvernelor  şi  băncilor 
străine  o  uncie  de  aur  pentru  treizeci  şi  cinci  de  dolari.  însă  continuarea  şi 
intensificarea  politicilor  „expansioniste”  americane  a  stimulat  considerabil 
solicitările  de  transformare  a  dolarilor  în  aur,  generând  îngrijorare  cu  privire 
la  viitorul  condiţiilor  monetare.  Temerile  sunt  provocate  de  perspectiva  unei 
creşteri  suplimentare  a  cererii  pentru  aur,  care  ar  putea  duce  la  epuizarea  re¬ 
zervelor  americane  şi  ar  putea  determina  S.U.A.  să  abandoneze  modul  actual 
de  gestionare  a  aurului. 

Trăsătura  caracteristică  a  dezbaterilor  publice  referitoare  la  aceste  pro¬ 
bleme  este  că  evită  cu  grijă  menţionarea  motivelor  care  determină  creşterea 
cererii  pentru  aur.  Nu  se  vorbeşte  deloc  despre  politicile  de  finanţare  a  cheltu¬ 
ielilor  publice  prin  deficite  bugetare  şi  de  expansiune  a  creditului.  în  schimb, 
se  fac  auzite  plângeri  cu  privire  la  o  aşa-numită  „insuficienţă  de  lichiditate” 
şi  o  „penurie  de  rezerve”.  Remediul  sugerat  este  mai  multă  lichiditate,  care 
urmează  să  fie  procurată  prin  „crearea”  de  noi  „rezerve”  suplimentare.  Cu  alte 
cuvinte,  propunerea  este  de  a  vindeca  efectele  inflaţiei  prin  mai  multă  inflaţie. 

Este  necesar  să  ne  amintim  că  politicile  guvernului  american  şi  ale  Băncii 
Angliei,  destinate  menţinerii  preţului  de  35  de  dolari  uncia  de  aur  pe  piaţa  de 
aur  londoneză,  constituie  singura  măsură  care  împiedică  astăzi  ţările  occiden¬ 
tale  să  recurgă  la  inflaţie  nelimitată.  Aceste  politici  nu  sunt  imediat  afectate 
de  volumul  rezervelor  diverselor  ţări.  Planurile  vizând  noi  „rezerve”  nu  par,  de 
aceea,  să  privească  direct  problema  relaţiei  dintre  aur  şi  dolar.  Ele  o  privesc 
numai  indirect,  fiind  o  încercare  de  abatere  a  atenţiei  publicului  de  la  adevăra¬ 
ta  problemă  -  inflaţia.  în  rest,  doctrina  oficială  se  bazează  pe  interpretarea,  de 
mult  discreditată,  care  leagă  necazurile  monetare  de  balanţa  de  plăţi. 

XVIII.  ACŢIUNEA  PE  PARCURSUL  TRECERII  TIMPULUI 


i .  Perspectiva  în  evaluarea  perioadelor  de  timp 

Omul  care  acţionează  distinge  între  durata  de  timp  dinaintea  atin¬ 
gerii  satisfacţiei  unei  dorinţe  şi  timpul  cât  continuă  această  satis¬ 
facţie. 

Acţiunea  urmăreşte  întotdeauna  îndepărtarea  unei  neplăceri  viitoare, 
fie  vorba  şi  numai  de  viitorul  din  momentul  imediat  următor.  Intre  de¬ 
clanşarea  acţiunii  şi  atingerea  scopului  urmărit  se  scurge  întotdeauna 
o  fracţiune  de  timp,  aşa-numitul  timp  de  maturizare,  în  cursul  căruia 
se  maturizează  sămânţa  sădită  de  acţiune.  Cel  mai  evident  exemplu  ne 
este  furnizat  de  agricultură.  între  aratul  pământului  şi  coacerea  roa¬ 
delor  se  scurge  o  perioadă  considerabilă  de  timp.  Un  alt  exemplu  este 
ameliorarea  calităţii  vinului  prin  îmbătrânire.  în  anumite  cazuri,  pe  de 
altă  parte,  timpul  de  maturizare  este  atât  de  scurt,  încât,  în  vorbirea 
curentă,  putem  spune  că  succesul  apare  instantaneu. 

în  măsura  în  care  acţiunea  necesită  întrebuinţarea  muncii,  ea  se  pre¬ 
ocupă  de  timpul  de  lucru.  îndeplinirea  oricărui  fel  de  muncă  ia  timp. 
în  anumite  cazuri,  timpul  de  lucru  este  atât  de  scurt,  încât  oamenii 
spun  că  lucrul  respectiv  nu  ia  timp  deloc. 

O  acţiune  simplă,  indivizibilă  şi  nerepetată  este  numai  rareori  su¬ 
ficientă  pentru  atingerea  ţelului  urmărit.  De  regulă,  pe  actor  îl  separă 
de  ţelul  strădaniilor  sale  mai  mult  decât  un  singur  pas.  El  trebuie  să 
efectueze  mulţi  paşi;  şi  fiecare  nou  pas,  adăugat  la  cei  efectuaţi  înainte, 
ridică,  din  nou,  întrebarea  dacă  el  trebuie  sau  nu  să-şi  continue  drumul 
spre  ţelul  ales  mai  înainte.  Majoritatea  ţelurilor  sunt  atât  de  îndepărta¬ 
te,  încât  numai  o  persistenţă  hotărâtă  duce  la  atingerea  lor.  în  vederea 
reuşitei  este  necesară  o  acţiune  perseverentă,  neabătut  îndreptată  spre 
ţelul  urmărit.  Timpul  total  care  necesită  a  fi  cheltuit,  adică  timpul  de 
lucru  plus  timpul  de  maturizare,  poate  fi  numit  perioadă  de  producţie. 
Perioada  aceasta  de  producţie  este  lungă  în  anumite  cazuri  şi  scurtă 
în  altele.  Uneori  este  atât  de  scurtă,  încât,  în  practică,  poate  fi  trecută 
complet  cu  vederea. 

Adaosul  de  satisfacere  a  dorinţelor  pe  care-1  aduce  atingerea  unui 
scop  este  limitat  în  timp.  Rezultatul  produs  îşi  extinde  serviciile  nu¬ 
mai  pe  durata  unei  perioade  de  timp,  pe  care  o  putem  numi  durată  de 

serviciu  ( duration  of  serviceableness).  Durata  de  serviciu  este  mai  scurtă 
la  anumite  produse,  iar  la  altele,  pe  care  le  numim  în  mod  curent  bu¬ 
nuri  durabile,  este  mai  lungă.  Astfel,  omul  care  acţionează  trebuie  să 
ia  întotdeauna  în  calcul  perioada  de  producţie  şi  durata  de  serviciu  a 
produsului.  La  estimarea  dezutilităţii  unui  proiect  luat  în  consideraţie, 
el  nu  se  preocupă  numai  de  cheltuiala  de  factori  materiali  şi  de  munca 
necesare,  ci  şi  de  perioada  de  producţie.  La  estimarea  utilităţii  produ¬ 
sului  anticipat,  el  se  preocupă  de  durata  sa  de  serviciu.  Desigur,  cu  cât 
un  produs  este  mai  durabil,  cu  atât  este  mai  mare  volumul  de  servicii 
pe  care  îl  furnizează.  Dar,  dacă  aceste  servicii  nu  sunt  disponibile  cu¬ 
mulativ,  la  aceeaşi  dată,  ci  eşalonate  gradual,  de-a  lungul  unei  anumite 
perioade  de  timp,  atunci,  după  cum  vom  vedea,  elementul  timp  joacă 
un  rol  specific  în  evaluarea  lor.  Nu  este  acelaşi  lucru  dacă  n  unităţi  din- 
tr-un  serviciu  sunt  furnizate  la  aceeaşi  dată,  sau  dacă  ele  se  întind  pe 
o  perioadă  de  n  zile,  astfel  încât  numai  câte  o  unitate  este  disponibilă 
în  fiecare  zi. 

Este  important  să  înţelegem  că  perioada  de  producţie,  ca  şi  durata 
de  serviciu,  sunt  categorii  ale  acţiunii  umane  -  şi  nu  concepte  constru¬ 
ite  de  filosofi,  economişti  şi  istorici,  ca  instrumente  mentale  pentru 
interpretarea  de  către  ei  a  evenimentelor.  Ele  sunt  elemente  esenţiale, 
prezente  în  fiecare  act  raţional  care  precedă  şi  direcţionează  acţiunea. 
Este  necesar  să  accentuăm  aspectul  acesta,  deoarece  lui  Bohm-Bawerk, 
căruia  ştiinţa  economică  îi  datorează  descoperirea  rolului  jucat  de  pe¬ 
rioada  de  producţie,  i-a  scăpat  această  distincţie. 

Omul  care  acţionează  nu  priveşte  la  situaţia  în  care  se  află  cu  ochii 
istoricului.  Pe  el  nu-1  preocupă  felul  în  care  s-a  ajuns  la  situaţia  ac¬ 
tuală.  Singura  lui  preocupare  este  să  dea  cea  mai  bună  întrebuinţare 
mijloacelor  disponibile  astăzi,  în  vederea  celei  mai  bune  cu  putinţă  în¬ 
depărtări  a  insatisfacţiei  viitoare.  Trecutul  nu  contează  pentru  el.  El  are 
la  dispoziţie  o  cantitate  anume  de  factori  materiali  de  producţie.  El 
nu  întreabă  dacă  aceşti  factori  sunt  dăruiţi  de  natură,  sau  reprezintă 
produsul  proceselor  de  producţie  desfăşurate  în  trecut.  Pentru  el  nu 
contează  ce  cantitate  de  factori  naturali,  adică  de  materiale  originare 
de  producţie  şi  de  muncă,  au  fost  cheltuiţi  în  vederea  producerii  lor  şi 
cât  timp  au  absorbit  aceste  procese  de  producţie.  El  evaluează  mijloa¬ 
cele  disponibile  numai  sub  aspectul  serviciilor  pe  care  acestea  le  pot 
furniza,  în  eforturile  sale  de  a  face  condiţiile  viitoare  mai  satisfăcătoare. 
Pentru  el,  perioada  de  producţie  şi  durata  de  serviciu  sunt  categorii 
care  intervin  în  planificarea  acţiunilor  viitoare,  nu  concepte  academice 
retrospective  şi  de  cercetare  istorică.  Ele  joacă  un  rol  întrucât  actorul 
trebuie  să  aleagă  între  perioade  de  producţie  de  lungimi  diferite  şi  între 
producţia  de  bunuri  mai  mult  sau  mai  puţin  durabile. 

{481}  Acţiunea  nu  se  preocupă  de  viitor  în  general,  ci,  întotdeauna,  numai 
de  o  anumită  fracţiune  limitată  din  viitor.  Fracţiunea  aceasta  este  li¬ 
mitată,  pe  de  o  parte,  de  momentul  în  care  acţiunea  trebuie  să  înceapă. 
Unde  se  situează  cealaltă  limită  depinde  de  decizia  şi  alegerea  actorului. 
Sunt  oameni  care  se  preocupă  numai  de  momentul  imediat  următor. 
Sunt  alţii,  a  căror  grijă  prevăzătoare  se  întinde  mult  dincolo  de  durata 
probabilă  a  propriilor  lor  vieţi.  Putem  să  numim  perioadă  de  planifi¬ 
care  ( period  of  provision)  această  fracţiune  de  timp  din  viitor,  pe  durata 
căreia  actorul  angrenat  într-o  anumită  acţiune  doreşte  să  planifice  în- 
tr-un  anumit  fel  şi  într-o  anumită  măsură.  In  acelaşi  fel  în  care  omul 
care  acţionează  alege  între  diverse  feluri  de  satisfacere  a  dorinţelor  în 
cadrul  aceleiaşi  fracţiuni  de  timp  din  viitor,  el  alege  şi  între  satisfa¬ 
cerea  dorinţelor  în  viitorul  mai  apropiat,  sau  mai  îndepărtat.  Fiecare 
alegere  implică  şi  o  alegere  a  perioadei  de  planificare.  Hotărându-se 
asupra  felului  în  care  va  întrebuinţa  diversele  mijloace  disponibile  pen¬ 
tru  îndepărtarea  insatisfacţiei,  actorul  determină  de  asemenea,  implicit, 
perioada  de  planificare.  In  economia  de  piaţă,  cererea  consumatorilor 
determină  şi  lungimea  perioadei  de  planificare. 

Există  diverse  metode  disponibile  în  vederea  lungirii  perioadei  de 
planificare: 

1 .  Acumularea  unor  stocuri  mai  mari  de  bunuri  de  consum,  destina¬ 
te  consumului  ulterior. 

2.  Producerea  de  bunuri  mai  durabile. 

3.  Producerea  de  bunuri  care  necesită  o  perioadă  de  producţie  mai 
lungă. 

4.  Alegerea  unor  metode  de  producţie  care  consumă  mai  mult  timp, 
pentru  producerea  unor  bunuri  care  ar  putea  fi  de  asemenea  produse 
într-o  perioadă  de  producţie  mai  scurtă. 

Primele  două  metode  nu  necesită  nici  un  fel  de  comentarii  supli¬ 
mentare.  Metodele  a  treia  şi  a  patra  trebuie  cercetate  mai  îndeaproape. 

Faptul  că  procesele  de  producţie  cele  mai  scurte,  adică  cele  cu  cea 
mai  scurtă  perioadă  de  producţie,  nu  îndepărtează  în  întregime  insa¬ 
tisfacţia  resimţită  este  un  dat  fundamental  al  vieţii  şi  acţiunii  uma¬ 
ne.  După  ce  se  produc  toate  bunurile  pe  care  le  pot  furniza  procesele 
acestea  cele  mai  scurte,  mai  rămân  dorinţe  nesatisfăcute,  şi  motivaţia 
pentru  continuarea  acţiunii  este  încă  prezentă.  Deoarece  omul  care 
acţionează  preferă,  ceteris  paribus,  acele  procese  care  furnizează  pro¬ 
dusele  în  cel  mai  scurt  timp  posibil,1  pentru  continuarea  acţiunii  nu 
rămân  decât  acele  procese  care  consumă  mai  mult  timp.  Oamenii  se 
lansează  în  aceste  procese  mai  consumatoare  de  timp  pentru  că  acor- 

1 .  Vom  arăta  în  paginile  următoare  de  ce  omul  procedează  astfel. 

dă  mai  multă  valoare  sporului  de  satisfacţie  anticipat  de  pe  urma  lor, 
decât  dezavantajului  de  a  trebui  să  aştepte  roadele  mai  multă  vreme. 
Bohm-Bawerk  vorbeşte  despre  o  productivitate  sporită  a  metodelor  de 
producţie  mai  ocolite,  care  necesită  mai  mult  timp.  Este  mai  potrivit  să 
vorbim  despre  productivitatea  fizică  sporită  a  proceselor  de  producţie  {482} 
care  necesită  mai  mult  timp.  Productivitatea  sporită  a  acestor  procese 
nu  constă  întotdeauna  în  faptul  că  ele  produc  o  cantitate  mai  mare  de 
produse,  cu  aceeaşi  cantitate  a  factorilor  de  producţie  cheltuiţi.  Cel  mai 
adesea,  ea  constă  în  aceea  că  ele  furnizează  produse  care  nu  puteau  fi 
obţinute  deloc  în  perioade  de  producţie  mai  scurte.  Aceste  procese  nu 
sunt  procese  ocolite.  Ele  sunt  calea  cea  mai  scurtă  şi  mai  rapidă  către 
ţelul  ales.  Dacă  cineva  doreşte  să  prindă  mai  mult  peşte,  nu  există  altă 
metodă  disponibilă  decât  pescuitul  cu  bărci  şi  plase,  în  locul  pescu¬ 
itului  fără  asemenea  echipament.  Pentru  producerea  aspirinei  nu  se 
cunoaşte  nici  o  metodă  de  producţie  mai  bună,  mai  scurtă  şi  mai  ief¬ 
tină,  decât  cea  adoptată  de  producătorii  de  medicamente.  Abstracţie 
făcând  de  eroare  şi  ignoranţă,  nu  poate  exista  nici  o  îndoială  cu  privire 
la  faptul  că  productivitatea  şi  eficacitatea  proceselor  alese  este  maximă. 

Oamenii  nu  le-ar  fi  adoptat  dacă  nu  le-ar  fi  considerat  cele  mai  directe 
procese,  aşadar,  cele  care  duc  pe  calea  cea  mai  scurtă  la  ţelul  urmărit. 

Prelungirea  perioadei  de  planificare  prin  simpla  acumulare  de  sto¬ 
curi  de  bunuri  de  consum  este  rezultatul  dorinţei  de  a  planifica  di¬ 
nainte  pentru  o  perioadă  de  timp  mai  lungă.  Acelaşi  lucru  se  poate 
spune  despre  producerea  de  bunuri  a  căror  durabilitate  este  mai  mare, 
raportat  la  cheltuiala  mai  mare  de  factori  de  producţie  necesari.2  Dar 
dacă  se  urmăresc  ţeluri  mai  îndepărtate  în  timp,  atunci  prelungirea  pe¬ 
rioadei  de  producţie  este  un  corolar  necesar  al  acţiunii.  Scopul  urmărit 
nu  poate  fi  atins  într-o  perioadă  de  producţie  mai  scurtă. 

Amânarea  unui  act  de  consum  înseamnă  că  individul  preferă  satis¬ 
facţia  pe  care  o  va  produce  consumul  ulterior,  satisfacţiei  pe  care  ar  pu- 
tea-o  produce  consumul  imediat.  Alegerea  unei  perioade  de  producţie 
mai  lungi  înseamnă  că  actorul  preţuieşte  produsul  procesului  ce  va  da 
roade  abia  mai  târziu  mai  mult  decât  produsele  pe  care  le-ar  putea 
furniza  un  proces  mai  puţin  consumator  de  timp.  In  cadrul  socotelilor 
de  felul  acesta  şi  al  alegerilor  rezultate  din  ele,  perioada  de  producţie 
apare  ca  un  timp  de  aşteptare.  Marele  merit  de  a  fi  arătat  rolul  pe  care-1 
joacă  luarea  în  calcul  a  timpului  de  aşteptare  le  aparţine  lui  Jevons  şi 
Bohm-Bawerk. 

2.  Dacă  augmentarea  durabilităţii  nu  este  cel  puţin  proporţională  cu  creşterea  chel¬ 
tuielilor  necesare,  atunci  este  mai  avantajos  să  se  sporească  numărul  unităţilor  de  du¬ 
rabilitate  mai  redusă. 

Dacă  omul  care  acţionează  nu  ar  ţine  seama  de  lungimea  timpului 
de  aşteptare,  atunci  el  n-ar  considera  niciodată  că  un  scop  este  atât  de 
îndepărtat,  încât  atingerea  lui  să  nu  poată  fi  luată  în  consideraţie.  Când 
ar  avea  de  ales  între  două  procese  de  producţie  care  oferă  outputuri 
diferite  cu  acelaşi  input,  el  ar  prefera  întotdeauna  procesul  care  oferă  o 
{483}  cantitate  sporită  din  aceleaşi  produse,  sau  produse  mai  bune  în  aceeaşi 
cantitate,  chiar  dacă  aceste  rezultate  n-ar  putea  fi  atinse  decât  prin 
prelungirea  perioadei  de  producţie.  Sporurile  de  input  care  determină 
o  creştere  mai  mult  decât  proporţională  a  duratei  de  serviciu  a  pro¬ 
dusului  ar  fi  socotite  necondiţionat  avantajoase.  Faptul  că  oamenii  nu 
acţionează  în  felul  acesta  ne  arată  că  ei  preţuiesc  duratele  de  timp  de 
aceeaşi  lungime  în  mod  diferit,  în  funcţie  de  apropierea  sau  distanţa  lor 
faţă  de  momentul  deciziei.  Ceteris  paribus,  satisfacţia  într-o  perioadă 
din  viitor  mai  apropiată  este  preferată  satisfacţiei  într-o  perioadă  mai 
îndepărtată;  aşteptarea  este  privită  ca  dezutilitate. 

Faptul  acesta  este  deja  implicat  în  afirmaţia  făcută  la  începutul  aces¬ 
tui  capitol,  anume  că  omul  distinge  între  timpul  dinaintea  atingerii 
satisfacţiei  şi  timpul  pe  durata  căruia  se  manifestă  satisfacţia.  Dacă 
elementul  timp  joacă  vreun  rol  în  viaţa  umană,  atunci  nu  poate  fi  nici 
o  îndoială  cu  privire  la  evaluarea  diferită  a  perioadelor  temporale  de 
aceeaşi  lungime,  după  cum  ele  sunt  mai  apropiate  sau  mai  îndepărtate. 
Evaluarea  lor  identică  ar  însemna  că  oamenilor  nu  le  pasă  dacă  ating 
succesul  mai  devreme  sau  mai  târziu.  Ar  fi  totuna  cu  eliminarea  com¬ 
pletă  a  elementului  timp  din  procesul  de  evaluare. 

Simplul  fapt  că  bunurile  cu  o  durată  de  serviciu  sporită  sunt  pre¬ 
ţuite  mai  mult  decât  cele  cu  o  durată  mai  redusă  nu  implică  încă,  în 
sine,  o  luare  în  consideraţie  a  elementului  timp.  Un  acoperiş  care  poate 
acoperi  o  casă  de  intemperii  vreme  de  zece  ani  este  mai  valoros  decât 
un  acoperiş  care  furnizează  acest  serviciu  numai  vreme  de  cinci  ani. 
Cantitatea  de  servicii  furnizate  este  diferită  în  cele  două  cazuri.  Dar 
întrebarea  care  trebuie  să  ne  preocupe  este  dacă  un  actor  care  alege 
conferă  sau  nu  aceeaşi  valoare  unui  serviciu  disponibil  într-o  perioadă 
mai  îndepărtată  din  viitor,  ca  şi  unuia  disponibil  într-o  perioadă  mai 
apropiată. 

2.  Preferinţa  de  timp  ca  premisă  esenţială  a  acţiunii 

Răspunsul  la  această  întrebare  este  că  omul  care  acţionează  nu  evaluea¬ 
ză  perioadele  de  timp  numai  în  funcţie  de  dimensiunea  lor.  Opţiunile 
sale  cu  privire  la  îndepărtarea  insatisfacţiilor  din  viitor  sunt  ghidate 
de  categoriile  mai  devreme  şi  mai  târziu.  Pentru  om  timpul  nu  este  o 

substanţă  omogenă  la  care  să  conteze  numai  lungimea.  Nu  este  un  mai 
mult  sau  mai  puţin  dimensional.  Este  un  flux  ireversibil  de  fracţiuni  ce 
apar  în  perspective  diferite,  după  cum  sunt  situate  mai  aproape  sau  mai 
departe  de  momentul  evaluării  şi  al  deciziei.  Satisfacerea  unei  dorinţe 
în  viitorul  mai  apropiat  este,  ceteris paribus,  preferată  uneia  în  viitorul 
mai  îndepărtat.  Bunurile  prezente  sunt  mai  valoroase  decât  bunurile 
viitoare.  {484} 

Preferinţa  de  timp  este  o  premisă  categorială  a  acţiunii  umane.  Nu 
poate  fi  gândit  nici  un  mod  de  acţiune  în  cadrul  căruia  satisfacţia  în- 
tr-o  perioadă  de  timp  mai  apropiată  să  nu  fie  preferată,  ceteris  pari¬ 
bus,  satisfacţiei  într-o  perioadă  de  timp  mai  îndepărtată.  însuşi  faptul 
gratificării  unei  dorinţe  implică  faptul  că  gratificarea  în  prezent  este 
preferată  gratificării  la  un  moment  ulterior.  Persoana  care  consumă  un 
bun  neperisabil,  în  loc  de  a  amâna  consumul  pentru  un  moment  nede¬ 
finit  din  viitor,  relevă  prin  aceasta  valoarea  superioară  pe  care  o  acordă 
satisfacţiei  în  prezent,  în  comparaţie  cu  satisfacţia  în  viitor.  Dacă  nu  ar 
prefera  satisfacerea  într-o  perioadă  mai  apropiată  din  viitor,  celei  în¬ 
tr-o  perioadă  mai  îndepărtată,  atunci  nu  ar  consuma  niciodată  pentru 
a-şi  satisface  dorinţele.  El  ar  acumula  întotdeauna  şi  nu  ar  consuma 
şi  nu  s-ar  bucura  de  consum  niciodată.  El  nu  ar  consuma  astăzi,  dar 
nu  ar  consuma  nici  mâine,  deoarece  ziua  următoare  l-ar  pune  în  faţa 
aceleiaşi  alternative. 

Nu  numai  primul  pas  spre  satisfacerea  unei  dorinţe,  ci  şi  toţi  cei 
care  urmează  sunt  călăuziţi  de  preferinţa  de  timp.  După  ce  dorinţa  a , 
cu  rangul  1  în  scara  de  valori,  este  satisfăcută,  actorul  trebuie  să  alea¬ 
gă  între  dorinţa  b  -  cu  rangul  2  -  şi  c,  acea  dorinţă  de  mâine,  căreia, 
în  absenţa  preferinţei  de  timp,  i  s-ar  fi  asignat  rangul  1.  Dacă  b  este 
preferat  lui  c,  atunci  alegerea  a  fost  influenţată,  în  mod  clar,  de  prefe¬ 
rinţa  de  timp.  Urmărirea  deliberată  a  satisfacerii  unei  dorinţe  este,  în 
mod  necesar,  călăuzită  de  o  preferinţă  pentru  satisfacţia  în  viitorul  mai 
apropiat,  faţă  de  satisfacţia  în  viitorul  mai  îndepărtat. 

Condiţiile  în  care  activează  omul  modern,  din  Occidentul  capitalist, 
sunt  diferite  de  cele  în  care  trăiau  şi  activau  strămoşii  săi  primitivi. 

Ca  urmare  a  grijii  providenţiale  a  înaintaşilor  noştri,  dispunem  de  un 
amplu  stoc  de  produse  intermediare  (bunuri  de  capital  sau  factori  de 
producţie  produşi)  şi  de  bunuri  de  consum.  Activităţile  noastre  ur¬ 
măresc  o  mai  lungă  perioadă  de  planificare,  deoarece  suntem  fericiţii 
moştenitori  ai  unui  trecut  care  a  prelungit,  pas  cu  pas,  perioada  de 
planificare  şi  ne-a  înzestrat  cu  mijloacele  necesare  extinderii  perioadei 
de  aşteptare.  în  cursul  acţiunii  luăm  în  calcul  perioade  mai  lungi  şi 
urmărim  obţinerea  unei  satisfacţii  uniforme  pe  tot  parcursul  perioadei 

alese  ca  perioadă  de  planificare.  Ne  aflăm  în  situaţia  de  a  ne  bizui  pe 
un  flux  continuu  de  bunuri  de  consum  şi  avem  la  dispoziţie  nu  doar 
stocuri  de  bunuri  imediat  consumabile,  ci  şi  stocuri  de  bunuri  destina¬ 
te  producţiei,  a  căror  „maturizare”  ne  furnizează  mereu  alte  bunuri  de 
consum,  cu  ajutorul  eforturilor  noastre  continue.  In  gestionarea  acestui 
„flux  de  venit”  aflat  în  creştere,  ar  spune  observatorul  superficial,  nu  se 
mai  acordă  nici  o  atenţie  consideraţiilor  legate  de  valorizarea  diferită  a 
bunurilor  prezente  şi  viitoare.  Acum  sincronizăm  totul,  afirmă  el,  astfel 
încât  elementul  timp  încetează  de  a  mai  juca  vreo  importanţă  în  ges- 
{485}  tionarea  afacerilor.  Este,  prin  urmare,  irelevant,  continuă  el,  să  mai  re¬ 
curgem  la  preferinţa  de  timp  pentru  interpretarea  condiţiilor  moderne. 

Eroarea  fundamentală  implicată  în  această  obiecţie  foarte  răspândi¬ 
tă  este,  ca  atâtea  altele,  determinată  de  o  lamentabilă  înţelegere  greşită 
a  construcţiei  imaginare  a  unei  economii  uniform  repetitive.  In  cadrul 
acestei  construcţii  imaginare  nu  intervine  nici  o  schimbare;  avem  de  a 
face  cu  un  curs  lipsit  de  variaţii  al  tuturor  evenimentelor.  Prin  urmare, 
în  economia  uniform  repetitivă,  nu  intervine  nici  o  schimbare  în  aloca¬ 
rea  bunurilor  în  vederea  satisfacerii  de  dorinţe  în  viitorul  mai  apropiat 
sau  mai  îndepărtat.  Nimeni  nu  plănuieşte  nici  o  schimbare  deoarece, 
conform  ipotezelor  noastre,  alocarea  curentă  este  cea  mai  satisfăcă¬ 
toare  pentru  toţi  -  şi  nimeni  nu  crede  că  vreun  alt  aranjament  posibil 
i-ar  putea  îmbunătăţi  situaţia.  Nimeni  nu  doreşte  să-şi  augmenteze 
consumul  în  viitorul  mai  apropiat,  pe  seama  consumului  său  într-un 
viitor  mai  îndepărtat,  sau  viceversa,  deoarece  modul  curent  de  alocare 
îl  satisface  mai  mult  decât  oricare  alt  mod  imaginabil  şi  fezabil. 

Distincţia  praxeologică  între  capital  şi  venit  este  o  categorie  a  gân¬ 
dirii,  care  se  bazează  pe  valorizarea  diferită  a  satisfacerii  dorinţelor, 
în  diferite  perioade  din  viitor.  In  construcţia  imaginară  a  economiei 
uniform  repetitive  este  implicat  faptul  că  întregul  venit,  dar  nu  mai 
mult,  se  consumă  şi  că,  prin  urmare,  capitalul  rămâne  nemodificat.  In 
alocarea  bunurilor  în  vederea  satisfacerii  dorinţelor  în  diferite  perioade 
din  viitor,  se  atinge  un  echilibru.  Putem  descrie  această  stare  de  lucruri 
prin  afirmaţia  că  nimeni  nu  doreşte  să  consume  astăzi  venitul  de  mâine. 
Am  descris  cu  precizie  construcţia  imaginară  a  unei  economii  uniform 
repetitive,  astfel  încât  să  satisfacă  tocmai  această  condiţie.  Dar  este  ne¬ 
cesar  să  observăm  că  se  poate  afirma,  cu  aceeaşi  certitudine  apodictică, 
faptul  că  în  economia  uniform  repetitivă  nimeni  nu  doreşte  să  aibă  mai 
mult  din  vreun  bun  decât  are  efectiv.  Afirmaţiile  acestea  sunt  adevărate 
cu  privire  la  economia  uniform  repetitivă,  deoarece  ele  sunt  implicate 
în  definiţia  pe  care  am  dat-o  acestui  construct  imaginar.  Ele  sunt  ab¬ 
surde  dacă  se  referă  la  o  economie  în  schimbare,  care  este  singurul  fel 

de  economie  reală.  îndată  ce  intervine  o  schimbare  a  datelor,  indivizii 
se  confruntă  din  nou  cu  necesitatea  de  a  alege  atât  între  diverse  mo¬ 
duri  de  satisfacere  a  dorinţelor  pe  durata  aceleiaşi  perioade,  cât  şi  între 
satisfacerea  dorinţelor  în  perioade  diferite.  Un  spor  de  venit  poate  fi 
întrebuinţat  pentru  consumul  imediat,  sau  poate  fi  investit,  în  vederea 
producţiei  viitoare.  Indiferent  cum  îl  întrebuinţează  actorii,  alegerea 
lor  trebuie  să  fie  rezultatul  unei  cumpăniri  a  avantajelor  anticipate  de 
pe  urma  satisfacerii  dorinţelor  în  perioade  diferite  din  viitor.  în  lumea 
reală,  în  universul  viu  şi  schimbător,  fiecare  individ,  în  fiecare  dintre 
acţiunile  sale,  este  nevoit  să  aleagă  între  satisfacerea  dorinţelor  în  pe-  {486} 
rioade  de  timp  diferite.  Unii  consumă  tot  ce  câştigă,  alţii  consumă  o 
parte  din  capitalul  de  care  dispun,  alţii  economisesc  o  parte  din  venitul 
de  care  dispun. 

Cei  care  contestă  validitatea  universală  a  preferinţei  de  timp  nu  re¬ 
uşesc  să  explice  de  ce  omul  nu  investeşte  întotdeauna  100  de  dolari 
disponibili  astăzi,  chiar  dacă  aceşti  100  de  dolari  ar  spori  la  104  dolari 
într-un  an.  Este  evident  că  omul  care  consumă  astăzi  această  sumă  este 
condus  de  o  judecată  de  valoare,  care  valorizează  100  de  dolari  prezenţi 
mai  mult  decât  104  dolari  disponibili  peste  un  an.  Dar  şi  în  cazul  în 
care  el  alege  să  investească  cei  100  de  dolari,  aceasta  nu  înseamnă  că 
preferă  satisfacţia  mai  târziu  satisfacţiei  de  astăzi,  ci  înseamnă  că  pre¬ 
feră  100  de  dolari  astăzi  mai  puţin  decât  104  dolari  un  an  mai  târziu. 

Fiecare  penny  cheltuit  astăzi  este,  mai  ales  în  condiţiile  unei  economii 
capitaliste,  în  care  instituţiile  fac  posibilă  investirea  chiar  şi  a  celor  mai 
mici  sume,  o  dovadă  a  valorii  superioare  acordate  satisfacţiei  în  prezent, 
faţă  de  satisfacţia  în  viitor. 

Teorema  preferinţei  de  timp  necesită  o  dublă  demonstraţie.  Mai 
întâi,  pentru  cazul  economisirii  simple,  care  se  referă  la  cazul  în  care 
oamenii  au  de  ales  între  consumul  imediat  al  unei  cantităţi  de  bunuri 
şi  consumul  ulterior  al  aceleiaşi  cantităţi.  în  al  doilea  rând,  pentru  cazul 
economisirii  capitaliste,  în  care  alegerea  se  face  între  consumul  imediat 
al  unei  cantităţi  de  bunuri  şi  consumul  ulterior,  fie  al  unei  cantităţi 
mai  mari,  fie  al  unor  bunuri  apte  de  a  furniza  o  satisfacţie  căreia  -  abs¬ 
tracţie  făcând  de  diferenţa  în  timp  -  i  se  acordă  o  valoare  mai  mare. 
Demonstraţia  a  fost  furnizată  pentru  ambele  cazuri.  Nici  un  alt  caz  nu 
este  imaginabil. 

Se  poate  căuta  o  explicaţie  psihologică  a  fenomenului  preferinţei 
de  timp.  Nerăbdarea  şi  neplăcerea  cauzate  de  aşteptare  sunt,  desigur, 
fenomene  psihologice.  Se  poate  încerca  elucidarea  lor  prin  raportare  la 
limitările  temporale  ale  vieţii  umane,  la  naşterea,  creşterea  şi  maturiza¬ 
rea  individului,  la  inevitabila  lui  degradare  şi  dispariţie.  în  cursul  vieţii 

omului  există  pentru  fiecare  lucru  câte  un  moment  potrivit,  ca  şi  câte 
un  prea  devreme  şi  prea  târziu.  Insă  problema  praxeologică  nu  are  nici 
o  legătură  cu  aspectele  acestea  psihologice.  Trebuie  să  conceptualizăm, 
nu  doar  să  înţelegem.  Trebuie  să  conceptualizăm  faptul  că,  dacă  un 
om  nu  ar  prefera  satisfacţia  pe  durata  unei  perioade  mai  apropiate  din 
viitor,  satisfacţiei  pe  durata  unei  perioade  mai  îndepărtate,  atunci  el  nu 
ar  mai  consuma  şi  nu  s-ar  mai  bucura  de  consum  deloc. 

Nu  trebuie  să  confundăm  problema  praxeologică  nici  cu  problema 
fiziologică.  Cel  ce  doreşte  să  trăiască  şi  să  vadă  o  vreme  îndepărtată  tre¬ 
buie,  înainte  de  toate,  să  se  îngrijească  de  prezervarea  vieţii  sale  în  peri¬ 
oada  intermediară.  Astfel,  supravieţuirea  şi  satisfacerea  nevoilor  vitale 
sunt  necesare  în  vederea  satisfacerii  oricăror  dorinţe  într-un  viitor  mai 
{487}  îndepărtat.  înţelegem  astfel  de  ce,  în  toate  acele  situaţii  în  care  simpla 
conservare  a  vieţii,  în  sens  literal,  este  în  joc,  satisfacerea  în  viitorul  mai 
apropiat  este  preferată  celei  din  perioadele  ulterioare.  Insă  ceea  ce  ne 
preocupă  este  acţiunea  ca  atare,  nu  motivaţiile  care  îi  determină  cursul. 
Tot  aşa  cum,  în  calitate  de  economişti,  nu  ne  întrebăm  de  ce  albumina, 
hidraţii  de  carbon  şi  lipidele  sunt  necesare  omului,  nu  ne  întrebăm  nici 
de  ce  satisfacerea  necesităţilor  vitale  ne  apare  ca  imperativă  şi  nu  îngă¬ 
duie  amânare.  Trebuie  să  conceptualizăm  faptul  că  orice  fel  de  consum 
şi  de  satisfacţie  de  a  consuma  presupun  o  preferinţă  pentru  satisfac¬ 
ţia  în  prezent  faţă  de  satisfacţia  mai  târziu.  Cunoaşterea  furnizată  de 
acest  adevăr  depăşeşte  cu  mult  orbita  pentru  care  pot  furniza  explicaţii 
datele  fiziologice  relevante.  Ea  se  referă  la  orice  fel  de  satisfacere  a 
dorinţelor,  nu  doar  la  satisfacerea  necesităţilor  vitale,  destinate  simplei 
supravieţuiri. 

Este  important  să  accentuăm  acest  aspect,  deoarece  sintagma  „stoc 
de  subzistenţă,  disponibil  pentru  necesităţile  subzistenţei”,  aşa  cum  o 
întrebuinţează  Bohm-Bawerk,  poate  duce  cu  uşurinţă  la  interpretări 
eronate.  Desigur,  una  din  destinaţiile  acestui  stoc  este  de  a  furniza 
mijloacele  de  satisfacere  a  necesităţilor  elementare  ale  vieţii,  asigurând 
astfel  supravieţuirea.  Dar,  pe  lângă  aceasta,  el  trebuie  să  fie  suficient  de 
mare  pentru  a  satisface,  dincolo  de  necesităţile  impuse  de  menţine¬ 
rea  pe  timpul  de  aşteptare,  toate  acele  dorinţe  şi  nevoi  care  -  în  afara 
simplei  supravieţuiri  -  sunt  considerate  mai  urgente  decât  culegerea 
roadelor  mai  abundente  din  punct  de  vedere  fizic  ale  proceselor  de 
producţie  mai  consumatoare  de  timp. 

Bohm-Bawerk  a  afirmat  că  orice  prelungire  a  perioadei  de  produc¬ 
ţie  depinde  de  satisfacerea  condiţiei  ca  „o  cantitate  suficientă  de  bunuri 
prezente  să  fie  disponibilă  pentru  a  face  posibilă  traversarea  interva¬ 
lului  mediu  prelungit,  dintre  începutul  muncii  pregătitoare  şi  culege- 

rea  produsului.”3  Expresia  „o  cantitate  suficientă”  necesită  o  elucidare. 

Ea  nu  înseamnă  o  cantitate  suficientă  pentru  necesităţile  subzistenţei. 
Cantitatea  în  discuţie  trebuie  să  fie  suficient  de  mare  pentru  a  asigura 
satisfacerea  tuturor  acelor  dorinţe  a  căror  satisfacere,  pe  durata  peri¬ 
oadei  de  aşteptare,  este  considerată  mai  importantă  decât  avantajele 
pe  care  le-ar  furniza  o  şi  mai  mare  prelungire  a  perioadei  de  producţie. 

Dacă  această  cantitate  ar  fi  mai  mică,  atunci  o  scurtare  a  perioadei  de 
producţie  ar  apărea  ca  avantajoasă;  sporul  cantităţii  de  produse  sau 
îmbunătăţirea  calităţilor,  anticipate  de  pe  urma  păstrării  perioadei  de 
producţie  mai  lungi,  nu  ar  mai  fi  considerată  o  remuneraţie  suficientă 
pentru  reducerea  consumului,  impusă  pe  durata  perioadei  de  aşteptare. 

Dacă  stocul  de  subzistenţă  este  sau  nu  suficient  nu  depinde  de  nici 
un  fel  de  date  fiziologice  sau  de  alte  fapte  obiectiv  determinabile  cu  {48  8} 
metodele  tehnologiei  şi  ale  fiziologiei.  Termenul  metaforic  „traversare”, 
sugerând  traversarea  unui  pod,  un  volum  de  apă  a  cărui  întindere  pune 
constructorul  de  poduri  în  faţa  unei  sarcini  obiectiv  determinate,  este 
susceptibil  de  a  induce  în  eroare.  Cantitatea  în  chestiune  este  evaluată 
de  oameni  şi  judecăţile  lor  subiective  sunt  cele  care  decid  dacă  ea  este 
sau  nu  suficientă. 

Chiar  şi  într-o  lume  ipotetică,  în  care  natura  ar  furniza  tuturor  mij¬ 
loacele  necesare  prezervării  supravieţuirii  biologice,  în  sens  strict,  în 
care  cele  mai  importante  alimente  nu  ar  fi  rare  şi  acţiunea  nu  s-ar 
preocupa  de  asigurarea  simplei  supravieţuiri,  fenomenul  preferinţei  de 
timp  ar  fi  prezent  şi  ar  călăuzi  toate  acţiunile.4 

Observaţii  cu  privire  la  evoluţia  teoriei  preferinţei  de  timp 

Se  poate  presupune  în  mod  plauzibil  că  simplul  fapt  că  dobânda  este  dife¬ 
renţiată  în  funcţie  de  perioadele  de  timp  ar  fi  trebuit  să  orienteze  atenţia 
economiştilor,  interesaţi  de  dezvoltarea  unei  teorii  a  dobânzii,  asupra  rolului 
jucat  de  timp.  Cu  toate  acestea,  economiştii  clasici  au  fost  împiedicaţi  de  a 
recunoaşte  semnificaţia  elementului  timp,  de  teoria  lor  greşită  a  valorii  şi  de 
înţelegerea  lor  eronată  a  conceptului  de  cost. 

Ştiinţa  economică  datorează  teoria  preferinţei  de  timp  lui  William  Stanley 
Jevons  şi  dezvoltarea  ei  îndeosebi  lui  Eugen  von  Bohm-Bawerk.  Bohm- 
Bawerk  a  fost  cel  dintâi  care  a  formulat  corect  problema  ce  trebuia  soluţionată, 
cel  dintâi  care  a  dat  în  vileag  erorile  implicate  în  teoriile  dobânzii  bazate  pe 

3 .  Bohm-Bawerk, Kleinere Abhandlungen  iiber Kapital und Zins,\ ol.  n,în  Gesammelte 
Schriften,  ed.  F.X.  Weiss,  Viena,  1926,  p.  169. 

4.  Fenomenul  preferinţei  de  timp  nu  este  specific  uman.  Este  un  aspect  inerent 
comportamentului  tuturor  vieţuitoarelor.  Trăsătura  distinctivă  a  omului  ţine  de  faptul 
particular  că,  pentru  el,  preferinţa  de  timp  nu  este  inexorabilă  şi  prelungirea  perioadei 
de  planificare  nu  este  doar  instinctivă,  aşa  ca  la  anumite  animale  care  înmagazinează 
hrană,  ci  rezultă  dintr-un  proces  de  evaluare. 

productivitate  şi  primul  care  a  evidenţiat  rolul  jucat  de  perioada  de  producţie. 
Insă  el  nu  a  reuşit  să  evite  în  întregime  capcanele  pe  care  le  ridică  elucidarea 
problemei  dobânzii.  Demonstraţia  furnizată  de  el  pentru  validitatea  universa¬ 
lă  a  preferinţei  de  timp  este  inadecvată,  deoarece  se  bazează  pe  considerente 
psihologice.  Dar  psihologia  nu  poate  demonstra  niciodată  validitatea  vreunei 
teoreme  praxeologice.  Ea  poate  arăta  că  anumite  persoane,  sau  multe  persoa¬ 
ne,  se  lasă  influenţate  de  anumite  motivaţii.  Ea  nu  poate  niciodată  scoate  în 
evidenţă  faptul  că  orice  acţiune  umană  este  dominată,  cu  necesitate,  de  un 
anumit  element  categorial,  prezent  în  fiecare  acţiune,  fără  excepţie.5 

A  doua  insuficienţă  a  raţionamentului  lui  Bohm-Bawerk  ţine  de  inter¬ 
pretarea  greşită  pe  care  a  dat-o  conceptului  de  perioadă  de  producţie.  El  nu 
era  pe  deplin  conştient  de  faptul  că  perioada  de  producţie  este  o  categorie 
praxeologică  şi  că  rolul  pe  care  îl  joacă  în  acţiune  se  referă,  în  întregime,  la 
{489}  alegerile  pe  care  actorul  le  face,  între  perioade  de  producţie  de  lungimi  diferite. 

Durata  de  timp  cheltuit  în  trecut,  în  vederea  producerii  bunurilor  de  capital 
disponibile  astăzi,  nu  contează  deloc.  Aceste  bunuri  de  capital  sunt  evaluate 
numai  cu  privire  la  foloasele  pe  care  le  pot  aduce  în  vederea  satisfacerii  de 
dorinţe  în  viitor.  Conceptul  de  „perioadă  medie  de  producţie”  este  steril.  Ceea 
ce  determină  acţiunea  este  faptul  că,  în  vederea  alegerii  între  diversele  căi  de 
îndepărtare  a  insatisfacţiilor  viitoare,  lungimea  timpului  de  aşteptare  este,  în 
fiecare  caz,  un  element  necesar. 

Ca  urmare  a  acestor  două  erori,  Bohm-Bawerk,  pe  parcursul  elaborării  te¬ 
oriei  sale,  nu  a  evitat  în  întregime  abordarea  din  perspectiva  productivităţii, 
pe  care  el  însuşi  o  respinsese  atât  de  strălucit,  în  istoria  sa  critică  a  doctrinelor 
capitalului  şi  ale  dobânzii. 

Aceste  observaţii  nu  reduc  câtuşi  de  puţin  meritele  nepieritoare  ale  con¬ 
tribuţiilor  lui  Bohm-Bawerk.  El  este  cel  care  a  aşternut  fundaţiile  pe  care 
economiştii  de  mai  târziu  -  îndeosebi  Knut  Wicksell,  Frank  Albert  Fetter  şi 
Irving  Fisher  -  au  reuşit  să  completeze  teoria  preferinţei  de  timp. 

Esenţa  teoriei  preferinţei  de  timp  se  exprimă  de  obicei  spunând  că  există 
o  preferinţă  pentru  bunurile  prezente  faţă  de  bunurile  viitoare.  Referindu-se 
la  acest  mod  de  exprimare,  unii  economişti  au  fost  derutaţi  de  faptul  că,  în 
anumite  cazuri,  întrebuinţările  din  prezent  valorează  mai  puţin  decât  cele 
din  viitor.  însă  problema  pe  care  o  ridică  aparentele  excepţii  provine  numai 
dintr-o  înţelegere  eronată  a  adevăratei  stări  de  lucruri. 

Există  satisfacţii  de  care  omul  nu  se  poate  bucura  în  acelaşi  timp.  în  aceeaşi 
seară,  o  persoană  nu  poate  merge  atât  la  spectacolul  cu  opera  Carmen,  cât 
şi  la  cel  cu  piesa  Hamlet.  Când  îşi  cumpără  bilete,  ea  trebuie  să  aleagă  între 
cele  două  spectacole.  Dacă  biletele  la  ambele  teatre,  pentru  aceeaşi  seară,  îi 
sunt  oferite  cadou,  ea  trebuie  de  asemenea  să  aleagă.  Ea  poate  spune,  despre 
biletul  pe  care  îl  refuză,  „nu  doresc  să  văd  spectacolul  acum”,  sau  „ce  păcat  că 
nu  este  programat  mai  târziu”.6  Dar  aceasta  nu  înseamnă  că  persoana  preferă 

5.  Pentru  o  analiză  critică  detaliată  a  acestei  părţi  a  raţionamentului  lui  Bohm- 
Bawerk  a  se  vedea  Mises,  Nationaldkonomie,  pp.  439-443. 

6.  Cf.  F.A.  Fetter,  Economic  Principles,  New  York,  1923, 1,  239. 

bunurilor  prezente  pe  cele  viitoare.  Ea  nu  are  de  ales  între  bunuri  viitoare  şi 
bunuri  prezente,  ci  are  de  ales  între  două  satisfacţii  de  care  nu  se  poate  bucura 
simultan.  Acest  tip  de  dilemă  este  prezent  în  toate  alegerile.  In  momentul  de 
faţă  ar  putea  prefera  Hamlet  în  loc  de  Carmen.  Condiţiile  modificate,  dintr-un 
moment  ulterior,  ar  putea-o  determina  să  facă  altă  alegere. 

O  a  doua  aparentă  excepţie  survine  în  cazul  bunurilor  perisabile.  Ele  pot 
fi  disponibile  din  abundenţă  într-un  anumit  sezon  şi  pot  fi  rare  în  altele.  Insă 
diferenţa  între  îngheţată  iarna  şi  îngheţată  vara  nu  este  aceea  dintre  un  bun 
prezent  şi  unul  viitor.  Este  diferenţa  dintre  un  bun  care-şi  pierde  utilitatea 
sa  specifică,  chiar  dacă  nu  este  consumat,  şi  un  alt  bun,  care  necesită  un  alt 
proces  de  producţie.  îngheţata  disponibilă  iarna  nu  poate  fi  întrebuinţată  vara 
decât  dacă  este  supusă  unui  proces  special  de  conservare.  Ea  este,  în  raport  cu 
îngheţata  disponibilă  vara,  cel  mult  unul  dintre  factorii  complementari  nece-  {490} 
sari  producţiei.  Nu  este  posibil  să  mărim  cantitatea  de  îngheţată  disponibilă 
vara,  numai  reducând  consumul  de  îngheţată  iarna.  Practic  avem  de  a  face  cu 
două  bunuri  diferite. 

Cazul  avarului  nu  contrazice  validitatea  universală  a  preferinţei  de  timp. 

Chiar  şi  avarul,  cheltuindu-şi  o  parte  din  mijloace  pentru  un  trai  zgârcit,  pre¬ 
feră  o  anumită  cantitate  de  satisfacţie  în  viitorul  mai  apropiat,  satisfacţiei  în¬ 
tr-un  viitor  mai  îndepărtat.  Cazurile  extreme,  în  care  câte  un  avar  îşi  refuză 
chiar  şi  minimul  indispensabil  de  hrană,  reprezintă  o  pierdere  patologică  a 
energiei  vitale,  ca  şi  în  cazurile  omului  care  se  abţine  de  la  mâncare  de  teama 
germenilor  patogeni,  al  omului  care  se  sinucide  mai  degrabă  decât  să  facă  faţă 
unei  situaţii  periculoase,  sau  al  omului  care  nu  poate  dormi  de  teama  acciden¬ 
telor  neştiute  care  s-ar  putea  abate  asupra  lui  în  timpul  somnului. 

3 .  Bunurile  de  capital 

îndată  ce  sunt  îndeplinite  acele  dorinţe  a  căror  satisfacere  este  conside¬ 
rată  mai  urgentă  decât  orice  grijă  pentru  ziua  de  mâine,  oamenii  încep 
să  economisească  o  parte  din  stocul  de  bunuri  de  consum  disponibil, 
în  vederea  utilizării  viitoare.  Această  amânare  a  consumului  face  cu 
putinţă  îndreptarea  acţiunii  spre  ţeluri  mai  îndepărtate  în  timp.  Este 
de  acum  posibil  să  fie  urmărite  scopuri  care  înainte  nu  puteau  fi  luate 
în  consideraţie,  datorită  lungimii  perioadei  de  producţie  necesare.  Mai 
mult,  se  pot  alege  metode  de  producţie  prin  mijlocirea  cărora  outputul 
produs  este  superior,  pe  unitatea  de  input,  altor  metode,  ce  necesitau 
perioade  mai  scurte  de  producţie.  Sine  qua  non- ul  oricărei  prelungiri 
a  proceselor  de  producţie  adoptate  este  economisirea,  adică  un  exces 
de  producţie  curentă,  faţă  de  consum.  Economisirea  este  primul  pas 
pe  calea  creşterii  bunăstării  materiale  şi  a  oricărui  progres  ulterior  în 
această  direcţie. 

Amânarea  consumului  şi  acumularea  unor  stocuri  de  bunuri  de  con- 

sum  în  vederea  consumului  ulterior  ar  fi  practicate  chiar  şi  în  absenţa 
stimulentului  furnizat  de  superioritatea  tehnologică  a  proceselor  cu  o 
perioadă  de  producţie  mai  lungă.  Productivitatea  sporită  a  acestor  pro¬ 
cese  mai  consumatoare  de  timp  întăreşte  considerabil  propensiunea  de 
a  economisi.  Sacrificiul  făcut  prin  reducerea  consumului  pe  durata  pe¬ 
rioadelor  mai  apropiate  din  viitor  este  astfel  contrabalansat  nu  doar  de 
anticiparea  consumării  bunurilor  economisite  în  perioade  mai  târzii; 
el  deschide,  de  asemenea,  drumul  unei  mai  bogate  cantităţi  de  bunuri 
în  viitorul  mai  îndepărtat  şi  al  obţinerii  de  bunuri  care  nu  puteau  fi 
deloc  procurate,  fără  acest  sacrificiu  provizoriu.  Dacă  omul  care  acţio¬ 
nează  nu  ar  prefera  totdeauna,  ceteris paribus,  consumul  în  viitorul  mai 
{491}  apropiat,  faţă  de  cel  în  viitorul  mai  îndepărtat,  atunci  el  ar  economisi 
mereu  şi  nu  ar  mai  consuma  niciodată.  Ceea  ce  limitează  volumul  de 
economisire  şi  investiţii  este  preferinţa  de  timp. 

Persoanele  dornice  să  adopte  procese  cu  perioade  mai  lungi  de  pro¬ 
ducţie  trebuie,  mai  întâi,  să  acumuleze,  prin  intermediul  economisi¬ 
rii,  acea  cantitate  de  bunuri  de  consum  care  este  necesară  pentru  a 
satisface,  pe  durata  timpului  de  aşteptare,  toate  acele  dorinţe  a  căror 
satisfacere  o  consideră  mai  urgentă  decât  sporul  de  bunăstare  anticipat 
de  pe  urma  procesului  mai  consumator  de  timp.  Acumularea  de  capital 
începe  cu  formarea  unor  stocuri  de  bunuri  de  consum,  al  căror  consum 
este  amânat  pentru  mai  târziu.  Dacă  aceste  surplusuri  sunt  doar  sto¬ 
cate  şi  păstrate  pentru  consum  ulterior,  ele  sunt  doar  avuţie,  sau,  mai 
precis,  o  rezervă  pentru  zile  negre  şi  situaţii  de  urgenţă.  Ele  rămân  în 
afara  orbitei  producţiei.  Ele  nu  devin  integrate  -  din  punct  de  vedere 
economic,  nu  fizic  -  în  activităţile  de  producţie,  decât  atunci  când  sunt 
întrebuinţate  ca  mijloace  de  subzistenţă  pentru  muncitorii  angrenaţi 
în  procese  mai  consumatoare  de  timp.  Din  punct  de  vedere  fizic,  ele  se 
consumă  dacă  sunt  cheltuite  astfel.  Insă,  din  punct  de  vedere  economic, 
ele  nu  dispar,  ci  sunt  înlocuite,  mai  întâi  cu  produse  intermediare  ale 
unui  proces  cu  o  perioadă  mai  lungă  de  producţie,  iar  apoi,  mai  târziu, 
cu  bunurile  de  consum  care  sunt  produsele  finale  ale  acestor  procese. 

Toate  aceste  întreprinderi  şi  procese  sunt  controlate  intelectual  prin 
contabilizarea  capitalului,  apogeul  calculului  economic  în  termeni  mo¬ 
netari.  Fără  ajutorul  calculului  monetar  oamenii  nu  ar  putea  afla  nici 
măcar  dacă  -  lăsând  deoparte  lungimea  perioadei  de  producţie  -  un 
anumit  proces  promite  să  fie  mai  productiv  decât  un  altul.  Cheltuielile 
necesitate  de  diverse  procese  nu  pot  fi  comparate  între  ele,  fără  ajutorul 
termenilor  monetari.  Contabilizarea  capitalului  începe  cu  preţurile  de 
piaţă  ale  bunurilor  de  capital  disponibile  în  vederea  producţiei  viitoare, 
a  căror  sumă  e  numită  capital.  Ea  înregistrează  toate  cheltuielile  efec- 

tuate  din  acest  fond  şi  preţurile  tuturor  bunurilor  apărute  prin  aceste 
cheltuieli.  în  final,  stabileşte  rezultatul  ultim  al  tuturor  acestor  trans¬ 
formări,  survenite  în  compoziţia  capitalului  şi,  prin  aceasta,  succesul 
sau  eşecul  întregului  proces.  Se  obţine  astfel  nu  doar  rezultatul  final; 
contabilizarea  capitalului  oglindeşte,  de  asemenea,  toate  stadiile  sale 
intermediare.  Ea  furnizează  bilanţuri  intermediare;  asemenea  bilanţuri 
pot  fi  solicitate  pentru  fiecare  zi,  iar  situaţii  ale  profiturilor  şi  pier¬ 
derilor  sunt  disponibile  pentru  fiecare  parte  sau  stadiu  al  procesului. 

Aceasta  este  busola  indispensabilă  a  producţiei,  în  economia  de  piaţă. 

In  economia  de  piaţă,  producţia  este  o  întreprindere  continuă, 
fără  sfârşit,  împărţită  într-o  imensă  varietate  de  procese  parţiale. 
Nenumărate  procese  de  producţie,  cu  diferite  perioade  de  producţie, 
se  desfăşoară  simultan.  Ele  sunt  complementare  unele  altora  şi,  în  ace-  {492} 
laşi  timp,  rivalizează  unele  cu  altele,  în  competiţia  pentru  factorii  rari 
de  producţie.  Neîncetat  se  acumulează,  prin  economisire,  capital  nou 
sau  se  pierde  capital,  prin  supraconsum.  Producţia  este  distribuită  în¬ 
tre  numeroase  fabrici,  ferme,  ateliere  şi  întreprinderi,  fiecare  în  parte 
servind  numai  unui  scop  limitat.  Produsele  intermediare  sau  bunurile 
de  capital,  factorii  produşi  în  vederea  producţiei  viitoare,  trec  dintr-o 
mână  în  alta  în  acest  proces;  ele  trec  de  la  o  unitate  productivă  la  alta, 
până  când,  în  cele  din  urmă,  bunurile  de  consum  ajung  la  cei  care  le 
întrebuinţează  şi  care  se  bucură  de  ele.  Procesul  social  de  producţie  nu 
încetează  niciodată.  în  fiecare  moment,  nenumărate  procese  sunt  în 
desfăşurare,  unele  fiind  mai  aproape,  iar  altele  mai  departe  de  realiza¬ 
rea  sarcinilor  lor  specifice. 

Fiecare  etapă  în  acest  proces  neîncetat  al  producerii  de  avuţie  se 
bazează  pe  economisirea  şi  pe  munca  pregătitoare  a  generaţiilor  ante¬ 
rioare.  Suntem  fericiţii  moştenitori  ai  părinţilor  şi  bunicilor  noştri,  a 
căror  economisire  a  dus  la  acumularea  bunurilor  de  capital  cu  ajutorul 
cărora  lucrăm  noi  astăzi.  Noi,  copiii  favorizaţi  ai  vârstei  electricităţii, 
încă  culegem  beneficii  de  pe  urma  economisirii  originare  a  pescarilor 
primitivi  care,  producând  primele  plase  şi  bărci  de  pescuit,  şi-au  de¬ 
dicat  o  parte  din  timpul  lor  de  lucru  îndeplinirii  unor  planuri  pentru 
un  viitor  mai  îndepărtat.  Dacă  fiii  acestor  legendari  pescari  ar  fi  uzat 
complet  aceste  produse  intermediare  -  plase  şi  bărci  de  pescuit  -  fără  a 
le  mai  înlocui  cu  altele  noi,  atunci  ei  ar  fi  consumat  capitalul  şi  procesul 
de  economisire  şi  de  acumulare  de  capital  ar  fi  trebuit  să  reînceapă  de 
la  capăt.  Noi  ne  găsim  într-o  situaţie  mai  bună  decât  generaţiile  ante¬ 
rioare,  deoarece  suntem  echipaţi  cu  bunurile  de  capital  pe  care  acestea 
le-au  acumulat  pentru  noi.7 

7.  Aceste  consideraţii  îndepărtează  obiecţiile  formulate  împotriva  teoriei  preferin- 

Omul  de  afaceri,  omul  care  acţionează,  este  în  întregime  absorbit 
de  o  singură  sarcină:  de  a  întrebuinţa  cât  mai  avantajos  toate  mijloa¬ 
cele  disponibile  pentru  ameliorarea  condiţiilor  viitoare.  El  nu  studiază 
actuala  stare  de  lucruri  cu  scopul  de  a  o  analiza  şi  de  a  o  înţelege.  In 
vederea  clasificării  mijloacelor  destinate  producţiei  ulterioare  şi  a  eva¬ 
luării  importanţei  lor,  el  adoptă  reguli  empirice  superficiale.  El  distinge 
trei  clase  de  factori  de  producţie:  factorii  materiali  furnizaţi  de  natură, 
factorul  uman  -  mâna  de  lucru,  şi  bunurile  de  capital  -  factorii  inter¬ 
mediari  produşi  în  trecut.  El  nu  analizează  natura  bunurilor  de  capital, 
în  ochii  săi,  acestea  sunt  mijloace  de  sporire  a  productivităţii  muncii, 
în  mod  naiv,  le  atribuie  o  productivitate  proprie.  El  nu  urmăreşte  felul 
cum  utilitatea  lor  a  provenit,  retrospectiv,  din  natură  şi  din  muncă.  El 
{493}  nu  se  întreabă  cum  s-au  născut  ele.  Pentru  el,  acestea  nu  contează  decât 
în  măsura  în  care  pot  contribui  la  succesul  eforturilor  sale. 

Acest  mod  de  a  gândi  este  adecvat  pentru  omul  de  afaceri.  însă 
pentru  economişti  a  fost  o  gravă  eroare  de  a  se  alinia  la  perspectiva 
superficială  a  omului  de  afaceri.  Clasificând  „capitalul”  drept  un  factor 
independent  de  producţie,  alături  de  resursele  materiale  furnizate  de 
natură  şi  de  muncă,  economiştii  au  comis  o  eroare.  Bunurile  de  capital 
-  factorii  destinaţi  producţiei  viitoare  produşi  în  trecut  -  nu  sunt  un 
factor  independent.  Ele  sunt  produsele  comune  ale  cooperării  celor  doi 
factori  originari  cheltuiţi  în  trecut  -  natura  şi  munca.  Ele  nu  au  nici  o 
putere  productivă  proprie. 

De  asemenea,  nu  este  corect  să  numim  bunurile  de  capital  stocuri  de 
muncă  şi  de  natură.  Ele  sunt,  mai  curând,  stocuri  de  muncă,  natură  şi 
timp.  Diferenţa  dintre  producţia  neasistată  de  bunuri  de  capital  şi  cea 
asistată  de  întrebuinţarea  lor  constă  în  timp.  Bunurile  de  capital  repre¬ 
zintă  staţii  intermediare,  pe  drumul  ce  conduce  de  la  primele  începu¬ 
turi  ale  producţiei  spre  ţelul  său  final,  furnizarea  bunurilor  de  consum. 
Omul  care  produce  cu  ajutorul  bunurilor  de  capital  se  bucură  de  un 
mare  avantaj  faţă  de  cel  care  porneşte  fără  ele:  el  este  mai  aproape,  în 
timp,  de  scopul  final  al  strădaniilor  sale. 

Nu  poate  fi  vorba  de  vreo  aşa-zisă  productivitate  a  bunurilor  de  ca¬ 
pital.  Diferenţa  între  preţul  unui  bun  de  capital,  de  exemplu  un  uti¬ 
laj,  şi  suma  preţurilor  factorilor  complementari  de  producţie  originari, 
necesari  pentru  reproducerea  sa,  se  datorează  în  întregime  diferenţei 
temporale.  Persoana  care  întrebuinţează  utilajul  este  mai  aproape  de 
obiectivul  producţiei.  Pentru  ea,  perioada  de  producţie  este  mai  scurtă 
decât  pentru  un  rival  care  trebuie  să  înceapă  cu  începutul.  Atunci  când 

ţei  de  timp  de  către  Frank  H.  Knight,  în  articolul  său  „Capital,  Time  and  the  Interest 
Rate”,  Economica,  n.s.,  I,  257-286. 


Acţiunea  pe  parcursul  trecerii  timpului  509 

cumpără  un  echipament,  ea  cumpără  factorii  originari  de  producţie 
care  au  fost  cheltuiţi  în  producerea  echipamentului,  plus  timp,  adică 
timpul  prin  care  se  scurtează  perioada  lui  de  producţie. 

Valoarea  timpului,  adică  preferinţa  de  timp,  sau  evaluarea  superioară 
a  satisfacerii  dorinţelor  în  perioadele  de  timp  mai  apropiate,  faţă  de  cele 
mai  îndepărtate  din  viitor,  este  un  element  esenţial  al  acţiunii  umane. 
El  determină  orice  alegere  şi  orice  acţiune.  Nu  există  om  pentru  care 
diferenţa  între  mai  curând  şi  mai  târziu  să  nu  conteze.  Elementul  timp 
este  decisiv  în  formarea  tuturor  preţurilor,  la  toate  bunurile  şi  serviciile. 

4.  Perioada  de  producţie,  perioada  de 
aşteptare  şi  perioada  de  planificare 

Dacă  ar  fi  să  măsurăm  lungimea  perioadei  de  producţie  cheltuite  pen¬ 
tru  fabricarea  diverselor  bunuri  disponibile  în  prezent,  ar  trebui  să  ne 
întoarcem  îndărăt,  pe  firul  istoriei  lor,  până  la  momentul  când  a  avut 
loc  cea  dintâi  cheltuială  de  factori  de  producţie  originari.  Ar  trebui  să 
aflăm  când  au  fost  pentru  întâia  oară  întrebuinţate  şi  resurse  naturale 
şi  muncă  umană  care  -  pe  lângă  faptul  că  au  contribuit  la  producerea 
altor  bunuri  -  au  contribuit,  în  cele  din  urmă,  şi  la  producerea  bunului 
în  chestiune.  Soluţionarea  acestei  probleme  ar  presupune  solubilitatea 
problemei  imputării  fizice.  Ar  fi  necesar  să  se  determine,  în  termeni 
cantitativi,  în  ce  măsură  au  contribuit  la  rezultat  uneltele,  materiile 
prime  şi  munca  umană,  care  au  intervenit,  direct  sau  indirect,  în  pro¬ 
ducerea  bunului  respectiv.  Ar  fi  necesar  să  ne  întoarcem  cu  aceste  in¬ 
vestigaţii  până  la  înseşi  originile  acumulării  de  capital  prin  economisire, 
de  către  persoane  care  în  prealabil  trăiau  de  azi  pe  mâine  (from  hand  to 
moutti).  Nu  doar  dificultăţile  practice  împiedică  asemenea  cercetări  is¬ 
torice;  însăşi  insolubilitatea  problemei  imputării  fizice  ne  barează  acest 
drum,  de  la  primul  pas. 

Nici  omul  care  acţionează  însuşi,  nici  teoria  economică  nu  au  nevoie 
de  măsurarea  timpului  scurs  în  trecut,  în  vederea  producerii  bunurilor 
disponibile  în  prezent.  Asemenea  date  ar  fi  inutile  din  aceste  perspecti¬ 
ve,  chiar  dacă  ar  fi  disponibile.  Omul  care  acţionează  este  confruntat  cu 
problema  de  a  da  cea  mai  avantajoasă  întrebuinţare  stocului  de  bunuri 
disponibile.  El  îşi  face  alegerile  întrebuinţând  fiecare  parte  a  acestui 
stoc,  astfel  încât  să-şi  satisfacă  cele  mai  urgente  dorinţe  încă  nesatisfă¬ 
cute.  In  acest  scop,  el  trebuie  să  cunoască  durata  perioadei  de  aşteptare 
care-1  separă  de  atingerea  diverselor  obiective  între  care  are  de  ales. 
După  cum  am  arătat  şi  trebuie  să  subliniem  din  nou,  el  nu  are  nevoie 
să  privească  îndărăt,  la  istoria  diverselor  bunuri  de  capital  disponibile. 

Omul  care  acţionează  socoteşte  întotdeauna  perioada  de  aşteptare  şi 
pe  cea  de  producţie,  începând  din  prezent.  După  cum  nu  este  nevoie  să 
ştim  dacă  pentru  producerea  produselor  disponibile  acum  s-au  cheltuit 
mai  multă  sau  mai  puţină  muncă  şi  factori  de  producţie,  tot  astfel  nu 
este  nevoie  să  ştim  dacă  producerea  lor  a  absorbit  mai  mult  sau  mai 
puţin  timp.  Evaluarea  lucrurilor  se  face  exclusiv  din  punctul  de  vedere 
al  serviciilor  pe  care  le  pot  furniza  în  vederea  satisfacerii  dorinţelor 
viitoare.  Nu  contează  sacrificiile  efectiv  făcute  deja  şi  timpul  absorbit 
în  producerea  lor.  Lucrurile  acestea  aparţin  trecutului  mort. 

Este  necesar  să  înţelegem  că  toate  aceste  categorii  economice  se 
referă  la  acţiunea  umană  şi  nu  au  nimic  direct  de  a  face  cu  proprietăţile 
fizice  ale  lucrurilor.  Teoria  economică  nu  se  referă  la  bunuri  şi  servicii; 
ea  se  referă  la  opţiunile  şi  acţiunile  umane.  Conceptul  praxeologic  de 
timp  nu  coincide  cu  cel  din  fizică  sau  din  biologie.  El  se  referă  la  un 
mai  devreme  sau  un  mai  târziu ,  aşa  cum  intervin  ele  în  judecăţile  de 
valoare  ale  actorilor.  Distincţia  dintre  bunuri  de  capital  şi  bunuri  de 
{495}  consum  nu  este  una  rigidă,  bazată  pe  proprietăţile  fizice  şi  fiziologice 
ale  bunurilor  respective.  Ea  depinde  de  situarea  actorilor  şi  de  alegerile 
pe  care  trebuie  ei  să  le  facă.  Aceleaşi  bunuri  pot  fi  privite  atât  ca  bunuri 
de  capital,  cât  şi  ca  bunuri  de  consum.  Un  stoc  de  bunuri  gata  de  a  fi 
imediat  consumat  reprezintă  bunuri  de  capital,  din  punctul  de  vedere 
al  persoanei  care-1  priveşte  ca  pe  un  mijloc  pentru  susţinerea  ei  proprie 
şi  a  persoanelor  angajate  de  ea,  pe  durata  perioadei  de  aşteptare. 

In  vederea  adoptării  de  procese  cu  o  perioadă  de  producţie  şi,  prin 
urmare,  cu  un  timp  de  aşteptare  mai  lung,  o  condiţie  necesară  este 
creşterea  cantităţii  de  bunuri  de  capital  disponibile.  Dacă  cineva  doreş¬ 
te  să  atingă  obiective  mai  îndepărtate  în  timp,  atunci  trebuie  să  recurgă 
la  prelungirea  perioadei  de  producţie,  deoarece  obiectivul  urmărit  este 
imposibil  de  atins  într-o  perioadă  de  producţie  mai  scurtă.  Dacă  cine¬ 
va  doreşte  să  recurgă  la  metode  de  producţie  în  cadrul  cărora  cantitatea 
de  output  este  mai  mare  pe  unitatea  de  input  cheltuit,  atunci  trebuie 
să  prelungească  perioada  de  producţie,  deoarece  procesele  în  cadrul  că¬ 
rora  outputul  este  mai  redus,  pe  unitatea  de  input,  au  fost  alese  numai 
datorită  perioadei  de  producţie  mai  scurte  pe  care  o  necesită.  Pe  de  altă 
parte,  nu  orice  întrebuinţare  aleasă  pentru  întrebuinţarea  bunurilor  de 
capital  acumulate  din  sporuri  de  economisire  necesită  un  proces  de 
producţie  în  cadrul  căruia  perioada  de  producţie,  din  prezent  până  la 
maturizarea  produsului,  este  mai  lungă  decât  la  toate  procesele  deja 
adoptate  anterior.  E  posibil  ca  oamenii,  după  ce  îşi  vor  fi  satisfăcut 
dorinţele  cele  mai  urgente,  să  dorească  acum  bunuri  ce  pot  fi  produse 
într-o  perioadă  relativ  mai  scurtă.  Motivul  pentru  care  aceste  bunuri 


Acţiunea  pe  parcursul  trecerii  timpului  5 1 1 

nu  au  fost  produse  anterior  nu  a  fost  că  perioada  necesară  producerii 
lor  ar  fi  fost  prea  lungă,  ci  că  exista  o  întrebuinţare  mai  urgentă  pentru 
factorii  necesari  de  producţie. 

Dacă  dorim  să  ne  exprimăm  spunând  că  fiecare  augmentare  a  stocu¬ 
lui  de  bunuri  de  capital  disponibile  determină  o  prelungire  a  perioadei 
de  producţie  şi  a  timpului  de  aşteptare,  avem  în  vedere  următorul  tip 
de  raţionament:  dacă  a  sunt  bunurile  deja  produse  în  prealabil  şi  b  sunt 
bunurile  produse  graţie  noilor  procese,  iniţiate  cu  ajutorul  sporirii  bu¬ 
nurilor  de  capital,  este  evident  că  beneficiarii  ar  fi  trebuit  să  aştepte  mai 
mult  pentru  a  şi  b,  decât  au  avut  de  aşteptat  numai  pentru  a.  Pentru 
a  produce  a  şi  b  nu  este  suficientă  dobândirea  bunurilor  de  capital 
necesare  producţiei  lui  a,  ci  este  nevoie  şi  de  cele  necesare  producţiei 
lui  b.  Dacă,  în  locul  asigurării  de  lucrători  pentru  producţia  lui  b,  s-ar 
fi  cheltuit  mijloacele  de  susţinere  economisite,  în  vederea  unei  creşteri 
imediate  a  consumului,  atunci  anumite  dorinţe  ar  fi  fost  satisfăcute 
mai  devreme. 

In  abordarea  problemei  capitalului,  acei  economişti  care  sunt  opuşi 
aşa-numitei  perspective  „austriece”  presupun,  îndeobşte,  că  tehnica 
întrebuinţată  în  producţie  este  inalterabil  determinată  de  nivelul  dat  {496} 
al  cunoştinţelor  tehnologice.  Economiştii  „austrieci”,  pe  de  altă  parte, 
arată  că  stocul  de  bunuri  de  capital  disponibile  este  cel  ce  determină 
care  dintre  numeroasele  metode  tehnologice  de  producţie  vor  fi  între¬ 
buinţate  la  fiecare  moment  dat8.  Corectitudinea  punctului  de  vedere 
„austriac”  se  poate  demonstra  cu  uşurinţă,  printr-o  privire  asupra  pro¬ 
blemei  rarităţii  relative  a  capitalului. 

Să  aruncăm  o  privire  asupra  condiţiilor  unei  ţări  care  a  suferit  de  o 
asemenea  raritate  a  capitalului.  Să  luăm,  de  pildă,  situaţia  României,  în 
preajma  anilor  1860.  Ceea  ce  lipsea  nu  era  în  nici  un  caz  cunoaşterea 
tehnologică.  Metodele  tehnologice  practicate  de  către  ţările  occidenta¬ 
le  avansate  nu  erau  nici  un  secret.  Ele  erau  expuse  în  nenumărate  cărţi 
şi  predate  în  multe  şcoli.  Elita  tineretului  român  fusese  pe  deplin  infor¬ 
mată  asupra  lor,  la  universităţile  tehnice  din  Austria,  Elveţia  şi  Franţa. 

Sute  de  experţi  străini  erau  gata  să-şi  ofere  serviciile  şi  cunoştinţele 
în  România.  Ceea  ce  lipsea  erau  bunurile  de  capital,  necesare  pentru 
a  transforma  sistemul  înapoiat  de  producţie,  de  transport  şi  de  comu¬ 
nicaţii  românesc,  după  modelele  occidentale.  Dacă  ajutorul  furnizat 

8.  Cf.  F.A.  Hayek,  The  Pure  Theory  of  Capital,  Londra,  1941,  p.  48.  Ideea  de  a  ataşa 
anumitor  curente  de  gândire  etichete  naţionale  este  intr-adevăr  improprie.  După  cum 
a  observat  Hayek  în  mod  pertinent  (p.  47,  n.  1),  economiştii  clasici  englezi,  începând 
de  la  Ricardo  -  şi  mai  ales  J.S.  Mill  (acesta  din  urmă  probabil,  în  parte,  sub  influenţa 
lui  J.  Rae),  erau,  în  anumite  privinţe,  mai  „austrieci”  decât  succesorii  lor  anglo-saxoni 
recenţi. 

românilor  de  către  ţările  avansate  s-ar  fi  limitat  numai  la  furnizarea  de 
cunoştinţe  tehnologice,  atunci  românii  ar  fi  trebuit  să  înţeleagă  că  le  va 
lua  foarte  mult  timp  până  când  vor  ajunge  din  urmă  occidentul.  Primul 
lucru  pe  care  ar  fi  trebuit  să-l  facă  ar  fi  fost  să  economisească,  pentru 
a  face  disponibili  muncitori  şi  factori  de  producţie  pentru  procesele 
de  producţie  mai  consumatoare  de  timp.  Abia  apoi  ar  fi  putut  ei  să 
producă,  succesiv,  uneltele  necesare  pentru  construcţia  acelor  unităţi 
productive  care  urmau  să  producă,  în  continuare,  echipamentul  necesar 
construcţiei  şi  funcţionării  fabricilor,  fermelor,  minelor,  căilor  ferate, 
liniilor  telegrafice  şi  clădirilor  moderne.  S-ar  fi  scurs  foarte  multe  zeci 
de  ani  înainte  ca  ei  să  recupereze  timpul  pierdut.  Singurul  mijloc  de 
accelerare  al  acestui  proces  ar  fi  fost  reducerea  consumului  curent,  atât 
cât  ar  fi  fost  fiziologic  cu  putinţă,  pe  durata  perioadei  intermediare. 

Insă  lucrurile  s-au  petrecut  altfel.  Occidentul  capitalist  a  împrumu¬ 
tat  ţărilor  înapoiate  bunurile  de  capital  necesare  transformării  instan¬ 
tanee  a  unei  mari  părţi  din  procesele  lor  de  producţie.  Aceasta  le-a 
{497}  permis  să  economisească  timp  şi  să-şi  augmenteze,  foarte  curând,  pro¬ 
ductivitatea  muncii.  în  cazul  românilor,  efectul  a  fost  că  ei  au  putut 
imediat  să  se  bucure  de  avantajele  corespunzătoare  procedeelor  tehno¬ 
logice  moderne.  A  fost  ca  şi  cum  ei  ar  fi  început  să  economisească  şi  să 
acumuleze  bunuri  de  capital  cu  mult  mai  devreme. 

Lipsa  de  capital  înseamnă  că  actorul  este  mai  departe  de  atingerea 
ţelului  urmărit,  decât  dacă  ar  fi  început  să-l  urmărească  de  mai  devre¬ 
me.  Deoarece  el  a  omis  să  facă  acest  lucru  în  trecut,  produsele  inter¬ 
mediare  lipsesc,  deşi  factorii  naturali  din  care  se  pot  produce  ele  sunt 
disponibili.  Insuficienţa  capitalului  înseamnă  un  deficit  de  timp.  El 
este  urmarea  faptului  că  actorul  a  întârziat  în  apucarea  drumului  spre 
ţelul  în  chestiune.  Este  cu  neputinţă  de  a  descrie  avantajele  derivate 
din  disponibilitatea  bunurilor  de  capital  şi  dezavantajele  rezultate  din 
slaba  înzestrare  cu  bunuri  de  capital,  altfel  decât  recurgând  la  elemen¬ 
tele  temporale  de  mai  devreme  şi  mai  târziu.9 

A  avea  la  dispoziţie  bunuri  de  capital  este  totuna  cu  a  fi  mai  aproape 
de  ţelul  urmărit.  O  creştere  a  volumului  de  bunuri  de  capital  disponi¬ 
bile  face  posibilă  atingerea  unor  obiective  mai  îndepărtate  în  timp,  fără 
a  fi  necesară  reducerea  consumului.  O  pierdere  de  bunuri  de  capital,  pe 
de  altă  parte,  impune  fie  abţinerea  de  la  urmărirea  anumitor  obiective, 
care  puteau  fi  urmărite  până  atunci,  fie  reducerea  consumului.  Ceteris 
paribus ,10  a  avea  bunuri  de  capital  înseamnă  un  câştig  temporal.  în 

9.  Cf.  W.S.  Jevons,  The  Theory  of  Politicul  Economy,  ed.  a  4-a,  Londra,  1924,  pp.  224- 
229. 

10.  Aici  este  implicată  şi  egalitatea  factorilor  naturali  disponibili. 

comparaţie  cu  cei  lipsiţi  de  bunuri  de  capital,  capitalistul,  în  stadiul 
existent  al  cunoştinţelor  tehnologice,  este  în  măsură  să  atingă  un  anu¬ 
mit  obiectiv  mai  devreme,  fără  a  reduce  consumul  şi  fără  a  creşte  in- 
putul  de  muncă  şi  de  factori  naturali  de  producţie.  El  porneşte  cu  un 
avans  temporal.  Rivalul  înzestrat  cu  un  stoc  mai  redus  de  bunuri  de 
capital  nu-1  poate  prinde  din  urmă,  decât  reducându-şi  consumul. 

Avansul  pe  care  popoarele  occidentale  l-au  dobândit  asupra  altor 
popoare  constă  în  faptul  că  ele  au  creat  deja,  demult,  condiţiile  po¬ 
litice  şi  instituţionale  necesare  unui  proces  progresiv  de  economisire, 
acumulare  de  capital  şi  investiţii  pe  scară  mare,  netulburat  şi,  în  mare 
parte,  neîntrerupt.  Astfel,  spre  mijlocul  secolului  al  xix-lea,  ele  atinse¬ 
seră  deja  un  nivel  de  bunăstare  ce-1  depăşea  cu  mult  pe  acela  al  raselor 
şi  popoarelor  mai  puţin  încununate  de  succes  în  substituirea  ideilor 
militarismului  spoliator,  prin  cele  ale  capitalismului  achizitiv.  Lăsate 
în  seama  lor  şi  lipsite  de  ajutorul  capitalului  străin,  aceste  popoare  în¬ 
apoiate  ar  fi  avut  nevoie  de  mult  mai  mult  timp  pentru  a-şi  ameliora 
metodele  de  producţie,  de  transport  şi  de  comunicaţie.  {498} 

Fără  a  înţelege  importanţa  acestor  transferuri  pe  scară  largă  de  ca¬ 
pital,  sunt  cu  neputinţă  de  înţeles  cursul  afacerilor  internaţionale  şi 
dezvoltarea  relaţiilor  dintre  Vest  şi  Est,  în  ultimele  secole.  Vestul  nu  a 
furnizat  Estului  doar  cunoştinţe  tehnologice  şi  terapeutice,  ci  şi  bunu¬ 
rile  de  capital,  necesare  aplicării  practice  imediate  a  acestor  cunoştinţe. 

Graţie  importului  de  capital  străin,  aceste  ţări  din  Europa  de  Est,  Asia 
şi  Africa  au  putut  culege  mai  devreme  fructele  industriei  moderne.  Ele 
au  fost,  într-o  anumită  măsură,  eliberate  de  necesitatea  de  a-şi  reduce 
consumul,  pentru  a  acumula  stocuri  suficiente  de  bunuri  de  capital. 

Iată  adevărata  natură  a  presupusei  exploatări  a  ţărilor  înapoiate  de  că¬ 
tre  capitalismul  occidental,  pe  care  o  deplâng  naţionaliştii  şi  marxiştii. 

A  fost  o  fecundare  a  ţărilor  înapoiate  din  punct  de  vedere  economic,  de 
către  avuţia  ţărilor  mai  avansate. 

Beneficiile  culese  au  fost  mutuale.  Ceea  ce  i-a  motivat  pe  capitaliştii 
occidentali  să  se  lanseze  în  investiţii  străine  a  fost  cererea  consumato¬ 
rilor  autohtoni.  Aceştia  solicitau  bunuri  ce  nu  puteau  fi  produse  deloc 
acasă  şi  ieftinirea  bunurilor  ce  puteau  fi  produse  acasă  numai  la  costuri 
crescânde.  Dacă  aceşti  consumatori,  din  Occidentul  capitalist,  s-ar  fi 
comportat  altfel,  sau  dacă  obstacolele  instituţionale  în  calea  exportului 
de  capital  s-ar  fi  dovedit  insurmontabile,  nu  ar  fi  avut  loc  nici  un  fel  de 
export  de  capital.  S-ar  fi  produs  o  expansiune  mai  ales  longitudinală  a 
producţiei  autohtone,  în  locul  expansiunii  laterale,  în  străinătate. 

Nu  este  rolul  catalacticii,  ci  al  istoriei,  să  cerceteze  consecinţele  in¬ 
ternaţionalizării  pieţei  de  capital,  funcţionarea  sa,  şi,  în  final,  dezin- 

tegrarea  sa,  provocată  de  politicile  expropriatoare  adoptate  de  ţările 
receptoare.  Catalactica  se  limitează  numai  la  cercetarea  efectelor  dis¬ 
ponibilităţii  unor  stocuri  mai  mari  sau  mai  mici  de  bunuri  de  capital. 
Se  compară  situaţiile  a  două  sisteme  de  piaţă  izolate,  A  şi  B.  Ambele 
sunt  de  mărimi  egale,  posedă  populaţii  numeric  egale,  sunt  la  acelaşi 
nivel  de  cunoaştere  tehnologică  şi  posedă  resurse  identice.  Singura  di¬ 
ferenţă  între  ele  se  referă  la  stocul  bunurilor  de  capital,  volumul  său 
fiind  mai  mare  în  A  decât  în  B.  De  aici  rezultă  că  în  A  sunt  întrebuin¬ 
ţate  numeroase  procese  de  producţie  cu  outputul  pe  unitatea  de  input 
mai  mare  decât  al  celor  întrebuinţate  în  B.  In  B  aceste  procese  nu  pot 
fi  adoptate,  datorită  rarităţii  relative  a  bunurilor  de  capital.  Adoptarea 
lor  ar  presupune  reducerea  consumului.  Numeroase  operaţiuni  pe  care 
în  A  le  execută  echipamente  care  economisesc  munca  umană,  în  B  se 
execută  manual.  In  A  se  produc  bunuri  cu  durabilitate  sporită;  în  B  este 
{499}  necesară  renunţarea  la  producerea  lor,  deşi  sporul  de  durabilitate  este 
obţinut  printr-o  creştere  mai  puţin  decât  proporţională  a  inputului.  In 
A,  productivitatea  muncii  şi,  prin  urmare,  ratele  salariale  şi  nivelul  de 
trai  al  salariaţilor  sunt  mai  mari  decât  în  B. 11 

Prelungirea  perioadei  de  planificare  dincolo  de 
durata  anticipată  a  vieţii  actorului 

Judecăţile  de  valoare  ce  determină  alegerea  între  satisfacerea  în  cursul  pe¬ 
rioadelor  mai  apropiate  sau  mai  îndepărtate  din  viitor  exprimă  o  evaluare 
prezentă,  şi  nu  una  viitoare.  Ele  compară  semnificaţia  dată  astăzi  satisfacţiei 
în  viitorul  mai  apropiat,  cu  semnificaţia  dată  astăzi  satisfacţiei  în  viitorul  mai 
îndepărtat. 

Neplăcerea  pe  care  doreşte  să  o  îndepărteze,  atât  cât  este  cu  putinţă,  omul 
care  acţionează  este,  întotdeauna,  o  neplăcere  prezentă,  adică  neplăcere  resim¬ 
ţită  chiar  în  momentul  acţiunii,  şi  ea  se  referă  întotdeauna  la  condiţii  viitoare. 
Actorul  este  nemulţumit  astăzi  de  starea  de  lucruri  anticipată  pentru  diverse 
perioade  din  viitor  şi  încearcă  să  o  modifice,  prin  acţiune  îndreptată  spre  acest 
ţel. 

Dacă  acţiunea  este  îndreptată  îndeosebi  către  ameliorarea  situaţiei  altora 
şi,  de  aceea,  se  numeşte  de  regulă  altruistă,  neplăcerea  pe  care  actorul  doreşte 
să  o  îndepărteze  este  propria  lui  insatisfacţie  prezentă  faţă  de  configuraţia 
anticipată  a  situaţiei  altor  oameni,  în  diverse  perioade  viitoare.  Ingrijindu-se 
de  alţii,  el  urmăreşte  îndepărtarea  propriei  sale  insatisfacţii. 

Nu  este,  prin  urmare,  surprinzător  că  omul  care  acţionează  urmăreşte  frec¬ 
vent  prelungirea  perioadei  de  planificare,  dincolo  de  durata  anticipată  a  pro¬ 
priei  sale  vieţi. 


1 1.  Cf.  John  Bates  Clark,  Essentials  of  Economic  Theory,  New  York,  igo7,pp.  133  ff. 


Acţiunea  pe  parcursul  trecerii  timpului  515 

Unele  aplicaţii  ale  teoriei  preferinţei  de  timp 

Toate  capitolele  teoriei  economice  se  pretează  la  răstălmăciri  şi  neînţelegeri, 
din  partea  celor  dornici  să  scuze  sau  să  justifice  doctrinele  eronate,  pe  care  se 
bazează  programele  partidelor  lor.  Pentru  a  preîntâmpina,  pe  cât  este  cu  pu¬ 
tinţă,  astfel  de  abuzuri,  pare  util  să  adăugăm,  la  expunerea  teoriei  preferinţei 
de  timp,  anumite  observaţii  explicative. 

Există  şcoli  de  gândire  care  neagă  categoric  faptul  că  oamenii  diferă  în 
privinţa  caracteristicilor  înnăscute,  moştenite  de  la  înaintaşii  lor.12  In  opinia 
acestor  autori,  singura  diferenţă  dintre  oamenii  albi,  ai  civilizaţiei  occidentale, 
şi  eschimoşi  este  că  cei  din  urmă  sunt  mai  puţin  avansaţi  pe  calea  progresului 
către  civilizaţia  industrială  modernă.  Această  diferenţă  exclusiv  temporală,  de 
câteva  mii  de  ani,  este  nesemnificativă,  în  comparaţie  cu  numeroasele  sute 
de  mii  de  ani  absorbite  în  evoluţia  omului,  de  la  stadiul  simian  al  înaintaşilor  {500} 
săi  cu  aspect  de  maimuţă,  până  la  condiţiile  actualului  homo  sapiens.  Este  o 
teorie  incompatibilă  cu  ipoteza  că,  între  diferitele  specimene  umane,  ar  exista 
diferenţe  rasiale. 

Praxeologia  şi  teoria  economică  sunt  independente  de  problemele  pe  care 
le  ridică  această  controversă.  însă  ele  trebuie  să-şi  ia  măsuri  de  precauţie,  pen¬ 
tru  a  nu  se  vedea  implicate,  de  vreun  spirit  partizan,  în  această  ciocnire  de  idei 
antagoniste.  Dacă  cei  ce  resping  cu  fanatism  doctrinele  geneticii  moderne 
n-ar  ignora  în  întregime  teoria  economică,  ei  ar  încerca,  cu  siguranţă,  să  în¬ 
toarcă  teoria  preferinţei  de  timp  în  favoarea  lor.  Ei  ar  invoca  împrejurarea  că 
superioritatea  ţărilor  occidentale  ţine  exclusiv  de  faptul  că  acestea  au  început 
mai  devreme  procesul  economisirii  şi  al  acumulării  de  bunuri  de  capital.  Ei 
ar  explica  această  diferenţă  temporală  prin  factori  accidentali,  prin  condiţiile 
mai  avantajoase  oferite  de  mediu. 

împotriva  unor  asemenea  posibile  interpretări  greşite,  trebuie  să  accentuăm 
faptul  că  avansul  temporal  al  ţărilor  occidentale  a  fost  condiţionat  de  factori 
ideologici,  care  nu  se  pot  reduce  numai  la  influenţa  mediului.  Ceea  ce  numim 
civilizaţie  umană  a  fost,  până  acum,  o  trecere  progresivă,  de  la  cooperarea  pe 
bază  de  legături  hegemonice,  la  cooperarea  pe  bază  de  legături  contractuale. 

Dar,  în  vreme  ce  multe  rase  şi  popoare  au  fost  oprite  intr-un  stadiu  timpuriu 
al  acestei  mişcări,  altele  au  continuat  să  avanseze.  Eminenţa  ţărilor  occidenta¬ 
le  a  constat  în  aceea  că  ele  au  reuşit,  în  mai  mare  măsură  decât  restul  omenirii, 
să  stăvilească  spiritul  militarismului  spoliator,  aducând  astfel  la  fiinţă  institu¬ 
ţiile  sociale  necesare  economisirii  şi  investiţiilor  pe  o  scară  mai  extinsă.  Nici 
chiar  Marx  n-a  contestat  faptul  că  iniţiativa  privată  şi  proprietatea  privată 
asupra  mijloacelor  de  producţie  au  reprezentat  stadii  indispensabile,  pe  calea 
progresului  de  la  penuria  omului  primitiv,  la  condiţiile  mai  satisfăcătoare  ale 
Europei  Occidentale  şi  ale  Americii  de  Nord  din  secolul  al  xix-lea.  Ceea  ce 
le  lipsea  Indiilor  Orientale,  Chinei,  Japoniei  şi  ţărilor  mahomedane  erau  in- 

12.  Referitor  la  atacul  marxist  împotriva  geneticii,  cf.  T.D.  Lysenko,  Heredity  and 
Variability,  New  York,  1945.  O  evaluare  critică  a  controversei  se  găseşte  în  J.R.  Baker, 

Science  and  the  Planned  &7fe,New  York,  1945,  pp.  71-76. 

stituţiile  necesare  salvgardării  drepturilor  individuale.  Administraţia  arbitrară 
a  paşilor,  kadişilor,  rajahilor,  mandarinilor  şi  ale  seniorilor  daimio  nu  ducea  la 
acumulare  pe  scară  largă  de  capital.  Fundamentul  pe  care  a  înflorit  progresul 
economic  fără  precedent  din  Occident  a  constat  în  garanţiile  legale  ce  pro¬ 
tejau  efectiv  individul,  împotriva  exproprierii  şi  a  confiscării.  Legile  acestea 
nu  s-au  născut  din  întâmplare,  datorită  unor  accidente  istorice  şi  mediului 
geografic.  Ele  au  fost  produsul  raţiunii. 

Nu  cunoaştem  cursul  pe  care  l-ar  fi  luat  istoria  Asiei  şi  a  Africii,  dacă  aceste 
popoare  ar  fi  fost  lăsate  în  pace.  S-a  întâmplat  însă  ca  o  parte  din  aceste  po¬ 
poare  să  fie  supuse  guvernării  europene,  iar  altele  -  ca  Japonia  şi  China  -  au 
fost  silite  să-şi  deschidă  frontierele,  ca  urmare  a  unor  desfăşurări  de  puteri  na¬ 
vale.  Acestea  au  primit  realizările  industrialismului  occidental  din  străinătate. 
Ele  au  fost  gata  să  culeagă  avantajele  capitalului  străin,  care  li  s-a  împrumutat 
(S01)  şi  a  fost  investit  pe  teritoriile  lor,  însă  au  fost  mai  degrabă  reticente  în  primi¬ 
rea  ideologiilor  din  care  se  născuse  industrialismul  modern.  Ele  au  asimilat 
numai  superficial  aranjamentele  occidentale. 

Ne  aflăm  în  mijlocul  unui  proces  revoluţionar  care  va  înlătura,  foarte  cu¬ 
rând,  toate  tipurile  de  colonialism.  Nu  este  o  revoluţie  limitată  la  ţările  care  au 
fost  guvernate  de  britanici,  francezi  şi  olandezi.  Chiar  şi  ţările  care  au  profitat 
de  pe  urma  capitalului  străin  fără  nici  o  încălcare  a  suveranităţii  lor  politice 
urmăresc  să  arunce  ceea  ce  numesc  jugul  capitalismului  străin.  Ele  expropri- 
ază  străinii  prin  diferite  mijloace  -  impozitare  discriminatoare,  repudierea 
datoriilor,  confiscarea  nemijlocită,  restricţii  aplicate  ratelor  de  schimb  valutar. 
Suntem  în  pragul  dezintegrării  complete  a  pieţei  internaţionale  de  capital. 
Consecinţele  economice  ale  acestui  eveniment  sunt  evidente;  repercusiunile 
sale  politice  sunt  imprevizibile. 

Pentru  a  evalua  consecinţele  politice  ale  dezintegrării  pieţei  internaţionale 
de  capital,  este  necesar  să  ne  amintim  care  au  fost  efectele  internaţionalizării 
acestei  pieţe.  In  condiţiile  ultimei  părţi  a  veacului  al  xix-lea,  nu  conta  dacă 
o  ţară  era  sau  nu  pregătită  şi  înzestrată  cu  acel  capital  necesar  întrebuinţării 
adecvate  a  resurselor  sale  naturale.  Practic  oricine  avea  acces  neobstrucţionat 
la  avuţiile  naturale  din  orice  regiune.  în  procesul  căutării  celor  mai  avantajoa¬ 
se  oportunităţi  de  investiţie,  capitaliştii  şi  promotorii  nu  erau  opriţi  de  graniţe 
naţionale.  In  ce  priveşte  investiţiile  în  vederea  celei  mai  bune  utilizări  posibile 
a  resurselor  naturale  cunoscute,  cea  mai  mare  parte  a  suprafeţei  pământului 
putea  fi  privită  ca  fiind  integrată  într-un  sistem  de  piaţă  uniform,  de  dimen¬ 
siuni  mondiale.  Este  adevărat  că  acest  rezultat  a  fost  atins  în  anumite  regiuni, 
ca  Indiile  Orientale  britanice  şi  olandeze,  sau  Malaezia,  numai  prin  regimuri 
coloniale  -  şi  că  regimurile  autohtone  din  aceste  regiuni  probabil  că  nu  ar  fi 
creat  aranjamentele  instituţionale  indispensabile  pentru  importul  de  capital, 
însă  Europa  de  Est  şi  de  Sud  şi  emisfera  occidentală  se  alăturaseră  de  bună¬ 
voie  comunităţii  internaţionale  a  pieţei  de  capital. 

Marxiştii  au  încercat  să  condamne  împrumuturile  şi  investiţiile  străine,  ex- 
plicându-le  prin  setea  de  război,  cucerire  şi  expansiune  colonială.  în  realitate, 

internaţionalizarea  pieţei  de  capital,  împreună  cu  liberul  schimb  şi  liberta¬ 
tea  de  migraţie  au  folosit  îndepărtării  motivaţiilor  de  război  şi  cucerire.  Nu 
mai  conta  pentru  nimeni  unde  erau  trasate  graniţele  politice  ale  ţării  sale. 
Antreprenorul  şi  investitorul  nu  mai  erau  obstrucţionaţi  de  ele.  Tocmai  acele 
ţări  care,  în  perioada  dinaintea  Primului  Război  Mondial,  se  evidenţiau  prin 
împrumuturi  şi  investiţii  erau  cele  mai  dedicate  ideilor  pacificatoare  ale  libe¬ 
ralismului  „decadent”.  Dintre  ţările  agresoare,  Rusia,  Italia  şi  Japonia  nu  erau 
exportatoare  de  capital,  ci  aveau  ele  însele  nevoie  de  capital  străin,  pentru  dez¬ 
voltarea  resurselor  lor  naturale.  Aventurile  imperialiste  ale  Germaniei  n-au  {502} 
fost  susţinute  de  marii  săi  afacerişti  şi  de  către  marea  finanţă.13 

Dispariţia  pieţei  internaţionale  de  capital  modifică  situaţia  în  întregime. 

Ea  aboleşte  liberul  acces  la  resursele  naturale.  Dacă  vreunuia  dintre  guvernele 
socialiste  din  ţările  înapoiate  economic  îi  va  lipsi  capitalul  necesar  întrebu¬ 
inţării  resurselor  sale  naturale,  nu  vor  exista  mijloace  de  remediere  a  situaţiei. 

Dacă  sistemul  actual  ar  fi  fost  adoptat  cu  o  sută  de  ani  în  urmă,  câmpurile  pe¬ 
troliere  din  Mexic,  Venezuela  sau  Iran  ar  fi  fost  imposibil  de  exploatat,  plan¬ 
taţiile  de  cauciuc  din  Malaiezia  n-ar  fi  putut  apărea,  iar  producţia  de  banane 
din  America  Centrală  nu  s-ar  fi  putut  dezvolta.  Este  iluzoriu  să  presupunem 
că  ţările  avansate  ar  accepta  pe  vecie  o  asemenea  stare  de  lucruri.  Ele  vor  re¬ 
curge  la  singura  metodă  care  le  deschide  accesul  la  atât  de  necesarele  materii 
prime:  vor  recurge  la  cucerire.  Războiul  este  singura  alternativă  la  libertatea 
investiţiilor  străine,  realizate  pe  piaţa  internaţională  de  capital. 

Influxul  de  capital  străin  nu  le-a  dăunat  ţărilor  receptoare.  Capitalul  eu¬ 
ropean  este  cel  care  a  accelerat  considerabil  minunata  evoluţie  economică  a 
Statelor  Unite  şi  a  dominioanelor  britanice.  Graţie  capitalului  străin,  ţările 
din  America  Latină  şi  Asia  sunt,  astăzi,  echipate  cu  facilităţi  de  producţie  şi 
transport,  de  care  ar  fi  trebuit  să  se  lipsească  pentru  foarte  multă  vreme,  dacă 
nu  ar  fi  primit  acest  ajutor.  Ratele  salariale  reale  şi  veniturile  agricole  sunt,  as¬ 
tăzi,  mai  ridicate  în  aceste  regiuni,  decât  ar  fi  fost  în  absenţa  capitalului  străin. 

Simplul  fapt  că  aproape  toate  ţările  solicită  astăzi,  cu  vehemenţă,  „ajutoare 
străine”  infirmă  fabulaţiile  marxiştilor  şi  ale  naţionaliştilor. 

însă  simpla  dorinţă  pentru  bunuri  de  capital  importate  nu  va  resuscita  pia¬ 
ţa  internaţională  de  capital.  Investiţiile  şi  împrumuturile  în  străinătate  sunt 
posibile  numai  dacă  ţările  receptoare  sunt  sincer  şi  necondiţionat  dedicate 
principiului  proprietăţii  private  -  şi  nu  plănuiesc  să  exproprieze  capitaliştii 
străini,  la  o  dată  ulterioară.  Piaţa  internaţională  de  capital  a  fost  distrusă  de 
asemenea  exproprieri. 

împrumuturile  interguvernamentale  nu  pot  substitui  funcţionarea  unei 
pieţe  internaţionale  de  capital.  Dacă  ele  sunt  furnizate  pe  criteriile  afacerilor 
de  piaţă,  atunci  ele  presupun,  nu  mai  puţin  decât  împrumuturile  private,  re¬ 
cunoaşterea  deplină  a  drepturilor  de  proprietate.  Dacă  ele  sunt  acordate,  aşa 
cum  se  întâmplă  de  obicei,  ca  echivalentul  unor  subvenţii,  fără  a  ţine  seama 

13.  Cf.  Mises,  Omnipotent  Government ,  New  Haven,  1944,  p.  99  şi  bibliografia 
citată  acolo. 

de  plata  sumei  principale  şi  a  dobânzii,  atunci  ele  impun  restricţii  asupra  su¬ 
veranităţii  ţării  debitoare.  De  fapt,  asemenea  „împrumuturi”  sunt,  în  cea  mai 
mare  parte,  preţul  plătit  pentru  asistenţă  militară  în  războaiele  care  urmează. 
Asemenea  consideraţii  militare  jucau  deja  un  rol  important,  în  anii  când  pu¬ 
terile  europene  pregăteau  marile  războaie  din  vremurile  noastre.  Exemplul  cel 
mai  proeminent  a  fost  furnizat  de  sumele  mari  împrumutate  Rusiei  imperiale 
{503}  de  capitaliştii  francezi,  la  presiunile  puternice  ale  guvernului  celei  de  a  Treia 
Republici.  Ţarii  au  întrebuinţat  capitalul  împrumutat  pentru  înarmare,  nu 
pentru  o  ameliorare  a  sistemului  rusesc  de  producţie. 

5 .  Convertibilitatea  bunurilor  de  capital 

Bunurile  de  capital  reprezintă  paşi  intermediari  pe  drumul  spre  un 
anumit  ţel.  Dacă  ţelul  se  modifică  pe  parcursul  perioadei  de  producţie, 
nu  este  întotdeauna  posibil  să  întrebuinţăm  produsele  intermediare 
deja  existente  pentru  atingerea  noului  ţel.  Unele  dintre  ele  ar  putea  să 
devină  absolut  inutile,  iar  cheltuiala  suportată  în  vederea  producerii  lor 
va  apărea  atunci  ca  fiind  o  irosire  de  resurse.  Alte  bunuri  de  capital  ar 
putea  fi  întrebuinţate  pentru  noul  proiect,  dar  numai  după  ce  au  fost 
supuse  unui  proces  de  ajustare;  costurile  acestor  modificări  ar  fi  putut  fi 
evitate,  dacă  noul  obiectiv  ar  fi  fost  urmărit  de  la  început.  Un  al  treilea 
grup  de  bunuri  de  capital  pot  fi  întrebuinţate  în  noul  proces  fără  nici 
un  fel  de  modificare;  dar  dacă  s-ar  fi  ştiut  din  momentul  producerii  lor 
că  li  se  va  da  această  nouă  întrebuinţare,  s-ar  fi  putut  fabrica  la  costuri 
mai  mici  alte  bunuri,  capabile  de  a  furniza  acelaşi  serviciu.  In  fine,  exis¬ 
tă  şi  bunuri  de  capital  care  se  pot  folosi  pentru  noul  proiect,  la  fel  de 
bine  ca  şi  pentru  cel  iniţial. 

Nu  ar  mai  fi  nevoie  să  menţionăm  aceste  lucruri  evidente,  dacă  ele 
nu  ar  fi  esenţiale  pentru  respingerea  unor  neînţelegeri  curente.  Nu 
există  nimic  de  felul  unui  capital  abstract,  sau  ideal,  care  să  existe  se¬ 
parat  de  bunurile  concrete.  Abstracţie  făcând  de  rolul  deţinerilor  mo¬ 
netare  în  compoziţia  capitalului  (problemă  de  care  ne  vom  ocupa  în 
secţiunile  următoare),  trebuie  să  înţelegem  că  acest  capital  este,  întot¬ 
deauna,  încorporat  în  anumite  bunuri  de  capital  şi  este  afectat  de  tot 
ce  se  întâmplă  cu  privire  la  acestea.  Valoarea  unui  volum  de  capital 
este  derivată  din  valoarea  bunurilor  de  capital  în  care  este  încorporat. 
Echivalentul  bănesc  al  unui  volum  de  capital  este  suma  echivalentelor 
băneşti  ale  agregatului  de  bunuri  de  capital  la  care  ne  referim,  atunci 
când  vorbim  despre  capital  la  modul  abstract.  Nu  există  nimic  care 
să  se  poată  numi  capital  „liber  convertibil”.  Capitalul  are  întotdeauna 
forma  unor  anumite  bunuri  de  capital.  Acestea  sunt  mai  adecvate  anu¬ 
mitor  scopuri,  mai  puţin  adecvate  altora  şi  absolut  inadecvate  pentru 


Acţiunea  pe  parcursul  trecerii  timpului  519 

o  a  treia  categorie  de  scopuri.  Prin  urmare,  fiecare  unitate  de  capital 
este,  într-un  fel  sau  altul,  capital  fix,  adică  destinat  anumitor  procese 
de  producţie.  Distincţia  pe  care  o  fac  oamenii  de  afaceri,  între  capitalul 
fix  şi  cel  circulant,  se  referă  la  o  diferenţă  de  grad,  nu  de  natură.  Toate 
adevărurile  valide  cu  privire  la  capitalul  fix  sunt  de  asemenea  valide, 
chiar  dacă  într-un  grad  mai  mic,  cu  privire  la  capitalul  circulant.  Toate 
bunurile  de  capital  posedă  un  caracter  mai  mult  sau  mai  puţin  specific  {504} 
Desigur,  în  cazul  multora  dintre  ele  este  destul  de  improbabil  ca  o  mo¬ 
dificare  de  planuri  să  le  facă  în  întregime  inutilizabile. 

Cu  cât  un  anumit  proces  de  producţie  se  apropie  de  finalul  său,  cu 
atât  mai  strânsă  devine  legătura  între  produsele  intermediare  şi  ţelul 
urmărit.  Oţelul  este  mai  puţin  specific  decât  ţevile  de  oţel,  iar  ţevile  de 
oţel  sunt  mai  puţin  specifice  decât  subansamblele  de  oţel  ale  echipa¬ 
mentelor.  De  regulă,  conversiunea  unui  proces  de  producţie  devine  cu 
atât  mai  dificilă  cu  cât  este  mai  avansată  şi  mai  aproape  de  ţelul  său 
final,  producerea  bunurilor  de  consum. 

Aruncând  o  privire  asupra  procesului  acumulării  de  capital,  încă  de 
la  începuturile  sale,  putem  constata  cu  uşurinţă  că  nu  poate  exista  ni¬ 
mic  de  felul  unui  capital  liber  convertibil.  Nu  există  decât  capital  în¬ 
corporat  în  bunuri,  care  au  un  caracter  mai  mult  sau  mai  puţin  specific. 

Când  dorinţele  sau  opiniile  privind  metodele  de  satisfacere  a  dorinţe¬ 
lor  se  modifică,  valoarea  bunurilor  de  capital  se  modifică  în  consecin¬ 
ţă.  Bunuri  de  consum  suplimentare  nu  pot  apărea  decât  prin  lăsarea 
consumului  să  rămână  în  urma  producţiei  curente.  încă  din  momentul 
apariţiei  sale,  capitalul  suplimentar  este  încorporat  în  bunuri  de  capital 
concrete.  Aceste  bunuri  trebuie  produse  înainte  de  a  deveni  bunuri  de 
capital  (sub  forma  unui  excedent  al  producţiei  în  raport  cu  consumul). 

Rolul  pe  care-1  joacă  interpunerea  banilor  în  înlănţuirea  acestor  eve¬ 
nimente  va  fi  lămurit  mai  târziu.  Aici  este  suficient  să  notăm  că  nici 
chiar  capitalistul  al  cărui  capital  constă  în  întregime  în  bani  şi  creanţe 
asupra  unor  sume  de  bani  nu  posedă  capital  liber  de  orice  constrângeri. 
Fondurile  lui  sunt  legate  de  bani.  Ele  sunt  afectate  de  modificările 
puterii  de  cumpărare  a  banilor  şi,  de  asemenea  -  în  măsura  în  care  sunt 
investiţi  în  creanţe  asupra  anumitor  sume  monetare  -  de  modificările 
survenite  în  solvabilitatea  debitorului. 

Este  util  să  înlocuim  distincţia  inducătoare  în  eroare  între  capital  fix 
şi  capital  liber  convertibil  sau  circulant,  cu  noţiunea  de  convertibilitate 
a  bunurilor  de  capital.  Convertibilitatea  bunurilor  de  capital  este  po¬ 
sibilitatea  existentă  de  a  adapta  utilizarea  lor  la  o  modificare  a  datelor 
producţiei.  Convertibilitatea  are  un  aspect  gradual.  Ea  nu  este  nicio¬ 
dată  perfectă,  adică  prezentă  cu  privire  la  toate  schimbările  posibile  de 

date.  In  cazul  factorilor  absolut  specifici,  convertibilitatea  lipseşte  cu 
desăvârşire.  Deoarece  convertirea  bunurilor  de  capital,  de  la  întrebuin¬ 
ţările  planificate  iniţial  la  altele,  se  impune  datorită  apariţiei  de  modi¬ 
ficări  neprevăzute  ale  datelor,  este  imposibil  să  vorbim  de  convertibi¬ 
litate  în  general,  fără  raportare  la  modificările  datelor  care  au  survenit 
deja,  sau  sunt  anticipate.  O  modificare  radicală  a  datelor  ar  putea  face 
ca  bunuri  de  capital  considerate  până  atunci  uşor  convertibile  să  devină 
fie  complet  inconvertibile,  fie  convertibile  numai  cu  dificultate. 

Este  evident  că,  în  practică,  problema  convertibilităţii  joacă  un  rol 
{505}  mai  important  în  cazul  bunurilor  a  căror  utilitate  constă  în  a  furniza 
o  serie  de  servicii,  pe  durata  unei  anumite  perioade  de  timp,  decât  în 
cel  al  bunurilor  de  capital  a  căror  utilitate  se  epuizează  în  furnizarea 
unui  singur  serviciu,  în  procesul  de  producţie.  Capacităţile  industriale 
şi  facilităţile  de  transport  nefolosite,  şi  dezafectarea  echipamentului 
care,  în  conformitate  cu  planurile  sale  de  producţie,  era  destinat  unei 
întrebuinţări  mai  îndelungate,  sunt  mai  importante  decât  renunţarea 
la  pânzeturi  şi  articole  de  îmbrăcăminte  demodate,  sau  la  bunuri  fizic 
perisabile.  Problema  convertibilităţii  este  o  problemă  specifică  a  capi¬ 
talului  şi  a  bunurilor  de  capital  numai  în  măsura  în  care  contabilizarea 
capitalului  o  face  deosebit  de  vizibilă  în  cazul  bunurilor  de  capital.  In 
esenţă,  este  vorba  de  un  fenomen  prezent  şi  în  cazul  bunurilor  de  con¬ 
sum,  pe  care  individul  le  achiziţionează  pentru  a  le  utiliza  şi  consuma 
el  însuşi.  Dacă  situaţia  care  a  determinat  achiziţionarea  lor  se  modifică, 
atunci  problema  convertibilităţii  devine  relevantă  şi  pentru  ele. 

Capitaliştii  şi  antreprenorii,  în  calitatea  lor  de  proprietari  de  capital, 
nu  sunt  niciodată  în  întregime  liberi;  ei  nu  se  află  niciodată  în  pra¬ 
gul  primei  decizii  şi  acţiuni  care-i  va  constrânge.  Ei  sunt  întotdeauna 
angajaţi,  într-un  fel  sau  altul.  Fondurile  lor  nu  sunt  în  afara  procesu¬ 
lui  social  de  producţie,  ci  investite  în  anumite  direcţii  specifice.  Dacă 
posedă  bani  gheaţă,  atunci,  în  funcţie  de  situaţia  pieţei,  aceasta  este  o 
„investiţie”  sănătoasă  sau  nesănătoasă;  dar  este  întotdeauna  o  investiţie. 
Ei  fie  au  lăsat  să  le  scape  momentul  oportun  pentru  achiziţionarea 
factorilor  de  producţie,  care  trebuie  achiziţionaţi,  mai  devreme  sau  mai 
târziu,  fie  nu  au  ajuns  încă  la  momentul  oportun.  In  primul  caz,  faptul 
că  ei  deţin  bani  este  nesănătos;  ei  au  pierdut  o  ocazie.  In  al  doilea  caz, 
au  făcut  o  alegere  corectă. 

Când  cheltuiesc  bani  pentru  achiziţionarea  unor  factori  concreţi  de 
producţie,  capitaliştii  şi  antreprenorii  evaluează  bunurile  numai  din 
punctul  de  vedere  al  situaţiei  anticipate,  din  viitor,  a  pieţei.  Ei  supor¬ 
tă  preţuri  aliniate  la  condiţiile  viitoare,  aşa  cum  le  anticipează  astăzi 
ei  înşişi.  Erorile  comise  în  trecut,  în  procesul  producţiei  bunurilor  de 

capital  disponibile  astăzi,  nu  împovărează  cumpărătorul;  incidenţa  lor 
cade,  în  întregime,  asupra  vânzătorului.  In  acest  sens,  antreprenorul 
care  porneşte  să  cumpere  pe  bani  bunuri  de  capital,  în  vederea  produc¬ 
ţiei  viitoare,  ocoleşte  trecutul.  Iniţiativele  sale  antreprenoriale  nu  sunt 
afectate  de  modificările  survenite  în  trecut,  în  evaluarea  şi  formarea 
preţurilor  factorilor  de  producţie  pe  care  îi  achiziţionează.  Numai  în 
acest  sens  poate  spune  cineva  că  proprietarul  unor  bani  gata  de  a  fi 
cheltuiţi  posedă  fonduri  lichide  şi  este  liber. 

6.  Influenţa  trecutului  asupra  acţiunii 

Cu  cât  avansează  mai  mult  acumularea  de  bunuri  de  capital,  cu  atât 
se  amplifică  problema  convertibilităţii.  Metodele  primitive,  ale  fermi¬ 
erilor  şi  meseriaşilor  din  epocile  trecute,  se  puteau  adapta  mai  uşor 
la  noi  obiective,  decât  metodele  capitaliste.  însă  tocmai  capitalismul 
modern  este  acela  care  se  confruntă  cu  modificări  rapide  de  condi¬ 
ţii.  Modificările  cunoştinţelor  tehnologice  şi  ale  cererii  consumatorilor, 
care  intervin  acum  zilnic,  fac  ca  numeroase  planuri  de  orientare  a  pro¬ 
ducţiei  să  devină  perimate  şi  ridică  întrebarea  dacă  este  sau  nu  cazul  să 
se  continue  pe  calea  apucată. 

Oamenii  pot  fi  cuprinşi  de  un  spirit  de  inovaţie  radicală,  care  poate 
triumfa  asupra  inhibiţiilor  apatiei  şi  indolenţei,  îi  poate  incita  pe  scla¬ 
vii  leneşi  ai  rutinei  în  direcţia  unei  renunţări  complete  la  evaluările 
tradiţionale  şi  îi  poate  îndruma  imperios  pe  oameni  să  apuce  căi  noi, 
care  duc  la  noi  obiective.  Doctrinarii  pot  încerca  să  uite  că  suntem,  în 
toate  privinţele,  moştenitorii  părinţilor  noştri  şi  că  civilizaţia  noastră, 
produsul  unei  îndelungate  evoluţii,  nu  poate  fi  transformată  printr-o 
trăsătură  de  condei.  însă  oricât  de  puternică  ar  fi  propensiunea  inova- 
tivă,  ea  este  limitată  de  un  factor  care  îi  sileşte  pe  oameni  să  nu  se  înde¬ 
părteze  prea  uşor  de  la  calea  pe  care  au  apucat-o  înaintaşii  lor.  întreaga 
avuţie  materială  este  un  reziduu  al  activităţii  trecute  şi  este  încorporată 
în  bunuri  capitale  concrete,  de  convertibilitate  limitată.  Bunurile  de 
capital  acumulate  dirijează  acţiunile  contemporanilor,  în  direcţii  pe 
care  aceştia  nu  le-ar  fi  ales,  dacă  opţiunile  lor  n-ar  fi  fost  limitate  de 
acţiunile  constrângătoare  efectuate  în  trecut.  Alegerea  obiectivelor  şi  a 
mijloacelor  pentru  atingerea  acestor  obiective  este  influenţată  de  trecut. 
Bunurile  de  capital  sunt  un  element  conservator.  Ele  ne  forţează  să  ne 
adaptăm  acţiunile  la  condiţiile  generate  de  propriile  noastre  fapte  din 
trecut  şi  de  gândirea,  opţiunile  şi  acţiunile  generaţiilor  dispărute. 

Ne  putem  imagina  cum  ar  fi  stat  lucrurile  dacă,  înzestraţi  cu  actuale¬ 
le  noastre  cunoştinţe  despre  resursele  naturale,  geografie,  tehnologie  şi 

igienă,  am  fi  aranjat  toate  procesele  de  producţie  şi  am  fi  produs  toate 
bunurile  de  capital  în  consecinţă.  Am  fi  situat  centrele  de  producţie 
în  alte  părţi.  Am  fi  populat  altfel  pământul.  Anumite  regiuni,  care  în 
prezent  sunt  dens  locuite  şi  pline  de  fabrici  şi  de  ferme,  ar  fi  fost  mai 
puţin  ocupate.  Am  fi  adunat  mai  mulţi  oameni,  mai  multe  magazine 
şi  mai  multe  ferme  în  alte  regiuni.  Toate  unităţile  productive  ar  fi  fost 
înzestrate  cu  cele  mai  eficiente  maşini  şi  unelte.  Fiecare  dintre  ele  ar 
avea  dimensiunea  potrivită  celei  mai  economice  utilizări  a  capacităţii 
sale  de  producţie.  In  lumea  planificării  noastre  perfecte,  n-ar  exista  în¬ 
apoiere  tehnologică,  nici  capacităţi  productive  nefolosite  şi  nici  trans¬ 
porturi  inutile  de  oameni  şi  bunuri.  Productivitatea  muncii  umane  ar 
depăşi-o  cu  mult  pe  cea  existentă  în  actuala  noastră  stare  imperfectă. 

{507}  Scrierile  socialiştilor  sunt  pline  de  asemenea  vise  utopice.  Fie  că  îşi 
spun  socialişti  marxişti  sau  ne-marxişti,  tehnocraţi,  sau  pur  şi  simplu 
planificatori,  ei  doresc  cu  toţii  să  ne  arate  cât  de  prosteşte  sunt  aranjate 
lucrurile  în  realitate  şi  cât  de  fericiţi  ar  putea  trăi  oamenii,  dacă  i-ar 
investi  pe  reformatori  cu  puteri  dictatoriale.  Doar  inadecvarea  modului 
capitalist  de  producţie,  spun  ei,  este  cea  care  împiedecă  omenirea  de 
a  se  bucura  de  toate  facilităţile  care  s-ar  putea  produce,  în  condiţiile 
actualei  stări  a  cunoştinţelor  tehnologice. 

Eroarea  fundamentală  implicată  în  acest  romantism  raţionalist  este 
greşita  înţelegere  a  caracterului  bunurilor  de  capital  disponibile  şi  a 
rarităţii  lor.  Produsele  intermediare  disponibile  astăzi  au  fost  fabricate 
în  trecut,  de  noi  înşine  şi  înaintaşii  noştri.  Planurile  care  au  călăuzit 
producţia  lor  au  fost  un  produs  al  ideilor  existente  la  vremea  aceea,  cu 
privire  la  obiective  şi  la  procedeele  tehnologice.  Dacă  evaluăm  posibi¬ 
litatea  de  a  urmări  obiective  diferite  şi  de  a  alege  metode  de  producţie 
diferite,  atunci  ne  confruntăm  cu  o  opţiune.  Trebuie  fie  să  lăsăm  o 
mare  parte  din  bunurile  de  capital  disponibile  neîntrebuinţate  şi  să  în¬ 
cepem  de  la  zero  producţia  de  echipament  modern,  fie  să  ne  adaptăm 
procesele  de  producţie,  pe  cât  este  cu  putinţă,  la  caracteristicile  specifi¬ 
ce  ale  bunurilor  de  capital  disponibile.  Ca  întotdeauna  în  economia  de 
piaţă,  alegerea  aparţine  consumatorilor.  Chestiunea  este  tranşată  prin 
decizia  lor  de  a  cumpăra  sau  de  a  nu  cumpăra.  Alegând  între  locuinţele 
vechi  şi  cele  noi,  echipate  cu  toate  facilităţile  care  asigură  confortul, 
între  calea  ferată  şi  autoturism,  între  iluminarea  cu  gaz  şi  cea  electrică, 
între  bumbac  şi  mătasea  artificială,  între  lenjeria  de  mătase  şi  cea  de 
nylon,  ei  aleg  implicit  între  continuarea  întrebuinţării  bunurilor  de  ca¬ 
pital  acumulate  în  trecut  şi  renunţarea  la  ele.  Când  o  clădire  veche,  care 
ar  mai  putea  fi  locuită  vreme  de  ani  de  zile,  nu  este  prematur  demolată 
şi  înlocuită  cu  o  locuinţă  modernă,  deoarece  chiriaşii  nu  sunt  dispuşi 

să  plătească  chirii  mai  mari,  ci  preferă  să-şi  satisfacă  alte  dorinţe,  în  loc 
de  a  locui  în  case  mai  confortabile,  este  evident  felul  în  care  condiţiile 
din  trecut  influenţează  consumul  în  prezent. 

Faptul  că  nu  orice  inovaţie  tehnologică  se  aplică  imediat  întregului 
domeniu  la  care  se  referă  nu  este  mai  învederat  decât  faptul  că  nu  toată 
lumea  îşi  aruncă  maşina  sau  hainele  vechi  îndată  ce  o  maşină  mai  bună 
se  iveşte  pe  piaţă,  sau  devin  la  modă  noi  modele  de  îmbrăcăminte.  In 
toate  împrejurările  de  felul  acesta  oamenii  sunt  motivaţi  de  raritatea 
bunurilor  disponibile. 

Se  construieşte  un  dispozitiv  nou,  mai  eficient  decât  cele  utilizate 
înainte.  Decizia  întreprinderilor  echipate  cu  dispozitivele  vechi,  mai 
puţin  eficiente,  de  a  renunţa  sau  nu  la  acestea  -  în  ciuda  faptului  că 
mai  sunt  încă  utilizabile  -  şi  de  a  le  înlocui  cu  noul  model,  depinde 
de  gradul  de  superioritate  al  noului  dispozitiv.  Renunţarea  la  vechiul 
echipament  este  sănătoasă,  din  punct  de  vedere  economic,  numai  dacă 
această  superioritate  este  suficient  de  mare  pentru  a  compensa  cheltu-  {508} 
ielile  suplimentare  necesare.  Fie  p  preţul  noului  dispozitiv,  q  preţul  ce 
poate  fi  obţinut  prin  vânzarea  vechiului  dispozitiv  la  fier  vechi,  a  costul 
producerii  unei  unităţi  cu  dispozitivul  cel  vechi  şi  b  costul  producerii 
unei  unităţi  de  produs  cu  dispozitivul  cel  nou,  fără  a  lua  în  consideraţie 
costurile  necesare  achiziţionării  sale.  Să  presupunem  în  continuare  că 
superioritatea  noului  dispozitiv  constă  numai  într-o  mai  bună  utilizare 
a  materialului  brut  şi  a  muncii  întrebuinţate  -  şi  nu  în  fabricarea  unei 
cantităţi  mai  mari  de  produse,  astfel  încât  outputul  anual,  z,  rămâ¬ 
ne  neschimbat.  Atunci  înlocuirea  vechiului  dispozitiv  cu  cel  nou  este 
avantajoasă  dacă  venitul  z{a-b)  este  suficient  de  mare  pentru  a  justifica 
cheltuiala  p-q.  Putem  neglija  scăderea  datorată  uzurii,  dacă  presupu¬ 
nem  că  rata  uzurii  anuale  nu  este  mai  mare  la  echipamentului  cel  nou, 
decât  la  cel  vechi.  Aceleaşi  consideraţii  rămân  valabile  şi  pentru  tran¬ 
sferul  unei  întreprinderi  deja  existente,  dintr-un  loc  unde  condiţiile  de 
producţie  sunt  mai  puţin  favorabile,  într-unul  care  oferă  condiţii  mai 
favorabile. 

înapoierea  tehnologică  şi  inferioritatea  economică  sunt  lucruri  di¬ 
ferite  şi  ele  nu  trebuie  confundate.  Se  poate  întâmpla  ca  un  agregat 
productiv,  care  pare  depăşit  din  punct  de  vedere  pur  tehnologic,  să  fie 
în  situaţia  de  a  rivaliza  cu  succes  cu  agregate  superior  echipate  sau  lo¬ 
calizate  mai  favorabil.  întrebarea  este  dacă  gradul  de  superioritate  fur¬ 
nizat  de  echipamentul  mai  eficient  din  punct  de  vedere  tehnologic,  sau 
de  localizarea  mai  favorabilă,  depăşeşte  sau  nu  cheltuiala  suplimentară 
necesară  pentru  efectuarea  transformării.  Acest  raport  depinde  de  con¬ 
vertibilitatea  bunurilor  de  capital  implicate. 

Distincţia  care  se  face  între  perfecţiunea  tehnologică  şi  eficacitatea 
economică  nu  este,  aşa  cum  ar  vrea  inginerii  romantici  să  credem,  o 
particularitate  a  capitalismului.  Este  adevărat  că  doar  calculul  econo¬ 
mic,  aşa  cum  este  el  posibil  numai  într-o  economie  de  piaţă,  oferă  po¬ 
sibilitatea  efectuării  tuturor  calculelor  necesare  pentru  constatarea  fap¬ 
telor  relevante.  Un  management  socialist  nu  ar  fi  în  măsură  să  evalueze 
starea  lucrurilor  prin  metode  aritmetice.  El  nu  ar  putea  şti,  prin  urmare, 
dacă  planurile  pe  care  le  are  şi  le  pune  în  aplicare  reprezintă  cea  mai 
adecvată  procedură  de  întrebuinţare  a  mijloacelor  disponibile,  în  vede¬ 
rea  satisfacerii  a  ceea  ce  consideră  drept  cele  mai  urgente  dintre  nevoile 
încă  nesatisfăcute  ale  oamenilor.  Insă,  dacă  ar  fi  în  măsură  să  calculeze, 
nu  ar  proceda  altfel  decât  omul  de  afaceri  care  face  acest  lucru.  Nu  ar 
irosi  factori  rari  de  producţie  pentru  satisfacerea  unor  dorinţe  socotite 
{509}  mai  puţin  urgente,  dacă  aceasta  ar  împiedica  satisfacerea  dorinţelor 
mai  urgente.  Nu  s-ar  grăbi  să  dezafecteze  facilităţi  încă  utilizabile  de 
producţie,  dacă  investiţia  necesară  ar  compromite  desfăşurarea  pro¬ 
ducţiei  de  bunuri  mai  urgent  necesare. 

Luând  în  consideraţie  aşa  cum  se  cuvine  problema  convertibilităţii, 
putem  respinge  cu  uşurinţă  multe  erori  foarte  răspândite.  Iată,  spre 
exemplu,  argumentul  industriilor  infantile,  avansat  în  favoarea  protec- 
ţionismului.  Adepţii  săi  afirmă  că,  pentru  dezvoltarea  industriilor  de 
prelucrare  acolo  unde  condiţiile  lor  naturale  de  funcţionare  sunt  mai 
favorabile,  sau,  cel  puţin,  nu  mai  puţin  favorabile  decât  cele  unde  sunt 
situaţi  rivalii  deja  existenţi,  este  necesară  o  protecţie  temporară.  Aceste 
industrii  mai  vârstnice  au  dobândit  un  avantaj  datorită  începutului  lor 
timpuriu.  Ele  se  prezintă  acum  ca  fiind  generate  doar  de  un  factor 
istoric,  accidental  şi  evident  „iraţional”.  Acest  avantaj  împiedică  înfiin¬ 
ţarea  de  întreprinderi  rivale,  în  regiunile  unde  condiţiile  promit  să  facă 
posibilă  producţia  mai  ieftin,  sau  cel  puţin  la  fel  de  ieftin  ca  şi  în  cele 
vechi.  Se  poate  admite  că  protecţia  industriilor  infantile  este,  temporar, 
costisitoare.  însă,  sacrificiile  necesare  vor  fi  mai  mult  decât  răsplătite 
de  câştigurile  ce  urmează  a  fi  culese  ulterior. 

Adevărul  este  că  înfiinţarea  unei  industrii  infantile  este  avantajoasă 
din  punct  de  vedere  economic  numai  dacă  superioritatea  noii  loca¬ 
ţii  este  atât  de  pronunţată,  încât  depăşeşte  dezavantajele  rezultate  din 
abandonarea  bunurilor  de  capital  non-convertibile  şi  non-transferabile, 
deja  investite  în  întreprinderile  existente.  în  cazul  acesta,  noile  între¬ 
prinderi  vor  putea  concura  cu  succes  cu  cele  vechi,  fără  nici  un  fel  de 
ajutor  de  la  stat.  Altminteri,  protecţia  care  li  se  oferă  este  generatoare 
de  risipă,  chiar  dacă  este  doar  temporară  şi  oferă  noii  industrii  posibi¬ 
litatea  să  reziste  mai  târziu  pe  cont  propriu.  Tariful  vamal  revine  prac- 

tic  la  o  subvenţie,  pe  care  consumatorii  sunt  constrânşi  să  o  plătească, 
drept  compensaţie  pentru  întrebuinţarea  unor  factori  rari  de  producţie 
la  înlocuirea  unor  bunuri  de  capital  încă  utilizabile,  care  se  casează  -  şi 
pentru  retragerea  acestor  factori  de  la  alte  întrebuinţări,  prin  care  ar  fi 
putut  furniza  servicii  mai  preţuite  de  către  ei.  Consumatorii  sunt  lipsiţi 
de  posibilitatea  satisfacerii  anumitor  dorinţe,  deoarece  bunurile  de  ca¬ 
pital  necesare  sunt  direcţionate  spre  producţia  de  bunuri  care  erau  deja 
disponibile  pentru  ei,  în  absenţa  tarifelor  vamale. 

Există  o  tendinţă  universală,  pentru  toate  industriile,  de  a  se  deplasa 
către  acele  locaţii  unde  posibilităţile  de  producţie  sunt  cele  mai  favo¬ 
rabile.  In  economia  de  piaţă  neobstrucţionată,  această  tendinţă  este 
încetinită  atât  de  mult  cât  este  necesar,  pentru  a  lua  cum  se  cuvine 
în  consideraţie  inconvertibilitatea  bunurilor  rare  de  capital.  Elementul 
istoric  nu  asigură  o  superioritate  permanentă  industriilor  vechi.  El  nu 
împiedică  decât  irosirea  provocată  de  investiţii  care  generează,  pe  de  o  {510} 
parte,  neutilizarea  capacităţilor  unor  facilităţi  de  producţie  încă  utili¬ 
zabile  şi,  pe  de  altă  parte,  o  limitare  a  bunurilor  de  capital  disponibile 
pentru  satisfacerea  dorinţelor  nesatisfăcute.  In  absenţa  tarifelor  vamale, 
migraţia  industriilor  se  amână  până  când  bunurile  de  capital  inves¬ 
tite  în  întreprinderile  vechi  se  depreciază  fizic,  sau  sunt  depăşite  de 
inovaţii  tehnologice  atât  de  importante,  încât  să  necesite  înlocuirea 
lor  cu  echipamente  noi.  Istoria  industrială  a  Statelor  Unite  furnizează 
numeroase  exemple  de  transfer  al  centrelor  de  producţie  industrială,  în 
interiorul  graniţelor  ţării,  care  nu  a  fost  determinat  de  nici  un  fel  de 
măsuri  de  protecţie  ale  autorităţilor.  Argumentul  industriilor  infantile 
nu  este  mai  puţin  eronat  decât  toate  celelalte  argumente  avansate  în 
favoarea  protecţionismului. 

O  altă  eroare  larg  răspândită  se  referă  la  presupusa  eliminare  a  unor 
patente  utile.  Patentul  este  un  monopol  legal,  acordat  inventatorului 
unei  noi  invenţii,  pentru  un  număr  limitat  de  ani.  Nu  ne  preocupă 
acum  întrebarea  dacă  acordarea  unor  asemenea  privilegii  exclusive 
inventatorilor  este  sau  nu  o  măsură  politică  bună.14  Trebuie  să  răs¬ 
pundem  numai  la  afirmaţia  că  „marii  afacerişti”  abuzează  de  sistemul 
patentelor,  pentru  a  sustrage  de  la  public  avantajele  de  care  acesta  ar 
putea  beneficia,  de  pe  urma  inovaţiilor  tehnologice. 

Acordând  inventatorului  un  patent,  autorităţile  nu  investighează 
semnificaţia  economică  a  invenţiei.  Ele  se  preocupă  numai  de  priori¬ 
tatea  ideii  şi  îşi  mărginesc  cercetarea  la  aspecte  tehnologice.  Ele  pro¬ 
cedează  cu  aceeaşi  scrupulozitate  imparţială  cu  o  invenţie  ce  revolu¬ 
ţionează  o  întreagă  industrie,  ca  şi  cu  vreo  născocire  măruntă,  a  cărei 

14.  Cf.  mai  sus,  pp.  385-386  şi  mai  jos,  pp.  680-681. 

inutilitate  este  evidentă.  Astfel,  un  mare  număr  de  invenţii  lipsite  de 
orice  valoare  sunt  protejate  prin  patente.  Autorii  lor  sunt  gata  să  supra¬ 
estimeze  importanţa  contribuţiilor  lor  la  progresul  cunoaşterii  tehno¬ 
logice  şi  să-şi  clădească  speranţe  exagerate,  pe  câştigurile  materiale  pe 
care  ar  urma  să  le  aducă  acestea.  Dezamăgiţi,  ei  protestează  împotriva 
absurdităţii  unui  sistem  economic  care  îi  lipseşte  pe  oameni  de  avanta¬ 
jele  progresului  tehnologic. 

Am  arătat  mai  sus  condiţiile  care  fac  economică  înlocuirea  mijloa¬ 
celor  încă  utilizabile  mai  vechi,  cu  echipament  nou  şi  îmbunătăţit.  In 
absenţa  lor  nu  este  rentabil  să  se  adopte  imediat  noul  proces  tehno¬ 
logic,  nici  pentru  o  întreprindere  privată,  în  cadrul  unei  economii  de 
piaţă,  nici  pentru  managementul  socialist  al  unui  sistem  totalitar.  Noile 
ustensile,  care  urmează  a  fi  produse  pentru  capacităţi  productive  noi, 
{511}  extinderea  unor  capacităţi  deja  existente  şi  înlocuirea  vechiului  echi¬ 
pament  uzat  urmează  a  fi  efectuate  după  noile  planuri.  Insă,  echipa¬ 
mentul  încă  utilizabil  nu  va  fi  casat.  Noile  procese  vor  fi  adoptate  doar 
gradual.  Capacităţile  echipate  cu  vechile  dispozitive  mai  sunt,  pentru  o 
vreme,  în  măsură  să  facă  faţă  rivalităţii  celor  echipate  cu  cele  noi.  Cei 
ce  se  îndoiesc  de  veracitatea  acestei  afirmaţii  ar  trebui  să  se  întrebe 
dacă  ei  înşişi  îşi  aruncă  întotdeauna  aspiratoarele  şi  aparatele  de  radio, 
îndată  ce  apar  noi  modele  de  vânzare. 

Nu  are  nici  o  importanţă,  în  această  privinţă,  dacă  noua  invenţie  este 
sau  nu  protejată  de  un  patent.  O  firmă  care  a  achiziţionat  o  licenţă  a 
cheltuit  deja  nişte  bani  pentru  noua  invenţie.  Dacă  totuşi  ea  nu  adoptă 
noua  metodă,  motivul  este  că  nu  este  rentabilă.  Nu  are  importanţă  fap¬ 
tul  că  monopolul  guvernamental,  furnizat  de  patent,  îi  împiedică  pe  ri¬ 
vali  să  aplice  invenţia.  Contează  numai  gradul  de  superioritate  asigurat 
de  noua  metodă,  în  comparaţie  cu  cele  vechi.  Superioritatea  înseamnă 
reducerea  costurilor  unitare  de  producţie,  sau  o  asemenea  îmbunătăţire 
a  calităţii  produsului,  încât  să-i  determine  pe  cumpărători  să  suporte 
preţuri  suficient  de  sporite.  Absenţa  unui  grad  de  superioritate  sufi¬ 
cient  pentru  a  face  profitabil  costul  transformării  dovedeşte  dorinţa 
mai  mare  a  consumatorilor  de  a  achiziţiona  alte  bunuri,  decât  de  a 
se  bucura  de  avantajele  invenţiei  celei  noi.  Decizia  ultimă  le  aparţine 
consumatorilor. 

Observatorii  superficiali  nu  reuşesc  întotdeauna  să  vadă  lucrurile 
acestea,  deoarece  sunt  induşi  în  eroare  de  practica  multor  mari  firme, 
de  a  achiziţiona  drepturile  asigurate  de  un  patent  în  domeniul  lor  de 
activitate,  indiferent  de  utilitatea  lor.  Această  practică  se  explică  prin 
varii  consideraţii: 

1.  Semnificaţia  economică  a  inovaţiei  nu  este  încă  clară. 

2.  Inovaţia  este  evident  nefolositoare,  însă  firma  crede  că  ar  putea-o 
dezvolta  în  aşa  fel  încât  să  o  facă  să  devină  folositoare. 

3 .  Aplicarea  imediată  a  inovaţiei  nu  este  rentabilă,  însă  firma  inten¬ 
ţionează  să  o  aplice  ulterior,  pe  măsura  înlocuirii  echipamentului  uzat. 

4.  Firma  doreşte  să-l  încurajeze  pe  inventator  să-şi  continue  cercetă¬ 
rile,  în  ciuda  faptului  că,  până  în  prezent,  eforturile  sale  nu  s-au  soldat 
cu  vreo  inovaţie  de  utilitate  practică. 

5.  Firma  doreşte  să  prevină  neplăcerile  de  pe  urma  inventatorilor 
litigioşi,  pentru  a  economisi  bani,  timp  şi  consumul  nervos  pe  care  îl 
provoacă  procesele  de  încălcare  a  drepturilor,  declanşate  din  frivolitate. 

6.  Firma  recurge  la  mituirea  abia  disimulată  sau  cedează  vreunui 
şantaj  mascat,  suportând  costurile  unor  patente  complet  nefolositoare, 

în  favoarea  unor  funcţionari,  ingineri,  sau  a  altor  categorii  de  persoane  {5 1 2} 
influente,  din  firme  şi  instituţii  care  sunt  clienţii  săi,  actuali  sau  poten¬ 
ţiali. 

Dacă  invenţia  este  cu  atât  de  mult  superioară  vechilor  procese,  încât 
face  ca  echipamentul  vechi  să  devină  desuet  şi  pledează  peremptoriu 
pentru  înlocuirea  sa  imediată  cu  ustensile  noi,  atunci  transformarea 
va  fi  efectuată,  indiferent  dacă  privilegiul  conferit  prin  patent  se  află 
în  mâinile  proprietarilor  vechiului  echipament,  sau  ale  unei  firme  in¬ 
dependente.  Aserţiunea  contrară  se  bazează  pe  ipoteza  că  nu  numai 
inventatorul  şi  avocaţii  săi,  dar  şi  toţi  cei  care  sunt  deja  activi  în  re¬ 
spectivul  domeniu  de  producţie,  sau  sunt  pregătiţi  să  pătrundă  în  el, 
dacă  li  se  iveşte  o  ocazie,  se  dovedesc  în  întregime  incapabili  de  a  re¬ 
cunoaşte  importanţa  invenţiei.  Inventatorul  îşi  vinde  drepturile  către 
vechea  firmă  pe  o  nimica  toată,  fiindcă  nimeni  altcineva  nu  doreşte  să 
le  cumpere.  Iar  această  firmă  veche  este,  de  asemenea,  prea  indolentă 
pentru  a  vedea  avantajele  pe  care  le-ar  putea  culege  de  pe  urma  apli¬ 
cării  invenţiei. 

Este,  desigur,  adevărat  că  o  inovaţie  tehnologică  nu  poate  fi  adop¬ 
tată  dacă  lumea  este  oarbă  la  utilitatea  ei.  In  cadrul  unui  management 
socialist,  incompetenţa  şi  încăpăţânarea  funcţionarilor  responsabili  de 
respectivul  departament  ar  fi  suficiente  pentru  a  împiedica  adoptarea 
vreunei  metode  mai  economice  de  producţie.  Acelaşi  lucru  se  întâm¬ 
plă  cu  invenţiile  din  domeniile  de  activitate  supervizate  de  stat.  Cele 
mai  grăitoare  exemple  ne  sunt  furnizate  de  eşecul  unor  eminenţi  ex¬ 
perţi  militari  de  a  înţelege  semnificaţia  unor  noi  dispozitive.  Marele 
Napoleon  n-a  sesizat  ajutorul  pe  care  navele  cu  aburi  le-ar  fi  putut 
furniza  planurilor  sale  de  invazie  a  Marii  Britanii;  atât  Foch,  cât  şi 
cartierul  general  german  au  subestimat  importanţa  aviaţiei,  în  ajunul 
Primului  Război  Mondial,  iar  ulterior  generalul  Billy  Mitchell,  emi- 

nentul  pionier  al  forţelor  aeriene,  a  avut  de  înfruntat  mari  neplăceri. 
Insă  lucrurile  stau  cu  totul  altfel  în  sfera  în  care  economia  de  piaţă  nu 
este  obstrucţionată  de  îngustimea  birocratică.  Acolo  predomină  ten¬ 
dinţa  de  a  supraevalua,  mai  degrabă  decât  de  a  subevalua,  potenţia¬ 
lul  inovaţiilor.  Istoria  capitalismului  modern  furnizează  nenumărate 
exemple  de  încercări  eşuate  de  a  promova  inovaţii  ce  s-au  dovedit  ne¬ 
viabile.  Mulţi  promotori  au  suportat  pagube  grele  pentru  optimismul 
lor  nefondat.  Ar  fi  mai  realist  să  blamăm  capitalismul  pentru  înclinaţia 
sa  de  a  supraevalua  inovaţii  inutile,  decât  pentru  presupusa  suprimare 
a  celor  folositoare.  Este  un  fapt  incontestabil  că  s-au  irosit  mari  sume 
de  bani  pentru  achiziţionarea  unor  patente  în  întregime  nefolositoare 
şi  pentru  tentative  sterile  de  a  le  fructifica  în  practică. 

Este  absurd  să  se  vorbească  despre  o  presupusă  idee  preconcepută 
a  marilor  firme  de  afaceri  moderne,  împotriva  inovaţiilor  tehnologi¬ 
ce.  Marile  corporaţii  cheltuiesc  sume  enorme  în  căutare  de  procese  şi 
{513}  echipamente  noi. 

Cei  ce  deplâng  aşa-zisa  suprimare  a  invenţiilor  de  către  libera  iniţi¬ 
ativă  nu  trebuie  să-şi  imagineze  că  şi-au  demonstrat  afirmaţia  făcând 
trimitere  la  numeroasele  patente  care  fie  nu  sunt  utilizate  deloc,  fie 
sunt  utilizate  abia  după  o  lungă  amânare.  Este  evident  că  numeroase 
patente,  poate  chiar  de  departe  cele  mai  multe  dintre  ele,  sunt  complet 
inutile.  Cei  care  susţin  că  inovaţiile  folositoare  sunt  suprimate  nu  ci¬ 
tează  nici  măcar  un  singur  exemplu  de  asemenea  inovaţie  rămasă  nefo¬ 
losită  în  ţările  unde  este  protejată  de  un  patent,  în  vreme  ce  este  folosi¬ 
tă  de  sovietici,  care  nu  respectă  privilegiile  corespunzătoare  patentelor. 

Convertibilitatea  limitată  a  bunurilor  de  capital  joacă  un  rol  impor¬ 
tant  în  geografia  umană.  Actuala  distribuţie  a  aşezărilor  umane  şi  a 
centrelor  industriale  pe  suprafaţa  pământului  este  determinată,  într-o 
anumită  măsură,  de  factori  istorici.  Faptul  că  în  trecutul  îndepărtat 
au  fost  alese  anumite  situri  are  încă  urmări.  Există,  este  adevărat,  o 
tendinţă  universală  a  oamenilor  de  a  migra  spre  acele  zone  care  oferă 
cele  mai  propice  posibilităţi  pentru  producţie.  Insă  această  tendinţă  nu 
este  limitată  numai  de  factori  instituţionali,  cum  sunt  barierele  în  calea 
migraţiei.  Există  şi  un  factor  istoric  care  joacă  un  rol  important.  In 
regiunile  în  care,  din  punctul  de  vedere  al  actualelor  noastre  cunoştinţe, 
există  posibilităţi  mai  puţin  favorabile,  au  fost  investite  bunuri  de  capi¬ 
tal  cu  un  grad  limitat  de  convertibilitate.  Imobilizarea  lor  contracarea¬ 
ză  tendinţa  de  a  situa  industriile,  fermele  şi  aşezămintele  de  locuit  în 
concordanţă  cu  informaţiile  contemporane  despre  geografie,  geologie, 
fiziologia  plantelor  şi  a  animalelor,  climatologie  şi  alte  ramuri  ale  şti¬ 
inţei.  Avantajele  migraţiei  către  locaţii  ce  se  bucură  de  posibilităţi  na- 

turale  mai  bune  trebuie  puse  în  cumpănă  cu  dezavantajul  abandonării 
bunurilor  de  capital  nefolosite,  cu  un  grad  limitat  de  convertibilitate  şi 
de  transferabilitate. 

Astfel,  gradul  de  convertibilitate  al  stocului  disponibil  de  bunuri  de 
capital  afectează  toate  deciziile  privitoare  la  producţie  şi  consum.  Cu 
cât  gradul  de  convertibilitate  este  mai  redus,  cu  atât  aplicarea  inovaţi¬ 
ilor  tehnologice  este  amânată.  Insă  ar  fi  absurd  să  considerăm  că  acest 
efect  de  întârziere  este  iraţional  şi  opus  progresului.  A  lua  în  conside¬ 
raţie  avantajele  şi  dezavantajele  anticipate  şi  a  le  cântări,  în  cursul  pla¬ 
nificării  acţiunii,  este  o  manifestare  a  raţionalităţii.  Nu  afaceristul  care 
calculează  lucid,  ci  tehnocratul  romantic  este  vinovat  de  o  înţelegere 
greşită,  amăgitoare  a  realităţii.  Ceea  ce  încetineşte  inovaţia  tehnologică 
nu  este  convertibilitatea  imperfectă  a  bunurilor  de  capital,  ci  raritatea 
lor.  Nu  suntem  suficient  de  bogaţi  pentru  a  renunţa  la  serviciile  pe  care 
ni  le-ar  putea  furniza  bunuri  de  capital  care  sunt  încă  utilizabile.  Nu 
faptul  că  există  un  stoc  disponibil  de  bunuri  de  capital  limitează  pro¬ 
gresul;  dimpotrivă,  existenţa  sa  este  condiţia  indispensabilă  a  oricărei 
ameliorări  şi  a  oricărui  progres.  Moştenirea  trecutului,  încorporată  în 
stocul  nostru  de  bunuri  de  capital,  este  avuţia  şi  mijlocul  nostru  cel  mai 
important  de  sporire  în  continuare  a  bunăstării.  Este  adevărat  că  ne¬ 
am  afla  într-o  situaţie  şi  mai  bună  dacă  înaintaşii  noştri  şi  noi  înşine, 
în  acţiunile  noastre  anterioare,  am  fi  reuşit  să  anticipăm  mai  bine  con¬ 
diţiile  în  care  trebuie  să  acţionăm  astăzi.  Realizarea  acestui  fapt  explică 
multe  fenomene  actuale.  însă  ea  nu  aşază  nici  o  vină  pe  umerii  trecu¬ 
tului,  nici  nu  indică  vreo  imperfecţiune  inerentă  în  economia  de  piaţă. 

7.  Acumularea,  menţinerea  şi  consumul  capitalului 

Bunurile  de  capital  sunt  produse  intermediare  care,  în  continuarea  ac¬ 
tivităţilor  productive,  vor  fi  transformate  în  bunuri  de  consum.  Toate 
bunurile  de  capital,  inclusiv  acelea  nenumite  perisabile,  pier  fie  prin 
epuizarea  capacităţii  lor  de  a  furniza  servicii  în  desfăşurarea  procese¬ 
lor  de  producţie,  fie  prin  pierderea  acestei  capacităţi  chiar  mai  înainte, 
datorită  schimbării  datelor  pieţei.  Este  de  neconceput  ca  un  stoc  de 
bunuri  de  capital  să  se  păstreze  intact.  Aceste  bunuri  sunt  tranzitorii. 

Noţiunea  de  avuţie  constantă  este  un  produs  al  acţiunii  şi  planifică¬ 
rii  deliberate.  Ea  se  referă  la  conceptul  de  capital  aşa  cum  intervine  el 
în  contabilizarea  capitalului,  nu  la  bunurile  de  capital  ca  atare.  Ideea 
de  capital  nu  are  corespondent  în  universul  fizic,  al  bunurilor  tangibile. 
Ea  nu  se  găseşte  decât  în  mintea  oamenilor  care  îşi  fac  planuri.  Este  un 
element  al  calculului  economic.  Contabilizarea  capitalului  nu  serveşte 

decât  unui  singur  scop.  Ea  este  concepută  pentru  a  ne  da  posibilitatea 
să  ştim  cum  este  influenţată  capacitatea  noastră  de  a  satisface  dorinţe 
viitoare,  de  felul  în  care  ne  aranjăm  producţia  şi  consumul.  întrebarea 
la  care  răspunde  este  dacă  un  anumit  curs  al  acţiunii  duce  la  creşterea 
sau  descreşterea  productivităţii  muncii  noastre  viitoare. 

Intenţia  de  a  conserva  stocul  bunurilor  de  capital  disponibile  la  de¬ 
plina  capacitate,  sau  de  a-1  spori,  ar  putea  călăuzi  şi  acţiunile  persoa¬ 
nelor  lipsite  de  instrumentul  mental  al  calculului  economic.  Pescarii 
şi  vânătorii  primitivi  erau  cu  siguranţă  conştienţi  de  diferenţa  între 
menţinerea  uneltelor  şi  dispozitivelor  lor  în  bună  stare  de  funcţionare 
şi  uzarea  lor,  fără  a  se  îngriji  de  înlocuitori  adecvaţi.  Un  ţăran  de  modă 
veche,  angrenat  în  rutina  tradiţională  şi  care  ignoră  contabilitatea,  cu¬ 
noaşte  foarte  bine  semnificaţia  menţinerii  intacte  a  stocului  său  de  vite 
şi  de  carne.  în  condiţiile  elementare  ale  unei  economii  staţionare  sau 
aflate  în  progresie  lentă,  este  posibilă  desfăşurarea  cu  succes  a  acti¬ 
vităţilor,  chiar  în  absenţa  contabilizării  capitalului.  Menţinerea  unui 
stoc  în  linii  mari  constant  de  bunuri  de  capital  poate  fi  asigurată  fie 
prin  producerea  permanentă  de  piese  destinate  înlocuirii  celor  uzate, 
{515}  fie  prin  acumularea  unui  fond  de  bunuri  de  consum,  care  face  posi¬ 
bilă  alocarea  ulterioară  de  efort,  în  vederea  înlocuirii  acestor  bunuri 
de  capital,  fără  a  fi  necesară  reducerea  temporară  a  consumului.  Dar 
o  economie  industrială,  aflată  în  permanentă  schimbare,  nu  se  poate 
dispensa  de  calculul  economic  şi  de  conceptele  sale  fundamentale  de 
capital  şi  venit. 

Realismul  conceptual  a  distorsionat  înţelegerea  conceptului  de  capi¬ 
tal.  El  a  generat  o  mitologie  a  capitalului.15  „Capitalului”  i  s-a  atribuit 
o  existenţă  independentă  de  bunurile  de  capital  în  care  este  încorporat. 
Capitalul,  ni  se  spune,  se  autoreproduce,  asigurându-şi  astfel  propria 
menţinere.  Capitalul,  zice  marxistul,  scoate  profit.  Toate  acestea  sunt 
absurdităţi. 

Capitalul  este  un  concept  praxeologic.  El  este  un  produs  al  raţiona¬ 
mentului,  iar  locul  său  este  în  mintea  umană.  Este  un  mod  de  a  privi  la 
problemele  acţiunii,  o  metodă  de  evaluare  a  lor,  din  punctul  de  vedere 
al  unui  anumit  plan.  El  determină  cursul  acţiunii  umane  şi  este,  numai 
în  acest  sens,  un  factor  real.  El  este  inextricabil  legat  de  capitalism,  de 
economia  de  piaţă. 

Conceptul  de  capital  este  funcţional  câtă  vreme  oamenii  se  lasă  ghi¬ 
daţi,  în  acţiunile  lor,  de  contabilitatea  capitalului.  Dacă  antreprenorul 
a  întrebuinţat  factorii  de  producţie  astfel  încât  echivalentul  monetar 

15.  Cf.  Hayek,  „The  Mythology  of  Capital”,  The  Quarterly  Journal  of  Economici,  L 
(19361,223  ff. 

al  produselor  să  fie  cel  puţin  egal  cu  echivalentul  monetar  al  factorilor 
cheltuiţi,  atunci  el  este  în  măsură  să  înlocuiască  bunurile  de  capital 
cheltuite  prin  noi  bunuri  de  capital,  echivalentul  monetar  al  cărora 
este  egal  cu  acela  al  bunurilor  cheltuite.  Dar  întrebuinţarea  veniturilor 
brute,  alocarea  lor  în  vederea  menţinerii  capitalului,  a  consumului  şi  a 
acumulării  de  capital  nou  este  întotdeauna  rezultatul  acţiunii  orientate 
spre  un  scop,  a  antreprenorilor  şi  capitaliştilor.  Ea  nu  se  face  „automat”; 
ea  este,  cu  necesitate,  rezultatul  acţiunii  deliberate.  Iar  dacă  socotelile 
pe  care  se  bazează  sunt  viciate  de  neglijenţă,  eroare  sau  greşita  antici¬ 
pare  a  condiţiilor  viitoare,  ea  poate  deveni  falsă. 

O  cantitate  suplimentară  de  capital  nu  poate  fi  acumulată  decât  prin 
economisire,  adică  printr-un  surplus  de  producţie  relativ  la  consum. 
Economisirea  poate  consta  într-o  reducere  a  consumului.  Dar  ea  poate 
fi,  de  asemenea,  generată  fără  o  reducere  adiţională  a  consumului  şi  fără 
o  modificare  a  inputului  de  bunuri  de  capital,  de  o  creştere  a  producţiei 
nete.  Aceasta  poate  apărea  în  diverse  feluri: 

1.  Ameliorarea  condiţiilor  naturale.  Recoltele  sunt  mai  abundente. 

Oamenii  au  acces  la  soluri  mai  fertile  şi  au  descoperit  mine  care  fur¬ 
nizează  venituri  mai  mari  pe  unitatea  de  input.  Cataclismele  şi  catas¬ 
trofele  care  au  frustrat  în  trecut  eforturile  umane,  în  mod  repetat,  s-au  {5 1 6} 
rărit.  Epidemiile  şi  bolile  de  vite  s-au  potolit. 

2.  Oamenii  reuşesc  să  asigure  o  mai  mare  eficienţă  proceselor  de 
producţie,  fără  a  investi  mai  multe  bunuri  de  capital  şi  fără  o  prelungire 
suplimentară  a  perioadei  de  producţie. 

3.  Tulburările  instituţionale  ale  activităţilor  de  producţie  se  răresc. 
Pierderile  generate  de  războaie,  revoluţii,  greve,  sabotaje  sau  alte  in¬ 
fracţiuni  s-au  redus. 

Dacă  surplusurile  asigurate  astfel  sunt  întrebuinţate  pentru  investi¬ 
ţii  suplimentare,  ele  vor  determina  o  şi  mai  mare  creştere  a  veniturilor 
nete  în  viitor.  Creşterea  consumului  devine  atunci  posibilă,  fără  a  pre¬ 
judicia  stocul  bunurilor  de  capital  disponibile  şi  productivitatea  muncii. 

Capitalul  este  acumulat  întotdeauna  de  indivizi  şi  grupuri  de  indi¬ 
vizi  care  acţionează  concertat,  niciodată  de  societate,  de  aşa-numita 
Volkswirtschaffb .  Este  posibil  ca,  în  vreme  ce  anumiţi  actori  acumulează 
capital  suplimentar,  alţii  să  consume  simultan  din  capitalul  acumulat 
anterior.  Dacă  aceste  două  procese  sunt  de  amplori  egale,  atunci  suma 
fondurilor  de  capital  disponibile  în  sistemul  de  piaţă  rămâne  nealterată 
şi  este  ca  şi  cum  nu  s-ar  produce  nici  o  modificare  a  volumului  total 
de  bunuri  de  capital  disponibile.  Acumularea  de  capital  suplimentar 

16.  Intr-o  economie  de  piaţă,  statul  şi  municipalităţile  nu  sunt,  de  asemenea,  decât 
actori  ce  reprezintă  acţiunea  concertată  desfăşurată  de  anumite  grupuri  de  indivizi. 

de  către  anumiţi  oameni  nu  face  decât  să  îndepărteze  necesitatea  de  a 
reduce  perioada  de  producţie  a  anumitor  procese.  Dar  nu  este  posibilă 
adoptarea  vreunor  noi  procese,  cu  perioadă  mai  lungă  de  producţie. 
Privind  lucrurile  din  această  perspectivă,  putem  spune  că  a  avut  loc 
un  transfer  de  capital.  Insă  trebuie  să  ne  ferim  de  a  confunda  noţiunea 
aceasta  de  transfer  de  capital,  cu  transferul  de  proprietate  de  la  un  in¬ 
divid,  sau  de  la  un  grup  de  indivizi,  către  alţii. 

Vânzarea  şi  achiziţionarea  bunurilor  de  capital  şi  împrumuturi¬ 
le  acordate  firmelor  de  afaceri  nu  reprezintă,  ca  atare,  un  asemenea 
transfer  de  capital.  Ele  sunt  tranzacţii  utile  pentru  a  canaliza  bunurile 
de  capital  concrete  în  mâinile  acelor  antreprenori  care  doresc  să  le  în¬ 
trebuinţeze,  pentru  executarea  anumitor  proiecte.  Ele  nu  sunt  decât 
nişte  paşi  auxiliari,  pe  calea  unei  secvenţe  de  acţiuni  cu  bătaie  lun¬ 
gă.  Efectul  lor  compus  hotărăşte  succesul  sau  eşecul  întregului  proiect. 
Insă  nici  profitul,  nici  pierderile  nu  provoacă  direct  nici  acumularea, 
nici  consumul  de  capital.  Ceea  ce  modifică  volumul  de  capital  dispo¬ 
nibil  este  felul  în  care  îşi  reglează  consumul  cei  ce  cad  sub  incidenţa 
profiturilor  sau  a  pierderilor. 

Transferul  de  capital  poate  fi  efectuat  atât  fără,  cât  şi  cu  un  transfer 
{5 1 7}  de  proprietate  asupra  bunurilor  de  capital.  In  primul  caz,  o  persoană  îşi 
consumă  capitalul,  în  vreme  ce  o  alta  acumulează  aceeaşi  cantitate  de 
capital  în  mod  independent.  In  al  doilea  caz,  vânzătorul  bunurilor  de 
capital  consumă  veniturile  încasate,  în  vreme  ce  cumpărătorul  suportă 
preţul  dintr-un  surplus  neconsumat  (economisit)  de  venituri  nete,  care 
depăşesc  consumul. 

Consumul  de  capital  şi  dispariţia  fizică  a  bunurilor  de  capital  sunt 
două  lucruri  diferite.  Toate  bunurile  de  capital  sunt  absorbite,  mai  de¬ 
vreme  sau  mai  târziu,  în  produsele  finale  -  şi  încetează  să  mai  existe, 
datorită  uzurii,  consumului,  degradării  prin  folosinţă.  Ceea  ce  putem 
prezerva  printr-o  aranjare  adecvată  a  consumului  este  numai  valoarea 
fondului  de  capital,  niciodată  bunurile  de  capital  ca  atare.  Se  poate 
întâmpla  uneori  ca  voia  lui  Dumnezeu  sau  distrugeri  datorate  omului 
să  determine  o  dispariţie  atât  de  dramatică  de  bunuri  de  capital,  în¬ 
cât  nici  o  reducere  posibilă  a  consumului  să  nu  poată  asigura,  în  scurt 
timp,  o  înlocuire  a  fondurilor  de  capital,  până  la  nivelul  prealabil.  Dar 
o  asemenea  pierdere  este  întotdeauna  imputabilă  faptului  că  veniturile 
nete  obţinute  de  pe  urma  producţiei  curente,  care  sunt  alocate  pentru 
menţinerea  capitalului,  nu  sunt  suficient  de  mari. 

Convertibilitatea  limitată  a  bunurilor  de  capital  nu  impune  limite  de 
neînlăturat  asupra  proprietarului.  Investitorul  este  liber  să  modifice  fe¬ 
lul  în  care  îşi  investeşte  fondurile.  Dacă  este  în  măsură  să  anticipeze 
mai  bine  decât  alţii  configuraţia  viitoare  a  pieţei,  el  poate  reuşi  să  alea¬ 
gă  numai  investiţii  al  căror  preţ  va  creşte  şi  să  evite  investiţiile  al  căror 
preţ  va  scădea. 

Profiturile  şi  pierderile  antreprenoriale  sunt  rezultatul  alocării  fac¬ 
torilor  de  producţie  pentru  diferite  proiecte.  Speculaţiile  bursiere  şi 
tranzacţiile  similare  din  afara  pieţei  hârtiilor  de  valoare  determină  cine 
va  încasa  aceste  profituri  şi  cine  va  suporta  aceste  pierderi.  Există  ten¬ 
dinţa  de  a  face  o  distincţie  netă  între  asemenea  acte  pur  speculative  şi 
investiţiile  cu  adevărat  sănătoase.  Distincţia  este  numai  una  de  grad. 

Nu  există  nimic  de  felul  unei  investiţii  nespeculative.  Intr-o  economie 
aflată  în  schimbare,  acţiunea  implică  întotdeauna  speculaţii.  Investiţiile 
pot  fi  bune  sau  rele,  dar  ele  sunt  întotdeauna  speculative.  O  schimbare 
radicală  a  situaţiei  poate  face  ca  investiţii  considerate  în  mod  curent  ca 
fiind  perfect  sigure  să  devină  rele. 

Speculaţia  bursieră  nu  poate  anula  acţiunile  din  trecut  şi  nu  poate 
schimba  nimic  cu  privire  la  convertibilitatea  limitată  a  bunurilor  de 
capital  deja  existente.  Ceea  ce  poate  face  este  să  împiedice  investiţii 
suplimentare  în  ramuri  de  producţie  şi  întreprinderi  în  care,  conform 
opiniei  speculatorilor,  ele  ar  fi  greşit  plasate.  Ea  indică  direcţia  concretă 
corespunzătoare  unei  tendinţe,  care  se  manifestă  în  economia  de  piaţă, 
de  a  extinde  întreprinderile  productive  profitabile  şi  de  a  le  restrânge  {5 1 8} 
pe  cele  neprofitabile.  In  acest  sens,  bursa  devine  pur  şi  simplu  „piaţa”, 
punctul  focal  al  economiei  de  piaţă,  instrumentul  determinant  care 
face  ca  cererea  anticipată  a  consumatorilor  să  deţină  rolul  suprem  în 
conducerea  afacerilor. 

Mobilitatea  investitorilor  se  manifestă  printr-un  fenomen  numit 
impropriu  scurgere  de  capital  ( capital flight).  Investitorii  individuali  se 
pot  îndepărta  de  investiţiile  pe  care  le  consideră  nesigure,  în  condiţiile 
în  care  sunt  dispuşi  să  suporte  pierderea  deja  manifestată  pe  piaţă.  Ei 
se  pot  feri  astfel  de  pierderile  anticipate  viitoare,  transferându-le  asu¬ 
pra  celor  ce  sunt  mai  puţin  realişti  în  evaluarea  preţurilor  viitoare  ale 
bunurilor  respective.  Scurgerea  de  capital  nu  retrage  bunuri  de  capital 
neconvertibile  din  liniile  de  investiţii  în  care  sunt  angrenate.  Ea  nu 
înseamnă  decât  o  schimbare  de  proprietar. 

Nu  contează,  din  această  perspectivă,  dacă  „retragerea”  capitalistului 
se  face  către  o  altă  investiţie  autohtonă,  sau  către  una  în  străinătate. 

Unul  din  principalele  obiective  ale  controlului  ratelor  de  schimb  va¬ 
lutar  este  de  a  împiedica  scurgerea  de  capital  spre  ţări  străine.  Insă  el 
nu  reuşeşte  decât  să-i  împiedice  pe  proprietarii  de  investiţii  autohtone 
să-şi  limiteze  pierderile,  tranzacţionând  la  timp  o  investiţie  autohtonă 
pe  care  o  consideră  nesigură,  în  schimbul  unei  investiţii  în  străinătate, 
pe  care  o  consideră  sigură. 

Dacă  o  parte  sau  toate  categoriile  de  investiţii  autohtone  sunt  ame¬ 
ninţate  cu  exproprierea  parţială  sau  totală,  atunci  piaţa  indică  urmările 
defavorabile  ale  acestei  politici  economice  printr-o  scădere  adecvată  a 
valorilor  investiţiilor.  Când  se  întâmplă  aceasta,  este  prea  târziu  pentru 
a  mai  recurge  la  „scurgere”,  pentru  a  nu  deveni  o  victimă.  Numai  in¬ 
vestitorii  suficient  de  ageri  pentru  a  prevedea  dezastrul  la  un  moment 
când  majoritatea  este  încă  inconştientă  de  apropierea  şi  semnificaţia 
sa  se  pot  retrage  cu  pierderi  mici.  Indiferent  ce  ar  face  diverşii  capi¬ 
talişti  şi  antreprenori,  ei  nu  pot  face  niciodată  ca  bunurile  de  capital 
neconvertibile  să  devină  mobile  şi  transferabile.  Deşi  lucrul  acesta  este, 
cel  puţin  în  linii  mari,  acceptat  cu  privire  la  capitalul  fix,  el  este  negat 
când  vine  vorba  de  capitalul  circulant.  Se  spune  că  oamenii  de  afaceri 
ar  putea  exporta  produsele,  fără  a  mai  reimporta  veniturile.  Lumea  nu 
observă  că  o  întreprindere  nu-şi  poate  continua  activitatea  dacă  este 
lipsită  de  capitalul  său  circulant.  Dacă  un  om  de  afaceri  exportă  pro¬ 
priile  sale  fonduri,  care  erau  destinate  achiziţiilor  curente  de  materii 
prime,  mână  de  lucru  şi  alte  necesităţi  esenţiale,  atunci  el  trebuie  să  le 
înlocuiască  prin  fonduri  împrumutate.  Grăuntele  de  adevăr  din  fabula 
mobilităţii  capitalului  circulant  este  că  un  investitor  poate  evita  pier¬ 
derile  care  ameninţă  capitalul  său  circulant,  independent  de  evitarea 
pierderilor  similare  ce  ameninţă  capitalul  său  fix.  Insă  procesul  scurge¬ 
rii  de  capital  este,  în  ambele  cazuri,  acelaşi.  Este  vorba  de  o  schimbare 
{519}  a  persoanei  investitorului.  Investiţia  însăşi  nu  este  afectată;  capitalul  în 
chestiune  nu  emigrează. 

Scurgerea  capitalului  într-o  ţară  străină  presupune  o  disponibilitate 
a  străinilor  de  a  tranzacţiona  investiţiile  lor  din  străinătate,  pe  cele  din 
ţara  de  unde  se  scurge  capitalul.  Un  capitalist  britanic  nu  se  poate  de¬ 
barasa  de  investiţiile  sale  britanice,  dacă  nu  i  le  cumpără  nici  un  străin. 
Rezultă  că  scurgerea  de  capital  nu  poate  niciodată  genera  mult  invo¬ 
cata  deteriorare  a  balanţei  de  plăţi  şi  nici  nu  poate  determina  creşterea 
ratelor  de  schimb  valutar.  Dacă  numeroşi  capitalişti  -  fie  ei  britanici 
sau  străini  -  doresc  să  se  debaraseze  de  hârtiile  de  valoare  britanice,  va 
rezulta  o  reducere  a  preţului  acestora.  Insă  rata  de  schimb  între  lira 
sterlină  şi  valutele  străine  nu  va  fi  afectată. 

Acelaşi  lucru  se  poate  spune  despre  capitalul  investit  în  bani  ghea- 

ţă.  Posesorul  de  franci  francezi  care  anticipează  consecinţele  politicii 
inflaţioniste  a  guvernului  francez  poate  să  se  precipite  să  cumpere  fie 
„bunuri  reale”,  cumpărând  produse,  fie  valută  străină.  Insă  el  trebuie  să 
găsească  persoane  dispuse  să  accepte  franci  în  schimb.  El  nu  se  poate 
feri  decât  atâta  timp  cât  mai  există  persoane  care  evaluează  viitorul 
francului  mai  optimist  decât  o  face  el.  Ceea  ce  determină  creşterea 
preţurilor  bunurilor  şi  al  ratelor  de  schimb  valutar  nu  este  comporta¬ 
mentul  celor  dispuşi  să  renunţe  la  franci,  ci  al  celor  ce  refuză  să  accepte 
franci,  altfel  decât  la  o  rată  de  schimb  redusă. 

Atunci  când  recurg  la  restricţii  impuse  asupra  ratelor  de  schimb  va¬ 
lutar  pentru  a  împiedica  scurgerea  de  capital,  guvernele  pretind  că  sunt 
motivate  de  luarea  în  consideraţie  a  intereselor  vitale  ale  ţării.  Ceea 
ce  provoacă  ele  efectiv  este  contrar  intereselor  materiale  ale  multor 
cetăţeni,  fără  a  aduce  vreun  beneficiu  vreunui  cetăţean  sau  fantomei 
„economiei  naţionale”  ( Volkswirtschaft ).  Dacă  în  Franţa  există  inflaţie, 
cu  siguranţă  nu  este  nici  în  avantajul  naţiei  în  ansamblu,  nici  în  acela 
al  vreunui  cetăţean,  ca  urmările  ei  dezastruoase  să  nu-i  afecteze  decât 
pe  francezi.  Dacă  unii  francezi  ar  putea  să  deplaseze  povara  acestor 
pierderi  asupra  unor  străini,  vânzându-le  bancnote  franceze,  sau  obli¬ 
gaţiuni  rambursabile  în  asemenea  bancnote,  atunci  o  parte  din  aceste 
pierderi  ar  fi  suportate  de  străini.  Rezultatul  manifest  al  împiedicării 
acestui  tip  de  tranzacţii  este  de  a-i  face  pe  unii  francezi  mai  săraci,  fără 
a  face  vreun  francez  mai  bogat.  Un  rezultat  ce  nu  pare  în  nici  un  caz 
dezirabil,  din  punct  de  vedere  naţionalist. 

Opinia  publică  găseşte  câte  ceva  de  obiectat  în  legătură  cu  toate 
aspectele  posibile  ale  tranzacţiilor  bursiere.  Când  preţurile  cresc,  spe¬ 
culatorii  sunt  denunţaţi  ca  profitori,  care-şi  însuşesc  ceea  ce  aparţine 
după  dreptate  altora.  Dacă  preţurile  scad,  speculatorii  sunt  denunţaţi 
pentru  că  risipesc  avuţia  naţiunii.  Profiturile  lor  sunt  hulite,  sub  cuvânt 
că  provin  din  furt  şi  tâlhărie  pe  seama  restului  naţiunii.  Se  insinu-  {520} 
ează  că  ele  ar  fi  cauza  sărăciei  oamenilor.  Se  obişnuieşte  a  se  face  o 
distincţie  între  prada  ilicită  a  speculanţilor  şi  profiturile  fabricantului 
care  nu  practică  pur  şi  simplu  un  joc  de  noroc,  ci  le  furnizează  ceva 
consumatorilor.  Chiar  şi  autorilor  specializaţi  în  chestiuni  financiare 
le  scapă  faptul  că  tranzacţiile  bursiere  nu  produc  nici  profituri,  nici 
pierderi,  ci  sunt  doar  materializarea  profiturilor  şi  a  pierderilor  surve¬ 
nite  în  comerţ  şi  producţie.  Aceste  profituri  şi  pierderi,  rezultate  din 
aprobarea  sau  dezaprobarea  de  către  publicul  cumpărător  a  investiţiilor 
efectuate  în  trecut,  sunt  făcute  vizibile  de  către  bursă.  Preţurile  la  bursă 
nu  afectează  publicul.  Dimpotrivă,  reacţia  publicului  la  modul  în  care 
au  fost  aranjate  activităţile  de  producţie  de  către  antreprenori  este  cea 

care  determină  structura  preţurilor  pe  piaţa  bursieră.  In  ultimă  instanţă, 
atitudinea  consumatorilor  este  cea  care  determină  creşterea  preţurilor 
la  anumite  acţiuni  şi  scăderea  lor  la  altele.  Cei  ce  nici  nu  economisesc 
şi  nici  nu  investesc,  nici  nu  profită  şi  nici  nu  pierd  datorită  fluctuaţiilor 
manifestate  de  cotaţiile  bursiere.  Tranzacţiile  de  pe  piaţa  hârtiilor  de 
valoare  nu  fac  decât  să  decidă  care  investitori  vor  realiza  profituri  şi 
care  vor  suporta  pierderi.17 

9.  Banii  şi  capitalul,  economisirea  şi  investiţiile 

Capitalul  se  contabilizează  în  termeni  monetari  şi  este  reprezentat,  în 
asemenea  operaţiuni,  printr-o  anumită  sumă  de  bani.  Dar  capitalul 
poate  să  şi  constea  în  sume  de  bani.  Deoarece  şi  bunurile  de  capital  se 
tranzacţionează,  iar  aceste  tranzacţii  se  efectuează  în  aceleaşi  condiţii 
ca  şi  schimbul  tuturor  celorlalte  bunuri,  schimbul  indirect  şi  utilizarea 
banilor  devin  peremptorii  şi  aici.  In  economia  de  piaţă,  nici  un  partici¬ 
pant  nu  se  poate  dispensa  de  avantajele  pe  care  le  furnizează  deţinerea 
de  bani.  Indivizii  se  văd  siliţi  să  păstreze  deţineri  monetare  nu  numai 
în  calitate  de  consumatori,  ci  şi  în  calitate  de  capitalişti  şi  antreprenori. 

Cei  care  au  găsit  ceva  ciudat  şi  contradictoriu  în  această  împreju¬ 
rare  au  fost  induşi  în  eroare  de  o  imagine  greşită  a  calculului  monetar 
şi  a  contabilităţii  capitalului.  Ei  încearcă  să  pună  pe  umerii  contabi¬ 
lităţii  capitalului  sarcini  pe  care  aceasta  nu  le  poate  nicicând  realiza. 
Contabilizarea  capitalului  este  un  instrument  mental  destinat  calculu¬ 
lui  şi  socotelilor,  pentru  indivizi  şi  grupuri  de  indivizi  care  activează  în 
economia  de  piaţă.  Capitalul  nu  devine  calculabil  decât  în  cadrul  cal¬ 
culului  monetar.  Singura  sarcină  de  care  se  poate  achita  contabilizarea 
capitalului  este  de  a  indica  diverşilor  indivizi  ce  acţionează  în  cadrul 
economiei  de  piaţă  dacă  echivalentul  monetar  al  fondurilor  alocate  de 
{521}  ei  pentru  achiziţii  s-a  modificat  sau  nu,  şi  în  ce  măsură.  Pentru  orice 
alte  scopuri,  contabilizarea  capitalului  este  complet  inutilă. 

Dacă  încercăm  să  evaluăm  mărimea  numită  capital  social  sau 
Volkswirtschaftliche  kapital,  spre  deosebire  atât  de  capitalul  pentru  achi¬ 
ziţii  al  diverşilor  indivizi,  cât  şi  de  conceptul  lipsit  de  sens  de  sumă 
a  fondurilor  de  capital  pentru  achiziţii  ale  diverşilor  indivizi,  atunci, 
desigur,  ne  lovim  de  o  falsă  problemă.  Care  este,  se  pune  întrebarea, 
rolul  banilor,  intr-un  asemenea  concept  de  capital  social?  Se  desco¬ 
peră  o  remarcabilă  diferenţă  între  capital  aşa  cum  este  el  văzut  din 
punctul  de  vedere  al  individului  şi,  respectiv,  aşa  cum  este  văzut  din 

1 7.  Doctrina  populară  conform  căreia  bursa  „absoarbe”  capital  şi  bani  este  analizată 
critic  şi  în  întregime  respinsă  în  F.  Machlup,  The  Stock  Market,  Credit  and  Capital 
Formation,  trad.  de  V.  Smith,  Londra,  1940,  pp.  6-153. 

punctul  de  vedere  al  societăţii.  Insă  tot  acest  raţionament  este  teribil 
de  greşit.  Este  evident  contradictoriu  să  eliminăm  orice  referinţă  la 
bani  din  calculul  unei  mărimi  care  nu  este  calculabilă  decât  în  termeni 
monetari.  Este  absurd  să  recurgem  la  calcul  monetar  pentru  a  încerca 
să  evaluăm  o  mărime  lipsită  de  semnificaţie,  într-un  sistem  economic 
în  care  nu  pot  exista  bani  şi  preţuri  monetare  pentru  factorii  de  pro¬ 
ducţie.  Îndată  ce  trecem,  cu  raţionamentul,  dincolo  de  cadrul  societăţii 
de  piaţă,  trebuie  să  renunţăm  la  orice  trimitere  la  bani  şi  la  preţurile 
monetare.  Conceptul  de  capital  social  nu  poate  fi  gândit  decât  ca  o 
colecţie  de  diverse  bunuri.  Două  colecţii  de  acest  fel  sunt  imposibil 
de  comparat  între  ele,  altminteri  decât  spunând  că  una  dintre  ele  este 
mai  utilă  decât  cealaltă,  pentru  îndepărtarea  neplăcerii  resimţite  de  în¬ 
treaga  societate.  (Dacă  este  sau  nu  posibil  pentru  un  muritor  să  facă  o 
judecată  atât  de  cuprinzătoare  este  o  altă  întrebare.)  Nici  o  expresie 
monetară  nu  poate  fi  pusă  în  corespondenţă  cu  o  asemenea  colecţie. 
Termenii  monetari  se  golesc  de  orice  semnificaţie,  prin  aplicarea  lor 
la  problemele  de  capital  ale  unui  sistem  social  în  care  nu  există  piaţă 
pentru  factorii  de  producţie. 

In  ultimii  ani,  economiştii  au  acordat  o  atenţie  deosebită  rolului  ju¬ 
cat  de  deţinerile  monetare  în  procesul  de  economisire  şi  acumulare 
de  capital.  Au  fost  avansate  numeroase  concluzii  eronate  cu  privire  la 
acest  rol. 

Dacă  o  persoană  nu  întrebuinţează  o  sumă  de  bani  pentru  consum, 
ci  pentru  a  achiziţiona  factori  de  producţie,  economisirea  se  transfor¬ 
mă  nemijlocit  în  acumulare  de  capital.  Dacă  individul  care  economi¬ 
seşte  îşi  întrebuinţează  economiile  suplimentare  în  vederea  creşterii 
deţinerii  sale  monetare,  deoarece,  în  ochii  săi,  aceasta  este  utilizarea 
cea  mai  avantajoasă  pe  care  le-o  poate  da,  atunci  el  induce  o  tendinţă 
de  scădere  a  preţurilor  bunurilor  şi  de  creştere  a  puterii  de  cumpărare 
a  unităţii  monetare.  Dacă  presupunem  că  în  sistemul  de  piaţă  canti¬ 
tatea  de  bani  nu  se  modifică,  atunci  acest  comportament  al  celui  care 
economiseşte  nu  va  influenţa  direct  acumularea  de  capital  şi  întrebu¬ 
inţările  care  i  se  dau  acesteia,  în  vederea  extinderii  producţiei.18  Efectul  {522} 
economisirii  efectuate  de  individul  nostru,  adică  surplusul  de  bunuri 
produse  relativ  la  bunurile  consumate,  nu  dispare  datorită  activităţii 
sale  de  tezaurizare.  Preţurile  bunurilor  de  capital  nu  cresc  până  la  nive¬ 
lul  pe  care  l-ar  fi  atins  în  absenţa  acestei  tezaurizări.  Insă,  faptul  că  sunt 
disponibile  mai  multe  bunuri  de  capital  nu  este  afectat  de  efortul  unui 
număr  de  persoane  de  a-şi  spori  deţinerile  monetare.  Dacă  nimeni  nu 

18.  Indirect,  acumularea  de  capital  este  afectată  de  modificările  de  avuţie  şi  venituri 
pe  care  le  determină  orice  modificare  indusă  monetar  a  puterii  de  cumpărare  a  banilor. 

întrebuinţează  aceste  bunuri  -  al  căror  non-consum  a  determinat  eco¬ 
nomisirea  suplimentară  -  în  vederea  unei  suplimentări  a  cheltuielilor 
sale  de  consum,  atunci  ele  rămân  un  adaos  adus  la  volumul  bunurilor 
de  capital  disponibile,  indiferent  care  vor  fi  preţurile  lor.  Cele  două 
procese  -  creşterea  deţinerilor  monetare  ale  anumitor  oameni  şi  creş¬ 
terea  acumulării  de  capital  -  se  desfăşoară  în  paralel. 

Ceteris paribus,  o  scădere  a  preţurilor  bunurilor  determină  o  scădere 
a  echivalentului  monetar  al  capitalului  diverselor  persoane.  Insă  aceas¬ 
ta  nu  este  totuna  cu  o  reducere  a  stocului  bunurilor  de  capital  şi  nu 
necesită  o  adaptare  a  activităţilor  productive  la  presupusa  sărăcire.  Ea 
nu  modifică  decât  valorile  monetare  ce  intervin  în  calculul  economic. 

Să  presupunem  acum  că  o  creştere  a  cantităţii  de  monedă-credit, 
sau  de  bani  discreţionari,  sau  o  expansiune  a  creditului,  furnizează 
cantitatea  suplimentară  de  monedă  necesară  pentru  suplimentarea 
deţinerilor  monetare  individuale.  în  acest  caz  se  pun  în  mişcare  trei 
procese  independente  unele  de  altele:  o  tendinţă  de  scădere  a  preţuri¬ 
lor  bunurilor,  determinată  de  creşterea  volumului  de  bunuri  de  capital 
disponibile  şi  de  extinderea  corespunzătoare  a  activităţilor  productive, 
o  tendinţă  de  scădere  a  preţurilor,  determinată  de  creşterea  cererii  de 
bani  pentru  deţineri  monetare  şi,  în  fine,  o  tendinţă  de  creştere  a  pre¬ 
ţurilor,  determinată  de  creşterea  cantităţii  de  bani  (în  sens  larg).  Cele 
trei  procese  sunt,  într-o  anumită  măsură,  sincrone.  Fiecare  atrage  după 
sine  efecte  specifice  care,  în  funcţie  de  împrejurări,  pot  fi  intensificate 
sau  slăbite  de  efectele  opuse  generate  de  celelalte  două.  însă  lucrul  cel 
mai  important  este  că  bunurile  de  capital  rezultate  din  economisirea 
suplimentară  nu  sunt  distruse  de  variaţiile  monetare  simultane,  de  va¬ 
riaţiile  cererii  şi  ofertei  de  bani  (în  sens  larg).  Ori  de  câte  ori  o  persoană 
alocă  o  sumă  de  bani  pentru  economisire,  în  loc  de  a  o  cheltui  pentru 
consum,  procesul  de  economisire  este  în  perfectă  concordanţă  cu  pro¬ 
cesul  de  alocare  şi  investire  de  capital.  Nu  contează  dacă  individul  care 
economiseşte  îşi  suplimentează  sau  nu  deţinerea  monetară.  Actul  de 
economisire  îşi  are  întotdeauna  corespondentul  intr-un  stoc  de  bunuri 
produse  şi  neconsumate,  de  bunuri  disponibile  pentru  noi  activităţi 
productive.  Economisirile  fiecărei  persoane  sunt  întotdeauna  încorpo¬ 
rate  în  bunuri  de  capital  concrete. 

{523}  Ideea  că  banii  tezaurizaţi  ar  fi  o  parte  sterilă  din  volumul  total  de 
avuţie  şi  că  sporirea  sa  determină  scăderea  acelei  părţi  de  avuţie  care 
este  destinată  producţiei  este  corectă  numai  în  măsura  în  care  creş¬ 
terea  puterii  de  cumpărare  a  monedei  determină  întrebuinţarea  unor 
factori  adiţionali  de  producţie  pentru  mineritul  aurului  şi  un  transfer 
de  aur,  de  la  întrebuinţările  industriale  către  cele  monetare.  însă  lu- 

crurile  acestea  sunt  determinate  de  o  dorinţă  de  creştere  a  deţinerilor 
monetare,  nu  de  economisire.  Intr-o  economie  de  piaţă,  economisirea 
este  posibilă  numai  prin  abţinerea  de  la  consumul  unei  părţi  de  avuţie. 
Faptul  că  economisitorul  îşi  întrebuinţează  economiile  sale  pentru  te¬ 
zaurizare  influenţează  determinarea  puterii  de  cumpărare  a  banilor  şi 
poate,  astfel,  reduce  volumul  nominal  de  capital,  adică  echivalentul  său 
monetar;  el  nu  sterilizează  nici  o  parte  din  capitalul  acumulat. 


XIX.  DOBÂNDA 


i .  Fenomenul  dobânzii 

Am  arătat  că  preferinţa  de  timp  este  o  categorie  inerentă  oricărei 
acţiuni  umane.  Preferinţa  de  timp  se  manifestă  prin  fenomenul 
dobânzii  originare,  adică  un  rabat  (disc  o  unt)  al  [valorii  în  prezent  a] 
bunurilor  viitoare  faţă  de  bunurile  prezente. 

Dobânda  nu  se  reduce  la  dobânda  pentru  capital.  Dobânda  nu  este 
venitul  specific  obţinut  de  pe  urma  întrebuinţării  bunurilor  de  capital. 
Corespondenţa  dintre  trei  factori  de  producţie  -  munca,  pământul  şi 
capitalul  -  şi  trei  tipuri  de  venituri  -  salariile,  renta  şi  profitul  -  aşa  cum 
era  concepută  ea  de  economiştii  clasici,  este  de  nesusţinut.  Renta  nu 
este  venitul  specific  corespunzător  pământului.  Renta  este  un  fenomen 
catalactic  general;  ea  joacă  acelaşi  rol  în  structura  venitului  corespun¬ 
zător  muncii  şi  bunurilor  de  capital,  ca  şi  în  cazul  pământului.  Mai 
mult,  nu  există  nici  o  sursă  omogenă  de  venit  care  să  se  poată  numi 
profit,  în  sensul  în  care  întrebuinţau  acest  termen  economiştii  clasici. 
Profitul  (în  accepţiunea  de  profit  antreprenorial)  şi  dobânda  nu  sunt 
mai  caracteristice  capitalului  decât  pământului. 

Preţurile  bunurilor  de  consum  se  împart,  prin  interacţiunea  forţelor 
care  acţionează  pe  piaţă,  între  diverşii  factori  complementari  ce  cola¬ 
borează  în  procesul  lor  de  producţie.  Deoarece  bunurile  de  consum 
sunt  bunuri  prezente,  în  vreme  ce  factorii  de  producţie  sunt  mijloace 
pentru  producerea  de  bunuri  viitoare,  şi  deoarece  bunurile  prezente 
sunt  mai  preţuite  decât  bunurile  viitoare  de  aceeaşi  calitate  şi  în  aceeaşi 
cantitate,  suma  astfel  împărţită  este  mai  mică  decât  preţul  actual  al  bu¬ 
nurilor  respective  de  consum,  chiar  şi  în  cadrul  construcţiei  imaginare 
a  economiei  aflate  în  regim  de  rotaţie  uniformă.  Diferenţa  reprezintă 
dobânda  originară.  Ea  nu  este  legată  în  mod  specific  de  nici  una  dintre 
cele  trei  clase  de  factori  de  producţie  pe  care  le  distingeau  economiştii 
clasici.  Profitul  şi  pierderile  antreprenoriale  provin  din  schimbările  de 
date  ce  intervin  pe  parcursul  perioadei  de  producţie  şi  din  modificările 
preţurilor,  care  rezultă  din  acestea. 

Gândirea  naivă  nu  vede  nici  o  problemă  în  legătură  cu  venitul  cu¬ 
rent,  provenit  din  vânătoare,  pescuit,  creşterea  de  vite,  munca  fores¬ 
tieră  şi  agricultură.  Natura  generează  căprioare,  peşti  şi  vite  şi  le  face 

să  crească,  determină  vacile  să  dea  lapte  şi  găinile  să  ouă,  copacii  să 
crească  şi  să  facă  fructe  şi  seminţele  să  încolţească.  Cine  are  dreptul  să 
îşi  aproprieze  această  avuţie  recurentă  se  bucură  de  un  venit  constant. 
Ca  un  izvor  din  care  izvorăşte  mereu  apă  proaspătă,  acest  „flux  de  venit” 
curge  încontinuu  şi  aduce  o  mereu  înnoită  avuţie.  întregul  proces  apa¬ 
re  ca  un  fenomen  natural.  însă  pentru  economist  se  pune  o  problemă 
în  legătură  cu  determinarea  preţurilor  pământului,  vitelor  şi  tuturor 
celorlalte.  Dacă  bunurile  viitoare  nu  ar  fi  cumpărate  şi  vândute  cu  un 
rabat  (at  a  discount)  în  raport  cu  bunurile  prezente,  cumpărătorul  de 
pământ  ar  trebui  să  plătească  un  preţ  egal  cu  suma  tuturor  veniturilor 
viitoare  nete  -  şi  aceasta  nu  i-ar  lăsa  nimic  pentru  un  venit  [ulterior] 
curent  reiterat. 

Veniturile  regulate  ale  proprietarilor  de  pământ  şi  vite  nu  posedă 
nici  o  caracteristică  prin  care  să  se  distingă  catalactic  de  veniturile  ge¬ 
nerate  de  factorii  produşi  de  producţie,  care  se  uzează  mai  devreme  sau 
mai  târziu,  pe  parcursul  proceselor  de  producţie.  Puterea  de  a  dispune 
de  o  bucată  de  pământ  constă  în  a  controla  felul  cum  cooperează  pă¬ 
mântul  la  producerea  tuturor  fructelor  care  pot  creşte  pe  el  vreodată, 
iar  puterea  de  a  dispune  de  o  mină  constă  în  a  controla  felul  cum  co¬ 
operează  ea  la  extragerea  tuturor  mineralelor  ce  pot  fi  vreodată  scoase 
la  suprafaţă  din  ea.  La  fel,  proprietatea  asupra  unui  utilaj,  sau  asupra 
unui  balot  de  bumbac,  constă  în  a  controla  felul  cum  cooperează  uti¬ 
lajul  sau  balotul  la  fabricarea  tuturor  bunurilor  produse  cu  ajutorul  său. 
Eroarea  fundamentală  implicată  în  toate  abordările  problemei  dobân¬ 
zii  din  perspectiva  productivităţii  şi  a  folosinţei  este  că  ele  au  încercat 
să  deducă  fenomenul  dobânzii  din  aceste  servicii  productive,  furnizate 
de  factorii  de  producţie.  însă  capacitatea  factorilor  de  producţie  de  a 
furniza  servicii  nu  determină  dobânda,  ci  preţurile  plătite  pentru  ele. 
Aceste  preţuri  epuizează  întreaga  diferenţă  dintre  productivitatea  unui 
proces  asistat  de  cooperarea  unui  anumit  factor  şi  cea  a  unui  proces 
lipsit  de  această  cooperare.  Diferenţa  dintre  această  sumă  a  preţurilor 
factorilor  complementari  de  producţie  şi  produse,  care  se  manifestă 
chiar  şi  în  absenţa  oricăror  modificări  ale  datelor  relevante  ale  pieţei, 
este  o  consecinţă  a  valorii  mai  mari  acordate  bunurilor  prezente,  în 
comparaţie  cu  bunurile  viitoare.  Pe  măsură  ce  producţia  avansează,  fac¬ 
torii  de  producţie  se  transformă,  sau  „se  coc”,  devenind  bunuri  prezen¬ 
te,  cu  o  valoare  sporită.  Acest  adaos  este  sursa  din  care  provin  veniturile 
specifice  pe  care  le  încasează  proprietarii  factorilor  de  producţie,  sursa 
dobânzii  originare. 

Proprietarii  factorilor  materiali  de  producţie  -  prin  contrast  cu  an¬ 
treprenorii  puri  din  construcţia  imaginară  a  unei  integrări  a  funcţiilor 

catalactice  -  culeg  două  lucruri  catalactic  diferite:  pe  de  o  parte,  preţu¬ 
rile  achitate  pentru  cooperarea  productivă  a  factorilor  pe  care  îi  contro- 
{526}  lează  şi,  pe  de  alta,  dobânda.  Aceste  două  lucruri  nu  trebuie  confundate. 

Nu  este  permisibil  să  trimitem,  pentru  explicarea  dobânzii,  la  serviciile 
furnizate  de  factorii  de  producţie  pentru  obţinerea  de  produse. 

Dobânda  este  un  proces  omogen.  Nu  există  surse  diferite  ale  do¬ 
bânzii.  Ca  şi  alte  tipuri  de  dobândă,  dobânda  pentru  bunuri  durabile 
şi  cea  pentru  credit  de  consum  sunt  o  consecinţă  a  valorii  superioare 
acordate  bunurilor  prezente,  faţă  de  bunurile  viitoare. 

2.  Dobânda  originară 

Dobânda  originară  este  raportul  dintre  valoarea  acordată  satisfacerii 
unei  nevoi  în  viitorul  imediat  şi  valoarea  sa  în  perioade  îndepărtate  din 
viitor.  In  economia  de  piaţă,  ea  se  manifestă  în  discount-ul  bunurilor 
viitoare  faţă  de  bunurile  prezente.  Este  vorba  de  un  raport  de  preţuri 
ale  unor  bunuri,  nu  de  un  preţ  în  sine.  Se  manifestă  o  tendinţă  de  ega¬ 
lizare  a  acestui  raport,  la  toate  bunurile.  In  cadrul  construcţiei  imagi¬ 
nare  a  unei  economii  aflate  în  regim  de  rotaţie  uniformă,  rata  dobânzii 
originare  este  aceeaşi  pentru  toate  bunurile. 

Dobânda  originară  nu  este  „preţul  achitat  pentru  serviciile  capita¬ 
lului”.1  Productivitatea  superioară  a  metodelor  de  producţie  ocolite, 
mai  consumatoare  de  timp,  la  care  se  referă  pentru  explicarea  dobânzii 
Bohm-Bawerk  şi  o  serie  de  economişti  de  mai  târziu,  nu  explică  acest 
fenomen.  Dimpotrivă,  fenomenul  dobânzii  originare  este  cel  care  ex¬ 
plică  de  ce  se  recurge  la  metode  de  producţie  mai  puţin  consumatoare 
de  timp,  în  ciuda  faptului  că  metodele  mai  consumatoare  de  timp  ar 
furniza  un  output  mai  mare  pe  unitatea  de  input.  Mai  mult,  fenomenul 
dobânzii  originare  explică  de  ce  pot  fi  vândute  şi  cumpărate  la  preţuri 
finite  bucăţi  de  pământ  utilizabil.  Dacă  valoarea  acordată  serviciilor 
viitoare  pe  care  le  poate  furniza  o  bucată  de  pământ  ar  fi  identică  cu 
cea  acordată  serviciilor  sale  prezente,  atunci  nici  un  preţ  finit  nu  ar  fi 
suficient  de  mare  pentru  a-1  determina  pe  proprietarul  ei  să  o  vândă. 
Pământul  nu  ar  putea  fi  nici  cumpărat,  nici  vândut,  în  schimbul  unor 
cantităţi  specifice  de  bani  -  şi  nici  tranzacţionat  în  schimbul  unor  bu¬ 
nuri  care  nu  pot  furniza  decât  un  număr  finit  de  servicii.  Bucăţile  de 
pământ  nu  ar  putea  fi  tranzacţionate  decât  în  schimbul  altor  bucăţi  de 
pământ.  Preţul  unei  suprastructuri  care  poate  produce,  pe  durata  unei 
perioade  de  zece  ani,  un  venit  anual  de  o  sută  de  dolari  ar  fi  (abstracţie 
făcând  de  terenul  pe  care  este  construită)  de  o  mie  de  dolari  la  începu- 

1 .  Aceasta  este  definiţia  populară  a  dobânzii,  aşa  cum  este  ea  dată,  de  pildă,  de  Ely, 
Adams,  Lorenz  şi  Young,  Outlines  ofEconomics  (ed.  a  3-a,  New  York,  1920),  p.  493. 

tul  acestei  perioade,  nouă  sute  de  dolari  la  începutul  celui  de  al  doilea 
an,  şi  aşa  mai  departe. 

Dobânda  originară  nu  este  un  preţ  determinat  pe  piaţă  de  interac¬ 
ţiunea  cererii  şi  a  ofertei  de  capital  sau  de  bunuri  de  capital.  Nivelul 
său  nu  depinde  de  intensităţile  acestei  cereri  şi  a  acestei  oferte.  Ea  este, 
mai  degrabă,  cea  care  determină  atât  cererea,  cât  şi  oferta  de  capital  şi 
de  bunuri  de  capital.  Ea  determină  cât  de  mult  din  stocul  de  bunuri 
disponibile  va  fi  alocat  consumului  din  viitorul  imediat  şi  cât  de  mult 
pentru  perioadele  mai  îndepărtate  din  viitor. 

Lumea  nu  economiseşte  şi  nu  acumulează  capital  pentru  că  există 
dobândă.  Dobânda  nu  este  nici  imboldul  pentru  economisire,  nici  re¬ 
compensa  sau  compensaţia  acordată  pentru  abţinerea  de  la  consumul 
imediat.  Ea  este  raportul  evaluării  relative  a  bunurilor  prezente,  faţă  de 
bunurile  viitoare. 

Piaţa  creditelor  nu  determină  rata  dobânzii.  Ea  aliniază  rata  dobân¬ 
zii  corespunzătoare  împrumuturilor  la  rata  dobânzii  originare,  aşa  cum 
se  manifestă  aceasta  în  discount-ul  bunurilor  viitoare. 

Dobânda  originară  este  o  categorie  a  acţiunii  umane.  Ea  se  manifes¬ 
tă  în  orice  evaluare  a  bunurilor  externe  şi  nu  poate  dispărea  niciodată. 
Dacă,  într-o  bună  zi,  s-ar  repeta  starea  de  lucruri  care  s-a  manifestat 
la  finele  primului  mileniu  al  erei  creştine,  când  unii  oameni  credeau  că 
sfârşitul  ultim  al  tuturor  lucrurilor  pământeşti  este  iminent,  atunci  oa¬ 
menii  ar  înceta  să  se  mai  preocupe  de  dorinţe  viitoare  seculare.  In  ochii 
lor,  factorii  de  producţie  ar  deveni  inutili  şi  lipsiţi  de  valoare.  Discount- 
ul  bunurilor  viitoare  faţă  de  cele  prezente  nu  ar  dispărea.  Dimpotrivă, 
el  ar  creşte,  dincolo  de  orice  măsură.  Dispariţia  dobânzii  originare  ar 
însemna,  pe  de  altă  parte,  că  oamenii  nu  se  preocupă  deloc  de  satisfa¬ 
cerea  dorinţelor  în  perioadele  mai  apropiate  din  viitor.  Ar  însemna  că 
ei  preferă  două  mere  disponibile  peste  o  mie  sau  zece  mii  de  ani,  mai 
degrabă  decât  un  măr  astăzi,  mâine,  într-un  an  sau  în  zece  ani. 

Noi  nu  ne  putem  nici  măcar  imagina  o  lume  în  care  n-ar  exista 
dobânda  originară,  ca  un  element  inexorabil  al  oricărui  fel  de  acţiune. 
Fie  că  există  sau  nu  diviziune  a  muncii  şi  cooperare  socială  şi  indiferent 
dacă  societatea  este  organizată  pe  baza  controlului  privat  sau  public 
asupra  mijloacelor  de  producţie,  dobânda  originară  este  întotdeauna 
prezentă.  Intr-o  comunitate  socialistă,  rolul  ei  nu  ar  fi  diferit  de  acela 
pe  care  îl  joacă  în  economia  de  piaţă. 

Bohm-Bawerk  a  evidenţiat,  o  dată  pentru  totdeauna,  erorile  conţi¬ 
nute  în  explicaţiile  naive,  bazate  pe  productivitate,  ale  dobânzii,  adi¬ 
că  ideea  că  dobânda  este  expresia  productivităţii  fizice  a  factorilor  de 
producţie.  Cu  toate  acestea,  Bohm-Bawerk  şi-a  întemeiat  propria  sa 

teorie,  într-o  anumită  măsură,  pe  o  abordare  din  perspectiva  producti¬ 
vităţii.  Referindu-se,  în  cadrul  explicaţiei  sale,  la  superioritatea  tehno¬ 
logică  a  proceselor  de  producţie  ocolite,  mai  consumatoare  de  timp,  el 
{528}  a  evitat  erorile  rudimentare  ale  perspectivei  naive  a  productivităţii.  Insă 
-  de  fapt  -  el  se  întoarce,  chiar  dacă  într-o  formă  mai  subtilă,  la  abor¬ 
darea  din  perspectiva  productivităţii.  Acei  economişti  de  mai  târziu 
care,  neglijând  ideea  preferinţei  de  timp,  au  accentuat  exclusiv  ideea 
de  productivitate  conţinută  în  teoria  lui  Bohm-Bawerk,  nu  pot  evita 
concluzia  că  dobânda  originară  ar  trebui  să  dispară,  dacă  într-o  bună 
zi  s-ar  ajunge  la  o  stare  de  lucruri  pornind  de  la  care  nici  o  prelungi¬ 
re  în  continuare  a  perioadei  de  producţie  nu  ar  mai  putea  determina 
o  creştere  suplimentară  a  productivităţii.2  însă  această  concluzie  este 
complet  eronată.  Dobânda  originară  nu  poate  să  dispară  câtă  vreme 
există  raritate  şi,  prin  urmare,  acţiune. 

Câtă  vreme  lumea  nu  se  transformă  într-un  tărâm  al  abundenţei, 
oamenii  se  confruntă  cu  raritatea  şi  trebuie  să  acţioneze  şi  să  economi¬ 
sească;  ei  sunt  nevoiţi  să  aleagă  între  satisfacerea  dorinţelor  în  cursul 
perioadelor  mai  apropiate  sau  mai  îndepărtate  din  viitor,  deoarece  nici 
pentru  cele  dintâi,  nici  pentru  cele  din  urmă  nu  poate  fi  atinsă  deplina 
satisfacţie.  Aşadar,  o  modificare  a  întrebuinţării  factorilor  de  producţie 
în  sensul  retragerii  unor  asemenea  factori  de  la  întrebuinţarea  lor  în 
vederea  satisfacerii  dorinţelor  în  viitorul  mai  apropiat  şi  a  alocării  lor 
în  vederea  satisfacerii  dorinţelor  în  viitorul  mai  îndepărtat  trebuie,  în 
mod  necesar,  să  reducă  satisfacţia  în  viitorul  mai  apropiat  şi  să  o  spo¬ 
rească  în  viitorul  mai  îndepărtat.  Dacă  ar  fi  să  presupunem  că  lucrurile 
nu  stau  astfel,  ne-am  încurca  în  contradicţii  insolubile.  Putem,  cel  mult, 
să  ne  gândim  la  o  stare  de  lucruri  în  care  cunoaşterea  tehnologică  şi 
calificarea  au  atins  un  prag  dincolo  de  care,  pentru  muritori,  nu  mai 
este  posibil  progresul.  Prin  urmare,  nu  se  mai  pot  inventa  noi  proce¬ 
se,  care  să  determine  creşterea  outputului  pe  unitatea  de  input.  însă, 
dacă  presupunem  că  unii  factori  de  producţie  sunt  rari,  nu  trebuie  să 
postulăm  că  toate  procesele  care  -  abstracţie  făcând  de  timpul  pe  care 
îl  absorb  -  sunt  cele  mai  productive  sunt  pe  deplin  utilizate,  şi  că  nu 
se  întrebuinţează  nici  un  proces  care  produce  un  output  mai  redus  pe 
unitatea  de  input,  numai  pentru  motivul  că  el  produce  rezultatul  final 
mai  rapid  decât  alte  procese,  mai  productive  din  punct  de  vedre  fizic. 
Raritatea  factorilor  de  producţie  înseamnă  că  suntem  în  situaţia  de  a 

2.  Cf.  Hayek,  „The  Mythology  of  Capital”,  The  Quarterly  Journal  of  Economics, 
L,  1936, 223  ff.  Insă  de  atunci  profesorul  Hayek  şi-a  schimbat  parţial  punctul  de  vedere. 
(Cf.  articolul  său  „Time-Preference  and  Productivity,  a  Reconsideration”,  Economica 
xii  [1945],  22-25).  Dar  ideea  criticată  în  text  continuă  să  fie  foarte  răspândită  printre 
economişti. 

concepe  planuri  de  ameliorare  a  bunăstării  noastre,  a  căror  realizare  nu 
este  cu  putinţă  datorită  insuficienţei  cantităţii  mijloacelor  disponibile. 
Ceea  ce  constituie  elementul  de  raritate  este  tocmai  imposibilitatea 
unor  asemenea  ameliorări  dezirabile.  Gândirea  adepţilor  contempo¬ 
rani  ai  abordării  din  perspectiva  productivităţii  este  indusă  în  eroare 
de  conotaţiile  sintagmei  metode  ocolite  de  producţie,  întrebuinţate  de 
Bohm-Bawerk  şi  de  ideea  pe  care  o  sugerează  ea,  de  ameliorare  teh¬ 
nologică.  Insă,  dacă  există  raritate,  atunci  trebuie  întotdeauna  să  existe 
o  posibilitate  tehnologică  neîntrebuinţată,  de  ameliorare  a  nivelului  de 
bunăstare,  prin  prelungirea  perioadei  de  producţie  în  anumite  ramuri 
industriale,  indiferent  dacă  nivelul  cunoaşterii  tehnologice  s-a  modifi¬ 
cat  sau  nu.  Dacă  mijloacele  sunt  rare,  dacă  relaţia  praxeologică  dintre 
scopuri  şi  mijloace  încă  mai  există,  atunci  mai  există,  cu  necesitate  lo¬ 
gică,  dorinţe  nesatisfăcute,  atât  privitoare  la  perioadele  mai  apropiate, 
cât  şi  la  cele  mai  îndepărtate  din  viitor.  Există  întotdeauna  bunuri  la 
a  căror  procurare  trebuie  să  renunţăm,  deoarece  calea  ce  conduce  la 
obţinerea  lor  este  prea  lungă  şi  ne-ar  împiedica  de  a  satisface  dorinţe 
mai  urgente.  Faptul  că  nu  ne  îngrijim  mai  mult  de  viitor  este  rezul¬ 
tatul  unei  cântăriri  a  satisfacţiei  pe  durata  perioadelor  mai  apropiate 
din  viitor,  relativ  la  satisfacţia  pe  durata  perioadelor  mai  îndepărtate. 
Raportul  care  rezultă  din  această  evaluare  este  dobânda  originară. 

într-o  asemenea  lume,  a  cunoaşterii  tehnologice  perfecte,  un  pro¬ 
motor  concepe  un  plan  A,  conform  căruia  ar  trebui  construit  un  hotel 
şi  drumurile  care  să  ducă  la  el,  într-o  regiune  muntoasă,  pitorească, 
dar  nu  uşor  accesibilă.  Cercetând  practicabilitatea  acestui  plan,  el  des¬ 
coperă  că  mijloacele  disponibile  sunt  insuficiente  pentru  execuţia  lui. 
Calculând  perspectivele  de  profitabilitate  ale  investiţiei,  el  ajunge  la 
concluzia  că  veniturile  anticipate  nu  sunt  suficiente  pentru  a  acoperi 
costurile  materialelor  şi  al  mâinii  de  lucru  ce  trebuie  cheltuite  şi  do¬ 
bânda  pe  capitalul  ce  urmează  a  fi  investit.  Atunci  el  renunţă  la  execu¬ 
tarea  proiectului  A  şi  se  lansează,  în  schimb,  în  realizarea  unui  alt  plan, 
B.  Conform  planului  B,  hotelul  urmează  a  fi  clădit  într-un  loc  mai  uşor 
accesibil,  care  nu  oferă  toate  avantajele  peisajului  pitoresc  reţinut  de 
planul  A,  dar  în  care  el  poate  fi  construit  fie  la  costuri  de  construcţie 
mai  reduse,  fie  într-un  timp  mai  scurt.  Dacă  în  calcul  n-ar  intra  o 
dobândă  pe  capitalul  investit,  s-ar  putea  naşte  iluzia  că  starea  datelor 
pieţei  -  stocul  de  bunuri  de  capital  şi  evaluările  publicului  -  permite 
execuţia  planului  A.  Totuşi,  realizarea  planului  A  ar  determina  retrage¬ 
rea  unor  factori  de  producţie  rari  de  la  întrebuinţări  în  cadrul  cărora 
ar  putea  satisface  dorinţe  considerate  de  consumatori  mai  urgente.  Ar 
însemna  o  evidentă  malinvestiţie,  o  irosire  a  mijloacelor  disponibile. 

O  prelungire  a  perioadei  de  producţie  poate  asigura  creşterea  can¬ 
tităţii  de  output  pe  unitatea  de  input,  sau  producerea  de  bunuri  ce  nu 
pot  fi  produse  deloc  într-o  perioadă  de  producţie  mai  scurtă.  Dar  nu 
este  adevărat  că  imputarea  valorii  acestei  avuţii  adiţionale  asupra  bu¬ 
nurilor  de  capital,  necesare  pentru  prelungirea  perioadei  de  producţie, 
{530}  ar  genera  dobânda.  Dacă  am  admite  asta,  am  cădea  din  nou  în  cele  mai 
flagrante  erori  ale  abordării  din  perspectiva  productivităţii,  care  au  fost 
irevocabil  îndepărtate  de  Bohm-Bawerk.  Contribuţia  factorilor  com¬ 
plementari  de  producţie  la  rezultatul  procesului  este  motivul  pentru 
care  ei  sunt  consideraţi  valoroşi;  ea  explică  preţurile  achitate  pentru  ei 
şi  este  pe  deplin  luată  în  consideraţie  în  determinarea  acestor  preţuri. 
Nu  rămâne  nici  un  reziduu  de  care  să  nu  se  dea  seama  şi  care  ar  putea 
să  explice  dobânda. 

S-a  făcut  afirmaţia  că,  în  cadrul  construcţiei  imaginare  a  economiei 
aflate  în  regim  de  rotaţie  uniformă,  dobânda  nu  ar  apărea.3  Dar  se  poa¬ 
te  arăta  că  această  afirmaţie  este  incompatibilă  cu  postulatele  pe  care  se 
bazează  construcţia  economiei  în  regim  de  rotaţie  uniformă. 

începem  cu  distincţia  între  două  categorii  de  economisire:  eco¬ 
nomisirea  simplă  şi  economisirea  capitalistă.  Economisirea  simplă 
nu  este  altceva  decât  stocarea  bunurilor  de  consum,  în  vederea  con¬ 
sumului  ulterior.  Economisirea  capitalistă  este  acumularea  de  bunuri 
destinate  unei  ameliorări  a  proceselor  productive.  Scopul  economisi¬ 
rii  simple  este  consumul  ulterior  -  adică  doar  amânarea  consumului. 
Mai  devreme  sau  mai  târziu,  bunurile  acumulate  se  vor  consuma  şi  nu 
va  mai  rămâne  nimic.  Scopul  economisirii  capitaliste  este,  în  primul 
rând,  o  ameliorare  a  productivităţii  efortului.  Se  acumulează  bunuri 
de  capital  care  se  întrebuinţează  pentru  continuarea  producţiei  şi  care 
nu  sunt  doar  rezerve  în  vederea  consumului  ulterior.  Beneficiul  cu¬ 
les  de  pe  urma  economisirii  simple  este  consumul  ulterior  al  stocului, 
care  nu  este  consumat  imediat,  ci  acumulat  pentru  folosinţă  ulterioa¬ 
ră.  Beneficiul  cules  de  pe  urma  economisirii  capitaliste  este  creşterea 
cantităţii  de  bunuri  produse,  sau  producţia  de  bunuri  care  nu  puteau 
fi  produse  deloc  în  absenţa  sa.  Pe  parcursul  construcţiei  imaginii  unei 
economii  aflate  în  regim  de  rotaţie  uniformă  (statice),  economiştii 
neglijează  procesul  de  acumulare  a  capitalului;  bunurile  de  capital 
sunt  date  şi  rămân  astfel,  deoarece,  conform  presupoziţiilor  subiacen¬ 
te  construcţiei,  datele  nu  suferă  nici  o  schimbare.  Nu  se  produce  nici 
acumulare  de  capital  nou  prin  economisire,  nici  consum  al  capitalului 
disponibil,  printr-un  surplus  al  consumului  în  raport  cu  venitul,  adică 

3.  Cf.  J.  Schumpeter,  The  Iheory  of  Economic  Development,  trad.  de  R.  Opie, 
Cambridge,  1934,  pp.  34-46,  54. 

în  raport  cu  producţia  curentă  minus  fondurile  necesare  menţinerii  ca¬ 
pitalului.  Este,  în  continuare,  sarcina  noastră  să  demonstrăm  că  aceste 
presupoziţii  sunt  incompatibile  cu  ideea  că  nu  există  dobândă. 

In  cursul  acestui  raţionament  nu  este  necesar  să  întârziem  asupra 
economisirii  simple.  Obiectivul  economisirii  simple  este  de  a  se  îngriji 
de  un  viitor  în  care  economisitorul  ar  putea  fi  mai  puţin  abundent 
înzestrat  decât  în  prezent.  Insă,  una  dintre  presupoziţiile  fundamen¬ 
tale  care  caracterizează  construcţia  imaginară  a  unei  economii  aflate 
în  regim  de  rotaţie  uniformă  este  că  viitorul  nu  diferă  deloc  de  pre¬ 
zent,  iar  actorii  sunt  pe  deplin  conştienţi  de  acest  fapt  şi  acţionează  în 
consecinţă.  Aşadar,  în  cadrul  acestei  construcţii,  nu  rămâne  loc  pentru 
fenomenul  economisirii  simple. 

Nu  la  fel  stau  lucrurile  cu  fructele  economisirii  capitaliste,  stocul 
acumulat  de  bunuri  de  capital.  In  economia  aflată  în  regim  de  rotaţie 
uniformă  nu  există  nici  economisire  şi  acumulare  de  bunuri  suplimen¬ 
tare  de  capital,  nici  uzură  a  bunurilor  de  capital  deja  existente.  Ambele 
fenomene  ar  constitui  o  modificare  a  datelor  şi  ar  tulbura,  prin  urmare, 
rotaţia  uniformă  a  unui  asemenea  sistem  imaginar.  Acum,  magnitudi¬ 
nea  economisirii  şi  a  acumulării  de  capital  din  trecut  -  adică  dinaintea 
stabilirii  economiei  aflate  în  regim  de  rotaţie  uniformă  -  era  aliniată  la 
nivelul  ratei  dobânzii.  Dacă,  în  momentul  stabilirii  condiţiilor  cores¬ 
punzătoare  economiei  aflate  în  regim  de  rotaţie  uniformă,  proprietarii 
bunurilor  de  capital  nu  ar  mai  încasa  nici  o  dobândă,  atunci  condiţiile 
care  determinau  alocarea  stocurilor  disponibile  de  bunuri,  în  vede¬ 
rea  satisfacerii  dorinţelor  în  diverse  perioade  din  viitor,  s-ar  modifica. 
Noua  stare  de  lucruri  necesită  o  nouă  alocare.  De  asemenea,  în  cadrul 
economiei  aflate  în  regim  de  rotaţie  uniformă,  diferenţa  de  evaluare 
corespunzătoare  satisfacerii  dorinţelor  în  diverse  perioade  din  viitor 
nu  poate  să  dispară.  Şi,  în  cadrul  acestei  construcţii  imaginare,  oame¬ 
nii  vor  atribui  o  valoare  mai  ridicată  unui  măr  disponibil  astăzi,  decât 
unuia  disponibil  în  zece  sau  o  sută  de  ani.  In  cazul  în  care  capitalistul 
încetează  de  a  mai  încasa  dobânda,  echilibrul  între  satisfacţia  în  peri¬ 
oade  mai  apropiate  sau  mai  îndepărtate  din  viitor  este  deranjat.  Faptul 
că  acest  capitalist  îşi  menţinea  capitalul  de  exact  100.000  de  dolari 
era  condiţionat  de  faptul  că  100.000  de  dolari  în  prezent  erau  egali  cu 
105.000  de  dolari  peste  un  an.  Aceşti  5.000  de  dolari  erau,  în  ochii  săi, 
suficienţi  pentru  a  justifica  renunţarea  la  avantajele  ce  puteau  fi  antici¬ 
pate  de  pe  urma  consumului  imediat  al  unei  părţi  a  acestei  sume.  Dacă 
se  elimină  plata  dobânzii,  rezultă  consumul  de  capital. 

Aceasta  este  deficienţa  fundamentală  a  sistemului  static  pe  care  îl 
descrie  Schumpeter.  Nu  este  suficient  să  presupunem  că  echipamentul 

de  capital  corespunzător  unui  asemenea  sistem  a  fost  acumulat  în  tre¬ 
cut,  că  acum  el  este  disponibil  la  măsura  acestei  acumulări  anterioare  şi 
că,  de  acum  înainte,  el  se  va  menţine  inalterabil  la  acest  nivel.  In  cadrul 
acestui  sistem  imaginar  trebuie  să  acordăm  un  rol  şi  manifestării  for¬ 
ţelor  care  determină  această  menţinere.  Dacă  eliminăm  rolul  de  bene¬ 
ficiar  al  dobânzii  pe  care  îl  are  capitalistul,  atunci  îl  înlocuim  cu  rolul 
de  consumator  de  capital  jucat  de  acelaşi  capitalist.  Nu  mai  există  nici 
un  motiv  pentru  ca  proprietarul  bunurilor  de  capital  să  se  abţină  de  la 
întrebuinţarea  acestora  pentru  consum.  In  ipotezele  corespunzătoare 
construcţiei  condiţiilor  statice  (economiei  aflate  în  regim  de  rotaţie 
uniformă)  nu  este  nevoie  ca  bunurile  să  fie  păstrate  în  rezervă,  pentru 
{532}  zile  negre.  Insă,  chiar  dacă,  prin  absurd,  am  presupune  că  o  parte  dintre 
ele  sunt  destinate  acestui  scop  şi,  prin  urmare,  sunt  ţinute  deoparte  de 
consumul  direct,  cel  puţin  o  parte  din  capital  va  fi  consumată  -  cores¬ 
punzător  volumului  cu  care  economisirea  capitalistă  depăşeşte  econo¬ 
misirea  simplă.3 4 

Dacă  nu  ar  exista  dobândă  originară,  bunurile  de  capital  nu  ar  fi 
alocate  consumului  imediat  şi  capitalul  nu  s-ar  consuma.  Din  con¬ 
tră,  într-o  asemenea  stare  de  lucruri,  inimaginabilă  şi  de  negândit,  nu 
ar  exista  consum  deloc,  ci  numai  economisire,  acumulare  de  capital 
şi  investiţie.  Consumul  capitalului  nu  ar  fi  determinat  de  dispariţia 
dobânzii  originare  -  care  este  imposibilă  -  ci  de  încetarea  plăţilor  do¬ 
bânzii  către  proprietarii  de  capital.  Capitaliştii  şi-ar  consuma  bunurile 
de  capital  şi  capitalul,  tocmai  pentru  că  există  dobândă  originară,  şi  sa¬ 
tisfacerea  dorinţelor  în  prezent  este  preferată  satisfacerii  lor  ulterioare. 

Prin  urmare,  nu  se  pune  problema  abolirii  dobânzii  prin  nici  un  fel 
de  instituţii,  legi  sau  scheme  de  manipulare  bancară.  Dacă  cineva  do¬ 
reşte  să  „abolească  dobânda”,  acela  va  trebui  să-i  determine  pe  oameni 
să  acorde  unui  măr  disponibil  peste  100  de  ani  o  valoare  cel  puţin  egală 
cu  cea  pe  care  o  acordă  unui  măr  în  prezent.  Ceea  ce  se  poate  aboli  prin 
legi  şi  decrete  nu  este  decât  dreptul  capitaliştilor  de  a  primi  dobândă. 
Insă  asemenea  decrete  ar  atrage  consumul  capitalului  şi,  foarte  curând, 
ar  proiecta  omenirea  îndărăt,  în  starea  ei  originară,  de  sărăcie  naturală. 

3.  Nivelul  ratelor  dobânzii 

In  cazul  economisirii  simple  şi  în  cel  al  actorilor  economici  izolaţi,  di¬ 
ferenţa  între  valorile  acordate  satisfacerii  dorinţelor  în  perioade  diferi¬ 
te  din  viitor  se  manifestă  prin  măsura  în  care  se  îngrijesc  mai  mult  de 
perioade  mai  apropiate  decât  de  perioade  mai  îndepărtate  din  viitor. 

4.  Cf.  Robbins,  „On  a  Certain  Ambiguity  in  the  Conception  of  Stationary 
Equilibrium”,  The  Economic  Journal,  xl,  1930,  21 1  ff. 

în  condiţiile  corespunzătoare  unei  economii  de  piaţă,  rata  dobânzii 
originare  este,  admiţând  că  presupoziţiile  construcţiei  imaginare  a  unei 
economii  aflate  în  regim  de  rotaţie  uniformă  sunt  prezente,  egală  cu 
raportul  dintre  o  anumită  cantitate  de  bani  disponibilă  în  prezent  şi  o 
cantitate  disponibilă  la  o  dată  ulterioară,  care  este  considerată  echiva¬ 
lentă  cu  cea  dintâi. 

Rata  dobânzii  originare  direcţionează  activitatea  antreprenorilor.  Ea 
determină  lungimea  timpului  de  aşteptare  şi  perioada  de  producţie,  în 
fiecare  dintre  ramurile  industriale. 

Adesea,  oamenii  îşi  pun  întrebarea  care  dintre  ratele  dobânzii,  un 
nivel  „înalt”  sau  unul  „jos”,  stimulează  mai  mult  economisirea  şi  acu¬ 
mularea  de  capital  -  şi  care  mai  puţin.  întrebarea  este  lipsită  de  sens. 
Cu  cât  discount-ul  asociat  bunurilor  viitoare  este  mai  scăzut,  cu  atât 
mai  scăzută  este  rata  dobânzii  originare.  Oamenii  nu  economisesc  mai 
mult  datorită  unei  creşteri  a  ratei  dobânzii  originare,  iar  rata  dobânzii 
originare  nu  scade  datorită  unei  creşteri  a  volumului  economisirilor.  în 
absenţa  altor  modificări,  îndeosebi  ale  condiţiilor  instituţionale,  modi¬ 
ficările  ratelor  originare  ale  dobânzii  şi,  respectiv,  ale  volumului  econo¬ 
misirilor  sunt  două  aspecte  ale  aceluiaşi  fenomen.  Dispariţia  dobânzii 
originare  ar  fi  totuna  cu  dispariţia  consumului.  Creşterea  dobânzii  ori¬ 
ginare  dincolo  de  orice  limită  ar  fi  totuna  cu  dispariţia  economisirii  şi 
a  oricărei  forme  de  prevedere  pentru  viitor. 

Cantitatea  ofertei  disponibile  de  bunuri  de  capital  nu  influenţea¬ 
ză  nici  rata  dobânzii  originare,  nici  volumul  economisirilor  ulterioare. 
Nici  chiar  cea  mai  abundentă  ofertă  de  capital  nu  provoacă  în  mod  ne¬ 
cesar  nici  o  scădere  a  ratei  dobânzii  originare,  nici  o  scădere  a  propen¬ 
siunii  de  a  economisi.  Creşterea  acumulării  de  capital  şi  a  cantităţii  de 
capital  investit  per  capita  -  una  din  trăsăturile  caracteristice  ale  ţărilor 
economic  avansate  -  nu  provoacă  în  mod  necesar  nici  o  scădere  a  ratei 
dobânzii  originare,  nici  o  slăbire  a  propensiunii  indivizilor  de  a  efectua 
economisiri  suplimentare.  De  cele  mai  multe  ori,  cei  ce  au  de  a  face  cu 
aceste  chestiuni  cad  în  eroarea  de  a  nu  lua  în  consideraţie  decât  ratele 
de  piaţă  ale  dobânzii,  aşa  cum  sunt  ele  determinate  pe  piaţa  de  credite, 
însă  aceste  rate  brute  nu  exprimă  doar  nivelul  dobânzii  originare.  Ele 
conţin  în  plus  -  după  cum  vom  vedea  ulterior  -  şi  alte  elemente,  al 
căror  efect  explică  de  ce  ratele  brute  ale  dobânzii  sunt,  de  regulă,  mai 
ridicate  în  ţările  mai  sărace  decât  în  cele  mai  bogate. 

Se  spune  îndeobşte  că,  ceteris paribus,  cu  cât  indivizii  sunt  mai  bine 
aprovizionaţi  în  perspectiva  viitorului  imediat,  cu  atât  ei  se  aprovizi¬ 
onează  mai  abundent  pentru  viitorul  mai  îndepărtat.  Prin  urmare,  se 
spune,  volumul  total  de  economisire  şi  acumulare  de  capital  din  cadrul 

unui  sistem  economic  depinde  de  aranjamentul  populaţiei  în  grupuri 
cu  diverse  niveluri  de  venit.  Intr-o  societate  caracterizată  prin  egali¬ 
tatea  aproximativă  a  veniturilor  se  produce,  ni  se  spune,  mai  puţină 
economisire  decât  într-o  societate  în  care  există  mai  multă  inegalitate. 
Există  un  grăunte  de  adevăr  în  observaţiile  de  felul  acesta.  Dar  ele 
nu  sunt  decât  aserţiuni  privitoare  la  chestiuni  psihologice  şi,  ca  atare, 
sunt  lipsite  de  validitatea  şi  necesitatea  universală,  inerentă  aserţiunilor 
praxeologice.  Mai  mult,  printre  celelalte  lucruri  a  căror  invarianţă  este 
presupusă  [de  clauza  ceteris  paribus\  se  numără  scările  de  valori  ale 
diverselor  persoane,  judecăţile  lor  subiective  de  valoare,  atunci  când 
cumpănesc  avantajele  şi  dezavantajele  consumului  imediat  şi,  respectiv, 
ale  amânării  consumului.  Există,  fără  îndoială,  multe  persoane  ale  că¬ 
ror  comportamente  sunt  corect  descrise  astfel,  dar  există  şi  altele,  care 
acţionează  în  mod  diferit.  Ţăranii  francezi,  deşi  îndeobşte  persoane  cu 
{534}  averi  şi  venituri  moderate,  erau,  în  secolul  al  xix-lea,  larg  recunoscuţi 
pentru  obiceiurile  lor  parcimonioase,  în  vreme  ce  membrii  aristocraţiei 
bogate  şi  moştenitorii  marilor  averi,  acumulate  în  comerţ  şi  în  indus¬ 
trie,  erau  nu  mai  puţin  notorii  pentru  viaţa  lor  de  risipă. 

De  aceea,  este  imposibil  de  formulat  o  teoremă  praxeologică  privind 
relaţia  dintre,  pe  de  o  parte,  volumul  de  capital  disponibil  la  nivelul 
întregii  ţări,  sau  al  persoanelor  individuale  şi,  pe  de  altă  parte,  volumul 
economiilor  sau  al  consumului  de  capital  şi  nivelul  ratei  originare  a 
dobânzii.  Alocarea  resurselor  rare  în  vederea  satisfacerii  dorinţelor  în 
diverse  perioade  din  viitor  este  determinată  de  judecăţi  de  valoare  şi, 
indirect,  de  toţi  acei  factori  ce  alcătuiesc  personalitatea  omului  care 
acţionează. 

4.  Dobânda  originară  într-o  economie  aflată  în  schimbare 

Până  aici  am  tratat  problema  dobânzii  originare  în  anumite  ipoteze:  că 
tranzacţionarea  bunurilor  se  efectuează  prin  mijlocirea  unei  monede 
neutre;  că  economisirea,  acumularea  de  capital  şi  determinarea  ratelor 
dobânzii  nu  sunt  obstrucţionate  de  obstacole  instituţionale;  şi  că  între¬ 
gul  proces  economic  se  desfăşoară  în  cadrul  unei  economii  aflate  în  re¬ 
gim  de  rotaţie  uniformă.  In  capitolul  următor  vom  renunţa  la  primele 
două  dintre  aceste  ipoteze.  Acum  ne  propunem  să  analizăm  dobânda 
originară  într-o  economie  aflată  în  schimbare. 

Omul  care  doreşte  să  se  îngrijească  de  satisfacerea  unor  nevoi  viitoa¬ 
re  trebuie  să  anticipeze  corect  acele  nevoi.  Dacă  dă  greş  în  înţelegerea 
viitorului,  atunci  prevederea  lui  se  va  dovedi  mai  puţin  satisfăcătoare, 
sau  complet  inutilă.  Nu  există  nimic  de  felul  unei  economisiri  abstracte, 
care  ar  putea  să  asigure  satisfacerea  dorinţelor  tuturor  claselor  şi  care  să 


Dobânda 


S5i 


fie  neutră  faţă  de  modificările  ce  apar  la  nivelul  condiţiilor  acţiunii  şi  în 
evaluări.  Prin  urmare,  în  economia  aflată  în  schimbare,  dobânda  origi¬ 
nară  nu  poate  niciodată  să  apară  sub  formă  pură  şi  imaculată.  Numai 
în  cadrul  construcţiei  imaginare  a  unei  economii  aflate  în  regim  de  ro¬ 
taţie  uniformă,  simpla  trecere  a  timpului  aduce  la  maturitate  dobânda 
originară;  cu  trecerea  timpului  şi  cu  înaintarea  procesului  de  producţie, 
tot  mai  multă  valoare  se  adaugă,  aşa  zicând,  factorilor  complementari 
de  producţie;  la  încheierea  procesului  productiv,  trecerea  timpului  va  fi 
generat,  în  preţul  produsului,  cantitatea  completă  a  dobânzii  originare. 
In  economia  aflată  în  schimbare,  pe  parcursul  perioadei  de  produc¬ 
ţie  mai  apar  de  asemenea,  în  mod  sincronic,  modificări  ale  evaluărilor. 
Anumitor  bunuri  li  se  acordă  o  valoare  mai  ridicată  decât  în  prealabil, 
altora  una  mai  scăzută.  Aceste  modificări  sunt  cauza  care  generează 
profiturile  şi  pierderile  antreprenoriale.  Numai  acei  antreprenori  care, 
în  procesul  de  planificare,  au  anticipat  corect  configuraţia  ulterioară  a 
pieţei,  sunt  în  situaţia,  prin  vânzarea  produselor,  de  a  culege  un  sur¬ 
plus,  relativ  la  costurile  de  producţie  suportate  (care  includ  şi  dobânda 
originară).  Un  antreprenor  care  a  greşit  în  ce  priveşte  înţelegerea  sa 
speculativă  a  viitorului  nu-şi  poate  vinde  produsele  decât,  în  cel  mai 
bun  caz,  la  preţuri  care  nu-i  acoperă  complet  cheltuielile  plus  dobânda 
originară  pe  capitalul  investit. 

Ca  şi  profiturile  şi  pierderile  antreprenoriale,  dobânda  nu  este  un  preţ, 
ci  o  magnitudine  care  se  cere  izolată,  printr-un  anumit  tip  de  calcule, 
din  preţul  [total  al]  produselor  provenite  din  afacerile  încununate  de 
succes.  In  terminologia  economiştilor  clasici  britanici,5  diferenţa  brută 
dintre  preţul  la  care  se  vinde  o  marfă  şi  costurile  suportate  în  vederea 
producerii  ei  (care  nu  includeau  dobânda  pe  capitalul  investit)  purta 
numele  de  profit.  Ştiinţa  economică  modernă  concepe  această  mag¬ 
nitudine  ca  pe  un  complex  de  mărimi  catalactic  distincte.  Surplusul 
veniturilor  brute  în  raport  cu  cheltuielile,  pe  care  economiştii  clasici  îl 
numeau  profit,  include  preţul  muncii  prestate  de  antreprenorul  însuşi, 
în  vederea  desfăşurării  procesului  de  producţie,  dobânda  pe  capitalul 
investit  şi,  în  fine,  profitul  antreprenorial  propriu-zis.  Dacă  un  ase¬ 
menea  surplus  nu  a  fost  cules  deloc  din  vânzarea  produselor,  atunci 
antreprenorul  rămâne  lipsit  nu  numai  de  un  profit  propriu-zis,  ci  şi  de 
echivalentul  pe  piaţă  al  valorii  muncii  pe  care  a  prestat-o,  precum  şi  de 
dobânda  pe  capitalul  investit. 

Defalcarea  profitului  brut  (în  înţelesul  clasic  al  termenului)  în  sa¬ 
lariu  managerial,  dobândă  şi  profit  antreprenorial,  nu  este  doar  un 

5.  Cf.  R.  Whately,  Elements  of  Logic,  ed.  a  9-a,  Londra,  i848,pp.  354  fF. ;  E.  Cannan, 
A  History  of  the  Iheories  ofProduction  and  Distribution  in  English  Political  Economy,from 
1776  to  1848,  ed.  a  3-a,  Londra,  1924,  pp.  189  fF. 

instrument  al  teoriei  economice.  Este  o  procedură  care  s-a  dezvoltat, 
o  dată  cu  perfecţionarea  crescândă  a  practicilor  de  contabilitate  şi  de 
calcul  în  afaceri,  independent  de  raţionamentele  economiştilor,  în  lu¬ 
mea  rutinei  comerciale.  Afaceristul  priceput  şi  raţional  nu  acordă  nici 
o  semnificaţie  practică  acelui  concept  confuz  şi  deformat  de  profit  pe 
care  îl  întrebuinţau  economiştii  clasici.  Noţiunea  sa  de  costuri  de  pro¬ 
ducţie  include  preţul  potenţial  de  piaţă  al  propriilor  sale  servicii  con¬ 
sacrate  producţiei,  dobânda  plătită  pe  capitalul  împrumutat,  precum 
şi  dobânda  pe  care  ar  fi  putut-o  încasa,  în  condiţiile  date  ale  pieţei, 
pentru  capitalul  său  propriu  investit  în  afacere,  dacă  l-ar  fi  împrumutat 
altor  persoane.  In  ochii  lui  nu  reprezintă  profit  antreprenorial  decât  un 
surplus  de  venituri  raportat  la  costurile  calculate  în  felul  acesta.5 6 

Degajarea  salariilor  antreprenoriale  din  cadrul  complexului  tuturor 
celorlalte  mărimi  incluse  în  conceptul  de  profit  al  economiştilor  clasici 
nu  prezintă  probleme  deosebite.  Mai  dificil  este  de  separat  profitul 
antreprenorial  de  dobânda  originară.  In  cadrul  economiei  aflate  în 
{5  3  6}  schimbare,  dobânda  stipulată  în  contractele  de  credit  este  întotdeauna 
o  mărime  brută,  din  care  rata  pură  a  dobânzii  originare  trebuie  extrasă 
cu  ajutorul  unui  anumit  procedeu  de  calcul  şi  de  repartiţie  analitică. 
Am  văzut  deja  că,  în  fiecare  act  de  acordare  a  unui  împrumut,  există  un 
element  de  acţiune  antreprenorială,  chiar  fără  a  ţine  seama  de  proble¬ 
ma  modificărilor  puterii  de  cumpărare  a  monedei.  Acordarea  unui  cre¬ 
dit  este,  în  mod  necesar,  întotdeauna  o  speculaţie  antreprenorială,  care 
poate  eventual  să  se  soldeze  cu  un  eşec  şi  cu  pierderea  întregii  sume 
împrumutate.  Orice  dobândă  stipulată  şi  achitată  pentru  împrumuturi 
nu  include  doar  dobânda  originară,  ci  şi  profitul  antreprenorial. 

Faptul  acesta  a  provocat  multă  vreme  orientarea  eronată  a  tentati¬ 
velor  de  a  construi  o  teorie  satisfăcătoare  a  dobânzii.  Abia  elaborarea 
construcţiei  imaginare  a  unei  economii  aflate  în  stare  de  rotaţie  uni¬ 
form  repetitivă  a  fost  cea  care  a  făcut  posibilă  distincţia  precisă  între 
dobânda  originară  şi  profiturile  şi  pierderile  antreprenoriale. 

5 .  Calculul  dobânzii 

Dobânda  originară  este  rezultatul  evaluărilor,  care  fluctuează  şi  se  mo¬ 
difică  neîncetat.  Ea  fluctuează  şi  se  modifică  o  dată  cu  ele.  Obiceiul 
de  a  socoti  dobânda  pro  anno  nu  este  decât  o  uzanţă  comercială  şi  o 
regulă  comodă  de  efectuare  a  calculelor.  El  nu  afectează  nivelul  ratelor 
dobânzii,  aşa  cum  sunt  ele  determinate  de  piaţă. 

6.  Insă,  bineînţeles  că  actuala  confuzie,  deliberat  întreţinută  la  nivelul  tuturor  con¬ 
ceptelor  economice,  contribuie  la  obliterarea  acestei  distincţii.  Astfel,  în  Statele  Unite, 
atunci  când  se  referă  la  dividendele  plătite  de  corporaţii,  oamenii  vorbesc  despre  „pro¬ 
fituri”. 

Activitatea  antreprenorilor  tinde  să  determine  uniformizarea  ratelor 
dobânzii  originare,  în  întreg  cuprinsul  economiei  de  piaţă.  Dacă  în- 
tr-un  sector  al  pieţei  apare  o  marjă  între  preţurile  bunurilor  prezente  şi 
cele  ale  bunurilor  viitoare,  care  se  îndepărtează  de  marja  predominantă 
în  alte  sectoare,  atunci  tendinţa  de  egalizare  este  provocată  de  efortu¬ 
rile  afaceriştilor  de  a  pătrunde  în  acele  sectoare  în  care  marja  este  mai 
ridicată  şi  de  a  le  evita  pe  cele  în  care  ea  este  mai  scăzută.  In  condiţiile 
unei  economii  aflate  în  regim  de  rotaţie  uniformă,  rata  finală  a  dobân¬ 
zii  originare  este  aceeaşi  în  toate  sectoarele  pieţei. 

Evaluările  care  dau  naştere  dobânzii  originare  se  caracterizează  prin 
preferinţa  pentru  satisfacţie  într-o  perioadă  de  timp  mai  apropiată  din 
viitor,  în  comparaţie  cu  o  satisfacţie,  de  acelaşi  tip  şi  de  aceeaşi  măsură, 
situată  într-o  perioadă  mai  îndepărtată  de  timp  din  viitor.  Nimic  nu 
justifică  presupunerea  că  această  reducere  a  satisfacţiilor  situate  în  in¬ 
tervale  de  timp  mai  îndepărtate  progresează  continuu  şi  uniform.  Dacă 
am  admite  lucrul  acesta,  ar  rezulta  că  perioada  de  previziune  este  infi¬ 
nită.  Dar  simplul  fapt  că  persoanele  diferă  în  ceea  ce  priveşte  felul  lor 
de  a  prevedea  nevoile  viitoare  şi  că  previziunea  dincolo  de  o  anumită 
perioadă  apare  ca  deplasată,  chiar  şi  în  ochii  actorului  cel  mai  prevă¬ 
zător,  ne  interzice  să  gândim  perioada  de  previziune  ca  fiind  infinită. 

Uzanţele  pieţei  de  credit  nu  trebuie  să  ne  inducă  în  eroare.  Obiceiul 
este  de  a  stipula  o  rată  uniformă  a  dobânzii,  pentru  întreaga  durată  a 
contractelor  de  credit7  şi  de  a  calcula  dobânda  compusă  cu  ajutorul 
unei  rate  uniforme.  Adevărata  determinare  a  ratelor  dobânzii  este  in¬ 
dependentă  de  schemele  acestea  aritmetice  de  calcul  şi  de  altele  simi¬ 
lare.  Dacă  rata  dobânzii  este  inalterabil  fixată  prin  contract  pe  durata 
unei  perioade  de  timp,  atunci  modificările  ce  survin  în  rata  de  piaţă  a 
dobânzii  se  reflectă  în  schimbări  corespunzătoare  la  nivelul  preţurilor 
plătite  pentru  suma  principală  a  creditului,  ţinând  seama  de  faptul  că 
suma  principală  ce  urmează  a  fi  restituită  la  termenul  împrumutului 
este  inalterabil  fixată.  Concluzia  rămâne  aceeaşi,  indiferent  dacă  se 
calculează  cu  rate  fixe  ale  dobânzii  şi  cu  preţuri  variabile  pentru  suma 
principală,  sau  cu  rate  variabile  ale  dobânzii  şi  o  valoare  fixă  a  sumei 
principale,  sau  cu  variaţii  la  nivelul  ambelor  mărimi. 

Termenii  unui  contract  de  credit  nu  sunt  independenţi  de  durata 
stipulată  a  împrumutului.  Contractele  de  credit  sunt  evaluate  şi  esti¬ 
mate  diferit,  în  funcţie  de  durata  stipulată  a  împrumutului,  nu  numai 
pentru  că  acele  componente  ale  ratei  brute  a  dobânzii  de  piaţă  care  o 
fac  să  devieze  de  la  rata  dobânzii  originare  sunt  afectate  de  diferenţele 
existente  la  nivelul  duratei  împrumuturilor,  ci  şi  datorită  factorilor  care 
provoacă  modificări  ale  ratei  dobânzii  originare. 

7.  Desigur,  există  şi  devieri  de  la  această  practică. 

XX.  DOBÂNDA,  EXPANSIUNEA  CREDITULUI 
ŞI  CICLUL  DE  AFACERI 


i .  Problemele 

A 

In  economia  de  piaţă,  în  care  toate  actele  de  schimb  interpersonal 
sunt  efectuate  prin  intermediul  banilor,  categoria  „dobândă  origina¬ 
ră”  se  manifestă  îndeosebi  prin  dobânzile  pe  împrumuturi  băneşti. 

Am  arătat  deja  că,  în  cadrul  construcţiei  imaginare  a  unei  economii 
uniform  repetitive,  rata  dobânzii  originare  este  uniformă.  In  întregul 
sistem  există  o  singură  rată  a  dobânzii.  Rata  dobânzii  pentru  credite 
coincide  cu  rata  dobânzii  originare,  aşa  cum  se  manifestă  ea  în  raportul 
dintre  preţurile  bunurilor  prezente  şi  cele  ale  bunurilor  viitoare.  Putem 
vorbi,  în  acest  caz,  de  o  rată  neutră  a  dobânzii. 

Economia  uniform  repetitivă  presupune  neutralitatea  banilor. 
Deoarece  banii  nu  pot  fi  niciodată  neutri,  se  ivesc  probleme  deosebite. 

Dacă  relaţia  monetară  -  adică  raportul  dintre  cererea  şi  oferta  pentru 
deţineri  monetare  -  se  modifică,  atunci  toate  preţurile  la  bunuri  şi  ser¬ 
vicii  sunt  afectate.  Insă  aceste  schimbări  nu  afectează  preţurile  diverse¬ 
lor  bunuri  şi  servicii  în  acelaşi  timp  şi  în  aceeaşi  măsură.  Modificările 
avuţiei  şi  ale  venitului  diverselor  persoane,  care  apar  în  consecinţă,  pot 
şi  ele  modifica  datele  ce  determină  nivelul  dobânzii  originare.  Starea 
finală  a  ratei  dobânzii  originare,  către  care  sistemul  tinde  după  apariţia 
unor  modificări  ale  relaţiei  monetare,  nu  mai  este  aceeaşi  cu  starea 
finală  către  care  tindea  mai  înainte.  Astfel,  forţa  motrice  a  banilor  are 
capacitatea  de  a  provoca  modificări  ireversibile  ale  ratei  finale  a  dobân¬ 
zii  originare  şi  a  dobânzii  neutre. 

Există  apoi  o  a  doua  problemă,  chiar  mai  însemnată,  care  poate  fi 
însă,  desigur,  privită  şi  ca  un  aspect  al  primeia.  Modificările  relaţiei 
monetare  pot,  în  anumite  circumstanţe,  să  afecteze  mai  întâi  piaţa  de 
credit,  în  care  rata  de  piaţă  a  dobânzii  pentru  împrumuturi  -  pe  care  o 
putem  numi  şi  rata  brută  (sau  de  piaţă)  a  dobânzii  -  este  influenţată  de 
cererea  şi  oferta  pentru  împrumuturi.  Este  oare  cu  putinţă  ca  asemenea 
modificări  ale  ratei  monetare  brute  să  determine  devieri  definitive  ale 
ratei  nete  a  dobânzii,  pe  care  o  include,  în  raport  cu  nivelul  corespun- 
{539}  zător  al  dobânzii  originare,  aşadar  al  diferenţei  dintre  evaluarea  pentru 
bunuri  prezente  şi  cea  pentru  bunuri  viitoare?  Este  oare  cu  putinţă 

ca  evenimentele  de  pe  piaţa  de  credit  să  elimine  dobânda  originară, 
parţial  sau  total?  Nici  un  economist  nu  va  ezita  să  răspundă  negativ  la 
aceste  întrebări.  Dar  atunci  se  ridică  încă  o  problemă:  cum  se  produce 
reajustarea  ratei  monetare  brute  la  nivelul  condiţionat  de  rata  dobânzii 
originare,  ca  urmare  a  interacţiunii  factorilor  de  piaţă? 

Aceste  probleme  sunt  dificile.  Sunt  problemele  la  care  economiştii 
au  încercat  să  răspundă  atunci  când  au  discutat  sistemele  bancare,  mij¬ 
loacele  fiduciare  şi  creditul  de  circulaţie,  expansiunea  creditului,  gra¬ 
tuitatea  sau  negratuitatea  creditului,  fluctuaţiile  ciclice  ale  afacerilor  şi 
toate  celelalte  probleme  legate  de  schimbul  indirect. 

2.  Componenta  antreprenorială  a  ratei 
brute  de  piaţă  a  dobânzii 

Ratele  de  piaţă  ale  dobânzii  pentru  împrumuturi  nu  sunt  ratele  pure 
ale  dobânzii.  Printre  componentele  ce  contribuie  la  valoarea  lor  no¬ 
minală  sunt  şi  elemente  care  nu  reprezintă  dobândă.  Creditorul  este 
întotdeauna  un  antreprenor.  Fiecare  acordare  de  credit  este  o  între¬ 
prindere  antreprenorială,  speculativă,  al  cărei  succes  sau  eşec  este  in¬ 
cert.  Creditorul  se  confruntă  întotdeauna  cu  posibilitatea  de  a  pierde  o 
parte,  sau  întreaga  sumă  dată  cu  împrumut.  Conduita  sa  în  momentul 
negocierii  termenilor  contractului  cu  un  posibil  beneficiar  al  împru¬ 
mutului  este  determinată  de  felul  cum  estimează  acest  pericol. 

Nu  există  garanţii  perfecte  nici  în  activitatea  de  acordare  de  împru¬ 
muturi  băneşti,  nici  în  alte  categorii  de  tranzacţii  de  creditare  şi  cu  plăţi 
amânate.  Debitorii,  garanţii  şi  chezăşii  pot  deveni  insolvenţi.  Gajurile 
şi  titlurile  ipotecare  îşi  pot  pierde  complet  valoarea.  Creditorul  este 
întotdeauna  un  partener  virtual  al  debitorului  sau  un  proprietar  virtu¬ 
al  al  proprietăţilor  amanetate  şi  ipotecate.  Modificările  datelor  pieţei 
privitoare  la  ele  îl  pot  afecta.  El  şi-a  legat  soarta  de  aceea  a  debitorului, 
sau  de  schimbările  ce  afectează  preţul  gajurilor.  Capitalul  în  sine  nu 
generează  dobândă;  el  trebuie  să  fie  bine  utilizat  şi  investit,  nu  numai 
pentru  a  aduce  dobândă,  ci  şi  pentru  ca  să  nu  dispară  complet.  Zicala 
pecunia pecuniam  părere  non  potest  (banul  nu  poate  da  naştere  la  bani) 
este  validă  în  acest  sens,  care  diferă,  desigur,  radical  de  sensul  pe  care 
i-1  atribuiau  filosofii  antici  şi  medievali.  Dobânda  brută  nu  poate  fi 
culeasă  decât  de  creditorii  care  sunt  încununaţi  de  succes  în  activitatea 
lor  de  creditare.  în  cazurile  în  care  câştigă  o  anumită  dobândă  netă,  ea 
este  inclusă  într-un  câştig  ce  conţine  şi  alte  elemente,  pe  lângă  simpla 
dobândă  netă.  Dobânda  netă  este  o  mărime  pe  care  numai  gândirea 
analitică  o  poate  extrage  din  veniturile  brute  ale  creditorului.  {540} 

Componenta  antreprenorială  inclusă  în  încasările  brute  ale  credito¬ 
rului  este  determinată  de  toţi  acei  factori  care  intervin  într-o  operaţiu¬ 
ne  antreprenorială.  Mai  mult,  ea  este  codeterminată  de  aranjamentele 
legale  şi  instituţionale.  Contractele  care  plasează  garanţia,  sau  pe  de¬ 
bitor  şi  averea  lui,  ca  pe  un  tampon  între  creditor  şi  consecinţele  de¬ 
zastruoase  ale  malinvestirii  capitalului  împrumutat  sunt  condiţionate 
de  legi  şi  instituţii.  Creditorul  este  mai  puţin  expus  la  pierderi  şi  fali¬ 
ment  în  comparaţie  cu  debitorul  numai  în  măsura  în  care  acest  cadru 
legal  şi  instituţional  îi  permite  să  impună  respectarea  drepturilor  sale 
contractuale  de  către  datornicii  refractari.  Insă  nu  este  cazul  ca  teoria 
economică  să  se  implice  într-o  cercetare  amănunţită  a  aspectelor  legale 
privitoare  la  obligaţiuni  şi  poliţe,  acţiuni  preferate,  ipoteci  şi  alte  feluri 
de  tranzacţii  de  credit. 

Componenta  antreprenorială  este  prezentă  în  toate  tipurile  de  îm¬ 
prumuturi.  Există  obiceiul  de  a  distinge  între  consum  sau  împrumuturi 
personale,  pe  de  o  parte  -  şi  împrumuturi  productive,  sau  destinate  afa¬ 
cerilor,  pe  de  altă  parte.  Elementul  caracteristic  al  primei  categorii  este 
că  îi  permite  celui  ce  ia  cu  împrumut  să  cheltuiască  încasări  viitoare 
anticipate.  Achiziţionând  un  drept  asupra  unei  părţi  din  aceste  încasări 
viitoare,  creditorul  devine,  practic,  un  antreprenor,  ca  şi  cum  ar  achi¬ 
ziţiona  o  parte  din  încasările  viitoare  ale  unei  afaceri.  Incertitudinea 
specifică  referitoare  la  rezultatul  operaţiunii  sale  de  creditare  priveşte 
incertitudinea  legată  de  aceste  încasări  viitoare. 

Există,  de  asemenea,  obiceiul  de  a  distinge  între  împrumuturi  priva¬ 
te  şi,  respectiv,  publice,  adică  împrumuturi  către  guverne  şi  către  sub¬ 
diviziuni  ale  acestora.  Incertitudinea  specifică  inerentă  acestor  împru¬ 
muturi  priveşte  supravieţuirea  puterii  seculare.  Imperiile  se  pot  prăbuşi, 
iar  guvernele  pot  fi  răsturnate  de  revoluţionari  care  nu  sunt  dispuşi 
să-şi  asume  responsabilitatea  pentru  datoriile  contractate  de  predece¬ 
sorii  lor.  Că  mai  există,  în  plus,  ceva  inerent  vicios  în  toate  tipurile  de 
împrumuturi  guvernamentale  pe  termen  lung,  am  arătat  deja.1 

Deasupra  tuturor  tipurilor  de  contracte  cu  plăţi  amânate  atârnă,  ca 
sabia  lui  Damocles,  pericolul  amestecului  guvernamental.  Opinia  pu¬ 
blică  a  fost  totdeauna  defavorabilă  creditorilor.  Creditorii  erau  iden¬ 
tificaţi  cu  bogaţii  cei  leneşi,  iar  debitorii  cu  săracii  cei  harnici.  Opinia 
publică  îi  detestă  pe  cei  dintâi,  ca  pe  nişte  exploatatori  nemiloşi  şi  se 
înduioşează  de  cei  din  urmă,  ca  de  nişte  victime  inocente  ale  opre¬ 
siunii.  Ea  consideră  intervenţia  guvernamentală,  în  vederea  limitării 
drepturilor  creditorilor,  ca  fiind  o  măsură  extrem  de  benefică  pentru 
imensa  majoritate,  în  dauna  unei  reduse  minorităţi  de  cămătari  înrăiţi. 

i.  Cf.  supra,  pp.  226-228. 

Ea  nu  a  băgat  câtuşi  de  puţin  de  seamă  că  inovaţiile  capitaliste  din 
secolul  al  xix-lea  au  schimbat  complet  compoziţia  claselor  de  credi¬ 
tori  şi  de  debitori.  Pe  vremea  lui  Solon  atenianul,  sau  a  vechilor  legi  {541} 
agrare  romane,  sau  în  Evul  Mediu,  creditori  erau  în  general  bogaţii,  şi 
debitori  erau  săracii.  Dar  în  veacul  acesta,  cu  obligaţiuni  şi  poliţe,  bănci 
ipotecare,  bănci  de  economii,  poliţe  de  asigurare  pe  viaţă  şi  beneficii  ce 
ţin  de  securitatea  socială,  masele  de  oameni  cu  venituri  mai  moderate 
sunt  mai  degrabă  ele  însele  creditoare.  Bogaţii,  pe  de  altă  parte,  în 
calitatea  lor  de  posesori  de  acţiuni,  de  capacităţi  productive,  de  ferme 
şi  de  proprietăţi  imobiliare,  sunt  mai  frecvent  debitori  decât  creditori. 
Solicitând  exproprierea  creditorilor,  masele  îşi  subminează  involuntar 
propriile  interese. 

Cu  o  asemenea  orientare  a  opiniei  publice,  perspectivele  nefavorabi¬ 
le  ale  creditorului  de  a  fi  păgubit  de  măsuri  orientate  împotriva  credi¬ 
torilor  nu  sunt  contrabalansate  de  o  perspectivă  favorabilă,  de  a  fi  favo¬ 
rizat  prin  măsuri  orientate  împotriva  debitorilor.  Dacă  pericolul  politic 
ar  fi  limitat  la  piaţa  de  credite  -  şi  nu  ar  afecta  astăzi  în  egală  măsură 
toate  tipurile  de  proprietate  privată  asupra  mijloacelor  de  producţie  -, 
acest  dezechilibru  ar  induce  o  tendinţă  unilaterală  de  creştere  a  com¬ 
ponentei  antreprenoriale  conţinute  în  rata  brută  a  dobânzii.  După  cum 
stau  însă  lucrurile  în  vremurile  noastre,  nici  un  fel  de  investiţie  nu  este 
ferită  de  pericolele  politice  ale  măsurilor  anticapitaliste.  Capitalistul 
nu-şi  poate  reduce  vulnerabilitatea  averii  optând  pentru  investiţii  di¬ 
recte  în  afaceri,  mai  degrabă  decât  pentru  acordarea  capitalului  său  cu 
împrumut,  în  sectorul  de  afaceri  sau  către  guvern. 

Riscurile  politice  asociate  cu  împrumuturile  băneşti  nu  afectează 
nivelul  dobânzii  originare;  ele  afectează  componenta  antreprenorială 
inclusă  în  rata  brută  de  piaţă.  In  cazuri  extreme  -  adică  într-o  situaţie 
în  care  este  considerată  iminentă  nulificarea  tuturor  contractelor  refe¬ 
ritoare  la  plăţi  amânate  -  ele  ar  determina  componenta  antreprenorială 
să  crească  dincolo  de  orice  limită.2 

3 .  Prima  de  preţ  ca  o  componentă  a  ratei  brute  a  dobânzii 

Banii  sunt  neutri  dacă  modificările  induse  monetar  ale  puterii  de  cum¬ 
părare  a  unităţii  monetare  afectează  preţurile  tuturor  bunurilor  şi  ser¬ 
viciilor  în  acelaşi  timp  şi  în  aceeaşi  măsură.  Dacă  banii  ar  fi  neutri, 
atunci  ne-am  putea  imagina  o  rată  neutră  a  dobânzii,  presupunând  că 

2.  Diferenţa  dintre  cazul  acesta  (cazul  b )  şi  cazul  unui  sfârşit  anticipat  al  tuturor 
lucrurilor  pământeşti  (cazul  a),  tratat  la  p.  527,  este  următoarea:  în  cazul  a,  dobânda 
originară  creşte  nelimitat  deoarece  bunurile  viitoare  devin  complet  inutile;  în  cazul  b, 
dobânda  originară  nu  se  modifică,  dar  componenta  antreprenorială  creşte  nelimitat. 

n-ar  exista  plăţi  amânate.  Dacă  există  plăţi  amânate,  făcând  abstracţie 
de  poziţia  antreprenorială  a  creditorului  şi  de  componenta  antrepreno- 
rială  corespunzătoare  a  ratei  brute  a  dobânzii,  trebuie  să  mai  postulăm 
{542}  că  eventualitatea  unor  modificări  ulterioare  a  puterii  de  cumpărare  este 
luată  în  calcul,  la  momentul  stipulării  termenilor  contractului.  Suma 
principală  trebuie  înmulţită  periodic  cu  indexul  numeric  corespunză¬ 
tor,  pentru  a  creşte  sau  a  fi  redusă  astfel,  în  concordanţă  cu  variaţiile 
survenite  ale  puterii  de  cumpărare.  O  dată  cu  ajustarea  sumei  princi¬ 
pale,  suma  din  care  se  calculează  rata  dobânzii  se  modifică  şi  ea.  Rata 
aceasta  va  fi,  astfel,  o  rată  neutră  a  dobânzii. 

în  condiţiile  unei  monede  neutre,  neutralizarea  ratei  dobânzii  ar 
putea  fi  atinsă  şi  pe  altă  cale,  anume  ca  părţile  [contractante]  să  fie 
în  măsură  de  a  anticipa  corect  modificările  ulterioare  ale  puterii  de 
cumpărare.  Ele  ar  putea  stipula  o  rată  brută  a  dobânzii  care  să  includă 
o  marjă  pentru  asemenea  modificări,  un  adaos  sau  un  scăzământ  pro¬ 
centual  din  rata  originară  a  dobânzii.  Putem  numi  această  marj  &  primă 
de  preţ  -  şi  ea  poate  fi  pozitivă  sau  negativă.  în  cazul  unei  deflaţii  aflate 
în  progres  rapid,  prima  negativă  de  preţ  ar  putea  nu  doar  să  „înghită” 
întreaga  rată  a  dobânzii  originare,  ci  chiar  şi  să  „răstoarne”  rata  brută, 
transformând-o  într-o  cantitate  negativă  -  într-o  cantitate  extrasă  din 
contul  creditorului.  Dacă  prima  de  preţ  este  corect  calculată,  atunci 
nici  poziţia  debitorului,  nici  a  creditorului  nu  vor  fi  afectate  de  mo¬ 
dificările  survenite  la  nivelul  puterii  de  cumpărare.  Rata  dobânzii  este 
neutră. 

Pe  de  altă  parte,  toate  aceste  presupoziţii  nu  numai  că  sunt  imagi¬ 
nare,  ele  nu  pot  fi  gândite  până  la  capăt  fără  contradicţii,  nici  măcar 
ipotetic.  în  economia  aflată  în  schimbare,  rata  dobânzii  nu  poate  fi 
niciodată  neutră.  în  economia  aflată  în  schimbare  nu  există  o  rată  uni¬ 
formă  a  dobânzii  originare;  există  doar  o  tendinţă  către  stabilirea  unei 
asemenea  uniformităţi.  înainte  de  a  fi  atinsă  starea  finală  corespunză¬ 
toare  dobânzii  originare  se  ivesc  noi  modificări  ale  datelor,  care  devi¬ 
ază  din  nou  mişcarea  ratelor  dobânzii,  către  o  nouă  stare  finală.  Acolo 
unde  totul  se  găseşte  neîncetat  în  flux,  nu  poate  să  se  formeze  nici  un 
fel  de  rată  neutră  a  dobânzii. 

în  lumea  reală,  toate  preţurile  fluctuează,  şi  oamenii  care  acţionează 
sunt  nevoiţi  să  ţină  pe  deplin  seama  de  aceste  schimbări.  Antreprenorii 
se  lansează  în  întreprinderi  de  afaceri  şi  capitaliştii  îşi  modifică  investi¬ 
ţiile  numai  pentru  că  anticipează  asemenea  modificări  şi  doresc  să  pro¬ 
fite  de  pe  urma  lor.  Economia  de  piaţă  poate  fi  caracterizată,  în  esenţă, 
ca  fiind  un  sistem  social  în  care  prevalează  necontenit  un  incitativ  de 
îmbunătăţire.  Cei  mai  străvăzători  şi  mai  întreprinzători  indivizi  sunt 

stimulaţi  să  câştige  profituri  prin  reajustarea  continuă  a  configuraţiei 
activităţilor  productive,  astfel  încât  să  fie  satisfăcute  în  cel  mai  adec¬ 
vat  mod  cu  putinţă  dorinţele  consumatorilor:  atât  acele  nevoi  de  care 
consumatorii  înşişi  sunt  deja  conştienţi,  cât  şi  acele  nevoi  latente,  la  a 
căror  satisfacere  ei  înşişi  încă  nu  s-au  gândit.  Aceste  întreprinderi  spe¬ 
culative  ale  promotorilor  determină  în  fiecare  zi  câte  o  nouă  revoluţie 
a  structurii  preţurilor,  prin  urmare  şi  a  nivelului  ratei  de  piaţă  brute  a 
dobânzii. 

Persoana  care  anticipează  o  creştere  a  anumitor  preţuri  pătrunde  pe 
piaţa  de  credite  în  calitate  de  solicitant  de  împrumuturi  şi  este  dispusă 
să  ofere  o  rată  mai  ridicată  a  dobânzii  brute  decât  dacă  ar  anticipa  o 
creştere  mai  puţin  semnificativă  a  preţurilor,  sau  nici  un  fel  de  creştere. 
Creditorul,  pe  de  altă  parte,  dacă  anticipează  el  însuşi  o  creştere  a  pre¬ 
ţurilor,  furnizează  împrumuturi  numai  dacă  rata  brută  este  mai  ridicată 
decât  ar  fi  într-o  situaţie  de  piaţă  în  care  nu  ar  fi  anticipate  creşteri  atât 
de  semnificative,  sau  chiar  nu  ar  fi  anticipate  nici  un  fel  de  creşteri  ale 
preţurilor.  Cel  ce  ia  cu  împrumut  nu  este  descurajat  de  o  rată  mai  ridi¬ 
cată,  dacă  proiectul  său  pare  a  oferi  perspective  atât  de  favorabile,  încât 
să  poată  acoperi  costurile  sporite.  Cel  ce  dă  cu  împrumut  s-ar  abţine  de 
la  a  mai  împrumuta  şi  s-ar  implica  el  însuşi  în  calitate  de  antreprenor 
şi  licitator  de  bunuri  şi  servicii  pe  piaţă,  dacă  rata  brută  a  dobânzii  nu 
l-ar  compensa  pentru  profiturile  pe  care  le  poate  culege  în  felul  acesta. 
Astfel,  anticiparea  unei  creşteri  a  preţurilor  are  tendinţa  de  a  induce  o 
creştere  a  ratei  brute,  în  vreme  ce  anticiparea  unei  scăderi  a  preţurilor 
induce  scăderea  ei.  Dacă  modificările  anticipate  în  structura  preţurilor 
privesc  numai  un  grup  limitat  de  bunuri  şi  servicii  şi  sunt  contraba¬ 
lansate  de  anticiparea  unei  modificări  de  sens  opus  a  preţurilor  la  alte 
bunuri,  aşa  cum  este  cazul  în  absenţa  unei  modificări  a  relaţiei  mone¬ 
tare,  atunci  cele  două  tendinţe  opuse  se  echilibrează  în  ansamblu.  Dar 
dacă  relaţia  monetară  este  sensibil  alterată  şi  se  anticipează  o  creştere 
sau  o  scădere  generală  a  preţurilor  la  toate  bunurile  şi  serviciile,  atunci 
una  dintre  tendinţe  predomină.  In  toate  înţelegerile  contractuale  refe¬ 
ritoare  la  plăţi  amânate  se  iveşte  o  primă  de  preţ  pozitivă  sau  negativă.3 

Rolul  primei  de  preţ  în  cadrul  economiei  aflate  în  schimbare  diferă 
de  rolul  pe  care  i  l-am  atribuit  în  schema  ipotetică  şi  irealizabilă  dez¬ 
voltată  mai  sus.  Ea  nu  poate  niciodată  îndepărta  în  întregime,  nici  mă¬ 
car  întrucât  priveşte  doar  operaţiunile  de  credit,  efectele  schimbărilor 
în  relaţia  monetară;  ea  nu  poate  niciodată  neutraliza  ratele  dobânzii. 
Ea  nu  poate  altera  faptul  că  banii  sunt  înzestraţi  în  mod  esenţial  cu  o 
forţă  motrice  care  le  este  proprie.  Chiar  şi  dacă  toţi  actorii  ar  cunoaşte 

3.  Cf.  Irving  Fisher,  The  Rate  oflnterest,  New  York,  1907,  pp.  77  ff. 

corect  şi  în  întregime  datele  cantitative  privitoare  la  oferta  de  bani  (în 
sens  larg)  din  întregul  sistem  economic,  datele  la  care  ar  urma  să  se 
petreacă  aceste  schimbări  şi  ce  indivizi  ar  urma  să  fie  afectaţi  primii  de 
ele,  ei  nu  ar  fi  în  situaţia  de  a  şti  dinainte  dacă  şi  în  ce  măsură  cererea 
pentru  banii  destinaţi  deţinerilor  monetare  s-ar  modifica  şi  în  ce  ordi¬ 
ne  secvenţială  şi  în  ce  măsură  preţurile  diverselor  bunuri  s-ar  modifica. 
Prima  de  preţ  n-ar  putea  să  anihileze  efectele  modificărilor  relaţiei 
monetare  asupra  amplorii  substanţiale  şi  a  semnificaţiei  economice  a 
contractelor  de  credit  decât  dacă  apariţia  ei  ar  precede  apariţia  modifi¬ 
cărilor  de  preţuri  generate  de  modificările  relaţiei  monetare.  Ar  trebui 
{544}  ca  ea  să  fie  produsul  unor  socoteli  prin  intermediul  cărora  actorii  ar 
încerca  să  calculeze  în  avans  datele  şi  măsurile  acestor  modificări  de 
preţuri,  privitoare  la  toate  bunurile  şi  serviciile  care  le  afectează,  direct 
sau  indirect,  propria  satisfacţie.  Dar  asemenea  calcule  nu  sunt  posibile, 
deoarece  efectuarea  lor  ar  necesita  o  cunoaştere  perfectă  a  condiţiilor 
şi  a  evaluărilor  viitoare. 

Formarea  unei  prime  de  preţ  nu  este  produsul  unei  operaţiuni  arit¬ 
metice,  care  să  poată  furniza  informaţie  adecvată  şi  să  poată  elimina 
incertitudinea  privitoare  la  viitor.  Ea  este  rezultatul  înţelegerii  specifi¬ 
ce  a  viitorului  de  către  promotori  -  şi  a  calculelor  bazate  pe  o  asemenea 
înţelegere  ale  acestora.  Ea  se  înfiripă  pas  cu  pas,  îndată  ce,  mai  întâi, 
câţiva  actori,  şi  apoi,  succesiv,  din  ce  în  ce  mai  mulţi  devin  conştienţi  de 
faptul  că  piaţa  se  confruntă  cu  modificări  induse  monetar  ale  relaţiei 
monetare  şi,  prin  urmare,  cu  o  tendinţă  orientată  într-o  anumită  direc¬ 
ţie.  Numai  la  momentul  când  oamenii  încep  să  vândă  sau  să  cumpere, 
pentru  a  profita  de  pe  urma  acestei  tendinţe,  apare  prima  de  preţ. 

Este  necesar  să  se  înţeleagă  că  prima  de  preţ  este  produsul  specula¬ 
ţiilor  care  anticipează  schimbări  ale  relaţiei  monetare.  Ceea  ce  induce 
apariţia  ei  -  în  cazul  anticipării  că  tendinţa  inflaţionistă  se  va  menţine 
-  este  deja  un  prim  semn  al  fenomenului  care  mai  târziu,  când  se  va 
generaliza,  se  va  numi  „precipitare  asupra  valorilor  reale”  (,, flight  into 
real  values ”),  iar  în  final  va  produce  aşa- numitul  crack-up  boom  [sinco¬ 
pa  care  pune  capăt  avântului  iluzoriu  al  afacerilor]  şi  prăbuşirea  siste¬ 
mului  monetar  în  chestiune.  Ca  în  toate  celelalte  situaţii  care  privesc 
înţelegerea  specifică  a  evoluţiilor  viitoare,  speculatorii  pot  greşi,  mişca¬ 
rea  inflaţionistă  sau  deflaţionistă  poate  înceta  sau  se  poate  încetini,  iar 
preţurile  pot  să  difere  de  ceea  ce  anticipau  ei. 

Propensiunea  sporită  de  a  cumpăra  şi  de  a  vinde,  care  generează  pri¬ 
ma  de  preţ,  afectează,  de  regulă,  creditele  pe  termen  scurt  mai  repede 
şi  în  mai  mare  măsură  decât  creditele  pe  termen  lung.  In  măsura  în 
care  lucrurile  se  petrec  astfel,  prima  de  preţ  afectează  la  început  piaţa 


Dobânda,  expansiunea  creditului  şi  ciclul  de  afaceri  561 

de  credite  pe  termen  scurt  şi  abia  mai  târziu,  în  virtutea  concatenării 
tuturor  segmentelor  pieţei,  afectează  şi  piaţa  de  credite  pe  termen  lung. 
Pe  de  altă  parte,  există  situaţii  în  care  o  primă  de  preţ  la  împrumuturile 
pe  termen  lung  apare  în  mod  independent  de  ce  se  întâmplă  cu  împru¬ 
muturile  pe  termen  scurt.  Aşa  stăteau  lucrurile  îndeosebi  în  sfera  cre¬ 
ditelor  internaţionale,  pe  vremea  când  încă  mai  exista  o  piaţă  interna¬ 
ţională  de  capital  viguroasă.  Se  întâmpla  uneori  ca,  relativ  la  evoluţiile 
pe  termen  scurt  ale  monedei  naţionale  ale  unei  ţări  străine,  creditorii 
să  fie  încrezători;  creditelor  pe  termen  scurt  stipulate  în  acea  monedă 
nu  li  se  asocia  nici  o  primă  de  preţ,  sau  li  se  asocia  doar  una  redusă. 
Insă  anticipările  aspectelor  monedei  respective  care  ţineau  de  termenul 
lung  erau  mai  puţin  favorabile  şi,  prin  urmare,  în  contractele  pe  termen 
lung  se  lua  în  calcul  o  primă  de  preţ  considerabilă.  Rezultatul  era  că 
împrumuturile  pe  termen  lung  stipulate  în  respectiva  monedă  puteau 
fi  comercializate  doar  la  o  rată  superioară  împrumuturilor  acordate 
aceluiaşi  debitor,  dar  stipulate  în  aur  sau  într-o  monedă  străină. 

Am  indicat  unul  dintre  motivele  pentru  care  prima  de  preţ  poate, 
în  cel  mai  bun  caz,  să  amortizeze,  practic,  repercusiunile  modificărilor 
induse  monetar  ale  relaţiei  monetare  asupra  conţinutului  tranzacţiilor 
de  credit  -  fără  însă  a  le  putea  elimina  vreodată  în  întregime.  (Un 
al  doilea  motiv  îl  vom  indica  în  secţiunea  următoare.)  Prima  de  preţ 
rămâne  întotdeauna  în  urma  modificărilor  puterii  de  cumpărare,  deoa¬ 
rece  ceea  ce  o  generează  nu  este  modificarea  cantităţii  de  bani  (în  sens 
larg),  ci  efectele  (care  în  mod  necesar  survin  mai  târziu)  pe  care  această 
modificare  le  are  asupra  structurii  preţurilor.  Abia  în  stadiul  final  al 
unei  inflaţii  accelerate  se  schimbă  lucrurile.  Panica  iscată  de  catastrofa 
monetară,  sincopa  care  pune  capăt  avântului  iluzoriu  al  afacerilor  ( the 
crack-up  boom),  nu  se  caracterizează  doar  printr-o  tendinţă  de  scădere 
a  preţurilor  dincolo  de  orice  măsură,  ci  şi  printr-o  creştere  dincolo 
de  orice  măsură  a  primei  pozitive  de  preţ.  Nici  un  fel  de  rată  brută  a 
dobânzii,  indiferent  cât  de  ridicată,  nu  mai  apare  în  ochii  potenţialului 
creditor  ca  fiind  suficient  de  mare  pentru  a  compensa  pierderile  an¬ 
ticipate  de  pe  urma  scăderii  tot  mai  rapide  a  puterii  de  cumpărare  a 
unităţii  monetare.  El  se  abţine  de  la  a  furniza  împrumuturi  şi  preferă 
să-şi  achiziţioneze  bunuri  „reale”.  Piaţa  de  credite  ajunge  la  o  încetare 
a  activităţii. 


(545) 


4.  Piaţa  de  credite 

Ratele  brute  ale  dobânzii,  aşa  cum  se  formează  ele  pe  piaţa  de  credite, 
nu  sunt  uniforme.  Componenta  antreprenorială  pe  care  o  includ  ele 

întotdeauna  variază,  în  funcţie  de  caracteristicile  specifice  ale  fiecărei 
afaceri.  Faptul  că  toate  studiile  istorice  şi  statistice  dedicate  evoluţiei 
ratelor  dobânzii  ignoră  acest  factor  este  una  dintre  principalele  lor  de¬ 
ficienţe.  Este  inutilă  aranjarea  în  serii  temporale  a  datelor  referitoare 
la  ratele  dobânzii  pe  piaţa  deschisă  sau  a  ratelor  de  scont  ale  băncilor 
centrale.  Diferitele  date  disponibile  pentru  construcţia  de  atari  serii 
temporale  sunt  incomensurabile.  Ratele  de  scont  ale  aceleiaşi  bănci 
centrale  au  semnificaţii  diferite  în  intervale  diferite  de  timp.  Condiţiile 
instituţionale  care  afectează  activităţile  băncilor  centrale,  ale  băncilor 
private  şi  ale  pieţelor  organizate  de  credit  din  diferite  ţări  sunt  atât 
de  diferite,  încât  este  total  greşit  să  se  compare  ratele  nominale  ale 
dobânzii,  fără  a  ţine  cu  scrupulozitate  seama  de  aceste  diversităţi.  Ştim 
a  priori  că,  ceteris  paribus ,  furnizorii  de  împrumuturi  sunt  motivaţi  să 
prefere  ratele  ridicate  ale  dobânzii  în  locul  celor  scăzute,  iar  debitorii 
să  le  prefere  pe  cele  scăzute  în  locul  celor  ridicate.  Dar  celelalte  lucruri 
nu  rămân  niciodată  neschimbate.  Pe  piaţa  de  credite  prevalează  o  ten¬ 
dinţă  de  egalizare  a  ratelor  brute  ale  dobânzii  la  împrumuturile  pentru 
{546}  care  factorii  ce  determină  nivelul  componentei  antreprenoriale  şi  al 
primei  de  preţ  sunt  aceiaşi.  Cunoaşterea  acestui  fapt  ne  furnizează  un 
instrument  mental  pentru  interpretarea  faptelor  privitoare  la  istoria 
ratelor  dobânzii.  Fără  ajutorul  acestui  instrument,  vastitatea  materia¬ 
lului  istoric  şi  statistic  disponibil  n-ar  fi  decât  o  acumulare  de  cifre,  fără 
nici  o  semnificaţie.  Pentru  alcătuirea  de  serii  temporale  din  preţurile 
anumitor  bunuri  primare,  empirismul  găseşte  cel  puţin  o  justificare 
aparentă,  în  faptul  că  datele  privitoare  la  preţurile  de  care  se  ocupă 
se  referă  la  acelaşi  obiect  fizic.  Este,  bineînţeles,  o  scuză  superficială, 
deoarece  preţurile  nu  ţin  de  proprietăţile  fizice,  imuabile  ale  lucruri¬ 
lor,  ci  de  valorile  variabile  pe  care  le  atribuie  acestor  lucruri  oamenii 
care  acţionează.  Dar  în  cazul  studiilor  dedicate  ratelor  dobânzii  nici 
măcar  această  scuză  precară  nu  mai  poate  fi  avansată.  Ratele  brute  ale 
dobânzii,  aşa  cum  apar  ele  în  realitate,  nu  au  în  comun  nimic,  în  afară 
de  acele  caracteristici  pe  care  le  vede  în  ele  teoria  catalactică.  Ele  sunt 
fenomene  complexe  şi  nu  pot  fi,  sub  nici  o  formă,  întrebuinţate  în  ve¬ 
derea  edificării  unei  teorii  empirice,  sau  a  posteriori,  a  dobânzii.  Ele  nu 
pot  nici  să  verifice,  nici  să  falsifice  lucrurile  pe  care  le  învăţăm  despre 
fenomenele  în  chestiune  din  teoria  economică.  Dacă  sunt  analizate 
atent,  cu  tot  echipamentul  cognitiv  pe  care  ni-1  furnizează  ştiinţa  eco¬ 
nomică,  ele  constituie  documente  nepreţuite  pentru  istoria  economică; 
însă  pentru  teoria  economică  sunt  inutile. 

Există  obiceiul  de  a  distinge  între  piaţa  pentru  împrumuturi  pe  ter¬ 
men  scurt  (piaţa  de  bani)  şi  cea  de  împrumuturi  pe  termen  lung  (piaţa 

de  capital).  O  analiză  mai  adecvată  trebuie  să  meargă  încă  şi  mai  de¬ 
parte  în  ce  priveşte  clasificarea  împrumuturilor  în  funcţie  de  durată. 

Există,  în  plus,  diferenţe  referitoare  la  caracteristicile  legale  pe  care 
termenii  contractului  le  specifică,  privitor  la  dreptul  creditorului.  Pe 
scurt,  piaţa  de  credite  nu  este  omogenă.  Dar  cele  mai  evidente  diferen¬ 
ţe  provin  din  componenta  antreprenorială  inclusă  în  ratele  brute  ale 
dobânzii.  La  ea  se  referă  oamenii  când  spun  că  orice  credit  se  bazează 
pe  încredere. 

Interconexiunea  tuturor  sectoarelor  pieţei  de  credite  şi  a  ratelor 
brute  ale  dobânzii,  determinate  în  cadrul  lor,  apare  datorită  tendinţei 
inerente  a  ratelor  nete  ale  dobânzii,  care  sunt  incluse  în  aceste  rate 
brute,  de  a  se  îndrepta  către  starea  finală  a  dobânzii  originare.  Având  în 
vedere  această  tendinţă,  teoria  catalactică  este  liberă  să  trateze  rata  de 
piaţă  a  dobânzii  ca  şi  cum  ar  fi  vorba  de  un  fenomen  uniform,  făcând 
abstracţie  de  componenta  antreprenorială  (care  este,  în  mod  necesar, 
întotdeauna  inclusă  în  ratele  brute)  şi  de  prima  de  preţ  (care  este  in¬ 
clusă  în  ratele  brute  uneori). 

In  fiecare  moment,  preţurile  tuturor  bunurilor  şi  serviciilor  se  în¬ 
dreaptă  către  o  stare  finală.  Dacă  această  stare  finală  ar  fi  vreodată  atin¬ 
să,  ea  ar  evidenţia,  în  raportul  dintre  preţurile  bunurilor  prezente  şi  {547} 
cele  viitoare,  starea  finală  a  dobânzii  originare.  Dar  sistemul  economic 
aflat  în  schimbare  nu  ajunge  niciodată  la  imaginara  stare  finală.  Iar 
şi  iar  apar  alte  date,  mereu  noi,  care  deviază  tendinţa  preţurilor  de  la 
prealabila  ţintă  a  mişcării  lor,  către  o  stare  diferită,  căreia  îi  poate  co¬ 
respunde  o  rată  originară  a  dobânzii  diferită.  La  nivelul  ratei  dobânzii 
originare  nu  există  mai  multă  permanenţă  decât  la  cel  al  preţurilor  şi 
al  ratelor  salariale. 

Persoanele  a  căror  acţiune  prevăzătoare  urmăreşte  să  ajusteze  în¬ 
trebuinţarea  factorilor  de  producţie  la  schimbările  ce  afectează  datele 
-  aşadar  antreprenorii  şi  promotorii  -  îşi  întemeiază  calculele  pe  preţuri, 
rate  salariale  şi  dobânzi,  aşa  cum  se  formează  acestea  pe  piaţă.  Ele 
descoperă  discrepanţe  între  preţurile  prezente  ale  factorilor  comple¬ 
mentari  de  producţie  şi  preţurile  anticipate  ale  produselor  minus  rata 
de  piaţă  a  dobânzii  -  şi  se  grăbesc  să  profite  de  pe  urma  lor.  Rolul  pe 
care  îl  joacă  rata  dobânzii  în  aceste  deliberări  ale  omului  de  afaceri  care 
îşi  face  planurile  este  evident.  Ea  îi  indică  până  unde  poate  merge  cu 
reţinerea  factorilor  de  producţie,  de  la  întrebuinţări  vizând  satisfacerea 
dorinţelor  în  intervalele  de  timp  mai  apropiate  din  viitor  şi  cu  alocarea 
lor  în  vederea  satisfacerii  dorinţelor  în  intervale  de  timp  mai  îndepăr¬ 
tate.  Ea  îi  arată  ce  perioadă  de  producţie  este,  în  fiecare  caz  concret, 
conformă  cu  diferenţa  pe  care  o  face  publicul,  prin  raportul  de  evaluare 

între  bunuri  prezente  şi  bunuri  viitoare.  Ea  îl  împiedică  să  se  lanseze 
în  proiecte  a  căror  execuţie  nu  ar  fi  în  acord  cu  volumul  limitat  al  bu¬ 
nurilor  de  capital  furnizate  prin  economisirea  efectuată  de  către  public. 

Prin  influenţarea  acestei  funcţii  primordiale  a  ratei  dobânzii,  forţa 
motrice  a  banilor  poate  deveni  operativă  într-un  fel  aparte.  Modificările 
induse  monetar  ale  relaţiei  monetare  pot,  în  anumite  condiţii,  să  afec¬ 
teze  piaţa  de  credite  înainte  de  a  afecta  preţurile  bunurilor  şi  ale  mâinii 
de  lucru.  Creşterea  sau  descreşterea  ofertei  de  bani  (în  sens  larg)  poate 
determina  creşterea  sau  descreşterea  ofertei  de  bani  furnizaţi  pe  piaţa 
de  credit  şi,  astfel,  poate  determina  scăderea  sau  creşterea  ratei  brute 
de  piaţă  a  dobânzii,  cu  toate  că  nu  a  avut  loc  nici  o  modificare  a  ratei 
originare  a  dobânzii.  Dacă  se  întâmplă  lucrul  acesta,  rata  de  piaţă  de¬ 
viază  de  la  nivelul  pe  care  l-ar  presupune  situaţia  dobânzii  originare  şi 
oferta  disponibilă  de  bunuri  de  capital  destinate  producţiei.  In  acest 
caz,  rata  de  piaţă  a  dobânzii  încetează  de  a-şi  mai  îndeplini  funcţia  ca- 
re-i  revine  în  ghidarea  deciziilor  antreprenoriale.  Ea  perturbă  calculele 
antreprenorului  şi  îi  deviază  acţiunile  de  la  acele  căi  pe  care  ar  satisface 
nevoile  cele  mai  urgente  ale  consumatorilor,  în  modul  cel  mai  adecvat 
cu  putinţă. 

Apoi,  mai  există  un  al  doilea  factor  important  de  avut  în  vedere. 

{548}  Ceteris  paribus,  dacă  oferta  de  bani  (în  sens  larg)  creşte  sau  descreşte, 
provocând  astfel  o  tendinţă  generală  de  creştere  sau  de  descreştere  a 
preţurilor,  ar  trebui  să  apară  o  primă  pozitivă  sau  negativă  de  preţ,  pen¬ 
tru  a  augmenta  sau  a  reduce  [corespunzător]  rata  brută  a  dobânzii.  însă 
dacă  asemenea  modificări  ale  relaţiei  monetare  afectează  iniţial  piaţa 
de  credit,  atunci  ele  provoacă  modificări  exact  opuse  în  configuraţia 
ratelor  brute  de  piaţă  ale  dobânzii.  în  vreme  ce,  pentru  ajustarea  ratelor 
de  piaţă  ale  dobânzii  la  modificările  relaţiei  monetare,  ar  fi  necesară  o 
primă  pozitivă  sau  negativă  de  preţ,  în  fapt  ratele  scad  sau,  respectiv, 
cresc.  Acesta  este  al  doilea  motiv  pentru  care  mecanismul  primelor  de 
preţ  nu  poate  elimina  în  întregime  repercusiunile  modificărilor  induse 
monetar  ale  relaţiei  monetare,  asupra  conţinutului  contractelor  refe¬ 
ritoare  la  plăţi  amânate.  După  cum  am  văzut  mai  sus,  el  se  pune  în 
mişcare  prea  târziu,  rămânând  în  urma  modificărilor  puterii  de  cum¬ 
părare.  Constatăm  acum  că,  în  anumite  condiţii,  forţele  care  acţionează 
în  sens  opus  se  manifestă  pe  piaţă  înaintea  unei  prime  de  preţ  adecvate. 

5 .  Efectele  modificărilor  relaţiei  monetare 
asupra  dobânzii  originare 

Ca  şi  toate  celelalte  modificări  ale  datelor  pieţei,  modificările  rela¬ 
ţiei  monetare  pot,  uneori,  influenţa  rata  dobânzii  originare.  Conform 
adepţilor  perspectivei  inflaţioniste  asupra  istoriei,  inflaţia  tinde,  în  an¬ 
samblu,  să  sporească  veniturile  antreprenorilor.  Raţionamentul  lor  este 
următorul:  preţurile  bunurilor  cresc  mai  repede  şi  la  un  nivel  mai  ridi¬ 
cat  decât  ratele  salariale.  Pe  de  o  parte,  salariaţii  şi  persoanele  remune¬ 
rate,  clase  care  îşi  dedică  cea  mai  mare  parte  din  câştiguri  consumului 
şi  economisesc  puţin,  sunt  afectate  advers  şi  trebuie,  în  consecinţă,  să-şi 
reducă  cheltuielile.  Pe  de  altă  parte,  păturile  avute  ale  societăţii,  a  căror 
propensiune  de  a  economisi  o  parte  semnificativă  a  venitului  lor  este 
mult  mai  mare,  sunt  favorizate;  ele  nu  îşi  sporesc  proporţional  consu¬ 
mul,  ci  îşi  augmentează  şi  economiile.  Astfel,  în  ansamblul  societăţii,  se 
manifestă  o  tendinţă  de  acumulare  de  capital  suplimentar  intensificată. 
Investiţiile  suplimentare  sunt  corolarul  restricţiilor  consumului  impuse 
asupra  acelei  părţi  a  populaţiei  care  consumă  cea  mai  mare  parte  din 
produsul  anual  al  sistemului  economic.  Acest  fenomen  de  economisire 
forţată  reduce  rata  dobânzii  originare.  El  accelerează  ritmul  progresu¬ 
lui  economic  şi  îmbunătăţirea  metodelor  tehnologice. 

Este  adevărat  că  asemenea  economisiri  forţate  pot  fi  induse  de  o 
mişcare  inflaţionistă  şi  au  apărut,  uneori,  în  felul  acesta,  în  trecut.  Când 
analizăm  efectele  modificărilor  relaţiei  monetare  asupra  nivelului  rate¬ 
lor  dobânzii,  nu  trebuie  să  uităm  faptul  că  asemenea  modificări  pot,  în  {549} 
anumite  circumstanţe,  modifica  efectiv  ratele  dobânzii  originare.  Dar 
mai  trebuie  să  ţinem  seama  şi  de  o  serie  de  alte  aspecte. 

Mai  întâi,  trebuie  să  observăm  că  economisirea  forţată  poate  fi  un 
rezultat  al  inflaţiei,  dar  nu  este  în  mod  necesar.  Dacă  augmentarea  ra¬ 
telor  salariale  rămâne  în  urma  preţurilor  pentru  bunuri  depinde  de  da¬ 
tele  specifice,  corespunzătoare  fiecărui  caz  de  inflaţie  în  parte. Tendinţa 
ratelor  salariale  reale  de  a  scădea  nu  este  o  consecinţă  inevitabilă  a 
scăderii  puterii  de  cumpărare  a  unităţii  monetare.  Se  poate  întâmpla 
ca  ratele  nominale  să  crească  mai  mult  sau  mai  repede  decât  preţurile 
bunurilor.4 

Mai  mult,  este  necesar  să  ne  amintim  că  propensiunea  mai  mare  a 
claselor  mai  avute  pentru  economisire  şi  acumulare  de  capital  nu  este 
decât  un  fapt  psihologic  -  şi  nu  unul  praxeologic.  S-ar  putea  întâmpla 
ca  aceşti  oameni,  cărora  mişcarea  inflaţionistă  le  aduce  încasări  supli- 

4.  Discutăm  despre  condiţiile  unei  pieţe  neobstrucţionate  pentru  mâna  de  lucru. 

Referitor  la  argumentul  avansat  de  Lordul  Keynes,  a  se  vedea  mai  jos,  pp.  777  şi  7 92- 
793- 

mentare,  să  nu-şi  economisească  şi  investească  beneficiile,  ci  să  le  între¬ 
buinţeze  pentru  o  creştere  a  consumului.  Este  imposibil  să  prezicem  cu 
certitudinea  apodictică  ce  caracterizează  toate  teoremele  teoriei  eco¬ 
nomice  în  ce  fel  vor  acţiona  cei  ce  profită  de  pe  urma  inflaţiei.  Istoria 
ne  poate  spune  ce  s-a  întâmplat  în  trecut.  Dar  ea  nu  ne  poate  spune  că 
acelaşi  lucru  se  va  repeta  şi  în  viitor. 

Ar  fi  o  eroare  de  proporţii  să  nu  ţinem  seama  de  faptul  că  inflaţia 
generează  şi  forţe  care  tind  spre  consumul  de  capital.  Una  dintre  con¬ 
secinţele  ei  este  că  falsifică  operaţiunea  calculului  economic  şi  ţinerea 
contabilităţii.  Ea  provoacă  fenomenul  profiturilor  iluzorii  şi  aparente. 
Dacă  procentele  uzurii  anuale  nu  se  determină  astfel  încât  să  se  ţină 
pe  deplin  seama  de  faptul  că  înlocuirea  echipamentului  uzat  va  atrage 
costuri  mai  ridicate  decât  cele  care  au  fost  necesare  pentru  achiziţio¬ 
narea  lui  în  trecut,  evident  că  ele  sunt  insuficiente.  Dacă,  la  vânzarea 
inventarelor  şi  a  produselor,  întreaga  diferenţă  dintre  preţurile  supor¬ 
tate  pentru  achiziţionarea  lor  şi  cele  realizate  cu  prilejul  vânzării  este 
trecută  în  bilanţ  ca  un  surplus,  se  comite  aceeaşi  eroare.  Dacă  se  consi¬ 
deră  că  augmentarea  preţurilor  acţiunilor  şi  a  proprietăţilor  imobiliare 
este  considerată  un  câştig,  iluzia  nu  este  mai  puţin  prezentă.  Tocmai 
câştigurile  iluzorii  de  felul  acesta  sunt  cele  care-i  determină  pe  oameni 
să  creadă  că  inflaţia  duce  la  prosperitate  generală.  Ei  se  simt  norocoşi, 
devin  generoşi  la  cheltuieli  şi  se  bucură  pe  măsură  de  plăcerile  vieţii, 
îşi  înfrumuseţează  casele,  îşi  construiesc  noi  reşedinţe  şi  patronează 
activităţile  de  divertisment.  Cheltuind  nişte  câştiguri  aparente,  rezul¬ 
tate  fantasmagorice  ale  unor  socoteli  greşite,  ei  consumă  capitalul.  Nu 
contează  cine  sunt  aceşti  cheltuitori.  Ei  pot  fi  oameni  de  afaceri  sau 
speculanţi  de  acţiuni.  Pot  fi  salariaţi  ale  căror  cereri  de  salarii  mai  mari 
sunt  satisfăcute  de  patroni  binevoitori,  care-şi  imaginează  că  se  îm- 
{550}  bogăţesc  de  la  o  zi  la  alta.  Pot  fi  indivizi  întreţinuţi  din  impozite,  care 
absorb  de  obicei  o  mare  parte  din  câştigurile  aparente. 

în  cele  din  urmă,  o  dată  cu  creşterea  inflaţiei,  tot  mai  mulţi  oameni 
devin  conştienţi  de  scăderea  puterii  de  cumpărare.  Pentru  cei  neangre¬ 
naţi  personal  în  afaceri  şi  care  nu  sunt  familiarizaţi  cu  mersul  bursei 
de  valori,  principalele  vehicule  de  economisire  sunt  acumularea  de  de¬ 
pozite  de  economii,  achiziţionarea  de  obligaţiuni  şi  asigurarea  pe  viaţă. 
Toate  aceste  tipuri  de  economisire  sunt  prejudiciate  de  inflaţie.  Astfel, 
economisirea  este  descurajată  şi  extravaganţa  pare  indicată.  Reacţia  ul¬ 
timă  a  publicului,  „precipitarea  asupra  valorilor  reale”,  este  o  tentativă 
disperată  de  a  salva  câteva  rămăşiţe  din  ruinele  colapsului.  Văzută  din 
perspectiva  prezervării  capitalului,  ea  nu  este  un  remediu,  ci  doar  o 

măsură  precară  de  urgenţă.  In  cel  mai  bun  caz,  ea  nu  poate  salva  decât 
o  fracţiune  din  fondurile  economisitorului. 

Teza  principală  a  adepţilor  inflaţionismului  şi  ai  expansionismului 
este,  prin  urmare,  mai  degrabă  fragilă.  Putem  admite  că,  în  trecut,  une¬ 
ori  -  dar  nu  întotdeauna  -  inflaţia  a  generat  economisiri  forţate  şi  o 
creştere  a  capitalului  disponibil.  Dar  aceasta  nu  înseamnă  că  ea  trebuie 
să  producă  aceleaşi  efecte  şi  în  viitor.  Dimpotrivă,  trebuie  să  înţelegem 
că,  date  fiind  condiţiile  moderne,  este  mai  probabil  ca,  în  situaţii  de 
inflaţie,  forţele  care  acţionează  în  direcţia  consumului  de  capital  să  pre¬ 
valeze  asupra  celor  care  acţionează  în  direcţia  acumulării  de  capital.  în 
orice  caz,  efectul  final  al  unor  asemenea  schimbări  asupra  economisirii, 
a  capitalului  şi  a  ratei  originare  a  dobânzii  depinde  de  datele  specifice, 
corespunzătoare  fiecărui  context  în  parte. 

Acelaşi  lucru  se  poate  spune,  cu  modificările  de  rigoare,  despre  con¬ 
secinţele  şi  efectele  analoage  ale  unei  mişcări  deflaţioniste  sau  restric- 
ţioniste. 


6.  Rata  de  piaţă  brută  a  dobânzii,  aşa  cum  este  ea 
afectată  de  inflaţie  şi  de  expansiunea  creditului 

Indiferent  care  ar  fi  efectele  ultime  ale  unei  mişcări  inflaţioniste  sau 
deflaţioniste  asupra  nivelului  ratei  originare  a  dobânzii,  între  ele  şi  mo¬ 
dificările  temporare  ale  ratei  brute  de  piaţă  a  dobânzii,  pe  care  o  mo¬ 
dificare  indusă  monetar  a  relaţiei  monetare  le  poate  provoca,  nu  există 
nici  o  corespondenţă.  Dacă  influxul  de  bani  şi  de  substitute  monetare, 
care  pătrund  în  sistemul  de  piaţă,  sau  fluxul  care  se  scurge  din  el,  afec¬ 
tează  mai  întâi  piaţa  de  credite,  el  perturbă  temporar  congruenţa  din¬ 
tre  ratele  brute  de  piaţă  şi  rata  dobânzii  originare.  Rata  de  piaţă  creşte 
sau  scade  datorită  descreşterii  sau  creşterii  volumului  de  bani  oferiţi  cu 
împrumut,  fără  nici  un  fel  de  corelaţie  cu  modificările  ratei  originare 
a  dobânzii,  care  pot  eventual  surveni  ulterior,  în  urma  modificărilor 
relaţiei  monetare.  Rata  de  piaţă  deviază  de  la  nivelul  determinat  de  {551} 

acela  al  ratei  originare  a  dobânzii  -  şi  se  pun  în  mişcare  forţe  care  tind 
să  provoace  reajustarea  primei  rate  la  cea  de  a  doua.  Este  posibil  ca,  în 
intervalul  de  timp  necesar  acestei  ajustări,  nivelul  dobânzii  originare  să 
varieze  -  şi  această  modificare  poate  fi,  la  rândul  ei,  provocată  tot  de 
procesele  inflaţioniste  sau  deflaţioniste  care  au  provocat  devierea.  în 
cazul  acesta,  rata  finală  a  dobânzii  originare,  care  determină  rata  finală 
de  piaţă,  către  care  tinde  reajustarea,  nu  este  aceeaşi  cu  rata  existentă  în 
ajunul  perturbării.  O  asemenea  împrejurare  poate  afecta  datele  proce¬ 
sului  de  ajustare,  dar  nu-i  afectează  esenţa. 

Fenomenul  cu  care  avem  de-a  face  este  următorul:  rata  dobânzii 
originare  este  determinată  de  discount-ul  [scăzământul  în  valoarea  pre¬ 
zentă]  aplicat  bunurilor  viitoare  faţă  de  bunurile  prezente.  Ea  este  în 
esenţă  independentă  de  oferta  de  bani  şi  de  substitute  monetare,  chiar 
dacă  modificările  ofertei  de  bani  şi  de  substitute  monetare  îi  pot  afecta, 
indirect,  nivelul.  Dar  rata  brută  de  piaţă  a  dobânzii  poate  fi  afectată  de 
modificările  relaţiei  monetare.  Trebuie  să  aibă  loc  o  reajustare.  Care 
este  natura  procesului  prin  care  se  produce  ea? 

în  această  secţiune  ne  ocupăm  numai  de  inflaţie  şi  de  expansiunea 
creditelor.  Pentru  simplitate,  presupunem  că  întreaga  cantitate  adiţio¬ 
nală  de  bani  şi  de  substitute  monetare  se  scurge  pe  piaţa  de  credit  şi 
afectează  restul  pieţei  numai  prin  intermediul  împrumuturilor  acorda¬ 
te.  Scenariul  acesta  descrie  exact  condiţiile  unei  expansiuni  a  creditului 
de  circulaţie.5  Investigaţia  noastră  se  reduce,  prin  urmare,  la  o  analiză  a 
procesului  cauzat  de  expansiunea  creditului. 

în  cursul  acestei  analize  trebuie  să  ne  referim  din  nou  la  prima  de 
preţ.  Am  menţionat  deja  faptul  că,  la  începutul  unei  expansiuni  a  cre¬ 
ditului,  nu  se  manifestă  nici  un  fel  de  primă  pozitivă  de  preţ.  O  primă 
de  preţ  nu  poate  apărea  decât  după  ce  cantitatea  suplimentară  de  bani 
(în  sens  larg)  va  fi  început  deja  să  afecteze  preţurile  bunurilor  şi  servi¬ 
ciilor.  însă,  atâta  vreme  cât  expansiunea  creditului  continuă  şi  pe  piaţa 
de  credit  sunt  revărsate  cantităţi  suplimentare  de  mijloace  fiduciare, 
continuă  să  se  exercite  o  presiune  asupra  ratei  brute  a  dobânzii.  Rata 
brută  de  piaţă  ar  trebui  să  crească,  sub  influenţa  unei  prime  de  preţ 
pozitive,  care,  dată  fiind  evoluţia  progresivă  a  procesului  expansionist, 
ar  trebui  să  crească  încontinuu.  însă,  dat  fiind  că  expansiunea  creditu¬ 
lui  continuă,  rata  brută  de  piaţă  continuă  să  rămână  în  urma  nivelului 
care  ar  fi  adecvat  pentru  a  acoperi  atât  dobânda  originară,  cât  şi  prima 
pozitivă  de  preţ. 

Este  necesar  să  accentuăm  acest  aspect,  deoarece  el  arată  cât  de  gre¬ 
şite  sunt  metodele  curente  după  care  disting  oamenii  între  ceea  ce  con¬ 
sideră  ei  a  fi  rate  scăzute  şi,  respectiv,  rate  mari  ale  dobânzii.  Obiceiul 
{552]  este  de  a  lua  în  calcul  doar  valoarea  aritmetică  a  ratelor,  sau  tendinţa 
care  apare  în  evoluţia  lor.  Opinia  publică  are  idei  precise  despre  ceea  ce 
înseamnă  o  rată  „normală”,  situată  undeva  între  3  şi  5  procente.  Dacă 
rata  de  piaţă  depăşeşte  acest  nivel,  sau  dacă  ratele  de  piaţă  -  abstracţie 
făcând  de  valorile  lor  aritmetice  -  depăşesc  nivelul  lor  anterior,  lumea 
se  consideră  îndreptăţită  să  vorbească  despre  rate  ridicate,  sau  aflate 
în  creştere.  Pentru  a  evita  asemenea  erori,  este  necesar  să  accentuăm 
faptul  că,  în  condiţiile  unei  creşteri  generale  a  preţurilor  (o  scădere  a 

5 .  Referitor  la  „fluctuaţiile  cu  perioadă  lungă”  a  se  vedea  mai  jos,  p.  5  75 . 

puterii  de  cumpărare  a  unităţii  monetare),  rata  brută  de  piaţă  a  do¬ 
bânzii  nu  poate  fi  considerată  neschimbată  -  în  raport  cu  situaţia  din- 
tr-o  perioadă  caracterizată,  în  ansamblu,  printr-o  putere  de  cumpărare 
constantă  -  decât  dacă  include  o  primă  de  preţ  pozitivă,  în  ansamblu 
adecvată.  Din  această  perspectivă,  rata  de  scont  de  90%,  practicată  de 
Deutsche  Reichsbank  în  toamna  anului  1923  era,  la  vremea  aceea,  o 
rată  scăzută  -  o  rată  într-adevăr  ridicol  de  scăzută  -,  deoarece  rămânea 
considerabil  în  urma  primei  de  preţ  şi  nu  mai  putea  încorpora  nimic 
din  celelalte  componente  ale  ratei  brute  de  piaţă  a  dobânzii.  In  esenţă, 
acelaşi  fenomen  se  manifestă  în  toate  cazurile  de  expansiune  prelun¬ 
gită  a  creditului.  Ratele  brute  de  piaţă  ale  dobânzii  cresc,  o  dată  cu 
evoluţia  progresivă  a  fiecărei  expansiuni,  dar  ele  rămân,  cu  toate  acestea, 
scăzute,  deoarece  nu  corespund  nivelului  adecvat  creşterii  ulterioare 
generale  a  preţurilor,  care  este  de  aşteptat. 

în  analiza  consacrată  procesului  de  expansiune  a  creditului,  să  pre¬ 
supunem  că  procesul  de  ajustare  a  sistemului  economic  la  datele  pieţei 
şi  de  mişcare  către  stabilirea  preţurilor  finale  şi  a  ratelor  finale  ale  do¬ 
bânzii  este  perturbat  de  apariţia  unui  nou  factor;  anume,  a  unei  can¬ 
tităţi  suplimentare  de  mijloace  fiduciare  oferite  pe  piaţa  de  credit.  La 
rata  brută  de  piaţă  care  prevala  în  ajunul  acestei  perturbări,  toţi  cei 
ce  erau  doritori  să  împrumute  bani  cu  dobânda  respectivă,  incluzând 
în  fiecare  caz  şi  componenta  antreprenorială  corespunzătoare,  puteau 
să  împrumute  atât  de  mult  cât  doreau.  împrumuturi  suplimentare  nu 
puteau  fi  plasate  decât  la  o  rată  brută  de  piaţă  mai  redusă.  Nu  contează 
dacă  o  asemenea  reducere  a  ratei  brute  de  piaţă  se  exprimă  printr-o 
scădere  aritmetică  a  procentului  stipulat  în  contractele  de  credit.  Se 
poate  întâmpla  ca  ratele  nominale  ale  dobânzii  să  rămână  neschimbate 
şi  ca  expansiunea  să  se  manifeste  în  faptul  că  la  aceste  rate  se  negociază 
împrumuturi  care  înainte  nu  ar  fi  fost  făcute  deloc,  datorită  mărimii 
componentei  antreprenoriale  care  trebuia  inclusă.  O  asemenea  situaţie 
revine  şi  ea  la  o  scădere  a  ratelor  brute  ale  dobânzii  şi  atrage  după  sine 
aceleaşi  consecinţe. 

O  scădere  a  ratelor  brute  de  piaţă  ale  dobânzii  afectează  calculele 
antreprenoriale  privitoare  la  şansele  de  profitabilitate  ale  proiectelor 
luate  în  consideraţie.  Ratele  dobânzii  sunt,  alături  de  preţurile  facto¬ 
rilor  materiali  de  producţie,  de  ratele  salariale  şi  de  preţurile  viitoare 
anticipate  ale  produselor,  factori  care  intervin  în  calculele  oamenilor  de  {553} 
afaceri  care  îşi  fac  planurile.  Rezultatele  acestor  calcule  le  arată  oame¬ 
nilor  de  afaceri  dacă  un  anumit  proiect  va  fi  sau  nu  rentabil.  Ele  îi  arată 
ce  investiţii  pot  fi  făcute,  în  condiţiile  date  de  raportul  corespunzător 
evaluării  de  către  public  a  bunurilor  viitoare,  relativ  la  cele  prezente. 

Ele  aliniază  acţiunile  sale  la  aceste  evaluări.  Ele  îl  împiedică  să  se  lan¬ 
seze  în  proiecte  a  căror  efectuare  ar  fi  dezaprobată  de  public,  datorită 
lungimii  timpului  de  aşteptare  necesar.  Ele  îl  silesc  să  întrebuinţeze 
stocul  disponibil  de  bunuri  de  capital  în  aşa  fel  încât  să  contribuie,  în 
modul  cel  mai  adecvat,  la  satisfacerea  celor  mai  urgente  dorinţe  ale 
consumatorilor. 

Insă  scăderea  ratelor  dobânzii  falsifică  acum  calculele  oamenilor  de 
afaceri.  Cu  toate  că  volumul  bunurilor  de  capital  nu  a  crescut,  calcu¬ 
lele  întrebuinţează  valori  care  n-ar  fi  adecvate  decât  dacă  o  asemenea 
creştere  s-ar  fi  produs.  Prin  urmare,  rezultatul  acestui  tip  de  calcule 
este  inducător  în  eroare.  Ele  fac  ca  anumite  proiecte,  care  ar  fi  rezultat 
a  fi  irealizabile  în  condiţiile  unui  calcul  corect,  bazat  pe  o  dobânda 
nemanipulată  prin  expansiunea  creditului,  să  pară  a  fi  profitabile  şi 
realizabile.  Antreprenorii  se  lansează  în  execuţia  acestui  tip  de  proiecte. 
Activităţile  legate  de  afaceri  sunt  stimulate.  începe  o  perioadă  de  avânt 
{boom). 

Cererea  suplimentară,  venită  din  partea  antreprenorilor  care  îşi  ex¬ 
tind  activitatea,  tinde  să  determine  creşterea  preţurilor  factorilor  de 
producţie  şi  a  ratelor  salariale.  O  dată  cu  creşterea  ratelor  salariale  cresc 
şi  preţurile  bunurilor  de  consum.  In  plus,  antreprenorii  contribuie,  în 
parte,  şi  la  ridicarea  preţurilor  bunurilor  de  consum,  fiind  pregătiţi 
să  consume  mai  mult,  înşelaţi  de  câştigurile  iluzorii  pe  care  le  indi¬ 
că  registrele  lor  contabile.  Mişcarea  generală  de  creştere  a  preţurilor 
răspândeşte  optimism.  Dacă  n-ar  fi  crescut  decât  preţurile  factorilor 
de  producţie,  iar  cele  ale  bunurilor  de  consum  ar  fi  rămas  neafectate, 
antreprenorii  ar  fi  avut  dubii.  Ei  ar  fi  avut  semne  de  întrebare  în  legă¬ 
tură  cu  viabilitatea  planurilor  lor,  de  vreme  ce  creşterea  costurilor  de 
producţie  le-ar  fi  afectat  calculele.  Dar  îi  linişteşte  faptul  că  cererea 
pentru  bunuri  de  consum  se  intensifică  şi  le  oferă  posibilitatea  de  a 
spori  vânzările,  în  ciuda  creşterii  preţurilor.  Ei  se  arată,  prin  urmare, 
încrezători  că  producţia  se  va  dovedi  rentabilă,  în  ciuda  costurilor  mai 
ridicate  pe  care  le  presupune.  Ei  sunt  determinaţi  să  meargă  înainte. 

Desigur,  pentru  a  continua  producţia  la  scara  mai  mare  rezultată  din 
expansiunea  creditului,  toţi  antreprenorii,  atât  cei  ce  şi-au  extins  activi¬ 
tatea,  cât  şi  cei  ce  nu  produc  decât  în  aceleaşi  limite  ca  şi  mai  înainte,  au 
nevoie  de  fonduri  suplimentare,  deoarece  acum  costurile  de  producţie 
au  crescut.  Dacă  expansiunea  creditului  se  limitează  doar  la  o  unică 
{554}  injecţie,  nerepetată,  a  unei  anumite  cantităţi  de  mijloace  fiduciare  pe 
piaţa  de  credit  şi  apoi  se  opreşte  cu  desăvârşire,  atunci  boom- ul  trebuie 
să  înceteze  foarte  curând.  Antreprenorii  nu-şi  pot  procura  fondurile  de 
care  au  nevoie  pentru  continuarea  proiectelor  lor.  Rata  brută  de  piaţă 

a  dobânzii  creşte,  deoarece  cererea  sporită  pentru  împrumuturi  nu  este 
contrabalansată  de  o  creştere  corespunzătoare  a  cantităţii  de  bani  dis¬ 
ponibili  pentru  a  fi  împrumutaţi.  Preţurile  bunurilor  scad,  deoarece  unii 
antreprenori  îşi  lichidează  inventarele  şi  alţii  se  abţin  de  la  a  cumpăra. 

Volumul  afacerilor  se  contractă  din  nou.  Perioada  de  boom  încetează, 
deoarece  forţele  care  au  produs-o  şi-au  încetat  acţiunea.  Cantitatea  su¬ 
plimentară  de  credit  de  circulaţie  şi-a  epuizat  efectul  asupra  preţurilor 
şi  ratelor  salariale.  Preţurile,  ratele  salariale  şi  deţinerile  monetare  ale 
diverşilor  indivizi  se  adaptează  la  noua  relaţie  monetară;  ele  se  mişcă 
spre  starea  finală  corespunzătoare  acestei  relaţii  monetare,  fără  a  mai 
fi  perturbate  de  noi  injecţii  de  mijloace  fiduciare  suplimentare.  Rata 
dobânzii  originare,  coordonată  cu  această  nouă  structură  a  pieţei,  acţi¬ 
onează  fără  oprelişti  asupra  ratei  brute  de  piaţă  a  dobânzii.  Rata  brută 
de  piaţă  nu  mai  este  supusă  influenţelor  perturbatoare  exercitate  de 
modificările  induse  monetar  ale  ofertei  de  monedă  (în  sens  larg). 

Principala  carenţă  a  tuturor  tentativelor  de  a  explica  boom-\A  -  aşa¬ 
dar  tendinţa  generală  de  extindere  a  afacerilor  şi  de  creştere  a  preţurilor 
-  fără  trimitere  la  modificările  ofertei  de  bani  sau  de  mijloace  fiduciare 
constă  în  faptul  că  neglijează  această  circumstanţă.  O  creştere  generală 
a  tuturor  preţurilor  nu  poate  surveni  decât  dacă  se  produce  fie  o  scă¬ 
dere  a  ofertei  la  toate  bunurile,  fie  o  creştere  a  ofertei  de  bani  (în  sens 
larg).  Să  presupunem  pentru  un  moment,  de  dragul  argumentului,  că 
aserţiunile  acestor  explicaţii  nemonetare  ale  boom-n\\i\  şi  ale  ciclului 
de  afaceri  sunt  corecte.  Preţurile  cresc  şi  afacerile  se  extind,  fără  să 
fi  avut  loc  nici  o  creştere  a  ofertei  de  bani.  In  cazul  acesta  trebuie  să 
apară  foarte  curând  o  tendinţă  de  reducere  a  preţurilor,  cererea  pentru 
credite  trebuie  să  crească,  ratele  brute  de  piaţă  ale  dobânzii  trebuie  să 
crească  şi  boom- ul,  de  durată  scurtă,  se  încheie.  în  fapt,  toate  doctrinele 
non-monetare  ale  ciclului  de  afaceri  presupun  implicit  -  sau  ar  trebui, 
logic,  să  presupună  -  că  expansiunea  creditului  este  un  fenomen  înso¬ 
ţitor  al  boom- ului.6  Ele  nu  pot  să  nu  admită  că,  în  absenţa  unei  astfel  de 
expansiuni  a  creditului,  nu  s-ar  putea  naşte  nici  un  boom  şi  că  creşterea 
ofertei  de  bani  (în  sens  larg)  este  o  condiţie  necesară  pentru  o  mişcare 
ascendentă  generală  a  preţurilor.  Aşadar,  la  o  privire  mai  atentă,  afir¬ 
maţiile  explicaţiilor  nonmonetare  ale  fluctuaţiilor  ciclice  se  reduc  la 
aserţiunea  că  expansiunea  creditului,  deşi  este  o  condiţie  indispensabi-  {555} 
lă  a  boom- ului,  nu  este,  doar  ea  singură,  suficientă  pentru  a-1  provoca  şi 
că,  pentru  apariţia  sa,  mai  sunt  necesare  anumite  condiţii,  suplimentare. 

însă  chiar  şi  în  accepţiunea  aceasta,  restrictivă,  explicaţiile  furni- 

6.  Cf.  G.  v.  Haberler,  Prosperity  and Depression,  new  ed.  League  of  Nations’  Report, 

Geneva,  1939,  p.  7. 

zate  de  doctrinele  non-monetare  sunt  viciate.  Este  evident  că  fiecare 
expansiune  a  creditului  trebuie  să  genereze  un  boom ,  după  cum  am 
văzut  mai  sus.  Tendinţa  expansiunii  de  a  provoca  un  boom  poate  fi  ani¬ 
hilată  numai  dacă  dezvoltarea  lui  este  contrabalansată,  simultan,  de 
un  alt  factor.  Dacă,  de  pildă,  în  vreme  ce  băncile  expandează  creditul, 
se  anticipează  că  guvernul  va  confisca  integral,  prin  impozitare,  pro¬ 
fiturile  „excedentare”  ale  oamenilor  de  afaceri,  sau  că  el  va  stopa  con¬ 
tinuarea  expansiunii  creditului  îndată  ce  „stimularea  cu  pompa”  va  fi 
indus  creşterea  preţurilor,  atunci  nu  se  va  putea  dezvolta  nici  un  boom. 
Antreprenorii  se  vor  abţine  de  la  extinderea  activităţilor  lor  cu  ajutorul 
creditelor  ieftine  oferite  de  bănci,  deoarece  nu  pot  anticipa  o  creştere  a 
câştigurilor.  Este  necesar  să  menţionăm  acest  fapt,  deoarece  el  explică 
eşecul  politicilor  de  „stimulare  cu  pompa”  din  vremea  New  Deal- ului, 
precum  şi  alte  evenimente  din  anii  '30. 

Boom- ul  poate  continua  numai  atâta  vreme  cât  expansiunea  credi¬ 
tului  progresează  într-un  ritm  tot  mai  accelerat.  Boom- ul  se  încheie 
îndată  ce  pe  piaţa  de  credit  încetează  de  a  mai  fi  deversate  cantităţi 
adiţionale  de  medii  fiduciare.  Dar  el  n-ar  putea  dura  la  nesfârşit,  nici 
dacă  inflaţia  şi  expansiunea  creditului  ar  continua  fără  oprire.  In  acest 
caz,  el  ar  fi  limitat  de  barierele  care  împiedică  expansiunea  nelimitată 
a  creditului  de  circulaţie.  El  ar  duce  la  colaps  economic  ( crack-up  boom ) 
şi  la  prăbuşirea  întregului  sistem  monetar. 

Esenţa  teoriei  monetare  constă  în  recunoaşterea  faptului  că  mo¬ 
dificările  induse  monetar  ale  relaţiei  monetare  nu  afectează  diversele 
preţuri,  rate  salariale  şi  rate  ale  dobânzii  nici  în  acelaşi  timp,  nici  în  ace¬ 
eaşi  măsură.  In  absenţa  acestei  asimetrii,  banii  ar  fi  neutri;  modificările 
relaţiei  monetare  n-ar  afecta  structura  afacerilor,  volumul  şi  direcţia 
producţiei  în  diversele  ramuri  industriale,  consumul,  avuţia  şi  venitu¬ 
rile  diverselor  segmente  ale  populaţiei.  In  acest  caz,  nici  rata  brută  a 
dobânzii  de  piaţă  n-ar  fi  afectată  (nici  temporar,  nici  pe  termen  lung) 
de  modificările  din  sfera  banilor  şi  a  creditului  de  circulaţie.  Faptul  că 
asemenea  modificări  pot  altera  rata  dobânzii  originare  este  determinat 
de  modificările  pe  care  această  asimetrie  le  provoacă  la  nivelul  avuţiei 
şi  al  veniturilor  diverşilor  indivizi.  Faptul  că,  separat  de  aceste  modi¬ 
ficări  ale  ratei  dobânzii  originare,  rata  brută  a  dobânzii  este  temporar 
afectată  reprezintă  în  sine  o  manifestare  a  acestei  asimetrii.  In  condiţi¬ 
ile  în  care  cantitatea  adiţională  de  bani  pătrunde  în  sistemul  economic 
astfel  încât  să  ajungă  pe  piaţa  de  credite  abia  la  o  dată  la  care  deja  a 
determinat  creşterea  preţurilor  bunurilor  şi  a  ratelor  salariale,  aceste 
{5  5  6}  efecte  temporare  imediate  asupra  ratei  brute  de  piaţă  a  dobânzii  vor  fi 

sau  reduse,  sau  absente.  Rata  brută  de  piaţă  a  dobânzii  este  cu  atât  mai 

dramatic  afectată,  cu  cât  influxul  care  sporeşte  oferta  de  bani  sau  de 
mijloace  fiduciare  ajunge  mai  rapid  pe  piaţa  de  credite. 

Atunci  când,  în  condiţiile  create  de  expansiunea  creditului,  întregul 
volum  de  substitute  monetare  suplimentare  este  dat  cu  împrumut  fir¬ 
melor  de  afaceri,  afacerile  se  dezvoltă.  Antreprenorii  se  lansează  fie  în 
expansiunea  laterală  a  producţiei  (expansiunea  producţiei  fără  prelun¬ 
girea  perioadei  de  producţie  în  industria  respectivă),  fie  în  expansiune 
longitudinală  (prelungirea  perioadei  de  producţie).  In  ambele  cazuri, 
unităţile  productive  suplimentare  necesită  investirea  de  factori  supli¬ 
mentari  de  producţie.  Dar  volumul  bunurilor  de  capital  disponibile 
pentru  investiţii  nu  a  crescut.  Iar  expansiunea  creditului  nu  provoacă  o 
tendinţă  de  reducere  a  consumului.  Este  adevărat,  după  cum  am  arătat 
mai  sus,  când  am  analizat  economisirea  forţată,  că  în  cursul  evolu¬ 
ţiei  ulterioare  a  expansiunii  o  parte  din  populaţie  se  va  vedea  silită 
să-şi  restrângă  consumul.  Insă,  dacă  această  economisire  forţată,  care 
afectează  anumite  grupuri  de  persoane,  va  fi  mai  mult  decât  suficientă 
pentru  a  compensa  creşterea  consumului  altor  grupuri,  determinând 
astfel  o  creştere  netă  a  volumului  total  de  economisire  din  ansamblul 
sistemului  de  piaţă,  depinde  de  condiţiile  specifice,  corespunzătoare 
fiecărui  caz  în  parte  de  expansiune  a  creditului.  In  orice  caz,  consecinţa 
imediată  a  expansiunii  creditului  este  o  creştere  a  consumului  la  nivelul 
acelor  salariaţi  ale  căror  salarii  au  crescut,  datorită  cererii  intensificate 
de  mână  de  lucru  venite  din  partea  antreprenorilor  care  îşi  dezvoltă 
afacerile.  Să  presupunem,  de  dragul  argumentaţiei,  că  sporul  de  con¬ 
sum  imputabil  acestor  salariaţi  favorizaţi  de  inflaţie  şi  economisirile 
forţate  ale  altor  grupuri  prejudiciate  de  inflaţie  sunt  egale  în  volum 
şi  că  în  cantitatea  totală  a  consumului  nu  se  schimbă  nimic.  Atunci 
situaţia  se  prezintă  astfel:  producţia  a  fost  alterată  de  aşa  manieră  încât 
lungimea  timpului  de  aşteptare  a  crescut.  Insă  cererea  pentru  bunuri 
de  consum  nu  a  scăzut,  astfel  încât  oferta  existentă  să  ajungă  pentru 
mai  mult  timp.  Desigur  că  faptul  acesta  provoacă  o  creştere  a  preţurilor 
la  bunurile  de  consum,  generând  astfel  o  tendinţă  în  sensul  econo¬ 
misii  forţate.  Pe  de  altă  parte,  creşterea  aceasta  a  preţurilor  bunurilor 
de  consum  întăreşte  tendinţa  de  dezvoltare  a  firmelor  de  afaceri.  Din 
faptul  că  cererea  şi  preţurile  cresc,  antreprenorii  trag  concluzia  că  va  fi 
rentabil  să  investească  şi  să  producă  mai  mult.  Ei  continuă  în  această 
direcţie,  şi  intensificarea  activităţii  lor  provoacă  o  nouă  creştere  a  pre¬ 
ţurilor  factorilor  de  producţie,  a  ratelor  salariale  şi,  prin  urmare,  din 
nou,  a  preţurilor  bunurilor  de  consum.  Afacerile  cunosc  o  perioadă  de 
avânt  spectaculos  (de  boom),  câtă  vreme  băncile  continuă  expansiunea 
din  ce  în  ce  mai  generoasă  a  creditului.  {5  5  7} 

In  ajunul  expansiunii  creditului  se  aflau  în  desfăşurare  toate  ace¬ 
le  procese  de  producţie  care  erau  considerate  profitabile,  în  condiţiile 
date  ale  pieţei.  Sistemul  se  mişca  spre  o  stare  în  care  toţi  cei  doritori 
să  câştige  un  salariu  ar  fi  fost  angajaţi  şi  toţi  factorii  neconvertibili  de 
producţie  ar  fi  fost  întrebuinţaţi,  în  măsura  permisă  de  cererea  con¬ 
sumatorilor  şi  de  oferta  disponibilă  de  factori  materiali  nespecifici  şi 
de  forţă  de  muncă.  O  expansiune  suplimentară  a  producţiei  ar  fi  fost 
posibilă  numai  în  condiţiile  unei  creşteri  a  volumului  bunurilor  de  ca¬ 
pital,  printr-un  surplus  de  economisire,  adică  prin  surplusuri  produse 
şi  neconsumate.  Caracteristica  expansiunii  creditului  este  că  asemenea 
bunuri  de  capital  adiţionale  nu  au  devenit  disponibile.  Bunurile  de 
capital  necesare  în  vederea  expansiunii  activităţilor  productive  trebuie 
retrase  din  alte  linii  de  producţie. 

Putem  nota  cu  p  oferta  totală  a  bunurilor  de  capital  disponibile  în 
ajunul  expansiunii  creditului  şi  cu  g  volumul  total  al  bunurilor  de  con¬ 
sum  pe  care  acest  p  le  putea  face  disponibile,  în  vederea  consumului, 
în  decursul  unei  anumite  perioade  de  timp,  fără  a  prejudicia  producţia 
ulterioară.  Acum,  antreprenorii  -  ademeniţi  de  expansiunea  creditului 
-  se  lansează  în  producţia  unei  cantităţi  suplimentare  gş  de  bunuri  de 
acelaşi  tip  cu  cele  pe  care  le  produceau  deja  şi  a  unei  cantităţi  g4  de 
bunuri  de  tip  diferit  de  al  celor  pe  care  le  produceau  în  prealabil.  In 
vederea  producţiei  lui  gş  este  necesar  un  volum  pţ  de  bunuri  de  capital, 
iar  în  vederea  producerii  lui  g4  este  necesar  un  volum  p4  Dar,  deoarece 
conform  ipotezelor  făcute,  volumul  bunurilor  de  capital  disponibile 
nu  se  modifică,  cantităţile  pş  şi  p4  nu  sunt  disponibile.  Tocmai  acesta 
este  elementul  care  distinge  boom-ul  „artificial”,  creat  prin  expansiu¬ 
nea  creditelor,  de  o  extindere  „normală”  a  producţiei,  pe  care  nu  o  poate 
face  posibilă  decât  adăugarea  la  p  a  cantităţilor  pş  şi  p4. 

Să  notăm  cu  r  volumul  bunurilor  de  capital  reprezentând  acea  parte 
din  încasările  brute  provenite  din  producţia  desfăşurată  în  cursul  unei 
anumite  perioade  de  timp,  care  trebuie  reinvestită,  pentru  înlocuirea 
acelor  părţi  din  p  care  se  uzează  în  procesul  de  producţie.  Dacă  r  este 
întrebuinţat  astfel,  va  fi  posibilă  din  nou  producerea  lui  g,  în  urmă¬ 
toarea  perioadă  de  timp;  dacă  lui  r  i  se  dă  altă  întrebuinţare,  atunci  p 
va  fi  redus  prin  r,  iar  p  -  r  nu  va  produce  în  următoarea  perioadă  de 
timp  decât  g-a.  Să  presupunem  acum  că  sistemul  economic  afectat  de 
expansiunea  creditului  este  un  sistem  aflat  în  progresie.  El  a  produs  în 
perioada  de  timp  care  a  precedat  expansiunea  creditului,  în  mod  „nor¬ 
mal”,  aşa-zicând,  un  surplus  de  bunuri  de  capital  egal  cupi  +  pz.  Dacă 
n-ar  fi  intervenit  expansiunea  creditului,  atunci  pi  ar  fi  fost  întrebuin¬ 
ţat  pentru  producerea  unei  cantităţi  adiţionale  gi  din  tipul  de  bunuri 

produse  în  prealabil,  iar 7^2  pentru  producerea  unui  volum  g2  de  bunuri 
de  tip  diferit  de  cele  produse  în  prealabil.  Volumul  total  al  bunurilor  {558} 
de  capital  care  se  află  la  dispoziţia  antreprenorilor  -  şi  cu  care  sunt  ei 
liberi  să  facă  planuri  -  este  r  +  pi  +  p2.  Insă,  fiind  induşi  în  eroare  de 
banii  ieftini,  antreprenorii  acţionează  ca  şi  cum  ar  avea  la  dispoziţie 
r  +  pi  +  p2  +  pŢ,  +  p\,  volumul  de  bunuri  de  capital  necesar  pentru  a 
produce  nu  doar  a+  gi  +  g2,  ci  şi  cantitatea  suplimentară  gş  +  g4.  Ei 
rivalizează  unii  cu  alţii  în  competiţia  pentru  împărţirea  unei  oferte  de 
bunuri  de  capital  care  nu  este  suficientă  pentru  realizarea  planurilor  lor, 
acestea  fiind  prea  ambiţioase. 

Boom-ul  care  urmează  să  se  manifeste  la  nivelul  preţurilor  factorilor 
de  producţie  poate  să  depăşească  iniţial  creşterea  preţurilor  bunurilor 
de  consum.  Prin  urmare,  el  poate  induce  o  tendinţă  de  reducere  a  ratei 
dobânzii  originare.  Insă,  o  dată  cu  înaintarea  mişcării  expansioniste, 
creşterea  preţurilor  bunurilor  de  consum  va  depăşi  creşterea  preţurilor 
factorilor  de  producţie.  Creşterea  veniturilor  şi  a  salariilor  şi  câştigu¬ 
rile  adiţionale  ale  capitaliştilor,  ale  fermierilor  şi  ale  antreprenorilor, 
deşi  o  mare  parte  dintre  ele  nu  sunt  decât  aparente,  intensifică  cererea 
pentru  bunuri  de  consum.  Nu  este  necesar  să  ne  oprim  pentru  a  exa¬ 
mina  afirmaţia  adepţilor  expansiunii  creditului,  conform  căreia,  prin 
intermediul  economisirii  forţate,  boom-ul  poate  duce  într-adevăr  la 
augmentarea  volumului  total  al  bunurilor  de  consum.  Este,  în  orice 
caz,  sigur  că  intensificarea  cererii  pentru  bunuri  de  consum  afectează 
piaţa  într-un  moment  la  care  investiţiile  suplimentare  nu  sunt  încă 
în  măsură  să-şi  ofere  produsele.  Prăpastia  dintre  preţurile  bunurilor 
prezente  şi  ale  celor  viitoare  se  lărgeşte  din  nou.  Tendinţei  de  scădere  a 
ratei  originare  a  dobânzii,  care  s-a  putut  eventual  manifesta  în  stadiile 
mai  timpurii  ale  expansiunii,  îi  ia  locul  o  tendinţă  de  sens  opus. 

Tendinţa  aceasta  de  creştere  a  ratei  originare  a  dobânzii  şi  apariţia 
unei  prime  pozitive  de  preţ  explică  o  serie  de  caracteristici  ale  boomu¬ 
lui.  Băncile  sunt  confruntate  cu  o  cerere  sporită  pentru  împrumuturi 
şi  avansuri,  venită  din  partea  firmelor  de  afaceri.  Antreprenorii  sunt 
dornici  să  împrumute  bani  la  rate  mai  ridicate  ale  dobânzii  brute.  Ei 
continuă  să  împrumute,  în  ciuda  faptului  că  băncile  practică  dobânzi 
mai  mari.  Din  punct  de  vedere  aritmetic,  ratele  brute  ale  dobânzii 
cresc  peste  nivelul  dinaintea  expansiunii.  Cu  toate  acestea,  din  punct 
de  vedere  catalactic,  ele  rămân  în  urma  nivelului  la  care  ar  fi  acoperit 
dobânda  originară  plus  componenta  antreprenorială  şi  prima  de  preţ. 

Oferind  împrumuturile  în  condiţii  mai  oneroase,  băncile  cred  că  au 
luat  toate  măsurile  necesare  pentru  a  stăvili  speculaţiile  „nesănătoase”. 

Ele  consideră  că  acei  critici  care  le  acuză  că  stimulează  flacăra  freneziei 

expansioniste  a  pieţei  se  înşală.  Ele  nu  reuşesc  să  înţeleagă  că,  prin  in¬ 
jectarea  a  tot  mai  multe  cantităţi  de  mijloace  fiduciare  pe  piaţă,  de  fapt 
alimentează  boom-ul.  Elementul  care  produce,  hrăneşte  şi  accelerează 
boom-ul  este  creşterea  continuă  a  ofertei  de  mijloace  fiduciare.  Nivelul 
{559}  ratelor  brute  de  piaţă  ale  dobânzii  nu  este  decât  un  efect  al  acestei 
creşteri.  Dacă  dorim  să  ştim  dacă  avem  sau  nu  de  a  face  cu  o  expansi¬ 
une  a  creditului,  atunci  trebuie  să  urmărim  situaţia  ofertei  de  mijloace 
fiduciare,  nu  aritmetica  ratelor  dobânzii. 

Există  obiceiul  de  a  descrie  boom-ul  ca  pe  o  suprainvestiţie.  Dar 
investiţiile  suplimentare  nu  sunt  posibile,  decât  în  măsura  în  care  există 
o  cantitate  suplimentară  de  bunuri  de  capital  disponibile.  Deoarece, 
abstracţie  făcând  de  economisirile  forţate,  boom-ul  ca  atare  nu  stimu¬ 
lează  o  restrângere,  ci  mai  degrabă  o  creştere  a  consumului,  el  nu  se 
soldează  cu  procurarea  mai  multor  bunuri  de  capital,  în  vederea  unor 
noi  investiţii.  Esenţa  boom-ului  bazat  pe  expansiunea  creditului  nu 
este  suprainvestiţia,  ci  investiţia  greşit  direcţionată,  adică  malinvestiţia. 
Antreprenorii  întrebuinţează  oferta  existentă  r  +  p  1  +^2  ca  şi  cum  ar 
fi  în  situaţia  de  a  întrebuinţa  o  ofertă  de  r  +  pi  +  pz  +  pş  +  p\.  Ei  se 
lansează  într-un  proces  de  expansiune  a  investiţiilor  la  o  scară  pentru 
care  bunurile  de  capital  disponibile  nu  sunt  suficiente.  Proiectele  lor 
sunt  irealizabile,  datorită  volumului  insuficient  de  bunuri  de  capital. 
Mai  devreme  sau  mai  târziu  ei  vor  trebui  să  se  confrunte  cu  un  eşec. 
Sfârşitul  inevitabil  al  expansiunii  creditului  face  ca  greşelile  comise  să 
devină  vizibile.  Există  capacităţi  productive  care  nu  pot  fi  utilizate,  de¬ 
oarece  capacităţile  necesare  în  vederea  producerii  factorilor  comple¬ 
mentari  lipsesc;  există  capacităţi  ale  căror  produse  nu  pot  fi  vândute, 
deoarece  consumatorii  sunt  mai  dornici  să  achiziţioneze  alte  produse, 
care,  pe  de  altă  parte,  sunt  produse  în  cantităţi  insuficiente;  există  ca¬ 
pacităţi  a  căror  construcţie  nu  poate  fi  continuată  şi  finalizată,  deoarece 
a  devenit  evident  că  nu  vor  fi  rentabile. 

Convingerea  eronată  că  trăsătura  caracteristică  a  boom-ului  este 
suprainvestiţia  -  şi  nu  malinvestiţia  -  se  datorează  obiceiului  de  a  eva¬ 
lua  situaţia  numai  din  perspectiva  a  ceea  ce  este  perceptibil  şi  tangibil. 
Cercetătorul  observă  doar  malinvestiţiile,  care  sunt  vizibile,  însă  nu 
înţelege  că  aceste  configuraţii  reprezintă  malinvestiţii  numai  pentru 
că  alte  capacităţi  -  cele  necesare  în  vederea  producerii  factorilor  com¬ 
plementari  de  producţie  şi  cele  necesare  pentru  producerea  bunurilor 
de  consum  solicitate  mai  intens  de  către  public  -  lipsesc  cu  desăvârşire. 
Condiţiile  tehnologice  fac  să  fie  necesar  ca  extinderea  producţiei  să  în¬ 
ceapă  cu  dezvoltarea  iniţială  a  acelor  capacităţi  care  produc  bunurile  de 
acel  ordin  care  le  situează  cel  mai  departe  de  bunurile  de  consum  finite. 

Pentru  a  dezvolta  producţia  de  încălţăminte,  îmbrăcăminte,  autoturis¬ 
me,  mobilă,  case,  trebuie  să  începem  prin  a  dezvolta  producţia  de  fier, 
oţel,  cupru  şi  alte  bunuri  de  felul  acesta.  Prin  utilizarea  cantităţii  r  +  pi 
+  pz,  care  ar  fi  suficientă  pentru  a  produce  a  +  gi  +  gz,  ca  şi  cum  ar  fi 
vorba  de  cantitatea  r  +  pi  +  pz  +  pz,  +  p\,  necesară  pentru  a  produce  a 
+  gi  +  g2  +  g3  +  g4,  trebuie  mai  întâi  să  ne  angajăm  în  producţia  acelor  {5  60} 

produse  şi  structuri  care  sunt  necesare  de  la  început,  din  motive  fizice, 
întreaga  clasă  antreprenorială  se  găseşte,  aşa  zicând,  în  poziţia  unui 
meşter  zidar,  a  cărui  sarcină  este  de  a  ridica  o  construcţie  cu  ajutorul 
unei  cantităţi  limitate  de  materiale  de  construcţie.  Dacă  omul  aces¬ 
ta  supraestimează  cantitatea  ofertei  disponibile,  el  alcătuieşte  un  plan 
pentru  a  cărui  execuţie  mijloacele  de  care  dispune  sunt  insuficiente. 

El  supradimensionează  terenul  amenajat  şi  fundaţiile  şi  nu  descoperă 
decât  mai  târziu,  pe  măsură  ce  construcţia  progresează,  că  materialele 
necesare  pentru  finalizarea  structurii  îi  lipsesc.  Este  evident  că  eroa¬ 
rea  meşterului  nostru  zidar  nu  a  fost  una  de  suprainvestiţie,  ci  una  de 
întrebuinţare  necorespunzătoare  a  materialelor  aflate  la  dispoziţia  sa. 

Nu  este  mai  puţin  greşit  să  credem  că  evenimentele  care  au  dus  la 
criză  s-au  rezumat  la  o  neinspirată  conversiune  a  capitalului  „circulant” 
în  capital  „fix”.  Atunci  când  un  antreprenor  individual  se  confruntă  cu 
necesitatea  stringentă  de  credit  din  timpul  crizei,  el  are  dreptate  să  re¬ 
grete  că  a  mers  prea  departe  cu  extinderea  capacităţilor  sale  productive 
şi  cu  achiziţionarea  de  echipament  durabil;  situaţia  sa  ar  fi  mai  bună 
dacă  ar  mai  avea  încă  la  dispoziţie,  pentru  gestiunea  curentă  a  afacerii 
sale,  fondurile  cheltuite  în  aceste  scopuri.  Pe  de  altă  parte,  materiile 
prime,  bunurile  primare,  produsele  semifinite  şi  alimentare  nu  lipsesc 
în  momentul  critic,  când  ascensiunea  se  transformă  în  depresiune. 
Dimpotrivă,  criza  se  caracterizează  tocmai  prin  faptul  că  aceste  bunuri 
sunt  furnizate  în  asemenea  cantităţi,  încât  să  determine  scăderea  dra¬ 
matică  a  preţurilor  lor. 

Explicaţiile  de  mai  sus  arată  de  ce  semnul  cel  mai  caracteristic  al  fa¬ 
zei  de  boom  este  o  expansiune  a  capacităţilor  productive  şi  a  producţiei 
din  industria  grea,  precum  şi  creşterea  producţiei  de  factori  durabili  de 
producţie.  Autorii  cronicilor  financiare  şi  economice  aveau  dreptate 
atunci  când  -  vreme  de  mai  mult  decât  o  sută  de  ani  -  se  raportau  la 
cifrele  de  producţie  din  aceste  industrii,  precum  şi  la  cele  din  sfera  con¬ 
strucţiilor,  ca  la  un  indicator  al  fluctuaţiilor  economice.  Ei  se  înşelau 
numai  întrucât  vorbeau  de  o  aşa-zisă  suprainvestiţie. 

Desigur,  boom-ul  afectează  şi  industriile  bunurilor  de  consum.  Şi 
aici  se  investeşte  mai  mult  şi  capacităţile  productive  se  dezvoltă.  însă 
noile  capacităţi  şi  noile  anexe,  adăugate  la  capacităţile  deja  existente, 

nu  sunt  întotdeauna  destinate  acelor  bunuri  pentru  care  cererea  pu¬ 
blicului  este  cea  mai  intensă.  Poate  că  ele  ar  fi  fost  în  concordanţă 
cu  ansamblul  planului  care  viza  producerea  de  a  +  gi  +  gi  +  gţ,  +  g4- 
Falimentul  acestui  plan  supradimensionat  dezvăluie  inadecvarea  lor. 

Creşterea  dramatică  a  preţurilor  bunurilor  nu  este  întotdeauna  un 
fenomen  însoţitor  al  boom-ului.  Desigur,  creşterea  cantităţii  de  mij¬ 
loace  fiduciare  are  întotdeauna  potenţialul  de  a  face  preţurile  să  creas- 
{561}  că.  Dar,  se  poate  întâmpla  ca  forţele  ce  acţionează  în  sens  opus  să  fie 
suficient  de  puternice  pentru  a  menţine  creşterea  preţurilor  în  limite 
mici,  sau  chiar  pentru  a  o  anula  complet.  Perioada  istorică  în  intervalul 
căreia  mersul  neted  al  economiei  de  piaţă  a  fost  iar  şi  iar  întrerupt  de 
măsuri  expansioniste  a  fost  o  epocă  de  progres  economic  neîntrerupt. 
Avansul  continuu  al  acumulării  de  capital  nou  a  făcut  posibile  avansu¬ 
rile  tehnologice.  Outputul  a  crescut  pe  unitatea  de  input  şi  întreprin¬ 
derile  au  inundat  piaţa  cu  volume  tot  mai  mari  de  bunuri  ieftine.  Dacă 
creşterea  sincronă  a  ofertei  de  bani  (în  sens  larg)  ar  fi  fost  mai  puţin 
abundentă,  s-ar  fi  înregistrat  o  tendinţă  de  scădere  a  preţurilor  tuturor 
bunurilor.  Ca  o  chestiune  de  context  istoric,  expansiunea  creditului 
s-a  petrecut  întotdeauna  într-un  mediu  în  care  au  existat  factori  pu¬ 
ternici  de  natură  să  contracareze  tendinţa  de  creştere  a  preţurilor.  De 
regulă,  rezultanta  ciocnirii  forţelor  opuse  a  dat  preponderenţă  acelora 
care  determinau  creşterea  preţurilor.  Dar  au  existat  şi  anumite  situaţii 
excepţionale,  în  care  mişcarea  ascendentă  a  preţurilor  nu  a  fost  decât 
redusă.  Exemplul  cel  mai  remarcabil  a  fost  furnizat  de  boom-ul  ame¬ 
rican  din  192  6-2  9. 7 

Trăsăturile  caracteristice  ale  unei  expansiuni  a  creditului  nu  sunt 
afectate  de  o  asemenea  constelaţie  particulară  a  datelor  pieţei.  Ceea  ce 
îl  stimulează  pe  antreprenor  să  se  lanseze  în  anumite  proiecte  nu  sunt 
nici  preţurile  ridicate,  nici  preţurile  scăzute  ca  atare,  ci  o  discrepanţă 
între  costurile  de  producţie  (inclusiv  dobânda  pe  capitalul  investit)  şi 
preţurile  anticipate  ale  produselor.  O  reducere  a  ratei  brute  de  piaţă, 
aşa  cum  este  ea  provocată  de  expansiunea  creditului,  are  întotdeauna 
efectul  de  a  face  să  pară  profitabile  anumite  proiecte  care  în  prealabil 
nu  păreau  astfel.  Ea  îi  impulsionează  pe  antreprenori,  aşa  zicând,  să 
întrebuinţeze  r  +  pi  +  p2  ca  şi  cum  ar  fi  vorba  despre  r  +  pi  +  p2  +  pţ, 
+  p\.  Ea  generează,  în  mod  necesar,  o  structură  a  investiţiilor  şi  a  acti¬ 
vităţilor  productive  inadaptată  la  adevărata  ofertă  de  bunuri  de  capital 
şi  care  este,  în  cele  din  urmă,  sortită  colapsului.  Faptul  că  uneori  modi¬ 
ficările  de  preţuri  implicate  în  acest  proces  se  produc  pe  fundalul  unei 
tendinţe  generale  de  creştere  a  puterii  de  cumpărare  şi  nu  determină 

7.  Cf.M.N.  Rothbard,^OT£nVtf!(  Great  Depression,  Princeton,  1963. 

convertirea  acestei  tendinţe  într-una  vizibil  opusă  ei,  ci  doar  în  ceva 
ce  se  poate  numi,  în  linii  generale,  stabilitate  a  preţurilor,  nu  modifică 
decât  unele  aspecte  colaterale  ale  procesului. 

Oricare  ar  fi  condiţiile  existente,  este  sigur  că  nici  o  manipulare  ve¬ 
nită  din  partea  băncilor  nu  poate  furniza  bunuri  de  capital  sistemului 
economic.  Pentru  o  dezvoltare  sănătoasă  a  producţiei  sunt  necesare 
mai  multe  bunuri  de  capital,  nu  bani  sau  mijloace  fiduciare.  Boom-ul 
provocat  de  expansiunea  creditului  este  construit  pe  nisipul  bancnote¬ 
lor  şi  al  depozitelor  [bancare].  El  este  sortit  colapsului. 

Prăbuşirea  se  manifestă  îndată  ce  băncile  încep  să  se  teamă  de  {562] 
ritmul  accelerat  al  boom-ului  şi  încep  să  se  abţină  de  la  continuarea 
expansiunii  creditului.  Boom-ul  nu  poate  dura  decât  atâta  vreme  cât 
băncile  sunt  pregătite  să  acorde  fără  probleme  toate  creditele  de  care 
au  nevoie  firmele  de  afaceri,  pentru  execuţia  proiectelor  lor  excesive, 
aflate  în  complet  dezacord  cu  adevărata  situaţie  a  ofertei  de  factori 
de  producţie  şi  cu  evaluările  consumatorilor.  Aceste  planuri  iluzorii, 
sugerate  de  falsificarea  calculului  economic,  provocată  de  politica  ba¬ 
nilor  ieftini,  nu  pot  fi  împinse  mai  departe  decât  dacă  se  pot  obţine 
noi  credite  la  ratele  brute  de  piaţă  ce  au  fost  artificial  reduse,  sub  ni¬ 
velul  pe  care  l-ar  atinge  pe  o  piaţă  de  credit  neobstrucţionată.  Această 
marjă  este  cea  care  le  conferă  aparenţa  înşelătoare  de  profitabilitate. 
Modificarea  comportamentului  băncilor  nu  creează  criza.  Ea  doar  face 
vizibil  prăpădul  răspândit  prin  erorile  comise  de  către  firmele  de  afa¬ 
ceri,  în  timpul  perioadei  de  boom. 

Boom-ul  nu  ar  putea  să  dureze  la  nesfârşit  nici  dacă  băncile  s-ar 
agăţa  cu  înverşunare  de  politica  lor  expansionistă.  Orice  tentativă  de 
substituire  a  bunurilor  de  capital  inexistente  (în  speţă  a  cantităţilor  pT, 
şi  pf)  cu  suplimente  de  mijloace  fiduciare  este  sortită  eşecului.  Dacă 
expansiunea  creditului  nu  este  stopată  la  vreme,  boom-ul  se  transfor¬ 
mă  în  crack-up  boom  [sincopa  care  pune  capăt  avântului  iluzoriu];  în¬ 
cepe  precipitarea  asupra  valorilor  reale  şi  întregul  sistem  monetar  se 
prăbuşeşte.  Totuşi,  de  regulă,  băncile  nu  au  împins,  în  trecut,  lucrurile 
până  la  această  extremă.  Ele  s-au  alarmat  la  un  moment  când  catastro¬ 
fa  finală  era  încă  departe.8 

8.  Nu  trebuie  să  cădem  pradă  iluziei  că  aceste  modificări  ale  politicilor  de  credit  ale 
băncilor  au  fost  determinate  de  înţelegerea  de  către  bancheri  şi  autorităţile  monetare 
a  consecinţelor  inevitabile  ale  unei  continuări  neîntrerupte  a  expansiunii  creditului. 

Ceea  ce  a  indus  schimbarea  de  direcţie  a  conduitei  băncilor  au  fost  anumite  condiţii 
instituţionale,  pe  care  le  vom  analiza  mai  jos,  la  pp.  796-797.  Printre  promotorii  şti¬ 
inţelor  economice  s-au  evidenţiat  o  serie  de  bancheri  privaţi;  în  particular,  elaborarea 
formei  iniţiale  a  teoriei  monetare  ( Currency  Iheory )  a  fluctuaţiilor  economice  a  fost,  în 
cea  mai  mare  parte,  o  performanţă  a  bancherilor  britanici.  Insă  managementul  bănci¬ 
lor  centrale  şi  configurarea  politicilor  monetare  ale  diverselor  guverne  au  fost,  de  regulă, 

îndată  ce  afluxul  de  mijloace  fiduciare  suplimentare  ajunge  să  înce¬ 
teze,  castelul  fragil  al  boom-ului  intră  în  colaps.  Antreprenorii  trebuie 
să-şi  reducă  activităţile,  deoarece  le  lipsesc  fondurile  necesare  continu¬ 
ării  proiectelor  lor,  concepute  la  scară  exagerată.  Preţurile  scad  brusc, 
deoarece  firmele  acestea  alarmate  caută  să  obţină  bani  lichizi,  arun- 
cându-şi  inventarele  pe  piaţă  la  preţuri  de  nimic.  Se  închid  fabrici,  se 
opreşte  continuarea  unor  proiecte  de  construcţii  aflate  în  plină  desfă¬ 
şurare,  se  eliberează  din  slujbe  angajaţi.  Deoarece,  pe  de  o  parte,  nume¬ 
roase  firme  au  nevoie  stringentă  de  bani  pentru  a  evita  falimentul  şi,  pe 
de  altă  parte,  nici  o  firmă  nu  se  mai  bucură  de  încredere,  componenta 
{563}  antreprenorială  a  ratei  brute  de  piaţă  a  dobânzii  „sare”  la  cote  excesive. 

De  obicei,  circumstanţele  instituţionale  şi  psihologice  transformă 
declanşarea  unei  crize  în  panică.  Descrierea  acestor  evenimente  în¬ 
grozitoare  poate  fi  lăsată  în  seama  istoricilor.  Nu  este  sarcina  teoriei 
catalactice  să  zugrăvească  în  detaliu  calamităţile  zilelor  şi  săptămânilor 
de  panică  şi  să  întârzie  asupra  aspectelor,  uneori  groteşti,  ale  acestora. 
Teoria  economică  nu  se  interesează  de  ceea  ce  este  accidental  şi  con¬ 
diţionat  de  circumstanţele  istorice  specifice  ale  fiecărui  caz.  Obiectivul 
ei  este,  dimpotrivă,  de  a  distinge  ceea  ce  este  esenţial  şi  necesar  de  ceea 
ce  este  doar  întâmplător.  Ea  nu  se  preocupă  de  aspectele  psihologice 
ale  panicii,  ci  doar  de  faptul  că  un  boom  generat  de  expansiunea  credi¬ 
telor  trebuie,  inevitabil,  să  ducă  la  procesul  pe  care  limbajul  colocvial  îl 
numeşte  depresiune.  Ea  trebuie  să  realizeze  faptul  că  depresiunea  este, 
de  fapt,  procesul  de  reajustare,  de  realiniere  a  activităţilor  productive  la 
situaţia  existentă  a  datelor  pieţei:  cantitatea  disponibilă  de  factori  de 
producţie,  evaluările  consumatorilor  şi,  în  particular,  nivelul  dobânzii 
originare,  aşa  cum  se  manifestă  el  în  evaluările  publicului. 

însă  aceste  date  nu  mai  sunt  aceleaşi  cu  cele  care  existau  în  ajunul 
procesului  expansionist.  Multe  lucruri  s-au  schimbat.  Este  posibil  ca 
economisirea  forţată  şi,  într-o  măsură  chiar  mai  mare,  economisirile 
voluntare  obişnuite,  să  fi  furnizat  noi  bunuri  de  capital,  care  să  nu  fi 
fost  complet  irosite  datorită  malinvestiţiilor  şi  supraconsumului  indu¬ 
se  de  boom.  Asimetria  inerentă  fiecărei  mişcări  inflaţioniste  a  provocat 
modificări  ale  averilor  şi  veniturilor  diferiţilor  indivizi  şi  ale  diverselor 
grupuri  de  indivizi.  Fără  nici  o  legătură  cauzală  cu  expansiunea  credi¬ 
tului,  este  posibil  ca  cifrele  populaţiei  să  se  fi  schimbat,  ca  şi  caracteris¬ 
ticile  indivizilor  la  care  se  referă  ele;  cunoştinţele  tehnologice  pot  să  fi 
avansat,  cererea  pentru  anumite  bunuri  poate  să  se  fi  modificat.  Starea 

încredinţate  unor  persoane  care  nu  aveau  nimic  de  obiectat  la  expansiunea  nelimitată 
a  creditului  şi  care  priveau  drept  ofensă  orice  critică  avansată  împotriva  acţiunilor  lor 
expansioniste. 

finală  către  care  tinde  piaţa  nu  mai  este  aceeaşi  cu  cea  la  care  tindea  ea 
înainte  de  perturbările  determinate  de  expansiunea  creditului. 

Unele  din  investiţiile  făcute  în  perioada  de  boom  apar,  atunci  când 
sunt  evaluate  în  lumina  realistă  a  perioadei  de  ajustare,  lipsite  de  haloul 
iluziilor  din  faza  de  avânt,  ca  fiind  eşecuri  fără  niciun  viitor.  Acestea 
trebuie  pur  şi  simplu  abandonate,  deoarece  mijloacele  necesare  acum 
pentru  continuarea  exploatării  lor  nu  pot  fi  recuperate  din  vânzarea 
produselor  lor;  acest  capital  „circulant”  este  mai  urgent  solicitat  în  alte 
ramuri  care  au  în  vedere  satisfacerea  dorinţelor;  dovadă  este  faptul  că 
ele  pot  fi  întrebuinţate  mai  profitabil  în  alte  sectoare.  Alte  malinvestiţii 
se  bucură  de  perspective  ceva  mai  favorabile.  Este,  bineînţeles,  adevă¬ 
rat  că,  dacă  toată  lumea  ar  fi  calculat  corect,  nimeni  nu  s-ar  fi  lansat 
în  a  investi  bunuri  de  capital  pentru  ele.  Investiţiile  non-convertibile 
absorbite  de  ele  au  fost,  fără  îndoială,  irosite.  Dar,  fiind  non-converti¬ 
bile,  un  fait  accompli,  ele  ridică  o  nouă  problemă  pentru  acţiunile  care  {564} 
urmează.  Dacă  se  anticipează  că  încasările  pe  care  promit  să  le  aducă 
vânzările  produselor  rezultate  din  ele  vor  depăşi  costurile  exploatării 
lor  în  continuare,  atunci  este  profitabil  să  se  continue.  Cu  toate  că  pre¬ 
ţurile  pe  care  publicul  cumpărător  este  dispus  să  le  achite  pentru  pro¬ 
dusele  rezultate  din  ele  nu  sunt  suficient  de  ridicate  pentru  a  face  ca 
investiţia  în  ansamblu  să  devină  profitabilă,  ele  sunt  suficiente  pentru 
a  face  ca  o  fracţiune  din  investiţie  -  fie  aceasta  oricât  de  mică  -  să  fie 
profitabilă.  Restul  investiţiei  trebuie  considerată  o  cheltuială  fără  nici 
o  acoperire,  o  cantitate  de  capital  irosită  şi  pierdută. 

Dacă  privim  situaţia  astfel  creată  din  punctul  de  vedere  al  consu¬ 
matorilor,  rezultatul  este,  bineînţeles,  acelaşi.  Consumatorii  s-ar  fi  aflat 
într-o  situaţie  mai  bună  dacă  iluziile  create  de  politica  banilor  ieftini 
nu  i-ar  fi  ademenit  pe  antreprenori  să  irosească  bunuri  rare  de  capital, 
investindu-le  pentru  satisfacerea  unor  nevoi  mai  puţin  urgente  şi  retră- 
gându-le,  în  felul  acesta,  din  liniile  de  producţie  în  care  ar  fi  satisfăcut 
nevoi  mai  urgente.  Dar,  aşa  cum  se  prezintă  lucrurile  în  prezent,  ei  nu 
pot  decât  să  se  resemneze,  acceptând  ceea  ce  este  irevocabil.  Pentru 
moment  ei  trebuie  să  renunţe  la  anumite  avantaje  de  care  s-ar  fi  pu¬ 
tut  bucura,  dacă  boom-ul  nu  ar  fi  indus  malinvestiţii.  Pe  de  altă  parte 
însă,  ei  pot  găsi  o  compensaţie  parţială,  în  împrejurarea  că  acum  le 
sunt  accesibile  anumite  satisfacţii  de  care  nu  s-ar  fi  putut  bucura  dacă 
mersul  neted  al  activităţilor  economice  n-ar  fi  fost  tulburat  de  orgiile 
boom-ului.  Nu  este  decât  o  compensaţie  mică,  fiindcă  cererea  lor  pen¬ 
tru  acele  alte  lucruri,  pe  care  nu  le  primesc  datorită  întrebuinţării  ina¬ 
decvate  a  bunurilor  de  capital,  este  mai  intensă  decât  cererea  lor  pentru 

aceste  „substitute”,  aşa-zicând.  Dar  aceasta  este  singura  opţiune  care  le 
rămâne,  aşa  cum  se  prezintă  condiţiile  şi  datele  în  prezent. 

Rezultatul  final  al  expansiunii  creditului  este  o  sărăcire  generală. 
Poate  că  anumiţi  oameni  îşi  vor  fi  sporit  averea;  ei  nu  s-au  lăsat  înşe¬ 
laţi,  în  raţionamentele  lor,  de  isteria  generalizată  şi  au  profitat  la  timp 
de  posibilităţile  oferite  de  mobilitatea  investitorului  individual.  Alţi 
indivizi  şi  grupuri  de  indivizi  poate  că  au  fost  favorizaţi,  fără  nici  o 
iniţiativă  proprie,  doar  de  decalajul  de  timp  dintre  creşterea  preţurilor 
la  bunurile  pe  care  le  comercializează  şi  cele  pe  care  le  achiziţionează  ei. 
Insă  imensa  majoritate  trebuie  să  suporte  nota  de  plată  pentru  malin- 
vestiţiile  şi  supraconsumul  datorate  episodului  de  boom. 

Trebuie  să  ne  ferim  de  interpretările  greşite  care  se  pot  da  termenu¬ 
lui  de  sărăcire.  El  nu  înseamnă  în  mod  necesar  sărăcire  în  comparaţie 
cu  situaţia  existentă  în  ajunul  expansiunii  creditelor.  Dacă  avem  sau  nu 
de-a  face  cu  o  sărăcire  în  acest  sens  depinde  de  datele  specifice  fiecărui 
caz  în  parte;  faptul  nu  poate  fi  stabilit  apodictic  de  ştiinţa  catalacti- 
cii.  Ceea  ce  are  în  vedere  catalactica  atunci  când  afirmă  că  sărăcirea 
{565}  este  o  consecinţă  inevitabilă  a  expansiunii  creditului  este  o  sărăcire  în 
raport  cu  situaţia  care  ar  fi  rezultat  în  absenţa  expansiunii  creditului 
şi  a  boom-ului.  Trăsătura  caracteristică  a  istoriei  economice  din  regi¬ 
mul  capitalist  este  progresul  economic  neîncetat,  o  creştere  constantă 
a  cantităţii  bunurilor  de  capital  disponibile  şi  o  tendinţă  continuă  de 
îmbunătăţire  a  nivelului  general  de  trai.  Ritmul  acestui  progres  este 
atât  de  rapid,  încât,  în  cursul  perioadei  de  boom,  el  poate  foarte  bine 
depăşi  pierderile  sincronice,  cauzate  de  malinvestiţii  şi  supraconsum. 
In  acest  caz,  sistemul  economic  este,  în  ansamblu,  mai  prosper  la  fi¬ 
nele  boom-ului  decât  era  la  începutul  său;  el  nu  apare  sărăcit,  decât  în 
comparaţie  cu  potenţialul  care  exista,  de  atingere  a  unei  şi  mai  ridicate 
stări  de  satisfacţie. 

Presupusa  absenţă  a  depresiunilor  într-un  regim  totalitar 

Numeroşi  autori  socialişti  insistă  asupra  faptului  că  recurenţa  crizelor  econo¬ 
mice  şi  a  depresiunilor  în  afaceri  este  un  fenomen  caracteristic  modului  de 
producţie  capitalist.  Pe  de  altă  parte,  spun  ei,  un  sistem  socialist  este  imun  la 
acest  rău. 

După  cum  este  deja  limpede  şi  se  va  arăta  din  nou  în  continuare,  fluctua¬ 
ţiile  ciclice  ale  afacerilor  nu-şi  găsesc  originea  în  sfera  pieţei  neobstrucţionate, 
ci  sunt  un  produs  al  amestecului  guvernamental  în  afaceri,  în  scopul  reducerii 
ratei  dobânzii  sub  nivelul  la  care  ar  fi  determinat-o  piaţa  liberă9.  Aici  nu 
avem  a  ne  ocupa  decât  de  presupusa  stabilitate  asigurată  de  planificarea  so¬ 
cialistă. 

9.  Cf.  mai  jos,  pp.  793-795- 

Este  esenţial  să  remarcăm  că  ceea  ce  determină  apariţia  crizei  economice 
este  procesul  democratic  al  pieţei.  Consumatorii  îşi  manifestă  dezacordul  faţă 
de  felul  cum  sunt  întrebuinţaţi  factorii  de  producţie  de  către  antreprenori. 
Ei  îşi  manifestă  dezaprobarea  prin  comportamentul  adoptat,  cumpărând  sau 
abţinându-se  de  la  a  cumpăra.  Antreprenorii,  induşi  în  eroare  de  iluziile  pro¬ 
vocate  de  reducerea  artificială  a  ratei  brute  de  piaţă  a  dobânzii,  n-au  investit 
în  acele  linii  în  care  cele  mai  urgente  nevoi  ale  publicului  ar  fi  fost  satisfăcute 
în  modul  cel  mai  adecvat.  îndată  ce  expansiunea  creditului  se  încheie,  aceste 
erori  devin  evidente.  Atitudinea  consumatorilor  îi  forţează  pe  oamenii  de  afa¬ 
ceri  să  îşi  adapteze  din  nou  activităţile  la  cea  mai  adecvată  cu  putinţă  metodă 
de  satisfacere  a  dorinţelor  [consumatorilor].  Ceea  ce  se  numeşte  depresiune 
este  procesul  acesta,  de  lichidare  a  erorilor  comise  în  faza  de  boom  şi  de  rea¬ 
justare  la  dorinţele  consumatorilor. 

Dar,  într-o  economie  socialistă  nu  contează  decât  judecăţile  de  valoare  ale 
guvernului,  iar  poporul  este  lipsit  de  orice  mijloace  de  a  face  să  prevaleze  pro¬ 
priile  sale  judecăţi  de  valoare.  Pe  un  dictator  nu-1  preocupă  să  ştie  dacă  masele 
aprobă  sau  nu  deciziile  lui  cu  privire  la  cât  să  fie  alocat  consumului  curent  şi 
cât  să  fie  alocat  investiţiilor  adiţionale.  Dacă  dictatorul  investeşte  mai  mult, 
reducând  astfel  mijloacele  disponibile  pentru  consumul  curent,  populaţia  tre¬ 
buie  să  mănânce  mai  puţin  şi  să  nu  comenteze.  Nu  apare  nici  o  criză,  pentru 
că  supuşii  nu  au  nici  un  prilej  de  a-şi  manifesta  insatisfacţia.  Acolo  unde  nu 
există  nici  un  fel  de  afaceri,  afacerile  nu  pot  merge  nici  bine,  nici  rău.  Pot 
exista  moarte  prin  inaniţie  şi  foamete,  dar  nu  poate  exista  o  depresiune,  în 
accepţiunea  în  care  întrebuinţăm  acest  termen  atunci  când  avem  de-a  face  cu 
o  economie  de  piaţă.  Acolo  unde  indivizii  nu  sunt  liberi  să  aleagă,  ei  nu  pot  să 
protesteze  împotriva  metodelor  întrebuinţate  de  către  cei  ce  dirijează  cursul 
activităţilor  productive. 

7.  Felul  cum  este  afectată  rata  brută  de  piaţă  a 

dobânzii  de  deflatie  si  de  contracţia  creditelor 

Presupunem  că,  în  cursul  unui  proces  deflaţionist,  întreaga  cantitate 
cu  care  se  reduce  oferta  de  bani  (în  sens  larg)  este  luată  de  pe  piaţa  de 
credite.  In  acest  caz,  piaţa  de  credite  şi  rata  brută  de  piaţă  a  dobânzii 
sunt  afectate  chiar  de  la  începutul  procesului,  la  un  moment  când  pre¬ 
ţurile  bunurilor  şi  ale  serviciilor  nu  sunt  încă  alterate  de  modificarea 
care  se  produce  în  relaţia  monetară.  Putem,  de  pildă,  să  spunem  că  un 
stat  care  urmăreşte  deflaţia  face  un  împrumut  şi  distruge  banii  împru¬ 
mutaţi.  O  asemenea  procedură  a  fost  adoptată  în  ultimele  două  sute  de 
ani  în  mod  repetat.  Ideea  era  de  a  ridica  unitatea  monetară  naţională 
la  paritatea  ei  metalică  dinainte,  după  o  perioadă  prelungită  de  politici 
inflaţioniste.  Bineînţeles,  în  majoritatea  cazurilor,  proiectele  deflaţio- 
niste  au  fost  curând  abandonate,  deoarece  execuţia  lor  era  întâmpina- 

tă  cu  o  opoziţie  mereu  crescândă  şi,  mai  mult,  ea  impunea  o  povară 
grea  asupra  trezoreriei.  Sau  putem  presupune  că  băncile,  speriate  de 
experienţele  lor  nefavorabile  din  perioada  crizei  provocate  de  expansi¬ 
unea  creditului,  decid  să-şi  sporească  rezervele  de  care  dispun  pentru 
acoperirea  pasivelor  şi,  în  consecinţă,  să  reducă  volumul  creditului  de 
circulaţie.  O  a  treia  posibilitate  ar  fi  ca,  datorită  crizei,  să  dea  faliment 
băncile  care  au  acordat  credit  de  circulaţie  şi  ca  anihilarea  mijloacelor 
fiduciare  emise  de  aceste  bănci  să  reducă  oferta  de  credit  de  pe  piaţa 
de  împrumuturi. 

In  toate  aceste  cazuri  se  manifestă  o  tendinţă  temporară  de  creştere 
a  ratei  brute  de  piaţă  a  dobânzii.  Proiecte  care  mai  înainte  puteau  părea 
profitabile  nu  mai  par  astfel.  Apare  o  tendinţă  de  scădere  a  preţurilor 
factorilor  de  producţie,  iar  mai  târziu  apare  şi  una  de  scădere  a  preţu¬ 
rilor  bunurilor  de  consum.  Afacerile  încep  să  meargă  prost.  Blocajul 
încetează  numai  când  preţurile  şi  salariile  se  ajustează,  în  ansamblu,  la 
noua  relaţie  monetară.  Atunci  se  adaptează  şi  piaţa  de  credite  la  noua 
stare  de  lucruri,  iar  rata  brută  de  piaţă  a  dobânzii  încetează  de  a  mai 
{567}  fi  afectată  de  o  penurie  de  bani  oferiţi  ca  avansuri.  Astfel,  o  creştere 
indusă  monetar  a  ratei  brute  de  piaţă  a  dobânzii  produce  stagnarea 
temporară  a  afacerilor.  Deflaţia  şi  contracţia  creditului,  nu  mai  puţin 
decât  inflaţia  şi  expansiunea  creditului,  sunt  elemente  care  perturbă 
mersul  neted  al  activităţilor  economice.  Cu  toate  acestea,  este  o  eroare 
să  privim  deflaţia  şi  contracţia  ca  şi  cum  nu  ar  fi  decât  simetricele  in¬ 
flaţiei  şi  a  expansiunii. 

Expansiunea  produce  iniţial  o  aparenţă  iluzorie  de  prosperitate. 
Ea  este  extrem  de  populară,  pentru  că  pare  să-i  îmbogăţească  pe  cei 
mai  mulţi,  sau  chiar  pe  toată  lumea.  Ea  are  o  trăsătură  ademenitoare. 
Pentru  a  fi  stopată  este  nevoie  de  un  efort  moral  deosebit.  Pe  de  altă 
parte,  contracţia  creează  imediat  o  situaţie  pe  care  toată  lumea  este 
gata  să  o  condamne,  ca  fiind  rea.  Impopularitatea  ei  este  chiar  mai 
mare  decât  popularitatea  expansiunii.  Ea  provoacă  o  opoziţie  violentă. 
Foarte  curând,  forţele  politice  care  i  se  opun  devin  irezistibile. 

Inflaţia  banilor  discreţionari  si  împrumuturile  ieftine  acordate  gu¬ 
vernului  canalizează  spre  trezorerie  fonduri  adiţionale;  deflaţia  goleşte 
pivniţele  trezoreriei.  Expansiunea  creditului  este,  pentru  bănci,  o  „bi¬ 
nefacere”,  dar  contracţia,  o  penalizare.  Există  un  element  de  ispită  în 
inflaţie  şi  expansiune  -  şi  unul  de  descurajare  în  deflaţie  şi  contracţie. 

Dar  diferenţa  între  cele  două  moduri  opuse  de  manipulare  a  banilor 
şi  a  creditelor  nu  constă  doar  în  faptul  că,  în  vreme  ce  unul  din  ele 
este  popular,  celălalt  este  detestat  de  toată  lumea.  Deflaţia  şi  contracţia 
nu  sunt  mai  puţin  predispuse  să  genereze  distrugere  decât  inflaţia  şi 

expansiunea  doar  pentru  că  se  recurge  mai  rar  la  ele.  Ele  sunt  mai  pu¬ 
ţin  dezastruoase  şi  datorită  propriilor  lor  efecte  inerente.  Expansiunea 
risipeşte  factori  rari  de  producţie,  prin  malinvestiţii  şi  supraconsum.  O 
dată  încheiată,  este  necesar  un  proces  dureros  de  refacere  pentru  a  eli¬ 
mina  sărăcirea  pe  care  o  lasă  în  urmă.  Dar  contracţia  nu  provoacă  nici 
malinvestiţii,  nici  supraconsum.  Reducerea  temporară  a  activităţilor  de 
afaceri  pe  care  o  generează  poate  fi,  în  ansamblu,  compensată  de  redu¬ 
cerea  consumului  salariaţilor  disponibilizaţi  şi  al  proprietarilor  factori¬ 
lor  materiali  de  producţie,  ale  căror  vânzări  scad.  Nu  rămân  cicatrici  de 
lungă  durată.  Când  contracţia  se  încheie,  procesul  de  reajustare  nu  are 
de  înlocuit  pierderi  determinate  de  consumul  de  capital. 

In  istoria  economică,  deflaţia  şi  contracţia  creditelor  n-au  jucat  ni¬ 
ciodată  un  rol  notabil.  Exemplele  memorabile  au  fost  revenirile  marii 
Britanii,  atât  după  inflaţia  „de  război”  din  perioada  războaielor  napo¬ 
leoniene,  cât  şi  după  cea  din  Primul  Război  Mondial,  la  paritatea  di¬ 
nainte  de  război  a  lirei  sterline.  In  fiecare  din  aceste  cazuri,  parlamentul 
şi  cabinetul  au  adoptat  politici  deflaţioniste  fără  să  fi  cântărit  avantajele 
şi  dezavantajele  celor  două  metode  existente  pentru  întoarcerea  la  eta¬ 
lonul  aur.  In  a  doua  decadă  a  secolului  al  xix-lea,  ei  puteau  fi  exoneraţi,  {568} 
deoarece  pe  vremea  aceea  teoria  monetară  încă  nu  clarificase  proble¬ 
mele  implicate.  Cu  mai  bine  de  o  sută  de  ani  mai  târziu,  a  fost  pur  şi 
simplu  o  etalare  de  ignoranţă  de  neiertat,  atât  a  teoriei  economice,  cât 
şi  a  istoriei  monetare. 10 

Ignoranţa  se  manifestă  şi  în  confuzia  dintre  deflaţie  şi,  respectiv, 
contracţie  şi  procesul  de  reajustare  la  care  trebuie  să  ducă  orice  boom 
expansionist.  Dacă  de  pe  urma  crizei  va  rezulta  sau  nu  o  reducere  a 
volumului  de  mijloace  fiduciare  depinde  de  structura  instituţională  a 
sistemului  de  credit  care  a  cauzat  boom-ul.  O  asemenea  reducere  poa¬ 
te  interveni  atunci  când  criza  determină  falimentul  băncilor  furnizoa¬ 
re  de  credit  de  circulaţie,  iar  căderea  lor  nu  este  contrabalansată  de  o 
expansiune  corespunzătoare  din  partea  băncilor  rămase.  Dar  nu  este 
vorba  de  un  fenomen  asociat  în  mod  necesar  depresiunii;  fără  îndoială, 
el  nu  s-a  manifestat  în  ultimii  optzeci  de  ani  în  Europa  şi  măsura  în 
care  s-a  produs  în  Statele  Unite,  în  condiţiile  create  de  Federal  Reserve 
Act  în  1913,  a  fost  mult  exagerată.  Scumpirea  creditelor  prin  care  se 
caracterizează  criza  este  determinată  nu  de  contracţie,  ci  de  abţinerea 
de  la  expandarea  în  continuare  a  creditului.  Ea  afectează  negativ  toate 
întreprinderile  -  nu  doar  pe  cele  ce  sunt  oricum  condamnate,  ci,  nu 
mai  puţin,  pe  acelea  ale  căror  afaceri  sunt  sănătoase  şi  ar  putea  înflori, 
dacă  ar  fi  disponibil  creditul  corespunzător.  Deoarece  datoriile  exis- 

10.  A  se  vedea  mai  jos,  p.  784. 

tente  nu  sunt  rambursate,  băncilor  le  lipsesc  mijloacele  de  acordare  a 
creditelor,  chiar  şi  către  cele  mai  solide  firme.  Criza  se  generalizează  şi 
forţează  toate  ramurile  de  afaceri  şi  toate  firmele  să-şi  reducă  activită¬ 
ţile.  Dar  nu  există  nici  un  mijloc  de  a  evita  aceste  consecinţe  secundare 
ale  boom-ului  anterior. 

îndată  ce  apare  depresiunea,  se  iscă  o  lamentaţie  generală  pe  tema 
deflaţiei  şi  lumea  cere  zgomotos  continuarea  politicilor  expansioniste. 
Acum,  este  adevărat  că  şi  în  absenţa  oricărei  reduceri  a  ofertei  de  bani 
în  sens  propriu  şi  a  volumului  mijloacelor  fiduciare  disponibile,  de¬ 
presiunea  provoacă  o  tendinţă  indusă  monetar  de  creştere  a  puterii  de 
cumpărare  a  unităţii  monetare.  Toate  firmele  urmăresc  să-şi  augmen¬ 
teze  deţinerile  monetare,  iar  aceste  eforturi  afectează  raportul  dintre 
oferta  de  bani  (în  sens  larg)  şi  cererea  de  bani  (în  sens  larg)  pentru  de¬ 
ţinerile  monetare.  Fenomenul  acesta  poate  fi  numit  fără  a  greşi  deflaţie. 
Dar  este  o  gafă  de  proporţii  să  credem  că  scăderea  preţurilor  mărfurilor 
este  cauzată  de  această  acţiune  ce  vizează  augmentarea  deţinerilor  mo¬ 
netare.  Raportul  de  cauzalitate  este  în  sens  invers.  Preţurile  factorilor 
de  producţie  -  atât  materiali,  cât  şi  umani  -  au  atins  cote  excesive  în 
timpul  perioadei  de  boom.  Ele  trebuie  să  scadă,  pentru  ca  afacerile  să 
poată  deveni  din  nou  profitabile.  Antreprenorii  îşi  augmentează  deţi- 
{569}  nerile  monetare,  deoarece  ei  se  abţin  de  la  cumpărarea  de  bunuri  şi  de 
la  angajarea  de  lucrători,  câtă  vreme  structura  preţurilor  şi  a  salariilor 
nu  este  ajustată  la  situaţia  reală  a  datelor  pieţei.  Astfel,  orice  încercare  a 
oficialităţilor  sau  a  sindicatelor  de  a  împiedica  sau  de  a  amâna  ajustarea 
nu  face  decât  să  prelungească  stagnarea. 

Adesea  nici  economiştii  n-au  înţeles  acest  lanţ  cauzal.  Ei  raţionau 
astfel:  structura  preţurilor,  aşa  cum  s-a  dezvoltat  ea  în  perioada  de 
boom,  a  fost  un  produs  al  presiunilor  expansioniste.  Dacă  augmenta¬ 
rea  în  continuare  a  volumului  de  mijloace  fiduciare  este  stopată,  atunci 
mişcarea  ascendentă  a  preţurilor  şi  a  salariilor  trebuie  să  înceteze. 
Aşadar,  dacă  nu  ar  exista  o  deflaţie,  nu  s-ar  putea  produce  nici  o  scădere 
a  preţurilor  şi  a  ratelor  salariale. 

Raţionamentul  acesta  ar  fi  corect  dacă  presiunea  inflaţionistă  n-ar 
fi  afectat  piaţa  de  credite  înainte  de  a-şi  epuiza  efectele  directe  asupra 
preţurilor  bunurilor.  Să  presupunem  că  guvernul  unei  ţări  izolate  emite 
bani  de  hârtie  suplimentari,  pentru  a  plăti  nişte  ajutoare  cetăţenilor  cu 
venituri  moderate.  Creşterea  preţurilor  mărfurilor  care  survine  astfel  ar 
altera  producţia;  ar  tinde  să  translateze  producţia  dinspre  bunurile  de 
consum  achiziţionate  în  mod  obişnuit  de  către  grupurile  nesubvenţi¬ 
onate  din  ţară,  către  acelea  pe  care  le  solicită  grupurile  subvenţionate. 
Dacă  ulterior  politica  de  subvenţionare  în  felul  acesta  a  anumitor  gru- 

puri  este  abandonată,  preţurile  bunurilor  solicitate  de  cei  subvenţionaţi 
până  la  data  respectivă  vor  scădea,  iar  preţurile  bunurilor  solicitate  de 
către  cei  nesubvenţionaţi  în  prealabil  vor  creşte  mai  abrupt.  Dar  nu 
se  va  manifesta  nici  o  tendinţă  de  întoarcere  a  puterii  de  cumpărare 
a  unităţii  monetare  la  puterea  ei  de  cumpărare  din  perioada  dinaintea 
inflaţiei.  Structura  preţurilor  va  fi  afectată  pe  termen  lung  de  episodul 
inflaţionist,  dacă  oficialităţile  nu  retrag  de  pe  piaţă  cantitatea  supli¬ 
mentară  de  bani  de  hârtie,  pe  care  au  injectat-o  sub  formă  de  subsidii. 

Situaţia  este  diferită  în  cazul  unei  expansiuni  a  creditului  care  afec¬ 
tează  iniţial  piaţa  de  credite.  In  cazul  acesta,  efectele  inflaţioniste  sunt 
multiplicate  de  consecinţele  malinvestirii  capitalului  şi  ale  supraconsu- 
mului.  Rivalizând  unii  cu  alţii  în  lupta  de  licitare  a  unei  părţi  cât  mai 
mari  din  stocul  limitat  de  bunuri  de  capital  şi  de  mână  de  lucru,  antre¬ 
prenorii  împing  preţurile  la  un  nivel  la  care  nu  pot  rămâne,  decât  atâta 
vreme  cât  expansiunea  creditului  continuă  într-un  ritm  accelerat.  O 
scădere  abruptă  a  preţurilor  la  toate  bunurile  şi  serviciile  este  inevitabi¬ 
lă,  îndată  ce  noul  influx  de  mijloace  fiduciare  suplimentare  se  întrerupe. 

Câtă  vreme  boom-ul  este  în  desfăşurare,  se  manifestă  o  tendinţă 
generală  de  a  cumpăra  cât  de  mult  se  poate,  deoarece  se  anticipează 
o  creştere  în  continuare  a  preţurilor.  In  perioada  depresiunii,  pe  de 
altă  parte,  oamenii  se  abţin  de  la  a  cumpăra,  deoarece  anticipează  că 
preţurile  vor  continua  să  scadă.  Relansarea  şi  revenirea  la  „normalitate” 
nu  pot  începe  decât  atunci  când  preţurile  şi  ratele  salariale  au  scăzut 
atât  de  mult,  încât  un  număr  suficient  de  persoane  consideră  că  ele  nu  {5  70} 
vor  mai  scădea  în  continuare.  Prin  urmare,  singurul  mijloc  de  a  reduce 
perioada  de  mers  rău  al  afacerilor  este  de  a  evita  orice  tentativă  de 
amânare  sau  de  blocare  a  scăderii  preţurilor  şi  a  ratelor  salariale. 

Abia  când  începe  să  se  configureze  relansarea  începe  să  se  manifeste 
în  structura  preţurilor  şi  modificarea  relaţiei  monetare,  aşa  cum  a  fost 
ea  determinată  de  creşterea  cantităţii  de  mijloace  fiduciare. 

Diferenţa  dintre  expansiunea  creditului  şi  inflaţia  simplă 

Analizând  consecinţele  expansiunii  creditului  am  presupus  că  volumul  total 
de  mijloace  fiduciare  adiţionale  pătrunde  în  sistemul  de  piaţă  via  piaţa  de 
credite,  sub  formă  de  avansuri  acordate  firmelor  de  afaceri.  Tot  ce  s-a  spus  cu 
privire  la  efectele  expansiunii  creditului  se  referă  la  această  situaţie. 

Există  însă  situaţii  în  care  metodele  legale  şi  tehnice  asociate  expansiunii 
creditului  sunt  întrebuinţate  în  vederea  unei  proceduri  care,  din  punct  de  ve¬ 
dere  catalactic,  este  radical  diferită  de  expansiunea  propriu-zisă  a  creditului. 
Considerente  politice  şi  instituţionale  fac  uneori  să  fie  avantajos  pentru  ofi¬ 
cialităţi  să  se  folosească  de  facilităţile  sistemului  bancar,  ca  substitut  pentru 
emisiunea  de  bani  discreţionari  guvernamentali.  Trezoreria  împrumută  de  la 

bancă,  iar  banca  furnizează  fondurile  necesare  prin  emisiune  adiţională  de 
bancnote,  sau  prin  creditarea  guvernului  prin  intermediul  unui  cont  de  de¬ 
pozit.  Din  punct  de  vedere  legal,  banca  devine  creditorul  trezoreriei.  In  fapt, 
întreaga  tranzacţie  se  reduce  la  inflaţionarea  banilor  discreţionari.  Mijloacele 
fiduciare  suplimentare  intră  pe  piaţă  pe  calea  trezoreriei,  sub  formă  de  plăţi 
pentru  diversele  lucruri  achiziţionate  prin  cheltuieli  guvernamentale.  Această 
cerere  guvernamentală  suplimentară  este  cea  care  stimulează  firmele  de  afa¬ 
ceri  să-şi  extindă  activităţile.  Emiterea  acestor  sume  de  bani  discreţionari  nou 
creaţi  nu  interferează  direct  cu  rata  brută  de  piaţă  a  dobânzii,  indiferent  care 
ar  fi  rata  dobânzii  pe  care  guvernul  o  plăteşte  către  bănci.  Abstracţie  făcând  de 
apariţia  unei  prime  pozitive  de  preţ,  aceste  sume  nu  afectează  piaţa  de  credit 
şi  rata  brută  de  piaţă  a  dobânzii,  decât  dacă  o  parte  din  ele  ajunge  pe  piaţa  de 
credit  la  un  moment  anterior  consumării  efectelor  lor  asupra  preţurilor  măr¬ 
furilor  şi  asupra  ratelor  salariale. 

Aceasta  a  fost,  de  pildă,  situaţia  în  Statele  Unite,  în  timpul  celui  de  al  doi¬ 
lea  Război  Mondial.  în  plus  faţă  de  politica  de  expansiune  a  creditului,  pe 
care  administraţia  o  adoptase  deja  înaintea  izbucnirii  războiului,  guvernul  a 
împrumutat  sume  importante  de  la  băncile  comerciale.  Din  punct  de  vedere 
tehnic,  era  vorba  de  o  expansiune  a  creditului;  în  esenţă,  era  un  substitut  pen¬ 
tru  emisiunea  de  greenbacks  [din  perioada  Războiului  Civil].  In  alte  ţări  s-a 
recurs  şi  la  metode  mai  complicate.  In  timpul  primului  Război  Mondial,  de 
pildă,  Reich-ul  german  a  vândut  obligaţiuni  către  populaţie.  Achiziţionarea 
lor  a  fost  finanţată  de  Reichsbank,  prin  creditarea  cumpărătorilor  cu  cea  mai 
mare  parte  din  fondurile  necesare,  pe  baza  aceloraşi  obligaţiuni  ca  garanţie. 
Cu  excepţia  fracţiunii  pe  care  cumpărătorii  o  achitau  din  propriile  lor  fonduri, 
{571}  rolul  jucat  în  întreaga  tranzacţie  de  bancă  şi  de  public  era  doar  unul  formal.  în 

fond,  bancnotele  adiţionale  erau  bani  de  hârtie  non-convertibili. 

Este  important  să  acordăm  atenţie  acestor  aspecte,  pentru  a  nu  confunda 
consecinţele  expansiunii  propriu-zise  a  creditului  cu  cele  ale  inflaţionării  ba¬ 
nilor  discreţionari  de  către  guvern. 

8.  Teoria  monetară,  sau  bazată  pe  creditul 
de  circulaţie,  a  ciclului  economic 

Teoria  fluctuaţiilor  ciclice  ale  afacerilor,  aşa  cum  a  fost  ea  elaborată  de 
Şcoala  Monetară  Britanică,  era  nesatisfăcătoare  din  două  motive. 

Mai  întâi,  ea  n-a  sesizat  faptul  că  acordarea  creditului  de  circulaţie 
poate  fi  realizată  nu  doar  prin  emisiunea  de  bancnote  în  exces  faţă  de 
deţinerile  de  rezerve  în  bani  gheaţă  ale  băncilor,  ci  şi  prin  crearea  de 
depozite  bancare  rambursabile  la  vedere  (aşa  numiţii  checkbook  money 
-  bani  în  formă  de  cecuri,  sau  deposit  currency  -  monedă-depozit)  în 
exces  faţă  de  aceste  rezerve.  In  consecinţă,  adepţii  ei  nu  realizau  faptul 
că  depozitele  rambursabile  la  vedere  pot  fi  şi  ele  întrebuinţate  ca  mijloc 

de  expansiune  a  creditului.  Este  o  eroare  mică,  ce  poate  fi  cu  uşurinţă 
corectată.  Este  suficient  de  subliniat  faptul  că  tot  ce  se  referă  la  expan¬ 
siunea  creditului  este  adevărat  cu  privire  la  toate  tipurile  de  expansiu¬ 
ne  a  creditului,  indiferent  dacă  mijloacele  fiduciare  suplimentare  sunt 
bancnote  sau  depozite.  Pe  de  altă  parte,  concepţia  Şcolii  Monetare  a 
influenţat  legislaţia  britanică  menită  să  împiedice  reapariţia  boom-uri- 
lor  induse  de  expansiunea  creditului  şi  consecinţele  lor  inevitabile  (de¬ 
presiunile),  la  un  moment  când  acest  defect  fundamental  nu  era  încă 
recunoscut  pe  o  scară  suficient  de  largă.  Legea  lui  Peel  din  1844  şi 
imitaţiile  ei  din  alte  ţări  nu  au  atins  obiectivele  urmărite  -  şi  acest 
eşec  a  afectat  prestigiul  Şcolii  Monetare.  Şcoala  Bancară  a  obţinut  un 
triumf  nemeritat. 

A  doua  eroare  a  Şcolii  Bancare  era  de  proporţii  mai  mari.  Adepţii  săi 
îşi  limitau  raţionamentele  la  problema  scurgerilor  (de  monedă  metali¬ 
că)  în  exteriorul  ţării.  Ei  aveau  în  vedere  numai  un  caz  particular,  anu¬ 
me  expansiunea  creditului  doar  într-o  ţară,  în  vreme  ce  în  alte  regiuni 
nu  există  expansiune  a  creditului,  sau  există  doar  expansiune  a  creditu¬ 
lui  pe  scară  mai  redusă.  Era,  în  linii  mari,  un  scenariu  suficient  pentru 
a  explica  crizele  britanice  din  prima  parte  a  secolului  al  nouăspreze¬ 
celea.  Dar  el  nu  atingea  decât  suprafaţa  problemei.  întrebarea  esen¬ 
ţială  nici  măcar  nu  era  pusă.  Nu  se  făcea  nimic  în  vederea  clarificării 
consecinţelor  unei  expansiuni  generale  a  creditului,  necircumscrise  la 
un  număr  oarecare  de  bănci,  cu  o  clientelă  limitată.  Nu  erau  analizate 
relaţiile  mutuale  dintre  oferta  de  monedă  (în  sens  larg)  şi  rata  dobân¬ 
zii.  Diversele  proiecte  de  reducere  sau  de  abolire  completă  a  dobânzii, 
prin  intermediul  unei  reforme  bancare,  erau  ironizate  de  la  înălţime  ca 
nişte  şarlatanii,  însă  nu  erau  disecate  şi  respinse  cu  argumente  decisive. 
Prezumţia  naivă  de  neutralitate  a  banilor  era  în  mod  tacit  ratificată. 

Astfel,  aveau  în  continuare  mână  liberă  toate  tentativele  zadarnice  de  a 
interpreta  crizele  şi  fluctuaţiile  afacerilor  cu  ajutorul  teoriei  schimbului 
direct.  Multe  zeci  de  ani  au  trebuit  să  treacă  înainte  ca  vraja  să  se  rupă.  {5  72} 

Piedicile  pe  care  le  avea  de  trecut  teoria  monetară,  sau  a  creditului 
de  circulaţie,  nu  ţineau  doar  de  eroarea  teoretică,  ci  şi  de  parţialitatea 
politică.  Opinia  publică  înclină  să  nu  vadă  în  dobândă  decât  un  simplu 
obstacol  instituţional  ridicat  în  calea  extinderii  producţiei.  Ea  nu  rea¬ 
lizează  faptul  că  scăzământul  care  afectează  valoarea  prezentă  a  bunu¬ 
rilor  viitoare,  relativ  la  cele  prezente,  este  o  categorie  necesară  şi  eternă 
a  acţiunii  umane,  ce  nu  poate  fi  abolită  prin  manipulări  bancare.  în 
ochii  şarlatanilor  şi  ai  demagogilor,  dobânda  este  un  produs  al  maşina- 
ţiunilor  sinistre  ale  exploatatorilor  lipsiţi  de  scrupule.  Străvechea  deza¬ 
probare  a  dobânzii  a  fost  în  întregime  reanimată  de  intervenţionismul 

contemporan.  Ea  se  cramponează  de  dogma  conform  căreia  una  dintre 
cele  mai  importante  datorii  ale  bunei  guvernări  este  de  a  scădea  rata 
dobânzii  cât  mai  mult  cu  putinţă,  sau  de  a  o  aboli  complet.  Toate  sta¬ 
tele  contemporane  sunt  dedicate  fanatic  politicii  banilor  ieftini.  După 
cum  am  văzut  deja,  guvernul  britanic  a  afirmat  că  expansiunea  credi¬ 
tului  a  înfăptuit  „miracolul...  transformării  pietrelor  în  pâine”.11  Un 
preşedinte  al  Băncii  Rezervelor  Federale  din  New  York  a  declarat  că 
„orice  stat  naţional  în  cadrul  căruia  există  o  instituţie  ce  funcţionează 
după  modelul  băncilor  centrale  moderne  şi  a  cărui  monedă  nu  este 
convertibilă  în  aur  sau  în  vreo  altă  marfă  se  bucură  de  eliberarea  finală 
de  pieţele  financiare  interne”.12  Multe  guverne,  universităţi  şi  institu¬ 
te  de  cercetări  economice  subvenţionează  cu  generozitate  publicaţii  al 
căror  obiectiv  principal  este  de  a  ridica  în  slăvi  binefacerile  expansiunii 
neîngrădite  a  creditului  şi  de  a-şi  calomnia  toţi  oponenţii,  ca  pe  nişte 
avocaţi  perfizi  ai  intereselor  egoiste  ale  cămătarilor. 

Mişcarea  periodică  ce  afectează  sistemul  economic,  recurenţa  peri¬ 
oadelor  de  boom  urmate  de  perioade  de  depresiune,  este  urmarea  ine¬ 
vitabilă  a  încercărilor,  iar  şi  iar  repetate,  de  a  reduce  rata  brută  de  piaţă 
a  dobânzii,  prin  intermediul  expansiunii  creditului.  Nu  există  nici  un 
mijloc  de  a  evita  colapsul  final  al  unui  boom  provocat  de  expansiunea 
creditelor.  Singura  alternativă  este  între  o  criză  mai  timpurie,  survenită 
ca  rezultat  al  abandonării  voluntare  a  continuării  expansiunii  credite¬ 
lor  -  şi  o  criză  survenită  mai  târziu,  sub  forma  unei  catastrofe  finale  şi 
totale  a  sistemului  monetar  în  chestiune. 

Singura  obiecţie  formulată  vreodată  împotriva  teoriei  creditului  de 
circulaţie  este  remarcabil  de  subţire.  S-a  spus  că  reducerea  ratei  brute 
de  piaţă  a  dobânzii  sub  nivelul  pe  care  l-ar  fi  atins  pe  o  piaţă  a  credi¬ 
telor  neobstrucţionată  s-ar  putea  manifesta  nu  datorită  unei  politici 
deliberate  a  băncilor  şi  a  autorităţilor  monetare,  ci  ca  efect  neintenţi- 
{573}  onat  al  conservatorismului  acestora.  Confruntate  cu  o  situaţie  care,  în 
absenţa  oricărei  intervenţii,  ar  genera  o  creştere  a  ratei  de  piaţă,  băncile 
se  feresc  de  a  modifica  dobânda  pe  care  o  percep  pentru  acordarea  de 
avansuri  şi  astfel  sunt  antrenate,  vrând  nevrând,  într-o  politică  expan¬ 
sionistă.13  Aceste  afirmaţii  sunt  nefondate.  Dar  chiar  dacă  am  fi  gata  să 
le  admitem,  de  dragul  argumentaţiei,  ele  nu  afectează  câtuşi  de  puţin 
esenţa  explicaţiei  monetare  a  ciclului  economic.  Nu  contează  care  sunt 
condiţiile  particulare  ce  induc  băncile  să  expandeze  creditul  şi  să  redu- 

1 1 .  A  se  vedea  mai  sus,  p.  470. 

12.  Beardsley  Ruml,  „Taxes  for  Revenue  Are  Obsolete”,  American  Affairs ,  viii 

(1946),  35-36- 

13. Machlup  {The  StockMarket,  Creditând  Capital  Formation,p.  248)  numeşte  acest 
tip  de  conduită  a  băncilor  „inflaţionism  pasiv”. 

că  rata  brută  de  piaţă  a  dobânzii,  sub  nivelul  pe  care  l-ar  fi  determinat 
piaţa  neobstrucţionată.  Singurul  lucru  care  contează  este  că  băncile  şi 
autorităţile  monetare  sunt  călăuzite  de  ideea  că  nivelul  ratelor  dobânzii, 
aşa  cum  este  el  determinat  de  piaţa  liberă  de  credite,  este  un  rău,  că  este 
obiectivul  unei  bune  politici  economice  de  a-1  reduce  şi  că  expansiunea 
creditului  este  mijlocul  adecvat  pentru  atingerea  acestui  obiectiv,  fără  a 
păgubi  pe  nimeni,  cu  excepţia  paraziţilor  care  oferă  bani  cu  împrumut. 

Aceasta  este  infatuarea  care-i  determină  pe  decidenţi  să  se  lanseze  în 
acţiuni  care  trebuie,  în  cele  din  urmă,  să  provoace  sincopa. 

Luând  în  consideraţie  lucrurile  acestea,  am  putea  fi  tentaţi  să  nici  nu 
discutăm  problemele  implicate  în  cadrul  teoriei  sistemului  pur  al  eco¬ 
nomiei  de  piaţă  -  şi  să  le  amânăm  până  la  analiza  intervenţionismu- 
lui,  a  interferenţei  statului  cu  fenomenele  de  piaţă.  Este  neîndoielnic 
faptul  că  expansiunea  creditului  reprezintă  una  din  principalele  teme 
ale  intervenţionismului.  Cu  toate  acestea,  locul  potrivit  pentru  analiza 
problemelor  implicate  nu  este  teoria  intervenţionismului,  ci  teoria  sis¬ 
temului  pur  al  economiei  de  piaţă.  Intr-adevăr,  problema  de  care  tre¬ 
buie  să  ne  ocupăm  este,  în  esenţă,  legătura  dintre  oferta  de  bani  şi  rata 
dobânzii,  o  problemă  faţă  de  care  consecinţele  expansiunii  creditului 
nu  reprezintă  decât  un  caz  particular. 

Tot  ce  s-a  spus  despre  expansiunea  creditului  rămâne  deopotrivă 
valid  cu  privire  la  efectele  oricărei  creşteri  în  oferta  de  bani  propriu-zişi, 
în  măsura  în  care  această  ofertă  adiţională  ajunge  pe  piaţa  de  credite 
la  un  moment  timpuriu  al  pătrunderii  ei  în  sistemul  de  piaţă.  Dacă 
volumul  adiţional  de  bani  sporeşte  cantitatea  de  bani  oferiţi  pentru 
împrumuturi,  într-un  moment  în  care  preţurile  mărfurilor  şi  ratele  sa- 
lariale  n-au  ajuns  încă  să  fie  pe  deplin  ajustate  la  modificarea  relaţiei 
monetare,  atunci  efectele  nu  sunt  diferite  de  cele  ale  unei  expansiuni  a 
creditului.  Cu  analiza  problemei  expansiunii  creditului,  catalactica  în¬ 
tregeşte  rezultatele  teoriei  banilor  şi  a  dobânzii.  Ea  demolează  implicit 
străvechile  erori  privind  dobânda  şi  demistifică  planurile  fanteziste  de 
„abolire”  a  dobânzii,  prin  intermediul  unor  reforme  monetare  sau  ale 
creditului. 

Ceea  ce  diferenţiază  expansiunea  creditului  de  o  creştere  a  ofertei  de  {5  74} 
bani,  aşa  cum  se  poate  aceasta  manifesta  într-o  economie  care  întrebu¬ 
inţează  numai  bani-marfă  şi  nu  întrebuinţează  nici  un  fel  de  mijloace 
fiduciare,  depinde  de  divergenţele  existente  la  nivelul  cantităţii  creşte¬ 
rii  şi  la  cel  al  secvenţei  temporale  a  efectelor  sale  asupra  diverselor  părţi 
ale  pieţei.  Nici  chiar  o  creştere  rapidă  a  producţiei  de  metale  preţioase 
nu  poate  atinge  vreodată  amploarea  pe  care  o  poate  atinge  expansiu¬ 
nea  creditului.  Etalonul  aur  a  fost  o  stavilă  eficace  în  calea  expansiunii 

creditului,  deoarece  el  silea  băncile  să  nu  depăşească  anumite  limite 
în  întreprinderile  lor  expansioniste.14  Potenţialul  inflaţionist  propriu 
etalonului  aur  însuşi  era  limitat  de  vicisitudinile  mineritului  de  aur.  In 
plus,  doar  o  parte  din  aurul  suplimentar  ajungea  imediat  să  augmen¬ 
teze  oferta  furnizată  pe  piaţa  de  credite.  Cea  mai  mare  parte  acţiona  la 
început  asupra  preţurilor  bunurilor  şi  asupra  ratelor  salariale  şi  afecta 
piaţa  de  credite  abia  într-un  stadiu  ulterior  al  procesului  inflaţionist. 

Pe  de  altă  parte,  creşterea  continuă  a  cantităţii  de  bani-marfă  exerci¬ 
ta  pe  piaţa  de  credite  o  presiune  expansionistă  continuă.  Rata  brută  de 
piaţă  a  dobânzii  a  fost,  în  cursul  ultimelor  secole,  continuu  supusă  im¬ 
pactului  unui  influx  de  bani  suplimentari  pe  piaţa  de  credite.  Desigur, 
această  presiune,  manifestată  în  ultimii  o  sută  cincizeci  de  ani  în  ţările 
anglo-saxone  şi  în  ultima  sută  de  ani  pe  continentul  european,  a  fost 
cu  mult  depăşită  de  efectele  dezvoltărilor  sincrone  ale  creditului  de 
circulaţie,  aşa  cum  a  fost  acesta  acordat  de  către  bănci,  în  plus  faţă 
de  măsurile  lor  nemijlocite  -  reiterate  periodic  -  ce  urmăreau  scăde¬ 
rea  ratei  brute  de  piaţă  a  dobânzii,  printr-o  expansiune  intensificată  a 
creditului.  Astfel,  trei  tendinţe  orientate  spre  reducerea  ratei  brute  de 
piaţă  a  dobânzii  au  operat  concomitent  şi  s-au  întărit  reciproc.  Prima 
a  fost  determinată  de  creşterea  constantă  a  cantităţii  de  bani-marfă,  a 
doua  de  dezvoltarea  spontană  a  mijloacelor  fiduciare  şi  a  operaţiunilor 
bancare,  iar  a  treia  a  fost  fructul  politicilor  anti-dobândă  deliberate, 
sponsorizate  de  autorităţi  şi  aprobate  de  opinia  publică.  Desigur,  este 
imposibil  să  identificăm  cu  precizie,  în  mod  cantitativ,  efectul  acţiunii 
lor  conjugate  şi  contribuţia  fiecărui  factor  în  parte;  răspunsul  la  o  ase¬ 
menea  întrebare  nu  poate  fi  furnizat  decât  de  înţelegerea  istorică. 

Raţionamentul  catalactic  nu  ne  poate  arăta  decât  că  o  presiune  re¬ 
dusă,  dar  continuă  asupra  ratei  brute  de  piaţă  a  dobânzii,  exercitată 
datorită  unei  creşteri  continue  a  cantităţii  de  aur  -  dar  şi  una  datorită 
unei  creşteri  uşoare  a  cantităţii  de  mijloace  fiduciare,  care  nu  este  su- 
prastimulată  şi  intensificată  de  politici  deliberate  ale  banilor  ieftini  - 
{5  75}  poate  fi  contrabalansată  de  către  forţele  de  reajustare  şi  de  adaptare,  in¬ 
erente  economiei  de  piaţă.  Adaptabilitatea  mediului  de  afaceri,  atunci 
când  nu  este  în  mod  deliberat  sabotată  de  forţe  exterioare  pieţei,  este 
suficient  de  puternică  pentru  a  neutraliza  efectele  pe  care  le-ar  putea 
induce  asemenea  perturbări  minore  ale  pieţei  de  credite. 

Statisticienii  au  încercat  să  investigheze  valurile  lungi  ale  fluctuaţi¬ 
ilor  manifestate  în  afaceri,  cu  ajutorul  metodelor  statistice.  Asemenea 
tentative  sunt  irelevante.  Istoria  capitalismului  modern  este  o  cronică  a 
progresului  economic  constant,  iar  şi  iar  întrerupt  de  accesele  de  febră 

14.  Cf.  mai  sus,  p.  475. 

ale  boom-urilor  şi  de  depresiunile  ce  le  urmează  acestora.  In  general 
este  posibil  să  discernem  statistic  între  aceste  oscilaţii  recurente  şi  ten¬ 
dinţa  generală,  de  creştere  a  volumului  de  capital  investit  şi  a  cantităţii 
de  produse  fabricate.  Dar  nu  este  posibil  să  descoperim  nici  un  fel  de 
fluctuaţii  ritmice  în  cadrul  tendinţei  generale  ca  atare. 

9.  Economia  de  piaţă  aşa  cum  este  ea  afectată 
de  recurenţa  ciclului  de  afaceri 

Popularitatea  inflaţiei  şi  a  expansiunii  creditelor,  sursa  ultimă  a  încercă¬ 
rilor  repetate  de  a  le  asigura  oamenilor  prosperitatea  prin  expansiunea 
creditului  şi,  în  consecinţă,  cauza  fluctuaţiilor  ciclice  ale  afacerilor,  se 
manifestă  clar  în  terminologia  curentă.  In  perioada  boom-ului  se  vor¬ 
beşte  despre  afaceri  bune,  despre  prosperitate,  despre  avânt.  Urmarea 
sa  inevitabilă,  reajustarea  condiţiilor  la  datele  reale  ale  pieţei,  se  numeş¬ 
te  criză,  sincopă,  perioadă  de  afaceri  proaste,  depresiune.  Oamenii  se 
revoltă  împotriva  ideii  că  elementul  perturbator  este  de  găsit  în  malin- 
vestiţiile  şi  supraconsumul  din  perioada  de  boom  şi  că  orice  asemenea 
boom  indus  pe  cale  artificială  este  dinainte  condamnat.  Ei  caută  piatra 
filosofală  pentru  a-1  permanentiza. 

Am  arătat  deja  în  ce  împrejurări  suntem  liberi  să  numim  progres 
economic  o  ameliorare  a  calităţii  şi  o  creştere  a  cantităţii  produselor. 

Dacă  aplicăm  criteriul  acesta  diverselor  faze  ale  fluctuaţiilor  ciclice  ale 
afacerilor,  atunci  trebuie  să  numim  boom-ul  regres  şi  depresiunea  pro¬ 
gres.  Boomul  iroseşte,  prin  malinvestiţie,  factori  limitaţi  de  producţie 
şi  reduce  stocul  disponibil  prin  supraconsum;  presupusele  sale  bine¬ 
cuvântări  sunt  plătite  cu  preţul  sărăcirii.  Depresiunea,  pe  de  altă  parte, 
reprezintă  drumul  de  întoarcere  la  o  stare  de  lucruri  în  care  toţi  factorii 
de  producţie  sunt  întrebuinţaţi  pentru  cea  mai  adecvată  cu  putinţă  sa¬ 
tisfacere  a  celor  mai  imperative  nevoi  ale  consumatorilor. 

S-au  făcut  încercări  disperate  pentru  a  găsi  în  boom  vreo  posibi¬ 
lă  contribuţie  la  progresul  economic.  S-a  pus  accentul  pe  rolul  jucat 
de  economisirea  forţată  în  stimularea  acumulării  de  capital.  Este  un 
argument  superficial.  Am  arătat  deja  cât  de  îndoielnică  este  ideea  că  {576} 
economisirea  forţată  ar  putea  vreodată  realiza  mai  mult  decât  contra¬ 
balansarea  unei  părţi  din  consumul  de  capital  generat  de  boom.  Dacă 
cei  care  laudă  presupusele  efecte  benefice  ale  economisirii  forţate  ar 
fi  consecvenţi,  atunci  ei  ar  susţine  un  sistem  fiscal  de  subvenţionare  a 
celor  bogaţi,  din  impozite  colectate  de  la  persoanele  cu  venituri  mo¬ 
deste.  Economisirea  forţată  realizată  astfel  ar  furniza  o  creştere  netă 

a  volumului  de  capital  disponibil,  fără  a  provoca  simultan  consum  de 
capital  pe  o  scară  mult  mai  mare. 

Susţinătorii  expansiunii  creditului  au  insistat,  în  plus,  asupra  faptu¬ 
lui  că  anumite  malinvestiţii  făcute  în  perioada  boom-ului  devin  profi¬ 
tabile  ulterior.  Investiţiile  acestea,  spun  ei,  au  fost  făcute  prea  timpuriu, 
la  o  vreme  când  situaţia  ofertei  de  bunuri  de  capital  şi  evaluările  con¬ 
sumatorilor  nu  permiteau  încă  efectuarea  lor.  Cu  toate  acestea,  paguba 
rezultată  nu  a  fost  prea  mare,  deoarece  proiectele  în  chestiune  ar  fi 
fost  oricum  executate,  la  o  dată  ulterioară.  Putem  admite  că  această 
prezentare  este  adecvată  pentru  anumite  cazuri  de  malinvestiţii  induse 
de  boom.  Insă  nimeni  n-ar  îndrăzni  să  susţină  că  descrierea  este  co¬ 
rectă  în  raport  cu  toate  proiectele  a  căror  execuţie  a  fost  încurajată  de 
iluziile  generate  de  politica  banilor  ieftini.  Oricum  ar  fi,  faptul  acesta 
nu  poate  influenţa  consecinţele  boom-ului  şi  nu  poate  dezamorsa  sau 
anula  depresiunea  ce  urmează.  Efectele  malinvestiţiilor  se  manifestă 
indiferent  dacă  aceste  malinvestiţii  vor  apărea  ca  fiind  investiţii  să¬ 
nătoase  la  un  moment  ulterior,  în  condiţii  schimbate.  Atunci  când,  în 
1845,  s-a  construit  în  Anglia  o  cale  ferată  care  nu  ar  fi  fost  construită 
în  absenţa  expansiunii  creditului,  condiţiile  din  anii  imediat  următori 
n-au  fost  afectate  de  perspectiva  că  în  anii  1870  sau  1880  bunurile  de 
capital  necesare  construcţiei  ar  fi  devenit  disponibile.  Câştigul  rezultat 
ulterior,  din  faptul  că  respectiva  cale  ferată  nu  a  trebuit  construită  cu 
preţul  unor  noi  cheltuieli  de  capital  şi  de  mână  de  lucru,  nu  a  repre¬ 
zentat  nici  o  compensaţie,  în  1 847,  pentru  pierderile  suportate  datorită 
construcţiei  sale  premature. 

Boom-ul  produce  sărăcire.  Dar  încă  şi  mai  dezastruoase  sunt  rava¬ 
giile  sale  morale.  El  îi  face  pe  oameni  deznădăjduiţi  şi  descurajaţi.  Cu 
cât  mai  optimişti  erau  în  condiţiile  prosperităţii  iluzorii  a  boom-ului, 
cu  atât  mai  mari  le  sunt  disperarea  şi  sentimentul  de  frustrare.  Omul 
este  întotdeauna  înclinat  să-şi  pună  norocul  pe  seama  propriei  sale 
eficienţe  şi  să-l  ia  drept  o  binemeritată  recompensă  a  talentelor,  apli¬ 
caţiei  şi  probităţii  sale.  Dar  întoarcerile  norocului  le  pune  întotdeauna 
pe  seama  altora  şi,  mai  ales,  pe  seama  absurdităţii  instituţiilor  sociale 
şi  politice.  El  nu  învinuieşte  autorităţile  pentru  a  fi  provocat  boom-ul, 
dar  le  detestă  pentru  colapsul  inevitabil  al  acestuia.  Conform  opini- 
{577}  ei  publice,  singurul  remediu  împotriva  relelor  aduse  de  inflaţie  şi  de 
expansiunea  creditului  îl  reprezintă  mai  multă  inflaţie  şi  mai  multă 
expansiune  a  creditului. 

Iată,  spun  ei,  avem  capacităţi  economice  şi  ferme  a  căror  capacitate 
de  a  produce  nu  este  întrebuinţată  pe  deplin.  Avem  stocuri  de  bunuri 
nevandabile  şi  legiuni  de  muncitori  fără  ocupaţie.  Dar  avem  aici  şi 

mase  de  oameni  care  s-ar  considera  norocoşi  dacă  şi-ar  putea  satisfa¬ 
ce  mai  deplin  dorinţele.  Nu  lipseşte  decât  creditul.  O  cantitate  supli¬ 
mentară  de  credit  le-ar  permite  antreprenorilor  să  reia  sau  să  extindă 
producţia.  Cei  lipsiţi  de  ocupaţie  şi-ar  găsi  din  nou  slujbe  şi  ar  putea 
cumpăra  produsele.  Raţionamentul  pare  plauzibil.  Cu  toate  acestea,  el 
este  complet  eronat. 

Dacă  mărfurile  nu  se  pot  vinde  şi  lucrătorii  nu-şi  pot  găsi  slujbe 
este  doar  pentru  că  preţurile  şi  salariile  solicitate  sunt  prea  ridicate. 
Cel  ce  doreşte  să-şi  vândă  stocurile  sau  capacitatea  de  muncă  trebuie 
să-şi  reducă  cererea  până  găseşte  un  cumpărător.  Aceasta  este  legea 
pieţei.  Acesta  este  mecanismul  prin  care  piaţa  direcţionează  activităţile 
fiecărui  individ  înspre  acele  linii  de  producţie  în  care  ele  contribuie  cel 
mai  mult  la  satisfacerea  dorinţelor  consumatorilor.  Malinvestiţiile  din 
perioada  boom-ului  au  deviat  factori  de  producţie  inconvertibili  spre 
anumite  linii  în  detrimentul  altor  linii,  în  care  era  mai  urgent  nevoie  de 
ei.  Alocarea  factorilor  nonconvertibili  între  diversele  ramuri  industria¬ 
le  este  afectată  de  disproporţii.  Aceste  disproporţii  nu  pot  fi  remediate 
decât  prin  acumulare  de  capital  nou  şi  prin  întrebuinţarea  lui  în  acele 
ramuri  în  care  el  este  cel  mai  intens  solicitat.  Este  vorba  de  un  proces 
lent.  Câtă  vreme  el  este  în  desfăşurare,  este  imposibilă  deplina  utilizare 
a  capacităţilor  productive  ale  anumitor  unităţi  economice,  pentru  care 
factorii  complementari  de  producţie  lipsesc. 

Este  inutil  să  se  obiecteze  aici  că  există,  de  asemenea,  şi  capacităţi 
neutilizate  destinate  producţiei  de  bunuri  al  căror  caracter  specific  este 
scăzut.  Reducerea  vânzărilor  la  aceste  bunuri,  ni  se  spune,  nu  poate  fi 
explicată  prin  disproporţionalităţile  existente  între  echiparea  cu  bunuri 
de  capital  a  diverselor  ramuri;  ele  pot  fi  întrebuinţate  şi  sunt  necesare 
pentru  multe  întrebuinţări  diferite.  Şi  aceasta  este  o  eroare.  Dacă  oţe- 
lăriile  şi  fierăriile,  minele  de  cupru  şi  joagărele  nu  pot  fi  întrebuinţate 
la  deplina  lor  capacitate,  motivul  nu  poate  fi  decât  că  nu  există  pe  piaţă 
destui  cumpărători  pregătiţi  să  cumpere  întreaga  lor  producţie  la  pre¬ 
ţuri  care  să  acopere  costurile  lor  curente  de  exploatare.  Cum  costurile 
variabile  nu  pot  consta  decât  din  preţuri  ale  altor  produse  şi  din  sala¬ 
rii  -  şi  cum  acelaşi  lucru  se  poate  spune  şi  despre  preţurile  acestor  alte 
produse  -,  aceasta  înseamnă  întotdeauna  că  ratele  salariale  sunt  prea 
ridicate  pentru  a  le  putea  furniza  slujbe  tuturor  celor  dornici  să  mun¬ 
cească  şi  pentru  a  asigura  întrebuinţarea  echipamentelor  inconvertibile 
până  la  întreaga  măsură  a  limitelor  determinate  de  cerinţa  ca  bunurile 
de  capital  nespecifice  şi  mâna  de  lucru  să  nu  fie  retrase  de  la  întrebuin¬ 
ţări  în  care  ele  îndeplinesc  nevoi  mai  urgente. 

Din  situaţia  de  colaps  provocată  de  boom  nu  există  decât  un  singur 

drum  de  întoarcere  la  o  stare  de  lucruri  în  care  acumularea  progresivă 
de  capital  asigură  o  îmbunătăţire  constantă  a  bunăstării  materiale:  noi 
economisiri  trebuie  să  permită  acumularea  bunurilor  de  capital  nece¬ 
sare  pentru  echiparea  armonioasă  cu  necesarul  de  capital  a  tuturor  ra¬ 
murilor  de  producţie.  Trebuie  furnizate  bunurile  de  capital  ce  lipsesc 
în  acele  ramuri  care  au  fost  în  mod  nejustificat  neglijate  în  perioada 
de  boom.  Ratele  salariale  trebuie  să  scadă;  oamenii  trebuie  să-şi  reducă 
temporar  consumul,  până  când  capitalul  irosit  datorită  malinvestiţiilor 
va  fi  restaurat.  Cei  cărora  nu  le  plac  aceste  dificultăţi  din  perioada  de 
reajustare  trebuie  să  se  abţină  la  timp  de  la  expansiunea  creditului. 

Nu  este  de  nici  un  folos  amestecul  prin  intermediul  unei  noi  expan¬ 
siuni  a  creditului  în  procesul  de  reajustare.  In  cel  mai  bun  caz,  el  nu  ar 
face  decât  să  întrerupă  şi  să  tulbure  procesul  curativ  al  depresiunii,  pre- 
lungindu-1,  sau  chiar  determinând  un  nou  boom,  cu  toate  consecinţele 
sale  inevitabile. 

Chiar  în  absenţa  oricărei  noi  expansiuni  a  creditului,  procesul  de 
reajustare  este  amânat  de  efectele  psihologice  ale  dezamăgirii  şi  ale 
frustrărilor.  Oamenii  se  eliberează  greu  de  auto-iluzia  unei  aparente 
prosperităţi.  Oamenii  de  afaceri  încearcă  să  continue  proiectele  ne¬ 
profitabile;  ei  îşi  închid  ochii  pentru  a  evita  o  privelişte  dureroasă. 
Lucrătorii  amână  reducerea  pretenţiilor  lor  la  nivelul  care  este  necesar 
din  perspectiva  condiţiilor  pieţei;  dacă  ar  fi  posibil,  ei  ar  dori  să  evite 
reducerea  nivelului  lor  de  trai  şi  schimbarea  ocupaţiei  şi  a  locuinţei  lor. 
Oamenii  sunt  cu  atât  mai  descurajaţi,  cu  cât  erau  mai  optimişti  în  zile¬ 
le  mişcării  ascendente.  Pentru  moment,  ei  îşi  pierd  încrederea  în  forţe¬ 
le  proprii  şi  spiritul  de  a  întreprinde,  în  aşa  măsură  încât  nu  reuşesc  nici 
măcar  să  profite  de  pe  urma  oportunităţilor  bune.  însă  lucrul  cel  mai 
rău  este  că  oamenii  sunt  incorijibili.  După  câţiva  ani,  ei  se  lansează  din 
nou  în  expansiunea  creditului  şi  vechea  poveste  se  repetă. 

Rolul  jucat  de  factorii  neîntrebuinţaţi  de 

producţie  în  primele  stadii  ale  boom-idui 

In  sistemul  economic  aflat  în  schimbare  există  întotdeauna  inventare  ne¬ 
vândute  (care  depăşesc  acele  cantităţi  ce  trebuie  păstrate  în  stoc  din  motive 
tehnice),  lucrători  fără  slujbă  şi  capacităţi  neîntrebuinţate  de  facilităţi  pro¬ 
ductive  non-convertibile.  Sistemul  se  îndreaptă  spre  o  stare  în  care  nu  există 
nici  lucrători  fără  slujbe,  nici  inventare  în  surplus.15  Insă,  deoarece  apariţia 
de  noi  date  deviază  continuu  cursul  spre  un  nou  ţel,  condiţiile  unei  economii 
uniform  repetitive  nu  se  realizează  niciodată. 

15.  Şi  în  economia  uniform  repetitivă  pot  exista  capacităţi  neutilizate  de  echipa¬ 
ment  non-convertibil.  Neutilizarea  lor  nu  tulbură  echilibrul  cu  nimic  mai  mult  decât 
necultivarea  pământului  submarginal. 

Prezenţa  capacităţilor  neutilizate  alcătuite  din  investiţii  non-convertibile 
este  o  urmare  a  erorilor  comise  în  trecut.  Presupoziţiile  făcute  de  investitori 
au  fost,  după  cum  s-a  dovedit  ulterior,  incorecte;  piaţa  solicită  mai  intens  alte 
bunuri  decât  acelea  pe  care  pot  fabricile  să  le  producă.  Stocarea  de  inventa¬ 
re  excesive  şi  şomajul  catalactic  al  lucrătorilor  sunt  speculative.  Proprietarul 
stocului  refuză  să  vândă  la  preţul  pieţei,  deoarece  speră  că  va  obţine  un  preţ 
superior  la  o  dată  ulterioară.  Lucrătorul  neangajat  refuză  să-şi  schimbe  ocu¬ 
paţia  sau  reşedinţa,  sau  să  se  mulţumească  să  primească  un  salariu  mai  mic, 
deoarece  speră  că  va  obţine  mai  târziu  o  slujbă  cu  salariu  mai  mare  în  locul 
unde  locuieşte  şi  în  ramura  economică  pe  care  o  agreează  mai  mult.  Ambii 
ezită  să-şi  ajusteze  pretenţiile  la  actuala  condiţie  a  pieţei,  deoarece  aşteaptă  o 
schimbare  a  datelor  care  va  modifica  situaţia  în  beneficiul  lor.  Ezitarea  lor  este 
unul  din  motivele  pentru  care  sistemul  nu  este  încă  ajustat  la  condiţiile  pieţei. 

Susţinătorii  expansiunii  creditului  pretind  că  ceea  le  lipseşte  este  supli¬ 
mentarea  mijloacelor  fiduciare.  Unităţile  productive  vor  funcţiona  atunci  la 
întreaga  capacitate,  stocurile  se  vor  vinde  la  preţurile  pe  care  proprietarii  lor 
le  consideră  satisfăcătoare,  iar  şomerii  vor  primi  slujbe  la  salariile  pe  care  le 
consideră  satisfăcătoare.  Această  doctrină  extrem  de  populară  implică  ideea 
că  augmentarea  preţurilor,  provocată  de  noile  mijloace  fiduciare,  ar  afecta  toa¬ 
te  celelalte  bunuri  şi  servicii  în  acelaşi  timp,  în  vreme  ce  proprietarii  stocurilor 
excedentare  şi  muncitorii  fără  slujbe  s-ar  mulţumi  cu  aceleaşi  preţuri  şi  salarii 
nominale  pe  care  le  solicită  -  bineînţeles  zadarnic  -  în  prezent.  Intr-adevăr, 
dacă  s-ar  întâmpla  lucrul  acesta,  preţurile  şi  ratele  salariale  reale  obţinute  de 
către  aceşti  proprietari  de  stocuri  nevândute  şi  de  muncitorii  fără  slujbe  ar 
scădea  -  relativ  la  preţurile  altor  bunuri  şi  servicii  -  până  la  nivelul  la  care 
trebuie  ele  să  scadă  pentru  a  face  posibilă  găsirea  de  cumpărători  şi  de  patroni. 

Evoluţia  fazei  de  boom  nu  este  substanţial  afectată  de  faptul  că  în  ajunul  ei 
există  capacităţi  neutilizate,  inventare  nevândute  în  surplus  şi  muncitori  fără 
slujbe.  Să  presupunem  că  există  facilităţi  neutilizate  în  industria  mineritului 
de  cupru,  stocuri  nevândute  de  cupru  şi  mineri  de  cupru  fără  slujbe.  Preţul 
cuprului  este  la  un  nivel  la  care  mineritul  nu  rentează,  în  cazul  anumitor  mine; 
muncitorii  respectivi  sunt  disponibilizaţi;  există  speculatori  care  se  abţin  de  la 
a-şi  vinde  stocurile.  Ce  este  necesar  pentru  a  face  ca  aceste  mine  să  devină  din 
nou  profitabile,  pentru  a  da  slujbe  şomerilor  şi  pentru  a  vinde  stocurile  fără  a 
forţa  scăderea  preţurilor  sub  costurile  de  producţie,  este  o  creştere  p  a  volu¬ 
mului  bunurilor  de  capital  existente,  suficient  de  mare  pentru  a  face  posibilă  o 
asemenea  creştere  a  investiţiilor  şi  a  volumului  producţiei  şi  al  consumului,  în¬ 
cât  din  ea  să  rezulte  o  creştere  adecvată  a  cererii  pentru  cupru.  Dacă,  pe  de  altă 
parte,  această  creştere  p  nu  se  produce  şi  antreprenorii,  induşi  în  eroare  de  ex¬ 
pansiunea  creditului,  acţionează  totuşi  ca  şi  cum  p  ar  fi  survenit  efectiv,  atunci, 
câtă  vreme  durează  boom-ul,  condiţiile  de  pe  piaţa  de  cupru  vor  fi  ca  şi  cum 
p  s-ar  fi  adăugat  efectiv  la  volumul  bunurilor  de  capital  disponibile.  Dar  tot 
ce  s-a  spus  despre  consecinţele  inevitabile  ale  expansiunii  creditului  se  aplică 
şi  în  cazul  acesta.  Singura  diferenţă  este  că,  în  ce  priveşte  cuprul,  expansiunea 


{579} 

inadecvată  a  producţiei  nu  trebuie  să  se  realizeze  prin  retragerea  de  capital  şi 
de  forţă  de  muncă  de  la  întrebuinţări  ce  ar  fi  servit  mai  bine  dorinţele  consu¬ 
matorilor.  In  cazul  cuprului,  noul  boom  întâlneşte  o  situaţie  deja  existentă  de 
malinvestire  a  capitalului  şi  de  malangajare  a  forţei  de  muncă,  pe  care  procesul 
de  reajustare  încă  nu  le-a  absorbit,  din  perioada  precedentului  boom. 

Devine  astfel  evident  cât  de  vană  este  justificarea  unei  noi  expansiuni  a  cre¬ 
ditului  pe  baza  capacităţilor  neutilizate,  a  stocurilor  nevândute  -  sau,  cum  se 
spune  în  mod  eronat,  „nevandabile”  -  şi  a  lucrătorilor  fără  slujbe.  începuturile 
unei  noi  expansiuni  a  creditului  întâlnesc  rămăşiţele  precedentelor  malinves- 
tiţii  şi  malangajări  a  forţei  de  muncă,  încă  neobliterate  în  cursul  procesului  de 
reajustare  şi,  în  aparenţă,  remediază  erorile  respective.  De  fapt  însă,  nu  este 
decât  o  întrerupere  a  procesului  de  reajustare  şi  de  întoarcere  la  condiţii  sănă¬ 
toase.16  Existenţa  unor  capacităţi  neutilizate  şi  a  neangajării  forţei  de  muncă 
nu  este  un  argument  valid  împotriva  corectitudinii  teoriei  creditului  de  circu¬ 
laţie.  Convingerea  adepţilor  expansiunii  creditului  şi  ai  inflaţiei,  că  abţinerea 
de  la  continuarea  expansiunii  creditului  şi  a  inflaţiei  este  responsabilă  pentru 
perpetuarea  crizei,  este  complet  eronată.  Remediile  sugerate  de  aceşti  autori 
nu  ar  face  ca  boom-ul  să  dureze  în  veci.  Ele  ar  obstrucţiona  pur  şi  simplu 
procesul  de  reînsănătoşire. 

Erorile  explicaţiilor  nemonetare  ale  ciclului  de  afaceri 

Când  discutăm  tentativele  nereuşite  de  explicare  a  fluctuaţiilor  ciclice  în  afa¬ 
ceri  prin  doctrine  non-monetare  trebuie,  înainte  de  orice,  accentuat  un  aspect 
care  în  trecut  a  fost  în  mod  nejustificat  trecut  cu  vederea. 

Au  existat  şcoli  de  gândire  pentru  care  dobânda  nu  era  decât  preţul  plătit 
pentru  obţinerea  posesiei  asupra  unei  cantităţi  de  monedă  sau  de  substitute 
monetare.  Pornind  de  la  această  convingere,  adepţii  lor  deduceau,  cât  se  poate 
de  logic,  că  abolirea  rarităţii  banilor  şi  a  substitutelor  monetare  ar  suprima 
complet  dobânda  şi  ar  asigura  gratuitatea  creditului.  Dacă,  pe  de  altă  parte, 
respingem  aceste  idei  şi  înţelegem  natura  dobânzii  originare,  se  iveşte  o  pro¬ 
blemă  a  cărei  soluţionare  nu  trebuie  să  o  ocolim.  O  ofertă  suplimentară  de 
credit,  adusă  de  creşterea  cantităţii  de  bani  sau  de  mijloace  fiduciare,  are  cu 
siguranţă  puterea  de  a  reduce  rata  brută  de  piaţă  a  dobânzii.  Dacă  dobânda  nu 
este  doar  un  fenomen  monetar  şi  -  prin  urmare  -  nu  poate  fi  definitiv  redusă 
sau  măturată  de  nici  o  creştere,  indiferent  cât  de  mare  ar  fi  ea,  a  ofertei  de  bani 
sau  de  mijloace  fiduciare,  atunci  ştiinţei  economice  îi  revine  de  a  arăta  cum 
anume  se  restabileşte  nivelul  dobânzii  corespunzătoare  situaţiei  non-moneta- 
{581}  re  a  pieţei.  Ea  trebuie  să  explice  ce  fel  de  proces  elimină  devierea  ratei  de  piaţă 
de  la  rata  care  este  consonantă  cu  raportul  dintre  evaluarea  de  către  oameni  a 
bunurilor  prezente,  relativ  la  cele  viitoare.  Dacă  teoria  economică  nu  ar  putea 
furniza  această  explicaţie,  ar  însemna  că  ea  admite  implicit  că  dobânda  este 


16.  Hayek  ( Prices  and  Production,  ed.  a  doua,  Londra,  1935,  pp.  96  ff.)  ajunge  la 
aceeaşi  concluzie,  pe  calea  unui  lanţ  de  raţionamente  oarecum  diferit. 

un  fenomen  monetar,  care  ar  putea  chiar  să  dispară  complet,  în  cursul  modi¬ 
ficărilor  relaţiei  monetare. 

Pentru  explicaţiile  non-monetare  ale  ciclului  de  afaceri,  împrejurarea  că 
există  depresiuni  recurente  este  un  fapt  primar.  Adepţii  ei  încep  prin  a  nu  ve¬ 
dea,  în  felul  cum  schematizează  ei  secvenţa  evenimentelor  economice,  nici  un 
indiciu  care  ar  putea  sugera  o  interpretare  satisfăcătoare  a  acestor  dezordini 
enigmatice.  Ei  caută  cu  disperare  un  expedient,  pentru  a-1  aplica  peste  ideile 
lor,  în  calitate  de  aşa-zisă  teorie  a  ciclului. 

Nu  la  fel  stau  lucrurile  cu  teoria  monetară,  sau  a  creditului  de  circulaţie. 

Teoria  monetară  modernă  a  reuşit,  în  cele  din  urmă,  să  îndepărteze  toate  ide¬ 
ile  despre  o  aşa-zisă  neutralitate  a  banilor.  Ea  a  demonstrat  definitiv  că  în 
economia  de  piaţă  operează  factori  despre  care  o  doctrină  care  ignoră  forţa 
motrice  a  banilor  nu  ne  poate  spune  nimic.  Sistemul  catalactic,  care  implică 
recunoaşterea  non-neutralităţii  banilor  şi  a  forţei  lor  motrice,  ne  obligă  să  răs¬ 
pundem  la  întrebarea  cum  anume  este  afectată  rata  dobânzii  de  modificările 
relaţiei  monetare,  mai  întâi  pe  termen  scurt  şi  apoi  pe  termen  lung.  Dacă  nu 
ar  putea  răspunde  acestor  întrebări,  sistemul  ar  fi  deficitar.  Dacă  ar  furniza  un 
răspuns  care  să  nu  explice  simultan  şi  fluctuaţiile  ciclice  ale  comerţului,  atunci 
el  ar  fi  contradictoriu.  Chiar  dacă  nu  ar  fi  existat  niciodată  mijloace  fiduciare 
şi  credit  de  circulaţie,  catalactica  modernă  ar  fi  obligată  să  ridice  problema 
referitoare  la  relaţiile  dintre  modificările  relaţiei  monetare  şi  rata  dobânzii. 

Am  văzut  deja  că  orice  explicaţie  non-monetară  a  ciclului  este  constrânsă 
să  admită  faptul  că  o  condiţie  indispensabilă  a  emergenţei  boom-ului  este 
o  creştere  a  cantităţii  de  bani  sau  de  mijloace  fiduciare.  Este  evident  că  o 
tendinţă  generală  de  creştere  a  preţurilor,  care  nu  este  determinată  de  o  re¬ 
strângere  generală  a  producţiei  şi  a  ofertei  de  bunuri  oferite  spre  vânzare,  nu 
se  poate  manifesta  dacă  oferta  de  bani  (în  sens  larg)  nu  a  crescut.  Constatăm 
acum  că  cei  ce  resping  explicaţia  monetară  sunt  obligaţi  să  recurgă  la  teoria 
pe  care  o  denigrează  şi  pentru  un  al  doilea  motiv.  Intr-adevăr,  numai  această 
teorie  răspunde  la  întrebarea  cum  anume  este  afectată  piaţa  de  credite  şi  rata 
de  piaţă  a  dobânzii  de  un  influx  de  bani  şi  de  mijloace  fiduciare  suplimentare. 

Doar  aceia  pentru  care  dobânda  nu  este  decât  rezultatul  unei  rarităţi  condiţi¬ 
onate  în  mod  instituţional  a  banilor  se  pot  dispensa  de  recunoaşterea  implicită 
a  teoriei  ciclului  bazate  pe  creditul  de  circulaţie.  Astfel  se  explică  de  ce  nici  un 
critic  nu  a  formulat  vreodată  vreo  obiecţie  consistentă  împotriva  acestei  teorii. 

Fanatismul  acesta,  cu  care  suporterii  tuturor  doctrinelor  non-monetare  re¬ 
fuză  să-şi  recunoască  erorile,  este,  desigur,  o  manifestare  de  partizanat  politic.  {582} 
Marxiştii  sunt  cei  care  au  iniţiat  obiceiul  de  a  interpreta  crizele  comerciale 
ca  pe  un  rău  inerent  capitalismului,  ca  pe  un  produs  necesar  al  „anarhiei”  ca¬ 
pitaliste  a  producţiei.17  Socialiştii  nemarxişti  şi  intervenţioniştii  sunt  la  fel 
de  dornici  de  a  demonstra  că  economia  de  piaţă  nu  poate  evita  repetarea 
depresiunilor.  Ei  sunt  cu  atât  mai  zeloşi  în  atacarea  teoriei  monetare,  cu  cât 

17.  Cu  privire  la  eroarea  fundamentală  a  marxismului  şi  a  altor  teorii  bazate  pe 
ideea  de  subconsum,  cf.  mai  sus,  p.  301 . 

manipularea  banilor  şi  a  creditului  reprezintă,  astăzi,  principalul  instrument 
prin  care  guvernele  anticapitaliste  urmăresc  implementarea  omnipotenţei  gu¬ 
vernamentale.18 

Tentativele  de  a  pune  depresiunile  economice  în  legătură  cu  influenţe  cos¬ 
mice,  printre  care  cea  mai  remarcabilă  este  teoria  petelor  solare,  a  lui  William 
Stanley  Jevons,  au  eşuat  lamentabil.  Economia  de  piaţă  a  reuşit  într-o  manie¬ 
ră  destul  de  satisfăcătoare  să  adapteze  producţia  şi  comerţul  la  toate  condiţiile 
naturale  ale  vieţii  umane  şi  ale  mediului  ei.  Este  complet  arbitrar  să  se  pre¬ 
supună  că  există  un  unic  fapt  natural  -  anume,  presupusele  variaţiuni  ritmice 
ale  recoltelor  -  la  care  economia  de  piaţă  nu  se  poate  adapta.  De  ce  nu  reuşesc 
antreprenorii  să  identifice  fenomenul  fluctuaţiilor  recoltelor  şi  să  ajusteze  ac¬ 
tivităţile  de  afaceri  în  aşa  fel  încât  să  neutralizeze  efectele  sale  dezastruoase 
asupra  planurilor  lor? 

Orientate  după  sloganul  marxist  „anarhie  a  producţiei”,  doctrinele  contem¬ 
porane  non-monetare  ale  ciclului  explică  fluctuaţiile  ciclice  ale  afacerilor  în 
termenii  unei  tendinţe,  chipurile  inerente  sistemului  economic  capitalist,  de 
a  da  naştere  la  disproporţii  în  volumul  investiţiilor  făcute  în  diversele  ramuri 
industriale.  Dar  chiar  şi  aceste  doctrine  ale  disproporţiilor  nu  neagă  faptul  că 
fiecare  om  de  afaceri  se  străduieşte  să  evite  asemenea  erori,  care-i  provoacă 
în  mod  necesar  pagube  financiare  serioase.  Esenţa  activităţii  antreprenorilor 
şi  a  capitaliştilor  este  tocmai  de  a  nu  se  lansa  în  proiecte  pe  care  le  consideră 
neprofitabile.  Dacă  admitem  că  există  o  tendinţă  a  oamenilor  de  afaceri  de  a 
da  greş  în  strădaniile  acestea,  implicaţia  este  că  toţi  afaceriştii  sunt  lipsiţi  de 
viziune  pe  termen  lung.  Ei  sunt  prea  stupizi  pentru  a  evita  anumite  greşeli 
şi  astfel  se  împiedică  la  tot  pasul  în  conducerea  afacerilor  de  care  se  ocupă, 
întreaga  societate  trebuie  să  plătească  pentru  a  acoperi  costurile  greutăţii  de 
cap  a  speculatorilor,  promotorilor  şi  antreprenorilor. 

Este,  desigur,  evident  că  oamenii  sunt  failibili  şi  nici  afaceriştii  nu  fac  ex¬ 
cepţie  de  la  această  slăbiciune  generală.  Dar  nu  trebuie  să  uităm  că  pe  piaţa 
liberă  funcţionează  continuu  un  proces  de  selecţie.  Se  manifestă  o  tendinţă 
permanentă  de  îndepărtare  a  antreprenorilor  mai  puţin  eficienţi,  adică  a  ace¬ 
lora  care  dau  greş  în  încercările  lor  de  anticipare  corectă  a  cererilor  viitoare 
ale  consumatorilor.  Dacă  anumiţi  antreprenori  produc  bunuri  în  exces  faţă 
{583}  de  cererea  consumatorilor  şi,  prin  urmare,  nu  pot  vinde  bunurile  acestea  la 
preţuri  remunerative  şi  suferă  pierderi,  alte  grupuri,  care  produc  acele  lucruri 
spre  care  publicul  se  înghesuie,  realizează  profituri  cu  atât  mai  mari.  Anumite 
sectoare  economice  sunt  afectate  negativ,  în  vreme  ce  altele  înfloresc.  Nu  se 
poate  manifesta  o  depresiune  generalizată  a  afacerilor. 

Dar  adepţii  doctrinelor  pe  care  le  analizăm  pun  altfel  problema.  Ei  pleacă 
de  la  presupoziţia  că  nu  doar  întreaga  clasă  antreprenorială,  ci  întreaga  ome¬ 
nire  este  lovită  de  cecitate.  Deoarece  clasa  antreprenorială  nu  este  un  ordin 
social  izolat,  către  care  accesul  să  le  fie  închis  străinilor,  deoarece  fiecare  om 

1 8.  Cu  privire  la  aceste  manipulări  ale  banilor  şi  ale  creditului,  cf.  mai  jos,  pp.  780- 
803. 

întreprinzător  este,  practic,  în  poziţia  de  a  rivaliza  cu  cei  ce  aparţin  deja  cla¬ 
sei  antreprenoriale  şi  deoarece  istoria  capitalismului  furnizează  nenumărate 
exemple  de  noi  veniţi  fără  nici  un  ban,  care  au  reuşit  în  mod  strălucit  să  se 
lanseze  în  producţia  acelor  bunuri  care,  conform  propriei  lor  judecăţi,  erau 
potrivite  pentru  a  satisface  cele  mai  urgente  nevoi  ale  consumatorilor,  presu¬ 
poziţia  că  antreprenorii  cad  regulat  pradă  anumitor  erori  implică  tacit  ideea 
că  toţi  oamenii  practici  sunt  lipsiţi  de  inteligenţă.  Ea  implică  ideea  că  nimeni 
dintre  cei  angajaţi  în  afaceri  şi  nimeni  dintre  cei  ce  intenţionează  să  se  anga¬ 
jeze  în  afaceri,  dacă  li  se  iveşte  vreo  oportunitate  datorată  scăpărilor  celor  deja 
angajaţi  în  aceste  activităţi,  nu  este  suficient  de  ager  pentru  a  sesiza  adevărata 
situaţie  a  pieţei.  Pe  de  altă  parte  însă,  teoreticienii  care  nu  activează  ei  înşişi  în 
organizarea  afacerilor,  ci  doar  filosofează  pe  marginea  acţiunilor  altor  oameni, 
se  consideră  pe  sine  suficient  de  ageri  pentru  a  descoperi  erorile  care-i  induc 
în  eroare  pe  cei  ce  fac  afaceri.  Aceşti  profesori  omniscienţi  nu  se  lasă  niciodată 
induşi  în  eroare  de  greşelile  care  întunecă  judecata  tuturor  celorlalţi.  Ei  ştiu  cu 
precizie  unde  greşeşte  libera  iniţiativă.  Pretenţiile  lor  de  a  fi  investiţi  cu  puteri 
dictatoriale  de  control  asupra  afacerilor  sunt,  prin  urmare,  pe  deplin  justificate. 

Aspectul  cel  mai  uimitor  al  acestor  doctrine  este  că  ele  implică,  în  plus,  că 
oamenii  de  afaceri,  în  micimea  lor  mentală,  se  cramponează  obstinaţi  de  me¬ 
todele  lor  greşite,  în  ciuda  faptului  că  savanţii  le-au  demascat  de  mult  erorile. 

Deşi  acestea  sunt  expuse  în  toate  manualele,  afaceriştii  nu  se  pot  abţine  de  la 
a  le  repeta.  Este  evident  că  nu  există  nici  un  mijloc  de  împiedicare  a  recurenţei 
depresiunilor  economice,  cu  excepţia  încredinţării  puterii  supreme  filosofilor, 
pe  linia  ideilor  utopice  ale  lui  Platon. 

Să  analizăm  pe  scurt  cele  două  varietăţi  mai  populare  ale  acestor  doctrine 
ale  disproporţionalităţii. 

Avem,  mai  întâi,  doctrina  bunurilor  durabile.  Bunurile  acestea  îşi  păstrează, 
pentru  o  vreme,  capacitatea  de  a  furniza  servicii.  Câtă  vreme  durează  perioada 
lor  de  viaţă,  cumpărătorul  care  a  achiziţionat  o  unitate  nu  o  va  înlocui  prin 
cumpărarea  uneia  noi.  Astfel,  odată  ce  toată  lumea  şi-a  făcut  cumpărăturile, 
cererea  pentru  produse  noi  scade.  Afacerile  se  deteriorează.  O  relansare  nu 
este  posibilă  decât  atunci  când,  după  scurgerea  unui  anumit  timp,  vechile  case, 
maşini,  frigidere  şi  alte  bunuri  asemenea  lor  se  uzează  şi  proprietarii  lor  îşi 
cumpără  altele  noi.  {5  84} 

Dar  oamenii  de  afaceri  sunt  în  general  mai  prevăzători  decât  presupune 
această  doctrină.  Ei  urmăresc  ajustarea  volumului  activităţii  lor  productive 
la  dimensiunile  anticipate  ale  cererii  consumatorilor.  Brutarii  ţin  seama  de 
faptul  că  în  fiecare  zi  gospodina  are  nevoie  de  o  pâine,  iar  producătorii  de  coş¬ 
ciuge  iau  în  calcul  faptul  că  numărul  total  de  coşciuge  vândute  anual  nu  poate 
depăşi  numărul  de  persoane  decedate  în  cursul  acestei  perioade.  Industria  de 
motoare  calculează  pe  baza  duratei  medii  de  „viaţă”  a  produselor  sale,  nu  mai 
puţin  decât  croitorii,  cizmarii,  producătorii  de  autoturisme,  de  aparate  radio 
şi  de  frigidere,  sau  firmele  de  construcţii.  Desigur,  există  întotdeauna  promo¬ 
tori  care,  aflaţi  într-o  dispoziţie  de  optimism  înşelător,  îşi  pot  supradezvolta 

întreprinderile.  în  cursul  realizării  acestor  proiecte,  ei  smulg  factori  de  pro¬ 
ducţie  de  la  alte  capacităţi  productive  din  cadrul  aceleiaşi  industrii,  sau  din 
alte  ramuri  industriale.  în  felul  acesta,  supraextinderea  lor  are  drept  urmare  o 
relativă  restricţionare  a  producţiei  în  alte  domenii.  O  ramură  continuă  să  se 
dezvolte,  în  vreme  ce  altele  se  restrâng,  până  când  neprofitabilitatea  primeia 
şi  profitabilitatea  celei  de  a  doua  restabilesc  situaţia.  Atât  boom-ul  iniţial,  cât 
şi  contracţia  ulterioară  nu  privesc  decât  o  parte  din  întreprinderile  de  afaceri. 

Al  doilea  tip  de  astfel  de  doctrine  ale  disproporţionalităţii  este  cunoscut 
sub  numele  de  principiu  al  accelerării.  Creşterea  temporară  a  cererii  pentru  un 
anumit  bun  duce  la  creşterea  producţiei  pentru  bunul  respectiv.  Dacă  ulterior 
cererea  scade  din  nou,  investiţiile  făcute  în  vederea  acestei  expansiuni  apar  ca 
fiind  malinvestiţii.  Lucrul  acesta  devine  deosebit  de  pernicios  în  sfera  produc¬ 
ţiei  de  factori  durabili  de  producţie.  Dacă  cererea  pentru  bunul  de  consum  a 
creşte  cu  10%,  firmele  de  afaceri  augmentează  echipamentul p  necesar  pentru 
producţia  lui  a  cu  10%.  Creşterea  cererii  pentru  p  care  rezultă  de  aici  este  cu 
atât  mai  mare  faţă  de  cererea  anterioară  pentru p,  cu  cât  este  mai  mare  durata 
pe  parcursul  căreia  poate  furniza  servicii  o  unitate  de  p  şi  cu  cât  mai  mică 
era,  în  consecinţă,  cererea  anterioară  în  vederea  înlocuirii  unităţilor  uzate  de 
p.  Dacă  durata  de  viaţă  a  unei  unităţi  de  p  este  de  io  ani,  cererea  anuală  de 
înlocuire  pentru p  era  egală  cu  10%  din  stocul  de  p  întrebuinţat  până  atunci  în 
cadrul  industriei.  Creşterea  cu  10%  a  cererii  pentru  a  dublează,  în  consecinţă, 
cererea  de  p  şi  provoacă  o  amplificare  de  100%  a  volumului  de  echipament 
r,  necesar  producţiei  de  p.  Dacă  ulterior  cererea  pentru  a  încetează  de  a  mai 
creşte,  atunci  50%  din  capacitatea  lui  r  rămâne  nefolosită.  Dacă  augmentarea 
creşterii  anuale  a  cererii  de  a  scade  de  la  10%  la  5%,  atunci  25%  din  capacita¬ 
tea  de  producţie  a  lui  r  nu  mai  poate  fi  întrebuinţată. 

Eroarea  fundamentală  a  acestei  doctrine  este  că  priveşte  activităţile  antre- 
prenoriale  ca  pe  nişte  răspunsuri  automate  oarbe  la  situaţia  de  moment  a  ce¬ 
rerii.  Ori  de  câte  ori  cererea  creşte  şi  face  ca  o  ramură  de  afaceri  să  devină  mai 
profitabilă,  se  presupune  că  facilităţile  productive  se  amplifică  instantaneu  în 
mod  proporţional.  Această  perspectivă  este  inacceptabilă.  Antreprenorii  gre¬ 
şesc  adesea.  Pentru  aceste  erori  ei  plătesc  din  greu.  Dar  cineva  care  ar  acţiona 
{585}  în  felul  descris  de  principiul  acceleraţiei  nu  ar  fi  un  antreprenor,  ci  un  automat 
neînsufleţit.  In  realitate,  antreprenorul  este  un  speculator^ ,  o  persoană  dornică 
să-şi  întrebuinţeze  opinia  referitoare  la  structura  viitoare  a  pieţei  în  scopul 
realizării  de  operaţiuni  economice  care  promit  să  fie  profitabile.  Această  în¬ 
ţelegere  anticipativă  specifică  a  condiţiilor  din  viitorul  incert  sfidează  orice 
reguli  şi  sistematizări.  Ea  nu  poate  fi  nici  predată,  nici  învăţată.  Altminteri, 
toată  lumea  s-ar  putea  lansa  în  activităţi  antreprenoriale,  cu  aceleaşi  perspec¬ 
tive  de  succes.  Ceea  ce  distinge  pe  antreprenorul  de  succes  şi  pe  promotor  de 
alţi  oameni  este  tocmai  faptul  că  nu  se  lasă  călăuzit  de  ceea  ce  a  fost  şi  este, 

19.  Merită  să  observăm  că  [în  lb.  engleză]  acelaşi  termen  ( speculation )  este  între¬ 
buinţat  atât  pentru  a  desemna  deliberarea  promotorilor  şi  antreprenorilor  şi  acţiunile 
rezultate  din  ea,  cât  şi  raţionamentele  academice  ale  teoreticienilor,  care  nu  duc  în  mod 
direct  la  nici  o  acţiune. 


Dobânda,  expansiunea  creditului  şi  ciclul  de  afaceri  603 

ci  îşi  ajustează  afacerile  pe  baza  opiniei  sale  despre  viitor.  El  vede  trecutul  şi 
prezentul  ca  şi  ceilalţi;  însă  viitorul  îl  judecă  în  mod  diferit.  El  se  ghidează 
în  acţiunile  sale  după  o  opinie  despre  viitor  care  diferă  de  cea  a  mulţimii. 

Resortul  acţiunilor  sale  este  că  estimează  altfel  decât  alţi  oameni  factorii  de 
producţie  şi  preţurile  viitoare  ale  bunurilor  care  pot  fi  produse  cu  ajutorul  lor. 

Dacă  structura  actuală  a  preţurilor  face  foarte  profitabile  afacerile  celor  care 
astăzi  comercializează  mărfurile  respective,  producţia  lor  va  creşte  numai  în 
măsura  în  care  antreprenorii  cred  că  această  constelaţie  favorabilă  a  pieţei  va 
dura  suficient  de  mult  timp  pentru  a  face  ca  investiţiile  noi  să  devină  rentabile. 

Dacă  antreprenorii  nu  anticipează  lucrul  acesta,  atunci  nici  chiar  profiturile 
deosebit  de  ridicate  ale  întreprinderilor  care  produc  în  prezent  nu  vor  deter¬ 
mina  o  extindere.  Tocmai  această  rezervă  a  capitaliştilor  şi  a  antreprenorilor 
de  a  investi  în  linii  de  producţie  pe  care  le  consideră  neprofitabile  este  vio¬ 
lent  criticată  de  cei  ce  nu  înţeleg  modul  de  funcţionare  al  economiei  de  piaţă. 

Inginerii  de  orientare  tehnocratică  se  plâng  că  supremaţia  motivaţiei  profitu¬ 
lui  îi  împiedică  pe  consumatori  de  a  fi  serviţi  din  abundenţă  cu  toate  acele  bu¬ 
nuri  pe  care  li  le-ar  putea  furniza  tehnologia  modernă.  Demagogii  protestează 
împotriva  lăcomiei  capitaliştilor,  care  urmăresc,  chipurile,  perpetuarea  rarităţii. 

O  explicaţie  satisfăcătoare  a  fluctuaţiilor  economice  nu  trebuie  să  se  bazeze 
pe  faptul  că  anumite  firme  sau  grupuri  de  firme  evaluează  greşit  configuraţia 
viitoare  a  pieţei  şi  fac,  de  aceea,  investiţii  proaste.  Obiectul  ciclului  de  afaceri 
este  avântul  generalizat  al  afacerilor,  propensiunea  de  a  augmenta  producţia  în 
toate  ramurile  industriale  -  şi  depresiunea  generală  care  urmează.  Fenomenele 
acestea  nu  pot  fi  provocate  de  faptul  că  profiturile  mai  mari  în  anumite  ra¬ 
muri  de  afaceri  determină  extinderea  acestora  şi  investiţii  corespunzătoare, 
mai  mult  decât  proporţionale,  în  industriile  care  fabrică  echipamentul  necesar 
pentru  această  extindere. 

Este  un  lucru  bine  ştiut  că,  pe  măsură  ce  boom-ul  progresează,  ustensilele 
şi  alte  echipamente  devin  tot  mai  greu  de  achiziţionat.  Fabricile  care  produc 
aceste  lucruri  sunt  suprasolicitate  de  comenzi.  Clienţii  lor  trebuie  să  aştepte  {586} 
multă  vreme  până  când  li  se  livrează  ustensilele  comandate.  Lucrul  acesta  ara¬ 
tă  limpede  că  industriile  producătoare  de  factori  de  producţie  nu  îşi  augmen¬ 
tează  propriile  facilităţi  productive  atât  de  repede  pe  cât  presupune  principiul 
accelerării. 

însă  chiar  dacă,  de  dragul  argumentaţiei,  am  fi  gata  să  admitem  că  antre¬ 
prenorii  şi  capitaliştii  se  comportă  în  felul  descris  de  doctrina  disproporţio- 
nalităţii,  rămâne  inexplicabil  cum  ar  putea  ei  să  continue,  în  absenţa  expansi¬ 
unii  creditului.  Avântul  spre  asemenea  investiţii  suplimentare  ridică  preţurile 
factorilor  complementari  de  producţie  şi  rata  dobânzii  pe  piaţa  de  credite. 

Efectele  acestea  ar  frâna  tendinţele  expansioniste  foarte  curând,  în  absenţa 
expansiunii  creditului. 

Adepţii  doctrinelor  disproporţionalităţii  invocă  anumite  evenimente  din 
domeniul  agriculturii,  drept  confirmare  a  afirmaţiei  lor  privind  lipsa  inerentă 
de  prevedere  a  oamenilor  de  afaceri  privaţi.  Dar  este  de  neconceput  să  se 

explice  trăsăturile  caracteristice  ale  iniţiativei  libere  şi  competitive,  aşa  cum 
se  manifestă  în  economia  de  piaţă,  prin  trimitere  la  condiţiile  particulare  din 
sfera  fermelor  mici  şi  mijlocii.  In  multe  ţări,  această  sferă  este  îndepărtată 
instituţional  de  supremaţia  pieţei  şi  a  consumatorilor.  Filosofia  interferenţei 
guvernamentale  este  mereu  pornită  să-i  protejeze  pe  fermieri  de  vicisitudi¬ 
nile  pieţei.  Fermierii  aceştia  nu  activează  pe  piaţa  liberă;  ei  sunt  privilegiaţi 
şi  răsfăţaţi  prin  diverse  mecanisme.  Orbita  activităţilor  lor  productive  este, 
aşa-zicând,  o  rezervaţie,  în  care  înapoierea  tehnologică,  obstinaţia  îngustă  şi 
ineficienţa  antreprenorială  sunt  prezervate  în  mod  artificial,  pe  seama  catego¬ 
riilor  non-agricole  ale  populaţiei.  Dacă  fermierii  comit  greşeli  în  felul  cum  îşi 
gestionează  afacerile,  statul  îi  sileşte  să  acopere  pierderile  pe  consumatori,  pe 
contribuabili  şi  pe  creditorii  ipotecari. 

Este  adevărat  că  există  ceva  de  felul  ciclului  de  alternanţă  între  cultivarea 
de  cereale  si  creşterea  de  porci  ( corn-hog  cycle)  şi  alte  fenomene  similare,  în 
sfera  altor  produse  agricole.  Dar  recurenţa  acestui  tip  de  cicluri  se  datorează 
faptului  că  penalizările  pe  care  piaţa  le  aplică  antreprenorilor  ineficienţi  şi 
neglijenţi  nu  îi  afectează  pe  mulţi  dintre  fermieri.  Fermierii  aceştia  nu  sunt 
responsabili  pentru  acţiunile  lor,  deoarece  sunt  odraslele  de  companie  ale  gu¬ 
vernelor  şi  ale  politicienilor.  Dacă  nu  s-ar  fi  bucurat  de  acest  privilegiu,  ei  ar 
fi  dat  de  mult  faliment,  iar  fermele  agricole  care  le-au  aparţinut  cândva  ar  fi 
acum  gestionate  de  oameni  mai  capabili. 


XXI.  MUNCA  ŞI  SALARIILE 


i .  Munca  introversivă  şi  cea  extroversivă 

Un  om  poate  surmonta  dezutilitatea  muncii  (adică  poate  renunţa  la 
a  se  bucura  de  agrement)  pentru  diferite  motive, 
i .  El  poate  munci  pentru  a-şi  asigura  puterea,  vigoarea  şi  agilitatea 
minţii  şi  a  trupului.  Dezutilitatea  muncii  nu  este  un  preţ  de  plătit  pen¬ 
tru  atingerea  acestor  ţeluri;  depăşirea  ei  este  inseparabilă  de  satisfacţiile 
căutate.  Cele  mai  obişnuite  exemple  sunt  sportul  ca  atare  -  practicat 
fără  nici  un  scop  remunerativ  sau  de  reuşită  socială  -  şi  căutarea  adevă¬ 
rului  şi  a  cunoaşterii  de  dragul  propriei  lor  valori,  deci  nu  ca  mijloace 
de  augmentare  a  eficienţei  şi  a  calificării  subiectului,  în  vederea  desfă¬ 
şurării  altor  activităţi,  cu  alte  obiective.1 

2.  Se  poate  resemna  cu  dezutilitatea  muncii  pentru  a-L  ser¬ 
vi  pe  Dumnezeu.  El  îşi  sacrifică  agrementul  pentru  a-L  bucura  pe 
Dumnezeu,  pentru  a  fi  recompensat  în  lumea  de  apoi  cu  fericire  veşni¬ 
că  şi,  în  pelerinajul  prin  lumea  aceasta,  cu  suprema  încântare  pe  care  o 
poate  aduce  cuiva  certitudinea  de  a-şi  fi  făcut  toate  datoriile  religioase. 
(Dacă,  pe  de  altă  parte,  omul  îl  serveşte  pe  Dumnezeu  în  vederea  atin¬ 
gerii  de  obiective  pământeşti  -  pâinea  lui  cea  de  toate  zilele  şi  succes 
în  treburile  seculare  -,  atunci  conduita  lui  nu  diferă  în  mod  substanţial 
de  alte  demersuri  de  atingere  a  unor  avantaje  mundane  prin  cheltuirea 
de  muncă.  Dacă  teoria  care  îi  călăuzeşte  comportamentul  este  corectă 
şi  dacă  anticipările  lui  se  vor  materializa  sau  nu  este  irelevant  pentru 
caracterizarea  catalactică  a  modului  său  de  a  acţiona.2 

3 .  Poate  trudi  pentru  a  evita  vreun  rău  mai  mare.  El  se  resemnează 
cu  dezutilitatea  muncii  pentru  a  uita,  pentru  a  scăpa  de  gânduri  de¬ 
presive  şi  pentru  a  trece  peste  momente  dificile;  munca  este  pentru  el, 
aşa-zicând,  un  rafinament  perfecţionat  al  jocului.  Această  joacă  rafi¬ 
nată  nu  trebuie  confundată  cu  jocurile  simple  ale  copiilor,  care  produc 
doar  plăcere.  (Există  însă  şi  alte  jocuri  de  copii.  Copiii  sunt  şi  ei  destul 
de  ageri  pentru  a-şi  găsi  jocuri  rafinate.) 

i.  Cunoaşterea  nu  ţinteşte  la  un  scop  diferit  de  acela  de  a  cunoaşte.  Ceea  ce  îi  aduce 
satisfacţie  gânditorului  este  gândirea  ca  atare,  nu  dobândirea  de  cunoaştere  perfectă, 
care  este  un  ţel  inaccesibil  pentru  om. 

2.  Nu  este,  desigur,  necesar  să  mai  observăm  că  a  face  o  comparaţie  între  aspiraţia 
spre  cunoaştere  sau  un  mod  de  viaţă  pios  şi  sporturi  sau  jocuri  nu  implică  nici  un  fel 
de  desconsiderare,  a  nici  uneia  dintre  aceste  angajări. 

4.  El  poate  munci  deoarece  preferă  remuneraţia  pe  care  o  poate  în¬ 
casa  de  pe  urma  lucrului,  suficient  de  mult  pentru  a  compensa  dezuti- 
litatea  muncii  şi  plăcerile  agrementului. 

Muncile  corespunzătoare  claselor  1,  2  şi  3  sunt  cheltuite  deoarece 
însăşi  dezutilitatea  muncii  satisface  -  şi  nu  produsul  ei.  Omul  se  sileşte 
şi  trudeşte,  nu  în  vederea  atingerii  unui  obiectiv  la  capătul  unui  marş, 
ci  chiar  de  dragul  mărşăluirii.  Montaniardul  care  escaladează  muntele 
nu  doreşte  doar  să  ajungă  în  vârf;  el  doreşte  să  ajungă  acolo  pe  calea 
escaladării.  Pe  el  nu-1  interesează  reţeaua  de  cale  ferată,  care  l-ar  putea 
duce  sus  mai  rapid  şi  fără  probleme,  cu  toate  că  preţul  călătoriei  cu  tre¬ 
nul  este  mai  redus  decât  costurile  urcuşului  pe  jos  (de  exemplu,  decât 
remuneraţia  ghidului).  Efortul  urcuşului  nu  îi  oferă  o  gratificare  ime¬ 
diată;  el  implică  dezutilitatea  muncii.  Insă  tocmai  învingerea  acestei 
dezutilităţi  este  ceea  ce  îl  satisface  pe  montaniard.  O  ascensiune  mai 
puţin  solicitantă  nu  l-ar  mulţumi  mai  mult,  ci  mai  puţin. 

Putem  numi  muncile  corespunzătoare  claselor  1 ,  2  şi  3  munci  intro- 
versive,  pentru  a  le  distinge  de  muncile  extroversive,  corespunzătoare 
clasei  4.  în  anumite  cazuri,  muncile  introversive  pot  să  provoace  -  ca 
nişte  efecte  secundare,  aşa-zicând  -  rezultate  pentru  a  căror  atingere 
alţi  oameni  s-ar  supune  dezutilităţii  muncii.  Credinciosul  ar  putea  în¬ 
griji  bolnavi  pentru  o  recompensă  cerească;  căutătorul  adevărului,  de¬ 
dicat  în  exclusivitate  căutării  cunoaşterii,  ar  putea  descoperi  un  dispo¬ 
zitiv  cu  utilitate  practică.  în  măsura  în  care  se  întâmplă  aceasta,  munca 
introversivă  poate  influenţa  oferta  pe  piaţă.  De  regulă  însă,  catalactica 
se  preocupă  numai  de  munca  extroversivă. 

Problemele  psihologice  ridicate  de  munca  introversivă  sunt  irele- 
vante  din  punct  de  vedere  catalactic.  Văzută  din  perspectiva  catalac- 
ticii,  munca  introversivă  trebuie  socotită  ca  făcând  parte  din  consum. 
Desfăşurarea  ei  nu  presupune,  de  regulă,  doar  eforturile  personale  ale 
persoanelor  interesate,  ci  şi  cheltuirea  unor  factori  materiali  de  produc¬ 
ţie  şi  a  unor  produse  provenite  din  munca  extroversivă  a  altor  persoa¬ 
ne,  care  nu  este  imediat  gratificatoare  şi  trebuie  cumpărată,  prin  plata 
de  salarii.  Practicarea  religiei  necesită  locuri  de  închinare  şi  echiparea 
acestora;  sportul  necesită  diverse  ustensile  şi  accesorii,  antrenori  şi  ar¬ 
bitri.  Toate  lucrurile  acestea  ţin  de  orbita  consumului. 

2.  Bucuria  şi  amarul  muncii 

Numai  munca  extroversivă,  care  nu  este  imediat  gratificatoare,  consti¬ 
tuie  un  subiect  de  cercetare  catalactică.  Caracteristicile  acestui  tip  de 
muncă  sunt  că  ea  este  depusă  în  vederea  unui  scop  situat  dincolo  de 

desfăşurarea  ei  şi  de  dezutilitatea  pe  care  o  implică.  Oamenii  muncesc 
pentru  că  doresc  să  culeagă  fructele  muncii  lor.  Munca  în  sine  cauzează 
dezutilitate.  Dar,  în  afara  acestei  dezutilităţi,  care  este  iritantă  şi  l-ar 
împinge  pe  om  să-şi  economisească  munca,  chiar  şi  dacă  puterea  lui  de 
muncă  ar  fi  nelimitată  şi  el  ar  fi  capabil  să  muncească  fără  întrerupere, 
mai  apar  uneori  anumite  fenomene  emoţionale  speciale,  sentimente 
de  bucurie  sau  de  amar,  asociate  cu  prestarea  anumitor  tipuri  de  munci. 

Atât  bucuria,  cât  şi  amarul  muncii  ţin  de  un  alt  domeniu  decât  de¬ 
zutilitatea  muncii.  Bucuria  muncii  nu  poate,  prin  urmare,  nici  să  re¬ 
ducă,  nici  să  îndepărteze  dezutilitatea  muncii.  Bucuria  muncii  nu  tre¬ 
buie  confundată  cu  gratificarea  imediată  produsă  de  anumite  tipuri 
de  muncă.  Este  vorba  despre  un  fenomen  asociat,  care  provine  fie  din 
gratificarea  mediată  a  muncii,  din  produs  sau  din  recompensă,  fie  din 
anumite  circumstanţe  adiacente. 

Oamenii  nu  se  supun  dezutilităţii  muncii  de  dragul  bucuriei  care 
însoţeşte  munca,  ci  de  dragul  gratificării  mediate  aduse  de  ea.  De  fapt, 
bucuria  muncii  presupune,  în  general,  dezutilitatea  respectivei  munci. 

Sursele  din  care  provine  bucuria  muncii  sunt: 

1 .  Anticiparea  gratificării  mediate  a  muncii,  anticiparea  satisfacţiei 
ce  o  vor  aduce  succesul  şi  rezultatele  ei.  Truditorul  priveşte  la  munca 
lui  ca  la  un  mijloc  de  atingere  a  unui  scop  urmărit,  şi  progresul  lucrului 
îl  încântă,  văzut  ca  mijloc  de  apropiere  de  obiectivul  său.  Bucuria  lui 
reprezintă  o  pregustare  a  satisfacţiei  prilejuite  de  gratificarea  mediată. 
In  cadrul  cooperării  sociale,  această  bucurie  se  manifestă  prin  mulţu¬ 
mirea  de  a  fi  capabil  să  te  menţii  în  organismul  social  şi  să  furnizezi 
servicii  pe  care  le  apreciază  semenii  tăi,  fie  prin  cumpărarea  produsului, 
fie  prin  remunerarea  muncii  cheltuite.  Lucrătorul  se  bucură  pentru  că 
dobândeşte  auto-respect  şi  conştiinţa  de  a  se  întreţine  pe  sine  şi  familia 
sa  -  şi  de  a  nu  fi  dependent  de  mila  altora. 

2.  In  desfăşurarea  muncii  sale,  lucrătorul  se  bucură  de  aprecierea 
estetică  a  calificării  sale  şi  a  produsului  său.  Aici  nu  este  vorba  doar 
de  plăcerea  contemplativă  a  omului  care  priveşte  lucruri  făcute  de  alţi 
oameni.  Este  mândria  omului  care  poate  spune:  ştiu  să  fac  asemenea 
lucruri,  aceasta  este  munca  mea. 

3.  Odată  terminat  lucrul,  lucrătorul  se  bucură  de  sentimentul  de  a  fi 
depăşit  cu  succes  truda  şi  necazul  implicate.  El  se  bucură  că  a  scăpat  de 
ceva  dificil,  neplăcut  şi  dureros,  că  s-a  eliberat,  pentru  un  anumit  timp, 
de  povara  dezutilităţii  muncii.  El  încearcă  sentimentul  omului  care 
poate  spune:  „Am  reuşit!”. 

4.  Anumite  tipuri  de  muncă  satisfac  anumite  dorinţe  specifice. 
Există,  de  exemplu,  ocupaţii  care  satisfac  dorinţe  erotice  -  fie  conşti- 

ente,  fie  subconştiente.  Dorinţele  acestea  pot  fi  normale  sau  perverse. 
Cultivatorii  de  fetişuri,  homosexualii,  sadicii  şi  alţi  perverşi  îşi  pot,  de 
asemenea,  găsi  uneori,  în  muncile  pe  care  le  depun,  un  prilej  de  satisfa¬ 
cere  a  poftelor  lor  ciudate.  Există  ocupaţii  ce  sunt  deosebit  de  atractive 
{590}  pentru  asemenea  oameni.  Cruzimea  şi  setea  de  sânge  se  dezvoltă  lu¬ 
xuriant  sub  anumite  umbrele  ocupaţionale. 

Diversele  tipuri  de  muncă  oferă  condiţii  diverse  pentru  apariţia  bu¬ 
curiei  muncii.  Aceste  condiţii  pot  fi,  în  general,  mai  omogene  în  cadrul 
claselor  1  şi  3  decât  în  clasa  2.  Este  evident  că  ele  sunt  mai  rar  prezente 
în  cadrul  clasei  4. 

Bucuria  muncii  poate  să  lipsească  în  întregime.  Ea  poate  fi  complet 
eliminată  de  anumiţi  factori  psihici.  Pe  de  altă  parte,  omul  poate  ur¬ 
mări  în  mod  conştient  augmentarea  bucuriei  muncii. 

Cercetătorii  atenţi  ai  sufletului  uman  au  urmărit  întotdeauna  spo¬ 
rirea  bucuriei  muncii.  O  mare  parte  din  realizările  organizatorilor  şi 
liderilor  de  armate  de  mercenari  ţinea  de  această  preocupare.  Sarcina 
lor  era  uşoară,  câtă  vreme  profesia  armelor  furnizează  satisfacţiile  co¬ 
respunzătoare  clasei  4.  Pe  de  altă  parte,  aceste  satisfacţii  nu  depind 
de  loialitatea  purtătorului  de  arme.  Ele  i  se  oferă  şi  soldatului  care  îşi 
părăseşte  comandantul  la  ananghie  şi  se  întoarce  împotriva  lui,  punân- 
du-se  în  serviciul  altor  lideri.  Astfel,  sarcina  specifică  a  utilizatorilor 
de  mercenari  era  de  a  promova  un  esprit  de  corps  şi  o  loialitate,  care 
să  le  poată  conferi  salariaţilor  respectivi  imunitate  la  ispite.  Existau, 
bineînţeles,  şi  căpitani  care  nu  se  preocupau  de  asemenea  probleme 
impalpabile.  In  armatele  şi  forţele  navale  din  secolul  al  xvm-lea,  sin¬ 
gurele  mijloace  de  asigurare  a  ascultării  şi  de  prevenire  a  dezertării  erau 
pedepsele  barbare. 

Industrialismul  modern  nu  a  vizat  augmentarea  deliberată  a  bucu¬ 
riilor  muncii.  El  s-a  bazat  pe  ameliorarea  stării  materiale  pe  care  o 
aducea  angajaţilor  din  sfera  sa,  atât  în  calitatea  acestora  de  salariaţi,  cât 
şi  în  cea  de  consumatori  şi  cumpărători  de  produse.  Pentru  că  cei  ce 
căutau  de  lucru  se  înghesuiau  spre  fabrici  şi  toată  lumea  se  îngrămădea 
în  manufacturi,  nu  părea  să  existe  nici  un  motiv  de  a  recurge  la  metode 
deosebite.  Beneficiile  pe  care  masele  le  culegeau  de  pe  urma  sistemului 
capitalist  erau  atât  de  evidente,  încât  nici  unui  întreprinzător  nu  i  se 
părea  necesar  să-i  ademenească  pe  lucrători  cu  propagandă  procapi- 
talistă.  Capitalismul  modern  înseamnă,  în  esenţă,  producţie  de  masă 
pentru  nevoile  maselor.  Cumpărătorii  produselor  sunt,  în  linii  mari, 
aceiaşi  oameni  care  cooperează,  în  calitate  de  salariaţi,  la  fabricarea  lor. 
Creşterea  vânzărilor  furniza  patronului  informaţii  credibile  în  legătură 
cu  creşterea  nivelului  de  trai  al  maselor.  El  nu  se  preocupa  de  senti- 

mentele  angajaţilor  săi  în  calitate  de  muncitori.  El  urmărea  exclusiv 
servirea  lor  în  calitate  de  consumatori.  Chiar  şi  astăzi,  când  suntem 
confruntaţi  cu  cea  mai  persistentă  şi  fanatică  propagandă  anticapitalis¬ 
tă,  nu  există  vreo  contra-propagandă. 

Această  propagandă  anticapitalistă  reprezintă  un  plan  sistematic  de 
substituire  a  bucuriei  cu  amarul  muncii.  Bucuria  muncii  corespunză¬ 
toare  claselor  1  şi  2  depinde  întrucâtva  de  factori  ideologici.  Lucrătorul 
se  bucură  de  poziţia  lui  în  societate  şi  de  cooperarea  lui  activă  la  efortul 
productiv  al  acesteia.  Dacă  ponegrim  această  ideologie  şi  o  înlocuim  cu 
o  alta,  care  îl  prezintă  pe  salariat  ca  victimă  neajutorată  a  unor  exploa¬ 
tatori  nemiloşi,  atunci  transformăm  bucuria  muncii  intr-un  sentiment 
de  dezgust  şi  de  amăreală. 

Nici  o  ideologie,  indiferent  cât  de  impresionant  ar  fi  ea  promovată  şi 
prezentată,  nu  poate  afecta  dezutilitatea  muncii.  Aceasta  este  imposibil 
de  redus  prin  persuasiune  sau  prin  sugestie  hipnotică.  Pe  de  altă  parte, 
ea  nu  poate  fi  mărită  prin  cuvinte  sau  doctrine.  Dezutilitatea  muncii 
este  un  fenomen  dat  în  mod  necondiţionat.  Descărcarea  spontană  şi 
lipsită  de  griji  a  energiilor  şi  a  funcţiilor  vitale  ale  omului,  în  condiţii 
de  libertate  şi  fără  alt  obiectiv,  este  dorită  de  toată  lumea  mai  mult  de¬ 
cât  constrângerea  aspră  a  efortului  orientat  spre  un  scop.  Dezutilitatea 
muncii  îl  împovărează  chiar  şi  pe  un  om  devotat  muncii  sale  cu  inima 
şi  cu  sufletul  -  şi  chiar  cu  lepădare  de  sine.  Chiar  şi  acesta  caută  să  re¬ 
ducă  volumul  de  muncă,  dacă  acest  lucru  este  posibil  fără  a  prejudicia 
satisfacţiile  mediate  anticipate  -  şi  el  apreciază  bucuria  muncii  cores¬ 
punzătoare  clasei  3 . 

Pe  de  altă  parte,  bucuria  muncii  corespunzătoare  claselor  1  şi  2  -  şi 
uneori  chiar  3  -  poate  fi  eliminată  prin  influenţe  ideologice  şi  poate 
fi  înlocuită  cu  amarul  muncii.  Dacă  lucrătorul  devine  convins  că  ceea 
ce  îl  face  să  se  supună  dezutilităţii  muncii  nu  este  propria  sa  evalua¬ 
re  mai  mare  acordată  compensaţiei  stipulate,  ci  doar  un  sistem  social 
inechitabil,  atunci  el  începe  să-şi  urască  munca.  Amăgit  de  sloganurile 
propagandiştilor  socialişti,  el  nu  reuşeşte  să  înţeleagă  că  dezutilitatea 
muncii  este  un  fapt  inexorabil  al  condiţiei  umane,  o  dată  ultimă,  care 
nu  poate  fi  îndepărtată  prin  dispozitive  sau  metode  de  organizare  so¬ 
cială.  El  cade  pradă  erorii  marxiste  după  care,  în  comunitatea  socialistă, 
munca  nu  va  mai  genera  durere,  ci  plăcere.3 

Faptul  că  amarul  muncii  înlocuieşte  bucuria  muncii  nu  afectează  nici 
evaluarea  dezutilităţii  muncii,  nici  pe  cea  a  produsului  acesteia.  Atât 
cererea,  cât  şi  oferta  de  mână  de  lucru  rămân  neschimbate,  deoarece 

3.  Engels,  Herrn  Eugen  Diihrings  Unvwălzung  der  Wissenschaft ,  ed.  a  7-a,  Stuttgart, 
1910,  p.  317.  A  se  vedea  mai  sus,p.  137. 

oamenii  nu  lucrează  pentru  bucuria  muncii,  ci  în  vederea  gratificării 
mediate.  Ceea  ce  se  modifică  este  doar  atitudinea  emoţională  a  lucră¬ 
torului.  Munca  sa,  poziţia  sa  în  cadrul  complexului  diviziunii  sociale 
a  muncii,  raporturile  lui  cu  alţi  membri  ai  societăţii  şi  cu  societatea  în 
ansamblu  îi  apar  acum  într-o  lumină  nouă.  El  se  autocompătimeşte, 
ca  o  victimă  neajutorată  a  unui  sistem  absurd  şi  injust.  El  devine  un 
cârcotaş  posomorât,  cu  o  personalitate  dezechilibrată,  o  pradă  uşoară 
pentru  tot  felul  de  impostori  şi  de  şarlatani.  O  atitudine  voioasă  în  des¬ 
făşurarea  sarcinilor  cuiva  şi  cu  ocazia  înfrângerii  dezutilităţii  muncii  îi 
face  pe  oameni  veseli,  le  fortifică  energiile  şi  forţele  vitale.  Resimţirea 
{592}  unei  amăreli  în  timpul  lucrului  îi  face  pe  oameni  abătuţi  şi  nevrozaţi.  O 
societate  în  care  predomină  amarul  muncii  este  o  adunare  de  nemulţu¬ 
miţi  resentimentari,  certăreţi  şi  mânioşi. 

Pe  de  altă  parte,  în  ce  priveşte  izvoarele  volitive  de  depăşire  a  de¬ 
zutilităţii  muncii,  rolul  jucat  de  bucuria  şi  de  amarul  muncii  este  doar 
unul  accidental  şi  colateral.  Nu  poate  fi  vorba  de  a-i  face  pe  oameni  să 
muncească  doar  de  dragul  bucuriei  muncii.  Bucuria  muncii  nu  poate 
substitui  gratificarea  mediată  a  muncii.  Singurul  mijloc  de  a-1  deter¬ 
mina  pe  un  om  să  muncească  mai  mult  şi  mai  bine  este  de  a-i  oferi  o 
recompensă  mai  mare.  Degeaba  îl  vom  ademeni  cu  bucuria  muncii. 
Când  dictatorii  din  Rusia  sovietică,  din  Germania  nazistă  şi  din  Italia 
fascistă  au  încercat  să  fixeze  bucuriei  muncii  o  funcţie  precisă  în  siste¬ 
mul  lor  de  producţie,  ei  şi-au  văzut  aşteptările  înşelate. 

Nici  bucuria  şi  nici  amarul  muncii  nu  pot  influenţa  volumul  de 
muncă  oferit  pe  piaţă.  In  măsura  în  care  aceste  sentimente  se  fac  re¬ 
simţite  cu  aceeaşi  intensitate  în  toate  tipurile  de  muncă,  această  con¬ 
cluzie  este  evidentă.  Dar  lucrurile  nu  stau  altfel  nici  când  este  vorba  de 
bucuria  sau  amarul  condiţionate  de  caracteristicile  specifice  unei  anu¬ 
mite  munci,  sau  de  caracterul  specific  al  lucrătorului.  Să  examinăm,  de 
pildă,  bucuria  corespunzătoare  clasei  4.  Dorinţa  anumitor  oameni  de  a 
obţine  slujbe  care  oferă  prilejuri  de  a  gusta  respectivele  satisfacţii  spe¬ 
cifice  tinde  să  diminueze  ratele  salariale  în  această  sferă.  Insă  tocmai 
acesta  este  motivul  care  îi  determină  pe  alţi  oameni,  mai  puţin  reactivi 
la  respectivele  plăceri  dubioase,  să  prefere  alte  sectoare  ale  pieţei  mâinii 
de  lucru,  în  care  pot  să  câştige  mai  mult.  Astfel  se  manifestă  o  tendinţă 
de  sens  opus,  care  o  neutralizează  pe  cea  dintâi. 

Bucuria  şi  amarul  muncii  sunt  fenomene  psihologice,  care  nu  in¬ 
fluenţează  nici  evaluarea  subiectivă  de  către  individ  a  dezutilităţii  şi  a 
gratificării  mediate  a  muncii,  nici  preţul  plătit  pe  piaţă  pentru  mâna 
de  lucru. 

3.  Salariile 

Munca  este  un  factor  de  producţie  limitat.  Ca  atare,  el  se  vinde  şi  se 
cumpără  pe  piaţă.  Dacă  prestatorul  muncii  este  vânzătorul  produse¬ 
lor  sau  al  serviciilor,  atunci  preţul  plătit  pentru  muncă  este  inclus  în 
preţul  acordat  pentru  produse  sau  pentru  servicii.  Dacă  se  vinde  şi  se 
cumpără  muncă  brută  ca  atare,  fie  de  către  un  antreprenor  angrenat  în 
producţie  pentru  vânzare,  fie  de  către  un  consumator,  dornic  să  între¬ 
buinţeze  serviciile  prestate  pentru  consumul  său  propriu,  atunci  preţul 
achitat  se  numeşte  salariu. 

Pentru  omul  care  acţionează,  propria  sa  muncă  nu  reprezintă  doar 
un  factor  de  producţie,  ci  şi  sursa  dezutilităţii;  el  îi  acordă  valoare  nu 
doar  din  perspectiva  gratificării  mediate  anticipate,  ci  şi  din  perspec¬ 
tiva  dezutilităţii  pe  care  i-o  prilejuieşte.  Insă  şi  pentru  el  ca  şi  pentru 
oricine  altcineva,  munca  altor  persoane  oferită  spre  vânzare  pe  piaţă  nu 
este  decât  un  factor  de  producţie.  Omul  se  raportează  la  munca  altor 
oameni  în  acelaşi  fel  în  care  se  raportează  la  toţi  factorii  materiali  de  {593} 
producţie  limitaţi.  El  o  evaluează  conform  principiilor  pe  care  le  aplică 
pentru  evaluarea  tuturor  celorlalte  bunuri.  Nivelul  ratelor  salariale  se 
determină  pe  piaţă  în  acelaşi  fel  în  care  se  determină  preţurile  tutu¬ 
ror  mărfurilor.  In  sensul  acesta  putem  spune  că  munca  este  o  marfă. 
Asocierile  emoţionale,  pe  care  oamenii  le  ataşează  acestui  termen,  sub 
influenţa  marxismului,  nu  contează.  Este  suficient  să  remarcăm  aici 
că  patronii  se  raportează  la  muncă  la  fel  cum  se  raportează  la  mărfuri, 
deoarece  comportamentul  consumatorilor  îi  sileşte  să  procedeze  astfel. 

Este  inacceptabil  să  vorbim  despre  muncă  şi  salarii  în  general,  fără  să 
facem  anumite  precizări.  Un  tip  uniform  de  muncă  sau  o  rată  salarială 
generală  nu  există.  Munca  este  de  calităţi  foarte  diferite  şi  fiecare  tip  de 
muncă  furnizează  anumite  servicii  specifice.  Fiecare  tip  de  muncă  este 
evaluat  în  calitate  de  factor  [de  producţie]  complementar,  în  vederea 
producerii  anumitor  bunuri  de  consum  şi  anumitor  servicii.  Nu  există 
nici  o  legătură  directă  între  evaluarea  monetară  a  serviciilor  unui  chi¬ 
rurg  şi  cea  a  unui  hamal.  Dar,  în  mod  indirect,  fiecare  sector  al  pieţei 
mâinii  de  lucru  este  conectat  cu  toate  celelalte  sectoare.  O  creştere  a 
cererii  pentru  serviciile  chirurgicale,  indiferent  cât  ar  fi  ea  de  mare,  nu 
îi  va  determina  pe  hamali  să  se  înghesuie  la  practicarea  chirurgiei.  Cu 
toate  acestea,  liniile  de  demarcaţie  dintre  diversele  sectoare  ale  pieţei 
muncii  nu  sunt  trasate  net.  Se  manifestă  o  tendinţă  continuă  a  mun¬ 
citorilor  de  a  se  deplasa  din  ramura  lor  către  alte  ocupaţii  similare,  în 
care  condiţiile  par  să  le  ofere  perspective  mai  favorabile.  Aşa  că,  în  final, 
fiecare  modificare  a  cererii  sau  a  ofertei  dintr-un  sector  afectează,  indi- 

rect,  toate  celelalte  sectoare.  în  mod  indirect,  toate  grupurile  rivalizea¬ 
ză  între  ele.  Dacă  mai  multe  persoane  îmbrăţişează  profesia  medicală, 
atunci  există  o  retragere  de  lucrători  din  profesiunile  înrudite,  care,  la 
rândul  lor,  vor  fi  înlocuiţi  printr-un  influx  de  oameni  veniţi  din  alte 
ramuri  şi  aşa  mai  departe.  Există,  în  acest  sens,  o  conexiune  între  toate 
grupurile  profesionale,  indiferent  cât  de  diferite  ar  fi  cerinţele  specifice 
în  cadrul  fiecăruia  dintre  ele.  Ne  confruntăm  din  nou  cu  faptul  că  dis¬ 
paritatea  de  calitate  a  muncilor  necesare  în  vederea  satisfacerii  dorin¬ 
ţelor  este  mai  mare  decât  diversitatea  existentă  la  nivelul  capacităţilor 
înnăscute  ale  oamenilor  de  a  presta  o  muncă.4 

Conexiunea  nu  există  doar  între  diverse  tipuri  de  muncă  şi  preţurile 
plătite  pentru  ele,  ci  şi,  în  măsură  nu  mai  mică,  între  muncă  şi  factorii 
materiali  de  producţie.  în  anumite  limite,  munca  poate  fi  înlocuită  cu 
factorii  materiali  de  producţie  şi  vice-versa.  Măsura  în  care  se  recurge 
la  asemenea  substituţii  depinde  de  nivelul  ratelor  salariale  şi  de  cel  al 
preţurilor  factorilor  materiali. 

Determinarea  ratelor  salariale  -  ca  şi  cea  a  preţurilor  factorilor  ma¬ 
teriali  de  producţie  -  nu  se  poate  realiza  decât  pe  piaţă.  Nu  există  nimic 
de  felul  unor  rate  salariale  în  afara  pieţei,  după  cum  nu  există  nici  pre¬ 
ţuri  în  afara  pieţei.  în  măsura  în  care  există  salarii,  munca  este  tratată 
{5  94}  ca  oricare  factor  material  de  producţie,  fiind  vândută  şi  cumpărată  pe 
piaţă.  Acel  sector  al  pieţei  factorilor  de  producţie  în  care  se  angajează 
forţa  de  muncă  se  numeşte,  de  regulă,  piaţă  a  muncii.  Ca  şi  în  cazul  tu¬ 
turor  celorlalte  sectoare  ale  pieţei,  piaţa  muncii  este  antrenată  de  antre¬ 
prenori  care  urmăresc  realizarea  de  profit.  Fiecare  antreprenor  doreşte 
să  cumpere  la  cel  mai  redus  preţ  toate  tipurile  specifice  de  muncă  de 
care  are  nevoie,  pentru  realizarea  planurilor  sale.  însă  salariile  pe  care 
le  oferă  trebuie  să  fie  suficient  de  ridicate  pentru  a  atrage  lucrătorii, 
pe  care  altminteri  i-ar  angaja  antreprenorii  rivali.  Limita  superioară  a 
licitaţiei  sale  salariale  este  determinată  de  anticiparea  preţului  pe  care 
îl  poate  obţine  de  pe  urma  creşterii  volumului  de  bunuri  vandabile,  pe 
care  o  anticipează  de  pe  urma  angajării  muncitorului  respectiv.  Limita 
inferioară  este  determinată  de  licitarea  efectuată  de  antreprenorii  rivali, 
care  sunt  ghidaţi,  la  rândul  lor,  de  considerente  similare.  Acesta  este 
fenomenul  la  care  se  referă  economiştii,  atunci  când  spun  că  nivelul 
ratelor  salariale  pentru  fiecare  tip  de  muncă  este  determinat  de  pro¬ 
ductivitatea  ei  marginală.  Alt  mod  de  exprimare  a  aceluiaşi  adevăr  ar  fi 
de  a  spune  că  ratele  salariale  sunt  determinate,  pe  de  o  parte,  de  oferta 
de  mână  de  lucru  şi  de  factori  materiali  de  producţie  şi,  pe  de  alta,  de 
preţurile  viitoare  anticipate  ale  bunurilor  de  consum. 

4.  Cf.  mai  sus,  p.  133-135. 

Această  explicaţie  catalactică  a  determinării  ratelor  salariale  a  fost 
ţinta  unor  atacuri  înverşunate,  dar  în  întregime  eronate.  S-a  spus  că 
există  un  monopol  al  cererii  pentru  muncă.  Majoritatea  adepţilor  aces¬ 
tei  doctrine  consideră  că  pentru  a-şi  dovedi  teza  este  suficient  să  tri¬ 
mită  la  câteva  observaţii  ocazionale  ale  lui  Adam  Smith,  referitoare 
la  „un  fel  de  conspiraţie  tacită,  dar  statornică  şi  uniformă”  existentă 
între  patroni,  în  vederea  menţinerii  salariilor  scăzute.5  Alţii  trimit  în 
termeni  vagi  la  existenţa  asociaţiilor  comerciale  ale  diferitelor  grupuri 
de  oameni  de  afaceri.  Vacuitatea  tuturor  acestor  discuţii  este  evidentă. 

Cu  toate  acestea,  faptul  că  aceste  idei  confuze  reprezintă  principalul 
fundament  ideologic  al  mişcării  sindicale  şi  al  politicilor  privind  mâna 
de  lucru  a  tuturor  guvernelor  contemporane  ne  obligă  la  analizarea  lor 
cu  cea  mai  mare  atenţie. 

Antreprenorii  se  găsesc  în  aceeaşi  poziţie  faţă  de  vânzătorii  de  pre¬ 
staţii  în  muncă  ca  şi  faţă  de  vânzătorii  de  factori  materiali  de  producţie. 

Ei  sunt  constrânşi  să-şi  procure  toţi  factorii  de  producţie  la  cele  mai 
reduse  preţuri.  Dar  dacă  în  cursul  urmăririi  acestui  obiectiv  anumiţi 
antreprenori,  anumite  grupuri  de  antreprenori,  sau  toţi  antreprenorii 
oferă  preţuri  sau  rate  salariale  care  sunt  prea  scăzute,  care,  adică,  sunt 
în  dezacord  cu  situaţia  pieţei  neobstrucţionate,  atunci  ei  nu  vor  reuşi 
să  obţină  ceea  ce  vor  să  obţină,  decât  dacă  intrarea  în  rândurile  antre¬ 
prenorilor  va  fi  blocată  prin  bariere  instituţionale.  Dacă  apariţia  unor 
noi  antreprenori  sau  extinderea  activităţilor  acelora  care  activează  deja  {595} 
nu  sunt  împiedicate,  atunci  orice  scădere  a  preţurilor  factorilor  de  pro¬ 
ducţie  care  este  discordantă  cu  structura  pieţei  trebuie  să  deschidă  noi 
posibilităţi  pentru  dobândirea  de  profit.  Vor  exista  persoane  doritoare 
să  câştige  prin  exploatarea  marjei  existente  între  rata  existentă  a  sala¬ 
riilor  şi  productivitatea  marginală  a  muncii.  Cererea  lor  pentru  mână 
de  lucru  va  readuce  ratele  salariale  înapoi,  la  nivelul  determinat  de  pro¬ 
ductivitatea  marginală  a  muncii.  Conspiraţia  tacită  dintre  patroni,  des¬ 
pre  care  vorbea  Adam  Smith,  chiar  dacă  ar  exista,  nu  ar  putea  reduce 
salariile  sub  nivelul  pieţei  competitive,  decât  dacă  accesul  la  activitatea 
antreprenorială  necesită  nu  doar  minte  şi  capital  (acesta  din  urmă  fi¬ 
ind  întotdeauna  disponibil,  pentru  întreprinderile  care  promit  cele  mai 
ridicate  venituri),  ci  -  în  plus  -  şi  un  titlu  instituţional:  un  patent  sau  o 
autorizaţie,  rezervate  unei  clase  privilegiate. 

S-a  afirmat  că  cel  ce  caută  o  slujbă  trebuie  să-şi  vândă  munca  la 
orice  preţ,  indiferent  cât  de  scăzut,  deoarece  supravieţuirea  lui  depinde 

5.  Cf.  Adam  Smith,  An  Inquiry  into  the  Nature  and  Causes  of  the  Wealth  ofNations, 

Basle,  1791,  voi.  I,  cartea  I,  cap.  viii,  p.  100.  Adam  Smith  însuşi  pare  să  fi  abandonat 
în  mod  inconştient  această  idee.  Cf.  W.H.  Hutt,  The  Theory  of  Collective  Bargaining, 

Londra,  1930,  p.  24-25. 

exclusiv  de  capacitatea  lui  de  lucru  şi  el  nu  are  nici  o  altă  sursă  de  venit. 
El  nu  poate  aştepta  şi  este  silit  să  se  mulţumească  cu  orice  remuneraţie 
pe  care  patronii  au  bunăvoinţa  să  i-o  ofere.  Această  slăbiciune  inerentă 
face  ca  reducerea  ratelor  salariale  să  fie  un  lucru  uşor  pentru  acţiunea 
concertată  a  stăpânilor.  Ei  au  posibilitatea,  la  nevoie,  să  aştepte  mai 
mult  -  dat  fiind  că  cererea  lor  de  mână  de  lucru  nu  este  atât  de  im¬ 
perioasă  ca  cererea  de  subzistenţă  a  muncitorului.  Argumentul  este 
eronat.  El  ia  drept  bun  faptul  că  patronii  păstrează  pentru  ei  diferen¬ 
ţa  între  rata  salarială  determinată  de  productivitatea  marginală  şi  rata 
mai  scăzută,  de  monopol,  sub  forma  unui  câştig  monopolist  adiţional 
-  şi  nu  o  cedează  mai  departe  consumatorilor,  sub  forma  unei  reduceri 
a  preţurilor.  Intr-adevăr,  dacă  ar  reduce  preţurile  în  concordanţă  cu 
reducerea  costurilor  de  producţie,  atunci  ei,  în  calitate  de  antreprenori 
şi  vânzători  ai  produselor,  nu  ar  avea  nici  un  avantaj  din  reducerea  sa¬ 
lariilor.  întregul  câştig  ar  fi  transferat  către  consumatori,  prin  urmare  şi 
către  salariaţi,  în  calitatea  acestora  de  cumpărători;  antreprenorii  înşişi 
nu  ar  beneficia  decât  în  calitate  de  consumatori.  Păstrarea  profitului 
suplimentar  rezultat  din  „exploatarea”  presupusei  puteri  de  negociere 
scăzute  a  angajaţilor  ar  necesita  o  acţiune  concertată  din  partea  patro¬ 
nilor,  în  calitatea  lor  de  vânzători  ai  produselor.  Ar  necesita  un  mono¬ 
pol  universal  asupra  tuturor  activităţilor  productive,  care  nu  poate  fi 
creat  decât  printr-o  restricţie  instituţională  a  accesului  la  activitatea 
antreprenorială. 

Principalul  este  că  presupusa  combinaţie  monopolistă  a  patronilor, 
despre  care  vorbesc  Adam  Smith  şi  o  mare  parte  a  opiniei  publice,  ar  fi 
un  monopol  al  cererii.  Dar  am  văzut  deja  că  asemenea  aşa-zise  mono¬ 
poluri  ale  cererii  sunt,  de  fapt,  monopoluri  ale  ofertei  de  un  anumit  tip. 
Patronii  ar  fi  în  măsură  să  monopolizeze  ratele  salariale  prin  acţiune 
concertată  numai  dacă  ar  monopoliza  un  factor  indispensabil  pentru 
{596}  toate  tipurile  de  producţie  şi  ar  restricţiona  utilizarea  acestui  factor  în 
mod  monopolist.  Deoarece  nu  există  un  singur  factor  material  indis¬ 
pensabil  pentru  toate  tipurile  de  producţie,  ei  ar  trebui  să  monopolize¬ 
ze  toţi  factorii  materiali  de  producţie.  Această  condiţie  ar  fi  îndeplinită 
numai  într-o  comunitate  socialistă,  în  care  n-ar  exista  nici  piaţă,  nici 
preţuri  şi  rate  salariale. 

Nu  ar  fi  posibil  nici  ca  proprietarii  factorilor  materiali  de  produc¬ 
ţie,  capitaliştii  şi  proprietarii  de  pământ  să  se  combine  într-un  cartel 
universal  îndreptat  împotriva  intereselor  muncitorilor.  Caracteristica 
distinctivă  a  activităţilor  productive  din  trecut  şi  din  viitorul  previzibil 
este  că  raritatea  muncii  depăşeşte  raritatea  celor  mai  mulţi  factori  de 
producţie  materiali  primari,  furnizaţi  de  natură.  Raritatea  relativ  mai 

mare  a  mâinii  de  lucru  determină  măsura  în  care  factorii  de  produc¬ 
ţie  naturali  primari,  relativ  mai  abundenţi,  pot  fi  întrebuinţaţi.  Există 
pământ  neutilizat,  există  depozite  minerale  neutilizate  şi  aşa  mai  de¬ 
parte,  deoarece  nu  există  destulă  forţă  de  muncă  disponibilă  în  vederea 
utilizării  lor.  Dacă  proprietarii  terenurilor  care  sunt  cultivate  astăzi  ar 
forma  un  cartel,  pentru  a  realiza  profituri  de  monopol,  planurile  lor  ar 
fi  împiedicate  de  rivalitatea  proprietarilor  de  pământ  submarginal.  La 
rândul  lor,  proprietarii  factorilor  de  producţie  produşi  nu  ar  putea  să  se 
combine  într-un  mare  cartel,  fără  cooperarea  proprietarilor  factorilor 
primari. 

Au  fost  avansate  şi  diverse  alte  obiecţii  împotriva  doctrinei  exploa¬ 
tării  monopoliste  a  mâinii  de  lucru,  de  către  un  cartel  tacit  sau  explicit 
al  patronilor.  S-a  demonstrat  că  existenţa  unor  asemenea  carteluri  nu 
poate  fi  descoperită  pe  piaţă  niciodată  şi  nicăieri.  S-a  demonstrat  că  nu 
este  adevărat  că  cei  ce  caută  slujbe  nu  pot  aştepta  şi  că,  de  aceea,  ar  fi 
siliţi  să  accepte  orice  rate  salariale  pe  care  le  oferă  patronii,  indiferent 
cât  ar  fi  ele  de  scăzute.  Nu  este  adevărat  că  fiecare  muncitor  neangajat 
este  în  pericol  să  moară  de  inaniţie;  lucrătorii  au  şi  ei  rezerve  şi  pot 
aştepta;  dovada  este  că  într-adevăr  aşteaptă.  Pe  de  altă  parte,  aşteptarea 
poate  fi  ruinătoare  din  punct  de  vedere  financiar  şi  pentru  capitalişti. 
Dacă  nu  îşi  pot  întrebuinţa  capitalul,  ei  suferă  pierderi.  Astfel,  toate 
peroraţiile  despre  un  presupus  „avantaj  al  patronilor”  şi  un  „dezavantaj 
al  muncitorilor”  în  cursul  negocierii  sunt  nefondate.6 

Dar  acestea  sunt  considerente  secundare  şi  accidentale.  Faptul  deci¬ 
siv  este  că  un  monopol  al  cererii  pentru  mâna  de  lucru  nu  există  şi  nu 
poate  exista  într-o  economie  de  piaţă  neobstrucţionată.  El  ar  putea  să 
apară  doar  ca  un  produs  al  restricţiilor  instituţionale  în  calea  accesului 
la  activitatea  antreprenorială. 

Mai  trebuie  însă  accentuat  şi  un  alt  aspect.  Doctrina  manipulării 
monopoliste  a  ratelor  salariale  de  către  angajaţi  concepe  forţa  de  lucru 
ca  şi  cum  ar  fi  vorba  despre  o  entitate  omogenă.  Ea  operează  cu  anu¬ 
mite  concepte  ca  cererea  pentru  „muncă  în  general”  şi  oferta  pentru 
„muncă  în  general”.  Dar  asemenea  noţiuni  nu  au,  după  cum  am  văzut 
deja,  nici  un  corespondent  în  realitate.  Ceea  ce  se  cumpără  şi  se  vinde 
pe  piaţa  mâinii  de  lucru  nu  este  „muncă  în  general”,  ci  anumite  tipuri 
specifice  de  muncă,  apte  de  a  furniza  anumite  servicii.  Fiecare  antre¬ 
prenor  caută  lucrători  calificaţi  pentru  a  executa  acele  sarcini  specifice 
de  care  are  el  nevoie  pentru  îndeplinirea  planurilor  sale.  El  trebuie  să-i 
retragă  pe  aceşti  specialişti  din  liniile  de  activitate  în  care  se  întâm¬ 
plă  să  activeze  la  momentul  respectiv.  Singurul  mijloc  pe  care-1  are 

6. Toate  aceste  aspecte  şi  multe  altele  sunt  analizate  atent  de  Hutt,  op.  cit.,şs.  35-72. 

pentru  a  realiza  aceasta  este  de  a  le  oferi  un  venit  mai  mare.  Fiecare 
inovaţie  plănuită  de  un  antreprenor  -  producţia  unui  nou  articol,  im¬ 
plementarea  unui  nou  proces  de  producţie,  alegerea  unei  noi  locaţii 
pentru  o  anumită  ramură,  sau  doar  extinderea  producţiei  deja  exis¬ 
tente,  fie  în  cadrul  propriei  sale  firme,  sau  în  cadrul  firmei  altcuiva 
-  presupune  întrebuinţarea  unor  lucrători  angajaţi  până  atunci  în  alte 
părţi.  Antreprenorii  nu  au  de-a  face  doar  cu  un  deficit  de  „muncă  în 
general”,  ci  cu  unul  de  acele  tipuri  specifice  de  muncă  de  care  au  ei  ne¬ 
voie,  pentru  întreprinderile  lor.  Competiţia  dintre  antreprenori,  în  ce 
priveşte  licitarea  pentru  cele  mai  adecvate  mâini  de  lucru,  nu  este  mai 
puţin  semnificativă  decât  competiţia  lor  pentru  licitarea  necesarului 
de  materii  prime,  de  unelte  şi  de  echipament,  sau  pentru  licitarea  de 
capital,  pe  piaţa  de  capital  şi  de  credit.  Extinderea  activităţilor  firmelor 
individuale,  ca  şi  a  întregii  societăţi,  este  limitată  nu  doar  de  volumul 
de  bunuri  de  capital  disponibil  şi  de  oferta  de  „muncă  în  general”.  In 
fiecare  ramură  de  producţie  ea  mai  este  limitată  şi  de  oferta  de  specia¬ 
lişti  existentă.  Desigur,  acest  obstacol  este  doar  unul  temporar,  care  dis¬ 
pare  pe  termen  lung,  atunci  când,  atraşi  de  veniturile  mai  ridicate  ale 
specialiştilor  din  ramurile  comparativ  subalimentate  cu  mână  de  lucru, 
tot  mai  mulţi  muncitori  se  vor  califica  pentru  executarea  sarcinilor  spe¬ 
cifice  despre  care  este  vorba.  Dar  în  economia  aflată  în  schimbare  o 
asemenea  raritate  de  specialişti  se  manifestă  în  fiecare  zi  şi  determină 
comportamentul  patronilor,  aflaţi  în  căutare  de  lucrători. 

Fiecare  patron  trebuie  să  urmărească  achiziţionarea  necesarului  de 
factori  de  producţie,  inclusiv  a  necesarului  de  muncă,  la  preţurile  cele 
mai  mici.  Un  patron  care  plăteşte  mai  mult  decât  corespunzător  preţu¬ 
lui  de  piaţă  al  serviciilor  pe  care  i  le  furnizează  angajaţii  săi  ar  fi  rapid 
îndepărtat  din  poziţia  sa  antreprenorială.  Pe  de  altă  parte,  un  patron 
care  ar  încerca  să  reducă  ratele  salariale  sub  nivelul  consonant  cu  pro¬ 
ductivitatea  marginală  a  muncii  nu  ar  recruta  tipul  de  oameni  care 
este  necesar  pentru  cea  mai  eficientă  întrebuinţare  a  echipamentelor 
sale.  Apare  o  tendinţă  ca  ratele  salariale  să  atingă  punctul  la  care  ele 
devin  egale  cu  preţul  produsului  marginal  al  tipului  respectiv  de  muncă. 
Dacă  ratele  salariale  scad  sub  acest  punct,  câştigul  obţinut  prin  anga- 
{598}  jarea  fiecărui  lucrător  adiţional  va  augmenta  cererea  de  lucru,  făcând 
astfel  ca  ratele  salariale  să  crească  din  nou.  Dacă  ratele  salariale  cresc 
dincolo  de  acest  punct,  pierderea  suportată  de  pe  urma  angajării  fie¬ 
cărui  lucrător  îi  va  forţa  pe  antreprenori  să  disponibilizeze  muncitori. 
Competiţia  celor  neangajaţi  pentru  obţinerea  de  slujbe  va  determina  o 
tendinţă  de  scădere  a  ratelor  salariale. 

4.  Şomajul  catalactic 

Dacă  cineva  care  caută  o  slujbă  nu  poate  găsi  poziţia  pe  care  o  preferă, 
va  trebui  să  caute  un  alt  tip  de  slujbă.  Dacă  nu  poate  găsi  un  patron 
dispus  să-i  ofere  salariul  pe  care  ar  dori  să-l  câştige,  va  trebui  să-şi  re¬ 
ducă  pretenţiile.  Dacă  refuză,  nu  va  găsi  nici  o  slujbă.  Omul  respectiv 
va  rămâne  şomer. 

Ceea  ce  determină  şomajul  este  faptul  că  -  în  ciuda  sus-menţionatei 
doctrine  a  incapacităţii  lucrătorului  de  a  aştepta  -  cei  doritori  să  câş¬ 
tige  salarii  pot  aştepta  şi  aşteaptă.  Cineva  care  caută  de  lucru  şi  care 
nu  doreşte  să  aştepte  va  găsi  întotdeauna  o  slujbă  pe  piaţa  neobstruc- 
ţionată  a  muncii,  în  care  există  întotdeauna  capacităţi  nefolosite  de 
resurse  naturale  şi  de  asemenea,  foarte  frecvent,  capacităţi  neutilizate 
de  factori  de  producţie.  Este  suficient  pentru  el  fie  să-şi  reducă  nivelul 
salarial  solicitat,  fie  să-şi  modifice  ocupaţia  şi  locul  de  lucru. 

Au  existat  şi  încă  mai  există  persoane  care  nu  muncesc  decât  pentru 
un  anumit  interval  de  timp,  iar  apoi  trăiesc  o  altă  bucată  de  timp  din 
economiile  acumulate  prin  muncă.  In  ţările  în  care  nivelul  cultural  al 
maselor  este  scăzut,  lucrătorii  dispuşi  să  ofere  continuitate  la  locul  de 
muncă  sunt  adesea  greu  de  găsit.  In  aceste  locuri,  omul  de  rând  este 
atât  de  nepăsător  şi  de  inert,  încât  nu  cunoaşte  nici  o  altă  întrebuinţare 
pentru  câştigurile  sale  decât  de  a-şi  cumpăra  nişte  timp  de  agrement. 

El  nu  munceşte  decât  pentru  a  rămâne  o  vreme  neangajat. 

In  ţările  avansate,  lucrurile  se  prezintă  diferit.  Aici  muncitorii  con¬ 
sideră  că  şomajul  este  un  rău.  Ei  ar  dori  să-l  evite,  în  măsura  în  care 
sacrificiul  necesar  nu  este  prea  mare.  El  alege  între  angajare  şi  neanga- 
jare  în  acelaşi  mod  în  care  procedează  referitor  la  toate  celelalte  acţiuni 
şi  alegeri:  cântăreşte  elementele  pentru,  în  comparaţie  cu  cele  contra. 

Dacă  alege  şomajul,  acest  şomaj  este  un  fenomen  de  piaţă,  a  cărui  na¬ 
tură  nu  este  diferită  de  cea  a  altor  fenomene  de  piaţă,  aşa  cum  se  ma¬ 
nifestă  acestea  într-o  economie  în  schimbare.  Putem  numi  tipul  acesta 
de  şomaj,  şomaj  catalactic,  sau  generat  de  piaţă. 

Diferitele  considerente  care-1  pot  stimula  pe  un  om  să  se  decidă 
pentru  şomaj  pot  fi  clasificate  după  cum  urmează: 

1 .  Individul  consideră  că  la  o  dată  ulterioară  va  găsi  o  slujbă  remu¬ 
nerativă  acolo  unde  locuieşte  şi  în  cadrul  ocupaţiei  pe  care  o  preferă  şi 
pentru  care  s-a  calificat.  El  caută  să  evite  cheltuiala  şi  celelalte  deza¬ 
vantaje  implicate  în  transferul  de  la  o  ocupaţie  spre  alta  şi  de  la  un  am¬ 
plasament  geografic  către  altul.  Pot  exista  condiţii  speciale,  de  natură  să 
augmenteze  aceste  costuri.  Un  lucrător  proprietar  al  locuinţei  în  care  {599} 
trăieşte  este  mai  ferm  legat  de  locul  său  de  rezidenţă  decât  persoane- 

le  ce  locuiesc  în  apartamente  închiriate.  O  femeie  măritată  este  mai 
puţin  mobilă  decât  o  fată  nemăritată.  Apoi  există  ocupaţii  care  impie¬ 
tează  asupra  capacităţii  lucrătorului  de  a-şi  relua  mai  târziu  activitatea. 
Un  ceasornicar  care  lucrează  câtva  timp  ca  tăietor  de  lemne  şi-ar  putea 
pierde  dexteritatea  necesară  ocupaţiei  dinainte.  In  toate  aceste  cazuri, 
individul  alege  temporar  şomajul,  deoarece  crede  că  această  alegere 
este  mai  rentabilă  pe  termen  lung. 

2.  Există  ocupaţii  pentru  care  cererea  este  supusă  unor  variaţiuni  se¬ 
zoniere  considerabile.  In  anumite  luni  ale  anului  cererea  este  foarte  in¬ 
tensă,  în  altele  se  reduce  sau  dispare  cu  totul.  Structura  ratelor  salariale 
compensează  aceste  fluctuaţii  sezoniere.  Ramurile  industriale  supuse 
lor  nu  pot  rivaliza  pe  piaţa  muncii  decât  dacă  salariile  plătite  în  sezonul 
bun  sunt  suficient  de  ridicate  pentru  a  indemniza  salariaţii  pentru  dez¬ 
avantajele  rezultate  din  neregularitatea  sezonieră  a  cererii.  Astfel,  mulţi 
dintre  lucrători,  economisind  o  parte  din  câştigurile  lor  semnificative 
din  sezonul  bun,  rămân  fără  angajare  în  sezonul  nefavorabil. 

3.  Individul  alege  şomajul  temporar  din  considerente  pe  care  limba¬ 
jul  curent  le  numeşte  neeconomice,  sau  chiar  iraţionale.  El  nu  acceptă 
o  slujbă  incompatibilă  cu  convingerile  sale  religioase,  morale  şi  politice. 
El  refuză  ocupaţii  al  căror  exerciţiu  i-ar  ştirbi  prestigiul  social.  El  se 
lasă  călăuzit  de  standarde  tradiţionale  cu  privire  la  ce  se  cade  unui 
gentleman  şi  ce  nu.  El  nu  doreşte  să-şi  piardă  cinstea  sau  rangul. 

Şomajul  pe  piaţa  liberă  este  întotdeauna  voluntar.  In  ochii  omului 
neangajat,  şomajul  este  cel  mai  mic  dintre  două  rele,  dintre  care  trebuie 
să  aleagă.  Structura  pieţei  poate  uneori  să  determine  scăderea  ratelor 
salariale.  Dar,  pe  o  piaţă  neobstrucţionată,  există  întotdeauna,  pentru 
fiecare  tip  de  muncă,  o  rată  salarială  la  care  toţi  cei  dornici  să  munceas¬ 
că  vor  găsi  o  slujbă.  Rata  salarială  finală  este  acea  rată  la  care  toţi  cău¬ 
tătorii  de  lucru  vor  găsi  slujbe  şi  toţi  patronii  vor  găsi  atâţia  lucrători 
câţi  doresc  să  angajeze.  Nivelul  ei  este  determinat  de  productivitatea 
marginală  a  fiecărui  tip  de  muncă. 

Fluctuaţiile  ratelor  salariale  reprezintă  dispozitivul  prin  care  se  ma¬ 
nifestă  pe  piaţa  muncii  suveranitatea  consumatorilor.  Ele  reprezintă 
măsurile  adoptate  pentru  alocarea  forţei  de  lucru  către  diversele  ramuri 
productive.  Ele  penalizează  neascultarea  prin  reducerea  ratelor  salaria¬ 
le  din  ramurile  relativ  excedentare  ca  personal  angajat  şi  recompensea¬ 
ză  ascultarea,  prin  ridicarea  ratelor  salariale  în  ramurile  relativ  deficita¬ 
re  ca  personal  angajat.  In  felul  acesta,  ele  îl  supun  pe  individ  unei  aspre 
presiuni  sociale.  Este  limpede  că,  în  mod  indirect,  ele  limitează  liberta¬ 
tea  individului  de  a-şi  alege  propria  ocupaţie.  Insă  această  presiune  nu 
{600}  este  rigidă.  Ea  îi  lasă  individului  o  marjă,  în  limitele  căreia  poate  alege 

între  ceea  ce  îl  avantajează  mai  mult  sau  mai  puţin.  In  cadrul  acestei 
orbite,  el  este  liber  să  acţioneze  cum  crede  de  cuviinţă.  Nivelul  acesta 
de  libertate  reprezintă  maximul  de  libertate  de  care  se  poate  bucura  un 
individ  în  cadrul  diviziunii  sociale  a  muncii,  iar  nivelul  acesta  de  pre¬ 
siune  reprezintă  presiunea  minimă  care  este  indispensabilă  în  vederea 
prezervării  sistemului  de  cooperare  socială.  Nu  există  decât  o  singură 
alternativă  la  presiunea  catalactică,  exercitată  de  sistemul  salarial:  asig¬ 
narea  de  ocupaţii  şi  slujbe  fiecărui  individ  prin  decretele  peremptorii 
ale  unei  autorităţi,  ale  unui  comitet  central  de  planificare  a  tuturor 
activităţilor  productive.  Aceasta  revine  la  suprimarea  oricărei  libertăţi. 

Este  adevărat  că,  în  condiţiile  sistemului  salarial,  individul  nu  are  li¬ 
bertatea  de  a  alege  lipsa  permanentă  de  ocupaţie.  Dar  nici  un  alt  sistem 
social  imaginabil  nu  i-ar  putea  oferi  un  drept  la  agrement  nelimitat. 
Faptul  că  omul  nu  poate  evita  de  a  se  supune  dezutilităţii  muncii  nu 
este  o  consecinţă  a  nici  unei  instituţii  sociale.  Este  o  condiţie  naturală 
inevitabilă  a  vieţii  şi  a  acţiunii  umane. 

Nu  este  adecvat  să  denumim  neangajarea  catalactică  în  munca  sa¬ 
lariată  şomaj  „de  fricţiune”,  cu  o  metaforă  împrumutată  din  mecanică. 
In  cadrul  construcţiei  imaginare  a  unei  economii  uniform  repetitive  nu 
există  neangajare,  deoarece  construcţia  se  bazează  pe  această  presupo¬ 
ziţie.  Neangajarea  este  un  fenomen  propriu  economiei  aflate  în  schim¬ 
bare.  Faptul  că  un  angajat  eliberat  din  slujbă,  datorită  schimbărilor  ce 
survin  în  procesele  productive,  nu  profită  imediat  de  orice  ocazie  de  a 
dobândi  un  alt  loc  de  muncă,  ci  aşteaptă  o  ocazie  mai  propice,  nu  este  o 
consecinţă  a  lentorii  procesului  de  ajustare  la  modificarea  condiţiilor,  ci 
este  unul  dintre  factorii  care  încetinesc  această  ajustare.  Nu  este  vorba 
despre  o  reacţie  automată  la  modificările  survenite,  independentă  de 
voinţa  şi  de  opţiunile  căutătorilor  respectivi  de  slujbe,  ci  despre  efectele 
acţiunilor  lor  deliberate.  Neangajarea  este  speculativă,  nu  de  fricţiune. 

Neangajarea  catalactică  nu  trebuie  confundată  cu  neangajarea  insti¬ 
tuţională.  Neangajarea  instituţională  nu  este  rezultatul  deciziilor  cău¬ 
tătorilor  de  slujbe  individuali.  Ea  este  efectul  interferenţelor  cu  feno¬ 
menele  pieţei,  care  urmăresc  impunerea  prin  coerciţie  şi  constrângere  a 
unor  rate  salariale  superioare  acelora  pe  care  le-ar  fi  determinat  o  piaţă 
liberă.  Cercetarea  neangajării  instituţionale  aparţine  analizei  proble¬ 
melor  intervenţionismului. 

5 .  Ratele  salariale  brute  şi  ratele  salariale  nete 

Ceea  ce  patronul  achiziţionează  pe  piaţa  mâinii  de  lucru  şi  ceea  ce 
primeşte  el  în  schimbul  salariilor  pe  care  le  achită  este  întotdeauna  o 

anumită  prestaţie,  pe  care  o  estimează  în  concordanţă  cu  preţul  ei  de 
{601}  piaţă.  Obiceiurile  şi  uzanţele  care  prevalează  în  diversele  sectoare  ale 
pieţei  mâinii  de  lucru  nu  influenţează  preţurile  achitate  pentru  diverse 
cantităţi  de  prestaţii  specifice.  Ratele  salariale  brute  tind  întotdeauna 
către  un  punct  în  care  sunt  egale  cu  preţul  [maxim]  la  care  poate  fi 
vândut  pe  piaţă  produsul  adiţional,  rezultat  din  întrebuinţarea  lucrăto¬ 
rului  marginal,  ţinând  seama  şi  de  preţurile  materialelor  necesare  şi  de 
dobânda  originară  corespunzătoare  necesarului  de  capital. 

Atunci  când  cântăreşte  argumentele  pro  şi  contra  angajării  de  lu¬ 
crători,  patronul  nu  se  întreabă  ce  salariu  de  luat  acasă  obţine  munci¬ 
torul.  Singura  întrebare  relevantă  pentru  el  este:  care  este  preţul  total 
pe  care  trebuie  să-l  cheltuiesc,  pentru  a  obţine  serviciile  acestui  lucră¬ 
tor?  Vorbind  despre  determinarea  ratelor  salariale,  catalactica  se  referă 
întotdeauna  la  preţul  total  pe  care  patronul  trebuie  să-l  cheltuiască 
pentru  o  anumită  cantitate  de  muncă  de  un  anumit  tip,  aşadar  la  ratele 
salariale  brute.  Dacă  legile  sau  obiceiurile  comerciale  îl  silesc  pe  patron 
să  suporte  alte  cheltuieli,  în  plus  faţă  de  salariile  plătite  de  el  către  an¬ 
gajaţi,  atunci  salariile  de  luat  acasă  se  reduc  corespunzător.  Asemenea 
cheltuieli  colaterale  nu  afectează  ratele  salariale  brute.  Incidenţa  lor 
cade  asupra  salariaţilor.  Volumul  lor  total  reduce  nivelul  salariilor  de 
luat  acasă,  adică  al  ratelor  salariale  nete. 

Este  necesar  să  observăm  următoarele  consecinţe  ale  acestei  situaţii: 

1 .  Nu  contează  dacă  salariile  sunt  salarii  pe  o  perioadă  de  timp  sau 
salarii  pentru  anumite  prestaţii  specifice.  De  asemenea,  acolo  unde  este 
vorba  de  salarii  pe  o  perioadă  de  timp,  patronul  nu  ia  în  consideraţie 
decât  un  singur  lucru:  anume,  performanţa  medie  pe  care  anticipează 
că  o  va  obţine  de  la  fiecare  dintre  muncitorii  angajaţi.  Calculul  său  ţine 
seama  de  toate  posibilităţile  pe  care  munca  desfăşurată  într-o  peri¬ 
oadă  de  timp  le  oferă  chiulangiilor  şi  trişorilor.  El  îi  disponibilizează 
pe  lucrătorii  care  nu  realizează  minimul  aşteptat.  Pe  de  altă  parte,  un 
lucrător  dornic  să  câştige  mai  mult  trebuie  fie  să  se  încadreze  unde 
munca  este  plătită  pentru  prestaţii  specifice,  fie  să-şi  caute  o  slujbă  în 
care  plata  este  superioară,  deoarece  minimul  de  performanţă  aşteptat 
este  superior. 

De  asemenea,  pe  o  piaţă  neobstrucţionată  a  mâinii  de  lucru,  nu 
contează  nici  dacă  ratele  salariale  pentru  o  perioadă  de  timp  se  achită 
zilnic,  săptămânal,  lunar,  sau  ca  salarii  anuale.  Nu  contează  dacă  inter¬ 
valul  de  timp  prealabil  la  care  trebuie  făcută  o  notificare  de  disponibi¬ 
lizare  este  mai  lung  sau  mai  scurt,  dacă  înţelegerile  sunt  făcute  pentru 
anumite  perioade  sau  pentru  întreaga  viaţă  a  lucrătorului,  dacă  sala¬ 
riatul  are  dreptul  la  pensionare  şi  la  pensii  pentru  el  însuşi,  văduva  şi 

copiii  lui  orfani,  la  vacanţe  plătite  sau  neplătite,  la  o  anumită  asistenţă 
în  caz  de  boală  sau  de  invaliditate,  sau  la  orice  alte  beneficii  şi  privile¬ 
gii.  întrebarea  la  care  trebuie  să  răspundă  patronul  este  mereu  aceeaşi: 
este  sau  nu  este  rentabil  pentru  mine  să  mă  implic  intr-un  asemenea 
contract?  Oare  nu  plătesc  prea  mult,  în  comparaţie  cu  ceea  ce  primesc 
în  schimb? 

2.  în  consecinţă,  incidenţa  tuturor  aşa-numitelor  sarcini  şi  câştiguri 
sociale  cade,  în  cele  din  urmă,  asupra  ratei  salariale  nete  a  lucrătorului. 
Este  irelevant  dacă  patronul  este  sau  nu  autorizat  să  scadă  contribuţiile 
plătite  către  diverse  forme  de  securitate  socială,  din  salariile  pe  care 
le  achită  în  numerar  către  angajaţi.  în  orice  caz,  aceste  contribuţii  îl 
împovărează  pe  angajat,  nu  pe  patron. 

3.  Acelaşi  lucru  este  adevărat  şi  în  legătură  cu  impozitele  pe  salarii. 
Nici  în  acest  caz  nu  contează  dacă  patronul  are  sau  nu  are  dreptul  de  a 
le  scădea  din  salariul  de  luat  acasă. 

4.  Nici  reducerea  numărului  de  ore  lucrătoare  nu  este  un  cadou  acor¬ 
dat  în  mod  gratuit  lucrătorului.  Dacă  acesta  din  urmă  nu  compensea¬ 
ză  programul  mai  scurt  de  lucru,  printr-o  creştere  corespunzătoare  a 
productivităţii  sale,  atunci  ratele  salariale  plătite  la  anumite  intervale 
de  timp  vor  scădea  corespunzător.  Dacă  legea  care  decretează  o  redu¬ 
cere  a  orelor  de  muncă  interzice  asemenea  reduceri  ale  ratelor  salariale, 
atunci  vor  apărea  toate  consecinţele  unei  creşteri  decretate  de  guvern 
a  ratelor  salariale.  Acelaşi  lucru  se  poate  spune  despre  toate  celelalte 
aşa-zise  câştiguri  sociale,  cum  ar  fi  concediile  plătite  şi  aşa  mai  departe. 

5.  Dacă  guvernul  îi  acordă  patronului  o  subvenţie  pentru  angajarea 
anumitor  categorii  de  muncitori,  atunci  salariul  acestora  de  luat  acasă 
creşte  cu  volumul  total  al  subvenţiilor. 

6.  Dacă  autorităţile  acordă  câte  o  alocaţie  fiecărui  lucrător  angajat 
ale  cărui  câştiguri  proprii  sunt  rămase  în  urma  unui  anumit  standard 
minim,  pentru  a-i  ridica  venitul  la  nivelul  acestui  minim,  atunci  nive¬ 
lul  ratelor  salariale  nu  este  afectat  direct.  Indirect,  o  scădere  a  ratelor 
salariale  ar  putea  eventual  rezulta,  în  măsura  în  care  acest  sistem  i-ar 
putea  stimula  pe  oamenii  care  nu  lucrau  mai  înainte  să-şi  caute  slujbe 
şi,  astfel,  să  determine  o  creştere  a  ofertei  de  mână  de  lucru.7 


7.  In  ultimii  ani  ai  secolului  al  xvm-lea,  în  condiţiile  neliniştilor  provocate  de  răz¬ 
boiul  prelungit  cu  Franţa  şi  de  metodele  inflaţioniste  de  a-1  finanţa,  Anglia  a  recurs 
la  această  manevră  (sistemul  Speenhamland) .  Adevăratul  obiectiv  era  de  a-i  determina 
pe  muncitorii  agricoli  să  nu-şi  părăsească  slujbele  ca  să  plece  în  fabrici,  unde  puteau 
câştiga  mai  mult.  Astfel,  sistemul  Speenhamland  a  fost  o  subvenţie  deghizată  acordată 
nobilimii  rurale,  pentru  a  o  proteja  de  cheltuiala  unor  salarii  mai  ridicate. 

6.  Salariile  si  subzistenta 

Viaţa  omului  primitiv  a  fost  o  neîncetată  luptă  împotriva  rarităţii  mij¬ 
loacelor  oferite  de  natură  pentru  subzistenţa  sa.  Numeroase  persoa¬ 
ne  şi  familii,  triburi  şi  rase  întregi  au  pierit  în  acest  efort  disperat  de 
asigurare  a  minimului  necesar  pentru  supravieţuire.  Omul  primitiv  a 
fost  întotdeauna  bântuit  de  spectrul  morţii  prin  inaniţie.  Civilizaţia 
ne-a  eliberat  de  aceste  pericole.  Zi  şi  noapte,  viaţa  omului  este  ame¬ 
ninţată  de  nenumărate  pericole;  ea  poate  fi  distrusă  în  orice  clipă  de 
forţe  naturale  care  scapă  controlului  nostru,  sau,  cel  puţin,  nu  pot  fi 
controlate  în  actualul  stadiu  al  cunoaşterii  şi  al  posibilităţilor  noastre. 
Totuşi,  oroarea  morţii  prin  inaniţie  nu-i  mai  îngrozeşte  pe  oamenii 
care  trăiesc  în  societatea  capitalistă.  Cei  ce  pot  munci  câştigă  cu  mult 
mai  mult  decât  necesarul  pentru  simpla  supravieţuire. 

Mai  există  -  bineînţeles  -  şi  persoane  handicapate,  care  sunt  inca- 
{603}  pabile  de  muncă.  Există  apoi  invalizi,  care  pot  presta  un  mic  volum  de 
muncă,  dar  a  căror  neputinţă  îi  împiedică  să  câştige  la  fel  de  mult  ca 
lucrătorii  normali.  Uneori,  ratele  salariale  pe  care  le-ar  putea  câştiga  ei 
sunt  atât  de  reduse,  încât  n-ar  putea  să  se  autoîntreţină.  Aceşti  oameni 
pot  supravieţui  doar  dacă  îi  ajută  alţi  oameni.  Reţeaua  de  rude,  prieteni, 
binefăcători  şi  aşezăminte  de  caritate  şi  ajutorul  comunitar  acordat  să¬ 
racilor  se  îngrijesc  de  cei  nevoiaşi.  Cerşetorii  nu  cooperează  în  procesul 
social  de  producţie;  întrucât  priveşte  procurarea  de  mijloace  pentru 
satisfacerea  dorinţelor,  ei  nu  acţionează;  ei  trăiesc  pentru  că  au  grijă  alţi 
oameni  de  ei.  Problema  săracilor  este  una  de  gestionare  a  consumului, 
nu  a  activităţilor  productive.  Ca  atare,  ea  se  situează  dincolo  de  cadrul 
unei  teorii  a  acţiunii  umane,  care  se  referă  numai  la  procurarea  mijloa¬ 
celor  necesare  pentru  consum,  nu  la  felul  în  care  aceste  mijloace  sunt 
consumate.  Teoria  catalactică  analizează  metodele  adoptate  pentru 
susţinerea  caritabilă  a  celor  nevoiaşi  numai  în  măsura  în  care  acestea 
pot  afecta  oferta  de  muncă.  S-a  întâmplat  uneori  ca  politicile  aplicate 
pentru  ajutorarea  săracilor  să  încurajeze  indolenţa  şi  lenea  unor  adulţi 
apţi  de  muncă. 

In  societatea  capitalistă  se  manifestă  o  tendinţă  de  creştere  constan¬ 
tă  a  cotei  de  capital  investit  pe  cap  de  locuitor.  Acumularea  de  capital 
creşte  dinamic,  mai  mult  decât  creşterea  cifrelor  populaţiei.  Prin  urma¬ 
re,  productivitatea  marginală  a  muncii,  ratele  salariale  reale  şi  nivelul  de 
trai  al  salariaţilor  tind  să  crească  necontenit.  Dar  această  ameliorare  a 
bunăstării  nu  este  manifestarea  efectelor  vreunei  legi  inevitabile  a  evo¬ 
luţiei  omenirii;  ea  este  o  tendinţă  rezultată  din  interacţiunea  unor  forţe 
care  nu  sunt  libere  să  îşi  producă  efectele  decât  în  regim  capitalist.  Este 
posibil  -  şi  chiar  nu  improbabil,  dacă  ţinem  seama  de  direcţia  în  care  se 


Munca  şi  salariile 


623 


îndreaptă  politicile  publice  astăzi  -  ca  lucrurile  să  capete  un  aspect  dia¬ 
metral  opus,  datorită,  pe  de  o  parte,  consumului  de  capital  şi,  pe  de  alta, 
unei  creşteri  sau  unei  scăderi  insuficiente  a  cifrelor  populaţiei.  Aşadar, 
s-ar  putea  întâmpla  ca  oamenii  să  înveţe  din  nou  ce  înseamnă  moartea 
prin  inaniţie  şi  ca  raportul  dintre  bunurile  de  capital  disponibile  şi  ci¬ 
frele  populaţiei  să  devină  atât  de  defavorabil,  încât  să-i  facă  pe  o  parte 
dintre  lucrători  să  câştige  mai  puţin  decât  necesarul  pentru  subzistenţă. 
Simpla  apropiere  de  o  asemenea  situaţie  ar  determina,  cu  siguranţă, 
disensiuni  ireconciliabile  în  cadrul  societăţii,  conflicte  a  căror  violenţă 
n-ar  putea  să  ducă  decât  la  degenerarea  completă  a  tuturor  legăturilor 
sociale.  Diviziunea  socială  a  muncii  nu  poate  fi  prezervată  dacă  o  parte 
dintre  oamenii  din  societate  care  cooperează  la  ea  sunt  condamnaţi  să 
câştige  mai  puţin  decât  necesarul  pentru  simpla  subzistenţă. 

Noţiunea  de  minimum  psihologic  de  subzistenţă,  la  care  se  referă 
„legea  de  fier  a  salariilor”  -  şi  pe  care  demagogii  o  scot  necontenit  în 
prim  plan  -  este  irelevantă  pentru  teoria  catalactică  a  determinării  ra¬ 
telor  salariale.  Unul  dintre  fundamentele  pe  care  se  bazează  cooperarea 
socială  este  faptul  că  munca  prestată  conform  principiului  diviziunii 
muncii  este  cu  atât  de  mult  mai  productivă  decât  eforturile  indivizilor 
izolaţi,  încât  persoanele  apte  de  muncă  nu  se  mai  neliniştesc  de  teama 
că  vor  muri  de  foame,  care  îi  urmărea  zilnic  pe  înaintaşii  lor.  In  cadrul 
unei  comunităţi  capitaliste,  minimul  de  subzistenţă  nu  joacă  nici  un 
rol  catalactic. 

In  plus,  noţiunii  de  minimum  psihologic  necesar  pentru  subzistenţă 
îi  lipsesc  precizia  şi  rigoarea  ştiinţifică  pe  care  i  le-au  atribuit  oamenii. 
Omul  primitiv,  adaptat  mai  mult  la  o  viaţă  animalică  decât  la  una  ome¬ 
nească,  putea  supravieţui  în  condiţii  care  sunt  de  nesuportat  pentru 
vlăstarele  gingaşe,  răsfăţate  de  capitalism.  Nu  există  nimic  de  felul  unui 
minimum  de  subzistenţă  fiziologic  şi  biologic  determinat,  care  să  fie 
valid  pentru  toate  specimenele  din  specia  zoologică  homo  sapiens.  Nici 
ideea  că  pentru  a  menţine  sănătatea  şi  fertilitatea  umanităţii  ar  fi  nece¬ 
sară  o  anumită  cantitate  de  calorii,  urmată  de  o  altă  cantitate  specifică, 
pentru  refacerea  energiei  cheltuite  prin  muncă,  nu  este  tenabilă.  Apelul 
la  noţiuni  din  domeniile  reproducerii  vitelor  şi  al  vivisecţiei  de  cobai 
nu-i  este  de  nici  un  folos  economistului,  în  demersul  lui  de  înţelegere 
a  problemelor  [specifice]  acţiunii  umane  deliberate.  „Legea  de  fier  a 
salariilor”  şi  doctrina  marxistă,  esenţialmente  identică,  a  determinării 
„valorii  puterii  de  muncă”  prin  „timpul  socialmente  necesar  pentru  pro¬ 
ducţia,  deci  şi  pentru  reproducţia  ei”,8  sunt  cele  mai  intenabile  idei  din 
tot  ce  s-a  susţinut  vreodată  în  domeniul  catalacticii. 

8.  Cf.  Marx,  Das  Kapital,  ed.  a  7- a,  Hamburg,  1914, 1,  133.  In  Manifestul  Comunist 


{604] 


624 


Acţiunea  umană 


Cu  toate  acestea,  a  fost  posibil  să  se  acorde  o  anumită  semnificaţie 
ideilor  implicate  în  legea  de  fier  a  salariilor.  Dacă  îl  privim  pe  salariat 
doar  ca  pe  o  vită  şi  considerăm  că  nu  joacă  nici  un  alt  rol  în  societa¬ 
te,  dacă  postulăm  că  nu  urmăreşte  nici  o  altă  satisfacţie  decât  hrana 
şi  proliferarea  şi  că  nu  ştie  de  nici  o  altă  întrebuinţare  a  câştigurilor 
sale,  în  afara  procurării  acestor  satisfacţii  animalice,  putem  considera 
legea  de  fier  ca  fiind  o  teorie  a  determinării  ratelor  salariale.  De  fapt, 
economiştii  clasici,  frustraţi  de  teoria  lor  eronată  a  valorii,  n-au  putut 
concepe  nici  o  altă  soluţie  a  problemei  în  chestiune.  Pentru  Torrens  şi 
Ricardo,  teorema  conform  căreia  preţul  natural  al  mâinii  de  lucru  este 
preţul  care  le  permite  salariaţilor  să  supravieţuiască  şi  să-şi  perpetueze 
specia,  fără  nici  un  fel  de  creştere  sau  descreştere,  reprezenta  consecin¬ 
ţa  logică  de  neocolit  a  teoriei  lor  inadecvate  a  valorii.  Dar  când  epigonii 
lor  au  constatat  că  de  acum  nu  se  mai  puteau  mulţumi  cu  această  lege 
{605}  evident  ilogică,  ei  au  recurs  la  o  modificare  a  ei,  care  era  echivalentă 
cu  abandonarea  completă  a  oricărei  tentative  de  a  furniza  o  explicaţie 
economică  a  determinării  ratelor  salariale.  Ei  au  încercat  să  păstreze 
preţioasa  noţiune  de  minimum  de  subzistenţă,  înlocuind  conceptul  de 
minimum  „fiziologic”  cu  cel  de  minimum  social.  Ei  nu  mai  vorbeau, 
de  acum  înainte,  de  minimul  necesar  pentru  subzistenţa  muncitoru¬ 
lui  şi  pentru  prezervarea  unei  oferte  nediminuate  de  mână  de  lucru. 
Vorbeau,  în  schimb,  despre  minimul  necesar  pentru  prezervarea  unui 
nivel  de  trai  sanctificat  de  tradiţia  istorică  şi  de  cutumele  şi  obiceiurile 
moştenite.  Deşi  experienţa  cotidiană  demonstra  viguros  că,  în  regim 
capitalist,  ratele  salariale  reale  şi  nivelul  de  trai  al  salariaţilor  creşteau 
continuu,  deşi  devenea  pe  zi  ce  trece  tot  mai  evident  că  zidurile  tra¬ 
diţionale  de  despărţire  dintre  diversele  categorii  ale  populaţiei  nu  mai 
puteau  rezista,  deoarece  ameliorarea  condiţiei  sociale  a  muncitorilor 
din  industrie  demola  străvechile  idei  împământenite  de  rang  şi  demni¬ 
tate  socială,  aceşti  doctrinari  au  anunţat  că  vechile  cutume  şi  convenţii 
sociale  determină  nivelul  ratelor  salariale.  Doar  persoanele  orbite  de 
prejudecăţi  preconcepute  şi  de  tendinţe  partizane  pot  recurge  la  o  ase¬ 
menea  explicaţie,  într-o  vreme  când  industria  le  furnizează  maselor,  în 
vederea  consumului,  tot  mai  multe  bunuri  noi  şi  nemaiauzite,  făcând 
accesibile,  pentru  muncitorul  mediu,  satisfacţii  pe  care  nici  un  rege  nu 
le  putea  visa  în  trecut. 

Nu  este  deosebit  de  surprinzător  că  „Şcoala  Istorică  Prusacă”  de 
wirtschaftliche  Staatswissenschaften,  privea  ratele  salariale,  deopotrivă  cu 

(secţiunea  a  n-a),  Marx  şi  Engels  îşi  formulează  doctrina  astfel:  „Preţul  mediu  al  mun¬ 
cii  salariale  este  salariul  minim,  adică  cuantumul  mijloacelor  de  subzistenţă  absolut  ne¬ 
cesare  pentru  a-1  menţine  pe  muncitor  doar  în  existenţă  ca  muncitor.”  Este  „suficient 
să  fie  prelungită  şi  reprodusă  doar  o  existenţă  aflată  la  limita  subzistenţei”. 

preţurile  bunurilor  şi  cu  ratele  dobânzii,  ca  pe  nişte  „categorii  istorice” 
şi  că,  în  analiza  ratelor  salariale,  recurgea  la  conceptul  de  „venit  adecvat 
poziţiei  ierarhice  a  individului,  în  ierarhia  socială  a  rangurilor”.  Negarea 
existenţei  teoriei  economice  şi  înlocuirea  ei  cu  istoria  reprezenta  esenţa 
învăţăturilor  acestei  şcoli.  Dar  este  uimitor  că  Marx  şi  marxiştii  n-au 
realizat  faptul  că,  însuşindu-şi  această  doctrină  absurdă,  dezintegrau 
complet  corpul  aşa-numitului  sistem  marxist  de  ştiinţe  economice. 
Când  articolele  şi  disertaţiile  publicate  în  Anglia,  la  începutul  anilor 
1860,  l-au  convins  pe  Marx  că  nu  mai  era  posibil  să  se  agaţe  neabătut 
de  teoria  salarială  a  economiştilor  clasici,  el  şi-a  modificat  teoria  valorii 
puterii  de  muncă.  El  a  declarat  că  „măsura  aşa-numitelor  dorinţe  na¬ 
turale  şi  maniera  de  satisfacere  a  lor  sunt,  ele  însele,  nişte  produse  ale 
evoluţiei  istorice”  şi  „depind  în  mare  măsură  de  nivelul  de  civilizaţie 
atins  într-o  anumită  ţară  şi,  printre  alţi  factori,  îndeosebi  de  condiţiile, 
cutumele  şi  pretenţiile  referitoare  la  nivelul  de  trai  în  care  s-a  format 
clasa  muncitorilor  liberi”.  Astfel,  „în  determinarea  valorii  puterii  de 
muncă  intervine  un  element  moral  şi  istoric”.  Dar  când  Marx  adaugă 
că,  în  ciuda  tuturor  acestor  lucruri,  „pentru  o  anumită  ţară,  la  orice 
moment  dat,  cantitatea  medie  de  necesităţi  indispensabile  ale  vieţii  este 
un  lucru  dat”,9  el  se  contrazice  şi  îşi  induce  cititorii  în  eroare.  Ceea  ce 
are  el  în  vedere  nu  mai  sunt  „necesităţile  indispensabile”,  ci  lucrurile 
considerate  indispensabile  din  punct  de  vedere  tradiţional,  mijloacele 
necesare  prezervării  unui  nivel  de  trai  adecvat  poziţiei  lucrătorilor  în 
ierarhia  socială.  Apelul  la  o  asemenea  explicaţie  revine,  practic,  la  re¬ 
nunţarea  la  orice  elucidare  economică  sau  catalactică  a  determinării 
ratelor  salariale.  Ratele  salariale  sunt  explicate  ca  un  dat  istoric.  Ele  nu 
mai  sunt  văzute  ca  nişte  fenomene  de  piaţă,  ci  ca  un  factor  născut  în 
afara  interacţiunii  forţelor  care  se  manifestă  pe  piaţă. 

Cu  toate  acestea,  nici  chiar  cei  ce  cred  că  nivelul  ratelor  salariale,  aşa 
cum  se  plătesc  şi  se  încasează  ele  în  realitate,  sunt  impuse  pe  piaţă  din 
afara  ei,  ca  un  dat  [istoric],  nu  pot  evita  formularea  unei  teorii,  care  să 
explice  determinarea  lor  ca  pe  o  consecinţă  a  evaluărilor  şi  a  deciziilor 
consumatorilor.  Fără  o  asemenea  teorie  catalactică  a  salariilor,  nici  o 
analiză  economică  a  pieţei  nu  poate  fi  completă  şi  satisfăcătoare,  din 
punct  de  vedere  logic.  Este  pur  şi  simplu  lipsit  de  sens  să  reducem 
analizele  catalactice  la  problemele  determinării  preţurilor  mărfurilor  şi 
a  ratelor  dobânzii  -  şi  să  acceptăm  ratele  salariale  ca  pe  un  dat  istoric. 
O  teorie  economică  demnă  de  numele  acesta  trebuie  să  fie  în  măsură 
să  ne  spună,  despre  ratele  salariale,  mai  mult  decât  că  sunt  determinate 

9.  Cf.  Marx,  Das  Kapital,  p.  134.  Italicele  îmi  aparţin.  Termenul  tradus  în  text  prin 
„necesităţi  ale  vieţii”  este  „Lebensmittel’ .  Dicţionarul  [germ an- englez]  Muret-Sanders 
(ed.  a  16-a)  îl  traduce  prin  „lucruri  de  mâncare,  provizii,  alimente,  haleală”. 

de  un  „element  moral  şi  istoric”.  Caracteristica  distinctivă  a  ştiinţei 
economice  este  că  explică  ratele  de  schimb  manifestate  în  tranzacţiile 
de  piaţă  ca  pe  nişte  fenomene  de  piaţă,  a  căror  determinare  se  supune 
unei  regularităţi,  în  concatenarea  şi  secvenţa  evenimentelor.  Tocmai 
acesta  este  elementul  care  distinge  concepţia  economică  de  înţelegerea 
istorică,  teoria  de  istorie. 

Ne  putem  imagina  cu  uşurinţă  o  situaţie  istorică  în  care  nivelul  ra¬ 
telor  salariale  este  impus  cu  forţa  pe  piaţă,  prin  imixtiunea  din  exte¬ 
rior  a  constrângerii  şi  a  coerciţiei.  O  asemenea  fixare  instituţională  a 
ratelor  salariale  reprezintă  una  din  trăsăturile  cele  mai  importante  ale 
vremurilor  noastre,  de  politici  intervenţioniste.  Dar,  în  legătură  cu  o 
asemenea  stare  de  lucruri,  sarcina  teoriei  economice  este  de  a  investiga 
care  sunt  efectele  provocate  de  disparitatea  dintre  cele  două  rate  sala¬ 
riale:  pe  de  o  parte,  rata  potenţială,  pe  care  piaţa  neobstrucţionată  ar  fi 
determinat-o  prin  interacţiunea  ofertei  şi  a  cererii  de  mână  de  lucru 
şi,  pe  de  altă  parte,  rata  pe  care  o  impun  din  exterior  constrângerea  şi 
{607}  coerciţia  părţilor  participante  la  tranzacţiile  de  piaţă. 

Este  adevărat  că  salariaţii  sunt  pătrunşi  de  ideea  că  salariile  trebuie 
să  fie  cel  puţin  suficient  de  ridicate  pentru  a  le  permite  să-şi  menţină  un 
nivel  de  trai  adecvat  poziţiei  lor  pe  scara  ierarhică  a  societăţii.  Fiecare 
lucrător  în  parte  are  propria  sa  părere  în  legătură  cu  pretenţiile  pe  care 
are  dreptul  să  le  ridice  în  virtutea  „statutului”,  „rangului”,  „tradiţiei”  şi  a 
„cutumei”,  aşa  cum  are  o  opinie  proprie  şi  despre  eficienţa  şi  despre  re¬ 
alizările  sale.  Dar  asemenea  pretenţii  şi  presupoziţii  complezente  n-au 
nici  o  relevanţă  pentru  determinarea  ratelor  salariale.  Ele  nu  limitează 
nici  mişcarea  ascendentă,  nici  pe  cea  descendentă  a  acestora.  Salariatul 
trebuie  uneori  să  se  mulţumească  cu  mult  mai  puţin  decât  crede  el  în¬ 
suşi  că  ar  fi  adecvat  rangului  şi  eficienţei  sale.  Dacă  i  se  oferă  mai  mult 
decât  anticipa,  el  bagă  în  buzunar  surplusul  fără  obiecţii.  Epoca  siste¬ 
mului  laissez  faire,  la  care  pretinde  că  se  aplică  legea  de  fier  şi  doctrina 
lui  Marx  despre  formarea  istorică  a  ratelor  salariale,  a  fost  martora 
unei  tendinţe  progresive,  deşi  uneori  temporar  întrerupte,  de  creştere 
a  ratelor  salariale  reale.  Nivelul  de  trai  al  salariaţilor  a  crescut  până  la 
cote  fără  precedent  în  istorie  şi  de  negândit  în  perioadele  anterioare. 

Sindicatele  pretind  că  ratele  salariale  nominale  trebuie  cel  puţin  să 
crească  întotdeauna  corespunzător  modificărilor  înregistrate  de  pute¬ 
rea  de  cumpărare  a  unităţii  monetare,  astfel  încât  să-i  asigure  salari¬ 
atului  capacitatea  de  a  se  bucura  în  continuare  de  nivelul  de  trai  din 
trecut.  Ele  ridică  aceste  pretenţii  şi  în  legătură  cu  situaţiile  de  conflict 
militar  şi  cu  măsurile  adoptate  pentru  finanţarea  cheltuielilor  de  război. 
Convingerea  lor  este  că,  nici  măcar  în  vreme  de  război,  nici  inflaţia  şi 

nici  prelevarea  de  impozite  pe  venit  nu  trebuie  să  afecteze  ratele  salari- 
ale  reale ,  cu  care  pleacă  acasă  muncitorul.  Această  doctrină  presupune 
tacit  doctrina  Manifestului  Comunist,  după  care  „oamenii  muncii  nu  au 
ţară”  şi  „nu  au  nimic  de  pierdut  în  afară  de  lanţuri”;  în  consecinţă,  ei 
sunt  neutri  în  războaiele  purtate  de  exploatatorii  burghezi  şi  nu  le  pasă 
dacă  ţara  lor  este  cucerită  sau  cucereşte.  Nu  este  sarcina  teoriei  econo¬ 
mice  să  analizeze  aceste  afirmaţii.  Ea  nu  are  de  stabilit  decât  faptul  că 
nu  contează  ce  fel  de  justificări  sunt  oferite  pentru  impunerea  de  rate 
salariale  superioare  acelora  pe  care  le-ar  fi  determinat  piaţa  neobstruc- 
ţionată.  Dacă,  din  cauza  unor  asemenea  pretenţii,  ratele  salariale  reale 
sunt  într-adevăr  ridicate  deasupra  nivelului  consonant  cu  productivi¬ 
tatea  marginală  a  diverselor  tipuri  de  muncă  implicată,  consecinţele 
inevitabile  trebuie  să  se  manifeste,  indiferent  de  filosofia  subiacentă. 

Dacă  trecem  în  revistă  întreaga  istorie  a  omenirii,  de  la  primele  în¬ 
ceputuri  ale  civilizaţiei  şi  până  în  vremurile  noastre,  are  sens  să  consta¬ 
tăm  faptul  că,  în  termeni  generali,  productivitatea  muncii  umane  s-a 
multiplicat,  fiind  într-adevăr  evident  că  membrii  unei  naţiuni  civiliza¬ 
te  produc  astăzi  cu  mult  mai  mult  decât  produceau  strămoşii  lor.  Dar 
această  concepţie  despre  productivitatea  muncii  este,  în  general,  lipsită 
de  orice  semnificaţie  praxeologică  sau  catalactică  -  şi  nu  admite  nici  o 
exprimare  în  termeni  numerici.  Este  încă  şi  mai  nepermis  să  apelăm  la 
ea  pentru  a  elucida  problemele  pieţei. 

Doctrina  sindicală  contemporană  operează  cu  un  concept  de  pro¬ 
ductivitate  a  muncii  care  este  deliberat  construit  pentru  a  furniza  o 
aşa-zisă  justificare  etică  a  acţiunilor  sindicale.  Ea  defineşte  productivi¬ 
tatea  fie  ca  pe  valoarea  totală  de  piaţă,  [exprimată]  în  termeni  monetari, 
care  se  adaugă  produselor  în  urma  procesării  (de  către  o  singură  firmă 
sau  de  către  toate  firmele  dintr-o  ramură  industrială),  împărţită  la  nu¬ 
mărul  de  muncitori  angajaţi,  fie  ca  output  (al  unei  firme  sau  ramuri  in¬ 
dustriale)  pe  om-oră  de  muncă.  Comparând  mărimile  socotite  în  felul 
acesta  la  începutul  şi  la  sfârşitul  unei  anumite  perioade  de  timp,  sindi¬ 
caliştii  numesc  „creştere  a  productivităţii  muncii”  cantitatea  prin  care 
cifra  corespunzătoare  datei  finale  o  depăşeşte  pe  cea  de  la  data  iniţială 
şi  pretind  că  ea  le  aparţine,  de  drept  şi  în  întregime,  muncitorilor.  Ei 
cer  ca  această  cantitate  să  fie  în  totalitate  adăugată  la  ratele  salariale  pe 
care  le  primeau  muncitorii  la  începutul  perioadei.  Puşi  în  faţa  acestor 
pretenţii  ale  sindicatelor,  patronii,  de  cele  mai  multe  ori,  nu  contestă 
doctrina  subiacentă  şi  nu  pun  în  discuţie  conceptul  de  productivitate  a 
muncii  pe  care  îl  implică  ea.  Ei  îl  acceptă  implicit,  atunci  când  afirmă 
că  ratele  salariale  au  crescut  deja  la  întreaga  măsură  a  creşterii  produc¬ 
tivităţii,  calculate  după  această  metodă,  sau  că  au  crescut  deja  dincolo 
de  această  limită. 

Dar  această  procedură  de  calcul  a  productivităţii  muncii  prestate  de 
forţa  de  muncă  dintr-o  firmă  sau  dintr-o  industrie  este  în  întregime 
greşită.  O  mie  de  oameni  care  muncesc  patruzeci  de  ore  pe  săptă¬ 
mână  într-o  fabrică  americană  modernă  de  încălţăminte  produc  lunar 
câte  m  perechi  de  încălţăminte.  O  mie  de  oameni  lucrând  cu  unelte 
tradiţionale,  de  modă  veche,  în  mici  prăvălii  artizanale,  undeva  în  ţă¬ 
rile  înapoiate  din  Asia,  produc  în  acelaşi  interval  de  timp,  cu  toate  că 
muncesc  mult  mai  mult  decât  patruzeci  de  ore  pe  săptămână,  mult  mai 
puţin  decât  m  perechi.  Diferenţa  de  productivitate  între  Statele  Unite 
şi  Asia,  calculată  după  metodele  doctrinei  sindicaliste,  este  enormă.  Cu 
siguranţă,  ea  nu  se  datorează  nicidecum  virtuţilor  inerente  ale  munci¬ 
torului  american.  El  nu  este  mai  harnic,  mai  atent,  mai  calificat  sau  mai 
inteligent  decât  asiaticii.  (Putem  chiar  să  presupunem  că  mulţi  din¬ 
tre  angajaţii  unei  fabrici  moderne  efectuează  operaţiuni  cu  mult  mai 
simple  decât  cele  solicitate  unui  om  care  lucrează  cu  unelte  de  modă 
veche.)  Superioritatea  firmei  americane  se  datorează  în  întregime  su¬ 
periorităţii  echipamentelor  de  care  dispune  ea  şi  înţelepciunii  practice 
{609}  a  conducerii  ei  antreprenoriale.  Ceea  îi  împiedică  pe  oamenii  de  afa¬ 
ceri  din  ţările  înapoiate  să  adopte  metodele  de  producţie  americane 
este  lipsa  de  capital  acumulat,  nu  vreo  insuficienţă  datorată  lucrătorilor. 

In  ajunul  „Revoluţiei  industriale”,  condiţiile  în  Vest  nu  difereau  prea 
mult  de  cele  pe  care  le  vedem  astăzi  în  Est.  Schimbarea  radicală  a 
situaţiei,  care  le-a  asigurat  maselor  din  Vest  actualul  nivel  mediu  de 
trai  (unul  într-adevăr  ridicat,  în  comparaţie  cu  condiţiile  precapitaliste, 
sau  cu  cele  din  Uniunea  Sovietică),  a  fost  consecinţa  acumulării  de 
capital,  prin  economisire  şi  prin  investirea  judicioasă  a  economiilor  de 
către  elitele  antreprenoriale  cu  clarviziune  economică.  Nici  o  inovaţie 
tehnologică  nu  ar  fi  fost  posibilă  dacă  bunurile  suplimentare  de  capital, 
necesare  pentru  întrebuinţarea  practică  a  noilor  invenţii,  nu  ar  fi  deve¬ 
nit  disponibile  în  prealabil,  graţie  economisirii. 

Cu  toate  că  muncitorii,  în  calitatea  lor  de  muncitori,  n-au  contri¬ 
buit  şi  nu  contribuie  la  ameliorarea  aparatului  de  producţie,  ei  sunt 
(în  cadrul  unei  economii  de  piaţă,  care  nu  este  sabotată  de  violenţa 
guvernamentală  sau  sindicală)  cei  mai  mari  beneficiari  ai  ameliorării 
condiţiilor  rezultate  de  aici,  atât  în  calitate  de  muncitori,  cât  şi  în  cali¬ 
tate  de  consumatori. 

Elementul  care  iniţiază  lanţul  acţiunilor  care  determină  ameliorarea 
condiţiilor  economice  este  acumularea  de  capital  nou,  prin  economi¬ 
sire.  Aceste  fonduri  adiţionale  fac  posibilă  execuţia  unor  proiecte  care 
n-ar  fi  putut  să  fie  executate  înainte,  datorită  lipsei  de  bunuri  de  capital. 
Când  se  lansează  în  realizarea  de  noi  proiecte,  antreprenorii  rivalizează 

pe  piaţa  factorilor  de  producţie  cu  toţi  aceia  care  sunt  deja  angajaţi  în 
proiectele  iniţiate  mai  înainte.  Prin  eforturile  lor  de  a-şi  asigura  canti¬ 
tăţile  necesare  de  materii  prime  şi  de  mână  de  lucru,  ei  ridică  preţurile 
materiilor  prime  şi  ratele  salariale.  Astfel,  salariaţii  culeg,  încă  de  la 
începutul  procesului,  o  parte  din  beneficiile  provenite  din  abţinerea 
de  la  consum  a  economisitorilor.  In  cursul  continuării  procesului,  ei 
sunt  din  nou  favorizaţi,  acum  în  calitate  de  consumatori,  prin  scăderea 
preţurilor,  pe  care  tinde  să  o  inducă  creşterea  producţiei.10 

Teoria  economică  descrie  rezultatul  final  al  acestei  secvenţe  de 
schimbări  astfel:  O  creştere  a  volumului  de  capital  investit  determină, 
dacă  numărul  persoanelor  doritoare  de  a  câştiga  un  salariu  rămâne 
neschimbat,  o  creştere  a  productivităţii  marginale  a  muncii  -  şi  deci 
a  salariilor.  Ceea  ce  duce  la  creşterea  ratelor  salariale  este  o  creştere  a 
volumului  de  capital  mai  mare  decât  creşterea  populaţiei,  sau,  cu  alte 
cuvinte,  o  creştere  a  cantităţii  de  capital  investit  per  capita.  Pe  o  piaţă 
neobstrucţionată  a  forţei  de  muncă,  ratele  salariale  tind  întotdeauna 
către  nivelul  la  care  devin  egale  cu  productivitatea  marginală  cores¬ 
punzătoare  fiecărui  tip  de  muncă,  adică  spre  nivelul  egal  cu  valoarea 
adăugată  sau  scăzută  din  valoarea  produsului,  prin  angajarea  sau  dispo¬ 
nibilizarea  unui  om.  La  această  rată  salarială,  toţi  cei  ce  caută  de  lucru 
găsesc  slujbe  şi  toţi  cei  interesaţi  să  angajeze  lucrători  găsesc  oricât 
de  mulţi  doresc.  Dacă  salariile  sunt  ridicate  deasupra  acestei  rate  de 
piaţă,  va  rezulta  inevitabil  neangajarea  (şomajul)  unei  părţi  din  forţa 
potenţială  de  muncă.  Nu  contează  ce  fel  de  doctrină  este  prezentată 
în  vederea  justificării  impunerii  de  rate  salariale  care  depăşesc  ratele 
potenţiale  de  piaţă. 

Ratele  salariale  sunt  determinate,  în  ultimă  instanţă,  de  valoarea  pe 
care  o  atribuie  concetăţenii  salariatului  serviciilor  şi  realizărilor  aces¬ 
tuia.  Munca  este  estimată  ca  o  marfă,  nu  pentru  că  antreprenorii  şi 
capitaliştii  sunt  cruzi  şi  au  inimi  de  piatră,  ci  pentru  că  ei  sunt  ne¬ 
condiţionat  subordonaţi  supremaţiei  consumatorilor,  a  căror  imensă 
majoritate  este  formată,  astăzi,  din  muncitori  salariaţi  şi  remuneraţi. 
Consumatorii  nu  sunt  dispuşi  să  satisfacă  pretenţiile,  prezumţia  şi  va¬ 
nitatea  nimănui.  Ei  doresc  să  fie  serviţi  la  preţurile  cele  mai  ieftine. 

O  comparaţie  între  explicaţia  istorică  a 
ratelor  salariale  şi  teorema  regresiei 

Poate  fi  util  să  comparăm  doctrinele  marxistă  şi  pe  cea  a  Şcolii  Istorice  Prusace, 
conform  cărora  ratele  salariale  reprezintă  un  dat  istoric,  şi  nu  un  fenomen  ca- 
talactic,  cu  teorema  regresiei,  referitoare  la  puterea  de  cumpărare  a  banilor.11 

10.  A  se  vedea  mai  sus,  p.  296-297. 

1 1.  A  se  vedea  mai  sus,  p.  408-410. 

Teorema  regresiei  stabileşte  faptul  că  nici  un  bun  nu  poate  fi  întrebuinţat 
pentru  funcţia  de  mijloc  de  schimb,  dacă  la  începuturile  întrebuinţării  sale  în 
acest  scop  nu  a  avut  o  valoare  de  schimb  datorată  altor  întrebuinţări.  Faptul 
acesta  nu  afectează  semnificativ  determinarea  cotidiană  a  puterii  de  cumpă¬ 
rare  a  banilor,  aşa  cum  se  produce  ea  datorită  interacţiunii  cererii  cu  oferta  de 
bani,  determinate  de  oamenii  care  doresc  să  dispună  de  numerar.  Teorema 
regresiei  nu  afirmă  că  orice  rată  efectivă  de  schimb  între  bani  -  pe  de  o  parte 
-  şi  bunuri  şi  servicii  -  pe  de  altă  parte  -  este  un  dat  istoric,  independent  de 
situaţia  de  astăzi  de  pe  piaţă.  Ea  explică  doar  felul  în  care  un  nou  tip  de  mij¬ 
loace  de  schimb  pot  intra  şi  rămâne  în  uz.  In  sensul  acesta,  ea  afirmă  că  există 
o  componentă  istorică  în  puterea  de  cumpărare  a  banilor. 

Cu  teorema  marxistă  şi  prusacă  lucrurile  stau  cu  totul  altfel.  Din  perspec¬ 
tiva  acestei  doctrine,  nivelul  efectiv  al  ratelor  salariale,  aşa  cum  se  manifestă 
el  pe  piaţă,  este  un  dat  istoric.  Evaluările  consumatorilor,  care  sunt  cumpără¬ 
torii  indirecţi  ai  forţei  de  muncă,  ca  şi  cele  ale  salariaţilor,  vânzătorii  de  forţă 
de  muncă,  sunt  irelevante.  Ratele  salariale  sunt  determinate  de  evenimente 
istorice  din  trecut.  Ele  nu  pot  nici  să  depăşească  nivelul  acesta,  nici  să  scadă 
{611}  sub  el.  Faptul  că  ratele  salariale  sunt  astăzi  mai  ridicate  în  Elveţia  decât  cele 
din  India  nu  poate  fi  explicat  [din  această  perspectivă]  decât  apelând  la  isto¬ 
rie,  în  exact  acelaşi  sens  în  care  doar  istoria  poate  explica  de  ce  Napoleon  I  a 
devenit  francez,  şi  nu  italian,  împărat,  şi  nu  avocat  corsican.  Pentru  explicarea 
discrepanţei  dintre  ratele  salariale  ale  ciobanilor  şi  cele  ale  zidarilor  din  aceste 
ţări,  nu  este  posibil  să  se  recurgă  la  factori  care  se  manifestă  necondiţionat,  pe 
orice  piaţă.  Explicaţia  nu  poate  fi  furnizată  decât  de  istoria  acestor  două  ţări. 

7.  Felul  în  care  oferta  de  muncă  este 
afectată  de  dezutilitatea  muncii 

Elementele  fundamentale  care  afectează  oferta  de  muncă  sunt: 

1.  Fiecare  individ  nu  poate  cheltui  decât  o  cantitate  limitată  de 
muncă. 

2.  Această  cantitate  specifică  nu  poate  fi  prestată  la  orice  moment 
dorit.  Este  indispensabilă  interpolarea  unor  momente  de  odihnă  şi  de 
recreere. 

3 .  Nu  orice  individ  este  capabil  să  presteze  orice  fel  de  muncă.  Există 
deosebiri,  atât  înnăscute,  cât  şi  dobândite,  în  ce  priveşte  capacitatea 
de  a  presta  anumite  tipuri  de  muncă.  Facultăţile  înnăscute  necesare 
pentru  anumite  tipuri  de  muncă  nu  pot  fi  dobândite  prin  nici  un  fel  de 
pregătire  sau  de  şcolarizare. 

4.  Capacitatea  de  muncă  trebuie  gestionată  corespunzător,  dacă  nu 
dorim  să  se  deterioreze  sau  să  dispară  complet.  O  grijă  deosebită  este 
necesară  pentru  păstrarea  capacităţilor  unei  persoane  -  atât  înnăscute, 
cât  şi  dobândite  -  pentru  perioada  maximă  pe  care  o  poate  permite 
declinul  inevitabil  al  forţelor  sale  vitale. 

5 .  Pe  măsură  ce  munca  se  apropie  de  momentul  în  care  se  va  epuiza 
volumul  total  de  muncă  pe  care  îl  poate  depune  un  om  fără  întrerupere, 
şi  interpolarea  unei  perioade  de  odihnă  va  deveni  indispensabilă,  obo¬ 
seala  afectează  cantitatea  şi  calitatea  prestaţiei.12 

6.  Oamenii  preferă  absenţa  muncii,  adică  agrementul,  sau,  în  jargon 
economic:  ei  atribuie  o  dezutilitate  muncii. 

Omul  autarhic,  care  lucrează  în  condiţii  de  izolare  economică,  doar 
în  vederea  satisfacerii  directe  a  propriilor  sale  nevoi,  încetează  munca 
în  momentul  în  care  începe  să  preţuiască  agrementul,  absenţa  dezuti- 
lităţii  muncii,  mai  mult  decât  surplusul  de  satisfacţie  anticipat  de  pe 
urma  continuării  lucrului.  După  ce  îşi  va  fi  satisfăcut  cele  mai  intense 
nevoi,  el  consideră  că  satisfacerea  nevoilor  încă  nesatisfăcute  e  mai  pu¬ 
ţin  dezirabilă  decât  satisfacerea  dorinţei  sale  de  agrement. 

Acelaşi  lucru  este  valabil  şi  pentru  salariaţi,  nu  mai  puţin  decât  pen¬ 
tru  lucrătorul  autarhic  izolat.  Nici  ei  nu  sunt  dispuşi  să  lucreze  până 
când  vor  fi  epuizat  întreaga  capacitate  de  muncă  pe  care  sunt  capabili 
să  o  depună.  Şi  ei  doresc  să  se  oprească  în  momentul  în  care  gratifica- 
rea  mediată  anticipată  încetează  de  a  mai  precumpăni  asupra  dezutili- 
tăţii  provocate  de  prestarea  suplimentară  de  muncă. 

Opinia  publică,  exersându-se  sub  influenţa  reprezentărilor  atavice  şi 
orbită  de  sloganurile  marxiste,  a  sesizat  cu  dificultate  lucrul  acesta.  Ea 
s-a  cramponat  -  şi  se  mai  cramponează  până  astăzi  încă  -  de  obiceiul 
de  a-1  privi  pe  salariat  ca  pe  un  servitor  aflat  în  lanţuri,  şi  salariile  ca  pe 
echivalentul  capitalist  al  minimului  necesar  pentru  subzistenţă,  pe  care 
proprietarul  de  sclavi  şi  cel  de  vite  trebuie  să-l  asigure,  pentru  sclavii  şi 
animalele  lor.  Din  perspectiva  acestei  doctrine,  salariatul  este  un  om  pe 
care  sărăcia  l-a  silit  să  se  supună  sclaviei.  Formalismul  van  al  avocaţilor 
burgheziei,  ni  se  spune,  numeşte  această  supunere  voluntară  contract 
şi  interpretează  relaţiile  dintre  patron  şi  angajat  ca  pe  un  contract  în¬ 
cheiat  între  două  părţi  egale.  Dar,  în  realitate,  muncitorul  nu  este  liber; 
el  acţionează  sub  constrângere;  el  trebuie  să  accepte  jugul  unei  reale 
servituti,  deoarece  lui,  proscrisului  dezmoştenit  al  societăţii,  nu  i  se 
oferă  nici  o  altă  alegere.  Chiar  şi  aparentul  său  drept  de  a-şi  alege  stă¬ 
pânul  este  un  fals.  Combinaţia  explicită  sau  tacită  a  patronilor,  pentru 
stabilirea  condiţiilor  de  muncă  într-o  manieră  în  ansamblu  uniformă, 
face  ca  această  libertate  să  fie  iluzorie. 

Dacă  se  admite  că  salariile  nu  sunt  decât  rambursarea  cheltuieli¬ 
lor  suportate  de  muncitor  pentru  prezervarea  şi  reproducerea  puterii 
sale  de  muncă,  sau  că  nivelul  lor  este  determinat  de  tradiţie,  este  cât 

1 2 .  Alte  fluctuaţii  ale  cantităţii  şi  calităţii  prestaţiei  pe  unitatea  de  timp,  cum  ar  fi 
eficienţa  mai  redusă  în  perioada  imediat  următoare  reluării  lucrului  întrerupt  pentru 
odihnă,  nu  au,  practic,  nici  o  importanţă  pentru  oferta  de  muncă  de  pe  piaţă. 

se  poate  de  consecvent  să  se  considere  că  fiecare  reducere  a  obligaţii¬ 
lor  impuse  lucrătorului  prin  contractul  de  muncă  reprezintă  un  câştig 
unilateral  dobândit  de  acesta.  Dacă  nivelul  ratelor  salariale  nu  depin¬ 
de  de  cantitatea  şi  de  calitatea  prestaţiei,  dacă  patronul  nu-i  plăteşte 
muncitorului  preţul  acordat  de  către  piaţă  contribuţiilor  acestuia,  dacă 
patronul  nu  cumpără  o  cantitate  şi  o  calitate  anumită  de  mână  de  lucru, 
ci  cumpără  un  sclav  în  lanţuri,  dacă  ratele  salariale  sunt  atât  de  scăzute, 
încât,  din  motive  naturale  sau  „istorice”,  ele  nu  mai  pot  scădea  mai 
departe,  atunci  situaţia  muncitorului  se  poate  îmbunătăţi  substanţial 
prin  scurtarea  zilei  de  muncă.  In  acest  caz,  ar  fi  permisibil  să  conside¬ 
răm  că  legile  care  limitează  orele  de  lucru  sunt  echivalente  cu  decretele 
prin  care  guvernele  europene  din  secolele  al  xvn-lea,  al  xvm-lea  şi  de 
la  începutul  secolului  al  xix-lea  au  redus  treptat  -  şi  în  cele  din  urmă 
au  abolit  -  volumul  de  muncă  silnică  neplătită  ( corvee ),  pe  care  ţăranii 
iobagi  erau  obligaţi  să-l  presteze  în  beneficiul  seniorilor  lor,  sau  cu 
ordonanţele  de  uşurare  a  muncilor  depuse  de  ocnaşi.  Reducerea  orelor 
cotidiene  de  lucru  -  determinată  de  evoluţia  industrialismului  capi¬ 
talist  -  se  poate  interpreta  atunci  ca  o  victorie  a  sclavilor  exploataţi  ai 
salariului,  asupra  egoismului  neînduplecat  al  torţionarilor  lor.  Toate 
legile  care  îi  impun  patronului  datoria  să  efectueze  anumite  cheltuieli 
{613}  specifice,  în  beneficiul  salariaţilor,  sunt  prezentate  drept  „câştiguri  so¬ 
ciale”,  adică  drept  libertăţi,  în  vederea  acordării  cărora  patronii  nu  au 
de  făcut  nici  un  sacrificiu. 

Se  admite,  îndeobşte,  că  validitatea  acestei  doctrine  este  suficient 
demonstrată  prin  faptul  că  salariatul  individual  nu  are  decât  o  influ¬ 
enţă  neglijabilă  asupra  stabilirii  termenilor  contractului  de  muncă. 
Deciziile  cu  privire  la  lungimea  zilei  de  lucru,  la  munca  în  zilele  de 
duminică  şi  de  sărbători,  la  perioada  fixată  pentru  mese  şi  la  multe  alte 
lucruri  le  iau  patronii,  fără  să-i  întrebe  pe  angajaţi.  Salariatul  nu  are 
de  ales  decât  între  supunerea  la  aceste  ordine  şi  moartea  prin  inaniţie. 

Eroarea  de  căpătâi  implicată  în  acest  raţionament  a  fost  deja  indi¬ 
cată  în  secţiunile  precedente.  Patronii  nu  solicită  muncă  în  general,  ci 
persoane  apte  de  a  furniza  tipul  de  muncă  de  care  au  ei  nevoie.  Exact 
aşa  cum  un  antreprenor  trebuie  să  aleagă  pentru  unităţile  sale  produc¬ 
tive  locaţia,  echipamentul  şi  materiile  brute  cele  mai  adecvate,  tot  ast¬ 
fel  el  trebuie  să  angajeze  cei  mai  eficienţi  lucrători.  El  trebuie  să  ame¬ 
najeze  în  aşa  fel  condiţiile  de  muncă,  încât  să  le  facă  să  devină  atractive 
în  ochii  muncitorilor  pe  care  doreşte  să-i  angajeze.  Este  adevărat  că 
lucrătorul  individual  nu  are  decât  un  cuvânt  limitat  de  spus  referitor  la 
aceste  aranjamente.  Ele  sunt,  ca  şi  însuşi  nivelul  ratelor  salariale,  ca  şi 
preţurile  mărfurilor,  ca  şi  aspectul  articolelor  produse  în  vederea  con- 

sumului  de  masă,  produse  ale  interacţiunii  a  nenumăraţi  oameni,  care 
participă  la  procesul  social  al  pieţei.  Ca  atare,  ele  sunt  fenomene  de 
masă,  în  mică  măsură  susceptibile  de  a  fi  modificate  prin  acţiunile  unui 
singur  individ.  Cu  toate  acestea,  este  o  distorsiune  a  adevărului  să  se 
afirme  că  buletinul  de  vot  al  fiecărui  elector  luat  în  parte  este  lipsit  de 
influenţă  deoarece,  pentru  a  decide  rezultatul,  sunt  necesare  multe  mii, 
sau  chiar  milioane  de  voturi,  astfel  încât  voturile  persoanelor  neafili¬ 
ate  nici  unui  partid  practic  nici  nu  contează.  Chiar  dacă  am  admite 
teza  aceasta,  de  dragul  argumentaţiei,  ar  fi  un  non  sequitur  să  deducem 
din  ea  că  înlocuirea  procedurilor  democratice  cu  principii  totalitare 
i-ar  transforma  pe  funcţionarii  publici  în  reprezentanţi  mai  autentici 
ai  voinţei  poporului,  decât  campaniile  electorale.  Corespondentele 
acestei  fabule  totalitariste  în  sfera  economiei  de  piaţă  sunt  afirmaţiile 
că  fiecare  consumator  individual  este  lipsit  de  putere  în  confruntarea 
cu  furnizorii  şi  că  fiecare  angajat  individual  este  lipsit  de  putere  în 
confruntarea  cu  patronii.  Bineînţeles  că  nu  gustul  unui  anumit  individ, 
diferit  de  cei  mulţi,  determină  caracteristicile  articolelor  de  produc¬ 
ţie  în  masă,  destinate  consumului  maselor,  ci  dorinţele  şi  preferinţele 
majorităţii.  Nu  căutătorul  individual  al  unui  loc  de  muncă  determină 
termenii  contractelor  de  muncă  prevalente  în  anumite  domenii  sau 
ramuri  industriale,  ci  comportamentul  maselor  căutătorilor  de  anga¬ 
jamente.  Dacă  obiceiul  este  ca  prânzul  să  se  servească  între  amiază  şi 
ora  două,  un  lucrător  individual  care  preferă  să-l  servească  între  două 
şi  trei  după  amiază  are  puţine  şanse  de  a-şi  vedea  dorinţele  satisfăcute.  {614} 
Totuşi,  presiunea  socială  căreia  i  se  supune  în  acest  caz  individul  solitar 
nu  este  exercitată  de  către  patron,  ci  de  către  colegii  săi  salariaţi. 

Patronii,  în  căutarea  lor  de  angajaţi  adecvaţi,  sunt  siliţi  să  se  adap¬ 
teze  chiar  şi  unor  inconveniente  serioase  şi  costisitoare,  când  nu-i  pot 
găsi  pe  cei  de  care  este  nevoie  altfel.  In  multe  ţări,  dintre  care  unele 
sunt  stigmatizate  de  campionii  anticapitalismului  ca  fiind  înapoiate 
din  punct  de  vedere  social,  patronii  trebuie  să  accepte  diverse  dorin¬ 
ţe  ale  muncitorilor,  motivate  de  diverse  considerente  de  ritual  religios, 
sau  de  castă  şi  de  statutul  social.  Ei  trebuie  să  fixeze  orele  de  muncă, 
vacanţele  şi  multe  chestiuni  tehnice  în  funcţie  de  asemenea  opinii,  ori¬ 
cât  de  incomode  ar  fi  aceste  aranjamente.  Ori  de  câte  ori  un  patron 
solicită  servicii  speciale,  care  par  obositoare  sau  respingătoare  în  ochii 
angajaţilor,  el  trebuie  să  plătească  un  surplus  pentru  excesul  de  dezuti- 
litate  pe  care  trebuie  să-l  cheltuiască  muncitorul. 

Termenii  contractului  de  muncă  se  referă  la  toate  condiţiile  de  lu¬ 
cru,  nu  doar  la  nivelul  ratelor  salariale.  Munca  de  echipă  din  fabrici  şi 
interdependenţa  dintre  diferite  întreprinderi  fac  ca  devierea  de  la  aran- 

jamentele  tradiţionale  în  ţara  sau  în  ramura  respectivă  să  fie  imposibilă, 
ducând  astfel  la  o  unificare  şi  o  standardizare  a  acestor  aranjamente. 
Dar  faptul  acesta  nici  nu  slăbeşte,  nici  nu  elimină  contribuţia  muncito¬ 
rilor  la  stabilirea  lor.  Din  punctul  de  vedere  al  muncitorilor  individuali, 
ele  sunt,  bineînţeles,  la  fel  de  inalterabile  ca  şi  mersul  trenurilor  pentru 
călătorul  individual.  Dar  nimeni  n-ar  susţine  că,  la  stabilirea  mersului 
trenurilor,  compania  [feroviară]  nu  se  preocupă  de  dorinţele  potenţi¬ 
alilor  ei  consumatori.  Intenţia  ei  este  tocmai  de  a-i  servi  pe  cât  mai 
mulţi  dintre  ei  este  cu  putinţă. 

Interpretarea  evoluţiei  industrialismului  contemporan  a  fost  funda¬ 
mental  viciată  de  prejudecăţile  anticapitaliste  ale  guvernelor  şi  ale  scri¬ 
itorilor  şi  istoricilor  auto-erijaţi  în  apărători  ai  muncitorilor.  Creşterea 
ratelor  salariale  reale,  reducerea  orelor  de  lucru,  eliminarea  muncii  co¬ 
piilor  şi  restricţionarea  muncii  femeilor  ar  fi  fost,  ni  se  spune,  rezulta¬ 
tele  amestecului  guvernelor  şi  ale  presiunii  opiniei  publice,  stimulate 
de  autorii  umanitarişti.  In  absenţa  acestor  amestecuri  şi  presiuni,  an¬ 
treprenorii  şi  capitaliştii  ar  fi  păstrat  pentru  ei  înşişi  toate  avantajele 
provenite  din  creşterea  investiţiilor  de  capital  şi  din  ameliorarea  co¬ 
respunzătoare  a  metodelor  tehnologice.  Astfel,  creşterea  nivelului  de 
trai  al  salariaţilor  ar  fi  fost  obţinută  pe  seama  venitului  „nemuncit”  al 
capitaliştilor,  antreprenorilor  şi  al  proprietarilor  funciari.  Continuarea 
acestor  politici  ar  fi  deosebit  de  dezirabilă,  pentru  favorizarea  celor 
mulţi  -  exclusiv  pe  cheltuiala  câtorva  exploatatori  egoişti  -  şi  pentru 
[615]  a  reduce  tot  mai  mult  încasările  inechitabile  ale  clasei  proprietarilor. 

Falsitatea  acestei  interpretări  este  evidentă.  Toate  măsurile  care  re¬ 
stricţionează,  direct  sau  indirect,  oferta  de  muncă  apasă  asupra  capita¬ 
liştilor,  în  măsura  în  care  determină  creşterea  productivităţii  marginale 
a  muncii  şi  reducerea  productivităţii  marginale  a  factorilor  materiali 
de  producţie.  Deoarece  restricţionează  oferta  de  muncă  fără  a  reduce 
volumul  de  capital,  ele  augmentează  partea  alocată  salariaţilor  din  pro¬ 
dusul  total  net  al  efortului  productiv.  Dar  acest  produs  total  net  va  scă¬ 
dea  şi  el,  şi  depinde  de  datele  specifice  fiecărui  caz  în  parte,  după  cum 
cota  relativ  mai  mare  dintr-o  plăcintă  mai  mică  va  fi  mai  mare  sau  mai 
mică  decât  cota  relativ  mai  mică  dintr-o  plăcintă  mai  mare.  Profiturile 
şi  rata  dobânzii  nu  sunt  direct  afectate  de  reducerea  ofertei  totale  de 
muncă.  Preţurile  factorilor  materiali  de  producţie  scad,  şi  ratele  salari¬ 
ale  pe  unitatea  de  servicii  prestate  de  lucrătorul  individual  (nu  în  mod 
necesar  şi  per  capita  printre  muncitorii  angajaţi)  cresc.  Preţurile  produ¬ 
selor  cresc  şi  ele.  Dacă  toate  aceste  schimbări  duc  la  o  ameliorare  sau  la 
o  deteriorare  a  venitului  salariatului  mediu  rămâne,  după  cum  am  spus, 
o  problemă  factuală,  specifică  fiecărui  caz  în  parte. 

Dar  ipoteza  noastră,  că  asemenea  măsuri  nu  afectează  volumul  ofer¬ 
tei  factorilor  materiali  de  producţie,  este  inacceptabilă.  Reducerea  ore¬ 
lor  de  lucru,  reducerea  lucrului  de  noapte  şi  a  angajării  anumitor  clase 
de  oameni  împiedică  utilizarea  unei  părţi  din  echipamentul  disponibil 
şi  revin  la  o  reducere  a  ofertei  de  capital.  Intensificarea  rezultată  de  aici 
a  rarităţii  bunurilor  de  capital  poate  anula  complet  creşterea  potenţială 
a  productivităţii  marginale  a  muncii,  în  raport  cu  productivitatea  mar¬ 
ginală  a  bunurilor  de  capital. 

Dacă,  în  mod  concomitent  cu  reducerea  obligatorie  a  orelor  de  lu¬ 
cru,  autorităţile  sau  sindicatele  interzic  orice  reducere  corespunzătoare 
a  ratelor  salariale  pe  care  ar  impune-o  configuraţia  pieţei,  sau  dacă 
instituţiile  deja  existente  împiedică  o  asemenea  scădere,  atunci  apar 
efectele  pe  care  le  provoacă  orice  încercare  de  menţinere  a  nivelului 
ratelor  salariale  deasupra  ratei  potenţiale  de  piaţă,  deci  apare  şomajul 
instituţional. 

Istoria  capitalismului,  aşa  cum  a  funcţionat  acest  sistem  în  ultimele 
două  sute  de  ani  în  cuprinsul  civilizaţiei  occidentale,  este  cronica  unei 
creşteri  continue  a  nivelului  de  trai  al  salariaţilor.  Trăsătura  distinctivă 
a  capitalismului  este  că  organizează  producţia  de  masă  pentru  consu¬ 
mul  de  masă,  sub  direcţia  celor  mai  energici  şi  clarvăzători  [din  punct 
de  vedere  economic]  indivizi,  care  urmăresc  necontenit  ameliorarea 
condiţiilor.  Forţa  sa  motrice  este  motivaţia  profitului,  a  cărei  presiune 
îi  obligă  încontinuu  pe  oamenii  de  afaceri  să  le  ofere  consumatorilor 
produse  mai  multe,  mai  bune  şi  mai  ieftine.  Un  excedent  al  profiturilor 
faţă  de  pierderi  nu  poate  apărea  decât  într-o  economie  progresivă  şi 
numai  în  măsura  în  care  nivelul  de  trai  al  maselor  se  îmbunătăţeşte.13 
Prin  urmare,  capitalismul  este  sistemul  în  condiţiile  căruia  cele  mai 
agere  şi  mai  agile  minţi  sunt  determinate  să  promoveze,  pe  cât  le  stă  în 
putinţă,  bunăstarea  celor  mulţi  şi  greoi. 

In  sfera  experienţei  istorice  nu  avem  posibilitatea  de  a  recurge  la 
măsurători.  Cum  banii  nu  reprezintă  un  etalon  de  măsură  al  valorii  şi 
al  satisfacerii  dorinţelor,  ei  nu  pot  servi  la  compararea  nivelelor  de  trai 
ale  oamenilor  din  diferite  perioade  istorice.  Cu  toate  acestea,  toţi  isto¬ 
ricii  a  căror  judecată  nu  este  tulburată  de  prejudecăţi  romantice  sunt  de 
acord  asupra  faptului  că  evoluţia  capitalismului  a  multiplicat  echipa¬ 
mentele  de  capital  la  o  scară  ce  depăşeşte  cu  mult  creşterea  simultană 
a  cifrelor  populaţiei.  Echipamentul  de  capital,  atât  la  nivelul  per  capita 
al  întregii  populaţii,  cât  şi  pe  persoană  capabilă  de  muncă,  este  cu  mult 
mai  abundent  astăzi  decât  în  urmă  cu  cincizeci,  o  sută,  sau  două  sute 
de  ani  în  urmă.  Concomitent  s-a  înregistrat  o  extraordinară  creştere 

13.  A  se  vedea  mai  sus,  p.  294-300. 


[616] 


636 


Acţiunea  umană 


a  cotei  pe  care  o  primesc  salariaţii  din  volumul  bunurilor  produse,  un 
volum  el  însuşi  cu  mult  mai  mare  decât  în  trecut.  Creşterea  rezultată 
de  aici  a  nivelului  de  trai  al  maselor  este  miraculoasă,  în  comparaţie  cu 
situaţia  din  vremurile  de  demult.  In  vremurile  acelea  bune,  chiar  şi  cei 
mai  bogaţi  oameni  duceau  o  existenţă  care  trebuie  numită  strâmtorată, 
în  comparaţie  cu  nivelul  mediu  al  muncitorului  american  sau  australi¬ 
an  din  zilele  noastre.  Capitalismul,  spunea  Marx,  repetând  inconştient 
fabulele  apologeţilor  Evului  Mediu,  ar  avea  tendinţa  inevitabilă  de  a-i 
sărăci  tot  mai  mult  pe  muncitori.  Adevărul  este  că  sistemul  capitalist 
a  vărsat  un  corn  al  abundenţei  peste  masele  de  salariaţi,  care  adesea 
făceau  tot  ce  le  stătea  în  putinţă  pentru  a  sabota  adoptarea  inovaţii¬ 
lor  care  le  făceau  viaţa  mai  plăcută.  Cât  de  nemulţumit  s-ar  simţi  un 
muncitor  american  dacă  ar  fi  constrâns  să  trăiască  în  stilul  unui  senior 
medieval  şi  să  se  lipsească  de  facilităţile  sanitare  şi  de  alte  dispozitive 
pe  care  le  consideră  de  la  sine  înţelese! 

Creşterea  bunăstării  sale  materiale  i-a  modificat  muncitorului  eva¬ 
luarea  agrementului.  Fiind,  aşadar,  mai  bine  aprovizionat  cu  cele  ne¬ 
cesare  vieţii,  el  atinge  mai  repede  punctul  începând  de  la  care  priveşte 
orice  creştere  a  dezutilităţii  muncii  ca  pe  un  rău,  care  de  acum  nu  mai 
este  compensat  de  creşterea  în  continuare  a  gratificării  mediate  pe  care 
anticipează  că  i-ar  procura-o  continuarea  muncii.  El  doreşte  să  reducă 
numărul  orelor  cotidiene  de  muncă  şi  să-şi  scutească  soţia  şi  copiii  de 
osteneala  şi  necazul  muncii  salariale.  Nu  legislaţia  muncii  şi  presiunile 
sindicale  sunt  cele  ce  au  redus  orele  de  lucru  şi  au  retras  femeile  mări¬ 
tate  şi  copiii  din  fabrici;  capitalismul  este  acela  care  l-a  făcut  pe  salariat 
atât  de  prosper,  încât  este  în  măsură  să  achiziţioneze  mai  mult  timp 
{617}  de  agrement,  pentru  sine  şi  pentru  ai  săi.  Legislaţia  muncii  din  secolul 
al  xix-lea  n-a  reuşit,  în  ansamblu,  decât  să  furnizeze  o  ratificare  legală 
pentru  schimbările  pe  care  interacţiunea  factorilor  de  piaţă  le  provo¬ 
case  mai  înainte.  In  măsura  în  care  a  luat-o,  uneori,  înaintea  revoluţiei 
industriale,  creşterea  rapidă  a  avuţiei  a  îndreptat  din  nou,  curând,  situa¬ 
ţia.  în  măsura  în  care  aşa-zisele  legi  favorabile  muncitorilor  au  decretat 
măsuri  care  nu  reprezentau  doar  o  ratificare  a  unor  schimbări  deja 
efectuate,  sau  anticiparea  schimbărilor  aşteptate  în  viitorul  imediat,  ele 
au  prejudiciat  interesele  materiale  ale  muncitorilor. 

Termenul  de  „câştiguri  sociale”  este  deosebit  de  inducător  în  eroare. 
Dacă  legea  îi  sileşte  pe  muncitorii  care  ar  prefera  să  lucreze  patruzeci 
şi  opt  de  ore  pe  săptămână  să  nu  ofere  mai  mult  decât  patruzeci  de  ore 
de  muncă,  sau  dacă  îi  sileşte  pe  patroni  să  suporte  anumite  cheltuieli 
în  beneficiul  angajaţilor,  ea  nu-i  favorizează  pe  muncitori  pe  seama 
patronilor.  Indiferent  care  ar  fi  prevederile  unei  legi  de  asigurări  sociale, 

în  ultimă  instanţă  incidenţa  [costurilor]  îl  împovărează  pe  angajat,  nu 
pe  patron.  Ele  afectează  volumul  salariului  de  luat  acasă;  dacă  ridi¬ 
că  preţul  pe  care  patronul  trebuie  să-l  achite  pentru  prestaţia  unitară 
deasupra  ratei  potenţiale  de  piaţă,  atunci  creează  şomaj  instituţional. 
Asigurările  sociale  nu-i  obligă  pe  patroni  să  se  extindă  mai  mult,  achi¬ 
ziţionând  mână  de  lucru.  Ele  impun  salariaţilor  o  restricţie  în  privinţa 
felului  în  care  îşi  pot  cheltui  venitul  total.  Ele  restrâng  libertatea  mun¬ 
citorului  de  a-şi  amenaja  gospodăria  aşa  cum  crede  el  de  cuviinţă. 

Dacă  un  asemenea  sistem  de  asigurări  sociale  reprezintă  o  măsură 
bună  sau  rea  este,  în  esenţă,  o  problemă  politică.  Unii  pot  încerca  să-l 
justifice  spunând  că  salariaţilor  le  lipseşte  inteligenţa  şi  forţa  mora¬ 
lă  de  a  se  îngriji  spontan  de  propriul  lor  viitor.  Dar  atunci  nu  sunt 
uşor  de  combătut  vocile  celor  care  întreabă  dacă  nu  este  paradoxal  să 
fie  încredinţată  bunăstarea  ţării  deciziilor  unor  alegători  pe  care  legea 
însăşi  îi  consideră  incapabili  de  a-şi  gestiona  propriile  lor  treburi;  şi 
dacă  nu  este  absurd  să  le  încredinţăm  suprema  conducere  a  guvernului 
aceloraşi  oameni  care  în  mod  vădit  au  nevoie  de  gardieni,  ca  să-i  îm¬ 
piedice  să-şi  cheltuiască  în  mod  nesăbuit  veniturile  proprii.  Este  oare 
rezonabil  să  li  se  încredinţeze  unor  iresponsabili  dreptul  să-şi  aleagă 
gardienii?  Nu  este  un  accident  faptul  că  Germania,  ţara  care  a  iniţiat 
sistemul  asigurărilor  sociale,  a  fost  leagănul  ambelor  forme  contempo¬ 
rane  de  depreciere  a  democraţiei,  atât  al  celei  marxiste,  cât  şi  al  celei 
nemarxiste. 


Observaţii  despre  interpretarea  populară 
a  „ Revoluţiei  Industriale ” 

Se  afirmă  îndeobşte  că  istoria  industrialismului  modern  şi  îndeosebi  istoria 
„Revoluţiei  Industriale”  britanice  oferă  verificarea  empirică  a  doctrinei  „rea¬ 
liste”  sau  „instituţionale”  şi  infirmă  complet  dogmatismul  „abstract”  al  econo¬ 
miştilor.14 

Economiştii  neagă  în  mod  categoric  că  sindicatele  şi  legislaţia  guverna¬ 
mentală  a  muncii  au  ameliorat  pe  termen  lung  situaţia  întregii  clase  a  sala¬ 
riaţilor,  ridicându-le  nivelul  de  trai,  sau  că  ar  fi  putut  realiza  acest  lucru.  Dar 

14.  Asocierea  denumirii  de  „Revoluţie  Industrială”  cu  domniile  ultimilor  doi  regi 
George  din  dinastia  de  Hanovra  [George  iii  (1760-1820)  şi  George  iv  (1820-1830)] 
a  fost  consecinţa  unor  încercări  deliberate  de  a  prezenta  melodramatic  istoria  econo¬ 
mică,  pentru  a  o  forţa  să  încapă  în  schemele  procustiene  ale  marxismului.  Tranziţia 
de  la  metodele  medievale  de  producţie  la  cele  ale  sistemului  liberei  iniţiative  a  fost  un 
proces  lung,  care  a  început  cu  multe  secole  înainte  de  1760  şi  nu  s-a  încheiat,  nici  chiar 
în  Anglia,  în  1830.  Este  însă  adevărat  că  dezvoltarea  industrială  a  Angliei  s-a  accelerat 
considerabil  în  a  doua  jumătate  a  secolului  al  xvm-lea.  De  aceea,  este  permisibil  să 
se  întrebuinţeze  termenul  de  „Revoluţie  Industrială”  pentru  analizarea  conotaţiilor  cu 
care  au  colorat-o  fabianismul,  marxismul,  Şcoala  istorică  şi  instituţionalismul. 

anti-economiştii  pretind  că  faptele  au  infirmat  aceste  erori.  Politicienii  şi  le¬ 
gislatorii  care  au  promulgat  reglementarea  sistemului  de  fabrică  (factory  acts) 
ar  fi  dat  dovadă  de  o  mai  pătrunzătoare  înţelegere  a  realităţii  decât  economiş¬ 
tii.  In  vreme  ce  filosofia  laissez faire,  lipsită  de  milă  şi  de  compasiune,  afirma  că 
suferinţele  maselor  care  trudesc  sunt  inevitabile,  bunul  simţ  al  omului  de  rând 
a  reuşit  să  potolească  cele  mai  grave  excese  ale  afaceriştilor  ahtiaţi  după  profit. 
Ameliorarea  situaţiei  muncitorilor  ar  fi  în  totalitate  o  realizare  a  guvernelor  şi 
a  sindicatelor. 

Idei  de  felul  acesta  mustesc  în  majoritatea  studiilor  istorice  care  se  ocupă 
de  evoluţia  industrialismului  modern.  Autorii  încep  prin  schiţarea  unei  ima¬ 
gini  idilice  a  situaţiei  existente  în  ajunul  „Revoluţiei  Industriale”.  Pe  atunci,  ne 
spun  ei,  lucrurile  se  prezentau,  pe  ansamblu,  satisfăcător.  Ţăranii  erau  fericiţi. 
Tot  astfel  erau  şi  meşteşugarii,  în  cadrul  sistemului  gospodăresc.  Ei  lucrau 
în  propriile  lor  ateliere  şi  se  bucurau  de  o  anumită  independenţă  economică, 
deoarece  deţineau  o  bucată  de  pământ  cultivabil  şi  propriile  lor  unelte.  Dar 
apoi  „Revoluţia  Industrială  s-a  abătut  ca  o  ciumă”  asupra  acestor  oameni.15 
Sistemul  de  fabrică  l-a  redus,  practic,  pe  lucrătorul  liber  la  sclavie;  i-a  redus 
nivelul  de  trai  la  cote  de  simplă  supravieţuire;  înghesuind  femeile  şi  copiii 
în  manufacturi,  a  distrus  practic  viaţa  de  familie  şi  a  subminat  înseşi  funda¬ 
mentele  societăţii,  ale  moralităţii  şi  ale  sănătăţii  publice.  O  mică  minoritate 
de  exploatatori  lipsiţi  de  scrupule  au  reuşit,  prin  viclenie,  să  pună  în  jugul  ei 
imensa  majoritate. 

Adevărul  este  că  situaţia  economică  era  foarte  nesatisfăcătoare  în  ajunul 
Revoluţiei  Industriale.  Sistemul  social  tradiţional  nu  era  suficient  de  elastic 
pentru  a  satisface  nevoile  unei  populaţii  care  creştea  rapid.  Nici  fermele  şi 
nici  breslele  nu  aveau  trebuinţă  de  mâna  de  lucru  suplimentară.  Afacerile  erau 
corupte  de  moştenirea  spiritului  de  privilegii  şi  de  monopol  exclusivist;  fun¬ 
damentele  sale  instituţionale  erau  autorizaţiile  şi  acordarea  de  patente  mo¬ 
nopoliste;  filosofia  sa  era  restricţia  şi  interdicţia  competiţiei,  atât  interne,  cât 
[619}  şi  străine.  Numărul  persoanelor  pentru  care  nu  mai  era  loc  în  sistemul  rigid 
al  paternalismului  şi  al  tutelei  guvernamentale  asupra  afacerilor  creştea  rapid. 
Erau  practic  nişte  proscrişi.  Majoritatea  apatică  a  acestor  oameni  nefericiţi 
trăia  din  firimiturile  care  cădeau  de  la  mesele  castelor  privilegiate.  In  sezonul 
recoltelor,  ei  câştigau  câte  ceva,  pentru  ajutorul  ocazional  pe  care-1  ofereau 
fermelor;  în  restul  timpului  erau  dependenţi  de  caritatea  privată  şi  de  ajuto¬ 
rul  comunal  oferit  săracilor.  Mii  de  tineri,  dintre  cei  mai  viguroşi  din  aceste 
segmente  de  populaţie,  erau  împinşi  în  serviciul  armatei  şi  al  marinei  regale; 
mulţi  erau  ucişi  sau  schilodiţi  în  acţiune;  încă  şi  mai  mulţi  piereau  în  mod 
jalnic,  datorită  greutăţilor  unei  discipline  barbare,  datorită  bolilor  tropicale, 
sau  de  sifilis.16  Alte  mii,  cei  mai  îndrăzneţi  şi  mai  lipsiţi  de  scrupule  din  ca- 

15.  J.L.  Hammond  şi  Barbara  Hammond,  The  Skilled  Labourer  1760-1832,  ed.  a 
2-a,  Londra,  1920,  p.  4. 

16.  1.5  12  marinari  britanici  au  murit  în  bătălie  în  Războiul  de  Şapte  Ani,  în  vreme 
ce  1 33 .708  au  murit  de  boală  sau  au  fost  daţi  dispăruţi.  Cf.  W.L.  Dorn,  Competitionfor 
Empire  i740-i763,New  York,  1940,  p.  114. 

tegoria  lor,  infestau  ţara  ca  vagabonzi,  cerşetori,  derbedei,  hoţi  şi  prostituate. 

Singurele  mijloace  cunoscute  de  autorităţi  pentru  a  se  ocupa  de  aceşti  indi¬ 
vizi  erau  azilul  de  săraci  şi  coloniile  de  muncă.  Susţinerea  acordată  de  guvern 
resentimentelor  populare  împotriva  introducerii  de  noi  invenţii  şi  a  dispozi¬ 
tivelor  destinate  economisirii  muncii  făceau  ca  situaţia  să  fie  chiar  disperată. 

Sistemul  de  fabrică  s-a  dezvoltat  în  condiţii  de  necontenită  luptă  împotriva 
a  nenumărate  obstacole.  A  trebuit  să  lupte  cu  prejudecăţile  populare,  cu  vechi¬ 
le  cutume  încetăţenite,  cu  regulile  şi  reglementările  obligatorii  din  punct  de 
vedere  legal,  cu  animozitatea  autorităţilor,  cu  interesele  speciale  ale  grupurilor 
privilegiate,  cu  invidia  breslelor.  Echipamentul  de  capital  al  firmelor  singulare 
era  insuficient,  procurarea  creditului  era  extrem  de  dificilă  şi  de  costisitoare. 
Experienţa  tehnologică  şi  comercială  lipsea.  Cei  mai  mulţi  dintre  proprietarii 
de  fabrici  au  dat  faliment;  relativ  puţini  au  reuşit.  Profiturile  erau  uneori  con¬ 
siderabile,  dar  tot  astfel  erau  şi  pierderile.  Au  trebuit  să  treacă  multe  zeci  de 
ani  până  când  practica  uzuală  a  reinvestirii  celei  mai  mari  părţi  din  profituri  a 
putut  asigura  necesarul  de  capital  acumulat  pentru  desfăşurarea  afacerilor  pe 
o  scară  mai  extinsă. 

Faptul  că  fabricile  au  putut  înflori  în  ciuda  tuturor  acestor  obstacole  se 
explică  prin  două  cauze.  Mai  întâi,  existau  doctrinele  noii  filosofii  sociale,  dez¬ 
voltate  de  către  economişti.  Aceştia  au  demolat  prestigiul  mercantilismului,  al 
paternalismului  şi  al  restricţionismului.  Ei  au  respins  convingerea  supersti¬ 
ţioasă  că  dispozitivele  şi  procesele  destinate  economisirii  muncii  ar  duce  la 
şomaj  şi  i-ar  condamna  pe  toţi  oamenii  la  sărăcie  şi  la  decădere.  Economiştii 
adepţi  ai  sistemului  laissez  faire  au  fost  pionierii  realizărilor  tehnologice  fără 
precedent  din  ultimele  două  sute  de  ani. 

A  mai  existat  şi  un  al  alt  factor  care  a  slăbit  opoziţia  faţă  de  inovaţii. 

Fabricile  au  luat  de  pe  umerii  autorităţilor  şi  ai  aristocraţiei  funciare  stăpâni- 
toare  o  problemă  jenantă,  care  luase  proporţii  prea  mari  pentru  ei.  Fabricile  au 
asigurat  supravieţuirea  maselor  de  săraci.  Ele  au  golit  azilele  de  săraci,  colonii¬ 
le  de  muncă  şi  închisorile,  convertindu-i  astfel  pe  cerşetorii  muritori  de  foame 
în  oameni  capabili  să  se  auto-întreţină,  câştigând  o  pâine. 

Proprietarii  de  fabrici  nu  aveau  puterea  de  a  constrânge  pe  nimeni  să  ac-  {620} 
cepte  o  slujbă  industrială.  Ei  nu  puteau  să  angajeze  decât  oameni  dispuşi  să 
lucreze  pentru  salariile  care  li  se  ofereau.  Aşa  scăzute  cum  erau  aceste  salarii, 
ele  reprezentau  totuşi  cu  mult  mai  mult  decât  puteau  câştiga  aceşti  săraci  în 
orice  alt  domeniu  care  le  era  accesibil.  A  afirma  că  fabricile  le-au  smuls  pe 
soţiile  casnice  de  lângă  copii  şi  din  bucătării  şi  pe  copii  de  la  joaca  lor  este 
o  distorsiune  a  faptelor.  Femeile  acestea  nu  aveau  nimic  de  gătit,  pentru  a-şi 
hrăni  copiii.  Copiii  aceştia  erau  lipsiţi  şi  înfometaţi.  Singurul  lor  refugiu  a  fost 
fabrica.  Aceasta  literalmente  i-a  salvat  de  la  moartea  prin  inaniţie. 

Este  regretabil  că  au  existat  asemenea  condiţii.  Dar  dacă  dorim  să  dăm  vina 
pe  cei  responsabili,  atunci  nu  trebuie  să-i  învinuim  pe  proprietarii  de  fabrici, 
care  -  conduşi  de  egoism,  desigur,  şi  nu  de  „altruism”  -  au  făcut  tot  posibilul 

pentru  a  eradica  aceste  rele.  Cauza  relelor  fusese  ordinea  economică  din  peri¬ 
oada  precapitalistă,  ordinea  din  „vremurile  bune  de  demult”. 

In  primele  decenii  ale  Revoluţiei  Industriale,  nivelul  de  trai  al  muncitorilor 
din  fabrici  era  şocant  de  scăzut,  în  comparaţie  cu  situaţia  de  atunci  a  claselor 
înstărite  şi  cu  situaţia  actuală  a  maselor  industriale.  Orele  de  muncă  erau  lungi, 
şi  condiţiile  sanitare  din  ateliere  erau  deplorabile.  Capacitatea  de  muncă  a 
individului  se  epuiza  rapid.  Dar  rămâne  adevărat  faptul  că,  pentru  surplusul 
de  populaţie  pe  care  mişcarea  de  împrejmuire  o  condamnase  la  sărăcie  lucie 
şi  pentru  care  literalmente  nu  mai  exista  loc  în  cadrul  sistemului  de  producţie 
existent,  munca  în  fabrici  a  reprezentat  salvarea.  Oamenii  aceştia  se  îngrămă¬ 
deau  în  fabrici,  fără  vreun  alt  motiv  decât  dorinţa  de  a-şi  ameliora  nivelul  de 
trai. 

Ideologia  laissez  faire  şi  produsul  ei,  „Revoluţia  Industrială”,  au  aruncat 
în  aer  barierele  ideologice  şi  instituţionale  existente  în  calea  progresului  şi 
a  bunăstării.  Ele  au  demolat  ordinea  socială  în  cadrul  căreia  tot  mai  mulţi 
oameni  erau  sortiţi  mizeriei  şi  sărăciei  abjecte.  Meşteşugurile  de  procesare 
din  perioadele  anterioare  serviseră  aproape  exclusiv  dorinţelor  celor  înstăriţi. 
Extinderea  acestor  activităţi  era  limitată  de  volumul  bunurilor  de  lux  pe  care 
şi  le  puteau  permite  segmentele  mai  avute  ale  societăţii.  Cei  neangajaţi  în  pro¬ 
ducţia  de  bunuri  primare  nu-şi  puteau  câştiga  traiul  decât  în  măsura  în  care 
clasele  superioare  erau  dispuse  să  le  întrebuinţeze  calificările  şi  serviciile.  Insă 
deodată  s-a  făcut  resimţit  un  nou  principiu.  Sistemul  de  fabrică  a  inaugurat 
un  nou  mod  de  comercializare  şi  de  producţie.  Trăsătura  sa  caracteristică  era 
că  manufacturile  nu  erau  concepute  doar  pentru  consumul  puţinilor  înstăriţi, 
ci  şi  pentru  acela  al  persoanelor  care  până  acum  jucaseră  un  rol  neglijabil  în 
calitate  de  consumatori.  Obiectivul  sistemului  de  fabrică  era  furnizarea  de 
lucruri  ieftine  pentru  cei  mulţi.  Fabrica  paradigmatică  pentru  începuturile 
Revoluţiei  Industriale  a  fost  ţesătoria  de  bumbac.  Dar  produsele  de  bumbac 
pe  care  le  oferea  aceasta  nu  erau  un  bun  solicitat  de  cei  bogaţi.  Oamenii  avuţi 
foloseau  în  continuare  mătasea,  olanda  şi  batistul.  Ori  de  câte  ori  sistemul  de 
fabrică  invada  o  nouă  ramură  productivă  cu  metodele  sale  de  producţie  în 
{621}  masă,  bazate  pe  echipamente  mecanizate,  el  începea  cu  producţia  de  bunuri 
ieftine,  pentru  masele  largi.  Abia  într-un  stadiu  ulterior,  după  ce  ameliorarea 
fără  precedent  a  nivelului  de  trai  al  maselor,  provocată  de  fabrici,  a  făcut  să 
devină  profitabilă  aplicarea  metodelor  de  producţie  în  masă  şi  la  articole  mai 
bune,  s-au  orientat  fabricile  şi  spre  producerea  de  bunuri  mai  rafinate  -  şi 
deci  mai  scumpe.  Astfel,  de  exemplu,  pantofii  confecţionaţi  în  fabrică  au  fost 
cumpăraţi  ani  de  zile  numai  de  „proletari”,  în  vreme  ce  consumatorii  mai 
înstăriţi  continuau  să  se  adreseze  numai  cizmarilor  care  lucrau  la  comandă. 
Mult  pomenitele  sweatshops  (ateliere  de  muncă  prelungită  şi  slab  remunerată) 
nu  produceau  haine  pentru  cei  bogaţi,  ci  pentru  cei  cu  posibilităţi  modeste. 
Doamnele  şi  domnii  cu  pretenţii  preferau  -  şi  încă  mai  preferă  -  rochiile  şi 
costumele  croite  la  comandă. 

Faptul  de  căpătâi  în  legătură  cu  Revoluţia  Industrială  este  că  a  deschis  o 

epocă  de  producţie  de  masă,  pentru  nevoile  maselor.  Salariaţii  încetează  de  a 
fi  nişte  oameni  care  trudesc  doar  pentru  bunăstarea  altora.  Ei  înşişi  sunt  prin¬ 
cipalii  consumatori  ai  produselor  furnizate  de  fabrici.  Marile  afaceri  depind 
de  consumul  de  masă.  In  America  zilelor  noastre  nu  există  nici  o  ramură  a 
marilor  afaceri  care  să  nu  servească  nevoile  maselor.  însuşi  principiul  de  bază 
al  activităţii  antreprenoriale  capitaliste  este  de  a  furniza  cele  necesare  omului 
de  rând.  în  calitatea  sa  de  consumator,  omul  de  rând  este  suveranul,  a  cărui 
cumpărare  sau  abţinere  de  la  a  cumpăra  decide  soarta  activităţilor  antrepreno¬ 
riale.  în  cadrul  economiei  de  piaţă  nu  există  nici  un  alt  mijloc  de  dobândire  şi 
de  păstrare  a  avuţiei  decât  acela  de  a  oferi  maselor  bunurile  pe  care  le  solicită, 
în  modul  cel  mai  adecvat  şi  mai  ieftin. 

Orbiţi  de  prejudecăţile  lor,  numeroşi  istorici  şi  scriitori  s-au  arătat  în  în¬ 
tregime  incapabili  de  a  sesiza  acest  fapt  fundamental.  în  opinia  lor,  salariaţii 
trudesc  pentru  bunăstarea  altora.  Ei  nu-şi  pun  niciodată  problema  cine  sunt 
aceşti  „alţii”. 

Dl.  şi  d-na  Hammond  ne  spun  că  lucrătorii  erau  mai  fericiţi  în  1760  decât 
în  1830.17  Aceasta  este  o  judecată  de  valoare  arbitrară.  Nu  există  nici  un  mij¬ 
loc  de  a  compara  şi  de  a  măsura  fericirea  unor  oameni  diferiţi,  sau  a  aceloraşi 
oameni  la  momente  diferite.  Putem  fi  de  acord,  de  dragul  argumentaţiei,  că 
un  individ  născut  în  1740  era  mai  fericit  în  1760  decât  în  1830.  Dar  să  nu 
uităm  că  în  1770  Anglia  avea  8,5  milioane  de  locuitori  (conform  estimărilor 
lui  Arthur  Young),  în  vreme  ce,  în  1831,  (conform  recensământului)  cifra  era 
de  16  milioane.18  Această  creştere  dramatică  a  fost  determinată  îndeosebi  de 
Revoluţia  Industrială.  în  legătură  cu  aceşti  englezi  suplimentari,  aserţiunea 
eminenţilor  istorici  nu  poate  fi  aprobată  decât  de  cei  care-şi  însuşesc  versurile 
melancolice  ale  lui  Sofocle:  „A  nu  te  naşte  este,  fără  îndoială,  lucrul  cel  mai 
bun;  dar  dacă  omul  a  apucat  să  vadă  lumina  zilei,  cea  mai  bună  dintre  alterna¬ 
tivele  rămase  este  să  se  întoarcă  în  locul  de  unde  a  venit”. 

Primii  industriaşi  erau,  în  cea  mai  mare  parte,  oameni  proveniţi  din  aceleaşi 
medii  sociale  din  care  proveneau  şi  muncitorii  lor.  Ei  trăiau  foarte  modest,  îşi 
cheltuiau  doar  o  fracţiune  din  venituri  pentru  casele  lor,  iar  restul  îl  puneau 
înapoi  la  lucru.  Dar,  pe  măsură  ce  întreprinzătorii  au  devenit  mai  bogaţi,  fiii 
afaceriştilor  de  succes  au  început  să  se  amestece  în  cercurile  clasei  stăpânitoa- 
re.  Gentlemenii  de  viţă  nobilă  invidiau  averea  parveniţilor  şi  priveau  cu  ostili¬ 
tate  la  simpatiile  lor  pentru  mişcarea  reformistă.  Ei  s-au  răzbunat  investigând 
condiţiile  materiale  şi  morale  ale  angajaţilor  şi  adoptând  legislaţia  muncii  în 
fabrici. 

Istoria  capitalismului  în  Marea  Britanie,  ca  şi  în  toate  celelalte  ţări  capi¬ 
taliste,  este  o  cronică  a  tendinţei  continue  de  ameliorare  a  nivelului  de  trai  al 
salariaţilor.  Această  evoluţie  a  coincis,  pe  de  o  parte,  cu  dezvoltarea  legislaţiei 
de  protecţie  a  muncitorilor  şi  cu  răspândirea  sindicalismului  şi,  pe  de  altă 
parte,  cu  creşterea  productivităţii  marginale  a  muncii.  Economiştii  afirmă  că 

17.  J.L.  Hammond  şi  Barbara  Hammond,  loc.  cit. 

18.  F.C.Dietz,  An  Economic  History  of  England,  New  York,  1942,  p.  279  şi  392. 

ameliorarea  condiţiilor  materiale  ale  muncitorilor  se  datorează  creşterii  cotei 
de  capital  investit  per  capita  şi  realizărilor  tehnologice  pe  care  întrebuinţarea 
acestui  capital  suplimentar  le-a  permis.  In  măsura  în  care  legislaţia  muncii 
şi  presiunea  sindicală  n-au  depăşit  limitele  stabilite  de  ceea  ce  muncitorii  ar 
fi  obţinut  în  absenţa  lor,  ca  o  consecinţă  necesară  a  accelerării  acumulării  de 
capital  în  raport  cu  populaţia,  măsurile  respective  au  fost  superflue.  în  măsura 
în  care  au  depăşit  aceste  limite,  ele  au  fost  nocive  pentru  interesele  maselor. 
Ele  au  încetinit  acumularea  de  capital,  încetinind  astfel  tendinţa  de  creştere 
a  productivităţii  marginale  a  muncii  şi  a  ratelor  salariale.  Ele  le-au  conferit 
privilegii  anumitor  grupuri  de  salariaţi,  pe  seama  altor  grupuri.  Ele  au  creat 
şomaj  în  masă  şi  au  scăzut  volumul  produselor  disponibile  pentru  muncitori, 
în  calitatea  lor  de  consumatori. 

Apologeţii  amestecului  guvernamental  în  afaceri  şi  ai  sindicalismului  atri¬ 
buie  ameliorările  condiţiilor  muncitorilor  acţiunilor  guvernelor  şi  ale  sindica¬ 
telor.  Dacă  nu  ar  fi  existat  acestea,  spun  ei,  nivelul  de  trai  al  muncitorilor  nu 
ar  fi  fost  mai  ridicat  astăzi  decât  era  în  perioada  primilor  ani  ai  sistemului  de 
fabrică. 

Este  limpede  că  această  controversă  nu  poate  fi  rezolvată  făcând  apel  la 
experienţa  istorică.  în  ce  priveşte  constatarea  faptelor,  nu  există  nici  o  con¬ 
troversă  între  cele  două  grupuri.  Antagonismul  lor  priveşte  interpretarea  eve¬ 
nimentelor,  iar  această  interpretare  trebuie  să  fie  ghidată  de  teoriile  adoptate. 
Consideraţiile  epistemologice  şi  logice  care  determină  corectitudinea  sau  in¬ 
corectitudinea  unei  teorii  sunt  logic  şi  temporal  anterioare  elucidării  proble¬ 
mei  istorice  vizate.  Faptele  istorice  în  sine  nici  nu  dovedesc,  nici  nu  infirmă 
vreo  teorie.  Ele  se  cer  interpretate  în  lumina  analizei  teoretice. 

Cei  mai  mulţi  dintre  autorii  care  au  scris  despre  istoria  condiţiilor  munci- 
{623}  torilor  în  regimul  capitalist  erau  ignoranţi  în  materie  de  teorie  economică  şi 
se  lăudau  cu  această  ignoranţă.  însă  dispreţul  acesta  pentru  gândirea  econo¬ 
mică  sănătoasă  nu  însemna  că  abordau  subiectul  investigaţiilor  lor  fără  idei 
preconcepute  şi  fără  parţialitate  în  favoarea  vreunei  teorii.  Ei  erau  călăuziţi 
de  erorile  populare  privind  omnipotenţa  guvernamentală  şi  de  presupusele 
binecuvântări  ale  sindicalismului.  Este  incontestabil  că  soţii  Webb,  exact  ca 
şi  Lujo  Brentano  şi  ca  o  puzderie  de  autori  minori,  au  fost,  încă  de  la  înce¬ 
putul  studiilor  lor,  îmbibaţi  de  o  ură  fanatică  pentru  economia  de  piaţă  şi  de 
o  acceptare  entuziastă  a  doctrinelor  socialismului  şi  ale  intervenţionismului. 
Ei  au  fost  cu  siguranţă  sinceri  în  convingerile  lor  şi  şi-au  dat  toată  străduinţa. 
Candoarea  şi  probitatea  de  care  au  dat  dovadă  îi  poate  exonera,  ca  persoane 
individuale;  dar  nu  îi  exonerează  ca  istorici.  Indiferent  cât  de  nepătate  ar  fi 
intenţiile  istoricului,  el  nu  are  nici  o  scuză  pentru  recursul  la  doctrine  ero¬ 
nate.  Prima  datorie  a  istoricului  este  de  a  examina  cu  maximă  atenţie  toate 
doctrinele  la  care  recurge,  atunci  când  cercetează  subiectul  muncii  sale.  Dacă 
neglijează  lucrul  acesta  şi  îmbrăţişează  cu  naivitate  ideile  diforme  şi  confuze 
ale  opiniei  publice,  atunci  nu  mai  este  un  istoric,  ci  un  apologet  şi  un  propa¬ 
gandist. 


Munca  şi  salariile 


643 


Antagonismul  dintre  aceste  două  puncte  de  vedere  nu  este  numai  o  pro¬ 
blemă  istorică.  El  se  referă  -  nu  mai  puţin  -  la  cea  mai  arzătoare  problemă  a 
zilelor  noastre.  Este  vorba  de  obiectul  disputei  legate  de  ceea  ce,  în  America 
zilelor  noastre,  se  numeşte  problema  relaţiilor  industriale. 

Să  accentuăm  doar  un  singur  aspect  al  chestiunii.  Există  teritorii  întinse 

-  Asia  de  Est,  Indiile  de  Est,  Europa  de  Sud  şi  de  Sud- Vest,  America  Latină 

-  care  nu  sunt  decât  superficial  afectate  de  capitalismul  modern.  Condiţiile 
din  aceste  ţări  nu  diferă,  în  ansamblu,  de  cele  existente  în  Anglia  în  ajunul 

„Revoluţiei  Industriale”.  Există  milioane  de  oameni  pentru  care  nu  mai  există 
nici  un  loc  sigur  în  cadrul  aranjamentului  economic  tradiţional.  Soarta  acestor 
mase  nenorocite  nu  poate  fi  ameliorată  decât  prin  industrializare.  Ceea  ce  le 
trebuie  lor  cel  mai  mult  sunt  întreprinzătorii  şi  capitaliştii.  Deoarece  propriile 
lor  politici  publice  nesăbuite  le-au  lipsit  de  continuarea  asistenţei  de  care  se 
bucuraseră  din  partea  capitalului  străin  importat,  aceste  ţări  trebuie  să  se  lan¬ 
seze  în  acumularea  de  capital  intern.  Ele  trebuie  să  treacă  prin  toate  stadiile 
prin  care  a  trebuit  să  treacă  evoluţia  industrialismului  occidental.  Trebuie  să 
înceapă  cu  rate  salariale  relativ  scăzute  şi  cu  ore  de  muncă  prelungite.  Fiind 
însă  induşi  în  eroare  de  doctrinele  prevalente  astăzi  în  Europa  Occidentală 
şi  în  America  de  Nord,  oamenii  politici  din  aceste  ţări  cred  că  pot  proceda 
altfel.  Ei  încurajează  presiunea  sindicatelor  şi  legislaţia,  chipurile,  favorabilă 
muncitorilor.  Radicalismul  lor  intervenţionist  omoară  în  faşă  toate  încercările 
de  a  crea  industrii  locale.  Dogmatismul  lor  încăpăţânat  este  condamnarea  la 
pieire  a  hamalilor  indieni  şi  chinezi,  a  zilierilor  mexicani  şi  a  milioane  de  alţi 
oameni,  care  se  luptă  cu  disperare,  în  pragul  morţii  prin  inaniţie. 

8 .  Felul  cum  sunt  afectate  ratele 
salariale  de  vicisitudinile  pieţei 

Munca  este  un  factor  de  producţie.  Preţul  pe  care  un  vânzător  de  mun¬ 
că  îl  poate  obţine  pe  piaţă  depinde  de  datele  acesteia. 

Cantitatea  şi  calitatea  de  muncă  pe  care  este  apt  să  o  depună  un  in¬ 
divid  depinde  de  caracteristicile  sale  înnăscute  şi  dobândite.  Abilităţile 
înnăscute  nu  pot  fi  modificate  de  nici  o  acţiune  deliberată.  Ele  repre¬ 
zintă  moştenirea  individului,  cu  care  l-au  înzestrat  strămoşii  lui,  în  ziua 
când  s-a  născut.  El  se  poate  îngriji  de  aceste  daruri  şi  îşi  poate  cultiva 
talentele,  evitând  dispariţia  lor  prematură;  dar  el  nu  poate  niciodată 
depăşi  limitele  pe  care  natura  le-a  impus  forţelor  şi  capacităţilor  sale. 
El  poate  da  dovadă  de  mai  multă  sau  mai  puţină  pricepere  în  efortul 
de  a-şi  vinde  capacitatea  de  muncă  la  cel  mai  ridicat  preţ  care  se  poate 
obţine  pe  piaţă,  în  situaţia  dată.  Dar  el  nu-şi  poate  modifica  natura, 
pentru  a  o  adapta  mai  bine  la  configuraţia  datelor  pieţei.  El  are  noroc 
dacă  pe  piaţă  condiţiile  sunt  astfel  încât  unul  din  tipurile  de  muncă  pe 
care  este  capabil  să  le  presteze  este  generos  remunerat;  dacă  talentele 

sale  sunt  deosebit  de  apreciate  de  semenii  săi,  este  vorba  de  noroc,  nu 
de  un  merit  personal.  D-ra  Greta  Garbo,  dacă  ar  fi  trăit  cu  o  sută  de 
ani  mai  devreme,  probabil  că  ar  fi  câştigat  cu  mult  mai  puţin  decât  în 
epoca  aceasta  a  cinematografului.  Din  punctul  de  vedere  al  talentelor 
ei  personale,  ea  se  găseşte  într-o  poziţie  similară  cu  aceea  a  unui  fermi¬ 
er  a  cărui  fermă  poate  fi  vândută  la  un  preţ  ridicat  pentru  că  extinderea 
unui  oraş  din  apropiere  a  transformat-o  în  teren  urban. 

In  cadrul  limitelor  rigide  fixate  de  abilităţile  sale  înnăscute,  capa¬ 
citatea  de  muncă  a  cuiva  poate  fi  perfecţionată  prin  antrenamentul 
necesar  executării  unor  sarcini  specifice.  Individul  -  sau  părinţii  lui 
-  suportă  cheltuieli  de  calificare,  ale  căror  fructe  constă  în  dobândirea 
capacităţii  de  a  presta  anumite  tipuri  de  muncă.  Asemenea  şcolari¬ 
zare  şi  calificare  intensifică  unilateralitatea  omului;  ele  îl  transformă 
într-un  specialist.  Orice  formaţie  specială  dezvoltă  caracterul  specific 
al  capacităţii  beneficiarului  de  a  munci.  Truda  şi  necazul,  dezutilitatea 
eforturilor  cărora  individul  trebuie  să  li  se  supună  pentru  a  dobândi 
aceste  abilităţi  deosebite,  pierderea  unor  câştiguri  potenţiale  pe  durata 
perioadei  de  calificare  şi  cheltuiala  bănească  necesară  sunt  suportate  în 
anticiparea  unei  creşteri  ulterioare  a  câştigurilor,  care  le  va  compensa. 
Aceste  cheltuieli  sunt  nişte  investiţii  şi  sunt,  prin  urmare,  speculative. 
Dacă  vor  fi  rentabile  sau  nu  depinde  de  configuraţia  viitoare  a  pieţei. 
Activitatea  de  dobândire  a  unei  calificări  îl  face  pe  muncitor  să  devină 
un  speculator  sau  un  întreprinzător.  Configuraţia  viitoare  a  pieţei  este 
cea  care  va  determina  dacă  din  această  investiţie  vor  rezulta  profituri 
sau  pierderi. 

{625}  Astfel,  salariatul  are  interese  speciale  din  două  puncte  de  vedere:  ca 
persoană  cu  anumite  calităţi  înnăscute  şi  ca  om  care  a  dobândit  anu¬ 
mite  calificări  specifice. 

Salariatul  îşi  vinde  munca  pe  piaţă  la  preţul  pe  care  piaţa  îl  permite 
astăzi.  In  cadrul  construcţiei  imaginare  a  economiei  uniform  repetitive, 
suma  preţurilor  pe  care  antreprenorul  trebuie  să  le  suporte  pentru  toţi 
factorii  complementari  de  producţie  laolaltă  trebuie  să  fie  egală  -  lu¬ 
ând  în  calcul  şi  preferinţa  de  timp  -  cu  preţul  produsului.  In  economia 
aflată  în  schimbare,  modificările  survenite  în  structura  pieţei  pot  cauza 
diferenţe  între  aceste  două  mărimi.  Profiturile  şi  pierderile  rezultate 
de  aici  nu-1  afectează  pe  salariat.  Incidenţa  lor  nu  cade  decât  asupra 
patronului.  Incertitudinea  viitorului  îl  afectează  pe  salariat  numai  în 
măsura  în  care  sunt  afectate  următoarele  elemente: 

1.  Cheltuielile  de  timp,  dezutilitate  şi  bani  suportate  în  vederea  ca¬ 
lificării. 

2.  Cheltuielile  suportate  în  vederea  mutării  la  un  anumit  loc  de 
muncă. 

3 .  In  cazul  unui  contract  de  muncă  stipulat  pentru  o  anumită  peri¬ 
oadă  de  timp,  modificările  de  preţ  ale  tipului  respectiv  de  muncă  sur¬ 
venite  între  timp  şi  modificările  care  afectează  solvabilitatea  patronului. 

9.  Piaţa  mâinii  de  lucru 

Salariile  sunt  preţurile  achitate  pentru  munca  umană  ca  factor  de  pro¬ 
ducţie.  Ca  şi  în  cazul  tuturor  celorlalte  preţuri  ale  factorilor  comple¬ 
mentari  de  producţie,  nivelul  lor  este,  în  ultimă  instanţă,  determinat 
de  preţurile  produselor,  aşa  cum  sunt  acestea  anticipate  la  momentul 
când  se  vinde  şi  se  cumpără  munca.  Nu  contează  dacă  cel  care  depune 
munca  îşi  vinde  serviciile  unui  patron  care  le  combină  cu  factori  mate¬ 
riali  de  producţie  şi  cu  serviciile  altor  oameni,  sau  dacă  se  angajează  el 
însuşi,  pe  cont  propriu  şi  asumându-şi  toate  riscurile,  în  a  întreprinde 
aceste  combinaţii.  Preţul  final  al  muncii  de  aceeaşi  calitate  este  oricum 
acelaşi,  în  întregul  sistem  de  piaţă.  Ratele  salariale  sunt  întotdeauna 
egale  cu  preţul  întregului  produs  al  muncii.  Sloganul  popular  „dreptul 
muncitorului  la  întregul  produs  al  muncii”  a  fost  o  formulare  absurdă  a 
pretenţiei  ca  bunurile  de  consum  să  se  distribuie  în  exclusivitate  mun¬ 
citorilor  şi  ca  nimic  să  nu  le  rămână  antreprenorilor  şi  proprietarilor 
factorilor  materiali  de  producţie.  Bunurile  finite  nu  pot  fi  considerate 
din  nici  un  punct  de  vedere  ca  fiind  produse  exclusiv  ale  muncii.  Ele 
reprezintă  venitul  combinării  deliberate  a  muncii  cu  factorii  materiali 
de  producţie. 

In  economia  aflată  în  schimbare  se  manifestă  o  tendinţă  de  ajus¬ 
tare  a  ratelor  salariale  de  piaţă  exact  la  nivelul  ratelor  salariale  finale. 
Ajustarea  aceasta  este  un  proces  care  necesită  timp.  Lungimea  perioa¬ 
dei  de  ajustare  depinde  de  perioada  necesară  calificării  pentru  meserii  {626} 
noi  şi  pentru  deplasarea  muncitorilor  către  noi  reşedinţe.  Ea  depinde 
în  plus  şi  de  factori  subiectivi,  cum  ar  fi  familiaritatea  muncitorilor  cu 
configuraţia  şi  cu  perspectivele  pieţei  mâinii  de  lucru.  Ajustarea  este 
o  întreprindere  speculativă,  în  măsura  în  care  calificarea  pentru  slujbe 
noi  şi  schimbările  de  reşedinţă  presupun  costuri,  care  sunt  suportate  de 
către  muncitori  doar  dacă  ei  consideră  că  viitoarea  configuraţie  a  pieţei 
muncii  le  va  face  să  apară  profitabile. 

In  această  privinţă,  nu  există  nimic  deosebit  în  legătură  cu  munca, 
salariile  şi  piaţa  mâinii  de  lucru.  Ceea  ce  conferă  o  trăsătură  distinctivă 
pieţei  muncii  este  faptul  că  lucrătorul  nu  este  doar  un  furnizor  al  fac¬ 
torului  de  producţie  numit  muncă,  ci  şi  o  fiinţă  umană,  iar  disocierea 

unui  om  de  prestaţia  lui  este  imposibilă.  Pornind  de  la  acest  lucru  s-au 
făcut  îndeobşte  afirmaţii  extravagante  şi  s-a  formulat  o  critică  găunoa¬ 
să  a  doctrinelor  economice  referitoare  la  ratele  salariale.  Dar  asemenea 
absurdităţi  nu  trebuie  să  împiedice  ştiinţa  economică  să  acorde  acestui 
fapt  primordial  atenţia  cuvenită. 

Pentru  muncitor  este  un  lucru  important  ce  fel  de  muncă  depune, 
dintre  diversele  tipuri  de  care  este  capabil,  unde  o  depune  şi  în  ce  con¬ 
diţii  şi  circumstanţe  particulare  o  depune.  Un  observator  neimplicat 
poate  considera  că  ideile  şi  sentimentele  care  îl  determină  pe  muncitor 
să  prefere  anumite  slujbe,  anumite  locuri  de  muncă  şi  anumite  condi¬ 
ţii  de  muncă,  mai  degrabă  decât  altele,  sunt  nişte  prejudecăţi  neînte¬ 
meiate,  sau  chiar  ridicole.  Dar  asemenea  judecăţi  academice  ale  unor 
cenzori  neimplicaţi  nu  folosesc  la  nimic.  Pentru  analiza  economică  a 
problemelor  implicate,  împrejurarea  că  muncitorul  nu  îşi  priveşte  tru¬ 
da  şi  necazul  doar  din  punctul  de  vedere  al  dezutilităţii  muncii  şi  al 
gratificării  ei  mediate,  ci  ia  în  consideraţie  şi  dacă  circumstanţele  şi 
condiţiile  corespunzătoare  desfăşurării  ei  îi  afectează  satisfacţiile  vieţii 
-  şi  în  ce  măsură  -  nu  reprezintă  ceva  deosebit.  Faptul  că  un  muncitor 
este  gata  să  renunţe  la  posibilitatea  de  a-şi  augmenta  veniturile  mone¬ 
tare  mutându-se  într-un  loc  pe  care  îl  consideră  mai  puţin  dezirabil  şi 
preferă  să  rămână  în  locul  sau  ţara  lui  de  baştină,  nu  este  mai  remarca¬ 
bil  decât  acela  că  un  gentleman  bogat  fără  ocupaţie  preferă  viaţa  mai 
scumpă  din  capitală,  celei  mai  ieftine  dintr-un  orăşel  [de  provincie]. 
Muncitorul  şi  consumatorul  sunt  aceeaşi  persoană;  numai  raţiona¬ 
mentul  economic  este  acela  care  integrează  funcţiile  sociale  şi  separă 
această  unitate  în  două  scheme.  Oamenii  nu-şi  pot  separa  deciziile 
privitoare  la  întrebuinţarea  forţei  lor  de  muncă  de  acelea  privitoare  la 
felul  cum  îşi  consumă  veniturile. 

Descendenţa,  limba,  educaţia,  religia,  mentalitatea,  legăturile  fami¬ 
liale  şi  mediul  social  îl  leagă  pe  muncitor,  în  aşa  fel  încât  el  nu-şi  alege 
locul  şi  domeniul  de  muncă  exclusiv  în  funcţie  de  nivelul  ratelor  sala¬ 
riale. 

Putem  numi  rate  salariale  standard  (5)  acel  nivel  al  ratelor  salariale 
corespunzătoare  tipurilor  de  muncă  specifice  care  s-ar  impune  pe  piaţă 
dacă  muncitorii  n-ar  discrimina  între  diverse  locaţii  şi,  la  rate  salariale 
egale,  n-ar  prefera  un  loc  de  muncă  mai  degrabă  decât  altul.  Dacă,  pe 
de  altă  parte,  salariaţii  evaluează  în  mod  diferenţiat  munca  în  locuri 
diferite,  din  considerentele  menţionate  mai  sus,  atunci  nivelul  ratelor 
salariale  de  piaţă  (M)  poate  devia  permanent  de  la  ratele  standard  (5). 
Putem  numi  componenta  de  ataşament  {A)  diferenţa  maximă  între 
rata  de  piaţă  şi  rata  standard  care  nu  determină  încă  migraţia  munci- 

torilor  dinspre  locaţiile  cu  rate  salariale  de  piaţă  mai  reduse  spre  acelea 
cu  rate  salariale  de  piaţă  mai  ridicate.  Componenta  de  ataşament  a 
unui  anumit  loc  sau  a  unei  anumite  regiuni  geografice  este  fie  pozitivă, 
fie  negativă. 

Mai  trebuie  să  ţinem  seama  de  faptul  că  diferitele  locaţii  şi  regiuni 
diferă  din  punctul  de  vedere  al  aprovizionării  cu  bunuri  de  consum, 
întrucât  intervin  costurile  de  transport  (în  sensul  cel  mai  larg  al  ter¬ 
menului).  Costurile  acestea  sunt  mai  scăzute  în  anumite  regiuni  şi  mai 
ridicate  în  altele.  Există  apoi  diferenţe  în  ce  priveşte  necesarul  de  in- 
put  fizic  necesar  pentru  atingerea  aceluiaşi  nivel  de  satisfacţie  fizică.  In 
anumite  locuri,  omul  trebuie  să  cheltuiască  mai  mult  pentru  a  atinge 
acelaşi  nivel  de  satisfacere  a  dorinţelor  pe  care,  abstracţie  făcând  de 
circumstanţele  ce  determină  nivelul  componentei  de  ataşament,  l-ar 
putea  atinge  cu  mai  mare  uşurinţă  în  altă  parte.  Pe  de  altă  parte,  în 
anumite  locuri,  omul  poate  evita  unele  cheltuieli,  fără  nici  un  fel  de 
reducere  a  satisfacerii  dorinţelor  sale,  cu  toate  că  în  alte  locuri  renunţa¬ 
rea  la  aceste  cheltuieli  i-ar  reduce  satisfacţia.  Putem  numi  componenta 
cost  (C)  cheltuielile  pe  care  un  lucrător  trebuie  să  le  suporte  în  anumite 
locuri  pentru  a  atinge,  în  sensul  acesta,  acelaşi  nivel  de  satisfacere  a 
dorinţelor,  sau  de  care  se  poate  dispensa  fără  a-şi  reduce  satisfacerea 
dorinţelor.  Componenta  cost  a  unui  anumit  loc  sau  a  unei  anumite 
regiuni  geografice  este  fie  pozitivă,  fie  negativă. 

Dacă  presupunem  că  nu  există  bariere  instituţionale  care  să  împie¬ 
dice  sau  să  penalizeze  transferul  bunurilor  de  capital,  al  muncitorilor 
şi  al  mărfurilor  dintr-un  loc  sau  dintr-o  regiune  spre  alt  loc  sau  altă 
regiune  şi  că  muncitorilor  le  sunt  indiferente  locurile  unde  locuiesc 
şi  muncesc,  va  exista  o  tendinţă  de  distribuire  a  populaţiei  pe  supra¬ 
faţa  Pământului  în  concordanţă  cu  productivitatea  fizică  a  factorilor 
de  producţie  primari  naturali  şi  cu  imobilizarea  moştenită  din  trecut 
a  factorilor  de  producţie  non-convertibili.  Abstracţie  făcând  de  com¬ 
ponenta  cost,  există  o  tendinţă  de  egalizare  a  ratelor  salariale  pentru 
acelaşi  tip  de  muncă,  pe  întreaga  suprafaţă  a  planetei. 

Am  putea  numi  relativ  suprapopulată  o  regiune  în  care  ratele  sala¬ 
riale  de  piaţă  plus  componenta  cost  (pozitivă  sau  negativă)  sunt  mai 
reduse  decât  ratele  standard;  şi  relativ  subpopulată  o  regiune  în  care 
ratele  salariale  de  piaţă  plus  componenta  cost  (pozitivă  sau  negativă) 
sunt  mai  ridicate  decât  ratele  standard.  Dar  nu  este  convenabil  să  defi¬ 
nim  astfel  termenii  în  chestiune,  [deoarece]  nu  ne-ar  ajuta  să  explicăm 
condiţiile  reale  de  formare  a  ratelor  salariale  şi  comportamentul  sala¬ 
riaţilor.  Este  mai  avantajos  să  alegem  o  altă  definiţie.  Putem  numi  o 
regiune  relativ  suprapopulată,  dacă  în  cadrul  ei  ratele  salariale  de  piaţă 

sunt  mai  reduse  decât  ratele  standard  plus  componentele  (pozitive  sau 
negative)  de  ataşament  şi  cost  laolaltă,  adică  dacă  M  <  (S  +  A  +  C). 
Similar,  vom  numi  relativ  subpopulată  o  regiune  în  care  M  >  (S  +  A  + 
C).  In  absenţa  barierelor  instituţionale  în  calea  migraţi  ei,  muncitorii  se 
deplasează  din  regiunile  relativ  suprapopulate  către  cele  relativ  subpo- 
pulate,  până  când  vom  avea  peste  tot  M  =  S  +  A  +  C. 

Acelaşi  lucru  rămâne  valabil  -  mutatis  mutandis  -  şi  pentru  migraţia 
indivizilor  care  lucrează  pe  cont  propriu  şi  îşi  vând  munca  prin  comer¬ 
cializarea  produselor  ei  sau  prin  prestarea  de  servicii  personale. 

Conceptele  de  componentă  de  ataşament  şi  cel  de  componentă  cost 
se  aplică  în  mod  similar  la  trecerea  de  la  o  ramură  economică  sau  de  la 
o  ocupaţie  la  alta. 

Este  de  la  sine  înţeles  că  migraţiile  pe  care  le  descriu  aceste  teoreme 
se  produc  numai  în  măsura  în  care  nu  există  bariere  instituţionale  în 
calea  mobilităţii  capitalului,  a  forţei  de  muncă  şi  a  mărfurilor.  în  vre¬ 
murile  acestea,  când  se  urmăreşte  dezintegrarea  diviziunii  internaţio¬ 
nale  a  muncii  şi  dobândirea  autarhiei  economice  de  către  fiecare  ţară 
suverană,  tendinţele  descrise  de  ele  se  manifestă  plenar  doar  în  limitele 
graniţelor  fiecărei  ţări. 

Munca  animalelor  şi  a  sclavilor 

Pentru  om,  animalele  reprezintă  un  factor  material  de  producţie.  Este  posibil 
ca  într-o  zi  modificarea  sentimentelor  morale  să-i  determine  pe  oameni  să  le 
trateze  mai  blând  pe  animale. Totuşi,  câtă  vreme  oamenii  nu  lasă  animalele  în 
pace,  să-şi  vadă  de  drumul  lor,  ei  se  vor  raporta  întotdeauna  la  ele  ca  la  nişte 
simple  obiecte,  asupra  cărora  acţionează.  Cooperarea  socială  nu  poate  exista 
decât  între  fiinţe  umane,  deoarece  numai  acestea  sunt  capabile  să  înţeleagă 
semnificaţia  şi  avantajele  diviziunii  muncii  şi  ale  cooperării  paşnice. 

Omul  supune  animalul  şi  îl  integrează  în  schema  sa  de  acţiune,  ca  pe  un 
obiect  material.  îmblânzind,  domesticind  şi  dresând  animale,  omul  adesea  îşi 
manifestă  aprecierea  pentru  specificităţile  psihologice  ale  creaturii  respective; 
el  apelează,  aşa-zicând,  la  sufletul  ei.  Dar,  chiar  şi  în  cazul  acesta,  prăpastia 
care  separă  omul  de  animal  rămâne  de  netrecut.  Un  animal  nu  poate  obţine 
nimic  altceva  decât  satisfacerea  dorinţelor  sale  alimentare  şi  sexuale  şi  o  pro¬ 
tecţie  adecvată  împotriva  vătămărilor  pe  care  i  le  pot  provoca  factorii  mediului 
{629}  înconjurător.  Animalele  sunt  bestiale  şi  inumane,  tocmai  pentru  că  sunt  aşa 
cum  îi  prezenta  pe  muncitori  legea  de  fier  a  salariilor.  Animalele  nu  pot  nici 
să  coopereze  pentru  a  forma  legături  sociale,  nici  să  participe  la  societatea 
umană,  după  cum  nici  civilizaţia  umană  n-ar  fi  apărut  nicicând  dacă  oamenii 
s-ar  fi  dedicat  exclusiv  hranei  şi  împerecherii. 

Oamenii  au  încercat  să-şi  privească  semenii  ca  pe  animale  şi  să-i  trateze 
în  consecinţă.  Ei  au  întrebuinţat  bice  pentru  a-i  sili  pe  sclavii  de  la  galere  şi 

pe  hamalii  de  pe  chei  să  muncească  precum  caii  la  cabestan.  Insă  experienţa  a 
arătat  că  aceste  metode  de  brutalizare  neîngrădită  dau  rezultate  foarte  puţin 
satisfăcătoare.  Chiar  şi  cei  mai  neciopliţi  şi  mai  greoi  oameni  fac  mai  mult 
când  muncesc  de  bună  voie,  decât  de  frica  biciului. 

Omul  primitiv  nu  face  nici  o  distincţie  între  proprietatea  sa  asupra  femeilor, 
copiilor  şi  a  sclavilor,  pe  de  o  parte  -  şi  cea  asupra  vitelor  şi  a  obiectelor  neîn¬ 
sufleţite,  pe  de  alta.  Dar,  îndată  ce  începe  să  aştepte  de  la  sclavii  săi  servicii  di¬ 
ferite  de  cele  ce  pot  fi  obţinute  şi  de  la  animalele  de  tracţiune  şi  de  povară,  el  se 
vede  nevoit  să  le  slăbească  legătura  lanţurilor.  Trebuie  să  încerce  să  înlocuiască 
incitativul  simplei  frici  cu  acela  al  interesului  propriu;  trebuie  să  încerce  să  îl 
lege  de  sine  pe  sclav  cu  sentimente  omeneşti.  Dacă  sclavul  nu  mai  este  împie¬ 
dicat  să  fugă  numai  de  faptul  că  este  legat  în  lanţuri  şi  supravegheat  şi  dacă  nu 
mai  este  obligat  să  muncească  exclusiv  sub  ameninţarea  biciului,  atunci  relaţia 
între  stăpân  şi  sclav  se  transformă  într-un  raport  social.  Este  posibil,  mai  ales 
dacă  este  încă  proaspătă  amintirea  zilelor  mai  fericite,  de  libertate,  ca  sclavul 
să-şi  deplângă  nenorocul  şi  să  tânjească  după  eliberare.  Dar  el  se  resemnează 
cu  ceea  ce  pare  a  fi  o  stare  de  lucruri  inevitabilă  şi  se  obişnuieşte  cu  soarta 
lui,  astfel  încât  să  o  facă  să  fie  cât  mai  suportabilă  cu  putinţă.  Sclavul  devine 
interesat  să-şi  satisfacă  stăpânul,  prin  strădanie  şi  îndeplinirea  sarcinilor  care-i 
sunt  încredinţate;  stăpânul  devine  interesat  să  stimuleze  zelul  şi  loialitatea 
sclavului,  oferindu-i  un  tratament  rezonabil.  între  stăpân  şi  rob  se  dezvoltă 
relaţii  ce  pot  fi  numite,  fără  a  greşi,  de  prietenie. 

Poate  că  apologeţii  sclavagismului  nu  se  înşelau  întru  totul  atunci  când 
spuneau  că  numeroşi  sclavi  erau  satisfăcuţi  cu  situaţia  lor  şi  nu  încercau  să  o 
schimbe.  Poate  că  există  indivizi,  grupuri  de  indivizi  şi  chiar  popoare  întregi 
şi  rase  care  se  bucură  de  siguranţa  şi  de  securitatea  furnizate  de  robie;  care,  in¬ 
sensibili  la  umilinţe  şi  înjosiri,  se  bucură  să  plătească  privilegiul  de  a  beneficia 
de  facilităţile  unei  gospodării  înstărite,  pentru  o  cantitate  de  muncă  moderată; 
şi  în  ochii  cărora  supunerea  la  capriciile  şi  toanele  rele  ale  unui  stăpân  este 
doar  un  inconvenient  mic,  sau  chiar  inexistent. 

Desigur,  condiţiile  în  care  trudeau  robii  la  marile  ferme  şi  pe  plantaţii,  în 
mine,  în  colonii  de  muncă  şi  la  galere  erau  foarte  diferite  de  viaţa  descrisă 
în  culori  atât  de  vesele  a  valeţilor  casnici,  a  menajerelor,  a  bucătarilor  şi  a 
îngrijitoarelor  medicale,  sau  de  situaţia  muncitorilor  iobagi,  a  lăptăreselor  şi 
a  ciobanilor  care  lucrau  la  mici  ferme.  Nici  un  apologet  al  sclaviei  n-a  avut 
îndrăzneala  de  a  glorifica  soarta  sclavilor  agricoli  romani,  înlănţuiţi  şi  înghes-  {630} 
uiţi  cu  toţii  în  ergastulum ,  sau  pe  cea  a  negrilor  de  pe  plantaţiile  americane  de 
bumbac  şi  de  zahăr.19 

Abolirea  sclaviei  şi  a  servitutii  nu  poate  fi  atribuită  nici  învăţăturii  teolo¬ 
gilor  şi  moraliştilor,  nici  slăbiciunii  sau  generozităţii  stăpânilor  lor.  Printre 

19.  Margaret  Mitchell,  care  în  romanul  ei  de  mare  succes  Gone  With  the  Wind 
(New  York,  1936)  proslăveşte  sistemul  sclavagist  al  Sudului,  are  prudenţa  de  a  nu 
intra  în  detalii  despre  lucrătorii  de  pe  plantaţie  şi  preferă  să  insiste  asupra  condiţiilor 
servitorilor  casnici,  care  chiar  şi  în  propria  ei  relatare  apar  ca  o  elită  a  castei  din  care 
făceau  parte. 

propovăduitorii  religiei  şi  ai  eticii,  apărătorii  sclaviei  şi  adversarii  ei  erau  la  fel 
de  mulţi.20  Munca  sclavilor  a  dispărut  pentru  că  nu  putea  rezista  în  faţa  com¬ 
petiţiei  muncii  oamenilor  liberi;  neprofitabilitatea  este  cea  care  i-a  pecetluit 
soarta  în  economia  de  piaţă. 

Preţul  achitat  pentru  cumpărarea  unui  sclav  este  determinat  de  venitul  net 
anticipat  de  pe  urma  utilizării  lui  (atât  ca  muncitor,  cât  şi  ca  părinte  de  alţi 
sclavi),  exact  în  acelaşi  fel  în  care  preţul  achitat  pentru  o  vacă  este  determinat 
de  venitul  net  anticipat  de  pe  urma  utilizării  ei.  Proprietarul  unui  sclav  nu  câş¬ 
tigă  un  venit  special.  Pentru  el  nu  există  nici  o  primă  de  „exploatare”  provenită 
din  faptul  că  munca  sclavului  este  neremunerată  şi  că  preţul  de  piaţă  potenţial 
al  serviciilor  pe  care  le  furnizează  poate  fi  mai  mare  decât  costul  hrănirii,  adă- 
postirii  şi  păzirii  lui.  Cel  ce  cumpără  un  sclav  trebuie  să  includă  în  preţul  plătit 
aceste  economii,  atât  cât  pot  fi  ele  anticipate;  el  plăteşte  pentru  ele  integral, 
cu  rabatul  datorat  preferinţei  de  timp.  Indiferent  dacă  proprietarul  întrebuin¬ 
ţează  sclavul  în  propria  sa  gospodărie  sau  întreprindere,  sau  dacă  îi  închiriază 
serviciile  către  alţi  oameni,  el  nu  se  bucură  de  nici  un  avantaj  specific  de  pe 
urma  existenţei  instituţiei  sclavagismului.  Premiul  specific  îi  aparţine  integral 
vânătorului  de  sclavi,  adică  omului  care  îi  privează  pe  semenii  săi  liberi  de 
libertatea  lor  şi  îi  transformă  în  sclavi.  Desigur  însă,  profitabilitatea  afacerii 
vânătorului  de  sclavi  depinde  de  nivelul  preţurilor  pe  care  sunt  dispuşi  cum¬ 
părătorii  să  le  achite  pentru  achiziţionarea  de  sclavi.  Dacă  acestea  scad  sub 
nivelul  costurilor  de  funcţionare  şi  de  transport  suportate  în  întreprinderea 
vânătorii  de  sclavi,  atunci  afacerea  devine  nerentabilă  şi  trebuie  sistată. 

Aşadar,  niciodată  şi  nicăieri  nu  au  reuşit  întreprinderile  care  întrebuinţau 
munca  sclavilor  să  rivalizeze  cu  succes  pe  piaţă  cu  întreprinderile  care  în¬ 
trebuinţau  munca  oamenilor  liberi.  Munca  sclavilor  a  putut  fi  întrebuinţată 
dintotdeauna  numai  acolo  unde  nu  a  avut  de  suportat  competiţia  muncii  oa¬ 
menilor  liberi. 

Dacă  oamenii  sunt  trataţi  ca  nişte  vite,  atunci  nu  se  pot  stoarce  de  la  ei 
performanţe  superioare  celor  ale  vitelor.  Dar  în  cazul  acesta  devine  relevant 
faptul  că  oamenii  sunt  semnificativ  mai  puţin  puternici,  din  punct  de  vedere 
fizic,  decât  boii  şi  caii  -  şi  că  hrănirea  şi  paza  unui  sclav  este,  în  raport  cu 
beneficiile  culese,  mai  scumpă  decât  hrănirea  şi  paza  vitelor.  Când  sunt  tra- 
{631}  taţi  ca  vitele,  oamenii  aduc  un  venit  mai  redus  decât  animalele  domestice,  pe 
unitatea  de  cost  suportată  pentru  susţinerea  cotidiană  şi  pază.  Dacă  cerem 
unui  muncitor  care  nu  este  liber  performanţe  umane,  atunci  trebuie  să-i  fur¬ 
nizăm  stimulente  specific  umane.  Dacă  patronul  urmăreşte  să  obţină  produse 
calitativ  şi  cantitativ  superioare  acelora  a  căror  producţie  poate  fi  stoarsă  cu 
biciul,  atunci  trebuie  să-l  cointereseze  pe  lucrător  în  produsele  muncii  sale.  în 
loc  de  a  pedepsi  lenea  şi  indolenţa,  el  trebuie  să  recompenseze  hărnicia,  pri¬ 
ceperea  şi  bunăvoinţa.  Dar  orice  ar  încerca  în  această  direcţie,  el  nu  va  obţine 
niciodată  de  la  un  muncitor  lipsit  de  libertate,  adică  de  la  un  muncitor  care  nu 

20.  Referitor  la  doctrina  americană  pro-sclavagistă,  cf.  Charles  şi  Mary  Beard, 
The  Rise  of  American  Civilization,  1944,  1,  p.  703-710;  şi  C.E.  Merriam,^  History  of 
American  Politicul  Iheories,  New  York,  1924,  p.  227-251. 

culege  întregul  preţ  de  piaţă  al  contribuţiilor  sale,  o  performanţă  egală  cu  cea 
a  omului  liber,  adică  a  unui  om  angajat  pe  piaţa  neobstrucţionată  a  forţei  de 
muncă.  Limita  superioară  dincolo  de  care  este  imposibil  de  ridicat  calitatea  şi 
cantitatea  produselor  şi  a  serviciilor  furnizate  de  munca  sclavilor  şi  a  servilor 
este  cu  mult  inferioară  standardelor  muncii  oamenilor  liberi.  In  producerea 
articolelor  de  calitate  superioară,  o  întreprindere  care  întrebuinţează  munca 
aparent  ieftină  a  unor  oameni  înrobiţi  nu  va  putea  niciodată  rivaliza  cu  între¬ 
prinderile  care  întrebuinţează  munca  oamenilor  liberi.  Acesta  este  faptul  care 
a  determinat  dispariţia  tuturor  sistemelor  de  muncă  silnică. 

Instituţiile  sociale  de  pe  vremuri  transformaseră  întregi  ramuri  de  produc¬ 
ţie  în  rezervaţii  menţinute  exclusiv  pentru  ocuparea  mâinii  de  lucru  a  robilor 
şi  păzite  de  orice  rivalitate  a  întreprinzătorilor  care  lucrau  cu  oameni  liberi. 
De  aceea,  sclavia  şi  servitutea  au  devenit  trăsături  esenţiale  ale  unui  sistem 
rigid  de  caste,  care  nu  putea  fi  nici  abolit,  nici  modificat  prin  acţiuni  indi¬ 
viduale.  Oriunde  condiţiile  nu  erau  acestea,  înşişi  proprietarii  de  sclavi  luau 
măsuri  destinate  abolirii,  pas  cu  pas,  a  întregului  sistem  de  muncă  servilă.  Nu 
sentimentele  umanitare  şi  clemenţa  au  fost  cele  care  i-au  determinat  pe  cruzii 
şi  nemiloşii  stăpâni  de  sclavi  ai  Romei  antice  să  slăbească  legăturile  sclavilor 
lor,  ci  dorinţa  de  a  obţine  cel  mai  ridicat  câştig  posibil  din  exploatarea  pro¬ 
prietăţii  lor.  Ei  au  abandonat  sistemul  de  management  centralizat  şi  pe  scară 
mare  al  vastelor  latifundii  sau  întinderi  de  pământ  pe  care  le  deţineau  şi  i-au 
transformat  practic  pe  sclavi  în  arendaşi,  care-şi  cultivau  pe  cont  propriu  pă¬ 
mântul  arendat,  nemaidatorând  proprietarului  decât  fie  o  chirie,  fie  o  parte 
din  produsele  obţinute.  în  sfera  meşteşugurilor  de  procesare  şi  a  comerţului, 
sclavii  au  devenit  întreprinzători,  iar  venitul  lor ,peculium,  a  devenit  cvasi-pro- 
prietatea  lor  legală.  Sclavii  erau  eliberaţi  în  număr  mare,  deoarece  liberţii  le 
furnizau  foştilor  lor  proprietari,  deveniţi  acum  patronus,  servicii  mai  preţioase 
decât  acelea  care  se  pot  aştepta  de  la  un  sclav.  Aşadar,  eliberarea  nu  reprezenta 
un  act  de  mărinimie  sau  un  cadou  gratuit  oferit  de  proprietar.  Ea  reprezenta  o 
operaţiune  de  credit,  o  cumpărare  a  libertăţii  în  rate,  aşa-zicând.  Libertul  era 
ţinut  să-i  furnizeze  fostului  proprietar  anumite  plăţi  şi  servicii  vreme  de  mulţi 
ani,  sau  chiar  pe  durata  întregii  sale  vieţi.  în  plus,  acest  patronus  deţinea  o  serie 
de  drepturi  speciale,  de  moştenire  a  pământului  liberţilor  care  decedau.21 

O  dată  cu  dispariţia  atelierelor  şi  a  fermelor  care  întrebuinţau  munca  ro¬ 
bilor,  sclavagismul  a  încetat  de  a  mai  fi  un  sistem  de  producţie  şi  a  devenit 
un  privilegiu  politic  al  castei  aristocratice.  Seniorii  aveau  dreptul  la  anumite 
tributuri  în  natură  sau  în  bani  şi  la  anumite  servicii  din  partea  subordonaţilor 
lor;  în  plus,  copiii  servilor  aveau  obligaţia  să-i  servească  pe  stăpâni  o  anumită 
durată  de  timp,  ca  servitori  sau  ca  membri  în  suita  lor  militară.  Dar  ţăranii  şi 
artizanii,  nefavorizaţi  de  privilegii,  îşi  gestionau  fermele  şi  prăvăliile  pe  cont 
propriu  şi  pe  propriul  lor  risc.  Abia  după  ce  se  încheiau  procesele  lor  de  pro¬ 
ducţie  intervenea  seniorul  şi  pretindea  o  parte  din  beneficii. 

21.  Cf.  Ciccotti,  Le  Declin  de  l’esc/avage  antique,  Paris,  1910,  pp.  292  ff.;  Salvioli,  Le 
Capitalisme  dans  le  monde  antique,  Paris,  1906,  pp.  141  ff.;  Cairnes,  The  Slave  Power, 
London,  1862,  p.  234. 

Ulterior,  începând  din  secolul  al  xvi-lea,  oamenii  au  început  din  nou  să 
întrebuinţeze  munca  unor  lucrători  înrobiţi,  în  agricultură  şi,  uneori,  chiar 
în  cadrul  producţiei  industriale  pe  scară  mare.  In  coloniile  americane,  lucrul 
cu  sclavi  negri  a  devenit  metoda  standard  pe  plantaţii.  în  Europa  de  Est,  în 
Nord-Estul  Germaniei,  în  Boemia  şi  în  anexele  acesteia,  Moravia  şi  Silezia,  în 
Polonia,  în  Ţările  Baltice,  în  Rusia,  ca  şi  în  Ungaria  şi  anexele  ei,  agricultura 
pe  scară  mare  se  baza  pe  claca  neplătită  a  servilor.  Aceste  sisteme  de  muncă 
silnică  erau  deopotrivă  protejate  -  de  instituţii  politice  -  împotriva  compe¬ 
tiţiei  întreprinderilor  care  întrebuinţau  oameni  liberi.  Pe  plantaţiile  coloniale, 
costurile  ridicate  ale  imigrării  şi  lipsa  de  suficientă  protecţie  legală  şi  judiciară 
a  individului  împotriva  arbitrariului  funcţionarilor  statului  şi  al  aristocraţiei 
plantatorilor  împiedica  apariţia  unei  oferte  suficiente  de  mână  de  lucru  liberă 
şi  dezvoltarea  unei  clase  de  fermieri  independenţi.  în  Europa  de  Est,  sistemul 
de  castă  făcea  imposibilă  pătrunderea  din  afară  în  sfera  producţiei  agricole. 
Agricultura  pe  scară  mare  era  rezervată  membrilor  nobilimii.  Micile  gospo¬ 
dării  erau  rezervate  iobagilor  lipsiţi  de  libertate.  Dar  faptul  că  întreprinderile 
care  întrebuinţau  muncă  silnică  nu  ar  fi  fost  în  măsură  să  înfrunte  competiţia 
întreprinderilor  care  utilizau  lucrători  liberi  nu  a  fost  contestat  de  nimeni.  In 
această  privinţă,  consensul  autorilor  care  au  scris  despre  mersul  agriculturii  în 
secolul  al  optsprezecelea  şi  în  prima  parte  a  secolului  al  nouăsprezecelea  nu  a 
fost  mai  puţin  unanim  decât  acela  al  scriitorilor  care  au  scris  despre  proble¬ 
mele  agriculturii  în  Roma  antică.  însă  abolirea  sclaviei  şi  a  servitutii  nu  putea 
fi  efectuată  de  liberul  joc  al  sistemului  pieţei,  deoarece  instituţiile  politice  re- 
trăseseră  moşiile  nobilimii  şi  plantaţiile  din  regiunea  de  supremaţie  a  pieţei. 
Sclavia  şi  servitutea  au  fost  abolite  prin  acţiuni  politice  dictate  de  spiritul  mult 
calomniatei  ideologii  laissez  faire,  laissez passer. 

Astăzi,  omenirea  se  confruntă  din  nou  cu  tentative  de  înlocuire  cu  mun¬ 
ca  forţată  a  muncii  oamenilor  liberi,  care  îşi  vând  puterea  de  lucru  ca  pe  o 
„marfă”,  pe  piaţă.  Desigur,  lumea  îşi  imaginează  că  între  sarcinile  ce  le  revin 
tovarăşilor  din  comunitatea  socialistă  şi  cele  ale  sclavilor  sau  ale  servilor  există 
o  diferenţă  esenţială.  Sclavii  şi  servii,  se  spune,  trudeau  pentru  beneficiul  se¬ 
niorului  exploatator.  Dar  în  sistemul  socialist  produsele  muncii  sunt  destinate 
societăţii,  din  care  muncitorul  însuşi  face  parte.  în  cazul  acesta,  muncitorul 
{633}  munceşte  pentru  sine,  aşa  zicând.  Ceea  ce  trece  cu  vederea  acest  raţionament 
este  că  identificarea  tovarăşilor  individuali  şi  a  totalităţii  tuturor  tovarăşilor 
cu  entitatea  colectivă  care  încasează  produsele  întregii  munci  este  o  simplă 
ficţiune.  Dacă  obiectivele  urmărite  de  şefii  comunităţii  sunt  sau  nu  în  acord 
cu  dorinţele  şi  preferinţele  diverşilor  tovarăşi  este  relativ  lipsit  de  importanţă. 
Problema  principală  este  că  aportul  individului  la  avuţia  entităţii  colective  nu 
este  remunerat  sub  formă  de  salarii  determinate  de  piaţă.  Unei  comunităţi 
socialiste  îi  lipseşte  orice  mijloc  de  calcul  economic;  ea  nu  poate  determina 
separat  care  cote  din  volumul  total  de  bunuri  produse  trebuie  să  fie  atribu¬ 
ite  diverşilor  factori  complementari  de  producţie.  Cum  nu  poate  determina 
magnitudinea  contribuţiilor  pe  care  societatea  le  datorează  diverselor  eforturi 

individuale,  ea  nu  îi  poate  remunera  pe  muncitori  în  concordanţă  cu  valoarea 
prestaţiei  lor. 

Pentru  a  distinge  munca  liber  prestată  de  munca  silnică  nu  sunt  necesa¬ 
re  nici  un  fel  de  subtilităţi  metafizice  referitoare  la  esenţa  libertăţii  şi  a  silei. 

Putem  numi  muncă  liber  prestată  acel  tip  de  muncă  extroversivă,  nu  imediat 
gratificatoare,  pe  care  un  om  o  depune  fie  pentru  satisfacerea  directă  a  propri¬ 
ilor  sale  dorinţe,  fie  pentru  satisfacerea  lor  indirectă,  realizabilă  prin  cheltuirea 
sumei  câştigate  din  vânzarea  ei  pe  piaţă.  Munca  silnică  este  munca  depusă  sub 
presiunea  altor  incitative.  Dacă  cineva  ar  ridica  obiecţii  faţă  de  această  termi¬ 
nologie,  deoarece  întrebuinţarea  unor  cuvinte  ca  libertate  şi  silă  poate  evoca 
asocieri  cu  idei  contrare  cercetării  fără  patimă  a  problemelor  implicate,  atunci 
am  putea  la  fel  de  bine  alege  şi  alţi  termeni.  Putem  înlocui  expresia  muncă 
liberă  cu  simbolul  L,  iar  expresia  munca  silnică  prin  simbolul  S.  Problema 
fundamentală  nu  poate  fi  modificată  de  alegerea  termenilor.  Singurul  lucru 
care  contează  este  acesta:  ce  fel  de  motivaţie  îl  poate  stimula  pe  om  să  suporte 
dezutilitatea  muncii,  dacă  satisfacerea  propriilor  sale  dorinţe  nu  depinde  nici 
direct,  nici  indirect  -  în  vreo  măsură  apreciabilă  -  de  cantitatea  şi  calitatea 
propriei  sale  prestaţii? 

De  dragul  argumentaţiei,  să  presupunem  că  numeroşi  muncitori,  poate 
chiar  majoritatea  lor,  se  vor  strădui  de  bună  voie  să-şi  îndeplinească  zeloşi 
sarcinile  care  le-au  fost  încredinţate  de  către  superiori,  în  modul  cel  mai  adec¬ 
vat.  (Putem  trece  peste  faptul  că  determinarea  sarcinilor  care  li  se  vor  impune 
diverselor  persoane  ar  ridica  probleme  insolubile  în  calea  comunităţii  socia¬ 
liste.)  Dar  ce  să  le  facem  celor  care  sunt  indolenţi  şi  nepăsători  la  îndeplinirea 
datoriilor  impuse?  Singura  cale  care  ne  rămâne  este  să-i  pedepsim.  Superiorii 
lor  trebuie  să  fie  înzestraţi  cu  autoritatea  de  a  constata  delictul,  de  a  pronunţa 
o  judecată  despre  cauzele  ei  subiective  şi  de  a  stabili  o  pedeapsă  corespunză¬ 
toare.  Relaţiei  contractuale  i  se  substituie  o  relaţie  hegemonică.  Muncitorul 
devine  obiectul  puterii  discreţionare  a  superiorilor  săi,  fiind  subordonat  per¬ 
sonal  puterii  disciplinare  a  şefului  său. 

In  economia  de  piaţă,  muncitorul  îşi  vinde  serviciile  aşa  cum  alţi  oameni  {634} 
îşi  vând  mărfurile.  Patronul  nu  este  stăpânul  salariatului.  El  este  pur  şi  simplu 
cumpărătorul  unor  servicii,  pe  care  trebuie  să  le  achiziţioneze  la  preţul  pieţei. 
Bineînţeles  că  patronul  dispune  şi  el  de  anumite  libertăţi,  ca  orice  cumpără¬ 
tor.  Dar,  dacă  recurge  la  decizii  arbitrare  privind  angajarea  şi  disponibilizarea 
muncitorilor,  trebuie  să  suporte  costurile.  Un  patron  sau  un  angajat  căruia  i 
s-a  încredinţat  managementul  unui  departament  dintr-o  fabrică  sunt  liberi 
să  facă  discriminări  la  angajarea  muncitorilor,  să-i  concedieze  în  mod  arbitrar, 
sau  să  le  reducă  salariile  sub  ratele  pieţei.  Dar,  dacă  recurg  la  asemenea  acţiuni 
arbitrare,  ei  periclitează  profitabilitatea  propriei  întreprinderi,  respectiv  a  pro¬ 
priului  departament,  diminuându-şi  prin  aceasta  propriul  venit  şi  propria  po¬ 
ziţie  în  sistemul  economic.  în  economia  de  piaţă,  asemenea  capricii  îşi  atrag 
singure  pedeapsa.  Singura  protecţie  reală  şi  eficace  a  salariatului,  în  economia 
de  piaţă,  este  furnizată  de  jocul  factorilor  care  determină  formarea  preţuri- 

lor.  Piaţa  îl  face  pe  lucrător  independent  de  discreţia  arbitrară  a  patronului 
şi  a  asistenţilor  acestuia.  Muncitorii  nu  sunt  subordonaţi  decât  supremaţiei 
consumatorilor,  aşa  cum  sunt  şi  patronii  lor.  Determinând,  prin  cumpărare 
sau  abţinerea  de  la  a  cumpăra,  preţurile  produselor  şi  întrebuinţarea  dată  fac¬ 
torilor  de  producţie,  consumatorii  asignează  fiecărui  tip  de  muncă  preţul  său 
de  piaţă. 

Ceea  ce-1  face  pe  muncitor  să  fie  un  om  liber  este  tocmai  faptul  că  patronul, 
aflat  sub  presiunea  structurii  de  piaţă  a  preţurilor,  consideră  că  munca  este  o 
marfă,  un  instrument  pentru  obţinerea  de  profit.  Din  punctul  de  vedere  al 
patronului,  angajatul  nu  este  decât  un  om  care,  în  schimbul  unei  indemnizaţii 
în  bani,  îl  ajută  pe  el  să  câştige  bani.  Patronul  plăteşte  pentru  serviciile  furni¬ 
zate  şi  angajatul  le  execută  pentru  a  câştiga  un  salariu.  In  această  relaţie  dintre 
patron  şi  angajat  nu  se  pune  problema  de  favorizaţi  şi  defavorizaţi.  Angajatul 
nu-i  datorează  patronului  gratitudine;  el  îi  datorează  o  anumită  cantitate  de 
muncă,  de  un  anumit  tip  şi  de  o  anumită  calitate. 

Acesta  este  motivul  pentru  care,  în  economia  de  piaţă,  patronul  nu  are 
nevoie  de  puterea  de  a-şi  pedepsi  angajatul.  Toate  sistemele  de  producţie  ne¬ 
bazate  pe  piaţă  trebuie  să  le  asigura  celor  care  conduc  puterea  de  a-i  inocula 
muncitorului  lent  mai  mult  zel  şi  mai  multă  aplicaţie.  Deoarece  încarcerarea 
îl  retrage  pe  muncitor  din  slujba  lui,  sau  cel  puţin  reduce  considerabil  valoarea 
contribuţiei  sale,  pedeapsa  corporală  a  reprezentat  întotdeauna  mijlocul  con¬ 
sacrat  de  a-i  menţine  la  muncă  pe  sclavi  şi  pe  servi.  O  dată  cu  abolirea  muncii 
silnice  s-a  putut  renunţa  la  bici,  ca  mijloc  de  stimulare.  Biciuirea  era  simbolul 
muncii  silnice.  Membrii  unei  societăţi  de  piaţă  consideră  că  pedepsele  corpo¬ 
rale  sunt  inumane  şi  umilitoare,  în  aşa  măsură  încât  au  fost  abolite  şi  în  şcoli, 
în  codul  penal  şi  în  disciplina  militară. 

Cei  ce  cred  că  o  comunitate  socialistă  ar  putea  funcţiona  fără  constrângere 
şi  coerciţie  îndreptate  împotriva  muncitorilor  indolenţi,  fiindcă  toată  lumea 
îşi  va  face  spontan  datoria,  cad  victime  iluziilor  implicate  în  doctrina  anar¬ 
hismului. 


XXII.  FACTORII  DE  PRODUCŢIE  ORIGINARI  NON-UMANI 


i .  Observaţii  generale  privind  teoria  rentei 

A 

In  cadrul  teoriei  economice  ricardiene,  ideea  de  rentă  a  reprezen¬ 
tat  o  tentativă  de  elucidare  a  problemelor  pe  care  teoria  economică 
modernă  le  rezolvă  cu  ajutorul  analizei  bazate  pe  utilitatea  marginală. 1 
Privită  din  perspectiva  cunoştinţelor  de  care  dispunem  astăzi,  teoria  lui 
Ricardo  apare  ca  fiind  mai  degrabă  nesatisfăcătoare;  este  indiscutabil 
că  metoda  valorii  subiective  este  cu  mult  superioară.  Cu  toate  acestea, 
renumele  teoriei  rentei  este  binemeritat;  grija  cu  care  a  fost  ea  dezvol¬ 
tată,  de  la  primele  formulări  şi  până  la  finalizare,  n-a  rămas  nerăsplătită. 

Nu  există  nici  un  motiv  ca  istoria  gândirii  economice  să  se  simtă  ruşi¬ 
nată  de  teoria  rentei.2 

Faptul  că  bucăţile  de  pământ  de  diferite  calităţi  şi  fertilităţi,  aşadar, 
care  aduc  venituri  diferite  pe  unitatea  de  input,  sunt  evaluate  diferit 
nu  ridică  nici  o  problemă  specială  pentru  teoria  economică  modernă, 
în  măsura  în  care  teoria  lui  Ricardo  se  referă  la  gradarea  valorilor  şi 
a  estimărilor  bucăţilor  de  pământ,  ea  este  integral  conţinută  în  teo¬ 
ria  modernă  a  preţurilor  factorilor  de  producţie.  Nu  conţinutul  teoriei 
rentelor  este  criticabil,  ci  poziţia  excepţională  care  i-a  fost  atribuită, 
în  ansamblul  sistemului  economic.  Renta  diferenţiată  reprezintă  un 
fenomen  general  şi  nu  se  limitează  la  determinarea  preţurilor  pămân¬ 
tului.  Distincţia  sofisticată  dintre  „rente”  şi  „cvasi-rente”  este  nefondată. 
Pământul  şi  serviciile  pe  care  le  furnizează  el  sunt  analizate  în  aceeaşi 
manieră  ca  şi  alţi  factori  de  producţie  şi  serviciile  lor.  Posesia  unui 
echipament  mai  bun  aduce  o  „rentă”,  în  comparaţie  cu  veniturile  aduse 
de  echipamentele  mai  puţin  adecvate,  care  trebuie  să  fi  utilizate  din  ca¬ 
uza  ofertei  insuficiente  de  echipamente  mai  adecvate.  Lucrătorul  mai 
capabil  şi  mai  zelos  câştigă  o  „rentă”  în  comparaţie  cu  salariul  realizat 
de  rivalii  săi  mai  puţin  calificaţi  şi  mai  puţin  harnici. 

Problemele  pe  care  era  ţinut  să  le  rezolve  conceptul  de  rentă  se  dato¬ 
rau,  în  cea  mai  mare  parte,  întrebuinţării  unei  terminologii  inadecvate.  {636} 
Noţiunile  de  ordin  general  întrebuinţate  în  limbajul  cotidian  şi  în  mo- 

1.  Era,  după  cum  spune  Fetter  ( Encyclopaedia  of  the  Social  Sciences,  xm,  291),  „o 
teorie  a  utilităţii  marginale  bălmăjită”. 

2.  Cf.  Amonn,  Ricardo  als  Begriinder  der  theoretischen  Nationalokonomie,]e.na.,  1924, 

dul  de  a  gândi  al  lumii  nu  au  fost  alcătuite  ţinând  seama  de  cerinţele 
investigaţiilor  praxeologice  şi  economice.  Primii  economişti  au  pro¬ 
cedat  greşit  adoptându-le  fără  scrupule  şi  fără  ezitări.  Numai  dacă  ne 
cramponăm  în  mod  naiv  de  întrebuinţarea  unor  termeni  generici,  ca 
pământul  sau  munca ,  ne  poate  surprinde  faptul  că  pământul  şi  munca 
sunt  evaluate  şi  estimate  în  mod  diferit.  Pentru  cercetătorul  care  nu  se 
lasă  păcălit  de  simpla  întrebuinţare  a  cuvintelor,  ci  priveşte  la  relevanţa 
factorului  de  producţie  pentru  satisfacerea  dorinţelor  omului,  este  de  la 
sine  înţeles  că  serviciile  diferite  sunt  evaluate  şi  estimate  în  mod  diferit. 

Teoria  modernă  a  valorii  şi  a  preţurilor  nu  se  bazează  pe  clasifica¬ 
rea  factorilor  de  producţie  în  categoriile  de  pământ ,  capital  şi  muncă. 
Distincţia  ei  fundamentală  este  între  bunurile  de  ordin  superior  şi  cele 
de  ordin  inferior,  între  bunurile  de  producţie  şi  cele  de  consum.  Atunci 
când,  în  ansamblul  factorilor  de  producţie,  distinge  între  factorii  ori¬ 
ginari  (furnizaţi  de  natură)  şi  factorii  de  producţie  produşi  (produsele 
intermediare)  şi,  mai  departe,  în  cadrul  clasei  factorilor  originari,  între 
factorii  non-umani  (externi)  şi  cei  umani  (munca),  teoria  modernă  nu 
face  o  excepţie  de  la  uniformitatea  raţionamentelor  sale  referitoare  la 
determinarea  preţurilor  factorilor  de  producţie.  Legea  care  guvernea¬ 
ză  determinarea  preţurilor  factorilor  de  producţie  este  aceeaşi  pentru 
toate  clasele  şi  specimenele  acestor  factori.  Faptul  că  diferitele  servicii 
furnizate  de  asemenea  factori  sunt  evaluate,  estimate  şi  luate  în  calcul 
în  mod  diferit  nu-i  poate  surprinde  decât  pe  cei  care  nu  observă  aceste 
diferenţe,  care  ţin  de  capacitatea  de  a  furniza  servicii  (serviceableness). 
Celui  ce  este  orb  faţă  de  meritele  unei  picturi  i  se  poate  părea  ciudat 
că  printre  colecţionari  se  plăteşte  mai  mult  pentru  un  Velasquez  de¬ 
cât  pentru  picturile  unui  artist  mai  puţin  înzestrat;  pentru  connaisseur, 
lucrul  este  de  la  sine  înţeles.  Fermierul  nu  este  surprins  de  faptul  că, 
pentru  pământul  mai  fertil,  cumpărătorii  plătesc  preţuri  mai  ridica¬ 
te  şi  arendaşii  arende  mai  ridicate,  decât  pentru  pământul  mai  puţin 
fertil.  Singurul  motiv  care-i  făcea  pe  vechii  economişti  să  fie  surprinşi 
de  lucrul  acesta  era  că  ei  operau  cu  termenul  generic  de  pământ ,  care 
neglijează  diferenţele  de  productivitate. 

Cel  mai  mare  merit  al  teoriei  ricardiene  a  rentelor  este  recunoaşte¬ 
rea  faptului  că  pământul  marginal  nu  aduce  nici  o  rentă.  De  la  această 
observaţie  nu  mai  este  decât  un  pas  până  la  descoperirea  principiului 
evaluărilor  subiective.  Numai  că,  orbiţi  de  noţiunea  de  cost  real ,  nici 
economiştii  clasici  şi  nici  epigonii  lor  nu  au  făcut  acest  pas. 

în  vreme  ce  conceptul  de  rentă  diferenţiată  poate  fi,  în  general,  adop¬ 
tat  de  către  teoria  valorii  subiective,  al  doilea  concept  de  rentă  provenit 
din  teoria  economică  ricardiană  -  anume  conceptul  de  rentă  reziduală 

-  trebuie  respins  cu  totul.  Această  idee  de  drept  rezidual  se  bazează 
pe  noţiunea  de  costuri  reale  sau  fizice ,  care  nu  are  nici  un  sens  în  ca¬ 
drul  explicaţiei  moderne  a  preţurilor  factorilor  de  producţie.  Motivul 
pentru  care  preţul  vinului  de  Burgundia  este  mai  ridicat  decât  cel  al 
vinului  Chianti  nu  este  că  viile  din  Burgundia  au  preţuri  mai  ridicate 
decât  cele  din  Toscana.  Lanţul  cauzal  este  invers  orientat.  Pentru  mo¬ 
tivul  că  oamenii  sunt  dispuşi  să  suporte  preţuri  mai  mari  pentru  vinul 
de  Burgundia  decât  pentru  Chianti,  cultivatorii  de  vie  sunt  dispuşi  să 
plătească  preţuri  mai  ridicate  pentru  viile  din  Burgundia,  decât  pentru 
cele  din  Toscana. 

In  ochii  contabilului,  profiturile  apar  ca  o  parte  rămasă  după  ce  s-au 
achitat  toate  costurile  de  producţie.  In  economia  uniform  repetitivă  nu 
poate  apărea  niciodată  un  asemenea  surplus  al  preţurilor  produselor 
faţă  de  costuri.  In  economia  aflată  în  schimbare,  pot  apărea  diferenţe 
între  preţurile  produselor  şi  suma  preţurilor  pe  care  le-a  suportat  între¬ 
prinzătorul  pentru  achiziţionarea  factorilor  complementari  de  produc¬ 
ţie  plus  dobânda  pe  capitalul  investit,  atât  pozitive,  cât  şi  negative,  adi¬ 
că  atât  ca  profituri,  cât  şi  ca  pierderi.  Diferenţele  acestea  se  datorează 
schimbărilor  care  afectează  preţurile  produselor  în  intervalul  respectiv 
de  timp.  Cel  ce  reuşeşte  să  anticipeze  aceste  schimbări,  care  survin  în 
timp,  mai  bine  decât  alţii  şi  acţionează  în  consecinţă  culege  profituri. 
Cel  ce  dă  greş  în  eforturile  sale  de  a-şi  ajusta  activităţile  antreprenoria- 
le  la  configuraţia  viitoare  a  pieţei  este  penalizat,  suferind  pierderi. 

Principala  deficienţă  a  teoriei  economice  ricardiene  a  fost  că  era 
o  teorie  a  distribuţiei  unui  produs  total  al  eforturilor  conjugate  ale 
întregii  ţări.  Asemenea  celorlalţi  reprezentanţi  ai  teoriei  economice 
clasice,  Ricardo  n-a  reuşit  să  se  elibereze  de  imaginea  mercantilistă 
a  „Economiei  Naţionale”  ( Volkswirtschaft ).  In  cadrul  gândirii  sale,  pro¬ 
blema  determinării  preţurilor  era  subordonată  problemei  distribuţiei 
avuţiei.  Caracterizarea  obişnuită  a  filosofiei  sale  economice,  ca  fiind  „a 
claselor  manufacturiere  de  mijloc  din  Anglia  contemporană”3  trece  pe 
alături  de  problemă.  Aceşti  oameni  de  afaceri  englezi  de  la  începutul 
secolului  al  xix-lea  nu  erau  interesaţi  de  produsul  total  al  industriei, 
sau  de  distribuţia  sa.  Ei  se  orientau  după  scopul  realizării  de  profituri 
şi  al  evitării  pierderilor. 

Teoria  economică  clasică  a  greşit  atribuind  pământului  un  loc  aparte, 
în  cadrul  schemei  sale  conceptuale.  Pământul  este,  din  punct  de  vedere 
economic,  un  factor  de  producţie  şi  legile  care  guvernează  formarea 
preţurilor  pământului  sunt  aceleaşi  cu  cele  care  determină  formarea 
preţurilor  celorlalţi  factori  de  producţie.  Toate  specificităţile  doctrine- 

3.  Cf.,  de  exemplu,  History  of  Economic  Thought,  ed.  rev.  New  York,  ig27,p.  275. 

lor  economice  care  privesc  pământul  se  referă  la  anumite  specificităţi 
ale  datelor  care  intervin. 

2.  Relevanţa  factorului  timp  pentru 
întrebuinţarea  pământului 

Punctul  de  pornire  al  doctrinelor  economice  privitoare  la  pământ  este 
distincţia  dintre  două  clase  de  factori  de  producţie  originari,  anume 
între  factorii  umani  şi  cei  non-umani.  Deoarece  utilizarea  factorilor 
{638}  non-umani  este,  de  regulă,  legată  de  capacitatea  de  a  utiliza  o  bucată 
de  pământ,  atunci  când  vorbim  despre  ei  îi  numim  pământ.4 

Pentru  a  analiza  problemele  economice  referitoare  la  pământ,  adi¬ 
că  factorii  originari  de  producţie  non-umani,  trebuie  să  distingem  net 
între  punctul  de  vedere  praxeologic  şi  cel  cosmologic.  Poate  fi  normal 
pentru  cosmologie  să  vorbească  despre  permanenţă  şi  despre  conser¬ 
varea  masei  şi  a  energiei,  în  cadrul  studiilor  consacrate  de  ea  eveni¬ 
mentelor  cosmice.  Dacă  facem  o  comparaţie  a  orbitei  în  cadrul  căreia 
acţiunea  umană  are  capacitatea  de  a  afecta  condiţiile  de  mediu  natural 
ale  vieţii  umane,  cu  funcţionarea  entităţilor  naturale,  putem  spune  că 
puterile  naturale  sunt  indestructibile  şi  permanente,  sau  -  mai  pre¬ 
cis  -  sunt  la  adăpost  de  distrugeri  provocate  de  acţiunea  umană.  Pe 
duratele  marilor  intervale  de  timp  la  care  se  referă  cosmologia,  erozi¬ 
unea  solului  (în  cea  mai  largă  accepţiune  a  termenului)  la  intensităţi 
comparabile  cu  cele  provocate  de  intervenţia  umană  este  lipsită  de  im¬ 
portanţă.  Nimeni  nu  ştie  astăzi  dacă,  în  milioane  de  ani,  deserturile  şi 
solul  sterp  nu  vor  fi  transformate  de  schimbările  cosmice  în  pământ 
care,  din  punctul  de  vedere  al  cunoştinţelor  noastre  actuale,  va  trebui 
considerat  extrem  de  fertil,  sau  dacă  cele  mai  luxuriante  grădini  tropi¬ 
cale  nu  vor  fi  transformate  în  pământ  steril.  Tocmai  pentru  că  nimeni 
nu  poate  anticipa  asemenea  schimbări,  nici  nu  se  poate  lansa  nimeni  în 
influenţarea  evenimentelor  cosmice  care  le-ar  putea  eventual  produce, 
este  de  prisos  să  facem  speculaţii  despre  ele  când  analizăm  problemele 
acţiunii  umane.5 

Ştiinţele  naturale  pot  afirma  că  acele  puteri  ale  solului  care  condiţi¬ 
onează  capacitatea  sa  de  a  furniza  servicii  pentru  silvicultură,  creşterea 
de  vite,  agricultură  şi  utilizarea  apei  se  regenerează  periodic.  Poate  fi 
adevărat  că  până  şi  demersurile  umane  deliberat  orientate  spre  devas- 

4.  Prevederile  legale  referitoare  la  separarea  drepturilor  la  vânătoare,  pescuit  şi  ex¬ 
tragerea  de  minerale  din  depozite,  de  alte  drepturi  ale  proprietarului  unei  bucăţi  de 
pământ,  nu  sunt  relevante  pentru  catalactică.  Termenul  de  „pământ”,  aşa  cum  este  el 
utilizat  în  catalactică,  include  şi  întinderile  de  ape. 

5.  Astfel,  problema  entropiei  se  situează,  de  asemenea,  în  afara  sferei  raţionamen¬ 
telor  praxeologice. 

tarea  cea  mai  severă  a  capacităţilor  productive  ale  crustei  terestre  nu 
pot  reuşi  decât,  cel  mult,  pe  mici  fragmente  ale  ei.  Dar,  în  fond,  lucru¬ 
rile  acestea  nu  contează  pentru  acţiunea  umană.  Regenerarea  periodică 
a  puterilor  productive  ale  solului  nu  este  un  dat  rigid,  care  să-l  pună 
pe  om  în  faţa  unei  situaţii  unic  determinate.  Solul  poate  fi  întrebuinţat 
astfel  încât  această  regenerare  să  fie  încetinită  şi  amânată,  sau  astfel 
încât  puterea  productivă  a  solului  fie  să  dispară  cu  totul  pentru  un 
anumit  interval  de  timp,  fie  să  nu  poată  fi  restaurată  decât  cu  ajutorul 
unui  input  considerabil  de  capital  şi  de  muncă.  Privitor  la  utilizarea 
pământului,  omul  trebuie  să  aleagă  între  multiple  metode,  care  dife¬ 
ră  unele  de  altele,  din  perspectiva  prezervării  şi  a  regenerării  puterii 
sale  productive.  Nu  mai  puţin  decât  în  orice  altă  ramură  productivă, 
factorul  timp  intervine  şi  el  în  planificarea  vânatului,  a  pescuitului,  a  {639} 
păşunatului,  a  creşterii  de  vite,  a  culturilor  de  plante,  a  silviculturii  şi  a 
utilizării  apei.  Şi  în  acest  caz  omul  trebuie  să  aleagă  între  satisfacerea 
nevoilor  în  perioade  mai  apropiate  sau  mai  îndepărtate  din  viitor.  Şi  în 
acest  caz  fenomenul  dobânzii  originare,  ce  intervine  în  fiecare  acţiune 
umană,  joacă  un  rol  decisiv. 

Există  condiţii  instituţionale  ce  determină  persoanele  implicate  să 
prefere  satisfacţia  în  viitorul  mai  apropiat  şi  să  nesocotească  complet, 
sau  aproape  complet,  satisfacţia  în  viitorul  mai  îndepărtat.  Dacă,  pe 
de  o  parte,  solul  nu  se  află  în  proprietate  privată  şi,  pe  de  altă  parte, 
toţi  oamenii,  sau  anumiţi  oameni,  favorizaţi  de  privilegii  speciale,  sau 
de  starea  specifică  de  fapt,  sunt  liberi  să-l  întrebuinţeze  temporar  în 
propriul  lor  beneficiu,  atunci  viitorului  nu  i  se  acordă  nici  o  atenţie. 

Acelaşi  lucru  se  întâmplă  atunci  când  proprietarul  anticipează  că  va  fi 
expropriat  într-un  viitor  nu  prea  îndepărtat.  în  ambele  cazuri,  actorii 
nu  urmăresc  decât  să  stoarcă  cel  mai  mult  cu  putinţă  pentru  avantajul 
lor  imediat.  Ei  nu  se  preocupă  de  consecinţele  mai  îndepărtate  ale  me¬ 
todelor  lor  de  exploatare.  Pentru  ei  ziua  de  mâine  nu  contează.  Istoria 
industriilor  forestiere,  a  vânatului  şi  a  pescuitului  furnizează  experienţe 
ilustrative  din  plin;  însă  numeroase  exemple  pot  fi  găsite  şi  în  alte  ra¬ 
muri  ale  utilizării  solului. 

Din  punctul  de  vedere  al  ştiinţelor  naturale,  menţinerea  bunurilor 
de  capital  şi  prezervarea  puterilor  solului  aparţin  unor  categorii  com¬ 
plet  diferite.  Mai  devreme  sau  mai  târziu,  factorii  de  producţie  produşi 
dispar  cu  totul,  în  cursul  desfăşurării  proceselor  de  producţie,  trans- 
formându-se  gradual  în  bunuri  de  consum,  care  apoi  sunt  consuma¬ 
te.  Dacă  omul  nu  doreşte  ca  rezultatele  economisirii  şi  acumulării  de 
capital  din  trecut  să  dispară,  el  trebuie  să  producă  -  în  afara  bunurilor 
de  consum  -  şi  volumul  de  bunuri  de  capital  necesar  pentru  înlocuirea 

bunurilor  de  capital  uzate.  Dacă  neglijează  lucrul  acesta,  s-ar  putea 
spune  că,  în  cele  din  urmă,  va  consuma  bunurile  de  capital.  El  sacrifică 
viitorul  prezentului;  astăzi  el  trăieşte  în  lux,  şi  mâine  va  trăi  în  lipsuri. 

Dar,  ni  se  spune  adesea,  lucrurile  stau  altfel  cu  puterile  solului. 
Acestea  nu  pot  fi  consumate.  Dar  afirmaţia  aceasta  nu  are  sens  decât 
din  punctul  de  vedere  al  geologiei.  Insă  din  punct  de  vedere  geologic 
am  putea  -  şi  ar  trebui  -  să  negăm  nu  mai  puţin  ritos  şi  că  se  pot 
„mânca”  echipamente  industriale,  sau  o  cale  ferată.  Pietrişul  şi  bolovanii 
din  substructura  căii  ferate  şi  fierul  şi  oţelul  din  şine,  din  poduri,  din 
maşini  şi  din  motoare,  nu  dispar  din  punct  de  vedere  cosmic.  Numai 
din  punct  de  vedere  praxeologic  se  poate  vorbi  de  consumul  lor,  de 
faptul  că  o  unealtă,  o  cale  ferată,  sau  o  fabrică  de  oţel  „se  mănâncă”. 
Din  aceeaşi  perspectivă  economică  vorbim  şi  despre  consumul  pute¬ 
rilor  productive  ale  solului.  în  industriile  forestiere,  în  agricultură  şi 
{640}  în  utilizarea  apei,  puterile  acestea  sunt  întrebuinţate  în  acelaşi  fel  ca  şi 
ceilalţi  factori  de  producţie.  Şi  în  raport  cu  puterile  solului  actorii  tre¬ 
buie  să  aleagă  între  procese  de  producţie  care  aduc  un  output  mai  mare 
în  dauna  productivităţii  din  perioadele  mai  îndepărtate  şi,  respectiv, 
procese  care  nu  impietează  productivitatea  fizică  viitoare.  Este  posibil 
să  se  extragă  atât  de  mult  din  pământ,  încât  utilizarea  sa  ulterioară  să 
aducă  venituri  mai  mici  (pe  unitatea  cantitativă  de  capital  şi  muncă 
întrebuinţată),  sau  să  nu  aducă,  practic,  nici  un  venit. 

Este  adevărat  că  există  limite  fizice  care  îngrădesc  puterile  devasta¬ 
toare  ale  omului.  (Aceste  limite  vor  fi  mai  rapid  atinse  în  silvicultură, 
vânătoare  şi  pescuit,  decât  în  cultivarea  solului.)  Dar  această  împreju¬ 
rare  nu  determină  decât  diferenţe  cantitative  -  şi  nu  calitative  -  între 
decumularea  de  capital  şi  eroziunea  solului. 

Ricardo  numeşte  puterile  solului  „originare  şi  indestructibile”.6  Dar 
teoria  economică  modernă  trebuie  să  accentueze  faptul  că  procesele 
de  evaluare  şi  de  estimare  nu  fac  deosebiri  între  factorii  de  producţie 
originari  şi  cei  produşi  şi  că  indestructibilitatea  cosmologică  a  masei  şi 
a  energiei,  indiferent  care  ar  fi  semnificaţia  ei,  nu  implică  un  caracter 
radical  diferit  în  ce  priveşte  utilizarea  pământului,  faţă  de  alte  ramuri 
productive. 


3 .  Pământul  submarginal 

Serviciile  pe  care  o  anumită  bucată  de  pământ  le  poate  furniza  în  cur¬ 
sul  unei  anumite  perioade  de  timp  sunt  limitate.  Dacă  ar  fi  nelimita¬ 
te,  omul  nu  ar  considera  pământul  un  factor  de  producţie  şi  un  bun 


6.  Ricardo,  Principles  of  Politicul  Economy  and  Taxation,  p.  34. 

economic.  Pe  de  altă  parte,  cantitatea  de  pământ  este  atât  de  mare, 
natura  este  atât  de  darnică,  încât  pământul  încă  mai  este  abundent. 

De  aceea  nu  sunt  utilizate  decât  cele  mai  productive  bucăţi  de  pământ. 

Există  pământ  pe  care  oamenii  îl  consideră  -  fie  din  punctul  de  vedere 
al  productivităţii  sale  fizice,  fie  din  cel  al  localizării  -  insuficient  de 
bun  pentru  a  fi  cultivat.  In  consecinţă,  solul  marginal  -  adică  cel  mai 
puţin  bun  pământ  cultivat  -  nu  aduce  nici  o  rentă  în  sens  ricardian.7 
Pământul  submarginal  ar  fi  considerat  în  întregime  lipsit  de  valoare, 
dacă  nimeni  nu  l-ar  estima  pozitiv,  pe  baza  anticipării  utilizărilor  ce  i 
se  vor  da  în  viitor.8 

Faptul  că  economia  de  piaţă  nu  produce  o  ofertă  mai  mare  de  pro¬ 
duse  agricole  se  datorează  rarităţii  capitalului  şi  a  muncii  -  şi  nu  rari-  {641} 
tăţii  pământului  cultivabil.  O  augmentare  a  suprafeţei  de  pământ  cul- 
tivabil  n-ar  determina  -  ceteris  paribus  -  o  creştere  a  ofertei  de  cereale 
şi  de  carne,  decât  dacă  fertilitatea  pământului  suplimentar  ar  depăşi-o 
pe  cea  a  pământului  marginal  cultivat  deja  în  prealabil.  Pe  de  altă  parte, 
oferta  de  produse  agricole  ar  fi  sporită  de  orice  creştere  a  cantităţii  de 
muncă  şi  de  pământ  disponibile,  admiţând  că  nici  o  altă  întrebuinţare 
a  cantităţii  suplimentare  de  capital  şi  de  muncă  nu  ar  fi  considerată  de 
consumatori  mai  adecvată  pentru  a  le  satisface  cele  mai  intense  nevoi.9 

Substanţele  minerale  folositoare  conţinute  în  sol  sunt  cantitativ  li¬ 
mitate.  Este  adevărat  că  unele  dintre  ele  sunt  produsele  unor  procese 
naturale,  care  se  desfăşoară  în  continuare  şi  sporesc  depozitele  existen¬ 
te.  Dar  lentoarea  şi  durata  acestor  procese  le  fac  să  fie  nesemnificative 
pentru  acţiunea  umană.  Omul  trebuie  să  ţină  seama  că  depozitele  exis¬ 
tente  din  aceste  minerale  sunt  limitate.  Fiecare  mină  şi  fiecare  sursă  de 
petrol  în  parte  sunt  epuizabile;  multe  dintre  ele  au  fost  deja  epuizate. 

Putem  spera  că  se  vor  descoperi  noi  depozite  şi  că  se  vor  descoperi 
proceduri  tehnologice  care  să  facă  posibilă  utilizarea  depozitelor  care 
astăzi  nu  pot  fi  exploatate  deloc,  sau  pot  fi  exploatate  doar  la  costuri 
prohibitive.  Putem,  de  asemenea,  presupune  că  dezvoltarea  în  continu¬ 
are  a  cunoştinţelor  tehnologice  va  permite  generaţiilor  viitoare  să  în¬ 
trebuinţeze  substanţe  ce  nu  pot  fi  întrebuinţate  azi.  Dar  toate  lucrurile 
acestea  sunt  irelevante  pentru  orientarea  mineritului  şi  a  extragerilor 

7.  Există  regiuni  în  care  practic  toate  parcelele  de  pământ  sunt  cultivate,  sau  altmin¬ 
teri  utilizate.  Dar  aceasta  este  consecinţa  condiţiilor  instituţionale,  care  împiedică  ac¬ 
cesul  locuitorilor  acestor  regiuni  spre  pământul  mai  fertil  neutilizat. 

8.  Estimarea  anticipativă  a  unei  bucăţi  de  pământ  nu  trebuie  confundată  cu  aceea  a 
îmbunătăţirilor,  adică  a  rezultatelor  imobile  şi  inconvertibile  ale  investiţiilor  de  capital 
şi  de  muncă,  care  îi  facilitează  utilizarea  şi  care  augmentează  outputurile  viitoare  pe 
unitatea  de  inputuri  curente  şi  viitoare. 

9.  Observaţiile  acestea  se  referă,  bineînţeles,  numai  la  situaţiile  în  care  nu  există 
bariere  instituţionale  în  calea  mobilităţii  capitalului  sau  a  muncii. 

de  petrol  din  prezent.  Depozitele  de  substanţe  minerale  şi  exploata¬ 
rea  lor  nu  se  caracterizează  prin  elemente  de  factură  să  imprime  o 
notă  distinctivă  acţiunii  umane  care  se  ocupă  cu  ele.  Din  perspectiva 
catalacticii,  distincţia  între  pământul  întrebuinţat  în  agricultură  şi  cel 
utilizat  în  minerit  nu  este  decât  o  distincţie  privitoare  la  datele  acţiunii 
umane. 

Cu  toate  că  stocurile  disponibile  din  aceste  substanţe  minerale  sunt 
limitate  şi  cu  toate  că,  din  punct  de  vedere  academic,  ne  putem  pre¬ 
ocupa  de  posibilitatea  ca  ele  să  se  epuizeze  complet  într-o  zi,  oame¬ 
nii  care  acţionează  nu  privesc  aceste  depozite  ca  fiind  rigid  limitate. 
Activităţile  lor  ţin  seama  de  faptul  că  anumite  mine  şi  zăcăminte  se 
vor  epuiza,  dar  ei  nu  se  interesează  de  faptul  că  la  o  dată  necunoscută 
din  viitor  s-ar  putea  să  se  epuizeze  toate  depozitele  din  anumite  mi¬ 
nerale.  Intr-adevăr,  din  perspectiva  acţiunii  desfăşurate  astăzi,  oferta 
de  asemenea  substanţe  pare  a  fi  atât  de  abundentă,  încât  nimeni  nu 
se  lansează  în  exploatarea  tuturor  depozitelor  respective,  la  întreaga 
capacitate  pe  care  ar  permite-o  situaţia  actuală  a  cunoştinţelor  teh¬ 
nologice.  Minele  nu  sunt  exploatate  decât  atâta  vreme  cât  nu  există  o 
întrebuinţare  mai  urgentă  pentru  cantităţile  necesare  de  capital  şi  de 
muncă.  Din  acest  motiv  există  depozite  submarginale,  care  nu  sunt 
{642}  utilizate  deloc.  In  toate  minele  exploatate,  amploarea  producţiei  este 
determinată  de  relaţia  dintre  preţurile  produselor  şi  cele  ale  factorilor 
de  producţie  nespecifici  care  sunt  necesari. 

4.  Pământul  ca  spaţiu  ocupat 

Utilizarea  pământului  în  vederea  construcţiei  de  reşedinţe  umane,  de 
ateliere  şi  de  mijloace  de  transport  implică  retragerea  suprafeţelor  re¬ 
spective  de  pământ  de  la  alte  întrebuinţări. 

Nu  este  necesar  să  ne  ocupăm  aici  de  locul  deosebit  pe  care  teoriile 
mai  vechi  îl  atribuiau  rentelor  din  spaţiul  urban.  Nu  este  nimic  excep¬ 
ţional  în  faptul  că  oamenii  sunt  dispuşi  să  achite  preţuri  mai  ridicate 
pentru  pământul  pe  care  îl  preferă,  în  vederea  construirii  de  locuinţe, 
decât  pentru  cel  pe  care  îl  apreciază  mai  puţin.  Este  un  fapt  că,  atunci 
când  construiesc  ateliere,  depozite  şi  depouri  feroviare,  oamenii  preferă 
locaţiile  care  diminuează  costurile  transportului  şi  că  sunt  gata  să  plă¬ 
tească  preţuri  mai  mari  pentru  astfel  de  parcele  de  pământ,  corespun¬ 
zător  economiilor  pe  care  le  anticipează. 

Pământul  este  de  asemenea  întrebuinţat  pentru  spaţii  de  recreere 
şi  pentru  grădini,  pentru  parcuri  şi  pentru  ca  doritorii  să  se  bucure  de 
măreţia  şi  frumuseţea  naturii.  O  dată  cu  dezvoltarea  dragostei  de  na- 

tură,  această  particularitate  foarte  caracteristică  a  mentalităţii  „burghe¬ 
ze”,  cererea  pentru  astfel  de  satisfacţii  a  crescut  enorm.  Solul  înaltelor 
lanţuri  muntoase,  considerat  pe  vremuri  doar  o  pustietate  stearpă  de 
stânci  şi  de  gheţari,  este  astăzi  foarte  apreciat,  ca  fiind  izvorul  celor  mai 
selecte  plăceri. 

Din  vremuri  imemoriale,  accesul  spre  aceste  locuri  a  fost  liber  pen¬ 
tru  toată  lumea.  Chiar  dacă  pământul  este  în  proprietatea  unor  persoa¬ 
ne  individuale,  de  regulă  proprietarii  n-au  dreptul  să  interzică  accesul 
turiştilor  şi  alpiniştilor,  sau  să  solicite  taxe  de  acces.  Oricine  are  ocazia 
să  viziteze  aceste  regiuni  are  dreptul  să  se  bucure  de  toată  grandoarea 
lor  -  şi  să  le  considere,  aşa-zicând,  ale  sale.  Proprietarul  nominal  nu 
culege  nici  un  avantaj  de  pe  urma  satisfacţiei  pe  care  o  dă  proprietatea 
sa  vizitatorilor.  Dar  această  împrejurare  nu  schimbă  faptul  că  pământul 
respectiv  serveşte  bunăstării  oamenilor  şi  este  apreciat  în  consecinţă. 
Pământul  este  obiectul  unei  înlesniri,  care  le  dă  dreptul  tuturor  oame¬ 
nilor  să-l  traverseze  şi  să  campeze  pe  el.  Deoarece  nici  o  altă  întrebu¬ 
inţare  a  terenului  respectiv  nu  este  posibilă,  această  servitute  epuizează 
complet  toate  avantajele  pe  care  proprietarul  le-ar  putea  culege  de  pe 
urma  statutului  său.  Deoarece  serviciile  specifice  pe  care  le  pot  furni¬ 
za  aceste  stânci  şi  aceşti  gheţari  sunt  practic  inepuizabile,  ele  nefiind 
supuse  uzurii  şi  nefiind  necesar  niciun  input  de  capital  şi  de  muncă  în 
vederea  conservării  lor,  aranjamentele  acestea  nu  induc  consecinţele 
care  apar  ori  de  câte  ori  sunt  aplicate  pe  terenurile  de  silvicultură,  vâ¬ 
nătoare  şi  de  pescuit. 

Dacă,  în  vecinătatea  acestor  lanţuri  muntoase,  spaţiul  disponibil 
pentru  construcţia  de  adăposturi,  hoteluri  şi  mijloace  de  transport 
(de  exemplu  trenuleţe  cu  şină  îngustă)  este  limitat,  atunci  proprietarii 
acestor  bucăţi  limitate  de  pământ  le  pot  vinde  sau  închiria  în  condiţii  {643} 
mai  avantajoase  şi,  astfel,  pot  atrage  către  ei  înşişi  o  parte  dintre  avan¬ 
tajele  pe  care  le  culeg  turiştii  de  pe  urma  accesului  liber  pe  culmile 
munţilor.  Dacă  lucrul  acesta  nu  se  întâmplă,  turiştii  se  bucură  gratuit 
de  toate  aceste  avantaje. 

5 .  Preţurile  pământului 

In  cadrul  construcţiei  imaginare  a  unei  economii  uniform  repetitive, 
cumpărarea  şi  vânzarea  serviciilor  bucăţilor  specifice  de  pământ  nu  di¬ 
feră  deloc  de  cumpărarea  şi  vânzarea  serviciilor  altor  factori  de  produc¬ 
ţie.  Toţi  aceşti  factori  sunt  estimaţi  anticipativ  în  funcţie  de  serviciile 
pe  care  le  vor  furniza  în  diverse  perioade  din  viitor,  cu  rabatul  cores¬ 
punzător  pentru  preferinţa  de  timp.  Pentru  pământul  marginal  (şi,  bi- 

neînţeles,  pentru  cel  submarginal)  nu  se  achită  nici  un  preţ.  Pământul 
care  aduce  o  rentă  (adică  acela  care,  comparativ  cu  pământul  marginal, 
aduce  un  output  mai  ridicat  pe  unitatea  de  input  de  capital  şi  de  mun¬ 
că)  este  estimat  anticipativ  în  funcţie  de  gradul  său  de  superioritate. 
Preţul  lui  reprezintă  suma  tuturor  rentelor  sale  viitoare,  fiecare  dintre 
ele  redusă  cu  rabatul  corespunzător  ratei  dobânzii  originare.10 

In  economia  aflată  în  schimbare,  oamenii  care  cumpără  şi  vând  pă¬ 
mânt  ţin  seama  în  mod  corespunzător  de  schimbările  anticipate  ale 
preţurilor  de  piaţă  la  serviciile  furnizate  de  pământ.  Desigur,  ei  se  pot 
înşela  în  anticipările  lor;  dar  aceasta  este  o  altă  problemă.  Ei  încearcă 
să  anticipeze  cât  pot  mai  bine  evenimentele  viitoare  care  pot  modifica 
datele  pieţei  şi  acţionează  în  conformitate  cu  aceste  opinii.  Dacă  cred 
că  venitul  anual  net  realizabil  din  exploatarea  bucăţii  respective  de  pă¬ 
mânt  va  creşte,  atunci  preţul  va  fi  mai  ridicat  decât  ar  fi  fost  în  absenţa 
unor  asemenea  anticipări.  Aşa  se  prezintă,  de  pildă,  cazul  pământului 
suburban  din  vecinătatea  oraşelor  a  căror  populaţie  se  află  în  creştere, 
sau  al  pădurilor  si  al  terenurilor  arabile  din  ţările  în  care  este  probabil 
ca  grupurile  de  presiune  să  reuşească  să  augmenteze,  prin  tarife  vamale, 
preţurile  lemnului  şi  al  cerealelor.  Pe  de  altă  parte,  temerile  privind 
confiscarea  totală  sau  parţială  a  venitului  net  al  pământului  tind  să-i 
reducă  preţul  acestuia.  In  limbajul  cotidian  al  afacerilor  se  vorbeşte 
despre  „capitalizarea”  rentelor  şi  se  observă  că  rata  de  capitalizare  di¬ 
feră  pentru  diferitele  categorii  de  pământ  si  variază,  chiar  în  cadrul 
aceleiaşi  categorii,  pentru  diferitele  parcele  de  pământ.  Această  termi- 
{644}  nologie  este  mai  degrabă  inadecvată,  deoarece  nu  redă  corect  natura 
procesului. 

Cumpărătorii  şi  vânzătorii  de  pământ  iau  în  calcul  impozitele  în 
acelaşi  fel  în  care  procedează  cu  evenimentele  viitoare  anticipate  care 
le  vor  reduce  venitul  net.  Impozitele  prelevate  de  pe  pământ  reduc 
preţul  de  piaţă  al  acestuia,  corespunzător  cantităţii  actualizate  a  poverii 
fiscale  pe  care  o  vor  reprezenta  ele  în  viitor.  Introducerea  unei  noi  taxe 
de  felul  acesta,  care  nu  este  probabil  să  fie  abolită,  are  drept  consecin¬ 
ţă  o  reducere  imediată  a  preţurilor  de  piaţă  ale  pământului  respectiv. 

10.  Este  necesar  să  amintim,  din  nou,  despre  construcţia  economiei  uniform  repeti¬ 
tive,  că  ea  nu  poate  fi  dusă  în  mod  consecvent  până  la  ultimele  ei  consecinţe  logice  (a  se 
vedea  mai  sus,  p.  248).  In  legătură  cu  problema  pământului,  trebuie  să  subliniem  două 
lucruri:  mai  întâi,  că  în  cadrul  acestei  construcţii  imaginare,  caracterizate  prin  absenţa 
schimbărilor  în  desfăşurarea  activităţilor,  nu  există  loc  pentru  cumpărarea  şi  vânzarea 
de  pământ;  în  al  doilea  rând,  că  pentru  a  integra  în  această  construcţie  mineritul  şi 
extragerea  de  petrol,  trebuie  să  le  atribuim  minelor  şi  puţurilor  petrolifere  un  caracter 
permanent  şi  trebuie  să  trecem  cu  vederea  faptul  ca  anumite  mine  şi  puţuri  aflate  în 
exploatare  s-ar  putea  epuiza,  sau  ar  putea  suferi  modificări  privind  cantitatea  de  output, 
sau  chiar  de  input  care  este  în  mod  obişnuit  necesară. 

Acesta  este  fenomenul  numit  -  în  teoria  impozitării  -  amortizare  a 
taxelor. 

In  multe  ţări,  proprietarii  de  pământ  sau  ai  anumitor  moşii  s-au 
bucurat  de  privilegii  politico-legale  speciale,  sau  de  un  mare  prestigiu 
social.  Şi  instituţiile  de  felul  acesta  pot  juca  un  rol  în  determinarea 
preţurilor  pământului. 

Mitul  pământului 

Romanticii  condamnă  teoriile  economice  referitoare  la  pământ  pentru  îngus¬ 
timea  lor  utilitaristă  de  spirit.  Ei  spun  că  economiştii  se  uită  la  pământ  din 
punctul  de  vedere  al  speculantului  nesimţitor,  care  degradează  toate  valorile 
eterne,  reducându-le  la  bani  şi  la  profit.  Insă  ţărâna  este  cu  mult  mai  mult 
decât  un  simplu  factor  de  producţie.  Ea  este  izvorul  inepuizabil  al  energiei 
şi  al  vieţii  umane.  Agricultura  nu  este  doar  o  ramură  de  producţie  printre 
multe  altele.  Ea  este  singura  activitate  naturală  şi  respectabilă  a  omului,  sin¬ 
gura  condiţie  demnă  de  o  existenţă  cu  adevărat  umană.  Este  o  samavolnicie 
să  o  apreciem  doar  din  perspectiva  veniturilor  nete  care  pot  fi  stoarse  din 
sol.  Pământul  nu  numai  că  poartă  în  el  fructele  care  ne  hrănesc  corpul;  el 
produce,  înainte  de  toate,  forţele  morale  şi  spirituale  ale  civilizaţiei.  Oraşele, 
industriile  de  procesare  şi  comerţul  sunt  manifestări  ale  depravării  şi  ale  decă¬ 
derii;  existenţa  lor  este  parazitară;  ele  distrug  ceea  ce  trebuie  să  creeze  în  mod 
necontenit  plugarul. 

Cu  mii  de  ani  în  urmă,  atunci  când  triburile  de  pescari  şi  de  vânători  au 
început  să  cultive  solul,  reveriile  romantice  nu  erau  cunoscute.  Dar  dacă  pe 
vremea  aceea  ar  fi  trăit  romantici,  ei  ar  fi  ridicat  în  slăvi  valorile  morale  su¬ 
perioare  ale  vânătorii  şi  ar  fi  stigmatizat  cultivarea  pământului,  ca  pe  o  mani¬ 
festare  a  depravării.  Ei  le-ar  fi  reproşat  plugarilor  că  desacralizează  pământul 
pe  care  zeii  l-au  dăruit  oamenilor  ca  teren  de  vânătoare  şi  că  îl  degradează, 
transformându-1  într-un  mijloc  de  producţie. 

în  epocile  preromantice,  nimeni  nu  privea  pământul,  ca  obiect  al  acţiunii, 
drept  altceva  decât  un  izvor  al  bunăstării  umane,  un  mijloc  de  a  spori  prospe¬ 
ritatea.  Ritualurile  magice  şi  obiceiurile  referitoare  la  pământ  nu  vizau  nimic 
altceva  decât  ameliorarea  fertilităţii  solului  şi  creşterea  cantităţii  de  fructe 
recoltate.  Oamenii  aceştia  nu  urmăreau  vreo  unio  mystica  cu  puterile  şi  forţe¬ 
le  misterioase  ascunse  în  pământ.  Ei  nu  urmăreau  decât  recolte  mai  mari  şi 
mai  bune.  Ei  recurgeau  la  ritualuri  magice  şi  la  implorări  deoarece,  în  opinia  {645} 
lor,  aceasta  era  metoda  cea  mai  eficientă  de  atingere  a  obiectivelor  urmărite. 

Urmaşii  lor  rafinaţi  au  greşit  interpretând  aceste  ceremonii  dintr-un  punct 
de  vedere  „idealist”.  Un  ţăran  adevărat  nu  se  preocupă  de  bolboroseli  extatice 
despre  pământ  şi  despre  forţele  sale  misterioase.  Pentru  el,  pământul  este  un 
factor  de  producţie,  nu  un  obiect  de  emoţii  sentimentale.  El  tânjeşte  după  mai 
mult  pământ,  deoarece  doreşte  să-şi  sporească  venitul  şi  să-şi  amelioreze  nive¬ 
lul  de  trai.  Fermierii  cumpără,  vând  şi  arendează  pământul;  ei  vând  produsele 

pământului  şi  se  indignează  foarte  tare  dacă  preţurile  nu  sunt  atât  de  ridicate 
cât  ar  dori  ei  să  fie. 

Dragostea  de  natură  şi  aprecierea  frumuseţilor  peisajului  erau  străine  po¬ 
pulaţiei  rurale.  Locuitorii  oraşelor  sunt  cei  care  le-au  adus  la  ţară.  Orăşenii 
sunt  aceia  care  au  început  să  aprecieze  pământul  în  calitate  de  natură ,  în  vre¬ 
me  ce  ţăranii  îl  preţuiau  numai  din  perspectiva  productivităţii  sale  pentru  vâ¬ 
nătoare,  silvicultură,  agricultură  şi  creşterea  de  vite.  Din  vremuri  imemoriale, 
stâncile  şi  gheţarii  din  Alpi  nu  erau  decât  un  ţinut  pustiu  în  ochii  muntenilor. 
Ei  şi-au  schimbat  părerea  abia  atunci  când  orăşenii  s-au  apucat  să  escaladeze 
aceste  vârfuri  şi  să  aducă  bani  în  văile  alăturate.  Pionierii  alpinismului  şi  ai 
schiului  au  fost  ridiculizaţi  de  populaţia  indigenă,  până  când  aceasta  a  sesizat 
că  se  puteau  câştiga  bani  din  această  excentricitate. 

Nu  păstorii,  ci  aristocraţii  sofisticaţi  şi  orăşenii  au  fost  autorii  poeziilor 
bucolice.  Daphnis  şi  Cloe  sunt  creaţia  unor  fantezii  foarte  îndepărtate  de 
grijile  lumeşti.  Nu  mai  puţin  departe  de  pământ  este  mitul  politic  al  pămân¬ 
tului.  Acesta  n-a  înflorit  din  muşchiul  pădurilor  sau  din  huma  câmpiilor,  ci 
din  pavimentele  oraşelor  şi  din  covoarele  saloanelor.  Fermierii  îl  răspândesc 
deoarece  găsesc  în  el  un  mijloc  util  de  obţinere  a  unor  privilegii  politice,  care 
augmentează  preţurile  produselor  şi  ale  fermelor  lor. 


XXIII.  DATELE  PIEŢEI 


i .  Teoria  si  datele 

Catalactica,  teoria  economiei  de  piaţă,  nu  este  un  sistem  de  te¬ 
oreme  valide  numai  în  condiţii  ideale  şi  irealizabile  şi  aplicabil 
efectiv  numai  cu  restricţii  şi  modificări  esenţiale.  Toate  teoremele  ca- 
talacticii  sunt,  în  mod  rigid  şi  fără  nici  o  excepţie,  valabile  pentru  toate 
fenomenele  economiei  de  piaţă,  atunci  când  sunt  prezente  condiţiile 
particulare  presupuse  de  ele.  Este,  de  pildă,  o  simplă  problemă  factuală 
dacă  există  schimb  direct  sau  indirect.  Dar  acolo  unde  există  schimb  in¬ 
direct  sunt  valabile  toate  legile  generale  ale  teoriei  schimbului  indirect, 
cu  privire  la  acţiunile  de  schimb  şi  la  mijloacele  de  schimb.  După  cum 
am  arătat,1  cunoaşterea  praxeologică  este  o  cunoaştere  precisă  şi  exactă 
a  realităţii.  Toate  trimiterile  la  problemele  epistemologice  ale  ştiinţelor 
naturale  şi  toate  analogiile  rezultate  din  compararea  acestor  două  sfere 
radical  diferite  ale  realităţii  şi  ale  cunoaşterii  sunt  inducătoare  în  eroare. 
Cu  excepţia  logicii  formale,  nu  există  nimic  de  felul  unei  mulţimi  de 
reguli  „metodologice”  care  să  fie  aplicabile  atât  cunoaşterii  bazate  pe 
categoria  de  cauzalitate,  cât  şi  aceleia  bazate  pe  categoria  de  finalitate. 

Praxeologia  analizează  acţiunea  umană  ca  atare,  în  mod  general  şi 
universal.  Ea  nu  analizează  nici  condiţiile  particulare  ale  mediului  în 
care  acţionează  omul,  nici  conţinutul  concret  al  evaluărilor  care  îi  di- 
recţionează  acţiunile.  Datele  praxeologiei  sunt  caracteristicile  corpora¬ 
le  şi  psihologice  ale  oamenilor  care  acţionează,  dorinţele  şi  judecăţile 
lor  de  valoare,  precum  şi  teoriile,  doctrinele  şi  ideologiile  pe  care  le 
dezvoltă  ei,  pentru  a  se  adapta  în  mod  deliberat  la  condiţiile  de  mediu 
în  care  se  găsesc  şi  a-şi  atinge,  astfel,  scopurile  pe  care  le  urmăresc.  Deşi 
permanente  în  structura  lor  şi  strict  determinate  de  legile  ce  guvernea¬ 
ză  ordinea  universului,  aceste  date  fluctuează  şi  variază  permanent;  ele 
se  modifică  de  la  un  moment  la  altul.2 

Deplinătatea  realităţii  poate  fi  cuprinsă  mental  numai  de  un  intelect 
ce  recurge  atât  la  cunoaşterea  praxeologică,  cât  şi  la  înţelegerea  istori¬ 
că;  iar  aceasta  din  urmă  presupune  cunoaşterea  rezultatelor  ştiinţelor 


1.  A  se  vedea  mai  sus,  p.  39. 

2.  Cf.  Strigi,  Die  okonomischen  Kategorien  und die  Organisation  der  Wirtschaft,  Jena, 
1923,  pp.  18  ff. 

naturale.  Cunoaşterea  şi  predicţia  sunt  rezultate  ale  totalităţii  ştiinţelor. 
Ceea  ce  oferă  diversele  ramuri  ştiinţifice  luate  în  parte  este  totdeauna 
fragmentar  şi  trebuie  completat  cu  rezultatele  tuturor  celorlalte  ramuri. 
Din  punctul  de  vedere  al  omului  care  acţionează,  specializarea  cunoaş¬ 
terii  şi  compartimentarea  ei  în  diferitele  ştiinţe  nu  este  decât  un  aspect 
al  diviziunii  muncii.  In  acelaşi  fel  în  care  consumatorul  întrebuinţează 
produsele  diferitelor  ramuri  productive,  omul  care  acţionează  trebuie 
să-şi  întemeieze  deciziile  pe  cunoaşterea  furnizată  de  diferitele  ramuri 
de  gândire  şi  de  cercetare. 

Pentru  analiza  realităţii  nu  este  admisibil  să  se  nesocotească  nici 
una  dintre  aceste  ramuri.  Şcoala  Istorică  şi  instituţionaliştii  doresc  să 
proscrie  studiul  praxeologiei  şi  al  economiei  şi  să  nu  se  ocupe  decât  de 
consemnarea  datelor,  sau,  cum  spun  ei  astăzi,  de  instituţii.  Dar  nu  se 
poate  face  nici  o  afirmaţie  referitoare  la  aceste  date,  fără  o  raportare 
la  un  anumit  număr  de  teoreme  economice.  Atunci  când  un  institu- 
ţionalist  atribuie  un  anumit  eveniment  unei  anumite  cauze,  de  exem¬ 
plu  şomajul  de  masă  presupuselor  deficienţe  ale  modului  capitalist  de 
producţie,  el  apelează  la  o  teorie  economică.  Opunându-se  cercetării 
mai  atente  a  teoremei  implicate  tacit  în  concluziile  sale,  el  nu  încearcă 
decât  să  evite  vădirea  erorilor  sale  de  argumentaţie.  Nu  există  nimic 
de  felul  unei  simple  consemnări  a  unor  fapte  nealterate,  care  să  fie 
separată  de  orice  raportare  la  teorie.  îndată  ce  două  evenimente  sunt 
consemnate  împreună,  sau  sunt  integrate  într-o  clasă  de  evenimente, 
se  manifestă  deja  prezenţa  unei  teorii.  La  întrebarea  dacă  există  vreo 
legătură  între  ele  nu  se  poate  răspunde  decât  printr-o  teorie,  iar  în 
cazul  acţiunii  umane  aceasta  este  praxeologia.  Este  inutil  să  se  caute 
coeficienţi  de  corelare  dacă  nu  se  porneşte  de  la  o  perspectivă  teoretică, 
dobândită  în  prealabil.  Coeficientul  respectiv  poate  avea  o  valoare  nu¬ 
merică  ridicată,  fără  a  indica  nici  o  legătură  semnificativă  şi  relevantă 
între  cele  două  grupuri.3 


2.  Rolul  puterii 

Şcoala  Istorică  şi  Instituţionalismul  condamnă  ştiinţa  economică  pen¬ 
tru  că  aceasta  ar  nesocoti  rolul  pe  care  îl  joacă  în  viaţa  reală  puterea. 
Noţiunea  fundamentală  a  teoriei  economice  -  alegerea  şi  acţiunea  in¬ 
dividului  -  ar  fi,  spun  ei,  un  concept  nerealist.  Omul  real  nu  are  liber¬ 
tatea  să  aleagă  şi  să  acţioneze.  El  este  obiectul  presiunilor  sociale,  al 
domniei  unor  puteri  irezistibile.  Fenomenele  de  pe  piaţă  n-ar  fi  de- 


3.  Cf.  Cohen  şi  Nagel,  An  Introduction  to  Logic  and  Scientific  Method,  New  York, 
*939>PP-3i6-322- 


Datele  pieţei  669 

terminate  de  judecăţile  de  valoare  ale  indivizilor,  ci  de  interacţiunile 
forţelor  acestor  puteri. 

Aceste  obiecţii  nu  sunt  mai  puţin  eronate  decât  toate  celelalte  afir¬ 
maţii  ale  criticilor  ştiinţei  economice. 

Praxeologia  în  general  şi  teoria  economică  şi  catalactică  în  particular 
nu  afirmă  şi  nu  presupun  că  omul  este  liber,  în  niciuna  dintre  accepţi¬ 
unile  metafizice  asociate  cuvântului  libertate.  Omul  este  supus  în  mod 
inevitabil  condiţiilor  naturale  din  mediul  în  care  se  află.  Pentru  a  acţio¬ 
na,  el  trebuie  să  se  adapteze  regularităţilor  inexorabile  ale  fenomenelor 
naturale.  Tocmai  limitele  condiţiilor  sale  de  bunăstare  oferite  de  natură 
sunt  cele  care  îl  silesc  pe  om  să  acţioneze.4 

Pentru  a  acţiona  omul  se  călăuzeşte  după  ideologii.  El  alege  scopuri 
şi  mijloace  sub  influenţa  ideologiilor.  Puterea  unei  ideologii  este  fie 
directă,  fie  indirectă.  Ea  este  directă  atunci  când  actorul  este  convins 
că  este  corect  conţinutul  ideologiei  şi  că  prin  conformare  la  aceasta  el 
îşi  urmăreşte  direct  propriile  interese.  Ea  este  indirectă  atunci  când 
actorul  respinge  conţinutul  ideologiei,  socotind-o  falsă,  dar  este  ne¬ 
voit  să-şi  adapteze  acţiunile  la  faptul  că  ideologia  este  îmbrăţişată  de 
alţii.  Moravurile  mediului  social  reprezintă  o  putere  pe  care  oamenii 
sunt  nevoiţi  să  o  ia  în  consideraţie.  Cei  care  sesizează  erorile  conţinute 
în  opiniile  şi  obiceiurile  general  acceptate  trebuie  să  aleagă,  în  fiecare 
moment,  între  avantajele  derivabile  din  recursul  la  un  mod  de  acţiune 
mai  eficient  şi  dezavantajele  rezultate  din  dispreţuirea  prejudecăţilor, 
superstiţiilor  şi  obiceiurilor  populare. 

Acelaşi  lucru  este  adevărat  şi  în  legătură  cu  violenţa.  Când  alege, 
omul  trebuie  să  ţină  seama  de  faptul  că  există  un  factor  pregătit  să 
exercite  asupra  lui  o  constrângere  violentă. 

Toate  teoremele  catalacticii  sunt  valide  şi  când  este  vorba  despre 
acţiuni  influenţate  de  o  asemenea  presiune  socială  sau  fizică.  Puterea 
directă  sau  indirectă  a  unei  ideologii  şi  ameninţarea  cu  exercitarea  con¬ 
strângerii  fizice  nu  sunt  decât  nişte  date  ale  configuraţiei  pieţei.  Nu 
contează,  de  pildă,  ce  fel  de  consideraţii  îl  determină  pe  un  om  să  nu 
liciteze  pentru  o  marfă  mai  mult  decât  o  face,  fără  a  obţine  bunul  re¬ 
spectiv.  Pentru  determinarea  preţului  pieţei  nu  este  relevant  dacă  el 


4.  Majoritatea  reformatorilor  sociali,  în  frunte  cu  Fourier  şi  Marx,  trec  sub  tăcere 
faptul  că  mijloacele  naturale  de  îndepărtare  a  neplăcerilor  sunt  limitate.  După  părerea 
lor,  faptul  că  nu  toate  lucrurile  folositoare  sunt  abundente  nu  este  decât  o  consecinţă 
a  deficienţei  modului  de  producţie  capitalist,  care  va  dispărea,  ca  atare,  în  „faza  avan¬ 
sată”  a  comunismului.  Un  eminent  autor  menşevic,  care  n-a  putut  evita  să  se  refere  la 
barierele  naturale  aflate  în  calea  bunăstării  oamenilor,  numeşte  natura,  în  stil  autentic 
marxist,  „cel  mai  nemilos  dintre  exploatatori”.  Cf.  Mania  Cordon,  Workers  Before  and 
After Lenin,  New  York,  1941,  pp.  227,458. 

preferă  în  mod  spontan  să-şi  cheltuiască  banii  pentru  alte  scopuri  sau 
dacă  îi  este  frică  să  nu  fie  privit  de  cunoscuţii  săi  ca  un  parvenit,  sau  ca 
{649}  un  risipitor,  sau  dacă  îi  este  teamă  să  încalce  un  preţ  maximal  decretat 
de  guvern,  sau  să  sfideze  un  rival  care  este  în  stare  să  se  răzbune  în  mod 
violent.  In  toate  cazurile,  abţinerea  sa  de  la  a  licita  mai  intens  şi  de  a 
oferi  un  preţ  mai  mare  contribuie  în  egală  măsură  la  formarea  preţului 
pieţei.5 

Există  astăzi  obiceiul  de  a  califica  poziţia  pe  care  o  ocupă  poseso¬ 
rii  de  proprietate  şi  întreprinzătorii  pe  piaţă  drept  putere  economică, 
sau  putere  de  piaţă.  Această  terminologie  este  inducătoare  în  eroare 
atunci  când  este  aplicată  condiţiilor  pieţei.  Tot  ce  se  petrece  în  cadrul 
economiei  neobstrucţionate  de  piaţă  este  guvernat  de  legile  pe  care 
le  studiază  catalactica.  Toate  fenomenele  pieţei  sunt  determinate,  în 
ultimă  instanţă,  de  alegerile  consumatorilor.  Dacă  dorim  să  aplicăm 
noţiunea  de  putere  la  fenomenele  pieţei,  atunci  trebuie  să  spunem  că 
pe  piaţă  toată  puterea  le  aparţine  consumatorilor.  întreprinzătorii  sunt 
constrânşi,  de  necesitatea  de  a  realiza  profit  şi  de  a  evita  pierderile,  să 
considere  că  modul  cel  mai  adecvat  şi  mai  ieftin  de  satisfacere  a  con¬ 
sumatorilor  este,  în  toate  privinţele,  suprema  lor  directivă  (inclusiv  în 
ceea  ce  priveşte  modul  de  rezolvare  a  problemelor  impropriu  numite 
„interne”  ale  fabricilor,  îndeosebi  gestiunea  personalului).  Este  foarte 
nepotrivit  să  întrebuinţăm  acelaşi  termen  („putere”)  şi  atunci  când 
analizăm  capacitatea  firmei  de  a  furniza  consumatorilor  automobile, 
încălţăminte,  sau  margarină  într-un  mod  mai  adecvat  decât  alţii,  şi 
atunci  când  ne  referim  la  puterea  forţelor  armate  ale  statului  de  a  strivi 
orice  rezistenţă. 

în  cadrul  economiei  de  piaţă,  nici  proprietatea  asupra  factorilor  ma¬ 
teriali  de  producţie,  nici  abilităţile  antreprenoriale  sau  tehnologice  nu 
conferă  putere,  în  accepţiunea  coercitivă  a  termenului.  Ele  nu  asigură 
decât  privilegiul  de  a-i  servi  pe  consumatori  -  adevăraţii  stăpâni  ai 
pieţei  -  dintr-o  poziţie  mai  proeminentă  decât  a  altora.  Proprietatea 
asupra  capitalului  reprezintă  un  mandat  condiţionat  încredinţat  pro¬ 
prietarilor,  condiţia  fiind  să-l  întrebuinţeze  în  vederea  celei  mai  adec¬ 
vate  cu  putinţă  satisfaceri  a  consumatorilor.  Cei  ce  nu  se  conformează 
acestei  constrângeri  îşi  pierd  averea  şi  sunt  retrogradaţi,  într-o  poziţie 
din  care  incapacitatea  lor  nu  mai  poate  leza  bunăstarea  celorlalţi. 


5.  Consecinţele  economice  ale  interferenţei  constrângerii  şi  coerciţiei  externe  cu 
fenomenele  pieţei  sunt  analizate  în  partea  a  şasea  a  acestei  cărţi. 

3.  Rolul  istoric  al  războaielor  şi  al  cuceririlor 

Numeroşi  autori  glorifică  războiul  şi  revoluţia,  vărsarea  de  sânge  şi  cu¬ 
ceririle.  Carlyle  şi  Ruskin,  Nietzche,  Georges  Sorel  şi  Spengler  au  fost 
crainicii  ideilor  puse  în  practică  de  Lenin  şi  Stalin,  de  Hitler  şi  de 
Mussolini. 

Cursul  istoriei,  afirmă  filosofiile  acestea,  nu  este  determinat  de  acti¬ 
vităţile  meschine  ale  negustorilor  ambulanţi  şi  ale  comercianţilor,  ci  de 
faptele  eroice  ale  războinicilor  şi  ale  cuceritorilor.  Economiştii  greşesc 
atunci  când  extrag,  din  experienţa  sumarului  episod  liberal,  o  teorie  că-  {650} 
reia  îi  atribuie  validitate  universală.  Epoca  aceasta  a  liberalismului,  in¬ 
dividualismului  şi  capitalismului,  a  democraţiei,  toleranţei  şi  a  libertăţii, 
a  nesocotirii  tuturor  valorilor  „adevărate”  sau  „eterne”  şi  a  supremaţiei 
prostimii  este  de  acum  la  apus  şi  nu  se  va  mai  întoarce  niciodată.  Zorile 
epocii  bărbăţiei  necesită  o  nouă  teorie  a  acţiunii  umane. 

Desigur,  nici  un  economist  nu  s-a  lansat  vreodată  în  a  nega  că  răz¬ 
boiul  şi  cuceririle  au  fost,  în  trecut,  de  cea  mai  mare  importanţă,  iar 
hunii  şi  tătarii,  vandalii,  vikingii,  normanzii  şi  conchistadorii  au  jucat 
un  rol  enorm  în  istorie.  Unul  din  factorii  determinanţi  ai  actualei  stări 
a  omenirii  este  că  au  existat  mii  de  ani  de  conflicte  armate.  Cu  toate 
acestea,  ceea  ce  rămâne  şi  constituie  esenţa  civilizaţiei  umane  nu  este 
moştenirea  provenită  de  la  războinici.  Civilizaţia  este  produsul  etosu¬ 
lui  „burghez”,  nu  al  spiritului  de  cucerire.  Popoarele  barbare  care  n-au 
înlocuit  jaful  cu  munca  au  dispărut  de  pe  scena  istorică.  Dacă  mai 
există  vreo  urmă  lăsată  de  existenţa  lor,  este  vorba  de  lucrurile  pe  care 
le-au  realizat  sub  influenţa  civilizaţiilor  popoarelor  supuse.  Civilizaţia 
latină  a  supravieţuit  în  Italia,  în  Franţa  şi  în  Peninsula  Iberică,  în  ciuda 
tuturor  invaziilor  barbare.  Dacă  lordului  Clive  şi  lui  Warren  Hastings 
nu  le-ar  fi  succedat  întreprinzătorii  capitalişti,  guvernarea  britanică  în 
India  ar  fi  putut  deveni,  într-o  bună  zi,  o  amintire  istorică  la  fel  de 
nesemnificativă  ca  cei  o  sută  cincizeci  de  ani  de  guvernare  turcească 
în  Ungaria. 

Nu  este  sarcina  teoriei  economice  să  se  lanseze  în  examinarea  ten¬ 
tativelor  de  revitalizare  a  idealurilor  vikingilor.  Ea  nu  trebuie  decât  să 
respingă  afirmaţiile  conform  cărora  existenţa  conflictelor  armate  i-ar 
condamna  doctrinele  la  irelevanţă.  In  legătură  cu  acest  aspect  este  ne¬ 
cesar  să  reamintim  următoarele: 

Mai  întâi:  doctrinele  catalacticii  nu  se  referă  la  o  anumită  epocă  is¬ 
torică,  ci  la  toate  acţiunile  caracterizate  prin  două  condiţii:  proprietatea 
privată  asupra  mijloacelor  de  producţie  şi  diviziunea  muncii.  Teoremele 
catalacticii  sunt  riguros  valide  oricând  şi  oriunde,  într-o  societate  în 

care  există  proprietate  privată  asupra  mijloacelor  de  producţie,  oamenii 
nu  produc  doar  pentru  satisfacerea  directă  a  propriilor  lor  dorinţe,  ci 
consumă  de  asemenea  şi  bunuri  produse  de  alţi  oameni. 

în  al  doilea  rând:  dacă  separat  de  piaţă  şi  în  afara  pieţei  există  furt 
şi  jaf,  lucrurile  acestea  reprezintă  un  dat  pentru  piaţă.  Actorii  trebuie 
să  ia  în  calcul  faptul  că  ei  sunt  ameninţaţi  de  criminali  şi  de  hoţi.  Dacă 
crima  şi  hoţia  devin  atât  de  răspândite,  încât  orice  demers  productiv 
apare  ca  fiind  inutil,  este  posibil  ca  în  cele  din  urmă  producţia  să  înce¬ 
teze  şi  ca  omenirea  să  se  prăbuşească  într-o  stare  de  război  al  tuturor 
împotriva  tuturor. 

în  al  treilea  rând:  pentru  a  exista  o  pradă  trebuie  să  existe  ceva  de 
{65 1}  jefuit.  Eroii  nu  pot  trăi  decât  dacă  există  destui  „burghezi”  pentru  a  fi 
expropriaţi.  Existenţa  producătorilor  este  o  condiţie  pentru  supravie¬ 
ţuirea  cuceritorilor.  Dar  producătorii  s-ar  putea  lipsi  de  jefuitori. 

în  al  patrulea  rând:  există,  bineînţeles  -  în  afară  de  sistemul  capita¬ 
list  bazat  pe  proprietatea  privată  asupra  mijloacelor  de  producţie  -  şi 
alte  sisteme  sociale  imaginabile  bazate  pe  diviziunea  muncii.  Adepţii 
militarismului  sunt  consecvenţi  atunci  când  cer  instituirea  socialismu¬ 
lui.  întreaga  ţară  ar  trebui  [atunci]  să  fie  organizată  ca  o  comunitate 
de  războinici,  în  care  necombatanţii  să  nu  aibă  nici  o  altă  sarcină  decât 
furnizarea  către  forţele  combatante  a  tuturor  necesităţilor  acestora  din 
urmă.  (Problemele  socialismului  sunt  examinate  în  partea  a  cincea  a 
acestei  cărţi.) 


4.  Omul  real  ca  un  dat 

Ştiinţa  economică  se  ocupă  cu  acţiunile  reale  ale  oamenilor  reali. 
Teoremele  ei  nu  se  referă  nici  la  oameni  ideali  sau  perfecţi,  nici  la  fan¬ 
toma  fabulosului  homo  oeconomicus,  nici  la  noţiunea  statistică  de  homme 
moyen.  Omul  cu  toate  slăbiciunile  şi  limitele  sale,  fiecare  om,  aşa  cum 
trăieşte  şi  acţionează  el,  face  parte  din  domeniul  de  cercetare  al  catalac- 
ticii.  Fiecare  acţiune  umană  este  o  temă  a  praxeologiei. 

Obiectul  de  studiu  al  praxeologiei  nu  se  limitează  la  cercetarea  so¬ 
cietăţii,  a  relaţiilor  sociale  şi  a  fenomenelor  de  masă,  ci  este  studiul 
tuturor  acţiunilor  umane.  în  această  privinţă  sintagma  „ştiinţe  sociale” 
şi  toate  conotaţiile  ei  sunt  inducătoare  în  eroare. 

O  cercetare  ştiinţifică  nu-i  poate  aplica  acţiunii  umane  nici  un  alt 
criteriu  decât  obiectivele  ultime  pe  care  doresc  să  le  realizeze  indi¬ 
vizii  care  acţionează,  atunci  când  se  angajează  într-o  anumită  acţiu¬ 
ne.  Obiectivele  ultime  în  sine  sunt  dincolo  şi  deasupra  oricărei  critici. 
Nimeni  nu  e  chemat  să  stabilească  ce-1  poate  face  fericit  pe  un  alt  om. 

Ceea  ce  poate  pune  în  discuţie  un  observator  sincer  nu  este  decât  dacă 
mijloacele  alese  în  vederea  atingerii  acestor  obiective  ultime  sunt  adec¬ 
vate  rezultatelor  urmărite  de  actor.  Numai  în  măsura  în  care  răspunde 
la  această  întrebare  are  ştiinţa  economică  libertatea  de  a  exprima  o 
opinie  referitoare  la  acţiunile  indivizilor  sau  ale  grupurilor  de  indivizi, 
sau  la  politicile  partidelor,  ale  grupurilor  de  presiune  şi  ale  guvernelor. 

Există  obiceiul  de  a  camufla  arbitrariul  atacurilor  orientate  împotri¬ 
va  judecăţilor  de  valoare  ale  altor  oameni,  prin  convertirea  lor  într-o 
critică  a  sistemului  capitalist  sau  a  comportamentului  întreprinzăto¬ 
rilor.  Ştiinţa  economică  este  neutră  cu  privire  la  toate  aceste  afirmaţii. 

Afirmaţiei  arbitrare  că  „balanţa  productivă  între  diferitele  bunuri 
este  evident  eronată  în  regim  capitalist”,5 6  economistul  nu-i  opune  afir¬ 
maţia  că  această  balanţă  este  ireproşabilă.  Ceea  ce  afirmă  economistul  {652} 
este  că,  în  cadrul  economiei  de  piaţă  neobstrucţionate,  această  balanţă 
este  în  acord  cu  modul  de  comportare  al  consumatorilor,  manifestat 
în  felul  cum  îşi  cheltuie  ei  veniturile7.  Sarcina  economistului  nu  este 
de  a-i  cenzura  pe  ceilalţi  oameni  şi  de  a  numi  rezultatele  acţiunilor  lor 
greşite. 

Alternativa  la  sistemul  în  care  judecăţile  de  valoare  ale  individului 
sunt  hotărâtoare  în  desfăşurarea  procesului  de  producţie  este  dictatura 
autocratică.  In  cazul  acesta,  decizia  aparţine  exclusiv  judecăţilor  de  va¬ 
loare  ale  dictatorului,  deşi  acestea  nu  sunt  cu  nimic  mai  puţin  arbitrare 
decât  acelea  ale  altor  oameni. 

Desigur,  omul  nu  este  o  fiinţă  perfectă.  Slăbiciunile  lui  afectează 
toate  instituţiile  umane,  deci  şi  economia  de  piaţă. 

5.  Perioada  de  ajustare 

Fiecare  modificare  a  datelor  pieţei  are  anumite  efecte  asupra  acesteia. 

Se  scurge  un  anumit  interval  de  timp  înainte  ca  toate  aceste  efecte  să 
se  consume,  adică  înainte  ca  piaţa  să  se  ajusteze  complet  la  noua  stare 
de  lucruri. 

Catalactica  trebuie  să  se  ocupe  de  diversele  reacţii  conştiente  şi  de¬ 
liberate  ale  indivizilor  la  schimbarea  datelor,  şi  nu,  bineînţeles,  doar 
de  rezultatul  final  produs  în  structura  pieţei  de  interacţiunea  acestor 
forţe.  Se  poate  întâmpla  ca  efectele  unei  modificări  a  datelor  să  fie 
contrabalansate  de  efectele  unei  alte  schimbări,  intervenite  aproxima¬ 
tiv  în  acelaşi  timp  şi  în  aceeaşi  măsură.  In  final  nu  rezultă  atunci  nici  o 

6.  Cf.  Albert  L.  Meyers,  Modern  Economics,  New  York,  1946,  p.  672. 

7.  Aceasta  este  o  caracteristică  generală  a  democraţiei,  fie  ea  politică  sau  economică. 

Alegerile  democratice  nu  garantează  că  omul  ales  este  infailibil,  ci  doar  că  majoritatea 
alegătorilor  îl  preferă,  faţă  de  alţi  candidaţi. 

modificare  semnificativă  a  preţurilor  de  piaţă.  Statisticianul,  preocupat 
exclusiv  de  observarea  fenomenelor  de  masă  şi  de  rezultatul  de  ansam¬ 
blu  al  tuturor  tranzacţiilor  de  pe  piaţă,  aşa  cum  se  manifestă  acestea  în 
preţurile  de  piaţă,  nu  ţine  seama  de  faptul  că  absenţa  schimbărilor  de 
nivel  ale  preţurilor  este  doar  un  accident  -  şi  nu  efectul  unei  stabilităţi 
a  datelor  şi  al  absenţei  activităţilor  specifice  de  ajustare.  El  nu  vede  nici 
o  mişcare  şi  nici  consecinţele  sociale  ale  acestor  mişcări.  Cu  toate  aces¬ 
tea,  fiecare  modificare  a  datelor  îşi  are  propriul  ei  curs,  generează  -  ca 
reacţie  -  anumite  răspunsuri  din  partea  persoanelor  afectate  şi  tulbură 
relaţia  dintre  diverşii  membri  ai  sistemului  de  piaţă,  chiar  dacă,  în  cele 
din  urmă,  nu  rezultă  de  aici  modificări  considerabile  ale  preţurilor  la 
diferitele  bunuri  şi  nu  se  înregistrează  nici  un  fel  de  modificări  ale  ci¬ 
frelor  referitoare  la  volumul  total  de  capital,  din  ansamblul  sistemului 
de  piaţă8. 

{653}  Post  factum,  istoria  economică  poate  oferi  informaţii  vagi  despre 
lungimea  perioadelor  de  ajustare.  Bineînţeles  că  metoda  de  obţinere  a 
acestor  informaţii  nu  este  măsurarea,  ci  înţelegerea  istorică.  Diversele 
procese  de  ajustare  nu  sunt  izolate,  în  realitate.  Un  număr  indefinit 
dintre  ele  se  desfăşoară  sincron;  drumurile  lor  se  intersectează  şi  ele  se 
influenţează  reciproc  unele  pe  altele.  Descâlcirea  acestui  ghem  încur¬ 
cat  şi  sesizarea  lanţului  de  acţiuni  şi  de  reacţiuni  puse  în  mişcare  de  o 
anumită  schimbare  a  datelor  este  o  sarcină  dificilă  pentru  capacitatea 
de  înţelegere  a  istoricului,  iar  rezultatele  sunt  de  cele  mai  multe  ori 
modeste  şi  nesigure. 

înţelegerea  lungimii  perioadelor  de  ajustare  reprezintă,  de  aseme¬ 
nea,  cea  mai  dificilă  sarcină  care  le  revine  celor  dornici  să  înţeleagă 
viitorul,  adică  întreprinzătorilor.  Dar,  pentru  succesul  activităţilor  an- 
treprenoriale,  simpla  anticipare  a  direcţiei  în  care  va  reacţiona  piaţa  la 
un  anumit  eveniment  este  de  mică  importanţă,  dacă  nu  este  însoţită  de 
o  anticipare  adecvată  a  lungimii  diverselor  perioade  de  ajustare  impli¬ 
cate.  Majoritatea  erorilor  comise  de  întreprinzători  în  conducerea  afa¬ 
cerilor  şi  majoritatea  gafelor  care  afectează  prognozele  anticipatorilor 
„experţi”,  referitoare  la  tendinţele  viitoare  ale  pieţei,  sunt  determinate 
de  erori  privind  lungimea  perioadelor  de  ajustare. 

Pentru  a  analiza  efectele  provocate  de  schimbările  datelor  se  obiş¬ 
nuieşte  să  se  distingă  între  efectele  mai  apropiate  şi  cele  mai  îndepărta¬ 
te,  din  punct  de  vedere  temporal,  aşadar,  între  efectele  pe  termen  scurt 
şi  cele  pe  termen  lung.  Această  distincţie  este  cu  mult  mai  veche  decât 
terminologia  cu  ajutorul  căreia  o  exprimăm  astăzi. 

8.  Referitor  la  modificarea  elementelor  care  determină  puterea  de  cumpărare  a 
banilor,  cf.  mai  sus,  p.  419.  Referitor  la  decumularea  şi  acumularea  de  capital,  cf.  mai 
sus,  pp.  515-5  16. 

Pentru  a  descoperi  efectele  imediate  -  sau  pe  termen  scurt  -  provo¬ 
cate  de  o  schimbare  a  datelor,  de  regulă  nu  este  necesar  să  se  recurgă  la 
o  cercetare  temeinică.  Efectele  pe  termen  scurt  sunt  în  cea  mai  mare 
parte  vizibile  şi  rareori  scapă  atenţiei  observatorului  naiv,  nefamiliari¬ 
zat  cu  cercetarea  investigativă.  începutul  ştiinţei  economice  este  mar¬ 
cat  tocmai  de  faptul  că  vreun  om  de  geniu  a  reuşit  să  întrevadă  faptul 
că  efectele  mai  îndepărtate  ale  unui  eveniment  pot  să  difere  de  efectele 
imediate  şi  vizibile  chiar  şi  celui  mai  simplu  neavizat.  Principala  rea¬ 
lizare  a  teoriei  economice  a  fost  descoperirea  acestor  efecte  pe  termen 
lung,  neobservate  în  prealabil  de  observatorul  simplu  şi  neglijate  de 
către  politicieni. 

Pe  baza  descoperirilor  lor  uimitoare,  economiştii  clasici  au  dedus 
o  regulă  a  practicii  politice.  Guvernele,  oamenii  de  stat  şi  partidele 
politice,  spuneau  ei,  n-ar  trebui  să  ia  în  consideraţie  doar  consecinţele 
pe  termen  scurt,  ci  şi  consecinţele  pe  termen  lung  ale  măsurilor  pe  care 
le  iau.  Corectitudinea  acestei  inferenţe  este  indiscutabilă.  Acţiunea  ur¬ 
măreşte  înlocuirea  unei  stări  de  lucruri  mai  puţin  satisfăcătoare  cu  una 
mai  satisfăcătoare.  Dacă  rezultatul  efectiv  al  unei  acţiuni  va  fi  conside¬ 
rat  mai  mult  sau  mai  puţin  satisfăcător  depinde  de  anticiparea  corectă  {654} 
a  tuturor  consecinţelor  ei,  atât  pe  termen  scurt,  cât  şi  pe  termen  lung. 

Unii  oameni  critică  teoria  economică  deoarece,  spun  ei,  ar  neglija 
efectele  pe  termen  scurt  şi  ar  părtini,  chipurile,  studiul  efectelor  pe 
termen  lung.  Acest  reproş  este  absurd.  Teoria  economică  nu  are  nici 
un  alt  mijloc  de  a  cerceta  rezultatele  unei  schimbări  a  datelor,  decât  să 
înceapă  cu  efectele  ei  imediate  şi  să  analizeze,  pas  cu  pas,  pornind  de 
la  prima  reacţie  şi  mergând  până  la  cele  mai  îndepărtate,  toate  efectele 
ulterioare,  până  când,  în  cele  din  urmă,  ajunge  la  consecinţele  ei  ultime. 

Analiza  pe  termen  lung  include  întotdeauna  complet,  în  mod  necesar, 
analiza  pe  termen  scurt. 

Nu  este  dificil  de  înţeles  de  ce  anumiţi  indivizi,  anumite  partide  şi 
anumite  grupuri  de  presiune  ţin  să  instituie  domnia  exclusivă  a  prin¬ 
cipiului  termenului  scurt.  Politica,  spun  ei,  n-ar  trebui  să  se  preocupe 
deloc  de  efectele  pe  termen  lung  ale  unei  scheme  şi  n-ar  trebui  să  se 
înfrâneze  niciodată  de  la  recursul  la  o  măsură  de  pe  urma  căreia  se 
aşteaptă  beneficii  pe  termen  scurt,  doar  pentru  că  efectele  ei  pe  termen 
lung  sunt  defavorabile.  Nu  contează  decât  efectele  pe  termen  scurt; 

„pe  termen  lung  suntem  cu  toţii  morţi”.  Singurul  lucru  pe  care-1  are  de 
spus  teoria  economică  acestor  critici  pătimaşi  este  că  fiecare  decizie 
ar  trebui  să  se  bazeze  pe  o  cântărire  atentă  a  tuturor  consecinţelor  ei, 
atât  a  celor  pe  termen  scurt,  cât  şi  a  celor  pe  termen  lung.  Există,  fără 
îndoială,  atât  la  nivelul  acţiunilor  persoanelor  individuale,  cât  şi  la  cel 

al  treburilor  publice,  situaţii  în  care  actorii  pot  avea  motive  temeinice 
să  accepte  chiar  şi  cele  mai  indezirabile  efecte  pe  termen  lung,  pentru 
a  evita  situaţii  pe  termen  scurt  pe  care  le  consideră  încă  şi  mai  indezi¬ 
rabile.  Uneori  poate  fi  avantajos  ca  omul  să-şi  pună  mobila  pe  foc,  ca 
să-şi  încălzească  soba.  Dar  -  dacă  o  face  -  este  bine  să  ştie  care  vor  fi 
efectele  mai  îndepărtate  ale  acestei  acţiuni.  Nu  este  bine  să  se  amă¬ 
gească,  gândind  că  a  descoperit  o  nouă  metodă,  miraculoasă,  de  a-şi 
încălzi  locuinţa. 

Doar  atât  are  teoria  economică  de  opus  freneziei  apostolilor  terme¬ 
nului  scurt.  Istoria,  într-o  zi,  va  avea  cu  mult  mai  multe  de  spus.  Ea  va 
trebui  să  determine  rolul  pe  care  l-a  jucat  recomandarea  principiului 
termenului  scurt  -  această  reanimare  a  unei  notorii  fraze  rostite  de 
Madame  de  Pompadour,  apres  nous  le  deluge  -  în  cea  mai  gravă  criză 
a  civilizaţiei  occidentale.  Ea  va  trebui  să  arate  cât  de  binevenit  a  fost 
acest  slogan  pentru  guvernele  şi  partidele  ale  căror  politici  urmăreau 
consumul  capitalului  spiritual  şi  material  moştenit  de  la  generaţiile 
trecute. 

6.  Limitele  drepturilor  de  proprietate  şi  problemele 
costurilor  externe  şi  a  economiilor  externe 

Drepturile  de  proprietate,  aşa  cum  sunt  ele  circumscrise  de  legi  şi  pro¬ 
tejate  de  tribunale  şi  de  poliţie,  sunt  produsul  unei  evoluţii  multisecu- 
{655}  lare.  Istoria  acestor  secole  este  cronica  luptelor  care  urmăreau  abolirea 
proprietăţii  private.  Despoţii  şi  mişcările  populare  au  încercat  în  mod 
necontenit  să  restricţioneze  drepturile  de  proprietate  privată  sau  să  le 
abolească  întru  totul.  Este  adevărat  că  aceste  tentative  au  eşuat.  Dar  ele 
au  lăsat  urme  la  nivelul  ideilor  ce  determină  forma  şi  definiţia  legală  a 
proprietăţii.  Conceptele  legale  de  proprietate  nu  ţin  pe  deplin  seama 
de  funcţia  socială  a  proprietăţii  private.  Există  anumite  inadecvări  şi 
incongruenţe,  care  se  reflectă  în  determinarea  fenomenelor  de  piaţă. 

Dacă  dreptul  la  proprietate  privată  ar  fi  urmărit  în  mod  consecvent, 
până  la  capăt,  pe  de  o  parte  el  i-ar  asigura  proprietarului  dreptul  să 
revendice  toate  avantajele  pe  care  le  poate  genera  folosirea  bunului 
respectiv  şi,  pe  de  altă  parte,  l-ar  însărcina  cu  suportarea  tuturor  deza¬ 
vantajelor  rezultate  din  utilizarea  lui.  In  acest  caz,  proprietarul  singur 
ar  fi  complet  responsabil  pentru  rezultat.  Atunci  când  şi-ar  gestiona 
proprietatea,  el  ar  ţine  seama  de  toate  rezultatele  anticipate  ale  acţiunii 
sale,  atât  de  cele  considerate  favorabile,  cât  şi  de  cele  considerate  defa¬ 
vorabile.  Dar  dacă  anumite  consecinţe  ale  acţiunilor  sale  sunt  în  afara 
sferei  beneficiilor  pe  care  are  dreptul  să  le  culeagă  şi  ale  costurilor  care 

i  se  pun  în  sarcină,  el  nu  se  va  îngriji,  atunci  când  îşi  face  planurile,  de 
toate  efectele  acţiunilor  sale.  El  va  trece  cu  vederea  acele  beneficii  care 
nu-i  sporesc  propria  satisfacţie  şi  acele  costuri  care  nu-i  cad  în  sarcină. 
Comportamentul  său  se  va  abate  de  la  linia  pe  care  ar  fi  urmat-o  dacă 
legile  ar  fi  fost  mai  bine  adaptate  obiectivelor  economice  ale  proprie¬ 
tăţii  private.  El  se  va  lansa  în  anumite  proiecte  numai  pentru  că  legile 
îl  eliberează  de  responsabilitatea  unora  dintre  costurile  suportate.  El 
se  va  abţine  de  la  alte  proiecte  numai  pentru  că  legile  îl  împiedică  să 
culeagă  toate  avantajele  care  se  pot  obţine. 

Legile  privitoare  la  responsabilitate  şi  la  indemnizaţiile  pentru  pa¬ 
gubele  provocate  sunt  încă  deficitare  în  anumite  privinţe.  In  linii  mari 
este  acceptat  principiul  că  fiecare  individ  este  responsabil  pentru  pa¬ 
gubele  provocate  altor  persoane  de  acţiunile  sale.  Dar  există  interstiţii 
pe  care  legislatorii  nu  s-au  grăbit  să  le  acopere.  In  anumite  cazuri  în¬ 
târzierea  aceasta  a  fost  deliberată,  deoarece  imperfecţiunile  corespun¬ 
deau  planurilor  autorităţilor.  Atunci  când,  în  trecut,  în  numeroase  ţări, 
proprietarii  fabricilor  şi  ai  căilor  ferate  nu  au  fost  ţinuţi  responsabili  de 
către  lege  pentru  pagubele  pe  care  desfăşurarea  activităţii  întreprinde¬ 
rilor  lor  le-a  provocat  proprietăţii  şi  sănătăţii  vecinilor,  patronilor,  sa¬ 
lariaţilor  şi  altor  persoane  prin  fum,  funingine,  zgomot,  poluare  a  apei 
şi  accidente  provocate  de  echipamente  defecte  sau  inadecvate,  ideea  a 
fost  că  nu  trebuie  subminate  progresul  industrializării  şi  dezvoltarea 
facilităţilor  de  transport.  Aceleaşi  doctrine  care  au  determinat  şi  încă 
mai  determină  multe  state  să  încurajeze  investiţiile  în  fabrici  şi  căi 
ferate  prin  subvenţii,  scutiri  de  impozite,  taxe  vamale  şi  credite  ieftine  {656} 
au  intervenit  pentru  a  determina  apariţia  unei  stări  legale  de  lucruri  în 
care  responsabilitatea  întreprinderilor  de  felul  acesta  a  fost  fie  formal, 
fie  informai  anulată.  Ulterior  a  început  să  prevaleze  tendinţa  opusă  în 
multe  ţări  şi  responsabilitatea  fabricanţilor  şi  a  căilor  ferate  a  fost  aug¬ 
mentată,  în  raport  cu  aceea  a  altor  cetăţeni  şi  firme.  Şi  în  cazul  aces¬ 
ta  au  intervenit  anumite  obiective  politice.  Legislatorii  urmăreau  să-i 
protejeze  pe  săraci,  pe  salariaţi  şi  pe  ţărani,  împotriva  întreprinzătorilor 
şi  a  capitaliştilor  bogaţi. 

Indiferent  dacă  scutirea  proprietarului  de  responsabilitate  pentru  o 
parte  dintre  dezavantajele  rezultate  din  felul  cum  îşi  gestionează  el  afa¬ 
cerile  este  rezultatul  unor  politici  deliberate  ale  guvernelor  şi  ale  legis¬ 
latorilor,  sau  un  efect  neintenţionat  al  formulărilor  tradiţionale  ale  legii, 
ea  constituie,  în  orice  caz,  un  dat,  de  care  actorii  trebuie  să  ţină  seama. 

Ei  sunt  puşi  în  faţa  problemei  costurilor  externe.  In  aceste  condiţii  unii 
oameni  aleg  anumite  moduri  de  satisfacere  a  dorinţelor  numai  datorită 

faptului  că  o  parte  din  costurile  corespunzătoare  nu  sunt  suportate  de 
ei,  ci  de  alte  persoane. 

Cazul  extrem  îl  constituie  exemplul  pământului  care  nu  este  propri¬ 
etatea  nimănui,  pe  care  l-am  discutat  mai  sus.9  Dacă  pământul  nu  se 
află  în  proprietatea  nimănui,  chiar  dacă  formalismul  legal  îl  numeşte 
eventual  proprietate  publică,  el  este  întrebuinţat  fără  nici  un  fel  de 
atenţie  la  dezavantajele  care  decurg  de  aici.  Cei  care  sunt  în  măsură  să- 
şi  însuşească  pentru  ei  înşişi  veniturile  -  lemnul  şi  vânatul  din  păduri, 
peştele  din  ape  şi  depozitele  minerale  din  subsol  -  nu  se  preocupă  de 
efectele  ulterioare  ale  modului  lor  de  exploatare.  Pentru  ei,  erodarea 
pământului,  epuizarea  resurselor  limitate  şi  alte  neplăceri  create  viito¬ 
rilor  utilizatori  reprezintă  costuri  externe,  care  nu  intră  în  calculele  lor 
de  input  şi  de  output.  Ei  doboară  copacii  fără  nici  o  preocupare  pentru 
puieţi  sau  pentru  reîmpădurire.  Dacă  vânează  şi  pescuiesc,  ei  nu  se 
dau  înapoi  de  la  metode  care  fac  imposibilă  repopularea  locurilor  de 
vânătoare  sau  de  pescuit.  în  vremurile  de  demult  ale  civilizaţiei  umane, 
când  solul  de  calitate  nu  mai  puţin  bună  decât  cel  utilizat  era  încă 
abundent,  oamenii  nu  vedeau  nici  un  inconvenient  în  utilizarea  acestor 
metode  spoliatoare.  Când  se  manifestau  efectele  lor,  sub  forma  unei 
scăderi  a  veniturilor  nete,  plugarul  îşi  abandona  ferma  şi  se  muta  în  altă 
parte.  Abia  atunci  când  ţările  au  devenit  mai  populate  şi  pământul  de 
cea  mai  bună  calitate  neocupat  a  încetat  de  a  mai  fi  disponibil  pentru 
apropriere,  populaţia  a  început  să  considere  că  metodele  spoliatoare 
sunt  neeconomice.  La  momentul  respectiv  ei  au  consolidat  instituţia 
proprietăţii  private  asupra  pământului.  Au  început  cu  pământul  culti- 
vabil  şi  apoi,  pas  cu  pas,  au  trecut  la  păşuni,  păduri  şi  ape  cu  peşte.  Nou 
{657}  înfiinţatele  ţări  coloniale  de  dincolo  de  ocean,  îndeosebi  imensele  în¬ 
tinderi  din  Statele  Unite,  ale  căror  minunate  potenţialuri  agricole  erau 
aproape  neatinse  când  au  sosit  primii  colonişti  din  Europa,  au  trecut 
prin  aceleaşi  stadii.  Până  în  ultimii  zeci  de  ani  ai  secolului  al  nouăspre¬ 
zecelea  exista  în  permanenţă  câte  o  zonă  geografică  deschisă  noilor 
veniţi,  aşa  numita  frontieră.  Nici  existenţa  frontierei  şi  nici  dispariţia  ei 
n-au  reprezentat  ceva  specific  american.  Ceea  ce  caracterizează  cazul 
american  este  faptul  că,  în  momentul  când  a  dispărut  frontiera,  factori 
ideologici  şi  instituţionali  au  împiedicat  ajustarea  metodelor  de  utili¬ 
zare  a  pământului  la  modificarea  datelor. 

Nu  la  fel  au  stat  lucrurile  în  regiunile  centrale  şi  occidentale  ale 
Europei  continentale,  unde  instituţia  proprietăţii  private  fusese  ferm 
stabilită  de  mai  multe  secole.  Problema  eroziunii  pământului  culti¬ 
vat  în  prealabil  nu  s-a  pus.  Problema  devastării  pădurilor  nu  s-a  pus, 

9.  A  se  vedea  mai  sus,  p.  639. 

în  ciuda  faptului  că  pădurile  existente  fuseseră,  de  secole,  unica  sur¬ 
să  de  lemn  pentru  construcţii  şi  minerit  şi  unicul  combustibil  pentru 
încălzire,  pentru  topitorii  şi  furnale,  pentru  olărit  şi  pentru  sticlărie. 
Proprietarii  pădurilor  au  fost  siliţi  de  propriile  lor  interese  egoiste  să  ia 
măsuri  de  conservare.  Până  nu  demult,  în  regiunile  cel  mai  dens  locuite 
şi  industrializate,  între  o  cincime  şi  o  treime  din  suprafaţă  a  continuat 
să  fie  acoperită  cu  păduri  de  cea  mai  bună  calitate,  gospodărite  după 
metodele  silviculturii  ştiinţifice.10 

Nu  este  sarcina  teoriei  catalactice  să  ofere  o  prezentare  amănunţită 
a  factorilor  complecşi  care  au  dus  la  sistemul  modern  de  proprietate 
asupra  pământului  din  America.  Indiferent  care  au  fost  aceşti  factori, 
ei  au  determinat  o  situaţie  în  care  un  mare  număr  de  ferme  şi  de  fabrici 
de  cherestea  au  avut  motive  să  privească  drept  costuri  externe  dezavan¬ 
tajele  provenite  din  neglijarea  conservării  solului  şi  a  pădurilor.11 

Este  adevărat  că  acolo  unde  o  parte  considerabilă  a  costurilor  su¬ 
portate  sunt  costuri  externe,  din  punctul  de  vedere  al  indivizilor  sau 
firmelor  care  acţionează,  calculul  economic  efectuat  de  ei  este  evident  {658} 
defectuos  şi  rezultatele  pe  care  le  furnizează  sunt  inducătoare  în  eroare. 

Dar  aceasta  nu  este  o  consecinţă  a  vreunor  presupuse  deficienţe  ine¬ 
rente  sistemului  bazat  pe  proprietatea  privată  asupra  mijloacelor  de 
producţie.  Dimpotrivă,  este  o  consecinţă  a  interstiţiilor  lăsate  neaco¬ 
perite  în  acest  sistem.  Ea  ar  putea  fi  îndepărtată  printr-o  reformă  a 
legilor  ce  privesc  responsabilitatea  pentru  pagubele  provocate  şi  prin 
abrogarea  barierelor  instituţionale  care  împiedică  deplina  funcţionare 
a  proprietăţii  private. 

Cazul  economiilor  externe  nu  este  doar  o  simplă  inversare  a  cazului 
costurilor  externe.  El  are  domeniul  şi  caracterul  său  proprii. 

Dacă  rezultatele  acţiunii  unui  actor  îi  aduc  beneficii  nu  numai  lui,  ci 
şi  altor  persoane,  sunt  posibile  două  alternative: 

I.  Actorul  care  planifică  socoteşte  avantajele  pe  care  le  anticipează 
pentru  el  însuşi  atât  de  importante,  încât  este  gata  să  suporte  toate 

10.  Spre  sfârşitul  secolului  al  optsprezecelea,  guvernele  europene  au  început  să  in¬ 
stituie  legi  care  vizau  conservarea.  Ar  fi  însă  o  mare  eroare  să  li  se  atribuie  legilor  aces¬ 
tea  vreun  rol  în  conservarea  pădurilor.  înainte  de  mijlocul  secolului  al  nouăsprezecelea, 
nu  a  existat  nici  un  aparat  administrativ  pentru  impunerea  lor.  In  plus,  guvernelor  din 
Austria  şi  Prusia,  pentru  a  nu  mai  pomeni  de  cele  ale  statelor  germane  de  dimensiuni 
mai  reduse,  le  lipsea  practic  puterea  de  a  impune  asemenea  legi  împotriva  voinţei 
aristocraţiei  senioriale.  înainte  de  1914  nici  un  funcţionar  public  n-ar  fi  îndrăznit  să 
provoace  mânia  vreunui  magnat  boemian  sau  silezian,  sau  a  vreunui  Standesherr  mijlo¬ 
ciu  german.  Aceşti  prinţi  şi  conţi  erau  în  mod  spontan  favorabili  conservării  pădurilor, 
deoarece  se  simţeau  în  deplină  siguranţă  cu  privire  la  posesia  proprietăţilor  lor  şi  erau 
dornici  să  păstreze  neatinsă  sursa  veniturilor  lor  şi  preţul  de  piaţă  al  domeniilor  lor. 

I I .  S-ar  putea  la  fel  de  bine  spune  că  priveau  drept  economii  externe  avantajele 
potenţial  derivabile  de  pe  urma  îngrijirii  solului  şi  a  conservării  pădurilor. 

costurile  necesare.  Faptul  că  proiectul  acesta  le  aduce  de  asemenea  be¬ 
neficii  şi  altor  persoane  nu-1  va  împiedica  să  facă  ceea  ce-i  sporeşte 
propria  sa  bunăstare.  Când  o  companie  feroviară  înalţă  diguri,  pentru 
a-şi  proteja  şinele  de  alunecări  şi  avalanşe  de  zăpadă,  ea  protejează  de 
asemenea  şi  casele  din  împrejurimi.  Dar  beneficiile  pe  care  le  vor  cu¬ 
lege  vecinii  nu  vor  împiedica  compania  să  suporte  o  cheltuială  pe  care 
o  consideră  utilă. 

2.  Costurile  de  efectuare  a  unui  proiect  sunt  atât  de  mari,  încât  ni¬ 
meni  dintre  cei  care  vor  beneficia  de  pe  urma  lui  nu  este  dispus  să  le 
suporte  integral.  Proiectul  nu  poate  fi  realizat  decât  dacă  un  număr 
suficient  dintre  cei  interesaţi  contribuie  la  împărţirea  costurilor. 

N-ar  fi  necesar  să  mai  adăugăm  nimic  despre  economiile  externe, 
dacă  nu  am  fi  siliţi  de  faptul  că  acest  fenomen  este  complet  deformat 
de  literatura  pseudo-economică  a  zilelor  noastre. 

Un  proiect  P  este  neprofitabil  atunci  când  -  şi  deoarece  -  consu¬ 
matorii  preferă  satisfacţia  anticipată  de  pe  urma  realizării  unor  alte 
proiecte,  în  comparaţie  cu  satisfacţia  anticipată  de  pe  urma  realizării 
lui  P.  Realizarea  lui  P  ar  determina  retragerea  de  capital  şi  de  muncă 
din  procesul  de  realizare  a  altor  proiecte,  pentru  care  cererea  consu¬ 
matorilor  este  mai  urgentă.  Nespecialistul  şi  pseudo-economistul  nu 
realizează  acest  lucru.  Ei  refuză  cu  încăpăţânare  să  observe  raritatea 
factorilor  de  producţie.  După  ei,  P  s-ar  putea  realiza  fără  nici  un  cost, 
adică  fără  a  renunţa  la  nici  o  altă  satisfacţie.  Doar  absurditatea  siste¬ 
mului  bazat  pe  profit  este  de  vină  că  ţara  nu  se  poate  bucura  gratuit  de 
plăcerile  anticipate  de  pe  urma  lui  P. 

Dar  absurditatea  sistemului  bazat  pe  profit  devine  deosebit  de  scan¬ 
daloasă,  continuă  criticii  aceştia  care  nu  văd  decât  termenul  scurt,  dacă 
neprofitabilitatea  lui  P  nu  se  datorează  decât  faptului  că  întreprinzăto¬ 
rii  nu  ţin  seama,  în  calcule,  de  acele  avantaje  ale  lui  P  care,  din  punctul 
lor  de  vedere,  reprezintă  economii  externe.  Din  punctul  de  vedere  al 
{659}  întregii  societăţi,  [spun  ei,]  aceste  avantaje  nu  sunt  externe.  Ele  ar  adu¬ 
ce  beneficii  cel  puţin  unora  dintre  membrii  societăţii  şi  ar  augmenta 
„bunăstarea  totală”.  Nerealizarea  lui  P  este,  prin  urmare,  o  pierdere  pen¬ 
tru  societate.  Deoarece  firmele  care  urmăresc  profitul,  aservite  complet 
egoismului,  refuză  să  se  lanseze  în  realizarea  unor  astfel  de  proiecte 
neprofitabile,  statul  are  sarcina  să  o  facă  în  locul  lor.  Statul  trebuie  fie  să 
le  gestioneze  ca  pe  nişte  întreprinderi  publice,  fie  să  le  subvenţioneze, 
pentru  a  le  face  atractive  pentru  întreprinzătorii  şi  investitorii  parti¬ 
culari.  Subvenţiile  pot  fi  acordate  fie  direct,  prin  alocaţii  băneşti  din 
fondurile  publice,  fie  indirect,  prin  taxe  a  căror  incidenţă  este  suportată 
de  cumpărătorii  produselor. 

Dar  mijloacele  de  care  are  nevoie  statul  pentru  a  menţine  în  funcţiu¬ 
ne  o  fabrică  ce  lucrează  în  pierdere  sau  pentru  a  subvenţiona  un  proiect 
neprofitabil  trebuie  să  fie  retrase  fie  din  capacitatea  de  a  cheltui  şi  de 
a  investi  a  contribuabililor,  fie  de  pe  piaţa  de  credite.  Statul  este  la  fel 
de  neputincios  ca  şi  indivizii  să  creeze  ceva  din  nimic.  Ce  cheltuieşte 
în  plus  statul,  cheltuieşte  mai  puţin  publicul.  Lucrările  publice  nu  se 
realizează  prin  puterile  miraculoase  ale  vreunei  baghete  magice.  Ele 
sunt  achitate  cu  fonduri  prelevate  de  la  cetăţeni.  Dacă  statul  n-ar  fi 
intervenit,  cetăţenii  le-ar  fi  întrebuinţat  pentru  realizarea  de  proiec¬ 
te  care  promiteau  să  fie  profitabile,  la  care  [acum]  trebuie  să  renunţe, 
deoarece  mijloacele  de  care  dispuneau  au  fost  reduse  de  către  guvern. 

Pentru  fiecare  proiect  neprofitabil  care  se  realizează  cu  ajutorul  statului, 
există  un  proiect  corespunzător  a  cărui  realizare  este  abandonată  nu¬ 
mai  datorită  intervenţiei  guvernamentale.  Dar  acest  proiect  nerealizat 
ar  fi  fost  profitabil,  adică  ar  fi  întrebuinţat  mijloacele  rare  de  produc¬ 
ţie  în  concordanţă  cu  cele  mai  urgente  nevoi  ale  consumatorilor.  Din 
punctul  de  vedere  al  consumatorilor,  întrebuinţarea  acestor  mijloace  de 
producţie  pentru  realizarea  unui  proiect  neprofitabil  a  fost  o  risipă.  El 
îi  lipseşte  de  satisfacţii  pe  care  le  preferă  acelora  pe  care  le  obţin  de  pe 
urma  proiectului  sponsorizat  de  stat. 

Masele  neştiutoare,  care  dincolo  de  ce  se  poate  vedea  imediat  cu 
ochii  fizici  nu  văd  nimic,  sunt  extaziate  de  minunatele  realizări  ale 
conducătorilor  lor.  Ele  nu  sesizează  că  tot  lor  le  revine  şi  achitarea 
notei  de  plată  şi  că  trebuie,  prin  urmare,  să  renunţe  la  numeroase  sa¬ 
tisfacţii  de  care  s-ar  fi  bucurat,  dacă  statul  ar  fi  cheltuit  mai  puţin  pen¬ 
tru  proiecte  neprofitabile.  Lor  le  lipseşte  imaginaţia  necesară  pentru 
a  gândi  la  posibilităţile  pe  care  statul  le-a  împiedicat  să  se  realizeze.12 

Entuziaştii  aceştia  sunt  încă  şi  mai  încântaţi  dacă  amestecul  guver¬ 
namental  le  permite  producătorilor  submarginali  să  continue  produc¬ 
ţia  şi  să  înfrunte  competiţia  întreprinderilor,  magazinelor  şi  fermelor  [660} 
mai  eficiente.  In  cazul  acesta,  spun  ei,  este  evident  că  producţia  totală 
creşte  şi  la  avuţie  se  adaugă  ceva  ce  nu  s-ar  fi  produs  fără  asistenţa  au¬ 
torităţilor.  Ceea  ce  se  întâmplă  de  fapt  este  diametral  opus;  mărimea 
producţiei  totale  şi  a  avuţiei  totale  scade.  Apar  sau  se  menţin  obiective 
care  produc  la  costuri  mai  mari,  în  vreme  ce  altele,  care  produc  la  cos¬ 
turi  mai  mici,  sunt  constrânse  să-şi  reducă  sau  să-şi  întrerupă  produc¬ 
ţia.  Consumatorii  nu  primesc  mai  mult,  ci  mai  puţin. 

Există,  de  pildă,  ideea  extrem  de  răspândită  că  este  un  lucru  bun  ca 
statul  să  încurajeze  dezvoltarea  agricolă  a  acelor  părţi  ale  ţării  pe  care 

12.  Cf.  strălucita  analiză  a  cheltuielilor  publice  din  cartea  lui  Henry  Hazlitt, 

Economics  in  One  Lesson,  ed.  nouă,  New  York,  1962,  pp.  2 1  ff. 

natura  le-a  înzestrat  slab.  în  aceste  regiuni  costurile  de  producţie  sunt 
mai  ridicate  decât  în  altele;  tocmai  acesta  este  motivul  pentru  care  o 
mare  parte  din  solul  lor  este  submarginal.  Dacă  nu  sunt  ajutaţi  cu  fon¬ 
duri  publice,  fermierii  care  cultivă  pământurile  acestea  submarginale 
n-ar  putea  face  faţă  competiţiei  fermelor  mai  fertile.  Agricultura  ar 
intra  în  declin  sau  nu  s-ar  dezvolta  deloc  şi  întreaga  regiune  ar  deveni 
o  parte  mai  înapoiată  a  ţării.  Pe  deplin  conştienţi  de  această  stare  de 
lucruri,  oamenii  de  afaceri  care  urmăresc  realizarea  de  profit  evită  să 
investească  în  construcţia  de  linii  ferate  care  să  lege  regiuni  atât  de 
nefavorabile  cu  centrele  de  consum.  Neajunsul  fermierilor  nu  este  de¬ 
terminat  de  faptul  că  nu  au  facilităţi  de  transport.  Direcţia  cauzală  este 
inversă;  deoarece  oamenii  de  afaceri  realizează  că  perspectivele  acestor 
fermieri  nu  sunt  propice,  ei  nu  investesc  în  căi  ferate,  care  probabil 
vor  deveni  neprofitabile,  datorită  lipsei  unor  cantităţi  suficiente  care  să 
fie  transportate.  Dacă  guvernul,  cedând  în  faţa  cererilor  grupurilor  de 
presiune  interesate,  construieşte  o  cale  ferată  şi  o  menţine  în  funcţiune 
în  ciuda  pierderilor,  evident  că  îi  favorizează  pe  proprietarii  de  pământ 
agricol  din  aceste  provincii  sărace  ale  ţării.  Cum  o  parte  din  costul  pe 
care  îl  presupune  transportarea  produselor  lor  îl  suportă  bugetul,  pen¬ 
tru  fermieri  devine  mai  uşor  să  rivalizeze  cu  cei  ce  cultivă  pământ  mai 
fertil,  cărora  le  este  refuzat  un  asemenea  ajutor.  Dar  avantajul  acestor 
fermieri  privilegiaţi  este  suportat  de  contribuabili,  care  trebuie  să  achi¬ 
te  fondurile  necesare  acoperirii  deficitului.  El  nu  afectează  nici  preţul 
total,  nici  volumul  total  al  produselor  agricole  disponibile.  El  face  doar 
ca  funcţionarea  fermelor  care  mai  înainte  erau  submarginale  să  devină 
profitabilă  şi  face  ca  alte  ferme,  a  căror  funcţionare  fusese  în  prealabil 
profitabilă,  să  devină  submarginale.  Producţia  este  transferată  de  pe 
pământul  unde  necesită  costuri  mai  mici  pe  pământul  unde  necesită 
costuri  mai  mari.  Cantitatea  totală  de  avuţie  nu  creşte,  ci  scade,  deoare¬ 
ce  cantităţile  suplimentare  de  capital  şi  de  muncă,  necesare  pentru  cul¬ 
tivarea  terenurilor  care  impun  costuri  ridicate  în  loc  de  costuri  reduse, 
sunt  retrase  de  la  întrebuinţări  în  care  ar  fi  făcut,  altminteri,  posibilă 
{661}  producţia  unor  alte  bunuri  de  consum.  Guvernul  îşi  atinge  scopul,  de  a 
favoriza  o  parte  din  ţară  cu  ce  i-ar  fi  lipsit,  dar  el  produce  în  altă  parte 
costuri  care  depăşesc  câştigurile  unui  grup  privilegiat. 

Economiile  externe  asociate  creaţiei  intelectuale 

Varianta  extremă  al  problemei  economiilor  externe  este  întâlnită  în  cazul 
„producţiei”  de  fundamente  intelectuale  pentru  toate  tipurile  de  procesare  şi 
de  construcţii. Trăsătura  caracteristică  a  formulelor,  adică  a  schemelor  intelec¬ 
tuale  care  orientează  procedurile  tehnologice,  este  inepuizabilitatea  serviciilor 

pe  care  le  furnizează.  Prin  urmare,  serviciile  acestea  nu  sunt  rare  şi  nu  este 
necesară  economisirea  utilizărilor  lor.  Consideraţiile  care  au  dus  la  instituirea 
proprietăţii  private  asupra  bunurilor  economice  nu  se  aplică  şi  la  ele.  Ele  au 
rămas  în  afara  sferei  proprietăţii  private,  nu  pentru  că  sunt  imateriale,  intan¬ 
gibile  şi  impalpabile,  ci  pentru  că  posedă  o  capacitate  inepuizabilă  de  a  furniza 
servicii. 

Oamenii  au  început  să  înţeleagă  abia  mai  târziu  că  această  stare  de  lucruri 
are  şi  inconveniente.  Ea  îi  pune  pe  producătorii  de  astfel  de  formule  -  înde¬ 
osebi  pe  inventatorii  de  procedee  tehnologice,  pe  autori  şi  pe  compozitori 
-  într-o  poziţie  neobişnuită.  Ei  duc  povara  costului  de  producţie,  în  vreme  ce 
serviciile  produsului  pe  care  l-au  creat  pot  fi  întrebuinţate  în  mod  gratuit  de 
către  toată  lumea.  Ceea  ce  produc  reprezintă  pentru  ei  înşişi,  în  totalitate  sau 
aproape  în  totalitate,  economii  externe. 

Dacă  nu  există  nici  copyright-uri,  nici  patente,  atunci  inventatorii  şi  au¬ 
torii  se  află  în  poziţia  unor  antreprenori.  Ei  posedă  un  avantaj  temporal  în 
raport  cu  ceilalţi  oameni.  Deoarece  încep  mai  devreme  să  utilizeze  invenţia 
sau  manuscrisul,  fie  personal,  fie  punându-1  la  dispoziţia  altora  (fabricanţi 
sau  editori),  ei  au  posibilitatea  de  a  realiza  profituri,  pe  o  durată  de  timp  care 
durează  până  când  le  poate  utiliza  toată  lumea,  ca  şi  ei.  îndată  ce  invenţia  sau 
conţinutul  cărţii  devin  cunoscute  în  mod  public,  ele  se  transformă  în  „bunuri 
gratuite”,  iar  inventatorului  sau  autorului  îi  revine  doar  gloria. 

Problema  care  apare  nu  are  nimic  de  a  face  cu  activităţile  geniului  creator. 

Aceşti  pioneri  şi  iniţiatori  de  lucruri  nemaipomenite  nu  produc  şi  nu  muncesc 
în  accepţiunea  în  care  se  întrebuinţează  de  obicei  aceşti  termeni,  când  este 
vorba  despre  treburile  altora.  Ei  nu  se  lasă  influenţaţi  de  reacţia  cu  care  este 
întâmpinată  munca  lor  de  către  contemporani  şi  nici  nu  au  nevoie  de  încu¬ 
rajare.13 

Nu  tot  astfel  stau  lucrurile  cu  numeroasa  clasă  a  intelectualilor  de  profesie, 
de  ale  căror  servicii  societatea  nu  se  poate  lipsi.  Putem  lăsa  deoparte  proble¬ 
ma  autorilor  de  poeme,  de  ficţiune,  de  piese  de  teatru  şi  a  compozitorilor  de 
mâna  a  doua  şi  nu  este  necesar  să  ne  punem  problema  dacă  omenirea  ar  fi 
serios  dezavantajată  dacă  ar  fi  lipsită  de  produsele  eforturilor  lor.  Dar  este 
evident  că  furnizarea  de  informaţie  tinerei  generaţii  şi  familiarizarea  indivi-  {662} 
zilor  care  acţionează  cu  volumul  de  cunoştinţe  de  care  au  nevoie,  pentru  a-şi 
realiza  planurile,  necesită  cursuri,  manuale,  breviare  şi  alte  lucrări  care  nu  sunt 
de  ficţiune.  Este  improbabil  că  oamenii  şi-ar  asuma  sarcina  solicitantă  de  a 
scrie  asemenea  publicaţii  dacă  toată  lumea  ar  avea  libertatea  să  le  reproducă. 

Lucrul  acesta  este  încă  şi  mai  evident  în  domeniul  invenţiilor  şi  al  descoperi¬ 
rilor  tehnologice.  Experimentarea  extensivă  necesară  pentru  astfel  de  realizări 
este  adesea  costisitoare.  Este  foarte  probabil  că  progresul  tehnologic  ar  fi  sem¬ 
nificativ  întârziat  dacă,  pentru  inventator  şi  pentru  cei  ce  suportă  cheltuielile 
necesare  experienţelor  sale,  rezultatele  obţinute  nu  ar  reprezenta  nimic  altceva 
decât  economii  externe. 


13.  A  se  vedea  mai  sus,  pp.  13 9- 140. 


684 


Acţiunea  umană 


Patentele  şi  drepturile  de  Copyright  sunt  rezultatele  evoluţiei  legale  din 
ultimele  secole.  Locul  lor  în  cadrul  corpului  tradiţional  al  drepturilor  de  pro¬ 
prietate  este  în  continuare  controversat.  Oamenii  le  privesc  critic  şi  le  con¬ 
sideră  nejustificate.  Ele  sunt  considerate  privilegii,  un  vestigiu  al  perioadei 
rudimentare  din  propria  lor  evoluţie,  în  care  protecţia  legală  nu  li  se  acorda 
autorilor  şi  inventatorilor  decât  în  virtutea  unui  privilegiu  extraordinar,  oferit 
de  autorităţi.  Ele  sunt  suspecte  deoarece  nu  sunt  lucrative  decât  dacă  ofe¬ 
ră  posibilitatea  comercializării  la  preţuri  de  monopol.14  Mai  mult,  echitatea 
drepturilor  de  patent  este  contestată  pe  temeiul  faptului  că  ele  nu-i  recom¬ 
pensează  decât  pe  cei  ce  pun  ultima  tuşă,  făcând  posibilă  utilizarea  practică  a 
realizărilor  multor  predecesori.  Aceşti  precursori  rămân  cu  mâinile  goale,  deşi 
contribuţia  lor  la  rezultatul  final  a  fost  adesea  mult  mai  substanţială  decât  cea 
a  beneficiarilor  patentului. 

Nu  îi  revine  catalacticii  să  examineze  argumentele  avansate  pentru  şi  îm¬ 
potriva  instituţiilor  copyrightului  şi  a  patentelor.  Ea  trebuie  să  se  limiteze 
exclusiv  la  a  observa  că  este  vorba  de  o  problemă  de  delimitare  a  drepturilor 
de  proprietate  şi  că,  prin  abolirea  patentelor  şi  a  copyright-urilor,  autorii  şi 
inventatorii  ar  fi,  aproape  în  exclusivitate,  producători  de  economii  externe. 

Privilegii  şi  cvasi-privilegii 

Constrângerile  impuse  de  legi  şi  instituţii  asupra  libertăţii  de  a  alege  şi  de  a 
acţiona  nu  sunt  întotdeauna  atât  de  insurmontabile,  încât  să  nu  poată  fi  depă¬ 
şite,  în  anumite  condiţii.  Anumitor  favoriţi,  scutirea  de  la  obligaţiile  care  leagă 
restul  populaţiei  li  se  poate  acorda  ca  un  privilegiu  explicit,  fie  de  către  legile 
înseşi,  fie  printr-un  act  administrativ  al  autorităţilor  însărcinate  cu  impunerea 
legii.  Alţii  pot  fi  suficient  de  îndrăzneţi  pentru  a  sfida  legea,  în  ciuda  vigilenţei 
autorităţilor;  insolenţa  lor  arogantă  le  asigură  un  cvasi-privilegiu. 

O  lege  pe  care  nimeni  nu  o  respectă  este  ineficace.  O  lege  care  nu  este 
valabilă  pentru  toţi,  sau  de  care  nu  ascultă  toţi,  le  poate  furniza  celor  scutiţi 
de  ea  -  în  virtutea  legii  înseşi  sau  a  propriei  lor  îndrăzneli  -  posibilitatea  de  a 
{663}  culege  fie  o  rentă  diferenţiată,  fie  câştiguri  de  monopol. 

Pentru  determinarea  fenomenelor  de  piaţă  nu  contează  dacă  scutirea  este 
validată  legal,  ca  privilegiu,  sau  daca  este  un  cvasi-privilegiu  ilegal.  Nu  contea¬ 
ză  nici  dacă,  în  cazul  când  există  costuri  suportate  de  către  firma  sau  persoana 
favorizată,  în  vederea  obţinerii  privilegiului  sau  a  cvasi-privilegiului,  acestea 
sunt  legale  (de  exemplu,  impozite  prelevate  de  la  posesorii  de  autorizaţii)  sau 
ilegale  (de  exemplu,  mită  plătită  pentru  coruperea  funcţionarilor).  Dacă  un 
embargou  asupra  importurilor  este  slăbit  prin  importarea  unei  anumite  canti¬ 
tăţi,  atunci  preţurile  sunt  afectate  de  cantitatea  importată  şi  costurile  specifice 
suportate  sunt  afectate  de  achiziţionarea  şi  utilizarea  privilegiului  sau  a  cva¬ 
si-privilegiului  [de  a  importa].  Dar  faptul  că  importul  este  legal  (de  exemplu 
o  autorizaţie  acordată  anumitor  persoane  privilegiate,  în  cadrul  unui  sistem 
de  control  cantitativ  al  importurilor)  sau  contrabandă  ilegală  nu  afectează 
structura  preţurilor. 

14.  A  se  vedea  mai  sus,  pp.  364-365. 

i .  Sursa  ultimă  a  profiturilor  şi  a 
pierderilor  realizate  pe  piaţă 

Schimbările  datelor,  a  căror  apariţie  reiterată  împiedică  sistemul  eco¬ 
nomic  să  se  transforme  într-o  economie  uniform  repetitivă  şi  produce 
la  nesfârşit  profituri  şi  pierderi  antreprenoriale,  sunt  favorabile  pentru 
unii  dintre  membrii  societăţii  şi  defavorabile  pentru  alţii.  Prin  urmare, 
spun  oamenii,  „ câştigul  unuia  este  paguba  altuia ;  nimeni  nu  profită  decât 
de  pe  urma  pierderii  altora!' .  Această  dogmă  a  fost  deja  avansată  de  unii 
dintre  autorii  antici.  Dintre  moderni,  Montaigne  a  fost  cel  dintâi  care 
a  reformulat-o;  o  putem  numi  în  mod  îndreptăţit  dogma  lui  Montaigne. 
Ea  a  reprezentat  chintesenţa  doctrinelor  mercantilismului,  vechi  şi  nou. 
Se  află  la  temelia  tuturor  doctrinelor  contemporane  care  susţin  că,  în 
cadrul  economiei  de  piaţă,  predomină  un  conflict  ireconciliabil  între 
interesele  diferitelor  clase  sociale  din  orice  ţară  şi,  mai  mult,  între  inte¬ 
resele  fiecărei  ţări  şi  acelea  ale  altor  ţări.1 

Este  adevărat  că  dogma  lui  Montaigne  se  confirmă  în  cazul  efectelor 
asupra  plăţilor  la  termen  ale  modificărilor  induse  monetar  ale  puterii 
de  cumpărare  a  banilor.  Dar  ea  este  în  întregime  eronată  cu  privire  la 
orice  fel  de  profit  sau  pierdere  antreprenorială,  indiferent  dacă  acestea 
apar  într-o  economie  staţionară,  în  care  volumul  total  al  profiturilor 
este  egal  cu  volumul  total  al  pierderilor,  sau  într-o  economie  progresivă 
sau  regresivă,  în  care  cele  două  mărimi  diferă. 

Ceea  ce  produce  profitul  unei  persoane,  în  desfăşurarea  evenimen¬ 
telor  din  cadrul  unei  economii  de  piaţă  neobstrucţionate,  nu  este  lipsa 
sau  necazul  concetăţeanului  ei,  ci  faptul  că  ea  îndepărtează  parţial  sau 
total  cauzele  neplăcerii  resimţite  de  concetăţeanul  său.  Ceea  ce-1  face 
să  sufere  pe  bolnav  este  boala,  nu  medicul  care  i-o  tratează.  Câştigul 
medicului  nu  este  un  rezultat  al  epidemiei,  ci  al  ajutorului  pe  care  îl 
oferă  celor  afectaţi.  Sursa  ultimă  a  profiturilor  este  întotdeauna  an¬ 
ticiparea  condiţiilor  viitoare.  Cei  care  reuşesc  să  anticipeze  mai  bine 
decât  alţii  evenimentele  viitoare  şi  să-şi  ajusteze  activităţile  la  situaţia 
viitoare  a  pieţei  culeg  profituri  pentru  că  sunt  în  măsură  de  a  satisface 

i.  Cf.  Montaigne,  Essais,  ed.  F.  Strowski,  cartea  i,  cap.  22,  Bordeaux,  1906, 1,  135- 
136;  A.  Oncken,  Geschichte  der  Nationalokonomie,  Leipzig,  1902,  pp.  152-153;  E.F. 
Heckscher,  Mercantilism,  trad.  de  M.  Shapiro,  Londra,  1935, 11,  26-27. 

cele  mai  intense  nevoi  ale  publicului.  Profiturile  celor  care  au  produs 
bunuri  şi  servicii  pentru  care  cumpărătorii  rivalizează  nu  sunt  sursa 
pierderilor  suportate  de  către  cei  ce  au  adus  pe  piaţă  mărfuri  pentru 
a  căror  cumpărare  publicul  nu  este  dispus  să  plătească  întreaga  sumă 
a  costurilor  de  producţie  cheltuite.  Aceste  pierderi  se  datorează  unei 
lipse  de  perspicacitate  de  care  au  dat  dovadă,  în  ce  priveşte  anticiparea 
configuraţiei  viitoare  a  pieţei  şi  a  cererii  consumatorilor. 

Evenimentele  externe  care  afectează  cererea  şi  oferta  pot  uneori  sur¬ 
veni  atât  de  neaşteptat,  încât  lumea  spune  că  nici  un  om  rezonabil  nu 
le-ar  fi  putut  anticipa.  Atunci  invidioşii  pot  considera  că  profiturile 
celor  ce  câştigă  de  pe  urma  schimbării  nu  sunt  justificate.  Dar  astfel  de 
judecăţi  arbitrare  de  valoare  nu  modifică  starea  reală  de  lucruri.  Este 
cu  siguranţă  preferabil  pentru  omul  bolnav  să  fie  vindecat  de  un  medic 
care  încasează  o  remuneraţie  substanţială,  decât  să  se  lipsească  de  în¬ 
grijire  medicală.  Altminteri  nu  s-ar  duce  la  medic. 

Pe  piaţă  nu  există  conflicte  de  interese  între  cumpărători  şi  vân¬ 
zători.  Există  dezavantaje  provocate  de  anticipări  inadecvate.  Ar  fi  o 
binefacere  universală  dacă  fiecare  om  în  parte  şi  toţi  membrii  societăţii 
de  piaţă  ar  prevedea  întotdeauna  corect  şi  din  timp  condiţiile  viitoare 
şi  ar  acţiona  în  consecinţă.  Dacă  s-ar  întâmpla  lucrul  acesta,  atunci  - 
privind  retrospectiv  -  s-ar  constata  că  nu  s-a  irosit  nici  o  particulă  de 
capital  sau  de  muncă  pentru  satisfacerea  unor  dorinţe  care  în  prezent 
sunt  considerate  mai  puţin  importante  decât  alte  dorinţe  nesatisfăcute. 
Insă  omul  nu  este  atotştiutor. 

Este  greşit  să  privim  aceste  probleme  din  unghiul  resentimentului 
şi  al  invidiei.  Nu  este  mai  puţin  greşit  să  ne  restrângem  observaţiile  la 
poziţia  momentană  a  diverşilor  indivizi.  Acestea  sunt  probleme  sociale 
şi  trebuie  judecate  în  raport  cu  funcţionarea  întregului  sistem  de  piaţă. 
Ceea  ce  asigură  satisfacerea  cea  mai  adecvată  cu  putinţă  a  cererilor 
fiecărui  membru  al  societăţii  este  tocmai  faptul  că  cei  care  au  reuşit 
mai  bine  decât  alţii  în  privinţa  anticipării  condiţiilor  viitoare  realizează 
profituri.  Dacă  profiturile  [lor]  ar  fi  reduse  în  beneficiul  celor  pe  care 
vreo  schimbare  a  datelor  i-a  defavorizat,  atunci  ajustarea  ofertei  la  ce¬ 
rere  n-ar  fi  ameliorată,  ci  împiedicată.  Dacă  cineva  i-ar  împiedica  pe 
medici  să  câştige  uneori  remuneraţii  ridicate,  acela  nu  ar  spori,  ci  mai 
curând  ar  reduce  numărul  celor  ce  aleg  profesia  de  medic. 

O  afacere  este  întotdeauna  avantajoasă,  atât  pentru  cumpărător,  cât 
şi  pentru  vânzător.  Chiar  şi  o  persoană  care  vinde  în  pierdere  încă  este 
mai  bine  situată  decât  ar  fi  dacă  nu  ar  vinde  deloc,  sau  dacă  ar  vinde 
{666}  doar  la  un  preţ  şi  mai  scăzut.  Ea  pierde  datorită  lipsei  sale  de  capacitate 
anticipativă;  faptul  de  a  vinde  îi  limitează  pierderea,  chiar  dacă  preţul 

pe  care  îl  obţine  este  redus.  Dacă  fie  cumpărătorul,  fie  vânzătorul  nu  ar 
considera  că  tranzacţia  reprezintă  cea  mai  avantajoasă  acţiune  pe  care 
o  pot  alege,  dată  fiind  situaţia  existentă,  atunci  ei  nu  ar  încheia  afacerea. 

Afirmaţia  că  binele  unuia  este  paguba  celuilalt  este  adevărată  în 
cazul  furtului,  al  războiului  şi  al  jafului.  Prada  hoţului  este  paguba 
victimei  jefuite.  Dar  războiul  şi  comerţul  sunt  două  lucruri  diferite. 
Voltaire  greşea  atunci  când  scria,  în  1764,  în  articolul  despre  „Patrie” 
din  Dicţionarul  său  filosofic:  „A  fi  un  bun  patriot  este  a  dori  să  se  îm¬ 
bogăţească  prin  comerţ  comunitatea  ta  şi  să  dobândească  putere  prin 
arme;  este  evident  că  o  ţară  nu  poate  profita  decât  pe  seama  altora  şi  că 
ea  nu  poate  cuceri  fără  a  face  rău  altor  oameni”.  Voltaire,  ca  atâţia  alţi 
autori  care  l-au  precedat  şi  care  l-au  urmat,  considera  că  este  de  pri¬ 
sos  să  se  familiarizeze  cu  gândirea  economică.  Dacă  ar  fi  citit  eseurile 
contemporanului  său  David  Hume  ar  fi  aflat  ce  eroare  este  să  identi¬ 
fici  comerţul  internaţional  cu  războiul.  Voltaire,  marele  demascator  al 
străvechilor  superstiţii  şi  al  erorilor  populare,  a  căzut  fără  să  bănuiască 
pradă  celei  mai  dezastruoase  dintre  toate  erorile. 

Atunci  când  brutarul  îi  furnizează  dentistului  pâine  şi  dentistul  în¬ 
depărtează  durerea  de  dinţi  a  brutarului,  nici  brutarul,  nici  dentistul 
nu  sunt  păgubiţi.  Este  greşit  să  se  considere  că  un  astfel  de  schimb  şi 
jefuirea  prăvăliei  brutarului  de  către  o  bandă  înarmată  sunt  două  ma¬ 
nifestări  ale  unuia  şi  acelaşi  lucru.  Comerţul  internaţional  diferă  de  cel 
intern  numai  întru  cât  bunurile  şi  serviciile  sunt  tranzacţionate  dinco¬ 
lo  de  graniţele  care  separă  teritoriile  a  două  ţări  suverane.  Este  un  lucru 
monstruos  faptul  că  prinţul  Louis  Napoleon  Bonaparte,  viitorul  împă¬ 
rat  Napoleon  al  treilea,  a  putut  scrie  -  la  multe  zeci  de  ani  după  Hume, 
Adam  Smith  şi  Ricardo  -  că  „volumul  de  marfă  pe  care  îl  exportă  o  ţară 
este  întotdeauna  direct  proporţional  cu  numărul  de  proiectile  pe  care 
le  poate  lansa  împotriva  duşmanilor  săi,  ori  de  câte  ori  ar  cere-o  onoa¬ 
rea  şi  demnitatea  ei.”2  Toate  rezultatele  teoriei  economice  referitoare  la 
efectele  diviziunii  internaţionale  a  muncii  şi  la  comerţul  internaţional 
au  eşuat  până  în  prezent  să  anihileze  popularitatea  erorii  mercantilis¬ 
te,  conform  căreia  „obiectivul  comerţului  internaţional  este  sărăcirea 
străinilor.”3  Sarcina  de  a  descoperi  rădăcinile  popularităţii  acestei  erori 
şi  a  altor  iluzii  şi  erori  asemănătoare  îi  aparţine  cercetării  istorice.  Din 
perspectiva  ştiinţei  economice  lucrurile  sunt  de  multă  vreme  lămurite. 


2.  Cf.  Louis  Napoleon  Bonaparte,  Extinction  du  Pauperisme,  ed.  populaire,  Paris, 

i848,p.  6. 

3.  Acestea  sunt  cuvintele  cu  care  H.G.  Wells  ( The  World  ofWilliam  C/isso/d,  cartea 
a  iv-a,  sec.  a  10-a)  caracterizează  opinia  reprezentantului  tipic  al  nobilimii  britanice. 

2.  Limitarea  procreaţiei 

Raritatea  naturală  a  mijloacelor  de  supravieţuire  sileşte  fiecare  fiinţă 
vie  să  privească  la  toate  celelalte  fiinţe  vii  ca  la  nişte  inamici  de  moarte 
în  lupta  pentru  supravieţuire,  generând  nemiloasa  competiţie  biolo¬ 
gică.  In  cazul  omului,  însă,  aceste  conflicte  ireconciliabile  de  interese 
dispar  atunci  când  -  şi  în  măsura  în  care  -  diviziunea  muncii  ia  locul 
autarhiei  economice  a  indivizilor,  a  familiei,  a  triburilor  şi  a  naţiunii. 
In  cadrul  sistemului  social  nu  există  niciun  conflict  de  interese,  atâta 
vreme  cât  nu  este  atinsă  mărimea  optimă  a  populaţiei.  Câtă  vreme 
utilizarea  de  mână  de  lucru  suplimentară  aduce  o  creştere  mai  mult 
decât  proporţională  a  veniturilor,  conflictul  este  înlocuit  cu  armonia 
intereselor.  Oamenii  nu  mai  rivalizează  în  lupta  pentru  alocarea  unor 
porţii  dintr-o  cantitate  strict  limitată.  Ei  devin  cooperatori,  urmărind 
scopuri  comune  fiecăruia  dintre  ei.  Creşterea  populaţiei  nu  reduce,  ci 
augmentează  „feliile”  medii  ale  indivizilor. 

Dacă  oamenii  ar  urmări  numai  hrana  şi  satisfacţia  sexuală,  atunci 
populaţia  ar  tinde  să  crească  dincolo  de  mărimea  ei  optimă,  până  la 
limitele  date  de  mijloacele  disponibile  de  supravieţuire.  Insă  oamenii 
doresc  mai  mult  decât  doar  să  trăiască  şi  să  se  împerecheze;  ei  doresc 
să  trăiască  în  mod  uman.  Este  adevărat  că  o  ameliorare  a  condiţiilor  are, 
de  regulă,  drept  rezultat  o  creştere  a  cifrelor  demografice;  însă  această 
creştere  rămâne  în  urma  creşterii  mijloacelor  necesare  simplei  supra¬ 
vieţuiri.  Dacă  ar  fi  fost  altfel,  oamenii  nu  ar  fi  reuşit  niciodată  să  stabi¬ 
lească  relaţii  sociale  şi  să  dezvolte  civilizaţia.  Ca  şi  în  cazul  şobolanilor, 
al  şoarecilor  şi  al  microbilor,  fiecare  spor  al  mijloacelor  de  supravieţuire 
ar  fi  făcut  ca  cifrele  demografice  să  crească  până  la  limitele  posibilităţi¬ 
lor  de  supravieţuire;  pentru  urmărirea  altor  obiective  nu  ar  mai  fi  rămas 
nimic.  Eroarea  fundamentală  implicată  în  legea  de  fier  a  salariilor  a 
fost  tocmai  aceea  că  îi  privea  pe  oameni  -  sau  cel  puţin  pe  salariaţi  -  ca 
fiind  mânaţi  exclusiv  de  impulsuri  animalice.  Adepţii  ei  n-au  realizat 
că  omul  diferă  de  fiare,  întru  cât  urmăreşte  obiective  specific  umane,  pe 
care  le-am  putea  numi  mai  înalte,  sau  mai  sublime. 

Legea  malthusiană  a  populaţiei  este  una  dintre  marile  realizări  ale 
gândirii  umane.  împreună  cu  principiul  diviziunii  muncii,  ea  a  furni¬ 
zat  fundamentele  biologiei  moderne  şi  ale  teoriei  evoluţiei;  importanţa 
acestor  două  teoreme  fundamentale  pentru  ştiinţele  acţiunii  umane  nu 
este  depăşită  decât  de  descoperirea  regularităţilor  existente  în  cadrul 
întrepătrunderii  şi  concatenării  fenomenelor  de  piaţă  şi  al  determină¬ 
rii  lor  inevitabile,  de  către  datele  pieţei.  Obiecţiile  avansate  împotriva 
legii  malthusiene,  ca  şi  împotriva  legii  randamentelor,  sunt  lipsite  de 

consistenţă  şi  triviale.  Ambele  legi  sunt  indisputabile.  Dar  rolul  care 
trebuie  să  li  se  atribuie  în  sfera  ştiinţelor  acţiunii  umane  este  diferit  de 
acela  pe  care  li-1  atribuia  Malthus. 

Fiinţele  non-umane  sunt  în  întregime  supuse  guvernării  legilor  bi¬ 
ologice,  descrise  de  Malthus.4  Pentru  ele,  afirmaţia  că  numerele  spe¬ 
cimenelor  tind  să  epuizeze  mijloacele  de  subzistenţă  şi  că  cele  supra- 
numerare  sunt  eliminate  datorită  lipsei  acestor  mijloace  este  adevărată, 
fără  excepţie.  In  ce  priveşte  animalele  non-umane,  noţiunea  de  mi¬ 
nimum  de  subzistenţă  are  o  semnificaţie  unic  determinată,  lipsită  de 
echivoc.  Dar  în  cazul  omului  lucrurile  stau  diferit.  Omul  integrează 
satisfacţiile  corespunzătoare  impulsurilor  pur  zoologice,  care  sunt  co¬ 
mune  tuturor  animalelor,  într-o  scară  de  valori,  pe  care  le  este  acordat 
un  loc  şi  obiectivelor  pur  umane.  Omul  care  acţionează  îşi  raţionali¬ 
zează,  de  asemenea,  şi  satisfacerea  poftelor  sale  sexuale.  Satisfacerea 
acestora  este  rezultatul  cântăririi  avantajelor  şi  a  dezavantajelor.  Omul 
nu  se  supune  orbeşte  stimulentelor  sexuale,  ca  un  taur;  el  se  abţine  de 
la  copulaţie  dacă  estimează  costurile  -  dezavantajele  anticipate  -  ca 
fiind  prea  ridicate.  In  acest  sens,  putem  întrebuinţa  sintagma  înfrânare 
morală  (care  a  fost  propusă  de  Malthus)  fără  a  introduce  nici  un  fel  de 
judecată  de  valoare  sau  de  conotaţie  etică.5 

Raţionalizarea  relaţiilor  sexuale  implică  deja  o  raţionalizare  a  pro¬ 
liferării.  Ulterior  au  fost  adoptate  şi  alte  metode  de  raţionalizare  a  în¬ 
mulţirii  urmaşilor,  independente  de  abţinerea  de  la  copulaţie.  Oamenii 
au  recurs  la  metodele  scandaloase  şi  respingătoare  ale  abandonului  sau 
uciderii  copiilor  şi  la  avorturi.  In  cele  din  urmă,  au  învăţat  să  practice 
actul  sexual  în  aşa  fel  încât  să  nu  rezulte  o  sarcină.  In  ultima  sută  de  ani, 
tehnica  mijloacelor  contraceptive  a  fost  perfecţionată  şi  frecvenţa  în¬ 
trebuinţării  lor  a  crescut  considerabil.  Insă  procedurile  respective  erau 
cunoscute  şi  practicate  de  mult. 

Afluenţa  pe  care  capitalismul  modern  o  asigură  maselor  largi  din 
ţările  capitaliste  şi  ameliorarea  condiţiilor  igienice,  ca  şi  a  metodelor 
terapeutice  şi  profilactice,  făcute  posibile  de  capitalism,  au  redus  consi¬ 
derabil  mortalitatea,  îndeosebi  pe  cea  infantilă,  prelungind  durata  me¬ 
die  a  vieţii.  Astăzi,  în  aceste  ţări,  limitarea  generării  de  urmaşi  nu  poate 

4.  Legea  malthusiană  este,  bineînţeles,  o  lege  biologică  -  şi  nu  una  praxeologică. 
Insă  cunoaşterea  ei  este  indispensabilă  pentru  praxeologie,  pentru  a  sesiza,  prin  con¬ 
trast,  caracteristicile  esenţiale  ale  acţiunii  umane.  Deoarece  specialiştii  în  ştiinţe  natu¬ 
rale  n-au  descoperit-o,  economiştii  au  trebuit  să  complinească  această  lipsă.  Istoria  le¬ 
gii  populaţiei  dizolvă,  desigur,  mitul  larg  răspândit  despre  înapoierea  ştiinţelor  acţiunii 
umane  şi  despre  nevoia  lor  de  a  împrumuta  de  la  ştiinţele  naturale. 

5 .  Nici  Malthus  nu  i-a  acordat  acestui  termen  vreo  conotaţie  valorică  sau  vreo  im¬ 
plicaţie  etică.  Cf.  Bonar,  Malthus  and  His  Work,  Londra,  1 8  85 ,  p.  53.  Am  putea,  la  fel 
de  bine,  vorbi  de  o  înfrânare  praxeologică,  în  loc  de  una  morală. 

reuşi  decât  dacă  este  mai  drastică  decât  în  perioadele  mai  îndepărtate. 

{669}  Tranziţia  la  capitalism  -  aşadar,  îndepărtarea  obstacolelor  care  în  vre¬ 
murile  dinainte  au  împiedicat  funcţionarea  iniţiativei  şi  a  întreprinde¬ 
rii  private  -  a  influenţat,  prin  urmare,  profund  obiceiurile  sexuale.  Nu 
practica  de  a  controla  natalitatea  reprezintă  ceva  nou,  ci  doar  faptul  că 
se  apelează  la  ea  mai  frecvent.  Se  remarcă  în  particular  prin  noutate 
faptul  că  ea  nu  mai  este  limitată  la  păturile  superioare  ale  populaţiei, 
ci  a  devenit  comună  întregii  populaţii.  Intr-adevăr,  unul  dintre  cele 
mai  importante  efecte  ale  capitalismului  este  că  deproletarizează  toate 
segmentele  societăţii.  El  ridică  nivelul  de  trai  al  maselor  de  muncitori 
manuali  la  asemenea  cote  încât  aceştia  devin  „burghezi”  şi  gândesc  şi 
acţionează  ca  burghezii  înstăriţi.  Dornici  să-şi  păstreze  nivelul  de  trai 
pentru  ei  şi  pentru  copiii  lor,  ei  se  orientează  spre  controlul  natalităţii. 
Odată  cu  răspândirea  şi  progresul  capitalismului,  controlul  natalităţii 
devine  o  practică  universală.  Tranziţia  spre  capitalism  este  astfel  însoţi¬ 
tă  de  două  fenomene:  declinul  fertilităţii  şi  declinul  ratelor  mortalităţii. 
Durata  medie  de  viaţă  se  prelungeşte. 

în  zilele  lui  Malthus  nu  era  încă  posibil  să  se  observe  aceste  caracte¬ 
ristici  demografice  ale  capitalismului.  Astăzi  nu  mai  este  permisibil  să 
le  punem  la  îndoială.  Cu  toate  acestea,  orbiţi  de  presupoziţii  romantice, 
mulţi  le  descriu  ca  pe  nişte  fenomene  ale  declinului  şi  ale  degenerării, 
specifice  numai  popoarelor  cu  pielea  albă  ale  civilizaţiei  occidentale, 
care  au  îmbătrânit  şi  s-au  sclerozat.  Romanticii  aceştia  sunt  serios  alar¬ 
maţi  de  faptul  că  asiaticii  nu  practică  metode  de  control  al  natalităţii, 
în  aceeaşi  măsură  în  care  se  practică  acestea  în  Europa  Occidentală,  în 
America  de  Nord  sau  în  Australia.  Cum  metodele  moderne  de  com¬ 
batere  şi  prevenire  a  bolilor  au  provocat  o  scădere  a  ratelor  mortalităţii 
şi  la  aceste  popoare  orientale,  cifrele  lor  demografice  cresc  mai  repe¬ 
de  decât  cele  ale  naţiunilor  occidentale.  Oare  nu  cumva  indigenii  din 
India,  Malaiezia,  China  şi  Japonia,  care  n-au  contribuit  ei  înşişi  la  rea¬ 
lizările  tehnologice  şi  terapeutice  ale  Occidentului,  dar  le-au  primit  ca 
pe  un  cadou  neaşteptat,  vor  marginaliza,  în  cele  din  urmă,  prin  simplă 
superioritate  numerică,  popoarele  de  sorginte  europeană? 

Temerile  acestea  sunt  nejustificate.  Experienţa  istorică  arată  că  toa¬ 
te  popoarele  caucaziene  au  reacţionat  la  scăderea  cifrelor  mortalităţii 
produsă  de  capitalism  printr-o  scădere  a  ratei  natalităţii.  Desigur,  din 
această  experienţă  istorică  nu  se  poate  deduce  o  lege  generală.  Dar  re¬ 
flecţia  praxeologică  demonstrează  că  între  aceste  două  fenomene  există 
o  concatenare  necesară.  O  ameliorare  a  condiţiilor  externe  de  bunăs¬ 
tare  face  posibilă  o  creştere  corespunzătoare  a  cifrelor  populaţiei.  Dar, 
dacă  întreaga  cantitate  adiţională  de  mijloace  de  susţinere  a  vieţii  este 

complet  absorbită  de  creşterea  unui  număr  suplimentar  de  oameni,  nu 

mai  rămâne  nimic  pentru  o  îmbunătăţire  în  continuare  a  nivelului  de  {670} 

trai.  Marşul  civilizaţiei  este  blocat.  Omenirea  atinge  o  stare  de  stagnare. 

Argumentul  devine  încă  şi  mai  evident,  dacă  presupunem  că  se  face 
o  invenţie  profilactică  datorită  unei  fericite  întâmplări  şi  că  aplicarea  ei 
practică  nu  necesită  nici  investiţii  considerabile  de  capital,  nici  cheltu¬ 
ieli  curente  considerabile.  Bineînţeles  că  cercetarea  medicală  contem¬ 
porană  şi  -  într-un  grad  chiar  mai  ridicat  -  utilizarea  ei  necesită  mari 
cantităţi  de  capital  şi  de  muncă.  Ele  sunt  produse  ale  capitalismului, 
care  n-ar  fi  apărut  nicicând  într-un  mediu  necapitalist.  Dar  au  exis¬ 
tat  în  vremurile  mai  îndepărtate  şi  cazuri  de  factură  diferită.  Practica 
vaccinării  împotriva  variolei  nu  a  provenit  din  cercetări  de  laborator 
costisitoare  şi,  în  forma  ei  rudimentară  originară,  putea  fi  aplicată  la 
costuri  neglijabile.  Se  pune  problema  care  ar  fi  fost  rezultatele  vacci¬ 
nării  împotriva  variolei,  dacă  practicarea  ei  s-ar  fi  generalizat  într-o 
societate  precapitalistă,  neobişnuită  cu  controlul  natalităţii.  Ea  ar  fi  dus 
la  creşterea  cifrelor  demografice  fără  să  permită  creşterea  mijloacelor 
de  susţinere  a  vieţii,  adică  ar  fi  redus  nivelul  general  de  trai.  Nu  ar  fi  fost 
o  binecuvântare,  ci  un  blestem. 

Condiţiile  din  Asia  şi  Africa  sunt,  în  linii  mari,  aceleaşi.  Aceste  po¬ 
poare  înapoiate  primesc  mijloace  de  combatere  şi  prevenire  a  bolilor 
gata  făcute,  din  Occident.  Este  adevărat  că,  într-unele  dintre  aceste  ţări, 
importul  de  capital  străin  şi  adoptarea  sincronă  a  metodelor  tehnolo¬ 
gice  străine  de  către  capitalul  autohton,  relativ  puţin  dezvoltat,  tind  să 
augmenteze  outputul  muncii  pe  locuitor  şi,  astfel,  să  inducă  o  tendinţă 
de  creştere  a  nivelului  mediu  de  trai.  Dar  aceasta  nu  contrabalansea¬ 
ză  suficient  tendinţa  opusă,  rezultată  din  reducerea  ratelor  mortalită¬ 
ţii,  neînsoţită  de  o  reducere  adecvată  a  ratelor  fertilităţii.  Contactul  cu 
Occidentul  încă  nu  le-a  avantajat  pe  aceste  popoare,  deoarece  încă  nu 
le-a  afectat  minţile;  nu  le-a  eliberat  de  străvechile  superstiţii,  prejude¬ 
căţi  şi  neînţelegeri;  el  nu  le-a  modificat  decât  cunoştinţele  tehnologice 
şi  terapeutice. 

Reformatorii  popoarelor  orientale  vor  să  le  asigure  concetăţenilor 
lor  bunăstarea  materială  de  care  se  bucură  ţările  occidentale.  Induşi 
în  eroare  de  ideile  marxiste,  naţionaliste  şi  militariste,  ei  cred  că  sin¬ 
gurul  lucru  de  care  au  nevoie  în  vederea  atingerii  acestui  obiectiv  este 
introducerea  tehnologiei  europene  şi  americane.  Nici  bolşevicii  şi  na¬ 
ţionaliştii  slavofoni,  nici  simpatizanţii  lor  din  Indii,  din  China  şi  din 
Japonia  nu  realizează  că  ceea  ce  le  lipseşte  cel  mai  mult  popoarelor  lor 
nu  este  tehnologia  occidentală,  ci  ordinea  socială  care,  împreună  cu 
alte  realizări,  a  generat  aceste  cunoştinţe  tehnologice.  Lor  le  lipsesc  în 

primul  rând  libertatea  economică  şi  iniţiativa  privată,  întreprinzătorii 
{671}  şi  capitalismul.  Dar  ei  nu  se  interesează  decât  de  ingineri  şi  de  maşini. 

Ceea  ce  separă  Estul  de  Vest  este  sistemul  social  şi  economic.  Estul 
este  străin  de  spiritul  occidental,  care  a  dat  naştere  capitalismului.  Este 
inutil  să  se  importe  accesoriile  capitalismului,  fără  a  i  se  permite  să 
intre  capitalismului  însuşi.  Nici  o  realizare  a  civilizaţiei  capitaliste  n-ar 
fi  fost  posibilă  într-un  mediu  necapitalist  şi  nici  nu  poate  fi  menţinută 
într-o  lume  fără  economie  de  piaţă. 

Dacă  asiaticii  şi  africanii  doresc  într-adevăr  să  intre  în  orbita  civi¬ 
lizaţiei  occidentale,  ei  vor  trebui  să  adopte  fără  rezerve  economia  de 
piaţă.  Abia  atunci  masele  de  acolo  se  vor  ridica  deasupra  actualei  lor 
mizerii  proletare  şi  vor  practica  metodele  de  control  al  natalităţii,  aşa 
cum  sunt  ele  practicate  în  toate  ţările  capitaliste.  Nici  un  fel  de  creştere 
excesivă  a  populaţiei  nu  va  mai  obstrucţiona  ameliorarea  nivelurilor  de 
trai.  Dar,  dacă  popoarele  orientale  se  vor  limita  în  viitor  la  receptarea 
mecanică  a  realizărilor  tangibile  ale  Occidentului,  fără  a  îmbrăţişa  şi  fi- 
losofia  şi  ideologiile  sociale  ale  acestuia,  ele  vor  rămâne  întotdeauna  în 
actuala  lor  stare,  de  inferioritate  şi  de  sărăcie.  Populaţiile  lor  pot  creşte 
considerabil,  dar  ele  nu  se  vor  ridica  peste  pragul  înfometării.  Masele 
acestea  de  săraci  mizerabili  nu  vor  constitui  în  niciun  caz  o  ameninţare 
pentru  independenţa  ţărilor  occidentale.  Câtă  vreme  va  fi  nevoie  de 
arme,  întreprinzătorii  din  societăţile  de  piaţă  nu  vor  înceta  vreodată  să 
producă  armament  mai  eficient,  asigurându-le  astfel  concetăţenilor  lor 
superioritatea  faţă  de  orientalii  necapitalişti,  care  nu  pot  decât  să  imite. 
Evenimentele  militare  din  ambele  războaie  mondiale  au  demonstrat 
din  nou  că  ţările  capitaliste  deţin  supremaţia  şi  în  producţia  de  arma¬ 
ment.  Nici  un  agresor  extern  nu  poate  distruge  civilizaţia  capitalistă, 
dacă  aceasta  nu  se  distruge  pe  sine.  Acolo  unde  activitatea  antrepre- 
norială  capitalistă  este  lăsată  să  se  desfăşoare  liber,  forţele  armate  vor  fi 
întotdeauna  atât  de  bine  echipate,  încât  nici  cele  mai  numeroase  arma¬ 
te  ale  popoarelor  înapoiate  nu  vor  putea  rivaliza  cu  ele.  S-a  exagerat  de 
altfel  considerabil  pericolul  de  a  face  universal  cunoscute  formulele  de 
fabricare  a  armelor  „secrete”.  Dacă  va  izbucni  din  nou  războiul,  minţile 
cercetătoare  din  lumea  capitalistă  vor  deţine  întotdeauna  un  avans  faţă 
de  popoarele  care  doar  le  imită  şi  le  copiază  neîndemânatic. 

Popoarele  care  au  dezvoltat  sistemul  economiei  de  piaţă  şi  nu  îl 
abandonează  sunt  în  toate  privinţele  superioare  tuturor  celorlalte  po¬ 
poare.  Faptul  că  ele  doresc  să  menţină  pacea  nu  este  un  semn  al  slă¬ 
biciunii  sau  al  incapacităţii  lor  de  a  purta  războaie.  Ele  iubesc  pacea 
deoarece  înţeleg  despre  conflictele  armate  că  sunt  nefaste  şi  dezinte¬ 
grează  diviziunea  socială  a  muncii.  Dar  dacă  războiul  devine  inevitabil, 

ele  îşi  arată  superioritatea  şi  în  ce  priveşte  capacitatea  militară.  Ele 
resping  agresorii  barbari,  indiferent  cât  de  numeroşi  ar  fi  aceştia.  {672} 

Ajustarea  deliberată  a  ratei  natalităţii  la  oferta  de  posibilităţi  materi¬ 
ale  de  bunăstare  este  o  condiţie  indispensabilă  a  vieţii  şi  acţiunii  umane, 
a  civilizaţiei  şi  a  oricărei  creşteri  a  avuţiei  şi  a  bunăstării.  Dacă  singura 
metodă  benefică  de  control  al  natalităţii  este  abţinerea  de  la  raporturile 
sexuale  este  o  întrebare  la  care  trebuie  să  se  răspundă  din  punctul  de 
vedere  al  igienei  corporale  şi  mentale.  Este  absurd  să  obliterăm  pro¬ 
blema  prin  trimitere  la  precepte  etice  dezvoltate  în  alte  vremuri,  când 
oamenii  se  confruntau  cu  alte  condiţii.  Insă  praxeologia  nu  se  preocupă 
de  aspectul  teologic  al  chestiunii.  Ea  nu  trebuie  decât  să  demonstreze 
faptul  că,  acolo  unde  nu  există  o  limitare  a  procreării,  nu  se  poate  pune 
problema  civilizaţiei  şi  a  creşterii  nivelului  de  trai. 

O  comunitate  socialistă  ar  fi  nevoită  să  reglementeze  rata  fertilităţii 
prin  control  autoritar.  Ar  trebui  să  înregimenteze  viaţa  sexuală  a  supu¬ 
şilor  săi,  nu  mai  puţin  decât  toate  celelalte  sfere  ale  comportamentului 
lor.  în  cadrul  economiei  de  piaţă,  fiecare  individ  este  spontan  interesat 
în  a  nu  aduce  pe  lume  copii  pe  care  nu  i-ar  putea  creşte  fără  a  reduce 
considerabil  nivelul  de  trai  al  familiei  sale.  Astfel,  creşterea  populaţi¬ 
ei  dincolo  de  nivelul  optim,  aşa  cum  este  acesta  determinat  de  oferta 
existentă  de  capital  şi  de  situaţia  cunoştinţelor  tehnologice,  este  împie¬ 
dicată.  Interesele  fiecărui  individ  coincid  cu  acelea  ale  tuturor  celorlalţi 
indivizi. 

Cei  ce  combat  controlul  natalităţii  doresc  să  elimine  un  mecanism 
indispensabil  pentru  prezervarea  cooperării  umane  paşnice  şi  a  divi¬ 
ziunii  sociale  a  muncii.  Acolo  unde  nivelul  mediu  de  trai  este  redus, 
datorită  creşterii  excesive  a  cifrelor  demografice,  se  nasc  conflicte  ire¬ 
conciliabile  de  interese.  Fiecare  individ  devine,  din  nou,  rivalul  tuturor 
celorlalţi  în  lupta  pentru  supravieţuire.  Anihilarea  rivalilor  este  sin¬ 
gurul  mijloc  de  augmentare  a  bunăstării  proprii.  Filosofii  şi  teologii 
care  afirmă  că  practicarea  controlului  natalităţii  este  contrară  legilor 
lui  Dumnezeu  şi  ale  Naturii  refuză  să  vadă  lucrurile  aşa  cum  sunt  ele 
în  mod  real.  Natura  limitează  mijloacele  materiale  necesare  pentru 
ameliorarea  bunăstării  şi  pentru  supravieţuirea  oamenilor.  Dat  fiind 
felul  cum  se  prezintă  condiţiile  naturale,  omul  nu  are  de  ales  decât 
între  războiul  nemilos  al  tuturor  împotriva  tuturor  şi  cooperarea  soci¬ 
ală.  Dar  cooperarea  socială  este  imposibilă  dacă  oamenii  dau  frâu  liber 
impulsului  natural  de  proliferare.  Restricţionând  procrearea  omul  se 
adaptează  condiţiilor  sale  naturale  de  existenţă.  Raţionalizarea  pasiu¬ 
nilor  sexuale  este  o  condiţie  indispensabilă  pentru  civilizaţie  şi  pentru 
legăturile  sociale.  Abandonul  ei  nu  ar  duce,  pe  termen  lung,  la  creşterea 

numărului  supravieţuitorilor,  ci  la  scăderea  lui  -  şi  ar  face  ca  viaţa  tutu¬ 
ror  să  devină  la  fel  de  săracă  şi  de  mizerabilă  ca  cea  a  strămoşilor  noştri 
{673}  de  acum  multe  mii  de  ani. 

3 .  Armonia  intereselor  „corect  înţelese” 

Din  vremuri  imemoriale  oamenii  au  visat  la  condiţia  minunată  de  care 
s-ar  fi  bucurat  înaintaşii  lor,  în  starea  originară  „de  natură”.  Din  mituri 
străvechi,  fabule  şi  poeme,  imaginea  acestei  fericiri  primitive  a  trecut 
în  multe  filosofii  populare  din  secolele  al  xvn-lea  şi  al  xvm-lea.  In 
limbajul  lor,  termenul  natural  semnifica  ceea  ce  este  bun  şi  benefic 
pentru  viaţa  omului,  în  vreme  ce  termenul  civilizaţie  conota  oprobriul. 
Căderea  omului  era  văzută  în  devierea  de  la  condiţiile  primitive,  din 
vremurile  când  nu  existau  decât  diferenţe  mici  între  om  şi  alte  anima¬ 
le.  Pe  vremea  aceea,  spuneau  aceşti  panegirişti  romantici  ai  trecutului, 
nu  existau  conflicte  între  oameni.  Pacea  era  netulburată  în  Grădina 
Edenului. 

Dar  natura  nu  generează  pace  şi  bunăvoinţă.  Caracteristica  „stării 
de  natură”  este  conflictul  ireconciliabil.  Fiecare  specimen  este  rivalul 
tuturor  celorlalte  specimene.  Mijloacele  de  supravieţuire  sunt  limitate 
şi  nu  permit  supravieţuirea  tuturor.  Conflictele  nu  pot  dispărea  nicio¬ 
dată.  Dacă  o  trupă  de  oameni,  uniţi  în  scopul  de  a  învinge  trupele  rivale, 
reuşeşte  să-şi  anihileze  duşmanii,  printre  învingători  se  nasc  noi  anta¬ 
gonisme,  în  legătură  cu  distribuţia  prăzii.  Sursa  conflictelor  este  întot¬ 
deauna  faptul  că  porţia  fiecărui  om  reduce  porţiile  tuturor  celorlalţi. 

Ceea  ce  face  cu  putinţă  relaţiile  de  prietenie  între  fiinţele  umane 
este  productivitatea  sporită  a  diviziunii  muncii.  Aceasta  anihilează 
conflictul  natural  de  interese.  Intr-adevăr,  acolo  unde  există  diviziune 
naturală  a  muncii,  nu  se  mai  pune  problema  distribuţiei  unei  oferte 
care  nu  poate  fi  mărită.  Graţie  productivităţii  sporite  a  muncii  depuse 
în  condiţii  de  diviziune  a  sarcinilor,  oferta  de  bunuri  creşte.  Un  interes 
comun  superior  -  prezervarea  şi  intensificarea  în  continuare  a  coope¬ 
rării  sociale  -  devine  predominant  şi  obliterează  toate  coliziunile  esen¬ 
ţiale.  Locul  competiţiei  biologice  îl  ia  competiţia  catalactică.  Aceasta 
face  posibilă  armonia  intereselor  tuturor  membrilor  societăţii.  însăşi 
situaţia  din  care  apar  conflictele  ireconciliabile  asociate  competiţiei 
biologice  -  respectiv  faptul  că  toţi  oamenii  urmăresc,  în  linii  mari,  ace¬ 
leaşi  lucruri  -  se  transformă  într-un  factor  care  dă  naştere  armoniei  in¬ 
tereselor.  Deoarece  mulţi  oameni,  sau  chiar  toţi  oamenii,  doresc  pâine, 
haine,  încălţăminte  şi  autoturisme,  devine  fezabilă  producţia  pe  scară 
mare  a  acestor  bunuri,  care  reduce  costurile  de  producţie  în  aşa  măsură 

încât  bunurile  devin  accesibile  la  preţuri  mici.  Faptul  că  semenii  mei 
doresc,  ca  şi  mine,  să-şi  achiziţioneze  pantofi,  nu  face  pentru  mine 
obţinerea  de  pantofi  mai  dificilă,  ci  mai  uşoară.  Ceea  ce  măreşte  preţul 
pantofilor  este  faptul  că  natura  nu  oferă  o  cantitate  mai  mare  de  piele  {674} 
şi  alte  materii  brute  necesare  -  şi  că  omul  trebuie  să  îndure  dezutilita- 
tea  muncii  pentru  a  transforma  aceste  materii  prime  în  încălţăminte. 
Competiţia  catalactică  a  acelora  care,  ca  şi  mine,  doresc  să-şi  procure 
pantofi,  face  ca  preţul  pantofilor  să  scadă,  nu  să  crească. 

Aceasta  este  semnificaţia  teoremei  armoniei  intereselor  corect  în¬ 
ţelese  ale  tuturor  membrilor  societăţii  de  piaţă.6  Atunci  când  econo¬ 
miştii  clasici  au  făcut  această  afirmaţie,  ei  urmăreau  să  sublinieze  două 
aspecte:  în  primul  rând,  că  toată  lumea  este  interesată  de  prezervarea 
diviziunii  sociale  a  muncii,  a  sistemului  care  multiplică  productivita¬ 
tea  eforturilor  omeneşti;  în  al  doilea  rând,  că  în  societatea  de  piaţă 
cererea  consumatorilor  orientează,  în  ultimă  instanţă,  toate  activită¬ 
ţile  productive.  Faptul  că  nu  toate  dorinţele  umane  pot  fi  satisfăcute 
nu  se  datorează  unor  instituţii  sociale  inadecvate  sau  unor  deficienţe 
ale  sistemului  economiei  de  piaţă.  Aceasta  este  o  condiţie  naturală  a 
vieţii  umane.  Credinţa  că  natura  îi  oferă  omului  avuţii  inepuizabile  şi 
că  mizeria  este  un  efect  al  nereuşitei  omului  de  a  organiza  societatea 
bună  este  în  întregime  eronată.  „Starea  de  natură”,  pe  care  reformatorii 
şi  utopiştii  au  descris-o  ca  fiind  paradisiacă,  a  fost,  de  fapt,  o  stare  de 
extremă  sărăcie  şi  suferinţă.  „Sărăcia”,  spune  Bentham,  „nu  este  efectul 
legilor,  ea  este  condiţia  primară  a  rasei  umane”.7  Chiar  şi  cei  aflaţi  la 
baza  piramidei  sociale  sunt  mult  mai  bine  situaţi  decât  ar  fi  fost  în 
absenţa  cooperării  sociale.  Şi  ei  beneficiază  de  pe  urma  funcţionării 
economiei  de  piaţă  şi  participă  la  avantajele  societăţii  civilizate. 

Reformatorii  din  secolul  al  nouăsprezecelea  nu  au  renunţat  la  mult 
apreciata  fabulă  a  paradisului  terestru  originar.  Frederick  Engels  a  în¬ 
corporat-o  în  relatarea  marxistă  a  evoluţiei  omenirii.  Cu  toate  acestea, 
ei  n-au  mai  făcut  din  fericirea  presupusei  aurea  aetas  [epoca  de  aur 
-  n.red.]  un  model  de  reconstrucţie  socială  şi  economică.  Ei  îi  opun 
aşa-zisei  depravări  a  capitalismului  fericirea  ideală  de  care  se  va  bucura 
omul  pe  Câmpiile  Elizee  din  viitor.  Modul  de  producţie  socialist  va 
aboli  piedicile  prin  care  capitalismul  frânează  dezvoltarea  forţelor  de 
producţie  şi  va  augmenta  productivitatea  muncii  şi  avuţia,  dincolo  de 
orice  limită.  Prezervarea  liberei  iniţiative  şi  a  proprietăţii  private  asu¬ 
pra  mijloacelor  de  producţie  nu  ar  avantaja  decât  o  mică  minoritate 
de  paraziţi  exploatatori  şi  ar  dăuna  imensei  majorităţi  a  celor  ce  mun- 

6.  In  loc  de  „corect  înţelese” putem  spune  la  fel  de  bine  „pe  termen  lung”. 

7.  Cf.  Bentham,  Principles  of the  Civil  Code,  „Works”,  1,  309. 

cesc.  De  aceea,  în  cadrul  societăţii  de  piaţă,  se  manifestă  un  conflict 
ireconciliabil  între  interesele  „capitalului”  şi  cele  ale  „forţei  de  muncă”. 

{675}  Această  luptă  de  clasă  nu  poate  dispărea  decât  atunci  când  modul  de 
producţie  capitalist,  cel  atât  de  evident  injust,  va  fi  înlocuit  cu  un  sis¬ 
tem  echitabil  de  organizare  socială,  ceea  ce  înseamnă  cu  socialismul 
sau  cu  intervenţionismul. 

Aceasta  este  filosofia  socială  aproape  universal  acceptată  a  zilelor 
noastre.  Ea  nu  a  fost  creată  de  Marx,  deşi  îşi  datorează  popularitatea 
mai  ales  scrierilor  lui  Marx  şi  ale  marxiştilor.  Astăzi,  ea  nu  este  susţinută 
doar  de  marxişti,  ci  şi,  în  egală  măsură,  de  majoritatea  partidelor  care  se 
declară  emfatic  anti-marxiste  şi  proslăvesc  în  declaraţii  libera  iniţiativă. 
Este  filosofia  socială  oficială  a  romano-catolicismului,  ca  şi  a  anglo-ca- 
tolicismului;  este  susţinută  de  numeroşi  adepţi  eminenţi  ai  diverselor 
denominaţiuni  protestante  şi  ai  Bisericii  Ortodoxe  Orientale.  Este  o 
parte  esenţială  a  doctrinei  fascismului  italian,  a  nazismului  german  şi 
a  tuturor  tipurilor  de  intervenţionism.  A  fost  ideologia  aşa  numitei 
Sozialpolitik  a  dinastiei  de  Hohenzollern  în  Germania  şi  a  regaliştilor 
francezi,  care  urmăreau  restaurarea  casei  de  Bourbon-Orleans,  a  pre¬ 
şedintelui  Roosevelt,  cu  al  său  New  Deal  şi  al  naţionaliştilor  din  Asia 
şi  din  America  Latină.  Antagonismele  dintre  aceste  partide  şi  facţiuni 
se  referă  la  aspecte  accidentale,  ca  dogmele  religioase,  instituţiile  con¬ 
stituţionale,  politica  externă  şi,  mai  ales,  trăsăturile  caracteristice  ale 
sistemului  social  care  va  înlocui  capitalismul.  Dar  ele  cad  fără  excepţie 
de  acord  asupra  tezei  fundamentale  că  existenţa  însăşi  a  sistemului 
capitalist  vatămă  interesele  vitale  ale  imensei  majorităţi  a  muncitorilor, 
artizanilor  şi  micilor  fermieri  şi  cer  cu  toţii  abolirea  capitalismului,  în 
numele  dreptăţii  sociale.8 

8.  Doctrina  socială  a  Bisericii  Romano-Catolice  este  rezumată  în  enciclica 
Quadragesimo  anno,  a  papei  Pius  al  xi-lea  (193 1).  Doctrina  anglo-catolică  este  prezen¬ 
tată  de  William  Temple,  fostul  arhiepiscop  de  Canterbury,  în  volumul  Christianity  and 
the  Social  Order,  Penguin  Special,  1942.  O  carte  reprezentativă  pentru  ideile  protestan¬ 
tismului  european  continental  este  Emil  Brunner,/2«/2(V  and  the  Social  Order,  trad.  M. 
Hottinger,  New  York,  1945.  Un  document  foarte  semnificativ  este  secţiunea  intitula¬ 
tă  „The  Church  and  Disorder  in  Society”,  din  raportul  preliminar  pe  care  Consiliul 
Mondial  al  Bisericilor  l-a  recomandat,  în  septembrie  1 948,  ca  linie  de  acţiune  adecvată 
celor  peste  150  de  denominaţiuni  ai  căror  delegaţi  sunt  membri  ai  Consiliului.  Pentru 
ideile  lui  N.  Berdiaev,  cel  mai  eminent  apologet  al  Ortodoxiei  ruse,  a  se  vedea  cartea 
lui,  The  Origin  ofRussian  Communism,  Londra,  1937,  îndeosebi  p.  217-218  şi  225.  Se 
spune  adesea  că  diferenţa  esenţială  dintre  marxişti  şi  toate  celelalte  partide  socialiste 
şi  intervenţioniste  ar  fi  de  găsit  în  faptul  că  marxiştii  sunt  adepţi  ai  luptei  de  clasă,  în 
vreme  ce  aceste  partide  consideră  lupta  de  clasă  o  deplorabilă  consecinţă  a  ireconcili¬ 
abilelor  conflicte  între  interesele  de  clasă  care  sunt  inerente  capitalismului  şi  propun 
depăşirea  lor  prin  realizarea  reformelor  pe  care  le  recomandă.  Dar  marxiştii  nu  elogia¬ 
ză  şi  stimulează  lupta  de  clasă  de  dragul  ei.  In  ochii  lor,  lupta  de  clasă  este  bună  numai 
ca  un  mijloc,  prin  intermediul  căruia  „forţele  productive”,  acele  misterioase  forţe  care 

Toţi  autorii  şi  politicienii  socialişti  şi  intervenţionişti  îşi  întemeiază 
analiza  şi  critica  economiei  de  piaţă  pe  două  erori  fundamentale.  Mai  {676} 
întâi,  ei  nu  recunosc  caracterul  speculativ  inerent  tuturor  tentativelor 
de  a  asigura  satisfacerea  dorinţelor  în  viitor,  adică  oricărei  acţiuni  uma¬ 
ne.  Ei  presupun,  cu  naivitate,  că  nu  poate  exista  nici  un  fel  de  dubiu 
în  legătură  cu  măsurile  ce  trebuie  aplicate  pentru  aprovizionarea  cât 
mai  adecvată  cu  putinţă  a  consumatorilor.  Intr-o  comunitate  socialistă 
nu  va  fi  nevoie  ca  ţarul  producţiei  (sau  comitetul  central  de  planifica¬ 
re  a  producţiei)  să  ia  decizii  speculative.  El  va  adopta  „pur  şi  simplu” 
acele  măsuri  care  sunt  benefice  pentru  supuşii  săi.  Adepţii  economiei 
planificate  nu  au  înţeles  niciodată  că  sarcina  care  le  revine  este  să  se 
îngrijească  de  dorinţele  viitoare,  care  pot  să  difere  de  cele  de  astăzi,  şi 
să  întrebuinţeze  diverşii  factori  de  producţie  disponibili  în  modul  cel 
mai  eficace  pentru  satisfacerea  cea  mai  adecvată  cu  putinţă  a  acestor 
dorinţe  viitoare  incerte.  Ei  nu  au  înţeles  că  problema  este  de  a  aloca 
factori  de  producţie  rari  către  diferitele  ramuri  productive,  astfel  încât 
să  nu  rămână  dorinţe  considerate  mai  importante  nesatisfăcute  pentru 
că  factorii  de  producţie  necesari  satisfacerii  lor  au  fost  utilizaţi,  adică 
risipiţi,  pentru  satisfacerea  unor  dorinţe  considerate  mai  puţin  impor¬ 
tante.  Această  problemă  economică  nu  trebuie  confundată  cu  proble¬ 
ma  tehnologică.  Cunoaşterea  tehnologică  nu  ne  poate  spune  decât 
ce  s-ar  putea  realiza,  dată  fiind  starea  actuală  a  informaţiilor  noastre 
ştiinţifice.  Ea  nu  răspunde  la  întrebările  ce  trebuie  produs,  în  ce  canti¬ 
tăţi  şi  care  din  multitudinea  proceselor  tehnologice  disponibile  trebuie 
ales.  Induşi  în  eroare  datorită  neînţelegerii  de  către  ei  a  acestei  proble¬ 
me  esenţiale,  adepţii  unei  societăţi  planificate  cred  că  ţarul  producţiei 
nu  va  greşi  niciodată  în  deciziile  sale.  In  cadrul  economiei  de  piaţă 
întreprinzătorii  şi  capitaliştii  nu  pot  evita  comiterea  de  erori  serioase, 
deoarece  ei  nu  ştiu  nici  ce  doresc  consumatorii,  nici  ce  fac  rivalii  lor. 
Managerul  general  al  unui  stat  socialist  va  fi  infailibil,  deoarece  puterea 
de  a  determina  ce  şi  cum  trebuie  să  se  producă  va  fi  numai  a  lui  şi  nici 
o  acţiune  a  altor  oameni  nu  va  contraveni  planurilor  sale.9 

A  doua  eroare  fundamentală  implicată  în  critica  socialistă  a  econo¬ 
miei  de  piaţă  provine  din  teoria  greşită  a  salariilor  pe  care  o  profesează 
socialiştii.  Ei  n-au  înţeles  că  salariile  sunt  preţurile  plătite  în  schimbul 
prestaţiei  salariatului,  adică  pentru  contribuţia  eforturilor  sale  la  pro¬ 
cesarea  bunului  în  chestiune,  sau,  cum  se  mai  spune,  pentru  valoarea 

orientează  cursul  evoluţiei  umane,  vor  sfârşi  prin  a  da  naştere  societăţii  „fără  clase”,  în 
care  nu  vor  mai  exista  nici  clase,  nici  conflicte. 

9.  Respingerea  definitivă  a  acestei  iluzii  este  furnizată  de  demonstraţia  imposibi¬ 
lităţii  calculului  economic  în  regim  socialist.  A  se  vedea  mai  jos,  partea  a  v-a  a  acestei 
cărţi. 

adăugată  de  serviciile  sale  la  valoarea  materialelor.  Indiferent  dacă  este 
vorba  de  salarii  plătite  pentru  o  perioadă  de  timp,  sau  de  salarii  pentru 
produsele  muncii,  patronul  cumpără  întotdeauna  prestaţiile  şi  servici- 
{677}  ile  muncitorului,  nu  timpul  acestuia.  Nu  este,  prin  urmare,  adevărat  că 
în  economia  de  piaţă  neobstrucţionată  muncitorul  nu  are  nici  un  inte¬ 
res  personal  să-şi  îndeplinească  sarcina.  Socialiştii  se  înşală  grav  atunci 
când  afirmă  că  cei  ce  sunt  plătiţi  cu  o  anumită  rată  salarială  pe  oră,  pe 
zi,  pe  săptămână,  pe  lună,  sau  pe  an  nu  sunt  stimulaţi  de  propriile  lor 
interese  egoiste,  atunci  când  lucrează  eficient.  Ceea  ce  îl  împiedică  pe 
muncitorul  plătit  în  funcţie  de  durata  timpului  de  muncă  să  fie  negli¬ 
jent  şi  să  piardă  timpul  hoinărind  prin  atelier  nu  sunt  idealurile  înalte 
şi  simţul  datoriei,  ci  argumente  foarte  materiale.  Cel  ce  munceşte  mai 
mult  şi  mai  bine  primeşte  un  salariu  mai  mare  şi  cine  doreşte  să  câştige 
mai  mult  trebuie  să  ofere  o  prestaţie  sporită  cantitativ  şi  ameliorată  ca¬ 
litativ.  Patronii  cei  aspri  nu  sunt  atât  de  naivi  încât  să  se  lase  păcăliţi  de 
muncitori  leneşi;  ei  nu  sunt  atât  de  neglijenţi  ca  guvernele,  care  plătesc 
salarii  unor  cohorte  de  birocraţi  indolenţi.  Nici  salariaţii  nu  sunt  atât 
de  proşti  încât  să  nu  ştie  că  lenea  şi  ineficienţa  se  penalizează  sever  pe 
piaţa  muncii.10 

Pe  terenul  alunecos  al  unei  greşite  înţelegeri  a  naturii  catalactice  a 
salariilor,  autorii  socialişti  au  lansat  fabule  fantasmagorice  despre  creş¬ 
terea  productivităţii  muncii,  anticipată  de  pe  urma  implementării  pla¬ 
nurilor  lor.  In  regim  capitalist,  spun  ei,  zelul  muncitorului  este  serios 
obstrucţionat,  deoarece  acesta  este  conştient  că  nu  el  culege  roadele 
muncii  sale  şi  că  truda  şi  necazurile  sale  nu-1  îmbogăţesc  decât  pe  pa¬ 
tron,  acest  exploatator  parazitar  şi  leneş.  Dar,  în  regim  socialist,  fiecare 
muncitor  va  şti  că  munceşte  în  beneficiul  societăţii,  din  care  face  parte 
şi  el  însuşi.  Această  perspectivă  îi  va  furniza  cel  mai  puternic  stimulent 
posibil  de  a  îşi  da  toată  silinţa.  Va  rezulta  o  enormă  creştere  a  produc¬ 
tivităţii  muncii  şi,  prin  urmare,  a  avuţiei. 

Numai  că  identificarea  intereselor  fiecărui  muncitor  în  parte  cu  ace¬ 
lea  ale  comunităţii  socialiste  nu  este  decât  o  ficţiune  pur  legalistă  şi 
formalistă,  care  nu  are  nimic  de  a  face  cu  starea  efectivă  a  lucrurilor. 
In  vreme  ce  sacrificiile  pe  care  le  face  un  muncitor  individual  pentru 
a-şi  intensifica  eforturile  nu-1  apasă  decât  pe  el  însuşi,  doar  o  fracţi¬ 
une  infinitezimală  din  produsele  efortului  său  suplimentar  îi  aduc  lui 
însuşi  beneficii  şi  îi  ameliorează  propria  bunăstare.  în  vreme  ce  mun¬ 
citorul  individual  se  bucură  întru  totul  de  plăcerile  pe  care  le  poate 
culege  de  pe  urma  cedării  la  tentaţiile  neglijenţei  şi  a  lenei,  reducerea 
corespunzătoare  a  dividendului  social  nu-i  micşorează  decât  infinite- 

10.  Cf.  mai  sus,  pp.  600-602. 

zimal  partea  lui  proprie.  In  condiţiile  unui  asemenea  mod  de  produc¬ 
ţie  socialist,  stimulentele  personale  pe  care  le  furnizează  egoismul  în 
regim  capitalist  sunt  îndepărtate,  oferindu-se  un  premiu  pentru  lene 
şi  pentru  neglijenţă.  In  vreme  ce,  într-o  societate  capitalistă,  egoismul 
îl  incită  pe  fiecare  om  să  dea  dovadă  de  cea  mai  mare  responsabilitate, 
într-o  societate  socialistă  îl  împinge  la  inerţie  şi  laxitate.  Socialiştii  pot 
să  pălăvrăgească  în  continuare  despre  miraculoasa  modificare  a  natu¬ 
rii  umane,  pe  care  o  va  determina  instituirea  socialismului  şi  despre  {678} 
substituirea  egoismului  cel  rău  cu  nobilul  altruism.  Dar  ei  trebuie  să 
înceteze  de  a  se  hrăni  cu  fabule  despre  efectele  miraculoase  pe  care  le 
va  avea  egoismul  în  regim  socialist.11 

Nici  un  om  rezonabil  nu  poate  evita  să  conchidă,  pe  baza  mărturi¬ 
ilor  conţinute  în  aceste  consideraţii,  că  în  cadrul  economiei  de  piaţă 
productivitatea  muncii  este  incomparabil  superioară  celei  care  ar  exista 
în  regim  socialist.  Pe  de  altă  parte,  înţelegerea  acestui  fapt  nu  rezolvă 
disputa  dintre  adepţii  capitalismului  şi  cei  ai  socialismului  din  punct 
de  vedere  praxeologic,  adică  ştiinţific. 

Un  adept  de  bună  credinţă  al  socialismului,  străin  de  bigoterie,  de 
idei  preconcepute  şi  de  viclenie,  ar  putea  totuşi  spune:  „Poate  fi  adevă¬ 
rat  că  P,  venitul  net  total  produs  de  o  societate  de  piaţă,  este  mai  mare 
decât p,  venitul  net  total  dintr-o  societate  socialistă.  Dar,  dacă  sistemul 
socialist  îi  alocă  fiecărui  membru  al  său  o  parte  egală  (şi  anume  p/z  = 
d),  atunci  toţi  cei  care  în  societatea  de  piaţă  au  un  venit  mai  mic  decât 
d  sunt  favorizaţi  de  înlocuirea  capitalismului  cu  socialismul.  Este  po¬ 
sibil  ca  în  acest  grup  să  fie  incluşi  majoritatea  oamenilor.  In  orice  caz, 
devine  evident  că  doctrina  armoniei  dintre  interesele  corect  înţelese 
ale  tuturor  membrilor  societăţii  de  piaţă  nu  poate  fi  susţinută.  Există  o 
categorie  de  oameni  ale  căror  interese  sunt  lezate  tocmai  de  existenţa 
economiei  de  piaţă  -  şi  care  s-ar  situa  mai  bine  în  regim  socialist”. 

Adepţii  economiei  de  piaţă  contestă  relevanţa  acestui  raţionament.  Ei 
consideră  că  p  va  rămâne  atât  de  mult  în  urma  lui  P,  încât  d  va  fi  in¬ 
ferior  venitului  pe  care  l-ar  obţine  în  societatea  de  piaţă  chiar  şi  cei 
ce  realizează  cele  mai  scăzute  salarii.  Nu  poate  exista  nici  un  dubiu 
asupra  faptului  că  această  obiecţie  este  fondată.  Cu  toate  acestea,  ea 
nu  se  bazează  pe  consideraţii  praxeologice  şi,  de  aceea,  este  lipsită  de 

11.  Doctrina  respinsă  în  text  şi-a  găsit  cea  mai  strălucită  expunere  în  John  Stuart 
Mill,  Principles  of  Politicul  Economy,  People’s  edition,  Londra,  1867,  pp.  126  ff.  Dar 
Mill  a  apelat  la  ea  numai  pentru  a  respinge  o  obiecţie  formulată  împotriva  socialis¬ 
mului,  anume  că  prin  eliminarea  stimulentului  furnizat  de  egoism,  acesta  ar  reduce 
productivitatea  muncii.  El  nu  era  atât  de  orb  încât  să  afirme  că  productivitatea  muncii 
ar  creşte  în  regim  socialist.  Pentru  o  analiză  şi  o  respingere  a  raţionamentului  lui  Mill 
cf.  Mises,  Socialism,  pp.  173-181. 

puterea  argumentativă  incontestabilă  şi  apodictică  inerentă  demon¬ 
straţiilor  praxeologice.  Ea  se  bazează  pe  o  judecată  de  relevanţă,  con¬ 
stând  în  estimarea  cantitativă  a  diferenţei  dintre  P  şi  p.  In  sfera  acţiunii 
umane,  asemenea  informaţii  cantitative  se  obţin  printr-o  înţelegere 
[interpretativă],  în  legătură  cu  care  nu  se  poate  ajunge  între  oameni  la 
un  consens  total.  Praxeologia,  teoria  economică  şi  catalactica  nu  ser¬ 
vesc  la  nimic  când  este  vorba  de  rezolvarea  unor  asemenea  disensiuni, 
{679}  referitoare  la  aspecte  cantitative. 

Adepţii  socialismului  ar  putea  chiar  să  meargă  mai  departe  şi  să  spu¬ 
nă:  „Să  admitem  că  în  regim  socialist  fiecare  individ  va  fi  într-o  situaţie 
inferioară  chiar  şi  celui  mai  sărac  individ  în  regim  capitalist.  Chiar  şi 
aşa  respingem  dezgustaţi  economia  de  piaţă,  în  ciuda  faptului  că  le 
oferă  tuturor  mai  multe  bunuri  decât  socialismul.  Dezaprobăm  capi¬ 
talismul  din  considerente  etice,  ca  pe  un  sistem  inechitabil  şi  amoral. 
Preferăm  socialismul  din  motive  numite  îndeobşte  non-economice  şi 
ne  asumăm  faptul  că  el  reduce  bunăstarea  materială  a  tuturor.”12  Nu 
se  poate  nega  că  această  indiferenţă  arogantă  faţă  de  bunăstarea  ma¬ 
terială  este  un  privilegiu  rezervat  intelectualilor  izolaţi  de  realitate  în 
turnul  lor  de  fildeş  şi  asceţilor  anahoreţi.  Ceea  ce  a  făcut  ca  socialismul 
să  devină  popular  în  rândurile  imensei  majorităţi  a  suporterilor  săi  a 
fost,  dimpotrivă,  iluzia  că  le  va  furniza  mai  multe  bunuri  decât  capita¬ 
lismul.  Insă,  oricum  ar  fi,  este  limpede  că  acest  tip  de  argumentaţie  în 
favoarea  socialismului  este  imun  la  raţionamentele  liberale  referitoare 
la  productivitatea  muncii. 

Dacă  nu  s-ar  putea  formula  alte  obiecţii  împotriva  planurilor  socia¬ 
liste  decât  aceea  că  socialismul  va  reduce  nivelul  de  trai  al  tuturor,  sau 
cel  puţin  al  imensei  majorităţi,  ar  fi  imposibil  ca  praxeologia  să  for¬ 
muleze  o  judecată  definitivă.  Lumea  ar  trebui  să  ajungă  la  o  concluzie 
privitoare  la  alegerea  între  capitalism  şi  socialism  pe  temeiul  judecăţi¬ 
lor  de  valoare  şi  al  judecăţilor  de  relevanţă.  Oamenii  ar  trebui  să  aleagă 
între  cele  două  sisteme  aşa  cum  aleg  între  numeroase  alte  lucruri.  Nu 
s-ar  putea  descoperi  nici  un  criteriu  obiectiv  care  să  facă  posibilă  re¬ 
zolvarea  controversei,  într-o  manieră  care  să  nu  admită  contradicţie  şi 
care  să  trebuiască  să  o  accepte  orice  om  sănătos.  Libertatea  de  a  alege 
şi  discreţia  fiecărui  om  nu  ar  fi  anihilate  de  o  necesitate  inexorabilă. 

12.  Acest  mod  de  a  pune  problema  a  fost  adoptat  de  o  serie  de  adepţi  eminenţi  ai 
socialismului  creştin.  Marxiştii  obişnuiau  să  recomande  socialismul  pe  baza  ideii  că  va 
multiplica  productivitatea  şi  le  va  asigura  tuturor  o  avuţie  materială  nemaivăzută.  Ei 
şi-au  schimbat  abia  ulterior  tactica,  declarând  că  muncitorul  rus  este  mai  fericit  decât 
cel  american,  în  ciuda  faptului  că  nivelul  lui  de  trai  este  mult  mai  scăzut;  conştiinţa 
faptului  că  trăieşte  într-un  sistem  social  echitabil  compensează  cu  asupra  de  măsură 
toate  dificultăţile  sale  materiale. 

Numai  că  adevărata  stare  de  lucruri  este  cu  totul  diferită.  Omul  nu  se 
află  în  situaţia  de  a  alege  între  aceste  două  sisteme.  Cooperarea  umană 
în  condiţiile  sistemului  de  diviziune  socială  a  muncii  nu  este  posibilă 
decât  în  cadrul  economiei  de  piaţă.  Socialismul  nu  este  un  sistem  reali¬ 
zabil  de  organizare  a  economiei  unei  societăţi,  deoarece  îi  lipseşte  orice 
metodă  de  calcul  economic.  Cu  analiza  acestei  probleme  fundamenta¬ 
le  se  ocupă  partea  a  cincea  a  acestei  cărţi. 

Stabilirea  acestui  adevăr  nu  înseamnă  o  depreciere  a  relevanţei  şi  a 
puterii  de  convingere  a  argumentului  antisocialist  dedus  din  reducerea 
productivităţii,  care  poate  fi  anticipată  de  pe  urma  instituirii  socialis-  {680} 
mului.  Greutatea  acestei  obiecţii  formulate  împotriva  planurilor  socia¬ 
liste  este  atât  de  zdrobitoare,  încât  nici  un  om  raţional  n-ar  putea  ezita 
să  aleagă  capitalismul.  Dar  această  alegere  ar  fi  totuşi  o  alegere  între 
sisteme  alternative  de  organizare  a  societăţii,  prin  care  se  acordă  prefe¬ 
rinţă  unuia  în  raport  cu  celălalt.  Insă  nu  avem  la  dispoziţie  o  asemenea 
alternativă.  Socialismul  nu  poate  fi  realizat,  deoarece  nu  stă  în  puterea 
omului  să-l  instituie  ca  sistem  social.  Alegerea  este  între  capitalism  şi 
haos.  Un  om  care  alege  între  a  bea  un  pahar  de  lapte  şi  a  bea  un  pahar 
cu  cianură  de  potasiu  nu  alege  între  două  băuturi;  el  alege  între  viaţă 
şi  moarte.  O  societate  care  alege  între  capitalism  şi  socialism  nu  alege 
între  două  sisteme  sociale;  ea  alege  între  cooperarea  socială  şi  dezinte¬ 
grarea  societăţii.  Socialismul  nu  reprezintă  o  alternativă  la  capitalism; 
el  reprezintă  o  alternativă  la  toate  sistemele  în  cadrul  cărora  oamenii 
pot  trăi  ca  fiinţe  umane.  Accentuarea  acestui  aspect  cade  în  sarcina 
teoriei  economice,  tot  astfel  cum  în  sarcina  biologiei  şi  a  chimiei  cade 
să  accentueze  că  cianura  de  potasiu  nu  este  o  hrană,  ci  o  otravă  letală. 

Puterea  de  convingere  a  argumentului  productivităţii  este,  de  fapt, 
atât  de  irezistibilă,  încât  adepţii  socialismului  au  fost  siliţi  să  abando¬ 
neze  vechea  lor  tactică  şi  să  recurgă  la  metode  noi.  Ei  caută  să  îndepăr¬ 
teze  atenţia  de  la  argumentul  productivităţii,  punând  în  relief  proble¬ 
ma  monopolului.  Toate  manifestele  socialiste  contemporane  tratează 
pe  larg  puterea  de  monopol.  Oamenii  politici  şi  profesorii  se  întrec 
unii  pe  alţii  în  zugrăvirea  relelor  datorate  monopolului.  Epoca  în  care 
trăim  se  numeşte  a  capitalismului  de  tip  monopolist.  Principalul  argu¬ 
ment  propus  astăzi  în  favoarea  socialismului  se  referă  la  monopol. 

Desigur,  este  adevărat  că  apariţia  preţurilor  de  monopol  (nu  a  mo¬ 
nopolului  ca  atare,  fără  preţuri  de  monopol)  creează  o  discrepanţă  între 
interesele  monopolistului  şi  cele  ale  consumatorului.  Monopolistul  nu 
întrebuinţează  bunul  monopolizat  conform  dorinţelor  consumatorilor, 
în  măsura  în  care  există  preţuri  de  monopol,  interesele  monopolistului 
trec  înaintea  acelora  ale  publicului  şi  democraţia  pieţei  este  restricţio- 

nată.  Cu  privire  la  preţurile  de  monopol  nu  există  armonie,  ci  conflict 
de  interese. 

Aceste  afirmaţii  pot  fi  contestate  cu  privire  la  preţurile  de  monopol 
încasate  pentru  vânzarea  de  articole  aflate  sub  incidenţa  legilor  de  pa¬ 
tente  şi  de  Copyright.  Se  poate  susţine  că,  în  absenţa  legislaţiei  patente¬ 
lor  şi  a  copyright-urilor,  aceste  cărţi,  compoziţii  şi  inovaţii  tehnologice 
nu  ar  fi  ajuns  niciodată  să  existe.  Publicul  plăteşte  preţuri  de  monopol 
pentru  bunuri  de  care  nu  s-ar  fi  bucurat  în  condiţiile  preţurilor  com¬ 
petitive.  Insă  putem  lăsa  în  mod  justificat  deoparte  această  problemă. 
Ea  are  puţin  de  a  face  cu  marea  controversă  despre  monopol  din  zilele 
noastre.  Când  oamenii  menţionează  dezavantajele  monopolului,  ei  su- 
{681}  gerează  că  în  cadrul  economiei  neobstrucţionate  de  piaţă  predomină 
o  tendinţă  generală  şi  inevitabilă  de  înlocuire  a  preţurilor  competitive 
cu  preţuri  de  monopol.  Aceasta  spun  ei  că  este  trăsătura  caracteristică 
a  capitalismului  „matur”,  sau  „târziu”.  Indiferent  ce  situaţii  au  existat 
în  stadiile  mai  timpurii  ale  evoluţiei  capitaliste  şi  indiferent  ce  credem 
despre  validitatea  afirmaţiilor  economiştilor  clasici  privitoare  la  armo¬ 
nia  intereselor  corect  înţelese,  astăzi  nu  se  mai  pune  problema  unei 
asemenea  armonii. 

După  cum  am  văzut  deja,13  nu  există  nici  un  fel  de  tendinţă  de  mo¬ 
nopolizare.  Este  adevărat  că  în  numeroase  ţări  predomină  preţurile  de 
monopol  la  numeroase  bunuri  şi  -  mai  mult  -  anumite  articole  se  vând 
la  preţuri  de  monopol  pe  piaţa  mondială.  Cu  toate  acestea,  aproape 
toate  exemplele  de  preţuri  de  monopol  sunt  consecinţe  ale  ameste¬ 
cului  guvernamental  în  afaceri.  Ele  nu  au  rezultat  din  interacţiunile 
factorilor  care  se  manifestă  pe  o  piaţă  liberă.  Ele  nu  sunt  produse  ale 
capitalismului,  ci  tocmai  ale  tentativelor  de  a  contracara  forţele  care 
determină  nivelul  preţurilor  de  piaţă.  A  vorbi  despre  capitalismul  de 
tip  monopolist  este  o  distorsiune  a  lucrurilor.  Ar  fi  mai  adecvat  să  se 
vorbească  despre  intervenţionismul  monopolist,  sau  despre  etatismul 
monopolist. 

Acele  preţuri  de  monopol  care  ar  apărea  şi  pe  o  piaţă  neobstrucţi- 
onată  şi  nesabotată  de  amestecul  diferitelor  guverne  locale  şi  de  con¬ 
spiraţiile  între  diversele  grupuri  de  guverne  sunt  de  mică  importanţă. 
Ele  privesc  materiile  brute  şi  depozitele  care  sunt  puţine  la  număr  şi 
concentrate,  şi  monopolurile  locale  datorate  spaţiului  limitat.  Dar  este 
un  fapt  evident  că,  în  aceste  cazuri,  preţurile  de  monopol  pot  să  apară 
şi  în  absenţa  politicilor  guvernamentale  care  urmăresc,  direct  sau  indi¬ 
rect,  instituirea  lor.  Este  necesar  să  realizăm  că  suveranitatea  consuma¬ 
torilor  este  imperfectă  şi  că  procesul  democratic  al  pieţei  are  anumite 

13.  Cf.  mai  sus,  p.  366. 

limite.  în  anumite  cazuri  excepţionale,  rare  şi  de  importanţă  redusă, 
chiar  şi  pe  piaţa  neobstrucţionată  şi  nesabotată  de  amestecul  guver¬ 
nului  există  un  antagonism  între  interesele  proprietarilor  factorilor 
de  producţie  şi  cele  ale  restului  populaţiei.  Cu  toate  acestea,  existenţa 
unor  astfel  de  antagonisme  nu  împiedică  nicidecum  concordanţa  în¬ 
tre  interesele  tuturor  oamenilor  privitoare  la  prezervarea  economiei  de 
piaţă.  Economia  de  piaţă  este  singurul  sistem  de  organizare  economică 
a  societăţii  care  poate  funcţiona  şi  chiar  a  funcţionat.  Socialismul  este 
irealizabil,  datorită  incapacităţii  sale  de  a  produce  o  metodă  de  calcul 
economic.  Intervenţionismul  duce  în  mod  necesar  la  o  stare  de  lucruri 
care,  din  punctul  de  vedere  al  adepţilor  săi,  este  mai  puţin  dezirabilă 
decât  condiţiile  economiei  de  piaţă  neobstrucţionate,  pe  care  urmă¬ 
reşte  să  le  schimbe.  în  plus,  el  se  autolichidează  îndată  ce  este  împins 
dincolo  de  un  domeniu  îngust  de  aplicabilitate.14  Aşa  stând  lucrurile, 
singura  formă  de  ordine  socială  care  poate  prezerva  şi  intensifica  în 
continuare  diviziunea  muncii  este  economia  de  piaţă.  Toţi  cei  care  nu 
doresc  dezintegrarea  cooperării  sociale  şi  o  întoarcere  la  condiţiile  bar¬ 
bariei  primitive  au  interesul  să  se  perpetueze  economia  de  piaţă. 

Concepţia  economiştilor  clasici  despre  armonia  intereselor  corect 
înţelese  era  defectuoasă  în  măsura  în  care  nu  recunoştea  faptul  că  pro¬ 
cesul  democratic  al  pieţei  este  imperfect,  deoarece  în  anumite  cazuri, 
de  importanţă  minoră,  pot  apărea  preţuri  de  monopol,  chiar  şi  în  ca¬ 
drul  economiei  de  piaţă  neobstrucţionate.  Mult  mai  evident  este  însă 
eşecul  lor  de  a  realiza  că  nici  un  sistem  socialist  nu  poate  fi  conside¬ 
rat  o  soluţie  de  organizare  economică  a  societăţii  şi  de  ce  se  întâmplă 
aceasta.  Ei  fondau  doctrina  armoniei  intereselor  pe  ipoteza  falsă  că  nu 
există  excepţii  la  regula  că  proprietarii  factorilor  de  producţie  sunt  siliţi 
de  procesul  pieţei  să-şi  întrebuinţeze  proprietatea  conform  dorinţelor 
consumatorilor.  Astăzi,  această  teoremă  trebuie  să  se  bazeze  pe  înţele¬ 
gerea  faptului  că  în  regim  socialist  nu  este  posibil  nici  un  fel  de  calcul 
economic. 


4.  Proprietatea  privată 

Proprietatea  privată  asupra  mijloacelor  de  producţie  este  instituţia 
fundamentală  a  economiei  de  piaţă.  Este  instituţia  a  cărei  prezenţă 
caracterizează  economia  de  piaţă  ca  atare.  Atunci  când  ea  lipseşte,  nu 
poate  fi  vorba  de  nici  un  fel  de  economie  de  piaţă. 

Proprietatea  înseamnă  deţinerea  controlului  deplin  asupra  servicii¬ 
lor  derivabile  cu  ajutorul  unui  bun.  Noţiunea  catalactică  de  posesie  şi 


{682} 


14.  Cf.  partea  a  şasea  a  acestei  cărţi. 

de  drepturi  de  proprietate  nu  trebuie  confundată  cu  definiţia  legală  a 
posesiei  şi  a  drepturilor  de  proprietate,  aşa  cum  este  aceasta  stipulată 
de  legile  din  diverse  ţări.  Ideea  legislatorilor  şi  a  tribunalelor  a  fost 
de  a  defini  conceptul  legal  de  proprietate  în  aşa  fel  încât  să-i  ofere 
proprietarului  protecţie  deplină  din  partea  aparatului  guvernamental 
de  coerciţie  şi  constrângere  şi  de  a  împiedica  pe  oricine  să-i  ştirbească 
acest  drept.  In  măsura  în  care  acest  obiectiv  a  fost  realizat  în  mod  adec¬ 
vat,  conceptul  legal  de  proprietate  coincide  cu  cel  catalactic.  Pe  de  altă 
parte,  există  astăzi  tendinţe  de  abolire  a  instituţiei  proprietăţii  private 
printr-o  modificare  a  legilor  care  determină  sfera  acţiunilor  pe  care 
le  poate  întreprinde  proprietarul,  cu  lucrurile  care  sunt  proprietatea 
lui.  Deşi  păstrează  termenul  de  proprietate  privată,  aceste  reforme  ur- 
{683}  măresc  înlocuirea  proprietăţii  private  cu  proprietatea  publică.  Această 
tendinţă  este  caracteristică  pentru  planurile  diferitelor  şcoli  de  socia¬ 
lism  creştin  şi  de  socialism  naţionalist.  Dar  puţini  dintre  adepţii  aces¬ 
tor  şcoli  au  fost  atât  de  pătrunzători  ca  filosoful  nazist  Othmar  Spann, 
care  declara  explicit  că  realizarea  planurilor  sale  ar  duce  la  o  stare  de 
lucruri  în  care  instituţia  proprietăţii  private  va  supravieţui  doar  într-un 
„sens  formal,  însă  de  fapt  nu  va  exista  decât  proprietate  publică”.15  Este 
necesar  să  menţionăm  aceste  lucruri,  pentru  a  evita  erorile  şi  confuziile 
populare.  Când  se  referă  la  proprietatea  privată,  catalactica  se  referă  la 
controlul  asupra  proprietăţii,  nu  la  termeni,  concepte  şi  definiţii  legale. 
Proprietatea  privată  înseamnă  că  proprietarii  determină  întrebuinţarea 
factorilor  de  producţie,  în  vreme  ce  proprietatea  publică  înseamnă  că 
guvernul  le  determină  întrebuinţarea. 

Proprietatea  privată  este  un  instrument  uman.  Ea  nu  este  sacră.  Ea 
s-a  născut  în  zorii  istoriei,  când  oamenii  şi-au  apropriat,  cu  de  la  ei 
putere  şi  cu  de  la  ei  autoritate,  ceea  ce  în  prealabil  nu  fusese  proprieta¬ 
tea  nimănui.  Proprietarii  au  fost  în  mod  repetat  jefuiţi  de  proprietatea 
lor,  prin  expropriere.  Istoria  proprietăţii  private  poate  fi  urmărită  în 
amonte,  până  la  un  punct  în  care  [proprietatea]  a  luat  naştere  din  ac¬ 
ţiuni  care  cu  siguranţă  nu  erau  legale.  Practic  fiecare  proprietar  este 
succesorul  legal,  direct  sau  indirect,  al  unor  persoane  care  au  dobândit 
proprietatea  fie  prin  aproprierea  arbitrară  a  unor  lucruri  care  nu  aveau 
proprietar,  fie  prin  spolierea  violentă  a  predecesorului  lor. 

Cu  toate  acestea,  faptul  că  formalismul  legal  poate  demonstra  pro¬ 
venienţa  fiecărui  titlu  de  proprietate  fie  dintr-o  apropriere  arbitrară, 
fie  dintr-o  expropriere  violentă  nu  are  absolut  nici  o  semnificaţie  pen¬ 
tru  societatea  de  piaţă.  Posesiunea,  în  cadrul  economiei  de  piaţă,  nu 
mai  este  legată  de  originile  îndepărtate  ale  proprietăţii  private.  Aceste 

15.  Cf.  Spann,  Der  wahre  Staat,  Leipzig,  1921,  p.  249. 

evenimente  dintr-un  trecut  foarte  îndepărtat,  ascunse  în  întunericul 
istoriei  omenirii  primitive,  nu  mai  prezintă  nici  un  interes  pentru  zilele 
noastre.  Intr-adevăr,  într-o  societate  de  piaţă  neobstrucţionată,  consu¬ 
matorii  decid  din  nou  în  fiecare  zi  cine  şi  cât  de  mult  trebuie  să  posede. 
Consumatorii  încredinţează  controlul  asupra  mijloacelor  de  producţie 
acelora  care  ştiu  cum  să  le  utilizeze  cel  mai  bine,  pentru  satisfacerea 
celor  mai  imperative  dorinţe  ale  consumatorilor.  Proprietarii  nu  pot  fi 
consideraţi  succesorii  apropriatorilor  şi  ai  exploatatorilor  decât  într-un 
sens  legal  şi  formalist.  De  fapt,  ei  sunt  mandatarii  consumatorilor,  con¬ 
strânşi  de  modul  de  funcţionare  al  pieţei  să-i  servească  cât  mai  bine 
posibil  pe  consumatori.  In  regim  capitalist,  proprietatea  privată  este 
manifestarea  autodeterminării  consumatorilor. 

Semnificaţia  proprietăţii  private  într-o  economie  de  piaţă  este  radi¬ 
cal  diferită  de  cea  existentă  în  condiţiile  unui  sistem  de  gospodării  au¬ 
tarhice.  Acolo  unde  fiecare  gospodărie  este  auto-suficientă  din  punct 
de  vedere  economic,  mijloacele  de  producţie  deţinute  în  proprietate 
privată  îi  servesc  exclusiv  proprietarului.  Doar  el  culege  toate  benefici¬ 
ile  derivate  de  pe  urma  utilizării  lor.  In  societatea  de  piaţă,  proprietarii 
capitalului  şi  ai  pământului  se  pot  bucura  de  proprietatea  lor  numai 
folosind-o  pentru  satisfacerea  dorinţelor  altor  oameni.  Ei  trebuie  să-i 
servească  pe  consumatori  pentru  a  obţine  vreun  avantaj  din  ceea  ce  le 
aparţine.  Chiar  faptul  că  posedă  mijloace  de  producţie  îi  obligă  să  se 
supună  dorinţelor  publicului.  Proprietatea  este  un  activ  numai  pentru 
cei  care  ştiu  să  o  întrebuinţeze  în  modul  cel  mai  adecvat  cu  putinţă, 
pentru  beneficiul  consumatorilor.  Ea  este  o  funcţie  socială. 

5 .  Conflictele  vremurilor  noastre 

Opinia  publică  vede  cauza  conflictelor  care  aduc  războaiele  civile  şi 
internaţionale  din  vremurile  noastre  în  coliziunea  „intereselor”  econo¬ 
mice  inerente  economiei  de  piaţă.  Războiul  civil  ar  fi  rebeliunea  mase¬ 
lor  „exploatate”  împotriva  claselor  „exploatatoare”.  Războiul  internaţi¬ 
onal  ar  fi  revolta  ţărilor  „lipsite”  împotriva  ţărilor  care  şi-au  apropriat 
o  cotă  inechitabilă  din  resursele  naturale  ale  pământului  şi,  cu  o  lăco¬ 
mie  insaţiabilă,  vor  să  smulgă  tot  mai  mult  din  această  avuţie  destinată 
tuturor.  Cel  care,  pus  în  faţa  acestor  fapte,  vorbeşte  despre  armonia 
intereselor  corect  înţelese,  este  fie  prost,  fie  un  apologet  infam  al  unei 
ordini  sociale  manifest  inechitabile.  Nici  un  om  inteligent  şi  onest  nu 
poate  să  nu  înţeleagă  că  astăzi  se  manifestă  conflicte  ireconciliabile  de 
interese  materiale,  care  nu  se  pot  soluţiona  decât  prin  recursul  la  arme. 

Este  cu  siguranţă  adevărat  că  vremea  noastră  este  plină  de  conflicte 


{684} 

care  generează  războaie.  Dar  aceste  conflicte  nu  pornesc  de  la  funcţio¬ 
narea  societăţii  de  piaţă  neobstrucţionate.  Poate  fi  permisibil  să  le  nu¬ 
mim  conflicte  economice,  deoarece  ele  privesc  acea  sferă  a  vieţii  umane 
care,  în  limbajul  curent,  este  cunoscută  ca  sferă  a  activităţilor  economi¬ 
ce.  Dar  este  o  mare  greşeală  să  deducem  din  această  denumire  că  sursa 
acestor  conflicte  o  reprezintă  condiţiile  care  apar  în  cadrul  societăţii 
de  piaţă.  Nu  capitalismul  este  cel  care  le  generează,  ci  tocmai  politicile 
anticapitaliste,  concepute  pentru  a  stăvili  funcţionarea  capitalismului. 
Ele  sunt  o  consecinţă  a  diverselor  amestecuri  ale  guvernului  în  afaceri, 
a  barierelor  puse  în  calea  comerţului  şi  a  migrării  şi  a  discriminării 
împotriva  mâinii  de  lucru  străine,  a  produselor  străine  şi  a  capitalului 
străin. 

Niciunul  din  aceste  conflicte  n-ar  fi  apărut  într-o  economie  de  piaţă 
neobstrucţionată.  Să  ne  imaginăm  o  lume  în  care  toţi  oamenii  sunt 
liberi  să  trăiască  şi  să  muncească  în  calitate  de  întreprinzători  sau  de 
salariaţi,  unde  doresc  şi  cum  doresc  -  şi  să  ne  întrebăm  care  dintre 
{685}  aceste  conflicte  ar  mai  putea  exista.  Imaginaţi -vă  o  lume  în  care  este 
pe  deplin  realizat  principiul  proprietăţii  private  asupra  mijloacelor  de 
producţie,  în  care  nu  există  instituţii  care  obstrucţionează  mobilitatea 
capitalului,  a  muncii  şi  a  mărfurilor,  în  care  legile,  tribunalele  şi  func¬ 
ţionarii  administrativi  nu  fac  discriminări  împotriva  vreunui  individ 
sau  grup  de  indivizi,  indiferent  dacă  aceştia  sunt  localnici  sau  străini. 
Imaginaţi-vă  o  situaţie  în  care  guvernele  se  dedică  exclusiv  sarcinii  de 
a  proteja  viaţa,  sănătatea  şi  proprietatea  individului  împotriva  agresi¬ 
unilor  violente  sau  frauduloase.  Intr-o  asemenea  lume  frontierele  sunt 
desenate  pe  hartă,  dar  ele  nu  împiedică  pe  nimeni  să  urmărească  ceea 
ce  crede  el  că-1  va  face  mai  prosper.  Nici  un  individ  nu  este  interesat 
de  extinderea  dimensiunilor  teritoriale  ale  ţării  sale,  deoarece  nu  poate 
obţine  nici  un  beneficiu  de  pe  urma  unei  asemenea  creşteri.  Cucerirea 
este  nerentabilă  şi  războiul  este  depăşit. 

In  epocile  dinaintea  afirmării  liberalismului  şi  a  capitalismului  mo¬ 
dern,  oamenii  consumau,  în  cea  mai  mare  parte,  doar  ceea  ce  se  putea 
produce  din  materiile  prime  disponibile  în  vecinătatea  lor.  Dezvoltarea 
diviziunii  internaţionale  a  muncii  a  modificat  în  mod  radical  această 
stare  de  lucruri.  Hrana  şi  materiile  prime  importate  din  ţări  îndepărta¬ 
te  sunt  articole  de  consum  în  masă.  Cele  mai  avansate  ţări  europene  nu 
s-ar  putea  lipsi  de  aceste  importuri,  decât  cu  preţul  unei  scăderi  foarte 
considerabile  a  nivelului  de  trai.  Ele  trebuie  să  plătească  pentru  achi¬ 
ziţiile  atât  de  necesare  de  minerale,  cherestea,  petrol,  cereale,  grăsime, 
cafea,  ceai,  cacao,  fructe,  lână  şi  bumbac  exportând  bunuri  fabricate  în 
cea  mai  mare  parte  din  materiile  prime  importate.  Interesele  lor  vitale 

sunt  afectate  negativ  de  politicile  comerciale  protecţioniste  ale  ţărilor 
care  produc  aceste  produse  primare. 

Cu  două  sute  de  ani  în  urmă,  pentru  elveţieni  şi  Elveţia  nu  avea 
mare  importanţă  dacă  o  ţară  ne-europeană  îşi  utiliza  sau  nu  în  mod 
eficient  resursele  naturale.  Dar  astăzi,  înapoierea  economică  dintr-o 
ţară  străină,  înzestrată  cu  abundente  resurse  naturale,  prejudiciază  in¬ 
teresele  tuturor  acelora  al  căror  nivel  de  trai  ar  putea  fi  sporit,  dacă 
s-ar  adopta  un  mod  mai  adecvat  de  utilizare  a  acestei  avuţii  naturale. 
Principiul  suveranităţii  nerestricţionate  a  fiecărei  ţări  este,  într-o  lume 
a  amestecului  guvernamental  în  afaceri,  o  ameninţare  la  adresa  tuturor 
celorlalte  ţări.  Conflictul  dintre  cei  lipsiţi  şi  cei  avuţi  este  un  conflict 
real.  Dar  el  se  manifestă  doar  într-o  lume  în  care  orice  guvern  suve¬ 
ran  este  liber  să  prejudicieze  interesele  tuturor  popoarelor  -  inclusiv 
al  poporului  său  -  prin  lipsirea  consumatorilor  de  avantajele  pe  care 
le-ar  oferi  o  mai  adecvată  exploatare  a  resurselor  ţării  respective.  Nu 
suveranitatea  ca  atare  determină  războiul,  ci  suveranitatea  guvernelor 
care  nu  sunt  întru  totul  fidele  principiilor  economiei  de  piaţă. 

Liberalismul  n-a  clădit  şi  nu  clădeşte  pe  speranţa  abolirii  suverani-  {686} 
tăţii  diverselor  guverne  naţionale,  un  obiectiv  care  s-ar  solda  cu  răz¬ 
boaie  interminabile.  El  urmăreşte  recunoaşterea  generală  a  ideii  de 
libertate  economică.  Dacă  toate  popoarele  devin  liberale  şi  înţeleg  că 
libertatea  economică  le  serveşte  cel  mai  bine  interesele,  atunci  suvera¬ 
nitatea  naţională  nu  va  mai  genera  conflicte  şi  război.  Pentru  o  pace 
durabilă  nu  sunt  necesare  nici  tratate  şi  acorduri  internaţionale,  nici 
tribunale  internaţionale  şi  organizaţii,  ca  defuncta  Ligă  a  Naţiunilor 
sau  succesoarea  ei,  Organizaţia  Naţiunilor  Unite.  Dacă  principiul  eco¬ 
nomiei  de  piaţă  este  universal  acceptat  nu  mai  sunt  necesare  asemenea 
instrumente;  dacă  nu  este  acceptat,  ele  nu  sunt  de  nici  un  folos.  Pacea 
durabilă  nu  poate  fi  decât  produsul  unei  schimbări  ideologice.  Câtă 
vreme  oamenii  se  cramponează  de  dogma  lui  Montaigne  şi  consideră 
că  nu  pot  prospera  din  punct  de  vedere  economic  decât  pe  seama  altor 
ţări,  pacea  nu  va  fi  niciodată  altceva  decât  o  pregătire  pentru  următorul 
război. 

Naţionalismul  economic  este  incompatibil  cu  o  pace  durabilă.  Cu 
toate  acestea,  naţionalismul  economic  este  inevitabil  acolo  unde  există 
amestec  guvernamental  în  afaceri.  Protecţionismul  este  indispensabil 
acolo  unde  nu  există  liber  schimb  intern.  Acolo  unde  există  amestec 
guvernamental  în  afaceri,  liberul  schimb  ar  frustra  obiectivele  urmărite, 
chiar  şi  pe  termen  scurt,  de  diversele  măsuri  intervenţioniste.16 

Este  o  iluzie  să  se  creadă  că  o  ţară  va  tolera  pe  termen  lung  politicile 

16.  Cf.  mai  sus,  pp.  366-368  şi  mai  jos,  pp.  823-825. 

altor  ţări  care  dăunează  intereselor  vitale  ale  propriilor  lor  cetăţeni.  Să 
presupunem  că  onu  ar  fi  fost  instituită  în  anul  1600  şi  că  triburile 
indienilor  din  America  de  Nord  ar  fi  fost  admise  ca  membri  ai  acestei 
organizaţii.  Atunci  suveranitatea  acestor  indieni  ar  fi  fost  recunoscută 
ca  fiind  inviolabilă.  Li  s-ar  fi  acordat  dreptul  să  excludă  pe  toţi  străinii 
care  doresc  să  pătrundă  pe  teritoriul  lor,  sau  să  exploateze  bogatele 
resurse  naturale  pe  care  ei  înşişi  nu  ştiau  cum  să  le  utilizeze.  Oare  îşi 
poate  cineva  imagina  cu  adevărat  că  un  acord  sau  o  cartă  internaţională 
i-ar  fi  putut  împiedica  pe  europeni  să  invadeze  aceste  ţări? 

Multe  dintre  depozitele  cele  mai  bogate  de  diferite  substanţe  mi¬ 
nerale  se  găsesc  în  regiuni  în  care  locuitorii  sunt  prea  ignoranţi,  prea 
inerţi,  sau  prea  greoi  pentru  a  profita  de  bogăţiile  pe  care  natura  le-a 
dăruit.  Dacă  guvernele  acestor  ţări  îi  împiedică  pe  străini  să  exploateze 
aceste  depozite,  sau  dacă  felul  cum  gestionează  politicile  publice  este 
atât  de  arbitrar,  încât  nici  o  investiţie  străină  nu  este  sigură,  atunci  sunt 
serios  lezate  toate  acele  popoare  străine  a  căror  bunăstare  materială  ar 
putea  fi  ameliorată  printr-o  întrebuinţare  adecvată  a  resurselor  în  ches- 
{687}  tiune.  Nu  contează  dacă  politicile  acestor  guverne  sunt  determinate  de 
o  înapoiere  culturală  generală,  sau  de  adoptarea  ideilor  actualmente  la 
modă,  ale  intervenţionismului  şi  naţionalismului  economic.  Rezultatul 
este  acelaşi  în  ambele  cazuri. 

Nu  are  rost  să  escamotăm  aceste  conflicte  îndărătul  dorinţelor  fan¬ 
teziste.  Pentru  a  face  ca  pacea  să  fie  durabilă  este  necesară  o  schimbare 
ideologică.  Ceea  ce  generează  războiul  este  filosofia  economică  aproa¬ 
pe  universal  acceptată  de  guvernele  şi  partidele  politice  din  vremurile 
noastre.  Din  perspectiva  acestei  filosofii,  în  cadrul  economiei  de  piaţă 
neobstrucţionate  predomină  conflicte  ireconciliabile  între  interesele 
diferitelor  ţări.  Liberul  schimb  păgubeşte  o  ţară;  el  provoacă  sărăcire. 
Este  datoria  guvernului  să  împiedice  neplăcerile  liberului  schimb,  prin 
bariere  vamale.  De  dragul  argumentaţiei,  putem  trece  cu  vederea  faptul 
că  protecţionismul  dăunează  şi  intereselor  celor  ce  recurg  la  el.  Dar 
este  neîndoielnic  că  protecţionismul  urmăreşte  să  dăuneze  intereselor 
popoarelor  străine  şi  chiar  o  face.  Este  o  iluzie  să  ne  imaginăm  că  cei 
lezaţi  vor  tolera  protecţionismul  altor  ţări,  dacă  socotesc  că  sunt  destul 
de  puternici  pentru  a-1  zdrobi  prin  forţa  armelor.  Filosofia  protecţio- 
nismului  este  o  filosofie  a  războiului.  Războaiele  din  vremea  noastră  nu 
sunt  disonante  cu  doctrinele  economice  populare;  dimpotrivă,  ele  sunt 
consecinţa  inevitabilă  a  aplicării  acestor  doctrine. 

Liga  Naţiunilor  nu  s-a  prăbuşit  pentru  că  era  ineficient  organizată. 
Ea  s-a  prăbuşit  pentru  că  era  lipsită  de  spiritul  liberalismului  autentic. 
Era  o  convenţie  de  guverne  îmbibată  de  spiritul  naţionalismului  econo- 

mic  şi  în  întregime  dedicată  principiilor  războiului  economic.  In  vreme 
ce  delegaţii  îşi  petreceau  timpul  exclusiv  în  discuţii  academice  despre 
bunăvoinţa  între  naţiuni,  guvernele  pe  care  le  reprezentau  le  provocau 
neplăceri  serioase  tuturor  celorlalte  naţiuni.  Cei  douăzeci  de  ani  de 
funcţionare  a  Ligii  au  fost  marcaţi  de  războaiele  economice  necruţă¬ 
toare  ale  fiecărei  ţări,  împotriva  tuturor  celorlalte  ţări.  Protecţionismul 
vamal  al  anilor  dinainte  de  1914  era  într-adevăr  moderat,  în  compa¬ 
raţie  cu  ce  a  urmat  în  anii  1920  şi  1930,  adică  embargouri,  control 
cantitativ  al  comerţului  extern,  controlul  pieţelor  valutare,  devaluare 
monetară  şi  aşa  mai  departe.17 

Perspectivele  Naţiunilor  Unite  nu  sunt  mai  bune,  ci  mai  degrabă 
mai  rele.  Fiecare  ţară  consideră  importurile,  îndeosebi  importurile 
bunurilor  fabricate,  ca  fiind  un  dezastru.  Scopul  declarat  al  aproape  [688] 
tuturor  ţărilor  este  de  a  bloca  cât  mai  drastic  posibil  accesul  produse¬ 
lor  prelucrate  în  străinătate  pe  pieţele  interne.  Aproape  toate  ţările  se 
luptă  cu  fantoma  unei  balanţe  comerciale  nefavorabile.  Ele  nu  doresc 
să  coopereze;  ele  doresc  să  se  protejeze  împotriva  presupuselor  pericole 
ale  cooperării. 

17.  Pentru  o  evaluare  a  tentativelor  eşuate  ale  Ligii  de  a  pune  capăt  războiului 
economic,  cf.  Rappard,  Le  Nationalisme  economique  et  la  Societe  des  nations,  Paris,  1938. 


Partea  a  cincea 


Cooperarea  socială fără  piaţă 


XXV.  CONSTRUCŢIA  IMAGINARĂ  A 
UNEI  SOCIETĂŢI  SOCIALISTE 


i .  Originea  istorică  a  ideii  socialiste 

Când  filosofii  sociali  din  secolul  al  optsprezecelea  au  pus  temeliile  pra- 
xeologiei  şi  ştiinţei  economice,  ei  s-au  văzut  confruntaţi  cu  distinc¬ 
ţia,  aproape  universal  acceptată  şi  necontestată,  între  mărunţii  indivizi 
egoişti  şi  stat  -  reprezentantul  intereselor  întregii  societăţi.  Cu  toate 
acestea,  la  vremea  aceea,  procesul  de  deificare,  ce  avea  să  sfârşească 
prin  ridicarea  oamenilor  care  administrau  aparatul  social  de  coerci¬ 
ţie  şi  constrângere  la  rang  de  zei,  nu  era  încă  încheiat.  Când  vorbeau 
despre  stat,  oamenii  nu  aveau  încă  în  minte  noţiunea  cvasi-teologică 
de  zeitate  omnipotentă  şi  omniscientă,  încorporarea  perfectă  a  tuturor 
virtuţilor;  ei  se  gândeau  la  aparatele  guvernamentale  concrete,  aşa  cum 
acţionau  acestea  pe  scena  politică.  Era  vorba  despre  diferitele  entităţi 
suverane,  ale  căror  dimensiuni  teritoriale  rezultaseră  din  războaie  sân¬ 
geroase,  intrigi  diplomatice,  din  succesiuni  şi  căsătorii  dinastice.  Era 
vorba  despre  principii  ale  căror  domenii  private  şi  venituri,  în  multe 
ţări,  nu  erau  încă  separate  de  trezoreria  publică,  precum  şi  de  repu¬ 
blicile  oligarhice,  ca  Veneţia  şi  o  parte  dintre  cantoanele  elveţiene,  în 
cadrul  cărora  obiectivul  ultim  al  administrării  treburilor  publice  era 
îmbogăţirea  aristocraţiei  stăpânitoare.  Interesele  acestor  guvernanţi  se 
aflau  în  opoziţie,  pe  de  o  parte  cu  acelea  ale  supuşilor  lor  „egoişti”, 
preocupaţi  exclusiv  de  urmărirea  propriei  lor  fericiri  şi,  pe  de  altă  parte, 
cu  cele  ale  statelor  străine,  însetate  de  prăzi  şi  de  expansiune  teritorială. 
Analizând  aceste  antagonisme,  autorii  de  cărţi  despre  chestiunile  pu¬ 
blice  s-au  arătat  gata  să  îmbrăţişeze  cauza  guvernului  propriei  lor  ţări. 
Ei  au  admis  cu  toată  candoarea  că  guvernanţii  sunt  reprezentanţii  in¬ 
tereselor  întregii  societăţi,  aflate  într-un  conflict  ireconciliabil  cu  acelea 
ale  indivizilor.  Stăvilind  egoismul  supuşilor  lor,  guvernele  promovau 
bunăstarea  întregii  societăţi,  prin  opoziţie  cu  preocupările  ignobile  ale 
indivizilor. 

Filosofia  liberală  a  respins  toate  aceste  idei.  Din  punctul  ei  de  vedere, 
în  cadrul  societăţii  de  piaţă  neobstrucţionate,  nu  există  conflicte  între 
interesele  corect  înţelese.  Interesele  cetăţenilor  nu  se  opun  intereselor 
ţării,  iar  interesele  fiecărei  ţări  nu  se  opun  intereselor  altor  ţări.  {690} 

Totuşi,  furnizând  demonstraţia  acestei  teze,  filosofii  liberali  au  adă¬ 
ugat  ei  înşişi  un  element  esenţial  la  noţiunea  de  stat  zeificat.  în  cerce¬ 
tările  lor,  ei  au  înlocuit  statele  reale  din  vremea  lor  cu  imaginea  unui 
stat  ideal.  Ei  au  cultivat  imaginea  vagă  a  unui  stat  al  cărui  unic  scop 
este  de  a-i  face  pe  cetăţeni  fericiţi.  Este  sigur  că  acest  ideal  nu  avea 
nici  un  corespondent  în  Europa  Vechiului  Regim.  în  această  Europă 
existau  prinţişori  germani  care  îşi  vindeau  supuşii  ca  pe  vite,  pentru  a 
lupta  în  războaiele  altor  ţări;  existau  regi  care  nu  pierdeau  nici  o  ocazie 
de  a  se  arunca  asupra  vecinilor  mai  slabi;  exista  experienţa  şocantă  a 
partiţiilor  Poloniei;  exista  Franţa,  guvernată  succesiv  de  oamenii  cei 
mai  iresponsabili  ai  secolului,  regentul  de  Orleans  şi  Ludovic  al  xv-lea; 
si  exista  Spania,  guvernată  de  amantul  necioplit  al  unei  regine  adultere, 
însă  filosofii  liberali  se  ocupă  exclusiv  de  un  stat  ce  nu  are  nimic  în  co¬ 
mun  cu  aceste  guverne  de  aristocraţi  şi  curteni  corupţi.  Statul,  aşa  cum 
apare  în  scrierile  lor,  este  guvernat  de  o  fiinţă  perfectă,  supraumană,  un 
rege  al  cărui  unic  ţel  este  promovarea  bunăstării  supuşilor  săi.  Pornind 
cu  această  presupoziţie,  ei  pun  întrebarea  dacă  acţiunile  cetăţenilor  in¬ 
dividuali,  atunci  când  sunt  eliberaţi  de  orice  control  autoritar,  nu  s-ar 
îndrepta  în  direcţii  pe  care  acest  rege  bun  şi  înţelept  le-ar  dezaproba. 
Răspunsul  filosofului  liberal  la  această  problemă  este  negativ.  El  ad¬ 
mite,  este  adevărat,  că  antreprenorii  sunt  egoişti  şi  urmăresc  propriul 
lor  profit.  Dar,  în  cadrul  economiei  de  piaţă,  ei  nu  pot  realiza  profituri 
decât  satisfăcând,  în  modul  cel  mai  adecvat  cu  putinţă,  cele  mai  intense 
nevoi  ale  consumatorilor.  Obiectivele  clasei  antreprenoriale  nu  diferă 
de  cele  ale  regelui  perfect,  deoarece  nici  acesta  din  urmă  nu  urmăreşte 
nimic  altceva  decât  acea  întrebuinţare  a  mijloacelor  de  producţie  care 
să  aducă  maximum  de  satisfacţie  consumatorilor. 

Este  evident  că  raţionamentul  acesta  introduce  judecăţi  de  valoare 
şi  părtinire  politică  în  abordarea  problemelor.  Stăpânul  acesta  patern 
nu  este  decât  un  alias  al  economistului  care,  cu  ajutorul  acestui  truc,  îşi 
ridică  propriile  judecăţi  de  valoare  la  demnitatea  de  criteriu  universal 
valabil  pentru  valorile  eterne  absolute.  Autorul  se  identifică  pe  sine  cu 
regele  perfect  şi  numeşte  obiectivele  pe  care  le-ar  alege  el  însuşi,  dacă 
ar  deţine  puterea  de  rege,  „bunăstare”,  „bine  comun”  şi  „productivitate 
naţională”  ( Volkswirtschaftliche ),  prin  contrast  cu  obiectivele  urmărite 
de  indivizii  egoişti.  El  este  atât  de  naiv,  încât  nu  realizează  că  acest 
ipotetic  şef  de  stat  nu  este  altceva  decât  o  ipostaziere  a  propriilor  sale 

judecăţi  arbitrare  de  valoare  -  şi  presupune,  candid,  că  ar  fi  descoperit 
un  criteriu  incontestabil  al  binelui  şi  al  răului.  Sub  masca  binevoitoare 
a  autocratului  patern  se  ascunde  propriul  Ego  al  autorului,  ca  voce  a 
{691}  legii  morale  absolute. 

Caracteristica  esenţială  a  construcţiei  imaginare  a  regimului  ideal 
al  acestui  rege  este  că  toţi  cetăţenii  sunt  supuşii  necondiţionaţi  ai  con¬ 
trolului  său  autoritar.  Regele  emite  ordine  şi  toată  lumea  le  ascultă. 
Aceasta  nu  este  o  economie  de  piaţă;  în  ea  nu  mai  avem  proprietate 
privată  asupra  mijloacelor  de  producţie.  Terminologia  economiei  de 
piaţă  se  păstrează,  dar,  în  realitate,  nu  mai  există  nici  proprietate  pri¬ 
vată  asupra  mijloacelor  de  producţie,  nici  vânzare  şi  cumpărare  reale 
-  şi  nici  preţuri  de  piaţă.  Producţia  nu  se  orientează  după  comporta¬ 
mentul  adoptat  de  consumatori  pe  piaţă,  ci  după  decrete  autoritare. 
Autoritatea  le  indică  tuturor  locul  pe  care  trebuie  să  îl  ocupe  în  cadrul 
sistemului  de  diviziune  socială  a  muncii,  stabileşte  ce  să  se  producă  şi 
cum  şi  în  ce  fel  i  se  permite  fiecărui  individ  să  consume.  Este  ceea  ce 
se  numeşte  astăzi,  pe  bună  dreptate,  modelul  german  de  management 
socialist.18 

Aşadar,  economiştii  compară  sistemul  acesta  ipotetic,  care  în  ochii 
lor  încorporează  însăşi  legea  morală,  cu  economia  de  piaţă.  Cel  mai 
bun  lucru  pe  care  îl  pot  spune  despre  economia  de  piaţă  este  că  ea  nu 
produce  o  stare  de  lucruri  diferită  de  aceea  pe  care  ar  produce-o  supre¬ 
maţia  unui  autocrat  perfect.  Ei  încuviinţează  economia  de  piaţă  numai 
deoarece,  după  cum  cred  ei,  ea  ajunge  în  cele  din  urmă  la  aceleaşi  re¬ 
zultate  pe  care  le-ar  urmări  şi  regele  perfect.  Astfel,  simpla  identificare 
a  ceea  ce  este  moralmente  bun  şi  economic  eficient  cu  planurile  unui 
dictator  totalitar,  care  este  caracteristica  tuturor  adepţilor  planificării  şi 
ai  socialismului,  nu  a  fost  contestată  de  mulţi  dintre  vechii  liberali.  Ba 
chiar  trebuie  să  spunem  că  ei  au  iniţiat  această  confuzie,  atunci  când 
au  pus,  în  locul  despoţilor  şi  politicienilor  răi  şi  lipsiţi  de  scrupule  din 
lumea  reală,  imaginea  ideală  a  statului  perfect.  Este  adevărat  că,  pentru 
gânditorul  liberal,  acest  stat  perfect  nu  era  decât  un  instrument  auxi¬ 
liar  destinat  raţionamentelor,  un  model  cu  care  compara  funcţionarea 
economiei  de  piaţă.  Dar  nu  trebuie  să  ne  surprindă  faptul  că,  în  cele 
din  urmă,  lumea  s-a  întrebat  de  ce  să  nu  transfere  acest  ideal  din  sfera 
gândirii  în  sfera  realităţii. 

Toţi  reformatorii  sociali  mai  vechi  urmăreau  realizarea  societăţii 
bune  printr-o  confiscare  a  întregii  proprietăţi  private  şi  prin  ulterioara 
ei  redistribuire;  partea  fiecărui  om  trebuia  să  fie  egală  cu  cea  a  oricărui 
altul,  iar  vigilenţa  constantă  a  autorităţilor  trebuia  să  vegheze  la  menţi- 

18.  Cf.  mai  jos,  pp.  717-718. 

nerea  acestui  sistem  egalitarist.  Planurile  acestea  au  devenit  irealizabile, 
o  dată  cu  apariţia  marilor  întreprinderi  manufacturiere,  miniere  şi  de 
transporturi.  Nu  se  poate  pune  problema  împărţirii  unor  unităţi  eco¬ 
nomice  de  mari  dimensiuni  şi  a  distribuirii  fragmentelor  rezultate  în 
părţi  egale.19  Vechiul  program  de  redistribuire  a  fost  înlocuit  cu  ideea 
de  socializare.  Mijloacele  de  producţie  urmau  să  fie  expropriate,  fără 
însă  a  se  recurge  [apoi]  la  redistribuire.  Statul  însuşi  avea  să  conducă 
toate  fabricile  şi  toate  fermele. 

Această  inferenţă  a  devenit  logic  inevitabilă,  îndată  ce  lumea  a  în¬ 
ceput  să  atribuie  statului  perfecţiune  nu  doar  morală,  ci  şi  intelectuală. 
Filosofii  liberali  prezentaseră  statul  lor  imaginar  ca  pe  o  entitate  lip¬ 
sită  de  egoism,  dedicată  exclusiv  celei  mai  mari  cu  putinţă  ameliorări 
a  bunăstării  supuşilor  săi.  Ei  descoperiseră  că,  în  cadrul  societăţii  de 
piaţă,  egoismul  cetăţenilor  avea  să  producă  aceleaşi  rezultate  pe  care  ar 
încerca  să  le  realizeze  statul  acesta  lipsit  de  egoism;  tocmai  faptul  aces¬ 
ta  era  cel  ce  justifica  menţinerea  economiei  de  piaţă,  în  ochii  lor.  Dar 
lucrurile  s-au  schimbat  îndată  ce  lumea  a  început  să-i  atribuie  statului 
nu  doar  cele  mai  bune  intenţii,  ci  şi  omniscienţă.  In  aceste  condiţii,  era 
inevitabil  ca  ei  să  conchidă  că  statul  cel  infailibil  era  în  măsură  să  reu¬ 
şească  în  domeniul  gestionării  activităţilor  productive  mai  bine  decât 
indivizii  cei  supuşi  greşelii.  El  ar  fi  în  măsură  să  evite  toate  acele  erori 
care,  adesea,  fac  să  eşueze  acţiunile  antreprenorilor  şi  ale  capitaliştilor, 
în  felul  acesta  nu  vor  mai  exista  malinvestiţii  sau  irosirea  vreunor  fac¬ 
tori  limitaţi  de  producţie;  avuţia  va  creşte.  Prin  contrast  cu  planifica¬ 
rea  realizată  de  statul  omniscient ,  „anarhia”  producţiei  apare  ca  o  risipă. 
Modul  socialist  de  producţie  pare  atunci  a  fi  singurul  sistem  rezonabil, 
iar  economia  de  piaţă  pare  incarnarea  iraţionalităţii.  în  ochii  adepţilor 
raţionalişti  ai  socialismului,  economia  de  piaţă  este  pur  şi  simplu  o  abe¬ 
raţie  de  neînţeles  a  omenirii.  în  ochii  celor  influenţaţi  de  istorism,  eco¬ 
nomia  de  piaţă  reprezintă  ordinea  socială  corespunzătoare  unui  stadiu 
inferior  al  evoluţiei  umane,  pe  care  procesul  inevitabil  de  perfecţionare 
progresivă  îl  va  elimina,  pentru  a  institui  sistemul  mai  adecvat  care  este 
socialismul.  Ambele  curente  de  gândire  cad  de  acord  asupra  faptului  că 
raţiunea  însăşi  este  cea  care  postulează  tranziţia  către  socialism. 

Ceea  ce  numesc  minţile  naive  raţiune  nu  reprezintă  decât  absoluti¬ 
zarea  propriilor  lor  judecăţi  de  valoare.  Omul  pur  şi  simplu  identifică 
produsele  propriilor  sale  raţionamente  cu  noţiunea  îndoielnică  de  raţi¬ 
une  absolută.  Nici  un  autor  socialist  nu  a  luat  vreodată  în  consideraţie 
posibilitatea  ca  entitatea  abstractă  căreia  doreşte  el  să-i  încredinţeze 


{692] 


19.  Există  însă,  chiar  şi  astăzi  în  Statele  Unite,  persoane  care  doresc  dezmembrarea 
unităţilor  productive  de  mari  dimensiuni  şi  lichidarea  firmelor  corporative  de  afaceri. 

puteri  nelimitate  -  fie  că  aceasta  este  numită  umanitate,  societate,  na¬ 
ţiune,  stat  sau  guvern  -  ar  putea  acţiona  într-un  mod  pe  care  el  însuşi 
îl  dezaprobă.  Socialistul  susţine  socialismul  deoarece  este  pe  deplin 
convins  că  dictatorul  suprem  al  societăţii  socialiste  se  va  arăta  rezona¬ 
bil  din  punctul  său  de  vedere  (al  socialistului  însuşi),  că  dictatorul  va 
urmări  acele  obiective  pe  care  le  aprobă  pe  deplin  el  (socialistul  însuşi) 
{693}  -  şi  că  va  încerca  să  atingă  aceste  obiective  alegând  mijloacele  pe  care 

le-ar  alege  şi  el  (socialistul  însuşi).  Fiecare  socialist  numeşte  autentic 
socialist  doar  acel  sistem  care  îndeplineşte  complet  toate  aceste  con¬ 
diţii;  toate  celelalte  firme  care  ridică  pretenţii  la  numele  de  socialism 
sunt  sisteme  contrafăcute,  în  întregime  diferite  de  adevăratul  socialism. 
Fiecare  socialist  este  un  dictator  deghizat.  Vai  şi  amar  de  toţi  disiden¬ 
ţii!  Aceştia  şi-au  pierdut  dreptul  la  viaţă  şi  trebuie  „lichidaţi”. 

Economia  de  piaţă  face  cu  putinţă  cooperarea  paşnică  între  oameni, 
în  ciuda  faptului  că  ei  se  află  în  dezacord  cu  privire  la  judecăţile  lor  de 
valoare.  In  planurile  socialiştilor  nu  rămâne  nici  un  fel  de  loc  pentru 
alte  opinii.  Principiul  lor  este  aşa-numitul  Gleichschaltung ,  principiul 
perfectei  uniformităţi,  impuse  cu  forţa  de  către  poliţie. 

Oamenii  numesc  adesea  socialismul  o  religie.  El  este  într-adevăr 
o  religie,  a  auto-deificării.  Statul  şi  Guvernul  de  care  vorbesc  plani¬ 
ficatorii,  Poporul  naţionaliştilor,  Societatea  marxiştilor  şi  Umanitatea 
pozitivismului  lui  [Auguste]  Comte  sunt  nume  pentru  zeul  noilor  re¬ 
ligii.  Dar  toţi  aceşti  idoli  nu  sunt  decât  nişte  aliaşi  ai  propriei  voinţe  a 
reformatorului  însuşi.  Inzestrându-şi  idolul  cu  toate  acele  atribute  pe 
care  teologii  I  le  atribuie  Lui  Dumnezeu,  Egoul  hipertrofiat  se  zeifică 
pe  sine  însuşi.  El  este  infinit  de  bun,  omnipotent,  omniprezent,  omnis¬ 
cient,  etern.  El  este  singura  fiinţă  perfectă  din  această  lume  imperfectă. 

Teoria  economică  nu  este  chemată  să  examineze  credinţa  oarbă  şi 
bigotismul.  Credincioşii  sunt  imuni  la  orice  critică.  In  ochii  lor  critica 
este  scandaloasă,  o  revoltă  blasfematoare  a  unor  oameni  răi,  împotriva 
splendorii  nepieritoare  a  idolului  lor.  Ştiinţa  economică  se  preocupă 
doar  de  planurile  socialiste,  nu  de  factorii  psihologici  care  îi  împing  pe 
oameni  să  îmbrăţişeze  religia  statolatriei. 

2.  Doctrina  socialistă 

Karl  Marx  nu  a  fost  părintele  socialismului.  Idealul  socialist  era  pe  de¬ 
plin  elaborat  când  Marx  a  adoptat  acest  crez.  Nu  se  mai  putea  adăuga 
nimic  la  concepţia  praxeologică  despre  sistemul  socialist  pe  care  o  dez¬ 
voltaseră  predecesorii  săi  -  şi  Marx  nu  a  mai  adăugat  nimic.  De  aseme¬ 
nea,  Marx  nici  nu  a  respins  obiecţiile  formulate  de  autori  mai  timpurii 

şi  de  contemporanii  săi,  în  legătură  cu  fezabilitatea,  dezirabilitatea  şi 
profitabilitatea  socialismului.  El  nici  măcar  nu  s-a  lansat  vreodată  în 
vreo  asemenea  încercare,  fiind  pe  deplin  conştient  de  incapacitatea  sa 
de  a  reuşi  în  această  privinţă.  Singurul  lucru  pe  care  l-a  făcut  în  vederea 
combaterii  criticilor  socialismului  a  fost  de  a  scoate  la  iveală  doctrina 
polilogismului. 

Cu  toate  acestea,  serviciile  furnizate  de  Marx  propagandei  socialiste 
nu  s-au  limitat  la  inventarea  polilogismului.  Mai  importantă  chiar  de¬ 
cât  aceasta  a  fost  doctrina  inevitabilităţii  socialismului. 

Marx  a  trăit  într-o  epocă  în  care  doctrina  evoluţionistă  a  melioris-  {694} 
mului  era  aproape  general  acceptată.  Mâna  invizibilă  a  Providenţei  i-ar 
conduce  pe  oameni,  independent  de  voinţele  lor,  de  la  stadii  inferioare 
şi  mai  puţin  perfecte,  la  stadii  superioare  şi  mai  perfecte.  S-ar  mani¬ 
festa  de-a  lungul  istoriei  umane  o  tendinţă  inevitabilă  către  progres  şi 
ameliorare.  Fiecare  stadiu  ulterior  al  situaţiei  umane  ar  fi  de  asemenea 
şi  un  stadiu  superior  şi  mai  bun,  în  virtutea  faptului  că  este  un  stadiu 
ulterior.  Nimic  nu  ar  fi  permanent  în  condiţia  umană,  cu  excepţia  aces¬ 
tei  mişcări  irezistibile  către  progres.  Hegel,  care  a  murit  cu  câţiva  ani 
înainte  de  intrarea  lui  Marx  pe  scenă,  prezentase  această  doctrină  în 
fascinanta  sa  filosofie  a  istoriei,  iar  Nietzche,  care  a  intrat  în  scenă  la 
vremea  în  care  se  retrăgea  Marx,  a  făcut  din  ea  focarul  scrierilor  sale, 
nu  mai  puţin  fascinante.  Acesta  a  fost  mitul  ultimelor  două  sute  de  ani. 

Contribuţia  lui  Marx  a  fost  de  a  integra  crezul  socialist  în  aceas¬ 
tă  doctrină  melioristă.  Instituirea  socialismului  este  inevitabilă  -  şi 
lucrul  acesta  în  sine  dovedeşte  că  socialismul  reprezintă  o  stare  mai 
înaltă  şi  mai  perfectă  a  condiţiei  umane,  decât  starea  capitalistă  di¬ 
nainte.  Este  inutil  să  se  discute  avantajele  şi  dezavantajele  socialismu¬ 
lui.  Socialismul  va  veni  inevitabil,  „cu  inexorabilitatea  legilor  naturii”.20 
Doar  neghiobii  pot  fi  atât  de  încuiaţi,  încât  să  întrebe  dacă  ceea  ce  va 
urma  cu  necesitate  este  mai  benefic  decât  ceea  ce  a  fost  înainte.  Doar 
apologeţii  năimiţi  ai  pretenţiilor  nedrepte  ale  exploatatorilor  pot  fi  atât 
de  obraznici,  încât  să  îi  găsească  socialismului  vreun  defect. 

Dacă  ar  fi  să  atribuim  epitetul  de  marxişti  tuturor  celor  care  sunt  de 
acord  cu  această  doctrină,  atunci  ar  trebui  să  îi  numim  marxişti  pe  ma¬ 
rea  majoritate  a  contemporanilor  noştri.  Aceşti  oameni  sunt  de  acord 
asupra  faptului  că  instituirea  socialismului  este  deopotrivă  absolut  in¬ 
evitabilă  şi  foarte  dezirabilă.  „Valul  viitorului”  conduce  omenirea  spre 
socialism.  Desigur,  ei  se  contrazic  unii  pe  alţii  cu  privire  la  cui  să  i  se 
încredinţeze  căpitănia  acestei  corăbii  socialiste  a  statului.  Există  mulţi 
candidaţi  pentru  această  funcţie. 

20.  Cf.  Marx,  Das  Kapital,  ed.  a  7- a,  Hamburg,  1914, 1,  p.  728. 

Marx  a  încercat  să-şi  demonstreze  profeţia  pe  două  căi.  Prima  este 
metoda  dialecticii  hegeliene.  Proprietatea  privată  capitalistă  reprezintă 
prima  negaţie  a  proprietăţii  private  individuale  şi  ea  trebuie  să  dea 
naştere  propriei  sale  negaţii,  adică  instituirii  proprietăţii  publice  asupra 
mijloacelor  de  producţie.21  Iată  cât  de  simplu  stăteau  lucrurile  pentru 
legiunile  de  scriitori  hegelieni  care  infestaseră  Germania  în  vremea  lui 
Marx. 

A  doua  metodă  constă  în  demonstraţia  condiţiilor  nesatisfăcătoare 
provocate  de  capitalism.  Critica  formulată  de  Marx  la  adresa  modului 
de  producţie  capitalist  este  complet  eronată.  Nici  chiar  cei  mai  or¬ 
todocşi  marxişti  nu  au  îndrăzneala  să  susţină  serios  teza  ei  esenţială, 
conform  căreia  capitalismul  duce  la  o  sărăcire  progresivă  a  salariaţilor. 

{695}  Insă  chiar  dacă  am  admite,  de  dragul  argumentaţiei,  toate  absurdităţile 
analizei  marxiste  a  capitalismului,  nimic  nu  este  încă  stabilit  cu  privire 
la  demonstraţia  celor  două  teze,  anume  că  socialismul  va  veni  inexo¬ 
rabil  şi  că  el  nu  reprezintă  doar  un  sistem  mai  bun  decât  capitalismul, 
ci  chiar  sistemul  perfect,  a  cărui  realizare  finală  îi  va  aduce  omului  fe¬ 
ricirea  eternă  în  viaţa  pământească.  Toate  silogismele  sofisticate  şi  vo¬ 
lumele  greoaie  publicate  de  Marx,  Engels  şi  de  sute  de  autori  marxişti 
nu  pot  ascunde  faptul  că  izvorul  ultim  şi  unic  al  profeţiei  lui  Marx  este 
o  aşa-zisă  inspiraţie,  în  virtutea  căreia  Marx  pretindea  că  a  ghicit  pla¬ 
nurile  misterioaselor  puteri  ce  determină  cursul  istoriei.  Ca  şi  Hegel, 
Marx  a  fost  un  profet,  care  comunica  poporului  revelaţia  pe  care  i-ar  fi 
împărtăşit-o  o  voce  interioară. 

Caracteristica  cea  mai  evidentă  a  istoriei  socialismului  între  anii 
1848  şi  1920  a  fost  că  problemele  fundamentale  privitoare  la  funcţio¬ 
narea  sa  nu  au  fost  niciodată  discutate.  Tabu-ul  marxist  eticheta  drept 
„neştiinţifice”  toate  tentativele  de  a  examina  problemele  economice  ale 
unei  societăţi  socialiste.  Nimeni  nu  a  avut  curajul  să  înfrunte  această 
interdicţie.  Se  presupunea  în  mod  tacit,  atât  de  către  prietenii,  cât  şi 
de  duşmanii  socialismului,  că  socialismul  este  un  sistem  realizabil  de 
organizare  economică  a  omenirii.  Imensa  literatură  privitoare  la  soci¬ 
alism  se  interesa  de  presupusele  dezavantaje  ale  capitalismului  şi  de 
implicaţiile  culturale  generale  ale  socialismului.  Ea  nu  se  interesa  nici¬ 
odată  de  economia  propriu-zisă  a  socialismului. 

Crezul  socialist  se  sprijină  pe  trei  dogme: 

Mai  întâi:  Societatea  este  o  fiinţă  omnipotentă  şi  omniscientă,  care 
nu  suferă  de  fragilitatea  şi  slăbiciunile  umane. 

In  al  doilea  rând:  Instituirea  socialismului  este  inevitabilă. 

In  al  treilea  rând:  Cum  istoria  reprezintă  un  progres  continuu  de  la 


2 1 .  Ibid. 

condiţii  mai  puţin  perfecte  la  condiţii  mai  perfecte,  instituirea  socialis¬ 
mului  este  dezirabilă. 

Pentru  praxeologie  şi  teoria  economică,  singura  problemă  care  se 
cere  a  fi  discutată  în  legătură  cu  socialismul  este  aceasta:  poate  un  sis¬ 
tem  socialist  să  funcţioneze  ca  un  sistem  de  diviziune  a  muncii? 

3 .  Caracterizarea  praxeologică  a  socialismului 

Caracteristica  esenţială  a  socialismului  este  că  nu  acţionează  decât  o 
singură  voinţă.  Nu  contează  a  cui  este  aceasta.  Directorul  poate  fi  un 
rege  încoronat  sau  un  dictator  carismatic,  poate  fi  un  Fiihrer  sau  un 
comitet  de  Fuhreri,  numiţi  prin  sufragiu  popular.  Elementul  principal 
este  că  întrebuinţarea  tuturor  factorilor  de  producţie  este  dirijată  de 
o  singură  agenţie.  Există  o  singură  voinţă  care  alege,  decide,  dirijează, 
acţionează,  dă  ordine.  Toţi  ceilalţi  nu  fac  decât  să  execute  ordine  şi 
instrucţiuni.  „Anarhia”  producţiei  şi  diversele  iniţiative  ale  oamenilor 
sunt  înlocuite  cu  organizarea  şi  ordinea  planificată.  Cooperarea  socială  {696} 
în  cadrul  diviziunii  muncii  este  gestionată  printr-un  sistem  de  legături 
hegemonice,  în  care  un  diriguitor  îşi  cheamă  în  mod  peremptoriu  la 
ascultare  toţi  supuşii. 

Numindu-1  pe  diriguitor  societate  (aşa  cum  fac  marxiştii),  stat  (cu  S 
mar z), guvern  sau  autoritate,  oamenii  tind  să  uite  că  el  este  întotdeauna 
o  fiinţă  umană,  nu  o  noţiune  abstractă  sau  o  entitate  colectivă  mitică. 

Putem  presupune  că  diriguitorul  sau  comitetul  de  directori  sunt  oa¬ 
meni  cu  înzestrări  deosebite,  înţelepţi  şi  plini  de  bune  intenţii.  Dar  ar 
fi  o  neghiobie  să  presupunem  că  ei  sunt  omniscienţi  şi  infailibili. 

In  vederea  unei  analize  praxeologice  a  socialismului,  nu  ne  preocupă 
caracterul  moral  sau  etic  al  diriguitorului.  Nu  luăm  în  discuţie  nici  ju¬ 
decăţile  sale  de  valoare  şi  alegerea  lui  cu  privire  la  valorile  ultime.  Ceea 
ce  ne  preocupă  este  doar  întrebarea  dacă  vreun  om  muritor,  înzestrat 
cu  structura  logică  a  minţii  umane,  s-ar  putea  achita  de  sarcinile  care  îi 
revin  diriguitorului  unei  societăţi  socialiste. 

Presupunem  că  diriguitorul  are  la  dispoziţia  sa  toate  cunoştinţele 
tehnologice  ale  epocii  sale.  Mai  mult,  el  dispune  de  un  inventar  com¬ 
plet  al  tuturor  factorilor  materiali  de  producţie  disponibili  şi  de  un 
registru  în  care  sunt  enumerate  toate  resursele  omeneşti  utilizabile  ca 
mână  de  lucru.  In  aceste  privinţe,  mulţimea  de  experţi  şi  specialişti 
care  se  adună  în  birourile  sale  îi  furnizează  informaţii  perfecte  şi  îi  răs¬ 
pund  corect  la  toate  întrebările  pe  care  le-ar  putea  pune.  Raporturile 
lor  voluminoase  se  acumulează  în  stocuri  impresionante  pe  masa  lui. 

Dar  acum  trebuie  să  acţioneze.  Trebuie  să  aleagă,  din  infinita  varietate 

a  proiectelor,  în  aşa  fel  încât  să  nu  rămână  nesatisfăcută  nici  o  dorin¬ 
ţă  considerată  de  el  însuşi  mai  importantă,  din  motivul  că  factorii  de 
producţie  necesari  pentru  satisfacerea  ei  au  fost  întrebuinţaţi  pentru 
satisfacerea  unor  dorinţe  pe  care  le  consideră  mai  puţin  importante. 

Este  important  să  observăm  că  această  problemă  nu  are  nimic  de-a 
face  cu  evaluarea  obiectivelor  ultime.  Ea  se  referă  doar  la  mijloacele 
prin  întrebuinţarea  cărora  urmează  să  fie  atinse  obiectivele  ultime  care 
au  fost  alese.  Presupunem  că  diriguitorul  s-a  hotărât  în  ceea  ce  priveşte 
evaluarea  obiectivelor  ultime.  Nu  discutăm  hotărârea  lui.  Nu  ridicăm 
nici  problema  dacă  poporul,  supuşii  săi,  aprobă  sau  nu  deciziile  diri¬ 
guitorului  lor.  Putem  presupune,  de  dragul  argumentaţiei,  că  o  putere 
misterioasă  îi  face  pe  toţi  să  cadă  de  acord,  atât  între  ei,  cât  şi  cu  diri- 
{697}  guitorul,  în  privinţa  evaluării  obiectivelor  ultime. 

Problema  noastră,  problema  fundamentală  şi  unică  a  socialismului, 
este  una  pur  economică  -  şi,  ca  atare,  se  referă  doar  la  mijloace,  nu  la 
obiectivele  ultime. 


XXVI.  IMPOSIBILITATEA  CALCULULUI 
ECONOMIC  ÎN  REGIM  SOCIALIST 


i .  Problema 

Directorul  vrea  să  construiască  o  casă.  Desigur,  există  multe  metode  la 
care  se  poate  recurge.  Fiecare  din  ele  oferă,  din  punctul  lui  de  vedere, 
anumite  avantaje  şi  dezavantaje  cu  privire  la  utilizarea  viitoarei  clădiri 
şi  implică  diferite  durate  de  folosinţă  a  clădirii;  fiecare  din  ele  presu¬ 
pune  alte  cheltuieli  de  materiale  de  construcţii  şi  de  mână  de  lucru  şi 
alte  perioade  de  producţie.  Ce  metodă  trebuie  să  aleagă  directorul? 
El  nu  poate  reduce  la  un  numitor  comun  elementele  ce  urmează  a  fi 
cheltuite  din  diferite  materiale  şi  diferite  tipuri  de  muncă.  De  aceea  el 
nu  le  poate  compara.  El  nu  poate  atribui  o  anumită  expresie  numerică 
timpului  de  aşteptare  (perioadei  de  producţie)  sau  duratei  de  folosinţă. 
Pe  scurt,  el  nu  poate  recurge  la  nici  un  fel  de  operaţii  aritmetice,  pentru 
a  compara  costurile  ce  urmează  a  fi  suportate  şi  câştigurile  ce  urmează 
a  fi  realizate.  Planurile  arhitecţilor  săi  enumeră  o  imensă  multiplicitate 
de  elemente  diferite  în  natură;  ele  se  referă  la  calităţile  fizice  şi  chimice 
ale  diferitelor  materiale  şi  la  productivitatea  fizică  a  diferitelor  ma¬ 
şini,  unelte  şi  proceduri.  Dar  toate  specificările  lor  rămân  nerelaţionate 
unele  cu  altele.  Nu  există  nici  un  mijloc  de  a  stabili  vreo  legătură  între 
ele. 

Imaginaţi-vă  situaţia  directorului,  când  se  confruntă  cu  un  proiect. 
Ceea  ce  are  el  nevoie  să  ştie  este  dacă  executarea  proiectului  îi  va  spo¬ 
ri  sau  nu  bunăstarea,  adică,  dacă  va  adăuga  ceva  la  avuţia  disponibilă, 
fără  a  împiedica  satisfacerea  vreunor  dorinţe  pe  care  le  consideră  mai 
importante.  Dar  nici  unul  dintre  rapoartele  pe  care  le  primeşte  nu  îi 
furnizează  vreun  indiciu  cu  privire  la  soluţia  acestei  probleme. 

De  dragul  argumentaţiei  putem  lăsa  deoparte,  pentru  început,  dile¬ 
mele  legate  de  alegerea  bunurilor  de  consum  ce  urmează  a  fi  produse. 
Putem  presupune  că  această  problemă  a  fost  rezolvată.  Dar  există  je¬ 
nanta  multitudine  de  factori  de  producţie  şi  infinita  varietate  a  pro¬ 
cedurilor  la  care  se  poate  recurge,  pentru  fabricarea  diferitelor  bunuri 
de  consum.  Trebuie  stabilite  cea  mai  avantajoasă  locaţie  a  fiecărei  in¬ 
dustrii  şi  dimensiunea  optimă  a  fiecărei  unităţi  productive  şi  a  fiecă¬ 
rei  unităţi  de  echipament.  Trebuie  să  se  determine  ce  tip  de  energie 

mecanică  urmează  a  fi  întrebuinţată,  în  cadrul  fiecăreia  dintre  acestea 
-  şi  care  dintre  diversele  formule  de  producere  a  acestei  energii  trebuie 
aplicată.  Toate  aceste  probleme  se  ivesc  zilnic,  în  mii  şi  mii  de  situaţii. 
Fiecare  caz  în  parte  se  caracterizează  prin  condiţii  specifice  şi  necesită 
o  soluţie  particulară,  adecvată  acestor  date  speciale.  Numărul  de  ele¬ 
mente  de  care  trebuie  să  ţină  seama  decizia  directorului  este  mult  mai 
mare  decât  ce  ar  putea  să  specifice  o  simplă  descriere  tehnologică  a 
factorilor  de  producţie  disponibili,  în  termeni  fizici  şi  chimici.  Trebuie 
luate  în  consideraţie  atât  locaţia  fiecăruia  dintre  ele,  cât  şi  capacitatea 
de  a  furniza  servicii  a  investiţiilor  de  capital  făcute  în  trecut,  în  vederea 
utilizării  lor.  Directorul  nu  are  de-a  face  doar  cu  cărbune  ca  atare,  ci 
cu  mii  şi  mii  de  puţuri,  deja  aflate  în  funcţiune  în  diverse  locuri  -  şi  cu 
posibilităţile  de  excavare  de  puţuri  noi,  cu  diversele  metode  de  minerit 
în  fiecare  din  acestea,  cu  diversele  calităţi  de  cărbune  din  diverse  depo¬ 
zite,  cu  diversele  metode  de  utilizare  a  cărbunelui  pentru  producerea 
de  căldură,  de  energie  şi  a  unui  mare  număr  de  produse  derivate.  Se 
poate  spune  că  actuala  stare  a  cunoaşterii  tehnologice  face  cu  putinţă 
să  se  producă  aproape  orice  din  aproape  orice.  Strămoşii  noştri,  de 
pildă,  nu  cunoşteau  decât  un  număr  limitat  de  întrebuinţări  ale  lem¬ 
nului.  Tehnologia  modernă  a  adăugat  o  mulţime  de  întrebuinţări  noi. 
Lemnul  se  poate  utiliza  pentru  a  produce  hârtie,  diverse  fibre  textile, 
produse  alimentare,  medicamente  şi  numeroase  alte  produse  sintetice. 

Astăzi  se  întrebuinţează  două  metode  pentru  a  alimenta  un  oraş  cu 
apă  curată.  Fie  se  aduce  apa  de  la  mari  distanţe  prin  apeducte,  o  meto¬ 
dă  străveche  practicată  din  antichitate,  fie  se  purifică  apa  disponibilă  în 
vecinătatea  oraşului,  prin  metode  chimice.  De  ce  să  nu  producem  apă 
în  fabrici,  prin  metode  sintetice?  Tehnologia  contemporană  ar  putea 
soluţiona  cu  uşurinţă  problemele  implicate.  Omul  de  rând,  datorită 
inerţiei  sale  mentale,  este  înclinat  să  ridiculizeze  asemenea  proiecte, 
socotindu-le  curată  nebunie.  Cu  toate  acestea,  singurul  motiv  pentru 
care  astăzi  -  dar  poate  nu  şi  mâine  -  nu  se  pune  problema  producerii 
apei  de  băut  pe  cale  sintetică  este  că  efectuarea  calculului  economic 
în  termeni  monetari  arată  că  acest  procedeu  este  mai  costisitor  decât 
altele.  Dacă  eliminăm  calculul  economic  nu  mai  avem  nici  un  mijloc 
de  a  face  o  alegere  raţională  între  diversele  alternative. 

Socialiştii,  este  adevărat,  obiectează  că  nici  calculul  economic  nu 
este  infailibil.  Capitaliştii,  spun  ei,  fac  uneori  greşeli  în  calculele  lor. 
Lucrul  acesta  se  întâmplă  şi  se  va  întâmpla,  desigur,  totdeauna.  Intr- 
adevăr,  orice  acţiune  umană  este  îndreptată  spre  viitor,  iar  viitorul  este 
întotdeauna  incert.  Chiar  şi  cele  mai  atent  elaborate  planuri  eşuează, 
[700}  dacă  anticipările  privind  viitorul  se  prăbuşesc  la  pământ.  Dar  aceasta 

este  o  altă  problemă.  Astăzi  noi  calculăm  din  punctul  de  vedere  al  cu¬ 
noaşterii  noastre  actuale  şi  al  anticipărilor  noastre  actuale,  privitoare  la 
condiţiile  din  viitor.  Problema  care  ne  preocupă  nu  este  dacă  directorul 
va  fi  sau  nu  în  măsură  să  anticipeze  condiţiile  viitoare.  Ceea  ce  afirmăm 
este  că  directorul  nu  poate  calcula  din  punctul  de  vedere  al  propriilor 
sale  judecăţi  actuale  de  valoare  şi  al  propriilor  sale  anticipări  actuale 
ale  condiţiilor  viitoare,  indiferent  care  ar  fi  acestea.  Dacă  el  investeşte 
astăzi  în  industria  de  conserve,  este  posibil  ca  o  schimbare  a  gusturilor 
consumatorilor,  sau  a  opiniilor  igienice  privitoare  la  recomandabilita- 
tea  hranei  conservate  să  determine,  într-o  zi,  transformarea  investiţiei 
sale  într-o  malinvestiţie.  Dar  cum  poate  el  afla  astăzi  cum  să  constru¬ 
iască  şi  să  echipeze,  în  modul  cel  mai  economic,  o  fabrică  de  conserve? 

Anumite  linii  feroviare  construite  la  începutul  secolului  nu  ar  fi  fost 
construite  dacă  oamenii  ar  fi  anticipat  de  atunci  avansurile  rapide  ale 
deplasării  motorizate  şi  ale  aviaţiei.  Dar  cei  ce  au  construit  căile  ferate, 
la  vremea  respectivă,  au  ştiut  pe  care  dintre  diversele  alternative  posi¬ 
bile  în  vederea  realizării  planurilor  lor  trebuia  să  o  aleagă,  din  punctul 
de  vedere  al  evaluărilor  şi  anticipărilor  lor  şi  al  preţurilor  de  piaţă  din 
vremea  lor,  în  care  se  reflectau  evaluările  consumatorilor.  Exact  acesta 
este  elementul  care  îi  va  lipsi  directorului.  El  va  fi  ca  un  marinar  ajuns 
în  largul  mării  nefamiliarizat  cu  metodele  navigaţiei,  sau  ca  un  învăţat 
medieval  căruia  i  s-ar  încredinţa  manevrarea  tehnică  a  unei  locomotive 
de  cale  ferată. 

Am  presupus  că  directorul  este  deja  hotărât  pentru  construcţia  unei 
anumite  fabrici  sau  a  unei  anumite  clădiri.  Dar  pentru  a  lua  o  aseme¬ 
nea  hotărâre,  el  are  deja  nevoie  de  calculul  economic.  Dacă  se  pune 
problema  construirii  unei  staţii  de  energie  hidroelectrică,  trebuie  să 
ştim  dacă  acesta  este  sau  nu  modul  cel  mai  economic  de  a  produce 
energia  necesară.  Cum  poate  directorul  şti  aceasta,  dacă  el  nu  poate 
calcula  costurile  şi  valoarea  monetară  a  produsului? 

Putem  face  presupunerea  că,  în  perioada  iniţială,  un  regim  socialist 
s-ar  putea,  în  oarecare  măsură,  bizui  pe  experienţa  perioadei  prece¬ 
dente,  capitaliste.  Dar  ce  este  de  făcut  mai  târziu,  când  condiţiile  se 
schimbă  din  ce  în  ce  mai  mult?  Ce  folos  ar  mai  putea  aduce  preţurile 
din  1900  directorului  din  1949?  Şi  ce  folos  ar  putea  avea  directorul  din 
1980,  din  cunoaşterea  preţurilor  din  1949? 

Paradoxul  „planificării”  este  că  nu  poate  planifica,  datorită  absenţei 
calculului  economic.  Ceea  ce  se  numeşte  economie  planificată  nu  este 
nici  un  fel  de  economie.  Este  doar  un  sistem  de  bâjbâire  prin  întuneric. 

Nu  se  pune  problema  unei  alegeri  raţionale  a  mijloacelor,  în  vederea 

celei  mai  adecvate  cu  putinţă  atingeri  a  obiectivelor  ultime  urmărite.  {701} 

Ceea  ce  se  numeşte  planificare  conştientă  este  tocmai  eliminarea  acţi¬ 
unii  conştiente,  îndreptate  spre  un  scop. 

2.  Erori  din  trecut  de  concepere  a  problemei 

Vreme  de  mai  bine  de  o  sută  de  ani,  înlocuirea  întreprinderii  private 
cu  planificarea  socialistă  a  reprezentat  cea  mai  importantă  problemă 
politică.  S-au  publicat  mii  şi  mii  de  cărţi,  pentru  şi  împotriva  planurilor 
comuniste.  Nici  un  alt  subiect  nu  s-a  discutat  mai  aprins  în  cercurile 
private,  în  presă,  în  adunările  publice,  cu  prilejul  întâlnirilor  societăţi¬ 
lor  academice,  în  campaniile  electorale  şi  în  parlamente.  Pentru  cauza 
socialismului  s-au  purtat  războaie  şi  s-au  vărsat  râuri  de  sânge.  Dar  în 
toţi  aceşti  ani  întrebarea  esenţială  nu  a  fost  formulată. 

Este  adevărat  că  o  serie  de  economişti  eminenţi  -  Hermann  Heinrich 
Gossen,  Albert  Schăffle,  Vilfredo  Pareto,  Nikolaas  G.  Pierson,  Enrico 
Barone  -  au  atins  tangenţial  problema.  Insă,  cu  excepţia  lui  Pierson,  ei 
nu  au  ajuns  la  miezul  problemei  şi  nici  unul  nu  a  sesizat  importanţa 
ei  primordială.  De  asemenea,  ei  nu  au  făcut  demersul  de  a  o  încadra 
într-un  sistem  al  teoriei  acţiunii  umane.  Datorită  acestor  neajunsuri, 
lumea  nu  a  putut  acorda  atenţia  cuvenită  observaţiilor  lor.  Ele  au  fost 
trecute  cu  vederea  şi  au  căzut,  curând,  în  uitare. 

Ar  fi  o  mare  eroare  să  învinuim  Şcoala  Istorică  şi  Instituţionalismul 
pentru  această  neglijare  a  problemei  celei  mai  vitale  a  omenirii.  Aceste 
două  curente  de  gândire  defaimă  în  mod  fanatic  teoria  economică, 
„ştiinţa  deprimantă”,  în  interesul  propagandei  lor  intervenţioniste  şi 
socialiste.  Cu  toate  acestea,  ele  nu  au  reuşit  să  suprime  în  întregime 
studiul  teoriei  economice.  întrebarea  tulburătoare  nu  este  de  ce  n-au 
reuşit  detractorii  ştiinţei  economice  să  sesizeze  problema,  ci  de  ce  s-au 
făcut  vinovaţi  şi  economiştii  de  aceeaşi  eroare. 

Responsabilitatea  trebuie  atribuită  celor  două  erori  fundamentale 
făcute  de  economiştii  matematicieni. 

Economiştii  matematicieni  se  interesează,  aproape  exclusiv,  de  stu¬ 
diul  a  ceea  ce  numesc  ei  echilibru  economic,  sau  starea  statică.  După 
cum  am  arătat,1  recursul  la  construcţia  imaginară  a  unei  economii  uni¬ 
form  repetitive  reprezintă  un  instrument  mental  indispensabil  pentru 
gândirea  economică.  Dar  este  o  mare  eroare  să  considerăm  acest  in¬ 
strument  auxiliar  ca  fiind  mai  mult  decât  o  simplă  construcţie  imagi¬ 
nară  -  şi  să  trecem  cu  vederea  faptul  că  ea  nu  are  nici  un  corespondent 
{702}  în  realitate,  ci  nu  poate  fi  nici  măcar  gândită  necontradictoriu  până  la 
capăt,  până  la  consecinţele  ei  logice  ultime.  Adeptul  economiei  mate- 


1.  Cf.  mai  sus, pp.  246-250. 

matice,  orbit  de  ideea  preconcepută  că  teoria  economică  trebuie  con¬ 
struită  după  modelul  mecanicii  newtoniene  şi  se  pretează  la  o  abordare 
prin  metode  matematice,  deformează  în  întregime  obiectul  de  studiu 
al  investigaţiilor  sale.  El  nu  se  mai  ocupă  de  acţiunea  umană,  ci  de  un 
mecanism  neînsufleţit,  mişcat  în  mod  misterios  de  forţe  ce  nu  pot  fi 
analizate  mai  departe.  In  construcţia  imaginară  a  economiei  uniform 
repetitive  nu  există,  bineînţeles,  loc  pentru  funcţia  antreprenorială. 
Prin  urmare,  adeptul  economiei  matematice  îl  elimină  pe  antreprenor 
din  câmpul  gândirii  sale.  El  nu  are  trebuinţă  de  acest  mişcător  şi  per¬ 
turbator,  ale  cărui  intervenţii  necontenite  împiedică  sistemul  imaginar 
să  atingă  starea  de  echilibru  perfect  şi  condiţiile  statice.  El  îl  urăşte  pe 
antreprenor,  socotindu-1  un  element  disturbator.  In  concepţia  adeptu¬ 
lui  economiei  matematice,  preţurile  factorilor  de  producţie  sunt  deter¬ 
minate  de  intersecţia  a  două  curbe,  nu  de  acţiunea  umană. 

Mai  mult,  atunci  când  desenează  mult  iubitele  sale  curbe,  a  costului 
şi  a  preţului,  adeptului  economiei  matematice  îi  scapă  faptul  că  reduce¬ 
rea  costurilor  şi  a  preţurilor  la  mărimi  omogene  implică  utilizarea  unui 
mijloc  comun  de  efectuare  a  schimburilor.  El  creează  în  felul  acesta 
iluzia  că  s-ar  putea  recurge  la  calculul  costurilor  şi  al  preţurilor,  chiar 
şi  în  absenţa  unui  numitor  comun  al  raporturilor  de  schimb  dintre 
factorii  de  producţie. 

Consecinţa  este  că,  din  scrierile  adepţilor  economiei  matematice, 
construcţia  imaginară  a  unei  societăţi  socialiste  reiese  a  fi  un  sistem 
realizabil  de  cooperare  în  cadrul  diviziunii  muncii,  o  alternativă  pe  de¬ 
plin  viabilă  la  sistemul  economic  bazat  pe  proprietatea  privată  asupra 
mijloacelor  de  producţie.  Directorul  societăţii  socialiste  va  fi  în  măsură 
să  aloce  diverşii  factori  de  producţie  în  mod  raţional,  adică  pe  baza 
calculului.  Oamenii  se  pot  bucura  deopotrivă  de  cooperarea  socialistă 
în  cadrul  diviziunii  muncii  şi  de  întrebuinţarea  raţională  a  factorilor 
de  producţie.  Ei  au  libertatea  de  a  adopta  socialismul,  fără  a  abando¬ 
na  alegerea  economică  a  mijloacelor.  Socialismul  nu  atrage  după  sine 
abandonul  raţionalităţii  în  sfera  întrebuinţării  factorilor  de  producţie. 
El  ar  fi  o  specie  de  acţiune  socială  raţională. 

O  aparentă  verificare  a  erorilor  acestea  a  fost  văzută  în  experienţa 
guvernelor  socialiste  al  Rusiei  sovietice  şi  al  Germaniei  naziste.  Lumea 
nu  observă  că  acestea  n-au  fost  sisteme  socialiste  izolate.  Ele  îşi  desfă¬ 
şurau  activitatea  într-un  mediu  în  care  sistemul  preţurilor  încă  funcţi¬ 
ona.  Ele  puteau  apela  la  calcul  economic  pe  baza  preţurilor  stabilite  în 
străinătate.  Fără  ajutorul  acestor  preţuri,  acţiunile  lor  ar  fi  fost  lipsite 
de  orice  scop  şi  de  orice  plan.  Ele  au  putut  calcula,  menţine  o  contabi- 

{703}  litate  şi  întocmi  mult  lăudatele  lor  planuri  numai  pentru  că  s-au  putut 
raporta  la  aceste  preţuri  din  străinătate. 

3 .  Sugestii  recente  în  vederea  calculului  economic  socialist 

Manifestele  socialiste  se  ocupă  de  orice,  în  afară  de  problema  esenţi¬ 
ală  şi  unică  a  socialismului,  în  speţă  de  problema  calculului  economic. 
Abia  în  ultimii  ani  scriitorii  socialişti  au  fost  nevoiţi  să  acorde  atenţie 
acestui  aspect  primordial.  Ei  au  început  să  întrevadă  faptul  că  tehnica 
marxistă  de  denigrare  a  ştiinţei  economice  „burgheze”  este  o  metodă 
insuficientă  pentru  realizarea  utopiei  socialiste.  Au  încercat  să  pună  o 
teorie  a  socialismului  în  locul  grosolanei  metafizici  hegeliene  a  doctri¬ 
nei  marxiste.  S-au  apucat  să  proiecteze  scheme  de  calcul  economic  so¬ 
cialist.  Bineînţeles  că  au  eşuat  lamentabil  în  această  privinţă.  Nici  n-ar 
mai  fi  necesar  să  ne  ocupăm  de  sugestiile  lor  ridicole,  dacă  examinarea 
lor  nu  ne-ar  oferi  un  bun  prilej  de  a  scoate  în  relief  trăsături  funda¬ 
mentale,  atât  ale  societăţii  de  piaţă,  cât  şi  ale  construcţiei  imaginare  a 
unei  societăţi  lipsite  de  piaţă. 

Diversele  scheme  propuse  pot  fi  clasificate  după  cum  urmează: 

1.  Calculul  în  natură  urmează  a  înlocui  calculul  în  termeni  monetari. 
Această  metodă  este  lipsită  de  orice  valoare.  Nu  putem  aduna  sau  scă¬ 
dea  numere  de  tipuri  diferite  (cantităţi  eterogene).2 

2.  Pornind  de  la  ideile  teoriei  valorii-muncă,  a  fost  recomandată  ca 
unitate  de  calcul  ora-muncă.  Această  sugestie  nu  ţine  seama  de  factorii 
materiali  originari  de  producţie  şi  ignoră  diferitele  calităţi  de  muncă 
depusă  în  diversele  ore-muncă,  prestate  de  aceiaşi  oameni  sau  de  oa¬ 
meni  diferiţi. 

3.  Unitatea  va  consta  din  „cantitatea”  de  utilitate.  Insă  omul  care 
acţionează  nu  măsoară  utilitatea.  El  o  situează  pe  scări  gradate  [de 
valoare].  Preţurile  de  piaţă  nu  exprimă  o  echivalenţă,  ci  o  divergenţă 
în  evaluările  părţilor  care  fac  schimbul.  Este  inadmisibil  să  nesocotim 
teorema  fundamentală  a  teoriei  economice  moderne,  conform  căreia 
valoarea  atribuită  unei  unităţi  dintr-un  stoc  de  n-i  unităţi  este  mai 

[704]  mare  decât  cea  atribuită  unei  unităţi  dintr-un  stoc  de  n  unităţi. 

4.  Calculul  va  fi  făcut  cu  putinţă  prin  instituirea  unei  cvasi-pieţe 


2.  Această  sugestie  n-ar  merita  nici  măcar  să  fie  menţionată,  dacă  n-ar  fi  soluţia 
apărută  din  cercul  foarte  activ  şi  importun  al  „pozitiviştilor  logici”,  care  îşi  promovea¬ 
ză  zgomotos  programul  aşa-numitei  „ştiinţe  unificate”.  A  se  vedea  scrierile  fostului 
organizator  şef  al  acestui  grup,  Otto  Neurath,  care,  în  1919,  a  activat  ca  director  al 
biroului  de  socializare  al  Republicii  Sovietice  de  scurtă  durată  de  la  Miinchen,  îndeo¬ 
sebi  Durch  die  Kriegwirtschaft  zur  Naturalwirtschaft,  Miinchen,  1919,  pp.  2 1 6  ff.  Cf.  şi 
C.  Landauer,  Plairwirtschaft  und  Verkehrswirtschaft,  Miinchen  şi  Leipzig,  1931,  p.  122. 

artificiale.  De  această  schemă  ne  vom  ocupa  în  secţiunea  a  cincea  a 
acestui  capitol. 

5 .  Calculul  va  fi  efectuat  cu  ajutorul  ecuaţiilor  diferenţiale  ale  cata- 
lacticii  matematice.  De  această  schemă  ne  vom  ocupa  în  secţiunea  a 
şasea  a  acestui  capitol. 

6.  Calculul  va  deveni  inutil,  în  urma  recurgerii  la  metoda  încercărilor 
succesive.  De  această  idee  ne  vom  ocupa  în  secţiunea  a  patra  a  acestui 
capitol. 


4.  încercări  succesive 

Antreprenorii  şi  capitaliştii  nu  dispun  de  asigurări  în  avans  în  legătură 
cu  faptul  că  planurile  lor  reprezintă  sau  nu  soluţia  cea  mai  adecvată 
de  alocare  a  factorilor  de  producţie  către  diferitele  ramuri  industriale. 
Doar  experienţa  ulterioară  le  arată,  după  eveniment,  dacă  au  avut  sau 
nu  dreptate  făcând  întreprinderile  şi  investiţiile  lor.  Metoda  aplicată  de 
ei  este  aceea  a  încercărilor  succesive.  De  ce,  se  întreabă  unii  socialişti, 
n-ar  recurge  şi  directorul  socialist  la  aceeaşi  metodă? 

Metoda  încercărilor  succesive  este  aplicabilă  în  toate  cazurile  în  care 
soluţia  corectă  este  identificabilă  ca  atare  pe  baza  unor  criterii  obiec¬ 
tive,  independente  de  metoda  încercărilor  succesive  însăşi.  Dacă  un 
om  îşi  rătăceşte  portofelul,  el  îl  poate  căuta  în  diverse  locuri.  Dacă  îl 
găseşte,  îl  recunoaşte  ca  fiind  proprietatea  sa;  nu  există  nici  un  dubiu 
asupra  succesului  metodei  încercărilor  succesive  pe  care  a  aplicat-o;  el 
şi-a  rezolvat  problema.  Când  Ehrlich  căuta  un  remediu  pentru  sifilis, 
el  a  încercat  sute  de  medicamente,  până  când  a  găsit  ceea  ce  căuta: 
un  medicament  care  omora  spirocheţii  fără  să  dăuneze  corpului  uman. 
Caracteristica  soluţiei  corecte,  a  medicamentului  cu  numărul  606,  era 
de  a  combina  aceste  două  calităţi,  după  cum  s-a  putut  constata  din 
experimente  de  laborator  şi  din  experienţa  clinică. 

Lucrurile  stau  cu  totul  altfel  dacă  singura  caracteristică  a  soluţiei 
corecte  este  că  ea  a  fost  obţinută  prin  aplicarea  metodei  considerate 
adecvate  pentru  soluţionarea  problemei.  Rezultatul  corect  al  unei  în¬ 
mulţiri  a  doi  factori  este  recognoscibil  numai  deoarece  este  rezultatul 
unei  aplicări  corecte  a  procesului  indicat  de  aritmetică.  Putem  încerca 
să  ghicim  rezultatul  corect  prin  încercări  succesive.  Dar  aici  metoda 
încercărilor  succesive  nu  este  un  substitut  al  procesului  aritmetic.  Ea  ar 
fi  complet  inutilă,  dacă  procesul  aritmetic  nu  ne-ar  furniza  un  criteriu, 
pentru  a  deosebi  ceea  ce  este  greşit  de  ceea  ce  este  corect. 

Dacă  dorim  să  numim  activitatea  antreprenorială  o  aplicaţie  a  me¬ 
todei  încercărilor  succesive,  nu  trebuie  să  uităm  că  soluţia  corectă  este 

uşor  recognoscibilă  ca  atare;  criteriul  este  apariţia  unui  surplus  de  ve- 
{705}  nituri  faţă  de  costuri.  Profitul  îi  spune  antreprenorului  că  activităţile 
sale  au  aprobarea  consumatorilor;  pierderea  îi  spune  că  ele  sunt  deza¬ 
probate. 

Tocmai  aceasta  este  problema  calculului  economic  socialist:  că,  în 
absenţa  preţurilor  de  piaţă  pentru  factorii  de  producţie,  nu  este  posibil 
un  calcul  al  profiturilor  sau  al  pierderilor. 

Putem  presupune  că  în  societatea  socialistă  există  o  piaţă  a  bunu¬ 
rilor  de  consum  şi  că  pe  această  piaţă  se  determină  preţuri  monetare 
pentru  bunurile  de  consum.  Putem  presupune  că  directorul  îi  asignea- 
ză  periodic  fiecărui  membru  o  cantitate  de  bani  şi  vinde  bunurile  de 
consum  celor  care  oferă  cele  mai  mari  preţuri,  sau  putem  presupune 
la  fel  de  bine  că  o  anumită  parte  din  diversele  bunuri  de  consum  este 
alocată  în  natură  fiecărui  membru  şi  că  membrii  au  libertatea  de  a 
schimba  aceste  bunuri  între  ei,  pe  o  piaţă  în  cadrul  căreia  tranzacţiile 
se  efectuează  printr-un  mijloc  comun  de  efectuare  a  schimburilor,  un 
fel  de  bani.  Dar  caracteristica  distinctivă  a  sistemului  socialist  este  că 
factorii  de  producţie  sunt  controlaţi  de  o  agenţie  unică,  în  numele  că¬ 
reia  acţionează  directorul,  că  ei  nu  sunt  nici  cumpăraţi,  nici  vânduţi  şi 
că  pentru  ei  nu  există  preţuri.  Prin  urmare,  nu  se  poate  pune  problema 
de  a  compara  intrările  cu  ieşirile,  prin  metode  aritmetice. 

Nu  afirmăm  că  modul  capitalist  de  efectuare  a  calculului  economic 
garantează  absolut  cea  mai  bună  soluţie  a  problemei  alocării  factorilor 
de  producţie.  Asemenea  soluţii  absolut  perfecte  nu  sunt  la  îndemâna 
muritorilor,  indiferent  de  problemă.  Ceea  ce  poate  furniza  funcţiona¬ 
rea  unei  pieţe  nesabotate  de  amestecul  constrângerii  şi  al  coerciţiei  nu 
este  decât  cea  mai  adecvată  soluţie  accesibilă  minţii  umane,  date  fiind 
nivelul  cunoaşterii  tehnologice  şi  capacităţile  intelectuale  ale  celor  mai 
înzestraţi  oameni  ai  vremii.  îndată  ce  vreun  om  descoperă  vreo  dis¬ 
crepanţă  între  starea  efectivă  a  producţiei  şi  o  stare  mai  bună3  realiza¬ 
bilă,  motivaţia  profitului  îl  împinge  să  depună  cele  mai  semnificative 
eforturi  pentru  realizarea  planurilor  sale.  Vânzarea  produselor  pe  care 
le  obţine  va  arăta  dacă  anticipările  lui  au  fost  corecte  sau  nu.  Piaţa  îi 
triază  în  fiecare  zi  din  nou  pe  antreprenori,  eliminându-i  pe  cei  care 
nu  fac  faţă  testului.  Ea  tinde  să  încredinţeze  gestionarea  afacerilor  pro¬ 
ductive  acelor  oameni  care  au  reuşit  în  activitatea  de  satisfacere  a  celor 
mai  intense  dorinţe  ale  consumatorilor.  Aceasta  este  singura  accepţi¬ 
une  importantă  în  care  putem  numi  economia  de  piaţă  un  sistem  de 
încercări  succesive. 

3 .  „Mai  bună”  înseamnă,  desigur,  mai  satisfăcătoare  din  punctul  de  vedere  al  consu¬ 
matorilor  care  cumpără  pe  piaţă. 

5 .  Cvasi-piaţa 

Caracteristica  distinctivă  a  socialismului  este  unicitatea  şi  indivizi¬ 
bilitatea  voinţei  care  dirijează  toate  activităţile  productive,  în  cadrul 
întregului  sistem  social.  Când  socialiştii  declară  că  „ordinea”  şi  „or-  {706} 
ganizarea”  vor  înlocui  „anarhia”  producţiei,  că  acţiunea  conştientă  va 
înlocui  aşa-zisa  lipsă  de  plan  capitalistă,  că  adevărata  cooperare  va 
înlocui  competiţia  şi  că  producţia  pentru  folosinţă  o  va  înlocui  pe 
cea  pentru  profit,  ceea  ce  au  ei  în  minte  este  întotdeauna  înlocuirea 
infinitei  multitudini  de  planuri  ale  consumatorilor  individuali  şi  ale 
celor  care  ies  în  întâmpinarea  dorinţelor  lor,  adică  ale  antreprenori¬ 
lor  şi  ale  capitaliştilor,  cu  puterea  monopolistă  exclusivă  a  unei  singure 
agenţii.  Esenţa  socialismului  constă  în  eliminarea  completă  a  pieţei  şi 
a  competiţiei  catalactice.  Sistemul  socialist  este  un  sistem  fără  piaţă, 
fără  preţuri  de  piaţă  pentru  factorii  de  producţie  şi  fără  competiţie;  el 
înseamnă  centralizarea  şi  unificarea  completă,  în  mâinile  unei  singure 
autorităţi,  a  gestiunii  tuturor  activităţilor.  La  activitatea  de  elaborare  a 
planului  unic,  care  dirijează  toate  activităţile  economice,  cetăţenii  nu 
cooperează  decât,  cel  mult,  prin  alegerea  directorului  sau  a  comitetu¬ 
lui  de  directori.  In  rest,  ei  nu  sunt  decât  subordonaţi,  ţinuţi  să  asculte 
necondiţionat  ordinele  promulgate  de  către  director  şi  slujitori  ai  celor 
de  a  căror  bunăstare  se  îngrijeşte  directorul.  Toate  superlativele  pe  care 
socialiştii  le  atribuie  socialismului  şi  toate  binecuvântările  pe  care  le 
anticipează  de  pe  urma  implementării  lui  sunt  prezentate  ca  rezultate¬ 
le  necesare  ale  acestei  unificări  şi  centralizări  absolute. 

Prin  urmare,  faptul  că  liderii  intelectuali  ai  socialismului  sunt  acum 
preocupaţi  cu  proiectarea  de  scheme  ale  unui  sistem  socialist  în  care 
piaţa,  preţurile  de  piaţă  ale  factorilor  de  producţie  şi  competiţia  cata- 
lactică  să  continue  să  existe,  nu  este  nimic  altceva  decât  o  recunoaştere 
deplină  a  corectitudinii  analizei  economiştilor  şi  a  imposibilităţii  de  a 
respinge  critica  devastatoare  a  planurilor  socialiste,  făcută  de  aceştia. 
Triumful  complet  şi  rapid  al  demonstraţiei  faptului  că  în  sistem  socia¬ 
list  nu  este  posibil  nici  un  fel  de  calcul  economic  este,  într-adevăr,  fără 
precedent  în  istoria  gândirii  umane.  Socialiştii  nu  pot  decât  să-şi  recu¬ 
noască  înfrângerea  finală  zdrobitoare.  Ei  nu  mai  susţin  că  socialismul 
este  incomparabil  superior  capitalismului  deoarece  mătură  cu  totul 
pieţele,  preţurile  de  piaţă  şi  competiţia.  Dimpotrivă.  Ei  se  străduiesc 
acum  să  justifice  socialismul  căutând  să  arate  că  menţinerea  acestor 
instituţii  este  posibilă  chiar  şi  în  regim  socialist.  Ei  elaborează  schiţe 
pentru  un  socialism  în  care  să  existe  preţuri  şi  competiţie.4 

4.  Toate  acestea  se  referă,  desigur,  la  acei  socialişti  sau  comunişti  care  cunosc  ele¬ 
mente  de  teorie  economică,  de  felul  profesorilor  H.D.  Dickinson  şi  Oskar  Lange. 

Sugestia  acestor  neosocialişti  este  cu  adevărat  paradoxală.  Ei  vor  să 
abolească  controlul  privat  asupra  mijloacelor  de  producţie,  schimburile 
de  piaţă,  preţurile  de  piaţă  şi  competiţia.  Dar,  în  acelaşi  timp,  vor  să 
{707}  organizeze  utopia  socialistă  în  aşa  fel  încât  oamenii  să  poată  acţiona  ca 
şi  cum  aceste  lucruri  ar  continua  să  existe.  Ei  vor  ca  oamenii  să  se  joace 
de-a  piaţa,  aşa  cum  se  joacă  copiii  de-a  războiul,  de-a  trenul  sau  de-a 
şcoala.  Ei  nu  înţeleg  de  ce  asemenea  jocuri  de  copii  diferă  de  lucrurile 
reale  pe  care  încearcă  să  le  imite. 

Aceşti  neosocialişti  afirmă  că  socialiştii  mai  vechi  (adică  cei  dinainte 
de  1920)  au  comis  o  serioasă  eroare,  crezând  că  socialismul  implică 
în  mod  necesar  abolirea  pieţei  şi  a  schimburilor  de  piaţă,  ba  chiar  că 
aspectul  acesta  reprezintă  elementul  esenţial  şi  cel  mai  caracteristic  al 
unei  economii  socialiste.  O  asemenea  idee  este,  după  cum  recunosc 
ei,  în  fine,  absurdă,  şi  implementarea  ei  ar  da  naştere  la  o  mizerie  ha¬ 
otică.  Din  fericire  însă,  spun  ei,  există  un  model  socialist  mai  viabil 
de  care  dispunem.  Este  posibil  să-i  instruim  pe  managerii  diverselor 
unităţi  productive  să-şi  desfăşoare  activităţile,  în  unităţile  lor,  în  acelaşi 
fel  în  care  o  făceau  în  regim  capitalist.  Managerul  unei  corporaţii  din 
societatea  de  piaţă  nu  lucrează  pe  cont  propriu  şi  pe  propria-i  respon¬ 
sabilitate,  ci  în  beneficiul  corporaţiei,  adică  al  deţinătorilor  de  acţiuni. 
El  va  continua  să  facă  acelaşi  lucru  în  regim  socialist,  în  acelaşi  fel  şi 
cu  aceeaşi  grijă  şi  aceeaşi  atenţie.  Singura  diferenţă  va  consta  în  faptul 
că  fructele  eforturilor  sale  vor  îmbogăţi  întreaga  societate,  nu  pe  acţi¬ 
onari.  în  rest,  el  va  cumpăra  şi  va  vinde,  va  recruta  şi  va  plăti  lucrători 
şi  va  încerca  să  realizeze  profituri,  la  fel  ca  mai  înainte.  Tranziţia  de 
la  sistemul  managerial  al  capitalismului  matur  la  sistemul  managerial 
al  comunităţii  socialiste  planificate  se  va  efectua  lin,  fără  discontinui¬ 
tăţi.  Nu  se  va  schimba  nimic,  cu  excepţia  proprietăţii  asupra  capitalului 
investit.  Societatea  îi  va  înlocui  pe  acţionari,  astfel  încât  poporul  va 
încasa  dividendele.  Asta  e  totul. 

Eroarea  de  căpătâi  implicată  în  această  propunere  şi  în  toate  cele 
asemănătoare  ei  este  că  problema  economică  este  privită  din  perspec¬ 
tiva  funcţionarului  subaltern,  al  cărui  orizont  intelectual  nu  trece  de 
sarcinile  unui  subordonat.  Ele  privesc  structura  producţiei  industriale 
şi  alocarea  capitalului  către  diversele  ramuri  şi  agregate  productive  ca 
fiind  rigidă  -  şi  nu  iau  în  calcul  necesitatea  de  a  modifica  această  struc¬ 
tură,  pentru  a  o  adapta  la  schimbările  condiţiilor.  Ceea  ce  au  autorii  lor 
în  minte  este  o  lume  în  care  nu  mai  intervin  modificări  şi  în  care  istoria 
economică  şi-a  atins  stadiul  final.  Ei  nu  realizează  că  activităţile  mana- 

Legiunile  neştiutoare  de  „intelectuali”  nu  îşi  vor  abandona  credinţa  superstiţioasă  în 
superioritatea  socialismului.  Superstiţiile  mor  greu. 


Imposibilitatea  calculului  economic  în  regim  socialist  729 

gerilor  corporaţiilor  constau  doar  în  executarea  cu  loialitate  a  sarcinilor 
ce  le  sunt  încredinţate  de  către  patronii  lor,  acţionarii  -  şi  că  în  executa¬ 
rea  ordinelor  primite  ei  sunt  siliţi  să  se  adapteze  la  structura  preţurilor 
de  piaţă,  care  sunt  determinate,  în  ultimă  instanţă,  de  alţi  factori  decât 
diferitele  operaţiuni  manageriale.  Activităţile  managerilor,  vânzările  şi 
cumpărările  lor,  reprezintă  doar  un  mic  segment  din  totalitatea  opera¬ 
ţiunilor  de  pe  piaţă.  Piaţa  unei  societăţi  capitaliste  desfăşoară,  de  ase¬ 
menea,  toate  acele  operaţiuni  prin  care  bunurile  de  capital  sunt  alocate  {708} 
diferitelor  ramuri  industriale.  Antreprenorii  şi  capitaliştii  înfiinţează 
corporaţii  şi  alte  firme,  le  dezvoltă  sau  le  reduc  dimensiunile,  le  dizolvă 
sau  le  fuzionează  cu  alte  întreprinderi;  ei  cumpără  şi  vând  acţiuni  şi 
obligaţiuni  ale  corporaţiilor  noi  sau  deja  existente,  ei  acordă,  retrag  şi 
recuperează  credite;  pe  scurt,  ei  desfăşoară  toate  acele  activităţi  a  căror 
totalitate  se  numeşte  piaţă  de  capital  şi  financiară.  Tranzacţiile  acestea 
financiare  ale  promotorilor  şi  speculatorilor  sunt  cele  ce  direcţionează 
producţia  spre  canalele  în  care  ea  satisface,  în  modul  cel  mai  adecvat, 
cele  mai  intense  dorinţe  ale  consumatorilor.  Piaţa  ca  atare  este  consti¬ 
tuită  din  aceste  tranzacţii.  Dacă  le  eliminăm  pe  acestea,  nu  mai  rămâ¬ 
nem  cu  nimic  din  piaţă.  Ceea  ce  ne  rămâne  este  un  fragment  care  nu 
poate  exista  separat  şi  care  nu  poate  funcţiona  ca  piaţă. 

Rolul  managerului  loial  de  corporaţie  în  conducerea  afacerilor  este 
mult  mai  modest  decât  îşi  imaginează  autorii  acestor  planuri.  El  nu 
deţine  decât  o  funcţie  managerială,  oferindu-le  antreprenorilor  şi  ca¬ 
pitaliştilor  o  asistenţă  subsidiară,  care  se  referă  numai  la  sarcini  subor¬ 
donate.  Funcţia  lui  nu  poate  niciodată  deveni  un  înlocuitor  al  funcţiei 
antreprenoriale.5  Speculatorii,  promotorii,  investitorii  şi  creditorii,  de¬ 
terminând  structura  schimburilor  de  acţiuni  şi  de  bunuri  şi  pe  cea  a 
pieţei  financiare,  circumscriu  orbita  în  cadrul  căreia  anumite  sarcini 
minore  pot  fi  încredinţate  deciziei  managerilor.  In  îndeplinirea  sarci¬ 
nilor  acestea,  managerul  trebuie  să  îşi  adapteze  acţiunile  la  structura 
pieţei,  determinată  de  factori  care  trec  cu  mult  dincolo  de  funcţiile 
manageriale. 

Problema  de  care  ne  ocupăm  nu  ţine  de  activităţile  manageria¬ 
le;  ea  ţine  de  alocarea  capitalului  către  diferitele  ramuri  industriale, 
întrebarea  este:  în  ce  ramuri  trebuie  extinsă  sau  redusă  producţia,  în  ce 
ramuri  trebuie  modificat  obiectivul  producţiei,  ce  ramuri  noi  trebuie 
să  fie  inaugurate?  Pentru  a  răspunde  la  toate  acestea  nu  foloseşte  la 
nimic  să  invocăm  onorabilul  manager  de  corporaţie  şi  binecunoscuta 
sa  eficienţă.  Cei  ce  confundă  activitatea  antreprenorială  cu  manage¬ 
mentul  îşi  închid  ochii  la  problema  economică.  în  cazul  conflictelor 

5.  Cf.  mai  sus,  pp.  305-308. 

de  muncă,  părţile  implicate  nu  sunt  manageriatul  şi  forţa  de  muncă, 
ci  antreprenorii  (sau  capitaliştii)  şi  angajaţii  salariaţi,  care  primesc  o 
remuneraţie.  Sistemul  capitalist  nu  este  un  sistem  managerial;  el  este 
un  sistem  antreprenorial.  Meritele  managerilor  de  corporaţie  nu  sunt 
micşorate  prin  stabilirea  faptului  că  nu  activitatea  lor  este  cea  care  de¬ 
termină  alocarea  factorilor  de  producţie  către  diferitele  linii  industriale. 

{709}  Nimeni  nu  a  sugerat  vreodată  că  societatea  socialistă  i-ar  putea  in¬ 
vita  pe  promotori  şi  pe  speculatori  să-şi  continue  speculaţiile  şi  apoi 
să-şi  doneze  profiturile  la  cutia  comună.  Cei  ce  propun  o  cvasi-piaţă 
pentru  sistemul  socialist  n-au  dorit  niciodată  păstrarea  burselor  de  ac¬ 
ţiuni  şi  de  mărfuri,  a  pieţei  livrărilor  la  termen  a  unor  active  la  preţul 
stabilit  în  prezent  ( futures ),  sau  a  bancherilor  şi  a  creditorilor,  în  cali¬ 
tate  de  cvasi-instituţii.  Nu  ne  putem  juca  de-a  speculaţia  şi  investiţi¬ 
ile.  Speculatorii  şi  investitorii  îşi  riscă  propriile  lor  averi,  propriile  lor 
destine.  împrejurarea  aceasta  îi  face  responsabili  faţă  de  consumatori, 
adevăraţii  patroni  ai  economiei  capitaliste.  Dacă  îi  eliberăm  de  această 
responsabilitate,  îi  lipsim  de  însăşi  specificitatea  lor.  Ei  încetează  de  a 
mai  fi  afacerişti,  rămânând  doar  un  grup  de  oameni  cărora  directorul 
le-a  încredinţat  sarcina  lui  principală,  suprema  conducere  a  desfăşură¬ 
rii  activităţilor.  Atunci  ei  -  şi  nu  directorul  nominal  -  devin  adevăraţii 
directori  şi  trebuie  să  se  confrunte  cu  aceeaşi  problemă  pe  care  nu  o 
putea  rezolva  directorul  nominal:  problema  calculului  economic. 

Recunoscând,  de  fapt,  că  o  asemenea  idee  ar  fi  pur  şi  simplu  absur¬ 
dă,  adepţii  cvasi-pieţei  recomandă  uneori,  în  mod  vag,  o  altă  soluţie. 
Directorul  ar  urma  să  acţioneze  ca  o  bancă,  împrumutând  fondurile 
disponibile  celui  mai  intens  licitator.  Şi  această  idee  este  sortită  eşecu¬ 
lui.  Toţi  cei  ce  pot  licita  pentru  aceste  fonduri  sunt  lipsiţi,  cum  este  de 
la  sine  înţeles  într-o  societate  socialistă,  de  orice  proprietate  personală. 
Atunci  când  licitează,  ei  nu  sunt  constrânşi  de  nici  un  fel  de  pericole  fi¬ 
nanciare  care  să-i  ameninţe  pe  ei  înşişi,  dacă  promit  o  rată  prea  ridicată 
a  dobânzii  pentru  fondurile  împrumutate.  Ei  nu  preiau  câtuşi  de  pu¬ 
ţin  din  povara  responsabilităţii  care-i  revine  directorului.  Nesiguranţa 
fondurilor  care  li  se  acordă  lor  cu  împrumut  nu  este  în  nici  un  fel  limi¬ 
tată  prin  garanţia  parţială  pe  care  o  furnizează,  în  capitalism,  mijloa¬ 
cele  personale  ale  debitorului.  Toate  incertitudinile  acestei  nesiguranţe 
cad  numai  asupra  societăţii,  care  este  posesoarea  exclusivă  a  tuturor 
resurselor  disponibile.  Dacă  directorul  ar  aloca  fără  ezitare  fondurile 
acelora  care  licitează  pentru  ele  cel  mai  intens,  el  nu  ar  face  decât  să 
ofere  o  primă  pentru  iresponsabilitate,  nechibzuinţă  şi  optimism  ne¬ 
fondat.  El  ar  abdica  în  favoarea  celor  mai  lipsiţi  de  scrupule  vizionari 
sau  ticăloşi.  El  trebuie  să  îşi  rezerve  sieşi  decizia  în  legătură  cu  felul  în 

care  urmează  a  fi  utilizate  fondurile  societăţii.  Dar,  în  cazul  acesta,  ne 
întoarcem  de  unde  am  plecat:  directorul,  în  strădania  lui  de  a  dirija 
activităţile  productive,  nu  dispune  de  ajutorul  diviziunii  intelectuale  a 
muncii,  care,  în  capitalism,  furnizează  o  metodă  practicabilă  de  efectu¬ 
are  a  calculelor  economice.6 

întrebuinţarea  mijloacelor  de  producţie  poate  fi  controlată  fie  de 
proprietari  privaţi,  fie  de  către  aparatul  social  de  coerciţie  şi  constrân¬ 
gere.  în  primul  caz  există  o  piaţă,  există  preţuri  de  piaţă  pentru  toţi  {710} 
factorii  de  producţie  şi  calculul  economic  este  posibil.  în  al  doilea  caz 
toate  aceste  lucruri  lipsesc.  Este  inutil  să  ne  amăgim  cu  speranţa  că 
organele  economiei  colective  vor  fi  „omniprezente”  şi  „omnisciente”.7 
în  cadrul  praxeologiei  nu  ne  ocupăm  de  actele  unei  zeităţi  omnipre¬ 
zente  şi  omnisciente,  ci  numai  de  acţiunile  oamenilor,  înzestraţi  doar 
cu  o  minte  umană.  O  asemenea  minte  nu  poate  planifica  fără  ajutorul 
calculului  economic. 

Un  sistem  socialist  fără  piaţă  şi  fără  preţuri  de  piaţă  este  la  fel  de  au- 
to-contradictoriu  ca  şi  noţiunea  de  pătrat  triunghiular.  Producţia  este 
direcţionată  fie  de  către  oameni  de  afaceri  care  urmăresc  realizarea  de 
profit,  fie  de  către  deciziile  unui  director,  căruia  îi  este  încredinţată 
puterea  supremă  şi  exclusivă.  Sunt  produse  fie  acele  lucruri  de  pe  urma 
vânzării  cărora  antreprenorii  anticipează  cele  mai  mari  profituri,  fie 
acele  lucruri  pe  care  vrea  să  le  producă  directorul.  întrebarea  este:  cine 
să  fie  stăpânul,  consumatorii  sau  directorul?  Cui  trebuie  să-i  revină  de¬ 
cizia  ultimă  când  se  pune  întrebarea  dacă  un  stoc  concret  de  factori  de 
producţie  trebuie  întrebuinţat  pentru  producerea  bunului  de  consum 
a. ,  sau  pentru  producerea  bunului  de  consum  b}  La  această  întrebare 
nu  se  poate  da  un  răspuns  evaziv.  Răspunsul  trebuie  să  fie  direct  şi 
inambiguu.8 

6.  Ecuaţiile  diferenţiale  ale  economiei  matematice 

Pentru  a  evalua  în  mod  adecvat  ideea  că  ecuaţiile  diferenţiale  ale  eco¬ 
nomiei  matematice  ar  putea  fi  întrebuinţate  în  vederea  calculului  eco¬ 
nomic  socialist,  este  necesar  să  ne  amintim  care  este,  de  fapt,  semnifi¬ 
caţia  acestor  ecuaţii. 

Când  recurgem  la  construcţia  imaginară  a  unei  economii  uniform 
repetitive,  admitem  prin  ipoteză  că  toţi  factorii  de  producţie  sunt  în- 

6.  Cf.  Mises,  Socialism ,  pp.  137-142;  Hayek,  Individualism  and  Economic  Order, 

Chicago,  1948,  pp.  119-208;  T.J.B.  Hoff,  Economic  Calculation  in  the  Socialist  Society, 

Londra,  1949,  pp.  129  ff. 

7.  Cf.  H.D.  Dickinson,  Economics  of  Socialism,  Oxford,  1939, p.  191. 

8.  Pentru  o  analiză  a  schemei  statului  corporativ  a  se  vedea  mai  jos,  pp.  816-820. 

trebuinţaţi  în  aşa  fel,  încât  fiecare  dintre  ei  să  furnizeze  cele  mai  valo¬ 
roase  servicii  cu  putinţă.  Nici  o  modificare  ulterioară  a  întrebuinţării 
oricăruia  dintre  aceşti  factori  nu  ar  putea  îmbunătăţi  starea  de  satis¬ 
facţie  a  dorinţelor,  în  condiţiile  date.  Situaţia  aceasta,  în  care  nu  se 
recurge  la  nici  un  fel  de  modificări  ulterioare  ale  dispunerii  factorilor 
de  producţie,  este  descrisă  cu  ajutorul  unor  sisteme  de  ecuaţii  diferen¬ 
ţiale.  Dar  aceste  ecuaţii  nu  furnizează  nici  un  fel  de  informaţie  des¬ 
pre  acţiunile  umane  prin  intermediul  cărora  a  fost  atinsă  această  stare 
ipotetică  de  echilibru.  Ele  nu  spun  decât  atât:  dacă  în  această  stare  de 
echilibru  static  se  întrebuinţează  m  unităţi  de  a  pentru  producerea  de 
p,  şi  n  unităţi  de  a  pentru  producerea  de  q,  atunci  nici  o  modificare  a 
întrebuinţării  unităţilor  disponibile  de  a  nu  ar  putea  determina  vreo 
creştere  a  satisfacerii  dorinţelor.  (Chiar  dacă  presupunem  că  factorul  a 
este  perfect  divizibil  şi  avem  în  vedere  o  unitate  infinitezimală  de  a,  ar 
{711}  fio  mare  eroare  să  afirmăm  că  utilitatea  marginală  a  lui  a  este  aceeaşi 
pentru  ambele  întrebuinţări.) 

Această  stare  de  echilibru  este  o  construcţie  pur  imaginară.  Intr-o 
lume  aflată  în  schimbare  ea  nu  se  poate  niciodată  realiza.  Ea  diferă 
deopotrivă  de  starea  de  astăzi  şi  de  orice  altă  stare  realizabilă. 

în  cadrul  economiei  de  piaţă,  activitatea  antreprenorială  este  aceea 
care  reconfigurează  tot  mereu  rapoartele  de  schimb  şi  alocarea  facto¬ 
rilor  de  producţie.  Un  om  întreprinzător  descoperă  o  discrepanţă  între 
preţurile  factorilor  complementari  de  producţie  şi  preţurile  viitoare  ale 
produselor,  aşa  cum  le  anticipează  el  -  şi  încearcă  să  se  folosească  de 
această  discrepanţă  pentru  a  realiza  un  profit.  Preţul  viitor  la  care  se 
gândeşte  el  nu  este,  desigur,  ipoteticul  preţ  de  echilibru.  Nici  un  actor 
nu  are  de-a  face  cu  echilibrul  şi  cu  preţurile  de  echilibru;  aceste  noţiuni 
sunt  străine  de  viaţa  şi  acţiunea  reale;  ele  sunt  instrumente  auxiliare  de 
analiză  praxeologică,  în  cadrul  căreia  nu  există  mijloace  mentale  de  a 
concepe  mişcarea  neîncetată  a  acţiunii,  altele  decât  acela  de  a  o  com¬ 
para  cu  noţiunea  de  linişte  perfectă.  Pentru  gândirea  teoretică,  fiecare 
schimbare  reprezintă  un  pas  înainte  pe  un  drum  care,  dacă  nu  apar 
date  noi,  ar  duce,  în  cele  din  urmă,  la  o  stare  de  echilibru.  Nici  teore¬ 
ticienii,  nici  capitaliştii  şi  antreprenorii,  nici  consumatorii,  nu  sunt  în 
măsură  să-şi  formeze,  pe  temeiul  familiarităţii  lor  cu  datele  actuale,  o 
opinie  despre  nivelul  unor  asemenea  preţuri  de  echilibru.  Nici  nu  este 
nevoie  de  o  asemenea  opinie.  Ceea  ce  îl  împinge  pe  om  spre  modificări 
şi  inovaţii  nu  este  viziunea  preţurilor  de  echilibru,  ci  anticiparea  nive¬ 
lurilor  preţurilor  unui  număr  limitat  de  articole,  aşa  cum  se  vor  înregis¬ 
tra  acestea  pe  piaţă,  la  data  la  care  plănuieşte  el  să  vândă.  Ceea  ce  are 
în  cap  antreprenorul,  atunci  când  se  lansează  într-un  anumit  proiect, 

nu  sunt  decât  primii  paşi  ai  unei  transformări  care,  dacă  nu  intervin 
alte  schimbări  ale  datelor,  cu  excepţia  celor  induse  de  acest  proiect,  ar 
conduce  la  atingerea  unei  stări  de  echilibru. 

Dar,  pentru  utilizarea  ecuaţiilor  care  descriu  starea  de  echilibru,  este 
necesară  cunoaşterea  ierarhizării  valorice  a  bunurilor  de  consum,  co¬ 
respunzătoare  acestei  stări.  Această  ierarhizare  este  unul  dintre  ele¬ 
mentele  pe  care  aceste  ecuaţii  îl  presupun  cunoscut.  Insă  directorul  nu 
cunoaşte  decât  actuala  lui  scară  de  valori,  nu  şi  evaluările  sale  cores¬ 
punzătoare  ipoteticei  stări  de  echilibru.  El  consideră  că,  în  raport  cu 
actualele  lui  evaluări,  alocarea  factorilor  de  producţie  este  nesatisfăcă¬ 
toare  -  şi  doreşte  să  o  schimbe.  Dar  el  nu  ştie  nimic  despre  felul  cum 
vor  arăta  propriile  sale  evaluări  în  ziua  atingerii  echilibrului.  Aceste 
evaluări  vor  reflecta  condiţiile  rezultate  din  modificările  succesive  ale 
producţiei,  inaugurate  de  el  însuşi. 

Să  notăm  ziua  de  azi  cu  D  şi  ziua  echilibrului  cu  D  .  De  aseme-  {712} 
nea,  notăm  mărimile  corespunzătoare  acestor  două  zile  astfel:  scările 
valorice  ale  bunurilor  de  ordinul  întâi  cu  V.  si  V ,  ofertele  totale9  ale 
tuturor  factorilor  originari  de  producţie  cu  Oi  şi  On,  ofertele  totale  ale 
tuturor  factorilor  produşi  de  producţie  cu  P]  şi  Pn,  iar  sumele  +  P1  şi, 
respectiv,  On  +  Pn  cu  Mp  respectiv  Mn.  In  fine,  notăm  stadiile  cunoaş¬ 
terii  tehnologice  cu  T  şi  T .  Pentru  rezolvarea  ecuaţiilor  este  necesară 
cunoaşterea  lui  V ,  O  +  P  =  M  ,  si  T .  Dar  astăzi  nu  cunoaştem  decât 
pe  Vv  Oj  +  P1  =  Mi  şi  T. 

Ar  fi  inadmisibil  să  postulăm  că  mărimile  acestea  sunt,  pentru  Dp 
egale  cu  cele  pentru  Da,  deoarece  starea  de  echilibru  nu  poate  fi  atinsă 
dacă  survin  noi  modificări  ale  datelor.  Absenţa  unor  noi  modificări  ale 
datelor,  care  este  condiţia  necesară  pentru  atingerea  echilibrului,  se  re¬ 
feră  doar  la  modificări  de  natură  să  deranjeze  ajustarea  la  condiţiile  de 
operare  ale  acelor  elemente  ce  se  manifestă  deja  în  prezent.  Sistemul 
nu  poate  atinge  starea  de  echilibru  dacă  mişcările  care  tind  spre  stabi¬ 
lirea  acestei  stări  sunt  tulburate  de  către  noi  elemente,  venite  din  exte¬ 
rior.  10  Dar,  câtă  vreme  echilibrul  nu  este  încă  atins,  sistemul  se  află  în 
continuă  mişcare,  ceea  ce  determină  modificarea  datelor.  Tendinţa  că¬ 
tre  realizarea  echilibrului,  neîntreruptă  de  apariţia  nici  unei  schimbări 
a  datelor  venită  din  afară,  reprezintă  în  sine  o  succesiune  de  modificări 
a  acestor  date. 

9 .  Oferta  totală  înseamnă  inventarul  total,  cu  specificarea,  în  cadrul  său,  a  claselor  şi 
cantităţilor  disponibile.  Fiecare  clasă  conţine  numai  articole  care  au,  în  toate  privinţele 
(inclusiv  în  privinţa  locaţiei,  de  exemplu),  exact  aceeaşi  importanţă  pentru  satisfacerea 
dorinţelor. 

10.  Desigur,  dacă  suntem  dispuşi  să  admitem  că  informaţia  tehnologică  a  atins 
stadiul  ei  final,  putem  presupune  că  T  este  egal  cu  T . 

P  reprezintă  un  ansamblu  de  mărimi  care  nu  corespund  evaluărilor 
de  astăzi.  Ele  sunt  rezultatul  acţiunilor  ce  au  fost  călăuzite  de  evaluări 
din  trecut  şi  care  s-au  raportat  la  situaţii  ale  cunoştinţelor  tehnologi¬ 
ce  şi  la  informaţii  despre  resursele  disponibile  de  factori  primari  de 
producţie  diferite  de  cele  din  prezent.  Unul  din  motivele  pentru  care 
sistemul  nu  este  în  echilibru  este  tocmai  că  P i  nu  corespunde  condi¬ 
ţiilor  din  prezent.  Există  unităţi  productive,  unelte  şi  stocuri  de  diverşi 
alţi  factori  de  producţie,  care  nu  ar  exista  în  echilibru,  precum  şi  alte 
unităţi  productive,  unelte  şi  stocuri,  care  ar  trebui  produse  pentru  a 
atinge  echilibrul.  Echilibrul  va  fi  atins  doar  atunci  când  aceste  părţi 
perturbatoare  din  P ,  în  măsura  în  care  mai  sunt  utilizabile,  se  vor  fi 
uzat  complet  şi  vor  fi  fost  înlocuite  prin  elemente  ce  corespund  situa¬ 
ţiei  celorlalte  date  sincrone  cu  ele,  anume  V,  O  şi  T.  Ceea  ce  trebuie  să 
ştie  omul  care  acţionează  nu  este  configuraţia  stării  de  echilibru.  El  are 
{713}  nevoie  de  informaţie  cu  privire  la  cea  mai  adecvată  metodă  de  trans¬ 
formare,  în  paşi  succesivi,  a  lui  P;  în  Pn.  In  această  privinţă  ecuaţiile 
sunt  inutile. 

Nu  putem  rezolva  aceste  probleme  eliminându-1  pe  Pşi  reţinându-1 
numai  pe  O.  Este  adevărat  că  modul  de  utilizare  al  factorilor  originari 
de  producţie  determină,  în  mod  unic,  calitatea  şi  cantitatea  factorilor 
produşi  de  producţie,  adică  a  produselor  intermediare.  Dar  informa¬ 
ţia  ce  s-ar  putea  obţine  pe  această  cale  se  referă  doar  la  condiţiile  de 
echilibru.  Ea  nu  ne  spune  nimic  cu  privire  la  metodele  şi  la  procedurile 
la  care  trebuie  să  recurgem  pentru  realizarea  echilibrului.  Trebuie  să 
ţinem  seama  de  condiţiile  reale,  adică  de  Pt,  nu  de  condiţiile  ipotetice, 
corespunzătoare  lui  Pn. 

Această  ipotetică  stare  viitoare  de  echilibru  va  apărea  atunci  când 
toate  metodele  de  producţie  se  vor  fi  ajustat  la  evaluările  actorilor  şi  la 
situaţia  cunoaşterii  tehnologice.  Atunci,  oamenii  vor  lucra  în  cele  mai 
adecvate  locaţii,  cu  cele  mai  adecvate  mijloace  tehnologice.  Economia 
actuală  este  diferită.  Ea  funcţionează  cu  mijloace  care  nu  corespund 
stării  de  echilibru  şi  nu  pot  fi  luate  în  calcul  în  cadrul  unui  sistem  de 
ecuaţii,  care  descriu  această  stare  cu  ajutorul  simbolurilor  matemati¬ 
ce.  Cunoaşterea  condiţiilor  care  vor  caracteriza  starea  de  echilibru  nu 
este  de  nici  un  folos  pentru  directorul  a  cărui  sarcină  este  de  a  acţiona 
astăzi,  în  condiţiile  din  prezent.  Ceea  ce  trebuie  el  să  ştie  este  cum  să 
procedeze  în  modul  cel  mai  economic  cu  mijloacele  disponibile  astăzi, 
care  sunt  o  moştenire  a  unor  vremuri  cu  alte  evaluări,  cu  alte  cunoş¬ 
tinţe  tehnologice  şi  cu  alte  informaţii  referitoare  la  problema  locaţiilor. 
El  trebuie  să  ştie  care  este  următorul  pas  pe  care  trebuie  să-l  facă.  In 
această  privinţă,  ecuaţiile  nu  oferă  nici  un  ajutor. 

Să  presupunem  că  o  ţară  izolată,  ale  cărei  condiţii  economice  ar  fi 
acelea  ale  Europei  Centrale  la  mijlocul  secolului  al  xix-lea,  este  con¬ 
dusă  de  un  dictator,  familiarizat  la  perfecţie  cu  tehnologia  americană  a 
zilelor  noastre.  Directorul  acesta  ştie,  în  linii  mari,  către  ce  obiectiv  tre¬ 
buie  să  conducă  ţara  care  îi  este  încredinţată.  Insă  nici  chiar  o  cunoaş¬ 
tere  exhaustivă  a  condiţiilor  americane  de  azi  nu-i  poate  fi  de  vreun 
folos,  relativ  la  problema  transformării,  în  paşi  succesivi,  în  modul  cel 
mai  adecvat  şi  eficace,  a  sistemului  economic  dat,  în  sistemul  urmărit. 

Chiar  dacă,  de  dragul  argumentaţiei,  admitem  că,  graţie  unei  mira¬ 
culoase  inspiraţii,  directorul  a  reuşit,  fără  ajutorul  calculului  economic, 
să  rezolve  toate  problemele  referitoare  la  cel  mai  avantajos  aranjament 
al  tuturor  activităţilor  productive  şi  că  el  are  prezentă  în  minte  ima¬ 
ginea  precisă  a  obiectivului  final,  pe  care  trebuie  să-l  urmărească,  încă 
rămân  probleme  esenţiale,  insolubile  fără  calcul  economic.  Intr-adevăr,  {714} 
sarcina  directorului  nu  este  de  a  începe  de  la  străfundurile  civilizaţiei  şi 
de  a  relua  istoria  economică  de  la  zero.  Elementele  cu  ajutorul  cărora 
trebuie  el  să  opereze  nu  sunt  doar  resurse  naturale  neatinse  de  utilizări 
prealabile.  Mai  există  bunurile  de  capital  produse  în  trecut  şi  care  nu 
sunt  convertibile,  sau  care  nu  sunt  perfect  convertibile,  în  vederea  uti¬ 
lizării  la  noi  proiecte.  Avuţia  noastră  este  încorporată  tocmai  în  aceste 
obiecte  fabricate,  produse  în  condiţiile  unei  constelaţii  în  care  evaluă¬ 
rile,  cunoaşterea  tehnologică  şi  multe  alte  lucruri  erau  diferite  de  ceea 
ce  sunt  ele  astăzi.  Structura,  calitatea,  cantitatea  şi  locaţia  lor  este  de 
cea  mai  mare  importanţă  pentru  alegerea  tuturor  viitoarelor  operaţi¬ 
uni  economice.  Unele  dintre  ele  pot  să  fie  absolut  inutile  pentru  orice 
întrebuinţare  viitoare;  acestea  trebuie  să  rămână  „capacităţi  nefolosite”. 

Dar  cea  mai  mare  parte  dintre  ele  trebuie  să  fi  utilizate,  dacă  nu  dorim 
să  pornim  din  nou  de  la  sărăcia  extremă  şi  mizeria  omului  primitiv  şi 
dacă  dorim  să  supravieţuim  în  intervalul  de  timp  care  ne  separă  de  ziua 
în  care  reconstrucţia  aparatului  de  producţie  conform  noilor  planuri  se 
va  fi  încheiat.  Directorul  nu  poate  să  ridice  pur  şi  simplu  un  nou  edi¬ 
ficiu,  fără  să  se  preocupe  de  soarta  supuşilor  săi,  în  intervalul  perioadei 
de  aşteptare.  El  trebuie  să  încerce  să  se  folosească  de  fiecare  bun  de 
capital  deja  disponibil,  în  cel  mai  adecvat  mod  cu  putinţă. 

Nu  doar  tehnocraţii,  ci  şi  socialiştii  de  toate  tipurile  de  orientări 
repetă,  iar  şi  iar,  că  ceea  ce  face  ca  planurile  lor  ambiţioase  să  fie  re¬ 
alizabile  este  enorma  avuţie  deja  acumulată.  Dar,  în  aceeaşi  răsuflare, 
ei  trec  cu  vederea  faptul  că  această  avuţie  constă,  în  mare  parte,  din 
bunuri  de  capital  produse  în  trecut  şi  mai  mult  sau  mai  puţin  perimate, 
din  perspectiva  actualelor  noastre  evaluări  şi  cunoştinţe  tehnologice. 

In  viziunea  lor,  singurul  obiectiv  al  producţiei  este  transformarea  apa- 

râtului  industrial,  astfel  încât  să  aducă  mai  multă  abundenţă  în  viaţa 
generaţiilor  viitoare.  în  ochii  lor,  contemporanii  nu  sunt  decât  o  gene¬ 
raţie  de  sacrificiu,  oameni  al  căror  unic  ţel  este  de  a  trudi  şi  de  a  se  sili 
în  beneficiul  celor  încă  nenăscuţi.  însă  oamenii  reali  nu  sunt  astfel.  Ei 
nu  doresc  doar  să  creeze  o  lume  mai  bună  ca  să  trăiască  nepoţii  lor  în 
ea;  oamenii  vor  să  se  bucure  ei  înşişi  de  viaţă.  Ei  doresc  să  întrebuin¬ 
ţeze,  în  modul  cel  mai  eficient,  acele  bunuri  de  capital  care  sunt  acum 
disponibile.  Ei  urmăresc  un  viitor  mai  bun,  dar  vor  să  atingă  acest  ţel 
pe  calea  cea  mai  economică.  Pentru  a  realiza  şi  această  dorinţă,  ei  nu  se 
pot  dispensa  de  calculul  economic. 

Opinia  că  starea  de  echilibru  s-ar  putea  calcula  prin  operaţiuni  ma¬ 
tematice,  pe  baza  cunoaşterii  condiţiilor  unei  stări  de  dezechilibru,  este 
o  mare  eroare.  Nu  este  mai  puţin  eronat  să  se  creadă  că  o  atare  cu- 
{715}  noaştere,  a  condiţiilor  corespunzătoare  unei  ipotetice  stări  de  echilibru, 
i-ar  putea  fi  de  vreun  folos  omului  care  acţionează,  în  căutarea  celor 
mai  adecvate  soluţii  ale  problemelor  cu  care  se  confruntă,  în  cursul 
alegerilor  şi  activităţilor  sale  cotidiene.  Nu  este,  prin  urmare,  necesar  să 
accentuăm  faptul  că  numărul  fabulos  de  ecuaţii  care  ar  trebui  rezolvate 
din  nou  în  fiecare  zi,  în  vederea  unei  întrebuinţări  practice  a  acestei 
metode,  ar  face  ca  întreaga  idee  să  devină  absurdă,  chiar  dacă  ea  ar  fi 
într-adevăr  un  substitut  rezonabil  al  calculului  economic  de  pe  piaţă.11 

1 1.  Referitor  la  această  problemă  algebrică,  cf.  Pareto,  Manuel  d’  economie  politique, 
ed.  a  2-a,  Paris,  1927,  pp.  233  ff;  şi  Hayek,  Collectivist  Economic  Planning,  Londra, 
1 93 5 ,  pp.  207-214.  Prin  urmare,  construcţia  computerelor  electronice  nu  afectează 
analiza  noastră. 

XXVII.  STATUL  ŞI  PIAŢA 


i .  Ideea  unui  al  treilea  sistem 

Proprietatea  privată  asupra  mijloacelor  de  producţie  (economia 
de  piaţă,  sau  capitalismul)  şi  proprietatea  publică  asupra  mijloace¬ 
lor  de  producţie  (socialismul,  sau  comunismul,  sau  „planificarea”)  pot 
fi  net  diferenţiate.  Fiecare  dintre  aceste  două  sisteme  de  organizare 
socială  se  pretează  la  o  descriere  şi  o  definire  precisă  şi  inambiguă.  Ele 
nu  pot  fi  niciodată  confundate  unul  cu  altul;  nu  pot  fi  amestecate  sau 
combinate;  nu  există  nici  un  fel  de  tranziţie  graduală  care  să  ducă  de  la 
unul  la  celălalt;  sunt  mutual  incompatibile.  Cu  privire  la  aceiaşi  factori 
de  producţie  nu  poate  să  existe  decât  controlul  privat  sau  controlul 
public.  Dacă,  în  cadrul  unui  sistem  de  cooperare  socială,  numai  anu¬ 
mite  mijloace  fac  obiectul  proprietăţii  publice,  în  vreme  ce  restul  sunt 
controlate  de  persoane  private,  de  aici  nu  rezultă  că  este  vorba  despre 
un  sistem  mixt,  care  ar  combina  socialismul  cu  proprietatea  privată. 
Sistemul  rămâne  o  societate  de  piaţă,  cu  condiţia  ca  sectorul  socializat 
să  nu  fie  în  întregime  separat  de  cel  nesocializat  şi  să  ducă  o  existenţă 
strict  autarhică.  (In  cazul  acesta  din  urmă  am  avea  două  sisteme  inde¬ 
pendente,  care  ar  coexista  unul  alături  de  celălalt  -  unul  capitalist  şi 
unul  socialist.)  întreprinderile  aflate  în  proprietate  publică  ce  funcţio¬ 
nează  în  cadrul  unui  sistem  în  care  există  întreprinderi  aflate  în  propri¬ 
etate  privată  şi  o  piaţă,  precum  şi  ţările  socializate,  care  fac  schimburi 
de  bunuri  şi  servicii  cu  ţările  nesocialiste,  sunt  integrate  într-un  sistem 
al  economiei  de  piaţă.  Ele  se  supun  legilor  pieţei  şi  au  posibilitatea  să 
recurgă  la  calculul  economic.1 

Dacă  cineva  se  gândeşte  să  pună  alături  de  aceste  două  sisteme,  sau 
între  ele,  un  al  treilea  sistem  de  cooperare  socială  în  condiţii  de  divizi¬ 
une  a  muncii,  persoana  respectivă  nu  poate  începe  decât  de  la  noţiunea 
de  economie  de  piaţă  -  şi  niciodată  de  la  cea  de  socialism.  Noţiunea  de 
socialism,  caracterizată  prin  monismul  şi  centralizarea  ei  rigide,  care 


i.  A  se  vedea  mai  sus,  pp.  258-259. 

atribuie  exclusiv  unei  voinţe  unice  dreptul  de  a  alege  şi  de  a  acţiona, 
nu  permite  nici  un  fel  de  compromisuri  sau  de  concesii;  această  con¬ 
strucţie  nu  se  pretează  la  nici  un  fel  de  ajustări  sau  de  modificări.  Dar, 
în  cazul  economiei  de  piaţă,  lucrurile  stau  altfel.  Aici,  dualismul  dintre 
piaţă  şi  puterea  guvernamentală  de  constrângere  şi  de  coerciţie  suge- 
{717}  rează  diverse  idei.  Oamenii  se  întreabă:  este  oare  absolut  necesar,  sau 
avantajos,  ca  statul  să  se  menţină  în  afara  pieţei?  Oare  n-ar  trebui  ca 
una  dintre  sarcinile  statului  să  fie  aceea  de  a  interveni  şi  de  a  corecta 
funcţionarea  pieţei?  Este  necesar  să  ne  mulţumim  cu  alternativa  capi¬ 
talism  sau  socialism?  Oare  nu  mai  există  cumva  şi  alte  sisteme  realiza¬ 
bile  de  organizare  socială,  care  să  nu  fie  nici  comuniste,  nici  economii 
de  piaţă  pure  şi  neobstrucţionate? 

Astfel,  oamenii  au  imaginat  o  sumedenie  de  terţe  soluţii,  de  sisteme 
care,  chipurile,  ar  fi  la  fel  de  departe  de  socialism  ca  şi  de  capitalism. 
Autorii  lor  pretind  că  aceste  sisteme  nu  sunt  nici  socialiste,  deoarece 
urmăresc  să  păstreze  proprietatea  privată  asupra  mijloacelor  de  pro¬ 
ducţie  -  şi  nici  capitaliste,  deoarece  elimină  „deficienţele”  economiei  de 
piaţă.  Din  perspectiva  unei  analize  ştiinţifice  a  problemelor  implicate, 
care  este  necesarmente  neutră  cu  privire  la  toate  judecăţile  de  valoare  şi, 
de  aceea,  nu  condamnă  nici  una  dintre  trăsăturile  capitalismului  ca  fi¬ 
ind  eronată,  dăunătoare,  sau  injustă,  recomandarea  aceasta  emoţională 
a  intervenţionismului  nu  foloseşte  la  nimic.  Sarcina  teoriei  economice 
este  de  a  analiza  şi  de  a  căuta  adevărul.  Ea  nu  este  chemată  să  laude 
sau  să  dezaprobe  din  perspectiva  nici  unor  criterii  bazate  pe  postulate 
şi  prejudecăţi  preconcepute.  Referitor  la  intervenţionism,  teoria  eco¬ 
nomică  nu  are  de  pus  şi  de  răspuns  decât  la  o  sigură  întrebare:  cum 
funcţionează  acesta? 


2.  Interventionismul 

Există  două  modele  în  vederea  realizării  socialismului. 

Primul  model  (căruia  îi  putem  spune  modelul  lui  Lenin,  sau  mode¬ 
lul  rusesc)  este  pur  birocratic.  Toate  unităţile  productive,  magazinele 
şi  fermele  sunt  explicit  naţionalizate  ( verstaatlichi );  ele  devin  departa¬ 
mente  ale  statului,  gestionate  de  funcţionari  publici.  Fiecare  unitate  a 
aparatului  productiv  se  situează,  faţă  de  organizaţia  centrală  superioară, 
exact  aşa  cum  se  situează  oficiul  poştal  faţă  de  direcţia  generală  a  poştei. 

Al  doilea  model  (pe  care  îl  putem  numi  modelul  Hindenburg,  sau 
modelul  german),  în  mod  nominal  şi  aparent  păstrează  proprietatea 
privată  asupra  mijloacelor  de  producţie  şi  păstrează  aparenţele  pieţelor, 
preţurilor,  salariilor  şi  ratelor  obişnuite  ale  dobânzii.  Cu  toate  acestea  nu 

mai  există  antreprenori,  ci  numai  manageri  de  ateliere  ( Betriebsfiihrer , 
în  terminologia  legislaţiei  naziste).  Managerii  aceştia  de  ateliere  sunt, 
în  aparenţă,  esenţiali  pentru  desfăşurarea  activităţilor  întreprinderilor 
care  le  sunt  încredinţate;  ei  cumpără  şi  vând,  angajează  şi  eliberează 
din  funcţie  muncitori  şi  le  remunerează  serviciile,  contractează  datorii 
şi  plătesc  dobânzi  şi  amortizări.  Numai  că,  în  sfera  tuturor  activităţi¬ 
lor  lor,  ei  sunt  ţinuţi  să  asculte  necondiţionat  de  ordinele  promulgate 
de  către  biroul  guvernamental  suprem  de  management  al  producţiei. 
Biroul  acesta  (numit  Reichswirtschaftsministerium  în  Germania  nazis¬ 
tă)  le  spune  managerilor  de  ateliere  ce  anume  să  producă  şi  cum  să 
producă,  la  ce  preţuri  şi  de  la  cine  să  cumpere  -  şi  la  ce  preţuri  şi  cui  să 
vândă.  El  îi  fixează  sarcinile  fiecărui  lucrător  şi  îi  stabileşte  salariul.  El 
decretează  cui  -  şi  în  ce  condiţii  -  trebuie  să  le  încredinţeze  capitaliştii 
fondurile  lor.  Schimburile  de  piaţă  nu  sunt  decât  un  simulacru.  Toate 
salariile,  preţurile  şi  dobânzile  sunt  stabilite  de  către  stat;  ele  nu  sunt 
decât  în  aparenţă  salarii,  preţuri  şi  dobânzi;  în  realitate,  ele  nu  sunt 
decât  nişte  termeni  cantitativi  incluşi  în  ordinele  guvernamentale,  prin 
care  se  stabilesc  munca,  venitul,  consumul  şi  nivelul  de  trai  ale  fiecă¬ 
rui  cetăţean.  Statul  dirijează  toate  activităţile  productive.  Managerii 
de  ateliere  sunt  subordonaţi  guvernului,  nu  cererii  consumatorilor  şi 
structurii  preţurilor  de  piaţă.  Acesta  este  un  socialism  aşezat  îndărătul 
măştii  exterioare  a  terminologiei  capitalismului.  Anumite  etichete  care 
aparţineau  economiei  capitaliste  de  piaţă  se  păstrează,  dar  ele  au  o  cu 
totul  altă  semnificaţie  decât  cea  pe  care  o  aveau  în  cadrul  economiei 
de  piaţă. 

Este  necesar  să  subliniem  acest  fapt,  pentru  a  preveni  o  confuzie 
între  socialism  şi  intervenţionism.  Sistemul  intervenţionismului,  sau  al 
economiei  de  piaţă  obstrucţionate,  diferă  de  socialismul  de  tip  german 
prin  însuşi  faptul  că  el  este,  încă,  o  economie  de  piaţă.  Autoritatea 
se  amestecă  în  funcţionarea  economiei  de  piaţă,  dar  ea  nu  urmăreşte 
eliminarea  completă  a  pieţei.  Ea  urmăreşte  ca  producţia  şi  consumul 
să  se  desfăşoare  în  direcţii  diferite  decât  cele  prescrise  de  o  economie 
neobstrucţionată  -  şi  doreşte  să-şi  atingă  acest  scop  prin  injectarea  de 
ordine,  de  comenzi  şi  de  interdicţii  în  desfăşurarea  procesului  pieţei, 
în  vederea  impunerii  cu  forţa  a  cărora  stau  pregătite  puterea  poliţie¬ 
nească  şi  aparatul  său  de  constrângere  şi  de  coerciţie  violentă.  Dar  aici 
este  vorba  de  acţiuni  izolate  de  intervenţie.  Statul  nu  urmăreşte  să  le 
combine  într-un  sistem  integrat,  care  să  determine  toate  preţurile,  sa¬ 
lariile  şi  ratele  dobânzilor  şi  care  să  aşeze  astfel  în  mâinile  autorităţilor 
controlul  total  al  producţiei  şi  al  consumului. 

Sistemul  economiei  de  piaţă  obstrucţionate,  sau  al  intervenţionis- 

mului,  urmăreşte  prezervarea  dualismului  dintre  sferele  distincte,  pe 
de  o  parte  a  activităţilor  guvernamentale  şi,  pe  de  altă  parte,  a  liber¬ 
tăţii  economice  din  cadrul  sistemului  pieţei.  Ceea  ce-1  caracterizează, 
ca  atare,  este  faptul  că  statul  nu-şi  limitează  activităţile  la  prezervarea 
proprietăţii  private  asupra  mijloacelor  de  producţie  şi  la  protecţia  îm¬ 
potriva  intruziunilor  violente  sau  frauduloase.  Statul  se  amestecă  în 
funcţionarea  pieţei,  prin  metoda  ordinelor  şi  a  interdicţiilor. 

Intervenţia  reprezintă  un  decret  emis,  direct  sau  indirect,  de  către 
autoritatea  ce  răspunde  de  aparatul  administrativ  al  coerciţiei  şi  al  con¬ 
strângerii,  prin  care  antreprenorii  şi  capitaliştii  sunt  forţaţi  să  întrebu¬ 
inţeze  anumiţi  factori  de  producţie  într-un  mod  diferit  de  cel  la  care 
{719}  ar  fi  recurs  dacă  ar  fi  trebui  să  asculte  doar  de  directivele  pieţei.  Un 
asemenea  decret  poate  fi  sau  un  ordin  de  a  face  ceva,  sau  un  ordin  de  a 
nu  face  ceva.  Nu  este  necesar  ca  ordinul  să  fie  emis  direct  de  autoritatea 
stabilită  şi  general  recunoscută.  Este  posibil  să  existe  alte  agenţii  care 
să-şi  aroge  puterea  de  a  emite  asemenea  ordine  sau  interdicţii  -  şi  să 
le  impună  cu  forţa,  cu  ajutorul  unui  aparat  propriu  de  constrângere  şi 
de  opresiune  violentă.  Dacă  guvernul  recunoscut  tolerează  asemenea 
proceduri,  sau  chiar  le  susţine  prin  felul  cum  îşi  utilizează  aparatul  său 
poliţienesc  de  stat,  lucrurile  stau  ca  şi  cum  ar  fi  acţionat  statul  însuşi. 
Dacă  statul  se  opune  acţiunilor  violente  ale  altor  agenţii,  dar  nu  reu¬ 
şeşte  să  le  suprime  prin  mijlocirea  propriilor  sale  forţe  armate,  deşi  ar 
dori  să  le  suprime,  rezultă  o  situaţie  de  anarhie. 

Este  important  să  reţinem  că  amestecul  guvernamental  înseamnă 
întotdeauna  fie  acţiune  violentă,  fie  ameninţarea  cu  o  asemenea  acţiu¬ 
ne.  Fondurile  cheltuite  de  către  stat,  în  vederea  oricăror  scopuri,  sunt 
prelevate  prin  impozitare.  Iar  impozitele  sunt  achitate  deoarece  con¬ 
tribuabililor  le  este  frică  să  se  împotrivească  celor  care  prelevă  impozite. 
Ei  ştiu  că  orice  neascultare  sau  rezistenţă  este  sortită  eşecului.  Câtă 
vreme  aşa  stau  lucrurile,  statul  este  în  măsură  să  colecteze  toţi  banii 
pe  care  doreşte  să-i  cheltuiască.  In  ultimă  instanţă,  statul  înseamnă 
recursul  la  utilizarea  de  oameni  înarmaţi,  de  poliţişti,  de  jandarmi,  de 
soldaţi,  de  gardieni  de  închisoare  şi  de  călăi.  Trăsătura  caracteristică  a 
statului  este  impunerea  cu  forţa  a  decretelor  sale,  prin  bătăi,  ucideri  şi 
încarcerări.  Cei  ce  solicită  mai  mult  amestec  guvernamental  solicită,  în 
ultimă  instanţă,  mai  multă  constrângere  şi  mai  puţină  libertate. 

A  atrage  atenţia  asupra  acestui  fapt  nu  implică  nici  o  judecată  asupra 
activităţilor  statului.  Realitatea  brută  este  că  un  sistem  de  cooperare 
socială  paşnică  este  imposibil  dacă  nu  se  ia  nici  o  măsură  în  vederea 
împiedicării  prin  violenţă  şi  a  suprimării  acţiunilor  antisociale,  desfă¬ 
şurate  de  indivizi  şi  grupuri  de  indivizi  refractari.  Trebuie  să  respingem 

adagiul  adesea  repetat  conform  căruia  statul  este  un  rău,  deşi  este  un 
rău  necesar  şi  indispensabil.  Ceea  ce  este  necesar  pentru  atingerea  unui 
scop  urmărit  este  un  mijloc,  acesta  fiind  costul  ce  trebuie  suportat  în 
vederea  atingerii  cu  succes  a  scopului.  A-l  descrie  ca  pe  un  rău,  în  sen¬ 
sul  moral  al  acestui  termen,  reprezintă  o  judecată  de  valoare  arbitrară. 
Cu  toate  acestea,  confruntaţi  cu  tendinţele  contemporane  de  zeificare 
a  guvernului  şi  a  statului,  este  bine  să  ne  reamintim  că  vechii  romani, 
care  simbolizau  statul  printr-un  mănunchi  de  nuiele  cu  o  secure  în 
mijloc,  erau  mai  realişti  decât  contemporanii  noştri,  care  atribuie  sta¬ 
tului  toate  atributele  lui  Dumnezeu. 

3 .  Delimitarea  funcţiilor  guvernamentale 

Diverse  şcoli  de  gândire,  împopoţonate  cu  numele  pompoase  de  fi- 
losofie  a  dreptului  şi  de  ştiinţe  politice,  cultivă  speculaţii  zadarnice  şi 
vane  în  legătură  cu  delimitarea  funcţiilor  statului.  Pornind  de  la  presu¬ 
poziţii  pur  arbitrare,  referitoare  la  presupuse  valori  eterne  şi  absolute 
şi  la  o  justiţie  perenă,  ele  îşi  arogă  funcţia  de  judecători  supremi  ai 
problemelor  pământeşti.  Ele  confundă  propriile  lor  judecăţi  arbitrare 
de  valoare,  derivate  pe  cale  intuitivă,  cu  vocea  Atotputernicului  sau  cu 
natura  lucrurilor. 

Dar  nu  există  nimic  de  felul  unei  legi  naturale  şi  al  unui  criteriu 
peren  a  ceea  ce  este  just  şi  ceea  ce  este  injust.  Natura  este  străină  de 
ideile  de  bine  şi  rău.  „Să  nu  ucizi”  nu  este  în  nici  un  caz  o  parte  a  le¬ 
gii  naturale.  Trăsătura  caracteristică  a  condiţiilor  naturale  este  că  un 
animal  se  orientează  spre  uciderea  altor  animale  -  şi  că  numeroase 
specii  nu-şi  pot  prezerva  propria  lor  viaţă,  decât  omorând  alte  animale. 
Noţiunea  de  bine  şi  rău  este  o  invenţie  umană,  un  precept  utilitarist, 
destinat  să  facă  posibilă  cooperarea  socială  în  condiţii  de  diviziune  a 
muncii.  Toate  regulile  şi  legile  umane  sunt  mijloace  pentru  realizarea 
anumitor  scopuri.  Nu  există  nici  un  mijloc  de  evaluare  a  bunătăţii  sau 
a  răutăţii  lor,  altul  decât  cercetarea  utilităţii  lor  pentru  atingerea  obiec¬ 
tivelor  alese  şi  urmărite. 

Unii  oameni  deduc  din  ideea  de  lege  naturală  îndreptăţirea  insti¬ 
tuţiei  proprietăţii  private  asupra  mijloacelor  de  producţie.  Alţii  invocă 
aceeaşi  lege  în  vederea  justificării  abolirii  proprietăţii  private  asupra 
mijloacelor  de  producţie.  Dat  fiind  că  ideea  de  lege  naturală  este  com¬ 
plet  arbitrară,  asemenea  discuţii  nu  admit  nici  o  soluţie. 

Statul  şi  guvernul  nu  sunt  scopuri,  ci  mijloace.  Supunerea  alto¬ 
ra  la  chinuri  este  o  sursă  de  plăcere  nemijlocită  numai  pentru  sadici. 
Autorităţile  îndrituite  recurg  la  coerciţie  şi  constrângere  pentru  a  pre- 

zerva  funcţionarea  netedă  a  unui  anumit  sistem  de  organizare  soci¬ 
ală.  Sfera  în  care  se  aplică  de  către  ele  coerciţia  şi  constrângerea  -  şi 
conţinutul  legilor  care  urmează  a  fi  impuse  cu  forţa,  de  către  aparatul 
poliţienesc  -  depind  de  ordinea  socială  adoptată.  Deoarece  statul  şi 
guvernul  sunt  concepute  pentru  a  face  ca  aceste  sisteme  să  funcţioneze 
în  siguranţă,  delimitarea  funcţiilor  guvernamentale  trebuie  adaptată 
acestor  cerinţe.  Singurul  criteriu  adecvat  pentru  evaluarea  legilor  şi  a 
metodelor  de  impunere  a  acestora  este  dacă  ele  sunt  sau  nu  eficiente,  în 
vederea  protecţiei  ordinii  sociale  pe  care  dorim  să  o  prezervăm. 

Noţiunea  de  dreptate  nu  are  sens  decât  atunci  când  se  referă  la  un 
anumit  sistem  de  norme,  despre  care  se  presupune  că  este  în  sine  ne¬ 
contestat  şi  imun  la  critici.  Multă  lume  s-a  agăţat  de  doctrina  conform 
căreia  ceea  ce  este  bine  şi  ceea  ce  este  rău  ar  fi  stabilit  din  zorii  celor 
mai  îndepărtate  vremuri  şi  până  la  sfârşitul  istoriei.  Sarcina  legislaţi¬ 
ei  şi  a  tribunalelor  nu  a  fost  de  a  face  legi,  ci  de  a  determina  ce  este 
drept,  în  virtutea  ideii  neschimbătoare  de  dreptate.  Această  doctrină, 
{721}  ce  a  avut  drept  rezultat  un  conservatorism  inflexibil  şi  o  pietrifica¬ 
re  a  vechilor  obiceiuri  şi  instituţii,  a  fost  pusă  în  discuţie  de  doctrina 
dreptului  natural.  Legilor  pozitive  ale  ţării  li  s-a  opus  noţiunea  de  lege 
„mai  înaltă”,  de  lege  a  naturii.  Statutele  şi  instituţiile  valide  au  fost  de¬ 
clarate  juste  sau  injuste  în  funcţie  de  etalonul  arbitrar  al  legii  naturale. 
Legislatorului  bun  i  s-a  încredinţat  sarcina  de  a  aduce  în  acord  legile 
pozitive  cu  legea  naturală. 

Erorile  fundamentale  implicate  în  aceste  doctrine  au  fost  de  multă 
vreme  demascate.  Pentru  cei  care  nu  se  lasă  înşelaţi  de  ele,  este  evident 
că  apelul  la  dreptate,  într-o  dezbatere  privitoare  la  stabilirea  de  legi  noi, 
este  un  exemplu  de  raţionament  circular.  De  lege  ferenda  [privitor  la 
legea  viitoare  -  n.red.]  nu  există  nimic  de  felul  dreptăţii.  Noţiunea  de 
dreptate  nu  se  poate  raporta,  în  mod  logic,  decât  la  de  lege  lata  [legea 
existentă  -  n.red.].  Ea  nu  are  sens  decât  atunci  când  este  vorba  de  a 
aproba  sau  a  dezaproba  un  comportament  concret,  din  punctul  de  ve¬ 
dere  al  legilor  valide  ale  ţării.  Atunci  când  avem  în  vedere  modificarea 
sistemului  legal  al  unei  ţări,  atunci  când  rescriem  sau  abrogăm  legi 
existente  şi  scriem  legi  noi,  problema  nu  este  dreptatea,  ci  expedienţa 
şi  bunăstarea  socială.  Nu  există  nimic  de  felul  unei  noţiuni  absolute  de 
dreptate,  care  să  nu  se  refere  la  un  anumit  sistem  de  organizare  socială. 
Nu  dreptatea  este  cea  care  determină  decizia  în  favoarea  unui  anumit 
sistem  social.  Dimpotrivă,  sistemul  social  este  cel  ce  determină  ce  va 
trebui  socotit  drept  şi  ce  va  trebui  socotit  nedrept.  în  afara  reţelei  soci¬ 
ale  nu  există  nici  dreptate,  nici  nedreptate.  Pentru  un  ipotetic  individ 
izolat  şi  auto-suficient,  noţiunile  de  drept  şi  nedrept  sunt  sterile.  Un 

asemenea  individ  nu  poate  distinge  decât  între  ce  este  mai  util  şi  mai 
puţin  util  pentru  el  însuşi.  Ideea  de  dreptate  se  referă  întotdeauna  la 
cooperarea  socială. 

Este  lipsit  de  sens  să  justificăm  sau  să  respingem  intervenţionismul 
din  punctul  de  vedere  al  unei  idei  fictive  şi  arbitrare  de  dreptate  abso¬ 
lută.  Este  inutil  să  zăbovim  asupra  delimitării  funcţiilor  îndreptăţite 
ale  statului  în  raport  cu  vreun  etalon  preconceput  al  valorilor  perene. 
Este  nu  mai  puţin  impermisibil  să  deducem  sarcina  proprie  guvernă¬ 
rii  din  înseşi  noţiunile  de  guvern,  stat,  lege  şi  dreptate.  Tocmai  acesta 
a  fost  elementul  absurd  în  speculaţiile  scolasticismului  medieval,  sau 
ale  lui  Fichte,  Schelling,  Hegel  şi  ale  aşa-numitei  Begriffsjurisprudenz 
germane.  Conceptele  sunt  instrumente  de  gândire.  Ele  nu  trebuie  ni¬ 
ciodată  considerate  principii  normative,  care  dictează  moduri  de  com¬ 
portament. 

A  sublinia  faptul  că  noţiunile  de  stat  şi  de  suveranitate  implică  logic 
o  supremaţie  absolută  şi  că,  prin  urmare,  exclud  orice  idee  de  limitare  a 
activităţilor  statale,  constituie  un  exerciţiu  inutil  de  gimnastică  menta¬ 
lă.  Nimeni  nu  pune  la  îndoială  faptul  că  un  stat  are  puterea  de  a  institui 
totalitarismul,  în  teritoriul  pe  care  este  suveran.  Problema  este  dacă 
un  asemenea  mod  de  guvernare  este  sau  nu  eficace,  din  perspectiva 
prezervării  şi  a  funcţionării  cooperării  sociale.  In  legătură  cu  această 
problemă  nici  un  fel  de  exegeze  sofisticate  ale  conceptelor  şi  noţiunilor 
nu  pot  fi  de  vreun  folos.  Răspunsul  trebuie  stabilit  de  praxeologie,  nu 
de  o  vană  metafizică  a  statului  şi  a  dreptului. 

Filosofia  dreptului  şi  ştiinţa  politică  sunt  neputincioase  să  identifice 
vreun  motiv  pentru  care  statul  n-ar  trebui  să  controleze  preţurile  şi  să-i 
pedepsească  pe  cei  ce  sfidează  decretele  de  preţuri  maximale,  la  fel  cum 
pedepseşte  criminalii  şi  hoţii.  Din  perspectiva  lor,  instituţia  proprietăţii 
private  nu  este  nimic  altceva  decât  o  favoare  revocabilă,  acordată  cu  ge¬ 
nerozitate  nefericiţilor  indivizi,  de  către  suveranul  lor  atotputernic.  Nu 
poate  fi  nici  un  rău  în  ideea  abrogării  totale  sau  parţiale  a  legilor  prin 
care  a  fost  acordată  această  favoare;  împotriva  ideilor  de  expropriere  şi 
confiscare  nu  se  poate  formula  nici  o  obiecţie  rezonabilă.  Legislatorul 
are  libertatea  de  a  înlocui  sistemul  proprietăţii  private  asupra  mijloace¬ 
lor  de  producţie  cu  orice  alt  sistem  social,  exact  la  fel  cum  are  libertatea 
de  a  înlocui  orice  imn  naţional  adoptat  în  trecut  cu  un  altul.  Singura 
maximă  adecvată  acţiunilor  suveranului  dătător  de  lege  este  formula 
car  tel  est  notre  bon  plaisir. 

împotriva  acestui  întreg  formalism  şi  dogmatism  legal,  este  necesar 
să  subliniem  din  nou  faptul  că  singurul  obiectiv  al  legilor  şi  al  apara¬ 
tului  social  de  coerciţie  şi  de  constrângere  este  de  a  salvgarda  neteda 

funcţionare  a  cooperării  sociale.  Este  evident  că  statul  are  puterea  de 
a  decreta  preţuri  maximale  -  şi  de  a-i  încarcera,  sau  de  a-i  executa  pe 
cei  ce  cumpără  sau  vând  la  un  preţ  mai  ridicat.  Dar  întrebarea  este 
dacă  o  asemenea  politică  poate  sau  nu  să  ducă  la  obiectivele  pe  care 
statul  urmăreşte  să  le  atingă  prin  recurgerea  la  ele.  Această  problemă 
este  una  pur  praxeologică  şi  economică.  Nici  filosofia  dreptului,  nici 
ştiinţa  politică  nu  pot  contribui  cu  nimic  la  soluţionarea  ei.  Problema 
intervenţionismului  nu  este  una  de  corectă  delimitare  a  funcţiilor  „na¬ 
turale”,  „juste”,  sau  „adecvate”  ale  statului  şi  ale  guvernului.  întrebarea 
este:  cum  funcţionează  un  sistem  intervenţionist?  Poate  el  duce  la  rea¬ 
lizarea  acelor  obiective  pe  care  doresc  oamenii  să  le  atingă,  atunci  când 
apelează  la  el? 

Gradul  de  confuzie  şi  de  lipsă  de  judecată  atinse  atunci  când  se  dis¬ 
cută  problema  intervenţionismului  sunt  cu  adevărat  uimitoare.  Există, 
bunăoară,  oameni  care  pun  problema  astfel:  este  evident  că  regulile 
de  trafic  de  pe  drumurile  publice  sunt  necesare.  Nimeni  nu  obiectează 
faţă  de  amestecul  în  treburile  şoferului  de  maşină.  Adepţii  sistemului 
laissez  faire  se  contrazic  atunci  când  se  împotrivesc  amestecului  guver¬ 
namental  în  sfera  preţurilor  pieţei  -  şi  totuşi  nu  susţin  abolirea  regle¬ 
mentării  guvernamentale  a  traficului. 

Eroarea  acestui  argument  este  manifestă.  Reglementarea  traficului 
{723}  pe  o  şosea  îi  revine  agenţiei  care  gestionează  şoseaua.  Dacă  această 
agenţie  este  guvernul  sau  municipalitatea,  atunci  ele  au  sarcina  să  se 
ocupe  de  această  problemă.  Sarcina  de  a  stabili  mersul  trenurilor  îi 
revine  managementului  căii  ferate,  iar  sarcina  de  a  stabili  dacă  trebuie 
sau  nu  să  fie  muzică  în  sala  de  mese  a  unui  hotel  îi  revine  managemen¬ 
tului  hotelier.  Dacă  statul  gestionează  o  cale  ferată  sau  un  hotel,  este 
sarcina  statului  să  reglementeze  lucrurile  acestea.  în  cazul  unei  opere 
de  stat,  guvernul  stabileşte  ce  opere  vor  fi  montate  şi  care  nu  vor  fi 
montate;  a  deduce  din  această  împrejurare  că  tot  guvernului  îi  revine 
sarcina  de  a  decide  aceste  lucruri  şi  în  cazul  unei  opere  neguvernamen¬ 
tale  constituie  un  non  sequitur. 

Doctrinarii  intervenţionişti  repetă  la  nesfârşit  că  ei  nu  urmăresc 
abolirea  proprietăţii  private  asupra  mijloacelor  de  producţie,  a  acti¬ 
vităţilor  antreprenoriale  şi  a  schimbului  de  piaţă.  Similar,  adepţii 
celei  mai  recente  varietăţi  de  intervenţionism,  aşa-numita  „soziale 
Marktwirtschaft”,  subliniază  faptul  că  ei  consideră  economia  de  pia¬ 
ţă  cel  mai  bun  şi  mai  dezirabil  sistem  de  organizare  economică  şi  că 
se  opun  omnipotenţei  guvernamentale  socialiste.  Desigur,  însă,  că  toţi 
aceşti  adepţi  ai  politicilor  jumătăţilor  de  măsură  subliniază,  la  fel  de 
viguros,  că  ei  resping  manchesterismul  şi  liberalismul  de  tip  laissez  fai- 

re.  Ei  afirmă  că,  oricând  şi  oriunde  „liberul  joc  al  forţelor  economice” 
conduce  la  situaţii  care  apar  drept  „socialmente”  indezirabile,  este  ne¬ 
cesar  ca  statul  să  intervină  în  sfera  fenomenelor  pieţei.  Făcând  această 
afirmaţie,  ei  iau  ca  de  la  sine  înţeleasă  ideea  că  statul  este  acela  care 
este  chemat,  în  fiecare  caz  în  parte,  să  determine  dacă  un  anumit  fapt 
economic  urmează  sau  nu  a  fi  considerat  drept  reprobabil  din  punct 
de  vedere  „social”  şi,  prin  urmare,  dacă  starea  pieţei  necesită  sau  nu  o 
acţiune  specială  de  amestec  guvernamental. 

Nici  unii  dintre  aceşti  susţinători  ai  intervenţionismului  nu  înţe¬ 
leg  că  programul  lor  implică,  în  consecinţă,  instituirea  unei  supremaţii 
totale  a  statului  în  toate  chestiunile  economice  şi  induce,  în  cele  din 
urmă,  o  stare  de  lucruri  care  nu  diferă  de  ceea  ce  se  numeşte  socialism 
german,  sau  de  tip  Hindenburg.  Dacă  decizia  cu  privire  la  când  justifi¬ 
că  sau  nu  condiţiile  economice  o  intervenţie  guvernamentală  aparţine 
jurisdicţiei  statului,  atunci  sfera  pieţei  este  complet  anihilată.  In  acest 
caz,  consumatorii  încetează  de  a  mai  fi  aceia  care  determină,  în  ultimă 
instanţă,  ce  trebuie  să  se  producă,  în  ce  cantitate,  de  ce  calitate,  de  către 
cine,  unde  şi  cum  -  toate  aceste  decizii  revenindu-i  guvernului.  Intr- 
adevăr,  îndată  ce  rezultatul  provenit  din  funcţionarea  neobstrucţionată 
a  pieţei  diferă  de  ceea  ce  consideră  autorităţile  „socialmente”  dezira- 
bil,  intervine  guvernul.  Aceasta  înseamnă  că  piaţa  este  liberă  [numai] 
atâta  vreme  cât  face  exact  ceea  ce  doreşte  statul  să  facă.  Ea  este  „liberă” 
să  facă  lucrurile  pe  care  autorităţile  le  consideră  „bune”,  dar  nu  şi  pe 
acelea  pe  care  autorităţile  le  consideră  „rele”;  decizia  cu  privire  la  ce 
este  bun  şi  ce  este  rău  îi  aparţine  statului.  Astfel,  doctrina  şi  practica 
intervenţionismului  tind,  în  cele  din  urmă,  să  abandoneze  ceea  ce  le 
distingea  iniţial  de  socialismul  propriu-zis  şi  să  adopte,  în  întregime, 
principiile  totalitariste  ale  planificării  globale. 

4.  Simţul  dreptăţii  ca  etalon  ultim 
pentru  acţiunile  individului 

Conform  unei  opinii  larg  răspândite  ar  fi  posibil,  chiar  şi  în  absenţa 
amestecului  statal  în  afaceri,  ca  funcţionarea  economiei  de  piaţă  să  fie 
îndepărtată  de  acele  direcţii  în  care  s-ar  îndrepta  dacă  ar  fi  lăsată  în 
seama  controlului  exclusiv  al  motivaţiei  profitului.  Adepţii  unei  refor¬ 
me  sociale  care  ar  urma  să  se  orienteze  după  principiile  creştinismului, 
sau  după  cerinţele  „adevăratei”  moralităţi,  susţin  că  pe  oamenii  bine 
intenţionaţi  conştiinţa  ar  trebui  să-i  ghideze  şi  în  acţiunile  lor  pe  piaţă. 
Dacă  toţi  oamenii  ar  fi  dispuşi  să  nu  se  preocupe  în  mod  egoist  numai 
de  profituri,  ci  -  în  nu  mai  mică  măsură  -  şi  de  obligaţiile  lor  religioase 

şi  morale,  atunci  n-ar  mai  fi  necesare  nici  un  fel  de  constrângere  şi 
coerciţie  guvernamentale,  pentru  a  îndrepta  lucrurile.  Necesară  nu  este 
o  reformă  a  guvernării  şi  a  legilor  ţării,  ci  purificarea  morală  a  omului, 
o  întoarcere  la  poruncile  Domnului  şi  la  preceptele  codului  moral,  o 
întoarcere  de  la  viciile  lăcomiei  şi  al  egoismului.  Va  fi  atunci  uşor  de  re¬ 
conciliat  proprietatea  privată  asupra  mijloacelor  de  producţie  cu  drept¬ 
atea,  corectitudinea  şi  echitatea.  Efectele  dezastruoase  ale  capitalismu¬ 
lui  vor  fi  eliminate,  fără  a  prejudicia  libertatea  şi  iniţiativa  individului. 
Oamenii  vor  detrona  molohul  capitalist,  fără  a  întrona  molohul  statal. 

Nu  este  necesar  să  ne  reţină  aici  judecăţile  de  valoare  arbitrare  care 
se  situează  la  baza  acestor  opinii.  Nu  are  importanţă  pentru  ce  învi¬ 
nuiesc  aceşti  critici  capitalismul;  erorile  şi  iluziile  lor  sunt  irelevante. 
Ceea  ce  contează  este  ideea  de  a  edifica  un  sistem  social  pe  baza  duală 
a  proprietăţii  private  şi  a  principiilor  morale,  care  îngrădesc  utilizarea 
proprietăţii  private.  Sistemul  recomandat  astfel,  spun  adepţii  săi,  nu  va 
fi  nici  socialism,  nici  capitalism,  nici  intervenţionism.  Nu  va  fi  socia¬ 
lism,  deoarece  va  prezerva  proprietatea  privată  asupra  mijloacelor  de 
producţie;  nu  va  fi  capitalism,  deoarece  supremaţia  o  va  deţine  conşti¬ 
inţa  -  şi  nu  dorinţa  de  profit;  nu  va  fi  intervenţionism,  deoarece  nu  va 
fi  necesară  intervenţia  statului  în  cadrul  pieţei. 

In  cadrul  economiei  de  piaţă,  individul  este  liber  să  acţioneze  în 
orbita  proprietăţii  private  şi  a  pieţei.  Alegerile  sale  sunt  finale.  Pentru 
semenii  săi,  aceste  alegeri  reprezintă  nişte  date,  de  care  ei  trebuie  să 
{725}  ţină  seama,  în  vederea  propriilor  lor  acţiuni.  Coordonarea  acţiunilor 
autonome  ale  tuturor  indivizilor  se  realizează  prin  intermediul  pro¬ 
cesului  pieţei.  Societatea  nu-i  spune  omului  ce  să  facă  şi  ce  să  nu  facă. 
Nu  este  necesar  să  se  impună  cooperarea  prin  ordine  sau  interdicţii 
speciale.  Necooperarea  se  penalizează  singură.  Ajustarea  la  necesităţile 
eforturilor  productive  ale  societăţii  şi  urmărirea  preocupărilor  perso¬ 
nale  ale  individului  însuşi  nu  se  află  în  conflict.  Prin  urmare,  nu  este 
necesară  nici  o  agenţie  în  vederea  soluţionării  unor  astfel  de  conflicte. 
Sistemul  poate  funcţiona  şi  îşi  poate  îndeplini  sarcinile  fără  amestecul 
unei  autorităţi  care  să  emită  ordine  şi  interdicţii  speciale  şi  care  să-i 
pedepsească  pe  recalcitranţi. 

Dincolo  de  sfera  proprietăţii  private  şi  a  pieţei  începe  sfera  con¬ 
strângerii  şi  a  coerciţiei;  aici  sunt  situate  stăvilarele  pe  care  le-a  înălţat 
societatea  organizată,  în  vederea  protecţiei  proprietăţii  private  şi  a  pie¬ 
ţei,  împotriva  violenţei,  înşelăciunii  şi  a  fraudei.  Acesta  este  domeniul 
constrângerii,  prin  contrast  cu  cel  al  libertăţii.  Acestea  sunt  regulile 
care  deosebesc  între  ceea  ce  este  legal  şi  ceea  ce  este  ilegal,  între  ceea  ce 
este  permis  şi  ceea  ce  este  interzis.  Şi  acesta  este  cruntul  mecanism  al 

armelor,  al  închisorilor,  al  spânzurătorilor  şi  al  oamenilor  care  îl  men¬ 
ţin  în  stare  de  funcţionare,  gata  să-i  strivească  pe  cei  ce  îndrăznesc  să 
nu  asculte. 

Pe  de  altă  parte,  reformatorii  de  ale  căror  planuri  discutăm  sugerează 
că,  împreună  cu  normele  destinate  protecţiei  şi  prezervării  proprietăţii 
private,  ar  mai  trebui  instituite  şi  alte  reguli  etice.  Ei  doresc  să  reali¬ 
zeze,  în  domeniile  producţiei  şi  al  consumului,  lucruri  diferite  de  cele 
realizate  în  cadrul  ordinii  sociale  în  care  indivizii  nu  sunt  îngrădiţi  de 
nici  o  altă  obligaţie  decât  aceea  de  a  nu  invada  persoanele  şi  drepturile 
de  proprietate  ale  semenilor  lor.  Ei  doresc  să  interzică  acele  motivaţii 
care  orientează  acţiunile  individului  în  cadrul  economiei  de  piaţă  (pe 
care  le  numesc  egoism,  spirit  achizitiv,  vânătoare  de  profit)  şi  să  le  înlo¬ 
cuiască  prin  alte  impulsuri  (pe  care  le  numesc  simţ  al  conştiinţei,  simţ 
al  dreptăţii,  altruism,  frică  de  Dumnezeu,  caritate).  Ei  sunt  convinşi 
că  o  astfel  de  reformă  morală  ar  fi  suficientă  în  sine  pentru  a  salvgarda 
un  mod  de  funcţionare  al  sistemului  economic  mai  satisfăcător,  din 
punctul  lor  de  vedere,  decât  capitalismul  neobstrucţionat,  fără  nici  una 
dintre  acele  măsuri  guvernamentale  speciale,  pe  care  le  necesită  inter- 
venţionismul  şi  socialismul. 

Susţinătorii  acestor  doctrine  nu  recunosc  rolul  pe  care  îl  joacă  în 
funcţionarea  economiei  de  piaţă  acele  motivaţii  pentru  acţiune  pe  care 
ei  le  condamnă  drept  vicioase.  Singurul  motiv  pentru  care  economia 
de  piaţă  poate  funcţiona  fără  ordine  guvernamentale,  care  să  le  spună 
tuturor  exact  ce  anume  trebuie  să  facă  şi  cum  trebuie  să  facă,  este  că 
ea  nu-i  cere  nimănui  să  devieze  de  la  acele  linii  de  conduită  care  ser¬ 
vesc  cel  mai  bine  propriilor  sale  interese.  Ceea  ce  integrează  acţiunile 
individului  în  ansamblul  sistemului  social  de  producţie  este  urmărirea 
propriilor  sale  scopuri.  Lăsându-se  mânat  de  spiritul  său  „achizitiv”, 
fiecare  actor  contribuie  cu  partea  sa  la  cel  mai  adecvat  cu  putinţă  aran¬ 
jament  al  activităţilor  productive.  Astfel,  în  cadrul  sferei  proprietăţii 
private  şi  al  legilor  care  o  protejează  pe  aceasta,  împotriva  atingerilor 
aduse  de  acţiuni  violente  sau  frauduloase,  nu  există  nici  un  antagonism 
între  interesele  individului  şi  cele  ale  societăţii. 

Economia  de  piaţă  devine  o  zăpăceală  haotică  dacă  se  elimină  aceas¬ 
tă  predominare  a  proprietăţii  private,  pe  care  reformatorii  o  dispreţu¬ 
iesc,  sub  cuvânt  că  este  vorba  de  egoism.  Atunci  când  le  cerem  oame¬ 
nilor  să  asculte  de  vocea  conştiinţelor  lor  -  şi  să  înlocuiască  imperativul 
profitului  privat  cu  acela  al  bunăstării  publice,  nu  edificăm,  prin  aceasta, 
o  ordine  socială  viabilă  şi  satisfăcătoare.  Nu  este  suficient  să-i  spunem 
cuiva  să  nu  cumpere  de  pe  piaţa  cea  mai  ieftină  şi  să  nu  vândă  pe  piaţa 
cea  mai  scumpă.  Nu  este  suficient  să-i  spunem  să  nu  urmărească  profi- 

tul  şi  să  nu  evite  pierderile.  Trebuie  să  stabilim  reguli  inambigui  pentru 
orientarea  acţiunilor  sale,  în  toate  situaţiile  concrete. 

Reformatorul  spune:  antreprenorul  este  dur  şi  egoist  atunci  când, 
profitând  de  superioritatea  pe  care  o  are,  scade  preţurile  sub  cele  pe 
care  le  solicită  un  rival  mai  puţin  eficient,  silindu-1  astfel  pe  acesta  din 
urmă  să  iasă  din  afaceri.  Dar  cum  ar  trebui  să  procedeze  antreprenorul 
cel  „altruist”?  Nu  ar  trebui  să  vândă  niciodată  la  preţuri  mai  reduse 
decât  rivalii  săi?  Sau  există  anumite  condiţii  care  justifică  practicarea 
de  preţuri  mai  reduse  decât  cele  ale  rivalilor? 

Reformatorul  spune,  pe  de  altă  parte:  antreprenorul  este  dur  şi  ego¬ 
ist  atunci  când,  profitând  de  structura  pieţei,  solicită  un  preţ  atât  de 
ridicat  încât  sărmanii  oameni  sunt  în  imposibilitate  de  a  mai  achiziţi¬ 
ona  marfa.  Dar  ce  ar  trebui  să  facă  un  antreprenor  „bun”?  Ar  trebui  el 
să  renunţe  pe  gratis  la  marfă?  Dacă  solicită  un  preţ,  indiferent  cât  ar  fi 
acesta  de  scăzut,  vor  exista  întotdeauna  persoane  care  nu  pot  cumpăra 
deloc,  sau  care  nu  pot  cumpăra  aşa  mult  cât  ar  cumpăra  dacă  preţul  ar 
fi  încă  şi  mai  scăzut.  Pe  care  grup  are  antreprenorul  libertatea  de  a-1 
exclude  de  la  obţinerea  mărfii,  dintre  cele  dornice  să  cumpere? 

Nu  este  necesar  să  ne  preocupăm,  în  acest  stadiu  al  investigaţiei 
noastre,  de  consecinţele  care  urmează  oricărei  devieri  de  la  nivelul  pre¬ 
ţurilor,  aşa  cum  sunt  ele  determinate  pe  o  piaţă  liberă.  Dacă  vânzătorul 
evită  să  vândă  mai  ieftin  decât  rivalul  său  mai  puţin  eficient,  atunci  cel 
puţin  o  parte  din  stocul  său  va  rămâne  nevândut.  Dacă  el  oferă  marfa 
la  un  preţ  mai  redus  decât  cel  determinat  pe  o  piaţă  liberă,  oferta  dis¬ 
ponibilă  este  insuficientă  pentru  a  le  permite  tuturor  celor  dispuşi  să 
cumpere,  la  acest  preţ  mai  mic,  să  obţină  ceea  ce  doresc.  Vom  analiza 
mai  târziu  consecinţele  acestea,  precum  şi  alte  consecinţe  ale  oricărei 
{727}  devieri  de  la  preţurile  pieţei.2  Ceea  ce  este  necesar  să  realizăm  încă 
de  pe  acum  este  că  nu  ne  putem  mulţumi  să-i  spunem  pur  şi  simplu 
antreprenorului  să  nu  se  lase  călăuzit  de  condiţiile  pieţei.  Este  indis¬ 
pensabil  să-i  spunem  până  unde  poate  merge  cu  cererea  şi  achitarea  de 
preţuri.  Dacă  ceea  ce  direcţionează  acţiunile  antreprenorilor  şi  deter¬ 
mină  ce  urmează  ei  să  producă  şi  în  ce  cantităţi  nu  mai  este  urmărirea 
de  profit,  dacă  antreprenorii  nu  mai  sunt  obligaţi,  prin  mijlocirea  mo¬ 
tivaţiei  profitului,  să-i  servească  pe  consumatori,  atât  cât  pot  ei  de  bine, 
atunci  este  necesar  să  li  se  dea  instrucţiuni  precise.  Nu  se  poate  evita 
orientarea  comportamentului  lor  prin  ordine  şi  interdicţii  specifice  - 
exact  tipul  de  decrete  care  constituie  amprenta  amestecului  guvernului 
în  afaceri.  Orice  tentativă  de  a  face  de  prisos  aceste  amestecuri,  prin 
apel  la  primatul  vocii  conştiinţei,  la  caritate,  sau  la  dragoste  frăţească, 
este  zadarnică. 

2.  A  se  vedea  mai  jos,  pp.  758-767. 

Adepţii  reformei  sociale  creştine  pretind  că  idealul  lor,  de  lăcomie 
şi  de  urmărire  a  profitului  îmblânzite  şi  stăvilite  de  conştiinţă  şi  de 
legea  morală,  au  funcţionat  destul  de  bine  în  trecut.  Toate  nenorocirile 
vremurilor  noastre  sunt  determinate  de  abandonul  preceptelor  bisericii. 
Dacă  lumea  n-ar  fi  încălcat  poruncile  şi  n-ar  fi  poftit  profituri  injuste, 
omenirea  s-ar  mai  bucura  încă  de  beatitudinea  de  care  s-a  învrednicit 
în  Evul  Mediu,  când  cel  puţin  elitele  trăiau  conform  principiilor  evan¬ 
ghelice.  Ar  fi  necesar  să  se  revină  la  zilele  acelea  bune  de  odinioară  şi 
apoi  să  se  vegheze  ca  nici  o  nouă  apostazie  să  nu-i  mai  păgubească  pe 
oameni  de  efectele  lor  benefice. 

Este  inutil  să  facem  o  analiză  a  condiţiilor  sociale  şi  economice  ale 
secolului  al  xm-lea,  pe  care  le  ridică  reformatorii  aceştia  în  slăvi,  ca 
pe  cele  mai  fericite  din  toate  epocile  istorice.  Nu  ne  preocupă  decât 
noţiunea  de  preţuri  şi  rate  salariale  juste,  care  a  fost  esenţială  în  cadrul 
doctrinelor  sociale  ale  doctorilor  bisericii  şi  pe  care  reformatorii  doresc 
să  o  ridice  la  rangul  de  etalon  ultim  al  comportamentului  economic. 

Este  limpede  că  pentru  teoreticieni  noţiunile  acestea,  de  preţuri 
şi  rate  salariale  juste,  s-au  referit  şi  se  referă  totdeauna  la  o  anumită 
ordine  socială,  pe  care  ei  o  consideră  cea  mai  bună  ordine  posibilă. 
Ei  recomandă  adoptarea  schemei  lor  ideale  şi  prezervarea  ei  veşnică. 
Nu  va  mai  fi  îngăduită  nici  o  schimbare.  Orice  modificare  a  celui  mai 
adecvat  aranjament  social  posibil  nu  poate  însemna  decât  o  înrăutăţi¬ 
re.  Viziunea  asupra  lumii  adoptată  de  aceşti  filosofi  nu  ţine  seama  de 
strădania  neobosită  a  omului  pentru  ameliorarea  condiţiilor  de  bunăs¬ 
tare  materială.  Schimbările  istorice  şi  creşterea  nivelului  general  de  trai 
sunt  noţiuni  care  lor  le  sunt  străine.  Ei  numesc  „juste”  acele  moduri 
de  comportament  care  sunt  compatibile  cu  prezervarea  netulburată  a 
utopiei  lor,  iar  în  rest  totul  este  injust. 

Dar  noţiunea  de  preţuri  şi  de  salarii,  aşa  cum  se  prezintă  ea  min¬ 
ţii  celorlalţi  oameni,  care  nu  sunt  filosofi,  este  foarte  diferită.  Când 
non-filosoful  spune  despre  un  preţ  că  este  just,  ceea  ce  înţelege  el  prin 
aceasta  este  că  prezervarea  acestui  preţ  îi  ameliorează  lui  veniturile  şi 
statutul  în  societate,  sau  cel  puţin  nu  le  dăunează.  El  numeşte  injust 
orice  preţ  care  dăunează  propriei  sale  averi,  sau  statutului  său  social. 
Este  „just”  ca  preţurile  acelor  bunuri  şi  servicii  pe  care  el  le  vinde  să 
crească  din  ce  în  ce  mai  mult,  iar  preţurile  acelor  bunuri  şi  servicii  pe 
care  le  cumpără  să  scadă  din  ce  în  ce  mai  mult.  Fermierului  nu  i  se  pare 
injust  preţul  grâului,  indiferent  cât  ar  fi  acesta  de  ridicat.  Salariatului 
nu  i  se  par  injuste  ratele  salariale,  indiferent  cât  de  ridicate  ar  fi  aces¬ 
tea.  In  schimb,  fermierul  se  grăbeşte  să  denunţe  drept  o  încălcare  a 
legilor  divine  şi  umane  orice  scădere  a  preţului  la  grâu,  iar  salariaţii  se 

ridică  revoltaţi  ori  de  câte  ori  scad  ratele  lor  salariale.  Cu  toate  acestea, 
societatea  de  piaţă  nu  dispune  de  alt  mijloc  de  ajustare  la  schimbările 
condiţiilor,  decât  funcţionarea  pieţei.  Prin  mijlocirea  schimbărilor  de 
preţuri  ea  îi  sileşte  pe  oameni  să  restrângă  producţia  de  articole  mai 
puţin  intens  solicitate  şi  să  extindă  producţia  acelor  articole  pentru 
care  cererea  consumatorilor  este  mai  intensă.  Absurditatea  tuturor  ten¬ 
tativelor  de  stabilizare  a  preţurilor  constă  tocmai  în  faptul  că  stabili¬ 
zarea  ar  împiedica  orice  continuare  a  îmbunătăţirilor  şi  ar  avea  drept 
rezultat  o  rigidizare  şi  o  stagnare.  Flexibilitatea  preţurilor  bunurilor 
şi  a  ratelor  salariale  reprezintă  vehiculul  ajustărilor,  al  ameliorării  şi  al 
progresului.  Cei  ce  condamnă  modificările  preţurilor  şi  ale  ratelor  sa¬ 
lariale  ca  fiind  injuste  -  şi  solicită  prezervarea  a  ceea  ce  numesc  ei  just, 
nu  fac,  în  realitate,  altceva  decât  să  combată  strădaniile  de  ameliorare 
a  condiţiilor  economice. 

Nu  este  injust  faptul  că  de  multă  vreme  a  prevalat  o  tendinţă  de 
formare  a  unor  astfel  de  preţuri  la  produsele  agricole  încât  cea  mai 
mare  parte  a  populaţiei  a  abandonat  agricultura  şi  s-a  orientat  înspre 
industriile  de  procesare.  Dacă  nu  s-ar  fi  manifestat  această  tendinţă, 
90%  din  populaţie,  sau  mai  mult,  încă  s-ar  mai  ocupa  cu  agricultura  şi 
dezvoltarea  industriilor  de  procesare  ar  fi  fost  oprită.  Toate  segmentele 
populaţiei,  inclusiv  fermierii,  ar  fi  fost  într-o  situaţie  mai  rea.  Dacă  ar  fi 
fost  pusă  în  practică  doctrina  scolastică  a  preţurilor  juste,  atunci  încă  ar 
prevala  condiţiile  economice  care  au  existat  în  sec.  al  xm-lea.  Cifrele 
demografice  ar  fi  mult  mai  reduse  decât  sunt  astăzi  şi  nivelul  de  trai  ar 
fi  mult  mai  scăzut. 

Ambele  variante  ale  doctrinei  preţurilor  juste,  cea  filosofică  şi  cea 
populară,  converg  întru  condamnarea  preţurilor  şi  a  ratelor  salariale, 
aşa  cum  sunt  acestea  determinate  pe  piaţa  liberă.  Dar  negativismul 
acesta  nu  furnizează,  în  sine,  nici  un  răspuns  la  întrebarea  despre  care 
este  nivelul  pe  care  ar  trebui  să-l  atingă  preţurile  şi  ratele  salariale. 
Dacă  spiritul  de  dreptate  trebuie  ridicat  la  rangul  de  etalon  ultim  al 
acţiunii  umane,  atunci  trebuie  să-i  spunem  inambiguu  fiecărui  actor 
ce  trebuie  să  facă,  ce  preţuri  trebuie  să  solicite  şi  ce  preţuri  trebuie  să 
{729}  achite,  în  fiecare  caz  concret;  şi  trebuie  să-i  silim  -  recurgând  la  un 
aparat  de  constrângere  şi  coerciţie  violentă  -  să  respecte  aceste  ordine 
pe  toţi  cei  care  ar  îndrăzni  să  nu  asculte.  Trebuie  să  înfiinţăm  o  autori¬ 
tate  supremă,  care  să  emită  norme  şi  să  reglementeze  comportamentul 
în  toate  privinţele,  care  să  modifice  aceste  norme  la  nevoie,  să  le  inter¬ 
preteze  corect  şi  să  întrebuinţeze  forţa  pentru  impunerea  lor.  Prin  ur¬ 
mare,  înlocuirea  urmăririi  egoiste  a  profitului  cu  dreptatea  socială  şi  cu 
simţul  echităţii  necesită,  în  vederea  realizării  lor,  tocmai  acele  politici 

de  amestec  guvernamental  în  afaceri  pe  care  adepţii  purificării  morale 
a  lumii  doresc  să  le  facă  superflue.  Nici  un  fel  de  deviere  de  la  piaţa 
neobstrucţionată  nu  poate  fi  gândită  fără  înregimentare  autoritară.  Nu 
are  importanţă  dacă  autoritatea  care  deţine  aceste  puteri  se  numeşte 
stat  laic  sau  preoţie  teocratică. 

Reformatorii,  atunci  când  îi  îndeamnă  pe  oameni  să  renunţe  la  ego¬ 
ism,  li  se  adresează  capitaliştilor  şi  antreprenorilor  şi,  uneori,  deşi  nu¬ 
mai  în  mod  timid,  chiar  şi  salariaţilor.  Numai  că  economia  de  piaţă  este 
un  sistem  bazat  pe  supremaţia  consumatorilor.  Predicatorii  ar  trebui  să 
li  se  adreseze  consumatorilor,  nu  producătorilor.  Ei  ar  trebui  să-i  con¬ 
vingă  pe  consumatori  să  nu  mai  prefere  marfă  mai  bună  şi  mai  ieftină, 
mai  degrabă  decât  marfă  mai  proastă  şi  mai  scumpă,  ca  nu  cumva  să-i 
lezeze  pe  producătorii  mai  ineficienţi.  Ei  ar  trebui  să-i  convingă  pe 
aceştia  să-şi  reducă  propriile  lor  cumpărături,  pentru  a  le  da  oamenilor 
mai  săraci  posibilitatea  de  a  cumpăra  mai  mult.  Dacă  cineva  doreşte 
să-i  convingă  pe  consumatori  să  acţioneze  în  felul  acesta,  atunci  acela 
trebuie  să  le  spună  explicit  ce  să  cumpere,  în  ce  cantitate,  de  la  cine  şi 
la  ce  preţuri;  şi  trebuie  să  se  îngrijească  de  impunerea  ordinelor  sale 
prin  coerciţie  şi  constrângere.  Dar,  în  cazul  acesta,  el  va  fi  adoptat  exact 
sistemul  de  control  autoritar  pe  care  reformatorii  morali  urmăresc  să-l 
facă  inutil. 

Gradul  de  libertate  de  care  se  pot  bucura  indivizii  în  cadrul  coope¬ 
rării  sociale  este  condiţionat  de  concordia  dintre  câştigurile  private  şi 
binele  public.  In  limitele  orbitei  în  care,  urmărindu-şi  propriul  său  bine, 
individul  promovează  totodată  -  sau  cel  puţin  nu  subminează  -  bunăs¬ 
tarea  materială  a  semenilor  săi,  persoanele  care-şi  urmăresc  propriile 
lor  interese  nu  subminează  nici  prezervarea  societăţii,  nici  bunăstarea 
altor  oameni.  Se  conturează  astfel  o  sferă  al  libertăţii  şi  a  iniţiativei 
individuale,  o  sferă  în  care  omului  i  se  permite  să  aleagă  şi  să  acţione¬ 
ze  aşa  cum  doreşte  el.  Sfera  aceasta  de  libertate,  poreclită  dispreţuitor 
„libertate  economică”  de  către  socialişti  şi  intervenţionişti,  este  singu¬ 
rul  lucru  care  face  cu  putinţă  toate  acele  condiţii  numite  îndeobşte 
libertăţi,  în  cadrul  sistemului  de  cooperare  socială  bazat  pe  diviziunea 
muncii.  Este  vorba  despre  economia  de  piaţă,  sau  despre  capitalism, 
alături  de  corolarul  său  politic  („suprastructura”,  cum  ar  spune  marxiş¬ 
tii),  guvernul  reprezentativ. 

Cei  ce  afirmă  că  există  un  conflict  între  spiritul  achizitiv  al  diver¬ 
şilor  indivizi,  sau  între  spiritul  achizitiv  al  indivizilor,  pe  de  o  parte  şi 
binele  comun,  pe  de  alta,  nu  pot  evita  să  pretindă  suprimarea  dreptului 
indivizilor  de  a  alege  şi  de  a  acţiona.  Ei  trebuie  să  înlocuiască  discreţia 
cetăţenilor  cu  supremaţia  comitetului  central  de  management  al  pro- 

ducţiei.  în  schema  lor  privitoare  la  binele  societăţii  nu  există  nici  un  fel 
de  loc  lăsat  pentru  iniţiativa  privată.  Autoritatea  emite  ordine  şi  toată 
lumea  este  silită  să  le  dea  ascultare. 

5 .  Ce  înseamnă  laissez  faire ? 

în  Franţa  secolului  al  xvin-lea,  dictonul  laissez  faire,  laissez  passer  re¬ 
prezenta  formula  în  care  şi-au  încapsulat  programul  unii  dintre  adepţii 
libertăţii.  Scopul  urmărit  de  ei  era  instituirea  unei  societăţi  de  piaţă 
neobstrucţionată.  în  vederea  atingerii  acestui  scop,  ei  cereau  abolirea 
tuturor  legilor  care-i  împiedicau  pe  oamenii  mai  întreprinzători  şi  mai 
eficienţi  să-i  depăşească  pe  rivalii  lor  mai  puţin  întreprinzători  şi  mai 
puţin  eficienţi  şi  care  restricţionau  mobilitatea  persoanelor  şi  a  bunuri¬ 
lor.  Iată  ce  trebuia  să  exprime  această  faimoasă  maximă. 

în  epoca  noastră,  de  atracţie  pasionată  faţă  de  omnipotenţa  statală, 
formula  laissez  faire  a  căzut  în  dizgraţie.  Opinia  publică  o  consideră 
acum  o  manifestare  atât  a  depravării  morale,  cât  şi  a  unei  totale  igno- 
ranţe. 

Din  perspectiva  intervenţioniştilor,  alternativa  care  ni  se  oferă  este: 
„forţe  automate”  sau  „planificare  conştientă”.3  Este  evident,  sugerează  el, 
că  a  ne  bizui  pe  nişte  procese  automate  ar  fi  pură  prostie.  Nici  un  om 
raţional  nu  ne  poate  recomanda  serios  să  nu  facem  nimic  şi  să  lăsăm 
lucrurile  să  meargă  de  la  sine,  fără  amestecul  nici  unei  acţiuni  delibe¬ 
rate.  Un  plan,  tocmai  în  virtutea  faptului  că  reprezintă  o  manifestare  a 
acţiunii  conştiente,  este  incomparabil  superior  absenţei  oricărei  plani¬ 
ficări.  Ni  se  spune  că  laissez  faire  ar  însemna:  lăsaţi  relele  să  continue, 
nu  încercaţi  să  îmbunătăţiţi  situaţia  omenirii  prin  acţiune  raţională. 

Acest  tip  de  discurs  este  total  eronat.  Argumentul  avansat  în  favoa¬ 
rea  planificării  este  în  întregime  derivat  dintr-o  interpretare  abuzivă  a 
unei  metafore.  El  nu  are  nici  o  bază,  în  afara  conotaţiilor  asociate  ter¬ 
menului  „automate”,  care  este  întrebuinţat,  în  sens  metaforic,  pentru 
descrierea  procesului  pieţei.4  Dicţionarul  Concise  Oxford  Dictionary 5 
ne  informează  că  „automat”  însemnă  „inconştient,  lipsit  de  inteligenţă, 
exclusiv  mecanic”.  Dicţionarul  Webster s  Collegiate  Dictionary 6  ne  in¬ 
formează  că  automat  înseamnă  „care  nu  se  supune  controlului  voinţei, 
. . .  realizat  fără  aportul  gândirii  active  şi  fără  intenţie  sau  direcţionare 
conştientă”.  Ce  triumf  este  pentru  adeptul  planificării  să  joace  această 
{731}  carte  decisivă! 

3.  Cf.  A.H.  Hansen,  „Social  Planning  for  Tomorrow”,  în  The  United  States  after  the 
War,  Corneli  University  Lectures,  Ithaca,  1945,  pp.  32-33. 

4.  A  se  vedea  mai  sus,  pp.  315-316. 

5.  Ed.  a  3-a,  Oxford,  1934,  p.  74. 

6.  Ed.  a  5-a,  Springfield,  1946,  p.  73. 

Adevărul  este  că  alegerea  nu  se  face  între  un  mecanism  mort,  sau 
un  automatism  rigid,  pe  de  o  parte  şi  planificarea  conştientă,  pe  de 
alta.  Alternativa  nu  este  planul  sau  absenţa  oricărui  plan.  întrebarea 
este:  despre  ale  cui  planuri  vorbim?  Trebuie,  oare,  să  planifice  fiecare 
membru  al  societăţii  pentru  el  însuşi,  sau  trebuie  să  planifice  doar  un 
stat  bine  intenţionat,  pentru  toată  lumea?  Problema  care  se  pune  nu 
este  automatism  versus  acţiune  conştientă ,  ea  este:  acţiune  autonomă  a 
fiecărui  individ,  sau  acţiune  exclusiv  a  statului.  Ea  este  libertate  versus 
omn  ipotenţă  guvernam  en  tală. 

Laissez  faire  nu  înseamnă:  lăsaţi  să  funcţioneze  forţele  mecanice  şi 
inanimate.  înseamnă:  lăsaţi-1  pe  fiecare  individ  să  aleagă  cum  doreşte 
să  coopereze  la  diviziunea  socială  a  muncii;  lăsaţi-i  pe  consumatori  să 
stabilească  ce  trebuie  să  producă  antreprenorii.  Planificarea  înseamnă: 
lăsaţi  numai  statul  să  aleagă  şi  să  impună  cu  forţa  reglementările  sale, 
cu  ajutorul  aparatului  de  constrângere  şi  de  coerciţie. 

în  cadrul  sistemului  laissez  faire ,  afirmă  planificatorul,  nu  se  pro¬ 
duc  acele  bunuri  de  care  au  „în  realitate”  nevoie  oamenii,  ci  acelea  de 
pe  urma  cărora  sunt  anticipate  cele  mai  ridicate  profituri.  Obiectivul 
planificării  este  de  a  redirecţiona  planificarea  către  satisfacerea  „adevă¬ 
ratelor”  nevoi.  Dar  cine  va  decide  care  sunt  „adevăratele”  nevoi? 

Astfel,  bunăoară,  profesorul  Harold  Laski,  fostul  preşedinte  al 
Partidului  Laburist  Britanic,  ar  stabili  ca  obiectiv  pentru  direcţia  pla¬ 
nificată  a  producţiei  „ca  întrebuinţarea  economiilor  investitorului  să  se 
facă  mai  degrabă  în  domeniul  locuinţelor  decât  al  sălilor  de  cinema”.7 

Este  irelevant  dacă  suntem  sau  nu  de  acord  cu  ideea  profesorului, 
că  locuinţele  mai  bune  sunt  mai  importante  decât  filmele  de  cinema. 
Fapt  este  că,  prin  cheltuirea  unei  părţi  a  banilor  lor  pe  bilete  de  cinema, 
consumatorii  au  făcut  o  altă  alegere.  Dacă  masele  de  britanici,  aşadar 
aceiaşi  oameni  ale  căror  voturi  i-au  propulsat  pe  laburişti  la  putere, 
ar  înceta  să  mai  patroneze  filmele  de  cinema  şi  ar  cheltui  mai  mult 
pe  apartamente  şi  locuinţe  confortabile,  afaceriştii  aflaţi  în  urmărirea 
profitului  ar  fi  siliţi  să  investească  mai  mult  în  construcţia  de  case  şi  de 
apartamente  de  locuit  şi  mai  puţin  în  direcţia  producţiei  de  filme  cu 
buget  ridicat.  Dorinţa  d-lui  Laski  este  de  a  sfida  dorinţele  consumato¬ 
rilor  -  şi  de  a  le  înlocui  cu  propria  sa  voinţă.  El  doreşte  să  lichideze  de¬ 
mocraţia  pieţei  şi  să  instituie  domnia  absolută  a  unui  ţar  al  producţiei. 
El  poate  considera  că  are  dreptate,  dintr-un  punct  de  vedere  „superior” 
-  şi  că,  în  calitate  de  supraom,  este  chemat  să-şi  impună  propriile  sale 
valori  asupra  maselor  de  oameni  inferiori.  Dar  în  cazul  acesta  ar  trebui 
să  aibă  onestitatea  să  afirme  deschis  că  aşa  stau  lucrurile. 

7.  Cf.  radioprogramul  lui  Laski,  „Revolution  by  Consent”,  transcris  în  Talks,  X,  nr. 
10,  octombrie  1945,7. 

Toată  această  pledoarie  exaltată  pentru  supereminenţa  acţiunii  gu- 
{732}  vernamentale  nu  este  altceva  decât  un  paravan  subţire  pentru  auto-dei- 
ficarea  intervenţionistului  individual.  Marele  zeu  Stat  nu  este  mare  zeu 
decât  pentru  că  este  ţinut  să  facă  exclusiv  ceea  ce  doreşte  adeptul  in- 
tervenţionismului  să  vadă  executat.  Nu  este  autentic  decât  acel  plan  pe 
care  îl  aprobă  pe  deplin  planificatorul  individual.  Toate  celelalte  pla¬ 
nuri  nu  sunt  decât  nişte  contrafaceri.  Atunci  când  foloseşte  cuvântul 
„plan”,  bineînţeles  că  autorul  unei  cărţi  despre  beneficiile  planificării  nu 
se  gândeşte  decât  la  planul  său  propriu.  El  nu  ia  în  calcul  posibilitatea 
ca  planul  adoptat  de  guvern  să  difere  de  planul  său.  Diverşii  planifica¬ 
tori  nu  sunt  de  acord  între  ei,  decât  cu  privire  la  respingerea  sistemului 
laissez  faire,  adică  a  libertăţii  indivizilor  de  a  alege  şi  de  a  acţiona.  Ei 
sunt  în  total  dezacord  cu  privire  la  alegerea  unicului  plan  care  urmează 
a  fi  adoptat.  Ori  de  câte  ori  sunt  date  în  vileag  evidentele  şi  incontesta¬ 
bilele  defecte  ale  politicilor  intervenţioniste,  campionii  intervenţionis- 
mului  reacţionează  la  fel.  Erorile,  spun  ei,  au  fost  rezultatul  intervenţi- 
onismului  incompetent;  ceea  ce  propunem  noi  este  intervenţionismul 
de  calitate,  nu  pe  cel  defectuos.  Şi,  bineînţeles,  că  intervenţionismul  de 
calitate  este  cel  care  poartă  marca  profesorului  însuşi. 

Laissez  faire  înseamnă:  lăsaţi-1  pe  omul  de  rând  să  aleagă  şi  să  acţio¬ 
neze;  nu-1  siliţi  să  se  încline  în  faţa  unui  dictator. 

6.  Amestecul  guvernamental  nemijlocit  în  sfera  consumului 

Atunci  când  cercetăm  problemele  intervenţionismului,  nu  este  necesar 
să  ne  preocupăm  de  acele  acţiuni  ale  statului  care  urmăresc  influen¬ 
ţarea  imediată  a  alegerii  de  către  consumatori  a  bunurilor  de  consum. 
Fiecare  demers  de  amestec  guvernamental  în  afaceri  trebuie  să  afecte¬ 
ze  indirect  consumul.  Pe  măsură  ce  amestecul  guvernamental  alterează 
datele  pieţei,  este  inevitabil  ca  el  să  modifice  şi  evaluările  şi  comporta¬ 
mentul  consumatorilor.  Dar,  dacă  obiectivul  guvernului  nu  este  decât 
de  a-i  sili  nemijlocit  pe  consumatori  să  consume  alte  bunuri  decât  pe 
cele  pe  care  le-ar  fi  consumat  în  absenţa  decretului  guvernamental,  nu 
se  ivesc  niciun  fel  de  probleme  deosebite,  care  să  necesite  cercetarea  lor 
de  către  teoria  economică.  Este  neîndoielnic  că  un  aparat  poliţienesc 
puternic  şi  nemilos  are  puterea  de  a  impune  cu  forţa  asemenea  decrete. 

Atunci  când  ne  ocupăm  de  alegerile  consumatorilor,  nu  întrebăm 
despre  motivele  care  l-au  determinat  pe  cineva  să  cumpere  a  şi  să  nu 
cumpere  b.  Noi  nu  cercetăm  decât  ce  efecte  au  fost  produse  asupra 
preţurilor  de  piaţă  -  şi,  prin  urmare,  asupra  producţiei  -  de  comporta¬ 
mentul  efectiv  al  consumatorilor.  Efectele  acestea  nu  depind  de  consi- 

deraţiile  care  i-au  determinat  pe  indivizi  să  cumpere  a  şi  să  nu  cumpere 
b\  ele  nu  depind  decât  de  acţiunile  efective  de  cumpărare  şi  de  abţinere 
de  la  a  cumpăra.  Este  irelevant  pentru  determinarea  preţurilor  măştilor 
de  gaz  dacă  oamenii  le  cumpără  din  proprie  iniţiativă,  sau  pentru  că 
statul  sileşte  pe  toată  lumea  să  cumpere  o  astfel  de  mască.  Tot  ceea  ce 
contează  este  magnitudinea  cererii. 

Statele  care  urmăresc  să  păstreze  aparenţele  externe  ale  libertăţii 
chiar  şi  atunci  când  o  îngrădesc  pe  aceasta,  îşi  cosmetizează  interven¬ 
ţiile  directe  din  sfera  consumului,  sub  găteala  amestecului  în  sfera  pro¬ 
ducţiei.  Obiectivul  prohibiţiei  americane  a  fost  de  a-i  împiedica  pe 
locuitorii  individuali  ai  ţării  să  consume  băuturi  alcoolice.  Dar  legea,  în 
mod  ipocrit,  n-a  decretat  consumul  de  băuturi  alcoolice  ilegal  ca  atare 
şi  nu  l-a  penalizat  pe  acesta.  Ea  n-a  interzis  decât  producţia,  vânzarea 
şi  transportarea  de  băuturi  ameţitoare,  aşadar  tranzacţiile  de  piaţă  care 
preced  acţiunea  de  a  bea.  Ideea  era  că  oamenii  se  lasă  atraşi  de  viciul 
băuturii  numai  pentru  că  nişte  afacerişti  veroşi  abuzează  de  ei.  Era, 
cu  toate  acestea,  evident  că  obiectivul  prohibiţiei  era  de  a  restricţiona 
libertatea  indivizilor  de  a-şi  cheltui  dolarii  şi  de  a-şi  petrece  viaţa  în 
felul  dorit  de  ei.  Restricţiile  impuse  asupra  afacerilor  nu  erau  destinate 
decât  atingerii  acestui  obiectiv  final. 

Problemele  ce  afectează  amestecul  guvernamental  direct  în  sfera 
consumului  nu  sunt  probleme  catalactice.  Ele  trec  mult  dincolo  de  sfe¬ 
ra  catalacticii  şi  privesc  chestiunile  fundamentale  ale  vieţii  umane  şi 
ale  organizării  sociale.  Dacă  este  adevărat  că  statul  îşi  dobândeşte  au¬ 
toritatea  de  la  Dumnezeu  şi  că  Providenţa  este  aceea  care-i  încredin¬ 
ţează  misiunea  de  a  acţiona  ca  paznic  al  populaţiei  ignorante  şi  stupide, 
atunci  este  cu  siguranţă  sarcina  sa  să  înregimenteze  toate  aspectele 
conduitei  supuşilor  săi.  Stăpânul  trimis  de  Dumnezeu  cu  siguranţă  că 
ştie  mai  bine  ce  este  bine  pentru  supuşii  săi  decât  pot  şti  ei  înşişi.  Este 
de  datoria  sa  să-i  păzească  împotriva  răului  pe  care  şi  l-ar  provoca,  dacă 
ar  fi  lăsaţi  de  capul  lor. 

Oamenii  care  se  auto-intitulează  „realişti”  nu  realizează  imensa  im¬ 
portanţă  a  principiilor  implicate  aici.  Ei  afirmă  că  nu  doresc  să  discute 
problema  dintr-un  punct  de  vedere  care,  spun  ei,  este  filosofic  şi  aca¬ 
demic.  Abordarea  lor  este  călăuzită  exclusiv  de  consideraţii  practice, 
susţin  ei.  Este  un  fapt  incontestabil,  spun,  că  anumiţi  oameni  îşi  pro¬ 
voacă  singuri  rău,  lor  şi  familiilor  lor  nevinovate,  consumând  narcotice. 
Numai  nişte  doctrinari  ar  putea  fi  atât  de  dogmatici  încât  să  obiecteze 
faţă  de  reglementarea  comerţului  cu  aceste  produse.  Efectele  ei  bene¬ 
fice  sunt  incontestabile. 

Insă  lucrurile  nu  stau  chiar  atât  de  simplu.  Opiul  şi  morfina  sunt  cu 

siguranţă  periculoase  şi  generatoare  de  dependenţă.  Numai  că,  odată 
admis  principiul  conform  căruia  este  de  datoria  statului  să-l  păzească 
pe  om  împotriva  propriilor  sale  nesăbuinţe,  nu  mai  poate  fi  avansată 
nici  o  obiecţie  serioasă  împotriva  altor  restricţii.  Se  pot  aduce  argu¬ 
mente  serioase  pentru  interzicerea  alcoolului  şi  a  nicotinei.  Dar  de  ce 
{734}  să  limităm  grija  providenţială  a  statului  doar  la  sfera  protecţiei  trupu¬ 
lui  individului?  Oare  răul  pe  care  îl  poate  provoca  un  om  minţii  sale 
şi  sufletului  nu  sunt  încă  şi  mai  dezastruoase  decât  orice  neajunsuri 
corporale?  De  ce  să  nu-1  împiedicăm  să  citească  literatură  nocivă  şi  să 
vizioneze  spectacole  proaste,  să  privească  tablouri  şi  statui  rele  şi  să  as¬ 
culte  muzică  proastă?  Cu  siguranţă  că  dauna  provocată  de  ideologiile 
nesănătoase  este  mult  mai  gravă  decât  cea  provocată  de  medicamen¬ 
tele  narcotice,  atât  pentru  individ,  cât  şi  pentru  societate  în  ansamblu. 

Temerile  acestea  nu  sunt  doar  nişte  spectre  imaginare,  care-i  terori¬ 
zează  pe  doctrinarii  izolaţi.  Este  un  fapt  că  nici  un  stat  paternalist,  fie 
el  antic  sau  modern,  nu  s-a  dat  niciodată  înapoi  de  la  înregimentarea 
minţilor,  a  credinţelor  şi  a  opiniilor  supuşilor  săi.  Dacă  cineva  îi  aboleş¬ 
te  omului  libertatea  de  a-şi  determina  propriul  consum,  acela  îi  înde¬ 
părtează  toate  libertăţile.  Adepţii  naivi  ai  amestecului  guvernamental 
în  sfera  consumului  se  amăgesc,  atunci  când  neglijează  ceea  ce  numesc 
cu  dispreţ  aspectul  filosofic  al  problemei.  Ei  susţin  inconştient  cauza 
cenzurii,  a  inchiziţiei,  a  religiei  intoleranţei  şi  persecuţia  disidenţilor. 

Analizând  catalactica  intervenţionismului,  noi  nu  discutăm  aces¬ 
te  consecinţe  politice  ale  amestecului  guvernamental  direct  în  sfera 
consumului  cetăţenilor.  Pe  noi  nu  ne  preocupă  decât  acele  acţiuni  de 
imixtiune  care  urmăresc  să-i  silească  pe  antreprenori  şi  pe  capitalişti 
să  întrebuinţeze  factorii  de  producţie  altfel  decât  ar  fi  făcut-o  dacă  ar 
fi  ascultat  doar  de  comenzile  pieţei.  Făcând  aceasta,  noi  nu  ridicăm 
problema  dacă  această  imixtiune  este  bună  sau  rea,  din  vreun  punct  de 
vedere  preconceput.  Noi  punem  doar  întrebarea  dacă  ea  poate  sau  nu 
să  atingă  acele  obiective  pe  care  urmăresc  să  le  atingă  cei  ce  recurg  la  ea. 

Corupţia 

Analiza  intervenţionismului  ar  fi  incompletă  dacă  nu  ne-am  referi  şi  la  feno¬ 
menul  corupţiei. 

Practic,  nu  există  acţiuni  de  amestec  guvernamental  în  sfera  proceselor  pie¬ 
ţei  care,  văzute  din  punctul  de  vedere  al  cetăţenilor  afectaţi  de  ele,  să  nu  tre¬ 
buiască  a  fi  calificate  fie  drept  confiscări,  fie  drept  cadouri.  De  regulă,  un  grup 
se  înavuţeşte  pe  seama  altor  indivizi,  sau  a  altor  grupuri  de  indivizi.  Dar  există 
multe  cazuri  în  care  pagubei  suferite  de  anumiţi  oameni  nu-i  corespunde  nici 
un  avantaj  al  altora. 

Nu  există  nimic  de  felul  unei  metode  juste  şi  echitabile  de  exercitare  a 
imensei  puteri  pe  care  o  pune  intervenţionismul  în  mâinile  legislativului  şi 
ale  executivului.  Adepţii  intervenţionismului  pretind  să  înlocuiască  efectele 
-  după  cum  spun  ei  „socialmente”  dăunătoare  -  ale  proprietăţii  private  şi  ale 
intereselor  împământenite,  cu  discreţia  nelimitată  a  legislatorului  cu  desăvâr¬ 
şire  înţelept  şi  dezinteresat,  secondat  de  asistenţii  săi  conştiincioşi  şi  neobosiţi, 
birocraţii.  In  ochii  lor,  omul  de  rând  este  un  copil  neajutorat,  care  are  mare  ne¬ 
voie  de  un  gardian  paternalist,  care  să  îl  păzească  de  capcanele  viclene  ale  unei 
cete  de  răufăcători.  Ei  resping  toate  noţiunile  tradiţionale  de  lege  şi  legalitate, 
în  numele  unei  idei  de  dreptate  „mai  înalte  şi  mai  nobile”.  Orice  ar  face  ei  în¬ 
şişi  este  întotdeauna  drept,  deoarece  le  dăunează  acelora  care  ar  dori,  în  mod 
egoist,  să  păstreze  pentru  ei  înşişi  ceea  ce,  din  punctul  de  vedere  al  concepţiei 
acestea  superioare  despre  dreptate,  ar  trebui  să  le  aparţină  altora. 

Noţiunile  de  egoism  şi  de  lipsă  de  egoism,  aşa  cum  intervin  ele  în  asemenea 
raţionamente,  sunt  auto-contradictorii  şi  sterile.  După  cum  am  arătat,  fiecare 
acţiune  urmăreşte  atingerea  unei  stări  de  lucruri  pe  care  actorul  o  consideră 
mai  bună  decât  starea  care  ar  fi  existat  în  lipsa  acţiunii  sale.  în  acest  sens,  fieca¬ 
re  acţiune  trebuie  calificată  drept  egoistă.  Omul  care  le  dă  de  pomană  copiilor 
flămânzi  o  face  fie  pentru  că  evaluează  propria  sa  satisfacţie,  anticipată  de  pe 
urma  facerii  acestui  cadou,  ca  fiind  superioară  oricărei  alte  satisfacţii,  pe  care 
şi-ar  putea-o  procura  cheltuind  suma  respectivă  de  bani,  fie  pentru  că  speră  să 
fie  răsplătit  în  lumea  de  dincolo.  în  sensul  acesta,  politicianul  este  întotdeauna 
egoist,  indiferent  dacă  susţine  un  program  popular  pentru  a  fi  ales,  sau  dacă 
rămâne  ferm  legat  de  propriile  sale  convingeri  nepopulare,  lipsindu-se  astfel 
de  beneficiile  pe  care  le-ar  putea  culege  prin  trădarea  lor. 

In  terminologia  anticapitalismului,  cuvintele  egoist  şi  neegoist  sunt  între¬ 
buinţate  pentru  a-i  clasifica  pe  oameni,  din  punctul  de  vedere  al  unei  doctri¬ 
ne  care  socoteşte  că  singura  stare  naturală  şi  echitabilă  a  condiţiilor  sociale 
constă  în  egalitatea  avuţiilor  şi  a  veniturilor,  care-i  numeşte  exploatatori  pe 
cei  care  câştigă  mai  mult  decât  salariul  mediu  şi  care  condamnă  activităţile 
antreprenoriale,  ca  fiind  dăunătoare  binelui  comun.  A  face  afaceri,  a  depinde 
nemijlocit  de  aprobarea  sau  dezaprobarea  acţiunilor  tale  de  către  consumatori, 
a  căuta  să  câştigi  patronajul  cumpărătorilor  şi  a  obţine  profit,  atunci  când 
reuşeşti  să  îi  satisfaci  pe  aceştia  mai  bine  decât  rivalii  tăi  este  egoist  şi  ruşinos, 
din  punctul  de  vedere  al  ideologiei  oficialităţilor.  Numai  cei  aflaţi  pe  statul  de 
plată  guvernamental  sunt  socotiţi  nobili  şi  lipsiţi  de  egoism. 

Din  nefericire,  deţinătorii  de  funcţii  publice  şi  staft'-urile  lor  nu  sunt  ange¬ 
lici.  Ei  află  foarte  curând  că,  pentru  oamenii  de  afaceri,  deciziile  lor  înseamnă 
fie  pierderi  considerabile,  fie  -  uneori  -  câştiguri  considerabile.  Cu  siguranţă 
că  există  şi  birocraţi  care  nu  primesc  mită;  dar  există  şi  alţii,  care  sunt  dornici 
să  profite  de  orice  şansă  „sigură”  de  a  „împărţi”  [beneficiile]  cu  cei  pe  care  îi 
favorizează  deciziile  lor. 

Favoritismul  este  pur  şi  simplu  inevitabil,  în  multe  ramuri  ale  administra¬ 
ţiei  măsurilor  intervenţioniste.  Să  luăm,  de  pildă,  cazul  permiselor  de  export, 

sau  de  import.  Pentru  beneficiarul  său,  un  asemenea  permis  are  o  anumită 
valoare  bănească.  Cui  trebuie,  oare,  să-i  acorde  guvernul  permisul  -  şi  cui 
trebuie  să  i-1  refuze?  Nu  există  nici  un  criteriu  neutru  sau  obiectiv  disponibil, 
pentru  a  lua  această  decizie  în  mod  nepărtinitor  şi  fără  a  da  curs  nici  unui 
favoritism.  Nu  contează  dacă  tranşarea  afacerii  este  sau  nu  însoţită  de  vreun 
transfer  monetar.  Scandalul  este  acelaşi,  chiar  dacă  permisiunea  este  acordată 
unor  oameni  care  au  furnizat,  sau  de  la  care  se  aşteaptă  să  furnizeze  alte  feluri 
de  servicii  valoroase  (cum  ar  fi  acordarea  voturilor)  în  beneficiul  celor  de  care 
depinde  decizia. 

Corupţia  este  efectul  obişnuit  al  intervenţionismului.  Problemele  care  se 
ivesc  pot  fi  lăsate  în  seama  istoricilor  şi  avocaţilor.8 

8 .  Se  obişnuieşte  astăzi  să  se  pledeze  cauza  revoluţiilor  comuniste  prin  denunţarea 
guvernelor  necomuniste  supuse  atacului,  ca  fiind  corupte.  Astfel,  cineva  a  încercat  să 
justifice  susţinerea  acordată  de  către  o  parte  din  presa  americană  şi  de  către  anumiţi 
reprezentanţi  ai  administraţiei  americane,  mai  întâi  comuniştilor  chinezi,  iar  apoi  celor 
din  Cuba,  etichetând  drept  corupte  regimurile  lui  Ceang  Kai-şec,  iar  apoi  pe  cel  al  lui 
Batista.  Dar,  din  acest  punct  de  vedere,  apare  drept  justificată  orice  revoluţie  comunistă, 
împotriva  oricărui  guvern,  care  nu  este  întru  totul  adept  al  politicilor  laisserfaire. 


XXVIII.  INTERVENŢIA  PRIN  IMPOZITARE 


i .  Impozitul  neutru 

Pentru  a  menţine  în  funcţiune  aparatul  social  de  coerciţie  şi  de  con¬ 
strângere,  este  necesară  cheltuirea  de  muncă  şi  de  bunuri.  In  condiţiile 
unui  sistem  de  guvernare  liberal,  cheltuielile  acestea  sunt  reduse,  în 
comparaţie  cu  suma  veniturilor  indivizilor.  Cu  cât  statul  îşi  extinde 
sfera  activităţilor  sale,  cu  atât  mai  mare  va  fi  bugetul  său. 

Dacă  statul  deţine  şi  gestionează  el  însuşi  fabrici,  ferme,  păduri  şi 
mine,  el  poate  avea  în  vedere  acoperirea  totală  sau  parţială  a  nevoilor 
sale  financiare  din  dobânda  şi  profitul  pe  care  le  realizează.  Insă  ges¬ 
tiunea  guvernamentală  a  firmelor  de  afaceri  este,  de  regulă,  atât  de 
ineficientă,  încât  dă  naştere  mai  curând  la  pierderi,  decât  la  profituri. 
Statul  trebuie  să  recurgă  la  impozitare,  adică  el  trebuie  să-şi  procure 
venituri  prin  silirea  supuşilor  săi  să-i  cedeze  o  parte  din  veniturile  sau 
din  avuţia  lor. 

Putem  concepe  un  mod  de  impozitare  neutru,  care  n-ar  determina 
devierea  procesului  pieţei  de  la  liniile  de-a  lungul  cărora  s-ar  fi  dezvol¬ 
tat  în  absenţa  vreunei  impozitări.  Numai  că  vasta  literatură  referitoare 
la  problemele  impozitării,  precum  şi  politicile  guvernamentale,  n-au 
acordat  niciodată  vreo  atenţie  problemei  impozitului  neutru.  Autorii 
lor  au  urmărit  mai  mult  să  determine  un  impozit  echitabil. 

Impozitul  neutru  ar  afecta  situaţia  cetăţenilor  numai  în  măsura  ne¬ 
cesară  datorită  faptului  că  o  parte  din  munca  şi  din  bunurile  mate¬ 
riale  disponibile  sunt  absorbite  de  aparatul  guvernamental.  în  cadrul 
construcţiei  imaginare  a  economiei  uniform  repetitive,  bugetul  prelevă 
continuu  impozite  şi  cheltuieşte  întreaga  sumă  ridicată,  nici  mai  mult, 
nici  mai  puţin,  în  vederea  acoperirii  costurilor  suportate  datorită  ac¬ 
tivităţilor  funcţionarilor  guvernamentali.  O  parte  din  venitul  fiecărui 
cetăţean  este  consacrată  cheltuielilor  publice.  Dacă  presupunem  că,  în 
cadrul  unei  astfel  de  economii  uniform  repetitive,  există  o  egalitate 
perfectă  a  veniturilor,  astfel  încât  venitul  fiecărei  gospodării  este  pro¬ 
porţional  cu  numărul  membrilor  săi,  atunci  atât  impozitul  pe  număr 
de  persoane,  cât  şi  un  impozit  proporţional  cu  veniturile  ar  fi  impozite 
neutre.  în  ipotezele  de  mai  sus,  între  acestea  n-ar  exista  nici  o  diferenţă. 
O  parte  din  venitul  fiecărui  cetăţean  ar  fi  absorbit  de  cheltuielile  publi¬ 
ce  şi  nu  ar  apărea  nici  un  fel  de  efecte  secundare  ale  impozitării. 

Economia  aflată  în  schimbare  este  complet  diferită  de  această  con- 
{738}  strucţie  imaginară  a  unei  economii  uniform  repetitive,  în  care  veni¬ 
turile  sunt  egale.  Schimbările  necontenite  şi  inegalitatea  avuţiei  şi  a 
veniturilor  sunt  trăsături  esenţiale  şi  necesare  ale  economiei  dinamice 
de  piaţă,  singurul  sistem  economic  de  piaţă  real  şi  viabil.  In  cadrul  unui 
astfel  de  sistem  nici  un  impozit  nu  poate  fi  neutru.  Ideea  însăşi  de  im¬ 
pozit  neutru  este  la  fel  de  irealizabilă  ca  şi  cea  de  bani  neutri.  Numai  că, 
bineînţeles,  motivele  acestei  inevitabile  non-neutralităţi  sunt  diferite 
în  cazul  impozitelor,  faţă  de  cel  al  banilor. 

Un  impozit  pe  număr  de  persoane,  care  impozitează  în  mod  egal 
şi  uniform  pe  fiecare  cetăţean,  indiferent  de  volumul  veniturilor  şi  al 
avuţiei  sale,  apasă  mai  greu  asupra  celor  cu  mijloace  mai  modeste  decât 
asupra  celor  cu  mijloace  mai  bogate.  El  restricţionează  mai  sever  pro¬ 
ducţia  de  bunuri  destinate  consumului  maselor,  decât  pe  cea  a  artico¬ 
lelor  consumate  în  special  de  cetăţenii  mai  înstăriţi.  Pe  de  altă  parte,  el 
tinde  să  reducă  economisirea  şi  acumularea  de  capital  mai  puţin  decât 
o  face  o  impozitare  mai  severă  a  cetăţenilor  mai  bogaţi.  El  nu  înceti¬ 
neşte  tendinţa  de  reducere  a  productivităţii  marginale  a  bunurilor  de 
capital,  relativ  la  productivitatea  marginală  a  muncii,  în  aceeaşi  măsură 
în  care  o  face  impozitarea  care  discriminează  între  cei  cu  un  venit  şi 
o  avuţie  mai  ridicate  şi,  prin  urmare,  nu  întârzie  în  aceeaşi  măsură  ca 
aceasta  tendinţa  de  creştere  a  ratelor  salariale. 

Politicile  fiscale  efectiv  existente  astăzi  în  toate  ţările  nu  se  orien¬ 
tează  decât  după  ideea  că  impozitele  ar  trebui  determinate  în  funcţie 
de  „capacitatea  de  plată”  a  fiecărui  cetăţean.  în  cadrul  consideraţiilor 
care  au  determinat,  în  cele  din  urmă,  acceptarea  principiului  capacităţii 
de  plată,  a  existat  o  vagă  idee  că  impozitarea  mai  drastică  a  celor  mai 
avuţi,  în  comparaţie  cu  cei  care  au  mijloace  mai  moderate,  ar  face  ca 
impozitul  să  fie  cumva  mai  neutru.  Dar,  indiferent  cum  ar  sta  lucrurile 
în  privinţa  aceasta,  este  sigur  că  orice  referire  la  impozitarea  neutră  a 
fost  foarte  curând  complet  abandonată.  Principiul  capacităţii  de  plată 
a  fost  ridicat  la  rangul  de  postulat  al  justiţiei  sociale.  Conform  opini¬ 
ei  dominante  astăzi,  obiectivele  fiscale  şi  bugetare  ale  impozitării  nu 
joacă  decât  un  rol  secundar.  Rolul  principal  al  impozitării  este  de  a 
reforma  condiţiile  sociale,  după  criteriul  echităţii.  Din  acest  punct  de 
vedere,  un  impozit  este  socotit  cu  atât  mai  satisfăcător  cu  cât  este  mai 
puţin  neutru  şi  cu  cât  serveşte  mai  mult  ca  instrument  de  deviere  a 
producţiei  şi  a  consumului  de  la  acele  linii  înspre  care  le-ar  fi  călăuzit 
o  piaţă  neobstrucţionată. 

2.  Impozitul  total 

Ideea  de  dreptate  socială  pe  care  o  implică  principiul  capacităţii  de  pla¬ 
tă  este  aceea  a  unei  egalităţi  perfecte  a  tuturor  cetăţenilor.  Câtă  vreme 
mai  există  vreo  inegalitate  de  venituri  şi  averi,  se  poate  susţine  în  mod 
plauzibil  că  aceste  venituri  şi  avuţii  mai  mari,  indiferent  cât  de  mic  ar 
fi  volumul  lor  absolut,  indică  o  anumită  capacitate  excesivă  de  plată,  ce 
trebuie  impozitată,  tot  astfel  cum  se  poate  susţine  că  orice  inegalităţi 
de  venit  şi  de  avuţie  care  mai  există  indică  o  diferenţă  de  capacitate  de 
plată.  Singurul  punct  terminus  logic  al  doctrinei  capacităţii  de  plată 
constă  în  egalizarea  completă  a  veniturilor  şi  a  avuţiilor,  prin  confis¬ 
carea  tuturor  veniturilor  şi  averilor  care  trec  de  suma  minimă  aflată  în 
mâinile  cuiva.1 

Noţiunea  de  impozit  total  este  antiteza  celei  de  impozit  neutru. 
Impozitul  total  înseamnă  impozitarea  completă  -  confiscarea  -  tuturor 
veniturilor  şi  a  tuturor  proprietăţilor.  Apoi,  din  sipetul  public  umplut 
astfel,  statul  acordă  tuturor  alocaţii,  în  vederea  acoperirii  costurilor  tra¬ 
iului  lor.  Sau,  ceea  ce  revine  la  acelaşi  lucru,  statul  lasă  neimpozitată 
acea  sumă  pe  care  o  consideră  partea  echitabilă  cuvenită  fiecăruia  -  şi 
completează  părţile  acelora  care  au  venituri  mai  mici,  până  la  atingerea 
cuantumului  unei  părţi  echitabile. 

Ideea  unui  impozit  total  nu  poate  fi  gândită  până  la  consecinţele 
sale  logice  ultime.  Dacă  întreprinzătorii  şi  capitaliştii  nu  obţin  nici 
un  beneficiu  şi  nu  suportă  nici  o  pagubă  personală  de  pe  urma  felului 
cum  întrebuinţează  mijloacele  de  producţie,  ei  devin  indiferenţi  faţă 
de  alegerea  care  trebuie  făcută  între  diferitele  comportamente  posibile. 
Funcţia  lor  socială  dispare,  iar  ei  devin  administratorii  iresponsabili  şi 
dezinteresaţi  ai  proprietăţii  publice.  Ei  nu  mai  sunt  ţinuţi  să  adapteze 
producţia  la  dorinţele  consumatorilor.  Dacă  nu  se  impozitează  decât 
veniturile,  în  vreme  ce  stocul  de  capital  propriu-zis  este  scutit  de  im¬ 
pozite,  atunci  proprietarilor  li  se  aplică  un  stimulent  de  a  consuma  o 
parte  a  avuţiei  lor  şi,  astfel,  de  a  leza  interesele  tuturor.  Impozitul  total 
pe  venit  ar  fi  un  mijloc  deosebit  de  inept  pentru  transformarea  capi¬ 
talismului  în  socialism.  Dacă  impozitul  total  afectează  avuţia  nu  mai 
puţin  decât  veniturile,  atunci  el  nu  mai  este  un  impozit,  adică  un  mijloc 
de  colectare  a  veniturilor  guvernamentale  în  cadrul  unei  economii  de 
piaţă.  El  devine  o  măsură  în  vederea  tranziţiei  la  socialism.  îndată  ce 
va  fi  adoptată,  capitalismul  va  fi  înlocuit  de  socialism. 

Chiar  şi  atunci  când  este  privit  ca  o  metodă  de  realizare  a  socialis¬ 
mului,  impozitul  total  încă  este  criticabil.  Anumiţi  socialişti  au  lansat 
planuri  de  reformă  fiscală  prosocialistă.  Ei  au  recomandat  fie  un  im- 

1.  Cf.  Harley  Lutz,  Guideposts  to  a  Free  Economy,  New  York,  1945,  p  76. 

pozit  de  100%  pe  proprietăţi  şi  donaţii,  fie  impozitarea  completă  a 
rentelor  funciare  şi  a  tuturor  veniturilor  ilicite  -  adică,  în  terminologia 
socialistă,  a  veniturilor  neprovenite  din  munca  manuală  depusă.  Este 
inutil  să  examinăm  aceste  proiecte.  Este  suficient  de  ştiut  că  ele  sunt 
{740}  total  incompatibile  cu  prezervarea  economiei  de  piaţă. 

3 .  Obiective  fiscale  şi  cele  nefiscale  ale  impozitării 

Obiectivele  fiscale  şi  cele  nefiscale  ale  impozitării  nu  se  armonizează 
unele  cu  altele. 

Să  considerăm,  bunăoară,  accizele  pe  băuturi  alcoolice.  Dacă  le  pri¬ 
vim  ca  pe  o  sursă  de  venituri  guvernamentale,  ele  apar  cu  atât  mai 
adecvate  cu  cât  aduc  venituri  mai  mari.  Desigur  că,  deoarece  impozi¬ 
tele  trebuie  să  ridice  preţul  băuturilor,  ele  restricţionează  vânzările  şi 
consumul.  Este  necesar  să  se  stabilească  empiric  la  ce  rată  de  impozi¬ 
tare  se  maximizează  venitul  colectat.  Dar,  dacă  privim  aceste  impozite 
ca  pe  un  mijloc  de  reducere  a  consumului  de  băutură  cât  mai  mult 
cu  putinţă,  atunci  rata  de  impozitare  va  fi  cu  atât  mai  adecvată  cu  cât 
este  mai  ridicată.  Dincolo  de  o  anumită  limită,  impozitul  determină  o 
scădere  considerabilă  a  consumului,  concomitent  cu  una  a  veniturilor 
colectate.  Dacă  impozitul  îşi  atinge  complet  obiectivul  său  non-fiscal, 
de  a-i  dezobişnui  cu  totul  pe  oameni  de  consumul  de  băuturi  alcoolice, 
atunci  venitul  scade  la  zero.  El  nu  mai  serveşte  nici  unui  obiectiv  fiscal; 
efectul  său  este  exclusiv  unul  prohibitiv.  Acelaşi  lucru  se  poate  spune 
nu  doar  despre  toate  felurile  de  impozite  indirecte,  ci  şi  despre  impo¬ 
zitele  directe.  Impozitele  discriminatorii  impuse  asupra  corporaţiilor 
şi  a  marilor  firme  de  afaceri  ar  avea  drept  consecinţă,  dacă  ar  creşte 
peste  o  anumită  limită,  dispariţia  completă  a  corporaţiilor  şi  a  marilor 
firme  de  afaceri.  Prelevările  din  capital,  impozitele  pe  proprietăţi  şi  pe 
moşteniri,  precum  şi  cele  pe  venit,  sunt  la  fel  de  auto-dizolvante,  dacă 
sunt  împinse  până  la  extreme. 

Conflictul  ireconciliabil  între  obiectivele  fiscale  şi  cele  non-fiscale 
ale  impozitării  este  insolubil.  După  cum  pertinent  a  observat  judecă¬ 
torul  şef  Marshall  [de  la  Curtea  Supremă  a  Statelor  Unite],  puterea 
de  a  preleva  impozite  înseamnă  puterea  de  a  distruge.  Această  putere 
poate  fi  întrebuinţată  pentru  distrugerea  economiei  de  piaţă  -  şi  de¬ 
cizia  fermă  a  multor  guverne  şi  partide  este  să  o  întrebuinţeze  pentru 
acest  scop.  Odată  cu  înlocuirea  capitalismului  cu  socialismul,  dualis¬ 
mul  determinat  de  coexistenţa  a  două  sfere  distincte  de  acţiune  dispare. 
Statul  înghite  întreaga  orbită  a  acţiunilor  autonome  ale  individului  -  şi 
devine  totalitar.  El  nu  mai  depinde,  în  vederea  susţinerii  sale  financiare, 

de  mijloacele  extrase  de  la  cetăţeni.  Nu  mai  există  nimic  de  felul  unei 
separaţii  între  fondurile  publice  şi  cele  private. 

Impozitarea  este  o  chestiune  care  priveşte  economia  de  piaţă.  Una 
din  trăsăturile  caracteristice  ale  economiei  de  piaţă  este  că  statul  nu  se 
amestecă  în  sfera  fenomenelor  de  piaţă  şi  că  aparatul  său  tehnic  este 
atât  de  redus,  încât  menţinerea  sa  nu  absoarbe  decât  o  fracţiune  mo¬ 
destă  a  sumei  totale  a  veniturilor  cetăţenilor  individuali.  în  acest  caz, 
impozitele  reprezintă  vehiculul  adecvat  pentru  asigurarea  veniturilor 
necesare  statului.  El  este  adecvat  deoarece  impozitele  sunt  reduse  şi 
nu  tulbură  perceptibil  producţia  şi  consumul.  Dacă  impozitele  cresc 
dincolo  de  o  limită  moderată,  ele  încetează  de  a  mai  fi  impozite  şi  se 
transformă  în  instrumente  de  distrugere  a  economiei  de  piaţă. 

Această  metamorfoză  a  impozitelor  în  arme  de  distrugere  este  em¬ 
blema  finanţelor  publice  din  vremurile  noastre.  Nu  ne  preocupăm  de 
judecăţile  cât  se  poate  de  arbitrare  de  valoare  referitoare  la  întrebarea 
dacă  impozitarea  severă  este  un  blestem  sau  un  beneficiu  şi  dacă  acele 
cheltuieli  care  sunt  finanţate  din  venitul  colectat  din  impozite  sunt  sau 
nu  înţelepte  şi  benefice.2  Ceea  ce  contează  este  că,  pe  măsură  ce  impo¬ 
zitarea  se  înăspreşte,  ea  devine  tot  mai  puţin  compatibilă  cu  prezerva¬ 
rea  economiei  de  piaţă.  Nu  este  necesar  să  ne  punem  întrebarea  dacă 
este  sau  nu  adevărat  că  „nici  o  ţară  n-a  fost  încă  ruinată  de  cheltuieli 
băneşti  substanţiale  făcute  de  către  public  şi  pentru  public”.3  Este  in¬ 
contestabil  că  economia  de  piaţă  poate  fi  ruinată  prin  cheltuieli  publice 
substanţiale  şi  că  intenţia  multor  persoane  este  de  a  o  ruina  în  acest  fel. 

Oamenii  de  afaceri  se  plâng  de  opresivitatea  impozitelor  aspre. 
Oamenii  de  stat  sunt  alarmaţi  datorită  pericolului  să  „ne  mâncăm  se¬ 
minţele  de  sad”.  Dar  adevărata  problemă  a  impozitării  ţine  de  para¬ 
doxul  că,  pe  măsură  ce  impozitele  cresc,  ele  subminează  tot  mai  mult 
economia  de  piaţă,  subminând  simultan  şi  sistemul  de  impozitare  în¬ 
suşi.  Astfel,  devine  evident  faptul  că,  în  ultimă  instanţă,  prezervarea 
proprietăţii  şi  măsurile  confiscatoare  sunt  incompatibile.  Fiecare  im¬ 
pozit  specific,  precum  şi  întregul  sistem  de  impozitare  al  ţării,  devin 
auto- distructive  dincolo  de  un  anumit  nivel  al  ratelor  de  prelevare. 

4.  Cele  trei  tipuri  de  intervenţionism  fiscal 

Diversele  metode  de  impozitare  care  pot  fi  întrebuinţate  în  vederea 
reglementării  unei  economii  -  aşadar  ca  mijloace  ale  unei  politici  in- 
tervenţioniste  -  pot  fi  clasificate  în  trei  grupe: 

2.  Aceasta  este  metoda  obişnuită  de  analiză  a  problemelor  de  finanţe  publice.  Cf., 
de  ex.,  Ely,  Adams,  Lorenz  şi  Young,  Outlines  ofEconomics,  ed.  a  3-a,  New  York,  1920, 
p.  702. 

3 .  Ibid. 

1.  Impozitul  urmăreşte  suprimarea  sau  restricţionarea  completă  a 
producţiei  anumitor  bunuri.  Astfel,  el  intervine  indirect  şi  în  sfera  con¬ 
sumului.  Nu  contează  dacă  acest  obiectiv  este  urmărit  prin  impunerea 
de  impozite  speciale,  sau  prin  scutirea  anumitor  produse  de  un  impozit 
general,  sub  incidenţa  căruia  cad  toate  celelalte  produse,  sau  acele  pro¬ 
duse  pe  care  consumatorii  le-ar  fi  preferat,  în  absenţa  unei  discriminări 
fiscale.  Scutirea  de  impozite  este  întrebuinţată  ca  un  mijloc  intervenţi- 
onist  în  cazul  taxelor  vamale.  Produsul  autohton  nu  este  împovărat  de 
tarifele  care  afectează  doar  mărfurile  importate  din  străinătate.  Multe 

{742}  ţări  recurg  la  discriminare  fiscală  în  vederea  regularizării  producţiei 
lor  interne.  De  exemplu,  ele  încearcă  încurajarea  producţiei  de  vin,  un 
produs  al  viticultorilor  mici  şi  mijlocii,  în  dauna  producţiei  de  bere,  un 
produs  al  unor  mari  fabricanţi,  prin  impunerea  unei  accize  mai  severe 
asupra  berii  decât  asupra  vinului. 

2.  Impozitul  expropriază  o  parte  din  venit  sau  din  avere. 

3 .  Impozitul  expropriază  în  întregime  venitul  şi  averea. 

Nu  este  necesar  să  ne  ocupăm  de  al  treilea  tip  de  impozite,  deoarece 
el  nu  este  decât  un  mijloc  de  realizare  a  socialismului  şi  se  situează, 
prin  urmare,  în  afara  sferei  intervenţionismului. 

Primul  tip  nu  diferă,  în  privinţa  efectelor  sale,  de  măsurile  restrictive 
de  care  ne  vom  ocupa  în  capitolul  următor. 

Tipul  al  doilea  se  referă  la  măsuri  confiscatoare,  de  felul  celor  anali¬ 
zate  în  capitolul  xxxn. 


XXIX.  RESTRICTIONAREA  PRODUCŢIEI 

y  y 


i.  Natura  restricţiilor 

Ne  vom  ocupa,  în  acest  capitol,  de  acele  măsuri  care  urmăresc  direct 
şi  în  principal  devierea  producţiei  (în  accepţiunea  cea  mai  largă  a 
acestui  termen,  care  include  comerţul  şi  transportul)  de  la  căile  pe  care 
ar  apuca-o  într-o  economie  de  piaţă  neobstrucţionată.  Bineînţeles  că 
orice  amestec  autoritar  în  sfera  afacerilor  deviază  producţia  de  la  căile 
pe  le-ar  urma,  dacă  ar  fi  direcţionată  exclusiv  de  cererea  consumatorilor, 
aşa  cum  se  manifestă  aceasta  pe  piaţă.  Trăsătura  caracteristică  a  ames¬ 
tecului  restrictiv  în  procesul  de  producţie  este  că  devierea  producţiei  nu 
este  doar  un  efect  secundar  inevitabil  şi  neintenţionat,  ci  tocmai  ceea 
ce  urmăreşte  autoritatea  să  provoace.  Ca  orice  alt  act  de  intervenţie, 
asemenea  măsuri  restrictive  afectează  şi  consumul.  Dar,  în  cazul  măsu¬ 
rilor  restrictive  pe  care  le  avem  în  vedere  în  acest  capitol,  nu  acesta  este 
obiectivul  principal  pe  care  îl  vizează  autoritatea.  Guvernul  doreşte  să 
se  amestece  în  producţie.  Faptul  că  măsurile  sale  influenţează  şi  consu¬ 
mul  este,  din  punctul  său  de  vedere,  fie  în  întregime  contrar  intenţiilor 
sale,  fie,  cel  puţin,  o  consecinţă  nedorită  cu  care  se  reconciliază,  deoa¬ 
rece  este  inevitabilă  şi  este  considerată  un  rău  minor,  în  comparaţie  cu 
urmările  non-intervenţiei. 

Restricţionarea  producţiei  înseamnă  că  statul  fie  interzice,  fie  îngre¬ 
uiază,  sau  face  mai  scumpă  producţia,  transportul,  sau  distribuţia  anu¬ 
mitor  articole,  sau  întrebuinţarea  unor  anumite  procese  de  producţie, 
de  transport,  sau  de  distribuţie.  In  felul  acesta,  autoritatea  elimină  o 
parte  dintre  mijloacele  disponibile  pentru  satisfacerea  dorinţelor  oa¬ 
menilor.  Efectul  amestecului  ei  este  că  oamenii  sunt  împiedicaţi  să-şi 
întrebuinţeze  cunoştinţele  şi  capacităţile,  munca  şi  mijloacele  lor  ma¬ 
teriale  de  producţie,  în  felul  în  care  ar  obţine  cele  mai  ridicate  venituri 
şi  şi-ar  satisface  nevoile  cât  mai  pe  deplin  cu  putinţă.  Astfel  de  ameste¬ 
curi  fac  ca  oamenii  să  fie  mai  săraci  şi  mai  puţin  satisfăcuţi. 

Aceasta  este  esenţa  problemei.  Toate  subtilităţile  şi  despicările  de 
fire  în  patru,  irosite  în  efortul  de  a  infirma  această  teză  fundamentală, 
sunt  inutile.  Pe  piaţa  neobstrucţionată  prevalează  o  tendinţă  irezis¬ 
tibilă  de  întrebuinţare  a  fiecărui  factor  de  producţie  în  vederea  celei 
mai  adecvate  cu  putinţă  satisfaceri  a  celor  mai  intense  nevoi  ale  con- 

sumatorilor.  Dacă  statul  se  amestecă  în  acest  proces,  el  nu  poate  decât 
reduce  satisfacţia;  el  nu  o  poate  niciodată  spori. 

Corectitudinea  acestei  teze  a  fost  demonstrată  într-o  manieră  exce¬ 
lentă  şi  de  nerespins,  cu  privire  la  tipul  cel  mai  important,  din  punct  de 
vedere  istoric,  de  intervenţie  a  guvernului  în  sfera  producţiei,  care  este 
acela  al  barierelor  în  calea  comerţului  internaţional.  In  domeniul  acesta, 
rezultatele  economiştilor  clasici,  îndeosebi  cele  ale  lui  Ricardo,  sunt 
finale  şi  dau  răspunsul  definitiv  la  problemă.  Tot  ce  poate  realiza  un 
tarif  vamal  este  să  devieze  producţia,  din  acele  locaţii  în  care  outputul 
pe  unitate  de  input  este  mai  mare,  înspre  locaţii  unde  acest  raport  este 
mai  mic.  El  nu  augmentează  producţia,  ci  o  reduce. 

Lumea  se  entuziasmează  de  presupusa  încurajare  a  producţiei  de 
către  stat.  Dar  statul  nu  are  posibilitatea  de  a  încuraja  o  ramură  pro¬ 
ductivă,  decât  reducând  alte  ramuri.  El  retrage  factori  de  producţie  din 
acele  ramuri  în  care  i-ar  aloca  piaţa  liberă  şi  îi  orientează  spre  alte  ra¬ 
muri.  Este  prea  puţin  important  ce  fel  de  procedee  administrative  în¬ 
trebuinţează  guvernul  în  vederea  obţinerii  acestui  efect.  El  poate  sub¬ 
venţiona  explicit,  sau  poate  camufla  subsidiile  prin  impunerea  de  taxe 
vamale,  silindu-şi,  în  felul  acesta,  supuşii  să  suporte  costurile.  Singurul 
lucru  care  contează  este  că  oamenii  sunt  siliţi  să  renunţe  la  anumite 
satisfacţii  pe  care  le  preţuiesc  mai  mult  -  şi  sunt  compensaţi  numai  cu 
satisfacţii  pe  care  le  preţuiesc  mai  puţin.  La  rădăcina  modului  de  gân¬ 
dire  intervenţionist  se  găseşte  întotdeauna  ideea  că  guvernul,  sau  statul, 
este  o  entitate  aflată  în  afara  şi  deasupra  procesului  social  de  producţie, 
că  el  posedă  ceva  care  nu  provine  din  impozitarea  supuşilor  săi  -  şi  că 
poate  cheltui  acest  ceva  mitic  în  diverse  scopuri.  Aceasta  este  fabula 
lui  Moş  Crăciun,  elevată  de  Lordul  Keynes  la  demnitatea  de  doctrină 
economică  şi  preluată  entuziast  de  toţi  cei  ce  aşteaptă  avantaje  perso¬ 
nale  de  pe  urma  cheltuielilor  guvernamentale.  Ca  antidot  împotriva 
acestor  erori  populare,  este  necesar  să  accentuăm  truismul  că  guvernul 
nu  poate  cheltui  sau  investi  decât  ceea  ce  prelevă  de  la  cetăţeni  şi  că 
aceste  cheltuieli  şi  investiţii  suplimentare  reduc  cheltuielile  şi  investiţi¬ 
ile  cetăţenilor,  în  exact  aceeaşi  măsură. 

In  vreme  ce  statul  nu  are  nici  un  fel  de  putere  de  a-i  face  pe  oameni 
mai  prosperi  prin  intervenţii  în  sfera  afacerilor,  el  are  în  orice  caz  pute¬ 
rea  de  a  le  reduce  satisfacţia,  prin  restricţionarea  producţiei. 

2.  Preţul  restricţiilor 

Faptul  că  restricţionarea  producţiei  presupune  invariabil  reducerea 
satisfacţiei  cetăţenilor  individuali  nu  înseamnă  că  asemenea  restricţii 
{745}  trebuie  numaidecât  considerate  ca  fiind  păgubitoare.  Statul  nu  recur- 

ge  fără  motiv  la  măsuri  restrictive.  El  urmăreşte  atingerea  anumitor 
scopuri  şi  consideră  că  restricţiile  sunt  mijlocul  potrivit,  în  vederea  re¬ 
alizării  planurilor  sale.  Evaluarea  politicilor  restrictive  depinde,  prin 
urmare,  de  răspunsul  la  două  întrebări:  sunt  mijloacele  alese  de  către 
guvern  adecvate  pentru  atingerea  scopului  urmărit  de  el?  Şi:  constituie 
realizarea  acestui  scop  o  compensaţie  pentru  privaţiunile  cetăţenilor 
individuali?  Punând  aceste  probleme,  analizăm  restricţionarea  produc¬ 
ţiei  tot  astfel  cum  analizăm  impozitele.  Plătirea  impozitelor  reduce 
şi  ea  nemijlocit  satisfacţia  contribuabilului.  Dar  acesta  este  preţul  pe 
care  contribuabilul  îl  plăteşte  pentru  serviciile  furnizate  de  către  stat 
societăţii  şi  fiecăruia  dintre  membrii  acesteia.  In  măsura  în  care  statul 
îşi  îndeplineşte  funcţiile  sale  sociale  şi  impozitele  nu  depăşesc  nivelul 
necesar  prezervării  funcţionării  normale  a  aparatului  guvernamental, 
ele  constituie  nişte  costuri  necesare  şi  economic  justificate. 

Adecvarea  acestui  mod  de  analizare  a  măsurilor  restrictive  este  evi¬ 
dentă  mai  ales  în  toate  cazurile  în  care  restricţiile  sunt  adoptate  ca  un 
substitut  al  impozitării.  Totalitatea  cheltuielilor  pentru  apărarea  naţi¬ 
onală  sunt  suportate  de  vistieria  statului,  din  veniturile  publice.  Dar 
uneori  se  adoptă  o  altă  procedură.  Se  întâmplă  uneori  ca  pregătirea 
ţării  pentru  a  respinge  agresiunile  să  depindă  de  existenţa  anumitor 
ramuri  industriale,  care  ar  lipsi  de  pe  o  piaţă  liberă.  Industriile  acestea 
trebuie  subvenţionate,  iar  subvenţiile  acordate  trebuie  privite  ca  ori¬ 
ce  altă  cheltuială  destinată  armamentului.  Caracterul  lor  rămâne  ne¬ 
schimbat  şi  dacă  guvernul  acordă  subvenţiile  indirect,  prin  impunerea 
unei  taxe  la  importuri  la  produsele  respective.  Diferenţa  este  numai  că, 
în  acest  caz,  consumatorii  sunt  afectaţi  nemijlocit  de  povara  costurilor 
suportate,  în  vreme  ce,  în  cazul  subvenţiilor  guvernamentale,  ei  achită 
aceste  costuri  indirect,  prin  plata  de  impozite  mai  ridicate. 

Atunci  când  au  impus  măsuri  restrictive,  guvernele  şi  parlamentele 
n-au  ţinut  practic  niciodată  cont  de  consecinţele  amestecului  lor  în 
sfera  afacerilor.  Astfel,  ele  au  pornit  cu  voioşie  de  la  premisa  că  tarifele 
protecţioniste  au  capacitatea  să  ridice  nivelul  de  trai  al  ţării  -  şi  au 
refuzat  cu  obstinaţie  să  admită  corectitudinea  învăţăturilor  economice 
referitoare  la  efectele  protecţionismului.  Condamnarea  de  către  econo¬ 
mişti  a  protecţionismului  este  irefutabilă  şi  liberă  de  orice  partizanat 
politic.  Intr-adevăr,  economiştii  nu  susţin  că  protecţia  este  rea  dintr-un 
punct  de  vedere  preconceput.  Ei  afirmă  că  protecţia  nu  poate  atinge 
acele  obiective  pe  care  urmăresc,  de  regulă,  să  le  atingă  guvernele  care 
recurg  la  ea.  Ei  nu  pun  în  discuţie  obiectivul  ultim  al  acţiunii  guver¬ 
namentale,  ci  doar  resping  mijloacele  alese,  ca  fiind  inadecvate  pentru 
realizarea  scopului  propus. 

Dintre  toate  măsurile  restrictive,  de  cea  mai  mare  popularitate  se 
bucură  acelea  care  se  auto-intitulează  legislaţie  adoptată  în  beneficiul 
muncitorilor,  sau  legislaţie  pro-laburistă  ( pro-labor  legislatioii) .  Şi  în 
{746}  cazul  acesta  guvernele  şi  opinia  publică  se  înşală  grav  cu  privire  la  efec¬ 
te.  Aceşti  oameni  cred  că  restricţionarea  numărului  orelor  de  lucru  şi 
interzicerea  muncii  copiilor  nu-i  afectează  negativ  decât  pe  patroni  şi 
este  un  „câştig  social”  pentru  salariaţi.  Insă  lucrul  acesta  nu  este  ade¬ 
vărat,  decât  în  măsura  în  care  astfel  de  legi  reduc  oferta  de  mână  de 
lucru  şi  augmentează,  în  felul  acesta,  productivitatea  marginală  a  mâi¬ 
nii  de  lucru,  în  raport  cu  productivitatea  marginală  a  capitalului.  Dar 
scăderea  ofertei  de  mână  de  lucru  determină  şi  o  scădere  a  volumului 
total  de  bunuri  şi  servicii  produse  şi,  prin  urmare,  a  consumului  mediu 
per  capita.  Plăcinta  în  ansamblu  scade,  însă  felia  care  le  revine  salari¬ 
aţilor  din  plăcinta  mai  mică  este  proporţional  mai  mare  decât  ceea  ce 
primeau  din  plăcinta  mai  mare;  simultan,  porţia  capitaliştilor  scade.1 
Dacă  această  evoluţie  afectează  sau  nu,  pozitiv  sau  negativ,  ratele  sala- 
riale  reale  ale  diverselor  grupuri  de  salariaţi,  depinde  de  datele  concrete 
ale  fiecărui  caz  în  parte. 

Entuziasmul  popular  faţă  de  legislaţia  adoptată  în  beneficiul  mun¬ 
citorilor  s-a  bazat  pe  eroarea  conform  căreia  ratele  salariale  nu  au  nici 
un  fel  de  legătură  cauzală  cu  valoarea  pe  care  prestaţia  muncitorului 
i-o  adaugă  materialului.  Ratele  salariale,  afirmă  „legea  de  fier  a  salari¬ 
ilor”,  sunt  determinate  de  cantitatea  minimă  de  lucruri  indispensabile, 
care  sunt  necesare  pentru  prezervarea  vieţii;  ele  nu  pot  depăşi  nicicând 
nivelul  de  subzistenţă.  Diferenţa  dintre  valoarea  produsă  de  muncitor 
şi  salariul  acordat  acestuia  îi  revine  patronului  exploatator.  Dacă  acest 
surplus  este  redus  prin  reducerea  orelor  de  lucru,  atunci  muncitorul 
este  scutit  de  o  parte  din  truda  şi  necazul  său,  salariul  său  rămâne  ne¬ 
schimbat,  iar  patronul  este  lipsit  de  o  parte  din  profitul  său  inechitabil. 
Restricţionarea  outputului  total  nu  reduce  decât  venitul  burghezilor 
exploatatori. 

S-a  arătat  deja  că  rolul  jucat  de  legislaţia  pro-laburistă  în  cadrul 
capitalismului  occidental  a  fost,  până  nu  cu  mulţi  ani  în  urmă,  cu  mult 
mai  puţin  important  decât  ar  putea  sugera  vehemenţa  cu  care  au  fost 
discutate  în  public  problemele  corespunzătoare.  Legislaţia  muncii  nu  a 
furnizat,  în  cea  mai  mare  parte,  decât  o  recunoaştere  legală  a  schimbă¬ 
rilor  de  condiţii  care  interveniseră  deja,  datorită  evoluţiei  rapide  a  afa- 


1.  Profiturile  şi  pierderile  antreprenoriale  nu  sunt  afectate  de  legislaţia  pro-labu¬ 
ristă,  deoarece  ele  depind  exclusiv  de  ajustarea  mai  mult  sau  mai  puţin  încununată 
de  succes  a  producţiei  la  schimbarea  condiţiilor  pieţei.  In  raport  cu  acestea,  legislaţia 
muncii  nu  contează  decât  ca  un  factor  producător  de  schimbare. 

cerilor.2  Insă,  în  ţările  care  au  adoptat  cu  întârziere  metodele  capitaliste 
de  producţie  şi  sunt  înapoiate  în  ce  priveşte  dezvoltarea  modernă  a 
metodelor  de  procesare  şi  de  manufacturare,  problema  legislaţiei  mun¬ 
cii  este  crucială.  Induşi  în  eroare  de  doctrinele  eronate  ale  intervenţio- 
nismului,  politicienii  din  aceste  ţări  consideră  că  pot  ameliora  situaţia 
maselor  de  săraci  prin  copierea  legislaţiei  existente  în  ţările  capitaliste 
cele  mai  avansate.  Ei  privesc  chestiunile  acestea  ca  şi  cum  n-ar  trebui 
analizate  decât  din  perspectiva  care  în  mod  eronat  se  numeşte  „umani-  {747} 
tară”  -  şi  nu  sesizează  adevărata  problemă. 

Este  din  păcate  adevărat  că  în  Asia  există  multe  milioane  de  copii 
mici  care  sunt  săraci  şi  mor  de  foame,  că  salariile  sunt  extrem  de  scăzute, 
în  comparaţie  cu  standardele  americane,  sau  ale  Europei  Occidentale, 
că  orele  de  muncă  sunt  multe  şi  că  situaţia  sanitară  a  atelierelor  este 
deplorabilă.  Dar  singurul  mijloc  de  eliminare  a  acestor  rele  este  de 
a  munci,  de  a  produce  şi  de  a  economisi  mai  mult,  acumulând  astfel 
mai  mult  capital.  Pentru  orice  ameliorare  de  durată  lucrurile  acestea 
sunt  indispensabile.  Măsurile  restrictive  susţinute  de  cei  ce  se  auto-in- 
titulează  filantropi  şi  umanitarişti  ar  fi  zadarnice.  Ele  nu  numai  că  nu 
ar  ameliora  situaţia,  dar  ar  determina  o  considerabilă  înrăutăţire  a  ei. 

Dacă  părinţii  sunt  prea  săraci  pentru  a-şi  hrăni  în  mod  adecvat  copiii, 
atunci  interzicerea  muncii  copiilor  îi  condamnă  pe  aceştia  la  moar¬ 
te  prin  inaniţie.  Dacă  productivitatea  marginală  a  muncii  este  atât  de 
scăzută  încât  un  lucrător  nu  poate  câştiga  în  zece  ore  de  muncă  decât 
un  salariu  necorespunzător  în  comparaţie  cu  salariile  americane,  atunci 
lucrătorului  nu  i  se  face  un  bine  prin  decretarea  zilei  de  muncă  de  opt 
ore. 

Problema  aflată  în  discuţie  nu  este  dezirabilitatea  ameliorării  bu¬ 
năstării  materiale  a  salariatului.  Adepţii  legilor  numite  în  mod  eronat 
favorabile  muncitorilor  obliterează  în  mod  deliberat  problema,  atunci 
când  repetă,  la  nesfârşit,  că  mai  mult  agrement,  salarii  reale  mai  ridi¬ 
cate  şi  eliberarea  copiilor  şi  a  femeilor  căsătorite  de  necesitatea  de  a 
căuta  slujbe  ar  face  ca  familiile  de  muncitori  să  devină  mai  fericite.  Ei 
recurg  la  falsităţi  şi  calomnii  ignobile,  atunci  când  îi  numesc  pe  cei  ce 
se  împotrivesc  acestor  legi,  ca  fiind  în  detrimentul  intereselor  vitale 
ale  salariaţilor,  „hăituitori  ai  muncitorilor”  şi  „duşmani  ai  lucrătorilor”. 
Dezacordul  nu  se  referă  la  scopurile  urmărite;  el  nu  priveşte  decât  mij¬ 
loacele  care  trebuie  aplicate,  în  vederea  realizării  acestora.  întrebarea 
nu  este  dacă  ameliorarea  bunăstării  maselor  este  sau  nu  dezirabilă.  Ea 
este  numai  dacă  decretele  guvernamentale,  care  restricţionează  numă¬ 
rul  orelor  de  muncă  şi  posibilitatea  de  angajare  a  femeilor  şi  a  copiilor, 

2.  Cf.  mai  sus,  pp.  614-617. 

constituie  mijlocul  adecvat  în  vederea  ridicării  nivelului  de  trai  al  mun¬ 
citorilor.  Aceasta  este  o  problemă  pur  catalactică,  rezolvabilă  de  către 
teoria  economică.  Vorbăria  emoţională  trece  pe  lângă  subiect.  Ea  nu 
este  decât  o  camuflare  nefericită  a  faptului  că  aceşti  adepţi  ipocriţi  ai 
restricţiilor  sunt  incapabili  de  a  formula  vreo  obiecţie  validă  împotriva 
argumentelor  bine  fundamentate  ale  economiştilor. 

Faptul  că  nivelul  de  trai  al  muncitorului  american  obişnuit  este  in¬ 
comparabil  mai  satisfăcător  decât  cel  al  muncitorului  indian  obişnuit, 
că  în  Statele  Unite  orele  de  muncă  sunt  mai  puţine  şi  că  cei  mici  sunt 
trimişi  la  şcoală  şi  nu  în  fabrici,  nu  este  o  realizare  a  guvernului  şi  a 
legilor  din  această  ţară.  Acestea  sunt  rezultatul  faptului  că  investiţia 
per  capita  de  capital  făcută  de  patroni  este  cu  mult  mai  mare  decât  în 
{748}  India  şi  că,  în  consecinţă,  productivitatea  marginală  a  muncii  este  cu 
mult  mai  mare.  Meritul  nu  este  al  „politicilor  sociale”;  este  un  rezultat 
al  metodelor  laissez  faire,  din  trecutul  care  s-a  abţinut  de  la  sabotarea 
evoluţiilor  capitalismului.  Asiaticii  trebuie  să  adopte  acest  sistem  lais¬ 
sez  faire,  dacă  doresc  să  amelioreze  situaţia  popoarelor  lor. 

Sărăcia  din  Asia  şi  din  alte  ţări  înapoiate  se  datorează  aceloraşi  cauze 
care  au  făcut  condiţiile  nesatisfăcătoare  în  perioadele  timpurii  ale  capi¬ 
talismului  occidental.  în  vreme  ce  cifrele  populaţiei  creşteau  rapid,  po¬ 
liticile  restrictive  întârziau  ajustarea  metodelor  de  producţie  la  nevoile 
numărului  aflat  în  creştere  al  gurilor  ce  trebuiau  hrănite.  Deschiderea 
drumului  libertăţii  economice,  care  a  ridicat  nivelul  mediu  de  trai  la 
înălţimi  nemaivăzute,  este  meritul  nepieritor  al  economiştilor  care  au 
susţinut  sistemul  laissez  faire,  pe  care  manualele  universitare  tipice  îi 
depreciază,  ca  pe  nişte  pesimişti  şi  nişte  apologeţi  ai  lăcomiei  inechita¬ 
bile  a  burghezilor  exploatatori. 

Teoria  economică  nu  este  dogmatică,  aşa  cum  susţin  adepţii  om¬ 
nipotenţei  guvernamentale  şi  ai  dictaturilor  totalitariste,  care  se  au- 
to-intitulează  „neortodocşi”.  Teoria  economică  nici  nu  aprobă,  nici  nu 
dezaprobă  măsurile  guvernamentale  de  restricţionare  a  producţiei  şi 
a  outputului.  Ea  pur  şi  simplu  consideră  că  este  de  datoria  sa  să  cla¬ 
rifice  consecinţele  acestor  măsuri.  Alegerea  măsurilor  ce  urmează  a  fi 
adoptate  îi  revine  poporului.  Dar,  atunci  când  alege,  poporul  nu  trebu¬ 
ie  să  nesocotească  învăţămintele  economiştilor,  dacă  doreşte  să  atingă 
obiectivele  urmărite. 

Există,  desigur,  cazuri  în  care  oamenii  pot  să  considere  că  anumite 
măsuri  restrictive  sunt  justificate.  Reglementările  referitoare  la  preve¬ 
nirea  incendiilor  sunt  restrictive  şi  augmentează  costurile  producţiei. 
Dar  reducerea  outputului  total  pe  care  o  produc  este  preţul  ce  trebuie 
plătit  pentru  evitarea  unui  dezastru  şi  mai  mare.  Decizia  referitoare  la 

fiecare  măsură  restrictivă  este  luată  pe  baza  unei  cumpăniri  meticuloa¬ 
se  a  costurilor  ce  trebuie  suportate  cu  beneficiile  ce  se  pot  obţine.  Nici 
o  persoană  rezonabilă  nu  poate  pune  această  regulă  în  discuţie. 

3 .  Restricţia  ca  privilegiu 

Orice  perturbare  a  datelor  pieţei  afectează  diverşii  indivizi  şi  diver¬ 
sele  grupuri  în  feluri  diferite.  Pentru  unii  oameni  ea  este  o  binefa¬ 
cere,  pentru  alţii  o  lovitură.  Aceste  efecte  se  istovesc  numai  după  un 
timp,  atunci  când  producţia  se  adaptează  apariţiei  noilor  date.  Astfel,  o 
măsură  restrictivă,  deşi  este  dezavantajoasă  pentru  imensa  majoritate, 
poate  ameliora  temporar  situaţia  anumitor  oameni.  Pentru  cei  favori¬ 
zaţi,  măsura  revine  la  dobândirea  unui  privilegiu.  Ei  solicită  asemenea 
măsuri,  deoarece  doresc  să  fie  privilegiaţi.  {749} 

Şi  în  acest  caz,  exemplul  cel  mai  izbitor  ne  este  oferit  de  protecţi- 
onism.  Impunerea  unei  taxe  pe  importul  unui  bun  îi  împovărează  pe 
consumatori.  Dar  ea  este  o  binefacere  pentru  producătorii  autohtoni. 

Din  punctul  lor  de  vedere,  decretarea  de  noi  tarife  şi  creşterea  celor 
existente  este  un  lucru  excelent. 

Acelaşi  lucru  se  poate  spune  despre  multe  alte  măsuri  restrictive. 

Dacă  statul  restricţionează,  fie  direct,  fie  prin  discriminare  fiscală,  ma¬ 
rile  afaceri  şi  corporaţiile,  atunci  poziţia  competitivă  a  întreprinderilor 
mici  este  consolidată.  Dacă  restricţionează  funcţionarea  marilor  maga¬ 
zine  şi  a  lanţurilor  de  magazine,  deţinătorii  de  mici  magazine  se  bucură. 

Este  important  să  se  înţeleagă  că  ceea  ce  consideră  a  fi  un  avantaj  cei 
favorizaţi  de  aceste  măsuri  nu  durează  decât  un  interval  de  timp  limitat. 

Pe  termen  lung,  privilegiul  acordat  unei  anumite  clase  de  producători 
îşi  pierde  puterea  de  a  crea  câştiguri  specifice.  Branşa  privilegiată  atra¬ 
ge  nou-veniţi,  iar  competiţia  dintre  aceştia  tinde  să  elimine  câştigurile 
specifice,  rezultate  de  pe  urma  privilegiului.  Astfel,  dorinţa  răsfăţaţilor 
legislaţiei  de  a  dobândi  privilegii  este  insaţiabilă.  Ei  continuă  să  ceară 
noi  privilegii,  deoarece  cele  vechi  îşi  pierd  puterea. 

Pe  de  altă  parte,  abolirea  unei  măsuri  restrictive  la  a  cărei  existen¬ 
ţă  structura  producţiei  s-a  ajustat  deja,  înseamnă  o  nouă  perturbare  a 
datelor  pieţei,  ce  favorizează  interesele  pe  termen  scurt  ale  anumitor 
oameni  şi  dăunează  intereselor  pe  termen  scurt  ale  altora.  Să  ilustrăm 
această  chestiune  cu  ajutorul  exemplului  tarifelor  vamale.  Cu  ani  în 
urmă,  să  zicem  în  1920,  Ruritania  a  decretat  un  tarif  pe  importul  de 
piele.  Acesta  a  fost  o  binefacere  pentru  întreprinzătorii  care,  la  mo¬ 
mentul  respectiv,  se  întâmpla  să  activeze  în  industria  pielăriei.  Dar  apoi, 
cu  trecerea  timpului,  această  industrie  s-a  extins  şi  câştigurile  picate 

din  cer,  de  care  s-au  bucurat  pielării  în  1920  şi  în  anii  următori,  s-au 
isprăvit.  N-a  rămas  decât  faptul  că  o  parte  din  producţia  mondială  de 
obiecte  de  pielărie  este  translatată,  din  locaţiile  în  care  outputul  per 
unitatea  de  input  este  mai  mare,  în  locaţii  din  Ruritania,  unde  costurile 
de  producţie  necesare  sunt  mai  mari.  Rezidenţii  Ruritaniei  plătesc  pre¬ 
ţuri  mai  mari  pentru  piele,  decât  cele  pe  care  le-ar  plăti  în  absenţa  tari¬ 
fului.  Deoarece  o  parte  mai  mare  a  capitalului  şi  a  forţei  de  muncă  din 
Ruritania  este  întrebuinţată  în  pielării,  decât  cea  care  ar  fi  întrebuinţată 
astfel  în  condiţii  de  liber  schimb  în  sfera  pielăritului,  o  serie  de  alte 
industrii  autohtone  s-au  restrâns,  sau,  cel  puţin,  au  fost  împiedicate  să 
se  dezvolte.  Din  străinătate  se  importă  mai  puţină  piele  şi  se  exportă 
o  cantitate  mai  mică  de  produse  din  Ruritania,  ca  plată  pentru  pielea 
de  import.  Astfel,  volumul  comerţului  internaţional  al  Ruritaniei  este 
redus.  Nici  măcar  un  singur  suflet,  din  întreaga  lume,  nu  beneficiază 
de  vreun  avantaj  de  pe  urma  păstrării  vechiului  tarif.  Dimpotrivă,  toată 
lumea  este  păgubită  de  scăderea  outputului  total  al  efortului  industrial 
al  omenirii.  Dacă  politicile  adoptate  de  Ruritania  cu  privire  la  pielărit 
{750}  ar  fi  adoptate  de  toate  ţările  şi  cu  privire  la  toate  mărfurile,  în  modul 
cel  mai  rigid  cu  putinţă,  astfel  încât  să  fie  complet  abolit  comerţul  in¬ 
ternaţional  şi  încât  toate  ţările  să  devină  perfect  autarhice,  atunci  toţi 
oamenii  ar  trebui  să  se  lipsească  în  întregime  de  avantajele  de  care  se 
bucură  datorită  diviziunii  internaţionale  a  muncii. 

Este  evident  faptul  că  abolirea  tarifului  pe  importurile  de  piele  din 
Ruritania  trebuie,  pe  termen  lung,  să  aducă  beneficii  tuturor:  atât  ru- 
ritanilor,  cât  şi  străinilor.  Dar,  pe  termen  scurt,  ea  ar  leza  interesele 
capitaliştilor  care  au  investit  în  pielăriile  ruritane.  Ea  ar  dăuna,  nu  mai 
puţin,  intereselor  pe  termen  scurt  ale  muncitorilor  ruritani  specializaţi 
în  activităţi  legate  de  pielărit.  O  parte  dintre  ei  ar  trebui  fie  să  emigreze, 
fie  să-şi  modifice  ocupaţia.  Aceşti  capitalişti  şi  muncitori  combat  cu 
îndârjire  orice  tentative  de  reducere  a  tarifului  pe  importul  de  piele,  sau 
de  abolire  completă  a  acestuia. 

Iată  de  ce  este  politic  extrem  de  dificil  să  isprăvim  cu  toate  măsurile 
ce  restricţionează  producţia,  după  ce  structura  afacerilor  s-a  adaptat 
la  existenţa  lor.  Deşi  efectele  lor  sunt  dăunătoare  pentru  toată  lumea, 
dispariţia  lor  ar  fi  dezavantajoasă,  pe  termen  scurt,  pentru  anumite 
grupuri  speciale.  Aceste  grupuri  speciale,  care  sunt  interesate  de  pre¬ 
zervarea  măsurilor  restrictive,  nu  sunt,  desigur,  decât  nişte  minorităţi. 
In  Ruritania,  numai  acea  mică  parte  din  populaţie  care  este  angajată 
în  pielării  ar  suferi  de  pe  urma  abolirii  tarifului  pe  importul  de  piele. 
Imensa  majoritate  a  oamenilor  sunt  cumpărători  de  piele  şi  de  bunuri 
confecţionate  din  piele  şi  ar  avea  de  câştigat  de  pe  urma  unei  scăderi 

a  preţurilor  la  aceste  bunuri.  In  afara  graniţelor  Ruritaniei,  nu  ar  avea 
de  suferit  decât  acei  oameni  care  sunt  angajaţii  industriilor  ce  se  vor 
restrânge,  datorită  extinderii  care  va  surveni  în  industria  pielăritului. 

Ultima  obiecţie  pe  care  o  formulează  adversarii  liberului  schimb 
sună  astfel:  să  admitem  că  numai  acei  ruritani  care  sunt  angajaţi  în 
pielărit  sunt  imediat  interesaţi  de  prezervarea  tarifului  pe  importul 
de  piele.  Numai  că  fiecare  ruritan  aparţine  uneia  dintre  nenumăratele 
ramuri  ale  producţiei.  Dacă  fiecare  produs  autohton  este  protejat  de 
un  tarif  vamal,  atunci  trecerea  la  liberul  schimb  va  dăuna  intereselor 
fiecărei  industrii  şi,  prin  urmare,  tuturor  grupurilor  specializate  de  ca¬ 
pitalişti  şi  de  muncitori,  a  căror  sumă  constituie  întreaga  ţară.  Rezultă 
că  abolirea  tarifului  i-ar  prejudicia,  pe  termen  scurt,  pe  toţi  cetăţenii.  Şi 
numai  interesele  pe  termen  scurt  contează. 

Acest  argument  este  de  trei  ori  eronat.  în  primul  rând,  nu  este  ade¬ 
vărat  că  toate  ramurile  industriale  ar  fi  vătămate  de  trecerea  la  liberul 
schimb.  Dimpotrivă.  Acele  ramuri  în  care  costurile  comparative  de 
producţie  sunt  mai  reduse  se  vor  extinde,  în  condiţii  de  liber  schimb. 
Interesele  lor  pe  termen  scurt  ar  fi  favorizate  de  abolirea  tarifelor  va¬ 
male.  Existenţa  unui  tarif  la  produsele  pe  care  le  fabrică  ele  însele  nu 
constituie  nici  un  avantaj  pentru  ele,  deoarece  ele  ar  putea  nu  doar  să  {751} 
supravieţuiască,  ci  şi  să  se  dezvolte,  în  condiţii  de  liber  schimb.  Lor  le 
dăunează  tariful  vamal  pe  acele  produse  pentru  care  costurile  compa¬ 
rative  sunt  mai  ridicate  în  Ruritania  decât  în  străinătate,  deoarece  el 
direcţionează  spre  aceste  din  urmă  ramuri  capital  şi  mână  de  lucru  care, 
altminteri,  ar  fi  contribuit  la  „fertilizarea”  lor. 

în  al  doilea  rând,  principiul  termenului  scurt  este  în  întregime  ero¬ 
nat.  Pe  termen  scurt,  fiecare  schimbare  a  datelor  pieţei  îi  afectează  ne¬ 
gativ  pe  cei  care  nu  au  prevăzut-o  din  timp.  Un  adept  consecvent  al 
principiului  termenului  scurt  trebuie  să  pledeze  pentru  rigiditatea  şi 
imutabilitatea  perfectă  a  tuturor  datelor  şi  să  se  opună  oricărei  schim¬ 
bări,  inclusiv  ameliorărilor  terapeutice  şi  tehnologice.3  Dacă,  atunci 
când  acţionează,  oamenii  ar  prefera  întotdeauna  evitarea  relelor  din 
viitorul  mai  apropiat,  faţă  de  evitarea  relelor  dintr-un  viitor  mai  înde¬ 
părtat,  atunci  ei  s-ar  prăbuşi  la  un  nivel  animalic.  însăşi  esenţa  acţiunii 
umane,  spre  deosebire  de  comportamentul  animalelor,  este  de  a  re¬ 
nunţa  în  mod  conştient  la  o  anumită  satisfacţie  temporal  mai  apropi¬ 
ată,  în  vederea  dobândirii  unei  satisfacţii  mai  mari,  dar  temporal  mai 
îndepărtate.4 

3.  De  acest  tip  de  consecvenţă  au  dat  dovadă  unii  filosofi  nazişti.  Cf.  Sombart,  A 
New  Social Philosphy,  pp.  242-245 . 

4.  A  se  vedea  mai  sus,pp.  479-488. 

In  fine,  dacă  avem  în  vedere  problema  abolirii  cuprinzătorului  sis¬ 
tem  de  tarife  vamale  al  Ruritaniei,  nu  trebuie  să  uităm  faptul  că  in¬ 
teresele  pe  termen  scurt  ale  celor  angajaţi  în  pielărit  nu  sunt  lezate 
decât  de  abolirea  unui  anumit  tarif,  dar  ele  sunt  favorizate  de  abolirea 
celorlalte  tarife,  care  privesc  produse  ale  industriilor  al  căror  cost  com¬ 
parativ  este  ridicat.  Este  adevărat  că  ratele  salariale  ale  pielarilor  se  vor 
reduce,  câtva  timp,  relativ  la  cele  din  alte  ramuri  -  şi  că  se  va  scurge 
un  timp  până  când  se  va  atinge  proporţia  adecvată  între  ratele  salariale 
existente  în  diferitele  ramuri  productive  din  Ruritania.  Dar,  concomi¬ 
tent  cu  reducerea  doar  temporară  a  câştigurilor  lor,  aceşti  muncitori 
vor  înregistra  o  scădere  a  preţurilor  la  multe  dintre  articolele  pe  care 
le  cumpără.  Iar  această  tendinţă  de  ameliorare  a  condiţiilor  lor  nu  este 
un  fenomen  specific  numai  perioadei  de  tranziţie.  El  este  manifestarea 
binecuvântărilor  continue  ale  liberului  schimb,  care,  translatând  fieca¬ 
re  ramură  industrială  la  locaţia  în  care  costul  său  comparativ  este  cel 
mai  redus,  augmentează  productivitatea  muncii  şi  cantitatea  totală  de 
bunuri  produse.  Este  vorba  de  binefacerea  de  durată  pe  care  liberul 
schimb  o  asigură  fiecărui  membru  al  societăţii  de  piaţă. 

Opoziţia  faţă  de  abolirea  protecţiei  tarifare  ar  fi  rezonabilă,  din 
punctul  de  vedere  personal  al  celor  angajaţi  în  industria  pielăritului, 
dacă  tariful  pe  importul  de  piele  ar  fi  singurul  tarif.  In  acest  caz  ar  fi 
explicabilă  atitudinea  lor,  ca  fiind  determinată  de  interesele  statutului 
{752}  lor,  interesele  unei  caste,  care  ar  fi  temporar  lezate  de  abolirea  privile¬ 
giului,  deşi  simpla  lui  prezervare  nu  le  mai  conferă  nici  un  avantaj.  Dar, 
în  cazul  acesta  ipotetic,  opoziţia  pielarilor  ar  fi  lipsită  de  sorţi  de  izbân¬ 
dă.  Majoritatea  cetăţenilor  ţării  ar  anula-o.  Ceea  ce  strânge  rândurile 
protecţioniştilor  este  faptul  că  tariful  la  produse  de  piele  nu  constituie 
o  excepţie,  că  numeroase  ramuri  industriale  se  află  într-o  poziţie  simi¬ 
lară  şi  se  luptă  împotriva  abolirii  barierelor  tarifare  ce  privesc  propriile 
lor  ramuri.  Bineînţeles  că  această  alianţă  nu  se  bazează  pe  interesele 
fiecăruia  dintre  grupurile  speciale.  Dacă  toată  lumea  este  protejată  în 
egală  măsură,  nu  numai  că  toată  lumea  pierde  în  calitate  de  consuma¬ 
tor  ceea  ce  câştigă  în  calitate  de  producător.  Toată  lumea  este  afecta¬ 
tă  negativ  de  scăderea  generală  a  productivităţii  muncii,  generată  de 
translatarea  industriilor  din  locaţiile  mai  favorabile  în  locaţii  mai  puţin 
favorabile.  In  sens  invers,  abolirea  tuturor  tarifelor  vamale  ar  favoriza 
pe  toată  lumea  pe  termen  lung,  în  vreme  ce  paguba  pe  termen  scurt,  pe 
care  abolirea  vreunui  tarif  o  poate  provoca  intereselor  grupului  special 
respectiv  este,  chiar  şi  pe  termen  scurt,  cel  puţin  parţial  compensată, 
de  consecinţele  abolirii  tarifelor  la  bunurile  pe  care  le  cumpără  şi  le 
consumă  membrii  acestui  grup. 

Mulţi  oameni  percep  protecţia  tarifară  ca  şi  cum  ar  fi  un  privilegiu 
acordat  salariaţilor  din  ţările  lor,  care  le-ar  asigura  acestora,  pe  întreaga 
durată  a  existenţei  sale,  un  nivel  de  trai  mai  ridicat  decât  cel  de  care 
s-ar  bucura  în  condiţii  de  liber  schimb.  Argumentul  acesta  este  susţi¬ 
nut  nu  numai  de  Statele  Unite,  ci  de  toate  ţările  din  lume  în  care  ratele 
salariale  medii  sunt  mai  ridicate  decât  în  vreo  altă  ţară. 

Acum,  este  adevărat  că,  în  condiţii  de  mobilitate  perfectă  a  capitalu¬ 
lui  şi  a  mâinii  de  lucru,  s-ar  manifesta  în  întreaga  lume  o  tendinţă  de 
egalizare  a  preţurilor  plătite  pentru  munca  de  acelaşi  fel  şi  de  aceeaşi 
calitate.5  Pe  de  altă  parte,  chiar  şi  dacă  ar  exista  liber  schimb  al  produ¬ 
selor,  această  tendinţă  ar  continua  să  lipsească  în  lumea  noastră  reală,  a 
barierelor  la  migraţie  şi  a  instituţiilor  care  obstrucţionează  investiţiile 
străine  de  capital.  Productivitatea  marginală  a  muncii  este  mai  ridicată 
în  Statele  Unite  decât  în  India,  deoarece  capitalul  investit  per  capita, 
corespunzător  populaţiei  angajate  în  muncă,  este  mai  mare  -  şi  deoa¬ 
rece  muncitorii  indieni  sunt  împiedicaţi  să  se  mute  în  America  şi  să 
participe  la  competiţia  pentru  slujbe  de  pe  piaţa  americană  a  mun¬ 
cii.  Nu  este  necesar,  atunci  când  analizăm  cauzele  acestei  diferenţe, 
să  investigăm  dacă  resursele  naturale  sunt  sau  nu  mai  abundente  în 
America  decât  în  India  şi  dacă  muncitorii  indieni  sunt  sau  nu  rasial 
inferiori  celor  americani.  Indiferent  de  răspunsul  la  aceste  întrebări, 
faptele  menţionate  mai  sus,  adică  barierele  instituţionale  în  calea  mo¬ 
bilităţii  capitalului  şi  a  mâinii  de  lucru,  sunt  suficiente  pentru  a  explica 
absenţa  tendinţei  de  egalizare.  Cum  abolirea  tarifelor  americane  nu  ar  {753} 
putea  afecta  aceste  două  fapte,  ea  nu  ar  putea  afecta  negativ  nivelul  de 
trai  al  muncitorului  american. 

Dimpotrivă.  Dată  fiind  o  situaţie  în  care  mobilitatea  capitalului  şi  a 
muncii  sunt  restricţionate,  tranziţia  la  liberul  schimb  pentru  produse 
trebuie,  în  mod  necesar,  să  ridice  nivelul  de  trai  al  americanilor.  Acele 
industrii  pentru  care  costurile  în  America  sunt  mai  ridicate  (pentru 
care  productivitatea  americană  este  mai  scăzută)  s-ar  restrânge,  iar  ace¬ 
lea  pentru  care  costurile  sunt  mai  reduse  (pentru  care  productivitatea 
este  mai  mare)  s-ar  extinde. 

In  condiţii  de  liber  schimb,  ceasornicarii  elveţienii  şi-ar  extinde 
vânzările  pe  piaţa  americană,  iar  vânzările  rivalilor  lor  americani  s-ar 
restrânge.  Dar  aceasta  n-ar  fi  decât  o  parte  a  consecinţelor  liberului 
schimb.  Vânzând  şi  producând  mai  mult,  elveţienii  ar  câştiga  şi  ar 
cumpăra  mai  mult.  Nu  contează  dacă  ar  cumpăra  ei  înşişi  mai  mult  din 
produsele  altor  industrii  americane,  sau  dacă  şi-ar  augmenta  cumpă¬ 
răturile  de  pe  piaţa  internă  şi  din  alte  ţări,  cum  ar  fi  Franţa.  Indiferent 

5 .  Pentru  o  analiză  detaliată,  cf.  mai  sus,  p.  626. 

ce  se  va  întâmpla,  echivalentul  dolarilor  adiţionali  pe  care  i-au  câştigat 
trebuie,  în  cele  din  urmă,  să  ajungă  în  Statele  Unite,  unde  va  spori  vân¬ 
zările  unora  dintre  industriile  americane.  Dacă  elveţienii  nu  renunţă  la 
produsele  lor,  făcându-le  cadou,  ei  trebuie  să  cheltuiască  aceşti  dolari 
cumpărând  ceva. 

Opinia  populară  contrară  se  datorează  ideii  iluzorii  că  America  şi- 
ar  putea  augmenta  cumpărăturile  de  bunuri  din  import  prin  reducerea 
sumei  totale  a  deţinerilor  monetare  ale  cetăţenilor  săi.  Este  vorba  de 
eroarea  notorie  conform  căreia  oamenii  ar  cumpăra  fără  să  ţină  seama 
de  deţinerile  lor  monetare  şi  conform  căreia  însăşi  existenţa  de  deţineri 
monetare  nu  este  altceva  decât  rezultatul  faptului  că  ceva  rămâne  în 
surplus,  deoarece  nu  mai  este  nimic  de  cumpărat.  Am  arătat  deja  de  ce 
această  doctrină  mercantilistă  este  în  întregime  greşită.6 

Ceea  ce  aduce  cu  adevărat  tariful  vamal  în  sfera  ratelor  salariale  şi  a 
nivelului  de  trai  al  salariaţilor  este  cu  totul  altceva. 

Intr-o  lume  în  care  ar  exista  liber  schimb  pentru  bunuri,  în  vreme 
ce  migraţia  muncitorilor  şi  investiţiile  străine  ar  fi  restricţionate,  ar 
prevala  o  tendinţă  de  stabilire  a  unei  anumite  relaţii  între  salariile  plă¬ 
tite  pentru  acelaşi  tip  şi  aceeaşi  calitate  de  muncă,  în  diverse  ţări.  O 
tendinţă  către  egalizarea  ratelor  salariale  nu  se  poate  manifesta.  Dar, 
preţurile  finale  plătite  pentru  mâna  de  lucru  în  diverse  ţări  s-ar  afla 
într-o  anumită  relaţie  numerică.  Aceste  preţuri  finale  se  caracterizează 
prin  faptul  că  toţi  cei  dornici  să  primească  salarii  pot  obţine  o  slujbă 
şi  toţi  cei  dornici  să  angajeze  muncitori  sunt  în  măsură  să  angajeze 
oricâţi  oameni  doresc.  Există  „deplină  întrebuinţare  a  forţei  de  muncă”. 

Să  presupunem  că  nu  există  decât  două  ţări  -  Ruritania  şi  Laputania. 

{754}  în  Ruritania  ratele  salariale  finale  sunt  dublul  celor  existente  în 
Laputania.  Acum,  guvernul  Ruritaniei  recurge  la  una  dintre  acele  mă¬ 
suri  care  sunt  eronat  numite  „favorabile  muncitorilor”.  El  împovărează 
patronii  cu  o  cheltuială  adiţională,  a  cărei  pondere  este  proporţională 
cu  numărul  de  lucrători  angajaţi.  El  reduce,  de  pildă,  numărul  orelor 
de  lucru,  fără  a  permite  o  scădere  corespunzătoare  a  ratelor  salariale 
săptămânale.  Rezultatul  va  fi  o  reducere  a  cantităţii  de  bunuri  produse 
şi  o  creştere  a  preţului  unitar  al  fiecărui  bun.  Muncitorul  individual  se 
bucură  de  mai  mult  agrement,  însă  nivelul  său  de  trai  scade.  Ce  altceva 
ar  putea  să  aducă  o  scădere  generală  a  cantităţii  bunurilor  disponibile? 

Rezultatul  acesta  reprezintă  un  eveniment  intern  din  Ruritania. 
El  ar  surveni  [şi]  în  absenţa  oricărui  comerţ  internaţional.  Faptul  că 
Ruritania  nu  este  autarhică,  ci  cumpără  din  Laputania  şi  vinde  către 
ea,  nu  îi  afectează  caracteristicile  esenţiale.  Dar  Laputania  va  fi  şi  ea 

6.  A  se  vedea  mai  sus,  pp.  448-452. 

afectată.  Cum  ruritanii  produc  şi  consumă  mai  puţin,  ei  vor  cumpăra 
mai  puţin  din  Laputania.  în  Laputania  nu  se  va  înregistra  o  scădere 
generalizată  a  producţiei.  Dar  anumite  industrii,  care  produceau  în  ve¬ 
derea  exportului  în  Ruritania,  vor  trebui,  de  acum,  să  producă  pentru 
piaţa  internă  a  Laputaniei.  Volumul  comerţului  extern  al  Laputaniei 
va  scădea;  vrând-nevrând  ea  va  deveni  mai  autarhică.  Aceasta  va  fi  o 
binecuvântare,  în  ochii  protecţioniştilor.  De  fapt,  ea  înseamnă  deterio¬ 
rarea  nivelului  de  trai;  producţia  la  costuri  superioare  o  înlocuieşte  pe 
cea  la  costuri  inferioare.  Ceea  ce  se  întâmplă  cu  Laputania  este  acelaşi 
lucru  care  li  s-ar  întâmpla  locuitorilor  unei  ţări  autarhice,  dacă  printr-o 
intervenţie  divină  li  s-ar  reduce  productivitatea,  în  una  sau  două  dintre 
industriile  ţării.  în  măsura  în  care  există  diviziune  a  muncii,  toată  lu¬ 
mea  va  fi  afectată  de  scăderea  cantităţii  ce  constituie  contribuţia  altor 
oameni  la  aprovizionarea  pieţei. 

Pe  de  altă  parte,  aceste  consecinţe  internaţionale  finale  inexorabile 
ale  noii  legi  pro-laburiste  din  Ruritania,  nu  vor  afecta  diversele  ramuri 
industriale  din  Laputania  în  mod  egal.  în  ambele  ţări  este  necesară  o 
secvenţă  de  paşi  succesivi,  până  când  se  ajunge,  în  cele  din  urmă,  la  o 
ajustare  perfectă  a  producţiei  la  noua  configuraţie  a  datelor.  Efectele  pe 
termen  scurt  sunt  diferite  de  cele  pe  termen  lung.  Ele  sunt  mai  spec¬ 
taculoase  decât  efectele  pe  termen  lung.  în  vreme  ce,  practic,  nimeni 
nu  poate  să  nu  observe  efectele  pe  termen  scurt,  efectele  pe  termen 
lung  le  recunosc  numai  economiştii.  în  vreme  ce  acestea  din  urmă  nu 
este  dificil  să  fie  ascunse  de  ochii  publicului,  în  legătură  cu  efectele  pe 
termen  scurt,  care  sunt  uşor  de  recunoscut,  trebuie  făcut  ceva,  dacă  nu 
se  doreşte  erodarea  entuziasmului  pentru  legile  pro-laburiste. 

Primul  efect  care  se  manifestă  pe  termen  scurt  este  slăbirea  puterii 
competitive  a  anumitor  ramuri  ruritane  de  producţie,  relativ  la  cele  din 
Laputania.  Odată  cu  creşterea  preţurilor  în  Ruritania,  pentru  unele  in-  {755} 
dustrii  din  Laputania  devine  posibil  să-şi  extindă  vânzările  în  Ruritania. 

Acesta  este  numai  un  efect  temporar;  în  final,  vânzările  totale,  ale  tu¬ 
turor  industriilor  laputane  în  Ruritania,  vor  scădea.  Este  posibil  ca,  în 
ciuda  unei  scăderi  generale  a  volumului  total  al  exporturilor  laputane 
către  Ruritania,  unele  dintre  industriile  laputane  să  îşi  amplifice  vân¬ 
zările  pe  termen  lung.  (Acest  efect  depinde  de  noua  configuraţie  a  cos¬ 
turilor  comparative).  Dar  nu  există  nici  o  legătură  necesară  între  efec¬ 
tele  pe  termen  scurt  şi  cele  pe  termen  lung.  Ajustările  din  perioada  de 
tranziţie  creează  situaţii  ce  se  schimbă  caleidoscopic,  care  pot  să  difere 
complet  de  rezultatul  final.  Dar,  orizontul  scurt  de  atenţie  al  publicului 
este  în  întregime  absorbit  de  aceste  efecte  pe  termen  scurt.  Oamenii  îi 
aud  pe  afaceriştii  afectaţi  plângându-se  că  noua  lege  din  Ruritania  le 

oferă  laputanilor  posibilitatea  să  vândă  la  preţuri  mai  competitive  şi  în 
Ruritania  şi  în  Laputania.  Ei  constată  că  unii  dintre  afaceriştii  ruritani 
sunt  nevoiţi  să-şi  restrângă  producţia  şi  să  disponibilizeze  lucrători.  Şi 
încep  să  îşi  pună  problema  dacă  ceva  nu  este  în  neregulă  în  doctrina 
celor  ce  se  auto-intitulează  „prieteni  non-ortodocşi  ai  muncitorilor”. 

Dar  peisajul  se  schimbă  dacă  în  Ruritania  există  un  tarif  vamal  su¬ 
ficient  de  ridicat  pentru  a-i  împiedica  pe  laputani  să-şi  extindă,  fie 
şi  numai  temporar,  vânzările  pe  piaţa  ruritană.  In  acest  caz,  efectele 
pe  termen  scurt  cele  mai  spectaculoase  ale  noii  măsuri  sunt  camuflate, 
astfel  încât  publicul  nu  devine  conştient  de  ele.  Bineînţeles  că  efectele 
pe  termen  lung  sunt  inevitabile.  Numai  că  ele  sunt  produse  printr-o 
altă  secvenţă  de  efecte  pe  termen  scurt,  care  este  mai  puţin  scanda¬ 
loasă,  deoarece  este  mai  puţin  vizibilă.  Absurditatea  vorbăriei  despre 
aşa-numitele  „câştiguri  sociale”  produse  de  scurtarea  numărului  orelor 
de  muncă  nu  este  dată  în  vileag  de  apariţia  imediată  a  efectelor  pe  care 
toată  lumea  -  şi  îndeosebi  muncitorii  disponibilizări  -  le  consideră 
indezirabile. 

Funcţia  principală  a  tarifelor  vamale  şi  a  altor  măsuri  protecţio- 
niste  contemporane  este  de  a  camufla  efectele  reale  ale  politicilor  in- 
tervenţioniste,  al  căror  scop  este  de  a  ridica  nivelul  de  trai  al  maselor. 
Naţionalismul  economic  reprezintă  complementul  necesar  al  acestor 
politici  populare,  care  pretind  că  ameliorează  bunăstarea  materială  a 
salariaţilor,  în  vreme  ce  -  de  fapt  -  o  reduc.7 

4.  Restricţionismul  ca  sistem  economic 

După  cum  am  văzut,  există  cazuri  în  care  o  măsură  restrictivă  poate 
duce  la  atingerea  scopului  urmărit  prin  adoptarea  ei.  Dacă  cei  ce  recurg 
la  o  asemenea  măsură  cred  că  atingerea  acestui  scop  este  mai  impor¬ 
tantă  decât  dezavantajele  produse  de  restricţie  -  adică  decât  scăderea 
{756}  cantităţii  de  bunuri  materiale  disponibile  pentru  consum  -  atunci  re¬ 
cursul  la  restricţie  este  justificat,  din  punctul  de  vedere  al  judecăţilor 
lor  de  valoare.  Ei  suportă  anumite  costuri  şi  plătesc  un  anumit  preţ,  în 
vederea  obţinerii  unui  lucru  pe  care-1  consideră  mai  valoros  decât  ceea 
ce  au  trebuit  să  cheltuiască,  sau  decât  lucrurile  la  care  au  trebuit  să  re¬ 
nunţe.  Nimeni  nu  este  în  măsură  să  conteste  raţionalitatea  judecăţilor 
lor  de  valoare  -  şi  teoreticianul  cu  atât  mai  puţin. 

Singurul  mod  adecvat  de  abordare  a  măsurilor  de  restricţionare  a 
producţiei  este  de  a  le  privi  ca  pe  nişte  sacrificii  făcute  în  vederea  atin¬ 
gerii  unui  anumit  scop.  Ele  constituie  cvasi-cheltuieli  şi  cvasi-consum. 


7.  A  se  vedea  şi  ceea  ce  s-a  spus  despre  funcţia  cartelurilor,  la  pp.  365-369. 

Ele  înseamnă  utilizarea  lucrurilor  ce  ar  putea  fi  produse  şi  consumate 
într-un  anumit  fel,  în  vederea  atingerii  altor  scopuri  specifice.  Anumite 
lucruri  sunt  împiedicate  de  a  ajunge  să  existe,  dar  acest  cvasi-consum 
este  ceea  ce  le  aduce  autorilor  măsurilor  respective  o  satisfacţie  mai 
mare  decât  creşterea  volumului  de  bunuri  disponibile,  pe  care  ar  fi  de¬ 
terminat-o  renunţarea  la  restricţie. 

Există  anumite  măsuri  restrictive  în  cazul  cărora  toată  lumea  adop¬ 
tă  această  perspectivă.  Dacă  un  stat  decretează  că  o  anumită  regiune 
urmează  a  fi  menţinută  în  starea  ei  naturală,  ca  parc  naţional  -  şi  nu 
va  putea  fi  destinată  nici  unei  alte  utilizări,  nimeni  nu  va  clasifica  o 
asemenea  măsură  drept  altceva  decât  o  cheltuială.  Statul  îi  lipseşte  pe 
cetăţeni  de  creşterea  volumului  de  diverse  alte  produse,  pe  care  ar  fi 
putut-o  determina  cultivarea  regiunii  respective,  pentru  a  le  procura  o 
altă  satisfacţie. 

Rezultă  că  restricţionarea  producţiei  nu  poate  nicicând  juca  vreun 
rol,  altul  decât  acela  de  complement  auxiliar  al  unui  sistem  de  produc¬ 
ţie.  Nimeni  nu  poate  edifica  un  sistem  de  acţiune  economică  doar  pe 
asemenea  măsuri  restrictive.  Nici  un  complex  de  asemenea  măsuri  nu 
poate  fi  corelat  astfel  încât  să  alcătuiască  un  sistem  economic  integrat. 

Ele  nu  pot  constitui  un  sistem  productiv.  Măsurile  restricţioniste  apar¬ 
ţin  sferei  consumului,  nu  producţiei. 

Cu  prilejul  cercetării  problemelor  intervenţionismului,  urmărim  să 
examinăm  pretenţiile  adepţilor  interferenţei  statului  în  afaceri,  con¬ 
form  cărora  sistemul  lor  oferă  o  alternativă  la  toate  celelalte  sisteme 
economice.  Nici  o  astfel  de  pretenţie  nu  poate  fi  formulată  în  mod 
justificat,  în  ce  priveşte  măsurile  de  restricţionare  a  producţiei.  In  cel 
mai  bun  caz,  ele  pot  determina  reducerea  producţiei  şi  a  satisfacţiei 
[consumatorilor].  Avuţia  se  produce  cheltuind  o  anumită  cantitate  de 
factori  de  producţie.  Reducerea  acestei  cantităţi  nu  creşte,  ci  descreşte 
cantitatea  de  bunuri  produse.  Chiar  şi  dacă  obiectivele  urmărite  prin 
reducerea  orelor  de  lucru  ar  putea  fi  atinse  printr-un  asemenea  decret, 
încă  nu  ar  fi  vorba  de  o  măsură  productivă.  O  asemenea  măsură  con¬ 
stituie,  invariabil,  o  modalitate  de  reducere  a  outputului. 

Capitalismul  constituie  un  sistem  de  producţie  socială.  Socialismul, 
afirmă  socialiştii,  constituie  şi  el  un  sistem  de  producţie  socială.  Dar,  în 
privinţa  măsurilor  de  restricţionare  a  producţiei,  nici  măcar  interven- 
ţioniştii  nu  pot  ridica  o  asemenea  pretenţie.  Ei  nu  pot  să  afirme  decât  [757] 
că,  în  cadrul  sistemului  capitalist,  se  produce  prea  mult  şi  că  doresc  să 
împiedice  producţia  acestui  surplus,  în  vederea  realizării  altor  obiective. 

Ei  înşişi  trebuie  să  admită  că  posibilitatea  introducerii  de  restricţii  este 
limitată. 

Teoria  economică  nu  afirmă  că  restricţionismul  este  un  sistem  de 
producţie  rău.  Ea  afirmă  că  el  nu  este  câtuşi  de  puţin  un  sistem  de  pro¬ 
ducţie,  ci,  mai  degrabă,  un  sistem  de  cvasi-consum.  Majoritatea  obiec¬ 
tivelor  pe  care  urmăresc  să  le  atingă  intervenţioniştii  prin  restricţii  nu 
pot  fi  atinse  astfel.  Dar,  chiar  şi  dacă  măsurile  restrictive  ar  fi  adecvate 
pentru  atingerea  scopurilor  urmărite,  ele  încă  nu  sunt  decât  restrictive.8 

Enorma  popularitate  de  care  se  bucură  astăzi  restricţionismul  se 
datorează  faptului  că  oamenii  nu  îi  recunosc  consecinţele.  In  privinţa 
problemei  reducerii  orelor  de  lucru  prin  decret  guvernamental,  publi¬ 
cul  nu  este  conştient  de  faptul  că  outputul  total  trebuie  să  scadă  şi 
că  este  foarte  probabil  ca  nivelul  de  trai  al  salariaţilor  să  scadă  şi  el 
potenţial.  Una  dintre  dogmele  „non-ortodoxiei”  zilelor  noastre  este  că 
o  asemenea  măsură  „pro-laburistă”  constituie  un  „câştig  social”  pentru 
muncitori  şi  că  toate  costurile  acestui  câştig  vor  fi  suportate  exclusiv 
de  patroni.  Oricine  pune  la  îndoială  această  dogmă  este  etichetat  drept 
apologet  „sicofant”  al  pretenţiilor  inechitabile  ale  exploatatorilor  neîn¬ 
duplecaţi  şi  persecutat  fără  milă.  Se  insinuează  că  el  ar  vrea  să-i  reducă 
pe  salariaţi  la  nivelul  de  sărăcie  şi  la  lungul  număr  de  ore  de  lucru  din 
stadiile  incipiente  ale  industrialismului  modern. 

împotriva  tuturor  acestor  calomnii  este  important  să  arătăm,  din 
nou,  că  ceea  ce  produce  avuţie  şi  bunăstare  este  producţia,  nu  restricţi¬ 
ile.  Faptul  că  în  ţările  capitaliste  lucrătorul  mediu  consumă  mai  multe 
bunuri  şi  îşi  poate  permite  să  se  bucure  de  mai  mult  agrement  decât 
strămoşii  săi  -  şi  că  el  îşi  poate  întreţine  nevasta  şi  copiii  şi  nu  are 
nevoie  să  îi  trimită  la  muncă,  nu  este  o  realizare  a  guvernelor  şi  a  sin¬ 
dicatelor,  ci  este  o  consecinţă  a  faptului  că  afaceriştii,  care  urmăresc 
profitul,  au  acumulat  şi  au  investit  mai  mult  capital  -  sporind,  în  felul 
acesta,  productivitatea  marginală  a  muncii. 

8.  In  ce  priveşte  obiecţiile  ridicate  împotriva  acestei  teze  din  punctul  de  vedere  al 
efectului  Ricardo,  a  se  vedea  mai  jos,  pp.  773-776. 


XXX.  AMESTECUL  ÎN  STRUCTURA  PREŢURILOR 


i.  Statul  şi  autonomia  pieţei 

Amestecul  în  structura  pieţei  înseamnă  că  autoritatea  urmăreşte  fixa¬ 
rea  preţurilor  la  bunuri,  la  servicii  şi  la  ratele  dobânzii,  la  un  nivel  di¬ 
ferit  de  cel  pe  care  l-ar  fi  determinat  o  piaţă  neobstrucţionată.  Acesta 
decretează,  sau  împuterniceşte  -  fie  tacit,  fie  expres  -  anumite  grupuri 
de  oameni  să  decreteze  preţuri  şi  rate  ale  dobânzii  ce  urmează  a  fi  con¬ 
siderate  fie  maximale,  fie  minimale  -  şi  furnizează  mijloacele  necesare 
impunerii  acestor  decrete,  prin  coerciţie  şi  constrângere. 

Atunci  când  recurge  la  astfel  de  măsuri,  statul  urmăreşte  fie  să  favo¬ 
rizeze  cumpărătorul  -  ca  în  cazul  preţurilor  maximale  -,  fie  să  favori¬ 
zeze  vânzătorul  -  ca  în  cazul  preţurilor  minimale.  Preţurile  maximale 
au  rolul  de  a-i  permite  cumpărătorului  să-şi  procure  ceea  ce  doreşte,  la 
un  preţ  mai  redus  decât  acela  al  pieţei  neobstrucţionate.  Preţurile  mi¬ 
nimale  au  rolul  de  a-i  permite  vânzătorului  să-şi  comercializeze  marfa 
sau  serviciile  la  un  preţ  mai  mare  decât  cel  al  pieţei  neobstrucţiona¬ 
te.  Ce  grupuri  doreşte  autoritatea  să  favorizeze  depinde  de  echilibrul 
politic  al  forţelor.  In  anumite  momente,  guvernele  au  recurs  la  pre¬ 
ţuri  maximale;  în  alte  momente,  la  preţuri  minimale,  la  diverse  bunuri. 
Uneori  au  decretat  rate  salariale  maximale,  alteori  rate  salariale  mini¬ 
male.  Numai  în  cazul  dobânzilor  n-au  recurs  niciodată  guvernanţii  la 
rate  minimale;  atunci  când  s-au  amestecat,  ei  au  decretat  întotdeauna 
rate  ale  dobânzii  maximale.  Ei  au  privit  întotdeauna  cu  ochi  răi  econo¬ 
misirea,  investiţiile  şi  împrumuturile  de  bani. 

Dacă  acest  amestec  în  sfera  preţurilor  bunurilor,  a  ratelor  salaria¬ 
le  şi  a  ratelor  dobânzii  include  toate  preţurile,  toate  ratele  salariale  şi 
toate  dobânzile,  atunci  el  este  echivalent  cu  o  înlocuire  completă  a 
economiei  de  piaţă  cu  socialismul  (de  tip  german).  In  acest  caz,  piaţa, 
schimburile  interpersonale,  proprietatea  privată  asupra  mijloacelor  de 
producţie,  activitatea  antreprenorială  şi  iniţiativa  privată  dispar,  prac¬ 
tic,  cu  totul.  Nici  un  individ  nu  mai  are  posibilitatea  de  a  influenţa  pe 
cont  propriu  procesul  productiv;  fiecare  individ  este  ţinut  să  asculte  de 
ordinele  comitetului  suprem  de  management  al  producţiei.  In  cadrul 
acestor  ordine,  aşa-numitele  preţuri,  rate  salariale  şi  rate  ale  dobânzii, 
nu  mai  sunt  preţuri,  rate  salariale  şi  dobânzi,  în  accepţiunea  catalactică 

{759}  a  acestor  termeni.  Acestea  nu  mai  sunt  decât  determinări  cantitative 
fixate  de  către  director,  fără  legătură  cu  procesul  pieţei.  Dacă  statele  şi 
reformatorii  care  apelează  la  controlul  preţurilor  ar  avea  întotdeauna 
intenţia  de  a  institui  socialismul  de  tip  german,  n-ar  fi  necesar  ca  teoria 
economică  să  rezerve  un  capitol  aparte  controlului  preţurilor.  Tot  ce 
trebuie  spus  în  legătură  cu  acesta  este  deja  conţinut  în  analiza  socia¬ 
lismului. 

Numeroşi  adepţi  ai  amestecului  guvernamental  în  sfera  preţurilor 
au  fost  şi  continuă  să  fie  foarte  nedumeriţi  în  legătură  cu  lucrul  acesta. 
Ei  nu  au  înţeles  diferenţa  fundamentală  dintre  o  economie  de  piaţă  şi  o 
societate  care  nu  se  bazează  pe  piaţă.  Inceţoşarea  ideilor  lor  s-a  reflec¬ 
tat  în  formulări  vagi  şi  ambigui  şi  într-o  terminologie  surprinzătoare. 

Au  existat  şi  încă  mai  există  adepţi  ai  controlului  preţurilor  care  au 
declarat  că  ei  doresc  să  păstreze  economia  de  piaţă.  Aceştia  sunt  cate¬ 
gorici  în  ce  priveşte  afirmaţia  că  fixarea  de  către  guvern  a  preţurilor,  a 
ratelor  salariale  şi  a  dobânzilor  pot  atinge  scopurile  pe  care  urmăreşte 
guvernul  să  le  atingă  prin  promulgarea  lor,  fără  abolirea  completă  a 
pieţei  şi  a  proprietăţii  private  asupra  mijloacelor  de  producţie.  Ei  chiar 
afirmă  că  acest  control  al  preţurilor  ar  fi  cel  mai  bun  mijloc,  sau  chiar 
singurul,  în  vederea  prezervării  sistemului  liberei  iniţiative  şi  a  împie¬ 
dicării  instituirii  socialismului.  Ei  se  arată  profund  indignaţi  dacă  cine¬ 
va  pune  sub  semnul  întrebării  corectitudinea  doctrinelor  lor  şi  le  arată 
cum  controlul  preţurilor,  pentru  a  nu  înrăutăţi  lucrurile,  din  punctul  de 
vedere  al  guvernelor  şi  al  doctrinarilor  intervenţionişti,  trebuie,  în  cele 
din  urmă,  să  ducă  la  socialism.  Ei  protestează,  afirmând  că  nu  sunt  nici 
socialişti,  nici  comunişti  -  şi  că  obiectivul  lor  este  libertatea  economică, 
nu  totalitarismul. 

Ceea  ce  trebuie  să  examinăm  sunt  afirmaţiile  acestor  intervenţionişti. 
întrebarea  este  dacă  puterea  poliţienească  poate  să  atingă  obiectivele 
pe  care  urmăreşte  să  le  atingă  prin  fixarea  preţurilor,  a  ratelor  salariale 
şi  ale  dobânzilor,  la  un  nivel  diferit  de  cel  pe  care  l-ar  fi  determinat 
piaţa  neobstrucţionată.  Este  neîndoielnic  că  un  guvern  puternic  şi  ho¬ 
tărât  are  puterea  de  a  decreta  asemenea  rate  maximale  sau  minimale 
şi  de  a  se  răzbuna  pe  cei  care  nu  ascultă  de  el.  Dar  întrebarea  este  dacă 
autoritatea  poate  sau  nu  să  atingă  acele  obiective  pe  care  doreşte  să  le 
atingă,  prin  recursul  la  asemenea  decrete. 

Istoria  este  o  lungă  cronică  de  plafoane  impuse  asupra  preţurilor  şi 
de  legi  împotriva  cametei.  împăraţii,  regii  şi  dictatorii  revoluţionari  au 
încercat  în  mod  recurent  să  se  amestece  în  sfera  fenomenelor  de  pia¬ 
ţă.  Ei  le-au  aplicat  comercianţilor  şi  agricultorilor  refractari  pedepse 
aspre.  Mulţi  oameni  au  căzut  victime  persecuţiilor  susţinute  cu  entu- 

ziasm  de  către  mase.  Cu  toate  acestea,  toate  aceste  tentative  au  eşuat. 
Explicaţiile  acestui  eşec  furnizate  de  scrierile  avocaţilor,  ale  teologilor 
şi  ale  filosofilor  erau  întru  totul  la  unison  cu  ideile  susţinute  de  către 
guvernanţi  şi  de  către  mase.  Omul,  spuneau  ei,  este  intrinsec  egoist  şi 
păcătos  -  iar  autorităţile  sunt,  din  nefericire,  prea  laxe  pentru  a  impune 
legea  cu  forţa.  Ceea  ce  ar  fi  fost  necesar  ar  fi  fost  mai  multă  fermitate 
şi  hotărâre  din  partea  celor  aflaţi  la  putere. 

Recunoaşterea  problemei  despre  care  vorbim  a  fost  pentru  prima 
oară  atinsă  referitor  la  o  chestiune  specială.  Diverse  state  practicaseră 
de  multă  vreme  devaluarea  banilor.  Ele  înlocuiau  o  parte  din  aurul  şi 
din  argintul  pe  care  le  conţinuseră  monedele  mai  înainte  cu  metale  mai 
vulgare  şi  mai  ieftine,  sau  reduceau  greutatea  şi  dimensiunile  monedei. 
Dar,  pentru  monedele  devaluate,  reţineau  denumirile  tradiţionale,  care 
fuseseră  întrebuinţate  pentru  monedele  vechi  -  şi  decretau  că  ele  tre¬ 
buie  oferite  şi  primite  la  valoarea  lor  nominală.  Apoi,  mai  târziu,  statele 
au  încercat  să  le  impună  supuşilor  lor  constrângeri  similare  referitoare 
la  rata  de  schimb  dintre  aur  şi  argint,  precum  şi  dintre  banii  metalici  şi 
moneda-credit  sau  banii  discreţionari.  Căutând  să  determine  cauzele 
ce  provocaseră  eşecul  tuturor  acestor  tentative,  înaintemergătorii  gân¬ 
dirii  economice  descoperiseră  deja,  până  în  vremea  ultimelor  secole  ale 
Evului  Mediu,  regularitatea  ce  avea  să  fie  mai  târziu  numită  legea  lui 
Gresham.  De  la  această  observaţie  izolată  până  la  momentul  în  care 
filosofii  din  secolul  al  xvm-lea  au  devenit  conştienţi  de  interconexiu¬ 
nea  tuturor  fenomenelor  de  piaţă  mai  era  încă  o  cale  lungă  de  străbătut. 

Descriind  rezultatele  raţionamentelor  lor,  economiştii  clasici  şi  suc¬ 
cesorii  lor  recurgeau  uneori  la  expresii  idiomatice  care  au  putut  fi  cu 
uşurinţă  răstălmăcite,  de  către  cei  ce  au  dorit  să  le  răstălmăcească.  Ei 
vorbeau  adesea  despre  „imposibilitatea”  controlului  preţurilor.  Ceea  ce 
doreau  ei  de  fapt  să  afirme  nu  este  că  asemenea  decrete  sunt  imposibile, 
ci  că  ele  nu  pot  duce  cu  adevărat  la  atingerea  acelor  obiective  pe  care 
urmăresc  guvernele  să  le  atingă  -  şi  că  provoacă  înrăutăţirea  situaţiei, 
nu  ameliorarea  ei.  Ei  trăgeau  de  aici  concluzia  că  asemenea  decrete 
sunt  contrare  obiectivelor  urmărite  şi  ineficace. 

Este  necesar  să  se  observe  clar  faptul  că  problema  controlului  pre¬ 
ţurilor  nu  este  doar  una  dintre  problemele  de  care  trebuie  să  se  ocu¬ 
pe  teoria  economică,  nici  o  problemă  în  legătură  cu  care  s-ar  putea 
naşte  neînţelegeri  între  diverşii  economişti.  Problema  care  se  pune 
este,  mai  degrabă:  există  o  ştiinţă  economică?  Există  vreo  regularitate 
în  cadrul  secvenţei  şi  al  interconexiunilor  fenomenelor  de  piaţă?  Cel 
care  răspunde  la  amândouă  întrebările  acestea  negativ,  neagă  însăşi 
posibilitatea,  raţionalitatea  şi  existenţa  teoriei  economice,  ca  ramură 

a  cunoaşterii  umane.  O  asemenea  persoană  se  întoarce  la  credinţele 
din  epocile  care  au  precedat  evoluţia  ştiinţei  economice.  Ea  declară  că 
aserţiunea  că  există  legi  economice  şi  că  preţurile,  ratele  salariale  şi  ra¬ 
tele  dobânzilor  sunt  unic  determinate  de  datele  pieţei,  este  neadevărată. 
Ea  afirmă  că  stă  în  puterea  poliţiei  să  determine  aceste  fenomene  de 
piaţă,  ad  libitum.  Un  adept  al  socialismului  nu  trebuie  în  mod  necesar 
{761}  să  nege  teoria  economică;  postulatele  sale  nu  implică  în  mod  necesar 
că  preţurile  de  piaţă  ar  fi  nedeterminate.  Dar  intervenţionistul,  atunci 
când  pledează  pentru  controlul  preţurilor,  nu  poate  să  nu  anuleze  în¬ 
săşi  existenţa  teoriei  economice.  Pentru  cel  care  neagă  legea  pieţei  nu 
mai  rămâne  nimic  din  teoria  economică. 

Şcoala  Istorică  Germană  a  fost  consecventă  în  ce  priveşte  con¬ 
damnarea  radicală  de  către  ea  a  teoriei  economice  şi  tentativa  de  a  o 
înlocui  cu  aşa-numitele  wirtschaftliche  Staatswissenschaften  (aspectele 
economice  ale  ştiinţei  politice).  La  fel  de  consecvenţi  au  fost  adepţii 
fabianismului  britanic  şi  cei  ai  instituţionalismului  american.  Dar  acei 
autori  care  nu  resping  întru  totul  teoria  economică  şi,  cu  toate  acestea, 
afirmă  despre  controlul  preţurilor  că  îşi  poate  atinge  obiectivele,  se 
contrazic  lamentabil.  Din  punct  de  vedere  logic,  punctul  de  vedere  al 
economistului  şi  cel  al  intervenţionistului  sunt  imposibil  de  reconciliat. 
Dacă  preţurile  sunt  unic  determinate  de  datele  pieţei,  atunci  ele  nu  pot 
fi  manipulate  oricum  prin  constrângere  guvernamentală.  Decretul  gu¬ 
vernamental  nu  constituie  decât  o  dată  suplimentară,  iar  efectele  sale 
vor  fi  determinate  de  procesul  pieţei.  El  nu  va  produce  în  mod  necesar 
acele  rezultate  pe  care  le  urmăreşte  statul,  atunci  când  recurge  la  ele. 
Este  posibil  ca,  din  punctul  de  vedere  al  intenţiei  guvernului,  rezultatul 
final  al  amestecului  să  fie  încă  şi  mai  indezirabil  decât  starea  preceden¬ 
tă  de  lucruri,  pe  care  cârmuirea  a  dorit  să  o  modifice. 

Aceste  propoziţii  nu  pot  fi  respinse  prin  punerea  între  ghilimele 
a  sintagmei  „lege  economică”,  sau  prin  disputarea  conţinutului  legii. 
Atunci  când  vorbim  despre  legile  naturii  ne  gândim  la  faptul  că  există  o 
interconexiune  inexorabilă  a  fenomenelor  fizice  şi  biologice  şi  că  omul 
care  acţionează  trebuie  să  se  supună  acestei  regularităţi,  dacă  doreşte  să 
reuşească.  Atunci  când  vorbim  despre  legile  acţiunii  umane,  ne  referim 
la  faptul  că  o  asemenea  interconexiune  a  fenomenelor  este  prezentă  şi 
în  sfera  acţiunii  umane  însăşi  -  şi  că  omul  trebuie  să  ia  cunoştinţă  şi 
despre  această  regularitate,  dacă  doreşte  să  reuşească.  Realitatea  legilor 
praxeologiei  i  se  relevă  omului  prin  aceleaşi  semne  care  îi  relevă  rea¬ 
litatea  legii  naturale  -  şi  anume,  prin  faptul  că  puterea  sa  de  a  atinge 
obiective  deliberat  alese  este  restricţionată  şi  condiţionată.  In  absenţa 
legilor,  omul  fie  ar  fi  omnipotent  -  şi  nu  ar  resimţi  niciodată  nici  o 

neplăcere  pe  care  să  n-o  poată  îndepărta  instantaneu  şi  complet,  fie  nu 
ar  putea  acţiona  deloc. 

Aceste  legi  ale  universului  nu  trebuie  confundate  cu  legile  făcute  de 
om  într-o  ţară,  sau  cu  preceptele  morale  făcute  de  om.  Legile  univer¬ 
sului,  despre  care  ne  furnizează  cunoştinţe  fizica,  biologia  şi  praxeo- 
logia,  sunt  independente  de  voinţa  umană.  Ele  sunt  fapte  ontologice 
primare,  care  impun  restricţii  rigide  asupra  puterii  de  acţiune  a  omului. 
Preceptele  morale  şi  legile  ţării  sunt  mijloace  prin  care  oamenii  urmă¬ 
resc  să  atingă  anumite  scopuri.  Dacă  aceste  obiective  pot  fi  într-adevăr 
atinse  în  acest  fel,  sau  nu,  depinde  de  legile  universului.  Legile  făcute  {762} 
de  om  sunt  corespunzătoare,  dacă  sunt  adecvate  în  vederea  atingerii 
acestor  scopuri  -  şi  necorespunzătoare,  dacă  nu.  Ele  se  pretează  la  a  fi 
examinate  din  punctul  de  vedere  al  adecvării  sau  al  inadecvării  lor.  Cu 
privire  la  legile  universului,  orice  îndoială  cu  privire  la  adecvarea  lor 
este  de  prisos  şi  vană.  Acestea  sunt  ceea  ce  sunt  şi  îşi  poartă  singure  de 
grijă.  încălcarea  lor  se  auto-penalizează.  Insă  legile  făcute  de  om  pot  fi 
impuse  prin  sancţiuni  speciale. 

Numai  nebunii  îndrăznesc  să  nesocotească  legile  fizice  şi  biologice. 

Dar  nesocotirea  legilor  praxeologice  este  lucru  obişnuit.  Cârmuitorilor 
nu  le  place  să  admită  că  puterea  lor  este  restricţionată  de  vreo  altă  lege, 
în  afară  de  cele  ale  fizicii  şi  biologiei.  Ei  nu  atribuie  niciodată  erorile  şi 
frustrările  lor  încălcării  unor  legi  economice. 

In  fruntea  celor  ce  repudiază  cunoaşterea  economică  s-a  situat 
Şcoala  Istorică  Germană.  In  ochii  acelor  profesori,  ideea  că  idolii  lor 
semeţi,  electorii  casei  Hohenzollern  din  Brandenburg  şi  regii  Prusiei, 
ar  putea  fi  mai  puţin  decât  omnipotenţi,  era  de  nesuportat.  In  vederea 
respingerii  învăţăturii  economiştilor,  ei  s-au  îngropat  între  documente 
vechi  şi  au  compilat  numeroase  volume,  referitoare  la  administraţia  din 
vremea  acelor  prinţi  glorioşi.  Aceasta,  spuneau  ei,  constituia  o  aborda¬ 
re  realistă  a  problemelor  statului  şi  ale  guvernului.  Aici  sunt  de  găsit 
faptele  neadulterate  şi  adevărata  viaţă,  nu  în  abstracţiile  eterate  şi  în 
generalizările  eronate  ale  doctrinarilor  britanici.  In  fond,  tot  ce  rela¬ 
tează  aceste  voluminoase  rapoarte,  este  o  lungă  cronică  a  politicilor 
şi  a  măsurilor  eşuate,  tocmai  datorită  nesocotirii  de  către  autorii  lor 
a  legilor  economice.  Nicicând  nu  s-a  scris  vreo  istorie  de  cazuri  mai 
instructivă  decât  aceste  Acta  Borussica. 

Numai  că  teoria  economică  nu  se  poate  mulţumi  cu  astfel  de  exem¬ 
plificări.  Ea  trebuie  să  treacă  la  o  analiză  precisă  a  felului  în  care  reacţi¬ 
onează  piaţa  la  amestecul  guvernului  în  structura  preţurilor. 

2.  Reacţia  pieţei  la  amestecul  guvernamental 

Trăsătura  caracteristică  a  preţului  de  piaţă  este  că  el  tinde  să  echi¬ 
libreze  oferta  cu  cererea.  Nu  numai  în  cadrul  construcţiei  imaginare  a 
economiei  uniform  repetitive  coincide  volumul  cererii  cu  cel  al  ofertei. 
Noţiunea  de  stare  simplă  de  repaos,  aşa  cum  a  fost  ea  dezvoltată  de 
teoria  elementară  a  preţurilor,  este  o  descriere  fidelă  a  ceea  ce  se  întâm¬ 
plă  pe  piaţă  în  fiecare  moment.  Orice  deviere  a  unui  preţ  de  piaţă  de 
la  nivelul  la  care  cererea  şi  oferta  se  echilibrează  este  -  pe  piaţa  liberă 

-  sortită  să  se  auto-elimine. 

Dar,  dacă  guvernul  fixează  preţurile  la  un  nivel  diferit  ce  cel  pe  care 
l-ar  fi  stabilit  piaţa  neobstrucţionată,  acest  echilibru  al  cererii  cu  oferta 
{763}  este  tulburat.  Vor  exista  atunci  -  în  cazul  preţurilor  maximale  -  cum¬ 
părători  potenţiali  care  nu  pot  cumpăra,  deşi  sunt  dispuşi  să  achite 
preţul  stabilit  de  autorităţi,  sau  chiar  unul  mai  mare.  Vor  exista  atunci 

-  în  cazul  preţurilor  minimale  -  vânzători  potenţiali  care  nu  pot  vinde, 
deşi  sunt  gata  să  vândă  la  preţul  stabilit  de  autorităţi,  sau  chiar  la  unul 
mai  mic.  Preţul  nu-i  mai  poate  segrega  pe  acei  cumpărători  şi  vânză¬ 
tori  potenţiali  care  pot  să  cumpere  sau  să  vândă,  de  cei  care  nu  pot.  In 
mod  necesar  îşi  face  apariţia  un  alt  principiu  de  alocare  a  bunurilor  şi 
a  serviciilor  respective  şi  de  selectare  a  celor  care  urmează  să  primească 
porţiuni  din  oferta  disponibilă.  Este  posibil  să  nu  poată  cumpăra  decât 
cei  care  vin  primii,  sau  numai  cei  care  se  bucură  de  o  poziţie  privile¬ 
giată,  datorită  unor  împrejurări  speciale  (cum  ar  fi  relaţiile  personale), 
sau  numai  cei  lipsiţi  de  scrupule,  care  îşi  alungă  rivalii,  recurgând  la 
intimidare  sau  la  violenţă.  Dacă  autoritatea  nu  doreşte  ca  alocarea  sto¬ 
cului  disponibil  să  fie  stabilită  de  întâmplare,  sau  prin  violenţă  -  şi  ca 
situaţia  să  devină  haotică,  trebuie  să  reglementeze  ea  însăşi  cantitatea 
care  i  se  permite  fiecărui  individ  să  o  cumpere.  Ea  trebuie  să  recurgă 
la  raţionalizare.1 

Insă  raţionalizarea  nu  afectează  esenţa  problemei.  Alocarea  unor 
porţiuni  din  oferta  deja  produsă  şi  disponibilă,  către  diversele  persoa¬ 
ne  dornice  să  obţină  o  cantitate  din  bunul  respectiv,  nu  este  decât  o 
funcţie  secundară  a  pieţei.  Funcţia  ei  principală  este  direcţionarea  pro¬ 
ducţiei.  Ea  direcţionează  întrebuinţarea  factorilor  de  producţie  către 
acele  canale  în  care  satisfac  cele  mai  intense  nevoi  ale  consumatorilor. 
Dacă  plafoanele  de  preţuri  ale  guvernului  nu  privesc  decât  un  singur 

1 .  Pentru  simplificarea  expunerii,  ne  ocupăm  în  cursul  analizelor  care  urmează  în 
această  secţiune  numai  de  preţurile  maximale  la  bunuri,  iar  în  secţiunea  care  urmează, 
numai  de  ratele  salariale  minimale.  Insă  afirmaţiile  noastre  sunt,  mutatis  mutandis, 
deopotrivă  valide  şi  în  cazul  preţurilor  minimale  la  bunuri  şi  în  cel  al  ratelor  salariale 
maximale. 

bun  de  consum,  sau  un  număr  limitat  de  bunuri  de  consum,  în  vreme 
ce  preţurile  factorilor  complementari  de  producţie  sunt  lăsate  să  fluc¬ 
tueze  liber,  atunci  producţia  bunurilor  de  consum  respective  va  scădea. 
Producătorii  marginali  vor  înceta  să  le  mai  producă,  pentru  a  nu  suferi 
pierderi.  Factorii  de  producţie  care  nu  sunt  absolut  specifici  vor  fi  în¬ 
trebuinţaţi  pe  o  scară  mai  largă,  în  vederea  producţiei  altor  bunuri,  care 
nu  fac  obiectul  plafoanelor  de  preţuri.  Dintre  factorii  absolut  specifici, 
va  rămâne  neutilizată  o  parte  mai  mare  decât  în  absenţa  plafoanelor  de 
preţuri.  Apare  o  tendinţă  de  translatare  a  activităţilor  productive,  de 
la  producţia  bunurilor  afectate  de  preţurile  maximale,  spre  producţia 
altor  bunuri.  Acest  rezultat  este,  însă,  evident  contrar  intenţiilor  guver¬ 
nului.  Recurgând  la  plafoanele  de  preţuri,  autoritatea  urmărea  ca  bu¬ 
nurile  respective  să  devină  mai  uşor  accesibile  consumatorilor.  Ea  con¬ 
sidera  că  tocmai  acele  bunuri  sunt  atât  de  vitale,  încât  le-a  evidenţiat,  {764} 
în  vederea  adoptării  unei  măsuri  speciale,  cu  scopul  de  a  face  cu  putinţă, 
chiar  şi  pentru  cei  săraci,  să  fie  aprovizionaţi  cu  ele  din  abundenţă.  Insă 
rezultatul  amestecului  guvernamental  este  că  producţia  acestor  bunuri 
scade,  sau  încetează  cu  totul.  Se  înregistrează  un  eşec  total. 

Ar  fi  inutil  ca  guvernul  să  încerce  să  îndepărteze  aceste  consecinţe 
nedorite  prin  decretarea  şi  de  preţuri  maximale  la  factorii  de  producţie 
necesari  în  vederea  producerii  bunurilor  de  consum  ale  căror  preţuri 
le-a  fixat.  O  asemenea  măsură  n-ar  fi  încununată  de  succes  decât  dacă 
toţi  factorii  de  producţie  necesari  ar  fi  absolut  specifici.  Cum  lucrul 
acesta  nu  se  poate  întâmpla  niciodată,  guvernul  trebuie  să  adauge  la 
măsura  sa  iniţială  (fixarea  preţului  unui  singur  bun  de  consum  sub 
nivelul  său  potenţial  de  piaţă)  tot  mai  multe  şi  mai  multe  plafoane  de 
preţuri,  nu  doar  pentru  toate  celelalte  bunuri  de  consum  şi  pentru  toţi 
factorii  materiali  de  producţie,  ci,  în  aceeaşi  măsură,  şi  pentru  mâna  de 
lucru.  El  trebuie  să-i  determine  pe  toţi  antreprenorii,  capitaliştii  şi  an¬ 
gajaţii  să  continue  să  producă,  la  preţurile,  ratele  salariale  şi  ratele  do¬ 
bânzilor  pe  care  le-a  stabilit  guvernul,  să  producă  acele  cantităţi  pe  care 
a  ordonat  guvernul  să  le  producă  şi  să  vândă  produsele  acelor  oameni 
-  producători  sau  consumatori  -  pe  care  îi  indică  guvernul.  Dacă  vreo 
ramură  productivă  ar  rămâne  scutită  de  această  înregimentare,  atunci 
capitalul  şi  mâna  de  lucru  ar  migra  în  direcţia  ei;  producţia  s-ar  reduce 
tocmai  în  celelalte  ramuri  -  înregimentate  -  pe  care  statul  le  considera 
atât  de  importante  încât  s-a  amestecat  în  desfăşurarea  treburilor  lor. 

Teoria  economică  nu  afirmă  că  intervenţia  guvernamentală  izolată 
asupra  preţului  unei  singure  mărfi,  sau  asupra  preţurilor  câtorva  măr¬ 
furi,  este  nedreaptă,  rea,  sau  irealizabilă.  Ea  afirmă  că  asemenea  ames¬ 
tecuri  produc  rezultate  contrare  scopului  pe  care  şi-l  propun,  că  ele  fac 

ca  situaţia  să  devină  mai  rea  —  şi  nu  mai  bună,  din  punctul  de  vedere 
al  guvernului  şi  al  celor  ce  susţin  intervenţia  sa.  înainte  de  amestecul 
guvernamental,  bunurile  respective  erau  prea  scumpe,  în  ochii  statului. 
Drept  rezultat  al  preţului  maximal,  oferta  lor  se  reduce,  sau  dispare  cu 
totul.  Statul  a  intervenit  deoarece  el  considera  că  aceste  bunuri  sunt 
deosebit  de  vitale,  necesare,  indispensabile.  Insă  acţiunea  sa  a  redus 
oferta  disponibilă.  Prin  urmare  ea  este,  din  punctul  de  vedere  al  statu¬ 
lui,  absurdă  şi  lipsită  de  sens. 

Dacă  statul  nu  doreşte  să  se  reconcilieze  cu  acest  rezultat  nedorit 
şi  indezirabil  şi  dacă  merge  tot  mai  departe,  dacă  el  fixează  preţurile 
tuturor  bunurilor  şi  serviciilor,  de  toate  ordinele  -  şi  dacă  îi  obligă  pe 
oameni  să  continue  să  le  producă  şi  să  muncească,  la  aceste  preţuri 
şi  rate  salariale,  atunci  el  elimină  cu  totul  piaţa.  Atunci  economia  de 
piaţă  este  înlocuită  cu  cea  planificată  -  cu  socialismul  german,  de  tip 
Zvoangswirtschaft.  Consumatorii  încetează  de  a  mai  dirija  producţia, 
prin  actele  lor  de  cumpărare  şi  de  abţinere  de  la  a  cumpăra;  ea  este 
{765}  dirijată  exclusiv  de  guvern. 

Nu  există  decât  două  excepţii  la  regula  după  care  preţurile  maximale 
reduc  oferta  şi,  în  felul  acesta,  provoacă  o  situaţie  care  este  contrară 
scopurilor  urmărite  prin  adoptarea  lor.  Una  se  referă  la  rentele  absolute, 
iar  cealaltă  la  preţurile  de  monopol. 

Preţul  maximal  determină  o  reducere  a  ofertei,  deoarece  producă¬ 
torii  marginali  suferă  pierderi  şi  trebuie  să  înceteze  producţia.  Factorii 
de  producţie  nespecifici  sunt  întrebuinţaţi  la  producerea  altor  produ¬ 
se,  care  nu  fac  obiectul  plafoanelor  de  preţuri.  Utilizarea  factorilor  de 
producţie  absolut  specifici  se  reduce.  In  condiţiile  unei  pieţe  neob- 
strucţionate,  ei  ar  fi  utilizaţi  până  la  limita  determinată  de  inexistenţa 
vreunei  posibilităţi  de  a  întrebuinţa  factorii  complementari  nespecifici, 
în  vederea  satisfacerii  unor  dorinţe  mai  intense.  Acum  nu  mai  poate  fi 
utilizată  decât  o  parte  mai  redusă  din  stocul  existent  al  acestor  factori 
absolut  specifici;  concomitent,  creşte  acea  parte  care  rămâne  neutiliza¬ 
tă.  Dar,  dacă  stocul  acestor  factori  absolut  specifici  este  atât  de  redus, 
încât  la  preţurile  pieţei  neobstrucţionate  întreaga  lor  cantitate  era  în¬ 
trebuinţată,  există  o  marjă  în  limitele  căreia  interferenţa  guvernului  nu 
va  reduce  oferta  produsului.  Preţul  maximal  nu  restricţionează  produc¬ 
ţia,  câtă  vreme  el  nu  a  absorbit  complet  renta  absolută  a  furnizorului 
marginal  al  factorului  absolut  specific.  Dar,  chiar  şi  aşa,  el  determină  o 
discrepanţă  între  oferta  şi  cererea  pentru  produsul  respectiv. 

Astfel,  suma  prin  care  renta  urbană  a  unui  teren  depăşeşte  renta  sa 
agricolă,  furnizează  o  marjă,  în  limitele  căreia  controlul  chiriilor  poate 
fi  practicat,  fără  a  reduce  oferta  se  spaţii  de  închiriat.  Dacă  rentele 

maximale  sunt  stabilite  diferenţiat,  în  aşa  fel  încât  să  nu  reţină  nici¬ 
odată,  de  la  nici  un  proprietar,  atât  de  mult  încât  acesta  să  prefere  să 
întrebuinţeze  terenul  în  scopuri  agricole,  mai  degrabă  decât  în  vederea 
construcţiei  de  imobile,  atunci  ele  nu  afectează  oferta  de  apartamente 
si  de  spaţii  comerciale.  Cu  toate  acestea,  ele  sporesc  cererea  pentru 
asemenea  apartamente  şi  spaţii  comerciale  şi,  în  felul  acesta,  creează 
exact  penuria  pe  care  guvernele  pretind  că  o  combat,  prin  impunerea 
de  plafoane  la  chirii.  Dacă  guvernul  recurge  sau  nu  la  raţionalizarea 
spaţiului  disponibil  este,  din  punct  de  vedere  catalactic,  de  prea  puţină 
importanţă.  In  orice  caz,  plafoanele  de  preţuri  adoptate  de  guverne  nu 
abolesc  fenomenul  catalactic  al  rentelor  urbane.  Ele  nu  fac  altceva  de¬ 
cât  să  transfere  renta,  din  venitul  proprietarului,  în  venitul  chiriaşului. 

Bineînţeles  că,  în  practică,  guvernele  care  recurg  la  controlul  chiriilor 
nu-şi  ajustează  niciodată  plafoanele  pe  care  le  preconizează  la  aceste 
considerente.  Ele  fie  îngheaţă  în  mod  rigid  rentele  brute,  la  nivelul  lor 
dinaintea  interferenţei  guvernamentale,  fie  permit  numai  creşteri  limi¬ 
tate  ale  respectivelor  chirii  brute.  Deoarece  proporţia  dintre  cele  două 
elemente  incluse  în  renta  brută  -  renta  urbană  propriu-zisă  şi  preţul 
plătit  pentru  întrebuinţarea  suprastructurii  -  variază,  în  funcţie  de 
situaţia  specifică  a  fiecărei  clădiri,  efectul  chiriilor  maximale  este  şi  el 
foarte  diferit.  In  unele  cazuri,  exproprierea  proprietarului  în  beneficiul 
chiriaşului  nu  acoperă  decât  o  parte  a  diferenţei  dintre  renta  urbană  şi 
cea  agricolă;  în  alte  cazuri,  ea  depăşeşte  cu  mult  această  diferenţă.  Dar, 
oricum  ar  sta  lucrurile,  restricţionarea  chiriilor  determină  un  deficit  de 
spaţii  locative.  Ea  augmentează  cererea,  fără  a  spori  oferta. 

Dacă  se  decretează  chirii  maximale  nu  numai  pentru  spaţiile  de  în¬ 
chiriat  deja  existente,  ci  şi  pentru  clădirile  care  urmează  a  fi  construite, 
construcţia  de  noi  clădiri  încetează  de  a  mai  fi  remunerativă.  Ea  fie 
încetează  cu  totul,  fie  este  încetinită,  la  un  nivel  redus;  penuria  se  per¬ 
petuează.  Insă  construcţia  de  clădiri  noi  scade,  chiar  şi  dacă  la  acestea 
chiriile  sunt  lăsate  libere.  Potenţialii  investitori  sunt  descurajaţi,  deoa¬ 
rece  ei  iau  în  calcul  pericolul  ca  guvernul  să  declare  o  nouă  urgenţă,  la 
o  dată  ulterioară  -  şi  să  exproprieze  o  parte  din  veniturile  lor,  aşa  cum 
a  procedat  şi  în  cazul  clădirilor  vechi. 

A  doua  excepţie  se  referă  la  preţurile  de  monopol.  Diferenţa  dintre 
un  preţ  de  monopol  şi  preţul  competitiv  al  bunului  în  chestiune  fur¬ 
nizează  o  marjă,  în  limitele  căreia  s-ar  putea  impune  preţuri  maximale, 
fără  a  contraveni  obiectivelor  urmărite  de  către  guvern.  Dacă  preţul 
competitiv  este  p  şi  cel  mai  redus  dintre  posibilele  preţuri  de  monopol 
este  m,  atunci  un  plafon  al  preţurilor  de  nivel  c,  unde  c  este  mai  mare 
decât  p  şi  mai  mic  decât  m,  ar  face  ca  pentru  vânzători  să  fie  dezavan- 

tajos  să  ridice  preţurile  peste p.  Preţul  maximal  ar  putea  restabili  preţul 
competitiv,  augmentând  cererea,  producţia  şi  stocul  oferit  spre  vânzare. 
O  vagă  recunoaştere  a  acestei  concatenări  cauzale  se  află  la  baza  unora 
dintre  sugestiile  care  solicită  intervenţia  guvernului,  în  vederea  prezer¬ 
vării  competiţiei  şi  a  asigurării  desfăşurării  acesteia  în  cel  mai  benefic 
mod  cu  putinţă. 

De  dragul  argumentaţiei,  putem  lăsa  deoparte  faptul  că  toate  mă¬ 
surile  de  felul  acesta  par  a  fi  paradoxale,  în  raport  cu  toate  situaţiile  în 
care  preţurile  de  monopol  sunt  rezultatul  intervenţiei  guvernamentale. 
Dacă  statul  are  obiecţii  la  preţurile  de  monopol  în  cazul  noilor  in¬ 
venţii,  el  ar  trebui  să  înceteze  acordarea  de  patente.  Ar  fi  absurd  să  se 
acorde  patente  şi  apoi  acestea  să  fie  lipsite  de  orice  valoare,  prin  silirea 
beneficiarilor  de  patente  să  vândă  la  preţul  competitiv.  Dacă  guvernul 
dezaprobă  cartelurile,  el  ar  trebui,  în  primul  rând,  să  se  abţină  de  la  toa¬ 
te  măsurile  (cum  ar  fi  tarifele  vamale  la  importuri)  care  le  furnizează 
afaceriştilor  ocazii  să  se  combine  în  vederea  cartelizării. 

Lucrurile  se  prezintă  diferit  în  acele  cazuri  rare,  în  care  preţurile  de 
monopol  iau  naştere  fără  asistenţa  statului.  In  aceste  cazuri,  preţurile 
maximale  impuse  de  guverne  ar  putea  restabili  condiţiile  competitive, 
dacă  ar  fi  posibil  să  se  determine,  prin  calcule  academice,  la  ce  nivel  ar 
{767}  fi  fost  stabilit  preţul  de  către  o  piaţă  competitivă  inexistentă.  Am  văzut 
deja  că  toate  tentativele  de  a  construi  preţuri  care  nu  sunt  de  piaţă  sunt 
sortite  eşecului.2  Rezultatele  nesatisfăcătoare  ale  tuturor  tentativelor 
de  a  determina  care  ar  trebui  să  fie  preţul  echitabil,  sau  corect,  pentru 
serviciile  utilităţilor  publice,  le  sunt  binecunoscute  tuturor  experţilor. 

Evidenţierea  acestor  două  excepţii  explică  de  ce,  în  anumite  cazuri 
foarte  rare,  preţurile  maximale,  atunci  când  sunt  impuse  cu  mare  pre¬ 
cauţie,  în  limitele  unei  marje  reduse,  nu  diminuează  oferta  bunului 
respectiv.  Ea  nu  afectează  validitatea  regulii  generale,  conform  căreia 
preţurile  maximale  provoacă  o  stare  de  lucruri  care,  din  punctul  de 
vedere  al  guvernelor  care  le  decretează,  este  mai  indezirabilă  decât  con¬ 
diţiile  care  ar  fi  existat  în  absenţa  controlului  preţurilor. 

Observaţii  referitoare  la  cauzele  declinului  civilizaţiei  antice 

Familiaritatea  cu  efectele  amestecului  guvernamental  în  sfera  preţurilor  pieţei 
ne  face  să  înţelegem  cauzele  economice  ale  unui  important  eveniment  istoric, 
declinul  civilizaţiei  antice. 

Nu  este  necesar  să  răspundem  la  întrebarea  dacă  este  sau  nu  corect  să  nu¬ 
mim  capitalism  modul  de  organizare  economică  a  Imperiului  Roman.  Este,  în 
orice  caz,  sigur  că  în  secolul  al  11-lea,  în  epoca  Antoninilor  -  a  împăraţilor  cei 


2.  Cf.  mai  sus,  pp.  395-397. 

„buni”  -  Imperiul  Roman  ajunsese  la  un  stadiu  avansat  de  diviziune  a  muncii  şi 
de  comerţ  inter-regional.  Câteva  centre  metropolitane,  un  număr  considera¬ 
bil  de  oraşe  de  dimensiuni  medii  şi  numeroase  orăşele  mici  erau  focarele  unei 
civilizaţii  rafinate.  Locuitorii  acestor  aglomeraţii  urbane  erau  aprovizionaţi  cu 
hrană  şi  cu  materii  prime  nu  numai  din  districtele  rurale  învecinate,  ci  şi  din 
provincii  îndepărtate.  O  parte  din  aceste  provizii  soseau  în  oraşe  sub  forma  de 
venituri  ale  rezidenţilor  lor  înstăriţi,  care  erau  posesori  de  proprietăţi  funciare. 
Dar  o  parte  considerabilă  dintre  ele  erau  aduse  în  schimbul  achiziţiilor  făcu¬ 
te  de  populaţia  rurală,  din  produsele  activităţilor  de  procesare  ale  orăşenilor, 
între  diversele  regiuni  ale  marelui  imperiu  se  desfăşura  o  extinsă  activitate 
comercială.  O  tendinţă  de  intensificare  a  specializării  se  manifesta  nu  doar  în 
industriile  de  procesare,  ci  şi  în  agricultură.  Diferitele  părţi  ale  imperiului  nu 
mai  erau  auto-suficiente.  Ele  erau  interdependente. 

Factorul  care  a  provocat  declinul  imperiului  şi  al  civilizaţiei  sale  a  fost 
dezintegrarea  acestei  interconexiuni  economice  -  şi  nu  invaziile  barbare. 
Agresorii  externi  n-au  făcut  decât  să  profite  de  un  prilej  pe  care  li-1  oferea 
slăbiciunea  internă  a  imperiului.  Din  punct  de  vedere  militar,  triburile  care  au 
invadat  imperiul  în  secolele  al  patrulea  şi  al  cincilea  nu  erau  mai  redutabile 
decât  armatele  pe  care  legiunile  romane  le  biruiseră  cu  uşurinţă  în  vremurile 
mai  vechi.  însă  imperiul  se  schimbase.  Structura  sa  economică  şi  socială  era 
deja  medievală. 

Libertatea  pe  care  Roma  a  acordat-o  comerţului  şi  negoţului  fusese  întot¬ 
deauna  limitată.  Cu  privire  la  comercializarea  cerealelor  şi  a  altor  produse  de 
mare  necesitate,  ea  a  fost  chiar  mai  limitată  decât  la  alte  bunuri.  Se  considera 
că  este  inechitabil  şi  imoral  să  se  solicite  preţuri  mai  ridicate  decât  cele  obiş¬ 
nuite  pentru  grâne,  ulei  şi  vin  -  bunurile  tranzacţionate  în  acele  vremuri  -  şi 
autorităţile  municipale  se  grăbeau  să  împiedice  toate  câştigurile  pe  care  le 
considerau  ilicite.  Astfel,  evoluţia  unui  comerţ  eficient  cu  ridicata  la  aceste 
mărfuri  a  fost  împiedicată.  Politica  [asistenţială]  numită  annona,  care  echivala 
cu  naţionalizarea,  sau  cu  municipalizarea  comerţului  cu  grâne,  urmărea  elimi¬ 
narea  penuriilor  de  hrană.  însă  efectele  ei  erau  mai  degrabă  nesatisfăcătoare. 
Grânele  erau  insuficiente  în  aglomeraţiile  urbane,  iar  agricultorii  se  plângeau 
de  nerentabilitatea  cultivării  grânelor.3  Intervenţia  autorităţilor  a  împiedicat 
ajustarea  ofertei  la  creşterea  cererii. 

Confruntarea  finală  a  venit  atunci  când,  în  cursul  tulburărilor  politice  din 
secolele  al  m-lea  şi  al  iv-lea,  împăraţii  au  recurs  la  devalorizarea  monedei.  în 
condiţiile  sistemului  de  preţuri  maximale,  practica  devalorizării  a  paralizat 
complet  atât  producţia,  cât  şi  comercializarea  produselor  alimentare  de  bază  - 
şi  a  provocat  dezintegrarea  organizării  economice  a  societăţii.  Cu  cât  autorită¬ 
ţile  se  arătau  mai  zeloase  în  impunerea  preţurilor  maximale,  cu  atât  mai  dispe¬ 
rate  deveneau  condiţiile  maselor  urbane,  dependente  de  cumpărarea  hranei. 
Comerţul  cu  grâne  şi  cu  alte  bunuri  necesare  a  dispărut  cu  totul.  Pentru  a  evita 

3.  Cf.  Rostovtzeff,  The  Social  and  Economic  History  of  the  Roman  Empire,  Oxford, 
1926,  p.  187. 

moartea  prin  inaniţie,  oamenii  au  început  să  părăsească  oraşele,  s-au  stabilit 
la  ţară  şi  au  încercat  să  producă  ei  înşişi  grâne,  ulei,  vin  şi  alte  necesităţi.  Pe  de 
altă  parte,  proprietarii  marilor  latifundii  şi-au  redus  producţia  de  cereale  şi  au 
început  să  producă  în  cadrul  fermelor  sau  „vilelor”  lor  produsele  manufactu¬ 
riere  de  care  aveau  nevoie.  Agricultura  pe  care  ei  o  practicaseră  pe  scară  mare, 
care  era  şi  aşa  serios  afectată  de  ineficienţa  muncii  cu  sclavi,  şi-a  pierdut  în 
întregime  raţionalitatea,  odată  cu  dispariţia  posibilităţii  de  a  vinde  la  preţuri 
remunerative.  Cum  proprietarul  latifundiei  nu  mai  putea  vinde  în  oraşe,  el 
nu  putea  nici  să-i  mai  patroneze  pe  artizani  [în  calitate  de  cumpărător].  El 
s-a  văzut  silit  să  caute  un  substitut,  în  vederea  satisfacerii  nevoilor  sale,  între- 
buinţându-i  pe  cont  propriu  pe  meşteşugari,  în  cadrul  vilei  sale.  El  a  încetat 
activitatea  agricolă  pe  scară  mare  şi  a  devenit  un  moşier,  care  primea  rente  de 
la  chiriaşii  sau  muncitorii  săi  agricoli.  Aceşti  coloni  erau  fie  sclavi  eliberaţi,  fie 
proletari  urbani,  care  se  stabileau  în  sate  şi  se  reprofilau  spre  munca  pămân¬ 
tului.  A  apărut  o  tendinţă  de  instituire  a  autarhiei,  pe  proprietatea  fiecărui 
moşier.  Funcţia  economică  a  oraşelor,  a  comerţului,  a  negoţului  şi  a  meşteşu¬ 
gurilor  urbane  s-a  diminuat.  Italia  şi  provinciile  imperiului  s-au  reîntors  la  un 
stadiu  mai  puţin  avansat  de  diviziune  a  muncii.  Structura  economică  amplu 
dezvoltată  a  civilizaţiei  antice  a  revenit  la  ceea  ce  este  în  prezent  cunoscut 
drept  organizarea  seniorială  a  Evului  Mediu. 

împăraţii  erau  alarmaţi  de  fenomenul  care  submina  puterea  financiară  şi 
militară  a  cârmuirii  lor.  însă  contra-acţiunile  lor  erau  lipsite  de  efect,  deoarece 
nu  atingeau  cauza  răului.  Constrângerea  şi  coerciţia  la  care  au  recurs  ei  nu  pu¬ 
teau  întoarce  tendinţa  de  dezintegrare  socială  care,  dimpotrivă,  era  determi¬ 
nată  de  prea  multă  constrângere  şi  coerciţie.  Nici  un  roman  nu  era  conştient 
de  faptul  că  procesul  era  indus  de  amestecul  statului  în  sfera  preţurilor  şi  de 
devalorizarea  monedei.  în  zadar  promulgau  împăraţii  legi  împotriva  locui¬ 
torilor  oraşelor  care  „relicta  civitate  rus  habitare  maluerit”  [părăseau  oraşele, 
preferând  să  trăiască  la  ţară].4  Sistemul  aşa-numitelor  leiturgia  -  servicii  pu¬ 
blice  oferite  de  cetăţenii  înstăriţi  -  n-a  făcut  decât  să  accelereze  retrogresiunea 
diviziunii  muncii.  Legile  privitoare  la  obligaţiile  speciale  ale  proprietarilor  de 
corăbii  -  navicularii  -  n-au  fost  mai  eficace,  în  ce  priveşte  declinul  navigaţi¬ 
ei,  decât  legile  referitoare  la  cereale,  care  combăteau  reducerea  aprovizionării 
oraşelor  cu  produse  agricole. 

Minunata  civilizaţie  a  Antichităţii  a  pierit,  deoarece  nu  şi-a  adaptat  codul 
său  moral  şi  sistemul  său  legal  la  cerinţele  economiei  de  piaţă.  O  ordine  socia¬ 
lă  este  condamnată,  dacă  acţiunile  necesare  în  vederea  funcţionării  ei  normale 
sunt  respinse  de  normele  moralei,  sunt  declarate  ilegale  de  legile  ţării  -  şi  sunt 
urmărite  în  justiţie  ca  fiind  criminale,  de  către  tribunale  şi  poliţie.  Imperiul 
Roman  s-a  prăbuşit  în  ţărână  deoarece  i-a  lipsit  spiritul  liberalismului  şi  al  li¬ 
berei  iniţiative.  Politicile  intervenţionismului  şi  corolarul  lor  politic,  principiul 
fuhrerului,  au  descompus  măreţul  imperiu,  tot  astfel  cum  vor  dezintegra  şi  vor 
distruge  întotdeauna,  în  mod  necesar,  orice  entitate  socială. 


4.  Corpus  Juris  Civilis,  1.  un.  C.X.  37. 

3.  Ratele  salariale  minimale 

Esenţa  însăşi  a  înţelepciunii  politicienilor  intervenţionişti  este  de  a  ri¬ 
dica  preţul  mâinii  de  lucru,  fie  prin  decrete  guvernamentale,  fie  prin 
acţiuni  violente,  sau  prin  ameninţarea  cu  asemenea  acţiuni  venite  din 
partea  sindicatelor.  Ridicarea  ratelor  salariale  deasupra  nivelului  la 
care  le-ar  stabili  piaţa  neobstrucţionată  este  considerată  un  postulat 
al  legilor  eterne  ale  moralităţii,  precum  şi  o  măsură  indispensabilă  din 
punct  de  vedere  economic.  Dacă  cineva  îndrăzneşte  să  conteste  această 
dogmă  etică  şi  economică,  acela  este  batjocorit,  ca  fiind  deopotrivă 
depravat  şi  ignorant.  Mulţi  dintre  contemporanii  noştri  îi  privesc  pe 
cei  ce  sunt  suficient  de  nesăbuiţi  pentru  a  „traversa  linia  de  pichetare” 
aşa  cum  îi  priveau  membrii  triburilor  primitive  pe  cei  care  violau  pre¬ 
ceptele  rezultate  din  concepţiile  lor  despre  tabu.  Milioane  de  oameni 
jubilează,  atunci  când  asemenea  „spărgători  de  grevă”  îşi  primesc,  de 
la  grevişti,  binemeritata  pedeapsă,  în  vreme  ce  poliţia,  avocaţii  publici 
şi  tribunalele  penale  păstrează  o  neutralitate  distantă,  sau  se  raliază 
explicit  la  cauza  greviştilor. 

Rata  salarială  determinată  de  piaţă  tinde  către  un  nivel  la  care  toţi 
cei  dornici  să  primească  salarii  obţin  slujbe  şi  toţi  cei  dornici  să  anga¬ 
jeze  muncitori  pot  angaja  oricât  de  mulţi  doresc.  Ea  tinde  către  ceea 
ce  se  numeşte  astăzi  deplină  utilizare  a  mâinii  de  lucru.  Acolo  unde 
nu  există  amestec  pe  piaţa  muncii,  nici  din  partea  guvernului,  nici  din 
partea  sindicatelor,  nu  există  decât  şomaj  voluntar,  sau  catalactic.  Dar, 
îndată  ce  anumite  presiuni  şi  constrângeri  externe,  exercitate  fie  de 
guvern,  fie  de  sindicate,  intervin  pentru  a  stabili  ratele  salariale  la  un 
nivel  mai  ridicat ,  îşi  face  apariţia  şomajul  instituţional.  In  vreme  ce  pe 
piaţa  liberă  se  manifestă  o  tendinţă  de  dispariţie  a  şomajului  catalac¬ 
tic,  şomajul  instituţional  nu  poate  dispărea,  câtă  vreme  guvernul  sau 
sindicatele  reuşesc  să-şi  impună  măsurile  lor  discreţionare.  Dacă  rata 
salarială  minimală  priveşte  numai  o  parte  dintre  diferitele  ocupaţii,  în 
vreme  ce  alte  sectoare  ale  pieţei  muncii  sunt  lăsate  libere,  cei  care  îşi 
pierd  slujbele  din  cauza  ei  se  mută  în  ramurile  libere  de  afaceri,  sporind 
volumul  mâinii  de  lucru  disponibil  în  cadrul  acestora.  în  vremea  când 
sindicatele  erau  formate  aproape  exclusiv  din  mâna  de  lucru  calificată, 
creşterile  salariale  realizate  de  sindicate  nu  duceau  la  şomaj  instituţi¬ 
onal.  Ele  nu  făceau  decât  să  reducă  ratele  salariale  din  acele  ramuri  în 
care  nu  existau  sindicate  eficiente,  sau  care  erau  complet  nesindicaliza¬ 
te.  Corolarul  creşterii  salariilor  muncitorilor  organizaţi  era  o  scădere  a 
salariilor  muncitorilor  nesindicalizaţi.  Dar,  odată  cu  răspândirea  inter¬ 
venţiei  guvernamentale  în  sfera  salariilor  -  şi  cu  susţinerea  de  către  stat 

a  mişcării  sindicale,  condiţiile  s-au  schimbat.  Şomajul  instituţional  a 
devenit  un  fenomen  de  masă,  cronic  şi  permanent. 

Scriind  în  1930,  Lordul  Beveridge,  care  ulterior  a  devenit  un  adept 
al  amestecului  guvernamental  şi  sindical  pe  piaţa  muncii,  arăta  că  efec¬ 
tul  potenţial  generator  de  şomaj  al  „politicilor  ratelor  salariale  ridicate 
nu  este  negat  de  nici  o  autoritate  competentă”.5  De  fapt,  negarea  aces¬ 
tui  efect  este  echivalentă  cu  nerecunoaşterea  nici  unei  regularităţi  în 
secvenţa  şi  interconexiunile  fenomenelor  pieţei.  Acei  economişti  mai 
vechi  care  simpatizau  cu  sindicatele  erau  pe  deplin  conştienţi  de  faptul 
că  sindicalismul  nu-şi  poate  atinge  scopurile,  decât  dacă  se  adresea¬ 
ză  exclusiv  unei  minorităţi  de  muncitori.  Ei  erau  de  acord  cu  sindi¬ 
calismul  ca  fiind  un  mijloc  benefic  pentru  grupul  de  interese  al  unei 
aristocraţii  de  muncitori  privilegiaţi  -  şi  nu  se  preocupau  de  conse¬ 
cinţele  sale  pentru  restul  salariaţilor.6  Nimeni  nu  a  reuşit  vreodată  în 
{771}  efortul  de  a  demonstra  că  sindicalismul  ar  putea  ameliora  condiţiile 
tuturor  celor  dornici  să  obţină  salarii  şi  le-ar  putea  ridica  nivelul  de  trai. 

Este  important  să  ne  reamintim  că  nici  Karl  Marx  nu  susţinea  că 
sindicatele  ar  putea  ridica  nivelul  mediu  al  salariilor.  In  opinia  sa,  „ten¬ 
dinţa  generală  a  producţiei  de  tip  capitalist  nu  este  de  a  ridica,  ci  de 
a  reduce  nivelul  mediu  al  salariilor”.  Aceasta  fiind  tendinţa  lucrurilor, 
tot  ceea  ce  ar  putea  realiza  sindicalismul,  cu  privire  la  salarii,  este  „să  se 
profite  la  maximum  de  posibilităţile  ocazionale  de  ameliorare  tempo¬ 
rară  a  lor”.7  In  ochii  lui  Marx,  sindicatele  nu  contau,  decât  în  măsura 
în  care  atacau  „însuşi  sistemul  sclaviei  salariale  şi  actualele  metode  de 
producţie”.8  Ele  ar  trebui  să  înţeleagă  că,  „în  loc  de  a  înscrie  pe  fla¬ 
murile  lor  motto-ul  conservator.  Un  salariu  onest  pentru  o  zi  de  muncă 
onestă!,  ar  trebui  să  înscrie  sloganul  revoluţionar:  Abolirea  sistemului  sa¬ 
lariul!” ’.9  Marxiştii  consecvenţi  s-au  opus  întotdeauna  tentativelor  de 
a  impune  rate  salariale  minimale,  considerându-le  dăunătoare  pentru 
interesele  clasei  muncitoare,  luate  în  ansamblul  ei.  încă  de  la  începu¬ 
turile  mişcării  sindicale  moderne,  a  existat  întotdeauna  un  antagonism 
între  sindicate  şi  socialiştii  revoluţionari.  Sindicatele  britanice  şi  ame¬ 
ricane  mai  vechi  erau  consacrate  exclusiv  impunerii  de  rate  salariale 
mai  ridicate.  Ele  priveau  cu  suspiciune  la  socialism,  indiferent  dacă 
era  „utopic”  sau  „ştiinţific”.  în  Germania,  s-a  manifestat  o  rivalitate 
între  adepţii  crezului  marxist  şi  liderii  sindicali.  în  cele  din  urmă,  în 

5 .  Cf.  W.H.  Beveridge,  Full Employment  in  a  Free  Society,  Londra,  1 944,  pp.  92  f. 

6. Cf.Hutt,  The  Theory  of  Collective  Bargaining,pp.  10-21. 

7.  Cf.  Marx,  Value,  Price  and  Profit,  ed.  E.  Marx  Aveling,  Chicago,  Charles  H.  Kerr 
&  Company,  p.  125. 

8.  Cf.  A.  Lozovsky,  Marx  and  the  Trade  Unions,  New  York,  1935,  p.  17. 

9.  Cf.  Marx,  op.  cit.,  pp.  126-127. 

cursul  ultimelor  decenii  care  au  precedat  izbucnirea  Primului  Război 
Mondial,  sindicatele  au  triumfat.  Ele  au  convertit,  practic,  Partidul 
Social  Democrat  la  principiile  intervenţionismului  şi  ale  sindicalismu¬ 
lui.  In  Franţa,  Georges  Sorel  urmărea  impregnarea  sindicatelor  de  acel 
spirit  de  agresiune  nemiloasă  şi  de  belicozitate  revoluţionară,  pe  care 
dorea  să  li-1  transmită  Marx.  Există  astăzi,  în  toate  ţările  non-socia- 
liste,  un  conflict  manifest  între  două  facţiuni  ireconciliabile  din  inte¬ 
riorul  sindicatelor.  Una  dintre  grupări  consideră  că  sindicalismul  este 
un  mijloc  de  ameliorare  a  situaţiei  muncitorilor,  în  cadrul  sistemului 
capitalist.  Celălalt  grup  doreşte  să  înregimenteze  sindicatele  în  rându¬ 
rile  comunismului  militant  -  şi  nu  le  aprobă  decât  în  măsura  în  care  ele 
sunt  pionierii  unei  răsturnări  violente  a  sistemului  capitalist. 

Problemele  sindicalismului  au  fost  obliterate  şi  complet  denaturate 
de  vorbăria  pseudo-umanitaristă.  Adepţii  ratelor  salariale  minimale, 
indiferent  dacă  acestea  sunt  decretate  şi  impuse  de  către  stat,  sau  prin 
acţiuni  sindicale  violente,  pretind  că  lupta  lor  este  pentru  ameliorarea 
condiţiilor  maselor  muncitoreşti.  Ei  nu  permit  nimănui  să  pună  sub 
semnul  întrebării  dogma  lor,  conform  căreia  ratele  salariale  minimale 
sunt  singurul  mijloc  adecvat  de  ridicare  permanentă  a  ratelor  salariale, 
pentru  toţi  cei  dornici  să  obţină  salarii.  Ei  se  mândresc  cu  faptul  de  a  fi 
singurii  adevăraţi  prieteni  ai  „celor  ce  muncesc”,  ai  „omului  de  rând”,  ai 
„progresului”  şi  al  principiilor  eterne  ale  „dreptăţii  sociale”. 

însă  problema  este  tocmai  de  a  şti  dacă  există  vreun  mijloc  de  ridi¬ 
care  a  nivelului  de  trai  al  tuturor  celor  dornici  să  muncească,  altul  decât 
creşterea  productivităţii  marginale  a  muncii,  prin  accelerarea  acumu¬ 
lării  de  capital  în  raport  cu  populaţia.  Doctrinarii  sindicalişti  urmăresc 
camuflarea  acestei  probleme  fundamentale.  Ei  nu  se  referă  niciodată  la 
singurul  lucru  care  contează,  anume  la  relaţia  dintre  numărul  muncito¬ 
rilor  şi  cantitatea  de  capital  disponibilă.  Dar  anumite  politici  sindicale 
presupun  o  recunoaştere  tacită  a  corectitudinii  teoremelor  catalactice 
privitoare  la  determinarea  ratelor  salariale.  Sindicatele  sunt  nerăbdă¬ 
toare  să  reducă  oferta  de  mână  de  lucru  prin  legi  împotriva  imigrării  şi 
prin  împiedicarea  outsiderilor  şi  a  noilor-veniţi  să  rivalizeze  cu  sectoa¬ 
rele  sindicalizate  ale  pieţei  muncii.  Ele  se  opun  exportului  de  capital. 
Politicile  acestea  ar  fi  absurde,  dacă  ar  fi  adevărat  că  volumul  de  capital 
disponibil  per  capita  nu  are  nici  o  importanţă  pentru  stabilirea  ratelor 
salariale. 

Esenţa  doctrinei  sindicale  este  implicată  în  sloganul  exploata¬ 
re.  Conform  variantei  sindicaliste  a  doctrinei  exploatării,  care  diferă 
de  crezul  marxist,  singura  sursă  de  avuţie  este  munca  -  şi  singurul 
cost  real  este  cheltuiala  de  muncă.  După  dreptate,  întregul  venit  re- 

zultat  de  pe  urma  vânzării  bunurilor  ar  trebui  să  le  aparţină  muncito¬ 
rilor.  Lucrătorul  manual  are  un  drept  justificat  la  „întregul  produs  al 
muncii”.  Nedreptatea  pe  care  i-o  face  muncitorului  modul  capitalist 
de  producţie  este  văzută  în  faptul  că  le  permite  proprietarilor  funciari, 
capitaliştilor  şi  antreprenorilor  să  reţină  o  parte  din  ceea  ce  le  revine 
muncitorilor.  Partea  care  le  revine  acestor  paraziţi  este  numită  câştig 
ilicit.  Muncitorii  sunt  îndreptăţiţi,  în  tentativa  lor  de  a-şi  spori  sala¬ 
riile,  pas  cu  pas,  la  un  asemenea  nivel  încât,  în  cele  din  urmă,  să  nu 
mai  rămână  nimic  pentru  susţinerea  clasei  exploatatorilor  cei  indolenţi 
şi  socialmente  inutili.  Urmărind  acest  obiectiv,  sindicatele  se  pretind 
continuatoarele  bătăliei  pe  care  au  început-o  generaţiile  anterioare, 
pentru  emanciparea  sclavilor  şi  a  servilor  -  şi  pentru  abolirea  dărilor,  a 
tributurilor,  a  zeciuielilor  şi  a  muncii  de  clacă  neplătite,  cu  care  era  îm¬ 
povărată  ţărănimea,  în  beneficiul  moşierilor  aristocratici.  Mişcarea  sin¬ 
dicală  ar  fi  o  luptă  pentru  libertate  şi  egalitate  -  şi  pentru  revendicarea 
drepturilor  inalienabile  ale  omului.  Victoria  ei  ultimă  este  neîndoiel¬ 
nică,  deoarece  tendinţa  inevitabilă  a  evoluţiei  istorice  este  de  a  mătura 
toate  privilegiile  de  clasă  şi  de  a  institui  definitiv  lumea  libertăţii  şi  a 
egalităţii.  Tentativele  patronilor  reacţionari  de  a  împiedica  progresul 
{773}  sunt  sortite  eşecului. 

Aşa  sună  afirmaţiile  doctrinelor  sociale  contemporane.  Este  adevă¬ 
rat  că  anumiţi  oameni,  deşi  aflaţi  în  deplin  acord  cu  ideile  lor  filoso¬ 
fice,  nu  susţin  concluziile  practice  derivate  de  către  radicali,  decât  cu 
anumite  rezerve  şi  amendamente.  Aceşti  moderaţi  nu  propun  aboli¬ 
rea  completă  a  părţii  „managementului”;  ei  ar  fi  mulţumiţi  să  o  vadă 
pe  aceasta  redusă  la  un  nivel  „echitabil”.  Cum  opiniile  referitoare  la 
echitatea  veniturilor  antreprenorilor  şi  ale  capitaliştilor  variază  mult, 
diferenţa  între  punctul  de  vedere  al  radicalilor  şi  cel  al  moderaţilor  este 
de  mică  importanţă.  Moderaţii  susţin  şi  ei  principiul  conform  căruia 
ratele  salariale  reale  ar  trebui  întotdeauna  să  crească  -  şi  să  nu  scadă 
niciodată.  In  ambele  războaie  mondiale,  puţine  voci  din  Statele  Unite 
au  contestat  teza  sindicatelor,  că  salariile  cu  care  pleacă  acasă  salariaţii, 
chiar  şi  într-o  situaţie  de  urgenţă  naţională,  ar  trebui  să  crească  mai 
repede  decât  costul  vieţii. 

In  lumina  doctrinei  sindicale,  nu  este  nimic  rău  în  ideea  de  a  confis¬ 
ca,  parţial  sau  total,  venitul  specific  al  capitaliştilor  şi  al  antreprenorilor. 
Vorbind  despre  lucrul  acesta,  sindicaliştii  se  referă  la  profituri  în  sensul 
în  care  a  fost  întrebuinţat  acest  termen  de  economiştii  clasici.  Ei  nu 
disting  între  profiturile  antreprenoriale,  dobânda  pe  capitalul  întrebu¬ 
inţat  -  şi  compensaţia  pentru  serviciile  tehnice  furnizate  de  antrepre¬ 
nor.  Ne  vom  ocupa  mai  târziu  de  consecinţele  confiscării  dobânzii  şi 

ale  profiturilor  -  şi  de  elementele  sindicaliste  implicate  în  principiul 
„capacităţii  de  plată”  şi  în  schemele  de  împărţire  a  profitului.10  Am  exa¬ 
minat  felul  în  care  argumentul  puterii  de  cumpărare  este  avansat  în 
favoarea  unei  politici  de  creştere  a  ratelor  salariale  peste  ratele  poten¬ 
ţiale  de  piaţă.11  Ceea  ce  rămâne  de  examinat  este  relevanţa  aşa-zisului 
efect  Ricardo. 

Ricardo  este  autorul  afirmaţiei  că  o  creştere  a  ratelor  salariale  îi 
va  încuraja  pe  capitalişti  să  înlocuiască  mâna  de  lucru  cu  maşini  -  şi 
vice-versa.12  Prin  urmare,  deduc  apologeţii  sindicatelor,  o  politică  de 
creştere  a  ratelor  salariale,  indiferent  ce  s-ar  fi  întâmplat  pe  piaţa  neob- 
strucţionată  a  mâinii  de  lucru,  este  întotdeauna  benefică.  Ea  generează 
ameliorări  tehnologice  şi  sporeşte  productivitatea  muncii.  Salariile  mai 
mari  se  auto-finanţează  întotdeauna.  Silindu-i  pe  patronii  cei  greoi 
să  ridice  ratele  salariale,  sindicatele  devin  pionierii  progresului  şi  ai 
prosperităţii. 

Numeroşi  economişti  aprobă  propoziţia  ricardiană,  deşi  puţini  din¬ 
tre  ei  sunt  suficient  de  consecvenţi  pentru  a-şi  însuşi  inferenţa  derivată 
din  ea  de  apologeţii  sindicatelor.  In  general  vorbind,  efectul  Ricardo 
este  unul  dintre  locurile  cele  mai  comune  ale  teoriei  economice  popu¬ 
lare.  Cu  toate  acestea,  teorema  implicată  reprezintă  una  dintre  cele  mai 
grave  erori  economice. 

Confuzia  începe  cu  răstălmăcirea  afirmaţiei  că  munca  este  „înlocu¬ 
ită”  de  maşini.  Ceea  ce  se  întâmplă  este  că  munca  devine  mai  eficientă, 
cu  ajutorul  maşinilor.  Acelaşi  input  de  muncă  duce  la  o  cantitate  mai 
mare,  sau  la  o  calitate  ameliorată  a  produselor.  în  sine,  întrebuinţarea 
maşinilor  nu  duce  nemijlocit  la  reducerea  numărului  de  lucrători  în¬ 
trebuinţaţi  în  vederea  producerii  articolului  respectiv,  pe  care  îl  notăm 
cu  A.  Ceea  ce  provoacă  acest  efect  secundar  este  faptul  că  -  în  absenţa 
altor  modificări  -  o  creştere  a  stocului  disponibil  de  A  reduce  utilitatea 
marginală  a  unităţii  de  A ,  în  raport  cu  unităţile  de  articole  diferite  şi, 
de  aceea,  mâna  de  lucru  se  retrage  din  producţia  de  A  şi  este  între¬ 
buinţată  în  producerea  de  articole  diferite.  Ameliorarea  tehnologică 
intervenită  în  producţia  de  A  face  posibilă  realizarea  anumitor  proiecte 
care  nu  puteau  fi  executate  în  prealabil,  deoarece  muncitorii  necesari 
erau  angajaţi  în  producţia  de  A,  pentru  care  cererea  consumatorilor  era 
mai  intensă.  Reducerea  numărului  de  muncitori  în  industria  de  A  este 
determinată  de  cererea  mai  mare  din  aceste  ramuri  diferite,  cărora  li  se 

10.  A  se  vedea  mai  jos,  pp.  804-820. 

11.  Cf.  mai  sus,  pp.  301-303. 

12.  Cf.  Ricardo,  Principles  of  Politicul  Economy  and  Taxation,  cap.  i,  sec.  v.  Sintagma 
de  „efect  Ricardo”  este  întrebuinţată  de  Hayek,  în  Profiţi ,  Interest  and  Investment, 
Londra,  1939,  p.  8. 

oferă  posibilitatea  de  a  se  extinde.  In  treacăt  fie  spus,  această  observaţie 
îndepărtează  toată  vorbăria  despre  „şomajul  tehnologic”. 

Uneltele  şi  maşinile  nu  sunt  în  primul  rând  instrumente  de  eco¬ 
nomisire  a  mâinii  de  lucru,  ci  mijloace  de  creştere  a  outputului  pe 
unitatea  de  input.  Ele  nu  apar  ca  fiind  instrumente  de  economisire  a 
mâinii  de  lucru,  decât  dacă  sunt  privite  exclusiv  din  punctul  de  vedere 
al  ramurii  economice  individuale  în  chestiune.  Văzute  din  perspectiva 
consumatorilor  şi  a  societăţii  luate  în  ansamblu,  ele  apar  ca  instrumen¬ 
te  de  creştere  a  productivităţii  eforturilor  umane.  Ele  sporesc  oferta,  fac 
posibil  consumul  unei  cantităţi  sporite  de  bunuri  materiale  şi  le  permit 
oamenilor  să  bucure  de  mai  mult  timp  de  agrement.  Ce  bunuri  vor  fi 
consumate  în  cantităţi  mai  mari  şi  în  ce  măsură  vor  prefera  oamenii  să 
se  bucure  de  mai  mult  agrement  depinde  de  judecăţile  lor  de  valoare. 

întrebuinţarea  de  unelte  mai  multe  şi  mai  bune  este  fezabilă  numai 
în  măsura  în  care  este  disponibil  capitalul  necesar.  Economisirea,  adică 
un  surplus  al  producţiei  faţă  de  consum,  este  condiţia  indispensabilă  a 
fiecărui  nou  pas  spre  progresul  tehnologic.  Simpla  informaţie  tehno¬ 
logică  nu  este  de  nici  un  folos,  dacă  lipseşte  capitalul  necesar.  Oamenii 
de  afaceri  din  India  sunt  familiarizaţi  cu  metodele  americane  de  pro¬ 
ducţie.  Ceea  ce-i  împiedică  să  adopte  metodele  americane  de  produc¬ 
ţie  nu  este  nivelul  scăzut  al  salariilor  indiene,  ci  lipsa  de  capital. 

Pe  de  altă  parte,  economisirea  capitalistă  determină,  în  mod  necesar, 
întrebuinţarea  de  unelte  şi  maşini  suplimentare.  Rolul  jucat,  în  cadrul 
unei  economii  de  piaţă,  de  economisirea  simplă,  adică  de  stocarea  unor 
{775}  cantităţi  de  bunuri  de  consum,  ca  rezervă  pentru  vremurile  grele,  este 
neglijabil.  în  regim  capitalist,  economisirea  este,  în  general,  economisi¬ 
re  capitalistă.  Excesul  producţiei  faţă  de  consum  este  investit,  fie  direct 
în  afacerea  sau  ferma  proprie  a  investitorului,  fie  indirect,  în  afaceri¬ 
le  altor  oameni,  prin  mijlocirea  depozitelor  de  economii,  a  acţiunilor 
obişnuite  sau  preferenţiale,  a  obligaţiunilor,  a  titlurilor  de  creanţă  şi  a 
ipotecilor.13  în  măsura  în  care  oamenii  îşi  menţin  consumul  sub  venitul 
net,  se  creează  capital  suplimentar,  care  este,  totodată,  întrebuinţat  în 
vederea  dezvoltării  echipamentului  de  capital  al  aparatului  productiv. 
După  cum  s-a  arătat,  acest  rezultat  nu  poate  fi  nicidecum  afectat  de 
o  tendinţă  sincronă  de  creştere  a  deţinerilor  monetare. 14  Pe  de  o  parte, 
ceea  ce  este  necondiţionat  necesar  în  vederea  întrebuinţării  unor  unel¬ 
te  mai  numeroase  şi  mai  bune,  este  acumularea  suplimentară  de  capital. 
Pe  de  altă  parte,  nu  există  nici  o  întrebuinţare  disponibilă  pentru  capi- 

13.  Cum  aici  ne  preocupă  condiţiile  dintr-o  economie  de  piaţă  neobstrucţionată, 
putem  lăsa  deoparte  efectele  consumatoare  de  capital  ale  împrumuturilor  guverna¬ 
mentale. 

14.  A  se  vedea  mai  sus,  pp.  522-523. 

talul  suplimentar,  alta  decât  cea  furnizată  de  întrebuinţarea  unor  unelte 
mai  numeroase  şi  mai  bune. 

Propoziţia  lui  Ricardo  şi  doctrina  sindicală  răstoarnă  lucrurile  cu 
susul  în  jos.  O  tendinţă  spre  rate  salariale  mai  mari  nu  este  cauza,  ci 
efectul  progresului  tehnologic.  Afaceriştii  care  urmăresc  profitul  sunt 
siliţi  să  întrebuinţeze  cele  mai  eficiente  metode  de  producţie.  Ceea 
ce  limitează  eforturile  omului  de  afaceri  de  a  ameliora  echipamentul 
firmei  sale  este  numai  lipsa  de  capital.  Dacă  nu  este  disponibil  capita¬ 
lul  necesar,  atunci  nici  un  fel  de  amestec  în  sfera  ratelor  salariale  nu  îl 
poate  furniza. 

Tot  ce  pot  realiza  ratele  salariale  minimale,  cu  privire  la  întrebuinţa¬ 
rea  maşinilor,  este  de  a  deplasa  investiţiile  suplimentare,  dintr-o  ramu¬ 
ră  în  alta.  Să  presupunem  că  într-o  ţară  înapoiată,  Ruritania,  sindicatul 
docherilor  reuşeşte  să-i  oblige  pe  întreprinzători  să  achite  rate  salariale 
comparativ  mult  mai  mari  decât  cele  plătite  în  restul  industriilor  din 
acea  ţară.  în  acest  caz,  consecinţa  poate  fi  ca  cea  mai  profitabilă  în¬ 
trebuinţare  pentru  capitalul  suplimentar  să  fie  în  sfera  încărcării  şi  a 
descărcării  navelor.  Dar  capitalul  astfel  întrebuinţat  este  retras  din  alte 
ramuri  de  afaceri  din  Ruritania,  în  care,  dacă  nu  interveneau  politicile 
sindicale,  ar  fi  fost  întrebuinţat  mai  profitabil.  Efectul  salariilor  mari 
ale  docherilor  nu  este  o  creştere,  ci  o  descreştere  a  producţiei  totale  din 
Ruritania.15 

Ratele  salariale  reale  nu  pot  creşte  decât  în  măsura  în  care,  în  absen¬ 
ţa  altor  modificări,  capitalul  devine  mai  abundent.  Dacă  guvernul  sau  [776} 
sindicatele  reuşesc  să  impună  rate  salariale  mai  ridicate  decât  acelea 
pe  care  le-ar  fi  determinat  o  piaţă  neobstrucţionată  a  muncii,  atunci 
oferta  de  mână  de  lucru  va  depăşi  cererea.  îşi  face  apariţia  şomajul 
instituţional. 

Ferm  dedicate  principiilor  intervenţionismului,  statele  încearcă  să 
împiedice  acest  rezultat  nedorit  al  intervenţiei  lor,  recurgând  la  acele 
măsuri  care  sunt  numite,  în  zilele  noaste,  politici  de  asigurare  a  deplinei 
întrebuinţări  a  mâinii  de  lucru:  ajutoare  de  şomaj,  arbitrarea  disputelor 
de  pe  piaţa  muncii,  construcţii  publice  finanţate  prin  cheltuieli  buge¬ 
tare  generoase,  inflaţie  şi  expansiune  a  creditului.  Toate  aceste  remedii 
sunt  mai  rele  decât  răul  pe  care  urmăresc  să-l  îndepărteze. 

Ajutorul  acordat  şomerilor  nu  elimină  şomajul.  El  le  facilitează  şo¬ 
merilor  rămânerea  fără  ocupaţie.  Cu  cât  ajutorul  se  apropie  mai  mult 
de  nivelul  ratei  salariale  pe  care  l-ar  fi  stabilit  piaţa  neobstrucţionată, 

15.  Exemplul  este  doar  ipotetic.  Un  sindicat  atât  de  puternic  probabil  că  ar  inter¬ 
zice  întrebuinţarea  dispozitivelor  mecanice  pentru  încărcarea  şi  descărcarea  navelor, 
pentru  a  crea  „mai  multe  slujbe”. 

cu  atât  beneficiarii  au  mai  puţine  stimulente  să-şi  caute  o  nouă  sluj¬ 
bă.  Este  un  mijloc  de  a  face  ca  şomajul  să  se  perpetueze,  mai  degrabă 
decât  să  dispară.  Implicaţiile  financiare  dezastroase  ale  şomajului  sunt 
evidente. 

Arbitrarea  nu  este  o  metodă  adecvată  pentru  soluţionarea  disputelor 
referitoare  la  nivelul  ratelor  salariale.  Dacă  decizia  arbitrului  stabileşte 
rata  salarială  exact  la  nivelul  ratei  potenţiale  de  piaţă,  sau  mai  jos  decât 
acesta,  atunci  ea  este  superfluă.  Dacă  stabileşte  rata  salarială  deasupra 
ratei  potenţiale  de  piaţă,  consecinţa  este  aceeaşi  cu  cea  pe  care  ar  fi 
provocat-o  orice  alt  mod  de  fixare  a  ratelor  salariale  minimale  deasu¬ 
pra  nivelului  de  piaţă,  adică  şomaj  instituţional.  Nu  contează  ce  pretext 
invocă  arbitrul  în  vederea  justificării  deciziei  sale.  Ceea  ce  contează  nu 
este  dacă  salariile  sunt  „echitabile”  sau  „inechitabile”,  după  anumite 
standarde  arbitrare,  ci  dacă  ele  determină  sau  nu  un  exces  al  ofertei  de 
mână  de  lucru,  în  raport  cu  cererea.  Anumitor  oameni  li  se  poate  părea 
echitabil  să  se  stabilească  ratele  salariale  la  un  asemenea  nivel  încât  o 
mare  parte  din  potenţiala  forţă  de  muncă  să  fie  condamnată  la  şomaj 
perpetuu.  Dar  nimeni  nu  poate  afirma  că  aşa  ceva  este  folositor  şi  be¬ 
nefic  pentru  societate. 

Dacă  ceea  ce  cheltuieşte  statul  pentru  lucrări  publice  se  finanţează 
prin  impozitarea  cetăţenilor,  sau  cu  bani  împrumutaţi  de  la  ei,  atunci 
puterea  acestora  de  a  cheltui  şi  de  a  investi  este  redusă,  în  aceeaşi  mă¬ 
sură  în  care  creşte  puterea  corespunzătoare  a  trezoreriei  publice.  Slujbe 
mai  multe  nu  sunt  create. 

Dar  dacă  guvernul  îşi  finanţează  programul  de  cheltuieli  din  inflaţie 
-  printr-o  creştere  a  cantităţii  de  bani  şi  prin  expansiunea  creditului  -  el 
determină  o  creştere  generalizată  a  preţurilor  tuturor  mărfurilor  şi  ser¬ 
viciilor,  indusă  monetar.  Dacă,  în  cursul  unei  astfel  de  inflaţii,  creşterea 
ratelor  salariale  rămâne  suficient  de  mult  în  urma  creşterii  preţurilor  la 
bunuri,  şomajul  instituţional  se  poate  reduce,  sau  poate  dispărea  com- 
{777]  plet.  Dar  ceea  ce-1  face  să  se  reducă  sau  să  dispară  este  tocmai  faptul 
că  un  asemenea  eveniment  este  echivalent  cu  scăderea  ratelor  salariale 
reale.  Lordul  Keynes  considera  că  expansiunea  creditului  este  o  meto¬ 
dă  eficientă  de  abolire  a  şomajului;  el  credea  că  „scăderea  graduală  şi 
automată  a  ratelor  salariale  reale,  ca  rezultat  al  creşterii  preţurilor”,  nu 
ar  fi  atât  de  energic  respinsă  de  sindicate  ca  orice  tentativă  de  scădere 
a  ratelor  salariale  monetare.16  Dar  succesul  unui  plan  atât  de  isteţ  ar 


16.  Cf.  Keynes,  The  General  Theory  of  Employment,  Interest  and  Money,  Londra, 
1936,  p.  264.  Pentru  o  examinare  critică  a  ideii  acestea  a  se  vedea  Albert  Hahn,  Deficit 
Spending  and  Private  Enterprise,  Postwar  Readjustments  Bulletin  No.  8,U.S.  Chamber 
of  Commerce,  pp.  28-29;  Henry  Hazlitt,  The  Failure  of  the ,JStew  Economics",  Princeton, 

necesita  un  grad  implauzibil  de  ignoranţă  şi  de  prostie  din  partea  sala¬ 
riaţilor.  Câtă  vreme  muncitorii  cred  că  salariile  minimale  îi  avantajează, 
ei  nu  se  vor  lăsa  amăgiţi  de  asemenea  trucuri  ingenioase. 

In  practică,  toate  aceste  stratageme,  ale  aşa-numitei  politici  a  de¬ 
plinei  utilizări  a  forţei  de  muncă,  duc  la  instituirea  socialismului  de 
tip  german.  Cum  membrii  curţii  de  arbitraj  numiţi  de  patroni  şi  cei 
numiţi  de  sindicate  nu  cad  niciodată  de  acord  cu  privire  la  echitatea 
vreunei  anumite  rate  salariale,  decizia  le  revine,  în  cele  din  urmă,  mem¬ 
brilor  numiţi  de  către  guvern.  în  felul  acesta,  puterea  de  a  stabili  nivelul 
ratelor  salariale  îi  este  încredinţată  statului. 

Cu  cât  lucrările  publice  se  extind  mai  mult  şi  cu  cât  statul  se  implică 
mai  mult  pentru  a  complini  carenţa  lăsată  de  aşa-zisa  „incapacitate 
a  liberei  iniţiative  de  a  le  furniza  slujbe  tuturor”,  cu  atât  sfera  între¬ 
prinderii  private  se  reduce  mai  mult.  Astfel,  ne  aflăm  din  nou  în  faţa 
alternativei:  capitalism  sau  socialism.  Nu  poate  exista  nici  o  politică 
durabilă  a  ratelor  salariale  minimale. 


Aspectele  catalactice  ale  sindicalismului 

Singura  problemă  catalactică  privitoare  la  sindicate  este  aceea  de  a  şti  dacă 
este  sau  nu  posibil  să  se  ridice,  prin  presiuni  şi  constrângere,  ratele  salariale  ale 
tuturor  celor  care  doresc  să  obţină  salarii  mai  mari  decât  nivelul  pe  care  l-ar  fi 
determinat  piaţa  neobstrucţionată. 

In  toate  ţările,  sindicatele  practic  şi-au  însuşit  privilegiul  acţiunii  violente. 
Guvernele  au  abandonat,  în  favoarea  lor,  atributul  esenţial  al  cârmuirii  -  pu¬ 
terea  exclusivă  şi  dreptul  de  a  recurge  la  coerciţie  şi  constrângere  violentă. 
Evident,  legile  care  fac  ca  recursul  oricărui  cetăţean  la  acţiuni  violente  -  cu  ex¬ 
cepţia  cazurilor  de  auto-apărare  -  să  fie  un  delict  penal,  n-au  fost  abrogate  sau 
amendate  în  mod  oficial.  Dar  violenţa  sindicală  este,  de  fapt,  tolerată  pe  scară 
largă.  Practic,  sindicatele  sunt  libere  să  împiedice  cu  forţa  pe  oricine  ar  dori  să 
le  încalce  ordinele  referitoare  la  ratele  salariale  şi  la  alte  condiţii  de  muncă.  Ele 
au  libertatea  să  le  provoace  nepedepsite  vătămări  corporale  spărgătorilor  de 
grevă,  antreprenorilor  şi  mandatarilor  acestora,  care  angajează  spărgători  de 
grevă.  Ele  au  libertatea  să  distrugă  proprietăţile  acestor  patroni  -  şi  chiar  să-i 
vatăme  pe  clienţii  care  le  patronează  magazinele.  Autorităţile,  cu  aprobarea 
opiniei  publice,  scuză  asemenea  acte.  Poliţia  nu-i  arestează  pe  aceşti  delinc¬ 
venţi,  procurorii  statului  nu-i  pun  sub  acuzaţie,  iar  tribunalelor  penale  nu  li  se 
dă  nici  o  posibilitate  să  le  judece  acţiunile.  în  cazuri  excesive,  dacă  faptele  de 
violenţă  merg  prea  departe,  se  încearcă  anumite  demersuri  anemice  şi  timide 
de  reprimare  şi  de  prevenire.  De  regulă,  însă,  acestea  eşuează.  Uneori,  eşecul 
lor  se  datorează  ineficienţei  birocratice,  sau  insuficienţei  mijloacelor  aflate  la 


Î778) 


1959,  pp.  263-295.  Privitor  la  succesul  stratagemei  keynesiene  în  anii  1930,  cf.  mai  jos, 
pp.  792-793. 

dispoziţia  autorităţilor.  Dar,  de  cele  mai  multe  ori,  el  se  datorează  indeciziei 
întregului  aparat  guvernamental  de  a  interveni  cu  eficacitate.17 

Aceasta  este  de  multă  vreme  starea  de  lucruri  în  ţările  non-socialiste. 
Constatând  lucrurile  acestea,  economistul  nici  nu  învinovăţeşte,  nici  nu  acuză. 
El  nu  face  decât  să  explice  care  sunt  condiţiile  care  le-au  asigurat  sindicatelor 
puterea  de  a-şi  impune  cu  forţa  ratele  lor  salariale  minimale  şi  care  este  sem¬ 
nificaţia  reală  a  negocierilor  colective. 

Luată  în  accepţiunea  pe  care  i-o  dau  adepţii  sindicatelor,  sintagma  „nego¬ 
cieri  colective”  nu  este  decât  un  mijloc  de  înlocuire  a  negocierii  individuale 
a  fiecărui  muncitor,  cu  negocierea  purtată  de  un  sindicat.  In  economia  de 
piaţă  pe  deplin  dezvoltată,  negocierea  privitoare  la  bunurile  şi  serviciile  din 
care  se  vând  şi  se  cumpără  frecvent  părţi  omogene,  în  cantităţi  mari,  nu  este 
afectată  de  felul  în  care  sunt  comercializate  bunurile  şi  serviciile  nefungibile. 
Cumpărătorul  sau  vânzătorul  unor  bunuri  de  consum  fungibile,  sau  al  unor 
servicii  fungibile,  stabileşte  un  preţ  de  probă  -  şi  apoi  îl  ajustează,  în  func¬ 
ţie  de  reacţia  întâmpinată  de  oferta  sa,  din  partea  celor  interesaţi,  până  când 
ajunge  în  situaţia  de  a  vinde,  sau  de  a  cumpăra  oricât  de  mult  doreşte.  Tehnic 
vorbind,  nici  o  altă  procedură  nu  este  posibilă.  Magazinul  de  desfacere  nu 
poate  să  negocieze  cu  patronii  săi.  El  afişează  preţul  bunurilor  şi  aşteaptă. 
Dacă  publicul  nu  achiziţionează  cantităţi  suficiente,  magazinul  scade  preţul. 
O  fabrică  în  care  este  nevoie  de  cinci  sute  de  sudori  stabileşte  o  rată  salarială 
care,  după  cum  anticipează  ea,  îi  va  permite  să  angajeze  cinci  sute  de  oameni. 
Dacă  nu  se  prezintă  decât  un  număr  mai  mic,  ea  este  silită  să  ofere  un  salariu 
mai  ridicat.  Fiecare  patron  este  silit  să  crească  salariul  pe  care  îl  oferă,  până  la 
nivelul  la  care  nici  un  rival  nu-i  ademeneşte  muncitorii,  prin  rate  salariale  mai 
mari.  Ceea  ce  determină  zădărnicia  salariilor  minimale  este  tocmai  faptul  că, 
dacă  ratele  salariale  cresc  dincolo  de  acest  punct,  patronii  aflaţi  în  rivalitate  nu 
determină  o  cerere  suficient  de  mare  pentru  a  absorbi  întreaga  ofertă. 

Dacă  sindicatele  ar  fi  adevăraţi  agenţi  de  negociere,  negocierea  lor  colectivă 
n-ar  putea  ridica  nivelul  ratelor  salariale  peste  nivelul  pieţei  neobstrucţionate. 
Câtă  vreme  încă  mai  există  muncitori  neangajaţi  disponibili,  nici  un  patron 
nu  are  motive  să-şi  ridice  oferta.  Adevărata  negociere  colectivă  n-ar  diferi,  din 
punct  de  vedere  catalactic,  de  negocierea  individuală.  Ca  şi  negocierea  indi¬ 
viduală,  ea  le-ar  da,  practic,  un  cuvânt  de  spus  acelor  căutători  de  slujbe  care 
n-au  găsit  încă  slujbele  de  care  au  nevoie. 

Numai  că  ceea  ce  se  numeşte  în  mod  eufemistic  negociere  colectivă,  de 
către  liderii  sindicali  şi  de  legislaţia  „pro-laburistă”,  are  cu  totul  alt  caracter. 
Este  vorba  de  o  negociere  purtată  cu  arma  la  tâmplă.  Este  vorba  de  negoci¬ 
erea  dintre  o  parte  armată  şi  pregătită  să-şi  întrebuinţeze  armamentul  -  şi 
una  neînarmată,  aflată  sub  ameninţare.  Nu  este  vorba  de  o  tranzacţie  de  piaţă. 
Este  vorba  de  un  dictat  care  i  se  impune  patronului.  Iar  efectele  sale  nu  diferă 
de  cele  ale  unui  decret  guvernamental,  în  vederea  impunerii  căruia  se  între- 

1 7.  Cf.  Sylvester  Petro,  The  Labor  Policy  of  the  Free  Society,  New  York,  1957;  Roscoe 
Pound,  Legal  Immunities  of  Labor  Unions,  Washington,  D.C.,  American  Enterprise 
Association,  1957. 

buinţează  puterea  poliţienească  şi  tribunalele  penale.  El  are  drept  consecinţă 
şomajul  instituţional. 

Tratamentul  rezervat  acestor  probleme  de  către  opinia  publică  şi  de  ma¬ 
rele  număr  al  scrierilor  pseudo-economice  este  complet  inducător  în  eroare. 
Problema  aflată  în  dezbatere  nu  este  cea  a  dreptului  la  asociere.  Ea  este  dacă 
vreo  asociaţie  de  persoane  private  ar  trebui  sau  nu  să  se  bucure  de  privilegiul 
de  a  recurge  nepedepsită  la  acţiuni  violente.  Este  vorba  de  aceeaşi  problemă 
care  se  pune  şi  în  cazul  acţiunilor  Ku  Klux  Klanului. 

Similar,  nu  este  corect  nici  să  se  analizeze  chestiunea  din  perspectiva  „drep¬ 
tului  la  grevă”.  Problema  nu  este  dreptul  la  grevă,  ci  dreptul  de  a-i  forţa  pe 
alţi  oameni  -  prin  intimidare,  sau  prin  violenţă  -  să  intre  în  grevă  şi,  mai  mult, 
de  a  împiedica  pe  oricine  să  muncească,  într-un  atelier  în  care  un  sindicat  a 
declarat  o  grevă.  Atunci  când  sindicatele  invocă  dreptul  la  grevă,  ca  justificare 
a  acestui  fel  de  intimidare  şi  a  actelor  sale  de  violenţă,  membrii  săi  nu  produc 
un  argument  cu  nimic  mai  bun  decât  acela  al  unui  grup  religios,  care  ar  invoca 
dreptul  la  libertatea  conştiinţei,  ca  justificare  pentru  persecutarea  disidenţilor 
săi. 

In  trecut,  pe  când  legile  anumitor  ţări  le  refuzau  angajaţilor  dreptul  de  a 
forma  sindicate,  ele  erau  inspirate  de  ideea  că  aceste  sindicate  n-au  nici  un  alt 
obiectiv,  în  afară  de  acela  de  a  recurge  la  acţiuni  violente  şi  la  intimidare.  Când 
autorităţile  din  trecut  îşi  întrebuinţau  uneori  forţele  armate  pentru  protecţia 
patronilor,  a  mandatarilor  şi  a  proprietăţilor  acestora,  împotriva  asalturilor 
greviştilor,  ele  nu  se  făceau  vinovate  de  acte  de  ostilitate  împotriva  „sindicate¬ 
lor”.  Ele  nu  făceau  decât  să  îndeplinească  ceea  ce  fiecare  guvern  consideră  a  fi 
principala  sa  datorie.  Ele  încercau  să-şi  păstreze  dreptul  exclusiv  la  utilizarea 
acţiunilor  violente. 

Nu  este  necesar  ca  teoria  economică  să  treacă  la  examinarea  problemelor 
grevelor  jurisdicţionale  şi  a  diverselor  legi,  îndeosebi  ale  sistemului  american 
numit  New  Deal,  care  erau  explicit  defavorabile  patronilor  şi  care  le  atribu¬ 
iau  sindicatelor  o  poziţie  privilegiată.  Un  singur  aspect  contează.  Dacă  un 
decret  guvernamental,  sau  presiunea  şi  constrângerea  sindicală,  fixează  ratele 
salariale  deasupra  nivelului  lor  potenţial  de  piaţă,  atunci  va  rezulta  şomaj  in¬ 
stituţional. 


XXXI.  MANIPULAREA  BANILOR  ŞI  A  CREDITULUI 


i .  Statul  şi  banii 

Mijloacele  de  efectuare  a  schimburilor  şi  banii  sunt  fenomene 
de  piaţă.  Ceea  ce  face  ca  un  lucru  să  fie  mijloc  de  schimb  sau 
monedă  este  comportamentul  părţilor  implicate  în  tranzacţii  de  piaţă. 
Pentru  autorităţi,  ocazia  de  a  se  preocupa  de  chestiunile  monetare  apa¬ 
re  în  acelaşi  fel  în  care  ele  ajung  să  se  preocupe  de  toate  celelalte  bunuri 
comercializate,  adică,  atunci  când  sunt  solicitate  să  decidă  dacă  ne- 
respectarea  obligaţiilor  contractuale  de  către  una  din  părţile  implicate 
într-un  schimb  justifică  utilizarea  constrângerii,  de  către  aparatul  gu¬ 
vernamental  de  opresiune  violentă.  Dacă  ambele  părţi  îşi  îndeplinesc 
instantaneu  şi  simultan  obligaţiile  lor  mutuale,  de  regulă  nu  se  nasc 
nici  un  fel  de  conflicte  care  să  o  determine  pe  una  din  părţi  să  apeleze 
la  puterea  judecătorească.  Dar  dacă  obligaţiile  uneia,  sau  ale  ambelor 
părţi,  sunt  amânate  pentru  mai  târziu,  este  posibil  ca  tribunalele  să  fie 
solicitate  să  stabilească  felul  în  care  trebuie  îndepliniţi  termenii  con¬ 
tractuali.  Dacă  este  vorba  de  plătirea  unei  sume  de  bani,  aceasta  im¬ 
plică  sarcina  de  a  stabili  semnificaţia  care  trebuie  atribuită  termenilor 
monetari  ce  apar  în  contract. 

Astfel,  legilor  ţării  şi  tribunalelor  le  revine  sarcina  de  a  stabili  ce 
aveau  în  vedere  părţile  contractante,  atunci  când  au  menţionat  o  anu¬ 
mită  sumă  de  bani  -  şi  cum  trebuie  îndeplinită  obligaţia  de  a  plăti 
această  sumă,  conform  termenilor  asupra  cărora  s-a  convenit.  Ele  tre¬ 
buie  să  stabilească  ce  este  -  şi  ce  nu  este  -  mijloc  legal  de  efectuare  a 
plăţilor.  In  vederea  îndeplinirii  acestei  sarcini,  legile  şi  tribunalele  nu 
creează  bani.  Un  lucru  devine  monedă  numai  în  virtutea  faptului  că  cei 
ce  tranzacţionează  bunuri  şi  servicii  îl  întrebuinţează,  în  mod  curent, 
ca  mijloc  de  efectuare  a  schimburilor.  In  cadrul  economiei  de  piaţă 
neobstrucţionate,  atunci  când  atribuie  unui  anumit  lucru  calitatea  de 
mijloc  legal  de  efectuare  a  unui  schimb,  legile  şi  judecătorii  nu  fac 
altceva  decât  să  constate,  în  lumina  uzanţelor  comerciale,  care  au  fost 
intenţiile  părţilor  implicate,  atunci  când  au  menţionat  un  anumit  tip 
de  bani,  în  tranzacţia  lor.  Legile  şi  judecătorii  interpretează  cutumele 
comerciale,  procedând  în  acelaşi  fel  ca  şi  atunci  când  sunt  solicitate  să 
determine  semnificaţia  oricăror  alţi  termeni  întrebuinţaţi  în  contracte. 

Baterea  de  monedă  a  fost,  multă  vreme,  prerogativa  cârmuitori- 
lor  ţării.  Dar  această  activitate  guvernamentală  nu  a  avut,  iniţial,  alt 
obiectiv  decât  pe  acela  de  a  însemna  şi  a  certifica  greutăţi  şi  măsuri.  {781} 
însemnul  autorităţii,  aplicat  pe  o  bucată  de  metal,  era  interpretat  ca  o 
certificare  a  greutăţii  şi  a  calităţii  sale.  Ulterior,  atunci  când  prinţii  au 
recurs  la  înlocuirea  unei  părţi  din  metalele  preţioase  cu  metale  mai  or¬ 
dinare  şi  mai  ieftine,  păstrând,  în  tot  acest  timp,  aspectul  şi  denumirea 
tradiţională  a  monedelor,  ai  eu  făcut-o  pe  ascuns  şi  pe  deplin  conştienţi 
că  săvârşesc  o  tentativă  frauduloasă  de  înşelare  a  publicului.  îndată  ce 
oamenii  au  descoperit  aceste  artificii,  monedele  sărăcite  au  fost  tranz- 
acţionate  la  un  preţ  mai  redus  decât  cele  mai  vechi  şi  mai  bune.  Statele 
au  reacţionat  prin  constrângere  şi  coerciţie.  Ele  au  afirmat  că  este  ilegal 
să  se  facă  vreo  discriminare  între  banii  cei  „buni”  şi  cei  „răi”,  în  comerţ 
sau  cu  prilejul  achitării  plăţilor  la  termen  -  şi  au  decretat  preţuri  maxi¬ 
male,  exprimate  în  banii  cei  „răi”.  însă  rezultatul  nu  a  fost  acela  pe  care 
îl  urmăreau  guvernele.  Decretele  lor  n-au  izbutit  să  blocheze  procesul 
de  ajustare  a  preţurilor  bunurilor  (exprimate  în  moneda  sărăcită),  la 
situaţia  reală  a  relaţiei  monetare.  Mai  mult,  s-au  manifestat  efectele  pe 
care  le  descrie  legea  lui  Gresham. 

Istoria  amestecului  guvernamental  în  sfera  banilor  nu  este,  însă,  doar 
o  cronică  a  practicilor  de  sărăcire  a  conţinutului  monedei  şi  a  încercări¬ 
lor  eşuate  de  a  evita  consecinţele  catalactice  inevitabile  ale  acestora.  Au 
existat  guverne  care  nu  priveau  prerogativa  lor  de  batere  de  monedă  ca 
pe  un  mijloc  de  înşelare  a  acelei  părţi  dintre  oameni  care  se  încredeau  în 
integritatea  suveranilor  lor  şi  care  -  din  ignoranţă  -  erau  dispuşi  să  ac¬ 
cepte  monedele  alterate  la  valoarea  înscrisă  pe  ele.  Acestea  considerau 
producţia  de  monede  nu  ca  pe  o  sursă  de  câştiguri  fiscale  ilicite,  ci  ca 
pe  un  serviciu  public,  destinat  asigurării  funcţionării  line  a  pieţei.  Dar 
chiar  şi  aceste  guverne,  din  ignoranţă  şi  diletantism,  apelau  frecvent  la 
măsuri  echivalente  cu  amestecul  în  structura  preţurilor,  deşi  acestea 
nu  erau  planificate  ca  atare  în  mod  deliberat.  Deoarece  două  metale 
preţioase  erau  utilizate  în  paralel  ca  bani,  autorităţile  credeau,  în  mod 
naiv,  că  sarcina  lor  era  de  a  unifica  sistemul  monetar  prin  decretarea 
unui  raport  rigid  de  schimb  între  aur  şi  argint.  Sistemul  bimetalic  s-a 
dovedit  a  fi  un  eşec  total.  El  nu  a  dat  naştere  unui  bimetalism,  ci  unui 
etalon  alternant.  Acel  metal  care,  în  comparaţie  cu  starea  instantanee  a 
ratei  de  schimb  fluctuante  a  pieţei  dintre  aur  şi  argint,  era  supraevaluat 
de  către  rata  fixată  legal,  predomina  în  circulaţia  internă,  în  vreme  ce 
celălalt  dispărea.  în  cele  din  urmă,  statele  au  abandonat  tentativele  lor 
vane  -  şi  s-au  reconciliat  cu  monometalismul.  Cumpărarea  de  argint, 
practicată  vreme  de  mulţi  ani  de  către  Statele  Unite,  a  încetat  de  a  mai 

constitui  un  mijloc  de  politică  monetară.  Ea  a  rămas  exclusiv  o  me¬ 
todă  de  augmentare  a  preţului  argintului,  în  beneficiul  proprietarilor 
{782}  minelor  de  argint,  al  angajaţilor  acestora  -  şi  al  statelor  în  cuprinsul 
cărora  erau  localizate  aceste  mine.  Era  vorba  despre  o  subvenţie,  prea 
puţin  deghizată.  Semnificaţia  ei  monetară  a  constat  exclusiv  în  faptul 
că  a  fost  finanţată  prin  emitere  de  noi  dolari  tipăriţi,  al  căror  statut 
nu  diferă  prin  nimic  esenţial  de  acela  al  notelor  Sistemului  Federal 
de  Rezerve,  deşi  poartă  înscrisul,  practic  lipsit  de  orice  semnificaţie: 
„certificat  de  argint”. 

Cu  toate  acestea,  istoria  economică  furnizează  şi  exemple  de  politici 
monetare  bine  concepute  şi  încununate  de  succes,  datorate  unor  gu¬ 
verne  a  căror  singură  intenţie  era  de  a-şi  înzestra  ţările  cu  un  sistem 
monetar  care  să  funcţioneze  fără  sincope.  Liberalismul  de  tip  laissez 
faire  n-a  abolit  prerogativa  tradiţională  de  batere  de  monedă  a  guver¬ 
nelor.  Dar,  în  mâinile  guvernelor  liberale,  caracterul  acestui  monopol 
de  stat  s-a  modificat  complet.  Ideile  care  îl  tratau  ca  pe  un  instrument 
al  politicilor  intervenţioniste  au  fost  abandonate.  El  n-a  mai  fost  în¬ 
trebuinţat  pentru  scopuri  fiscale,  sau  pentru  favorizarea  anumitor  gru¬ 
puri,  pe  seama  altora.  Activităţile  monetare  ale  guvernului  urmăreau 
un  singur  obiectiv:  să  faciliteze  şi  să  simplifice  întrebuinţarea  acelui 
mijloc  de  efectuare  a  schimburilor  pe  care  comportamentul  oamenilor 
îl  desemnase  drept  monedă.  S-a  convenit  asupra  faptului  că  sistemul 
monetar  al  unei  ţări  trebuie  să  fie  sănătos.  Principiul  banilor  sănătoşi 
însemna  că  monedele  standard  -  adică  acelea  cărora  legea  le  conferă 
puterea  de  mijloace  generale  de  efectuare  a  tuturor  plăţilor  -  trebuie 
să  fie  bare  de  metal  preţios,  corespunzător  expertizate  şi  însemnate, 
bătute  în  aşa  fel  încât  să  simplifice  detectarea  ciobirii,  a  uzurii  şi  a 
contrafacerii.  însemnului  guvernamental  nu  i  s-a  încredinţat  nici  o 
altă  funcţie,  în  afara  celei  de  certificare  a  greutăţii  şi  a  calităţii  meta¬ 
lului  conţinut  în  monede.  Monedele  uzate  prin  folosire,  sau  a  căror 
greutate  se  reducea  pe  orice  altă  cale,  în  anumite  limite  de  toleranţă 
foarte  stricte,  îşi  pierdeau  calitatea  de  mijloace  legale  de  efectuare  a 
plăţilor;  chiar  autorităţile  erau  cele  care  retrăgeau  astfel  de  monede 
din  circulaţie,  în  vederea  re-baterii  lor.  Omul  care  primea  o  monedă 
nedeteriorată  nu  avea  nevoie  să  recurgă  la  cântar  şi  la  teste  cu  acizi,  ca 
să-i  cunoască  greutatea  şi  conţinutul.  Pe  de  altă  parte,  indivizii  aveau 
dreptul  să  aducă  metal  preţios  la  monetărie,  în  vederea  transformării 
acestuia  în  monede  standard,  fie  gratuit,  fie  în  schimbul  unui  cuantum 
din  valoarea  monedei  ( seigniorage ),  care  de  obicei  nu  depăşea  costurile 
efective  ale  serviciului  de  batere.  Astfel,  diversele  monede  naţionale  au 
devenit  monede-aur  autentice.  Aceasta  a  determinat  stabilitatea  rate- 

lor  de  schimb  dintre  moneda  adoptată  ca  mijloc  legal  de  efectuare  a 
plăţilor  in  interiorul  unei  ţări  şi  monedele  tuturor  celorlalte  ţări  care 
adoptaseră  acelaşi  principiu,  al  banilor  sănătoşi.  Etalonul  aur  interna¬ 
ţional  s-a  născut  fără  tratate  şi  instituţii  interguvernamentale. 

In  numeroase  ţări,  emergenţa  etalonului  aur  s-a  realizat  ca  efect  al 
legii  lui  Gresham.  Rolul  jucat  de  politicile  guvernamentale  în  Marea 
Britanie,  în  această  privinţă,  a  constat  numai  în  ratificarea  rezultatelor 
provocate  de  manifestarea  legii  lui  Gresham;  ele  au  legalizat  o  situaţie 
de  facto.  In  alte  ţări,  guvernele  au  abandonat  în  mod  deliberat  bime- 
talismul,  tocmai  în  momentul  în  care  modificarea  ratei  de  schimb  a 
pieţei  dintre  aur  şi  argint  ar  fi  provocat  o  înlocuire  a  monedei-aur,  care 
se  utiliza  de  facto,  cu  utilizarea  de  facto  a  banilor  de  argint.  In  toate 
aceste  ţări,  adoptarea  formală  a  etalonului  aur  nu  a  necesitat,  din  partea 
administraţiei  şi  a  legislativului,  decât  adoptarea  anumitor  legi. 

Altfel  s-au  petrecut  lucrurile  în  acele  ţări  în  care  s-a  dorit  înlocuirea 
unei  monede  standard  -  de  facto  sau  de  jure  -  de  argint,  sau  de  hârtie, 
cu  etalonul  aur.  Atunci  când  Reichul  German,  în  cursul  anilor  '70  ai 
secolului  al  xix-lea,  a  dorit  să  adopte  etalonul  aur,  moneda  acestei  ţări 
era  argintul.  Statul  nu-şi  putea  realiza  planul  imitând,  pur  şi  simplu, 
procedura  acelor  ţări  în  care  adoptarea  unui  etalon  aur  n-a  fost  decât 
ratificarea  unei  situaţii  deja  existente.  El  a  trebuit  să  înlocuiască  mo¬ 
nedele  standard  de  argint,  aflate  în  mâinile  populaţiei,  cu  monede  de 
aur.  Această  operaţiune  financiară  a  fost  una  de  durată  şi  complicată, 
pentru  care  au  fost  necesare  vaste  operaţiuni  guvernamentale,  de  cum¬ 
părare  de  aur  şi  de  vindere  de  argint.  Lucrurile  s-au  petrecut  similar  în 
acele  ţări  în  care  se  urmărea  înlocuirea  cu  aur  a  unor  monede-credit 
sau  discreţionare. 

Este  important  să  înţelegem  aceste  lucruri,  deoarece  ele  ilustrează 
diferenţa  dintre  situaţia  din  epoca  liberală  şi  condiţiile  de  astăzi,  din 
epoca  intervenţionismului. 

2.  Aspectul  intervenţionist  al  legislaţiei 
privind  mijloacele  de  plată 

Cel  mai  simplu  şi  mai  vechi  tip  de  intervenţionism  monetar  este  să¬ 
răcirea  conţinutului  monedelor  ( debasement ),  sau  diminuarea  greutăţii 
sau  a  dimensiunii  lor,  în  vederea  reducerii  datoriilor.  Autoritatea  le 
atribuie  unităţilor  monetare  mai  ieftine  întreaga  putere  a  mijloacelor 
legale  de  efectuare  a  plăţilor,  care  le  era  în  prealabil  acordată  unităţi¬ 
lor  de  calitate  superioară.  Toate  plăţile  la  termen  pot  fi  legal  achitate 
prin  plata  sumei  datorate  în  monede  mai  sărace,  la  valoarea  înscrisă 

pe  ele.  Datornicii  sunt  favorizaţi,  pe  seama  creditorilor.  Dar,  în  ace¬ 
laşi  timp,  tranzacţiile  de  credit  viitoare  sunt  făcute  mai  oneroase  pen¬ 
tru  datornici.  Pe  măsură  ce  părţile  la  tranzacţii  de  credit  iau  în  calcul 
posibilitatea  ca  asemenea  măsuri  de  reducere  a  datoriilor  să  se  repete, 
apare  o  tendinţă  de  creştere  a  ratelor  brute  de  piaţă  ale  dobânzii.  Deşi 
uşurarea  datoriilor  ameliorează  situaţia  celor  care  sunt  deja  îndatoraţi 
la  momentul  adoptării  lor,  ea  îngreuiază  situaţia  celor  dornici  sau  siliţi 
să  contracteze  noi  datorii. 

S-a  practicat  şi  opusul  reducerii  datoriilor,  adică  îngreuierea  datorii¬ 
lor  prin  măsuri  monetare,  deşi  rar.  Numai  că  aceasta  n-a  fost  niciodată 
{784}  planificată  în  mod  deliberat,  ca  o  măsură  de  favorizare  a  creditorilor 
pe  seama  debitorilor.  Ori  de  câte  ori  a  fost  adoptată,  îngreuierea  da¬ 
toriilor  a  fost  efectul  neintenţionat  al  unor  schimbări  monetare  consi¬ 
derate  peremptorii  din  alte  puncte  de  vedere.  Recurgând  la  asemenea 
schimbări  monetare,  statele  s-au  reconciliat  cu  efectele  acestora  asupra 
plăţilor  la  termen,  fie  deoarece  considerau  că  măsurile  sunt  inevitabile, 
fie  pentru  că  socoteau  că  debitorii  şi  creditorii,  atunci  când  au  stabilit 
termenii  contractului,  au  prevăzut  deja  schimbările  respective  şi  le-au 
luat  corespunzător  în  calcul.  Cele  mai  bune  exemple  sunt  furnizate  de 
evenimentele  din  Marea  Britanie  de  după  Războaiele  Napoleoniene  şi 
de  după  Primul  Război  Mondial.  In  ambele  cazuri,  la  câtva  timp  după 
încetarea  ostilităţilor,  Marea  Britanie  a  revenit  la  paritatea  dinainte  de 
război  a  lirei  sterline  în  raport  cu  aurul,  prin  intermediul  unei  politici 
deflaţioniste.  Ideea  de  a  realiza  înlocuirea  etalonului  monedei-credit 
de  război  cu  etalonul  aur,  prin  acceptarea  schimbării  survenite  în  rata 
de  schimb  de  pe  piaţă  dintre  liră  şi  aur,  care  se  petrecuse  deja  -  şi  de 
adoptare  a  acestui  nou  raport  ca  paritate  legală,  a  fost  respinsă.  Această 
a  doua  alternativă  a  fost  privită  cu  dispreţ,  ca  un  fel  de  faliment  naţio¬ 
nal,  ca  o  repudiere  parţială  a  datoriei  publice  şi  ca  o  încălcare  vinovată 
a  drepturilor  tuturor  acelora  ale  căror  creanţe  proveneau  din  perioada 
dinaintea  întreruperii  convertibilităţii  necondiţionate  a  bancnotelor 
emise  de  Banca  Angliei.  Oamenii  trăiau  cu  iluzia  că  relele  provocate 
de  inflaţie  puteau  fi  şterse  printr-o  deflaţie  ulterioară.  Dar  revenirea 
la  paritatea  dinainte  de  război  a  aurului  nu-i  putea  compensa  pe  cre¬ 
ditori  pentru  paguba  ce  o  suferiseră  deja,  în  măsura  în  care  datornicii 
îşi  achitaseră  vechile  datorii  în  perioada  de  depreciere  a  monedei.  Mai 
mult,  deflaţia  le  aducea  un  câştig  tuturor  acelora  care  furnizaseră  îm¬ 
prumuturi  în  decursul  acestei  perioade  şi  le  provoca  o  pagubă  tuturor 
acelora  care  contractaseră  împrumuturi.  Insă  politicienii  responsabili 
de  politicile  deflaţioniste  nu  erau  conştienţi  de  impactul  acţiunilor  lor. 
Ei  n-au  realizat  consecinţele  care  erau,  chiar  şi  în  ochii  lor,  indezirabile 

-  şi  dacă  le-ar  fi  recunoscut  la  timp  nu  ar  fi  ştiut  cum  să  le  evite.  Felul 
cum  şi-au  condus  ei  treburile  a  favorizat  efectiv  creditorii  pe  seama 
debitorilor,  îndeosebi  pe  deţinătorii  de  obligaţiuni  de  stat,  pe  seama 
contribuabililor.  In  anii  '20  ai  secolului  al  xix-lea  aceasta  a  agravat  se¬ 
rios  problemele  agriculturii  britanice,  iar  cu  o  sută  de  ani  mai  târziu 
a  agravat  problemele  exportatorilor  britanici.  Cu  toate  acestea,  ar  fi  o 
eroare  să  numim  aceste  două  reforme  monetare  din  Marea  Britanie 
manifestări  ale  unui  intervenţionism  care  urmărea  deliberat  îngreuie- 
rea  datoriilor.  Aceasta  n-a  fost  decât  consecinţa  neintenţionată  a  unor 
politici  care  urmăreau  alte  obiective. 

Ori  de  câte  ori  se  recurge  la  reducerea  datoriilor,  autorii  acestei  mă¬ 
suri  garantează  că  ea  nu  se  va  mai  repeta  nicicând.  Ei  subliniază  faptul 
că  anumite  condiţii  extraordinare,  care  nu  vor  mai  apărea  nicicând,  au  {785} 
creat  o  stare  de  necesitate,  care  face  indispensabil  recursul  la  măsuri 
neplăcute,  care  în  orice  alte  condiţii  sunt  absolut  reprehensibile.  O  mă¬ 
sură  pe  care  o  luăm  o  dată,  dar  nu  o  vom  mai  repeta  nicicând,  spun  ei. 

Este  uşor  de  înţeles  de  ce  autorii  şi  suporterii  reducerii  datoriilor  sunt 
nevoiţi  să  facă  asemenea  promisiuni.  Dacă  anularea  totală  sau  parţială 
a  creanţelor  creditorilor  devine  o  politică  uzuală,  atunci  furnizarea  de 
împrumuturi  băneşti  va  înceta  complet.  Stipularea  unor  plăţi  la  termen 
depinde  de  anticiparea  faptului  că  nu  va  fi  decretată  nici  o  astfel  de 
anulare. 

Nu  este,  prin  urmare,  permisibil  să  privim  reducerea  datoriilor  ca 
pe  un  mecanism  sau  un  sistem  de  politici  economice  care  să  poată  fi 
considerat  o  alternativă  a  vreunui  alt  sistem  de  organizare  economi¬ 
că  permanentă  a  societăţii.  Ea  nu  este  niciodată  un  mijloc  de  acţiune 
constructivă.  Este  o  bombă,  care  distruge  şi  care  nu  poate  decât  să 
distrugă.  Dacă  se  apelează  o  singură  dată  la  ea,  o  reconstrucţie  a  siste¬ 
mului  zdruncinat  de  credit  încă  mai  este  posibilă.  Dar  dacă  loviturile 
se  repetă,  distrugerea  rezultată  va  fi  completă. 

Nu  este  corect  să  privim  inflaţia  şi  deflaţia  exclusiv  din  punctul  de 
vedere  al  efectelor  acestora  asupra  plăţilor  la  termen.  Am  arătat  că  mo¬ 
dificările  induse  monetar  ale  puterii  de  cumpărare  nu  afectează  preţu¬ 
rile  diverselor  bunuri  şi  servicii  în  acelaşi  timp  şi  în  aceeaşi  măsură  -  şi 
care  este  rolul  jucat  pe  piaţă  de  această  asimetrie.1  Dar,  dacă  privim  in¬ 
flaţia  şi  deflaţia  ca  pe  nişte  mijloace  de  rearanjare  a  relaţiilor  dintre  cre¬ 
ditori  şi  debitori,  nu  putem  să  nu  realizăm  faptul  că  obiectivele  urmă¬ 
rite  de  stat,  prin  recursul  la  ele,  sunt  atinse  numai  într-o  măsură  foarte 
imperfectă  şi  că,  în  plus,  apar  o  serie  de  consecinţe  care,  din  punctul  de 
vedere  al  guvernului,  sunt  foarte  nesatisfăcătoare.  Ca  şi  în  cazul  tuturor 

1.  A  se  vedea  mai  sus,  pp.  41 1-413. 

celorlalte  tipuri  de  intervenţie  guvernamentală  asupra  structurii  preţu¬ 
rilor,  rezultatele  obţinute  nu  sunt  doar  contrare  intenţiilor  guvernului, 
dar  produc  o  stare  de  lucruri  care,  din  perspectiva  acestuia,  este  mai 
indezirabilă  decât  condiţiile  existente  pe  piaţa  neobstrucţionată. 

In  măsura  în  care  statul  apelează  la  inflaţie  pentru  a-i  favoriza  pe 
debitori  pe  seama  creditorilor,  el  nu-şi  atinge  obiectivul  decât  în  ce 
priveşte  acele  plăţi  la  termen  care  fuseseră  stipulate  anterior.  Inflaţia  nu 
face  mai  puţin  costisitoare  contractarea  de  noi  împrumuturi;  dimpotri¬ 
vă,  ea  o  face  mai  costisitoare,  prin  apariţia  unei  prime  pozitive  de  preţ. 
Dacă  inflaţia  este  împinsă  până  la  consecinţele  sale  ultime,  ea  face  să 
înceteze  cu  totul  orice  stipulare  de  plăţi  amânate,  în  termenii  monedei 
{786}  inflaţionate. 

3 .  Evoluţia  metodelor  moderne  de  manipulare  a  banilor 

O  monedă  metalică  nu  este  supusă  manipulării  guvernului.  Bineînţeles 
că  statul  deţine  puterea  de  a  legifera  mijloacele  de  efectuare  a  plăţilor. 
Dar,  efectul  legii  lui  Gresham  provoacă  rezultate  care  pot  contraveni 
scopurilor  urmărite  de  stat.  Văzut  din  acest  punct  de  vedere,  un  etalon 
metalic  apare  ca  un  obstacol  în  calea  tuturor  tentativelor  de  amestec  al 
politicilor  monetare  în  sfera  fenomenelor  pieţei. 

Atunci  când  examinăm  evoluţia  care  le-a  asigurat  guvernelor  pu¬ 
terea  de  a  manipula  sistemele  monetare  naţionale,  trebuie  să  începem 
prin  a  menţiona  unul  dintre  cele  mai  serioase  neajunsuri  ale  econo¬ 
miştilor  clasici.  Atât  Adam  Smith,  cât  şi  David  Ricardo,  priveau  drept 
o  risipă  costurile  necesare  prezervării  monedei  metalice.  In  opinia 
lor,  înlocuirea  banilor  metalici  cu  bani  de  hârtie  avea  să  facă  posibilă 
întrebuinţarea  capitalului  şi  a  mâinii  de  lucru  care  sunt  necesare  în 
vederea  producţiei  cantităţii  de  aur  şi  de  argint  cerute  în  scopuri  mo¬ 
netare,  pentru  producerea  de  bunuri  destinate  satisfacerii  nemijlocite  a 
dorinţelor  oamenilor.  Pornind  de  la  această  presupoziţie,  Ricardo  şi-a 
elaborat  faimoasele  sale  Propuneri  pentru  o  monedă  economică  şi  sigură 
(. Proposals  for  an  Economical  and  Secure  Currency),  publicate  pentru  în¬ 
tâia  oară  în  1 8 1 6.  Planul  lui  Ricardo  a  căzut  în  uitare.  Abia  peste  multe 
zeci  de  ani  de  la  moartea  sa,  mai  multe  ţări  au  adoptat  principiile  sale 
de  bază,  sub  eticheta  de  „etalon  aur  devize”  igold  exchange  standard),  în 
vederea  reducerii  aşa-ziselor  pierderi  implicate  în  funcţionarea  etalo¬ 
nului  aur,  cunoscut  astăzi  sub  denumirea  de  „clasic”,  sau  „ortodox”. 

In  condiţiile  funcţionării  etalonului  aur  clasic,  o  parte  din  deţinerile 
monetare  ale  oamenilor  constă  din  monede  de  aur.  In  condiţiile  eta¬ 
lonului  aur  devize,  deţinerile  monetare  ale  oamenilor  constau  exclusiv 
din  substitute  monetare.  Aceste  substitute  monetare  sunt  rambursa- 

bile  la  paritatea  legală,  în  aur  sau  în  valuta  ţărilor  cu  etalon  aur  sau  cu 
etalon  aur  devize.  Dar,  reglementarea  instituţiilor  monetare  şi  bancare 
urmăreşte  împiedicarea  publicului  să  retragă  aur  de  la  banca  centrală, 
pentru  deţineri  monetare  private.  Obiectivul  principal  al  rambursării 
este  de  a  asigura  stabilitatea  ratelor  de  schimb  valutar. 

Când  au  analizat  problemele  etalonului  aur  devize,  tuturor  econo¬ 
miştilor  -  inclusiv  autorului  acestei  cărţi  -  le-a  scăpat  faptul  că,  în 
realitate,  acesta  pune  în  mâinile  guvernelor  puterea  de  a  manipula  cu 
uşurinţă  banii  ţărilor  lor.  Economiştii  au  presupus,  cu  naivitate,  că  nici 
un  guvern  al  vreunei  ţări  civilizate  n-ar  întrebuinţa  în  mod  intenţio¬ 
nat  etalonul  aur  devize  ca  pe  un  instrument  al  politicilor  inflaţioniste. 

Desigur,  nu  trebuie  să  exagerăm  rolul  jucat  de  etalonul  aur  devize  în 
acţiunile  inflaţioniste  din  ultimele  zeci  de  ani.  Factorul  decisiv  a  fost  {787} 
ideologia  pro-inflaţionistă.  Etalonul  aur  devize  n-a  fost  decât  un  ve¬ 
hicul  comod  pentru  realizarea  planurilor  inflaţioniste.  Absenţa  sa  n-a 
împiedicat  adoptarea  măsurilor  inflaţioniste.  In  1933,  Statele  Unite 
încă  mai  erau,  în  linii  mari,  racordate  la  etalonul  aur  clasic.  Lucrul 
acesta  n-a  împiedicat  inflaţionismul  politicilor  New  Deal.  Dintr-o  sin¬ 
gură  lovitură  (confiscarea  deţinerilor  de  aur  ale  cetăţenilor  americani), 

Statele  Unite  au  abolit  etalonul  aur  clasic  şi  au  devaluat  dolarul  faţă 
de  aur. 

Noul  tip  de  etalon  aur  de  schimb,  aşa  cum  s-a  dezvoltat  în  anii  din¬ 
tre  Primul  şi  cel  de-al  Doilea  Război  Mondial,  poate  fi  numit  etalonul 
aur  devize  flexibil  {flexible  gold  exchange  standard)  sau,  pentru  concizie, 
etalonul flexibil.  In  cadrul  acestui  sistem,  banca  centrală  sau  „contul  de 
egalizare  a  ratelor  de  schimb  valutar”  (sau  indiferent  ce  alt  nume  ar 
putea  să  poarte  instituţia  guvernamentală  corespunzătoare)  preschim¬ 
bă  liber  substitutele  monetare,  care  alcătuiesc  mijlocul  legal  de  plată  al 
ţării,  fie  în  aur,  fie  în  valută  străină  -  şi  vice-versa.  Raportul  la  care  se 
tranzacţionează  aceste  schimburi  nu  este  invariabil  fixat,  ci  este  supus 
schimbării.  Paritatea  este  flexibilă,  cum  se  spune.  Insă  această  flexibi¬ 
litate  înseamnă,  aproape  întotdeauna,  flexibilitate  în  sens  descendent. 
Autorităţile  îşi  întrebuinţau  puterea  pentru  a  scădea  echivalentul  în 
aur  -  şi  echivalentul  în  valutele  a  căror  rată  de  schimb  cu  aurul  nu  scă¬ 
dea  -  al  monedei  naţionale;  ele  nu  procedau  niciodată  la  creşterea  sa. 

Dacă  paritatea  relativ  la  o  valută  străină  creştea,  această  modificare  nu 
reprezenta  decât  efectul  unei  scăderi  survenite  în  echivalenţa  moneta¬ 
ră  a  celeilalte  ţări  (în  raport  cu  aurul,  sau  cu  monedele  ce  rămăseseră 
neschimbate  din  străinătate).  Obiectivul  măsurii  respective  era  de  a 
aduce  paritatea  acestei  monede  străine  individuale  în  acord  cu  parita¬ 
tea  aurului  şi  a  valutelor  celorlalte  ţări. 

Atunci  când  saltul  în  jos  al  parităţii  este  foarte  evident,  el  este  numit 
devaluare.  Dacă  modificarea  parităţii  nu  este  atât  de  mare,  autorii  de 
rapoarte  financiare  o  descriu  ca  pe  o  scădere  a  cotaţiei  internaţionale  a 
monedei  respective.2  In  ambele  cazuri,  se  obişnuieşte  ca  evenimentul 
să  fie  menţionat  spunând  că  ţara  vizată  a  augmentat  preţul  aurului. 

Caracterizarea  din  punct  de  vedere  catalactic  a  etalonului  flexibil 
nu  trebuie  confundată  cu  această  descriere  legală.  Aspectele  catalactice 
ale  problemei  nu  sunt  afectate  de  cele  constituţionale.  Este  irelevant 
dacă  puterea  de  a  modifica  paritatea  este  încredinţată  legislativului, 
[788}  sau  ramurii  administrative  a  cârmuirii.  Este  irelevant  dacă  autorizaţia 
acordată  administraţiei  este  nelimitată  sau,  aşa  cum  era  cazul  legisla¬ 
ţiei  adoptate  în  Statele  Unite  cu  prilejul  politicilor  New  Deal,  ea  este 
limitată  de  un  punct  terminus,  dincolo  de  care  funcţionarii  nu  mai  au 
libertatea  să  devalueze  moneda.  Singurul  lucru  care  contează,  pentru 
cercetarea  economică,  este  că  principiul  parităţilor  rigide  a  fost  înlocuit 
cu  acela  al  parităţilor  flexibile.  Indiferent  care  ar  fi  starea  constituţio¬ 
nală  de  lucruri,  nici  un  stat  n-ar  putea  să  treacă  la  „creşterea  preţului 
aurului”  dacă  opinia  publică  s-ar  opune  acestui  tip  de  manipulări.  Dacă, 
pe  de  altă  parte,  opinia  publică  favorizează  un  astfel  de  pas,  nici  un  fel 
de  proceduri  legale  n-ar  putea  să-l  stăvilească  în  întregime,  sau  măcar 
să-l  întârzie  pentru  un  interval  scurt  de  timp.  Ceea  ce  s-a  întâmplat  în 
Marea  Britanie  în  1 93 1,  în  Statele  Unite  în  1 933  şi  în  Franţa  şi  Elveţia 
în  1936,  ne  arată  limpede  că  aparatul  guvernului  reprezentativ  are  ca¬ 
pacitatea  de  a  acţiona  cu  maximă  viteză,  dacă  publicul  îşi  însuşeşte 
opinia  aşa-zişilor  experţi,  privind  eficacitatea  şi  necesitatea  devaluării 
monedei. 

Unul  dintre  obiectivele  principale  ale  devaluării  monedei  -  de  pro¬ 
porţii  mici  sau  mari  -  este,  după  cum  vom  vedea  în  secţiunea  urmă¬ 
toare,  rearanjarea  condiţiilor  comerţului  internaţional.  Aceste  efecte 
asupra  comerţului  extern  fac  să  fie  imposibil  ca  o  ţară  mică  să  adopte 
o  linie  proprie  în  privinţa  manipulării  banilor,  independentă  de  ce  fac 
ţările  cu  care  cultivă  ea  cele  mai  apropiate  relaţii  comerciale.  Asemenea 
ţări  sunt  silite  să  urmeze  calea  politicilor  monetare  ale  unei  ţări  străine, 
în  privinţa  politicilor  monetare,  ele  devin  sateliţii  voluntari  ai  unei  pu¬ 
teri  străine.  Menţinându-şi  moneda  proprie  la  o  paritate  rigidă  faţă  de 
banii  din  „ţara-suzeran  din  punct  de  vedere  monetar”,  ele  se  aliniază  la 
modificările  provocate  de  „suzeran”,  la  nivelul  parităţii  monedei  aces¬ 
tuia  faţă  de  aur  şi  de  banii  altor  ţări.  Ele  se  alătură  unui  bloc  monetar  şi 
îşi  integrează  ţara  într-o  regiune  monetară.  Cel  mai  frecvent  menţionat 
bloc,  sau  regiune,  este  blocul  sau  regiunea  lirei  sterline. 

2 .  A  se  vedea  maisus,p.46i. 

Etalonul  flexibil  nu  trebuie  confundat  cu  situaţia  din  acele  ţări  în 
care  statul  nu  face  decât  să  proclame  o  paritate  oficială  a  monedei  sale 
interne,  în  raport  cu  aurul  şi  cu  valuta  altor  ţări,  fără  a  impune  această 
paritate.  Trăsătura  caracteristică  a  etalonului  flexibil  este  că  orice  vo¬ 
lum  de  substitute  monetare  autohtone  poate  fi,  de  fapt,  tranzacţionat 
la  paritatea  aleasă,  contra  aurului  sau  a  valutei  străine  -  şi  vice-versa. 

La  această  paritate,  banca  centrală  -  sau  agenţia  guvernamentală  în¬ 
sărcinată  cu  această  misiune,  indiferent  care  ar  fi  numele  său  -  achizi¬ 
ţionează  şi  vinde  orice  cantitate  de  bani  autohtoni  şi  de  valută  străină, 
provenită  dintr-una  din  acele  ţări  înzestrate  fie  cu  etalon  aur,  fie  cu 
etalon  flexibil.  Bancnotele  autohtone  sunt  efectiv  rambursabile. 

In  absenţa  acestei  trăsături  esenţiale  a  etalonului  flexibil,  decretele  {7  89} 
care  proclamă  o  anumită  paritate  au  o  însemnătate  foarte  diferită  şi 
produc  efecte  diferite.3 

4.  Obiectivele  devaluării  banilor 

Etalonul  flexibil  este  un  instrument  pentru  provocarea  inflaţiei. 

Singurul  motiv  al  acceptării  sale  a  fost  acela  de  a  simplifica  din  punct 
de  vedere  tehnic  la  maximum,  pentru  autorităţi,  executarea  de  acţiuni 
inflaţioniste  reiterate.  Pe  parcursul  perioadei  de  boom  care  s-a  încheiat 
în  1929,  sindicatele  reuşiseră  să  impună,  aproape  în  toate  ţările,  rate 
salariale  mai  mari  decât  cele  care  ar  fi  fost  determinate  pe  o  piaţă  ma¬ 
nipulată  exclusiv  prin  bariere  în  calea  migraţiei.  In  multe  ţări  aces¬ 
te  rate  salariale  provocaseră  deja  o  cantitate  considerabilă  de  şomaj 
instituţional,  în  vreme  ce  expansiunea  creditului  încă  se  desfăşura  în 
ritm  accelerat.  Când  a  survenit,  în  cele  din  urmă,  inevitabila  depresi¬ 
une  şi  preţurile  mărfurilor  au  început  să  scadă,  sindicatele,  susţinute 
cu  fermitate  de  către  guverne  -  chiar  şi  de  către  cele  numite  peiorativ 
anti-laburiste,  s-au  cramponat  cu  încăpăţânare  de  politica  lor  dinain¬ 
te,  a  ratelor  salariale  ridicate.  Ele  fie  au  refuzat  categoric  acordarea 
oricărei  permisiuni  de  reducere  a  ratelor  salariale  nominale,  fie  au  ac¬ 
ceptat  numai  reduceri  insuficiente.  Rezultatul  a  fost  o  imensă  creşte¬ 
re  a  şomajului  instituţional.  (Pe  de  altă  parte,  acei  angajaţi  care  şi-au 
păstrat  slujbele  şi-au  sporit  nivelul  de  trai,  deoarece  ratele  lor  salariale 
reale  creşteau.)  Povara  ajutoarelor  de  şomaj  a  devenit  insuportabilă. 
Milioanele  de  şomeri  deveniseră  o  ameninţare  serioasă  la  adresa  păcii 
interne.  Ţările  industriale  erau  bântuite  de  spectrul  revoluţiei.  Insă  li¬ 
derii  sindicali  erau  neînduplecaţi  -  şi  nici  un  om  politic  nu  avea  curajul 
să-i  contrazică  făţiş. 

3 .  A  se  vedea  mai  jos,  secţiunea  6  a  acestui  capitol. 

In  această  situaţie  dificilă,  cârmuitorii,  cuprinşi  de  frică,  s-au  gândit 
la  o  stratagemă,  pe  linia  celor  recomandate  de  doctrinarii  inflaţionis- 
mului.  Cum  sindicatele  refuzau  ajustarea  salariilor  la  situaţia  relaţiei 
monetare  şi  la  preţurile  mărfurilor,  guvernanţii  au  optat  pentru  ajusta¬ 
rea  relaţiei  monetare  şi  a  preţurilor  bunurilor  la  nivelul  ratelor  salariale. 
In  opinia  lor,  nu  ratele  salariale  erau  prea  ridicate;  propria  lor  unitate 
monetară  naţională  era  supraevaluată,  relativ  la  aur  şi  la  valuta  străină 
-  şi  deci  trebuia  reajustată.  Panaceul  era  devaluarea. 

Obiectivele  devaluării  au  fost: 

1 .  Prezervarea  nivelului  ratelor  salariale  nominale,  sau  chiar  promo¬ 
varea  condiţiilor  necesare  creşterii  lor  în  continuare,  în  vreme  ce  ratele 
salariale  reale  urmau  mai  degrabă  să  scadă. 

2.  Determinarea  creşterii  preţurilor  bunurilor  -  în  special  a  celor  la 
produsele  agricole  (în  termenii  banilor  autohtoni),  sau  cel  puţin  împie¬ 
dicarea  scăderii  acestora  în  continuare. 

{790}  3.  Favorizarea  debitorilor  în  raport  cu  creditorii. 

4.  încurajarea  exporturilor  şi  reducerea  importurilor. 

5 .  Atragerea  mai  multor  turişti  străini  şi  scumpirea  vizitelor  efectua¬ 
te  în  ţări  străine  de  către  cetăţenii  ţării  în  discuţie  (în  termenii  monedei 
autohtone). 

însă  nici  guvernanţii,  nici  campionii  literari  ai  politicilor  acestora, 
n-au  fost  suficient  de  sinceri  pentru  a  recunoaşte  deschis  că  unul  dintre 
principalele  scopuri  ale  devaluării  era  reducerea  nivelului  ratelor  sala¬ 
riale  reale.  De  cele  mai  multe  ori,  ei  preferau  să  descrie  obiectivul  de¬ 
valuării  ca  fiind  îndepărtarea  unui  aşa-zis  „dezechilibru  fundamental”, 
existent  între  „nivelurile”  autohtone  şi  cele  internaţionale  ale  preţurilor. 
Ei  vorbeau  despre  necesitatea  reducerii  costurilor  interne  de  producţie. 
Dar  aveau  mare  grijă  să  nu  menţioneze  faptul  că  unul  dintre  cele  două 
elemente  de  cost  pe  care  urmăreau  să  le  reducă,  prin  devaluare,  erau 
ratele  salariale  reale,  celălalt  fiind  dobânda  stipulată  pe  datorii  contrac¬ 
tate  pe  termen  lung  şi  suma  principală  corespunzătoare  acestor  datorii. 

Este  imposibil  să  luăm  în  serios  argumentele  formulate  în  favoarea 
devaluării.  Ele  au  fost  cât  se  poate  de  confuze  şi  de  contradictorii,  de¬ 
oarece  devaluarea  nu  a  fost  o  măsură  politică  adoptată  în  urma  unei 
analize  imparţiale  a  avantajelor  şi  dezavantajelor  ei.  Ea  a  fost  o  capitu¬ 
lare  a  guvernelor  în  faţa  liderilor  sindicali,  care  nu  doreau  să  se  facă  de 
râs  recunoscând  că  politicile  lor  salariale  eşuaseră  şi  produseseră  şomaj 
instituţional,  pe  o  scară  nemaiîntâlnită.  A  fost  un  artificiu  disperat,  al 
unor  politicieni  slabi  şi  inepţi,  motivaţi  de  dorinţa  prelungirii  rămâne¬ 
rii  lor  în  funcţie.  în  cursul  justificării  politicilor  adoptate  de  ei,  aceşti 
demagogi  nu  se  preocupau  de  contradicţii.  Ei  le-au  promis  industriilor 

de  procesare  şi  fermierilor  că  devaluarea  va  determina  creşterea  preţu¬ 
rilor.  Dar,  în  acelaşi  timp,  le-au  promis  consumatorilor  că  un  control 
rigid  al  preţurilor  va  împiedica  orice  creştere  a  costului  vieţii. 

La  urma  urmelor,  guvernele  îşi  puteau  încă  scuza  conduita,  prin 
menţionarea  faptului  că  -  dată  fiind  situaţia  opiniei  publice,  aflată  în 
întregime  sub  influenţa  erorilor  doctrinare  ale  sindicalismului  -  nu  era 
posibil  să  se  adopte  nici  o  altă  politică.  Nici  o  scuză  de  felul  acesta 
nu  poate  fi  invocată  în  favoarea  autorilor  care  au  ovaţionat  flexibili¬ 
tatea  ratelor  de  schimb  valutar,  ca  fiind  sistemul  monetar  perfect  şi 
cel  mai  dezirabil.  în  vremea  când  guvernele  mai  erau  încă  preocupa¬ 
te  să  sublinieze  că  devaluarea  era  o  măsură  de  urgenţă,  care  n-avea 
să  mai  fie  nicicând  repetată,  aceşti  autori  declarau  că  etalonul  flexibil 
este  cel  mai  adecvat  sistem  monetar  -  şi  se  întreceau  să  demonstreze 
presupusele  inconveniente  inerente  stabilităţii  ratelor  de  schimb  va¬ 
lutar.  în  zelul  lor  orb  de  a  intra  în  graţiile  guvernelor  şi  ale  grupurilor 
puternice  de  presiune  ale  muncitorilor  şi  fermierilor  sindicalizaţi,  ei 
au  prezentat  în  culori  cu  mult  prea  luminoase  argumentele  în  favoarea 
parităţilor  flexibile.  însă  dezavantajele  acestora  au  devenit  foarte  cu¬ 
rând  vizibile.  Entuziasmul  pentru  devaluare  s-a  epuizat  rapid.  în  anii  {791} 
celui  de-al  Doilea  Război  Mondial,  după  mai  puţin  de  zece  ani  din 
ziua  în  care  Marea  Britanie  oferise  exemplul  etalonului  flexibil,  până  şi 
Lordul  Keynes  şi  adepţii  acestuia  au  descoperit  că  stabilitatea  ratelor 
de  schimb  valutar  are  meritele  ei.  Unul  dintre  obiectivele  mărturisite 
ale  Fondului  Monetar  Internaţional  este  stabilizarea  ratelor  de  schimb 
valutar. 

Dacă  privim  devaluarea  nu  cu  ochii  apologetului  guvernamental  şi 
sindicalist,  ci  cu  aceia  ai  economistului,  trebuie,  înainte  de  toate,  să  ac¬ 
centuăm  faptul  că  presupusele  sale  binecuvântări  sunt  doar  temporare. 

Mai  mult,  ele  depind  de  condiţia  ca  doar  o  singură  ţară  să-şi  devalue- 
ze  moneda,  în  vreme  ce  celelalte  se  abţin  de  la  această  practică.  Dacă 
devaluarea  intervine  proporţional  şi  în  celelalte  ţări,  atunci  nu  apare 
nici  o  modificare  în  comerţul  internaţional.  Dacă  devaluarea  monede¬ 
lor  din  alte  ţări  intervine  mai  accentuat,  atunci  toate  aceste  binefaceri 
tranzitorii,  indiferent  care  ar  fi  ele,  se  revarsă  exclusiv  asupra  celorlalte 
ţări.  Acceptarea  generalizată  a  principiilor  etalonului  flexibil  trebuie, 
prin  urmare,  să  conducă  la  o  cursă  între  diferitele  ţări,  care  încearcă  să 
devalueze  mai  rapid  unele  decât  altele.  La  finalul  acestei  competiţii  se 
află  distrugerea  sistemelor  monetare  din  toate  ţările. 

Mult  trâmbiţatele  avantaje  asigurate  de  devaluare,  în  sfera  comer¬ 
ţului  extern  şi  a  turismului,  se  datorează  în  întregime  faptului  că  ajus¬ 
tarea  preţurilor  şi  a  ratelor  salariale  interne  la  starea  de  lucruri  creată 

prin  devaluare  necesită  un  anumit  timp.  Câtă  vreme  acest  proces  de 
ajustare  este  încă  nefinalizat,  exporturile  sunt  încurajate  şi  importurile 
sunt  descurajate.  Dar  aceasta  nu  înseamnă  decât  că,  în  acest  interval, 
cetăţenii  din  ţara  care  devaluează  primesc  mai  puţin  în  schimbul  lu¬ 
crurilor  pe  care  le  vând  în  străinătate  şi  plătesc  mai  mult  pentru  ceea 
ce  cumpără  din  străinătate;  concomitent,  ei  trebuie  să-şi  restricţioneze 
consumul.  Acest  efect  poate  să  apară  ca  un  beneficiu,  în  ochii  celor 
pentru  care  balanţa  comercială  este  etalonul  bunăstării  naţionale.  In 
limba  obişnuită,  situaţia  poate  fi  descrisă  astfel:  cetăţeanul  britanic  tre¬ 
buie  să  exporte  mai  multe  bunuri  englezeşti  pentru  a-şi  putea  cumpă¬ 
ra  aceeaşi  cantitate  de  ceai,  pe  care  o  primea  înainte  de  devaluare  în 
schimbul  unei  cantităţi  mai  mici  de  bunuri  exportate. 

Devaluarea,  afirmă  adepţii  ei,  reduce  povara  datoriilor.  Lucrul  acesta 
este  cu  siguranţă  adevărat.  Ea  îi  favorizează  pe  datornici,  pe  seama  cre¬ 
ditorilor.  In  ochii  celor  ce  încă  n-au  aflat  că,  în  condiţiile  de  astăzi,  cre¬ 
ditorii  nu  trebuie  identificaţi  cu  bogaţii,  nici  debitorii  cu  săracii,  acesta 
constituie  un  beneficiu.  Adevăratul  efect  este  că  proprietarii  de  bunuri 
imobiliare  şi  de  pământ  cultivabil,  precum  şi  acţionarii  corporaţiilor 
care  au  datorii,  culeg  beneficii  pe  seama  majorităţii  oamenilor,  ale  că¬ 
ror  economii  sunt  investite  în  obligaţiuni,  titluri  de  credit,  depozite  la 
{792}  băncile  de  economisire  şi  poliţe  de  asigurare. 

Mai  trebuie  luate  în  consideraţie  şi  împrumuturile  străine.  Atunci 
când  Marea  Britanie,  Statele  Unite,  Franţa,  Elveţia  şi  o  serie  de  alte 
ţări  creditoare  din  Europa  şi-au  devaluat  monedele,  ele  le-au  făcut  un 
cadou  datornicilor  din  străinătate. 

Unul  dintre  principalele  argumente  avansate  în  favoarea  etalonului 
flexibil  este  că  reduce  rata  dobânzii  pe  piaţa  monetară  internă.  In  con¬ 
diţiile  etalonului  aur  clasic  şi  ale  etalonului  aur  devize  rigid,  ni  se  spune, 
fiecare  ţară  trebuie  să-şi  ajusteze  rata  internă  a  dobânzii  la  condiţiile 
pieţei  internaţionale.  In  condiţiile  etalonului  flexibil,  fiecare  ţară  este 
liberă  să  urmeze,  în  privinţa  stabilirii  ratelor  dobânzii,  o  politică  ghida¬ 
tă  exclusiv  de  consideraţiile  privitoare  la  propria  sa  bunăstare. 

Evident  că  acest  argument  este  de  nesusţinut,  în  cazul  ţărilor  în  care 
volumul  total  al  datoriilor  către  ţări  străine  îl  depăşeşte  pe  acela  al  îm¬ 
prumuturilor  acordate  unor  astfel  de  ţări.  Atunci  când,  în  cursul  seco¬ 
lului  al  xix-lea,  unele  dintre  aceste  ţări  debitoare  au  adoptat  o  politică 
monetară  sănătoasă,  firmele  şi  cetăţenii  lor  puteau  contracta  datorii  în 
străinătate,  stipulate  în  propria  lor  monedă  naţională.  Această  posibi¬ 
litate  a  dispărut  cu  totul,  odată  cu  schimbarea  politicilor  monetare  a 
acestor  ţări.  Nici  un  bancher  străin  n-ar  contracta  un  împrumut  în  lire 
italiene,  nici  nu  ar  încerca  să  lanseze  obligaţiuni  stipulate  în  lire.  In  ce 

priveşte  creditele  din  străinătate,  nici  o  schimbare  a  condiţiilor  mone¬ 
tare  interne  din  ţara  debitoare  nu  poate  fi  de  vreun  folos.  In  ce  priveşte 
creditele  autohtone,  devaluarea  nu  reduce  decât  datoriile  deja  contrac¬ 
tate  în  prealabil.  Ea  augmentează  rata  brută  de  piaţă  a  dobânzii  pentru 
noile  împrumuturi  şi  determină  apariţia  unei  prime  pozitive  de  preţ. 

Lucrul  acesta  este  valabil  şi  în  privinţa  condiţiilor  dobânzii  din  ţă¬ 
rile  creditoare.  Nu  este  necesar  să  mai  adăugăm  nimic  la  demonstraţia 
faptului  că  dobânda  nu  este  un  fenomen  monetar  şi  nu  poate  fi  afectată, 
pe  termen  lung,  de  măsurile  monetare. 

Este  adevărat  că  devaluările  la  care  au  recurs  diverse  guverne  între 
1931  şi  1938  au  determinat  scăderea  ratelor  salariale  reale  în  anumite 
ţări  şi  au  redus,  în  felul  acesta,  volumul  şomajului  instituţional.  Atunci 
când  analizează  aceste  devaluări,  istoricul  poate  spune,  prin  urmare,  că 
ele  au  fost  încununate  de  succes,  deoarece  au  împiedicat  declanşarea 
unei  revoluţii  a  maselor  de  şomeri,  pe  zi  ce  trece  mai  numeroase,  în 
situaţia  în  care,  în  condiţiile  ideologice  de  atunci,  nu  se  putea  apela  la 
nici  un  alt  mijloc  de  depăşire  a  situaţiei  critice.  Insă  istoricul  va  tre¬ 
bui,  totodată,  să  adauge  că  remediul  nu  a  afectat  cauzele  fundamentale 
ale  şomajului  instituţional,  adică  doctrinele  greşite  ale  sindicalismului. 
Devaluarea  a  fost  o  schemă  ingenioasă  de  eludare  a  valului  doctrinei 
sindicaliste.  Ea  a  funcţionat  deoarece  nu  a  afectat  prestigiul  sindica¬ 
lismului.  Insă,  tocmai  deoarece  a  lăsat  neştirbită  popularitatea  sindi¬ 
calismului,  ea  nu  putea  da  rezultate  decât  pentru  o  perioadă  scurtă  de  {793} 
timp.  Liderii  sindicali  au  învăţat  să  facă  distincţia  între  ratele  salariale 
nominale  şi  cele  reale.  Astăzi,  politicile  lor  urmăresc  ridicarea  ratelor 
salariale  reale.  Ei  nu  mai  pot  fi  înşelaţi  de  o  reducere  a  puterii  de  cum¬ 
părare  a  unităţii  monetare.  Devaluarea  şi-a  epuizat  utilitatea,  ca  mijloc 
de  reducere  a  şomajului  instituţional. 

Recunoaşterea  acestor  lucruri  ne  furnizează  cheia  pentru  o  corec¬ 
tă  evaluare  a  rolului  jucat  de  doctrinele  Lordului  Keynes,  în  perioada 
anilor  dintre  Primul  şi  cel  de-al  Doilea  Război  Mondial.  Keynes  nu 
a  adăugat  nimic  nou  la  corpusul  erorilor  inflaţioniste,  respinse  de  o 
mie  de  ori  de  către  economişti.  Ideile  sale  erau  încă  şi  mai  contradic¬ 
torii  şi  mai  inconsistente  decât  acelea  ale  predecesorilor  săi  ca  Silvio 
Gesell  care  erau  cunoscuţi  sub  denumirea  peiorativă  de  „utopişti  mo¬ 
netari”  ( monetary  cranks).  El  pur  şi  simplu  a  ştiut  să  cosmetizeze  dezi¬ 
deratul  inflaţionist  şi  al  expansiunii  creditelor,  în  limbajul  sofisticat  al 
economiei  matematizate.  Scriitorii  intervenţionişti  erau  neputincioşi 
să  avanseze  argumente  plauzibile  în  favoarea  politicilor  de  cheltuieli 
guvernamentale  iresponsabile;  ei  pur  şi  simplu  nu  reuşeau  să  constru¬ 
iască  o  pledoarie  împotriva  teoremei  economice  referitoare  la  şomajul 

instituţional.  în  această  situaţie,  ei  au  salutat  „revoluţia  keynesiană”  în 
versurile  lui  Wordsworth:  „Beatitudine  era  în  zorii  acelei  zile  să  tră¬ 
ieşti,  dar  să  fii  tânăr  însemna  să  trăieşti  în  cer.”4  însă  n-a  fost  vorba 
decât  de  un  cer  de  scurtă  durată.  Putem  admite  că,  pentru  guvernele 
britanic  şi  american  din  anii  1930,  nu  mai  rămăsese  nici  o  altă  cale  în 
afară  de  devaluarea  banilor,  inflaţie  şi  expansiunea  creditului,  bugete 
dezechilibrate  şi  finanţarea  prin  deficite.  Guvernele  nu  se  pot  elibera 
de  presiunea  opiniei  publice.  Ele  nu  se  pot  revolta  împotriva  prepon¬ 
derenţei  ideologiilor  general  acceptate,  indiferent  cât  ar  fi  acestea  de 
eronate.  Dar  aceasta  nu-i  scuză  pe  funcţionarii  care  puteau  demisiona, 
mai  degrabă  decât  să  pună  în  aplicare  politici  dezastruoase  pentru  ţară. 
încă  şi  mai  puţin  îi  scuză  pe  autorii  care  au  încercat  să  furnizeze  o 
justificare  aşa-zis  ştiinţifică  a  celei  mai  grosolane  dintre  toate  erorile 
populare,  care  este  inflaţionismul. 

5 .  Expansiunea  creditului 

Am  arătat  că  ar  fi  o  eroare  să  se  privească  expansiunea  creditului  exclu¬ 
siv  ca  o  modalitate  de  amestec  al  guvernului  pe  piaţă.  Mijloacele  fidu¬ 
ciare  n-au  apărut  ca  instrumente  ale  politicilor  guvernamentale,  care  să 
urmărească  deliberat  augmentarea  preţurilor,  scăderea  ratei  de  piaţă  a 
dobânzii  şi  reducerea  datoriilor.  Ele  au  luat  naştere  pe  cale  de  evoluţie 
spontană  a  activităţilor  bancare  obişnuite.  Atunci  când  bancherii,  ale 
{794}  căror  chitanţe  rambursabile  în  banii  depuşi  erau  tratate  de  public  ca 
substitute  monetare,  au  început  să  împrumute  o  parte  din  fondurile 
depozitate  la  băncile  lor,  ei  n-au  avut  nimic  altceva  în  vedere  decât  pro¬ 
pria  lor  afacere.  Ei  au  considerat  că  a  nu  păstra  întregul  echivalent  al 
chitanţelor  emise  în  cuferele  lor  este  un  lucru  nevinovat.  Ei  erau  siguri 
că  vor  avea  întotdeauna  capacitatea  să-şi  onoreze  obligaţiile  şi  să  ram¬ 
burseze  -  neîntârziat  -  bancnotele  emise,  chiar  şi  dacă  împrumutau  o 
parte  din  banii  depozitaţi.  Bancnotele  au  devenit  mijloace  fiduciare  în 
cursul  funcţionării  neobstrucţionate  a  economiei  de  piaţă.  Iniţiatorul 
expansiunii  creditului  a  fost  bancherul,  nu  autoritatea. 

însă  astăzi  expansiunea  creditului  este  exclusiv  o  practică  guverna¬ 
mentală.  în  măsura  în  care  băncile  şi  bancherii  privaţi  intervin  în  emi¬ 
terea  de  mijloace  fiduciare,  rolul  lor  este  doar  secundar  şi  constă  numai 
din  operaţiuni  tehnice.  Guvernele  dirijează  exclusiv  cursul  lucrurilor. 
Ele  au  ajuns  să  deţină  supremaţia  completă,  în  tot  ce  priveşte  volumul 
creditului  de  circulaţie.  în  vreme  ce  volumul  expansiunii  creditului  pe 

4.  Cf.  P.A.  Samuelson,  „Lord  Keynes  and  the  General  Theory”,  Econometrka,  14, 
1946,  187;  articol  retipărit  în  The  New  Economics,  ed.  S.E.  Harris,  New  York,  1947,  p. 
145. 

care  băncile  şi  bancherii  privaţi  au  posibilitatea  să-l  orchestreze  pe  o 
piaţă  neobstrucţionată  este  strict  limitat,  guvernele  urmăresc  cea  mai 
mare  cantitate  posibilă  de  expansiune  a  creditului.  Expansiunea  cre¬ 
ditului  este  principalul  mijloc  al  statelor,  în  lupta  lor  împotriva  eco¬ 
nomiei  de  piaţă.  în  mâinile  lor,  ea  devine  bagheta  magică  menită  să 
elimine  raritatea  bunurilor  de  capital,  să  reducă  rata  dobânzii  sau  să  o 
abolească  total,  să  finanţeze  cheltuieli  guvernamentale  generoase,  să-i 
exproprieze  pe  capitalişti,  să  alimenteze  boomuri  fără  sfârşit  şi  să  facă 
toată  lumea  prosperă. 

Consecinţele  inevitabile  ale  expansiunii  creditului  sunt  evidenţiate 
de  teoria  ciclului  economic.  Chiar  şi  acei  economişti  care  încă  refuză 
să  recunoască  validitatea  teoriei  monetare  (sau  a  creditului  de  circu¬ 
laţie)  a  fluctuaţiilor  ciclice  ale  economiei  n-au  îndrăznit  niciodată  să 
pună  sub  semnul  întrebării  rezultatele  definitive  şi  irefutabile  pe  care 
această  teorie  le  stabileşte  cu  privire  la  efectele  necesare  ale  expansiunii 
creditului.  Chiar  şi  aceşti  economişti  trebuie  să  recunoască  -  şi  recu¬ 
nosc  -  că  avântul  economic  este  invariabil  condiţionat  de  expansiunea 
creditului,  că  el  n-ar  putea  lua  naştere  şi  nu  s-ar  putea  prelungi  fără 
expansiunea  creditului  -  şi  că  se  transformă  într-o  depresiune  atunci 
când  încetează  continuarea  expansiunii  creditului.  Explicaţia  pe  care 
o  propun  ei  pentru  ciclul  economic  se  reduce,  de  fapt,  la  afirmaţia  că 
ceea  ce  generează  iniţial  avântul  nu  este  expansiunea  creditului,  ci  alţi 
factori.  Expansiunea  creditului,  care,  chiar  şi  în  opinia  lor,  este  o  ce¬ 
rinţă  indispensabilă  pentru  boomul  generalizat,  nu  constituie,  spun  ei, 
rezultatul  unei  politici  care  urmăreşte  în  mod  deliberat  dobânzi  mici 
şi  încurajarea  de  noi  investiţii,  pentru  care  lipsesc  bunurile  de  capital 
necesare.  Este  ceva  care,  în  lipsa  amestecului  activ  al  autorităţilor,  apare 
în  mod  miraculos,  ori  de  câte  ori  aceşti  alţi  factori  încep  să  se  manifeste.  {795} 

Este  evident  că  aceşti  economişti  se  contrazic,  atunci  când  se  opun 
planurilor  de  eliminare  a  fluctuaţiilor  economice  prin  abţinere  de  la 
expansiunea  creditului.  Susţinătorii  perspectivei  inflaţioniste  naive 
asupra  istoriei  sunt  consecvenţi,  atunci  când  deduc  din  tezele  lor  -  de¬ 
sigur,  întru  totul  eronate  şi  contradictorii  -  că  expansiunea  creditului 
este  panaceul  economic.  Dar  aceia  care  nu  neagă  faptul  că  expansiunea 
creditului  provoacă  boomul  -  condiţia  indispensabilă  a  depresiunii  - 
îşi  reneagă  propria  lor  doctrină,  atunci  când  se  opun  propunerilor  de 
strunire  a  expansiunii  creditului.  Atât  purtătorii  de  cuvânt  ai  guverne¬ 
lor  şi  ai  grupurilor  puternice  de  presiune,  cât  şi  adepţii  „non-ortodoxiei” 
dogmatice,  care  domină  departamentele  de  ştiinţe  economice  ale  uni¬ 
versităţilor,  sunt  de  acord  cu  faptul  că  lumea  ar  trebui  să  încerce  să  evite 
recurenţa  depresiunilor  şi  că  realizarea  acestui  deziderat  presupune  îm- 

piedicarea  boomurilor.  Ei  nu  pot  formula  argumente  valide  împotriva 
propunerilor  de  abţinere  de  la  politicile  care  încurajează  expansiunea 
creditului.  Dar  ei  refuză  cu  încăpăţânare  să  asculte  vreo  asemenea  idee. 
Ei  defaimă  cu  îndârjire  planurile  de  împiedicare  a  expansiunii  credi¬ 
tului,  ca  pe  nişte  scheme  care  ar  perpetua  depresiunile.  Atitudinea  lor 
demonstrează  limpede  corectitudinea  afirmaţiei  conform  căreia  ciclul 
economic  este  produsul  unor  politici  care  urmăresc  deliberat  scăderea 
ratei  dobânzii  şi  inducerea  de  boomuri  artificiale. 

Este  un  fapt  că  măsurile  adoptate  astăzi  în  vederea  scăderii  ratelor 
dobânzii  sunt,  îndeobşte,  considerate  deosebit  de  dezirabile  şi  că  ex¬ 
pansiunea  creditului  este  privită  ca  un  mijloc  eficace  pentru  atingerea 
acestui  ţel.  Aceasta  este  prejudecata  care  determină  guvernele  să  com¬ 
bată  etalonul  aur.  Toate  partidele  politice  şi  toate  grupurile  de  presiune 
sunt  ferm  dedicate  unei  politici  a  banilor  ieftini.5 

Obiectivul  expansiunii  creditului  este  de  a  favoriza  interesele  anu¬ 
mitor  grupuri  ale  populaţiei,  pe  seama  altora.  Acesta  este,  desigur,  cel 
mai  fericit  rezultat  care  poate  fi  aşteptat  de  la  intervenţionism,  atunci 
când  nu  dăunează  intereselor  tuturor  grupurilor.  Dar,  în  vreme  ce  el 
face  ca  ansamblul  societăţii  să  sărăcească,  intervenţionismul  poate  îna¬ 
vuţi  anumite  pături.  Care  grupuri  aparţin  acestei  din  urmă  clase  depin¬ 
de  de  datele  specifice  ale  fiecărui  caz  în  parte. 

{796}  Ideea  care  a  generat  ceea  ce  se  numeşte  control  calitativ  al  creditului 
este  de  a  canaliza  creditul  adiţional  astfel  încât  presupusele  binecuvân¬ 
tări  ale  expansiunii  să  se  concentreze  asupra  anumitor  grupuri  -  şi  să 
fie  oprite  de  la  alte  grupuri.  Creditele  nu  vor  fi  canalizate  prin  bursă, 
ni  se  spune  -  şi  nu  vor  determina  creşterea  preţurilor  la  acţiuni.  Ele 
trebuie,  mai  degrabă,  să  ajute  „activităţile  productive  legitime”  din  in¬ 
dustriile  de  procesare,  din  minerit,  din  sfera  „comerţului  legitim”  şi  - 
înainte  de  toate  -  din  agricultură.  Alţi  adepţi  ai  controlului  calitativ  al 
creditelor  urmăresc  să  împiedice  creditele  adiţionale  de  la  a  fi  investite 
în  capital  fix,  deoarece  în  felul  acesta  ar  fi  imobilizate.  Ele  ar  urma 
să  fie  utilizate,  în  loc  de  aceasta,  pentru  producţia  de  bunuri  „lichide”. 
Conform  acestor  planuri,  autorităţile  le  furnizează  băncilor  directive 

5.  Dacă  o  bancă  nu  expandează  creditul  de  circulaţie  prin  emiterea  de  mijloace 
fiduciare  suplimentare  (fie  sub  formă  de  bancnote,  fie  sub  formă  de  bani-depozit), 
atunci  ea  nu  poate  genera  un  boom,  chiar  dacă  scade  nivelul  dobânzii  percepute  sub 
rata  pieţei  neobstrucţionate.  Ea  doar  le  face  un  cadou  datornicilor.  Concluzia  ce  trebu¬ 
ie  trasă  din  teoria  monetară  a  ciclului,  de  către  cei  care  doresc  să  împiedice  recurenţa 
boom-urilor  şi  a  depresiunilor  care  le  urmează,  nu  este  că  băncile  nu  trebuie  să  reducă 
rata  dobânzii,  ci  că  ele  trebuie  să  se  abţină  de  la  expansiunea  creditului.  Bineînţeles  că 
expansiunea  induce,  în  mod  necesar,  o  mişcare  temporară  de  scădere  a  ratelor  dobânzii. 
Profesorului  Haberler  ( Prosperity  and  Depresion ,  pp.  65-66)  i-a  scăpat  cu  totul  acest 
aspect  esenţial  şi,  de  aceea,  observaţiile  sale  critice  sunt  nejustificate. 


Manipularea  banilor  şi  a  creditului  821 

concrete  referitoare  la  tipurile  de  împrumuturi  pe  care  trebuie  sau  nu 
trebuie  să  le  acorde. 

Dar  toate  aceste  scheme  sunt  iluzorii.  Discriminarea  la  acordarea 
de  împrumuturi  nu  este  un  înlocuitor  pentru  opreliştile  puse  în  calea 
expansiunii  creditului  -  singurul  mijloc  care  ar  putea,  într-adevăr,  să 
împiedice  creşterea  cotaţiilor  bursiere  şi  expansiunea  investiţiilor  în 
capital  fix.  Felul  în  care  cantitatea  suplimentară  de  credit  îşi  găseşte 
drumul  spre  piaţa  de  împrumuturi  nu  are  decât  o  importanţă  secunda¬ 
ră.  Ceea  ce  contează  este  că  există  un  influx  de  credit  nou  creat.  Dacă 
băncile  le  acordă  mai  multe  credite  fermierilor,  atunci  fermierii  sunt  în 
măsură  să  ramburseze  împrumuturi  pe  care  le-au  contractat  din  alte 
surse  -  şi  să-şi  plătească  achiziţiile  în  bani  gheaţă.  Dacă  ele  acordă  mai 
mult  credit  firmelor,  sub  formă  de  capital  circulant,  atunci  ele  eliberea¬ 
ză  fonduri  care,  în  prealabil,  erau  blocate  în  vederea  acestei  utilizări.  In 
orice  caz,  ele  creează  o  abundenţă  de  bani  disponibili,  pentru  care  pro¬ 
prietarii  acestora  caută  să  găsească  cea  mai  profitabilă  cale  de  investiţie. 
Foarte  curând,  fondurile  acestea  vor  fi  călăuzite  spre  bursă,  sau  spre 
investiţii  în  capital  fix.  Ideea  că  este  posibil  să  se  continue  expansiunea 
creditului  fără  a  determina  creşterea  preţurilor  la  bursă  şi  expansiunea 
investiţiilor  în  capital  fix  este  absurdă.6 

Succesiunea  tipică  a  evenimentelor,  în  condiţii  de  expansiune  a 
creditului,  a  fost  -  până  în  urmă  cu  câteva  zeci  de  ani  -  determinată 
de  două  lucruri:  de  faptul  că  era  vorba  de  o  expansiune  a  creditului 
în  condiţiile  etalonului  aur  şi  de  faptul  că  nu  era  rezultatul  unei  ac¬ 
ţiuni  concertate  a  tuturor  guvernelor  naţionale  şi  a  băncilor  centrale 
ale  căror  politici  sunt  determinate  de  aceste  guverne.  Primul  dintre 
aceste  fapte  însemna  că  guvernele  nu  erau  pregătite  să  abandoneze 
convertibilitatea  bancnotelor  ţărilor  lor,  la  o  paritate  rigid  fixată.  Cel 
de-al  doilea  avea  drept  rezultat  o  lipsă  de  uniformitate  cantitativă,  în 
privinţa  amplorii  expansiunii  creditului.  Unele  ţări  o  luau  înaintea  al¬ 
tora,  iar  băncile  lor  se  confruntau  cu  pericolul  unei  serioase  scurgeri  în 
exterior  a  rezervelor  lor  de  aur  şi  de  devize  străine.  Pentru  a-şi  prezerva 
solvabilitatea,  aceste  bănci  erau  silite  să  recurgă  la  o  restricţie  drastică 
a  creditului.  Astfel,  ele  creau  panică  şi  inaugurau  depresiunea  pe  piaţa 
autohtonă.  Foarte  curând,  panica  se  extindea  în  alte  ţări.  Oamenii  de 
afaceri  din  străinătate  se  alarmau  şi  solicitau  mai  multe  împrumuturi, 
urmărind  să-şi  consolideze  fondurile  lichide,  pentru  orice  eventualita¬ 
te.  Tocmai  această  cerere  sporită  de  noi  credite  era  cea  care  silea  auto¬ 
rităţile  monetare  din  ţările  respective,  care  erau  deja  alarmate  de  criza 
survenită  în  prima  ţară,  să  recurgă  la  contracţie.  Astfel,  în  numai  câteva 
zile,  sau  săptămâni,  depresiunea  devenea  un  fenomen  internaţional. 

6.  Cf.  Machlup,  The  Stock  Market,  Credit  and  Capital Formation,  pp.  256-261. 

Politica  devaluărilor  a  modificat,  întrucâtva,  această  secvenţă  tipi¬ 
că  a  evenimentelor.  Ameninţate  cu  o  scurgere  în  exterior  a  metalului 
preţios,  autorităţile  monetare  nu  recurg  întotdeauna  la  restricţionarea 
creditului  şi  la  ridicarea  ratei  dobânzii  de  către  sistemul  bancar  central. 
Ele  recurg  la  devaluare.  Insă  devaluarea  nu  rezolvă  problema.  Dacă  gu¬ 
vernului  nu-i  pasă  de  creşterea  ratelor  de  schimb  valutar,  el  poate  con¬ 
tinua,  o  vreme,  să  se  cramponeze  de  expansiunea  creditului.  Dar,  într-o 
zi,  sincopa  de  după  boom  ( the  crack-up  boom )  va  anihila  sistemul  său 
monetar.  Pe  de  altă  parte,  dacă  autoritatea  doreşte  să  evite  necesitatea 
de  a  devalua  banii  în  mod  repetat  şi  într-un  ritm  accelerat,  ea  trebuie 
să-şi  conducă  politica  internă  de  creditare  în  aşa  fel  încât  să  nu  o  ia  cu 
expansiunea  creditului  înaintea  altor  ţări,  în  raport  cu  care  doreşte  să 
păstreze  paritatea  monedei  autohtone. 

Numeroşi  economişti  consideră  ca  pe  un  lucru  de  la  sine  înţeles  că 
tentativele  autorităţilor  de  a  expanda  creditul  vor  provoca  întotdeau¬ 
na  aceeaşi  alternanţă,  aproape  regulată,  între  perioadele  economice  de 
boom  şi  depresiunile  care  le  urmează  acestora.  Ei  consideră  că  efec¬ 
tele  în  viitor  ale  expansiunii  creditului  nu  vor  fi  diferite  de  acelea  care 
au  fost  observate  în  Marea  Britanie,  începând  de  la  finele  secolului 
al  xvm-lea,  iar  în  Europa  Centrală  şi  de  Vest  şi  în  America  de  Nord, 
începând  de  la  mijlocul  secolului  al  xix-lea.  Dar  ne  putem  pune  pro¬ 
blema  dacă  situaţia  nu  s-a  schimbat.  învăţămintele  teoriei  monetare 
moderne  sunt,  astăzi,  atât  de  bine  cunoscute,  chiar  şi  în  afara  cercului 
economiştilor,  încât  optimismul  naiv  care  i-a  călăuzit  pe  antreprenori 
pe  durata  boomurilor  din  trecut  a  făcut  loc  unui  anumit  scepticism. 
Este  posibil  ca,  în  viitor,  oamenii  de  afaceri  să  reacţioneze  la  expan¬ 
siunea  creditului  altfel  decât  au  făcut-o  în  trecut.  Este  posibil  ca  ei  să 
evite  întrebuinţarea  banilor  ieftini  disponibili  în  vederea  expansiunii 
operaţiunilor  lor,  deoarece  ei  vor  avea  permanent  în  vedere  sfârşitul  in¬ 
evitabil  a  boomului.  Sunt  semne  care  sugerează  o  asemenea  modificare. 
Dar  este  prea  devreme  pentru  a  face  o  afirmaţie  categorică. 

Există  o  altă  direcţie  în  care  teoria  monetară  a  ciclului  economic 
a  afectat,  fără  îndoială,  cursul  evenimentelor.  Deşi  nici  un  funcţionar 
oficial  -  fie  el  angajat  al  birourilor  unui  serviciu  financiar  guvernamen- 
{798}  tal,  sau  al  unei  bănci  centrale,  sau  profesor  într-una  din  universităţile 
neo-ortodoxe  -  nu  este  dispus  să  recunoască  acest  lucru,  opinia  publică 
nu  mai  contestă,  în  general,  cele  două  teze  principale  ale  teoriei  cre¬ 
ditului  de  circulaţie:  anume,  că  motivul  depresiunii  este  boomul  care 
îi  premerge  acesteia  şi  că  acest  boom  este  provocat  de  expansiunea 
creditului.  Conştientizarea  acestor  lucruri  alarmează  presa  financiară, 
îndată  ce  se  manifestă  primele  semne  ale  boomului.  în  această  situa- 

ţie,  până  şi  autorităţile  încep  să  vorbească  despre  necesitatea  prevenirii 
creşterii  în  continuare  a  preţurilor  şi  a  profiturilor  -  şi  ele  trec  efectiv 
la  restricţionarea  creditului.  Boomul  ajunge  rapid  la  un  final  şi  începe 
recesiunea.  Rezultatul  acestui  scenariu  a  fost  că,  în  ultima  decadă,  lun¬ 
gimea  ciclului  s-a  redus  considerabil.  A  continuat  să  existe  o  alternare 
a  boomurilor  cu  depresiunile,  însă  fazele  au  fost  de  mai  scurtă  durată 
şi  s-au  succedat  mai  rapid  una  alteia.  Aceasta  reprezintă  o  îndepărtare 
considerabilă  de  cei  zece  ani  şi  jumătate  ai  perioadei  ciclului  „clasic”  al 
recoltelor,  despre  care  vorbea  William  Stanley  Jevons.  In  fine,  lucrul 
cel  mai  important  este  că,  datorită  stopării  mai  rapide  a  boomului,  vo¬ 
lumul  malinvestiţiilor  este  mai  redus  şi,  în  consecinţă,  depresiunea  care 
îi  urmează  este  şi  ea  mai  puţin  severă. 

Himera  politicilor  contraciclice 

Un  element  esenţial  al  doctrinelor  „neortodoxe”,  avansat  atât  de  către  socia¬ 
lişti,  cât  şi  de  toţi  intervenţioniştii,  este  afirmaţia  că  recurenţa  depresiunilor  ar 
fi  un  fenomen  inerent  însăşi  funcţionării  economiei  de  piaţă.  Dar,  în  vreme 
ce  socialiştii  afirmă  că  numai  înlocuirea  capitalismului  cu  socialismul  poate 
eradica  răul,  intervenţioniştii  îi  atribuie  statului  puterea  de  a  corecta  funcţi¬ 
onarea  economiei  de  piaţă,  în  aşa  fel  încât  să  asigure  ceea  ce  numesc  ei  „sta¬ 
bilitatea  economică”.  Aceşti  intervenţionişti  ar  avea  dreptate,  dacă  planurile 
lor  de  combatere  a  depresiunii  ar  viza  abandonul  complet  al  politicilor  de 
expansiune  a  creditului.  Insă  ei  resping  dinainte  această  idee.  Ei  urmăresc  ex¬ 
pansiunea  din  ce  în  ce  mai  generoasă  a  creditului  şi  combaterea  depresiunilor 
prin  adoptarea  de  măsuri  „contraciclice”  speciale. 

în  contextul  acestor  planuri,  statul  apare  ca  o  zeitate,  care  este  situată  şi 
intervine  din  afara  orbitei  activităţilor  umane,  care  este  independentă  de  ac¬ 
ţiunile  supuşilor  săi  şi  care  are  puterea  de  a  se  amesteca  din  exterior  în  sfera 
acestor  acţiuni.  Ea  are  la  dispoziţie  mijloace  şi  fonduri  ce  nu  sunt  de  pro¬ 
venienţă  umană  şi  care  pot  fi  nelimitat  întrebuinţate,  pentru  indiferent  ce 
obiective  în  vederea  cărora  ar  dori  cârmuitorii  să  le  utilizeze.  Singurul  lucru 
necesar,  pentru  a  întrebuinţa  cu  maximum  de  foloase  această  putere,  este  de  a 
urma  sfaturile  experţilor. 

Cel  mai  mediatizat  dintre  aceste  remedii  sugerate  de  experţi  este  sincroni¬ 
zarea  contraciclică  a  lucrărilor  publice  şi  a  cheltuielilor  guvernamentale  desti¬ 
nate  întreprinderilor  publice.  Ideea  nu  este  atât  de  nouă  pe  cât  ar  dori  adepţii 
ei  să  credem.  Când  depresiunile  s-au  mai  manifestat  în  trecut,  opinia  publică 
i-a  solicitat  întotdeauna  guvernului  să  se  lanseze  în  lucrări  publice,  pentru 
a  crea  slujbe  şi  pentru  a  opri  scăderea  preţurilor.  însă  problema  este  cum  să 
fie  finanţate  aceste  lucrări  publice.  Dacă  guvernul  impozitează  cetăţenii,  sau 
împrumută  de  la  ei,  atunci  el  nu  adaugă  nimic  la  ceea  ce  numesc  keynesienii 
cheltuieli  agregate.  El  restricţionează  puterea  de  a  consuma  sau  de  a  investi  a 
cetăţeanului  privat,  în  aceeaşi  măsură  în  care  o  augmentează  pe  a  sa  proprie. 

Dacă,  pe  de  altă  parte,  guvernul  apelează  la  mult  lăudatele  metode  de  finan¬ 
ţare  inflaţioniste,  el  înrăutăţeşte  lucrurile,  în  loc  să  le  amelioreze.  Este  posibil 
ca  el  să  întârzie,  în  felul  acesta,  pentru  scurtă  vreme,  apariţia  depresiunii.  Dar, 
când  soseşte  momentul  inevitabil  al  reglării  conturilor,  criza  va  fi  cu  atât  mai 
severă  cu  cât  statul  a  amânat-o  mai  mult. 

Experţii  intervenţionişti  nu  sesizează  câtuşi  de  puţin  care  sunt  adevăratele 
probleme.  In  opinia  lor,  ideea  principală  este  de  a  „planifica  din  vreme  chel¬ 
tuielile  ce  urmează  a  fi  efectuate  din  capitalul  public  şi  de  a  acumula  un  stoc 
de  proiecte  complete  de  utilizare  a  capitalului,  care  să  poată  fi  puse  oricând 
în  aplicare”.  Aceasta,  afirmă  ei,  este  „politica  economică  cea  corectă,  a  cărei 
adoptare  de  către  toate  ţările  o  recomandăm.”7  însă  problema  nu  este  de  a 
elabora  proiecte,  ci  de  a  furniza  mijloacele  materiale  necesare  executării  lor. 
Intervenţioniştii  consideră  că  acest  lucru  ar  fi  uşor  realizabil,  prin  reducerea 
cheltuielilor  guvernamentale  pe  durata  boom-ului  şi  prin  creşterea  lor,  atunci 
când  se  instalează  depresiunea. 

Desigur  că  reducerea  cheltuielilor  guvernamentale  poate  fi  un  lucru  foarte 
bun.  Numai  că  ea  nu  furnizează  fondurile  de  care  are  guvernul  nevoie,  pentru 
o  augmentare  ulterioară  a  cheltuielilor  sale.  O  persoană  îşi  poate  conduce 
astfel  afacerile  sale  private.  Ea  poate  acumula  economii,  atunci  când  are  veni¬ 
turi  mari,  şi  le  poate  cheltui  ulterior,  când  veniturile  îi  scad.  Dar  nu  la  fel  stau 
lucrurile  cu  o  ţară,  sau  cu  toate  ţările,  luate  laolaltă.  Trezoreria  poate  tezauriza 
o  parte  considerabilă  din  bogatele  venituri  provenite  din  impozite,  care  se 
varsă  în  vistieria  publică  datorită  boom-ului.  Câtă  vreme  -  şi  în  măsura  în 
care  -  statul  retrage  aceste  fonduri  din  circulaţie,  politica  sa  este,  într-adevăr, 
deflaţionistă  şi  contraciclică  şi  poate  -  în  această  măsură  -  să  reducă  boomul 
creat  de  expansiunea  creditului.  Dar,  în  momentul  în  care  aceste  fonduri  vor 
fi  din  nou  cheltuite,  ele  modifică  relaţia  monetară  şi  determină  o  tendinţă 
indusă  monetar  de  scădere  a  puterii  de  cumpărare  a  unităţii  monetare.  Aceste 
fonduri  nu  pot,  în  nici  un  caz,  furniza  bunurile  de  capital  necesare  pentru 
executarea  proiectelor  de  lucrări  publice  stocate  pe  raftul  guvernului. 

Eroarea  fundamentală  a  acestor  planuri  este  că  ele  ignoră  penuria  de  bu¬ 
nuri  de  capital.  în  ochii  autorilor  lor,  depresiunea  nu  este  decât  o  consecinţă 
a  unei  misterioase  deficienţe  survenite  la  nivelul  propensiunii  oamenilor  de  a 
consuma  şi  de  a  investi.  în  vreme  ce  singura  problemă  reală  este  de  a  produce 
mai  mult  şi  de  a  consuma  mai  puţin,  în  vederea  augmentării  stocului  de  bu¬ 
nuri  de  capital  disponibile,  intervenţioniştii  doresc  să  crească  atât  consumul, 
cât  şi  investiţiile.  Ei  doresc  ca  statul  să  se  lanseze  în  proiecte  care  sunt  nepro¬ 
fitabile,  tocmai  deoarece  factorii  de  producţie  necesari  în  vederea  execuţiei 
lor  trebuie  retraşi  din  alte  linii  de  întrebuinţare,  în  care  ar  satisface  dorinţe 
considerate  de  consumatori  ca  fiind  mai  importante.  Ei  nu  sesizează  faptul 
că  asemenea  lucrări  publice  trebuie  să  intensifice  considerabil  adevăratul  rău 
-  penuria  bunurilor  de  capital. 

7.  Cf.  Liga  Naţiunilor,  Economic  Stability  in  the  Post-  War  World,  raport  al  delegaţiei 
însărcinate  cu  studiul  depresiunilor  economice,  partea  a  n-a,  Geneva,  1 945 ,  p.  173. 

Ne  putem,  desigur,  imagina  şi  alt  mod  de  întrebuinţare  a  economiilor 
făcute  de  stat,  pe  durata  perioadei  de  boom.  Trezoreria  şi-ar  putea  investi 
surplusul  pentru  cumpărarea  unor  mari  stocuri  din  acele  materiale  de  care  ul¬ 
terior,  atunci  când  se  va  declanşa  depresiunea,  va  avea  nevoie  pentru  execuţia 
lucrărilor  publice  planificate,  şi  pentru  producţia  bunurilor  de  consum  de  care 
vor  avea  nevoie  oamenii  angajaţi  în  execuţia  acelor  lucrări  publice.  Dar,  dacă 
autorităţile  ar  acţiona  în  felul  acesta,  ele  ar  determina  o  intensificare  conside¬ 
rabilă  a  boomului,  o  accelerare  a  declanşării  crizei  şi  o  agravare  a  consecinţelor 
acesteia.8 

Toată  această  discuţie  despre  activităţi  guvernamentale  contraciclice  nu 
urmăreşte  decât  un  singur  scop  -  acela  de  a  îndepărta  atenţia  publicului  de 
la  aflarea  adevăratelor  cauze  ale  fluctuaţiilor  ciclice  din  economie.  Toate  gu¬ 
vernele  sunt  ferm  angajate  în  politica  reducerii  ratelor  dobânzii,  a  expansiunii 
creditului  şi  a  inflaţiei.  Atunci  când  apar  inevitabilele  consecinţe  ale  acestor 
politici  pe  termen  scurt,  guvernele  nu  cunosc  decât  un  singur  remediu:  conti¬ 
nuarea  intervenţionismului  pe  linia  măsurilor  inflaţioniste. 

6.  Controlul  ratelor  de  schimb  valutar  şi 
înţelegerile  comerciale  bilaterale 

Dacă  un  stat  fixează  paritatea  monedei  sale  credit  sau  discreţionare,  în 
raport  cu  aurul  sau  cu  valuta  străină,  la  un  nivel  mai  ridicat  decât  cel  al 
pieţei  -  adică  dacă  stabileşte  preţuri  maximale  pentru  aur  şi  valuta  stră¬ 
ină  sub  preţul  potenţial  de  piaţă  -  atunci  se  manifestă  efectele  descrise 
de  legea  lui  Gresham.  Va  rezulta  o  stare  de  lucruri  care  se  numeşte  -  în 
mod  foarte  inadecvat  -  penurie  de  valută  străină. 

Semnul  caracteristic  al  oricărui  bun  economic  este  că  oferta  dispo-  {801} 
nibilă  nu  este  atât  de  abundentă  încât  să  facă  posibile  toate  utilizările 
ei  care  ar  fi  dorite.  Un  obiect  a  cărui  ofertă  nu  este  insuficientă  nu  este 
un  bun  economic;  pentru  el  nu  se  plătesc  şi  nici  nu  se  percep  preţuri. 

Cum  banii  trebuie  să  fie,  în  mod  necesar,  un  bun  economic,  noţiunea 


8.  Atunci  când  se  referă  la  politicile  contraciclice,  intervenţioniştii  evocă  întot¬ 
deauna  presupusul  succes  al  unor  asemenea  politici  în  Suedia.  Este  adevărat  că,  în 
Suedia,  cheltuielile  efectuate  din  capitalul  public  s- au  dublat  efectiv,  între  1932  şi  1939. 
Insă  aceasta  nu  a  fost  cauza,  ci  efectul  prosperităţii  Suediei  din  anii  treizeci.  Această 
prosperitate  s-a  datorat  în  întregime  reînarmării  Germaniei.  Această  politică  nazistă 
a  augmentat  cererea  germană  pentru  produsele  suedeze,  pe  de  o  parte  şi,  pe  de  alta,  a 
redus  competiţia  germană  pe  piaţa  mondială,  la  acele  produse  pe  care  le  putea  furniza 
Suedia.  Astfel,  exporturile  suedeze  au  crescut  din  1932  până  în  1938  (cifrele  care  ur¬ 
mează  reprezintă  mii  de  tone):  minereu  de  fier,  de  la  2.219  la  12.485;  fontă  brută,  de  la 
13.047  la  92.980;  aliaje  feroase,  de  la  15.453  la  28.605;  alte  tipuri  de  fier  şi  de  oţel,  de 
la  134.237  la  256.146;  utilaje,  de  la  46.230  la  70.605.  Numărul  şomerilor  care  solicitau 
ajutor  a  fost  de  1 1 4.000  în  1 93  2  şi  de  1 65 .000  în  1933.  îndată  ce  reînarmarea  germană 
şi-a  luat  avânt  el  a  scăzut,  la  1 15.000  în  1934,  la  62.000  în  1935  şi  la  16.000  în  1938. 
Autorul  acestui  „miracol”  nu  a  fost  Keynes,  ci  Hitler. 

de  bani  care  nu  ar  fi  rari  ( scarce )  este  absurdă.  Dar  ceea  ce  le  preocupă 
pe  guvernele  care  se  plâng  de  raritatea  valutei  străine  este  altceva.  Este 
vorba  de  consecinţele  inevitabile  ale  propriei  lor  politici  de  control  al 
preţurilor.  Este  vorba  despre  faptul  că,  la  preţul  arbitrar  stabilit  de  către 
stat,  cererea  depăşeşte  oferta.  Dacă  statul,  după  ce  a  redus  prin  infla¬ 
ţie  puterea  de  cumpărare  a  unităţii  monetare  autohtone  în  raport  cu 
aurul,  cu  valuta  străină  şi  cu  bunurile  şi  serviciile,  se  abţine  de  la  orice 
încercare  de  a  controla  ratele  de  schimb  valutar,  atunci  nu  poate  apărea 
nici  un  fel  de  penurie,  în  sensul  în  care  întrebuinţează  guvernul  acest 
termen.  Oricine  este  dispus  să  achite  preţul  de  piaţă  va  fi  în  măsură  să 
cumpere  oricâtă  valută  străină  doreşte. 

Numai  că  statul  este  hotărât  să  nu  tolereze  nici  o  creştere  a  ratelor  de 
schimb  valutar  (în  raport  cu  moneda  naţională  inflaţionată).  Bizuindu- 
se  pe  magistraţii  şi  poliţiştii  săi,  el  interzice  orice  tranzacţii  valutare  la 
rate  diferite  de  cele  dictate  prin  preţul  maximal. 

în  viziunea  guvernului  şi  a  sateliţilor  săi,  creşterea  ratelor  de  schimb 
valutar  a  fost  determinată  de  o  balanţă  defavorabilă  de  plăţi  şi  de  achi¬ 
ziţiile  speculatorilor.  în  vederea  îndepărtării  răului,  statul  adoptă  mă¬ 
suri  de  restricţionare  a  cererii  de  valută  străină.  De  acum  înainte  nu  vor 
mai  avea  dreptul  să  achiziţioneze  valută  decât  acele  persoane  care  au 
nevoie  de  ea  pentru  a  încheia  tranzacţii  aprobate  de  guvern.  Bunurile 
al  căror  import  este  inutil,  conform  opiniei  statului,  nu  vor  mai  trebui 
importate.  Plata  dobânzilor  şi  a  sumelor  principale  corespunzătoare 
datoriilor  către  străini  sunt  interzise.  Cetăţenii  nu  vor  mai  trebui  să 
călătorească  în  străinătate.  Guvernul  nu  realizează  faptul  că  asemenea 
măsuri  nu  vor  „ameliora”  nicicând  balanţa  de  plăţi.  Dacă  scad  impor¬ 
turile,  concomitent  cu  ele  scad  şi  exporturile.  Cetăţenii  care  sunt  îm¬ 
piedicaţi  să  cumpere  bunuri  străine,  să-şi  achite  datoriile  către  străini 
şi  să  călătorească  în  străinătate,  nu  vor  tezauriza  cantitatea  de  bani  au¬ 
tohtoni  care  le  rămâne  astfel.  Ei  îşi  vor  augmenta  cumpărăturile,  fie  de 
bunuri  de  consum,  fie  de  bunuri  de  capital,  determinând  astfel  apariţia 
unei  tendinţe  suplimentare  de  creştere  a  preţurilor  interne.  Dar,  cu  cât 
preţurile  cresc  mai  mult,  cu  atât  exporturile  vor  scădea. 

Acum  statul  mai  face  un  pas.  El  naţionalizează  tranzacţiile  valutare. 
Fiecare  cetăţean  care  primeşte  -  bunăoară  exportând  ceva  -  o  cantitate 
de  devize  străine,  este  obligat  să  le  vândă  către  biroul  de  control  al 
schimburilor  valutare,  la  rata  oficială.  Dacă  această  măsură,  care  este 
{802}  echivalentă  cu  o  taxă  pe  exporturi,  ar  fi  eficient  aplicată,  atunci  expor¬ 
turile  ar  scădea  drastic,  sau  ar  dispărea  cu  totul.  Guvernul  cu  siguranţă 
nu  agreează  acest  rezultat.  Dar  nici  nu  este  dispus  să  admită  că  ameste¬ 
cul  său  a  eşuat  complet  în  încercarea  de  a  produce  rezultatele  dorite  -  şi 

a  creat  o  situaţie  care,  din  punctul  său  de  vedere,  este  cu  mult  mai  rea 
decât  cea  dinainte.  Aşa  că  guvernul  recurge  la  o  stratagemă.  El  subven¬ 
ţionează  exporturile  în  aşa  măsură  încât  pierderile  pe  care  le  provoacă 
politica  sa  exportatorilor  să  fie  compensate. 

Pe  de  altă  parte,  biroul  guvernamental  de  control  al  schimbului  va¬ 
lutar,  cramponându-se  cu  obstinaţie  de  ficţiunea  că  ratele  de  schimb 
valutar  n-au  crescut  în  realitate  şi  că  rata  reală  de  schimb  este  rata 
oficială,  le  vinde  valută  străină  importatorilor,  la  această  rată  oficială. 
Dacă  această  politică  ar  fi  efectiv  pusă  în  aplicare,  ea  ar  fi  echivalentă 
cu  bonificarea  comercianţilor  respectivi.  Ei  ar  culege  profituri  „picate 
din  cer”,  prin  vânzarea  bunului  importat  pe  piaţa  internă.  Prin  urmare, 
autoritatea  recurge  la  alte  stratageme.  Ea  fie  creşte  taxele  vamale  la 
import,  fie  le  aplică  impozite  speciale  importatorilor,  fie  le  îngreuiază 
achiziţionarea  de  valută  străină  pe  vreo  altă  cale. 

In  cele  din  urmă,  bineînţeles  că  reglementarea  schimburilor  valutare 
funcţionează.  Dar  ea  funcţionează  numai  deoarece  recunoaşte,  practic, 
rata  de  piaţă  pentru  schimburile  valutare.  Exportatorul  primeşte,  în 
schimbul  veniturilor  sale  în  valută  străină,  rata  oficială  plus  subsidiul, 
care  laolaltă  sunt  egale  cu  rata  de  schimb  a  pieţei.  Importatorul  plăteş¬ 
te  pentru  valuta  străină  rata  oficială  plus  o  primă  specială,  un  impozit, 
sau  o  taxă  vamală,  care,  luate  laolaltă,  sunt  egale  cu  rata  de  schimb  a 
pieţei.  Singurele  persoane  care  sunt  prea  obtuze  pentru  a  sesiza  ce  se 
întâmplă  în  realitate  şi  care  se  lasă  înşelate  de  terminologia  birocratică 
sunt  autorii  de  cărţi  şi  de  articole  despre  noile  metode  de  management 
monetar  şi  despre  noile  experimente  monetare. 

Monopolizarea  cumpărării  şi  a  vânzării  de  valută  străină  de  către 
stat  le  asigură  autorităţilor  controlul  comerţului  extern.  Ea  nu  afec¬ 
tează  determinarea  ratelor  de  schimb  valutar.  Nu  are  importanţă  dacă 
guvernul  permite  sau  nu  presei  să  publice  ratele  reale  şi  efective  de 
schimb  valutar.  In  măsura  în  care  încă  se  mai  desfăşoară  comerţul  ex¬ 
tern,  numai  aceste  rate  reale  şi  efective  sunt  în  vigoare. 

In  vederea  unei  mai  bune  camuflări  a  realităţii,  statele  urmăresc  eli¬ 
minarea  oricărei  referiri  la  adevărata  rată  de  schimb  valutar.  Comerţul 
internaţional,  gândesc  ele,  n-ar  mai  trebui  să  se  desfăşoare  prin  inter¬ 
mediul  banilor.  El  ar  trebui  să  fie  troc.  Guvernanţii  încheie  înţelegeri 
de  barter  şi  de  clearing  cu  guvernele  străine.  Fiecare  dintre  cele  două 
ţări  care  sunt  părţi  contractante  ar  urma  să-i  vândă  celeilalte  ţări  o 
cantitate  de  bunuri  şi  servicii  şi  să  primească  în  schimb  o  cantitate  de 
alte  bunuri  şi  servicii.  In  formularea  acestor  tratate  se  evită  cu  grijă 
orice  referire  la  ratele  de  piaţă  reale  de  schimb  valutar.  Pe  de  altă  parte, 
fiecare  dintre  părţi  îşi  calculează  vânzările  şi  cumpărăturile  în  termenii 

preţurilor  mondiale,  exprimate  în  aur.  Aceste  înţelegeri  de  troc  şi  de 
clearing  înlocuiesc  comerţul  triunghiular  sau  multilateral  din  epoca 
liberală  cu  un  comerţ  bilateral,  între  perechi  de  câte  două  ţări.  Dar  ele 
nu  afectează  nicidecum  faptul  că  moneda  naţională  a  unei  ţări  şi-a 
pierdut  o  parte  din  puterea  de  cumpărare,  relativ  la  aur,  la  valuta  străină 
şi  la  mărfuri. 

Ca  politică  de  naţionalizare  a  comerţului  extern,  controlul  ratelor  de 
schimb  valutar  reprezintă  un  pas  pe  calea  înlocuirii  economiei  de  piaţă 
cu  socialismul.  Din  orice  alt  punct  de  vedere,  el  reprezintă  un  eşec.  Cu 
siguranţă  el  nu  poate  afecta  determinarea  ratei  de  schimb  valutar,  nici 
pe  termen  scurt,  nici  pe  termen  lung. 


XXXII.  CONFISCAREA  ŞI  REDISTRIBUŢIA 


i .  Filosofia  confiscării 

Interventionismul  este  călăuzit  de  ideea  că  amestecul  în  sfera 
drepturilor  de  proprietate  nu  afectează  volumul  producţiei.  Cea  mai 
naivă  manifestare  a  acestei  erori  ia  forma  intervenţionismului  confis- 
cator.  Rezultatul  activităţilor  productive  este  considerat  a  fi  o  mărime 
dată,  independentă  de  aranjamentele,  pur  accidentale,  ale  ordinii  soci¬ 
ale.  Sarcina  statului  este  văzută  ca  fiind  distribuţia  „echitabilă”  a  acestui 
venit  naţional,  către  diferiţii  membrii  ai  societăţii. 

Intervenţioniştii  şi  socialiştii  afirmă  că  toate  bunurile  sunt  rezultatul 
unui  proces  social  de  producţie.  Când  procesul  acesta  ajunge  la  final 
şi  fructele  sale  se  coc,  urmează  un  al  doilea  proces  social,  care  îi  alocă 
fiecăruia  o  parte:  acela  al  distribuţiei  roadelor.  Trăsătura  caracteristică  a 
ordinii  capitaliste  este  că  părţile  alocate  sunt  inegale.  Anumiţi  oameni 
(antreprenorii,  capitaliştii  şi  proprietarii  de  pământ)  îşi  însuşesc  mai 
mult  decât  li  se  cuvine.  Prin  urmare,  porţiile  celorlalţi  sunt  diminuate. 
Statul  ar  trebui,  după  dreptate,  să  exproprieze  surplusul  privilegiaţilor 
şi  să-l  distribuie  celor  neprivilegiaţi. 

Insă  pe  piaţă  nu  există  acest  presupus  dualism,  a  două  procese  in¬ 
dependente,  al  producţiei  şi  al  distribuţiei.  Nu  există  decât  un  singur 
proces.  Bunurile  nu  sunt  mai  întâi  produse,  iar  apoi  distribuite.  Nu 
există  nimic  de  felul  unei  aproprieri  de  părţi  dintr-un  stoc  de  bunuri 
fără  proprietar.  Bunurile  vin  în  existenţă  ca  proprietate  a  cuiva.  Dacă 
cineva  doreşte  să  le  distribuie,  acela  trebuie  să  le  confişte.  Bineînţeles 
că,  pentru  aparatul  guvernamental  de  constrângere  şi  coerciţie  este 
foarte  uşor  să  se  lanseze  în  confiscare  şi  expropriere.  Dar  aceasta  nu 
dovedeşte  că  pe  expropriere  şi  confiscare  se  poate  clădi  un  sistem  du¬ 
rabil  de  activităţi  economice. 

Atunci  când  vikingii  părăseau  o  comunitate  de  ţărani  autarhici,  pe 
care  o  prădaseră,  victimele  care  supravieţuiseră  începeau  să  munceas¬ 
că,  să  cultive  pământul  şi  să  clădească  din  nou.  Când,  după  câţiva  ani, 
piraţii  reveneau,  ei  găseau  din  nou  lucruri  de  prădat.  însă  capitalismul 
nu  poate  suporta  astfel  de  raiduri  prădalnice  reiterate.  Acumularea  de 
capital  şi  investiţiile  din  cadrul  său  se  bazează  pe  anticiparea  faptului 
că  nu  va  surveni  nici  o  astfel  de  expropriere.  Dacă  această  anticipare 

lipseşte,  oamenii  vor  prefera  să-şi  consume  capitalul,  decât  să-l  păstre¬ 
ze  pentru  expropriatorii  lor.  Aceasta  este  eroarea  inerentă  tuturor  pla¬ 
nurilor  care  urmăresc  combinarea  proprietăţii  private  cu  exproprierea 
reiterată. 


2.  Reforma  agrară 

Reformatorii  sociali  din  vremurile  mai  vechi  nu  urmăreau  decât  sta¬ 
bilirea  unei  comunităţi  de  fermieri  autarhici.  Parcelele  de  pământ  alo¬ 
cate  fiecăruia  dintre  aceştia  urmau  să  fie  egale.  In  imaginaţia  acestor 
utopişti  nu  exista  loc  pentru  diviziunea  muncii  şi  specializare  în  in¬ 
dustriile  de  procesare.  Este  o  eroare  serioasă  să  numim  socialism  agrar 
o  asemenea  ordine  socială.  Nu  este  vorba  decât  de  juxtapunerea  unor 
gospodării  autarhice. 

In  cadrul  economiei  de  piaţă,  solul  este  un  mijloc  de  producţie,  exact 
ca  orice  alt  factor  de  material  de  producţie.  Planurile  care  vizează  o 
distribuţie  mai  mult  sau  mai  puţin  egală  a  solului,  către  populaţia  an¬ 
gajată  în  agricultură  nu  sunt,  în  condiţiile  economiei  de  piaţă,  decât 
nişte  planuri  de  acordare  a  unor  privilegii  către  un  grup  de  producă¬ 
tori  mai  puţin  eficienţi,  pe  seama  imensei  majorităţi  a  consumatorilor. 
Procesul  pieţei  tinde  să-i  elimine  pe  toţi  acei  fermieri  al  căror  cost  de 
producţie  este  mai  mare  decât  costurile  marginale  necesare  în  vede¬ 
rea  producerii  cantităţii  de  produse  agricole  pe  care  consumatorii  sunt 
dispuşi  să  o  cumpere.  El  determină  dimensiunile  fermelor,  precum  şi 
metodele  de  producţie  aplicate.  Dacă  guvernul  intervine  în  vederea 
schimbării  condiţiilor  existente  în  agricultură,  el  ridică  preţul  mediu 
al  produselor  agricole.  Dacă,  în  condiţii  competitive,  există  m  fermieri, 
fiecare  dintre  ei  angajat  în  exploatarea  câte  unei  ferme  de  1.000  de  acri, 
care  produc  toate  produsele  agricole  pe  care  consumatorii  sunt  dispuşi 
să  le  achiziţioneze,  iar  statul  intervine  pentru  a-i  înlocui  pe  cei  m  cu 
5  m  fermieri,  fiecare  dintre  ei  angajat  în  exploatarea  câte  unei  ferme  de 
200  de  acri,  costul  [implementării  şi  al  menţinerii  noii  configuraţii]  îl 
suportă  consumatorii. 

Este  zadarnic  să  se  justifice  asemenea  reforme  agrare  prin  invocarea 
legii  naturale  şi  a  altor  asemenea  idei  metafizice.  Adevărul  brut  este 
că  ele  augmentează  preţul  produselor  agricole  şi  obstrucţionează,  de 
asemenea,  producţia  non-agricolă.  Deoarece  este  necesară  mai  multă 
mână  de  lucru  în  vederea  producţiei  unei  unităţi  de  produs  agrar,  vor  fi 
întrebuinţaţi  mai  mulţi  oameni  în  agricultură  şi  vor  rămâne  mai  puţini 
pentru  industriile  de  procesare.  Volumul  total  al  bunurilor  necesare 
pentru  consum  scade  şi  un  anumit  grup  de  persoane  este  favorizat,  pe 
{806]  seama  majorităţii. 

3 .  Impozitarea  confiscatoare 

Astăzi,  principalul  instrument  al  intervenţionismului  confiscator  este 
impozitarea.  Nu  contează  dacă  ţelul  impozitării  terenurilor  şi  al  veni¬ 
turilor  este  aşa-zisul  obiectiv  social,  al  egalizării  avuţiilor  şi  al  venitu¬ 
rilor,  sau  dacă  principalul  scop  este  acela  al  colectării  de  venituri.  Nu 
contează  decât  rezultatul. 

Omul  de  rând  priveşte  problemele  acestea  cu  nedisimulată  invidie. 

De  ce  să  fie  cineva  mai  bogat  decât  este  el  însuşi?  Moralistul  „dezin¬ 
teresat”  îşi  disimulează  resentimentele  în  pledoarii  filosofice.  El  afirmă 
că  omul  care  posedă  zece  milioane  nu  poate  deveni  mai  fericit  dacă 
acestei  sume  i  se  adaugă  încă  nouăzeci  de  milioane.  Invers,  omul  care 
posedă  o  sută  de  milioane,  nu  resimte  nici  o  diminuare  a  fericirii  sale 
dacă  avuţia  i  se  reduce  la  doar  zece  milioane.  Acelaşi  raţionament  este 
aplicabil  şi  în  cazul  veniturilor  excesive. 

A  judeca  în  felul  acesta  înseamnă  a  judeca  dintr-un  punct  de  vedere 
individualist.  Criteriul  utilizat  este  acela  al  presupuselor  sentimente 
ale  indivizilor.  Insă  problemele  implicate  sunt  probleme  sociale;  ele 
trebuie  soluţionate  din  perspectiva  consecinţelor  lor  sociale.  Ceea  ce 
contează  nu  este  nici  fericirea  vreunui  Cresus,  nici  meritele  sau  scăde¬ 
rile  sale  personale;  ci  societatea  şi  productivitatea  efortului  uman. 

O  lege  care  le  interzice  tuturor  indivizilor  să  acumuleze  mai  mult 
decât  zece  milioane,  sau  să  câştige  mai  mult  decât  un  milion  pe  an, 
restricţionează  activităţile  exact  acelor  antreprenori  care  au  cel  mai 
mare  succes  în  ce  priveşte  satisfacerea  dorinţelor  consumatorilor.  Dacă 
o  asemenea  lege  ar  fi  fost  adoptată  în  Statele  Unite  acum  cincizeci 
de  ani,  numeroşi  multimilionari  de  astăzi  ar  fi  trăit  în  condiţii  mai 
modeste.  însă  toate  acele  noi  ramuri  industriale,  care  le  furnizează  ma¬ 
selor  articole  nemaiauzite  în  trecut,  ar  funcţiona,  dacă  ar  exista,  pe  o 
scară  mult  mai  redusă,  iar  produsele  lor  ar  fi  inaccesibile  pentru  omul 
de  rând.  Este  evident  că  împiedicarea  celor  mai  eficienţi  antreprenori 
să-şi  extindă  sfera  de  activitate,  până  la  limita  la  care  o  aprobă  publicul, 
prin  cumpărarea  produselor  afacerilor  lor,  contravine  intereselor  con¬ 
sumatorilor.  Problema  este  -  şi  de  această  dată  -  cine  trebuie  să  deţină 
supremaţia:  consumatorii,  sau  statul?  în  cadrul  pieţei  neobstrucţionate, 
comportamentul  consumatorilor,  decizia  lor  de  a  cumpăra  sau  de  a  se 
abţine  de  la  a  cumpăra,  determină,  în  ultimă  instanţă,  venitul  şi  avuţia 
fiecărui  individ.  Se  cuvine,  oare,  să-i  încredinţăm  guvernului  puterea 
de  a  încălca  alegerile  consumatorilor? 

Statolatrul  incorijibil  obiectează.  El  consideră  că  ceea  ce  motivea¬ 
ză  activităţile  marelui  întreprinzător  nu  este  setea  de  avuţie,  ci  setea 
de  putere.  Un  asemenea  „comerciant  regal”  nu  şi-ar  reduce  activităţile,  {807} 

nici  dacă  ar  trebui  să-i  dea  perceptorului  de  impozite  tot  surplusul  pe 
care-1  câştigă.  Setea  sa  de  putere  nu  poate  fi  redusă  de  nici  un  fel  de 
consideraţii  de  simplă  înavuţire  pecuniară.  Să  acceptăm  această  idee, 
de  dragul  argumentaţiei.  Dar  pe  ce  altceva  se  mai  bizuie  puterea  aface¬ 
ristului,  în  afară  de  avere?  Cum  ar  fi  reuşit  Rockefeller  şi  Ford  să  obţină 
„putere”,  dacă  nu  li  s-ar  fi  permis  să  adune  avere?  La  urma  urmelor,  acei 
statolatri  care  doresc  să  interzică  acumularea  de  avuţie  tocmai  pentru 
că  ea  îi  asigură  deţinătorului  său  putere  economică  avansează,  în  fond, 
un  argument  relativ  mai  puternic.1 

Impozitele  sunt  necesare.  Dar  sistemul  de  impozitare  discrimina¬ 
toare,  universal  acceptat  sub  denumirea  de  impozitare  progresivă  a 
veniturilor  şi  a  moştenirilor,  nu  este  o  metodă  de  impozitare.  El  este, 
mai  degrabă,  o  metodă  deghizată  de  expropriere  a  capitaliştilor  şi  a 
antreprenorilor  încununaţi  de  succes.  Indiferent  ce  argumente  avan¬ 
sează  sateliţii  statului  în  favoarea  sa,  el  este  incompatibil  cu  prezervarea 
economiei  de  piaţă.  In  cel  mai  bun  caz,  el  poate  fi  considerat  un  mijloc 
de  implementare  a  socialismului.  Privind  în  urmă,  la  evoluţia  ratelor 
de  impozitare  pe  venit,  de  la  începuturile  impozitului  federal  pe  venit, 
introdus  [în  S.U.A.]  în  1913,  până  în  prezent,  este  greu  de  crezut  că 
acest  impozit  nu  va  absorbi,  în  curând,  100%  din  întregul  surplus,  situ¬ 
at  deasupra  nivelului  salarial  mediu  al  oamenilor  de  rând. 

Teoria  economică  nu  se  preocupă  de  doctrinele  metafizice  nefon¬ 
date  avansate  în  favoarea  impozitării  progresive,  ci  de  repercusiunile 
acesteia  asupra  economiei  de  piaţă.  Autorii  şi  politicienii  intervenţio- 
nişti  privesc  problemele  acestea  din  perspectiva  noţiunilor  lor  arbitrare 
despre  ce  este  „socialmente  dezirabil”.  După  ei,  „obiectivul  impozitării 
nu  este  niciodată  procurarea  de  bani”,  deoarece  statul  „îşi  poate  pro¬ 
cura  toţi  banii  de  care  are  nevoie,  tipărindu-i”.  Adevăratul  obiectiv  al 
impozitării  este  „de  a  lăsa  mai  puţin  în  mâinile  contribuabilului”.2 

Economiştii  abordează  problema  din  alt  unghi.  Ei  se  întreabă,  în 
primul  rând,  care  sunt  efectele  impozitării  confiscatoare  asupra  acu¬ 
mulării  de  capital?  Cea  mai  mare  parte  a  veniturilor  mai  mari  care  sunt 
prelevate  prin  impozite  ar  fi  fost  întrebuinţate  în  vederea  acumulării  de 
mai  mult  capital.  Dacă  trezoreria  întrebuinţează  aceste  venituri  pen¬ 
tru  cheltuieli  curente,  rezultatul  este  o  scădere  a  acumulării  de  capital. 
Acelaşi  lucru  se  poate  spune,  într-o  măsură  chiar  mai  mare,  despre 
impozitele  pe  moşteniri.  Ele  îi  silesc  pe  moştenitori  să  vândă  o  parte 

1 .  Este  inutil  să  mai  subliniem  din  nou  faptul  că  întrebuinţarea  terminologiei  câr¬ 
muirii  politice  este  total  inadecvată  analizei  problemelor  economice.  A  se  vedea  mai 
sus,  pp.  272-273. 

2.  Cf.  A.B.  Lerner,  The  Economia  of  Contrat  Principles  ofWelfare  Economics,  New 
York,  1944,  pp.  307-308. 

considerabilă  din  proprietatea  testatorului  lor.  Capitalul  acesta  nu  este,  {808} 
bineînţeles,  distrus;  el  doar  îşi  schimbă  proprietarul.  Insă  economiile 
cumpărătorilor,  care  sunt  cheltuite  în  vederea  achiziţionării  capitalu¬ 
lui  vândut  de  moştenitori,  ar  fi  constituit  o  creştere  netă  a  capitalului 
disponibil.  Astfel,  acumularea  de  capital  suplimentar  este  încetinită. 
Realizarea  de  progrese  tehnologice  este  împiedicată;  cota  de  capital 
investit  per  muncitor  angajat  scade;  se  pune  o  piedică  în  calea  creşterii 
productivităţii  marginale  a  muncii  -  şi  a  creşterii  concomitente  a  rate¬ 
lor  salariale  reale.  Este  evident  că  opinia  populară,  conform  căreia  acest 
mod  de  impozitare  confiscatoare  nu  le  dăunează  decât  victimelor  sale 
imediate,  adică  celor  bogaţi,  este  falsă. 

în  cazul  în  care  capitaliştii  se  vor  confrunta  cu  posibilitatea  ca  im¬ 
pozitul  pe  venit,  sau  impozitul  pe  proprietate,  să  crească  la  100%,  ei 
vor  prefera  să-şi  consume  fondurile  de  capital,  mai  degrabă  decât  să  le 
păstreze  pentru  prelevatorul  de  impozite. 

Impozitarea  confiscatoare  are  drept  consecinţă  împiedicarea  pro¬ 
gresului  şi  a  ameliorării  situaţiei  economice,  chiar  şi  lăsând  la  o  par¬ 
te  efectele  sale  asupra  acumulării  de  capital.  Ea  determină  o  tendinţă 
generală  de  stagnare  şi  de  prezervare  a  practicilor  economice  care  nu 
s-ar  fi  putut  perpetua  în  condiţiile  competitive,  ale  economiei  de  piaţă 
neobstrucţionate. 

Una  dintre  caracteristicile  inerente  ale  capitalismului  este  că  nu 
respectă  interesele  împământenite  şi  îl  forţează  pe  fiecare  capitalist  şi 
antreprenor  să-şi  adapteze  desfăşurarea  afacerii  din  nou,  în  fiecare  zi,  la 
structura  schimbătoare  a  pieţei.  Capitaliştii  şi  antreprenorii  nu  au  nici¬ 
odată  libertatea  de  a  se  relaxa.  Câtă  vreme  rămân  activi  în  afaceri,  nu  li 
se  acordă  niciodată  privilegiul  să  se  bucure  liniştiţi  de  fructele  realiză¬ 
rilor  înaintaşilor  lor,  sau  ale  lor  înşişi  -  şi  să  se  lase  în  voia  rutinei.  Dacă 
uită  că  sarcina  lor  este  de  a-i  servi  pe  consumatori  din  toate  puterile, 
foarte  curând  îşi  vor  pierde  poziţia  eminentă  şi  vor  fi  aruncaţi  îndărăt, 
în  rândurile  oamenilor  obişnuiţi.  Poziţia  lor  de  lideri  şi  fondurile  de 
care  dispun  sunt  permanent  luate  cu  asalt  de  către  noii  veniţi. 

Orice  om  ingenios  are  libertatea  de  a  demara  noi  proiecte  de  afaceri. 

El  poate  fi  sărac  şi  poate  dispune  de  fonduri  modeste,  majoritatea  că¬ 
rora  pot  fi  împrumutate.  Dar,  dacă  îndeplineşte  dorinţele  consumatori¬ 
lor  în  modul  cel  mai  adecvat  şi  mai  ieftin  cu  putinţă,  el  va  fi  încununat 
de  succes,  graţie  „profiturilor  excesive”.  Cea  mai  mare  parte  a  acestor 
profituri  o  reinvesteşte  în  afaceri,  care  astfel  înregistrează  o  creştere  ra¬ 
pidă.  Activitatea  unor  astfel  de  parveniţi  întreprinzători  este  aceea  care 
asigură  „dinamismul”  economiei  de  piaţă.  Aceşti  nouveaux  riches  sunt 
înaintemergătorii  progresului  economic.  Presiunea  rivalităţii  lor  sileşte 

vechile  firme  şi  marile  corporaţii  fie  să-şi  ajusteze  conduita  în  modul 
cel  mai  adecvat  cu  putinţă  la  dorinţele  publicului,  fie  să  iasă  din  afaceri. 

Dar  astăzi  impozitele  absorb  cea  mai  mare  parte  a  profiturilor  „exce- 
{809}  sive”  ale  noului  venit.  El  nu  poate  acumula  capital;  nu-şi  poate  extinde 
propria  afacere.  El  nu  va  deveni  nicicând  proprietarul  unei  mari  fir¬ 
me  şi  nu  va  fi  o  ameninţare  pentru  interesele  împământenite.  Vechile 
firme  n-au  de  ce  să  se  teamă  de  rivalitatea  sa;  ele  sunt  protejate  de 
perceptorul  de  impozite.  Ele  se  pot  lăsa  nepedepsite  în  seama  rutinei, 
pot  sfida  dorinţele  publicului  şi  pot  deveni  conservatoare.  Este  ade¬ 
vărat  că  impozitul  pe  venit  le  împiedică  şi  pe  ele  să  acumuleze  capital 
suplimentar.  Dar,  pentru  ele  contează  mai  mult  faptul  că  îl  împiedică 
pe  redutabilul  nou-venit  să  acumuleze  capital  suplimentar.  Ele  sunt, 
practic,  privilegiate  de  sistemul  de  impozitare.  In  acest  sens,  impozi¬ 
tarea  progresivă  împiedică  progresul  economic  şi  provoacă  rigiditate, 
în  vreme  ce,  în  condiţiile  capitalismului  neobstrucţionat,  proprietatea 
asupra  capitalului  este  o  creanţă,  care-1  sileşte  pe  proprietar  să-i  ser¬ 
vească  pe  consumatori,  metodele  contemporane  de  impozitare  o  trans¬ 
formă  într-un  privilegiu. 

Intervenţioniştii  se  plâng  de  rigidizarea  şi  de  birocratizarea  marilor 
întreprinderi  de  afaceri  -  şi  de  faptul  că  pentru  noii  veniţi  competenţi 
nu  mai  este  posibil  să  devină  o  ameninţare  pentru  interesele  împă¬ 
mântenite,  ale  vechilor  familii  bogate.  Dar,  în  măsura  în  care  aceste 
plângeri  sunt  justificate,  ele  se  referă  exclusiv  la  rezultate  ale  propriilor 
lor  politici. 

Forţa  motrice  a  economiei  de  piaţă  sunt  profiturile.  Cu  cât  acestea 
sunt  mai  mari,  cu  atât  nevoile  consumatorilor  sunt  mai  adecvat  satis¬ 
făcute,  deoarece  profiturile  nu  pot  fi  realizate  decât  prin  îndepărtarea 
discrepanţelor  dintre  cererile  consumatorilor  şi  starea  prealabilă  a  acti¬ 
vităţilor  productive.  Profiturile  cele  mai  ridicate  le  realizează  aceia  care 
servesc  publicul  în  modul  cel  mai  adecvat  cu  putinţă.  Combătând  pro¬ 
fiturile,  guvernele  sabotează  deliberat  funcţionarea  economiei  de  piaţă. 

Impozitarea  confiscatoare  şi  asumarea  de  riscuri 

O  eroare  larg  răspândită  consideră  profiturile  antreprenoriale  o  recompensă 
pentru  asumarea  de  riscuri.  Ea  priveşte  antreprenorul  ca  pe  un  jucător  de 
jocuri  de  noroc,  care  investeşte  la  o  loterie,  după  ce  şi-a  cântărit  şansele  favo¬ 
rabile  de  a  realiza  un  câştig,  în  raport  cu  cele  defavorabile,  de  a-şi  pierde  miza. 
Această  opinie  se  manifestă  în  modul  cel  mai  clar  cu  putinţă  în  descrierea 
tranzacţiilor  de  la  bursa  de  schimb  ca  un  fel  de  jocuri  de  noroc.  Din  per¬ 
spectiva  acestei  răspândite  fabule,  răul  provocat  de  impozitarea  confiscatoare 
este  că  perturbă  raportul  dintre  şansele  de  câştig  şi  cele  de  pierdere  la  loterie. 

Premiile  se  reduc,  în  vreme  ce  şansele  de  pierdere  rămân  neschimbate.  Astfel, 
capitaliştii  şi  antreprenorii  sunt  descurajaţi  de  la  a  se  mai  lansa  în  activităţi 
riscante. 

Fiecare  cuvânt  din  acest  raţionament  este  fals.  Proprietarul  de  capital  nu 
alege  între  investiţii  mai  riscante,  mai  puţin  riscante  şi  investiţii  sigure.  El 
este  silit,  de  însuşi  procesul  pieţei,  să-şi  investească  în  aşa  fel  fondurile  încât  să 
satisfacă  cele  mai  intense  nevoi  ale  consumatorilor,  în  modul  cel  mai  adecvat 
cu  putinţă.  Dacă  metodele  de  impozitare  la  care  recurge  guvernul  determină 
un  consum  de  capital,  sau  reduc  acumularea  de  capital  suplimentar,  atunci 
capitalul  necesar  pentru  întrebuinţările  marginale  va  lipsi  -  şi  creşterea  in¬ 
vestiţiilor,  care  s-ar  fi  manifestat  în  absenţa  acestor  impozite,  este  împiedicată. 
Dorinţele  consumatorilor  nu  vor  fi  satisfăcute  decât  într-o  măsură  mai  redusă. 
Dar  acest  rezultat  nu  este  provocat  de  ezitarea  capitaliştilor  de  a-şi  asuma 
riscuri;  el  este  determinat  de  scăderea  ofertei  de  capital. 

Nu  există  nimic  de  felul  unei  investiţii  sigure.  Dacă  într-adevăr 
capitaliştii  s-ar  comporta  aşa  cum  pretinde  fabula  riscurilor  -  şi  s-ar 
orienta  după  ceea  ce  consideră  a  fi  cea  mai  sigură  investiţie  -  acest 
comportament  ar  face  ca  acea  linie  de  investiţii  să  devină  nesigură,  ast¬ 
fel  încât  şi-ar  pierde  cu  siguranţă  inputul.  Pentru  capitalist  nu  există 
nici  un  mijloc  de  evitare  a  legilor  pieţei,  care  fac  să  fie  imperativ  ca 
investitorul  să  asculte  de  dorinţele  consumatorului  şi  să  producă  tot  ce 
se  poate  produce  cu  oferta  existentă  de  capital,  date  fiind  cunoştinţele 
tehnologice  disponibile  şi  evaluările  existente  ale  consumatorilor.  Un 
capitalist  nu  alege  niciodată  acea  investiţie  care,  conform  înţelegerii 
sale  a  viitorului,  prezintă  cel  mai  redus  pericol  de  pierdere  a  inputului. 
El  alege  acea  investiţie  în  care  anticipează  că  va  realiza  cel  mai  mare 
profit  posibil. 

Capitaliştii  care  sunt  conştienţi  de  propria  lor  incapacitate  de  a  apre¬ 
cia  ei  înşişi  corect  tendinţa  pieţei  nu  investesc  în  factori  de  producţie,  ci 
îşi  împrumută  fondurile  către  proprietarii  unui  astfel  de  capital  pentru 
investiţii  directe.  In  felul  acesta,  ei  intră  într-un  fel  de  parteneriat  cu  cei 
pe  a  căror  capacitate  superioară  de  estimare  anticipativă  a  condiţiilor 
pieţei  se  bizuie.  Există  uzanţa  de  a  numi  capitalul  investitorilor  direcţi 
capital  de  risc.  După  cum  am  văzut,  pe  de  altă  parte,  succesul  sau  eşe¬ 
cul  investiţiilor  în  acţiuni,  obligaţiuni,  titluri  de  creanţă,  ipoteci  şi  alte 
credite  preferenţiale,  depind  şi  ele,  în  ultimă  instanţă,  de  aceiaşi  factori 
care  determină  succesul  sau  eşecul  investitorilor  direcţi  de  capital.3  Nu 
există  nimic  de  felul  vreunei  independenţe  de  vicisitudinile  pieţei. 

Dacă  impozitarea  ar  consolida  oferta  capitalului  de  credit,  pe  sea¬ 
ma  celei  de  capital  pentru  investiţii  directe,  ea  ar  determina  scăderea 
ratei  brute  de  piaţă  a  dobânzii  şi,  în  acelaşi  timp,  prin  augmentarea 


[8 10} 


3.  Cf.  mai  sus,pp.  539-540. 

volumului  de  capital  împrumutat  în  raport  cu  cel  investit  în  factori  de 
producţie,  în  cadrul  structurii  de  capital  a  firmelor  şi  a  corporaţiilor,  ar 
face  ca  investiţiile  în  credite  să  devină  mai  puţin  sigure.  Prin  urmare, 
procesul  ar  avea  un  caracter  auto-lichidator. 

Faptul  că,  de  regulă,  un  capitalist  nu-şi  concentrează  investiţiile,  atât 
pe  cele  în  acţiuni  comune  cât  şi  pe  cele  canalizate  spre  acordarea  de 
credite,  într-o  singură  întreprindere  sau  într-o  singură  ramură  eco¬ 
nomică,  ci  preferă  să-şi  răspândească  fondurile  în  mai  multe  clase  de 
investiţii,  nu  sugerează  că  el  ar  urmări  să  reducă  „riscul  jocului”.  El 
urmăreşte  să-şi  augmenteze  şansa  de  a  realiza  profituri. 

Nimeni  nu  se  lansează  într-o  investiţie,  dacă  nu  anticipează  că  va 
fi  o  investiţie  bună.  Nimeni  nu  alege  deliberat  malinvestiţiile.  Numai 
apariţia  unor  condiţii  necorespunzător  anticipate  de  către  investitor 
{811}  este  cea  care  transformă  o  investiţie  într-o  malinvestiţie. 

După  cum  am  arătat,  nu  poate  exista  nimic  de  felul  unui  capital  ne¬ 
investit.4  Capitalistul  nu  are  libertatea  de  a  alege  între  a  investi  şi  a  nu 
investi.  De  asemenea,  el  nu  are  nici  libertatea  de  a  devia,  în  alegerea  in¬ 
vestiţiilor  sale  în  bunuri  de  capital,  de  la  liniile  determinate  de  cele  mai 
intense  dintre  dorinţele  încă  nesatisfăcute  ale  consumatorilor.  El  tre¬ 
buie  să  încerce  să  anticipeze  corect  aceste  dorinţe  viitoare.  Impozitele 
pot  reduce  volumul  disponibil  al  bunurilor  de  capital,  provocând  con¬ 
sumul  capitalului.  Dar  ele  nu  împiedică  utilizarea  tuturor  bunurilor  de 
capital  disponibile.5 

în  condiţiile  unui  nivel  excesiv  al  ratelor  de  impozitare  pe  venit  şi 
pe  proprietate,  care-i  afectează  pe  cei  foarte  bogaţi,  capitalistul  poate 
considera  că  cel  mai  convenabil  este  să-şi  păstreze  toate  fondurile  în 
bani  gheaţă,  sau  în  depozite  bancare  nepurtătoare  de  dobândă.  El  îşi 
consumă  o  parte  din  capital,  nu  are  de  achitat  nici  un  impozit  pe  venit 
şi  reduce  impozitul  pe  moştenire  pe  care  vor  trebui  să-l  suporte  urmaşii 
săi.  însă  chiar  şi  dacă  oamenii  se  comportă  efectiv  astfel,  aceasta  nu 
afectează  utilizarea  capitalului  disponibil.  Sunt  afectate  preţurile,  dar 
nici  un  bun  de  capital  nu  va  rămâne  neinvestit  din  acest  motiv.  Iar 
procesul  pieţei  călăuzeşte  investiţiile  către  acele  linii  în  care  se  antici¬ 
pează  că  ele  vor  satisface  cele  mai  intense  cereri  încă  nesatisfăcute  ale 
publicului  cumpărător. 

4.  Cf.  mai  sus,  pp.  521-523. 

5.  Când  întrebuinţăm  expresia  „bunurile  de  capital  disponibile”,  trebuie  să  acordăm 
atenţia  cuvenită  problemei  convertibilităţii. 

i .  Ideea  sindicalistă 

Termenul  sindicalism  este  întrebuinţat  în  două  accepţiuni  complet 
diferite. 

In  accepţiunea  pe  care  i-o  dau  partizanii  lui  Georges  Sorel,  sindica¬ 
lismul  desemnează  tactica  revoluţionară  la  care  trebuie  să  se  recurgă  în 
vederea  realizării  socialismului.  El  este  asociat  cu  ideea  că  sindicatele 
n-ar  trebui  să-şi  irosească  puterea  în  încercarea  de  a  ameliora  situaţia 
salariaţilor  în  cadrul  sistemului  capitalist.  Ei  ar  trebui  să  recurgă  la 
action  directe ,  la  o  violenţă  neînduplecată,  în  vederea  distrugerii  tuturor 
instituţiilor  capitaliste.  Ele  n-ar  trebui  nici  o  clipă  să  înceteze  lupta  - 
în  sensul  literal  al  cuvântului  -  pentru  scopul  lor  ultim,  care  este  soci¬ 
alismul.  Proletarii  nu  trebuie  să  se  lase  înşelaţi  de  sloganurile  burgheze, 
cum  ar  fi  libertatea,  democraţia,  sau  guvernul  reprezentativ.  Ei  trebuie 
să-şi  urmărească  mântuirea  prin  lupta  de  clasă,  prin  răsturnări  revolu¬ 
ţionare  sângeroase  şi  prin  anihilarea  nemiloasă  a  burghezilor. 

Această  doctrină  a  jucat  şi  încă  mai  joacă  un  rol  enorm  în  politica 
zilelor  noastre.  Ea  a  furnizat  idei  esenţiale  bolşevismului  rus,  fascismu¬ 
lui  italian  şi  nazismului  german.  Dar  ea  nu  este  decât  o  chestiune  pur 
politică,  pe  care  analiza  catalactică  poate  să  o  ignore. 

A  doua  accepţiune  a  cuvântului  sindicalism  se  referă  la  un  program 
de  organizare  economică  a  societăţii.  In  vreme  ce  socialismul  urmă¬ 
reşte  înlocuirea  proprietăţii  private  asupra  mijloacelor  de  producţie  cu 
proprietatea  guvernamentală,  sindicalismul  doreşte  să  dea  proprieta¬ 
tea  fabricilor  în  mâinile  muncitorilor  angajaţi  în  ele.  Sloganurile  „căile 
ferate  feroviarilor”,  sau  „minele  minerilor”,  indică  în  modul  cel  mai 
adecvat  obiectivele  ultime  ale  sindicalismului. 

Ideile  socialismului  şi  cele  ale  sindicalismului,  în  sensul  programu¬ 
lui  de  action  directe ,  au  fost  elaborate  de  intelectuali,  pe  care  adepţii 
consecvenţi  ai  sectelor  marxiste  nu  pot  să-i  descrie  decât  ca  pe  nişte 
burghezi.  Insă  ideea  sindicalismului  ca  sistem  de  organizare  socială 
este  un  produs  autentic  al  „conştiinţei  proletare”.  Ea  este  exact  lucrul 
pe  care  salariatul  naiv  îl  consideră  un  mijloc  drept  şi  eficace  în  vederea 
ameliorării  propriei  sale  bunăstări.  Eliminaţi  paraziţii  cei  indolenţi  - 
antreprenorii  şi  capitaliştii  -  şi  daţi  muncitorilor  câştigurile  lor  „ne¬ 
muncite”!  Nimic  mai  simplu. 

Dacă  cineva  ar  lua  în  serios  aceste  planuri,  atunci  nu  ar  trebui  să  se 
ocupe  de  ele  în  cadrul  unei  discuţii  a  problemei  intervenţionismului. 
Persoana  respectivă  ar  trebui  să  înţeleagă  faptul  că  sindicalismul  nu 
este  nici  socialism,  nici  capitalism,  nici  intervenţionism,  ci  un  sistem 
diferit  de  aceste  trei  aranjamente.  Numai  că  nimeni  nu  poate  lua  în 
serios  programul  sindicalist  -  şi  nici  nu  l-a  luat  vreodată.  Nimeni  n-a 
fost  atât  de  dezorientat  şi  de  iraţional  încât  să  pledeze  explicit  pentru 
sindicalism,  ca  pentru  un  sistem  social.  Sindicalismul  n-a  jucat  un  rol 
în  discuţia  problemelor  economice,  decât  în  măsura  în  care  anumite 
programe  conţineau  în  mod  neintenţionat  anumite  elemente  sindi¬ 
caliste.  Există  elemente  sindicaliste  în  anumite  obiective  ale  ameste¬ 
cului  guvernamental  şi  sindical  în  sfera  fenomenelor  pieţei.  Există,  în 
plus,  socialismul  şi  corporativismul  de  breaslă,  care  pretind  că  ar  evita 
omnipotenţa  guvernamentală  inerentă  tuturor  schemelor  socialiste  şi 
intervenţioniste,  prin  adulterarea  lor  cu  un  ingredient  sindicalist. 

2.  Erorile  sindicalismului 

Rădăcina  ideii  sindicaliste  trebuie  căutată  în  ideea  că  antreprenorii  şi 
capitaliştii  sunt  autocraţi  iresponsabili,  liberi  să-şi  conducă  afacerile 
după  bunul  lor  plac.  O  asemenea  dictatură  este  intolerabilă.  Mişcarea 
liberală,  care  a  înlocuit  despotismul  regilor  şi  al  autocraţilor  ereditari 
cu  guvernarea  reprezentativă,  trebuie  să-şi  încoroneze  reuşitele  prin 
înlocuirea  tiraniei  capitaliştilor  şi  a  întreprinzătorilor  ereditari  cu  „de¬ 
mocraţia  industrială”.  Revoluţia  economică  trebuie  să  încununeze  eli¬ 
berarea  popoarelor,  care  a  fost  inaugurată  de  revoluţia  politică. 

Eroarea  fundamentală  a  acestui  argument  este  evidentă. 
Antreprenorii  şi  capitaliştii  nu  sunt  autocraţi  iresponsabili.  Ei  sunt 
necondiţionat  supuşi  suveranităţii  consumatorilor.  Piaţa  este  o  demo¬ 
craţie  a  consumatorilor.  Sindicaliştii  doresc  să  o  transforme  într-o  de¬ 
mocraţie  a  producătorilor.  Această  idee  este  eronată,  deoarece  singurul 
obiectiv  şi  scop  al  producţiei  este  consumul. 

Ceea  ce  în  ochii  sindicalistului  este  cel  mai  grav  neajuns  al  capitalis¬ 
mului  şi  ceea  ce  defaimă  el  ca  fiind  brutalitatea  şi  ticăloşia  profitorilor 
autocratici,  este  tocmai  rezultatul  supremaţiei  consumatorilor.  In  con¬ 
diţiile  competitive  ale  economiei  de  piaţă  neobstrucţionate,  antrepre¬ 
norii  sunt  siliţi  să  amelioreze  metodele  tehnologice  de  producţie,  fără 
să  ţină  seama  de  interesele  împământenite  ale  muncitorilor.  Patronul 
{814}  este  silit  să  nu  le  plătească  niciodată  muncitorilor  mai  mult  decât  echi¬ 
valentul  realizărilor  acestora,  aşa  cum  îl  evaluează  consumatorii.  Dacă 
un  angajat  solicită  o  creştere  salarială  deoarece  soţia  sa  i-a  născut  încă 

un  copil,  iar  patronul  îl  refuză,  sub  cuvânt  că  nou-născutul  nu  contri¬ 
buie  la  efortul  unităţii  productive,  patronul  acţionează  ca  un  mandatar 
al  consumatorilor.  Aceşti  consumatori  nu  sunt  dispuşi  să  plătească  mai 
mult  pentru  vreun  bun,  numai  pentru  că  muncitorul  are  o  familie  mare. 
Naivitatea  sindicaliştilor  se  manifestă  în  faptul  că  [în  calitate  de  consu¬ 
matori]  nu  le-ar  acorda  niciodată  producătorilor  acelor  bunuri  pe  care 
le  întrebuinţează  ei  aceleaşi  privilegii  pe  care  le  pretind  pentru  ei  înşişi. 

Principiul  sindicalist  prevede  ca  acţiunile  fiecărei  corporaţii  să  fie 
confiscate  de  la  „proprietarii  absenţi”  şi  să  fie  distribuite,  în  mod  egal, 
printre  angajaţi;  plata  dobânzii  şi  a  sumei  principale  stipulate  ca  dato¬ 
rii  va  fi  întreruptă.  Apoi  „managementul”  va  fi  încredinţat  în  mâinile 
unui  comitet  ales  de  muncitorii  care  sunt  -  de  acum  -  şi  acţionari. 

Acest  mod  de  confiscare  şi  redistribuţie  nu  va  duce  la  egalitate,  pe  scară 
naţională  sau  mondială.  El  ar  dărui  mai  mult  angajaţilor  acelor  între¬ 
prinderi  în  care  cota  de  capital  investit  per  muncitor  este  mai  mare  şi 
mai  puţin  acelora  unde  cota  respectivă  este  mai  redusă. 

Un  fapt  caracteristic  este  acela  că,  atunci  când  se  referă  la  aceste  pro¬ 
bleme,  sindicaliştii  vorbesc  întotdeauna  despre  management  şi  nicio¬ 
dată  despre  activităţile  antreprenoriale.  In  ochii  funcţionarului  subal¬ 
tern  de  rând,  tot  ce  este  de  făcut  în  ce  priveşte  gestionarea  afacerilor, 
este  să  se  îndeplinească  acele  sarcini  secundare  care,  în  cadrul  planuri¬ 
lor  antreprenoriale,  sunt  încredinţate  ierarhiei  manageriale.  In  viziunea 
lui,  unitatea  productivă,  sau  atelierul,  aşa  cum  există  şi  funcţionează 
în  ziua  de  astăzi,  este  un  dispozitiv  permanent,  care  nu  se  va  schimba 
nicicând.  El  va  produce  întotdeauna  aceleaşi  produse.  El  ignoră  com¬ 
plet  faptul  că  există  un  flux  neîncetat  de  modificări  ale  condiţiilor  şi 
că  structura  industrială  trebuie  adaptată  cotidian,  pentru  soluţionarea 
noilor  probleme.  Lumea,  aşa  cum  o  vede  el,  este  staţionară.  Ea  nu  lasă 
loc  apariţiei  de  noi  ramuri  economice,  de  noi  produse  şi  de  metode 
noi  şi  mai  bune  de  fabricare  a  vechilor  produse.  Astfel,  sindicalistul 
nesocoteşte  principalele  probleme  ale  activităţii  antreprenoriale:  asigu¬ 
rarea  capitalului  pentru  noile  industrii  şi  pentru  extinderea  celor  deja 
existente,  reducerea  echipamentelor  destinate  produselor  la  care  cere¬ 
rea  scade  şi  ameliorările  tehnologice.  Nu  este  o  exagerare  să  numim 
sindicalismul  filosofia  economică  a  oamenilor  fără  orizont  temporal,  a 
acelor  conservatori  inflexibili,  care  privesc  cu  suspiciune  orice  inovaţie 
şi  sunt  atât  de  orbiţi  de  invidie,  încât  îi  blestemă  pe  cei  care  le  furnizea¬ 
ză  produse  mai  multe,  mai  bune  şi  mai  ieftine.  Ei  seamănă  cu  pacienţii 
care  duşmănesc  doctorul,  pentru  succesul  acestuia  în  a  le  vindeca  boala.  {815} 

3 .  Elemente  sindicaliste  în  politicile  curente 

Popularitatea  sindicalismului  se  manifestă  în  diverse  postulate  ale  po¬ 
liticilor  economice  contemporane.  Esenţa  acestora  constă  întotdeauna 
în  a  acorda  privilegii  unui  grup  minoritar,  pe  seama  imensei  majorităţi. 
Rezultatul  lor  invariabil  este  reducerea  avuţiei  şi  a  veniturilor  majori¬ 
tăţii. 

Numeroase  sindicate  urmăresc  limitarea  numărului  de  angajaţi  care 
lucrează  în  domeniul  lor  de  activitate.  în  vreme  ce  publicul  doreşte 
cărţi,  periodice  şi  ziare  mai  multe  şi  mai  ieftine  -  pe  care  ar  putea  să  şi 
le  procure,  în  condiţiile  unei  pieţe  neobstrucţionate  a  muncii  -  sindica¬ 
tele  tipografice  îi  împiedică  pe  mulţi  nou-veniţi  să  lucreze  în  tipografii. 
Efectul  este,  bineînţeles,  o  creştere  a  ratelor  salariale  ale  sindicaliştilor, 
însă  corolarul  este  o  scădere  a  ratelor  salariale  pentru  cei  neadmişi  şi  o 
creştere  a  preţului  materialelor  tipărite.  Acelaşi  efect  este  provocat  de 
opoziţia  sindicatelor  faţă  de  întrebuinţarea  inovaţiilor  tehnologice  şi 
de  tot  felul  de  practici  de  angajare  sub  presiune. 

Sindicalismul  radical  urmăreşte  eliminarea  completă  a  dividendelor 
către  acţionari  şi  a  dobânzii  către  creditori.  Intervenţioniştii,  în  entu¬ 
ziasmul  lor  pentru  soluţiile  bazate  pe  jumătăţi  de  măsură,  doresc  să-i 
îmblânzească  pe  sindicalişti,  oferindu-le  salariaţilor  o  parte  din  profi¬ 
turi.  împărţirea  profiturilor  este  un  slogan  extrem  de  popular.  Este  in¬ 
util  să  mai  reluăm  examinarea  erorilor  implicate  în  filosofia  subiacentă 
acestuia.  Este  suficient  să  arătăm  concluziile  absurde  la  care  trebuie  să 
conducă  un  asemenea  sistem. 

Uneori,  pentru  un  mic  magazin,  sau  pentru  o  întreprindere  în  care 
sunt  angajaţi  muncitori  de  calificare  înaltă,  poate  fi  o  politică  benefică 
să  acorde  o  bonificaţie  suplimentară  angajaţilor,  dacă  afacerile  prosperă, 
însă  este  un  non-sequitur  să  presupunem  că  ceea  ce  poate  fi  benefic,  în 
anumite  condiţii,  pentru  o  anumită  firmă,  ar  putea  da  rezultate  satis¬ 
făcătoare  ca  sistem  generalizat.  Nu  există  nici  un  motiv  ca  un  sudor  să 
primească  mai  mulţi  bani  pentru  că  patronul  său  realizează  profituri 
mari,  în  vreme  ce  alt  sudor  să  primească  mai  puţini,  deoarece  patro¬ 
nul  său  realizează  profituri  mai  mici,  sau  nu  realizează  deloc  profit. 
Muncitorii  înşişi  s-ar  împotrivi  unui  asemenea  sistem  de  remunerare. 
El  n-ar  putea  rezista  nici  măcar  pentru  scurtă  vreme. 

O  caricatură  a  schemei  de  împărţire  a  profiturilor  este  principiul 
capacităţii  de  plată,  care  a  fost  recent  introdus  în  programul  sindicaliş¬ 
tilor  americani.  în  vreme  ce  schema  împărţirii  profiturilor  urmăreşte 
alocarea  unei  părţi  din  profiturile  deja  realizate  către  angajaţi,  schema 
capacităţii  de  plată  urmăreşte  distribuirea  unor  profituri  pe  care  con- 

sideră  anumiţi  observatori  externi  că  le  poate  realiza  patronul  în  viitor. 
Problema  a  fost  agravată  de  faptul  că  administraţia  Truman,  după  ce  a 
acceptat  noua  doctrină  sindicală,  a  anunţat  că  va  numi  un  comitet  de 
„colectare  a  datelor”,  care  va  avea  autoritatea  să  examineze  registrele 
patronilor,  în  vederea  determinării  capacităţii  lor  de  a  suporta  sporuri 
salariale.  Numai  că  registrele  nu  pot  furniza  informaţii  decât  despre 
costurile  şi  încasările  din  trecut  -  şi  despre  profiturile  şi  pierderile  din 
trecut.  Estimările  volumului  viitor  al  producţiei,  ale  vânzărilor  viitoare, 
ale  costurilor,  profiturilor,  sau  ale  pierderilor  viitoare,  nu  sunt  fapte,  ci 
anticipări  speculative.  In  legătură  cu  profiturile  viitoare  nu  există  nici 
un  fel  de  fapte.1 

Nici  nu  poate  fi  vorba  de  realizarea  idealului  sindicalist,  conform 
căruia  încasările  întreprinderii  ar  trebui  să  fie  canalizate  cu  totul  către 
angajaţi,  iar  pentru  dobânda  pe  capitalul  investit  şi  pentru  profituri  să 
nu  rămână  nimic.  Dacă  cineva  doreşte  să  abolească  ceea  ce  se  numeşte 
„venit  nemuncit”,  acela  trebuie  să  adopte  socialismul. 

4.  Socialismul  de  breaslă  şi  corporatismul 

Ideile  socialismului  de  breaslă  şi  ale  corporatismului  s-au  născut  din 
două  tradiţii  de  gândire  diferite. 

Apologeţii  instituţiilor  medievale  au  exaltat  de  multă  vreme  emi¬ 
nenţa  breslelor.  Pentru  ştergerea  cu  buretele  a  presupuselor  rele  ale 
economiei  de  piaţă  nu  era  nevoie  decât  să  se  revină  la  venerabilele 
metodele  din  trecut.  Insă,  toate  aceste  diatribe  au  rămas  fără  urmări. 
Criticii  capitalismului  n-au  încercat  niciodată  să-şi  particularizeze  su¬ 
gestiile,  sau  să  elaboreze  planuri  concrete  de  reconstrucţie  a  ordinii 
sociale.  Ei  n-au  trecut  dincolo  de  a  sublinia  presupusa  superioritate 
a  vechilor  adunări  cvasi-reprezentative,  de  tipul  aşa-numitelor  Etats 
Generaux  franceze,  sau  Stăndische  Landtage  germane,  în  comparaţie 
cu  corpurile  parlamentare  moderne.  Dar,  chiar  şi  în  privinţa  acestei 
probleme  constituţionale,  ideile  lor  erau  mai  degrabă  vagi. 

A  doua  sursă  a  socialismului  de  breaslă  este  de  găsit  în  condiţiile 
politice  particulare  ale  Marii  Britanii.  Când  conflictul  cu  Germania 
s-a  agravat  şi  a  dus,  în  cele  din  urmă,  în  1914,  la  război,  tinerii  socia¬ 
lişti  britanici  au  început  să  fie  nemulţumiţi  de  programul  lor.  Idolatria 
statului  -  caracteristică  fabienilor  -  şi  glorificarea,  de  către  ei,  a  insti¬ 
tuţiilor  germane  şi  prusace,  devenise,  într-adevăr,  paradoxală,  într-o 
vreme  în  care  propria  lor  ţară  era  implicată  într-o  bătălie  pe  viaţă  şi 
pe  moarte  cu  Germania.  Ce  rost  avea  combaterea  germanilor,  dacă  cei 

1.  Cf.  F.R.  Fairchild,  Profits  and  the  Ability  to  Pay  Wages,  Irvington-on-Hudson, 
1946,  p.  47. 

mai  „progresişti”  intelectuali  din  ţară  tânjeau  să  adopte  politicile  soci¬ 
ale  germane?  Era,  oare,  posibil  să  fie  lăudată  libertatea  britanică,  prin 
comparaţie  cu  servitutea  prusacă,  dar  simultan  să  fie  recomandate  me- 
{817}  todele  lui  Bismarck  şi  ale  succesorilor  săi?  Socialiştii  britanici  simţeau 
nevoia  unui  tip  de  socialism  specific  britanic,  cât  mai  diferit  cu  putinţă 
de  tipul  teutonic.  Problema  era  de  a  elabora  o  schemă  socialistă  lipsită 
de  supremaţia  şi  omnipotenţa  statului  totalitar,  o  varietate  individua¬ 
listă  de  colectivism. 

Soluţia  acestei  probleme  nu  este  mai  puţin  imposibilă  decât  con¬ 
strucţia  unui  pătrat  triunghiular.  Cu  toate  acestea,  tinerii  de  la  Oxford 
au  încercat  cu  zel  să  o  rezolve.  Ei  au  împrumutat,  pentru  programul 
lor,  numele  de  socialism  de  breaslă,  de  la  prea  puţin  cunoscutul  grup  de 
apologeţi  ai  Evului  Mediu.  Ei  şi-au  caracterizat  planul  drept  auto-gu- 
vernare  industrială,  un  corolar  economic  al  renumitului  principiu  de 
guvernare  englez  care  este  cârmuirea  locală.  Planurile  lor  acordau  rolul 
principal  celui  mai  puternic  grup  de  presiune  britanic  -  sindicatele. 
Astfel,  ei  faceau  totul  ca  sa-şi  facă  ideile  atractive  pentru  compatrioţii 
lor. 

Totuşi,  nici  aceste  decoraţiuni  captivante,  nici  propaganda  agresivă 
şi  zgomotoasă,  n-au  reuşit  să  păcălească  persoanele  inteligente.  Planul 
era  contradictoriu  şi  izbitor  de  impracticabil.  După  numai  câţiva  ani,  el 
a  căzut  în  uitare  completă  în  ţara  lui  de  baştină. 

Dar  apoi  a  urmat  renaşterea.  Fasciştii  italieni  simţeau  acut  nevoia 
unui  program  economic  propriu.  După  ce  se  rupseseră  de  gruparea 
internaţională  a  partidelor  socialiste  marxiste,  nu  mai  puteau  poza  ca 
socialişti.  Ca  mândri  descendenţi  ai  invincibililor  legionari  romani,  ei 
nu  erau  pregătiţi  să  facă  vreo  concesie  nici  capitalismului  occidental 
sau  intervenţionismului  prusac,  ideologiile  calpe  ale  barbarilor  care 
distruseseră  gloriosul  lor  imperiu.  Ei  erau  în  căutarea  unei  filosofii 
sociale  pur  şi  exclusiv  italiene.  Este  irelevant  dacă  au  ştiut  sau  nu  că 
evanghelia  lor  este  doar  o  replică  a  socialismului  britanic  de  breaslă. 
Oricum  ar  fi,  aşa-numitul  stato  corporativo  n-a  fost  nimic  altceva  decât 
o  ediţie  rebotezată  a  socialismului  de  breaslă.  Diferenţele  nu  priveau 
decât  anumite  detalii  secundare. 

Corporatismul  a  fost  flamboaiant  promovat  de  propaganda  bom¬ 
bastică  a  fasciştilor,  iar  succesul  campaniei  lor  publicitare  a  fost  răsu¬ 
nător.  Mulţi  autori  străini  lăudau,  plini  de  exuberanţă,  miraculoasele 
realizări  ale  noului  sistem.  Statele  austriac  şi  portughez  au  arătat  că 
sunt  ferm  devotate  nobilelor  idealuri  corporatiste.  Enciclica  papală 
Quadragesimo  anno  (1931)  conţine  pasaje  care  ar  putea  fi  interpretate 
ca  o  acceptare  a  corporatismului  (deşi  aceasta  nu  este  singura  inter- 

pretare  posibilă).  In  orice  caz,  este  cert  că  o  serie  de  autori  catolici  au 
promovat  această  interpretare,  în  cărţi  publicate  purtând  pe  ele  impri- 
maturul  autorităţii  ecleziale. 

Cu  toate  acestea,  nici  fasciştii  italieni,  nici  statele  austriac  şi  portu-  {818} 
ghez  n-au  făcut  niciodată  vreo  tentativă  serioasă  de  realizare  a  utopiei 
corporatiste.  Italienii  au  aplicat  multor  instituţii  eticheta  de  corporatiste 
şi  au  transformat  catedrele  de  economie  politică  în  catedre  de  economia 
politica  e  corporativa.  Dar  nu  s-a  pus  nicicând  problema  mult  pomeni¬ 
tei  caracteristici  esenţiale  a  corporatismului  -  auto -guvern  are  a  diver¬ 
selor  ramuri  economice  şi  industriale.  Guvernul  fascist  s-a  cramponat, 
iniţial,  de  acelaşi  principiu  călăuzitor  al  politicilor  economice  pe  care 
l-au  adoptat  astăzi  toate  guvernele  care  nu  sunt  întru  totul  socialiste: 
intervenţionismul.  Apoi,  mai  târziu,  el  s-a  reorientat,  treptat,  către  sis¬ 
temul  socialist  german,  adică  spre  controlul  etatist  complet  al  tuturor 
activităţilor  economice. 

Ideea  fundamentală,  atât  a  socialismului  de  breaslă,  cât  şi  a  corpo¬ 
ratismului,  este  că  fiecare  ramură  economică  alcătuieşte  un  corp  mo¬ 
nopolist,  o  breaslă,  sau  o  corporazione.2  Această  entitate  se  bucură  de  o 
autonomie  totală;  ea  este  liberă  să-şi  gestioneze  toate  treburile  inter¬ 
ne,  fără  amestecul  vreunor  factori  externi,  sau  al  unor  oameni  care  nu 
sunt  ei  înşişi  membri  ai  corporaţiei.  Relaţiile  reciproce  dintre  diver¬ 
sele  bresle  sunt  stabilite  prin  negociere  directă,  de  la  breaslă  la  breaslă, 
sau  prin  deciziile  unei  adunări  generale  a  delegaţilor  tuturor  breslelor. 
Guvernul  nu  intervine  deloc  în  mersul  curent  al  afacerilor.  Statul  se 
implică  numai  în  cazuri  excepţionale,  atunci  când  nu  se  poate  ajunge 
la  o  înţelegere  între  diferitele  bresle.3 

Când  au  elaborat  această  schemă,  socialiştii  de  breaslă  se  gândeau  la 
condiţiile  guvernării  locale  britanice  şi  relaţia  dintre  diferite  autorităţi 
locale  şi  guvernul  central  al  Regatului  Unit.  Ei  vizau  auto-guvernarea 
fiecărei  ramuri  industriale;  ei  doreau,  în  cuvintele  soţilor  Webb,  „drep¬ 
tul  fiecărei  vocaţii  la  auto-determinare”.4  In  acelaşi  fel  în  care  fiecare 
municipalitate  se  îngrijeşte  de  treburile  comunităţii  sale  locale,  iar  gu¬ 
vernul  naţional  se  ocupă  de  problemele  care  privesc  interesele  întregii 
ţări,  breasla  ar  urma  să  aibă  jurisdicţie  exclusivă  asupra  treburilor  ei  in- 


2.  Cea  mai  elaborată  descriere  a  socialismului  de  breaslă  au  furnizat-o  Sidney 
şi  Beatrice  Webb,  în  A  Constitution  for  the  Socialist  Commonwealth  of  Great  Britain, 
Londra,  1920.  Cea  mai  bună  carte  despre  corporatism  este  Ugo  Papi,  Lezioni  di 
Economia  Generale  e  Corporativa,  Voi.  iii,  Padova,  1934. 

3.  Mussolini  a  declarat  în  senat,  în  13  ianuarie  1934:  „Solo  in  uno  secundo  tempo, 
quando  le  categorie  non  abbiano  trovato  la  via  dell’  accordo  e  dell’  equilibrio,  lo  Stato 
potrâ  intervenire.”  (Citat  de  Papi,  op.  cit.,  p.  225). 

4.  Sidney  şi  Beatrice  Webb,  op.  cit.,  pp.  227  ff. 

terne,  iar  guvernul  ar  urma  să-şi  restrângă  amestecul  la  acele  probleme 
pe  care  breslele  însele  nu  le  pot  rezolva. 

Pe  de  altă  parte,  în  cadrul  sistemului  de  cooperare  socială  bazat  pe 
{819}  diviziunea  muncii,  nu  există  lucruri  care  să  nu-i  privească  decât  pe  cei 
angajaţi  într-o  anumită  fabrică,  întreprindere,  sau  ramură  industrială 
-  şi  care  să  nu-i  privească  şi  pe  cei  din  exterior.  Nu  există  nici  un  fel  de 
afaceri  interne  ale  vreunei  bresle,  sau  corporazione,  a  căror  gestiune  să 
nu  afecteze  ansamblul  ţării.  O  ramură  economică  nu  îi  serveşte  numai 
pe  cei  care  lucrează  în  cadrul  ei;  ea  serveşte  toată  lumea.  Dacă,  în  cadrul 
vreunei  ramuri  economice,  există  ineficienţă  -  o  risipă  a  factorilor  limi¬ 
taţi  de  producţie,  sau  o  inerţie  în  adoptarea  celor  mai  adecvate  metode 
de  producţie,  vor  fi  lezate  interesele  materiale  ale  tuturor.  Deciziile  pri¬ 
vind  alegerea  metodelor  tehnologice,  sau  cantitatea  şi  calitatea  produ¬ 
selor,  numărul  orelor  de  muncă  şi  mii  de  alte  lucruri,  nu  pot  fi  lăsate  la 
latitudinea  membrilor  breslei,  deoarece  ele  îi  afectează  pe  cei  dinafară, 
la  fel  de  mult  ca  şi  pe  membrii  breslei.  In  cadrul  economiei  de  piaţă,  în 
cursul  luării  acestor  decizii  antreprenorul  trebuie  să  se  supună  necon¬ 
diţionat  legii  pieţei.  El  este  responsabil  faţă  de  consumatori.  Dacă  ar 
sfida  ordinele  consumatorilor,  el  ar  suferi  pierderi  şi  -  în  foarte  scurtă 
vreme  -  şi-ar  pierde  poziţia  antreprenorială.  Insă  breasla  monopolistă 
nu  are  de  ce  să  se  teamă  de  competiţie.  Ea  se  bucură  de  dreptul  inali¬ 
enabil  al  exclusivităţii,  în  domeniul  său  de  producţie.  Dacă  este  lăsată 
în  pace  şi  i  se  acordă  autonomie,  ea  nu  este  servitoarea  consumatorilor, 
ci  stăpâna  lor.  Ea  este  liberă  să  recurgă  la  practici  care  îi  favorizează  pe 
membrii  săi,  pe  seama  restului  lumii. 

Nu  are  importanţă  dacă,  în  cadrul  breslei,  cârmuiesc  muncitorii 
înşişi,  sau  dacă  -  într-o  măsură  oarecare  -  la  managementul  aface¬ 
rilor  cooperează  şi  capitaliştii  şi  foştii  antreprenori.  De  asemenea,  nu 
are  importanţă  dacă  un  număr  de  voturi  din  consiliul  de  guvernare  al 
breslei  le  sunt  sau  nu  acordate  reprezentanţilor  consumatorilor.  Ceea 
ce  contează  este  că  breasla,  dacă  este  autonomă,  nu  este  supusă  presi¬ 
unilor  care  ar  sili-o  să-şi  adapteze  funcţionarea  la  cea  mai  adecvată  cu 
putinţă  satisfacere  a  consumatorilor.  Ea  are  libertatea  de  a  le  acorda 
prioritate  intereselor  membrilor  săi,  în  raport  cu  interesele  consuma¬ 
torilor.  In  schema  de  funcţionare  a  socialismului  de  breaslă  şi  a  cor¬ 
poratismului  nu  este  nimic  care  să  ţină  seama  de  faptul  că  singurul 
obiectiv  al  producţiei  este  consumul.  Ordinea  lucrurilor  este  răsturnată. 
Producţia  devine  un  scop  în  sine. 

Atunci  când  sistemul  american  de  New  Deal  s-a  lansat  în  realizarea 
schemei  Administraţiei  de  Relansare  Naţională  [National  Recovery 
Administration],  guvernul  şi  acest  brain  trust  al  său  erau  pe  deplin  con- 

ştienţi  că  ceea  ce  planificaseră  nu  era  altceva  decât  implementarea  unui 
aparat  administrativ  de  control  total  al  afacerilor.  Lipsa  de  perspectivă 
a  socialiştilor  de  breaslă  şi  a  corporatiştilor  trebuie  văzută  în  faptul  că 
ei  credeau  că  breslele  sau  corporaţiile  autonome  ar  putea  fi  considerate 
aranjamente  compatibile  cu  un  sistem  de  cooperare  socială. 

Este,  într-adevăr,  foarte  uşor  ca  fiecare  breaslă  să-şi  aranjeze  treburi¬ 
le  sale  aşa-zis  interne,  în  aşa  fel  încât  să  le  dea  deplină  satisfacţie  mem¬ 
brilor  săi.  Ore  de  muncă  scurte,  rate  salariale  ridicate,  nici  un  fel  de  noi 
ameliorări  ale  metodelor  tehnologice  sau  ale  calităţii  produselor,  care 
ar  putea  să-i  deranjeze  pe  membri  -  foarte  bine!  Dar  ce  se  va  întâmpla 
dacă  toate  breslele  recurg  la  aceleaşi  politici? 

In  cadrul  sistemului  de  bresle  nu  mai  există  nici  o  piaţă.  Nu  mai 
există  preţuri,  în  accepţiunea  catalactică  a  termenului.  Nu  mai  există 
nici  preţuri  competitive,  nici  preţuri  de  monopol.  Acele  bresle  care 
monopolizează  oferta  de  necesităţi  vitale  ajung  într-o  poziţie  dictato¬ 
rială.  Producătorii  de  alimente  indispensabile  şi  de  benzină,  sau  furni¬ 
zorii  de  curent  electric  şi  de  transport,  pot  abuza  nepedepsiţi  de  toată 
lumea.  Se  aşteaptă,  oare,  cineva  ca  majoritatea  să  tolereze  această  stare 
de  lucruri?  Nu  există  nici  un  dubiu  în  legătură  cu  faptul  că  orice  ten¬ 
tativă  de  realizare  a  utopiei  corporatiste  ar  duce  într-un  timp  foarte 
scurt  la  conflicte  violente,  dacă  statul  nu  s-ar  mai  amesteca  atunci  când 
industriile  vitale  abuzează  de  poziţia  lor  privilegiată.  Ceea  ce  doctri¬ 
narii  prezintă  doar  ca  o  măsură  excepţională  -  intervenţia  statului  -  va 
deveni  regulă.  Socialismul  de  breaslă  şi  corporatismul  vor  transforma 
toate  activităţile  productive  într-un  sistem  de  control  guvernamental 
total.  Ele  vor  aluneca  spre  acel  sistem  prusac  de  Zwangswirtschaft,  pe 
care  erau  ţinute  să-l  evite. 

Este  inutil  să  ne  mai  ocupăm  de  celelalte  deficienţe  fundamentale 
ale  sistemului  de  breaslă.  El  este  la  fel  de  deficitar  ca  orişice  alt  proiect 
sindicalist.  Nu  ia  în  calcul  necesitatea  transferului  de  capital  şi  de  mână 
de  lucru  de  la  o  ramură  economică  la  alta  şi  pe  aceea  a  iniţierii  de  noi 
ramuri  de  producţie.  Nesocoteşte  complet  problema  economisirii  şi  a 
acumulării  de  capital.  Pe  scurt,  este  o  absurditate. 


{820} 


XXXIV.  TEORIA  ECONOMICĂ  A  RĂZBOIULUI 


i .  Războiul  total 

Economia  de  piaţă  se  bazează  pe  cooperarea  paşnică.  Ea  se  dezin¬ 
tegrează  atunci  când  cetăţenii  se  transformă  în  războinici  şi,  în  loc 
să  tranzacţioneze  bunuri  şi  servicii,  se  luptă  unii  cu  alţii. 

Războaiele  purtate  de  triburile  primitive  nu  afectau  cooperarea  în 
cadrul  diviziunii  muncii.  In  general,  o  asemenea  cooperare  nici  nu  exis¬ 
ta  între  părţile  beligerante  înaintea  declanşării  ostilităţilor.  Războaiele 
respective  erau  nelimitate,  sau  războaie  totale.  Obiectivul  lor  era  victo¬ 
ria  totală  şi  înfrângerea  totală.  învinşii  erau  fie  exterminaţi,  fie  alungaţi 
din  locurile  lor  de  baştină,  fie  luaţi  în  sclavie.  Ideea  că  vreun  conflict 
ar  putea  fi  soluţionat  printr-un  tratat  şi  că  ar  putea  face  cu  putinţă  ca 
ambele  părţi  să  trăiască  paşnic,  în  condiţii  de  bună  vecinătate,  nu  era 
prezentă  în  minţile  războinicilor. 

Spiritul  de  cucerire  nu  cunoaşte  restricţii,  altele  decât  acelea  impu¬ 
se  de  o  putere  care  rezistă  cu  succes.  Principiul  imperialist  este  de  a 
extinde  sfera  supremaţiei  cât  mai  departe  cu  putinţă.  Marii  cuceritori 
asiatici  şi  împăraţii  romani  nu  se  opreau  decât  când  nu  mai  puteau 
mărşălui  mai  departe.  Atunci,  ei  amânau  agresiunile  următoare  pentru 
mai  târziu.  Ei  nu  abandonau  planurile  lor  ambiţioase  şi  nu  considerau 
statele  străine  independente  drept  nimic  altceva  decât  nişte  ţinte  pen¬ 
tru  expansiunile  viitoare. 

Filosofia  cuceririi  nelimitate  îi  anima  şi  pe  cârmuitorii  Europei  me¬ 
dievale.  Şi  ei  urmăreau,  în  primul  rând,  extinderea  la  maximum  a  te¬ 
ritoriilor  pe  care  le  stăpâneau.  însă  instituţiile  feudale  nu  le  furnizau 
decât  mijloace  modeste  pentru  război.  Vasalii  nu  aveau  obligaţia  de 
a  lupta  pentru  seniorii  lor  mai  mult  decât  un  interval  de  timp  limi¬ 
tat.  Egoismul  vasalilor,  care  insistau  asupra  respectării  drepturilor  lor, 
limita  agresivitatea  regilor.  Aşa  s-a  născut  coexistenţa  paşnică  a  unui 
număr  de  state  suverane.  în  secolul  al  xvi-lea,  francezul  [Jean]  Bodin 
a  elaborat  o  teorie  a  suveranităţii  naţionale.  în  secolul  al  xvn-lea,  un 
olandez,  Grotius,  i-a  adăugat  acesteia  o  teorie  a  relaţiilor  internaţiona¬ 
le  de  război  şi  de  pace. 

Odată  cu  dezintegrarea  feudalismului,  suveranii  au  încetat  de  mai 
fi  în  măsură  să  se  bizuie  pe  vasalii  lor.  Ei  au  „naţionalizat”  forţele  ar- 

mate  ale  ţărilor  lor.  De  acum  înainte,  luptătorii  erau  mercenari  ai  re¬ 
gelui.  Organizarea,  echiparea  şi  susţinerea  unor  astfel  de  trupe  erau  {822} 
mai  degrabă  costisitoare  şi  impuneau  o  povară  grea  pentru  veniturile 
cârmui torului.  Ambiţiile  prinţilor  erau  nelimitate,  însă  considerentele 
financiare  îi  sileau  să-şi  modereze  aspiraţiile.  Acum  ei  nu  mai  plănuiau 
cucerirea  întregii  ţări.  Nu  urmăreau  decât  cucerirea  câtorva  oraşe,  sau 
provincii.  Realizarea  de  scopuri  mai  ambiţioase  ar  fi  fost  lipsită  de  în¬ 
ţelepciune  politică,  deoarece  puterile  europene  se  sileau  să  nu  permită 
nici  uneia  dintre  ele  să  devină  prea  puternică  şi  să  le  ameninţe  sigu¬ 
ranţa.  Un  cuceritor  prea  impetuos  trebuie  să  se  teamă  întotdeauna  de 
coaliţia  tuturor  acelora  cărora  proporţiile  sale  le  provoacă  teamă. 

Efectul  combinat  al  circumstanţelor  militare,  financiare  şi  politice  a 
produs  războiul  limitat,  care  a  predominat  în  Europa  în  cei  trei  sute  de 
ani  dinaintea  Revoluţiei  Franceze.  Războaiele  erau  purtate  de  armate 
relativ  mici  şi  de  soldaţi  profesionişti.  Războiul  nu-i  privea  pe  oamenii 
de  rând;  el  nu-i  privea  decât  pe  cârmuitori.  Cetăţenii  detestau  războiul, 
care  lor  le  provoca  neplăceri  şi  îi  împovăra  cu  impozite  şi  contribuţii. 

Insă  ei  se  considerau  victimele  unor  evenimente,  la  care  nu  participau 
activ.  Chiar  şi  armatele  beligerante  respectau  „neutralitatea”  civililor.  In 
concepţia  lor,  ele  combăteau  conducătorul  militar  suprem  al  forţelor 
ostile,  dar  nu  şi  pe  supuşii  non-combatanţi  ai  duşmanului.  In  cursul 
războaielor  purtate  pe  continentul  european,  proprietatea  civililor  era 
considerată  inviolabilă.  In  1856,  Congresul  de  la  Paris  a  făcut  o  încer¬ 
care  de  a  extinde  acest  principiu  şi  la  bătăliile  navale.  Din  ce  în  ce  mai 
mult,  minţile  eminente  discutau  despre  posibilitatea  eliminării  com¬ 
plete  a  războiului. 

Reflectând  la  condiţiile  care  se  conturaseră  în  condiţiile  războiului 
limitat,  filosofii  au  socotit  că  războiul  este  inutil.  El  provoacă  uciderea 
sau  schilodirea  oamenilor  şi  distrugerea  avuţiei,  iar  ţările  sunt  devastate, 
în  beneficiul  exclusiv  al  regilor  şi  al  oligarhiilor  cârmuitoare.  Popoarele 
însele  nu  beneficiază  cu  nimic  de  pe  urma  victoriei.  Cetăţenii  individu¬ 
ali  nu  se  înavuţesc  dacă  stăpânii  lor  îşi  extind  domeniul,  prin  anexarea 
vreunei  provincii.  Războaiele  nu  sunt  rentabile  pentru  popor.  Singurul 
motiv  al  conflictelor  armate  este  lăcomia  autocraţilor.  înlocuirea 
despotismului  regal  cu  guverne  reprezentative  va  aboli  complet  războ¬ 
iul.  Democraţiile  sunt  paşnice.  Pentru  ele  nu  contează  dacă  suverani¬ 
tatea  ţării  lor  se  întinde  pe  un  teritoriu  mai  mare  sau  mai  mic.  Ele  vor 
trata  problemele  teritoriale  fără  părtinire  sau  patimă  şi  le  vor  soluţiona 
pe  cale  paşnică.  Pentru  a  aduce  pacea  durabilă  este  necesară  detronarea 
despoţilor.  Bineînţeles  că  aceasta  nu  poate  fi  realizată  pe  cale  paşnică. 

Este  necesară  zdrobirea  mercenarilor  regelui.  Insă  războiul  revoluţio- 

nar  al  poporului  împotriva  tiranilor  va  fi  ultimul  război,  războiul  care 
{823}  va  aboli  războaiele  pe  veci. 

Această  idee  se  conturase  deja  vag  în  mintea  liderilor  revoluţio¬ 
nari  francezi,  atunci  când,  după  respingerea  armatelor  invadatoare 
ale  Prusiei  şi  ale  Austriei,  s-au  lansat  într-o  campanie  de  agresiune. 
Bineînţeles  că,  sub  conducerea  lui  Napoleon,  foarte  curând  au  adop¬ 
tat  ei  înşişi  cele  mai  nemiloase  metode  de  expansiune  şi  de  anexiune 
nelimitată,  până  când  ambiţiile  le-au  fost  frustrate  de  către  o  coaliţie 
de  puteri  europene.  Insă  ideea  de  pace  durabilă  a  reapărut  curând.  Ea 
constituia  unul  dintre  principalele  puncte  ale  programului  liberal  din 
secolul  al  xix-lea,  aşa  cum  a  fost  acesta  sistematic  elaborat,  în  sensul 
mult  dispreţuitelor  principii  ale  Şcolii  de  la  Manchester. 

Liberalii  britanici  şi  prietenii  lor  de  pe  continent  erau  suficient  de 
ageri  pentru  a  realiza  că  ceea  ce  este  necesar  pentru  asigurarea  unei 
păci  durabile  nu  este  doar  guvernarea  de  către  popor,  ci  guvernarea 
de  către  popor  în  condiţii  de  laissez  faire  nelimitat.  In  ochii  lor,  liberul 
schimb,  atât  în  afacerile  interne  cât  şi  în  comerţul  internaţional,  era 
condiţia  prealabilă  necesară  pentru  prezervarea  păcii.  Intr-o  asemenea 
lume,  fără  bariere  în  calea  comerţului  sau  a  migraţiei,  nu  mai  rămân 
nici  un  fel  de  motive  pentru  război  şi  pentru  cuceriri.  Deplin  încre¬ 
dinţaţi  de  puterea  irepresibilă  de  convingere  a  ideilor  liberale,  ei  au 
renunţat  la  ideea  de  ultim  război  în  vederea  abolirii  tuturor  războaielor. 
Toate  popoarele  vor  recunoaşte  de  bunăvoie  binecuvântările  liberului 
schimb  şi  ale  păcii  şi  îşi  vor  stăvili  despoţii  naţionali  fără  nici  un  ajutor 
din  străinătate. 

Majoritatea  istoricilor  nu  reuşeşte  deloc  să  identifice  factorii  care 
au  dus  la  înlocuirea  războaielor  „limitate”  ale  Vechiului  Regim,  cu  răz¬ 
boiul  „nelimitat”  al  vremurilor  noastre.  In  opinia  lor,  schimbarea  se 
datorează  trecerii  de  la  forma  dinastică  de  stat  la  cea  naţională  -  şi  a 
fost  o  consecinţă  a  Revoluţiei  Franceze.  Ei  observă  doar  fenomenele 
secundare  şi  confundă  cauzele  cu  efectele.  Ei  vorbesc  despre  compozi¬ 
ţia  armatelor,  despre  principiile  strategice  şi  tactice,  despre  armament 
şi  despre  facilităţile  de  transport,  precum  şi  despre  multe  alte  proble¬ 
me  de  artă  militară  şi  despre  aspecte  ale  tehnicii  administrative.1  Insă 
nimic  din  toate  acestea  nu  explică  de  ce  naţiunile  contemporane  îi 
preferă  păcii  agresiunea. 

Referitor  la  faptul  că  războiul  total  este  o  consecinţă  a  naţionalismu¬ 
lui  agresiv  există  un  acord  deplin.  Dar  acesta  nu  este  decât  un  raţiona- 

1.  Cea  mai  bună  prezentare  a  interpretării  tradiţionale  este  furnizată  de  cartea 
Makers  of  Modern  Stmtegy,  Military  Thought from  Machiavelli  to  Hitler,  ed.  E.M.  Earle, 
Princeton  University  Press,  1 944;  cf.  îndeosebi  contribuţia  lui  R.R.  Palmer,  pp.  49-53. 

ment  circular.  Numim  naţionalism  agresiv  acea  ideologie  care  provoa¬ 
că  războiul  total  modern.  Naţionalismul  agresiv  reprezintă  consecinţa 
necesară  a  politicilor  intervenţionismului  şi  a  planificării  naţionale.  In 
vreme  ce  sistemul  laissez  faire  elimină  cauzele  conflictului  internaţi¬ 
onal,  amestecul  guvernului  în  afaceri  şi  socialismul  creează  conflicte 
pentru  care  nu  se  poate  găsi  nici  o  soluţie  paşnică.  In  vreme  ce  în  {824} 
condiţii  de  liber  schimb  şi  de  libertate  de  migraţie  nici  un  individ  nu 
se  preocupă  de  întinderea  teritorială  a  ţării  sale,  în  condiţiile  măsuri¬ 
lor  protecţioniste  aproape  fiecare  cetăţean  devine  substanţial  interesat 
de  aceste  probleme  teritoriale.  Creşterea  teritoriului  supus  cârmuirii 
propriului  său  guvern  aduce,  pentru  el,  o  ameliorare  materială,  sau,  cel 
puţin,  o  eliberare  de  restricţiile  impuse  asupra  bunăstării  sale  de  către 
un  guvern  străin.  Ceea  ce  a  transformat  războiul  limitat  dintre  arma¬ 
tele  regale  într-un  război  total,  într-o  ciocnire  între  popoare,  nu  sunt 
aspectele  tehnice  ale  artei  militare,  ci  înlocuirea  statului  de  tip  laissez 
faire  cu  statul  asistenţial. 

Dacă  Napoleon  I  şi-ar  fi  atins  ţelul,  Imperiul  Francez  s-ar  fi  extins 
dincolo  de  limitele  sale  din  1815.  Spania  şi  Neapole  ar  fi  fost  stăpânite 
de  regi  din  familia  Bonaparte-Murat,  în  loc  de  a  fi  stăpânite  de  regi 
dintr-o  altă  familie  franceză  -  casa  de  Bourbon.  Palatul  de  la  Kassel 
ar  fi  fost  ocupat  de  un  crai  francez,  în  locul  scandaloşilor  electori  din 
familia  Hesse.  Nimic  din  toate  acestea  nu  i-ar  fi  făcut  pe  cetăţenii 
francezi  mai  prosperi.  Nici  cetăţenii  prusaci  n-au  avut  nimic  de  câşti¬ 
gat  din  faptul  că,  în  1866,  regele  lor  i-a  alungat  pe  verii  săi  de  Hanovra, 

Hesse- Kassel  şi  Nassau,  din  luxoasele  lor  reşedinţe.  Insă,  dacă  Hitler 
şi-ar  fi  realizat  planurile,  Germanii  s-ar  fi  aşteptat  să  se  bucure  de  un 
nivel  mai  ridicat  de  trai.  Ei  erau  convinşi  că  anihilarea  francezilor,  a 
polonezilor  şi  a  cehilor  i-ar  fi  făcut  mai  bogaţi  pe  toţi  membrii  rasei 
germane.  Lupta  pentru  mai  mult  Lebensraum  au  purtat-o  pentru  ei 
înşişi. 

In  condiţii  de  laissez  faire  este  posibilă  coexistenţa  unei  multitudini 
de  naţiuni  suverane.  In  condiţii  de  control  guvernamental  al  afacerilor, 
acest  lucru  este  imposibil.  Eroarea  tragică  a  preşedintelui  Wilson  a  fost 
de  a  fi  ignorat  acest  punct  esenţial.  Războiul  total  modern  nu  are  ni¬ 
mic  în  comun  cu  războaiele  limitate  ale  dinastiilor  de  pe  vremuri.  Este 
un  război  împotriva  barierelor  ridicate  în  calea  comerţului  şi  a  migra- 
ţiei,  un  război  al  ţărilor  relativ  suprapopulate  împotriva  celor  relativ 
subpopulate.  Este  un  război  purtat  în  vederea  abolirii  acelor  instituţii 
care  împiedică  apariţia  unei  tendinţe  către  egalizarea  ratelor  salariale 
din  întreaga  lume.  Este  un  război  al  fermierilor  care  cultivă  pământ 
sărac  împotriva  guvernelor  care  le  împiedică  accesul  la  solul  mult  mai 

fertil,  care  zace  necultivat.  Pe  scurt,  este  un  război  al  salariaţilor  şi  al 
fermierilor,  care  se  descriu  pe  ei  înşişi  ca  nişte  „lipsiţi”  neprivilegiaţi, 
împotriva  acelor  salariaţi  şi  agricultori  din  alte  ţări,  pe  care  îi  consideră 
nişte  „avuţi”  privilegiaţi. 

Recunoaşterea  acestui  lucru  nu  sugerează  că  războaiele  victorioase 
ar  eradica,  într-adevăr,  acele  rele  de  care  se  plâng  agresorii.  Aceste  con- 
{825}  flicte  legate  de  interese  vitale  nu  pot  fi  eliminate  decât  de  înlocuirea 
generalizată  şi  necondiţionată  a  actualelor  idei  dominante,  referitoare 
la  antagonismele  aşa-zis  ireconciliabile  dintre  diversele  subdiviziuni 
sociale,  politice,  religioase,  lingvistice  şi  rasiale  ale  omenirii,  cu  filosofia 
cooperării  mutuale. 

Este  inutil  să  ne  punem  încrederea  în  tratate,  conferinţe  şi  în  organi¬ 
zaţii  birocratice  ca  Liga  Naţiunilor  şi  Naţiunile  Unite.  Plenipotenţiarii, 
funcţionarii  de  pe  lângă  birouri  şi  experţii  oferă  un  spectacol  de  slabă 
calitate,  în  privinţa  luptei  ideologice.  Spiritul  de  cucerire  nu  poate  fi 
domolit  de  birocraţie.  Ceea  ce  este  necesar  este  o  modificare  radicală  a 
ideologiilor  şi  a  politicilor  economice. 

2.  Războiul  şi  economia  de  piaţă 

Economia  de  piaţă,  afirmă  socialiştii  şi  intervenţioniştii,  este  cel  mai 
dezirabil  sistem  ce  poate  fi  tolerat  în  vreme  de  pace.  Dar,  când  începe 
războiul,  nu  ne  mai  putem  permite  acest  lux.  El  ar  compromite  in¬ 
teresele  vitale  ale  ţării,  în  beneficiul  exclusiv  al  intereselor  egoiste  ale 
capitaliştilor  şi  antreprenorilor.  Războiul  -  şi  în  tot  cazul  războiul  total 
modern  -  necesită  peremptoriu  controlul  guvernamental  al  afacerilor. 

Practic  nimeni  n-a  avut  curajul  să  conteste  această  dogmă.  Ea  a  ser¬ 
vit  în  ambele  războaie  mondiale,  drept  un  pretext  comod  pentru  nenu¬ 
mărate  măsuri  de  amestec  guvernamental  în  afaceri,  care,  în  multe  ţări, 
au  dus  -  pas  cu  pas  -  spre  un  „socialism  de  război”  complet.  Când  au 
încetat  ostilităţile,  s-a  lansat  un  nou  slogan.  Perioada  de  tranziţie  de  la 
război  la  pace  şi  de  „reconversie”  se  spunea  că  necesită  încă  şi  mai  mult 
control  guvernamental  decât  perioada  de  război.  In  plus,  de  ce  s-ar  mai 
întoarce  vreodată  cineva  la  un  sistem  social  care  nu  poate  funcţiona 
decât,  cel  mult,  în  intervalul  dintre  două  războaie?  Ideea  cea  mai  bună 
ar  fi  să  rămânem  permanent  la  controlul  guvernamental,  pentru  a  fi 
pregătiţi  cum  se  cuvine  pentru  orice  posibilă  situaţie  de  urgenţă. 

O  privire  asupra  problemelor  cu  care  s-au  confruntat  Statele  Unite 
în  timpul  celui  de  al  Doilea  Război  Mondial  ne  arată  limpede  cât  de 
eronat  este  acest  raţionament. 

Ceea  ce-i  trebuia  Americii  ca  să  învingă  era  o  conversie  radicală  a 

tuturor  activităţilor  productive.  întregul  consum  civil  care  nu  era  ab¬ 
solut  indispensabil  trebuia  eliminat.  Fabricile  şi  fermele  trebuiau,  de 
acum  înainte,  să  producă  numai  un  număr  minim  de  bunuri  cu  altă 
destinaţie  decât  cea  militară.  în  rest,  ele  trebuiau  să  se  dedice  complet 
sarcinii  de  a  alimenta  forţele  armate. 

Realizarea  acestui  program  nu  necesita  impunerea  de  controale  şi 
de  priorităţi.  Dacă  statul  ar  fi  prelevat  toate  fondurile  necesare  pen¬ 
tru  desfăşurarea  războiului  prin  impozitare  şi  prin  împrumuturi  de 
la  cetăţeni,  toată  lumea  ar  fi  fost  silită  să-şi  reducă  drastic  consumul.  {826} 
Antreprenorii  şi  fermierii  şi-ar  fi  orientat  producţia  către  stat,  deoarece 
vânzarea  de  bunuri  către  cetăţenii  privaţi  ar  fi  scăzut.  Statul,  devenit 
acum  cel  mai  capabil  cumpărător  de  pe  piaţă,  datorită  fluxului  bănesc 
provenit  din  impozite  şi  împrumuturi,  ar  fi  fost  în  măsură  să  obţină  tot 
ce  ar  fi  dorit.  Nici  chiar  faptul  că  guvernul  a  optat  pentru  finanţarea 
unei  mari  părţi  din  cheltuielile  de  război  prin  augmentarea  cantităţii 
de  bani  aflaţi  în  circulaţie  şi  prin  împrumuturi  de  la  băncile  comerciale 
n-ar  fi  modificat  situaţia.  Bineînţeles  că  inflaţia  trebuie  să  provoace  o 
tendinţă  marcată  de  creştere  a  preţurilor  tuturor  bunurilor  şi  serviciilor. 

Statul  ar  fi  trebuit  să  plătească  preţuri  nominale  mai  ridicate.  Dar  el  ar 
fi  continuat  să  fie  cel  mai  solvabil  cumpărător  de  pe  piaţă.  El  ar  fi  avut 
posibilitatea  să  liciteze  mai  intens  decât  cetăţenii  care,  pe  de  o  parte, 
nu  aveau  dreptul  să  confecţioneze  banii  de  care  aveau  nevoie  şi,  pe  de 
alta,  şi-ar  fi  văzut  puterea  de  cumpărare  amputată  de  impozite  enorme. 

însă  statul  a  adoptat  în  mod  deliberat  o  politică  menită  să  îl  pună 
în  imposibilitatea  de  a  se  bizui  pe  funcţionarea  pieţei  neobstrucţionate. 

El  a  recurs  la  controlul  preţurilor  şi  a  proscris  ridicarea  preţurilor  la 
mărfuri.  Mai  mult,  el  a  întârziat  foarte  mult  impozitarea  veniturilor 
amplificate  de  inflaţie.  El  s-a  înclinat  în  faţa  pretenţiei  sindicatelor,  ca 
salariul  real  cu  care  pleacă  acasă  muncitorii  să  rămână  la  un  nivel  care 
să  le  permită  acestora  să-şi  păstreze  nivelul  de  viaţă  dinaintea  războ¬ 
iului.  De  fapt,  clasa  cea  mai  numeroasă  din  ţară,  clasa  care  în  vreme  de 
pace  consumase  cea  mai  mare  parte  din  ansamblul  bunurilor  consuma¬ 
te,  a  ajuns  să  aibă  atâţia  bani  în  buzunare  încât  puterea  de  cumpărare 
şi  de  consum  a  acestor  oameni  era  mai  mare  decât  în  vreme  de  pace. 

Salariaţii  -  şi  într-o  anumită  măsură  şi  fermierii  şi  proprietarii  fabrici¬ 
lor  care  produceau  pentru  stat  -  ar  fi  zădărnicit  tentativele  guvernului 
de  a  direcţiona  industriile  spre  producerea  de  echipament  de  război.  Ei 
ar  fi  determinat  afaceriştii  să  producă  mai  multe  -  nu  mai  puţine  -  din 
acele  bunuri  care,  în  vreme  de  război,  sunt  considerate  bunuri  de  lux 
inutile.  Aceasta  a  fost  împrejurarea  care  a  silit  administraţia  să  recurgă 
la  sisteme  de  priorităţi  şi  de  raţionalizare.  Dezavantajele  metodelor 

adoptate  în  vederea  finanţării  războiului  au  făcut  să  fie  necesar  con¬ 
trolul  guvernamental  al  afacerilor.  Dacă  nu  s-ar  fi  provocat  inflaţie  şi 
dacă  fiscalitatea  ar  fi  redus  veniturile  (de  după  impozitare)  ale  tuturor 
cetăţenilor,  nu  doar  ale  celor  care  se  bucură  de  venituri  mai  mari,  la  o 
fracţiune  din  veniturile  lor  din  vreme  de  pace,  aceste  controale  ar  fi  fost 
inutile.  Adoptarea  doctrinei  conform  căreia  venitul  real  al  salariaţilor 
trebuie  să  fie,  în  vreme  de  război,  chiar  mai  mare  decât  cel  din  vreme 
{827}  de  pace,  a  făcut  ca  ele  să  fie  inevitabile. 

Nu  decretele  guvernamentale  şi  hârţogăria  unei  multitudini  de  oa¬ 
meni  aflaţi  pe  statul  de  plată  al  statului,  ci  eforturile  liberei  iniţiative  au 
produs  acele  bunuri  care  au  făcut  cu  putinţă  ca  forţele  armate  ameri¬ 
cane  să  învingă  în  război  şi  să  furnizeze  tot  echipamentul  material  ne¬ 
cesar  pentru  cooperarea  aliaţilor  săi.  Economistul  nu  inferează  nimic 
din  aceste  fapte  istorice.  Dar  este  util  ca  ele  să  fie  menţionate,  deoarece 
intervenţioniştii  ar  dori  să  credem  că  un  decret  de  interzicere  a  utili¬ 
zării  oţelului  în  construcţia  de  apartamente  de  locuit  produce  automat 
avioane  şi  nave  de  război  maritime. 

Ajustarea  activităţilor  productive  la  o  modificare  a  cererii  consuma¬ 
torilor  este  sursa  profiturilor.  Cu  cât  este  mai  mare  discrepanţa  dintre 
starea  anterioară  a  activităţilor  productive  şi  cea  adecvată  noii  structuri 
a  cererii,  cu  atât  mai  mari  sunt  ajustările  necesare  şi  cu  atât  mai  mari 
sunt  profiturile  realizate  de  către  cei  ce  reuşesc  să  contribuie  mai  mult 
la  aceste  ajustări.  Tranziţia  bruscă  de  la  pace  la  război  revoluţionea¬ 
ză  întreaga  structură  a  pieţei,  făcând  să  devină  indispensabile  o  serie 
de  reajustări  radicale  şi,  prin  aceasta,  devine  pentru  mulţi  o  sursă  de 
profituri  semnificative.  Planificatorii  şi  intervenţioniştii  privesc  aceste 
profituri  ca  pe  un  scandal.  După  cum  văd  ei  lucrurile,  prima  datorie  a 
statului  pe  timp  de  război  este  să  preîntâmpine  apariţia  unor  noi  mi¬ 
lionari.  Este  nedrept,  spun  ei,  ca  anumiţi  oameni  să  se  înavuţească,  în 
vreme  ce  alţii  să  fie  ucişi  sau  schilodiţi. 

în  război  nimic  nu  este  drept.  Nu  este  vorba  doar  de  faptul  că 
Dumnezeu  este  de  partea  batalioanelor  mari  şi  că  cei  ce  sunt  mai  bine 
echipaţi  îi  înfrâng  pe  adversarii  lor  mai  prost  echipaţi.  Nu  este  vorba 
doar  de  faptul  că  cei  din  linia  întâi  îşi  varsă  sângele  neştiuţi  de  nimeni, 
în  vreme  ce  comandanţii,  cantonaţi  confortabil  în  cartierele  lor  gene¬ 
rale,  la  sute  de  mile  îndărătul  tranşeelor,  dobândesc  glorie  şi  faimă.  Nu 
este  vorba  doar  de  faptul  că  John  este  ucis  şi  că  Mark  este  schilodit 
pentru  tot  restul  vieţii  sale,  în  vreme  ce  Paul  se  întoarce  acasă  deplin 
sănătos  şi  se  bucură  de  toate  privilegiile  acordate  veteranilor. 

Putem  admite  că  nu  este  „drept”  ca  războiul  să  augmenteze  pro¬ 
fiturile  acelor  antreprenori  care  contribuie  cel  mai  mult  la  echiparea 

forţelor  armate.  Dar  ar  fi  o  prostie  să  negăm  faptul  că  sistemul  bazat 
pe  profit  produce  cel  mai  bun  armament.  Nu  Rusia  socialistă  a  aju¬ 
tat  America  cea  capitalistă  cu  împrumuturi;  ruşii  sufereau  înfrângeri 
lamentabile  înainte  ca  bombele  fabricate  în  America  să  cadă  peste 
Germania  şi  înainte  să  primească  armamentul  fabricat  de  marii  afa¬ 
cerişti  americani.  în  război,  lucrul  cel  mai  important  nu  este  să  evităm 
apariţia  de  profituri  mari,  ci  să  le  asigurăm  cel  mai  bun  echipament  cu 
putinţă  soldaţilor  şi  marinarilor  ţării  noastre.  Cei  mai  mari  duşmani  ai 
unei  ţări  sunt  acei  demagogi  pizmaşi  care  ar  acorda  prioritate  propriei 
lor  invidii,  mai  degrabă  decât  intereselor  vitale  ale  cauzei  ţării  lor. 

Bineînţeles  că,  pe  termen  lung,  războiul  şi  prezervarea  economiei  de 
piaţă  sunt  incompatibile.  Capitalismul  este,  în  esenţă,  un  aranjament 
destinat  ţărilor  paşnice.  însă  aceasta  nu  înseamnă  că  o  ţară  silită  să 
respingă  agresorii  străini  trebuie  să  înlocuiască  iniţiativa  privată  prin 
controlul  guvernamental.  Dacă  ar  face  lucrul  acesta,  s-ar  lipsi  de  cel 
mai  eficace  mijloc  de  apărare.  Nu  există  nici  o  menţiune  istorică  a 
vreunei  ţări  socialiste  care  să  fi  învins  o  ţară  capitalistă.  în  ciuda  mult 
lăudatului  lor  socialism  de  război,  germanii  au  fost  înfrânţi  în  ambele 
războaie  mondiale. 

Adevărata  semnificaţie  a  incompatibilităţii  dintre  război  şi  capita¬ 
lism  este  că  războiul  şi  o  civilizaţie  avansată  sunt  incompatibile.  Dacă 
eficienţa  capitalismului  este  direcţionată  de  către  guverne  către  pro¬ 
ducţia  de  instrumente  de  distrugere,  ingeniozitatea  întreprinderii  pri¬ 
vate  creează  armamente  suficient  de  puternice  pentru  a  distruge  totul. 
Ceea  ce  face  ca  războiul  şi  capitalismul  să  fie  incompatibile  este  tocmai 
eficienţa  fără  echivalent  a  modului  capitalist  de  producţie. 

Economia  de  piaţă,  subordonată  suveranităţii  consumatorilor  indi¬ 
viduali,  creează  produse  care  fac  mai  plăcută  viaţa  indivizilor.  Ea  se 
îngrijeşte  de  cererea  indivizilor  pentru  mai  mult  confort.  Acesta  este 
elementul  care  a  făcut  capitalismul  să  apară  josnic,  în  ochii  aposto¬ 
lilor  violenţei.  Ei  se  închinau  „eroului”,  distrugătorului  şi  ucigaşului, 
dispreţuind  burghezul  şi  „mentalitatea  sa  de  tarabagiu”  (Sombart).  în 
prezent,  omenirea  culege  fructele  crescute  din  seminţele  semănate  de 
aceşti  oameni. 


3 .  Războiul  şi  autarhia 

Dacă  un  om  care  este  economic  auto-suficient  declanşează  o  feudă  îm¬ 
potriva  altui  om  autarhic,  nu  se  manifestă  nici  una  dintre  problemele 
specifice  „economiei  de  război”.  Dar,  dacă  croitorul  porneşte  la  război 
împotriva  brutarului,  el  trebuie,  de  acum  înainte,  să-şi  producă  singur 

pâinea.  Dacă  neglijează  acest  lucru,  va  ajunge  la  mizerie  înaintea  ad¬ 
versarului  său,  brutarul.  Intr-adevăr,  brutarul  poate  aştepta  mai  mult 
pentru  un  costum  nou  decât  poate  aştepta  croitorul  pâinea.  Problema 
economică  a  purtării  războaielor  se  pune,  aşadar,  în  mod  diferit  pentru 
brutar  şi  pentru  croitor. 

Diviziunea  internaţională  a  muncii  a  fost  creată  în  ipoteza  că  nu  vor 
mai  exista  războaie.  In  cadrul  filosofiei  Şcolii  de  la  Manchester,  liberul 
schimb  şi  pacea  sunt  considerate  ca  fiind  reciproc  intercondiţionate. 
Afaceristul  care  a  internaţionalizat  comerţul  n-a  luat  în  calcul  posibili¬ 
tatea  unor  noi  războaie.  Nici  comandamentele  generale  şi  cercetătorii 
artei  războiului  n-au  acordat  vreo  atenţie  modificărilor  de  condiţii  pe 
care  le  adusese  diviziunea  internaţională  a  muncii.  Metoda  ştiinţei  mi¬ 
litare  constă  în  a  cerceta  experienţa  războaielor  purtate  în  trecut  şi  în 
{829}  a  extrage  din  ea  reguli  generale.  Nici  chiar  cea  mai  scrupuloasă  atenţie 
acordată  campaniilor  din  Turenne  ale  lui  Napoleon  I  nu  poate  sugera 
o  problemă  care  era  absentă,  în  epocile  în  care  nu  exista,  practic,  o  di¬ 
viziune  internaţională  a  muncii. 

Experţii  militari  europeni  au  neglijat  studiul  Războiului  Civil  ame¬ 
rican.  In  ochii  lor,  acest  război  nu  era  instructiv.  El  a  fost  purtat  de  tru¬ 
pe  neregulate,  conduse  de  comandanţi  neprofesionişti.  In  desfăşurarea 
operaţiunilor  se  amestecau  civili  ca  Lincoln.  Experţii  considerau  că 
din  această  experienţă  se  putea  învăţa  prea  puţin.  Insă  Războiul  Civil 
este  cel  în  care,  pentru  prima  oară,  problemele  legate  de  diviziunea 
internaţională  a  muncii  au  jucat  un  rol  decisiv.  Sudul  era  predominant 
agricol;  industriile  sale  de  procesare  erau  neglijabile.  Confederaţii  de¬ 
pindeau  de  importul  de  bunuri  fabricate  din  Europa.  Deoarece  forţele 
navale  ale  Uniunii  au  fost  suficient  de  puternice  pentru  a-i  impune  o 
blocadă  a  porturilor,  Confederaţia  a  început  curând  să  resimtă  lipsa 
echipamentului  necesar. 

In  ambele  Războaie  Mondiale,  Germanii  au  fost  nevoiţi  să  se  con¬ 
frunte  cu  aceeaşi  situaţie.  Ei  depindeau  de  oferta  de  hrană  şi  de  materii 
prime  sosite  pe  cale  maritimă.  Dar  nu  au  reuşit  să  spargă  blocada  brita¬ 
nică.  In  ambele  războaie,  rezultatul  a  fost  decis  de  bătăliile  Atlanticului. 
Germanii  au  pierdut  datorită  faptului  că  au  dat  greş  în  eforturile  lor 
de  a  izola  Insulele  Britanice  de  la  accesul  la  piaţa  mondială  şi  nu  şi-au 
putut  proteja  propriile  lor  linii  de  aprovizionare  maritimă.  Problema 
strategică  a  fost  determinată  de  condiţiile  diviziunii  internaţionale  a 
muncii. 

Incitatorii  germani  la  război  urmăreau  adoptarea  unor  politici  care, 
după  cum  sperau  ei,  aveau  să  facă  posibil  efortul  de  război  al  Germaniei, 

în  duda  handicapului  acesteia  în  privinţa  situaţiei  comerţului  interna¬ 
ţional.  Panaceul  lor  era  un  Ersatz,  un  substitut. 

Substitutul  este  un  bun  care  este  fie  mai  puţin  adecvat,  fie  mai 
scump,  fie  şi  mai  puţin  adecvat  şi  mai  scump,  decât  bunul  propriu-zis, 
pe  care  este  menit  să  îl  înlocuiască.  Ori  de  câte  ori  tehnologia  reu¬ 
şeşte  să  fabrice,  sau  să  descopere  ceva  ce  este  fie  mai  adecvat,  fie  mai 
ieftin  decât  ceea  ce  era  folosit  în  prealabil,  acest  lucru  nou  reprezintă 
o  inovaţie  tehnologică;  este  vorba  de  o  ameliorare,  nu  de  un  Ersatz. 
Caracteristica  esenţială  a  unui  Ersatz,  în  accepţiunea  în  care  este  acest 
termen  întrebuinţat  în  doctrina  economico-militară,  este  fie  calitatea 
inferioară,  fie  costul  mai  mare,  fie  prezenţa  simultană  a  acestor  doi 
factori.2 

Doctrina  germană  a  economiei  de  război,  numită  Wehrwirtschaftslehre, 
afirmă  că,  în  condiţii  de  război,  nici  costul  de  producţie  şi  nici  calitatea 
nu  contează.  Afacerile  bazate  pe  realizarea  de  profit  se  preocupă  de 
costurile  de  producţie  şi  de  calitatea  produselor.  Dar  spiritul  eroic  al  {830} 
unei  rase  superioare  nu  se  preocupă  de  asemenea  umbre  ale  spiritului 
achizitiv.  Singurul  lucru  care  contează  este  pregătirea  de  război.  O  ţară 
belicoasă  trebuie  să  urmărească  autarhia,  pentru  a  fi  independentă  de 
comerţul  extern.  Ea  trebuie  să  determine  producţia  de  substitute,  in¬ 
dependent  de  orice  consideraţii  mamoniste.  Ea  nu  se  poate  mulţumi 
decât  cu  controlul  deplin  al  producţiei,  deoarece  egoismul  cetăţenilor 
individuali  ar  zădărnici  planurile  conducătorului.  Chiar  şi  în  vreme  de 
pace,  comandatului-şef  trebuie  să  i  se  încredinţeze  dictatura  economi¬ 
că. 

Ambele  teoreme  ale  doctrinei  aşa-numitului  Ersatz  sunt  eronate. 

In  primul  rând,  nu  este  adevărat  că  nu  are  importanţă  calitatea  şi 
adecvarea  substitutului.  Dacă  soldaţii  sunt  trimişi  la  bătălie  prost  hră¬ 
niţi  şi  echipaţi  cu  armament  fabricat  din  materiale  de  calitate  inferi¬ 
oară,  şansele  lor  de  victorie  sunt  reduse.  Acţiunea  lor  va  fi  mai  puţin 
eficace  şi  vor  suferi  pierderi  mai  mari.  Conştientizarea  inferiorităţii  lor 
tehnice  îi  va  împovăra  mental.  Un  Ersatz  periclitează  atât  forţa  mate¬ 
rială,  cât  şi  moralul  trupelor. 

Nu  mai  puţin  incorectă  este  teorema  conform  căreia  costurile  mai 
ridicate  de  producţie  ale  substitutelor  nu  ar  conta.  Costurile  mai  mari 
de  producţie  înseamnă  că,  în  vederea  producerii  aceluiaşi  efect  pe  care 
adversarul,  întrebuinţând  factorii  adecvaţi,  îl  obţine  cu  cheltuieli  mai 
mici,  trebuie  consumate  mai  multă  muncă  şi  mai  mulţi  factori  de  pro- 

2.  In  acest  sens,  grâul  produs  pe  teritoriul  Reichului  datorită  protecţiei  unui  tarif 
vamal  la  import  este  tot  un  Ersatz:  el  este  produs  la  costuri  mai  ridicate  decât  grâul  din 
străinătate.  Noţiunea  de  Ersatz  este  o  noţiune  catalactică  -  şi  nu  trebuie  definită  prin 
referire  la  proprietăţile  tehnologice  şi  fizice  ale  articolelor. 

ducţie.  Aceasta  revine  la  risipirea  factorilor  limitaţi  de  producţie,  atât 
materiali,  cât  şi  umani.  In  condiţii  de  pace,  o  astfel  de  risipă  are  drept 
consecinţă  scăderea  nivelului  de  trai,  iar  în  condiţii  de  război,  reduce¬ 
rea  aprovizionării  cu  bunuri  necesare  pentru  desfăşurarea  operaţiuni¬ 
lor.  In  actuala  stare  a  cunoştinţelor  tehnologice,  nu  este  decât  o  mică 
exagerare  să  afirmăm  că  orice  se  poate  produce  din  orice.  Dar  ceea  ce 
contează  este  să  se  aleagă,  din  multitudinea  de  metode  posibile,  acelea 
pentru  care  outputul  este  cel  mai  mare,  per  unitatea  de  input.  Orice 
deviere  de  la  acest  principiu  se  auto-penalizează.  Consecinţele  sunt  la 
fel  de  rele  în  vreme  de  război,  ca  şi  în  vreme  de  pace. 

Intr-o  ţară  ca  Statele  Unite,  care  depinde  numai  într-o  măsură  rela¬ 
tiv  neglijabilă  de  importul  de  materii  prime  din  străinătate,  nivelul  de 
pregătire  pentru  război  poate  fi  ameliorat  prin  recurgerea  la  producţia 
unor  substitute,  cum  ar  fi  cauciucul  sintetic.  Consecinţele  dezavan¬ 
tajoase  ar  fi  reduse,  în  comparaţie  cu  efectele  benefice.  Dar  o  ţară  ca 
Germania  a  comis  o  eroare  gravă  presupunând  că  ar  fi  putut  izbândi  cu 
benzină  sintetică,  cauciuc  sintetic,  Ersatz  de  textile  şi  Ersatz  de  grăsimi. 
In  ambele  războaie  mondiale,  Germania  s-a  situat  în  poziţia  croitoru¬ 
lui  care  se  luptă  împotriva  furnizorului  său  de  pâine.  Toată  brutalitatea 
{831}  naziştilor  nu  a  putut  schimba  acest  fapt. 

4.  Inutilitatea  războiului 

Ceea  ce  îl  distinge  pe  om  de  animale  este  înţelegerea  de  către  el  a 
avantajelor  derivabile  de  pe  urma  cooperării  în  condiţii  de  diviziune  a 
muncii.  Omul  îşi  stăvileşte  instinctele  înnăscute  de  agresiune,  pentru  a 
coopera  cu  alte  fiinţe  umane.  Cu  cât  doreşte  mai  mult  să-şi  amelioreze 
bunăstarea  materială,  cu  atât  trebuie  să  extindă  mai  mult  sistemul  de 
diviziune  a  muncii.  Concomitent,  el  trebuie  tot  mai  mult  să  restrângă 
sfera  în  care  recurge  la  acţiuni  militare.  Emergenţa  diviziunii  internaţi¬ 
onale  a  muncii  necesită  abolirea  totală  a  războiului.  Aceasta  este  esenţa 
filosofiei  laissez  faire  de  la  Manchester. 

Bineînţeles  că  această  filosofie  este  incompatibilă  cu  statolatria.  In 
acest  context  statului,  aparatului  social  de  opresiune  violentă,  i  se  încre¬ 
dinţează  protecţia  netedei  funcţionări  a  economiei  de  piaţă,  împotriva 
asalturilor  bandelor  şi  al  indivizilor  antisociali.  Funcţia  îndeplinită  de 
către  el  este  indispensabilă  şi  benefică,  dar  este  doar  o  funcţie  secunda¬ 
ră.  Nu  există  nici  un  motiv  să  idolatrizăm  puterea  poliţienească  şi  să-i 
atribuim  omnipotenţă  şi  atotcunoaştere.  Există  lucruri  pe  care  ştim  cu 
certitudine  că  nu  le  poate  realiza.  Ea  nu  poate  aboli  raritatea  factorilor 
de  producţie,  nu-i  poate  face  pe  oameni  mai  prosperi,  nu  poate  ridica 

productivitatea  muncii.  Tot  ce  poate  realiza  este  să-i  împiedice  pe  gan¬ 
gsteri  să  frustreze  eforturile  acelor  oameni  care  doresc  să  promoveze 
bunăstarea  materială. 

Filosofia  liberală  a  lui  Bentham  şi  Bastiat  nu  îşi  îndeplinise  încă 
sarcina,  de  îndepărtare  a  barierelor  vamale  şi  a  amestecului  guverna¬ 
mental  în  afaceri,  atunci  când  a  început  să  prindă  rădăcini  teologia 
contrafăcută  a  statului  divin.  Tentativele  de  ameliorare  prin  decret  gu¬ 
vernamental  a  condiţiilor  salariaţilor  şi  ale  micilor  fermieri  au  făcut 
să  fie  necesară  slăbirea  tot  mai  multor  legături,  dintre  cele  care  legau 
economia  internă  a  fiecărei  ţări  cu  economiile  altor  ţări.  Naţionalismul 
economic,  complementul  indispensabil  al  intervenţionismului  intern, 
lezează  interesele  popoarelor  străine  şi  generează,  în  felul  acesta,  con¬ 
flicte  internaţionale.  El  sugerează  ideea  rectificării  prin  război  a  acestei 
situaţii  nesatisfăcătoare.  De  ce  ar  tolera  o  ţară  mai  puternică  sfidarea 
uneia  mai  puţin  puternice?  Nu  este  oare  o  insolenţă,  din  partea  micuţei 
Laputania,  să  aducă  prejudicii  cetăţenilor  din  marea  Ruritania,  prin  in¬ 
termediul  unor  tarife  vamale,  bariere  puse  în  calea  migraţiei,  controale 
ale  schimburilor  valutare,  restricţii  calitative  impuse  asupra  comerţului 
şi  prin  exproprieri  ale  investiţiilor  ruritane  din  Laputania?  N-ar  fi,  oare, 
foarte  uşor  ca  armatele  Ruritaniei  să  strivească  mizerabilele  forţe  ar¬ 
mate  ale  Laputaniei? 

Astfel  suna  ideologia  incitatorilor  la  război  germani,  italieni  şi  ja¬ 
ponezi.  Trebuie  să  recunoaştem  că  ei  erau  consecvenţi,  din  punctul  de  {83 2} 
vedere  al  noilor  învăţături  „neortodoxe”.  Intervenţionismul  generează 
naţionalism  economic,  iar  naţionalismul  economic  generează  belicozi- 
tate.  Dacă  oamenii  şi  mărfurile  sunt  împiedicaţi  să  traverseze  graniţele, 
de  ce  să  nu  încerce  armatele  să  le  deschidă  drumul? 

începând  din  ziua  când  Italia  a  atacat  Turcia,  în  1911,  conflictele 
n-au  mai  încetat.  Aproape  în  permanenţă  existau  împuşcături,  undeva 
în  lume.  Tratatele  de  pace  încheiate  n-au  fost,  practic,  decât  nişte  în¬ 
ţelegeri  de  armistiţiu.  Mai  mult,  ele  nu  priveau  decât  armatele  marilor 
puteri.  Unele  dintre  naţiunile  mai  mici  au  fost  în  permanenţă  în  stare 
de  război.  în  plus,  au  existat  războaie  civile  şi  revoluţii,  care  nu  au  fost 
mai  puţin  vătămătoare. 

Cât  de  mult  ne-am  îndepărtat  astăzi  de  regulile  dreptului  interna¬ 
ţional,  elaborate  în  epoca  războiului  limitat!  Războiul  modern  este 
nemilos,  el  nu  cruţă  femeile  gravide  sau  copiii;  el  constă  în  ucideri  şi 
distrugeri  fără  nici  o  deosebire.  El  nu  respectă  drepturile  celor  ce  se 
declară  neutri.  Milioane  de  oameni  sunt  ucişi,  înrobiţi,  sau  alungaţi  din 
lăcaşurile  lor,  în  care  strămoşii  lor  au  locuit  vreme  de  secole.  Nimeni 

nu  poate  prezice  ce  se  va  întâmpla  în  următorul  capitol  al  acestei  lupte 
fără  de  sfârşit. 

Lucrul  acesta  are  prea  puţin  de-a  face  cu  bomba  atomică.  Rădăcina 
răului  nu  este  construcţia  de  armamente  mai  noi  şi  mai  terifiante.  Ea 
este  spiritul  de  cucerire.  Probabil  că  oamenii  de  ştiinţă  vor  descoperi 
vreo  metodă  de  protecţie  împotriva  bombei  atomice.  Dar  aceasta  nu 
va  modifica  situaţia;  ea  nu  va  face  decât  să  prelungească,  pentru  scurtă 
vreme,  procesul  de  distrugere  completă  a  civilizaţiei. 

Civilizaţia  modernă  este  un  produs  al  filosofiei  laissez  faire.  Ea  nu 
poate  supravieţui  în  condiţiile  domniei  ideologiei  omnipotenţei  statale. 
Statolatria  datorează  mult  doctrinelor  lui  Hegel.  Dar  putem  trece  cu 
vederea  multe  dintre  greşelile  acestuia  de  neiertat,  deoarece  el  este  şi 
cel  care  a  consacrat  cuvintele  „inutilitatea  victoriei”  ( die  Ohnmacht  des 
Sieges ).3  Pentru  a-i  înfrânge  pe  agresori  nu  este  suficient  să  se  încheie  o 
pace  durabilă.  Lucrul  cel  mai  important  este  delegitimarea  ideologiei 
care  generează  războiul. 

3.  Cf.  Hegel,  Vorlesungen  uber  die  Philosophie  der  Weltgeischtichte ,  ed.  Lasson,  Leipzig, 
1920,  iv,  930-931. 


XXXV.  PRINCIPIUL  BUNĂSTĂRII 
ÎMPOTRIVA  PRINCIPIULUI  PIEŢEI 


i .  Argumentele  împotriva  economiei  de  piaţă 

Obiecţiile  pe  care  le  ridică  diverse  şcoli  de  Sozialpolitik  împo¬ 
triva  economiei  de  piaţă  se  bazează  pe  o  teorie  economică  de 
factură  foarte  proastă.  Ele  repetă  la  nesfârşit  toate  erorile  pe  care  eco¬ 
nomiştii  le-au  respins  demult.  Ele  blamează  economia  de  piaţă  tocmai 
pentru  consecinţele  politicilor  cât  se  poate  de  anticapitaliste  pe  care  le 
susţin  ele  însele,  ca  pe  nişte  reforme  necesare  şi  benefice.  Ele  pun  pe 
seama  economiei  de  piaţă  responsabilitatea  pentru  inevitabilul  eşec  şi 
inevitabila  frustrare  determinate  de  intervenţionism. 

Aceşti  propagandişti  trebuie,  în  cele  din  urmă,  să  recunoască  faptul 
că  economia  de  piaţă  nu  este,  la  urma  urmelor,  atât  de  rea  pe  cât  o  fac 
să  pară  doctrinele  lor  „neortodoxe”.  Ea  livrează  bunurile.  Ea  sporeşte 
cantitatea  şi  ameliorează  calitatea  produselor,  de  la  o  zi  la  alta.  Ea  a 
generat  o  înavuţire  nemaivăzută.  Dar,  obiectează  adeptul  intervenţi- 
onismului,  este  deficitară  din  punctul  de  vedere  pe  care  el  îl  numeşte 
social.  Nu  a  eliminat  sărăcia  şi  mizeria.  Este  un  sistem  care  acordă 
privilegii  unei  minorităţi,  unui  segment  superior  de  oameni  avuţi,  pe 
seama  imensei  majorităţi.  Este  un  sistem  nedrept.  Principiul  profituri¬ 
lor  trebuie  înlocuit  cu  acela  al  bunăstării. 

De  dragul  argumentaţiei,  putem  interpreta  conceptul  de  bunăstare 
în  aşa  fel  încât  să  fie  probabilă  acceptarea  sa  de  către  imensa  majoritate 
a  persoanelor  non-ascetice.  Cu  cât  reuşim  mai  bine  în  această  privinţă, 
cu  atât  lipsim  mai  mult  ideea  de  bunăstare  de  orice  semnificaţie  şi  de 
orice  conţinut  concret.  Ea  se  transformă  într-o  parafrază  incoloră  a  ca¬ 
tegoriei  fundamentale  de  acţiune  umană,  adică  în  dorinţa  de  a  elimina 
neplăcerea  cât  mai  complet  cu  putinţă.  Deoarece  este  universal  recu¬ 
noscut  faptul  că  acest  obiectiv  poate  fi  mai  uşor  atins  prin  diviziunea 
socială  a  muncii,  sau  chiar  că  nu  poate  fi  atins  decât  exclusiv  astfel,  oa¬ 
menii  cooperează,  în  cadrul  relaţiilor  sociale.  Omul  social,  spre  deose¬ 
bire  de  cel  autarhic,  trebuie,  în  mod  necesar,  să-şi  modifice  indiferenţa 
biologică  originară,  pe  care  o  manifesta  faţă  de  bunăstarea  oamenilor 
din  afara  familiei  sale.  El  trebuie  să-şi  ajusteze  comportamentul  la  ce¬ 
rinţele  cooperării  sociale  şi  trebuie  să  privească  succesul  semenilor  săi 

ca  pe  o  condiţie  indispensabilă  a  propriului  său  succes.  Din  acest  punct 
{834}  de  vedere,  putem  descrie  obiectivul  cooperării  sociale  ca  pe  realizarea 
celei  mai  depline  fericiri  a  celui  mai  mare  număr.  Nimeni  nu  s-ar  încu¬ 
meta  să  obiecteze  împotriva  acestei  definiţii  a  celei  mai  dezirabile  stări 
de  lucruri  şi  să  afirme  că  nu  este  bine  să  vedem  cât  mai  mulţi  oameni 
cu  putinţă  cât  mai  fericiţi  cu  putinţă.  Toate  atacurile  orientate  împo¬ 
triva  formulării  lui  Bentham  au  gravitat  în  jurul  unor  ambiguităţi  şi  al 
unor  neînţelegeri,  referitoare  la  noţiunea  de  fericire;  ele  n-au  afectat 
postulatul  conform  căruia  binele,  indiferent  ce  este  el,  ar  trebui  împăr¬ 
tăşit  celui  mai  mare  număr. 

Numai  că,  dacă  interpretăm  bunăstarea  în  felul  acesta,  conceptul 
este  golit  de  orice  semnificaţie  precisă.  El  poate  fi  invocat  în  sprijinul 
oricărei  forme  de  organizare  socială.  Este  un  fapt  că  anumiţi  adepţi  ai 
sclaviei  negrilor  afirmau  că  sclavia  este  mijlocul  cel  mai  adecvat  de  a  le 
asigura  negrilor  fericirea  şi  că  astăzi,  în  Sud,  mulţi  albi  cred  sincer  că 
segregarea  rigidă  este  benefică,  nu  mai  puţin  pentru  omul  de  culoare, 
cât  şi  -  chipurile  -  pentru  omul  alb.  Teza  principală  a  rasismului  de 
factură  Gobineau  şi  Nazistă  este  că  hegemonia  raselor  superioare  este 
benefică,  chiar  şi  pentru  interesele  autentice  ale  raselor  inferioare.  Un 
principiu  care  este  suficient  de  cuprinzător  pentru  a  acoperi  toate  doc¬ 
trinele,  indiferent  cât  de  contradictorii  ar  fi  acestea  unele  cu  altele,  nu 
este  de  nici  un  folos. 

Dar,  în  gura  propagandiştilor  bunăstării,  noţiunea  de  bunăstare  are 
o  semnificaţie  precisă.  Ei  întrebuinţează  în  mod  deliberat  un  termen 
al  cărui  înţeles  general  acceptat  exclude  orice  opoziţie.  Nici  unui  om 
decent  nu-i  place  să  fie  atât  de  nesocotit  încât  să  obiecteze  împotri¬ 
va  realizării  bunăstării.  Arogându-şi  pentru  sine  dreptul  exclusiv  de  a 
numi  propriul  lor  program  programul  bunăstării,  propagandiştii  bu¬ 
năstării  îşi  asigură  victoria  cu  ajutorul  unui  truc  logic  ieftin.  Ei  urmă¬ 
resc  să-şi  imunizeze  ideile  împotriva  criticilor,  atribuindu-le  acestora 
o  denumire  care  este  agreată  de  toată  lumea.  Terminologia  lor  implică, 
dintru  început,  că  toţi  opozanţii  ideilor  lor  sunt  nişte  ticăloşi  lipsiţi  de 
scrupule,  dornici  să-şi  urmărească  interesele  lor  egoiste,  în  detrimentul 
majorităţii  oamenilor  cumsecade. 

Vulnerabilitatea  civilizaţiei  occidentale  constă  tocmai  în  faptul  că 
oameni  serioşi  pot  recurge  la  asemenea  artificii  silogistice,  fără  să  fie 
aspru  admonestaţi.  Nu  există  decât  două  explicaţii  ale  acestui  fenomen. 
Fie  că  aceşti  economişti  auto-intitulaţi  „ai  bunăstării”  nu  sunt  ei  înşişi 
conştienţi  de  inadmisibilitatea  logică  a  procedurii  lor  -  în  care  caz 
le  lipseşte  puterea  indispensabilă  de  a  raţiona;  fie  că  au  ales  deliberat 
acest  mod  de  exprimare,  pentru  a-şi  ascunde  erorile  în  spatele  unui  cu- 

vânt  dinainte  ales  în  vederea  dezarmării  tuturor  oponenţilor.  In  ambele 
cazuri,  ei  sunt  condamnaţi  de  propriile  lor  acţiuni. 

Nu  este  necesar  să  mai  adăugăm  nimic  la  discuţiile  din  capitolele 
anterioare,  referitoare  la  efectele  tuturor  variantelor  de  intervenţionism. 
Voluminoasele  tomuri  de  teorie  economică  a  bunăstării  n-au  avansat 
nici  un  argument  care  să  poată  invalida  concluziile  noastre.  Singura 
sarcină  care  ne  rămâne  este  de  a  examina  partea  critică  a  operelor  pro¬ 
pagandiştilor  bunăstării  -  pledoaria  lor  împotriva  economiei  de  piaţă. 
Toată  această  vorbărie  împătimită  a  şcolii  bunăstării  se  reduce,  în  cele 
din  urmă,  la  trei  idei.  Ea  afirmă  despre  capitalism  că  este  rău  deoarece 
există  mizerie,  inegalitate  a  veniturilor  şi  a  averilor  şi  insecuritate. 

2.  Sărăcia 

Ne  putem  imagina  situaţia  unei  societăţi  de  agricultori,  în  care  fieca¬ 
re  membru  cultivă  o  bucată  suficient  de  mare  de  pământ  pentru  a-şi 
asigura  lui  însuşi  şi  familiei  sale  cele  necesare  vieţii.  Putem  include  în 
acest  tablou  existenţa  câtorva  specialişti,  meşteşugari  ca  fierarii  şi  pro¬ 
fesionişti  ca  medicii.  Putem  merge  chiar  şi  mai  departe  şi  putem  presu¬ 
pune  că  unii  oameni  nu  sunt  posesori  de  ferme,  ci  lucrează  ca  simbriaşi, 
la  fermele  altora.  Patronul  îi  remunerează  pentru  ajutorul  acordat  şi  le 
poartă  de  grijă  atunci  când  nu  mai  pot  să  se  întreţină,  datorită  bolii  sau 
vârstei  înaintate. 

Această  schemă  de  societate  ideală  s-a  aflat  la  baza  multor  planuri 
utopice.  In  linii  mari,  ea  a  fost  realizată  în  anumite  comunităţi,  pentru 
o  perioadă  de  timp.  Cea  mai  bună  aproximaţie  concretă  a  sa  a  fost 
probabil  comunitatea  instituită  de  iezuiţi,  în  ţara  care  a  devenit  astăzi 
Paraguay.  Cu  toate  acestea,  nu  este  necesar  să  examinăm  meritele  unui 
astfel  de  sistem  de  organizare  socială.  Evoluţia  istorică  l-a  eliminat. 
Cadrul  său  era  prea  îngust  pentru  numărul  de  oameni  care  trăiesc  as¬ 
tăzi  pe  suprafaţa  pământului. 

Slăbiciunea  inerentă  a  unei  asemenea  societăţi  este  că  creşterea  de¬ 
mografică  trebuie  să  ducă  la  o  sărăcire  tot  mai  accentuată.  Dacă  pro¬ 
prietatea  unui  fermier  decedat  se  împarte  copiilor  săi,  loturile  sfârşesc 
prin  a  se  reduce  atât  de  mult,  încât  nu  mai  pot  furniza  necesarul  pentru 
susţinerea  unei  familii.  Fiecare  om  este  proprietar  de  pământ,  dar  fie¬ 
care  om  este  extrem  de  sărac.  Condiţiile  care  au  existat  pe  mari  întin¬ 
deri  din  China  furnizează  o  tristă  ilustrare  a  mizeriei  cultivatorilor  de 
parcele  mici.  Alternativa  la  acest  scenariu  este  apariţia  unei  mari  mase 
de  proletari  lipsiţi  de  pământ.  In  acest  caz,  se  cască  un  hău  adânc  între 
sărmanii  dezmoşteniţi  şi  norocoşii  fermieri.  Cei  dintâi  devin  o  clasă 

de  paria,  a  cărei  simplă  existenţă  constituie  pentru  societate  o  proble¬ 
mă  insolubilă.  Ei  caută  zadarnic  o  posibilitate  de  a-şi  câştiga  pâinea. 
Societatea  nu  are  ce  face  cu  ei.  Ei  sunt  sortiţi  mizeriei. 

Atunci  când,  în  epocile  care  au  precedat  afirmarea  capitalismului 
modern,  oamenii  de  stat,  filosofii  şi  avocaţii  vorbeau  despre  săraci  şi 
despre  problema  sărăciei,  ei  îi  aveau  în  vedere  pe  aceşti  nefericiţi,  nu¬ 
meric  excedentari.  Sistemul  laissez  faire  şi  corolarul  său,  industrialis- 
{836}  mul,  i-au  convertit  pe  săracii  apţi  de  muncă  în  salariaţi.  In  cadrul  so¬ 
cietăţii  de  piaţă  neobstrucţionate  există  persoane  cu  venituri  mai  mari 
şi  persoane  cuvenituri  mai  mici.  Nu  mai  există  persoane  care,  deşi  sunt 
apte  şi  dornice  de  muncă,  nu-şi  pot  găsi  slujbe  stabile  deoarece  nu 
mai  există  loc  pentru  ei  în  sistemul  social  de  producţie.  Insă  chiar  şi  în 
perioada  lor  de  înflorire,  liberalismul  şi  capitalismul  au  fost  limitate  la 
regiuni  relativ  restrânse  din  Europa  de  Vest  şi  Centrală,  din  America 
de  Nord  şi  din  Australia.  In  restul  lumii,  sute  de  milioane  de  oameni 
încă  mai  vegetează  la  limita  morţii  prin  inaniţie.  Ei  sunt  săraci  sau 
sărmani,  în  vechea  accepţiune  a  acestui  termen,  numeric  excedentari  şi 
inutili,  o  povară  pentru  ei  înşişi  şi  o  ameninţare  latentă  pentru  minori¬ 
tatea  concetăţenilor  lor  mai  norocoşi. 

Penuria  acestor  mase  mizerabile  de  oameni  -  în  cea  mai  mare  parte 
de  culoare  -  nu  este  determinată  de  capitalism,  ci  de  absenţa  capitalis¬ 
mului.  Dacă  n-ar  fi  triumfat  sistemul  laissez  faire ,  situaţia  popoarelor 
Europei  Occidentale  ar  fi  fost  încă  şi  mai  rea  decât  cea  a  hamalilor 
din  Orient.  Problema  Asiei  este  că  volumul  de  capital  investit  per  că¬ 
piţă  este  extrem  de  redus,  în  comparaţie  cu  echipamentul  de  capital 
din  Vest.  Ideologia  dominantă  şi  sistemul  social,  care  este  produsul  ei, 
stopează  evoluţia  sistemului  antreprenorial  bazat  pe  profit.  Există  o 
cantitate  foarte  redusă  de  acumulare  autohtonă  de  capital  şi  o  ostilitate 
manifestă  faţă  de  investitorii  străini.  In  multe  din  aceste  ţări,  creşterea 
cifrelor  populaţiei  depăşeşte  chiar  sporul  de  capital  disponibil. 

Este  o  eroare  să  se  dea  vina  pe  puterile  europene  pentru  sărăcia  ma¬ 
selor  din  fostele  lor  imperii  coloniale.  Investind  capital,  cârmuitorii 
străini  au  făcut  tot  ce  le-a  stat  în  putinţă  în  vederea  unei  ameliorări  a 
bunăstării  materiale.  Nu  este  vina  albilor  că  popoarele  orientale  sunt 
rezervate  în  a-şi  abandona  mentalităţile  lor  tradiţionale  şi  detestă  ca¬ 
pitalismul,  socotindu-1  o  ideologie  străină. 

In  măsura  în  care  există  capitalism  neobstrucţionat,  problema  sără¬ 
ciei  nici  nu  se  mai  pune,  în  sensul  în  care  se  aplica  acest  termen  la  con¬ 
diţiile  societăţilor  non-capitaliste.  Creşterea  cifrelor  demografice  nu 
generează  guri  numeric  excedentare  de  hrănit,  ci  mâini  suplimentare 
de  lucru,  a  căror  întrebuinţare  produce  mai  multă  avuţie.  Nu  există  să- 


Principiul  bunăstării  împotriva  principiului  pieţei  863 

raci  apţi  de  muncă.  Văzute  din  punctul  de  vedere  al  ţărilor  înapoiate  din 
punct  de  vedere  economic,  conflictele  dintre  „capital”  şi  „muncitorime”, 
care  se  manifestă  în  ţările  capitaliste,  apar  drept  nişte  conflicte  interne, 
din  cadrul  unei  clase  superioare,  privilegiate.  In  ochii  asiaticilor,  mun¬ 
citorul  dintr-o  fabrică  americană  de  automobile  este  un  „aristocrat”.  El 
este  o  persoană  ce  aparţine  celor  două  procente  ale  populaţiei  lumii  al 
căror  venit  este  cel  mai  ridicat.  Nu  numai  rasele  de  culoare,  ci  şi  slavii, 
arabii  şi  alte  popoare  privesc  la  venitul  mediu  al  cetăţenilor  din  ţările 
capitaliste  -  circa  1 2  sau  1 5  procente  din  totalul  omenirii  -  ca  şi  cum 
ar  fi  o  reducere  a  propriei  lor  bunăstări  materiale.  Ei  nu-şi  dau  seama  {837} 
că  prosperitatea  acestor  grupuri,  aşa-zis  privilegiate,  nu  se  realizează  pe 
seama  sărăciei  lor  (abstracţie  făcând  de  efectele  barierelor  ridicate  în 
calea  migraţiei)  şi  că  principalul  obstacol  existent  în  calea  ameliorării 
situaţiei  lor  este  detestarea,  de  către  ei  înşişi,  a  capitalismului. 

In  cadrul  capitalismului,  noţiunea  de  sărăcie  se  referă  doar  la  acei 
oameni  care  nu  pot  să-şi  poarte  singuri  de  grijă.  Chiar  dacă  lăsăm 
deoparte  cazul  copiilor,  trebuie  să  observăm  că  vor  exista  întotdeauna 
astfel  de  neangajabili.  Capitalismul,  deşi  ameliorează  nivelul  de  trai  al 
maselor,  condiţiile  de  igienă  şi  metodele  profilactice  şi  terapeutice,  nu 
îndepărtează  incapacitatea  fizică.  Este  adevărat  că  astăzi  numeroase 
persoane  care,  în  trecut,  ar  fi  fost  condamnate  la  incapacitate  de  durată, 
sunt  readuse  pe  deplin  în  putere.  Pe  de  altă  parte,  însă,  mulţi  dintre 
aceia  pe  care  defectele  înnăscute,  bolile,  sau  accidentele,  i-ar  fi  dus  la 
pieire  mai  devreme  în  vremurile  mai  vechi,  supravieţuiesc,  ca  persoane 
cu  handicapuri  permanente.  Mai  mult,  prelungirea  duratei  medii  a  vie¬ 
ţii  tinde  către  o  creştere  a  numărului  celor  vârstnici,  care  nu  mai  sunt  în 
măsură  să-şi  câştige  traiul. 

Problema  neputincioşilor  este  o  problemă  specifică  civilizaţiei  şi  so¬ 
cietăţii  umane.  Animalele  handicapate  trebuie  să  piară  rapid.  Ele  fie 
mor  de  inaniţie,  fie  cad  pradă  duşmanilor  speciei  din  care  fac  parte. 

Omul  sălbatic  nu  avea  nici  o  milă  pentru  cei  care  nu  satisfăceau  nor¬ 
ma.  Numeroase  triburi  practicau  faţă  de  aceştia  acele  metode  barbare 
de  extirpare  nemiloasă  la  care  în  vremurile  noastre  au  recurs  naziştii. 

Oricât  ar  fi  de  paradoxal,  însăşi  existenţa  unui  număr  relativ  mare  de 
invalizi  constituie  o  trăsătură  distinctivă  a  civilizaţiei  şi  a  bunăstării 
materiale. 

Asigurarea  celor  necesare  traiului  pentru  acei  invalizi  cărora  le  lip¬ 
sesc  mijloacele  de  susţinere,  şi  de  care  nu  se  îngrijesc  cei  apropiaţi  prin 
legături  de  rudenie,  a  fost  multă  vreme  considerată  o  chestiune  de  ca¬ 
ritate.  Uneori,  fondurile  necesare  au  fost  furnizate  de  către  guverne,  iar 
mai  adesea  de  contribuţii  voluntare.  Ordinele  şi  congregaţiile  catoli- 

ce  şi  anumite  instituţii  protestante  au  făcut  minuni  în  activitatea  de 
colectare  şi  întrebuinţare  potrivită  a  unor  astfel  de  contribuţii.  Există 
astăzi  şi  numeroase  aşezăminte  nonconfesionale  care  concurează  cu  ele, 
într-o  nobilă  rivalitate. 

Sistemul  carităţii  a  fost  criticat  pentru  două  neajunsuri.  Primul  este 
puţinătatea  mijloacelor  disponibile.  Insă  cu  cât  capitalismul  progre¬ 
sează  mai  mult  şi  duce  la  mai  multă  acumulare  de  avuţie,  cu  atât  mai 
suficiente  devin  fondurile  destinate  carităţii.  Pe  de  o  parte,  oamenii 
sunt  mai  dispuşi  să  doneze,  proporţional  cu  ameliorarea  bunăstării  lor. 
Pe  de  altă  parte,  numărul  nevoiaşilor  scade  concomitent.  Chiar  şi  ce¬ 
lor  cu  venituri  modeste  li  se  oferă  posibilitatea  ca,  prin  economisire  şi 
poliţe  de  asigurare,  să-şi  asigure  necesarul  pentru  cazuri  de  acciden- 
{838}  te  şi  boli,  pentru  vârsta  înaintată,  pentru  educaţia  copiilor  şi  pentru 
susţinerea  văduvelor  şi  a  orfanilor.  Este  foarte  probabil  că  fondurile 
instituţiilor  caritabile  ar  fi  suficiente  în  ţările  capitaliste,  dacă  inter- 
venţionismul  n-ar  sabota  instituţiile  fundamentale  ale  economiei  de 
piaţă.  Expansiunea  creditului  şi  creşterea  inflaţionistă  a  cantităţii  de 
bani  descurajează  încercările  „omului  de  rând”  de  a  economisi  şi  de 
a  acumula  rezerve  pentru  zilele  mai  puţin  propice.  Dar  nici  celelalte 
procedee  ale  intervenţionismului  nu  sunt  mai  puţin  dăunătoare  pentru 
interesele  vitale  ale  salariaţilor  şi  ale  angajaţilor  remuneraţi,  ale  repre¬ 
zentanţilor  profesiunilor  şi  ale  proprietarilor  de  mici  întreprinderi.  Cea 
mai  mare  parte  a  celor  asistaţi  de  instituţiile  caritabile  nu  sunt  nevoiaşi 
decât  pentru  că  intervenţionismul  i-a  făcut  să  fie  astfel.  în  acelaşi  timp, 
inflaţia  şi  eforturile  de  reducere  a  ratei  dobânzii  sub  nivelurile  poten¬ 
ţiale  de  piaţă  înseamnă,  practic,  exproprierea  donaţiilor  făcute  către 
spitale,  azile,  orfelinate  şi  către  celelalte  aşezăminte  de  felul  acesta.  în 
măsura  în  care  propagandiştii  bunăstării  deplâng  insuficienţa  fonduri¬ 
lor  disponibile  pentru  asistenţă,  ei  deplâng  unul  din  rezultatele  politi¬ 
cilor  susţinute  de  ei  înşişi. 

A  doua  deficienţă  care  este  imputată  sistemului  de  caritate  este  că 
el  nu  constă  decât  în  caritate  şi  compasiune.  Nevoiaşul  nu  are  nici  un 
drept  legal  la  bunătatea  care  i  se  arată.  El  depinde  de  mila  binevoito¬ 
rilor,  de  sentimentele  de  compasiune  pe  care  le  provoacă  necazul  său. 
Ceea  ce  primeşte  este  un  cadou  voluntar,  pentru  care  trebuie  să  fie 
recunoscător.  Să  fii  cerşetor  este  ruşinos  şi  umilitor.  Pentru  un  om  care 
se  respectă  pe  sine  este  o  condiţie  insuportabilă. 

Aceste  plângeri  sunt  justificate.  Aceste  neajunsuri  afectează,  în- 
tr-adevăr,  toate  tipurile  de  caritate.  Sistemul  despre  care  vorbim  îi  co¬ 
rupe  şi  pe  cei  ce  dau  şi  pe  cei  ce  primesc.  Pe  cei  dintâi  îi  face  vanitoşi, 
în  vreme  ce  pe  cei  din  urmă  îi  face  servili  şi  linguşitori.  însă  nu  doar 

mentalitatea  unui  mediu  capitalist  îi  face  pe  oameni  să  guste  nedem- 
nitatea  oferirii  şi  a  primirii  de  pomeni.  In  afara  reţelei  monetare  şi 
a  schimburilor  tranzacţionate  într-o  manieră  pur  afaceristă,  toate  re¬ 
laţiile  interumane  sunt  afectate  de  acelaşi  neajuns.  Ceea  ce  deploră 
cei  ce  acuză  capitalismul  de  împietrire  a  inimii  şi  duritate  este  tocmai 
absenţa  acestui  element  personal,  în  tranzacţiile  de  piaţă.  în  ochii  unor 
asemenea  critici,  cooperarea  după  principiul  do  ut  des  dezumanizează 
toate  relaţiile  sociale.  Ea  înlocuieşte  dragostea  frăţească  şi  disponibi¬ 
litatea  pentru  ajutor  mutual  prin  contracte.  Aceşti  critici  condamnă 
ordinea  legală  capitalistă  pentru  neglijarea  de  către  ea  a  „laturii  umane”. 

Ei  sunt  inconsecvenţi  atunci  când  acuză  sistemul  carităţii  de  faptul  că 
se  bizuie  pe  sentimente  de  milă. 

Societatea  feudală  era  fondată  pe  acte  de  bunăvoinţă  şi  pe  gratitu¬ 
dinea  celor  favorizaţi  de  ele.  Preaputernicul  senior  îi  acorda  vasalului 
un  beneficiu,  iar  cel  din  urmă  îi  datora  celui  dintâi  fidelitate  personală.  {83 9} 
Condiţiile  erau  umane,  în  măsura  în  care  subordonaţii  trebuiau  să  să¬ 
rute  mâna  superiorilor  lor  şi  să  le  arate  fidelitate.  în  cadrul  societăţii 
feudale,  elementul  de  bunăvoinţă,  care  este  inerent  acţiunilor  caritabile, 
nu  era  considerat  ofensator.  El  se  încadra  în  ideologia  şi  practicile  ge¬ 
neral  acceptate.  Doar  în  cadrul  unei  societăţi  bazate  în  întregime  pe 
relaţii  contractuale  a  apărut  ideea  de  a  le  acorda  nevoiaşilor  un  drept 
legal,  un  titlu  legal  [de  proprietate]  asupra  susţinerii  lor  de  către  soci¬ 
etate. 

Argumentele  metafizice  avansate  în  favoarea  unui  astfel  de  drept 
la  susţinere  se  bazează  pe  doctrina  dreptului  natural.  în  faţa  lui 
Dumnezeu  şi  a  naturii,  toţi  oamenii  sunt  egali  şi  sunt  înzestraţi  cu  un 
drept  inalienabil  la  viaţă.  însă  referirea  la  egalitatea  înnăscută  este,  fără 
îndoială,  deplasată  atunci  când  ne  confruntăm  cu  efecte  ale  inegalităţii 
înnăscute.  Faptul  că  neputinţa  fizică  îi  împiedică  pe  mulţi  oameni  să 
joace  un  rol  activ  în  cadrul  cooperării  sociale  este  trist.  Ceea  ce-i  mar- 
ginalizează  pe  aceşti  oameni  este  funcţionarea  legilor  naturii.  Ei  sunt 
copiii  vitregi  ai  lui  Dumnezeu,  sau  ai  naturii.  Putem  admite  fără  rezer¬ 
ve  principiile  religioase  şi  etice  care  declară  că  este  de  datoria  omului 
să-i  sprijine  pe  fraţii  săi  nenorocoşi,  pe  care  natura  i-a  condamnat.  însă 
recunoaşterea  acestei  datorii  nu  răspunde  la  întrebarea  privitoare  la 
metodele  ce  trebuie  alese  în  vederea  împlinirii  ei.  Ea  nu  impune  me¬ 
tode  care  ar  periclita  societatea  şi  ar  reduce  productivitatea  efortului 
uman.  Nici  cei  apţi  de  muncă,  nici  cei  incapabili,  n-ar  culege  nici  un 
beneficiu  de  pe  urma  unei  scăderi  a  cantităţii  bunurilor  disponibile. 

Problemele  vizate  nu  sunt  de  natură  praxeologică  şi  teoria  economi¬ 
că  nu  este  chemată  să  le  caute  soluţia  optimă.  Ele  sunt  de  competenţa 

patologiei  şi  a  psihologiei.  Ele  se  referă  la  faptul  biologic  că  teama  de 
penurie  şi  consecinţele  degradante  ale  existenţei  susţinute  prin  caritate 
sunt  factori  importanţi  pentru  menţinerea  echilibrului  psihologic  al 
omului.  Ei  îmboldesc  omul  să-şi  îngrijească  sănătatea,  să  evite  boala 
şi  accidentele  şi  să  se  restabilească  în  cel  mai  scurt  timp  posibil,  atunci 
când  suferă  vătămări.  Experienţa  sistemului  de  securitate  socială,  în¬ 
deosebi  a  schemei  celei  mai  vechi  şi  mai  complete  (cea  germană),  a  de¬ 
monstrat  limpede  efectele  indezirabile  rezultate  din  eliminarea  acestor 
incitative.1  Nici  o  societate  civilizată  n-a  permis  cu  nepăsare  pieirea 
neputincioşilor.  însă  înlocuirea  ajutorului  caritabil  cu  un  drept  la  aju¬ 
tor  sau  la  susţinere,  susceptibil  de  a  fi  impus  cu  forţa  legii,  nu  pare  a 
fi  compatibilă  cu  natura  reală  a  omului.  Nu  preferinţele  metafizice,  ci 
considerentele  de  expedienţă  practică  sunt  cele  ce  fac  nerecomandabilă 
{840}  promulgarea  unui  drept  la  susţinere  acţionabil  [injustiţie]. 

Mai  mult,  este  o  iluzie  să  se  creadă  că  instituirea  unor  asemenea  legi 
i-ar  putea  elibera  pe  nevoiaşi  de  aspectele  degradante  ale  dependenţei 
de  pomeni.  Cu  cât  mai  generoase  ar  fi  aceste  legi,  cu  atât  aplicarea  lor 
ar  trebui  să  fie  mai  atentă  la  chestiuni  de  amănunt.  Discreţia  persoane¬ 
lor  pe  care  le  împinge  spre  acte  caritabile  o  voce  interioară  ar  fi  înlocu¬ 
ită  cu  discreţia  birocraţilor.  Este  dificil  de  spus  dacă  aceasta  le  uşurează 
viaţa  celor  afectaţi  de  neputinţe. 

3.  Inegalitatea 

Inegalitatea  veniturilor  şi  a  avuţiilor  este  o  caracteristică  esenţială  a 
economiei  de  piaţă.  Eliminarea  ei  ar  distruge  complet  economia  de 
piaţă.2 

Lucrul  pe  care  îl  au  în  vedere  cei  care  cer  egalitate  este  întotdeauna  o 
creştere  a  propriei  lor  puteri  de  consum.  Acceptând  principiul  egalită¬ 
ţii  ca  pe  un  postulat  politic,  nimeni  nu  doreşte  să-şi  împartă  propria  sa 
avuţie  cu  cei  mai  puţin  avuţi.  Când  vorbeşte  despre  egalitate,  salariatul 
american  se  gândeşte  că  dividendele  acţionarilor  i-ar  reveni  lui.  El  nu 
se  gândeşte  la  o  reducere  a  propriului  său  venit,  în  beneficiul  celor  95% 
din  populaţia  lumii  care  are  un  venit  mai  scăzut  decât  al  său. 

Rolul  jucat  de  inegalitatea  veniturilor  în  societatea  de  piaţă  nu  tre¬ 
buie  confundat  cu  rolul  pe  care  îl  joacă  într-o  societate  feudală,  sau 
în  alte  tipuri  de  societăţi  non-capitaliste.3  Cu  toate  acestea,  în  cursul 
evoluţiei  istorice,  această  inegalitate  precapitalistă  a  avut  o  mare  im¬ 
portanţă. 

1.  Cf.  Sulzbach,  German  Experience  with  Social  Insurance,  New  York,  1947,  pp.  22- 
32. 

2.  Cf.  mai  sus,  pp.  288-289  şi  pp.  806-808. 

3.  Cf.  mai  sus,  p.  312. 

Să  comparăm  istoria  Chinei  cu  cea  a  Angliei.  In  China  s-a  dezvol¬ 
tat  o  civilizaţie  foarte  avansată.  Cu  două  mii  de  ani  în  urmă,  ea  era  cu 
mult  înaintea  Angliei.  Dar  la  finele  secolului  al  xix-lea,  Anglia  era  o 
ţară  bogată  şi  civilizată,  în  vreme  ce  China  era  săracă.  Civilizaţia  sa  nu 
diferea  mult  de  stadiul  pe  care  îl  atinsese  deja  în  epocile  anterioare.  Era 
o  civilizaţie  stagnantă. 

China  a  încercat  să  pună  în  practică  principiul  egalităţii  veniturilor 
în  mai  mare  măsură  decât  Anglia.  Proprietăţile  funciare  au  fost  di¬ 
vizate  şi  subdivizate.  Exista  o  clasă  numeroasă  de  proletari  lipsiţi  de 
pământ.  Dar  în  Anglia  secolului  al  xvm-lea  această  clasă  era  foarte 
numeroasă.  Foarte  multă  vreme,  practicile  restrictive  aplicate  în  afa¬ 
cerile  non-agricole,  sanctificate  de  ideologiile  tradiţionale,  au  întârziat 
apariţia  sistemului  antreprenorial  modern.  Dar  atunci  când  filosofia 
laissez  faire  i-a  deschis  calea  capitalismului,  distrugând  complet  ero¬ 
rile  restricţionismului,  evoluţia  industrialismului  s-a  putut  desfăşura 
într-un  ritm  accelerat,  deoarece  forţa  de  muncă  era  deja  disponibilă.  {841} 

Ceea  ce  a  pus  în  mişcare  „epoca  maşinilor”  nu  era  o  mentalitate 
achizitivă  specifică,  care  ar  fi  acaparat  într-o  bună  zi,  în  mod  misterios, 
minţile  anumitor  oameni  şi  i-ar  fi  transformat  în  „oameni  capitalişti”, 
aşa  cum  îşi  imagina  Sombart.  întotdeauna  au  existat  oameni  gata  să 
profite  de  pe  urma  mai  bunei  ajustări  a  producţiei  la  satisfacerea  nevoi¬ 
lor  publicului.  însă  ei  au  fost  paralizaţi  de  ideologia  care  înfiera  spiritul 
achizitiv  drept  imoral  şi  ridica  bariere  instituţionale  în  vederea  stă¬ 
vilirii  lui.  înlocuirea  doctrinelor  care  aprobau  sistemul  tradiţional  de 
restricţii  cu  filosofia  laissez  faire  a  îndepărtat  aceste  obstacole  din  calea 
progresului  material,  inaugurând  astfel  o  nouă  epocă. 

Filosofia  liberală  a  atacat  sistemul  tradiţional  al  castelor,  deoarece 
prezervarea  sa  era  incompatibilă  cu  funcţionarea  economiei  de  piaţă. 

Ea  susţinea  abolirea  privilegiilor,  deoarece  dorea  să  dea  mână  liberă 
celor  ce  aveau  ingeniozitatea  necesară  pentru  a  produce,  în  modul  cel 
mai  ieftin  cu  putinţă,  cantitatea  maximă  de  bunuri  de  cea  mai  bună 
calitate  cu  putinţă.  în  privinţa  aspectului  acesta  negativ  al  programului 
lor,  utilitariştii  şi  economiştii  erau  de  acord  cu  ideile  celor  ce  atacau 
privilegiile  de  castă  din  punctul  de  vedere  al  unui  aşa-zis  drept  natural 
şi  al  doctrinei  egalităţii  tuturor  oamenilor.  Aceste  două  grupuri  erau 
la  unison  în  ce  priveşte  susţinerea  unanimă  de  către  ele  a  principiului 
egalităţii  tuturor  oamenilor  în  faţa  legii.  însă  această  unanimitate  nu 
ştergea  opoziţia  fundamentală  existentă  între  respectivele  două  linii  de 
gândire. 

în  opinia  şcolii  dreptului  natural,  toţi  oamenii  sunt  egali  din  punct 
de  vedere  biologic  şi,  de  aceea,  se  bucură  de  dreptul  inalienabil  la  câte 

o  parte  egală  din  toate  lucrurile.  Prima  teoremă  este  evident  contra¬ 
dictorie  cu  faptele.  A  doua  conduce,  dacă  este  consecvent  interpretată, 
la  asemenea  absurdităţi,  încât  suporterii  săi  abandonează  cu  totul  con¬ 
sistenţa  logică  şi,  în  cele  din  urmă,  consideră  că  orice  instituţie  este 
compatibilă  cu  drepturile  inalienabile  ale  tuturor  oamenilor,  indiferent 
cât  ar  fi  ea  de  discriminatoare  şi  de  inechitabilă.  Eminenţii  locuitori 
ai  statului  Virginia,  ale  căror  idei  au  animat  Revoluţia  Americană,  au 
încuviinţat  sclavia  negrilor.  Cel  mai  despotic  sistem  de  guvernare  pe 
care  l-a  cunoscut  vreodată  istoria,  bolşevismul,  se  pretinde  încarnarea 
însăşi  a  principiului  egalităţii  şi  libertăţii  tuturor  oamenilor. 

Adepţii  liberali  ai  egalităţii  în  faţa  legii  erau  pe  deplin  conştienţi  de 
faptul  că  oamenii  s-au  născut  inegali  şi  că  tocmai  inegalitatea  lor  este 
cea  care  generează  cooperarea  socială  şi  civilizaţia.  Egalitatea  în  faţa 
legii  nu  era,  în  opinia  lor,  destinată  să  corecteze  faptele  inexorabile  din 
Univers  şi  să  ducă  la  dispariţia  inegalităţilor  naturale.  Dimpotrivă,  ea 
era  mijlocul  destinat  să  asigure  întregii  omeniri  beneficiile  maxime  pe 
care  le  poate  obţine  din  această  inegalitate.  De  acum  înainte,  nici  o 
{842}  instituţie  umană  nu  trebuia  să  mai  împiedice  pe  cineva  să  atingă  acea 
poziţie  din  care  îşi  poate  servi  concetăţenii  în  modul  cel  mai  adecvat 
cu  putinţă.  Liberalii  nu  au  abordat  problema  din  punctul  de  vedere  al 
presupuselor  drepturi  inalienabile  ale  indivizilor,  ci  din  unghiul  social 
şi  utilitarist.  Egalitatea  în  faţa  legii  este  bună,  în  ochii  lor,  deoarece 
serveşte  cel  mai  bine  intereselor  tuturor.  Ea  le  lasă  alegătorilor  po¬ 
sibilitatea  de  a  decide  cine  trebuie  să  deţină  funcţiile  publice  şi  con¬ 
sumatorilor  pe  aceea  de  a  decide  cine  trebuie  să  dirijeze  activităţile 
productive.  In  felul  acesta,  ea  elimină  cauzele  conflictelor  violente  şi 
asigură  un  progres  constant,  către  o  stare  de  lucruri  mai  satisfăcătoare 
pentru  oameni. 

Triumful  filosofiei  liberale  a  produs  toate  acele  fenomene  pe  care, 
în  totalitatea  lor,  le  numim  civilizaţie  occidentală  modernă.  Pe  de  altă 
parte,  această  nouă  ideologie  n-a  putut  triumfa  decât  într-un  mediu 
în  care  idealul  de  egalitate  a  veniturilor  era  foarte  slab.  Dacă  englezii 
din  secolul  al  xvm-lea  ar  fi  fost  preocupaţi  de  himera  egalităţii  veni¬ 
turilor,  atunci  filosofia  laissez  faire  nu  i-ar  fi  atras,  exact  aşa  cum  astăzi 
nu  îi  atrage  pe  chinezi  sau  pe  mahomedani.  In  sensul  acesta,  istoricul 
trebuie  să  recunoască  faptul  că  moştenirea  ideologică  a  feudalismului 
şi  a  sistemului  manorial  a  contribuit  la  avântul  civilizaţiei  moderne, 
indiferent  cât  de  diferite  ar  fi  aceste  civilizaţii  una  de  alta. 

Acei  filosofi  din  secolul  al  xvm-lea  care  erau  străini  de  ideile  noii 
teorii  utilitariste  puteau  vorbi  despre  superioritatea  condiţiilor  din 
China  şi  din  ţările  mahomedane.  Este  adevărat  că  ei  ştiau  foarte  puţi- 

ne  lucruri  despre  structura  socială  a  lumii  orientale.  Ceea  ce  li  se  părea 
lăudabil,  pe  baza  relatărilor  superficiale  pe  care  le  obţinuseră,  era  ab¬ 
senţa  aristocraţiei  ereditare  şi  a  marilor  deţineri  de  pământ.  în  opinia 
lor,  aceste  ţări  reuşiseră  să  instituie  egalitatea  într-o  măsură  mai  mare 
decât  propriile  lor  ţări. 

Apoi,  mai  târziu  în  cursul  secolului  al  xix-lea,  aceste  pretenţii  au  fost 
reînnoite  de  către  naţionalişti  şi  de  respectivele  lor  ţări.  Cavalcada  a 
fost  iniţiată  de  panslavism,  ai  cărui  adepţi  exaltau  excelenţa  cooperării 
comunale,  aşa  cum  exista  aceasta  în  aşa-numitele  mir  şi  artei  ruseşti, 
sau  în  zadruga  ale  iugoslavilor.  Odată  cu  avansul  confuziei  semantice 
care  a  convertit  termenii  politici  în  opuşii  lor,  epitetul  „democratic”  este, 
de  acum,  aplicat  cu  multă  generozitate.  Popoarele  musulmane,  care 
n-au  cunoscut  nicicând  nici  un  alt  fel  de  guvernare  decât  absolutismul 
nelimitat,  sunt  numite  democratice.  Naţionaliştilor  indieni  le  face  o 
deosebită  plăcere  să  vorbească  despre  democraţia  indiană  tradiţională! 

Economiştii  şi  istoricii  sunt  indiferenţi  la  orice  asemenea  efuziuni 
emoţionale.  Descriind  civilizaţiile  asiatice  drept  nişte  civilizaţii  inferi¬ 
oare,  ei  nu  exprimă  nici  un  fel  de  judecăţi  de  valoare.  Ei  nu  pot  decât  să 
constate  faptul  că  aceste  popoare  n-au  produs  acele  condiţii  ideologice 
şi  instituţionale  care  au  generat,  în  Occident,  civilizaţia  capitalistă,  a  {843} 
cărei  superioritate  asiaticii  o  acceptă  astăzi  implicit,  solicitând  zgomo¬ 
tos  cel  puţin  facilităţile  şi  anexele  ei  terapeutice.  Tocmai  atunci  când 
cineva  realizează  faptul  că,  în  trecut,  cultura  multor  popoare  asiatice 
era  cu  mult  înaintea  contemporanilor  lor  occidentali,  se  pune  proble¬ 
ma  ce  factori  au  stopat  progresul  in  Est.  în  cazul  civilizaţiei  hinduse, 
răspunsul  este  evident.  în  acest  caz,  strânsoarea  de  fier  a  unui  sistem 
de  caste  inflexibil  a  blocat  iniţiativa  privată  şi  a  omorât  în  faşă  orice 
tentativă  de  deviere  de  la  standardele  tradiţionale.  însă  China  şi  ţările 
mahomedane  erau,  în  afară  de  sclavia  care  afecta  un  număr  redus  de 
persoane,  libere  de  rigiditatea  de  castă.  Ele  erau  cârmuite  de  autocraţi. 
însă  supuşii  acestora  erau  egali  în  faţa  cârmuirii  autocratice.  Nici  chiar 
sclavii  şi  eunucii  nu  erau  opriţi  de  la  demnităţile  cele  mai  înalte.  La 
această  egalitate  în  faţa  cârmuitorului  se  referă  astăzi  oamenii,  atunci 
când  vorbesc  despre  obiceiurile  democratice  ale  acestor  orientali. 

Noţiunea  de  egalitate  economică  a  supuşilor,  căreia  îi  erau  devotaţi 
aceste  popoare  şi  cârmuitorii  lor,  nu  era  bine  definită,  ci  vagă.  însă  ea 
era  foarte  explicită  într-o  anumită  privinţă,  anume  în  ce  priveşte  con¬ 
damnarea  categorică  a  acumulării  de  averi  mari  de  către  orice  persoană 
privată.  Cârmuitorii  considerau  că  supuşii  bogaţi  reprezintă  o  amenin¬ 
ţare  la  adresa  supremaţiei  lor  politice.  Toţi  oamenii,  atât  conducătorii, 
cât  şi  cei  conduşi,  erau  convinşi  că  nimeni  nu  poate  aduna  mijloace 


870  Acţiunea  umană 

abundente,  altfel  decât  prin  privarea  altora  de  ceea  ce  le  aparţinea  lor 
de  drept  -  şi  că  bogăţia  celor  avuţi  este  cauza  sărăciei  celor  mulţi.  In 
toate  ţările  orientale,  poziţia  omului  bogat  era  extrem  de  precară.  El 
era  la  cheremul  funcţionarilor.  Nici  chiar  mita  generoasă  nu  reuşea  să-l 
protejeze  de  confiscări.  întreaga  populaţie  se  bucura  atunci  când  un 
afacerist  prosper  cădea  victimă  invidiei  şi  urii  administratorilor. 

Acest  spirit  anticrematist  a  împiedicat  progresul  civilizaţiei  în  Est  şi 
a  menţinut  masele  de  oameni  de  acolo  în  pragul  morţii  prin  inaniţie. 
Deoarece  acumularea  de  capital  era  împiedicată,  nu  putea  fi  vorba  de 
nici  o  ameliorare  tehnologică.  Capitalismul  a  sosit  în  Est  ca  o  ideolo¬ 
gie  străină,  de  import,  impusă  de  armate  şi  flote  străine,  fie  sub  forma 
jurisdicţiei  dominaţiei  coloniale,  fie  sub  aceea  a  jurisdicţiei  extrateri¬ 
toriale.  Aceste  metode  violente  cu  siguranţă  că  nu  au  fost  mijloacele 
adecvate  în  vederea  schimbării  mentalităţii  tradiţionaliste  a  orientalilor, 
însă  recunoaşterea  acestui  fapt  nu  invalidează  afirmaţia  că  detestarea 
acumulării  de  capital  a  condamnat  multe  sute  de  milioane  de  asiatici 
la  sărăcie  şi  la  moarte  prin  inaniţie. 

{844}  Noţiunea  de  egalitate  pe  care  o  vehiculează  propagandiştii  noştri 
contemporani  ai  asistenţialismului  este  o  replică  a  ideii  asiatice  de  ega¬ 
litate.  Cu  toate  că  este  vagă  în  toate  celelalte  privinţe,  ea  este  cât  se 
poate  de  răspicată  în  privinţa  condamnării  indignate  a  marilor  averi. 
Ea  obiectează  împotriva  marilor  afaceri  şi  a  marilor  avuţii.  Ea  pledează 
pentru  diverse  măsuri  de  blocare  a  creşterii  întreprinderilor  individu¬ 
ale  şi  de  asigurare  a  unei  mai  mari  egalităţi,  prin  impozitarea  confisca- 
toare  a  veniturilor  şi  a  proprietăţilor.  Şi  se  bazează  pe  invidia  maselor 
necugetate. 

Consecinţele  economice  imediate  ale  politicilor  confiscatoare  au 
fost  deja  examinate.4  Este  evident  că,  pe  termen  lung,  asemenea  po¬ 
litici  trebuie  să  aibă  drept  consecinţă  nu  doar  încetinirea  sau  abolirea 
completă  a  unor  noi  acumulări  de  capital,  ci  şi  consumul  capitalului 
acumulat  în  vremurile  dinainte.  Ele  nu  numai  că  ar  stopa  orice  nou 
progres  spre  mai  multă  prosperitate  materială,  dar  ar  chiar  inversa 
trendul  şi  ar  determina  o  tendinţă  spre  o  sărăcie  tot  mai  accentuată. 
Astfel  ar  triumfa  idealurile  asiatice  şi  în  cele  din  urmă,  Estul  şi  Vestul 
s-ar  întâlni  pe  un  palier  de  egală  mizerie. 

Şcoala  bunăstării  pretinde  nu  doar  că  apără  interesele  întregii  socie¬ 
tăţi,  împotriva  intereselor  egoiste  ale  afaceriştilor  care  urmăresc  profi¬ 
tul;  ea  susţine,  mai  mult,  că  ia  în  calcul  interesele  materiale  pe  termen 
lung  ale  ţării,  spre  deosebire  de  preocupările  pe  termen  scurt  ale  spe¬ 
culatorilor,  ale  promotorilor  şi  ale  capitaliştilor,  care  nu  sunt  decât  nişte 

4.  Cf.  mai  sus,  pp.  804-809. 

profitori  şi  nu  se  preocupă  de  viitorul  ansamblului  societăţii.  Acest  al 
doilea  punct  este,  bineînţeles,  ireconciliabil  cu  accentul  pus,  de  această 
şcoală,  pe  politicile  care  vizează  termenul  scurt,  mai  degrabă  decât  pe 
problemele  pe  termen  lung.  Insă  consecvenţa  nu  este  una  dintre  virtu¬ 
ţile  doctrinarilor  bunăstării.  Să  trecem,  de  dragul  argumentaţiei,  peste 
această  contradicţie  din  afirmaţiile  lor  şi  să  le  cercetăm  independent 
de  ea. 

Economisirea,  acumularea  de  capital  şi  investiţiile  reţin  cantitatea 
respectivă  de  la  consumul  curent  şi  o  direcţionează  spre  ameliorarea 
condiţiilor  viitoare.  Economisitorul  renunţă  la  sporul  de  satisfacţie  în 
prezent,  pentru  a  ameliora  propria  sa  bunăstare  şi  pe  aceea  a  fami¬ 
liei  sale,  în  viitorul  mai  îndepărtat.  Intenţiile  sale  sunt,  fără  îndoială, 
egoiste,  în  accepţiunea  curentă  a  termenului.  Dar  efectele  comporta¬ 
mentului  său  egoist  sunt  benefice  pentru  interesele  materiale  de  du¬ 
rată  ale  întregii  societăţi,  precum  şi  ale  fiecăruia  dintre  membrii  săi. 
Comportamentul  său  produce  toate  acele  fenomene  cărora  chiar  şi  cei 
mai  bigoţi  propagandişti  ai  bunăstării  le  atribuie  epitetele  de  „amelio¬ 
rare  economică”  şi  „progres”. 

Politicile  avansate  de  şcoala  bunăstării  îndepărtează  de  cetăţenii  pri¬ 
vaţi  stimulentul  de  a  economisi.  Pe  de  o  parte,  măsurile  direcţionate 
către  o  reducere  a  marilor  venituri  şi  averi  reduc  serios,  sau  distrug  în  {845} 
întregime  puterea  de  economisire  a  oamenilor  mai  avuţi.  Pe  de  altă 
parte,  sumele  prin  care  contribuiau  în  prealabil  la  acumularea  de  capi¬ 
tal  oamenii  cu  venituri  modeste,  sunt  acum  astfel  manipulate  încât  să 
fie  canalizate  în  direcţia  consumului.  In  trecut,  când  un  om  economisea, 
încredinţându-şi  banii  unei  bănci  de  investiţii,  sau  contractând  o  poliţă 
de  asigurări,  banca  sau  compania  de  asigurări  investeau  echivalentul 
sumei  respective.  Chiar  dacă  ulterior  economisitorul  consuma  sumele 
economisite,  nu  intervenea  nici  un  fel  de  dezinvestiţie  sau  de  consum 
al  capitalului.  Investiţiile  totale  ale  băncilor  de  economisire  şi  ale  com¬ 
paniilor  de  asigurări  creşteau  constant,  în  ciuda  acestor  retrageri. 

Astăzi,  predomină  tendinţa  de  a  împinge  tot  mai  mult  băncile  şi 
companiile  de  asigurări  înspre  investirea  în  obligaţiuni  guvernamenta¬ 
le.  Fondurile  instituţiilor  de  securitate  socială  constau  în  întregime  în 
titluri  asupra  datoriei  publice.  In  măsura  în  care  datoria  publică  a  fost 
contractată  pentru  a  plăti  cheltuieli  curente,  economisirea  indivizilor 
nu  generează  acumulare  de  capital.  In  vreme  ce  în  cadrul  economiei 
de  piaţă  neobstrucţionate  economisirea,  acumularea  de  capital  şi  in¬ 
vestiţiile  coincid,  în  cadrul  economiei  intervenţioniste  economiile  ce¬ 
tăţenilor  individuali  pot  fi  risipite  de  către  stat.  Cetăţeanul  individual 
îşi  reduce  consumul  curent  pentru  a  se  îngriji  de  propriul  său  viitor; 

făcând  aceasta,  el  îşi  aduce  contribuţia  sa  la  continuarea  progresului 
economic  al  societăţii  şi  la  ameliorarea  nivelului  de  trai  al  semenilor  săi. 
Insă  guvernul  se  interpune  şi  anulează  efectele  socialmente  benefice 
ale  comportamentului  indivizilor.  Nimic  nu  invalidează  mai  bine  decât 
acest  exemplu  clişeul  asistenţialist  care  opune  individul  obtuz  şi  egoist, 
dedicat  exclusiv  gustării  plăcerilor  momentului  şi  dezinteresat  de  bu¬ 
năstarea  semenilor  săi  şi  de  problemele  perene  ale  societăţii,  cu  statul 
clarvăzător  şi  binevoitor,  invariabil  devotat  promovării  bunăstării  de 
durată  a  ansamblului  societăţii. 

Propagandistul  asistenţialismului,  este  adevărat,  ridică  două  obiecţii. 
Mai  întâi,  că  motivaţia  individului  este  egoistă,  în  vreme  ce  statul  este 
saturat  de  bune  intenţii.  Să  admitem,  de  dragul  argumentaţiei,  că  indi¬ 
vizii  sunt  diabolici  şi  cârmuitorii  angelici.  Dar  ceea  ce  contează  în  viaţă 
şi  în  realitate  -  în  ciuda  afirmaţiei  contrare  a  lui  Kant  -  nu  sunt  bunele 
intenţii,  ci  realizările.  Ceea  ce  face  cu  putinţă  existenţa  şi  evoluţia  so¬ 
cietăţii  este  tocmai  faptul  că,  pe  termen  lung,  cooperarea  paşnică  în  ca¬ 
drul  diviziunii  sociale  a  muncii  serveşte  mai  adecvat  interesele  egoiste 
ale  tuturor  indivizilor.  Eminenţa  societăţii  de  piaţă  constă  în  faptul  că 
întreaga  sa  funcţionare  şi  desfăşurare  este  culminaţia  acestui  principiu. 

A  doua  obiecţie  subliniază  faptul  că,  în  cadrul  sistemului  asistenţi- 
{846}  al,  acumularea  de  capital  de  către  stat  şi  investiţiile  publice  vor  înlo¬ 
cui  acumularea  şi  investiţiile  private.  Ea  se  referă  la  faptul  că  nu  toate 
fondurile  pe  care  le-au  luat  guvernele  cu  împrumut  în  trecut  au  fost 
cheltuite  pentru  cheltuieli  curente.  O  parte  considerabilă  din  ele  a  fost 
investită  în  construcţia  de  drumuri,  căi  ferate,  porturi,  aeroporturi,  cen¬ 
trale  electrice  şi  alte  lucrări  publice.  O  altă  parte,  nu  mai  puţin  impor¬ 
tantă,  a  fost  cheltuită  în  războaie  defensive,  despre  care  se  recunoaşte 
că  nu  puteau  fi  finanţate  prin  alte  metode.  Insă  această  obiecţie  ocoleş¬ 
te  problema.  Ceea  ce  contează  este  faptul  că  o  parte  din  economiile  in¬ 
dividului  sunt  întrebuinţate  de  către  stat  în  vederea  consumului  curent 
şi  că  nimic  nu  împiedică  guvernul  să  augmenteze  această  parte  până  la 
a  le  absorbi  efectiv  cu  totul. 

Este  evident  că,  dacă  statele  fac  să  fie  imposibil  pentru  supuşii  lor 
să  acumuleze  şi  să  investească  mai  mult  capital,  atunci  responsabi¬ 
litatea  pentru  formarea  de  capital  nou,  dacă  acesta  va  mai  exista,  îi 
revine  statului.  Propagandistul  bunăstării,  în  a  cărui  opinie  controlul 
guvernamental  reprezintă  un  sinonim  pentru  grija  providenţială  a  lui 
Dumnezeu,  care  conduce  omenirea,  cu  înţelepciune  şi  pe  nesimţite,  că¬ 
tre  stadii  tot  mai  înalte  şi  mai  perfecte  ale  unui  inevitabil  proces  evolu¬ 
tiv,  nu  realizează  complexitatea  şi  ramificaţiile  problemei. 

Nu  doar  continuarea  economisirii  şi  a  acumulării  de  capital  adiţio- 

nai,  ci  şi  menţinerea  capitalului  la  nivelul  său  actual,  necesită  reducerea 
consumului  astăzi,  în  vederea  unei  oferte  mai  ample  mai  târziu.  Este 
vorba  despre  o  abstinenţă,  o  reţinere  de  la  satisfacţiile  care  ar  putea  fi 
culese  imediat.5  Economia  de  piaţă  creează  un  mediu  în  care  se  practi¬ 
că,  într-o  anumită  măsură,  o  astfel  de  abstinenţă  -  şi  în  care  rezultatul 
ei,  capitalul  acumulat,  este  investit  în  acele  linii  care  satisfac,  în  modul 
ce  mai  adecvat,  cele  mai  intense  nevoi  ale  consumatorilor.  Se  pune 
problema  dacă  acumularea  privată  de  capital  poate  fi  înlocuită  cu  cea 
guvernamentală  -  şi  în  ce  fel  ar  investi  guvernul  capitalul  suplimentar 
acumulat.  Aceste  probleme  nu  se  referă  doar  la  societatea  socialistă. 
Ele  sunt  la  fel  de  presante  şi  în  schemele  intervenţioniste,  care  au  eli¬ 
minat  total,  sau  aproape  total,  condiţiile  care  asigură  formarea  de  ca¬ 
pital  privat.  Chiar  şi  Statele  Unite  se  apropie,  în  mod  evident,  tot  mai 
mult,  de  o  asemenea  stare  de  lucruri. 

Să  ne  oprim  la  cazul  unui  stat  care  controlează  întrebuinţarea  unei 
părţi  considerabile  a  economiilor  cetăţenilor  săi.  Investiţiile  sistemului 
de  securitate  socială,  ale  companiilor  private  de  asigurări,  ale  băncilor 
de  investiţii  şi  ale  băncilor  comerciale  sunt,  în  mare  măsură,  determi¬ 
nate  de  autorităţi  şi  canalizate  spre  către  datoria  publică.  Cetăţenii  pri¬ 
vaţi  continuă  să  economisească.  Dar,  dacă  economiile  lor  aduc  sau  nu 
acumulare  de  capital,  sporind,  în  felul  acesta,  cantitatea  bunurilor  de 
capital  disponibile,  în  vederea  ameliorării  în  continuare  a  aparatului  de 
producţie,  depinde  de  felul  în  care  sunt  întrebuinţate  fondurile  împru¬ 
mutate  de  către  guvern.  Dacă  guvernul  risipeşte  sumele  acestea,  fie  fo- 
losindu-le  pentru  cheltuieli  curente,  fie  prin  malinvestiţii,  procesul  de 
acumulare  de  capital,  care  a  fost  inaugurat  de  economiile  indivizilor  şi 
a  fost  continuat  de  operaţiunile  de  investire  ale  băncilor  şi  ale  firmelor 
de  asigurări,  este  întrerupt.  O  comparaţie  între  aceste  două  modalităţi 
poate  clarifica  lucrurile: 

în  cadrul  procesului  economiei  de  piaţă  neobstrucţionate,  Bill  eco¬ 
nomiseşte  100  $  şi  îi  depozitează  la  o  bancă  de  economii.  Dacă  el 
este  judicios  în  privinţa  alegerii  băncii,  iar  aceasta  este  judicioasă  în 
domeniul  activităţilor  sale  de  creditare  şi  investire,  va  rezulta  un  spor 
de  capital,  ceea  ce  determină  o  creştere  a  productivităţii  marginale  a 

5 .  A  constata  acest  fapt  nu  constituie,  evident,  o  asumare  a  teoriilor  care  încercau  să 
descrie  dobânda  drept  o  „recompensă”  pentru  abstinenţă.  In  lumea  reală  nu  există  nici 
o  agenţie  mitică  al  cărei  rol  să  fie  de  a  recompensa  şi  de  a  pedepsi.  Am  văzut  mai  sus, 
în  capitolul  xix,  ce  este  de  fapt  dobânda  originară.  Dar,  în  ciuda  presupuselor  ironii  ale 
lui  Lassalle  ( Herr  Bastiat-Schulze  von  Delitzch,  în  Gesammelte  Reden  und  Schriften,  ed. 
Bernstein,  v,  167),  reiterate  în  nenumărate  manuale,  este  bine  să  accentuăm  faptul  că 
economisirea  însemnă  privaţiune  ( Entbehrung ),  în  măsura  în  care  îl  lipseşte  pe  econo- 
misitor  de  o  satisfacţie  instantanee. 

muncii.  Din  surplusul  produs  astfel,  o  parte  îi  va  reveni  lui  Bill,  sub 
formă  de  dobândă.  Dacă  Bill  greşeşte  în  privinţa  alegerii  băncii  sale  şi 
îşi  încredinţează  cei  ioo  $  unei  bănci  care  dă  faliment,  el  va  rămâne  cu 
mâna  goală. 

In  cadrul  procesului  de  amestec  guvernamental  în  sfera  economisirii 
şi  a  investiţiilor,  Paul  economiseşte  efectuând,  în  anul  1 940,  o  plată  de 
100  $  către  instituţia  naţională  de  asistenţă  socială.6  In  schimb,  el  pri¬ 
meşte  o  creanţă,  care  constituie,  practic,  un  certificat  necondiţionat  de 
datorie  din  partea  statului.  Dacă  statul  foloseşte  cei  100  $  pentru  chel¬ 
tuieli  curente,  atunci  nu  se  va  crea  nici  un  capital  suplimentar,  astfel 
încât  nu  va  rezulta  nici  o  creştere  a  productivităţii  muncii.  Certificatul 
de  datorie  oferit  de  guvern  este  un  cec  emis  pe  seama  contribuabililor 
din  viitor.  In  anul  1970,  un  anumit  Peter  poate  fi  silit  să  îndeplinească 
promisiunea  statului,  deşi  lui  însuşi  nu  îi  revine  nici  un  beneficiu  de  pe 
urma  faptului  că  Paul,  în  1940,  a  economisit  100  $. 

Astfel,  devine  evident  că  este  inutil  să  cercetăm  Rusia  Sovietică  pen¬ 
tru  a  înţelege  rolul  jucat  astăzi  de  finanţele  publice.  Argumentul  ridicol 
că  datoria  publică  nu  constituie  nici  o  povară  deoarece  „ne-o  datorăm 
nouă  înşine”  este  iluzoriu.  Paulii  din  1 940  nu  şi-o  datorează  lor  înşişi. 
Cei  ce  o  datorează  Paulilor  in  1940  sunt  Peterii  din  1970.  întregul  me¬ 
canism  este  culmea  unui  principiu  al  termenului  scurt.  Politicienii  din 
1940  îşi  rezolvă  problemele  prin  translatarea  lor  asupra  politicienilor 
{848}  din  1970.  La  vremea  aceea,  politicienii  din  1940  vor  fi  sau  morţi,  sau 
nişte  oameni  politici  venerabili,  care  se  împăunează  cu  extraordinara 
lor  realizare,  care  este  asistenţa  socială. 

Fabulele  cu  Moş  Crăciun  ale  şcolii  bunăstării  se  caracterizează 
prin  totalul  lor  eşec  în  ce  priveşte  înţelegerea  problemelor  capitalului. 
Tocmai  acesta  este  defectul  care  face  imperativ  să  i  se  refuze  acestui 
grup  apelativul  de  ştiinţă  economică  a  bunăstării,  pe  care  membrii  săi 
obişnuiesc  să-l  întrebuinţeze,  ca  să-şi  descrie  doctrinele.  Cel  ce  nu  ia 
în  consideraţie  raritatea  bunurilor  de  capital  disponibile  nu  este  eco¬ 
nomist,  ci  fabulist.  El  nu  se  raportează  la  realitate,  ci  la  o  fabuloasă 
lume  a  abundenţei.  Toate  efuziunile  şcolii  contemporane  a  bunăstării 
se  bazează,  ca  şi  acelea  ale  autorilor  socialişti,  pe  presupoziţia  implicită 
că  există  o  ofertă  abundentă  de  bunuri  de  capital.  Evident  că,  în  acest 
caz,  pare  simplu  să  se  găsească  un  remediu  pentru  toate  relele:  să  i  se 
dea  „fiecăruia  după  nevoi”  şi  să  li  se  asigure  tuturor  deplina  fericire. 

Este  adevărat  că  unii  dintre  adepţii  şcolii  bunăstării  resimt  o  în¬ 
grijorare,  datorată  unui  vag  sentiment  al  problemelor  care  se  pun.  Ei 

6.  Nu  are  importanţă  dacă  Paul  achită  el  însuşi  această  sumă,  sau  dacă  legea  îl  obli¬ 
gă  pe  patronul  său  să  o  plătească.  Cf.  mai  sus,  p.  602. 


Principiul  bunăstării  împotriva  principiului pieţei  875 

realizează  că  structura  capitalului  trebuie  menţinută  intactă,  dacă  pro¬ 
ductivitatea  în  viitor  a  muncii  nu  trebuie  afectată  negativ.7  Insă  nici 
măcar  autorii  aceştia  nu  înţeleg  faptul  că  simpla  menţinere  a  capi¬ 
talului  depinde  de  judicioasa  gestionare  a  problemei  investiţiilor,  că 
aceasta  este  întotdeauna  fructul  speculaţiilor  încununate  de  succes  şi 
că  demersurile  de  menţinere  a  capitalului  intact  presupun  calculul  eco¬ 
nomic  şi,  în  consecinţă,  funcţionarea  economiei  de  piaţă.  Ceilalţi  pro¬ 
pagandişti  ai  bunăstării  ignoră  complet  această  problemă.  Nu  contează 
dacă  ei  susţin,  în  această  privinţă,  o  schemă  marxistă,  sau  dacă  recurg 
la  invenţia  unor  noi  noţiuni  himerice  noi,  cum  ar  fi  „proprietatea  de 
auto-perpetuare”  a  lucrurilor  folositoare.8  In  tot  cazul,  teoriile  lor  au 
menirea  de  a  furniza  justificări  doctrinei  care  pune  toate  relele  pe  sea¬ 
ma  supraeconomisirii  şi  a  subconsumului  şi  recomandă  drept  panaceu 
cheltuielile  publice. 

Dacă  sunt  strânşi  cu  uşa  de  către  economişti,  unii  socialişti  şi  pro¬ 
pagandişti  ai  bunăstării  admit  că  reducerea  nivelului  mediu  de  trai  nu 
poate  fi  evitată  decât  prin  menţinerea  capitalului  deja  acumulat  si  că 
progresul  economic  depinde  de  acumularea  de  capital  suplimentar. 
Menţinerea  capitalului  şi  acumularea  de  capital  nou,  spun  ei,  vor  cădea, 
de  acum  înainte,  în  sarcina  guvernului.  Ele  nu  vor  mai  fi  lăsate  în  sea¬ 
ma  egoismului  indivizilor,  preocupaţi  exclusiv  de  propria  lor  înavuţire 
şi  de  cea  a  familiilor  lor;  autorităţile  se  vor  ocupa  de  ele  din  punctul  de 
vedere  al  binelui  obştesc. 

Miezul  chestiunii  este  tocmai  efectul  egoismului.  In  cadrul  sistemu¬ 
lui  bazat  pe  inegalitate,  acest  egoism  îl  îmboldeşte  pe  om  să  economi¬ 
sească  şi  să  investească  întotdeauna  economiile  sale,  în  aşa  fel  încât  să 
satisfacă,  în  modul  cel  mai  adecvat  cu  putinţă,  cele  mai  intense  nevoi 
ale  consumatorilor.  In  cadrul  sistemului  bazat  pe  egalitate,  această  mo¬ 
tivaţie  dispare.  Reducerea  consumului  în  viitorul  imediat  reprezintă 
o  privaţiune  perceptibilă,  o  lovitură  dată  obiectivelor  egoiste  ale  in¬ 
divizilor.  Creşterea  ofertei  disponibile  la  momentele  mai  îndepărtate 
din  viitor,  care  este  de  aşteptat  de  pe  urma  privaţiunii  imediate,  este 
mai  greu  recognoscibilă  pentru  intelectul  mediu.  Mai  mult,  în  cadrul 
unui  sistem  de  acumulare  publică,  efectele  sale  benefice  sunt  atât  de 
subţire  întinse  [pe  „suprafaţa”  societăţii],  încât  nu  mai  apar  drept  o 
compensaţie  adecvată  pentru  consumul  la  care  trebuie  să  renunţe  omul 

7.  Ne  referim  în  special  la  scrierile  profesorului  A.C.  Pigou:  la  diferitele  ediţii  ale 
cărţii  sale  The  Economics  ofWelfare  şi  la  diverse  articole.  Pentru  o  critică  a  idealurilor 
profesorului  Pigou,  cf.  Hayek,  Profits ,  Interest  and  Investment,  Londra,  1939,  pp.  83- 
134. 

8.  Cf.  F.H.  Knight,  „Professor  Mises  and  the  Theory  of  Capital”,  Economica,  viii, 
1941,409-427. 

astăzi.  Şcoala  bunăstării  presupune  cu  naivitate  că  anticiparea  faptului 
că  fructele  economisirii  de  astăzi  vor  fi  culese  în  mod  egal  de  toată  ge¬ 
neraţia  viitoare  va  orienta  egoismul  tuturor  spre  mai  multă  economi¬ 
sire.  In  felul  acesta,  adepţii  săi  cad  pradă  corolarului  iluziei  lui  Platon, 
conform  căruia  împiedicarea  oamenilor  să  afle  ai  cui  părinţi  sunt  le  va 
inspira  sentimente  parentale  faţă  de  toate  persoanele  mai  tinere.  Ar  fi 
fost  mai  înţelept  pentru  şcoala  bunăstării  să  ia  aminte  la  observaţia  lui 
Aristotel,  conform  căreia  rezultatul  va  fi,  mai  curând,  că  toţi  părinţii 
vor  fi  deopotrivă  de  indiferenţi,  faţă  de  toţi  copiii.9 

Problema  menţinerii  şi  a  acumulării  de  capital  este  insolubilă  pentru 
un  sistem  socialist,  care  nu  poate  recurge  la  calculul  economic.  O  astfel 
de  societate  socialistă  este  lipsită  de  orice  metodă  de  stabilire  a  faptului 
că  echipamentul  său  de  capital  este  în  creştere,  sau  în  descreştere.  Dar, 
în  condiţiile  intervenţionismului  şi  în  cele  ale  unui  sistem  socialist  care 
încă  mai  poate  recurge  la  calculul  economic,  pe  baza  preţurilor  din 
străinătate,  lucrurile  nu  stau  atât  de  rău.  Intr-un  astfel  de  cadru  este,  cel 
puţin,  posibil  să  se  înţeleagă  ce  se  întâmplă. 

Dacă  o  asemenea  ţară  se  bucură  de  o  guvernare  democratică,  pro¬ 
blemele  prezervării  şi  a  acumulării  capitalului  suplimentar  devin  prin¬ 
cipalul  obiect  al  antagonismelor  politice.  Vor  exista  demagogi  care  să 
afirme  că  s-ar  putea  dedica  mai  mult  consumului  curent  decât  sunt 
dispuşi  să  admită  cei  care  se  întâmplă  să  fie  actualmente  la  putere.  Ei 
vor  fi  întotdeauna  gata  să  spună  că  „în  actuala  stare  de  urgenţă”  nici  nu 
poate  fi  vorba  de  stocarea  vreunei  cantităţi  de  capital  pentru  vremuri 
îndepărtate  şi  că,  dimpotrivă,  consumul  unei  părţi  a  capitalului  deja 
existent  este  pe  deplin  justificat.  Diversele  partide  se  vor  întrece  unul 
pe  altul  în  a  le  promite  alegătorilor  mai  multe  cheltuieli  guvernamen¬ 
tale  şi,  simultan,  reducerea  tuturor  impozitelor  care  nu  îi  împovărează 
{850}  exclusiv  pe  cei  bogaţi.  In  vremea  sistemului  laissez  faire,  lumea  privea 
la  stat  ca  la  o  instituţie  a  cărei  funcţionare  necesita  o  cheltuială  de  bani, 
care  trebuie  suportată  din  impozitele  plătite  de  cetăţeni.  In  structura 
bugetului  cetăţenilor  individuali,  statul  ocupa  o  poziţie  la  rubrica  de 
cheltuieli.  Astăzi,  majoritatea  cetăţenilor  privesc  statul  ca  pe  o  agenţie 
destinată  împărţirii  de  beneficii.  Salariaţii  şi  fermierii  aşteaptă  să  pri¬ 
mească  de  la  trezorerie  o  sumă  mai  mare  decât  aceea  cu  care  contribuie 
ei  la  veniturile  acesteia.  In  ochii  lor,  statul  este  un  cheltuitor,  nu  un 
prelevator.  Aceste  imagini  populare  au  fost  raţionalizate  şi  ridicate  la 
rangul  de  doctrină  cvasi-economică  de  Lordul  Keynes  şi  de  discipo¬ 
lii  acestuia.  Cheltuielile  şi  bugetele  neechilibrate  nu  sunt  decât  nişte 

9.  Cf.  Aristotel,  Politics,  Cartea  a  n-a,  cap.  iii,  în  The  Basic  Works  of Aristotle,  ed.  R. 
McKeon,  New  York,  1945,  pp.  1148  f. 

sinonime  ale  consumului  de  capital.  Indiferent  cât  de  benefice  sunt 
considerate  cheltuielile  curente,  dacă  ele  sunt  finanţate  prin  retragerea 
acelor  părţi  din  veniturile  mai  mari  care  ar  fi  fost  întrebuinţate  pentru 
investiţii,  sau  pentru  împrumuturi,  prin  impozite  pe  moşteniri,  atunci 
statul  devine  un  factor  responsabil  de  consumul  capitalului.  Faptul  că 
în  America  zilelor  noastre  mai  există  încă,  probabil,10  un  surplus  al  acu¬ 
mulării  anuale  de  capital,  faţă  ce  consumul  anual,  nu  infirmă  faptul  că 
politicile  guvernului  federal,  ale  statelor  şi  ale  municipalităţilor  tind 
spre  consumul  de  capital. 

Mulţi  dintre  cei  care  sunt  conştienţi  de  consecinţele  indezirabile  ale 
consumului  de  capital  sunt  înclinaţi  să  creadă  că  guvernarea  populară 
este  incompatibilă  cu  politicile  financiare  sănătoase.  Ei  nu  sesizează 
faptul  că  nu  democraţia  ca  atare  este  cea  care  ar  trebui  blamată,  ci  doc¬ 
trinele  care  urmăresc  înlocuirea  concepţiei  statului  paznic  de  noapte, 
ironizată  de  Lassalle,  cu  una  a  statului  Moş  Crăciun.  Ceea  ce  deter¬ 
mină  cursul  politicilor  economice  ale  unei  ţări  sunt  întotdeauna  ideile 
economice  împărtăşite  de  opinia  publică.  Nici  o  guvernare,  indiferent 
dacă  este  democratică  sau  dictatorială,  nu  se  poate  elibera  de  influenţa 
ideologiei  general  acceptate. 

Cei  ce  pledează  pentru  restricţionarea  prerogativelor  referitoare  la 
buget  şi  la  impozitare  ale  parlamentului,  sau  chiar  pentru  înlocuirea 
completă  a  guvernării  reprezentative  cu  una  autoritară,  sunt  orbiţi  de 
imaginea  himerică  a  unui  şef  de  stat  perfect.  Acest  om,  nu  mai  puţin 
binevoitor  decât  înţelept,  ar  fi  sincer  dedicat  promovării  bunăstării  de 
durată  a  supuşilor  săi.  Insă  Fiihrerul  real  se  dovedeşte  a  fi  un  muritor, 
care  urmăreşte  în  primul  rând  perpetuarea  propriei  sale  supremaţii  şi 
a  celei  a  rudelor,  prietenilor  şi  partidului  său.  In  măsura  în  care  poa¬ 
te  recurge  la  măsuri  impopulare,  el  o  face  de  dragul  acestor  obiective. 
El  nu  investeşte  şi  nu  acumulează  capital.  El  construieşte  fortăreţe  şi 
echipează  armate. 

Mult  dezbătutele  planuri  ale  dictatorilor  sovietici  şi  nazişti  presu¬ 
puneau  restricţionarea  consumului  curent,  în  vederea  „investiţiilor”. 
Naziştii  n-au  încercat  vreodată  să  suprime  adevărul  că  toate  aceste  in¬ 
vestiţii  erau  concepute  ca  nişte  pregătiri  ale  războaielor  de  agresiune 
pe  care  le  planificau.  La  început,  sovieticii  erau  mai  puţin  expliciţi.  Insă 
ulterior  au  declarat  şi  ei,  cu  mândrie,  că  planurile  lor  erau  orientate 
după  considerente  de  pregătire  pentru  război.  Istoria  nu  ne  furnizează 
nici  un  exemplu  de  acumulare  de  capital  determinată  de  stat.  In  măsu¬ 
ra  în  care  statele  au  investit  în  construcţia  de  drumuri,  de  căi  ferate  şi 

10.  încercările  de  a  răspunde  la  această  întrebare  prin  statistici  sunt  inutile,  în 
această  epocă  a  inflaţiei  şi  a  expansiunii  creditului. 

de  alte  lucrări  publice  utile,  capitalul  necesar  a  fost  furnizat  de  econo¬ 
miile  cetăţenilor  individuali,  care  au  fost  împrumutate  de  către  guvern. 
Insă  cea  mai  mare  parte  a  fondurilor  colectate  prin  datoria  publică  au 
fost  întrebuinţate  pentru  cheltuieli  curente.  Economiile  făcute  de  către 
indivizi  au  fost  risipite  de  către  stat. 

Chiar  şi  cei  care  consideră  că  inegalitatea  avuţiilor  şi  a  veniturilor 
este  un  lucru  deplorabil  nu  pot  să  nege  faptul  că  ea  duce  la  o  acumu¬ 
lare  progresivă  de  capital.  Şi  numai  acumularea  de  capital  suplimentar 
poate  induce  ameliorările  tehnologice,  ratele  salariale  în  creştere  şi  un 
nivel  mai  ridicat  de  trai. 


4.  Insecuritatea 

Noţiunea  vagă  de  securitate,  la  care  se  referă  doctrinarii  bunăstării 
atunci  când  se  plâng  de  insecuritate,  se  referă  la  ceva  de  felul  unui 
mandat,  prin  care  societatea  le  garantează  tuturor,  indiferent  de  reali¬ 
zările  lor,  un  nivel  de  trai  pe  care  ei  îl  consideră  satisfăcător. 

Securitatea  înţeleasă  în  felul  acesta,  spun  apologeţii  vremurilor  de¬ 
mult  apuse,  a  fost  furnizată  de  către  regimul  social  medieval.  Dar  este 
inutil  să  ne  preocupăm  de  o  cercetare  a  acestor  afirmaţii.  Chiar  şi  în 
mult  slăvitul  secol  al  treisprezecelea  condiţiile  erau  foarte  diferite  de 
imaginea  ideală  închipuită  de  filosofia  scolastică;  schemele  acestea 
erau  concepute  nu  ca  o  descriere  a  condiţiilor  efectiv  existente,  ci  ca 
una  a  ceea  ce  ar  trebui  să  fie.  însă  chiar  şi  aceste  utopii  ale  filosofilor  şi 
ale  teologilor  admit  existenţa  unei  numeroase  clase  de  săraci  cerşetori, 
care  sunt  în  întregime  dependenţi  de  pomana  furnizată  de  către  cei 
bogaţi.  Aceasta  nu  este  exact  ideea  de  securitate  pe  care  o  sugerează 
întrebuinţarea  modernă  a  termenului. 

Conceptul  de  securitate  constituie  pandantul  pentru  salariaţi  şi  mici 
fermieri  al  conceptului  de  stabilitate  împărtăşit  de  capitalişti.11  Exact 
aşa  cum  capitaliştii  doresc  să  se  bucure  permanent  de  un  venit  care  să 
{852}  nu  fie  afectat  de  vicisitudinile  schimbării  condiţiilor  umane,  salariaţii 
şi  micii  fermieri  doresc  să  facă  în  aşa  fel  încât  veniturile  lor  să  fie  in¬ 
dependente  de  piaţă.  Ambele  grupuri  urmăresc  să  se  retragă  din  fluxul 
evenimentelor  istorice.  Poziţia  lor  ar  trebui  să  nu  mai  fie  ameninţată  de 
nici  un  eveniment  ulterior;  pe  de  altă  parte,  bineînţeles,  ele  nu  obiec¬ 
tează  explicit  faţă  de  o  ameliorare  a  bunăstării  lor  materiale.  Structura 
pieţei  faţă  de  care  şi-au  adaptat  în  trecut  activităţile  lor  economice 
n-ar  trebui  nicicând  să  se  modifice  în  aşa  fel  încât  să-i  oblige  la  vreo 
nouă  ajustare.  Fermierul  dintr-o  vale  montană  din  Europa  protestează 
indignat  atunci  când  se  confruntă  cu  rivalitatea  fermierilor  canadieni, 
11.  Cf.  mai  sus,  pp.  225-227. 

care  produc  la  costuri  mai  mici.  Zugravul  fierbe  de  furie,  atunci  când 
ivirea  unor  noi  instalaţii  afectează  condiţiile  din  sectorul  ocupat  de  el, 
în  cadrul  pieţei  muncii.  Este  evident  că  dorinţele  acestor  oameni  n-ar 
putea  fi  îndeplinite  decât  într-o  lume  perfect  stagnantă. 

O  trăsătură  caracteristică  a  societăţii  de  piaţă  neobstrucţiona- 
te  este  că  ea  nu  are  nici  un  respect  pentru  interesele  împământenite. 
Realizările  din  trecut  nu  contează,  dacă  ele  constituie  obstacole  în  calea 
noilor  ameliorări.  Prin  urmare,  adepţii  securităţii  au  întru  totul  drepta¬ 
te,  atunci  când  dau  vina  pentru  insecuritate  pe  capitalism.  Insă,  atunci 
când  sugerează  că  responsabile  sunt  interesele  egoiste  ale  capitalişti¬ 
lor  şi  ale  întreprinzătorilor,  ei  distorsionează  faptele.  Ceea  ce  lezează 
interesele  împământenite  este  dorinţa  consumatorilor  de  a-şi  vedea 
dorinţele  satisfăcute,  în  modul  cel  mai  adecvat  cu  putinţă.  Nu  egoismul 
puţinilor  bogaţi,  ci  înclinaţia  tuturor  de  a  profita  de  orice  ocazie  oferită 
pentru  augmentarea  propriei  bunăstări  constituie  motivul  insecurităţii 
producătorilor.  Ceea  ce  provoacă  indignarea  zugravului  este  preferin¬ 
ţa  concetăţenilor  săi  pentru  case  mai  ieftine,  mai  degrabă  decât  mai 
scumpe.  Iar  zugravul  însuşi,  atunci  când  preferă  bunurile  mai  ieftine, 
mai  degrabă  decât  pe  cele  mai  scumpe,  contribuie  cu  o  cotă  parte  la 
apariţia  insecurităţii,  în  alte  sectoare  ale  pieţei. 

Este,  desigur,  adevărat  că  necesitatea  de  a  te  reajusta  în  permanenţă 
la  condiţii  schimbătoare  este  oneroasă.  Dar  schimbarea  este  esenţa  vie¬ 
ţii.  Pe  o  piaţă  neobstrucţionată,  absenţa  securităţii,  adică  absenţa  pro¬ 
tecţiei  acordate  intereselor  împământenite,  este  principiul  care  asigură 
creşterea  constantă  a  bunăstării  materiale.  Este  inutil  să  polemizăm  cu 
visele  bucolice  ale  lui  Virgiliu,  sau  ale  poeţilor  şi  pictorilor  din  secolul 
al  xvm-lea.  Este  inutil  să  cercetăm  tipul  de  securitate  de  care  se  bu¬ 
curau  în  realitate  păstorii.  Nimeni  nu  doreşte,  de  fapt,  să  facă  schimb 
de  locuri  cu  ei. 

Visul  securităţii  a  devenit  deosebit  de  intens  în  cursul  marii  depre¬ 
siuni  care  a  început  în  1929.  El  a  fost  adoptat  cu  entuziasm  de  mili¬ 
oane  de  şomeri.  Iată  ce  înseamnă  capitalismul  pentru  voi,  urlau  liderii 
grupurilor  de  presiune  ale  fermierilor  şi  ale  salariaţilor.  Insă  relele  nu 
au  fost  provocate  de  capitalism,  ci,  dimpotrivă,  de  tentativele  de  „refor-  {853} 
mare”  şi  de  „ameliorare”  a  funcţionării  economiei  de  piaţă,  prin  inter- 
venţionism.  Crahul  a  fost  rezultatul  necesar  al  tentativelor  de  reducere 
a  ratei  dobânzii,  prin  expansiunea  creditului.  Şomajul  instituţional  a 
fost  rezultatul  inevitabil  al  politicii  de  fixare  a  ratelor  salariale  deasupra 
ratei  potenţiale  de  piaţă. 

5 .  Dreptatea  socială 

Intr-o  privinţă  cel  puţin,  propagandiştii  contemporani  ai  bunăstării 
sunt  superiori  majorităţii  celorlalte  şcoli  de  socialişti  şi  de  reformatori. 
Ei  nu  mai  insistă  asupra  unui  concept  de  dreptate  socială  la  ale  cărui 
precepte  arbitrare  oamenii  să  trebuiască  să  se  supună,  indiferent  cât  de 
dezastruoase  ar  fi  consecinţele.  Ei  acceptă  punctul  de  vedere  utilitarist. 
Nu  se  împotrivesc  principiului  conform  căruia  singurul  etalon  de  apre¬ 
ciere  a  sistemelor  sociale  este  evaluarea  lor  în  funcţie  de  capacitatea 
acestora  de  a  duce  la  realizarea  obiectivelor  urmărite  de  oamenii  care 
acţionează. 

Numai  că,  îndată  ce  se  angajează  în  cercetarea  funcţionării  econo¬ 
miei  de  piaţă,  ei  uită  de  intenţiile  lor  sănătoase.  Ei  invocă  un  număr  de 
principii  metafizice  şi  condamnă  economia  de  piaţă  din  capul  locului, 
deoarece  nu  li  se  conformează  acestora.  Strecoară  pe  uşa  din  dos  ideea 
de  etalon  moral  absolut,  pe  care  o  excluseseră  de  la  intrarea  principală. 
In  căutarea  de  remedii  împotriva  sărăciei,  a  inegalităţii  şi  a  insecuri¬ 
tăţii,  ei  ajung,  pas  cu  pas,  să  preia  toate  erorile  mai  vechilor  şcoli  ale 
socialismului  şi  ale  intervenţionismului.  Se  încurcă  tot  mai  mult  în 
contradicţii  şi  absurdităţi.  In  cele  din  urmă,  sunt  siliţi  să  se  agaţe  de 
paiul  de  care  au  încercat  să  se  ţină  şi  toţi  reformatorii  „neortodocşi”  din 
trecut  -  înţelepciunea  superioară  a  cârmuitorilor  perfecţi.  Ultimul  lor 
cuvânt  este,  întotdeauna,  stat,  guvern,  societate,  sau  alte  sinonime  abil 
confecţionate  ale  dictatorului  suprauman. 

Şcoala  bunăstării,  în  rândurile  căreia  locul  de  frunte  în  ocupă 
aşa-numiţii  Kathedersozialisten  germani  şi  adepţii  lor,  Instituţionaliştii 
americani,  au  publicat  multe  mii  de  volume,  ticsite  cu  informaţie  sa¬ 
vant  documentată,  despre  condiţiile  care  sunt  nesatisfăcătoare.  In 
opinia  lor,  aceste  colecţii  de  materiale  ilustrează  limpede  neajunsurile 
capitalismului.  De  fapt,  ele  ilustrează  doar  faptul  că  dorinţele  umane 
sunt,  practic,  nelimitate  şi  că  există  un  câmp  enorm  care  este  deschis 
pentru  noi  ameliorări.  Ele  nu  demonstrează  nicidecum  vreuna  dintre 
afirmaţiile  doctrinei  bunăstării. 

Nu  este  necesar  să  ni  se  spună  că  o  ofertă  mai  abundentă  de  diferite 
bunuri  ar  fi  binevenită  pentru  toată  lumea.  întrebarea  este  dacă  există 
vreun  mijloc  de  obţinere  a  cantităţii  mai  mari,  altul  decât  augmentarea 
{854}  productivităţii  efortului  uman,  prin  investiţii  de  capital  suplimentar. 

Toată  vorbăria  propagandiştilor  bunăstării  nu  urmăreşte  decât  un  sin¬ 
gur  scop,  anume,  obliterarea  acestui  lucru  -  singurul  lucru  care  con¬ 
tează.  In  vreme  ce  acumularea  de  capital  suplimentar  este  mijlocul  in¬ 
dispensabil  pentru  orice  nou  progres  economic,  aceşti  oameni  vorbesc 

despre  „supraeconomisire”  şi  despre  „suprainvestire”,  de  necesitatea  de 
a  cheltui  mai  mult  şi  de  a  reduce  outputul.  Astfel,  ei  sunt  înaintemer- 
gătorii  regresului  economic,  predicatorii  unei  filosofii  a  decăderii  şi  a 
dezintegrării  sociale.  Din  punctul  de  vedere  al  unui  etalon  arbitrar  al 
dreptăţii  sociale,  o  societate  rânduită  după  preceptele  lor  li  se  poate 
părea  anumitor  oameni  dreaptă.  Dar  ea  va  fi  cu  siguranţă  o  societate  a 
sărăciei  tot  mai  accentuate,  pentru  toţi  membrii  săi. 

Vreme  de  mai  mult  decât  un  secol,  opinia  publică  din  ţările  occiden¬ 
tale  a  fost  indusă  în  eroare  de  ideea  că  există  ceva  de  felul  „problemei 
sociale”,  sau  al  „problemei  muncitorimii”.  Mesajul  sugerat  era  că  însăşi 
existenţa  capitalismului  dăunează  intereselor  vitale  ale  maselor,  înde¬ 
osebi  acelora  ale  salariaţilor  şi  ale  micilor  fermieri.  Prezervarea  acestui 
sistem  evident  inechitabil  este  intolerabilă;  se  impun  reforme  radicale. 

Adevărul  despre  capitalism  este  nu  numai  că  a  înmulţit  populaţia, 
dar,  în  acelaşi  timp,  a  ameliorat  nivelul  de  trai  al  oamenilor,  într-un 
mod  fără  precedent.  Nici  reflecţia  economică,  nici  experienţa  istori¬ 
că  nu  sugerează  că  vreun  alt  sistem  social  le-ar  putea  fi  la  fel  de  fa¬ 
vorabil  maselor,  cum  este  capitalismul.  Rezultatele  vorbesc  de  la  sine. 
Economia  de  piaţă  nu  are  trebuinţă  de  apologeţi  sau  de  propagandişti. 
Ea  îşi  poate  însuşi  cuvintele  care  alcătuiesc  epitaful  lui  Sir  Christopher 
Wren,  la  catedrala  St.  Paul:  Si  monumentum  requiris,  circumspice ,12 
12.  Dacă  sunteţi  în  căutarea  monumentului  său,  priviţi  în  jurul  vostru. 


XXXVI.  CRIZA  INTERVENŢIONISMULUI 


i .  Fructele  interventionismului 

Politicile  intervenţioniste,  aşa  cum  sunt  ele  practicate  de  multe 
zeci  de  ani,  de  către  toate  guvernele  Occidentului  capitalist,  au 
provocat  toate  efectele  pe  care  le-au  prezis  economiştii.  Există  războa¬ 
ie  interstatale  şi  războaie  civile,  opresiune  nemiloasă  a  maselor  de  către 
grupuri  de  dictatori  auto-aleşi,  depresiuni  economice,  şomaj  în  masă, 
consum  al  capitalului,  foamete. 

Dar  nu  aceste  evenimente  catastrofale  au  dus  la  criza  intervenţio- 
nismului.  Doctrinarii  intervenţionişti  şi  cei  care  le  urmează  lor  explică 
toate  aceste  consecinţe  indezirabile  ca  pe  nişte  caracteristici  inevitabile 
ale  capitalismului.  In  opinia  lor,  tocmai  aceste  dezastre  demonstrează 
limpede  necesitatea  intensificării  interventionismului.  Eşecul  politici¬ 
lor  intervenţioniste  nu  scade  câtuşi  de  puţin  popularitatea  doctrinei 
respective.  El  este  astfel  interpretat  încât  să  consolideze  -  şi  nu  să  re¬ 
ducă  -  prestigiul  acestor  politici.  Deoarece  o  teorie  economică  viciată 
nu  poate  fi  respinsă  pur  şi  simplu  făcând  apel  la  experienţa  istorică, 
propagandiştii  intervenţionişti  au  fost  în  măsură  să-şi  continue  deme¬ 
rsurile,  în  ciuda  tuturor  pagubelor  pe  care  le-au  produs. 

Cu  toate  acestea,  epoca  interventionismului  se  apropie  de  sfârşit. 
Intervenţionismul  şi-a  epuizat  toate  potenţialităţile  şi  trebuie  să  dis¬ 
pară. 


2.  Epuizarea  fondului  de  rezervă 

Ideea  subiacentă  a  tuturor  politicilor  intervenţioniste  este  că  veniturile 
şi  avuţia  mai  mari  ale  părţii  celei  mai  înstărite  a  populaţiei  reprezintă 
un  fond  ce  poate  fi  liber  întrebuinţat,  în  vederea  ameliorării  condiţiilor 
celor  mai  puţin  prosperi.  Esenţa  politicilor  intervenţioniste  este  de  a 
lua  de  la  un  grup  pentru  a  da  la  altul.  Este  vorba  de  confiscare  şi  dis¬ 
tribuţie.  Toate  măsurile  preconizate  sunt  justificate,  în  ultimă  instanţă, 
prin  declaraţia  că  este  drept  să  se  ia  de  la  bogaţi,  în  beneficiul  săracilor. 

In  sfera  finanţelor  publice,  manifestarea  cea  mai  caracteristică  a  aces¬ 
tei  doctrine  este  impozitarea  progresivă  a  veniturilor  şi  a  proprietăţilor. 
Principiul  bugetelor  contemporane  este:  să-i  impozităm  pe  bogaţi  şi  să 

cheltuim  venitul  rezultat  pentru  ameliorarea  situaţiei  săracilor.  In  sfera  {85  6} 
relaţiilor  industriale,  se  recomandă  scurtarea  orelor  de  lucru,  creşterea 
salariilor  şi  o  sumedenie  de  alte  măsuri,  în  virtutea  presupoziţiei  că  ele 
favorizează  salariatul  şi  împovărează  patronul.  Orice  chestiune  legată 
de  stat  şi  de  problemele  comunităţii  este  tratată  exclusiv  din  perspec¬ 
tiva  principiului  acesta. 

Un  exemplu  ilustrativ  ni-1  oferă  metodele  întrebuinţate  pentru  ges¬ 
tionarea  întreprinderilor  naţionalizate  şi  municipalizate.  Foarte  ade¬ 
sea,  aceste  întreprinderi  duc  la  eşec  financiar:  registrele  lor  denotă  în 
mod  regulat  pierderi,  care  împovărează  statul,  sau  trezoreria  munici¬ 
pală.  Este  inutil  să  investigăm  dacă  deficitele  se  datorează  ineficienţei 
notorii  a  gestiunii  publice  a  întreprinderilor  de  afaceri,  sau,  cel  puţin 
în  parte,  preţurilor  inadecvate  la  care  se  vând  aceste  bunuri  şi  servi¬ 
cii  către  consumatori.  Ceea  ce  contează  este  că  aceste  deficite  trebuie 
acoperite  de  contribuabili.  Intervenţioniştii  sunt  întru  totul  de  acord 
cu  aceste  aranjamente.  Ei  resping  cu  îndârjire  celelalte  două  posibile 
soluţii:  vânzarea  întreprinderilor  către  antreprenori  privaţi,  sau  creşte¬ 
rea  preţurilor  percepute  de  la  clienţi,  până  la  nivelul  necesar  eliminării 
deficitelor.  Prima  dintre  aceste  propuneri  este  evident  reacţionară,  în 
ochii  lor,  deoarece  ei  consideră  că  tendinţa  inevitabilă  a  istoriei  este 
către  tot  mai  multă  socializare.  A  doua  este  apreciată  ca  „antisocială”, 
deoarece  impune  o  povară  mai  mare  asupra  maselor  de  consumatori. 

Este  mai  echitabil  să-i  facem  pe  contribuabili  (adică  pe  cetăţenii  în¬ 
stăriţi)  să  suporte  povara.  Capacitatea  lor  de  plată  este  mai  mare  decât 
cea  a  persoanelor  de  rând,  care  călătoresc  pe  căile  ferate  naţionalizate, 
sau  cu  metrourile,  troleibuzele,  sau  autobuzele  municipalizate.  A  cere 
ca  asemenea  utilităţi  publice  să  se  auto-finanţeze  este,  ne  spun  inter¬ 
venţioniştii,  o  relicvă  a  ideilor  demodate  ale  finanţiştilor  ortodocşi.  Ar 
fi  la  fel  de  deplasat  ca  şi  a  urmări  auto-finanţarea  drumurilor,  sau  a 
şcolilor  publice. 

Este  inutil  să  polemizăm  cu  adepţii  acestei  politici  a  deficitelor.  Este 
evident  că  recursul  la  acest  principiu,  al  capacităţii  de  plată,  depinde 
de  existenţa  unor  venituri  şi  averi  care  să  mai  poată  fi  confiscate  prin 
impozitare.  După  epuizarea  acestor  fonduri  suplimentare,  datorită  im¬ 
pozitelor  şi  altor  măsuri  intervenţioniste,  metoda  aceasta  nu  mai  este 
aplicabilă. 

Exact  aceasta  este  situaţia  în  majoritatea  ţărilor  europene.  Statele 
Unite  încă  n-au  ajuns  atât  de  departe;  dar,  dacă  actuala  tendinţă  a  poli¬ 
ticilor  economice  americane  nu  se  va  modifica  radical  foarte  curând,  în 
câţiva  ani  America  va  fi  în  aceeaşi  situaţie  ca  ţările  europene. 

De  dragul  argumentaţiei,  putem  lăsa  deoparte  toate  celelalte  conse- 

cinţe  pe  care  trebuie  să  le  aibă  triumful  complet  al  principiului  capaci¬ 
tăţii  de  plată  şi  să  ne  concentrăm  pe  aspectele  sale  financiare. 

Intervenţionistul,  atunci  când  pledează  pentru  un  plus  de  cheltuieli 
publice,  nu  este  conştient  de  faptul  că  fondurile  disponibile  sunt  limi¬ 
tate.  El  nu  realizează  faptul  că  augmentarea  cheltuielilor  într-un  sector 
{857}  atrage  reducerea  lor  în  altele.  După  părerea  lui  există  suficienţi  bani 
disponibili.  Venitul  şi  avuţia  bogaţilor  pot  fi  confiscate  fără  restricţii. 
Atunci  când  recomandă  o  alocaţie  mai  mare  pentru  şcoli,  el  nu  face 
altceva  decât  să  afirme  că  ar  fi  un  lucru  bun  să  se  cheltuiască  mai  mult 
pe  educaţie.  El  nu  se  aventurează  să  dovedească  faptul  că  augmentarea 
alocaţiei  bugetare  pentru  şcoli  ar  fi  mai  benefică  decât  augmentarea 
alocaţiei  oricărui  alt  departament,  cum  ar  fi  cel  al  sănătăţii.  Lui  nu  i  se 
pare  niciodată  că  s-ar  putea  avansa  argumente  serioase  în  favoarea  re¬ 
ducerii  cheltuielilor  publice  şi  a  reducerii  poverii  fiscale.  Adepţii  redu¬ 
cerii  bugetului  nu  sunt,  în  ochii  lui,  decât  apărătorii  intereselor,  evident 
inechitabile,  ale  bogaţilor. 

Dat  fiind  actualul  nivel  al  ratelor  impozitării  pe  venit  şi  pe  moşte¬ 
niri,  acest  fond  de  rezervă,  din  care  intervenţioniştii  caută  să  acopere 
toate  cheltuielile  publice,  este  în  descreştere  rapidă.  Practic,  în  majori¬ 
tatea  ţărilor  europene  el  a  dispărut  cu  totul.  In  Statele  Unite,  recentele 
creşteri  ale  ratelor  impozitării  au  produs  numai  rezultate  neglijabile 
în  ce  priveşte  venitul  trezoreriei,  în  comparaţie  cu  veniturile  care  ar  fi 
rezultat  dintr-o  creştere  progresivă  a  impozitării  care  să  înceteze  la  rate 
mult  mai  reduse.  Suprataxele  consistente  pentru  cei  bogaţi  sunt  foarte 
populare  printre  diletanţii  şi  demagogii  intervenţionişti,  însă  ele  nu 
asigură  decât  adaosuri  modeste  la  venitul  fiscal. 1  Pe  zi  ce  trece,  devine 
tot  mai  evident  faptul  că  adaosurile  substanţiale  la  volumul  cheltuielilor 
publice  nu  pot  fi  finanţate  prin  „stoarcerea  bogaţilor”,  iar  povara  trebu¬ 
ie  purtată  de  mase.  Politicile  fiscale  tradiţionale  din  epoca  intervenţi- 
onismului,  mult  lăudatele  sale  scheme  de  impozitare  progresivă  şi  de 
cheltuieli  publice  generoase,  au  fost  împinse  până  la  punctul  începând 
de  la  care  absurditatea  lor  nu  mai  poate  fi  camuflată.  Principiul  noto¬ 
riu  conform  căruia,  în  vreme  ce  cheltuielile  private  depind  de  nivelul 
veniturilor  disponibile,  veniturile  publice  trebuie  ajustate  în  funcţie  de 

1 .  In  Statele  Unite,  conform  legii  din  1942,  rata  suprataxei  era  de  5  2%  în  intervalul 
de  venituri  impozabile  de  22.000  -  26.000  $.  Dacă  suprataxa  s-ar  fi  oprit  aici,  pierde¬ 
rea  de  venit  fiscal  în  1942  ar  fi  fost  de  aproximativ  249  milioane  de  dolari,  adică  2,8% 
din  totalul  impozitelor  individuale  pe  venit  din  acel  an.  In  acelaşi  an,  veniturile  totale 
nete  ale  persoanelor  cu  venituri  de  cel  puţin  10.000  $  anual  au  fost  de  8.912  milioane 
de  dolari.  Confiscarea  totală  a  acestor  venituri  n-ar  fi  produs  volumul  de  venit  obţinut 
în  acel  an  din  toate  veniturile  impozabile,  anume  9.046  milioane  de  dolari.  Cf .A  Tax 
Program  for  a  Solvent  America,  Committee  on  Postwar  Tax  Policy,  New  York,  1 945 ,  pp. 
116-1 17,  120. 

cheltuieli,  se  autodezminte.  De  acum  înainte,  guvernele  vor  trebui  să 
realizeze  că  acelaşi  dolar  nu  poate  fi  cheltuit  de  două  ori  şi  că  diverse¬ 
le  componente  ale  cheltuielilor  guvernamentale  sunt  în  conflict  unele 
cu  altele.  Fiecare  penny  de  cheltuieli  guvernamentale  suplimentare  va 
trebui  colectat  tocmai  de  la  acei  oameni  care,  până  în  acel  moment,  ur¬ 
măreau  să  transfere  greul  poverii  asupra  altor  grupuri.  Cei  nerăbdători 
să  obţină  subvenţii  vor  trebui  să  achite  ei  înşişi  nota  de  plată.  Deficitele 
întreprinderilor  aflate  în  proprietate  şi  în  gestiune  publică  vor  fi  făcute 
pe  cheltuiala  ansamblului  populaţiei. 

Situaţia  relaţiilor  patron-angajat  va  fi  similară.  Doctrina  populară 
susţine  că  salariaţii  culeg  „câştigurile  sociale”  pe  seama  veniturilor  ili¬ 
cite  ale  claselor  exploatatoare.  Greviştii  ( strikers ),  se  spune,  nu  lovesc 
(. strike )  în  consumatori,  ci  în  „management”.  Nu  există  nici  un  motiv  să 
se  mărească  preţurile  produselor,  atunci  când  se  măresc  costurile  mâi¬ 
nii  de  lucru;  diferenţa  trebuie  suportată  de  către  patroni.  Insă,  atunci 
când  din  ce  în  ce  mai  mult  din  partea  care  le  revine  antreprenorilor  şi 
capitaliştilor  este  absorbită  de  impozite,  de  ratele  salariale  mai  ridica¬ 
te  şi  de  alte  „câştiguri  sociale”  ale  salariaţilor,  precum  şi  de  plafoanele 
impuse  la  preţuri,  nu  mai  rămâne  nimic  pentru  o  asemenea  funcţie 
de  tampon.  Atunci  devine  clar  că  orice  creştere  a  ratelor  salariale,  cu 
întregul  ei  impact,  trebuie  să  afecteze  preţurile  produselor  şi  că  toate 
câştigurile  sociale  ale  unui  grup  corespund  întru  totul  pierderilor  so¬ 
ciale  ale  altor  grupuri.  Fiecare  grevă  ( strike )  devine,  chiar  şi  pe  termen 
scurt  -  dar  nu  numai  pe  termen  scurt  -  o  lovitură  {strike)  dată  restului 
populaţiei. 

O  idee  esenţială  a  filosofiei  sociale  a  interventionismului  este  că 
există  un  fond  inepuizabil,  care  poate  fi  stors  la  nesfârşit.  întregul  sis¬ 
tem  intervenţionist  se  prăbuşeşte  atunci  când  această  fântână  seacă: 
principiul  lui  Moş  Crăciun  se  auto-lichidează. 

3 .  Sfârşitul  interventionismului 

Interludiul  intervenţionist  trebuie  să  se  încheie,  deoarece  intervenţi- 
onismul  nu  poate  duce  la  un  sistem  de  organizare  socială  permanent. 
Motivaţia  acestui  fapt  are  un  triplu  aspect. 

In  primul  rând,  măsurile  restrictive  reduc  întotdeauna  outputul  şi 
volumul  bunurilor  disponibile  pentru  consum.  Indiferent  ce  argumen¬ 
te  pot  fi  formulate  în  favoarea  anumitor  restricţii  şi  prohibiţii  specifice, 
asemenea  măsuri  nu  pot  constitui  nicicând,  în  sine,  un  sistem  social  de 
producţie. 

In  al  doilea  rând,  toate  tipurile  de  amestec  în  sfera  fenomenelor 
pieţei  nu  numai  că  nu  reuşesc  să  atingă  obiectivele  urmărite  de  către 

autorii  şi  suporterii  lor,  dar  provoacă  o  stare  de  lucruri  care,  din  punctul 
de  vedere  al  evaluărilor  autorilor  săi,  este  mai  puţin  dezirabilă  decât 
precedenta  stare  de  lucruri,  pe  care  aveau  menirea  să  o  modifice.  Dacă 
cineva  doreşte  să  corecteze  evidenta  lor  inadecvare  şi  absurditate,  prin 
adăugirea  de  noi  şi  noi  acţiuni  intervenţioniste  la  prima  intervenţie, 
acela  va  fi  silit  să  meargă  tot  mai  departe,  până  când  economia  de  piaţă 
va  fi  complet  distrusă  şi  va  fi  înlocuită  cu  socialismul. 

în  al  treilea  rând,  intervenţionismul  urmăreşte  confiscarea  „surplu¬ 
sului”  unei  părţi  a  populaţiei  şi  transferarea  acestuia  în  beneficiul  altei 
părţi.  Odată  epuizat  acest  surplus,  prin  confiscare  totală,  continuarea 
acestei  politici  devine  imposibilă. 

Mergând  tot  mai  departe  pe  calea  intervenţionismului,  toate  ţările 
{859}  care  n-au  adoptat  socialismul  total,  de  tip  rusesc,  se  apropie,  din  ce  în 
ce  mai  mult,  de  ceea  ce  se  numeşte  o  economie  planificată,  adică  de 
socialismul  de  tip  german,  sau  de  tip  Hindenburg.  în  privinţa  politi¬ 
cilor  economice,  astăzi  există  puţine  diferenţe  între  diversele  ţări  şi,  în 
cadrul  fiecărei  ţări,  între  diferitele  partide  politice  şi  diferitele  grupuri 
de  presiune.  Numele  istorice  ale  partidelor  şi-au  pierdut  semnificaţia, 
în  privinţa  politicilor  economice  nu  mai  există,  practic,  decât  două  fac¬ 
ţiuni:  adepţii  metodei  naţionalizării  totale  a  lui  Lenin  şi  intervenţio- 
niştii.  Adepţii  economiei  libere  de  piaţă  au  o  influenţă  redusă  asupra 
cursului  evenimentelor.  Libertatea  economică  ce  încă  mai  există  este 
mai  degrabă  rezultatul  eşecului  măsurilor  adoptate  de  guverne,  decât 
acela  al  unei  politici  deliberate. 

Este  greu  de  stabilit  câţi  dintre  suporterii  intervenţionismului  sunt 
conştienţi  de  faptul  că  politicile  pe  care  le  recomandă  ei  duc  direct  la 
socialism  şi  câţi  se  cramponează  de  iluzia  că  ceea  ce  urmăresc  este  un 
sistem  intermediar  ( a  middle-of-the-road  system ),  care  are  capacitatea 
de  a  se  permanentiza  -  o  „a  treia  soluţie”  la  problema  organizării  eco¬ 
nomice  a  societăţii.  în  orice  caz,  este  sigur  că  toţi  intervenţioniştii  cred 
că  statul  -  şi  doar  statul  -  este  chemat  să  decidă,  în  fiecare  caz  în  parte, 
dacă  trebuie  ca  lucrurile  să  fie  lăsate  să-şi  urmeze  cursul  lor,  aşa  cum 
îl  determină  piaţa,  sau  dacă  este  necesar  un  act  de  intervenţie.  Aceasta 
înseamnă  că  ei  nu  sunt  gata  să  tolereze  supremaţia  consumatorilor,  de¬ 
cât  în  măsura  în  care  aceasta  generează  un  rezultat  pe  care  ei  înşişi  îl 
aprobă.  îndată  ce  în  economie  se  întâmplă  ceva  ce  nu-i  place  vreuneia 
dintre  diversele  instituţii  birocratice,  sau  care  stârneşte  mânia  vreunui 
grup  de  presiune,  oamenii  pretind  noi  intervenţii,  noi  controale  şi  noi 
restricţii.  Singurele  motive  pentru  care  ultimele  vestigii  ale  economiei 
de  piaţă  n-au  dispărut  deja  de  multă  vreme  sunt  ineficienţa  legislatori¬ 
lor  şi  laxitatea,  neglijenţa  şi  corupţia  multora  dintre  funcţionari. 

Eficienţa  fără  egal  a  capitalismului  nu  s-a  manifestat  niciodată  în 
trecut  intr-un  mod  mai  benefic  decât  în  această  epocă  de  anticapi- 
talism  feroce.  In  vreme  ce  guvernele,  partidele  politice  şi  sindicatele 
sabotează  toate  mecanismele  capitaliste,  spiritul  de  întreprindere  încă 
reuşeşte  să  augmenteze  cantitatea  şi  să  amelioreze  calitatea  produselor 
şi  să  le  facă  mai  uşor  accesibile  pentru  consumatori.  In  ţările  care  încă 
nu  au  abandonat  complet  sistemul  capitalist,  omul  de  rând  se  bucură 
astăzi  de  un  nivel  de  trai  pentru  care  prinţii  şi  nababii  din  vremurile  de 
odinioară  l-ar  fi  invidiat.  Cu  puţin  timp  în  urmă,  demagogii  blamau 
capitalismul  pentru  sărăcia  maselor.  Astăzi,  ei  îl  blamează  mai  curând 
pentru  „afluenţa”  pe  care  i-o  oferă  omului  de  rând. 

Am  văzut  că  sistemul  managerial,  adică  încredinţarea  sarcinilor  se¬ 
cundare  care  intervin  în  conducerea  afacerilor  unor  ajutoare  responsa¬ 
bile,  cărora  li  se  poate  acorda  un  anumit  grad  de  autonomie,  nu  este 
posibil  decât  în  cadrul  sistemului  bazat  pe  profit.2  Ceea  ce-1  caracteri¬ 
zează  pe  manager  ca  atare  şi  îi  conferă  o  poziţie  diferită  de  aceea  a  sim¬ 
plului  tehnician  este  faptul  că,  în  sfera  sarcinilor  care  îi  sunt  încredin¬ 
ţate,  el  determină  metodele  prin  care  urmează  să  îşi  adapteze  acţiunile 
la  principiul  profitului.  Intr-un  sistem  socialist,  în  care  nu  există  nici 
calcul  economic,  nici  contabilizare  a  capitalului,  nici  calcul  al  profitu¬ 
rilor,  nu  mai  există  loc  nici  pentru  activităţile  manageriale.  Dar,  atâta 
vreme  cât  comunitatea  socialistă  este  încă  în  măsură  sa  calculeze,  pe 
baza  preţurilor  stabilite  pe  pieţele  din  străinătate,  ea  poate  întrebuinţa 
şi  o  ierarhie  cvasi-managerială,  într-o  anumită  măsură. 

A  numi  o  anumită  epocă  o  epocă  de  tranziţie  este  o  stratagemă  iefti¬ 
nă.  In  lumea  vie  există  permanent  schimbare.  Orice  epocă  este  o  epocă 
de  tranziţie.  Putem  distinge  între  sisteme  sociale  care  se  pot  perpetua 
şi  sisteme  care  sunt  inevitabil  tranzitorii,  deoarece  sunt  auto-distructi- 
ve.  Am  văzut  deja  în  ce  sens  putem  afirma  că  intervenţionismul  se  au- 
tolichidează  şi  trebuie  să  ducă  la  socialismul  de  tip  german.  Anumite 
ţări  europene  au  atins  deja  acest  stadiu  -  şi  nimeni  nu  ştie  dacă  Statele 
Unite  nu  le  vor  urma  foarte  curând.  Dar,  câtă  vreme  Statele  Unite 
se  mai  agaţă  de  economia  de  piaţă  şi  nu  adoptă  sistemul  de  control 
guvernamental  complet  al  afacerilor,  economiile  socialiste  ale  Europei 
Occidentale  vor  fi  încă  în  măsură  să  calculeze.  Modului  cum  îşi  gesti¬ 
onează  ele  afacerile  continuă  să-i  lipsească  cea  mai  caracteristică  tră¬ 
sătură  a  gestiunii  socialiste;  el  încă  se  bazează  pe  calculul  economic. 
El  este,  de  aceea,  în  toate  privinţele  foarte  diferit  de  ceea  ce  ar  deveni, 
dacă  întreaga  lume  ar  apuca-o  spre  socialism. 

Se  spune  adesea  că  este  imposibil  ca  o  jumătate  din  lume  să  rămână 

2.  Cf.  mai  sus,  pp.  305-308. 

fidelă  economiei  de  piaţă,  în  vreme  ce  cealaltă  jumătate  este  socialis¬ 
tă  -  şi  viceversa.  Cu  toate  acestea,  nu  avem  nici  un  motiv  să  postulăm 
că  o  asemenea  partiţie  a  pământului  şi  coexistenţa  celor  două  sisteme 
ar  fi  imposibile.  Dacă  aceasta  este  într-adevăr  situaţia,  actualul  sistem 
economic  al  ţărilor  care  au  abandonat  capitalismul  poate  continua  să 
existe,  pentru  o  perioadă  de  timp  nedefinită.  Funcţionarea  sa  poate 
induce  dezintegrare  socială,  haos  şi  mizerie  pentru  popoarele  lor.  Insă 
nici  nivelul  redus  de  trai,  nici  sărăcirea  tot  mai  acută,  nu  lichidează 
automat  un  sistem  economic.  Acesta  cedează  pasul  în  faţa  unui  sistem 
mai  eficient  doar  dacă  oamenii  înşişi  sunt  suficient  de  inteligenţi  pen¬ 
tru  a  înţelege  avantajele  pe  care  le  pot  culege  de  pe  urma  unei  aseme¬ 
nea  schimbări  de  sistem.  Sau,  el  poate  fi  distrus  de  invadatori  străini, 
înzestraţi  cu  echipament  militar  mai  perfecţionat,  datorită  eficienţei 
{861}  mai  mari  a  sistemului  lor  economic. 

Optimiştii  speră  că  cel  puţin  acele  ţări  care  au  dezvoltat  în  trecut 
economia  capitalistă  de  piaţă  şi  civilizaţia  ei  se  vor  menţine  şi  în  viitor 
legate  de  acest  sistem.  Există,  fără  îndoială,  la  fel  de  multe  semne  de 
natură  să  confirme,  ca  şi  să  infirme  această  anticipare.  Este  zadarnic 
să  speculăm  despre  finalul  marelui  conflict  ideologic  dintre  principiile 
proprietăţii  private  asupra  mijloacelor  de  producţie  şi  cel  al  proprietăţii 
publice,  dintre  individualism  şi  totalitarism,  dintre  libertate  şi  înregi¬ 
mentarea  autoritară.  Tot  ceea  ce  putem  şti  în  avans  despre  rezultatul 
acestei  lupte  poate  fi  rezumat  în  următoarele  trei  afirmaţii: 

1.  Nu  avem  nici  o  cunoştinţă  despre  existenţa  şi  funcţionarea  vreu¬ 
nor  factori  care  ar  asigura  victoria  finală,  în  această  ciocnire,  a  acelor 
ideologii  a  căror  aplicare  ar  asigura  prezervarea  şi  intensificarea  în  con¬ 
tinuare  a  legăturilor  sociale  şi  creşterea  bunăstării  materiale  a  omenirii. 
Nimic  nu  sugerează  convingerea  că  este  inevitabil  progresul  către  o 
situaţie  mai  satisfăcătoare,  sau  că  este  imposibilă  recăderea  în  situaţii 
foarte  nesatisfăcătoare. 

2.  Oamenii  trebuie  să  aleagă  între  economia  de  piaţă  şi  socialism.  Ei 
nu  pot  evita  alegerea  între  aceste  alternative  prin  adoptarea  unei  poziţii 
„de  mijloc”,  indiferent  cum  ar  denumi-o  pe  aceasta. 

3.  Prin  abolirea  calculului  economic,  adoptarea  generalizată  a  socia¬ 
lismului  ar  duce  la  haos  complet  şi  la  dezintegrarea  cooperării  sociale 
în  condiţii  de  diviziune  a  muncii. 


Partea  a  şaptea 

Locul  stiintei  economice  în  societate 

XXXVII.  CARACTERUL  DEOSEBIT  AL  ŞTIINŢEI  ECONOMICE 


i .  Singularitatea  ştiinţei  economice 

Ceea  ce-i  conferă  ştiinţei  economice  poziţia  ei  deosebită  şi  uni¬ 
că,  atât  în  orbita  cunoaşterii  pure,  cât  şi  în  aceea  a  întrebuinţării 
practice  a  cunoaşterii,  este  faptul  că  teoremele  care-i  sunt  proprii  nu  se 
pretează  la  nici  un  fel  de  verificare  sau  de  falsificare  pe  baza  experienţei. 
Desigur,  o  măsură  sugerată  de  gândirea  economică  sănătoasă  are  drept 
consecinţă  efectele  urmărite,  iar  o  măsură  sugerată  de  o  gândire  eco¬ 
nomică  eronată  nu  reuşeşte  să  producă  rezultatele  urmărite.  Dar  acest 
tip  de  experienţă  este,  totuşi,  întotdeauna  o  experienţă  istorică,  adică 
experienţa  unor  fenomene  complexe.  După  cum  am  arătat,  ea  nu  poate 
nicicând  dovedi  sau  infirma  vreo  teoremă  particulară. 1  Implementarea 
teoremelor  economice  eronate  duce  la  consecinţe  nedorite.  Insă  aces¬ 
te  efecte  nu  au  niciodată  acea  indiscutabilă  putere  de  convingere  pe 
care  o  furnizează,  în  domeniul  ştiinţelor  naturale ,  faptele  experimentale. 
Criteriul  ultim  pentru  evaluarea  corectitudinii  sau  a  incorectitudinii 
teoremelor  economice  este  exclusiv  raţiunea,  neasistată  de  experienţă. 

Importanţa  crucială  a  acestei  stări  de  lucruri  constă  în  faptul  că  ea 
împiedică  minţile  naive  să  recunoască  realitatea  lucrurilor  pe  care  le 
studiază  ştiinţa  economică.  In  ochii  omului,  „real”  este  tot  ce  nu  poate 
el  să  modifice  şi  la  a  cărui  existenţă  trebuie  să-şi  ajusteze  acţiunile,  dacă 
doreşte  să-şi  atingă  scopurile.  Cunoaşterea  realităţii  este  o  experienţă 
tristă.  Ea  ne  aduce  la  cunoştinţă  limitele  existente  în  calea  satisfacerii 
dorinţelor  noastre.  Numai  cu  dificultate  se  resemnează  omul  în  faţa 
faptului  că  există  lucruri  -  şi  avem  în  vedere  întregul  complex  de  re¬ 
laţii  cauzale  între  evenimente  -  pe  care  gândirea  visătoare  nu  le  poate 
modifica.  Dar  experienţa  senzorială  vorbeşte  un  limbaj  uşor  percepti¬ 
bil.  Este  inutil  să  polemizăm  despre  experimente.  Realitatea  faptelor 
stabilite  experimental  nu  poate  fi  contestată. 

Dar,  în  domeniul  cunoaşterii  praxeologice  nici  succesul  şi  nici  eşecul 

i.  Cf.  mai  sus,  pp.  31-32. 

nu  vorbesc  o  limbă  articulată  şi  audibilă  pentru  toată  lumea.  Experienţa 
derivată  exclusiv  din  fenomene  complexe  nu  blochează  evaziunea  spre 
interpretări  bazate  pe  gândirea  visătoare.  Propensiunea  omului  naiv 
de  a  atribui  atotputernicie  gândurilor  sale,  indiferent  cât  ar  fi  ea  de 
{863}  confuză  şi  de  contradictorie,  nu  este  niciodată  evident  şi  inambiguu 
falsificată  de  experienţă.  Economistul  nu-i  poate  niciodată  demasca  pe 
utopiştii  şi  impostorii  economici  în  felul  în  care  doctorul  îi  demască  pe 
vraci  şi  pe  şarlatani.  Istoria  nu  le  vorbeşte  decât  oamenilor  care  ştiu  să 
o  interpreteze  pe  baza  unor  teorii  corecte. 

2.  Teoria  economică  şi  opinia  publică 

Semnificaţia  acestei  diferenţe  epistemologice  fundamentale  devine 
clară  dacă  înţelegem  că  întrebuinţarea  practică  a  rezultatelor  teoriei 
economice  presupune  adoptarea  lor  de  către  opinia  publică.  In  cadrul 
economiei  de  piaţă,  realizarea  inovaţiilor  tehnologice  nu  cere  nimic 
mai  mult  decât  înţelegerea  raţionalităţii  lor  de  câteva  minţi  lumina¬ 
te.  Nici  un  fel  de  îngustime  sau  nepricepere  a  maselor  nu  poate  sta 
în  calea  pionierilor  ameliorării.  Ei  nu  trebuie  să  câştige  asentimentul 
oamenilor  inerţi  înainte  să  treacă  la  acţiune.  Ei  au  libertatea  să-şi  de¬ 
mareze  proiectele  chiar  dacă  râde  toată  lumea  de  ei.  Mai  târziu,  când 
vor  apărea  pe  piaţă  produsele  mai  bune  şi  mai  ieftine,  aceşti  cârcotaşi 
se  vor  înghesui  să  le  cumpere.  Oricât  de  obtuz  ar  fi  cineva,  el  poate 
sesiza  diferenţa  dintre  un  pantof  mai  ieftin  şi  unul  mai  scump  şi  poate 
aprecia  utilitatea  produselor  noi. 

Dar  altfel  stau  lucrurile  în  domeniul  organizării  şi  al  politicilor  eco¬ 
nomice.  Aici,  chiar  şi  cele  mai  bune  teorii  sunt  inutile  dacă  nu  se  bu¬ 
cură  de  susţinerea  opiniei  publice.  Ele  nu  pot  funcţiona,  dacă  nu  sunt 
acceptate  de  o  majoritate  a  populaţiei.  Indiferent  care  ar  fi  sistemul  de 
guvernare,  pe  termen  lung  nu  se  poate  cârmui  sub  nici  o  formă  o  ţară 
pe  baza  unor  doctrine  care  contravin  opiniei  publice.  Până  la  urmă,  se 
impune  filosofia  majorităţii.  Pe  termen  lung  nu  poate  exista  nimic  de 
felul  unui  sistem  de  guvernare  impopular.  Diferenţa  între  democraţie 
şi  despotism  nu  afectează  rezultatul  final.  Ea  se  referă  doar  la  metoda 
prin  care  se  realizează  ajustarea  sistemului  de  guvernare  la  ideologia 
împărtăşită  de  opinia  publică.  Autocraţii  impopulari  nu  pot  fi  detro¬ 
naţi  decât  prin  răzmeriţe  revoluţionare,  în  vreme  de  cârmuitorii  demo¬ 
cratici  impopulari  sunt  eliminaţi  pe  cale  paşnică,  la  următoarele  alegeri. 

Supremaţia  opiniei  publice  nu  determină  doar  rolul  aparte  pe  care  îl 
joacă  teoria  economică,  în  cadrul  complexului  gândirii  şi  al  cunoaşterii. 
Ea  determină  întregul  proces  al  istoriei  umane. 

Discuţiile  obişnuite  despre  rolul  individului  în  istorie  trec  pe  lângă 
subiect.  Tot  ceea  ce  se  gândeşte,  se  face  şi  se  realizează  este  opera  unor 
indivizi.  Noile  idei  şi  inovaţii  sunt  întotdeauna  opera  unor  oameni  ne¬ 
obişnuiţi.  Dar  aceşti  oameni  excepţionali  nu  pot  să  adapteze  condiţiile  {864} 
sociale  la  planurile  lor,  dacă  nu  conving  opinia  publică. 

înflorirea  societăţii  umane  depinde  de  doi  factori:  puterea  intelec¬ 
tuală  a  oamenilor  deosebiţi  de  a  concepe  teorii  sociale  şi  economice 
sănătoase  şi  capacitatea  acestor  oameni,  sau  a  altora,  de  a  face  aceste 
ideologii  accesibile  pentru  majoritate. 

3 .  Iluzia  vechilor  liberali 

Masele,  mulţimile  de  oameni  de  rând,  nu  produc  nici  un  fel  de  idei, 
nici  sănătoase,  nici  nesănătoase.  Ele  nu  fac  altceva  decât  să  aleagă  din¬ 
tre  ideologiile  dezvoltate  de  către  liderii  intelectuali  ai  omenirii.  însă 
alegerea  lor  este  finală  şi  determină  cursul  evenimentelor.  Dacă  preferă 
doctrine  rele,  atunci  nimic  nu  poate  împiedica  dezastrul. 

Filosofia  socială  a  Iluminismului  n-a  sesizat  pericolele  pe  care  le 
putea  atrage  prevalenţa  ideilor  nesănătoase.  Obiecţiile  formulate  în 
general  împotriva  raţionalismului  economiştilor  clasici  şi  al  gânditori¬ 
lor  utilitarişti  sunt  neîntemeiate.  însă  exista  o  deficienţă  în  doctrinele 
lor.  Ei  presupuneau  cu  naivitate  că  ceea  ce  este  rezonabil  va  învinge, 
numai  pentru  faptul  că  este  rezonabil.  Ei  nu  s-au  gândit  nici  o  clipă 
la  posibilitatea  ca  opinia  publică  să  favorizeze  ideologii  viciate,  a  căror 
implementare  să  le  diminueze  bunăstarea  şi  prosperitatea  şi  să  dezin¬ 
tegreze  cooperarea  socială. 

Astăzi,  este  la  modă  să  se  dispreţuiască  acei  gânditori  care  au  criticat 
încrederea  filosofilor  liberali  în  omul  de  rând.  Cu  toate  acestea,  Burke 
şi  Haller,  Bonald  şi  de  Maistre  au  acordat  atenţie  problemei  esenţiale 
pe  care  liberalii  o  neglijaseră.  Ei  erau  mai  realişti  decât  adversarii  lor,  în 
ce  priveşte  evaluarea  maselor. 

Desigur  că  gânditorii  conservatori  erau  pradă  iluziei  că  sistemul  tra¬ 
diţional  de  guvernare  paternalistă  şi  rigiditatea  instituţiilor  economice 
puteau  fi  prezervate.  Ei  aveau  numai  cuvinte  de  laudă  pentru  Vechiul 
Regim,  care  le  adusese  oamenilor  prosperitatea  şi  care  umanizase  până 
şi  războiul.  Dar  ei  nu  sesizau  faptul  că  tocmai  aceste  realizări  determi¬ 
naseră  creşterea  cifrelor  demografice  şi  creaseră,  astfel,  un  exces  nume¬ 
ric  de  populaţie,  pentru  care  nu  mai  era  loc  în  cadrul  vechiului  sistem 
de  restricţionism  economic.  Ei  şi-au  închis  ochii  la  creşterea  numerică 
a  unei  clase  de  oameni  care  se  situau  în  afara  limitelor  ordinii  sociale 
pe  care  doreau  să  o  perpetueze.  Ei  nu  au  reuşit  să  sugereze  vreo  soluţie 

la  problema  cea  mai  arzătoare  cu  care  trebuia  să  se  confrunte  omenirea, 
în  ajunul  „Revoluţiei  Industriale”. 

Capitalismul  i-a  oferit  omenirii  lucrul  de  care  avea  nevoie:  un  ni¬ 
vel  mai  ridicat  de  trai  pentru  un  număr  de  oameni  aflat  în  continuă 
creştere.  Insă  liberalii,  pionerii  şi  susţinătorii  capitalismului,  treceau  cu 
{865}  vederea  un  lucru  esenţial.  Indiferent  cât  ar  fi  de  benefic,  un  sistem 
social  nu  poate  funcţiona  dacă  nu  se  bucură  de  sprijinul  opiniei  publi¬ 
ce.  Ei  n-au  anticipat  succesul  propagandei  anticapitaliste.  După  ce  au 
nimicit  fabula  misiunii  divine  a  regilor  mirunşi,  liberalii  au  căzut  pradă 
unor  doctrine  nu  mai  puţin  iluzorii,  referitoare  la  puterea  irezistibilă  a 
raţiunii,  la  infailibilitatea  voinţei  generale  şi  la  inspiraţia  divină  a  majo¬ 
rităţilor.  Pe  termen  lung,  socoteau  ei,  nimic  nu  poate  împiedica  amelio¬ 
rarea  progresivă  a  condiţiilor  sociale.  Demascând  străvechile  superstiţii, 
filosofia  iluministă  ar  fi  asigurat  odată  pentru  totdeauna  supremaţia  ra¬ 
ţiunii.  Reuşitele  politicilor  libertăţii  vor  furniza  o  demonstraţie  atât  de 
incontestabilă  a  binefacerilor  noii  ideologii,  încât  nici  un  om  inteligent 
nu  va  avea  de  ce  să  o  pună  sub  semnul  întrebării.  In  plus,  afirmau  aceşti 
filosofi,  imensa  majoritate  a  oamenilor  sunt  inteligenţi  şi  capabili  de  o 
gândire  corectă. 

Vechilor  liberali  nici  nu  le-a  trecut  prin  minte  că  majoritatea  ar 
putea  interpreta  experienţa  istorică  pe  temeiul  altor  filosofii.  Ei  n-au 
anticipat  popularitatea  pe  care  aveau  să  o  dobândească,  în  secolele  al 
xix-lea  şi  xx,  idei  pe  care  ei  le-ar  fi  numit  reacţionare,  superstiţioase 
şi  nerezonabile.  Ei  erau  atât  de  complet  pătrunşi  de  presupoziţia  că 
toţi  oamenii  sunt  înzestraţi  cu  facultatea  de  a  raţiona  corect,  încât  au 
răstălmăcit  complet  semnificaţia  semnelor  prevestitoare.  In  opinia  lor, 
toate  acele  evenimente  neplăcute  erau  recăderi  temporare,  episoade  ac¬ 
cidentale,  cărora  nu  li  se  putea  acorda  nici  o  importanţă  de  către  filosof, 
care  privea  la  istoria  omenirii  sub  specie  aeternitatis.  Indiferent  ce  aveau 
de  spus  reacţionarii,  un  lucru  nu  aveau  cum  să-l  conteste:  anume,  că 
sistemul  capitalist  furniza  unei  populaţii  aflate  în  creştere  rapidă  un 
nivel  de  trai  mereu  mai  ridicat. 

Tocmai  acesta  era  faptul  pe  care  imensa  majoritate  îl  contesta. 
Problema  esenţială  pe  care  o  ridică  doctrinele  tuturor  autorilor  socia¬ 
lişti  -  şi  îndeosebi  acelea  ale  lui  Marx  -  este  ideea  că  sistemul  capitalist 
ar  determina  sărăcirea  tot  mai  accentuată  a  maselor  muncitoreşti.  In 
cazul  ţărilor  capitaliste,  caracterul  eronat  al  acestei  teoreme  nu  poate 
trece  neobservat.  In  cazul  ţărilor  înapoiate,  care  nu  erau  decât  superfi¬ 
cial  afectate  de  capitalism,  creşterea  fără  precedent  a  cifrelor  populaţiei 
nu  sugerează  interpretarea  conform  căreia  masele  s-ar  afunda  din  ce 
în  ce  mai  mult  în  mizerie.  Aceste  ţări  sunt  sărace  în  comparaţie  cu 

ţările  mai  avansate.  Sărăcia  lor  este  rezultatul  creşterii  rapide  a  popu¬ 
laţiei.  Aceste  popoare  au  preferat  să  crească  mai  mulţi  copii  decât  să-şi 
ridice  nivelul  de  trai.  Această  decizie  le  aparţine.  Insă  faptul  că  au  avut 
la  dispoziţie  avuţia  necesară  prelungirii  duratei  medii  a  vieţii  rămâne 
incontestabil.  Ele  nu  ar  fi  avut  posibilitatea  de  a  creşte  mai  mulţi  copii,  {866} 
dacă  nu  ar  fi  crescut  volumul  mijloacelor  de  susţinere. 

Cu  toate  acestea,  nu  doar  marxiştii,  ci  şi  mulţi  dintre  autorii  aşa-zis 
„burghezi”  afirmă  că  anticiparea  evoluţiei  capitalismului  de  către  Marx 
a  fost,  în  linii  mari,  confirmată  de  istoria  ultimei  sute  de  ani. 


XXXVIII.  LOCUL  ŞTIINŢELOR  ECONOMICE  ÎN  ÎNVĂŢĂMÂNT 


i.  Studiul  ştiinţelor  economice 

Ştiinţele  naturale  se  bazează  în  ultimă  instanţă  pe  fapte,  aşa  cum  sunt 
acestea  stabilite  prin  experimente  de  laborator.  Teoriile  fizice  şi  biolo¬ 
gice  sunt  confruntate  cu  aceste  fapte  şi,  atunci  când  întră  în  conflict  cu 
ele,  sunt  respinse.  Atât  perfecţionarea  acestor  teorii,  cât  şi  ameliorarea 
procedurilor  tehnologice  şi  terapeutice  necesită  cercetări  de  laborator 
tot  mai  multe  şi  mai  avansate.  Aceste  demersuri  experimentale  absorb 
timp,  eforturi  semnificative  din  partea  specialiştilor  şi  cheltuieli  de  ma¬ 
teriale  costisitoare.  Cercetările  nu  mai  pot  fi  desfăşurate  de  către  spe¬ 
cialişti  izolaţi  şi  săraci,  indiferent  cât  de  ingenioşi  ar  fi  aceştia.  Astăzi, 
sediul  experimentatorilor  se  află  în  marile  laboratoare  susţinute  finan¬ 
ciar  de  guverne,  universităţi,  sponsori  particulari  şi  de  marile  firme 
de  afaceri.  In  aceste  instituţii,  munca  a  devenit  o  rutină  profesională. 
Majoritatea  celor  angajaţi  în  ele  sunt  tehnicieni,  care  înregistrează  ace¬ 
le  fapte  pe  care  pionierii,  dintre  care  unii  sunt  ei  înşişi  experimentatori, 
le  vor  întrebuinţa,  într-o  zi,  drept  cărămizi  pentru  clădirea  teoriilor  lor. 
Cât  priveşte  progresul  teoriilor  ştiinţifice,  contribuţiile  cercetătorilor 
de  rând  nu  prezintă  decât  o  importanţă  secundară.  Insă,  foarte  adesea, 
descoperirile  lor  au  rezultate  practice  imediate  în  sfera  ameliorării  me¬ 
todelor  terapeutice  şi  de  afaceri. 

Nesocotind  deosebirea  epistemologică  radicală  dintre  ştiinţele  na¬ 
turale  şi  acelea  ale  acţiunii  umane,  oamenii  cred  că  ceea  ce  este  necesar 
în  vederea  progresului  cunoaşterii  economice  este  organizarea  cercetă¬ 
rii  în  acest  domeniu,  după  metodele  abundent  verificate  în  institutele 
de  cercetare  medicală,  fizică  şi  chimică.  S-au  cheltuit  sume  considera¬ 
bile  pentru  ceea  ce  s-a  numit  cercetare  economică.  In  realitate,  obiectul 
de  studiu  al  tuturor  acestor  instituţii  a  fost  istoria  economică  recentă. 

încurajarea  studiului  istoriei  economice  este,  bineînţeles,  lăudabi¬ 
lă.  Dar,  indiferent  cât  de  instructive  ar  putea  fi  rezultatele  unor  astfel 
de  studii,  ele  nu  trebuie  confundate  cu  studiul  teoriei  economice.  Ele 
nu  ne  furnizează  fapte,  în  accepţiunea  în  care  este  întrebuinţat  acest 
termen  cu  privire  la  evenimentele  testate  în  cadrul  experimentelor  de 
laborator.  Ele  nu  ne  furnizează  cărămizi  pentru  construirea  de  ipoteze 
şi  de  teoreme  a  posteriori.  Dimpotrivă,  ele  sunt  lipsite  de  semnificaţie, 

dacă  nu  sunt  interpretate  în  lumina  unor  teorii  elaborate  independent 
de  ele.  Este  inutil  să  mai  adăugăm  ceva  la  ceea  ce  am  spus,  în  această 
privinţă,  în  capitolele  anterioare.  Nici  o  controversă  referitoare  la  ca¬ 
uzele  unui  eveniment  istoric  nu  poate  fi  soluţionată  pe  baza  unei  exa¬ 
minări  a  faptelor  care  nu  este  ghidată  de  anumite  teorii  praxeologice.1 

Fondarea  unor  institute  de  cercetare  în  domeniul  cancerului  poate 
să  contribuie,  în  principiu,  la  descoperirea  unor  metode  de  combatere 
şi  de  prevenire  a  acestei  boli  nocive.  Dar  un  institut  de  cercetare  al 
ciclului  economic  nu  este  de  nici  un  folos  în  vederea  evitării  recurenţei 
depresiunilor.  Chiar  şi  cea  mai  exactă  şi  mai  incontestabilă  colectare  a 
tuturor  datelor  referitoare  la  depresiunile  economice  din  trecut  este  de 
prea  puţin  folos,  pentru  cunoaşterea  noastră  în  acest  domeniu.  Savanţii 
nu  sunt  în  dezacord  în  privinţa  acestor  date;  ei  sunt  în  dezacord  cu 
privire  la  teoremele  la  care  trebuie  să  se  recurgă,  în  vederea  interpretării 
lor. 

încă  şi  mai  important  este  faptul  că  este  imposibil  să  colectăm  da¬ 
tele  referitoare  la  un  eveniment  concret,  fără  a  ne  referi  la  teoriile  pro¬ 
fesate  de  istoric,  încă  de  la  începutul  demersului  său.  Istoricul  nu  ne 
relatează  toate  faptele,  ci  doar  pe  cele  pe  care  le  consideră  relevante, 
pe  baza  teoriilor  sale;  el  omite  datele  pe  care  le  consideră  irelevante 
pentru  interpretarea  evenimentelor.  Dacă  este  indus  în  eroare  de  teorii 
eronate,  referatul  său  devine  greoi  şi  poate  fi  aproape  inutil. 

Chiar  şi  cel  mai  atent  studiu  al  unui  capitol  de  istorie  economică, 
chiar  dacă  se  referă  la  istoria  celei  mai  recente  perioade  din  trecut,  nu 
poate  înlocui  raţionamentul  economic.  Teoria  economică,  la  fel  ca  şi 
logica  şi  matematica,  este  o  manifestare  a  raţionamentului  abstract.  Ea 
nu  poate  fi  nicicând  experimentală  şi  empirică.  Economistul  nu  are 
nevoie  de  un  echipament  costisitor,  în  vederea  desfăşurării  studiilor 
sale.  Lucrul  de  care  are  el  nevoie  este  capacitatea  de  a  gândi  limpede 
şi  de  a  discerne,  din  jungla  evenimentelor,  ceea  ce  este  esenţial  de  ceea 
ce  este  doar  accidental. 

Intre  istoria  economică  şi  teoria  economică  nu  există  nici  un  con¬ 
flict.  Fiecare  ramură  a  cunoaşterii  are  propriile  ei  merite  şi  propriile  ei 
drepturi.  Economiştii  n-au  încercat  nicicând  să  diminueze  sau  să  nege 
semnificaţia  istoriei  economice.  Tot  astfel,  nici  istoricii  autentici  nu 
se  împotrivesc  studiului  teoriei  economice.  Acest  antagonism  a  fost 
deliberat  confecţionat  de  către  socialişti  şi  intervenţionişti,  care  nu  pu¬ 
teau  să  respingă  obiecţiile  formulate  împotriva  lor  de  către  economişti. 

1.  Cf.,  referitor  la  problemele  epistemologice  esenţiale  implicate  aici,  pp.  31-41; 
referitor  la  problema  „economiei  cantitative”,  pp.  55-57  şi  350-352;  şi  referitor  la  in¬ 
terpretările  antagonice  ale  condiţiilor  de  muncă  în  regim  capitalist,  pp.  617-623. 

Şcoala  istorică  şi  instituţionaliştii  au  încercat  să  disloce  teoria  econo¬ 
mică  şi  să  o  înlocuiască  prin  studii  „empirice”,  tocmai  pentru  că  ur¬ 
măreau  reducerea  economiştilor  la  tăcere.  Istoria  economică,  aşa  cum 
{869}  au  planificat-o  ei,  a  fost  un  mijloc  de  distrugere  a  prestigiului  teoriei 
economice  şi  de  a  face  propagandă  pentru  intervenţionism. 

2.  Profesia  de  economist 

Primii  economişti  s-au  dedicat  studiului  problemelor  teoriei  econo¬ 
mice.  Ca  vorbitori  şi  scriitori,  ei  urmăreau  să  le  comunice  concetă¬ 
ţenilor  lor  rezultatele  gândirii  lor.  Ei  încercau  să  influenţeze  opinia 
publică,  pentru  a  face  să  predomine  politicile  sănătoase,  în  gestionarea 
problemelor  civice.  Ei  n-au  gândit  niciodată  teoria  economică  drept  o 
profesie. 

Dezvoltarea  profesiei  de  economist  este  un  produs  al  intervenţio- 
nismului.  Economistul  profesionist  este  specialistul  solicitat  în  vederea 
proiectării  diverselor  măsuri  de  amestec  guvernamental  în  afaceri.  El 
este  expert  în  domeniul  legislaţiei  economice,  care  astăzi  urmăreşte, 
invariabil,  obstrucţionarea  funcţionării  economiei  de  piaţă. 

Există  mii  şi  mii  de  asemenea  experţi  profesionişti,  care  îşi  fac  de  lu¬ 
cru  în  birourile  guvernamentale  şi  în  cele  ale  diverselor  partide  politice 
şi  grupuri  de  presiune  şi  în  birourile  editoriale  ale  ziarelor  de  partid  şi 
ale  periodicelor  grupurilor  de  presiune.  Alţii  sunt  angajaţi  în  calitate 
de  consilieri  de  firme  de  afaceri,  sau  conduc  agenţii  [de  consiliere]  in¬ 
dependente.  Unii  dintre  aceştia  se  bucură  de  o  reputaţie  naţională,  sau 
chiar  internaţională;  mulţi  dintre  ei  se  numără  printre  cei  mai  influenţi 
oameni  din  ţările  lor.  Se  întâmplă  frecvent  ca  asemenea  experţi  să  fie 
chemaţi  să  conducă  afacerile  unor  mari  bănci  şi  corporaţii,  să  fie  aleşi 
în  legislativ,  sau  să  fie  numiţi  în  poziţii  de  miniştri  de  cabinet.  Ei  sunt 
rivalii  juriştilor,  în  ceea  ce  priveşte  conducerea  supremă  a  chestiunilor 
politice.  Rolul  eminent  pe  care  îl  joacă  aceşti  oameni  este  una  dintre 
trăsăturile  cele  mai  caracteristice  ale  epocii  noastre  intervenţioniste. 

Nu  poate  exista  nici  un  fel  de  dubiu  cu  privire  la  faptul  că  o  clasă  atât 
de  influentă  de  oameni  conţine  indivizi  extrem  de  talentaţi,  sau  chiar 
pe  cei  mai  eminenţi  contemporani  ai  noştri.  Numai  că  filosofia  care  le 
orientează  activitatea  le  îngustează  orizontul.  Datorită  legăturilor  lor 
cu  anumite  partide  şi  grupuri  de  presiune,  interesate  să  dobândească 
privilegii  speciale,  aceşti  oameni  devin  părtinitori.  Ei  îşi  închid  ochii 
la  consecinţele  pe  termen  mai  lung  ale  politicilor  pe  care  le  susţin.  In 
ochii  lor  nu  mai  contează  nimic  altceva  decât  interesele  pe  termen 
scurt  ale  grupurilor  pe  care  le  slujesc.  Obiectivul  ultim  al  eforturilor 

lor  este  de  a-şi  face  clienţii  să  prospere,  pe  seama  altor  oameni.  Ei 
urmăresc  să  se  auto-convingă  că  soarta  omenirii  coincide  cu  interesele 
pe  termen  scurt  ale  grupului  lor  -  şi  încearcă  să-i  vândă  această  idee 
şi  publicului.  Atunci  când  luptă  pentru  un  preţ  mai  ridicat  la  argint,  la 
grâne,  sau  la  zahăr,  pentru  salarii  mai  mari  acordate  membrilor  sindi¬ 
catului  lor,  sau  pentru  un  tarif  vamal  la  bunurile  de  import  mai  ieftine,  {870} 
ei  pretind  că  luptă  pentru  binele  suprem,  pentru  libertate  şi  dreptate, 
pentru  înflorirea  ţării  lor  şi  pentru  civilizaţie. 

Populaţia  priveşte  cu  suspiciune  la  organizatorii  de  lobby-uri  şi  îi 
învinuieşte  pentru  trăsăturile  neplăcute  ale  legislaţiei  intervenţioniste. 

Insă  rădăcina  răului  este  mult  mai  adâncă.  Filosofia  diverselor  grupuri 
de  presiune  a  pătruns  în  corpurile  legislative.  Astăzi,  există  reprezen¬ 
tanţi  parlamentari  ai  cultivatorilor  de  grâu,  ai  crescătorilor  de  animale, 
ai  cooperativelor  agricole,  ai  producătorilor  de  argint  şi  ai  diverselor 
sindicate,  ai  industriilor  care  nu  pot  rezista  în  faţa  rivalităţii  externe 
neprotejate  de  tarife  şi  ai  multor  altor  grupuri  de  presiune.  Puţini  sunt 
cei  pentru  care  ţara  contează  mai  mult  decât  grupul  lor  de  presiune. 

Acelaşi  lucru  se  poate  spune  şi  despre  departamentele  administraţi¬ 
ei.  Ministrul  agriculturii  se  consideră  susţinătorul  intereselor  fermi¬ 
erilor;  principalul  său  obiectiv  este  să  determine  creşterea  preţurilor 
la  alimente.  Ministrul  muncii  se  consideră  susţinătorul  sindicatelor; 
obiectivul  său  principal  este  să  facă  sindicatele  cât  mai  redutabile  cu 
putinţă.  Fiecare  departament  îşi  urmează  propriul  său  curs  şi  lucrează 
împotriva  eforturilor  celorlalte  departamente. 

Multă  lume  se  plânge  astăzi  de  lipsa  oamenilor  de  stat  creatori.  Dar, 
în  condiţiile  predominării  ideilor  intervenţioniste,  o  carieră  politică  nu 
este  accesibilă  decât  oamenilor  dispuşi  să  se  identifice  cu  interesele 
unui  grup  de  presiune.  Mentalitatea  sindicalistului,  sau  a  secretarului 
asociaţiilor  de  fermieri,  nu  satisfac  cerinţele  pe  care  trebuie  să  le  înde¬ 
plinească  un  om  politic  înzestrat  cu  viziune  pe  termen  lung.  Slujirea 
intereselor  pe  termen  scurt  ale  unui  grup  de  presiune  nu  contribuie 
la  dezvoltarea  acelor  calităţi  care  îl  caracterizează  pe  un  mare  om  de 
stat.  A  fi  om  de  stat  înseamnă,  invariabil,  a  adopta  politici  care  vizează 
termenul  lung;  însă  grupurilor  de  presiune  nu  le  pasă  de  termenul  lung. 
Lamentabilul  eşec  al  sistemului  german  de  la  Weimar  şi  al  celei  de  a 
Treia  Republici  în  Franţa  s-a  datorat  mai  ales  faptului  că  politicienii 
erau  în  primul  rând  experţi  în  domeniul  intereselor  grupurilor  de  pre¬ 


siune. 

3 .  Prognozarea  ca  profesie 

Atunci  când  oamenii  de  afaceri  au  aflat,  în  cele  din  urmă,  că  boomul 
creat  de  expansiunea  creditului  nu  poate  să  dureze  şi  că  el  trebuie  să 
ducă,  inevitabil,  la  o  sincopă,  ei  au  înţeles  că  ar  fi  important  pentru  ei  să 
cunoască  data  crahului.  In  acest  scop,  le-au  cerut  sfatul  economiştilor. 

Economistul  ştie  că  un  asemenea  boom  trebuie  să  se  finalizeze  cu  o 
depresiune.  Dar  el  nu  ştie  -  şi  nu  poate  şti  -  când  anume  se  va  instala 
criza.  Lucrul  acesta  depinde  de  condiţiile  sociale  corespunzătoare  fie¬ 
cărui  caz  în  parte.  Multe  evenimente  politice  pot  influenţa  rezultatul. 

{871}  Nu  există  nici  un  fel  de  reguli  cu  ajutorul  cărora  să  se  poată  calcula 
durata  boomului,  sau  a  depresiunii  care  trebuie  să-i  urmeze  acestuia. 
Şi  chiar  dacă  ar  exista  asemenea  reguli,  ele  nu  le-ar  fi  de  nici  un  folos 
oamenilor  de  afaceri.  Lucrul  de  care  are  nevoie  omul  de  afaceri  indi¬ 
vidual,  în  vederea  evitării  pierderilor,  este  cunoaşterea  datei  la  care  se 
situează  punctul  de  întoarcere,  încă  din  vremea  când  ceilalţi  oameni  de 
afaceri  continuă  să  creadă  că  până  la  crah  mai  există  un  interval  mai 
lung  decât  există  în  realitate.  In  acest  caz,  cunoştinţele  lui  superioare  îi 
vor  permite  să-şi  aranjeze  operaţiunile  proprii  în  aşa  fel,  încât  să  iasă 
la  liman  fără  pierderi.  Insă,  dacă  finalul  boomului  ar  putea  fi  calculat 
după  o  formulă,  toţi  oamenii  de  afaceri  ar  afla  data  respectivă  simultan. 
Demersurile  lor,  în  vederea  ajustării  mersului  afacerilor  lor  la  aceas¬ 
tă  informaţie,  ar  determina  apariţia  imediată  a  tuturor  fenomenelor 
depresiunii.  Ar  fi  prea  târziu,  pentru  fiecare  dintre  ei,  să  evite  să  se 
numere  printre  victime. 

Dacă  configuraţia  viitoare  a  pieţei  ar  fi  calculabilă,  atunci  viitorul  nu 
ar  fi  incert.  Nu  ar  mai  exista  nici  pierderi,  nici  profituri  antreprenoriale. 
Ceea  ce  aşteaptă  lumea  de  la  economişti  depăşeşte  puterile  oricărui 
muritor. 

însăşi  ideea  că  viitorul  este  previzibil,  că  anumite  formule  ar  pu¬ 
tea  să  înlocuiască  înţelegerea  specifică,  ce  reprezintă  esenţa  activităţii 
antreprenoriale  -  şi  că  familiaritatea  cu  aceste  formule  ar  putea  face 
cu  putinţă  pentru  cineva  să  preia  controlul  afacerilor,  este,  bineînţeles, 
o  excrescenţă  a  întregului  complex  de  erori  şi  concepţii  greşite  care 
se  află  la  temelia  politicilor  anticapitaliste  contemporane.  în  întregul 
complex  al  aşa-numitei  filosofii  marxiste,  nu  există  nici  cea  mai  mică 
trimitere  la  faptul  că  principala  sarcină  a  acţiunii  este  de  a  se  îngriji 
de  evenimentele  dintr-un  viitor  incert.  Faptul  că  termenul  de  specula¬ 
tor  este  întrebuinţat  astăzi  numai  cu  o  conotaţie  dezaprobatoare  arată 
limpede,  despre  contemporanii  noştri,  că  nici  nu  bănuiesc  în  ce  constă 
problema  fundamentală  a  acţiunii. 

Judecata  antreprenorială  nu  poate  fi  achiziţionată  pe  piaţă.  Ideea 
antreprenorială  care  se  impune  şi  care  aduce  profit  este  tocmai  acea 
idee  pe  care  nu  a  avut-o  majoritatea.  Ceea  ce  aduce  profit  nu  este  an¬ 
ticiparea  corectă  ca  atare,  ci  anticiparea  mai  corectă  decât  a  celorlalţi. 
Premiul  îl  câştigă  doar  disidenţii,  cei  care  nu  se  lasă  înşelaţi  de  erorile 
acceptate  de  către  cei  mulţi.  Ceea  ce  determină  apariţia  profiturilor 
este  preocuparea  pentru  nevoi  viitoare  de  care  ceilalţi  au  omis  să  se 
preocupe  în  mod  corespunzător. 

Antreprenorii  şi  capitaliştii  îşi  expun  propria  lor  bunăstare,  dacă 
sunt  pe  deplin  convinşi  de  viabilitatea  planurilor  lor.  Ei  nu  s-ar  încu¬ 
meta  nicicând  să-şi  pună  în  joc  viaţa  economică  pentru  că  îi  sfătuieşte 
un  expert  economic  să  facă  aceasta.  Ignoranţii  care  operează  pe  piaţa 
bursieră  şi  de  mărfuri  după  indicaţii  sunt  condamnaţi  să-şi  piardă  ba¬ 
nii,  indiferent  de  sursa  lor  de  inspiraţie  şi  de  informaţie  „din  interior”. 

De  fapt,  oamenii  de  afaceri  rezonabili  sunt  pe  deplin  conştienţi  de 
incertitudinea  viitorului.  Ei  înţeleg  faptul  că  economiştii  nu  dispun 
de  nici  un  fel  de  informaţii  rezonabile  despre  evenimentele  din  viitor 
şi  că  singurul  lucru  pe  care  îl  furnizează  ei  este  interpretarea  datelor 
statistice  referitoare  la  trecut.  In  ochii  capitaliştilor  şi  ai  antreprenori¬ 
lor,  opiniile  economiştilor  referitoare  la  viitor  nu  reprezintă  decât  nişte 
conjecturi  disputabile.  Ei  se  arată  sceptici  şi  sunt  greu  de  păcălit.  Dar, 
deoarece  consideră,  pe  bună  dreptate,  că  este  util  să  cunoască  toate  da¬ 
tele  care  ar  putea  avea,  eventual,  vreo  relevanţă  pentru  afacerile  lor,  ei  se 
abonează  la  ziarele  şi  periodicele  care  publică  prognoze.  Preocupate  de 
a  nu  lăsa  deoparte  nici  o  sursă  disponibilă  de  informaţie,  marile  firme 
de  afaceri  întrebuinţează  echipe  de  economişti  şi  de  statisticieni. 

Prognozarea  afacerilor  dă  greş  în  încercările  iluzorii  de  a  face  să 
dispară  incertitudinea  viitorului  şi  de  a  lipsi  activitatea  antreprenorială 
de  caracterul  ei  inerent  speculativ.  Dar  ea  furnizează  anumite  servicii, 
prin  colectarea  şi  interpretarea  datelor  referitoare  la  tendinţele  şi  evo¬ 
luţiile  economice  din  trecutul  recent. 

4.  Teoria  economică  şi  universităţile 

Universităţile  finanţate  din  impozite  sunt  aservite  partidului  aflat  la 
putere.  Autorităţile  caută  să  numească  doar  profesori  dispuşi  să  susţină 
ideile  pe  care  le  agreează  ele.  Cum  toate  guvernele  non-socialiste  sunt 
ferm  dedicate  intervenţionismului,  ele  numesc  exclusiv  intervenţio- 
nişti.  In  opinia  lor,  prima  datorie  a  universităţilor  este  de  a  vinde  tinerei 
generaţii  filosofia  socială  oficială.2  Ele  n-au  nevoie  de  economişti. 

2.  G.  Santayana,  referindu-se  la  un  profesor  de  filosofie  de  le  Universitatea  (pe 
atunci  Regală  Prusacă)  din  Berlin,  observa  că  acestui  om  i  se  părea  că  „treaba  unui  pro- 

Cu  toate  acestea,  intervenţionismul  predomină  şi  în  multe  dintre 
universităţile  independente. 

Conform  unei  străvechi  tradiţii,  obiectivul  universităţilor  nu  este 
doar  predarea  unor  cunoştinţe,  ci  şi  promovarea  cunoaşterii  şi  a  ştiinţei. 
Datoria  profesorului  universitar  nu  este  doar  de  a  le  transmite  studen¬ 
ţilor  un  complex  de  cunoştinţe  stabilite  de  către  alţi  oameni.  El  este 
ţinut  să  contribuie  la  augmentarea  acestei  cunoaşteri,  prin  propria  sa 
operă.  Se  consideră  că  el  este  un  membru  cu  drepturi  depline  al  repu¬ 
blicii  mondiale  a  savanţilor,  un  inovator  şi  un  pionier,  pe  drumul  către 
{873}  o  cunoaştere  mai  deplină  şi  mai  bună.  Nici  o  universitate  n-ar  admite 
că  membrii  corpului  său  profesoral  sunt  inferiori  cuiva,  în  domeniile 
lor  de  specializare.  Fiecare  profesor  universitar  se  consideră  pe  sine 
egalul  tuturor  celorlalţi  maeştri  ai  ştiinţei  sale.  Asemenea  celor  mai 
eminenţi  dintre  aceştia,  îşi  aduce  şi  el  contribuţia  la  avansul  cunoaşterii. 

Ideea  egalităţii  tuturor  profesorilor  este,  bineînţeles,  fictivă.  Există  o 
diferenţă  enormă  între  munca  creatoare  a  geniului  şi  monografia  spe¬ 
cialistului.  Cu  toate  aceste,  în  domeniul  cercetării  empirice,  este  posi¬ 
bil  să  se  păstreze  această  ficţiune.  Marele  inovator  şi  rutinistul  recurg, 
pentru  investigaţiile  lor,  la  aceleaşi  metode  tehnice  de  cercetare.  Ei  or¬ 
ganizează  experimente  de  laborator,  sau  colectează  documente  istorice. 
Privită  din  exterior,  munca  lor  pare  aceeaşi.  Publicaţiile  lor  se  referă  la 
aceleaşi  subiecte  şi  la  aceleaşi  probleme.  Ele  sunt  comensurabile. 

Cu  totul  altfel  stau  lucrurile  în  sfera  ştiinţelor  teoretice,  ca  filosofia 
sau  teoria  economică.  In  aceste  domenii,  rutinistul  nu  poate  realiza 
nimic  prin  conformare  la  un  model  mai  mult  sau  mai  puţin  stereotip. 
Nu  există  nici  un  fel  de  sarcini  care  să  necesite  eforturile  perseverente 
şi  trudnice  ale  autorului  conştiincios  de  monografii.  Nu  există  nici  un 
fel  de  cercetare  empirică;  totul  trebuie  reabzat  prin  puterea  reflecţiei, 
a  meditaţiei  şi  a  raţionamentului.  Nu  există  nici  un  fel  de  specializare, 
deoarece  toate  problemele  sunt  interconectate.  Referindu-se  la  oricare 
dintre  părţile  corpusului  de  cunoştinţe,  cercetătorul  se  referă  de  fapt 
la  tot  ansamblul  lor.  Un  eminent  istoric  a  descris  cândva  semnificaţia 
psihologică  şi  educaţională  a  unei  teze  de  doctorat,  spunând  că  ea  îi 
asigură  autorului  mândra  încredinţare  că  există  un  colţişor,  fie  acela 
oricât  de  mic,  în  sfera  învăţământului  şi  a  ştiinţei,  în  care  nimeni  nu-1 
întrece.  Este  evident  că  acest  efect  nu  poate  fi  obţinut  printr-o  teză 
de  doctorat  consacrată  unei  teme  de  analiză  economică.  In  ansamblul 
gândirii  economice  nu  există  asemenea  colţişoare  izolate. 

Niciodată  nu  au  trăit  simultan  mai  mult  decât  o  mână  de  oameni 
a  căror  operă  să  fi  contribuit  cu  ceva  esenţial  la  teoria  economică.  In 

fesor  este  să  tragă  la  edec  cu  o  încărcătură  legală,  de-a  lungul  canalului  guvernamental.” 
( Persons  and P/aces,  New  York,  1945, 11,  7.) 


Locul  ştiinţelor  economice  în  învăţământ  901 

acest  domeniu,  ca  şi  în  toate  celelalte  sfere  ale  cunoaşterii,  numărul 
creatorilor  este  mic.  In  plus,  mulţi  dintre  economiştii  creatori  nu  apar¬ 
ţin  profesiunii  profesorale.  Există  însă  o  cerere  de  mii  de  profesori 
care  să  predea  economia,  în  universităţi  şi  colegii.  Tradiţia  scolastică 
cere  ca  fiecare  dintre  ei  să-şi  demonstreze  valoarea  prin  publicarea  de 
contribuţii  originale,  nu  doar  prin  compilarea  de  compendii  şi  manu¬ 
ale.  Reputaţia  şi  salariul  unui  profesor  academic  depind  mai  mult  de 
opera  sa  literară  decât  de  capacităţile  sale  didactice.  Un  profesor  este 
silit  să  publice  cărţi.  Dacă  nu  se  simte  chemat  să  scrie  despre  teoria 
economică,  se  orientează  spre  istoria  economică,  sau  spre  economia 
descriptivă.  Dar  apoi,  pentru  a  nu-şi  vedea  prestigiul  ştirbit,  el  trebuie 
să  afirme  insistent  că  problemele  de  care  se  ocupă  sunt  chiar  teorie  -  şi 
nu  istorie  economică.  El  trebuie  efectiv  să  pretindă  că  scrierile  sale  {874} 
acoperă  singurul  domeniu  legitim  al  studiilor  economice,  că  numai  ele 
sunt  empirice,  inductive  şi  ştiinţifice,  în  vreme  ce  producţiile  exclusiv 
deductive  ale  teoreticienilor  „abstracţi”  („ armchair ”  theorists)  nu  sunt 
decât  speculaţii  inutile.  Dacă  nu  s-ar  achita  de  această  sarcină,  el  ar  fi 
silit  să  admită  că  profesorii  de  economie  se  împart  în  două  clase  -  cei 
care  au  contribuit  ei  înşişi  la  avansul  gândirii  economice  şi  cei  care  nu 
au  făcut  lucrul  acesta,  chiar  dacă  poate  că  au  avut  realizări  remarcabile 
în  alte  domenii,  cum  ar  fi  istoria  economică  recentă.  Astfel,  atmosfe¬ 
ra  academică  devine  nefavorabilă  pentru  predarea  teoriei  economice. 

Mulţi  profesori  (din  fericire  nu  toţi)  urmăresc  să  discrediteze  com¬ 
plet  „simpla  teorie”.  Ei  încearcă  să  înlocuiască  analiza  economică  prin- 
tr-o  colecţie  nesistematic  asamblată  de  informaţii  statistice  şi  istorice. 
Pulverizează  ştiinţa  economică  într-un  număr  de  ramuri  de  sine  stătă¬ 
toare.  Se  specializează  în  agricultură,  în  probleme  sindicale,  în  situaţia 
latino-americană  şi  în  multe  alte  subdiviziuni  similare. 

Desigur  că  una  dintre  sarcinile  formării  universitare  este  de  a-i  fa¬ 
miliariza  pe  studenţi  cu  istoria  economică  în  general  şi  -  nu  mai  puţin  - 
cu  evoluţiile  economice  recente.  Dar  toate  aceste  strădanii  sunt  sortite 
eşecului,  dacă  nu  sunt  ferm  întemeiate  pe  o  cunoaştere  solidă  a  teoriei 
economice.  Teoria  economică  nu  permite  nici  un  fel  de  fragmentare  în 
ramuri  speciale.  Ea  priveşte,  invariabil,  interconexiunea  tuturor  feno¬ 
menelor  acţiunii.  Problemele  catalactice  nu  pot  deveni  vizibile  pentru 
cineva  care  se  ocupă  de  fiecare  ramură  productivă  separat.  Munca  şi 
salariile  sunt  imposibil  de  studiat,  fără  a  studia  implicit  preţurile  măr¬ 
furilor,  ratele  dobânzii,  profiturile  şi  pierderile,  banii  şi  creditul  şi  toate 
celelalte  probleme  majore.  Adevăratele  probleme  ale  determinării  ra¬ 
telor  salariale  nici  măcar  nu  pot  fi  atinse  în  cadrul  unui  curs  consacrat 
forţei  de  muncă.  Nu  există  nimic  de  felul  unei  teorii  „economice  a 

muncii”,  sau  al  unei  teorii  „economice  agrare”.  Nu  există  decât  un  unic 
întreg  coerent  al  teoriei  economice. 

Ceea  ce  tratează  aceşti  specialişti,  în  lecţiile  şi  publicaţiile  lor,  nu 
este  teoria  economică,  ci  doctrinele  diverselor  grupuri  de  presiune. 
Fiind  neştiutori  în  domeniul  teoriei  economice,  ei  nu  se  pot  feri  să 
cadă  pradă  ideologiilor  acelora  care  urmăresc  privilegii  speciale  pentru 
grupurile  din  care  fac  parte.  Chiar  şi  specialiştii  care  nu  pactizează 
explicit  cu  vreunul  dintre  grupurile  de  presiune  şi  care  pretind  că  se 
menţin  pe  palierul  unei  neutralităţi  superioare,  îşi  însuşesc  inconştient 
tezele  esenţiale  ale  doctrinei  intervenţioniste.  Ocupându-se  exclusiv 
de  nenumăratele  tipuri  de  amestec  guvernamental  în  sfera  afacerilor, 
ei  doresc  să  evite  cramponarea  de  ceea  ce,  în  ochii  lor,  este  doar  ne¬ 
gativism.  Dacă  critică  măsurile  adoptate,  ei  o  fac  numai  în  vederea 
recomandării  propriului  lor  model  de  intervenţionism,  ca  înlocuitor 
al  intervenţionismului  altora.  Ei  se  raliază  fără  ezitare  la  teza  comună 
{875}  fundamentală  a  intervenţionismului  şi  a  socialismului,  conform  căreia 
economia  de  piaţă  neobstrucţionată  dăunează,  în  mod  inechitabil,  in¬ 
tereselor  vitale  ale  imensei  majorităţi  a  populaţiei,  în  beneficiul  exclu¬ 
siv  al  exploatatorilor  lipsiţi  de  scrupule.  In  ochii  lor,  economistul  care 
demonstrează  sterilitatea  intervenţionismului  este  un  partizan  mituit 
al  pretenţiilor  veroase  ale  marilor  afacerişti.  Este  imperativ  ca  accesul 
unor  astfel  de  ticăloşi  în  universităţi  să  fie  blocat,  ca  şi  tipărirea  artico¬ 
lelor  lor,  în  periodicele  asociaţiilor  de  profesori  universitari. 

Elevii  sunt  dezorientaţi.  La  cursurile  economiştilor  matematicieni  li 
se  administrează  formule  care  descriu  stări  ipotetice  de  echilibru,  din 
cadrul  cărora  a  dispărut  orice  acţiune.  Ei  ajung  cu  uşurinţă  la  concluzia 
că  aceste  ecuaţii  sunt  complet  inutile  pentru  înţelegerea  activităţilor 
economice.  în  lecţiile  specialiştilor  ei  aud  despre  o  puzderie  de  detalii 
referitoare  la  măsurile  intervenţioniste.  Concluzia  pe  care  trebuie  să  o 
tragă  este  că  situaţia  este  cu  adevărat  paradoxală,  deoarece  echilibrul 
nu  se  realizează  niciodată,  iar  ratele  salariale  şi  preţurile  produselor 
agricole  nu  sunt  atât  de  ridicate  pe  cât  ar  dori  sindicatele  sau  fermierii 
să  fie.  Este  evident,  deduc  ei  de  aici,  că  o  reformă  radicală  este  indis¬ 
pensabilă.  Dar  ce  fel  de  reformă? 

Majoritatea  studenţilor  îmbrăţişează  fără  nici  un  fel  de  inhibiţie  pa- 
naceele  intervenţioniste  recomandate  de  profesorii  lor.  Condiţiile  so¬ 
ciale  vor  deveni  complet  satisfăcătoare  îndată  ce  statul  va  impune  rate 
salariale  minimale  şi  le  va  furniza  tuturor  hrană  şi  locuinţe  adecvate, 
sau  îndată  ce  se  vor  interzice  vânzarea  margarinei  şi  importul  de  za¬ 
hăr.  Ei  nu  sesizează  contradicţiile  din  declaraţiile  profesorilor  lor,  care 
astăzi  deplâng  nebunia  competiţiei  şi  mâine  deplâng  relele  creşterii 

costului  vieţii.  Ei  îşi  iau  diplomele  şi  încearcă  să  obţină,  cât  mai  rapid 
cu  putinţă,  o  slujbă  guvernamentală  sau  pe  lângă  un  grup  puternic  de 
presiune. 

Există,  însă,  numeroşi  tineri  suficient  de  ageri  pentru  a  identifica 
erorile  intervenţionismului.  Ei  acceptă  respingerea,  de  către  profeso¬ 
rii  lor,  a  economiei  de  piaţă  neobstrucţionate.  Insă  nu  cred  că  măsuri 
intervenţioniste  izolate  ar  putea  duce  la  atingerea  obiectivelor  urmă¬ 
rite.  Ei  împing,  în  mod  consecvent,  preceptele  dascălilor  lor  până  la 
consecinţele  lor  logice  ultime.  Se  orientează  spre  socialism.  Elogiază 
sistemul  sovietic,  ca  pe  zorii  unei  civilizaţii  noi  şi  superioare. 

Acestea  fiind  spuse,  ceea  ce  a  transformat  multe  dintre  universităţile 
contemporane  în  pepiniere  socialiste,  nu  sunt  în  primul  rând  condiţiile 
predominante  în  departamentele  de  economie,  ci  doctrinele  predate 
în  celelalte  departamente.  în  departamentele  de  economie  încă  se  mai 
pot  întâlni  şi  economişti  şi  chiar  şi  ceilalţi  profesori  pot  fi  la  curent 
cu  unele  dintre  obiecţiile  formulate  împotriva  practicabilităţii  socia-  {876} 
lismului.  Nu  la  fel  stau  lucrurile  cu  mulţi  dintre  profesorii  de  filosofie, 
istorie,  literatură,  sociologie  şi  ştiinţe  politice.  Ei  interpretează  istoria 
pe  temeiul  unei  vulgarizări  bălmăjite  a  materialismului  dialectic.  Chiar 
şi  mulţi  dintre  cei  care  atacă  furibund  marxismul,  datorită  materia¬ 
lismului  şi  a  ateismului  acestuia,  se  află  sub  influenţa  ideilor  dezvol¬ 
tate  în  Manifestul  Comunist  şi  în  cadrul  programului  Internaţionalei 
Comuniste.  Ei  explică  depresiunile,  şomajul  în  masă,  inflaţia,  războiul 
şi  sărăcia,  ca  pe  nişte  rele  inerente  capitalismului  şi  lasă  să  se  înţeleagă 
că  aceste  fenomene  nu  pot  dispărea  decât  odată  cu  dispariţia  acestuia. 

5 .  Educaţia  generală  şi  teoria  economică 

în  ţările  care  nu  sunt  frământate  de  lupte  între  diverse  grupuri  ling¬ 
vistice,  educaţia  publică  poate  să  funcţioneze,  dacă  este  limitată  la  citit, 
scris  şi  aritmetică.  Pentru  copiii  înzestraţi  este  chiar  cu  putinţă  să  se 
adauge  noţiuni  elementare  de  geometrie,  ştiinţele  naturale  şi  legile  în 
vigoare  ale  ţării.  Dar,  îndată  ce  se  încearcă  să  se  meargă  mai  departe, 
apar  dificultăţi  serioase.  Predarea  la  nivelul  elementar  se  transformă, 
inevitabil,  în  îndoctrinare.  Este  imposibil  să  li  se  prezinte  adolescenţi¬ 
lor  toate  aspectele  unei  probleme,  pentru  ca  apoi  să  fie  lăsaţi  să  aleagă 
între  concepţiile  rivale.  Nu  este  mai  puţin  imposibil  să  se  găsească  pro¬ 
fesori  care  ar  putea  să  predea  opinii  cu  care  ei  înşişi  nu  sunt  de  acord,  în 
aşa  fel  încât  să  îi  satisfacă  pe  cei  care  împărtăşesc  acele  opinii.  Partidul 
care  gestionează  şcolile  se  află  în  poziţia  de  a  face  propagandă  ideilor 
sale  şi  de  a  le  discredita  pe  cele  ale  celorlalte  partide. 

In  sfera  educaţiei  religioase,  liberalii  din  secolul  al  xix-lea  au  so¬ 
luţionat  această  problemă  prin  separarea  statului  de  biserică.  In  ţările 
liberale,  religia  nu  mai  este  predată  în  şcolile  publice.  Insă  părinţii  au 
libertatea  de  a-şi  trimite  copii  la  şcoli  confesionale,  finanţate  de  comu¬ 
nităţi  religioase. 

Dar  problema  nu  se  referă  doar  la  preceptele  religioase  şi  la  preda¬ 
rea  anumitor  teorii  ale  ştiinţelor  naturale  care  contravin  Bibliei.  Este 
vorba,  într-o  măsură  încă  şi  mai  mare,  de  predarea  istoriei  şi  a  teoriei 
economice. 

Publicul  este  la  curent  cu  problema  numai  întru  cât  priveşte  aspec¬ 
tele  internaţionale  ale  predării  istoriei.  Se  aud  în  prezent  anumite  voci 
care  vorbesc  despre  necesitatea  de  a  elibera  predarea  istoriei  de  impac¬ 
tul  naţionalismului  şi  al  şovinismului.  Insă  puţină  lume  realizează  că 
problema  imparţialităţii  şi  a  obiectivitătii  nu  este  mai  puţin  prezentă 
în  sfera  aspectelor  interne  ale  istoriei.  Filosofia  politică  a  profesorului 
sau  a  autorului  de  manuale  colorează  relatarea.  Cu  cât  este  mai  necesar 
{877}  ca  expunerea  să  fie  simplificată  şi  condensată,  pentru  a  fi  inteligibilă 
minţilor  nematurizate  ale  copiilor  şi  ale  adolescenţilor,  cu  atât  conse¬ 
cinţele  sunt  mai  grave. 

In  opinia  marxiştilor  şi  a  intervenţioniştilor,  predarea  istoriei  în  şcoli 
este  marcată  de  acceptarea  ideilor  liberalismului  clasic.  Ei  doresc  să  în¬ 
locuiască  această  interpretare  „burgheză”  cu  propria  lor  interpretare.  In 
viziunea  marxistă,  Revoluţia  Engleză  din  1688,  Revoluţia  Americană, 
marea  Revoluţie  Franceză  şi  mişcările  revoluţionare  din  secolul  al  xix- 
lea  din  Europa  continentală  au  fost  nişte  mişcări  burgheze.  Ele  au  dus 
la  înfrângerea  feudalismului  şi  la  instituirea  supremaţiei  burgheziei. 
Masele  proletare  nu  s-au  emancipat;  ele  doar  au  schimbat  aservirea  de 
clasă  faţă  de  aristocraţie  cu  cea  faţă  de  exploatatorii  capitalişti.  Pentru 
a-1  elibera  pe  muncitor,  este  necesară  abolirea  modului  de  producţie 
capitalist.  Acest  deziderat,  spun  intervenţioniştii,  trebuie  realizat  prin 
Sozialpolitik,  sau  prin  New  Deal.  Marxiştii  ortodocşi,  pe  de  altă  parte, 
afirmă  că  doar  îndepărtarea  violentă  a  sistemului  de  guvernare  bur¬ 
ghez  ar  putea  să  ducă  la  emanciparea  efectivă  a  proletarilor. 

Este  imposibil  de  analizat  vreun  capitol  al  istoriei  fără  a  lua  o  anu¬ 
mită  poziţie  în  raport  cu  aceste  probleme  controversate  şi  cu  doctrinele 
economice  corespunzătoare.  Manualele  şi  profesorii  nu  pot  adopta  o 
neutralitate  superioară  faţă  de  postulatul  că  este  necesară  încheierea 
„revoluţiei  neterminate”  printr-o  revoluţie  comunistă.  Fiecare  afirma¬ 
ţie  privitoare  la  evenimentele  din  ultimele  trei  sute  de  ani  implică  o 
anumită  judecată  [de  valoare]  în  legătură  cu  aceste  controverse.  O 
alegere  între  filosofia  Declaraţiei  de  Independenţă  şi  a  Discursului 

de  la  Gettysburg  şi,  respectiv,  Manifestul  Comunist,  este  inevitabilă. 
Provocarea  este  de  neocolit  şi  ar  fi  inutil  să  ne  îngropăm  capetele  în 
nisip. 

La  nivel  liceal  şi  chiar  la  nivel  de  colegiu,  predarea  cunoştinţelor 
istorice  şi  economice  înseamnă,  practic,  îndoctrinare.  Cea  mai  mare 
parte  a  elevilor  sunt  cu  siguranţă  insuficient  de  maturi  pentru  a-şi  for¬ 
ma  propriile  lor  opinii,  pe  temeiul  unui  examen  critic  al  reprezentărilor 
acestor  subiecte  de  către  profesori. 

Dacă  educaţia  publică  ar  fi  mai  eficientă  decât  este  de  fapt,  partide¬ 
le  politice  ar  viza  urgent  controlul  sistemului  de  şcolarizare,  pentru  a 
determina  modul  în  care  se  predau  aceste  subiecte.  Insă  educaţia  ge¬ 
nerală  nu  joacă  decât  un  rol  minor  în  formarea  ideilor  politice,  sociale 
şi  economice  ale  tinerelor  generaţii.  Impactul  presei,  al  radioului  şi  al 
condiţiilor  de  mediu  este  mult  mai  puternic  decât  acela  al  profeso¬ 
rilor  şi  al  manualelor.  Propaganda  bisericilor,  a  partidelor  politice  şi 
a  grupurilor  de  presiune  covârşeşte  influenţa  şcolilor,  indiferent  ce  ar 
putea  acestea  să  predea.  Ceea  ce  se  învaţă  în  şcoli  se  uită,  adesea,  foarte 
repede  şi  nu  poate  ţine  piept  asaltului  continuu  al  mediului  social  în 
care  se  mişcă  omul. 

6.  Teoria  economică  si  cetăţeanul 

Teoria  economică  nu  trebuie  mazilită  în  sălile  de  curs  şi  în  birourile 
de  statistică  şi  nu  trebuie  lăsată  în  seama  cercurilor  ezoterice.  Ea  este 
filosofia  vieţii  şi  a  acţiunii  umane  şi  priveşte  pe  toţi  şi  pe  toate.  Ea  este 
esenţa  civilizaţiei  şi  a  existenţei  omului  ca  om. 

Făcând  aceste  afirmaţii  nu  ne  lăsăm  purtaţi  de  slăbiciunea  frecvent 
ridiculizată  a  specialiştilor,  de  a  supraestima  importanţa  acelei  ramuri 
a  cunoaşterii  în  care  activează  ei  înşişi.  Nu  economiştii  sunt  cei  care 
ridică  astăzi  teoria  economică  în  această  poziţie  eminentă,  ci  ansam¬ 
blul  populaţiei. 

Toate  disputele  politice  contemporane  privesc  chestiuni  numite,  în¬ 
deobşte,  economice.  Toate  argumentele  avansate  în  cursul  discuţiilor 
actuale  despre  chestiunile  sociale  şi  publice  au  de  a  face  cu  probleme 
fundamentale  de  praxeologie  şi  de  teorie  economică.  Mintea  tuturor  se 
preocupă  de  doctrinele  economice.  Filosofii  şi  teologii  par  mai  intere¬ 
saţi  de  problemele  economice,  decât  de  acele  probleme  pe  care  genera¬ 
ţiile  anterioare  le  socoteau  obiectul  de  studiu  al  filosofiei  şi  al  teologiei. 
Romanele  şi  piesele  de  teatru  de  astăzi  se  referă  la  toate  aspectele  vieţii 
umane  -  inclusiv  la  relaţiile  sexuale  -  din  unghiul  doctrinelor  econo¬ 
mice.  Toată  lumea  se  preocupă  de  teoria  economică,  conştient  sau  in- 

conştient.  Atunci  când  aderă  la  un  partid  politic  sau  când  votează,  ce¬ 
tăţeanul  ia,  implicit,  o  poziţie  în  raport  cu  teoriile  economice  esenţiale. 

In  secolele  al  şaisprezecelea  şi  al  şaptesprezecelea,  problema  prin¬ 
cipală  a  controverselor  politice  din  Europa  era  cea  religioasă.  In  se¬ 
colele  al  optsprezecelea  şi  al  nouăsprezecelea,  atât  în  Europa  cât  şi  în 
America,  problema  cea  mai  importantă  o  constituia  alegerea  între  gu¬ 
vernul  reprezentativ  şi  absolutismul  monarhic.  Astăzi,  ea  este  alegerea 
între  economia  de  piaţă  şi  socialism.  Este  vorba,  bineînţeles,  de  o  pro¬ 
blemă  a  cărei  soluţie  depinde  integral  de  analiza  economică.  Recursul 
la  sloganuri  sterile,  sau  la  mistica  materialismului  dialectic,  nu  este  de 
nici  un  folos. 

Nimeni  nu  poate  ocoli  în  vreun  fel  responsabilitatea  personală  care 
îi  incumbă.  Oricine  nu  consimte  să  cerceteze,  atât  cât  îi  stă  în  putinţă, 
toate  problemele  relevante,  renunţă  de  bunăvoie  la  dreptul  său  dobân¬ 
dit  prin  naştere,  în  favoarea  unei  auto-decretate  elite  de  supraoameni. 
In  asemenea  chestiuni  de  importanţă  vitală,  încrederea  oarbă  acorda¬ 
tă  „experţilor”  şi  acceptarea  necritică  a  sloganurilor  şi  prejudecăţilor 
populare  înseamnă  abandonarea  auto-determinării  şi  cedarea  în  faţa 
dominaţiei  altora.  Date  fiind  condiţiile  de  astăzi,  nimic  nu  poate  fi  mai 
important,  pentru  fiecare  om  inteligent,  decât  teoria  economică.  Miza 
{879}  este  propria  sa  soartă  şi  aceea  a  urmaşilor  săi. 

Foarte  puţini  sunt  cei  capabili  să  contribuie  cu  vreo  idee  importan¬ 
tă  la  ansamblul  gândirii  economice.  Insă  toţi  oamenii  rezonabili  sunt 
chemaţi  să  se  familiarizeze  cu  ceea  ce  ne  învaţă  teoria  economică.  In 
vremurile  noastre,  aceasta  este  cea  dintâi  datorie  civică. 

Fie  că  ne  place  sau  nu,  este  un  fapt  că  teoria  economică  nu  poate 
rămâne  o  ramură  ezoterică  a  cunoaşterii,  accesibilă  numai  unui  grup 
restrâns  de  savanţi  şi  de  specialişti.  Ştiinţa  economică  se  ocupă  de  pro¬ 
blemele  fundamentale  ale  societăţii;  ea  priveşte  pe  toată  lumea  şi  le 
aparţine  tuturor.  Ea  constituie  principalul  şi  cel  mai  adecvat  obiect  de 
studiu  al  fiecărui  cetăţean. 

7.  Teoria  economică  şi  libertatea 

Rolul  de  prim  rang  pe  care  îl  joacă  ideile  economice  în  determinarea 
chestiunilor  civice  explică  de  ce  guvernele,  partidele  politice  şi  grupu¬ 
rile  de  presiune  urmăresc  restricţionarea  libertăţii  gândirii  economice. 
Ele  se  străduiesc  să  propage  doctrina  cea  „bună”  şi  să  reducă  la  tăce¬ 
re  doctrinele  „rele”.  In  viziunea  lor,  adevărul  nu  posedă  nici  o  putere 
inerentă,  care  să-l  poată  face  să  se  impună,  în  cele  din  urmă,  exclusiv 
în  virtutea  faptului  că  este  adevărat.  Pentru  a  se  impune,  adevărul  are 


Locul  ştiinţelor  economice  în  învăţământ  907 

nevoie  să  fie  asistat  de  acţiuni  violente,  întreprinse  de  poliţie,  sau  de 
alte  trupe  armate.  Conform  acestei  perspective,  criteriul  după  care  se 
măsoară  adevărul  unei  doctrine  este  faptul  că  suporterii  ei  reuşesc  să-i 
înfrângă  prin  forţa  armelor  pe  campionii  ideilor  diferite.  Implicaţia 
este  că  Dumnezeu,  sau  alt  agent  mitologic,  care  dirijează  cursul  eveni¬ 
mentelor  umane,  le  asigură  întotdeauna  victoria  celor  ce  luptă  pentru 
cauza  cea  bună.  Cârmuirea  este  de  la  Dumnezeu  şi  are  îndatorirea 
sacră  de  a-i  extermina  pe  eretici. 

Este  inutil  să  insistăm  asupra  contradicţiilor  şi  a  inconsecvenţelor 
acestei  doctrine,  a  intoleranţei  şi  a  persecuţiei  disidenţilor.  Nicicând,  în 
vremurile  mai  vechi,  n-a  cunoscut  omenirea  un  sistem  de  propagandă 
şi  de  opresiune  atât  de  ingenios  alcătuit,  ca  acela  instituit  de  actualele 
guverne,  partide  şi  grupuri  de  presiune.  Cu  toate  acestea,  toate  aceste 
edificii  se  vor  prăbuşi  ca  nişte  castele  făcute  din  cărţi  de  joc,  îndată  ce 
vor  fi  supuse  atacului  unei  mari  ideologii. 

Nu  doar  în  ţările  guvernate  de  despoţi  barbari  şi  neobarbari,  ci  -  nu 
mai  puţin  -  şi  în  cadrul  aşa-numitelor  democraţii  occidentale,  studiul 
ştiinţei  economice  este,  astăzi,  practic  scos  în  afara  legii.  Discuţiile  pu¬ 
blice  ale  problemelor  economice  nesocotesc,  aproape  în  întregime,  tot 
ce  au  spus  economiştii  în  ultimele  două  sute  de  ani.  Preţurile,  ratele 
salariale,  ratele  dobânzii  şi  profiturile  sunt  privite  ca  şi  cum  determi¬ 
narea  lor  nu  ar  fi  supusă  nici  unei  legi.  Guvernele  încearcă  să  decreteze 
şi  să  impună  cu  forţa  preţuri  maximale  la  bunuri  şi  rate  salariale  mi¬ 
nimale.  Politicienii  le  cer  oamenilor  de  afaceri  să  reducă  profiturile,  să 
scadă  preţurile  şi  să  ridice  ratele  salariale,  ca  şi  cum  lucrurile  acestea 
ar  fi  dependente  de  intenţiile  lăudabile  ale  unor  indivizi.  In  abordarea  {880} 
relaţiilor  economice  internaţionale,  lumea  recurge  cu  candoare  la  cele 
mai  naive  erori  mercantiliste.  Puţini  sunt  cei  care  sunt  conştienţi  de 
neajunsurile  tuturor  acestor  doctrine  populare,  sau  care  înţeleg  de  ce 
politicile  bazate  pe  ele  duc,  invariabil,  la  dezastre. 

Aceste  împrejurări  sunt  triste.  Dar  omul  nu  le  poate  răspunde  decât 
într-un  singur  fel:  neslăbind  nici  o  clipă  căutarea  adevărului. 


XXXIX.  TEORIA  ECONOMICĂ  SI  PROBLEMELE 
ESENŢIALE  ALE  EXISTENŢEI  UMANE 


i .  Stiintă  si  viată 

>  »  »  > 

Se  obişnuieşte  să  se  considere  ca  o  slăbiciune  a  ştiinţei  moderne  fap¬ 
tul  că  ea  se  abţine  de  la  exprimarea  unor  judecăţi  de  valoare.  Omul 
viu  şi  activ,  ni  se  spune,  n-are  trebuinţă  de  Wertfreiheit,  el  are  nevoie  să 
ştie  ce  trebuie  să  urmărească.  Dacă  ştiinţa  nu  răspunde  la  această  în¬ 
trebare,  ea  este  sterilă.  Insă  această  obiecţie  este  nefondată.  Ştiinţa  nu 
face  evaluări,  dar  îi  furnizează  omului  care  acţionează  toată  informaţia 
de  care  poate  avea  nevoie,  în  legătură  cu  evaluările  sale.  Ea  păstrează 
tăcerea  numai  atunci  când  i  se  pune  întrebarea  dacă  viaţa  însăşi  merită 
trăită. 

Bineînţeles  că  această  întrebare  s-a  pus  şi  va  continua  întotdeauna 
să  fie  pusă.  Care  poate  fi  semnificaţia  tuturor  acestor  strădanii  şi  acti¬ 
vităţi  omeneşti,  dacă,  în  cele  din  urmă,  nimeni  nu  poate  evita  moartea 
şi  descompunerea?  Omul  trăieşte  în  umbra  morţii.  Indiferent  ce  va  fi 
realizat  el,  în  cursul  pelerinajului  său,  într-o  bună  zi  va  trebui  să  piară 
şi  să  abandoneze  tot  ce  a  clădit.  Fiecare  clipă  poate  fi  cea  din  urmă. 
Un  singur  lucru  este  sigur,  în  ce  priveşte  viitorul  unui  individ:  moartea. 
Văzute  din  punctul  de  vedere  al  acestui  rezultat  ultim  şi  inevitabil,  toa¬ 
te  strădaniile  omului  par  deşarte  şi  inutile. 

Mai  mult,  acţiunea  umană  trebuie  considerată  absurdă,  chiar  şi 
atunci  când  este  evaluată  numai  din  perspectiva  scopurilor  ei  imediate. 
Ea  nu  poate  asigura  nicicând  o  satisfacţie  deplină;  ea  nu  oferă  decât  o 
îndepărtare  parţială  a  neplăcerii,  pe  durata  unui  moment  evanescent, 
îndată  ce  o  dorinţă  este  satisfăcută,  se  nasc  şi  cer  să  fie  satisfăcute  altele. 
Se  spune  că  civilizaţia  îi  sărăceşte  pe  oameni,  deoarece  le  înmulţeşte 
dorinţele  şi  nu  potoleşte,  ci  stârneşte  poftele.  Toată  activitatea  şi  toate 
afacerile  cele  forfotitoare  ale  oamenilor  care  trudesc  din  greu,  graba, 
înghesuiala  şi  agitaţia  sunt  lipsite  de  sens,  deoarece  ele  nu  aduc  nici 
fericirea,  nici  liniştea.  Pacea  minţii  şi  serenitatea  nu  pot  fi  dobândite 
prin  acţiune  şi  prin  ambiţii  lumeşti,  ci  numai  prin  renunţare  şi  resem¬ 
nare.  Singurul  tip  de  atitudine  potrivită  înţeleptului  este  evadarea  în 
inactivitatea  unei  existenţe  pur  contemplative. 

însă  toate  aceste  nelinişti,  îndoieli  şi  scrupule  sunt  covârşite  de  forţa 

irezistibilă  a  energiei  vitale  a  omului.  Este  adevărat  că  omul  nu  poate 
scăpa  de  moarte.  Dar  în  prezent  trăieşte;  şi  viaţa,  nu  moartea,  este  cea 
care  pune  stăpânire  pe  el.  Indiferent  ce  i-ar  rezerva  viitorul,  el  nu  se  {882} 
poate  sustrage  necesităţilor  momentului  actual.  Câtă  vreme  un  om  tră¬ 
ieşte,  el  nu  poate  să  nu  asculte  de  principalul  său  impuls,  de  elanul  său 
vital.  Natura  înnăscută  a  omului  este  cea  care  caută  să-i  prezerve  şi  să-i 
consolideze  viaţa,  cea  care  îl  face  să  fie  nemulţumit  şi  să  urmărească 
să-şi  îndepărteze  neplăcerile,  cea  care  îl  face  să  caute  ceea  ce  se  poate 
numi  fericire.  In  fiecare  fiinţă  vie  lucrează  un  inexplicabil  şi  neanali¬ 
zabil  Id.  Acest  Id  este  impulsul  tuturor  impulsurilor,  forţa  care  îl  mână 
pe  om  spre  viaţă  şi  acţiune,  tendinţa  originară  şi  ineradicabilă  spre  o 
existenţă  mai  deplină  şi  mai  fericită.  El  lucrează  câtă  vreme  trăieşte 
omul  şi  încetează  numai  odată  cu  încetarea  vieţii  sale. 

Raţiunea  umană  se  află  în  slujba  acestui  elan  vital.  Funcţia  biologică 
a  raţiunii  este  de  a  prezerva  şi  de  a  promova  viaţa  şi  de  a  amâna  ex¬ 
tincţia,  cât  mai  mult  cu  putinţă.  Gândirea  şi  acţiunea  nu  sunt  contrare 
naturii;  ele  sunt,  mai  curând,  cele  mai  distinctive  trăsături  ale  naturii 
umane.  Cea  mai  adecvată  descriere  a  omului,  prin  contrast  cu  fiinţele 
non-umane,  este:  o  fiinţă  care  luptă  deliberat  împotriva  forţelor  care  se 
opun  vieţii  sale. 

Prin  urmare,  toată  vorbăria  despre  primatul  elementelor  iraţiona¬ 
le  este  sterilă.  In  cadrul  universului  a  cărui  existenţă  raţiunea  noastră 
nu  o  poate  explica,  analiza,  sau  concepe,  există  o  mică  sferă  din  care 
omul  poate  îndepărta,  într-o  anumită  măsură,  neplăcerile.  Acesta  este 
domeniul  raţiunii  şi  al  raţionalităţii,  al  ştiinţei  şi  al  acţiunii  deliberate. 

Nici  îngustimea  sa,  nici  puţinătatea  rezultatelor  pe  care  le  poate  obţine 
omul  în  cadrul  său  nu  sugerează  ideea  de  resemnare  şi  de  letargie  radi¬ 
cale.  Nici  un  fel  de  subtilităţi  filosofice  nu-1  vor  putea  vreodată  reţine 
pe  un  om  sănătos  să  recurgă  la  acţiunile  care  -  în  opinia  sa  -  îi  pot 
satisface  nevoile.  Poate  fi  adevărat  că,  în  străfundurile  cele  mai  adânci 
ale  sufletului  omenesc,  există  o  nostalgie  după  pacea  şi  inactivitatea 
netulburate,  ale  unei  existenţe  pur  vegetative.  Dar  în  omul  viu,  aceste 
dorinţe,  indiferent  ce  pot  fi  ele,  sunt  covârşite  de  imboldul  de  a  acţiona 
şi  de  a-şi  ameliora  propria  situaţie.  Atunci  când  forţele  favorabile  re¬ 
semnării  trec  în  primul  plan,  omul  moare;  el  nu  se  transformă  în  plantă. 

Este  adevărat  că  praxeologia  şi  teoria  economică  nu-i  spun  omului 
dacă  el  ar  trebui  să-şi  păstreze  sau  să-şi  abandoneze  viaţa.  Viaţa  în¬ 
săşi,  împreună  cu  toate  acele  forţe  necunoscute  care  îi  dau  naştere  şi 
o  alimentează,  este  un  dat  ultim  şi  -  ca  atare  -  se  situează  dincolo  de 
limitele  ştiinţei  omeneşti.  Obiectul  de  studiu  al  praxeologiei  nu  este 
decât  manifestarea  esenţială  a  vieţii  umane ,  adică  acţiunea. 

2.  Stiinta  economică  si  judecăţile  de  valoare 

Cu  toate  că  multă  lume  critică  ştiinţa  economică  pentru  neutralitatea 
ei  faţă  de  judecăţile  de  valoare,  alţii  o  critică  pentru  presupusa  ei  adop- 
{883}  tare  a  lor.  Unii  susţin  că  ştiinţa  economică  trebuie  inevitabil  să  exprime 
judecăţi  de  valoare  şi  că,  de  aceea,  ea  nu  este  cu  adevărat  ştiinţifică,  de¬ 
oarece  criteriul  ştiinţificităţii  este  indiferenţa  faţă  de  valori.  Alţii  spun 
că  adevărata  ştiinţă  economică  ar  putea  fi  şi  ar  trebui  să  fie  imparţială  şi 
că  numai  falşii  economişti  păcătuiesc  împotriva  acestui  postulat. 

Confuzia  semantică  legată  de  aceste  probleme  se  datorează  greşitei 
întrebuinţări  a  termenilor  de  către  mulţi  economişti.  Un  economist 
investighează  dacă  o  măsură  a  poate  produce  rezultatul  p,  în  vederea 
obţinerii  căruia  ea  este  recomandată  -  şi  descoperă  că  a  nu  produce 
rezultatul  [dorit]  p,  ci  pe  g,  un  efect  pe  care  chiar  şi  adepţii  măsurii  a 
îl  socotesc  indezirabil.  Dacă  economistul  acesta  formulează  rezultatele 
investigaţiilor  sale  spunând  că  a  este  o  măsură  proastă,  el  nu  formulea¬ 
ză  o  judecată  de  valoare.  El  nu  spune  decât  că,  din  punctul  de  vedere 
al  celor  care  urmăresc  obiectivul  p,  măsura  a  este  necorespunzătoare. 
Acesta  este  sensul  în  care  economiştii  susţinători  ai  liberului  schimb  au 
atacat  protecţionismul.  Ei  au  demonstrat  că  protecţionismul  nu  spo¬ 
reşte  volumul  total  de  produse,  aşa  cum  cred  adepţii  săi,  ci  dimpotrivă, 
îl  reduce  şi,  prin  urmare,  este  rău  pentru  cei  ce  preferă  un  volum  mai 
mare  de  bunuri  unuia  mai  mic.  Acesta  este  sensul  în  care  critică  econo¬ 
miştii  diversele  politici:  din  punctul  de  vedere  al  obiectivelor  urmărite. 
Dacă  un  economist  afirmă  că  ratele  salariale  minimale  constituie  o 
politică  rea,  ceea  ce  doreşte  el  să  spună  este  că  efectele  sunt  contrare 
scopului  urmărit  de  cei  ce  recomandă  implementarea  lor. 

Din  acelaşi  punct  de  vedere  privesc  praxeologia  şi  teoria  economică 
principiul  fundamental  al  existenţei  umane  şi  al  evoluţiei  sociale,  con¬ 
form  căruia  cooperarea  în  cadrul  diviziunii  muncii  este  un  mod  mai 
eficient  de  a  acţiona  decât  izolarea  autarhică  a  indivizilor.  Praxeologia 
şi  teoria  economică  nu  afirmă  că  oamenii  trebuie  să  coopereze  paşnic, 
în  cadrul  relaţiilor  sociale;  ele  nu  spun  decât  că  oamenii  trebuie  să 
acţioneze  în  felul  acesta  dacă  doresc  ca  acţiunile  lor  să  fie  mai  încunu¬ 
nate  de  succes  decât  altminteri.  Respectarea  regulilor  morale  pe  care  le 
necesită  instituirea,  prezervarea  şi  intensificarea  cooperării  sociale  nu 
este  privită  ca  un  sacrificiu  adus  unei  entităţi  mitologice,  ci  ca  adopta¬ 
rea  celor  mai  eficiente  metode  de  acţiune,  ca  un  preţ  ce  trebuie  plătit  în 
vederea  obţinerii  celor  mai  apreciate  rezultate. 

Obiectul  celor  mai  furioase  atacuri  ale  forţelor  reunite  ale  tuturor 
şcolilor  antiliberale  şi  dogmatice  este  această  înlocuire  a  doctrinelor 

heteronome,  atât  ale  intuiţionismului,  cât  şi  ale  poruncilor  revelate,  cu 
o  etică  autonomă,  raţionalistă  şi  voluntaristă.  Ele  învinuiesc  deopotrivă 
filosofia  utilitaristă,  pentru  austeritatea  nemiloasă  a  felului  în  care  de¬ 
scrie  şi  analizează  natura  umană  şi  resorturile  ultime  ale  acţiunii  uma¬ 
ne.  Este  inutil  să  mai  adăugăm  ceva  la  respingerea  criticilor  acestora,  {884} 
pe  care  o  furnizează  fiecare  pagină  a  acestei  cărţi.  Un  singur  lucru  ar 
trebui  repetat,  deoarece,  pe  de  o  parte,  se  referă  la  cheia  de  boltă  a  doc¬ 
trinelor  tuturor  propagandiştilor  contemporani  de  diverse  culori  şi,  pe 
de  altă  parte,  vizează  o  obiecţie  care  îi  furnizează  intelectualului  mediu 
o  scuză  binevenită  pentru  a  evita  disciplina  aspră  a  studiilor  economice. 

Ştiinţa  economică,  se  spune,  datorită  prejudecăţilor  sale  raţionaliste, 
presupune  că  oamenii  urmăresc  exclusiv  bunăstarea  lor  materială.  Insă 
realitatea  este  că  oamenii  preferă  anumite  obiective  iraţionale  celor  ra¬ 
ţionale.  Ei  se  călăuzesc  mai  mult  după  imboldul  de  a  realiza  mituri  şi 
idealuri,  decât  după  acela  de  a  se  bucura  de  un  nivel  mai  ridicat  de  trai. 

Răspunsul  ştiinţei  economice  este  următorul: 

1 .  Teoria  economică  nu  presupune  şi  nu  postulează  faptul  că  oame¬ 
nii  ar  urmări  exclusiv,  sau  în  primul  rând,  ceea  ce  se  numeşte  bunăstare 
materială.  Teoria  economică  -  ca  ramură  a  teoriei  mai  generale  a  acţi¬ 
unii  umane  -  are  în  vedere  integralitatea  acţiunii  umane,  adică  urmă¬ 
rirea  deliberată  de  către  om  a  scopurilor  pe  care  şi  le  alege,  indiferent 
care  ar  fi  acestea.  A  aplica  scopurilor  ultime  alese  conceptele  de  raţio¬ 
nal  sau  iraţional  este  un  nonsens.  Putem  numi  iraţionale  datele  ultime, 
adică  acele  lucruri  pe  care  raţiunea  noastră  nu  le  poate  nici  analiza,  nici 
reduce  la  alte  date  ultime.  în  acest  caz,  orice  scop  ultim  pe  care  îl  alege 
cineva  este  iraţional.  Nu  este  nici  mai  raţional,  nici  mai  puţin  raţional 
să  se  urmărească  bogăţiile  lui  Cresus,  decât  să  se  urmărească  o  viaţă  de 
sărăcie,  ca  aceea  a  unui  călugăr  budist. 

2.  Lucrul  la  care  se  referă  aceşti  critici,  atunci  când  întrebuinţează 
sintagma  obiective  raţionale ,  este  dorinţa  de  bunăstare  materială  şi  de 
a  beneficia  de  un  nivel  mai  ridicat  de  trai.  Dacă  este  sau  nu  adevărată 
afirmaţia  lor,  conform  căreia  oamenii  în  general  -  şi  contemporanii 
noştri  în  special  -  sunt  călăuziţi  mai  mult  de  dorinţa  de  a  realiza  mituri 
şi  vise,  decât  de  dorinţa  de  a-şi  ameliora  bunăstarea  materială,  este  o 
problemă  factuală.  Deşi  nici  o  fiinţă  inteligentă  nu  ar  putea  da  greş  în 
identificarea  răspunsului  corect,  putem  lăsa  deoparte  această  întrebare, 
deoarece  teoria  economică  nu  are  nimic  de  spus,  nici  în  favoarea,  nici 
în  defavoarea  miturilor.  Ea  este  perfect  neutră  în  raport  cu  doctrina 
sindicalistă,  cu  cea  a  expansiunii  creditului  şi  cu  toate  celelalte  doctri¬ 
ne  de  felul  acesta,  în  măsura  în  care  ele  se  pot  auto-recomanda  drept 
mituri  şi  pot  fi  susţinute  în  această  calitate  de  către  adepţii  lor.  Ea  se 

preocupă  de  aceste  doctrine  doar  în  măsura  în  care  ele  sunt  privite  ca 
furnizând  mijloace,  în  vederea  atingerii  anumitor  scopuri.  Teoria  eco¬ 
nomică  nu  afirmă  că  sindicalismul  este  un  mit  deficitar.  Ea  nu  afirmă 
decât  că  el  este  un  mijloc  necorespunzător  pentru  ridicarea  ratelor  sa¬ 
lariate  ale  tuturor  celor  dornici  de  a  câştiga  salarii.  Ea  lasă  pe  fiecare  om 
să  decidă  singur  dacă  realizarea  mitului  sindicalist  este  mai  importantă 
decât  evitarea  consecinţelor  inevitabile  ale  politicilor  sindicaliste. 

{885}  Se  poate  spune,  în  acest  sens,  că  teoria  economică  este  apolitică  sau 
non-politică,  deşi  ea  constituie  fundamentul  politicii  şi  al  fiecărui  tip 
de  acţiune  politică.  Mai  mult,  putem  spune  că  ea  este  întru  totul  neu¬ 
tră  faţă  de  toate  judecăţile  de  valoare,  întrucât  se  referă  întotdeauna  la 
mijloace  -  şi  niciodată  la  alegerea  scopurilor  ultime. 

3 .  Cunoaşterea  economică  şi  acţiunea  umană 

Libertatea  omului  de  a  alege  şi  de  a  acţiona  este  limitată  în  trei  fe¬ 
luri.  Există,  mai  întâi,  legile  fizice,  la  al  căror  absolutism  nesimţitor 
omul  trebuie  să-şi  adapteze  comportamentul,  dacă  doreşte  să  trăiască. 
In  al  doilea  rând,  există  caracteristicile  şi  dispoziţiile  constituţiona¬ 
le  înnăscute  ale  individului,  precum  şi  influenţa  factorilor  de  mediu; 
ştim  că  acestea  influenţează  atât  alegerea  obiectivelor,  cât  şi  pe  cea  a 
mijloacelor,  deşi  cunoştinţele  noastre  despre  felul  cum  acţionează  ele 
sunt  destul  de  vagi.  In  fine,  există  regularitatea  fenomenelor  referitoare 
la  interconexiunea  mijloacelor  cu  scopurile,  adică  legile  praxeologice, 
care  sunt  distincte  atât  de  legile  fizice,  cât  şi  de  cele  fiziologice. 

Elucidarea  şi  cercetarea  categorială  şi  formală  a  acestei  a  treia  clase 
de  legi  ale  universului  constituie  obiectul  de  studiu  al  praxeologiei  şi 
al  ramurii  până  în  prezent  cel  mai  bine  dezvoltate  a  acesteia,  ştiinţa 
economică.  Ansamblul  cunoaşterii  economice  constituie  un  element 
esenţial  al  structurii  civilizaţiei  umane;  el  este  fundamentul  pe  care 
s-au  clădit  industrialismul  modern  şi  toate  realizările  morale,  inte¬ 
lectuale,  tehnologice  şi  terapeutice  ale  ultimelor  secole.  Depinde  de 
oameni  dacă  vor  da  întrebuinţarea  potrivită  bogatei  comori  cu  care  îi 
înzestrează  această  cunoaştere,  sau  dacă  o  vor  lăsa  nefolosită.  Dar,  dacă 
nu  vor  profita  la  maximum  de  ea  şi  îi  vor  nesocoti  învăţămintele  şi 
avertismentele,  nu  teoria  economică  va  fi  cea  pe  care  o  vor  anula;  ei  vor 
nimici  societatea  şi  rasa  umană. 


DIN  PARTEA  TRADUCĂTORULUI 


In  loc  de  postfaţă: 


Două  epistole,  mai  ales  pentru  economiştii  „austrieci”,  dar  nu  nu¬ 
mai,  despre  buna  întrebuinţare  a  cărţilor  din  familia  acestui  tratat, 
urmate  de  două  apostile  despre  imbecilizarea  noastră,  istoria  moderni¬ 
tăţii  şi  natura  umană 


(Cu  permisiunea  lui  R.,  căruia  îi  mulţumesc  şi  pe  această  cale) 

A 


Dragă  Cristi, 

întâi  îmi  cer  scuze  pentru  limitele  limbajului.  Nu  am  o  lectură  adecvată 
din  punct  de  vedere  filozofic,  însă  subiectul  mă  interesează1,  fiindcă 
este  fundamental,  inclusiv  pentru  felul  cum  văd  eu  lumea. 

De  când  un  prieten  mi-a  dat  „Man,  Economy,  and  State”  (mes)2  mă 
consider  un  rothbardian.  Nu  am  găsit  ulterior  un  economist  care  sa  îmi 
ofere  „so  much  insight”  în  ceea  ce  priveşte  politica  şi  economia  socie¬ 
tăţii  moderne  şi  nu  numai  (am  citit  şi  din  istoria  gândirii  economice 
a  aceluiaşi).  Cele  mai  cinice  interpretări  rothbardiene  mi  s-au  părut 
confirmate  de  politica  contemporană. 

Personal,  până  la  mes  nu  am  înţeles  nimic  din  economie  şi  nu  aveam 

1.  In  discuţie  este  întrebarea  dacă  raţionalismul  anistoric  „de  fotoliu”  practicat  de 
Mises  şi  elevii  săi  („armchair  economics”,  spun  ei)  are  în  practică  ponderea  care  cred  ei 
că  o  are.  Cu  alte  cuvinte,  dacă  latura  strict  logico-deductivă,  sau  „logico-praxeologică”, 
explicit  cvasi-geometrică,  pe  scurt,  „geometria”  lor,  implică  practic  viabilitatea  proiec¬ 
telor  economice  (diviziunea  spaţio-temporală  cât  mai  intensă  a  muncii)  sau  politice 
(liberalismul  bazat  pe  drepturi  anistorice)  recomandate  de  ei.  Pe  de  altă  parte,  există  o 
raţionalitate  practică  insesizabilă  din  afara  practicii?  Există  lecţii  esenţiale  ale  istoriei 
inaccesibile  din  afara  istoriei?  Pot  ele  avea  consecinţe  nebănuite  de  la  înălţimea  plato¬ 
nică  a  raţionalismului  „geometric”,  în  particular  asupra  condiţiilor  de  posibilitate  ale 
înfloririi  umane  pe  termen  lung?  -  n.tr. 

2.  Scris  de  Murray  Rothbard  (1926-1995),  cel  mai  talentat,  prolific  şi  influent  elev 
al  lui  Mises.  Man,  Economy,  and  State  a  fost  iniţial  proiectat  ca  o  introducere  mai  ac¬ 
cesibilă  la  Acţiunea  umană,  dar  a  sfârşit  prin  a  dobândi  amploarea  şi  reputaţia  bineme¬ 
ritată  de  tratat  paralel  şi  complementar,  de  sine  stătător.  Ceea  ce  se  spune  aici  despre 
Man,  Economy,  and  State  este,  în  ansamblu,  valabil  şi  pentru  Human  Action.  Totuşi  cf. 
şi  finalul  epistolei  următoare,  pentru  unele  nuanţe.  -  n.tr. 

mari  speranţe.  Am  fost  întotdeauna  şocat  de  profesorii  care  aveau  o 
erudiţie  impresionantă  şi  te  bombardau  cu  informaţii,  dar  nu  cunoaş¬ 
tere.  Niciunul  nu  avea  structura  de  diamant  specifică  argumentaţiei 
rothbardiene.  Ca  tânăr,  probabil  orgoliul  m-a  prins,  căci  puteam  să-i 
blochez  pe  toţi  aceşti  profesori  in  vârstă,  cu  argumente  logico-deduc- 
tive  la  care  nu  puteau  răspunde.  Deveneau  penibili! 

Am  devenit  abia  ulterior  conştient  şi  de  asumpţiile  implicite  pe  care 
Rothbard  nu  le  formula  explicit.  întotdeauna  am  fost  însă  conştient  că 
ceea  ce  mi-a  oferit  Rothbard  este  un  fel  de  kit  de  supravieţuire  aruncat 
din  elicopter. 

într-un  anume  sens,  „geometria”  argumentaţiei  rothbardiene  este 
într-adevăr  aparent  fără  tradiţie  si  nu  iţi  conferă  judecata  de  valoare  cu 
privire  la  elementele  realităţii.  Dar  pare  că  taie  pietre  tari!  Am  văzut, 
de  asemenea,  mulţi  „rothbardieni”  care  mie  mi  se  părea  că  se  făceau  de 
râs,  in  diferite  discuţii,  prin  faptul  că  manifestau  o  ignoranţă  superbă 
faţă  de  istorie  şi  nu  aveau  nici  un  discernământ  cu  privire  la  relevanţa 
argumentelor  geometrice  pe  care  le  aduceau  în  discuţie,  cu  privire  la 
realitate.  Erau  „terrible  simplifiers”... 

Astfel,  uneori  mi  s-a  părut  că  oamenii  au  de  ales  între  a  adera  la 
o  tradiţie  şi  a  se  face  de  râs  prin  lacuna  argumentaţiei,  sau  a  adera  la 
rothbardism  si  a  se  face  de  râs  cu  irelevanţa  istorică. 

Ideal  ar  fi  să  le  combinăm  pe  amândouă,  nu? 

îmi  cer  scuze  dacă  redescopăr  roata! 

Toate  gândurile  de  bine! 

R. 


B 


Dragă  R, 

în  primul  rând,  sper  că  glumeşti  când  menţionezi  limitele  limbajului, 
pentru  că  ceea  ce  spui  are  sens  şi  sună  atât  de  clar  încât  m-aş  bucura 
să  pot  fi  şi  eu  atât  de  limpede  şi  de  coerent,  cu  sau  fără  câteva  lecturi 
diferite. 

în  tot  cazul,  cred  şi  eu  că  bine  a  făcut  prietenul  nostru  care  a  răspân¬ 
dit  mes,  pentru  că  probabil  austriecii  bat  argumentativ  restul  moder¬ 
nităţii,  aşa  cum  o  geometrie  mai  bine  articulată  şi  poziţionată  le  bate 
pe  cele  mai  vagi  şi  mai  greoaie  (sau  istorismul  relativist,  de  la  extrema 
opusă)  -  lucru  bine  de  ştiut,  deşi  anistoric,  vezi  bine. 

Insă  raţionalitatea  geometrică  însăşi  mă  tem  că  este  o  limită  a  mo¬ 
dernităţii,  o  închidere  care  se  închide,  fără  legătură  organică  cu  virtutea, 
modelele  care  o  încorporează,  ucenicia  pe  lângă  „bătrâni”,  cu  înţelep¬ 
ciunea  bazată  pe  vieţi  şi  istorie. 

Pentru  economist,  de  exemplu,  schimbul  liber  e  şi  invariabil  bun,  cu 
tot  ce  decurge  din  el,  până  la  camătă,  corporaţii  şi  diviziunea  cât  mai 
intensă  a  muncii.  Omul  înţelepciunii  practice  tradiţionale,  pe  de  altă 
parte,  ţine  mai  aproape  de  înfrânare,  de  pământ,  ba  chiar  şi  de  oarece 
autosuficienţă  prudenţială,  deoarece  „camăta  e  înjugată  cu  vicleşugul”, 
în  vreme  ce  producţia  locală  face  corp  organic  cu  tot  etosul  virtuţii 
-  deci  contează  (fără  a  absolutiza  viziunea  agrariană  în  reguli  inchizi¬ 
toriale3). 

Sau,  alt  exemplu:  pentru  lumea  înţelepciunii  acesteia  practice,  cres¬ 
cute  din  pământul  modelelor  exemplare  apropiate,  era  încă  evident 
cum  afli  până  la  o  vârstă  rezonabilă  ce  înseamnă  să  „desfaci  treptat 
scutecele  copilului  şi,  pe  măsură  ce  creşte  în  responsabilitate,  să  îi  dai 
mai  multă  libertate”. 

Pentru  libertarian  e  deja  ceva  ininteligibil.  El  caută  o  regulă  anis¬ 
torică,  „geometrică”,  de  genul  „e  liber  să  plece  îndată  ce  poate  ieşi  din 
casă”!  Criminal  devine  părintele  care  îl  opreşte  să-şi  vândă  organele  pe 
o  gumă  de  mestecat,  sau  s-o  apuce  în  patru  labe  după  primul  pedofil 
sau  necrofil,  eventual  implementat  de  gândirea  geometrică  pe  dome¬ 
niul  public,  „al  nimănui”.  Familia  şi  orice  ierarhie  nebazată  pe  reguli 
(şi  nici  o  virtute  calitativă  nu  e  bazată  pe  reguli!)  e  condamnată  prin 
definiţie... 

Pentru  raţionalitatea  practică,  dobândită  prin  ucenicie,  regula  e  o 
aproximaţie  simplificată,  care  în  cazurile  dificile  lasă  loc  drept  socotitor 
înţelepciunii  şi  intenţiilor  legiuitorului. 

Primatul  geometriei  aboleşte  însă  şcoala  ascultării  cu  smerenie  şi 
îndelungă  răbdare  de  bătrânii  cu  vieţi  exemplare,  consumă  capitalul 
lor  social  de  dreaptă  socotinţă,  aruncă  limbajul  virtuţilor  cunoscute 
din  cercare  la  coşul  de  gunoi  al  minunatei  lumi  noi  -  şi  absolutizează 
simplificarea.  Iar  ce  trece  de  ea  rămâne  vad  deschis  perversiunii,  legale 
sau  ilegale  (în  beneficiul  psihopatiei  care  maximizează  cel  mai  suplu 
„dincolo  de  bine  şi  de  rău”,  pe  considerente  strict  „marginale”,  ca  ro¬ 
boţii  din  visele  sf). 

3.  Eventual  cu  mijloacele  unei  Revoluţii  Franceze  de  sens  contrar,  „distributist”. 
Pentru  distincţia  relevantă  intre  politicile  „geometrice”  de  stil  „apusean”  şi  cele  mai 
drept  socotitoare,  în  duh  „răsăritean”,  cf.,  e.g.,  James  Kelley,  Anatomizing  Divinity, 
Walterville,  or,  2011,  cap.  7,  „Political  Theology  East  and  West”,  la:  https://thought- 
sintrusive.wordpress.com/2013/04/02/political-theology-east-west/  (adresă  accesată 
în  2.06.2018)  -  n.tr. 

Bine  ilustra  un  prieten,  nu  demult,  cu  un  citat  dat  de  Vladimir  Moss, 
din  Hobsbawm: 

What  few  realized  was  how  much  of  modern  industrial  society 
up  to  the  mid-twentieth  century  had  relied  on  a  symbiosis  be- 
tween  old  community  and  family  values  and  the  new  society,  and 
therefore  how  dramatic  the  effects  of  their  spectacularly  rapid 
disintegration  were  likely  to  be. 

Se  înţelege  încotro  merg  exemplele?  Virtutea  şi  conceptul  de  natură 
umană  sau  ordine  naturală  nu  sunt  totuna  cu  istoria,  dar  se  manifestă 
numai  în  istorie,  la  şcoala  şi  în  arena  dreptei  socotinţe. 

Omul  învaţă  scopul  şi  arta  vieţii,  scara  virtuţii  şi  bifurcaţiile  ei  inter¬ 
ne  („spirituale”)  şi  externe  (politice),  nu  atât  la  universitatea  geometri¬ 
că  a  modernilor,  cât  din  ucenicie  şi  exemple,  în  context.  Experienţa  le 
reţine  adesea  mai  mult  pe  cele  ascetico-eshatologic  orientate,  de  dra¬ 
gul  binelui  adevărului  şi  frumosului  verificate  practic,  pe  toată  durata 
istoriei,  decât  pe  cele  altminteri  confortabile.  Cazul  central  (cetatea 
ideală)  ar  putea  fi...  mănăstirea! 

Sigur  că  nu  aruncăm  peste  bord  „geometria”,  dar  cum  le  combinăm, 
practic?  Dorim  o  lege  anistorică,  domnia  geometriei,  în  care  înţelep¬ 
ciunea  practică  a  virtuţii  să  se  strecoare  prin  interstiţii  şi  dacă  în  locul 
ei  se  strecoară  doar  psihopatia  cu  atât  mai  rău?  Sau  invers  -  şi  geome¬ 
tria  rămâne,  atunci,  la  rang  de  slujnică  simpluţă,  pentru  treburile  mai 
simple? 

La  anul,  dacă  ne  ajută  Dumnezeu,  facem  un  seminar  pe  Aristotel 
şi  Confucius.  Oarecum  pe  linia  paideică  pentru  mai  tineri  la  minte 
sugerată  de  Sf.  Vasile  cel  Mare,  despre  virtuţi,  modele  şi  înţelepciu¬ 
nea  practică,  atâta  cât  se  poate  vorbi  „mai  dinafară”,  pentru  a  deprinde 
vocabularul  de  bază  (filosofia  confucianistă  fiind  poate  cel  mai  robust 
exemplu  de  practică  sufletească,  nici  duhovnicească  dar  nici  trupească, 
animată  de  idealurile  eticii  virtuţilor,  spre  care  Aristotel  a  avut  şi  el  o 
pornire  memorabilă). 

Dacă  te-ar  interesa  să  redescoperim  roata  împreună  am  fi  onoraţi! 

Cu  drag, 
Cristi 

p.s.  Aristotel  (deşi  bănuit  de  raţionalism  uscat,  poate  şi  datorită  ima¬ 
ginii  pe  care  i-au  făcut-o  scolasticii)  zicea  aproximativ  că  matematica 
o  poate  deprinde  orice  tinerel  de  20  de  ani,  dar  înţelepciunea  practică 
necesară  legiuitorului  abia  pe  la  50,  cine  se  apuca  din  timp  (oare  mai 

putem  spera  şi  noi  să  îi  recunoaştem  întrucâtva  „sunetul”,  cândva?). 
Confucius,  care  ar  fi  lăsat  o  moştenire  practică  mai  robustă,  şi-ar  fi 
atins  optimul  pe  la  70  şi  abia  generaţiile  următoare  ar  fi  cules  roadele... 

p.p.s.  Mises  cred  că  este  totuşi  superior  lui  Rothbard,  printre  alte¬ 
le  pentru  că  a  trăit  încă  într-o  societate  de  gentlemani  „2d”,  adică  în 
care  „paharele”  se  mai  spălau  măcar  pe  dinafară.  Mises  cred  ca  doreşte 
în  fond  domnia  raţionalităţii  sociale  practice  în  politică,  nu  a  regu¬ 
lilor.  Ultima  ediţie  din  Human  Action  (1966)  subliniază  acest  aspect 
(evident  în  toata  opera  sa,  dar  pe  care  libertarienii  mă  tem  că  nu  l-au 
apreciat  suficient,  cu  posibila  excepţie  a  lui  Callahan,  care  propune  o 
apropiere  de  Oakeshott,  desigur  tot  în  limitele  2d).  Din  păcate,  Mises 
nu  înţelege  nici  el  că,  pe  termen  lung,  gentlemenii  şi  raţionalitatea 
lor  nu  pot  fi  decât  3D  (cum  înţelegea  încă  Austen;  altfel  sunt  corupţi 
de  patimi,  cu  sau  fără  inchiziţie,  în  ciuda  mefistofelicilor  entuziaşti  ai 
„fecundităţii  răului”,  ca  Machiavelli,  Mandeville,  Kant,  Smith,  Keynes, 
Leo  Strauss  etc.).  Şi  asta  presupune  constrângeri  specific  tradiţionale, 
formale  sau  informale.  Adică  omul,  educaţia,  peisajul,  societatea,  statul, 
economia,  libertatea,  trebuie  înţelese  la  scara  modelelor  filocalice  -  şi 
nu  doar  pe  termen  scurt  şi  pe  suprafaţă.  Altfel,  mă  tem  că  scara  re- 
ducţionismului  geometric  în  teorie  şi  a  pofitului  sociopatic  în  practică 
devine  criteriul  final.4 


c 

DIN  SF.  MARCU  ASCETUL 

(FILOCALIA  VOL.  I,  TRAD.  PR.  DUMITRU  STĂNILOAe) 


Cel  ce  a  lăsat  fapta  şi  se  reazămă  pe  cunoştinţa  simplă  ţine,  în  loc 
de  sabie  cu  două  tăişuri,  băţ  de  trestie,  care  în  vreme  de  războiu, 
cum  zice  Scriptura  (Is.  36,  6),  găureşte  mâna  şi  strecoară  în  ea 
otrava  firii  înainte  de  cea  a  vrăjmaşilor. 

Pricina  a  tot  păcatul  este  slava  deşartă  şi  plăcerea.  Cel  ce  nu  le 
urăşte  pe  acestea,  nu  va  dezrădăcina  patima. 

„Rădăcina  tuturor  relelor  s-a  zis  că  este  iubirea  de  argint”  (Tim.  6, 
10).  Dar  şi  aceasta  e  vădit  că  se  susţine  prin  acelea. 

4.  Pentru  unele  exemple  şi  discuţii  suplimentare  corelate,  a  se  vedea  eventual  şi 
Mihai-Vladimir  Topan  şi  Dan  Cristian  Comănescu  „Lansare  carte  -  Biblia  Economică 
a  Omului  Civilizat ”,  înregistrare  din  29.09.2017,  disponibilă  prin  amabilitatea 
Academiei  Private,  la:  https://www.youtube.com/watch?v=PWMjASOWX2Y  (adresă  ac¬ 
cesată  în  02.06.2018).-  n.tr. 

Mintea  devine  oarbă  prin  aceste  trei  patimi:  prin  iubirea  de  argint, 
prin  slava  deşartă  şi  prin  plăcere. 

Câteşitrele  sunt,  după  Scriptură,  fiicele  lipitoarei  (Prov.  30,  15), 
fiind  iubite  de  necumpătare  cu  iubire  de  maică. 

Cunoştinţa  si  credinţa,  tovarăşele  firii  noastre,  nu  sunt  tocite  prin 
nimic  altceva  ca  prin  acelea. 

Mânia,  furia,  războaiele,  uciderile  şi  tot  pomelnicul  relelor,  din 
pricina  lor  au  prins  atâta  putere  între  oameni. 

Iubirea  de  argint,  slava  deşartă  si  plăcerea  trebuiesc  urâte  ca  nişte 
mame  ale  relelor  şi  ca  nişte  mame  vitrege  ale  virtuţilor. 

Din  pricina  lor  ni  s-a  poruncit,  „să  nu  iubim  lumea  şi  cele  din 
lume”  (1  Io.  2, 15).  Iar  aceasta  s-a  zis,  nu  ca  să  urâm  fără  judecată 
făpturile  lui  Dumnezeu,  ci  ca  să  tăiem  prilejurile  celor  trei  patimi. 

„Nimenea,  zice  Apostolul,  slujind  în  oaste,  nu  se  încurcă  cu  tre¬ 
burile  vieţii”  (2  Tim.  2,  4).  Căci  cel  ce  vrea  să  biruiască  patimile, 
încurcându-se  în  acele  treburi,  e  asemenea  celui  ce  vrea  să  stingă 
focul  cu  paie. 


D 

DIN  PATERIC 


Ne-a  spus  nouă  ava  Daniil,  preotul  Schitului,  zicând:  „Când  eram  mai 
tânăr,  am  mers  la  Tebaida  şi  m-am  pogorât  la  un  oraş  să-mi  vând  lu¬ 
crul  mâinilor  mele.  Şi,  era  acolo  un  om  cu  numele  Evloghie,  care  avea 
meşteşugul  pietrăriei  şi  lucra  toată  ziua  şi  nimic  nu  gusta  până  seara. 
Iar,  după  ce  se  însera,  mergea  prin  tot  oraşul  şi,  pe  câţi  străini  afla,  îi 
ducea  în  casa  sa  şi,  spălându-le  picioarele  cu  mâinile  sale,  îi  hrănea  pe 
ei,  iar,  din  fărâmiturile  ce  rămâneau,  mânca  şi  el,  iar  ce  mai  prisosea  le 
arunca  la  câini. 

Deci,  suindu-mă  ca  să-mi  vând  lucrul  mâinilor  mele  în  oraşul  acela, 
am  înserat.  Şi,  Evloghie,  m-a  luat  şi  pe  mine,  cu  alţi  străini  în  casa  sa  şi, 
după  obicei,  ne-a  spălat  picioarele  şi  ne-a  ospătat  pe  noi;  şi  aceasta,  de 
multe  ori,  mi-a  făcut  şi  mie  şi  altor  fraţi,  care  erau  cu  mine. 

Deci,  eu  văzându-i  bunătăţile  lui,  m-am  minunat  şi  am  început  a 

posti  câte  o  săptămână,  rugându-mă  lui  Dumnezeu  pentru  dânsul,  ca 
să-i  dea  Dumnezeu  lui  mai  multă  avere,  ca  să  poată  hrăni  pe  şi  mai 
mulţi  străini.  Şi,  postind  trei  săptămâni  şi  mai  mult,  am  slăbit  de  post, 
încât  abia  mai  trăiam  şi,  iată,  am  văzut  pe  Cineva,  cu  sfântă  cuviinţă, 
venind  către  mine  şi  zicându-mi:  „Ce  este,  părinte  Daniile?”  Iar  eu  am 
zis  către  Dânsul:  „Am  făgăduit  lui  Dumnezeu  să  nu  gust  pâine,  până 
ce  nu  mă  va  auzi,  pentru  Evloghie,  săpătorul  de  piatră,  să-i  dea  lui  bo¬ 
găţie,  ca  şi  pe  mai  mulţi  străini  să-i  odihnească.”  Şi  mi-a  zis  mie:  „Nu 
este  de  trebuinţă,  că  bine  îi  este  lui,  precum  se  află  acum.”  Iar  eu  am 
zis:  „Nu,  Doamne,  ci  să-i  dai  lui,  ca  toţi  să  proslăvească  numele  Tău 
cel  sfânt.”  Şi  mi-a  răspuns  mie  iarăşi:  „Eu  ţi-am  spus  ţie,  că  bine  se 
află.  Insă,  de  voieşti  să-i  dai  lui,  te  faci  chezaş  pentru  sufletul  lui,  cum 
că  se  va  mântui,  dacă  îi  voi  da  lui  mai  multă  avere?”  Iar  eu  am  zis  către 
Dânsul:  „Din  mâinile  mele  să  ceri  sufletul  lui.” 

Şi  acestea  zicând,  m-am  aflat  stând  ca  la  o  Sfântă  înviere  şi  am  văzut 
pe  un  tânăr,  cu  sfântă  cuviinţă,  şezând  pe  piatra  cea  sfântă,  iar  Evloghie 
sta  de-a  dreapta  Lui.  Apoi,  a  trimis  la  mine  Tânărul  acela  pe  unul  din 
cei  ce  stăteau  înaintea  Lui  şi  mi-a  zis  mie:  „Oare,  tu  eşti  cel  ce  te-ai 
prins  chezaş,  pentru  Evloghie?”  Iar  cei  ce  stăteau  de  faţă  au  zis:  „Aşa, 
Stăpâne,  acesta  este.”  Şi,  iarăşi,  mi-a  zis  mie:  „Chezăşia  de  la  tine  o 
voi  cere.”  Eu  am  zis:  „Aşa,  Stăpâne,  de  la  mine,  numai  să-i  înmulţeşti 
lui  averea.”  Deci,  am  văzut  îndată  pe  doi  voinici  băgând  în  sânul  lui 
Evloghie  aur  mult  şi,  cu  cât  aceia  îi  dădeau,  cu  atât  sânul  lui  şi  mai 
încăpător  se  făcea.  Iar,  după  ce  m-am  sculat  din  somn,  am  cunoscut  că 
mi  s-a  ascultat  rugăciunea  şi  am  proslăvit  pe  Dumnezeu. 

Iar,  Evloghie,  ieşind  după  obiceiul  său  la  lucru  a  lovit  într-o  piatră 
şi  a  auzit  un  sunet  şi  iarăşi  a  lovit  şi  a  aflat  o  ferestruică.  Deci,  a  lovit  a 
treia  oară  şi  a  găsit-o  din  nou  şi  era  plină  cu  aur.  Şi  înspăimântându-se 
se  întreba:  „Ce  să  fac?  Nu  ştiu.  De-i  voi  lua  pe  aceştia  în  casa  mea  va 
auzi  stăpânul,  şi-i  va  lua  pe  ei,  iar  eu  în  ispită  voi  cădea.  Dar,  îi  voi  lua 
eu,  şi-i  voi  pune  unde  nu  ştie  nimeni  şi,  cumpărând  dobitoace,  voi  zice 
că  piatră  car  cu  ele.” 

Deci,  părăsindu-şi  lucrul  cel  bun,  pe  care  îl  făcea  în  toate  zilele  cu 
străinii,  a  intrat  într-o  corabie  şi  s-a  dus  la  Constantinopol.  Iar  în  acea 
vreme  împărăţea  Iustin,  unchiul  lui  Justinian.  Şi,  dând  aur  mult  îm¬ 
păratului  şi  dregătorilor  lui,  ei  l-au  pus  pe  el  dregător  al  cetăţii.  Şi  şi-a 
cumpărat  case  mari,  care  se  numesc  „ale  egipteanului”,  până  în  ziua  de 
astăzi.  Iar,  după  doi  ani  am  văzut  în  vis  pe  Tânărul  acela  cu  sfântă  cu¬ 
viinţă  iarăşi  la  Sfânta  înviere  stând  pe  Sfânta  piatră.  Şi,  aducându-mi 
aminte  de  Evloghie,  am  zis  în  sinea  mea:  „Oare  unde  este  Evloghie?” 
Şi,  după  aceea  am  văzut  pe  Evloghie,  izgonit  de  la  faţă  Tânărului  şi 

târât  de  un  arap.  Iar  deşteptându-mă  din  somn,  am  cunoscut  ce  însem¬ 
nează  visul  şi  am  zis  întru  sine-mi:  „Vai  mie,  păcătosului,  ce  am  făcut? 
Mi-am  pierdut  sufletul  meu.” 

Deci,  sculându-mă,  m-am  dus  în  oraşul  acela,  unde,  mai  înainte,  fu¬ 
sese  Evloghie  tăietor  de  piatră,  făcându-mă  a-mi  vinde  lucrul  mâi¬ 
nilor  mele  şi  aşteptam  să  vie  Evloghie  să  mă  ia,  după  obicei,  în  casa 
lui,  însă  n-a  fost  cine  să  mă  ia.  Atunci,  sculându-mă,  am  rugat  pe  o 
bătrână,  zicând:  „Rogu-mă  ţie,  maică,  să-mi  aduci  mie  puţină  pâine  ca 
să  mănânc,  că  n-am  mâncat  astăzi.”  Iar  ea,  degrabă  ducându-se  mi-a 
adus  pâine  şi  fiertură  şi,  şezând  aproape  de  mine,  a  început  a-mi  grăi 
mie  cuvinte  duhovniceşti  şi  folositoare:  „Nu-ţi  este  ţie  de  folos,  zicea, 
că  să  umbli  prin  lume.  Au  nu  ştii  că  viaţa  călugărească  de  linişte  are 
trebuinţă?”  încă  şi  altele  multe  cuvinte  folositoare  mi-a  grăit  mie.  Iar 
eu  am  zis:  „Dar  cum  mă  sfătuieşti  să  fac?  Că  lucrul  mâinilor  mele  am 
venit  să-l  vând.”  Iar  ea  mi-a  răspuns  mie:  „Măcar  că  şi  lucrul  mâinilor 
îţi  vinzi,  să  nu  zăboveşti  aşa  noaptea  prin  oraş.”  Iar  eu  i-am  zis  ei:  „Cu 
adevărat,  aşa  este.”  Şi  iarăşi  am  întrebat-o  pe  ea:  „Spune-mi  maică,  nu 
cumva  este  în  oraşul  acesta  vreun  om  temător  de  Dumnezeu  şi  primi¬ 
tor  de  străini  ?”  Iar  ea  mi-a  zis:  „Părinte  şi  stăpâne,  am  avut  aici  pe  un 
tânăr  tăietor  de  piatră,  care  multă  milă  făcea  cu  străinii,  dar  Dumnezeu 
văzându-i  fapta  lui  cea  bună  i-a  dat  lui  dar,  că  am  auzit  de  dânsul  că, 
acum,  este  senator  în  Constantinopol.” 

Deci,  auzind  aceasta,  am  zis  în  sine-mi:  „Eu  am  făcut  uciderea  aceas¬ 
ta.”  Şi,  intrând  într-o  corabie,  am  mers  la  Constantinopol  şi,  întrebând 
şi  găsind  casa  lui  Evloghie,  şedeam  lângă  poartă,  vrând  să-l  văd  pe 
el,  când  va  ieşi.  Deci,  iată,  l-am  văzut  pe  el  ieşind  cu  multă  mândrie, 
înconjurat  de  oameni  mulţi  şi  am  strigat:  „Miluieşte-mă  că  am  să-ţi 
grăiesc  ceva  în  taină.”  Iar  el  n-a  voit  nici  măcar  să  se  uite  la  mine,  iar 
slugile  lui  chiar  să  mă  bată  au  început.  Dar  eu,  la  alt  loc  ieşindu-i  îna¬ 
inte,  iarăşi  am  strigat.  Iar  el  a  poruncit  ca  să  mă  bată,  încă  mai  mult.  Şi, 
aşa  am  stat  patru  săptămâni  înaintea  uşilor  casei  lui,  înviforându-mă 
de  zăpadă  şi  de  ploaie,  şi  tot  n-am  putut  să  vorbesc  cu  el.  Atunci,  su- 
părându-mă,  m-am  aruncat  înaintea  chipului  Domnului  nostru  Iisus 
Hristos,  cu  lacrimi,  şi  mă  rugam,  zicând:  „Doamne,  iartă-mă  de  cheză¬ 
şia  omului  acestuia,  iar,  de  nu,  atunci  şi  eu  rămân  în  lume.” 

Acestea  zicându-le,  în  cugetul  meu,  îndată  am  adormit  şi,  iată,  a 
început  un  sunet  mare  şi  se  auzea  că  vine  împărăteasa  şi  înaintea  ei  şi 
în  preajma  ei  mergeau  mulţime  de  mii  de  oameni.  Iar  eu  am  strigat, 
zicând:  „Miluieşte-mă  Stăpână.”  Iar  ea,  stând  mi-a  zis  mie:  „Ce  vo- 
ieşti?”  Eu  i-am  zis  ei:  „Pe  Evloghie,  prefectul,  l-am  luat  în  chezăşie  şi  să 
porunceşti  să  fiu  slobozit  de  chezăşia  aceasta.” Iar  ea  mi-a  răspuns  mie: 

„In  lucrul  acesta  eu  nu  am  amestec,  ci  precum  ştii,  aşa  să-ţi  împlineşti 
chezăşia  ta.”  Şi,  deşteptându-mă,  am  zis  în  sinea  mea:  „Măcar  de-mi 
va  fi  mie  să  mor,  dar  nu  mă  voi  depărta  de  la  porţile  lui  Evloghie,  până 
nu  voi  vorbi  cu  el.”  Şi  am  mers  iarăşi  înaintea  porţii  lui,  şi  când  voia  să 
iasă  el,  iar  am  strigat. 

Deci,  alergând  una  din  slugile  lui  cu  un  băţ,  atâta  bătaie  mi-a  dat 
mie,  încât  mi-a  sfărâmat  tot  trupul  meu.  Atunci,  mâhnindu-mă,  am 
zis  în  sinea  mea:  „Mă  voi  duce  la  Schit  şi,  de  va  voi  Dumnezeu,  îl  va 
mântui  pe  Evloghie,  cu  judecăţile  care  le  ştie.”  Deci,  ducându-mă  să 
caut  o  corabie,  care  să  meargă  la  Alexandria,  am  aflat.  Şi  cum  am  intrat 
ca  să  mergem  cu  corabia,  îndată,  de  mâhnire  şi  de  bătăi,  am  căzut  ca  un 
mort  şi  am  adormit.  Şi  m-am  văzut  pe  mine,  în  vis,  că  eram  la  Sfânta 
înviere  şi  Tânărul  acela  şezând  pe  Sfânta  Piatră  a  cinstitului  mormânt. 
Şi  căuta  spre  mine  cu  mânie,  încât  de  frică  m-am  cutremurat,  ca  o 
frunză,  şi  nu  puteam  să-mi  deschid  nici  gura  mea,  că  mi  se  împietrise 
inima  din  mine.  Şi  mi-a  zis  mie:  „Dar  nu  te  duci  ca  să-ţi  împlineşti 
chezăşuirea  ta?” 

Deci,  a  poruncit  la  doi  din  cei  ce  stau  de  faţă  ca  legându-mă  să  mă 
spânzure,  apoi  m-au  bătut  destul  şi-mi  ziceau  mie:  „Să  nu  începi  nici 
un  lucru  mai  presus  de  măsura  ta  şi  să  nu  te  sfădezi  cu  Dumnezeu!”  Şi, 
încă  fiind  eu  spânzurat,  iată,  s-a  făcut  un  glas:  „Vine  împărăteasa.”  Şi 
văzând-o  pe  ea,  am  luat  îndrăzneală  şi  am  zis  către  dânsa  cu  glas  lin: 
„Miluieşte-mă,  Stăpâna  lumii.”  Iar  ea  mi-a  zis  iarăşi:  „Ce  voieşti?”  Şi  eu 
am  zis:  „Pentru  chezăşuirea  lui  Evloghie  sunt  spânzurat  aici.”  Şi  mi-a 
zis  mie:  „Iată,  eu  mă  voi  ruga  pentru  tine!”  Deci,  am  văzut-o  că  a  mers 
şi  a  început  să  sărute  picioarele  Tânărului  aceluia.  După  aceea  mi-a  zis 
mie  Tânărul:  „Mai  mult  să  nu  mai  faci  un  lucru  ca  acesta.”  Eu  am  zis: 
„Nu,  Stăpâne.  Că  eu  mă  rugasem,  la  început  pentru  dânsul,  ca  mai  mare 
să  fie,  dar  am  greşit,  Stăpâne,  iartă-mă”  Apoi  a  poruncit  ca  să  mă  slobo- 
zească  pe  mine  şi  mi-a  zis:  „Să  mergi  la  chilia  ta,  că  Eu,  iarăşi  voi  aduce 
pe  Evloghie  la  cea  dintâi  rânduială  a  lui:  tu  nu  te  îngriji  de  aceasta.” 

După  aceea,  îndată  deşteptându-mă,  m-am  bucurat  foarte  tare,  iz- 
băvindu-mă  de  o  chezăşuire  ca  aceasta,  şi  am  mulţumit  lui  Dumnezeu 
şi  Stăpânei,  celei  cu  totul  fără  prihană.  Deci,  după  trei  luni,  am  auzit  că 
a  murit  Iustin  împăratul  şi,  în  locul  lui,  s-a  făcut  alt  împărat.  Şi  a  în¬ 
ceput  prigoană  asupra  stăpânitorilor  şi  pe  dregătorii  cei  mari  i-au  ucis 
şi  le-au  jefuit  averile.  Asemenea  au  făcut  şi  lui  Evloghie,  iar  el  singur  a 
fugit  din  Constantinopol,  şi  poruncise  împăratul  ca,  oriunde  s-ar  afla, 
să-l  ucidă. 

Deci,  Evloghie  s-a  întors  la  locul  său  cel  dintâi  şi  şi-a  schimbat  hai¬ 
nele  sale,  ca  şi  mai  întâi,  când  era  sărac.  Şi  s-au  adunat  locuitorii  oraşu- 

lui  aceluia,  ca  să-l  vadă  pe  el,  şi-i  ziceau  lui:  „Auzisem  de  tine  că  te-ai 
făcut  dregător  mare.”  Iar  el  răspundea:  „De  m-ar  fi  pus  pe  mine  mare 
dregător  nu  m-aţi  mai  fi  văzut  pe  mine  aici,  ci  alt  egiptean  este  acela 
de  care  aţi  auzit,  dar  eu  am  fost  şi  m-am  închinat  la  Sfintele  Locuri”. 
Deci,  venindu-şi  întru  sine,  zicea:  „Smeritule  Evloghie,  acum  du-te,  ia- 
ţi  uneltele  tale,  şi  mergi  de  lucrează,  că  aici  nu  este  Constantinopolul, 
ca  nu  cumva  şi  capul  tău  să-l  pierzi.”  Apoi,  luându-şi  uneltele  sale,  a 
ieşit  la  piatra  de  mai  înainte,  unde  aflase  comoara  aceea,  socotind  că  va 
mai  afla  şi  alta  şi,  lovind  în  piatră  până  la  al  şaselea  ceas,  n-a  aflat  nimic. 

Deci,  a  început  a-şi  aduce  aminte  de  hrana  şi  de  dulceaţa  mâncă¬ 
rilor  pe  care  le  avea  la  palate  şi  de  amăgirea  mândriei  lumii  acesteia, 
şi,  iarăşi,  zicea  către  sine:  „Scoală-te  de  lucrează  că  aici  este  Egiptul.” 
Apoi,  puţin  câte  puţin,  l-a  îndreptat  pe  el  Mântuitorul  şi  Sfânta  noas¬ 
tră  Stăpână  la  cea  dintâi  a  lui  orânduială.  Şi,  făcându-se  seară,  iată 
Evloghie  a  venit,  chemând  pe  străini  la  găzduire.  Şi,  văzându-1  pe  el, 
am  suspinat  şi,  lăcrimând,  am  zis  către  Dumnezeu:  „Cât  s-au  mărit 
lucrurile  Tale,  Doamne,  toate  cu  înţelepciune  le-ai  făcut.  Cu  adevărat, 
Tu,  Doamne,  faci  săraci  şi  îmbogăţeşti,  smereşti  şi  înalţi  şi  Judecăţile 
Tale  sunt  necurmate.”  Şi,  luându-mă  şi  pe  mine,  împreună  cu  alţi  să¬ 
raci,  ne-a  dus  la  casa  lui  şi,  spălându-ne  picioarele,  ne-a  pus  masă.  Şi, 
după  ce  am  mâncat  noi,  luându-1  de  o  parte,  i-am  zis  lui:  „Cum  te  afli, 
frate  Evloghie  ?”  Iar  el  a  zis:  „Roagă-te  pentru  mine,  ava,  că  sunt  sărac, 
neavând  nimic.”  Iar  eu  am  zis  către  el:  „O,  de  n-ai  fi  avut  nici  acestea 
pe  care  le  ai!”  Iar  el  a  zis:  „Pentru  ce,  ava?  Nu  te-am  smintit  cândva,  cu 
ceva?”  Atunci,  i-am  povestit  lui  toate  cele  ce  s-au  petrecut.  Şi,  plân¬ 
gând  de  ajuns,  a  zis:  „Roagă-te,  ava,  ca  să  trimită  Dumnezeu  cele  de 
trebuinţă,  că,  de  acum,  mă  îndreptez”.  Iar  eu  am  zis:  „Cu  adevărat,  fiule, 
să  nu  nădăjduieşti  să  ţi  se  încredinţeze  altceva  de  la  Hristos,  cât  vei  fi 
în  lumea  aceasta,  afară  de  plata  ostenelii  tale  acesteia.” 

Şi,  urându-i  cele  bune,  m-am  întors,  şi  a  rămas  Evloghie  aşa,  să- 
pând  în  piatră  şi  primind  pe  străini,  până  la  sfârşitul  zilelor  sale.  Şi, 
făcându-se  de  o  sută  de  ani,  nu  s-a  lăsat  de  această  lucrare,  ci  îi  da  lui 
Dumnezeu  putere,  până  când  s-a  împlinit  călătoria  vieţii  sale.  Să  ne 
minunăm,  dar,  de  iubirea  de  oameni  a  lui  Dumnezeu.  Care,  după  ce 
l-a  înălţat,  pentru  puţină  vreme,  atât  de  mult,  apoi,  iarăşi  l-a  smerit  pe 
el,  pentru  a-i  fi  de  folos.  Să  ne  rugăm,  deci,  să  ne  smerim  şi  noi  în  frica 
Domnului  pentru  Iisus  Hristos,  că  doar  vom  afla  milă  la  înfricoşătorul 
lui  Scaun,  pentru  rugăciunile  Preasfântei  Născătoare  de  Dumnezeu  şi 
pururea  Fecioarei  Maria  şi  a  tuturor  Sfinţilor  Lui.  Amin. 


